
Det  hår  år  en  digital  kopia  av  en  bok  som  har  bevarats  i  generationer  på  bibliotekens  hyllor  innan  Google  omsorgsfullt  skannade  in 
den.  Det  år  en  del  av  ett  projekt  for  att  gora  all  vårldens  bocker  mojliga  att  upptåcka  på  nåtet. 

Den  har  overlevt  så  långe  att  upphovsråtten  har  utgått  och  boken  har  blivit  allmån  egendom.  En  bok  i  allmån  egendom  år  en  bok 
som  aldrig  har  varit  belagd  med  upphovsrått  eller  vårs  skyddstid  har  lopt  ut.  Huruvida  en  bok  har  blivit  allmån  egendom  eller  inte 
varierar  från  land  till  land.  Sådana  bocker  år  portar  till  det  forflutna  och  representerar  ett  overflod  av  historia,  kultur  och  kunskap 
som  många  gånger  år  svårt  att  upptåcka. 

Markeringar,  noteringar  och  andra  marginalanteckningar  i  den  ursprungliga  boken  finns  med  i  filen.  Det  år  en  påminnelse  om  bokens 
långa  fård  från  forlaget  till  ett  bibliotek  och  slutligen  till  dig. 

Rikt linjer  for  anvåndning 

Google  år  stolt  over  att  digitalisera  bocker  som  har  blivit  allmån  egendom  i  samarbete  med  bibliotek  och  gora  dem  tillgångliga  for 
alla.  Dessa  bocker  tillhor  månskligheten,  och  vi  forvaltar  bara  kulturarvet.  Men  det  hår  arbetet  kostar  mycket  pengar,  så  for  att  vi 
ska  kunna  fortsåtta  att  tillhandahålla  denna  resurs,  har  vi  vidtagit  åtgårder  for  att  forhindra  kommersiella  foretags  missbruk.  Vi  har 
bland  annat  infort  tekniska  inskrånkningar  for  automatiserade  frågor. 

Vi  ber  dig  åven  att: 

•  Endast  anvånda  filerna  utan  ekonomisk  vinning  i  åtanke 

Vi  har  tagit  fram  Google  boksokning  for  att  det  ska  anvåndas  av  enskilda  personer,  och  vi  vill  att  du  anvånder  dessa  filer  for 
enskilt,  ideellt  bruk. 

•  Avstå  från  automatiska  frågor 

Skicka  inte  automatiska  frågor  av  något  slag  till  Googles  system.  Om  du  forskar  i  maskinoversåttning,  textigenkånning  eller  andra 
områden  dår  det  år  intressant  att  få  tillgång  till  stora  mångder  text,  ta  då  kontakt  med  oss.  Vi  ser  gårna  att  material  som  år 
allmån  egendom  an  vånds  for  dessa  syften  och  kan  kanske  hjålpa  till  om  du  har  ytterligare  behov. 

•  Bibehålla  upphovsmårket 

Googles  "vattenståmpel"  som  finns  i  varje  fil  år  nddvåndig  for  att  informera  allmånheten  om  det  hår  projekt  et  och  att  hjålpa 
dem  att  hitta  ytterligare  material  på  Google  boksdkning.  Ta  inte  bort  den. 

•  Håll  dig  på  rått  sida  om  lagen 

Oavsett  vad  du  gor  ska  du  komma  ihåg  att  du  bår  ansvaret  for  att  se  till  att  det  du  gor  år  lagligt.  Forutsått  inte  att  en  bok  har 
blivit  allmån  egendom  i  andra  lånder  bara  for  att  vi  tror  att  den  har  blivit  det  for  låsare  i  USA.  Huruvida  en  bok  skyddas  av 
upphovsrått  skiljer  sig  åt  från  land  till  land,  och  vi  kan  inte  ge  dig  några  råd  om  det  år  tillåtet  att  anvånda  en  viss  bok  på  ett 
sårskilt  sått.  Forutsått  inte  att  en  bok  går  att  anvånda  på  vilket  sått  som  helst  var  som  helst  i  vårlden  bara  for  att  den  dyker 
upp  i  Google  boksokning.  Skadest  åndet  f5r  upphovsråttsbrott  kan  vara  mycket  hogt. 


Om  Google  boksokning 

Googles  mål  år  att  ordna  vårldens  information  och  g5ra  den  anvåndbar  och  tillgånglig  overallt.  Google  boksokning  hj ålper  låsare  att 
upptåcka  vårldens  bocker  och  forfattare  och  forlåggare  att  nå  nya  målgrupper.  Du  kan  soka  igenom  all  text  i  den  hår  boken  på  webben 


på  foljande  lånk  Ihttp :  / /books .  google .  com/ 


C  o  og  le 


Dette  er  en  digital  kopi  af  en  bog,  der  har  været  bevaret  i  generationer  på  bibliotekshylder,  før  den  omhyggeligt  er  scannet  af  Google 
som  del  af  et  projekt,  der  går  ud  på  at  gøre  verdens  bøger  tilgængelige  Online. 

Den  har  overlevet  længe  nok  til,  at  ophavsretten  er  udløbet,  og  til  at  bogen  er  blevet  offentlig  ejendom.  En  offentligt  ejet  bog  er  en  bog, 
der  aldrig  har  været  underlagt  copyright,  eller  hvor  de  juridiske  copyright  vilkår  er  udløbet.  Om  en  bog  er  offentlig  ejendom  varierer  fra 
land  til  land.  Bøger,  der  er  offentlig  ejendom,  er  vores  indblik  i  fortiden  og  repræsenterer  en  rigdom  af  historie,  kultur  og  viden,  der 
ofte  er  vanskelig  at  opdage. 

Mærker,  kommentarer  og  andre  marginalnoter,  der  er  vises  i  det  oprindelige  bind,  vises  i  denne  fil  -  en  påmindelse  om  denne  bogs  lange 
rejse  fra  udgiver  til  et  bibliotek  og  endelig  til  dig. 


Retningslinjer  for  anvendelse 

Google  er  stolte  over  at  indgå  partnerskaber  med  biblioteker  om  at  digitalisere  offentligt  ejede  materialer  og  gøre  dem  bredt  tilgængelige. 
Offentligt  ejede  bøger  tilhører  alle  og  vi  er  blot  deres  vogtere.  Selvom  dette  arbejde  er  kostbart,  så  har  vi  taget  skridt  i  retning  af  at 
forhindre  misbrug  fra  kommerciel  side,  herunder  placering  af  tekniske  begrænsninger  på  automatiserede  forespørgsler  for  fortsat  at 
kunne  tilvejebringe  denne  kilde. 

Vi  beder  dig  også  om  følgende: 

•  Anvend  kun  disse  filer  til  ikke-kommercielt  brug 

Vi  designede  Google  Bogsøgning  til  enkeltpersoner,  og  vi  beder  dig  om  at  bruge  disse  filer  til  personlige,  ikke-kommercielle  formål. 

•  Undlad  at  bruge  automatiserede  forespørgsler 

Undlad  at  sende  automatiserede  søgninger  af  nogen  som  helst  art  til  Googles  system.  Hvis  du  foretager  undersøgelse  af  maski- 
noversættelse,  optisk  tegngenkendelse  eller  andre  områder,  hvor  adgangen  til  store  mængder  tekst  er  nyttig,  bør  du  kontakte  os. 
Vi  opmuntrer  til  anvendelse  af  offentligt  ejede  materialer  til  disse  formål,  og  kan  måske  hjælpe. 

•  Bevar  tilegnelse 

Det  Google- "vandmærke"  du  ser  på  hver  fil  er  en  vigtig  måde  at  fortælle  mennesker  om  dette  projekt  og  hjælpe  dem  med  at  finde 
yderligere  materialer  ved  brug  af  Google  Bogsøgning.  Lad  være  med  at  fjerne  det. 

•  Overhold  reglerne 

Uanset  hvad  du  bruger,  skal  du  huske,  at  du  er  ansvarlig  for  at  sikre,  at  det  du  gør  er  lovligt.  Antag  ikke,  at  bare  fordi  vi  tror, 
at  en  bog  er  offentlig  ejendom  for  brugere  i  USA,  at  værket  også  er  offentlig  ejendom  for  brugere  i  andre  lande.  Om  en  bog 
stadig  er  underlagt  copyright  varierer  fra  land  til  land,  og  vi  kan  ikke  tilbyde  vejledning  i,  om  en  bestemt  anvendelse  af  en  bog  er 
tilladt.  Antag  ikke  at  en  bogs  tilstedeværelse  i  Google  Bogsøgning  betyder,  at  den  kan  bruges  på  enhver  måde  overalt  i  verden. 
Erstatningspligten  for  krænkelse  af  copyright  kan  være  ganske  alvorlig. 


Om  Google  Bogsøgning 

Det  er  Googles  mission  at  organisere  alverdens  oplysninger  for  at  gøre  dem  almindeligt  tilgængelige  og  nyttige.  Google  Bogsøgning 
hjælper  læsere  med  at  opdage  alverdens  bøger,  samtidig  med  at  det  hjælper  forfattere  og  udgivere  med  at  nå  nye  målgrupper.  Du  kan 

ger  i  Porten  nærmest  Vingaard 

TILSKUEREN 

MAANEDSSKRIFT 

FOR  LITTERATUR,  KUNST,  SAMFUNDSSPØRGSMAAL  OG  ALMEN¬ 
FATTELIGE  VIDENSKABELIGE  SKILDRINGER 

udgives  fra  Nytaar  1908  af  Raadmand  Gustav  Philipsen 
og  Museumsassistent  Mario  Krohn.  Den  nye  Redaktion 
vil  efter  bedste  Evne  gennemføre  Tidskriftets  gamle  Pro¬ 
gram,  hævdvundet  gennem  næsten  et  Fjerdedelsaarhun- 
drede.  Stedse  har  Tidsskriftet  stræbt  at  være  en  aaben 
Arena,  hvor  modsatte  Anskuelser  kunde  mødes  og  bry¬ 
des,  hvor  det  offentlige  Liv,  Videnskabens,  Litteraturens 
og  Kunstens  Foreteelser  kunde  behandles  og  skildres  i 
moderne  Aand,  men  uden  Ensidighed. 

Indenfor  den  givne  Ramme  vil  de  skiftende  Tiders 
Krav  komme  til  at  gøre  sig  gældende  i  Indhold  og  i  Be- 
handlingsmaade.  Særlig  skal  fremhæves,  at  nu  da  vort 
Land  ikke  længer  ejer  noget  Kunsttidsskrift,  vil  det  til¬ 
stræbes  at  give  Fremtoninger  fra  Kunstens  Verden  en  no¬ 
get  mere  fremtrædende  Plads  end  hidtil. 

Af  Artikler,  de  nærmest  følgende  Hefter  vil  bringe, 
nævnes: 

Rud.  Bergh:  Om  Mode  og  Reklame,  særlig  i  Kunst. 

Et  Bidrag  af  Bjørnstjerne  Bjørnson. 

L.  Bobé:  Dansk  Brevstil  i  det  18de  Aarhundrede. 

Georg  Brandes:  Benjamin  Constant. 

F.  Buhl:  Den  ny  Bibeloversættelse. 

Arthur  Christensen:  1001  Nats  Bagdad. 

Viggo  Christiansen:  Suggestionen  i  det  daglige  Liv. 

1.  A.  Fridericia:  En  moderne  Verdenshistorie. 

G.  Gregersen:  Giganter. 

Peter  Jerndorff:  Det  danske  Sprog  paa  den  danske  Scene. 
Johannes  Jørgensen:  Monte  Cassino. 

K.  M.  Kinch:  Lindos. 

Sven  Lange:  Bernhard  Shaw. 

Henry  Madsen:  Oldægyptisk  Erotik. 

Karl  Madsen:  Ruysdael. 

Emil  Meyer:  Krisen  1907. 

Niels  Møller:  George  Borrow. 

Chr.  Rimestad:  Comtesse  Mathieu  de  Noailles. 

Joakim  Skovgaard:  Erindringer  om  P.  C.  Skovgaard. 
Valdemar  Vedel:  Et  literært  Æmne. 

Kristian  Zahrtmann:  Den  første  Sommer  i  Civita  d’Antino. 

SEKS  DIGTE  AF  JEPPE  AAKJÆR 


ROBERT  BURNS 

Ved  Skotlands  gamle  Eg  dit  Hors  du  bandt, 
imens  du  lyttede  til  Bækkens  Tone; 
du  aanded  Sang  —  hvert  Digt  en  Diamant, 
der  overfunkled  dem  i  Stuarts  Krone. 

Som  fattig  Tolder  lod  dit  Folk  dig  dø, 
dets  største  Hjærte  —  sønderbrudt  og  ene; 
men  Folkekulden  snart  slog  om  til  Tø, 
nu  faar  du  Statuer  paa  høje  Stene. 

Martyrens  Lod  den  samme  allevegne! 

Imens  han  lever  slaar  man  ham  med  Sten, 
men  naar  hans  Hænder  slapt  i  Døden  segne, 
man  gjør  Mirakler  med  hans  Dødningben. 


I  BURNS  FØDEHJEM 

Jeg  har  gaaet  i  gyldne  Slotte, 
staaet  i  høje  Kathedraler, 
men  dit  Hjem,  du  store  Skotte, 
dybere  til  Sindet  taler. 

Her  sprang  Folkesangen  klinger 
frem  af  Skotlands  Grund  og  Stene, 
munter  som  Forellen  springer 
under  Flodens  Askegrene. 

Byd  en  Skotte  hundred  Borge 
for  den  ene  Bondehytte, 
og  han  svarer  dig  med  Stolthed: 

Ej  for  tusind  vil  jeg  bytte! 


BURNS  PAA  LOCHLEA 

Her  har  han  gaaet,  den  ranke  Mand, 
bag  Harv  og  Plov  i  al  Slags  Vejr 
og  digtet  om  det  skotske  Land 
og  gjort  det  for  al  Verden  kjær. 

Her  har  han  traadt  sin  Rytmes  Takt 
med  Mulden  om  sin  tunge  Sko 
og  følt  den  første  Elskovs  Magt 
i  Dansen  paa  en  stampet  Lo. 

Her  spired  dette  hvasse  Vid, 
der  satte  mangen  Hykler  mat, 
mens  selv  han  drev  med  Ko  og  Kid, 
og  Regnen  drypped  fra  hans  Hat 

Her  har  han  smagt  al  Armods  Tort, 
følt  Kløften  mellem  Rang  og  Aand 
og  set  en  elsket  Far  gaa  bort 
med  Rykkebreve  ved  sin  Haand. 

O,  Skotlands  Lorder,  viden  kendt, 
lad  Skammen  skrive  paa  jer  Ryg: 

En  Aand  kom  til  jer  himmelsendt, 
Nationen  lod  den  tærske  Byg! 

JEG  GIK  MIG  UD  AT  VANDRE 

Jeg  gik  mig  ud  at  vandre 
for  Grædefred  at  faa  — 
saa  fjæm  fra  alle  andre, 
som  ogsaa  græde  maa. 

Jeg  skræmtes  af  en  Stemme 
og  fandt  en  lille  Bæk, 
som  ikke  vilde  skræmme 
men  bare  vilde  væk. 

Knap  hørte  jeg  dens  Syngen, 
min  muntre  Barndomsven, 
før  Graad  og  Hjærtetyngen 
var  stille  vejret  hen. 

Ømt  bad  jeg  Bækken  vente 
en  ringe  Dugfaldsstund; 
et  Kys  jeg  vilde  hente 
fra  dens  jublende  Mund. 

Men  før  jeg  mærket  Duggen 
igjennem  mine  Knæ, 
jeg  hørte  Bækkens  Klukken 
nu  bag  det  næste  Træ. 

Paa  al  min  Bøn  og  Klage 
var  Svaret:  „Søg  du  hjem! 
Thi  du  kan  gaa  tilbage, 
men  jeg  kan  kun  gaa  frem!“ 

Saa  sang  hun,  Engens  Datter, 
og  svandt  bag  Svingelgræs; 
det  lød  som  Pigelatter 
i  Havrens  sidste  Læs. 

PÆ’  SIVENSAK 

Med  Pølseryg  og  Istervom  og  Nakken  stiv 
og  Armen  lagt  i  Bugt  omkring  et  Jerseyliv, . 
med  Merskumspiben  næsten  til  hans  Kalveknær 
saa  vralter  frem  Pæ’  Sivensak,  som  danser  der. 

Saa  værdig  han  røgter  sin  Polkerer-Dont, 
som  valsed  han  paa  Toften  med  sin  Rugstak  rundt; 
se  Sveden,  hvor  den  drypper  paa  hans  Støvlelæ’r; 
jovist  er  det  Pæ’  Sivensak,  som  danser  der. 

Ved  Væggen  sidder  hviskende  hans  Slægt  paa  Rad, 
mens  Gulvet  gynger  bange  for  hans  Hartkorns-Trad, 
og  Dansens  Takter  mases  af  hans  Indad-Tær 
og  drejer  med  Pæ’  Sivensak,  som  danser  der. 

Hans  Skuldervrik,  hans  Nakkefold,  hans  Mund  saa  sur, 
hans  hovne  Blik,  hans  Knappes  Sølv,  hans  Tokas-Uhr, 
det  ringler  og  det  raaber  højt  til  én  og  hver: 

„Se  det  er  nu  Pæ’  Sivensak,  som  danser  her!“ 

Men  inderst  sidder  Svimlen  i  hans  Hjærnekrog 
og  klaprer  som  med  jærnbeslagne  Kistelaag; 
hans  Øjne  staar  som  Tudsens  under  Tordenvejr: 

„Gud  naade  mig  Pæ’  Sivensak,  som  danser  her!“ 

—  En  Skrædder  sad  i  Krogen  bag  en  Skjørtebræm, 
og  stak  han  under  Dansen  brat  en  Klumpfod  frem; 
og  Folk  sig  rakte  højt  paa  deres  Støvletær: 

„Ih  Kors!  det  var  Pæ’  Sivensak,  som  trimled  der!* 


Digitized  by  v^ooQle 


Seks  Digte  af  Jeppe  Aakjær 


5 


HJEMME 

Det  lærte  en  Sanger  paa  Modgangens  Sø: 
Der  skal  to  til  at  leve  —  kun  én  til  at  dø. 

Der  er  saa  stille  i  Huset, 
for  nys  gik  Natten  forbi. 

En  Flue  brummer  i  Kruset, 
og  Uhret  paa  Væggen  slaar  ti. 


Jeg  sidder  og  tumler  med  Tanker, 
som  Dagen  nægtede  Form; 
det  skygger  fra  Vildvinsranker, 
paa  Ruden  kryber  en  Orm. 

Fjærnt  tripper  det  nede  i  Stuen, 
det  er  min  Lykke,  min  Skat, 
der  løfter  de  Kjedler  af  Gruen 
og  sætter  i  Orden  til  Nat. 

Hun  bærer  ind  fra  Altanen 
Geranien,  gylden  og  varm; 
som  Børn  i  Slummer  saa  hælder 
de  Kronerne  mod  hendes  Barm. 


Da  knirker  det  stille  ved  Karmen, 
ind  vælder  saa  frisk  en  Luft. 

Hun  kommer  og  klapper  mig  Armen; 
jeg  kjender  Geraniens  Duft. 


Hvor  Tanken  og  Rimet  ej  dækker 
Papirets  ventende  Blad, 
en  dugget  Reseda  hun  lægger 
og  smiler  skalkagtig  og  glad. 

Hun  svøber  min  Lok  om  sin  Finger 
og  nærmer  sin  dunede  Kind; 
hun  peger  mod  Ormen,  der  svinger 
som  jeg  i  sit  selvgjorte  Spind. 

Med  Lempe  —  og  Tanden  i  Læben 
hun  fjærner  den  /rygtede  Pen 
og  skrider  saa  kjæk  i  sin  Stræben  — 
imod  sin  afvæbnede  Ven. 

Hun  taler  om  Maane  bag  Skove 
og  trækker  Gardinerne  til; 
saa  hvisker  hun:  „Nu  skal  vi  sove!" 
Jeg  svarer:  „Ske  som  du  vil!" 


Digitized  by  v^ooQle 


STATEN  SOM  BYGHERRE 


Blandt  de  skønne  Kunster  hører  Arkitektens  Gerning  til 
de  vanskeligste.  Medens  Maleren  og  Billedhuggeren  oftest  frit 
kan  vælge  sin  Komposition,  selv  bestemme  Løsningen  og  selv 
udføre  den  tekniske  Del  af  Værket,  staar  Arkitekten  paa  alle 
Punkter  bunden.  Tekniken  er  langt  vanskeligere  og  kræver  lang¬ 
varig  Uddannelse,  Løsningen,  hvortil  kræves  baade  praktisk  Sans 
og  kunstnerisk  Evne,  er  langt  besværligere,  da  Indhold  og  Form 
skal  svare  til  hinanden.  Værket  i  det  ydre  og  indre  passe  til 
Formaalet  Og  saa  er  det  ikke  en  Skoleopgave,  et  ideelt  Projekt 
paa  en  ideel  Grund,  men  en  Opgave,  begrænset  af  en,  ofte  ret 
uregelmæssig  Grund,  af  en  bestemt  Byggesum  og  et  bestemt 
Program.  Saa  tager  Arkitekten  fat  paa  Arbejdet;  efter  Bygge¬ 
grundens  Form,  Programmet  og  sit  Kendskab  til  andre  Bygnin¬ 
ger  med  samme  Formaal  skitserer  han  Etagernes  Grundrids, 
Rummenes  Bestemmelse  giver  Etagehøjderne,  og  af  disse,  sam¬ 
menholdte  med  Grundridsene,  fremgaar  Tværridset  og  endelig 
deraf  Opridset,  Fagaden,  der,  saafremt  det  forudgaaende  Arbejde 
har  været  godt,  ogsaa  maa  blive  det.  Et  godt  Grundrids  giver 
altid  en  god  Fagade. 

Vanskelighederne  komme  i  Almindelighed  fra  Programmet 
og  dets  Affattere,  der  ofte  ikke  selv  ere  ganske  klare  over,  hvad 
de  skulle  forlange,  ofte  stille  urimelige  Fordringer,  der  ikke 
samtidig  kunne  fyldestgøres  og  ofte  heller  ej  forstaa  at  bedømme 
et  Bygningsarbejde  efter  Planer  og  Snit.  Ved  Kunstmusæet  synes 
der  saaledes  at  have  manglet  et  ordentligt  Program,  da  der  jo 
ikke  blev  Plads  nok  til  Malerierne;  ved  Kristiansborg  Slot  var 
det  for  Theophilus  Hansen  umuligt  at  faa  opgivet  et  Program 

for  Kongeboligen,  og  ofte  opstille  „praktiske  Hensyn"  uden 
særlig  Nødvendighed  Fordringer,  der  tvinge  Arkitekten  til  at 
opgive  noget  af  den  kunstneriske  Fuldkommenhed.  Ved  zoologisk 
Museums  Fagade  maa  man  saaledes  erindre,  at  Kunstneren  vilde 
have  lagt  Mezzaninen  over  de  to  Hovedetager,  men  at  Be¬ 
kvemmelighedshensyn  fremtvang  den  nuværende,  mindre  smukke 
Anordning;  ser  man  paa  mineralogisk  Museums  Gaard,  forbavses 
man  over,  at  Vinduerne  i  den  ene  Sidefløj  sidde  langt  tættere 
end  i  den  anden,  og  maa  da  belæres  om,  at  det  er  Udslag  af  et 
Professorlune,  der  var  stærkt  nok  til  at  blive  afgørende.  Ogsaa 
polyteknisk  Læreanstalt,  og  vel  endnu  mere  dens  Tilbygning 
vidne  om,  at  praktiske  Hensyn  have  lammet  Arkitektens  Haand. 
Men  det  ved  Publikum  ikke,  over  for  det  maa  Arkitekten  staa 
for  Skud,  fordi  ingen  aner,  hvorledes  han  har  maattet  kæmpe 
mod  urimelige,  umulige  Fordringer,  og  „Bessermachen".  Af  og 
til  kan  det  jo  hænde,  at  en  Kunstner  ikke  kan  lempe  sin  Over¬ 
bevisning  nok,  og  saa  er  han  „umedgørlig";  derfor  søge  Byg¬ 
herrer,  der  selv  tro  at  have  Forstand  paa  Kunst,  saa  gerne  til 
en  ikke-akademisk,  „praktisk"  Arkitekt,  der  saa  dejligt  kan 
fyldestgøre  selv  de  urimeligste  Fordringer  og  altid  kan  faa  en 
Fagadetegner  til  at  komponere  en  for  den  store  Hob  herlig 
Fagade  med  Overtal  af  den  Slags  Ornamenter,  der  forskrives 
dusinvis  efter  Priskuranter,  ganske  vist  en  Fagade,  der  ikke 
staar  i  noget  som  helst  Forhold  til  den  indre  Anordning  og  den 
Karakter,  Bygningen  efter  sin  Bestemmelse  bør  have. 

Kloge  Bygherrer  benytte  derimod  en  enkelt  Mand,  der  kan 
løse  begge  Opgaver,  som  efter  en  langvarig  Uddannelse  ved 
Akademiet  og  praktisk  Virksomhed  har  vundet  fornøden  Erfa¬ 
ring  og  Smag,  og  de  gør  det,  selv  om  han  ikke  kan  bygge  saa 
billigt  som  en  Arkitekt  „uden  Stjerne".  En  god  Arkitekt  bygger 
altid  solidt,  derfor  ogsaa  dyrt,  eller  rettere:  Anlægskapitalen  bliver 
noget  større,  men  denne  øjeblikkelige  Merudgift  indvindes  fuldt 
ud  ved  langt  ringere  senere  Udgifter  til  aarlig  Vedligeholdelse  og 
Hovedreparationer.  I  saa  Henseende  kan  man  henvise  til  Køben¬ 
havns  Kommunehospital,  hvor  en  Arkitekt,  Chr.  Hansen,  med 
faa  kunstneriske  Midler  har  skabt  et  Værk,  for  sin  Tid  ud¬ 
mærket  som  Hospital,  overgaaende  mange  senere  Bygninger,  be¬ 
tydeligt  som  Kunstværk  og  dertil  —  ved  lykkeligt  Samarbejde  med 
Haandværkerne  og  det  samvittighedsfuldeste  Konduktørtilsyn  — 

teknisk  saa  fortrinligt,  at  man,  efter  at  det  havde  været  i  stærk 
Brug  gennem  25  Aar,  officielt  kunde  udtale,  at  det  ikke  trængte 
til  og  sandsynligvis  i  lang  Tid  ikke  vilde  trænge  til  nogen  ind¬ 
gribende  Restauration,  hverken  af  det  ydre  eller  af  det  indre. 

Dette,  at  det  offentlige  bygger  dyrt,  i  Virkeligheden  dog  øko¬ 
nomisk  forsvarligt,  har  ogsaa  ved  Behandlingen  af  Lovforslaget 
om  Statens  civile  Bygningsvæsen  lydt  i  Folketinget  fra  forskellige 
Medlemmer,  om  hvis  Kompetence  der  vel  kan  strides. 

Staten  ejer  en  Mængde  Bygninger,  lige  fra  Slotte  til  Led¬ 
vogter-  og  Hegnsmænds-Huse,  og  den  har  derhos  Tilsynsret  og 
Tilsynspligt  over  for  en  Række  Bygninger,  Kirker,  Hospitaler, 
Klostre  etc.  Tilsynet  er  hidtil  ført  af  Arkitekter,  Statens  Byg¬ 
ningsinspektører,  og  der  har  egentlig  aldrig  været  rejst  begrundet 
Indvending  mod  denne  Ordning,  kun  —  delvis  begrundet  —  mod 
Lønningsmaaden.  Tvivlen  og  Vanskeligheden  har  altid  ligget  paa 
et  andet  Punkt,  Tilvejebringelsen  af  et  ønskeligt  Mellemled  mellem 
Tilsynet  og  Centraladministrationen  samt  Lovgivningsmagten,  en 
teknisk  og  kunstnerisk  Konsulentinstitution.  Fra  Kristian  IV’s 
Tid  til  1742  var  der  en  saadan  Melleminstans,  en  Generalbyg¬ 
mester,  men  derefter  blev  Embedet,  vist  nærmest  af  personlige 
Grunde,  erstattet  ved  et  Kollegium  af  Arkitekter  og  administrative 
Embedsmænd,  som  under  skiftende  Navne  og  med  mer  eller 
mindre  udstrakt  Virkefelt  bevaredes  til  1848.  (Det  Embede,  som 
C.  F.  Hansen  havde  under  den  noget  misvisende  Titel  „Over¬ 
bygningsdirektør",  vedrørte  ikke  Statens  Bygninger,  men  var  en 
Stilling,  som  Kancelliernes  Konsulent  med  Hensyn  til  Kirker, 
Raadhuse,  Hospitaler  og  deslige  „publike"  Bygninger).  Ved  Sy¬ 
stemskiftet  1848,  da  hele  Administrationen  omordnedes  efter 
fransk  Mønster,  afløstes  Bygningsbestyrelsen  af  en  Bygningsdi- 
direktør,  men  dennes  Embede  ophævedes  1856,  ikke  af  princi¬ 
pielle  Grunde,  men  fordi  Forfatningsforholdene  medførte  Stats¬ 
bygningsvæsenets  Opløsning  i  en  fælles  og  fire  særlige  Admini¬ 
strationer.  Siden  den  Tid  have  Bygningsinspektørerne  staaet  di¬ 
rekte  under  Ministerierne,  og  de  Forslag,  der  1869  og  senere 
have  været  fremsatte  om  Oprettelsen  af  en  Melleminstans,  et 
Bygningsdirektorat,  ere  strandede,  fordi  man  ej  vilde  lægge  saa 
stor  Myndighed  i  Enkeltmands  Haand,  særlig  da  denne  ikke, 
som  i  tidligere  Tid,  kunde  staa  som  Repræsentant  for  en  til 
samme  Kunstfane  sværgende  Arkitektstand,  men  kun  som  Re- 

præsentant  for  en  enkelt  Retning;  man  frygtede  for  Diktatur  i 
et  Fag,  der  hører  under  Aandens  frie,  uendelige  Verden;  særlig 
frygtede  man  den  udpegede  Diktator. 

Nu  har  Trafikministeren  taget  denne  vanskelige  Sag  op  og 
overlegent  løst  den  gordiske  Knude,  idet  Statens  Bygningsvæsen 
omtrent  helt  ophæves.  Den  geniale  Hovedtanke  er,  at  Brugerne 
af  Statens  Bygninger  principielt  skulle  føre  Tilsynet  og  med  stedlig 
Bistand  lade  udføre  Vedligeholdelses-  og  Istandsættelsesarbej¬ 
der,  at  de  Administrationsgrene,  der  raade  over  Ingeniørkræfter, 
f.  Ex.  Jernbanerne,  Telegrafvæsenet,  Vandbygningsvæsenet,  skulle 
sørge  for  sig  selv,  —  Teknikerne  har  man,  og  Kunsten  giver  man 
en  god  Dag,  —  samt  at  endelig  det,  der  ej  kan  udstykkes  paa 
denne  Maade,  f.  Eks.  Slotte  og  Kirker,  skal  henlægges  under  en 
Bygningsdirektør,  der  saa  ogsaa  paa  Begæring  kan  levere  Planer 
til  Nybygninger  og  give  Betænkning  over  Bygningssager. 

Noget  mere  forkvaklet  og  ugennemtænkt  Forslag  skal  man 
vanskeligt  kunne  træffe,  en  fuldstændig  Desorganisation,  en  laden 
haant  om  Sagkundskab  og  Kunst.  Noget  er  helt  uklart,  f.  Eks. 
hvem  der  skal  føre  Tilsyn  med  Vedligeholdelsen,  naar  denne 
paahviler  Brugeren,  om  de  af  andre  Brugere  med  stedlig  Bistand 
udarbejdede  Forslag  skulle  prøves  af  Bygningsdirektøren,  eller 
om  de  usagkyndige  Ministerier  ville  approbere  dem  uden  teknisk 
Revision,  om  en  Toldforvalter  paa  egen  Haand  kan  tage  stedlig 
Bistand  hos  den  Murmester,  med  hvem  han  i  Klubben  spiller 
L’hombre,  og  saa  bagefter  give  Attest  for,  at  Klubfællens  Arbejde 
er  forsvarligt  udført?  Eller  skal  maaske  den  stedlige  Bistand 
vælges  ovenfra?  I  saa  Fald  synes  Forslaget  at  være  lovlig  „gen¬ 
nemtænkt".  Saa  skal  vel  Arbejdet  gives  til  Haandværksmestre 
af  den  rette  reformerte  Tro,  efter  de  lokale  Lederes  Anbefaling, 
Sten-  og  Tømmerleverancerne  maaske  ogsaa  fordeles  efter  lig¬ 
nende  Hensyn,  større  Byggeforetagender  vel,  inklusive  Planerne, 
uddeles  til  entreprenante  Byggefirmaer  i  Generalentrepriser,  ja, 
der  er  ingen  Grænse  for,  hvad  der  kan  gøres  ud  af  denne  Des¬ 
organisationsplan.  Det  er  dog  lidet  troligt,  at  Trafikministeren  ret 
har  gennemtænkt  Planens  mulige  Følger;  han  har  sikkert  frej¬ 
digt,  i  god  Tro  og  ideelt  anlagt,  som  han  er,  søgt  at  løse  denne 
Opgave,  der  jo  ingen  Ben  var  i;  men  i  Virkeligheden  kan  der 
gøres  mange  „Ben*  ud  af  Sagen,  og  Vedligeholdelsen  af  Statens 

Bygninger  bliver  sikkert  mindre  god  og  dertil  dyrere,  naar  der 
bringes  Politik  ind  i  et  teknisk  Fag. 

Skal  Bygningsvæsenets  Organisation  tages  op  til  Forhandling, 
hvortil  der  vel  kan  være  Grund,  vil  en  fornuftig  Ordning  neppe 
kunne  ske  paa  andet  Grundlag  end  det  nuværende:  Tilsyn  med 
og  Vedligeholdelse  af  Statens  Bygninger  ved  kunstnerisk  og  tek¬ 
nisk  uddannede  Mænd.  Det,  der  mangler  i  Organisationen,  er  en 
Melleminstans  mellem  Tilsynet  og  Ministerierne,  en  kunstnerisk 
og  teknisk  Kontrol,  som  staar  til  Administrationens  Raadighed, 
og  som  den  skal  benytte.  En  saadan  Instans  ordnes  bedst  kol¬ 
legialt,  f.  Eks.  med  et  Par  ældre  Arkitekter  som  fast  ansatte 
Bygningsdirektører  og  nogle  paa  Tid  antagne,  honorarlønnede 
Medlemmer,  disse  sidste  særlig  for  at  hindre  en  for  stor  Ensidig¬ 
hed  i  Bygningsbestyrelsens  Kunstsyn,  og  for  at  denne  altid  kan 
have  Kræfter  til  Raadighed,  naar  Kommissioner  nedsættes  om 
store  Byggeforetagender,  naar  Konkurrencer  skulle  bedømmes 
etc.  De  fast  ansatte  Medlemmer  ville  vel  som  Regel  forinden  have 
udført  den  største  Del  af  deres  Kunstgeming,  og  man  bør  ganske 
vist  i  større  Omfang  end  nu  benytte  ikke-statsansatte  Arkitekter 
til  Nybygninger;  men  det  er  dog  vel  neppe  nødvendigt  eller 
heldigt  at  forbyde  disse  Embedsmænd  at  bygge  for  Staten  eller 
private. 

Et  vanskeligt  Punkt  er  Ordningen  af  Bygningsbestyrelsens 
Ledelse;  thi  en  Leder,  Forretningsfører  maa  der  jo  være,  og 
denne  maa  absolut  ikke  være  Arkitekt  og  i  født  Mindretal  over 
for  Kunstnerne.  En  saadan  Mand,  under  hvem  man  tillige  kunde 
henlægge,  som  Overintendant,  en  stor  Del  af  de  Bygningssager, 
der  falde  under  „almindelige  Udgifter",  Tilsynet  med  Slotsfor¬ 
valterne,  Antagelsen  af  Portnere,  Vægtere,  Tilsynet  med  Inventar 
etc.,  maa  ogsaa  helst  have  juridisk  Uddannelse;  ja,  for  absolut 
at  hindre  en  Arkitekt  i  at  faa  denne  Førerstilling,  bør  man  vel 
sætte  juridisk  Eksamen  som  lovbestemt  Fordring. 

Hvad  endelig  det  lokale  Bygningstilsyn  angaar,  da  kan  dette 
meget  vel  udføres  ved  Konduktører  og  Inspektører  ansatte  di¬ 
rekte  under  Bygningsbestyrelsen,  med  Bopæl  i  København;  men 
at  der  vil  spares  noget  ved  en  saadan  Ordning,  er  neppe  sand¬ 
synligt.  Det  er  ogsaa  langt  bedre  at  have  Tilsynsmændene  boende 
rundt  om  i  Landet,  muligvis  antagne  paa  Aaremaal  og  honorar¬ 
lønnede;  ikke  alene  bliver  Tilsynet  mere  effektivt,  men  der 

vindes  tillige  den  store  Fordel,  at  man  kan  faa  flere  kunstnerisk 
uddannede  Arkitekter  ude  i  Provinsen,  at  Kunst  og  Smag  spredes 
ud  over  hele  Landet. 

*  * 

* 

Samtidig  med  Forslaget  om  Bygningsvæsenets  Desorganisation 
fremsættes  to  Forslag  om  større  Bygningsarbejder,  begge  egnede 
til  at  vise,  hvor  fornævnte  Forslag  fører  hen. 

Det  første  er  en  Genganger,  den  famøse  Telegraf  station  i 
Grønnegade,  der  nu  skal  søges  ført  igennem,  et  Spekulations¬ 
foretagende,  beregnet  paa  et  Teater,  der  ikke  blev  til  noget  og 
skulde  have  ligget  indeklemt  mellem  to  ordinære  Privatbygninger 
i  tarvelig  Kasernestil.  Hvem  der  egentlig  har  undfanget  Ideen 
om  en  Telegrafstation  i  denne  Bygning,  er  uvist;  Byggefirmaet 
kan  det  neppe  være,  da  det  efter  eget  Sigende  vilde  staa  sig 
bedre  ved  ikke  at  sælge  til  Staten.  Ideen  maa  vel  være  kommen 
fra  Administrationen,  der  ikke  har  haft  Syn  paa,  hvad  en  Stats¬ 
institutions  Værdighed  kræver,  paa,  at  man  ikke  kan  byde  Publi¬ 
kum  en  for  Forretningskvartereme  mindre  heldigt,  i  en  Udkant  af 
den  indre  By  liggende  Bygning,  eller  paa,  at  et  Lokale,  der  ikke 
fra  først  af  er  beregnet  til  Telegrafstation,  aldrig  vil  kunne  blive 
fuldt  ud  fyldestgørende,  særlig  ikke  for  Driftspersonalet.  Staten 
skal  derhos  ej  optræde  som  Butiks-  og  Kontorudlejer,  og  det  er, 
som  tidligere  nævnt,  daarlig  Økonomi  at  anskaffe  en  Bygning,  der 
ikke  helt  ud  er  første  Klasses  Arbejde,  hvorhos  Administrationen 
ved  Forhandlingerne  sikkert  har  været  ret  uheldig,  idet  Bygherrer 
og  Haandværkere,  som  det  synes  med  Grund,  have  faaet  Indtryk 
af,  at  Sagen  ikke  vilde  møde  Modstand  i  Rigsdagen,  og  derfor 
have  foretaget  betydelige  Omdannelser  efter  Telegrafvæsenets 
Krav.  De  fleste  ere  vist  enige  om,  at  denne  Bygning  ikke  bør  blive 
Telegrafstation;  men  hvor  skal  denne  da  ligge?  Det  maa  rette 
sig  efter,  om  Nybygningen  hovedsagelig  skal  optage  Administra¬ 
tionen  og  Telegrambefordringen,  medens  Indleveringskontorerne 
lægges  rundt  om  i  Byen,  eller  om  den  ogsaa  skal  optage  Byens 
Hovedindleveringskontor.  I  sidste  Tilfælde  maa  den  ligesom  Ho¬ 
vedindleveringskontoret  for  Postsager  have  Plads  i  Egnen:  Høj¬ 
broplads —  Købmagergade — Amagertorv.  At  man  uden  rimelig 
Grund  har  skilt  disse  Institutioners  Overbestyrelse,  ja,  endog 

lagt  dem  under  forskellige  Ministerier,  burde  dog  ej  forhindre,  at 
der  tilvejebragtes  en  samlet  Plan  for  Fordelingen  af  disse  Kon¬ 
torer,  saa  meget  mere  som  Post  og  Telegraf  i  en  fælles  Bygning 
fortrinligt  kunne  faa  de  for  hver  Tjenestegren  egnede  Lokaler, 
tilmed  billigere  end  naar  man  bygger  hver  for  sig. 

Det  andet  Forslag  omfatter  Forandringer  i  Ministerialbygnin- 
geme,  Staldmestergaardens  Indretning  til  Kontorer  og  Opførelsen 
af  et  Rigsarkiv. 

At  de  ministerielle  Kontorer  lade  meget  tilbage  at  ønske,  at 
deres  Anbringelse  er  ret  planløs,  og  at  Ministerialbygningeme 
uden  Undtagelse  ere  forældede  og  i  højeste  Grad  brandfarlige,  er 
velkendt,  det  er  bekendt,  at  allerede  Kommissionen  for  offentlige 
Bygninger  1883  fremhævede  en  Udvidelse  og  delvis  Omdannelse 
af  nævnte  Bygninger  som  noget,  hvortil  man  snarest  muligt 
maatte  skride;  lige  saa  bekendt  er  det,  at  der  i  den  forløbne  Tid 
næsten  intet  er  sket.  Nogle  Bestyrelsesgrene,  der  stod  i  løsere 
Forhold  til  Centraladministrationen,  flyttedes  ud,  nogle  Brandfor¬ 
anstaltninger  bleve  trufne,  men  Pladsmangelen  og  Brandfaren  er 
der  endnu.  Hertil  kommer,  at  Finansministeriet  om  nogen  Tid 
maa  rømme  sine  Lokaler  i  Slottets  store  søndre  Løngang  (Zahl- 
kammerbygningen),  og  det  er  da  ret  forklarligt,  at  Ombyg¬ 
ningssagen  er  taget  op,  mindre  forklarligt,  at  man  i  den  Anled¬ 
ning  har  nedsat  en  Kommission  af  Kontor-  og  Departementchefer, 
uden  at  en  eneste  bygningskyndig  gaves  Sæde  deri.  Ret  hurtigt 
kom  man  til  den  Løsning  at  skaffe  Lokaler,  tilmed  Plads  til 
Generalstabens  taktiske  Afdeling,  ved  at  indtage  en  stor  Del  af 
Rigsarkivets  Lokaler,  at  give  dette  Erstatning  i  det  gi.  kongl. 
Bibliotek  og  at  skaffe  yderlige  Kontorplads  i  Staldmestergaarden 
og  Staldbetjentbygningerne.  I  Overensstemmelse  hermed  er  Pla¬ 
nen  udarbejdet  og  forelagt  Rigsdagen,  hvor  den  har  været  Gen¬ 
stand  for  berettiget  Kritik,  noget,  hvortil  den  ligefrem  udfordrer. 

Det  er  ikke  Meningen,  at  man  paa  Slotsholmen,  paa  det 
mindst  mulige  Rum  skal  samle  saa  meget  som  muligt  af  mer 
eller  mindre  brandfarlige  Institutioner;  man  skal  helst  sprede 
dem,  og  man  skal  der  ikke  have  Plads  til  andet  end  den  egent¬ 
lige  Centraladministration,  Ministerierne,  deres  Departementer  og 
Kontorer;  alt,  som  staar  i  løsere  Forbindelse  med  Centraladmini¬ 
strationen,  uden  dagligt  Samarbejde,  uden  direkte  Referat,  har 


Digitized  by 


Google 


14 


Staten  som  Bygherre 


ikke  sin  Plads  der.  Ganske  særligt  gælder  dette  om  General¬ 
staben  og  dens  Afdelinger,  hvoraf  navnlig  den  topografiske 
kræver  helt  andre  Lokal-  og  Belysningsforhold  end  almindelige 
Kontorer. 

Skal  der  foretages  en  Udrensning  og  Omordning,  synes  dette 
at  burde  ske  under  Hensyn  til  Administrationernes  Forhold  til 
Rigsarkivet  Nogle  Kontorer  under  Justits-,  Indenrigs-  og  Land¬ 
brugs-Ministerierne  aflevere  deres  Sager  efter  saa  kort  Tids 
Forløb,  at  de  daglig  i  Arkivet  maa  hente  og  aflevere  Sager; 
Revisionskontorerne  afgive  ogsaa  hurtigt  de  reviderede  Regn¬ 
skaber,  men  maa  jævnlig  igen  ty  til  dem  og  til  Administrationens 
Akter;  andre  Kontorer,  der  have  med  Statens  Jordegods  og  JordQ- 
bogsafgifter  at  gøre,  maa  ofte  anstille  store,  historiske  Under¬ 
søgelser  i  Samarbejde  med  Arkivpersonalet;  for  alle  civile  Mi¬ 
nisterier  er  en  nær  Forbindelse  med  Rigsarkivet  under  den 
bestaaende  Arkivordning  en  Nødvendighed. 

Anderledes  med  de  militære  Ministerier.  De  have  selv  Arkiver 
langt  tilbage  i  Tiden  og  derfor  mindre  Forbindelse  med  Hoved¬ 
arkivet;  de  have  ogsaa  mindre  Forbindelse  med  de  civile  Kontorer, 
vel  enkelte  Finanskontorer  fraregnede.  Det  er  derfor  disse  Mi¬ 
nisterier,  som  bedst  kunne  henflyttes  til  Staldmestergaarden.  Er 
Pladsen  ikke  stor  nok,  kan  der  med  Lethed  bygges  til,  saa  der 
opnaas  Plads  for  dem,  deres  Arkiver  og  eventuelt  ogsaa  Gene¬ 
ralstaben,  der  ellers  sikkert  kan  faa  Plads  paa  Materialgaardenes 
Grunde.  Terrainet  mellem  lange  Tøjhus  og  Frederiksholms  Ka¬ 
nal  er  fyldt  med  en  Række  Smaabygninger,  der  kunde  give  Plads 
for  en  mere  økonomisk  og  mere  værdig  Benyttelse  af  Grunden. 
Tøjhusets  Tid  er  forbi,  dets  vigtigste  Værksteder  og  Magasiner 
ere  flyttede,  Resten  følger  vel  efter,  og  tilbage  bliver  da  „lange 
Tøjhus",  som  det  nu  er,  et  Militærmuseum  og  Magasin  for  Hæ¬ 
rens  Reservebeholdning  af  Haandvaaben.  Det  passer  godt  sammen 
med  de  militære  Ministerier,  og  det  kunde  da  vel  ogsaa  opnaa  den 
historiske  Restaurering,  hvortil  det  saa  højlig  trænger.  Saa  vidt 
muligt  burde  man  da  ogsaa  skaane  den  i  Tøjhusgaarden  liggende, 
løjerlige  Bygning  med  det  mægtige  Tag,  først  kasematteret  Ba¬ 
stion  i  Københavns  Befæstning,  derpaa  Bryghus,  endelig  Artilleri¬ 
magasin;  den  hører  nu  med  til  vor  Havns  Fysiognomi. 

Samles  saaledes  de  militære  Institutioner  paa  den  ene  Side 
af  den  gamle  Tøjhushavn,  kunne  de  civile  Ministerier  faa  Plads 

DEN  SYDØSTLIGE  DEL  AF  SLOTSHOLMEN 

I.  Kancellibygning.  2.  Forbindelsesbygning.  3.  Posthusfløj.  4.  Krigsministerium.  5  Matrikelkontor. 
6.  Lerches  G  aard.  7.  Den  Schackske  Gaard.  8.  Gi.  Fiskehalie.  9.  Proviantgaard.  10.  Kgl.  Bibliotek. 

II.  Lange  Tøjhus.  12.  Gi.  Bryghus.  13.  Havremagasin.  14.  Staldmestergaard.  15.  Sadel magergaard. 

16.  GI.  kgl.  Bibliotek.  17.  GI.  Geheimearkiv. 

og  Nybygninger  er  vundet  Plads,  kan  man  begynde  en  successiv 
Omdannelse  af  de  gamle  Bygninger,  noget,  der  er  paatrængende 
nødvendigt.  Lyse  Korridorer  findes  kun  enkeltvis,  i  enkelte  Byg¬ 
ninger  er  der  ej  en  Gang  Korridorer,  kun  mørke  Smøger,  hvor 

langs  Slotsholmsgade,  navnlig  naar  man  tilkøbte  Feltmarskal 
Schacks  gamle  Gaard  paa  Hjørnet  af  Kristiansgade.  Fra  Proviant- 
gaardens  Sydende  kan  man  føre  en  Fløj  hen  til  de  gamle  Byg¬ 
ninger,  og  naar  der  ved  Udflytningen  af  de  militære  Kontorer 

en  Brand  straks  vil  hindre  hvert  Redningsarbejde;  medens  de  svære 
Tagkonstruktioner,  naar  de  ved  en  Brand  styrte  ned,  ville  knuse 
Etageadskillelserne,  ja  neppe  engang  skaane  Hvælvingerne  i 
Kancellibygningens  Stuetage.  Og  Brandfaren  truer  alle  Vegne,  fra 
Kontorernes  Papirer,  fra  Tobaksrøgningen  og  fra  Kakkelovne, 
der  ligge  saa  nær  Træskillerummene,  at  man  kun  tør  fyre  med 
Brænde.  —  Ved  Ombygningen  maa  man  selvfølgelig  skaane 
Pragtrummene,  Marineministerens  venetianske  Sal,  Stuklofiteme  i 
Posthusfløjen  (Anna  Sophies  Gaard)  og  de  smukke  Dekorationer 
i  nogle  af  Kancellibygningens  Værelser,  særlig  den  gamle  Rente¬ 
kammersal. 

Ved  en  saadan  Omordning  af  de  ministerielle  Kontorer  og 
ved  Generalstabens  Bortflytning,  bliver  Proviantgaarden  til  Dis¬ 
position  og  kan  da  —  som  altid  tidligere  bestemt  —  indrettes 
til  Rigsarkiv.  Bygningen  er  vel  gammel,  men  uden  historiske 
Minder,  ødelagt  ved  Indsættelsen  af  store  Vinduer  og  Tilbygning 
af  et  Trappehus  af  gule  Sten.  Det  hvælvede  underste  Stokværk 
maa  vel  bevares  som  Arkivrum,  men  derover  kan  der  ved  Om¬ 
eller  Nybygning  indrettes  gode  Lokaler,  særlig  for  de  nyere  Ar¬ 
kiver.  Forbindelsen  med  Ministerierne  (2.  Afdelings  Kontor)  kan 
faas  ret  centralt,  muligvis  i  Posthusfløjen,  og  Læsesalen  lægges 
tæt  derved,  i  selve  Proviantgaarden. 

Og  saa  er  det  muligt  at  redde  det  gamle  kgl.  Bibliotek  for  den 
Vandalisme,  der  nu  truer  det,  nu,  da  man  vil  ødelægge  et  stort 
historisk  Minde  og  store  kunstneriske  Værdier  for  at  skabe  en 
Bygning,  der,  praktisk  set,  vil  ligge  uhensigtsmæssigt  for  den 
daglige  Tjeneste  og  for  Forbindelsen  med  Administrationen  — 
der  synes  ej  en  Gang  at  være  Forbindelse  mellem  Arkivets  2.  Af¬ 
deling  og  Kancellibygningen  — ,  og  som  kunstnerisk  set  er  et 
saadant  Udtryk  for  „Raahed  og  Vansmag",  at  man  skal  søge 
langt  for  at  finde  dens  Lige.  Biblioteksbygningens  Indre  raseres 
i  Bund  og  Grund;  lige  for  Midten  af  Slottets  Rigsdagsfløj,  men 
aldeles  usymmetrisk  med  Bibliotekets  Hovedlinie,  brydes  Byg¬ 
ningen  igennem,  og  Stumperne  føres  med  et  Par  Pavilloner  ind 
paa  Tøjhusgaardens  Grund,  forenede  med  en  paa  Arkader  hvi¬ 
lende,  „kunstnerisk"  smykket  Overgang.  Arkitektonisk  set  ere  disse 
Pavilloner  aldeles  rædselsfulde,  navnlig  ved  Arkitekternes  sædvan¬ 
lige  Anstødssten,  de  indadbrudte  Hjørner,  hvor  de  underliggende 
Etagers  kummeagtige  Udfyldning  og  Tagfladernes  tragtformede 

Linier  føre  Tanken  helt  andetsteds  hen  end  til  Musers  og 
Gratiers  Rige.  Hvad  den  praktiske  Indretning  angaar,  da  er  Lo¬ 
kalet  spredt  over  mange  forskellige  Bygninger,  Forbindelserne 
besværlige,  hele  Dispositionen,  saa  vidt  det  uden  Grundplanen 
kan  skønnes,  uhensigtsmæssig.  Dimensioner  for  Hyldehøjder-  og 
Dybder  ere  maaske  meget  omsigtsfuldt  beregnede,  men  Helheden, 
baade  i  Retning  af  Brugbarhed  og  arkitektonisk  Anstændighed,  er 
mislykket.  Bygningerne  dækkes  af  høje  Mansardtage,  om  hvilke 
man  faar  den  splinternye  kunsthistoriske  Oplysning,  at  Barok¬ 
stilen  kræver  saadanne  Tage,  og  inden  for  dem  skal  der  saa 
indrettes  2 — 3  Etager  Magasinrum,  belyste  dels  ved  en  hæslig 
Række  Smaavinduer  i  Frisen,  dels  ved  Kvistvinduer  eller  Lys- 
flager  i  Taget,  hvilke  fuldstændig  ville  ødelægge  Bygningen  og 
derfor  klogeligt  ikke  ere  angivne  i  Tegningen.  Dette  Bygningsværk 
er  udarbejdet  af  en  Arkivmand  og  en  Bygmester,  medens  en 
Arkitekt  ikke  har  fundet  sin  kunstneriske  Samvittighed  besværet 
ved  at  tegne  de  Blændfagader,  hvormed  man  vil  smykke  Kava- 
Iergaarden  og  rivalisere  med  Slottet  selv.  Og  det  er  ikke  alene 
Biblioteksbygningen,  der  smykkes,  men  ogsaa  den  Stump  af 
Proviantgaarden,  der  overlades  Arkivet,  pyntes  paa  lignende 
Maade  med  paaklistrede  Fagader,  ja,  denne  Skæbne  overgaar 
endog  den  gamle  Geheimearkiv-Bygning.  Denne,  der  ligger  saa 
morsomt  tværs  for  Zahlkammer-Bygningen,  med  et  Fag  mod 
Slotspladsen,  tre  mod  Kavalergaarden,  har  dog,  selv  i  den  Tid, 
da  Cementpuds  sad  i  Højsædet,  faaet  Lov  at  beholde  sine  røde 
Mure,  men  nu  skal  ogsaa  den  laves  om  i  Palæstil,  forhøjes  be¬ 
tydeligt,  dækkes  med  Mansardtag  og  paa  Fagaden  prydes  med 
høje  Lisenindramninger,  hvori  de  gamle  Vinduer,  der  af  Hensyn 
til  Hvælvingerne  ej  kunne  flyttes,  komme  til  at  sidde  aldeles  me¬ 
ningsløst  efter  Fagadens  Inddeling. 

Haanen  mod  al  god  Arkitektur  er  dog  ikke  færdig.  Der  an¬ 
tydes  en  Udvidelse  ned  i  Tøjhusgaarden,  helt  op  mod  det  kongl. 
Bibliotek  i  dets  udvidede  Skikkelse,  idet  der  parallelt  med  „lange 
Tøjhus"  og  Proviantgaarden,  kun  skilte  derfra  ved  smalle  Smøger, 
lægges  to  Tilbygninger  symmetrisk  med  Bibliotekets  Fagade,  men 
ganske  usymmetrisk  med  Arkivbygningen  selv.  Bliver  Værket 
fuldendt  saaledes,  vil  man  fuldstændig  have  ødelagt  den  gamle 
Tøjhusgaard,  der  uden  Anvendelse  af  store  Midler  kunde  blive  en 
usædvanlig  smuk,  monumental  Plads. 

Tilskueren  1908  2 

Ved  den  gamle  Biblioteksbygnings  Omdannelse  til  Rigsarkiv 
vil  man  saaledes  kun  faa  et  arkitektonisk  Makværk,  og  man  vil 
derhos  helt  ødelægge  de  smukke  Interiører  fra  Frederik  III’s  og 
Kristian  VH’s  Tid,  Kontoret  med  sit  prægtige  Stukloft,  den  store 
Sal,  den  lille  Sal  og  den  forgyldte  Sal.  Det  er  en  daarlig  Trøst, 
at  man  kan  tage  noget  af  Dekorationsmaterialet  ned  og  anbringe 
det  andetsteds,  i  Arkivbygningen  eller  —  om  det  ej  forinden 
forsvinder  —  i  den  nye  Nationalmuseumsbygning.  Rummene  selv 
med  deres  arkitektoniske  Komposition  og  deres  historiske  Minder 
kan  man  dog  ej  flytte.  Den  store  Sal,  som  Frederik  III  lod  op- 
opføre  for  sine  Bogskatte  paa  en  Tid,  hvor  man  kun  kunde 
tænke  sig  en  Skat  opstillet  i  smukke,  stilfulde  Rum,  denne  Sal 
med  sit  omløbende  Galleri,  baaret  af  hvide,  korintiske  Søjler 
med  forgyldte  Kapitæler,  og  med  sit  tavlede  Marmorgulv,  er  — 
uagtet  den  noget  ringe  Højde  —  af  stor  Værdi  som  Kunst  og 
som  historisk  Minde,  og  de  to  andre  Sale  ere  saa  smukke  og, 
trods  en  Aldersforskel  af  c.  100  Aar,  i  saa  god  Samstemning  med 
den  store  Sal,  at  det  hele  danner  et  Festrum  af  sjælden  Pragt. 
Bygningens  Stueetage  har  intet  mærkværdigt;  det  er  et  Artilleri¬ 
magasin,  der  i  1860’erne  omdannedes  til  Bogmagasin,  og  heller 
ikke  anden  Etage,  over  den  store  Sal,  har  nogen  videre  kunst¬ 
nerisk  Betydning,  da  hele  den  gamle  Indretning  til  Kunstkammer 
og  Malerigalleri  fjernedes  1824,  og  de  nye  Lokaler,  Læsesal  og 
Bogsale,  paa  Grund  af  Tidernes  Knaphed  kun  fik  en  spartansk 
Udsmykning. 

Bygningens  Ydre  er  i  Tidens  Løb  mishandlet  ved,  at  Vin¬ 
dueskarmene  med  to  Poster  ere  afløste  af  nyere  Karme,  ved 
Fjernelsen  af  Indramningerne  om  Døre  og  Vinduer  og  endelig 
ved  den  døde  og  grimme  Cementpuds.  Bygningen  er  tilmed  ret 
brandfarlig,  da  hele  Loftet  over  1.  Sal  ved  Hængesøjler  er  op¬ 
hængt  i  en  svær  Tagkonstruktion  af  Træ. 

Men  har  man  alligevel  Raad  til  at  ødelægge  disse  Festrum, 
skulde  det  ikke  være  muligt  at  give  dem  en  passende  og  værdig 
Bestemmelse,  ved  Omformning  eller  Fjernelse  af  det  mindre 
værdifulde  gøre  Bygningen  mere  brandsikker,  skaffe  Passage 
mellem  Kavalergaard  og  Tøjhusgaard  og  give  bedre  Lys  til 
Rigsdagens  Lokaler.  —  Opgaven  synes  ikke  uløselig. 

Da  man  besluttede  sig  til  at  samle  Konge-  og  Rigsdagshus 
i  een  Bygning,  blev  der  naturligvis  i  flere  Retninger  slaaet  af 

paa  de  Fordringer,  der  kunde  stilles,  naar  hver  Magt  boede  i 
sit  eget  Hus;  Rigsdagen  har  saaledes  maattet  opgive  en  pragtfuld, 
centralt  i  Bygningen  liggende  Fællessal  og  passende  Festlokaler. 
Den  Sal,  hvor  Rigsdagen  aabnes  og  sluttes,  og  hvor  den  forenede 
Rigsdag  holder  Møde,  bør  dog  sikkert  have  et  festligere  Præg 
end  Tingenes  Mødesale,  og  Rigsdagen  bør  ogsaa  have  Lokaler, 
hvor  den  paa  værdig  Maade  kan  modtage  Gæster,  interparlamen- 
tariske  Kommissioner  etc.  Naar  Boghylderne  i  Bibliotekets  gamle 
Pragtrum  erstattes  med  mørke  Paneler  og  mørke  Lædertapeter, 
saa  at  Søjleraderne  faa  samme  dybe  Baggrund  som  før  af  Bog¬ 
ryggene,  synes  Salene  fortræffeligt  at  egne  sig  til  saadanne  Fest- 
lokaler,  der  jo  ogsaa  ad  den  lille  søndre  Løngang  have  direkte  For¬ 
bindelse  med  Rigsdagsfløje.  Trappeanlæggene  ere  dog  for  tarve¬ 
lige  og  maa  afløses  af  to,  mod  Tøjhusgaarden  vendende.  Trappe¬ 
huse.  Midtpartiet  af  Stueetagen  gennembrydes  ved  Bueaabninger, 
der  give  Indblik  i  Tøjhusgaarden,  og  hvorfra  Korridorer  lede 
til  Trapperummene,  medens  det  øvrige  Rum  i  Stueetagen  kan 
indrettes  til  Aftrædelsesværelser,  Formandsværelser,  Toiletter  etc. 
Naar  saa  tillige  2.  Etage,  over  den  store  Sal,  nedbrydes,  og  der 
over  dette  Parti  lægges  et  ret  fladt  Tag,  vil  Slottets  Rigsdagsfløj 
faa  mere  Lys  og  Luft,  og  den  saavel  som  det  nye  Bibliotek 
vinde  i  Anseelse.  Hvad  Facaden  angaar,  da  maa  jo  Cement¬ 
pudsen  bort,  og  ønskeligt  var  det,  om  Murflademe  vare  i  en  saa- 
dan  Stand,  at  de  kunde  restaureres  og  forsynes  med  Vindues- 
indramninger  og  Vindueskarme,  svarende  til  de  oprindelige.  Thi 
det  er  en  ren  Misforstaaelse,  at  denne  Bygning  ikke  skulde  kunne 
staa  godt  sammen  med  Slottet  uden  at  være  en  svag  Kopi  deraf. 
Tværtimod  maa  den  hellere,  sammen  med  Geheimearkivbygnin- 
gen,  i  Stil  skille  sig  derfra  og  danne  Overgang  til  det  nye  konge¬ 
lige  Bibliotek  og  den  øvrige  Indramning  af  Tøjhusgaarden.  Den 
ønskelige  Harmoni  kan  en  virkelig  Kunstner  altid  tilvejebringe. 

Det  var  trange  Tider,  den  Gang  Frederik  III  evnede  at  op¬ 
føre  dette  Bygværk  for  „Ars,  Lex,  Mars nu  ere  vi  et  vel- 
staaende  Folk  og  have  Raad  til  at  bevare  det.  Men  saa  have  vi 
ogsaa  Forpligtelse  dertil.  Fr.  SchiOtt 

VED  SKUESPILLERFORENINGENS  1.  MATINÉE  I  KONCERTPALÆET 
1.  DECEMBER  1907 

(Før  Oplæsningen  af  Holbergs  Jacob  von  Tyboe  1.  og  2.  Akt  ved  det 
kgl.  Teaters  Skuespillere.) 


Det  er  i  Dag  den  1.  December,  og  paa  Tirsdag,  den  3.  De¬ 
cember,  er  det  Holbergs  Fødselsdag,  jeg  finder  det  hel  kønt,  at 
Holberg,  Forfatteren  af  de  lystige  Komedier,  som  først  indførte 
den  glade  Kunst  her  i  Staden,  netop  er  født  i  den  mørkeste  Tid 
af  Aaret.  I  Sverige  er  Bellman,  der  har  den  samme  Betydning 
for  Stockholm  som  Holberg  for  København,  ogsaa  født  om  Vinte¬ 
ren,  men  der  har  man  flyttet  hans  Festdag  hen  til  midt  paa 
Sommeren,  den  26.  juni,  saa  man  hvert  Aar  kan  fejre  den  med 
svensk  Punch  og  nysudsprungne  Ege.  Vi  vil  ikke  flytte  Hol¬ 
berg,  men  netop  holde  ham  fest  i  Vinteren  og  i  dens  værste  Ende, 
ikke  den  rene,  men  den  mørke  og  taagede,  den  skidne  Vinter. 
Paa  den  Maade  forstaar  vi  bedre  Meningen  med  hans  Komedier, 
at  det  er  Lys  og  Farver,  der  strider  imod  Taagen,  Kunsten,  der 
protesterer  mod  Naturen. 

Det  er  ganske  vist  ikke  Skik  at  holde  Holbergsdag  her  til 
Lands,  saaledes  som  man  holder  Bellmansdag  i  Sverig,  uden  paa 
det  kongelige  Teater,  hvor  man  plejer  at  give  et  af  Holbergs 
Stykker  paa  hans  Fødselsdag  og  nu  paa  Tirsdag  spiller  „Den 
politiske  Kandestøber".  Jeg  foreslaar  da,  at  vi  i  al  Beskedenhed 
holder  Holbergsdag  her  i  Dag.  Eller  —  hvis  dette  er  for  stort 
et  Ord  for  vor  fordringsfrie  Formiddagssammenkomst  —  saa  kan 
vi,  ligesom  man  i  Kirken  holder  Søndag  før  Advent  eller,  for  at 

blive  ved  Publikummet,  paa  Strøget  holder  Søndag  før  Jul,  i  Dag 
være  enige  om  at  holde  „Søndag  før  Holberg". 

For  at  dette  skal  lykkes,  saadan  at  der  virkelig  kommer  no¬ 
gen  Fest  ud  deraf,  maa  ikke  alene  Kunstnerne  gøre  deres  bedste, 
men  De,  Publikummet,  maa  ogsaa  gøre  deres.  Her  er  i  Dag 
ingenting  for  Øjet  uden  et  langt  Geled  af  sortklædte  Mandsper¬ 
soner.  Holberg  skal  virke  paa  Dem  alene  igennem  Øret.  Det 
forlanges,  at  De  skal  kunne  glæde  Dem  ved  Ordet  alene. 

Skuespillerforeningens  Bestyrelse  har  gjort  mig  den  Ære  at 
bede  mig  indlede  denne  Holberg-Søndag  med  nogle  Ord  om 
Holbergs  Komedier.  I  Forhold  til  den  Oplæsning  af  en  af  disse 
Komedier  selv,  som  vi  snart  skal  høre,  og  som  er  Hovedsagen, 
har  jeg  da  samme  Opgave  som  Degnen  i  Kirken  i  Forhold  til 
Præstens  Prædiken.  Jeg  skal  holde  mig  Ordlyden  i  Indbydelsen 
efterrettelig  og  forsøge  ganske  bogstaveligt  at  meddele  Dem  en 
Indledning  til  Holberglæsningen.  Jeg  skal  ikke  gaa  ud  fra  Hol¬ 
bergs  Komedier  som  noget,  vi  alle  kender,  for  at  tale  videre  i 
det  blaa,  hvad  Aanden  vil  indgive  mig,  men  prøve  paa,  saa  godt 
det  kan  lade  sig  gøre  i  en  halv  Times  Tid,  at  lede  Dem  ind  i 
Holbergs  Komedier,  især  i  den,  De  om  lidt  skal  faa  at  høre.  — 

„Om  Dannebrog  jeg  ved,  det  faldt  fra  Himlen  ned,"  staar 
der  i  Visen.  Stort  mere  ved  man  ikke  om  Tilblivelsen  af  Hol¬ 
bergs  Komedier.  Man  ved,  at  Holberg  i  1720  havde  fuldendt 
det  komiske  Digt  „Peder  Paars",  hvori  man  finder  Udkastene 
til  flere  af  de  Figurer,  der  senere  kommer  for  i  Komedierne;  at 
han  i  Begyndelsen  af  Aaret  1722  udgav  „Fire  (fem)  Skæmte¬ 
digte",  af  hvis  Fortale,  dateret  12.  Januar,  man  kan  slutte,  at  han 
den  Gang  i  alt  Fald  havde  Lyst  til  at  skrive  Komedier;  at  der 
i  Efteraaret  samme  Aar  spilledes  fem  Komedier  af  ham  paa  det 
nyoprettede  Teater  i  Grønnegade,  og  at  han  i  Begyndelsen  af  det 
næste  Aar  1723,  efter  hvad  han  selv  siger  i  Forordet  til  1.  Bind 
af  Hans  Mikkelsens  Komødier,  havde  andre  ti  færdige.  De  sy¬ 
nes  da  virkelig  at  være  faldne  ned  fra  Himlen.  Men  der  er  ikke 
andet  forunderligt  deri  end  den  næsten  utrolige  Hast  —  altsaa 
den  næsten  utrolige  Oplagthed  —  hvormed  han  har  arbejdet. 
Det  er  et  helt  foraarsagtigt  Gennembrud,  ikke  som  Foraaret  her 
til  Lands,  der  pibler  stilfærdigt  frem  af  skjulte  Aarer,  men  som 
det  norske  Foraar,  et  stort  Væld,  der  springer  af  flere  Kilder 
paa  een  Gang.  Jeg  skal  paavise  nogle  saadanne  Kilder. 

For  det  første  den,  som  man  plejer  at  nævne  sidst,  hvis  man 
ellers  tager  noget  Hensyn  til  den,  nemlig  ham  selv.  Man  har 
hans  egne  Ord  for,  hvor  meget  Selviagttagelsen  har  betydet  for 
hans  Komediedigtning.  Jeg  finder  hos  mig  adskillige  solide  Fejl, 
som  man  kunde  gøre  smukke  Komødier  over,“  siger  Hans  Mik¬ 
kelsen  i  Forordet  til  Skæmtedigtene,  og  i  et  af  Digtene  selv  til- 
staar  han:  „Saa  tit  jeg  Tempo  ser,  jeg  med  mig  selv  raillerer.'1 
Det  Tempo  har  han  set  i  mange  af  sine  Komedier.  Naturligvis 
er  han  ikke  saa  gal,  at  han  uden  videre  udleverer  sig  til  Køben¬ 
havnernes  Latter;  der  var  i  Forvejen  Folk  nok,  som  var  ganske 
sure  i  Ansigtet  over  denne  komedieskrivende  Professor.  Men 
det  gaar  saaledes  til,  at  han  ved  Iagttagelse  af  en  Særhed  hos 
sig  selv  bliver,  opmærksom  paa,  at  den  findes  som  en  stor,  tyk 
Galskab  uden  for  ham.  Eller  omvendt:  mens  han  morer  sig  med 
at  afbilde  en  saadan  fremmed  Galskab,  bliver  han  til  sin  For¬ 
nøjelse  var,  at  han  selv  har  en  Rem  af  Huden.  Saadan  er  en 
Mængde  af  Komedierne  blevet  til.  Jeg  nævner  som  Eksempel 
den  første  af  dem,  „Den  politiske  Kandestøber".  Man  skulde  for¬ 
sværge,  at  der  var  noget  af  Holberg  selv  i  den  Nar.  Men  det 
er  der  alligevel.  Holberg  havde,  umiddelbart  før  han  fremtraadte 
som  komisk  Digter,  en  Overgang  villet  være  politisk  Skribent 
og  skrevet  en  „Europæisk  Historie"  med  et  politisk  Anhang  i  Lig¬ 
hed  med  den  „Europæiske  Herold",  der  er  en  af  Kandestøbe¬ 
rens  Orakler.  Den  handler  bl.  a.  om  Tyrkekrigen  og  Tysklands 
Interesser  ligesom  Haandværkernes  politiske  Diskussion  i  Kome¬ 
dien.  Titelkobberet  til  Historien  forestiller  en  politisk  Scene:  to 
parykbærende  Herrer  sidder  ved  et  Bord  med  et  Europakort 
imellem  sig,  mens  en  tredie  staar  bagved  og  holder  Foredrag. 
Karikaturen  af  denne  Scene  er  „Collegium  Politicum"  i  2.  Akt 
af  „Den  politiske  Kandestøber". 

Den  anden  Kilde  til  Holbergs  Komedier  er  altsaa  de  andre 
Narre  eller  Iagttagelse  af  Omverdenen.  Det  vil  sige,  Holberg  opfin¬ 
der  ikke  gerne  Handlingen  i  sine  Komedier,  Tømmerværket  eller 
Stilladset  dertil  henter  han  fra  andre  Steder,  men  den  saaledes 
sammentømrede  Ramme  udfylder  han,  hvor  han  er  bedst,  med 
friskt  iagttaget  menneskeligt  Indhold.  I  en  af  hans  bedste  Karak¬ 
terkomedier,  „Den  Stundesløse",  er  Handlingen  til  at  begynde 
med  ganske  den  samme  som  i  Moliéres  „Den  indbildt  Syge": 
en  latterlig  gammel  Herre  i  en  Slobrok,  som  bilder  sig  ind,  at 

han  er  meget  syg  eller  forfærdelig  optaget,  skønt  han  intet  fejler 
eller  har  at  bestille,  har  udset  sig  en  Læge,  henholdsvis  Bog¬ 
holder,  til  Svigersøn,  hvorfor  Datterens  Elsker  maa  spille  denne 
Rolle  for  at  narre  sig  Faderens  Samtykke  til  o.  s.  v.  Men  Slobrok- 
ken  er  fyldt  med  et  ganske  nyt  Indhold,  som  Holberg  ikke  blot 
har  fra  sig  selv  —  i  den  Tid,  da  han  foruden  at  passe  sin  Embeds¬ 
gerning  skrev  femten  Komedier  om  Aaret  —  men  fra  Iagttagelser 
af  andre.  Da  Skuespiller  Clementin  spillede  Rollen,  og  skønt  han 
havde  et  udmærket  Greb  paa  at  baske  med  Slobrokken,  ikke 
kunde  faa  rigtig  fat  paa  Replikken,  skal  Holberg  have  ført  ham 
sammen  med  en  gammel  Renteskriver.  Saa  kunde  han. 

En  tredie  Kilde  til  Holbergs  Komedier  er  da  den  hele  fore- 
gaaendé  Teater-Tradition.  Ser  man  disse  danske  Komedier  paa 
den  europæiske  Komedies  Baggrund,  er  det  saa  langt  fra,  at  de 
er  himmelfaldne,  at  de  snarere  er  som  et  Træ  med  meget  dybe 
Rødder.  Hvod  vi  kalder  Holbergs  Komedier  er  da  en  meget 
gammel  Komedie.  Den  begynder  hos  Grækerne  efter  Aristofanes, 
da  Komedien  først  blev  privat  og  handlede  om,  hvordan  unge 
Folk  fik  hinanden  og  gamle  Mænd  blev  taget  ved  Næsen;  den 
fortsattes  af  Romerne,  Plautus  og  Terents,  døde  hen  og  begyndte 
paa  ny  i  Renæssancetiden  og  med  den  italienske  Maskekomedie, 
som  vi  Københavnere  kender  fra  dens  sidste  Udløber,  Panto¬ 
mimerne  i  Tivoli,  og  fuldendtes  af  Moliére  og  Holberg.  Et  godt 
Eksempel  er  „Jacob  von  Tyboe“.  Over  de  Scener,  som  vi  nu 
skal  høre,  den  første,  hvor  Snyltegæsten  fremstiller  sig  for  Publi¬ 
kum,  og  den  anden  Akt,  hvor  han  har  Storpraleren  til  bedste, 
er  der  en  egen  højærværdig  Komik.  Det  er  ikke  Ord  fra  i  Gaar 
eller  fra  1720’eme,  de  giver  Genlyd  langt  tilbage  i  Historien, 
det  er  den  tusindaarige  Komedie  selv,  som  er  kommen  til  Grønne¬ 
gade  og  taler  Dansk.  Netop  saaledes  præsenterede  to  Tusind 
Aar  før  Holbergs  Tid  Prologus  sig  selv,  sine  Medspillere  og 
Skuepladsen  for  Publikum,  og  just  saadan  var  det,  den  snilde 
Snyltegæst  bar  sig  ad,  naar  han  paa  Torvet  i  Efesus  dyppede 
den  tykke  Praler  i  hans  eget  Fedt. 

Holberg  nævner  selv  som  sit  Forbillede  Plautus’  Miles  glo- 
riosus  eller  stortalende  Soldat,  men  han  har  ogsaa  brugt  Terentses 
Eunuchus.  Men  Figurerne  er  endnu  ældre,  de  har  baade  hos 
Plautus  og  Terents  græske  Navne,  hos  Plautus  hedder  Praleren 
Pyrgopolinice s  (Stadtaarnbestormeren  eller,  hos  Holberg,  „Mauer- 

brecher").  Og  hos  Grækerne  hører  denne  Figur  ogsaa  i  Virkelig¬ 
heden  hjemme,  i  Tiden  omkring  Alexander  den  Store,  da  hjemvendte 
Troppeførere  fortærede  Udbyttet  af  deres  Felttog  i  Selskab  med  vil¬ 
lige  Venner  i  Lilleasiens  Byer.  Men  herfra  er  Figuren  gennem  Ro¬ 
mernes  Bearbejdelse  gaaet  gennem  hele  Renæssancekomedien.  Lige¬ 
som  Jacob  von  Tyboe  kan  sige  paa  ti  Slags  Maal  den  Sætning:  „Jeg 
maa  lave  mig  til,"  kan  vi  nu  nævne  Jacob  von  Tyboes  Navn 
paa  næsten  lige  saa  mange  Sprog.  Paa  Italiensk  hedder  han 
Il  Capitano  eller  Rodomonte,  paa  Spansk  Maiamoros,  paa  Tysk 
Horribilicribrifax,  hos  Shakespeare  hedder  han  Falstaff  og  paa 
Dansk,  efter  Holberg,  Biirgerschreck  (Ewald),  von  Pralendorf 
(Charlotte  Dorthea  Biehl),  Kaptajn  von  Abenvitz  (P.  A.  Heiberg) 
og  hos  Hostrup  Løjtnant  von  Buddinge.  I  den  sidste  Figur  med 
det  fedtede  Navn  er  Praleren  og  Snyltegæsten  løbet  sammen  til 
een  Person  ligesom  allerede  i  Falstaff.  Ellers  er  i  de  gamle 
Komedier  Snyltegæsten  Pralerens  stadige  Ledsager.  Han  er  sat 
paa  ham  ligesom  en  Igle  eller  en  Bremse.  Han  baade  suger  og 
stikker.  Ligesom  en  Bremse  faar  en  Stud  til  at  bisse,  er  det 
overalt  Snyltegæstens  Bestilling  at  give  Praleren  Stikordet.  Han 
prikker  ham,  til  han  flyder  over. 

Deraf  kommer  det,  at  baade  Jacob  von  Tyboe  og  Jesper  Old- 
fux  som  københavnske  Figurer  synes  at  svæve  saa  temmelig  i 
Luften,  i  Højde  med  Rundetaarn.  Det  er  den  gamle  Komedies 
Storpraler  og  hans  lurvede  Drabant  i  dansk  Uniform. 

Alligevel,  saa  „outreret"  Holberg  selv  mener  hans  storpra¬ 
lende  Soldat  er,  er  han  dog  meget  levende.  Holberg  har,  ogsaa 
naar  han  laaner,  brugt  sine  Øjne.  Vistnok  har  han  oppustet  den 
komiske  Kontur  som  en  Blære,  men  ikke  uden  først  at  have 
fyldt  den  med  saa  meget  iagttaget  Stof,  som  den  kunde  rumme. 

Man  har  endogsaa  ment,  at  Holberg  har  haft  en  enkelt  Model 
til  Jacob  von  Tyboe.  Der  nævnes  en  vis  Major  von  Thielo,  som 
man  ellers,  saa  vidt  jeg  ved,  ikke  kender  noget  til,  men  som  i 
al  Fald  var  Officer  og  Tysker.  Men  Jacob  Tybo  er  ikke  rigtig 
Officer,  og  han  er  Jyde.  Holberg  havde  nemlig  den  Forestilling, 
at  Jyderne  var  særlig  slemme  til  at  prale;  det  passer  jo  slet 
ikke  mere,  men  hos  Holberg  er  det  altid  saadan:  han  kalder 
endogsaa  et  Sted  at  prale  ligefrem  for  „at  jyde".  Man  har  da 
ogsaa  tænkt  paa  en  anden  Militær-Person,  som  alle  Datidens 
Københavnere  kendte,  og  som  ikke  var  Officer.  Holberg  boede. 

da  han  skrev  Komedierne,  paa  Købmagergade  udi  Sukkerbagerboden 
næst  op  til  David  Skolemesters  Gaard.  Der  var  god  Udsigt  for 
en  Komedieskriver.  I  Gaarden  holdt  Hyrekuskene  til,  der  kunde 
han  om  Morgenen  midt  i  København  se  en  sjællandsk  Jeppe 
lempe  sin  brogede  Hest  ud  af  Stalden.  Og  fra  Vinduerne  til 
Gaden  kunde  han  se  Stadens  Torvemester,  Kommandant  over 
alle  Valbykoner  og  Tørvebønder,  Sr.  Nagel  gaa  til  og  fra  sin 
Embedsgerning.  Det  var  en  fuldkommen  Tybo-Figur,  en  stor  og 
svær  Karl,  med  en  Røst  som  en  Tyr,  der  „havde  tjent  udi  mange 
Aar  i  Irland  og  Braband  under  Kgl.  Majestæts  Livgarde  til  Fods 
og  imidlertid  bekommet  foruden  sine  Torveblessurer  (af  Valby- 
koneme?)  mangfoldige  Saar.u  En  Gang  havde  han  tumlet  gan¬ 
ske  utilbørligt  med  en  Bonde  med  to  Lam,  der  var  kommet 
inden  for  Ravelinen,  og,  da  Told  inspektøren  irettesatte  ham  der¬ 
for,  løftet  Stokken  imod  ham  „og  ham  med  mange  uforskammede 
Ord  ilde  begegnet."  En  anden  Gang  havde  han  med  et  for¬ 
skrækkeligt  Vræl  —  ligesom  de  homeriske  Helte  —  forhindret 
en  drukken  Lakaj  i  at  stikke  en  Rebslager  ihjel  og  derefter  med 
de  blotte  Næver  pryglet  ham  saadan  igennem,  at  han  maatte 
kravle  hjem. 

Dog  er  det  efter  den  klassiske  Komedies  Skik  ingen  enkelt 
Person,  men  en  hel  Klasse  eller  Type  af  Mennesker,  som  Holberg 
af  bilder  i  Jacob  von  Thyboe.  Det  er,  trods  alt  fornødent  For¬ 
behold,  Officersstanden,  det  gælder.  Holberg  har  senere  i  en  af 
sine  første  Epistler,  den  tolvte,  udtalt  sig  om  den  militære  Stand 
i  Almindelighed.  Den  handler  om  Pedanteri  og  vil  vise,  at  der 
er  Pedanteri  af.  alle  Kulører.  Man  har  f.  Eks.  baade  sorte  og 
røde  Pedanter  ligesom  sorte  og  røde  Myrer.  Under  det  militære 
eller  røde  Pedanteri  regner  han  det  særegne  Æresbegreb,  især 
Duellerne,  der  gerne  ender  med,  at  de  stridende  Parter,  ligesom 
Tyboe  og  Stygotius  i  Komedien,  gaar  fra  Valstedet  til  Vinkælde¬ 
ren,  og  Eksercitserne,  der  gøres  efter  afpassede  Tempo  og  Reg¬ 
ler,  saa  at  det  ikke  kommer  an  paa,  hvor  hurtigt  en  Soldat  kan 
lade  sin  Flint,  men  om  han  kan  gøre  det  efter  Takten.  Saaledes 
siger  ogsaa  General  Holophernes  i  „Ulysses  von  Ithacia":  „Det 
fornemste,  1  har  i  Agt  at  tage,  er  Eders  Tempo,  som  bestaar  udi 
Ein,  Zwey,  Drey,  og  at  1  slaar  lige  med  Hænderne  paa  Patron- 
tasken,  thi  naar  det  ikke  tages  i  Agt,  vil  jeg  ikke  give  fire  Skilling 
for  Resten."  Holberg,  der  selv  var  en  Officerssøn  og  fra  Barn- 

dommen  bestemt  for  den  militære  Stand,  var  i  disse  Spørgsmaal 
af  samme  Mening  som  en  Borgerkaptajn,  han  i  sin  Barndom 
havde  set  i  Bergen,  der  var  en  maadelig  Officer,  men  en  fornuftig 
Købmand.  Da  han  en  Gang  eksercerede  med  Borgerne  paa  Tor¬ 
vet  og  ikke  kunde  komme  i  Hu  at  kommandere:  Rechts  um 
herstellt  Euch!  sagde  han  i  Stedet:  Vend  nu  Rumpen  imod 
Raadhuset  igen!  og  da  man  lo  ad  ham  derfor,  indvendte  han,  at 
det  kom  ud  paa  eet,  hvad  man  sagde,  naar  blot  Tingene  blev 
gjort. 

Alligevel  er  det  ikke  dette  militære  Pedanteri,  der  er  Nerven 
i  Tybo-Figuren,  men  de  Egenskaber,  han  har  arvet  fra  den 
gamle  Komedie:  Praleriet;  Dumheden  og  Uvidenheden;  Raaheden. 
Men  heller  ikke  de  har  været  uden  Hjemmel  i  Virkeligheden; 
halvtredsindstyve  Aar  efter  Jacob  von  Ty  boes  Tid  definerer  P. 
A.  Heiberg  en  Officer  som  „en  Embedsmand,  der  maa  kunne 
bande  og  prygle;  kan  han  mere,  skader  det  ikke."  Tyboes  Prale¬ 
rier  af  hans  Bedrifter  i  den  brabantske  Fejde  kunde  man  endnu 
længe  efter  hans  Tid  høre  Mage  til  paa  Vinstuerne,  naar  gamle 
Officerer  ved  Glasset  mindedes  den  Tid,  „da  wir  in  Brabant  in 
Feuer  stunden."  Hans  Uvidenhed  forklares  af,  at  han  ingen  mili¬ 
tær  Uddannelse  har  faaet,  han  er  i  det  højeste  „karakteriseret" 
Officer  i  Lighed  med  de  tre  af  Kongens  Livkarle,  der  efter 
hinanden  blev  Kommandanter  paa  Rosenborg  med  Oberstløjt¬ 
nants  Karakter.  Heller  ikke  hans  Raahed  er  en  senere  Tid  frem¬ 
med  —  selv  i  de  mest  fantastiske  Udtryk  for  den,  som  naar 
han  gør  sig  til  af,  at  han  er  saa  from,  at  han  i  det  højeste  har 
pryglet  seks  Lakajer  ihjel.  Endnu  i  Christian  den  Syvendes  Dage 
hændte  følgende.  En  vis  Grev  Schulenburg  blev  paa  Gaden 
overstænket  af  en  Vogn.  Han  rendte  da  paa  Stedet  Kusken,  det 
var  en  Skomager,  sin  Kaarde  igennem  Livet  og  gik  derpaa  vi¬ 
dere.  Men  da  han  kom  til  at  tænke  paa,  at  han  havde  ladet  sit 
Værdighedstegn,  Portepéen,  sidde  i  det  simple  Lig,  vendte  han 
om  og  spændte  Kvasten  af  Kaarden.  Kort  derefter  gik  han  i 
russisk  Tjeneste,  men  vendte  siden  hjem  og  døde  som  dansk 
Generalmajor. 

At  Holberg  ikke  blot  har  sigtet  efter,  men  ramt  den  Slags  Helte, 
viser  foruden  Anekdoterne  om  hans  Sammenstød  med  Officerer 
det  paafaldende  Forhold,  at  hans  Komedie  blev  yderst  sjælden 
spillet  hele  det  attende  Aarhundrede  igennem. 

Endelig  var  det  maaske  ikke  alene  Soldaterstanden,  Holberg 
vilde  til  Livs,  men  den  hele  militæriske  Aand,  som  sad  i  Folk 
efter  de  nylig  endte  nordiske  Krige,  paa  en  Tid,  da  der  endnu 
var  Militarister  i  Danmark.  Forbilledet  for  Jacob  v.  Tyboe  er  da 
ingen  enkelt  Mand  eller  enkelt  Stand,  men  en  Slags  Idealfigur,  et 
Luftbillede  af  Tidens  Aand,  den  parykomstraalede  Helt  udi  egen 
Indbildning,  som  han  allerede  havde  afbildet  i  „Peder  Paars": 

Hans  fæle  Ansigt  og  hans  martialske  Mine, 

Hans  stolte  Gang,  hvormed  man  saa  ham  ind  at  trine, 

Fast  en  Achilles  selv  indjage  kunde  Skræk, 

Ej  Attila  saa  ud  i  Feltslag  mere  træk. 

Han  ryster  sin  Paryk  —  man  tænker,  hvert  et  Haar 
Medusæ  Slanger  er,  som  paa  hans  Aksle  gaar. 

Ikke  alene  i  „Peder  Paars",  men  i  „Ulysses  von  Ithacia", 
„Melampe"  og  „Didrich  von  Menschenschreck“  har  Holberg 
spottet  over  urimelige  Krige  og  indbildske  Krigere.  Det  er  værd 
at  mærke,  at  den  sidste  Komedie  egentlig  skulde  have  heddet 
„Hr.  von  Donnerburg"  med  Hentydning  til  Peter  Wessels  mar¬ 
tialske  Tilnavn,  der  har  pirret  Holberg  som  Sennep  udi  Næsen. 

I  de  Stykker  af  Komedien  Jacob  v.  Tyboe",  De  i  Dag  vil 
fea  at  høre,  er  Tyboe  Hovedpersonen.  Men  der  er  en  endnu. 

I  den  tolvte  Epistel  vil  Holberg  ikke  tale  om  de  sorte  Pe¬ 
danter,  saasom  ingen  Materie  er  vidtløftigere  udført  og  han  ikke 
vil  opkoge,  hvad  han  selv  og  andre  Skribenter  derom  havde 
skrevet.  En  saadan  Pedant  er  Magister  Stygotius  i  Komedien, 
som  ogsaa  jeg  her  skal  affinde  mig  med  i  al  Korthed.  Han  er 
i  enhver  Henseende  et  Sidestykke  til  Tyboe. 

1°  er  ogsaa  han  en  gammel  Komediefigur,  kendt  især  fra 
Maskekomedien  og  Moliére; 

2°  er  ogsaa  han  fornyet  ved  friske  Iagttagelser  af  Virkelig¬ 
heden,  saaledes  at  han  ogsaa 

3°  er  bleven  tydet  paa  en  enkelt  og  det  af  Vedkommende 
selv,  nemlig  en  af  Tidens  Hoved-Erts-Pedanter,  Stiftsprovst 
Tychonius  i  Viborg,  hvis  Navn  Holberg  ubetænksomt  nok  op¬ 
rindelig  havde  givet  sin  Stygotius,  medens  det  dog 

4°  tydeligt  nok  er  hele  Standen,  han  sigter  til  ligesom  i  „Eras- 
mus  Montanus";  dog  med  den  Forskel,  at  han  i  Erasmus  Mon- 
tanus  viser  den  velstuderede  Nar  i  Funktion,  men  i  Stygotius  i 


Digitized  by 


Google 


28 


Holberg-Dag 


en  Art  Ferietilstand,  i  Færd  med  at  tale  Græsk  til  Fruentimmer 
og  sukke  og  klage  for  Træerne  efter  de  gamle  Hyrders  Maade. 

Man  har  ment,  at  Holberg  her  har  tænkt  paa  den  gamle 
tyske  Komedieskriver  Gryphius’  Horribilicribrifax,  hvor  der  fin¬ 
des  den  samme  Modstilling  af  Praleren  og  Pedanten  som  i  Ja¬ 
cob  von  Tyboe".  Men  den  samme  Modsætning  havde  Holberg 
lige  for  sine  Øjne  i  den  københavnske  Virkelighed.  I  Komedien 
trækker  det  op  til  en  ordentlig  Fejde  mellem  Tyboe  og  hans 
Soldater  og  Stygotius  og  hans  Studenter;  Tyboe  truer  endog  med, 
at  han  vil  formaliter  belejre  Regensen,  som  ventelig  snart  vil 
overgive  sig  af  Mangel  paa  Levnedsmidler.  En  saadan  Fejde 
havde  nylig  fundet  Sted,  i  Aaret  1719.  Der  havde  været  noget 
Mudder  mellem  Landkadetterne  og  Studenterne,  som  var  endt 
med,  at  en  Sværm  af  de  militære  Hanekyllinger  havde  angrebet 
Regensen,  hugget  i  Porten,  slaaet  Vinduer  ind,  idet  de  raabte 
„paa  Husarisk":  „Herud,  I  Skoledrenge!  I  Hundsvotter!  Kanal¬ 
jer!  Kujoner!  —  Herud,  og  vi  skal  sætte  Jer  paa  Jer  Rumpe!  — 
Vi  vil  ikke  stille  os  tilfreds,  før  vi  har  myrdet  ti  Studenter!”  og 
meget  mere,  som  det  har  været  Professor  Holberg  en  Fornøjelse 
at  høre  om.  — 

Saaledes  ser  man  i  Holbergs  Jacob  von  Tyboe"  en  trofast 
Overholdelse  af  den  gamle  Komedies  Tradition  forenet  med  en 
frisk  Iagttagelse  af  Nutiden. 

Holder  man  sig  til  det  første,  Traditionen,  har  man  altsaa  set, 
hvordan  Holberg  bærer  sig  ad,  naar  han  hælder  ny  Vin  paa  en 
meget  gammel  Læderflaske.  I  intet  andet  af  hans  Skuespil  er 
Smagen  af  den  gamle  Komedie  saa  stærk  som  her,  især  i  anden 
Akt,  hvor  Stilen  i  det  mindste  er  saa  gammel  som  Plautus,  men 
gennemtrukken  med  nye  Indfald,  ligesom  en  gammel  Jord,  der 
ved  Foraarstid  bedækker  sig  med  friske  Blomster..  Naar  den 
stortalende  Soldat  hos  Plautus  er  fyrig  som  Ætna,  finder  vi  det 
morsomt,  men  endnu  morsommere,  naar  hos  Holberg  hans  Blod 
er  „lutter  Fyr  og  Flamme,  saa  at  hvis  man  dyppede  Pinde  deri, 
blev  de  straks  til  Svovlstikker".  Den  hele  Akt  er  komponeret 
som  et  sandt  Crescendo  af  den  Slags  kaade  Paafund. 

Tænker  man  paa  det  andet  Element,  Iagttagelsen  af  Virkelig¬ 
heden,  ser  man,  hvorledes  Holberg  forgylder  eller  kolorerer 
Daarskaberne,  saa  det  ser  ud,  som  om  disse  farlige  eller  ufrugt- 
bare  „Pedanterier",  hvoraf  der  i  Tidens  Løb  er  flydt  saa  meget 


Digitized  by 


Google 


Holberg- Dag 


29 


Blod  og  Blæk  til  ingen  Nytte,  var  bare  uskadelige  Galskaber, 
der  ingen  anden  Hensigt  havde  end  at  stikke  frem  af  Taagen 
som  store  Blomster  med  stærke  Farver. 

Og  spørger  man  saa  til  sidst  om  Virkningen  af  den  Slags 
Spil,  er  det  vel  ikke  for  meget  sagt,  at  det  er  saadanne  Kome¬ 
dier  som  Jacob  von  Tyboe"  og  „Erasmus  Montanus“,  der  har 
virket  med  til,  at  København  fra  at  være  en  trang  By,  hvor  de 
røde  og  sorte  Pedanter  spærrede  Færdselen  med  deres  Klamme¬ 
rier,  er  bleven  en  fri  Stad,  hvor  en  Nar  og  en  Praler  bestandig 
har  sin  Løn  i  Vente,  nemlig  Latteren. 

Vilh.  Andersen 

Blandt  de  mange  Spottegloser  over  Byzantinerne,  der  har 
kurseret  som  Skillemønt  mellem  Godtfolk  saa  længe,  at  deres 
Præg  er  ganske  udvisket  og  de  trænger  til  at  indsmeltes,  indtager 
Stikordet  om  deres  dogmatiske  Spidsfindigheder  en  fremragende 
Plads.  Det  skal  nu  ikke  nægtes,  at  de  subtileste  dogmatiske  Spørgs- 
maal  har  spillet  en  Rolle  ikke  blot  i  den  byzantinske  Litteratur 
og  Politik,  men  ogsaa  i  Folkets  Tanker,  fra  Kejseren  til  de  laveste 
sociale  Lag,  som  er  uden  Sidestykke  i  Verdenshistorien.  Men 
man  maa  heller  ikke  her  glemme  at  spørge,  hvorfor  Jeppe  drik¬ 
ker.  Og  ser  man  nærmere  til,  finder  man  som  den  sidste  Grund 
til  de  dogmatiske  Stridigheder  Mesalliancen  mellem  den  redelige, 
gennem  Aarhundreder  skolede  græske  Tænkning  og  den  frem¬ 
mede,  supranaturalistiske  Religion,  der  lod  haant  om  al  Raison; 
det  er  intet  Under,  at  Occidentens  Barbarer  havde  lettere  ved 
at  forsage  den  verdslige  Fornuft.  Byzantinernes  dogmatiske  In¬ 
teresse  viser  to  Ting,  at  de  tog  Dogmerne  alvorligt,  og  at  de 
var  oplærte  til  at  tænke  en  Sag  igennem  og  forlange  Klarhed  i 
alle  Enkeltheder,  og  disse  to  Egenskaber  hos  de  byzantinske 
Theologer  synes  ikke  at  fortjene  Ringeagt,  særligt  ikke  fra  deres 
moderne  Kollegers  Side.  Den  byzantinske  Theologis  dogmatiske 
Diskussioner  er  i  Virkeligheden  den  absolut  nødvendige  Forud¬ 
sætning  for  Forstaaelsen  af  den  danske  Kirkes  Bekendelses¬ 
skrifter,  som  man  i  den  nyeste  Tid  fra  kirkelig  Side  forsøger 
at  skyde  i  den  Grad  i  Forgrunden,  at  Antagelsen  af  dem  gøres 
til  Betingelse  for  Udøvelsen  af  visse  borgerlige  Rettigheder.  Det 
tør  derfor  forudsættes,  at  vore  Theologer  er  vel  hjemme  i  den 
byzantinske  Dogmatik;  men  man  fejler  neppe  ved  antage,  at 
udenfor  deres  Kreds  er  Kendskabet  dertil  kun  ringe.  Det  kan 
derfor  maaske  være  hensigtsmæssigt,  netop  under  de  nuværende 

Forhold,  at  give  en  kort  Skildring  for  Lægfolk  af  de  theologiske 
Stridigheder  i  Byzans,  hvis  Bundfald  er  den  orthodoxe,  endnu 
gældende  Lære  om  de  to  Naturer  i  Christus.1) 

I  den  kristne  Menighed  havde  der  efterhaanden  uddannet  sig 
den  Forestilling,  at  Jesus  fra  Nazareth,  Josephs  og  Marias  Søn, 
ikke  blot,  som  han  rimeligvis  selv  har  troet,  var  Guds  udvalgte 
Redskab,  i  hvem  Guds  Aand  var  nedstegen  ved  Daaben  i  Jordan, 
men  var  Guds  Søn  i  overnaturlig  Forstand,  undfanget  og  født 
paa  mystisk  Maade  uden  menneskelig  Medvirkning.  Denne  Fore¬ 
stilling  behersker  i  det  væsenlige  vore  nuværende  Evangelier, 
men  Sporene  af  den  oprindelige  Opfattelse  er  dog  ikke  helt  ud¬ 
viskede;  Legenden  om  Undfangelsen  og  Fødselen  findes  ikke  i 
vor  ældste  Kilde,  Marcusevangeliet,  Stamtavlen  i  Matthæus’  1. 
Kapitel  maa  oprindelig  have  endt  med  „og  Joseph  avlede  Jesus," 
da  den  ellers  ikke  beviser  dennes  Nedstammen  fra  David,  hvad 
den  er  bestemt  til,  Himmelordet  ved  Jordandaaben  lød  hos  Lucas 
(III  22)  efter  gode  Kilder  ikke:  „du  er  min  elskede  Søn,  i  dig 
har  jeg  Velbehag,"  men:  „jeg  har  født  dig  i  Dag,"  og  at  dette  er 
det  oprindelige,  fremgaar  af,  at  det  er  et  ordret  Citat  af  en  af 
Psalmeme  (II  7)  —  for  blot  at  nævne  et  Par  af  de  afgørende  Ting. 

Men  da  Kristendommen  traadte  i  nærmere  Forbindelse  med 
den  dannede  Hedningeverden,  lod  man  hele  denne  Forestillings¬ 
kreds  blive  i  Skyggen;  det  var  ganske  andre  Ting,  hvorved  den 
ny  Religion  gjorde  Propaganda.  Derved  svækkedes  Lærens  spe¬ 
cifikt  kristelige  Elementer,  og  dens  skarpe  Kanter,  som  Hednin¬ 
gene  kunde  støde  sig  paa,  blev  lettere  at  afstumpe  for  den  græske 
Philosophi;  Forbindelsen  med  denne  var  den  Pris,  Kristendom¬ 
men  maatte  betale  for  at  vinde  Terrain  hos  dannede  Hedninge,  og 
omvendt  virkede  disse  Konvertiter,  der  selvfølgelig  ikke  i  Daaben 
kunde  vaske  deres  gamle  Kultur  af,  uvilkaarlig  til  Fremme  for 
Sammenblandingen.  Et  væsenligt  Moment  i  denne  var  Optagelsen 
af  den  jødisk-hellenistiske  Forestilling  om  Logos,  Guds  „Ord", 
der  sattes  lig  med  Christus,  en  Forflygtigelse  af  den  historiske 
Skikkelse,  der  som  bekendt  allerede  er  klistret  paa  Begyndelsen 
af  Johannesevangeliet  uden  at  finde  virkelig  Anvendelse  i  Evan¬ 
geliet  selv.  Hvor  udviskede  Konturerne  af  Stifterens  Billede, 
trods  den  successive  Udskillelse  af  altfor  aabenbart  hedenske 

*)  Foruden  Kilderne  er  især  benyttet  F.  C.  Beur,  Die  chr.  Lehre  von  der  Dreieinigkeit,  og  A. 
Harnack,  Lehrbuch  der  Dogmengeachichte. 

og  pantheistiske  Forestillinger  som  Kætterier,  var  blevet  ved  den 
Tid,  da  Kristendommen  blev  Statsreligion,  kan  f.  Ex.  ses  af 
følgende  Ord  af  den  ansete  og  betydelige  Kirkehistoriker  Euse- 
bios:  „Christi  Herkomst  og  Værdighed,  hans  Væsen  og  Natur 
formaar  Ord  ikke  at  skildre,  som  ogsaa  den  guddommelige  Aand 
siger  hos  Propheten  (Jesaias  Lill  8):  hvem  kan  skildre  hans 
Slægt?  Thi  ingen  kender  Faderen  uden  Sønnen,  ej  heller  kan 
nogen  kende  Sønnen  efter  hans  Værdighed  undtagen  Faderen 
alene,  som  har  avlet  ham  (sml.  Matth.  XI  27,  Luc.  X  22).  Hvo 
undtagen  Faderen  kan  klart  erkende  Lyset,  som  var  før  Verden, 
den  intelligible  og  substantielle  Visdom,  som  var  før  Tiden,  det 
levende  Gud-Ord,  som  i  Begyndelsen  var  hos  Faderen,  Guds 
første  og  eneste  Afkom  før  al  synlig  og  usynlig  Grundlæggelse 
og  Skabelse,  Overhærføreren  for  Ordets  udødelige  Hær  i  Himlen,, 
den  store  Raadslutnings  Sendebud,  Faderens  hemmelige  Villies 
Tjener,  Skaberen  af  Universet  sammen  med  Faderen,  den  anden 
Aarsag  til  Altet  næst  Faderen,  Guds  ægte  og  enbaarne  Søn, 
Herre,  Gud  og  Hersker  over  alt  tilblevet,  som  har  modtaget  af 
Faderen  baade  Herredømmet  og  Magten  med  samt  Guddomme¬ 
lighed,  Kraft  og  Ære“  (derefter  citeres  Joh.  I  1). 

Men  ved  Siden  af  denne  philosopherende  Forherligelse,  der 
ganske  lader  den  menneskelige  Side  af  Christi  Person  ude  af 
Betragtning,  havde  man  jo  de  kanoniske  Evangeliers  Beretning 
om  hans  Liv  mellem  Mennesker,  og  de  to  modstridende  Ele¬ 
menter  maatte  en  Gang  tørne  sammen.  Den  Strid,  der  for  Alvor 
satte  Problemet  om,  hvordan  Evangeliernes  Fortællinger  skulde 
forenes  med  Christi  Guddommelighed,  paa  Dagsordenen,  betegner 
et  Vendepunkt  i  Kirkens  Historie. 

Striden  brød  ud  i  Alexandria,  der  overhovedet  har  spillet  en 
stor  Rolle  i  Kirkelærens  Udvikling.  Den  alexandrinske  Biskop 
Alexandros  havde  offenligt  hævdet,  at  Sønnen  var  uskabt  og 
ligesaa  evig  som  Faderen.  Herimod  protesterede  en  af  hans 
Undergivne,  Presby teren  Areios,  hvis  dialektiske  Dygtighed  selv 
hans  Modstandere  anerkender.  Han  paaviste  det  for  Monotheismen 
farlige  i  denne  Lære;  to  lige  evige  Væsner  vil  i  Virkeligheden 
sige  to  Guder,  en  Spaltning  og  Begrænsning  af  det  absolutte,  som 
er  uforenelig  med  dets  Natur.  1  Modsætning  til  Alexandros  fast¬ 
holder  Areios  Forholdet  Fader — Søn;  skal  det  have  virkelig  Be¬ 
tydning,  maa  Sønnen  være  senere  end  Faderen,  eller,  som  Areios 

udtrykker  det:  der  var  en  Tid,  hvor  han  ikke  var,  Sønnen  er 
ikke  fra  Evighed  af  som  Faderen. 

Alexandros  skred  ind  mod  den  opsætsige  Præst  med  alle 
Kirkens  Magtmidler;  begge  Parter  forklagede  og  forkætrede  hin¬ 
anden  i  halvofficielle  Skrivelser  til  gejstlige  Venner  og  Kolleger 
og  udbredte  saaledes  Striden  til  alle  orientalske  Menigheder. 
Kejser  Konstantin  bebrejdede  dem  begge  i  en  Formaningsskri- 
velse,  at  de  forstyrrede  Kirkens  saa  møjsommeligt  opnaaede 
Fred  for  ligegyldige  og  subtile  Spørgsmaals  Skyld,  som  man  vel 
kunde  spekulere  over  i  sit  Lønkammer  som  en  Slags  Tanke- 
gymnastik,  men  ikke  burde  drage  frem  for  Menighederne,  som 
dog  ikke  kunde  følge  med.  Heri  har  Kejseren  nu  ikke  helt  Ret. 
Uagtet  Areios  er  villig  til  at  tillægge  „Sønnen"  alle  mulige  op¬ 
højede  Prædikater  undtagen  netop  Evighed  og  hvad  dermed 
følger,  staar  der  dog  bag  den  tilsyneladende  ringe  dogmatiske 
Dissens  to  grundforskellige  religiøse  Synsmaader,  ja,  egenligt  to 
fjendtlige  Livsanskuelser,  græsk  Tænkning  og  orientalsk  Mystik. 
At  Faderen  er  uskabt  og  evig,  medens  Sønnen  er  tilbleven,  er 
for  Areios  en  afgørende  Væsensforskel,  og  han  slutter  deraf,  at 
Sønnen  er  skabt  ligesom  alt  andet,  om  end  før  alt  andet;  det 
er  den  skarpe  Adskillelse  mellem  Guddommen  som  den  første 
Aarsag  paa  den  ene  Side,  det  tilblevne  paa  den  anden,  hvortil 
Grækernes  philosophiske  Monotheisme  var  naaet  hos  Platon  og 
Aristoteles,  og  den  Stilling,  Areios  anviser  „Sønnen"  som  det 
skabte  Redskab,  Gud  har  benyttet  ved  Skabelsen  af  Verden, 
svarer  ganske  til  Verdensbygmesterens  (Demiurgen)  hos  Platon  og 
bliver  saaledes  indenfor  den  hedenske  Philosophis  Forestillings¬ 
kreds.  Trængt  af  Modstanderne  drog  Areios  Konsekvenserne  af 
sin  Lære  om,  at  „Sønnen"  var  skabt:  han  har  som  alle  fornuf¬ 
tige  Skabninger  en  fri  Vilje,  kan  forandre  og  udvikle  sig  og  er 
som  skabt  ikke  i  Besiddelse  af  nogen  fuldkommen  Erkendelse 
af  Gud.  I  disse  Konsekvenser  aabenbarer  Lærens  virkelige  Na¬ 
tur  sig;  den  fører  til,  at  „Sønnen"  af  klædes  al  reel  Guddomme¬ 
lighed.  Biskop  Alexandros  fremhæver  da  ogsaa  i  sine  polemiske 
Rundskrivelser,  at  Areios  og  hans  Tilhængere  „bekræfter  Hednin¬ 
gernes  og  Jødernes  ugudelige  Mening  om  Christus"  og  „benægter 
vor  Frelsers  Guddommelighed."  Af  Joh.  I  1  „1  Begyndelsen  var 
Ordet,  og  Ordet  var  hos  Gud,  og  Ordet  var  Gud  ...  alt  er  blevet 
til  ved  det"  slutter  han,  at  Sønnen  ikke  er  skabt  (af  intet),  og, 

Tilskueren  1908  3 


Digitized  by 


Google 


34 


Lidt  byzantinsk  Theoiogi 


skønt  han  indrømmer,  at  kun  Faderen  er  utilbleven,  hævder  han, 
at  Sønnen  er  lige  saa  evig,  og  afviser  nærmere  Forklaring  med, 
at  det  er  et  Mysterium,  ufatteligt  for  Mennesker.  For  øvrigt  opere¬ 
rer  han  med  Skriftsteder  som  Joh.  I  18  „den  enbaarne  Søn,  som 
er  i  Faderens  Skød,"  XIV  9  „den,  som  har  set  mig,  har  set  Fa¬ 
deren”  og  X  30  „jeg  og  Faderen  er  et,“  ogsaa  ret  tvivlsomme  som 
Paulus  Kol.  I  15  „Skabningens  Førstefødte”  og  ganske  betydnings¬ 
løse.  Paa  Grund  af  den  ovenfor  berørte  Tvedragt  i  Evangelierne 
selv  var  det  ikke  vanskeligt  for  Areios  at  stille  andre  Bibelsteder 
mod  disse,  f.  Eks.  Joh.  XIV  28  „Faderen  er  større  end  jeg,“ 
XVII  3  „dig,  den  eneste  sande  Gud,  og  Jesus  Christus,  som  du 
har  udsendt,”  Ap.  G.  II  36  „Gud  gjorde  ham  baade  til  Herre 
og  til  Christus.”  Alexandros,  som  selv  beskylder  Areios  for  at 
fortie  de  Steder,  der  taler  imod  ham,  gaar  let  hen  over  disse 
Vanskeligheder  med  den  Bemærkning,  at,  hvad  Areios  anfører  for 
sig,  refererer  sig  til  Christi  Fornedrelse  for  Menneskenes  Frelse. 

En  Polemik  af  denne  Art  kunde  ikke  føre  til  andet  end  ende¬ 
løse  Diskussioner  om  exegetiske  Spørgsmaal.  Den  Fortjeneste 
at  have  grebet  om  den  hedenske  Nælde  med  fast  Haand  vil 
man  ikke  kunne  nægte  den  Mand,  som  snart  blev  Centrum  i 
Kampen  mod  Areios  og  hans  Tilhængere,  den  alexandrinske 
Presbyter  Athanasios,  hvor  meget  man  end  ellers  kan  have  imod 
hans  udpræget  agitatoriske  Personlighed,  som  ikke  skyr  noget  Mid¬ 
del  og  haardnakket  hamrer  paa  det  samme  Søm,  til  det  trækker. 

Athanasios  forsmaar  vel  ikke  at  fægte  med  og  om  Bibelsteder 
ligesom  sin  Bisp;  saaledes  helliger  han  en  hel  Afhandling  til  at 
bekæmpe  Arianernes  Anvendelse  af  Paulus  Phil.  II  9  „derfor 
har  Gud  ophøjet  ham  højt  og  skænket  ham  Navnet  over  alle 
Navne,”  hvilket  Sted  bortforklares  som  kun  sigtende  til  Christi 
menneskelige  Natur.  Han  bekæmper  •  ogsaa  Areios’  Lære  om 
Sønnen  som  skabt  af  intet  med  spekulative  Raisonnementer,  der 
ofte  er  skarpsindige  nok;  Sønnens  Forhold  til  Faderen  søger 
han  at  gøre  klart  ved  at  sammenligne  det  med  Flodens  til  Kilden 
eller  Straalens  til  Solen,  et  Billede,  som  for  øvrigt  allerede  Alex¬ 
andros  bruger,  og  i  sin  Forklaring  af,  hvorledes  et  evigt  Væsen 
kan  siges  at  være  født,  ender  ogsaa  han  i  Mysteriet:  „for  Men¬ 
nesker  er  det  ejendommeligt  at  avle  i  Tiden  paa  Grund  af  deres 
Naturs  Ufuldkommenhed,  men  hvad  Gud  har  avlet,  er  evigt  paa 
Grund  af  hans  Naturs  evige  Fuldkommenhed.”  Men  Ledemotivet 

i  Athanasios’  Polemik  er  dog  den  af  Paulus’  Theologi  paavirkede 
Tanke,  at  Areios’  Lære  om  Sønnen  ophæver  Virkningen  af  selve 
det  Specifikum,  som  Kristendommen  vil  bringe  Menneskeheden: 
Forløsning  fra  Synd  og  Forkrænkelighed  derved,  at  Gud  selv  er 
bleven  Menneske.  Hvis  Christus  ikke  er  virkeligt  Guds  Søn,  men 
kun  en  Guds  Skabning,  kan  han  ikke  knytte  Baandet  mellem 
Gud  og  Mennesker,  ikke  frelse  Menneskene  og  gøre  dem  udø¬ 
delige  og  „guddommelige";  det  formaar  han  kun,  naar  han  selv 
er  Gud,  „af  samme  Væsen"  (homo-usios)  som  Faderen. 

Det  er  denne,  af  et  tidligere  lokalt  Kirkemøde  (i  Antiochia) 
forkastede.  Betegnelse,  der  ved  Athanasios’  Indflydelse  bliver 
fastslaaet  som  den  orthodoxe  paa  det  økumeniske  Koncil  i  Nikaia 
325,  hvormed  Kejseren  haabede  at  faa  den  ærgerlige  Strid  ud 
af  Verden,  „saa  at  der  ikke  mere  bliver  nogen  Anledning  til 
Tvedragt  eller  Tvist  om  Troen  tilbage,"  som  han  sangvinsk 
skriver  i  det  Brev,  hvori  han  meddeler  de  fraværende  Bisper 
Koncilets  Resultat.  De  brændende  Stridsspørgsmaal  mærkes  bag 
Ordene  i  det  saakaldte  athanasianske  Symbol  (der  for  øvrigt  ikke 
direkte  hidrører  fra  Athanasios),  naar  det  udtaler  (Art.  10):  „Fa¬ 
deren  evig,  Sønnen  evig"  og  (Art.  21)  „Sønnen  er,  ikke  dannet 
eller  skabt,  men  født,  af  Faderen  alene,"  og  endnu  i  den  Augs- 
burgske  Konfession,  der  udtrykkelig  fordømmer  ogsaa  Arianeme 
(I  5),  tages  der  Sigte  paa  dem  med  Ordene  „tre  Personer,  af 
samme  Væsen  og  Magt,  lige  evige"  (1  3). 

Kejser  Konstantins  forfængelige  Haab,  at  hans  Koncil  en 
Gang  for  alle  skulde  have  klaret  det  hele,  gik  ikke  i  Opfyldelse. 
Hans  Efterfølgere  var,  til  Dels  af  politiske  Grunde,  venlig  stemte 
mod  Arianeme,  og  der  kom  haarde  Tider  baade  for  Athanasios 
selv,  der  kort  efter  Koncilet  var  bleven  Alexandros’  Efterfølger 
paa  Bispestolen  i  Alexandria,  men  Gang  efter  Gang  blev  for¬ 
drevet  og  forvist,  og  for  Orthodoxien  i  det  hele.  Under  Paavirk- 
ning  af  Kejseren  søgte  man  at  opnaa  udvortes  Enighed  ved  valne 
Trosformularer,  der  enten  gik  udenom  Spørgsmaalet  om  Væsenet 
eller  satte  „væsens-lig"  (homoi-usios)  i  Stedet  for  det  omstridte 
homo-usios.  Først  ved  Theodosios’  Edikt  af  380,  der  kort  og 
godt  befaler  alle  hans  Undersaatter  at  tro  saaledes,  som  Pave 
Damasus  og  Biskop  Petrus  af  Alexandria  lærer,  blev  den  ni- 
kæiske  Trosformel  officielt  slaaet  fast  paa  ny  og  derpaa,  med 
mindre  væsenlige  Modifikationer,  vedtaget  paa  Koncilet  i  Kon- 

stantinopel  381.  Saaledes  var  den  Stenblok  definitivt  lagt  paa 
Dogmatikens  Vej,  som  Kirken  var  2 — 300  Aar  om  at  give  no¬ 
genlunde  Form,  og  det  blev  en  Form,  som  er  mærket  af  Stoffets 
Genstridighed. 

Endnu  i  Athanasios’  Levetid  brød  Ilden  ud  paa  en  anden 
Kant.  I  Nikaia  var  det  jo  slaaet  fast,  at  „Ordet"  havde  paataget 
sig  menneskeligt  Legeme,  at  Christus,  som  Athanasios  etsteds 
definerer  det,  var  „det  guddommelige  „Ord"  forenet  med  Marias 
Søn  i  Maria."  Men  om  denne  Forenings  Detailler  havde  man 
oprindeligt  ikke  spurgt.  Efter  at  det  guddommelige  hos  Sønnen 
var  bestemt  som  ensartet  med  Faderen,  spurgte  man  om  Be¬ 
skaffenheden  af  hans  menneskelige  Væsen. 

I  Overensstemmelse  med  deres  Opfattelse  af  „Ordet"  (Logos) 
som  skabt  og  modtageligt  saavel  for  Udvikling  som  for  Af¬ 
fekter  havde  Arianeme,  som  det  synes,  lige  fra  først  af  hævdet, 
at  Christus  ikke  havde  nogen  menneskelig  Sjæl;  dens  Plads  ind¬ 
toges  af  Logos,  der  i  en  ariansk  Biskops  Trosbekendelse  betegnes 
som  „havende  paataget  sig  Kød,  ikke  indgaaet  i  et  (Fuldstændigt) 
Menneske."  Athanasios  indlader  sig  først  i  sine  senere  Skrifter 
paa  denne  Sag.  I  en  Skrivelse  til  Menigheden  i  Antiochia,  hvori 
han  meddeler,  hvad  man  er  bleven  enig  om  paa  et  Kirkemøde 
i  Alexandria  362,  hedder  det,  at,  da  der  nu  er  rejst  Strid  om 
Christi  Natur  efter  Kødet,  er  man  i  Alexandria  bleven  enig  om, 
at  „Ordet"  selv  er  blevet  Kød,  og  at  Christus  nødvendigt  maa 
have  haft  en  fuldstændig  menneskelig  Sjæl.  Det  er  muligt,  at 
det,  der  har  foranlediget  Athanasios’  Indgriben  paa  dette  Tids¬ 
punkt,  ikke  ér  Arianernes  Lære  paa  dette  Punkt  —  den  havde 
længe  foreligget  —  men  det  Løsningsforsøg,  som  den  originale 
og  skarpsindige  Biskop  af  Laodikeia  (i  Syrien)  Apollinarios  havde 
fremsat.  Han  hævdede  imod  Arianerne,  at  Christus  havde  en 
menneskelig  Sjæl,  men,  idet  han  støttede  sig  til  den  platoniske 
Tredeling  af  Sjælelivet  i  det  vegetative,  villende  og  tænkende, 
antog  han,  at  Tanken  eller  Aanden  hos  Christus  var  erstattet  af 
den  guddommelige  Logos;  et  fuldstændigt  Menneske  kunde  han 
ikke  tænke  sig  forenet  med  et  guddommeligt  Væsen,  uden  at 
Personligheden  derved  blev  sprængt;  det  blev  to  Personer,  ikke 
en.  Der  bødes  her  endnu  en  Gang  Kirkelæren  en  Mulighed  for 
at  forlige  sig  med  den  verdslige  Fornuft;  at  Tanken  var  af  gud¬ 
dommelig  Oprindelse,  havde  ogsaa  Platon  og  Aristoteles  lært. 

Men  nej!  Athanasios  indvender  det  samme  som  imod  Arianerne: 
hvis  Christus  ikke  var  baade  Gud  og  et  helt  Menneske,  kunde 
han  ikke  frelse  Menneskene,  eller,  som  den  store  Kirkefader 
Gregorios  fra  Nazianz  udtrykker  det  med  epigrammatisk  Skarp¬ 
hed:  „i  samme  Grad  blev  Gud  Menneske  for  din  Skyld,  som 
du  bliver  Gud  for  hans  Skyld.  “  Koncilet  i  Konstantinopel  381 
erklærede  Apollinarios’  Lære  for  kættersk,  idet  det  udtalte,  at 
Sønnen  maatte  antages  at  have  en  menneskelig  Sjæl  og  Aand. 

Den  orthodoxe  Kirkelære  havde  altid  hovedsagelig  haft  Op¬ 
mærksomheden  henvendt  paa  den  guddommelige  Side  af  Christi 
Væsen  og  haft  ondt  ved  dermed  at  forene  de  menneskelige 
Træk,  som  Evangelierne  beretter;  det  lykkedes  ikke  altid  at 
betvinge  Tilbøjeligheden  til  at  bortforklare  dem  som  Akkommo- 
dationer,  og  det  doketiske  Kætteri,  der  opfattede  Christi  Lidelse  og 
Død  som  et  Skin,  lurede  stadig  i  Baggrunden  af  de  orthodoxeste 
Lærebygninger.  Athanasios  berører  oftere  Spørgsmaalet  uden  dog 
ret  at  komme  ind  paa  Vanskelighederne;  han  nøjes  med  vage 
Forklaringer  som  denne:  „Ordet  bar  Kødets  Skrøbeligheder  som 
sine;  thi  det  var  dets  Kød;  Kødet  tjente  Guddommelighedens 
Gerninger;  thi  det  var  Guds  Legeme."  Den  inderlige  Forening  at 
Gud  og  Menneske,  der  var  Konsekvensen  af  Apollinarios’  Lære, 
lod  Modsætningen  til  Evangeliernes  Christus,  der  har  menneske¬ 
lige  Følelser,  bedrøves,  ængstes,  føler  sig  usikker,  lider  og  dør, 
træde  grelt  frem.  Det  er  ikke  tilfældigt,  at  det  var  de  antiochen- 
ske  Theologer,  der  stillede  den  menneskelige  Side  af  Christus  i 
Forgrunden.  I  Antiochia  blomstrede  der  en  theologisk  Skole  — 
dens  Fører  var  den  ypperlige  Exeget  Theodoros  fra  Mopsuhestia 
(i  Kilikien)  — ,  der  i  Modsætning  til  Alexandrinernes  Tilbøjelighed 
til  Allegori  og  Mystik  drev  paa  en  realistisk  og  exakt  Bibel¬ 
fortolkning.  Theodoros  hævdede  overfor  Apollinarios,  at,  hvis 
Christus  havde  haft  en  guddommelig  Sjæl  eller  Sjæledel,  vilde 
Evangeliernes  Beretninger  om  hans  menneskelige  Sindsstemninger 
være  uforstaaelige,  og  det  vilde  ikke  kunne  siges  om  ham:  „han 
gik  frem  i  Visdom,  Alder  og  Velbehag  hos  Gud  og  Mennesker" 
(Luc.  II  52),  et  Sted,  som  allerede  Areios  havde  beraabt  sig  paa; 
den  antiochenske  Skole  er  overhovedet  ikke  upaavirket  af  Areios, 
der  havde  lagt  Vægt  paa  de  menneskelige  Træk  i  Evangelierne 
for  deraf  at  bevise  Sønnens  Afstand  fra  Faderen.  Efter  Theodo¬ 
ros  var  Logos  ikke  blevet  Menneske,  men  havde  forenet  sig  med 

det  af  Maria  fødte  Menneske,  hvis  Karakter  har  udviklet  sig 
selvstændigt,  og  hvori  Logos  bor  som  i  et  Tempel;  dette  Men¬ 
neske,  ikke  Logos,  er  det,  Maria  har  født,  hun  er  ikke  „Guds 
Moder"  (Theotokos). 

Det  var  paa  dette,  i  sig  selv  underordnede  Punkt,  at  Striden 
kom  til  Udbrud.  Baade  Athanasios  og  andre  orthodoxe  Kirke¬ 
lærere  havde  uden  Betænkelighed  betegnet  Maria  som  Theotokos. 
Herimod  protesterede  Patriarken  i  Konstantinopel  Nestorios, 
idet  han  i  den  antiochenske  Theologis  Aand  og  med  de  samme 
Grunde,  som  den  hedenske  Philosophi  havde  benyttet  saavel  mod 
den  hedenske  Folkereligion  som  mod  Kristendommen,  paaviste 
det  urimelige  i  den  Tanke,  at  det  absolutte  Væsen  skulde  have 
ladet  sig  føde  af  en  Kvinde,  have  lidt  og  være  død;  alt  sligt 
kunde  ikke  gælde  Gud  eller  Logos,  men  kun  det  dermed  til  en 
Person  sammenknyttede  Menneske.  Mod  Nestorios  optraadte  den 
voldsomme  og  herskesyge  alexandrinske  Patriark  Kyrillos,  som 
havde  let  nok  ved  at  paavise  de  farlige  Konsekvenser  af  en 
Lære,  ifølge  hvilken  det  kun  var  et  Menneske,  ikke  Gud,  der 
var  død  for  Menneskehedens  Frelse,  men  var  ude  af  Stand  til  at 
give  nogen  virkelig  Forklaring  af,  hvad  man  skulde  tænke  sig 
ved  den  af  ham  hævdede  fuldstændige  Enhed  af  det  guddomme¬ 
lige  og  det  menneskelige  i  Christus;  hans  Modstandere  bebrejdede 
ham,  at  han  antog  en  Sammenblanding  af  de  to  Naturer,  altsaa 
en  Forandring  af  den  guddommelige  ved  Foreningen,  og  naar 
han  idelig  tyr  til  den  Analogi,  at  de  to  Naturer  forholder  sig 
som  Sjæl  og  Legeme  hos  det  enkelte  Menneske,  nærmer  han 
sig  betænkeligt  den  forkætrede  Apollinarios. 

Striden  mellem  de  to  rivaliserende  og  hinanden  personligt 
fjendtlige  Patriarker  blev  en  af  de  voldsomste  og  farligste,  ikke 
blot  for  Kirken,  men  ogsaa  for  Staten;  den  kompliceredes  ved 
Indgriben  fra  Romerkirkens  Side,  som  holdt  fast  ved  Læren  om 
de  to  Naturer,  og  Forsøgene  paa  at  bilægge  den  viser  Billedet 
af  den  fuldkomneste  Forvirring;  Kirken  er  løbet  sur  i  sit  eget  Væv. 

Paa  det  Koncil,  som  Kejseren  lod  sammenkalde  i  Ephesos431 
for  at  faa  en  Ende  paa  Striden,  lykkedes  det  Kyrillos  ved  Over¬ 
rumpling  at  faa  Nestorios  erklæret  for  Kætter,  hvorefter  Mod¬ 
partiet  forkætrede  Kyrillos.  Først  efter  et  Par  Aars  Forløb  lyk¬ 
kedes  det  en  kejserlig  Kommissær  at  faa  et  Forlig  i  Stand;  Til¬ 
hængerne  af  de  to  Naturer  ofrede  Nestorios,  tog  Fordømmelsen 

af  Kyrillos  tilbage  og  lod  Betegnelsen  Theotokos  passere,  hvad 
allerede  Nestorios  havde  tilbudt  at  gaa  ind  paa,  men  affattede 
for  øvrigt  den  officielle  Bekendelse  nærmest  i  nestoriansk  Aand; 
dens  Udtryk  var  imidlertid  saa  vage  og  de  mentale  Forbehold 
saa  talrige,  at  begge  Parter  kunde  tilskrive  sig  den  dogmatiske 
Sejr,  og  Koncilets  Beslutning  hidførte  følgelig  ingen  virkelig  Af¬ 
gørelse.  Paa  et  Kirkemøde  i  Konstantinopel  448  maatte  en  højere 
Gejstlig  Eutyches,  der  havde  givet  Anledning  til  Tvivl  om  sin 
Rettroenhed,  ved  nærmere  Forhør  bekende,  at  han  antog  en 
Natur  hos  den  menneskevordne  Christus,  og  paa  et  nyt  Koncil 
i  Ephesos  449  blev  denne  Lære  med  Magt  og  under  Trusler  ved¬ 
taget  som  den  rigtige.  Men  allerede  to  Aar  efter  fastslog  Kon¬ 
cilet  i  Chalkedon  under  Indflydelse  af  Pave  Leo  den  Store  — 
der  var  desuden  i  Mellemtiden  indtraadt  Thronskifte  i  Byzans  — , 
at  man  havde  at  antage  to  fuldstændige,  ublandede  Naturer  uad¬ 
skilleligt  forbundne  i  Christi  Person;  Lidelse  og  Død  angik  ikke 
Guddommen;  dog  tilkendte  man  Maria  Prædikatet  Theotokos. 
Læren  om  de  to  Naturer  er  siden  den  Tid  forbleven  den  ortho¬ 
doxe;  den  Augsburgske  Trosbekendelse  siger:  „Guds  Søn  har 
antaget  menneskelig  Natur  i  den  salige  Jomfru  Marias  Liv,  saa 
at  der  er  to  Naturer,  en  guddommelig  og  en  menneskelig,  uad¬ 
skilleligt  forbundne  i  Personens  Enhed"  (111  1 — 2). 

Men  det  overvundne  Parti  (Monophysiterne)  gav  ikke  tabt.  De 
havde  stort  Tilhæng  ikke  blot  i  Alexandria,  men  i  den  orien¬ 
talske  Kirke  i  det  hele,  og  var  stærke  nok  til  at  fremtvinge  for¬ 
skellige  Mæglingsforsøg  fra  Regeringens  Side,  som  med  Ængstelse 
saa  paa  Stridens  voksende  Heftighed.  452  forbyder  et  Edikt  af 
Kejser  Markianos  al  offentlig  Diskussion  om  Trossager,  fordi  det 
er  en  Fornærmelse  mod  „den  hellige  Synode  i  Chalkedon"  at 
rokke  ved,  hvad  den  har  ordnet  og  bestemt;  men  482  undgaar 
Kejser  Zenon,  udtrykkeligt  af  Hensyn  til  Monophysiterne,  at  tale 
om  to  Naturer  i  sit  Unionsedikt,  og  533  optog  Justinian  i  sit 
Trosedikt,  der  fastslog  den  orthodoxe  Lære  i  alle  Enkeltheder, 
en  monophysitisk  Sætning,  der  understregede,  at  Lidelsen  og  Mi¬ 
raklerne  tilhørte  en  og  den  samme,  og  at  i  Christus  en  af  Tre¬ 
enighedens  Personer  var  korsfæstet. 

Medens  de  orthodoxe,  trods  Monophysiternes  Angreb,  slog  sig 
til  Ro  med  den  intetsigende  Formel  to  Naturer  —  en  Person, 
røbede  Vanskelighederne  i  det  monophysitiske  Standpunkt  sig  ved 

indbyrdes  Stridigheder,  idet  de  havde  meget  ondt  ved  at  forene 
de  overleverede  menneskelige  Egenskaber  hos  Christus  med  en 
streng  Fastholden  af  den  ene  Natur.  Et  Parti  hævdede  saaledes, 
at  Christi  Legeme  ogsaa  før  Opstandelsen  var  uforgængeligt,  og 
denne  Lære  var  nær  bleven  anerkendt  som  orthodox,  idet  Justi- 
nian  vedkendte  sig  den  i  et  Edikt,  som  imidlertid  hans  Død  kort 
efter  gjorde  virkningsløst.  De,  der  holdt  herpaa,  maatte  saa  for¬ 
klare,  hvad  Evangelierne  fortæller  om  Tørst  o.  1.  hos  Christus, 
som  ikke  naturbestemte,  men  frivillige  Tilstande.  Det  samme 
Svar  gav  et  andet  Parti,  som  hævdede  Christi  Alvidenhed,  naar 
deres  Modstandere  foreholdt  dem  de  Bibelsteder,  hvor  hans 
Ikke-Viden  udtales  (f.  Ex.  Matth.  XXIV  36)  eller  forudsættes 
(som  Joh.  XI  34).  Endelig  løb  Monophysitismen  Linen  ud  i  den 
alexandrinske  Philosoph  Stephanos’  Lære,  at  der  overhovedet 
ingen  naturlig  Forskel  var  paa  Bestanddelene  i  Christi  Person. 

Men  ogsaa  Læren  om  de  to  Naturer  havde  endnu  et  Skridt 
at  gøre  paa  sin  Tornevej.  Naar  der  selv  indenfor  den  kunde 
rejse  sig  det  Spørgsmaal,  om  Christus  havde  en  eller  to  Villier, 
viser  det,  hvor  stærk  Trangen  var  til  at  finde  et  reelt  Enheds¬ 
punkt,  hvori  de  to  Naturer  kunde  løbe  sammen,  der  truede 
med  at  sprænge  det  sidste  svage  Baand,  Ordet  Person.  Dette 
Begreb  syntes  fuldstændig  at  ophæves,  hvis  man  ogsaa  skulde 
antage  to  Villier,  og  det  var  lige  galt  fat,  enten  saa  den  menne¬ 
skelige  Villie  opponerede  mod  den  guddommelige  eller  i  alle 
Stykker  gik  med  den;  det  første  var  en  Nedværdigelse  af  Chri¬ 
stus,  den  anden  Antagelse  gjorde  den  menneskelige  Villie,  der 
aldrig  kom  til  at  manifestere  sig  selvstændigt,  til  en  uvirkelig 
Dobbeltgænger.  Denne  Trang  til  at  standse  den  Kugle,  der  rullede 
ned  i  en  dogmatisk  Afgrund,  forklarer  Monophysitismens  Sejlivet- 
hed,  og  det  nye  Tvivlsmaal,  der  synes  at  være  fremkommet 
fra  først  af  som  en  ret  akademisk  Problemdebat  mellem  Patri¬ 
arken  af  Konstantinopel  Sergios  (610 — 38)  og  nogle  Embeds¬ 
brødre,  fik  politisk  og  kirkelig  Betydning  derved,  at  det  syntes 
at  kunne  benyttes  til  at  vinde  de  i  visse  Egne  endnu  mægtige 
Monophysiter;  i  denne  Retning  blev  Læren  om  en  Villie  (Mono- 
theletismen)  anvendt  baade  af  Patriarken  af  Alexandria,  Kyros, 
der  630  paa  monotheletisk  Grundlag  fik  en  lokal  Union  i  Stand, 
og  af  Kejser  Herakleios,  der  i  en  Forordning  forbød  Læren  om 
to  Villier.  Men  mod  denne  Forordning  rejste  der  sig  heftig  Mod- 

stand  fra  flere  Sider;  den  stred  for  aabenbart  mod  den  i  Chal- 
kedon  vedtagne  Lære  om  de  to  Naturer.  Pave  Martin  I  vovede 
endog  paa  en  Synode  i  Lateranet  649  at  bandlyse  alle  dens  Til¬ 
hængere,  uagtet  et  Edikt  af  648  havde  ophævet  Herakleios’ 
Forordning  og  forbudt  al  Tale  om  en  eller  to  Villier.  Paven 
maatte  bøde  for  sin  Opsætsighed  med  Livet,  men  efter  30  Aars 
fortsat  Kamp  blev  det  paa  Koncilet  i  Konstantinopel  680  i  Over¬ 
ensstemmelse  med  den  romerske  Kirkes  Lære  afgjort,  at  Mono- 
theletismen  var  et  afskyeligt  Kætteri  og  kun  Antagelsen  af  to 
Villier  orthodox  og  i  Overensstemmelse  med  den  i  Chalkedon 
fastslaaede  Lære  om  de  to  Naturer.  Saaledes  var  Spaltningen 
gennemført  til  det  yderste,  og  Tanken  staar  svimlende  [overfor 
Mysteriet:  en  som  er  to  og  to  som  er  en  —  „skønt  Gud  og 
Menneske,  dog  ikke  to,  men  en,u  „ikke  ved  Sammenblanding  af 
Substansen,  men  ved  Personens  Enhed"  siger  det  saakaldte 
athanasianske  Symbol  (Art.  32 — 34).  „Dette  er  den  almindelige 
Kirkes  Tro,  og  den,  som  ikke  tro  og  urokkeligt  antager  den, 
kan  ikke  frelses"  tilføjer  det  samme  Symbol  (Art.  40)  og  den 
danske  Kirke  med  det. 

Den  chalkedonske  Koncilbeslutning  udtaler  med  en  vis  Ret, 
at  dens  Lære  om  de  to  Naturer  egenligt  allerede  ligger  i  det 
nikæiske  Symbols  Udtalelse  om  Gud,  der  er  blevet  Menneske. 
De  318  Fædre  i  Nikaia  har  naturligvis  ikke  anet,  hvad  de 
saaede  for  en  dogmatisk  Dragesæd;  men  de  dragne  Konsekven¬ 
ser  maatte  komme,  som  de  kom,  saa  snart  man  for  Alvor  for¬ 
søgte  at  tænke  sig  noget  ved  den  nikæiske  Formel.  Og  Konse¬ 
kvenserne  dømmer  Udgangspunktet. 

*  * 

* 

Jeg  nærer  ingen  Tvivl  om,  at  disse  dogmatiske  Diskussioner 
lader  de  fleste  Mennesker  nu  til  Dags,  ogsaa  kristne,  aldeles 
ligegyldige.  Det  beviser  kun,  hvor  langt  man  er  kommen  bort 
fra  det,  som  historisk  er  Kristendommens  Kerne  og  ejendom¬ 
melige  Indsats,  og  hvor  urimeligt  det  er  at  ville  galvanisere  de 
afdøde  Bekendelsesskrifter,  der  havde  deres  Liv  og  Sjæl  i  disse 
Spørgsmaal. 

30.  November  1907.  J.  L.  HEIBERG. 

VED 

„DANSK  TONEKUNSTNERFORENINGS"  FEST  EFTER 
JUBILÆUMSKONCERTEN  DEN  12.  NOVEMBER  1907 


Mine  Damer  og  Herrer!  Jeg  maa  have  Lov  en  lille  Stund 
at  lægge  Beslag  paa  Deres  Opmærksomhed.  Jeg  véd,  det  vil 
blive  vanskeligt,  og  jeg  forstaar  det  saa  godt.  Vi  er  jo  alle  saa 
optagne  af,  hvad  vi  har  hørt  i  denne  Aften,  vort  Sind  er  endnu 
i  Bevægelse,  der  er  en  vis  uforklarlig  Uro  over  os,  vore  Tan¬ 
ker  gaar  i  Bølgegang,  op  og  ned  og  ud  og  ind,  som  om  de  søgte 
et  fast  Holdepunkt.  Det  er  denne  forunderlige  Tilstand,  hvor  vi 
føler,  at  vi  virkelig  lever,  og  er  delagtige  i  noget  uden  for  det 
sædvanlige.  Ikke  sandt?  Vi  vilde  ikke  for  alt  i  Verden  undvære 
denne  Sjælstilstand,  denne  Blanding  af  Taknemmelighed  og  Trang 
til  at  give  og  atter  give.  —  Jeg  vilde  derfor  saa  godt  kunne  for- 
staa,  om  De  sagde  til  mig:  „Hold  op,  hold  op!  Du  kan  dog  ikke 
udtrykke  det,  vi  føler."  Det  er  rigtigt;  det  kan  jeg  aldeles  ikke. 

Jeg  vil  derfor  foreslaa,  at  vi  et  Øjeblik  giver  os  til  at  tænke 
over  en  eller  anden  Sag  for  at  komme  lidt  mere  til  Ro  med 
Hensyn  til  vore  Følelser. 

Er  det  nu  ikke  en  besynderlig  og  uforklarlig  Ting,  at  der 
gives  enkelte  Mennesker,  som  maaske,  uden  at  de  selv  har  villet 
det,  kommer  til  at  øve  en  velgørende  oplivende,  berigende  og 
befrugtende  Virkning  paa  utallige  andre  Individer?  Er  det  dog 
ikke  forunderligt,  at  saadanne  Mennesker,  som  blot  frembragte 
noget,  de  aldeles  ikke  kunde  lade  være  med,  fulgte  deres  Natur 
og  paa  en  Maade  ganske  hensynsløst  kun  gjorde,  hvad  de  havde 
Lyst  til  i  deres  Arbejde  og  Virksomhed,  at  det  netop  bliver  dem, 
der  sætter  Livsværdierne  op  for  de  mange  o:  for  os  andre.  — 

Vi  kan  derfor,  naar  vi  bringer  en  Tak  til  et  saadant  ualmindeligt 
Menneske,  faa  et  Par  helt  mærkelige  Øjne  at  se.  Et  Par  sære, 
halvt  mistænksomt  skræmte,  halvt  spørgende  Øjne,  der  synes  at 
sige:  Ja,  I  skulde  blot  vide!  Tror  I  virkelig,  jeg  gjorde  min 
Gerning  for  Jeres  Skyld,  Hr.  Povl  og  Hr.  Per?  1  er  aldeles 
paa  Vildspor.  Ved  I  ikke  det,  at  det  var  min  Lidenskab  at  gøre 
mit  Arbejde,  at  det  var  mine  bedste  og  dyrebareste  Øjeblikke, 
naar  jeg  producerede,  og  at  den  dæmoniske  Skaberlyst,  jeg  følte 
i  mig,  lige  saa  let  kunde  være  bleven  farlig  baade  for  Jer  og  mig 
selv  og  kunde  have  sprængt  og  gjort  Ulykker,  dersom  I  og  For¬ 
holdene  havde  søgt  at  dæmme  op  og  hindre  mig  under  de  Pe¬ 
rioder,  hvor  jeg  følte  hele  den  levende  Kraft  i  mig.  1  har  aldeles 
ikke  noget  at  sige  Tak  for.  Tværtimod!  Jeg  kan  være  glad,  jeg 
kom  levende  fra  det.“ 

Men  dette  er  jo  alligevel  galt.  Vi  ønsker  netop  at  se  baade 
Menneskene  og  Naturen  udfolde  sig  efter  sine  egne  Love  og  paa 
Trods  af  vore  tilvante  Forestillinger.  Det  er  dette  friske  Modsæt¬ 
ningsforhold,  der  betinger  alt  Liv.  Og  vi  vil  jo  dog  leve,  opleve 
og  være  med  i  det  hele  store  Spil  paa  vor  „snurrige  Bold.“ 

Men  saa  vidt  jeg  kender  Johan  Svendsen  —  og  jeg  tror,  jeg 
kender  ham  —  saa  vilde  han  uvilkaarlig  sige:  ingen  Ting  at 
takke  for.  Ikke  af  en  Slags  Beskedenhed,  thi  han  ejer  den  Selv¬ 
følelse,  som  er  Frugten  af  aandelig  Kraft  og  Sundhed,  heller  ikke 
af  Overmod,  for  han  har  netop  den  Beskedenhed,  som  er  saa 
smuk  og  ejendommelig  for  dem,  der  er  i  Pagt  med  noget  højere, 
der  aldrig  helt  kan  naas.  Men  han  vilde  sige  det,  fordi  han  maa 
have  oplevet  noget  saa  rigt  og  festligt,  da  han  skrev  sine  Vær¬ 
ker,  at  han  synes,  det  var  Løn  nok.  Vi  andre  synes  det  imid¬ 
lertid  ikke,  og  desuden  er  det  ikke  blot  Komponisten  Johan 
Svendsen,  som  vi  føler  en  saa  stærk  Trang  til  at  hylde.  Der  er 
saa  meget  andet. 

- Men  jeg  maa  have  Lov  et  Øjeblik  at  tale  om  det,  som 

for  mig  er  det  vigtigste  baade  i  Livet  og  i  Kunsten,  nemlig  Per¬ 
sonlighedens  Virkning.  Vi  har  vel  alle  gjort  den  Erfaring,  at  der 
gives  Mennesker,  som  trods  al  deres  Umage  bestandig  er  os  imod, 
og  hvis  venlige  Opmuntringer  og  Bifald  er  os  inderlig  ligegyldig, 
og  andre,  som  uden  at  sige  et  Ord,  men  maaske  blot  ved  et  Nik 
eller  Øjekast,  virker  oplivende  og  forfriskende  paa  os. 

Men  for  at  forklare  nærmere,  hvorledes  Svendsen  virker  og 

har  virket  i  denne  Henseende,  maa  jeg  fortælle,  hvad  jeg  selv 
har  erfaret,  og  maa  bede  om  Undskyldning  for,  at  jeg  saaledes 
ikke  kan  undgaa  at  tale  ogsaa  om  mig  selv. 

Første  Gang,  jeg  hørte  Johan  Svendsens  Navn,  var  i  Begyn¬ 
delsen  af  Firserne  ovre  i  Odense.  Jeg  var  16,  17  Aar  og  var 
ansat  ved  Militærmusikken.  En  Dag  sad  jeg  i  Underofficersfor¬ 
eningens  Lokale  og  læste  om  ham  i  Illustreret  Tidende.  Jeg  saa 
paa  hans  Billede  og  syntes  straks  saa  godt  om  ham,  og  da  jeg 
havde  læst  Artikelen,  fik  jeg  en  umaadelig  Lyst  til  at  komme  over 
til  København  og  høre  hans  Kompositioner.  En  ældre  Kollega 
kom  netop  ind  i  Lokalet.  Jeg  betroede  ham  min  heftige  Lyst, 
men  han  saa  blot  paa  Svendsens  Billede  og  sagde  ganske  lige¬ 
gyldig:  „Aa,  han  ligner  jo  en  Officer."  Det  var  for  mig  blot  en 
Grund  mere  til  at  høre  og  se  ham,  men  jeg  maatte  desværre 
opgive  det.  — 

Jeg  saa  Johan  Svendsen  første  Gang  i  1885.  Det  var  i  det 
gamle  Musikkonservatorium  i  Bredgade.  Han  kom  en  Dag  op 
ad  Trappen,  rask  og  spændstig  i  en  elegant  Pels  og  med  en  lang 
Cigar  i  Munden.  Gade  gik  ham  leende  i  Møde  og  sagde:  „God¬ 
dag  Svendsen,  De  maa  sgu’nte  ryge  her."  Jeg  husker  tydeligt 
det  behagelige  og  friske  Indtryk,  jeg  modtog  af  hans  Person. 
Senere  havde  jeg  Lejlighed  til  at  spille  under  ham  ved  Koncer¬ 
ter  og  i  det  kgl.  Kapel.  Det  var  mig  —  naar  det  gjaldt  Værker 
af  Betydning  —  hver  Gang  en  festlig  Glæde,  og  jeg  maatte  tit 
undre  mig  over  den  Magt,  den  enkelte  kan  have  over  de  mange, 
denne  uforklarlige  Evne  til  at  bringe  det  hele  store,  samlede  Ap¬ 
parat  i  en  eneste  begejstret  Svingningsrytme.  Det  ligger  aldeles 
ikke  i  Taktslaget.  Jeg  har  set  Dirigenter,  der  i  og  for  sig  slaar 
Takten  lige  saa  godt  som  Johan  Svendsen.  Det  ligger  i  hele  Per¬ 
sonen  fra  Isse  til  Fodsaal,  indeni  og  udenpaa;  vi  ved  ikke,  hvad 
det  er,  og  vi  ved  det  dog  saa  godt,  vi  Musikere,  vi  mangler  blot 
Ord  derfor.  —  I  disse  Tider,  hvor  Dirigentvæsenet  ofte  drives 
helt  ud  i  det  latterlige,  har  det  været  af  den  allerstørste  Betyd¬ 
ning,  naar  Johan  Svendsen  i  Gerning  har  vist,  at  Genialitet  og 
Naturlighed  i  Virkeligheden  er  kongruente  Størrelser.  —  Hans 
Betydning  for  vort  Musikliv  som  Komponist  og  Dirigent  maa 
vurderes  meget  højt.  Og  saa  har  han  ovenikøbet  haft  den  sjældne 
Gave  at  kunne  frembringe  uden  at  have  mindste  Anelse  derom. 
Det  lyder  vel  mystisk,  jeg  skal  derfor  tale  noget  tydeligere.  For 

mange  Aar  siden  traf  jeg  en  Dag  Svendsen:  „Naa,  hvordan  staar 
det  til?  Jo  Tak.“  „Hvad  driver  De  paa  med?“  Ja,  jeg  har  be¬ 
gyndt  paa  en  Symfoni.  De  synes  vel,  det  er  frækt?"  Den  for¬ 
bavsede  Maade,  hvorpaa  han  sagde:  „Sikke  noget  Tøv!"  —  var 
mig  i  den  Grad  en  Opmuntring,  at  jeg  ingen  Sinde  kan  glemme 
det.  Jeg  fik  paa  en  Gang  dobbelt  Lyst  og  —  jeg  syntes  ogsaa  — 
Evne. 

Ja  saaledes  har  han  virket  paa  mig,  og  jeg  ved  —  og  det  ved 
vi  alle,  at  hans  friske,  usnobbede  Naturlighed  baade  i  hans 
Kunst  og  Person  har  haft  den  største  Virkning  til  alle  Sider  i 
vort  Musikliv. 

Nu  vel,  her  sidder  vor  Hædersgæst  lyslevende  iblandt  os.  Vi 
fejrer  ikke  en  Mindefest,  men  en  Takkefest.  Jeg  ved,  at  han  — 
den  anden  —  som  nu  er  gaaet  over  i  Historien,  vilde  have  glædet 
sig  over  at  være  til  Stede  og  fejre  Johan  Svendsen  her  i  Aften. 
Navnene  Grieg  og  Svendsen  har  —  ligesom  Bjørnson  og  Ibsen 
—  bestandig  været  knyttede  sammen,  og  vil  vedblive  at  være 
det,  selv  om  deres  Bærere  er  adskilte  ved  Døden.  Men  —  kære 
Johan  Svendsen,  højtærede  Mester!  For  dig  kan  vi  endnu  frem¬ 
bære  vor  Tak.  Vi  takker  dig  først  og  fremmest  for  dine  Værker. 
Du  traadte  frem,  nej  du  traadte  ikke,  du  sprang  frem  med  ryt¬ 
misk  spændstig  Bevægelighed  og  blankt  polerede  Vaaben,  og  du 
sejrede,  fordi  dine  Værker  ikke  blot  var  inspirerede  og  fulde  af 
Liv,  men  tillige  saa  afrundede  og  gennemarbejdede  i  det  tekniske, 
at  de  staar  som  Mønstre.  Vi  takker  dig,  fordi  du  som  Dirigent 
og  Fører  gennemildnede  os  og  med  fast  Haand  og  sikker  Vilje 
lærte  os  at  føle  Grundelementet  i  al  Musik  d:  Rytmen,  og  med 
mild  og  blød  Haand  og  Sind  den  skønne  Klang  og  den  naturlig- 
bølgende  Frasering.  —  Og  saa  takker  vi  dig  for  din  Menneske¬ 
lighed,  for  dit  Sindelag,  for  alt  det,  du  ikke  selv  ved  af,  men  som 
vi  andre  elsker,  agter  og  ærer  hos  dig. 

Mine  Damer  og  Herrer!  Vi  vil  tænde  Ild  i  alle  disse  Tak¬ 
sigelser  og  lade  dem  flamme  imod  ham  i  et  Baal  af  Beundring. 
Og  saa  vil  vi  give  ham  tre  brede,  danske  Hurra.  Men  taktfast 
skal  det  være,  han  lærte  os  det  selv. 

Carl  Nielsen 

TRÆK  AF  VIDENSKABENS  FORPLANTNING 
FRA  SLÆGT  TIL  SLÆGT 


TALE  VED  KØBENHAVNS  UNIVERSITETS  AARSFEST  1907 


I  den  Kantate  af  Chr.  Richardt,  som  lød  ved  vort  Univer¬ 
sitets  400-Aars  Fest  i  1879,  fremtræder  det  matematisk-natur- 
videnskabelige  Fakultet  som  „den  yngste  blandt  de  Søstre  fem,“ 
„vort  Aarhundreds  kække  Yndlingsterne."  Ordene  sigter  ikke 
blot  til  Fakultetet  som  Institution  og  til  dennes  Tilbliven  i  det 
19de  Aarhundrede,  men  til  selve  Naturvidenskaben,  der  i  det 
Aarhundrede  baade  kækt  hævede  sig  til  videnskabelige  Højder, 
hvorom  man  hidtil  ingen  Anelse  havde  haft,  og  bragte  den  hele 
Menneskehed  et  Udbytte,  som  alle  maatte  paaskønne.  Aarhund- 
redet  havde  visselig  Grund  til  at  være  stolt  af  den  Naturviden¬ 
skab,  der  med  ungdommelig  Kraft  udfoldede  sig  fra  dets  ene 
Tiaar  til  det  andet;  men  denne  raske  Vækst  var  dog  kun  et 
stærkt  forøget  Tempo  af  en  Bevægelse,  der  er  begyndt  i  de 
ældste  Tider,  hvortil  vi  overhovedet  har  noget  Kendskab. 

Viden  om  den  os  omgivende  Natur  har  endog  sat  ældre  Spor 
end  anden  menneskelig  Viden.  For  at  finde  og  rettelig  vurdere 
saadanne  Spor  gælder  det  blot  om  at  rette  sin  Opmærksomhed 
paa,  hvad  de  Mennesker,  der  har  efterladt  os  dem,  har  vidst, 
og  hvor  godt  de  selv  har  forstaaet  at  bruge  denne  Viden,  ikke 
paa  det  i  denne  Forbindelse  uvedkommende  Spørgsmaal,  hvor 
meget  denne  deres  Viden  maatte  staa  tilbage  for  den  nuværende. 
Det  er  overhovedet  ikke  paa  Sammenligning  med  Nutiden,  at 
Kulturhistorien  eller  den  enkelte  Videnskabs  eller  Kunsts  Hi¬ 
storie  skal  lægge  Hovedvægten.  Ganske  vist  kan  man  derved 

faa  et  Totalbillede  af  de  Fremskridt,  som  er  gjorte  siden  en 
vis  Tid;  men  man  lærer  ikke  selve  de  enkelte  Fremskridt  at 
kende  uden  at  se  paa  den  Betydning,  de  havde  paa  den  Tid,  da 
de  fremkom.  Dette  maa  man  lære  af  de  Anvendelser,  man  den 
Gang  gjorde  deraf,  Anvendelser,  der,  naar  man  rigtig  lægger 
Mærke  til  dem,  ofte  gør  Nutidens  Folk,  som  har  saa  mange 
andre  Hjælpemidler  til  deres  Raadighed,  til  Skamme. 

Hvor  nøje  have  ikke  allerede  Stenalderens  Folk  lagt  Mærke 
til,  og  hvor  smukt  har  de  ikke  benyttet  de  forskellige  Stenes 
forskellige  Haardhed?  Broncealderens  Folk  har  forstaaet  at 
udvinde  og  paa  den  skønneste  Maade  forarbejde  de  lettere  til¬ 
gængelige  Metaller,  og  i  Jernalderen  var  man  naaet  saa  vidt  i 
kemisk  Viden,  at  man  forstod  at  fremstille  Jern.  Der  var  altsaa 
den  Gang  Folk,  som  paa  dette  Omraade  af  Kemien  var  kom¬ 
men  betydelig  videre  end  et  almindeligt  dannet  Menneske  i  Nu¬ 
tiden.  Tidlig  vidste  man,  at  Komet  for  at  gøres  til  god  Næring  ej 
blot  skulde  males,  men  ogsaa  ristes  eller  bages,  og  at  Jorden 
maa  gødes  for  at  vedblive  at  frembringe  Kom.  Denne  Viden 
kunde  kun  naas  ved  plantefysiologiske  Iagttagelser,  der  rigtignok 
ikke  er  gjorte  i  dertil  indrettede  Laboratorier  og  Forsøgshaver. 
Nu  er  vi  saa  vante  til  at  nyde  godt  af  disse  og  mange  andre 
naturvidenskabelige  Iagttagelser,  at  vi  næsten  glemmer  deres 
umaadelige  Betydning.  Herodot  finder  det  dog  Umagen  værd  at 
berette  om  Forplantningen  af  saadan  Viden  fra  et  Folk  til  et 
andet.  Han  beretter  os  ogsaa  om  Fønikernes  Opdagelse  af  Glas 
og  Purpur. 

Astronomerne  benytter  den  Dag  i  Dag  kinesiske  Iagttagelser, 
som  er  mange  Tusinde  Aar  gamle,  og  som  netop  faar  stor 
Værdi  ved  det  lange  Mellemrum  mellem  dem  og  de  Iagttagelser, 
der  nu  gøres.  Og  paa  den  Tid,  da  de  gjordes,  har  man  ogsaa 
vidst  at  anvende  dem  ej  blot  til  en  saadan  Ordning  af  Livet 
som  den,  vi  faar  fra  vor  Almanak,  men  ogsaa  til  at  finde  Perioder 
for  Formørkelser  og  derved  borttage  Rædslen  ved  disse  skræk¬ 
indjagende  Fænomener. 

Hvad  nu  angaar  Forklaringen  af  det  i  Naturen,  som  man 
iagttog  og  anvendte,  eller  Forstaaelsen  af  dets  indbyrdes  Sammen¬ 
hæng,  saa  ligger  det  i  Menneskenes  Natur,  at  man  tidlig  har 
søgt  en  saadan,  og  selve  de  Fremskridt,  man  har  naaet,  viser, 
at  disse  Bestræbelser  ikke  har  været  helt  frugtesløse.  Frem- 

skridt  maa  nemlig  være  ledede  ved  Forsøg  paa  at  overføre 
det,  som  var  iagttaget  paa  et  Omraade,  til  andre.  Saadanne  For¬ 
søg  vil  imidlertid  jævnlig  mislykkes,  og  selv  Forklaringer,  der 
inden  for  en  snæver  Begrænsning  kan  være  rigtige,  ophører  at 
gælde,  naar  man  vil  fastholde  dem  ud  over  denne.  De  bliver  da 
kun  billedlige  eller  metafysiske. 

Saaledes  er  det  gaaet  de  ældste  græske  Naturfilosofer.  Disse 
var,  som  den  nylig  afdøde  Paul  Tannery  har  paavist,  i  Virke¬ 
ligheden  saa kaldte  „Fysiologer",  Mænd,  der  søgte  at  tolke  den 
virkelige  Natur  trods  alle  de  Fejltagelser  og  uholdbare  Hypo¬ 
teser,  hvormed  Vejen  fra  Uvidenhed  til  Sandhed  begynder. 
Da  man  senere  saa,  at  deres  Forklaringer  ikke  slog  til,  gik 
der  Metafysik  i  dem,  og  de  er  kun  bevarede  i  en  Skikkelse, 
der  har  kunnet  have  et  dybsindigt  Skær,  men  hvori  vi  har 
ondt  ved  at  genkende  en  virkelig  Naturforklaring. 

Den  samme  Foranderlighedens  Lov  har  i  øvrigt  ogsaa  de 
stolteste  naturvidenskabelige  Lærebygninger,  som  man  senere 
har  opført,  været  underkastede.  Selv  de  Love  for  Naturen,  som 
man  for  50  Aar  siden  var  ved  at  betragte  som  de  endelige,  vise 
sig  nu  at  trænge  til  Berigtigelser.  Ja  endog  Newtons  almindelige 
Tiltrækning  bliver  til  Metafysik,  naar  man  —  i  Modsætning  til 
hvad  Newton  selv  sagde  —  deri  vil  se  en  endelig  Forklaring, 
som  ikke  selv  trænger  til  yderligere  Forklaring. 

Det,  man  historisk  skal  lære  af  dette,  er  ikke  Forgængernes 
Fejl  eller  Mangler.  Disse  vil  i  Regelen  den  nærmeste  Eftertid 
kun  alt  for  stærkt  have  fremhævet  til  Gunst  for  sine  egne  Frem¬ 
skridt.  Den  vil  derimod  jævnlig  have  glemt  og  derved  have  be¬ 
røvet  den  senere  Eftertid  Kundskaben  om,  hvor  meget  den  selv 
skyldte  sine  Forgængere,  og  den  har  ingen  Anledning  fundet  til 
at  omtale  saadanne  Dele  af  den  foregaaende  Tids  Viden,  som 
man  selv  i  Øjeblikket  ikke  mere  mente  at  have  Brug  for,  men 
som  dog  kunde  have  stor  Værdi. 

I  sin  umiddelbart  overleverede  Skikkelse  bliver  derfor  den 
ældre  Naturforsknings  Historie  mest  en  Fejltagelsernes  Historie. 
Man  maa  trænge  dybere  til  Bunds  for  at  finde,  hvor  mange 
gode  og  rigtige  Tanker  der  har  ligget  bag  ved  eller  dog  er 
gaaede  ved  Siden  af  Fejltagelserne,  og  hvor  gode  Frugter  disse 
Tanker  har  baaret  paa  Tider,  da  det  hele  Forskningsomraade 
var  langt  mindre,  men  til  Gengæld  ofte  lettere  kunde  beherskes. 

Bedre  stillet  i  denne  Henseende  er  den  ældste  Matematik, 
hvortil  vi  har  noget  Kendskab.  Matematikkens  Sandheder  er  jo 
de  saakaldte  evige  Sandheder,  og  er  de  en  Gang  fremkomne, 
kan  Eftertiden  ikke  rokke  derved,  heller  ikke  da,  naar  den 
maatte  have  noget  at  bemærke  mod  den  Form,  hvorunder  de 
er  fremtraadte,  eller  den  Begrundelse,  man  har  givet  dem.  I 
Matematikken  hænger  Viden  og  Begrundelse  i  øvrigt  saa  nøje 
sammen,  at  man  ogsaa  langt  tidligere  end  i  andre  Videnskaber 
naaede  til  Begrundelser,  som  Eftertiden  maatte  lade  blive  staa- 
ende. 

Spor  af  matematisk  Viden  finder  vi  allerede  fra  den  forhisto¬ 
riske  Tid.  Man  finder  dem  i  den  Overensstemmelse,  som  der 
er  mellem  de  forskellige  Sprogstammers  Benævnelser  af  de 
simpleste  Tal.  Den  viser,  at  Tal,  dette  første  matematiske  Red¬ 
skab,  var  kendte,  før  Sprogstammerne  skiltes.  Af  ældgamle  Ind¬ 
skrifter  ses  det,  hvorledes  de  forskellige  Folk  har  fremstillet 
Tal,  idet  de  alle  begyndte  med  et  Mærke  for  hver  Ener  og 
dernæst  hævede  sig  til  forskelligartede  systematiske  Fremstillinger 
af  større  Tal.  I  de  allerældste  Levninger  af  Bygninger  genkender 
man  Bestræbelser  efter  at  give  disses  Grundrids  og  enkelte 
Dele  simple  og  hensigtsmæssige  geometriske  Former,  og  disse 
Bestræbelser  er  meget  tidlig  lykkedes  saa  vel,  at  det  er  øjen¬ 
synligt,  at  man  har  anvendt  geometriske  Hjælpemidler.  Hvilke 
disse  Hjælpemidler  har  været,  kan  vi  endog  faa  noget  at 
vide  om  af  meget  gamle  litterære  Mindesmærker,  der  giver  Op¬ 
lysninger  om  endnu  langt  ældre  Tider.  Der  blev  nemlig  i  Indien 
som  vistnok  ogsaa  andre  Steder  anvendt  en  særlig  Omhu  for 
den  nøjagtige  Konstruktion  af  Altere  og  Helligdomme.  For  denne 
Konstruktion  dannedes  der  derfor  rituelle  Regler,  som  nøjagtig 
skulde  følges,  og  som  er  bevarede  gennem  mundtlig  Overleve¬ 
ring,  længe  før  de  blev  optegnede  i  de  Skrifter,  som  endnu  haves. 
Af  disse  ser  vi,  at  man  i  Marken  har  anvendt  en  Snor  til  saa- 
danne  Konstruktioner,  som  vi  udfører  paa  Papiret  ved  Lineal  og 
Passer.  Ved  at  udspændes  mellem  to  faste  Punkter  blev  den 
Lineal,  og  naar  det  ene  Endepunkt  holdtes  fast,  blev  den  Passer. 
Ved  Anbringelse  af  Mærker  kunde  den  bruges  som  Maal.  En 
lignende  Brug  har  Jøderne  sikkert  gjort  af  de  Maalesnore,  som 
Bibelen  omtaler,  og  det  samme  Middel  maa  Ægypterne  have 
brugt  ved  Grundlæggelsen  af  deres  nøjagtig  orienterede  Templer. 

Tilskueren  1908  4 

En  af  de  Sætninger,  som  i  alt  Fald  Inderne  kendte  og  anvendte 
til  deres  Konstruktioner,  er  den,  som  nu  benævnes  efter  den 
langt  senere  græske  Filosof  Pythagoras. 

Fra  Ægypten  har  man  en  Regnebog,  Ahmes'  Regnebog,  fra 
henved  2000  Aar  før  Chr.  Den  bærer  paa  mange  Maader  Præg 
af  en  virkelig  aritmetisk  Indsigt,  som  blandt  andet  lægger  sig 
for  Dagen  i  en  fra  den  nuværende  ganske  forskellig  Form  for 
Brøkregning.  Historiske  Forfattere,  der  lever  nu,  Aartusinder 
senere,  har  let  ved  at  tale  overlegent  om  denne  Brøkregnings 
Kunstighed  og  i  det  hele  om  de  gamle  Ægypteres  Regnekunst, 
der  endnu  ikke  havde  vor  fra  Indien  stammende  Maade  at  skrive 
Tallene  paa  til  sin  Raadighed.  Man  ser  dem  f.  Eks.  opholde  sig 
over,  at  Ægypterne  til  Multiplikation  anvendte  gentagen  Fordob¬ 
ling.  For  at  multiplicere  et  Tal  med  13  fandt  man  f.  Eks.  efter- 
haanden  det  dobbelte,  det  firedobbelte  og  det  ottedobbelte  og 
lagde  dernæst  Tallet,  det  firedobbelte  og  det  ottedobbelte  sammen. 
Denne  Regel  er  ganske  vist  for  omstændelig  for  os,  som  i  vor 
Barndom  har  anvendt  et  ret  betydeligt  Arbejde  paa  at  lære 
den  lille  Multiplikationstabel  udenad;  men  den  har  været  vel¬ 
kommen  for  dem,  der  ikke  allerede  var  i  Besiddelse  af  denne 
Færdighed.  At  der  dog  ogsaa  den  Gang  har  været  Folk,  som 
ikke  for  deres  personlige  Vedkommende  behøvede  saa  omstæn¬ 
delige  Regler,  derpaa  tyder  mange  af  de  Regninger,  som  er  ud¬ 
førte  i  Ahmes’  Bog. 

Alt  det  her  nævnte  var  nu  vel  kun  spredt,  men  rigtig  Viden, 
spredte,  men  nyttige  Færdigheder;  men  allerede  i  den  græske 
Oldtid  samledes  Matematikken  til  et  vel  ordnet  og  fast  begrundet 
videnskabeligt  Hele,  som  indtil  vore  Dage  har  kunnet  danne 
Grundlaget  for  videregaaende  Forsken.  Euklids  Geometri,  som 
er  skreven  for  2200  Aar  siden,  bruges  endnu  i  nogle  Lande  som 
Lærebog. 

Paa  Grund  af  sin  Ælde  og  af  den  vedvarende  Gyldighed  af 
det,  som  en  Gang  er  erhvervet,  kan  Matematikken  særlig  godt 
afgive  Eksempler  paa,  hvorledes  videnskabelige  Resultater  for¬ 
plantes  fra  en  Tid  til  en  anden  og  dernæst  danne  Udgangs¬ 
punkter  for  nye  Fremskridt. 

Jeg  kan  her  først  pege  hen  paa  de  rituelle  Forskrifter  for 
visse  geometriske  Konstruktioner,  som  jeg  allerede  har  omtalt 
Netop  som  rituelle  fulgtes  de  slavisk  og  altsaa  rent  mekanisk. 

I  Tidens  Løb  kunde  de  dog  falde  i  Hænderne  paa  en  og  anden, 
som  spurgte:  Hvorfor?  De  vilde  da  give  Anledning  til,  at  han 
førtes  ind  paa  de  samme  Tanker,  som  har  ledet  Opfinderen 
af  Konstruktionen,  og  muligvis  til,  at  han  selv  gik  videre.  Saa- 
ledes  opstod  en  indisk  Geometri;  men  de  omtalte  Regler  spredtes 
paa  Grund  af  deres  praktiske  Beskaffenhed  langt  videre.  Dette 
gjaldt  saaledes  den,  at  man  kan  danne  en  ret  Vinkel  ved  at 
konstruere  en  Trekant  med  Siderne  3,  4  og  5.  I  det  mindste 
denne  Regel  er  sikkert  ogsaa  naaet  til  Pythagoras  og  blev  da 
for  ham  Anledningen  til  at  genfinde  den  fuldstændige  Pythago¬ 
ræiske  Sætning,  dernæst  for  ham  selv  og  hans  Efterfølgere  til 
at  udvikle  en  Geometri,  som  vel  i  sin  Begyndelse  havde  megen 
Lighed  med  den  indiske,  men  snart  skulde  vokse  videre  op  og 
antage  en  helt  anden  Skikkelse. 

Hvor  meget  det  Sædekorn,  der  andetsteds  fra  er  kommen 
til  Pythagoras,  har  indeholdt,  ved  vi  vel  ikke;  men  der  kan 
ogsaa  nævnes  andre  Eksempler  paa  saadanne  Sædekorn,  der 
flyver  langt  omkring  og  først  sætter  Spire,  naar  de  finder  den  rette 
Jordbund.  Mine  Tilhørere  kender  vist  nok  de  matematiske  Smaa- 
opgaver,  Gaader,  Lege  eller  Kunststykker,  hvoraf  folkelige  illu¬ 
strerede  Blade  og  Børneblade  i  Regelen  gør  sig  til  Pligt  at  inde¬ 
holde  en  i  hvert  Nummer.  Under  en  eller  anden  kuriøs  eller 
poetisk  Form  rejser  de  et  Spørgsmaal,  som  sætter  ens  Evne  til 
at  tumle  med  Tal,  undertiden  ogsaa  med  Figurer,  paa  Prøve. 
Er  de  godt  opfundne,  hvad  de  paa  Grund  af  det  omtalte  store 
Forbrug  ikke  altid  er  i  Nutiden,  kan  Svaret  ofte  være  vanske¬ 
ligt  at  finde,  men,  naar  det  meddeles,  overraske  ved  sin  Simpel¬ 
hed,  ved  den  uventede  Størrelse  af  det  søgte  Tal  eller  lignende. 
Nu  vel!  Netop  de  bedste  af  disse  Opgaver  er,  ligesom  de 
skønneste  og  sindrigste  Sagn  og  Eventyr,  og  ligesom  de  mor¬ 
somste  Anekdoter  og  Vittigheder  ofte  ældgamle  og  er  gaaede 
fra  Folk  til  Folk  og  har  bragt  Bud  mellem  dem,  der  vare  langt 
adskilte  i  Tid  og  Sted.  Der  har  ofte  behøvedes  matematisk  Snilde 
og  nogen  matematisk  Udvikling  for  at  lave  dem;  men  de  er 
bragt  videre  i  Kraft  af  deres  Egenskab  som  selskabeligt  Under¬ 
holdningsmiddel.  Den,  der  selv  er  bleven  overrasket  ved  Opløs¬ 
ningen,  ønsker  ogsaa  at  overraske  andre,  selv  om  han  ikke 
dermed  forbinder  nogen  dybere  Forstaaelse  eller  Eftertanke; 
men  naar  Opgaven  engang  til  en  Mand,  som  tænker  dybere 

derover,  vil  den  deri  indeholdte  Spire  faa  ny  Vækst,  maaske  i 
en  langt  rigere  eller  bedre  dyrket  Jordbund  end  den,  hvorfra 
Frøet  oprindelig  er  kommet. 

Saadanne  Opgaver  gaar  som  sagt  meget  'langt  tilbage  i  Tiden. 
Paa  deres  Vandring  gennem  Landene  har  de  jævnlig  taget  nye 
Klæder  paa,  rettende  sig  efter  de  forskellige  Folks  Maal  og  Vægt, 
Sæder  og  Skikke,  Smag,  Sympatier  og  Antipatier;  men  de  kendes 
i  Regelen  igen  paa  Brugen  af  de  selv  samme  Tal  og  paa  Opstil¬ 
lingen  af  de  selv  samme  Regneregler  og  Kunstgreb.  De  bliver  da 
et  nyttigt  —  men  endnu  for  lidet  anvendt  —  folkloristisk  Hjælpe¬ 
middel  til  at  oplyse  Forbindelser  mellem  forskellige  Folkeslag. 

1  den  før  nævnte,  gamle  ægyptiske  Regnebog  fortælles  om 
7  Personer,  der  hver  ejer  7  Katte,  der  hver  æder  7  Mus,  der 
hver  æder  7  Aks  Byg,  og  af  hvert  Aks  kan  frembringes  7  Maal 
Kom,  og  der  spørges  baade  om,  hvor  mange  Personer,  Katte, 
Mus,  Aks,  Maal  der  er,  og  om  hvor  meget  disses  Antal  udgør 
tilsammen.  1200  Aar  efter  Chr.  lyder  den  samme  Opgave  i  Ita¬ 
lien,  hvor  man  intet  kendte  til  den  først  nylig  fundne  Ahmes’ 
Regnebog,  saaledes:  7  gamle  Kællinger  gaar  til  Rom,  hver  med 
7  Mulæsler,  der  hver  bærer  7  Sække,  der  hver  indeholder  7 
Brød;  til  hvert  hører  7  Knive,  der  hver  er  stukken  i  7  Skeder. 
Hvor  meget  udgør  det  i  alt?  1  de  mellemliggende  3000  Aar  er 
der  altsaa  føjet  et  Led  til;  men  Tallene  er  de  samme,  og  Op¬ 
gaven,  der  vel  nærmest  skal  imponere  ved  det  høje  Tal,  som 
man  faar  ud,  har  gennem  den  lange  mellemliggende  Tid  ad 
ukendte  Veje  bragt  Bud  om  de  saakaldte  Kvotientrækker. 

Et  matematisk  Kunststykke  er  Dannelsen  af  de  saakaldte 
Tryllekvadrater.  Et  Kvadrat  deles  skakformig  i  mindre  kvadra¬ 
tiske  Felter.  Paa  disse  skal  Tallene  1,  2,  3  o.  s.  v.  op  til  Fel¬ 
ternes  Antal  skrives  i  en  saadan  Orden,  at  man  faar  samme 
Sum  ud,  naar  man  lægger  dem  i  samme  vandrette  eller  lodrette 
Række  eller  i  samme  Diagonal  sammen.  Er  f.  Eks.  Tavlen  delt 
i  9  Felter,  skulle  Tallene  1,  2 ...  9  skrives  saaledes,  at  man  faar 

8  3  4 
1  5  9 

6  7  2 

15  ud  ved  alle  de  nævnte  Sammentællinger.  Det  saaledes  dan¬ 
nede  Tryllekvadrat  findes  paa  en  4—5000  Aar  gammel  kinesisk 

Tavle,  som  tillige  giver  os  Oplysninger  om  de  ældste  kinesiske 
Taltegn;  men  Tryllekvadraterne  er  gaaede  om  i  Landene;  man 
har  forskellige  Steder  dannet  Tryllekvadrater  med  flere  og  flere 
Felter;  endelig  kappedes  de  franske  Matematikere  og  Talkunst¬ 
nere  i  det  17.  Aarhundrede  om  saadanne  Udvidelser  som  at 
lave  Tryllekvadrater,  der  vedbliver  at  være  Tryllekvadrater,  naar 
Randene  skæres  bort,  eller  at  lave  Trylleteminger  med  lignende 
Egenskaber.  Det  var  ved  Deltagelse  i  denne  Leg,  at  den  store 
Matematiker  Fermat,  Dommer  i  Toulouse,  forberedte  sin  ene- 
staaende  Indtrængen  i  de  hele  Tals  Egenskaber  og  Sammen¬ 
sætning. 

Har  jeg  sammenlignet  de  her  omtalte  Opgaver  med  løse 
Frøkom,  der  flagrer  om,  til  de  finder  den  rette  Jordbund,  maa  jeg 
ændre  Billedet,  naar  jeg  nu  skal  tale  om,  hvorledes  den  gamle 
græske  Matematik  blev  fortsat  i  Renæssancen.  Den  gamle  græske 
Matematik  havde,  da  den  naaede  sin  højeste  Udvikling,  sat 
skønne,  rige  og  vel  udviklede  Frugter,  der  baade  maatte  vække 
Beundring  hos  Beskueren  og  glæde  og  nære  den,  der  forstod 
at  nyde  dem;  men  de  Frøkemer,  som  skulde  give  nye  Afgrøder, 
sad  gemt  i  det  indre  og  kunde  først  komme  til  Spiring,  naar 
man  trængte  helt  ind  i  Frugten.  Og  den  Jordbund,  hvori  de 
skulde  sætte  nye  livskraftige  Spirer,  maatte  først  ligge  brak 
under  Romertidens  for  Matematik  og  Naturvidenskab  dødbrin¬ 
gende  Vinterkulde  og  i  Middelalderens  meget  langsomt  gryende 
Foraar.  Selv  da  nye  Skud  brød  frem  i  Renæssancetiden  og  til 
Dels  først  længere  hen  i  den  nyere  Tid,  bemærkede  man  ikke 
altid  de  Frøkorn,  hvoraf  de  havde  udviklet  sig;  man  glemte  dem 
i  hvert  Fald,  efterhaanden  som  den  nye  Plante  voksede  op  til 
Højder,  som  den  gamle  Matematik  aldrig  havde  naaet. 

Naar  jeg  her  har  sat  den  gamle  græske  Matematiks  lang¬ 
somme  Forplantningsevne  i  Forbindelse  med  dens  Frugters  Fuld¬ 
kommenhed,  kræver  dette  en  nærmere  Forklaring.  Det  forstaas 
vel  nok,  at  det  fuldkomne  er  det  færdige,  det,  som  der  ikke  er 
mere  at  gøre  ved,  det,  som  altsaa  ikke  sætter  i  Arbejde.  Og 
uden  Arbejde  ingen  nye  Fremskridt!  Men  man  skulde  tro,  at 
den  Fuldkommenhed,  som  var  naaet  i  en  Undersøgelse,  maatte 
opfordre  til  Efterligning,  og  altsaa  til  at  stræbe  at  føre  andre  Under¬ 
søgelser  lige  saa  vidt.  Den  Fuldkommenhed  ved  den  gamle 
græske  Matematik,  som  først  og  lettest  faldt  i  Øjnene,  var  imid- 

lertid  den  rent  formelle,  den  ydre  Form.  Den  vedblev  man 
længe  at  beundre  og  at  efterligne;  men  hvad  kunde  det  nytte, 
naar  ikke  ogsaa  Evnen  til  at  frembringe  det,  der  skulde  udfylde 
denne  skønne  Skal,  forplantede  sig?  De  store  græske  Matema¬ 
tikere  lægger  frem  for  alt  an  paa  at  føre  logisk  uangribelige  Be¬ 
viser  for  de  Resultater,  som  de  har  fundet  og  udtalt  For  at 
opnaa  dette  har  man  ladet  Beviserne  fjerne  sig  fra  de  Former, 
der  ofte  var  mere  anskuelige  end  strengt  logiske,  under  hvilke 
man  havde  fundet  disse  Resultater.  Den  forstaaende  Læser  maa 
indrømme,  at  Resultaterne  er  rigtige;  men  han  faar  ikke  at 
vide,  hvorledes  de  er  fundne,  og  faar  derved  ingen  Anvisning 
til  selv  at  finde  nye.  Der  blev  derfor  ingen  Fremskridt  gjort  før 
i  Renæssancen,  da  der  paa  ny  havde  oparbejdet  sig  en  saadan 
Videlyst  og  Arbejdsevne,  at  man  selv  kunde  skabe  sig  eller  — 
som  vi  skal  se  —  genfrembringe  Arbejdsmaader,  som  fører  til 
de  fra  de  gamle  overleverede  Resultater  og  dernæst  videre  til 
nye  Resultater. 

Fra  de  gamle,  og  særlig  fra  Archimedes,  var  der  saaledes 
overleveret  en  Mængde  af  de  Resultater,  som  man  nu  vilde  ud¬ 
lede  ved  Integralregning.  De  angiver  Størrelserne  af  Legemer  og 
deres  Overflader  f.  Eks.  en  Kugles  eller  Kegles.  For  at  bevise, 
at  et  Legeme  virkelig  har  den  Størrelse,  som  han  paastaar,  deler 
Archimedes  det  i  et  Antal  Dele  og  indskriver  og  omskriver 
visse  andre  Legemer.  Dernæst  viser  han,  at  man  kan  gøre  An¬ 
tallet  af  Dele  saa  stort,  at  man  ved  at  antage,  at  hans  Paastand 
om  Legemets  Størrelse  ikke  var  rigtig,  maatte  komme  til  en 
saadan  Modsigelse  som  den,  at  det  samlede  indskrevne  Legeme, 
altsaa  en  Del  af  Legemet,  var  større  end  hele  Legemet.  Renæs¬ 
sancens  lærde  saa,  at  denne  Bevisform,  det  saakaldte  Exhaustions- 
bevis,  ikke  umiddelbart  fører  til  noget  nyt;  den  kan  tjene  til  at 
prøve  et  Resultat,  om  hvis  Rigtighed  man  har  en  Formodning; 
men  hvorledes  skal  man  falde  paa  netop  at  gætte  det  rigtige 
og  saa  bagefter  prøve  det?  De  fandt  derfor  paa  at  begynde 
Undersøgelsen  med  den  omtalte  Deling,  og  da  det  ikke  forud 
kunde  vides,  i  hvor  mange  Dele  det  var  nødvendigt  at  dele 
Legemet,  sagde  man  kort  og  godt,  at  man  delte  det  i  uendelig 
mange,  uendelig  smaa  Dele.  En  anden  Udtryksmaade  for  det 
samme  skyldes  Jesuiten  Cavalieri,  der  1635  udgav  et  stort  Værk 
om  disse  Emner.  I  Stedet  for  at  sige,  at  man  ved  parallele 

Planer  delte  f.  Eks.  en  Kugle  i  uendelig  mange,  uendelig  tynde 
cirkulære  Skiver,  betragtede  han  Kuglen  som  Sum  af  alle  de 
Cirkler,  hvori  alle  saadanne,  parallelle  Planer  skærer  Kuglen. 
Denne  Talemaade  og  den  dertil  knyttede  saakaldte  Cavalieris 
Sætning  optoges  og  anvendtes  af  dem,  der  bidrog  mest  til  Dan¬ 
nelsen  af  Integralregningen,  ja  af  selve  Leibniz,  der  senere  gav 
Differential-  og  Integralregningen  faste  Former.  Det  rige  Udbytte 
af  disse  Betragtningsmaader  bestyrkede  i  den  Forestilling,  at  det 
inBnitesimale  Udgangspunkt  maatte  være  noget  nyt,  som  de 
gamle  ikke  kendte.  Havde  de  kendt  et  saa  udmærket  Hjælpe¬ 
middel,  havde  de  vel  nok  draget  det  frem  og  videre  udnyttet 
det;  men  end  ikke  Ordet  dnre tpog,  uendelig,  findes  i  de  Skrifter, 
hvori  den  gamle  græske  Matematik  er  overleveret  os. 

At  dog  denne  infinitesimale  Betragtningsmaade  ikke  laa  de 
gamle  Matematikere  fjernt,  men  at  den  tværtimod  har  været  den 
ledende  Tanke  for  deres  egne  Opdagelser,  har  man  efterhaanden 
kunnet  slutte  sig  til,  og  man  har  tillige  lært  at  forstaa,  hvorfor 
den  ikke  umiddelbart  gøres  gældende  i  de  nævnte  Skrifter. 

Det  nys  nævnte  Ord  ineipoi;  og  dertil  knyttede  Betragtninger 
havde  ingenlunde  været  fremmed  for  de  ældre  græske  lærde 
og  Filosoffer.  De  store  Matematikere  maa  altsaa  have  haft  be¬ 
stemte  Grunde  til  i  deres  Skrifter  ikke  at  bruge  dette  Ord  og 
det  derved  betegnede  Begreb.  Disse  Grunde  ligger  lige  for  Haan¬ 
den,  efter  at  i  Begyndelsen  af  det  19de  Aarhundrede  Fransk¬ 
manden  Cauchy  og  Nordmanden  Abel  have  vist  Utilstrækkelig¬ 
heden  af  de  Beviser,  som  man  i  det  18de  Aarhundrede  havde 
knyttet  til  den  blotte  Brug  af  Ordet  uendelig.  Cauchy  fuldstæn- 
diggjorde  disse  Beviser  ved  at  tilføje  en  ny  Forklaring  af,  hvad 
man  skulde  forstaa  ved  „uendelig  mange “  og  „uendelig  smaa“. 
Sætter  man  nu  blot  denne  Forklaring  i  Stedet  for  Ordet  uendelig 
i  Renæssancens  Udledelser  af  de  Sætninger,  som  Archimedes 
kendte,  faar  man  en  virkelig  eksakt  Begrundelse  af  disse,  som  i 
Hovedsagen  ikke  afviger  meget  fra  Archimedes’  egne  Exhaustions- 
beviser.  Det  tør  saaledes  antages,  at  Archimedes  først  har  fundet 
sine  Sætninger  ved  de  samme  Uendelighedsbetragtninger,  som 
man  brugte  i  Renæssancen,  og  derefter,  da  han  ligesom  Cauchy 
saa,  at  de  ikke  afgav  noget  fuldstændigt  Bevis,  omformet  dem 
til  eksakte  Exhaustionsbeviser. 

Denne  Antagelse  har  man  hidtil  kunnet  bygge  paa  Slutninger. 


Digitized  by  v^ooQle 


56 


Træk  af  Videnskabens  Forplantning 


Nu  derimod  ved  vi  af  Archimedes’  egne  Ord,  at  det  forholder 
sig  saaledes.  Professor  Heiberg  har  nemlig  fundet  og  trods  Van¬ 
skeligheder,  som  han  bedre  end  nogen  anden  forstod  at  over¬ 
vinde,  gen  fremstillet  et  hidtil  savnet  Skrift  af  Archimedes.  I  dette 
siger  denne  netop,  hvorledes  han  har  baaret  sig  ad  med  at  finde 
sine  Resultater.  Det  viser  sig  da,  at  ogsaa  han  har  anvendt  en 
Deling  i  uendelig  mange  uendelig  smaa  Dele.  ja  han  udtrykker 
sig  med  de  samme  Ord,  som  den  nys  nævnte  Cavalieri  og 
dennes  Efterfølgere  i  det  17de  Aarhnndrede  vilde  have  brugt. 
Men  samtidig  værger  han  sig  meget  bestemt  mod  den  Opfattelse, 
at  han  skulde  betragte  en  saadan  Udledelse  som  et  gyldigt  Bevis. 
Derfor  føjer  han  et  Sted  til  en  saadan  Udledelse  et  fuldstændigt 
Exhaustionsbevis  af  samme  Art  som  dem,  man  træffer  i  hans 
andre  Skrifter.  Dette  hænger  saa  nøje  sammen  med  den  forud 
gaaende  Uendelighedsbetragtning,  at  man  derigennem  fuldstændig 
forstaar,  hvorledes  ogsaa  hans  øvrige  Exhaustionsbeviser  er 
fremgaaede  af  foreløbige  Uendelighedsbetragtninger.  I  det  fundne 
Skrift,  som  bærer  Titelen  Metodelære,  fremhæver  han  netop,  at 
de  omtalte  mindre  eksakte  Betragtningsmaåder  er  nyttige  til  at 
finde  det,  som  man  bagefter  kan  bevise  nøjagtig. 

Hvor  strenge  de  Fordringer  var,  som  man  den  Gang  stillede 
til  Bevisførelsen,  fremgaar  af  en  tilsyneladende  Modsigelse  mel¬ 
lem  Archimedes'  Ytringer  i  dette  Skrift  og  i  et  af  dem,  man  tidligere 
kendte.  I  det  nu  fundne  siger  han,  at  man  maa  tilkende  den 
bekendte  atomistiske  Filosof  Demokritos  en  ikke  ringe  Andel  i 
Bestemmelsen  af  Rumindholdet  af  en  Pyramide  og  en  Kegle, 
om  end  først  senere  Eudoxos  har  bevist  de  fundne  Resultater. 
Meningen  er,  at  Demokritos  har  fundet  disse  ved  Uendeligheds¬ 
betragtninger,  vel  nærmest  ved  de  samme,  som  Archimedes  nu 
bruger  til  at  finde  sine  nye  Resultater;  men  først  Eudoxos  var 
som  Opfinder  af  Exhaustionsbeviset  i  Stand  til  at  give  Beviset 
en  fuldt  ud  tilfredsstillende  Form.  Selv  ved  denne  Indrømmelse, 
som  Archimedes  derved  gør  den  oprindelige  Opdager,  siger  han 
dog  mere,  end  han  i  sit  senere  Skrift  om  Kugle  og  Cylinder 
vil  eller  maaske  over  for  sine  samtidige  tør  fastholde.  Dér  siger 
han  nemlig  ligefrem,  at  de  selv  samme  af  Demokritos  fundne  Sæt¬ 
ninger  var  ganske  ubekendte  før  Eudoxos.  Altsaa  Demokritos, 
der  har  fundet  Sætningerne  og  vistnok  givet  dem  en  Begrundelse, 
som  man  i  det  18de  Aarhundrede  vilde  godkende,  betragtes  som 

uvidende  om  disse  Sætninger,  fordi  Eudoxos'  fuldgyldige  Bevis¬ 
form,  Exhaustionsbeviset,  endnu  ikke  var  opfunden. 

Det  fundne  Skrift  viser  ogsaa  paa  anden  Maade,  hvor  nær 
Renæssancens  Arbejde  og  Arbejdsmaade  sluttede  sig  til  det,  der 
var  afbrudt  straks  efter  den  græske  Matematiks  Blomstring. 
Archimedes  har  i  et  andet  Skrift  fundet  Rumindholdet  af  nogle 
Legemer,  som  han  kalder  Konoider  og  Sfæroider.  Studiet  af 
dette  Værk  bragte  Luca  Valerio,  der  levede  før  Cavalieri,  altsaa 
inden  der  havde  været  Tale  om  at  skabe  andre  Arbejdsmidler 
end  dem,  der  umiddelbart  findes  hos  Archimedes,  til  at  bestem¬ 
me  de  samme  Legemers  Tyngdepunkter.  I  det  nys  fundne 'Skrift 
viser  det  sig  nu,  at  de  selv  samme  Bestemmelser  er  udførte  af 
Archimedes,  uden  at  Valerio  for  de  fleste  af  Legemernes  Ved¬ 
kommende  kunde  vide  noget  derom.  Det  var  med  andre  Ord 
lykkedes  ham  at  gaa  saaledes  ind  i  Archimedes'  Tankegang,  at 
det  første  Udbytte  af  hans  selvstændige  Undersøgelser  var  noget, 
som  Archimedes  ham  uafvidende  havde  fundet.  Renæssancens 
Arbejde  var  en  direkte  Fortsættelse  af  de  gamles. 

Hvad  her  er  sagt  om  Infinitesimahindersøgelsernes  Forplant¬ 
ning  fra  Oldtiden  til  den  nyere  Tid,  kan  med  faa  Ændringer 
siges  om  Overførelsen  af  andre  af  den  græske  Matematiks  Frug¬ 
ter.  Mange  af  dem  har  dog  først  sat  Spire  langt  senere.  Ja 
Paavirkningen  vedvarer  endnu  i  vore  Dage.  Et  Emne,  som  i 
særlig  Grad  beskæftiger  det  20de  Aarhundredes  Matematikere, 
er  Spørgsmaalet  om  Matematikkens,  særlig  Geometriens  erkendel¬ 
sesteoretiske  og  logiske  Forudsætninger  og  derved  om  Grund¬ 
laget  for  Matematikkens  Eksakthed.  Af  hvad  jeg  sagde  før  om 
Oldtidens  strenge  Krav  til  Bevisførelsen,  vil  det  forstaas,  at  gan¬ 
ske  det  samme  Spørgsmaal  var  oppe  i  Oldtiden;  da  blev  det 
ført  videre,  end  Tilfældet  har  været  i  den  nyere  Tids  første 
Aarhundreder.  Til  Nutidens  Arbejde  i  denne  Retning  er  der 
derfor  kommet  mange  Impulser  fra  Oldtiden;  men  som  det  er 
gaaet  med  andre  Spørgsmaal,  arbejder  man  ogsaa  her  i  Regelen 
uden  at  gøre  sig  klart  Rede  for  disse  Impulser.  I  Virkeligheden 
er  Arbejdet  ogsaa  ført  over  paa  anden  Grund  derved,  at  man 
tager  et  andet  Udgangspunkt  end  de  gamle,  nemlig  et  mere 
aritmetisk.  Til  Dels  derfor,  men  vel  især  paa  Grund  af  en  na¬ 
turlig  og  derfor  berettiget  Trang  til  selv  at  skabe  og  tildanne  de 
Redskaber,  man  vil  bruge,  ogsaa  da,  naar  man  kunde  laane  dem 

af  andre,  foretager  man  sit  Arbejde  uden  at  agte  synderlig  paa, 
hvad  der  allerede  er  gjort  i  Oldtiden.  For  ikke  at  gøre  sig  skyl¬ 
dig  i  Plagiat  citerer  man  vel  af  og  til  de  gamle,  men  man  citerer 
da  jævnlig  galt  og  uden  fuld  Forstaaelse  af,  hvad  Betydning  og 
Formaal  det  har  haft,  som  man  citerer.  Netop  saadanne  Misfor- 
staaelser  viser  i  øvrigt  Selvstændigheden  af  de  Undersøgelser,  man 
foretager;  men  uden  Paavirkning  fra  dem,  hvis  Tanker  man 
har  begyndt  med  at  tænke  om  igen,  har  man  dog  ikke  været 

Den,  som  har  udsaaet  de  spiredygtigste  Frø,  vil  maaske  hur¬ 
tig  blive  glemt,  netop  fordi  de  deraf  fremskydende  nye  Planter 
overskygge  de  Resultater,  som  han  selv  har  naaet.  Han  kan  dog 
være  værdig  til  samme  Tak  som  den,  hvis  Navn  længe  knyttes 
til  færdige  og  derfor  afsluttende  Resultater. 

Jeg  har  her  vovet  at  fremdrage  Eksempler  fra  min  egen, 
som  man  vel  med  nogen  Grund  mener,  lidet  tilgængelige  Viden¬ 
skab  paa  Love,  der  gør  sig  gældende  i  Videnskabens  Forplant¬ 
ning  Ira  Slægt  til  Slægt  og  den  dermed  følgende  videre  Udvik¬ 
ling.  Jeg  har  vovet  det  i  den  Tro,  at  Dyrkere  af  andre  Viden¬ 
skaber  ogsaa  i  disse  vil  kunne  finde  Eksempler  paa  de  samme 
Love.  Man  sammenligner  jævnlig  Videnskaben  med  en  Bygning, 
hvortil  Slægt  efter  Slægt  bringer  Sten  efter  Sten;  den  ene  bygger 
paa  den  andens  Resultater,  og  Bygningen  højner  sig  efterhaanden, 
selv  om  jævnlig  meget  maa  rives  ned  og  bygges  om.  Dette  kan 
være  rigtigt  nok,  men  Billedet  „døde  Sten  til  en  død  Bygning*1 
er  ikke  udtømmende.  Videnskabens  Vækst  foregaar  ej  blot  ved, 
men  i  levende  Mennesker.  Disse  maa  i  sig  have  optaget,  ej  blot 
lært  udenad;  men  saa  at  sige  genfrembringe  det,  som  de  selv 
skal  kunne  udvikle  videre.  Dertil  bruger  de  ikke  saa  meget 
de  Resultater,  som  deres  Forgængere  har  overleveret  dem  i 
færdig  Stand,  som  de  spirekraftige  Tanker  og  Impulser,  som  de 
have  modtaget  sammen  med  Resultaterne. 


Vort  Universitet  holder  i  Dag  Fest.  Det  er  ikke  den  Fest, 
hvortil  den  afsungne  Kantate  er  skreven,  og  som  holdtes  til 
Minde  om  Forplantningen  gennem  Tiderne  af  de  Sandheder, 
som  ogsaa  for  mig  er  de  dyrebareste.  Det  er  en  Aarsfest,  som 

slutter  sig  nærmere  og  mere  umiddelbart  til  hele  den  vidtfor- 
grenede  Gerning,  som  i  vor  Tid  gøres  paa  et  stort  Universitet. 
Gid  denne  Gerning  maa  lykkes.  Vi  Lærere  ønsker  vel  trofast  at 
bringe  Lærdomme,  modtagne  fra  vore  egne  Lærere  og  vore 
Bøger  til  vore  Lærlinge  og  derved  at  udruste  dem  til  deres 
Gerning  ude  i  Livet.  Men  for  at  dette  skal  lykkes,  maa  de 
Lærdomme,  vi  selv  har  modtaget,  først  paa  ny  spire  og  vokse 
i  os,  saa  de  bliver  vore  egne.  Da  vil  det  tillige  lykkes  os  at 
frembringe  en  Sæd,  der  paa  ny  kan  vokse  og  trives  i  vore 
Disciple. 

Og  Gud  hjælpe  os  saa  til,  at  det  under  vort  Arbejde,  som 
vi  maa  og  skal  sætte  vor  Personlighed  ind  paa,  hvis  det  skal 
du  noget,  ikke  maa  være  egen  Ære,  men  Sandheden,  vi  søger 
og  at  det  maa  være  en  sund  og  god  Sæd,  vi  bringer  videre. 

H.  G.  Zeuthen 

Den  social-økonomiske  Videnskab  har  hidtil  ikke  turdet  rose 
sig  af  at  være  naaet  til  den  Klarhed  og  Fasthed,  som  er  opnaaet 
af  flere  andre  Videnskaber,  og  det  til  Trods  for,  at  dog  adskil¬ 
lige  gode  Hoveder  har  dyrket  den  med  Flid  og  Interesse.  Man 
er  naaet  vidt  i  Retning  af  Indsamling  af  Materiale,  der  er  ud¬ 
fundet  en  Række  Love,  om  hvis  Almengyldighed  der  dog  her¬ 
sker  megen  Uenighed,  og  navnlig  er  der  paa  Grundlag  af  det 
Materiale,  de  enkelte  Videnskabsmænd  har  kunnet  tilegne  sig,  frem¬ 
sat  en  stor  Mængde  Hypotheser,  om  hvilke  der  staar  en  mægtig 
Strid.  Jo  mere  man  trænger  ind  i  dette  Emne,  desto  klarere 
bliver  man  over,  at  Social-Økonomien  ikke  blot  er  en  Viden¬ 
skab  for  sig,  men  et  saa  at  sige  alle  Videnskaber  omfattende  Be¬ 
greb.  Den,  der  skulde  kunne  give  et  blot  nogenlunde  tydeligt 
Billede  af,  hvorfor  og  hvorledes  det  økonomiske  Liv  har  ud¬ 
viklet  sig  til  det  nuværende  Stadium,  maatte  derfor  ikke  alene 
være  godt  hjemme  i  alle  egentlig  økonomiske  Emner,  men  tillige 
i  Historien,  Geografien,  Naturvidenskaberne,  Filosofi,  Æstetik, 
Religion  og  Etik,  thi  fra  alle  Sider  paavirkes  det  økonomiske 
Liv.  At  en  saadan  Opgave  vilde  være  umulig  siger  sig  selv,  at 
udfinde  Aarsageme  til  den  ulige  Fordeling  af  de  økonomiske 
Goder  lader  sig  ikke  gøre  paa  noget  videnskabeligt  Grundlag, 
og  endnu  mere  magtesløs  vil  man  staa  over  for  Ønsket  om  at 
kunne  anvise  de  Veje,  Menneskene  bør  gaa  for  at  naa  til  mere 
ideale  Tilstande. 

Til  disse  Spørgsmaal  kan  man  kun  tage  Stilling  ud  fra  et 
Instinkt,  der  beror  paa  rent  personlige  Forudsætninger  og  den 
Stilling,  man  da  maa  indtage,  de  Handlinger,  man  vil  foretage 
eller  deltage  i,  bliver  et  Spørgsmaal  om  Politik,  man  danner  sig 

en  Mening  om  Tingene,  en  Anskuelse  og  slutter  sig  sammen  i 
politiske  Partier,  hvis  Medlemmer  har  fælles  Anskuelser. 

At  den  social-økonomiske  Videnskab  kan  komme  det  politiske 
Liv  til  Hjælp,  ér  en  Sag  for  sig,  det  samme  er  Tilfældet  med 
al  anden  Videnskab,  men  i  alt  væsentligt  gaar  Menneskeheden  sin 
Gang  fremad  med  Bind  for  Øjnene.  Vi  kan  gennem  dette  Bind 
skimte  de  nærmeste  Genstande,  de  foreliggende  Spørgsmaal,  men 
ikke  tydeligere,  end  at  vi  uafladeligt  skændes  om  dem,  hver  hol¬ 
der  paa  sit,  og  først  Spørgsmaalets  Løsning  giver  os  den  endelige 
klare  Forstaaelse  deraf.  Al  ærlig  Politik  vil  derfor  vide  sig  hen¬ 
vist  til  Dagens  brændende  Spørgsmaal,  som  maa  løses,  efter- 
haanden  som  de  ligger  for,  og  den,  der  mener  at  kunne  vise  os 
en  enkelt  Aarsag  til  den  menneskelige  Elendighed  og  meddele 
os  Midlet  derimod,  er  hverken  Politiker  eller  Videnskabsmand, 
men  enten  en  velmenende  Nar  eller  en  fræk  Bedrager. 

Man  kan  efter  denne  Indledning  omtrent  vide,  hvad  jeg  mener 
om  Henry  George.  Medens  Videnskabsmændene  Verden  over  sid¬ 
der  alvorligt  arbejdende  paa  hver  sit  begrænsede  Omraade,  og 
medens  de  politiske  Partier  i  alle  Lande  kæmper  sig  frem  under 
Løsningen  af  de  mest  paatrængende  Reformer,  sætter  denne  Mand 
sig  hen  og  ordner  det  hele!  Det  kan  imidlertid  ikke  nægtes,  at 
hans  Hovedværk  „Fremskridt  og  Fattigdom"  har  skabt  en  saa- 
dan  Bevægelse,  at  man  bliver  nødt  til  at  beskæftige  sig  med  den, 
og  Henry  George  og  hans  Teorier  bliver  saaledes  et  helt  Spørgs- 
maal  for  sig  selv.  Jeg  tror,  Videnskaben  forlængst  er  færdig  med 
det,  men  nu  er  Turen  kommen  til  Politikerne. 

Jeg  skal  straks  indrømme,  at  Georgismen  for  dem,  der  vil 
let  og  bekvemt  ud  over  Tingene  og  have  en  Ende  paa  Vrøvlet, 
byder  paa  store  og  iøjnefaldende  Fordele.  Det  maa  give  baade 
Ro  og  Begejstring  i  Sindet  at  have  ganske  nøje  Rede  paa  de 
Love,  hvorefter  Samfundslivet  hidtil  har  udviklet  sig  og  frem¬ 
deles  vil  udvikle  sig,  at  have  med  videnskabelig  Nøjagtighed  ud¬ 
fundet  Aarsagerne  eller  —  ganske  bogstaveligt  —  „Grunden"  til, 
at  Livsgoderne  er  saa  ulige  fordelt,  som  Tilfældet  er,  og  endelig 
at  kende  det  eneste,  sikre  og  tilmed  ganske  simple  Middel,  hvis 
Anvendelse  vil  bringe  Fattigdom,  Krig,  Uvidenhed  og  Splidagtig¬ 
hed  ud  af  Verden,  ja  endogsaa  vil  bringe  os  en  med  de  george- 
istiske  Teorier  stemmende  Forklaring  af  den  hidtil  uløste  Gaade, 
selve  Livets  Oprindelse  og  Hensigt.  Læren  er  simpel  og  letfatte- 

lig:  Alle  Samfundets  Brøst  hviler  paa  den  ene  Ting,  den  private 
Ejendomsret  til  Jorden,  og  vil  forsvinde  ved  dennes  Inddragning. 
De  store  Aanders  Skæbne  er  forskellig.  Galilæi  blev  jo  erklæret 
for  gal,  Opfinderen  af  Brama-Livs-EIiksir  blev  en  liovedrig  Mand, 
og  Henry  George  er  af  sin  Oversætter,  Hr.  Lange,  bleven  ud¬ 
nævnt  til  Verdens  største  Tænker. 

Da  jeg  som  en  lykkelig  sekstenaarig  læste  de  første  Referater 
af  Højskoleforstander  Ullmanns  Foredrag  og  Fernando  Linder- 
bergs  Artikler  om  Georgeismen,  havde  jeg  alt  i  nogle  Aar  undret 
mig  over,  at  man  ikke  endnu  havde  bekvemmet  sig  til  at  indføre 
den  socialistiske  Stat,  om  end  jeg  nok  kunde  indse,  at  det  vilde 
blive  et  stort  Arbejde.  Nu  erfarede  jeg  altsaa  om  dette  nye,  som 
var  meget  nemmere  og  lige  saa  godt;  mere  end  Menneskehedens 
fuldstændige  Lyksaliggørelse  kunde  man  da  ikke  godt  forlange, 
og  saa  dette  med  „Midlet",  det  ene  simple  Middel!  At  det  ikke 
blev  til  noget  harmede  mig  en  hel  Vinter.  Naar  det  var  saa  let! 
Der  var  jo  ganske  vist  det,  at  Midlet  vel  var  fundet,  men  selve 
Fremgangsmaaden  var  ikke  nærmere  beskrevet,  Forslagene  mang¬ 
lede,  og  dette  har  i  det  hele  været  karakteristisk  for  den  george- 
istiske  Bevægelse:  Forslagene  har  manglet.  Jeg  kom  efterhaanden 
bort  fra  baade  Socialismen  og  Georgeismen.  Jeg  begyndte  at  inter¬ 
essere  mig  for  Estrup  og  Fæstningen,  altsaa  deres  Afskaffelse. 
Man  hvervede  mig  for  den  Anskuelse,  at  vi  først  og  fremmest 
skulde  have  vor  Forfatning  i  Orden,  at  almindelig  og  lige  Valg¬ 
ret  til  Stat  og  Kommune  var  et  Hovedspørgsmaal,  at  vi  maatte 
interessere  os  for  Alderdomsforsørgelse,  Retsplejereform,  Beskat¬ 
ning  af  Indtægter  efter  en  stigende  Skala,  Nedgang  i  de  indirekte 
Skatter,  Nedgang  i  Militærudgifterne,  Indførelse  af  borgerlig  Vielse 
og  Begravelse,  Afskaffelse  af  den  da(!)  herskende  bureaukratiske 
Forretningsgang  i  den  offentlige  Administration,  kort  sagt  alt,  hvad 
der  træffende  kan  kaldes  „Venstres  gamle  Krav,"  dette  ulykke¬ 
lige  Ord,  der  efterhaanden  synes  at  skulle  betegne  alt,  hvad  vi, 
trods  uendelige  Valgsejre,  aldrig  kan  naa  at  faa  gennemført  i 
Venstres  Aand,  fordi  der  stadig  foreligger  noget,  „der  er  bedre 
end  ingenting." 

Men  imens  bredte  den  georgeistiske  Bevægelse  sig.  Jeg  havde 
næsten  glemt  den  for  de  ovennævnte  Lapperier,  og  jeg  havde 
aldrig  anet,  at  det  var  en  Venstre-Bevægelse,  eller  at  den  over¬ 
hovedet  havde  noget  med  Venstre-Politik  eller  nogen  Slags  Poli- 

tik  at  gøre,  førend  jeg  paa  „Det  radikale  Venstres"  konstituerende 
Møde  i  Odense  maatte  være  Vidne  til,  at  en  i  georgeistisk  Aand 
affattet  Bestemmelse  blev  indsat  paa  Programmet. 

Imidlertid  har  vi  nu  Følgerne;  i  et  af  Københavns  Magistrat 
udarbejdet  Forslag  til  Omordning  af  det  københavnske  Skatte¬ 
væsen  findes  optaget  et  Forslag  om  Indførelse  af  en  Grund- 
værdistigningsafgift,  og  for  saa  vidt  det  efter  stedfunden  Udvalgs¬ 
behandling  vinder  Borgerrepræsentationens  Bifald,  vil  det  for¬ 
mentlig  blive  indsendt  til  Rigsdagen. 

Hvor  kraftig  en  Modstander,  jeg  end  er  af  Forslaget  om  en 
Grundværdistigningsafgift,  maa  jeg  dog  indrømme,  at  der  er  godt, 
det  kommer  frem;  man  skal  kende  Træet  paa  dets  Frugter,  og 
jeg  kunde  tænke  mig,  at  denne  første  Frugt  af  den  georgeistiske 
Bevægelse  vil  have  en  saa  bitter  Smag,  at  Bevægelsens  sande 
Indhold  vil  gaa  op  for  mange,  der  hidtil  har  set  paa  den  med 
Sympati. 

Magistratens  Lovforslag  tilsigter  dels  en  Omordning  af  de  nu¬ 
gældende  Bestemmelser  om  Grundskatten  og  Arealskatten,  dels 
Indførelsen  af  en  Formueskat  til  Kommunen  og  en  Indtægtskat 
efter  stigende  Skala,  dels  endelig  Indførelsen  af  en  Grundværdi¬ 
stigningsafgift.  Om  de  foreslaaede  Bestemmelser  for  Grundskat 
og  Arealskat  er  i  denne  Forbindelse  intet  særligt  at  sige,  man 
tilsigter  en  Modernisering  og  Simplificering,  som  vistnok  vil  give 
Administrationen  nogen  Lettelse,  om  end  det  stadig  synes  vidt¬ 
løftigt  nok.  Om  Indtægts-  og  Formueskatterne  er  fra  et  demo¬ 
kratisk  Synspunkt  kun  godt  at  sige;  det  er  udarbejdet  efter  Ven¬ 
stres  gamle  Ønske,  er  anlagt  paa  at  tage  Skatten  der,  hvor  Skatte¬ 
evnen  findes,  og  giver  Kommunen  en  længe  og  haardt  tiltrængt 
Bevægelsesfrihed  i  Procentens  Fastsættelse.  Det  vil  glæde  enhver 
god  Demokrat  at  se  dette  Forslag  gennemført,  og  da  selv  Højre 
i  Borgerrepræsentationen  ikke  har  turdet  modsætte  sig  Forslaget, 
kan  der  vel  være  godt  Haab  om,  at  ogsaa  Lovgivningsmagten 
vil  slutte  sig  dertil. 

Forslaget  om  en  Grundværdistigningsafgift  gaar  i  Korthed  ud 
paa,  at  af  den  Værdistigning,  som  maatte  blive  konstateret  ved 
regelmæssige  Vurderinger,  der  ansætter  Ejendommens  Værdi  i 
Handel  og  Vandel  efter  den  Maade,  hvorpaa  den  anvendes  og 
udnyttes,  skal  der  svares  en  aarlig  Afgift  af  2  %  under  Navn  af 
Grundrente.  Grundrenten  skal  hæfte  paa  Ejendommen  med  den 

for  kommunale  Skatter  og  Afgifter  hjemlede  Pante-  og  Fortrins¬ 
ret.  Som  forklaret  af  Borgmester  Jensen  inddrager  Kommunen 
derved  Halvdelen  af  den  formentlige  Værdistigning,  idet  Grund¬ 
renten  ikke  blot  ved  fremtidige  Vurderinger  skal  stilles  i  Klasse 
med  Prioritetsrenter,  men  ogsaa  virkelig  ved  eventuelt  Salg  vil 
virke  paa  samme  Maade  og  kun  kan  afløses  ved  Indbetaling  af 
dens  25-dobbelte  Beløb  til  Kommunens  Kasse.  —  Vurderingerne 
foretages  hvert  5te  Aar,  dog  kan  der  paabydes  halvaarlige  Om¬ 
vurderinger  af  Ejendomme,  som  paa  Grund  af  særlige  Forhold 
maa  antages  at  være  stegne  i  Værdi  —  man  ønsker  at  faa  al 
Ting  med  —  og  der  er  ogsaa  aabnet  Grundejere,  som  mener 
deres  Ejendomme  er  gaaet  ned  i  Pris,  Adgang  til  Omvurdering. 

Som  en  første  og  meget  iøjnespringende  Indvending  maa 
nævnes  den  uklare  Instruktion  om  Vurderingerne.  En  Ejendom 
kan  simpelthen  ikke  ansættes  til  sin  Værdi  i  Handel  og  Vandel 
efter  den  Maade,  hvorpaa  den  anvendes  og  udnyttes.  Det  er  to 
hinanden  modsatte  Begreber,  der  her  sammenføjes.  Værdien  i 
Handel  og  Vandel  er  den  Pris,  som  den  frivillige  Køber  antages 
at  ville  betale  den  frivillige  Sælger.  I  Modsætning  hertil  er  „For¬ 
rentningsværdien"  en  Kapitalisering  af  Ejendommens  formodede 
Indtægter  og  svarer  altsaa  nærmest  til  Magistratens  Udtryk  om 
Værdien  efter  den  Maade,  hvorpaa  Ejendommen  anvendes  og 
udnyttes.  En  tredie  Udtryk  for  Ejendommens  Værdi  er  den 
senest  betalte  Købesum,  og  endelig  har  man  et  fjerde  Udtryk  i 
Minimalværdien:  den  formentlige  Pris  for  Ejendommen  i  Tilfælde 
af  Tvangssalg.  Man  kan  vælge  et  af  disse  fire  Alternativer,  men 
at  forene  dem  paa  en  saadan  Maade,  at  der  fremkommer  noget 
rationelt,  lader  sig  virkelig  ikke  gøre.  Da  Vurderingerne  selv¬ 
følgelig  i  mangfoldige  Tilfælde  vil  blive  fejlagtige,  synes  det  mig 
nærmestliggende  at  vælge  Minimalværdien,  den  giver  de  mindste 
Tal  og  derfor  antagelig  de  mindste  Fejl. — Jeg  skal  kun  i  forbi- 
gaaende  henpege  paa,  hvilket  uhyre  Apparat  denne  Vurdering 
vil  kræve,  der  vil  hertil  udkræves  et  langt  mere  indgaaende  Ar¬ 
bejde  for  at  træffe  det  rette,  end  ved  Ejendomskyldvurderingen, 
det  skal  være  dygtige  Folk,  der  skal  findes  til  disse  Hverv,  og 
de  maa  have  god  Tid. 

løvrigt  er  det  jo  muligt,  at  alene  dette  Vurderingsspørgsmaal 
vil  vise  sig  at  være  tilstrækkeligt  til  at  slaa  hele  Sagen  ihjel; 
Affattelsen  røber  en  meget  alvorlig  indre  Tvivl  hos  Forslagsstil- 

leren,  som  jeg  senere  kommer  tilbage  til,  og  jeg  har  med  Glæde 
bemærket,  at  Forslagets  Venner  allerede  paa  dette  Punkt  er  grun¬ 
digt  uenige. 

Det  næste  Angrebspunkt  er  Placeringen  af  Grundrenten  som 
priviligeret  Prioritet  forud  for  alle  andre  Prioriteter.  Det  drejer 
sig  jo  her  om  en  Prioritet,  for  hvilken  man  ikke  har  ydet  noget 
Vederlag.  Sæt  nu,  Vurderingen  af  Grundværdistigningen  er  for¬ 
kert  Hvis  Værdistigningen  er  opgjort  til  20.000  Kr.  bliver  altsaa 
Kommunens  Prioritet  lig  10.000  Kr.  Ejeren  standser  sine  Beta¬ 
linger,  Ejendommen  gaar  til  Tvangsauktion,  og  det  viser  sig,  at 
Ejendommen  maa  sælges  20.000  eller  30.000  Kroner  under  den 
formodede  Pris.  Hvad  sker  saa?  Ja,  saa  har  Kommunen  er¬ 
hvervet  sig  10.000  Kr.,  uden  at  den  formodede  Forudsætning  var 
til  Stede.  Hvem  gaar  det  ud  over?  Enten  Ejeren,  eller  hvis  han 
ikke  har  saa  meget  staaende  selv  i  Ejendommen,  over  den  sidste 
Prioritet,  og  vel  at  mærke,  det  er  ikke  Ejerens  Avance,  det  gaar 
ud  over,  men  de  Penge,  han  direkte  har  indskudt  i  sit  Fore¬ 
tagende.  Men  dette  var  jo  ikke  Meningen.  Det  kan  ikke  en  Gang 
nytte,  at  Kommunen  fortryder  det,  thi  naar  Ejendommen  først  er 
naaet  til  Tvangsauktjpn,  er  der  tilføjet  Ejeren  langt  større  Tab 
end  Prioritetsbeløbet.  For  om  muligt  at  klare  sig  igennem,  vil 
han  først  have  forsøgt  at  knibe  paa  Reparationsudgifterne,  og 
Ejendommen  er  derved  kommen  i  Forfald,  og  endelig  er  samt¬ 
lige  Prioriteter  forfaldne  til  Betaling.  Ogsaa  for  Prioritetshaverne 
er  Sagen  meget  alvorlig,  og  jeg  kan  ikke  tænke  mig  andet,  end 
at  Hypotekforeningernes  Virksomhed  vil  blive  i  høj  Grad  ge¬ 
neret  af  denne  Foranstaltning.  Dels  vil  det  kunne  bringe  dem 
direkte  Tab,  dels  vil  Kursen  paa  deres  Kasseobligationer  blive 
ugunstigt  paavirket  af  den  Mistillid,  der  nødvendigvis  vil  opstaa 
hos  det  kapitalanlæggende  Publikum.  Hidtil  har  Prioritetshaverne 
kun  haft  den  Risiko,  at  Ejendommen  gik  ned  i  Pris,  nu  faar  de 
en  yderligere  Risiko,  hvis  den  stiger  eller  antages  at  være  stegen 
i  Værdi. 

Hvis  man  vil  hævde,  at  man  kun  ønsker  at  tilegne  sig  Halv¬ 
parten  af  den  virkelige  Værdistigning,  maa  man  enten  vente  med 
at  opkræve  Beløbet  ved  Ejerskifte  og  da  nøjes  med  den  samme 
Art  af  Dækning,  som  Sælgeren  modtager,  hvad  enten  det  nu  er 
Kontanter  eller  mer  eller  mindre  tvivlsomme  Bytteværdier;  i  saa 
Fald  bortfalder  Vurderingerne,  og  der  bliver  ikke  Tale  om  en 

aarlig  Grundrente,  men  om  en  Kapitaludbetaling  en  Gang  for 
alle,  eller  ogsaa  maa  man  lade  Grundrenten  faa  Prioritet  bag 
efter  alle  Prioriteter  og  de  af  Ejeren  selv  indskudte  Penge,  thi 
hvad  enten  Ejeren  har  betalt  for  lidt  eller  for  meget,  er  det  jo 
ikke  hans  eller  hans  Pantekreditors  Penge,  man  vil  have  fat  i, 
men  ene  og  alene  hans  Avance. 

Saaledes  som  Forslaget  nu  er  affattet,  vil  man  meget  let  risi¬ 
kere  at  komme  til  at  tilegne  sig  Værdier,  som  eksisterede  før 
den  formodede  Værdistigning,  og  dette  siges  jo  ikke  at  være 
Hensigten. 

Derimod  er  det  Lovforslagets  utilslørede  Hensigt,  at  Kom¬ 
munen  skal  tilegne  sig  Halvdelen  af  den  Værdistigning,  der  vir¬ 
kelig  finder  Sted. 

Man  paastaar,  at  Samfundsvirksomheden  fremkalder  en  Stig¬ 
ning  af  Grundværdierne,  som  ikke  skyldes  Ejernes  personlige 
Virksomhed  eller  Kapitalanbringelse.  Det  er  rigtigt.  Man  nævner, 
at  Værdistigningen  for  Grundene  omkring  Raadhuspladsen  er  lige 
saa  stor  i  de  Aar,  siden  Raad huset  blev  opført,  som  Raadhusets 
Anskaffelsessum,  og  det  virker  fristende,  at  man  kunde  have  faaet 
Raadhuset  gratis,  hvis  man  i  Tide  havde  haft  en  Værdistignings¬ 
afgift.  Det  er  heller  ikke  udelukket,  at  man  i  sin  Tid  havde 
kunnet  forhandle  med  Halmtorvets  Grundejere  om  at  erholde  et 
Tilskud  til  Raadhuset  mod  at  opføre  Raadhuset  paa  denne  Plads 
paa  samme  Maade,  som  man  fik  gennemført  Slangerupbanen, 
ved  ad  Forhandlingens  Vej  at  erholde  Tilsagn  om  en  Del  af 
Værdistigningen  paa  de  Jorder,  Banen  passerer.  Dette  var  en 
Forretning.  Men  med  Hensyn  til  Raadhuset  har  man  formentlig 
kun  villet  tage  Hensyn  til,  hvor  det  passede  bedst  for  Kommu¬ 
nen  at  anbringe  det;  jeg  nægter  ikke,  at  jeg  gerne  vilde  have 
været  Ejer  af  en  Grund  ved  Raadhuspladsen,  men  jeg  anser  det 
for  tvivlsomt,  at  jeg  havde  turdet  købe  den  den  Gang.  Det  er 
jo  ogsaa  muligt,  at  Grundene  der  vil  gaa  frem  i  Pris  yderligere, 
og  i  saa  Fald  burde  man  jo  købe  nu,  men  jeg  for  min  Part  tør 
ikke;  paa  den  anden  Side  misunder  jeg  ikke  de  Folk,  der  køber 
nu,  deres  eventuelle  Avance;  de  har  jo  en  Risiko,  der  svarer 
dertil.  Man  maa  i  det  hele  erindre,  at  Chancen  for  Fortjeneste 
i  dette  som  i  alle  andre  Anliggender  følges  af  en  Risiko  for 
Tab.  Grundværdistigningen  kommer  sjældent  en  enkelt  Ejer  til 
Gode,  den  ene  Ejer  afløser  med  flere  eller  færre  Aars  Mellem- 

rum  den  anden,  og  for  hver  ny  Ejer  forøges  Risikoen.  Hvis  For¬ 
holdet  var  saaledes,  at  man  kunde  købe  en  Grund  og  faa  Ga¬ 
ranti  for,  at  den  ikke  vilde  gaa  ned  i  Pris,  saa  kunde  der  være 
noget  i  at  misunde  Ejeren  den  fremtidige  Gevinst,  men  dette  er 
jo  ikke  Tilfældet.  Hvis  Kommunen  vilde  overtage  en  saadan  Ga¬ 
ranti,  ja  saa  vilde  der  vel  ikke  være  noget  at  sige  til,  at  den 
ogsaa  bemægtigede  sig  Avancen;  men  det  er  ikke  det,  Kommu¬ 
nen  vil:  gaar  det  godt,  saa  vil  Kommunen  have  Halvdelen  af 
Avancen,  gaar  det  galt,  maa  Ejeren  have  hele  Tabet. 

Det  er  klart  nok,  at  det  i  første  Række  er  Samfundsvirk¬ 
somheden,  der  skaber  Grundværdierne,  men  den  skaber  ogsaa 
andre  Værdier.  Store  Forretninger  opblomstrer  og  giver  ikke 
blot  deres  Indehavere  et  godt  aarligt  Udbytte,  der  langt  over¬ 
stiger  et  rimeligt  Vederlag  for  det  personlige  Arbejde,  og  som 
heller  ikke  i  særlig  Grad  berøres  af  Grundværdistigningen  ved 
forøget  Husleje,  men  i  saadanne  Forretninger  opsamles  tillige  en 
Værdi  udover  selve  Forretningernes  Kapitalværdier,  nemlig  Af- 
staaelsesværdien;  Droscher,  Sporveje,  Dampskibe  og  Jernbaner 
florerer  paa  Grundlag  af  en  stærkt  pulserende  Samfundsvirk¬ 
somhed  lige  saa  meget  som  paa  Grund  af  Ledernes  personlige 
Dygtighed,  Banker,  Livsforsikringsselskaber  ligesaa,  ja  selv  Kunst 
og  Litteratur  blomstrer  alene  i  det  Omfang,  som  de  materielle 
Virksomheder  afgiver  det  økonomiske  Grundlag  for.  Vi  er  alle 
komplet  afhængige  af  hinandens  Initiativ,  Dygtighed  og  økono¬ 
miske  Evne.  Alt  hvad  vi  tjener  udover  en  nødtørftig  Dagløn, 
skylder  vi  Samfundsvirksomheden  og  vor  Evne  til  at  gøre  os  den 
nyttig,  men  som  Regel  staar  Avance  og  Risiko  i  Forhold  til  hin¬ 
anden.  Thi  der  er  jo  ogsaa  mange,  hvem  Samfundsvirksomheden 
kommer  paa  tværs,  og  dette  gælder  for  øvrigt  ikke  mindst  Grund¬ 
ejere.  Den  stærke  Udvikling  af  Københavns  vestlige  Kvarter  har 
næppe  gavnet  Amaliegade-  og  Borgergadekvartererne.  Kommunen 
overlader  roligt  Grundejere  til  deres  Skæbne  og  tænker  ikke 
paa  at  yde  dem  nogen  Erstatning.  Hvorledes  kan  man  da  tænke 
paa  at  ville  berøve  dem  de  Chancer,  som  en  anden  Retning  af 
Samfundsvirksom heden  eventuelt  senere  vilde  bringe  dem,  og 
hvorfor  vil  man  netop  kaste  sig  over  Grundejerne,  naar  dog  alle 
Indtægter  mere  eller  mindre  paavirkes  af  Samfundsvirksomheden? 
Hvis  jeg  køber  Aktier  for  100.000  Kroner  i  en  Bank,  og  Ak¬ 
tierne  i  Løbet  af  10  Aar  foruden  et  aarligt  Udbytte  giver  mig 

en  Kursavance  af  20.000  Kr.,  saa  skyldes  denne  Fortjeneste 
aldeles  ikke  min  egen  Virksomhed;  først  skyldes  den  Direk¬ 
tionens  gode  Ledelse,  dernæst  den  Omstændighed,  at  andre  Ka¬ 
pitalister  forstaar  at  vurdere  Fremgangen  i  Bankens  Virksomhed, 
og  endelig  og  ikke  mindst  Samfundsvirksomheden,  der  har  føjet 
sig  paa  en  saadan  Maade,  at  det  blev  muligt  for  Banken  at  gøre 
gode  Forretninger.  Kommunen  vil  ikke  kræve  nogen  Andel  i 
denne  Forretning  udover  en  almindelig  Indtægtsskat,  og  det  har 
den  heller  ikke  nogen  som  helst  Berettigelse  til;  men  Forholdet 
stiller  sig  jo  ganske  paa  samme  Maade,  hvis  jeg  havde  anbragt 
mine  100.000  Kroner  i  en  Ejendom. 

Vi  skylder  alle  Samfundsvirksomheden  alt,  for  saa  vidt  som 
uden  den  blev  det  hele  ganske  kummerligt.  Samfundshushold¬ 
ningen  i  snævrere  Forstand,  Statens  og  Kommunens  Virksomhed, 
kommer  os  alle  til  Gode,  men  ikke  i  lige  stort  Omfang,  og  der¬ 
for  bør  vi  alle  betale  vort  Bidrag  i  det  Omfang,  som  Samfunds¬ 
husholdningen  er  os  gunstig;  dette  sker  ved  at  lade  de  store 
personlige  Indtægter  betale  mere  end  de  smaa,  ogsaa  forholdsvis 
mere;  til  Evnen  til  at  betale,  til  at  undvære  er  forholdsvis  større. 
Det  nytter  mig  ikke,  at  jeg  har  tjent  30,000  Kroner  paa  en  Grund, 
naar  jeg  paa  anden  Maade  har  sat  lige  saa  meget  til.  Det  kan 
godt  være,  at  jeg  har  været  et  Fæ,  der  ikke  har  forstaaet  at  faa 
noget  ud  af  det,  men  saa  er  der  nok  andre,  der  har  forstaaet  at 
faa  noget  ud  af  mig,  og  saa  er  det  dem,  der  maa  betale  Skatten. 

Jeg  maa  nu  værge  mig  imod  at  blive  misforstaaet  derhen,  at 
jeg  holder  udelukkende  paa  Indtægtsbeskatning.  Jeg  kan  udmær¬ 
ket  indse  det  retfærdige  og  navnlig  det  praktiske  ved  de  indirekte 
Skatter,  naar  disse  ikke  rammer  de  mest  nødvendige  Forbrugs¬ 
artikler,  og  jeg  kan  ogsaa  godt  anerkende  en  moderat  Beskat¬ 
ning  af  Ejendomme,  navnlig  naar  det  drejer  sig  om  gamle  Skatter, 
til  hvilke  man  i  en  længere  Aarrække  har  kunnet  tage  Hensyn 
ved  Vurderingen  af  Ejendommenes  Værdi;  det,  der  er  mig  magt- 
paaliggende  at  faa  frem,  er  at  den  Indtægt,  der  opstaar  ved 
Værdistigning  af  faste  Ejendomme,  ikke  samfundsmæssigt  set 
er  forskellig  fra  Værdistigning  paa  andre  Aktiver  eller  fra  al 
anden  Indtægt  i  det  hele  taget,  og  den  bør  derfor  ej  heller  be¬ 
skattes  anderledes.  Det  er  ud  fra  denne  Betragtning,  jeg  maa  hævde, 
at  den  foreslaaede  Værdistigningsafgift  er  en  himmelraabende 
Uretfærdighed,  mod  hvilken  der  ikke  kan  protesteres  heftigt  nok. 

Som  det  ses  af  Bemærkningerne  til  Forslaget,  har  der  heller 
ikke  været  Enighed  om  den  i  Magistraten;  men  selv  Borgmester 
Jensen,  hvem  man  vel  maa  tillægge  Hovedindflydelsen  paa  For¬ 
slagets  Udarbejdelse,  synes  mig  at  være  ret  usikker  i  sin  Sag. 
Dette  fremgaar  dels  af  de  før  omtalte  Vurderingsregler,  der  er 
meget  vaklende,  men  i  Særdeleshed  af  Borgmesterens  Tale.  Han 
nævnte  i  denne  som  Eksempel  en  Grund,  der  forudsattes  i  mange 
Aar  at  have  været  benyttet  til  Gartneri,  men  paa  det  Tidspunkt, 
da  Vurdering  foregaar,  findes  omgivet  af  almindelige  Byggegrunde 
til  en  Værdi  af  3 — 4  Kr.  pr.  □  Al.  Hvis  nu  denne  Gartnerigrund 
skulde  vurderes  efter  sin  Handelsværdi,  maatte  den  ogsaa  sættes 
til  3 — 4  Kr.  pr.  □  Al.,  men  i  saa  Fald  er  den  for  dyr  som  Gart¬ 
nerjord,  og  ved  at  konstatere  Værdistigningen  og  fordre  Kom¬ 
munens  Halvpart  deraf,  vil  man  tvinge  Manden  til  at  ophøre 
med  sit  Gartneri  og  sælge  Grunden.  Dette  synes  Borgmesteren 
ikke  om;  saa  længe  Manden  selv  vil  give  Afkald  paa  den  for¬ 
øgede  Indtægt  afjorden,  bør  Kommunen  ogsaa  renoncere  derpaa, 
og  derfor  skal  man  indtil  videre  vurdere  Jorden  som  Gartner- 
jord  og  stole  paa,  at  en  Gang  før  eller  senere  vil  den  sande 
Værdi  fremkomme  og  da  kunne  inddrages.  Borgmesteren  har 
her  lyttet  til  en  indre  Stemme,  hvis  Klang  han  i  øvrigt  under 
dette  Forslags  Udarbejdelse  har  været  heldig  med  at  døve;  det 
er  Samvittighedens  Røst. 

Gartneriet  er  en  for  Samfundshusholdningen  meget  nyttig 
Næringsvej,  som  imidlertid  for  dens  Udøvere  har  den  Fejl,  at 
den  kun  kaster  en  ganske  lille  Indtægt  af  sig;  Indtægten  af  et 
Gartneri  er  i  Almindelighed  ikke  større,  end  at  Gartneren  kan 
leve  i  stor  Sparsommelighed.  Alt  hvad  han  paa  nogen  Maade 
kan  afse  af  Kapital,  gaar  med  til  Drivhuse  og  Mistbænke  og  til 
Jordens  Forædling.  Han  opnaar  herved  i  Aarenes  Løb  en  noget 
større  Indtægt,  men  Penge  vil  han  næsten  aldrig  kunne  faa  fra. 
Tvinges  han  til  at  sælge,  vil  han  kun  faa  meget  lidt  igen  af  det, 
han  har  ofret  paa  Jorden,  og  paa  Drivhuse  og  Mistbænke  vil 
han  lide  et  betydeligt  Tab,  men  i  Reglen  gaar  det  saaledes,  at 
Jorden,  paa  Grund  af  de  omliggende  Grundes  successive  Bebyg¬ 
gelse,  stiger  i  Pris,  ikke  som  Gartnerijord,  men  som  Byggegrund, 
og  ad  denne  Vej  har  han  da  en  Udsigt  til  paa  sine  gamle  Dage 
at  faa  solgt  Jorden  til  en  saadan  Pris,  at  han  ikke  blot  faar  dæk¬ 
ket  sine  Udgifter,  men  ogsaa  faar  et  Vederlag  for  sit  Arbejde  i 

Aarenes  Løb  ud  over,  hvad  han  aarligt  har  forbrugt  til  sit  Under¬ 
hold.  Vilkaarene  for  Gartneriet  er  altsaa  i  Reglen  saaledes,  at 
det  kun  giver  et  ringe  Udbytte  i  Aarenes  Løb,  men  derimod  til 
Slut  en  samlet  Skilling.  Af  denne  samlede  Skilling  er  det  nu,  Kom¬ 
munen  vil  tilegne  sig  Halvdelen,  fordi  den  er  tilvejebragt  ved 
Samfundsvirksomheden.  Thi  det  nytter  aldeles  ikke  Gartneren, 
at  man  fra  Vurderingsværdien  kan  trække,  hvad  der  er  ofret 
af  Kapital  og  Arbejde  til  Forøgelse  af  Grundens  Værdi;  for 
Gartnerjordens  Værdi  som  Byggegrund  betragtet  er  Gartnerens 
Arbejde  aldeles  betydningsløst;  for  saa  vidt  kunde  han  lige  saa 
godt  have  ladet  Grunden  henligge  udyrket  og  ofret  sine  egne 
Kræfter  paa  en  anden  Art  af  Virksomhed,  hvis  halve  Udbytte 
ikke  blev  ham  frarøvet. 

Desværre  har  Borgmesteren  ikke  turdet  høre  Samvittighedens 
Røst  til  Ende;  thi  i  saa  Fald  vilde  netop  det  saa  heldigt  valgte 
Eksempel  have  ført  ham  tilbage  til  den  rette  Vej;  han  har  paany 
ladet  sig  lokke  af  de  Røster  udefra,  som  førte  ham  ind  paa  Af- 
vejen  eller  Genvejen,  som  han  har  anset  den  for  at  være.  Disse 
Røster  er  Georgeisternes.  Jeg  vil  fraraade  Forslagets  Venner  at 
fralægge  sig  Makkerskabet,  alle  de  Grunde,  de  kan  anføre  til 
deres  Forsvar,  staar  i  den  vidunderlige  Bog,  og  de  er  ikke  gode. 
Medens  de  politiske  Partier  forlængst  har  indset  Nødvendigheden 
af,  at  man  gaar  frem  ad  Udviklingens  desværre  noget  trælsomme 
Landevej,  saa  staar  Georgeisteme  og  peger  paa  deres  Genvej; 
men  ingen  kan  se,  hvor  den  fører  hen.  Sandsynligheden  taler 
for,  at  den  taber  sig  i  et  taaget  og  ufremkommeligt  Morads,  i 
hvilket  største  Delen  af  de  hidtil  indvundne  Fremskridt  vil  gaa 
til  Grunde. 

Det  nytter  heller  ikke,  at  man  vil  henvise  til,  at  Georgeisteme 
aldeles  ikke  er  begejstrede  for  Forslaget.  Jeg  ved  det  godt. 
Georgeisteme  spiller  for  Tiden  den  giftefærdige  unge  Dames 
Rolle.  Hun  har  sine  kokette  Øjne  flere  Steder,  mest  hos  Venstre 
og  Socialdemokraterne.  Hun  lader  foreløbig  ufølsom  over  for  Til¬ 
budene,  og  haaber  ved  sin  Kulde  at  forøge  Friernes  Varme.  Hun 
ved  nok,  at  det  ikke  udelukkende  er  for  hendes  sværmeriske 
Øjnes  Skyld,  man  kredser  om  hende.  Jeg  kunde  godt  tænke 
mig,  at  Venstre  kunde  have  Chancer.  Partiet  befinder  sig  jo  i 
den  modne  og  velklædte  Alder,  som  øver  en  vis  Tiltrækning 
ogsaa  paa  de  ganske  unge,  men  Koketteri  er  en  farlig  Egenskab, 


Digitized  by  v^ooQle 


Universal-Midlet  i  Anvendelse 


71 


og  Venstre  bør  netop  paa  Grund  af  sin  Alder  og  sit  gode  Re¬ 
nommé  ikke  lade  sig  forlede  til  Vidtløftigheder;  den  Smule  Hane¬ 
ben,  vi  hidtil  har  gjort,  forpligter  saamænd  ikke  stærkere,  end  at 
det  meget  godt  kan  gaa  an  at  trække  sig  tilbage. 

Socialdemokraterne  har  jo  hidtil  officielt  taget  Afstand  fra 
Georgeisteme;  men  jeg  har  dog  i  de  senere  Aar  hørt  dem  veksle 
venlige  Ord,  og  Borgmester  Jensens  Forslag  om  en  Grundværdi¬ 
stigningsafgift  er  virkelig  en  Present,  som  ikke  kan  gaa  helt  stille 
af,  og  som  tyder  paa,  at  der  kan  være  noget  i  Gære;  jeg  tør 
nok  gøre  Partiet  opmærksom  paa,  at  det  ikke  blot  er  Medgiften, 
man  gifter  sig  med,  man  faar  jo  ogsaa  Pigen,  og  hun  vil  stille 
Fordringer.  De  Stemmer,  Partiet  vil  vinde  paa  den  ene  Side, 
vil  det  tabe  paa  den  anden  og  flere  til. 

Grundtanken  i  Magistrats-Forslaget  er  georgeistisk,  og  For¬ 
slagets  Fremkomst  skyldes  utvivlsomt  langt  mindre  financielle 
Grunde,  end  Trangen  til  at  imødekomme  en  ved  den  georgeisti- 
ske  Agitation  udbredt  Forventning  om  ad  denne  Vej  efterhaanden 
at  komme  Idealerne  nærmere.  Det  kan  ikke  nægtes,  at  Forslaget 
fik  en  ualmindelig  gunstig  Modtagelse  i  Borgerrepræsentationen 
ved  Førstebehandlingen,  dette  dog  kun,  hvad  Forslagets  Idé  angaar; 
thi  det  manglede  ganske  vist  ikke  paa  Kritik  af  Enkelthederne, 
ja  saa  mange  og  vægtige  var  Indvendingerne  mod  Enkelthederne, 
at  det  synes  mig  meget  nærliggende  at  spørge,  om  man  ikke 
netop  heri  —  at  en  Forsamling,  der  paa  Forhaand  er  saa  gun¬ 
stigt  stemt,  dog  har  saa  meget  at  indvende  —  tør  se  et  Bevis 
for,  at  det  til  syvende  og  sidst  ikke  er  saa  meget  Enkelthederne, 
det  er  galt  fat  med,  som  det  er  selve  Grundtanken,  der  er  split¬ 
tergal. 

Sluttelig  maa  jeg  anføre,  at  man  under  Diskussionen  om  denne 
Sag  har  fremhævet,  at  Jorden  ved  at  være  i  Privateje  paa  Grund 
af  sin  Begrænsning  bliver  et  Monopol  for  Ejerne,  særlig  værdi¬ 
fuldt  for  disse,  fordi  Adgangen  til  Jorden  er  nødvendig  for  os 
alle.“  Sætningen  har  muligvis  videnskabelig  Berettigelse,  men 
synes  mig  at  tabe  i  Værdi,  jo  flere  Grundejere  der  bliver,  altsaa 
jo  stærkere  Jorden  bliver  udstykket,  og  bragt  i  Anvendelse  paa 
praktiske  Omraader,  f.  Eks.  i  Politik,  synes  Sætningen  mig  i  det 
højeste  at  være  en  Opfordring  til  Stat  og  Kommune  om  at  er¬ 
hverve  sig  saa  megen  Jord  som  muligt,  ved  Køb  eller  Ekspro¬ 
priation;  i  saa  Fald  kom  naturligvis  Værdistigningen  Samfundet 


Digitized  by  v^ooQle 


72 


Universal-Midlet  i  Anvendelse 


til  Gode,  men  Samfundet  vilde  da  ogsaa  komme  til  at  bære 
eventuelle  Tab. 

Det  er  imidlertid  et  stort  Spørgsmaal,  om  den  tilsyneladende 
saa  selvfølgelige  Sætning  har  nogen  virkelig  Betydning  i  det 
praktiske  Liv,  saaledes  som  dette  har  formet  sig.  Ejeren  af  et 
Grundstykke  kan  vel  forlange  for  sin  Jord,  hvad  han  vil,  men 
umuligt  faa  mere,  end  Liebhaveren  mener,  den  er  ham  værd. 
Kan  man  ikke  købe  Jord  til  en  saadan  Pris,  at  man  tror,  det 
kan  betale  sig,  lader  man  være.  Det  er  ganske  teoretisk  at  paa- 
staa,  at  Jorden  er  monopoliseret,  saaledes  som  den  efterhaanden 
er  bleven  udstykket.  Hver  Dag  handles  der  med  Grundstykker, 
og  Jorden  er  i  saa  høj  Grad  Genstand  for  Tilbud,  Efterspørgsel 
og  Omsætning,  at  den  fuldt  ud  lader  sig  indordne  under  Vare¬ 
begrebet.  Konkurrencen  i  Tilbudet  holder  Prisen  nede,  Konkur¬ 
rencen  i  Efterspørgselen  sætter  den  i  Vejret,  alene  de  forholdsvis 
betydelige  Afgifter,  hvormed  Omsætningen  er  betynget,  bevirker 
en  vis  Tilbageholdenhed.  Den  absolute  Nødvendighed  af  at  komme 
i  Besiddelse  af  et  bestemt  Stykke  Jord  er  for  private  vistnok 
meget  sjælden,  og  Besiddelsen  maa,  hvis  Tilfældet  indtræffer, 
ogsaa  være  meget  værdifuld.  Mod  ublu  Optrækkeri  over  for  Stat 
og  Kommune  er  der  jo  truffet  Foranstaltninger  ved  Ekspropria¬ 
tionsretten,  som  man  endogsaa  har  set  bragt  i  Anvendelse  til 
Gunst  for  private  Foretagender. 

Forestillingen  om  Jordmonopolet  har  næppe  noget  med  ret¬ 
færdig  Skattepolitik  at  gøre,  tværtimod;  naar  Grundskatter  er 
saa  ansete  af  Administrationen,  er  det  vist  mere,  fordi  Jorden  er 
et  godt  Skatteobjekt,  som  man  ikke  kan  løbe  fra;  men  efter  god, 
gammel  demokratisk  Opfattelse  bør  Skatterne  ikke  saa  meget 
knyttes  til  Nødvendighedsgenstande  som  til  den  økonomiske  Evne. 

Derfor  kan  der  godt  —  ogsaa  paa  Venstres  Program  —  eksi¬ 
stere  et  Jordspørgsmaal,  ja,  hele  to.  Det  ene  er  det  ovenfor  be¬ 
rørte,  om  Statens  eller  Kommunens  Overtagelse  og  varige  Be¬ 
siddelse  af  Arealer,  som  det  kan  have  særlig  Betydning  at  holde 
uden  for  Bebyggelse,  eller  hvis  Bebyggelse  man  kan  ønske  at 
have  særlig  Indflydelse  paa.  Det  andet  er  Venstres  gamle  Krav 
om  Frigivelse  af  Len  og  Stamhuse,  hvorved  et  Jordmonopol  vil 
blive  annuleret,  naar  disse  betydelige  Arealer  gaar  over  i  den 
fri  Omsætning  og  ligesom  Landets  øvrige  Jord  bliver  en  Han¬ 
delsvare.  Hassing  Jørgensen 

I  Amagertørklæderne  og  Huenakkerne  ejer  vi  her  i  Landet  et 
smukt  Vidnesbyrd  om,  hvilken  udmærket  Kunst  der  i  Klæde¬ 
dragtens  Tilvirkning  og  Udsmykning  til  visse  Tider  er  blomstret 
op  blandt  Almuen.  Ofte  finder  vi  Mesterværker  i  Tegning  og 
Teknik,  kultiveret  Farvésans,  sikker  dekorativt  Instinkt  og  Stil¬ 
følelse.  Mærkelig  nok  har  netop  denne,  den  ejendommeligste  Gren 
af  Husflidsarbejderne,  det  farvede  Bondebroderi,  i  lange  Tider 
været  delvis  ukendt  og  ringeagtet  herhjemme.  Saaledes  er  det 
beklageligt,  at  Dansk  Folkemuseum  kun  ejer  en  lidet  udsøgt  Sam¬ 
ling  af  tyve  Huenakker,  maaske  det  eneste  Stykke  Bondekunst, 
der  med  Rette  kan  siges  at  være  national  Ejendom.  Det  tjener 
saa  meget  mere  „Selskabet  for  Hedebosyningens  Fremme"  til  Ære, 
at  det  i  nær  Fremtid  vil  lade  sin  store  og  omfattende  Samling 
blive  offentlig  tilgængelig.  Selskabet  har  indset,  at  den  brogede 
Mangfoldighed  af  Nakker  og  Tørklædebroderi  i  deres  Motiver 
og  Farvevalg  rummer  saa  meget  Stof,  at  de  alene  vilde  kunne 
bibringe  det  dekorative  Kunsthaandværk  nye  og  stærke  Impulser 
for  lange  Tider. 

Amagerpigernes  Skuldertørklæder  giver  os  et  interessant  Eks¬ 
empel  paa,  hvorledes  en  Mode  kan  opstaa  og  udvikle  sig.  De 
ældste  af  dem  er  gamle  i  gyldne  Farver  flammende  Barcelonatør- 
klæder,  som  dukkede  op  i  Begyndelsen  af  19.  Aarhundrede  (Fig.  1). 
Efter  hvad  en  endnu  levende  gammel  Kone  fra  Hollænderbyen 
fortæller,  indførtes  de  af  Skipperne  i  Dragør,  der  i  Begyndelsen 
bragte  dem  hjem  fra  Spanien  som  Gaver  til  Slægtninge  og  Ven¬ 
ner.  Da  Kræmmerne  nogen  Tid  senere  bragte  dem  i  Handelen, 
kom  de  i  Mode,  og  blev  efterhaanden  et  nødvendigt  Led  i  Amager¬ 
dragten.  Det  hedder  sig,  at  Oprindelsen  til  Broderiet  skyldes  en 


Digitized  by  v^ooQle 


74 


Amagertørklæder  og  Huenakker 


ung  Piges  Misfornøjelse  med,  at  Papegøjerne  i  hendes  Tør¬ 
klæde  alle  vendte  Næbbene  samme  Vej.  Moderen,  der  naturligvis 
gerne  vilde  stille  hende  tilfreds,  vidste  ikke  bedre  Raad  end  at 
gaa  til  gamle  Trejn  Eckmann.  Hun  bad  hende  brodere  nogle 
nye  Papegøjer,  som  vendte  Næbbene  til  de  andre,  hvilket  Trejn 
skal  have  gjort  udmærket  godt.  Herved  erhvervede  hun  et  Ry, 
der  sikrede  hende  og  siden  Datteren  en  rigelig  Indtægt.  Hvorvidt 


Fig.  I.  Gammelt  Barcelonatørklæde  med  Amagerbroderi. 


dette  er  en  Krønike,  skal  jeg  lade  staa  hen;  saa  meget  er  vist, 
at  Tørklædernes  vævede  Ornamenter  i  Længden  ikke  har  til¬ 
fredsstillet  de  pragtelskende  Amagerpiger.  Derfor  har  de  ind 
imellem  og  omkring  det  oprindelige  Mønster  enten  gentaget  dette 
eller  tilsat  nye  Ornamenter,  broderede  med  den  glansfulde,  fyldige 
Floksilke  i  de  samme  rige  Farver.  Efter  at  de  løbende  Borter 
var  bievne  saaledes  udstyrede,  samledes  de  i  Spidserne  (Hjør¬ 
nerne)  til  store  pragtfulde  Buketter,  hvori  hist  og  her  spredte 
hjemlige  Markblomster  forhøjede  Broderiets  Helhedsvirkning.  Med 
en  sikker  malerisk  Sans  forstod  de  at  stemme  de  brogede  Blom¬ 
sterfarver  i  Tørklædet.  Det  hele  virker  som  en  Brand,  saa  syd¬ 
landsk,  at  disse  ikke  synes  at  høre  hjemme  i  danske  Bønders 
Klædedragt. 

Dog  stammer  kun  et  ringe  Tal  Tørklæder  fra  Spanien.  De 
fleste  er  tilvirkede  herhjemme  og  viser  et  mere  køligt  Præg. 
Mønstre  og  Farver  udgør  en  uendelig  rig  og  afvekslende  Skala 
af  Former  og  Toner.  Lige  fra  de  smaakrøllede  Motiver  i  enkle, 
afblegede  Toner  til  de  mere  nøgterne  metodisk  ordnede  Mønstre 
af  smaa  Blomstergrupper,  de  prangende  storslagne  Borter  og 
Buketter  i  stærke,  saftige  Farver,  og  endelig  de  stilfærdige  Sørge- 
tørklæder  med  de  store  hvide  Blomster  isprængte  kølige  blaa  Plet¬ 
ter  eller  bløde  Skatteringer  i  graabrune  Natsværmertoner  (Fig.  2). 


Hig.  2.  Sørgetørklrde  fra  Amager. 


Dog,  hvor  megen  Skønhed  man  end  kan  finde  i  Amagernes 
Tørklæder,  kan  de  næppe  maale  sig  i  Særegenhed  og  Rigdom 
med  Sjællændernes  Huenakker.  Disse  og  deres  Broderi  er  des¬ 
uden  af  særlig  Interesse,  da  meget  taler  for,  at  de  staar  i  en  vis 
Forbindelse  med  det  16.  Aarhundredes  berømte  Perlehuer.  Det 
er  jo  forlængst  godtgjort,  at  de  fleste  Landalmuedragter  (National¬ 
dragter)  er  Levninger  af  de  Dragter,  som  forhen  brugtes  blandt 
de  højere  Stænder.  Sandsynligvis  har  den  konservative  Aand, 
som  altid  har  været  raadende  blandt  Bønderne,  ladet  mange  for¬ 
længst  bortlagte  Moder  vedligeholdes  gennem  Aarhundreder  og 
kun  langsomt  ændres  af  Tidernes  vekslende  Smag  og  Skikke. 
Vi  har  i  Dragtens  Historie  talløse  Eksempler  herpaa.  For  blot 
at  holde  os  til  Hovedtøjerne,  ser  vi  f.  Eks.,  at  hine  Perlehuer 
i  deres  oprindelige  Skikkelse  er  bievne  brugte  blandt  Bønderne  i 
Elsass  lige  op  til  Slutningen  af  det  18.  Aarhundrede.  De  danske 
Huers  Konstruktion  ligner  andre  europæiske  Bondehuers,  hvis 

Afstamning-  fra  Renæssancehuen  er  utvivlsom.  Sandsynligheden 
af  denne  Gisning  bestyrkes  især  ved  Udsmykningens  overdaadige 
Anvendelse  af  Guld  og  Sølv  eller  Silke  i  en  tæt  kompakt  Masse, 
der  i  sin  Helhed  virker  som  eet  enkelt  pragtfuldt  Smykke,  des¬ 
uden  ved  Brugen  af  Pailletter,  Kantille  og  en  ejendommelig  Slags 
overskaarne  Kuglepailletter,  som  endnu  i  Nordsjælland  kaldes 
for  „ Perler “. 

Moden  at  bære  Huer  opstaar  hos  Kvinderne  allerede  i  Slut¬ 
ningen  af  det  15.  Aarhundrede  i  Italien.  Med  det  16.  vinder  den  Ud¬ 
bredelse  over  hele  Vesteuropa  med  Frants  den  førstes  Hof  som 
Midtpunkt;  og  næsten  samtidig  dukker  den  op  i  Mellemeuropa 
og  i  Norden  blandt  Hoffet,  Adelen  og  det  rige  Borgerskab. 
Huen  var  i  sig  selv,  ved  sin  Form  og  Lidenhed  vel  egnet  til 
kostbar  Udsmykning.  Netop  paa  samme  Tidspunkt  havde  de 
pragtfulde  med  Guld  og  Sølv  indvævede  Stoffer  —  Sølvmor, 
Sølverbliant,  Gyldenatlask  o.  s.  v.  —  fundet  Indpas  her  i  Landet 
og  vakt  stor  Begejstring.  Guldbroderiets  Teknik  var  bleven  for¬ 
bedret;  fra  at  sy  Traaden  enkeltvis  direkte  paa  Stoffet  havde 
man  fundet  paa  at  sy  den  tæt  over  Pap  i  Figurer,  hvilket  gav 
Broderiet  forøget  Pragt  og  Styrke.  Samtidig  lærte  man  Brugen 
af  Kantiller  og  Pailletter  at  kende,  og  alt  dette  fandt  selvfølgelig 
Anvendelse  paa  Huen,  —  som  oprindelig  forfærdigedes  ganske 
enkelt  af  Klæde  eller  Fløjl.  I  rige  kunstfærdige  Mønstre  af 
Guld  og  Silkebroderi  paa  sølverne  Stoffer,  besatte  med  Ædel¬ 
stene  og  Perler,  ser  vi  Renæssancehuen  smykke  Adelens  og  Borger¬ 
skabets  fornemme  Kvinder.  Den  er  som  et  Symbol  paa  Tiden, 
Juvelen  blandt  alle  Tiders  Klædedragter  og  Hovedprydelser. 

Denne  overdaadige  Brug  af  ædle  Metaller,  Perler  og  Ædel¬ 
stene  var  dog  forbeholdt  Adelen  og  de  rige;  men  Bøndernes 
Velstand  den  Gang  lader  os  formode,  at  disse  ikke  har  givet  de 
fine  Fruer  noget  efter  i  saa  Henseende.  Gang  paa  Gang  ser  vi 
da  ogsaa  kongelige  Reskripter  (med  paafølgende  Reservationer) 
skride  ind  mod  Almuens  og  Bøndernes  Lyst  til  Silke,  Guld-  og 
Sølvpynt  i  deres  Klædedragt.  Stadig  formenes  det  dem  i  deres 
Dragter  at  benytte  sig  af  Stoffer  og  ædle  Metaller,  der  er  forbe¬ 
holdte  Adelen.  En  Undtagelse  danner  Hovedtøjerne  og  de  Gaver, 
som  Tyende  og  andre  kunde  have  modtaget  paa  Herregaardene. 
Disse  Forordninger  dukker  frem  med  næsten  regelmæssige  Mel¬ 
lemrum  helt  op  til  1783. 

De  ældste  til  vore  Dage  bevarede  Nakker  stammer  netop  fra 
Slutningen  af  18.  Aarhundrede  og  bestaar  som  Regel  af  mønstret 
Silketøj  af  fransk  Oprindelse,  utvivlsomme  Rester  fra  kostbare 
Kjoletøjer,  der  en  Gang  har  tilhørt  Herregaardenes  Fruer  og 
Døtre.  Med  Forkærlighed  anvend¬ 
tes  de  sølvindvævede  Stoffer  til 
Nakken  og  altid  saaledes,  at  i 
Midten  af  Nakken  en  stor  Sølv¬ 
blomst  var  fremherskende  (Fig.  3). 

Men  samtidig  finder  vi  ogsaa  de 
smaa  firkantede  Nakker  fra  Hede- 
boegnen  broderede  i  enkle  Møn¬ 
stre  med  Guld-  og  Sølvtraad  (Fig. 

4),  og  endelig  en  ejendommelig 
Slags  Huer  af  et  eget  raat,  uægte 
Udseende,  af  Form  og  Størrelse  n*- 3-  N,kk* rr* de* ,8-  A*rh-  b*kl*d*  m«d 

°  fransk  sølvindvirket  Silketøj. 

som  de  store  ovale  „Linhuer", 

helt  oversaaede  med  de  ovenfor  omtalte  „Perler"  af  forgyldt 
Messing.  Midt  i  Nakken  er  den  traditionelle  Blomst  —  her  en 
Rose  broderet  i  Uld  med  skingrende  Farver  (Fig.  5).  De  faa 
Eksemplarer,  vi  har  tilbage  af  disse  det  18.  Aarhundredes  Bonde¬ 
huer,  er  imidlertid  som  oftest  saa  medtagne,  at  det  er  vanskeligt 
med  dem  som  Grundlag  at  bygge  sikre  Bestemmelser  for  Hjem¬ 
sted  og  Tid;  de  har  i  alt  Fald  deres  Betydning  som  et  Mellem¬ 
led,  vi  ellers  vilde  savne,  mellem  Renæssancehuen  og  de  senere 

Huenakker.  De  forskellige  ty¬ 
piske  Elementer  fra  de  første 
anvendes  her  omend  i  stærk 
forenklet  Form  ved  Siden  af 
alle  Grundsatserne  til  de  sene¬ 
res  Tegning,  Bygning  og  Ma¬ 
teriale. 

Fra  Tiden  omkring  1800  kan 
Broderiets  Udvikling  nogen¬ 
lunde  følges.  Den  almindelige 
Anvendelse  af  Chenille  i  Broderiet  paa  dette  Tidspunkt  sætter 
en  kort  Tid  sine  Spor  i  Huenakkerne  (Fig.  6).  Snart  afløses  den 
af  Floksilken,  som  omtrent  samtidig  dukker  op  i  Nakker  og 
Amagertørklæder.  Den  da  sparsomt  anvendte  Metaltraad  var  ofte 


Fig.  4.  Nøkke  fra  det  18.  Aarh.  (Hedeboegnen). 
Guldbroderi  paa  rødt  Fløjl. 

og  mere  karakterfuld,  man  sporer 
Anlæg  til  en  bestemt  Deling 
blandt  de  forskellige  Mønstre, 
saaledes  at  der  fra  nu  af  efter 
de  afvigende  Motiver  kan  opstil¬ 
les  bestemte  Typer  blandt  Nak¬ 
kerne.  Broderiet  bliver  rigere. 
Farverne  finere,  kort  sagt,  For- 
staaelsen  af  Materialet  og  de  for¬ 
skellige  Elementer  skimtes.  En¬ 
delig,  da  Velstanden  atter  melder 
sig  og  kræver  større  Anvendelse 
af  Guld  og  Sølv,  forsvinder  Sil¬ 
ken  næsten:  fra  1825 — 30  kom¬ 
mer  efterhaanden  de  helt  metal- 
oversyede  Nakker  i  Brug,  Sølv¬ 
huerne  til  Søndagene  og  Guld¬ 
nakkerne  til  Fest-  og  Stadsdragt. 

Endnu  er  det  ikke  lykkedes 
at  fastsætte  noget  bestemt  Hjem¬ 
sted  for  de  forskellige  Arter  og 
Afarter  af  Nakker;  med  nogen¬ 
lunde  Sikkerhed  kan  kun  siges, 
at  de  guld-  og  silkebroderede 
Huer  blev  baarne  over  hele  Øst- 
Fig.  s.  N«kke  fra  c.  1800.  Messingsperler  sjælland.  Destoreovale  „ Linhueru 

og  Uld. 

(Fig.  8)  anvendtes  i  Roskilde, 
Københavns  og  Frederiksborgamterne;  tidligere  har  de  firkantede 
Huer  (Fig.  4),  som  senere  tortrængtes  til  Sydsjælland,  været  lige 
saa  almindelige,  især  i  den  saakaldte  Hedeboegn.  De  smaa  runde 
„Korsklehueru  (Korsklæde)  eller  M Skovbohuer “  (Fig.  6)  hørte 
hjemme  blandt  Fiskerbefolkningen  paa  Kysten  fra  Gilleleje  til 
Nivaa  og  til  Dels  i  Skovegnene  omkring  Frederiksborg.  Endelig 


uægte  og  syedes  baade  klodset  og  ubehjælpsomt;  siden  forbedredes 
Teknikken  med  stigende  Kunstfærdighed,  Syningen  blev  glattere 
og  fastere,  Figurerne  mere  svungne,  mindre  stive,  Kantillen  regel¬ 
mæssigere.  I  en  længere  Aarrække  benyttedes  dog  Silken  over¬ 
vejende.  Den  løsere  Tegning  bli- 
- ver  un(]er  denne  Periode  sikrere 

brugtes  de  smaa  trekantede  eller  hjerteformede  Nakker  i  Sydsjæl¬ 
land  og  den  fattige  Stevnsegn  (Fig.  7).  Inden  for  denne  Hoved¬ 
inddeling  efter  Huernes  Form  kunde  man  føre  Inddelingen  videre 
efter  Mønstrene,  og  udarbejde  en  nøjagtigere  Topografi.  Der  findes 
nemlig,  som  allerede  antydet,  i  Tegningernes  Komposition  og  Kon¬ 
struktion,  Traadens  Behandling  og  Far¬ 
vernes  Sammensætning,  en  Mængde  be¬ 
stemte  Afvigelser,  der  tillader  en  saadan 
Klassificering,  og  det  havde  sin  Interesse 
gennem  denne  at  faa  opklaret,  hvorvidt 
disse  skyldtes  en  Smagsforskel  eller  Syer¬ 
skernes  Ensidighed  og  Mangel  paa  Varia¬ 
tionsevne. 


Fig.  6.  Skovbohue.  Beg.  tf  19. 
Aarh.  Kantillebroderi  og  uegte 
Sølvtraad. 


En  Skildring  af  Nakkernes  Arter  og 
Afarter  og  deres  Broderi  vilde  dog  føre 
for  langt,  et  Hovedindtryk  af  Broderiet 
er  her  mere  paa  sin  Plads  (se  den  typiske  Figur  8).  Tegningen 
karakteriseres  gennemgaaende  ved  den  ensartede  Komposition, 
der  altid  forestiller  en  stor  Buket:  Spidserne  (Bukettens  Stilke), 
Midtblomsten,  og  de  to  Grene,  der  danner  en  Krans  og  Rand 
omkring  denne.  I  Modsætning  til  den  enkle  Komposition  byder 
Detaillerne  et  Utal  af  Afvigelser.  Alle  Yndlingsblomsterne  fra 
Have  og  Mark  tropper  op  i  den  skønneste  Forenkling,  let  og 
utvungent  stiliserede.  De  smukkeste  Broderier  findes  blandt  Nak¬ 
kerne  fra  Tiden  omkring  1820.  Den  store 
Midtblomst  var  endnu  ofte  helt  af  Silke  i 


stærke  ubeherskede  Farver.  Der  er  Roser 
og  Tidsler  i  dybe  røde  Toner,  Bægre  af 
blaalilla  med  klare  gule  Rande,  forbundne 
indbyrdes  med  saftigt  grønne  Grene,  eller 
ogsaa  den  hvid-  og  rødbrogede  Nellike  stili¬ 
seret  i  matte,  afdæmpede  Farver;  alle  med 
brede,  kantede  Sølvblade,  der  enkeltvis  spre¬ 
der  sig  omkring  den  store  Midtblomst.  Men 
snart  bliver  denne  af  Sølv,  og  ved  fortsat  Stilisering  bliver  den 
uigenkendelig  som  Blomst.  Det  er  denne  Figur,  der  efterhaanden 
udvikler  sig  til  rene  Kunstværker  af  Form  og  Teknik;  Grund¬ 
tegningen  beholdes,  men  skifter  stadig  i  de  besynderligste  Varia¬ 
tioner.  Den  er  Grundmotivet  i  Broderiet  og  behandles  med  Omhu; 


Fig.  7.  Hue  fra  Stevnsegnen 
Guldbroderi. 

om  saa  alt  andet  er  fattigt  eller  forjasket,  er  den  altid  prun¬ 
kende  fin. 

Kransene  eller  Grenene  er  sammensatte  af  Blade  af  Sølv  og 
brogede  Blomster.  Selve  Grenen  eller  Ribben  sys  i  lange,  grønne 
Sting  eller  snos  i  Sølvkantiller,  der  overøses  med  Pailletter;  en 
sjælden  Gang  er  den  en  lille  Sølvfletning,  der  enkel  og  fin  kredser 
om  Blomster  og  Blade.  Mellem  disse  løber  Smaagrene  fra  Ribben 
op  i  en  Række  Pailletter,  der  er  sammenføjede  ved  en  kort  Guld- 
traad.  Sølvkors  og  Sølvblomster  indflettes  i  Kransen  med  Stjerner 

og  Pailletter,  Palmetter  eller 
Overflødighedshorn.  Spidser¬ 
ne  danner  altid  fem  til  seks 
store,  stive  Figurer. 

Som  i  alle  andre  Bondebro¬ 
derier  bliver  Farverne  Gen¬ 
stand  forden  største  Afveksling. 
Til  Tider  virker  de  som  kvadra¬ 
tiske  Pletter,  derved  at  Blom¬ 
sten  er  syet  i  tre  lige  store  Dele, 
hver  med  sine  Farver.  Paa 
nært  Hold  viser  de  en  broget 
Sammensætning,  men  afstem¬ 
mes  paa  Frastand  i  fine  bløde  Toner.  Helt  ejendommelig  er  Frem¬ 
stillingen  af  enkelte  tidsellignende  Blomster.  For  at  opnaa  Mang¬ 
foldigheden  og  Adskillelsen  af  Smaablomsteme  i  Blomsterkurven, 
traadedes  to  forskellige  Farver  Garn  ad  Gangen  i  Synaalen,  og 
ved  at  rive  op  i  den  ene  Farve  med  Spidsen  af  Naalen,  efter  at 
Blomsten  var  syet,  var  Virkningen  opnaaet.  Trods  deres  Styrke 
og  Renhed  falder  de  i  Fløjlstoner  paa  Grund  af  Floksilkens  Be¬ 
skaffenhed  og  danner  den  skønneste  Baggrund  for  Sølvet.  Det 
naive  Farveinstinkt  har  her  gjort  Underværker.  Der  findes  ingen 
Princip  i  Farvevalget,  men  hvad  disse  Bondekvinder  har  fundet 
af  Farvesammensætninger,  grænser  til  det  utrolige.  Hvad  ovenfor 
er  sagt  om  Farvestemninger  i  Amagertørklæder,  kunde  ogsaa  i 
langt  højere  Grad  gælde  for  Nakkerne.  De  kan  kun  sammen¬ 
lignes  i  Egenartethed,  Fylde,  ja  Stil  med  orientalske  Tøjer,  per¬ 
siske  Klæder  og  Duge  fra  det  16.  og  17.  Aarhundrede. 

Efterhaanden  som  Metalsyningen  kom  mere  i  Brug,  forsvandt 
Silken,  og  Broderiet  fik  snarere  Udseende  af  et  kunstfærdigt 


Fig.  8.  Linhue  broderet  i  Silke  og  Solv  c.  1830. 

Guldsmedearbejde  end  egentlig  Broderi  (Fig.  9).  De  metalover- 
syede  Huer  virker  ved  første  Blik  maaske  tunge  og  overlæssede, 
Mønstrene  synes  til  Tider  saa  stiliserede  og  indviklede,  at  Hel¬ 
heden  bliver  en  indfiltret  Masse.  Farverne,  der  før  tydeligt  ad¬ 
skilte  de  enkelte  Motiver,  er  afløste  af  brede  Sølvflader,  og  Ens¬ 
artetheden  i  Metallet  gør  det  vanskeligt  at  skelne  Midtblomst  fra 
Krans,  Blade  fra  Blomster.  Men  ved  nærmere  Undersøgelse  teg¬ 
ner  hver  Del  sig  gradvis  frem  og  viser  den  mest  raffinerede 
Tegning  og  Smag  —  især  i  Guldhueme.  Her  er  i  Metallet  op- 
naaet  Reliefvirkninger,  som 
mangen  Sølvsmed  kunde  høste 
Lærdom  af.  De  lavere  liggende 
Kamiller  danner  en  mat  Metal¬ 
bund  for  de  større  lysende  Fla¬ 
der  af  Blade  og  Blomster,  der 
sammen  med  Perler  og  Pail¬ 
letter  skaber  et  Glimmer  og 
Lysspil  af  beundringsværdig 
Skønhed.  De  bedste  Arbej 
der  finder  man,  hvor  Kamillen 
og  Pailletter  er  af  mørkere 
Guld  og  det  øvrige  Mønster  i 
let  Sølvforgyldning.  Disse  Nakker  er  fuldendte  i  Tegning  og 
Teknik;  her  findes  Baldyringer,  som  minder  om  Renaissancens 
Glansperiode,  Kompositioner,  der  røber  en  næsten  fransk  Smag 
saa  gennemsleben,  som  den  kun  træffes  i  Rococotidens  Lyoner- 
stoffer.  Hvad  Tøjerne  besidder  af  Farveskønhed,  har  hine  i  me¬ 
sterlig  Udførelse. 

Om  en  historisk  Stil  er  der  ikke  Tale,  man  kunde  fristes  til 
at  sige,  at  de  har  deres  egen  Stil.  Den  senere  saa  forfinede  Stilise¬ 
ring  i  Metal  af  Blomstermotiver  har  udviklet  sig  fra  de  ydre 
faste  Konturer,  der  efterhaanden  dannede  sig  for  de  enkelte 
Blomsters  Vedkommende,  Konturer,  der  dog  først  og  fremmest 
retter  sig  efter,  hvad  Metalsyningen  tillader.  Dette  er  ikke  stort ;  der¬ 
for  genfinder  vi  de  fra  andre  Landes  Metalbroderier  kendte  Typer 
og  Former.  Denne  Udvikling  kan  følges  i  Nakkerne  fra  først  til 
sidst  Det  samme  er  for  en  Del  Tilfældet  med  Stiliseringen  i 
Silke.  Oprindelsen  til  denne  kan  søges  i  de  vævede  Ornamenter 
fra  de  allerede  omtalte  Stumper  af  Silketøj.  Tillige  er  der  et  vist 

Tilskueren  1908  6 


Fig.  9.  Guldnakke  c.  1850. 

Frændskab  med  de  norske  og  svenske  Stiliseringer  i  smalle,  af¬ 
lange  Felter  med  vekslende  Farver.  Dette  kunde  tyde  paa  en 
Indvirkning  udefra,  men  de  første  Forsøg  er  famlende  og  klod¬ 
sede,  og  disse  ydre  Lighedspunkter  forsvinder  desuden  hurtigt 
Snarest  maa  det  siges,  at  denne  Stilisering  har  udviklet  sin  egen 
Stil,  en  sjælden  og  pragtfuld  Blomst,  der  har  sin  Rod  i  Arven  fra 
den  store  Renæssance. 

Huenakkeme  er  alle  bievne  forfærdigede  af  nogle  fingernemme 
Bondekoner,  som  har  haft  dette  til  Biindtægt  i  Hjemmet;  Salget 
af  Nakker  har  aldrig  været  i  Hænderne  paa  Bissekræmmere 
eller  Købmænd.  Mærkelig  lille  er  Antallet  paa  de  Koner,  der  har 
haft  denne  Beskæftigelse;  i  forrige  Aarhundrede  overstiger  det 
knap  30.  Nogle  af  dem  er  endnu  i  Live,  en  enkelt  ernærer  sig 
endnu  ved  Reparationer  og  Oppudsning  af  gamle  Nakker.  En 
eneste  kunde  forsyne  Egnen  i  Miles  Omkreds;  saaledes  i  Aage- 
rup  ved  Helsinge  Laurine,  der  arbejdede  i  ca.  20  Aar  for  hele 
Strækningen  Nord  for  Kregome,  Skævinge,  Annise,  Hornbæk, 
det  vil  sige  for  en  Omkreds  af  fem  Mil.  Sønden  for  denne  Linje 
boede  Ane  Vævers,  der  syede  for  en  lige  saa  stor  Strækning,  i 
Tune  arbejdede  Maren  Olsdatter;  en  6 — 7  andre  besørgede  Resten. 
En  halv  Snes  flittige  Kvinder  har  med  andre  Ord  i  et  kvart  Aar¬ 
hundrede  broderet  største  Parten  af  den  Mængde  Huer,  der  endnu 
findes  tilbage.  Arbejdet  var  meget  anstrengende  —  undertiden 
maatte  de  som  Væverne  holde  sig  oppe  ved  Seler  fastgjorte  i 
Væggen,  —  og  Sølvbroderiet  kunde  udelukkende  udføres  om 
Dagen  paa  Grund  af  Tællelysets  Flimren  i  Metallet.  Nogle  ar¬ 
bejdede  i  deres  Fritid,  og  der  var  lange  Tider,  for  Eks.  Høsten, 
hvor  Markarbejdet  tog  dem  fra  deres  Sytøj.  Andre,  men  kun 
ganske  enkelte,  havde  det  til  Levebrød.  Laurine  fra  Aagerup, 
som  er  Husmandskone,  maatte  hver  Dag  hjælpe  sin  Mand,  men 
har  dog  naaet  at  forfærdige  henved  1300  Huer  i  sin  Levetid. 
Alle  hendes  Regnskabsbøger  er  bevarede,  og  det  viser  sig,  at  hun 
gennemsnitlig  har  haft  en  Indtægt  af  100  å  200  Rigsdaler  aarlig 
ved  sit  Broderi. 

Jeg  skal  her  ikke  komme  ind  paa  Teknikken,  men  blot  ind¬ 
skrænke  mig  til  at  anføre,  hvor  sindrigt  man  gik  til  Værks  med 
Tegningen  af  Mønstrene.  Naar  Konerne  kom  til  Gilder  eller  paa 
Besøg,  lagde  de  Mærke  til  alle  Nakkerne;  faldt  nogle  i  deres 
Smag,  søgte  de  efter  Evne  at  huske  dem,  og  naar  de  kom  hjem. 

ridse  dem  ned  med  en  Blyant.  Dette  har  kun  været  i  de  første 
Aar,  senere  gjorde  de  selv  Udkastene  i  Hæfter  eller  paa  løse 
Blade,  som  endnu  er  bevarede.  De  fik  en  Pris  opgivet,  efter 
hvilken  Overslaget  blev  gjort  over  det  Materiale,  der  skulde  be¬ 
nyttes  til  Huen;  dernæst  tog  de  et  Ark  Papir  og  tegnede  det 
halve  Omrids  af  Nakkens  Form.  Af  en  lille  Æske,  hvori  gem¬ 
tes  Papirsudklip  i  allehaande  Former,  tog  de  nogle  frem  og 
disponerede  inden  for  Omridset  over  saa  stort  et  Antal,  Over¬ 
slaget  tillod.  Med  en  spids  Blyant  eller  en  Naal  ridsedes  endelig 
Konturerne  op  omkring  Udklippene,  og  til  sidst  fyldtes  de  til¬ 
bageblevne  Mellemrum  med  Tegning  paa  fri  Haand.  Naar  Mo¬ 
dellen  var  færdig,  kvadreredes  den  saa  vel  som  Fløjlet,  der  skulde 
danne  Bunden;  med  en  Passer  maaltes  saa  Mønstret  nøjagtigt  op 
og  tegnedes  endeligt  med  Skrædderkridt.  Naar  man  betænker,  hvor 
stort  et  Arbejde  dette  alene  har  været,  og  naar  man  tillige  ved, 
hvor  meget  længere  Tid  Sølvtraadsyningen  over  Pap  og  Kantille- 
stikningen  tog,  forbavses  man  over  den  Energi  og  Udholdenhed, 
disse  Mennesker  har  lagt  for  Dagen  i  deres  „Fritidsarbejde". 

Broderiets  Glanstid  er  nu  forbi,  umærkeligt  gled  den  bort 
efter  at  have  overlevet  sin  egen  Blomstringsperiode.  Kun  den 
hvide  Hedebosyning  dyrkes  endnu  paa  enkelte  Egne,  dog  i  en 
Forfaldsform,  for  hvilken  det  farvede  Broderi  lykkeligvis  skaa- 
nedes. 

Léon  Ehlers 

I. 

De  sidste  Aar  har  jo  bragt  saare  betydningsfulde  Forandrin¬ 
ger  i  vore  Biblioteksforhold.  Statsmyndighederne  har  med  stor 
Forstaaelse  af  de  offentlige  Bibliotekers  Betydning  for  Aandslivet 
og  med  paaskønnelsesværdig  Liberalitet  ydet  Midlerne  til  store 
Fremskridt  paa  dette  Omraade. 

Statsbiblioteket  i  Aarhus  har  allerede  i  en  Aarrække  udfyldt 
sin  Mission  i  vide  Kredse  baade  som  Studiebibliotek  og  som 
Folkebibliotek.  Det  kongelige  Bibliotek  er  nu  til  Huse  i  sin  nye 
Bygning  og  byder  der  den  studerende  Almenhed  en  Række  Be¬ 
kvemmeligheder,  som  hidtil  ikke  har  været  kendte  herhjemme, 
og  hvoraf  enkelte  endog  er  ukendte  i  Udlandet.  Universitets¬ 
biblioteket  har  ogsaa  faaet  sine  Bogmagasiner  stærkt  udvidede 
og  en  Række  af  sine  Lokaler  omlagte  til  stor  Nytte  for  Publikum. 

Begge  de  store  videnskabelige  Biblioteker  har  i  de  sidste 
Aar  faaet  forøgede  Midler  til  Indkøb  af  Bøger.  Deres  Læsesale 
er  begge  aabne  10  Timer  daglig,  det  kongelige  Bibliotek  er  ikke 
længere  lukket  en  hel  Maaned  om  Sommeren.  Personalet  er  for¬ 
øget  ved  begge  Biblioteker,  og  dets  Lønninger  forbedrede.  Der 
foreligger  6  Aargange  af  den  fra  det  kongelige  Bibliotek  udgivne 
trykte  Aarskatalog  over  Erhvervelser  af  udenlandsk  Litteratur 
ved  Statens  offentlige  Bogsamlinger,  der  har  stiftet  stor  Nytte. 

Det  ligger  i  Sagens  Natur,  at  paa  Biblioteksvæsenets  Om¬ 
raade  er  Stilstand  ensbetydende  med  Død.  Vel  kræves  der  i  det 
enkelte  Biblioteks  Bestyrelse  en  vis  Konservatisme  og  Vaagen 
over  Bibliotekets  Traditioner,  men  man  maa  dog  stadig  være  paa 
Vagt  over  for  Rutinens  kolde  Haand  og  den  bureaukratiske  Kon¬ 
servatisme,  der  lukker  sig  af  mod  Livets  Bevægelser  og  Livets 

Fremskridt.  Der  maa  derfor  ideligt  sættes  nye.  Initiativer  ind,  og 
det  er  nødvendigt,  at  man  jævnlig  forsøger  paa  at  danne  sig  et 
Helhedsbillede  af  Stillingen  og  paa  at  finde  de  Punkter,  hvor 
der  maa  gøres  nye  Indsatser  i  Udviklingen. 

Den,  der  hver  Dag  lever  i  et  stort  Bibliotek  og  dér  møder 
de  mange  i  sig  selv  berettigede  Krav,  som  daglig  møder  fra  mange 
Sider,  bliver  jo  meget  let  fordringsfuld  og  ret  umættelig  i  Ret¬ 
ning  af  større  og  større  Virkemidler.  Bibliotekerne  vil  selvfølge¬ 
lig  stadig  kræve  mere  Plads,  flere  Penge  og  større  Personale; 
men  over  for  de  saaledes  voksende  Krav  gør  man  vel  i  at  spørge, 
om  der  muligvis  ikke  med  de  forhaandenværende  Midler  vilde 
kunne  opnaas  mere. 

Naar  man  gennemser  Listen  over  de  Biblioteker,  der  giver 
Bidrag  til  det  aarlige  Accessionskatalog,  og  som  altsaa  derved 
stiller  deres  Erhvervelser  til  Disposition  for  Almenheden,  vil 
man  træffe  en  hel  Række  Specialbiblioteker,  hvoraf  enkelte  har 
Karakteren  af  Haandbibliotek  for  vedkommende  videnskabelige 
Institution,  medens  andre  er  Fagbiblioteker  for  særlige  Viden¬ 
skaber.  Naar  de  af  disse  Biblioteker  anskaffede  Bøger  opføres  i 
Accessionskatalogen,  saa  betyder  det  selvfølgelig,  at  Bøgerne  er 
tilgængelige  for  saadanne,  der  behøver  dem  til  deres  Studier. 
Hvis  en  Institution  derfor  ikke  kan  udlaane  Bøger  af  sit  Haand¬ 
bibliotek,  dels  fordi  Bøgerne  ikke  kan  undværes,  og  dels  fordi 
man  ikke  kan  magte  en  forsvarlig  og  betryggende  Bestyrelse  af 
Biblioteket  og  Udlaanet  derfra,  saa  bør  Bøgerne  ikke  opføres  i 
Accessionskatalogen;  men  saa  bør  der  heller  ikke  købes  andet 
end  rene  Haandbøger  til  et  saadant  Haandbibliotek,  hvor  be¬ 
kvemt  det  end  kan  være  for  vedkommende  at  have  det  mest 
mulige  af  Litteratur  i  hans  Fag  lige  ved  Haanden.  Vi  trænger 
sikkert  til  at  organisere  Fagbiblioteker,  naar  de  blot  gøres  saa 
store,  at  de  kan  bære  en  teknisk  skolet  Bibliotekar,  der  intet 
Bierhverv  har.  Jeg  skal  her  kun  minde  om,  at  vi  i  Landbohøj¬ 
skolens  Bibliotek  har  et  Fagbibliotek,  der  fylder  sin  Plads  og 
løser  sin  Opgave  med  Ære.  Maatte  den  Dag  snart  komme,  da 
der  blev  et  lignende  Bibliotek  for  teknisk  Litteratur,  bestyret 
efter  samme  Principper. 

Saadanne  Fagbiblioteker  kunde  uden  Vanskelighed  oprettes 
for  et  Par  Fag,  hvis  Litteratur  for  Tiden  er  særdeles  spredt.  Der 
findes  for  Tiden  to  betydelige  Kunstbiblioteker,  den  kongelige 

Malerisamlings  og  Kunstakademiets,  og  desuden  har  det  konge¬ 
lige  Bibliotek  anvendt  ret  betydelige  Summer  paa  Anskaffelsen 
af  kostbare  og  værdifulde  Værker  paa  dette  Omraade.  Det  er 
ingenlunde  blot  et  Haandbibliotek,  der  staar  ude  i  Statens  Mu¬ 
seum  for  Kunst,  det  vilde  sammen  med  Kunstakademiets  Sam¬ 
ling  være  et  anseligt  Kunstbibliotek,  der  afgjort  fortjente  sin 
selvstændige  Bibliotekar. 

Paa  samme  Maade  vilde  der  af  de  fire  betydelige  Statssam¬ 
linger  af  Militærlitteratur  kunne  dannes  et  virkelig  repræsentativt 
Militærbibliotek,  der  kunde  faa  stor  Betydning  for  de  militære 
Studier.  Som  Forholdene  nu  er,  besværliggøres  Studierne  og  for¬ 
dyres  Administrationen. 

Selvfølgelig  vilde  Tilstedeværelsen  af  veludstyrede  og  velbe- 
styrede  Fagbiblioteker  fritage  de  store  Biblioteker  fra  at  følge 
med  paa  disse  Omraader.  Det  kongelige  Bibliotek  køber  for 
Tiden  ikke  landøkonomisk,  teknisk  og  militærteknisk  Litteratur. 

Det  kgl.  danske  Videnskabernes  Selskab  har  ved  sine  Bytte¬ 
forbindelser  over  hele  Verden  en  enestaaende  Lejlighed  til  at 
danne  sig  et  stort  og  smukt  Bibliotek;  men  det  har  i  mange 
Aar  med  en  sjælden  Liberalitet  sendt  alle  de  højst  værdifulde 
Værker,  som  det  modtog,  til  de  store  offentlige  Biblioteker.  Det 
har  handlet  saare  klogt  deri,  thi  et  velordnet,  offentlig  tilgænge¬ 
ligt  Bibliotek  koster  mange  Penge  at  drive.  Men  det  synes  mig, 
at  det  desuden  har  givet  et  fortrinligt  Eksempel  til  Efterfølgelse. 
Oldskriftselskabet  har  delvist  handlet  paa  samme  Maade,  selv  om 
der  i  Nationalmuseets  anden  Afdeling  staar  opstillet  overordent¬ 
lig  vigtige  Tidsskriftrækker,  der  ikke  findes  andre  Steder  i  Byen, 
og  som  fortjente  at  være  mere  tilgængelige.  Det  Classenske  Litte¬ 
raturselskab  for  Læger  afgiver  ligeledes  sine  Indkøb  til  Univer¬ 
sitetsbiblioteket.  Men  der  er  uden  Tvivl  adskillige  fagvidenskabe¬ 
lige  Kredse,  der  samler  værdifulde  Bøger,  der  ikke  kommer  til 
fuld  Nytte,  og  som  koster  urimelig  meget  at  huse  og  at  bestyre. 
Jeg  har  saaledes  bragt  i  Erfaring,  at  det  kgl.  geografiske  Selskab 
tænker  paa  at  indrette  et  Bibliotek.  Paa  vore  Hospitaler  samles 
der  Biblioteker,  en  stor  medicinsk  Forening  her  i  Byen  har  et 
Bibliotek.  Litteraturen  er  spredt  vidt  og  bredt;  kun  meget  faa 
Læger  har  Rede  paa,  hvilke  medicinske  Tidsskrifter  der  er  til¬ 
gængelige  her  i  København.  Man  burde  meget  hellere  overgive 
hele  denne  spredte  medicinske  Litteratur  til  Universitetsbiblio- 

teket,  der  har  Opgaven  at  sørge  for  medicinsk  Litteratur,  i  det 
mindste  burde  Tidsskrifterne  efter  en  Tids  Forløb  gives  dertil, 
mod  at  Biblioteket  bekostede  Indbindingen.  Hvis  man  da  ikke 
vil  sætte  de  spredte  Kræfter  ind  paa  at  danne  et  medicinsk  Cen¬ 
tralbibliotek,  der  i  sine  Kataloger  kunde  indarbejde  hele  den  me¬ 
dicinske  Bestand  paa  begge  de  store  Biblioteker. 

Overhovedet  burde  saadanne  Fagbiblioteker  supplere  deres 
egen  Bestand  ved  i  deres  Kataloger  at  opføre  hele  det  paagæl¬ 
dende  Fags  Litteratur,  for  saa  vidt  den  findes  i  offentlige  Biblio¬ 
teker,  med  Henvisning  til  Bøgernes  Signatur.  Det  vilde  faa  den 
største  Betydning  for  Studierne,  og  man  vilde  meget  let  kunne 
indrette  et  nært  Forhold  mellem  de  paagældende  Biblioteker,  saa 
at  Fagbiblioteket  paa  en  Maade  kunde  tjene  som  Oplysnings- 
bureau  for  vedkommende  Fagstudium  og  som  Mellemmand  ved 
Laanet 

Det  ligger  jo  ret  nær  i  denne  Sammenhæng  at  tænke  paa  det 
ønskelige  i,  at  man  paa  ethvert  af  de  offentlige  Biblioteker  kunde 
se,  hvad  der  ejes  paa  dem  alle,  med  Angivelse  af,  hvor  hver  en¬ 
kelt  Bog  findes.  Dette  vilde  imidlertid  betyde  Trykningen  af  alle 
de  alfabetiske  Katalogsedler,  og  denne  Opgave  er  uden  Tvivl  for 
stor  for  os  herhjemme.  Derimod  bør  vi  gøre  alt  for  at  komme 
med,  hvis  denne  Idé  tages  op  paa  internationalt  Grundlag;  og 
der  tumles  for  Tiden  stærkt  i  tyske  Bibliotekarkredse  med  Tan¬ 
ken  om  en  trykt  Seddelkatalog  over  hele  Verdenslitteraturen. 

Derimod  turde  det  være  ret  selvfølgeligt,  at  man  med  f.  Eks. 
10  Aars  Mellemrum  udgav  et  Register  til  de  aarlige  Accessions¬ 
kataloger  i  en  saadan  Form,  at  det  gav  meget  forkortede  Titler 
og  saaledes  kunde  tjene  som  Centralkatalog  over  den  nyeste 
Litteratur  i  Statens  Biblioteker.  Bekostningen  ved  dette  Arbejde 
vilde  ikke  blive  saa  særlig  stor. 

De  aarlige  Accessionskataloger  giver  en  Oversigt  over,  hvor¬ 
ledes  Bevillingerne  anvendes  ved  Bibliotekerne  til  Anskaffelse  af 
udenlandsk  Literatur.  Selv  om  et  udenlandsk  Fagtidsskrift  for  et  Par 
Aar  siden  udtalte  sig  meget  rosende  om  Boganskaffelsens  Organisa¬ 
tion  herhjemme,  tør  vi  dog  ikke  slaa  os  til  Ro  med,  at  der  ikke 
er  Plads  til  yderligere  Forbedringer.  Grænserne  mellem  de  for¬ 
skellige  større  og  mindre  Bibliotekers  Virkeomraade  kan  sikkert 
drages  endnu  skarpere,  og  Bibliotekerne  kan  uden  Tvivl  endnu 
bedre  komme  til  at  supplere  hverandre.  Man  kan  vistnok  sige, 

at  vi  er  godt  inde  paa  den  rette  Vej,  men  at  det  gælder  om  at 
naa  længere  frem,  saa  at  man  kan  undgaa  tidligere  Tiders  Plan¬ 
løshed  i  Tidsskrifthold  og  Køb  af  kostbare  Værker,  der  tynger 
Bibliotekernes  Budgetter  gennem  mange  Aar. 

En  Klasse  Litteratur  er  ret  husvild  paa  vore  Biblioteker,  det 
er  den  store  populariserende  Litteratur  paa  de  europæiske  Ho¬ 
vedsprog  samt  fremmed  Skønlitteratur.  Hvad  Bibliotekerne  køber 
deraf  er  ret  tilfældigt,  og  det  er  saa  godt  som  umuligt  at  gøre 
et  forsvarligt  og  rationelt  Udvalg  af  de  store  Masser,  der  produ¬ 
ceres.  Stockholm  har  i  Nobelbiblioteket  en  særlig  Institution,  ud¬ 
rustet  med  store  Midler,  der  skal  samle  Skønlitteraturen  paa  alle 
europæiske  Sprog.  Noget  saadant  har  vi  ikke,  skønt  Trangen  der¬ 
til  er  meget  stor.  Det  nu  opløste  Selskab  Athenæum  plejede  denne 
Opgave,  og  en  Række  Foreninger  f.  Eks.  Studenterforeningen  og 
Kvindelig  Læseforening  søger  at  raade  Bod  paa  dette  Savn  til 
Bedste  for  deres  Medlemmer.  Det  er  et  Spørgsmaal,  om  der 
ikke  kunde  findes  en  Ordning  heraf  i  Forbindelse  med  en  Mo¬ 
dernisering  og  Reform  af  vore  Folkebiblioteker.  Disse  vilde  der¬ 
ved  højnes  og  komme  til  at  drage  et  stort  Publikum  til  sig,  som 
hvert  Øjeblik  staar  stille  paa  de  videnskabelige  Biblioteker  og 
ikke  kan  finde  den  Læsning  paa  fremmede  Sprog,  som  det  søger, 
og  som  passer  for  det. 

Uden  Tvivl  tør  man  haabe,  at  de  ansvarlige  Myndigheder 
vil  være  vaagne  over  for  disse  og  andre  Krav,  der  maatte  melde 
sig,  tage  dem  under  alvorlig  Overvejelse  og  skaffe  Midlerne  til 
en  stadig  alsidigere  og  mere  organiseret  Udvikling  af  de  viden¬ 
skabelige  Biblioteker  i  vort  Land,  saa  at  Studierne  i  denne  Hen¬ 
seende  kan  faa  saa  gode  Kaar  som  muligt.  Erfaringerne  fra  de 
senere  Aar  er  jo  meget  opmuntrende  i  saa  Henseende. 


II. 

Men  medens  Staten  saaledes  har  varetaget  sin  Opgave  over 
for  Bibliotekerne  paa  en  forstaaende  og  forsvarlig  Maade,  kan 
det  samme  ingenlunde  siges  om  Kommunerne. 

Thi  det  maa  gentages  atter  og  atter,  at  lige  saavel  som  Staten 
har  en  uafviselig  Pligt  over  for  de  videnskabelige  Biblioteker, 
lige  saavel  har  Kommunerne  en  lignende  Opgave  med  Hensyn 
til  Folkebibliotekerne. 

Dette  er  anerkendt  overalt.  Det  er  jo  endog  saaledes,  at  i 
England  og  særlig  i  Amerika  beror  mange  videnskabelige  Biblio¬ 
teker  ogsaa  paa  det  kommunale  eller  det  private  Initiativ  ligesom 
overhovedet  det  videnskabelige  Liv  der  ingenlunde  som  her  støt¬ 
tes  af  Staten.  I  disse  Lande,  hvor  Friheden  er  gammel  i  Gaarde, 
holdes  det  private  Initiativ  højt  i  Ære,  og  Borgerstandens  Elite 
sætter  sig  høje  Maal.  Allerede  tidlig  indsaa  man  der,  at  offentlige 
Biblioteker  er  den  fattige  Mands  Lærdomsskoler,  man  forstod, 
hvilken  overordentlig  moralsk  Betydning  der  maatte  tillægges 
saadanne  Institutioner,  hvor  der  vækkes  gode  og  frugtbare  Inter¬ 
esser,  hvor  Kundskaber  erhverves  og  Aanden  befrugtes.  Man  for¬ 
stod,  at  offentlige  Biblioteker  under  den  rette  Ledelse  vilde  virke 
opdragende  og  løftende  paa  Befolkningen.  Derfor  tog  man  Op¬ 
gaven  op,  og  efter  en  virksom  Agitation  i  en  Aarrække  opnaaede 
Sagens  Forkæmpere  i  England  i  1850  en  Parlamentsakt,  hvor¬ 
efter  der  under  visse  Betingelser  i  Kommunerne  kunde  opkræves 
en  særlig  Skat  til  kommunale  Folkebibliotekers  Oprettelse  og 
Drift.  Jeg  skal  ikke  nærmere  dvæle  ved  denne  Bevægelses  Sejrs¬ 
bane  først  i  England,  dernæst  i  Amerika  og  endelig  paa  det 
europæiske  Fastland.  Jeg  skal  her  nøjes  med  at  henvise  til  den 
lille  Bog,  som  den  utrættelige  Forkæmper  for  Folkebiblioteks¬ 
sagen  herhjemme,  Overlærer  Sch.  Steenberg  i  Horsens,  har 
skrevet1) 

Vejen  herhjemme  for  denne  Bevægelse  er  endnu  ikke  ret 
banet.  Det  var  en  overordentlig  stor  Gave  til  Aarhus  By,  som 
Staten  gav,  da  den  lagde  Statsbiblioteket  derovre,  udstyrede  det 
saa  rigt  og  gav  det  ogsaa  den  Opgave  at  være  et  Slags  Folke¬ 
bibliotek  for  Aarhus.  De  beskedne  Summer,  som  Kommunen 
aarlig  anvender  paa,  at  Biblioteket  kan  holdes  aabent  om  Efter¬ 
middagen  og  om  Aftenen,  er  jo  næppe  for  noget  at  regne  mod 
den  Nytte,  som  Biblioteket  gør  Byens  Befolkning.  I  Aarhus  for- 
staar  man  nu  sikkert  et  Folkebiblioteks  Betydning  bedre  end 
andetsteds  i  Landet. 

Men  det  er  jo  aabenhart,  at  paa  dette  Omraade  maa  Køben¬ 
havn  gaa  i  Spidsen.  Her  er  Trangen  maaske  større  end  andre 
Steder,  thi  Livet  i  Hovedstaden  er  mere  spredende  og  anspæn¬ 
dende  og  rummer  langt  større  Farer  for  den  opvoksende  Slægt. 
København  er  Landets  rigeste  By,  der  rummer  saa  mange  Op- 

1 )  Folkebogsamllnger,  deres  Historie  og  indretning.  1900. 

fordringer  til  at  søge  Kundskaber  og  Oplysning;  her  er  Midlerne 
til  at  kunne  realisere  noget  godt  og  mønsterværdigt  ogsaa  til 
Stede  i  størst  Maal. 

For  22  Aar  siden  bevilgede  Kommunalbestyrelsen  en  beske¬ 
den  Sum  til  Oprettelse  og  Drift  af  Folkebiblioteker,  og  der  findes 
nu  8  saadanne  spredte  omkring  i  Byen,  af  hvilke  de  4  har 
Læsestuer,  som  er  tilgængelige  om  Aftenen. 

Kommunens  Bidrag  til  disse  Biblioteker  var  i  1905 — 1906 
24000  Kr.,  hvilket  for  en  saa  stor  By  er  en  saare  lille  Sum. 
Bibliotekerne  er  ganske  sideordnede  og  har  for  en  væsentlig 
Del  den  samme  Bogbestand.  Hvert  enkelt  bestyres  selvstændigt 
under  en  Overbestyrer,  der  varetager  Boganskaftelsen  og  fører 
en  almindelig  Kontrol;  der  arbejdes  derfor  efter  forskellige  Me¬ 
toder.  Et  Par  af  Bibliotekerne  repræsenterer  et  højere  Niveau 
end  de  øvrige,  er  bedre  udstyret  og  har  bedre  Læsestuer  med 
længere  Aabningstid.  Personalet  maa  gennemgaaende  betragte  deres 
Virksomhed  ved  Bibliotekerne  som  en  Bibeskæftigelse,  da  de  er 
slet  lønnede.  Midlernes  Utilstrækkelighed  betager  dem  alt  for  let 
Modet  og  Lysten.  Jeg  har  aflagt  Besøg  paa  disse  Læsestuer,  og 
jeg  undrer  mig  egentlig  ikke  over,  at  de  søges  saa  lidt.  Haand- 
bibliotekerne  er  yderst  fattige,  og  Hyggen  er  heller  ikke  for  stor. 

Jeg  er  overbevist  om,  at  der  er  en  stor  Læselyst  i  Befolk¬ 
ningen,  som  slet  ikke  imødekommes  med  den  nuværende  Orga¬ 
nisation  af  Folkebibliotekerne.  For  ikke  at  lægge  Beslag  paa  mere 
Plads  end  nødvendig  skal  jeg  her  tillade  mig  at  skitsere  en  Ord¬ 
ning,  der  mere  svarer  til  de  Erfaringer,  der  er  gjorte  paa  dette 
Omraade  i  Udlandet. 

1)  I  Stedet  for  flere  sideordnede  Biblioteker  bør  der  oprettes 
et  stort  Centralbibliotek  med  flere  Filialbiblioteker.  Hele  Orga¬ 
nisationen  underlægges  en  Mands,  Stadsbibliotekarens,  Ledelse. 

2)  Dette  Centralbibliotek  optager  i  sig  Raadhusbiblioteket  som 
en  særlig  Afdeling  for  Københavns  Historie  og  for  hele  den  Litte¬ 
ratur,  der  har  Betydning  for  Kommunens  Administration.  Denne 
Litteratur  kunde  godt  være  opstillet  paa  Raadhuset  som  et  Filial¬ 
bibliotek,  men  Bøgerne  maa  være  optagne  i  Centralbibliotekets 
Kataloger. 

3)  Centralbiblioteket  udstyres  med  en  stor  Læsehal,  hvor  der 
anbringes  et  Haandbibliotek  paa  c.  4000  Bind,  helst  med  et  sær¬ 
ligt  Lokale,  hvor  Dagblade  og  Tidsskifter  fremlægges.  Denne  Læse- 
hal  holdes  aaben  fra  Kl.  9  Morgen  til  Kl.  10  Aften,  og  der  maa 
altid  være  uddannede  Folk  til  Stede  til  Inspektion  og  til  Vejled¬ 
ning  for  Publikum. 

4)  Centralbiblioteket  forsynes  med  populærvidenskabelig  Litte¬ 
ratur  paa  Engelsk,  Tysk  og  Fransk  samt  med  et  Udvalg  af  den 
bedste  Skønlitteratur  paa  disse  Sprog.  Sprogkundskaberne  i  Be¬ 
folkningen  er  voksende,  og  der  bør  gøres  noget  for  at  frem- 
hjælpe  dem.  Biblioteket  vil  derved  faa  Betydning  for  større  Dele 
af  Befolkningen. 

5)  Filialbibliotekeme  forsynes  med  den  allermest  benyttede 
danske  Litteratur,  som  straks  kan  udleveres.  Anden  Litteratur 
kan  bestilles  fra  Centralbiblioteket  og  udleveres  Dagen  efter. 

6)  Personalet  faar  en  forsvarlig  Løn  og  en  virkelig  Uddan¬ 
nelse  i  moderne  Bibliotekteknik. 

En  saadan  Ordning  vil  kræve  større  Opofrelser  fra  Kommu¬ 
nen  end  den  nuværende;  men  paa  den  anden  Side  vil  den  ogsaa 
paa  en  hel  anden  Maade  appellere  til  Publikums  Interesse  og 
Offervillighed.  Et  saadant  Centralbibliotek  vil  helt  anderledes 
kunne  bringe  sig  i  Erindring,  særlig  naar  man  vilde  tage  de  en¬ 
gelsk — amerikanske  Forhold  til  Mønster.  Der  er  Bibliotekaren 
Missionær  for  Sagen  over  for  store  og  smaa,  han  faar  de  store 
til  at  give  Penge  og  de  smaa  til  at  læse;  han  kan  i  sit  Personale 
faa  en  Stab  af  Agitatorer,  hvis  han  forstaar  at  inspirere  dem; 
han  kan  paa  mange  Maader  bane  Vej  for  Sagen. 

De  fleste  Bibliotekarer  ved  de  amerikanske  Folkebiblioteker 
er  Kvinder,  der  paa  en  mønsterværdig  Maade  gaar  op  i  deres 
Virksomhed  og  kappes  om  at  bringe  Bøgerne  i  Cirkulation.  Sær¬ 
lig  arbejder  de  paa  at  drage  Ungdommen  til  Bibliotekerne;  og 
ofte  udviser  de  stor  Opfindsomhed  for  at  bane  Vejen  til  Læsnin¬ 
gens  Glæder  for  saadanne,  som  de  endnu  ikke  har  naaet.  Jeg 
er  overbevist  om,  at  Kvinden  har  en  stor  social  Opgave  her; 

og  jeg  ved,  at  der  er  ikke  faa  Kvinder,  der  vilde  tage  en  Virk¬ 
somhed  i  Folkebibliotekssagens  Tjeneste  op  som  et  Kald  for 
Livet. 

Det  store  Spørgsmaal  synes  mig  nu  at  blive,  om  Kommunen 
vil  forøge  sit  Bidrag  til  sit  Biblioteksvæsen  f.  Eks.  til  50 — 60000 
Kr.  om  Aaret,  og  om  man  vil  kunne  finde  et  passende  Lokale 
til  et  Centralbibliotek.  Hvad  dette  sidste  angaar,  har  man  nævnet 
det  store  Lokale  over  Trinitatis  Kirke,  hvor  Universitetsbiblio¬ 
teket  i  sin  Tid  havde  Lokale;  det  vilde  jo  have  en  god  Belig¬ 
genhed;  men  i  andre  Henseender  er  det  vel  mindre  heldigt 
Mon  der  ikke  skulde  være  en  eller  anden  Skolebygning  i  den 
indre  By,  der  kunde  blive  disponibel  og  som  kunde  ombygges 
til  Centralbibliotek?  En  saadan  Bygning  maatte  indrettes  med  en 
Læsehal  til  100  Personer  og  Bogmagasiner  til  c.  50,000  Bind 
samt  Mulighed  for  Udvidelser. 

Hvad  enten  Kommunen  vil  forhøje  sit  Tilskud  lidt  eller  me¬ 
get,  vilde  det  første  Skridt  være  at  ansætte  Stadsbibliotekaren 
med  en  ordentlig  Løn.  Han  maa  da  undersøge  alle  Muligheder 
og  planlægge  en  skridtvis  Udvikling,  forberede  Centralbiblioteket 
og  agitere  for  det.  Hans  Løn  vil  sikkert  blive  vel  anvendt. 

Københavns  Eksempel  vil  uden  Tvivl  faa  Betydning  for  hele 
Landet;  og  Folkebibliotekssagen  er  et  Omraade,  hvor  vort  Fædre¬ 
land  kan  og  bør  vinde  med  og  komme  frem  i  første  Række. 

H.  O.  Lange 


Digitized  by 


Google 


BONDEKULTUREN 

Brev  til  JOHANNES  V.  JENSEN 


Tusind  Tak  for  Den  ny  Verden  og  for  Stykket  om  mig.  Kanske 
er  ikke  det  Stykke  netop  saa  rigtigt  paa  mange  Steder;  men  det 
er  —  som  hele  Bogen  for  øvrigt  —  saa  vidunderlig  skrevet.  Nu 
ser  jeg  dig  gøre  et  Skuldertræk:  vidunderlig  skrevet,  hvad  mere? 
Fortæl  mig  ikke  oftere  det,  som  ingen  kan  undlade  at  fortælle 
mig,  lad  mig  nu  høre  videre! 

Kære  Johs.  V.,  er  der  noget  videre? 

Se,  dette  slipper  mig  nu  ud  af  Pennen,  fordi  det  mere  stili¬ 
stisk  end  faktisk  træffer.  Du  maa  have  smittet  mig,  jeg  sidder 
altsaa  her  og  prøver  paa  at  efterabe  dig  og  være  flink.  Jeg  mener 
ikke  at  sige,  at  dit  Geni  blot  ligger  i  Stilen  og  Sproget;  men 
jeg  skønner  ikke  rettere,  end  at  dette  ene  hos  dig  ikke  staar  i 
noget  rimeligt  Forhold  til  det  andet. 

Hvad  kommer  det  af?  Jeg  kender  dig  nogenlunde,  vi  har  nu 
og  da  siddet  og  snakket  sammen,  og  du  har  været  baade  et 
klogt  og  dybt  Menneske.  Men  ikke  før  gaar  du  hjem  og  faar  fat 
i  Pennen,  før  du  biir  en  sproglig  Mirakelmager.  Og  Klogskaben 
og  Dybden  begraves  til  Halsen  i  et  Snevejr  af  Sprogjuveler. 

Og  samme  Snevejr  forlyster  mig  og  henrykker  mig  og  gør 
mig  nu  og  da  gal  af  Glæde.  Men  saa  er  det,  at  mit  Indre  ikke 
føler  sig  synderlig  mere  velhavende  efterat  have  været  oppe  i 
din  Rigdom.  Hvad  om  der  af  alle  disse  Farver  og  Former  var 
sat  sammen  et  Billede,  en  hel  Figur,  som  jeg  kunde  se  paa  og 
hvile  ved!  Der  er  ingen  Hvile. 

Husker  du  noget  af  en  Digter,  som  hedder  Tolstoy?  Han  er 
ikke  min  Mand,  jeg  vælger  ham,  fordi  han  hos  mig  har  saa 

meget  imod  sig.  Men  hvor  han  kommer  vældig!  Selv  i  en  Bog 
som  Opstandelse,  som  i  ingen  Henseende  er  hans  bedste,  er  der 
en  ung  Pige,  hun  er  skabt  paa  Stedet,  hun  springer  lyslevende 
frem.  Og  Skaberen  har  intet  Trylleord  behøvet,  han  meddeler 
sig  til  os  i  et  ulitterært  Oversættersprog,  som  man  maa  føle 
Medlidenhed  med.  Men  saa  har  vel  hans  Sjæl  været  fuld  af 
denne  Ungpige,  og  han  fødte  hende  som  en  Gud.  Saaledes  er 
det  vel. 

Mennesket  det  kan  jo  komme  med  udsøgte  MateriaHer  og 
bedste  Sort  Maling  til  Fremstilling  af  en  ung  Pige.  Og  det  kan 
fortælle  vidt  og  bredt  i  et  blændende  Sprog,  at  nu  agter  det  at 
skabe.  Men  en  Gud  behøver  ikke  alle  disse  Remedier,  han  be¬ 
høver,  som  bekendt,  blot  et  Ribben. 

Tag  nu  dit  Stykke  om  Bjørnson.  Jeg  synes,  det  er  saa  godt 
som  umuligt  at  skrive  det  bedre;  det  er  ogsaa  fuldt  af  Træffere, 
af  rigtige  Enkeltheder.  Men  det  udgør  tilsammen  ikke  Manden, 
jeg  ser  ham  ikke.  „Der  gives  ikke  noget  større  end  at  have  set 
ham  . . .  Regnens  Kilder,  Vejret,  Sommeren  og  den  evige  Sne, 
det  var  jo  ham.“  Hvad  er  sligt  noget?  Det  er  vel  Litteratur. 

Den  amerikanske  Arbejder,  Bonden,  Proletaren.  Jeg  kender 
ham  ikke  nok;  jeg  kender  ham  ikke  meget  bedre  end  du.  Men 
den  Mand,  der  kan  skrive  som  du  gør  om  Frank  Norris  og 
hans  sociale  Epigonroman,  han  har  jo  en  Modbydelighed  mindre 
end  jeg  i  dette  Liv.  Det  gør  da  hverken  fra  eller  til,  at  samme 
Mand  fremstiller  „Menneskehedens  Flyveforsøg  i  de  golde  Ideers 
Verden"  som  det  typisk  foragtelige,  i  Modsætning  til  „den  ny 
Tids  Indbrud  i  et  Distrikt"  paa  Prærien,  hvorved  man  faar  „det 
i  sit  Hjærte,  som  man  kan  dø  paa." 

Der  var  nu  og  da  et  godt  Hoved,  som  opfatted  Ideen  (Aan¬ 
den)  og  Naturen  som  lige  værdifulde  Udtryk  for  Tilværelsens 
Grundvæsen.  Der  var  andre,  som  tænkte  sig,  at  Naturen  selv 
gjorde  Flyveforsøg  og  var  Aand.  Og  saa  var  der  du. 

Den  ny  Tid,  Amerika!  Hvis  jeg  kunde  nok,  hvis  min  Viden 
ikke  var  saa  begrænset,  saa  vilde  vel  jeg,  som  formodentlig  alle 
andre,  berømme  dig  for  din  Karakteristik  af  Amerika  og  hylde 
dig  for  Vederhæftigheden  i  din  Tale;  —  som  det  nu  er  har  jeg 
ikke  stort  andet  at  fare  med  end  mit  Instinkt,  og  det  stiller  sig 
absolut  imod  dig.  „At  den  ny  Verdens  uskøttede  og  ganske  sjæl¬ 
løse  Almuekultur  engang  kunde  vokse  sig  saa  stærk,  men  frem- 

for  alt  saa  fri  for  Lektier  og  saa  hujende  henrykt,  at  den  rent 
satte  den  gamle  eksaminerede  Verden  i  Skygge,  faldt  ikke  de 
dengang  nærsynte  Systematikere  ind.“  Jeg  er  altsaa  ikke  Syste¬ 
matiker,  og  jeg  har  ingen  Eksaminer,  jeg  er  forsaavidt  lidt  af  en 
Amerikaner,  altsaa  forsaavidt  lidt  efter  dit  Hjærte.  Og  jeg  sidder 
dog  her  og  prøver  at  fatte  din  hujende  Henrykkelse. 

Kære  Johs.  V.,  jeg  skal  tage  dig  i  Haanden  paa,  at  du  narrer 
os.  Din  Henrykkelse  er  isnende  ironisk  at  forstaa.  Jeg  ser  dig 
krympe  sammen  ved  den  søde  Jærnlyd  fra  Maskinerierne  i  det 
amerikanske  Samfund,  Verdens  store  Varieté. 

Præsidenten  rejser: 

Toget,  der  med  en  Storms  Hastighed  fører  ham  gennem  Amerika, 
er  da  et  stort  rullende  Kontor,  levende  af  en  Stab  af  Stenografer, 
Assistenter,  Sekretærer,  Bude.  Der  er  Køkken  i  Toget  og  Spisesal, 
Bibliotek,  Senge  og  alle  Bekvemmeligheder.  Ved  hver  Station 
hives  der  en  Sæk  Breve  og  Telegrammer  fra  alle  Verdens  Hjør¬ 
ner  ind  i  Toget,  og  har  det  ikke  Tid  til  at  holde,  slynges  den 
ombord  ved  en  særlig  Maskine,  mens  Toget  gaar  tyve  Mil  i  Ti¬ 
men.  Har  Folk  samlet  sig  ved  en  Station,  kommer  Roosevelt 
frem  paa  en  Platform  og  holder  en  af  sine  skattede  Minuttaler, 
hvorunder  man  fotograferer  ham  med  Knytnæver,  blottede  Tæn¬ 
der  og  alle  øvrige  Kendetegn  paa  atletisk  Energi.  For  nylig  er 
Præsidentens  Tog  blit  forsynet  med  en  Gnisttelegraf,  saa  at  man 
kan  holde  Forbindelsen  vedlige  med  Omverdenen,  selv  om  Toget 
er  i  Fart.“ 

Hvorpaa  alle  Landets  Amerikanere  svinger  med  Hatten  og 
letter  sig  med  hver  sit  Hesteskrig  af  Fryd. 

Jeg  fraregner  de  lidt  barnagtige  Overdrivelser  omtrent  i  hvert 
eneste  Punktum,  der  biir  dog  nok  tilbage.  Og  al  denne  Styrløs- 
hed  er  „ny".  Den  er  ny  Tid,  ny  Verden.  Hvis  den  ikke  er  gam¬ 
mel.  Billedet  af  den  rejsende  Præsident  er  assyrisk  i  sit  kolossale 
Vildsind,  det  er  Tiglath-Pilesar  paa  sin  Stridsvogn.  — 

Hvad  kommer  vi  saa  til?  Bondekulturen?  Den  er  vi  kom¬ 
met  til  i  hele  Bogen,  er  det  ikke  saa?  Endog  i  Slaget  ved  Tsu- 
schima?  »Friheden  gryede  for  den  russiske  Bonde  i  Tsuschima- 
slaget  Demokratiet  sejred,  det  verdslige  Fællesskab,  der  er  vendt 
mod  Jorden  og  det  redslige  Erhverv." 

Hvor  alle  Danske  kan  skrive!  Og  hvor  dog  du  skriver  alle 
sønder  og  sammen!  At  du  ogsaa  tænker  dem  sønder  og  sam- 

men,  det  skønner  jeg  paa  min  Bondehjærne  hver  Gang,  den 
ikke  fatter  dig.  Her  slaar  den  fejl  igen.  Jeg  tror  nok,  at  du  en¬ 
gang  skal  faa  indse,  at  hvis  du  vil  skrive  for  sunde  Mennesker 
og  jævn  Forstand,  saa  biir  du  nødt  til  at  tugte  ned  dine  histori- 
riske  og  filosofiske  Sensationer  til  det  Halve,  til  Fjerdeparten  af 
det,  de  nu  er. 

Dette  med  Bondekulturen,  hvorledes  skal  det  forstaaes?  Det 
er  vel  ikke  Bøndernes  Maling  og  Snitværk,  deres  Digtning, 
deres  Husflid,  deres  specifike  Videnskabelighed  det  gælder,  hvad 
er  det  da?  Det  er  jo  i  Almindelighed  sligt  noget,  som  man 
regner  til  Kultur.  Men  er  det  Bondens  praktiske  Bedrift,  du 
mener?  Isaafald  er  dette  noget,  som  lader  sig  høre.  Men  af 
de  Mænd,  du  behandler  i  din  Bog,  er  der  —  jeg  havde  nær 
sagt  —  ikke  en  eneste  Bonde  i  den  Forstand.  Jeg  gaar  saa 
vidt  som  at  sige,  at  det  just  er  ved  at  bortskaffe  Bonden  i 
sig,  at  disse  Mænd  har  kunnet  yde  Kultur.  Er  det  derimod  det 
Faktum,  du  ønsker  at  nagelfæste,  at  der  ogsaa  blandt  Bønder  er 
ævnerige  Folk,  som  har  ydet  Bidrag  til  Kulturen  i  sin  Almin¬ 
delighed,  da  er  dette  noget,  som  hverken  er  betvivlet  eller  be¬ 
stridt.  Slaar  du  op  om  Bønderne  i  mit  eget  Land,  da  vil  du  først 
møde  en  Masse  Bønder  og  saa  en  Række  velærværdige  Biskoper. 

Du,  som  har  Ævnen,  burde  snakke  klarere  til  os  arme  Men¬ 
nesker.  Hvis  jeg  havde  dig  her,  skulde  du  ikke  komme  levende 
fra  mine  Spørgsmaal.  Jeg  vilde  blandt  andet  spørge  dig  om,  hvad 
du  mener  med  Bondekultur. 

Det  fyger  i  din  Bog  med  Abstraktioner  som  Virkeligheden, 
den  elementære  Natur,  Bonden  det  er  Kærnen,  det  praktiske 
Liv,  den  jyske  Bevægelse,  Demokratiet,  Urkilden.  I  Kapitlet  om 
Christen  Berg  synes  du,  efter  Slutningsordene  at  dømme,  at  have 
leveret  en  Forklaring  paa,  hvad  Bondekultur  er;  jeg  bliver  da 
nødt  til  at  læse  dette  Kapitel  over  igen: 

Bergs  Statsmandsævner  beroede  paa,  at  han  var  udgaaet  fra 
et  Bondehjem.  (Om  dette  uden  videre  kan  siges  om  Berg,  kan 
det  ikke  siges  om  Flertallet  af  Bondeførere.)  Hvad  der  ved  et 
Syn  paa  „Bondekulturen"  skal  prøves,  er  den  nuværende  Rege¬ 
ringsklasses  Forhold  til  det  almindelige  moderne  Kulturniveau 
Verden  over.  Der  tænkes  ikke  udtrykkelig  paa  Kulturens  Bæ¬ 
rere,  „Dannelsen",  Kenderne  af  Middelhavsfolkenes  Litteratur- 
brokker;  vi  lever  nu  i  en  Tid,  hvori  det  historiske  Tyngdepunkt 

er  flyttet  til  Kanalen  og  Stillehavet.  Bondepolitikeren  gaar  til 
Højskolen,  som  præger  hans  Selvtillid,  han  kommer  ud  derfra 
som  en  Mand  med  Handling.  Bonden  har  i  den  sidste  Menne¬ 
skealder  ved  simpel  Dygtighed  slaaet  ned  enhver  Overtro  paa 
den  klassiske  Dannelses  Regeringsprivilegium.  Bonden  har  og- 
saa  selskabelig  Tilstrækkelighed.  (Hvis  dette  ikke  er  Fejltryk, 
saa  hujer  jeg  henrykt,  fordi  det  ikke  er  meget  godt  skrevet.) 
Han  har  socialt  vist  sig  Ekscellencen  voksen.  Kultur  —  der  gives 
ikke  linere  organisk  og  moralsk  Tilpasning  end  den,  Bonden 
gennem  Aarhundreders  Samliv  med  Naturen  og  Dyrene  har 
overleveret.  (Kirgisernes  Kultur  er  ogsaa  rigelig  næret  af  Natur 
og  Dyr.)  Bondens  Følsomhed  og  Takt  er  overordentlig.  Ingen  er 
var  som  Bonden,  seende,  opmærksom  indtil  Skyhed,  umærkeligt 
smidig  og  dog  fast  i  sin  Natur  som  en  Klippe.  Han  sidder  inde 
med  Udviklingspunkterne  til  alle  Civilisationens  Planer.  (Hvor 
jeg  kender  dette  igen  fra  al  norsk  Bondediskussion  i  de  sidste 
30  Aar!)  Det  danske  Monarkis  Fallit  formaaede  ikke  at  drage 
Bondestanden  med  sig,  Almuen  mister  aldrig  sin  Kraft.  „Som  mo¬ 
derne  Demokrati  burde  vi  saa  ogsaa  staa  jævnsides  med  alle 
andre  civiliserede  Magter,  bidrage  til  den  almindelige  fremad¬ 
skridende  Verdenshistorie  som  en  af  Staterne  i  det  kosmopoliti¬ 
ske  Folkesamfund,  der  sammensluttes  af  Næringsvejene.  Enhver 
fri  Mand  lægger  til  Verdenssamfundets  Formue  ved  hvad  han 
erhverver  for  sig.  Dette  er  Bondekulturen.  Det  er  den  nordiske 
Aand.  Det  er  den  ny  Verden." 

Her  var  nu  en  Mængde  Storartetheder.  Men  efter  alt  dette 
biir  jeg  nok  nødt  til  at  gøre  et  ganske  stille  Spørgsmaal:  hvad 
er  altsaa  Bondekultur?  Alt  det,  du  har  regnet  op  om  Bondens 
Egenskaber,  det  er  jo  bare  hans  Ævne  til  Kultur,  —  og  hvad 
er  det  for  en  Magt  i  Himlen  eller  paa  Jorden,  du  maa  over¬ 
bevise  saa  overflødig  om  den  Ævne?  Er  det  Berlingske? 

Foruden  mine  Parenteser  —  som  jeg  forresten  gærne  kunde 
have  ladet  være  med,  da  de  blot  virker  impertinente  —  er  der 
Hundrede  Bemærkninger  at  gøre  til  din  Udredning;  jeg  faar 
indskrænke  mig  til  nogle  faa.  Men  lad  mig  sige  dig,  før  jeg  gaar 
videre:  jeg  sidder  ikke  her  som  din  Fjende  for  at  prøve  at  pirke 
dig  ned  fra  dine  Højder.  Jeg  misunder  dig  naturligvis  din  ene- 
staaende  Stilkunst,  men  jeg  misunder  dig  indenlunde  alt  det 
øvrige.  Jeg  misunder  dig  selvfølgelig  ogsaa  dine  mange  flere 

Kundskaber,  men  du  tvinger  mig  ikke  altid  til  Agtelse  for  din 
Anvendelse  af  dem.  Og  de  Flinkheder  i  en  Mængde  Videnskaber, 
som  du  strør  ud  i  din  Bog,  faar  min  Bondeærbødighed  til  at 
dukke  sig  —  med  Maade.  Men  den  er  der  hele  Vejen. 

Forat  gøre  en  Ende  paa  mine  Spørgsmaal  prøver  jeg  at  finde 
et  fast  Standpunkt  hos  dig  i  din  Foragt  for  „Ideen"  og  din  Glæde 
over  Jorden,  Virkeligheden.  Paa  utallige  Steder  hylder  du  Bon¬ 
den,  Komet  og  Naturen,  Idrætten,  Jærnbanerne  og  Industrien, 
jeg  gaar  da  ud  fra,  at  det  væsentlig  er  det  praktiske  Livs  Be¬ 
drifter,  du  vil  forherlige  som  Bondekultur.  Og  dette  er  et  Stand¬ 
punkt,  et  godt  Standpunkt,  det  er  blot  ikke  ny  Verden.  Hvis 
derfor  ogsaa  den  „jyske  Bevægelse"  gaar  ud  paa  dette,  da  er 
den  i  høj  Grad  en  Ikke-blot-jysk,  men  en  dansk  national  Bevæ¬ 
gelse,  idet  den  vistnok  kan  regne  over  to  Millioner  Tilhængere. 
Er  det  da  for  de  faa  andre,  du  har  maset  med  at  hvidgløde  din 
Bog?  Hvor  det  var  ørkesløst,  eftersom  det  praktiske  Livs  Be¬ 
drifter  er  hævdet  før  i  Titusinder  af  Bøger  og  Milliarder  af 
Blade. 

For  Kortheds  Skyld:  det  er  Materialismen  vi  snakker  om.  Og 
„Idealismen"  vi  tier  om. 

Menneskehedens  Begyndertanke,  vistnok  den  første  Form 
endog  for  filosofisk  Spekulation.  I  stadig  praktisk  Aktualitet,  men 
i  Sagntiden  lidt  efter  lidt  tilsidesat  i  Rang  for  Eksempel  for  Teo¬ 
logi;  i  Oldtiden  for  Krigsvæsen;  i  Middelalderen  atter  for  Teo¬ 
logi,  men  dertil  for  Kunst.  Men  i  den  ny  Tid  er  den  Toppen, 
Kongen  over  Verden. 

Kan  du  klage!  Er  det  ikke  den  praktiske  Bedrift,  som  her¬ 
sker,  som  er  Indehaver  af  Purpuret,  i  alle  Lande  og  paa  alle 
Have,  fra  Kap  Horn  til  Spitzbergen,  fra  New  Zealand  til  Ala¬ 
ska?  Og  er  ikke  Danmark  med?  Hvad  er  det  saa  for  en  jysk 
Bevægelse,  du  holder  Tale  om?  Du  siger  jo  udtrykkelig  selv,  at 
det  er  Ingeniører,  Storkøbmænd  og  Redere,  som  i  vor  Tid  ud¬ 
former  den  nordiske  Aand. 

Eller  er  det  Danmarks  Langsomhed,  du  gløder  mod,  følger 
det  ikke  fort  nok  med?  Gør  det  ikke!  Danmark  som  paa  mange 
Omraader  er  den  første.  Er  det  da,  at  der  ligger  noget  efterglemt 
i  Landet,  en  Smergelart,  som  kan  gøres  i  Penge,  en  Rødspæt- 
banke,  som  ikke  er  afsøgt?  Paavis  det  i  en  Avisartikel.  Og  du 
vil  overflødiggøre  din  Bog. 

Danmark  er  med.  Endog  Norge  er  efter  Ævne  med,  vi  ameri¬ 
kaniseres  saa  det  er  en  Lyst,  og  vi  hujer  af  Henrykkelse.  Men 
Bonden,  „som  er  Kærnen",  hujer  højest.  For  det  er  jo  egentlig 
ham,  som  har  faaet  al  denne  Bondekultur  istand;  ikke  saa? 

Bonden  er  Kærnen.  Men,  „Hr.  Ordstyrer",  Hr.  Ordenes 
permanente  Styrer,  „kun  for  en  kort  Bemærkning":  Siden  vi 
taler  om  dette  —  jeg  er  saa  akademisk  —  kunde  Hr.  Ordstyre¬ 
ren  oplyse  mig  lidt  om  Bonden.  Hm.  Lever  han  længer,  har  han 
bedre  Helbred,  er  han  gladere  af  Sind,  er  hans  Tilværelse  ri¬ 
gere  end  andres,  end  alles? 

Det  maatte  kunne  gaa  an  at  erkende,  at  det  er  Folket,  som 
gør  sin  Indsats  paa  alle  Omraader  af  Kulturen.  Det  er  derimod 
paa  de  allerfleste  Omraader  netop  ikke  Bonden,  som  gør  det. 
Hvad  Bonden  som  Bonde  har  Brug  for  er  de  faa  Haandgreb, 
og  dem  har  han  lært.  Hans  medfødte  Sejghed  er  en  Betingelse 
for  hans  Bedrift,  men  ikke  nogen  Drivkraft  til  at  gaa  paa.  Hans 
Udviklingstrang  bestaar  principielt  i  at  hamle  op  netop  saa  me¬ 
get,  at  tilpasse  sig  efter  den  objektive  Orden,  som  er  Bonde¬ 
samfundet.  Bryder  han  ud  af  dette  for  at  komme  til  mere  Ud¬ 
vikling,  mere  Kultur,  vil  hans  Sejghed  ogsaa  her  hjælpe  ham  frem. 
Men  han  stanser  itide.  Hvad  er  Maalet?  Lad  os  sige:  Bispestolen. 

Er  det  Bonden  som  Almue,  som  Kærne,  der  har  frembragt 
„det  store  Handelssamkvem,  Jæmbanerne,  Industrien"?  Vil  du 
fortælle  os,  at  det  er  Bonden,  som  har  frembragt  „det  store 
Landbrug"  i  de  Forenede  Stater,  paa  hvilket  du  ødsler  med 
sublime  Ord?  Isaafald  er  der  en  Ting  til,  som  jeg  beundrer 
hos  dig:  din  storartede  Mangel  paa  Betænkeligheder  ved  at  strø 
ud  Paastande,  som  kan  kontrolleres. 

Jeg  citerer  fra  din  Bog  om  den  amerikanske  Landbruger, 
Bonden:  „Der  er  Mænd,  der  har  opdyrket  Jord  og  solgt  den 
igen  med  Fordel  maaske  i  hver  eneste  Stat  i  Amerika  . . .  Der 
har  aldrig  været  sundere  Uro  end  den,  hvormed  den  amerikan¬ 
ske  Farmer  skifter  Opholdssted  ...  Han  kan  sine  Ting,  han  ved 
Besked  om  Landbrug,  han  har  lært  det  og  drevet  det,  og  han 
har  Kapital,  kan  købe  de  bedste  Maskiner  og  holde  saa  mange 
Folk,  han  vil." 

Sandheden  er,  at  Bonden  i  de  Forenede  Stater  er  en  over- 
maade  slet  Jorddyrker.  Der  findes  ikke  i  hele  Verden  et  grovere 
Landbrug  end  det,  han  driver.  I  hans  Praksis  forekommer  ingen 

Gødsling,  ingen  Vanding,  intet  Vekselbrug,  ingensomhelst  rimelig 
Begribelse  om  Jordbundens  Forskelligartethed  omkring  paa  hans 
Ejendom.  I  Aar  efter  Aar,  Aar  efter  Aar  kaster  han  Hvede,  Majs, 
Tobak  eller  Havre  i  samme  Ager,  uden  at  skifte.  Lad  det  vokse  eller 
ej,  han  har  gjort  sit!  Om  Gødsling  kan  der  saa  meget  mindre  være 
Tale,  som  det  ikke  lønner  sig  at  „holde  saa  mange  Folk,  han 
vil“  til  den.  Man  ser  da  det  Syn,  at  naar  denne  Bonde  har  van- 
skøttet  og  udsuget  sin  Jord  til  det  yderste,  forlader  han  den  for 
at  søge  til  andre  Prærier,  hvor  han  begynder  et  nyt  Landbrug 
paa  samme  Maade.  Saalænge  der  nemlig  er  rig,  jomfruelig  Jord 
længer  Vest,  som  bærer  sine  Fold  uden  Spor  af  Dyrkning,  er 
man  længer  Øst  ude  af  Stand  til  at  konkurrere,  selv  med  kor¬ 
tere  Transport.  De  Gaarde,  som  paa  Grund  af  „den  sunde  Uro“ 
er  forladt  nedover  Østen,  er  utallige.  At  der  i  det  hele  taget  er 
opnaaet  en  Pris  for  en  Del  af  disse  Ejendomme,  kommer  af 
Jordværdiens  almindelige  Stigning  hele  Verden  over.  At  der  og- 
saa  nu  kan  leve  Mennesker  paa  en  Del  af  dem,  kommer  af,  at 
de  er  forandret  fra  Farme  til  f.  Eks.  Svineopdrætterier.  Qg  at  en 
Del  af  dem  overhovedet  tilslut  har  fundet  Ejere,  kommer  af,  at 
der  er  Jærnbanekompagnier  i  Landet.  Disse  Kompagnier  kan 
vente:  al  Jord  stiger  i  Pris,  ingen  synker,  ikke  engang  en  skam¬ 
brugt  Farm. 

Jeg  har  arbejdet  hos  Yankeefarmere  i  Østen  paa  to  Heste 
og  fire  Køer;  de  var  omtrent  lige  saa  rige  som  jeg,  den  ene  af 
dem  kunde  ikke  betale  mig,  da  jeg  rejste.  Det  var  Bønder.  Jeg. 
har  ogsaa  arbejdet  i  Vesten,  saaledes  paa  Dalrymples  Farm  i 
Red  Riverdalen,  den  var  paa  Hundreder  af  Heste,  Muldyr,  Ma¬ 
skiner  og  Mennesker  —  alt  i  Hundreder.  Det  var  det  store 
Landbrug.  Men  her  var  Bonden  et  Aktieselskab  af  Ikke-Bønder, 
og  vi,  som  arbejded  her,  var  heller  ikke  Bønder,  vi  var  Arbej¬ 
dere.  Netop  „det  store  Landbrug"  har  intetsomhelst  med  Bønder 
og  Bondekultur  at  gøre. 

Du  kan  indvende,  at  det  alligevel  er  Jorden  vi  alle  lever  af. 
og  at  den  udøvende  Bonde  derfor  er  Begyndelsen  og  „Kærnen" 
til  os  og  alt.  Heri  vil  du  og  Menneskeheden  være  enige.  Men 
det  er  jo  saa,  at  „hver  fri  Mand  lægger  til  Verdenssamfundets 
Formue  ved  hvad  han  erhverver  for  sig“?  Siger  jeg  da:  Hvad 
Slags  Bonde  var  nu  Christen  Berg,  saaede  han  Kom?  saa  svarer 
du:  Nej,  men  han  saaede  noget  andet.  Jeg  spørger:  Men  Finsen 

saaede  ogsaa  noget  andet?  Ja,  svarer  du,  det  var  Bondekultur. 
Og  „de  stille  Aarhundreder",  som  du  vrænger  efter,  saaede  og¬ 
saa  noget  andet,  siger  jeg  sagte;  den  „asiatiske  Myte,  den  engel¬ 
ske  Skuespilforfatter,  den  hollandske  Maler"  saaede  ogsaa  noget 
andet?  Da  rejser  du  dig  og  er  høj,  højere  end  du  er,  og  afgør 
det:  Lutter  Flyveforsøg  i  de  golde  Ideers  Verden!  „Almenheden 
har  faaet  Appetit  paa  Realiteter." 

Og  det  har  „Almenheden"  sikkert  faaet.  Det  kan  vist  godt 
siges  at  være  dens  „Kærne".  — 

Ogsaa  det  norske  Kongevalg  i  1905  er  med  i  din  mærkelig 
rige  Bog.  Det  var  „demokratisk"  siger  du.  Jeg  haaber,  at  det 
ikke  skete  for  paa  en  snedig  Maade  at  tilføre  vort  nationale  De¬ 
mokrati  et  Plus.  Ak,  det  lille  ndrske  Kongevalg  —  var  det  mon 
værd  dit  Vid!  Det  burde  hellere  været  værd  lidt  Gennem- 
tænkthed. 

„Danmark  er  et  Monarki.  Hvis  det  ikke  var,  vilde  vi  for  længe 
siden  været  en  Provins  af  en  anden  europæisk  Magt.  Ogsaa  nu, 
i  allerhøjeste  Grad  nu,  er  Kongehuset,  hvis  Anseelse  er  saa 
langt  større  end  Landomraadet,  den  sikreste  Garanti  vi  ejer  for 
at  forblive  urørte,  eller  for  dog  at  beholde  Karakteren  af  en 
Enkeltstat  . . .  Det  var  demokratisk  af  Nordmændene  at  vælge 
Konge,  da  de  havde  gjort  sig  fri  som  Folk;  men  det  var  en 
historisk  Aandsfraværelse  at  sætte  selv  en  dansk  Prins  paa 
Tronen." 

Hvor  kom  Christian  IX  ifra?  Naa  —  men  havde  han  ikke 
en  Helbroder,  som  var  Tysker?  Lad  os  sige,  at  han  kom  lidt 
udenfra.  Ikke  desto  mindre  blev  han  Hovedet  for  det  Konge¬ 
hus,  hvis  Anseelse  er  stor  nok  til  at  hævde  Danmarks  Urørlig¬ 
hed.  Grækerne  havde  allerede  i  1863  kastet  sine  Øjne  paa  dette 
Hus,  de  trængte  en  Konge  derfra.  Og  de  har  næppe  tabt  paa 
dette  Indfald.  Hvad  os  Nordmænd  angaar,  da  var  vi  i  1905 
ligeledes  uden  Konge;  men  vi  var  glubske  paa  „Urørlighed"  ... 
Siger  jeg  nu  mere,  saa  tror  du,  det  sker  for  at  hævne  vor  hi¬ 
storiske  Aandsfraværelse  og  —  gribe  dig  i  en  logisk. 

Historisk  Filosofi  og  filosofisk  Historie  er  vist  i  det  hele 
taget  vanskelige  Materier;  var  det  ikke  blandt  andet  sligt  noget, 
Carlyle  drev?  Du  og  Roosevelt  er  ikke  stolte  af  Carlyle  —  og 
dog  var  han  Bonde.  Du  for  din  Part  synes  endog  bedre  om 
mig,  ser  jeg;  det  maa  vel  da  være,  fordi  jeg  endnu  staar  Bonden 

nær  og  har  lært  det  mindst  mulige;  jeg  har  vedblevet  at  være 
„Kærne".  Hvorfor  skulde  man  ogsaa  lære  noget! 

„De  højest  ansete  litterære  Skatte  stammer  fra  Navnløse  af 
Almuen.  (Skab  dig  ikke!  Netop  du  vilde  skrive  en  vidunderligere 
Folkevise  end  Norden  nogensinde  har  hørt;  du  kunde  ogsaa 
lyve  sammen  Verdens  skønneste  Sagn.)  Naturlæren,  Empirismen 
er  begyndt  i  Marken.  (Ja,  af  Aben.  Siden  kom  der  en  Ikke- 
Bonde  og  bearbejded,  hvad  Aben  havde  begyndt  med).  Hele  den 
moderne  Civilisation  fra  Newton  og  George  Stephenson  til  Darwin 
og  Edison  hviler  paa  Bondens  naturbestemte  Fantasi.  (Her  ser 
Læseren  paa  Væggen,  op  i  Taget,  udad  Vinduet;  han  prøver  at 
skjule  sine  Øjne.)  Der  er  ingen  Frygt  for,  at  Bonden  ikke  skulde 
være  moderne  eller  have  Kultur." 

Nej,  det  er  der  ingen  Fare  for.  Bonden  Carlyle  for  Eksem¬ 
pel  blev  et  vældigt  Vidnesbyrd  herom  —  efterat  han  havde 
bortelimineret  Bonden  i  sig. 

„En  Pusling,  Carlyle,  en  Person  uden  Hænder.  Lad  os  gaa 
over  ham  og  til  Cromwell." 

Og  du  gaar  over,  stadig  over.  Og  du  gaar  over  til  „64",  og 
du  er  ingen  Pusling:  „Vi  formaar  ikke  at  føle  Ulykken  i,  at 
Danmark  altsaa  for  en  Menneskealder  siden  maatte  afstaa  et  Par 
Provinser  til  en  temmelig  nærbeslægtet  Magt.  Mon  den  største 
Ulykke  ikke  var,  at  ingen  kunde  se,  at  det  dog  blev  i  Familjen?" 
Er  dette  jysk  Bevægelse?  Eller  er  det  subjektivt  Mod  overfor 
„Aspiranten"  og  dem,  som  „lever  af  O,  Slesvig"?  I  en  foregaa- 
ende  Artikel  erklærer  du  dig  dog  beredt  til  at  „stille  under  den 
Personlighed,  som  følte  sig  og  sit  Liv  identisk  med  dette  Lands 
Uafhængighed." 

Forklaringen  er  vel  ligefrem  den,  at  hver  Artikel  skulde  have 
sin  Sensation.  Og  de  fik  den. 

En  kort  Bemærkning:  Om  Tyskerne  havde  „utvivlsomt  Ret  it 
hvad  vi  kaldte  Oprør"  i  de  to  Provinser,  saa  var  der  ogsaa 
Danske,  som  havde  utvivlsomt  Ret  i  et  og  andet.  „Nærbeslægtet- 
heden"  kan  der  vist  ogsaa  tales  lidt  om.  Men  alt  i  alt,  din  hele 
Tanke?  Det  er  jo  ifølge  Sagens  Natur  saa  godt  som  udelukkende 
Grænselande,  man  maa  afstaa,  for  saa  vidt  „nærbeslægtet"  Land 
—  som  biir  i  Familjen.  Jeg  er  imidlertid  bange  for,  at  efter 
dit  Princip  for  Sorgløshed  maatte  man  ikke  stanse  ved  de  to 
Provinser,  men  afstaa  som  nærbeslægtet  hele  Danmark.  Og  man 

maatte  ikke  stanse  ved  Danmark,  men  afstaa  en  hel  Del  mere 
af  Nord-  og  Vesteuropa.  Men  hvorfor  stanse  her,  er  ikke  ogsaa 
Slaverne  Arier?  Der  er  ingen  Grund  til  at  knibe,  en  Afstaaelse 
mere  eller  mindre  vedkommer  ikke  Bondekulturen.  „Landetabene 
er  middelalderlig  Snak  af  Udbyttere.  Al  sand  Historie  er  præ¬ 
sent  . . .  Har  man  ikke  nu  Lov  til  at  se  paa  „Ulykken"  som  en 
blot  Fallit  af  den  daværende  Overklasse?" 

Dette  er  da  den  dybe  og  værdige  Indsigt  i  et  Spørgsmaal, 
som  —  bortset  fra  „dette  Lands  Uafhængighed"  —  i  alt  Fald 
berører  140,000  Danske  under  fremmed  Tvangsvælde.  Og  hvis 
sande  Historie  vistnok  er  i  høj  Grad  præsent.  — 

Hvad  er  saa  det  næste  i  din  Bog?  Det  næste  er  en  Vrimmel 
af  Alverdens  Ting  —  nu  som  før,  hele  Vejen.  Jeg  blader  for  ty¬ 
vende  Gang  igennem  Den  ny  Verden  og  finder  dine  Rigdomme 
paa  hvert  Blad;  hvor  skal  man  stanse  op?  Det  ligger  i  dit  eget 
jagende  Foredrag,  at  man  biir  nødt  til  at  forbigaa  lige  saa  vig¬ 
tige  Ting,  som  dem  man  fastholder  og  prøver  at  tænke  nærmere 
over.  Forsaavidt  er  Bogen  en  Verden.  Men  at  den  beskæftiger 
sig  mest  med  Amerika  —  oh  America,  oh  pioneers!  —  gør,  at 
bemeldte  Verden  er  „ny". 

Det  er  ikke  let  at  faa  en  hel  Mængde  særskilt  udarbejdede 
Smaastykker  om  forskellige  Æmner  ind  under  en  fælles  abstrakt 
Titel.  Man  mærker  da  ogsaa,  at  du  har  haft  adskilligt  Stræv  her¬ 
med  nu  igen  —  ligesom  før  i  Den  gotiske  Renæssance  — ,  efter¬ 
som  din  Bog  paa  Død  og  Liv  skulde  aabenbare  én  dyb  og 
sammenhængende  Grundtanke.  Ved  Overgangene  er  da  hver 
Snor  strakt  lige  til  Forstrakthed.  Der  skal  være  Forbindelse 
mellem  Leonardo,  Darwin  og  Grundtvig,  der  skal  ogsaa  være 
Forbindelse  mellem  den  amerikanske  Litteratur  og  Jyderne". 
Det  synes  iblandt  at  overstige  menneskelige  Ævner;  der  maa 
være  kommet  noget  amerikansk  ind  i  det.  Da  biir  det  nemlig 
mere  forstaaeligt.  For  „i  de  gamle  Lande  kan  man  ingen  virkelig 
Forestilling  gøre  sig  om  Gennemsnitsamerikanerens  Arbejds- 
ævne." 

Hvor  er  der  forresten  ikke  Forbindelse?  Herom  var  det 
maaske  vanskeligere  at  skrive  en  Bog. 

„Amerika  har  i  Øjeblikket  den  frodigste  Litteratur  i  den  civi¬ 
liserede  Verden  . . .  Den  ene  vældige  Bog  skyder  op  ved  Siden 
af  den  anden,  og  de  kan  næsten  lige  godt  allesammen  ...  de 

stiller  med  Appetit,  men  uden  trængende  Instinkter  (?),  har  ikke 
et  lidet  klæbrigt  Privatliv  at  interessere  en  Omverden  for,  de 
lever  da  ogsaa  idet  de  producerer,  fordi  ogsaa  deri  er  Arbejde . . . 
Og  ud  af  dette  former  sig  vor  Tids  Amerika,  en  ny  Kulturs  ny 
Typer,  Hverdagen,  Fabriken,  Børsen,  Næringsvejene,  Tilværelsen 
som  den  er  . . .  Den  moderne  store  Samfundsroman  —  Frank 
Norris  etc.  —  flytter  Spændingen  over  i  Nutidsverdenens  virke¬ 
lige  Konflikter." 

Jeg  læser  dette,  og  jeg  synes,  jeg  forstaar  hvert  Ord,  de  fore¬ 
kommer  mig  endog  lidt  kendte.  Men  der  ligger  sikkert  noget 
bag,  som  er  skjult  for  mine  Øjne,  jeg  tør  ikke  gaa  ud  fra,  at 
det  er  saa  ligefrem  ment  —  af  Frygt  for  at  paatrykke  dig  en 
Vulgarisme  fra  Ottiaarenes  Romankritik.  Hvilket  andet  Program 
havde  nemlig  den  „naturalistiske"  Roman  end  dette  —  endog 
med  Tillæg  af  det  lille  klæbrige  Privatliv,  som  heller  ikke  und- 
droges  Tilværelsen  som  den  er?  August  Strindberg  har  engang 
udstedt  et  Slags  Manifest  om  den  ny  Kulturs  ny  Typer  af  selv¬ 
samme  Indhold  som  dit,  og  han  glemte  ikke  „ elegierne ,  sam- 
manskrifna  af  en  privatperson  ofver  en  titen  sorg.u  Han  skrev 
dette  i  1876.  Hvilket  altsaa  aabenbarer  en  „Forbindelse"  med 
Strindberg  for  31  Aar  siden  og  dig  og  Amerikas  frodige  Litte¬ 
ratur  idag. 

Men  der  maa  ligge  noget  bag,  og  hvad  er  det?  Skulde  vi  for 
Eksempel  behandle  Verdenslitteraturens  „Naturalister"  med  over¬ 
bærende  U fjendtlighed  og  sige,  at  vel  nok  var  ogsaa  disse  ret 
agtværdige  Fuskere  i  Faget,  men  Amerika,  oh  America  — ?  Det 
falder  mig  ind,  at  dette  maa  være  din  Tanke.  Der  er  da  ogsaa 
noget  rigtigt  i  den.  Medens  saaledes  Epigonen  Maupassant  lod  Men¬ 
nesker  gaa  ud  paa  Vejene  og  myrde  hinanden  tilfods,  raser  de 
hos  Overepigonen  Frank  Norris  imod  hinanden  med  hver  sit 
Lokomotiv  og  skyder  hinanden  ned  fra  „Sædet",  mens  de  pas¬ 
serer.  Og  skulde  vi  videre  sige,  at  dette  Træk  er  typisk  for 
amerikansk  Romanpoesi,  er  du  saa  tilfreds? 

jeg  tillader  mig  at  forestille  en  Medbroder  i  dansk  Kritik, 
Hr.  Harald  Nielsen  —  og  beder  begge  undskylde!  Han  spænder 
næsten  lige  saa  vidt  i  dette  Spørgsmaal  som  du,  han  er  Filosof, 
han  er  ogsaa  genial,  og  han  har  al  vor  egen  norske  Collins  god- 
hedsfulde  Snakkesalighed.  I  kan  have  Glæde  af  hinanden,  du  og 
han,  ogsaa  han  har  været  udsat  for  en  kendt  optisk  Forblæn- 

delse:  at  man  ser  aldeles  rigtigt,  blot  at  Tingene  staar  paa  Ho¬ 
vedet.  „Napoleon  er  en  Yankee  paa  den  forkerte  Side  af  Atlan¬ 
terhavet”  —  aj,  hvor  du  maa  misunde  Hr.  Nielsen  dette  Fund! 
Jeg  ved  ikke,  om  Hr.  Nielsen  er  Jyde,  men  jeg  ved,  at  han  er 
kommet  i  stor  „jysk  Bevægelse"  ved  at  læse  Robert  Herrick. 
Den  hjemlige  Stakkel  Jacob  Knudsen  falder  godt  igennem  ved 
Sammenligningen  med  denne  Forfatter.  Og  kan  man  vente  andet 
—  Jacob  Knudsen,  som  blot  har  haft  den  danske  Tilværelse  som 
den  er  for  Øje,  mens  Herrick  har  haft  de  Forenede  Stater! 
„Man  fornemmer  bag  Herricks  Værk  de  bedre  Modeller,  han 
har  haft  til  sin  Raadighed:  ranke,  hærdede,  fysisk  og  aandeligt 
fastbyggede  Skikkelser,  mens  Jacob  Knudsen  har  maattet  finde 
sin  Idealisme  personliggjort  i  en  mere  følelsesblød  og  mindre  klar- 
viljet  Race,  der  i  langt  ringere  Grad  som  Materiale  var  de  skarpe 
Konturer  gunstig." 

Hvad  om  den  hjemlige  Stakkel  nu  indser,  at  han  trænger 
ganske  andre  Modeller  end  Dansker  til  sine  Skikkelser! 

Imidlertid  —  Ret  skal  være  Ret:  netop  paa  dette  Punkt  har 
du  hævet  dig  over  det  dogmatisk  konstruktive  og  erkendt  Jacob 
Knudsens  stille  Vælde  for  Eksempel  i  Skildringen  af  en  uameri¬ 
kansk  Præst.  Hvilket  beviser,  at  ikke  alle  kan  over  de  samme 
Fænomener  komme  i  selvsamme  jyske  Bevægelse.  Hvilket  igen 
burde  bevise,  at  Digtning  og  amerikansk  Litteratur  ikke  er  helt 
Synonymer.  Poesi  er  jo  blandt  andet  „ikke  til  at  skære  Glas 
med." 

Hvis  du  føler  Trang  til  at  forære  Hr.  Harald  Nielsen  noget 
igen  for  hans  Napoleon,  kunde  du  kanske  give  ham  dette  om 
Grundtvig,  som  samtidig  er  grej  Besked  om  Flyveforsøgene: 
„Hvad  den  store  Seer  dunkelt  anede  i  sine  historiske  Syner, 
sees  nu  hverdagsagtigt  under  Trafikens  Symbol;  istedet  for 
Drømme:  Rejser;  til  Erstatning  for  Himmeriges  Rige:  Amerika,.. 
Man  maa  handle  i  en  vis  Aand,  Resten  er  Nonsens." 

Og  da  den  amerikanske  Litteratur  maa  siges  at  handle  i  en 
vis  Aand,  gaar  den  ikke  ind  under  den  Rest,  som  er  Nonsens. 

Det  var  i  Ottiaarene.  Man  tabte  mere  og  mere  Troen  og  Over¬ 
troen  paa  Romanen  „under  Trafikens  Symbol";  man  indsaa,  at  Livet 
og  Naturen  er  noget  mere  end  det  grovt  Positive,  som  „Hvedens 
Digtere"  og  Oufing-Skribenterne  faar  fat  paa.  Siden  er  der  for¬ 
søgt  at  uddrage  af  bemeldte  Natur  de  faa  og  fattige  Ting,  som 

det  relativt  fine  Menneske  overkommer,  derpaa  bøjer  man  sig  i 
Ydmyghed  og  Inderlighed  og  hæsblæser  ikke  mere.  Det  kom  for 
en  Dag,  at  der  var  noget  i  Mennesket  som  hedte  Fantasi  —  og- 
saa  en  Del  af  Tilværelsen  som  den  er.  Alene  af  Brød  kan  jo 
din  Pescheræ  leve,  men  det  kan  ikke  Mennesket.  Af  den  Grund 
vil  Mennesket  modsætte  sig,  at  den  amerikanske  Pescheræ  kom¬ 
mer  og  gør  dets  fem  Sanser  op  i  Chikagopølser. 

Der  skærer  et  Tog  over  Prærien.  For  den,  som  føler  sin 
Sjæl  læsket  ved  dette  Syn  og  denne  Lyd  i  disse  Omgivelser,  er 
alt  godt.  Men  ikke  alle  kan  til  enhver  Tid  føle  det  samme.  Naar 
Toget  er  passeret,  ligger  der  noget  tilbage  og  lyder,  længe  og 
velsignet,  med  en  uovervindelig  Melodi.  Har  du  staaet  midt  paa 
Præriehavet,  alene  i  Verden,  med  Himlen  over  dig?  Har  1  staaet 
og  set  paa  hverandre,  Himlen,  Prærien  og  du?  Naturligvis  aldrig; 
jeg  ser  dig  gøre  en  Grimase  over  min  fuldkomne  Latterlighed. 

Jeg  har  et  Ønske  for  dig  idag:  at  du  maa  faa  Lov  til  at 
være  mere  i  Fred.  Du  trænger  nu  til  at  faa  gaa  fri  og  uforvildet 
din  Vej,  uden  at  dine  Venner  og  Fjender  idelig  pirker  ved  dig, 
hver  paa  sin  Maade.  Jeg  tror,  at  af  to  Onder  er  Smiger  skade¬ 
ligere  end  Angreb:  det  første  gør  en  nemlig  altfor  saarbar  ved 
det  andet,  —  deraf  de  gentagne  Hentydninger  om  „Boganmæl- 
derne",  „Rovkritiken*,  mystiske  „svedne  Spor",  og  saa  videre.  Den 
uskønsomme  Ros  og  den  troløse  Nedslagtning  synes  ikke  at 
være  uden  Skyld  i,  at  du  er  ført  ind  paa  et  fræsende  Rekord¬ 
sætteri  udenfor  „den  nordiske  Aand“.  Alle  disse  ny  Overbud,  de 
stadige  Opfindsomheder,  Krampagtigheden,  Hornblæseriet  er  i 
Slægt  med  den  amerikanske  Bladjournalistik,  det  er  i  Slægt  med 
den  litterære  Detektivhumbug.  (Jeg  har  skrevet  til  en  dansk 
Kritiker  om  at  aabne  Krigen  mod  Detektivromanen;  men  jeg 
ved  ikke  om  han  gør  det.  Tænk,  om  du  samled  din  danske 
Smidighed  og  din  jyske  Oprindelighed  og  gjorde  det!  Men  denne 
Alverdens  Landeplage  er  vel  for  „angelsaksisk*  til,  at  du  —  for 
Tiden  —  ønsker  den  borte.)  Der  biir  snart  ikke  Spørgsmaal  om 
at  følge  dig,  der  biir  mere  Spørgsmaal  om  Fodfæste,  om  at  staa. 
Men  en  Del  vil  omsider  spørge  efter  den  indre  Gyldighed  i  al 
denne  Desperation.  Man  kan  læse  med  saa  megen  Sympati,  man 
vil,  —  Bogen  om  den  ny  Verden  virker  ikke  naturlig  og  sand. 
Den  forveksler  Bondekultur  med  Bondekultus,  Stemmen  over- 
anstrænges  og  biir  hæs.  Du  kan  sige  de  himmerrigeste  Ord  og 


Digitized  by  v^ooQle 


Bondekulturen 


107 


derved  bøde  godt  paa  det  vimsede  i  Ræsonnementet;  men  i 
Længden  forslaar  ikke  dette,  det  biir  saa  hjærtens  goldt,  man 
læser  tilslut  blot  med  Ansigtet.  Ja  man  biir  desværre  saa  pervers, 
at  man  af  lutter  Lede  søger  over  til  en  Forfatter,  som  skriver 
mere  sagte  og  hjælpeløst,  men  dybere  og  solidere  om  en  gam¬ 
mel,  gammel  Verden. 

1  din  Bog  føler  man  sig  aldrig  sikker.  Ved  Siden  af  de  tal¬ 
rige  Aandrigheder,  som  dit  geniale  Hoved  og  din  stilistiske  Almagt 
tryller  frem,  snubler  man  over  Tanker  og  Udtalelser,  som  er 
fuldkomne  blot  som  Flauser.  Jeg  ved  saaledes  intet,  som  bedre 
kan  sidestilles  med  din  Løshed  om  de  amerikanske  Fristaters 
Samfund,  end  min  egen  Ungdomssynd  om  det  samme  Æmne  fra 
modsat  Synspunkt;  jeg  fraregner  dog,  at  mit  Skrift  var,  saa  vidt 
jeg  husker,  saa  forfærdende  daarligt  og  barnagtigt  skrevet.  Du 
har  kanske  læst  Englænderen  Wells  ny  Bog  om  Amerika;  der 
er  ialfald  nogle  Ting,  som  synes  at  tyde  derpaa.  Men  lagde  du 
da  med  det  samme  Mærke  til,  hvor  denne  gennemkultiverede 
Skribent  i  al  Stilhed  tildeler  den  ny  Verden  haardere  Tugtelser, 
end  du  den  gamle,  med  alle  dine  lydelige  Smæld  i  alt  Godtfolks 
Øren?  Saaledes  er  det. 

Du  har  jo  nu  skrevet  mange  Bøger,  jeg  har  ikke  læst  andre 
end  dem,  som  du  selv  har  skænket  mig  af  gammelt  Kendskab. 
Jeg  har  saaledes  ikke  læst  dine  to  Romaner  fra  Amerika.  Men 
ogsaa  disse  er  sikkert  blændende,  ogsaa  i  dem  har  Vidunderet 
gentaget  sig.  Aldrig  var  der  et  i  sit  Slags  sjældnere  og  kostba¬ 
rere  Instrument  i  Danmarks  Hænder,  end  du  er.  Du  kan  være 
det,  som  ingen  anden  er,  naar  du  vil.  Du  kan  ogsaa  være  en 
rap  Tænker;  men  din  Tænkning  er  let  og  mangler  al  Tilsætning 
af  Grublen.  Du  kan  især  være  en  hidtil  unaaet  Skildrer.  Alt 
dette  kan  du  være,  og  dertil  kanske  en  stor  Skaber  —  naar  du 
vil.  Men  du  vil  ikke.  Din  Ungdom  er  dig  kanske  endnu  ivejen. 
Gæringstiden  er  muligens  endnu  ikke  forbi.  Som  det  nu  er  vil 
du  heller  redde  dig  sprogligt  og  have  dine  foregaaende  og  efter¬ 
følgende  Ord  i  Behold,  end  lægge  Hjærteblod  i  din  Tale.  Saa 
biir  det  nødvendigvis  mindre  nærende  end  delikat  anrettet  Føde, 
Herregud,  jeg  sulter  ihjel  af  Juveler!  Den  ny  Verden  foregiver 
at  være  et  Program;  du  skal  da  selv  være  som  den,  der  ud  fra 
en  dyb  Sindsforfatning  tager  sit  Parti  og  udraaber  en  ny  Lære. 
Men  det  virker  ganske  ilde,  det  virker  ikke  engang  redeligt;  det 

er  opfundne  Sager,  du  farer  med,  det  er  dit  Hoved,  som  har 
syslet  dem  ned  i  en  Bog.  Deri  er  ingen  Ondskab,  der  er  blot 
Vildfarelse.  Ondskab  hos  dig?  Du  er  uskyldig,  du  er  en  Gut  i 
dit  Værk.  Dette  Værk  er  godhjærtet  og  naivt,  der  er  intet  daar- 
ligt  i  det.  Der  er  da  heller  ingen  Forbitrelse,  ingen  Lidelse,  ingen 
Oplevelse;  du  har  spankuleret  dig  til  dine  Erfaringer  i  Livet, 
dine  Øjne  har  set  dem  og  din  Mund  er  bleven  fuld  af  dem; 
men  din  Sjæl  er  tom  af  dem.  Saaledes  er  det. 

Og  dog  —  naar  jeg  for  sidste  Gang  blader  i  denne  Bog, 
møder  jeg  paa  hver  Side,  ofte  i  Linje  efter  Linje,  Bud  fra  et 
Hoved  og  et  Hjærte.  som  jeg  kanske  har  gjort  Uret  i  disse 
ufuldkomne  Blade.  Hvor  han  er  mageløs!  hvisker  jeg  for  mig 
selv,  hvor  han  er  den  eneste!  Og  det  er  da  ikke  blot  Stilen, 
som  virker  paa  mig,  men  det  sælsomt  rigtige  i  dine  Sanseind¬ 
tryk,  din  uhørte  Ævne  til  at  gøre  et  Nu!  eller  et  Enkelttræk  an¬ 
skueligt  —  hvilket  atter  ikke  beror  alene  paa  Stilen,  men  kanske 
paa  noget  patologisk  gennemskuende  i  dit  Blik.  Dertil  kommer 
det  ømtaalige,  det  samfølende  i  dit  Sind,  som  det  ingenlunde 
altid  lykkes  dig  at  skjule  under  en  strunk  Mine.  Alt  i  alt  er  der 
da  ogsaa  i  Den  ny  Verden  nok  at  være  glad  i  og  nok  at  aner¬ 
kende  som  værdifuldt.  — 

Tilslut:  Jeg  har  skrevet  dette  Brev  til  flere  end  dig,  derfor 
har  det  faaet  denne  Form.  Jeg  har  kunnet  gøre  det  —  tør  jeg, 
uden  at  misforstaas,  sige,  at  jeg  har  kunnet  gøre  det?  —  fordi 
min  Sympati  og  Beundring  for  dig  er  gammel  og  rodfæstet  Men 
jeg  stiller  mig  ikke  i  Række  med  dine  „litterære  Yahooer “,  og 
jeg  ønsker  ikke  at  bliVe  brugt  til  Støtte  for  Skadebedrifter  imod 
dig.  Jeg  glemmer  aldrig,  at  du  er  den,  du  er. 

Knut  Hamsun 

I  Tyskland  er  Pressen  og  Foreningsvæsenet  i  Følge  Rigsforfatningens  §  4, 
Punkt  16  Rigets  Lovgivning  underlagt.  Der  udstedtes  en  Rigspresselov  i  1874, 
men  først  nu,  efter  en  Menneskealders  Forløb,  søger  de  forbundne  Regeringer 
at  gennemføre  en  Rigslov  om  Forenings-  og  Forsamlingsvæsenet.  Et  Blik  paa 
den  nuværende  Tilstands  Ynkelighed  er  nok  til  at  vise  denne  Lovs  dybt  ind¬ 
gribende  Betydning. 

I  det  tyske  Riges  26  Stater  er  Forenings-  og  Forsamlingsretten  for  Tiden 
ordnet  ved  25  forskellige,  indbyrdes  meget  afvigende  Foreningslove.  Denne 
brogede  Uensartethed  føles  overordentlig  trykkende,  især  af  Oppositionspar¬ 
tierne.  I  vore  Dage,  hvor  Afstande  saa  at  sige  ikke  eksisterer,  maa  en  tysk 
Politiker  stundom  i  Løbet  af  en  halv  Snes  Dage  afholde  lige  saa  mange  Valg¬ 
møder  i  Byer,  som  har  hver  sin  særlige  Forsamlingsret.  Næsten  alle  disse 
Love  er  udstedte  umiddelbart  efter  det  bevægede  Aar  1848  og  stærkt  mærkede 
af  den  da  i  Tyskland  fremherskende  Reaktion.  Kun  tre  tyske  Stater:  Wiirtem- 
berg,  Hessen  og  Anhalt  er  heldigere  stillede  og  har  ret  frie  Foreningslove. 

Den  prøjsiske  Foreningslov  af  1850,  som  senere  er  bleven  indført  i  Her¬ 
tugdømmerne,  Hannover  og  Hessen-Nassau  og  saaledes  nu  omspænder  de  to 
Trediedele  af  Riget,  bestemmer,  at  „alle  Forsamlinger,  i  hvilke  der  drøftes 
offentlige  Anliggender*,  skal  meldes  til  Politiet  senest  24  Timer,  før  de  afhol¬ 
des.  Efter  Kammerrettens  Fortolkning  af  Loven  er  tre  Personer  nok  til  „en 
Forsamling*,  medens  Udtrykket  „alle*  ogsaa  udstrækker  Anmeldelsespligten  til 
Sammenkomster  i  Privathuse,  og  „offentlige  Anliggender*  ikke  blot  omfatter 
alle  sociale,  kommunale  og  politiske  Spørgsmaal,  men  f.  Eks.  tillige  Frimenig¬ 
heders  Gudstjeneste,  Landboforeningers  Forhandlinger  om  Sædskiftet  og  Arbej¬ 
deres  Diskussion  om  et  Lønningsspørgsmaal  eller  om  Oprettelsen  af  en  Syge¬ 
kasse.  „Naar  to  Mænd  kommer  kørende  i  en  lukket  Vogn,  møder  en  Bekendt, 
som  tager  Plads  hos  dem,  og  derefter  fører  en  Samtale  med  ham  om  de  høje 
Kompriser,  gør  de  sig,*  har  en  navnkundig  tysk  Jurist  sagt,  „efter  prøjsisk 
Ret  strafskyldige,  naar  Sammenkomsten  ikke  i  Forvejen  er  anmeldt  til  Politiet.* 

Forsamlinger  under  aaben  Himmel  maa  kun  afholdes  med  Politiets  Til¬ 
ladelse.  I  Nordslesvig  har  Danskerne  aldrig,  længere  Syd  paa  Socialdemokra¬ 
terne  kun  rent  undtagelsesvis  kunnet  opnaa  denne  Tilladelse. 

Foreninger,  som  „har  i  Sinde  at  øve  Indflydelse  paa  offentlige  Anliggen¬ 
der*,  skal  indlevere  Statuter  og  Medlemslister  til  Politiet.  Enhver  Ændring  af 

Medlemslisterne  skal  anmeldes  inden  tre  Dage.  Hvilke  Politichikaner  denne 
Bestemmelse  muliggør,  fremgaar  af,  at  der  i  1899  anlagdes  henved  halvandet 
Hundrede  Processer  imod  den  nordslesvigske  Sprogforenings  Bestyrelse,  fordi 
en  Del  Dødsfald  i  de  foregaaende  ti  Aar,  som  havde  medført  de  paagældende 
Personers  „Udtrædelse  af  Foreningen,"  ikke  var  bievne  anmeldte  til  Politiet 
inden  for  den  foreskrevne  tre  Dages  Frist,  efter  at  de  havde  udaandet. 

Af  langt  større  Betydning  er  det  dog,  at  den  prøjsiske  Foreningslov  for¬ 
byder  „Kvinder,  Elever  og  Lærlinge"  at  være  Medlemmer  af  politiske  For¬ 
eninger  eller  deltage  i  politiske  Foreningers  Møder.  Til  Oplysning  om,  hvad 
dette  i  Virkeligheden  betyder  for  Kvindernes  Vedkommende,  skal  jeg  anføre 
et  enkelt  Eksempel.  Berlins  Kaabefabrikker  er  bekendte  over  hele  Verden. 
Deres  Konkurrencedygtighed  har  en  meget  mørk  og  trist  Baggrund:  Fattige 
Kaabesyersker,  som  i  trange  Stuer  sidder  bøjede  over  deres  Arbejde  fra  Mor¬ 
gen  aarie  til  Aften  silde  og  dog  knap  kan  tjene  det  nødvendige  til  Livets  Op¬ 
hold.  For  nogle  Aar  siden  søgte  en  Flok  intelligente,  humant  tænkende  og 
socialt  interesserede  Damer  i  Berlin  at  organisere  disse  fattige  Syersker  for 
at  skaffe  dem  bedre  Lønningsvilkaar.  Det  lykkedes  dem  omsider  efter  lange 
Tiders  opofrende  og  opslidende  Arbejde  at  faa  over  20,000  Kaabesyersker  orga¬ 
niserede  i  Fagforeninger.  Sypigerne  leverer  selv  Traaden,  og  paa  denne  Traad 
laa  der  en  høj  Told.  Under  et  Ordskifte  i  en  Afdeling  af  Kaabesyerskernes 
Fagforening  fremsatte  en  Taler  en  Aften  nogle  Ytringer  om,  at  Sytraadstolden 
burde  ophæves.  Straks  skred  Myndighederne  ind:  Foreningen  havde  behandlet 
et  politisk  Emne.  Den  var  dermed  bleven  en  politisk  Forening,  og  da  Kvinder 
ikke  maa  være  Medlemmer  af  politiske  Foreninger,  sprængtes  den  store,  møj¬ 
sommelig  sammenføjede  Organisation  brutalt  af  Politiet. 

Over  for  saadanne  Forsøg  paa  at  bruge  Foreningslovens  Bestemmelser  til 
at  hindre  tyske  Kvinders  faglige  Organisation  i  en  Tid,  hvor  de  i  Hundred- 
Tusindvis  maa  søge  selvstændigt  Erhverv,  betyder  det  —  skønt  ubehageligt  nok 
—  dog  ikke  saa  meget,  at  politiske  Foreninger  ikke  kan  afholde  Festmaaltider 
eller  Baller  —  med  Damer,  eller  at  selskabelige  Foreninger  hyppigt  ved  en 
uforsigtig  Ytring  i  en  Skaaltale  forvandles  til  „politiske  Foreninger"  og  dermed 
faar  Dødsstødet. 

Skønt  den  tyske  Foreningslov  ogsaa  i  mange  andre  Retninger  aabner  en 
vid  Mark  for  Politivilkaarligheden,  er  der  dog  adskillige  tyske  Foreningslove, 
som  er  endnu  værre. 

1  Mecklenburg-Schwerin  og  Mecklenburg-Strelitz  maa  der  kun  afholdes 
Møder  med  Politiets  forud  indhentede  Tilladelse.  Da  denne  Tilladelse  i  Regelen 
nægtes  Socialdemokraterne,  har  disse  Lande  i  Virkeligheden  ingen  Forenings- 
og  Forsamlingsret. 

I  Oldenburg,  Braunschweig  og  fem  andre  tyske  Stater  er  Forbundsbeslut¬ 
ningen  af  13.  Juli  1854  endnu  gældende  Ret.  Da  det  i  denne  Beslutning  hed¬ 
der,  at  „Arbejderforeninger,  som  forfølger  politiske,  socialistiske  eller  kommu¬ 
nistiske  Formaal,  skal  opløses  og  nye  Foreninger  af  den  Art  forbydes",  er  den 
en  Kilde  til  megen  Politivilkaarlighed. 

1  Kongeriget  Sachsen,  i  Hamburg,  Elsasz-Lothringen  og  flere  Smaastater 
kan  Politiet  forbyde  enhver  Forsamling,  naar  det  „frygter  for  en  paatrængende 
Fare  for  den  offentlige  Sikkerhed  og  Orden."  Efter  Senatets  Anordning  gjorde 

Politimyndighederne  i  Hamburg  rig  Brug  af  denne  Ret  for  et  Par  Aar  siden, 
da  Arbejderne  energisk  modsatte  sig  en  plutokratisk  Ændring  af  den  bestaaende 
Valgret. 

1  Bayern,  Sachsen  og  mange  andre  Stater  maa  umyndige  ikke  deltage  i 
offentlige  Forsamlinger.  I  bevægede  Tider  maa  yngre  Vælgere  derfor  gaa  med 
deres  Fødselsattest  i  Lommen,  hvis  de  uden  Risiko  vil  deltage  i  Valgmøder, 
og  Oppositionens  Valgkandidater  staar  hyppigt  i  Fare  for  at  faa  deres  Møder 
sprængte,  fordi  der  af  samme  Grund  opstaar  Konflikt  med  Politiet. 

1  Prøjsen  og  de  fleste  andre  tyske  Stater  kan  en  Forsamling  opløses, 
naar  der  er  bevæbnede  til  Stede.  Politiet  har  hyppigt  —  ogsaa  i  Nordslesvig 
—  betegnet  Spadserestokke  som  Vaaben  i  Lovens  Forstand. 

I  Prøjsen  giver  en  „Opfordring",  i  Sachsen  endog  en  „Tilskyndelse"  til 
„en  strafbar  Handling"  Politiet  Ret  til  at  opløse  en  Forsamling.  Under  Hen¬ 
visning  til  denne  Bestemmelse  blev  en  Forsamling  i  Nordslesvig  opløst,  fordi 
en  Taler  bad  Deltagerne  om  at  synge  Bjørnsons  bekendte  Sang:  „Jeg  vil  værge 
mit  Land."  —  Der  er  andre  Stater,  hvor  endog  „en  Tilskyndelse  til  uretmæs¬ 
sige  og  usædelige  Handlinger"  giver  Politiet  Ret  til  at  ophæve  et  Møde.  Og 
alle  Vegne  er  det  Politiet,  i  Regelen  repræsenteret  af  ret  uvidende  Gendarmer, 
der  bestemmer,  hvad  der  forstaas  ved  disse  elastiske  Udtryk. 

1  Westfalen  begyndte  en  Taler  sit  Foredrag  med  Ordene  „Mit  Tema  — 
da  rejste  Gendarmen  sig  og  sagde  kort  og  fyndigt:  „Om  Tema  maa  der  ikke 
tales  i  denne  Forsamling,  jeg  hæver  Mødet!"  I  Nordslesvig  var  en  Del  Damer 
samlede  til  et  Kaffeselskab.  Skønt  der  ikke  blev  holdt  Taler,  blev  Selskabet 
opløst,  fordi  det  efter  Politiets  Mening  „var  sandsynligt,  at  der  var  bleven  drøftet 
offentlige  Anliggender,  hvis  Gildet  var  blevet  fortsat." 

Af  „Hensyn  til  den  offentlige  Sikkerhed"  har  Politiet  i  Nordslesvig  bl.  a. 
forbudt  Foredragsmøder,  fordi  „en  Revne  i  Gibsloftet  viste,  at  Forsamlingshuset 
var  brøstfældigt,"  fordi  „der  laa  Børn  syge  af  Mæslinger  paa  en  Gaard  i  Sog¬ 
net,"  og  fordi  „Salen  var  oplyst  med  Petroleum,  og  det  ikke  var  udelukket,  at 
en  Lampe  kunde  eksplodere."  I  Sachsen  har  Politiet  ofte  forbudt  Forsamlinger 
af  Hensyn  til  den  offentlige  Sikkerhed,  fordi  der  savnedes  godt  Drikkevand  i 
Byen,  men  Papegøjen  blev  dog  nylig  skudt  af  en  Politimester  i  Schlesien, 
som  forbød  en  Murer- Fagforening  at  holde  Møde,  fordi  — -  „der  var  udbrudt 
Mund-  og  Klovsyge  paa  Egnen." 

Først  naar  man  ser  det  Forslag  til  en  tysk  Foreningslov,  der  for  Tiden 
staar  til  Forhandling  i  Berlin,  imod  den  Baggrund,  jeg  her  har  tegnet  i  grove 
Omrids,  forstaar  man,  at  Rigskansleren  kan  betragte  det  som  en  betydelig  Ind¬ 
rømmelse  til  Liberalismen,  og  at  de  frisindede  Partier  lægger  Vægt  paa,  at  For¬ 
slaget  bliver  Lov. 

Lovforslaget  bringer  ret  betydningsfulde  Fremskridt  i  fire  Retninger.  Det 
giver  Tyskland  en  ensartet  Forenings-  og  Forsamlingsret,  stiller  Kvinderne  lige 
med  Mændene,  giver  ogsaa  umyndige  Forenings-  og  Forsamlingsret  og  afskaf¬ 
fer  Foreningernes  Forpligtelser  til  at  indsende  Medlemslister  til  Politiet.  For 
de  fleste  Staters  Vedkommende  kan  der  ogsaa  nævnes  andre  Fremskridt.  Baade 
Anmeldelsespligten  og  Opløsningsretten  bliver  saaledes  i  al  Almindelighed  be¬ 
grænsede. 

Men  da  Forslagets  §  7  paa  den  anden  Side  bestemmer,  at  Forhandlin- 

gerne  paa  offentlige  Møder  skal  føres  paa  Tysk,  bliver  det  derved  til  en  farlig 
Undtagelseslov.  Ændres  denne  Paragraf  ikke,  vil  Loven  ødelægge  Forsamlings- 
retten  for  over  4  Millioner  tyske  Statsborgere  af  litavisk,  vendisk,  polsk,  fransk 
og  dansk  Nationalitet. 

To  tidligere  prøjsiske  Indenrigsministre  Baron  v.  d.  Recke  og  Baron  v. 
Hammerstein  har,  støttet  paa  almindelige  Teorier  om  Politiets  Ret  til  at  over- 
vaage  offentlige  Forsamlinger,  i  de  sidste  ti  Aar  gentagne  Gange  forbudt  Polak¬ 
kerne  at  tale  Polsk  paa  offentlige  Møder.  Men  Overforvaltningsretten  har  Gang 
efter  Gang  stemplet  disse  Forbud  som  retsstridige.  Nu  forlanger  Regeringen 
derfor  et  Sprogforbud  optaget  i  Foreningsloven. 

Sprogforbudet  begrundes  med,  at  Rets-  og  Øvrighedssproget  længe  har 
været  tysk  i  de  ikke-tyske  Landsdele,  og  at  Kendskab  til  det  tyske  Sprog  maa 
kunne  forlanges  af  alle,  som  inden  for  Rigets  Grænser  vil  tale  til  Rigets  Bor¬ 
gere  om  offentlige  Anliggender.  Der  tilføjes  i  Motiveringen,  at  Regeringen 
lægger  den  største  Vægt  paa  Forbudets  Vedtagelse.  Ved  almindelige  Anvisnin¬ 
ger  vil  den  imidlertid  forebygge  Haardheder,  tillade  Undtagelser,  hvor  der  er 
Anledning  til  det,  og  sørge  for,  at  —  Deltagerne  i  internationale  Kongresser, 
som  afholdes  i  Tyskland,  faar  Lov  til  at  benytte  sig  af  ikke-tyske  Sprog! 

Lovforslaget  har  nu  været  til  første  Behandling.  Imod  Forventning  havde 
de  konservative  Partier  ikke  stort  at  indvende  imod  det.  Meget  tyder  paa,  at 
det  i  al  Almindelighed  vil  blive  ændret  ret  betydeligt  i  frisindet  Retning.  Alle 
Parter  er  tilsyneladende  enige  om,  at  der  bør  sættes  Skranker  for  Politivil- 
kaarligheden.  Kampen  vil  særlig  komme  til  at  staa  om  Sprogforbudet. 

Ordførerne  for  alle  de  i  „Blokken*  samlede  otte  Fraktioner  har  erklæret, 
at  S  7  er  uantagelig  i  den  af  Regeringen  foreslaaede  Form.  De  konservative 
Partier  kræver,  at  Sprogforbudet  ikke  skal  udstrækkes  til  Litaver,  Massurer  og 
Vender,  det  national -liberale  Parti  tilføjer  —  og  fransktalende  Lothringer. 
Og  de  er  enige  om  at  kræve  Garantien  i  denne  Retning  optaget  i  Loven.  I 
en  Replik  til  Lothringeren  Dr.  Gregoire  har  Statssekretær  v.  Bethmann-Holweg 
endvidere  antydet,  at  Forbu ndsraadet  er  villigt  til  at  gøre  Indrømmelser,  og  at 
de  fransktalende  Lothringere  specielt  ikke  behøver  at  nære  Bekymringer.  Der¬ 
med  var  de  frisindede  Partier  imidlertid  ikke  tilfredse.  Deres  Ordførere  kræ¬ 
vede  bestemt,  at  Sprogforbudet  heller  ikke  maa  udstrækkes  til  de  dansktalende 
Nordslesvigere  og  tilføjede,  at  de  nærede  „de  allerstørste  Betænkeligheder  ved 
at  udstrække  det  til  Posen,  Vestprøjsen  og  Øvreschlesien.* 

Lovforslaget  er  nu  henvist  til  et  Udvalg  paa  28  Medlemmer.  At  Udvalget 
vil  ændre  Loven  betydelig  i  frisindet  Retning,  kan  betragtes  som  hævet  over 
enhver  Tvivl.  Om  den  derefter  vil  kunne  samle  et  Flertal  i  Rigsdagen,  af¬ 
hænger  af  to  Ting.  For  det  første  af,  i  hvor  høj  Grad  det  lykkes  at  fjerne 
dens  Undtagelsesbestemmelser,  for  det  andet  af  „Blokspolitikkens*  Udsigter  i 
al  Almindelighed,  idet  betydelige  Indrømmelser  paa  andre  Omraader,  særlig 
med  Hensyn  til  Skattereformen  og  den  prøjsiske  Valgretsreform,  vil  kunne 
fremkalde  Forskydninger  inden  for  de  frisindede  Partier,  som  svækker  Mod¬ 
standen  imod  Sprogforbudet. 

H.  P.  Hanssen-Nørrf.mølle 

Kejserlig  russ. 


Hof-Leverandør 


C.  Ft.  E  VEFIS  <£  CO. 


Maltextraktøl  (dansk  Sundhedsøl) 

40  Øre  pr.  V*  Fl. 

Export-Malt-Extrakt  (Skattefrit) 

25  Øre  pr.  V*  Fl. 

Fineste  og  bedste  Fabrikata. 

Fabrik:  0.  Fasanvej  15.  H  Telefon  3282. 


Flygler 


Skandinaviens  største  Mngaslnrr. 
Aarllgt  Salg  af  over  fitt)  Instrumenter. 
Alle  Stilarter  og  Træsorter.  -  Hedste 
cxlsterende  Knbrlkata:  Stein  wc*.  Gaveuu. 
Ham  Ilion  Højeste  Udmærkelser  (Grand 
prlx  og  Guldm.)  og  fineste  Anbefalinger. 

©Ar.  Winther , 

Frtderiksborgg.  36,  » Nerrehus •, 
lldsl :  Østergade  6?  (ved  Kandis  Ur.) 

Brugte  Pianoer  tages  I  Bytte.  Udlej- 
\  ntng  med  Købsret.  Ubegrænset 

k  Garanti  Hl  enliv.  Tid.  Kulante  He- 

K  taiings-  og  l•'orr<*tning»p^^lu^pper.  m 
^  Skriv  eller  III.  Prisliste  og  Plecer  M 


Magasin  du  Nords  Afdelinger  for 

Herre-Skræderi  og  Herre-Lingeri 

fører  de  nyeste  og  fineste  Artik¬ 
ler.  Priserne  ere,  ligesom  i  Etab¬ 
lissementets  øvrige  Afdelinger, 
altid  meget  moderate. 

Egen  Indgang  til  disse  Afdelin¬ 
ger  i  Porten  nærmest  Vingaards- 
stræde. 


C.  Riis  Bonne  &  Co. 

anbefaler  Linoleum  enten  som  afpassede 
Tæpper  eller  til  hele  Værelser  og  Trappegange. 

6.  Kronorinsenseade  6  Købmag  erg  Ad  e) 

Imellem  Klitter  ved  Havet  i  et  Solhjøme.  Blaa  Himmel.  Den  unge  Mand  kommer  ind.  Gaar  hurtig 
op  paa  Klitten.  Ser  sig  omkring.  Ser  op  paa  Himlen  —  udover  Havet. 

Den  unge  Mand 
Aa  denne  Dag!  —  aa  lyse  Dag! 

Jeg  drikker  dig  i  fulde  Drag. 

En  Sol  og  Lykkedag  brudt  frem  af  Slud  og  Taage. 
Den  løfter  os  og  bærer  os 
Den  kvæger  og  ernærer  os. 

(Staar  lidt  og  lytter.) 

Der  skreg  en  Maage! 

Der  skreg  en  Maage,  jagende 
i  store  Sving 
i  Ring,  I  Ring! 

Saa  klagende! 

(Urolig.) 

Hvor  biir  hun  af.  Og  just  idag 
til  vores  Stævnemøde? 

(Ser  atter  ud.) 

Hvad  vil  den  Maages  vilde  Jag? 

Den  flyver  sig  tildøde. 

(Lidt  efter.) 

Jeg  mindes  én 
paa  Skagens  Gren, 
en  herlig  Kongemaage! 

Hvor  stolt  den  stred 
da  Stormen  bed. 

Den  kløved  Slud  og  Taage. 

Tilskueren  1908  8 

Men  Solen  kom  —  en  Sommerdag. 

Jeg  saa  den  Maage  ro  i  Mag 
forgyldt  af  Solens  Straaler. 

Ja  Kongekronet  sad  den  der 

paa  Skagens  Gren  i  Solens  Skær 

og  drak  sin  Fryd  af  Himlens  fulde  Skaaler. 

(Ser  atter  ud.) 

Nu  sank  den  Maage  ned  i  Hav. 

Den  jog  sig  selv  til  døde! 

(Atter  urolig.) 

Hvor  biir  hun  af.  Hvor  biir  hun  af 
idag  til  Stævnemøde? 

(Lytter.) 

Nej  —  Ikke  hendes  Skridt,  der  lød. 

(Raaber.) 

Hej  Fisker  der!  —  hvis  1  har  Tid? 

Har  1  ej  mødt?  —  Kom  hid.  Kom  hid! 
Har  1  ej  mødt  en  Pige? 

(Lytter.) 

Hvad  er  det  1  vil  sige? 

Jeg  hørte  Eders  Fodtrin  lød, 
saa  spurgte  jeg  —  En  Pige? - 

(En  gammel  Fisker  kommer  frem  mellem  Klitterne.  Hana  Ansigt 
er  alvorligt.  Den  unge  Mand  springer  ned.) 

Fiskeren 

Ja  nu  er  Holger  Drachmann  død, 
det  vilde  jeg  blot  sige. 

Den  unge 

Aa  er  han  død.  Aanej.  Aanej. 

Fiskeren 

Vi  skal  jo  alle  gaa  den  Vej. 

Den  unge 

Jeg  fatter  ej! 

(Skjuler  Ansigtet  i  sine  Hænder.) 

Fiskeren 

Han  var  —  den  Ting  er  vis  og  sand 
en  dygtig  Digter  i  sit  Fag 
og  det  er  ogsaa  sandt,  at  han 

tillige  var  en  herlig  Mand 
som  hilste  venligt  til  Goddag 
og  hjalp  enhver,  som  bad  derom 
og  der  er  neppe  En,  som  kan 
med  Sandhed  sige,  at  han  kom 
uhjulpen  ud  fra  denne  Mand. 

(Dtempet.) 

Han  siger  jo  saa  meget  Præsten 
og  Rigsdagsmanden  med  forresten. 

Det  kan  jo  gerne  være  rigtig, 
at  han  var  noget  uforsigtig. 

Det  maa  de  Store  bedst  forstaa, 
men  han  var  afholdt  blandt  de  Smaa. 

Og  digtede  —  som  ingen  anden. 

Vi  holdt  af  Manden! 

Den  unge 

(lidenskabeligt) 

Han  sejled  frem  for  fulde  Sejl 
Han  havde  ingen  Fejl! 

Fiskeren 

Naa  Fejl  har  alle,  som  kan  klandres, 
men  har  han  fejlet  og  gjort  galt, 
saa  har  han  allenfals  betalt, 
kan  hænds  —  for  nogle  af  de  andres. 

Og  jeg  vil  tage  Hatten  af 

for  ham  —  og  ogsaa  for  hans  Grav. 

Den  unge 
Hvor  biir  hun  af? 

Fiskeren 

(smiler  ironisk) 

„Hvor  biir  hun  af?“ 

Der  fandt  han  atter  Tonen. 

Den  unge 
Forstaar  I  ikke? 

8* 

Fiskeren 

(lidt  efter) 

Jo  saamænd. 

Selv  gaar  jeg  hjem  til  Konen. 

(Han  gaar.) 

(1  det  samme  kommer  den  unge  Pige  fra  venstre.) 


Han 

Aa  har  du  hørt?  — 

Hun 

(smerteligt) 

Aa  lige  nu! 

Jeg  fatter  ej. 

Han 

(lidt  efter) 

Hvad  tænkte  du? 


Hun 

(ryster  paa  Hovedet) 

Jeg  fatter  ej!  —  Hvad  tænkte  jeg? 

Jeg  længtes  efter  dig! 

Han 

Det  samme  tænkte  jeg! 

(De  omfavner  hinanden.  Staar  med  Hovedet  paa  hinandens  Skuldre. 
De  sætter  sig  ned  i  tunge  Tanker.) 


Han 

Nu  er  de  lyse  N ætters  Tid  forbi 
de  dirred  hen  de  gyldne  Melodier. 

Der  bliver  tavst  paa  Strand  og  Skovens  Sti 
den  taler  kun  om  ham,  som  evig  tier. 

Hvor  var  han  glitrende  som  Sol  paa  Sund. 

Frisk  som  den  aarie  Morgenstund  ved  Havet 
og  sitrende  som  Dug  i  Blomstens  Bund. 

—  Nu  er  den  danske  Sommers  Fryd  begravet. 

(De  sidder  tavse.) 


Hun 

Han  maatte  jo  lide! 

Saa  tunge  Tider! 

Han 

Der  er  mangt,  der  kan  svide  — 
og  mange  der  bider. 

(Klokker  ringer.) 

Hun 

Hør  —  de  fjerne  Klokkeklemt, 

„Bud  fra  gamle  Dage. “ 

Han 

Dem  har  jeg  ingensinde  glemt, 
nu  kommer  de  tilbage. 

Og  han,  som  var  saa  hed  og  vild, 
var  i  sit  Inderste  saa  mild, 
som  Vaarens  første  Dage. 

Hun 

Men  ved  du,  at  hans  Død  var  blid? 

Den  kom  saa  let,  i  venlig  Tid 
og  uden  Gru  og  Klage. 

Han 

Aa  det  er  godt  at  tænke  paa! 

Det  maatte,  maatte  være  saa! 

(Sidder  lidt  og  ser  frem  for  sig.) 

Døden  var  god  imod  ham 

den  kendte  hans  Inderste  og  forstod  ham. 

(Rejser  sig  stille  og  lytter.) 

Hør!  —  hør,  hvor  det  suser  i  Skovens  Kroner. 
Hør  Havet  toner! 

Det  suser  og  toner  med  bønlig  Klang, 

Det  er  som  om  Jordens  Aander  sang. 

Stemme 

Luftens  Aander!  Tag  imod 
vores  kære  Broder! 

Giv  ham  Haand  og  før  hans  Fod 
imellem  fjerne  Kloder. 

Milde  Vinde!  Vift  hans  Kind 
Kys  hans  Pande  Brise! 

Klare  Toner!  Fyld  hans  Sind 
med  sød  og  stille  Lise. 


Digitized  by  v^ooQle 


118 


Ved  Holger  Drachmanns  Død 


Hun 

(løfter  Hovedet  og  lytter) 

Det  suser  og  toner  med  liflig  Klang 
Det  er  som  om  Luftens  Aander  sang. 

Stemme 

(fra  Luften) 

Luftens  Aander  er  ham  god! 

Han  var  vores  Broder! 

Sjælens  blide  Blomsterblod 
fik  han  af  vor  Moder. 

Vinden  leged  i  hans  Sang. 
Æolsharpens  Brusen 
dirred  hen  i  sagte  Klang, 
de  fjerne  Stjerners  Susen. 

Han 

Det  suser  blidt  —  det  toner  tyst 
Her  blev  med  Et  saa  mildt  og  lyst. 

Hun 

(peger  paa  en  hvid  Sky,  som  Solen  nu  beskinner) 

Sér  Du  den  hvide  Sky,  som  hist 
har  faaet  gylden  Krone  paa. 

Han 

(smiler) 

Er  det  mon  ham,  som  nu  tilsidst 
kan  —  som  han  lyster,  gaa? 

(Med  Ansigtet  vendt  mod  Skyen.) 

Den  hvide  Sky  med  gylden  Bræm 
deroppe  i  det  klare  Blaa. 

—  Saa  fri  og  sorgløs  i  sit  Hjem, 
kan  ingen  anden  gaa! 

Den  glider  bort,  saa  langt  den  vil, 
i  Utids  Tider  om  den  vil 
for  Luftens  Pust,  til  Vindens  Spil 
og  ser  —  som  ingen  saa: 

Hvor  Himlen  dog  er  blaa! 

Den  hvide  Sky  —  ja  det  er  dig, 
som  i  det  høje,  klare  Blaa 
kan  gaa  din  egen  frie  Vej 
saa  helt  paa  Maa  og  Faa. 

Der  stanser  du  og  hviler  du 
der  driver  du  og  iler  du 
der  drømmer  du  og  smiler  du 
med  Ho’det  skælmsk  paa  Skraa: 
Hvor  Himlen  dog  er  blaa! 

Du  smiler  til  den  gode  Sol 
til  alle  Stjerner,  store,  smaa! 

Ak  Guld  i  Himlens  blaa  Viol, 
som  Pigeøjne  blaa! 

Én  Stjerne  lyser  som  Rubin! 

Den  funkler  som  den  røde  Vin, 
saa  ungdomsvarm  og  uskyldsfin. 

Du  ler  og  tænker  paa: 

Hvor  Himlen  dog  er  blaa! 

Du  ler  og  tænker  stille  paa, 
at  denne  Glød  af  rød  Rubin 
kan  ingen  vrede  Øjne  naa 
og  dog  —  dog  er  den  din. 

Hvor  er  det  svundne  fjernt  og  nær! 
De  samme  Farver  her  som  der; 
men  badet  i  et  Uskyldsskær, 
som  aldrig  før  du  saa: 

Hvor  Himlen  dog  er  blaa! 

Hvor  Himlen  dog  er  høj  og  blaa 
og  rig  og  fuld  af  gylden  Glans 
og  ingen  onde  Øjne  naa 
de  lyse  Stjerners  Dans. 

Du  frie  Sky!  Far  hen!  Far  hen! 
vi  mindes  dig  vor  store  Ven! 

Du  kommer  mild  og  glad  igen, 
saa  tidt  vi  tænker  paa: 

Hvor  Himlen  dog  er  blaa! 

Ved  Holger  Drachmanns  Død 


Hun 

(dæmpet) 

Hvor  Himlen  dog  er  blaa! 
Stemmen 

(fra  Luften) 

Store  Sol  tag  mod  din  Søn! 
lyse  Straalekerte! 
lad  ham  se  dig  rig  og  skøn 
for  han  var  din  af  Hjerte. 
Høje  Stjerner!  Glem  det  ej 
Han  var  Eders  Lige! 


Lys  for 

ham  og  vis 

ham 

Vej 

i  Eders 

fjerne  Rige. 

Kor 

(fra  Luft  og  Jord) 

Lys  for 

ham  og  vis 

ham 

Vej 

i  Eders 

stille  Rige. 

Helge  Rode 

Jeg  er  født  d.  9.  Oktober  1846  i  København  af  Lægen,  Pro¬ 
fessor  Andreas  Georg  Drachmann  og  hans  Hustru  Vilhelmine 
Maria  D.  født  Stæhr.  Jeg  husker  min  Bedstefader  paa  mødrene 
Side,  den  gi.  Stæhr.  Han  beboede  en  lang,  1ste  Sals  Etage  i 
Frederiksborggade  lige  ved  Kultorvet,  var  en  gammel  Særling, 
med  Nathue  og  uldne  Strømper  i  Tøfler,  der  mest  holdt  sig  i 
sit  eget  Værelse  og  var  frygtet  af  Familien.  Hans  Glæde  var 
gamle  Vaaben,  Antikvitets-  og  Marskandisergenstande  og  blomst¬ 
rende  Nerier.  Jeg  vil  gøre  min  Ed  paa,  at  Interessen  for  Vaaben 
og  nRagerieru  idetheletaget  og  for  stærktduftende  Blomster  er 
bleven  vakt  stærkt  den  Gang  og  har  fulgt  mig  troligt  siden.  I 
Venedig  (1876)  dukkede  denne  Interesse  for  begge  Dele  saa 
stærkt,  med  hele  Barnealderens  Glæde,  op  for  mig,  og  jeg  skulde 
da  have  formaaet  til  Punkt  og  Prikke  at  sige,  hvorledes  der 
lugtede  hos  Bedstefa’er,  og  hvor  uendelig  glad  jeg  sneg  mig  til 
at  komme  ind  i  hans  Raritetssamling.  Han  havde  været  en  af 
Byens  rigeste  Hørkræmmere;  var  en  høj,  kæmpestærk  Mand, 
der  levede,  ikke  selv  literærdannet,  men  æstetisk  paavirket  af 
Tidens  Tilbøjelighed,  paa  Skydebanen,  i  Klubber,  ved  dramatiske 
Underholdninger,  og  lidt  efter  lidt  i  mere  broget  Selskab,  musi¬ 
kalsk,  grovkornet-flot,  indtil  han  havde  ødelagt  Størsteparten  af 
sine  Ejendomme  omkring  i  Byen.  Hans  Jernnatur  trodsede  Alt. 
Han  skal  ofte  være  kommen  hjem  fra  et  lystigt  Lag  sent  paa 
Natten,  har  da  trukket  sin  Livkjole  og  Vest  af,  sat  sig  midt  i 
den  store  Dagligstue  for  aabne  Vinduer  til  begge  Sider  (Gen¬ 
nemtræk),  fyldt  sig  en  stor,  gammeldags  Pokal  med  Vin,  og  der- 


Digitized  by  v^ooQle 


122 


Holger  Drachmann 


paa  kaldt  en  af  sine  Døtre,  og  oftest  min  Moder,  op  af  deres 
Seng  forat  spille  for  sig  paa  Clavér,  medens  han  selv  sang  og 
drak  „alle  sine  gode  Venners"  Skaal.  Da  min  Fader,  dengang 
ung  Marinelæge,  blev  forlovet  med  Datteren,  opdagede  han  den 
Ruin,  som  truede  den  store  Familie,  og  tvang  ved  sin  Energi 
den  Gamle  til  at  lade  sig  gøre  umyndig,  saa  at  en  af  Ejendom¬ 
mene  og  Stumperne  af  Formuen  kunde  reddes  for  Familien. 

Paa  fædrene  Side  har  jeg  ikke  kendt  mine  Bedsteforældre, 
og  ikke  hørt  meget  om  dem.  I  min  Moders  Familie  mente  man 
derimod  bestandig,  at  jeg  „mindede  om  den  Gamle". 

Min  Moder  døde,  da  jeg  var  12 — 13  Aar.  Var  musikalsk,  skal 
have  været  en  munter,  næsten  overgiven  smuk  ung  Pige,  der 
tilbragte  en  Del  af  sine  Forlovelsesaar  i  Fredensborg,  hvor  min 
Faders  Søster  var  gift.  Jeg  har  dog  kun  det  mere  sygelige  Ind¬ 
tryk  af  hende,  og  et,  for  Erindringen  bestemmende,  Indtryk  af 
hendes  Død.  („En  Overkomplet",  deri  ogsaa  hele  Familiens  gamle 
Forkærlighed  for  Fredensborg).  Min  Fader  var  som  sagt  Marine¬ 
læge  og  har  som  saadan  paa  forskellige  Orlogsskibe  gjort  Rejsen 
om  Jorden;  han  har,  som  han  selv  ofte  har  sagt  mig,  været  mere 
tilsøes  end  mangen  Søofficer.  Ifølge  Familiemysterierne  skal  han 
være  „uægte"  Barn  af  Lægen,  Etatsraad  Herholdt,  der  i  sin  Tid 
spillede  samme  Rolle  paa  Hospitalerne  og  i  Publikum  som  den 
senere  Prof.  Buntzen.  Min  Fa’rfa’r  skal  ikke  have  duet  synderlig 
(saa  vidt  jeg  véd  „Kursmed",  militær  Dyrlæge),  og  hans  Kone 
har  da  faaet  en  Stilling  ved  et  af  Hospitalerne,  hvor  hun  har 
gjort  Herholdts  Bekendtskab.  Dog,  herom  véd  jeg  lidet  og  har 
ikke  Tid  nu  til  at  indhente  Oplysninger  —  hvis  disse  i  det  Hele 
blev  givet  mig.  Min  Fader  har  været  i  Besiddelse  af  en  over¬ 
ordentlig  Energi  og  Ærgerrighed.  Han  gik  som  Dreng  i  „tysk" 
Skole  (maaske  S.  Petri)  og  kom  tidlig  paa  Hospitalet  hos  min 
Moder.  Han  fortæller  om  de  utrolige  Hindringer,  han  havde  forat 
bane  sig  Vej  til  at  blive  Læge  med  sine  overordenlig  knappe 
Kaar  og  sine  ringe  Forbindelser  i  den  dengang  saa  aristokratiske 
Embedsmands-  og  Officerstid.  Da  han  lige  havde  faaet  sin  første 
Examen  ved  det  daværende  kirurgiske  Akademi,  maatte  han  som 
ganske  ung  medicinsk  Student  tage  Pladsen  som  2den  eller  3die 
Læge  ombord  paa  en  af  Orlogsmændene,  der  skulde  paa  Togt. 
(Han  er  født  1810).  Ombord  paa  disse  forskellige  Skibe,  i  et 
usselt  Lukaf  i  Proviantsforvalterens  Melmagasin,  ovenpaa  for- 

dærvet  Flæsk  og  Beskøjter,  læste  han  saa  til  sine  forskellige 
Examiner  i  Storm  og  i  Stille,  ringeagtet  af  de  brutale  og  aristo¬ 
kratiske  Officerer,  hvis  Bornerthed  og  Hovmod  i  de  Dage  næsten 
var  bleven  til  et  Valgsprog.  Endelig  efter  flere  Aars  Togter  lyk¬ 
kedes  det  ham  at  tage  sin  Examen  iland  (en  god  selvfølgelig)  og 
at  blive  ansat  ved  Søetatens  Hospital.  Derpaa  forlovede  han  sig 
(i  Begyndelsen  af  1840)  og  giftede  sig  et  Par  Aar  efter,  da  han 
havde  faaet  Lægebolig  paa  Hospitalet,  som  efter  hans  Beskrivelse 
bestod  af  to  eller  maaske  et  Værelse,  hvor  han  og  min  Moder 
maatte  voltigere  over  to  gule  Kommoder  (som  jeg  endnu  kan 
mindes  at  have  bemalet  med  Blæk  som  Dreng)  forat  komme 
til  de  ægteskabelige  Senge.  Min  ældste  Søster,  der  er  to  Aar 
ældre  end  jeg,  blev  født  her.  Jeg  selv  er,  saa  vidt  jeg  véd,  født  i 
Møntergade,  nærved  Gothersgade,  skraas  overfor  det  Sted,  hvor 
Familien  Brandes  og  Anker  Heegaard  bor. 

I  denne  Sommer  (1877)  da  min  Fa’r  blev  kreeret  til  Doktor 
ved  Upsalauniversitetet,  gjorde  han  en  lille  festlig  Middag  for 
sine  Nærmeste,  og  ved  den  Lejlighed  fortalte  han  nogle  Træk 
fra  sit  Ungdomsliv.  Ellers  talte  han  ikke  gerne  herom;  han  har 
døjet  altfor  meget.  Han  gjorde  mig  da  opmærksom  paa,  at  hvor- 
meget  Ærgerrigheden  end  har  drevet  ham  fremad,  og  hvormeget 
han  har  haft  Lykken  med  sig  i  sine  Bestræbelser,  saaat  han  nu 
er  en  anset  og  jevnt  velhavende  Mand,  saa  er  der  fra  hans  tidligste 
Ungdom  (i  Frederik  d.  6tes  Tid,  som  han  mindes  med  Rædsel) 
netop  lagt  en  saa  absolut  demokratisk  Tænkemaade  ned  i  ham, 
netop  ved  alle  de  Ydmygelser,  som  hans  stolte  og  ærekære  Ge¬ 
myt  maatte  døje  gennem  alle  Overordnede,  Officerer  og  Embeds- 
mænd,  som  dengang  vare  Smaasouverainer  paa  deres  Omraader. 
Han  rettede  denne  Ytring  gennem  et  Aper<;u  over  sin  Ungdom, 
særlig  imod  mig,  fordi  han  stedse  „frygter",  som  han  siger,  „mine 
aristokratiske  Tilbøjeligheder  i  Skindet,  trods  mine  virkelig  alvor¬ 
lige  demokratiske  og  frihedsstræbende  i  Sindet".  Han  sigter  her¬ 
ved  til  en  Dobbelthed  i  Tilbøjeligheder,  som  jeg  selv  har  iagt¬ 
taget  som  gennemgaaende  gennem  hele  vor  Familie.  Min  Fa’r 
og  Mo’r  vare  saadan  noget  som  Fætter  og  Kusine,  i  ethvert  Fald 
i  Familie  med  hinanden.  Hele  Familien  nedstammer  fra  polsk 
Udspring.  Min  Oldefader  var,  efter  Familietraditionen,  adelig  polsk 
Emigrant,  som  giftede  sig  her  i  Landet,  og  altsaa  rimeligvis  har 
antaget  sin  Kones  Navn.  Ganske  klart  véd  jeg  det  ikke.  Men 

hele  denne  Side  af  Familiehistorien  indeholdes  korrekt  i  en  „Over¬ 
komplet".  Jeg  erindrer  tydeligt,  hvorledes  hele  dette  polske  „Ba¬ 
ronvæsen"  spillede  en  betydelig  Rolle  for  mig  i  mine  hele  Op¬ 
vækst,  og  det  har  rimeligvis  nu  og  da,  tilligemed  mine  øvrige 
Excentriciteter,  foruroliget  min  Fa’r,  der  havde  baade  sin  egen 
og  sin  Kones  Faders  Exempel  i  frisk  Erindring,  og  som  i  min 
Grandonkel,  min  Mo’rmo’rs  Fætter,  havde  et  fyldigt  Exemplar 
af  en  Fantast,  der  ikke  bestilte  noget,  men  gik  og  drev  omkring 
med  „Baroniet"  i  Hovedet. 

Excentrisk  har  hele  Familien  været,  baade  aktiv  og  passiv; 
dette  slaar  jeg  fast.  Min  Fa’r  er  vel  egenlig  den,  der,  med  sine 
egne  stærke  Tilbøjeligheder  ubeskaaren,  stærkest  og  mest  deci¬ 
deret  udadtil  har  omformet  de  excentriske  Tilbøjeligheder  tillige 
i  energisk  Arbejde  og  ærgerrig  Stræben. 

Jeg  gjorde  omtrent  min  Debut  her  i  Verden  (jeg  var  ikke 
stort  gammel  dengang,  efter  hvad  man  fortæller  mig)  ved  at  blive 
tabt  af  min  Barnepige  ud  fra  et  aabent  Vindue  paa  tredie  Sal 
ned  i  Gaarden.  Det  samme  er  hændt  en  Onkel  af  mig,  som 
ved  den  Lejlighed  slog  en  Vaskerkone  ihjel,  og  en  Neveu  af 
mig,  som  hverken  slog  sig  selv  eller  andre  ihjel.  Jeg  stødte  mig 
nok  et  Hul  i  Nakken.  Jeg  har  senere  i  Skoletiden  en  Gang 
været  under  en  Vogn,  en  Gang  ligget  mere  end  halvdruknet 
under  en  Flydebro  ude  paa  Lundehussøen  (hvor  Familien  boede 
i  Emdrup  for  min  Moders  Helbred).  Jeg  har  senere  ved  Mid¬ 
natstid  og  i  Mørke  sprunget  over  Randkleven  paa  Bornholm,  og 
fik  akkurat  Fodfæste;  ligeledes  var  jeg  for  et  Par  Aar  siden  paa 
et  hængende  Haar  styrtet  ned  fra  Klipperne  paa  Helgoland;  kun 
en  Tot  Græs  reddede  mig.  Jeg  erindrer  ikke  de  utallige  Gange 
forøvrigt,  hvor  jeg  paa  et  hængende  Haar  har  været  ved  at 
drukne  i  Baade,  eller  styrte  ned,  eller  paa  anden  Maade  komme 
af  Dage.  Jeg  har  været  i  „Ilden".  Paa  en  Expedition  i  Store 
Bælt,  forat  tegne  den  „franske  Flaade"  i  Krigsaaret  70,  var  jeg  i 
Morgentaagen  med  min  Baad  dreven  ind  under  Militærets  Skyde¬ 
baner  udenfor  Nyborg  (Slipshavn).  Riffelkuglerne  gik  forbi  mit 
Ansigt  og  gennem  mine  Sejl;  og  kun  Koldblodighed  og  en  op¬ 
friskende  Brise  fra  Land  reddede  mig.  Jeg  har  været  slaaet  ihjel 
af  Aviserne  et  Par  Gange;  svenske  Blade  indeholdt  endogsaa 
min  Nekrolog,  da  jeg  iforfjor  laa  syg  i  Sydtyskland.  Formoden¬ 
lig  er  der  bestemt  mig  en  lang  Levetid! 

Jeg  voksede  stærkt  som  Barn,  og  var,  hvad  man  kalder,  „en 
lang  opløben  Dreng",  lige  indtil  min  Udgang  af  Skolen.  Forat 
bøde  herpaa  og  paa  en  samtidig  Disposition,  som  jeg  havde  arvet 
fra  min  Moder,  der  døde  af  Brystsyge,  lod  min  Fader  mig  alle¬ 
rede  fra  de  ganske  unge  Aar  (han  er  jo  netop  Specialist  paa 
dette  Æmne)  nyde  en  overvejende  fysisk  Opdragelse.  Gymnastik, 
Vaabenøvelser,  Svømning,  Dans,  lange  Fodture.  De  sidste  var 
jeg  trægest  til;  i  de  øvrige  skal  jeg  allerede  tidlig  have  udmær¬ 
ket  mig.  Efterat  jeg  kom  ud  af  Skolen,  og  senere  i  Livet,  har 
jeg  søgt  selv  saameget  som  mulig  at  modarbejde  hin  Disposition 
ved  stadige  Vaabenøvelser,  stadige  Rejser,  Søture,  mørke,  ofte 
forvovne  Sejlture,  og  idetheletaget  saa  vidt  mulig  ved  Liv  i  den 
friske  Luft.  Jeg  skyder  og  fægter  godt,  jeg  kan  sejle  og  ro  en 
Baad,  spiller  Langboldt,  kaster  med  Sten,  løber  paa  Skøjter, 
springer  og  danser  upaaklageligt.  De  voldsommere  af  disse  Be¬ 
vægelser  har  jeg  dog  af  Helbredshensyn  i  de  sidste  Aar  maattet 
moderere  betydeligt. 

Min  Faders  Ry  som  Specialist  i  Chirurgie  (Orthopæd)  vok¬ 
sede  og  dermed  hans  Praxis  og  Indtægter.  Han  tog  sin  Afsked 
fra  Søetatens  Hospital,  men  vedblev  i  en  Række  af  Aar  at  være 
i  aktiv  Tjeneste  i  Søetaten,  som  Læge  ombord  paa  Logisskibet, 
paa  Batteriet  „Trekroner"  og  som  Karantainelæge.  Vi  var  flyttet 
ud  i  den  østlige  Del  af  Byen,  det  københavnske  Faubourg  St. 
Germain,  og  boede  i  en  Række  af  Aar  i  Dronningenstvergade  lige 
ved  Siden  af  Hotel  Phønix.  I  denne  Del  af  Byen  har  Familien 
siden  bestandig  boet  (Amaliegade,  Kronprindsessegade,  Bredgade). 
Jeg  lægger  Vægt  herpaa,  thi  jeg  erindrer,  hvormeget  det  havde 
at  sige  i  Drengeaarene,  navnlig  i  den  aristokratiske  Mariboes 
Skole,  hvor  Ens  Familie  boede.  Jeg  har  stedse  haft  store  Værel¬ 
ser,  en  stor  Gaard,  en  Have  eller  sligt  til  Tumleplads,  hvilket 
for  en  københavnsk  Dreng  gør  saa  meget.  Min  overvejende  Til¬ 
bøjelighed  rettede  sig  naturligt  mod  Søen.  Hver  Onsdag  og  Lør¬ 
dag  tog  min  Fader  i  Uniform  (ved  højtidelige  Lejligheder  i  tre¬ 
kantet  Hat  og  Kaarde)  ud  paa  Rheden  til  Batteriet  Trekroner 
eller  ombord  i  Skibe.  Jeg  fik  oftest  Lov  at  komme  med  (jeg  var 
eneste  Søn),  og  ofte  havde  vi,  især  ved  For-  og  Efteraarstider, 
ret  stormende  Toure  ud  paa  Ydrerheden.  Tidlig  fik  jeg  Omgang 
med  Baadsmænd,  Færgefolk,  Lodser  og  Matroser.  En  gammel 
Kvartermester  paa  „Batteriet"  lærte  mig  Taklingen  af  Skibe  og 

Sejleteorierne.  Jeg  kom  meget  i  en  daværende  gammel  Over¬ 
lods’  Familie,  en  Sømand  ret  af  den  gamle  Skole,  jovial,  trofast 
i  sit  Venskab  til  Fader,  rundhaandet  og  noget  af  en  Gourmand, 
Kapt.  Aschlund,  gift  med  en  Søster  til  Prof.,  Skuespiller  Nielsen. 
En  lignende  prægtig  Udgave  af  en  dansk  Sømand  var  Lods  Frede¬ 
riksen;  desuden  hos  flere  Søofficerer  af  min  Faders  Bekendt¬ 
skaber,  med  hvis  Sønner  jeg  sluttede  Kammeratskab.  Ved  den 
Tid  begyndte  jeg  paa  egen  Haand  at  tegne  Skibe  etc. 

Jed  véd  ikke  ret,  men  jeg  antager,  at  min  Tilbøjelighed  for 
Søen  dengang  gjorde,  at  jeg  blev  sat  ind  i  gamle  Mariboes  Skole, 
som  dimitterede  Sø-  og  Landkadetter  til  Akademierne.  Jeg  gik 
rigtignok  ikke  i  Søkadetklasserne,  men  vi  følte  os  alle  som  halve 
„Aspiranter".  Denne  Skole  véd  jeg  aldeles  ikke  at  sammenligne 
med  nogen  nu.  Den  havde  Præget  af  en  „engelsk"  Skole,  saa- 
ledes  som  man  læser  om  dem  i  de  engelske  Forfatteres  Selv¬ 
biografier.  Den  var  aristokratisk  først  og  fremmest  (Kronprind- 
sen  og  den  græske  Konge;  navnlig  den  sidste  husker  jeg  som 
Dreng).  Det  var  jo  i  Halvtredserne,  og  Erindringerne  fra  Tre- 
aarskrigen  vare  friske  endnu.  Det  Militære  havde  stærk  Over¬ 
vægt.  Det  Individuelle  hos  Drengene  fik  (paa  engelsk  Manér) 
stærkt  Lov  til  at  udvikle  sig.  Vi  var  allesammen  „raske"  Drengé; 
vi  sloges,  sluttede  Venskaber  og  lærte  udmærket  levende  Sprog. 
Jeg  erindrer  tydeligt  gamle  Maribo,  hvidhaaret,  lignende  en  Eng¬ 
lænder,  og  hans  Broder,  den  senere  afdøde  Søofficer  og  For¬ 
fatter.  Vi  fik  aldrig  Bank  for  vore  Lektier,  men  kun,  naar  vi 
havde  vist  usømmelig  Opførsel  eller  Kujoneri.  Land-  og  Sø¬ 
etaten  sloges  selvfølgelig  altid,  og  vi  „Realister"  gik  altid  sam¬ 
men  med  Søkadetaspiranterne.  Det  var  en  rigtig  Drengeskole,  og 
de  utænkeligste  Spilopper  fandt  Sted.  Da  Neve  fik  Skolen,  for¬ 
andredes  dens  Charakter  noget.  Ved  denne  Tid  blev  jeg  taget 
ud.  Min  Fader  vilde  have,  at  jeg,  der  viste  saa  gode  Anlæg  (jeg 
var  i  den  Skole  altid  paa  Duxebænken)  skulde  studere  og  mu¬ 
ligvis  i  Tiden  arve  hans  Praxis.  Det  var  naturligt,  at  hans  Ær¬ 
gerrighed  saa  stærkt  haabede  paa  mig,  den  eneste  Søn,  som 
Familiens  „Lys".  Jeg  blev  sat  ind  i  v.  Westens  Institut. 

Denne,  Bohrs  Skole,  er  udførlig  skildret  i  „En  Overkom¬ 
plet".  Jeg  skylder  Sandheden  den  berigtigende  Tilføjelse,  at  det 
var  en  ypperlig  Skole,  da  jeg  kom  ind  i  den.  Men  den  blev  for 
stor.  Bestyrerens  pædagogiske  Genialitet  (han  var  virkelig  en 

„genial*  Skolemand)  strakte  ikke  til  i  Oversigt  og  Sammenhold 
af  over  700  Drenge.  Den  gamle  Stok  af  Lærere  gav  Plads  for 
en  stedse  vekslende  ny  Tilgang,  ofte  af  ganske  unge  Mennesker, 
der  var  Studenter  fra  Skolen,  og  som  savnede  Avtoritet.  Her  saå 
jeg  for  første  Gang  Georg  Brandes,  men  han  hørte  til  „Gym¬ 
nasiasterne*,  da  jeg  kom  ind,  og  jeg  tror  aldrig,  vi  stødte  sam¬ 
men.  Derimod  var  jeg  i  Klasse  med,  og  paa  samme  Bænk  som 
Edvard  B.  Han  hjalp  mig  i  Mathematik  (det  har  altid  knebet 
for  mig  i  Regning)  og  laante  mig  Romaner  hjem.  Til  Gengæld 
tegnede  jeg  ham  Billeder,  som  han  satte  stor  Pris  paa. 

Jeg  skal  nu  omtale  mig  lidt  nærmere  som  Dreng  paa  det 
Tidspunkt.  Jeg  var  en  stor  Dreng  (efter  et  Fotografi  fra  den  Tid) 
med  bred,  ombøjet  Krave  ud  over  Trøjen,  meget  blondt  Haar, 
som  havde  Tilbøjelighed  til  at  falde  ned  i  Panden;  jeg  havde  et 
søvnigt  Udtryk  i  Ansigtet,  naar  jeg  var  „i  Ro*.  Det  var  iøvrigt 
kun  sjeldent.  Jeg  besværedes  noget  af  min  store  Krop,  som  nu 
begyndte  at  antage  bedre  Proportioner;  jeg  kunde  ikke  altid  faa 
Lemmerne  med  mig.  Jeg  var  godmodig,  rundhaandet  med  mine 
Lommepenge,  mine  Tegninger  og  mine  Næveslag  til  Fordel  for 
En  eller  anden.  Jeg  tror  ikke,  at  jeg  var  slet  saa  vild,  som  man 
hjemme  i  Familien  og  blandt  Tanter  etc.  gjorde  mig.  Men  jeg 
bevægede  mig  bestandig  i  „Perioder*,  i  Spring.  Dette  ogsaa  med 
min  Flid.  Jeg  var  oppe  og  nede  i  Klassen,  ganske  som  mit  Ho¬ 
ved  stod.  I  Reglen  var  det  min  „Opførselskarakter*,  der  satte 
mig  ned,  hvorfra  jeg  saa  arbejdede  mig  op  igen,  indtil  en  „An¬ 
mærkning*  for  en  eller  anden  privat  eller  almindelig  Drengestreg 
eller  ogsaa  Mathematiken  lod  mig  dumpe  igen.  Jeg  var  ligefrem 
forgudet  af  nogle  af  mine  Lærere,  vor  Skrivelærer  (en  gammel 
Original,  en  forfejlet  Kunstner  ved  Navn  Top  lod  mig  stedse 
tegne  i  hans  Timer)  vor  Lærer  i  Tysk,  Simonsen,  i  Historie, 
Jensen,  (en  fortræffelig  Mand,  der  omgikkes  sine  Yndlinger  som 
Kammerat)  i  Naturhistorie,  Tauber,  og  i  Georgrafie  gi.  Berg 
(en  Broder  til  Rektoren  i  Frederiksborg.)  Jeg  mindes  dem  alle 
med  Hengivenhed.  De  andre  Lærere  forfulgte  mig  systematisk,  og 
jeg  dem.  Jeg  var  et  maaske  altfor  blødt  og  let  paavirkeligt  Ge¬ 
myt,  som  man  kunde  faa  overordentligt  langt  med  Godhed,  og 
som  til  Gengæld  bevarede  Haardhed  og  Forfølgelse  med  uende¬ 
lig  Græmmelse  og  Lyst  til  Hævn.  Jeg  erindrer  endnu  tydeligt, 
hvor  forfærdet  jeg  kunde  blive  over  mine  egne  Tanker,  naar 

jeg  ønskede  at  kunne  tage  Hævn  over  en  eller  anden  virkelig 
eller  indbildt  Forurettelse.  Jeg  stiftede  hurtigt  og  let  Venskaber, 
men  indviklede  mig  lige  saa  let  i  Stridigheder.  Flere  af  disse 
Drengevenskaber  var  meget  bindende  for  begge  Parter.  Men  jeg 
har  gaaet  i  altfor  mange  Skoler,  til  at  disse  Venskaber  fra  Drenge¬ 
tiden  skulde  have  naaet  op  i  de  modnere  Aar.  I  Mariboes  Skole 
var  det  stedse  Tinsoldater  og  Legetøjsbaade  eller  Skibe,  der  ud¬ 
gjorde  vore  Drengefornøjelser.  Soldaterne  faldt  efterhaanden  væk, 
men  Skibe  og  Baade  vedblev  langt  op  i  de  senere  Drengeaar 
at  spille  en  Hovedrolle  for  mig.  Jeg  byggede  og  taklede  dem 
selv  og  havde  snart  hele  mit  Værelse  fuldt  deraf,  og  Loftet 
ovenikøbet.  Min,  senere,  Stedmoder  fortæller,  hvorledes  hun  en 
Dag  overraskede  mig.  Jeg  havde  nylig  fuldendt  en  stor  og  smuk 
Kutter  og  stod  foran  den  og  holdt  en  lang  Tale  til  Skibet  og 
fik  Taarer  i  Øjnene  af  Rørelse  over  mine  egne  dejlige  Ord  og 
over  Skibets  Skønhed.  Saa  gik  Skibene  noget  af  Mode,  og  istedet- 
for  kom  Vaaben.  Vi  sloges  ikke  blot  paa  Næver  i  Bohrs  Skole, 
men  vi  samledes  udenfor  Skolen  til  store  Kampe  med  andre 
Skoler,  „Latinskolen"  og  „Melchiors",  i  Søndermarken  paa  blanke 
Vaaben.  Det  gik  saa  drabeligt  til,  at  omsider,  efterat  flere  Drenge 
vare  bievne  alvorlig  kvæstede,  Politiet  lagde  sig  imellem.  Der 
var  store  Forhør  i  Skolen,  og  jeg  selv  var  blandt  dem,  som  man 
havde  stærkt  i  Kiggerten.  Siden  den  Tid  har  jeg  altid  haft  Vaa¬ 
ben  i  mine  Værelser  og  baaret  Vaaben  paa  mig. 

Blandt  mine  Venner  var  der  særlig  to,  sammen  med  hvem 
mine  æstetiske  Interesser  nu  begyndte  at  røre  sig.  Laurits  Chri¬ 
stensen,  Søn  af  Arrestforvareren  bag  Raad-  og  Domhuset  over 
Varetægtsarrestanterne.  Han  er  senere  kommen  til  mig  med  Ma¬ 
nuskripter,  efterat  han  var  bleven  Student.  Jeg  skrev  dengang  et 
Drama  (jeg  husker  ikke,  hvad  Tøjeriet  hed);  det  var  med  Rid¬ 
dere  og  Damer,  Knæbuxer  og  Slagsværd.  Vi  indstuderte  det  om¬ 
hyggeligt  (en  anden  Klassekammerat  Bugge,  der  senere  har  spil¬ 
let  paa  Kasino,  var  min  Tjener;  jeg  selv  havde  Titelrollen  Don 
Felix)  og  spillede  det  2  Aftner  itræk  for  Fangerne.  Vi  havde  selv 
tømret  Theatret  op  nede  i  en  af  Hvælvingerne  i  Fængslet,  og 
Christensen  (der  ogsaa  havde  Talent  for  Tegning)  og  jeg  malede 
i  Forening  Dekorationerne.  Hos  en  anden  Kammerat,  maaske 
min  intimeste  Ven,  Senius  Mygind  (der,  efterat  være  bleven 
Student,  gik  til  England  i  Ingenieurlære  og  nu  for  et  stort  Ma- 

skinværksted  paa  Nørrebro)  spillede  vi  ligeledes  Komedie,  sang 
og  deklamerede.  Jeg  forfattede  Prologerne,  der  i  Reglen  var  ud¬ 
styrede  med  Tegninger. 

Kort  efter  Koleraaaret  var  vi  flyttet  hen  i  Amaliegade,  Stedet 
ved  Siden  af  Kasino.  Det  ejedes  i  den  Tid  af  den  rige  Købmand 
Furst,  med  hvis  yngste  Søn,  en  opvakt,  ildfuld  men  uregerlig 
Krabat  jeg  ligeledes  var  Klassekammerat.  Det  blev  en  i  alle  Hen¬ 
seender  udviklende  Tid.  Vi  beboede  Stueetagen,  Fiirst’s  1ste  Etage. 
Min  Fader  førte  dengang,  henimod  Slutningen  af  min  Moders 
Leveaar,  et  æsthetisk  selskabeligt  Hus.  Der  kom  de  „store"  Skue¬ 
spillere  Nielsen,  Mich.  Wiehe,  Høedt;  de  dygtigste  Læger,  Offi¬ 
cerer  og  den  i  sin  Tid  meget  bekendte  preussiske  Generalkonsul 
v.  Quehl.  Jeg  sugede  Indtryk  i  mig  af  alle  Kræfter,  men  min 
Fader  var  allerede  begyndt  at  blive  lidt  betænkelig  overfor  mine 
Fantasterier,  Spilopper  og  meget  afbrudte  Flid,  og  han  begyndte 
at  holde  mig  meget  strængt,  hvoraf  Følgen  var,  at  jeg  blev  sky 
og  fjernede  mig  fra  Familien,  saa  ofte  jeg  kunde.  Ovenpaa  hos 
den  rige  Fiirst  gik  det  omtrent  „fyrsteligt"  til.  Her  kom  ogsaa 
mange  Mennesker,  og  jeg  havde  snart  hele  det  daværende  kø¬ 
benhavnske  æsthetiske  selskabelige  og  nydelsesfulde  Liv  for  mine 
Øjne.  Vi  Drenge  var  store  Fantaster,  fulde  af  Romaner  i  Hove¬ 
det;  vi  havde  tre  store  Gaarde  og  hele  „Larsens  Plads"  og 
Havnen  ved  Kvæsthusgraven  til  vor  Tumleplads.  Vi  forelskede  os 
(meget  tidligt)  i  Skolepiger,  vi  havde  Vaaben,  Cigarer  og  Vin  til 
vor  Raadighed.  Det  Hele  var,  hvad  Tyskerne  vilde  kalde  „bunt". 
Det  var  ogsaa  i  denne  Tid,  at  jeg  i  Ferierne  stedse  besøgte  min 
Onkels  i  Fredensborg.  Jeg  sluttede  et  inderligt  og  aldeles  sværme¬ 
risk  Venskab  med  en  Fætter  af  mig  derude,  dobbelt  saa  gammel 
som  jeg,  men  et  Barn  i  Trohjærtighed,  Godmodighed  og  Fantasi, 
kæmpestærk,  uegennyttig  og  opoffrende.  Med  ham  gennemstrejfede 
jeg  hele  den  nordostsællandske  Natur,  hvorfra  jeg  har  mine  tid¬ 
ligste,  stærkeste  og  varigste  Naturindtryk.  Fredensborg  og  Om¬ 
egn,  Gurre  og  Søkysten  har  for  hele  min  Familie  paa  fædrene 
Side  været  af  den  allerstørste  og  mest  indgribende  Betydning. 
(En  „Overkomplet"). 

Min  Moder  døde.  Det  selskabelige  Liv  hos  os  hørte  noget  op. 
Det  „store  Interregnum"  („En  Overkomplet")  indtraadte,  hvor  vi 
Børn  for  en  stor  Del  var  overladt  til  os  selv.  Min  ældste  Søster 
Erna  og  jeg  holdt  os  mest  sammen  (ligesom  vi  er  vedbleven, 

med  Mellemrum,  at  leve  mest  intim).  Faders  Utilfredshed  med 
mig  voksede.  Han  var  selv  saa  virksom,  energisk  og  omfat¬ 
tende;  jeg  var  og  blev  en  Fantast.  Han  tillagde  maaske,  og  vist¬ 
nok  ikke  med  Urette,  Skolen  en  Del  af  Skylden,  og  jeg  blev,  i 
en  Alder  af  13 — 14  Aar,  taget  ud  af  Bohrs  Skole  og,  ved  An¬ 
søgning,  optaget  i  Metropolitanskolen. 

Det  var  i  en  Ferie  ude  i  Fredensborg,  at  jeg  fik  Underret¬ 
ning  herom.  Jeg  betragtede  det  som  en  stor  Ære  for  mig.  Me¬ 
tropolitanskolen  havde  altid  for  os  Drenge  staaet  som  den  „for¬ 
nemste".  Jeg  var  hjærtelig  ked  af  mine  Omgivelser  dengang  og 
utilfreds  med  mig  selv.  Jeg  følte,  at  jeg  maatte  gøre  mig  fortjent 
til  Æren,  og  arbejdede  ogsaa  i  de  første  Par  Aar  energisk,  saa  at 
jeg  indvandt,  hvad  jeg  havde  forsømt. 

Jeg  traf  her  flere  af  de  tidligere  Kammerater  fra  Mariboes 
Skole,  her  var  høje,  ærværdige,  lyse  Værelser,  noget  „universi- 
tetsagtigt"  over  hele  Skolen,  og  næsten  gennemgaaende  dygtige 
Lærere.  Auspicierne  tegnede  gunstigt,  og  Mathematiken  var  og 
blev  næsten  den  eneste  Anstødssten. 

Men  efterhaanden  som  jeg  rykkede  frem  i  Skolen,  udvikledes 
min  Tilbøjelighed  for  Kunst  og  æsthetisk  Syslen  mere  og  mere 
diametralt  imod  Skolens  Fordringer.  Jeg  var  og  blev  et  „Frilufts- 
gemyt".  Jeg  vilde  tegne,  og  jeg  vilde  læse  Digterværker,  og  aller¬ 
helst  begge  Dele  i  en  smuk  Skov  eller  i  en  Baad  paa  Søen. 
Dersom  jeg  endda  havde  indskrænket  mig  til  at  ville  en  af 
Delene,  saa  havde  det  endda  gaaet.  Min  Fader  begyndte  atter  at 
se  betænkelig  ud:  Men  hvad  vil  Du  da,  for  Pokker?  Jeg  kunde 
kun  give  daarlig  Besked.  Du  skal  være  Student,  saa  kan  Du 
for  mig  gøre.  hvad  Du  vil!  Jeg  tegnede  med  Kridt  paa  Bordene, 
jeg  bemalede  Bagsiden  af  Landkort,  jeg  redigerede,  udgav  skrev 
og  illustrerede  en  „Klasseavis".  Jeg  begyndte  at  føle  mig  meget 
ulykkelig;  jeg  blev  confirmeret  og  kom  op  i  Afgangsklasserne. 
Bestandig  famlende.  Den  første  Vise,  jeg  lod  trykke,  blev  en 
Skolesang  til  Rektor  Borgen.  Vor  Inspektør  Krebs  gav  den  sit 
approbatur,  og  fra  den  Tid  holdt  den  gamle,  sære  men  god- 
hjærtede  Rektor,  hvis  Ungdom  selv  havde  været  æsthetisk  paa¬ 
virket  gennem  hans  Ven  Chr.  Winther,  stadig  sin  Haand  over 
mig.  Hos  ham  (i  Latin),  ligesaavel  som  hos  Berg  (Græsk,  senere 
Rektor  i  Frederiksborg)  havde  jeg  Lov  til  at  levere  metriske 
Oversættelser  af  Digterne;  undertiden  (jeg  husker  saaledes  Ca- 

tull  og  Mimnermos)  gjorde  jeg  Oversættelserne  i  rimede  Vers. 
Mine  danske  Stile  (Adjunkt  Kr.  Arentzen)  bleve  læste  op  i  de 
andre  Klasser  som  Mønstre.  For  de  fleste  af  Lærerne  var  jeg 
et  stort  Spørgsmaalstegn.  Man  prækede  bestandig  for  mig  om 
mine  gode  Evner,  som  jeg  ikke  brugte  nok.  Men  der  brød  sig 
altfor  mange  Strømninger  i  mig,  og  kun  Kr.  Arentzen,  hvem  jeg 
skylder  saa  meget  netop  i  denne  Periode,  havde  Blik  for,  at 
jeg  trængte  til  anden  Hjælp  end  den,  Skolen  kunde  yde  mig. 
Hos  ham  samledes  baade  i  Skoleaarene  og  senere  en  lille 
Kreds  af  „Misfornøjede”.  Han  var  paa  engang  vor  Fortrolige  og 
vor  Mentor.  Han  havde  en  egen,  paa  engang  raillerende  og  be- 
gejstrende  Maade  at  lade  alle  større  Spørgsmaal,  æsthetiske  og 
filosofiske,  opdukke  for  os  i  Horisonten;  saa  maatte  vi  selv  se 
at  tilegne  os  dem,  som  vi  kunde.  Han  læste  for  os  og  med  os 
de  store  Digtere,  Sofokles,  Shakespeare,  Aristofanes,  Byron, 
Goethe  og  Heine.  Han  gav  os  aldrig  helt  Medhold  i  vore  Kla¬ 
ger,  thi  han  viste  bestandig  Relativiteterne  frem;  men  han  hørte 
paa  os,  trøstede  os,  holdt  bestandig  de  ideellere  Magter  op  for 
os  som  Spejl  og  indrømmede  samtidig  vore  Daarskaber  deres 
Ret;  og  sammen  med  sin  elskværdige,  trofaste  Hustru,  i  sit 
tarvelige  men  gæstfri  Hjem,  paavirkede  han  vor  urolige  Drenge¬ 
natur  til  det  Bedste  og  til  det  Frie,  og  fulgte  os  langt  ind  i 
Ynglingeaarenes  ofte  endnu  mere  gærende  og  urolige  Perioder 
med  den  samme  Redebonhed  til  at  høre,  den  samme  usvækkede 
Interesse  for  vor  Digten  og  Tragten,  indtil  Livet  i  dets  forskel¬ 
lige  Fordringer  adsplittede  os.  Erindringen  om  hans  Hjem  er, 
tør  jeg  sige,  for  enhver  af  os,  hans  tidligste  Myndlinger  og  Ven¬ 
ner,  varm  og  kærlig  tilbage. 

Skoleaarene  nærmede  sig  deres  Afslutning.  Men  det  blev 
urolige  Aar  de  sidste.  Vi  var  tre  Kammerater,  der  holdt  meget 
sammen,  og  udenfor  Skoletiden  især  havde  vore  Fodture  til 
Nordostsælland  og  vore  mere  eller  mindre  romantiske  Baadture. 
(Flugten  til  Amerika  i  „Storm  og  Stille”).  En  af  disse  Kamme¬ 
rater  tog  sig  i  en  Alder  af  16 — 17  Aar  af  Dage  ved  et  Pistol¬ 
skud;  en  misforstaaet  Æresfølelse,  der  hos  en  Dreng  af  noget 
indesluttet  Karakter  netop  bliver  saa  alvorlig-uhyggelig.  Begiven¬ 
heden  gjorde  et  stærkt  Indtryk  paa  mig.  Saa  begyndte  det  at 
trække  sammen  til  Krig,  og  min  anden  Kammerat  forlod 
Skolen  for  at  gøre  Felttoget  med.  Jeg  vilde  gerne  have  fulgt 

i  ham,  blot  for  at  slippe  løs,  men  den  faderlige  Voluntas  var  den 
stærkeste.  Jeg  blev  med  hele  min  opvakte  Natur  vred  paa 
Hjemmet,  paa  Skolen,  paa  mig  selv.  Jeg  blev  indesluttet  og  til¬ 
bragte  hele  det  sidste  Skoleaar  med  stadige  Echapperinger  fra 
Skolebænken,  i  hvilke  jeg  da  drev  omkring  i  Skovene  og  ved 
Stranden,  tegnende  og  skrivende  Smaavers,  som  jeg  viste  Kr. 
Arentzen,  men  som  han  sagde  „ikke  duede".  Jeg  var  forelsket 
ude  paa  Landet,  saa  ofte  som  mulig  fraværende  fra  Hjemmet, 
og  et  fortsat  stort  Spørgsmaalstegn  i  Skolen.  Saa  kom  endelig 
Examen. 

Jeg  tog  den;  men  min  gamle  Svaghed  Mathematiken  øde¬ 
lagde  min  ventede  1ste  Karakter,  og  min  Fader  var  bekymret; 
Familiens  „Lys“  begyndte  at  sprutte  i  Stagen.  Den  Dag,  da  jeg 
havde  faaet  Kokarden  paa,  var  den  lykkeligste  og  ulykkeligste 
Dag  i  mit  Liv.  Jeg  havde  min  Frihed,  hvorefter  jeg  saa  længe 
havde  sukket,  men  jeg  vidste  ikke,  hvad  jeg  skulde  bruge 
den  til. 

Aaret  gik.  Jeg  forsøgte  at  høre  filosofiske  Forelæsninger,  men 
kunde  ikke  sidde  rolig  paa  en  Bænk.  Jeg  var  stærkt  forelsket 
ude  paa  Landet;  jeg  skrev  en  Bunke  Vers,  læste  Italiensk  og 
Fransk,  tegnede  og  malede;  Altsammen  uden  Plan.  Saa  foretog 
jeg  min  første  Tur  til  Bornholm,  og  da  jeg  kom  hjem,  viste  jeg 
mine  Skitser  ude  hos  Prof.,  Historiemaler  Roed,  med  hvis  Søn, 
den  højt  begavede,  altfor  tidlig  afdøde  unge  Maler  Holger  Roed, 
jeg  stadig,  med  Mellemrum,  havde  plejet  Omgang  fra  Mariboes 
Skole.  Jeg  fik  nu  det  Raad  at  gaa  paa  Akademiet  (Charlotten- 
borg). 

Jeg  kom  i  Tegneskole  (privat,  som  Forberedelsesklasse)  hos 
den  gamle,  venlige  Prof.  Helsted.  Hans  Søn  Axel  H.  (nu  en 
anset  Kunstner  i  Rom),  Holger  Roed  og  Rudolf  Bissen  (Land¬ 
skabsmaler,  Søn  af  Billedhuggeren)  var  min  Omgang.  I  den 
gamle  Bissens  i  højeste  Grad  maleriske  og  virksomme  Atelier  i 
„Materialgaarden"  samledes  vi. 

Det  var  en  Periode  fuld  af  Stemning  og  Indtryk  af  den  for¬ 
skelligste  Art  Jeg  tør  vel  kalde  den  min  „Sturm  und  Drang- 
periode".  Opholdet  i  Bissens  om  Rom  og  Renaissancetiden  i 
høj  Grad  mindende  Atelier,  med  højstammede  Cypresser,  Laur¬ 
bær,  Vinløv  udenfor  Vinduerne  og  i  det  Uendelige  af  originale 
Arbejder  og  Afstøbninger.  Det  friske,  ubundne  Ungdomsliv  mel- 

lem  Kunstnere  og  Studenter,  stadige  Legems-  og  Vaabenøvelser, 
Musik  og  Tegning.  I  det  Roedske  Hus  blev  Grunden  lagt  til 
min  musikalske  Interesse.  Jeg  hørte  dér  stadig  Musik,  og  kun 
god  Musik.  Sejlture  og  Fodvandringer,  især  om  Natten  og  ved 
Maaneskin.  Jeg  bar  langt  Haar,  der  faldt  helt  ned  paa  Skuldrene, 
ombøjet  bred  Skjortekrave,  spidspullet  Hat  og  Slængkappe.  Jeg 
læste  Byron  og  Shakespeare,  Goethe,  de  franske  Romantikere 
og  begyndte  at  tage  Timer  i  Italiensk.  Jeg  tegnede  ude  i  Natu¬ 
ren  og.  efter  Gibsafstøbninger  hos  Helsted.  Jeg  begyndte  at  male, 
under  Vejledning  af  mine  Kammerater.  Det  var  ingenlunde  ude¬ 
lukkende  Søstykker;  jeg  gjorde  dristige  Udkast  og  Kompositio¬ 
ner  til  alt  muligt;  jeg  havde  et  stort,  menneskeligt  Skelet  hæn¬ 
gende  i  mit  Sovekammer;  det  fik  en  trekantet  Hat  paa  Hovedet 
og  en  Kridtpibe  i  Munden,  og  vi  drak  dets  Skaal  om  Aftenerne. 
Jeg  vilde  partout  være  noget  „Stort",  men  jeg  vidste  kun  ikke 
rigtig  hvad,  og  i  hvilken  Retning,  og  i  disse  indre,  splidagtige 
Strømninger  gik  idetheletaget  dette  og  de  nærmest  følgende  Aar. 
Jeg  var  bestandig  en  Gaade  og  et  Spørgsmaalstegn  for  mine 
Kammerater,  selv  dem,  der  mest  „troede"  paa  mig;  de  var  ikke 
slet  saa  brusende  som  jeg. 

Jeg  skrev  bestandig  Vers,  og  bestandig  duede  de  ikke.  Kr. 
Arentzen  kasserede  dem  stedse;  de  var  for  barokke  og  formløse. 
Jeg  var  for  urolig  og  søgende,  til  at  jeg  kunde  faa  ret  Hold  i 
Rythmen.  Jeg  led  meget  herunder  og  omgikkes  i  den  Periode 
hyppigt  med  Selvmordstanker,  fra  hvis  Udførelse  dog  stedse 
min  ulykkelige  Kammerats  Skæbne  i  det  sidste  Skoleaar  holdt 
mig  tilbage,  og  maaske  endnu  mere  mine  stadige  Forelskelser. 
Fra  denne  Tid  skriver  sig  rimeligvis  mit  første  offenlig  trykte 
Digt  (det  var  i  —  „Flyveposten",  til  P.  L.  Møllers  Minde;  han 
var  død  af  Sult  i  Rouen).  Jeg  har  engang  senere  haft  det  i 
mine  Hænder,  men  det  er  kommet  bort  fra  mig,  —  desværre  — 
som  saa  meget  andet  af  mine  Forsøg  fra  den  Tid.  Jeg  var  jo 
idetheletaget  et  meget  tidligt  og  meget  flersidigt  udviklet  Ge¬ 
myt,  med  rigt  Følelsesliv  og  en  ubændig  Fantasi.  Jeg  produ¬ 
cerede  formelige  Bunker,  baade  paa  Papir  og  Lærred;  lige 
formløst  var  det  Alt.  En  Novelle  erindrer  jeg  (foruden  en  Mængde 
af  Kierkegaard  og  Byron  paavirkede  Skitser  og  Udkast).  Novel¬ 
len  hed  „Fra  (frater)  Antonio",  og  handlede  om  Italien  (hvor 
jeg  NB.  endnu  ikke  havde  været).  Den  blev  mig  remitteret  fra 

111.  Tid.s  Redaktion  med  nogle  høflige  Ord.  Det  skar  mig  dybt 
i  Hjærtet. 

Jeg  var  paa  den  Tid  meget  „engageret"  ude  paa  Landet.  En 
Familie  med  flere  elskværdige  og  smukke,  livlige  og  opvakte 
Pigebørn,  ude  i  Nordostsælland  (se  „En  Overkomplet").  Der  er 
senere  (af  en  Anmelder  i  „Dgbl.“,  saavidt  jeg  erindrer)  brugt 
det  Ord  om  nogle  af  mine  første  Bøger:  „Fiskerjenten,  der 
søger  sin  Ødegaard."  Jeg  var  virkelig  en  slig  Natur,  der  gjorde 
den  ene  tilsyneladende  Dumhed  efter  den  anden.  I  den  omtalte 
Familie  —  der  senere  paa  en  saa  sælsom  Maade  (Goldschmidt 
vilde  kalde  det  „Nemesis")  skulde  gribe  ind  i  mit  Liv,  consoli- 
derende,  styrkende,  fredende  om  det  Bedste  i  mig,  saaledes  som 
sket  er  i  dette  sidste  Aar  —  var  jeg  ligefrem  paa  én  Dag  forlovet 
med  to  af  Døttrene,  efterat  jeg  ganske  kort  iforvejen  havde 
faaet  en  Kurv  af  en  aristokratisk  Inklination  allerede  fra  Skole¬ 
dagene. 

Jeg  begyndte  virkelig  „lovende"  som  Geni. 

I  Hovedstaden  kom  der  et  nyt  Pust  mig  imøde  gennem  de 
fra  Krigen,  Fangenskabet  eller  Lazarethet  hjemvendende  Kam¬ 
merater.  Jeg  havde  Onkler  og  Fættere,  Venner  og  Bekendte 
med.  Erik  Skram  (nu  Stenograf  ved  Rigsdagen),  den  Kammerat, 
som  havde  forladt  os  i  7de  Klasse,  var  haardt  saaret  bleven 
fanget  ved  AlsafFairen.  Hans  kraftige  Konstitution  reddede  ham 
paa  det  preussiske  Lazareth.  Nu  var  han  begyndt  privat  at  læse 
til  Artium,  efterat  have  hængt  Reserveofficersuniformen  paa  Kna¬ 
gen.  Han  boede  tilligemed  sin  Familie  i  sin  Onkels,  Waage- 
petersens  Hus  paa  Østerbro.  W.  ejede  hele  den  Grund  (dengang 
en  dejlig  stor  Park  i  engelsk  Stil),  hvorpaa  siden  „Rosenvænget" 
er  fremstaaet.  Et  fint,  lidt  stift  gammeldags -københavnsk  Fa¬ 
miliehjem,  musikalsk  (fremmede  Virtuoser)  intelligent  (Fru  Hei- 
berg).  Hos  ham  og  hans  Fætter,  nu  Officer  i  Garden,  tilbragte 
jeg  stundom  Aftnerne;  Kortspil,  literair  Passiar  og  Vaabenøvelser. 
Hans  Broder,  en  forvoven,  ridderlig  Sømand,  der  siden  gik  med 
som  Franctireur  i  den  store  Krig  1870,  skrev  Korrespondancer 
til  „Fædrelandet",  kæmpede  ved  S.  Quentin,  blev  fangen  og 
undflyede  bravement  og  nu  er  Mægler  i  Håvre  og  gift  med  en 
fransk  Dame.  Vi  havde  meget  Samkvem,  og  hans  Friskhed, 
Hensynsløshed  og  paa  samme  Tid  ridderlige  Væsen  elektriserede 
os  meget. 

Vi  havde  været  paa  et  Bal  herude;  smukke  Damer  og  god 
Vin.  Unge  Kunstnere,  Studenter,  Officerer.  Det  var  i  November 
Maaned  1866;  meget  koldt,  da  vi,  varme  og  ophidsede,  gik 
hjem.  Ingen  gik  lige  hjem  dengang.  Der  blev  foreslaaet  et  Whist¬ 
parti  oppe  hos  en  Kammerat.  Der  var  koldt  i  hans  Værelse. 
Vi  var  varme  og  trak  Kjolerne  af  og  sad  i  Skjorteærmer  og 
røg  og  spillede. 

Jeg  hjembragte  en  Forkølelse,  der  gik  over  til  en  stærk 
Brystbetændelse.  Laa  længe  syg.  Min  Ungdom  frelste  mig.  Min 
ældste  Søster  plejede  mig  omhyggelig.  Under  denne  Sygdom 
opdagede  jeg,  med  hvor  megen  Kærlighed  min  Fader,  trods  al 
hans  Misfornøjelse,  hang  ved  mig.  Saavidt  jeg  mindes,  var  jeg 
dengang  (i  Efteraaret)  lige  kommen  ind  paa  Kunstakademiets 
Skoler.  I  Slutningen  af  Febr.  1867,  efterat  jeg  havde  udstaaet 
Sygdommen,  bestemte  Fader  sig  til  at  sende  mig  paa  en  læn¬ 
gere  Rejse.  Jeg  trængte  til  det,  baade  legemlig  og  aandelig.  En 
Ven  af  den  før  omtalte  Lods  Frederiksen,  en  Søkaptajn  i  rus¬ 
sisk  Rhederi,  der  førte  et  stort  og  smukt  Dampskib,  skulde  til 
Middelhavet  (i  Frugtfart).  Velforsynet  med  Malerrekvisiter,  Penge, 
og  min  Families  (min  Fader  havde  allerede  for  nogle  Aar  til¬ 
bage  giftet  sig  paany  med  en  jysk  Dame,  en  energisk,  karakter¬ 
fast  Natur,  der  stedse  havde  holdt  sin  Haand  over  mig  og  for¬ 
hindret  altfor  stærke  Rivninger  mellem  Fader  og  Søn)  min  Fami¬ 
lies  bedste  Ønsker,  gik  jeg  21  Aar  gi.,  høj  og  slank,  lidt  sygelig 
endnu,  men  forøvrigt  sjælsstærk  efter  min  Sygdom,  med  de  bedste 
Forsæt  og  den  mest  utaalmodige  Rejselængsel,  de  mest  roman- 
tisk-ubestemte  Forhaabninger  om  at  møde  „Noget",  som  Passager 
ombord  i  Damperen,  Alexander  d.  2den.  Vi  fik  en  Storm  i 
Skagerak,  og  jeg  havde  Anledning  til  at  forvisse  mig  om  min 
søstærke  Konstitution.  Der  var  ikke  forgæves  „Verdensomsejler- 
blod"  i  mine  Aarer.  Det  var  et  mægtigt  Indtryk,  jeg  fik  af  Nord¬ 
søen  for  første  Gang.  Jeg  var  saa  ung  og  frisk  ved  alt,  hvad 
jeg  saa’;  og  under  Søturen  bedredes  mine  Kræfter  Dag  for  Dag. 
Vi  løb  ind  til  Leith  i  Firth  of  Forth.  Da  jeg  steg  iland  i  Edin- 
burgh,  paa  skotsk  Grund,  var  jeg  fuldstændig  rask,  smidig  og 
veltilmode.  Mit  Indtryk  af  Edinburgh,  Omegnen,  Strejftog  ind  i 
Landet  i  den  Ugestid,  Skibet  laa  i  Havn,  blev  meddelt  i  Familie¬ 
breve.  (Senere  i  en  under  Trykningen  stærkt  concentreret  Form 
i  „To  Skud").  Jeg  tegnede  en  hel  Del  ombord  og  iland.  Skot- 

land  og  Skotternes  tunge  Alvor  vilde  ikke  ret  smage  mig.  Jeg 
var  for  nylig  selv  bleven  saa  frisk.  Vi  løb  ned  langs  den  engelske 
Kyst,  var  iland  i  Dover,  havde  herligt  Vejr  Kanalen  igennem, 
indtil  paa  Højden  af  Eddystone,  saa  begyndte  en  halv  Snes 
Dages  Storme  i  den  spanske  Sø.  Indtrykkene  herfra  er  spredt 
over  mine  forskellige  smaa  Sømandsfortællinger.  Jeg  følte  mig 
som  fuldstændig  Sømand,  men  Situationens  storartede  Alvor  greb 
mig,  særlig  i  Begyndelsen,  stærkt  som  Digter  og  Maler.  Jeg 
tegnede  og  malede  flittigt  og  opdagede  allerede  her  en  egen 
Ejendommelighed  hos  mig  til  at  gemme  og  indprente  mig  Ind¬ 
trykkene  stærkt  i  concentrerte  Tankebilleder.  Jeg  blev  gode 
Venner  med  alle  Officererne  og  Folkene  ombord,  og  saa  løb  vi 
ind  i  Gibraltarstrædet,  og  hele  Spaniens  Duft  af  Blomster  og 
Foraar  stod  milevidt  ud  fra  Land  imod  os.  Vi  laa  nogen  Tid  i 
Gibraltar,  og  jeg  besøgte  de  spanske  Byer  ligeoverfor,  navnlig 
Algesiras,  og  var  en  Strejftur  med  en  Damper  ovre  i  Marokko, 
paa  afrikanske  Kyst.  Paa  ny  en  Storm  gennem  Middelhavet, 
hvor  vi  maatte  ty  ind  under  Sardinien.  Endelig  iland  i  Palermo. 

Jeg  skal  ikke  her  give  Rejseindtryk.  De  er  nedlagt  i  deres 
første,  lidt  ungdommelige  Skikkelse,  i  Skildringer  fra  Sicilien 
(oprindelig,  efter  min  Hjemkomst,  trykt  i  „Fra  alle  Lande", 
senere  optagne  i  „Med  Kul  og  Kridt",  min  første  Bog  i  Prosa). 
Jeg  opholdt  mig  et  Par  Maaneder  paa  den  ubeskrivelig  henrivende 
0.  Jeg  tegnede  og  malede,  men  skrev  dog  mest,  Breve  og 
Smaadigte.  Saa  forlod  jeg,  da  Sommerens  stærke  Varme  be¬ 
gyndte,  Sicilien;  tog  med  Skib  langs  Calabriens  Kyst  til  Neapel, 
hvor  jeg  var  en  kort  Tid,  og  i  al  Hast  (det  begyndte  at  knibe 
med  det  fædrene  Viaticum)  en  Afstikker  til  Rom,  som  jeg  kun 
saa’  i  to  Dage.  Jeg  har  aldrig  kunnet  lide  Rom;  jeg  véd  ikke 
hvorfor;  muligvis  er  der  her,  som  saa  ofte  er  hændt  mig,  blevet 
snakket  mig  altfor  meget  om  en  Ting  iforvejen.  Jeg  vil  helst 
„opdage"  selv,  og  jeg  havde,  dengang  i  ethvert  Fald,  meget  mere 
Sands  for  Friluftsliv,  vekslende  Stemninger,  Udflugter  tilsøes  og 
tilfods,  Naturen,  ikke  Museer  og  Gallerier.  Paa  Sicilien  morede 
det  mig  langt  mere  at  læse  om  Normannere  og  Arabere  og  om 
Garibaldi  og  Garibaldister  end  at  opsnuse  romersk-græsk  Kunst. 
Sejlture  langs  Kysterne  og  Fodture  (med  en  Landsmand)  ind 
imellem  Bjerge  og  mere  eller  mindre  Banditer;  det  gik  min 
meste  Tid  med  paa  Sicilien.  Desuden  hele  Gadelivet  i  de  meget 

mere  brogede  og  primitive  sicilianske  Byer  („Det  sicilianske 
Æsel*  og  andre  Smaabilleder  i  mine  første  „Digte*). 

Jeg  gik  fra  Neapel  videre  tilsøes  til  Livorno  og  Genua.  Der¬ 
fra  til  Milano,  Como,  et,  endnu  i  Erindringen  dejligt  Ophold  ved 
Luganosøen,  over  Bellinzona  til  Airolo,  og  derfra  begyndte  min 
Fodtur  op  over  St.  Gothardt  igennem  Kanton  Uri,  over  Vier- 
waldtstådtersøen  til  Luzern  og  Basel. 

jeg  gik  igennem  Schweiz.  Jeg  har  aldrig  følt  mig  saa  trykket 
af  denne  evige  Marsch  mellem  Bjerge  som  da.  Jo  længere  jeg 
atter  rykkede  op  imod  Norden,  jo  mere  aftog  mit  Humeur,  og 
jo  mere  længtes  jeg  efter  at  gaa  tilbage.  Jeg  følte,  hvor  udviklet 
jeg  var  bleven  ved  denne  Rejse,  men  hvad  skulde  jeg  bruge 
min  Udvikling  til?  Jeg  gik  ved  Mainz  ombord  paa  en  Rhin- 
damper,  kom,  efter  en  dejlig  Fart,  til  Dusseldorf,  hvor  jeg  op¬ 
holdt  mig  et  Par  Uger  mellem  de  tyske  og  skandinaviske  Ma¬ 
lere.  Derpaa  til  Hamborg.  Her  var  mine  Rejsepenge  sluppen 
saa  fuldstændig  op,  at  jeg  maatte  tage  ned  i  en  Kælder,  hvor 
der  logerede  Haandværkssvende  etc.  Allerede  dengang  faldt  det 
mig  ind  at  benytte  disse  „derbe*  Fyre  i  en  poetisk  Fremstil¬ 
ling.  Saa  fik  jeg  Remisser;  og  saa  kom  jeg  hjem  midt  i  Som¬ 
meren. 

Det  smagte  ikke.  Forandringen  var  for  stor.  Min  Selvstæn- 
dighedsfølelse  var  saa  vakt,  min  Fantasi  saa  opildnet.  Nu  skulde 
der  arbejdes  igen,  systematisk,  indenfor  snævre  Grænser.  Jeg 
kom  mere  og  mere  i  Strid  med  Hjemmet  i  Familien.  Ikkedesto- 
mindre  arbejdede  jeg  med  temmelig  stor  Flid  paa  Akademiet 
og  rykkede  op  igennem  dets  Skoler.  Jeg  læste  tillige  meget  og 
skrev  en  hel  Del.  Min  Fætter,  Viggo  Hørup,  var  dengang  flyttet 
sammen  med  mig  og  delte  mit  Studereværelse,  derhjemme.  Jeg 
erindrer,  vi  læste  de  tyske  Forfattere  og  de  norske  (særlig 
Wergeland  in  extenso)  sammen.  Han  tilskyndede  mig  til  at 
skrive  og  skrev  ogsaa  selv  en  Del,  sub  rosa.  Mine  Venner 
blandt  de  unge  Malere  pressede  paa,  at  jeg  skulde  male.  Saa- 
ledes  var  jeg  atter  delt. 

Man  har  været  noget  tilbøjelig  til  at  *betragte  min  literære 
Virksomhed,  da  den  i  71  under  den  Brandesske  Periode  saa 
pludselig  og  stærk  brød  frem,  som  om  den  slet  ikke  havde  no¬ 
gen  Forløbere,  en  Udvikling  bagved.  Den  havde  i  Sandhed  sin 
Udvikling  bag  sig  —  som  enhver  fornuftig  Ting  har,  og  meget 

af,  hvad  der  senere  spang  frem,  laa  dengang  og  brød  i  mit  Ho¬ 
ved.  Jeg  kunde  ikke  fordøje  Italien;  det  tyngede  paa  min  Kon¬ 
stitution.  jeg  kunde  ikke  frigøre  mig  for  alle  disse  Syner,  al 
denne  Musik,  alle  disse  Mennesker,  al  denne  Kunst.  Jeg  be¬ 
gyndte  da,  og  først  egenlig  nu,  at  søge  de  københavnske  Ad¬ 
spredelser  i  alle  deres  Skikkelser.  Det  var  et  broget  Kompagni, 
„daarligt  Selskab"  blev  det  kaldet  af  min  Familie.  Men  jeg  idet- 
mindste  havde,  ligesom  Prins  Henrik  hos  Shakespeare,  en  fuld¬ 
stændig  overlegen  Forstaaelse  af,  at  der  „vilde  komme  noget" 
efter  al  denne  Sviren,  disse  glade  Kammerater,  hvoraf  nogle 
dræbte  sig  selv,  nogle  blev  halvforfaldne  Spidsborgere  med  An¬ 
sats  til  Borgerdyder,  en  tog  til  Australien,  nogle  gik  aldeles  i 
Hundene,  og  de  andre  spredtes  for  alle  Vinde.  Det  var  min 
sidste  Gennemgangs- Karnevalstid.  Jeg  var  ikke  (idetmindste  kun 
i  Øjeblikke)  i  Tvivl  om,  at  det  altsammen  stilede  hen  imod  en 
rig  Udvikling,  der  kun  havde  ondt  ved  at  concentrere  sig.  Men 
min  Fader  blev  mere  og  mere  alvorlig,  især  da  ogsaa  nogle  af 
de  lettere  liaisons  kom  til.  Jeg  erindrer,  at  jeg  skrev  et  Digt 
til  ham  herom,  og  lagde  det  ind  paa  hans  Skrivebord.  Han  læste 
det  (bagefter  har  han  fortalt  „med  Glæde"),  men  han  havde 
selv  altfor  energisk  og  regelret  banet  sig  sin  Vej.  Han  begyndte 
nu  at  tvivle  om  min.  Saa  kom  næste  Sommer  1868.  Jeg  selv 
havde  en  Følelse  af,  at  nu  maatte  der  snart  komme  en  Krise. 
Jeg  havde  villet  trodse  den  københavnske  Opinion;  den  be¬ 
gyndte  at  løfte  sin  Indignation.  En  Formiddag  besøgte  Fader 
mig  paa  mit  Værelse.  „Du  ses  bestandig  i  daarligt  Selskab,  Hol¬ 
ger;  det  er  muligt,  at  Du  er  et  „Geni",  men  det  varer  mig  noget 
længe,  inden  jeg  ser  dets  Frugter.  Her  er  Penge,  en  rund  Sum. 
Jeg  giver  dig  Valget  mellem  at  gaa  over  Atlanterhavet  og  bryde 
Dig  en  Bane  paa  bedste  Maade  eller  at  pakke  Dine  Maler- 
rekvisiter  sammen  og  tage  Ophold  paa  en  isoleret  0  her  i 
Danmark,  indtil  Du  har  vist  i  Gerningen,  at  Du  kan  og  vil 
noget.  Om  Dit  Talent,  Dine  Muligheder  tvivler  jeg  ikke,  men 
vel  om  Resultatet,  Vælg  nu!" 

Vi  skiltes.  Jeg  tog  over  til  Bornholm.  Jeg  havde  endnu  nogle 
Venner  derovre  fra  min  Rejse  i  Rusaaret.  For  hver  Dag  der 
gik,  vandt  jeg  mere  og  mere  ind  paa  mig  selv.  Jeg  arbejdede 
ihærdigt  og  rned  heldigt  Resultat.  De  Studier,  jeg  sendte  hjem, 
formildede  den  Gamle.  Han  har  selv  stedse  haft  en  Lægmands 

gode  Kunstforstand  og  er  i  Grunden  et  varmt  og  modtageligt 
Gemyt  Han  havde  Ret. 

Jeg  omgikkes  derovre  en  Del  med  Kasinos  Skuespillerper¬ 
sonale,  Andersen,  Stigaard,  Frk.  Lerche,  hvortil  sluttede  sig  Frk. 
Guldbrandsen,  og  nogle  mindre  betydelige  mandlige  Kræfter. 
Jeg  fik  Interesse  for  Scenens  Kunst.  Det  var  mig  noget  nyt. 
I  de  dejlige  Sommeraftener  eller  Nætter  dannede  vi  Mandfolk 
en  Kvartet,  og  jeg  fik  maget  det  saaledes,  at  vi  kom  til  at  synge 
udenfor  en  Families  Hus,  hvori  jeg  ved  et  Bekendtskab  var 
bleven  indført,  Cancelliraad  Erichsen.  Han  havde  en  meget  tal¬ 
rig  Familie,  og  for  at  støtte  sine  Indtægter  havde  han  ved  sin 
Prokuratorvirksomhed  en  Boghandel  ved  Siden  af,  som  hans 
Døtre  skiftevis  besørgede.  Den  yngste  var  usædvanlig  smuk, 
bleg,  brunette,  af  et  noget  melankolsk  og  indesluttet  Væsen,  et 
Barn  paa  16  Aar,  et  smukt,  forunderligt,  tiltrækkende  Barn,  som 
Goethes  Mignon.  Da  jeg  forlod  Øen,  var  jeg  forlovet  med  hende. 
En  Børneforlovelse.  Jeg  selv  var  22  Aar  eller  akkurat  bleven 
23.  Men  min  Natur  har  altid  i  sine  „vanskelige"  Øjeblikke 
trængt  til  en  Kvinde,  forat  kunne  faa  Overtaget  igen  over  sig 
selv.  Jeg  kom  hjem  med  Mappen  fuld  af  Studier  og  Skitser, 
med  fornyet  Selvtillid  og  Selvagtelse.  Min  Forlovelse  „smagte" 
dem  ikke  ret  derhjemme.  De  var  egentlig  tilbøjelig  til  at  tro,  at 
dette  var  en  ny  „Dumhed"  kun,  i  Rækkefølge  med  de  gamle. 
Da  traadte  jeg  energisk  op.  Min  Selvfølelse  og  Vilje  var  vakt. 
Jeg  sagde  min  Fader,  at  jeg  nu  vidste,  hvad  jeg  vilde.  Han  ind¬ 
rettede  mig  et  Atelier  oppe  paa  Kvisten  hjemme  hos  sig  (i 
Bredgade),  og  dér  gjorde  jeg  mit  første  Udstillingsbillede  fær¬ 
digt,  et  Motiv  ovre  fra  Østkysten  af  Bornholm.  Det  blev  mod¬ 
taget  med  megen  Anerkendelse,  og  „Dagbladet“s  Anmelder 
(Prof.  Molbech)  varslede  mig  en  lovende  Fremtid  som  Maler. 
Det  hjalp  en  Del  paa  Forholdet  i  Familien.  Men  en  Misstem¬ 
ning  i  en  Familie  gror  ikke  saa  let  sammen.  Da  min  Forlovede 
næste  Efteraar  besøgte  os,  havde  man  et  og  andet  at  indvende 
mod  hende,  hvad  der  altsammen  fulgte  af  hendes  Ungdom  og 
Uerfarenhed.  Man  bebrejdede  hende,  at  hun  tog  for  meget  af 
min  Tid  etc.  etc.  Saa  brød  jeg  fuldstændig  overtværs.  Jeg  vilde 
skaffe  mig  en  uafhængig  Stilling,  ved  mit  eget  Arbejde.  Den 
Gamles  Natur  var  kommen  op  i  mig. 

(Parenthes:  Aarstallet  1868  er  ikke  rigtigt.  Det  var  i  Som- 

meren  1869,  at  jeg  var  sammen  med  Kasinos  Skuespillere  paa 
Bornholm.  Forøvrigt  bliver  Facta  de  samme). 

Jeg  flyttede  ud  i  Rosenvænget  og  lejede  mig  Landskabsmaler 
Aagaards  Atelier.  Jeg  havde  Bestillinger  gennem  nogle  rige 
Købmænd  (Tietgen  osv.).  Desuden  skrev  jeg  om  Aftenen  og 
Nætteme  til  forskellige  Blade  (Dag.  Nyheder  under  Robert  Watt) 
og  Tidsskrifter.  („For  Romantik  og  Historie"  etc.).  Den  første 
Halvdel  af  den  senere  udkomne  „Med  Kul  og  Kridt"  er  saaledes 
fra  denne  Periode.  Jeg  boede  sammen  med  Cand.  Michelsen  og 
Branner.  Borchsenius  og  Wiese  kom  og  besøgte  mig.  Spændingen 
med  min  Familie  voksede,  trods  min  Flid  og  mine  stadige  Frem¬ 
skridt.  Min  Forlovede  var  denne  Vinter  (1870)  i  Byen;  jeg 
havde  sørget  for  Bopæl  til  hende  i  en  Familie.  Vi  levede  meget 
selskabeligt  i  en  lille,  afsluttet  Kreds.  Det  var  Vinteren  før  den 
store  tysk-franske  Krig  med  alle  de  store  Indtryk  og  Følger,  som 
den  satte  i  Bevægelse.  Herhjemme  var  endnu  alt  stille  og  dødt 
„nationalliberalt". 

Jeg  indsaa’  imidlertid  —  jeg  har  altid  haft  et  skævt  Øje  til 
de  „halve"  Tilstande  —  at,  saaledes  som  mine  Forhold  nu  var, 
kunde  de  ikke  vedblive.  Min  Forlovede  holdt  lidenskabeligt  af 
mig,  som  et  Barn,  der  staar  alene  og  derfor  støtter  sig  endnu 
fastere  til  den,  hun  staar  hos.  Selskabelighed,  Forlovelse  og 
strængt  Arbejde  paa  samme  Tid  er  uudholdelig  i  Længden.  Jeg 
bestemte  mig  til,  efterat  have  bragt  mine  Arbejder  paa  Udstil¬ 
lingen  i  Marts  1871,  at  rejse  over  til  London  og  forsøge  mig  dér 
som  Marinemaler.  Jeg  vilde  giftes,  og  jeg  vilde  opnaa  Midlerne 
dertil  i  Udlandet.  Jeg  rejste  i  Slutningen  af  April.  Det  blev  en 
besværlig,  men  højst  udviklende  Periode  for  mig,  med  mange 
nye  Indtryk  fra  de  frygtelige  Efterdønninger  af  Krigen  (Kom¬ 
munen).  Kommunistiske  Flygtninger  i  London  (Sokokvarteret). 
Jeg  havde  en  drøj  Existenskamp  i  Begyndelsen,  og  der  var  en 
Tid  —  om  den  just  ikke  varede  længe  —  hvor  jeg  var  kommen 
ned  paa  en  ligesaa  knap  daglig  Ration  som  de  Belejrede  i  Paris. 
Jeg  gik  og  sultede  i  Londons  Gader,  men  jeg  opgav  ikke  min 
Stolthed;  der  var  Brud  mellem  mig  og  Hjemmet.  Jeg  vilde  ikke 
bede  om  noget.  Jeg  boede  i  Arbeiderkvarteret,  ude  i  Camden- 
Town,  sammen  med  en  dansk  Haandværker  („Snedkersvenden" 
i  „Sandets  Regioner").  Jeg  saa  Arbejderne,  i  deres  Hjem  og 
Værtshuse,  og  hørte  deres  Klager,  paavirkede  fra  Paris.  Saa 

vendte  Bladet  sig.  En  rig  Lord  købte  et  Maleri  af  mig,  jeg  fik 
Bestillinger  fra  Newcastle  og  hjemmefra.  Jeg  berejste  England 
(særlig  Sydkysten  ved  Kanalen,  Warwick  Shire,  med  Kenilvorth  og 
Shakespeares  Fødeby,  Stratford-upon-Avon,  og  det  Nordlige  med 
Byerne  ved  Tynefloden,  Newcastle  og  Shields  (2den  Halvdel  af 
„Med  Kul  og  Kridt"),  desuden  „Now-Tommy!"  (i  Storm  og 
Stille),  „Festen  paa  Kenilworth"  (Romantik  og  Historie),  „Naja¬ 
den"  og  mange  Sømandshistorier. 

Jeg  mente,  og  ikke  med  Urette,  at  jeg  havde  en  Fremtid  for 
mig  i  England.  Jeg  vilde  male  for  Englænderne  og  skrive  for  mit 
Fædreland.  Nu  vidste  jeg,  at  min  Styrke  og  Udvikling  var  saa 
stor,  at  jeg  kunde  begge  Dele. 

Jeg  kom  hjem  og  giftede  mig  i  Novb.  samme  Aar.  1871.  For¬ 
inden  boede  jeg  en  6 — 7  Uger  paa  Borchs  Collegium,  ved  In¬ 
spektøren  A.  C.  Larsens  Imødekommenhed.  Imidlertid  var  der 
kommen  Røre  i  Gemytterne  derhjemme.  Den  store  Bølge  havde 
sat  sin  Dønning  ind  over  vore  flade  Sletter.  Vilh.  Møller  havde 
stiftet  „Nyt  dansk  Maanedsskrift",  og  Dr.  Brandes  (som  ogsaa 
lige  var  vendt  hjem  fra  en  2-aarig  Udenlandsrejse  i  Frankrig  og 
Italien)  forberedte  sine  Forelæsninger.  Jeg  traadte  som  Medarbej¬ 
der  i  Forbindelse  med  Vilh.  Møller,  i  hvis  Tidsskrift  jeg  allerede 
i  Foraaret  havde  publiceret  en  Afhandling  „Dansk  Sømaleri", 
som  havde  gjort  en  Del  Opsigt.  Nu  fortsatte  jeg  med  „Seneste 
Svingninger  i  den  danske  Malerkunst",  som  vakte  en  lille  Storm 
mellem  Kunstnere  og  Anmeldere.  Jeg  kendte  ikke  Doktor  Bran¬ 
des;  jeg  levede  udelukkende  blandt  den  lille  Kreds  af  mine  gamle 
Venner,  med  min  smukke,  nu  snart  min  tilkommende  Brud,  som 
Midtpunkt.  En  Dag,  da  jeg  stod  og  malede  i  mit  Værelse  paa 
Collegiet,  kom  en  ung  Mand,  bleg,  endnu  lidt  medtaget  af  den 
svære  Sygdom  i  Rom,  med  livlige,  i  højeste  Grad  vindende  An¬ 
sigtstræk,  en  Smidighed  og  Raskhed  i  alle  Bevægelser,  der  stod 
i  Modsætning  til  det  af  strengt  Arbejde  noget  markerte  Ansigt, 
klædt  i  Sort  med  en  lys,  højpullet  Filthat  ind  til  mig.  Er  De 
Holger  D.,  maa  jeg  spørge?  Jo!  Behag  at  tage  Plads,  tør  jeg 
spørge  om  .  .  .?  Jeg  er  Dr.  Brandes;  jeg  hører  af  A.  C.  Larsen, 
at  De  boer  her  for  Tiden.  Maa  jeg  takke  Dem  for  Deres  Artikler 
i  „Nyt  dansk  Maanedsskrift";  der  er  Faa  herhjemme  hos  os,  der 
har  den  Stil  som  De! 

Det  var  Introduktionen  til  et  Bekendtskab  og  et  Venskab,  hvis 

Værdi  for  mig,  trods  alt,  hvad  man  nu  begynder  at  rokke  der¬ 
ved,  har  været  saa  stor  for  mig,  og  som  jeg  skal  vide  at  bevare 
for  mit  Liv,  maaske  mindre  direkte  paavirket  for  Fremtiden, 
men  stedse  i  høj  Erkendelse  af,  hvad  Fasthed  i  Holdepunktet, 
Uegennyttighed  overfor  Kammeraten  og  den  varmeste  Interesse 
for  det  gensidige  Arbejde  i  Literaturen  har  givet  og  vil  give  min 
for  Stemninger  og  Svingninger  maaske  mere  kvindeligt  anlagte 
Natur. 

Jeg  kom,  efter  mit  nu  snart  paafølgende  Giftermaal,  ind  i  den 
vækkende,  befrugtende,  rige  og  virksomme  Periode,  der  kaldte 
alle  unge  litteraire  Kræfter  i  Arbejde  herhjemme  —  paa  begge 
Sider  af  den  Barrikade,  som  Brandes  rejste  paa  Frueplads.  Jeg 
var  flyttet  op  med  min  Hustru  paa  Hotel  Phønix,  hvor  jeg 
havde  et  midlertidigt  Atelier  sammen  med  den  norske  Maler 
Thaulow  (nu  i  Paris).  Jeg  havde  ikke  opgivet  Englandsplaneme 
endnu,  men  kun  udsat  dem.  Efterhaanden  som  Kampen  blev 
hidsigere  paa  alle  Felter  omkring  os  — 

(Unøjagtighed.  Det  var  først  her  paa  Hotel  Phønix,  at  „Sving¬ 
ningerne  i  den  danske  Malerkunst"  blev  skreven). 

og  jeg  selv  blev,  naturligt  med  al  min  Kamplyst,  draget  ind 
i  den,  gik  jeg  mere  og  mere  fra  min  Plan  med  England.  Jeg 
syntes,  at  jeg  havde  mere  at  udrette  herhjemme.  Jeg  holdt  saa 
at  sige  aabent  Hus  for  Oppositionen.  Jeg  forbavses  endnu  over 
den  Virksomhed,  som  jeg  for  min  Part  udfoldede  og  maaite 
udfolde.  Jeg  malede  og  illustrerte,  talte  med  Folk,  skrev,  var 
Vært  for  Venner  og  —  nygift  Mand.  Jeg  samlede  i  denne  Tid 
mine  spredte  Smaaskitser  til  en  Bog  „ Med  Kul  og  Kridt “ 
(Schous  Forlag).  Man  gled  meget  let  henover  den,  og  den  betød 
heller  ikke  stort  andet  end  for  mig  selv  at  rette  Opmærksom¬ 
heden  paa  min  ejendommelige  Stil  og  mine  ejendommelige  Su¬ 
jetter.  I  en  saadan  spredt  Periode,  med  Forelæsninger,  Dagblads¬ 
polemiker,  Maleri,  Debatter  og  Selskabelighed  gør  man  ingen 
Bøger.  En  Dag  kom  Dr.  Brandes  og  spurgte  mig,  om  jeg  ikke 
havde  skrevet  Digte?  J.  P.  Jacobsen  sad  hos  mig  og  smilede 
ved  Spørgsmaalet.  Jeg  blev  lidt  forlegen  og  svarede,  at  jeg  havde 
skrevet  Digte,  men  de  duede  ikke.  Du  maa  kunne  skrive  Vers! 
sagde  B.  Den  næste  Dag  sad  jeg  ved  mit  Staffeli  og  malede  et 
Stykke  fra  Themsen.  Jeg  tog  et  Blad  Papir.  Jeg  erindrede  en 
Situation  en  Aften  nede  under  en  af  de  londonske  Broer  fra  en 

Arbejderplads.  Jeg  skrev  de  „Engelske  Socialister**  ned  med  det 
samme,  uden  mange  Rettelser.  Det  blev  trykt  i  „Nyt  dansk 
Maanedsskrift**,  og  mine  Venner  gratulerte  mig. 

Dermed  begyndte  min  „Kamp-Lyrik**.  Den  blev  samlet  til¬ 
ligemed  nogle  spredte  gamle  Poesier  i  det  lille  Bind  „Digte*, 
Efteraaret  72. 

Polemiken  med  Brandes  vedvarte  stadig.  Man  coordinerte 
ham,  noget  vilkaarligt  maaske,  med  den  voksende  Arbejderbe¬ 
vægelse.  „Literaturselskabet**  blev  stiftet,  og  i  denne  Anledning 
slog  de  københavnske  Grosserere  Haanden  af  mig  som  Maler, 
tog  deres  Bestillinger  tilbage,  og  der  begyndte  paa  Kunstakade¬ 
miet  forskellige  indflydelsesrige  Stemmer  at  løftes  imod  mig.  Jeg 
flyttede  ud  paa  Østerbro.  Jeg  maatte  leve  paa  et  mindre  Budget. 

Afbrudt  af  mindre  Rejser  til  Bornholm  og  Studierejser  (f.  Ex. 
til  Skagen)  levede  jeg  nu  her  paa  Østerbro,  noget  mere  tilbage¬ 
trukket,  men  stedse  paavirket  af  og  omgivet  af  de  „store**  Tidens 
brændende  Spørgsmaal.  Jeg  var,  ved  Siden  af  mit  Maleri  og  Il¬ 
lustrationer,  stedse  Medarbejder  ved  „Nyt  dansk  Maanedsskrift** 
og  publicerte  heri  (efter  en  Række  af  Skagensture)  „Perspektivi¬ 
ske  Fragmenter**.  I  Foraaret  1872,  da  den  store  Stormflod  hær¬ 
gede  Sydsællands  og  Øerne  Falsters  og  Lollands  Kyster,  gik  jeg 
som  Tegner  for  „111.  Tid.**  og  Korrespondent  for  „Dagbid. “  til 
Krigsskuepladsen  for  Ødelæggelserne  (heraf  den  første  Sømands- 
fortælling  i  „Flinchs  Almanak**,  ved  hvis  nye,  kunstneriske  Til- 
synekommen  efter  den  gamle  Misere  jeg  var  Medstifter).  I  Efter¬ 
aaret  1874  samledes  mine  novellistiske  Arbejder  i  „/  Storm  og 
Stille “  (Philipsen).  Og  derpaa  blev  jeg,  efterat  „Arbejderrevolu- 
tionen**  hos  os  var  strandet  saa  tragi-komisk  udenfor  mine  egne 
Vinduer  paa  Østerfælled,  mere  og  mere,  med  hele  min  opposi¬ 
tionelle  Trang,  draget  over  mod  de  Rækker  i  vor  politiske  indre 
Udvikling,  der  idetmindste  formaaede  at  føre  Krigen  mod  det 
intelligent-spidsborgerlige  Oligarki  i  en  ordnet  og  fast  Kamptil¬ 
værelse.  Jeg  lærte  Størstedelen  af  „Førerne**  personlig  at  kende 
(med  varm  Sympathi  for  adskillige  af  dem,  Berg,  Klaus  Bernt- 
sen,  Frede  Bojsen  og  hans  Broder  i  Gedved)  med  stor,  skøndt 
stedse  tvivlende  Anerkendelse  af  Demokrater  som  I.  A.  Hansen, 
med  megen  Interesse,  skøndt  stedse  mest  psykologisk,  med  Re¬ 
servation  mod  slig  en  Proteus  som  Holstein-Ledreborg.  Jeg  gik 
over  i  det  nylig  stiftede  —  sammen  med  min  Fætter  Hørup  — 

„Morgenblad"  som  Feuilletonist  og  publicerede  heri  en  Række 
af  Slag-Digte,  særlig  et  højst  kraftigt  ironisk  ved  Kongens  store 
Islandsfart  med  sine  Skjalde,  Carl  Andersen  og  Richard  Kauf- 
mann,  og  sine  andre  gode  Mænd,  Klein,  Trap,  Holten  osv. 

Højres  store  Blade  havde  mit  Talent,  eller  snarere  dets  An¬ 
vendelse,  stærkt  i  Kiggerten.  Jeg  ærgrede  dem,  og  det  pirrede 
mine  krigeriske  Tilbøjeligheder.  Jeg  var  med  ved  private  og  of- 
fenlige  Gilder,  Valgmøder,  Sammenkomster,  foran  og  bagved  de 
parlamentariske  Kulisser.  Jeg  arbejdede  og  levede  utroligt  med. 
Jeg  fik  en  bred  Basis  at  staa  paa,  thi  jeg  var  stedse  den  „Intel¬ 
ligente"  ved  Siden  af.  Jeg  blev  smigret  af  Mænd  og  Kvinder. 
Jeg  lærte  Bonden  at  kende.  Jeg  levede,  med  andre  Ord,  som 
den  Forfatter,  der  i  den  kommende  Tid  maa  kunne  skrive  denne 
Tids  Historie  i  Situations-  og  Karaktertegning.  Men  jeg  forsømte 
mit  Hus. 

Denne  Periode,  73 — 74,  gik  ud  over  mit  Hjem,  og  i  dobbelt 
Forstand.  Min  Hustru  var  et  Barn;  under  rolige,  harmoniske 
Forhold,  stedse  undergivet  min  indirekte  Ledelse,  vilde  hun  have 
udviklet  sig  naturligt  og  i  Overensstemmelse  med  mig.  Jeg  var 
for  ubændig,  for  urolig,  for  allestedsnærværende.  Og  dertil  kom, 
hvad  der  vel  havde  endnu  mere  Indflydelse  paa  de  huslige  Be¬ 
givenheders  Gang,  at  „Politiken"  som  saadan  umuligt  kunde  til¬ 
fredsstille  helt  mit  Digtergemyt.  Min  gamle  Natur  kom  atter  frem 
i  mig.  Jeg  følte  det  brage  og  knage  i  Tømmeret  paa  min  Vikinge- 
skude.  Forgæves  gjorde  jeg  Rejser  rundtomkring  i  vore  Farvande, 
med  Lystkuttere  i  de  dejlige  Sommernætter,  i  en  Baad  sammen 
med  min  Hustru  og  gode  Venner  („Improvisation  ombord"),  Efter- 
aarsture  til  Jylland,  opad  Sveriges  Vestkyst,  Gøteborg  (Sammen¬ 
komst  med  V.  Rydberg  og  Hedlund,  Feuilleton  i  Handels-  og 
Sjofartstidning),  forgæves  søgte  jeg  at  give  min  digteriske  Trang 
Afløb  i  Digte  rundtomkring  og  i  Sømandshistorier  („Simon  Sun¬ 
deved",  „Grangemouth"  etc.):  der  brød  store  og  stærke  Kræfter 
indeni  mig,  og  mit  Maleri  led  derunder.  Min  Hustru  blev  util¬ 
freds  med  mit  Liv.  Jeg  indlod  mig  paa  Æventyr  og  Forbindelser 
udenfor  Huset;  jeg  var  for  ærlig  til  ikke  at  skrifte  dette,  og 
Samlivet  ved  min  Arne  var  ophørt. 

Jeg  vilde  atter  tage  min  Tilflugt  til  en  Udenlandsrejse.  Jeg 
delte,  hvad  jeg  havde  af  Penge,  i  to  Dele,  overgav  min  Hustru, 
som  netop  havde  født  mig  en  Datter,  den  ene,  „Venstre"  holdt 

et  stort  Afskedsgilde  for  mig,  og  jeg  begav  mig,  sørgmodig,  men 
endnu  med  Rester  af  min  Stolthed,  min  Uafhængighedsfølelse 
og  min  ideale  Trang  paa  Rejse.  Jeg  vilde  gaa  til  Sydamerika,  til 
de  halvtopdyrkede,  halvtciviliserte  Stater.  Cancelliraad  Hegel  var 
imidlertid  kommet  til  mig  og  havde  foreslaaet  mig  en  ny  Digt¬ 
samling  med  Illustrationer.  Jeg  gik  til  Hamborg,  hvorfra  jeg  vilde 
tage  over  Atlanterhavet.  Men  jeg  havde  ikke  Penge  nok;  Kunst¬ 
venner  i  Hamborg  søgte  at  formaae  mig  til  at  bruge  mit  Talent 
i  den  rige  By.  Anton  Melbye  var  for  nylig  død.  Jeg  skulde  rem¬ 
placere  ham.  Jeg  omgikkes  i  Elbstaden  en  Kreds  af  dannede  og 
begavede  Mænd,  saa  meget  som  mulig  udenfor  Købmandsstanden, 
Kunstnere,  Jurister,  Læger,  og  som  navnlig  i  Breslaueren,  Bau- 
direktor  Zimmermanns  højst  intelligente  og  strengt  musikalske 
Hus.  Jeg  gjorde  i  Hamborg  de  „ Dæmpede  Melodier “  færdig. 
Jeg  opholdt  mig  i  Vintren  1874  og  indtil  Sommeren  1875  i  denne 
By.  Jeg  kunde  ikke  bekvemme  mig  nok  til  at  „poussere"  mig 
selv;  jeg  solgte  et  Par  Malerier  til  den  derværende  Kunstfor¬ 
ening  og  tog  i  Juni  Maaned  over  til  Helgoland. 

Her  virkede  Adskillelsen  fra  Hjemmet,  Alt  hvad  jeg  havde 
tabt  derhjemme  ved  min  egen  Voldsomhed  og  Lidenskabelighed, 
saa  stærkt  paa  mig,  at  jeg  —  hvem  formaar  tilfulde  at  dissekere 
saadant?  —  halvt  ufrivillig,  halvt  med  Villie,  gjorde  et  Fald  fra 
de  høje,  bratte  Klipper,  som  havde  voldet  min  Død,  hvis  ikke 
den  ovenfor  omtalte  Græsbusk  havde  standset  mig.  Jeg  betrag¬ 
tede  det  som  et  „Tegn".  Jeg  var  kaldet  til  at  udrette  noget  i 
Livet.  Jeg  forlod  det  farlige,  melankolske  Helgoland  (Feuilleton 
i  „Morgenbladet")  og  tog  for  at  restituere  mit  af  saa  mange 
Strømninger,  saa  meget  Arbejde  og  saa  mange  Skuffelser  -  og 
Selvbebrejdelser  medtagne  Helbred  til  Liibeck,  hvor  jeg  henlevede 
glade  Dage  med  kraftige  „Bummlere",  musikalske,  letlevende  Men¬ 
nesker,  og  derpaa  til  Østersøbadet  T ravemunde.  Her  blev,  paa 
et  ensomt  Sted  ved  Østersøen,  en  høj,  skovbegroet  Brink  med 
en  Pavillon  „Seetempel"  Slutningen  af  Digt-Cyclus  „Med  høj 
Horisont"  skrevet.  Saa  tog  jeg  tilbage  til  København  og  blev, 
i  August  Maaned  1875,  lovformeligt  separeret  fra  min  Hustru, 
som  levede  meget  indgetogent  ude  ved  Sortedamssøen  med  vor 
yndige  lille  Pige. 

Jeg  tog  over  til  den  sønderjyske  Vestkyst,  Ringkøbing  og 
Ribeamt,  Fanø,  Manø  etc.  (Feuilleton  i  „Morgenbladet").  Jeg  om- 

gikkes  den  store,  alvorlige  Natur  (Landskabet  i  de  „To  Skud“) 
og  fortræffelige  Mennesker  i  Vardeegnen,  Læger  og  Bønder. 
Derpaa  tilbage  til  København,  hvor  „Dæmpede  Melodier"  udkom 
i  Efteraaret.  Jeg  boede  paa  et  Hotel  („Valdemar"),  medens  Tryk¬ 
ningen  og  Korrekturen  stod  paa.  Jeg  var  sammen  hos  min 
gamle  Ven  Borchsenius  med  Kaalund,  Arentzen,  Schandorph  etc. 
De  gamle  Erindringer  strømmede  altfor  frisk  ind  paa  mig.  Jeg 
maatte  til  Udlandet,  langt  bort,  sydpaa. 

Vintren  begyndte  at  blive  streng.  Jeg  vilde  først  tage  Afsked 
med  mine  Venner  paa  forskellige  Steder  i  Jylland.  Jeg  rejste 
sammen  med  en  god  Ven  af  mig,  Grosserer  Anker  Heegaard. 
Jeg  forkølede  mig  undervejs.  Jeg  skiltes  fra  ham,  og  laa,  allerede 
halv  syg,  i  Kolding;  jeg  havde  ikke  mange  Midler  til  at  begynde 
min  Rejse  med,  og  jeg  følte,  at  det  vilde  ende  med  Sygdom.  Jeg 
var  sjælelig  og  legemlig  træt.  Man  raadede  mig  til  at  søge  det 
Ancherske  Legat.  Jeg  skrev  til  Ploug  og  fik  hans  Svar,  at  der 
fra  hans  Side  intet  var  i  Vejen.  Det  var  lidt  Solskin  paa  den 
tunge  Rejse,  Jeg  gik  stadig  med  Sygdom  indeni  mig,  og  i  de  for¬ 
skellige  tyske  Byer  gjorde  jeg  smaa  Hvil.  Af  et  Brev  hjem  var 
Rygtet  om  min  Sygdom  bleven  forstørret.  Man  slog  mig  ihjel  i 
de  svenske  Blade,  og  min  Nekrolog  blev  sendt  mig  til  Niim- 
berg.  Her  fik  jeg  Bekræftelse  paa,  at  jeg  havde  faaet  eller  fik 
Legatet,  gennem  min  Fader,  med  hvem  Forholdet  atter  var  ble¬ 
ven  godt,  siden  jeg  havde  faaet  den  lille  Datter  (Bedstefaderens 
Glæde).  Han  forstod  ogsaa  nok,  hvad  jeg  havde  gaaet  igennem 
i  de  sidste  Aar,  og  var  Mand  nok  til  ikke  at  lægge  mig  det  alt¬ 
sammen  til  Last.  Han  begyndte  ogsaa  gennem  de  „Dæmpede 
Melodier"  at  skimte,  hvad  der  skulde  komme.  Anker  Heegaard 
var  mig  en  tro  Ven  og  understøttede  mig  liberalt,  naar  jeg 
trængte. 

Jeg  havde  i  København  i  Efteraaret  fornyet  et  tidligere  Be¬ 
kendtskab  med  L.  Lund,  og  fundet  ved  Siden  af  hans  Snurrig¬ 
heder  et  ædelt  og  ridderligt  Sind,  parret  med  en  Del  Pedanteri 
og  maaske  en  vel  udviklet  Selvfølelse.  Han  skrev,  at  han  vilde 
støde  til  mig  i  Miinchen  paa  Rejsen  til  Italien  i  Foraaret  1876. 
Jeg  satte  mig  da  fast  i  Miinchen,  overvandt  med  al  min  Vilje¬ 
styrke  den  haarde  Vinter  og  min  Sygelighed,  lukkede  mig  inde 
paa  mit  Hotel,  kun  med  Afbrydelser  af  Omgang  med  de  norske 
Malere  ( Eilif  Petersen),  Svenskeren  Julius  Kronberg,  to  højt  be- 

gavede  Kunstnere,  og  den  intelligente  og  frisindede  Marcus 
Grønvold  samt  Henrik  Ibsen.  Jeg  arbejdede  Nytaaret  over  til  i 
Slutningen  af  Januar.  Saa  havde  jeg  „En  Overkompleta  færdig. 
Den  blev  sendt  hjem,  og  jeg  gik  over  Alperne. 

Opholdet  i  Miinchen  (Theatret,  Kunstnernes  og  Ibsens  Om¬ 
gang)  styrkede  mig;  jeg  var  „moden"  til  Italien.  Jeg  forbigaar 
Opholdet  i  Tyrol  („Sakuntala"  skrevet  i  en  Dal  med  høje,  sne¬ 
dækte  Bjergtinder,  og  senere  indsat  i  Bogen),  Overitalien,  Ve- 
rona,  Vicenza,  Padua  og  —  Venezia.  Alle  disse  Steder  har  afsat 
sig  saa  fyldigt  i  min  Produktion  (i  det  „19de  Aarhundrede",  hvori 
jeg  i  2  Gg.  24  Timer,  under  min  ulykkelige  huslige  Periode  kort 
forinden  jeg  tog  til  Hamborg  havde  publiceret  „Dædalus",  havde 
jeg  senere,  med  engelske  Erindringer  skrevet  „Najaden").  I  Ve¬ 
nezia,  hvor  jeg  nu  traf  sammen  med  Lund,  skrev  jeg  „To  Skud" 
(ligeledes  til  det  „19.  Aarhundrede")  og  mange  Digte.  Jeg  levede 
under  lykkelige  Omgivelser,  kun  af  og  til  afbrudt  af  Erindringer, 
og  hengav  mig  til  et  arbejdsomt  Liv,  afbrudt  af  glade  Fester 
sammen  med  sydtyske  Malere  og  Videnskabsmænd,  Lund  og 
Julius  Kronberg.  En  Forelskelse  i  en  Venezianerinde  var  kun  af 
en  forbigaaende  Natur.  Alle  disse  Ting  ere  udtrykte  i  „Brevet 
fra  Venezia"  (Morgenbi.),  „Erindring  fra  Venezia"  („19.  Aarhun¬ 
drede")  og  i  de  Digte,  der  nu  (1877)  publiceres.  I  Maj  forlod 
jeg  Overitalien  og  tog  over  Ferrara,  Ravenna,  Bologna  til  Florens. 
Her  overmandede  den  saa  længe  tilbagetrængte  Sygdom  mig  (dels 
ved  Uforsigtighed  i  Venezia)  Klimatfeber  og  en  Brystaffektion. 
Jeg  slap  igennem.  Skandinaverne  døde  som  Fluer  i  denne  Tid  i 
Rom  og  Neapel.  Min  Vilje  til  Livet  bragte  mig  igennem,  tror  jeg. 

Jeg  kom  op  og  var  meget  „klejn".  Min  Fader  pressede  paa, 
at  jeg  skulde  hjem.  Han  var  mest  bange  for  Ondet  i  Brystet 
Jeg  havde  en  møjsommelig  Hjemrejse,  med  mange  smaa  Hvil 
undervejs.  I  Miinchen  kendte  man  mig  næppe  igen;  saaledes 
havde  Sygdommen  taget  paa  mig. 

Jeg  kom  hjem  og  blev  underkastet  Lægernes  Syn.  Man  havde 
troet  en  Operation  ind  igennem  Lungesækken  nødvendig.  Min 
Fader  og  Dr.  Trier,  som  stolede  mere  paa  min  kraftige  og  ufor¬ 
dærvede  Konstitution,  raadede  til,  at  lade  Naturen  hjælpe.  Jeg 
tog  ud  til  et  Fiskerleje  ved  Sundet,  hvor  jeg  imidlertid,  efter- 
haanden  som  Kræfterne  vendte  tilbage,  snart  kolliderede  med  det 
dovne,  magelige,  nydelsessyge  Københavnerliv. 

Jeg  tog  til  Esrom.  Jeg  havde  Trang  til  at  „finde  mig  selv 
igen".  Og  med  dette  mit  Ophold  i  Naturen  fra  min  Drenge-  og 
Ynglingealder  begynder  det  store,  nye  Afsnit  baade  indadtil  og 
udadtil  i  mit  Liv.  Her  har  jeg  strøget  „Politiken"  af  mig;  her 
har  jeg  forsonet  mig  med  mine  bitre  Erindringer,  her  har  jeg 
fundet  mig  selv  igen  —  og,  som  det  var  nødvendigt  for  mig, 
igennem  en  Anden. 

Men  denne  Tid  ligger  mig  for  nær.  Disse  to  sidste  Aar,  med 
Undtagelse  af  min  Pariserrejse  ifjor  Foraar,  tilbragte  under  sta¬ 
dige  Studier,  Selvbetragtninger  og  en  rig  Produktion  i  Nydelse 
af  Alt,  hvad  en  Digter  og  et  Menneske  kan  nyde,  de  tilhører 
ikke  mig,  og  endnu  tør  og  kan  jeg  ikke  overse  dem  og  alt  det 
Gode,  de  har  bragt.  Kun  Et:  mit  sidste  Arbejde  er  udsprunget 
igennem  dette  „nye  Liv“. 

Paris.. Novb.  1877.  HOLGER  DRACHMANN 


Naar  Holger  Drachmann  i  Halvfjerdserne  —  og  for  den  Sags  Skyld  ogsaa 
senere  —  opholdt  sig  i  Udlandet,  bad  han  mig  om  herhjemme  at  varetage  hans 
literære  Interesser,  Føre  Forhandlingerne  med  hans  Forlægger  og  udgive  hans 
Bøger  (En  Overkomplet,  Tannhåuser,  Ranker  og  Roser  o.  s.  v.)  Til  Tak  herfor 
forærede  han  mig  den  her  gengivne  Tegning  af  P.  S.  Krøyer ,  ligesom  han  i 
en  Række  fortløbende  Breve  fra  Paris  fortalte  mig  sine  Erindringer  fra  Barn¬ 
dom  og  Ungdom.  De  skulde  efter  vor  Aftale  danne  Grundlaget  for  Karakteri¬ 
stiker  af  ham  i  danske  og  svenske  Blade  og  Tidsskrifter.  Et  og  andet  benyt¬ 
tede  jeg  ogsaa  —  saa  vidt  jeg  nu  mindes  dog  særlig  i  et  Foredrag  i  en  For¬ 
ening  —  men  i  hvert  Fald  bør  Erindringerne  nu  uden  Tvivl  i  deres  Helhed 
overgives  til  Offenligheden. 

Jeg  anser  det  for  rettest  —  naar  Udeladelsen  af  et  Par  ligegyldige  Navne 
undtages  —  ikke  at  ændre  noget  i  Manuskriptet,  saaledes  heller  ikke  de 
Par  Fejlhuskninger,  som  Drachmann  jo  ogsaa  selv  straks  efter  berigtiger  i 
Brevene. 

Købfenhavn,  20.  Jan.  1908.  OTTO  BORCHSENIUS 


V 


Digitized  by  v^ooQle 


Digitized  by 

Det  er  en  underlig  Fornemmelse  for  en  gammel  Drachmanns- 
elsker  at  skulle  sidde  langt  hjemmefra  og  skrive  om  hans  Død 

—  med  Norges  Snemarker  og  blaagraa  Bjergaase  udenfor  Ruden 

—  medens  sagtens  alle  vore  Aviser  svømmer  over  af  Drach- 
mannartikler  og  hele  København  strømmer  sammen  til  Digterens 
Baallærd.  Paa  én  Gang  saa  befriende  —  alt  det,  man  slipper 
for  af  forloren  Joumalistlyrik,  af  pjanket  Edithsladder,  af  op¬ 
skruet  Lovtale  fra  dem,  der  i  Hjærtet  er  ligegyldige  eller  vrang¬ 
villige.  Og  alligevel  samtidig  saa  fattigt,  udelukket  —  ikke  at 
være  med  om  den  sidste  Afsked  fra  en  Genius,  som  har  levet 
med  i  saa  meget  af  éns  inderste  Liv  lige  fra  Drengeaarene,  — 
at  være  borte,  naar  en  Bølge  af  Bevægelse  dog  maaske  for  en 
Gangs  Skyld  gennembæver  vore  kære  Københavnere  med  en 
virkelig  Følelse  for  aandelig  Storhed  og  for  Gudernes  Tungemaal. 

Thi  der  er  jo  dette  med  Holger  Drachmann,  at  han  —  som 
ingen  anden  samtidig  Forfatter  —  virkelig  levede  i  den  køben¬ 
havnske  Befolknings,  i  vort  hele  Folks  Bevidsthed,  og  hans 
videste  Mission  var  den,  for  Borgerskabet  og  Menigmand  at  gøre 
Geniet  og  Poesien  til  levende  Magter.  Han  var  ikke  blot  en, 
altfor  lang,  Række  af,  altfor  blandede,  Skrifter,  ikke  det  blotte 
Navn  paa  en  Retning,  en  Bevægelse;  han  virkede  som  en  Til- 
syneladelse,  der  ved  hele  sin  Væren  og  Gøren  og  Laden  ganske 
af  sig  selv  „s’imposait",  fæstnede  sin  Personlighed  i  Samtidens 
Bevidsthed,  stemte  Sindene  —  for  sig  og  mod  sig  —  og  satte 
Folks  Fantasi  i  Bevægelse  om  sig.  Et  Hoved  højere  end  alt 
Folket,  lysende  af  aandelig  Skønhed,  førte  han  sig,  i  Liv  og  i 
Skrift,  stedse  som  den,  der  var  udover  de  almindelige  dødeliges 

Jævnmaal;  uvilkaarlig  fik  han  overalt  Borgerligheden  til  at  spærre 
Mund  og  Øjne  op  og  fik  alle  Borgerlighedens  Forsvarsorganer 
—  den  sunde  Sans  og  den  gode  Tone  og  den  offenlige  Mening  — 
kaldt  under  Vaaben  mod  sig,  men  vandt  ogsaa  straks  sine  Forbunds¬ 
fæller  hos  samme  Borgerlighed  —  i  dens  hemmelige  Trang  til 
at  lade  sig  byde  (lade  sig  alt  byde)  af  den,  der  kan  byde,  i  dens 
hemmelige  Længsel  efter  noget,  der  gaar  ud  over  Maal  og  Maade, 
i  Ungdommen  og  de  Utilfredse  og  alle  Borgersamfundets  Be¬ 
vægelsesorganer.  Og  han  saa’  sin  Skikkelse  i  alle  Popularitetens 
Transfigurationer  —  som  Syndebuk  og  Bussemand  og  i  Vittigheds¬ 
bladenes  Karikaturer,  som  Helt  og  Allerhelvedeskarl,  omspundet 
af  Sladderens  Rygter,  omstraalet  i  levende  Live  af  Folkefanta¬ 
siens  Legender.  Han  levede  —  ikke  blot  hans  Navn  og  ydre 
Person  —  for  Nørrebros  Arbejdsmænd  og  Skagens  Fiskere,  for 
Studenter  og  Socialister,  i  unge  Pigehjærters  Drømme  og  gamle 
Jomfruers  Forargelse,  ved  officielle  Skydebanemiddage  saavel 
som  paa  Varietéernes  Programmer.  Overalt  betød  Drachmann 
det  samme  som  Poesi,  Romantik,  Idealisme  —  noget  med  Bour¬ 
gogne  og  Champagne,  Vesterhavsbrænding  og  Sundets  lyse  Næt¬ 
ter,  den  farende  Sanger  og  Landsknægten,  guddommelig  Daarskab 
og  gudbenaadet  Inspiration. 

Som  saadan  er  det,  at  Drachmann,  nu  han  vel  er  borte,  for¬ 
ener  Grossererdannelsen  og  de  oplyste  Bønder,  vore  frisindede 
Samfundsbevarere  og  principstrænge  Radikale  i  en  fælles,  følt 
Hyldest.  Men  alligevel  —  desformedelst  intet  i  Virkeligheden  er 
fjærnere,  intet  upopulærere  for  hele  denne  Samtid,  ogsaa  for  det 
mest  berettigede  og  levedygtigste  i  den,  end  just  den  ødsle  Festrus, 
det  farende  Fribytterliv,  det  bølgende  Sværmeri  og  Drømmeri  — 
derfor  var  det,  at  Drachmanns  Bøger  i  Grunden  „gik“  saa  daarlig, 
hans  Digtning  næsten  blev  uden  Efterfølgelse;  at  hans  Person 
ved  hver  ny  Tilnærmelse  til  Borgerskabet  igen  stødte  det  fra  sig 
ved  sine  „Taktløsheder",  og  hans  Personlighed,  trods  alle  For¬ 
søg,  hverken  fandt  Fodfæste  i  Demokratiet  eller  blandt  Akade¬ 
mikere,  hverken  i  Højre  eller  Venstre.  Derfor,  at  han  inderst 
inde  stod  tragisk  ensom  i  sin  Tid  og  sit  Folk,  —  og  derfor  ogsaa, 
at  det  maaske  kan  være  nok  saa  rart  ikke  at  være  med  om  de 
officielle  Forestillinger  til  hans  Ære. 

En  Fyrste  var  han  i  en  folkelig  Tid,  en  Ødeland  i  en  hus¬ 
holdersk  Tid,  en  Livsrusens  Elsker  i  en  ædru,  nøgtern  Tid. 


Digitized  by 


Google 


Ved  Holger  Drachmanns  Død 


153 


Hvor  var  han  stolt  og  kongelig  i  Holdning  og  Rejsning,  i  Lader 
og  Bevægelser,  —  hvor  elskede  han  ikke  Fest  og  forstod  at 
skabe  Fest  —  og  hvor  ødselt  strøede  han  ikke  Vers  og  Prosa 
om  sig,  hvor  ødede  han  ikke  med  sit  Pund  og  sit  Liv.  Hans 
Rytmer  var  Rigdom  og  Fylde,  hans  Rimklange  var  yppig  Over¬ 
flødighed,  og  sorgløst  lod  han  en  uren  Klang,  et  sjusket  Rim, 
et  Brud  paa  Melodien  løbe  med  her  og  der,  —  en  klædelig 
Flothed,  som  hans  Verskunst  var  rig  nok  til  at  tillade  sig.  Rig¬ 
dom  og  Fylde  var  der  ogsaa  over  Diktionen,  en  blomstrende 
Retorik,  en  Sprudlen  af  Indfald,  Stemninger,  der  ynglede  andre; 
gærne  søgte  hans  Digte  de  store  symfoniske  og  orkestrale  Virk¬ 
ninger,  og  hans  Prosa  svulmede  med  inspireret  Overdaadighed; 
og  ofte  løb  der  rigelig  med  Slanter  og  Slakker  ind  mellem  Guldet, 
og  ikke  sjældent  slap  Kontanterne  op  midt  under  hans  Rutten, 
—  at  udrense  og  husholde  var  ikke  hans  Sag.  Hvad  han  helst 
sang  om,  var  ogsaa  overstrømmende  Fylde,  af  Kraft  og  Frihed, 
svulmende  Patos,  overmodig  Rus  og  Vildskab,  Havets  brusende 
Mangfoldighed,  Orienten  og  Æventyret,  Veroneses  og  Rubens’  Re¬ 
næssance;  og  hvad  hans  Sang  forherligede,  var  Fyrstesindet,  de 
ødsle,  uborgerlige  Overskudsdyder:  Sorgløsheden,  Højsindet, 
Ridderligheden,  Selvhengivelsen.  Sorgløst  gav  han  sig  i  sit  eget 
Liv  stadig  Blottelser,  forspildte  fyrstelig  Gang  paa  Gang  sine 
Chancer,  vænnede  sig  aldrig  af  med  at  foragte  Klogskab  og  elske 
Daarskab. 

Men  al  denne  insolvente  Fyrstelighed,  denne  højrøstede  Rus, 
al  Klingklangen,  Koloraturerne,  Maskeradeflitret  og  hele  den  seignør- 
agtige  Nonchalance  —  hvad  kunde  det  være  andet  end  til  For¬ 
argelse  midt  i  vor  kofteklædte  Folkelighed,  vor  beskedentgraa 
Hverdagslighed,  vor  betænksomme,  solide  Arbejdsomhed? 

Ødansk  dernæst  var  han  i  en  Jydernes"  Tid,  af  Bølgens  og 
Vindens  Slægt,  medens  Tiden  om  ham  slider  Træsko  eller  gaar 
for  Dampkraft,  en  uforbederlig  Yngling  i  en  Tid,  hvor  kun  det 
at  være  „Mand"  gælder  for  noget.  Hvilken  bølgende  Veghed, 
hvilken  Finhed  og  Ynde  var  der  over  denne  Kæmpe  —  med 
det  udsvømmende  Blik  i  de  vandblaa  Øjne,  den  hæse,  bløde 
Stemme,  de  fine  Hænders  fine  Fagter!  Af  vort  daglige  Maal  lok¬ 
kede  han  frem  alle  de  bølgende,  rislende  Ord  og  Rytmer,  alle 
de  vuggende  Melodier,  der  laa  og  ventede  paa  at  udløses  i  Sang, 
og  han  kunde  ogsaa  faa  det  bløde  Sprog  til  at  bruse  med  en 

Vælde  og  stige  med  et  Sving,  som  ingen  anede  før.  Og  han  sang 
om  Havets  rullende  Bølger  og  „sagtnende  Dønning",  om  Morgen¬ 
brisen,  der  fløjter  i  Sejlet,  og  Hjærtegræsset,  der  skælver  i  Aften¬ 
brisen,  og  den  fejende  Aprilblæst.  Sang  om  Foraarsluftens  bøl¬ 
gende  Aande  og  om  Baadens  Gliden  i  Sommemattens  lyse 
Dæmring;  om  Skærsommerdansen  i  Præstevænget  og  Tatertøsens 
vilde  Dans  paa  Heden;  om  Pigens  rosenrøde  Drømme  og  Yng¬ 
lingens  „vidtvagabonderende  Længsler*  og  om  Brudenattens  sa¬ 
ligste  Sværmeri.  Og  hver  Gang  han  for  en  Stund  havde  stormet 
vildt  frem  og  slaaet  sig  lystig  løs,  gled  han  tilbage  i  bløde  „Gurre"- 
stemninger,  vemodigt  følsomme,  forsagt  angergivne,  forsonligt 
eftergivende,  let  til  Taarerne,  svag  og  hjærtegod  som  Kæmpen  var. 

—  Men  al  denne  Bølgen  og  Flagren  og  Svajen  —  hvor 
umandigt  maatte  den  ikke  té  sig  i  „Gennembruddets"  Kampaar, 
i  Provisoriets  Jærntid?  Som  Oprører  mod  Borgerskabet  blev 
han  jo  først  indrulleret  i  Radikalismens  Rækker,  men  megen 
Fornøjelse  fik  man  ikke  af  ham,  efter  Lune  og  Stemning  saa’ 
man  ham  svinge  rundt  i  alle  Vejrhjømer:  staa  paa  Garderhøj- 
fortet,  fly  til  Æventyrets  Kongeriger,  synge  om  Kildevand  og 
„Kærlighed  helt  op  til  Skagen"  og  saa  igen  tilbage  til  „den  æde¬ 
lige  Brændevin"  og  Proletarernes  sorte  Revolution.  Hvor  kunde 
en  Tid  med  Parolen  „Del  jer  efter  Anskuelser"  have  noget  med 
en  saadan  U vederhæftighed  at  gøre? 

Endelig:  en  Drømmer  var  han  i  en  drømmeløs  Tid,  en  Fjern¬ 
seer  og  Mørkeseer  i  en  Slægt,  som  kun  saa’  ved  Dagen  og  nær¬ 
ved  og  kun  regnede  med  Forstandens  Tabel.  Han  hørte  Stem¬ 
mer  om  Natten  og  saa’  Syner  ved  højlys  Dsg,  det  dunkle  drog 
ham  —  al  Naturlivets  Mystik,  som  det  lever  i  Folkesagnenes 
Fantasi;  og  det  fjerne  drog  ham:  —  hvor  vaagent  han  end  saa’ 
sig  om  i  Virkeligheden  og  Nuet,  kunde  man  mærke  paa  ham, 
at  han  hørte  „de  høje  Palmers  Sus"  i  sit  Øre  og  søgte  efter 
„den  hvide  Hind"  i  Skoven.  Og  selv  i  Firsernes  klareste  og 
fladeste  Realismes  Tiaar  forblev  i  hans  Digtning  Menneske¬ 
sjælen  altid  det  uigennemtrængeligt  dunkle  Vildnis,  Menneske¬ 
tilværelsen  stedse  et  uendeligt,  bølgende  Hav. 

Og  bare  hans  Samtidige  læste  et  saadant  lille  Digt  som  det 
om  Sivets  Ringmur  ...  om  Standarten  og  Tove,  maatte  de  føle, 
at  hans  Fantasis  Veje  var  ikke  deres,  at  selve  Poesiens  „hellige 
Vanvid",  selve  Romantikens  „blaa  Blomst"  her  voksede  midt  i 


Digitized  by 


Google 


Ved  Holger  Drachmanns  Død 


155 


deres  Rationalismes  og  Realismes  veldyrkede  Nyttehave.  Og  blot 
man  læser  i  Datidens  Breve,  som  vi  nu  efterhaanden  faar  ud¬ 
givet,  ser  man  da  ogsaa,  hvor  overlegent  og  uforstaaende  Gen- 
nembrudsmændenes  Generation  tog  paa  dette  „holdningsløse", 
„vrøvlevorne"  Barn. 

—  Dog,  der  var  og  der  er  dem,  for  hvem  Drachmann  med 
sin  Uklarhed  og  gammeldags  Romantik  trængte  dybere  ind  i 
Livets  og  Dødens  Mysterium  end  de  andre  med  deres  Forstand 
og  Virkelighedssans,  —  for  hvem  han  i  al  sin  holdningsløse 
Svajen  viste  en  rigere  Menneskelighed  end  dem,  der  kunde  „tage 
deres  Standpunkt"  og  kappe  alle  de  Sider  af  Menneskenaturen 
af,  rykke  alle  de  Baand  til  Fortiden  over,  som  ikke  passede  til 
det  ny,  —  for  hvem  endelig  Drachmanns  uborgerlige  og  ufor¬ 
nuftige  Luksusidealer  havde  deres  meget  vigtige  Mission  just  i 
vor  fornuftige  og  borgerlige  Tid. 

Og  for  dem,  der  følte  saaledes,  var  Aarene  omkring  1890 
med  „Sangenes  Bog"  og  „Forskrevet"  Gennembruddet  og  Højde¬ 
punktet  i  Drachmanns  Digterliv.  Efter  Kiellands  og  Schandorphs 
Romaner  aabnede  der  sig  i  „Forskrevet"  helt  nye  Horisonter; 
Verden  var  bleven  rig  og  forunderlig  paany,  dykket  ned  i  Lys 
og  Skygger,  bølgende  i  Stemningers  Farvespil,  sjæleliggjort  af  en 
levende  Fantasi,  Menneskehjærtet  udleverede  —  som  det  hed  i 
Bogen  —  ikke  sine  sidste  Hemmeligheder,  men  forblev  en 
ugribelig,  uudtømmelig  Mangfoldighed.  Og  i  Edithsangene  talte 
der  en  viis,  sørgmodig  Erfaring,  lyste  der  en  Hjærtets  fine  God¬ 
hed,  bævede  der  en  Livs-  og  Dødsmystik,  hulkede  der  en  Inder¬ 
lighed,  straalede  der  en  sublim  Idealisme,  som  —  altsammen  — 
var  af  en  højere  og  dybere  Kultur  end  70ernes  og  80ernes 
„højeste  Oplysning".  Og  hvor  langt  mere  revolutionær  i  Bunden 
end  denne  viste  sig  nu  ikke  Drachmanns  Natur,  —  nu  hans 
Digtning  og  hans  Liv  mer  og  mer  blev  til  ét  og  begge  Dele  i 
hine  „Edith“s,  „Vølund  Smed“s  og  „Den  hellige  Ild“s  Aar  for¬ 
mede  sig  som  et  radikalt  Oprør  mod  Samfundsorden  og  Borger¬ 
skab.  Hin  Aften  i  Parkettet,  da  Drachmann  udbragte  sit  „Leve", 
sad  Radikale  og  Konservative  egentlig  Side  om  Side  som  gode 
Bourgeois  og  forstod  med  én  Gang,  hvad  det  var  for  en  frem¬ 
med  Genius,  de  havde  fostret  i  deres  Midte,  —  den  revolutionæ- 
reste,  med  Samfundsorden  og  Borgerskab  uforligeligste  af  alle  — 
Poesiens  egen  Genius. 

Borgerskabet  har  Ret  og  Politiken  har  Ret,  naar  de  atter  og 
atter  har  maattet  forsvare  sig  mod  Poesien,  —  Hørups  og  Edv. 
Brandes’  Blad,  da  det  i  sin  Tid  forsøgte  at  straffe  Drachmann 
med  borgerlig  Død,  og  Bourgeoisiet,  da  det  løb  fra  Parkettet  og 
skreg  op  efter  Raadhusfesten.  Meget  mere  Ret  i  Grunden  end 
naar  Grossererselskaber  og  Foreninger  saa  ofte  blot  af  Servi¬ 
lisme  og  Snobberi  lod  sig  byde  alt  af  hans  grandiose  Anmas¬ 
selses  Luner.  Og  meget  mere  end  naar  man  maaske  nu  hjemme 
i  København  snobber  og  skruer  sig  op  til  ... 

Men,  hvem  véd?  der  er  jo  det  ved  Poesiens  Genius,  at  den 
i  indviede  Øjeblikke  kan  afvæbne  og  røre  med  sin  Tryllestav 
selv  den  mest  forstokkede  Borgerlighed.  Lykkes  det  den  virke¬ 
lig  for  et  Øjeblik,  naar  København  med  sørgevundne  Faner  fører 
vor  største  Digters  Aske  ud  paa  Havet,  —  ja!  saa  er  det  allige¬ 
vel  lidt  fattigt  og  udelukket  ikke  at  være  med  i  Følget. 

Vald.  Vedel 

Naar  jeg  vil  prøve  paa  at  gengive  mine  Indtryk  fra  Samlivet 
med  min  Broder  Holger,  saa  staar  der  navnlig  tre  Perioder  for 
min  Erindring:  min  tidlige  Barndom,  hvor  Holger  endnu  boede 
i  Hjemmet,  de  Aar,  hvor  han  var  gift  med  sin  anden  Hustru, 
og  saa  endelig  et  lille  kort  Tidsrum  lige  før  hans  Rejse  til 
Amerika. 

Barndomsindtrykkene  er  naturligvis  vage.  Jeg  var  kun  9  Aar, 
da  Holger  forlod  Hjemmet  for  at  rejse  til  England.  Ved  sin 
Hjemkomst  giftede  han  sig  og  hørte  saaledes  ikke  mere  til  Hus¬ 
standen.  Hvad  han  oplevede  af  Betydning  i  de  unge  Aar  i 
Hjemmet,  gik  vel  for  største  Delen  hen  over  Hovederne  paa 
os  smaa.  Vi  beholdt  kun  Indtrykket  af,  hvad  vor  store  Broder 
var  for  os  selv.  For  det  første  var  han  jo  saa  meget  stor.  At 
sidde  paa  hans  Skulder  var  næsten  lidt  ængstende;  men  vi  var 
meget  stolte  af  hans  Højde;  andre  Børn  havde  rigtignok  ikke 
Brødre  med  det  Alenmaal.  Saa  var  der  det  morsomme  ved  ham, 
at  han  malede.  Der  var  ikke  noget  Sted  i  Huset  saa  tiltrækkende 
som  den  solfyldte  Gaardstue,  hvor  Holger  sad  ved  sit  Staffeli 
og  smaafløjtede  ved  sit  Arbejde.  Han  var  uendelig  godmodig 
imod  os;  jeg  kan  aldrig  huske,  han  har  sagt  ét  vredt  Ord  til 
os.  En  eneste  Gang,  da  min  Broder  Asbjørn  kom  til  at  vælte 
noget  ned  i  hans  Stue,  gav  han  ham  en  hastig  Lussing,  men  i 
samme  Aandedræt  trak  han  sin  Pung  op  af  Lommen:  „Der  har 
du  en  Fireskilling,  du  skal  ikke  bryde  dig  om  det."  Asbjørn  var 
meget  tilfreds  med  Fireskillingen,  men  navnlig  uhyre  forbavset 

over  Lussingen.  En  Morgen,  da  jeg  sad  inde  hos  ham,  kom  der  en 
Spillemand  i  Gaarden,  og  jeg  løb  til  Vinduet  for  at  se  efter  ham. 
Jeg  klyngede  mig  op  i  strakte  Arme,  men  gav  pludselig  efter  i 
Albuerne  og  slog  Hagen  tilbiods  imod  Karmen.  Holger  badede 
Saaret  meget  omhyggelig  i  sit  blaamalede  kinesiske  Vandfad  og 
trøstede  mig  paa  en  underlig  Maade:  „Vil  du  bare  se,  der  er 
gaaet  et  helt  Stykke  Kød  ud  af  din  Hage.  Der  svømmer  det." 
Jeg  holdt  straks  op  at  græde  og  saa  med  den  største  Interesse 
i  Vandfadet,  men  blev  skuffet  over,  at  det  bare  var  en  lille  bitte 
Hudlap. 

Endnu  et  lille  Træk  husker  jeg.  Holger  var  lige  kommen 
hjem  fra  sin  Rejse  til  Sicilien;  han  havde  bragt  os  smaa  Gaver 
og  han  havde  mange  smaa  Snurrepiberier  med  hjem,  som  vi  var 
henrykte  over  at  se  paa.  Jeg  var  just  begyndt  at  gaa  i  Skole  og 
kom  ind  en  Morgen  for  at  sige  Farvel  til  ham.  Saa  var  der 
noget,  der  peb.  „Hvad  er  det,  Holger?"  spurgte  jeg.  „Det  er  en 
Faarekylling.  Kan  du  finde  den?“  Jeg  søgte  meget  ivrig,  og  han 
lod,  som  han  søgte  med.  Den  peb  hele  Tiden  i  den  Del  af 
Stuen,  hvor  han  var,  men  det  gjorde  mig  ikke  mistænksom. 
Den  var  ikke  til  at  finde,  og  tilsidst  sagde  han:  „Nu  maa  du 
skynde  dig  i  Skole,  saa  kan  du  finde  den,  naar  du  kommer 
hjem."  Jeg  tænkte  ikke  paa  andet  hele  Formiddagen  —  et  Lam 
med  to  Ben  eller  en  Kylling  med  fire  —  og  styrtede  ind  til 
Holger,  da  jeg  kom  hjem.  „Har  du  fundet  den,  Holger?"  Ja, 
her  er  den,"  sagde  han  og  viste  mig  en  lille  Skindpose  med  en 
Pibe  i  den  ene  Ende.  Det  var  en  diminutiv  Sækkepibe.  Jeg  blev 
saa  flad  og  flov. 

Saa  var  der  alle  hans  muntre  Kammerater:  Holger  Roed, 
Riis  Carstensen,  Erik  Skram,  de  norske  Malere  Ross  og  Grøn¬ 
vold,  Pacht  og  mange  andre,  og  der  blev  holdt  unge  Selskaber, 
som  vi  fandt  vidunderlig  morsomme,  navnlig  et,  hvor  der  blev 
spillet  en  Komedie,  som  Holger  havde  skrevet.  Ikke  et  Ord  af 
Handlingen  kan  jeg  huske,  kun  det,  at  Holger  Roed  spillede 
Dronning  Pomare  og  sad  og  gnavede  paa  „Generalens"  Ben, 
saa  det  knasede  i  dem  (Generalen  var  et  Skelet,  som  Fader 
havde  fra  sine  Studieaar,  og  som  Holger  nu  havde  arvet),  at 
Holger  var  en  Haleneger,  at  min  Fader  blev  fremstillet  paa 
Scenen  som  en  meget  gnaven  Person  ved  Navn  Dracovirilis,  og 
at  jeg  morede  mig,  som  jeg  aldrig  har  moret  mig  senere  i  Livet. 

Og  Holger  gik  til  Maskerader  i  Studenterforeningen,  og  vi  var 
henrykte  for  at  se  ham  i  Udklædning,  een  Gang  som  calabresisk 
Røver,  een  Gang  som  Dante,  men  aller  bedst  husker  jeg  ham 
udklædt  som  Skolepige.  Han  var  saa  køn  med  et  blaat  Baand 
om  sit  krøllede  Haar.  Moder  var  i  Færd  med  at  sy  Linned  til 
mig  og  gav  ham  to  ufuldendte  Chemiser  til  Mamelukker.  Han 
havde  et  Langsjal  om  Skuldrene  og  Moder  sagde  til  ham:  „Det 
maa  du  passe  paa,  Holger,  fordi  du  har  laant  det  af  Fru  Jeri- 
chau.“  Bølgerne  gik  nok  meget  højt  ved  Festen,  men  den  lille 
Paamindelse  blev  i  hans  Hjerne,  selv  da  den  blev  meget  om- 
taaget,  og  han  havde  paa  en  eller  anden  Vis  erhvervet  en  Kurv, 
som  han  puttede  Sjalet  i.  En  Del  af  Hjemvejen  blev  vist  til¬ 
bagelagt  paa  Knæerne  (Chemiserne  blev  da  aldrig  Chemiser 
mere),  og  det  dyrebare  Sjal  hang  desværre  halvvejs  ud  af  Kur¬ 
ven  og  slæbte  i  Sølet,  men  den  gode  Vilje  havde  han  haft. 

Saa  kom  den  Dag,  da  han  bragte  sin  unge  bornholmske 
Brud  til  Hjemmet,  „Belli“,  som  hans  Kælenavn  til  hende  var, 
og  to  Aar  senere  deres  Bryllupsdag.  Hvor  var  de  smukke  begge 
to!  Hendes  Brudedragt  var  hvid  med  sorte  Striber.  Det  var  jo 
ikke  saa  korrekt,  men  det  Tøj  havde  Holger  nu  givet  hende 
kort  i  Forvejen,  og  Hartkornet  var  ikke  til  mange  fine  Dragter 
Den  eneste  Bryllupsgæst  var  Viggo  Hørup,  som  var  Forlover, 
og  hvis  en  hyggelig  og  harmonisk  Bryllupsdag  kunde  give 
Varsel  for  Fremtiden,  saa  burde  den  Fremtid  have  været  fredelig. 

I  den  Tid,  der  nu  kom,  vendte  Holger  sig  fra  Hjemmet.  Det 
var  maaske  ikke  saa  underligt.  Fader  havde  været  en  streng 
Fader  imod  ham,  ængstelig  over  for  hans  Uregelmæssigheder  og 
alt  for  pligtopfyldende  selv  til  at  kunne  forstaa,  at  man  kunde 
lade  være  at  læse  sine  Lektier  og  dog  blive  til  noget.  Og  han 
var  for  sober  til  at  turde  udlægge  som  Genialitet  hos  sit  Barn 
de  Symptomer,  der  lige  saa  godt  kunde  se  ud  som  Vildskab  og 
Upaalidelighed.  Maaske  har  denne  Mangel  paa  Forstaaelse  givet 
Stødet  til  den  noget  pralende  Selvhævden,  som  allerede  findes  i 
tidlige  Breve  til  Fader.  Skønt,  den  gik  vel  dybere,  ellers  havde 
den  neppe  hængt  saa  trofast  ved.  Under  alle  Omstændigheder, 
Holger  viste  sin  unge  Uafhængighed  ved  ikke  at  komme  i  Hjem¬ 
met,  hvorimod  jeg  godt  kan  sige,  at  hans  Hustru  kom  daglig. 
Adskillelsen  varede  ogsaa  kun  kort.  Fader  rørte  hans  Hjerte  ved 
paa  Udstillingen  anonymt  at  købe  hans  store  Maleri  fra  Kri- 

stiansø.  Jeg  husker  tydelig  Faders  barnlige  Glæde  ved,  at  Holger 
skulde  overraskes  med  at  finde  det  paa  Væggen.  Siden  har  For¬ 
bindelsen  med  det  gamle  Hjem  altid  været  holdt  vedlige.  —  Men 
dette  første  Ægteskabs  Dage  kan  klogere  Folk  end  jeg  melde 
om,  og  jeg  vil,  af  Grunde  som  jeg  siden  skal  nævne,  ønske,  at 
nogen  vil  gøre  det. 

Jeg  springer  frem  til  den  Tid,  da  Holger  atter  satte  Bo,  til 
den  halve  Snes  Aar,  da  han  levede  som  Familiefader.  Hjemmet 
var  rigtignok  ved  en  flyvende  Lejr  at  ligne:  snart  blev  Højsædes- 
støtterne  rejste  paa  Østerbro,  snart  i  Vedbæk,  saa  atter  i  Køben¬ 
havn,  saa  paa  Skagen,  saa  i  Roskilde,  saa  i  Tyrol,  atter  Køben¬ 
havn,  Hellebæk,  København.  Men  det  var  dog  bestandig  et  Hjem, 
og  Holger  elskede  at  pynte  paa  det,  at  skaffe  nye,  smukke  Ting 
til  det,  —  ikke  videre  praktisk,  naar  det  saa  tidt  skulde  forlægges. 
En  Gang,  da  vi  bebrejdede  en  Flyttemand,  at  han  havde  været 
lovlig  dyr  med  Flytningen,  svarede  han:  Ja,  men  jeg  skal  sige 
Dem,  Hr.  Drachmann  har  saa  mange  Ting,  som  han  kun  bruger, 
naar  han  flytter." 

Det  var  Børnenes  Aar.  Og  ingen  kan  have  hilst  sine  Børn 
kærligere  Velkommen  til  Verden,  end  Holger  gjorde  det.  Der 
var  jo  et  Barn  i  Huset  lige  fra  Begyndelsen,  hans  lille  Datter 
Gerda.  Naar  jeg  tænker  paa  den  Tid,  saa  klinger  stadig  for  mit 
Øre  et  Vers  af  en  lille  Julesang,  han  en  Gang  skrev  i  et  veldæ¬ 
digt  Øjemed,  og  hvortil  I.  P.  E.  Hartmann  satte  Musik: 


Enhver,  som  efter  en  Fødselsstund 
med  Taarers  bævende  Smil  om  Mund 
til  Sengekammeret  føres,  — 
enhver,  som  elsker  sin  lille  Stump 
og  spidser  Øre,  saa  snart  et  Bump 
fra  Barnekammeret  høres,  — 

Han  havde  netop  det  nænsomme  Øre  for  enhver  lille  Barnesorg, 
Bekymringen  for,  at  de  skulde  komme  noget  til.  Jeg  kan  se  ham, 
naar  han  syntes,  et  lille  Krybebarn  sad  for  nær  ved  en  Dør, 
hvorfra  det  trak,  bukke  sig  ned,  som  om  han  vilde  tage  en 
Knappemaal  op,  og  flytte  Personen  hen  paa  et  lunt  Sted.  Eller 
paa  en  Køretur  ud  i  Skovene  omkring  Roskilde  med  alle  tre 
Børn  kravlende  op  ad  sig  og  visende  dem  Lam  og  Viber  og 
Møller  og  Tørvemoser.  De  kendte  hans  svage  Hjerte,  og  skønt 


Digitized  by  v^ooQle 


Nogle  Erindringer  om  Holger  Drachmann 


161 


hans  Arbejdsværelse  var  en  Helligdom,  som  de  ikke  maatte  be¬ 
træde,  vidste  de  dog  godt,  at  han  ikke  stod  For  en  sagte  Banken 
paa  Døren,  men  altid  endte  med  at  lukke  op  og  sige:  „Naar  I 
vil  sidde  ganske  stille  i  den  Krog  og  se  Billeder,  — “  Naar  han 
gik  til  Byen,  bragte  han  gerne  en  lille  Gave  hjem  med;  men 
han  og  Moderen  var  enige  om,  at  det  skulde  være  saa  pædago¬ 
gisk;  der  skulde  kun  være  een  Ting,  og  Børnene  skulde  skiftes 
til  at  være  den  lykkelige  for  at  lære  ikke  at  være  skinsyge. 
Men  halvt  skamfuld  listede  han  altid  en  lille  Pakke  op  af  en 
anden  Lomme  med  „bare  en  lille  bitte  Ting“  til  de  andre. 

Jeg  husker  en  Gang,  hans  ældste  Søn  havde  faaet  et  Ræve¬ 
skind  af  sin  Bedstefader  Culmsee,  en  hel,  dejlig  Ræv  med  Hoved 
paa,  som  skulde  ligge  udenfor  hans  Seng.  Han  var  forfærdelig 
glad  for  den  og  gik  og  kælede  for  den.  Om  Eftermiddagen  satte 
han  sig  hen  ved  Siden  af  sin  Fader  og  sagde:  „Far,  hvad  gør 
Ræve?“  „De  bider  Kyllinger  og  smaa  Harekillinger, — “  Holger 
boltrede  sig  ligefrem  i  Rævens  Ugerninger.  Men  pludselig  rejste 
Drengen  sig,  løb  ind  og  hentede  Ræven  og  smed  den  i  en  mørk 
Krog.  Saa  huskede  Holger  jo  paa  Rævebælgen  og  blev  ked  af 
at  have  forstyrret  Drengens  Glæde  og  prøvede  paa  at  vadske 
Rævens  Karakter  lidt  hvidere.  Men  det  er  ikke  saadan  at  tage 
sine  Ord  i  sig  igen  over  for  Børn,  og  han  endte  med  at  sige,  at 
„det  var  derfor,  Bedstefar  skød  den.“  —  Ja,  Børnene  havde  et 
lykkeligt  Hjem,  og  mange  glade  Timer  havde  vi  andre  med 
Holger  i  de  Aar.  Jeg  har  aldrig  kendt  nogen,  der  holdt  af  Musik 
paa  en  saa  elskværdig  Maade  som  Holger.  Han  var  saa  lidt 
blaseret  og  saa  taknemmelig  mod  enhver,  der  vilde  spille  eller 
synge  for  ham,  og  jeg  tænker  med  Tak  paa  saa  mange  Aftener, 
i  hans  Hjem,  i  det  gamle  Hjem  i  Bredgade  og  senere  i  mit 
eget  unge  Hjem,  hvor  Holger  spredte  Festivitas  om  sig. 

Det  var  de  berygtede  „Ostende — Briigge"  Dage,  hans  „Fra¬ 
faldstid",  da  saa  mange  af  hans  gamle  Venner  —  med  Rette  — 
vendte  ham  Ryggen.  Men  det  var  ikke  med  Rette,  at  det  blev 
sagt:  „Han  er  nu  kun  pater  familias.  Han  uddanner  sig  til 
Bedsteborger  og  .vil  puge  Penge  sammen  til  Børnene."  Hans 
„Frafald"  havde  intet  med  Hustru  og  Børn  at  gøre.  Han  tog 
Afstand  fra  den  franske  realistiske  Retning;  det  maatte  han  ifølge 
sin  Natur,  og  hans  Venner  burde  have  givet  ham  Lov  dertil.  Men 
han  lod  sig  ogsaa  af  rent  personlig  Uvilje  mod  en  enkelt  Mand 

drive  til  et  Forsøg  paa  at  forandre  hele  sit  Livssyn.  Man  maatte 
le  ad  den  Iver,  hvormed  han  gjorde  det  til  sin  helligste  Pligt  at 
mene  det  modsatte  af,  hvad  den  Mand  antagelig  mente.  Men  for 
dem,  der  sammen  med  ham  havde  kæmpet  for  Tankens  Frihed, 
var  det  for  alvorligt  til  at  le  af,  og  deres  Indignation  var  beret¬ 
tiget  (om  end  den  gav  sig  lidt  kraftige  Udslag,  som  da  Pingel 
sagde,  at  han  burde  forfølges  som  en  afskyelig  Skruptudse).  Jeg 
ønsker  kun  at  give  Skylden  en  anden  Adresse  end  den  nu  og 
da  har  faaet. 

Samlivet  med  Børnene,  Faderligheden,  blev  kun  en  Fase  i 
hans  Liv.  Det  maatte  vel  være  saaledes,  og  jeg  tror  ikke,  de 
føler  nogen  Bitterhed  imod  ham.  Han  skaanede  dem  for  de  smaa 
Sorger,  bandt  deres  Hjerter  til  sig  og  gjorde  derved  den  store 
Sorg  saa  meget  større.  Men  det  var  en  stor  og  værdig  Lidenskab, 
der  drev  ham  bort,  og  det  vil  de  med  Tiden  forstaa.  Om  Edith- 
perioden  vil  jeg  ikke  tale;  den  vil  forhaabentlig  finde  sine  sand¬ 
færdige  Historieskrivere,  og  der  har  han  selv  været  Historie¬ 
skriver  med  Ære. 

Jeg  har  kun  vort  sidste  lille  Samvær  tilbage.  Det  var,  da  vi 
havde  den  forbavsende  og  ængstende  Oplevelse,  at  to  smaa 
Piger,  Holgers  lille  Datter  og  hendes  lille  Kusine,  drog  ud  i 
Verden  for  at  føre  ham  tilbage  paa  Dydens  Vej.  Han  fik  sin 
Part  af  vor  store  Angst,  og  den  undte  jeg  ham  næsten.  Saa 
snart  vi  havde  fundet  Børnene  igen,  ilede  han  fra  Norge  ned  til 
os  i  Hornbæk  for  at  tale  med  sin  Datter  og  forklare  sig  for 
hende.  Hvor  godt  det  lykkedes  ham  med  Ord,  veed  jeg  ikke, 
men  jeg  tror,  det  lykkedes  ved  hans  blotte  Nærværelse.  —  Dengang 
var  han  den  store  Uro.  Alt  i  Huset  fik  en  anden  Gænge.  Han  vilde 
spise  paa  de  Tider  af  Døgnet,  hvor  ingen  andre  spiste,  og  vilde 
følgelig  ikke  have  noget  paa  de  dertil  bestemte.  Sove  vilde  han 
vist  gerne  paa  den  rette  Tid,  men  ak,  allerede  den  Gang  var 
hans  gode  Drachmannske  Søvn  forskertset.  Vi  sad  langt  ud  paa 
den  lyse  Sommernat  og  talte  om  baade  gammelt  og  nyt,  og  dog 
var  han  ufravigelig  i  Vandet  Kl.  6  om  Morgenen,  og  Kl.  7  sad 
han  ved  sit  Arbejdsbord.  Hvor  er  det  fejlagtigt,  naar  der  siges 
om  ham,  at  han  ønskede  at  opfattes  som  den  farende  Svend, 
der  rystede  Digtene  ud  af  Ærmet.  Jernflittig  var  han,  og  han  var 
stolt  af  det.  I  et  Digt,  han  skrev  til  Faders  Fødselsdag,  da  den 
første  Gang  fejredes  efter  hans  Død,  hedder  det: 

Nøjsom  di]  var,  kun  i  Arbejdet  ikke, 
dér  gik  du  i  Spidsen  med  fordringsfuld  Id. 

Trolig  du  virked,  led  ej  at  ligge 

paa  den  lade  Side  i  Manddommens  Tid. 

Hviler  du  nu,  saa  er  Hvilen  fortjent. 

Gamle  Professor,  den  Tak  skal  du  have: 
Arbejdsvelsignelsen,  den  har  vi  kendt 
gennem  din  Fødselsdagsgave! 

En  Flok  unge,  Viggo  Drewsens  Børn  og  Hans  Berg,  sluttede 
sig  om  ham  derude  i  Hornbæk.  Og  det  hændte,  naar  vi  laa  i  vor 
sødeste  Søvn,  Kl.  1 — 2  om  Natten,  at  Holger  kom  hjem  med  sin 
unge  Garde.  De  kom  med  Sang  og  Strengespil,  og  op  fo’r  vi. 
Saa  gik  Natten  paa  Altanen;  Børnene  listede  sig  ud  af  deres 
Senge  og  kom  for  at  høre  paa  Mandolin  og  Guitar  og  paa  alle 
de  underlige  Ting,  som  Onkel  Holger  sagde.  Det  var  naturligvis 
ikke  sundt  for  deres  „Fysik",  men  naar  jeg  tænker  paa  det 
Billede  af  den  gryende  Dag  og  Holger,  omgiven  af  de  unge 
smukke  Mennesker,  saa  synes  jeg,  at  det  er  godt,  de  har  det 
Minde. 

Det  lille  Skær  af  Komik,  som  gerne  fulgte  Holger,  savnedes 
heller  ikke  her.  Nu  havde  han  frigjort  sig  for  Hus  og  Møbler: 
Jeg  ejer  i  Verden  kun  to  Kufferter,  og  det  er  min  Stræben  at 
naa  ned  til  een."  Gud  bedre  det  med  de  to  Kufferter!  De  rum¬ 
mede  langtfra  det,  som  han  syntes,  han  havde  absolut  Brug  for 
hver  Dag.  Gid  jeg  kunde  huske  alt,  hvad  vi  havde  løst  paa 
Vognen,  da  vi  hentede  ham!  Der  var  i  ethvert  Fald  en  Bøtte 
med  Multebær  og  diverse  Malerier  i  Biendramme,  nogle  vaade. 
Eliter  nogle  Dages  Forløb  vilde  han  absolut  have  et  Par  Haand- 
vægte.  Jeg  gjorde  Anstalter  for  at  faa  dem  ud,  og  de  naaede  den 
Dag  han  vilde  rejse.  Saa  havde  han  ogsaa  dem  løse.  8  Dage 
efter  stod  han  igen  i  min  Stue.  „Er  der  Plads  paa  din  lange 
Sofa?  Nu  har  jeg  ligget  i  lutter  Senge,  som  var  en  Alen  for 
korte."  Ja,  der  var  Plads,  og  vi  gik  ud  til  Vognen  for  at  bære 
ind:  de  vaade  Malerier,  Haand  vægtene  og  —  Bøtten.  Da  Tiden 
var  gaaet,  og  han  for  Alvor  vilde  rejse,  sagde  jeg  til  hans  lille 
Pige:  „Kan  du  nu  se,  at  Far  ikke  egner  sig  for  et  Hjem,  hvor 
Børn  skal  have  Fred  til  at  gro  op?"  Og  jeg  tror,  hun  forstod 
det  uden  Sorg. 

Jeg  var  glad  for  en  Gang  igen  at  leve  sammen  med  ham, 

men  han  var  ikke  selv  glad  trods  al  Sang  og  Klang.  En  Nat,  da 
det  var  det  vildeste  Tordenvejr,  jeg  nogensinde  har  set,  kom  han 
slet  ikke  hjem,  og  jeg  blev  efterhaanden  meget  bange.  Han  kom 
om  Morgenen  og  fortalte  meget  fornøjet,  at  han  havde  siddet  i 
et  Telt  paa  Stranden  og  nydt  det  vidunderlige  Syn.  Men  senere, 
da  vi  gik  alene  sammen  og  talte  om  hans  Forhold,  sagde  han: 
„Uvejret  vilde  ikke,  og  den  naadige  Lungebetændelse,  som  jeg 
tidt  udæsker,  vil  heller  ikke  sætte  Slut  paa  Sagaen  om  Holger 
Drachmann."  Nu  har  den  naadige  Lungebetændelse  sat  sit  Punk¬ 
tum  —  paa  det  selv  samme  Sted,  hvor  vi  den  Gang  færdedes 
sammen,  og  jeg  tænker  med  Tak  og  Vemod  paa  min  store 
Halvbroder.  Men  rigtig  bedrøvet  er  jeg  kun  over  een  Ting. 
Mange  Baand  har  Holger  knyttet,  og  mange  har  han  løst.  For 
mange  Mennesker  har  han  kastet  Glans  over  et  Afsnit  af  deres 
Liv,  for  nogle  blev  han  selve  Livets  Indhold.  Det  kunde  den 
enkelte  ikke  blive  for  ham,  og  man  har  kaldt  ham  troløs,  troløs 
mod  Kvinder,  troløs  mod  sine  Børn,  troløs  mod  sine  Venner. 
Han  har  svaret:  Jeg  er  Hav."  Men  han  har  ogsaa  haft  andre 
Ord  at  sige  om  den  Ting.  En  Gang,  da  jeg  som  ung  Pige  sad 
og  læste  i  Karl  Elzes  Bog  om  Lord  Byron,  tog  Holger  Bogen 
ud  af  Haanden  paa  mig  for  at  se,  hvad  det  var.  Jeg  var  just 
ved  det  Sted,  hvor  der  tales  om  Byrons  Kærlighed  til  Miss  Cha- 
worth.  Der  stod,  at  Washington  Irving  beskyldte  ham  for  med 
Forsæt  at  ruge  over  sine  gamle  Skader,  fordi  han  vidste,  at  dette 
Erindringsrugeri  var  en  Guldgrube  til  Poesi  for  ham.  Holger 
kastede  rasende  Bogen  hen  ad  Bordet:  „Tror  de  Asener,  man 
frembringer  den  herligste  Poesi,  der  er  skrevet  i  Verden,  ved 
kunstlet  Føleri?  Er  det  ikke  den  højeste  og  skønneste  Troskab, 
der  efter  13  Aars  Forløb  kan  give  sig  Udslag  i  et  Digt  som  „the 
dream"?"  —  Jo,  det  er  Digterens  Form  for  Troskab,  og  den 
kunde  man  ogsaa  have  krævet  af  Holger.  Han  har  haft  den 
mod  een  Kvinde  og  mod  enkelte  Venner.  Var  ikke  „Skyggen" 
en  værdig  Tak  til  stakkels  Wiese  for  hans  trofaste,  ofte  lidt 
ringeagtede  Venskab?  „Brevet  om  Jan  Steen",  er  det  ikke  den 
yndigste  Mindesang  over  hans  Ven,  Holger  Roed?  Men  det  er 
ogsaa  sket,  at  han  med  egne  Hænder  har  fornedret  det,  der  een 
Gang  var  ham  helligt.  Naar  et  Baand  var  bristet,  og  naar  Aarene 
var  gaaet,  kunde  han  da  ikke  have  sagt:  „Derfor  har  jeg 
elsket  det  Menneske,  og  derfor  havde  vi  det  godt  sammen  saa 


Digitized  by  v^ooQle 


Nogle  Erindringer  om  Holger  Drachmann 


165 


længe."  Men  han  huskede  kun:  „Derfor  gik  det  i  Stykker."  Og 
det,  at  han  kunde  være  troløs  mod  sine  Minder,  vil  forvanske 
hans  eget  Minde.  Mange  har  set  paa,  og  mange  vil  se  paa  Holger 
Drachmanns  Forhold  til  Kvinder,  som  var  det  en  Libertiners. 
De,  der  har  staaet  ham  nær,  veed,  at  der  altid  var  Finhed  og 
Godhed  deri.  Derfor  er  det  jeg  beder:  I,  som  har  kendt  ham, 
I,  som  har  elsket  ham!  lad  der,  naar  en  Gang  Efterverdenen 
opgør  hans  Regnskab,  foreligge  Optegnelser,  som  yder  ham  Ret¬ 
færdighed  og  rydder  de  Slakker  bort,  han  stundom  selv  har 
kastet  over  den  hellige  Ild. 

Harriet  Bentzon 

I 

Har  Aaret  1907  i  egentligste  Forstand  været  et  Kriseaar? 
Spørgsmaalet  kunde  for  Danmarks  og  en  stor  Del  af  Evropas 
Vedkommende  besvares  benægtende,  hvis  man  som  Kendetegn 
paa  Krisen  vilde  anvende  det,  der  var  det  mest  iøjnefaldende 
ved  flere  tidligere  Kriser,  særlig  ved  den  store  Handelskrise  i 
1857.  Til  Erindringen  om  de  kritiske  Dage  i  December  1857  i 
København  knytter  sig  særlig  Forestillingen  om  de  hyppigt  paa 
hinanden  følgende  Fallitter,  tildels  blandt  ansete  Navne  i  Handels¬ 
verdenen.  I  denne  berømte  Decembermaaned  fallerede  ikke  mindre 
end  42  Firmaer,  et  Tal  hvis  Betydning  maaske  bedst  fremgaar  af, 
at  der  i  det  saa  mange  Gange  større  København  og  Frederiksberg 
i  hele  Aaret  1906  forefaldt  i  alt  75  Fallitter,  hvoraf  kun  33  ramte 
Købmænd  og  Industridrivende.  Særlig  betegnende  for  den  store 
københavnske  Handelskrises  Karakter  er  vel  den  Omstændighed, 
at  der  i  Dagene  fra  den  14de  til  den  19de  gennemsnitlig  falle¬ 
rede  fire  Firmaer  daglig,  deraf  den  19de  alene  seks.  Hvad  der 
foregik  her  i  Byen  var  en  Afspejling  af  Forholdene  i  Udlandet, 
f.  Eks.  i  Hamborg,  hvor  mægtige,  gamle  og  ansete  Huse  stand¬ 
sede  i  stor  Mængde. 

I  Modsætning  hertil  viser  den  største  Del  af  det  evropæisk- 
amerikanske  Samfund  i  Aaret  1907  ikke  nogen  særlig  Vækst  i 
Antallet  af  Fallitter  og  Betalingsstandsninger.  Til  forskellige  Tider 
af  Aaret  har  denne  Form  af  økonomisk  Krise  vist  sig  paa  en¬ 
kelte  Steder,  som  Ægypten  og  Italien,  og  i  Efteraaret  ramtes 

Amerikas  forenede  Stater  af  en  Panik,  der  bragte  en  hel  Række 
Banker  og  Trustkompagnier  til  at  suspendere  deres  Betalinger. 
Ogsaa  i  Sverig  førte  Forholdene  til  nogle  opsigtsvækkende  Fal¬ 
litter,  mens  Antallet  af  egentlige  Betalingsstandsninger  i  Danmark 
endnu  kun  har  været  lille  og  kun  en  enkelt  af  dem  har  haft  et 
større  Omfang.  Hvad  de  store  evropæiske  Hovedlande  angaar, 
viser  den  engelske  Konkursstatistik,  at  Antallet  af  Fallitter  i  1907 
har  været  det  laveste,  som  har  været  kendt  i  Femaaret  1903 — 7. 
I  Tyskland  har  man  oplevet  nogle  større  Fallitter  —  A.  C.  Eber- 
bach.  Haller,  Sohle  &  Co.,  Altonaer  Wachsbleiche.  —  Alligevel 
er  der  ikke  alene  ikke  Tale  om  nogen  Sammenligning  med  1857 
eller  1873,  men  man  naar  i  Omfanget  af  Sammenstyrtningen 
end  ikke  Rekorden  fra  1900 — 1901.  Dengang  fallerede  efterhaan- 
den  seks  store  Bankinstitutter,  og  de  Summer,  som  det  drejede 
sig  om  ved  f.  Eks.  Leipziger  Banks  og  Trebertrocknungs  Sam¬ 
menstyrtning  var  10  å  20  Gange  saa  stor  som  ved  hvert  af  de 
to  hamborgske  Huses  Fallit  i  1907. 

Alligevel  har  den  almindelige  Betragtning  ikke  Uret,  naar  den 
baade  for  Danmarks  og  for  en  Del  af  det  øvrige  Evropas  Ved¬ 
kommende  betegner  1907  som  et  kritisk  Aar.  Der  er  adskillige 
Grunde,  der  gør,  at  Fallitternes  Antal  og  Størrelse  ikke  kan 
være  det  afgørende  Kendetegn.  For  det  første  behøver  man  ikke 
altid  at  gaa  fallit,  fordi  man  i  Øjeblikket  ikke  kan  tilfredsstille 
sine  Kreditorer.  Man  behøver  end  ikke  at  standse  sine  Betalin¬ 
ger  eller  overhovedet  at  foretage  sig  noget,  der  kommer  til 
Offentlighedens  Kundskab.  Underhaandsakkorder  og  Prolon¬ 
gationer  har  altid  fundet  Sted,  og  de  sidste  spiller  vel  nok  en 
adskillig  større  Rolle  nutildags,  fordi  Nutidens  Bankinstitutter  som 
Kreditorer  er  i  højere  Grad  i  Stand  til  at  yde  en  saadan  Hjælp 
end  private  Forretningsfolk,  der  i  en  tidligere  Periode  var  de 
væsentlige  Kreditgivere.  Fra  Sommeren  1907  kan  nævnes  det 
meget  omtalte  Tilfælde,  hvor  en  Standsning  indenfor  Byggevirk¬ 
somheden  afværgedes  ved  et  betydeligt  Laan  fra  de  interesserede 
Bankers  Side.  Ligeledes  vil  man  erindre,  hvorledes  Centralban¬ 
ken  ved  Assistance  af  Privatbanken  undgik  at  standse  sin  Virk¬ 
somhed.  Men  selvfølgelig  er  der  foregaaet  adskillige  lignende 
Arrangementer,  som  ikke  i  samme  Grad  er  kommet  til  Offent¬ 
lighedens  Kundskab.  Om  en  kritisk  Periode  i  stort  Omfang  giver 
sig  Udslag  i  ligefremme  Betalingsstandsninger,  afhænger  for  en 

stor  Del  af  Kredittens  Organisation.  Vi  havde  i  1857  i  Køben¬ 
havn,  foruden  den  netop  aabnede  Privatbank  og  den  dengang 
ganske  lille  private  Laanebank,  kun  een  Bank  af  Betydning,  Na¬ 
tionalbanken,  og  da  dennes  Midler  var  udtømte,  var  yderligere 
Kredit  ikke  at  faa.  Der  fandtes  derfor  ingen  Udvej  for  de  Fir¬ 
maer,  der  var  komne  i  Forlegenhed. 

Hertil  kommer  imidlertid,  at  det  er  for  tidligt  at  foretage  en 
Opgørelse  af,  hvad  Perioden  har  kostet,  ogsaa  i  Henseende  til 
Betalingsstandsninger.  En  nøjagtig  Redegørelse  for  en  Sygdoms 
Forløb  kan  først  foretages,  naar  Sygdommen  er  overstaaet,  og 
det  samme  gælder  om  de  økonomiske  Perioder.  Hvad  den  Ry¬ 
stelse  af  mange  økonomiske  Forhold,  som  indtraadte  i  det  for¬ 
løbne  Aar,  har  ført  med  sig  paa  forskellige  Omraader,  vil  først 
kunne  siges,  naar  den  er  helt  forbi,  og  det  er  den  endnu  ikke. 
Det  er  jo  almindelig  Skik  og  Brug,  naar  Nyaaret  kommer,  at 
man  bestræber  sig  for  at  tegne  det  forløbne  Aars  Fysiognomi 
ogsaa  paa  det  økonomiske  Omraade.  Ved  alle  slige  Forsøg 
staar  man  imidlertid  overfor  den  Vanskelighed,  at  de  økono¬ 
miske  Svingninger  ikke  er  saa  elskværdige  at  følge  Kalender- 
aaret,  og  det  kan  ikke  nytte,  at  man  med  Vold  og  Magt  vil 
søge  at  tvinge  Tiden  fra  1.  Januar  til  31.  December  til  at  ud¬ 
gøre  en  økonomisk  Periode.  Et  af  de  vigtigste  Fænomener 
paa  det  økonomiske  Livs  Omraade  i  1906  var  Opgangen  i 
Pris  paa  en  Række  Artikler,  særlig  Produktionsfomødenheder 
af  forskellig  Art,  men  denne  Prisstigning  hørte  ikke  op,  fordi  vi 
holdt  op  med  at  skrive  1906.  Den  fortsattes  et  Stykke  ind  i 
1907.  Omvendt  karakteriseredes  største  Delen  af  Aaret  1907  ved 
en  Nedgang  i  Prisen  paa  en  Del  af  disse  Artikler  —  dog  ikke 
paa  dem  alle  — ,  men  der  er  ingen  Grund  til  at  tro,  at  vi  er 
naaet  til  Ende  med  denne  Synken  af  Prisniveauet,  fordi  Aaret 
er  gaaet  ud.  Tværtimod  tyder  alt  paa,  at  den  vil  fortsættes,  og 
at  andre  Varer  vil  rives  med  i  Prisfaldet.  De  Kalamiteter,  som 
Prisnedgangen  kan  bringe  Handlende  og  Næringsdrivende,  kan 
derfor  komme  endnu,  og  det  er  for  tidligt  at  registrere  Tallet 
paa  dem,  der  rammes  deraf. 

Men  selv  om  det  skulde  vise  sig,  at  den  Nedgangsperiode,  som 
har  taget  sin  Begyndelse  i  1907,  ikke  giver  sig  Udslag  i  et  særligt 
stort  Antal  Fallitter  og  Betalingsstandsninger,  vil  dette  dog  ikke  være 
nogen  Grund  til  at  nægte  Omslagets  kritiske  Karakter.  Stands- 

ningeme  er  et  ydre  Kendetegn,  de  udgør  et  af  Sygdommens  Symp¬ 
tomer,  og  naar  man  af  andre  Grunde  maa  konstatere  Sygdommens 
Eksistens,  er  der  ingen  Grund  til  at  lægge  overdreven  Vægt  paa 
et  manglende  Symptom. 

Sygdommens  Væsen  er  det  kraftige  Omslag  i  det  økonomiske 
Liv.  Det  afgørende  er,  at  der  kommer  en  brat  Nedgang  i  Næ¬ 
ringsvirksomheden,  at  denne  ret  pludseligt  bliver  mindre  løn¬ 
nende,  og  at  den  derfor  indskrænkes.  Væsentlig  giver  denne  Til¬ 
bagegang  sig  tilkende  i  Nedgang  i  visse  Varepriser  og  i  Pro¬ 
centen  af  beskæftigede  Arbejdere.  Begge  Dele  lader  sig  med 
Sikkerhed  fastslaa  for  det  forløbne  Aars  Vedkommende,  om  end 
Tallene  for  Vareprisernes  Vedkommende  taler  tydeligere  end  de 
faa  Tal,  der  endnu  har  kunnet  stilles  til  Raadighed  angaaende 
Arbejdsløsheden. 

Endelig  er  Rentefodens  Højde  et  betydningsfuldt  Symptom. 
Af  Aarsager,  som  det  skulde  være  Hensigten  med  efterfølgende 
Linjer  at  belyse  nærmere,  varsler  den  høje  Rentefod  i  Forbin¬ 
delse  med  de  opskruede  Varepriser  om  en  Højkonjunkturs  nære 
Ophør,  men  Krisen,  som  bringer  Varepriserne  til  at  falde,  river 
ikke  Renten  med  i  Faldet.  Først  naar  Forholdene  er  kommet  i 
Ro,  naar  Nedgangen  er  afløst  af  Stilstand,  naar  Indskrænkningen 
i  Produktion  og  Forbrug  har  bredt  sig  over  hele  Samfundet, 
først  da  falder  Rentefoden  atter  og  falder  da  gerne  ned  under 
det  normale  Niveau.  Selve  den  lave  Rentefod  og  de  lave  Priser 
paa  Produktionsfornødenhederne  bliver  da  et  af  de  Momenter, 
der  atter  virker  stimulerende  paa  Produktionen,  fordi  de  skaber 
Muligheden  for  lønnende  Virksomhed. 

II 

De  enkelte  Begivenheder,  der  i  Aarets  Løb  er  passerede  paa 
Forretningslivets  Omraade  saavel  her  hjemme  som  i  den  store 
Verden,  er  i  Anledning  af  Aarsskiftet  blevet  gennemgaaet  baade 
i  Aviserne  og  andre  Steder.  Navnlig  indeholder  den  af  Grosse¬ 
rersocietetets  Komité  ved  Jul.  Schovelin  udgivne  foreløbige  Han¬ 
delsberetning  for  1907  en  med  overordentlig  Dygtighed  affattet 
historisk  Oversigt  over  Aarets  økonomiske  Udvikling.  Det  er 
ikke  Hensigten  med  nærværende  Artikel  at  give  en  saadan  hi¬ 
storisk  Oversigt,  men  snarere  at  se  paa  Helheden  af  de  Foran- 

dringer  i  det  økonomiske  Liv,  som  har  fundet  Sted,  og  at  paa¬ 
pege  nogle  af  Aarsageme  dertil.  Det  sidste  vilde  være  vanske¬ 
ligere,  hvis  Omslaget  i  1907  var  kommet  som  en  Overraskelse; 
men  dette  har  ingenlunde  været  Tilfældet  For  dem,  der  ved 
Udgangen  af  1906  beskæftigede  sig  med  en  Opgørelse  af  Evro- 
pas  økonomiske  Situation,  var  det  klart,  at  man  befandt  sig  paa 
en  Bølgetop,  at  Konjunkturerne,  som  var  usædvanlig  høje,  snart 
maatte  dale.  Et  af  de  ubedrageligste  Tegn  paa,  at  Omslaget  var 
i  Vente,  var  den  allerede  da  ualmindelig  høje  Rentefod,  Symp¬ 
tomet  paa,  at  Produktion  og  Forbrug  var  stærkt  paa  Veje  til  at 
overskride  den  Grændse,  som  sattes  af  den  tilstedeværende  dis¬ 
ponible  Kapital.  En  anden  Sag  var,  at  selv  om  man  kunde  for¬ 
udse  Omslaget,  var  man  derfor  ikke  i  Stand  til  at  sige  noget 
om,  paa  hvad  Maade  det  vilde  komme.  Man  kunde  endnu  hen¬ 
give  sig  til  Haabet  om  en  rolig  Afvikling,  om  Varepriser,  der 
faldt  lidt  efter  lidt,  om  en  successiv  Nedgang  i  den  forcerede 
Produktion  og  Spekulation.  De,  der  udtalte  et  saadant  Haab, 
nærede  vel  nok  en  stille  Tvivl  om,  at  det  vilde  gaa  i  Opfyldelse, 
fordi  det  desværre  saa  grumme  sjældent  sker,  at  Spekulationen 
standser  netop  i  det  rette  Øjeblik.  Den  forceres  i  Reglen  et 
Stykke  længere  og  standser  først,  naar  det  er  for  sent.  Et  væ¬ 
sentligt  Moment  i  enhver  økonomisk  Svingning,  er  det  psykolo¬ 
giske.  Opgangen  avler  en  Tro  paa,  at  den  maa  blive  ved,  og 
denne  Tro  driver  Producenter  og  Spekulanter  til  at  lade  haant 
om  alle  Varsler,  der  kunde  belære  dem  om,  at  det  er  Tid  til  at 
holde  inde. 

Hvad  man  imidlertid  under  ingen  Omstændigheder  kunde 
forudse,  var  de  Komplikationer,  der  i  det  enkelte  kunde  ind¬ 
træde,  og  hertil  hører  den  ejendommelige  Maade,  hvorpaa  de 
nordamerikanske  Forhold  kom  til  at  gribe  ind  paa  det  evro- 
pæiske  Pengemarked.  Dette  særlig  dramatiske  Moment  i  Aarets 
Udvikling  har  været  Genstand  for  megen  Omtale  og  Op¬ 
mærksomhed  og  fortjener  det  ogsaa.  Det  bekræfter  Sætnin¬ 
gen  om,  at  Kredittens  Organisationsformer  har  den  største  Ind¬ 
flydelse  paa  den  Maade,  hvorpaa  en  økonomisk  Svingning  giver 
sig  Udslag.  Fordi  de  forenede  Stater  mangler  en  ledende  Cen¬ 
tralbank,  fordi  de  nordamerikanske  Bankers  Seddeludstedelse  i 
afgørende  Øjeblikke  mangler  enhver  Elasticitet,  maatte  Resultatet 
af  en  Del  Bankers  og  Trustkompagniers  Mangel  paa  Evne  til  at 

tilbagebetale  deres  Depoter  avle  en  sand  Guldhunger,  der  i  Løbet 
af  faa  Uger  berøvede  det  evropæiske  Marked  ca.  70  Millioner 
Dollars  i  Guld  paa  et  Tidspunkt,  da  det  daarligt  kunde  und¬ 
være  dem. 

Men  man  tager  Fejl,  naar  man  tror,  at  denne  amerikanske 
Episode  havde  anden  Betydning  end  at  give  Bevægelsen  i 
Evropa  en  særegen  Form.  Heller  ikke  den  Omstændighed,  at 
den  Rystelse,  som  særlig  Berlinerbørsen  var  Genstand  for  i 
Marts,  blev  indledet  ved  Krisetegn  i  New  York,  maa  opfattes 
paa  den  Maade,  at  det  var  det  uskyldige  Evropa,  som  maatte 
lide  under  de  Fejl,  som  Amerikanerne  begik.  De  forenede 
Stater  har  —  paa  Grund  af  deres  mangelfulde  Kreditorganisa¬ 
tion  og  af  andre  Aarsager  —  i  de  sidste  50  Aar  ofte  været 
Stormcentret.  De  første  Symptomer  paa  Krise  viste  sig  baade 
1857  og  1873  i  Amerika.  Men  dette  betyder  ikke,  at  de  evro¬ 
pæiske  Krisetilstande  var  en  Følge  af  de  amerikanske.  Be¬ 
tingelserne  for  en  Krise  var  paa  Forhaand  til  Stede  lige  saa  vel 
paa  denne  som  paa  hin  Side  af  Atlanterhavet,  og  da  ét  Sted 
maa  være  det  første,  hvor  den  bryder  ud,  er  det  ikke  unatur¬ 
ligt,  at  den  kommer  først  dér,  hvor  Foretagelsesaanden  og  Til¬ 
bøjeligheden  til  at  gaa  paa  er  størst. 

Som  ovenfor  nævnt,  udgjorde  det  Beløb  i  Guld,  som  de  for¬ 
enede  Stater  berøvede  samtlige  evropæiske  Lande  i  Efteraaret, 
omtrent  70  Millioner  Dollars,  et  Beløb,  der  under  normale  Om¬ 
stændigheder  ingenlunde  behøvede  at  gøre  noget  overvældende 
Indtryk  paa  de  evropæiske  Pengemarkeder.  Verdensproduktionen 
af  Guld  var  i  Aaret  1906  ca.  1500  Millioner  Kroner,  medens  den 
5  Aar  i  Forvejen  kun  var  980  Millioner.  Forskellen  i  den  aar- 
lige  Produktion  er  altsaa  520  Millioner  Kroner  eller  omtrent 
140  Millioner  Dollars.  Men  Guldudførselen  fik  en  saa  indgribende 
Betydning,  fordi  de  store  evropæiske  Hovedbanker,  særlig  den 
tyske  Reichsbank,  allerede  før  den  begyndte  havde  et  uheldigt 
Forhold  mellem  deres  Metalbeholdning  og  deres  Seddeludstedelse. 
Dette  var  atter  Følgen  af  en  længere  Tids  Udvikling  og  særlig 
af  den  stærke  Anspændelse  af  alle  Virksomheder  i  Løbet  af 
1906  og  en  Del  af  1907. 

Nogle  Tal  vil  illustrere  Bevægelsen  i  denne  Henseende.  I 
Løbet  af  Aaret  1906  voksede  den  tyske  Reichsbanks  Veksel- 
portefølje  og  Lombardlaan  fra  henholdsvis  1227  og  204  Millioner 

Mark  til  henholdsvis  1339  og  284.  Ved  Udgangen  af  1907  var 
de  yderligere  voksede  til  henholdsvis  1494  og  364  Millioner.  For 
at  tilfredsstille  dette  Kapitalforbrug  har  Banken  stadig  maattet 
forøge  sin  Seddeludstedelse,  og  den  maatte  i  1906  —  til  Trods 
for  en  betydelig  Overskudsindførsel  af  Guld  fra  Udlandet  —  af¬ 
give  saa  meget  af  sin  Guldbeholdning  til  Omsætningens  Behov, 
at  Metalfonden  ved  Aarets  Udgang  var  mindre  end  ved  dets  Be¬ 
gyndelse.  I  Aaret  1907  er  den  atter  vokset  noget,  men  Seddel¬ 
udstedelsen  er  vokset  stærkere,  som  det  fremgaar  af  følgende 
Sammenstilling: 

Metalbeholdning  Seddelomløb 

31.  Decb.  1905  _  804  Millioner  Mark  1657  Millioner  Mark 

31.  —  1906....  665  —  —  1775  —  — 

31.  —  1907....  704  —  —  1886  —  — 

En  lignende  Bevægelse  vil  man  finde  for  Banque  de  Frances 
Vedkommende,  idet  Tallene  her  stiller  sig  som  følger: 

Metalbeholdning  Seddelomløb 

24.  Decb.  1905 _  3936  Millioner  Frcs.  4151  Millioner  Frcs. 

24.  —  1906....  3708  —  —  4689  —  — 

26.  —  1907....  3615  —  —  4800  —  — 

Ogsaa  her  finder  man  Tilbagegang  i  Metalbeholdningen,  der 
endog  har  fortsat  sig  i  1907,  tildels  paa  Grund  af  de  Beløb,  der 
under  den  amerikanske  Krise  stilledes  til  Englands  Disposition 
fra  fransk  Side.  Men  hvad  der  mest  falder  i  Øjnene  baade  for 
Tysklands  og  Frankrigs  Vedkommende,  er  Væksten  i  Seddel¬ 
mængden  —  det  voksende  indenlandske  Forbrug  af  Omsætnings¬ 
midler. 

At  det  er  disse  ved  selve  de  evropæiske  Forhold  fremkaldte 
Misforhold  mellem  Metalbeholdning  og  Seddelmængde,  der  har 
foraarsaget  den  ualmindelig  høje  Rentefod,  fremgaar  ogsaa  af  de 
Tidspunkter,  paa  hvilke  Diskontoforhøjelserne  fandt  Sted.  Bank 
of  England  forhøjede  allerede  i  Oktober  1906  Diskontoen  først 
til  5  og  derefter  til  6.  1  Aaret  1907  gik  den  en  Del  ned  og  for¬ 
højedes  først  under  Paavirkning  af  de  amerikanske  Forhold  i 
Oktober  i  Løbet  af  en  Uge  fra  4V*  til  7.  Men  at  England  saa 
længe  kunde  holde  en  forholdsvis  lav  Diskonto  hænger  sammen 
med,  at  den  industrielle  Udvikling  i  de  senere  Aar  har  haft  en 

sundere  og  mindre  forceret  Karakter  end  f.  Eks.  i  Tyskland  og 
Danmark.  I  Tyskland,  hvor  Industrien  i  langt  højere  Grad  har 
været  henvist  til  at  benytte  baade  indenlandsk  Bankkredit  og  til 
baade  direkte  og  indirekte  (d.  v.  s.  med  Bankers  og  Bankierers 
Mellemkomst)  at  optage  midlertidige  Laan  i  Udlandet,  har  Tryk¬ 
ket  paa  Pengemarkedet  vist  sig  langt  stærkere.  Efter  at  man  var 
begyndt  Aaret  1906  med  en  Diskontosats  af  6  %  og  i  Løbet  af 
Foraaret  var  kommet  ned  paa  4  Vs,  maatte  Reichsbank  allerede 
i  September  forhøje  til  5,  for  derefter  at  gaa  op  til  6  i  Oktober 
og  til  7  i  December.  I  Løbet  af  1907  naaede  man  i  Nedsættel¬ 
ser  ikke  længere  end  til  51/*  (23.  April)  og  forhøjede  derefter  i 
Oktober  til  67*  og  i  November  til  7 V*. 

Det  andet  Tegn  paa  Markedets  ejendommelig  spændte  Til¬ 
stand  og  den  Svingning,  som  det  forløbne  Aar  har  ført  med  sig, 
er  Bevægelsen  i  Varepriserne. 

Et  Billede  af  det  almindelige  Prisniveau,  saaledes  som  det 
fremkommer  gennem  det  engelske  Ugeblad  BEconomist“s  Indeks¬ 
tal,  tager  sig  for  de  fem  sidste  Aar  saaledes  ud: 


Udgangen  af  1903 - 

2197 

—  -  1904  ... . 

2136 

—  -  1905  ... . 

2342 

—  -  1906.... 

2499 

—  -  1907  ... . 

2310 

Der  har  altsaa  været  en  kraftig  Opgang,  som  først  i  1907  er 
afbrudt  af  en  væsentlig  Nedgang.  Dette  Prisfald  er  imidlertid 
først  indtraadt  i  Aarets  sidste  Halvdel.  Indekstallet  var  ved  Ud¬ 
gangen  af  Maj  1907  steget  til  2601,  hvilket  Tal  betegner  Kulmi¬ 
nationen. 

En  saadan  almindelig  Oversigt  over  Prisniveauet  faar  imid¬ 
lertid  først  sin  rette  Betydning,  naar  man  ser  paa,  hvilke  Varer, 
der  i  særlig  Grad  er  stegne  og  faldne  i  Pris.  I  enhver  forceret 
Produktionsperiode  rammer  Prisforhøjelsen  navnlig  de  saakaldte 
Produktionsfornødenheder,  de  Varer,  hvis  Efterspørgsel  stiger, 
naar  Kapital  fastgøres  i  industrielle  Anlæg,  i  Transport-  og  Kom¬ 
munikationsmidler  og  i  Byggevirksomheden.  Det  er  da  ogsaa 
disse  Varer,  der  rammes  af  Prisfaldet,  naar  Tilbageslaget  kom¬ 
mer.  I  Løbet  af  1906  steg  Priserne  paa  det  engelske  Marked  for 

Raajærn  pr.  Ton  fra _  53  sh.  til  62  sh. 

Kobber  80  £  til  107  £. 

Tin  165  £  til  195  £. 

Waleskul  -  —  - _  12  sh.  6  d.  til  16  sh.  9  d. 

De  høje  Priser  holdt  sig  i  det  væsentlige  i  første  Halvdel  af 
1907,  men  med  Undtagelse  af  Kul  indtræder  en  stærk  Tilbage¬ 
gang  i  anden  Halvdel,  saa  at  man  ved  Aarets  Udgang  noterer  for 

Raajærn _  49  sh.  9  d. 

Kobber _  638A  £. 

Tin .  11974  £. 

Af  disse  Priser  maa  Kobberprisen  vistnok  siges  at  være  den, 
der  er  stærkest  paavirket  af  de  ejendommelige  amerikanske  For¬ 
hold.  Herved  tænkes  ikke  alene  paa  Heinzes  mislykkede  Kob¬ 
berspekulation,  men  paa  hele  Forholdet  mellem  Amerika  og 
Evropa  i  Henseende  til  Produktion  og  Forbrug  af  Kobber.  De 
forenede  Stater  er  Verdens  største  Kobberproducent  og  leverer 
mere  end  Halvdelen  af  Verdensforbruget.  Lægges  hertil  det  ka- 
nadiske  og  mexikanske  Kobber,  som  hovedsagelig  kommer  paa 
Markedet  gennem  Staterne,  behersker  New  Yorks  Kobbermarked 
omtrent  to  Tredjedele  af  en  Vare,  hvis  nuværende  Aarsproduk- 
tion  er  henimod  800, (XX)  Tons  med  en  gennemsnitlig  Værdi  af 
mere  end  en  Milliard  Kroner.  Udførselen  fra  Amerika  til  Evropa 
er  meget  svingende,  men  den  forceredes  overordentlig  stærkt  i 
Efteraarsmaanederne  1907.  Den  var  i  Tons: 


1905  1906  1907 

Oktober .  15772  1^979  21315 

November .  13690  14243  34489 


Naar  en  saa  enorm  Stigning  i  Udførselen  indtræder  paa  et 
Tidspunkt,  hvor  Nedgangen  i  Produktionsvirksomheden  allerede 
var  begyndt,  kan  der  ikke  være  nogen  Tvivl  om,  at  den  ikke 
var  fremkaldt  af  en  virkelig  Efterspørgsel.  Grundlaget  var  ikke 
et  tilsvarende  Forbrug  i  Evropa,  men  Udførselen  var  et  Led  i 
Amerikas  Bestræbelser  for  ved  alle  Midler  at  skaffe  sig  kontante 
Penge  fra  Evropa.  Man  har  næppe  kunnet  sælge  alt  dette  Kob¬ 
ber,  skønt  Prisen  var  falden,  men  man  har  kunnet  give  det  i 
Pant  for  Laan. 

Priserne  paa  Fødemidler  har  ikke  fulgt  den  samme  Bevæ¬ 
gelse  som  Mineralpriserne,  d.  v.  s.  de  har  været  med  i  den 
stærkt  opadgaaende  Bevægelse,  som  for  deres  Vedkommende 
indtraf  tidligere  end  for  Mineralierne,  men  de  har  ikke  været 
ramt  af  det  paafølgende  Prisfald.  Kødpriserne  er  i  England  i 
Løbet  af  1907  faldne  en  ren  Bagatel,  medens  Kornsorternes  Pris 
er  stegen,  saaledes  Hvede  fra  26  sh.  1  d.  til  34  sh.  6  d.,  Byg 
fra  23  sh.  11  d.  til  26  sh.  10  d.  og  Havre  fra  17  sh.  3  d.  til 
18  sh. 

Det  er  naturligt,  at  Svingningerne  i  Priserne  paa  Kød  og 
Kom  ikke  løber  parallelt  med  Mineralprisernes  Svingninger. 
Dels  øver  selvfølgelig  det  vekslende  Høstudbytte  den  største 
Indflydelse,  og  dels  følger  Svingningerne  i  Efterspørgselen  ikke 
nøjagtigt  den  samme  Bane.  Den  stiger  i  den  opadgaaende  Pe¬ 
riode,  fordi  Arbejdslønnen  stiger,  og  Antallet  af  beskæftigede  Ar¬ 
bejdere  bliver  større,  og  den  maa  ogsaa  have  Tendens  til  Ned¬ 
gang,  naar  Omslaget  kommer;  men  denne  Nedgang  indtræder 
senere  og  langsommere  end  Nedgangen  i  Efterspørgselen  efter 
Industriens  Hjælpemidler,  fordi  Standsningen  i  den  industrielle 
Anlægsvirksomhed  først  efterhaanden  fører  Arbejdsløshed  og 
Nedgang  i  Lønnen  med  sig. 

Denne  Følge  af  den  indledede  industrielle  Depressionsperiode 
har  dog  allerede  begyndt  at  vise  sig,  navnlig  i  Amerika,  hvor 
den  har  givet  sig  Udslag  i  en  stærk  Tilbagevandring  af  evro- 
pæiske  Arbejdere.  Ogsaa  andre  Steder  kan  den  spores.  Ved  det 
tyske  offentlige  „Arbeitsnachweis"  var  der  for  hver  100  ledige 
Pladser  i  Maanederne  Juli,  August,  September,  Oktober  og  No¬ 
vember  1906  henholdsvis  105,  98,  91,  107  og  134  arbejds- 
søgende,  men  i  de  tilsvarende  Maaneder  af  1907  henholdsvis 
115,  107,  101,  123' og  150. 


III 

For  Danmarks  Vedkommende  har  de  sidste  Aars  Udvikling 
vist  de  samme  Symptomer  som  Tyskland,  og  Udslaget  har  endda 
delvis  været  kraftigere.  Hvad  Prisniveauet  angaar,  har  selvfølgelig 
Priserne  paa  Verdensartiklerne  i  det  hele  og  store  maattet  være 
de  samme  som  i  det  øvrige  Evropa,  saa  at  de  engelske  Indekstal 
i  og  for  sig  ogsaa  kan  gøres  gældende  for  Danmarks  Vedkom¬ 
mende.  Men  yderligere  har  Statens  statistiske  Bureau  i  sit  sidste 

handelsstatistiske  Tabelværk  beregnet  en  Række  danske  Indeks¬ 
tal  for  den  sidste  Menneskealder,  og  af  disse  fremgaar  følgende 
Bevægelse  siden  Midten  af  Halvfemserne  (Gennemsnittet  af  Pe¬ 
rioden  1891 — 1900  er  benyttet  som  Udgangspunkt  og  sat=  100): 


1895.. 

.  92 

1899... 

105 

1903.. 

105 

1896.. 

.  93 

1900... 

110 

1904.. 

107 

1897.. 

.  95 

1901... 

106 

1905.. 

.  110 

1898.. 

.  99 

1902... 

108 

1906.. 

.  114 

Tallene  viser  en  overordentlig  Opgang  i  Sammenligning  med 
Prisniveauet  i  Midten  af  Halvfemserne,  en  Opgang,  som  særlig 
har  taget  Fart  fra  1904  til  1906.  Ogsaa  den  Oversigt  over  De¬ 
tailpriserne,  som  Bureaet  har  offentliggjort  i  sin  sidst  udgivne 
Aarbog,  viser  ganske  den  samme  Bevægelse.  Da  Beregningerne 
standser  ved  1906,  har  Tilbageslaget  ikke  kunnet  konstateres, 
men  det  er  utvivlsomt,  at  det  i  alt  Fald  for  Verdensartiklerne  i 
Engroshandelen  ogsaa  er  indtraadt  herhjemme. 

Nationalbankens  Minimumsdiskonto  var  i  Tiden  fra  24.  Januar 
1894  til  26.  September  1896  ikke  over  3Vs%.  Siden  den  Tid 
har  den  ikke  været  under  4,  men  ofte  betydelig  højere.  Den  1 1. 
Oktober  1906  forhøjedes  den  til  6,  den  9.  November  1907  til  7 
og  den  18.  December  til  8%.  Ligesom  den  Sats  af  7 V*,  som  den 
tyske  Reichsbank  gik  op  til  den  8.  November,  var  en  Rekord¬ 
sats,  for  saa  vidt  som  en  saa  høj  Diskonto  ikke  har  været  no¬ 
teret  siden  Reichsbanks  Oprettelse,  er  det  samme  Tilfældet  med 
den  18.  Decembers  danske  Diskonto.  Saa  længe  Nationalbanken  har 
offentliggjort  sin  Diskontosats,  har  den  aldrig  naaet  denne  Højde. 
End  ikke  under  Krisen  i  1857  noteredes  den  højere  end  7°,  o; 
men  der  er  rigtignok  hertil  at  bemærke,  at  Banken  for  Laan 
mod  haandfaaet  Pant  krævede  8  %>,  og  at  den  for  de  Laan,  som 
den  modtag  af  Staten,  maatte  betale  denne  høje  Rente,  og  der¬ 
næst  at  den  7  7o’s  Diskontosats  i  1857  i  Virkeligheden  var  gan¬ 
ske  nominel.  Bankens  Diskontovirksomhed  var  praktisk  set 
gaaet  ganske  i  Staa,  saa  at  selv  gode  Veksler  ikke  kunde  dis¬ 
konteres  til  den  noterede  Sats.  I  Modsætning  hertil  betød  den 
87o’s  Sats  i  1907,  at  enhver,  der  bød  tilstrækkelig  bankmæssig 
Sikkerhed,  kunde  faa  de  Penge,  som  han  skulde  bruge,  til  8  %. 

I  Samtaler  med  Børsfolk  og  andre  kan  man  ofte  høre 
den  Udtalelse,  at  det  er  højst  mærkeligt  og  i  Grunden  en  Skam 

for  vort  Land,  at  vor  Diskonto  var  højere  end  noget  andet 
Lands.  Der  er  imidlertid  i  dette  Forhold  intet  som  helst,  der 
kan  give  grundet  Anledning  til  Forundring.  Naar  Landene  ved 
høje  Diskontosatser  ruster  sig  til  at  drage  disponible  Kapitaler, 
særlig  Guld,  fra  hverandre,  kommer  et  lille  Land,  der  drages 
med  ind  i  Kampen,  let  i  en  saare  vanskelig  Situation,  som 
tvinger  det  til  at  tage  skrappe  Forholdsregler.  Sagen  er  jo 
simpelthen  den,  at  en  Udvandring  af  nogle  Millioner,  som  for  et 
Land  med  Frankrigs  Guldforraad  er  ganske  umærkelig,  kan  for 
Danmark  betyde  en  Aareladning,  som  sætter  Sedlernes  Indløse¬ 
lighed  og  hele  Landets  Kreditbasis  i  den  alvorligste  Fare.  Hvis 
et  Land  som  Danmark  kommer  i  den  Situation,  at  de  andre 
Lande  kan  stille  Krav  til  det  om  store  kontante  Betalinger,  er 
det  nødt  til  at  værge  sig.  Denne  Situation  var  indtraadt  i  1906 
og  1907  paa  Grund  af  Forhold,  der  bundede  i  hele  det  sidste 
Tiaars  økonomiske  Udvikling.  Her  skal  foreløbig  dvæles  ved  de 
Forholdsregler,  hvormed  man  søgte  at  give  Ondet  det  mindst 
mulige  Omfang.  Den  første  Foranstaltning  efter  Diskontoforhøjel¬ 
sen  til  7%  var  den  midlertidige  Forandring  i  Nationalbankens 
Seddelfundering  ved  Kundgørelsen  af  22.  November.  Medens  de 
hidtil  gældende  Bestemmelser  fastsatte,  at  alt  hvad  Banken  ud¬ 
stedte  over  38  Millioner  Kroner,  skulde  være  dækket  af  Metal¬ 
fonden,  bestemte  den  omtalte  Kundgørelse,  at  der  ikke  sættes 
nogen  bestemt  Grænse  for  det  Beløb  af  Sedler,  der  ikke  er  me¬ 
taldækket,  dog  med  den  Modifikation,  at  Metalfonden  altid  skal 
udgøre  mindst  Halvdelen  af  den  cirkulerende  Seddelmængde,  og 
at  der  af  det  Beløb,  hvormed  den  ikke  metaldækkede  Seddel¬ 
mængde  overstiger  38  Millioner  Kroner,  svares  en  5  °/o’s  Afgift 
til  Statskassen.  Formaalet  med  denne  Foranstaltning  var  tydelig 
nok  det,  at  Banken  derved  blev  i  Stand  til  at  afgive  noget  af  sin 
Guldbeholdning  uden  at  indskrænke  sin  Seddeludstedelse  og  alt- 
saa  uden  at  afvise  de  legitime  Krav,  der  stilledes  til  den  om 
Laan  og  Diskontering.  Men  den  var  selvfølgelig  ikke  noget  Uni¬ 
versalmiddel.  De  nye  Funderingsmidler  krævede  naturligt  nok 
vedblivende  et  betryggende  Forhold  mellem  Seddeludstedelse  og 
Metalbeholdning,  og  for  at  opretholde  dette  blev  en  yderligere 
Diskontoforhøjelse  en  absolut  Nødvendighed. 

I  Henseende  til  Udtømmelse  af  Landets  disponible  Kapital 

Tilskueren  1908  12 


Digitized  by 


Google 


178 


Krisen  i  1907 


staar  Danmark  ikke  tilbage  for  Tyskland,  som  det  fremgaar  af 
følgende  Tal: 

Nationalbankens  Cirkulerende 

Metalfond  Seddelmængde 

31.  Decb.  1905...  92  Millioner  Kroner  119  Millioner  Kroner 

31.  —  1906...  967*  —  —  123  —  — 

30.  Juni  1907...  957*  —  —  126  —  — 

31.  Decb.  1907...  71  —  —  123  —  — 

I  Løbet  af  Aaret  1906  og  første  Halvdel  af  1907  fortsattes 
den  Vækst  i  Forbruget  af  indenlandske  Omsætningsmidler,  som 
allerede  var  begyndt  i  det  foregaaende  Tiaar,  men  medens  den 
almindelige  Tilbagegang  i  andet  Halvaar  af  1907  bragte  nogen 
Standsning  i  Tilvæksten,  gik  det  til  Gengæld  ud  over  den  Guld¬ 
beholdning,  der  skal  tjene  til  Sikring  af  Sedlerne.  En  Nedgang  i 
Metalbeholdningen  paa  mere  end  24  Millioner  i  Løbet  af  et 
halvt  Aar  er  et  saa  betydningsfuldt  Fænomen,  at  det  tilfulde  be¬ 
lyser  den  ejendommelige  Situation,  hvori  vi  befinder  os.  Den 
nærmeste  Forklaring  paa  Fænomenet  er  ikke  svær  at  finde.  I 
en  Periode  paa  mere  end  en  Snes  Aar  har  Danmark  til  sine 
Kapitalanlæg  i  stort  Omfang  benyttet  udenlandsk  Kapital.  Denne 
er  for  største  Delen  bragt  til  Veje  ved  Salg  af  Statsobligationer  og 
Kreditforeningsobligationer  til  Udlandet,  som  med  stor  Villighed 
har  taget  imod  dem.  Men  da  der  indtraadte  Kapitalknaphed  paa 
de  udenlandske  Markeder,  stoppede  denne  Kapitaltilførsel.  Dette 
betød,  at  man  kom  til  at  savne  en  Del  af  de  Midler,  som  man 
gjorde  Regning  paa  ved  det  tilvante  Kapitalforbrug.  De  uden¬ 
landske  Kapitaler  var  for  største  Delen  komne  ind  i  Landet  i 
Form  af  Vareindførsel  og  —  for  en  langt  ringere  Del  —  i  Form 
af  Guld  til  Forøgelse  af  Metalfonden.  Man  betalte  med  andre 
Ord  en  Del  af  de  Varer,  deriblandt  Produktionsfornødenheder, 
som  man  indførte,  med  Udførsel  af  Obligationer.  I  Længden  maa 
selvfølgelig  Standsningen  af  denne  Udførsel  medføre  enten  en 
formindsket  Vareindførsel  eller  en  forøget  Vareudførsel.  Begge 
Dele  vil  være  lig  med  et  i  Forhold  til  den  indenlandske  Pro¬ 
duktions  Størrelse  formindsket  Kapitalforbrug  —  hvad  enten  nu 
denne  Formindskelse  hovedsagelig  bestaar  i  en  Indskrænkning  i 
den  egentlige  Konsumtion  eller  i  Kapitalanlæggene.  Ingen  af  Delene 
skete  imidlertid  i  1906.  Tværtimod  —  baade  Forbrug  og  Kapital- 

anlæg  voksede.  Resultatet  blev  derfor,  at  en  Del  af  Indførsels¬ 
overskuddet  maatte  betales  med  de  Resttilgodehavender,  som 
Bankerne  havde  hos  deres  udenlandske  Forbindelser,  og  dette 
skete  i  et  saadant  Omfang,  at  de  københavnske  Bankers  Behold¬ 
ning  af  udenlandsk  Valuta  d.  v.  s.  Veksler  paa  Udlandet  og  Til¬ 
godehavende  hos  Korrespondenter  i  Udlandet,  gik  25  Millioner 
Kroner  tilbage  i  Aarets  Løb. 

Værre  kom  imidlertid  i  det  følgende  Aar  et  andet  Forhold 
til  at  virke,  nemlig  den  kortvarige  Kredit,  som  af  Banker,  Hand¬ 
lende  og  Industridrivende  i  den  sidste  Del  af  Opgangsperioden 
i  stort  Omfang  var  stiftet  i  Udlandet  Det  lader  sig  neppe  stati¬ 
stisk  opgøre,  i  hvor  stort  Omfang  det  var  sket,  men  Mand  og 
Mand  imellem  talte  man  om  et  Beløb  af  omkring  70  Millioner 
Kroner.  Ihvorvel  det  kan  være  betænkeligt  i  alt  for  stort  Om¬ 
fang  at  basere  sin  Produktion  paa  udenlandsk  Kredit,  der  optages 
ved  Salg  af  Obligationer  —  navnlig  naar  Kapitalanlægget  ikke 
hurtig  giver  sig  Udslag  i  Produktion  af  virkelige  Forbrugsartikler 

—  saa  maa  denne  Form  af  Kapitaloptagelse  dog  nærmest  sam¬ 
menlignes  med  det  Forhold,  at  en  Mand  optager  en  fast  Prioritet 
i  sin  Ejendom.  Saalænge  han  opfylder  sine  Forpligtelser  i  Hen¬ 
seende  til  Rentebetaling,  kræves  Kapitalen  ikke  tilbage,  og  det 
engang  gjorte  Kapitalanlæg  er  for  saa  vidt  sikret  mod  Forstyr¬ 
relse.  Ganske  anderledes  forholder  det  sig  med  den  løse  Kredit 

—  Acceptkreditten  —  der  stiftes  paa  kort  Tid  (sædvanlig  tre 
Maaneder)  ad  Gangen  og  derfor  kræver  en  stadig  Fornyelse. 
Naar  en  saadan  Kredit  benyttes  til  et  fast  Kapitalanlæg,  hvorfra 
Kapitalen  ikke  med  korteste  Varsel  kan  frigøres,  maa  man  være 
vis  paa,  at  Fornyelsen  stadig  indtræder.  Brister  denne  Forudsæt¬ 
ning,  staar  man  overfor  den  Situation  at  skulle  tilbagebetale  et 
Beløb,  som  man  ikke  har  disponibelt.  Nu  bristede  Forudsætningen 
i  1907.  Paa  Grund  af  de  trange  Tider  krævede  Udlandet  en  Del 
af  de  Kapitaler  tilbage,  der  —  for  saa  vidt  de  ikke  ligefrem  var 
forbrugte  —  af  Laantagerne  var  fastgjorte  i  Bygninger,  Damp¬ 
skibe,  Fabrikker  osv.  enten  direkte  eller  indirekte  ved  Køb  af  alle 
Slags  Obligationer  og  Aktier,  som  Udlandet  ikke  nu  vilde  ind¬ 
lade  sig  paa  at  modtage  som  Betaling.  Da  Bankernes  udenlandske 
Valutabeholdninger  allerede  var  bragt  saa  langt  ned,  at  de  ikke 
godt  kunde  komme  længere,  hvilket  gav  sig  sit  ydre  Udslag  i  de 
abnormt  høje  Vekselkurser,  blev  Resultatet,  at  der  maatte  betales 

med  Kontanter.  Derved  fik  vor  Guldbeholdning  den  usædvanlige 
og  faretruende  Reduktion. 

Om  dette  nu  er  et  rent  forbigaaende  Fænomen,  eller  om  det 
faar  en  dybere  indgribende  Virkning,  beror  paa,  om  de  fra  Ud¬ 
landet  laante  Kapitaler  gennemgaaende  har  faaet  en  saadan  An¬ 
vendelse,  at  denne  giver  Landet  Midler  til  i  forholdsvis  kort  Tid 
at  forrente  og  amortisere  Laanene.  For  en  stor  Del  har  dette, 
navnlig  i  de  seneste  Aar,  ikke  været  Tilfældet.  Skylden  herfor 
ligger  paa  mange  Steder,  men  de  mest  iøjnefaldende  Momenter 
er  det  overdrevne  Byggeri  og  den  vidtgaaende  Spekulation  i 
Aktier  og  Byggegrunde. 

At  det  sidste  Moment  —  Spekulationen  —  har  en  indgribende 
Betydning  i  denne  Henseende,  kan  ved  første  Øjekast  synes 
urimeligt.  At  en  Akties  Kurs  drives  op  fra  100  til  150,  eller  at 
en  Byggegrunds  Pris  stiger  fra  50  til  100  Kroner  pr.  Kvadratalen 
kan  synes  at  være  et  privat  Mellemværende  mellem  Køber  og 
Sælger.  Hvad  den  ene  taber  ved  at  betale  for  dyrt,  vinder  den 
anden.  Og  for  saa  vidt  Prisen  stiger  uden  Ejerskifte,  kan  det 
synes  at  være  uden  anden  Betydning  end  en  forandret  Notering 
i  Ejerens  Bøger.  I  begge  Tilfælde  synes  den  spekulative  Prisstig¬ 
ning  ikke  at  have  foraarsaget  noget  Kapitalforbrug.  Men  Sagen 
er  i  Virkeligheden  ikke  saa  simpel.  Paa  forskellige  Maader  faar 
Aktiespekulationen  direkte  og  indirekte  Virkning  paa  de  reelle 
Kapitalforhold. 

For  det  første  giver  en  spekulativ  Stigning  i  Aktiekurserne 
Anledning  til  forcerede  Kapitalanlæg,  idet  den  bidrager  til  Stif¬ 
telse  af  nye  Aktieselskaber  og  Udvidelser  af  de  bestaaende.  De 
nye  Aktier  er  enten  direkte  Repræsentanter  for  udvidede  Kapi¬ 
talanlæg,  for  saa  vidt  det  drejer  sig  om  industrielle  Selskaber, 
Byggeselskaber,  Dampskibsselskaber  osv.,  eller  ogsaa  foraarsager 
de  dem  indirekte,  for  saa  vidt  Stiftelsen  og  Udvidelsen  angaar 
Bankforetagender.  Men  selv  bortset  fra  dette  Forhold  har  selve 
Kursbevægelsen  sin  store  Betydning,  fordi  den  for  de  enkelte 
Individer  skaber  Formuer  og  Indtægter,  som  sete  fra  Samfundets 
Synspunkt  er  fiktive.  Den  som  paa  Grund  af  Kursstigningen 
sælger  Aktier  eller  Byggegrunde,  der  har  kostet  ham  100,000 
Kroner,  for  et  Beløb  af  125,000  Kroner,  har  en  Fortjeneste  af 
25,000  Kroner,  og  kan  i  Forhold  hertil  udvide  sit  Forbrug,  me¬ 
dens  Køberen,  saalænge  Kursen  vedbliver  at  være  høj,  ikke  har 


Digitized  by 


Google 


Krisen  i  1907 


181 


noget  Tab  at  bogføre,  og  derfor  heller  ikke  har  Anledning  til  at 
indskrænke  sit  Forbrug.  Selv  i  de  Tilfælde,  hvor  der  ikke  finder 
nogen  Omsætning  Sted,  vil  en  Række  Personer  ved  de  stigende 
Kurser  bogføre  en  Gevinst.  Om  end  Gevinsten  ikke  realiseres 
ved  Salg,  kan  det  samme  Resultat,  nemlig  at  komme  til  at  dispo¬ 
nere  over  de  Penge,  som  Værdistigningen  repræsenterer,  dog  i 
alt  Fald  delvis  opnaas  ved  Kredittens  Hjælp.  Banker  og  andre 
Kreditinstitutter  giver  nemlig  højere  Laan  paa  Grund  af  den  for¬ 
højede  Værdi,  og  derved  kommer  adskillige  Ejere  til  at  raade 
over  Pengesummer,  som  benyttes  til  Kapitalanlæg  eller  Forbrug. 

Om  det  overdrevne  Byggeri  er  der  talt  og  skrevet  saa  meget, 
at  det  er  overflødigt  at  komme  dybere  ind  derpaa.  I  Øjeblikket 
er  der  almindelig  Enighed  om,  at  der  paa  dette  Omraade  er  an¬ 
lagt  en  betydelig  Kapital,  som  i  alt  Fald  for  Tiden  er  død  Kapi¬ 
tal,  og  som  i  lang  Tid  vil  tynge  paa  vort  Pengemarked,  bortset 
fra  de  individuelle  Tab,  som  det  paafører  Ejere,  Haandværkere 
og  Kreditgivere.  Det  er  os  en  ringe  Trøst,  at  man  hører  de 
samme  Klager  over  vidtgaaende  Byggespekulation  fra  Tyskland 
og  Sverig,  og  at  det  vel  til  en  vis  Grad  optræder  over  alt  i  en¬ 
hver  kraftig  Spekulationsperiode.  I  Forhold  til  andre  Kapitalanlæg 
spiller  det  dog  vistnok  en  nok  saa  stor  Rolle  her  som  i  vore 
Nabolande,  og  dette  hænger  maaske  sammen  med,  at  vi  paa 
Næringslivets  Omraade  har  mindre  Opfindsomhed  og  Fantasi 
end  adskillige  andre  Nationer.  Tendensen  til  at  prøve  vor  Lykke 
netop  dér,  hvor  andre  har  søgt  og  mulig  fundet  den,  er  stærkt 
udviklet  hos  os  og  er  et  af  de  Momenter,  der  bidrager  til  at  give 
vort  økonomiske  Liv  dets  noget  for  store  Ensidighed. 

Den  samme  Ensidighed  og  Efterlignelseslyst  har  givet  sig  Luft 
i  vor  Bankudvikling.  Nye  Banker  er  stiftede  og  gamle  udvidede 
med  det  Resultat,  at  medens  de  københavnske  Bankers  Aktie¬ 
kapital  ved  Udgangen  af  Aaret  1901  var  101  Millioner  Kroner,  er 
den  nu  216  Millioner.  At  nogle  af  disse  Millioner  endnu  er  uaf¬ 
satte,  betyder  kun,  at  Pengemarkedet  har  reageret  af  Mangel  paa 
Kapital.  Den  enorme  Tilvækst  i  Bankkapitalen  og  den  dermed 
følgende  Udvidelse  af  Bankvirksomheden  hænger  imidlertid  sam¬ 
men  med  en  anden  Ejendommelighed,  der  er  karakteristisk  for 
danske  økonomiske  Forhold.  Udviklingen  har  taget  den  Form, 
at  de  københavnske  Bankers  Antal  henimod  Aarhundredskiftet 
blev  forøget  med  flere  Institutter,  som  med  en  forholdsvis  be- 

skeden  Aktiekapital  søgte  at  skaffe  sig  Virkemidler  ved  at  drage 
Indlaan  til  sig  gennem  Løfte  om  Sparekasserente  med  Tillæg  af 
Bonus.  Dette  lykkedes,  og  Midlerne  frugtbargjordes  ved  Anlæg  i 
Byggevirksomhed  og  paa  anden  Maade,  der  lovede  god  Rente. 
Bfterhaanden  som  Virksomheden  udvidedes  og  Kapitalmarkedet 
strammedes,  saa  at  Indlaansmængden  ikke  kunde  vokse,  kom  der 
et  Misforhold  mellem  Udlaan  og  Indlaan,  som  naturligvis  ogsaa 
berørte  de  ældre  Banker,  hvis  Indlaansmængde  selvfølgelig  blev 
paavirket  af  Konkurrencen,  og  som  forøvrigt  heller  ikke  alle 
havde  vist  den  fornødne  Tilbageholdenhed  i  Henseende  til  Ud¬ 
laan  og  andre  Kapitalanlæg.  Da  Udlaansvirksomheden  ikke  hurtig 
kunde  indskrænkes,  fordi  Anbringelserne  gennemgaaende  langtfra 
var  tilstrækkelig  likvide,  maatte  Bankerne  søge  at  skaffe  sig 
Midler,  hvor  de  kunde  faas.  Der  var  to  Veje.  Den  ene  var  at 
skaffe  sig  Laan,  saavidt  saadanne  kunde  opnaas,  den  anden  var 
at  udvide  Aktiekapitalen.  Begge  Veje  blev  betraadte.  De  mindre 
Banker  optog  Laan  hos  de  større,  den  udenlandske  Kredit  blev 
benyttet  i  betydeligt  Omfang,  og  baade  de  større  og  de  mindre 
Banker  udvidede  Aktiekapitalen.  Men  hvad  der  har  kunnet  op¬ 
naas  ad  denne  Vej  har  dog  ikke  været  tilstrækkeligt  til  at  skabe 
det  rette  Forhold  imellem  Indlaansmængden  og  den  Del  af  Ak¬ 
tiverne,  der  er  anbragte  paa  en  saadan  Maade,  at  den  er  øje¬ 
blikkelig  disponibel.  En  Trøst  kan  det  i  denne  Henseende  være 
for  Bankerne  og  dem,  der  er  interesserede  i  dem,  at  selve  den 
forestaaende  Nedgang  i  Forretningslivet  vil  bidrage  til  at  rette 
dette  Forhold.  Naar  Forretningsvirksomheden  efterhaanden  gaar 
tilbage,  vil  Efterspørgselen  efter  Laan  aftage. 

Grundlaget  for  den  hele  Udvikling  er  som  sagt  Indlaanene 
og  den  Villighed,  hvormed  disse  navnlig  i  Begyndelsen  strøm¬ 
mede  til  Bankerne  lokkede  af  Løfterne  om  høj  Forrentning.  Det, 
som  i  dette  Forhold  kan  karakteriseres  som  særlig  dansk,  er 
Fordringen  om,  at  Penge,  som  midlertidig  indsættes  i  Banker  og 
Sparekasser  for  at  kunne  opbevares  sikkert  og  være  disponible, 
ogsaa  skal  give  en  høj  Rente.  Fordringen  stilles  af  alle,  lige  fra 
Statskassens  Repræsentanter,  Finansministre  og  Finansudvalg,  til 
private  Forretningsmænd  og  store  og  smaa  Kapitalister.  1  ældre 
Tid,  da  Bankerne  kun  var  tilbøjelige  til  at  give  en  beskeden 
Rente  af  Midler,  der  kunde  berøves  dem  med  kort  Varsel,  førte 
dette  til,  at  adskillige  Penge,  der  efter  deres  Natur  hørte  hjemme 

i  Bankerne  (Foliomidler),  indsattes  i  Sparekasserne,  der  gav  en 
noget  højere  Rente.  Saa  meldte  Bankerne  sig  med  Overbud,  og 
Følgen  blev,  at  de  fik  et  betydeligt  Indlaansbeløb,  som  ifald  det 
skulde  give  en  Rente,  der  ikke  alene  kunde  dække  Indlåns¬ 
renten,  men  ogsaa  skaffe  Udbytte  til  Aktionærerne,  maatte  an¬ 
bringes  paa  en  saadan  Maade,  at  det  i  hvert  Fald  gik  ud  over 
Disponibiliteten. 


IV 

Der  er  i  det  foregaaende  søgt  at  kaste  Lys  over  nogle  af  de 
Forhold,  der  for  Danmarks  Vedkommende  har  bidraget  til  at 
fremkalde  den  nuværende  Tilstand.  Imidlertid  er  Udviklingen 
herhjemme  jo  kun  et  Led  i  en  Bevægelse,  der  har  gjort  sig 
gældende  i  en  stor  Del  af  det  evropæisk-amerikanske  Samfund, 
og  som  derfor  bunder  i  dybere  liggende  Aarsager  end  dem, 
der  har  virket  indenfor  vore  Grænser.  Af  Aarsager,  der  har 
fremkaldt  et  ualmindeligt  Kapitalforbrug,  kan  der  paavises  ad¬ 
skillige.  Omkring  Midten  af  Halvfemserne  herskede  der  en  ual¬ 
mindelig  Stilhed  i  Forretningslivet.  Kapitalopsamlingen  var  be¬ 
tydelig  og  Rentefoden  overordentlig  lav.  Selve  den  lave  Rentefod 
gav  Stødet  til  Kapitalanvendelse.  Paa  det  tekniske  Omraade  gav 
de  store  Fremskridt  i  Elektricitetsindustrien  Lejlighed  til  nye 
Anlæg  af  enorm  Størrelse.  For  at  faa  lønnende  Anvendelse  for 
de  opsamlede  Kapitaler,  opgav  de  evropæiske  Lande  den  Sky 
for  Kapitalanlæg  i  Udlandet,  som  havde  hersket  siden  de  med 
Baringkrisen  forbundne  Kalamiteter,  og  evropæisk  Kapital  blev 
nu  i  stort  Omfang  anlagt  i  Jernbaner  og  Fabriker  i  Rusland,  i 
Asien  og  Afrika.  Den  forøgede  Omsætning  stimulerede  Fragtfarten, 
og  Skibsbyggeriet  voksede  stærkt.  Hertil  sluttede  sig  et  betydeligt 
uproduktivt  Kapitalforbrug.  Baade  det  offentlige  og  det  private 
Forbrug  stiger  i  opadgaaende  Tider,  men  hertil  kom  nu  den 
vældige  Kapitalforbruger,  Krigen.  I  den  Periode,  som  her  er  Tale 
om,  har  vi  blandt  andet  oplevet  Krigene  mellem  Amerika  og 
Spanien,  mellem  England  og  Boerstateme  og  mellem  Rusland 
og  Japan. 

Guldproduktionens  Vækst,  navnlig  siden  Boerkrigens  Ophør, 
har  utvivlsomt  virket  som  en  yderligere  Stimulans.  Det  er  van¬ 
skeligt  at  give  en  almindelig  Formel  for,  hvorledes  en  Tilvækst 
i  Guldproduktionen  virker  paa  det  økonomiske  Liv.  Virkningen 

afhænger  i  saa  høj  Grad  af  hele  den  Retning,  hvori  Nærings¬ 
livet  befinder  sig  ved  Tilvækstens  Fremkomst.  Kommer  den  i  en 
død  Periode,  vil  der  være  Tilbøjelighed  til,  at  det  fundne  Guld 
i  alt  Fald  foreløbig  ophober  sig  i  Bankerne  og  for  en  væsentlig 
Del  kun  bidrager  til  yderligere  at  forøge  disses  Beholdninger. 
Kommer  den  derimod  i  en  Periode,  hvor  der  er  Tilbøjelighed 
til  Kapitalanlæg  og  Forbrug,  vil  den  bidrage  til  yderligere  at  sti¬ 
mulere  disse.  De  guldproducerende  Lande  vil  i  stort  Omfang 
optræde  som  Købere  paa  det  evropæiske  Marked,  og  det  Guld, 
der  indsættes  i  Bankerne,  vil  hurtig  finde  Anvendelse.  Guldet 
vil  ikke  ligge  dødt  hen,  men  det  vil  komme  ud  i  Omsætningen 
baade  direkte  og  som  Basis  for  Sedler  og  andre  Kreditmidler. 
Saaledes  gik  det  i  Halvtredserne  efter  Guldopdagelserne  i  Kali- 
fomien  og  Australien,  og  saaledes  er  det  gaaet  i  det  tyvende 
Aarhundrede  efter  den  kæmpemæssige  Vækst  navnlig  i  Trans- 
vaals  Guldproduktion. 

Hvor  stor  Tilvæksten  har  været,  vil  ses  af  følgende  Tal,  der 
angiver  den  aarlige  Verdensproduktion  af  Guld  saa  godt  som  det 
er  muligt  at  opgøre  den.  Navnlig  for  de  sidste  Aars  Vedkom¬ 
mende  vil  senere  nøjagtigere  Undersøgelser  formodentlig  nok 
give  nogle  Korrektiver,  men  Fejlen  ved  de  foreløbige  Opgørelser 
plejer  ikke  at  være  synderlig  stor. 


1900... 

. .  c.  950  Millioner  Kroner 

1901  ... 

..  c.  980  —  — 

1902  . . . 

..  c.  1104  —  — 

1903  .. . 

..  c.  1228  —  — 

1904  .. . 

..  c.  1295  —  — 

1905  . . . 

..  c.  1417  —  — 

1906... 

..  c.  1510  —  — 

I  den  Periode,  der  gik  forud  for  Halvfemsernes  Opdagelser 
af  nye  Guldlejer,  var  den  aarlige  Produktion  gennemsnitlig  under 
400  Millioner  Kroner. 

Naar  man  ser  bort  fra  de  enkelte  Aarsager,  der  har  virket  i 
Perioden,  vil  man  blive  opmærksom  paa  den  betydningsfulde 
Rolle,  som  vor  Tids  Kreditorganisation  spiller  i  Henseende  til 
Vekslingen  mellem  op-  og  nedadgaaende  Tider.  Et  væsentligt 
Moment  i  disse  Svingninger  er  Misforhold  mellem  Kapitalopsam- 

ling  og  Kapitalanlæg.  Ifald  Samfundets  Kapitalforøgelse  gik  for 
sig  paa  den  Maade,  at  alle,  der  opsparede  Kapital,  selv  anlagde 
den  produktivt,  vilde  vi  formodentlig  ikke  af  den  Grund  blive 
forskaanede  for  Kriser.  Hvis  Folk  i  større  Omfang  gav  sig  til  at 
bygge  Huse  paa  et  Tidspunkt,  hvor  der  snarere  var  Trang  til, 
at  der  byggedes  Dampskibe  eller  anlagdes  Jernbaner,  vilde  der 
snart  fremkomme  et  Misforhold  mellem  Efterspørgsel  og  Tilbud. 
Og  Produktionsfejltagelser  af  denne  Art  vil  altid  kunne  indtræde, 
fordi  det  ved  saadanne  faste  Anlæg  ikke  gælder  om  at  rette  sig 
efter  den  eksisterende  Efterspørgsel,  men  til  en  vis  Grad  at  gætte 
sig  til  Fremtidens  Behov.  Men  hvad  der  ikke  vilde  kunde  ind¬ 
træde  under  saadanne  Forhold,  er  det  Misforhold  mellem  Kapi¬ 
talopsamling  og  Kapitalanlæg,  som  kan  fremkomme  derved,  at 
de,  der  opsparer  Kapital,  og  de,  der  anvender  den,  ikke  alene 
er  forskellige  Personer,  men  oven  i  Købet  ikke  kommer  i  direkte 
Berøring  med  hinanden.  Naar  Kapitalopsparingen  for  en  stor  Del 
foregaar  paa  den  Maade,  at  de,  der  sparer  en  Del  af  deres  Ind¬ 
tægter,  indsætter  de  opsparede  Beløb  i  Banker  og  andre  Kredit¬ 
institutioner,  medens  de,  der  anlægger  Kapitaler,  laaner  dem  hos 
disse  Institutioner,  saa  er  der  skabt  en  Mulighed  for,  at  Opspa¬ 
ringerne  i  nogle  Aar  overstiger  Anlæggene,  medens  der  kommer 
andre  Aar,  hvor  Anlæggene  og  Forbruget  overstiger  Opsparingerne. 
En  dyberegaaende  Analyse  af  dette  Forhold  og  dets  samfunds¬ 
mæssige  Følger  vilde  kræve  en  selvstændig  Afhandling,  men  en 
Pegen  derpaa  maa  være  tilstrækkelig  til  at  vise,  hvorledes  det 
bidrager  til  at  fremkalde  Depressions-  og  Opgangsperioder.  Med 
særligt  Hensyn  til  den  nuværende  Situation  har  det  den  Betyd¬ 
ning,  at  det  giver  et  Bidrag  til  Forstaaelsen  af,  hvorfor  f.  Eks. 
Tyskland  og  Danmark  har  været  ramt  haardere  af  den  nu¬ 
værende  Krise  end  England.  Dette  ligger  nemlig  blandt  andet  i, 
at  engelske  Industridrivende  i  langt  højere  Grad  end  danske  og 
tyske  har  været  i  Stand  til  at  foretage  Udvidelserne  af  deres 
Anlæg  ved  Hjælp  af  de  Kapitaler,  som  de  selv  opsparede.  Der¬ 
for  har  der  i  England  været  en  større  Harmoni  mellem  Opspa¬ 
ring  og  Anlæg. 

Emil  Meyer 

NOGLE  ERINDRINGER  FRA  MIT  FØRSTE 
OPHOLD  I  CIV1TA  D’ANTINO 


Henimod  Opbrudstid  fra  Rom  i  Foraaret  1883  havde  Joakim 
Skovgaard  og  jeg  aftalt,  at  vi  vilde  tilbringe  Sommeren  sammen 
i  strengt  Arbejde  i  Sora.  Flere  Skandinaver  havde  i  de  sidste 
Aar  malet  der  og  Krøyer  havde  gjort  sine  herlige  Markarbejdere 
og  Hattemageren.  Modelgrunden  var  oparbejdet. 

Den  sidste  Majdag  drog  jeg  af  Sted  med  alle  mine  Malesager, 
og  kom  forhaabningsfuld  til  det  forjættede  Land.  Byen  var  større, 
end  jeg  havde  tænkt,  Hotellet  mere  smudset,  Befolkningen  havde 
megen  Feber.  Motiverne  var  talrige,  men  Milieuet  tiltalte  ikke 
helt.  I  Rom  havde  jeg  hele  Vinteren  arbejdet  med  en  underskøn 
Model,  Ambrogio.  Hans  udmærket  godmodige  Mandighed  havde 
gjort  ham  til  en  kær  Gæst,  han  havde  stadig  søgt  at  faa  mig  op 
til  sin  Fødeby,  Civita  d’Antino,  tre  Mil  fra  Sora.  „Intetsteds  faar 
du  bedre  Vin,  Herre,  intet  Steds  finere  Luft,  intetsteds  elskeligere 
Folk.  Feber  har  vi  ikke.“  Dette  genklang  i  mine  Øren,  og  da 
Skovgaard  kom,  bad  jeg  ham  tage  med  op  at  undersøge  Situa¬ 
tionen. 

Tredie  Juni  lejede  vi  Vogn  og  saa  af  Sted  langs  den  dejlige 
Liriflod  og  alle  dens  Bugtninger.  Kusken  fortalte,  at  Vejen  var 
anlagt  af  Æmilius  Paulus,  at  hele  Egnen  var  lovprist  af  Horats, 
at  det  netop  var  her,  at  Elmen  giftede  sig  med  den  yndige  Vin¬ 
stok.  Han  viste  Baghold,  hvor  Fra  Diavolo  havde  skjult  sine 
Tropper  og  havde  plyndret.  Solen  steg  højt  og  bagte  hedt.  Bøn¬ 
der  kom  hele  Tiden  forbi  i  deres  maleriske  Dragter,  Bjergfloraen 
var  rig.  Vejens  Bugter  blev  saare  mange  og  vi  døsige.  Civita 
viste  sig  ikke.  —  Pludselig  holder  Kusken,  peger  med  Pisken 
op  ad  Bjerget:  „Deroppe  ligger  det.“ 

Vi  stirrede,  intet  kunde  vi  se.  En  Gut  gik  forbi.  „Hvor  langt 
er  der  til  Civita?"  —  „Halvanden  Times  Stigen."  —  „Kan  du 
være  Fører?"  —  „Med  Glæde."  —  Ja,  sagde  Skovgaard,  saa 
kan  du  jo  klavre,  jeg  bliver  her."  —  „Nej,  ved  du  hvad,  er  vi 
komne  saa  langt,  saa  skal  du  med."  —  Det  var  vanskeligt  at  faa 
ham  overtalt,  men  det  gik.  Opstigningen  blev  varm,  af  og  til 
hvilede  vi,  Føreren  stod  paa  Hovedet.  —  Endelig  naaede  vi  op, 
det  var  henimod  Middag.  I  Begyndelsen  var  Byen  kun  lave 
Stalde  for  Geder  og  Æsler.  Der  var  øde,  ikke  et  Menneske,  alle 
sov  til  Middag.  Vi  naaede  Midten  af  Byen.  Der  kom  en  gammel 
Kone,  dejlig  at  se  paa.  „Kan  De  sige  os,  hvor  vi  kan  faa  god 
Vin?"  —  Ja,  men  hvor  kommer  I  fra,  Herrer?"  —  „Vi  kom¬ 
mer  fra  Rom."  —  „Hvem  har  dog  vist  jer  til  dette  Sted?"  — 
„Det  har  en  Model,  som  hedder  Ambrogio,  og  han  sagde,  Vinen 
er  saa  storartet"  —  „Ambrogio,  det  er  min  Søn,  og  I  skal  faa 
god  Vin."  —  Saa  gik  den  gamle  Kone  som  en  Gazelle  foran  os 
og  ledte  os  til  Familien  Cerroni. 

Hun  hamrede  med  Dørhammeren;  der  gik  en  Stund  og  Husets 
tre  Døtre  kom  ud.  De  havde  alle  slumret  over  Væven,  for  varmt 
var  det.  „Tør  jeg  spørge,  kan  vi  faa  Vin,  og  er  det  muligt  ogsaa 
at  faa  lidt  Mad?"  —  De  var  endnu  ikke  komne  ret  ud  af  Søv¬ 
nen,  og  vi  saa  vist  underligt  ud  for  dem.  Det  var  tredive  Aar 
siden,  at  en  Ikkeitaliener  havde  sovet  en  Nat  i  Civita.  „Vort 
Hus  er  Deres,  og  De  skal  faa  alt,  hvad  vi  formaar.  Vil  De  ikke 
gaa  ind?"  —  „Tak,  vi  frygter  Forkølelse  ved  at  komme  i  Skyg¬ 
gen,  vi  er  saa  ophedede."  —  „Der  er  en  god  Ild  inde."  —  Vi 
kom  ind  til  den  elskeligste  italienske  Familie,  jeg  nogen  Sinde 
har  truffet.  Alle  tre  Døtre  arbejdede  i  Fællesskab  paa  at  gøre  et 
saa  hurtigt  og  veltillavet  Maaltid  som  muligt.  Vi  fik  det  ganske 
efter  Ønske,  kun  maatte  vi  helt  opgive  at  faa  vor  Fører  med  ved 
vort  Bord.  Der  blev  bredt  en  hvid  Dug  for  ham  paa  et  Bord 
i  Vinduesfordybningen.  —  „Kan  du  mærke,  hvor  blødt  her  op¬ 
vartes?"  sagde  Skovgaard.  —  Jeg  sad  netop  og  tænkte  derpaa 
og  paa,  at  jeg  helst  vil  blive  her."  —  „Du  er  lidt  hastig,  har 
ikke  set  et  eneste  Motiv,  du  har  Lyst  til  at  male."  —  Ja  suc¬ 
cessiv,  det  er  jeg  ikke,  men  i  disse  Omgivelser  maa  det  bedste 
vokse  i  En."  —  Vi  kom  ud,  saa  Byen,  Fontænen,  det  dejlige 
store  Torv,  den  gammeladelige  Familie  Ferrantes  rosenrøde  Pa¬ 
lads.  Vi  undrede  os  over  en  Kæde,  der  tung  laa  uden  for  Ind- 

Kristian  Zahrtmann  :  Piger  som  bære  Kalk.  1883. 
Det  første  udstillede  Billede  fra  Civita  d’Antino. 


gangsporten.  „Den  er  lagt  der  i  Anledning  af,  at  Ferdinand  den 
Anden  har  sovet  i  Paladset,  saa  bliver  den  stadig  liggende  og 
tages  kun  bort,  saalænge  en  anden  Konge  bor  i  Huset."  —  Vi 
tog  Farvel  fra  Familien  Cerroni,  idet  jeg  spurgte,  om  jeg  maatte 
faa  Logi  der  fra  den  femte  af,  saa  vilde  jeg  tage  til  Sora  og 
pakke.  Skovgaard  vilde  blive  i  Sora. 

Altsaa,  den  femte  Juni  holdt  jeg  igen  dernede  paa  Landevejen, 
to  Kvinder  fra  Civita  mødte  for  at  bære  den  tunge  Bagage  op 
paa  deres  Hoveder.  —  Mens  de  læssede  Byrderne  paa,  sagde 
Diletta:  „Du  ser  paa  den  Rose,  jeg  bærer  paa  Brystet,  Herre, 
tag  den,  men  kast  den  ikke  bort,  den  har  været  min.“ 

Atter  var  det  varmt  at  stige,  men  Luften  føltes  denne  Gang 
langt  lettere  for  hvert  hundrede  Meter,  vi  kom  højere,  og  da  vi 
naaede  ind  i  Cerronis  gæstfrie  Hjem,  hvor  vi  modtoges  af  aabne 
Arme,  vidste  jeg,  at  Betingelserne  var  herlige  for  at  arbejde  godt. 
—  Jublende,  syngende  løste  jeg  op  for  Kufferter  og  Kasser, 

Kristian  Zahrtmann :  Italienerinder.  Tre  unge  Piger  gaar  ned  ad  Civitaa  Trappe.  1901. 


bredte  alt  ud  og  begyndte  at  hamre  Lærreder  paa,  stille  Staffeli 
op.  Jeg  maatte  dog  se  mig  om  imens.  Tre  dejlige  lyse,  hvide 
Rum  var  stillede  til  Disposition,  Møblerne  var  faa,  Bord  og  Skrive¬ 
bord  i  Salottoen  særdeles  smagfulde  i  enkel  Stil.  Alle  Værelser 
hvælvede.  Overalt  var  der  rent,  hvidt,  blændende,  og  uden  for 
badede  Bjerge  og  Egn  sig  i  Solens  skæreste  Straaler.  Under 
Vinduet  laa  den  monumentale  Bytrappe,  hvor  Byens  fagre  Kvin¬ 
der  færdedes  til  og  fra  Fontænen.  Pragtfulde  Trappemotiver! 

Mens  jeg  henrykt  saa  herpaa,  dækkede  Salottoens  Spisebord  sig 
og  Suppen  blev  baaret  ind.  Husets  ældste  Datter  serverede  den 
for  mig,  og  den  smukke  gamle  Husfrue  satte  sig  paa  en  Stol  ved 
Væggen  for  at  konversere  mig  ved  Maaltidet.  Dette  gentoges  dag¬ 
ligt  ved  Hovedmaaltidet  Klokken  tolv.  —  Vi  blev  gode  Venner, 
hun  og  hele  Byen  syntes,  at  det  var  en  Ære,  at  Huset  Cerroni 
havde  faaet  en  fremmed  Gæst,  og  dagligt  blev  Signoraen  mere 
meddelsom : 

Manden  havde  været  Vigneejer,  velstaaende  og  havde  efter 

Tidens  Skik  Pengene  i  sin  Skrivebordsskuffe.  Han  var  ivrig  Til¬ 
hænger  af  Victor  Emanuel,  saa  med  Glæde  Garibaldis  Frem- 
marsch.  Paa  patriarkalsk  Vis  boede  hans  ugifte  Søster  og  en 
yngre  Broder,  der  var  Præst,  i  hans  Hus.  Der  var  fem  Børn. 
Det  yngste,  Signor  Diomede,  laa  endnu  ved  Brystet  En  Novem¬ 
bernat  1861  bankedes  gentagende  paa  Husdøren.  Præsten  staar 
op.  To  fattige  Piemontesere  beder  om  Husly.  Godmodig  skyder 
Præsten  Skodden  fra  Døren.  —  Ind  trænger  femten  væbnede, 
halvtmaskerede  Røvere,  bagbinder  Manden,  Præsten,  Søsteren, 
plyndrer  fuldstændigt  Huset,  fører  de  tre  fangne  op  paa  Bjergene 
hinsides  Lirifloden.  Saa  var  de  i  Kirkestaten,  medens  Civita 
d’Antino  er  i  det  Napolitanske.  —  Løsepenge  krævedes.  —  I  tre 
Dage  gik  den  unge  Signora  til  Slægt  og  Venner  og  laante,  hvad 
der  var  muligt.  Søsteren  til  Manden  havde  Røverne  ladet  løbe, 
hun  gjorde  dem  for  frygteligt  Spektakel.  Da  Signoraen  intet  mere 
kunde  skaffe,  slog  de  de  to  Brødre  ihjel.  Lige  efter  at  de  to 
Brødre  var  bievne  skudte,  dækkede  Sneen  Ligene  og  blev  lig¬ 
gende  til  April  næste  Aar.  Da  fandt  man  Præstens  Lig,  der  blev 
begravet  i  en  Kirke  hinsides  Liri.  Husherrens  Lig  fandtes  aldrig. 
Skønt  det  ikke  var  saa  mange  Aar  siden,  fortalte  en  Model  mig 
noget  senere,  at  Præstens  Lig  var  bleven  fundet  netop  Aarsdagen 
efter  at  han  var  bleven  myrdet.  Han  laa  da  som  et  dejligt  Voks¬ 
billede  med  halvtaabne  Øjne,  røde  Kinder  og  smilede  som  et 
uskyldigt  Barn.  Saa  hurtigt  danner  Sagaer  sig.  Fra  lykkelig  ung 
Hustru  var  Signora  Domenica  saaledes  bleven  Enke,  fra  vel¬ 
havende  gældbunden.  Hun  var  ene  om  at  opdrage  fem  Faderløse. 

Som  hun  sad  der  og  talte  om  disse  Begivenheder  for  22  Aar 
siden,  imponerede  hun.  Huset  var  oparbejdet  til  solid  Velstand. 
De  fem  voksne  Børn  vare  sunde,  glade,  velopdragne  og  meget 
arbejdsdygtige.  Den  gamle  Dame  førte  et  pragtfuldt  Regimente. 

Nu  til  Arbejdet.  Motiver  overalt  og  lige  under  Vinduet  paa 
den  brede  Trappe  det  nærmeste.  Det  blev  min  Plads,  jeg  malede 
Figurer  paa  Trappen.  Tegnede  og  observerede  paa  samme  Tid. 
Intet  bedre  Sted  kunde  findes  til  at  iagttage  italiensk  Folkeliv. 
Største  Delen  af  Byens  2000  Indbyggere  skulde  forbi,  enten  de 
skulde  til  Høstarbejde,  hente  Brænde  fra  Skovene  paa  de  høje 
Bjerge  eller  hente  Vand  nede  fra  Kilden.  Hvilket  Liv,  hvilken 
Rigdom,  og  hvorledes  kappedes  Ungdommen  ikke  om  at  gøre 
den  fremmede  Signore  til  Midtpunkt  for  Spøgen!  Det  var  yndet 

Sport,  at  de  unge  Karle  kom  en  lille  Haandfuld  Grus  i  Pigernes 
store  Vandkonkaer,  naar  de  var  naaede  med  dem  paa  Hovedet 
op  mod  Byporten.  Karlene  lejrede  sig  nu  om  mig,  det  gjorde 
mere  Virkning.  Der  kom  seks  Piger  paa  Rad,  hver  stolt  bærende 
sin  Konka  med  klart  Kildevand.  Der  var  seks  unge  Knøse,  hver 
med  sin  Haandfuld  Jord,  Vandet  blev  mudret,  Pigerne  rasende, 
Konkaen  i  lynende  Fart  af  Hovedet.  Det  gjaldt  at  hælde  Indholdet 
ud  over  den  kære  Voldsmand.  Under  Latter  kunde,  det  ske,  at 
enten  jeg  eller  mit  Billede  fik  en  Pøs.  „Scusateci  signore"  og 
Munterheden  gav  Ekko  i  Bjergene.  —  En  Dag  havde  Raffaello 
slaaet  op  med  Faustina.  Hun  trøstede  sin  femtenaarige  Ungdom 
med  Gaetano.  Raffaello  fnøs,  over  at  hun  ikke  valgte  en  bedre, 
og  det  ualmindeligt  dejlige  Silketørklæde,  han  for  en  Maaned 
siden  havde  givet  hende,  tilbageerobrede  han  og  rev  det  i  mange 
Smaastumper.  Hver  af  hans  Venner  fik  sin  Strimmel,  ogsaa  jeg  fik 
en.  Man  fæstede  den  paa  Hat  eller  Bryst  som  Tegn  paa,  at  man 
ikke  billigede  Faustinas  Fantasier.  —  Pigerne  hentede  Kalk  til 
Syndacus’  Palads,  der  skulde  udbedres.  Herlige,  dirrende  af  Ung¬ 
dom  og  Glæde  bevægede  de  sig  stadig  op  og  ned  ad  Trapperne. 
En  Dag  kom  et  muntert  Tog:  en  af  de  rige  Bønder  havde  af¬ 
høstet.  Hans  Arbejdere,  Karle  og  Piger,  havde  med  yppige  Rosen¬ 
lænker  og  sejge  Tove  bundet  ham  fast  til  Æslet,  hvorpaa  han 
red.  De  blæste  Skalmeje,  slog  Tamburiner,  dansede  om  ham,  de 
lo  og  støjede  og  løste  ham  først,  da  han  havde  givet  nogle  Om¬ 
gange  Vin  til  dem  alle.  —  En  gammel  Mand  kom  forbi,  da  jeg 
havde  travlt  med  at  male  tre  af  Kalkpigerne.  De  stod  frisk  an¬ 
lagte  paa  Billedet.  Han  stod  længe  og  saa  paa  det,  saa  skød  han 
sit  Ben  hen  over  mit,  som  jeg  sad  og  malede,  satte  sig  halvt  paa 
mit  Skød,  halvt  knælede  han.  I  dyb  Hengivelse  trykkede  han  et 
Kys  paa  den  midterste  Piges  Ansigt.  Han  tog  det  med  paa  sine 
Læber.  Jeg  fik  travlt  med  at  tørre  dem  rene  for  den  giftige 
Farve.  Han  havde  aldrig  set  andre  Billeder  end  Kirkernes,  troede 
at  mit  var  helligt.  Dette  gentoges  et  Par  Gange  med  andre.  — 
Høstarbejdet  var  skønt  at  se,  Pigerne  bar  den  gyldne  Rigdom 
til  Tærskepladseme  ved  Byen,  og  naar  de  saa  befriede  for  deres 
Byrder  igen  slentrede  ud  for  at  hente  ny  Rigdom,  gik  de  om¬ 
slyngende  hinanden  tre  eller  fire,  som  det  kunde  falde.  De  sang, 
og  kom  de  til  et  fremspringende  Punkt  satte  de  alle  deres  Munde 
tæt  sammen,  at  den  unisone  Klang  kunde  tone  langt  ud  over 


Digitized  by 


Google 


192  Nogle  Erindringer  fra  mit  første  Ophold  i  Civita  d’Antino 


Dalen.  Lidt  efter  lidt  blev  de  stolte  hvide  Okser  drevne  ned  fra 
Græsgangene  i  de  højeste  Bjergegne.  De  skulde  tærske  Sæden, 
nu  kom  deres  travle  Tid.  Paa  hver  Tærskeplads  stod  store,  store 
Hæs,  Pladsen,  der  var  brolagt,  blev  fejet  ren,  og  Hveden  lagt  i 
mægtige  Dynger.  Fire,  seks  ja  otte  Øksne  blev  spændt  under  et 
Aag,  de  skulde  med  deres  brede  Klove  træde  Sæden  ud  af 
Aksene.  Alt  Liv  samledes  om  Tærskepladserne,  Menneskene 
havde  travlt  med  ved  Hjælp  af  store  Koste  at  feje  den  udtraadte 
Sæd  i  Hobe,  saa  skulde  den  gaa  med  Haandkraft  op  i  Luften, 
at  Vinden  kunde  rense  den  for  Avner.  Tiggermunkene  kom  til, 
hver  med  sin  Pose,  og  den  aftærskede  Halm  blev  baaren  ind  i 
Vinterstaldene. 

Efter  Høsten  kom  Festdagene.  Det  var  anden,  tredie  og  fjerde 
Avgust.  Sant  Antonio,  Santa  Maria  addolorata  og  San  Lidano. 
Hver  Dag  var  der  stor  Gudstjeneste,  store  Processioner,  men 
sidste  Dag,  San  Lidano,  fejredes  den  største  Fest.  Da  var  alle  i 
deres  allerbedste  Stads,  og  alle  Helgenerne  var  den  Dag  ude. 
En  rørende  Devotion  beherskede  Folket.  At  bære  Helgenerne 
ansaas  for  Pønitense.  Jo  helligere  Helgenen,  desto  større  var 
Syndsforladelsen.  Ved  Slutningen  af  den  store  Messe  stilledes 
Tilladelsen  til  at  bære  Helgenerne  til  Auktion.  Santa  Filomena, 
som  bæres  af  Jomfruer,  gik  i  27  Frcs.,  Sant  Antonio  i  16,  Santa 
Maria  addolorata  i  35,  San  Lidano  i  60.  Et  af  de  store  Lys  5V* 
Frcs.,  de  smaa  75  Centimer.  Den  fattige  Befolkning  havde  sparet 
sammen  Aaret  rundt  for  at  være  med  til  at  bære.  En  velhavende 
Enke  købte  Retten  til  at  bære  Santa  Filomena,  men  lod  hende 
saa  bære  af  seks  Jomfruer.  Saaledes  kom  de  27  Frcs.  begge 
Parter  til  Gode.  Da  Processionen  havde  været  Byen  rundt,  fra 
Vinduerne  var  bleven  overdænget  med  friske  Blomster  og  igen 
naaede  Torvet  uden  for  Kirken,  var  Festen  paa  det  højeste.  To 
store  Musikkorps  havde  ledsaget  den  gennem  Byens  Gader,  nu 
skulde  alle  de  andre  Helgener  gøre  Honnør  for  San  Lidano. 
Røgelse  steg  i  stor  Mængde  mod  Himlen,  Hostien  blev  frem¬ 
vist  for  Folket.  Alle  knælede  ned  i  Guds  lysende  Sol.  Velsignel¬ 
sen  blev  uddelt,  og  Troldkærringer  og  Kanonskud  dundrede  løs 
i  umaadelig  Mængde.  Larmen  var  øredøvende,  Krudtrøgen  tæt. 
Undertiden  gjorde  den,  naar  den  sollys  smøg  langs  med  Jorden, 
at  det  saa  ud,  som  om  hele  den  pragtfuldt  brogede  Procession 
bares  paa  en  Sky.  Femtusinde  Kanonslag.  Alle  omliggende  Byer 

kunde  høre,  at  Civitaneme  fejrede  deres  Helgener  paa  sømmelig 
Vis.  Musikken  spillede  altfor  hastigt  Kongehymnen,  og  hele  Toget 
fløj  i  flyvende  Fart  igen  helt  ind  i  Kirken. 

Alle  spiste  den  Dag  Kød,  alle  havde  Raad  til  at  drikke  Vin. 

Kristian  Zahrtmann 


Kristian  Zahrtmann : 

Madonnabillede  i  Kirken  S.  Maria  i  Civita 
d’Antino,  1893. 


Tilskueren  1908 


13 


Digitized  by  v^ooQle 


DET  DANSKE  SPROG  PAA  DEN  DANSKE  SCENE 


Det  er  forunderligt,  saalidt  man  i  tidligere  Tider  i  alt  det, 
der  er  skrevet  om  Theatret,  har  indladt  sig  paa  at  omtale  det 
Sprog,  der  taltes  paa  Scenen.  Først  i  de  sidste  Decennier  har 
man  begyndt  at  drøfte  det  og  at  kritisere  det.  Man  troede  saa 
urokkeligt  paa,  at  paa  den  kongelig  danske  Scene  taltes  det  bedste, 
det  reneste  Sprog.  Scenens  Udtale  af  et  Ord  blev  anført  som 
Autoritet:  „saadan  siger  man  det  paa  det  kgl.  Theater,  altsaa 
hedder  det  saadan."  Medens  man  nok  saa  ivrigt  kritiserede  Dig¬ 
terens  Ord,  mod  det  talte  drog  man  sjelden  tilfelts,  Øret  var  ikke 
opladt  derfor,  nok  for  Klangen,  for  Deklamationen,  for  Tanke- 
og  Følelsesudtryk,  ikke  i  synderlig  Grad  for  Udtalen,  udover 
det,  at  man  generedes  hos  En  og  Anden  af  Provinsialismer  og 
Dialektreminiscenser.  Og  der  var  vist  heller  ikke  stort  at  kriti¬ 
sere.  Man  havde  jo  et  Mønstersprog,  saa  nær  op  ad  Skriftspro¬ 
get  som  muligt,  det,  der  endnu  benyttes  af  Enkelte  paa  Scenen, 
af  Mange  paa  Prækestol  og  Katheder,  det,  der  har  bevaret  sig 
som  Læsesprog  indtil  de  seneste  Tider,  baade  i  de  fleste  Skoler 
og  hos  de  fleste  „dannede",  der  læser  „godt  højt".  Fonetiken  var 
endnu  ikke  kommen  med  sin  Sonde  og  sit  Hørerør  og  havde 
analyseret,  hvorledes  det  levende  Sprog  tales,  og  lært  os,  hvilke 
Værdier  af  Liv  og  Natur,  hvilken  Rigdom  af  Nuancer  i  selve 
Udtalen  vi  kan  hente  derfra  og  overføre  paa  Scenens  Tale. 

Selvfølgelig  er  det  ikke  en  Dom  over  svundne  Tiders  Sprog¬ 
behandling  eller  nogetsomhelst  Nedsættende  om  den,  jeg  her  vil 
fremføre.  Som  hver  Fugl  synger  med  sit  Næb,  saadan  synger 
hver  Tid  med  sit,  og  Intet  er  uretfærdigere  end  at  dømme  en 

Tid  eller  en  Kunstner  i  Tiden  efter  Andet  end  Tidens  egen 
Maalestok.  , 

Dette  Mønstersprog  var  jo  heller  intet  dødt  Sprog.  Det  lod 
sig  fylde  med  baade  klare  og  dybe  Tanker,  med  inderlig  Følelse 
og  høj  Begejstring,  med  fin  Satire  og  med  frodigt  Lune.  Det 
klang  prægtigt  i  Tragedien  og  i  det  højere  versificerede  Drama 
med  sine  faste  Konsonanter  og  sine  fyldige  Vokaler,  især  efterat 
Rosing  havde  smeddet  norsjc  Malm  ind  i  det  baade  i  Toner  og 
i  Udtale.  Men  ogsaa  i  Conversationsstykket  lød  det  fint  og  ele¬ 
gant;  selv  i  den  borgerlige  Komedie  lod  det  sig  formæle  med 
Jævnhed  og  Bredde.  De  stærkt  komiske  Figurer  nærmede  sig 
dog  mere  til  Livets  daglige  Tale,  men  vovede  sig  alligevel  ikke 
for  langt  ned.  Kun  i  Dialektrolleme  gjorde  man  Skridtet  fuldt  ud 
til  et  tro  Billede  af  Bondealmuens  Tale. 

I  de  holbergske  Komedier  paa  Holbergs  egen  Tid  tror  jeg 
dog,  at  man  har  holdt  sig  nærmere  til  Livets  Tale.  Derpaa  tyder 
det,  at  han  saa  ofte  skriver  dens  Forkortelser;  han  skriver  saa- 
ledes  mangfoldige  Steder  gir,  tar,  lar,  ja  endogsaa  Bormester. 
Kun  hans  Pedanter  har  talt  et  mere  bogligt  Sprog.  Naar  det 
imidlertid  er  Tradition,  at  Jens  i  Jacob  v.  Thyboe  siger  mig 
og  dig  med  i  og  g,  er  det  jo  allerede  et  Spørgsmaal,  hvor 
gammel  den  Tradition  er,  om  det  ikke  er  en  Frugt  af  senere 
Tiders  Stiliseringsbestræbelser.  Ialfald  tør  man  vist  ikke  deraf 
slutte,  at  ogsaa  Stygotius  har  talt  saa  pedantisk;  den  lærde  Mands 
ulærde  Tjener  kan  jo  have  overdrevet  Sprogkorrektheden,  saa- 
ledes  som  man  nutildags  ofte  hos  de  Halvdannede  træffer  de 
største  Korrekthedsbestræbelser,  jævnlig  højst  misforstaaende. 

Men  medens  Holbergs  Retskrivning,  trods  den  lidt  boglige 
Periodebygning,  holder  sig  nærmere  til  Talen  end  senere  Tiders, 
er  det  morsomt  at  se  den  lærde  Digter  ikke  kunne  undlade  at 
bøje  de  latinsk  formede  Navne  i  deres  Casus  i  udannede  Per¬ 
soners  Mund,  men  lade  Henrik  i  Kandestøberen  kalde  paa  Me¬ 
ster  Anton  i,  og  Pernille  i  Pernilles  korte  Frøkenstand  sige:  „Jeg 
har  kun  lidet  bedre  Tanker  om  denne  Jeronimo."  Det  har  han 
dog  næppe  forlangt  af  sine  Skuespillere,  naar  de  kom  paa  Sce¬ 
nen  under  hans  Instruktion,  og  derfor  burde  vist  ogsaa  moderne 
Skuespillere  lade  denne  latinske  Casusbøjning  fare. 

Hos  Holberg  finder  man  ogsaa,  ligesom  hos  hele  hans  Sam¬ 
tid  og  langt  ned  i  Tiden,  alle  franske  Ord,  selv  dem,  der  har  faaet 

dansk  Borgerret,  skrevne  som  paa  Originalsproget  og  med  la¬ 
tinske  Typer t  mellem  den  øvrige  gotiske  Skrift.  De  har  dog  sik¬ 
kert  allerede  paa  Holbergs  Tid  været  saa  opgaaede  i  vort  Sprog, 
at  de  som  nu  fordanskedes  i  Udtalen  og  fik  det  uundgaaelige 
danske  Stød.  Man  skrev  „solide0,  „noble",  men  har  sagt  som  nu 
„solidt",  „nobel"  (begge  med  Stød).  Endnu  i  min  Barndom  skrev 
man  altid  „Comptoir",  men  man  sagde  „Kontor"  som  idag;  ja, 
der  er  mange,  der  endnu  skriver  „Lieutenant",  men  ikke  En, 
som  ikke  siger  „Løjtnant".  Det  er  derfor  vist  en  misforstaaet 
Stil  bestræbelse,  naar  Nutidsskuespillere  hos  Holberg  udtaler  de 
franske  Ord  med  fransk  Udtale,  fristede  af  den  skrevne  Form. 
Henrik  har  sikkert  kaldt  Mascaraderne  en  nobel  (med  Stød) 
Tidsfordriv,  ikke  noble  paa  Fransk,  ligesom  Magdelone  i  Per¬ 
nilles  korte  Frøkenstand  har  sagt:  „jeg  hører  dig  intet  solidt  at 
sige,"  og  aldeles  ikke,  som  Magdelonerne  til  Dato  har  sagt: 
„intet  solide",  endogsaa  med  stumt  (blødt)  d. 

Hvorledes  Holberg  i  sin  Orthographi  har  blandet  Skrift¬ 
sprogs-  og  Talesprogsformer,  giver  og  gir,  tager  og  tar,  haver 
og  har,  udi  og  i,  og  derved  vist,  at  saadanne  Ord  udtaltes  gan¬ 
ske  som  nu,  om  man  end  ofte  skrev  enkelte  af  dem  (haver  og 
udi)  med  en  forældet  Bogstavering,  har  Julius  Martensen  paavist 
i  sin  udmærkede  Afhandling  om  Holbergs  Sprog  i  1ste  Bind  af 
sin  Udgave  af  Comedierne  (S.  158  flg.,  samt  263 — 274).  Man 
kan  deraf  slutte,  hvorledes  de  sagdes  paa  Holbergs  Tid;  men 
ikke  destomindre  hører  man  endnu  den  Dag  idag  stadig  sagt 
udi  for  i;  og  naar  jeg  mindes,  hvorledes  i  min  Barndom  og 
første  Ungdom  Leander  og  Leonora  (ikke  Henrik  og  Pernille) 
talte,  saa  var  det  som  to  Bøger  og  ikke  som  to  Mennesker, 
saaledes  stivnedes  deres  Sprog,  Noget,  som  sagtens  en  efter- 
holbergsk  Tid  i  en  misforstaaet  Stil  bestræbelse  havde  indført, 
men  som  Gudskelov  senere  Tider  har  smeltet  igen  til  menne¬ 
skelig  Tale. 

Men  har  end  paa  Holbergs  Tid  Sproget  i  Comedierne  været 
levende  og  naturligt,  saa  har  det  i  Tragedien  været  stivt  og  bog¬ 
ligt.  Det  viser  Sproget  i  hans  egen  Melampe  og  overhovedet  i 
hans  Vers: 

„Se  der  min  Handske,  som  skal  være  Tegn  til  Krig. 

Der  har  du  min  igjen  til  samme  Tegn  for  mig." 

Man  rimede  det  paa  Ret: 

„At  myrde  Fanger  jo  tillader  Krigens  Ret, 

hvad  svar  du  dertil,  bør  du  ej  erkjende  det?B 

(Melampe,  2.  Akts  Slutning,  3.  Akts  Slutning). 

Dette  mig,  dig,  sig  og  det  har  Digterne  holdt  paa  utroligt 
længe.  Endnu  i  Oehlenschlagers  Tragedier  maa  man  oprindelig 
have  sagt  det.  Men  skrevet  som  Rimord  og  altsaa  fordret  udtalt 
saaledes,  idetmindste  naar  det  stod  som  saadant,  har  Heiberg 
det  endnu,  og  udenfor  Skuespillet,  i  Digte,  endnu  Paludan-Mul- 
ler.  Da  „Alferne"  opførtes  i  1871,  forlangte  Fru  Heiberg  som 
Sceneinstruktrice  af  Emil  Poulsen  og  Frk.  Dehn,  at  de  skulde 
sige: 

Henrik:  Lad  ved  dette 

dig  forbindes  huldt  til  mig. 

Talerig 

er  din  Læbes  tause  Stemme, 
hvert  et  Ord  jeg  kan  fornemme, 
den  har  sagt  — 

Marie:  Jeg  elsker  dig. 

for  Rimets  Skyld  paa  talerig,  uagtet  der  var  to  Rim  foruden 
det,  mig  og  dig. 

I  den  lille  Vexeltale  mellem  Henrik  og  Marie: 

„Marie,  du  mig  kender? 

Min  Ven!"  osv. 

som  Fru  Heiberg,  vistnok  med  Rette,  betragtede  som  en  lille 
musikalsk  Duet,  lod  hun  dem  naturligvis  ogsaa  sige  mig  og  dig, 
tilmed  da  man  endnu  dengang  altid  sang  mig  og  dig.  Det  gav 
Phister  Anledning  til  en  lille  komisk  Effekt,  naar  han,  efterat 
de  havde  sluttet  med 

Marie:  Jeg  flygter.  — 

Henrik:  Jeg  vil  følge  — 

Marie:  Med  mig? 

Henrik:  Til  Skoven! 

Marie:  Over  Bølge! 

Henrik:  Med  dig! 
udbrød  om  Mannegrim: 

Nei  stop;  der  bliver  ikke  Noget  af  denne 
Flygten  over  Bølge  med  dig. 

Det  som  Rim  f.  Ex.  paa  Ret  forekommer  i  Sangene  i  alle 
Heibergs  Vaudeviller,  trods  de  hverdagslige  Situationer. 

Som  allerede  flygtig  berørt  ovenfor  kom  der  i  Slutningen  af 
det  18.  Aarhundrede  en  ejendommelig  Paavirkning  og  gjorde 
sig  gældende  overfor  Scenens,  særlig  Tragediens  Sprog  gennem 
den  store  Skuespiller  Michael  Rosing.  Han,  der  var  Thrønder 
af  Fødsel,  arbejdede  vel  ihærdigt  paa  at  afslibe  sin  haarde  nor¬ 
ske  Udtale,  samtidig  med,  at  han  kæmpede  for  og  bestræbte  sig 
selv  for  en  større  Naturlighed  i  Tragediens  Diktion,  end  den  tid¬ 
ligere  havde  ejet.  Men  helt  dansk  blev  hans  Tale  ikke,  og  ad¬ 
skillige  Ords  norske  Udtale  har  han  vel  heller  ikke  villet  af¬ 
lægge,  fordi  de  besad  en  større  Kraft  paa  hans  eget  Maal  end 
paa  det  vege  danske.  Hans  norske  „Sværd*  faldt  tungere  end 
det  danske  „Svær’“;  Jorden*,  „Norden*,  „Ordet*,  „ haarde 
„Gærdet*;  „Skaa-ven“,  „s aa-\e“  klang  ham  bedre  end  den  al¬ 
mindelige  danske  Udtale  af  disse  Ord.  Og  de  fik  fast  Fod  i 
Tragediens  Sprog,  og  i  det  hele  i  den  højere  Stil,  ja  ofte  langt 
ned  i  Scenens  Dagligtale.  Han  skabte  nemlig  Stil,  han  fik  tal¬ 
rige  Efterlignere.  Vi  hører  det  i  Blichers  „Skibsjournal*,  hvor 
der  staaer:  „„En  ny  Tidsalder*,  lød  nu  bag  ved  min  Ryg  en 
affekteret  Theaterstemme,  en  af  de  mange  Rosingianere,  som  i 
denne  Periode  norskede  i  Thalias  Kapeller  og  stundom  i  selve 
Kirkerne,*  osv.  Hvordan  Norsk  kan  friste  ved  sin  større  Kraft 
og  Klang  hørte  vi  senere  paa  selve  den  gennemnaturlige  Vilhelm 
Wiehe,  der  efter  sit  norske  Ophold  stadig  sagde  „et  Hav*  (med 
langt  a  og  v).  Jeg  har  ogsaa  en  Mistanke  om,  at  de  underlige 
Spørgsmaal,  der  stiger  til  den  sidste  Stavelse  (istedetfor  som  ellers 
paa  Dansk  til  den  mest  betonede  Stavelse  for  saa  atter  at  dale), 
som  er  fuldstændig  norske  i  Formen,  og  som  har  grasseret  i  vor 
Tragedie  hele  det  19.  Aarhundrede  igennem,  ja,  stundom  kan 
spores  endnu,  at  de  ogsaa  stammer  fra  Rosings  Paavirkning. 

Det  var  morsomt  at  vide,  naar  mig  og  dig  paa  Scenen  blev 
afløst  af  Udtalen  maj  og  daj;  men  det  er  det  sagtens  umuligt  at 
faae  oplyst.  At  vore  Digtere  skrev  mig  og  dig  som  Rim  paa  Ord, 
der  endte  paa  ig,  langt  ned  imod  vor  Tid,  beviser  Intet;  de  skrev 
saa  mangfoldige  Gange  Øjerim  for  Ørerim.  Udover  det  omtalte 
Tilfælde  i  „Alferne*  kan  jeg  ikke  mindes  at  have  hørt  det  udtalt 
paa  Scenen  i  Tale.  1  Sang  derimod  holdt  det  sig,  lige  til  Emil 
Poulsen  brød  det  i  „Bertran  de  Born“,  hvor  han  dog  bøjede  sig 
for  Digterens  Fordring  til  Udtalen  dig  som  Rim  paa  Krig  og 
sang  følgende  Compromis: 

lad  mig  (maj)  følge  din  Skare  som  Væbner  i  Krig, 
lad  mig  (maj)  blive  hos  dig! 

1  „Drot  og  Marsk"  gennemførte  han  derimod  Udtalen  maj 
og  daj.  Efterhaanden  fulgte  saa  Sangerne  ham  efter.  Simonsen 
holdt  dog  endnu  længe  paa  mig  og  dig;  først  i  sine  sidste  Aar 
bøjede  han  sig  for  det  moderne  Krav. 

Foruden  de  norske  Paavirkninger  i  „Mønstersproget"  kom 
der  længere  hen  i  forrige  Aarhundrede  en  Ting  til,  der  yder¬ 
ligere  fjernede  det  fra  Livets  Sprog,  idet  vor  første  Skuespiller¬ 
inde,  Fru  Heiberg,  forfinede  det  ved  forskellige  ejendommelige 
Udtaleformer.  Jeg  maa  paany  gentage,  at  min  Omtale  heraf  ikke 
betyder  den  mindste  Nedsættelse  af  hendes  Kunst;  hendes  Sprog 
passede  til  hendes  Tid,  som  accepterede  og  nød  det.  I  den  Pe¬ 
riode  pyntede  eller  idealiserede  man  al  Kunst.  Man  malede  ide¬ 
aliserede  Landskaber  og 'dito  Bønderpiger;  ogsaa  Skriftsproget 
pyntede  man  med  sirlige  og  elegante  Periodebygninger,  stundom 
med  laante  franske  Udtryk,  som  „det  er  at  sige"  for  „det  vil 
sige".  Hun  forfinede  sin  Tale  ved  at  benytte  en  Mængde  luk¬ 
kede  Vokaler,  hvor  Sproget  ellers  har  den  aabne:  „Smykke" 
(med  lukket  y)  „Kyst",  „forundret",  „kun",  „hindre"  (alle  luk¬ 
kede).  Jeg  mindes  tydelig,  at  jeg  i  „Nej"  har  hørt  hende  synge: 
„jeg  i  mit  Fjed  bestandig  skimted  Dem;  De  fulgte  med  til  store 
Kirkestræde"  (begge  i’er  lukkede).  I  „Kong  Renés  Datter"  spurgte 
hun,  om  Synet  var  „et  /nstrument  af  kunstig  Bygning"  (alle  i’er  og 
u’er  lukkede.  Bygning  med  blødt  g).  Det  var  nemlig  ogsaa  en  af 
hendes  Ejendommeligheder,  at  hun  yndede  at  dvæle  paa  de  stemte 
Konsonanter  og  forat  kunne  det  borttog  Stødet  af  forskellige  En¬ 
stavelsesord,  som  Spyd,  Skød,  Kvad,  Skrud,  Syd,  der  blev  til 
Spydd,  Skødd,  Kvadd,  Skrudd,  Sydd  (med  kort  Vokal,  intet  Stød 
og  Dvælen  paa  d’et).  Paa  nogle  af  disse  Ord  som  Spyd,  Skød,  Syd 
hører  man  det  ofte  endnu.  Beundrere  eller  snarere  Beundrer- 
inder  af  denne  Sprogforbedring  bragte  det  ud  i  Skolerne,  særlig 
Pigeskolerne,  hvor  denne  Udtale  endnu  dyrkes,  skjøndt  Ordenes 
Oprindelse  viser,  at  Vokalen  er  lang,  som  vi  ogsaa  kan  høre 
det  i  Svensk,  „spjut". 

De  stemte  Konsonanter  (1,  m,  n,  r,  blødt  d  og  g)  har  altid 
været  fristende  at  dvæle  paa  for  Deklamatorer.  I  nyere  Tid  har 
det  særlig  været  1,  n  og  r,  der  har  lokket  dem  (vill,  kann,  tørr). 

Saa  kom  Høedt.  Han  fejede  med  sin  sunde  Realisme  alt  det 

Pyntede  ud  af  deres  Tale,  som  han  kunde  paavirke.  Han  gik  til 
en  Begyndelse  maaske  lidt  vidt.  Jeg  husker,  at  Michael  Wiehe, 
der  iøvrigt  aldrig  havde  været  inde  paa  Forfinelsen,  fik  en  haard 
Bebrejdelse  for  overdreven  Naturlighed  i  en  Kritik  i  Dagbladet 
i  Oktober  1860  (den  eneste  fra  den  Tid,  jeg  mindes,  hvor  Ud¬ 
talen  paa  Scenen  er  bleven  omtalt),  fordi  han,  vel  under  Paa- 
virkning  af  Høedt,  som  Henrik  i  „Alferne"  havde  sagt: 

„Den  halle  Maane  med  sit  Lys 
hal’  dem  fordunkled." 

Men  det  var  maaske  en  Overdrivelse  af  Kritikeren,  og  i 
hvert  Fald  har  det  kun  været  i  en  kort  Periode  af  overdreven 
Jævnhed,  at  Wiehe  tillod  sig  sligt.  Senere  talte  baade  han  og 
Høedt  et  paa  engang  naturligt  og  sjelden  rent  Sprog. 

Høedts  Indvirkning  paa  Sprogets  Naturlighed  bevaredes  og 
fortsattes  af  den  følgende  Generation,  hvor  dog  Damerne  havde 
lidt  ondt  ved  at  slippe  de  Fru  Heibergske  Traditioner  med  de 
lukkede  Vokaler.  Særlig  holdt  de  paa  Smykke  og  kun  (lukket  y 
og  u).  Jeg  spurgte  engang  Fru  Nyrop:  „Hvorfor  siger  De  „Smyk¬ 
ke?  (lukket  y)  De  siger  jo  dog  aldrig  „Lykke"  (lukket  y).  „Nej, 
det  gør  jeg  ikke;  men  det  hedder  Smykke  (lukket).  Ikke  sandt 
Professor  Hansen"  (senere  Etatsraad  Peter  Hansen,  som  dengang 
var  Direktør,  og  som  netop  kom  forbi),  „jeg  ved  nok,  det  hedder 
Lykke  (aabent),  men  hedder  dette  ikke  Smykke  (lukket)?"  „Nej, 
det  maa  vist  være  en  Nykke  (lukket)  af  Fruen,"  svarede  Pro¬ 
fessoren  tørt. 

Den  tidligere  Theaterdirektør,  Kammerherre  Fallesen,  havde 
derimod  sikkert  givet  Fruen  Ret,  han  kunde  aldrig  faa  Vokalerne 
i,  y  og  u  lukkede  nok.  Han  syntes  ikke  at  kunne  høre  den 
Mellemlyd,  som  almindelig  dannede  Mennesker  bruger  i  saa- 
danne  Ord  som  „underlig",  „Kirke".  Naar  man  ikke  udtalte  Vo¬ 
kalerne  fuldt  lukkede,  lød  det  for  ham,  som  man  sagde  „aander- 
lig",  „Kærke".  Ellers  havde  han  et  særdeles  godt  Sprogøre  og 
havde  i  flere  Retninger  en  gavnlig  Indflydelse  paa  Scenens  Sprog. 
For  det  Første  fik  han  absolut  fastslaaet  for  de  endnu  vaklende, 
at  d-e-t  siger  de’,  og  d-e  siger  di,  en  Regel,  der  endnu  bringer 
Lægfolk  i  Rædsel.  Man  fortæller  mig,  at  naar  man  i  Skolerne 
lærer  Børnene  den,  kommer  der  Forældre  i  Hobetal  og  prote¬ 
sterer  mod,  at  man  fordærver  Børnenes  Sprog.  Dernæst  hæv¬ 
dede  han  Enkelttalsformerne  af  Verberne  for  baade  Enkelttal  og 

Flertal  i  Prosa:  „vi  har",  „vi  var“,  (for  „vi  have“,  „vi  vare**); 
„bliv  her**!  „følg  mig“!  (sagt  til  flere,  for  „bliver  her**,  „følger 
mig!**)  Endelig  gav  han  en  særdeles  fin  Regel:  „Tal  saa  rent,  at 
det  ikke  støder  et  dannet  Øre!**  Og  han  føjede  til:  „Det  gaaer 
ikke  an  at  tale  saa  jævnt,  at  det  ikke  støder,  for  det  er  utroligt, 
hvor  langt  man  kan  gaae  ned,  uden  at  det  støder.**  Han  forenede 
med  disse  Regler  en  større  Tilnærmelse  til  Livets  Sprog  med 
Hævdelsen  af  Sprogets  Renhed.  Og  disse  to  Ting  maa  vel  stadig 
betragtes  som  Theatrets  sproglige  Opgave. 

Det  moderne  Skuespil  havde  jo  med  Gennembruddet  i  70erne 
forandret  Karakter,  ligesom  hele  den  moderne  Digtning.  For  Ro¬ 
manens  og  Novellens  Vedkommende  var  det  vel  begyndt  noget 
tidligere,  med  Goldschmidt  og  særlig  med  Topsøe;  videre  og 
stærkere  udvikledes  det  hos  I.  P.  Jacobsen  og  hans  Efterfølgere. 
Medens  man  i  den  ældre  Tid  i  Fortællingen  havde  gjort  om¬ 
stændelig  Rede  for  Alt,  baade  hvad  Mennesker  handlede,  og  hvad 
de  tænkte  og  følte,  og  lod  gem  udtale  sig  aabent  om  Alt,  hvad 
der  bevægede  dem,  begyndte  man  nu  at  antyde  og  lade  ane,  hvad 
der  foregik  i  dem  bag  Ordene.  Man  nøjedes  ikke  med  at  med¬ 
dele  deres  bevidste  Handlinger;  man  optog  ogsaa  i  sin  Frem¬ 
stilling  de  ubevidste  Handlinger,  den  ubevidste  Bevægelse,  hvor¬ 
igennem  man  lod  skimte  Tanke  og  Stemning,  uden  at  de  blev 
udtalte  i  Ord.  Paa  samme  Maade  havde  ogsaa  i  Maleri  og  Skulp¬ 
tur  det  uvilkaarlige  i  Bevægelse  og  Stilling  faaet  Plads  ved  Siden 
af  eller  vel  endog  forud  for  Skønhedsplastiken. 

Ogsaa  i  den  dramatiske  Digtning  fandt  denne  Forandring 
Sted.  Monologer  og  afsides  Repliker,  hvor  man  gav  fuld  Besked 
om  alle  sine  Tanker  og  Følelser,  forsvandt.  Meget  af  det,  der  før 
blev  sagt  rentud,  nøjedes  man  med  at  antyde,  man  gemte  det 
væsentlige  bag  tilsyneladende  uvæsentlige  Ord,  eller  man  krævede 
det  udtrykt  i  stumt  Spil.  Den  velformede,  i  gode  Perioder  op¬ 
byggede  Replik  afløstes  af  den  ligesom  tilfældigt  formede,  i  Øje¬ 
blikket  undfangede  Tale,  dannet  efter  det  levende  Livs  naturlige 
Udtryksmaade. 

Hele  Spillemaaden  maatte  da  blive  en  anden.  Skuespilleren 
maatte  naturligvis  følge  med,  gøre  Talen  mere  levende  og  natur¬ 
lig,  gøre  den  gennemsigtig,  saa  man  lod  skimte  og  ane,  hvad  der 
laa  bag  de  dækkende,  ofte  ret  almindelige  Ord.  I  Begyndelsen 
lod  man  vel  stundom  dette  skimte  lidt  for  stærkt  igennem,  af 

Frygt  for  ikke  at  blive  forstaaet  af  et  Publikum,  der  var  vant  til 
at  modtage  tydelige  Meddelelser  gennem  Monologer  og  afsides 
Repliker.  De  fik  det  derfor  ofte  indgivet  med  lidt  for  grove 
Skeer,  dem  nogle  ikke  ganske  har  sluppet  endnu;  senere,  eliter 
som  Tilskuerne  opdroges  til  at  høre  bedre  og  forstaae  svagere 
Antydninger,  med  finere  Midler.  Naar  man  har  spillet  en  mo¬ 
derne  Rolle  i  en  længere  Aarrække,  er  det  forbausende  at  mærke, 
hvorledes  man  —  jeg  havde  nær  sagt,  for  hvert  Aar  —  har 
maattet  dæmpe  sit  Udtryk  for  det,  der  siges  bag  Ordene.  Fru 
Hennings  og  jeg  har  følt  dette  i  højeste  Grad  i  „Et  Dukkehjem”; 
et  godt  Vidnesbyrd  om,  hvorledes  Publikum  er  bleven  mere  og 
mere  lydhørt.  Sammen  med  en  Afdæmpning  af  Udtrykket  for, 
hvad  man  mener  med  sine  Ord,  er  ogsaa  fulgt  en  Begrændsning 
i  Bevægelsen.  Den  lille,  (tilsyneladende)  ubevidste  Bevægelse  har 
ganske  afløst  Fortidens  skønne  Stillinger.  Kort  sagt,  Livet  har 
krævet  mere  og  mere  at  trænge  ind  i  vor  Kunst  som  i  Digt¬ 
ningen,  som  i  al  anden  Kunst,  med^  hele  sin  Rigdom,  med  al  sin 
Afvexling,  med  alle  sine  fineste  Nuancer,  med  alle,  selv  sine 
svageste  Antydninger. 

Dette  har  naturligvis  ogsaa  virket  paa  Sprogets  Udtale.  Det 
gamle,  lidt  stive  Mønstersprog  var  for  tungt,  for  ensartet,  be¬ 
vægede  sig  for  langsomt  til  at  udtrykke  alle  de  lette  Antydninger 
og  de  fine  Nuancer,  som  den  nye  Stil  krævede.  Det  var  ud¬ 
mærket  for  sin  Tid,  men  passer  ikke  mere  til  vor.  Det  er  for 
fjernt  fra  Livets  Tale.  Staar  vor  Tids  Skuespilkunst  end  i  mange 
Henseender  tilbage  for  det  forrige  Aarhundredes,  der  var  knyttet 
til  vor  Digtekunsts  Guldalder,  saa  har  den  dog  ogsaa  sine  Fortrin; 
den  er  kommet  Livet  nærmere.  Den  har  optaget  en  Mangfoldig¬ 
hed  af  Livets  Toner,  som  før  var  ukendte  paa  Scenen,  finere 
Afskygninger  i  Tonerne,  sartere  Stemningsudtryk;  men  disse  har 
krævet  nye  Sprognuancer,  som  det  gamle  Mønstersprog  ikke 
ejede.  Man  havde  i  gamle  Dage  saa  god  Tid.  Den  nye  Tids 
Travlhed  og  Fart  har  ogsaa  yttret  sig  i  Talens  Tempo.  Det  tager 
Tid  at  faa  alle  Smaaordene,  ogsaa  adskillige  større,  udtalt  fuldtud 
uden  Sløjfninger.  Samtidig  med,  at  Repliken  stadig  fik  mere  af 
Livets  naturlige  Form,  maatte  Sproget  følge  med,  blive  det  samme 
Sprog  som  det,  hvori  vi  lever.  Tidligere  gik  mange  Ords  Udtale 
ligefrem  mod  Sprogbrugen.  Men  meningsløst  er  det  dog  at  holde 
sig  fjernt  fra  den  og  ville  give  noget  finere  og  bedre  end  den 

bedste  dannede  Tale  i  Livet,  og  at  nære  den  Overtro,  at  jo  flere 
af  de  skrevne  Bogstaver,  man  udtaler,  desto  bedre  taler  man. 
Som  om  ikke  Masser  af  Bogstaver  havde  ganske  anden  Betyd¬ 
ning  end  at  blive  udtalte,  stod  som  Tegn  paa  Ordets  Afledning, 
stod  der  forat  betegne  Udtalen  af  andre  Bogstaver,  som  f.  Ex. 
d’et  i  „finde"  og  „falde",  som  Ingen  tænker  paa  at  udtale,  mens 
man  mener  at  være  særlig  dannet  og  korrekt,  naar  man  udtaler 
det  i  „Vælde"  og  „ynderig".  Hvis  Franskmænd  og  Englændere 
havde  den  samme  Idé,  hvilket  mærkeligt  Sprog  vilde  der  ikke 
komme  ud  af  det  med  deres  Masser  af  uudtalte  Bogstaver. 

Og  pudsigt  er  det  at  lægge  Mærke  til,  hvorledes  de  hyper- 
dannede  Mennesker  herhjemme,  der  endnu  holder  paa  denne 
saakaldet  korrekte  Udtale  af  saameget  som  muligt  i  Skriftsproget, 
gør  sig  den  største  Umage  forat  tilegne  sig  alle  de  Sløjfninger, 
Sprogbrugen  kræver  i  de  fremmede  Sprog,  samtidig  med,  at  de 
ikke  vil  respektere  den  i  vort  eget,  men  vil  forbedre  Sproget  paa 
Trods  af  den.  Det  ligger  naturligvis  tildels  i,  at  vort  Sprog  er 
saa  blødt,  og  derfor  saa  let  forjaskes,  og  at  det  i  københavnsk 
Dagligtale  behandles  saa  gyseligt,  at  man  i  sin  Kamp  herimod 
gaaer  forvidt  til  den  modsatte  Side  og  gaaer  imod  sund  og  god 
Sprogbrug;  men  vil  man  tale  bedre  end  Livets  bedste  dansk,  saa 
bliver  det  ikke  dansk.  De  bevidste  Sløjfninger  gør  ingen  Fortræd, 
naar  man  kun  udtaler  det,  man  udtaler,  klart  og  bestemt,  med 
artikulerede  Konsonanter  og  med  rene  Vokaler.  Kun  de  tilfældige 
Jaskerier  gør  Sproget  Skade,  den  dvaske  eller  pjattede  Vælling  at 
udflydte  og  halvspiste  Konsonanter  og  urene  Vokaler. 

Og  naar  man  nu  i  vore  Dage  angriber  Scenens  Sprog,  fordi 
det  har  fjernet  sig  fra  det  gamle  Mønstersprog  og  nærmet  sig 
Livets  Tale,  saa  lægger  man  i  Reglen  ikke  tilstrækkelig  Mærke 
til,  at  det  moderne  Sprog  paa  Scenen  er  højst  variabelt;  det 
vexler  efter  Stykkets  Stil,  efter  dets  Situationer,  efter  Personer¬ 
nes  Karakter  og  Kultur,  medens  det  gamle  var  ret  ensartet. 
Dagligdagsudtalen  og  Sløjfningerne  i  Talen,  der  forarger  saa  Mange, 
bruges  ikke  lige  meget  og  i  samme  Grad.  Der  er  en  Faktor,  som 
har  stor  Indflydelse  paa  Talens  Sløjfninger  eller  Ikké-Sløjfninger, 
og  det  er  dens  Tempo,  dens  Vægt  og  dens  Energi.  Jo  langsom¬ 
mere  og  jo  vægtigere,  eller  jo  mere  energisk  Talen  falder,  desto 
mindre  taaler  den  Dagliglivets  Sløjfninger.  Derfor  kræver  Tra¬ 
gedien  og  Verset  en  mere  soigneret  Udtale,  Sangtexten  en  endnu 

mere.  I  denne  maa  man  endogsaa  stundom  gaae  lidt  udenfor 
Livets  Tale,  hvor  jo  Sangen  allerede  efter  sit  Væsen  er.  Natur¬ 
ligvis  maa -man  ogsaa  der  nærme  sig  saavidt  muligt  til  den;  men 
Ens  Smag  maa  bestemme,  hvor  langt  man  kan  gaae.  Jeg  for  mit 
Vedkommende  lider,  naar  jeg  hører  Folk  i  en  overdreven  Natur- 
lighedsbestræbelse  synge:  „Dejlig  er  Jo-o-ren“.  Sangen  kan  heller 
ikke  paa  sine  baarne  Toner  taale  Udtalen  „Skaau-en“,  „saau-e“, 
hvad  jeg  synes,  selv  Tragediens  Vers  taaler,  men  kræver  „Skaa- 
ven“,  „saa-ve“. 

Og  ligesom  i  Livet  Talen  bliver  mere  distinkt,  jo  mere  ener¬ 
gisk  den  bliver,  saaledes  ogsaa  paa  Scenen.  Vrede,  Glæde,  Be¬ 
gejstring  skærper  alle  Konsonanterne  og  bringer  alle  Vokaler  til 
at  klinge  kraftigere. 

Omvendt  ikke  blot  taaler,  men  kræver  den  lette,  hurtige,  den 
jævne,  den  nonchalante  Tale  mange  flere  af  Livets  Sløjfninger, 
dog  uden  at  stige  ned  til  Livets  Jaskeri.  Medens  derfor  det  gamle 
Mønstersprog  paa  en  vis  Maade  var  let  at  tilegne  sig  med  sin 
sikre,  afgjorte  Udtale  af  hvert  Ord,  og  man  derfor  virkelig  kunde 
sige:  „saaledes  udtales  det  paa  det  kgl.  Theater",  har  Nutidens 
Sprog  for  mangfoldige  Ords  Vedkommende  en  dobbelt  Udtale, 
saa  man  maa  sige:  „det  hedder  baade  det  og  det:  lagde  og  la’e. 
Norden  og  Nofen,  meget  og  majet,  Kaarde  og  Kaafe,  Morgen 
og  Maar’en,  Spøg  og  Spaaj  osv."  Hvor  man  skal  sige  det  ene,  og 
hvor  det  andet,  er  ikke  altid  saa  let  at  afgøre;  det  maa  næsten 
hver  Gang  bestemmes  efter  Personen,  der  siger  det,  Forbindelsen, 
hvori  det  siges,  Stemningen,  hvori  det  udtales,  selve  Stykkets 
Stil.  Man  kan  endogsaa  tæt  ved  hinanden  komme  til  at  bruge  to 
forskellige  Udtaler  af  det  samme  Ord:  „hun  er  majet  smuk  og 
meget  begavet",  som  jeg  har  hørt  sige,  og  hvor  virkelig  den  for¬ 
skellige  Udtale  betyder  noget.  Ens  Sprogsans  og  Smag  maa  be¬ 
stemme,  hvilken  Udtale  man  i  hvert  Tilfælde  skal  vælge. 

Den  gamle  Tragediestil  havde  ikke  blot  sit  eget  Sprog,  idet 
Mønstersproget  særlig  hørte  hjemme  der,  men  ogsaa  sine  egne 
Toner  og  Tonefald.  Den  langsomme,  højtstemte  Deklamation  med 
sine  store  Tonebølger  beherskede  den.  Man  talte  lige  bredt  og 
pathetisk  om  Alt,  hvad  enten  det  var  de  store  Følelser,  man  ud¬ 
trykte,  eller  man  talte  om  ganske  dagligdags  Ting,  som  at  gaae 
hen  at  spise  eller  sove,  hvad  der  jo  ogsaa  forekommer  i  Tra¬ 
gedien.  Jeg  har  allerede  ovenfor  berørt  det  tragiske  (norske) 

Spørgsmaal  med  sin  stereotype  Stigning  op  til  den  sidste  Stavelse. 
Men  ogsaa  alle  andre  Tonefald  laa  over  Livets  Tale,  løftede  sig 
i  højere  Bølger,  Talen  gik  i  langsommere  Tempo,  brugte  stærkere 
Stemme,  fyldigere  Klang.  De  store  Skuespillere  fyldte  de  store 
Former  med  de  store  Følelser,  med  den  stærke  Pathos,  med 
Harme,  med  Jubel,  med  Begejstring,  eller  rettere,  de  lod  Følel¬ 
serne  skabe  den  store  Form,  idet  disse  løftede  Talen  i  de  høje 
Bølger,  bar  den  store  Bredde,  tonede  ud  i  den  mægtige  Klang. 
Form  og  Indhold  svarede  til  hinanden;  derved  blev  deres  Pathos 
ægte  og  sand.  De  tarveligere  tog  den  store  Form  og  støbte  den 
ud  over  deres  Tale  som  en  Deklamationsskal,  som  Følelserne 
ikke  fyldte;  der  opstod  et  tomt  Rum  mellem  Form  og  Indhold, 
som  gav  en  hul  Klang;  derfor  blev  deres  Pathos  ogsaa  hul;  det 
blev  en  Melodi  uden  Sjæl,  en  tragisk  Fa^on,  „en  klingende  Bjælde, 
et  lydende  Malm",  som  Heiberg  siger  i  „En  Sjæl  efter  Døden". 

Nutidens  Tragediestil  har  sluppet  Deklamationen  i  gammel¬ 
dags  Forstand.  Baade  i  Toner  og  i  Sprog  har  ogsaa  den  nærmet 
sig  Livet.  Den  er  ikke  bange  for  Pathos,  den  giver  sig  gerne 
hen  i  de  store  Følelser,  der  løfter  Talens  Toner;  men  den  skyer 
de  overnaturlige  Former.  Livets  Toner  i  al  deres  Mangfoldighed 
og  Afvexling  søger  den  at  gribe  og  optage  i  sig.  Kraft  og  Klang 
kan  den  ogsaa  bruge,  men  ikke  som  Maal,  saa  de  overdøver 
Stemningsudtrykket  og  Tanken  i  Ordet,  kuri  som  Middel.  Mest 
skræmmes  den  af  det,  der  engang  ikke  var  saa  sjeldent,  at  Skue¬ 
spilleren  bevidst  nød  sin  egen  Røst,  dens  Styrke  og  dens  Vel¬ 
klang,  og  derved  bragte  Tilhørerne  til  fornemmelig  at  lytte  efter 
Klangen  og  glemme  det  Væsentlige,  Tanken  og  Følelsen,  der 
skulde  ligge  bag  den,  saa  de  kun  hørte  og  glædede  sig  over  det 
„dejlige  Organ". 

Nu  skifter  Tonebølgeme  i  Tragedien  mere  efter  de  vexlende 
Følelser,  Talens  Tempo  vexler  efter  Indholdet,  og  dermed  er 
ogsaa  fulgt  den  vexlende  Udtale  af  mange  Ord,  ligesom  i  Lyst¬ 
spillet,  men  dog  med  Hævdelsen  af  det  omhyggeligere  Sprog, 
som  Stilen  og  Verset  kræver. 

Er  det  ikke  ogsaa  et  frygteligt  Baand  at  ville  lægge  paa  et 
levende  Sprog,  at  Ord,  der  i  Livet  udtales  forskelligt,  paa  Scenen, 
og  navnlig  i  Tragedien,  altid  skulle  udtales  paa  samme  Maade? 

Vort  Sprog  er  som  alle  levende  Sprog  —  og  de  døde  for¬ 
resten  med  —  saa  dejlig  inkonsekvent.  Lad  os  dog  faae  hele 

dets  Rigdom  af  Inkonsekvenser  og  de  dermed  følgende  Afvex- 
linger  op  i  Scenens  Sprog. 

Det  gamle  Mønstersprogs  Tid  er  forbi,  det  er  vi  paa  Scenen 
længst  bleven  klar  over.  Det  er  udenfor  Scenen,  at  man  endnu 
ofte  kræver  det  af  os  og  bebrejder  os,  at  vi  ikke  har  bevaret 
det.  Med  samme  Ret  kan  man  bebrejde  vor  Tids  Malere,  at  de 
ikke  maler  paa  samme  Maade,  som  man  gjorde  i  1840  og  50, 
eller  Musikerne,  at  de  bruger  et  moderne  Musiksprog.  Digterne 
skriver  jo  ogsaa  anderledes.  Tiden  er  en  anden,  derfor  taler  og 
maler  vi  ogsaa  anderledes.  „Nuvel",  vil  man  sige,  „saa  gør  det 
i  de  nye  Ting;  men  bevar  det  gamle  Sprog  i  de  gamle  Ting,  i 
Oehlenschlager  f.  Ex."  Javel,  tildels.  Men  i  1850  taltes  der  ikke 
i  Oehlenschlager  som  i  1820;  man  havde  allerede  dengang  bøjet 
sig  for  Tidens  Krav.  Man  sagde  f.  Ex.  ikke  mere  mig  og  dig. 
Stilen  skal  vi  bevare,  men  Stil  er  ikke  en  nøjagtig  Gengivelse 
af  en  svunden  Tid  og  dens  Kunstform.  Stil  skabes  vel  ud  af 
et  nøje  Kendskab  til  en  Tid  og  dens  Former,  opfattet  og  levende¬ 
gjort  gennem  Fantasi,  men  genfødt  ved  at  gaae  gennem  en  mo¬ 
derne  Bevidsthed  under  Hensyntagen  til  Nutidsforstaaelse  og 
Nutidssmag. 

Men  et  Mønstersprog  skal  der  alligevel  tales  paa  Scenen,  et 
andet  end  det  gamle,  mere  levende,  mere  bevægeligt,  mere  mang¬ 
foldigt.  Men  øvet  og  kultiveret  maa  det  være.  Rent  og  ædelt  skal 
det  lyde  fra  vore  Læber.  Vi  skal  bruge  al  den  naturlige  Velklang, 
det  ejer;  vi  maa  ikke  afflade  det  og  jaske  med  det.  Men  vi  skal 
heller  ikke  pynte  det  med  kunstig  Klang;  i  Klang  har  det  ikke 
sin  Styrke;  der  staaer  det  tilbage  for  vore  Naboer,  Svenskernes; 
ikke  skærpe  det  til  kunstig  Haardhed;  i  Fasthed  kan  det  ikke 
maale  sig  med  Normændenes.  Men  vi  skal  fremfor  Alt  udnytte 
alle  de  fine  Nuancer,  det  rummer,  maaske  fremfor  noget  andet 
Jordens  Sprog.  Deri  har  det  sin  største  Skønhed,  fordi  det,  uden 
nogen  Melodi,  monotont,  som  det  maaske  klinger  i  fremmede 
Øren,  i  selv  den  mindste  Tonebølge  har  Udtryk  for  noget  sjæle¬ 
ligt,  som  de  mere  melodiske  Sprog  ikke  formaar  at  gengive  med 
den  Finhed  som  vort  eget  jævne  danske  Sprog,  vort  dejlige  Mo- 
dersmaal,  som  vi  har  Lov  til  at  kalde  det,  naar  vi  behandler 
det  rent  og  naturligt,  med  Omhu  og  Kærlighed,  „i  Frihed  —  under 
Ansvar".  Peter  Jerndorff 

EN  NY  FREMSTILLING  AF  NYTIDENS 
VERDENSHISTORIE 

DIETRICH  SCHÅFER:  WELTGESCHICHTE  DER  NEUZEIT. 

1— 2.  BIND.  BERLIN,  1907. 

Slag  i  Slag  er  i  de  sidste  20 — 30  Aar  de  forskellige  Nationers 
Videnskab  mødt  frem  med  bindstærke  Fremstillinger  af  Verdenshistorien, 
Tyskland  med  sin  Oncken  og  sin  Helmolt,  Frankrig  med  sin  Lavisse 
og  Rambaud,  England  med  sin  Cambridge  Modern  History;  vore  egne 
Værker,  Folkenes  Historie  og  Verdenskulturen,  indtager  hæderlige 
Pladser  ved  Siden  af  de  store  Folks.  Men  fælles  for  alle  disse  Frem- 
stillinger  har  været  det,  at  hver  af  dem  er  sammenstykket  af  talrige 
Medarbejderes  Bidrag,  fordi  man  under  Nutidens  stærke  Specialiseren 
af  Viden  har  villet  sikre  sig  de  sagkyndigste  Forfattere  paa  hvert  en¬ 
kelt  Omraade,  det  være  sig  det  enkelte  Lands  eller  det  enkelte  Tids¬ 
afsnits  Historie.  Hvad  der  er  vundet  derved,  er  Indsigten  og  Paalidelig- 
heden,  men  hvad  der  er  tabt  derved,  er  Enheden  i  Synspunkt  og  Op¬ 
fattelse,  og  derved  Muligheden  for  Forstaaelsen  af  Sammenhængen  i  den 
verdenshistoriske  Udvikling.  Alle  har  følt,  at  der  engang  kunde  trænges 
til  en  ny  Maade  at  skrive  Verdenshistorie  paa,  til  en  virkelig  Bog  om 
den,  der  ikke  behøvede  at  være  bygget  paa  nye  Arkivundersøgelser, 
men  som  var  Udtrykket  for  en  kyndig  Historikers  Tænkning  over  det 
store  Emne.  Og  der  er  da  ogsaa  netop  nu  en  tysk  Historiker,  som  har 
villet  give  os  en  saadan  ægte  Bog.  For  faa  Maaneder  siden  har  Professor 
Dietrich  Schafer  i  Berlin,  højt  anset  i  den  lærde  Verden  for  sine  Arbej¬ 
der  over  Hansaens  og  ikke  mindst  over  Danmarks  Historie,  udsendt 
en  Weltgeschichte  der  Neuzeit  i  2  Bind.  Det  turde  paakræve  Opmærk¬ 
somhed  ikke  alene  mellem  Fagmænd,  men  ogsaa  i  større  Kredse,  paa 

hvilken  Maade  og  med  hvor  meget  eller  lidet  Held  han  har  løst  den 
Opgave,  han  har  stillet  sig. 

Som  Titelen  angiver,  har  Schåfers  Verdenshistorie  sin  bestemte  kro¬ 
nologiske  Begrænsning;  det  er  kun  en  Verdenshistorie  fra  Nytidens 
Begyndelse,  dermed  forstaaet  Slutningen  af  det  15.  Aarhundrede,  og 
til  vore  Dage,  han  har  villet  give.  Dette  er  ikke  tilfældigt  eller  for¬ 
anlediget  af  en  Trang  til  at  ville  mindske  Opgavens  Omfang.  Det 
hænger  nøje  sammen  med  Forf.s  hele  historiske  Syn  og  hele  Tanken 
med  hans  Bog.  En  Verdenshistorie,  der,  som  han  udtrykker  det,  som 
første  Betingelse  forudsætter  en  mellem  Jordens  Folk  bestaaende  Sam¬ 
menhæng  og  stræber  at  erkende  de  ledende  Kræfter  i  Menneskehedens 
Udviklingsgang  som  en  Helhed,  kan  først  sætte  ind  med  det  Tidspunkt, 
da  der  gaves  Mennesker,  hvis  Blik  begyndte  at  omfatte  hele  Jorden. 
Denne  Sætning  kan  omtvistes.  De  første  Opdagere  vilde  ikke  finde 
hele  Jorden,  men  kun  Søvejen  til  det  i  Forvejen  kendte  Indien;  Be¬ 
grebet  hele  Jorden  er  jo  i  det  hele  et  relativt,  og  en  Sammenhæng 
mellem  de  ledende  Kræfter  i  Menneskehedens  Udviklingsgang  med 
Udgangspunkter  i  forskellige  Verdensdele  har  jo  fundet  Sted,  før  Blik¬ 
ket  begyndte  at  omfatte  „hele  Jorden M;  Ægyptere  og  Arabere  har  saa- 
ledes  i  Oldtiden  og  Middelalderen  paavirket  Europa  og  modtaget  Paa- 
virkninger  fra  det.  Men  Forfatterens  Tanke  berøres  ikke  af  det  mindre 
heldige  i  hans  Sætning.  Thi  for  at  forstaa  den  maa  man  tage  mere 
med.  Verdenshistorien  er  for  ham  Kampen  om  Magten  i  Verden.  Thi, 
som  han  siger,  for  vor  nuværende  Erkendelse  viser  der  sig  som  Re¬ 
sultat  af  Udviklingen  den  Sagernes  Tilstand  (die  Sachlage),  at  der  finder 
et  Medbejlerskab  Sted  mellem  Folkene  og  især  de  ledende  Nationer  om 
Indflydelse  i  Verden ;  denne  Sagernes  Tilstand  har  han  villet  tage  som 
Ledestjerne  for  sit  Udvalg  af  Stoffet. 

Nu  fatter  vi  bedre,  at  han  har  vovet  sig  til  at  skrive  en  Nytidens 
Verdenshistorie  og  det  kun  i  2  Bind.  Han  forstaar  ved  Verdenshistorie 
noget  andet  end  der  almindeligt  menes  dermed.  Lad  os  imidlertid  et 
Øjeblik  opsætte  en  Drøftelse  af  dette  Synspunkts  Berettigelse  og  fore¬ 
løbig  se  paa,  hvad  han  ud  fra  det  har  givet. 

Her  bør  det  da  først  siges,  at  han  har  ydet  noget  meget  betydeligt. 
Der  ligger  bag  ved  Bogen  et  overordentligt  omfattende  og  dybtgaaende 
Studium,  og  dog  tynges  Fremstillingen  ingenlunde  af  det.  Altid  har  For¬ 
fatteren  fast  Hold  paa,  hvad  han  regner  for  det  vigtige  og  betydnings¬ 
fulde,  trænger  alt  andet  end  det  tilbage,  drager  sine  Linier  sikkert  og 
kraftigt;  med  overlegen  Dygtighed  indpasser  han  det  specielle  i  det 

universelle.  Han  er  dernæst  vidtskuende,  kender  Amerikas,  Asiens  og 
Afrikas  Historie  saa  godt  som  Europas  og  bukker  paa  den  anden  Side 
ingenlunde  under  for  den  Fristelse,  som  hans  Synspunkt  kunde  lægge 
nær,  at  lade  de  ikke-europæiske  Begivenheder  spille  en  større  Rolle 
for  Europa  end  de  virkelig  har  gjort;  Kampen  om  Magten  i  selve 
Europa  er  vel  for  ham  kun  et  Led  i  Kampen  om  Verden,  men  dog 
det,  der  indtil  de  sidste  Tiaar  har  betydet  mest.  Med  den  største  Klar¬ 
hed  og  Skarphed  indfører  han  os  i  Betingelserne  for  Kampen.  I  sin 
Værdsættelse  af  disse  Betingelser  lægger  han  med  ubetinget  Ret  fuld 
saa  megen  Vægt  paa  de  store  og  ledende  Personligheders  Indsats  som 
paa  de  politiske  og  nationale,  geografiske  og  økonomiske  Forhold,  og 
hans  Domme  over  disse  Personligheder  er  ofte  i  deres  Helhed  ram¬ 
mende  og  retfærdige ;  hvor  gør  det  ikke  godt  igen  at  høre  en  Forfatter 
betone  Napoleons  rent  individuelle  Herskerattraa  over  for  de  Udvan¬ 
dingsforsøg,  det  vrimler  frem  med  i  den  nyere,  ogsaa  tyske  Litteratur! 
Og  han  viser  os  endvidere  selve  Kampen,  dens  Omskiftelser  og  dens 
Resultat:  Jordklodens  Deling  mellem  de  store  europæiske  Magter.  Ja 
han  gaar  ud  over  det  historisk  givne,  varsler  om  Fremtiden,  øjner  Mulig¬ 
heden  for,  at  dette  Resultat  kan  omstyrtes,  de  ikke-europæiske  Verdens¬ 
dele  atter  gøre  sig  fri  for  Europas  Herredømme;  i  den  russisk-japanske 
Krig  ser  han  den  mulige  Begyndelse  til  Omslaget.  Og  i  sine  Slutnings¬ 
ord  maner  han  Europas  Stater  til  Tilsidesættelse  af  indbyrdes  Tvist 
for  i  Fællesskab  at  kunne  møde  denne  Fare. 

Ved  alt  dette,  ved  mange  interessante  Sammenstillinger,  ved  mange 
nye  Tanker  —  dog  flere  ved  Behandlingen  af  de  tidligere  Aarhundreder 
end  ved  det  19.  Aarhundredes  Historie  —  er  Bogen  bleven  ikke  alene  en 
ved  sit  Synspunkt  og  sin  Opfattelse  helstøbt,  men  ogsaa  ved  sin  Udform¬ 
ning  af  dette  Synspunkt  og  denne  Opfattelse  betydelig,  mærkelig  og  lære¬ 
rig  Bog.  Men  det  er  ogsaa  en  Bog,  der  ægger  til  Modsigelse,  betinget 
eller  ubetinget,  over  for  enkelte  Meninger  som  over  for  dens  Helhed. 

Jeg  vil  først  tage  Værket,  som  det  er,  uden  deri  at  indblande,  hvilke 
Skuffelser  det  byder  ved  sin  Fordring  paa  at  være  en  Verdenshistorie. 
Men  jeg  vil  ikke  indlade  mig  paa  en  Detailkritik.  Jeg  vil  søge  at  finde 
enkelte  bærende  Tanker  og  drøfte  dem. 

Om  Forf.  end  sætter  et  Skel  ved  Middelalderens  Udgang  og  daterer 
9 Verdenshistorien  “  netop  fra  denne,  vil  han  dog  hævde,  at  der  paa 
afgørende  Punkter  intet  Brud  er  mellem  Middelalder  og  Nytid,  eller 
rettere,  han  ser  et  saadant  Brud  kun  paa  eet  Punkt.  Han  vender  sig 
bestemt  mod  Burckhardts  Opfattelse,  at  Renaissancen  betyder  Indivi- 

dualitetens  Fødselstime;  kun  for  Kunstens  Vedkommende  vil  han  ind¬ 
rømme  det.  Der  hersker  vel  gennemgaaende  ikke  længere  Tvivl  om, 
at  Burckhardt  er  gaaet  for  vidt  i  sin  Paastand ;  en  Forbindelse  mellem 
Middelalderen  og  Renaisssancen  er  nu  almindeligt  erkendt.  Men  naar 
Schafer  siger,  at  hvis  der  har  været  nogen  Tid,  hvor  Enkeltpersonlig¬ 
heden  var  udviklet,  saa  har  det  været  Middelalderen,  da  er  det  ham, 
der  skyder  over  Maalet,  eller  rettere  han  sammenblander  to  Ting.  Der 
er  Forskel  paa,  at  enkelte  Personligheder  da  som  altid  har  gjort,  sig 
gældende,  og  om  de  har  følt  sig  som  Ihændehavere  af  en  ubetinget 
Ret  til  at  gøre  sig  gældende  i  Modsætning  til  Helheden,  hvad  enten 
denne  nu  var  en  Stand  eller  en  Stat  eller  Kirken.  Denne  individuelle 
Selvfølelse  er  vel  ikke  født  af  Renaissancen  i  den  Forstand,  at  den  ikke 
fandtes  før  —  thi  der  findes  altid  Undtagelser  —  men  i  den  Forstand, 
at  den  bliver  langt  stærkere  og  langt  almindeligere.  Den  bliver  end¬ 
videre  langt  mere  vidtrækkende,  langt  mere  oprørsk  paa  de  aandelige 
Omraader.  Schafer  mangler  naturligvis  ikke  helt  Blik  derfor,  men  han 
begrænser  Omfanget  deraf.  Thi  kun  paa  eet  Punkt  ser  han,  som  sagt, 
det  store  Brud.  Det  er  Reformationen,  der  skiller  Middelalder  og  Nytid 
ved,  at  den,  „stiller  Mennesket  paa  sig  selv“,  paa  sin  egen  Tro;  derfor 
bliver  Luther  og  den  germanske  Reformation  den  aldrig  udtørrende 
Kilde  til  Aandens  Individualitet,  Hjørnestenen  for  den  moderne  Kultur. 
I  alle  gode  Guders  Navn,  nej  og  atter  nej.  Aldrig  har  Luther  selv  draget 
den  fulde  Konsekvens  af  den  momentvise  Hævdelse  af  Individualitetens 
aandelige  Ret,  som  der  ganske  vist  kunde  komme  frem  hos  ham,  aldrig 
har  hans  Samtid  optaget  den,  hvis  man  da  ikke  vil  tænke  paa  de  for¬ 
kætrede  Gendøbere,  og  da  man  senere  drog  Konsekvensen,  da  var  det 
under  Indflydelse  af  Forhold,  som  vel  Reformationen  havde  været  med 
til  at  skabe,  men  ikke  med  sin  gode  Vilje,  saaledes  Brudet  paa  Kir¬ 
kens  Enhed  —  Reformatorerne  vilde  helst  bevare  denne  Enhed,  men 
paa  ny  Grund  — ,  Kirkens  deraf  følgende  Svækkelse  og  de  politiske 
og  materielle  Interessers  Vækst  —  en  Svækkelse  og  en  Vækst,  som 
var  Reformatorernes  Aand  diametralt  modsat.  Men  ikke  mindst  skyld¬ 
tes  det  den  Idébevægelse,  som  var  brudt  frem  forinden  Reformationen 
og  var  forskellig  fra  den,  Renaissancen  eller  Humanismen,  den  som 
hævdede  Selvets  Ret  til  fri  Tænkning,  den  som  i  alt  Fald  fuldt  saa 
meget  var  romansk  som  germansk. 

Man  vil  naturligt  spørge:  hvorfor  optager  Schafer  ud  fra  sit  Syns¬ 
punkt  for  Behandlingen  af  Verdenshistorien  dette  hele  Spørgsmaal  om 
Reformationens  Betydning.  Een  Grund  dertil  —  der  er,  som  vi  skal 

se,  ogsaa  andre  —  er  den,  at  han  vil  betone  Reformationens  Betydning 
for  Statens  Sejr  over  Kirken,  og  Statens  Sejr  betinger  Udviklingen  af 
Statens  Organisme,  derved  af  dens  Forudsætninger  for  Kampen  om 
Magten  over  Verden.  Heri  har  han  sikkert  Ret,  om  det  end  ingenlunde 
var  en  direkte  Følge  af  Reformationens  aandelige  Karakter.  Han  har 
endvidere  ogsaa  Ret  i,  at  Reformationen  alligevel  ikke  grundigt  om¬ 
formede  det  europæiske  Statssystem.  Et  Øjeblik  havde  det  dog  tegnet 
til,  at  de  forskellige  Trosbekendelser  straks  skulde  ryste  dette  og  til  at 
der  skulde  dannes  politiske  Forbund  og  Modforbund  paa  Grundlag  af  de 
religiøse  Modsætninger.  Heri  laa  dog  ingen  Forskel  fra  Middelalderen. 
Man  kan  netop  omvendt  sige,  at  naar  det  tegnede  til  saadanne  Forbund 
i  Kraft  af  Reformationens  Delingslinier,  saa  var  det,  fordi  det  16.  og  Be¬ 
gyndelsen  af  det  1 7.  Aarhundrede  vel  paa  mange  Omraader  fuldbyrder 
Middelalderens  Opløsning,  men  ikke  straks  gør  det  af  med  Betydningen 
af  de  religiøse  Spørgsmaal  i  politisk  Henseende.  Naar  der  er  Tale  om 
evangeliske  og  katolske  Unioner  eller  Ligaer  mellem  Staterne,  saa  er 
det,  fordi  Staterne  eller  Folkene  ligesom  i  Middelalderen  i  alt  Fald  del¬ 
vis  beherskedes  af  de  religiøse  Interesser  eller,  som  man  kaldte  dem, 
Salighedsvilkaarene.  Og  netop  i  Slutningen  af  det  16.  Aarh,  kommer 
den  religiøse  Fanatisme  saa  stærkt  op  igen  efter  en  mærkelig  fredelig 
Periode.  Der  er  ingen  Tvivl  om,  at  Schafer  har  Ret  i  at  tilskrive 
Jesuiterordenens  Indtræden  i  Kampen,  dens  spanskfarvede  Religiøsitet, 
som  Gothein  har  skildret  saa  mesterligt  i  sin  Bog  om  Ignatius,  et  Ho¬ 
vedansvar  derfor.  Men  stærkere  end  Schafer  gør  det,  er  der  dog  Grund 
til  at  minde  om  den  voldsomme  Fanatisme,  der  samtidig  skilte  Luther¬ 
aner  fra  Kalvinister;  her  har  Ranke  set  mere  upartisk  end  Schafer. 
Men  hvorledes  dette  nu  end  er,  de  politiske  Hensyn  sejrer  i  Løbet  af 
Trediveaarskrigen  over  de  religiøse.  Først  da  begynder  i  denne  Hen¬ 
seende  den  virkelige  Opløsning  af  Middelalderens  Aand,  Udsondringen 
af  de  verdslige  Interesser  fra  de  religiøse,  ogsaa  Europas  fulde  Opløs¬ 
ning  i  modstaaende  Stater,  Afslutningen  af  de  Enheds-  eller  halve  En¬ 
hedstanker,  som  var  Middelalderens,  selv  om  Schafer  vil  benægte  det. 
Først  i  det  17.  Aarhundrede  begynder  ogsaa  den  egentlige  store  Kamp, 
Kampen  om  Magten  i  Europa,  og  først  i  det  1 8.  Aarhundrede  nærmer 
den  sig  til  at  blive  en  Kamp  om  Verden,  for  endelig  efter  en  Stilstands¬ 
periode  at  blive  det  afgjort  i  Slutningen  af  det  19.  Aarhundrede. 

Den  stærke  Statsmagt  er  Schafers  Ideal.  Hvor  den  er  til  Stede, 
gaar  Folkene  frem,  hvor  den  mangler,  sakker  de  agter  ud.  Ikke  mindst 
vil  han  betone  det  over  for  den  Side  af  Kampen  om  Verden,  som 

Handelen  er.  Med  stor  Styrke  hævder  han,  at  naar  Hansaen  ikke  for- 
maaede  at  bevare  sit  kommercielle  Herredømme  over  Norden,  saa  var 
det,  fordi  der  intet  tysk  Rige  stod  bag  den  til  at  værne  den  mod  Kon¬ 
kurrencen  med  de  store  opvoksende  kraftige  nationale  Stater  som  Eng¬ 
land,  Nederlandene  og  Frankrig.  Paa  lignende  Maade  ser  han  Aarsagen 
til,  at  England  i  Handel  og  Skibsfart  til  sidst  overfløjer  Frankrig,  deri, 
at  den  franske  Statsmagt  tager  fejl  af  sine  Opgaver,  vender  sig  over¬ 
vejende  mod  Landerobringer  i  Europa,  forsømmer  sin  Flaade.  Der  er 
uden  Tvivl  meget  rigtigt  i  hele  denne  Betragtningsmaade,  og  dens  Gen¬ 
nemførelse  hører  til  de  interessanteste  Partier  i  Værket.  Men  er  dog 
hele  denne  Tankegang  ikke  sat  for  meget  paa  Spidsen?  Spiller  ikke  ved 
Siden  af  Statens  Forhold  de  enkelte  Nationers  Dygtighed  sin  store 
Rolle  i  fuld  saa  høj  Grad?  Er  ikke  ganske  særlig  Nederlandenes  øko¬ 
nomiske  Opgang  i  det  17.  Aarhundrede,  sammenlignet  med  Hanseater- 
nes  Tilbagegang,  nok  saa  meget  foranlediget  ved,  at  Energien  havde 
forflyttet  sig  til  Nordsøens  Kyster  fra  Østersøens,  som  af,  at  den  neder¬ 
landske  Republik  rog  sig  af  Handel  og  Skibsfart  og  at  det  ikke  var 
Tilfældet  med  det  tyske  Rige?  Og  har  ikke  den  engelske  Nations  om 
end  ret  sent  indvundne  Blik  for  den  hensigtsmæssigste  Maade  at  kolo¬ 
nisere  paa  og  udnytte  Handelsveje  og  Handelsvarer  betydet  fuldt  saa 
meget  i  dens  Konkurrence  med  Frankrig  som  de  rent  politiske  For¬ 
hold?  Det  er  vel  i  det  hele  saa,  at  det  ikke  alene  er  de  store  Person¬ 
ligheders  Indgriben,  der,  som  Schafer  med  fuld  Ret  hævder,  spotter  en¬ 
hver  Systematik,  men  ogsaa  den  til  forskellige  Tider  forskelligartede 
Udvikling  af  de  enkelte  Nationers  Egenskaber,  som  betinger  Omskif¬ 
telserne. 

Schafer  gaar  nu  tilmed  videre  i  sin  Forherligelse  af  den  stærke 
Statsmagt.  „Den  er  siden  Reformationen  blevet  den  vigtigste  Løfte¬ 
stang  til  Udvikling  af  Kulturen."  Der  er  ubetinget  nogen  Sandhed  i 
denne  Sætning.  Men  den  trænger  til  en  Modvægt,  og  kunde  der  ikke 
i  en  verdenshistorisk  Betragtning  have  været  Grund  til  at  fremhæve 
Statens  uhyre  Svagheder  netop  over  for  Kulturens  Udvikling?  Man 
behøver  ikke  at  gaa  saa  vidt  som  Burckhardt,  der  i  sine  saa  indtagende 
og  humane  Weltgechichiliche  Betrachtungen  sætter  Magt  og  Kultur  i 
den  principielleste  Modsætning  til  hinanden  og  gør  Magten,  hvem  der 
end  øver  den,  til  af  det  onde.  Men  sikkert  er  det  dog,  at  hvor  stor 
Gavn  Magten  og  netop  ogsaa  Statsmagten  kan  gøre,  den  har  Ansvaret 
for  megen  indre  Forfølgelse,  for  megen  ydre  Vold,  den  har  oplært 
Folkene  til  Egoisme  samtidig  med,  at  den  har  trængt  Individernes 

Egoisme  tilbage  og  lært  dem  Pligtfølelse  og  OfFerberedvillighed.  Selv¬ 
følgelig,  Talen  er  ikke  alene  om  Statsmagten  i  Fyrsternes  og  Dynasti¬ 
ernes  Hænder,  fuldt  saa  vel  har  den  af  Folkene,  af  deres  Vilje  og  deres 
Formaal  baame  Statsmagt  Synder  paa  sin  Samvittighed  i  den  nævnte 
Retning.  Mere  og  mere  har  dette  vist  sig  ikke  mindst  i  den  nyeste 
Tid,  i  Kampene  i  Europa  og  i  Kampene  uden  for  denne  Verdensdel. 
Allerede  af  den  Grund  er  det  tvivlsomt,  om  man  ikke  skal  tale  lidt 
sagtere,  end  Schafer  gør,  om  Fremskridt  i  den  offentlige  Moral. 

Og  her  kommer  vi  til  et  andet  Punkt.  Altid  er  Forf.s  Hjerte  mere 
med  i  Nationernes  Stræben  efter  Enhed  og  Magt  end  i  deres  Stræben 
efter  Frihed.  Det  er  et  Grundsyn,  om  hvis  Berettigelse  der  saa  at  sige 
ikke  kan  disputeres;  hvor  enhvers  Sympati  gaar  hen,  naar  der  skal 
vælges  mellem  de  to  Tendenser,  bliver  altid  et  rent  personligt  Spørgs- 
maal,  paa  hvilket  Svaret  bestemmes  ved  Livsanskuelse.  Det  er  ogsaa  ofte 
uhyre  vanskeligt  at  afgøre,  hvilken  Tendens  der  i  historisk  givne  Situa¬ 
tioner  har  været  den  stærkeste  hos  den  enkelte  Nation;  lidt  for  rask 
synes  dog  Schafers  Tilslutning  til  Bismarcks  berømte  Paastand,  at  det 
tyske  Folk  ikke  1813  kæmpede  for  indre  politisk  Frihed,  men  kun  for 
national  Frigørelse  fra  Frankrigs  Overherredømme.  Men  man  kunde 
maaske  lettere  blive  enig  om,  at  de  enkelte  Mænd,  der  vier  deres  Kraft 
og  Liv  til  den  egentlige  Frihedskamp,  fortjener  lige  saa  megen  Agtelse 
som  de,  der  sigter  mest  mod  deres  Stats  og  Nations  Enhed  og  Magt. 
Og  dernæst  har  det  ganske  vist  altid  været  saa,  at  jo  større  Forstaaelse 
af  de  reale  Forhold,  desto  større  Statsmænd  og  desto  større  Indflydelse 
paa  Magtens  Omskiftelser,  men  alligevel  bygger  ofte  disse  Statsmænd 
paa  en  forudgaaende  Virken  af  dumdristige  Entusiaster,  der  forbereder 
deres  Sejr  og  derved  indirekte  er  medvirkende  til  Resultatet,  hvad 
enten  de  nu  har  lagt  mere  Vægt  paa  Friheden  eller  paa  Enheden  og 
Magten.  Derfor  virker  det  noget  usmageligt,  naar  Garibaldi  affærdiges 
som  Idealet  for  „die  Freischarier"  i  Europa,  for  hvem  ogsaa  mangen 
tysk  Sværmer  faldt  i  Begejstring. 

Ytringen  virker  tilmed  saa  mere  underlig,  som  Tonen  er  en  hel 
anden,  naar  Talen  er  om  tyske  „Freischarier"  fra  1809  som  Schill  og 
hans  Fæller,  om  hvem  det  hedder,  at  de  altid  vil  blive  fejrede  som 
tyske  Helte,  saa  længe  det  tyske  Folk  vedbliver  at  være  sig  selv 
bevidst.  Det  skal  nu  ingenlunde  ganske  i  Almindelighed  bebrejdes 
Schafer,  at  Tyskland  og  det  tyske  Folk  spiller  en  større  Rolle  i  hans 
Værk  end  andre  Stater  og  Folk.  Det  er  helt  naturligt,  og  tilmed  er  han 
rosværdig  fri  for  mange  Overdrivelser, værdsætter  paa  rette  Maade  andre 

Nationers  Gerning,  og  han  er  endelig  langtfra  hildet  i  en  speciel  preus¬ 
sisk  Synsmaade;  Habsburgemes  Betydning  for  Tyskland  i  det  16.  og 
en  Del  af  det  17.  Aarhundrede  finder  en  sjælden  Anerkendelse  hos 
ham.  Alligevel  er  han  dog  ikke  helt  fri  for  at  tillægge  Tyskheden  en 
for  stor  Betydning;  det  er  en  af  Grundene  til  at  han  kommer  til  at  forse 
sig  paa  Reformationens  kulturelle  Indflydelse.  Og  den  nationale  Sam¬ 
følelse  er  vel  dog  ogsaa  et  Hovedmotiv,  naar  han  netop  saa  stærkt 
forherliger  Magten  i  Frederik  ITs  og  Bismarcks  Personer,  saa  stærkt 
berømmer  den  førstes  Andel  i  Polens  Deling,  saa  lidt  har  Blik  for  det 
voldsmæssige  i  den  sidstes  Politik  og  de  demoraliserende  Følger  af  den. 
Og  naar  han,  for  øvrigt  langtfra  helt  med  Urette,  betoner,  at  det  nu¬ 
værende  tyske  Rige  efter  dets  Grundlæggelse  har  vist  Maadehold  og 
Mangel  paa  Udvidelsesattraa,  saa  maa  det  dog  ikke  glemmes,  at  det 
har  kunnet  gøre  det,  fordi  det  uden  Hensyn  til  andre  Nationaliteter 
allerede  ved  sin  Grundlæggelse  sikrede  sig  sine  Grænser.  Da  blev  der 
øvet  Vold,  vel  ikke  —  deri  kan  man  fuldt  være  enig  med  Schafer  — 
saa  stærkt  og  i  det  Omfang,  som  andre  Nationer  og  ikke  mindst  Ludvig 
XIV’s  Frankrig  havde  gjort  det  tidligere  —  men  dog  Vold.  Varsler 
Schafer  selv  om  Undergangen  for  denne  Vold,  naar  han  et  Sted  siger; 
Det  er  det  største,  ja  et  sandt  guddommeligt  Træk  ved  den  menneske¬ 
lige  Natur,  at  Vold  endnu  stadig  er  bukket  under  i  Kampen  mod 
Overbevisningstroskab?  Eller  har  han  en  anden  Maalestok  for  Begre¬ 
bet  Vold,  naar  han  ser  paa  det  tyske  Riges  Tilblivelse  og  fortsatte 
Tilværelse,  end  ellers?  — 

Fra  disse  Aforismer  om  enkelte  bærende  Tanker  i  Bogen  vender 
jeg  tilbage  til  hele  dens  Synspunkt,  og  navnlig  til,  om  den  har  Ret  til 
at  kalde  sig  eri  Verdenshistorie.  Jeg  maa  dog  forudskikke  den  Bemærk¬ 
ning,  at  helt  har  Schafer  ikke  gennemført  den  Plan,  som  han  har  haft 
for  Øje.  Han  har  ikke  kunnet  undlade  at  medtage  en  Vurdering  af 
Forhold  og  Tilstande,  som  strengt  taget  sprænger  hans  Ramme.  Saa- 
ledes  vilde  Betragtningerne  over  Reformationen  næppe  have  faaet  den 
Vidde,  hvis  han  nøje  havde  holdt  sig  til  Rammen.  Og  hvor  underligt 
stikker  det  ikke  af  mod  denne,  naar  han  til  sidst  opgør  det  19.  Aar- 
hundredes  Væsen  og  dér  fremhæver  dels  Sejren  for  den  borgerlige 
og  religiøse  Frihed  og  Gennemførelsen  af  Grundsætningen  om,  at  Aand 
kun  bør  bekæmpes  med  Aand,  dels  Videnskabens  store  Fremskridt, 
dels  endelig  den  demokratiske  Strømning.  Ganske  vist,  alt  dette  er 
nævnet  tidligere  i  Bogen,  men  langt  mere  som  Baggrund  for  den  rent 
politiske  Skildring  end  som  værende  af  selvstændig  Betydning.  Imid- 

lertid  skal  denne  Mangel  paa  streng  Konsekvens  alt  andet  end  bebrej¬ 
des  Forf.;  det  viser,  at  i  Virkeligheden  er  hans  aandelige  Syn  vidt  og 
udstrakt.  Men  det  peger  mod  en  Svaghed  i  Planen. 

Der  er  i  og  for  sig  intet  overraskende  i,  at  Schafer  har  fattet  og 
udført  den  Plan,  der  er  Nerven  i  hans  Bog.  Allerede  tidligere  og  særlig 
i  en  Polemik  fra  90’erne  mod  Troels-Lund  har  han  vedkendt  sig  den 
Opfattelse,  som  han  i  det  foreliggende  Værk  formulerer  i  Ordene: 
Erkendelsen  af  Udviklingsbetingelserne  for  statslige  Dannelser  er  og 
bliver  den  egentligste  (die  eigenste)  Opgave  for  historisk  Videnskab. 
Jeg  vil  ikke  hænge  mig  i  disse  Ord,  der  ved  at  være  saa  stærkt  til¬ 
spidsede  i  og  for  sig  let  vilde  kunne  modsiges  —  er  Litteraturens, 
Kunstens,  Religiøsitetens,  Handelens,  Retstilstandenes  Historie  ikke 
fuldt  berettigede  Opgaver  for  historisk  Videnskab?  Bag  dem  ligger  dog 
vel  nærmest  kun  den  Tanke,  at  vil  man  skildre  en  Nations  Historie,  saa 
bliver  den  store  Samlingsenhed  for  denne  Opgave  Skildringen  af  dens 
statslige  Liv,  fordi  dette,  som  Schafer  udtrykker  det  et  Sted,  er  det 
nærmeste  og  naturligste  Udtryk  for  sund  Folkekraft.  Taget  paa  denne 
Maade  tror  jeg  selv  paa,  at  Sætningen  er  sand,  vel  at  mærke,  naar 
man  lægger  til,  at  Folkekraftens  Sundhed  ikke  viser  sig  alene  i 
dens  Evne  til  en  statslig  Dannelse,  men  ogsaa  i,  at  denne  statslige 
Dannelse  er  af  en  sund  Karakter  og  ledsages  af  anden  sund  Udfoldelse 
af  Folkekraften.  Men  fordi  det  er  naturligt  at  skildre  det  tyske  eller 
det  danske  Folks  Historie  under  den  Ramme,  som  deres  Statsdannelser 
har  været  og  er,  derfor  turde  det  ikke  været  givet,  at  det  er  den  rette 
Vej  at  lade  en  verdenshistorisk  Skildring  af  Nytiden  tage  sit  Udgangs¬ 
punkt  i  Staternes  Kamp  om  Herredømmet  over  Verden.  Thi  i  det  Øje¬ 
blik  vi  taler  om  Verden,  saa  er  vi  netop  ovre  paa  et  Omraade,  hvor 
der  ingen  given  Ramme  er.  Selvfølgelig  maa  man  alligevel  skabe  sig 
en,  fordi  enhver  videnskabelig  Fremstilling  kræver  et  bærende  Syns¬ 
punkt,  en  Ledestjerne;  at  der  herved  kommer  et  subjektivt  Element 
ind,  behøver  intet  Forsvar,  er  simpelt  hen  en  Nødvendighed.  Men  Val¬ 
get  af  Synspunkt  er  friere.  Og  her  møder  da  Spørgsmaalet,  om  det  er 
rigtigt  at  vælge  netop  det  Udgangspunkt,  Schafer  har  valgt.  Han  for¬ 
svarer  det  med,  at  Verdenshistorien  jo  skal  tage  Sigte  paa  Sammen¬ 
hængen  mellem  hele  Jordens  Folk,  og  at  denne  Sammenhæng  har  faaet 
sit  Udslag  i  Medbejlerskabet  mellem  de  ledende  Nationer  om  Verdens¬ 
magten;  dette  er  blever  Resultatet  af  Udviklingen.  Hertil  skal  bemær¬ 
kes,  at  det  er  noget  af  et  Spil  med  Ord,  naar  der  lægges  saa  stor  Vægt 
paa  „hele  Jordens  Folk“.  Ogsaa  Schafers  Verdenshistorie  beskæftiger 

sig  dog  kun  med  Europas  og  Amerikas  Folk;  de  er  Magthaverne,  de 
andre  Verdensdele  er  bievne  deres  Lydriger.  Men  Udviklingen  af  Euro¬ 
pas  og  Amerikas  Folk  har  ingenlunde  alene  skabt  det  Resultat,  som 
Schafer  kalder  „die  Sachlage",  deres  Liv  har  ogsaa  været  rettet  mod 
andre  og  vigtigere  Maal;  deres  „Verdenshistorie"  rummer  rigere  og 
betydningsfuldere  Fænomener. 

Vælger  man,  som  Schafer  har  gjort  det,  da  han  fattede  sin  Plan* 
da  gaar  det,  som  det  er  gaaet  ham.  Han  har  kunnet  skrive  og  han  har 
skrevet  en  i  mange  Henseender  udmærket  Bog,  men  en  Nytidens 
Verdenshistorie  er  den  ikke  blevet.  Thi  i  en  saadan  vilde  Shakespeare 
og  Goethe,  Rembrandt  og  Thorvaldsen,  Newton  og  Adam  Smith  være 
mere  end  netop  nævnte,  dér  vilde  man  ikke  forgæves  lede  efter  Spi- 
noza  og  Darwin,  dér  vilde  den  industrielle  Revolution  i  Slutningen  af 
det  18.  Aarhundrede  have  faaet  en  central  Plads,  dér  vilde  ikke  Glad- 
stone  eller  Frankrigs  Historie  efter  1870  forsvinde  mellem  Kolonier 
og  tysk  Politik. 

J.  A.  Fridericia 

KR.  ERSLEV  SOM  UNIVERSITETSLÆRER 


I  Efteraarssemestret  1889  hørte  jeg  som  Rus  en  Forelæsning 
af  Prof.  Erslev  om  Erik  af  Pommern  og  Nordens  Historie  efter 
Dronning  Margretes  Død.  De  unge  Studenter  havde  vistnok  en 
yderst  moderat  Interesse  for  Kong  Erik  og  næppe  anden  Fore¬ 
stilling  om  ham  end  den  gamle  nationalliberale:  det  var  den 
tyske  Konge,  der  satte  Kalmar-Unionen  over  Styr.  Dog,  naar 
en  Universitetslærer  helligede  denne  Konge  æn  hel  Forelæsnings¬ 
række,  maatte  der  vel  være  noget  særligt  ved  Emnet  (en  tilgive¬ 
lig  Rus-Optimisme!),  og  i  øvrigt  vidnede  det  fyldte  Auditorium 
om,  at  historisk  interesserede  med  tidligere  Erfaringer  fra  Ers- 
lev’ske  Forelæsninger  ventede  sig  noget  ogsaa  nu,  da  det  gjaldt 
Kongen  med  det  barokke  Navn. 

Russens  imponert-nyfigne  Stemning  gled  umærkeligt  over  i 
en  Stemning  af  frodig  Sympati,  af  menneskelig  Forstaaelse  og 
Medleven.  Kong  Eriks  Personlighed  og  Stræben  og  Tidens  Kaar 
traadte  efterhaanden  helt  anskueligt  frem.  Russens  Forestillinger 
om  Historie  udvidedes,  fornyedes.  Hensigter  og  Hændelser  fik 
deres  Forklaring  og-  Begrundelse  som  i  en  moderne  naturalistisk 
psykologisk  Roman.  For  den  unge  Tilhører,  der  kun  kendte  en 
saadan  Skildring  fra  Romaner,  var  det  dog  straks  klart,  at  der 
var  en  afgørende  Forskel  mellem  Romanen  —  tilfældige  Indtryk 
og  Oplevelser,  der  uden  Kontrol  bearbejdes  i  en  suveræn  Digter¬ 
bevidsthed  —  og  en  Forelæsning  som  denne.  Stoffet  syntes  givet; 
det  laa  jo  i  gamle  Pergamenter  og  Papirer,  og  Historikeren  var 
Stoffets  loyale,  skønsomme  og  omsigtsfulde  Tjener.  Erslev  for¬ 
stod  med  den  største  Kunst  at  gennemtrække  Fremstillingen  med 

Bevislighederne,  saa  Tilhørerne  —  saaledes  forekom  det  den 
unge  —  droges  med  ind  i  Arbejdet  for  at  genfremstille  Sammen¬ 
hængen,  samtidig  med  at  de  fik  Kontrolmidlerne  udleveret.  Jeg 
mindes,  at  jeg  under  en  af  Forelæsningerne  kom  til  at  tænke 
paa  noget,  der  havde  staaet  i  Aviserne  om  et  moderne  Bageri, 
hvor  Publikum  gennem  Glasruder  kunde  se  paa  Fabrikationen 
og  saaledes  forvisse  sig  om,  at  der  gjordes  propert  og  retskaf¬ 
fent  Arbejde.  Først  senere  blev  det  klart,  at  den  glade  Medvider- 
og  Kontrolørselvfølelse  i  og  for  sig  ikke  var  mere  betryggende 
for  den  historiske  Sandhed  end  for  Brødets  Kvalitet,  men  Fore¬ 
læsningsrækken  havde  dog  paa  den  unge  haft  den  Virkning,  der 
muligvis  er  den  værdifuldeste,  i  hvert  Fald  den  nødvendigste: 
den  at  vække,  at  give  Arbejdslyst,  at  give  Studiet  vid  Horisont, 
give  det  Idealitet.  Det  var  saadanne  Oplevelser,  der  gjorde 
Skoledrengen  til  Student.  Skønt  jeg  selv  studiemæssigt  var  mere 
Filolog  end  Historiker,  virkede  de  vakte  Forestillinger  —  saa 
naive,  saa  optimistiske  de  var  —  om  Videnskabens  Midler,  Evner 
og  Maal  ogsaa  paa  Sprogstudiet.  Det  var  en  Lyst  at  være 
Student. 

Den  Erkendelsesglæde,  Forelæsningerne  efterhaanden  vakte, 
overskyggede  den  Gang  helt  det  første  Indtryk  af  deres  stoflige 
Rigdom,  af  den  videnskabelige  Indsats  i  Forstaaelsen  af  vor 
Historie,  som  den  senere  udgivne  Bog  om  Erik  af  Pommern 
naturligvis  vakte  hos  Læserne.  At  denne  Erkendelsesglæde  hos 
Tilhøreren  var  for  billigt  erhvervet,  at  det  mangeartede,  stykke¬ 
vise  Stof,  der  ofte,  skønt  tilsyneladende  tilfældigt  eller  ubetyde¬ 
ligt,  i  det  givne  Øjeblik  kastede  Lys  over  et  Kaos,  ikke  ligefrem 
laa  et  eller  andet  Sted  skønt  ordnet  i  samlede  Pergaments-  og 
Papirspakker,  at  Kombinationsprocessen,  der  foregik  festligt  let 
under  Mesterens  Førerskab,  ikke  var  det  samme  som  at  lægge 
Mursten  paa  Mursten  og  tilsidst  faa  et  Hus  ud  af  det  —  herom 
vaktes  der  vel  allerede  hos  Russen  en  ubestemt  Forestilling.  Det 
var  ikke  nok  at  se  gennem  Glasruden.  Det  væsenlige,  Raastoflfets 
Art,  Oprindelse  og  Brugbarhed,  de  mange  intimere  Processer, 
der  gaar  for  sig,  inden  Offenligheden  faar  Lejlighed  til  at  se  paa 
det  sidste  Fremstillingsstadium,  m.  a.  O.  den  historiske  Forsk¬ 
nings  Materiale  og  Metoder  var  endnu  et  ukendt  Land.  Det  for¬ 
jættede  Land  —  for  den  tillidsfulde  Rus. 

Naar  man  kun  meget  overfladisk  kender  Forholdet  ved  frem- 

mede  Universiteter,  maa  man  naturligvis  være  varsom  med  at 
vurdere  det  Arbejde,  Erslev  hos  os  har  gjort  for  at  give  Studen¬ 
terne  Forstaaelse  af  den  historiske  Forsknings  Arbejdskaar,  dens 
Metoder,  dens  Muligheder,  og  endnu  mere  med  at  bestemme, 
hvad  der  i  dette  Arbejde  skyldes  hans  eget  pædagogiske  Skarp¬ 
syn  og  hvad  han  udefra  kan  have  faaet  Indskydelser  til.  Det  kan 
dog  vist  uden  Overdrivelse  siges,  at  han,  i  hvert  Fald  inden  for 
sit  eget  Fakultet,  har  været  banebrydende.  Længe  før  vort  meget 
beskedne  filologisk-historiske  Laboratorium  (som  i  øvrigt  ingen 
har  virket  ivrigere  for  end  Erslev)  eksisterede,  maatte  han  for  at 
faa  Gang  i  sine  Øvelser  i  historisk  Granskning,  sine  kildekriti¬ 
ske  Øvelser,  eller  hvilke  Navne  han  har  givet  dette  Arbejde, 
selv  privat  udarbejde  de  nødvendige  Undervisningsmidler.  Et 
Udvalg  af  Kildesteder  og  en  hektograferet  Samling  af  metodiske 
Regler  og  Definitioner  —  en  Læsebog  og  en  Grammatik,  for  at 
tale  filologisk  —  var  Øvelsesmaterialet,  ordnet  med  overlegen 
Klarhed  og  omsigtig  Aarvaagenhed.  Men  selve  det  mundtlige  og 
skriftlige  Arbejde  med  dette  Materiale  var  naturligvis  det  vigtig¬ 
ste,  og  under  dette  Arbejde  fik  den  tillidsfulde  Optimisme  den 
ene  kolde  Dukkert  efter  den  anden.  Selve  det  at  læse  en  Tekst, 
at  sammenligne  den  med  en  anden  lignende,  viste  sig  at  være 
en  vanskelig  Ting.  Det  at  vurdere  en  Kilde  forudsatte  mange 
Undersøgelser  af  den  forskelligste  Art  lige  fra  elementært  palæo- 
grafiske  til  æstetisk-stilistiske,  fra  simple  Datobestemmelser  til 
Drøftelse  af  storpolitiske  Intrigers  Indflydelse  paa  Kildens  Form 
o.  s.  v.  Lejlighedsvis  Paavisning  af,  hvorledes  en  enkelt  upaaagtet 
Ubetydelighed  kunde  vælte  en  tilsyneladende  solid,  af  alle  mulige 
Indicier  og  Vidnesbyrd  støttet  Konstruktion  over  Ende  —  et 
Forhold,  Livets  Oplevelser  jo  i  øvrigt  daglig  bekræfter  —  kunde 
lamme  Troen  paa  nogen  Sinde  at  kunne  naa  ind  til  den  sande  Sammen¬ 
hæng,  de  sande  Motiver,  ja  endog  blot  til  Begivenheden,  som  den 
virkelig  var  foregaaet;  hertil  kom  saa  den  altid  pinlige  Stofmangel 
og  endelig  den  altid  lammende  Mulighed  for  et  inkommensura- 
belt  Forhold  mellem  Nutidsbevidstheden  og  Fortidens  Aandsform 
og  Milieu.  Novicens  naive,  naturlige  Selvhævdelsestrang,  hans 
optimistiske  Instinkter  forvandledes  systematisk  til  utryg,  for¬ 
beholden,  varsomt  spejdende  Kritik.  Hvad  der  til  sidst  forsonede 
ham  med  denne  barske  Pædagogik,  var  den  efterhaanden  er¬ 
hvervede  Tillid  til  Værktøjet  og  en  trods  de  tekniske  Vanskelig- 

heder  stadig  voksende  Glæde  over  Erkendelsens  egen  Vækst  i 
Bredde  og  Dybde. 

Men  til  hvad  Nytte  nu  denne  metodiske  Skole?  Avler  den 
ikke  Formalisme  og  Pedanteri?  Fører  den  ikke  til  goldt  Nusleri 
med  alskens  Smaatterier?  Ja,  hertil  er  at  sige,  at  dels  er  Smaat- 
terierne  aldrig  ligegyldige  —  ogsaa  i  den  historiske  Forskning 
hører  det  til  de  daglige  Erfaringer,  at  liden  Tue  vælter  Læsset, 
saa  det  gælder  at  styre  varsomt;  men  iøvrigt  maa  enhver  jo 
bruge  sin  metodiske  Optugtelse  som  han  har  Forstand  og  Tem¬ 
perament  til,  og  det  er  i  hvert  Fald  højst  sandsynligt,  at  den,  der 
har  gaaet  Erslevs  Skole  igennem,  ikke  i  sin  Forskning,  den  være 
nu  saa  specialiseret  eller  saa  omfattende  den  være  vil,  vil  begaa 
de  indgribende  og  grundige  Fejl,  som  den  ældre  Forskning  saa 
ofte  har  gjort  sig  skyldig  i.  Men  denne  i  en  vis  Forstand  nega¬ 
tive  eller  forebyggende  Betydning,  hvis  Værdi  er  uomtvistelig,  er 
kun  den  ene  Side  af  Sagen.  Saaledes  som  Erslev  anlagde  sine 
Øvelser,  var  de  en  systematisk  Optugtelse  til  utrættelig  Adspørgen 
af  Kilderne.  Og  det  er  klart,  at  alt  andet  lige  vil  den,  der  ihær¬ 
digt  og  systematisk  spørger  og  søger,  finde  flere  Svar  end  den, 
der  uden  Forhaandskrav  glider  ind  i  Stoffet  og  lader  dette  ud¬ 
sondre  sine  mere  eller  mindre  tilfældige  Svar.  Erslev  har  altid 
baade  i  sine  Øvelser  og  i  sine  Forelæsninger  indskærpet  sine 
Elever  ikke  at  lade  deres  Nutidsbevidstheds  Indhold  være  uvirk¬ 
somt  i  deres  Forskning.  Det,  der  straks  greb  den  unge,  der  hørte 
Forelæsningen  om  Erik  af  Pommern,  var  jo  netop  Følelsen  af 
medmenneskelig  Samleven,  Følelsen  af,  at  Fortidens  Historie  er 
mere  end  Aarstal  og  Begivenheder;  gennem  den  historiske  Sym¬ 
pati  førtes  Tilhøreren  lempeligt  ind  i  Forstaaelsen  af  det  fjerne 
og  fremmede.  Om  vor  Nutidsbevidsthed  er  inkommensurabel 
med  Fortiden,  er  et  forholdsvis  akademisk  Spørgsmaal.  Historisk 
Agnosticisme  er  vist  slet  ikke  sjælden,  selv  hos  Historikere,  men 
den  er  ikke  meget  virksom;  den  viger  næsten  altid  for  Livets 
eget  Krav  paa  at  søge  Besked,  paa  at  spørge  —  og  paa  at 
finde. 

Denne  Form  for  „Viljen  til  Livet*  maa  altsaa  akcepteres  som 
en  Kendsgerning.  Det  gælder  kun  om  at  civilisere  Driften.  Det 
er  det,  Erslev  ved  sine  tekniske  Øvelser  har  tilsigtet,  og  selv  i 
sine  almindeligere  Forelæsninger  glemmer  han  aldrig  at  paavise, 
hvorledes  de  forskellige  store  Forskere  i  deres  Opfattelse  af  et 


Digitized  by 


Google 


Kr.  Erslev  som  Universitetslærer 


221 


eller  andet  historisk  Problem  mere  eller  mindre  ubevidst  har 
været  bestemte  af  egne  Oplevelser,  af  politiske  eller  sociale  Ideer 
o.  s.  v.  (se  f.  Eks.  Indledningen  til  Lensvæsenet  i  hans  Lærebog 
i  Middelalderens  Historie).  Saadanne  Paavisninger  er  ikke  golde, 
ikke  et  Udslag  af  Selvretfærdighed  og  hovmodig  Bedre-Viden  — 
thi  Erslev  ved  bedre  end  nogen  anden,  at  man  heller  ikke  i 
1889  eller  1908  sidder  inde  med  den  historiske  Sandhed  om 
Fortiden,  og  ingen  indskærper  mere  end  han  Beskedenhed  og 
Resignation  —  men  tværtimod  yderst  frugtbare;  de  virker  ofte 
helt  forbløffende  og  forløsende  og  bidrager  næsten  altid  til  at  op¬ 
lyse  og  uddybe  selve  Problemet.  Sammen  med  den  metodisk¬ 
tekniske  Optugtelse  har  denne  stadige  Paavisning  af  det  lyriske 
Element  i  Forskningen  den  pædagogiske  Betydning,  at  den  ægger 
til  at  opøve  Evnen  til  Selvfordobling,  saaledes  at  medens  man  spørger 
med  Nutidsbevidsthed,  søger  man  at  svare  med  Datidsbevidst¬ 
hed,  ud  fra  Datidens  Forudsætninger.  Den  humanistiske  Historie¬ 
forskning  forfalskede  Historien,  Forudsætningerne  for  det  be¬ 
vidste  menneskelige  Kulturliv,  fordi  Humanisten,  ligesom  den 
naive  Rus,  kun  fandt  sig  selv  i  Historien  og  ingen  Interesse 
havde  for  alt  det  andet.  Den  naturalistiske  Historieforskning 
erkender  paa  Forhaand,  at  fuld  historisk  Objektivitet  aldrig  naas, 
ikke  blot  fordi  Traditionen  om  Fortiden  altid  er  ufuldstændig, 
men  ogsaa  fordi  Bevidsthedens  Indhold  og  Funktion  altid  vil 
være  noget  forskellig  paa  forskellige  Tidspunkter  i  Menneskenes 
Historie.  Men  Forskeren  ved,  at  Fortiden  rummer  noget  andet 
end  Nutiden,  ved,  at  han  skal  finde  ind  til  dette  for  at  forstaa 
Mennesker  og  Tilstande  og  til  syvende  og  sidst  ogsaa  for  at  for¬ 
staa  sig  selv. 

Ved  sin  Lære  og  sit  Eksempel  har  Erslev  da  virket  for  For¬ 
nyelse  af  den  historiske  Forskning  i  Danmark.  Han  har  søgt  at 
udruste  sine  Elever  med  solide  kritiske  Metoder,  at  give  dem 
Værktøj  og  Haandelag.  Og  med  sin  menneskelige  Dannelses 
Rødder  i  Halvfjerdsernes  Muld  har  han  tilegnet  sig  Naturalis¬ 
mens  Krav  paa  større  Livsfylde  ogsaa  i  den  historiske  Erken¬ 
delse.  Han  har  selv  søgt  og  vist  andre  Vej  dybere  ned  i  det 
overleverede  Kildestof,  opsøgt  nyt  og  forhen  ukendt  og  derved 
givet  de  unge  rigere  Midler  til  deres  Forskning.  (Et  Udgiver¬ 
arbejde  som  f.  Eks.  „Testamenter  fra  Danmarks  Middelalder" 
viser  paa  en  bekvem  Maade,  hvor  rigt  et  Stof  en  systematisk 


Digitized  by  v^ooQle 


222 


Kr.  Erslev  som  Universitetslærer 


og  aarvaagen  Udspørgen  af  Kilderne  kan  fremskaffe.)  Han  har 
udvidet  Historiens  Begreb  og  hos  de  unge  vakt  Drift  og  for- 
haabentlig  Evne  til  at  følge  den  Fane,  Naturalismens  Gennem- 
brudsmænd  rejste. 

Erslev  har  virket  som  Universitetslærer  i  25  Aar,  og  det  er 
da  naturligt  at  spørge  om  Frugterne,  om  hans  Elevers  Arbejde. 
Og  der  er  arbejdet  meget,  om  end  selv  hans  ældste  Elever 
endnu  har  den  bedste  Del  af  Arbejdsdagen  foran  sig.  Til  at  vur¬ 
dere,  hvad  de  alt  har  ydet,  savner  jeg  imidlertid  de  nødvendige 
Forudsætninger.  Alle  ved  de,  hvad  de  skylder  ham,  og  griber 
med  Glæde  den  Jubilæums-Anledning,  der  egentlig  kommer  dem 
meget  overraskende,  til  at  sige  ham  det.  Og  han  vil  uden  be¬ 
synderlig  Rørelse  høre  paa  dem  alle  sammen  og  efter  en  meget 
kortfattet  Tak  bede  dem  gaa  hjem  og  bestræbe  sig  for,  om  de 
ellers  har  nemmet  hans  Lære,  at  gøre  et  propert  og  retskaffent 
Arbejde,  paa  det  han  ikke  skal  komme  til  at  sige  med  den 
tyske  Filosof:  Ich  horchte  auf  Wiederhall,  ich  horte  nur  Lob. 

J.  P.  Jacobsen 

Hvilken  Skuffelse!  Jeg  var  kommen  til  Frankfurt  am  Main 
for  at  søge  Erhvervelser  til  Glyptoteket  paa  en  Auktion,  hvis 
Katalog  glimrede  med  Navnene  paa  omtrent  alle  det  19.  Aar- 
hundredes  største  franske  Mestre,  havde  rejst  Dag  og  Nat  i  over¬ 
hedede  Kupéer  og  var,  da  den  vaade  Morgen  var  ved  at  gry, 
stillet  med  spændte  Forventninger  ved  Auktionslokalet.  Det  var 
næsten  altsammen  Falsknerier  eller  Juks. 

Heldigvis  har  Byen  i  Stadelsches  Kunstinstitut  et  udmærket 
Museum.  Jeg  skynder  mig  derhen  med  den  glubske  Appetit, 
der  er  opsamlet  under  7a  Aars  Tyggekur  ved  danske  Samlinger 
og  Sultekur  ved  danske  Udstillinger.  Jeg  har  ikke  set  dette 
Museum  i  adskillige  Aar  og  ved,  at  jeg  foruden  herlige  Billeder, 
der  er  af  blegede  i  min  Erinding,  vil  finde  mærkelige  Ny-Erhver- 
velser. 

Med  den  storstilede  Offervillighed,  som  ofte  udmærker  Ud¬ 
landets  Rigmænd  —  og  jo  dog  ogsaa  enkelte  af  vore  —  har  de 
Frankfurter-Borgere  sammenskudt  7  a  Million  Mark  for  at  skaffe 
deres  By  et  Hovedværk  af  Rembrandt.  Ganske  vist  har  jeg 
tidligere  hos  Grev  Schonborn  i  Wien  set  dette  Billede,  — „Samson, 
der  blindes,”  malet  1636,  —  men  kun  set  det  under  uheldige  For¬ 
hold,  og  maaske  derfor  uden  stor  Begejstring.  Senere  har  jeg 
læst  det  lovsunget  i  de  højeste  Toner  af  dygtige  tyske  Kunst¬ 
historikere. 

Det  hænger  paa  en  Hædersplads  i  den  store  Sal.  Billedets 
Størrelse  er  i  Sandhed  imponerende.  Og  —  naturligvis  —  er  det 

gnistrende  talentfuldt,  et  Værk  af  en  stor  Genius,  en  af  Ver¬ 
dens  største.  Alligevel  virker  det  paa  mig,  baade  ved  første  Øje¬ 
kast  og  ved  nærmere  Betragtning,  frastødende  og  synes  mig  raat. 
En  klippet  Markedsgøgler  ligger  væltet  i  Forgrunden ;  han  skriger 
og  sparker,  medens  en  af  Filistrenes  Landsknægte  borer  den 
flammede  malajiske  Dolk  som  en  Proptrækker  ned  i  hans  højre 
Øje.  Det  er  oprørende,  afskyeligt!  Rundt  om  dem  støjer  Fili¬ 
strenes  Kobbel,  forunderlige  og  fantastiske  Skikkelser,  hvis 
Uhygge  dog  formindskes  ved  deres  umiskendelige  Lighed  med 
naragtige  Figurer  fra  en  Fjællebods  Farce;  i  Baggrunden  flygter 
Tøjten  med  den  ranede  Paryk.  Alt  dette  er  anbragt  i  en  vel 
overvejet,  rigt  bevæget,  virkelig  beundringsværdig  Komposition 
og  malet  i  velstemte  Tone-Skalaer  med  stor  Dygtighed,  uden  at 
hverken  Foredraget  eller  Farvegivningen  frembyder  Punkter  af 
særlig  Interesse  og  udsøgt  Skønhed. 

Mig  forekommer  Billedet  at  være  en  af  de  mange  Fejltagelser 
fra  en  uheldig  Overgangsperiode  i  Rembrandts  Liv,  den  stolte 
og  lystige  Ungdomstid,  da  han  var  Modesmagens  Udkaame  og 
selv  lidt  af  en  Laps.  Forholdsvis  faa  af  Rembrandts  Billeder  fra 
disse  Aar  fortjener  den  store  Beundring,  der  for  Navnets  Skyld 
bliver  dem  til  Del.  Bedst  er  Portrætterne.  Her  i  Frankfurt  er 
det  ypperlige  Brystbillede  fra  1633  af  den  joviale,  rødmussede, 
sundhedsstruttende  Margaretha  van  Bilderbeecq.  Det  er  levende 
og  karakterfuldt,  gaar  i  Rang  med  de  bedste  samtidige  Delfter- 
og  Amsterdammer-Portrætmaleres  bedste  Arbejder.  Men  af  særlig 
Rembrandtsk  Stemning  har  det  lidt  eller  intet. 

Emnet  for  det  store  Billede  skyldes  sikkert  Rembrandts  fri 
Valg.  Det  var  ikke  bestilt  hos  ham,  han  malte  det  for  sin  egen 
Fornøjelse  og  forærede  det  senere  til  Constantin  Huygens.  Var 
det  hans  Agt  at  vise  sig  som  trodsende  Kætter,  der  har  givet 
sig  Fribrev  til  at  følge  sin  Lyst  og  strø  Godtfolk  Peber  i  Næsen? 
Jeg  tror  det  ikke.  Hos  Samtiden  har  næppe  Emnet  eller  Bil¬ 
ledet  vakt  Forargelse.  Hin  Tids  nervestærke  Mennesker  var 
vante  til  kraftige  Krydderier.  I  Omtalen  at  dette  Billede  er  ofte 
og  med  Rette  den  stakkels  Glosters  paa  Scenen  udstukne  Øjne 
i  Shakespeares  „Kong  Lear“  bragte  i  Erindring.  Slagtersceneme 
florerede  overalt  i  Samtidens  Kunst.  Til  Opbyggelse  og  For¬ 
nøjelse  for  Italien  og  Spanien  mishandlede  og  lemlæstede  Ribera 

Kristendommens  Martyrer  og  Myteologiens  Usalige.  1  det  nære 
Antwerpen  lod  den  store  Rubens  Blodet  rinde  i  Strømme. 

Det  var  vel  netop  med  ham,  Rembrandt  ønskede  at  kappes. 
Den  Dag,  da  Rembrandt  i  Jødekvarteret  fandt  den  flammede 
Kris,  som  en  Sømand  havde  hjembragt  fra  Java,  og  tænkte  sig 
Dolken  boret  i  sin  Ven  Samsons  Øje,  drømte  han  sikkert  om 
at  skabe  et  Billede,  der  skulde  overbyde  Rubens  i  fyrig  Liden¬ 
skabelighed  og  gribende  dramatisk  Virkning. 

Rubens’  Billede  i  Miinchen  af  Barnemordet  i  Betlehem  er 
et  af  Malerkunstens  store  Mesterværker.  Altsaa  kan  Fremstil¬ 
linger  af  højst  uhyggelige  Emner  vække  idel  Beundring  og  Be¬ 
undringens  Glæde.  Manet  har  malet  Kejser  Maximilians  Hen¬ 
rettelse,  Goya  har  fremstillet  rystende  Rædsels-  Optrin.  Men  Emne¬ 
valget  berettiges  her  af  Fremstillingens  Kunst  og  særlige  Karakter. 
Er  dette  ogsaa  Tilfældet  med  Rembrandts  Billede?  Svaret  af¬ 
hænger  naturligvis  af  et  rent  subjektivt  Skøn.  Saa  meget  er  vist: 
for  mig  er  det  umuligt  at  se  Rembrandts  massive  Fremstilling 
af  denne  modbydelige  Scene  med  noget  som  helst  Behag. 

De  Røster,  der  kaldte  ad  ham  gennem  Stormen,  førte  ham 
paa  Afveje.  Rimeligvis  har  baade  de  halvt  forgæves  Kampe  og 
de  helt  mislykkede  Forsøg  været  hans  Udvikling  til  Nytte.  Men 
de  lod  ham  for  en  Tid  miste  Forstaaelsen  af  det  oprindeligste 
og  bedste  i  hans  menneskelige  Natur  og  i  hans  særlige  kunstne¬ 
riske  Evner,  hindrede  ham  fra  at  bøje  Øret  lyttende  til  den  indre 
Stemme,  Stemmen  i  det  Stille,  der  senere  ledede  hans  Vej. 
Egentlig  er  der  mere,  som  lover  den  sande  og  store  Rembrandt 
i  det  lille  Ungdomsbillede  af  David,  der  spiller  for  Saul,  end  i 
den  store  Samson.  Jeg  mindes  den  Tid,  da  „David  og  Saul “  hang 
højt  oppe  med  Konincks  Navn;  det  hører  heller  ikke  til  de 
fremragende  Værker  fra  Rembrandts  Begynderperiode.  Farven 
er  en  fattig  og  enstonet  Graa;  den  fede,  daarligt  barberede  Saul 
ligner  snarere  en  gnaven  hollandsk  Spekhøker  end  en  Konge  i 
Israel.  Alligevel  har  Billedet  Udtryk  og  Stemning.  Der  er  alle¬ 
rede  som  et  vegt,  sagte,  endnu  usikkert  dirrende  Anslag  af  Toner, 
Rembrandt  senere  evnede  at  lade  frembruse  med  klangfyldt 
Vælde,  saa  mægtige,  stemningstunge  og  hjertegribende  som 
maaske  ingen  andre  Toner  af  al  den  Musik,  Malerkunsten  rum¬ 
mer. — 

Men  her  i  Frankfurt  er  det  ikke  ham,  der  fortjener  Sejrs- 

kransen.  Nej!  Og  jeg  er  ikke  i  mindste  Tvivl  om,  hvem  den 
tilkommer.  Der  er  i  denne  Samling  én  skinnende  Juvél,  som 
overstraaler  de  mange  gode  Billeders  Glans.  Et  Maleri  af  ringe 
Størrelse:  „Madonna  fra  Lucca"  af  Jan  van  Eyck.  Jeg  huskede, 
at  det  var  godt,  men  at  det  var  saa  underskønt,  det  havde  jeg 
skammelig  glemt. 

I  samme  Værelse  som  denne  Madonna  hænger  andre  smukke 
og  betydelige  Værker  af  den  gamle  nederlandske  Malerkunst. 
Der  er  de  store  Billeder  af  „Mesteren  fra  Flémalle"  og  Mem- 
lings  ypperlige  Brystbillede  af  Manden  i  den  sorte  Dragt  og  med 
den  røde  Hue.  Der  er  smukke  Billeder  af  Gerard  David  og  af 
Bouts,  en  god  Rogier  van  der  Weyden,  Quentin  Matsys’  glim¬ 
rende  karakterfulde  Portræt  af  den  strenge  Lærde,  et  lille,  mær¬ 
keligt  Madonnabillede  af  Hugo  van  der  Goes.  En  ringere  Kunst¬ 
ner  har  tilføjet  Billedets  Fløje,  men  det  er  tydeligt  nok  van  der 
Goes,  der  har  malet  denne  sære,  noget  sure  Madonna  i  blaa 
Kappe  mod  en  ildrød  Baggrund  med  gule  Smaaprikker,  dette 
blege,  sygelige  Barn,  som  triumferende  løfter  en  Nellike  i  venstre 
Haand  og  knipser  med  sin  højre.  Naar  dette  Barn  vokser,  vil 
det  komme  til  at  ligne  de  besynderlige  Profeter  paa  Malerens 
store  Billede  i  Berlin,  og  det  vil  sikkert  ende  sit  Liv  inden  for  et 
Sindssygehospitals  Mure.  1  et  elskværdigt  Madonnabillede  af  „Mei- 
ster  vom  Tode  Mariae"  med  et  blaagrønt  Landskab  drikker  Bar¬ 
net  som  en  Bakkus  hos  en  Moder,  der  smiler  som  en  Nymfe. 
Nær  —  alt  for  nær  —  van  Eycks  Madonna  hænger  Petrus  Cri- 
stus’.  Dets  tekniske  Egenskaber  er  beundringsværdige;  den  Røde 
er  næsten  den  samme  fyldige,  dybe,  mættede  Rødt  som  hos  van 
Eyck;  Behandlingen  af  de  døde  Ting  er  udsøgt  sirlig  og  smuk, 
om  end  van  Eyck  har  malet  det  samme  —  eller  et  ganske  lig¬ 
nende  —  Tæppe  under  Madonnas  Trone  med  meget  finere  Sans 
for  Stofkarakteren  og  Farveharmonien.  Men  Madonna  er  ube¬ 
tydelig,  Barnet,  der  smilende  bryder  en  Rosenknop,  svagt  i  Ka¬ 
rakteropfattelse  og  Form,  Helgenerne  til  Siderne  endnu  ringere. 
Her,  i  Forbilledets  umiddelbare  Nærhed,  er  Lærlingens  Fattig¬ 
dom  i  Aanden  alligevel  paafaldende. 

Men  Jan  van  Eycks  Madonnabillede  er  ogsaa  et  Hav  af  Dej¬ 
ligheder,  som  er  til  at  nyde  Stykke  for  Stykke  og  Draabe  for 
Draabe.  1  sin  store,  tunge,  dunkeltrøde  Dronningkaabe,  der  dæk¬ 
ker  og  dølger  Legemets  Former,  sidder  Madonna  paa  sin  rigt- 

smykkede  Trone  i  et  Rum,  der  ligner  et  Sidekapel  i  en  gotisk 
Kirke.  Lyset  falder  ind  fra  et  Vindue  til  venstre,  gennem  hvis 
tykke  Glas  der  skimtes  et  grønt  Landskab  under  en  blaa  Luft 
og  i  hvis  Karm  der  skinner  to  Æbler,  —  Legetøj  for  den  lille 
Dreng.  —  Eller  rettere:  Lyset  antydes  og  foregives  at  falde  ind  fra 
dette  Vindue,  som  er  studeret  og  malet  med  største  Omhu,  men 
ikke  virker  som  den  skinnende  Lyskilde.  Lyset  derfra  er  af¬ 
dæmpet,  fint  og  nydeligt  nedstemt  til  Fordel  for  Hovedsagen  i 
Billedet.  Hvor  alle  de  mange  smaa  Enkeltheder  er  kærligheds¬ 
fuldt  og  ypperligt  malede!  Hvor  Perlerne  tindrer  paa  Madonnas 
Dragt!  Det  er  i  sig  selv  smukke  Ting,  Maleren  har  haft  at  frem¬ 
stille,  det  orientalske  Tæppe  ved  Tronens  Fod,  Tæppet  bag  Ma¬ 
donna  med  Blomster  —  to  skinnende  røde  og  en  hvid  —  i  gule 
Vaser  paa  mørkblaa  Grund  mellem  lys  olivengrøn  Ornamentik. 
Men  det  er  ikke  her  som  i  Petrus  Kristus’  Billede,  hvor  det 
mest  interessante  og  beundringsværdige  i  Grunden  er  Tronens 
Silketæppe  (med  sorte  Fugle,  Hunde  og  Fabeldyr  i  Stil  med  den 
kinesiske  Kilin  mellem  gyldne  Brokades-Ornamenter  paa  skar¬ 
lagensrød  Bund).  I  Jan  van  Eycks  Billede  er  alle  Udstyrets 
smukke  Enkeltheder  underordnede  det,  som  er  det  vigtigste  og 
som  her  ogsaa  ubetinget  er  det  bedste.  Paafaldende  lyse  —  næsten 
blege  —  virker  mod  alle  de  rige  og  fyldige  Farver  i  Resten  af 
Billedet  dets  nøgne  Partier,  Madonnas  Hoved  og  Hænder,  Kri- 
stusbamets  Krop.1) 

Mindst  fuldkomne  er  Madonnas  Hænder,  Tommelfingrene  er 
sært  komma-krummede,  og  Leddene  paa  dem  mangler.  Men  hvor 
er  hendes  Ansigt,  der  omrammes  af  rødlige,  kastanjebrune  Lok¬ 
ker  med  smaa  hvide  Glanslys,  vidunderligt  i  et  og  alt,  —  dette 
runde,  friske,  fromme,  unge  Moder-Ansigt  med  de  sænkede  Øjne 
under  de  højtsiddende,  yderst  svage  Bryn,  med  det  nydeligt  teg¬ 
nede  lille  Øre,  med  den  utroligt  nænsomt  og  dejligt  malte  Næse¬ 
fløj,  med  den  kostelige  Mund,  —  fremfor  alt  andet  er  Munden 
med  den  fine,  smalle  Overlæbe  og  de  dybe  Mundvige  vidunderlige. 

Og  dog  fortjener  det  nøgne  lille  Barn,  der  dier  saa  graadigt 


')  Skade,  at  netop  her  Fernissens  og  Farvens  tætte  og  dybe  Smaarevner  gør  sig 
sserlig  stærkt  og  paatrængende  gældende.  Jeg  mindes  her  —  som  ofte  —  at  en  højt- 
skattet  Kollega  med  stærk  videnskabelig  Interesse  for  „Krakeleringen"  har  skrevet  om 
et  Billede  af  Rafael:  „Nicht  nur  bei  seinem  hohen  Kunstwerth,  aber  auch  bei  seinen 
Craqueluren  besonders  interessant." 

ved  hendes  højtsiddende  Bryst,  maaske  endnu  større  Beundring. 
Hvor  dets  spæde,  lys-gule  Lokker,  Folderne  i  dets  fine,  tynde 
Hud,  dets  smaa  Fingre,  der  bevæger  sig,  medens  det  drikker,  er 
fint  sete,  skarpt  opfattede,  mesterligt  gengivne.  Det  er  en  af 
Malerkunstens  elskværdigste,  fineste,  livfuldeste,  bedste  Bøme- 
skikkelser;  selv  Italiens  Kunst  kan  ikke  opvise  nogen  bedre. 
Julius  Lange  har  allerede  sagt  dette  med  Styrke  og  med  Varme. 
Og  han  overvurderede  ikke  den  efter  hans  Filosofi  „stilløse “ 
gammel-nederlandske  Kunst. 

Mig  forekommer  netop  disse  gamle  nederlandske  Mestre  højst 
indtagende  ved  deres  Stil.  Eller,  hvis  en  subtil  Fortolkning  af 
dette  i  saa  mange  Betydninger  brugte  Ord  fradømmer  dem  „Stil," 
i  alt  Fald  ved  det  dem  egne  Særpræg  med  den  dem  ejendomme¬ 
lige  poetiske  Stemning.  Som  det  er  blevet  os  klart,  er  det  en 
Kunst,  der  har  ligget  i  Svøb  hos  Middelalderens  Miniaturmaleri, 
før  den  stilede  mod  at  erobre  Verden  og  naaede  at  gøre  det. 
Den  fremstiller  os  med  en  hidtil  ukendt,  uanet  Skarphed  og 
Fordybelse  i  Naturiagttagelsen,  Himlens  Kejserinde,  Frelserbarnet, 
deres  Hofstat  og  alle  de  gode  Mennesker,  der  til  dem  sætter 
deres  Haab.  Men  den  er  ikke  ren  og  skær  Naturalisme.  Den 
har  fra  sit  Udspring  ikke  alene  bevaret  Omhyggeligheden  og 
Taalmodigheden,  Kærligheden  til  alt  nydeligt  og  smaat,  Glæden 
over  alt  straalende  og  rigt.  Øjet  var  bleven  opladt  for  Naturens 
uendelige  Skønhed,  uden  at  Sindet  havde  mistet  sin  Enfold  og 
Sjælen  sluppet  sine  Drømme.  De  gamle  nederlandske  Billeder 
er  Miniaturerne  forstørrede  og  fuldkommengjorte;  Sproget  er  nyt, 
nogle  af  Tankerne  er  ny,  men  Følelsen  er  den  gamle,  der  nu 
mestrer  de  rette  Udtryk.  Der  klinger  endnu  her  Genklang  af  de 
dybe  Toner  i  sorte,  firkantede  Noder  fra  Messebøgernes  Litanier 
og  i  Salmernes  Suk  efter  Himlens  Barmhjærtighed.  Oftest  og 
stærkest  dog  Genklang  fra  Lovsangene  i  Bønnebøgerne  med  de 
brogetfarvede  Initialer  paa  blanke  Guldkvadrater  og  rige  Ranker  ud 
over  den  hvide  Margen,  Lovsangene  for  Verdens  væneste  Mø, 
Sancta  Virgo  Virginum,  Mater  divina  gratiæ,  hende,  som  Jan  van 
Eyck,  efter  med  sine  skarpe  Øjne  at  have  udsøgt,  hvad  han  i 
denne  skønne  Verden  regnede  for  skønnest,  med  fuldendt  Kunst 
har  fremstillet  her,  saaledes  som  hun  levede  i  hans  Drøm. 

II 

Mindre  fuldstændigt  end  de  gamle  nederlandske  Malere,  men 
dog  baade  meget  rigt  og  meget  smukt,  er  de  dem  samtidige 
Italienere  repræsenterede  i  Museet  i  Frankfurt. 

Der  er  en  englelig  Madonna  af  den  englelige  Fiesole.  Der  er 
to  fremragende  Billeder  af  Botticelli,  en  Fremstilling  af  Englens 
Bebudelse  af  den  snurrigt  naive  og  altid  tiltrækkende  Carlo 
Crivelli,  et  Madonnabillede  af  Carpaccio,  elskværdigt  og  poesirigt, 
især  ved  det  friske  barnlige  Udtryk  i  den  lille  Johannes,  et  andet 
af  en  Verrochio-Elev,  en  smuk  Reliefkomposition  med  lyse  Toner, 
et  tredje  af  Giovanni  Bellini,  dejligt  i  Farven,  ogsaa  smukt  ved 
den  milde  Alvor  i  Kristusbarnets  Hoved.  Men  især  tiltrækkes 
jeg  af  Fiorenzo  da  Lorenzos  Madonna;  jeg  huskede  ikke  dette 
bedaarende  Billede.  Hun  troner  med  et  allerkæreste  —  en  Smule 
rødnæset  —  Barn  paa  sit  Skød  mellem  en  lidt  klynkende  Seba¬ 
stian  og  en  stolt  og  dejlig  Kristoforus.  Hvor  der  er  fin  Rytmik 
i  hans  plastiske  Stilling,  og  hvor  det  Udtryk,  med  hvilket  han 
drejer  Hovedet  mod  Barnet  paa  hans  Skulder,  er  levende  og 
skønt!  Og  hvilken  sikker  dekorativ  Sans  i  Billedets  festligt  vir¬ 
kende  gyldne  Baggrund  med  lakrøde  Udsparinger  i  Ornamen¬ 
tikken  over  de  graa  Fliser  mellem  Stengulvets  Porfyr! 

Jeg  huskede  heller  ikke  det  tredelte  Billede,  i  hvilket  Siene- 
seren  Girolamo  di  Benvenuto  har  fremstillet  Gangen  til  Golgatha, 
Kristus  paa  Korset  og  Klagen  over  hans  Lig.  Selv  Navnet  er 
mig  nyt;  jeg  har  ingen  Erindring  om  hans  Billeder  i  Siena;  jeg 
har  desværre  kun  et  yderst  mangelfuldt  Kendskab  til  Italie¬ 
nerne,  hvad  der  dog  ikke  skyldes  Ringeagt  for  deres  høje  Værd. 
Hvilken  Storladenhed  og  Kraft  i  dette  Billedes  Linier  og  Gruppe¬ 
bygning.  Selv  Farveholdningen  er  storstilet.  Næsten  lutter  lyse 
Toner,  lys  graa  Luft,  lys  graagul  Jord  med  Pletter  af  mørke 
Græstotter  under  de  slanke  Træer,  en  lys  Rosa-violet  fremher¬ 
skende  i  Dragterne,  dog  Marie  med  mørkblaa  Kappe  og  Marie 
Magdalene  med  en  lys  og  tør  zinnoberrød  Kjortel.  Det  virker 
aldeles  som  et  Fresko-Maleri.  Unægtelig  havde  Italienerne  og 
Nederlænderne  højst  forskellige  Forudsætninger.  Skønhedstran¬ 
gen,  selv  Skønhedssansen  var  maaske  ikke  stort  mindre  i  Nord 
end  i  Syd,  og  ogsaa  i  Nordens  trangere  Stuer  havde  Kunstner- 
drømmene  Idealer.  Men  Italienerne  fik  ubestrideligt  til  deres 
gode  Særeje  ikke  blot  den  store  Monumentalkunst,  men  ogsaa 

Evnen  til  at  lade  de  Billeder,  der  nedførtes  til  yderst  beskedne 
Størrelsesforhold,  virke  som  monumentale. 

Et  stort  Billede  af  Palma  Vecchio  er  sikkert  en  ny  Erhver¬ 
velse  for  Museet.  Det  er  blændende  pragtfuldt,  ægte  venetiansk 
fra  Venedigs  store  Tid,  beslægtet  med  Giorgiones  Billede  i  Louvre 
og  Tizians  i  Palazzo  Borghese,  om  hvilket  det  minder  i  Motivet. 
Thi  det  er  to  næsten  nøgne  Kvinder,  som  maaske  godt  kan  kal¬ 
des  Venus  og  Helena,  men  dog  sagtens  blot  er  to  af  Renæssan¬ 
cens  Skønheder.  Et  dunkelt  Landskab,  rigt  paa  Mystik  og  Poesi, 
danner  Baggrunden  for  deres  gyldent  lysende  Kroppe.  Den  ene 
ligger  udstrakt  i  Græsset,  maaske  er  hendes  hældende  Hoved 
ikke  særlig  heldigt  anbragt  paa  Kroppen.  Men  den  til  højre  sid¬ 
dende  Kvinde,  til  hvilken  hun  henvender  sig,  er  fuldkommen 
dejlig. 

Stærkere  end  tidligere  interesseres  jeg  af  Correggios  —  meget 
medtagne  —  Madonna.  Ikke  af  hende  selv,  thi  den  fyldige  Dame 
med  det  lidt  vamle  Smil  har  netop  det  af  Correggio,  med  hvilket 
jeg  vanskeligt  forsoner  mig  helt.  Men  de  to  nøgne  Drenge,  der 
er  saa  herligt  levende  i  Bevægelserne,  er  badede  i  et  nydeligt 
Clairobscur  og  det  duftige  Landskab  synes  friskt  af  Daggryets 
Dug. 

Foruden  af  andre  Forudsætninger  er  jo  desværre  vor  Kritik 
afhængig  af  Øjeblikkets  Stemning  og  Modtagelighed.  Rent  til¬ 
fældige  Omstændigheder  som  Billedernes  Plads,  Belysning  og 
Omgivelser,  afgør  jo  for  en  væsentlig  Del  de  Indtryk,  vi  mod¬ 
tager.  Flere  Billeder  af  det  17.  Aarhundredes  Nederlændere  føler 
jeg  mig  noget  skuffet  ved  at  gense.  F.  Eks.  Vermeers  Matema¬ 
tiker  ved  Arbejdsbordet;  Figuren  forekommer  mig  ikke  rigtig 
levende,  det  røde  Halstørklæde  ved  den  blaa  Frakke  ikke  af 
nogen  særlig  lykkelig  Virkning.  Klarere  end  før  indser  jeg,  at 
Janssens’  hyggelige  Interiørbillede,  der  har  faaet  en  Hædersplads, 
dog  kun  skyldes  en  ret  svag  Efterligner  af  Pieter  til  Hooch.  Til 
Gengæld  synes  Cuyps  solfyldte  og  straalende  lille  Billede,  Land¬ 
skaberne  af  van  der  Neer  og  af  Ruisdael  —  ikke  mindst  det  lille 
Vinterbillede  med  Lygtepælen  —  og  mange  andre  hollandske  Ma¬ 
lerier  mig  fuldt  saa  skønne,  som  de  stod  for  min  Erindring. 

Jeg  huskede  godt  Jan  Steens  vittige  Billede  af  den  overgivne 
Fyr,  som  søger  at  drage  den  surmulende  Værtshuspige  ned  paa 
sit  Skød,  af  Guldmagerens  stakkels  Kone,  der  græder  bitre  Taarer 

ved  at  se  de  sidste  Rester  af  fordums  Velstand  siuges  af  Smelte¬ 
diglen.  Jeg  huskede  ikke  klart  Fisketorvet  i  Leiden  med  den 
hvide  Sky,  hvis  Glans  minder  om  Cuyp,  med  de  morsomme 
Karakterfigurer  og  glimrende  Farvenoter:  den  røde  Hue  paa 
Fiskehandleren  i  Forgrundens  Centrum,  den  citrongule  Ryg  paa 
Drengen  med  de  graablaa  Bukser  og  den  rosa  Hue.  Jeg  har 
heller  ikke  tidligere  set  med  tilstrækkelig  Opmærksomhed  og 
Ærbødighed  paa  Jan  Steens  lille  Billede  af  Moses,  der  tamper 
løs  paa  Klippen,  for  at  Folket  kan  slukke  sin  brændende  Tørst. 
Selv  i  akademisk  Forstand  er  der  klassisk  Skønhed  i  den  unge, 
halvt  blottede  Kvindeskikkelse,  der  i  Billedets  Midte  opløfter  en 
Sølvskaal  med  begge  sine  Arme.  Ægte  Jan  Steensk  er  al  det 
Liv  og  Sjov,  der  er  ved  Drikkeriet.  Ogsaa  Skildringen  af  Mødre¬ 
nes  Omhu  for  deres  Børn;  naturligvis  er  der  ogsaa  en  Dreng, 
der  tudbrøler,  fordi  han  faar  sidst.  Jan  Steen  havde  tydeligt  nok 
som  Fader  et  ømt  Hjærte;  han  var  paa  Bunden  Elskværdig¬ 
heden  selv. 

Mest  overraskes  og  imponeres  jeg  dog  af  Adriaen  Brouwer. 
Et  Bæst,  en  Galgenfugl,  en  letsindig,  liderlig  Krabat,  for  hvis 
Elskværdighed  jeg  ikke  tør  borge,  men  en  vidunderlig  Maler. 
Himlen,  der  lader  det  regne  over  Retfærdige  og  Uretfærdige,  til¬ 
deler  i  sin  Miskundhed  undertiden  Talentets  Naadegave  til  de 
store  Syndere.  Han  manglede  aldeles  Sans  for  Emnernes  Be¬ 
tydning,  han  vilde  sagtens,  hvis  den  gennem  en  af  vore  Dages 
Apostle  var  bleven  ham  forkyndt,  kun  have  vrælet  stygt  efter 
en  høj  Snaps.  Alligevel  behøver  vor  Beundring  for  ham  ikke  at 
være  skamfuld,  thi  før  os  har  baade  Rubens  og  Rembrandt  be¬ 
undret  ham  højt.  Et  stort  Brystbillede  viser  en  sorthaaret,  sort¬ 
smudset  Fyr,  som  skærer  Ansigter  efter  en  Snaps.  Der  er  Gri- 
macer,  men  Hovedet  er  fuldendt  mesterligt  malet,  hverken  Ru¬ 
bens  eller  Frans  Hals  kunde  gøre  det  bedre.  Stærkt  grimaceret 
er  ogsaa  Udtrykket  hos  Fyren,  der  skriger  og  skaber  sig, 
medens  han  bliver  snittet  i  Ryggen.  1  et  andet,  lige  saa  over¬ 
legent  behandlet  Billede,  hvor  en  Mand  bliver  opereret  paa  Fo¬ 
den,  er  især  Bartskærens  alvorsfulde  Mine  ubetalelig,  dog  ogsaa 
Hekseudtrykket  hos  den  ventende  Kælling  ganske  mageløst.  Og 
som  Farverne,  Mandens  graaligt  grønblaa  Dragt  med  gule  Ærmer 
og  Operatørens  skident  rødviolette  Hue,  er  stemte;  som  den  hvide 
Salvekrukke  paa  Bordet  virker!  Et  ganske  lille  Billede,  hvis 

Form  er  en  liggende  Oval,  viser  en  drukken  Bonde,  der  sidder 
med  skrævende  Ben  paa  Kroens  Gulv  og  synger  en  saftig  Vise; 
andre  Gæster  støjer  og  snapser  i  Baggrunden.  Ansigtets  kostelige 
Minespil,  Billedets  straalende  —  alle  Omgivelserne  overstraalende 
—  Liv  gør  det  lille  Maleri  til  en  sand  Perle. 

Hvor  denne  Samling  er  rig  paa  mange  Arter  af  udmærket 
Malerkunst!  Der  er  Clouet  og  Velasquez.  Der  er  ogsaa  Diirer 
og  Holbein.  Men  af  de  gamle  tyske  Maleres  Billeder  er  det 
interessanteste  og  betydeligste  Værk  dog  en  ny  Erhvervelse,  som 
Museet  i  Berlin  har  Aarsag  til  at  misunde  Frankfurt.  Det  er 
Cranachs  1509  malede  store  Fløjalter  med  Fremstillinger  af  den 
hellige  Familie  og  dens  nærmeste  Slægt.  I  Midtbilledet  —  under 
en  Balkon  med  Portrætfigurer  —  Kristusbarnet  mellem  Jomfru 
Marie  og  den  hellige  Anna,  paa  Fløjene  Grupper  af  hellige  Mødre 
med  deres  Børn  og  Portræter  af  Altrets  Stiftere,  Frederik  den 
Vise  og  Johan  den  Bestandige.  Kun  en  Cranach,  men  en  Cra- 
nach,  til  hvilken  der  intetsteds  findes  Magen,  en  klar,  holdnings¬ 
fuld,  mægtig  Komposition,  alvorligt  og  solidt  gennemarbejdet  i 
alle  Enkeltheder,  og  der  er  Enkeltheder  af  overordentlig  Skøn¬ 
hed.  Det  er  næsten  ufatteligt,  at  en  saa  højtbegavet  Kunstner 
senere  nedlod  sig  til  at  blive  Forstander  for  en  ren  Billedfabrik. 

Jeg  føler  mig  skuffet  —  ja,  lidt  forskrækket  —  ved  Gensynet 
med  Hans  Baldungs  Billeder.  Disse  forvredne  og  vanskabte 
nøgne  Damer  paa  Heksesabbaten,  dette  daarlige,  selvlysende 
Elfenbensbarn  paa  Billedet  af  Kristi  Fødsel,  et  Billede,  der  dog 
ikke  mangler  Følelse  og  Fantasi,  erindrer  ubehageligt  om  Smag¬ 
løshederne  hos  hysteriske  Stakler  i  den  moderne  Kunst. 


III 

Ak,  det  er  sandt:  Museet  har  jo  ogsaa  en  moderne  Afdeling* 
som  det  er  Pligt  at  gennemløbe.  Sandt  at  sige,  venter  jeg  mig 
ikke  megen  Glæde  deraf.  I  den  ny  Afdelings  store  Sal  hænger 
Billeder  af  meget  imponerende  Omfang,  mange  af  dem  er  malede 
af  Kunstnere,  hvis  Navne  engang  har  haft  Klang  og  Ry.  Med 
ét  føler  jeg  mig  træt.  Øjet  glider  uinteressei  et  hen  over  de  store 
Lærreder;  de  lever  ikke,  det  er  længst  afdøde  Billeder,  malede 
for  længst  henfarne  Slægter.  Forunderligt!  Ovre  paa  den  anden 
Side  af  Museet  lever  Malerne  fra  det  15.  Aarhundrede;  van  Eycks 

Madonna  er  lige  saa  frisk,  ung  og  bedaarende,  som  Menneskene 
saa  hende  for  snart  et  halvt  Aartusinde  siden.  Thi  der  er  Sand¬ 
hed  og  Visdom  i  et  Citat,  som  sikkert  staar  i  de  „Geistesfunken 
von  Goethe,“  med  hvilke  jeg  har  set  Boghandlervinduer  i  Frank¬ 
furt  skilte  paa  min  Vej  til  Museet: 

„Die  unbegreiflich  hohen  Werke 
Sind  herrlich  wie  am  ersten  Tag.“  — 

Jeg  ser  jo  nok,  at  der  i  de  mange  Sale  og  Kabinetter,  jeg  — 
temmelig  flygtigt  —  gennemvandrer,  er  Billeder,  Akvareller  og 
Tegninger,  som  i  flere  Henseender  kunde  fortjene  megen  Aner¬ 
kendelse.  Der  er  Hæderlighed,  propre  Konturer,  ogsaa  det,  der 
kaldes  „Stil,"  der  er  højst  interessante  Emner,  stor  Opfindsom¬ 
hed,  større  Dybsindighed,  undertiden  virkelig  Fantasi  og  sand 
Følelse,  ofte  de  samme  Elementer,  som  har  frembragt  store  Me¬ 
sterværker  i  tysk  Poesi  og  tysk  Musik.  Men  ak!  Himlen  har 
ikke  ladet  det  særlige  Talent  for  Malerkunst  regne  ned  over  de 
Retfærdige. 

Jeg  gaar  til  de  moderne  tyske  Malere  i  Smaasalene  ved  Main- 
Siden.  Jeg  læser  enkelte  højtberømte  Navne  paa  Rammernes 
Sedler,  men  føler  mig  stedse  temmelig  sløv  og  træt.  Dog,  hvad 
er  dette!  Der  hænger  et  lille  Vinterbillede,  det  lyser  som  en 
Sol,  det  er  et  Mesterværk  af  moderne  Maleri,  farvefyldigt,  fint 
stemt  i  Tonerne,  udsøgt  i  Virkningen.  Paa  Sedlen  staar:  „Gu¬ 
stave  Courbet.  Geschenck  der  Erben  des  Herrn  Benedikt  Gold- 
schmidt." 

Jeg  har  aldrig  set  noget  bedre  Vinterbillede.  Motivet  er  sim¬ 
pelt:  en  halvt  opblødt  Vej  mellem  to  Grupper  Huse  med  til¬ 
sneede  Tage,  et  snefyldt  Træ  foran  det  store  Hus  til  venstre,  i 
Baggrunden  et  Bakkedrag  med  fjerne  Skove;  ingen  Staffage. 
Men  som  det  Sneælte  er  malet!  Og  som  den  gule  Gavl  staar 
til  det  hvide!  Og  Vinterluften  med  de  mørke  Skyer  over  det 
disede  Fjerne! 

I  samme  Stue  hænger  et  smukt  Mandsportræt  af  Millet  og 
to  andre  Billeder  af  Courbet.  Det  bedste  af  dem  er  en  stor 
Bølge  i  samme  Stil  og  af  samme  Fortræffelighed  som  Billedet  i 
Louvre.  Courbet  havde  vist  som  Menneske  adskillige  Fejl.  Men 
Maleren,  der  hverken  var  opfindsom  eller  dybsindig  eller  særlig 
følelsesfuld  og  som  havde  den  størst  mulige  Ringeagt  for  „store" 

Tilskueren  1908  16 

Emner  og  saakaldt  „Stil",  er  en  af  de  allerstørste  Mestre  i  hele 
det  19.  Aarhundredes  Malerkunst.  Denne  Bølge!  Jeg  forstaar  nok, 
at  ikke  alle  Mennesker  straks  fatter  dens  Vidunderlighed.  Den 
fordrer  for  at  nydes  den  særlige,  den  ægte  Sans  for  Malerkunst, 
som  forstaar  at  værdsætte  et  Stykke  mesterlig  Teknik,  beundre 
den  Maade,  paa  hvilken  Spartlen  her  har  hensat  en  Rigdom  af 
fine  og  fyldige  Toner,  medens  den  lader  Striber  af  den  mørke 
Undergrund  skinne  igennem.  Den  kræver  Evnen  til  at  glæde 
sig  over  Skønheder,  der  aldrig  —  saa  lidt  som  i  det  hele  taget 
Malerkunstens  egentlige,  bedste  Skønheder  —  kan  forklares  ved 
Ord.  En  Evne,  der  vist  desværre  er  temmelig  sjælden  i  Verden, 
maaske  —  det  nytter  ikke  at  ville  skjule  det  —  allersjældnest  i 
Danmark. 

Den  moderne  Afdeling  af  Frankfurter-Museet  er  i  høj  Grad 
værd  at  se.  Der  er  andre  ypperlige  Billeder.  For  Enden  af  de 
smaa  Kabinetter  er  en  Æressal  med  Billeder  af  Lenbach,  Leibl, 
Uhde,  Liebermann.  Der  skal  man  gaa  hen.  Leibl  forekommer 
mig  at  høre  til  de  Kunstnere,  der  gør  nyere  tysk  Malerkunst 
størst  Ære.  Hans  Billede  her  er  smukt  behandlet,  men  jeg  saa 
ikke  længe  paa  det,  næsten  ikke  paa  Lenbachs  og  kun  flygtigt 
paa  Uhdes.  Med  større  Opmærksomhed  paa  Liebermanns  Billede 
fra  Vajsenhuset  i  Amsterdam.  Han  fortjener  den  varmeste  Sym¬ 
pati,  han  køber  Billeder  af  franske  Impressionister  og  andre  gode 
Ting,  han  har  med  Udbytte  studeret  de  allerbedste  Forbilleder, 
han  er  baade  gennemdannet  og  meget  dygtig.  Men  en  stor  Maler? 
1  alt  Fald  ikke  i  dette  Naboskab.  Der  hænger  ved  Siden  af  hans 
Maleri  to  Billeder,  som  lader  det  Sollys,  der  gennem  Træerne 
siver  ned  i  Vajsenhusets  Gaard,  synes  af  Kalk,  den  violette  Byg¬ 
ning  stofløs,  de  broget  klædte  Vajsenhuspiger  uden  koloristisk 
Finhed.  To  ubehagelige,  ubarmhjærtige  Naboer,  der  ikke  alene 
affarver  Liebermanns  Billede,  men  lader  Lenbachs  synes  malede 
med  Tobaksovs,  gør  Leibis  sort  og  Uhdes  skidentgraat.  To  Bil¬ 
leder  af  franske  Impressionister,  et  Landskab  af  Sisley,  et  hol¬ 
landsk  Kanalparti  af  Claude  Monet.  Begge  tindrende  af  Lys, 
straalende  af  Farve,  duftende  af  Natur,  næsten  virkende  med 
illusorisk  Magt,  som  om  man  saa  Naturen  selv  i  al  den  Herlig¬ 
hed,  for  hvilken  Ærkeenglen  Rafael  i  det  før  nævnte  Citat  med 
Rette  har  komplimenteret  den  himmelske  Skaber. 

Jo  længere  jeg  betragter  disse  to  ypperlige  Billeder,  des  mere 

synes  de  mig  at  lyse,  medens  Skyggerne  tætnes  over  Omgivel¬ 
serne,  der  udslettes  i  Mørke.  Intet  Under!  Vinterdagens  Skum¬ 
ring  er  allerede  indtraadt.  Over  6  Timer  i  Træk  har  jeg  vandret 
i  dette  Museum,  ene,  eller  dog  næsten  ene,  thi  nogle  flittige  Ko¬ 
pistinder  har  karikeret  et  Par  af  Billederne.  Kustoden,  der  luk¬ 
ker  mig  ud,  udtaler  sin  Anerkendelse  af  min  Standhaftighed  og 
sin  Forundring  over,  at  jeg  i  al  den  Tid  ikke  har  trængt  til  Mad 
eller  01.  Efter  Drikkepengene  tilbyder  han  mig  Adgang  til  Mu¬ 
seet  fra  Morgenstunden  den  følgende  Dag. 

Jeg  forsømmer  ikke  at  benytte  Tilbudet.  Gaarsdagens  Ind¬ 
tryk  bekræftes  og  besegies.  Men  allerede  ved  1 -Tiden  forlader 
jeg  Museet  Ikke,  fordi  jeg  trænger  til  Frokost;  Maden  i  Frank¬ 
furt  synes  mig  desvære  ikke  saa  tillokkende.  Men  jeg  vil  gerne 
gense  „Stadtisches  Museum,"  i  hvis  Stueetage  der  er  interessante 
Værker  af  ældre  tysk  Kunst,  og  hvor  der  ogsaa  blandt  de  mange 
rædselsfulde  Smaabilleder,  der  fylder  første  Etage,  findes  enkelte 
Herligheder,  som  Rubens’  løse  Skitse  af  en  Rytterfægtning  og 
Elsheimers  indtagende  lille  Billede  af  Tobias  og  Engelen. 

Jeg  har  den  Glæde  her  at  genfinde  et  lille  Billede,  jeg  for¬ 
elskede  mig  i  under  en  Udstilling  i  Diisseldorf.  En  ved  sin  Tro¬ 
skyldighed  henrivende  Fremstilling  af  Paradis,  malet  af  en  Tysker 
fra  det  15.  Aarhundredes  Begyndelse  i  Stephan  Lochners  Aand 
og  Stil.  Hegnet  af  en  takket  Mur,  paa  hvilken  brogede  Smaa- 
fugle  synger,  ligger  en  Urtegaard  med  alle  de  dejligste  Blomster, 
Liljer,  Iris,  Liljekonval  og  mange  andre  Arter,  i  frodig  Vækst. 
Midt  i  Haven  sidder  selve  Himlens  Dronning  og  blader  i  sin 
nydelige  Bønnebog;  til  Bordet  ved  hendes  Side  henter  skønne 
Helgeninder  Vand  fra  Livets  Brønd  og  Æbler  fra  Livets  Træ. 
Jesusbarnet  lærer  den  hellige  Cæcilie  de  himmelske  Toner.  Men 
i  Græsset  sidder  Ærkeengelen  Mikael  og  den  hellige  Georg;  en 
ung  Ridder  (den  hellige  Sebastian?)  lytter  andægtigt  til  deres 
hyggelige  Samtale  om  fordums  Krigsbedrifter  og  Sejrene  over 
de  grumme  Bestier;  den  hellige  Georgs  —  i  sin  paafaldende 
Lidenhed  ikke  meget  skrækindjagende  Drage  ligger  ynkeligt  død 
med  Bugen  og  Benene  i  Vejret  mellem  Paradishavens  Græs.  — 

Lovet  være  Kunsten  for  dens  Mangfoldigheds  Skyld!  Et  saa- 
dant  Billede  gør  Paradiset  —  de  fromme  tyske  Riddersvendes 
og  Maleres  Paradis  —  til  mere  end  en  Drøm.  Jeg  ser  det  jo  for 
mine  Øjne  med  dets  skære  Farver  og  dets  overjordiske  Blom- 

sterpragt,  jeg  indaander  dets  himmelske  Søndagsstemning;  det 
har  for  mig  mere  haandgribelig  Realitet  end  f.  Eks.  Amazonflo- 
den,  om  hvilken  jeg  kun  har  lært  og  læst.  Priset  være  al  ypperlig 
Kunst,  hvad  enten  den  virkeliggør  Menneskenes  Drømme  og 
mætter  deres  Skønhedstrang  eller  blot  har  saa  fyldig  Smag  af 
frisk  og  fri  Natur  som  de  franske  Impressionisters.  Eller  tindrer 
af  Lune  og  gnistrer  af  Spot  over  Menneskenes  Naragtighed  som 
Brouwers.  Skønt  han  visselig  ikke  var  nogen  Helgen,  har  han 
jo  gjort  det  store  Mirakel  at  skænke  sine  Svirebrodre  det  evige 
Liv.  „I  min  Faders  Hus  er  mange  Boliger, “  som  skrevet  staar. 
Men  naturligvis  fortjener  det  ypperste  Kunstværk  den  højeste 
Pris.  Her  i  Frankfurt  er  det  Jan  van  Eycks  Madonnabillede. 
Det  forener  alt,  hvad  der  er  herligt:  Drømmene,  Skønheden, 
Sandheden  og  Livet.  — 

Jeg  vilde  gerne  blive  her  en  Dag  endnu,  endnu  en  Gang 
nyde  alle  disse  Skatte.  Udover  de  to  Museer,  et  Par  triste  Re¬ 
staurationer  og  Hotelværelset  har  jeg  intet  set  af  den  hyggelige 
By.  Jeg  fristes  ogsaa  af  det  nærliggende  Darmstadt,  hvor  jeg 
kunde  gense  Holbeins  Madonna  og  over  for  Rembrandts  gribende 
Fremstilling  af  Kristi  Forhaanelse  aflede  min  maaske  syndige 
Misfornøjelse  med  Samson.  Men  jeg  har  Pligter,  som  ikke  alene 
er  mig  hellige,  men  i  Sandhed  kære.  Thi  de  kalder  mig  til  Paris. 

Karl  Madsen 

Omtrent  midtvejs  mellem  Rom  og  Neapel  ligger  den  lille 
By  Cassino.  Den  er  ældgammel;  Samniteme  kendte  den  under 
Navnet  Casca,  Grækerne  kaldte  den  Heraklea.  341  før  Kristus 
blev  den  erobret  af  Romerne,  under  Folkevandringen  blev  den 
plyndret  af  Genserik  og  hans  Vandaler.  Først  i  det  ottende  Aar- 
hundrede  byggedes  den  op  igen,  og  da  lidt  længere  mod  Øst; 
dens  Navn  blev  nu  S.  Germano,  og  under  dette  Navn  kendes 
den  Middelalderen  igennem.  I  Nutiden  har  Byen  faaet  sit  oprinde¬ 
lige  Navn  tilbage,  og  paa  Bjærget  ovenover  Byen  knejser  hint 
store,  ældgamle  Kloster,  som  kaldes  Ærkeabbediet  Monte  Cassino 
og  for  hvis  Skyld  saa  mange  Rejsende  staar  af  ved  den  lille 
Station  nede  paa  Sletten. 

En  Aprilaften  1906  staar  ogsaa  jeg  ud  af  Toget  ved  Stationen 
Cassino.  Jeg  kommer  fra  Neapel,  som  jeg  har  set,  overdrysset 
af  den  røde  Aske  fra  Vesuvs  Udbrud.  Asken  laa  som  choko¬ 
ladefarvet  Sne  i  alle  Gader,  trængte  som  et  fint  Pulver  ind 
gennem  de  tætteste  Døre  og  Vinduer,  irriterede  fra  Morgen  til 
Aften  Hals  og  Øjne,  saa  man  tilsidst  hverken  kunde  tale  eller  se. 

Med  dobbelt  Velbehag  aander  man  da  op  i  det  landlige  Cas¬ 
sino.  Straks  man  træder  ud  af  Stationsbygningen,  er  man  paa 
en  bred,  lige,  velholdt,  endog  med  Fortove  forsynet  Vej,  der 
under  to  Rækker  Plataner  fører  hen  til  Byen.  Til  begge  Sider 
er  friske,  grønne  Marker,  fulde  af  nyt  Korn,  og  store  Bede  Køk¬ 
kenurter;  de  gennemstrømmes  af  en  rask  rindende  Flod,  der  af 
Bønderne  er  delt  i  mange  klare  Kanaler.  Forude  ligger  Byen 
med  en  gammel  forfalden  Borg  paa  en  Tinde  ovenover.  Og 
langt  højere  oppe  troner  paa  sit  saddelformede  Bjærg  Monte 
Cassinos  Kloster  og  ser  med  Rækker  af  Vinduer  ud  over  den 

frugtbare  Slette,  hen  mod  den  blaanende,  halvt  skyslørede 
Abruzzerkæde,  hvormed  Landskabet  ender. 

Jeg  overnatter  i  Cassino,  og  næste  Morgen  gaar  Turen  til 
Vogns  op  til  Klosteret.  Vi  kører  af  Sted  Kl.  9>/s  i  straalende 
Solskin;  snart  er  vi  ude  af  Byen  og  oppe  paa  Bjærget.  Vejen, 
der  er  anlagt  1885,  gaar  i  en  stor,  svagtstigende  Spiral  rundt 
om  Bjærget,  til  den  naar  Toppen.  Paa  højre  Haand  har  man  sta¬ 
dig  Klippesiden,  paa  venstre  ser  man  over  et  lavt,  muret  Bryst¬ 
værn  ud  i  et  Landskab,  der  aabner  sig  stedse  større  og  præg¬ 
tigere,  jo  højere  man  stiger. 

Et  Stykke  kører  man  gennem  frisk,  nysudsprungen  Egeskov; 
i  Lysningerne  ser  man  ud  over  den  rige  Slette,  der  breder  sig 
under  En  —  Tavl  ved  Tavl  af  brune  og  grønne  Marker,  hvor¬ 
over  Vinen  hænger  fra  Træ  til  Træ  i  festlige  Guirlander.  Liris¬ 
floden  rinder  dernede  i  Sol  og  i  Skygge,  her  og  der  er  Rækker 
af  Popler,  Klynger  af  Pinier,  en  Kirkegaards  Cypresser.  Hinsides 
Sletten  løfter  Bjærgene  sig,  Kæde  bag  Kæde  og  Tind  bag  Tind 
i  blegere  og  blegere  Blaanen. 

Skoven  holder  op,  men  endnu  er  Bjærget  dyrket.  Vi  kører  hen 
langs  Hegn  af  nysudsprungen  Hyld  og  Akacie  og  blomstrende 
Tjørn;  her  og  der  ser  man  et  Stykke  gammel  Stensætning,  ro¬ 
mersk  Murværk,  opus  quadratum.  Oven  over  det  dyrkede  Bælte 
løfter  sig  imidlertid  snart  det  nøgne,  blaagraa  Bjærg;  Lam  og  Ge¬ 
der  græsser  mellem  Klippeblokkene,  blomstrende  Judasfigentræer 
staar  som  skinnende  røde  Buketter  plantede  blandt  Stenene. 

Snart  er  vi  saa  højt,  at  vi,  ved  et  Sving  af  Vejen,  ser  Cas¬ 
sino  dybt  under  os;  jeg  kan  fra  Vognen  kigge  lige  ned  paa 
Torvet,  hvor  der  just  er  Marked,  og  i  samme  Højde  som  vi 
selv  befinder  sig  den  gamle,  forfaldne  Borg,  der  nedefra  set 
knejsede  saa  højt  oppe  —  Rocca  Janula  hedder  den,  fortæller 
Kusken.  De  Bjærge,  som  før  lukkede  Horisonten,  er  nu  sunkne 
ned,  saa  at  vi  kan  se  hen  over  dem  —  og  i  det  fjærne  løfter 
sig  andre,  mægtigere  Tinder:  de  vilde  Abruzzer,  lysende  af  Sne, 
ind  under  hvidgraa  Skybanker  i  Synsranden. 

Men  hvor  vi  kører,  er  der  hverken  Sne  eller  Skyer.  For 
Stigningens  Skyld  kører  vi  ganske  langsomt  hen  langs  den  blaa¬ 
graa  Klippevæg.  Solen  varmer,  Firben  smutter  over  Stenene, 
store  røde  Torskeflab,  gule  Kurveblomster,  hvide  Skærmplanter 
gror  frodigt  af  det  magre  Jordsmon.  Her  og  der  har  en 

ihærdig  Bonde  plantet  nogle  Oliventræer;  en  Stensætning  holder 
den  sparsomme,  stærkt  stenblandede,  brunrøde  Muld  fast  om 
Træernes  Rødder,  at  ikke  Regnen  skal  skylle  den  bort. 

Vi  har  snart  kørt  i  en  Time,  og  endnu  er  der  intet  at  se  af 
Klosteret.  I  lige  Linie  ligger  det  kun  519  Meter  over  Cassinos 
By,  men  vi  kører  jo  stadig  frem  og  tilbage  i  Stedet  for  lige 
mod  Maalet.  Naar  man  ser  opad,  ser  man  ikke  andet  end  den 
stenede  Bjærgside,  hvis  store  Klippeblokke  øverst  oppe  tegner 
sig  mod  den  blaa  Himmel.  En  Gang  viser  der  sig  dog  en  men¬ 
neskelig  Bolig  over  os,  men  det  er  en  lille  Bondegaard  —  snart 
kommer  vi  forbi  den.  Den  er  bygget  paa  et  Fremspring  ud  mod 
Dalen;  foran  det  af  blaa  Kalksten  opførte  Vaaningshus  er  ind 
mod  Vejen  en  aaben  Plads,  hvor  nogle  Oliventræer  skygger 
over  en  Brønd,  ved  hvilken  to  Kvinder  i  brogede  Liv  og  med 
hvide  Hovedlin  staar  og  vasker;  en  Del  af  Tøjet  er  allerede 
hængt  til  Tørring  ned  over  Fjældets  solhede  Stene. 

Højere  og  højere  stiger  vi,  videre  og  videre  ser  vi,  vildere 
og  vildere  bliver  Bjærget.  Alt  er  nu  kun  Sten  og  spredte  Buske. 
Højere  oppe  maa  der  imidlertid  være  Skov,  thi  nu  møder  vi  en 
Flok  Kvinder,  som  vender  hjem  med  store  Bundter  Laurbær- 
kvas,  dem  de  efter  italiensk  Skik  bærer  paa  Hovedet. 

Snart  viser  ogsaa  Skoven  sig  forude  —  inden  længe  kører 
vi  hen  under  mørke,  smaabladede  Steneges  tætte  Kroner  og 
forbi  smaa  Grupper  af  slanke,  fint  opstigende  Laurbærtræer.  Man 
forstaar,  naar  man  ser  dette  smukke  Træ,  hvorfor  Grækerne 
troede,  det  var  en  forvandlet  Nymfe,  og  hvorfor  Botticelli  saa 
gerne  valgte  dets  Grene  og  Løvværk  til  Baggrund  i  sine  Billeder. 

Da  Skoven  holder  op,  ser  vi  ved  et  Sving  af  Vejen  Klosterets 
lange  Hovedfacade  med  dens  Rækker  af  stirrende  Vinduer  lige  over 
os.  Kun  en  lille  Rundkørsel  endnu,  saa  er  vi  ved  Maalet.  Vejen  er 
ikke  bred,  vi  kører  ganske  nær  ved  Brystværnet.  Naar  man  bøjer 
sig  ud,  ser  man  dybt  nede  Cassinos  By  og  Borg,  smaa  som  Le¬ 
getøj.  Hinsides  Dybet  løfter  sig  en  mægtig  snehvid  Bjærgkegle 
helt  ind  i  Skyerne  —  det  er  det  1500  Meter  høje  Monte  Cairo. 

Klokken  er  11,  vi  har  været  halvanden  Time  undervejs. 
Skoven  holder  op,  vi  kører  hen  langs  en  høj  kyklopisk  Mur, 
over  hvis  Rand  Vedbend  hænger  ned  i  brede  Strømme.  Gen¬ 
nem  en  Aabning  i  denne  Mur  kommer  vi  endelig  ind  paa  Klo¬ 
sterets  Grund  —  en  lille,  omhyggelig  dyrket  Højslette  breder  sig 

om  os  med  frodigt  grønt  Korn  under  Rækker  af  Oliventræer  og 
med  Plataner,  Pinier  og  Cypresser.  Endnu  et  Sving  af  Vejen, 
og  vi  kører  lige  op  mod  Klosteret.  Foran  os  ligger  den  mægtige 
Bygning  med  sine  tre  Etager  og  et  halvt  Hundrede  Vinduer  i 
hver  Etage.  Hen  langs  dens  Fod  strækker  sig  store  Haver  — 
jeg  ser  de  lange  Rækker  hvide  Murstenspiller  i  en  Loggia,  der 
gaar  Haven  rundt.  Paa  den  aabne  Plads,  hvori  Vejen  ender, 
holder  allerede  andre  Vogne,  som  har  bragt  Rejsende  herop. 
Tiggere  hinker  os  i  Møde,  idet  vi  stiger  ud,  og  beder  om  en 
Skilling.  Vi  staar  foran  en  mægtig  Port  i  en  høj,  taarnlignende 
Bygning,  og  over  Porten  læser  vi  Ordene 

TURRIS  S.  P.  BENEDICTI 
„Den  hellige  Fader  Benedikts  Taam“. 


II 

Sanctus  pater  Benedictus  —  „den  hellige  Fader  Benedikt". 
Det  er  den  Mand,  vi  i  Verdenshistorien  er  vant  til  at  kalde 
Benedikt  af  Nurcia,  og  om  hvem  Paludan  Muller  har  skrevet 
et  af  sine  allerskønneste  Digte.  Han  var  født  i  Aaret  480,  af  den 
adelige  romerske  Familie  Anicierne,  siger  man  —  den  samme, 
af  hvilken  senere  Gregor  den  Store  fremgik.  Hans  Forældre 
havde  trukket  sig  tilbage  til  den  umbriske  Bjærgby  Nurcia, 
men  besad  Ejendomme  i  Rom.  Den  gamle  Kirke  i  Trastevere 
S.  Benedetto  in  Piscinula  siges  at  ligge  paa  det  Sted,  hvor  det 
Palads,  der  tilhørte  Benedikts  Forældre,  har  staaet.  I  hvert  Fald 
modtog  den  unge  Benedikt  sin  Opdragelse  i  Rom,  og  her  var 
det  ogsaa,  han  fjorten  Aar  gammel  fattede  den  Beslutning  at 
vende  Verden  Ryggen  og  efter  de  østerlandske  Eneboeres  Eks¬ 
empel  drage  ud  i  Ensomheden.  Hans  første  Biograf,  Gregor  den 
Store,  der  skrev  paa  Grundlag  af  fire  af  hans  Disciples  Erin¬ 
dringer,  siger  om  dette  Vendepunkt  i  Benedikts  Liv  ikke  andet, 
end  at  den  unge  Mand  altid  „havde  haft  et  Oldingehjærte",  og 
at  han  nu  „ønskede  at  behage  Gud  alene  og  føre  et  helligt  Lev¬ 
ned".  Paludan-Muller  underlægger  derimod  Benedikts  Færd  et 
andet  Motiv;  hos  den  danske  Digter  udtaler  den  vordende  Ene¬ 
boer  sig  nemlig  saaledes: 

Da  jeg  fra  vor  store  Fortid 
vendte  Blikket  mod  vor  Nutid, 

skued  Folket,  trods  sin  Adel, 
trods  Velsignelsen  i  Korset, 
trællesindet  og  forbandet, 
mange  bitre  Taarer  græd  jeg 
den  Gang  over  Fædrelandet, 
til  igennem  Sorgens  Toner 
klarlig  Aandens  Kald  jeg  spored, 
klart  fornam  dens  Bud:  at  frelse 
mine  Brødre  og  til  Herren 
samle  Folkets  Børn  som  Moses. 

Der  er  i  Benedikts  Biografi,  saaledes  som  den  er  overleveret 
os,  næppe  noget,  der  berettiger  til  en  saadan  Opfattelse.  Allige¬ 
vel  kunde  det  være,  at  Digterens  psykologiske  Skarpsyn  her 
som  i  saa  mange  andre  Tilfælde  havde  truffet  det  rette.  Et 
Blik  paa  Tidsforholdene  vil  vise,  hvor  meget  der  taler  for  Be¬ 
rettigelsen  af  Paludan-Mullers  Tolkning. 

1  Begyndelsen  af  det  femte  Aarhundrede  var  Romerriget 
blevet  delt,  og  for  enhver  var  det  tydeligt,  at  denne  Deling  var 
Begyndelsen  til  Opløsningen. 

476  afsatte  Odoaker  den  sidste  Romerkejser,  og  da  Benedikt 
blev  født,  var  denne  germanske  Hærfører  Italiens  Herre,  idet  den 
byzantinske  Kejser  Zenos  Overherredømme  kun  var  et  Navn. 

Benedikt  var  imidlertid  knap  8  Aar,  før  Theodorik  med  sine 
Østgoter  brød  ind  i  Italien,  og  493  indtog  han  Ravenna,  som  Odo¬ 
aker  havde  gjort  til  sin  Hovedstad.  Egenhændigt  myrdede  Øst- 
goternes  Konge  Italiens  hidtidige  Herre  og  indtog  hans  Plads. 

Med  Theodorik  oprandt  der  en  kort  Freds-  og  Kulturperiode 
for  Landet.  Goterkongen  var  en  ivrig  Beundrer  af  den  romer¬ 
ske  Civilisation  og  gjorde  alt  for  at  bevare  romersk  Lov  og 
kejserligt  Statsvæsen.  Trods  dette  var  Theodorik  dog  kun  en 
Barbar,  som  endte  med  at  lade  Boethius  og  en  anden  af  Tidens 
bedste  Mænd,  Senatoren  Symmachus,  henrette.  Og  en  født  Romer 
som  Benedikt  maatte  det  smerte  dybt  at  se  det  Folk,  der  en 
Gang  havde  behersket  Verden,  tiljuble  den  barbariske  Herskers 
Triumflog,  at  høre  Goterkongen  tale  fra  samme  Talerstol,  hvor¬ 
fra  Cicero  fordum  havde  ladet  sine  Perioders  Torden  rulle  ud 
over  Quiriteme.  Ingen  dannet  Barbars  Beundring  kunde  skjule 
for  et  fædrelandskærligt  Sind,  at  Romerne  var  et  vanslægtet 
Folk,  et  Folk  i  Forfald. 

Forfaldets  Aarsager  laa  langt  tilbage  i  Tiden.  Gennem  Aar- 

hundreder  havde  Imperialismen  øvet  sit  Ødelæggelsesværk  — 
systematisk  demoraliseret  Folket  for  at  kunne  beherske  det.  De 
fornemme  levede  kun  for  deres  Luksus,  de  fattige  for  de  offent¬ 
lige  Forlystelser.  Romeren  af  Folket  —  siger  samtidige  For¬ 
fattere  —  interesserede  sig  absolut  ikke  for  andet  end  Vin, 
Tærninger,  Piger  og  Skuespil.  At  Kristendommen  var  bleven 
Statsreligion,  havde  ingen  væsenlig  Forandring  gjort  i  dette  For¬ 
hold.  Efter  at  Gladiatorkampene  var  bievne  afskaffede,  var  det 
Væddekørslerne,  der  satte  alle  Sind  i  Bevægelse.  De  rige  Patriciere 
kappedes  om,  hvem  der  kunde  give  de  pragtfuldeste  Circuslege. 

I  en  saadan  Jordbund  kunde  Kristendommen  ikke  slaa  dybe 
Rødder.  Gejstligheden  var  verdsligsindet,  de  fleste  af  dens  Med¬ 
lemmer  af  samme  Art  som  Rokokotidens  galante  Abbéer.  De 
bedste  romerske  Kristne  trak  sig  tilbage  fra  Verden.  Mange  var 
de,  som  drog  bort  fra  Verdensstadens  Tummel  og  Vrimmel,  dens 
Hykleri  og  Usædelighed,  bort  til  sunde,  simple,  landlige  Forhold. 
Det  var  ingen  Fornøjelse  for  et  alvorligt  Menneske  at  bo  i  en 
Stad  som  Rom,  hvor  man  f.  Eks.  kunde  risikere  paa  Gaden  at 
møde  et  Ligtog,  hvor  en  Enkemand  skred  bag  efter  sin  enog¬ 
tyvende  Kones  Lig,  bekranset  som  en  Triumfator  og  tiljublet  af 
Mængden  som  Sejrherre.  Den  afdøde  Kone  havde  nemlig  allerede 
begravet  toogtyve  Mænd  og  havde  svoret  ogsaa  at  ville  lægge  den 
treogtyvende  i  Graven.  Nu  havde  hun  imidlertid  forregnet  sig,  og 
hele  Rom  fejrede  Manden  som  Sejrherre  i  denne  ædle  Væddestrid! 

En  Yngling,  der  var  opvokset  med  Livius,  og  hvis  Idealer  en 
Cato,  en  Gracchus,  en  Scipio  var  bleven,  kunde  ikke  andet  end 
med  Sorg  og  Væmmelse  vende  sig  bort  fra  en  Slægt,  der  kunde 
være  optagen  af  sligt.  Og  dog  er  det  rimeligt,  at  Benedikt  trods 
alt  har  bevaret  Haabet  og  Troen  paa  Rom  —  at  Digteren  har  Ret, 
naar  han  lader  ham  udbryde: 

hele  denne 

Slægt  er  dømt  som  Jødefolket, 
der  i  mer  end  fyrretyve 
Aar  i  Ørknen  maatte  vandre. 

Sæd  og  Skik  sig  maa  forandre, 

Verden  blive  maa  en  anden 
og  et  andet  Folk  opdrages, 
før  vor  Ære  kan  oprettes, 
og  Velsignelsen  modtages. 

Roms  Folk  følte  imidlertid  aldeles  ingen  Trang  til  at  drage 
ud  i  nogen  Ørken  og  vandre  i  fyrretyve  Aar.  Saa  gjorde  Bene- 

dikt  det  i  Stedet.  Fjorten  Aar  gammel  opgav  han  den  Løbe¬ 
bane,  hans  Studier  allerede  havde  aabnet  ham,  sagde  for  bestan¬ 
dig  Forældre  og  Barndomshjem  Farvel  og  drog  ene  ud  i  den 
store  Ensomhed,  hvor  man  lærer  sig  selv  at  kende. 

III 

Benedikt  rettede  sine  Skridt  østpaa,  mod  Sabinerbjærgene. 

Enhver,  der  har  været  i  Rom,  husker  denne  lange,  nøgne 
Kam  af  Bjærge,  der  mod  Øst  begrænser  Kampagnen  og  synes 
lige  saa  barske  og  stejle,  som  Albanerbjærgene  er  blødt  formede 
og  indsmigrende.  Men  til  Gengæld  drager  de  ogsaa  Sindet  langt 
mere  —  naar  man  paa  klare  Solskinsdage  tidlig  om  Foraaret 
vandrer  ude  i  den  romerske  Kampagne,  kan  det  mere  end  en 
Gange  hændes,  at  man  bliver  staaende  og  stirrer  over  mod 
Sabinerbjærgene  og  „undres  paa,  hvad  man  faar  at  se“  bag  de¬ 
res  lysviolette  Tinder. 

Benedikt  synes  at  have  forladt  Rom,  ikke  ad  Via  Tiburtina, 
som  var  den  almindelig  valgte  Rute  til  Sabinerbjærgene,  men 
ad  den  lidt  sydligere  prænestinske  Vej.  Det  første  Sted,  hvor 
hans  Biografi  omtaler,  at  han  har  opholdt  sig,  er  i  hvert  Fald 
den  lille,  afsides  Landsby  Affile,  noget  Øst  for  Olévano.  Han 
har  saaledes  undgaaet  at  komme  gennem  det  fashionable  Tibur, 
hvor  de  fornemme  Romere,  efter  Hadrians  Eksempel,  havde 
deres  Villaer,  og  hvor  han  maaske  kunde  have  truffet  mere 
end  een  Bekendt,  som  vilde  afæsket  ham  Forklaringer,  der  i 
bedste  Fald  var  unødvendige. 

Nogen  Tid  synes  Benedikt  at  have  opholdt  sig  i  en  gammel 
Kirke  i  Affile  —  hans  Amme,  der  efter  klassisk  Skik  stadig  var 
om  ham,  havde  fulgt  ham  herhid  og  boede  sammen  med  ham. 
Benedikts  Hu  stod  imidlertid  til  at  lægge  en  endnu  dybere  Af¬ 
grund  mellem  sig  og  det  menneskelige  —  hemmeligt  brød  han 
derfor  op  fra  Affile  og  drog  ganske  ene  nordpaa.  Efter  at  have 
overskreden  nogle  Bjærgrygge  kom  han  ned  i  den  Dal,  som 
gennemstrømmes  af  Tiberens  Biflod  Anio. 

Egnen  her  er  forunderlig  vild  og  øde.  Dybt  nede  mellem 
høje  nøgne  Bjærge  skummer  og  bruser  Floden  ustandseligt. 
Man  vandrer  og  vandrer  hen  langs  Bjærgsiderne  over  Marker 
af  toppede  blaagraa  Sten  og  møder  kun  nu  og  da  en  enlig 
Bondekone,  der  bærer  sit  Brændeknippe  eller  sin  Vandkonka 

paa  Hovedet  saa  stolt,  som  var  det  en  Krone.  Dybt  nede  stiger 
der  Røg  fra  en  enlig  Menneskebolig,  og  for  Enden  af  Dalen 
lukker  til  sidst  en  mægtig,  øde  Højderyg  for  al  Tanke  om  videre 
menneskelig  Eksistens.  Det  er,  som  stod  man  ved  Verdens  Ende 
—  som  førte  denne  vilde,  snævre,  mørke  Bjærgkløft  ind  til  det 
fuldstændige  Øde,  til  ganske  ubeboede  og  ubekendte  Egne. 

Dette  Indtryk  gør  Landskabet  om  den  øvre  Anio  den 
Dag  i  Dag  —  hvor  meget  mere  maa  det  ikke  have  været  Til¬ 
fældet  for  halvandet  Aartusinde  siden!  Under  sin  Flakken  her 
traf  Benedikt  i  Nærheden  af  Neros  gamle  Villa  Sublaqueum  — 
dér  hvor  nu  Byen  Subiaco  ligger  —  en  Eneboer  ved  Navn 
Romanus.  Til  denne  Mand  betroede  den  unge  Romer  sig,  og 
den  ældre  Eremit  iførte  ham  da  Eneboerdragten  og  viste  ham 
en  Hule,  hvor  han  kunde  bo.  Drikkevand  var  der  nok  af  nede 
i  Anio,  og  Brød  lovede  Romanus  at  bringe  et  Par  Gange  om 
Ugen.  Det  Samfund  af  Munke,  hvortil  Romanus  hørte,  synes  at 
have  haft  et  Kloster  højere  oppe  paa  Bjærget  —  i  hvert  Fald 
læser  vi,  at  Romanus  hejsede  Brød  ned  til  Benedikt  oppe  fra 
en  fremspringende  Klippe,  og  at  han,  for  at  vække  Benedikts 
Opmærksomhed,  til  Tovet  havde  bundet  en  lille  Klokke. 

Benedikt  blev  i  denne  Ensomhed  i  tre  Aar.  Hans  Biograf, 
Gregor  den  Store,  siger  kun,  at  han  levede  ene  med  sig  selv 
for  Guds  Øjne.1)  Men  det  er  sikkert  paa  hin  Tid  i  Subiaco,  at 
Benedikt  tænker  tilbage,  naar  han  i  den  Regel,  han  langt  senere 
skrev  for  sin  Orden,  siger  følgende: 

„Den  hellige  Skrift  tilraaber  os,  Brødre,  at  enhver,  der  ophøjer 
sig,  skal  ydmyges,  og  enhver,  der  ydmyger  sig,  skal  ophøjes . .  . 

„Men  Ydmyghedens  første  Trin  er  dette,  at  man  stadig  kom¬ 
mer  Gud  i  Hu  med  Frygt  og  forjager  al  Glemsel  af  ham  og 
tænker  paa  alt,  Gud  har  befalet,  og  stadig  mindes,  at  Helvedes 
Ild  er  optændt  for  dem,  der  foragter  Gud,  men  det  evige  Liv 
er  beredt  dem,  der  frygter  ham.  Hver  Time  paa  Dagen  vogte 
Mennesket  sig  for  Synd  og  Fejl,  i  Tanke,  med  Tunge,  Øjne, 
Hænder  og  Fødder  og  med  hele  sin  Egenvillie  ...  Og  Menne¬ 
sket  vide,  at  Gud  altid  ser  ned  paa  ham  fra  Himlen  og  betrag¬ 
ter  al  hans  Gærning  paa  ethvert  Sted.“s) 

*)  Vita  S.  Bened.,  auct  S.  Greg.  Magno,  A.  S.  S.  Mart.  III,  c.  I,  n.  3:  „solus  in 
supemi  spectatoris  oculis  habitavit  secum.* 

*)  Regula  S.  Benedicti,  c.  VII. 

Denne  store  religiøse  Grundstemning:  „Gud  ser  dig!?  var 
det  jo,  som  det  Samfund,  hvorfra  Benedikt  var  dragen  bort, 
ganske  havde  glemt.  At  Mennesker  saa  dem,  det  havde  Ro¬ 
merne  en  meget  levende  Fornemmelse  af,  og  de  gjorde  alt  for 
at  blive  set  af  Mennesker,  at  imponere,  blænde,  overstraale  hver¬ 
andre.  Men  at  Gud  saa  dem,  at  Guds  ubestikkelige  Blik  gennem¬ 
skuede  dem  og  trængte  tværs  igennem  al  deres  ydre  Fromhed 
og  hyklede  Gudfrygtighed  —  at  Gud  saa  dem,  og  at  Gud  dømte 
dem,  det  var  en  Tanke,  for  hvilken  der  ikke  var  Plads  i  Romer¬ 
nes  Livsanskuelse.  Benedikt  brugte  til  Gengæld  tre  Aar  af  sit  Liv 
til  i  Ensomheden  ved  Subiaco  at  leve  sig  ind  i  denne  Tanke. 

Da  disse  tre  Aar  var  gaaede,  var  Benedikt  moden  til  at  drage 
ud  i  Verden  og  forkynde  det  Princip,  hvorved  Verden  skulde 
genfødes  —  det  Princip,  hvormed  han  havde  gennemtrængt  sig 
selv  —  at  der  er  en  Dommer  i  Himlene.  Det  var  Tid  at  sætte 
Lyset  paa  Lysestagen,  og  det  skete  da  ogsaa. 

Hyrder,  der  førte  deres  Hjord  paa  Græs  mellem  Klipperne, 
kom  nemlig  en  Dag  til  den  Hule,  hvori  Benedikt  levede.  De 
troede  først,  at  han  var  et  vildt  Dyr,  saa  ukultiveret  saa  han 
ud.  Snart  lærte  de  imidlertid  at  sætte  Pris  paa  ham;  de  bragte 
ham  Mad,  og  han  prækede  til  Gengæld  for  dem.  Mange  af  dem, 
der  hidtil  —  hedder  det  —  havde  haft  Dyresind,  omvendte  sig 
ved  den  syttenaarige  Eneboers  Prædiken.1) 

En  højhellig  Paaskedag  fik  Benedikt  endog  Besøg  af  en 
Præst  fra  Egnen.  Den  gejstlige  medbragte  et  rigeligt  Mundfor- 
raad,  pakkede  det  ud  og  indbød  Benedikt  til  at  spise  med  sig. 
Benedikt  undskyldte  sig  —  han  holdt  Faste.  „Men  det  er  jo 
Paaskedag  idag,"  udbrød  Præsten,  „saa  skal  man  da  ikke  faste." 
Høfligt  svarede  Benedikt:  „Naar  jeg  faar  saa  fint  Besøg,  er  det 
naturligvis  en  stor  Festdag  for  mig.“  Kun  med  Møje  lykkedes 
det  den  gejstlige  at  overbevise  den  uden  for  Tiden  levende 
Benedikt  om,  at  det  virkelig  var  Paaske,  og  de  satte  sig  derpaa 
ned  og  holdt  Maaltid  sammen. 

Netop  paa  hin  Tid  synes  Benedikt  i  øvrigt  at  have  bestaaet 
en  sidste  svær  Strid.  En  Dag,  han  sad  uden  for  sin  Hule,  var 
der  en  Solsort,  der  blev  ved  at  flyve  rundt  om  ham  —  til  sidst 
saa  nær,  at  han  kunde  have  grebet  den  med  Haanden.  Ved  en 

')  „multi  ad  pietatis  gratiam  a  bestiali  mente  mutati  sunt.“  Gregor  c.  1,  n  1  ( A .  S.  S. 
Mart.  III,  p.  278). 

af  de  Tankeforbindelser,  som  man  ikke  selv  gør  sig  Rede  for, 
kom  den  unge  Mand  ved  Synet  af  denne  sorte  Fugl  med  det 
gyldne  Næb  til  at  tænke  paa  en  ung  Pige,  han  en  Gang  havde 
set  i  Rom,  og  hvis  Skønhed  pludselig  stod  for  ham  i  næsten 
legemlig  Tydelighed  og  Styrke.  Fuglen  fløj  sin  Vej,  men  Mindet 
om  den  unge  Kvinde  blev  —  til  sidst  var  det  Benedikt,  som 
maatte  han  staa  op  og  i  lige  Linie,  saa  hurtig  hans  Fødder 
kunde  bære  ham,  ile  til  Rom  for  at  se  hende  igen.  Allerede  var 
hans  Tanker  paa  Vej  —  allerede  begyndte  han  at  ængstes  for, 
at  hun  skulde  have  glemt  ham  og  være  bleven  en  andens  — 
allerede  var  Benedikt  ved  at  blive  sit  store  Kald  utro  .  .  . 

Da  blev  han  sig  med  eet  bevidst,  hvad  det  var,  han  fristedes 
til  at  give  efter  for  —  at  han  for  sin  personlige  Lykkes  Skyld 
var  paa  Nippet  til  at  slippe  sit  Ideal.  Han  sprang  op,  rev  sine 
Klæder  af  sig,  kastede  sig  nøgen  ned  i  et  Tornekrat  nær  ved 
Hulen  og  drejede  sig  saa  længe  rundt  i  Tornene,  til  han  var 
helt  blodig.  Fuld  af  sviende  Saar  og  Rifter  rejste  han  sig  ende¬ 
lig  —  Fristelsen  var  forsvunden  og  vendte  aldrig  siden  tilbage. 

Endnu  vises  ved  Subiaco  dette  Tomekrat,  og  et  Sagn  for¬ 
tæller,  at  da  den  hellige  Frans  af  Assisi  i  Aaret  1223  besøgte 
Stedet,  podede  han  en  Rosenkvist  ind  i  en  af  Tornene.  Rosen 
trivedes,  og  siden  den  Tid  blomstrer  St.  Benedikts  Torne  med 
den  hellige  Frans  af  Assisis  Roser. 

IV 

Der  var  ikke  langt  fra  Subiaco  et  Kloster  ved  Navn  Vico- 
varo,  hvis  Abbed  var  død,  og  hvis  Munke  derfor  henvendte  sig 
til  Benedikt  om  at  være  deres  Overhoved.  Det  var  den  første 
Lejlighed,  der  gaves  ham  til  at  forsøge  paa  en  Virkeliggørelse 
af  sine  Ideer,  og  han  greb  den  straks.  Maaske  skulde  denne 
lille  Munkeskare  blive  den  Surdejg,  hvormed  Verden  skulde 
gennemsyres? 

Det  viste  sig  hurtigt,  at  Benedikt  havde  taget  grundig  fejl  i 
denne  sin  Tro.  De  til  et  mageligt  og  behageligt  Levned  vante 
Klosterbrødre  blev  hurtig  ked  af  deres  unge,  strænge  Abbed  — 
det  siges  endog,  at  de  gjorde  Forsøg  paa  at  forgive  ham  i  Vinen, 
han  drak.  Da  Benedikt  imidlertid  efter  Sædvane  velsignede 
Vinen  med  et  Korstegn,  brast  Bægeret.  Benedikt  forstod,  at  man 
havde  stræbt  ham  efter  Livet,  rejste  sig  og  sagde  til  Brødrene: 

„Sagde  jeg  det  ikke  nok,  da  I  kom  til  mig,  at  vi  vist  ikke  kunde 
sammen?"  Han  vendte  derpaa  tilbage  til  sin  Hule. 

Det  stod  ham  herefter  klart,  at  han  selv  maatte  opdrage  den 
Hær,  hvormed  han  vilde  reformere  Verden.  Det  maatte  bog¬ 
staveligt  gaa  som  med  Israels  Folk  i  Ørkenen  —  den  gamle 
Slægt  maatte  dø,  og  en  ny  vokse  op.  Paa  at  forme  og  opdrage 
denne  nye  Slægt  satte  Benedikt  sit  Liv  ind. 

Der  er  noget  ægte  romersk  i  denne  Benedikts  Livsplan.  Man 
føler,  at  han  tilhører  det  Folk,  hvis  kæmpemæssige  Bygnings¬ 
værker  vi  endnu  beundrer.  Med  Sandhed  siger  Ordsproget  netop 
om  Rom,  at  det  ikke  blev  bygget  paa  een  Dag.  Benedikt  var 
Romer  nok  til  at  begynde  paa  et  aandeligt  Bygværk,  som  han 
kunde  forudse,  vilde  tage  hele  hans  Liv. 

Den  tyveaarige  Bygmester  begyndte  ganske  beskedent  med 
kun  to  Disciple,  endda  kun  to  Børn  —  den  syvaarige  Placidus, 
Søn  af  den  romerske  Patricier  Tertullus,  og  den  endnu  yngre 
Maurus,  Søn  af  den  adelige  Romer  Æqvitius.  Disse  to  blev 
Hovedhjørnestenene  for  Benedikts  Værk.  Maurus  drog  sidenhen 
til  Gallien  som  Missionær,  og  Placidus  til  Sicilien. 

Snart  samlede  der  sig  en  hel  Skare  Mænd,  baade  unge  og 
ældre,  baade  fattige  og  fornemme,  baade  Romere  og  Barbarer, 
om  Benedikt.  Traditionen  vil,  at  han  til  sidst  i  Egnen  om  Subiaco 
har  kunnet  grunde  tolv  Klostre  med  tolv  Munke  i  hvert. 

Hvad  bestilte  nu  disse  Munke  i  disse  tolv  Klostre?  Den 
Regel,  Benedikt  skrev  for  sin  Orden,  og  som  sikkert  er  ud¬ 
sprungen  af  langvarig  Praksis1)  giver  en  Forestilling  herom. 

Benedikt  havde  set  sit  Fædreland  gaa  til  Grunde  af  to  Laster 
—  Lediggang  og  Nydelsessyge.  Han  besluttede  derfor  at  skabe 
en  Slægt,  der  var  oplært  til  Arbejde  og  hærdet  i  Forsagelse. 
Disse  Idealer  var  ikke  blot  kristelige,  de  var  ogsaa  gammelromer¬ 
ske.  Benedikt  kunde  ikke  blot  i  sin  Prædiken  henvise  til  Evange¬ 
liet,  men  ogsaa  til  Republikkens  Romere,  til  Cato  og  Cincinnatus. 

Under  romerske,  man  kunde  sige  militæriske  Former  op- 
tugtede  han  derfor  sine  Disciple.  „Ved  Ulydighed",  hedder  det 
i  Prologen  til  hans  Regel,  „kommer  Mennesket  bort  fra  Gud, 
ved  Lydighed  mod  ham  vender  det  tilbage."  Kristus  er  „den 
sande  Konge",  under  hvis  Anførsel  der  skal  kæmpes  med  Bøn¬ 
nens  og  Arbejdets  blanke  Vaaben.  Atter  og  atter  vender  militære 

')  Gregor  l.  c.,  c.  VI,  n.  36  „sanctus  vir  nullo  modo  potuit  aliler  docere  quam  vixit." 

Udtryk  tilbage  i  Benedikts  Regel  —  atter  og  atter  indskærper 
han,  at  det  gælder  Troskab  mod  Fanen,  Lydighed  mod  Felther¬ 
ren;  og  Fanen  er  Korset,  Feltherren  Kristus.1)  At  give  Afkald 
paa  sin  egoistiske  Særvillie  og  underordne  sig  Guds  Villie,  hvis 
Maal  er  alles  Velfærd,  hertil  er  det,  Benedikt  vil  opdrage  dem, 
som  slutter  sig  til  ham.  Han  vil  lære  Verden  Subordination  — 
og  den  foresatte  er  Gud. 

Hans  i  73  Kapitler  inddelte  Regel  har  stadig  dette  ene  Maal 
for  Øje.  „Vil  I  indgaa  til  Livet,"  saaledes  tilraaber  han  sine  Di¬ 
sciple,  „da  aflad  fra  det  onde  og  gør  det  gode."  Troen  er  nød¬ 
vendig  som  Grundvold,  thi  for  at  adlyde  Gud  maa  man  tro 
paa  hans  Eksistens.  Selvfornægtelse  er  endvidere  nødvendig,  thi 
Villien  maa  med  Magt  afvænnes  med  at  søge  sit  eget  Jeg,  indtil 
den  gerne  bøjer  sig  under  Guds  Villie.  Det  er  derfor  bedst  at 
lægge  sin  Villie  i  en  andens  Hænder  og  at  give  Afkald  paa 
alt,  hvori  Menneskets  Jeg  ellers  finder  Tilfredsstillelse.  Dette  er 
Aarsagen,  hvorfor  Benedikt  paalægger  sine  Munke  Lydighedens 
og  Ejendomsløshedens  Tvang.  De  skal  ikke  arbejde  med,  hvad 
de  har  Lyst  til,  men  med  hvad  der  er  nyttigst  —  og  de  skal 
ikke  arbejde  for  at  tjene  Penge,  men  for  åt  tjene  Gud.  End 
ikke  deres  Arbejdsredskaber  maa  de  besidde  uden  som  noget, 
der  midlertidig  er  overladt  dem  til  Brug.  Hver  Broder  —  saa¬ 
ledes  byder  Benedikt  —  skal  af  sin  Abbed  modtage  Kjortel, 
Overklædning  og  Arbejdsforklæde,  Strømper,  Sko  og  Benklæder, 
Kniv  og  Naal,  Griffel,  Skrivetavle  og  Lommetørklæde.  Og  som 
for  ret  at  markere  Modsætningen  til  Roms  Dagdrivere  bestem¬ 
mer  Benedikt,  at  hans  Brødre  især  skal  give  sig  af  med  legem¬ 
ligt  Arbejde,  det,  der  en  Gang  havde  været  den  frie  romerske 
Borgers  kæreste  Gærning,  men  som  nu  var  sunken  ned  til  at 
blive  en  foragtet  Slavebestilling.  Skovhugst  og  Agerdyrkning, 
Brug  af  Hakke  og  Økse,  Plov  og  Spade,  det  er  det  rette  Virke¬ 
felt  for  Benedikts  Disciple.  „Vore  Fædre",  siger  Benedikt  og 
tænker  sikkert  her  paa  Republikkens  Romere,  „vore  Fædre 
levede  af  deres  Hænders  Gerning,  og  Apostlene  ligesaa."2) 

Aandelig  Syssel  er  dog  ingenlunde  udelukket  af  Benedikts 
Livsprogram.  Hver  Munk  havde  jo  sin  Skrivetavle  og  sin  Griffel. 

*)  „passionibus  Christi  per  patientiam  participemur“,  „abrenuntians  propriis  volunta- 
tibus  Domino  Christo  vero  regi  militaturus.1*  Proi  Regalae. 

*)  „tune  vere  monachi  sunt,  si  labore  manuum  suarum  vivunt,  sicut  et  patres  nostri 
et  Apostoli."  Reg.  c.  48. 

Især  om  Vinteren  ses  det  gerne,  at  Brødrene  fra  Klosterbog¬ 
samlingen  henter  sig  et  Haandskrift  til  at  studere  i.  De,  som 
har  særlig  Lyst  til  Bogen,  maa  ogsaa  godt  læse,  medens  de  an¬ 
dre  holder  den  daglige  Middagssøvn  —  men  de  skal  læse  sagte, 
byder  Benedikt,  saa  at  de  ikke  forstyrrer  de  sovende. 

Om  Søndagen  læser  alle,  og  kun  det  nødvendigste  legemlige 
Arbejde  gøres. 


V 

Benedikt  blev  en  Menneskealder  igennem  i  Subiaco. 

Mens  han  i  Ensomheden  ved  Aniofloden  stille  arbejdede  paa 
Romerfolkets  Genrejsning,  fortsattes  i  Rom  Rigets  Forfald,  og 
til  Slut  blev  Hovedstaden  selv  lagt  øde  af  Theodoriks  Efterfølger 
Totila.  Der  var  ikke  mere  noget  Senat  paa  Kapitolium,  der  var 
ikke  mere  noget  romersk  Folk. 

Imidlertid  havde  Benedikt  523  forladt  Subiaco.  Atter  udgik 
der  nemlig  fra  Nabobyen  Vicovaro  Opposition  mod  ham.  En 
derværende  Præst,  ved  Navn  Florentius,  følte  sig  ubehagelig 
berørt  af  den  større  og  større  Tilstrømning  til  Subiaco.  Han 
forsøgte  først  at  forgive  Benedikt,  derpaa  at  fordærve  hans  Di¬ 
sciple  ved  at  sende  ham  syv  Fløjtespillersker  paa  Halsen,  som 
ved  deres  Spil  og  Dans  skulde  forvirre  og  forføre  de  unge 
blandt  Munkene.  Benedikt,  som  antog,  at  Stormen  mod  hans 
Værk  vilde  lægge  sig,  blot  han  selv  var  borte,  brød  da  op  og 
drog  sydpaa  til  Kampanien,  hvor  Maurus’  Fader,  Patricieren 
Tertullus,  havde  skænket  ham  Bjærget  oven  over  Cassino. 

Befolkningen  her  var  endnu  hedensk.  Paa  Toppen  af  Monte 
Cassino  stod  et  Tempel  for  Apollo,  og  i  Lundene  rundt  om  var 
rejst  Altre,  hvor  Bønderne  ofrede  til  Jupiter  og  Venus.  Ikke 
langt  fra  Apollontemplet  stod  et  Taam,  opført  af  kyklopisk  Mur¬ 
værk,  og  her  tog  Benedikt  og  de  Disciple,  der  havde  fulgt 
ham,  Ophold.  Paaskemorgen  forlod  de  saa  deres  Tilflugtssted  — 
i  højtidelig  Procession  drog  de  op  til  Templet,  og  Benedikt 
styrtede  med  egen  Haand  Apollonstatuen  i  Støvet  og  plantede 
Korset  i  dens  Sted.  Derpaa  gik  Munkene  ind  i  den  hellige  Lund, 
huggede  Træerne  om  og  omstødte  Venusalteret.  Benedikt  prædi¬ 
kede  derefter  for  det  forsamlede  Folk  om  de  gamle  Guders 
Afmagt  og  den  ene  sande  Gud,  og  paa  Apollontempelets  Sted 
rejste  sig  snart  en  kristen  Kirke.  Munkene  opførte  den  selv, 

TiUkueren  1908  17 

og  noget  borte,  lænet  op  mod  det  gamle  Taarn,  byggede  de  sig 
et  Kloster.  Herfra  steg  de  ned  til  Sletten  for  at  arbejde,  og  her¬ 
fra  steg  de  op  til  Kirken  for  at  holde  Gudstjeneste. 

Benedikt  var  nu  bleven  en  Mand  paa  henved  et  halvt  hun¬ 
drede  Aar;  i  tredive  Aar  havde  han  været  en  Styrer  og  Leder 
af  Mennesker.  Der  er  opbevaret  mange  Træk,  der  vidner  om 
hans  Mildhed,  og  lige  saa  mange,  der  vidner  om  hans  Ubøje¬ 
lighed.  Det  ene  med  det  andet  gjorde,  at  man  i  vide  Kredse 
fattede  Tillid  til  ham.  Medens  alle  andre  Autoriteter  sank  i  Grus, 
kom  den  hellige  Mand  paa  Monte  Cassino  mere  og  mere  til  at 
staa  som  den  eneste,  man  kunde  se  hen  til.  En  Række  Smaa- 
historier,  der  er  os  opbevarede,  viser,  hvordan  man  søgte  hans 
Bistand  i  al  Slags  Nød. 

Der  er  først  Fortællingen  om  den  af  alle  frygtede  gotiske 
Røver  Zalla  —  en  Mand,  saa  grusom,  at  ingen  Præst  eller 
Munk  slap  levende  af  hans  Haand.  En  Dag  pinte  Zalla  en 
Bonde  for  at  faa  hans  Rigdomme,  hvis  Skjulested  Bonden  ikke 
vilde  forraade.  For  at  redde  sig  foregav  den  ulykkelige  Mand 
endelig,  at  han  havde  overgivet  Benedikt  dem.  Straks  tvinger 
Barbaren  Bonden  til  at  vise  Vej  til  Monte  Cassino;  bagbunden 
maa  Bondemanden  løbe  foran  den  beredne  Goter,  der  driver 
ham  frem  med  Lansestød.  Endelig  naar  de  op  paa  Toppen, 
hvor  Benedikt  netop  sidder  foran  sit  Taarn  og  læser  i  en  Bog. 
„Derhenne  sidder  vor  Fader  Benedikt,"  siger  Bonden,  og  Zalla 
giver  sig  til  at  raabe  af  al  Magt:  „Hej,  du  dér  —  rejs  dig  og 
kom  med  de  Penge,  du  har  gemt!"  Benedikt  ser  op  fra  sin 
Bog  —  siger  intet,  men  giver  sig  rolig  til  at  læse  igen.  Med 
samme  urokkelige  Ro  havde  Roms  Senat  i  sin  Tid  paa  Kapitol 
afventet  Døden  for  Gallernes  Haand.  I  Stedet  for  at  hugge 
Benedikt  ned,  blev  Zalla  imidlertid  imponeret  —  han  sprang  af 
Hesten,  kastede  sig  for  Benedikts  Fødder  og  bad  om  Tilgivelse 
for  sin  Dristighed.  Stadig  uden  at  rejse  sig  kaldte  Benedikt  blot 
ad  en  Munk,  der  tog  sig  af  den  angergivne  Barbar,  førte  ham 
ind  i  Klosteret  og  lod  ham  vederfares  Gæstfrihed. 

En  anden  Gang  hændte  det,  at  en  Mand,  som  ikke  kunde 
betale  sine  Kreditorer  en  Sum  Penge,  søgte  Benedikt  om  Hjælp. 
Jeg  har  ikke  Pengene  i  Dag,"  sagde  Benedikt  venligt,  „men  kom 
igen  i  Overmorgen."  Manden  kom  igen  til  den  fatsatte  Frist  og 
blev  hjulpen. 

Under  den  Hungersnød,  der  som  Følge  af  Gotherkrigene 
hærgede  Kampanien,  kom  en  Gejstlig  ved  Navn  Agapftus  op  til 
Klosteret  og  bad  om  lidt  Olie.  Man  ejede  ikke  meget,  men  Bene¬ 
dikt  bød  Kældermesteren  give,  hvad  der  var.  Denne  fandt  sin 
Mesters  Bud  urimeligt  og  adlød  ikke.  Da  Benedikt  erfarede 
dette,  lod  han  i  sin  Harme  Oliekrukken  slynge  ud  af  Vinduet, 
og,  da  den  blev  funden  uskadt  udenfor,  bringe  til  Agapitus. 

Benedikts  Tillid  til  Forsynet  var  urokkelig.  „Vi  har  ikke 
mere  end  fem  Brød,tt  klagede  Brødrene  en  Aften.  Han  trøstede 
dem  og  formanede  dem  til  at  stole  paa  Gud.  Og  næste  Morgen 
stod  to  Hundrede  Maader  Mel  hensat  uden  for  Døren. 

Det  blev  efterhaanden  troet  om  ham,  at  han  gjorde  Mirak¬ 
ler.  Disciplene  kunde  ikke  ellers  forklare  sig  den  Evne,  han 
lagde  for  Dagen,  til  at  læse  i  deres  Hjerter.  En  Aften  sad  han 
og  spiste,  og  en  af  Brødrene  stod  —  som  Skik  var  —  og  holdt 
Lyset  for  ham.  Nu  var  denne  Munk  en  fornem  Mands  Søn, 
og  som  han  saaledes  stod,  kom  onde  Tanker  op  i  ham.  „Hvem 
er  han  egentlig,  og  hvem  er  jeg,  at  jeg  skal  staa  her  som  en 
Slave  og  holde  Lyset  for  ham?“  Benedikt  saa  op  fra  sin  Mad: 
„Slaa  Kors  for  dit  Hjerte,  Broder,  slaa  Kors  for  dit  Hjerte!" 
Og  han  bød  en  anden  komme  og  holde  Lyset. 

Benedikt  havde  forbudt  sine  Brødre  at  nyde  noget  uden  for 
Klostret,  naar  det  var  dem  muligt  at  komme  hjem  samme  Dags 
Aften.  „Hvorfor  har  I  været  inde  et  Sted  at  drikke  Vin?"  sagde 
han  derfor  bebrejdende  til  nogle  Disciple,  der  alt  for  sent  og  alt 
for  muntre  vendte  tilbage  fra  en  Vandring. 

Selv  den  store  Totila  ansaa  det  ikke  for  under  sin  Værdig¬ 
hed  at  stige  op  til  Monte  Cassino  for  at  lære  Benedikt  at  kende. 
Ogsaa  han  havde  hørt  om  den  berømte  Mands  Spaadomsgave 
og  besluttede  at  sætte  den  paa  Prøve.  Han  lod  derfor  en  af 
sine  Hofmænd  ved  Navn  Riggo  iføre  kongelig  Dragt  og  sendte 
ham  i  prægtigt  Optog  op  til  Klosteret.  Næppe  havde  Benedikt 
imidlertid  faaet  Øje  paa  den  forklædte  Hofmand,  der  genert  og 
forlegen  skred  frem  i  den  uvante  Dragt,  før  han  raabte  til  ham: 
„Læg  dine  laante  Fjer  fra  dig,  Søn!"  Totila  blev  saa  greben  af 
denne  Benedikts  Alvidenhed,  at  han  kastede  sig  ned  for  hans 
Fødder  og  næppe  var  at  formaa  til  at  rejse  sig  op  og  se  ham 
ind  i  Ansigtet.  Benedikt  benyttede  sig  af  Goterkongens  Stem¬ 
ning  og  formanede  ham  til  for  Fremtiden  at  vise  større  Mildhed 

og  Menneskelighed,  en  Formaning,  Totila  ogsaa  fulgte.  Efter  at 
have  erobret  Neapel  skaanede  han  saaledes  Byens  Indbyggere 
og  lod  sig  nøje  med  at  nedrive  Stadmurene. 

At  Rom  stadig  var  i  Benedikts  Tanke,  ser  man  af  en  For¬ 
tælling,  der  henlægges  til  samme  Tid  som  Totilas  Besøg  (542) 
Under  en  Visit,  Biskoppen  af  Canusia  aflagde  Benedikt,  blev 
der  talt  om  Hovedstaden,  og  Bispen  mente,  at  den  vilde  blive 
ganske  lagt  øde  af  Barbarerne.  „Nej"  —  svarede  Benedikt  — 
„Barbarerne  vil  ikke  ødelægge  den,  men  Regnskyl,  Uvejr  og 
Jordskælv  vil  lidt  efter  lidt  bringe  den  til  at  synke  sammen." 
„Og  ser  vi  ikke  allerede  dette  i  vor  Tid,"  udbryder  Gregor,  et 
halvt  Aarhundrede  senere. 


VI 

Benedikt  synes  at  have  været  sine  Forældres  eneste  Søn. 
Der  var  derimod  en  Datter  ved  Navn  Scholastica,  og  ligesom 
sin  Broder  havde  den  unge  Pige  tidlig  følt  sig  hendragen  til  det 
klosterlige  Liv.  Sammen  med  andre  klostergivne  Jomfruer  levede 
hun  paa  et  Sted,  der  laa  temmelig  langt  borte  fra  Monte  Cas¬ 
sino.  En  Gang  om  Aaret  kom  de  to  Søskende  imidlertid  sam¬ 
men  i  et  lille  Hus,  der  laa  i  Nærheden  af  Benedikts  Bolig. 

I  Aaret  543  havde  de  her  deres  sidste  Møde.  Hele  Dagen 
havde  de  tilbragt  sammen  med  kærlig  og  from  Samtale,  nu  var 
det  henad  Aften,  og  Benedikt  med  de  Munke,  der  ledsagede 
ham,  vilde  bryde  op.  Som  greben  af  en  Anelse  om  sin  nærfore- 
staaende  Død  bad  Scholastica  imidlertid  Broderen  om  at  blive. 
„Lad  os  ikke  forlade  hinanden  endnu,"  sagde  hun,  „men  indtil 
Morgen  tale  sammen  om  det  evige  Livs  Glæder!"  Benedikt 
henviste  til  Reglen,  der  forbød  ham  at  overnatte  udenfor  Klo¬ 
steret,  og  gjorde  sig  rede  til  at  bryde  op!  Da  bøjede  Scholastica 
bedrøvet  sit  Hoved  og  foldede  Hænderne  over  Bordet  til  Bøn. 
Og  —  hedder  det  i  Legenden  —  skønt  Himlen  et  Øjeblik  før 
havde  været  klar,  saa  lød  der  nu  et  mægtigt  Tordenskrald,  og 
fra  den  pludseligt  overtrukne  Himmel  strømmede  Regnen  ned 
med  al  et  italiensk  Skybruds  Voldsomhed,  saa  at  det  var  Bene¬ 
dikt  umuligt  at  komme  hjem.  „Hvad  har  du  gjort,  Søster?"  ud¬ 
brød  han  forfærdet.  Men  smilende  gennem  Taarer  svarede  Scho¬ 
lastica:  „Du  vilde  ikke  høre  min  Bøn,  men  Gud  hørte  den." 

Thi  —  tilføjer  Gregor  —  Gud  er  Kærlighed,  og  den,  som  elsker 
mest,  formaar  ogsaa  mest  hos  ham. 

Men  tre  Dage  efter  denne  Sammenkomst  sad  Benedikt  ved 
Vinduet  i  sin  Taamcelle,  og  da  saa  han  sin  Søster  Scholasticas 
Sjæl  stige  som  en  Due  mod  Himlen.  Glad  takkede  han  Gud 
med  Hymner  og  Lovsange  og  sendte  Brødrene  ned  for  at  hente 
den  hensovedes  Lig.  Det  blev  højtidelig  bisat  i  den  Grav,  Bene¬ 
dikt  havde  ladet  berede  til  sig  selv. 

Benedikt  overlevede  iøvrigt  ikke  sin  Søster  ret  længe.  Kort 
før  sin  Død  siges  han  fra  det  samme  Vindu  i  sin  Taarncelle  at 
have  haft  et  nyt  Syn.  Ved  Midnatstid  stod  han  nemlig  hensun- 
ken  i  Bøn  og  skuede  ud  i  Retning  af  Kapua.  Da  syntes  det 
ham,  at  der  fra  Himlen  kom  et  stort  Lys,  og  i  dette  Lys  saa 
han  hele  Verden  —  ligesom  samlet  under  een  eneste  Solstraale. 

Benedikt  havde  i  dette  Syn  set  det  Missionsfelt,  der  ventede 
paa  hans  Munke,  og  over  hvilket  det  himmelske  Lys  skulde 
udstraale  fra  Monte  Cassino. 

Ikke  længe  efter  mærkede  Benedikt  saa  Døden  nærme  sig. 
Han  begav  sig  til  Kirken  og  modtog  Alterets  Sakramente. 
Staaende  foran  Alteret  begyndte  han  derpaa  at  bede  med  op¬ 
løftede  Hænder,  og  da  han  ikke  længere  selv  kunde  holde  sine 
Arme  oppe,  traadte  to  af  Brødrene  hen  og  understøttede  dem. 
Saaledes  døde  Benedikt  af  Nurcia,  staaende  oprejst  og  iført  sin 
Munkedragt  —  som  en  Kriger  dør  i  sin  Rustning  —  d.  21. 
Marts  543.  Hans  Disciple  bisatte  ham  ved  hans  Søsters  Side, 
og  endnu  efter  saa  mange  Aarhundreders  Forløb  mindes  de  dag¬ 
lig  i  deres  Bønner,  hvorledes  deres  Fader  Benedikt  døde,  staa¬ 
ende  og  bedende,  som  en  Helt  og  en  Helgen. 

Men  to  Disciple,  der  var  i  det  fjerne,  saa  samme  Nat  Bene¬ 
dikts  Sjæl  drage  ind  i  Himlen  ad  en  Vej,  bredt  med  kostelige 
Tæpper  og  straalende  oplyst  af  utallige  Fakler.  Som  en  Sejr¬ 
herre  i  den  gode  Strid  forlod  han  Jorden,  som  en  Triumfator 
holdt  han  sit  Indtog  i  det  himmelske  Jerusalem,  den  sande 
„evige  Stad".  Selv  ud  over  Døden  var  Benedikt  af  Nurcia  en 
Romer. 

Johannes  Jørgensen 

BESKYTTELSE  MOD  DE  DØDE 


Nutidens  Reaktion  mod  den  frie  Konkurrences  Enevælde 
sætter  mange  mærkelige  Skud.  Et  af  de  ejendommeligste  turde 
være  de  Krav,  der  rejses  om  Beskærmelse  mod  Konkurrence 
ikke  fra  de  levende,  men  fra  de  døde.  At  der  virkelig  kan  være 
Tale  herom  har  i  de  senere  Aar  vist  sig  paa  et  enkelt  Omraade, 
det  litterære  Felt.  Grelt  er  Sagen  vel  endnu  ikke  kommen  frem 
herhjemme  under  vore  smaa  Forhold,  men  i  Frankrig  er  maji  i 
fuld  Gang  med  at  finde  Udveje,  der  kan  hjælpe  ud  over  Van¬ 
skelighederne. 

Hvor  man  ikke  tør  vove  Kamp,  prøver  man  Underhand¬ 
linger,  og  undertiden  lykkes  det  at  afslutte  en  Traktat,  hvorved 
en  modus  vivendi  opnaas.  De  store  døde  faar  man  aldrig  slaaet 
ihjel.  Thorvaldsen  er  ikke  tilintetgjort,  saa  længe  hans  Værker 
endnu  kendes  og  beundres.  Og  Shakespeare  og  Goethe  har 
vundet  en  Udødelighed,  som  vil  blive  respekteret,  saa  længe 
Menneskeslægten  befolker  Jorden.  Derfor  er  det  vel  heller  ikke 
en  Selvmodsigelse  at  tænke  paa  at  opnaa  en  modus  vivendi  med 
de  afdøde  Genier. 

I  Frankrig,  det  Land,  hvor  Kulturen  har  sat  nogle  af  sine 
fineste  Blomster,  er  man  naaet  til  paa  et  begrænset  Omraade  at 
skabe  en  saadan  modus  vivendi,  idet  de  dramatiske  Forfattere 
har  sluttet  sig  sammen  i  et  Syndikat  og  ved  at  true  Teaterdirek¬ 
tørerne  med  under  ingen  Betingelse  at  levere  dem  sceniske  Ar¬ 
bejder,  medmindre  de  forhandler  direkte  med  Syndikatet,  op- 
naaet  at  der  ogsaa  for  de  afdøde  Forfatteres  Stykker  til  For¬ 
eningen  betales  et  Procentbeløb  af  Indtægterne  ved  Opførelsen. 

Foreningen  benytter  saa  Pengene  til  et  Pensionsfond.  Saadanne 
Procenter  maa  f.  Eks.  betales  ved  Opførelsen  af  Stykker  af  Ra- 
cine,  Corneille  og  Voltaire.  Herved  begrænses  Konkurrencen 
med  de  levende;  vedkommende  Direktør  betænker  sig  paa  at 
spille  et  Stykke  af  en  afdød  Forfatter,  naar  han  derved  dog  ikke 
kan  spare  Forfatterhonoraret.  Han  ser  venligere  til  den  levende 
Forfatter,  der  ikke  som  sin  afdøde  Kollega  har  nok  i  sin  Be¬ 
rømmelse,  men  ogsaa  skal  tænke  paa  at  forsørge  sig  selv  og  sin 
Familie,  og  det  afdøde  Geni  vil  fra  sit  Elyseum  glæde  sig  over, 
at  han  endog  hinsides  Graven  bidrager  til,  at  Skuespilforfatternes 
Laug  kan  fortsættes. 

Men  i  en  anden  Afdeling  af  det  litterære  Felt  er  Kampen 
endnu  staaende,  nemlig  paa  Bogmarkedet. 

Paa  en  Maade  kan  man  sige,  at  en  Forfatter  to  Gange  afgaar 
ved  Døden.  Forfatterretten  ophører  efter  de  nyere  Love  ikke 
med  Forfatterens  Død,  men  et  længere  Tidsrum  efter  samme. 
Ifølge  dansk  Lov  vedvarer  Forfatterretten  i  Forfatterens  Levetid 
og  50  Aar  efter  Udløbet  af  det  Aar,  i  hvilket  han  er  død.  I 
Frankrig  gælder  en  lignende  Regel.  Den  døde  Forfatters  Farlig¬ 
hed  for  de  levende  Forfattere  tager  herefter  først  sin  Begyndelse 
50  Aar  efter  Forfatterens  Død.  Ved  dette  Tidspunkt  indtræder 
Ret  for  enhver  Boghandler  til,  uden  at  svare  noget  Honorar  til 
Forfatterens  Arvinger,  at  udgive  hans  Værker.  Hvad  dette  har 
at  sige,  ved  enhver,  der  beskæftiger  sig  med  Litteraturen.  Ogsaa 
i  Danmark  er  de  klassiske  Forfatteres  Værker,  for  saa  vidt  der 
da  er  Tale  om  populære  Sager,  billige,  langt  billigere  end  mo¬ 
derne  Litteratur.  Men  særlig  fremtrædende  bliver  Prisforskellen 
i  Lande  med  et  kolossalt  bogkøbende  Publikum  som  Frankrig, 
England  og  Tyskland.  Ofte  er  vel  Udstyrelse  af  saadanne  ældre 
Forfatteres  Bøger  ret  tarvelig  og  lidet  indbydende,  men  der  eks¬ 
isterer  ogsaa,  f.  Eks.  i  Frankrig,  hæftede  Bøger,  smukt  trykte  paa 
godt  Papir,  med  fortræffelige  Illustrationer,  og  hidrørende  fra 
Forfattere,  hvis  Frembringelser  selv  af  det  jævnere  Publikum 
læses  med  den  allerstørste  Interesse,  som  kan  købes  for  saadan 
noget  som  90  Centimer  eller  omtrent  65  Øre.  Naar  man  nu 
tager  i  Betragtning,  hvilke  Masser  af  Litteratur,  til  Dels  af  ganske 
udmærket  Beskaffenhed  og  skrevet  paa  et  Sprog,  som  endnu 
ikke  i  mindste  Maade  kan  kaldes  antikveret,  der  er  produceret 
i  Frankrig  i  det  19de  Aarhundrede,  begriber  man,  at  Konkur- 

rencen  fra  de  døde,  for  hvem  Forfatterretten  efterhaanden  ud¬ 
løber,  nok  kan  falde  de  levende  for  Brystet,  særlig  dem  af  de 
levende,  der,  omend  de  maaske  er  i  højeste  Grad  talentfulde, 
endnu  ikke  har  opnaaet  et  Navn  i  Litteraturen.  Forholdet  siges 
at  være  det,  at  90  pCt.  af  de  franske  Romaner,  der  bærer  nye 
Forfatternavne,  er  trykte  paa  de  vedkommende  Forfatteres  egen 
Bekostning.  Forlæggerne  har  ingen  Brug  for  dem.  Maaske  er  det 
ikke  til  Skade  for  Publikum,  men  ganske  sikkert  er  det  til  Skade 
for  Forfatterne.  Og  det  er  derfor  naturligt,  at  disse  søger  at  laa 
nye  Forhold  indførte. 

Man  kunde  mene,  at  en  Udvej  i  saa  Henseennde  var  særlig 
nærliggende,  den  nemlig,  at  udstrække  Forfatterretten  endnu 
længere  i  Tid  end  de  gældende  Love  foreskriver.  Man  kunde  i 
saa  Henseende  paaberaabe  sig  den  Tendens,  der  er  fremtraadt  i 
nyere  Love  til  stadig  at  gaa  videre  i  denne  Henseende,  —  Lov 
om  Eftertryk  af  29.  Decbr.  1857  havde  kun  en  30  Aars  Grænse, 
—  men  denne  Vej  er  sikkert  ikke  farbar.  Ved  50  Aars  Terminen 
giver  man  Forfatteren  og  hans  Arvinger  alt,  hvad  der  med  Rette 
kan  tilkomme  dem.  De  forholdsvis  fjerntstaaende  Personer,  der 
50  Aar  efter  Forfatterens  Død  staar  som  hans  Slægtsrepræsen¬ 
tanter,  er  der  ingen  Grund  til  at  begunstige  paa  deres  Bekost¬ 
ning,  der  ved  at  købe  den  afdøde  Forfatters  Værker  viser,  hvor 
megen  Pris  de  sætter  paa  ham.  Det  kan  vel  ogsaa  nu  anses  for 
fastslaaet,  at  den  saakaldte  „litterære  Ejendomsret"  ikke  er  en 
Rettighed,  der  kan  jævnstilles  med  materiel  Ejendomsret;  og 
mulige  Argumenter  hentede  fra  dette  Begreb  kan  derfor  sikkert 
uden  Skade  ganske  lades  ude  af  Betragtning. 

Der  maa  derfor  gives  Bestræbelserne  i  Retning  af  Beskyt¬ 
telse  mod  de  døde  en  anden  Form  end  den:  kunstigt  at  vedlige¬ 
holde  et  Fideikommis  til  Fordel  for  Personer,  der  ikke  helt  med 
Urette  kan  kaldes  uvedkommende.  —  Man  tænke  sig  yderligere, 
hvilke  uhyre  Vanskeligheder  en  Fordeling  mellem  en  Forfatters 
maaske  yderst  talrige  Efterkommere  kunde  berede  100  Aar  efter 
hans  Død,  og  hvor  lidt  den  enkelte  Arving  alligevel  vilde  opnaa. 
Det  Forhold  kunde  jo  ogsaa  tænkes,  at  Forfatteren  ingen  Arving 
efterlod,  maaske  den  mest  tiltalende  Eventualitet,  da  i  saa  Fald 
Staten  maatte  træde  i  Slægtens  Sted. 

Da  her  er  Tale  om  en  Kamp  paa  det  økonomiske  Omraade, 
er  det  imidlertid  givet,  at  det  er  ad  økonomisk  Vej,  Beskyttelsen 
maa  iværksættes. 

Bestræbelserne  har  foreløbig  givet  sig  Udslag  i  et  Lovforslag, 
som,  saa  vidt  vides,  for  Tiden  er  Genstand  for  Overvejelse  i  et 
Lovudvalg  og  muligvis  derefter  vil  blive  gjort  til  Genstand  for 
Forhandling  i  det  franske  Deputeretkammer.  Lovforslaget  er 
ganske  kort.  Det  anføres  her  efter  en  Afhandling  (i  Oktober- 
hæftet  af  „Revue  Politique  et  Parlementaire“)  af  den  deputerede 
Ajam  (La  réorganisation  des  droits  d’auteur). 

S  i. 

Fra  d . at  regne  paalægges  der  nye  Udgaver  af  For¬ 

fatteres  Værker,  der  i  Henhold  til  Loven  af  14.  Juli  1866  er 
overgaaede  i  offentlig  Eje,  en  Stempelafgift  af  10  pCt.  til  Fordel 
for  Statskassen. 

S  2. 

Betalingen  af  denne  Afgift,  der  beregnes  i  Forhold  til  Vær¬ 
dien  af  hver  „hæftet"  Bog,  sker  ved  Paaklæbning  af  et  Stempel¬ 
mærke,  der  anbringes  paa  Omslaget  af  enhver  Bog,  der  sælges. 

S  3. 

Denne  Afgift  kan  paalægges  Oversættelser  af  fremmede  For¬ 
fatteres  Værker  under  tilsvarende  Omstændigheder,  med  mindre 
internationale  Overenskomster  er  til  Hinder  derfor. 

S  4. 

Overtrædelser  af  foranstaaende  Bestemmelser  straffes  som 
andre  Stempelovertrædelser. 


♦  * 

* 

Det  foreliggende  Forslag  angiver  en  Vej,  ad  hvilken  der 
utvivlsomt  kan  lægges  Hindringer  i  Vejen  for  den  frygtede  Kon¬ 
kurrence  fra  de  døde  Forfattere.  Et  andet  Spørgsmaal  er,  om 
Forslaget  fortjener  at  blive  Lov,  navnlig  i  den  foreliggende  Skik¬ 
kelse. 

Rent  principmæssig  er  der  maaske  ikke  saa  meget  at  sige  til 
det.  Tendensen  i  Bernerkonventionen,  hvis  Maal  er  at  sikre  For¬ 
fatternes,  og  ganske  særlig  de  levende  Forfatteres,  Interesser  i 
videst  mulig  Omfang,  kan  aabenbart  ikke  berede  en  Lov  som 
den  anførte  Vanskeligheder.  Tværtimod  kunde  man  sige,  at  her 

er  Tale  om  en  Udvidelse  af  det  i  samme  indeholdte  Princip. 
Bernerkonventionen  vil  jo  beskytte  Forfatteren  mod  en  Art  af 
illoyal  Konkurrence,  idet  den  sikrer  ham  en  væsentlig  Del  af 
Udbyttet  af  hans  Arbejde  —  ogsaa  i  Lande,  hvor  det  store 
Publikum  kun  kan  tilegne  sig  hans  Værk,  naar  det  er  oversat 
paa  vedkommende  Lands  Sprog  —  ved  ikke  at  tillade  Oversæt¬ 
teren  at  tilrane  sig  Forfatterens  Part  af  Udbyttet  af  den  Publi¬ 
kation,  her  finder  Sted.  Ved  det  omtalte  Lovforslag  søger  man 
at  sikre  Forfatterne  mod  en  Konkurrence,  der  for  saa  vidt  lige¬ 
ledes  er  mindre  loyal,  som  Konkurrenterne  paa  Forhaand  har 
det  Fortrin,  at  deres  Værker  kan  udgives  uden  Erlæggelse  af 
Honorar,  altsaa  billigere  end  de  levende  Forfatteres.  Her  er  alt- 
saa  aaben  bart  Tale  om  en  Analogi,  der  endda  ikke  er  saa  helt 
fjern. 

Hvad  der  skulde  paaberaabes  imod  Lovforslaget,  maatte  vel 
nærmest  være  Hensynet  til  Samfundet  i  Almindelighed.  Nu¬ 
levende  Forfatteres  mulige  økonomiske  Interesse  burde  vige  for 
den  samlede  Læseverdens  Krav  paa  under  billigst  mulige  Vilkaar 
at  faa  Adgang  til  de  Skatte,  de  afdøde  Forfattere  havde  efter¬ 
ladt,  naar  det  Tidsrum  var  udløbet,  som  er  indrømmet  Forfat¬ 
terne  og  deres  Arvinger  til  deri  at  indvinde  det  økonomiske 
Udbytte  af  Arbejdet.  Men  denne  Indvending  har  ikke  afgørende 
Betydning  i  et  Samfund,  hvor  man  har  vænnet  sig  til  Begrebet 
indirekte  Skatter.  Den  Stempelafgift,  her  er  Tale  om,  vilde  jo 
nærmest  svare  til  en  Slags  Beskyttelsestold,  og,  forudsat  at  den 
Indtægt,  den  maatte  bringe,  anvendtes  paa  en  samfundsnyttig 
Maade,  kunde  dens  Indførelse  nok  anses  forsvarlig,  særlig  da 
der  ikke  skønnes  at  være  forbundet  større  praktiske  Vanskelig¬ 
heder  med  dens  Gennemførelse.  Det  er  jo  derhos  ikke  smaa 
Summer,  Staterne  aarlig  udgiver  til  Understøttelse,  bl.  a.  af  For¬ 
fattere;  og  til  saadanne  og  lignende  Øjemed  kunde  den  even¬ 
tuelle  Indtægt  jo  passende  anvendes.  Man  kunde  saaledes  saa  at 
sige  slaa  to  Fluer  med  eet  Smæk,  dels  opnaa  en  effektiv  Beskyt¬ 
telse  for  de  levende  Forfattere,  dels  skaffe  en  Indtægt  for  Staten, 
som  vilde  muliggøre  det  for  denne  i  højere  Grad  end  hidtil  at 
arbejde  for  kulturelle  Formaal. 

Sagen  fortjener  imidlertid  aabenbart  en  nærmere  Undersøgelse. 
Naar  Forfatterretten  er  udløben,  er  de  paagældende  Værker  of¬ 
fentlig  Ejendom.  Det  er  nu  det  offentlige,  ikke  de  private,  der 

skal  tage  Bestemmelse  om  deres  Skæbne.  I  og  for  sig  kan  man 
tænke  sig  forskellige  Maader,  hvorpaa  det  offentlige  kan  opfatte 
sin  Stilling  overfor  saadanne  Værker.  Der  var  principielt  intet 
til  Hinder  for  en  Ordning,  hvorved  Staten  tog  Udgivelsen  af 
saadanne  Værker  i  nye  Oplag  i  sin  egen  Haand,  udgav  dem 
uden  Hensigt  til  derved  at  opnaa  nogen  pekuniær  Fordel  saa 
billigt  som  det  kunde  tænkes,  naar  de  nødvendige  Udgifter  skulde 
dækkes,  og  som  „Driftsherre"  — paa  samme  Maade  som  naar  den 
paatager  sig  Jernbanedrift  og  Postbefordring  —  kun  handlede  for 
at  imødekomme  Publikums  Trang  og  berettigede  Krav,  i  dette 
Tilfælde  dets  Krav  paa  let  Adgang  til  den  nationale  Litteraturs 
Skatte.  Men,  en  saadan  Drift  vilde  ganske  sikkert  være  uprak¬ 
tisk,  og  den  er  da  ej  heller  nogen  Sinde  fordret,  end  ikke  fra 
socialistisk  Side. 

Begrebet  offentlig  Ejendom  i  denne  Forbindelse  forstaas  da 
ogsaa  paa  en  ganske  anden  Maade.  Det  betegner  kun,  at  der  er 
offentlig  Adgang  for  alle  og  enhver  til  at  sætte  sig  i  Besiddelse 
af  det  paagældende  Værk,  uden  at  Hensynet  til  den  private 
træder  hindrende  i  Vejen.  Enhver  Forlægger  kan  bemægtige  sig 
de  paagældende  Værker  og  udsende  nye  Udgaver  af  dem  uden 
Hensyn  til,  om  de  tidligere  har  været  paa  andet  Forlag,  ligesom 
der  intet  er  til  Hinder  for,  at  flere  Forlæggere  samtidig  udgiver 
de  samme  Værker  i  lignende  eller  ganske  forskellig  Udstyrelse. 

Det  ligger  nu  nær  at  spørge,  om  den  Forlægger,  der  bestem¬ 
mer  sig  til  at  udgive  et  Værk,  som  har  overstaaet  50  Aars  Ter¬ 
minen,  eller  for  at  bruge  det  franske  Udtryk  er  blevet  offentlig 
Ejendom  („tombé  dans  le  domaine  public"),  ved  en  Henvendelse 
til  det  offentlige  (i  Danmark  Kultusministeriet)  kan  opnaa  mod 
at  forpligte  sig  til  at  betale  den  omtalte  Stempelafgift  at  faa  Ene¬ 
ret  til  Udgivelse  af  Værket  paa  et  vist  Aaremaal,  eller  indtil  det 
paagældende  Oplag  er  udsolgt.  I  saa  Fald  vil  han  nemlig  maaske 
nære  mindre  Betænkelighed  ved  at  løbe  den  Risiko,  som  er 
forbunden  med  ethvert  Udgiverforetagende,  selv  om  han  skal 
svare  den  omtalte  Stempelafgift,  thi  han  vilde  under  disse  For¬ 
hold  i  det  væsentlige  komme  til  at  indtage  samme  Stilling  som 
ved  Udgivelsen  af  en  nulevende  Forfatters  Værker.  Men  dette 
er  aabenbart  ikke  det  foreliggende  Lovforslags  Mening. 

Tanken  er  tværtimod,  at  enhver,  der  erlægger  Stempelafgiften, 
kan  udgive  Værket,  uanset  at  andre  forud  paa  samme  Maade  har 

erhvervet  sig  Udgivelsesret.  Stempelmærket  behøver  end  ikke 
at  paaklæbes  før  ved  direkte  Salg  til  en  Kunde. 

Hvis  man  derfor  vil  sætte  Stempelafgiften  til  en  Procentdel, 
som  nogenlunde  svarer  til  de  Procenter,  der  for  en  levende  For¬ 
fatters  Værker  beregnes  til  Honorar,  vil  Forlæggeren  med  Hen¬ 
syn  til  afdøde  Forfatteres  Værker  faa  en  absolut  ringere  Stilling, 
end  hvor  det  drejer  sig  om  levende  Forfatteres  Værker.  Lad  os 
sætte,  at  en  Forlægger  har  bestemt  sig  til  at  bekoste  en  Folke¬ 
udgave  af  en  Digters  samlede  Værker  i  et  Tilfælde  af  de  om¬ 
talte,  hvor  intet  Forfatterhonorar  skal  ydes,  men  derimod  Stem¬ 
pelafgift  betales.  En  anden  Forlægger,  der  ser,  at  Foretagendet 
synes  at  skulle  blive  lukrativt,  bestemmer  sig  til  at  udgive  et 
Udvalg  af  samme  Digters  allerbedste  Ting,  og  han  udgiver  dem 
i  en  Udstyrelse,  der  overtræffer  Kollegaens  Udgave  og  til  en  lige 
saa  lav  Bogladepris.  Publikum  vender  sig  nu  ganske  fra  den 
første  Udgave  og  køber  kun  den  sidste.  Foretagendet  er  altsaa 
mislykket  for  Forlægger  Nr.  1.  Det  er  et  Forhold,  som  Forlægger 
Nr.  1  i  vort  Eksempel  nøje  maa  tage  i  Betragtning,  naar  han 
overvejer  Chancerne  for  en  ny  Udgave  af  en  afdød  Forfatters 
Værker.  Det  maa  han  selvfølgelig  gøre  allerede  nu  efter  den 
gældende  Lovgivning,  hvor  han  ikke  har  nogen  Afgiftspligt  over¬ 
for  Staten,  men  han  vil  sikkert,  naar  ogsaa  denne  Udgift  skal 
tages  med  i  Betragtning,  betænke  sig  mindst  to  Gange. 

Hvor  der  ikke  er  Tale  om  et  Monopol,  men  om  ubetinget 
fri  Konkurrence,  kan  en  trykkende  Afgift,  der  nødvendiggør  en 
forholdsvis  høj  Udsalgspris,  let  ødelægge  hele  Foretagendet,  idet 
Bøgerne  simpelthen  bliver  det  købende  Publikum  for  dyre, 
navnlig  hvor  det  Moment  af  Nyhedens  Interesse  eller  Sensation, 
som  ellers  kan  hjælpe  en  Bog  frem,  paa  Forhaand  ganske  er 
udelukket.  Det  er  ikke  sikkert,  at  man  mod  de  anførte  Betragt¬ 
ninger  med  Virkning  kan  anføre,  at  det  jo  faktisk  er  gennemført 
i  Frankrig,  at  der  svares  en  Slags  Afgift  ved  Opførelsen  af  af¬ 
døde  franske  Forfatteres  dramatiske  Arbejder.  Forholdene  er 
ikke  ensartede.  Der  knytter  sig  næppe  almindeligvis  saa  store 
pekuniære  Interesser  til  saadanne  Forestillinger,  at  den  Omstæn¬ 
dighed,  at  en  konkurrerende  Teaterdirektør  giver  sig  til  at  spille 
det  samme  Stykke,  kan  ruinere  den  Direktør,  der  er  kommen 
først.  Det  kan  yderligere  tænkes,  at  det  vil  interessere  Publikum 
at  se  de  forskellige  Skuespilleres  Opfattelse  af  de  samme  Roller, 

og  at  derfor  begge  Theatre  faar  fuldt  Hus.  Men  dernæst  er  der 
jo  netop  her  Adgang  til  nærmere  Forhandling  med  de  drama¬ 
tiske  Forfatteres  Forening  i  hvert  enkelt  Tilfælde,  og  den  Mand, 
der  mod  at  betale  en  Afgift  opnaar  Ret  til  at  spille  det  Stykke, 
han  ønsker  at  spille,  maa  vel  kunne  opnaa  Tilsagn  om,  at  man 
ikke  vil  give  en  anden  Direktør  en  lignende  Tilladelse  til  samme 
Tid  og  paa  samme  Sted,  altsaa  antagelig  kunne  opnaa  den  be¬ 
grænsede  Eneret,  som  ogsaa  Forlæggeren  vilde  sætte  saa  megen 
Pris  paa. 

Sagen  har  altsaa  dog  betænkelige  Sider,  selv  betragtet  fra  et 
rent  praktisk  Synspunkt.  Men  endnu  større  bliver  Betænkelig¬ 
hederne,  naar  man  skal  til  at  beskæftige  sig  med  Detaillerne. 
Sættes  Procenterne  meget  højt,  opnaar  man  let  at  lukke  Døren 
ganske  for  de  afdøde,  og  det  bør  jo  paa  ingen  Maade  blive  Re¬ 
sultatet.  Ganske  vist  har  man  naturligvis  en  Udvej.  Man  kan 
dekretere,  at  visse,  særlig  fremragende  Forfatteres  Værker  ikke 
maa  rammes  af  Stempelpligten,  —  man  tænke  f.  Eks.  herhjemme 
paa  Holberg  og  Oehlenschlager  — ,  men  Tiderne  skifter,  Vurde¬ 
ringen  af  de  afdøde  Genier  undergaar  efterhaanden  ret  betyde¬ 
lige  Forandringer,  og  Listen  over  de  „stempelfri"  Forfattere  maa 
derfor  sikkert  i  hvert  Fald  af  og  til  revideres.  Og  forskellige 
Takster,  mindre  for  de  betydeligere  og  større  for  de  ringere  For¬ 
fattere,  vilde  næppe  tage  sig  ud!  Helt  galt  vilde  det  imidlertid 
være,  naar  man  holder  paa  Udgangspunktet:  Beskyttelse  mod  de 
døde,  at  sætte  Procenterne  for  langt  ned,  thi  saa  er  Beskyttelsen 
uden  Værdi;  de  døde  vilde  ikke  bryde  sig  om  de  lave  Mure, 
men  ganske  rolig  stige  over  dem  og  i  stort  Antal  brede  sig  paa 
de  levendes  Bekostning.  Ved  saadanne  lave  Mure  kunde  der 
maaske  indvindes  en  betydelig  Fortjeneste  for  Staten,  men  vi 
ønskede  jo  i  det  foreliggende  Tilfælde  ikke  en  „Finanstold",  men 
en  „Beskyttelsestold",  og  det  vilde  være  ganske  i  Strid  med 
Lovens  Formaal,  hvis  det,  der  var  en  Bisag,  Indtægten  fra  Sta¬ 
ten,  opnaaedes,  men  derimod  ikke  Hovedsagen,  Begrænsningen 
af  Konkurrencen.  Det  gælder  altsaa  ved  Ansættelsen  af  Procen¬ 
terne  at  finde  et  Tal,  som  svarer  omtrent  til,  hvad  Forfatterhono¬ 
raret  normalt  kan  antages  at  andrage,  set  i  Forhold  til  de  øvrige 
Udgifter  ved  Bogens  Udgivelse.  Maaske  er  det  ca.  10  pCt.  Dette 
mener  aabenbart  det  franske  Udkast.  Hvordan  i  øvrigt  en  saa- 
dan  Afgift  i  Praksis  vilde  komme  til  at  virke,  er  det  naturligvis 

meget  vanskeligt  at  udtale  sig  om.  Rimeligvis  vil  Forholdet  stille 
sig  ret  forskelligt,  eftersom  der  er  Tale  om  smaa  eller  store, 
billige  eller  kostbare  Bøger.  Det  maa  da  i  hvert  Fald  forekomme 
en  noget  tvivlsomt,  om  en  Afgift,  der  vilde  forhøje  Udsalgsprisen 
for  de  omtalte  illustrerede  Hæfter  fra  c.  90  Centimer  til  c.  1 
Franc,  virkelig  vilde  indeholde  en  tilstrækkelig  Beskyttelse  for 
nulevende  Forfattere. 

De  foran  fremsatte  Bemærkninger  er  Udtrykket  for  en  Følelse 
af,  hvor  vanskelig  en  Kunst  det  er  at  lovgive,  noget,  den  prak¬ 
tiske  Jurist  lettere  end  mange  andre  faar  Øjet  opladt  for.  Men 
selve  Tanken  i  Lovforslaget  synes  baade  sund  og  god. 

Forslaget  er  jo  ogsaa  kun  fremkommet  som  en  Form  for 
Nødværge,  der  i  sig  selv  har  Krav  paa  Sympati,  idet  dets  For- 
maal  kun  har  været  det  fuldt  berettigede:  at  stille  de  levende 
Forfattere  paa  lige  Fod  med  de  døde.  Denne  Ligeret  bør  de  levende 
Forfattere  have  i  en  saadan  Udstrækning,  som  andre  lige  saa 
berettigede  Hensyn  tilsteder. 

C.  E.  Cold 

I  Aaret  1548  kastedes  Tærningeme  for  Venedigs  kunstneriske 
Supremati.  Paa  Rigsdagen  i  Augsburg  lagde  Tizian  Løbegravene 
til  den  Erobring  af  Antwerpen  og  Madrid,  der  skulde  præge 
Europas  Kunst,  og  i  Venedig  valfartede  alt  Folket  til  Scuola  di 
S.  Marco  for  at  se  den  trediveaarige  Tintorettos  imponerende 
Gennembrudsbillede,  der  i  dobbelt  Forstand  blev  S.Marcos  Under. 
Men  i  selve  dette  Aar  bragte  Pamfletisten  Aretino,  Tizians  Ven 
og  basunblæsende  Impressario,  Lorenzo  Lotto  de  varmeste  Hil¬ 
sener  fra  Augsburg  og  hyldede  ham  som  den  anden  i  Malernes 
Kunst,  medens  Tintoretto  i  et  Brev  fra  den  samme  Aretino 
maatte  nøjes  med  den  lovende  Begynders  sparsomt  tilmaalte 
Anerkendelse.  Denne  Samtidens  Opfattelse  af  Tizian  som  den  alt 
overstraalende  Sol,  af  Lotto  som  den  beskednere,  men  dog  kraftig 
lysende  Maane  og  af  Tintoretto  som  den  opdukkende  Stjerne  er 
en  ganske  anden  end  den,  der  har  fæstnet  sig  i  Kunstens  Hi¬ 
storie.  Trods  Lottos  centrale  Stilling  i  Tizians  Kreds  blev  hans 
Indflydelse  forsvindende,  og  Kunstelskerne  har  forsømt  ham  i 
den  Grad,  at  Hovedværker  af  en  saa  stærkt  personlig  Genius 
til  de  sidste  Decennier  har  kunnet  hænge  i  berømte  Samlinger 
under  de  urimeligste  Benævnelser.  Først  sent  er  der  begyndt  at 
samles  en  hurtigt  voksende  Menighed  om  ham,  og  endnu  den 
sidste  Fortegnelse  over  hans  Værker  kan  ikke  paavise  et  eneste 
i  Amerika.  Som  venteligt  var,  er  den  smukkeste  Oprejsning 
kommen  fra  Morelli  og  hans  Skole.  Den  fineste  nulevende  Ken¬ 
der  af  Italiens  Kunst,  Bernhard  Berenson,  fejrer  i  en  indtræn¬ 
gende  analytisk  Monografi1)  Lotto  som  den  Renaissancekunstner, 
hvis  Temperament  virker  mest  moderne,  og  profeterer,  at  det 
tyvende  Aarhundrede  vil  valfarte  til  Bergamo  og  Markernes 

*)  Lorenzo  Lotto.  An  essay  in  constructive  art  criticism.  London  1895,  1901,  1905. 

Smaabyer  ganske  som  det  syttende  til  Venedig,  det  attende  til 
Parma  og  det  nittende  til  Florens. 

Hvorfor  er  da  Lotto  traadt  i  Skygge  for  Carpaccio  eller 
Palma  eller  Veronese,  der  baade  som  Kunstnere  og  som  Men¬ 
nesker  er  ham  langt  underlegne?  Han  har  efterladt  over  hun¬ 
drede  Billeder,  saa  friske  som  kun  faa  i  den  italienske  Maler¬ 
kunsts  Ruinhob.  Hans  fortællende  Stil  har  netop  de  Fortrin,  der 
hos  Prærafaelismens  Fanatikere  har  været  Genstand  for  den 
graadigste  Efterspørgsel:  Drenge  bombarderer  hinanden  med 
Roser  eller  gramser  efter  Helgenhjerter  eller  trækker  til  deres 
Fædres  Rædsel  Biskoppen  i  Slæbet  under  Messen,  Katte  farer 
over  Gulvet  i  Forfærdelse  over  Gabriels  uformodede  Tilsyne¬ 
komst,  og  et  allerkæreste  Udvalg  af  Skødehunde  er  Forgrunds¬ 
figurer  i  de  højtideligste  Situationer.  Hans  Farve  kappes  med 
Veronese  og  hans  Clairobscur  med  Correggio.  Hans  Skønheds¬ 
sans  søger  Tilknytning  til  Praxiteles  eller  Skopas,  og  hans  intime 
Indtrængen  i  Modellens  psykiske  Habitus  bringer  atter  og  atter 
Rembrandt  i  Erindring.  Uden  Mistro  til  sig  selv  eller  os  giver 
han  det  mest  uforbeholdne  Indblik  i  sin  elskelige  Natur,  saa  at 
man  hilser  hans  Billeder  som  kære  Venner  og  raaber  med  Are- 
tino:  O  Lotto  come  la  bontå  buono! 

For  at  forklare  dette  Misforhold  mellem  Lottos  Fortrin  og 
deres  Anerkendelse  stiller  Berenson  ham  sammen  med  den 
ganske  samtidige  Tizian.  Resultatet  af  hans  komparative  Under¬ 
søgelse  bliver,  at  Lotto  i  hvert  Menneske  og  hvert  Emne  gen¬ 
giver  det  individuelle,  medens  Tizian  uddrager  det  typiske:  Lotto 
spørger  om  Modellens  Sjæl,  Tizian  om  hans  sociale  Stilling. 
Derfor  er  Tizian  i  langt  højere  Grad  bleven  Genstand  for  Kunst¬ 
nernes  Efterligning  og  Publikums  Efterspørgsel.  Men  her  begaar 
Berenson  den  metodiske  Fejl  at  benytte  Sammenstillingen  med 
Lotto  til  at  konstruere  Billedet  af  Tizian,  i  Stedet  for  at  foretage 
en  isoleret  Undersøgelse  af  de  to  Malere  og  saa  konfrontere 
Resultaterne.  Thi  selv  Tizians  argeste  Fjender  (og  Forfatteren  af 
disse  Linier  bekender  at  tilhøre  denne  Kategori)  vil  indrømme, 
at  han  blandt  Italiens  Malere  netop  i  Emnets  individuelle  Be¬ 
handling  og  dets  psykologiske  Uddybelse  er  den  uopnaaede 
Mester.  I  samme  Øjeblik  man  nævner  Billedet  af  Petrus  Martyr 
eller  Pavegruppen  i  Neapel,  brister  Berensons  Konstruktioner 
som  Glas.  Den  germanske  Kritiker  har  glemt  at  vurdere  Tizian 

som  romansk  Kunstner.  Alle  Italienere  fra  Vergil  til  d’Annunzio, 
fra  Roscius  til  Duse,  fra  Giotto  til  Segantini,  vil  i  Germanernes 
Øjne  savne  den  individuelle  Intimitet  og  den  følsomme  Psyko¬ 
logi,  som  han  finder  hos  sine  egne.  Ord  og  Klang,  Linjer  og 
Farver,  der  i  Norden  virker  som  den  huleste  Svulst,  kan  i  Ita¬ 
lien  udtrykke  den  dybeste  Følelse,  medens  omvendt  de  ømmeste 
Toner  hos  Vermeer  eller  Shakespeare  af  Italieneren  instinktivt 
bliver  opfattet  som  skønhedsforladte  Barbarismer.  Berensons 
Fejlsyn  paa  Tizian  er  en  uundgaaelig  Følge  af,  at  hans  Sammen¬ 
ligningsobjekt  netop  er  Lotto.  Han  betoner  selv  stadig  sin  Ynd- 
lingsmalers  Slægtskab  med  Rembrandt  og  Durer  (Griinewald  og 
Altdorfer  ligger  endnu  nærmere) ;  han  paralelliserer  hans  Behand¬ 
ling  af  Arkitektur  og  Vedute  med  Vermeer,  og  han  tillægger  sig 
selv  „et  Temperament,  der  faar  ham  til  at  tilgive  meget  hos 
Lotto.“  Disse  instinktive  Slægtskabsfornemmelser  giver  Gaadens 
naturlige  Løsning.  Lotto  er  en  fremmed  Fugl  i  Venedig,  det 
eneste  germanske  Gemyt  i  den  italienske  Kunsts  Pantheon.  Hans 
Liv  blev  en  hvileløs  Omflakken,  fordi  hans  fremmedartede  Kunst 
overalt  vakte  en  hurtig  opblussende,  men  ogsaa  hurtig  hen¬ 
døende  Interesse.  Sporløst  glider  han  ud  af  Venedigs  Kunst¬ 
historie,  og  hans  Billeder  bliver  oversete,  fordi  deres  spæde 
Kammermusik  drukner  i  Tizians  og  Veroneses  mægtige  orkestrale 
Effekter.  Først  en  nordisk  Kritiker  fik  det  fulde  Indtryk  af  hans 
Toners  smeltende  Sødme,  og  han  fandt  en  egen  Tillokkelse  i  at 
følge  den  fremmede  Sangfugls  vildsomme  Flugt  gennem  Italien. 
Lotto  er  den  glemte  og  miskendte  Nattergal  i  Kejseren  af  Kinas 
prægtige  Have,  og  Berenson  den  lærde  fra  Japan,  der  skriver 
tykke  Bøger  om  alle  Kejserens  Herligheder,  men  ender  med  at 
sige:  Det  allerdejligste  er  dog  Nattergalen. 

Lotto  er  født  1480  i  Venedig  samtidig  med  Giorgione,  Tizian 
og  Palma.  Hans  berømtere  jævnaldrende  gik  i  den  lige  saa  ultra- 
modeme  som  ældgamle  Bellinis  Skole  og  fik  den  fuldmodne 
Renaissances  gyldneste  Pomeranser  kastede  i  deres  Turban.  Men 
Lotto  maatte  i  sine  modtageligste  Aar,  midt  i  Venedigs  Højsommer, 
kummerlig  ernære  sig  af  sure  og  hengemte  Skovæbler.  Man  har 
ondt  ved  at  tro,  at  hans  hæslige  og  arkaiske  Ungdomsværker  er 
malede  i  Venedig  med  Belliniskolens  Pragtbilleder  for  Øje,  men 
det  utrolige  lader  sig  ikke  bortforklare:  Lottos  parodiske  Alter  i 
Treviso  er  en  umiskendelig  Efterligning  af  Bellinis  Mesterværk 

Lotto:  Madonna.  Dresden  (Originalen  i  Bridgewater  House). 


i  S.  Zaccaria.  I  disse  Aar  (c.  1505)  har  Lotto  malet  det  Billede, 
der  her  er  stillet  over  for  Tizians  omtrent  samtidige  Rosenma¬ 
donna.  1  Modsætning  til  det  sjældne  Farvespil  i  Tizians  bløde  og 
harmoniske  Kolorit  er  det  hos  Lotto  Linien,  der  fører  Ordet 
Selv  Fotografiet  viser,  hvor  koldt  Farverne  staar  mod  hinanden, 
og  hvor  skarpt  Konturerne  furer  hele  Maleriet.  Smaakrølleme 
paa  de  gamle  og  Barnet  er  tegnede  med  Penselspidsen,  og  Lysets 
brutale  Afgrænsning  paa  den  hvidskæggede  Olding  virker  naivt 
ved  Siden  af  Tizians  silkebløde  Behandling  af  S.  Antonios  Skæg. 
Dog  maa  Lottos  Farve  kaldes  moderne  i  Sammenligning  med 
hans  Form.  Tizian  bandlyser  den  rette  Linie,  medens  Lotto  favo¬ 
riserer  den  i  den  Grad,  at  han  endogsaa  paa  sine  Steder  frem¬ 
hæver  den  ved  pludselig  Overskæring  (man  sammenligne  Be¬ 
handlingen  af  Madonnas  Slør!).  Den  samme  Liniefølelse  præger 
Figurernes  Holdning.  .  Tizians  Madonna  bøjer  sig  med  naturlig 
Ynde  frem  over  Barnet,  medens  Lottos  med  et  stivt  Ryk  nær¬ 
mer  sit  Hoved  til  S.  Francesco.  Tizians  Kristus  har  den  blødeste 
og  mest  utvungne  Bevægelighed,  der  bliver  dobbelt  indtagende 
ved  Siden  af  Lottos,  hvis  stive  Bøjning  kunde  indgive  Julius 
Lange  de  spirituelleste  Sammenligninger.  Lottos  Følelse  for 

Tizian:  Madonna.  Florens:  Uffizierne. 


Rummet  er  helt  arkaisk,  og  Barnet  tegner  sig  f.  Eks.  reliefagtigt 
mod  den  ganske  flademæssigt  behandlede  Madonna.  Hos  Tizian 
aander  og  lever  Figurerne,  og  Barnets  Bevægelse  ind  imod 
Moderen  er  skildret  med  den  overlegne  Kunsts  milde  Forskyd¬ 
ning  i  Rumvirkningen.  Tizians  Typer  hører  til  Verdenskunstens 
skønneste,  Lottos  er  blottede  for  enhver  Charme.  Paa  Lottos 
Madonna  svømmer  de  grimme  smaa  Øjne  og  den  spidse  Næse, 
der  sidder  for  langt  fra  Munden,  hjælpeløst  om  mellem  et  Par 
mægtige  Kinder,  der  i  Forbindelse  med  Dobbelthagens  Fedt¬ 
masser  afskærer  den  svageste  Mulighed  for  Træk  eller  Udtryk. 
De  andre  Figurer  er  lige  saa  frastødende,  og  kun  den  pikante 
Belysning  giver  S.  Clara  et  mere  fængslende  Ydre.  Ikke  desto 
mindre  maa  denne  Madonna  og  hendes  hellige  regnes  for  Skøn¬ 
hederne  paa  Lottos  Ungdomsbilleder.  Et  Alter  i  Recanati  og  en 
Madonna  i  Krakau  (afb.  hos  B.)  viser  Ansigter  af  en  Hæslighed, 
der  —  betegnende  nok  —  kun  overbydes  af  tyske  Malere.  Af 
disse  Billeder  slutter  Berenson,  at  Lotto  er  uddannet  af  Alvise 
Vivarini,  der  stod  i  skarp  Opposition  til  Bellini.  Dette  Problem 
tilhører  Kunsthistorien,  men  ogsaa  Kunstelskeren  vil  med  Inter¬ 
esse  og  Undren  iagttage,  hvordan  Lottos  Svaneæg  bliver  udruget 
i  Venedigs  mest  mudrede  Andegaard. 

18* 

Det  er  imidlertid  selvindlysende,  at  en  femogtyveaarig,  rigt 
begavet  Venezianer  ikke  maler  et  stort  og  udarbejdet  Billede 
uden  at  give  betydningsfulde  Løfter  om  sine  senere  Fortrin. 
Svaneællingen  bærer  allerede  alle  sine  Artsmærker.  I  Bellinis 
Skole  præges  Kultusbilledet  af  skyggefulde  Kirkehallers  Tysthed 
eller  Sommerlandskabers  smilende  Fred,  men  hos  Lotto  møder 
man  urolig  Bevægelse  og  ivrig  Disput.  S.  Francesco  viser  Ma¬ 
donna  sine  Vunder  med  en  Udtryksfuldhed  i  det  grimme,  men 
karakteristiske  Ansigt,  der  gaar  langt  ud  over  Tizians  samtidige 
Kunst,  og  ikke  mindre  tydeligt  fortæller  Madonnas  løftede  Haand 
om  den  medfølende  Modernaturs  uvilkaarlige  Forskrækkelse.  De 
mageløst  veltalende  Hænder  er  Lottos  allerpersonligste  Eje:  De 
er  opfattede  af  et  nordisk  Gemyt,  der  fremfor  alt  søger  Bevæ¬ 
gelsens  illuderende  Liv,  medens  Italieneren  er  en  Slave  af  sin 
Skønhedssans,  hvad  enten  den  kræver  de  knoklede  Knoer  hos 
Alvise  eller  de  guddomskønne  Ballethænder  hos  Lionardo.  Ogsaa 
S.  Clara  er  bragt  i  den  mest  umiddelbare  Forbindelse  med  Ma¬ 
donna,  men,  for  ikke  at  forstyrre  den  livlige  Samtale  om  Stig¬ 
matiseringen,  lader  Maleren  hende  bøje  sit  Hoved  i  stum  Til¬ 
bedelse  og  med  en  pludselig  Bevægelse  krydse  sine  Hænder 
over  Brystet.  I  denne  Figur  er  hele  Lottos  Temperament  kom¬ 
met  til  Orde.  Han  nøjes  ikke  som  Correggio  med  den  stærke 
Bevægelse,  men  vælger  med  Forkærlighed  det  momentane,  ner¬ 
vøse  Ryk  i  Figurens  Linier,  som  han  gengiver  med  moderne 
Impressionisme  (Hovedværker:  Manden  med  Dyrefoden  i  Wien 
og  „Lucretia"  i  Dorchester  House).  Betegnende  er  det  ogsaa,  at 
han  af  Angst  for,  at  den  lidet  iøjnefaldende  Bevægelse  skal  ind¬ 
føre  et  roligt  Element  i  Billedet,  giver  den  en  uvejrsagtig  Uro  i 
Belysningen,  der  er  et  mærkeligt  Forbud  om  hans  senere  Vær¬ 
kers  psykologiske  Clairobscur  (Rembrandt!).  Endelig  er  Mod¬ 
sætningen  mellem  de  bedende  Hænders  andægtige  Tusmørke  og 
de  talende  Hænders  højrøstede  Belysning  i  høj  Grad  ejendom¬ 
melig  for  Lottos  fortællende  Stil.  Lige  saa  livlig  er  Billedets 
Dramatik  til  den  anden  Side.  S.  Girolamo,  en  ganske  individuel 
Fremtoning  med  Griseøjne  og  Brændevinsnæse  mellem  de  tand¬ 
løse  Kinder,  rækker  med  gemytlig  Bedstefadermine  et  Memo¬ 
randum  til  Barnet,  der  løber  det  igennem  med  en  kostelig  for¬ 
retningsmæssig  Flegma.  Josef  deltager  ikke  i  Underholdningen, 
men  Lotto  opbyder  alt  for  at  gøre  ham  interessant.  Hans  fir- 

kantede  Ansigt,  der  prydes  af  krøllede,  uklippede  Whiskers  og 
Oberstmoustache,  er  anbragt  skævt  over  den  optrukne  Skulder 
og  minder  mest  af  alt  om  Kranach.  De  stikkende  Øjne  stirrer 
ufravendt  paa  Beskueren  og  tilvejebringer  saaledes  det  stærke 
Sammenspil  med  Publikum,  der  i  stigende  Grad  behersker 
Lottos  Kunst,  hvis  nervøse  Bevægelighed  sjældent  kan  blive 
inden  for  Rammen.  Denne  livlige  Ageren,  der  kontrasterer  saa 
stærkt  med  Tizian,  kan  ikke  forklares  som  en  Rest  af  Quattro- 
centoets  barnlige  eller  barnagtige  Glæde  ved  det  anekdotiske. 
Lotto  bevarer  den  til  sine  seneste  Dage,  men  for  hvert  Billede 
bliver  den  mere  raffineret  og  sensitiv.  Hvad  der  her  er  grelt  og 
grotesk,  virker  senere  som  et  ganske  nordisk  Skarpsyn  for  den 
intime  Følelses  ydre  Udslag.  Karakteriseringen  af  de  gamle  og 
Barnet  har  forsætlig  søgt  at  understrege  Lottos  udpræget  humo¬ 
ristiske  Sans,  der  er  et  fremtrædende  Træk  i  hans  Kunstner¬ 
fysiognomi.  Vi  ved,  at  Lotto  hele  sit  Liv  har  været  religiøs  indtil 
Pietisme,  men  det  har  aabenbart  været  en  lys  Religion,  aandelig 
beslægtet  med  den,  vi  finder  hos  sydvesttyske  Malere.  Den 
sprælske  Uro  paa  Lottos  Kirkebilleder  virker  som  en  hellig 
Cirkus,  hvor  Klovnerne  dominerer.  Ganske  vist  er  det  paa  ar¬ 
kaiske  Billeder  svært  at  skelne  ufrivillig  Komik  fra  tilsigtet,  men 
den  udviklede  Lotto  er  lige  saa  rig  paa  komiske  Effekter  (Ho¬ 
vedværker:  S.  Lucia  i  Jesi  og  S.  Antonino  i  Venedig).  Denne 
Komik  er  ikke  blasfemisk,  men  katolsk.  Hvis  man  ikke  kan  le, 
medens  Jesus  tager  Afsked  med  Maria,  som  den  fromme  Lotto 
gør  det  paa  et  kostbart  Billede  i  Berlin,  kommer  man  aldrig  til 
at  forstaa  katolsk  Kunst. 

Alle  Lottos  Fortrin  findes  in  Nuce  i  dette  Billede,  men  sin 
fulde  Højde  naar  han  i  det  friske  og  moderne  Landskab,  hvis 
maleriske  Stil  over  de  tegnede  Figurer  virker  som  en  helt  anden 
Verden.  Ved  dristig  Overskæring  vinder  han  et  storslaaet  enkelt 
Motiv  og  skaaner  os  for  de  traditionelle,  med  interessante  Detaljer 
overfyldte  Udsigter.  Himlen  har  ikke  det  rolige  Aftenskær,  der 
er  et  staaende  Inventar  i  Bellinis  Atelier,  men  friske,  levende 
Skyer.  De  forrevne  og  forblæste  Grene  staar  frit  i  Luften  og 
Løvmasserne  er  helt  malerisk  behandlede.  De  to  Brændehug¬ 
geres  illuderende  Bevægelse  er  givet  med  et  Par  markerende 
Strøg  og  har  intet  af  Hovedfigurernes  Manierisme.  Landskabet 
h§r  smukke,  kraftige  Linier,  men  ingen  Konturer  og  viser  en 

individuel  Interesse  for  Naturen  som  selvstændig  kunstnerisk 
Opgave,  der  genfindes  paa  andre  tidligere  Billeder  (S.  Girolamo 
i  Louvre,  Assunta  i  Asolo).  Hvor  højt  Lotto  skulde  naa  som  dra¬ 
matisk  Fremstiller  af  Naturen,  viser  den  lidenskabelige  Skildring 
af  en  U vejrsbelysning  over  Land  og  Sø  paa  S.  Niccolos  Alter 
(1529),  hvis  Martyrium  i  Venedigs  Karmeliterkirke  er  en  uaf- 
tvættelig  Skamplet  paa  den  katolske  Klerus. 

Fra  den  nærmeste  Tid  efter  Ungdomsværkerne  (1508 — 1512) 
kendes  intet  Billede  af  Lotto,  men  en  tilfældig  reddet  Notits 
viser  os  i  et  Lynglimt  det  mest  spændende  Moment  i  hans  Liv. 
I  Aaret  1509  malede  Lotto  Fresker  i  Vatikanet  samtidig  med,  at 
Rafael  smykkede  Camera  della  Segnatura  og  Michelangelo  det 
Sixtinske  Kapel.  Men  Lottos  personlige  Temperament  modstod 
Michelangelo,  som  han  havde  modstaaet  Giorgione,  og  først  da 
han  hos  Andrea  Odoni  saa  græsk  Marmor  i  veneziansk  Clair- 
obscur,  blev  hans  Synsforestillinger  plastiske  (1527.  Hovedværker: 
Venus  i  Palazzo  Rospigliosi,  Madonnagruppen  i  Wien,  Bebudelsen 
i  Recanati).  Derimod  viser  hans  næste  Billeder  i  Markerne  en 
Rafaelisk  Paavirkning,  der  aabenbart  har  været  frugtbar,  selv 
om  dens  umiddelbare  Resultater  nærmest  er  frastødende.  Hans 
Mennesketype  forædles,  men  foreløbig  kun  til  vammel  Sødlighed, 
og  hans  Kolorit  bliver  mere  malerisk,  men  ogsaa  mere  holdnings¬ 
løs  og  farvesky.  Som  alle  germanske  Naturer  lader  han  sig 
dupere  af  Rafaels  rytmisk  bevægede  Engle,  og  han  prisgiver  sin 
friske  Naturfølelse  for  Perugineske  Drømmetræers  blodløse  og 
letkøbte  Effekter.  Derimod  er  den  arkitektoniske  Holdning  og  den 
lineare  Plastik  i  Rafaels  afklarede  og  temperamentforladte  Klassi¬ 
cisme  bleven  ganske  uden  Virkning  paa  Lotto:  De  forkrøllede 
Linjer  paa  hans  Transfiguration  i  Recanati  er  hæsligere  end  Durers. 

Denne  ret  udvortes  Rafaeliske  Indflydelse  tabte  sig  hurtig, 
da  Lotto  kom  til  Bergamo  (c.  1513)  og  af  Palmas  besnærende« 
Egenskaber  atter  blev  dragen  ind  i  den  venezianske  Kunsts 
Tryllering.  Men  ogsaa  Berøringen  med  Palma  var  ganske  forbi- 
gaaende,  og  i  Bergamos  klare  Alpeluft  blev  han  helt  sig  selv. 

Den  festlige  Ouverture  til  Lottos  frigjorte  Kunst  er  Madonna- 
Alteret  i  S.  Bernardino  (1521).  Ligesom  Rembrandts  Nattevagt 
virker  Billedet  straks  som  et  uroligt  flammende  Mosaik.  Alle 
Indtryk  drukner  i  Farvernes  orgiastiske  Polyfoni.  Hvem  spørger 
om,  hvad  der  foregaar  foran  denne  straalende,  hvidskyede  Som- 

Lotto:  Madonna.  Bergamo:  S.  Bemardino. 

merhimmel  eller  det  mørkegrønne  Tæppe,  der  gennemlyses  af 
Solen,  saa  at  dets  Skygge  bliver  levende  og  mangfoldig  som  Mid¬ 
dagstimen  i  nordiske  Skove.  Frem  fra  det  grønne  Halvlys  bølger 
en  uroligt  sitrende  Sky  af  sortblaat,  vinrødt  og  hvidt,  der  med 
sarte  og  harmoniske  Intermezzi  i  staalgraat  og  rosa  indrammes 
af  svære  Farvekulisser:  Sortladent  blaagrønt  med  en  Biklang  af 
fløjelsblødt  violet  til  højre,  og  til  venstre  varmt  lysende  brunt 
støttet  af  lyseblaat  og  Zinnober.  Under  det  glødende  Farvecen- 
trum  maa  det  varme  grønne  vige  for  kølige  marmorgraa  Flader, 
der  brydes  af  blegrøde  Stænk  og  danner  den  rolige  Ramme  om 
en  heftig  bevæget  Malstrøm  af  gyldenbrunt.  Men  naar  Farve- 

havets  fraadende  Bølger  stiger  og  synker,  er  det  kun  for  at  møde 
og  omfavne  den  skære  Menneskehuds  kostbare,  besjælende  Flu¬ 
idum.  Fra  uudgrundelige  Dybder  af  sortblaat  og  Purpur  drager 
en  straalende  Madonnahaand  os  ind  i  Billedet.  Mellem  en  lyse- 
blaa  Krave  og  en  brusende  Ramme  af  brune  Lokker  lever  et 
sortøjet  Engleansigt  i  hemmelighedsfuldt  Tusmørke  sit  visionære 
Liv.  Under  Solhimmelen  og  de  grønne  Skygger  jager  fire  Lys¬ 
strømme  i  ubændig  Flugt  med  det  samme  Spil  i  Halvmørkets 
selvlysende  Fluorescens  og  den  jublende  Glans  over  Skovskade¬ 
vingernes  Spejl.  Hver  Afskygning  har  sin  særegne  Mission.  Det 
fulde  Dagslys  bestraaler  den  mødige  Josefs  Middagshvile  og  Dø¬ 
berens  profetiske  Hænder,  Kirkeruders  Aftendæmring  farver  S. 
Bernardins  himmelvendte  Andagt,  et  blafrende  Skyggespil  bølger 
over  S.  Antonios  utaalmodige  Iver,  og  Genskæret  fra  hele  Bille¬ 
dets  Farvebaal  forklarer  med  sin  gennemsigtige  Skygge  Madonnas 
mystiske  Skønhed. 

Fotografiet,  der  udsletter  Farven  og  ændrer  Lyset,  forfalsker 
ogsaa  Linien  og  dens  Indhold.  Tæppets  lette  og  svævende  Lys¬ 
masse  bliver  en  mørk  og  død  Vægt,  der  knuger  Kompositionen, 
og  S.  Antonio,  der  her  føles  som  en  skarp  Silhuet,  er  i  Maleriet 
et  prægtigt  bevæget  Farvecentrum,  hvis  indre  Liv  bortleder  Op¬ 
mærksomheden  fra  de  uskønne  Omrids.  Men  selv  Fotografiet 
viser  den  frigjorte  Lottos  i  Italiens  Kunst  helt  isolerede  Tempera¬ 
ment.  Den  fyrreogtyveaarige  Kunstners  Haandskrift  er  lige  langt 
fra  Læretidens  barnlige  Ubehjælpsomhed  og  Overgangsaarenes 
usmagelige  Forsøg  i  Rafaelisk  Kalligrafi.  Al  tegnende  Stil  er  op¬ 
givet,  og  man  skal  lede  længe  efter  et  italiensk  Billede,  der  som 
dette  ganske  giver  Afkald  paa  den  udsøgte  Kontur.  Lotto  blev 
aldrig  en  Liniens  Mester,  og  dette  Maleris  mærkelige  Komposition 
(et  absolut  symmetrisk  Andreaskors)  er  et  Eksperiment  i  italiensk 
Linearstil,  der  ikke  gentager  sig.  Paa  den  anden  Side  er  de 
mægtige  Skraalinier  eminent  karakteristiske  for  den  nervøse  Be¬ 
vægelighed,  der  fra  nu  af  behersker  hans  Kunst.  Det  venezianske 
Alters  faste  Arkitektur,  som  Lottos  Ungdomsværker  endnu  be¬ 
varer,  er  her  helt  opgivet  og  afløst  af  stormvejrsagtig  Uro.  Ma¬ 
donnas  Podium  brydes  paa  skraa  af  Tæppet  og  Englens  kraftige 
Linier,  Fodskammelen  er  bleven  en  blød  Pude,  og  selv  det  rolige 
Tæppe  bag  Højsædet  er  draget  ind  i  Bevægelsens  Hvirvel.  Det 
samme  kviksølvagtige  Liv,  men  endnu  stærkere  potenseret,  træder 

frem  i  Figurerne.  De  kaade  Drenges  muskuløse  Vingeslag  og 
kraftige  Spark  er  en  forfriskende  Protest  mod  den  svævende 
Rytmik  hos  Rafaels  artige  Englebørn,  og  endnu  mere  smittende 
er  det  sprudlende  Liv  hos  den  brunøjede  Skriver.  De  italienske 
Tronbilleders  Svælgen  i  poserende  statuariske  Motiver  er  Lotto 
ganske  fremmed.  Allerede  de  tre  Staves  energiske  Asymmetri 
forrykker  den  monumentale  Holdning,  og  uhørt  i  Italien  er  de 
to  gamles  besynderlig  forvredne  Fodstilling  eller  Døberens  sno¬ 
ede  Draperi.  Ogsaa  Madonnas  næsten  sammenkrøbne  Skikkelse 
er  en  helt  anden  end  den,  vi  venter  at  finde  hos  en  Italieners 
Himmeldronning.  Alle  Farver  og  Linier  tjener  den  dramatiske 
Handling:  Madonna  og  Englen  er  i  umiddelbar  Vekselvirkning 
med  Beskueren,  Kristus  løfter  signende  sin  Haand  over  S.  Ber- 
nardins  ekstatiske  Tilbedelse,  og  S.  Antonio  ringer  ivrig  for  Barnet 
med  sit  klingrende  Symbol.  Det  er  den  samme  let  humoristisk 
farvede  Dialog  som  i  Ungdomsbilledet,  men  behandlet  med  en 
Overlegenhed  i  Effektens  Anbringelse,  der  sætter  de  tre  Oldinges 
Fysiognomier  i  Række  med  de  mest  fængslende  og  illuderende 
i  den  italienske  Kunst.  Allerede  disse  Karakterhoveder  viser 
Lottos  frigjorte  Fremstilling  af  Mennesketypen,  men  det  fulde 
Indtryk  af  hans  forfinede  og  følsomme  Sans  for  det  udtryksfulde 
giver  først  Madonnas  Ansigt,  hvis  Skønhed  Fotografiet  ikke  lader 
ane.  Det  er  betegnende  for  Lottos  Religion,  at  han  i  et  Kultus¬ 
billede  af  Guds  Moder  anslaar  Toner,  der  ikke  blot  klinger 
profant,  men  decideret  erotisk.  Denne  Madonna  har  ingen  Slægt¬ 
ninge  i  Italien,  og  de  latinske  Sprog  savner  Ord  til  at  male 
hendes  nordiske  Kvindelighed.  Hun  er  „bewitching"  som  Portia 
i  Julius  Cæsar  eller  Dora  hos  Dickens.  Hendes  sølvkiare  Teint 
beskygges  af  det  milde  Skær  fra  Tæppets  grønne  Halvlys.  Det 
glatte,  mørke  Haars  fint  buede  Ramme  tegner  sig  under  et  sort- 
blaat  Hovedklæde,  hvis  svære  Masse  paa  en  gennemsigtig  Glories 
Baggrund  falder  ned  over  den  fyldige,  forførerisk  belyste  Nakke 
mod  det  blændende  Halslin.  En  sagte  vibrerende  Kurve  kroner 
den  klare  Pande  og  følger  med  den  blødeste  Følsomhed  Tin¬ 
dingens  og  Kindens  udtryksfulde  Omrids  og  runder  sig  om  Ha¬ 
gen,  der  træder  frem  i  Lyset  fra  Skulderens  Dæmring.  Den 
smalle  Næserygs  lysende  Linie  gaar  umærkelig  over  i  Brynenes 
sart  antydede  Buer,  og  de  svage  Forskydninger  i  Øjelaagenes 
Hvælving  omgiver  det  drømmende  Blik  med  sitrende  Halvlys. 

Et  lille,  fint  bygget  Kvindeansigt  fører  under  grønne  Skygger  en 
sejrrig  Kamp  med  magisk  glødende  Farvers  triumfale  Akkorder. 
Dette  er  en  Kunst,  hvis  rette  Hjem  er  blandt  Nordens  dybe 
Malere  og  Digtere,  der  skaber  Kvinden  „of  nothing  but  the 
finest  parts  of  pure  love.” 

Da  Lotto  først  havde  fundet  sig  selv,  blev  hver  ny  Opgave 
en  fordybet  Indtrængen  i  Studiet  af  det  levende  Menneske  med 
al  dets  skælvende  Uro  i  Bevægelse  og  Belysning.  Han  fremstiller 
med  samme  Mesterhaand  den  kaade  Komik  i  Pradomuseets 
Portræt  af  et  Par  forlovede  og  den  haabløse  Tragedie  i  Palazzo 
Dorias  rystende  Billede  af  en  hjertesyg.  Men  overalt  genfindes 
det  samme  nordiske  Gemyt.  Intet  kan  mellem  italiensk  Kunst 
virke  mere  fremmedartet  end  Berlin ermuseets  Smaabilleder  af 
to  blege  og  sygelige  unge  Mænd.  Den  tynde  blaalige  Hud  skjuler 
kun  halvt  det  fint  byggede  Kranium,  hvis  skrøbelige  Omrids 
Lotto  har  tegnet  med  den  nænsomste  Haand.  Et  prægtigt  rosen¬ 
rødt  Forhæng,  der  aabner  et  Udblik  over.  Venedigs  sollyse  La¬ 
gune,  og  et  saftig  grønt  Tæppe  fremhæver  endnu  stærkere,  hvor 
fint  og  svagt  et  Ler  der  har  formet  disse  sidste,  ædle  Skud  af 
en  kraftig  Race.  De  store,  kloge  og  sørgmodige  Øjne  drager  med 
bjergtagende  Magt,  og  naar  man  længst  er  træt  af  de  pralende 
Attituder  i  Tizians  Paradebilleder,  vender  man  tilbage  til  de  uan¬ 
selige,  sortklædte  Herrer,  som  Lotto  har  malet  med  hele  sit  rige 
Hjertes  Godhed.  Ove  Jørgensen 

1.  KEJSEREN  OG  ENKEKEJSERINDEN 

Den  20.  September  1898  foregik  der  en  Paladsrevolution  i 
»den  forbudne  Stad”  i  Peking,  hvorved  Kejser  Kuang  Sy  fak¬ 
tisk  blev  detroniseret  af  sin  Tante:  „Enke- Kejserinden",  der 
siden  Marts  1899,  da  hun  overgav  Regeringen  i  den  19aarige 
Kejsers  Haand,  efter  henved  14  Aars  Formynderskab,  havde 
boet  noget  tilbagetrukket  i  sit  eget  Palads,  og  i  det  genopbyg¬ 
gede  Juan  Ming  Juan  (»Sommerpaladset")  uden  direkte  at  tage 
Del  i  Regeringen  men  dog  i  nær  Forbindelse  med  de  ledende 
Mænd  i  denne,  og  med  aldrig  svigtende  Indflydelse  „bag  Skær¬ 
men".  Hans  himmelske  Majestæt  „Dragen"  fik  ganske  vist  Lov 
til  at  beholde  ikke  alene  Livet,  men  ogsaa  sine  meget  ophøjede 
og  stort  klingende  Titler.  I  Virkeligheden  ophørte  han  fra  den 
Dag  at  regere,  netop  fordi  han  havde  villet  regere  for  meget,  og 
forvandledes  til  en  Skyggekejser,  Hersker  af  Navn,  men  ikke 
af  Gavn,  over  de  400  Millioner  Kinesere  i  „Riget  i  Midten". 

Den  umiddelbare  Anledning  til  denne  Begivenhed,  der  nær¬ 
mest  kunde  betegnes  som  en  Kontra-Revolution,  og  som  dan¬ 
nede  Indledningen  til  en  reaktionær  Tilbagegangs-  og  Forfølgel¬ 
sesperiode  i  Kinas  moderne  Historie,  var  den,  at  Kejseren  havde 
vist  umiskendelige  Tegn  til  at  ville  „reformere"  Kinas  ældgamle 
Institutioner  og  tusindaarige  Civilisation  og  Kultur  efter  vest¬ 
europæisk  Mønster.  Han  var  kommen  under  direkte  Paavirkning 
af  en  lille  Klike  „Reformatorer",  unge  Mænd,  som  havde  hentet 
deres  ny  Ideer  og  Planer  fra  korte  Ophold  i  Europa  og  Japan 

og  gennem  et  Studium  af  Vestens  statsretlige  og  økonomiske 
Tekstbøger.  Med  en  ung  Kantoneser,  Kang  Jy  Wei,  i  Spidsen 
havde  de  faaet  Kejserens  Øre  og  opnaaet  en  Indflydelse  hos 
denne,  som  truede  med  at  vælte  det  bestaaende  rodfæstede 
over  Ende  og  sætte  noget  uprøvet  i  Stedet,  paa  en  Maade  og 
med  en  pludselig  Voldsomhed,  der  begyndte  at  ryste  det  kine¬ 
siske  System  i  sine  trøskede  Fuger. 

Nogle  Uger  forinden  var  den  hidtil  almægtige  Li  Hung  Chang, 
Enkekejserindens  tro  Drabant,  bleven  afsat  fra  sit  Embede  som 
Præsident  for  „Tsungli  Jamen"  (Udenrigsministeriet);  en  Række 
af  de  højeste  Mandariner  i  Hovedstaden  og  i  Provinserne  var 
blevet  afskediget;  en  Mængde  unyttige  Sinekure-Embeder  ind¬ 
draget;  og  der  var  udstedt  en  Serie  af  kejserlige  Edikter  og 
Reskripter  beordrende  en  gennemgribende  Omordning  af  Kinas 
Skole-  og  Undervisningsvæsen  efter  europæisk  Mønster;  samt  be¬ 
budet  en  Mængde  mer  eller  mindre  gennemgribende  Reformer 
paa  mangeartede  Omraader  i  fremskridtsvenlig  Aand. 

Det  hed  sig  endogsaa,  at  Kejseren  stod  i  Begreb  med  at  an¬ 
tage  Kristendommen,  afklippe  Pisken  og  anlægge  europæisk 
Klædedragt,  og,  last  but  not  least,  Kang  Jy  Wei  og  hans  Venner 
fik  Skyld  for  at  have  tilraadet  helt  at  fjerne  Enkekejserinden  og 
hendes  Tilhængere  fra  Regeringen,  og  at  lade  hendes  højre 
Haand,  Li  Hung  Chang  internere  i  hans  Fødested  Anhvei  Pro¬ 
vinsen.  Det  fortælles,  at  Kejseren  i  Hemmelighed  havde  over¬ 
draget  den  kommanderende  General  i  Chili  Provinsen  Jyan 
Shih  Kai  at  besørge  det  fornødne  i  saa  Henseende  og  særlig  at 
uskadeliggøre  Vicekongen  i  Tientsin,  Jung  Lo,  Enkekejserindens 
Yndling  og  Nevø.  Jyan  Shih  Kai  udbad  sig  og  fik  Kejserens 
skriftlige  Ordre  og  med  denne  i  Haanden  aabenbarede  han  alt 
til  Jung  Lo,  der  paa  sin  Side  skyndte  sig  med  at  avertere  Enke¬ 
kejserinden.  Beslutsom  og  frygtløs,  som  hun  er,  greb  hun  øje¬ 
blikkelig  Tyren  ved  Hornene,  beordrede  Jung  Lo  til  at  sætte 
sig  i  Spidsen  for  sin  Garde  paa  3000  Mand  udvalgte  Tropper, 
marchere  sporenstregs  til  Peking  og  bemægtige  sig  Kejserens 
Person  og  det  kejserlige  Segl.  Den  overrumplede  Kejser  blev 
tvungen  til  at  udstede  et  Dekret,  hvorved  Enkekejserinden  ind¬ 
sattes  til  hans  Medregent,  hvorefter  „den  store  onde  Dame"  gik 
i  Gang  med  at  lade  alle  de  Medlemmer  af  Reformpartiet,  som 
hun  kunde  faa  fat  paa,  gribe  og  gøre  et  Hoved  kortere  paa  Stedet. 

Kang  Jy  Wei  blev,  siges  der,  reddet  af  den  engelske  Gesandt, 
som,  skøndt  Enkekejserinden  lod  alle  Pekings  Porte  lukke  og 
Jernbanetogene  mellem  Hovedstaden  og  Havnebyen  Tientsin 
standse  for  at  paagribe  Ærkeforræderen,  ikke  desto  mindre  fik 
denne  smuglet  til  Tientsin  forklædt  som  hans  —  Gesandtens  — 
Rideknægt  og  fik  ham  bragt  om  Bord  paa  en  engelsk  Damper, 
der  straks  satte  Kursen  sydpaa,  hvor  den  i  Mundingen  af  Jangtse 
Roden  blev  mødt  af  en  engelsk  Kanonbaad,  der  tog  Flygtnin¬ 
gen  om  Bord  og  førte  ham  til  en  af  de  engelske  Besiddelser  i 
Bagindien,  hvor  han  endnu  menes  at  opholde  sig.  Unyttigt  at 
spekulere  over  Grunden  til,  at  Englænderne  saaledes  interesse¬ 
rede  sig  for  Kang.  Nok  at  bemærke,  at  det  den  Gang  hed  sig  i 
velunderrettede  Kredse  i  Kina,  at  Reformbevægelsen  direkte  støt¬ 
tedes  af  den  engelske  Regering,  og  blandt  andet  var  beregnet 
paa  at  tjene  britiske  Interesser  i  Kina  i  Modsætning  til  russiske, 
som  Enkekejserinden  og  Li  Hung  Chang  fik  Skyld  for  at  favo¬ 
risere,  ledet  af  „vægtige"  Motiver. 

Et  sandt  Rædselsregimente  blev  nu  sat  i  Scene  i  Peking. 
Kangs  yngre  Broder,  der  for  øvrigt  ikke  havde  spillet  nogen 
fremtrædende  Rolle,  blev  sammen  med  en  halv  Snes  af  Kangs 
Venner  og  Omgangsfæller,  grebet  og  halshugget.  Chang  Jin 
Huan,  tidligere  kinesisk  Gesandt  til  England  og  Præsident  for 
„Ceremoni  Departementet"  (Overhofmarskal)  en  af  Kejserens  tro¬ 
fasteste  Tilhængere,  blev  dømt  fra  Livet,  men  paa  den  engelske 
Gesandts  Forbøn  „benaadet"  med  livsvarig  Forvisning  til  Mon- 
goliet,  og  kvalt  af  sine  Bevogtere  paa  Vejen  derhen;  Hung 
Chung  Hsien  der  lige  var  udnævnt  til  Kinas  Gesandt  i  Japan, 
blev  arresteret  i  Shanghai  paa  Vejen  til  sin  ny  Post  og  forvist; 
Chen  Pao  Chen  Guvernør  i  Provinsen  Honan,  en  af  Kinas 
dygtigste  og  mest  oplyste  Embedsmænd,  blev  kasseret  og  berøvet 
alle  sine  Titler  og  Dekorationer,  blot  fordi  han  i  sin  Tid  havde 
anbefalet  Kang  Jy  Wei  til  Kejseren;  Tan  Hsi  Chun,  Guvernør  i 
Hupeh  Provinsen,  blev  afsat,  og  hans  Søn,  en  Ven  af  Kang, 
mistede  Hovedet,  til  Trods  for  at  han  ikke  direkte  havde  deltaget 
i  dennes  Reformværk. 

Enhver  Reform,  som  var  indført  eller  paabegyndt,  blev  bru¬ 
talt  slaaet  ned.  Det  gik  Slag  i  Slag  med  Afskedigelser  og  Fængs¬ 
linger  af  alle  Reform  partiets  Medlemmer  og  Tilhængere  —  ja  selv 
Embedsmænd,  som  kun  i  Henhold  til  tidligere  kejserlige  Edikter 

var  fremkommen  med  Forslag  i  reformvenlig  Aand,  blev  afsat 
paa  graat  Papir,  medens  de  afskedigede  Præsidenter  og  Vice¬ 
præsidenter  for  de  nedlagte  Omsvøbsdepartementer  blev  genind¬ 
sat  i  deres  tidligere  Embeder,  som  atter  oprettedes,  —  alt  sam¬ 
men  ved  Dekreter  undertegnet  af  Kejseren  og  Enkekejserinden 
i  Forening. —  Intet  kunde  dog  være  mere  betegnende  for  den 
Hjælpeløshed  og  Afhængighed,  hvori  den  ulykkelige  Kejser  var 
nedsunken,  end  det  Dekret,  som  „skrevet  med  den  purpume 
Pensel"  blev  publiceret  den  26.  September,  hvorved  alle  de  mere 
betydningsfulde  Reformer  atter  manes  i  Jorden  og  hvori  det 
undskyldende  hedder  i  Indledningen: 

„De  Reformer,  som  Vi  i  den  senere  Tid  har  paabudt,  var 
„bestemt  til  at  forbedre  Folkets  Vilkaar  og  bundede  i  Vort 
„Ønske  om  at  gøre  Vort  Rige  stærkt  og  rigt  Vi  beordrede 
„ikke  disse  Reformer  af  blot  Lyst  til  Forandring  eller  fordi 
„Vi  ønskede  at  bortkaste  gamle  velordnede  Skikke.  Vi  føler 
„Os  overbevist  om,  at  den  store  Mængde  af  Vore  Embeds- 
„mænd  og  af  Folket  vil  forstaa,  at  disse  Reformer  blev  Os 
„paatvunget  af  Farer,  som  truede  Riget." 

Dekretet  gaar  derpaa  over  til  at  forklare,  hvorledes  uduelige 
og  uvidende  Embedsmænd  har  „opfattet  Vore  Ideer  og  Planer 
paa  en  fejlagtig  Maade"  og  til  at  tilbagekalde  dem  i  fuld  Række¬ 
følge  samt  slutter  saaledes: 

„Enhver  paabudt  Reform,  som  maatte  kollidere  med  Rege- 
„ringens  Interesser  eller  som  strider  mod  gammel  Skik, 
„skal  tilbagekaldes;  og  Vi  befaler  herved  Vore  Ministre  om- 
„hyggeligt  at  overveje  de  ovenfor  citerede  Reformforslag  og 
„indberette  derom  til  Os." 

Med  Udstedelsen  af  denne  Falliterklæring  afgiver  Kejser 
Kuang  Sy  sin  Hovedrolle  i  Skuespillet  til  Enkekejserinden,  og 
hendes  Mænd  og  træder  i  Baggrunden  som  Statist.  Han  lever  og 
færdes  vedblivende  i  „den  forbudne  Stad"  i  Peking  og  viser  sin 
tavse  Hamletskikkelse  ved  højtidelige  Lejligheder  i  Skygge  af 
Enkekejserindens  imposante  og  dominerende  Figur.  Han  deltager 
i  de  periodiske  Ceremonier  og  Ofringer  ved  Foraars-  og  Efter- 
aarstid  i  Himlens  og  Jordens  Templer,  og  hans  Navn  eller  ret¬ 
tere  hans  Segl  findes  sammen  med  Enkekejserindens  under 
alle  de  kejserlige  Edikter,  som  udgaar  fra  Paladset.  Han  er  be- 

standig  Kejser  af  Navn,  men  har  længst  ophørt  at  tage  nogen 
som  helst  Del  i  Regeringen. 

Bokserbevægelsen,  der  kulminerede  med  Krigen  1900—01  mel¬ 
lem  Kina  og  de  europæiske,  amerikanske  og  japanske  forenede 
Magter,  var  i  Grunden  kun  en  simpel  Følge  af  de  ovenfor  skit¬ 
serede  Begivenheder,  et  voldsomt  Tilbageslag  af  den  Reformbølge, 
som  Kejseren  havde  rejst  og  Enkekejserinden  knust  to  Aar  i  For¬ 
vejen.  Saa  langt  fra  at  være  en  anti-dynastisk  Bevægelse,  hvad 
Ophavsmændene  gerne  vilde  give  det  Udseende  af,  —  da  den 
mislykkedes,  var  den  aldeles  utvivlsomt  et  desperat  Forsøg  af 
de  reaktionære  Partier  paa  med  eet  Slag  at  knuse  den  fremmede 
Indflydelse,  der  truede  med  at  tilintetgøre  Mandarinernes  og  »Litte¬ 
raternes”  Magt  over  det  menige  Folk,  og  paa  at  frigøre  Kina,  po¬ 
litisk  og  økonomisk,  fra  alt  fremmed  Formynderskab.  Forsøget 
var  dødfødt  og  kunde  ikke  være  andet  i  Betragtning  af  Kinas 
Svaghed  og  Magtesløshed  i  militær  Henseende.  Det  er  højst 
rimeligt,  at  Enkekejserinden  og  hendes  nærmeste  Raadgivere, 
som  vidste  dette  og  nødvendigvis  maatte  forudse  de  uundgaaelige 
Resultater,  kun  nødtvungent  er  gaaede  med  til  det  fortvivlede 
Foretagender,  og  at  de  imod  deres  Vilje  er  bleven  revet  med  af 
de  mere  begejstrede  og  mindre  forudseende  Bokserledere,  men 
det  er  givet,  og  Begivenhederne  beviste  det,  at  den  oprindelige 
og  største  Skyld  laa  hos  dem,  som  startede  den  anti-fremmede 
Bevægelse,  der  overmandede  dem  selv  og  løb  løbsk  med  dem  i 
det  givne  Øjeblik. 

Ved  Peking  Freden  efter  Bokserbevægelsens  Underkuelse  for¬ 
pligtede  den  kinesiske  Regering  sig  blandt  andet  til  at  udrede  en 
Krigserstatning  paa  1200  Millioner  Kroner,  at  sende  en  kejserlig 
Prins  til  Berlin  og  Tokio  for  at  bede  om  Tilgivelse  for  den 
tyske  Gesandts  og  den  japanske  Legation-Sekretærs  Mord,  samt 
at  lade  tre  kejserlige  Edekter  redigere  efter  Aftale  med  de  frem¬ 
mede  Gesandter  og  derefter  offentliggøre  hele  Kina  over.  Det 
ene  af  disse  Edikter  skulde  være  et  Forbud  (fra  Magternes 
Side)  imod  Indførsel  af  Vaaben  i  Kina  i  de  paafølgende  2  Aar; 
det  andet  skulde,  som  en  Straf  suspendere  de  offentlige  Eksa- 
mina  for  „Hsiu  Tsai“  og  „Ky  Jen“  Graderne  for  et  Tidsrum 
af  5  Aar  i  de  Provinser,  hvor  Europæere  var  blevet  myrdet,  og 
det  tredie  skulde  kundgøre  den  Straf,  sem  havde  ramt  Bokser- 
nes  Ledere.  Hvad  disse  angik,  saa  blev  ganske  vist  Hovedet 

kappet  af  en  Del  underordnede  Mandariner  og  Ledere,  som  var 
særlig  slemt  kompromitteret,  men  de  store,  som  f.  Eks.  Prins 
Tuan  og  Jung  Lo,  lod  man  løbe.  Ediktet  om  Eksamens-Suspen¬ 
sionen  forstod  Befolkningen  ikke  Betydningen  af  eller  Meningen 
med,  og  Forbudet  mod  Indførelse  af  Vaaben  blev  fortolket  som 
en  Indrømmelse  til  den  kinesiske  Regering  fra  „Barbarerne", 
da  det  var  disse,  selv  som  solgte  Kineserne  Vaabnene  og  derfor 
led  under  Forbudet! 

Endelig  bestemtes  det,  at  Traktaterne  mellem  Kina  og  de 
fremmede  Magter  skulde  underkastes  en  Revision  i  liberal  og 
fremskridtsvenlig  Aand.  Begyndelsen  blev  gjort  med  England  i 
Efteraaret  1902,  da  den  saakaldte  Mackay  Traktat  (opkaldt  efter 
den  engelske  Underhandler)  blev  afsluttet  i  Shanghai.  Denne 
Traktat  indeholder  Indrømmelser  fra  kinesisk  Side  af  større  eller 
mindre  Vigtighed  til  Lettelse  af  Handelen  og  af  Besejlingen  af 
Kinas  Floder.  Den  vigtigste  af  disse  Indrømmelser  er  Ophævel¬ 
sen  af  den  saakaldte  „Likin",  det  vil  sige  Tillægstold  paa  Varer, 
som  indføres  gennem  Traktathavnene  og  viderebefordres  til  det 
indre  af  Kina.  Denne  „Likin“,  der  paa  Grund  af  Likin  Statio¬ 
nernes  Mængde  og  ringe  indbyrdes  Afstand  ofte  fordyrede  Varen 
med  indtil  det  dobbelte,  havde  hidtil  været  en  stor  Hindring  for 
Indførselen  af  fremmede  Varer.  Den  blev  nu  kapitaliseret  ved 
Traktaten,  saaledes  at  en  Tillægstoldsats  af  7  Vs  %  ad  valorem 
frigør  alle  indførte  Varer  gennem  hele  Kina.  Hvad  Udførsels¬ 
tolden  angaar,  da  fastsættes  denne  til  ialt  7Vs  %  ad  valorem. 
Kun  for  Silke-Udførselen  gøres  en  Undtagelse,  idet  denne  be¬ 
lastes  med  eri  Told  af  5  %>  som  Maksimum. 

Til  Slut  forbeholdt  Magterne  sig  at  befæste  deres  Legationer 
i  Peking  og  at  besætte  disse  militært,  samt  at  holde  Garnisoner 
i  forskellige  Kystbyer.  Denne  Ordning  opretholdes  endnu  for 
Pekings  og  Tientsins  Vedkommende,  hvor  der  ligger  blandet  frem¬ 
med  Militær.  Enkekejserinden  og  Kejseren  udstedte  endnu  et 
Par  Edikter,  hvori  det  hedder,  at  de  har  ladet  sig  belære  af 
Erfaringen  og  nu  er  overbevist  om,  at  Kina  aldrig  vil  kunne 
blive  stærkt  og  lykkeligt,  medmindre  Vestens  Kultur  og  Viden¬ 
skab  overføres  paa  kinesisk  Grund,  efter  et  omhyggeligt  Udvalg 
af  det  bedste  og  for  Kina  mest  skikkede  deraf.  De  har  fast  be¬ 
sluttet  at  rette  sig  herefter  og  i  fuldt  Alvor  betræde  Fremskrid¬ 
tets  Vej! 

Det  har  aldrig  manglet  paa  Ord  i  Kina  —  men  tidt  paa 
Handling. 

Saaledes  stod  Sagerne  i  Slutningen  af  1902,  og  det  vil  nu 
være  interessant  at  undersøge,  hvorledes  den  kinesiske  Regering, 
in  casu  Enkekejserinden  og  hendes  Mænd,  har  holdt  deres  givne 
Løfter  om  Fremskridt  og  Udvikling;  hvor  langt  frem  Kina  er 
kommen  ad  Reformernes  Vej;  og  hvorvidt  Resultaterne  af  de 
mellemliggende  5  Aar  har  svaret  helt  eller  delvis  til  de  Forvent¬ 
ninger,  som  man  den  Gang  mente  at  have  Grund  til  at  nære 
og  haabe  paa  for  Kinas  egen  Skyld. 


2.  REFORMERNES  MÆND 

Allerede  før,  og  navnlig  efter  Bokserbevægelsen  og  Krigen, 
havde  der  efterhaanden  i  Kina  udformet  sig  tre  bestemt  adskilte 
politiske  Partier,  hvis  Repræsentanter  i  Hovedstaden  førte  en 
fortsat,  mer  ellpr  mindre  underjordisk,  Kamp  imod  hinanden,  og 
hvoraf  snart  det  ene,  snart  det  andet  havde  Overtaget,  efterhaan¬ 
den  som  det  lykkedes  dem  at  vinde  Enkekejserinden,  tidligere 
ogsaa  Kejseren,  for  deres  Ideer  og  Planer.  Som  et  Slags  Viser 
for,  hvilket  af  Partierne  der  i  Øjeblikket  udøvede  størst  Indfly¬ 
delse,  tjente  og  tjener  den  Dag  i  Dag  de  forskelligartede  og 
til  Tider  overvældende  Masser  af  kejserlige  „Reform -Edikter", 
som  udgaar  fra  „Paladset",  og  den  hyppige  og  ofte  pludselige 
Skiften  af  Personerne  paa  Kamppladsen  Peking  som  Indehavere 
af  de  mange  Embeder  som  Præsidenter,  Vicepræsidenter  og  Che¬ 
fer  for  de  forskellige  Regeringsdepartementer. 

1)  De  „Reaktionære",  til  hvem  hørte  de  fleste  af  de  uvi¬ 
dende,  mantsjuriske  Prinser  og  disses  talrige  Slæng  af  „Gul-  og 
Rød-Bælter",  Kejserhusets  Klan,  og  Efterkommere  af  Dynastiets 
oprindelige  Stiftere.  Disse  Titusinder  af  Dagdrivere  levede  paa 
Statens  Bekostning  af  en  ringe  maanedlig  Understøttelse,  og  for 
dem  var  Bevaringen  af  det  bestaaende  en  Eksistensbetingelse, 
til  dem  sluttede  sig  en  Række  af  høje  Mandariner,  og  Kinas 
Titusinder  af  „Litterater",  Embedsjægere  og  forbenede,  kinesiske 
Aandsaristokrater,  som  principielt  modsatte  sig  enhver  Reform, 
og  for  hvem  det  stod  som  det  højeste  Ideal  at  skrue  Udviklin¬ 
gen  tilbage  til  Tiden  før  de  forhadte  fremmedes  Komme.  En 
hvilken  som  helst  „Reform"  og  enhver  som  helst  fremmed  Kul- 

turs  Indpodning  paa  det  kinesiske  Stats-  og  Samfundslegeme  var 
for  dem  den  grelleste  Vederstyggelighed  og  uforenelig  med  Kinas 
ældgamle  Isoleringspolitik. 

Dette  Parti,  som  i  sin  Helhed  startede  og  stod  bag  Bokser¬ 
bevægelsen,  fik  ved  dennes  Undertrykkelse  et  Knæk,  som,  om 
det  end  ikke  knuste  dem,  dog  lammede  dem  for  lange  Tider, 
saaledes  at  de  i  Øjeblikket  maaske  kan  betragtes  som  hors  de 
combat,  medens  det  dog  ingenlunde  er  udelukket,  at  de  atter  en 
Gang  kan  kæmpe  sig  frem  til  Overfladen,  om  de  end  fore¬ 
løbig  kun  virker  i  det  skjulte  og  kun  udøver  en  ringe  Indfly¬ 
delse  paa  Begivenhedernes  Gang. 

2)  De  „moderate  Reformvenlige",  der  uden  paa  noget  Sæt 
at  ville  begunstige  Europæerne  eller  laane  fra  disses  Kultur  mer 
end  det  højst  nødvendige,  dog  indsaa  det  umulige  i  at  gennem¬ 
føre  de  reaktionæres  Program,  og  anerkendte  det  uundgaaelige 
for  Kina  i  at  overholde  sine  en  Gang  indgaaede  Traktater  og  i 
at  beskytte  fremmed  Liv  og  Ejendom  i  Kina.  Endvidere  følte 
de  —  om  de  end  kun  indrømmede  dette  nødigt  —  Overlegen¬ 
heden  af  den  vestlige  Kultur  over  den  kinesiske,  i  alt  Fald  i  rent 
praktisk  Retning,  og  Nødvendigheden  af  at  indføre  visse  Refor¬ 
mer  i  Regeringen  og  Administrationen  efter  Vestens  Mønster, 
samt  af  at  oplyse  og  undervise  Folket,  om  Kina  skulde  kunne 
bevare  sin  mer  eller  mindre  indbildte  Stilling  som  Stormagt, 
der  for  Resten  var  bleven  stærkt  undergravet  ved  Krigen  med 
Japan  i  1895. 

3)  De  egentlige  „Reformatorer" —  det  unge  Kina  —  hvis  For- 
maal  var  en  voldsom  og  hurtig  Omformning  i  social,  økonomisk 
og  politisk  Retning,  af  Kina  i  Lighed  med  den,  der  havde  fun¬ 
det  Sted  i  Japan  i  den  sidste  Menneskealder,  men  dog  bestandig 
med  „Kina  for  Kineserne"  skrevet  paa  deres  Fane.  Dette  Partis 
Bærere  —  mest  unge  Mænd,  som  havde  studeret  nogle  Aar  i 
Europa,  Amerika,  de  fleste  i  Japan,  var  under  deres  Ophold  i 
Udlandet  bievne  gennemsyrede  af  moderne  europæisk-amerikansk- 
japanske  Ideer,  som  de  nu  mente  med  eet  Slag  og  uden  noget 
egentlig  forberedende  Arbejde  at  kunne  overføre  til  Kina,  uden 
at  betænke  de  uhyre  Vanskeligheder,  som  nødvendigvis  maatte 
møde  dem  paa  alle  Kanter,  og  uden  at  medtage  i  deres  Bereg¬ 
ning  den  dybtgaaende  Forskel  i  national  Tilegnelses-Mulighed, 
der  som  et  Svælg  laa  mellem  Kina  og  dets  østlige  Nabo.  Næsten 

ingen  af  dem  medbragte  til  deres  Reformværk  anden  Indsats 
end  deres  egen  Person  og  deres  ideelle  Begejstring.  De  havde 
intet  at  tabe,  men  alt  at  vinde,  og  de  betænkte  sig  derfor  ikke 
paa  at  sætte  det  hele  saa  at  sige  paa  eet  Kort. 

Som  den  mest  typiske  og  mest  fremragende  Repræsentant 
for  det  moderat-reformvenlige  Parti,  der  navnlig  tager  Ordet  for 
Indførselen  af  saadanne  Reformer  i  Statsstyrelsen  og  Administra¬ 
tionen,  som  de  anser  for  nødvendige  eller  gavnlige  for  Kina, 
staar  i  allerførste  Række  Chang  Tjih  Tung,  „Storsekretær"  og 
Medlem  af  Statsraadet,  og  Jyan  Shih  Kai,  Præsident  for  Wei 
Wu  Pu,  o:  Udenrigsministeriet  —  to  Mænd,  der,  skønt  saare  for¬ 
skellige  i  Oprindelse,  Personlighed  og  Karakter  dog  bestandig 
har  arbejdet  henimod  det  samme  Maal:  Kinas  Udvikling  efter 
Kinas  Behov  og  Frigørelse  ad  fredelig  Vej  for  det  Fremmedaag, 
der  i  Aarenes  Løb  og  navnlig  efter  „Interesse-Sfære"  Politik¬ 
kens  Indførelse  har  hvilet  tungt  paa  den  kinesiske  Regerings 
Skuldre  og  tjent  til  at  udvide  den  Kløft,  der  altid  har  ligget 
imellem  Kinas  Millioner  og  „Barbarerne",  som  Europæerne  og 
Amerikanerne  populært  kaldes  den  Dag  i  Dag.  Til  Tider  har 
disse  to  Mænd  faaet  Ord  for  at  staa  fjendtlig  lige  over  for  hin¬ 
anden  og  for  at  repræsentere  forskellige  Faktioner  inden  for  deres 
Parti,  men  om  deres  Hensigters  Enhed  og  Ærlighed  og  om 
deres  Vilje  og  Evne  til  at  influere  deres  Landsmænd  for  godt 
og  for  ondt  hersker  der  kun  een  Mening. 

Chang  Tjih  Tung,  var  under  Bokseroprøret  Vicekonge  eller 
General-Guvernør  over  de  vigtige  Provinser  Hunan  og  Hupei. 
Sammen  med  sine  Kolleger,  den  nu  afdøde  Liu  Kyn  Ji  i  Nan- 
king  og  Jyan  Shih  Kai  i  Shantung  holdt  han  Bokserbevægelsen 
ude  fra  de  store,  vigtige  Jangtse- Provinser  og  begrænsede  den 
til  Chili  Provinsen,  hvorved  dens  Underkuelse  i  det  hele  taget 
muliggjordes.  Samtidig  holdt  disse  tre  mægtige  Satraper  Haan¬ 
den  over  de  mange  Europæeres  Liv  og  Ejendom  i  deres  Pro¬ 
vinser,  ligesom  de  paa  det  givne  Tidspunkt  sikkert  reddede  det 
mantjuriske  Dynasti  ved  at  ignorere  selve  Enkekejserindens  Be¬ 
faling  om  at  deltage  i  Krigen  mod  Magterne,  en  Befaling,  som 
de  formodentlig  vidste  var  aftvungen  deres  høje  Herskerinde,  og 
som  de  indsaa  kun  vilde  lede  til  hendes  og  Dynastiets  Ruin, 
om  den  blev  fulgt. 

Chang  Tjih  Tung  er  vel  nok  Kinas  nulevende  største  og 

populæreste  Statsmand,  foruden  en  berømt  Lærd  og  Skribent 
Han  er  Indbegrebet  af  en  kinesisk  Patriot,  lige  bekendt  for  sin 
Fædrelandskærlighed  som  for  sin  Loyalitet  imod  det  mantsjuriske 
Kejserhus.  Hans  hvileløse  Energi,  hans  Mod  og  Frygtløshed  er 
Ordsprog  i  Kina,  og,  hvad  der  er  ganske  enestaaende  for  en 
høj  kinesisk  Mandarin:  han  er  ganske  uselvisk  og  bryder  sig 
fejl  om  Penge.  Skønt  hans  Lejligheder  har  været  saadanne,  at 
han,  om  han  havde  villet,  kunde  have  været  mindst  lige  saa  rig, 
som  hans  afdøde  Rival  Li  Hung  Chang,  saa  er  han  dog  be¬ 
standig  en  fattig  Mand,  og  det  er  vel  kendt  over  hele  Kina,  at 
han  aldrig  nogen  Sinde  har  benyttet  sig  af  sin  Magt  og  Stilling  til 
at  berige  sig  paa  Befolkningens  Bekostning.  Han  er  Kineser  til 
Fingerspidserne.  For  ham  kan  intet  Land  i  Verden  lignes  med 
Kina  og  ingen  Nation  med  den  kinesiske.  Men  paa  den  anden 
Side  kender  han  sit  Folks  Fejl  og  Svagheder  og  lægger  ikke 
Skjul  derpaa  eller  Fingrene  imellem,  naar  han  revser  dem.  I  et 
berømt  Værk  „Chuen  Hioh  Pien"  („Kinas  eneste  Haab“)  som 
han  udgav  kort  efter  den  japansk-kinesiske  Krig,  fremsætter  han 
sit  politiske  Reformprogram  for  Kina.  Denne  Bog,  der  spredtes 
over  hele  Kina  i  Millioner  af  Eksemplarer,  og  som  kendes  af 
alle,  høje  og  lave,  er  skreven  i  den  reneste  litterære,  kinesiske 
Stil  med  talrige  Citater  fra  Confucius  og  fra  andre  filosofiske 
Forfatteres  Værker.  Han  blotter  deri  ubarmhjertig  Kinas  Svag¬ 
heder  og  peger  direkte  paa  de  Fejl  i  Regeringen  og  i  Admini¬ 
strationen,  som  maa  og  skal  rettes.  Dens  Hovedværdi  ligger  i 
den  Grundtone  af  Alvor  og  Oprigtighed,  som  gaar  igennem  den, 
og  i  den  eminénte  Dygtighed,  hvormed  den  dissekerer  og  be¬ 
handler  de  mange  vigtige  og  altomfattende  politisk  administrative, 
finansielle  og  sociale  Spørgsmaal,  som  staar  paa  Dagsordenen  i 
Kina,  samt  i  det  rent  ud  forbløffende  Kendskab  til  og  Forstaa- 
else  af  den  vesteuropæiske  Civilisation  og  Kultur  med  dens  For¬ 
trin  og  Mangler  og  dens  særlige  Adoptabilitet  for  Kina.  Og  hvad 
der  maaske  er  det  allermærkeligste  hos  en  saa  højtstaaende  Ki¬ 
neser:  han  gør  sig  aabenbart  Umage  for  at  være  retfærdig  i  sine 
Domme,  om  han  end  langt  fra  beundrer  alt,  hvad  han  har  hørt 
og  lært  om  Europæerne  og  deres  Kultur,  og  om  han  end  ved 
at  sammenligne  den  med  Kinas  Kultur  er  tilbøjelig  til  at  over¬ 
vurdere  denne  sidste. 

Chang  Tjih  Tung  vil  intet  vide  om  en  konstitutionel  For- 

fatning  for  Kina.  „Det  kinesiske  Folk,*  skriver  han,  „er  fuld¬ 
kommen  uvidende  i  Regeringssager  og  har  aldrig  hørt  eller  drømt 
om  en  direkte  Deltagelse  deri.  Kineserne  aner  ikke,  hvad  der 
i  det  hele  taget  forstaas  ved  en  raadgivende  Forsamling.  Vort 
nuværende  System  er  i  Virkeligheden  en  Slags  Republik!  Der¬ 
som  der  opstaar  Vanskeligheder  for  Regeringen,  bliver  det  Mini¬ 
strenes  Sag  at  overkomme  dem.  Og  dersom  vi  danner  et  Parla¬ 
ment,  hvor  skal  vi  faa  Medlemmerne  fra?  Lad  os  vente,  indtil 
vore  Opdragelsesanstalter  er  i  fuld  Gang.  Saa  vil  det  være  tids¬ 
nok  at  tænke  paa  en  Forfatning.* 

Han  baserer  hele  sit  Reform-System  paa  Confucius  Lære  plus 
en  Adoption  af  europæisk  videnskabelige  Metoder.  Den  gamle 
Lærdom  skal  danne  det  moralsk-etiske,  den  ny  Kundskab  det 
praktiske  Grundlag  for  Undervisningen.  Han  foreslaar  Oprettel¬ 
sen  af  tekniske  Skoler  og  højere  Læreanstalter  hele  Kina  over 
efter  dette  Princip.  Pengene  vil  han  tage  fra  Salget  af  de  Mas¬ 
ser  af  buddhaistiske  og  taoistiske  Templer,  som  findes  i  Byerne 
og  paa  Landet.  „Syv  af  hver  ti  af  disse  skal  sælges  og  Pengene 
anvendes  til  Skolefond.*  Endvidere  paapeger  han  Nytten  af,  at 
kinesiske  Mandariner  og  „Litterater*  rejser  til  Europa  og  Amerika 
for  at  sætte  sig  ind  i  Forfatningsforhold  og  Administration,  og  af, 
at  kinesiske  studerende  besøger  fremmede  Landes  Læreanstalter, 
særlig  Japans,  hvor  Sproget  og  Litteraturen  er  lig  Kinas,  og  hvor 
et  Udvalg  af  Verdens  bedste  og  nyttigste  Lærebøger  allerede 
findes  oversat  fra  de  forskellige  europæiske  Sprog,  samt  hvor 
det  er  billigere  og  nemmere  for  Kineserne  at  komme  hen  end 
til  Europa  og  Amerika. 

„Lad  os  bygge  Jernbaner,*  siger  Chang  Tjih  Tung,  „saa  at 
vore  udstrakte  Provinser  kan  komme  i  let  Forbindelse  med 
hinanden,  Bonden  hjælpes  til  at  afsætte  sine  Produkter,  Køb¬ 
manden  sine  Varer  og  Arbejderen  sit  Arbejde.  Vore  Miners  Rig¬ 
domme  vil  ved  Banernes  Hjælp  kunne  udnyttes,  vore  Kyster 
blive  forsvarligt  beskyttede,  og  vore  Soldater  hurtigt  befordrede, 
hvorved  der  vil  spares  Tid  og  Penge.* 

Et  af  Bogens  længste  og  vigtigste  Kapitler  behandler  indgaa- 
ende  Opiumsspørgsmaalet  og  fordømmer  i  haarde  Ord  Indfør¬ 
selen  og  Kultivationen  deraf  som  „en  Forbandelse  for  Land  og 
Folk*.  Forfatteren  opfordrer  indtrængende  Regeringen  til  at  tage 
alvorlige  Forholdsregler  imod  Opiumsrygningen.  I  et  andet  Ka- 

pitel  tages  Ordet  for  en  Omordning  af  Kinas  Militærvæsen.  Af¬ 
væbningsteorien  og  Fredstanken  fordømmes  som  Utopier.  „Siden 
Fredsligaen  blev  dannet,  har  de  store  Lande  energisk  bygget 
Flaader  og  købt  Kanoner  for  at  skaffe  „Balance"  tilveje.  Lad 
os  først  faa  en  Armé,  saa  kan  vi  siden  tale  om  Afvæbning,  thi 
dersom  vi  gør  dette  uden  noget  i  Ryggen,  vil  vi  blive  til  Latter 
for  andre  Nationer.  Det  vilde  være  det  samme  som  at  recitere 
Klassikerne  for  at  berolige  en  Bande  Oprørere.  Afvæbning  er 
en  international  Spøg,  og  international  Lov  er  Narresteger,  der 
er  ikke  andet  for  end  at  søge  Hjælpen  hos  os  selv." 

I  Bogens  sidste  Kapitel  anbefaler  Chang  Tjih  Tung  religiøs 
Tolerance,  medens  han  samtidig  stoler  paa  Kung  Fu  Tzus  Filo¬ 
sofi,  „Himlens  rene  hellige  Lære  og  Summen  af  de  fem  For¬ 
bindelser  (Lydighed  mellem  Børn  og  Forældre;  Ærefrygt  mel¬ 
lem  de  levende  og  de  døde;  Hengivenhed  mellem  Brødre;  Re¬ 
spekt  mellem  undergivne  og  foresatte  og  Loyalitet  mellem  Fol¬ 
ket  og  Herskeren)  og  advarer  imod  Forfølgelse  af  de  fremmedes 
Religioner,  „som  er  tilladt  ved  Traktaterne  og  af  Kejseren". 

Endnu  den  Dag  i  Dag  danner  de  i  „Kinas  eneste  Haab" 
nedlagte  Mal&imer  Basis  for  den  Del  af  Reformarbejdet,  hvis 
Formaal  er  en  gradvis  Omformning,  efter  europæisk  (og  japansk) 
Mønster  af  det  gamle,  ormstukne,  kinesiske  Regerings-  og  Ad¬ 
ministrationssystem  med  alle  dettes  Fejl  og  Bestikkelsel- Ud¬ 
vækster,  forudsat  at  der  gaas  frem  ad  Lovlighedens  og  Fredens 
Veje,  og  at  det  sker  uden  at  forstyrre  Statens  Ligevægt.  Det  er 
det  moderat-reformvenlige  Parti,  som  øver  størst  og  varigst  Ind¬ 
flydelse,  og  som  bærer  Ansvaret  for  de  Reformer,  der  allerede 
er  gennemført,  saavel  som  for  dem,  der  kun  bliver  det  —  paa 
Papiret. 

Jyan  Shih  Kai  repræsenterer  en  fra  Chang  Tjih  Tung  for¬ 
skellig  Mandarin-Type.  Han  er  et  næsten  enestaaende  Eksem¬ 
pel  paa,  hvorledes,  selv  i  et  Land  som  Kina,  en  “self-made  man" 
kan  naa  frem  til  de  allerhøjeste  Embeder  i  Landet  ved  Dygtig¬ 
hed,  Mod  og  Energi.  Det  var  Li  Hung  Chang,  som  tidligt  i  Fir¬ 
serne  trak  ham  frem  fra  en  Subalterns  beskedne  Stilling  i  Ar¬ 
méen,  og  som  benyttede  ham  i  Korea  i  de  urolige  Tider,  der 
gik  forud  for  Krigen  med  Japan,  hvori  Jyan  havde  en  væsentlig 
Skyld.  Da  han  i  1895  maatte  flygte  fra  Seoul,  overdrog  Li  Hung 
Chang  ham  at  organisere  et  lille  udvalgt  Armékorps  nær  Pe- 

king  efter  europiæsk  Mønster,  en  Opgave,  som  han  skilte  sig  saa 
godt  fra,  at  han  fik  Overkommandoen  over  alle  Tropperne  i 
Chili  Provinsen.  I  forbavsende  kort  Tid  omdannede  han  disse 
til  den  eneste  brugelige  Hærafdeling  i  Kina.  Som  Belønning  for 
sine  Tjenester  under  Paladsrevolutionen  i  1898  udnævnte  Enke¬ 
kejserinden  ham  til  den  substantielle  og  vigtige  Post  som  Guver¬ 
nør  i  Shantung,  Kinas  ældste  Provins,  og  herfra  steg  han  efter 
Li  Hung  Changs  Død  i  1901  til  Vicekonge  i  Chili  Provinsen. 
Han  beklædte  denne  Post,  indtil  han  for  nogle  Maaneder  siden 
kaldtes  til  Peking  som  Præsident  for  det  nylig  oprettede  Uden¬ 
rigsministerium,  en  Stilling  som  han  endnu  beklæder. 

Jyan  Shih  Kai  er,  om  end  ikke  Europær-Ven  i  Ordets  egent¬ 
lige  Forstand,  dog  en  Mand  med  fuld  Forstaaelse  af  den  euro¬ 
pæiske  Civilisations  Fortrin  og  Nytte  for  Kina.  Og  han  er  en 
klog  Mand,  der  kender  sit  Land  og  sit  Folk  og  har  Øjnene 
aabne  for,  hvad  der  af  europæisk  kan  overføres  til  Kina  uden 
at  kollidere  for  stærkt  med  Landets  egen  Kultur  og  ældgamle 
Civilisation.  Han  har  Ord  for  at  nyde  Enkekejserindens  særlige 
Tillid  og  Bevaagenhed,  og  da  han  endnu  er  en  forholdsvis  ung 
Mand  —  midt  i  Halvtredserne  —  har  han  bevaret  sin  Snarraa- 
dighed,  sin  Energi  og  sit  Mod,  der  allerede  har  staaet  ham  i 
saa  godt  Sted  under  hans  usædvanlige  Karriere,  og  som  han 
sikkert  vil  faa  god  Brug  for  i  sin  ny  og  særlig  udsatte  Stilling. 

Det  er  en  Selvfølge,  at  Chang  Tjih  Tung  og  Jyan  Shih  Kai 
har  dannet  Skole,  og  at  da  navnlig  denne  sidste  ses  op  til  af  „det 
unge  Kina",  som  endnu  er  for  ungt  og  for  spredt  til  at  kunne 
gøre  sig  selvstændig  gældende.  Disse  unge  Mennesker,  ladede  til 
Mundingen,  som  de  er,  med  mer  eller  mindre  ufordøjede  frem¬ 
skredne  Meninger  og  Teorier,  tørster  efter  at  føre  disse  ud  i 
Virkeligheden.  Foreløbig  synes  de  som  de  japanske  „  Soshi  “ 
nærmest  at  være  en  Fare  for  Udviklingen  i  Kina,  navnlig  fordi 
de  er  tilbøjelige  til  at  forstaa  Parolen  „Kina  for  Kineserne"  som 
„Ud  med  de  fremmede",  og  de  vil,  hvis  de  ikke  holdes  i 
Tømme,  let  kunne  føre  Begivenhederne  ind  paa  en  for  Kina  og 
dettes  sande  Interesser  farlig  Vej. 

J.  Henningsen 

Man  kan  i  disse  Dage  ved  at  gøre  en  Tur  med  Baaden  over 
til  Malmø  faa  en  Udstilling  af  nogle  af  Liljefors’  Arbejder  at  se. 

Rejsen  selv  over  det  endnu  vinterligt  mørke  Sund  men  alle¬ 
rede  med  vaarlige  Udbrud  af  Sol  mellem  de  vrede  Byger,  er  en 
god  Introduktion  til  den  store  Svenskers  Kunst  og  ligesaa  Maa- 
gerne,  der  næsten  som  tro  Husdyr  følger  Færgen  fra  Havn  til 
Havn.  Over  det  aabne  og  salte  Sund  stryger  Maageme  i  en 
utrættelig  Flyveleg  op  og  ned,  hid  og  did  i  den  stride  Luft,  der 
holder  dem  saa  glatte,  i  den  kolde,  bidende  Friskhed,  der  bare 
gør  dem  mere  levende.  Snart  stiger  de  som  Fakler  af  hvid  Ild, 
idet  Solen  bryder  igennem  Skyen  over  dem,  snart  synker  de 
ligesom  slukte  ned  imod  de  sortblaa  Bølger,  der  skygges  af  By¬ 
gerne,  men  op  kommer  de  igen  og  lægger  sig  krydsende  paa 
Vinden,  tager  lange  Svævetag  sidelængs,  ser  sig  om  med  Hovedet 
paa  Hæld  og  Næbbet  vendt  klogt  i  Retning  af,  hvor  Mad  kan 
ventes,  og  der  høres  smaa  vejrbidte  Pib  fra  dem  oppe  i  den 
svale  Luft,  og  saa  rokker  de  ganske  nær  ind  over  Skibet  paa 
de  lange,  smidige  Vinger  og  ser  ned  med  et  Øje  og  stryger  ud 
igen  for  ikke  at  være  sidst,  om  noget  godt  skulde  falde.  Man 
kan  staa  og  gøre  sig  ganske  gratis  Forestillinger  om  Guds  Engle 
og  om  Fremtidens  styrbare  Luftfartøjer  paa  en  Gang,  mens  man 
færger  over  til  Malmø. 

Og  her,  i  Malmøs  noble  og  omhyggeligt  ordnede  Museum, 
møder  man  i  Bruno  Liljefors’  Kunst  den  samme  luftige  Aaben- 
hed  og  det  samme  Indtryk  af  Naturens  Underværker,  Havet  og 
Himlens  Fugle,  som  derude  i  Sundet. 

Det  er  en  Vandreudstilling,  man  her  har  Lejlighed  til  at  se; 
sidst  var  den  i  Berlin,  hvor  den  vakte  stor  og  hæderfuld  Op¬ 
mærksomhed.  Om  Liljefors’  overordentlige  Rang  som  Kunstner 
og  om  hans  Verdensry  behøver  der  jo  ikke  at  tales;  jeg  er 
heller  ikke  Kritiker  af  Faget;  det  er  kun  fordi  Bruno  Liljefors  som 
Kulturfænomen  i  det  hele  taget  forekommer  mig  at  være  et  Led 
i  den  moderne  Friluftsbevægelse,  at  jeg  føjer  min  Beundring  til 
Kendernes.  Ingen  Kunstner  er  saa  svensk  som  Bruno  Liljefors, 
og  Sverig,  det  er  netop  et  Friluftsland. 

Der  hænger  32  Lærreder  i  Malmø,  næsten  alle  signeret  1907, 
altsaa  Kunstnerens  seneste  Arbejder.  Det  er  ikke  nogen  fuldgyldig 
Repræsentation  for  Liljefors,  men  der  findes  nogle  af  hans  yp¬ 
perste  Ting  derimellem,  saaledes  en  Andefamilje  eller  Spoven,  to 
Billeder,  der  viser  hele  Dybden  af  hans  Følelse  for  Dyr  og  Lige¬ 
vægten  deri,  sammen  med  hans  mærkeligt  oprindelige  Sans  for 
Landskab. 

Man  falder  i  Forundriag  over,  at  denne  Opfattelse  af  Naturen, 
der  fremfor  alt  synes  ligetil,  der  giver  hvad  der  er,  at  den  for 
kun  en  Snes  Aar  siden,  da  Liljefors  fremkom  med  den,  skal 
have  virket  saa  revolutionært.  Men  det  lader  sig  forstaa,  naar 
man  betænker,  at  Forskellen  mellem  Gammelt  og  Nyt,  mellem 
en  tidligere  gennemgribende  Spiritualisme  og  vor  egen  videnska¬ 
belige  Livstilegnelse,  netop  bundede  i  Forholdet  til  Virkeligheden, 
der  før  overalt  var  forbudt  og  nu  tilegnes  igen  overalt.  Liljefors’ 
Kunst  er  da  i  Slægt  med  det  store  naturvidenskabelige  Gennem¬ 
brud,  der  med  alle  Faser  har  sit  Krystallisationspunkt  i  den  dar- 
winske  Aand.  Ogsaa  Liljefors  begynder  som  Jæger.  Og  han 
stammer  fra  Bønder.  Der  er  hos  ham  det  samme  lægende  Til¬ 
bageslag  til  det  Jordiske,  til  det  aldeles  ikke  Festlige  men  i  Læng¬ 
den  Bærende,  som  jo  ogsaa  udmærker  den  engelske  Friluftsmand 
og  Seer,  der  havde  den  tilsyneladende  barbariske  Smag  at  føre 
Mennesket  ned  fra  Familieskabet  med  Gud  og  tilbage  til  Dy¬ 
reriget. 

Liljefors  gaar  paa  første  Haand  til  Naturen,  med  sine  Fædres 
Øjne,  med  ingen  anden  Avtoritet  end  sit  Hjærte,  ligesom  Darwin, 
og  det  er  den  store  Kunst.  Den  falder  ikke  „af  sig  selv",  det  er 
tungere  at  tilegne  sig,  hvad  man  ser,  end  hvad  man  af  meget 
vægtige  Grunde,  Folks  almindelige  Mening,  tror  at  burde  se. 
Andre  Veje  er  kortere  og  lettere  at  befærde,  fordi  de  mange  har 

gaaet  der  og  gaar  der  endnu.  Men  saa  er  der  alligevel  en  født 
Ensom,  der  foretrækker  Vildnisset,  og  han  kommer  en  Gang  ud 
med  ny  Sjæl  for  os  alle.  Et  Blik  paa  Liljefors’  Portræt  malet  af 
den  Ildkarl  Zom,  viser  ham  som  den  Enlige  i  Skoven,  der  har 
inddrukken  de  snebegravne  Træers  Tungsind  og  har  ladet  sig 
trøste  deraf.  En  Mand,  der  har  lagt  af  at  græde,  fordi  nu  ved 
han  det,  han  kender  Forgængeligheden  —  men  nu  skal  dog  et 
og  andet  gives  Varighed!  Kunsten  bestaar.  Liljefors  har  et  stift, 
fjærnende  Blik,  som  de  Ørne  han  maler.  Vi  ser  igen,  hvad  han 
har  ladet  det  hvile  paa,  i  hans  Værker,  og  vore  Efterkommere 
vil  altid  eje  disse  Brudstykker  af  Tilværelsen,  hans  Blik  har 
reddet  for  Udødeligheden. 

Af  Kunstværkerne  i  Malmø  er  Andefamiljen  betegnende  for 
Liljefors’  Dyrebetragtning  og  hele  uanselige  Metode.  Her  er  der 
med  de  simpleste  Midler  —  ingen  anden  end  netop  Manden,  der 
gør  det,  vilde  vove  at  byde  saa  lidt  —  fremstillet  en  lille  Bugt 
mellem  Sivene,  hvor  en  Vildand  er  trukken  ind,  mens  en  Hale 
af  Ællinger  er  i  Færd  med  at  følge  hende.  Der  er  ingen  Historie, 
hun  putter  sig  i  Rørene  med  Ungerne,  det  er  det  hele.  Man  ser, 
hvor  hun  gør  sig  stille,  hvor  hun  allerhelst  vil  se  ud  som  Siv  i 
Sivet,  kun  det  kloge  Fugleøje  røber  hende.  Hun  ser  saa  moderlig 
ud,  alle  Mødre  har  saadanne  visse,  naadelige  Øjne.  Men  der  er 
ikke  fra  Malerens  Haand  anvendt  et  eneste  Træk,  der  ikke  er 
dyrisk,  det  er  kun  en  And,  og  just  fordi  Liljefors  véd  alt  om 
Vildænder  og  ikke  maler  andet,  naar  han  er  ved  det,  faar  man 
det  mystisk,  potenserede  Indtryk  af  Liv,  der  virker  næsten  men¬ 
neskeligt.  Sjælen  i  et  Billede  retter  sig  vel  heller  ikke  efter  de 
Rangklasser,  der  udenfor  Kunsten  skiller  Skabningerne  fra  hin¬ 
anden.  Ællingerne,  der  ror  ind  efter  Moderen  som  smaa  Dun¬ 
boller  paa  Vandet,  er  malet  med  en  Inderlighed,  som  alene  en 
Gud  udfolder,  naar  han  er  uforstyrret.  Den  samme  Haand,  der 
flytter  Bjærge  og  udsletter  Kloder,  skaber  i  en  Times  Vindstille 
de  smaa  Vildællinger  paa  Vandet.  De  er  endnu  ganske  spæde,  man 
kan  se,  hvor  de  dikker  med  Hoved  og  Hals,  mens  de  ivrigt  bener 
af  i  Vandskorpen  og  laver  de  mindst  mulige  Ringe  foran  sig. 
De  er  saa  dunede  smaa,  at  endogsaa  Vandet  slutter  sig  som  et 
Kærtegn  om  dem  og  bærer  dem  ligesom  Ingenting.  Sorgløst 
svømmer  de  efter  Moderen  under  Flyvetilløb  med  nogle  spirende 
Vinger  ikke  større  end  en  Negl,  og  til  allersidst  kommer  en,  der 

er  bleven  lidt  forsinket,  og  som  dikker  noget  overordenligt  i 
Vandskorpen  for  at  vinde  med. 

Saaledes  har  Jægersmanden  Liljefors  set  dem,  og  saaledes 
skildrer  han  dem,  den  samme  Mand,  der  til  andre  Tider  undliver 
de  uskyldige  Fugle  med  Bøssen.  Men  som  bekendt  er  det  netop 
Jægeren,  der  opholder  Vildtet  ved  at  spille  Vorherres  Rolle  for 
det;  Ikkejægere  udrydder  kun  Dyrene  ved  at  beskytte  dem. 

Et  Billede  af  en  Regnspove  viser  Liljefors  som  den  fine  Ken¬ 
der  af  Dyrene  i  Samspil  med  deres  Omgivelser,  den  mærkelige 
Evne  de  har  til  at  tone  sig  af  mod  deres  Opholdssted,  som  man 
med  en  engelsk  Ord  har  kaldt  mimicry.  Det  er  kun  en  enkelt 
Spove,  der  staar  ubevægelig  mod  en  Baggrund  af  Tuer,  som  har 
næsten  samme  Farve.  Enhver  der  nogensinde  har  set  en  vissen 
Tot  Græs  pludselig  faa  Liv  og  forvandle  sig  til  en  Fugls  bestemt 
nuancerede  Fjerdragt,  vil  kende  dette  Billede  igen  som  en  stor 
Kenders  og  Kunstners  Mesterværk.  Af  den  Slags  Eksempler  paa 
Dyrenes  Legen  Gemme  i  Naturen  har  Liljefors  malet  mange  og 
vel  at  mærke  uden  just  at  have  til  Hensigt  at  fremhæve  Situa¬ 
tionen,  hvad  der  kun  vilde  føre  til  Naturhistorie  for  Voksne, 
men  fordi  Studiet  af  Dyr  af  sig  selv  fører  ind  i  den  Løndom, 
hvor  de  og  Naturen  tilsammen  blænder  Øjet.  Han  har  malet  en 
Snehare  i  de  hvide  Omgivelser,  der  gør  den  næsten  umulig  at 
faa  Øje  paa;  han  har  malet  Tjuren,  der  sidder  ind  til  Stammen 
af  en  Gran  i  Skovtykningen  og  gaar  saa  fuldkommen  i  et  der¬ 
med,  at  man  ikke  vil  opdage  den,  uden  at  den  rører  sig,  eller 
man  er  nær  nok  til  at  se  det  lille  blanke  Øje.  Fuglen  ved  det, 
som  den  sidder  der  bomstille,  stivnet  paa  Grenen;  men  den  sorte 
Øjenperle  brænder  som  den  mest  intense  og  rædde  lille  Livslys 
i  Skovmørket.  Der  kommer  kun  Angst  til  den,  og  opdager  man 
den  saaledes  i  Skoven,  udgaar  der  ogsaa  kun  Angst  fra  den  igen. 
Dette  er  den  sande  „Schweigen  im  Walde",  og  Bøcklins  ellers 
saa  grumættede  Farvemosaik  med  Enhjørningen  i  Skoven  er  en 
romantiserende  Oversættelse  af  Naturen  ved  Siden  deraf.  Billedet 
af  Spoven,  der  kan  ses  i  Malmø,  er  et  Vidunder  af  Stemning 
Det  ligner  selve  den  nordiske  lyse  Nat,  den  graa  Sølvnat,  der 
er  uden  Hemmeligheder  men  mættet  med  Ufattelighed,  Svær¬ 
meri,  Elskov. 

Liljefors’  allerbedste  Frembringelser  findes  ellers  ikke  paa  denne 
Touméudstilling,  de  tidligere  Arbejder,  hvor  han  har  naaet  sin 

Kunsts  Højdepunkt,  som  Havørnene  og  Rævebilledet  paa  Stock¬ 
holms  Galleri.  Det  mægtige  Billede  af  de  to  Ørne,  der  slaar  ned 
paa  Edderfuglen  ude  i  aabent  Hav,  er  vel  nok  Liljefors’  mest 
kendte  Arbejde.  Det  er  svært  nu  at  fastholde  det  lynende  Ind¬ 
tryk  af  Friskhed,  man  i  sin  Tid,  for  Aar  tilbage,  fik  af  dette 
nyskabende  Værk,  der  siden  har  bidraget  til  at  omforme  selve 
vor  Natursans,  saa  at  det  staar  som  en  Kunstens  Begyndelse. 
Nu  kan  vi  kun  se,  hvor  det  er  sandt,  nu  det  har  fornyet  vore 
Øjne.  Men  den  Gang  det  blev  skabt,  var  alt  nyt.  Havet  var 
taget  fra  Poesien  og  givet  til  sin  egen  Urlov,  Ørnene  var  be¬ 
friet  fra  Fabler  og  heraldiske  Baand,  hvori  de  før  havde  sukket, 
og  genindsat  i  deres  Rovfuglefunktion  —  og  Edderfuglen,  for 
den  var  der  ikke  Pardon,  nej  den  blev  dræbt.  Billedet  havde 
ingen  „Forløsning",  ingen  køn  Nødløgn  eller  Idé,  som  forhen 
krævedes  af  et  Skilderi,  det  fremførte  uden  Kommentar  Natu¬ 
rens  eget  grusomme  og  uskyldige  Drama,  og  det  det  virkede 
saa  urmægtigt  ved  var  alene  Udfoldelsen  af  Styrke  deri,  Skøn¬ 
heden.  Som  Ørnene  i  dette  Billede  styrter  sig  ned  over  Edder¬ 
fuglen  uden  andet  Vidne  end  det  nøgne  Hav,  saaledes  svang 
Bruno  Liljefors  sig  over  sit  Stof,  da  han  blev  Kunstner. 

I  Nationalgalleriet  hænger  ogsaa  det  bedaarende  Billede  af 
Rævefamiljen,  der  holder  Gaasegilde.  Det  rummer  hele  den 
svenske  Sommer,  tindrer  som  en  Solmyte  af  Lys  og  af  Løv,  af 
Appetit  og  Spilopper.  Der  staar  ligesom  et  blændende  Støv  ud 
fra  Billedet  af  Solskin  og  Dun,  af  smaa  uldne  Rævehvalpes  Leg 
med  Fjer  i  Munden  rundt  mellem  solbeskinnede  Fnug  fra  Fan¬ 
dens  Mælkebøtterne,  af  Græs  og  Straa,  der  knitrer  i  Varme- 
disen,  af  Luft,  der  dirrer  under  Solen.  Det  hele  er  een  Taage 
af  Sommer  og  paradisisk  Ungdom.  Gaasen  synes  ikke  om  det, 
for  hun  gaar  ikke  som  paa  Fortidens  Illustrationer  af  Edens 
Have  fredeligt  Side  om  Side  med  Ræven,  hun  bliver  naturligvis 
ædt;  men  ellers  aander  Billedet  kun  Idyl  og  Tilfredshed.  I 
Dyreriget,  hvor  Synden  ikke  er  kommen  ind,  kendes  der  kun 
Harmoni.  Der  er  derfor  heller  ikke  Grund  til  ensidigt  og  altid 
at  dvæle  ved  Dyrenes  Tilbøjelighed  til  at  spise  hinanden  raa. 
Enhver  Situation  er  lige  god.  Liljefors  har  malet  Katten,  der 
gaar  hjem  gennem  Morgenduggen  varsom  for  sine  Frøkenpoter  — 
og  med  en  Lærke  i  Munden,  men  han  maler  ogsaa  sine  Dyr 
udenfor  Maaltiderne,  paa  Vandring,  syslende  med  et  eller  andet 

Fjerpilleri,  paa  Lur,  i  Skjul  eller  blot  i  Ro  uden  at  have  andet 
for  end  at  dvæle,  hvor  de  er.  Saaledes  har  han  i  Pagt  med  alle  Natu¬ 
rens  Nuancer  og  Luner  spredt  om  sig  med  uforgængelige  Portræ¬ 
ter  og  Livsbilleder  af  Ugler  og  Maager,  Sæler,  Tjurer,  Snepper,  Ed¬ 
derfugle  og  Ænder,  Harer  og  Bekkasiner,  hele  Sverigs  yppige  Favna. 

Og  sammen  med  Kræet  har  han  skildret  Sverigs  skønne, 
nordisk  forfinede  Natur,  Skærgaarden  og  Havet,  Birkeskoven, 
de  stenede  Udmarker,  Granernes  Alvor,  Moser  og  Søer,  og  det 
under  alle  de  skiftende  Aarstider,  Høst  og  Sommer,  i  Snevejr 
og  Foraarslud,  i  Sol  og  i  Byger.  Et  stort  Maleri  af  ham,  der 
forestiller  et  af  Bræen  afrundet  Skær,  hvorfra  Søfugle  mod 
Solopgang  begiver  sig  ned  i  de  rosenrøde  Bølger,  rummer  Hav 
og  Himmel  og  Øer  i  en  nyfødt  Stemning,  som  var  det  Jorden 
paa  Skabelsens  første  Morgen.  Et  andet  Billede  af  ham,  der  er 
at  se  paa  Udstillingen  i  Malmø,  gengiver  kun  det  faldende  Vin¬ 
termørke  i  en  nedsneet  Granskov,  og  denne  haabløse  Pavse 
dér  kunde  godt  udlægges  som  Jordens  sidste  isnende  Aften.  Saa 
langt  gaar  han  —  med  Morgenrødens  Vinger  og  ind  i  det  evige 
Ophørs  tiende  Kulde.  Men  der  er  ikke  talt  med  andet  end  Til¬ 
værelsens  eget  fattige  Sprog. 

Det  Thiilske  Galleri  i  Stockholm  ejer  blandt  mange  andre 
Skatte  af  Liljefors  et  Billede  af  ham,  der  synes  mig  det  dyre¬ 
bareste  af  alle,  fordi  det  helt  og  holdent  unddrager  sig  Forkla¬ 
ring.  En  Maler  kan  naa  højere  end  den,  der  skriver,  fordi  den 
endelige,  sidste  Simpelhed  endnu  lader  ham  beholde  sin  Kunsts 
Virkemidler,  mens  Digteren  her  maa  tie.  Hvor  Ordet  hører  op, 
er  der  endnu  de  stumme  Farver.  Billedet  jeg  tænker  paa,  om¬ 
handler  en  Bekkasin,  der  sidder  ved  en  Pyt;  for  Resten  maa 
man  tage  hen  og  se  det. 

Med  al  taknemlig  Beundring  for  Maleren  Liljefors  agter  jeg 
ikke  at  sætte  ham  op  paa  et  Bjærg  som  et  Unikum,  en  Mand 
uden  Mage.  Tværtimod  ser  jeg  hans  Betydning  i  den  sjælelige 
Almenhed,  der  knytter  ham  ved  Slægtskab  til  det  brede,  nordiske 
Folk  og  dets  Syn  paa  nordisk  Natur.  Som  før  sagt  er  han  kommen 
af  Bønder,  og  naar  en  Bonde  bliver  Maler,  udtrykker  han  sig 
netop  som  Bruno  Liljefors,  hvis  Fædre  tog  redeligt  mod  Tilvæ¬ 
relsen  og  gav  den  uforfalsket  tilbage  igen.  I  denne  Betragtning 
ligger  alt  det  Svar,  jeg  ønsker  at  give  Knut  Hamsun  paa  hans 
Brev  til  mig  forleden  i  „Tilskueren". 

Luksussjæle  staar  ene,  men  de  hele  og  enkle  af  Hjærte  har 
lykkeligvis  mange  af  deres  Lige.  Det  var  heller  ikke  svært  at 
paavise  Udviklingsgangen  i  Bruno  Liljefors’  Produktion  og  det 
Slægtskab,  han  staar  i  til  andre  Malere.  Bekendt  er  saaledes 
Paavirkningen,  han  skal  skylde  japansk  Kunst.  Den  er  utvivl¬ 
somt  tilstede;  men  den  forekommer  mig  iøvrigt  mindre  direkte, 
snarere  har  han  af  Japanerne  modtaget  Impulser  i  almindelig 
hedensk  Retning.  Evropæiske  Fordomme  tilegner  man  sig  ikke 
af  Japanerne.  Under  alle  Omstændigheder  er  hvad  han  har  lært, 
naturligt  tilegnet  og  fordøjet. 

Af  Malere,  der  saa  at  sige  deler  Øje  med  Liljefors,  henviser 
jeg  som  mest  nærliggende  til  den  danske  Maler  Johannes  Lar¬ 
sen,  der  har  frembragt  Arbejder  i  Stil  med  Liljefors,  uden  at 
man  behøver  at  henføre  ham  til  hans  „Skole".  Johannes  Larsen 
er  lige  saa  dansk,  som  Liljefors  er  svensk.  Han  deler  sin  Fælles 
Metode  deri,  at  han  maler  hvad  der  ligger  ham  under  Øjnene, 
dansk  Natur  og  de  Dyr,  vi  har.  Er  der  nogen  Natur,  der  som 
den  danske  bliver  dejlig,  beskeden  som  den  er,  af  at  man  netop 
vælger  den?  Som  en  Pige,  der  ikke  havde  troet  det,  der  syn¬ 
ker  i  sine  Knæ,  over  at  nogen  vil  have  hende,  bliver  der  dejligt 
i  Danmark  under  den  milde  Kunstners  Haand.  Johannes  Larsen 
har  bejlet  til  en  lille  Egn  ved  Kerteminde  og  faaet  Ja.  Hans 
store  Billede  af  Foraar  i  et  Kær,  med  Fugle,  der  var  udstillet 
for  et  Aar  eller  to  siden,  er  et  Monument  for  Rigdommen  i  at 
tage  det  der  ligger  for  paa  sine  Hænder  og  bære  det  til  sine 
Dages  Ende.  Det  er  et  Billede,  der  altid  vil  vare,  ægte,  i  sit  In¬ 
derste  dansk. 

N.  P.  Mols  har  malet  Billeder  af  dansk  Landskab  og  Krea¬ 
turer,  dansk  Vejr,  Regn,  og  Kalve  med  Enden  til  den,  danske 
Strande  og  Tofter,  grundigt  og  uopslideligt;  kun  Tiden  mangler 
for  at  gøre  ham  klassisk.  Dette  gælder  i  endnu  stærkere  Grad 
en  genial  Maler  som  Th.  Philipsen,  der  er  klassisk.  Han  var  vel 
den  første  herhjemme,  der  opdagede,  at  selv  det  Flade  har  sin 
egen  Skønhed.  Mest  genkalder  Liljefors  dog  Lundbye,  hvis  blotte 
Navn  vælder  af  Uskyld  og  Sødme.  Nogle  faa  Tegninger,  jeg  har 
set  af  Liljefors,  minder  ogsaa  paa  en  mærkelig  Maade  i  selve 
Haandelaget  om  vor  danske  Mester.  Men  begynder  man  først  at 
snakke  om  danske  Malere,  bliver  man  bange  for  ikke  at  nævne 
dem  allesammen. 

Desuden  føler  jeg  Uholdbarheden  og  Tvangen  i  at  gennem¬ 
føre  Maleres  Inddeling  efter  om  de  udelukkende  fremstiller  Dyr 
eller  ogsaa  andre  Ting.  Liljefors  er  en  stor  Maler,  der  ikke  har 
vundet  Tid  til  mere  end  Noæ  Ark  endnu  og  maaske  ikke  naar 
længere,  men  derfor  har  han  ikke  kasseret  Resten  af  Verden 
som  umalerisk.  Det  blev  mig  da  ogsaa  fortalt  i  Stockholm,  at 
Liljefors  nu  efter  at  have  tilfredsstillet  Kravet  til  sig  selv  som 
Skildrer  af  Dyr  længtes  efter  og  havde  i  Sinde  at  tage  fat  paa 
det  ypperste  af  alt  Vildt,  Mennesket.  Og  bag  Mennesket  øjner 
man  Byen,  der  er  et  endnu  vildere  Landskab  end  Skoven  og 
Havet.  Der  er  ingen  Grund  til  ved  Friluftsbevægelsen  i  Kunsten 
kun  at  tænke  paa  Dyre-  og  „Natur“skildrere.  Man  maa  derved 
forstaa  den  Kunst,  der  har  brudt  med  al  Vedtægt,  enhver  Uvir¬ 
kelighed,  og  begynder  forfra  under  Tilværelsens  fri  Himmel, 
netop  med  det  som  sit  Motto,  at  alt  er  Natur. 

Det  har  man  derfor  Lov  at  vente  af  Friluftskunsten,  at  den  efter 
at  have  forløst  Sjælen  i  Dyret  ogsaa  en  Gang  gengiver  Mennesket 
dets  Uskyld  midt  i  den  Verden  af  tilsyneladende  Unatur  og 
Fortræd,  det  har  optaarnet  om  sig. 

Johannes  V.  Jensen 

EN  LÆGMANDSBETRAGTNING. 

* 


Vil 


det  komme  til  at  hedde  saadan  i  den  næste  Udgave  af  Danmarks¬ 


historien: 

Et  Uvejr  er  gaaet  hen  over  vort  økonomiske  Samfund,  Lynet  slog  ned  fra 
den  klare  Himmel.  Den  store  udenlandske  Krise  naaede  omsider  vort  lille 
Fædreland.  Men  energisk  Indgriben  fra  Regeringens  og  fædrelandssi ndede 
Bankmænds  Side  standsede  Ulykken  i  dens  første  Begyndelse,  og  Danmarks 
økonomiske  Liv  kunde  atter  fortsættes  ad  dets  kendte  solide  Baner? 

Et  kildekritisk  Studium  vilde  finde  nogle  Smaafejl  i  denne  Fremstilling: 
Krisen  kom  ikke  uforberedt;  det  var  en  langvarig,  snigende,  hemmelig  Sot,  som 
endelig  kom  til  Udbrud;  vor  københavnske  Krise  har  ikke  sin  Rod  i  uden¬ 
landske  Forhold,  højst  gav  disse  Anledning  til  Eruptionen;  endelig  er  Syg¬ 
dommen  ikke  lægt  ved  den  valgte  Hestekur;  allerhøjst  og  maaske  knapt  det, 
er  der  skabt  Mulighed  for  en  Helbredelse  gennem  en  langvarig  Rekonvalescens 
paa  indskrænket  Kost. 

Det  ligger  nær  at  slaa  alle  økonomiske  Kriser  i  Hartkorn,  idet  man  fæster 
Blikket  paa  Lighedspunkterne:  Uroen,  Kredittens  Rystning,  Pengenes  Inddra¬ 
gelse,  Stormløbene  paa  Kreditinstituteme,  de  modstandsudygtiges  Sammenbrud 
eller  Hensygnen.  Men  det  er  lærerigere  at  iagttage  Forskellighederne;  man  vil 
da  se,  at  Krisen  ligesom  Feberen  kan  være  Symptom  for  mange  Slags  Syg¬ 
dom;  ogsaa  den  sidste  indtraadte  vil  vise  sig  at  være  af  særegen  Art  i  Rækken 
af  danske  Kriser  baade  med  Hensyn  til  Aarsag  og  Omraade. 

Krisen  1857:  et  efter  Datidens  Forhold  imponerende  System  af  Veksel- 
kredit,  funderet  paa  Spekulationsværdier  alene,  styrter  sammen  i  umiddelbar 
Sammenhæng  med  udenlandske  Begivenheder.  Den  forløber  som  det  hastige, 
stærke  Sommertordenvejr.  —  I  Aarene  efter  1873,  efterfølgende  og  delvis 
foraarsaget  af  det  tysk-østrigske  Krach,  en  almindelig  Svækkelse  -af  vort  øko¬ 
nomiske  Samfunds  Kræfter.  Kun  faa  egentlige  Fallitter,  som  G.  A.  Gedalias 
og  den  gamle  Centralbanks,  men  langvarig  Nedgang  af  industrielle  Værdier  og 
en  deraf  følgende  Forretn  i  ngsu  lyst,  C.  F.  Tietgens  hidtil  uberørte  Prestige  fik 
et  Stød,  som  aldrig  fuldtud  forvandtes.  -  Endelig  var  Krisen  1885  trods  at 

den  fik  sit  mest  dramatiske  Udtryk  i  nogle  københavnske  Fallitter,  H.  P.  Han¬ 
sens  og  Mohr  &  Kiærs,  i  sin  dybeste  Grund  af  agrarisk  Art.  Prisfaldet  paa 
Landbrugsproduktersvækkede  Landbrugets  økonomiske  Bæreevne;  men  længere 
end  det  var  tilladeligt,  opretholdt  man  Illusionen  om  Prisfaldets  forbigaaende 
Karakter,  miskendte  den  nedadgaaende  Verdenskonjunktur.  Da  man  ikke  mere 
fik  kontante  Penge  nok,  levede  man  højt  paa  Bog  hos  Provinskøbmændene, 
disse  atter  paa  Vekselkredit  hos  deres  københavnske  Forbindelser,  som  igen 
rejste  Kredit  i  Bankerne.  Da  Grundlaget,  Landbrugets  Produktivitet  blev  usikker, 
vaklede  hele  Bygningen.  Endogsaa  den  særlige  Kalamitet,  der  svækkede  en 
Række  københavnske  Bankierfirmaer,  Fejlslaget  af  en  paatænkt  Emission  af 
Sukkeraktier,  beroede  i  Virkeligheden  paa  en  agrarisk  Misére,  Sukkerproduk¬ 
tionens  slette  Fremtidsudsigter  under  de  herskende  Prisforhold. 

Ogsaa  da  blev  en  Regeringsaktion  Lægemidlet,  men  af  en  særegen  Art, 
vidt  forskelligt  fra  det  i  disse  Dage  anvendte.  Den  i  Vinteren  1886  gennem¬ 
førte  Konvertering  af  den  danske  Statsgæld  gav  Stødet  til  en  Række  tilsvarende 
Operationer  med  Hensyn  til  alle  rentebærende  Fonds,  navnlig  Landbrugets 
Kreditpapirer.  Nedsættelsen  af  Landbrugets  Renteudgift  med  1  *  pCt.  p.  A.  for¬ 
mindskede  dets  aarlige  Gældsbyrde  med  mindst  en  halv,  maaske  snarere  en 
hel  Snes  Millioner  Kroner.  Men  dette  var  ikke  Hovedsagen.  De  gamle  4  pCt.s 
Laan  var  rejst  i  Indlandet  ved  Landets  egne  opsparede  Midler,  de  nye  31/* 
pCt.  (og  senere  3  pCt.)  Laan  blev  for  en  væsentlig  Del  anbragt  i  Udlandet,  de 
fremmede  Laanemidler  fremkaldte  en  Pengerigelighed,  der  virkede  ansporende 
paa  Erhvervslivet. 

For  vort  Landbrug  var  dette  formentlig  kun  af  det  gode.  Landbruget  har, 
støttet  ved  den  ydede  Hjælp,  overvundet  de  trange  Tider,  revolutioneret  sine 
Driftsformer,  forberedt  en  ny  Opblomstring  som  under  gunstigere  Konjunk¬ 
turer,  højere  Priser  har  fremkaldt  en  Række  gyldne  Aar,  som  en  forhaabenlig 
fjernere  Fremtid  vil  se  tilbage  paa  med  Misundelse.  Ogsaa  i  Provinsbyerne  og 
de  hastigt  opdukkende  Stationspladser  har  Udviklingen  med  enkelte  forbigaa¬ 
ende  Undtagelser  (f.  Eks.  Aalborg  og  Esbjerg)  vistnok  i  det  hele  været  god 
og  sund. 

Anderledes  i  København.  Den  navnlig  i  Periodens  Begyndelse  til  stadig 
faldende  Rente  udbudte  Mængde  af  disponible  Midler  har  vel  paa  adskillige 
Punkter  fremkaldt  nyt  industrielt  og  kommercielt  Liv,  muliggjort  en  haardt  til¬ 
trængt  Omstøbning  af  Industriens  og  Skibsfartens  Materiel.  Men  det  pludselige 
Pengeudbud  fremkaldte  en  Tro  paa,  at  Midler  altid  vilde  staa  til  Raadighed,  en 
stadig  stigende  Lyst  til  at  sluge  mere  til  stedse  mere  uproduktive  Behov.  Vi  be¬ 
gyndte  med  at  eksportere  Stats-  og  Kommuneobligationer  om  i  Papir;  i  Kredit¬ 
foreningsobligationer  satte  vi  den  sikre  Del  af  Ejendomsværdien,  men  derefter 
søgte  vi  at  gøre  de  sekundære  Værdier  negociable;  og  da  heller  ikke  disse  strakte 
til,  har  vort  Erhversliv  søgt  og  fundet  let  opsigelig  løs  Kredit  i  Udlandets  Bank- 
instituter.  „Vi  lever  allesammen  paa  korte  Veksler  paa  Crédit  Lyonnais",  som 
en  bekendt  Bankmand  udtalte  allerede  for  flere  Aar  siden.  Uden  tilstrækkelig 
Grund  har  vi  derved  gjort  vor  normale  økonomiske  Livsførelse  afhængig  af 
de  endog  forbigaaende  Svingninger  paa  Verdenspengemarkedet. 

I  sidste  Henseende  deler  vi  Skæbne  med  andre  Lande  navnlig  med  Tysk¬ 
land.  Men  det  for  os  ejendommelige,  hvad  der  særtegner  den  københavnske 

Situation  er  dette,  at  vi  i  for  høj  Grad  har  givet  Laanemidlerne  en  uproduktiv 
Anvendelse.  Stadens  uheldige  Beliggenhed  i  en  Afkrog  ved  et  Farvand,  der 
knapt  længere  er  en  Verdensvej,  sætter  visse  Grænser  for  vor  økonomiske  Ak¬ 
tivitet;  tilmed  har  den  svenske  Protektionisme  just  i  denne  Periode  berøvet 
Staden  Halvdelen  af  dens  naturlige  snævrere  Opland.  Det  er  da  forklarligt,  om 
end  ikke  undskyldeligt,  at  vi  har  brugt  de  laante  Penge  i  uøkonomiske  For- 
maals  Tjeneste.  I  hvilken  Grad  til  rent  personligt  Forbrug,  unddrager  sig  for¬ 
mentlig  en  nøjere  statistisk  Redegørelse.  Anderledes  med  Hensyn  til  det  Punkt, 
hvorom  alle  Tanker  kredser,  det  uproduktive  Byggeri;  her  er  en  talmæssig  Be¬ 
dømmelse  til  en  vis  Grad  mulig. 

Til  en  vis  Grad.  Thi  det  københavnske  Byggeri  er  af  to  Slags,  dels  Op¬ 
førelsen  af  Nybygninger  paa  hidtil  ubebyggede  Grunde,  dels  Nedbrydning  af 
gamle  Huse  og  Opførelse  af  nye  paa  deres  Plads.  Den  sidste  Form  for  Bygge- 
viksomheden  tilvejebringer  ikke  med  Nødvendighed  mere  Bebyggelse  end  der 
var  forud,  gaar  derfor  ikke  ind  i  Statistiken  over  nye  Lejligheders  Fremkomst 
eller  over  Lejeledigheden.  Vi  véd,  at  den  i  dette  Formaal  anvendte  Kapital 
ikke  altid  er  anvendt  produktivt,  i  hvilket  Omfang  kan  vi  have  en  Anelse  om, 
ikke  mere. 

Bedre  er  vi  stillet  med  Hensyn  til  den  første  Form  for  Byggeriet.  Vi  véd 
for  Eksempel,  at  der  ved  April  Flyttedag  1907  var  11041  ledige  Beboelseslej¬ 
ligheder  i  København —Frederiksberg  og  1811  ledige  Butiker  og  Kontorlokaler. 
Det  vil  sige,  den  til  disse  Lejligheders  Tilvejebringelse  anvendte  Kapital  er  i 
dette  Øjeblik  uden  Frugt. 

Hvad  betyder  nu  dette  i  Penge? 

Til  Bedømmelse  heraf  foreligger  der  i  Kommunens  Tabelværk  over  Folke¬ 
tællingen  1901  en  nøjagtig  Redegørelse  over  Huslejens  Størrelse  for  de  for¬ 
skellige  Arter  af  Lejligheder,  i  Stadens  Regnskab  1906—07  en  detailleret  Op¬ 
gørelse  over  Lejeledigheden  i  de  forskellige  Arter  af  Lejligheder  ved  April 
Flyttedag  1907,  endelig  et  ret  paalideligt  sagkyndigt  Skøn  over  Huslejens  Stig¬ 
ning  fra  1901  til  1906,  hvorefter  denne  skulde  udgøre  omtrent  5  pCt. 

Paa  Grundlag  heraf  kan  man  komme  til  det  formentlig  nogenlunde  rigtige 
Resultat,  at  den  aarlige  Lejesum  for  samtlige  ledige  Lejligheder  i  København  og 
paa  Frederiksberg  pr.  April  Flyttedag  1907  andrager  lidt  over  6  Mili.  Kroner. 
Regner  man  med  en  gennemsnitlig  Rente  af  6  pCt.,  hvilket  ikke  er  for  lavt,  vil 
det  sige,  at  der  i  Øjeblikket  er  anbragt  omtrent  100  Millioner  Kroner  uden 
Udbytte  i  ledige  københavnsk-frederiksbergske  Ejendomme.  Allerede  dette  er 
en  ængstende  stor  Sum  sammenholdt  med  en  skattelagt  Formue  i  de  to  Kom¬ 
muner  1907—08  af  omtrent  1378  Miil.  Kr.  Men  hertil  kommer  som  ovenfor 
berørt  et  vist  ubestemt  Beløb  for  i  Øjeblikket  uproduktive  Ombygninger  i  den 
ældre  By.  Herpaa  er  jo  den  mislykkede  Telegrafbygning  et  iøjnefaldende  Ek¬ 
sempel,  men  ingenlunde  det  eneste;  Mand  og  Mand  imellem  nævnes  saa  det 
ene  saa  det  andet,  deriblandt  eksempelvis  et  aldeles  tomt  Hus  paa  Hoved- 
strøget  til  en  kalkuleret  Aarsleje  af  150,000  Kr. 

Dette  er  nu  imidlertid  næppe  alt.  Københavns  Kommune  har  i  de  sidste 
Par  Aar  set  sig  nødsaget  til  at  overtage  forskellige  helt  eller  næsten  helt  ud¬ 
lejede  Ejendomme  som  ufyldestgjort  Panthaver  for  den  fra  Restkøbesummen 
hidrørende  Grundprioritet.  Kommunen  er  i  intet  eller  næsten  intet  af  disse 

Tilfælde  traadt  til  uden  Ængstelse,  den  har  flere  Gange  ilet  med  at  afhænde 
sin  Prioritet  til  nedsat  Pris,  altsaa  med  Tab.  Men  i  alle  disse  Ejendomme 
indestod  der  Midler  efter  Kommunens.  Sjældent  var  det  letsindigt  anbragte 
Spekulationspenge,  i  Reglen  nødtvungent  henstaaende  Penge,  Haandværkernes 
Tilgodehavende  for  deres  Andel  i  Byggeforetagendet.  Disse  Penge  gik  altsaa  fuld¬ 
stændig  tabt.  Man  tør  selvfølgelig  ikke  tage  de  nævnte  Tilfælde  som  typiske, 
der  gives  Byggeforetagender,  som  gennemføres  med  Fordel.  Men  det  er  ikke 
nogen  Hemmelighed,  at  de  i  denne  Forstand  mislykkede  Foretagender  udgør 
en  ængstende  stor  Del  af  hele  Massen. 

Det  synes  allerede  i  flere  Aar  at  have  været  vanskeligt  at  bygge  med  Fordel 
i  København;  der  er  et  ugunstigt  Forhold  mellem  den  Leje,  der  kan  opnaas  og 
Forrentningen  af  Anlægskapitalen.  Er  Huslejen  for  lav?  den  er  lavere  end  i  de 
andre  nordiske  Hovedstæder  (ogsaa  pr.  Kubikmeter?),  men  kan  vort  Samfund  bære 
en  højere?  Er  Grundpriserne  for  høje?  for  Nyland  er  de  i  alt  Fald  næppe  steget 
synderligt  i  de  senere  Aar.  Eller  er  det  Rentefodens  Højde?  men  det  ugunstige 
Forhold  var  alt  tilstede  under  den  lave  Rentefods  Herredømme.  Eller  er  selve  Byg¬ 
ningsarbejdet  absolut  set  for  kostbart  paa  Grund  af  Arbejdslønnens  Højde  eller 
Materialernes  Pris?  Visse  Tegn  kunde  tyde  derpaa;  i  nogle  af  Bygningsfagene 
synes  der  knapt  at  blive  Margen  for  en  Driftsherregevinst.  Dette  behøver  ikke 
at  være  nogen  Ulykke;  en  Overtagelse  af  Byggearbejdet  ved  Arbejder-Produk¬ 
tionsselskaber  vilde  socialt  set  kunne  opfattes  som  et  et  Fremskridt,  men  det 
er  maaske  tvivlsomt,  om  Deltagernes  Udbytte  blev  større  end  den  nuværende 
Arbejdsløn.  Dog  dette  er  Fremtidsmusik;  et  sørgeligt  Nutidsfaktum  er  det  der¬ 
imod,  at  der  i  det  antydede  Moment  ligger  en  yderligere  Kilde  til  Tab  ved 
Byggevirksomheden  af  ubestemt  men  betydeligt  Omfang,  der  bliver  at  lægge 
til  det  føromtalte. 

Det  synes  da  ganske  uomtvisteligt,  at  i  de  uøkonomisk  anbragte  Millioner, 
maaske  nærmere  ved  200  end  ved  100,  ligger  fuld  Forklaring  af  den  indtrufne 
Krise.  Hvad  der  direkte  kun  angaar  „Byggespekulanten",  drager  under  Nu¬ 
tidens  udviklede  Kreditforhold  videre  og  videre  Kredse.  Haandværkere  og 
Fabrikanter,  der  ikke  kan  faa  deres  Tilgodehavender,  Sagførere  som  har  vovet 
egne  og  Mandanters  Penge  i  Foretagender,  Banker,  der  har  ydet  Støtte  med 
fast  eller  flydende  Kredit,  Veksellerere,  der  dels  selv  har  givet  Byggelaan,  dels 
paa  egen  Haand  eller  for  Kunders  Regning  har  spekuleret  i  de  paagældende 
Pengeinstituters  Aktier,  som  steg  og  steg  paa  Grund  af  den  paa  Papiret  bereg¬ 
nede  Grundprisavance  —  alle  disse  og  mange  andre  bliver  nødlidende,  naar 
Spillet  ikke  længere  kan  holdes  gaaende,  naar  Krisen  indtræder.  Det  kan 
samfundsmæssig  set  næppe  anses  for  en  Ulykke,  at  dette  sker,  snarere  at  det 
varede  saa  længe,  inden  det  skete;  men  Krisen  medfører  megen  i  subjektiv 
Forstand  uforskyldt  Ulykke. 

I  den  skildrede  Særegenhed  ved  vor  sidste  Krise  ligger  et  gunstigt  Moment 
og  et  ugunstigt.  Det  gunstige  Moment  er,  at  Krisen  er  rent  københavnsk,  og 
indenfor  København  kun  omfatter  ét  Felt  af  det  økonomiske  Liv,  saa  mange 
Krese  der  end  indirekte  berøres  deraf.  Landet,  det  hele  danske  Samfund,  Staten 
kan  forsvare  at  træde  hjælpende  til  uden  at  befrygte  en  Forblødning.  —  Men 
det  ugunstige  Moment  er  dette,  at  her  ikke  er  Tale  om  en  forbigaaende  Stands¬ 
ning  som  Følge  af  øjeblikkelig  Pengevanskelighed,  men  om  en  virkelig  ved- 

varende,  maaske  uhelbredelig  Depreciering  af  store  Værdier.  Man  siger:  de  J 
tomme  Nybygninger  vil  blive  udlejede,  det  gælder  kun  om  at  vinde  Tid.  For-  1 
haabenlig,  men  det  sker  ikke  i  en  Skyndsomhed;  store  Rentetab  løber  paa,  og  \ 
det  maa  ikke  overses,  at  naar  det  private  Byggeri  standser,  som  det  maa  1 
standse  af  Mangel  paa  Penge,  vil  Arbejderne  nødtvungent  søge  andetsteds  hen, 
hvor  de  kan  finde  lønnende  Beskæftigelse  og  derved  yderligere  forøge  Leje-  | 
ledigheden.  —  Man  kan  ogsaa  sige:  en  stor  Del  af  de  ledige  Lejligheder  var 
ikke  bedre  værd  end  at  opgives  som  Menneskeboliger:  skumle  Huler  i  Kristians- 
havns,  Borgergadekvarterets  eller  Vognmagergades  Baghuse  eller  de  ikke  stort 
bedre  Lejligheder  i  Rabarberkvarteret  og  i  Vesterbros  Sidegader;  hvem  kan 
fortænke  Befolkningen  i  at  den  søger  bort  derfra,  naar  man  kan  finde  langt  bedre 
og  sundere  Lejlighed  til  samme  Pris  i  Østerbros  eller  Frederiksbergs  Nybyg¬ 
ninger,  saaledes  som  den  interessante  foreløbige  Beretning  over  Folketællingen 
1906  viser  er  Tilfældet?  Nej  hvem  vilde  vel  fortænke  den  deri?  Men  just  det, 
at  Udvandringen  fra  de  gamle  Bydele  synes*  definitiv,  understreger  jo  kun  dob-  1 
belt,  at  den  i  disse  Huse  anbragte  Kapital  er  tabt  og  kun  kan  tilbagerobres 
ved  tvivlsom  og  kostbar  Ombygning. 

Nej  vi  maa  vist  se  Sandheden  lige  i  Øjnene.  Det  københavnske  Samfund 
er  ved  sin  hensynsløse  Byggevirksomhed  blevet  100  Millioner  Kr.  fattigere. 
Disse  100  Millioner  Kroner  maa  vi  tjene  ind  igen,  om  vi  skal  komme  paa 
ret  Køl.  Vi  kan  opspare  dem  ved  større  Tilbageholdenhed  i  vort  private  For¬ 
brug;  vi  kan  indtjene  dem  ved  større  Paapasselighed  overfor  de  smaa  Ting 
i  vore  Forretninger  til  Indtægt  og  til  Udgift,  som  man  i  Opgangstider  saa  let 
forsømmer;  vi  kan  indvinde  dem  ved  ny  frugtbringende  udadgaaende  Erhvervs¬ 
virksomhed;  kun  ad  én  Vej  kan  vi  ikke  faa  dem  igen:  ved  at  lade,  som  om 
alt  var  i  Orden  efter  en  kortvarig  Forstyrrelse,  ved  at  fortsætte  med  Svindelen, 
som  om  intet  andet  havde  været  i  Vejen  end  Vilhelm  Lassens  Vintold. 

20.  Februar  1908. 

Gustav  Philipsen 

C.  Ft.  EVEFtS  og  CO. 

Maltextraktøl  (dansk  Sundhedsøl) 

40  Øre  pr.  V*  Fl. 

Export-Malt-Extrakt  (Skattefrit) 

25  Øre  pr.  V«  Fl. 

Fineste  og  bedste  Fabrikats. 

TI  0.  Fasanvej  15.  %  Telefon  3283.  ja 


Pianoer| 

Harmo¬ 
niums 

Flygler 

Skandinaviens  stomtr  Magasiner. 
Aarllgt  Salg  ur  over  M*  Instrumenter. 
Alle  Stilart«-  o*  Inwortrr.  -  Bedste 
ex  isterende  FkbfTksta:  Stelnweg.  Gsveau 
Hunilllon  HoJe*U  M.merkclyr  (Grand 
pri*  og  Guldm.)  og  fineste  Anbefitlinger. 

C  Ar.  Winther , 

Frederiksborg.  36,  •Nmrrthus*, 
Vdsi:  Østergade  6?  (aed  Hanchs  Ir.)  j 
■  Brugte  Hanoer  tuges  1  Bytte.  Udlej¬ 
ning  imtl  Kubsret.  0 begrænset 
Garanti  til  enhv.  Tid.  Kulante  Be¬ 
talings-  og  lorrrtnlniesprineipf*^- 
Skriv  eller  ill.  Prisliste  og  Pkcer. 


Magasin  du  Nords  Afdelinger  for 

Herre -Skræderi  og  Herre -Lingeri 

fører  de  nyeste  og  fineste  Artik¬ 
ler.  Priserne  ere,  ligesom  i  Etab¬ 
lissementets  øvrige  Afdelinger, 
altid  meget  moderate. 

Egen  Indgang  til  disse  Afdelin¬ 
ger  i  Porten  nærmest  Vingaards- 
stræde. 


C.  Riis  Bonne  &  Co. 

anbefaler  Linoleum  enten  som  afpassede 

n  Tæpper  eller  til  hele  Værelser  og  Trappegange. 

IN  MEMORIAM 

Du  er  endnu  iblandt  os  her  tilstede. 

Det  er  blot  det:  Du  er  ej  synlig  mer . . . 

Og  kun  med  lukte  Øjne  vi  dig  ser . . . 

Men  stadig  er  din  Sjæl  blandt  os  tilstede. 
Altid  forbliver  du  vor  høje  Glæde! 

Grusomt  det  er  at  se  de  Øjne  briste, 
der  mest  af  alt  var  Livet  for  os  her, 
som  skabte  vore  Dages  dybe  Værd. 

Grusomt  det  er  det  dyreste  at  miste, 
og  følge  langsomt  bag  en  ensom  Kiste. 

En  lav  Oktoberdag  med  Sorg  og  Væde 
forsvandt  du  i  den  sidste  Ensomhed, 
den  store  Nat,  hvorom  vi  intet  véd  . . . 

En  dunkel  Høstdag,  god  for  dem  der  græde, 
skjultes  i  Jorden  du  der  var  vor  Glæde. 

Men  denne  kære  Stemme  som  forstummed, 
jeg  hører  den  endnu  —  lidt  fjern  og  tyst . . . 
Og  dine  Øjne  gør  mit  Mørke  lyst. 

Den  dybe  Godhed  som  dit  Hjerte  rurtimed, 
den  døde  ej  med  Munden  der  forstummed. 

Jeg  aner  den  omkring  mig,  jeg  fornemmer 
et  sagte  Tryk  af  en  usynlig  Haand, 
en  stille  Glans  af  det,  vi  kalder  Aand. 

Fordi  dit  Væsen  sælsomt  jeg  fornemmer, 
derfor  jeg  véd,  at  jeg  dig  aldrig  glemmer . . . 

ENGENE  OG  REGNEN 

Vi  sad  i  Gaar  ved  min  Rude. 

Vi  stirrede  længe  og  stirrede  langt, 
og  lytted  til  Regnen  derude  . . . 

Vi  hørte  og  hørte  en  Lyd,  der  var  graa 
Og  sølvgraa  var  alle  de  Vande,  vi  saa 
taalmodigt  dale  og  dale  ned 
som  en  Himlens  dybe  Barmhjærtighed  . . . 

De  blide  og  langsomme  Striber  faldt 
lunkent,  og  lindt,  og  vellystigt  faldt, 
eensformigt,  eenstonigt  faldt  og  faldt 
uophørligt,  utrættet,  paa  Alt  —  paa  Alt! 

Den  rislede  ikke,  den  sivede  ned, 
sivede  god  og  udholdende  ned, 
og  køled  en  Dag,  der  var  farefuld  hed. 

Vi  sad  og  stirrede  længe  . . . 

Vi  saa,  hvor  den  faldt  i  det  vide  Skød 
af  de  gule  og  gispende  Enge  . . . 

Vi  saa  hvor  den  faldt  i  det  favnende  Skød, 
og  læsked  og  løste  den  golde  Glød, 
Solsommerens  store  og  stivnede  Død  . . . 

Vi  saa  hvordan  Engene  sugede  ind, 
begærligt,  ustandseligt,  sugede  ind 
Himlens  Drik,  der  var  læskende  lind  . . . 

Ja  —  da  de  smægtende  Enge  først 
begyndte  at  drikke, 
saa  drak  de  og  drak  — 

Der  var  ingen  Grænse  for  deres  Tørst! 

Den  gamle  Park  er  segnet  hen 
i  Middagens  dybe  Stilhed. 

Den  lange  Time  har  taget  Alt 
ind  i  sin  smilende  Mildhed. 

De  sidste  Lyde  har  løst  sig  op 
i  den  store  sovende  Stilhed  . . . 

Det  er  som  at  sænkes  i  Slummer  ned 
at  vandre  ad  disse  Stier. 

Kun  af  og  til  man  hører  en  vag 
og  solet  Summen  af  Bier . . . 

Forunderligt  er  det  at  vandre  her 
ad  disse  Tavshedens  Stier. 

De  fører  ned  til  den  tyste  Sø, 
i  Ensomheden  begravet. 

Den  spejler  mat  i  sit  mørke  Vand 
Lys  fra  Solhimmelhavet. 

Den  ruger  tungt,  som  var  den  helt, 
for  evigt,  i  Stilhed  begravet . . . 

Stivnet  fanger  den  i  sit  Spejl 
den  bundløse  Midsommerhimmel. 

At  stirre  derned  er  en  langsom  Rus, 
man  bliver  besynderligt  svimmel. 

Man  skimter  i  Dybet,  fjernt  som  en  Drøm, 
en  lykkelig  Solsommerhimmel. 

Der  ligger  en  fin  og  gylden  Em, 
ensomt  i  Luften  den  svømmer, 
som  var  et  æterisk  Tæppe  lagt 
over  Trær  og  Fugle  der  drømmer. 

Her  er  det  Sted,  man  glemme  kan 
Tiden  . . .  Tiden  der  strømmer. 

Her  er  den  store  Naturens  Fred, 

der  Menneskesjælen  favner, 

omslynger  den  helt,  og  fylder  den  fuldt, 

indtil  den  intet  savner, 

blot  smiler,  med  halvlukt  Blik,  til  Den 

hvis  rolige  Fryd  den  favner. 

O  det  er  godt  at  vandre  her 
i  Stilheden  uden  Lige! 

Stadig  man  skimter  det  samme  Skær, 
ser  det  ej  synke  og  stige. 

Kvægende  er  det  at  hvile  her 
i  Midten  af  Tavshedens  Rige! 

Christian  Rimestad 

VALLIS  AMANTIUM 

Vi  har  Støvet  i  Huden  af  mange  Vejes  Sand,  — 

Vi  kunde  græde,  naar  vi  ler  og  forbløde,  naar  vi  græder, 
For  alt,  hvad  vi  drømte,  har  vi  fundet  ingen  Steder: 

Der  fører  ingen  Vej  til  de  elskendes  Land. 

Vi  vil  glemme  alt  i  Aften,  og  endnu  en  Gang 
Vil  vi  drømme,  vi  har  naaet  over  lønlige  Stenter 
Til  Dalen,  som  slumrer  mellem  eviggrønne  Skrænter,  — 
En  Kumme,  fyldt  af  Vellugt  og  gærende  Sang. 

Den  er  hegnet  med  Roser,  som  ingensinde  dør; 

Een  vil  du  bryde  for  hver  Gang,  du  var  bedrøvet. 

Og  binde  dem  i  Krans,  naar  vi  hviler  under  Løvet, 

Til  lykkelig  du  mindes  ej,  vi  levede  før. 

Som  Bægre  med  Balsam  et  Blomstermylder  staar 
Paa  klare,  skøre  Stilke  om  vort  græsredte  Leje, 

Og  rytmisk  i  vor  rolige  Aande  vil  det  svaje 
Og  blande  sine  Dufte  ind  i  Duften  af  dit  Haar. 

Undertiden  vil  vi  tale  forundrede  Ord, 

Der  fødes  af  Tavshed,  betagende  blide, 

Som  Aakander  suger  sig  tunge  og  hvide 
i  hvilende  Vand,  hvor  de  fredlyste  gror. 

1  alle  Lyde  om  os  vort  eget  Hjerte  slaar, 

Og  vor  sammengydte  Aande  er  den  eneste  Brise, 

Den  hele  Himmel  spejler  vor  uendelige  Lise,  — 

Og  vi  smiler,  som  du  nu,  der  glemmer,  hvor  vi  gaar  .  .  . 

SANCTA  VENISIAS  BRØND 


Venus  blev  i  Romerkirken  bestandig  dyrket 
under  Navnet:  Den  hellige  Venisia. 

Remy  de  Gourmont. 

De  vandrer  over  Jorden  som  Konger  uden  Land .  . . 

De  martres  ej  af  Solen  og  det  glødende  Sand 
Men  fortæres  i  en  indre,  uudslukkelig  Brand. 

De  finder  ingen  Kølighed  i  Stjernernes  Skær,  — 

En  gaadefuld  Stjerne  har  mærket  enhver 
I  Sankte  Venisias  Pilegrimshær. 

De  har  glemt  deres  Hjemstavn  og  glemt  deres  Byrd,  — 

De  har  Hjernen  bedøvet  og  Hjertet  forført 
Af  et  Æventyr,  ingen  ved,  hvor  de  har  hørt. 

Et  Minde  fra  de  Dybder,  hvor  Sjælene  gror 
I  en  Evigheds  Søvn,  før  de  fødes  paa  Jord,  — 

En  forjættende  Drøm  som  en  Sang  uden  Ord. 

De  tørster  mod  at  synke  i  en  grænseløs  Favn 
Og  finder  kun  Salve  for  usigeligt  Savn 
I  Venisias  søde,  balsamiske  Navn. 

Hende  vil  de  give  hver  flakkende  Glød 
For  at  fødes  igen  efter  lutrende  Død 
Med  ukrænkeligt  Lys  af  det  salige  Skød. 

En  længes  mod  at  slukne  som  en  aftenrød  Sky  .  .  . 

En  drømmer  om  at  vaagne  som  et  Solskær  paa  ny  . . 
Mange  segner  i  Mørke  uden  Aften  eller  Gry  . . . 

Men  den  udvalgte  finder  i  en  skumrende  Stund 
Som  et  ældgammelt  Sølv  i  ubrydeligt  Blund 
Det  viede  Vand  i  Venisias  Lund. 

Da  vaagner  i  hans  Hjerte  —  betagende  sær  — 
Som  en  Hymne,  en  Vellugt,  et  Glorieskær  — 

Den  Vished  at  være  Venisia  nær. 

Han  bryder  mange  Roser  som  Segl  fra  sit  Fund: 
En  Favn  for  sin  Favn  og  en  Mund  for  sin  Mund 
Kan  han  øjne  i  Venisias  Brønd  uden  Bund. 

Han  bøjer  sig  over  den  mosgrønne  Rand, 

Men  Glimtet  er  mørknet,  —  hans  Læber  i  Brand 
Møder  kun  bittert  og  isnende  Vand. 


Snart  hviler  igen,  ubevægelig  skøn 

Som  en  Jomfru,  hvis  Hjerte  vil  modnes  i  Løn, 

Venisias  tavse,  usalige  Brønd. 

Kai  Friis-Møller 

ERINDRINGER  OM  P.  C.  SKOVGAARD 


Af  hvad  Fader  eller  Faster  har  fortalt  mig  om  slægten,  er 
noget  af  det  første,  jeg  mindes,  at  Farfader  Tham  Masmann 
Skovgaard  havde  faaet  gaarden  Hammershus  ved  Ringsted, 
maaske  i  gave  af  en  velstaaende  Onkel.  Der  blev  Fader  født 
den  4.  April  1817.  Da  Farfader  ikke  havde  kendskab  til  land¬ 
væsen,  gik  det  galt  med  Hammershus,  hvorefter  han  fik  Frebo- 
gaarden  ved  Søborg  Sø.  Herfra  havde  Fader  sine  tidligste  min¬ 
der;  han  huskede  blandt  andet  stien  ned  til  søen  og  de  store 
rørskove.  Her  gik  det  ogsaa  galt,  og  mine  Bedsteforældre  flyt¬ 
tede  da  til  Vejby  (naboby  til  Tisvilde),  hvor  de  fik  en  lille 
handel  med  traad,  skraa  og  sligt.  Fader  har  som  dreng  tit 
maalt  for  1  skilling  skraa  af  efter  et  mærke,  der  var  skaaret  i 
disken.  Denne  handel  kunde  dog  ikke  føde  dem;  Farfader  tog 
da  til  København,  hvor  han  fik  ansættelse  ved  Frederiksberg 
politi,  medens  farmoder  blev  og  passede  Butikken  i  Vejby.  Fader 
sagde,  at  det  var  fra  hende,  han  arvede  sine  evner  og  lysten  til 
maleriet;  hun  malede  blomster  i  aquarel.  Ogsaa  Farfader,  der 
vist  døde  et  par  aar  efter,  at  han  var  kommet  til  København, 
holdt  af  blomster. 

Naar  Peter  kom  fra  skole  sammen  med  sine  søstre,  stod  der 
et  ordentlig  fad  smørrebrød  og  ventede  paa  dem;  det  gjaldt  da 
om  at  komme  først  til  fadet  og  faa  bidt  mærke  i  de  fleste 
stykker.  Fader  var  fingernem  og  har  senere  hjulpet  os  drenge 
med  mangt  stykke  legetøj.  Han  havde  ikke  megen  morskabs¬ 
læsning,  men  den,  han  havde,  brugte  han;  Robinson  Crusoe 
læste  han  vist  16  Gange.  Paa  de  dejlige  store  græsklædte  strand- 

bakker  har  han  og  søstrene  tit  tumlet  sig  i  godt  vejr.  Men 
barsk  kunde  der  være;  naar  Fiskerne  fra  Raageleje  kom  ind  til 
Vejby,  syntes  de,  det  lunede,  som  i  en  stue.  Her  ved  Raageleje 
var  befolkningen  dengang  saa  fattig,  at  det  hed  sig,  fiskerne  kun 
havde  ét  par  lange  støvler,  som  maatte  gaa  paa  omgang. 

Mange  historier  kunde  Fader  deroppe  fra  egnen,  dels  vel 
fra  hans  egen  tid,  men  vist  ogsaa  fra  en  ældre.  Om  hvorledes 
gamle  koner  blev  anset  for  hekse  og  trukket  gennem  gade¬ 
kæret  ved  et  langt  reb.  Vi  maa  huske,  at  inden  jernbanerne 
kom,  dannede  Grib  skov  et  alvorligt  skillerum  fra  det  civiliserede 
land  søndenfor,  .meget  større,  end  om  skoven  havde  været  en 
fjord.  Tyveri  var  nok  almindeligt  deroppe.  Om  det  var  smeden, 
der  havde  stjaalet  hanen,  ved  jeg  ikke;  men  da  den  blev  efter¬ 
søgt,  og  tyven  nægtede,  galede  den  uheldigvis  i  hans  dragkiste 
ved  siden  af.  Der  var  en  bonde,  som  stedse  var  saa  vel  raget, 
men  det  kom  sig  af,  at  han  havde  for  vane  altid  at  gaa  og  skrabe 
sig  med  glasskaar.  En  anden  var  saa  snavset,  at  man  foreslog 
ham  at  vaske  sig;  men  det  hjalp  ikke,  han  forklarede,  at  „om 
en  fille-fem  daue  va  de  lie  galt  igen.“  Engang  blev  der  sagt  til 
en  bonde,  at  han  havde  skæmmet  sig.  Ja,  hvodan  ska  et  ansigt 
blive,  naar  man  gaar  mæ’et  te  hværdau?"  svarede  han.  En  Dag 
disputerede  Fader  med  sin  yngste  søster  Mine,  om  slemme  Folk 


Digitized  by 


Google 


310 


Erindringer  om  P.  C.  Skovgaard 


kunde  blive  gode  ved  god 
omgang.  Fader  mente  ja 
og  Mine  nej.  Mine  næv¬ 
nede  da  den  værste  kæl¬ 
ling  i  hele  byen,  men  Fader 
paastod,  at  selv  hun  kunde 
blive  skikkelig.  Mine  gjor¬ 
de  forsøget,  tog  sig  paa  at 
være  venlig  mod  rappen¬ 
skralden,  og  jo!  hun  maat- 
te  give  Fader  ret!  Faster 
Mine  bidrog  sit  til  under¬ 
holdet  ved  blandt  andet 
at  sy  guld-  og  sølvnakker 
til  konernes  huer;  i  Far¬ 
moders  hus  fandt  altsaa 
et  møde  mellem  gammel 
bondehaandværk  (skøn¬ 
værk)  og  den  frembry- 
dende  nationale  kunst  sted.  Faster  samlede  ogsaa  folkeviser  til 
Svend  Grundtvig,  hvem  Fader  var  ven  med. 

Da  Fader,  der  sammen  med  de  to  yngre  søstre,  Magdalene 
og  Vilhelmine,  blev  opdraget  af  Moderen,  engang  som  lille  var 
til  høstgilde,  gav  han  sig  til  at  tegne  paa  bordet  med  spille¬ 
kridtet;  maaske  har  han  som  de  andre  brugt  æbleskiveme  til 
vidskelæder.  Han  tegnede  de  dansende,  og  de  omstaaende  mo¬ 
rede  sig  over  at  kunne  kende  halte  Per  røgter,  som  han  svang 
sig.  Fader  har  fortalt  om  sin  gamle  gode  skolelærer  Jensen,  et 
ypperligt  Menneske,  som  Fader  var  overordentlig  taknemmelig 
for  mangt  og  meget.  Det  var  sikkert  fra  først  af  ham  og  en 
skovrider  fra  Tibirke,  som  interesserede  sig  for  Faders  evner  og 
søgte  at  hjælpe  ham  frem,  men  Pastor  Visbye  har  vist  ogsaa 
gjort  meget,  muligvis  paa  grund  af  henvendelse  fra  skolelæreren 
eller  skovrideren. 

Allerede  da  Fader  kom  paa  Kunstakademiets  kontor  for  at 
indmelde  sig,  traf  han  der  Lundbye,  kom  i  Snak  med  ham  og 
fik  at  vide,  at  han  var  fra  samme  egn;  snart  blev  Lundbye  hans 
bedste  ven  i  livet.  Da  en  anden  paa  skolen  havde  taget  plads 
imellem  dem,  var  det  ikke  frit  for,  at  de  drillede  denne;  senere 

kom  de  vist  til  at  sidde 
side  om  side.  Om  som¬ 
meren  har  de  ligget  paa 
landet  sammen  i  Vejby 
eller  den  egn.  Fader  har 
fortalt  om,  hvor  let  Lund- 
bye  havde  ved  at  finde 
motiver  og  begynde,  me¬ 
dens  han  selv  kunde  gaa 
omkring  uden  at  komme 
i  gang,  og  saa  endte  det 
med,  at  Fader  satte  sig 
til  at  male  slibestenen  paa 
sin  egen  Moders  gaards- 
plads.  Lundbye  undrede 
sig,  men  maatte  indrøm¬ 
me,  at  slibestenen  blev 
god.  Det  var  ogsaa  en 
storartet  slibesten.  Stenen  gik  rundt  i  et  firkantet,  aflangt  hul  i 
et  nogle  alen  langt  stykke  træstamme,  mosgroet  og  kroget,  meget 
morsommere  end  den  slibesten,  paa  hvilken  Fader  senere  prøvede 
sine  elevers  taalmodighed. 

Fader  holdt  paa,  at  det  var  godt  at  begynde  kunstnerbanen 
med  at  gaa  i  malerlære,  saa  lærte  man  at  bestille  noget,  sagde 
han,  og  gik  det  galt  med  kunsten,  kunde  man  gaa  over  til  at 
blive  haandværker.  Han  har  selv  været  i  malerlære  hos  maler¬ 
mester  Brus  og  har  fra  sin  læretid  fortalt  om  en  svend,  som  var 
saa  raa,  at  Fader  tegnede  ham  i  selskab  med  æsler  og  svin,  og 
skrev  nedenunder  „man  befinder  sig  bedst  blandt  sine  lige.®  Teg¬ 
ningen  kom  frem  ved  frokosten,  og  da  de  andre  lo,  vilde  fyren 
have  fat  i  den,  men  de  andre  ikke  lade  ham  faa  den.  „Aa!  Giv 
ham  den  bare,“  sagde  Fader,  „jeg  kan  jo  tegne  saa  mange,  det 
skal  være.“  Svenden  brød  sig  saa  ikke  om  den  og  var  siden 
skikkelig.  Fader  havde  arbejde  i  frimurerlogen  og  maatte  ved 
brug  til  deres  sørgehøjtider  male  plader  med  dødningehoveder. 
Da  mester,  som  malede  lignende  plader,  saa,  at  Faders  blev  de 
bedste,  bad  han  ham  male  sin  om,  og  Fader  malede  saa  resten. 

Mod  os  børn  var  han  saare  god  og  legede  tit  med  os,  kunde 
skjule  sig  i  den  mørke  stue  ved  siden  af  og  brumme,  for,  naar 

vi  vovede  os  der¬ 
ind,  at  fare  frem 
som  en  løve,  en 
mild  løve.  Men  om 
denne  mørkeleg 
virkelig  var  sund, 
tvivler  jeg  paa.  Han 
tegnede  og  malede 
billeder  til  os,  stor¬ 
artede  til  børn  og 
storartede  i  sig  selv. 
Sommetider  blev 
de  malede  med 
vandfarve;  jeg  hu¬ 
sker,  hvorledes  Fa¬ 
der  samlede  pen- 
selhaarene  med 


munden,  og  hvorledes  han  lagde  den  blaa  luft  paa,  og  medens 
den  var  vaad,  tørrede  de  lette  Skyer  op,  d.  v.  s.  fjærnede  farven 
med  en  næsten  tør  pensel.  En  gang  maatte  Niels  og  jeg  sidde 
model  til  et  billede  i  vor  bog,  den  gang  Morbroder  Titus  Schouw 
sejlede  til  Afrika  med  Grev  Knuth.  Der  red  Niels  paa  en  stork 
i  flyvende  fart  og  truttede  i  en  gul  trompet,  og  jeg,  lidt  mere 
langbenet,  sad  paa  en  delfin  med  dannebrog  i  haanden;  skibet 
saas  lille  og  for  fulde  sejl  i  baggrunden,  men  vi  var  enige  om, 
at  Niels  kom  først  og  Onkel  sidst.  En  gang  havde  jeg  faaet  ler 
og  lavet  et,  efter  mine  begreber,  prægtigt  hovede  og  viste  fader 
det.  Han  lavede  det  om  til  et  tydeligt  formet  hoved,  som  Don 
Quixotes,  for  at  vise  mig,  hvordan  jeg  skulde  behandle  ler.  Men 
jeg  var  ked  af,  at  mit  dejlige,  kartoffelformede  hovede  ikke  var 
mere.  Nu  vilde  jeg  ønske,  jeg  havde  Don  Quixotes,  det  var 
saa  friskt  modeleret,  begge  staar  de  tydeligt  for  mig. 

Fader  holdt  ogsaa  af  at  lave  guttaperkaansigt,  han  kunde  godt 
være  blevet  skuespiller.  Naar  vi  i  leg  skulde  prøve  at  holde  al¬ 
voren,  satte  han  en  mine  op,  saa  vi  straks  var  færdige,  men  naar 
Moder  saa  ham  i  ansigtet  med  sine  mægtig  alvorlige  øjne,  smilede 
han  næsten  lige  straks.  En  gang  da  Morbroder  besøgte  os  og  syn¬ 
tes,  at  vi  københavnerdrenge  var  tynde  og  blegnæbede,  sagde  han, 
vi  skulde  komme  over  til  ham  paa  Lolland  og  spise  kød  (vi  fik 

saamænd  fuldgod  kost  hjemme).  Da  vi  fortalte  Fader  det,  blev 
han  vred  og  sagde,  at  mad  var  ikke  det  vigtigste  eller  eneste  at 
tænke  paa.  Tobak  holdt  han  af,  men  da  Moder  aldeles  ikke 
kunde  dermed,  holdt  han  op  at  ryge  og  tog  kun  yderst  sjældent 
en  cigar  i  selskab;  engang  med  den  bemærkning,  at  det  var  to 
aar  siden,  han  havde  røget  den  sidste. 

Naar  Fader  hvilede  sig  fra  sit  arbejde,  var  det  hans  lyst  at 
arbejde  i  haven,  og  mangen  en  time  er  gaaet  paa  den  maade. 
Han  havde  sine  teorier  om  haveanlæg.  Den  have,  han  anlagde, 
skulde  nok  blive  god.  Blomsterne  skulde  især  være  tæt  om 
huset,  som  en  ramme  om  dette,  fryde  øjet,  der  hvor  man  mest 
kom,  ikke  i  ovale  bede  som  salatfade,  snarere  i  lange  bede  med 
f.  eks.  buxbom  uden  om,  som  borter  om  huset,  sluttende  sig  til 
arkitekturen.  En  stor  græsplæne  lige  for  havedøren,  og  gange 
med  klippede  hække,  smukke  stedsegrønne  buske  og  lige  spad¬ 
seregange.  Derpaa  noget  friere  overgang  til  den  skov,  som  helst 
skulde  danne  afslutningen,  den  være  sig  nok  saa  lille.  Mark  og 
nogle  træer  var  ogsaa  godt.  Nysø  have  f.  eks.  kunde  han  lide, 
som  den  dengang  var.  Nu  er  smaadammene  fyldte,  og  grupper  af 
hamp,  majs  og  amerikansk  olie  indtager  desværre  deres  plads. 
Fader  forsøgte  at  dyrke  broccoli  og  pomidoro  og  havde  et  figen¬ 
træ  udenfor  gadedøren. 

Om  Aftenen  læste  han  gærne  for  os  børn  og  til  vor  glæde, 
for  han  læste  godt.  Vi  maatte  da  gerne  sidde  stille  og  tegne,  men 
ellers  kunde  han  ikke  med  forstyrrelse;  læste  han  noget  alvor¬ 
ligt,  kunde  det  hænde,  vi  ikke  maatte  tegne.  Engang  ved  saa- 
dan  lejlighed  havde  en  flue  forvildet  sig  ind  i  en  papirpose,  som 
laa  paa  bordet;  dens  summen  gjorde  os  børn  urolige,  og  det 
endte  med,  at  Fader  holdt  op  at  læse,  gemte  det  til  en  anden 
gang,  skønt,  eller  netop  fordi  det,  han  vilde  læse,  var  alvorligt 
og  laa  ham  paa  sinde.  Han  var  ikke  just  ivrig  læser,  men  læste 
med  omtanke,  og  det  han  læste,  huskede  han  godt. 

Som  lærer  holdt  Fader  paa,  at  man  kunde  rask  væk  tegne, 
hvad  man  havde  lyst  til,  men  at  Akademiet  burde  lade  eleverne 
tegne  efter  levende  model,  inden  de  fik  hele  antikke  figurer  at 
arbejde  med,  da  de  meget  bedre  vilde  forstaa  antikken,  naar  de 
kendte  menneskeformen  fra  modellen.  Derimod  burde  man  som 
maler  lære  oliefarven  at  kende,  prøve  sig  frem  med  beskedne 
genstande  opstillede  lige  for  sig  eller  forgrundsdetailler  i  det  frie, 

inden  man  gav  sig  i  lag 
med  større,  sammensat¬ 
te  opgaver  med  mel¬ 
lemgrund  og  baggrund 
o.  s.  v.  Man  burde  be¬ 
gynde  med  at  øve  sig 
i  at  male  pastost,  ikke 
beregne  paa  lasur,  saa 
vidt  muligt  færdig  med 
det  samme.  Svær  farve 
i  lyset,  tyndere  i  skyg¬ 
gen.  Hvor  tit  har  jeg 
dog  ikke  sandet  det 
gode  og  naturlige  i  det¬ 
te,  naar  jeg  har  set  be¬ 
gyndere  bryde  deres 
hjærne  med  for  store 
opgaver,  eller  spekulere 
ud,  hvad  der  nu  netop 
var  deres  opgave.  Med  det  samme  man  fra  lettere  til  sværere 
opgaver  lærer  at  behandle  farven,  kommer  det  nok  af  sig  selv, 
det,  som  man  netop  skal  male,  om  man  ellers  har  noget,  der 
skal  frem.  Og  naar  unge  kom  for  at  undervises,  prøvede  han 
tit  først  deres  taalmod  paa  den  førnævnte  slibesten.  Og  efter  den 
fik  de  ikke  altid  noget  morsomt,  en  knibtang  ved  siden  af  en 
skruetrækker  kunde  godt  følge,  inden  eleven  fik  det  gamle  krudt- 
horn  af  kohorn  med  messingmekanisme  eller  hjortekraniet  at 
male.  Jeg  maa  tilstaa,  at  jeg  er  sluppet  for  slibestenen,  jeg  tror 
ikke,  at  alle  maatte  døje  den. 

Da  jeg  engang  malede  en  musvaage  med  udbredte  vinger  og 
malede  de  mørke  smaa  fjer  for  mørke  imod  den  lyse  inderflade 
af  vingen,  sagde  Fader  mig  besked  om  valeurerne;  jeg  skulde 
sammenligne  ikke  alene  de  mørke  fjer  med  de  lyse,  men  ogsaa 
med  den  mørke  baggrund  og  det  hele,  saa  vilde  jeg  se,  at  de 
mørke  fjer  laa  i  lys,  og  jeg  vilde  bedre  finde  farvestyrkeme. 
Naar  eleverne  klagede  over,  at  de  ikke  kunde  komme  ud  af 
det,  sagde  han:  „kom  blot  rigtig  ind  i  det,  saa  kommer  De  nok 
ud  af  det.“  Naar  han  sad  i  stuen,  kunde  han  spørge  mig,  om 
jeg  syntes,  skyggen  under  sofaen  var  sort,  og  saa  forklare  mig. 

hvor  fjæmt  den  var  fra  sort,  hvor  mørk  den  saa  var.  Og  en¬ 
gang  jeg  malede  en  buxbomhæk,  gjorde  han  mig  opmærksom 
paa,  hvorledes  det  grønne  virkede  lysere  og  mere  samlet  paa 
overfladen,  hvor  man  saa  hen  af  de  mange  blade  bag  hinanden, 
medens  virkningen  var  mere  spredt  og  mørkere  paa  siden,  hvor 
der  saas  dybder  mellem  bladene.  Han  fordrede  ingenlunde  fin 
udførelse,  i  alt  fald  var  han  flere  gange  glad,  naar  jeg  havde 
malet  noget  hurtigt,  forsaavidt  der  var  kommet  karakter  i  det. 
Saaledes  havde  jeg  engang  malet  efter  en  levende  hundehvalp, 
og  da  den  bevægede  sig,  maatte  jeg  skynde  mig.  Det  arbejde 
syntes  han  om  og  sagde,  jeg  skulde  blive  ved  paa  den  maade, 
naar  jeg  malede  efter  levende  dyr.  Jeg  gik  da  til  det  næste  søn¬ 
dag  igen,  men  nu  skulde  det  jo  være  rigtig  godt,  jeg  gjorde  mig 
megen  umage  og  udførte  det  pænt,  men  følte  det  gik  galt,  fordi 
hvalpen  forandrede  stilling.  Fader  brød  sig  heller  ikke  om  det 
studie,  der  var  hverken  den  friske  pensel  eller  den  karakter  som 
i  det  forrige. 

Man  maa  dog  ikke  tro,  at  han  ikke  holdt  af  smuk  udførelse. 
Han  har,  vistnok  efter  hvad  han  havde  hørt  Høyen  sige,  fortalt 
om  Rembrandts  portrætter  af  Borgmester  Six  og  hans  moder, 
hvor  det  ene,  Borgmesteren,  var  kostet  ned  med  bravour,  det 
andet  yderst  gennemført;  man  vendte  sig  fra  det  ene  til  det 
andet  og  vidste  ikke  hvilket  der  var  det  dejligste.  Dog  tror  jeg, 

at  Fader  vilde  foretrække  den  genialt  nedsmurte  Borgmester; 
for  det  bredt  malte  var  ham  dog  kærest.  Han  kunde  tale  om  en 
hvid  krave  paa  et  gammelt  portrait  „den  ser  ud,  som  var  den 
malet  i  et  strøg,  og  saa  gør  det  jo  ikke  noget,  om  der  i  virke¬ 
ligheden  er  brugt  flere."  Han  omtalte  beundrende  nogle  bredt 
malte  tidsler  af  Velasquez  og  af  den  samme  maler  en  kjole,  som 
kun  var  udført  med  nogle  streger  hen  over  det  ellers  bare  lær¬ 
red,  men  som  dog  fortrinlig  gengav  graat  silketøj.  Han  tilføjede: 
„Dette  lader  Folk  sig  ikke  byde  nu."  Dette  var  vel  omkring 
1870,  nu  er  folk  jo  vænnet  til  en  del. 

Men  naar  Rafael,  smukt  gennemført,  malede  guldsnittet  paa 
en  bog,  var  det  dog  noget  af  det  dejligste.  Fader  sagde  om  ar¬ 
bejdet:  „det  gør  ikke  noget,  om  man  lyver,  blot  ingen  kan  se 
det."  Dermed  mente  han  jo,  at  naar  man  blot  ejede,  arbejdede 
for  den  kunstneriske  sandhed  i  billederne,  saa  at  man  følte  naturen 
i  dem,  da  stod  man  ellers  frit  overfor  sit  emne,  kunde  tage  fra 
og  lægge  til  efter  behag.  Den  sandhed,  der  havde  værdi,  den  var 
ham  dyrebar  nok.  En  anden  gang,  da  jeg  malede  efter  en  ud¬ 
stoppet  ugle,  fra  hvis  ene  vingeunderside  en  ferrippe  lyste  frem, 
tog  han  med  et  fedt  strøg  og  satte  den  paa,  saa  den  var  der; 
jeg  havde  pirket  med  den  uden  at  faa  skønheden  frem.  Fader 
har  fortalt,  at  Sonne  engang  bemærkede  om  en  liggende  ko, 
Lundbye  havde  malt,  at  den  laa  for  let.  Lundbye  blev  ærgerlig. 

men  den  næste  ko,  han  malede,  kom  til  at  ligge  saa  tungt,  at 
der  skulde  noget  til  at  rejse  den.  Sonnes  kreaturer  ligger  altid 
tungt,  som  store  dyr  ligger,  sagde  Fader. 

Han  mente,  at  eleven  skulde  undgaa  lasur,  begynde  med  at 
male  farverne  rigtigt  lige  straks,  øve  sig  i  at  blande  dem  paa  pa¬ 
letten  og  saa  sætte  dem  hen.  Han  anførte  Horace  Vernet  som 
en  mester  i  dette;  han  traf  straks  den  rette  tone  i  en  hvilken 
som  helst  plan  i  billedet.  Derimod  havde  Fader  ikke  noget 
imod,  at  den  øvede  kunstner  beregnede  virkningen  paa  lasur; 
selv  brugte  han  det  meget  i  sine  billeder.  En  let  lasur  med  sort 
gav  stoffet  i  vand  i  modsætning  til  luft,  lasuren  gav  vandet  dybde 
og  fasthed,  blankhed!  Hans  hvide  skyer  fik  vist  i  reglen  deres 
varme  glød  ved  en  meget  tynd  lasur  med  brændt  terra  siena. 
For  at  give  det  vaade  efter  tordenbløden  paa  hans  store  galleri¬ 
billede,  det  at  solen  nu  funkler  i  draabeme,  dubbede  han  lys 
paa,  især  paa  bøgetræet  til  beskuerens  højre  side,  saa  disse  lyse 
prikker  toppede  sig  lidt  ud  og  fangede  lyset.  Da  de  var  tørre, 
gav  han  træerne  en  velberegnet  lasur,  egetræerne  paa  krys  og 
tværs,  bøgetræerne  med  omtrent  vandrette  strøg,  altsaa  efter  ka¬ 
rakteren  af  træerne.  Derved  formindskes  de  altfor  grove  hvide 
toppe,  saa  at  de  tindrede  og  bladene  blev  vaade.  Og  luften  fik 
en  lasur  af  ultramarin,  saa  den  blev  dyb  blaa,  som  himmelen  er, 
naar  en  tordenskylle  har  renset  den.  Jeg  synes  iøvrigt,  at  noget 
af  draabernes  glimten  fra  bladene  er  svundet  bort  i  tidens  løb. 
Fader  holdt  af  at  sætte  palet  op,  det  der  nu  sjældent  bruges. 
Det  sidste  efteraar,  han  levede,  var  jeg  med  ham  paa  Nysø;  jeg 

skulde  ud  at  male  ved  Præstø  bugt,  under  Hollænderskoven. 
Fader  satte  da  farverne  op  til  mig,  d.  v.  s.  blandede  dem  i  de 
toner,  han  mente  vilde  være  brugbare,  og  satte  dem  paa  palet¬ 
ten,  medens  vi  endnu  var  paa  vort  værelse.  Det  fremmede  meget 
mit  arbejde,  og  da  han  saa  kom  ud,  gjorde  han  nogle  kritiske 
bemærkninger.  Til  slut  malede  jeg  ham  selv  komme  gaaende  i 
mellemgrunden.  Det  blev  et  af  mine  pæneste  studier. 

I  sin  lænestol,  hvor  han  læste  for  os,  har  han  tit  siddet 
model  for  os  drenge.  Han  kunde  da  sidde  og  betragte  sine  hæn¬ 
der,  studere  dem.  Han  har  fortalt  om,  hvor  dejligt  Titian  kunde 
male  hænder  paa  en  hvid  dug.  I  det  hele  stod  Titian  med  de 
gyldne  farver  hans  hjærte  nær,  og  saa  mesteren,  Rembrandt. 
Jeg  husker,  at  han  har  bemærket  om  vort  Emausbillede,  hvor 
ypperligt  det  var  i  skyggen;  man  saa  ikke  straks  hunden,  men 
naar  øjnene  havde  vænnet  sig  lidt  til  mørket,  var  den  der  godt 
nok.  Og  som  de  stærke  lyspartier  var  udmodellerede  paa  det  bil¬ 
lede;  den  gamle  kones  ansigt,  glasset,  som  hun  holder  i  haan¬ 
den,  var  dejligt  formet,  skønt  det  næsten  kun  var  gjort  med  et 
glanslys.  Saameget  er  der  jo  dog,  at  man  kan  se,  hvor  rigtigt 
dette  sidder. 

Svanepels  og  Claus  Lothringer,  Skrædderens  Andres,  Rafael, 

Correggio  i  Parma,  han  talte  om  alle  de  gode.  Og  saa  den  for¬ 
træffelige  kokketøs  i  krypten  under  Modenas  domkirke;  hun 
hører  til  en  gruppe,  et  skulpturarbejde  i  brændt  ler,  naturalistisk 
modeleret  og  end  yderligere  malet  „Som  den  kokketøs  blæser 
paa  vællingen  i  skeen,  inden  hun  giver  den  lille  kristus  at 
spise.  “  Ogsaa  om  de  pompeianske  malere  talte  Fader  ofte.  I 
grunden  vidste  han  vel  ikke  ret,  om  han  skulde  give  disse  eller 
de  kære  renaissancebilleder  fortrinet.  Stof  og  pensel  var  jo 
dejlige  i  de  pompeianske.  Mon  han  dog  ikke  vilde  have  taget 
renaissancemestrene,  fra  og  med  Leonardo?  Af  de  tidligere  hu¬ 
skes  udtalelser  om  Mantegna.  Af  Kristusfremstillinger  satte  han 
Leonardos  kristushoved  paa  nadverens'  indstiftelse  (eller  tegningen 
dertil)  højest;  Rafaels  Transfiguration  var  dejlig.  Rubens  var  og¬ 
saa  noget  for  ham,  saasom  Abbeden  paa  vort  galleri,  men  jeg 
tror  især  Rubens’  landskaber.  Han  syntes  næsten,  at  naar  saa- 
dant  var  malet,  tjente  det  ikke  til  meget,  at  han  selv  malede 
landskaber,  men  tilføjede,  at  Høyen  havde  trøstet  de  senere  land¬ 
skabsmalere  med,  hvad  der  for  dem  var  at  gøre.  Man  kunde 
ogsaa  male  godt  paa  en  anden  maade  end  Rubens,  selvom  hans 
landskaber  var  højden.  Da  en  dansk  maler  kom  hjem  fra  udlan¬ 
det,  var  de,  som  endnu  ikke  havde  været  ude,  deriblandt  Fader, 
ivrige  efter  at  høre,  hvad  han  havde  at  fortælle,  og  Fader 
spurgte  navnlig  efter  Rubens  landskaber,  men  blev  meget  skuffet, 
da  maleren  kun  sagde,  at  „de  var  malede  saa  tyndt."  Engang  jeg 
yttrede  min  beundring  over,  hvor  Fader  dog  kunde  male  (maaske 
han  talte  om  gammel  kunst),  sagde  han  „ja  jeg  har  maaske 
knækket  nogle  hasselnødder,  men  de  gamle  knækkede  valnødder 
og  kokosnødder.  “ 

Fader  tegnede  en  masse  broderimønstre,  og  med  alt,  hvad 
der  kan  siges  om  stilen  i  dem,  at  de  var  vel  naturalistiske,  saa 
er  de  dog  skønne,  og  der  er  godt  sammenhæng  i  dem.  Han  følte 
selv,  at  han  brugte  blomster  og  fugle  vel  direkte,  og  priste  Hil- 
ker  og  Constantin  Hansen,  at  de  forstod  bedre  at  omforme  na¬ 
turen  til  dekorativt  brug.  Men  alligevel!  der  er  mange  herlig¬ 
heder  mellem  Faders  mønstre,  mange,  mange,  og  som  tegninger 
og  aquareller  er  de  i  hvert  fald  ganske  dejlige,  ofte  tegnede  med 
hans  storladne  brede  pen  eller  malede  med  tydelige,  lette  farver. 
Han  kunde  nok  klage  sig,  naar  damerne  lagde  for  'meget  beslag 
paa  hans  velvilje  og  hjælp,  men  Moder  har  det  sikkert  alletider 

været  ham  en  glæde 
at  hjælpe.  Hun  teg¬ 
nede  og  malede  aqua- 
rel  selv,  og  brodere¬ 
de  saa  godt,  at  man 
skalsøge  hendeslige. 
Hendes  hovedværk 
er  den  kakkelovns¬ 
skærm,  som  Høyens 
fik  i  sølvbryllups- 
gave.  Den  Forestil¬ 
ler  et  vinterlandskab 
med  en  bort  om¬ 
kring.  Trods  land¬ 
skabets  store  natu¬ 
ralisme,  virker  det 
overordentlig  hold¬ 
ningsfuldt  og  er  me¬ 
sterligt  komponeret, 
med  bondegaarden  i  mellemgrunden,  børnene  med  slæden  og 
køerne  i  forgrunden  under  de  dejlige  asketræer,  som  med  deres 
tykke  kviste  egnede  sig  saa  godt  til  canevasbroderi,  baggrunds- 
skoven  under  vinterhimlen,  og  saa  den  tyste  stemning  over  den 
bløde  sne.  Det  er  syet  paa  meget  fint  kanevas,  og  Moders  taal- 
mod  blev  sat  paa  en  haard  prøve;  hun  maatte  tit  pille  op,  navn¬ 
lig  kneb  det  med  tonerne  i  graavejrsluften  og  baggrundsskoven. 
Men  man  skal  vist  langt  tilbage  i  tid  for  at  finde  et  saa  dejligt 
broderi,  og  da  bliver  det  af  anden  art.  Stativet  er  sikkert  ogsaa 
efter  Faders  tegning;  han  har  jo  i  det  hele  virket  paa  mangfoldig 
vis,  f.  eks.  sammen  med  Lundbye  dekoreret  en  stue,  som  nu  er 
kopieret  i  kunstindustrimuseet,  hvor  de  ægte  døre  og  dørstykker 
er  anbragte.  Ogsaa  et  lysthus  har  han  tegnet,  hvor  især  det  runde 
bord  var  saare  fornøjeligt;  fire  siddende  tigre  (udsavede  af  tykke 
brædder,  ferniserede  og  konturmalede)  bar  pladen. 

Da  Fader  i  1854  første  gang  var  i  Italien  sammen  med  mo¬ 
der,  brugte  han  mest  tiden  til  at  studere  gallerierne,  og  fik  der¬ 
for  ikke  malt  saa  meget.  Men  hans  samliv  med  de  gamle  mester¬ 
værker  satte  frugt  i  hans  kunst,  som  blev  mere  storstilet.  . 
Navnlig  i  nogle  dørstykker  mener  jeg  at  kunne  se  paavirkning 

af  veneziansk  kunst,  og 
Titian  har  sikkert  haft 
indflydelse paa  hans  land¬ 
skabsopfattelse.  Han  søg¬ 
te  senere,  efter  moders 
død,  det  Anckerske  le¬ 
gat,  og  rejste  paa  det  i 
1869,  for,  som  han  skrev 
i  ansøgningen,  denne 
gang  at  studere  naturen, 
male.  Mellem  disse  to 
italiensrejser  falder  hans 
rejse  til  verdensudstillin¬ 
gen  i  London  1862,  hvor 
han  særlig  saa  paa  mo¬ 
derne  fransk  kunst.  Den¬ 
ne  laa  ham  fjærnere  end 
renaissancen,  dog  saa  ha n 
nok,  at  af  moderne  kunst 
varden  franske  den  bed¬ 
ste,  selv  om  han  ogsaa 
syntes  om  enkelte  engel¬ 
ske  malere.  Han  omtalte 
mest  Horace  Vernet, 

Delaroche,  Breton  og 
Millet  Jeg  tror,  han 
særlig  holdt  af  Bre- 
tons  „Kornets  velsignelse."  Saa  i  1872  fik  vi  den  nordiske  ud¬ 
stilling;  den  virkede  stærkt  paa  ham.  Fagerlins  tilfældige  foldekast 
i  en  kjole  paa  det  billede,  hvor  pigen  staar  og  har  slaaet  det  ene 
ben  over  det  andet,  i  modsætning  til  vore  hjemlige,  mere  pla¬ 
stiske,  studerede,  mindre  bevægelige  folder,  og  den  ældre  Mun- 
thes  „tosjap",  som  ogsaa  var  en  aabenbaring  for  Marstrand,  men 
især  Wahiberg!  Ham  kunde  fader  ikke  faa  ud  af  hovedet,  end¬ 
skønt  han  ankede  over,  at  hans  billeder  ikke  var  færdige.  Wahi¬ 
berg  aabnede  sikkert  Faders  øjne  for  en  bedre  forstaaelse  af  det 
moderne  maleri.  Jeg  husker,  at  han  beundrede  farvens  fylde  og 
stofkarakteren  i  en  kløvermark  af  denne  svenske  kunstner.  Han 
syntes  ogsaa  om  Bergh,  men  ikke  om,  at  danske  efterlignede 

ham.  Noget  kommer  vist  deraf,  at  det  nye,  det  fremmede,  vir¬ 
kede  som  en  rus;  jeg  tror,  at  den  øjeblikkelige  vurdering  af  de 
forskellige  billeder  vilde  have  ændret  sig  ved  længere  bekendt¬ 
skab.  Men  efter  denne  udstilling  vilde  Fader  vist  have  haft  mere 
glæde  af  et  besøg  i  Paris.  Han  kom  der  ikke.  Havde  han  f.  eks. 
set  det  billede  af  Rousseau,  som  nu  er  paa  Glyptotheket,  vilde 
han  have  forstaaet  denne  og  frydet  sig.  Om  ham  har  Fader  sagt, 
at  Jul.  Lange  havde  hjulpet  ham  til  nogen  forstaaelse;  det  var 
helheden  og  stemningen  hos  Rousseau,  man  skulde  se  paa;  selv 
om  som  Lange,  efter  min  Mening  lidt  løjerligt,  udtrykte  sig  „hvor 
Rousseau  har  sat  sin  Pensel,  voxer  der  intet  Græs,  lige  saa  lidt 
som  hvor  Attilas  Hest  satte  sin  Hov.“  Dette  nye,  Fader  fik  at 
se,  satte  spor  i  hans  kunst.  1868,  efter  moders  død,  blev  hans 
farver  helt  sorte.  1869  i  Italien  vandt  han  atter  farveskønhed, 
men  efter  udstillingen  i  1872  synes  det  mig,  at  hans  farver  og 
behandling  har  ændret  sig  noget;  farven  var  bleven  finere,  be¬ 
handlingen  lettere  eller  fyldigere. 

Der  er  i  alt  fald  flere  af  hans  seneste  malerier,  der  vidner 
om  en  foryngelse  af  hans  kunst.  I  hans  sidste  aar  hændte  det, 
at  han  kasserede  flere  billeder,  fordi  de  ikke  tilfredsstillede  ham 
i  farven.  Vist  ialfald  to  blev  sat  til  side  og  gentagne  paa  nyt  lær¬ 
red,  hvorved  de  blev  langt  farverigere.  To  andre  fik  han  lov  til 
at  tage  hjem  fra  den  endnu  ikke  aabnede  udstilling;  de  blev 
overmalte  med  gulokker  og  hvidt,  saa  at  billedet  anedes  igen¬ 
nem,  men  han  naaede  kun  at  faa  malet  det  ene  op  igen  oven- 
paa  overmalingen,  efter  at  det  havde  staaet  en  tid.  Faders  raad 
til  eleverne  havde  alt  længe  været  „studer  først  den  levende 
model,  saa  antikken."  Hans  raad  til  de  unge  malere,  der  vilde 
ud,  var  nu,  om  ikke  tidligere,  „tag  først  til  Paris,  saa  til  Italien." 

”/«  1907.  Midt  paa  det  indiske  ocean,  mellem  Sokotra  og  Colombo. 

Joakim  Skovgaard. 

Engang  for  en  hel  del  aar  siden  laa  jeg  en  sommer  paa 
landet  sammen  med  to  ganske  unge  malere,  som  havde  en  stan¬ 
dende  strid.  Den  ene  holdt  paa,  at  man  i  sin  kunst  skulde  give 
sig  stemningen  i  vold,  medens  den  anden  mente,  at  man  kom 
videre  ved  at  arbejde  „forretningsmæssigt*.  Bortset  fra  individu¬ 
elle  ejendommeligheder  ligger  nok  det  mest  formaalstjenlige  der¬ 
imellem,  men  i  vor  tid  er  der  vel  mest  tilbøjelighed  til  at  arbejde 
efter  den  førstes  metode  eller  mangel  paa  metode.  Derfor  vil 
man  vist  have  vanskelighed  ved  at  fatte  det  berettigede  ved  i  sin 
stue  at  sætte  en  palet  op,  som  man  skal  bruge  i  det  frie.  Jeg 
selv  forstaar  det  ikke  ret,  men  har  man  øvelse  deri,  kan  det  vel 
spare  tid,  saa  at  man  netop  hurtigere  kan  gribe  belysningen, 
inden  den  forandrer  sig;  netop  denne  forretningsmæssige  frem- 
gangsmaade  kan  saaledes  fremme  det  lyriske  i  billedet.  Og  her 
er  jeg  ved  det  punkt,  hvor  jeg  gerne  vilde  gøre  en  tilføjelse  til 
det,  Joakim  har  skrevet. 

At  Fader  var  stærkt  optagen  af  Wahlberg  i  1872,  husker  jeg 
ogsaa,  og  jeg  er  sikker  paa,  at  det  var  fordi  lyriken  hos  ham 
var  ved  at  bryde  mere  igennem. 

I  Røders  lille  Bog  om  Fader  omtaler  han  ham  som  slet  ikke 
lyrisk,  men  ender  dog  med  en  begejstret  omtale  af  lyrikken  i  det 
store  dyrehavsbillede  paa  galleriet.  At  Fader  uden  ellers  at  være 
lyrisk  anlagt,  dog  skulde  male  et  fuldtonende  lyrisk  billede,  er 
umuligt.  Nej  han  sad  inde  med  ikke  lidt  lyrik,  selvom  det  ikke 
er  almindelig  foretaaet.  Dette  vilde  sikkert  en  samlet  udstilling 
af  hans  arbejder  vise.  Jeg  skal  pege  paa  enkelte.  Det  første,  han 
udstillede,  var  en  maaneskinsstemning,  og  et  andet  tidligt  maane- 
skinsbillede  foruden  flere  ting  viser  ogsaa,  at  han  i  sin  tidlige 
tid  arbejdede  med  stemningsbilleder.  Det  tabte  sig  i  en  lang  aar- 
række,  formodentlig  fordi  han  var  saa  optagen  af  andre  sider  af 
kunsten,  at  han  ikke  overkom  mere.  Men  der  er  dog  ialtfald  en 
absolut  undtagelse  i  tusmørkebilledet  med  uglerne  paa  galle¬ 
riet.  Men  her  er  lyrikken  ikke  rigtig  kommen  frem,  fordi  han 
var  uvant  med  saadanne  emner  og  tog  for  tungt  paa  opgaven; 
meningen  er  dog  tydelig  nok. 

Om  ikke  før,  saa  i  arbejderne  fra  italiensrejsen  69  mærkes 
imidlertid  et  omslag  i  retning  af  at  male  blødt  og  svømmende, 
det  var  det  lyriske,  som  var  ved  at  bryde  frem,  og  derfor  var 
han  saa  modtagelig  for  Wahlbergs  kunst,  hvilken  sikkert  ogsaa 

har  haft  indflydelse  paa  faders.  Den  blødhed  og  sødme  i  god 
forstand,  som  præger  de  sidste  aar  af  Faders  kunst,  har  maaske 
sat  sine  bedste  blomster  i  det  store  galleribillede  og  efteraars- 
billedet  fra  Brødebæk  i  den  Hirschsprungske  samling,  men  og- 
saa  andre  ting,  f.  eks.  studier  til  et  tidligt  morgenbillede,  viser 
hvor  stemningsmættet  hans  kunst  nu  var  bleven. 

Af  Fortidens  kunstnere  tror  jeg,  at  Rubens,  Claude  Lorrain, 
maaske  ogsaa  Swanevelt  har  indvirket  stærkest  paa  Faders  kunst; 
mit  indtryk  er  dog  maaske  noget  tilfældigt,  efter  de  udtalelser 
jeg  netop  har  hørt  af  ham.  Han  ejede  Bolswerts  glimrende  stik 
efter  Rubens  „Atalanta’s  jagt“,  og  det  satte  han  overordentlig 
pris  paa.  Man  kan  godt  spore  elementer  fra  det  i  hans  kompo¬ 
sitioner,  men  man  kan  ogsaa  se  elementer  hentede  hos  Rafael. 
Jeg  husker,  hvordan  Fader  forklarede  det  for  os  (for  at  faa  os 
til  at  forstaa  Rafael),  at  det  gav  fylde  i  kompositionen  at  gentage 
en  linie  ved  at  lade  to  figurer  staa  ved  siden  af  hinanden  i  om¬ 
trent  samme  stilling.  Dette  brugte  Rafael  tidt,  f.  eks.  i  „Messen 
i  Bolsena"  i  figurerne  til  siderne,  og  det  har  Giulio  Romano 
lært  af  ham,  men  rigtignok  ført  det  helt  ud  i  det  utaalelige. 

Denne  ting,  som  Fader  er  bleven  opmærksom  paa  hos  Ra¬ 
fael,  kommer  ofte  igen  i  hans  billeder,  f.  eks.  kan  en  sky  være 
anbragt  oven  over  en  trækrone,  saa  at  træets  og  skyens  konturer 
danner  en  dobbelthed. 

“/i  1908.  Karlsberg  ved  Hillerød. 

Niels  Skovgaard 

Naar  de  engelske  Parlamentsvalg  ved  Nytaarstid  1906  næ¬ 
sten  fuldstændigt  fejede  de  konservative  Partier  ud  af  Underhuset, 
da  skyldes  dette  i  første  Række,  at  saa  at  sige  alle  de  frisindede 
Kandidater  paa  Valgtribunerne  havde  forpligtet  sig  til  at  virke  for 
Gennemførelse  af  en  Beskatning  af  Grundværdierne.  Selve  Mini¬ 
steriets  Chef,  Campbeli-Bannerman  og  med  ham  Finansministeren 
Mr.  Asquith  samt  blandt  andre  Lord  Advokaten  for  Skotland, 
Thos  Shaw  og  the  Solicitor  General  for  Skotland,  Alex.  Ure  ser 
klart  nok,  at  kun  denne  Reform  kan  fri  Landet  for  Toldbeskyt¬ 
telsens  grænseløse  Ulykke.  Tiden  vil  vise,  om  det  lykkes  disse 
Mænd  at  indfri  det  liberale  Partis  Løfte  i  saa  Henseende  fra 
Valgtribuneme  i  1906.  Men  herpaa  beror  Englands  Fremtid. 

Thi  Folket,  som  for  godt  to  Aar  siden  i  Forbitrelse  vendte 
sig  bort  fra  Mr.  Chamberlain  og  hans  Forsøg  paa  at  forbedre 
de  arbejdende  Klassers  Kaar  ved  at  beskatte  deres  Fornøden¬ 
heder  —  Folket  er  allerede  begyndt  at  spørge,  hvad  de  Liberale 
har  gjort  for  det  i  den  Tid,  de  har  haft  Magten.  De  Liberale 
lovede  ved  Hjælp  af  Grundværdibeskatningen  at  give  Adgang  til 
Jorden,  d.  v.  s.  Adgang  til  Arbejde  for  enhver,  der  tiltrængte  saa- 
dan  Adgang.  Alt,  hvad  de  indtil  nu  har  udrettet,  er  at  give  Eng¬ 
land  en  ret  umulig  Lov  om  Oprettelse  af  Smaabrug.  Grund¬ 
værdibeskatningen  er  ikke  kommen,  i  Stedet  for  kom  daarlige 
Tider,  og  Adgang  til  Arbejde  er  i  Dag  endnu  vanskeligere  end 
under  det  konservative  Regimente. 

Er  det  et  Under,  at  Folket  føler  sig  skuffet,  at  det  begynder 
at  lytte  til  Toldbeskytternes  Løfter  om  at  skaffe  Arbejde  ved  at 

udelukke  fremmede  Landes  Produkter.  Folket  føler  kun  alt  for 
bitterligt,  at  den  delvise  Frihandel,  England  nyder,  ingenlunde 
beskytter  mod  Nød  og  Sult,  og  i  sin  Desperation  begynder  det 
at  haabe  paa  Lettelse  gennem  Toldbeskyttelse.  Og  de  Liberale 
har  sig  selv  at  takke;  thi  det  eneste  Middel,  som  virkelig  kan 
sikre  Adgang  til  Arbejde  for  enhver:  Grundværdibeskatningen, 
har  de  jo  hidtil  savnet  Evne  og  Vilje  til  at  bringe  i  Anvendelse. 

Sagen  er,  at  naar  Toldbeskytteme  paastaar,  at  Frihandelen,  saa- 
ledes  som  den  praktiseres  i  England,  ikke  har  gavnet  Arbejderne, 
saa  har  de  ingenlunde  helt  Uret.  Frihandelen  har  mægtigt  for¬ 
øget  Landets  industrielle  Produktion,  og  indtil  Begyndelsen  a 
Halvfjerdserne  erholdt  ogsaa  Arbejderne  deres  Andel  af  det  for¬ 
øgede  Produktionsudbytte.  Men  med  den  saaledes  forøgede  Triv¬ 
sel  steg  Jordpriserne  voldsomt  Arbejdet  maatte  afgive  til  Grund¬ 
ejerne  en  saa  stor  Del  af  Arbejdsudbyttet,  at  hvad  der  blev  til¬ 
bage  ikke  var  nok  til  at  sikre  et  anstændigt  Vederlag  for  alle. 
De  heraf  følgende  daarlige  Livsvilkaar  har  skabt  en  Sløvhed  og 
Mangel  paa  Driftighed,  der  er  trængt  op  langt  højere  end  til  de 
egentlig  arbejdende  Klasser. 

Frihandelen  havde  virkelig  bragt  Trivsel  til  Landet;  men 
Trivselen  kunde  ikke  vare,  fordi  den  blev  omsat  i  forhøjede  Jord¬ 
værdier,  som  gik  i  Ikkeproducenternes  Lommer.  Den  var  bygget 
paa  en  falsk  Grundvold  og  kunde  ikke  modstaa  den  allerførste 
økonomiske  Storm,  som  ramte  den. 

Manchestermændenes  skønne  Korthus  sank  i  Grus. 

Indførelsen  af  Dampmaskinen,  særlig  Tærskeværket,  berøvede 
Landarbejderen  hans  Fortjeneste  om  Vinteren.  Yderligere  kom 
saa  Kommunikationsmidlernes  Forbedring  og  tillod  Indførsel  til 
England  af  Levnedsmidler  avlede  i  Lande,  hvor  Jorden  kostede 
lidet  eller  intet.  De  engelske  Forpagtere  kunde  ikke  længere 
konkurrere,  men  udlagde  deres  Jorder  til  „Græsgange",  og  Ar¬ 
bejderne  kunde  ikke  mere  finde  Livsophold  hverken  Sommer 
eller  Vinter.  De  maatte  gaa  til  Byerne  og  dér  trænges  om  en¬ 
hver  lille  Adgang  til  industrielt  Arbejde,  trykke  Lønnen  ned  og 
forøge  Byernes  Grundværdi. 

Men  det  blev  vanskeligere  og  vanskeligere  at  finde  Arbejde 
ogsaa  i  Byen.  Landbostanden,  som  i  et  vel  regeret  Land  er 
Hjemmeindustriens  bedste  Marked  og  samtidig  leverer  den  dens 
Raastoffer  og  Føde,  Landbostanden  eksisterede  jo  knapt  nok  mere. 

Saa  at  sige  alt  i  England  afhænger  jo  af  Industrien.  Og  berøvet 
sit  Hjemmemarked  var  denne  hovedsagelig  henvist  til  Eksport. 

Her  mødte  den  imidlertid  overalt  Toldmure.  Havde  nu  det 
engelske  Folk  været  i  Besiddelse  af  sin  Intelligens  og  Energi 
fra  Tredserne,  vilde  dette  ikke  have  gjort  stort  til  Sagen.  Thi 
takket  være  Skattefrihed  paa  alle  mulige  Raastoffer  kunde  Eng¬ 
land  dog  have  produceret  billigere  end  noget  som  helst  toldbe¬ 
skyttet  Land.  Men  Folket  er  ikke  mere  det  samme. 

Sagen  er,  at  saa  længe  der  ikke  gennem  Grundværdibeskat¬ 
ning  gives  Arbejderen  Adgang  til  Jorden,  saa  længe  er  selv  den 
rigeste  Produktion  ude  af  Stand  til  at  hjælpe  ham,  ja  saa  længe 
er  i  Virkeligheden  en  fattig  Produktion  gavnligere  for  ham.  Thi 
jo  mere  Produktionen  vokser,  jo  mere  ulige  vil  Velstandsforde¬ 
lingen  blive,  jo  mindre  vil  Arbejderens  Andel  blive.  Enhver  Pro¬ 
duktionsforøgelse  udfælder  sig  i  Grundværdi,  og  det  er  Grund¬ 
besidderne,  der  ene  nyder  Fordelen  af  Forøgelsen.  Det  er  saa- 
ledes  netop  paa  Grund  af  Trivselen,  at  vi  i  England  finder  de 
fleste  svimlende  rige  Jordbesiddere  og  det  største  Antal  af  for¬ 
færdelig  fattige.  —  Frihandelen  har  i  England  skabt  en  vældig 
Produktion;  men  den  har  ikke  kunnet  frelse  tretten  Millioner 
Arbejdere  fra  hver  Morgen  at  staa  op  uden  at  have  den  ringeste 
Vished  for  det  daglige  Brød.  Fornedrede  og  demoraliserede  af 
deres  usle  Kaar  er  mange,  maaske  de  fleste  af  de  engelske  Ar¬ 
bejdere  ude  af  Stand  til  at  yde  lige  saa  godt  Arbejde  som  deres 
Fæller  i  Udlandet 

Hvor  ulige  Velstandsfordelingen  er  i  England  fremgaar  med 
tilstrækkelig  Tydelighed  af  et  Værk  af  den  bekendte  Mr.  Mulhall 
„Industry  and  Wealth  of  Nations"  (1896).  I  Henhold  til  ham 
ejede 

327,000  Rigmænd  eller  1 V*  %  af  den  voksne  Befolkning 
9120  Miil.  i  eller  c.  80  %  af  al  Formuen, 

2,380,000  Middelstandsmænd  (11  %  af  den  voksne  Befolk¬ 
ning)  ejede  2120  Miil.  eller  18%  af  Formuen,  og 

18,210,000  Arbejdere  (c.  871/*  %  af  Befolkningen)  ejede  566 
Mili.  eller  c.  2  %  af  Formuen. 

Hertil  kan  føjes,  at  i  en  Artikel  i  The  Arena  for  December 
1896  opgives  det,  at  56  %  af  den  voksne  Befolkning  var  ganske 
uden  Formue. 

Til  Sammenligning  kan  anføres,  at  i  Henhold  til  en  Artikel  i 

„Landbruget"  ejede  i  Danmark  i  1907  —  l1/*  %  af  Skatteyderne 
kun  47  %  af  Formuen  medens  221/'*  °/o  ejede  76  %  og  76  <,/'o 
ejede  5  %. 

Det  ses  med  tilstrækkelig  Tydelighed,  hvor  langt  stærkere 
Velstanden  er  koncentreret  i  England  end  hos  os.  Allerede  i  1896 
var  Forholdene  langt  ugunstigere  end  i  Danmark  i  Dag;  men 
siden  den  Tid  er  Formuekoncentrationen  i  Henhold  til  Mr.  Mul- 
hall  foregaaet  med  forøget  Fan  De  56  %  fuldkommen  besid¬ 
delsesløse  Familieforsørgere  er  sikkert  vokset  anseligt  i  Antal 
siden  da. 

En  forsvunden  Landarbejderstand  og  en  delvist  demoraliseret 
Industriens  Hær,  det  er  hvad  Englands  „Frihandel"  har  ført  til. 
Trods  Forfaldet  er  Produktionen  dog  endnu  rig  nok.  Selv  om 
den  ikke  har  holdt  Skridt  med  Udlandets,  er  den  ikke  i  direkte 
Tilbagegang.  Men  hvad  er  det,  som  Landet  faar  i  Bytte  for  alle 
disse  Industriprodukter  afsendte  til  Udlandet?  Er  det  ikke  i 
stedse  stigende  Forhold  Luksusartikler  for  de  rige?  Det  er  i 
Bytte  for  Arbejdets  Produkter,  at  disse  Ting  kommer  til  Eng¬ 
land;  men  Arbejdet  faar  intet  af  dem.  Arbejdet  faar  overhovedet 
ikke  mere  end,  hvad  der  er  lige  tilstrækkeligt  til  at  opholde 
Livet  vedy  —  tretten  Millioner  faar  jo  ikke  engang  saa  meget. 
Resten  gaar  andet  Steds  hen.  Til  hvem  gaar  det? 

Svaret  er,  at  den  allerstørste  Del  gaar  netop  til  dem,  som  er 
Skyld  i  Miséren.  Man  regner,  at  for  at  faa  Adgang  til  den  Jord, 
uden  hvilken  overhovedet  intet  Arbejde  er  muligt,  maa  Arbejdet 
i  England  udrede  den  uhyre  Sum  af  £  150,000,000  eller  c. 
2,700,000,000  Kr.  aarligt;  alene  i  London  udredes  der  i  Dag 
som  ren  og  skær  Grundleje,  afset  fra  Bygningsleje  ikke  mindre 
end  £  20,000,000.  Men  hvor  tyngende  end  den  Byrde,  der  her¬ 
igennem  paalægges  Arbejdet,  kan  synes,  saa  er  det  dog  ikke  de 
direkte  Følger,  der  er  de  værste.  Tributen  blev  vel  betalt,  hvis 
blot  der  saa  virkelig  var  Adgang  til  Jorden. 

Men  er  det  ikke  netop  disse  samme  Mænd,  der  oppebærer 
denne  vældige  Sum,  som  har  drevet  Landarbejdeme  bort  fra 
Jorden?  Er  det  ikke  dem,  der  bærer  Skylden  for  den  ensidige 
Produktion  af  industrielt  Gods  i  Landet?  dem  der  har  dynget 
Arbejderne  op  Lag  paa  Lag  i  Storbyerne,  hvor  hver  eneste 
indvandret  Arbejder  betyder  en  Tilvækst  i  Grundværdierne  af 
mer  end  20  Kr.  om  Aaret  Og  er  det  ikke  dem  endelig,  der  nu 


Digitized  by  v^ooQle 


Jordreformbevægelsen  i  England 


329 


holder  Jorden  ude  af  Produktionen,  i  Byerne  ikke  mindre  end 
paa  Landet?  For  næsten  40  Aar  siden  blev  der  optaget  en  Sta¬ 
tistik  over  Ejendomsforholdene  i  de  forenede  Kongeriger,  og 
skønt  alle  de,  der  havde  Jord  i  Leje  for  et  Tidsrum  af  99  Aar 
saa  vel  som  enhver,  der  ejede  et  Hus  med  en  Stump  Have, 
blev  medregnede,  var  Resultatet  af  denne  Statistik  saaledes,  at 
ingen  Regering  siden  efter  har  vovet  at  gentage  den. 

Men  allerede  den  Gang  var  Koncentrationen  afjord  saa  vist 
fremskreden  nok.  I  England  ejede  280  Personer  Ve  af  Landets 
Jord,  710  ejede  Ve,  og  4000  ejede  19,000,000  Acres  eller  mer 
end  Halvdelen.  I  Skotland  ejede  12  Grundejere  Ve,  70  det  haive 
og  c.  1700  Vi  o  af  Landet,  medens  i  Irland  290  Personer  ejede 
V*  og  774  det  halve  af  Jorden. 

I  de  siden  da  forløbne  40  Aar  er  Koncentrationen  foregaaet 
med  øget  Hurtighed,  og  en  Statistik  optaget  i  Oag  vilde  give 
endnu  langt  mere  forfærdende  Resultater.  Men  allerede  den  Gang 
var  der  en  Godsejer  i  Skotland,  som  ejede  1,358,000  Acres,  en 
anden  som  besad  431,000,  medens  i  England  der  var  en  med 
186,000  og  i  Irland  en  med  170,000  Acres.  Og  heri  er  endda 
ikke  medregnet  de  uhyre  Arealer,  der  henligger  som  Skov,  Hede 
og  Overdrev,  saa  de  at  virkelige  Besiddelser  vilde  være  langt 
større. 

Paa  alle  disse  Besiddelser  har  Godsejerne  næsten  uden  Und¬ 
tagelse  skabt  et  kunstigt  Øde.  De  har  fejet  Arbejderne  og  de 
smaa  Forpagtere  ud,  og  hvor  før  dyrkedes  Hør  og  Hvede,  dér 
tripper  nu  en  Flok  Faar  rundt,  paa  hvad  en  Godsejer  forleden 
mere  poetisk  end  sandt  kaldte  deres  „golden  hoofs“.  Det  ar¬ 
bejdende  Folk  i  England  er  praktisk  talt  fuldstændig  nægtet  Ad¬ 
gang  til  dyrkelig  Jord,  nægtet  Adgang  til  at  frembringe  deres 
egne  Livsfornødenheder.  I  Byerne  maa  de  søge  ved  industrielt 
Arbejde  at  skaffe  sig  Midlerne  til  at  købe  disse  Fornødenheder. 

Men  i  Byerne  ejes  Jorden  af  de  selv  samme  Mænd.  Det  er 
hele  store  Bydele,  som  ejes  af  Mænd  som  Hertugerne  af  West- 
minster,  af  Bedford  eller  af  Portland  og  alle  de  andre  adelige 
og  uadelige  Godsejere.  Og  skønt  de  nok  er  villige  til  at  overlade 
denne  kostbare  Jord  til  Produktionen,  saa  er  de  det  paa  ingen 
Maade,  før  end  Jorden  takket  være  Indvandringen  af  et  tilstrække¬ 
ligt  Antal  af  tidligere  Landbrugere,  har  naaet  den  Værdi,  som  His 
Grace  eller  hans  Agent  finder  for  godt  at  forlange.  Derfor  ligger 

saa  megen  kostbar  Jord  i  Byernes  Midte  hen  med  gamle  faldefær¬ 
dige  Rønner,  derfor  er  saa  store  Arealer  i  Forstæderne  fuldstæn¬ 
digt  uudnyttede,  og  derfor  maa  Arbejderne  gaa  sultne  til  Sengs. 

I  en  af  Londons  folkerigeste  Forstæder  ligger  der  saaledes 
et  vældigt  Areal,  ligger  og  venter  paa  at  „modnes".  I  mere  end 
ti  Aar  er  al  den  Nytte,  dette  Areal  —  vistnok  nær  op  imod  70 
Acres  —  har  gjort,  den  at  bære  en  Plakat  udtrykkende  det 
fromme  Haab,  at  her  er  et  „Proposed  size  for  a  Church", 
Church  naturligvis  med  stort  Bogstav.  Storbyen  strækker  sine 
Fangarme  milevidt  ud  forbi  denne  Grund,  og  i  alle  de  Aar  har 
Arbejderne  maattet  gaa  længere  ud  —  spilde  Tid  og  Penge  hver 
Morgen  og  Aften  paa  Sporvognen,  for  at  denne  Grundejer  til- 
sidst  kan  opnaa  den  Pris,  han  har  sat  paa  sin  Jord.  Men  i  alle 
de  Aar  har  ogsaa  Arkitekter  og  Mur-  og  Tømmermestre,  Malere 
og  Giarmestre,  Maskinfabrikanter,  Teglbrændere  og  Skiferbrud- 
ejere  samt  alle  disses  Arbejdere  og  Kontorister  haft  mindre  at 
bestille.  Og  alle  de  arbejdsløse  trænger  sig  naturligt  nok  om  en¬ 
hver  Lejlighed  til  at  faa  Arbejde.  Tilbage  til  Landet  kan  de  ikke 
gaa;  de  maa  finde  Arbejde  i  Byen,  selv  om  de  skal  underbyde 
deres  Kammerater.  Derved  holdes  Lønnen  nede,  ogsaa  for  de 
fuldt  beskæftigede,  der  saaledes  lider  under  Grundejerens  Jord¬ 
strejke. 

Og  med  Arbejderne  lider  vi  alle,  direkte  og  indirekte.  Urte¬ 
kræmmer  og  Skræder,  Kunstner  og  Skuespiller,  Læge  og  Sag¬ 
fører,  alle  lider  vi  Skaar  i  vore  Indtægter,  fordi  Arbejderne  — 
de  arbejdende  saavel  som  de  arbejdsløse  —  ikke  har  Raad  til 
at  tilfredsstille  deres  Fornødenheder.  Skræderen  sælger  færre 
Klæder,  Urtekræmmeren  mindre  og  billigere  Sukker  og  Kaffe; 
Spækhøkeren,  Modehandleren,  Klædekræmmeren  er  i  samme 
Tilfælde.  Alle  tjener  de  langt  mindre,  end  de  vilde,  hvis  Arbejdet 
havde  Adgang  til  Jorden,  og  alle  har  de  mindre  at  anvende  paa 
immaterielle  Nydelser.  Ja  det  er  vel  næsten  et  Spørgsmaal,  om 
ikke  Middelstanden  lider  mest;  thi  hvis  Arbejderen  bliver  arbejds¬ 
løs  i  Dag,  saa  har  han  ganske  vist  en  drøj  Tid;  men  naar  han 
atter  finder  Arbejde,  saa  kan  han  dog  som  Regel  rette  sig  igen. 
Men  hvad  bliver  der  af  den  Middelstandsmand,  der  falder  i  den 
kunstigt  tilvejebragte  Kamp  for  Tilværelsen?  Et  eneste  fejlagtigt 
Skridt,  og  han  er  falden  for  bestandig. 

Det  er  denne  Nægtelse  af  Arbejdets  Ret  til  Adgang  til  den 
Jord,  der  af  Skaberen  blev  givet  Menneskeheden  til  Værksted, 
som  bærer  Skylden  for  Englands  Forfald.  Ved  at  beskatte  Jor¬ 
den,  ikke  efter  hvad  den  ved  rimelig  og  fornuftig  Anvendelse 
burde  udbringe,  men  efter  hvad  den  faktisk  udbringer,  er  det 
lykkedes  Fortidens  Parlamenter  af  Grundejere  at  omskabe  the 
„Merry  England"  til  et  Land  af  vældige  Lystejendomme  og  af 
Byer,  som  laar  deres  fremherskende  Præg  af  sodede  Fabriks¬ 
skorstene  og  elendige  Slumkvarterer;  og  af  de  fri  yeomen  har  de 
skabt  de  forhutlede,  dorske  Slumbeboere. 

Det  liberale  Parti  hævdede  ved  sidste  Valg,  at  skal  Arbejdet 
igen  gives  Adgang  til  Jorden,  da  maa  denne  beskattes  efter  den 
Værdi,  den  virkelig  har.  Men  medens  det  for  mange  af  de  Libe¬ 
rale  ikke  var  stort  andet  end  et  Kampskrig,  saa  har  selve  Camp- 
bell-Bannerman  og  mange  andre  med  ham  forstaaet,  at  Beskat¬ 
ning  af  Grundværdierne  er  det  eneste  Alternativ  til  Toldbeskyt- 
temes  Krav.  De  har  forstaaet,  at  denne  Beskatningsmaade  og 
intet  andet  end  den  vil  tvinge  Grundejerne  til  at  gøre  al  den 
Jord  nyttebringende,  som  nu  henligger  unyttet  i  Spekulations¬ 
øjemed  eller  som  Vildtparker.  Godsejerne  vil  skynde  sig  med 
at  sælge  løs  paa  deres  skammelig  forsømte  Ejendomme  eller 
leje  dem  ud  til  Smaabrug,  og  Landet  over  vil  der  vokse  op 
Tusinder  af  Bøndergaarde,  hvis  Besiddere  atter  vil  udgøre  et 
købedygtigt  Marked  for  Englands  perverse  Industri.  Og  i  Stor¬ 
byerne  vil  alle  de  ubenyttede  Grunde  blive  tagne  i  Brug,  Ny¬ 
bygninger  vil  springe  frem  overalt,  og  de  gamle  Rønner,  som 
nu  skamskænder  alle  engelske  Byer,  vil  forsvinde.  Nyt  Liv  vil 
vaagne  overalt;  Arbejdet  vil  have  opnaaet  sin  Ret,  og  i  Stedet 
for  som  nu  der  er  ti  Arbejdere  for  hver  Plads,  vil  der  være  ti 
Pladser  for  hver  Arbejder.  Følgelig  vil  Arbejdslønnen  stige;  Ar¬ 
bejderen  har  Raad  til  at  leve  anstændigt,  og  Skræder  og  Sko¬ 
mager,  Urtekræmmer  og  Bager,  Fabrikant  og  Læge,  Sagfører 
og  Forfatter,  Kunstner  og  Videnskabsmand  vil  alle  opnaa  bedre 
Livsvilkaar.  —  Men  naar  Fabrikanterne  kan  finde  et  købedygtigt 
Marked  for  hele  deres  Produktion,  og  naar  Arbejderne  til  enhver 
Tid  kan  finde  Adgang  til  vel  betalt  Arbejde,  da  er  Grunden  gra¬ 
vet  bort  under  Fødderne  af  Toldbeskytterne.  Thi  det  eneste  nogen¬ 
lunde  plausible  Paaskud  for  deres  Krav  er  jo  det,  at  de  siger, 
de  vil  skaffe  Arbejde  til  dem,  som  intet  har. 

Men  vil  det  lykkes  Campbell-Bannerman  at  gennemføre  denne 
Englands  Livssag?  Tiden  faar  vise  det.  Indenfor  det  liberale 
Parti  er  alle  „Whiggerne"  d.  v.  s.  Godsejerne  imod  ham.  I  Ste¬ 
det  for  at  gaa  til  Roden  af  Ondet  og  ved  Beskatning  af  Grund¬ 
værdierne  at  give  Arbejderne  det  eneste,  de  savner  for  at  skabe 
sig  et  rigeligt  og  sikkert  udkomme:  Adgang  til  Jorden,  —  i  Ste¬ 
det  for  at  gøre  dette,  tyer  denne  Fløj  af  Partiet  til  allehaande 
socialistiske  Palliativer,  som  ikke  koster  Godsejerne  noget.  Der¬ 
for  fik  England  sin  „Small  Holdings  Act",  og  den  derved  skabte 
Efterspørgsel  efter  Jord  har  allerede  sikret  Godsejerne  en  Ekstra¬ 
fortjeneste  af  25 — 30  %  paa  Jord  solgt  for  saadant  Formaal,  og 
Statskassen  d.  v.  s.  Skatteborgerne  maa  betale  Gildet. 

Det  samme  gælder  alle  de  andre  socialistiske  Forholdsregler, 
hvormed  de  „liberale"  Godsejere  paa  Folkets  Bekostning  søger 
at  lægge  Plaster  paa  Elendigheden.  Nu  er  der  jo  foreslaaet  en 
Alderdomsforsørgelse.  Gud  hjælpe  de  gamle  for  Forsørgelse  de 
faar;  men  den  fornødne  Sum  maa  lige  fuldt  udredes  af  Produk¬ 
tionen.  Og  hvorfor  tiltrænges  der  overhovedet  en  Lov  om  Alder¬ 
domsforsørgelse?  Er  det  ikke  netop,  fordi  den  af  hele  Samfundet 
skabte  Grundværdi,  —  den  hvoraf  Alderdomsforsørgelse  burde 
udredes,  fordi  de  gamle  har  været  med  til  at  skabe  den,  —  at 
den  er  bleven  tilegnet  af  Jordbesidderne.  Derved  er  skabt  al  den 
Nød,  som  gør  slige  Love  fornødne,  og  atter  maa  Skattefaaret 
klippes  lidt  tættere  for  at  skaffe  Penge  til  de  gamles  lovskabte 
Armod.  Som  om  ikke  i  et  økonomisk  frit  Samfund  hver  eneste 
Borger  vilde  være  vel  i  Stand  til  at  sørge  for  sin  Alderdom, 
som  om  ikke, '  hvis  Sygdom  eller  Ulykke  i  et  enkelt  Tilfælde 
skulde  umuliggøre  dette,  alle  en  saadan  Persons  Slægtninge  glade¬ 
ligt  vilde  træde  hjælpende  til,  naar  først  Armod  og  Frygten  for 
Armod  var  banlyst  af  Samfundet. 

De  samme  Betragtninger  gælder  hele  de  Liberales  Lovgiver- 
virksomhed.  I  de  to  Aar,  de  har  været  ved  Magten,  har  de  lov¬ 
givet,  saa  at  den  mest  renlivede  Socialist  ikke  kunde  have  gjort  det 
bedre.  Ganske  vist  vedtog  Underhuset  i  Fjor  en  ret  god  „Small 
Holdings"  Lov  for  Skotland  og  en  Lov  om  særskilt  Vurdering 
af  Jord  sammesteds;  men  begge  disse  Love  forkastedes  af  Over¬ 
huset;  og  naar  nu  Regeringen  atter  har  indbragt  dem,  da  er  det 
mer  end  tvivlsomt  om  dette  er  sket  i  nogen  som  helst  anden 
Hensigt  end  at  bruge  dem  som  Vaaben  i  Partiøjemed  i  Kampen 

mod  Overhuset.  Var  der  virkelig  en  fast  Beslutning  om  at  gen¬ 
nemføre  disse  Love,  da  var  Vejen  ligetil:  at  optage  dem  paa  det 
aarlige  Budget.  Over  for  en  saadan  Fremgangsmaade  vilde  Over¬ 
huset  staa  værgeløst,  da  dets  Indflydelse  paa  Budgettet  indskrænker 
sig  til  at  antage  eller  forkaste  det  i  sin  Helhed,  og  det  vilde  vel 
vogte  sig  for  at  vælge  det  sidste  Alternativ.  Var  det  virkelig 
Alvor,  da  vilde  den  store  Folketaler  og  grumme  lille  *Statsmand 
John  Bums  for  længe  siden  have  haft  udarbejdet  et  Forslag  til 
Grundværdibeskatningens  Indførelse  ogsaa  i  England. 

Hvad  de  Liberale  i  Virkeligheden  ønsker,  er  at  blive  Over¬ 
huset  kvit  Men  skønt  dette  er  en  ret  sørgelig  Parodi  paa  et  første 
Kammer,  er  det  dog  ganske  sikkert,  at  Landet  vilde  staa  sig 
ilde  ved  at  blive  prisgivet  de  Liberales  umodne  og  ilde  betænkte 
Reformiver.  Saa  længe  det  nuværende  forældede  Partiregimente 
staar  ved  Magt  i  England,  saa  længe  selv  Folkets  højeste  og 
helligste  Interesser  skal  bruges  og  misbruges  som  Vaaben  i 
Partikampene,  saa  længe  turde  det  baade  Landet  bedst  at  holde 
fast  paa  den  Bremse,  som  Overhuset  nu  engang  er  paa  Stats¬ 
vognen,  selv  om  det  ogsaa  engang  imellem  virker  som  en  hem- 
mende  Klods. 

De  Liberale  haaber  paa,  at  Overhuset  skal  igen  i  Aar  for¬ 
kaste  de  to  Love,  og  at  saa  en  indigneret  Folkestemning  vil  feje 
Overhuset  og  alle  dets  Gerninger  bort  for  bestandig.  Det  vilde 
have  været  Tilfældet  for  to  Aar  siden;  men  nu  er  Folket  i  Færd 
med  at  tabe  Tilliden  til  de  Liberale  og  fæste  sin  Lid  til  Told¬ 
beskytternes  gyldne  Løfter  om  at  skaffe  det  Arbejde  ved  at  be¬ 
skatte  dets  Livsfornødenheder. 

Men  har  den  saakaldte  Frihandel  ikke  formaaet  at  skaffe 
Arbejde  til  de  sultne  Millioner,  saa  vil  Toldbeskyttelse  det  endnu 
langt  mindre.  Ikke  alene  vil  Toldbeskyttelse  forhøje  Prisen  paa 
Arbejderens  Livsfornødenheder  og  derved  forringe  hans  Løns 
Købeevne;  men  den  vil  direkte  formindske  Efterspørgselen  efter 
Arbejde.  Thi  den  formindskede  Købeevne  vil  foraarsage  en  for¬ 
mindsket  Produktion  af  saadanne  Artikler,  som  de  arbejdende 
Klasser  vilde  have  købt  i  store  Mængder,  om  ikke  Skatten 
havde  forhøjet  deres  Pris,  og  en  Formindskelse  i  Produktionen 
er  ensbetydende  med  en  formindsket  Evne  hos  Arbejderne  til 
at  opnaa  Arbejde.  Men  efter  som  under  de  nuværende  sociale 
Forhold  Lønnens  Højde  bestemmes  udelukkende  af  Tilbud  og 

Efterspørgsel  efter  Arbejde,  er  en  formindsket  Produktion  ens¬ 
betydende  med  en  Nedgang  af  Lønnen. 

Toldbeskytterne  lover  mere  Arbejde,  de  vil  skabe  mindre. 
Betragt  i  Modsætning  hertil  Grundværdibeskattemes  Løfte  — 
ikke  om  at  skaffe  „mere  Arbejde";  thi  kun  faa  elsker  Arbejdet 
for  Arbejdets  Skyld  —  men  om  Adgang  for  hvert  eneste  Men¬ 
neske  til  at  erhverve  sig  alle  sine  Fornødenheder  ved  Arbejde 
paa  den  frigjorte  Jord.  Saa  vil  ikke  alene  det  sociale,  men  ogsaa 
det  storpolitiske  Spørgsmaal  være  løst  i  hvert  Fald  for  en  Men¬ 
neskealder. 

Thi  alt,  hvad  Arbejdet  behøver,  er  jo  vitterligt  kun  Adgang 
til  at  anvende  sin  Energi  paa  Fremstilling  af  de  Produkter,  det 
har  Brug  for.  Denne  Adgang  er  nu  lukket;  men  Grundværdi¬ 
beskatningen  er  Hovednøglen  til  Naturens  Værksted,  der  straks 
aabner  sig  paa  dens  Bud.  Naar  saa  Arbejderne  er  i  Stand  til 
at  beholde  for  sig  selv  Frugterne  af  deres  Flid,  mon  der  da 
skulde  være  den  aller  ringeste  Trang  til  al  den  „sociale*  Lov¬ 
givning,  hvormed  Grundejerne  søger  at  putte  Arbejderne  Blaar 
i  Øjnene.  Naar  Godsejerne  ved  Grundværdibeskatningen  er 
bievne  tvungne  til  at  lade  deres  Vildtparker  genopdyrke,  mon 
der  da  skulde  være  ret  mange,  der  ønsker  Jord  i  Henhold  til 
Loven  om  Smaabrug?  Og  naar  alle  de  øde  Købstadsgrunde  skal 
bebygges,  naar  Lønnen  følgelig  gaar  op  til  sin  naturlige  Højde: 
det  fulde  Vederlag  for  ydet  Arbejde,  mon  der  da  skulde  være 
nogen  stærk  Trang  til  Love  om  Løn-Voldgiftsdomstole,  til  Fa¬ 
briksinspektører,  til  Alderdomsunderstøttelse  og  alle  de  andre 
sociale  for  ikke  at  sige  socialistiske  Forholdsregler  trufne  for 
at  „beskytte*  det  Arbejde,  man  først  har  forsvarligt  bundet  og 
bastet  ved  at  nægte  det  Adgang  til  det  eneste  fornødne,  Jorden. 

Ogsaa  de  storpolitiske  Spørgsmaal  vilde  svinde  ind  til  lidet 
eller  intet  under  Grundværdibeskatningen.  Thi  saa  vil  Landets 
egne  Bønder  ikke  alene  forsyne  den  industrielle  Befolkning  med 
dens  Raastoffer  og  Næringsmidler,  men  ogsaa  forbruge  største 
Delen  af  de  af  denne  Befolkning  forfærdigede  Produkter.  Eng¬ 
land  vil  saaledes  ikke  alene  blive  uafhængigt  af  Udlandet  i 
Henseende  til  Raastoffer  og  Føde,  men  ogsaa  med  Hensyn  til 
de  fremmede  Markeder,  som  det  ikke  længere  har  Brug  for. 
Og  da  næsten  alle  den  moderne  Tids  Krige  er  Kampe  om  Mar¬ 
keder,  vil  Landets  Fred  være  saa  nogenlunde  sikret. 

Skulde  Krigen  alligevel  komme,  da  vil  England  være  ganske 
anderledes  i  Stand  til  at  tage  imod  den  end  nu.  Englands  Svag¬ 
hed  for  Tiden  ligger  i  de  sørgelige  sociale  Forhold,  der  har 
ophobet  tretten  Millioner  Mennesker  i  Storbyerne,  uden  at  de 
dér  kan  erhverve  sig  Livsopholdet  ved  en  Industri,  som  ikke 
kan  finde  Afsætning  for  sine  Varer.  I  Stedet  for  at  deltage  i 
Velstandsproduktionen  hviler  disse  Mennesker  som  en  Byrde 
paa  den.  Livet  bliver  haardt  og  trangt  for  alle.  Siden  1876  er 
Fødselsprocenten  —  dette  usvigelige  Barometer  for  et  Folks 
Velvære  —  bestandig  falden.  Fra  36,*  i  det  nævnte  Aar  faldt 
den  til  27, i  pr.  Tusinde  i  1906  og  til  26,*  i  1907.  Folket  be¬ 
gynder  saa  smaat  at  dø  ud,  og  det  er  paa  bedste  Vej  til  at  slø¬ 
ves  og  forsumpes.  Hvorfra  skal  Landet  då  hente  Kraft  til  den 
kommende  Kamp  om  Verdensherredømmet? 

Kun  Grundværdibeskatningen  kan  atter  bringe  Harmoni  i 
Produktionen  og  aabne  Adgang  for  de  udsultede  Millioner  til  at 
ernære  sig  selv,  kan  forvandle  Slumkvarterernes  legemligt  og 
aandeligt  fornedrede  Beboere  til  fri  intelligente  Bønder  og  Ar¬ 
bejdere.  Men  den  kan  gøre  dette,  og  saa  vil  Landet  roligt  kunne 
se  en  Krig  i  Møde  uden  at  behøve  flere  „Dreadnoughts".  Thi 
det  er  ikke  Skibe,  det  er  Mænd,  som  England  mangler. 


Det  er  jo  endnu  ikke  udelukket,  at  Regeringen  kan  gennem¬ 
føre  sit  Løfte  om  Grundværdibeskatning.  Kan  den  ikke,  vil 
Toldbeskyttelse  sikkert  og  snart  komme  i  Stedet.  Det  vil  da 
ikke  være  uden  Interesse  for  os  Danske  at  undersøge,  hvilke 
Følger  hvert  af  disse  Alternativer  vil  have  for  den  danske  Ud¬ 
førsel. 

Det  vil  næppe  have  nogen  betydelig  Indflydelse  paa  vor  Ud¬ 
førsel  af  Landbrugsprodukter,  om  England  skulde  lægge  Skat 
paa  Indførselen  af  Levnedsmidler.  Thi  de  faar  allerede  nu  fra 
Kolonierne,  alt  hvad  disse  kan  producere,  og  det  vil  i  hvert  Fald 
tage  Tid,  før  denne  Produktion  kan  i  væsentlig  Grad  forøges. 
Heller  ikke  vil  Kolonierne  kunne  konkurrere  med  de  danske 
Produkter,  fordi  de  ikke  kan  bringe  dem  frem  paa  Markedet  i 
saa  frisk  og  god  en  Tilstand.  Og  baade  Toldbeskyttelse  og  Love  om 
Smaabrug  vil  være  ganske  ude  af  Stand  til  i  Landet  selv  at  fostre 

en  Produktion,  der  kan  tage  det  op  med  den  danske.  Snarere 
vil  under  de  trange  Kaar,  der  vil  blive  Følgen,  den  indenlandske 
Produktion  formindskes.  Derimod  vil  de  danske  Produkter 
komme  til  at  lide  under  den  forringede  Købeevne,  der  vil  blive 
en  Følge  af  Toldbeskyttelsen  og  vistnok  ogsaa  under  Følgerne 
af  en  uundgaaelig  Udvandring  i  stor  Stil.  Men  alt  i  alt  kan  de 
danske  Bønder  dog  med  nogenlunde  Sindsro  se  paa,  om  Eng¬ 
land  skulde  finde  paa  at  beskatte  sine  Arbejderes  Brød. 

Langt  mere  indgribende  vil  Følgerne  blive,  hvis  Grundværdi¬ 
beskatningen  skulde  blive  indført.  Der  er  Mænd  nok  i  England, 
der  inderlig  gerne  vilde  gaa  ud  og  dyrke  Jorden,  bare  de  kunde; 
Antallet  —  c.  5000  —  paa  dem,  som  har  søgt  at  opnaa  et  Smaa- 
brug  under  den  i  alle  Henseender  uheldige  Small  Holdings  Lov, 
viser  jo  tilstrækkeligt  dette.  Naar  Grundværdibeskatningen  har 
gjort  Jorden  tilgængelig  til  dens  sande  Værdi  i  Stedet  for  som 
nu  til  en  ved  the  Small  Holdings  Lov  kunstigt  opskruet  Pris, 
da  vil  det  kun  vare  ganske  faa  Aar,  før  Landet  er  oversaaet 
med  Smaabrug.  Da  vil  Danmarks  Udførsel  til  England  være 
næsten  fuldstændig  forbi,  ikke  alene  fordi  største  Delen  af  de 
fornødne  Næringsmidler  vil  blive  frembragt  i  Landet  selv,  men 
ogsaa  fordi  saa  mange  af  dem,  der  i  Dag  lever  af  industrielt 
Arbejde,  vilde  gaa  over  til  Landbruget  igen,  og  Efterspørgselen 
saaledes  formindskes. 

Men  vilde  dette  i  sig  selv  være  en  Ulykke?  Absolut  ikke, 
hvis  vi  i  Danmark  selv  til  den  Tid  har  Grundværdibeskatning. 
Thi  da  vil  de  paa  Udførsel  til  England  baserede  unaturligt  høje 
Jordværdier  ikke  længere  være  pantsatte  til  udenlandske  Kredi¬ 
torer,  men  indgaa  i  Statskassen,  medens  Bonden  kan  opnaa 
Jord  uden  at  maatte  udbetale  sin  Driftskapital  som  Købesum. 
Hvor  billige  end  Fødemidler  monne  blive,  naar  det  engelske 
Marked  ikke  længere  sluger  dem  alle,  saa  vil  Bonden  dog  være 
bedre  stillet  end  nu.  Thi  hvad  har  han  i  Virkeligheden  ud  af 
alle  sine  store  engelske  cheques?  Maa  han  ikke  hurtigst  muligt 
afsende  dem  til  Udlandet  som  Rente  af  hans  Kreditforenings¬ 
gæld?  Hvad  har  Bonden,  og  hvad  har  Købstadarbejderen  i  Dag 
ud  af  hele  den  stdre  Udførsel?  Maa  de  ikke  se  alle  de  gode 
danske  Produkter  gaa  til  England  og  selv  nøjes  med  dyre  og 
tarvelige  udenlandske  Næringsmidler,  med  russisk  Smør,  ameri¬ 
kansk  Svinefedt  og  Margarine  o.  s.  v.  En  hel  Klasse  af  store 

Mellemhandlere  tjener  sig  Formuer  paa  denne  Handel;  de  skum¬ 
mer  Fløden;  men  Producenterne  maa  nøjes  med  den  skummede 
Mælk. 

Og  hvis  Grundværdibeskatningen  havde  udleveret  Jorden  til 
Arbejdet,  da  vilde  en  Bankkrise  som  den,  vi  nys  bivaanede,  have 
været  umulig.  Byggegrundene  holdes  For  Spekulationsøjemed  ude 
af  Produktionen,  indtil  de  har  naaet  en  Pris,  til  hvilken  Haand- 
værkeren  ikke  længere  kan  bygge  uden  Ruin.  I  al  den  Tid  gaar 
Arbejdet  ledigt,  og  hele  Næringslivet  lider.  Men  saa  længe  de 
gode  Tider  varer,  bliver  man  ved  at  bygge  (paa  de  Grunde,  som 
har  naaet  den  af  Spekulanten  forlangte  Pris)  og  Bankerne  til- 
staar  Byggelaan.  Saa  en  Dag  brister  Boblen.  Jordskælvet  kommer. 
Stødet  spores  først  i  Amerika  eller  Japan;  men  det  breder  sig 
til  vort  Land,  og  Millioner  tabes.  Ogsaa  Grundspekulanterne 
taber;  men  medens  alt,  hvad  de  tidligere  vandt,  var  vundet  paa 
Bekostning  af  Arbejdet,  saa  er  Spekulantens  Tab  ikke  Arbejde¬ 
rens  Vinding.  Tværtimod  Arbejdere  bliver  arbejdsløse,  og  Bygge¬ 
pladser  ligger  øde.  —  Hvis  Staten  her  havde  taget  den  samfunds¬ 
skabte  Grundværdi  gennem  en  Skat,  da  havde  Byggeriet  udviklet 
sig  sundt  og  naturligt;  thi  det  er  kun  i  Grundværdi,  at  usund 
Spekulation  kan  finde  Sted,  og  intet  Tab  vilde  have  været  lidt, 
ingen  Krise  vilde  været  Følgen. 

Endnu  én  Betragtning:  Et  økonomisk  frit  og  mægtigt  Eng¬ 
land  vil  altid  være  en  uvurderlig  Støtte  for  de  smaa  Lande,  men 
et  forarmet,  udsultet,  toldbeskyttet  England  er  en  Fare.  Thi  kom¬ 
mer  England  først  ind  paa  Toldbeskyttelsens  Skraaplan,  da  vil 
en  Toldkrig  med  Tyskland  hurtig  føre  til  Kamp  med  endnu 
skarpere  Vaaben.  Og  Resultatet  af  en  saadan  Krig  er  paa  For- 
haand  givet.  Den  engelske  Arbejder  er  allerede  nu  den  tyske 
underlegen  i  Intelligens  og  vilde  blive  det  langt  mere  under 
Toldbeskyttelse.  Tyskland  vilde  gaa  sejrrig  ud  af  en  saadan  Krig; 
men  hvad  blev  der  saa  af  Danmark? 

Erik  Givskov 


Digitized  by 


Google 


OM  MODE  OG  REKLAME,  SÆRLIG  I  KUNST 


Næppe  er  vel  noget  i  Stand  til  tydeligere  at  illustrere  Fejg- 
heden,  Dumheden,  Uselvstændigheden,  Efteraberiet  og  den  kom¬ 
plette  Mangel  paa  Følelse  af  eget  indre  Værd  hos  den  store 
Masse  af  Mennesker  som  Begrebet  Mode.  Vilde  Moder  over¬ 
hovedet  være  mulige,  hvis  Menneskeheden  bestod  af  selvstæn¬ 
dige  Individer  for  ikke  at  bruge  ef  saa  højt  Udtryk  som  Per¬ 
sonligheder?  Men  Menneskeheden  bestaar  ikke  af  saadanne. 
Hvor  mange  gøre  sig  klar  den  uendelige  Latterlighed  i,  at  man 
den  ene  Vinter  ikke  „kan“  gaa  klædt  i  samme  Fa?on  som  den 

anden?  „Man“  kan  det  ikke,  fordi - de  andre  ikke  „kan”. 

Og  har  man  Emancipationstendenser,  hvilke  Kampe  maa  man 
da  ikke  bestaa  med  sin  Skrædder!  Hvis  f.  Eks.  ens  Ben  ikke  er 
skruede  ganske  rigtigt  paa  og  ser  ganske  latterlige  ud  i  snævre 
Benklæder,  bliver  ikke  ens  Skrædder  i  højeste  Grad  fortrydelig, 
naar  man  protesterer  mod  at  bære  saadanne,  forudsat  at  de 
snævre  Permissioner  er  Mode  i  vedkommende  Sæson?  Skræ- 
deren  føler  det  som  en  hellig  Pligt,  at  han  fra  sit  Værksted  ikke 
leverer  umoderne,  antikveret  Arbejde;  det  er  ham  langt  vigtigere 
end  Omsorgen  for,  at  hans  Kunder  ikke  kommer  til  at  se  mere 
eller  mindre  forrykte  ud. 

Det  er  jo  ikke  blot  paa  Klædedragtens  Omraade,  at  vi  finder 
Modens  Herredømme.  Der  er  lige  saa  godt  Mode-Cigaretter, 
Mode-Mundvand,  Modemøbler,  Modesport  o.  s.  v.,  o.  s.  v.  Ved 
alle  Industrigenstande  er  det  nutildags  den  Dygtighed  og  det 
Omfang,  i  hvilken  Reklamen  drives,  som  er  det  bestemmende 
for,  om  vedkommende  Genstand  kan  blive  Mode.  Vi  er  snart 
naaet  saavidt,  at  ikke  den,  som  leverer  de  bedste,  gedigneste 

Varer,  er  den  dygtigste  Forretningsmand,  men  den,  som  forstaar 
at  drive  den  intensiveste  og  virkningsfuldeste  Reklame. 

Men  i  de  højere  Sfærer,  paa  det  aandelige  Omraade,  der 
kan  da  vel  ikke  Moden  og  Reklamen  spille  en  Rolle  af  nogen 
som  helst  Betydning? 

I  Videnskaben  kan  dette  Uvæsen  ganske  vist  ikke  gøre  sig 
tilsvarende  gældende  som  paa  andre  Omraader.  Virkelig  Viden¬ 
skab  maa  jo  altid  blive  begrænset  til  snævrere  Menneskekredse 
og  træder  ikke  i  direkte  Berøring  med  det  store  Publikum,  der 
kun  kan  fatte  dens  mest  haandgribelige  Resultater.  De  populari¬ 
serende  Bøger,  som  gaar  ud  i  Publikum,  har  i  saa  mange  Til¬ 
fælde  saare  lidt  med  Videnskab  at  gøre  og  er  i  hvert  Fald  kun 
en  Ekstrakt  af  de  videnskabelige  Forskninger  og  Resultater. 
Med  de  Aander,  som  er  de  virkelig  frembringende,  faar  Publi¬ 
kum  kun  meget  sjælden  direkte  Berøring.  Naar  derfor  i  de 
senere  Aar  en  Forfatter  som  Haeckel  er  blevet  Mode,  saa  er 
dertil  at  sige,  at  hans  populære  Skrifter  for  Videnskaben  selv  er 
uden  al  Betydning,  og  at  de  paa  mange  Punkter  slet  ikke  gen¬ 
giver  den  videnskabelige  Virkelighed  korrekt.  Inden  for  Viden¬ 
skabsdyrkernes  snævrere  Kreds  kan  der  ikke  saa  let  blive  Tale 
om  Moder:  disse  Mennesker  er  (eller  skulde  i  alt  Fald  altid 
være)  vante  til  at  undersøge  en  Sag  og  ikke  tage  til  Takke  med 
Fraser  og  Talemaader. 

Desto  bedrøveligere  ser  det  ud  i  Forholdet  mellem  Kunst  og 
Publikum.  Der  er  jo  et  stort  Publikum,  som  gerne  vil  smage 
lidt  paa  Kunsten;  mange  har  virkelig  Glæde  deraf,  og  mange 
andre  maa  jo  da  være  „dannede".  Men  just  i  Forholdet  mellem 
Kunst  og  Publikum  er  det  videste  Spillerum  for  Modens  og 
Reklamens  Herredømme,  og  det  er  i  vor  Tid  sikkert  dermed 
værre  end  nogen  Sinde.  Endog  de  svagere  Naturer  blandt 
Kunstnerne  selv  er  saa  ofte  ude  af  Stand  til  at  frigøre  sig  for 
Paavirkning  af  den  rene  Mode!  Hvor  mange  svage,  som  Børn 
tænkende  Hjerner  findes  der  ikke  blandt  dem,  hvor  let  lader  de 
sig  ikke  lede  af  en  anden  Kunstners  eller  af  en  Journalists  Vel¬ 
talenhed!  Hvor  let  er  det  ofte  at  dupere  slige*  Børn  ved  den 
reneste  Fraseflom!  Man  høre  et  Selskab  af  Malere  eller  af  Mu¬ 
sikere  diskutere  Kunst!  Hvor  faa  er  det  i  Reglen,  som  har  eel 
fornuftigt  Ord  at  sige. 

Man  maa  naturligvis  vel  adskille  mellem  de  to  Begreber: 

Strømning  og  Mode.  At  enhver  Tid  har  sin  Strømning,  er  en 
Selvfølge,  og  Strømningen  er  noget  naturligt,  medens  Moderne 
er  kunstigt  frembragte.  At  der  f.  Eks.  i  Litteraturen  oven  paa  en 
hyperromantisk  Periode  følger  en  stærk  naturalistisk  Retning 
eller  omvendt,  ligger  ganske  naturligt  deri,  at  det  samtidig  føles 
af  forskellige  Aanders  kunstneriske  Instinkter,  at  Tiden  trænger 
til  Fornyelse;  ved  deres  parallele  Arbejde  frembringes  den  nye 
Strømning.  Moderne  derimod  bringes  ikke  i  Stand  af  de  produ¬ 
cerende  Aander  selv  —  naar  da  ikke  det  sjældne  Tilfælde  er 
realiseret,  at  Kunstneren  tillige  er  en  ganske  dreven  Forretnings¬ 
mand  —  men  af  underordnede  Individer:  Impresario’er,  Agenter, 
Forlæggere,  Journalister  o.  s.  v.,  kort  sagt:  af  Kunstens  Skræddere. 

Desværre:  Enhver,  som  i  længere  Tid  har  iagttaget  Bevæ¬ 
gelsernes  Forskydning  i  en  eller  anden  Kunst,  maa  til  fuldeste 
Maal  have  erkendt,  at  det  paa  dette  alvorlige,  hellige  Omraade, 
hvor  det  drejer  sig  om  Kulturens  højeste  og  fineste  Blomst,  ikke 
er  anderledes  fat,  end  hvor  Talen  er  om  de  fladeste  Toilette- 
spørgsmaal  o.  desl.  Han  har  set,  hvorledes  Menneskenes  Mængde 
ogsaa  i  Kunstsager  som  en  Flok  Faar  løber  efter  en  ofte  af 
ganske  ukyndige  given  Parole. 

Hos  det  tænkende  Menneske,  som  ser  ind  i  disse  Forhold, 
maa  uvilkaarlig  det  Spørgsmaal  opstaa:  ved  hvilke  Faktorer 
ledes  og  bestemmes  Moderne  i  Kunst?  Men  det  er  for  den  ikke 
helt  indviede  lettere  at  stille  Spørgsmaalet  end  at  naa  til  dets 
Løsning;  thi  for  det  første  er  Sagen  ikke  enkel,  men  af  temmelig 
indviklet  Natur,  og  for  det  andet  foregaar  meget,  som  her  har 
Betydning,  i  al  Hemmelighed;  mangt  og  meget  skyr  Dagens 
Lys,  og  man  erfarer  kun  sjælden,  tilfældig  om  Eksistensen  af 
sligt.  Det  vilde  være  yderst  ønskeligt,  om  saadanne,  som  have 
paalideligt  Materiale  m.  H.  t.  til  slige  lyssky  Sager  og  andet  her- 
henhørende,  vilde  meddele  Offentligheden  det  i  videste  Udstræk¬ 
ning.  Jeg  selv  kan  blot  fortælle  et  og  andet  fragmentarisk  paa 
et  Omraade,  hvor  jeg  nu  og  da  har  set  bag  Kulisserne:  paa  det 
musikalske. 

Lad  os  se  paa  en  af  de  allerpopulæreste  Musikgenrer:  Sange 
for  en  enkelt  Stemme  med  Klaverakkompagnement.  Hvad  har 
man  paa  dette  Gebet  ikke  oplevet  for  Moder  i  de  sidste  20 — 25 
Aar!  Over  hele  Tyskland  og  endda  ud  over  Tysklands  Grænser 
havde  man  for  10 — 15  Aar  siden  en  Bungert- Mode  —  Hvem 

tænker  nu  mere  paa  August  Bungert  og  synger  ham?  I  Berlin 
fulgte  derpaa  en  Hans  Hermann- Mode,  som  ogsaa  allerede  for¬ 
længst  er  overstaaet.  Og  som  Afløsning  er  nu  i  de  sidste  Aar 
indtraadt  en  Max  Reger-Mode ;  jeg  vil  —  uden  dermed  at  ville 
udtale  noget  om  Reger’s  Kompositioner  paa  andre  Omraader  — 
spaa  de  Sange  af  ham,  som  jeg  kender,  en  ikke  væsentlig  læn¬ 
gere  Levetid  end  Bungert’s  og  Hans  Hermann’s.  Saadanne  Moder 
er  korte  Moder;  men  ved  Siden  deraf  findes  ogsaa  længere. 
Til  disse  hører  for  Tiden  navnlig  Sfranss-Moden,  som  jo  allerede 
har  eksisteret  en  længere  Aarrække.  Den  nuværende  Richard 
Strauss-Kultus  kan  jeg  i  Følge  hele  mit  Syn  paa  denne  Kom¬ 
ponist  kun  betegne  som  en  Mode;  ogsaa  hans  Sange  staar  i 
melodisk  Indhold  og  virkelig  Musikværd  omtrent  paa  Højde 
med  de  afgangne  Modekomponister  Kiicken’s  og  Franz  Abfs, 
for  saa  vidt  de  da  ikke  er  at  betragte  som  rene  tekniske 
Eksperimenter;  virkelig  Fordybelse  mangle  de  altid.  —  Der¬ 
imod  bør  man  ikke  ubetinget  tale  om  en  Hugo  Wolf-lAode  — 
skønt  der  paa  den  tidligere  Undervurdering  af  denne  Komponist 
er  fulgt  en  ganske  hypertrofisk  Overvurdering  —  fordi  WolFs 
Sange  staar  paa  et  meget  højere  Trin  end  de  førnævnte  Kom¬ 
ponisters,  og  fordi  ganske  sikkert  et  stort  Antal  af  dem  har 
blivende  Værd  —  Wolf  ringeagtede,  som  det  ses  af  hans  Breve, 
ogsaa  i  højeste  Grad  Strauss  og  deslige  Modekomponister.  I 
Sydtyskland  synges  for  øvrigt  ogsaa  Pfitzner,  Thuille  og  Schil¬ 
lings,  hvilke  saa  godt  som  ikke  ses  paa  Programmer  i  Berlin;  i 
Wien  figurerer  Weingartner  just  nu  uhyre  meget  paa  Program¬ 
merne;  han  har  nemlig  —  overtaget  Ledelsen  af  Operaen  der. 
Man  kan  sikkert  forudsige,  at  den  afgaaede  Direktør  Gustav 
Mahler’s  Aktier  i  samme  Maal  vil  gaa  ned.  Dog,  det  er  altsam¬ 
men  mere  Biting;  spørger  foreløbig  en  Sanger  eller  en  Sanger¬ 
inde  sin  Koncertagent  om  Raad  m.  H.  t.  Program,  saa  giver  han 
følgende  Svar:  „De  maa  synge  Schubert  —  Schumann  er  ikke 
nødvendig  —  Brahms,  Wolf  og  Strauss /“  Og  hele  Faarehjorden 
handler  naturligvis  efter  Agentens  Raad.  Saa  vidt  er  vi  altsaa: 
Schumann  er  ikke  nødvendig,  men  Strauss!  Og  det  er  virkelig 
Tilfældet:  Schumann  ses  kun  ganske  sjældent  paa  Programmerne, 
Rob.  Franz,  Anton  Rubinstein  og  Grieg  næsten  aldrig,  men  Wolf 
og  Strauss  er  ligefrem  uundgaaelige. 

Hvorledes  gaar  det  nu  til,  at  Sange,  som  faa  Aar  efter  deres 

Fremkomst  ingen  mere  gider  synge,  som  efter  saa  kort  en  Leve¬ 
tid  forekommer  enhver  tørre,  døde  eller  vamle,  sødlige,  tarvelige, 
at  saadanne  dog  et  Par  Aar  kan  figurere  i  omtrent  enhver 
Sangers  eller  Sangerindes  Mund? 

Denne  mærkelige  Proces  er,  som  sagt,  af  kompliceret  og 
varieret  Natur.  Naturligvis  kommer  som  bestemmende  Faktor 
derved  i  første  Række  i  Betragtning  den  det  store  Publikum 
altid  iboende  Forkærlighed  for  det  flade  og  banale,  som  det  lige 
straks  kan  optage  og  som  saa  efter  kort  Tid  virker  vammelt. 
Men  dertil  kommer  mangfoldige  andre  Omstændigheder. 

Vilde  man  f.  Eks.  paa  Grund  af  den  nuværende  stærke  Over¬ 
vurdering  alligevel  tale  om  en  Hugo  Wolf-Mode,  saa  har  den 
til  Dels  sin  Grund  i  en  Reaktion  mod  den  tidligere  komplette 
Ignoreren  og  Undervurdering  —  en  saadan  Reaktion  skyder  jo  for 
det  meste  langt  ud  over  Maalet  —  saavel  som  i  Medfølelsen  med 
en  saa  betydelig  Kunstners  tragiske  Skæbne:  hans  kummerlige 
Liv,  hans  Sygdom  og  tidligere  Død  just  paa  det  Tidspunkt,  da 
det  syntes  at  ville  dages  for  ham.  Men  dette  er  en  Enkelthed; 
i  Regelen  er  Forholdene  helt  andre. 

Partiforhold  og  Klikevæsen  spiller  i  mange  Tilfælde  en 
Hovedrolle  som  Modefaktor.  Paa  denne  Maade  er  f.  Eks.  Til¬ 
fældet  Bruckner  at  forklare.  Jeg  taler  for  øvrigt  lige  saa  ugerne 
om  en  Bruckner-Mode  som  om  en  Wolf-Mode;  thi  Bruckner  er 
lige  saavel  som  Wolf  skarpt  adskilt  fra  de  egentlige  Modekom¬ 
ponister;  han  har  skabt  Værker  med  formelle  Mangler,  men  fulde 
af  virkelig  Dybde  og  skøn  Melodik.  Bruckner  var  en  barnlig, 
naiv  Sjæl,  som  mindst  af  alt  forstod  „Geschaften",  og  han  blev 
næsten  ganske  upaaagtet,  til  han  var  henved  60  Aar.  Da  havde 
Wagnerianerne  en  Symfoniker  nødig  som  Antagonist  til  den  af 
dem  forkætrede  Brahms,  og  man  vidste,  at  Bruckner  var  en 
stor  Beundrer  af  Wagner  —  som  bekendt  nægtede  for  Resten 
heller  ikke  Brahms  Wagner  sin  fulde  Anerkendelse  —  og  nu 
med  eet  Slag  blev  Bruckner  Dagens  Helt;  hans  Symfonier  blev 
Instrumentalmusikkens  nye  Evangelium  i  Modsætning  til  den 
„støvede  Epigon"  Brahms,  og  der  dannede  sig  en  hel  Bruckner- 
Menighed,  som  har  gjort  den  Nytte  at  bringe  hans  Værker  ud 
over  Verden,  men  som  for  øvrigt  ogsaa  skød  langt  ud  over  Maalet 
—  Ogsaa  m.  H.  t.  Strauss-Moden  spiller  Partigængeriet  sikkert 
en  stor  Rolle.  Efter  at  S.  var  begyndt  som  Mendelssohnianer  og 

derpaa  havde  udviklet  sig  til  Efterfølger  af  Brahms,  slog  han 
pludselig  en  stor  Saltomortale:  gik  fra  den  klassiske  Lejr  med 
flyvende  Faner  over  til  de  „Nytyske",  blev  Lisztianer,  skrev 
ikke  mere  Symfonier  og  Kammermusik,  men  symfoniske  Digt¬ 
ninger,  og  vidste  efter  Renegaters  sædvanlige  Art  ikke  nok  ned¬ 
sættende  Ord  at  sige  om  sine  tidligere  Idealer;  ogsaa  heri  fulgte 
han  den  nytyske  Parole.  Modtaget  med  Entusiasme  havde  han 
nu  hele  det  nytyske  Parti  i  Ryggen,  og  saaledes  støttet  blev  han 
hurtig  den  ypperste  Modekomponist;  idet  han  nu  ikke  mere 
gik  af  Vejen  for  nogen  sensationel  Usmagelighed  og  udfoldede 
sin  utvivlsomme  Instrumentationsbegavelse  i  Programmusikkens 
Tjeneste,  blev  han  hurtig  og  er  endnu  den  store  Mand,  skønt 
hans  Musik  Aar  for  Aar  bliver  fadere,  indholdsløsere,  uudholde¬ 
ligere. 

At  overhovedet  Programmusikken  er  bleven  vor  Tids  Mode¬ 
musik  i  større  Stil,  er  slet  ikke  underligt.  For  det  første  gives 
der  den  store  Mængde  af  de  musikalsk  „Fattige  i  Aanden"  i  let 
forstaaelige  Ord  programmatiske  Holdepunkter,  ved  hvilke  de 
bilder  sig  ind  at  blive  i  Stand  til  at  forstaa  Musikken,  medens 
de  over  for  den  absolutte  Musik  kun  have  rent  musikalske  Te¬ 
maer  og  Motiver  at  holde  sig  til.  Men  tillige  opnaas  ved  Pro¬ 
grammerne,  at  det  bliver  saa  let  for  Pressen,  denne  uhyre  Magt¬ 
faktor  i  vor  Tid,  at  gøre  Sensation.  Med  Programmusikken  har 
saa  at  sige  den  journalistiske  Æra  i  Musikken  taget  sin  Begyn¬ 
delse;  gennem  den  er  det  blevet  en  let  Sag  for  Journalisterne  at 
føre  det  store  Ord  i  musikalske  Sager.  Tidligere  var  det  en  langt 
vanskeligere  Sag  at  skrive  om  Musik  saaledes,  at  man'  kunde 
fange  det  store  Publikums  Øre;  men  med  den  haandgribelige 
Tilkendegivelse  af,  at  Musikken  fremstiller  det  eller  det  Eventyr, 
den  eller  den  Roman,  er  der  givet  Journalisterne  et  ypperligt 
Stof  i  Hænderne,  ved  Hjælp  af  hvilket  de  kan  skrive  løs  og 
vække  det  sensationslystne  Publikums  Interesse.  Og  med  dette 
Pressens  Herredømme  aabnedes  naturligvis  Døren  for  hele 
Amerikanismen.  Nu  bredte  Reklame-  og  Sensationsvæsenet  sig 
som  aldrig  tilforn,  og  de  mindre  fine  Elementer,  som  ikke  skyr 
disse  Midler  og  som  forstaar  at  bruge  dem,  begyndte  naturligvis 
at  benytte  dem  i  videste  Omfang.  Overhovedet:  ved  Pressens 
uhyre  Trommeslageri  og  Iver  for  at  bringe  sensationelle  Bega¬ 
velser  frem,  kan  man  nu  iagttage  et  ejendommeligt  Fænomen: 

snart  dukker  et  malerisk,  snart  et  digterisk,  snart  et  musikalsk 
„Geni"  pludselig  op  og  lyser  som  en  Stjerne  af  1ste  Klasse. 
Men  nu  sker  det  mærkelige:  efter  et  Par  Aars  Forløb  søger 
man  ganske  forgæves  hin  Stjerne  paa  Kunstens  Himmel.  Den 
er  ikke  mere  til  at  finde,  den  er  totalt  forsvundet  som  et  Fyr¬ 
værkeri,  og  ingen  spørger  mere  efter  den.  I  Stedet  har  der  saa 
vist  sig  nye  Stjerner,  hvis  Lyskraft  har  lignende  Varighed. 

Man  har  jo  hidtil  almindeligvis  hævdet,  at  det  var  mere  en¬ 
kelte,  som  til  at  begynde  med  kunde  forstaa  de  store  Kunstnere, 
og  at  Massen  sædvanligvis  kun  forstod  at  værdsætte  det  banale, 
i  alt  Fald  naar  Talen  er  om  noget  nyt.  Men  nu  for  nylig  har 
Richard  Strauss  (i  det  Ugeskrift,  han  udgiver  sammen  med  G. 
Brandes  o.  a.)  givet  en  hel  ny  Teori  derom:  vi  erfarer  —  hør, 
hør!  —  at  det  just  er  „det  ubefanget  nydende  Publikums  store 
Masse",  der  har  vist  sig  som  den  tilforladeligste  Bærer  af  enhver 
Fremskridtstanke  og  som  har  hjulpet  enhver  Nyskaber  frem  til 
definitiv  Sejr.  Er  dette  ikke  karakteristisk  for  Modekompo¬ 
nisten  Strauss?  Komisk  nok  læser  man  i  samme  Nummer  lige 
to  Blade  foran  hos  G.  Brandes  om  Shakespeare’s  fuldkomne 
Ringeagt  for  Massernes  Dømmekraft.  De  store  har  vist  aldrig 
beundret  Hobens  Dom.  Om  jeg  ikke  husker  fejl,  betegnede  den 
unge  Goethe  det  store  Publikum  mindre  høfligt  som  „en  Hjord 
Svin". 

Men  tilbage  til  vort  Hovedmotiv!  Jeg  omtalte,  at  der  blandt 
de  Aarsager,  som  kan  frembringe  en  Mode,  ogsaa  findes  saa- 
danne,  som  skyr  Dagens  Lys.  Hertil  regner  jeg  adskilligt,  som 
foretages  af  Forlæggere.  Den  eneste  Maade,  paa  hvilken  ny  Musik 
kan  faa  Udbredelse,  er  igennem  Opførelser;  ethvert  andet  Mid¬ 
del  har  vist  sig  uvirksomt.  Hvis  Forlæggere  nu  arrangerer  „For¬ 
lagskoncerter"  for  at  gøre  deres  Forlagsartikler  bekendte,  saa  er 
det  selvfølgelig  den  ærligste  og  redeligste  Sag  af  Verden.  Men 
ganske  anderledes  forholder  det  sig,  naar  Forlæggere  f.  Eks.  køber 
Sangere  og  Sangerinder  eller  Instrumentalmusikere  til  i  deres 
egne  Koncerter  at  bringe  Produkter  fra  vedkommende  Forlag 
frem.  Og  dette  sker  ganske  overordentlig  hyppigt;  ja,  Demorali¬ 
sationen  i  Sangernes  Folk  naar  saa  højt  op,  at  der  endda 
blandt  de  berømteste  findes  saadanne,  som  har  solgt  sig,  om  ikke 
for  30  Sølvpenge,  saa  for  nogle  store  Sedler.  Der  gives  saagar 
Komponister,  som  ikke  undser  sig  for  at  „smøre";  en  Sanger 

har  personlig  sagt  mig,  at  i  den  By,  hvor  han  lever,  er  det 
Coutume,  at  Komponisten  betaler  noget  til  for  at  komme  paa 
Programmet.  Et  herligt  kunstnerisk  Princip,  ikke?  den,  som  kan 
og  vil  betale  (eller  hvis  Forlægger  betaler)  bliver  opført;  den, 
der  ikke  kan  eller  ikke  vil,  faar  blive  udenfor.  Selv  ind  paa 
dette  Omraade  har  det  kapitalistiske  System  strakt  sig. 

Ogsaa  paa  andre  kunstneriske  Omraader  spores  sligt.  For  et 
Par  Aar  siden  blev  der  her  i  Tyskland  med  eet  skrevet  Bøger, 
Brochurer,  Bladartikler  en  masse,  der  hævede  den  franske  Im¬ 
pressionisme  til  Skyerne  og  til  dens  Forherligelse  nedsatte  al 
anden  nyere  Kunst.  Ganske  ufortalt  denne  Kunsts  utvivlsomme 
Værd  blev  det  betragtet  som  en  offentlig  Hemmelighed,  at  dette 
skyldtes  følgende  Motiv:  en  Kunsthandler  havde  opkøbt  en  Masse 
impressionistiske  Billeder  og  vilde  fortjene  det  mest  mulige  paa 
dem.  Nuvel,  der  gives  jo  ogsaa  Forfattere  og  Journalister,  som 
kan  købes. 

I  nogle  Byer  er  overhovedet  største  Delen  af  Kritiken  til  Købs. 
Det  er  ikke  Tilfældet  i  København  og  heller  ikke  i  Berlin.  Men 
der  gives  andre  Byer,  hvor  det  ikke  blot  er  Coutume  før  en 
offentlig  Optræden  at  aflægge  Kritikerne  Besøg  (en  frygtelig 
Uskik!),  men  hvor  det  virker  endnu  bedre,  om  man  sender  dem 
en  Kasse  fine  Cigarer  eller  lægger  dem  en  Hundredekroneseddel 
paa  Bbrdet.  Ja,  en  bekendt  dansk  Landskabsmaler  fortalte  mig 
engang,  at  han,  da  han  første  Gang  udstillede  i  Paris,  fik  en 
Forespørgsel  fra  et  af  de  store  franske  Blade,  om  han  ønskede 
at  nævnes  i  deres  Omtale  af  Udstillingen  —  Prisen  var  da  25 
Francs  —  og  om  han  ønskede  at  roses  —  det  vilde  koste  200 
Francs.  Men  selv  hvor  Kritikken  ikke  er  direkte  bestikkelig, 
hvor  er  den  dog  næsten  altid  paavirkelig  af  personlige  Motiver! 
Har  Kritikeren  et  Horn  i  Siden  paa  Kunstneren,  af  en  rent 
personlig  Grund,  saa  vé  denne!  Eller  er  Kunstneren  en  Ven  af 
Kritikeren,  hvilken  stor  Mand  bliver  han  da  ikke  i  Avisen! 
Nok  sagt:  ved  Hjælp  af  direkte  eller  indirekte  bestukken  Kritik 
kan  Grunden  til  en  Mode  ogsaa  lægges. 

Jeg  tror  hermed  at  have  anført  de  fleste  Faktorer,  som  kan 
bidrage  til,  at  et  Værk  bliver  sensationelt,  at  en  Kunstner  bliver 
Mode.  Man  vil  sikkert  have  fundet,  at  det  ikke  er  den  rene  Op¬ 
byggelighed,  og  mangen  Læser  vil  maaske  tænke,  at  jeg  over¬ 
driver.  Det  er  saa  langt  derfra,  at  min  Skildring  af  Forholdene 

tværtimod  ikke  indeholder  noget  som  helst  andet  end  Kendsger¬ 
ninger,  som  atter  og  atter  gentager  sig. 

Det  er  jo  heller  ikke  noget  specielt  for  Kunsten,  men  noget 
langt  mere  alménmenneskeligt,  hvorom  det  her  drejer  sig;  blot 
er  denne  Sag  desto  sørgeligere,  jo  højere  aandeligt  Gebet  man 
bevæger  sig  paa.  Og  her  foreligger  en  kulturel  Opgave  af  stor 
Betydning,  en  Opgave,  som  egentlig  er  at  løse  paa  ethvert  Gebet 
undtagen  det  rent  videnskabelige. 

En  Elite  af  Mennesker  skulde  endelig  engang  slutte  sig  sam¬ 
men  og  belære  Folket.  Først  og  fremmest  belære  det  om,  hvad 
alt  Efteraberi  er  for  en  jammerlig  Ting,  hvor  selvfomedrende  det 
er  blot  at  gøre  alt  efter,  hvad  de  andre  gør.  Man  vil  saavist  al¬ 
drig  naa  at  gøre  hele  Menneskeheden  til  lutter  selvstændige  Aan¬ 
der,  men  man  kunde  dog  væsentligt  modarbejde  det  rene  Efter¬ 
aberi  ved  at  ironisere  over  det  latterlige  deri  —  man  er  aldrig 
gerne  latterlig  —  og  ved  at  prædike:  Lærer  at  klæde  eder,  ikke 
ved  at  lade  eder  imponere  af,  hvad  Moden  byder  og  hvad  eders 
Skrædder  siger,  men  ved  med  eders  egne  Øjne  at  se,  hvad  der 
passer  for  eder!  Lærer  at  foragte  Reklamen;  hvis  I  undlader  at 
købe  just  de  Ting,  der  gøres  den  stærkeste  Reklame  for,  og  hvis  I 
gør  andre  opmærksomme  paa  Smagløsheden,  Garantiløsheden  og 
Latterligheden  af  al  simplere  Reklame  og  paa  den  Fordyrelse  af 
Varerne,  som  den  fører  med  sig,  saa  gør  I  noget  godt.  Handlede 
man  i  Almindelighed  derefter,  saa  vilde  den  modbydelige  smarte 
Amerikanisme,  vi  nu  har  i  Forretningsverdenen,  væsentlig  ind¬ 
skrænkes.  Og  lærer  saa  videre,  hvor  usselt  det  er:  over  for  et 
Kunstværk  at  læse  sig  sin  Mening  til  i  et  eller  andet  Blad! 
Kunstens  Historie  lærer  jo  dog  til  fulde,  at  Journalisterne,  hvor 
Talen  har  været  om  et  ægte,  nyt,  stort  Talent,  i  Reglen  har  taget 
fejl  og  modarbejdet  det,  og  til  Gengæld  har  de  hundrede  og  atter 
hundrede  Gange  udgivet  det  værdiløseste  Glimmerstads  for  Guld. 
De  har  paa  Kunstens  Omraade  gjort  langt  mere  Skade  end  Gavn, 
og  man  kan  som  Regel  gaa  ud  fra,  at  de  er  paa  den  forkerte 
Side.  (Man  tænke  som  nærmestliggende  Eksempler  blot  paa,  hvad 
Journalister  har  skrevet  sammen  om  Brahms  i  hans  yngre  Dage, 
eller  hvad  den  berømte  Hanslick  har  skrevet  om  Wagner!).  Lærer 
at  danne  eder  selv  en  Mening;  er  den  end  nok  saa  forkert,  saa 
er  den  dog  mere  værd  end  en,  I  blot  har  læst  eder  til!  Og  hav 
altid  Mistillid  til  den  Art  Kunst,  med  hvilken  der  drives  det  store 

Staahej  og  Markskrigeri!  Den  er  næsten  altid  den  rene  Øjen-  og 
Øreforblændelse.  Det  ægte,  blivende  baner  sig  saa  godt  som  al¬ 
tid  langsomt,  kampfuldt,  uden  Spektakelmagere  sin  Vej. 

Og  endnu  eet:  de,  som  har  med  Opdragelsen  og  Uddannelsen 
af  udøvende  Kunstnere  at  gøre,  skulde  daglig  indprente  dem: 
hvis  I  for  egen  Fordels  Skyld  fremmer  den  slette  Kunst,  saa 
begaar  I  en  Synd  imod  den  hellige  Aand  (det  er  jo  sligt,  som 
vi  moderne  Mennesker  forstaar  under  dette  smukke  bibelske 
Udtryk). 

Musikerne  skulde  opdrages  anderledes.  Det  er  utroligt,  i 
hvilken  Grad  Begrebet  kunstnerisk  Moral  er  deres  store  Masse 
ubekendt.  Det  er  en  ren  Sjældenhed  at  finde  en  Musiker,  hvem 
det  ikke  er  en  ganske  fremmed  Tankegang,  at  man  kun  bør  stille 
sig  i  det  godes  Tjeneste  og  lade  Flitteren  ligge.  I  Almindelighed 
betragter  de  sligt  som  det  rene  Don  Quixoteri.  Jeg  overdriver 
ikke!  Hvad  en  enkelt  Mand  med  Autoritet  og  fast  Villie  kan 
udrette  herimod,  ses  af  Joachim’s  Gerning  som  Lærer  for  de 
unge,  og  den  hører  til  hans  uvisneligste  Fortjenester.  Men  han 
er  nu  død  som  den  sidste  af  de  store  fra  hin  Tid,  da  Kapitalis¬ 
men  endnu  ikke  var  regerende  i  Kunsten,  og  det  kapitalistiske 
System  med  sin  Reklame  og  sine  let  tilvejebragte  Moder  sejrer 
mere  og  mere.  Mammon  er  blevet  Gud. 

Rudolph  Bergh 

Ligesom  alle  andre  gode  Udstillinger  vinder  ogsaa  den  en¬ 
gelske  ved  nærmere  Bekendtskab  under  gentagne  Besøg.  Paa 
selve  Aabningsdagen  følte  aabenbart  mange  af  dens  Gæster  sig 
ved  det  første  Indtryk  noget  skuffede;  vi  sætter  vor  Ære  i  at 
være  et  kritisk  Folkefærd  og  er  tilbøjelige  til  overdreven  For¬ 
sigtighed  i  vor  Anerkendelse  af  andre  Nationers  Kunst.  Den 
blændende  Virtuositet,  med  hvilke  disse  Englændere  har  frem¬ 
stillet  det  18de  Aarhundredes  fornemme  Verden,  staar  jo  vore 
stille  danske  Dyder  ganske  fjernt.  Strengest  Kritik  mødte  Ud¬ 
stillingen  maaske  hos  nogle  af  vore  Malere.  Lige  for  lige,  Ud¬ 
stillingen  kritiserer  jo  til  Gengæld  dem. 

Men  ogsaa  for  mange  af  os,  der  mødte  med  Forhaands  Tak¬ 
nemmelighed  for  Udstillingen,  fordi  vi  vidste,  den  vilde  give  os 
Lejlighed  til  at  forny  og  udvide  Bekendtskabet  med  Kunstnere, 
vi  allerede  har  lært  at  skatte,  var  det  første  Indtryk  maaske  lidt 
af  en  Skuffelse.  Ved  slige  Lejligheder  ser  man  lige  straks  fuldt 
saa  meget  efter  det,  der  mangler,  som  efter  det,  der  findes.  Na¬ 
turligvis  var  det  urimeligt  at  vente  og  forlange  Repræsentationen 
for  engelsk  Malerkunst  fra  dens  Storhedstid  uden  Huller  og 
Mangler.  Alligevel  sendte  vi  et  lille  Længselssuk  efter  den  be¬ 
rømte  „blaa  Dreng",  der  fra  Berlin  var  hjemvendt  til  Grosve¬ 
nor  House,  hvortil  Adgangen  i  øvrigt  ikke  er  særlig  vanskelig.  Thi 
det  er  netop  Udstillingens  Hovedsvaghed  som  Repræsentation  for 
engelsk  Portrætkunst,  at  den  ikke  sætter  Gainsboroughs  Storhed  i 
tilstrækkelig  klart  Lys.  Gid  den  havde  haft  et  Dameportræt  af  ham 
i  Rang  med  Mrs  Robinson  i  Wallace  Collection!  Som  Land- 

skabsmaler  er  Gainsborough  glimrende  repræsenteret  ved  den 
festligt  dekorative  „Idyl*,  —  hvor  Køerne  rigtignok  ikke  er  saa 
godt  malte,  som  de  er  anbragte,  —  og  ved  det  endnu  friskere 
og  mærkeligere  Billede  af  „Høstvognen*  med  den  udmærkede 
Rytme  i  Hestekroppene  og  med  den  fuldendt  mesterlige  Behand¬ 
ling  af  Staffagen,  hvor  efter  Traditionen  to  af  Kunstnerens  Døtre 
optræder  som  Bønderpiger.  Gainsboroughs  Portrætter  paa  Ud¬ 
stillingen  er  jo  i  sig  selv  daarlige.  Ved  første  Øjekast  var  jeg 
mindre  indtaget  i  den  sminkede  Danserinde  med  de  blaa  Baand 
paa  den  hvide  Kjole,  end  da  hun  1900  viste  sig  i  Paris,  det  er 
alligevel  et  tindrende  livfuldt  og  ypperligt  Billede;  kun  misklæ¬ 
der  det  aabenbart  —  ligesom  mange  af  Udstillingens  Billeder  — 
af  den  tørt  og  skarpt  lysegrønne  Væg,  paa  hvilken  det  er  op¬ 
hængt  Vægfarven  lader  ogsaa  den  noget  voksdugsgule  Tone  i 
Brystbilledet  af  Miss  Sparrow  fange  Opmærksomheden  fuldt  saa 
stærkt  som  Udtrykkets  fine  Livfuldhed.  Der  er  god  Karakteri¬ 
stik  i  Portrættet  af  den  næppe  højtbegavede  Hertug  af  Rutland, 
der  er  ved  Siden  af  paafaldende  Mangler  notable  Egenskaber  i 
det  pompøst  dekorative  Rytterportræt  af  Generalen.  Men  ingen 
af  alle  disse  Billeder  er  dog  i  Stand  til  at  begrunde  Berettigelsen 
af  at  sætte  Gainsborough  i  Rang  med  Reynolds.  I  London  har 
flere  af  os  forelsket  os  fuldt  saa  meget  i  den  første  som  i  den 
sidste.  Reynolds  har  langt  større  Kunnen  og  Viden,  Gainsborough 
er  dog  nok  den  største  Naturbegavelse.  Men  der  er  ikke  Grund 
til  her  at  genoptage  et  gammelt  Stridsspørgsmaal;  paa  sit  Døds¬ 
leje  sagde  Gainsborough  til  Reynolds:  „We  are  all  going  to 
Heaven,  and  Vandyck  is  of  the  company.* 

Tydeligt  nok  har  van  Dyck  været  Stamfaderen  og  et  af  de 
hyppigst  raadspurgte  Forbilleder  for  det  18de  Aarh.s  engelske 
Portrætkunst.  Den  har  søgt  at  naa  ham  baade  i  stilfuld  Elegance 
og  i  teknisk  Mesterskab,  og  det  er  lykkedes  for  den.  Reynolds 
har  sikkert  malt  Portrættet  af  Baron  Mulgrave  med  det  spør¬ 
gende  Blik  i  de  mørke  Øjne  under  Ihukommelse  af  van  Dyck; 
mærkelig  —  og  ikke  van  Dycksk  —  er  Billedets  sølvagtige  To¬ 
ner,  der  fører  Tanken  hen  paa  et  blødt  Maanelys.  Men  Reynolds 
har  ogsaa  raadført  sig  med  mange  andre  af  de  gamle  Mestre, 
hans  solide  Mesterskab,  hans  sikre  Herredømme  over  Virkningen 
af  Linier  og  Farver  er  baseret  paa  et  indtrængende  Studium  af 
Klassikerne,  især  af  de  store  Kolorister:  Venetianerne,  som  han 

har  efterlignet  i  „Venus  and  piping  boy“,  Rubens,  om  hvis  røde 
Skygger  der  er  en  Erindring  i  Billedet  af  Hertuginden  af  Devon- 
shire  med  sin  Datter,  ogsaa  Rembrandt,  hvis  Billede  af  Susanna, 
nu  i  Berlin,  var  i  Reynolds’  Eje.  Alligevel  er  Reynolds  som 
Kunstner  en  udpræget  og  ejendommelig  Personlighed.  Endog  et 
mindre  eklektisk  Studium  af  de  store  Malere  behøver  jo  paa  in¬ 
gen  Maade  at  være  ødelæggende  for  Personligheden;  Delacroix 
har  studeret  Rubens,  Manet  Velasquez. 

For  Reynolds  har  Udstillingen  en  smuk  og  fyldig  Repræsen¬ 
tation,  om  den  end  ikke  viser  noget  af  de  karakterfulde  Mands- 
portrætter,  der  undertiden  kan  have  lidt  af  Rembrandts  Stil  og 
Stemning.  Særlig  pompøst  virker  det  store  Gruppebillede  af 
Lady  Delmé  med  de  to  Børn.  Gruppen  er  efter  Rafaels  Mønster 
sammenbygget  i  en  høj  Trekant,  en  spids  Pyramide;  Virkningen 
afalle  Farverne  udmærket  godt  beregnet:  det  blegt  rødlige  Tæppe 
over  den  hvide  Kjole,  Drengens  skarlagensrøde  Dragt,  den  hvid- 
klædte  Piges  blaa  Sløjfe,  det  brunlige  Baggrundslandskab.  Dette 
er  ganske  vist  konventionelt  i  Tonerne,  det  er  ikke  Friluftsmaleri 
som  de  moderne  Landskaber,  hvad  det  heller  ikke  har  Pligt  til 
at  være.  Som  det  er,  danner  det  den  ideale  Baggrund  for  den 
stilfulde,  fornemme  Gruppe,  fuldender  Billedets  harmoniske  Skøn¬ 
hed,  som  lader  det  lyse  Fest  og  Hygge  ned  i  det  Rum,  hvor 
det  faar  Plads;  —  dets  ideale  Plads  vilde  det  have  over  Ka¬ 
minen  paa  et  gammelt  Herresæde,  hvor  der  var  bevaret  Sagn 
om  den  smukke  Dame  med  de  levende  Øjne  og  om  hendes  Søn, 
der  allerede  som  Dreng  truede  med  at  blive  en  ret  brutal  Ka¬ 
valer.  —  Udstillingen  giver  rig  Lejlighed  til  at  beundre  de  en¬ 
gelske  Portrætmaleres  Dygtighed  i  at  komponere  og  afstemme 
virkningsfulde  Baggrunde.  Ogsaa  i  det  nydelige  og  udmærket 
komponerede  Billede  af  Hertuginden  med  Datteren  paa  Skødet 
er  den  glimrende  effektfuld.  Maaske  har  Idyllen  al  den  Yndig¬ 
hed,  et  Billede  kan  taale  at  bære  uden  at  strejfe  det  sødlige; 
selv  Reynolds  har  ikke  altid  undveget  dette  den  engelske  Por¬ 
trætkunsts  farligste  Skær.  Her  har  han  lykkeligt  holdt  sig  inden 
for  god  Smags  rette  Grænse.  Billedet  er  mesterligt  malt;  i  Hen¬ 
seende  til  Farvens  Pragt  og  Fylde  naas  det  kun  af  det  fortrin¬ 
lige  Brystbillede  af  Lady  Price,  hvis  graa  Haar  og  sorte  Dragt 
med  det  blaa  Livbaand  staar  saa  herligt  mod  den  kraftigt  røde 
Grund.  Et  saa  overlegent  Mesterskab  har  den  danske  Malerkunst 

desværre  aldrig  kendt.  Portrættet  af  Baronesse  Dacre  med  den 
blegrøde,  hermelinsbræmmede  Kappe  fører  let  Tanken  hen  paa 
Portrætter  eller  Studiehoveder  af  Marstrand,  thi  det  var  uden 
Tvivl  netop  saaledes,  at  Marstrand  ønskede  og  drømte  om  at 
kunne  behandle  et  Hoved,  et  Haar,  en  Dragt,  men  al  hans  tunge 
Strid  for  at  naa  dertil  vedblev  at  være  forgæves. 

Ikke  alene  for  Reynolds,  ogsaa  for  mange  af  de  mindre  store 
engelske  Portrætmalere,  synes  det  sikre  Mesterskab  at  være  let 
vundet  Fuldt  saa  meget  som  et  Besøg  i  London  synes  denne 
Udstilling  mig  at  give  Besked  om  Romneys  og  Raeburns  Værd. 
Romney  er  ulige,  han  kan  forfalde  til  Attituderne  og  misbruge 
Sukkeret.  Af  hans  Dameportrætter  her  paa  Udstillingen  er  maa- 
ske  det  elegante  lille  Billede  i  dansk  Privateje  (Nr.  35)  det  mest 
vindende.  Men  Portrætet  af  Drengen  med  Hunden  er  fortrinligt; 
det  virker  friskt  og  fornøjeligt  med  sine  smældende  Farver:  den 
røde  Stol,  de  røde  Sko,  den  kraftigt  —  maaske  lidt  vel  kraftigt  —  blaa 
Luft.  Og  endnu  fortrinligere  —  et  af  Udstillingens  virkelige  Mester¬ 
værker  —  er  Portrættet  af  John  Walter  Tempest  med  den  graa 
Hest.  Det  har  glimrende  stilfuld  Holdning  i  sine  Linier  og  i  sine 
Farver,  Blikket  i  den  unge  Herres  smukke  Hoved  er  levende 
og  sjælfuldt,  og  det  er  udmærket  fast  og  dygtigt  malet.  Raeburns 
Behandling  kan  have  en  saa  uforskammet  overlegen  Sikkerhed 
og  Bredde,  at  den  bringer  Frans  Hals  i  Erindring.  Paa  det  ud¬ 
mærkede  Portræt  af  Sir  Maxwell  i  den  røde  Uniform  er  det 
Hænderne,  der  minder  om  Frans  Hals,  i  det  indtagende  Portræt 
af  Lady  Maitland  hele  den  lette,  skitsemæssige  Behandling,  i  Por¬ 
trættet  af  Mrs  Mackenzie  især  det  sorte  Sjal  over  det  prikkede 
Kattuns  Tørklæde,  et  af  Udstillingens  mest  imponerende  Stykker 
mesterlig  Teknik.  Maaske  er  dog  her  selve  Karakteristikken  af  den 
velvillige  gamle  Dame  noget  let  antydet.  Langt  større  Finhed  og 
Dybde  har  Karakteristikken  i  Billedet  af  Kunstnerens  Hustru, 
som  sidder  upyntet  med  Armene  sammenlagte  over  den  brunt- 
violette  („leverbrune" ?)  Overkjole.  Der  er  en  egen  tækkelig 
Fordringsløshed  over  dette  sjælfulde  Billede  med  dets  noget  dystre 
Farver  og  meget  nedstemte  Luft;  —  som  naturligt  er  —  vid¬ 
ner  det  fremfor  noget  af  Udstillingens  andre  Billeder  om  Varmen 
af  Kunstnerens  personlige  Følelser  for  sin  Model.  Ved  disse  gode 
Egenskaber  kan  Billedet  sikkert  her  i  Danmark  paaregne  at  finde 
særlig  mange  Venner. 

Til  Nabo  har  det  et  af  Udstillingens  Pragtstykker,  Lawrences 
Portræt  af  Miss  Farren,  sikkert  et  af  hans  bedste.  Det  er  glim¬ 
rende  sat  op,  saa  effektfuldt  som  vel  muligt.  Med  de  høje  Lys  i 
Solskæret  over  den  hvide  Dragt  korresponderer  de  Lys,  der  er 
spredte  i  Luften,  som  danner  Figurens  Baggrund,  ganske  fortrin¬ 
ligt.  Men  dette  glansfulde  Bravurnummer  hører  dog  til  det  paa  Ud¬ 
stillingen,  som  næppe  vinder  ved  gentagne  Besøg  og  nærmere 
Betragtning.  Med  al  sin  blændende  Virtuositet  og  solide  Dygtighed 
er  Lawrence  som  Kunstner  et  godt  Stykke  under  sine  store 
Forgængere.  Repræsentationsportrættet  afViscount  Castlereagh  er 
udmærket  godt  gjort,  men  alligevel  i  ingen  Henseende  synderligt 
tiltrækkende.  Hoppner  er  egentlig  morsommere.  Hans  store  Fa¬ 
miliebillede  har  alt  for  røde  Kinder,  men  en  Hund,  der  er  mester¬ 
ligt  malet.  Og  med  al  sin  Snurrighed  og  sine  Mangler  i  Farven 
har  Billedet  af  Børnene  ved  den  nedgaaende  Sol  noget  friskt  og 
fornøjeligt. 

Ogsaa  Englands  to  store  Landskabsmalere  præsenterer  Ud¬ 
stillingen  for  os.  Det  bedste  af  Turners  Landskaber  er  et  Ung¬ 
domsbillede,  Kilgarran  Castle,  et  nydeligt  behandlet  Billede,  hvis 
romantiske  Mystik  og  duftige  Clair  obscur  minder  om  de  gamle 
Klassikere,  om  Claude  og  om  Rembrandt.  Værdien  af  Tumers 
senere  Digtersyner  vil  næppe  kunne  opfattes  tilstrækkelig  klart 
gennem  de  to  Billeder  fra  hans  sidste  Aar. 

Udstillingen  har  et  smukt  og  anseligt  Billede  af  Constable. 
Mellem  Portrætterne  fra  det  18de  Aarh.  virker  det  stærkt  med 
kraftig  Smag  af  frisk  Natur.  Det  er  friskt  og  dygtigt  i  Behand¬ 
lingen,  Staffagen  ér  fortrinlig,  Kompositionen  god,  der  er  smukke 
Partier  i  Luften,  i  Baggrundsbakkerne,  i  Træerne,  der  er  ogsaa  nogle 
Brunheder  —  især  i  Forgrunden,  —  og  nogle  Grelheder,  —  især 
Partiet  med  det  blaagrønne  Træ  over  Møllen  til  venstre.  Det  er 
meget  godt,  men  Constable  kan  dog  være  endnu  meget  bedre. 
I  Virkeligheden  kan  ingen  af  hans  hjemmemalede  Billeder  maale 
sig  med  hans  vidunderlige  Skitser  og  Studier.  Der  hænger  en 
rig  Samling  af  dem  i  et  af  Værelserne  i  South  Kensington  Mu¬ 
seet,  og  det  er  vistnok  et  af  de  Steder,  hvor  enhver  dansk  Kunst¬ 
ven  føler  størst  Glæde  og  Begejstring  over  engelsk  Kunst. 

Især  hvis  han  har  haft  Lejlighed  til  at  se  en  Smule  af  en¬ 
gelsk  Natur.  Som  mange  skylder  jeg  en  flink  Landsmand  i  Lon¬ 
don  Tak  for  ogsaa  at  have  haft  denne  Nydelse.  Paa  den  lange 

Søndags  Køretur  Ira  Horley  saa  vi  hvert  Øjeblik,  medens  Sol 
og  Skygger  skiftede  over  de  vide  Udsigter,  over  Markerne  med 
de  prægtige  Asketrær,  over  Vejen  gennem  Skovene  og  de  hygge¬ 
lige  Landsbyer,  hvor  tro  og  forstaaende  Constable  har  skildret 
Englands  smukke  Natur. 

Men  Udstillingen  giver  jo  dog  særlig  Anledning  til  at  mindes 
en  anden  Landsmand  i  London,  Generalkonsul  Faber.  Det  er 
jo  uden  Tvivl  ham,  der  har  den  væsentligste  Andel  i,  at  vi  har 
faaet  denne  Udstilling  i  København.  Jeg  regner  det  for  en  Be¬ 
givenhed  af  allerstørste  Betydning.  Netop  paa  Kunstens  Omraade 
trues  vi  stadig  med  at  isoleres  fra  Europa.  I  tyve  Aar  har  Kø¬ 
benhavn  ikke  set  en  saa  betydelig  Udstilling  af  ikke  nordisk 
Kunst.  Der  var  ganske  vist  enkelte  fortræffelige  Billeder  paa  Ud¬ 
stillingen  ved  Glyptoteket  i  det  Aar,  da  Bygningen  toges  i  Brug, 
men  den  var  alt  for  broget  og  ukritisk  sammensat  til  at  kunne 
maale  sig  med  sin  franske  Forgænger  i  1888  eller  sin  engelske 
Efterfølger  i  1908.  Gid  vi  inden  altfor  mange  Aar  atter  kunde 
fåa  en  virkelig  betydelig  Udstilling  af  udmærket  fransk  Kunst! 

Isolationen  kan  let  faa  farlige  Følger,  udvikle  Snæversyn  og 
Selvtilfredshed.  Det  er  kun  godt,  at  vi  forstaar  at  sætte  Pris  paa 
vort  eget,  at  dansk  Kunst  har  et  taknemmeligt  Publikum  i  Dan¬ 
mark.  Men  det  er  altid  betænkeligt,  naar  Kunstinteresserne  i  et 
Land  begrænses  til  Landets  egne  Frembringelser;  vi  skal  vogte 
os  for  at  tro  vort  eget  som  det  eneste,  det  absolut  bedste.  Dansk 
Kunst  synes  endda  for  Tiden  at  trues  af  en  kritisk  Periode. 
Foraarsudstillingeme  i  Aar  vil  vise  os  mange  smukke  Arbejder 
og  enkelte  Billeder,  der  hører  til  det  ypperste,  dansk  Kunst  har 
skabt.  Men  de  vil  næppe  kunne  skjule,  at  mange  af  vore  største 
Talenter  er  i  Færd  med  at  besejres  af  den  Magt,  for  hvilken 
selv  Thor  maatte  bøje  Knæ. 

Direkte  vil  vore  Kunstnere  næppe  kunne  lære  synderligt  af 
den  engelske  Udstilling.  Gud  fri  os  for  Imitationer  af  engelsk 
Portrætstil.  Indirekte  vil  de  kunne  lære  adskilligt.  Den  viser  os 
bl.  a.  Værdien  af  virkelig  overlegen  Dygtighed,  af  solid  Kunnen 
og  Viden,  Nytten  af  at  se  med  opmærksomme  og  forstandige 
Øjne  paa  udmærket  Kunst. 

Karl  Madsen 

l. 

I  den  gamle  Venstrepolitiks  Dage,  saa  længe  de  National¬ 
liberale  regerede  og  før  Forfatningskampen,  var  Kampen  for  det 
mindre  Landbrug  eet  med  Kampen  for  Menigmands  Ret  Bonde¬ 
vennernes  Politik  var  først  og  fremmest  rettet  paa  at  skaffe 
Bonde  og  Husmand  bedre  økonomiske  Kaar,  og  det  var  denne 
Landbrugspolitik,  der  efterhaanden  trak  de  radikale  Krav  om  al¬ 
mindelig  Valgret,  Skattebevillingsret  og  Folketingets  Overmagt  ind 
i  det  politiske  Liv. 

Men  efterhaanden  som  den  storpolitiske  Strid  voksede  til,  blev 
Landbrugspolitiken  spændt  fra  og  i  Stedet  for  alle  de  stærke 
Kræfter  og  Idealer,  der  rummes  i  Friheds-  og  Fremskridtskam¬ 
pen,  spændt  for.  Og  da  Landbrugspolitiken  igen  kom  frem,  var 
det  paa  Bagstrævets  Plads.  Nu  skulde  den  bruges  til  at  mane 
ned  i  Jorden  alle  de  radikale  Venstrekrav,  alle  de  harmfulde  og 
kampivrige  Agitatorer.  Den  skulde  gøre  den  danske  Politik  mo¬ 
derat.  Og  det  lykkedes.  Ved  Folketingsvalget  i  1892  sejrede  en 
modei  at  Landbrugspolitik,  der  skulde  standse  Kampen  for  Demo¬ 
kratiets  Ret. 

Men  netop  paa  det  Tidspunkt  var  der  en  ung  Politiker,  der 
lagde  ud  paa  ny  med  en  Landbrugspolitik  i  den  gamle  bonde¬ 
venlige  Stil.  Det  var  Vilh.  Lassen.  Han  sad  i  Aalborg,  men  han 
stammede  fra  Aarhus.  Thi  han  var  en  Arvtager  af  den  østjydske 
Lokalpolitik,  der  med  Aarhus  som  Sæde  var  grundlagt  af  Lars 
Bjørnbak,  men  netop  ved  Valget  i  1892  lagt  i  Graven.  Nu  flyt- 

tede  Lassen  den  Nord  paa  og  grundlagde  i  Nordjylland  og  med 
Aalborg  som  Sæde  en  ny  jydsk  Lokalpolitik. 

De  ægte  gamle  Bjørnbakkere  boede  saa  langt  som  Lars 
Bjømbaks  Røst  havde  kunnet  naa.  Det  vil  sige  mod  Nord  om¬ 
trent  til  Houlbjerg  og  mod  Syd  omtrent  til  Horsens.  Deres  Ud¬ 
spring  var  Viby  Højskole,  deres  Tro  Jydsk  Folkeforenings  Pro¬ 
gram.  De  blandede  ikke  Blod  med  andre  politiske  Retninger, 
men  bevarede  deres  Race  ren  og  slægtede  deres  Ophav  paa. 

Lars  Bjørnbak  var  et  ualmindelig  kraftigt  Bondetemperament. 
Naturvokset,  ubeskaaren,  blodrig,  stærkt  sanselig  og  brutal  af  Ydre, 
svarede  han  af  Krop  og  Aand  til  det  Billede  af  en  tungttram- 
pende  Almuefører,  som  allerede  hans  Navn  manede  frem. 

Og  som  Manden  var,  saadan  var  hans  Politik.  Den  var  gjort 
alene  over  dette  racestærke  Bondeinstinkt.  Den  var  i  det  hele 
mere  et  Instinkt  end  en  Lære,  mindst  af  alt  skabt  efter  et  Ideal. 
Vinger  var  ikke  Bjørnbakkemes  Symbol,  men  deres  Kendetegn 
var  en  skærpet  Sans  for  de  materielle  Ting  i  Politik  og  en  nøg¬ 
tern  Betragtningsmaade.  Skønt  stammende  fra  en  Højskole  var 
de  lutter  Kød  og  ikke  Aand  som  Grundtvigianerne.  Tre  Ting 
var  Genstand  for  deres  særlige  Had:  Militæret,  Embedsvæsenet, 
Kjøbenhavn. 

Deres  Organ  var  Aarhus  Amtstidende,  engang  et  stort  og 
indflydelsesrigt  Blad.  Og  til  dette  Blad,  først  som  Redaktions¬ 
sekretær,  et  Aar  efter  som  Redaktør,  kom  Vilh.  Lassen  som  ny¬ 
bagt  juridisk  Kandidat,  23  Aar  gammel.  Han  sejlede  derover  den 
Nat,  da  Kristiansborg  brændte.  Og  sikkert  har  denne  unge  Mand 
uden  Vemod  sagt  Farvel  til  den  By,  over  hvilken  den  røde 
Hane  galede  med  saa  onde  Varsler  i  den  mørke  Nat.  Af  de 
Forhaabninger,  hans  ærgerrige  Sind  husede,  knyttede  ingen  sig 
til  denne  By,  hverken  til  dens  Kancellibygning  eller  til  dens 
Universitet  eller  til  dens  Dagligstuer.  Heller  ikke  de  aandelige 
Nydelser  i  denne  By  faldt  det  ham  tungt  at  vende  Ryggen. 
Hvis  de  truede  Kunstsamlinger  i  den  Nat  var  faldne  for  Luerne, 
vilde  det  næppe  for  ham  have  været  noget  personligt  Savn. 
Naar  hans  Tanker  har  kredset  om  Brandens  Følger,  har  de  for¬ 
modentlig  alene  samlet  sig  om  den  Rigsdag,  der  ved  Branden 
blev  husvild.  Af  det  daværende  Kjøbenhavn  var  Rigsdagsterritoriet 
det  eneste,  der  havde  været  denne  politiserende  Bondestudent 
hjemligt,  lige  saa  hjemligt  som  det  var  fremmed  for  de  ægte 

Kjøbenhavnere.  Ellers  gik  hans  Erfaringer  næppe  ud  over,  hvad 
der  laa  mellem  Regensen  og  Ehlers  Kollegium.  Her  havde  han 
indsuget  sin  første  politiske  Visdom;  i  de  „røde"  Klubber,  der 
usynligt  dannede  et  Bindeled  mellem  disse  Gaarde  og  Gange, 
havde  hans  skarpe,  iltre  Tale  første  Gang  skaaret  gennem  de 
akademiske  Omsvøb,  herfra  havde  de  Kandidater,  der  lavede 
Studenterfesten  for  Venstrepartiet,  hentet  ham  som  den  Student, 
Arrangementet  fordrede  til  Hovedtalens  Rolle. 

Netop  i  de  samme  Dage,  Vilh.  Lassen  forlod  Kjøbenhavn, 
for  først  20  Aar  efter  at  vende  tilbage  til  den  som  Minister,  be¬ 
redte  en  anden  Kreds  af  Tidens  unge  Ærgerrigheder  sig  til  at 
erobre  den.  Det  var  det  Kuld  af  unge  Venstremænd,  der  var 
med  til  Politikens  Start  Den  udkom  lige  i  de  samme  Dage  og 
vandt  sine  Sporer  som  Blad  i  den  ny  Stil  netop  ved  Slottets 
Brand.  Og  til  det  øvrige,  Lassen  uden  Sorg  gav  Afkald  paa,  da 
han  sejlede  bort  fra  Hovedstaden,  hørte  ogsaa  de  Laurbær,  der 
var  at  vinde  ved  det  store  af  Sensationen  nærede  Hovedstads¬ 
blad,  skrevet  for  det  store  Publikum  eller  rettere  for  det  lille 
Publikum  af  fine  Stilkendere  og  lydhøre  Beundrere  af  Jour- 
nalistikens  Kunst.  Uden  Sorg  og  uden  Vaklen  foretrak  han  Pro¬ 
vinsen. 

Han  var  selv  kommen  fra  denne  Provins,  der  20  Aar  efter 
med  ham  som  en  af  de  ledende  Personligheder  skulde  sætte 
Aaget  paa  Nakken  af  den  Hovedstad,  af  hvem  den  endnu  den 
Gang  var  ganske  forkueL  Han  var  en  Møllersøn  fra  Omegnen 
af  Roskilde,  en  fattig  Provinsyngling,  fremmed  allerede  for  den 
By,  i  hvis  Latinskole  han  havde  gaaet,  endnu  mere  provinsiel 
i  Forhold  til  Kjøbenhavn.  Derfor  var  han  ikke  blot  i  født  Op¬ 
position  til  den  nationalliberale  Tradition,  men  ogsaa  til  den  nye 
Hovedstadsaand,  som  under  Anførsel  af  „Gennembruddets  Mænd“ 
afløste  den  gamle  Tid.  Hvor  Dannelsen  vilde  danne  Aristokrati, 
var  han  ikke  med,  enten  den  var  forældet  eller  moderne,  enten 
den  hed  Ploug  eller  Brandes.  Hvor  Dannelsen  vilde  sætte  Skel, 
satte  han  ikke  sit.  Naar  man  i  Kjøbenhavn  vilde  drage  Grænsen 
mellem  Frisind  og  Reaktion  efter  litterære  Hensyn,  meldte  han 
sig  fra.  Som  den  Gang  da  Det  unge  Blod  blev  sat  under  Tiltale, 
og  Politiken  i  den  Anledning  skrev  en  Artikel  om  Skel:  Nu 
var  der  atter  sat  Skel,  sat  det  rigtige  Skel,  og  vi  siger:  det  er 
kun  godt.  Da  skrev  Lassen  i  Aalborg  Amtstidende :  „Lad  Kjøben- 

havnerne  dele  sig  efter  dette  Skel.  Vi  anser  det  ikke  for  usand¬ 
synligt,  at  de  vil  gøre  det.  Men  naar  man  kommer  længere  end 
til  Sundbyerne  og  Utterslev,  vil  det  blive  vanskeligt  at  faa  det 
Skel  i  Jorden."  Det  var  en  Artikel  skrevet  ganske  i  samme 
Aand  som  Hørups  første  Artikler  mod  Fædrelandet. 

Der  er  i  Danmark  kun  een  politisk  Modsætning,  men  den 
gaar  ogsaa  saa  dybt,  at  den  har  gentaget  sig  gennem  to  Slægtled. 
Det  er  Modsætningen  mellem  Kjøbenhavn  og  Provinsen.  Vilh. 
Lassen  er  Provinsens  Mand.  Netop  derfor  har  han  aldrig  været 
Studentersamfundspolitiker,  om  han  nok  saa  meget  har  været 
en  af  dette  Samfunds  Stiftere.  Da  han  gik  til  Provinsen,  sagde 
han  i  Virkeligheden  Studentersamfundet  et  politisk  Farvel  for 
alle  Tider. 

Hvorfor  har  saa  faa  unge  Venstrepolitikere  gjort  den  samme 
Rejse  som  Vilh.  Lassen,  med  Hovedstaden  bag  sig  og  Provinsen 
udbredt  for  sig  som  den  Erobring,  der  skulde  gøres?  Dengang 
drog  den  største  journalistiske  Evne  og  det  stærkeste  politiske 
Temperament  blandt  de  yngre  resolut  af  Sted  som  Nybygger  og 
Pioner.  Nu  er  det  nærmest  en  Landsforvisning,  naar  en  af  det 
radikale  Venstres  Mænd  havner  i  Provinsen.  Hvorfor?  Fordi 
det  grove  Arbejde  og  det  begrænsede  Virkefelt  ligger  for  langt 
fra  Kulturens  Strømme;  man  vil  skumme  Fløden,  man  vil  være 
med  i  det  Centrum,  hvor  den  offentlige  Mening  skabes.  Dette 
nye  Kuld  af  Venstremænd  ligner  mere  de  nationalliberale  Epi¬ 
goner  end  Sønnerne  af  det  gamle  Venstre. 


2. 

Da  Vilh.  Lassen  kom  til  Aarhus,  var  Lars  Bjørnbak  død. 
Men  Bevægelsen  levede.  I  hvert  af  de  omliggende  Sogne  sad 
der  en  bjømbaksk  Vicekonge  med  Sønnerne  i  Spidsen.  I  selve 
Aarhus  laa  Forsamlingsbygningen,  hvis  Redaktionskontorer  og 
Talerstol  Lassen  nu  tog  i  Besiddelse. 

I  sig  selv  passede  han  godt  til  de  Bjørnbakske  Anskuelser. 
Han  manglede  den  Gamles  Statur  og  vældige  Røst,  men  det 
runde  Hoved,  den  voldsomme  Mund,  det  spændte  og  sluttede 
over  hele  Holdningen  røbede  Manden,  der  vil  Magt.  Hans  Be¬ 
gavelse  laa  helt  i  hans  Personlighed  med  dens  stærke  Gemyt, 
dens  koncentrerede  Energi,  og  en  Tanke,  der  rækker  kort,  men 

er  enkelt,  forløsende  ved  sit  Snit  gennem  alt  Omsvøb,  og  som 
gaar  lige  løs  paa  Virkningen.  Han  havde  ikke  det  for  megett 
som  efter  Ordsproget  fordærver  alt  ligesaavel  som  for  lidt.  Hvad 
han  havde  „studeret",  var  saa  godt  som  intet,  den  Smule  Jura 
iberegnet  Videnskabelige  Betænkeligheder  løb  han  ikke  Fare 
for  at  blive  hængende  i.  Videnskabelige  Fortrin  manglede  han 
Ærefrygt  for.  Det  forarger  ham,  at  Historien  stadig  spenderer 
saa  mange  „sukkerstrøede  Ord"  paa  Hall,  Krieger  og  Monrad, 
blot  „fordi  de  var  store  Lys  i  Romerretten,  Retshistorien  og 
Teologien."  For  ham  er  Sagen  en  ganske  enkel:  Var  deres  Po¬ 
litik  klog  eller  var  den  det  ikke?  Om  Bergs  og  Hørups  Politik, 
der  i  „Klogskab"  næppe  stod  over  Halls  og  Monrads,  er  der 
dog  til  Dato,  ikke  mindst  af  Lassen  selv,  ogsaa  skrevet  mange 
„sukkerstrøede  Ord",  og  de  var  dog  ikke  „store  Lys"  hverken 
i  den  ene  eller  den  anden  Videnskab. 

Og  som  han  er  respektløs  overfor  den  intellektuelle  Kultur, 
er  han  det  i  ikke  mindre  Grad  overfor  Følelsesdannelsen.  Det 
opdrevne,  rigt  blomstrende,  vidt  favnende  Følelsesliv  forekommer 
ham  en  Luksus,  der  ikke  er  nødvendig  for  et  Demokrati,  ja 
som  det  helst  maa  være  foruden.  Engang  han  talte  om  Begejst¬ 
ring,  føjede  han  til:  men  Begejstring  er  en  Luksusfølelse.  Den 
Politik,  der  har  sin  Rod  i  Følelsesdannelsen,  Nationalpolitiken, 
Ærens  Politik,  Modets  Politik,  de  høje  Horisonters  Politik,  har 
han  stedse  ligget  paa  Lur  efter  som  en  Sygdom,  der  kun  kunde 
helbredes  ved  hvad  han  kalder  en  Bondekur.  I  denne  Modsæt¬ 
ning  mellem  dét  stærke  personlige  Gemyt  og  den  saglige  Nøg- 
ternhedspolitik  ligner  han  ganske  Tscherning. 

Da  Vilh.  Lassen  kom  til  Aarhus,  var  Tiden  imidlertid  endnu 
ikke  til  Bondekure.  Man  var  tværtimod  inde  i  de  store  Følelsers 
Politik.  Men  i  de  fem  Aar,  han  var  ved  Aarhus  Amtstidende , 
begyndte  Strømmen  at  kæntre.  Han  var  med  i  Smørpolitiken 
fra  dens  allerførste  Dage.  Han  skrev  Smørpolitik  i  sit  Blad  og 
talte  Smørpolitik  paa  Møderne.  Han  vidnede  om  denne  Politiks 
saliggørende  Magt  langt  uden  for  Grænserne  af  Aarhus  og  Skander¬ 
borg  Amter.  At  det  slet  ikke  var  Smørret,  det  gjaldt,  men  Fi¬ 
nansloven,  blev  han  maaske  først  klar  over  bag  efter.  Medens 
det  stod  paa,  følte  han  sig  formodentlig  som  den  vordende  Land¬ 
brugspolitiker.  Rimeligvis  var  han  ved  denne  Lejlighed  mere 
en  Agent  for  andre  end  en  Politiker  for  egen  Regning.  Noget 

af  et  Brushoved  var  han  vist  ogsaa  i  de  unge  Dage,  og  for  unge 
Hedsporer,  der  gerne  ofrede  et  Princip  eller  to,  naar  det  gjaldt 
at  komme  med  i  Laget,  var  her  en  god  Lejlighed. 

For  egen  Regning  eller  sammen  med  nogle  faa  ligesindede 
som  en  dengang  bekendt  jydsk  Politiker  ved  Navn  Leth-Espen- 
sen  førte  han  derimod  en  Lokalpolitik  af  mere  ægte  Snit.  Han 
stiftede  et  Forbund,  der  kaldtes  Bondeorganisationen.  Her  ud¬ 
klækkedes  Agrarplaner:  Skatteregulering,  Tiendens  Afløsning, 
Statsgaranti  for  Kreditforeninger.  Her  tumledes  med  Socialpolitik : 
Tanken  om  en  Alderdomsforsørgelseslov  var  slaaet  ned  i  Lassen 
akkurat  som  i  Neergaard  og  i  Rubin.  Og  her  fronderedes  i  Stil¬ 
hed  mod  Førernes  og  Rigsdagspolitikens  Tryk. 

Men  før  disse  famlende  Forsøg  havde  naaet  større  Modenhed, 
var  Lassen  kaldet  bort  fra  Aarhus.  Det  skulde  ikke  blive  Kron- 
jydeme,  men  Vendelboerne,  hos  hvem  denne  Førerbegavelse, 
der  higede  efter  et  Felt,  hvor  der  kunde  føres  Politik  til  Bunds, 
ind  i  hver  Mands  Hus,  og  som  attraaede  en  Befolkning,  der 
kunde  organiseres  og  gennemagiteres,  skulde  finde  sit  Kald  og 
bruge  sin  Stav. 

Thi  han  fandt,  hvad  han  søgte.  Et  lykkeligt  Tilfælde  førte 
ham  til  Aalborg,  hvor  hans  Blik  uvilkaarligt  maatte  vende  sig 
mod  Nord.  Her  laa  Landets  fattigste  Provins  med  de  vidtstrakte 
Kær  og  Moser,  der  skulde  blive  et  staaende  Omkvæd  i  Lassens 
Agitation.  Her  boede  talrigt  de  Husmænd,  hvis  Kaars  Forbedring 
var  en  Politik  for  sig,  i  Slægt  baade  med  den  moderne  Social¬ 
politik  og  med  den  gammeldags  bondevenlige  Landbrugspolitik. 
Og  her  boede  en  Befolkning,  i  hvis  Natur  det  laa  at  værge  sig 
mod  det  fremmede  og  paatvungne,  som  holdt  paa  det  lokale  og 
vendsysselske,  og  som  man  derfor  kun  kunde  vinde  og  føre  ved 
at  paavirkes  af  den.  Men  netop  denne  Betingelse,  denne  Svaghed 
om  man  vil,  besad  Lassen.  Hans  Sind  er  let  til  at  lade  sig  paa¬ 
virke.  Han  blev  Vendelbo,  da  han  kom  til  Vendsyssel.  Var  han 
kommen  til  Grønland,  var  han  bleven  Grønlænder. 

I  Førstningen  kneb  det  dog  haardt  for  Vilh.  Lassen  at  faa 
Fodfæste  paa  den  nye  Egn.  Han  agiterede  snart  for  en,  snart 
for  en  anden  lokal  Interesse,  men  i  Virkeligheden  var  det  Agi¬ 
tation  for  hans  Blad.  Han  søgte  at  lære  Befolkningen  paa  Landet 
at  kende,  men  der  var  ingen,  der  indbød  ham  til  politiske  Møder. 
Saa  indbød  han  selv  til  politiske  Møder.  I  Bladets  første  Aargang 

støder  Øjet  hyppigt  paa  et  Avertissement  saalydende:  „Redaktør 
Vilh.  Lassen  afholder  politisk  Møde  i  Aars  Kro."  Eller  i  Saltum 
Kro.  Eller  i  Fjerritslev  Kro.  Og  naar  han  saa  paa  sin  Cycle 
havde  kørt  de  6 — 8  Mil  til  Stedet,  var  der  maaske  mødt  5  Del¬ 
tagere  eller  3.  Man  satte  sig  paa  en  Bænk,  det  var  altsaa  den 
ny  Bladredaktør,  kanske  kunde  han  have  Ret  i  et  og  andet, 
kanske  man  skulde  prøve  hans  Blad  et  Kvartal.  Paa  den  Maade 
maatte  han  samle  sig  Abonnenter  een  for  een. 

Det  var  for  kjøbenhavnske  Penge,  at  Bladet  blev  startet  Det 
glemte  man  aldrig  i  Vendsyssel.  Lige  op  til  sit  Valg  i  1901 
maatte  Lassen  høre  Hentydninger  til  Ordsproget:  Dens  Brød 
man  æder,  dens  Vise  man  kvæder.  Det  var  dernæst  Herman 
Bings  Valg  i  Bælumkredsen,  der  var  Bladets  Udgangspunkt. 
Bing  var  en  sangvinsk,  varmhjertet  Natur  med  et  eget  Mod  til 
at  gaa  paa,  men  hans  Kandidatur  havde  Præg  af  det  paatvungne, 
som  Vendelboen  al  Tid  protesterer  imod.  Og  de  stedlige  Ledere, 
de  saakaldte  Limfjordspolitikere ,  pustede  til  Mistroen  for  at 
værge  deres  eget  Blad,  den  moderate,  privilegerede,  lige  fra 
Stænderforsamlingens  Dage  gammelkendte  Aalborg  Stiftstidende. 

Aalborg  Amtstidende  gik  ud  i  September  1889.  Det  var  stort 
og  flot  anlagt.  Dets  Udstyr  lignede  Politikens.  Især  udmærkede  det 
sig  ved  eet  Fortrin,  der  er  ukendt  i  Provinsen.  Det  var  trykt 
med  latinske  Typer.  Men  dem  vilde  Bønderne  ikke  læse.  Saa 
længe  som  muligt  holdt  Lassen  sig  stiv  imod  den  provinsielle 
Typografi.  Men  en  skøn  Dag  i  Efteraaret  1894  kom  ogsaa  Aal¬ 
borg  Amtstidende  ud  med  det  samme  gammeldags,  kedelige  og 
simple  Udstyr  som  andre  Provinsblade.  Det  var  gaaet  over 
til  de  danske  Bogstaver.  Redaktøren  holdt  en  skøn  Mindetale 
over  de  latinske  Bogstaver.  Men  væk  var  de,  „Bondekulturen" 
havde  besejret  dem. 

Ogsaa  Bladets  Stil  var  den  nye,  den  som  Politiken  havde 
skabt,  den,  om  hvilken  Lassen  engang  skrev,  at  det  om  den 
gjaldt:  Følge  den  ny  Stil  eller  dø.  Som  Journalist  har  Lassen 
erklæret  sig  for  en  Elev  af  Hørup  og  Politiken.  „Hidtil  havde 
det  al  Tid  været  anset  for  nødvendigt  for  et  Blad,  der  skulde 
vinde  politisk  Anseelse,  at  det  skulde  møde  op  med  en  Mine 
saa  alvorlig  og  værdig  som  en  Præst,  der  holder  Ligtale."  „Og 
som  det  var  med  Tonen,  saaledes  med  Stilen.  Den  skulde  helst 
vise,  at  man  ikke  var  helt  uværdig  til  at  komme  i  Kancelliet." 

I  saadanne  Sætninger  har  Lassen  hyldet  sin  Herre  og  Mester 
og  hans  Blad. 

Men  i  Provinsen  var  Berlingskes  Stil  og  Tone  Idealet  ad¬ 
skillig  Tid  efter  at  Kjøbenhavneme  havde  vænnet  sig  fra.  Den 
første  Opgave  for  Lassen  blev  derfor  den,  at  vænne  Provinsen 
fra.  „Mod  sløv  Vane,  mod  gammel  Fordom,  mod  Søvnighed 
hvæsser  vi  vort  Sværd,  og  naar  Klingen  synger  i  Luften,  venter 
vi,  at  Aalborgegnen  vil  lytte  til  denne  Musik." 

Saaledes  skrev  han  i  sin  første  Artikel.  Men  han  fik  snart 
noget  andet  at  mærke.  Han  havde  straks  i  den  første  Aargang 
en  Artikelrække:  Kommunale  Portrætter,  hvori  Byens  Spidser, 
Byraadets  Provinsvigtigpetere,  blev  sat  i  Gabestok.  Ideen  var 
laant  fra  Politikens  „Kendte  Ansigter"  og  blev  udført  som  en 
tro  Kopi.  Med  nøje  Kendskab  til  den  psykologiske  Karakter¬ 
kunsts  Midler  havde  han  siddet  paa  Tilhørerpladsen  i  Byraads- 
salen,  tilsyneladende  som  den  uskyldige  Referent,  men  i  Virke¬ 
ligheden  som  den  belurende  Detektiv,  og  en  for  en  var  disse 
Tykhuder  gaaede  i  Tøjet  og  havde  afsløret  sig  for  hans  Øje. 

Stor  Skandale.  Byens  Købmænd  holdt  Møde.  Man  vedtog 
ikke  at  avertere  i  Bladet.  Lassen  svarede  med  at  opfordre  sine 
Læsere  til  ikke  at  handle  hos  dem,  der  ikke  vilde  avertere.  Det 
var  en  Lørdag,  da  Landboerne  kom  til  Byen,  at  Krigen  brød  ud. 
Lassen  satte  Plakater  i  Vinduerne:  Aalb.  Amtstid.  tager  Hand¬ 
sken  op.  Han  bekendtgjorde  i  Bladet:  Ærede  Læsere  og  Hol¬ 
dere  bedes  nøje  lægge  Mærke  til  vore  Annoncer.  En  anden 
Annonce  forestiller  en  vældig  Kanon,  ladet  med  Navnene  paa 
de  61  Forretningsmænd,  der  deltog  i  Krigen.  Og  nedenunder: 
Klip  Kanonen  ud  og  opbevar  den,  saa  længe  Krigen  varer. 

Det  gjaldt  om  at  gøre  journalistiske  Fund.  Dette  var  et.  Et 
andet  hed:  „Sigtet  for  Mordbrand.  En  Kriminalhistorie.  Ved 
Vilh.  Lassen."  Det  var  en  af  de  i  Datiden  berygtede  Sylowske 
lidebrandssager,  et  lokalt  Drama  i  mange  Billeder.  Og  saa  var 
der  Svineslagteriet  i  Nørre-Sundby,  et  lokalpolitisk  Stof,  der 
bød  paa  den  rigtige  Dobbeltagitation,  for  en  lokal  Interesse  og 
for  Bladet  paa  een  Gang. 

Men  med  alt  dette  vilde  Bladet  ikke  gaa.  Der  maatte  dannes 
et  nyt  Selskab  i  København  og  skydes  ny  Kapital  til.  Der  kom 
meget  trange  Tider,  hvor  det  flotte  Apparat,  hvormed  Bladet  var 

startet,  helt  maatte  indskrænkes.  Tilsidst  skrev  Lassen  alene  hele 
Bladet,  lige  fra  Lederen  til  Ildebrandsreferateme. 

Det  maa  have  været  som  at  sove  i  Klæderne  et  Liv  som 
dette,  aldrig  Tid  til  personlig  Fordybelse,  aldrig  en  Bog  i  Haan¬ 
den,  Trykkerdrengen  i  Hælene,  vadende  i  Avispapir  til  op  om 
Livet,  —  en  menneskelig  Sjæl,  der  skal  virke  som  en  Ma¬ 

skine,  altid  hurtigt,  altid  ufølsom,  aldrig  spændt  af.  Kun  fordi 
han  var  saa  ualmindelig  seig  og  spændstig,  holdt  Lassen 

det  ud  med  Sjæl  og  Legeme  i  Behold.  Og  han  har  faaet 

sin  rigelige  Løn  derfor.  I  sine  Velmagtsdage  naaede  Aalborg 

Amtstidende  Højden  af,  hvad  der  hidtil  er  naaet  af  et  Provins¬ 
blad.  Dets  Læsere  taltes  over  hele  Landet,  langt  ud  over  Græn¬ 
sen  for  Aalborg  og  Hjørring  Amter.  Dets  Artikler  blev  Spalteføde 
for  mangen  hungrig  Kollegas  tomme  Forside.  Og  da  det  først 
havde  overstaaet  de  magre  Aar,  voksede  det  op  til  at  blive 
Landets  mest  udbredte  Provinsblad,  og  gjorde  sin  Ejermand  til 
en  velstillet  Mand. 


3. 

Det  varede  dog  kun  kort  —  saa  stilnede  den  høje  Sø,  hvori 
Bladet  havde  sejlet  sin  første  Aargang.  Der  kom  Samling  over 
de  ledende  Artikler,  et  bevidst  Program  viklede  sig  ud,  en  prak¬ 
tisk  og  organisatorisk  Haand  søgte  efter  et  Tag.  Og  dette  Tag 
gjaldt  Jorden  paa  Landet. 

I  September  1892  stod  der  i  Aalborg  Amtstidende  en  Ar¬ 
tikel  om  Landbrugspolitik.  Den  lyder  mest  som  et  Suk  af 
Længsel  efter  de  Tider,  da  Politiken  var  rettet  paa  det  prak¬ 
tiske.  Kort  efter  følger  en  Artikel  om  Bjømbakkere :  Bevægel¬ 
sen  burde  genoprejses,  han  vilde  ikke  længer  af  Sky  for  at 
blande  sig  i  sine  gamle  Venners  Sager  roligt  se  paa  den  sande 
Læres  vrange  Udlægning.  Nogle  Maaneder  derefter  følger  en 
Artikelrække  om  Flod  og  Ebbe  i  Bondens  Kasse.  Kort  efter 
en  anden  med  Overskrift:  To  Fænomener,  —  Udvandringen  og 
Tvangsauktionernes  store  Tal.  Atter  et  Stykke,  hvori  skildres  de 
mørke  Tanker,  en  18aarig  Karl  maa  gøre  sig  i  de  lange  Vinter¬ 
aftener  med  Hensyn  til  sin  Fremtid  i  Hjemmet.  Saa  standser 
det  lidt,  og  først  paa  Aaret  i  1894  udkommer  Pjecen  om  Jord 
til  Landarbejdere. 

Det  var  Husmandssagen,  der  blev  rejst  og  gjort  til  Politik. 

I  det  Kor  af  Klager,  der  opsteg  fra  „det  betrængte  Land¬ 
brugs  Brysta,  havde  Lassen  savnet  et  Raab  fra  den  Klasse  Folk, 
der  lever  i  de  lange,  lerklinede  Huse  med  2  Køer  og  et  Par 
Grise,  selv  udfører  alt  Arbejde  ude  og  inde,  ernærer  sig  af, 
hvad  der  gror  paa  Jorden,  passer  sig  selv  og  følger  Landevejen, 
det  vil  sige  den  almindelige  Mening  i  Sognet.  Det  havde  slaaet 
ham,  hvor  lidt  Lyd  der  gik  af  disse  Folk.  Deres  Økonomi  var 
uafhængig  af  de  vekslende  Konjunkturer;  medens  alle  andre 
Landejendomme  var  faldne  i  Værdi,  havde  dette  lille  Landbrug 
holdt  sig  oppe  over  Prisfaldets  Storme.  Og  de  havde  ingen 
Spektakler  hverken  med  Arbejdsgivere  eller  Tyende. 

Altsaa  burde  Jorden  stykkes  ud.  Det  lille  Husmandsbrug  paa 
3—8  Tdr.  Land  var  Idealet  baade  økonomisk  og  socialt.  Naar 
Karl  og  Pige  i  den  Alder,  hvor  de  vilde  gifte  sig,  kunde  opnaa 
en  økonomisk  selvstændig  Eksistens,  saa  var  Arbejderspørgs- 
maalet  paa  Landet  løst.  Stat  og  Kommune  skulde  købe  Jord  op, 
navnlig  Præstegaardsjord,  have  den  i  Sameje,  udstykke  den  efter 
en  bestemt  roterende  Plan  og  give  den  i  offentligt  Fæste.  Dette 
var  Skriftets  nye  Tanke,  at  offentligt  Fæste  var  bedre  end  Selv¬ 
ejendom. 

Det  lille  Skrift  virker  som  et  Løsen:  Husmænd  i  alle  Sogne, 
forener  Eder!  Der  gaar  en  frejdig  Klang  og  en  sikker  Tro  paa 
Sagen  gennem  dets  korte,  fyndige  Sætninger,  lutter  Hovedsæt¬ 
ninger,  lutter  Programsætninger,  ingen  Slingren  af  Betragtninger 
for  og  imod,  Jordens  Problem  er  løst,  Universalmidlet  er  fundet, 
Husmanden  er  Frelsen,  Fremtiden  er  hans.  Det  er  som  For¬ 
fatteren,  medens  han  kastede  sine  Sætninger  ned  paa  Papiret,  i 
Tanken  har  set  den  danske  Jord  bedække  sig  med  disse  smaa 
Mønsterbrug,  sande  Idyller  af  økonomisk  Fred,  udnyttede  til  hver 
Tomme  af  Jorden,  opdrevne  under  Kappelystens  anspændende 
Tegn. 

Og  det  var  ikke  helt  en  Drøm  alene.  Der  var  virkelig  Grøde 
i  det  lille  Husmandsbrug  i  disse  Aar.  Den  ene  Agitator  stillede 
sig  ved  den  andens  Side.  Der  var  en  Bevægelse,  og  den  var 
lokal,  bunden  til  den  Jord,  der  laa  nord  og  syd  for  Limfjorden, 
ført  af  Ledere  fra  Egnen  —  alt  hvad  et  nordjydsk  Hjerte  kunde 
begære. 

En  Mils  Vej  syd  for  Aalborg,  i  Sønder-Tranders,  boede  Lærer 
A.  Christensen.  Han  var  Bevægelsens  praktiske  Mand.  Han 

lærte  Husmændene  at  dyrke  deres  Lod  saa  rationelt,  økonomisk 
og  selvstændigt  som  muligt.  Han  formulerede  sin  Lære  i  disse 
Slagord:  Trækkraften,  Rodfrugtdyrkning,  Sommerstaldfodring. 
Hvor  hjemmegjorte,  hvor  fortrolige  og  haandgribelige  Ord  i  Sam¬ 
menligning  med  de  store  Verdensteoriers  fjemtvirkende  og  over¬ 
svævende  Abstraktioner  som  det  til  Husmændenes  Interesser  dog 
saa  tæt  grænsende  Ord:  Grundværdibeskatning.  Det  var  Sam¬ 
fundslære  for  en  Afkrog  af  Verden,  reaktionær  maaske  som  al 
stedlig  Bevægelse,  Maalstræv  paa  økonomisk  Maner,  men  lys¬ 
levende  og  lige  for  H vermands  Næse.  Paa  Forsiden  af  Lærer 
Christensens  Hovedskrift  ser  man  et  Billede,  der  maa  forarge 
Automobilernes  Tid:  En  Husmand,  der  pløjer  med  et  Forspand 
af  Køer.  Men  Halvdelen  af  Husmandslæren  ligger  i  dette  Pro¬ 
blem,  om  han  ikke  kan  undvære  Hesten. 

I  Koldmose,  paa  Grænsen  mellem  Vendsyssel  og  Thy,  boede 
Lærer  Skjoldborg.  Han  satte  Bevægelsen  paa  Vers.  Han  kaldte 
sin  første  Fortælling  „En  Stridsmand ”,  men  paa  Bogens  Omslag 
møder  man  det  samme  idylliske  Billede  af  en  Husmand,  der 
pløjer  med  Køer,  og  i  hans  Husmandssang  om  „min  Hakke, 
min  Skovl  og  min  Spade”,  er  der  heller  ikke  noget  af  Mar- 
seillaisens  Tone.  Den  lyder  mere  som  en  Ingemannsk  Morgen- 
og  Aftensang.  Og  for  at  ikke  Bevægelsens  lokalpatriotiske  Følel¬ 
ser  skulde  lide  det  mindste  Skaar,  blev  ogsaa  Melodien  komponeret 
af  en  lokal  Størrelse,  Læge  Torrild  i  Aalborg. 

Traadene  samledes  i  Aalborg  Amtstidende.  Her  stod  Qmbt- 
sigter  over  hele .  Bevægelsen,  Skildringer  af  dens  ledende  Per¬ 
sonligheder,  Korrespondancer  fra  Husmandsrejserne.  Her  offent- 
liggjorde  Skjoldborg  sine  Digte  og  her  gav  Lærer  Christensen 
sine  Raad  og  Vink  for  alle  Aarstider.  Og  endelig,  her  skrev 
Lassen  sin  Husmandspolitik,  kæmpede  Sagen  frem  til  en  Plads 
i  den  bestaaende  Politik,  en  Forgrundsplads. 

For  Vilh.  Lassen  personlig  var  denne  Tid  i  det  Hele  en  Gen¬ 
nembruds-  og  Modningstid.  Af  den  Hørupske  Agitator  med  det 
æggende  Sprog  og  det  stærke  Spil  paa  Instrumenter  voksede 
der  en  Realpolitiker  ud  med  sagligt  Kendskab  til  alle  Politikens 
praktiske  Ting.  Han  blev  en  Toldpolitiker,  Skattepolitiker, 
Landbrugspolitiker  af  den  „selfmade”  Type,  støttet  til  et  ind¬ 
trængende  Studium  i  Marken,  med  en  sikker,  konkret  Viden  om 
de  mange  Enkeltheder,  og  et  skarpt  og  hurtigt  Hoveds  formelle 

Evne  til  at  bringe  et  systematisk  Hele  ud  af  de  konkrete  Er¬ 
faringer.  Hans  Samliv  med  Folk  af  den  begrænsede,  men  paa- 
lidelige  Fagkyndighed,  som  den  førende  Bondetype  tæller  saa 
mange  af,  gav  aabenbart  hans  Instinkt  en  Retning  bort  fra  det 
dilettantiske,  bort  fra  det  teoretiske  og  bort  fra  de  personlige 
Forkærligheders  Standpunkt 

Hans  Forkærlighed  blev  ikke  nogen  bestemt  Personlighed, 
men  Bonden.  Den  moderne  Bonde,  Andelsbonden.  I  Andels¬ 
slagterierne  og  Andelsmejerierne  saa  han  den  sociale  og  øko¬ 
nomiske  Organisation,  der  skulde  danne  Grundlaget  for  Fremtidens 
Politik.  Og  han  blev  denne  Politiks  Herold.  Den  store  Blikspand, 
der  staar  ved  Vejens  Kant  og  venter  paa  Andelsmejeriets  Vogn, 
blev  et  politisk  Symbol  for  ham.  Symbolet  paa  den  stærke  So¬ 
lidaritetsfølelse  og  ægte  demokratiske  Følelse  hos  Bonden.  Hvor 
andre  Forretningsmænd  skinsygt  bekriger  hverandres  Varer,  var 
Andelsbonden  gaaet  ind  i  en  Bedrift,  der  slog  hans  Mælk  i  een 
Spand  med  alle  andres  i  Sognet.  Medens  andre  Aktionærer  har 
Stemmeret  i  Forhold  til  Tallet  paa  deres  Aktier,  fik  i  Andels¬ 
mejeriet  den  Husmand,  der  kun  leverede  Mælk  af  1  Ko,  lige 
Stemmeret  med  den  Gaardmand,  der  leverede  Mælk  af  40  Køer. 
Og  kun  ved  at  være  Andelshaver  i  Sognets  Mejeri  og  Slagteri 
havde  Husmanden  faaet  Mulighed  for  sin  Lods  Forbedring.  Selv 
en  Frugt  af  Sammenholdet  fra  den  politiske  Retskamps  Tid 
skulde  denne  Bevægelse  atter  sætte  Frugt  i  Fremtidens  Sammen¬ 
hold.  Andelsbevægelsen  skulde  knytte  Gaardmand  og  Husmand 
uløseligt  til  hinanden,  mod  den  skulde  alle  Forsøg  paa  at  føre 
Gaardmændene  til  Højre  og  Husmændene  til  Socialdemokratiet 
brydes.  „Plantet  som  den  blev  i  en  Tid,  da  Raabet  lød,  at  her 
var  øde  i  Landet,  har  Andelsbevægelsen  vokset  sig  op  til  at 
blive  det  fejreste  Træ  i  vor  økonomiske  Skov.  Vi  har  set,  hvad 
den  har  suget  sin  Næring  af  i  de  16  Aar,  den  har  eksisteret. 
Det  kommer  mig  for,  at  alle  i  Danmark  burde  interessere  sig 
for,  at  den  beholdt  denne  Næring.  Ve  over  den  Politik,  der 
læg>er  Øksen  ved  Roden  af  dette  Træ.“ 


4. 

En  svoren  Agrartale.  Kun  Tonen  er  ikke  agrarisk.  Og  Tonen 
gør  som  bekendt  Musiken. 

Tilskueren  1908  25 

Tonen  i  denne  Tale  har  tværtimod  samme  Klang  som  de 
stærke  Toner  fra  Forfatningsstriden.  Den,  der  taler  saaledes,  agter 
ikke  at  bede  om  Forladelse,  det  er  snarere  en,  der  pukker  paa 
sin  Ret  og  forlanger  Respekt  og  Løn  for  sit  Arbejde. 

At  Lassen  stod  Retskampen  ud  som  en  Helt  og  havde  Ret 
til  at  haane  andre  som  Skræddere,  skal  ikke  dermed  være  sagt 
Der  var  overhovedet  hverken  Helte  eller  Skræddere  i  dette 
Drama.  Men  der  var  et  Rampelys,  i  hvilket  Rollerne  fordeltes 
paa  denne  Maade. 

Vilh.  Lassen  var  naturligvis  paa  Heltesiden,  og  den  Alen, 
hvormed  han  „skrædrede"  de  andre,  var  en  af  de  længste  og 
kraftigste.  Snart  smældte  han  af  Vrede,  snart  hulkede  han  af 
Sorg.  Den  moralske  Tone,  hvori  Angrebet  førtes,  tager  sig  ilde 
ud  nu  til  Dags,  men  selve  Anfaldet  var  for  Lassens  Vedkom¬ 
mende  begrundet  nok.  Han  passede  ikke  ind  i  de  „sammensmel¬ 
tede"  Rækker. 

Vilh.  Lassen  er  et  Temperament,  og  Sammensmelterne  var 
netop  Folk  uden  Temperament.  Selv  om  han  sagligt  havde  væ¬ 
ret  enig  med  deres  Politik,  vilde  han  personlig  i  sin  daværende 
Skikkelse  ikke  have  passet  blandt  disse  Mænd,  der  gik  saa  stille 
omkring  og  navnlig  altid  lagde  en  egen  tonløs  og  harmløs  Klang 
i  Ordene.  Hvor  han  skulde  være  med,  maatte  der  være  mere 
„Sind". 

Indtil  Forliget  var  der  over  Lassens  Holdning  i  den  alminde¬ 
lige  Politik  og  Polemik  mellem  Partierne  kun  ringe  Selvstændig¬ 
hed.  Han  fulgte  Hørup  og  gjorde  alle  Svingninger  med,  regulært 
fra  den  ene  Side  til  den  anden,  hamrende  løs  paa  de  givne 
Stikord  med  Brag  og  Brask,  altid  forklarende  det  givne 
Standpunkt  som  netop  saa  ligefremt  som  man  spiser  et  Stykke 
Smørrebrød. 

Men  med  Forliget  satte  han  Foden  under  eget  Bord.  Den 
æstetiske  og  dilettantiske  Stemning  af  Sentimentalitet  og  For¬ 
tvivlelse,  hvori  hans  radikale  Venner  i  Kjøbenhavn  sank  sammen 
under  Forligets  Tryk,  sugede  ikke  en  Draabe  Blod  af  hans 
Hjerte.  Han  førte  Provinsen  frem  og  lod  dens  Virkelighedssans 
fylde  ud  i  den  Tomhed,  den  vigende  Hovedstad  efterlod  sig. 
Han  gav  Følelserne  en  god  Dag,  Begejstringen,  Æren  og  den 
blanke  Klinge,  og  tog  fat  paa  Bondekuren.  Og  denne  Gang  gjorde 
den  Gavn. 

Da  Forliget  forelaa,  saa  han  det  an  i  Dagens  nøgterne  Lys 
og  sagde  til  sig  selv:  Dette  her  er  en  Kendsgerning.  Og  han 
gjorde  sig  resolut  til,  hvad  en  anden  Jyde  har  kaldt:  Kendsger¬ 
ningens  Organ.  Hans  første  Tanke  var  den:  De  44,  der  stemte 
imod,  trænger  til  en  Fører,  et  Navn.  Og  han  halede  løs  i  Skø¬ 
derne  paa  Høgsbro,  for  at  faa  ham  ned  fra  Formandsstolen  som 
det  samlende  Enhedsmærke.  Hans  næste  Tanke  var  den:  Vi 
maa  forlade  den  konstitutionelle  Mark,  denne  Kirkegaard,  hvor 
alle  vore  Krav  ligger  begravede.  Vi  maa  tage  vor  Oprejsning 
paa  den  saglige  Politik.  Historien  fra  1849  til  1894  viser  een 
Linie  tilbage,  det  er  Forfatningens,  og  een  frem,  det  er  Refor¬ 
mernes.  Lad  os  følge  den,  der  peger  frem,  den  sociale,  den 
bondevenlige,  den  haandrette,  ikke  saa  meget  for  Resultaternes 
Skyld,  men  for  igen  at  blive  de  stærkeste,  at  genvinde  Haande- 
laget,  at  komme  ud  af  Nederlagets  Vane. 

Strømmen  i  hans  eget  Parti  gik  ham  først  imod.  Derfor 
maatte  han  gaa  lempeligt  frem.  Den  Artikel,  hvori  han  første 
Gang  udkastede  Tanken  om  en  anden  politisk  Taktik,  stod 
ikke  i  Aalborg  Amtstidende,  men  i  Tilskueren.  En  Tilskuer¬ 
artikel  var  altid  mindre  aktiv  end  en  Redaktionsartikel  i  Aalb. 
Amtstid.  Sagen  var  altsaa  kun  sat  under  Diskussion.  Men  snartN 
blev  den  flyttet  over  i  Provinspressens  Spalter.  De  moderate 
Blade  stak  en  Arm  ind  under  hver  af  Lassens  Arme  og  trak 
af  med  ham  som  en  Erobring.  Det  begyndte  at  knibe  for  ham 
og  han  maatte  gribe  til  et  Par  fuldtonende  Sætninger  af  sit 
kraftige  Sprog  for  at  komme  fri.  Han  brændte  løs:  „1  tidligere 
Tid  betød  „Reformer",  oversat  paa  Dansk,  Forandring.  Nu  be¬ 
tyder  det,  oversat  paa  det  moderate  Sprog,  at  smøre  Haser. 
Men  til  almindelig  Efterretning  tjener,  at  Redaktør  Lassen  bru¬ 
ger  den  gamle  Oversættelse."  I  de  radikale  Blade  lød  dog  stadig 
fra  Svarre  og  Zahle  den  kendte  Tirade  om,  at  Reformer  ikke 
var  andet  end  Humbug  og  Gøgl. 

To  Begivenheder  kom  imidlertid  Lassen  til  Undsætning. 
Midt  under  Polemiken  indtraf  Brandes’  Mandatnedlæggelse.  Den 
virkede,  som  om  Hørups  Parti  udslettedes  for  Bevidstheden, 
som  om  de  gamle  Politikere  gav  Plads  for  nye  Tanker  og  yngre 
Kræfter.  Samtidig  sagde  Socialdemokratiet  sig  løs  fra  Forfat- 
ningspolitiken  og  beredte  sig  til  en  større  Mission  for  økonomiske 
Reformer  til  Gunst  for  Underklassen,  ikke  blot  i  Byerne,  men 

ogsaa  paa  Landet.  Hvis  Venstre  ikke  besatte  Bondejorden,  vilde 
Socialdemokratiet  erobre  den  —  tage  „Kær  og  Moser  derude" 
fra  Venstre  og  med  dem  alle  de  produktive  Reformtanker,  der 
laa  i  Husmandssagen,  Landkreditsagen,  Skattespørgsmaalet,  tage 
dem  og  formulere  dem  til  Forslag  paa  Rigsdagen  og  føre  dem 
frem  det  ene  efter  det  andet  for  Befolkningens  Øjne.  Og  ime¬ 
dens  skulde  Venstre  sidde  som  en  Stivnakke,  stejl  i  sin  Rets¬ 
bevidsthed,  ubøjelig  i  sit  Krav  paa  Oprejsning  for  Forfatnings- 
bruddet.  Og  Tiden  vilde  gaa  det  forbi  og  lade  det  sidde  som  et 
goldt  og  udpint  Parti. 

Op  af  denne  gærende  Forvirring  steg  saa  Folketingsvalget 
1895.  Det  opfyldte  alle  Lassens  Spaadomme.  Han  havde  spaaet, 
at  Forligsmodstanderne  vilde  faa  et  lille  Flertal,  og  de  fik  det. 
Han  havde  forudsagt,  at  dette  Flertal  dog  ikke  vilde  sprænge 
Finansloven,  og  det  var  valgt  netop  paa  det  Program.  Han  havde 
henvist  til  økonomiske  Reformer  som  Politikens  eneste  Næring, 
og  dette  havde  været  ikke  blot  Valgets  Løsen,  men  var  efter- 
haanden  blevet  Tidens  Løsen.  Alle  Partiers  Diskussioner  drejede 
sig  alene  herom,  Agrarbevægelsen,  Arbejderbevægelsen,  National¬ 
økonomiens  moderne  Tendens,  alt  trak  det  i  den  Retning. 

-  Da  Reformpartiet  faa  Dage  efter  blev  stiftet,  kunde  Lassen 
med  Stolthed  skrive  i  sit  Blad:  „For  dette  Parti  stiller  vi  vore 
Kræfter  til  Raadighed,  for  dette  Parti  gør  vi  os  til  Organ." 
Blandt  dette  Venstres  Førere  fik  han  ogsaa  hurtig  en  fremskudt 
Plads.  At  han  ikke  kom  ind  paa  Rigsdagen,  havde  formodentlig 
alene  sin  Grund  i,  at  han  ikke  kunde  forlade  Bladets  Redaktion. 
Men  ogsaa  uden  for  Rigsdagen  udfyldte  han  en  vigtig  Plads.  Han 
var  i  disse  Aar  Redaktørklubbens  Formand,  og  naar  Rigsdags- 
mænd  og  Redaktører  mødtes  til  deres  aarlige  Sammenkomst  om 
Efteraaret,  var  han  Redaktørernes  selvskrevne  Ordfører.  Naar 
han  skrev  en  Artikel  i  Tilskueren,  var  det  en  politisk  Begiven¬ 
hed.  Hverken  før  eller  siden  har  dette  Tidsskrifts  politiske  Med¬ 
arbejdere  kunnet  smigre  sig  med  at  faa  deres  Artikler  udsendte 
i-  telegrafisk  Uddrag  af  Ritzaus  Bureau,  saaledes  som  det  skete 
med  Lassens. 

For  Lassens  Temperament  og  Forkærlighed  for  de  klare 
Standpunkter  kneb  det  dog  af  og  til  lidt  at  holde  Trit  med  I. 
C.  Christensen  i  disse  Aar.  Ved  enkelte  Lejligheder  søgte  han 

af  Utaalmodighed  at  drive  Partiet  videre  frem,  men  blev  standset 
af  Christensens  seige  Holden-igen.  Og  hver  Gang  gav  Begiven¬ 
hederne  Christensen  Ret.  Det  fæstnede  naturligvis  hans  Respekt 
for  denne  Fører.  Her  var  en  Mand,  af  hvem  han  kunde  lære 
ikke  Talekunst  og  Skrivekunst,  men  hvad  han  satte  højere: 
Statsmandskunst. 


5 

„Skarpsindig"  er  et  Ord,  der  ofte  er  blevet  brugt  om  Vilh. 
Lassen.  De,  der  har  hørt  ham  ved  en  større  Lejlighed  tale  i  en 
enkelt  Sag,  med  præcis  Opstilling  og  skarpe  Afgrænsninger, 
Konklusionen  snorret  trukket  af  Præmisserne,  og  Pointen  stramt 
fastholdt,  har  faaet  et  Indtryk  af  en  juridisk  Begavelse  og  en 
Advokats  Veltalenhed. 

Af  Advokatens  Kunst  har  han  Klarheden,  Fordelingen  af  Lys 
og  Skygge  til  den  mest  skærende  Kontrast  og  Tilspidsningen  af 
Sagen  til  et  enkelt  Punkt,  der  kan  siges  i  to  Sætninger.  Men 
ellers  ligger  hans  agitatoriske  Kunst  fjernt  fra  det  dialektiske 
Ræsonnement. 

Hans  Agitation  har  helt  været  beregnet  paa  Menigmand. 
Det  har  udgjort  dens  Styrke  og  Svaghed.  Det  er  et  Publikum 
med  meget  enkle  Fornemmelser,  Lassen  har  haft  i  sin  Tanke, 
naar  han  skrev  eller  talte,  ikke  følsomme  Hjerter  eller  skarpe 
Hoveder.  Derfor  har  han  rettet  sin  Appel  paa  Instinktet,  er  blevet 
en  Instinkternes  Agitator.  Demagog  har  han  været  fuldt  ud,  og 
ikke  blot  i  Viljen,  men  ogsaa  i  Munden.  Uden  for  den  social¬ 
demokratiske  Presse  er  han  vistnok  den  politiske  Journalist,  der 
har  brugt  den  værste  —  Mund,  kan  man  gerne  sige,  men 
der  er  egentlig  et  andet  Ord,  der  passer  bedre.  Han  anvender 
med  Flid  ved  særlige  Lejligheder  rene  Vulgærord  som  „hvad 
rager  det"  eller  „smide  paa  Møddingen".  Bestandig  ombytter  han 
i  sine  Artikler  Skriftsproget  med  Talesproget  og  spækker  dette 
rigt  med  den  folkelige  Kraftlyriks  Blomster  og  med  den  daglige 
Tales  Mundheld.  Ikke  sjælden  er  Stil  og  Sprog  stærkt  i  Slægt 
med  de  socialistiske  Rabalderstykker,  selv  om  Talentet  er  mere 
originalt.  Navnlig  i  sine  yngre  Dage  og  naar  det  gjaldt  en  enkelt 
praktisk  Sag  havde  han  en  Mani  for  det  skingrende,  saa  det 
formelig  gjorde  ondt  i  Trommehinderne.  „20,000  Svin  inden  11. 
Januar,  lad  det  være  Løsenet,  der  gaar  fra  Husmand  til  Hus- 

mand,  fra  Gaardmand  til  Gaardmand,  fra  Herremand  til  Herre¬ 
mand,  fra  By  til  By,  fra  Sogn  til  Sogn,  fra  Mand  til  Mand" 
—  er  det  ikke  som  Stormklokken,  der  klemter,  naar  Landet 
staar  i  Vaade,  og  saa  var  det  et  Andelssvineslagteri  i  Nørre-Sund- 
by,  det  gjaldt  at  faa  startet.  Det  var  i  samme  Anledning,  at  han 
hidsede  sig  op  til  denne  uforglemmelige,  af  en  Svineslagters 
Fantasi  inspirerede  Vending:  „Vi  vil  høre  Grisene  hvine  lige  til 
Aalborg,  naar  de  stikkes  paa  Slagteriet  i  Nørre-Sundby.“  Hver 
Gang  et  Valg  forestaar,  er  det  det  vigtigste  i  den  sidste  Men¬ 
neskealder.  „Vælgere!  Det  Valg,  vi  nu  staar  for,  er  det  vigtigste, 
vi  nogen  Sinde  har  haft."  I  sin  fuldeste  Krashed  er  der  i  denne 
Agitation  noget,  der  næsten  drypper  af  Mundvigene,  og  noget 
andet,  der  kalder  stærkt  ikke  alene  paa  det  almueagtige,  men 
ogsaa  paa  det  ligefrem  plebejiske,  paa  Pøbelhadet.  Det  er  en 
Agitation,  der  blandt  flere  Motiver  hos  Modstanderne  slaar  ned 
paa  det  lavest  liggende  og  mest  egennyttige,  det,  der  giver  Penge¬ 
fordel.  Hverken  til  den  historiske  Ret  eller  til  Illusionernes  ned¬ 
arvede  Magt  gives  der  Pardon.  Naar  der  tales  om  Latinsko¬ 
lens  Reform,  gør  Lassen  ingen  Indrømmelse  til  denne  Skoles 
historiske  Afstamning,  dens  kulturelle  Begrundelse,  men  lægger 
den  for  Had  som  en  af  Overklassens  Skatteindtægt  og  honnette 
Ambition  opretholdt  Institution.  I  den  vestindiske  Sag  trak  han 
i  sin  fnysende  Harme  Modstandernes  Standpunkt  ned  i  en  saa 
lav  Sfære,  at  han  tillagde  dem  en  Mening,  saa  længe  den  var 
gratis  eller  der  kunde  tjenes  „en  Fedtskilling"  derpaa,  en  anden, 
naar  det  var  „som  at  skrive  bag  paa  Veksler". 

Men  til  Gengæld  kalder  en  Agitation  som  denne  ogsaa  paa 
en  stor  Sum  af  menneskelig  Sympati,  af  naiv  Glæde  ved  de 
stærke,  retlinede,  hele  Standpunkter  og  den  lige  saa  naive  Ulyst 
ved  den  smaatskaarne,  diplomatiske,  høkeragtige  Politik.  Mange 
Ord  har  Lassen  skrevet  og  talt,  som  er  gaaet  til  Menigmands 
Hjerte,  fordi  de  er  komne  fra  Hjertet,  fra  en  frisk  og  aaben 
Sympati  med  dem,  der  har  det  fattigt,  og  fra  en  altid  beredt 
Trang  til  at  bringe  Fest  og  frejdigt  Mod  til  Huse  hos  dem.  Der¬ 
for  har  han  været  Talsmand  for  en  enkelt,  letfattelig  Venstre- 
politik  med  klare  Grænser.  Han  har  spurgt  Historien,  og  set,  at 
kun  en  saadan  Politik  har  haft  den  store  Magt  over  Sindene. 
Han  har  ransaget  den  almindelige  Valgrets  Væsen,  og  faaet  det 
samme  Svar.  Han  har  tænkt  sig  ind  i  de  smaa  Hjem,  hvor  kun 

den  Politik,  der  er  Fart  i,  bringer  Fest  til  Huse,  giver  Hjertet 
Følelsen  af  at  opleve  noget  stort,  giver  Lyst  til  Samtale,  medens 
den,  der  er  graa  og  stillestaaende,  synker  ned  mellem  de  andre 
daglige  Kvaler,  hvorom  man  ikke  taler. 

Den  almindelige  Valgret  vil  for  Lassen  sige  det  umiddelbare 
Demokrati  som  den  eneste  Magtgiver,  den  eneste  Rethaver,  den 
eneste  moralske  Vægtskaal  i  Samfundet  Hr.  Folk  er  hans  Herre 
og  han  er  dets  Fuldmægtig  og  Skriver.  For  ham  er  Ordet  „Re¬ 
præsentant"  om  en  Rigsdagsmand  ikke  en  Talevending,  men  en 
Bogstavelighed.  Der  sidder  ikke  i  Folketinget  114  Rigsdagsmænd 
med  fri  Overbevisning,  men  114  Befuldmægtigede  med  genkalde- 
lig  Fuldmagt  For  ham  er  Ordet  „Organ"  om  en  Avis  heller  ikke 
et  figurligt  Udtryk.  Hvad  der  staar  i  en  Avis,  staar  der,  fordi 
Publikum  forlanger  det.  Hvad  der  forbrydes  eller  forsømmes  af 
en  Avis,  har  ikke  Journalisterne,  men  Publikum  Ansvaret  for. 
Presse  og  Publikum  hedder  en  Tale  af  Vilh.  Lassen,  og  i  den 
har  han  bestemt  Forholdet  saaledes:  „Pressen  kan  ikke  staa 
højere  end  Publikum,  skal  heller  ikke  gøre  det.  De  to,  Presse 
og  Publikum,  skal  staa  paa  samme  Trin."  Ogsaa  Moralen  be¬ 
stemmer  Flertallet  eller  Publikum.  Naar  Regeringens  Myndighed 
paakaldes  i  den  Køhlerske  Aktiesvindel,  saa  er  det  ikke  Rege¬ 
ringen,  der  sætter  Normen  for,  hvad  der  skal  kræves  af  en  som 
„Grunder"  optrædende  Statsadvokat,  men  „dansk  Publikum". 
Og  da  „dansk  Publikum"  er  temmelig  slapt  i  den  Henseende, 
kan  der  heller  ikke  vises  Strenghed  af  Regeringen. 

Naar  Lassen  med  saa  megen  Styrke  har  hævdet  Retten  til 
de  kongevalgte  Landstingsmænds  Opløsning,  er  det,  fordi  han 
ogsaa  vil  have  Retten  afgjort  af  Demokratiet.  Han  kaster  de  juridi¬ 
ske  Regnestykker  til  Side  og  gaar  lige  løs  paa  det  Spørgsmaal, 
om  det  nogen  Sinde  skulde  være  Ret  i  Landet,  at  Mænd,  udnævnte 
af  Regeringen,  skulde  kunne  standse  Udviklingen  imod  Rege¬ 
ringsmagtens  eget  Ønske.  Han  ræsonnerer  som  saa:  Hvis  den 
Situation  skulde  komme,  at  Regering  og  Folk  stod  enigt,  men 
Udviklingen  standsede  paa  disse  12  kongevalgte,  saa  vilde  der 
danne  sig  en  Retsbevidsthed  i  Folket  til  Gunst  for  deres  Fjer¬ 
nelse.  Og  saa  er  der  ingen  højere  Jura  i  Landet  end  denne  Rets¬ 
bevidsthed.  Ingen  Magt  eller  Mand  i  Landet  skal  være  uafsætte¬ 
lig,  naar  Regering  og  Folk  er  enig  om  Fjernelsen.  At  „Stabiliteten" 
eller  „Konservatismen"  skulde  have  12  Tilhængere  i  Landstinget, 

er  for  ham  Udtryk  for  den  samme  Fornægtelse  af  Demokratiet, 
som  at  „den  fri  Overbevisning“  har  114  Mand  i  Folketinget. 
Selv  Dommerne,  siger  han,  som  Grundloven  dog  har  villet  be¬ 
skytte  allerstærkest,  „er  der  Ende  paau.  Naar  de  er  65  Aar,  kan 
de  fjernes. 

Det  er  det  umiddelbare  Demokratis  Lære,  der  her  forkyndes 
uden  Anstød.  Der  er  Ende  paa  selv  Dommerne,  hedder  det  med 
en  tydelig  Fornærmethed  over,  at  der  blot  paa  eet  eneste  Sted  i 
det  enevældige  Demokrati  skulde  rejse  sig  en  Skranke.  Skulde 
Lassen  give  Grundloven  paa  ny,  er  det  vist  tvivlsomt,  om  han 
vilde  gøre  Dommerne  uafsættelige.  Man  kan  end  ikke  være  helt 
sikker  paa,  at  Retsstatens  fundamentale  Princip,  Reglen  om  Dom¬ 
stolenes  Suverænitet  som  den  3die  selvstændige  Statsmagt,  i  ham 
vilde  have  en  klippefast  Tilhænger. 

Hvad  der  ikke  kan  afgøres  paa  en  Valgtribune,  har  denne 
Demagog  i  det  hele  ingen  Sympati  for.  Ofte  har  han  appelleret 
til  Tribunerne:  „Lad  os  saa  faa  Valg!  Og  lad  os  faa  det  straks! 
Et  Valg  er  1000  Møder  over  Landet."  Og  hvad  der  ikke  kan 
trives  i  et  Parti,  viser  han  ud  af  det  politiske  Liv.  Ingen  har 
hævdet  Partistrengheden  paa  en  saa  haandfast  Maade  som  han. 
Partiet  er  et  Jomsborg,  og  han  dets  Palnatoke.  Om  man  duer 
til  Partimand,  er  i  hans  Øjne  afgørende  for,  om  man  overhove¬ 
det  har  politisk  Kald  eller  ikke.  De,  der  gør  Mudder  i  Geledet, 
„skal  blive  hjemme  og  passe  deres  private  Kram,  hvor  de  maa- 
ske  kan  du,  men  i  Politik  hører  de  hjemme  omtrent  som  en, 
der  vil  være  Læge  og  ikke  kan  taale  at  se  Sygdom."  Det  er  ret 
en  kærlig  Behandling,  han  har  givet  denne  „de  Utrofastes  Skare". 
Han  klassificerer  dem  i  to  Grupper.  1.  Vigtigpraase,  der  ved  en¬ 
hver  Lejlighed  „skal  stikke  deres  ganske  private  Næse  højt  i 
Sky".  2.  Teoretiserende  Hjerner,  der  tror,  at  Politik  er  den 
samme  „Skemad  til  at  øse  op  som  Suppe  som  den  endeløse 
Gudsjammerlighed,  hvori  Nat  og  Dag  Argumenternes  uendelige 
Rækker  vendes  og  drejes,  og  som  er  den  rette  Videnskabelighed 
i  Juraen  og  Teologien." 

Der  er  Vilje  i  denne  Agitation,  en  ensidig,  voldsom  Tanke, 
men  en  Tanke,  der  gaar  til  Bunds,  en  Tanke,  der  omvurderer 
de  politiske  Værdier,  og  som  er  sig  sit  Maal  og  Ansvar  bevidst. 
Og  der  er  Natur  i  den  Personlighed,  af  hvem  den  er  præget 
som  et  personligt  Værk.  Derfor  har  den  sin  egen  Stil  i  Skrift  og  Tale. 

Vilh.  Lassen  er  en  original  sproglig  Begavelse.  Hver  Sætning, 
han  skriver,  røber  det.  Han  bruger  Sproget  med  en  Kunstners 
Kærlighed  til  sit  Instrument  og  med  en  Arbejders  Respekt  for 
sit  Arbejde.  Han,  der  ellers  aldrig  har  gjort  Kunsten  sin  Op¬ 
vartning,  har  med  Glæde  nævnt,  hvilken  sproglig  Kultur  der  er 
i  vort  Folk,  og  hvilken  Kunst  der  er  udfoldet,  for  at  holde  Spro¬ 
get  friskt,  hver  Gang  Støv  vilde  lægge  sig  paa  det  Han  hører 
selv  til  de  bedste  i  dette  Arbejde.  Saftige  Ord,  Ord  med  Kulør, 
Ord  med  Klang  springer  uden  Søgen,  uden  Overlæsselse,  uden 
litterær  Udformning  frem  under  hans  Pen.  Styrken  i  dette  Sprog 
ligger  deri,  at  det  mere  er  talt  end  skrevet.  Aldrig  et  bogligt  Ci¬ 
tat  ikke  engang  af  Holberg  eller  Wessel  —  eller  dog  maaske  eet, 
et  eneste  i  tusinde  Artikler.  Han  har  naturligvis  sin  Maner,  den, 
der  skal  skrive  hver  Dag  uden  Forberedelse,  maa  indøve  sig  en. 
Han  skriver  i  lutter  Hovedsætninger,  helst  ganske  korte,  det  gør 
en  djærv,  maaske  lidt  forsoren,  men  mandig  og  populær  Virk¬ 
ning.  Der  behøves  intet  Kendskab  til  Grammatiken  for  at  for- 
staa  dette  Sprog,  ikke  engang  til  Ordbogen,  der  skal  kun  Øre 
til  for  at  sanse  det.  Det  betegner  den  stærkeste  Opposition  til 
tidligere  Tiders  grammatikalsk-akademiske  Sprog,  en  fuldkommen 
Haan  mod  Madvig.  Hvis  nogen  skulde  kunne  reformere  Kan¬ 
cellistilen,  maatte  det  være  Lassen.  Af  og  til  kan  han  forstærke 
denne  demokratiske  Maner  til  en  Slags  sproglig  Kannibalisme.  I 
denne  Stil  er  det  ikke  nok,  at  Modstanderne  steges  i  deres  eget 
Fedt,  de  skoldes;  det  akademiske  Hovmod  „slaas  til  Krøbling"; 
det  suser  over  „Højres  Rygstykker".  Det  er  En,  der  vil  hø¬ 
res,  om  han  saa  skal  skrive,  saa  det  gør  ondt.  Hørup  er  uden 
Tvivl  Lassens  nærmeste  Forbillede  som  Bladskriver.  Han  har  selv 
omtalt,  hvorledes  han  i  Hørups  „Morgen  blads  “-Tid  „nød  hver 
Linie  som  en  Lækkerbidsken".  Men  det  er  en  Hørup  uden  Ironi 
og  uden  den  skælmske  Humor.  Lassens  Vid  er  ikke  den  salt¬ 
krydrede  Blanding  af  Alvor  og  Skæmt;  det  smager  mere  af  Sen¬ 
nep.  Ogsaa  Drachmanns  improvisatoriske  Prosa  føles  som  en 
tydelig  Forudsætning.  Selv  skal  Lassen  nævne  J.  P.  Jacobsen 
som  den  danske  Forfatter,  han  har  læst  med  størst  Beundring. 

Fynd  er  det  Ord,  der  kortest  betegner  denne  Stil.  Og  denne 
Egenskab  forstærkes  endnu  en  Grad,  naar  Lassen  bruger  Ordet 
mundtligt.  Han  er  en  meget  fremragende  Taler  uden  at  være 
Spor  af  en  „Veltaler".  Det  er  ikke  ved  Ordets  Kunst,  men  ved 


Digitized  by  v^ooQle 


374 


Vilh.  Lassen 


dets  Magt,  at  hans  Tale  virker.  Der  gaar  gennem  denne  Tale  en 
Rytme,  der  ikke  blot  fængsler,  men  magtbinder  Tilhørerne.  Man 
skal  søge  længe  efter  en  saa  moduleret  Tale,  paa  en  Gang  flydende 
og  fast,  behersket  af  en  usynlig  Taktstok,  der  bringer  Tilhørerne 
i  taktfast  Trit,  faar  dem  til  at  gaa  og  staa  som  de  skal.  Navn¬ 
lig  i  den  korte  Rytme  er  der  en  Appel,  der  ligesom  sætter  Til¬ 
hørerne  paa  Enden.  Stemmen  er  noget  forskreget  af  Overanstren¬ 
gelse,  men  ikke  mere  end  at  det  klæder  den,  som  det  klæder 
en  Fane  at  være  hullet  og  sværtet  af  de  mange  Batailler,  hvori 
den  har  været  med.  Efter  Hørups  Død  og  Hages  Fald  er  Las¬ 
sen  vor  første  politiske  Taler.  Alt  for  mange  af  de  andre  nøjes 
med  Konversationssprogets  Tone.  End  ikke  Socialdemokratiets 
Ordførere  har  dette  Greb,  denne  fuldttonende  Klang.  Desværre 
er  kun  faa  af  Lassens  Taler  refererede  med  fuld  Forstaaelse  af 
deres  Form.  Man  har  derfor  kun  de  faa  forud  opskrevne  at 
holde  sig  til,  f.  Eks.  den  om  Presse  og  Publikum.  Den  er  ogsaa 
et  smukt  Eksempel  paa  Arten.  Nydelig,  indtagende  er  ikke  mindst 
Slutningen:  „Og  hvis  De  saa  spørger,  mig:  bliver  vi  da  lykke¬ 
ligere  af  det?  (nemlig  af  Pressens  Udvikling)  saa  svarer  jeg  ikke." 
Og  saa  kommer  Svaret  alligevel  med  et  Citat,  det  eneste  i  alle 
Lassens  Artikler  og  Taler,  hentet  fra  en  Skildring  hos  Selma 
Lagerløf  af,  hvordan  Svartsjø,  den  stille  afsides  By  uden  Politik 
og  Avis,  er  det  eneste  Sted  i  Verden,  hvor  de  forstaar  at  be¬ 
grave  deres  døde.  Men  naar  Avisen  kommer,  saa  er  det  forbi 
med  den  gode  Begravelse.  „Vi  har  een  Gang  for  alle  valgt  vor  Vej, 
den  fører  bort  fra  Svartsjø,  fra  den  trygge  Begravelse,  hen  imod 
andre  Goder." 


6. 

Paa  Højden  af  denne  Agitation  befandt  Vilh.  Lassen  sig  i  det 
Øjeblik,  da  Venstreministeriet  blev  dannet.  Tre  Maaneder  efter 
var  han  Folketingsmand  og  en  af  Lederne  for  et  Regeringsparti, 
tre  Aar  efter  Minister.  Og  lige  saa  konsekvent  Regeringsmand  som 
før  Agitator,  lige  saa  haandgangen  en  Midlernes  Mand  som  før 
Maalets. 

Hans  Modstandere  vil  sige”:  Ligesaa  haandgangen  J.  C.  Chri¬ 
stensens  Mand  som  før  Hørups.  Men  det  er  forkert  Lassen  har 
anerkendt  Hørup  som  Nr.  1  i  Avisfaget  og  en  Mester  i  Politi— 
ken  „i  det  lange  Træk",  som  det  hedder  med  en  Lassensk  Ven- 

ding,  men  ikke  i  den  Politik,  der  er  „fra  Tilfælde  til  Tilfælde". 
Siden  1894  havde  ikke  Hørup,  men  J.  C.  Christensen  været  hans 
Fører.  Alligevel  tilgav  Høruppeme  ham  ikke,  at  han  under  Valg¬ 
kampen  i  Sæby  paakaldte  J.  C.  Christensens  Autoritet.  Og  sam¬ 
tidig  glemte  Vendelboerne  ham  ikke  hans  Hørupske  Fortid.  Det 
avlede  Muggenhed  paa  begge  Sider. 

Det  blev  i  det  hele  et  tornefuldt  Valg,  og  Smerten  blev  ikke 
mindre  derved,  at  Modstanderne  kunde  plukke  deres  Torne  lige 
op  af  Lassens  egen  piggede  Agitation.  Naar  han  havde  sagt:  Frem 
med  Bonden!  tog  Bonden  ham  nu  paa  Ordet  og  opstillede  en 
Bonde  under  Raabet:  Ned  med  Redaktøren.  Naar  han  havde 
sagt  til  Vendelboen:  Vær  Dig  selv  nok!,  saa  ramte  Mistanken  til 
det  fremmede  nu  Lassen  selv  og  lagde  ham  for  Had  som  en 
forfløjen  Lykkeridder  og  hans  Kandidatur  som  et  Paafund  af 
kjøbenhavnske  Rænker.  „Det  er  Familiepolitik."  „Det  er  lavet 
inde  paa  Rigsdagen."  „Telefonen  mellem  Lassen  og  Witzansky 
ringer  hver  Dag,"  —  saadan  susede  det  om  Ørene  paa  ham  paa 
Valgmøderne. 

Navnlig  dette  sidste,  at  det  var  aftalt  Spil  og  en  paatvungen 
Kandidatur,  fik  Vendelboernes  Hjerte  til  at  blusse  af  hellig  lokal¬ 
patriotisk  Vrede.  Og  kun  ved  Læsø-Fiskernes  Stemmer  gik  Las¬ 
sens  Valg  igennem.  Blandt  Bondebefolkningen  fik  han  200  Stem¬ 
mer  mindre  end  „Manden  fra  Kredsen". 

Paa  Rigsdagen  har  det  været  let  for  ham  at  vinde  Lykken. 
Han  behøvede  ingen  Læreaar  og  havde  ingen  Lampefeber  at  over¬ 
vinde.  Han  var  scenevant  fra  den  første  Dag.  Derfor  har  han  al¬ 
drig  begaaet  nogen  umoden  eller  taktløs  Tale.  Efter  Anciennite¬ 
tens  Lov  kom  han  kun  sjælden  til  officielt  at  bestride  Ordfører- 
hverv,  men  ofte  blev  hans  Tale  dog  en  virkelig  Ordførers  Tale, 
bred  i  sit  Spor,  med  levende  Sans  for,  hvad  der  skulde  siges  og 
ikke  siges,  og  med  et  historisk  Overblik  over  Sagen,  gjort  med 
faste  Streger,  et  kort,  skarpt  Rids.  Saadanne  Taler  har  han  især 
holdt  om  Oprettelsen  af  en  Statstidende,  om  Tiendens  Afløsning, 
om  den  kommunale  Valgret  og  som  Minister  om  Toldloven.  Og- 
saa  som  Historiker  hører  han  til  den  „selfmade"  Type,  der  kun 
har  læst,  hvad  han  har  haft  Brug  for,  ledet  af  sit  Instinkt,  og 
med  Overspringelse  af  alt,  hvad  der  ligger  bag  1848.  Han  er  na¬ 
turligvis  en  af  de  bedste  Ordfægtere  i  sit  Parti,  selv  om  han 
ikke  gør  mere  end  til  Husbehov  Brug  af  den  polemiske  Effekt. 

Det  er  mere  Indledningstalens  kraftige  Anlæg,  hvori  han  søger 
sin  Virkning,  end  i  Replikernes  mange  smaa  Triumfer. 

Som  Minister  maatte  han  paa  flere  Maader  komme  under 
Forvandlingens  Lov.  Han  maatte  flytte  sit  Hjem  fra  Aalborg  til 
Kjøbenhavn.  Han  maatte  sætte  sig  i  Forhold  til  et  andet  Publi¬ 
kum  end  det,  for  hvilket  han  som  Redaktør  havde  skrevet  og 
talt.  Han  maatte  slibe  adskilligt  af  Provinsen  af  sit  Væsen  og 
lempe  sig  til  den  Hovedstad,  hvor  fremmede  og  fjendtlige  Øjne 
mødte  ham  fra  næsten  alle  Sider,  hvis  Selskabsliv  og  Embeds¬ 
verden  var  ham  ukendt,  hvis  Presse  gjorde  ham  til  Skive  for 
Vittigheder  og  Karikaturer,  og  hvis  Finansverden  korsede  sig 
over,  at  „Finanserne"  skulde  lægges  i  Hænderne  paa  denne  Pro¬ 
vinsredaktør.  Det  er  intet  Under,  at  han  hver  Sommer  i  3  Maa- 
neder  drager  hjem  til  sin  kære  Provins,  og  lader  Porteføljen 
gøre  en  daglig  Sejlads  frem  og  tilbage  mellem  Aalborg  og  Kjøben¬ 
havn,  hvor  han  selv  en  Dag  om  Ugen  møder  til  Referat.  Han, 
Ministeriets  Taler,  har  i  Kjøbenhavn  ikke  en  eneste  Talerstol  til 
sin  Raadighed.  Skal  han  tale,  maa  han  op  til  Dannerhøj,  dette 
Sted,  som  hans  Taler  har  gjort  til  et  historisk  Sted  i  Danmark 
paa  lignende  Vis  som  Hørups  Taler  gjorde  med  Havdrup. 

Kampe  har  han  haft  at  udstaa  med  Hovedstaden,  en  Frem¬ 
med  vil  han  blive  ved  at  være  i  dens  Midte.  Men  ogsaa  For¬ 
soningsdage  har  der  været  og  vil  der  komme.  For  Bureaukrat¬ 
isme  har  hans  Administration  været  kemisk  fri,  over  for  Embeds- 
mændene  i  den  røde  Bygning  har  han  været  uden  Smaalighed, 
selv  en  Arbejder  agter  han  andres  Arbejde.  At  han  ogsaa  under 
dem  en  ordentlig  Løn,  har  han  vist  ved  at  forelægge  sine  Løn¬ 
ningslove.  Med  Industriens  Verden  har'  han  næsten  hele  sin  Mi¬ 
nistertid  haft  en  Toldkrig  gaaende.  Og  da  Byggespekulationen  og 
Aktiesvindlen  i  Kjøbenhavn  havde  bragt  Pengemarkedet  i  en  Krise, 
vilde  man  gøre  hans  Finanspolitik  til  Syndebukken.  Det  er  Los¬ 
sens  Skyld,  hed  det,  naar  Diskontoen  voksede,  eller  Kurserne 
faldt,  eller  Bankerne  knagede.  Den  store  Bankdirektør  og  den 
usseligste  Jobber,  Kapitalist  og  Socialdemokrat,  alle  fandt  de  hin¬ 
anden  i  dette  Raab:  Det  er  Lassen!  Lassen  har  fornærmet  Frank¬ 
rig! 

Men  med  eet  forstummede  Raabet.  Lassen  havde  kvalt  det 
ved  sin  resolutte  Optræden.  Da  de  bevægede  Dage  kom,  viste 
han  sig  Faren  voksen.  For  denne  Aandsnærværelse,  parret  med 

en  rund  Haand  og  Takt  i  Tale  og  Handling,  faldt  den  ophidsede 
Hovedstad  til  Føje.  Stemningen  slog  om.  Et  kort  Øjeblik  kunde 
Lassen  bade  sig  i  Grosserer-Popularitet. 

Og  hans  radikale  Uvenner  ærgrede  sig.  I  deres  Herskesyge 
har  de  aldrig  kunnet  glemme,  at  Vilh.  Lassen  er  vokset  langt 
ud  over  deres  Indflydelse.  Johansen,  Rode  og  P.  Munch  føler 
det  som  en  personlig  Krænkelse,  at  Lassen  ikke  har  villet  følge 
deres  Parole.  Snart  har  de  søgt  at  tilintetgøre  ham  moralsk 
med  Avisartikler  af  deres  Giftblanderis  stærkeste  Blanding,  snart 
har  de  sat  sig  til  Rette  for  at  vente  paa  hans  Gang  til  Canossa, 
som  da  Edv.  Brandes  sagde  til  ham,  at  de  jo  snart  igen  „skulde 
ligge  i  hinandens  Arme." 

De  lider  ikke,  at  han  ogsaa  som  Minister  har  bevaret  sit 
gamle  usnerpede  Sprog,  at  hans  Væsen  og  Hjerte  stadig  holder 
Demokraten  i  Hævd,  og  netop  Demokraten  af  den  Støbning, 
som  Underklassen  holder  fast  ved.  Hans  Tale  er  det  Bindeled 
mellem  Ministeriet  og  Underklassen,  som  de  saa  gerne  saa 
klippet  over.  Hans  usnobbede  Sind  har  de  maattet  anerkende. 
Thi  nogen  forfængelig  Mand  er  Vilh.  Lassen  ikke,  og  der  er 
ikke  hos  ham,  som  hos  saa  mange  Mænd  af  beskeden  Herkomst, 
nogen  Svaghed  over  for  „den  fine  Verden"  eller  Glimrelyst. 

Men  har  han  ikke  været  radikal  og  er  han  ikke  nu  mode¬ 
rat?  Jo.  Han  har  været  en  politisk  Skipper,  der  satte  sine  Sejl 
efter,  hvordan  Vinden  var,  store  Sejl  og  mange  Sejl,  naar  Havet 
var  aabent  og  Maalet  ubestemt,  smaa  Sejl  i  smaa  Farvande  og 
mod  nære  Maal.  Ogsaa  heri  ligner  han  Tcherning,  hvis  Politik 
kunde  føre  baade  de  største  og  de  mindste  Klude.  Han  har  væ¬ 
ret  radikal,  men  som  den,  der  under  andre  Omstændigheder 
kunde  blive  moderat,  og  naar  han  nu  er  moderat,  er  det  med 
Forbehold  af,  i  Morgen  atter  at  kunne  blive  radikal.  Og  han  har 
spigret  det  radikale  Standpunkt  fast  i  Agitationen  med  samme 
vældige  Hammerslag  som  det  moderate.  Han  har  haft  to  Teks¬ 
ter,  en  om  Farten  og  en  anden  om  Væksten,  den  langsomme 
tommevise  Vækst.  Naar  det  er  Farten,  latterliggøres  Væksten,  og 
naar  det  er  Væksten,  saa  latterliggøres  Farten.  Det  er  disse  to 
Tekster,  der  ligger  og  anklager  hinanden  —  for  Tankens  og  Troens 
Domstol,  men  ikke  for  Politikens.  Thi  der  kan  de  have  lige  Ret 
og  navnlig  være  lige  demokratiske. 

Den  almindelige  Valgret  kan  ikke  anklage  Vilh.  Lassen.  Han 

har  været  dens  Minister  i  lige  saa  høj  Grad  som  dens  Redaktør. 
Af  denne  danske  almindelige  Valgret  har  han  selv  i  Folketinget 
givet  følgende  Definition:  Den  er  ikke  rig  paa  Initiativ  til  at  om¬ 
danne  Samfundet,  ikke  dybtgaaende,  men  maadeholden  og  spar¬ 
sommelig.  Derfor  kan  man  lægge  det  kommunale  Styre  i  dens 
Haand  uden  at  frygte  nogen  Omvæltning. 

Akademikerne  regner  han  en  Gang  for  alle  ikke  med  i  De¬ 
mokratiet.  De  tjener  ham  kun  som  den  Folie,  mod  hvilken  De¬ 
mokratiet  tager  sig  endnu  bedre  ud  og  træder  endnu  skarpere  frem. 
Men  naar  han  i  Taler  i  Folketinget  eller  i  Artikler  har  taget  et  af 
de  Overblik  over  Politikens  almindelige  Kaar  eller  den  almindelige 
ValgretsVæsen,  som  egentlig  mere  til  hører  en  politisk  Tænker  end 
en  praktisk  Politiker,  synes  ogsaa  hele  Bybefolkningen  uden  for 
hans  Tanke.  Ude  af  Øje,  ude  af  Sind  —  det  passer  paa  Vilh. 
Lassens  almindelige  Politik.  Saa  længe  har  han  kun  haft  Bon¬ 
den  for  Øje,  at  han  synes  rent  at  have  glemt  Borgeren.  Det 
Heles  Vel  ligger  uden  for  hans  Synskreds. 

Det  er  en  Fare  bestandig  at  berømme  Bondens  Virkeligheds¬ 
sans  som  Udspringet  for  al  sund  og  forstandig  Politik.  Hvis  der 
ikke  skal  tages  andre  politiske  Hensyn  end  til,  hvad  der  kan 
nytte,  maalt  med  Bondemaal,  vil  Folket  til  sidst  falde  fra  hinan¬ 
den  i  lutter  Spidsborgere.  Naar  en  fælles  national  Sag  kommer 
frem,  maa  der  rejses  en  Bevidsthed  i  Folket,  der  maaske  ligger 
noget  fjern  for  Folkene  fra  „Kær  og  Moser  derude“  og  højere 
end  den  flade,  almueagtige  og  spidsborgerlige  Nyttesans.  Men 
den  maa  rejses.  Og  Lassen  vil  selv  komme  til  at  rejse  den  den 
Dag,  da  Forsvarssagen  ligger  paa  Bordet. 

Det  store  Opbud  af  nye  Kræfter  er  ellers  det,  som  det  maa¬ 
ske  nok  mest  vil  knibe  for  Vilh.  Lassen  at  være  med  til.  Da 
han  sagde  dette  Ord  om,  at  der  var  Ting,  han  ikke  „gad“,  ud¬ 
trykte  det  maaske  nok  foruden  Haan  mod  den  blotte  politiske 
Rummel  ogsaa  en  vis  Træthed  og  Resignation.  Der  er  slidt  haardt 
paa  denne  Mands  Kræfter,  og  naar  man  ser  ham  rastløst  vandre 
gennem  Salen  under  en  langvarig  og  udtrættende  Debat,  kan  han 
nok  noget  gøre  Indtryk  af  en  Mand,  der  gaar  for  en  Kraft  spændt 
saa  stærkt,  at  den  kan  briste. 

Men  ligesom  Aandens  Kræfter  uden  Tvivl  vokser  i  Forhold 
til  Opgaverne,  vokser  forhaabentlig  Legemskraften  med  i  samme 
Forhold.  Vilh.  Lassen  kan  ikke  undværes  i  det  offentlige  Liv. 

Han  er  en  af  de  ikke  mange,  der  endnu  har  Autoritet  Og  i 
det  Sammenbrud,  der  nu  begynder  at  true  fra  flere  Sider,  vil 
Autoritet  snart  blive  det  politiske  Fortrin,  der  mest  trænges  til, 
navnlig  naar  det  ikke  forenes  med  Selvherskerlyst  eller  Vil- 
kaarlighed.  Det  stærke,  bevægede  Gemyt,  der  slumrer  i  Bunden 
af  denne  Nøgternhedsforkynder,  den  stærke  Bund  af  Idealitet, 
hvorpaa  han  har  bygget  sin  materielle  Politik,  vil  i  bevægede 
Øjeblikke  løfte  ham  højt  nok  til  at  han  kan  blive  en  Fører  for 
sit  Folk. 

Erik  Henrichsen 


Digitized  by  v^ooQle 


NUNZIO  NASI 


Da  jeg  nylig  foretog  nogle  Undersøgelser,  der  ikke  har  noget 
med  vor  Tid  og  dens  Politik  at  bestille,  traf  jeg  paa  en  Bog, 
første  Del  af  Adolfo  Avenas  „Monumenti  dell’  Italia  meridio- 
nale“,  der  trods  sin  Titel  og  sit  Indhold  har  en  vis  nutids¬ 
politisk  Interesse.  Bogen  er  dediceret  til  „S.  E.  il  Prof.  Nunzio 
Nasi,  Ministro  della  Publica  Istruzioneu  —  og  den  er  smukt 
indbunden. 

Da  Direktør  Avena  i  Aaret  1902  udgav  første  Bind  af  sit 
lærde  og  elegant  illustrerede  Værk,  var  Nunzio  Nasi  en  vel 
kendt  Mand  i  Italien,  en  Berømthed  paa  Sicilien  og  en  Slags 
Skytspatron  for  sin  Fødeby  Trapani,  der  skyldte  ham  meget  — 
langt  mere,  end  selv  de  mest  indviede  den  Gang  anede,  at  han 
havde  stjaalet  fra  Statskassen.  Først  to  Aar  efter  begyndte  Nasi 
at  blive  en  Verdensberømthed 

Nunzio  Nasi  er  nu  53  Aar  gammel.  Han  hører  til  en  rig 
siciliansk  Slægt,  men  hans  Forældre  var  fattige,  og  han  maatte 
kæmpe  haardt  for  at  faa  sin  juridiske  Embedseksamen.  En  dyg¬ 
tig  Jurist  blev  han  ikke,  men  han  havde  et  tiltalende  Væsen,  og 
en  elegant  Optræden,  han  vakte  allerede  tidligt  Opmærksomhed, 
baade  paa  politiske  Møder  og  i  Frimurerkredsene,  ved  sin  Vel¬ 
talenhed,  og  han  var  i  Besiddelse  af  en  ganske  overordentlig 
Selvtillid  og  Dristighed.  Allerede  i  en  Alder  af  32  Aar  blev  han 
Medlem  af  Deputeretkamret,  hvor  han  viste,  at  han  ikke  blot 
var  en  dristig,  men  ogsaa  en  beregnende  Stræber,  der  forstod 
at  spille  snart  Radikal,  snart  Konservativ,  alt  efter  Magtfor¬ 
holdene. 


Digitized  by  v^ooQle 


Nunzio  Nasi 


381 


Den  unge  Jurist  og  Rigsdagsmand  savnede  dog  stadig  en  fast 
Levevej ;  den  fik  han  dels  ved  Hjælp  af  sin  ret  svage  Afhandling 
om  „Teorien  for  det  legislative  Fremskridt",  dels,  og  navnlig, 
ved  at  benytte  sin  politiske  Indflydelse;  Undervisningsminister 
Gallo  ansatte,  trods  alle  vedkommende  Autoriteters  Protest,  Nasi 
som  Docent  i  Retsfilosofi.  Det  var  ikke  nogen  glimrende  Stilling, 
men  den  banede  alligevel,  om  end  paa  en  meget  mærkelig 
Maade,  den  nuværende  Straffefange  Vej  til  Magt  og  Ære.  Nasi 
kunde,  som  saa  mange  andre  Politikere,  sikkert  have  vundet 
om  ikke  Ære,  saa  dog  Guld  og  Indflydelse  som  Advokat;  men 
han  vilde  ikke  gaa  den  Vej,  han  fik  derved  —  og  den  Gang 
vel  med  Grund  —  Ord  for  at  være  en  særligt  hæderlig  og  ube¬ 
stikkelig  Mand,  han  blev  fejret  som  en  Aristides  i  Panamino- 
Landet  og  han  blev  i  en  Alder  af  44  Aar  Minister  for  Post-  og 
Telegrafvæsenet. 

Den  ærgerrige  Nasis  Hu  stod  imidlertid  til  noget  endnu 
højere.  Zanardelli  besluttede  at  hjælpe  den  ærgerrige  Mand  frem, 
og  Nasi  fik  Ledelsen  af  det  saa  meget  attraaede  Undervisnings¬ 
ministerium,  hvis  Chef  raader  over  et  Utal  af  særlige  Fonds. 

Det  blev  Nasis  Ulykke.  Der  gik  allerede  i  hans  Ministerdage 
mange  Rygter  om  de  mærkelige  Maader,  hvorpaa  de  Fonds,  der 
stod  til  Undervisningsministerens  Raadighed,  blev  anvendte,  men 
disse  Rygter  vakte  ikke  videre  Opmærksomhed.  Man  havde  jo 
siden  Banca  Romana-Skandalernes  Afsløring  set  og  oplevet  saa 
megen  Penge-Politik  i  det  skønne,  men  fattige  Italien;  man  havde 
set  Statsmanden  Crispi  overleve  Giolittis  Fremlæggelse  af  Fru 
Lina  Crispis  Veksler,  man  havde  oplevet  Giolittis  Flugt  til  Pots¬ 
dam  og  hans  Genopstandelse  som  Italiens  mægtigste  Politiker. 
Man  havde  ogsaa  sikre  Formodninger  om,  at  der  herskede  en 
ganske  særlig  kriminel  Korruption  i  Undervisningsministeriet.  I 
videre  Kredse  havde  man  talt  om  —  og  tildels  ogsaa  moret  sig 
over  —  en  Minister,  der  havde  ladet  udføre  legemsstore  Por¬ 
trætter  af  sig  selv  og  sine  Maitresser  og  havde  opført  dem  paa 
sit  Budget  som  „Afbildninger  af  Dyr  til  Brug  ved  Landbrugs¬ 
kandidaternes  Undervisning",  om  en  anden  Minister,  der  havde 
forsørget  sin  Kusk  som  Inspektør  for  Oldsagssamlinger,  om  en 
tredje  Minister,  paa  hvis  Budget  der  var  opført  et  Tusinde  Lire 
til  Tændstikker  osv.  osv.  Præsidenten  for  den  Domstol,  der  be¬ 
handlede  Sagen  mod  Banca  Romanas  Embedsmænd,  havde  i 

Retssalen  udslynget  de  letsindige  Ord:  „En  Lire  mere  eller  en 
Lire  mindre  — !“•  Man  tog  det  ikke  saa  nøje,  men  man  kendte 
heller  ikke  endnu  Nunzio  Nasi  og  hans  „Administration da 
han  i  Maj  1903  blev  styrtet  sammen  med  Zanardelli.  Man  lærte 
ham  først  rigtig  at  kende  i  Marts  1904. 

Det  var  den  socialistiske  Deputerede  Bissolati,  der  først 
begyndte  at  afsløre  Trapanis  Skytspatron;  men  overalt,  og  gan¬ 
ske  særligt  i  Undervisningsministeriet,  mødte  man  Bissolatis 
Anklager  med  at  trække  paa  Skuldrene  og  vende  det  døve 
Øre  til.  Men  saa  begik  Nasi  en  Uforsigtighed.  Han  tilstillede 
Undervisningsministeriet  2000  Lire,  som  han,  efter  sin  egen 
Opgørelse  „ved  en  Fejltagelse"  var  kommen  til  at  skylde  Stats¬ 
kassen,  og  han  tilbød  at  betale,  hvad  han  muligt  yderligere  maatte 
skylde  den.  Nasi  havde  som  Sicilianer  mange  Modstandere,  der 
frygtede  for,  at  den  ærgerrige  Mand  skulde  blive  en  ny  Crispi; 
man  saa,  at  han  var  bange,  og  hans  Modstandere  bevægede 
Finansudvalget  til  at  skride  ind.  Nasis  Efterfølger,  Undervisnings¬ 
minister  Orlando  søgte  endnu  at  dække  sin  Forgænger  og  næg¬ 
tede  at  udlevere  de  Dokumenter,  som  Finansudvalget  forlangte; 
men  Udvalget  overdrog  Nasis  Medbejler  og  personlige  Fjende, 
den  sicilianske  Deputerede  Saporito  at  foranstalte  en  Under¬ 
søgelse,  og  han  afgav  den  22.  Marts  1904  en  Beretning,  der 
godtgjorde,  at  den  afgaaede  Undervisningsminister  havde  bedraget 
og  bestjaalet  Statskassen  for  store  Summer  og  iøvrigt  heller  ikke 
havde  forsmaaet  smaa  Bidrag.  Det  fremgik  bl.  a.  af  Saporitos 
meget  udførlige  Beretning,  at  Nasi  som  Minister  i  mindre  end 
to  Aar  havde  indgivet  Regning  paa  Rejseudgifter  for  sig  og  sin 
Kabinetschef  til  et  Beløb  af  73,022  Lire,  deraf  1555  Lire  for  en 
Rejse  paa  20  Kilometer  fra  Rom  til  Frascati,  skønt  de  begge 
havde  fri  Rejse  paa  Jernbanerne.  I  samme  Tidsrum  havde  Mi¬ 
nisteren  brugt  for  28,241  Lire  Frimærker,  skønt  hans  Breve  var 
portofrie.  Værst  var  det  gaaet  ud  over  Hjælpefondene  til  Ele- 
mentarskolerne  og  til  Understøttelse  for  afskedigede  Lærere, 
deres  Enker  og  Børn.  Næsten  hele  Elementar-Undervisnings- 
Fonden,  213,000  Lire,  var  sporløst  forsvunden;  der  var  kun 
3  Lire  og  10  Centimer  i  Kassen.  Af  266,000  Lire,  der  skulde 
anvendes  af  Understøttelsesfonden,  var  kun  13 — 14,000  Lire 
blevet  udbetalte  til  Lærere  og  deres  Efterladte.  Ved  nærmere 
Undersøgelse  fandt  man  for  en  Del  af  det  øvrige  Beløb  dels 

falske,  dels  ægte  Kvitteringer.  Nasi  havde  haft  det  vittige  Ind¬ 
fald,  at  lade  en  Del  af  de  falske  Kvitteringer  underskrive  med 
„Hr.  Svin",  „Hr.  Løgner"  osv.  De  ægte  Kvitteringer  var  tildels 
underskrevne  af  „Lærere",  der  aabenbart  ikke  kendte  meget  til 
at  bruge  Pennen,  og  man  konstaterede,  at  der  blandt  disse  nød¬ 
lidende  „Lærere  og  Lærerenker"  fandtes  en  Murer,  en  Politi¬ 
betjent,  en  Jordemoder.  Blandt  dem,  der  havde  faaet  videnskabe¬ 
lige  Understøttelser,  var  „en  Professor  i  Landbrugsvidenskab", 
som  viste  sig  i  Virkeligheden  at  være  —  Gymnastiklærer.  Den 
allerstørste  Del  af  dem,  der  var  blevet  begunstigede  med  saa- 
danne  Understøttelselser.  hørte  hjemme  paa  Sicilien,  særlig  i 
Trapani  og  Omegn,  hvor  man  overhovedet  under  Nasis  Regi¬ 
mente  levede  højt  paa  Statens  Bekostning.  Nasi  havde  ogsaa 
støttet  Kunst  og  Kunstindustri  ved  Bevillinger  paa  Statens  Be¬ 
kostning  —  og  ladet  Kunstværkerne  og  Møblerne  bringe  til  sin 
Villa.  Da  han  maatte  forlade  Ministeriet,  medtog  han  baade  store 
og  smaa  Genstande,  bl.  a.  Ure,  Cycler,  Telefoner,  et  Bord  og 
en  Plaid!  Som  Minister  havde  han  ogsaa  skaffet  sig  en  lille 
Biindtægt  ved  at  anmode  Universitetslærere  og  andre  Viden- 
skabsmænd  om  at  indsende  et  Eksemplar  af  deres  Værker  til 
Ministeriet  og  paa  Budgettet  opført  en  betydelig  Sum  til  disse 
Bøgers  Indbinding.  Intet  af  disse  Værker  blev  indbundet,  hvis 
da  ikke  Ministeren  solgte  dem. 

Saporito  tilstillede  straks,  paa  Finansudvalgets  Vegne,  Depu¬ 
teretkamrets  Formand  sin  Beretning,  men  Formanden  vægrede 
sig  ved  at  forelægge  Beretningen  for  Kamret  og  erklærede,  at 
han  vilde  overlade  alt  Ansvaret  til  Finansudvalget.  Finansudvalget 
fremlagde  da  Beretningen  i  Kamrets  Møde  den  23.  Marts,  og 
Saporito  oplæste  den.  Nasi  tog  straks  Ordet.  Han  optraadte  med 
stor  Kækhed,  og  han  havde  ikke  mistet  noget  af  sin  sædvanlige 
Slagfærdighed.  Jeg  er  —  sagde  han  —  „Offer  for  et  modbyde¬ 
ligt  Attentat",  og  han  henviste  med  en  Hædersmands  Overbevis¬ 
ning  og  den  store  Patriots  Selvfølelse  til  „sit  uplettede  Liv,  der 
ganske  havde  været  viet  til  Fædrelandets  Tjeneste".  Men  disse 
Udtalelser  blev  modtaget  med  saa  demonstrativ  Kulde,  endog 
med  saa  lydeligt  Mishag,  at  han  maatte  nedstemme  Tonen  og 
nøjes  med  at  hævde,  „at  han  ikke  var  ansvarlig  for  de  Misbrug, 
der  herskede,  da  han  overtog  Ministeriet".  Paa  Forslag  af  Mi- 

nisterpræsident  Giolitti  vedtog  Deputeretkamret  at  nedsætte  et 
Udvalg  paa  fem  Medlemmer. 

Nunzio  Nazi  blev  straks  ved  de  telegrafiske  Meddelelser  om 
Saporitos  Beretning  en  Verdensberømthed.  Mindst  Opsigt  vakte 
Skandalerne  vistnok  i  selve  Italien,  og  en  erfaren  Politiker  sagde 
de  italienske  Ord:  „Hvad  gør  det?  Om  nogle  Aar  er  Nasi  dog 
Ministerpræsident!"  Det  kunde  i  lang  Tid  se  ud,  som  om  denne 
Politiker  vilde  faa  Ret 

Den  5.  Maj  1904  afgav  Udvalget  sin  Beretning.  Den  stemmede 
ganske  med  Saporitos,  og  Kamret  besluttede  at  henvise  Sagen 
mod  Nasi  til  Edsvorneretten.  I  Maj  1905  blev  Nasi  endelig  sat 
under  Anklage.  Nasi  var,  ved  en  Billedhugger  Ximenes’  Hjælp, 
flygtet  —  selvfølgeligt  pr.  Automobil  —  og  havde  begivet  sig  til 
Sveits.  Han  protesterede  mod  Deputeretkamrets  Beslutning,  hæv¬ 
dede,  at  han  som  fhv.  Minister  kun  kunde  dømmes  af  Senatet,  og 
erklærede,  at  han  vilde  appellere  til  Kassationsretten.  For  at  kunne 
appellere  maatte  han  imidlertid  paa  Stedet,  i  Rom,  underskrive  et 
Dokument.  Nasi  kom,  „uden  at  blive  genkendt",  til  den  italienske 
Hovedstad,  og  slap  lige  saa  mærkeligt  heldigt  bort  igen.  Kassa¬ 
tionsretten  afviste  imidlertid  i  Juni  1906  Nasis  Appel,  men  denne 
Beslutning  fremkaldte  ligefrem  Oprør  paa  Sicilien  og  særlig  i 
Trapani,  hvor  man  lige  fra  Begyndelsen  med  al  sydlandsk  Vold¬ 
somhed  havde  hævdet,  at  Nasi  var  en  af  „Piemonteserne"  for¬ 
fulgt  Uskyldighed,  og  at  man  vilde  rydde  „den  store  Sicilianer" 
af  Vejen  ved  et  Justitsmord.  Man  raabte  i  Trapani:  „Ned  med 
Giolitti!"  „Ned  med  Italien!"  og  „Leve  den  franske  Republik!" 
og  de  nasi  begejstrede  Sicilianere  fjernede  Kongens  Buste  fra 
Trapanis  Raadhus  og  erstattede  den  med  Nasis  Buste,  omdøbte 
„Via  Vittorio  Emanuele"  til  „Via  Nunzio  Nasi",  sang  med  Be¬ 
gejstring  Nasi-Hymnen,  optraadte  paa  den  fjendtligste  Maade 
mod  Tropperne  og  Marinen,  tvang  ved  Bombardement  med 
Sten  en  Kanonbaad  til  at  forlade  Havnen,  og  genvalgte  Nasi  til 
Deputeret. 

Blev  Regeringen  betænkelig  ved  disse  Demonstrationer?  Eller 
frygtede  man,  at  Nasi,  naar  han  blev  drevet  til  det  yderste, 
skulde  fremkomme  med  ubehagelige  Afsløringer?  Sikkert  er  det, 
at  Statsadvokaten  pludseligt  kom  til  den  Overbevisning,  at  Eks- 
Minister  Nasi  egentlig  havde  Ret,  og  at  han  ikke  kunde  dømmes 
som  en  almindelig  Forbryder  af  en  Jury.  Den  til  den  12.  De- 

cember  fastsatte  Jury-Forhandling  blev  udsat,  og  Sagen  kom  atter 
for  Kassationsretten,  som  den  10.  Juni  1907  kasserede  Deputeret- 
kamrets  Beslutning.  Nasi,  der  af  Frygt  for  at  blive  udleveret  havde 
forladt  Svejts  og  søgt  Tilflugt  i  Nordafrika,  vendte  tilbage  som 
Deputeret,  blev  modtaget  med  en  Begejstring,  der  i  norditalienske 
Blade  skildredes  som  „deliristisk",  paa  Sicilien  og  blev,  da  han 
den  24.  Juni  gav  Møde  i  Kamret,  hilst  med  Ærbødighed  som 
„Hs.  Ekscellence"  af  Funktionærerne  og  i  Parlamentssalen  be¬ 
æret  med  mange  Haandtryk.  Han  havde  trods  de  sidste  Aars 
Begivenheder  bevaret  hele  sin  legemlige  og  aandelige  Spændstig¬ 
hed,  og  han  holdt  en  i  oratorisk  Henseende  fortræffelig  For¬ 
svarstale.  Nasi  indrømmede,  at  en  Del  af  de  i  hans  Ministeriums 
Arkiver  forefundne  Beregninger  var  forfalskede  eller  fingerede, 
men  han  hævdede,  at  han  ikke  havde  anvendt  Pengene  til  sin 
egen  Fordel,  men  til  „nødvendige"  Bestikkelser,  bl.  a.  til  et  pa¬ 
triotisk  Formaal,  til  Fremme  af  italienske  Interesser  i  Nord¬ 
italien.  Den  mærkelige  „Retsfilosof"  syntes  ikke  at  have  nogen 
Anelse  om,  at  det  heller  ikke  var  tilladt  at  anvende  Statens 
Penge  paa  den  Maade;  men  det  maa  indrømmes,  at  hans  Tale  i 
det  hele  gjorde  et  godt  Indtryk  paa  hans  Landsmænd.  Kamret 
lod  ganske  vist  ikke  Sagen  mod  ham  ham  falde,  men  opfyldte 
„hans  Ønske"  om,  at  han  maatte  blive  dømt  af  Senatet.  Men 
den  almindelige  Mening  var,  at  hele  denne  Retsforfølgelse  kun 
var  en  Formalitet,  og  vel  blev  Nasi  arresteret  og  sat  i  Vare¬ 
tægtsfængsel,  men  han  fik  meget  hurtigt  Tilladelse  til  „af  Hel¬ 
bredshensyn"  at  vende  tilbage  til  sit  Hjem  og  forblive  der  under 
tilstrækkelig  Bevogtning! 

Man  imødesaa  dog  Senatsdomstolens  Forhandlinger,  der  be¬ 
gyndte  den  5.  November  1907,  med  Spænding,  i  Forventning 
om,  at  Nasi  nu  selv  vilde  fremkomme  med  pikante  Afsløringer, 
og  der  var  indløbet  henved  30,000  Anmodninger  om  Adgangskort 
til  Senatssalen,  som  i  det  højeste  kunde  give  Plads  for  500  Men¬ 
nesker.  De  lykkelige,  der  fik  Adgangskort,  blev  dog  væsen¬ 
ligt  skuffede.  Det  kom  ganske  vist  til  skarpe  Sammenstød 
mellem  Nasi,  der  havde  bevaret  hele  sin  elegante  Optræden  og 
hele  sin  gamle  Slagfærdighed,  og  hans  Afslørere;  men  Nasi  tog 
kun  af  og  til  Tilløb  til  de  ventede  Afsløringer  for  pludseligt  at 
bryde  af  og  lade  forstaa,  at  han  som  den  store  Patriot,  han 
var,  ikke  vilde  kompromittere  nogen  og  ikke  vilde  bringe  Skan- 

daler  over  sit  kære  Fædreland.  Der  fremkom  virkelig  politiske 
Afsløringer,  men  de  fremkom  i  Pressen.  BI.  a.  meddelte  nogle 
Blade,  at  Nasi  havde  anvendt  en  stor  Del  af  de  forsvundne 
Penge  til  at  støtte  den  irredentistiske  Agitation  mod  Østrig; 
andre  Blade  forsikrede,  at  Nasi  efter  indstændige  Anmodninger 
fra  sin  Chef  og  Ven  Zanardelli,  der  truedes  af  journalistiske 
Pengeafpressere,  havde  stillet  Midler  til  Ministerpræsidentens 
Raadighed,  for  at  Zanardelli  dermed  kunde  skaffe  sig  Fred. 
Disse  Efterretninger  bestyrkedes  ved  Gengivelse  af  et  Brev,  hvori 
Zanardelli  skrev  til  Undervisningsminister  Nasi:  „S  .  .  .  .  (der 
sigtes  efter  Sigende  her  til  en  bekendt  neapolitansk  Journalist) 
er  ikke  tilfreds  med  15,000,  han  forlanger  30,000.  Jeg  sender 
ham  til  Dem  og  beder  Dem  befri  mig  for  den  lumpne  Karl.“ 

Man  sagde,  at  Nasi  var  i  Besiddelse  af  27  lignende  Zanardelli- 
Breve,  og  der  var  dem,  som  talte  om,  at  Zanardelli  var  bleven 
truet  med  Afsløringer,  som  mindede  om  de  tyske  Tafelrunde- 
Affærer.  Men  Opmærksomheden  henledtes  atter  paa  den  an¬ 
klagede  ved  det  Vidnesbyrd,  som  Pietro  Mascagni  afgav  i  Mødet 
den  18.  November:  „En  Rigmand  havde,  for  at  faa  Ret  til  at  føre 
Titel  af  Marquis,  skænket  Undervisningsministeriet  400,000  Lire, 
Pengene  skulde  efter  mit  Raad  anvendes  til  Rejseunderstøttelse 
for  unge  Kunstnere  —  men  siden  den  Tid  har  jeg  ikke  hørt 
noget  til  Sagen!" 

Saa  standsedes  Processen  pludseligt  ved  en  Strid  mellem 
Rettens  Præsident  og  Nasis  Defensorer! 

Det  saa  en  Tid  ud,  som  om  Sagen  skulde  blive  vist  tilbage  til 
Kamret,  og  de  fleste  mente,  at  man  paa  denne  og  andre  Maader 
vilde  forhale  Processen  og  tilsidst  lade  hele  Sagen  falde.  Men 
i  Januar  1908  begyndte  Forhandlingerne  for  Senatsdomstolen 
paa  ny.  Nasi  fastholdt  stadigt  sin  Uskyldighed,  men  han  var 
bleven  saa  medgørlig,  at  man  kunde  fatte  Mistanke  om,  at  han 
nu  kun  søgte  at  slippe  saa  billigt  som  muligt.  Den  24.  Februar 
faldt  saa  endelig  Dommen.  Senatsdomstolen  kendte  Nasi  skyldig 
i  svigagtigt  Forhold  med  offentlige  Midler,  men  tilstod  ham  for¬ 
mildende  Omstændigheder  og  dømte  ham  til  Fængsel  i  1 1  Maa- 
neder  og  20  Dage  og  til  Udelukkelse  fra  offentlige  Embeder  i 
50  Maaneder. 

Trapani  demonstrerede  med  al  Energi  mod  Dommen,  en 
siciliansk  Deputeret  samlede  i  Kamret  91  Underskrifter  paa  en 

Ansøgning  om  Nasis  Benaadning,  og  der  er  al  Udsigt  til,  at  Nasis 
Vælgere  vil  genvælge  „den  store  Sicilianer".  Ministerpræsident 
bliver  Nunzio  Nasi  dog  næppe,  og  hans  Saga  er  vel  nu  ude. 
Men  denne  Saga  har  en  Betydning,  der  naar  langt  ud  over  dens 
tragikomiske  Helts  Skæbne. 

Cesare  Lombroso  har  skrevet  en  Artikel  om  „Minister  Nasis 
Forbrydelse  fra  Psykologiens  Standpunkt".  Lombroso  har  kon¬ 
stateret,  at  Nunzio  Nasis  Hjerneskal  og  Physiognomi  er  fuld¬ 
stændig  normale,  og  at  han,  før  han  blev  Minister,  var  en  ret¬ 
skaffen  Mand.  Lombroso  kommer  til  det  Resultat,  at  Nasi  ikke 
hører  til  de  „fødte  Forbrydere",  men  af  Naturen  er  et  „næsten 
ærligt  Menneske",  der  kun  ved  Omstændighederne  er  bleven 
ført  ind  paa  Forbryderbanen,  en  af  de  „smaa  Forbrydere  —  Kri- 
minaloideme".  Men  hvad  førte  da  Nasi  ind  paa  Forbryderbanen? 
Lombroso  mener  at  kunne  hævde,  at  Nasi  er  en  despotisk,  for¬ 
fængelig  Mand,  der  næsten  foragtede  enhver  Lovform  og  overalt 
gjorde  sin  autokratiske  Villie  gældende.  Nasi  var  tillige  en  hævn¬ 
gerrig  Mand,  der  som  Minister  lod  de  Universitetslærere,  som 
ikke  havde  villet  have  ham  til  Kollega,  haardt  føle  sin  Vrede, 
og  han  behandlede  Lærerne  ved  en  lærd  Skole,  der  havde  ladet 
hans  Søn  falde  igennem,  paa  en  meget  uretfærdig  Maade.  Nasi 
savnede  efter  Lombrosos  Mening  overhovedet  moralsk  Følelse. 

Det  er  vist  alt  sammen  meget  rigtigt;  men  med  endnu  større 
Grund  fremhæver  Cesare  Lombroso  „den  parlamentariske  og 
politiske  Dekadence,  der  i  de  sidste  Aar  har  vist  sig  i  Italien,  og 
som  har  bragt  saa  mange  Middelmaadigheder  til  Magten."  Den 
politiske  Luft  blev  ingenlunde  renset  ved  Banca-Romana-Skan- 
daleme  og  Panamino-Affæren.  De  nyere  halve  Afsløringer  om 
Misforhold  i  Hær  og  Flaade  og  om  Indsamlingerne  til  de  af  Jord¬ 
skælv  hjemsøgte  Egne  har  vakt  Formodninger  om,  at  der  skjuler 
sig  adskillige  Nasier  i  det  skønne  Italien,  om  end  vel  de  færreste 
er  saa  interessante,  som  den  Undervisningsminister,  til  hvem 
Adolfo  Avena  dedicerede  første  Del  af  sit  lærde  Pragtværk. 

R.  Besthorn 

I  en  Artikel  i  .Nationaløkonomisk  Tidsskrift*  for  1898  (»Statistiske 
Møder  i  Sommeren  1897“)  meddelte  jeg  en  passant,  at  jeg  i  en  ledig 
Time  paa  en  russisk  Jernbanetur  havde  beregnet,  at  de  43  russiske 
Kunstnere  fra  det  attende  Aarhundrede,  af  hvem  der  fandtes  Malerier 
paa  det  berømte  Tretiakov’ske  Galleri  i  Moskov,  havde  en  gennem¬ 
snitlig  Levealder  af  64  Aar.  En  Tilfældighed  har  bragt  mig  til  nu,  ti 
Aar  efter,  at  kaste  Blikket  paa  de  40  engelske  Kunstneres  Levealder, 
fra  hvis  Haand  Malerier  og  Kobberstik  er  udstillede  paa  „den  engel¬ 
ske  Udstilling."  Resultatet  vil  ses  af  følgende  Liste: 


Nivn 

Fødselsaar 

Dødsaar 

Levealder 

Beechey  . 

1753 

1839 

86 

Constable . 

1776 

1837 

61 

Gainsborough . 

1727 

1788 

61 

Hoppner . 

1758 

1810 

52 

Lawrence . 

1769 

1830 

61 

Raeburn  . 

1756 

1823 

67 

Reynolds . 

1723 

1792 

69 

Romney . 

1734 

1802 

68 

Turner . 

1775 

1851 

76 

Woolton . 

1690 

1765 

75 

Ardell . 

1729 

1765 

36 

Bartolozzi . 

1728 

1813 

85 

Boydell . 

1750 

1817 

67 

Benke  . 

1749 

1815 

66 

Cousins . 

1801 

1887 

86 

Dean . 

1750 

1798 

48 

Dickinson . 

1740 

1828 

88 

overføres.  . 

29708 

30860 

1152 

Navn 

Fødselsaar 

Dadsaar 

Levealc 

overført . . . 

29708 

30860 

1152 

Dixon . 

.  1740 

1780 

40 

Green . 

.  1739 

1813 

74 

Haward . 

.  1759 

1797 

38 

Hodges . 

.  1764 

1837 

73 

Jacobé  . 

.  1733 

1797 

64 

Jones . 

.  1745 

1797 

52 

Lawrie . 

.  1740 

1804 

64 

Park . 

.  1760 

1834 

74 

Pether . 

•  1731 

1795 

64 

S.  W.  Reynolds . 

.  1773 

1835 

62 

Say . 

.  1768 

1834 

66 

Smith . 

.  1652 

1742 

90 

J.  R.  Smith . 

.  1752 

1812 

60 

Strange . 

.  1721 

1792 

71 

C.  Turner . 

.  1773 

1857 

84 

Walker . 

.  1748 

1808 

60 

W.  Walker . 

.  1793 

1867 

74 

Ward . 

.  1769 

1859 

90 

W.  Ward . 

.  1766 

1826 

60 

Watson . 

.  1740 

1790 

50 

Th.  Watson . 

.  1743 

1781 

38 

Wilkin . 

.  1750 

1814 

64 

Young  . 

.  1755 

1825 

70 

Tilsammen . . 

.  69922 

72556 

2634 

Divideret  med  40 . . 

.  1748 

1814 

66 

1 

To  af  Kunstnerne  er  altsaa  fødte  i  det  syttende  Aarhundrede,  en 
paa  Grænsen  af  det  nittende,  de  øvrige  i  det  attende  Aarhundrede,  34 
af  de  40  i  de  halvtreds  Aar  1723 — 1773;  Gennemsnitsfødselsaaret  for 
alle  40  ligger  midt  imellem  de  to  sidstnævnte  Tal,  nemlig  1748,  Gen- 
nemsnitsdødsaaret  er  1814,  og  Gennemsnitslevealderen  er  altsaa  66 
Aar.  Fire  Femtedele  af  Kunstnerne  blev  60  Aar  eller  derover. 

Iagttagelsen  er  kun  et  Kuriosum  og  gives  ikke  ud  for  mere.  Men 
helt  uden  Interesse  forekommer  den  mig  ikke.  En  Gruppe  af  det 
attende  Aarhundredes  Kunstnere  har,  ligesom  en  tilsvarende  Gruppe 
russiske  fra  samme  Tid,  naaet  en  ualmindelig  høj  Gennemsnitsalder, 
de  engelske  Kunstneres  Levealder  er  endog  nogle  Aar  højere  end  de 

russiske  Kollegers,  og  deres  Levealder  overstiger  altsaa  langt  Middel¬ 
levetiden  nutildags  (53  Aar),  endsige  den  for  halvandet  Hundrede  Aar 
siden.  Ganske  vist  maa  det  huskes,  at  hvis  de  var  døde  i  den  unge 
eller  endog  spæde  Alder  (hvor  Forskellen  mellem  Dødeligheden  dels 
før  og  nu,  dels  hos  de  forskellige  Samfundsklasser  er  størst),  havde 
man  nu  overhovedet  ikke  fundet  Værker  af  dem.  Men  paa  den  anden 
Side  er  de  jo  ikke  bievne  berømte  som  bedagede  Mænd  —  der  er  Tale 
om  „Artister",  ikke  om  Statsmænd,  Strategikere,  Videnskabsmænd  — f 
og  ud  fra  en  Alder  af  f.  Eks.  20  Aar  er  en  Levealder  indtil  66  Aar 
mere,  end  det  tyvende  Aarhundrede  byder  paa,  ud  fra  40  Aar  er  Op- 
naaelsen  af  66  Aar  mere,  end  man  i  Midten  af  det  nittende  Aarhun¬ 
drede  kunde  gøre  Regning  paa.  I  en  Klub  af  Millionærer  vil  der,  under 
i  øvrigt  lige  Forhold,  øpnaas  en  gennemsnitlig  højere  Levealder  i  Ame¬ 
rika  end  i  England,  fordi  man  i  førstnævnte  Land  vil  være  ældre,  naar 
man  kommer  ind  i  Klubben,  end  i  sidstnævnte,  der  omfatter  flere  ar¬ 
vede  Millioner  og  fødte  Millionærer.  Men  det  kan  godt  være,  at  Leve¬ 
alderen  i  en  Klub  af  Hospitalslemmer  vil  være  endnu  højere,  da  Ad¬ 
gangsmuligheden  til  Hospitalet  og  dermed  til  Klubben  jo  netop  betinges 
af  fremrykket  Alder.  Dog,  de  engelske  Kunstnere  var,  da  de  produ¬ 
cerede,  hverken  Hospitalslemmer  af  Alder  eller  Kaar. 

At  bygge  noget  paa  Opgivelsen  for  et  Par  Snese  Kunstnere,  d.  v.  s. 
bygge  noget  alment,  vilde  naturligvis  være  hen  i  Vejret.  Men  der  er 
altid  mere  Hold 'paa  Taflet  end  paa  de  Fantasier,  der  hyppigt  frem¬ 
kommer  paa  Grundlag  4if  spredte  Databog  hvorefter  „Genier"  stedse 
skal  være  prædestinerede  til,  at  xlø  tidligt  (i  hvert  Fald  viser  andre 
spredte  Data  i  modsat  Retniiig).  Nærværende  Beregning  vedrører  kun 
en  begrænset  Gruppe  Talenter  fra  samme  Land  og  omtrent  samme 
Tidsalder,  et  Elitekorps,  oramaavil,  fra-hvilket  man  end  ikke  tør  slutte 
til  de  samtidige  Kunstnef-Landsmænd,  af  hvilke  intet  var  udstillet,  og 
som  naturligvis  udgør  et  langt  større  Tal ;  men  om  denne  Elite  gælder 
det  i  hvert  Fald,  at  den  var  mærkelig  sejglivet,  hvoraf  man  atter  tør 
slutte,  at  déns  Kunst  ikke  vederlagdes  med  Sulteføde.  Og  det  er  egent¬ 
lig  dette  sidste,  der  er  Pointen:  de  66  Aar  giver  i  eet  Tal  et  samlet 
biografisk  Moment  til  Belysning  af  disse  Kunstneres  og  deres  Kunsts 
materielle  Vilkaar.  Det  vilde  ikke  gøre  Kulturhistorien  noget  ondt,  om 
den  havde  flere  saadanne  Tal,  end  den  har,  men  naturligvis  paa  langt 
bredere  og  dermed  mindre  tilfældig  Basis  end  den  foreliggende. 

Marcus  Rubin 

KVINDE 


Der  blev  kun  serveret  ganske  smaa  Franskbrødssnitter  til 
Theen  efter  den  sene  Middag.  Den  bødes  om  i  Dagligstuen, 
Fløjdørene  stod  aabne  ind  til  Musikværelset  og  til  den  store 
Spisestue,  hvor  der  var  stillet  01  og  Sodavand  frem  paa  Bor¬ 
det.  Herrerne,  der  var  tyede  herind,  stod  og  skænkede  i  Glas¬ 
sene  med  deres  Tallerken  i  Haanden;  de  tog  de  smaa,  vippende 
Smørrebrødssnitter  i  een  foragtelig  Mundfuld  og  skyllede  dem 
ned,  hvorpaa  de  gik  Munden  heftigt  efter  med  Servietten  ind 
under  Overskægget. 

Der  var  bleven  musiceret,  lige  til  Stuepigen  var  kommen 
ind  og  havde  slaaet  det  lave  Klap-Thebord  ud  og  lagt  Dugen  paa. 

Et  purungt  Pigebarn  havde  præsenteret  sig  som  Violinistinde 
for  denne  lille,  private  Kreds,  før  hun,  om  et  Aars  Tid,  skulde 
faa  Lov  af  sin  Lærer  til  offentlig  Fremtræden.  Hun  havde  spillet 
godt  —  udmærket  godt  endogsaa.  Fru  Riiber  troede  virkelig  paa 
hende.  Og  saa  havde  hun  jo  en  Energi,  dette  lille  Menneske, 
saadan  som  hun  gik  løs  med  de  største  og  mest  halsbrækkende 
Opgaver. 

De  to  Smaabørn,  en  Dreng  og  en  lille  Pige  paa  otte-ti  Aar, 
der  havde  siddet  og  læst  Lektier  inde  i  eet  af  de  smaa  Side¬ 
værelser,  der  stødte  op  til  den  lange,  mørke  Korridor  bag  Spise¬ 
stuen,  var  lige  kommen  ind  og  havde  hilst  rundt  paa  Selskabet 
uden  Smil,  med  en  mut  Nejen  og  et  dybt  og  stivt  Danseskole¬ 
buk.  Siden  havde  de  straks  trukket  sig  tilbage  til  Spisestuen, 
hvor  de  havde  stillet  sig  tæt  sammen  med  Ryggen  mod  Vinduet 
og  Albuerne  hvilende  tilbage  i  Karmen,  mens  de  i  Tavshed  iagttog 
Selskabet. 

Tilskueren  1908  27 

I  Dagligstuen  sad  Husets  Frue  ved  Siden  af  et  Par  eta- 
mineraslende  Damer.  Hun  var  i  stærkt  nedringet  sort  Silke¬ 
brokade,  hendes  meget  hvide  Arme  med  de  lidt  tunge  Klaver- 
hænder  var  blottede  helt  op  til  Skulderen;  det  matblonde  Haar 
var  glatskilt  med  en  Smule  Bukler  over  Ørene.  En  Skild¬ 
paddekam  uden  Metalprydelse,  der  lige  blev  synlig  over  Haaret 
forfra,  dannede  en  Slags  Afslutning  paa  Nakkefrisuren,  der  hvilte 
stor  og  flad  helt  nede  ved  Halsen.  Hendes  udslukte  Ansigt  gled, 
næsten  umærkeligt  i  Overgangen,  frem  under  Haarets  cendré, 
kun  markeret  af  de  stærke  og  vagtsomme  Øjne. 

Inde  mellem  Gæsterne  knirkede  Husets  Herre  i  ilter  og 
nervøs  Uro  om  i  sine  besløjfede  Laksko  og  slog  sine  glade  og 
flyvende  Øjne  ned  paa  Selskabets  forskellige  Damer,  mens  han 
nynnende  og  sejrssikker  faldt  ind  i  de  forskellige  Samtaler  med 
en  kaad,  ofte  lidt  vovet,  men  altid  elskværdig  Slagfærdighed. 

Hans  Hustrus  Øjne  fulgte  ham  med  et  frossent  Smil. 

At  han  gad!  Aa,  at  han  virkelig  gad! 

Hun  stirrede  paa  ham  i  kold  og  undrende  Haan.  At  han 
ikke  en  Gang  skammede  sig  over  for  hende,  hun,  som  han 
vidste,  kendte  ham,  kendte  hele  Reversen  af  denne  smilende 
og  spirituelle  Elskværdighed.  At  han  kunde  faa  sig  til  det  — 
en  gift  Mand  —  og  lad  nu  være,  at  han  jo  ikke  regnede  det 
mere,  men  med  to  snart  store  Børn,  og  den  lille  saa  nylig  død, 
og  alt  det  —  kun  et  Aar  siden.  At  han  dog  aldrig  kunde  blive 
mæt! 

Hendes  strenge,  graa,  nuanceløse  Pupiller  hvilte  paa  ham, 
som  han  nu  stod  dér  i  Døren  ind  til  Musikværelset  og  spøgte, 
halvt  faderligt,  halvt  kælent  indsmigrende  med  den  unge  Violinist¬ 
inde,  der,  helt  Barn  endnu,  kluntet  og  uudviklet  tog  Livtag  med 
ham  paa  Tøsemaner,  saa  den  brede  Nakkesløjfe  fløj. 

Fru  Riiber  sukkede.  Aa  ja,  om  han  endda  blot  vilde  ind¬ 
skrænke  sit  Felt  til  den  Slags  uskyldig  Smaaflirt,  det  laa  ham 
jo  nu  en  Gang  i  Blodet  at  give  Charmeuren  og  den  alt  forstaa- 
ende  over  for  alle  andre  end  hende. 

Men  hun  var  her  jo  i  Aften. 

At  tænke  sig,  at  hun  virkelig  stadig  maatte  taale  hende,  selv 
være  nødt  til  at  bede  hende,  maatte  lade  for  Børnenes  og  sin 
egen  Æres  Skyld,  som  om  hun  intet  anede  eller  forstod.  Om 
hun  skulde  blive  her  for  disse  sine  Børns  Skyld. 


Digitized  by  v^ooQle 


Kvinde 


393 


Og  alligevel  —  hvad  hjalp  det  alt  sammen!  Vidste  de  det  ikke, 
alle  de,  der  sad  og  stod  her  omkring  hende  i  hendes  eget  Hjem 
—  kunde  de  ikke  i  hele  hans  Væsens  hensynsløse  Erotik 
følge  hans  og  hendes  korte  Samlivs  Forløb?  Saa  de  det  ikke 
for  dem,  hvorledes  han  en  Gang  havde  kurret  og  smigret  og- 
saa  for  hende,  som  nu  for  de  andre,  og  siden  forladt  hende, 
ikke  ænset  hende  mere  end  det  Gulv,  hvis  Tæppe  hans  flyg¬ 
tige  Trin  nu  krydsede  i  ilter  Uro  fra  Gruppe  til  Gruppe? 
Klædte  han  ikke  deres  intimeste  Forhold  nøgent  for  alle  disse 

Mennesker,  i  hele  sin  Adfærd,  i  sit  selvbevidste  Smil - 

Tusindfold  værre  var  dette  for  hende  end  den  Gang,  hun 
havde  maattet  staa  Kampen  ud,  da  han  var  kommen  til  hende 
for  knap  et  Aars  Tid  siden  og  havde  bedt,  om  de  maatte  blive 
skilte. 

»Du  kan  rejse!"  havde  hun  sagt,  „jeg  bliver  her.  Min  Plads 
er  i  mit  Hjem  hos  mine  Børn.  Hvor  din  er,  ved  jeg  ikke.  Men 
gaa  derhen,  hvor  du  ved,  den  er." 

Og  om  hun  forstod,  hvad  han  saa  i  hende,  denne  stive,  ko¬ 
lossale  Kvinde,  hvis  Legeme  udtryksløst  og  uden  Overgange 
syntes  som  drejet  ind  i  det  stramme  Kjolesvøb,  med  den  gnist¬ 
rende  røde  Haarmanke,  flad  for  oven  og  bred  til  Siderne  som 
et  Kattehoved,  med  de  onde  og  skraa  Øjne  og  de  trekantede, 
opadtrukne  Næsefløje! 

Se,  hvor  hun  skød  Hoften  frem  og  snoede  Overkroppen,  som 
en  forbudt  Danserinde  paa  en  Variétéscene  — 

Ingeniør  Riiber  strøg  forbi  Sofaen.  Han  lagde  Haanden  paa 
sin  Hustrus  Skulder.  „Kunde  du  ikke  beherske  dig  lidt!"  hvi¬ 
skede  han,  „og  ikke  sidde  og  gi’  den  stumme  — “ 

„Nej!"  sagde  hun  uden  at  se  op  eller  røre  sig. 

Nej,  nu  havde  hun  behersket  sig  Aarene  igennem;  syg  af 
Angst  for  at  blive  seende  selv  havde  hun  løjet  Verden  op  i  Øj¬ 
nene  med  Smil  og  Uvidenhed,  som  hun  havde  løjet  for  sig  selv. 
Gud  være  lovet,  nu  det  var  begyndt  at  fryse  til  i  hende,  en  Is¬ 
hinde,  der  skulde  holde  det  friskt  i  hendes  Hjerte,  der  endnu 
var  tilbage  af  Følelse.  Kærligheden  til  Musiken  og  hendes  Børn. 
Nu  var  Komedien  slut.  At  han  inviterede  sine  egne  til  at  se  paa 
Efterspillet,  vedkom  ikke  hende.  Ikke  een  af  sine  havde  hun 
haft  hos  sig  det  sidste  Aar,  siden  den  lille  Drengs  Død.  Nu  var 
det  forbi,  det  hele. 

27* 

Fru  Riiber  havde  siddet  og  hørt  om  Krystalgarniture  og 
Perlemorsindlægning  paa  Mahognimøbler  af  den  ene  af  Mandens 
Kusiner,  der  samlede  til  Udstyr  —  da  med  eet  en  brat  og 
gaadefuld  Pause  slog  ned  midt  i  Selskabssalens  kaotiske  Lyd- 
forvirring  af  Latter  og  Summen,  med  enlige  og  klingre  Stemmer 
ind  imellem.  En  Standsning,  der  syntes  at  slaa  ned  som  en  Torne¬ 
rosesøvn  over  alt  Liv  —  indtil  pludselig,  som  ved  et  Strøg,  det 
alt  begyndte  at  aande  og  røres  igen.  Og  efter  disse  faa  Sekunder 
var  det,  at  Fru  Riiber,  hvis  Blik  atter  modstandsløst  søgte  hendes 
Mand,  opdagede,  at  han  var  borte.  Han  —  og  hun - 

Da  rejste  Fru  Elsebeth  Riiber  sig  fra  sin  Plads.  Hun  maatte 
vide,  hvor  de  var  henne.  Det  var  ligegyldigt  —  men  hun  maatte 
dog  vide  det. 

Hun  gik  gennem  Selskabets  Smaagrupper,  der  aabnede  sig 
og  atter  lukkedes  efter  hende.  Damerne  trak  lidt  uvilligt  Slæbene 
til  sig,  Herrerne  flyttede  sig  forekommende  og  bukkende.  En 
ung  Dame  lagde  Haanden  paa  hendes  Arm.  „Faar  vi  ikke  lidt 
Musik  i  Aften  —  af  Dem?“ 

Hun  rystede  paa  Hovedet.  Hun  gik  ind  i  Spisestuen  og  saa 
sig  spejdende  om.  Hendes  Tindinger  brændte  fugtige  under  Haaret 
—  de  var  der  ikke.  Hun  strøg  forbi  Børnene,  der  stod  tause 
mod  Vindueskarmen;  hun  lod  sin  Haand  glide  ned  om  Hagen 
paa  dem  begge  uden  Ord.  Den  lille  Dreng  spidsede  Munden  op 
mod  hende  —  hun  bøjede  sig  og  kyssede  ham  med  kolde  Læber. 
Saa  gik  hun  ud  i  den  lange  Korridor  og  trak  Døren  til  efter  sig. 
Hun  maatte  dog  vide  det  —  hvor - 

I  den  lange,  smalle  Korridor  stod  Børnenes  smaa  Cykler  op 
imod  Væggen,  det  elektriske  Blus  under  den  matte  Rundkuppel 
brændte  daarligt  i  Aften  med  smaa,  spjættende  Bilyde  —  ellers 
var  her  tyst  og  indegemt,  som  var  der  slaaet  et  Æskelaag  over 
de  store  Stuers  Lys  og  Larm. 

Hun  lyttede  —  helt  nede  fra  Enden  af  Korridoren  hørte  hun 
den  skrattende  Lyd  af  Tallerkener,  der  sattes  i  Række,  og  Piger¬ 
nes  Stemmer;  hun  kunde  skelne  Kogekonens  dybe  Røst  ind 
imellem. 

Hun  skubbede  Døren  op  til  den  lille  Drengs  Værelse.  Han 
havde  læst  ved  et  Stearinlys;  med  Drenges  spartanske  Sans  for 
det  enkle  havde  han  sømmet  det  fast  til  den  malede  Bordplade 
med  en  Smule  smeltet  Stearin  og  atter  med  sit  Køns  modsigende 

Upraktiskhed  glemt  at  slukke  det,  før  han  gik  ud  af  Stuen.  Hun 
saa  med  eet,  at  den  lille  Jærnseng  var  skæv  og  slidt  —  den 
gamle  primitive  Kakkelovn  brændte  med  en  tør  og  glødende 
Straalevarme  —  her  vilde  blive  for  hedt  for  ham  til  Natten. 

Hun  gik  hen  og  skød  Ruden  op,  og  gik  ud.  Hun  lyttede  ved 
den  næste  Dør  —  og  aabnede  den. 

Det  var  den  lille  Piges  Rum.  Fru  Elsebeth  smilte.  Hun  havde 
naturligvis  husket  at  slukke.  Gaardens  Lygteskær  laa  hen  over 
Bordet  med  de  opslaaede  Bøger  under  Lampen  med  den  snavset¬ 
gule  Silkeskærm,  een  af  Musikstuens  falmede  Skærme.  Hun 
kunde  lige  skelne  over  Sengen  Fotografiet  af  sig  selv  og  Manden 
med  Børnene  foran  sig  —  hun  holdt  den  mindste,  den  lille  af¬ 
døde  paa  Armen.  Hvor  kejtet  hun  tog  paa  den,  det  var  dog 
hendes  tredie!  —  Her  var  halvkoldt  inde  og  en  Smule  Kulos, 
Væggene  saa  nøgne  og  forsømte  ud,  med  Kalkhuller  og  itupillet 
Tapet  over  den  lilles  Seng  —  maaske  havde  hun  ligget  vaagen 
om  Aftnerne,  ene  og  grundende  paa  sære  Ting,  som  ingen  vidste 
om.  Den  lille  sorte  Violinkasse,  der  stod  paa  langs  oppe  i  Krogen, 
lignede  en  lukket  Barnekiste.  Her  saa  ensomt  og  vemodigt  ud, 
som  var  den  lille  Piges  Øjne  gledet  over  det  alt  sammen,  inden 
hun  forlod  Stuen. 

Fru  Elsebeth  sukkede.  Hvor  havde  hun  forsømt  dem,  sine 
Børn,  siden  det  store  Tab,  Livstabet,  Hjærtets  Blodtab  havde 
overvældet  hende.  Hvor  havde  hun  haft  Sans  for,  hvad  hun  be¬ 
holdt  tilbage,  naar  hun  skulde  miste  ham!  Men  nu  —  nu  vilde 
det  jo  blive  anderledes,  nu  det  var  Slut,  nu,  hun  havde  ladet 
Hjertet  fryse  til  — 

Fru  Elsebeth  lyttede  aandeløs  —  jo  —  nu  igen!  Der  var 
Stemmer  derinde  ved  Siden  af,  i  hendes  eget  Soveværelse  — 

Hvad  i  Alverden  —  i  hendes  eget  — 

Hun  sneg  sig  hen  til  Døren,  der  stod  paa  Klem  —  hun  holdt 
Hænderne  tæt  sammen  om  begge  Øjnene  og  forsøgte  at  samle 
Stuen  gennem  Dørsprækken. 

De  stod  bøjede  foran  det  lave  Rokokomøbel  over  noget,  som 
de  havde  taget  op  af  den  nederste  Skuffe,  der  stod  udtrukken. 

Frk.  von  Kappelen  stirrede  nysgerrigt,  mens  Overlæben  var 
optrukken  som  i  et  surmulende  og  bebrejdende  Mishag. 

„Uf!“  vrængede  hun,  „den  er  mildest  talt  modbydelig!" 

Han  gik  et  Skridt  tilbage  —  Fru  Elsebeth  blev  kold  i  An- 

sigtet.  Det  var  det  lille  Barns  Dødsmaske,  hendes  Mand  stod 
med  i  Haanden  —  hans  Barns - 

Han  svøbte  hastigt  det  hvide  Klæde  sammen  om  den  o g 
lagde  den  ned. 

„Hvad  vilde  du  saa  absolut  se  den  for?"  spurgte  han,  en 
Smule  kort.  „Herregud  —  det  var  jo  nu  een  af  hendes  fikse 
Ideer!" 

Frk.  von  Kappelen  gyngede  paa  Taaspidserne  med  Hænderne 
paa  de  formløse  Hofter. 

„Da  synes  jeg  ved  Gud,  den  er  alt  andet  end  fiks!"  Hun 
lod  nynnende  Øjnene  glide  rundt  omkring  i  Værelset. 

Fru  Elsebeth  stod  et  Øjeblik  som  dukket  under  en  helt  ny 
og  fremmed  Indflydelse.  Hun  syntes,  hun  ventede  paa  en  uafry¬ 
stelig  Befaling  om,  hvad  hun  her  skulde  gøre  —  om  hun  skulde 
styrte  over  ham  og  slaa  ham  med  den  tunge  Maske  i  Hovedet, 
til  han  døde  —  eller  om  hun  skulde  storme  ud  af  Huset,  ned 
paa  Gaden  og  bort  —  længere  og  længere,  ud  i  Mørket  —  bort 
fra  ham  —  eller  — 

Hun  ventede  som  under  en  tung  Malmhaand,  der  skulde 
løfte  sig  og  slippe  hende  løs  til  det,  hun  skulde  gøre. 

Og  da  hun  efter  det  korte  Minut  blev  sig  selv  igen,  ledte 
den  hende  blot  atter  ind  i  Selskabssalen,  hvor  hun  kom  gaaende 
ind,  som  hun  var  gaaet  ud  —  ikke  blegere  og  ikke  tavsere,  end 
hun  havde  siddet  der  henne  i  Sofaen  for  et  Par  Minutter  siden. 

Det  var  ud  paa  Natten.  Frk.  von  Kappelen  var  blandt  de 
sidste  Gæster,  hun  stod  og  slog  sit  Kniplingssjal  over  Haaret 
foran  Konsolspejlet  i  Entréen.  Wolffgang  kom  hen  til  sin  Hustru, 
der  stod  høfligt  ventende  og  lænede  sig  mod  Dørkarmen  ind  til 
Spisestuen. 

Jeg  følger  lige  Frøken  von  Kappelen  hjem!"  sagde  han  hastigt, 
som  i  en  Forventningens  Feber  og  i  en  Uro  for,  at  han  i  det 
sidste  kunde  blive  forhindret  fra  at  komme  af  Sted.  „Hun  har 
glemt  at  bestille  Vogn.  Jeg  er  igen  om  en  lille  Times  Tid." 

Fru  Elsebeth  nikkede.  Døren  smældede  i. 

Hun  gik  ind  i  sit  Værelse  og  lagde  sig  paa  sin  Seng  uden 
at  klæde  sig  af.  Hun  slukkede  det  elektriske  Blus,  men  lod  et 
Lys  brænde  paa  Toiletbordet.  Der  stod  det,  ene  —  og  flakkede 
og  ventede  - 

Fru  Elsebeth  tænkte  ikke  mere.  Bare  laa  stivt  paa  sin  Ryg 
og  saa  op  i  Loftet. 

Nu  var  det  saa  helt  tænkt  færdigt  alt  sammen.  Nu  vil  hun 
ikke  mere.  Nu  er  de  forgrædte  Nætter  rundne  ud,  Dagenes  for¬ 
græmmede  Kæde  slaaet  i  Laas.  Nu  vil  hun  ikke  have  ham  hjem 
mere.  Ikke  inden  for  dette  Hjems  Tærskel  maa  han  komme. 
Nu  er  det  slut.  Nu  skal  hun  blive  her  helt  alene,  saa  fredeligt 
med  sine  Børn,  de  to  og  hun  —  blot  de  to  og  hun  alene.  Nu 
maa  han  ikke  komme  hjem  mere. 

Fru  Elsebeth  rejste  sig  op  i  Sengen  og  lyttede - 

Saa  stod  hun  op  og  listede  ud  i  Korridoren.  Der  var  slukket 
over  alt  og  dyb  Nattestilhed.  Pigerne  maatte  være  gaaede  til  Ro. 
Hun  listede  helt  ned  —  Køkkendøren  stod  paa  Klem;  der  krøb 
en  svag  Duft  ud  igennem  af  Kaffe  og  lunket  Rødvin;  der  laa 
Gløder  og  brændte  i  Asken  endnu. 

Saa  listede  Fru  Elsebeth  paa  Strømpefødder  tilbage  igen 
gennem  den  lange  Korridor  og  ind  i  Spisestuen.  Hun  slog  den 
elektriske  Krog  ned  og  saa,  at  Pigerne  som  sædvanlig  havde 
gemt  alt  hen  og  gjort  i  Orden,  før  de  lagde  sig.  Endogsaa  det 
mørkeblaa  Klædestæppe  var  slaaet  over  Spisebordet,  og  Opsatsen 
med  Nellikerne  og  Mimoserne  stillet  tilbage  midt  under  Lampens 
blomsterformede  Hængekupler. 

Hun  aabnede  ud  til  Entréen  og  tændte  ogsaa  her.  Her  stod 
endnu  en  mild  Duft  af  Silkeforet  i  Damernes  Aftenkaaber;  hun 
kendte  Lugten  af  Wolffgangs  hastigt  tændte  Cigaret,  idet  han 
for  ud  og  trak  Døren  til  efter  sig  og  Frøken  v.  Kappelen.  Over 
en  af  Knagerne  hang  hans  Maarskindspels  uden  Strop,  et  hvidt 
Silketørklæde  stak  Snippen  ud  af  den  ene  Sidelomme.  Henne  i 
et  Hjørne  stod  Børnenes  smaa  Galoscher  og  trykkede  sig  for¬ 
knytte  op  mod  hinanden. 

Fru  Elsebeth  gik  hen  og  laasede  Døren  to  Gange  og  lod 
saa  Nøglen  sidde  i  indvendig,  at  ingen  kunde  komme  ind 
udefra. 

Saa  gik  hun  hen  og  forsøgte  at  rokke  Konsollen  under  det 
høje  Pillespejl  løs.  Hun  skubbede  og  løftede,  sled  og  trak  —  og 
fik  den  endelig,  ved  vekselvis  at  lade  den  vakle  af  Sted  paa  to 
af  sine  fire  Ben,  slæbt  tæt  hen  foran  Døren. 

Derefter  gik  Fru  Elsebeth  ind  i  Musikværelset,  tændte  ogsaa 
der  det  elektriske  Lys  og  fik  med  Besvær  den  lille  Mahogni- 

dragkiste  slæbt  over  Tærskelen  og  ud  i  Entréen.  De  smaa  Elfen¬ 
bensnøglehuller  sprang,  og  Dørlaasen  skar  dybe  og  skaanselløse 
Rifter  i  Fineringen  som  Skøjter  i  Is  —  men  Fru  Elsebeth  æn¬ 
sede  det  ikke.  Stænges  skulde  der  og  forsvarligt.  Nu  vilde  hun 
ikke  have  ham  ind  mere.  Hun  fik  den  lempet  og  drejet  —  først 
op  paa  en  Stol  —  og  tilsidst,  med  knagende  og  splintrede  Hjør¬ 
ner,  over  Ende  oven  paa  Konsollen,  saa  den  rakte  helt  op  til, 
hvor  Dørkarmen  endte. 

Saa  klippede  Fru  Elsebeth  Klokkestrengen  over,  sprang  ned 
af  Stolen  og  slukkede  overalt.  Gik  saa  ind  og  klædte  sig  rigtig  af. 

Hun  saa  paa  sit  Ur  —  den  var  først  lidt  over  et.  Saa  sluk¬ 
kede  hun  Lyset  og  gik  i  Seng,  træt  som  efter  en  stor  og  anstren¬ 
gende,  men  nødvendig  Gerning. 

I  en  underlig  højtidsfuld  og  vemodig  Stemning  laa  Fru  Else¬ 
beth  i  sin  Seng.  Det  syntes  hende,  som  kom  hun  fra  sin  Hus¬ 
bonds  Begravelse,  som  havde  hun  selv  været  til  Stede  ved  hans 
Ligfærd  —  selv  set  ham  sænket  i  Jorden. 

Det  var  saa  helt,  som  om  han  var  død,  nu  hun  laa  der  og 
havde  stablet  den  Mur  op  imellem  dem,  som  havde  hun  været 
med  til  at  klappe  Jorden  til  over  ham. 

Nu  kunde  hun  tænke  paa  ham  som  paa  en  død,  som  man 
mindes  med  Mildhed  men  ikke  et  Øjeblik  tør  nænne  at  ønske 
tilbage.  Nu  var  der  Fred  for  dem  begge. 

Hun  laa  og  lod  Fingrene  glide  frem  og  tilbage  over  Tapetet, 
mens  hun  tænkte  paa  ham. 

Hun  mindedes  hastigt,  som  ved  en  Grav,  alle  deres  Samlivs 
Timer  fra  den  første  Stund,  han  førte  hende*  ind  i  dette  rige 
og  store  Hjem.  Hans  grænseløse  Forelskelse,  der  havde  været 
næsten  som  en  Besættelse,  hans  tusindartede  Opfindsomhed, 
hans  drengekaade  Streger.  Hvorledes  hun  var  vaagnet  en  Mor¬ 
gen,  efter  at  han  var  gaaet  ud,  og  havde  set  hele  Skotøjsskabets 
Indhold  i  en  lang  Række,  Snude  mod  Hæl,  opmarscherede  fra 
det  ene  Hjørne  af  Stuen  og  helt  ud  i  Korridoren  i  Færd  med 
at  udvandre,  mens  han  havde  anbragt  hendes  hvide  Kattekilling 
oven  paa  det  gamle  Bornholmerur,  hvorfra  den  vækkede  hende 
med  sin  ængstelige  Jamren.  Hans  endeløse  Afbigter  og  Forsik¬ 
ringer  om  alle  de  andre  Forholds  Værdiløshed  —  hans  Løfter 
og  hans  uimodstaaelige  Overtalelser,  saa  snart  han  følte  hendes 
Svaghed. 

Hun  mindedes  alle  de  Gange,  hun  havde  besluttet  at  ville  gaa 
fra  ham,  men  ikke  havde  kunnet  faa  sig  til  det,  naar  Afgørelsen 
rykkede  nær.  Hvor  havde  hun  grundende  og  grædende  gentaget 
Bergliots  Ord:  „Kan  Hævnen  vække  mine  døde  —  eller  dække 

over  mig  for  Kulden - *  thi  havde  han  ikke  allerede  længe 

været  blandt  hendes  døde,  hendes  kæreste  døde,  og,  om  hun 
gik  fra  ham,  vilde  ikke  Kulden  være  der,  mer  svidende  og  stiv¬ 
nende  der,  hvor  hun  aldrig  skulde  møde  ham  mere? 

Men  nu,  nu  i  det  sidste,  nu  havde  hun  jo  ladet  Hjærtet  ise 
til,  for  nu  maatte  hun  have  Fred,  fordi  hun  ikke  kunde  mere. 
Herregud,  hun  kunde  jo  simpelthen  ikke  mere  —  nu  maatte 
hun  bygge  sig  Skanse - 

Fru  Elsebeth  for  op  af  Søvnen.  Der  var  noget,  der  listede 
ved  hendes  Seng.  Hun  saa  i  Lygteskæret  den  lille  Pige  staa  der 
i  den  lange  Natkjole. 

Jeg  er  saa  bange,  Mor!"  klagede  hun,  Hænderne  krøb  op  i 
Ærmernes  Rynkelinning,  „Far  er  ikke  kommen  hjem  endnu. 
Klokken  er  tre,  Mor  —  jeg  har  hørt  den  slaa.  Og  Faer  er  ikke 
kommen  — “ 

Fru  Elsebeth  satte  sig  helt  op  i  Sengen.  Hun  strøg  sig  for¬ 
undret  og  angst  over  Øjnene,  som  dukkede  der  noget  ubegribe¬ 
ligt  og  smerteligt  frem  i  hendes  Erindring.  Hun  rynkede  Panden 
som  for  at  snøre  Tankerne  sammen.  Saa  kastede  hun  Tæppet 
til  Side. 

„Kald  paa  Pigerne !“  raabte  hun  og  foer  ud  paa  Gulvet. 

—  Da  Pigerne  kom  til  Stede,  holdende  Tøjet  sammen  om 
sig,  med  skræmte  Ansigter,  stod  Fru  Elsebeth  i  Døren  i  Skørt 
og  Friserkaabe. 

„Aa,  skynd  Jer  —  kom  og  hjælp  mig!“  bad  hun,  mens  hun 
løb  paa  nøgne  Fødder  gennem  Spisestuen  hen  mod  Entréen.  Jeg 
har  gaaet  i  Søvne  i  Nat.  Jeg  fik  Angst  for  Tyve.  Jeg  huskede 
ikke,  at  min  Mand  ikke  var  kommen  hjem.“ 

Astrid  Ehrencron-Kidde 

3.  REFORMERNE. 

Det  er  egentlig  først  i  det  sidste  Tiaar  at  man  overhovedet 
kan  tale  om  Reformer  i  Kina.  Ganske  vist  var  der  tidligere  paa 
enkelte  Felter  gjort  mer  eller  mindre  mislykkede  Forsøg  paa  en 
begrænset  Brug  af  visse  praktiske  vestlige  Opfindelser,  og  paa 
at  overføre  enkelte,  navnlig  militære,  Institutioner  paa  kinesisk 
Grund,  hvor  saadant  lod  sig  gøre  uden  at  krænke  nedarvede 
Forestillinger  eller  gøre  alt  for  voldsomt  Brud  paa  „gammel 
Skik“  —  Kinas  egentlige  Herre  og  Despot.  Men  forøvrigt  stod 
Kineserne  saa  at  sige  fuldkommen  uberørt  af  Evropas  Civilisation, 
og  Evropæerens  Indflydelse  var  efter  mer  end  et  Halvhundred- 
aars  Samkvem  endnu  ligesaa  umærkelig  og  ubetydelig  som  den 
var  ukaldet  og  uvelkommen.  „Barbareren"  eller  „den  fremmede 
Djævel",  som  han  populært  benævnedes,  taaltes  simpelthen,  fordi 
Kina  ikke  kunde  blive  af  med  ham,  da  han  ikke  vilde  gaa  sin 
Vej  med  det  gode  og  da  Regeringen  ikke  følte  sig  stærk  nok  til 
at  sætte  ham  ud  med  det  onde  —  indtil  videre. 

Den  østasiatiske  Kolos  sov  uforstyrret  videre  med  sin  Aar- 
tusinders  gamle  Kultur  under  Hovedet  uimodtagelig  for  enhver 
Paavirkning  udefra,  medens  Livet  for  de  440  Millioner  „sort- 
haarede"  gik  sin  træge  og  snørklede  Gang  nøjagtig  med  den 
samme  sindige  Langsomhed,  og  ad  ganske  de  samme  optraadte 
Veje  som  da  den  store  Filosof  og  Folkelærer  Kung  Fu  Tzu 
(Kung,  Mesteren)  for  25  Aarhundreder  siden  fra  sit  beskedne 
Fødested  i  den  nuværende  Shantung  Provins,  hvor  hans  direkte 
Efterkommere  endnu  bygger  og  bor,  velsignede  Kina  med  sine  stor- 


Digitized  by  v^ooQle 


Nutidens  Kina 


401 


stilede  Moral-  og  Statslove,  der  siden  da  har  dannet  det  urokke¬ 
lige  Grundlag  for  al  kinesisk  Viden  og  Lærdom  og  ledet  og  be¬ 
hersket  den  kinesiske  Nations  Leven  og  Virke. 

De  mantsjuriske  Erobrere,  som  i  1644  indtog  Peking  og  satte 
deres  Høvding  paa  Dragetronen,  var  kloge  nok  til  at  følge  de 
tidligere  kinesiske  og  mongolske  Dynastiers  Eksempel  ved  ikke 
at  røre  forstyrrende  ved  Kinas  ældgamle  Sæder  og  Skikke,  og  ved 
at  bibeholde  det  patriarkalsk-demokratiske  Styre,  som  de  forefandt, 
og  som  havde  staaet  sin  Prøve  gennem  talrige  Sekler,  hvilende 
paa  de  simple  Maksimer:  „Himlen  er  Jordens  Herre;  Kejseren 
er  Himlens  Regent  paa  Jorden;  Myndighederne  er  Kejserens 
Repræsentanter;  og  Slægtens  Ældste  er  Familjens  ansvarlige 
Overhoved."  —  Individets  Gaaen-op  i  Slægten,  gensidig  Ansvar¬ 
lighed,  Respekt  for  Alderdommen  og  Lydighed  imod  Overordnede, 
alt  under  en  faderlig  beskyttende  Kontrol  fra  Statens  Side,  er 
de  Grundpiller,  hvorpaa  det  let  sammenføjede  og  højst  uens¬ 
artede  kinesiske  Samfund  byggedes  op.  En  stadig  Afbalancering 
af  Rettigheder  og  Forpligtelser,  og  et  altid  fortsat  Kompromis, 
holder  det  uhyre  Stats-  og  Samfundslegeme  i  en  Ligevægt,  der 
har  bestaaet  i  umindelige  Tider,  og  som  først  nu  i  vore  Dage 
er  i  Færd  med  at  forstyrres  af  de  mangeartede  Indflydelser,  som 
paa  en  Gang  gør  sig  gældende  saavel  inde-  som  udefra. 

Vel  havde  det  mantsjuriske  Styre  ikke  formaaet  at  bevare 
Kinas  tusindaarige  Isolation  eller  forhindre  de  fremmede,  ubudne 
Gæster  fra  at  sætte  sig  fast  paa  Kysterne.  Modvillig  og  nødtvungen 
var  en  Række  Havnestæder  blevet  aabnet  for  Handelen,  og  der 
var  tilstaaet  de  udenlandske  Købmænd  og  Missionærer  Ret  til 
under  visse  Betingelser  at  bosætte  sig  i  Landet.  Men  i  Virkelig¬ 
heden  betød  disse  Indrømmelser  saare  lidet  for  den  uhyre  over¬ 
vejende  Del  af  Folket,  som  næppe  nok  kendte  Evropæeme  af 
Navn  og  for  hvem  Kina:  „Riget  i  Midten",  „det  himmelske 
Rige“  var  Jorden  selv  og  alle  Ikke-Kinesere  Djævle  og  Utysker 
fra  en  eller  anden  ubetydelig  0  „udenfor  de  fire  Have."  Kina 
var  ikke  gaaet  et  Hanefjed  frem  ad  Udviklingens  Vej  i  halvtredie 
Aartusinde,  og  der  syntes  at  være  al  Udsigt  til  at  det  vilde  blive 
staaende,  hvor  det  stod,  endnu  i  en  uoverskuelig  Fremtid. 

Saa  kom  Krigen  med  Japan  i  1894,  der  med  et  Slag 
aabnede  Kinesernes  Øjne  for  hvad  Fremskridt  og  Reform  i 
Virkeligheden  betyder.  De  lærte  gennem  Kinas  ydmygende  Neder- 

lag  hvad  „Vestens  Kundskab"  kan  tjene  en  Nation  til,  og  de 
begyndte  at  forstaa,  hvilken  Fordel  deres  eget  Land  kunde  have 
af  at  besidde  denne  Kundskab.  Den  umodne  Reformbevægelse  i 
1898  blev  den  første  umiddelbare  Følge  heraf.  Paladsrevolutionen 
og  Bokserbevægelsen  to  Aar  senere  jævnede  dog  atter  det  næppe 
paabegyndte  Reformværk  med  Jorden,  og  det  var  saa  at  sige 
paa  bar  Bund  at  Arbejdet  maatte  genoptages  efter  Kinas  næste 
og  større  Ydmygelse  ved  Peking  Freden  1901.  Det  begyndte  da 
at  gaa  op  for  videre  og  videre  Kredse,  at  Chang  Tjih  Tung 
havde  Ret,  naar  han  i  sin  Bog  „Kinas  eneste  Haab"  saa  Frelsen 
i  at  løsrive  sig  fra  den  ældgamle  Stagnation  og  i  at  indpode  nyt 
Blod  i  det  hentørrede  Stats-  og  Samfundslegeme,  om  Kina  skal 
undgaa  den  politiske  og  kulturelle  Død,  hvis  Skygge  allerede 
viser  sig  paa  Østens  Himmel. 

Det  vidunderlige  skete,  at  en  ny  og  denne  Gang  uimodstaaelig 
Reformbølge  væltede  ind  over  Kina.  Ikke  det  mindst  vidunderlige 
var  vel  nok,  at  det  blev  fra  Kinas  østlige  Nabo,  og  hidtil  baade  frygtede 
og  foragtede  Fjende,  Japan,  at  Bølgen  kom  rullende.  Under  Marschen 
til  og  Besættelsen  af  Peking  1900  af  de  forenede  fremmede  Tropper, 
optraadte  det  japanske  Kontingent  med  sah  stor  Takt,  Skaansel 
og  Forstaaelse,  at  det  af  dem  besatte  Kvarter  af  Byen,  hvor  der 
holdtes  streng  Disciplin  og  Justits,  hurtig  blev  det  Sted,  hvor  de 
kinesiske  Mandariner  og  Rigmænd  tyede  hen,  for  at  være  i  Sik¬ 
kerhed  med  deres  Familjer  og  Ejendele,  og  hvorfra  der  straks 
bredte  sig  Kundskab  om,  at  de  hidtil  forhadte  og  foragtede  „We- 
Jen“  (Dværge)  i  Virkeligheden  var  civiliserede  Mennesker  og 
Kinesernes  Beslægtede  og  Venner.  Følgen  heraf  var,  at  der  dan¬ 
nede  sig  et  pro-japansk  Parti  i  Hovedstaden,  og  at  Kina  be¬ 
gyndte  at  vende  Blikket  imod  Øst  efter  den  Hjælp,  som  ikke 
længer  kunde  undværes.  I  de  følgende  Aar  steg  den  japanske 
Indflydelse  fra  Dag  til  Dag.  Der  indkaldtes  japanske  Lærere  til 
Undervisningsanstalterne;  japanske  Officerer  ansattes  ved  Hær- 
afdelingerne,  og  japanske  politiske  Raadgivere  hos  Vicekongerne 
i  flere  af  Provinserne,  medens  en  Strøm  af  japansk-evropæisk 
Kultur  satte  ind  over  Kina  og  spredte,  navnlig  gennem  en  lige¬ 
ledes  fra  Japan  indført  Presse  og  Literatur,  „Vestens  Kundskab" 
over  hele  Landet  indtil  dettes  fjerneste  Egne. 

Den  japansk-russiske  Krig,  hvis  Udfald  beredte  Kina  og  den 
kinesiske  Regering  en  ny  og  højst  uventet  Overraskelse,  slog 


Digitized  by  v^ooQle 


Nutidens  Kina 


403 


Hovedet  paa  Sømmet.  Den  beviste  dem,  hvorledes  en  østasiatisk 
Nation,  —  og  det  ovenikøbet  én  der  var  Kina  langt  under¬ 
legen  i  Størrelse,  —  udrustet  med  Vestens  aandelige  og  mate¬ 
rielle  Vaaben  ikke  alene  kunde  staa  sig  imod  men  endogsaa 
overvinde  den  evropæiske  Stormagt,  som  i  Kinesernes  Øjne  var 
den  mægtigste  og  stærkeste  af  dem  alle.  Det  er  da  Ønsket  om 
at  følge  i  Japans  Fodspor,  og  Haabet  om  derved  at  kunne  fri 
sig  for  det  trykkende  Værgemaal,  der  er  paalagt  dem  fra  frem¬ 
mede  Nationers  Side,  som  ligger  til  Grund  for  Kinesernes  Re¬ 
formiver,  og  som  giver  Bevægelsen  en  ganske  bestemt  Karakter 
,  og  en  ganske  bestemt  Retning. 

I  Betragtning  af  at  Reformernes  egentlige  Æra  altsaa  kun  be¬ 
gynder  for  ganske  faa  Aar  tilbage,  er  det  vel  ikke  til  at  undres 
over,  at  de  praktiske  Resultater,  som  foreligger  til  Dato,  ikke 
altid  er  lige  lette  at  udrede  og  at  værdsætte.  For  den,  som  ikke 
kan  iagttage  Begivenhederne  paa  nært  Hold,  er  det  til  Tider 
vanskeligt  at  danne  sig  en  nøjagtig  Opfattelse  af,  hvad  der  fore- 
gaar.  Man  kan  dog  til  en  vis  Grad  følge  med  ved  Hjælp  af  de 
talrige  kejserlige  Edikter,  som  paa  mange  forskellige  Omraader 
bærer  Vidnesbyrd  om  at  stærke  Kræfter  er  sat  i  Bevægelse, 
om  der  end  foreløbig  skrives  en  hel  Del  mere  end  der  handles. 

Ingen,  som  kender  det  mindste  til  Kina  og  kinesiske  For¬ 
hold,  har  dog  kunnet  opfatte  det  saakaldte  „Konstitutions-Dekret," 
som  udgik  fra  Paladset  i  1906  og  hvorved  Indførselen  af  en 
konstitutionel  Regering  stilledes  i  Udsigt,  som  andet  eller  mere 
end  en  Spreden  af  Olje  paa  de  oprørte  Vande,  og  ikke  bestemt 
til  at  tages  efter  Bogstaven.  Denne  Antagelse  faar  da  ogsaa  sin 
Bekræftelse  ved  følgende  seneste  Edikt  om  denne  Sag,  der  ud¬ 
stedes  23.  December  i  Fjor. 

„For  et  Aar  siden  udstedte  Vi  et  Edikt,  hvori  Vi  forberedte  en  konstitu¬ 
tionel  Regerings-Forfatning.  Men  da  denne  Sag  er  af  den  allerstørste 
„Vigtighed  og  af  en  højst  indviklet  Natur  er  det  umuligt  at  haste  med  det 
„ny  Systems  Indførelse.  Der  maa  først  træffes  indgaaende  Reformer  i  Re¬ 
geringen  og  i  Administrationen,  og  Folket  maa  lære  at  forstaa  sine  Pligter 
„imod  disse.  Først  naar  dette  er  sket,  kan  der  begyndes  paa  Udarbejdelse 
„af  konstitutionelle  Love.  Den  nuværende  Tid  er  kun  en  Forberedelses¬ 
periode.  Dette  er  klart  udtalt  i  tidligere  Edikter.  Tidspunktet  for  en  Kon- 
„stitutions  Indførelse  vil  ganske  afhænge  af  Folkets  Modenhed.  Vi,  „Su¬ 
verænerne  og  Ministrene,"  har  Vor  Opmærksomhed  henvendt  paa  Sagen* 
„og  Vi  bør  forberede  alt,  saaledes  at  Konstitutionen  fremskyndes,  saa  at 
„Vi  kan  glæde  os  sammen  med  Folket." 

Hermed  er  altsaa  denne  Hvalfisk  halet  iland,  og  Konstitu- 
tions-Spørgsmaalet  udskudt  til  bedre  Tider,  thi  det  vil  vist  vare 
længe,  inden  Kinas  Millioner,  der  ikke  aner,  hvad  der  forstaas 
ved  en  konstitutionel  Forfatning,  opnaar  den  Modenhed,  der 
anses  for  nødvendig  for  Indførelsen  af  friere  Regeringsformer. 

I  Mellemtiden  sendes  der  paany  Kommissioner  til  England, 
Tyskland  og  Japan,  for  at  undersøge  disse  Landes  Forfatninger, 
hvormed  der  vil  gaa  nogle  Aar.  Ved  Kommissionernes  Hjem¬ 
komst,  vil  de  saa  rapportere  om  Sagen,  og  ny  Kommissioner 
faa  denne  under  frisk  Overvejelse,  saa  man  kan  vistnok  trøstig 
regne  med,  at  Spørgsmaalet  ikke  atter  vil  komme  til  at  foreligge 
i  denne  Kejsers  Tid. 

Administrativt  er  der  indført  en  Række  Reformer  af  større 
eller  mindre  Betydning.  Forrest  staar  vel  nok  Dannelsen  af  et 
Statsraad  efter  evropæisk  Mønster  —  Chi  Jo  So  —  der  bestaar 
af  20  Medlemmer  under  Forsæde  af  Kejserens  Onkel,  den  gamle 
Prins  Ching.  Raadet,  hvoraf  de  7  nys  udnævnte  ansvarlige  Mi¬ 
nistre  ex  officio  er  Medlemmer,  og  hvori  forresten  Kinas  mest 
fremragende  Mænd  har  Sæde,  deles  i  4  „Borde",  hvert  under 
Forsæde  af  en  kejserlig  Prins.  Disse  har  det  Hverv  at  under¬ 
søge  og  afgive  Betænkning  til  Enkekejserinden  og  Kejseren  an- 
gaaende  alle  vigtigere  politiske  og  administrative  Sager,  som  fore¬ 
lægges  dem  af  Ministrene,  der  hver  har  en  Fagminister  eller 
Vice-Minister  under  sig  til  at  lede  den  daglige  Forretning  i  Mini¬ 
sterierne,  som  ligeledes  saa  vidt  muligt  ordnes  efter  evropæisk 
Forbillede.  Men  forresten  hedder  det  sig,  at  noget  nær  de  gamle 
Omsvøbsdepartementer,  Obstruktionskontorer  og  Etikette-Van¬ 
skeligheder,  som  florerede  under  det  gamle  System,  lever  videre 
under  det  ny,  og  at  det  berygtede  kinesiske  Bestikkelsesvæsen 
saa  langt  fra  at  være  udryddet  snarere  drives  i  større  Omfang 
end  før.  Det  paastaas  endogsaa,  at  Statsraadet  for  nylig  over¬ 
vejede  en  Genopstandelse  af  de  nedlagte  offentlige  Kontorer, 
hvor  man  kunde  købe  sig  Rang  og  Titler  efter  en  bestemt  Tarif 
og  imod  kontant  Betaling.  Sikkert  er  det  i  alt  Fald,  at  et  kejser¬ 
ligt  Edikt  saa  sent  som  i  Fjor  udlovede  baade  det  ene  og  det 
andet  til  private  Personer  „som  udmærker  sig  ved  at  starte  be¬ 
tydelige  kommercielle  eller  industrielle  Foretagender,  eller  som 
paa  en  liberal  Maade  bidrager  til  offentlige  Øjemeds  Fremme." 

Et  af  de  mærkeligste  er  det  bekendte  Anti-Opiums  Edikt  af 

20.  September  1906,  som  sætter  sig  til  Maal  at  afskaffe  Opiums¬ 
rygningen,  der  ifølge  Chang  Tjih  Tungs  Mening  koster  Kina 
over  100  Millioner  om  Aaret  og  decimerer  Befolkningen.  Den- 
kinesiske  Regering  forhandler  med  den  britisk-indiske  om  efter- 
haanden  at  standse  Indførselen  af  prepareret  Opium  fra  Indien, 
medens  samtidig  al  Jord,  som  i  selve  Kina  er  udlagt  til  Opiums¬ 
dyrkning,  reduceres  med  Vio  aarlig,  indtil  efter  10  Aars  Forløb 
Opiumsrygning  straffes  som  en  Forbrydelse.  Hvorvidt  det  vil 
lykkes  paa  denne  Maade  at  udrydde  Ondet  turde  dog  maaske 
være  tvivlsomt.  Der  findes  endog  dem,  der  mener,  at  Ediktet 
hovedsagelig  vil  have  den  Virkning  at  skaffe  de  kinesiske  Opiums- 
dyrkere  af  med  en  besværlig  Konkurrent. 

Endvidere  er  der  paabudt  en  Revision  af  den  kriminelle  Rets¬ 
pleje  og  Afskaffelse  af  Tortur  og  de  nu  brugelige  barbariske 
Straffemaader  som  Piskning,  Brændemærken  og  Radbrækning. 
Her  vil  det  dog  komme  til  at  afhænge  af  vedkommende  Man¬ 
darins  Humanitet,  hvorvidt  Ordren  om  en  Forbedring  af  de  be- 
staaende  Tilstande  skal  forblive  andet  end  et  dødt  Bogstav.  Her- 
paa  kan  der  næppe  haabes,  forinden  hele  det  fordærvelige  Ud- 
sugelsessystem  mellem  Embedsmændene  reformeres  fra  Grunden, 
og  Mandarinernes  Gager  ansættes  saaledes,  at  de  bliver  i  Stand 
til  at  leve  uden  at  være  henvist  til  at  plyndre  Befolkningen. 

En  Række  Reformer  har  til  Formaal  at  udviske  det  Skel,  der 
nu  findes  mellem  Kinesere  og  Mantsjurer  og  at  sammensmelte 
de  to  Folk  til  ét  Hele.  Ægteskab  imellem  dem,  som  før  var 
strængt  forbudt,  bliver  nu  tilladt.  Den  Skik  at  besætte  alle  vigtige 
Embeder  med  to  Embedsmænd  (en  Kineser  og  en  Mantsjur)  af 
lige  Rang,  bliver  ophævet,  og  det  samme  gælder  den  Fortrinsret 
til  Embede  som  Mantsjurerne  tidligere  sad  inde  med  i  Praksis. 
Vigtigst  af  alt  —  de  mantsjuriske  Garnisoner,  som  siden  Kinas 
Erobring  fandtes  i  alle  større  kinesiske  Byer,  trækkes  tilbage. 
Herved  lettes  ikke  alene  en  stor  Byrde  fra  Befolkningen,  som 
det  paahvilede  at  betale  for  Garnisonens  Underhold,  men  den 
nationale  kinesiske  Selvfølelse,  som  selvfølgelig  følte  sig  krænket  ved 
Tilstedeværelsen  af  dette  Tegn  paa  mantsjurisk  Overhøjhed,  føler 
sig  smigret,  og  hilser  Reformen  som  en  Befrielse  fra  en  Skam. 

I  Forbindelse  med  Mantsjur-Garnisonemes  Ophævelse  staar 
en  gennemgribende  Omordning  af  hele  det  elendige  og  forældede 
kinesiske  Militærvæsen,  der  allerede  sattes  paa  Dagsordenen 

umiddelbart  efter  Fredsslutningen  i  Peking  1901.  Istedetfor 
det  forbenede  „Ping  Pu“  („Krigs- Kollegiet")  oprettes  der  et 
virkeligt  Krigsministerium:  „Lien  Ping  Chu“,  hvis  første  Opgave 
er  Udarbejdelsen  af  en  hel  ny  Arméplan  for  Kina,  omfattende 
Bygning  af  Arsenaler,  Oprettelse  af  Officers-  og  Underofficers- 
Skoler,  Anskaffelse  af  uhyre  Masser  af  moderne  Krigsmateriel 
og  Dannelsen  af  de  nødvendige  Rammer  for  en  Millionhær,  som 
det  er  Hensigten  at  skabe  i  det  korte  Tidsrum  af  12  Aar.  Der 
startes  straks  en  Befalingsmands-Skole  i  Tientsin  under  Jyan 
Shih  Kais  personlige  Ledelse  og  med  1000  Elever.  Der  sendes 
en  Mængde  unge  Officerer  og  Officersaspiranter  til  de  militære 
Akademier  i  Japan,  og  det  bestemmes,  at  ingen  Befalingsmand 
herefter  kan  ansættes  i  den  kinesiske  Armé  uden  at  være  ud- 
gaaet  fra  en  af  Militærskolerne  efter  bestaaet  Eksamen.  Lærerne 
ved  disse  Etablissementer  er  dels  Kinesere,  dels  japanske  Offi¬ 
cerer  og  Underofficerer.  Kun  for  saadanne  særlige  Fag  som  Mine- 
og  Ballon-Tjeneste  eller  traadløs  Telegrafering  (for  hvilken  der 
findes  en  Særskole  i  Kanton  anlagt  af  det  tyske  Telefunken 
Selskab)  ansættes  evropæiske  Fagmænd.  Der  indrettes  Ambulance- 
og  Train-Afdelinger  efter  de  mest  moderne  evropæiske  Mønstre. 
Vaaben,  Ammunition  og  Uniformer  er  alt  første  Klasses  Mate¬ 
riale,  og  det  samme  gælder  om  selve  Soldaterne,  der  hverves 
imod  rigelig  Sold  og  fortrinsvis  tages  fra  de  nordlige  Provinsers 
Befolkning,  som  fysisk  staar  Maal  med  en  hvilken  som  helst 
Nation,  og  som  efter  Sagkyndiges  Mening  i  et  og  alt  afgiver  for¬ 
trinlige  Soldater-Æmner  under  dygtige  Officerers  Ledelse. 

Det  er  Planen  at  danne  20  fuldstændige  Armékorps  paa 
hvert  75,000  Mand,  saa  at  Kina,  hvis  dette  gennemføres,  i  Løbet 
af  12  Aar  vil  have  en  Armé  paa  l'/s  Million. 

Saa  længe  Jyan  Shih  Kai  var  Vicekonge  i  Chili  Provinsen, 
og  faktisk  Kinas  Generalissimus,  tegnede  det  til  at  være  Alvor 
med  Hærreformen.  I  Efteraaret  1905  havde  han  Nordarméns 
Halvdel:  3  Divisioner  paa  hver  henved  12,500  Mand,  rede  og 
foreviste  dem  ved  en  stor  Feltmanøvre  for  de  forundrede  frem¬ 
mede  Militær-  Attachés.  Men  allerede  Aaret  efter  var  der  Ugler 
i  Mosen.  Jyan  Shih  Kais  voksende  Magt  begyndte  at  ængste 
Peking  Magthaverne.  Der  udspredtes  endogsaa  Rygter  om  at 
han  omgikkes  med  Planer  om  at  opkaste  sig  til  Regent,  og  han 
blev  pludselig  kaldet  til  Peking  og  udnævnt  til  Præsident  for 

det  nylig  oprettede  Wai  Wu  Pu  (Udenrigsministerium).  Hans 
Stilling  som  Generalissimus  blev  overgivet  til  en  mantsjurisk 
General  Ma  af  den  gamle  Skole,  som  ikke  var  sen  til  at  for¬ 
lægge  Hovedkvarteret  fra  Tientsin  til  Mantsjuriet,  hvorhen  da 
ogsaa  Halvdelen  af  Jyan  Shih  Kais  Tropper  blev  forlagt.  Først 
i  den  allerseneste  Tid  er  disse  Afdelinger  atter  trukket  ned  til 
Chili  Provinsen,  og  et  Edikt  af  18.  Februar  paabyder  en  Reor¬ 
ganisation  af  Tropperne  ogsaa  i  Jangtse  Provinserne  i  Overens¬ 
stemmelse  med  den  ny  Hærplan.  Samtidig  forlyder  det,  at  Jyan 
Shih  Kai  vil  blive  udnævnt  til  Krigsminister,  saa  det  ser  ud  til, 
at  der  atter  er  ved  at  komme  Liv  i  Militærreformerne,  hvad 
muligvis  staar  i  Forbindelse  med  de  politiske  Forviklinger.  Der¬ 
imod  hører  man  endnu  intet  til  Oprettelse  af  de  to  projekterede 
Kæmpe-Arsenaler,  der  skulde  anlægges:  ét  for  Nordkina  nær 
Kajfongfu  ved  den  gule  Flod,  og  ét  for  Sydkina  nær  Kanton, 
ligesaa  lidt  som  til  Anlæget  af  den  foreslaaede  Flaadestation,  og 
Anskaffelsen  af  en  ny  Flaade  istedetfor  den,  som  Japanerne 
ødelagde  i  1895.  Formodentlig  tillader  Kinas  Finanser  ikke  denne 
Del  af  Programmets  Udførelse  i  Øjeblikket.  — 

Det  er  dog  navnlig  paa  Kommunikationsmidlernes  Omraade 
at  Kina  i  de  senere  Aar  har  gjort  store  og  vigtige  Fremskridt. 
Telegrafen,  for  hvis  Indførelse  vi  Danske  jo  har  Æren,  er  alle¬ 
rede  en  gammel  Kending.  Men  det  var  dog  først  i  1881,  at  Li 
Hung  Chang,  den  Gang  Vicekonge  i  Chili  Provinsen  og  Kinas 
mægtigste  Mand,  kontraherede  med  Store  Nordiske  om  Byg¬ 
ningen  af  den  første  betydelige  Landlinje  i  det  Indre  —  fra 
Shanghai  over  Hankov  til  Tientsin  og  Peking.  —  Nu  dækkes 
hele  Kina  af  et  Netværk  af  Telegraflinjer  rejst  af  danske  Inge¬ 
niører  og  disses  kinesiske  Elever,  medens  henved  350  Telegraf¬ 
stationer,  næsten  udelukkende  betjent  af  Indfødte,  bærer  Vidnes¬ 
byrd  om  Kinesernes  Forstaaelse  af  Telegrafens  praktiske  Værd 
for  deres  Land.  Det  var  ogsaa  Li  Hung  Chang,  som  lod  den 
første  Jernbane  lægge  i  Firserne  fra  Kaiping  Kulminerne  til 
Peiho  Floden  og  fra  Taku  til  Tientsin  og  senere,  i  1897 — 98, 
fra  Tientsin  til  Peking  Paoting-Fu  og  Shanghai-Kwan  ved  Kysten. 
Allerede  i  1896  var  der  under  hans  og  Chang  Tjih  Tungs  Au¬ 
spicier  dannet  et  kinesisk  Jernbaneselskab  med  det  Formaal  at 
bygge  en  Længdebane  gennem  Kina,  fra  Kanton  til  Peking  med 
de  nødvendige  Sidebaner,  —  et  Banesystem  paa  henved  2500 

Kilometer.  Men  da  det  viste  sig  umuligt  den  Gang  at  rejse  den 
nødvendige  store  Kapital  i  Kina  blev  det  i  Juni  1898  overdraget 
et  belgisk  Syndikat  med  en  Kapital  af  112 V«  Millioner  Francs, 
at  financiere  og  udføre  Halvdelen  af  dette  Foretagende  c:  Byg¬ 
ningen  af  den  nordlige  Sektion:  Hankov — Peking  Linjen  paa  den 
kinesiske  Regerings  Vegne  mod  en  Garanti  af  5  %  af  Anlægs¬ 
kapitalen  og  Deltagelse  i  det  eventuelle  Udbytte.  Bygningen  af 
den  sydlige  Sektion:  Kanton — Hankov  Linjen,  blev  overdraget 
et  amerikansk  Syndikat  paa  nøjagtig  de  samme  Betingelser,  og 
saaledes  at  den  kinesiske  Regering  forbeholdt  sig  Ret  til  at  over¬ 
tage  hele  Anlæget  efter  1907,  imod  fuldtud  at  erstatte  Syndika¬ 
terne  deres  Udgifter. 

Omtrent  samtidig  blev  der  givet  lignende  Koncessioner  til 
engelske  Selskaber  paa  Anlæg  af  en  Række  kortere  Lokalbaner 
og  paa  Minedrift  forskellige  Steder,  medens  Tyskerne  gik  i  Gang 
med  at  bygge  Bane  fra  Tsingtao,  den  ny  anlagte  Havnestad  i  det 
tyske  Kiaochow  Territorium,  til  Chinan-Fu,  Hovedstaden  i  Shan¬ 
tung  Provinsen,  med  mindre  Sidelinjer  og  med  Minerettigheder  i 
en  Afstand  af  30  Kilometer  paa  begge  Sider  af  Jernbanelinjen. 

Russerne  havde  allerede  paa  et  noget  tidligere  Tidspunkt 
sikkret  sig  Koncession  paa  den  syd-mantsjuriske  Bane,  der  skulde 
forbinde  Port  Arthur  med  det  transsiberiske  Banesystem,  og 
som  senere  blev  overdraget  til  Japan  ved  Portsmouth  Traktaten. 

Det  belgiske  Syndikat,  som  ogsaa  erhvervede  sig  den  ameri¬ 
kanske  Koncession  paa  Kanton-Hankov  Banen  og  forøgede  sin 
.  Kapital  til  200  Millioner  Francs,  har  senere  faaet  den  Opgave 
at  anlægge  Sidelinjer  til  nogle  af  Nordkinas  største  og  vigtigste 
Byer,  medens  et  fransk-kinesisk  Selskab  har  erhvervet  sig  Kon¬ 
cession  paa  et  Jernbaneanlæg  fra  Grænsen  af  Tonking  over 
Jynnan-Fu  til  Kanton  i  Forbindelse  med  det  indre  kinesiske 
Banesystem,  saa  at  den  Tid  ikke  synes  fjern,  da  den  rejselystne 
Kineser  vil  kunne  køre  paa  Jernbane  hele  Kina  igennem  paa 
langs  fra  Syd  til  Nord  og  videre,  om  han  vil  til  Paris  eller  Lon¬ 
don  gennem  Mantsjuriet  og  Siberien. 

Hankov — Peking  Linjen,  paa  hvilken  der  forresten  findes  den 
længste  Jernbanebro  i  Verden  (over  den  gule  Flods  Leje)  staar 
allerede  færdig.  Det  samme  gælder  om  Shanghai — Nanking  Linjen 
og  om  Banen  gennem  Mantsjuriet.  Kanton — Hankov  Linjen  er  op- 
maalt  og  er  under  Bygning.  Linjer  fra  Shanghai  til  Ningpo  og  fra 

Tientsin  til  Chinkiang  er  vedtaget,  og  det  samme  gælder  om  en 
Række  Lokalbaner  hele  Landet  over,  saa  at  Kinas  18  Provinser 
inden  mange  Aar  vil  være  dækket  med  et  Jembanenæt,  om  da 
ikke  Pengespørgsmaalets  Løsning  træder  hindrende  ivejen  herfor. 

Der  er  nemlig  samtidig  med  Reformbevægelsen  indtraadt  en 
stærk  Modvilje  hos  Kineserne  mod  at  benytte  fremmed  Kapital. 
De  indser,  at  det  saavel  politisk  som  økonomisk  er  en  farlig 
Sag  at  give  Udlændinge  Haand  i  Hanke  med  deres  Kommuni¬ 
kationsmidler.  En  stærk  national  Bevægelse  er  rejst  paa  dette 
Spørgsmaal  og  flere  af  de  fremmede  Koncessionærer  har  maattet 
overdrage  deres  Rettigheder  til  kinesiske  Selskaber,  som  imidler¬ 
tid  har  store  Vanskeligheder  med  at  skalfe  de  nødvendige  Kapi¬ 
taler  tilveje  i  Kina.  Der  gøres  imidlertid  fra  kinesisk  Side  helte¬ 
modige  Anstrængelser  i  denne  Retning. 

Men  samtidig  maa  det  beklages,  at  denne  i  og  for  sig  beret¬ 
tigede  Nationalfølelse,  der  fremtræder  som  et  ganske  nyt  Moment 
i  Kina,  til  Tider  skyder  over  Maalet  og  giver  sig  uheldige  Ud¬ 
slag  i  Form  af  Krænkelse  af  andres  Rettigheder,  Modstand  imod 
Udnyttelse  af  allerede  erhvervede  Koncessioner  og  Brud  paa 
Kinas  Traktater  med  fremmede  Magter,  hvad  meget  let  vil  kunne 
give  disse  Lejlighed  til  at  blande  sig  i  Landets  indre  Anliggender 
og  derved  skabe  Forviklinger  af  alvorlig  Art.  Allerede  nu  truer 
det  dermed  i  Mantsjuriet,  hvor  Japanerne  protesterer  kraftigt 
imod,  hvad  de  anser  for  en  Krænkelse  fra  kinesisk  Side  af 
deres  Ejendomsret  til  den  syd-mantsjuriske  Jernbane,  medens 
Englænderne  højlydt  beklager  sig  over  at  Kina  undlader  at  op¬ 
fylde  Mackay  Traktaten  med  Hensyn  til  Regulering  af  Likin 
Afgiften,  Udstedelsen  af  en  Minelov,  Indførsel  af  ensartet  Maal 
og  Vægt  og  Ordning  af  det  kaotiske  Møntvæsen.  Hertil  kommer 
en  stadig  voksende  Fjendtlighed  imod  de  i  Kina  bosatte  Udlæn¬ 
dinge,  der  mærkelig  nok’  hovedsagelig  skyldes  de  unge  Kinesere, 
som  vender  hjem  fra  Udlandet,  og  som  blandt  andet  har  givet 
sig  saa  uheldige  Udslag  som  Boycott  af  amerikanske  og  japanske 
Varer,  de  alvorlige  Optøjer  i  Shanghai  1905,  samt  i  det  Forsøg, 
som  blev  gjort  i  1906,  paa  at  erstatte  den  bekendte  General- 
Toldinspektør  Sir  Robert  Hart  med  en  Kineser,  til  Trods  for  at 
Kina  har  forpligtet  sig  til  at  lade  denne  for  Finantseme  og  for 
Statsgælden  til  Udlandet  saa  vigtige  Tillidspost  beklæde  af  en 
Englænder.  Der  ligger  en  stor  Fare  i  at  Kineserne  kommer  til 

at  tro,  at  de  nu  er  stærke  nok  til  at  knægte  Evropæeme,  og 
det  er  uheldigvis  denne  Tro,  der  efterhaanden  udvikler  sig  som 
en  af  de  første  Frugter  af  Reformarbejdet. 

Det  af  de  talrige  „Reform  Edikter",  som  har  vakt  størst  Røre 
i  selve  Kina,  og  som  muligvis  vil  vise  sig  at  være  af  den  videst¬ 
rækkende  Betydning,  ophæver  de  offentlige  Eksamina,  som  er 
det  Grundlag,  hvorpaa  hele  Kinas  klassiske  Dannelse  hidtil  hviler 
og  som  fra  umindelige  Tider  har  været  Døren,  hvorigennem 
Vejen  førte  til  Embede,  Magt  og  Rigdom.  Det  vil  herefter  ikke 
være  tilstrækkeligt  for  en  kinesisk  Akademiker  at  kende  sine 
Klassikere  og  at  være  bevandret  i  de  gamle  Filosofere  mystiske 
Lærdomme  eller  øvet  i  Kaligrafi  og  Komposition  af  Vers.  Der 
forlanges  nu  et  vist  Kendskab  til  „Vestens  Kundskab",  og  Under¬ 
visningen  i  Skolerne  vil  herefter  komme  til  at  gaa  i  denne  Ret¬ 
ning.  I  1905  dannes  et  „Undervisnings-Departement"  til  at  kon¬ 
trollere  de  offentlige  Skoler,  der  oprettes  hele  Landet  over,  og 
til  at  lade  oversætte  og  uddele  Tekstbøger  til  Brug  ved  Under¬ 
visningen.  Samtidig  er  det  private  Initiativ  stærkt  optaget  i  samme 
Retning.  Overalt  oprettes  der  Skoler  for  Børn  og  for  Voksne, 
for  Begyndere  og  for  Viderekomne.  En  sand  Kundskabshunger 
efter  Vestens  aandelige  Føde  bemægtiger  sig  hele  Samfunds¬ 
klasser.  Endogsaa  fremmede  Sprog,  der  tidligere  foragtedes  og 
benævntes  „Fuglemaal",  kommer  til  Ære  og  Værdighed,  og  da 
navnlig  Engelsk,  som  bliver  et  staaende  Skolefag.  En  hel  Over¬ 
sættelses- Literatur,  navnlig  af  Skolebøger  og  af  Romaner,  kommer 
paa  Markedet  i  Kina  og  sælges  til  yderet  lave  Priser,  saa  at  selv 
Kulien  kan  tillade  sig  den  Luksus  at  læse  engelske  og  franske 
Forfattere  paa  kinesisk.  Der  er  til  Dato  oversat  henved  250  for¬ 
skellige  evropæiske  Værker,  som  i  hundrede  Tusinder  af  Eksem¬ 
plarer  spredes  over  hele  Landet.  Forfattere  som  Walter  Scott, 
Charles  Dickens,  Irwing,  Stevenson  og ‘Alexander  Dumas  findes 
repræsenterede  foruden  Bøger  som  „Sherlock  Holmes",  „Paris 
Mysterier"  og  „Tusind  og  en  Nat".  Kineseren  er  en  meget  ivrig 
Romanlæser,  og  da  nu  alle  disse  Oversættelser  er  foretaget  i 
Flæng  og  uden  Kritik  —  mange  af  dem  i  Japan  —  er  det  en 
Selvfølge,  at  Læsere,  som  mangler  ethvert  Kendskab  til  Vestens 
Folk,  deres  Sæder  og  Skikke,  bliver  ledet  haabløst  paa  Vildspor 
og  faar  en  fuldkommen  forvirret  og  fejlagtig  Mening  om  vor 
Moral  og  Kultur  gennem  en  saadan  planløs  Romanlæsning.  Sam- 

tidig  er  der  opvokset  en  kinesisk  Presse,  der  kolporterer  alt  løst 
og  fast  fra  evropæiske  og  japanske  Blade.  Medens  der  for  kun 
10  Aar  siden  fandtes  ialt  en  Snes  kinesiske  Dagblade,  som  ud¬ 
kom  i  de  fremmede  „Settlements",  har  nu  enhver  større  kinesisk 
By  sine  Dagblade,  foruden  Uge-  og  Maanedsblade,  saa  at  der 
for  Tiden  udkommer  henved  300  Aviser  i  Kina.  Da  langt  Største¬ 
delen  af  disse  er  rene  og  bare  Pengespekulationer,  samt  da  Re¬ 
daktørerne  for  det  meste  er  forulykkede  Studenter  eller  forløbne 
Eventyrere,  som  mangler  enhver  Følelse  af  Ansvar  eller  Kend¬ 
skab  til  deres  Hverv,  samt  da  Kina  endnu  ikke  kender  til  nogen 
Presselov  —  saa  er  det  ikke  til  at  undre  sig  over,  at  Pressens 
Hovedopgave  hidtil  har  været  at  angribe  Myndighederne  og  Rege¬ 
ringen  paa  det  mest  hensynsløse,  hvoraf  Følgen  da  igen  er  blevet, 
at  det  ved  et  Dekret,  som  udkom  for  nogle  Uger  siden,  blev  for¬ 
budt  Bladene  at  fortsætte  hermed,  eller  blot  at  citere  en  saadan 
Kritik  fra  fremmede  Blade,  under  Trudsel  af  Konfiskation  og  Straf. 

Endvidere  foregaar  der  en  sand  Udvandring  af  baade  unge 
og  gamle  Mænd  og  Kvinder  af  de  bedre  Samfundslag,  som  kund¬ 
skabsøgende  og  videbegærlige  drager  til  Udlandet  —  hovedsagelig 
til  Japan  og  Amerika  —  for  paa  saa  nært  Hold  som  muligt  at 
stifte  intimt  Bekendtskab  med  den  „Vestens  Kundskab",  som  nu 
er  blevet  en  Modesag  i  Kina  og  anses  for  den  Trylleformular, 
hvormed  alle  Vanskeligheder  kan  løses  og  det  gamle  forbenede 
Kina  omformes  i  en  ny  men  ikke  helt  klargjort  Skikkelse.  Sam¬ 
tidig  tager  Kineseren  hjemme,  uden  at  betænke  sig,  alle  Vestens 
nyeste  Opfindelser:  Telefonen,  det  elektriske  Lys,  Elektricitets¬ 
motoren,  den  traadløse  Telegraf,  Cyklen,  Sporvognen  og  Auto¬ 
mobilen  i  sin  Tjeneste,  ganske  vist  noget  spredt  og  planløst,  men 
dog  med  den  Metode  i  Galskaben  at  prøve  alt  og  vælge  det 
deraf,  som  lader  sig  forene  med  Hovedøjemedet:  „Kina  for 
Kineserne",  som  aldrig  tabes  af  Syne  og  gaar  som  en  rød  Traad 
gennem  hele  Reformbevægelsen. 

Der  kan  overhovedet  ikke  længer  være  nogen  Tvivl  om, 
at  den  kinesiske  Reformbevægelse  efterhaanden  antager  hidtil 
uanede  Dimensioner  og  at  den  nødvendigvis  vil  medføre  store 
og  uforudseelige  Virkninger.  Den  gamle  Tingenes  Orden,  som 
gennem  Snese  af  Sekler  har  bestemt  Livet  for  Kinas  mange 
Millioner,  er  ifærd  med  at  forsvinde  for  aldrig  mer  at  vende 
tilbage.  Det  er  dette,  de  kloge  Statsmænd  som  Chang  Tjih  Tung 

og  Jyan  Shih  Kai,  indser  og  stræber  efter  at  overbevise  „den 
store  onde  Dame“,  Enkekejserinden,  om.  Deres  Anstrængelser 
gaar  aabenbart  i  første  Række  ud  paa  at  bryde  Reformbølgens 
Voldsomhed,  saa  at  den  ikke  vælter  alt  det  bestaaende  over 
Ende,  forinden  der  er  Tid  til  at  sætte  noget  andet  i  Stedet.  Der¬ 
næst  paa  at  aabne  Kanaler  til  alle  Sider,  hvorigennem  Vandene 
kunne  dele  sig  inden  Strømmens  Vælde  bliver  saa  stor,  at  den 
ikke  længer  lader  sig  regulere  eller  lede.  De  ialtfald  forstaar, 
at  man  ikke  med  ét  Spring  og  i  én  Generation  kan  omdanne 
Aartusinders  indgroede  Sæder  og  Skikke,  gaa  lige  fra  Tælle- 
praasen  til  det  elektriske  Lys,  fra  Hjulbøren  til  Jernbanen  og 
fra  Konfucius  og  Mencius  til  Stuart  Miil  og  Nietzsche,  uden  at 
der  løbes  Fare  for  at  køre  løbsk  og  brække  Halsen.  I  Kina 
eksisterer  intet  gammelt  brugeligt  Fundament  at  rejse  den  ny 
Bygning  paa,  som  der  i  sin  Tid  fandtes  i  Japan.  Her  behøvedes 
Evropas  Civilisation  blot  at  opbygges  paa  et  allerede  eksisterende 
fuldt  udviklet  etisk  System,  besiddende  de  samme  Grundele¬ 
menter  som  den  højeste  evropæiske  Kultur.  Samuraj-Klassens 
Fædrelandskærlighed,  Loyalitet  og  Uselviskhed,  der  i  et  givet 
Øjeblik  formaaede  at  bevæge  en  hel  Stand  af  Folket  —  og  det 
den  betydeligste  og  højest  udviklede  —  til  at  offre  Stilling,  Magt 
og  Formue  paa  Fædrelandets  Alter  uden  Skygge  af  Bagtanke 
eller  Haab  om  personlig  Fordel,  har  intet  Sidestykke  i  Kina. 
Her  maa  der  saa  at  sige  bygges  op  fra  Grunden,  og  denne  maa 
først  ryddes  og  renses,  forinden  Arbejdet  kan  begynde.  Meget 
Rydningsarbejde  er  allerede  udført,  men  uendelig  meget  mere 
staar  tilbage.  En  hidtil  ukendt  Nationalfølelse  er  kaldt  tillive  og 
der  arbejdes  paa  at  smelte  de  mange  forskellige  Folke-Elemen- 
ter  i  det  uhyre  Land  sammen  til  en  Helhed.  En  Slags  militær 
Aand  er  opstaaet,  og  det  betragtes  ikke  længer  som  en  Skam  at 
tilhøre  Soldaterstanden.  En  Skolereform  paa  evropæisk  viden¬ 
skabeligt  Grundlag  er  under  Udvikling.  En  indfødt  Presse  og  en 
offentlig  Mening  er  sprungen  op.  Landets  Kommunikationsmidler 
er  ved  Hjælp  af  Telegrafen  og  Jernbanen  naaet  et  mægtigt  Skridt 
frem  og  en  Bevidsthed  om  at  Kinas  Fremtid  afhænger  af  Folkets 
Udvikling  har  vokset  sig  stærk  hos  de  ledende  Mænd.  Men 
endnu  hersker  der  Forvirring  og  Raadvildhed,  og  det  synes  ikke 
som  om  der  gaas  frem  efter  nogen  bestemt  ordnet  Plan.  For¬ 
skellige  Partier  med  forskellige  Interesser  strides  om  at  gøre 

deres  Meninger  gældende  hos  Enkekejserinden,  der  øjensynlig 
snart  er  under  en  snart  under  en  anden  Indflydelse.  Det  vrimler 
med  kejserlige  Edikter  fra  Dag  til  Dag,  ofte  modsigende  hin¬ 
anden  i  de  brændende  Spørgsmaal.  Reformer  paabydes  og  Re¬ 
former  aflyses.  Ny  Institutioner  og  ny  Personer  kommer  og  gaar 
uden  at  efterlade  sig  Spor.  I  de  to  sydlige  Provinser  Kvangtung 
og  Kvangsi  hersker  der  kronisk  Uro  og  hyppig  Oprør;  medens 
det  gærer  og  syder  paa  mange  andre  Kanter.  Centralregeringen 
brydes  med  de  provinsielle  Myndigheder,  der  tidt  ikke  lystrer 
Ordre,  men  handler  paa  egen  Haand,  som  for  nylig  Vicekongen 
i  Kanton  i  „Tatsumaru*  Affæren,  der  nær  kunde  have  ført  til 
alvorlige  Vanskeligheder  med  Japan.  Partiernes  Ledere  skiftes 
til  at  gribe  Roret  fra  den  ene  Dag  til  den  anden.  Det  ene 
Øjeblik  har  Chang  Tjih  Tung  Overtaget,  det  næste  Øjeblik 
Jyan  Shih  Kai,  og  det  næste  igen  de  yderliggaaende  Radi¬ 
kale.  Intet  Under  derfor  at  det  fortælles,  at  Enkekejserinden 
for  nylig,  ved  et  Møde  i  Statsraadet,  brast  i  Graad  og  erklærede, 
at  hun  snart  hverken  vidste  ud  eller  ind  om,  hvad  der  var  det 
rette  at  foretage  eller  undlade  til  Folkets  og  Landets  Bedste. 
Ikke  engang  Arvefølgen  er  sikret  Kejseren  er  svaglig  og  barnløs, 
og  der  findes  saa  vidt  vides  ingen  fremragende  Personligheder 
mellem  de  kejserlige  Prinser,  af  hvem  man  kan  vente  sig  noget 
ualmindeligt  i  Fremtiden.  Ialtfald  tøver  Enkekejserinden  med 
at  udnævne  en  Tronarving,  efter  at  Sønnen  af  Prins  Tuan  — 
Bokserlederen  —  som  i  sin  Tid  var  udset  dertil,  er  blevet  sat 
ud  af  Spillet  ved  Faderens  Bedrifter. 

Ingen  kan  forudsige,  hvad  der  vil  hænde  i  Kina  den  Dag 
Enkekejserinden,  som  nu  er  midt  i  Halvfjerserne,  lægger  sig  til 
at  dø,  og  Ingen  kan  have  nogen  Mening  om,  hvorhen  den  ny 
Reform-Æra  vil  føre  Kina,  blot  i  den  nærmeste  Fremtid.  Kun 
ét  er  sikkert  og  synligt  for  alle.  Der  er  atter  Uvejr  i  Vente  i  Øst¬ 
asien.  Tyfoner  indvarsles  derude  med  høj  Temperatur,  skiftende 
Vinde,  og  stærkt  Barometerfald.  Alle  disse  Tegn  er  tilstede. 
Den  der  navigerer  i  østasiatiske  Farvande  gør  klogest  i  at 
holde  skarpt  Udkig  og  være  forberedt  paa  Byger. 

J.  Henningsen 

ORDNINGEN  AF  DEN  DANSKE  MALERI¬ 
SAMLING  I  KUNSTMUSEET 


Julius  Lange  foreslog  i  1893  i  sin  Piece  om  vore  Skulptur- 
og  Malerisamlinger,  at  man  ved  Indretningen  af  disse  skulde  gaa 
kronologisk  frem,  saaledes  at  blandt  andet  den  danske  Afdeling 
paa  naturlig  Maade  blev  indledet  af  de  ældre  danske  Billeder 
fra  før  1816,  det  Aar  da  Eckersberg  kom  hjem  fra  sin  Studie¬ 
rejse,  altsaa  den  Juelske  og  Abildgaardske  Periode,  hvorefter 
man,  ligesom  ved  de  retrospektive  Udstillinger  i  Kunstforeningen, 
saavidt  muligt  skulde  samle  de  enkelte  senere  Kunstneres  Ar¬ 
bejder  for  sig,  og  i  det  hele  gennem  en  kronologisk  Ordning 
af  Hovedværkerne  give  en  Fremstilling  af  Udviklingen.  Lange 
tænkte  sig  Ogsaa,  at  man  kunde  vise,  hvilken  Betydning  Italiens- 
rejserne  havde  haft  for  de  ældre  Kunstnere;  men  saadanne  Hen¬ 
syn,  der  i  noget  for  høj  Grad  synes  dikterede  af  kunsthistoriske 
Interesser  alene,  vilde  formodentlig  ikke  kunne  tages,  uden  at 
man  derved  kom  i  Konflikt  med  den  ligefremme  Ordning  af 
Samlingen.  Derimod  vil  de  fleste  være  enige  med  ham  i,  at  man 
maa  gøre  et  Skel  mellem  Billederne  fra  Tiden  før  og  efter  1880, 
da  „denne  Periodegrænse  egentlig  er  den  vigtigste  og  dybest 
indgribende  af  alle  i  hele  den  nyere  Malerkunsts  Historie". 

Som  bekendt  er  imidlertid  denne  kronologiske  Plan  ikke 
bleven  fulgt  ved  Samlingernes  Ordning,  hverken  for  den  ældre 
udenlandske  eller  for  den  danske  Afdelings  Vedkommende,  idet 
daværende  Inspektør  nu  Direktør  Emil  Bloch,  uden  i  fjerneste 
Maade  at  tage  Hensyn  til  Julius  Langes  Forslag,  hvilket  han 
heller  ikke  værdigede  en  Imødegaaelse,  lod  Samlingerne  ophænge 

saaiedes,  at  der  nogle  Steder  er  en  vis  Sammenhæng  mellem 
Kunstværker  af  samme  Skole,  andre  Steder  derimod  skærende 
Dissonanser,  for  ikke  at  sige  rene  Meningsløsheder.  Dette  har 
været  de  forstandige  besøgende,  Kunstnere  og  Lærere  i  Kunst¬ 
historie,  en  Kilde  til  mange  Ærgrelser,  og  selv  om  der  neppe  for 
Tiden  kan  ventes  nogen  Forandring,  maa  man  dog  udtale  sin 
absolutte  Misbilligelse  deraf  og  henstille  til  Direktøren  ved  given 
Lejlighed  at  forsøge  den  af  Lange  foreslaaede  Ordning  eller  en 
lignende.  Det  er  sikkert  nok,  at  Ophængningen  af  Billeder  er 
en  hel  Kunst  og  ikke  blot  det  at  følge  et  vist  Program,  ligesom 
det  ogsaa  er  sikkert,  at  Resultatet  af  de  mange  gentagne  Eks¬ 
perimenter  og  Kompromis’er  har  været  smukt  til  Tider,  maaske 
for  atter  at  ødelægges  ved  nye  Forsøg,  men  det  kan  ikke  nægtes, 
at  der  savnes  Plan  i  det  hele,  og  at  mange  Steder  Forholdene 
er  skandaløse.  Det  er  Statens  Samling,  det  gælder,  det  maa  man 
ikke  glemme.  Derfor  bør  Ordningen  være  ideel  og  ikke  til¬ 
fældig. 

Det  første,  der  møder  Øjet,  naar  man  kommer  op  ad  Trappen 
til  den  danske  Samling,  er  Niels  Petersen-Mols’  realistiske  Malke¬ 
billede  (fra  Tiden  efter  1880),  som  hænger  oven  over  Carl  Blochs 
Jairi  Datter".  Hvilken  Modsætning  i  Emne  og  i  Stil!  Lyst  og 
friskt,  og  noget  paagaaende,  som  det  første  Billede  er,  skæmmer 
det  Carl  Blochs  afdæmpede  romantiske  Billede  med  de  mørke 
gallerimæssige  Farver.  Det  er,  som  man  fik  et  Slag  i  Ansigtet; 
man  tror  ikke  sine  egne  Øjne.  I  den  store  Sal  finder  man  Otto 
Baches  „Heste  ved  Stranden"  ovenover  Eckersbergs  „Den  Na- 
thansenske  Familie";  Krøyers  Billede  fra  Granada  hænger  imel¬ 
lem  Billeder  af  Rørbye,  Exner  og  P.  C.  Skovgaard,  og  Krøyers 
Portræt  af  Meldahl  ved  Siden  af  Eckersbergs  akademiske  Billede 
af  Jødernes  Overgang  over  det  røde  Hav".  Dette  er  kun  en¬ 
kelte,  tilfældig  valgte,  omend  særligt  grelle  Eksempler  paa  Vil- 
kaarligheden,  men  man  finder  næsten  overalt  Beviser  paa,  at 
Ordningen  nærmest  har  Karakteren  af  Uorden,  og  at  de  Bestræ¬ 
belser,  der  er  gjorte,  formodentlig  fra  Inspektør  Karl  Madsens 
Side,  paa  at  skabe  en  relativ  fin  og  harmonisk  Sammenstilling 
af  Billederne,  er  et  Sisyfus-Arbejde,  haabløst  paa  Forhaand,  fordi 
der  ikke  er  noget  Princip  at  gaa  efter. 

Lange  ønskede,  at  man  skulde  udskyde  mange  af  de  ringere 
Arbejder  af  den  gamle,  fremmede  Kunst,  saa  at  man  her  kunde 

skabe  en  Elitesamling,  medens  han  indrømmede,  at  en  saadan 
radikal  Fremgangsmaade  havde  sine  betænkelige  Sider  for  den 
danske  Afdelings  Vedkommende;  thi  dér  kunde  der,  efter  hans 
Mening,  kun  være  Tale  om  enkelte  Udelukkelser  ved  de  ældre 
Perioder  af  vor  Kunsts  Historie.  Derfor,  sagde  han,  maatte  man 
ogsaa  med  Nødvendighed  finde  sig  i,  at  der  i  den  danske  Af¬ 
deling  bliver  en  noget  større  Trængsel  af  Billeder  paa  Væggene 
end  i  Galleriets  ældre  Del,  uagtet  han  antog,  at  det  nye  Lokale 
—  Foredragene  holdtes  jo,  inden  Museet  var  fuldendt  og  taget 
i  Brug  —  var  saa  rummeligt  i  Forhold  til  den  hele  Masse,  at 
Trængslen  ingensteds  vilde  blive  overvældende.  Dette  sidste  har 
jo  desværre  vist  sig  at  være  urigtigt;  der  er  simpelthen  ikke 
Plads  til  den  danske  Afdeling,  og  det  vil  derfor  være  nødvendigt 
før  eller  siden,  alene  af  den  Grund,  at  sørge  enten  for  en  Ud¬ 
videlse  af  Pladsen  eller  for  en  passende  Udsondring  af  Billeder 
ved  en  Deling  af  disse  i  tvende  Klasser:  Billeder  væsentlig  af 
populær  Værdi  og  Billeder  af  mere  udpræget  kunstnerisk. 

Der  vil  altsaa  ved  en  fremtidig  Ordning  af  den  danske  Maleri¬ 
samling  i  Langes  Aand  være  to  forskellige  Hensyn  at  tage,  dels 
Hensynet  til  det  historiske  og  dels  til  det  indholdsmæssige  eller 
kunstneriske  som  to  forskellige  Kategorier.  Hvad  det  første 
angaar,  det  historiske,  er  det  givet,  at  man  maa  begynde  med 
Abildgaard,  og  at  det  Sted,  hvor  nu  Petersen-Mols  og  Carl  Bloch 
præsenteres  for  os  i  den  grelleste  Modsætning,  bør  være  forbe¬ 
holdt  Abildgaards  Hovedværk  „Philoktetes“  og  de  fire  dekorative 
Billeder  efter  Scener  hos  Terents  og  Apulejus,  samt  de  øvrige 
Arbejder  fra  Tiden  før  eller  omkring  1800.  Dernæst  bør  den 
næste  af  Stuerne,  der  for  øvrigt  nu  er  meget  harmonisk,  takket 
være  den  omhyggelige  Sammenstilling  af  Billederne,  være  for¬ 
beholdt  Eckersberg  og  hans  nærmeste  Elever,  Rørbye,  Købke 
og  Bendz.  Derefter  burde  de  øvrige  Malere  af  den  ældre  Skole 
følge,  Lundbye,  Skovgaard,  Roed,  Constantin  Hansen  og  Dals- 
gaard,  idet  man  dog  maaske  udvalgte  de  store  Figurbilleder  og 
de  store  Landskaber  til,  i  Fællesskab  med  Marstrands  Kunst,  i 
den  store  Sal,  at  give  et  Indtryk  af  de  monumentale  Bestræbelser. 
I  det  mindre  Værelse  foran  denne,  som  kun  har  Ovenlys,  men 
som  passer  til  Billeder  med  en  egen  sluttet  Stemning  —  intime 
og  dog  monumentale  —  dér  hvor  nu  de  ældste  Billeder  hænger, 
kunde  jeg  tænke  mig,  at  Carl  Blochs  Billeder  hørte  hjemme; 

idet  jeg  navnlig  tror,  at  „Kristian  den  anden  i  Sønderborg  Fæng¬ 
sel"  vilde  egne  sig  godt  til  at  hænge  paa  venstre  Haand,  i  ikke 
alt  for  stærkt  Lys,  men  dog  saaledes,  at  dets  intime  Behandling 
kommer  til  sin  Ret,  og  saaledes  at  vi  ved  at  gaa  igennem 
Værelset,  uvilkaarlig  fængslet  af  Billedets  Emne,  ser  Kongen 
komme  gaaende  imod  os.  Denne  frivillige  Art  af  Rumillusion 
kræves  nemlig  af  Billedets  Stil,  hvis  det  skal  virke  fuldt  ud  og 
saaledes,  at  man  opfatter  Billedet  helt  og  stort  uden  at  hæfte  sig 
ved  dets  maleriske  Svaghed,  de  kolde  glansfulde  Farver.  Paa 
lignende  Maade  burde  man  give  den  senere  Tids  monumentale 
Malerkunst,  Krøyers,  Anchers  og  Zahrtmanns  en  monumental 
Plads,  saafremt  den  gule  Sal  ved  Siden  af  Hovedsalen  vilde 
egne  sig  dertil,  da  i  denne;  og  dernæst  ogsaa  skaffe  den  Kyhn- 
ske  Skole  af  Landskabsmalere  og  Malere  som  Harald  Jerichau 
og  Godfred  Christensen  en  samlet  Ophængning  i  den  samme 
Sal  eller  en  anden  (den  ombyggede  Festsal?).  I  de  mindre  Stuer 
paa  Nordsiden  burde  ligesom  nu  de  forskellige  Malere  af  den 
naturalistiske  Retning  have  Plads,  men  i  bedre  Fordeling,  og  i 
de  smallere  Gennemgangsrum  mellem  disse  Stuer  og  Festsalen 
Malerne  af  de  nye  idealistiske  Retninger  og  Hammershøj. 

For  at  skaffe  Plads  til  disse  Billeder,  baade  de  ældre  og  de 
yngre,  saaledes  at  de  moderne  Fordringer  til  et  Museum  bliver 
tilfredsstillede,  er  det,  som  sagt,  nødvendigt  at  indføre  en  Deling 
af  Billedstoffet  efter  en  skønsmæssig  Vurdering  af  Kunstværker¬ 
nes  Betydning  for  de  besøgende,  dels  som  Studiemateriale  for 
de  mere  kunstinteresserede  og  dels  som  Fornøjelsessamling  for 
Soldater  og  andre.  Der  vil  selvfølgelig  ikke  her  blive  Tale  om 
nogen  Partideling,  men  kun  om  en  Deling  efter  virkelige,  af 
Kunstnerne  selv  anerkendte  Hensyn,  idet  f.  Eks.  Billeder  som 
Erik  Henningsens  socialistisk-agitatoriske  Scener,  eller  Brende- 
kildes  Billede  af  Tømmersvendens  Præken  ^for  de  fattige  Sten¬ 
huggerfolk,  eller  af  de  ældre,  Sonnes  Slagbilleder,  paa  en  enkelt 
Undtagelse  nær,  og  endvidere  Marstrands  Billede  af  en  Romer- 
inde,  der  kaster  en  Rose  ned  til  Beskueren,  og.  andre,  efter 
Kunstnernes  egen  Opfattelse  af  deres  Værker  maa  henregnes  til 
populær  Kunst.  Uden  at  saare  nogen  vilde  man  f.  Eks.  kunne 
ophænge  saadanne  Billeder  i  det  store  Galleri  uden  om  Trappe¬ 
rummet  Maaske  vilde  ogsaa  her  adskillige  af  Neumann’s,  Søren¬ 
sens  og  andres  Billeder  kunne  finde  en  naturlig  Plads;  de  be- 

høver  jo  ikke  at  hænges  i  Skammekrogen,  men  de  skal  heller 
ikke  hænge  til  Stads  i  de  egentlige  Studierum,  hvor  de  ikke 
bliver  betragtede  med  Overbærenhed,  end  sige  med  Forstaaelse, 
af  de  kyndige.  En  saadan  Udskillelse  har  allerede  fundet  Sted, 
idet  man  har  søgt  at  befri  de  mindre  Stuer  mod  Nord  for  nogle 
af  de  store  Billeder,  deriblandt  netop  de  omtalte.  Men  hele  Ar¬ 
bejdet  maatte  gøres  metodisk. 

Den  rigtige  Opfattelse  af  et  Billede  afhænger  i  mange  Til¬ 
fælde  af,  om  Billedet  hænger  godt,  i  den  rigtige  Højde  og  med 
Lyset  fra  den  rigtige  Side,  og  om  det  hænger  i  de  rigtige  Om¬ 
givelser  og  har  en  passende  Snæverhed  eller  Vidde  i  Forholdet 
til  disse.  Det  er  til  Skade  for  mange  Kunstværker,  at  de  i  Følge 
Omgivelsernes  eller  Ophængningens  Natur  virker  tilfældigt  eller 
uroligt.  Selv  den  fremtrædende  Plads,  man  har  indrømmet  Otto 
Baches  „Heste  ved  Stranden**,  er  ikke  ubetinget  til  Gunst  for 
dette  Billede,  fordi  det  knuser  sine  Omgivelser  og  derfor  selv 
bliver  knusende  d.  v.  s.  brutalt.  Jeg  er  ikke  nogen  Beundrer  af 
dette  Arbejde  som  Billedkunst,  da  jeg  blandt  andet  finder,  at  det 
er  for  stort  og  dertil  uharmonisk  baade  i  Kompositionen  og  i 
Farven;  men  enhver  maa  indrømme,  at  det  er  meget  friskt  og 
virker  opmuntrende  ved  sin  Djærvhed  og  Farverigdom.  Opgaven 
er  da  at  anbringe  dette  Billede  saaledes,  at  det  netop  virker 
naivt  og  ikke  pretentiøst.  Maaske  passede  det  bedre  paa  Land¬ 
bohøjskolen  end  i  Kunstmuseet,  men  naar  vi  nu  engang  har  det, 
maa  det  bruges  som  Museumsbillede,  og  det  gælder  da  at  finde 
den  Plads  og  den  Anbringelsesmaade,  som  bedst  lader  det  kom¬ 
me  til  sin  Ret. 

Der  er  her  to  Muligheder  efter  mit  Skøn.  Man  kan  hænge 
det  for  sig  selv  paa  en  saa  pompøs  Plads,  f.  Eks.  paa  Trappe¬ 
væggen  i  Forhallen  midt  for  den  indtrædende,  men  dog  tilstræk¬ 
kelig  langt  borte,  saa  at  det  virker  som  en  Hyldest;  thi  jeg 
mener  at  Baches  Billede  er  mere  festligt  end  den  vanskabte 
Kunstens  Genius,  der  staar  deroppe  mellem  Søjlerne,  og  det 
vilde  virkelig  kunne  gøre  sig  paa  et  saadant  Sted. 

Den  anden  Mulighed  er  at  anbringe  Billedet  staaende  i  en 
af  de  store  Sale,  paa  en  lignende  Maade  som  i  en  Kunstners 
Atelier,  nemlig  paa  en  fast  Opstander  eller  et  monumentalt  Staffeli. 

Et  andet  Spørgsmaal,  som  trænger  til  en  Afgørelse,  er,  om 
man  kan  hænge  Billeder  i  en  hvilken  som  helst  Højde  uden  at 

tage  Hensyn  til  det  perspektiviske  Betragtningsstandpunkt,  eller 
om  man  skal  følge  de  nøjagtige  Anvisninger,  som  Kunstneren 
selv  har  givet.  Mange  af  de  gamle  og  nye  Billeder  er  absolut 
beregnede  paa  at  ses  lavt,  saa  at  de  mister  deres  naturlige  Virk¬ 
ning  ved  en  anden  Ophængning.  Men  der  vilde  jo  fordres  en 
umaadelig  Plads,  hvis  man  skulde  hænge  alle  Billederne  i  Øje¬ 
højde,  og  derfor  maa  nogle  af  dem  finde  sig  i  at  blive  løftede 
mere;  Spørgsmaalet  er  da,  hvilke  der  bedst  kan  taale  dette.  Nu 
hænger  der  ofte  Billeder  over  hinanden  i  tre  eller  fire  Rækker: 
nederst  i  Reglen  de  smaa  Billeder  og  Studierne,  øverst  de  store 
Billeder  og  Portrætterne,  idet  de  sidste  alene  er  fordelte  efter 
Hensynet  til  Symmetrien  og  Balancen  i  Væggenes  Komposition. 
Men  dette  er  kun  en  Nødhjælp  og  ikke  noget  tilfredsstillende 
Princip.  Hvert  af  Billederne  i  Statens  Samling  bør  have  en 
skikket  Plads  og  ikke  en  mindre  god,  end  det  vilde  kunne  faa 
i  private  Samlinger.  —  Marstrands  Portræt  af  N.  L.  Høyen 
hænger  nu  saaledes,  at  man  hverken  kan  se  det  tilstrækkelig 
tydeligt  eller  fornemme  den  monumentale  Virkning  af  Kompo¬ 
sitionen,  medens  det  ved  en  tidligere  Lejlighed  virkede  udmærket, 
fordi  det  var  anbragt  lavt.  Krøyers  Portræt  af  Meldahl,  der  har 
en  særlig  dekorativt  malerisk  Virkning  af  den  sorte  Skikkelse 
med  det  køligt  nedad  skuende  Blik,  paa  Baggrund  af  den  hvide 
Kamin,  taaler  derimod  bedre  den  høje  Anbringelse,  ja  det  bliver 
maaske  fremhævet  af  denne.  (Man  kunde  ogsaa  anbringe  det 
Velazquez-agtige  Portræt  af  General  Borro  i  Berlin  meget  højt, 
ligesom  Rafaels  den  sixtinske  Madonna  i  Dresden  vistnok  var 
tænkt  at  skulle  ses  paa  lignende  Maade;  men  disse  Billeder  har 
enten  ikke  noget  Perspektiv  eller  et  Perspektiv  med  meget  lavt 
Øjepunkt).  Tidligere  havde  man  ogsaa  Lejlighed  til  at  se  det 
skønne  Portræt  af  Kobberstikkeren  af  Vilhelm  Bendz  nærved, 
medens  det  nu  er  anbragt  højt  oppe  over  en  af  Dørene,  saa  at 
man  vel  bevarer  Indtrykket  af  det  malerisk  dekorative  i  Billedet, 
men  egentlig  ikke  kan  se  det.  Et  andet  Sted  hænger  der  et 
Billede  af  en  Ged  i  et  Bjærglandskab  over  en  af  Dørene,  et 
tredje  Sted  en  Hund;  det  er  jo  ligesom  om  man  var  i  et  Barne¬ 
kammer. 

Den  største  Vanskelighed  er  imidlertid  Afgørelsen  af,  om  de 
talrige  store  komponerede  Landskabs-  eller  Figurbilleder,  der  i 
sig  selv  er  en  lille  Verden,  og  ikke  (saaledes  som  Otto  Baches 

studieagtige  Billede  af  Hestene  paa  Stranden)  direkte  Naturefter¬ 
ligninger  —  altsaa  om  Kyhns  og  Skovgaards,  Marstrand  og 
Krøyers  Billeder  taaler  at  hænge  højt.  Flere  af  Skovgaards 
Landskaber  virker  prægtigt,  hvor  de  saa  hænger,  fordi  der  er 
taget  saa  stort  paa  det  hele;  saaledes  navnlig  det  dejlige  Land¬ 
skab  fra  Dyrehaven  med  de  lysende  Skyer.  Men  nu  et  Billede 
som  Marstrands  „Frieriet"  —  Søofficerens  Besøg  i  den  unge 
Piges  Familie!  Eller  Kirkefærden  paa  Siljan  Søen!  Dem  maa 

man  kunne  se  uden  Anstrengelse,  de  taaler  ikke  at  blive  til 

Skilderier,  hvis  Tilstedeværelse  man  kender,  men  som  man  for¬ 
øvrigt  ikke  bekymrer  sig  om.  De  er  vel  ikke  særlig  værdifulde 
i  malerisk  Henseende  saaledes  som  Marstrands  Skitser,  men 
paa  den  anden  Side  er  der  en  saadan  Fylde  i  alt,  hvad  Mar¬ 
strand  lavede,  ogsaa  i  disse  Billeder,  at  man  netop  maa  have 

Lejlighed  til  at  se  paa  det  plastiske  i  hans  Figurer  for  at  vur¬ 
dere  hans  store  Evner. 

Det  har  altid  været  den  danske  Malerkunsts  Dyd  eller  Fejl, 
at  den  var  lidet  billedmæssig,  lidet  egnet  til  at  hænge  paa  en 
Væg.  Dette  gælder  mindst  om  den  Eckersbergske  Skoles  Billeder 
og  om  Studierne,  derimod  i  høj  Grad  om  de  noget  tunge  og 
umaleriske  større  Billeder,  eller  om  de  mange  brogede,  mindre 
Billeder.  Selv  om  man  foretog  en  saadan  Inddeling  i  populær 
Kunst  og  egentlig  Billedkunst,  at  man  derved  befriede  den  sidste 
Del  af  Samlingen,  som  skal  vise  den  danske  Malerkunsts  arti¬ 
stiske  Udvikling,  for  mange  af  de  i  Tidernes  Løb  indkøbte  Ar¬ 
bejder,  der  svarede  til  Gennemsnitsdannelsens  Smag,  men  nu  er 
forældede  ogsaa  i  denne  Henseende,  vil  det  dog  være  besværligt 
at  bøde  paa  de  almindelige  Skavanker.  Man  kan  ikke  nægte,  at 
Marstrands  Billede  af  den  store  Nadvere  er  sort  i  Farven,  at 
Skovgaards  Billede  fra  Hornbæk  Plantage  eller  Købkes  Capri- 
billede  og  Constantin  Hansens  „Ægirs  Gæstebud"  mangler  Sand¬ 
hed  eller  Harmoni  i  Farven,  og  at  enkelte  af  Carl  Blochs  Bille¬ 
der,  f.  Eks.  Fiskeren  i  Sorrent  eller  det  lille  Landskab  fra 
Hornbæk  og  Pigen  der  kysser  en  Rose  er  ligefrem  uskønne. 
Mange  af  Billederne  fra  den  ældre  Tid  var  heller  ikke  beregnede 
paa  at  skulle  ses  i  lyse  Rum,  ja  egentlig  ikke  til  at  ses  som 
Billeder;  Kyhns  og  Rumps  Ideal  var  jo  at  gengive  den  danske 
Natur  i  dens  Alvor,  ikke  at  præstere  egentlig  Malerkunst.  Derfor 
tager  disse  tungt  gennemførte  Arbejder  sig  ikke  ud  i  en  blandet 

Forsamling;  og  de  er  samtidig  saa  forsigtige  i  deres  Udtryk,  ja 
undertiden  sødlige,  at  man  staar  overfor  det  Dilemma  enten  at 
se  helt  bort  fra  dem  —  hvilket  er  uretfærdigt  —  eller  at  fordre 
noget  andet  af  dem,  end  de  kan  yde.  Der  hører  en  stor  Omsigt 
til  at  behandle  dem  rigtigt.  Men  det  vigtigste  er  dog,  at  man 
hænger  dem,  saa  at  de  kan  ses  i  Ro. 

Kun  de  virkeligt  malerisk  og  billedmæssigt  anlagte  Arbejder, 
taaler  den  gallerimæssige  Ophængning  i  vilkaarlig  Højde  efter 
rene  dekorative  Hensyn.  Det  stemningsfulde  Vinterlandskab  af 
Kyhn,  med  den  urolige  glødende  Solnedgang,  maa  hænge  lavt 
og  saaledes  at  man  alene  ser  paa  Fremstillingen;  derimod  kan 
man  hænge  det  tilsvarende  Billede  af  Hammer,  det  italienske 
Solnedgangsbillede  med  de  fornemme  Linier  og  den  pragtfulde 
Farvevirkning,  hvor  det  lyster  En,  thi  det  er  baade  dekorativt 
og  billedmæssigt. 

Med  Hensyn  til  Sammenstillingen  af  Billederne,  for  hvilket 
der,  som  jeg  flere  Gange  har  fremhævet,  undertiden  er  vist 
megen  Opmærksomhed,  men  ogsaa  til  Tider  meget  generende 
Ufølsomhed,  er  der  vel  kun  i  Almindelighed  at  sige,  at  man 
bør  være  forsigtig  med  at  frembringe  Kontrastvirkninger,  for 
Eks.  af  varme  og  kolde,  rolige  og  urolige  Billeder,  og  at  man 
aldrig  bør  lade  noget  Billede,  der  i  sig  selv  er  et  afsluttet  Hele 
virke  som  en  mindre  eller  større  Del  af  et  Billedkompleks.  Det 
gaar  vel  an  at  sammenhobe  mange  Studier  og  at  blande  Por¬ 
trætter  og  Interiører  og  Landskaber  mellem  hverandre  med  et 
vist  Maadehold  og  navnlig  med  en  sikker  Smag;  men  oven  over 
et  saadant  Parti  at  anbringe  et  større  gennemført  og  paa  sin 
Vis  fordringsfuldt  Arbejde  som  et  komponeret  Landskab  er  i 
Reglen  at  gøre  det  hele  til  en  Glansbilledbog  —  for  ikke  at 
henvise  til  de  tidligére  nævnte  Sammenstillinger  af  alle  Slags 
Billeder  over  hinanden.  Men  ogsaa  et  andet  Punkt  fortjener  at 
fremhæves,  nemlig  at  det  kan  være  farligt  at  sætte  Billederne 
sammen,  saaledes  at  der  opstaar  vilkaarlige  Ligheder,  f.  Eks. 
mellem  Skyerne  i  et  Landskabsbillede  og  Pæonerne  i  et  derover 
anbragt  Frugt-  og  Blomsterbillede,  eller  imellem  Guldfiskene  i 
en  nature  morte  og  det  gulrøde  i  en  gammel  Kones  Ansigt.  Saa- 
danne  Paralleller,  der  i  Musikken  vilde  falde  ind  under  Begreberne 
Oktavparalleller  og  Quintparalleller,  opfattes  vel  ikke  af  det  uøvede 
Øje,  men  bidrager  til  at  give  den  kyndige  Betragter  Følelsen  af 

noget  dilettantisk  i  Arrangementet.  Naar  man  holdt  sig  til  den 
kronologiske  og  skolemæssige  Inddeling,  som  er  foreslaaet,  vilde 
saadanne  Dissonanser  og  Assonanser  lettere  undgaas,  end  naar 
man,  som  nu,  fordeler  Billederne  mere  vilkaarligt.  Skovgaards 
Dameportræt  vil  ypperligt  kunne  harmonere  med  hans  og  Lund- 
byes  Landskaber,  ligesom  der  jo  paa  Forhåand  er  den  skønneste 
Samklang  af  Billederne  fra  den  Abildgaardske  Periode  eller 
imellem  Købkes  Billeder  indbyrdes.  Men  naar  man  hænger 
Gertners  Portrætter  ved  Siden  af  la  Cours  Landskaber  eller 
foretager  sig  andre  af  den  Slags  Vilkaarligheder,  opstaar  de  om¬ 
talte  uheldige  Virkninger. 

Endelig  maa  jeg  nævne,  at  det  er  vigtigt  for  Indtrykket  af 
Ligevægten  af  Billederne  i  Forholdet  til  Værelserne,  at  de  ikke 
hænges  saa  tæt  hen  i  Hjørnerne,  at  to  efter  en  Vinkel  sammen¬ 
stødende  Billeder  kommer  til  at  skæmme  hinanden;  thi  man 
maa  altid  tænke  sig,  at  Billederne  hænger  plant,  og  at  den  For- 
overhældning,  som  bevirker,  at  disse  sete  fra  Siden  danner 
skæve  Linier,  kun  er  noget,  man  skal  abstrahere  fra,  og  ikke 
en  positiv  Virkning.  Væggene  i  en  Stue,  saavel  som  i  en  Mu¬ 
seumssal,  skal  gennemgaaende  kunne  bevare  deres  Karakter  af 
„Væg“  d.  v.  s.  af  Flade.  Thi  denne  Flade  er  i  Reglen  en  For¬ 
udsætning  for  Billedernes  dekorative  eller  billedmæssige  Virk¬ 
ning,  og  den  taaler  ikke  en  Overbebyrdning  eller  et  Brud  paa 
den  arkitektoniske  Harmoni. 

Der  kunde  selvfølgelig  være  meget  endnu  at  omtale,  navnlig 
hvis  man  skulde  gennemgaa  Samlingen  Led  for  Led,  men  som 
Helhed  haaber  jeg,  at  man  af  disse  Linier  har  faaet  det  Indtryk, 
at  der  i  høj  Grad  tiltrænges  en  anden  og  virkelig  Ordning,  og 
at  en  saadan  maa  kunne  gennemføres,  selvom  der  ikke  kan 
bydes  den  danske  Malerkunst  nogen  væsentlig  Udvidelse  af 
Pladsen.  Det  er  ikke  saa  meget  Mangelen  paa  Interesse  for  Sam¬ 
lingen,  jeg  bebrejder  de  ledende,  som  Forstaaelsen  af,  hvad  der 
eventuelt  kunde  gøres  ved  en  mere  forstandig  Inddeling  og  en 
rimelig  Sammensætning  af  Stoffet. 

Vilhelm  Wanscher 

Der  har  i  længere  Tid  hersket  en  vistnok  enstemmig  Mening 
om,  at  der  er  en  virkelig  Trang  til  Stede  til  en  ny  Oversættelse 
af  det  gamle  Testamente,  navnlig  lige  over  for  den  autoriserede 
Bibeloversættelse,  der  baade  i  Form  og  Indhold  maa  betegnes 
som  lidet  tilfredsstillende.  Vel  findes  der  ved  Siden  af  den  andre 
Oversættelser  som  Lindbergs  og  den  af  Kalkar  udgivne,  der  kan 
raade  Bod  paa  flere  af  dens  Mangler;  men  de  ophæver  dog  ikke 
Trangen  til  et  nyt  Arbejde,  navnlig  naar  dettes  Maal  sættes  saa- 
ledes,  som  det  i  det  følgende  vil  blive  antydet.  I  Erkendelse 
heraf  er  jeg,  om  end  ikke  uden  Overvindelse,  navnlig  i  Betragt¬ 
ning  af  den  betydelige  Tid,  som  et  saadant  Arbejde  beslaglægger, 
gaaet  ind  paa  at  overtage  Udgivelsen  af  en  saadan  Oversættelse. 
En  Del  af  den  skal  umiddelbart  udføres  af  mig  selv,  medens 
andre  Dele  deraf  er  overtagne  af  nogle  Mænd,  der  har  tilsagt 
mig  deres  Bistand,  nemlig  Professor  Jacobsen,  Professor  Michelet 
i  Kristiania  og  Pastor  Martensen  Larsen,  til  hvem  der  rimeligvis 
senere  vil  slutte  sig  nogle  faa  andre.  Disse  Medarbejderes  Bidrag 
vil  imidlertid  for  Ensartethedens  Skyld  blive  underkastet  en  Re¬ 
vision  fra  min  Side,  og  da  jeg  paa  denne  Maade  kommer  til  at 
staa  i  et  særligt  Forhold  til  det  hele  Arbejde,  føler  jeg  mig  op¬ 
fordret  til  i  det  følgende  at  fremsætte  en  kort  Redegørelse  for 
Principper,  hvorefter  det  skal  udføres. 

Medens  de  tidligere  Oversættelser  nærmest  maa  siges  at  staa  i 
de  umiddelbare  kirkelige  Kravs  Tjeneste  og  derfor  var  bestemte 
ved  de  Hensyn,  som  disse  Krav  medfører,  vil  den  nye  Over- 

sættelse  i  første  Række  lægge  Vægten  paa  den  oplysende  Side. 
Det  Maal,  der  har  foresvævet  mig,  kan  maaske  bedst  i  Korthed 
udtrykkes  saaledes:  den  nye  Oversættelse  vil  være  et  Forsøg 
paa  —  forsaavidt  saadant  overhovedet  er  gørligt  —  at  sætte  al¬ 
mindelige  Læsere  til  at  se  paa  det  gamle  Testamente  paa  samme 
Maade,  som  de,  der  som  Fagfolk  beskæftiger  sig  dermed,  ved  i 
en  let  tilgængelig  Form  at  meddele  dem  nogle  af  Forudsæt¬ 
ningerne  for  Forstaaelsen  af  disse  Skrifter  og  ved  at  give  dem 
et  lille  Indblik  i  det  hele  Apparat,  der  anvendes  af  den  moderne 
gammeltestamentlige  Videnskab,  og  hvorpaa  flere  af  dens  Resul¬ 
tater  hviler.  Hertil  kræves  der  naturligvis  en  fuldstændig  Frihed 
overfor  de  Baand,  som  Hensynet  til  det  tilvante  kan  paalægge 
Oversættelser  af  en  rent  kirkelig  eller  opbyggelig  Karakter.  Paa 
hvilke  Punkter  denne  Frihed  navnlig  kommer  til  at  vise  sig,  skal 
jeg  nu  i  Korthed  antyde. 

En  Forskel  mellem  den  nye  og  de  ældre  Oversættelser,  der 
hurtig  vil  falde  i  Øjnene,  er,  at  Rækkefølgen  af  Skrifterne  er  en 
anden  end  den  tilvante,  Oversættelsen  vil  paa  dette  Punkt  nøje 
slutte  sig  til  selve  den  hebraiske  Grundtekst,  der  har  sin  egen 
ejendommelige  Rækkefølge.  De  gammeltestamentlige  Skrifter  fal¬ 
der  nemlig  hos  Jøderne  i  tre  Grupper:  Loven  (d.  e.  de  fem  Mose¬ 
bøger),  Profeterne  (d.  e.  Josua,  Dommerne,  Samuel,  Kongerne, 
Jesaja,  Jeremias  og  de  tolv  Profeters  Bog)  samt  de  „hellige 
Skrifter"  (Resten  af  de  kanoniske  Bøger).  Hvilken  Betydning 
denne  afvigende  Rækkefølge  har,  ser  man  f.  Eks.  ved  Daniels  Bog, 
der  i  den  ægte  jødiske  Kanon  ikke  staar  mellem  Profeterne, 
men  i  den  tredie  Afdeling,  hvor  den  indtager  Pladsen  mellem 
Esthers  og  Esras  Bog.  For  den  moderne  videnskabelige  Opfat¬ 
telse  betegner  disse  tre  Afdelinger  tre  successive  Samlinger,  der 
efterhaanden  fik  kanonisk  Betydning,  og  følgelig  er .  et  Skrifts 
Plads  i  den  ene  eller  den  anden  af  dem  for  en  historisk  Op¬ 
fattelse  og  Værdsættelse  deraf  et  Moment  af  ikke  uvæsentlig  Be¬ 
tydning,  som  bliver  tilsløret  for  dem,  der  kun  er  henvist  til  den 
tilvante  Ordning  i  de  sædvanlige  Oversættelser. 

Et  andet  Punkt,  hvor  den  omtalte  Frihed  gør  sig  gældende, 
er  Forholdet  til  den  sædvanlig  vedtagne  Tekstform.  Efter  at  først 
den  græske  Oversættelse  af  det  gamle  Testamente  (Septuaginta) 
og  senere  den  latinske  Kirkebibel  (Vulgata)  havde  formildet  de 
Kristnes  Kendskab  til  de  gammeltestamentlige  Skrifter,  vendte 

Luther  i  sin  mesterlige  Bibeloversættelse  tilbage  til  selve  den 
hebraiske  Grundtekst  Men  den  Tekstform,  han  lagde  til  Grund, 
og  som  de  senere  kirkelige  Oversættelser  derefter  strengt  har 
holdt  sig  til,  var  en  historisk  Størrelse,  nemlig  den  saakaldte 
massoretiske  Tekst,  som  først  i  Tidernes  Løb  havde  fæstnet  sig 
hos  Jøderne,  og  som  de  ganske  vist  senere  bevarede  og  over¬ 
leverede  med  en  penibel  Nøjagtighed,  der  reducerede  Muligheden 
for  Udartninger  af  Teksten  til  et  Minimum.  Som  Helhed  er 
denne  massoretiske  Tekst  vel  den  relativ  bedste  af  dem,  der  er 
overleverede  os,  men  den  kan  dog  ingenlunde  uden  videre  be¬ 
tragtes  som  identisk  med  det,  der  for  os  har  den  afgørende  Be¬ 
tydning:  Ordlyden  af  selve  de  gamle  Forfatteres  Skrifter.  At 
Teksten  tværtimod  i  gammel  Tid  maa  være  bleven  behandlet  med 
temmelig  stor  Frihed  og  uden  den  senere  pedantiske  Omhu, 
fremgaar  af  flere  Vidnesbyrd.  Det  viser  sig  saaledes  slaaende 
paa  de  Steder,  hvor  den  samme  Tekst  meddeles  paa  to  forskel¬ 
lige  Steder  —  f.  Eks.  ofte  i  Krønikebøgerne  i  Forhold  til  Sa¬ 
muels  og  Kongernes  Bøger,  i  Jes.  36 — 39  sammenlignet  med  2. 
Kg.  17 — 19  eller  i  Ps.  18  sammenlignet  med  2.  Sam.  22  —  idet 
der  her  forekommer  en  Mængde  smaa  Afvigelser.  Men  ligeledes 
fremgaar  det  tydeligt  af  Steder,  hvor  en  ellers  fuldstændig  klar 
Tekst  pludselig  bliver  saa  uforstaaelig  og  meningsløs,  at  end  ikke 
den  subtileste  Fortolkningskunst  har  kunnet  skjule  dens  Uhold¬ 
barhed.  Og  endelig  føres  vi  til  samme  Resultat  ved  at  sammen¬ 
ligne  den  massoretiske  Tekst  med  de  ældste  Tekstvidner,  der  staar 
til  vor  Raadighed,  navnlig  den  gamle  græske  Oversættelse  fra  de 
sidste  Aarhundreder  før  Kristus,  der  ikke  sjældent  tydelig  forud¬ 
sætter  en  anden  Tekstform  end  den  senere  vedtagne,  og  det  ofte 
saaledes,  at  den  giver  en  klar  og  indlysende  Mening  paa  Steder, 
hvor  ingen  formaar  at  forklare  den  massoretiske  Tekst.  Aner¬ 
kendelsen  af  disse  i  og  for  sig  egentlig  indlysende  Kendsgerninger 
har  kostet  en  langvarig  og  haard  Kamp,  men  efterhaanden  er 
Sandheden  dog  trængt  igennem,  og  nu  til  Dags  er  der  næppe 
nogen,  der  holder  paa  den  massoretiske  Teksts  fuldkomne  Ufejl¬ 
barhed  eller  benægter,  at  de  moderne  tekstkritiske  Undersøgelser 
ved  Anvendelse  af  de  forskellige  Hjælpemidler  er  naaede  til  at 
opstille  en  ulige  renere  og  ægtere  Tekstform,  der  giver  en  Ind¬ 
holdet  i  en  langt  mere  tiltalende  Iklædning.  Kun  har  man  ved 
disse  Undersøgelser  ogsaa  maattet  erkende,  at  de  foreliggende 

29» 


Digitized  by  v^ooQle 


426 


Om  en  ny  Oversættelse  af  det  gamle  Testamente 


Hjælpemidler  ikke  altid  slaar  til  ved  Opgavens  Løsning,  idet 
Tekstens  Forvanskning  undertiden  er  saa  gammel,  at  den  allerede 
forudsættes  af  de  allerældste  Tekstvidner.  I  saadanne  Tilfælde 
maa  man  enten  opgive  enhver  Forklaring  af  Ordene  eller  ved  en 
Gisning  søge  at  finde,  hvad  der  oprindelig  maa  antages  at  have 
været  Forfatterens  Tanke.  Her  bevæger  man  sig  naturligvis  paa 
et  ulige  usikrere  Omraade,  men  ikke  desto  mindre  gives  der  og- 
saa  her  Steder,  hvor  de  foreslaaede  Ændringer  er  saa  indlysende, 
at  man  trøstig  kan  optage  dem  i  Teksten. 

Med  alle  disse  tekstkritiske  Arbejder  regner  nu  de  moderne 
Fortolkninger  af  den  hebraiske  Tekst,  og  det  er  derfor  indlysende, 
at  en  Oversættelse,  hvis  Maal  er  at  stille  almindelige  Læsere 
nogenlunde  lige  med  de  egentlige  Fagfolk,  ligeledes  maa  tage 
Hensyn  dertil  og  benytte  det  brugbare  og  sikrede,  som  man  har 
fundet.  Dette  er  saaledes  ogsaa  Tilfældet  i  den  fortræffelige  tyske 
Oversættelse  af  det  gamle  Testamente,  som  Kautzsch  har  ud¬ 
givet,  og  som  har  fundet  en  meget  stor  Udbredelse,  og  ligeledes 
i  den  engelske  Oversættelse,  der  slutter  sig  til  den  saakaldte 
amerikanske  „Regnbuebibel."  Men  paa  den  anden  Side  vilde  man 
kun  lidet  tjene  de  Læsere,  som  en  saadan  Oversættelse  har  for 
Øje,  hvis  man  uden  videre  optog  de  forskellige  mer  eller  mindre 
sikre  Tekstændringer  i  den.  Læserne  kan  med  Rette  gøre  Krav 
paa  at  sættes  i  Stand  til  at  udøve  en  vis  Kontrol  paa  dette  Punkt 
for  at  frigøres  for  den  ubehagelige  Følelse  af  helt  at  være  pris¬ 
givet  de  lærdes  mulige  Vilkaarligheder  paa  et  saa  indgribende 
Omraade.  1  Kautzschs  Oversættelse  er  derfor  de  ændrede  Steder 
udhævede  ved  kritiske  Tegn,  samtidig  med  at  der  i  et  Supple¬ 
menthæfte  gøres  nærmere  Rede  derfor  under  Anvendelse  af  det 
fuldstændige  tekstkritiske  Apparat  med  hebraiske  Bogstaver  o.  1. 
En  Efterligning  heraf  vilde  imidlertid  næppe  være  praktisk  i  en 
dansk  Bibeloversættelse.  Jeg  har  derfor  foretrukket  at  anvende 
et  lille,  ganske  simpelt  System  af  tekstkritiske  Tegn,  der  enten 
umiddelbart  angiver,  hvor  noget  i  Oversættelsen  er  tilføjet,  som 
ikke  findes  i  den  massoretiske  Tekst,  eller  henviser  til‘en  Note 
under  Teksten,  hvor  man  da  i  Anførselstegn  finder  den  i  selve 
Oversættelsen  ændrede  eller  udeladte  traditionelle  Tekstform  gen¬ 
givet  i  ordret  Oversættelse.  Paa  denne  Maade  vil  ingen  behøve 
at  frygte  for,  at  der  i  Teksten  er  indsmuglet  noget,  som  han 
maaske  af  principielle  Grunde  er  stemt  imod,  og  der  er  tillige 

taget  det  fornødne  Hensyn  ti]  den  massoretiske  Tekst,  der  nu  en¬ 
gang  er  en  historisk  Størrelse,  som  kan  gøre  Krav  paa  en  vis 
Respekteren. 

Tillige  muliggør  Anvendelsen  af  saadanne  Noter  under  Teks¬ 
ten  Meddelelsen  af  en  anden  Slags  Oplysninger,  der  ligeledes 
hører  ind  under  det  tekstkritiske  Apparat,  hvormed  den  gammel¬ 
testamentlige  Videnskab  arbejder,  og  som  selvfølgelig  er  ude¬ 
lukket  fra  enhver  Oversættelse  med  udpræget  opbyggelig  Karak¬ 
ter,  nemlig  Angivelsen  af  afvigende  Læsemaade  paa  Steder,  hvor 
der  vel  ikke  foreligger  en  tvingende  Grund  til  at  forlade  den 
vedtagne  Tekstform,  men  hvor  det  dog  har  sin  Interesse  at  er¬ 
fare,  at  der  i  gammel  Tid  ogsaa  fandtes  varierende  Former.  Saa- 
ledes  vil  det  vel  være  af  Interesse  for  flere  at  blive  gjort  bekendt 
med,  at  Angivelsen  af  Levealdrene  i  Stamtavlerne  1.  Moseb.  5  og 
1 1  i  Samaritanernes  Tekst  og  i  den  gamle  græske  Oversættelse 
lyder  meget  afvigende  fra  dem,  vi  træffer  i  den  vedtagne  Tekst. 
Yder  saadanne  Varianter  end  ikke  noget  egentlig  positivt  Ud¬ 
bytte,  saa  tjener  de  i  alt  Fald  til  at  frigøre  for  en  uhistorisk  Bog¬ 
stavtrældom  ved  at  give  et  Indblik  i  den  Frihed,  hvormed  Teks¬ 
ten  i  gammel  Tid  er  bleven  behandlet. 

Men  skal  Læserne  delagtiggøres  i  de  Fordele,  som  en  ind- 
gaaende  Beskæftigelse  med  disse  Undersøgelser  skaffer  de  egent¬ 
lige  Fagfolk,  saa  maa  de  ogsaa  underkaste  sig  de  Ulemper, 
hvorunder  disse  lider.  Desværre  maa  man  nemlig  paa  flere  Ste¬ 
der  i  det  gamle  Testamente,  naar  man  da  ikke  vil  vække  et  falsk 
Skin,  aabent  erkende,  at  der  findes  Vanskeligheder,  som  vi  ikke 
er  i  Stand  til  at  løse,  hvad  enten  disse  nu  skyldes,  at  det  sprog¬ 
lige  Udtryk  ikke  er  gennemsigtigt  for  os,  eller,  hvad  hyppigere 
er  Tilfældet,  hidrører  fra,  at  Teksten  er  saa  forvansket,  at  den 
ikke  lader  sig  helbrede.  I  den  nye  Oversættelse  angives  saadanne 
Steder  ved  en  Række  Prikker,  der  tillige  ved  et  kritisk  Tegn 
viser  hen  til  en  Note  under  Teksten,  hvor  den  eller  de  Maader, 
paa  hvilke  man  har  søgt  at  oversætte  de  overleverede  dunkle 
Ord  findes  gengivne  i  Anførselstegn.  Naturligvis  virker  en  saadan 
Afbrydelse  i  Teksten  ikke  behagelig  paa  Læseren;  men  den  er 
en  uundgaaelig  Følge  af  hele  Foretagendets  Karakter,  og  man 
maa  trøste  sig  med,  at  en  Ikke-Viden  i  enkelte  Tilfælde  kan  have 
større  Værd  end  en  tilsyneladende,  men  skuffende  Viden. 

Foruden  disse  Punkter  er  der  endnu  nogle  Ejendommelig- 

heder  vedrørende  Oversættelsens  Form,  som  jeg  benytter  Lejlig¬ 
heden  til  at  gøre  opmærksom  paa  og  motivere.  Ved  Siden  af  de 
større  Overskrifter  over  Hovedafsnittene  vil  man  ved  Begyndelsen 
af  de  mindre  Afsnit  finde  en  kort  orienterende  Indholdsangi¬ 
velse  trykt  i  Teksten  selv,  men  udhævet  saaledes,  at  den  ikke 
kan  forveksles  med  det  øvrige.  At  Trykningen  af  de  enkelte 
Vers  som  isoleret  Hele  —  en  Fremgangsmaade,  der  mere  end 
noget  andet  har  vanskeliggjort  Lægfolk  en  virkelig  Opfattelse 
af  Indholdet  —  er  opgivet,  er  en  Selvfølge.  Men  Oversættel¬ 
sen  vil  ogsaa  frigøre  sig  for  den  reale  Isolering  af  de  enkelte 
Vers  eller  Sætningen,  der  i  de  ældre  Oversættelser  skyldes 
en  altfor  slavisk  Afhængighed  af  den  hebraiske,  fra  vor  egen 
saa  grundig  forskellige  Udtryksmaade.  Det  hebraiske  Sprog 
kender  saa  godt  som  ikke  Periodebygninger  af  Sætninger,  men 
knytter  de  enkelte  Sætninger  sammen  ved  et  simpelt  Bog“,  hvis 
Betydning  ganske  vist  kan  modificeres  i  Sproget  selv  ved  den 
følgende  Sætnings  Form,  men  saaledes  at  dette  ikke  kan  give  sig 
Udtryk  i  en  ordret  Oversættelse.  Nu  maa  en  Gengivelse,  der 
virkelig  vil  „oversætte",  d.  e.  gengive  Indholdet  saaledes,  som 
Forfatteren  vilde  have  udtrykt  sig,  hvis  han  havde  skrevet  i 
Oversætterens  Sprog,  slaa  alle  disse  sideordnede  Sætninger  i 
Stykker  og  ved  at  overordne  eller  underordne  dem  og  ved  An¬ 
vendelsen  af  vort  Sprogs  forskellige  Overgangspartikler  frem¬ 
bringe  Flugt  og  Stemning.  Naturligvis  spiller  den  subjektive  Op¬ 
fattelse  en  vis  Rolle  ved  en  saadan  Omsmeltning  og  Reproduce- 
ring,  og  der  vil  jo  altid  være  Mulighed  for,  at  man  ved  en 
urigtig  Over-  eller  Underordning  fordeler  Lys  og  Skygge  paa 
en  Maade,  der  ikke  ganske  svarer  til  Forfatterens  Intensioner. 
Men  i  de  fleste  Tilfælde  kan  der  dog  ikke  herske  Tvivl  i  saa 
Henseende,  og  de  Steder,  hvor  en  med  Stilen  og  Sammenhæn¬ 
gen  fortrolig  Oversætter  vil  kunne  fremkalde  en  virkelig  For¬ 
skydning  af  Billedet,  er  sikkert  meget  faa.  Derimod  vil  vistnok 
Læseren  ofte  erkende,  at  enkelte  Vendinger,  som  de  i  den  gamle 
Ensformighed  knap  bemærkede,  ved  en  saadan  friere  Gengivelse 
pludselig  kan  træde  frem  i  et  nyt  Lys  og  gøre  et  langt  mere 
slaaende  Indtryk. 

Imidlertid  er  det  som  bekendt  ulige  lettere  at  sige,  hvorledes 
en  Oversættelse  bør  være,  end  at  udføre  den.  At  en  Omplant¬ 
ning  af  et  udpræget  Litteraturværk  i  et  andet  Sprog,  naar  Sagen 

opfattes  i  strengeste  Forstand,  egentlig  paa  Grund  af  den  dybe 
Forskel  selv  mellem  beslægtede  Sprog  er  en  uløselig  Opgave, 
vil  den,  der  forsøger  at  gengive  det  gamle  Testamente  paa  Dansk 
Skridt  for  Skridt  have  Lejlighed  til  at  mindes.  Hvert  Øjeblik 
støder  man  paa  Genstande  eller  Begreber,  for  hvilke  vi  savner 
et  virkelig  rammende  Udtryk  i  vort  Sprog,  og  hvor  man  maa 
hjælpe  sig  med  et  mat  Surrogat,  hvis  Mangler  Oversætteren 
føler  bedre  end  nogen  anden.  Allerede  Naturforholdene  i  Palæ¬ 
stina  er  saa  forskellige  fra  vore  i  Enkeltheder  og  Totalindtryk,  at 
vort  Sprog  egentlig  er  ude  af  Stand  til  at  skildre  dem.  Den  iøjne¬ 
faldende  Modsætning  mellem  Kulturlandet  og  de  udyrkelige  Ørken¬ 
egne  omkring  Palæstina,  som  Beboerne  dér  stadig  har  for  Øje, 
har  affødt  en  Udtryk  for  det  første  Begreb,  der  ofte  bruges  om 
Jorden  i  Almindelighed,  men  paa  andre  Steder  danner  en  Mod¬ 
sætning  til  Ørkenen.  I  Mangel  af  bedre  har  jeg  her  benyttet 
Ordet  „Agerlandet",  der  i  alt  Fald  tjener  til  at  gøre  Modsæt¬ 
ningsforholdet  klart.  Et  andet  Udtryk,  hvorover  man  bestandig 
snubler  er  Ordet  nachal,  det  samme,  som  man  nu  til  Dags  i  Orien¬ 
ten  kalder  en  Wadi.  Det  er  en  langstrakt  Kløft  i  Bjergegnene  eller 
dennes  Fortsættelse  i  Lavlandet  med  et  Bækkeleje,  der  i  Regelen 
er  tørt  og  dækket  med  talløse  Stene,  men  i  Regntiden  fyldes 
med  en  rivende  Strøm.  Skriver  man  her  Kløft  eller  Dal,  saa 
mangler  den  tilhørende  Strøm,  og  bruger  man  vore  idylliske  Ud¬ 
tryk  Bæk  eller  Aa,  saa  er  Billedet  helt  forvansket.  1  moderne 
Rejsebeskrivelser  kan  man  i  saadanne  Tilfælde  fremkalde  en 
Lokalkolorit  ved  at  benytte  selve  Ordet  fra  det  fremmede  Sprog, 
men  dette  er  naturligvis  udelukket  i  en  Oversættelse  som  den, 
der  her  er  Tale  om.  Paa  lignende  Maade  forholder  det  sig  med 
Institutioner,  der  er  os  fremmede;  Jeg  vil  her  blot  minde  om 
Spørgsmaalet  om,  hvorvidt  man  skal  anvende  Ordet  Træl  eller  Slave. 
For  mange  har  rimeligvis  Ordet  Slave  en  mislig  Biklang,  saa  at  de 
kunde  ønske  Ordet  Træl  foretrukket.  Men  alligevel  er  dette  ikke 
heldigt;  ti  dels  har  Træl  en  mere  gammelnordisk  end  orien¬ 
talsk  Klang,  hvad  bl.  a.  fremgaar  af,  at  næppe  nogen  vilde  tale 
om  Trælle  hos  de  nuværende  Muhammedanere,  og  dels  vanske¬ 
liggøres  Brugen  af  Ordet  Træl  og  Trælkvinde  ved,  at  Slavinderne 
hos  Israelitterne  i  Reglen  var  deres  Herrers  Medhustruer,  hvad 
der  ligger  ganske  uden  for  Begrebet  „Trælkvinde “s  Omraade. 
Endelig  frembyder  de  kultiske  Udtryk,  hvis  egentlige  Betydning 

tilmed  ofte  er  uklar,  de  største  Vanskeligheder.  Her  gør  man 
vistnok  bedst  i,  i  enkelte  særlig  vanskelige  Tilfælde  at  fastholde 
det  hebraiske  Udtryk  uforandret  i  Stedet  for  at  give  en  eller  anden 
ganske  usikker  Oversættelse  deraf.  Men  heldigvis  tilbyder  paa 
hele  dette  Omraade  den  omtalte  Anvendelse  af  Noter  under 
Teksten  en  væsentlig  Hjælp,  idet  det  i  saadanne  Tilfælde  er  muligt 
ved  en  kort  Note  at  præcisere  det  i  Teksten  benyttede,  ikke  fuldt 
rammende  Udtryk  eller  at  forklare  det  bibeholdte  hebraiske  Ord. 

Fremdeles  kan  der  i  Noterne  gøres  opmærksom  paa,  naar 
Teksten  indeholder  et  Ordspil,  som  naturligvis  i  de  allerfleste 
Tilfælde  maa  forsvinde  i  Oversættelsen,  ligesom  de  i  det  gamle 
Testamente  hyppige  Navneforklaringer  først  bliver  forstaaelige, 
naar  en  Note  kan  angive  det  hebraiske  Ord,  hvortil  der  alluderes. 
Derimod  skal  Noterne  ikke  indlade  sig  paa  ellers  at  forklare 
Teksten,  da  de  i  saa  Fald  vilde  svulme  op  til  et  alt  for  stort  Om¬ 
fang.  Kun  Henvisninger  til  Parallelsteder  vil  blive  optagne  deri 
og  endda  kun  i  de  Tilfælde,  hvor  der  er  en  særlig  Grund  til  at 
nævne  dem.  Men  i  øvrigt  skal  Noterne  kun  tjene  til  at  forklare 
Oversættelsen  som  saadan,  men  heller  ikke  mere. 

Til  de  vanskeligere  Overvejelser,  hvortil  en  Oversættelse  af 
det  gamle  Testamente  giver  Anledning,  hører  Spørgsmaalet  om, 
hvorledes  man  skal  stille  sig  til  de  digteriske  Afsnit  deri.  Det  er 
ikke  ret  længe  siden,  at  den  almindelig  herskende  Mening  gik 
ud  paa,  at  der  slet  ikke  fandtes  nogen  egentlig  poetisk  Form  i 
Israeliternes  Poesi  ud  over  den  saakaldte  „Parallelisme"  d.  e. 
en  udtalt  Tankes  Gentagelse  med  helt  igennem  varierede  Ud¬ 
tryk.  Nu  til  Dags  er  imidlertid,  navnlig  efter  at  den  bekendte  Ger- 
manist  E.  Sievers  har  gjort  dette  Spørgsmaal  til  Genstand  for 
sine  Studier,  den  Anskuelse  efterhaanden  trængt  igennem,  at 
Israeliterne  i  Virkeligheden  har  haft  Versemaal,  som  i  alt  Fald 
for  en  Del  kan  konstateres.  Det  kunde  derfor  synes  at  være 
en  Oversætters  Pligt  at  lade  dette  træde  frem  i  Oversættelsen, 
for  at  Læseren  kan  mærke,  at  han  har  virkelig  Poesi  i  hebraisk 
Form  for  sig1).  Men  her  melder  der  sig  straks  en  Række  alvor- 

!)  I  nyere  Tid  har  Dr.  E.  Brandes  udgivet  nogle  metriske  Oversættelser  af  Jesaja, 
Psalmeme  og  Jobs  Bog.  De  vidner  om  et  overordentlig  indgaaende  Kendskab  til  Teksten 
og  de  dertil  knyttede  Fortolkningsarbejder  og  er  gennemgaaende  forbavsende  tro;  men 
de  forekommer  mig  dog  ved  Valget  af  Versemaal,  der  intetsteds  efterligner  Originalens, 
og  endnu  mere  ved  Anvendelsen  af  Rim,  som  er  ukendt  i  Hebraisk,  at  fremkalde  et  noget 
fremmed  Billede. 

lige  Betænkeligheder.  For  det  første  er  den  hebraiske  Metrik  os 
endnu  kun  gennemsigtig  i  sine  grovere  Hovedtræk,  og  der  er 
mange  Punkter  tilbage,  hvor  Meningerne  endnu  staar  skarpt  over 
for  hverandre.  Endvidere  kræver  en  gennemført  metrisk  Over¬ 
sættelse,  selv  om  man  undlader  at  benytte  Rim,  en  stor  Frihed 
over  for  Originalen,  medens  en  Oversættelse  som  den  her  om¬ 
talte  maa  sætte  den  størst  mulige  Troskab  mod  denne  som  sit 
Hovedformaal.  Og  endelig  har  selve  Sievers’  Studier  ført  ham 
til  et  Resultat,  som,  hvis  det  er  rigtigt,  egentlig  ophæver  det  hele 
Spørgsmaal  i  denne  Sammenhæng.  Han  har  nemlig  søgt  at  paa¬ 
vise,  at  ikke  blot  de  egentlig  poetiske  Bøger,  men  ogsaa  Pro¬ 
feternes  Skrifter,  ja  endog  de  historiske  Bøger  er  affattede  i  en 
Slags  metrisk  Form,  der  altsaa  ogsaa  maatte  træde  frem  i  en 
Oversættelse,  der  tog  Hensyn  til  dette  Punkt.  Herom  kan  der 
imidlertid  ikke  være  Tale;  men  saa  maa  man  ogsaa,  da  Græn¬ 
sen  mellem  Poesi  og  Prosa  i  alt  Fald  viser  sig  flydende,  over¬ 
hovedet  se  helt  bort  fra  en  saadan  metrisk  Gengivelse.  Paa  den 
anden  Side  er  det  naturligvis  misligt,  naar  en  utvetydig  Poesi  i 
Oversættelsen  fremtræder  som  ren  og  skær  Prosa;  og  dette  har 
da  ført  til  Valget  af  en  Fremgangsmaade,  der  ganske  vist  kun 
er  en  Nødhjælp,  men  som  dog  volder  de  mindste  Betænkelig¬ 
heder.  Dér,  hvor  den  digteriske  Form  er  aldeles  umiskendelig, 
f.  Eks.  Psalmerne,  Ordsprogene,  Højsangen,  Klagesangene  og  de 
i  de  historiske  Skrifter  optagne  Brudstykker  af  gamle  Folke¬ 
sange,  anskueliggøres  dette  i  Oversættelsen,  dels  udvortes  ved, 
at  Versene  trykkes  stichisk,  dels  ved  en  let  antydende  rytmisk 
Karakter,  der  lader  sig  forene  med  en  nøjagtig  Tilslutning  til 
Originalen. 

Medens  alt  det  foregaaende  vel  kan  gøre  Regning  paa  Til¬ 
slutning  fra  de  fleste  Sider,  er  der  endnu  et  Punkt  at  omtale, 
hvorom  Meningerne  maaske  vil  være  delte.  Ligesom  Tilfældet  er 
i  Kautzschs  Oversættelse  og  den  omtalte  Regnbuebibel  bliver 
nemlig  i  den  nye  Oversættelse  ved  Hjælp  af  Randbogstaver  de 
Kildeskrifter  antydede,  der  ifølge  de  nyere  Undersøgelsers  Re¬ 
sultater  ligger  til  Grund  for  de  nuværende  Fremstillinger  i  de 
historiske  Bøger.  Selvfølgelig  er  dette  et  Punkt,  der  ikke  op¬ 
træder  med  samme  Sikkerhed  som  selve  Oversættelsen,  og  som 
stadig  er  Genstand  for  fornyede  videnskabelige  Undersøgelser, 
der  ikke  slaar  sig  til  Ro,  saa  længe  der  endnu  bliver  Dunkelheder 

tilbage  i  de  hidtil  vundne  Resultater.  Ja,  man  er  endog  i  den  aller¬ 
nyeste  Tid  bleven  overrasket  ved  et  Angreb  paa  den  hele  mo¬ 
derne  Pentateuchkritik,  ikke  fra  konservativ  Side,  thi  dertil  er 
man  forlængst  vant,  men  fra  en  endog  ret  radikal  Side,  idet 
Eerdmans  i  Leiden  mener  at  kunne  forklare  det  hele  Fænomen 
paa  en  ganske  anden,  rigtig  nok  temmelig  hasarderet  Maade1). 
Men  selv  om  man  her  kan  være  uenig  om  meget,  saa  staar  det 
dog  fast  og  er  paa  mange  Sider  umiddelbart  indlysende,  at  den 
foreliggende  Fremstilling  gennemgaaende  er  sammensat  af  for¬ 
skellige  Bestanddele  og  først  bliver  fuldt  forstaaelig  ved  at  be¬ 
tragtes  under  dette  Synspunkt.  Som  Følge  heraf  kan  almindelige 
Læsere  gøre  Krav  paa  at  blive  bekendt  med  de  Resultater  af 
Kildesondringen,  der  har  vundet  en  saa  overordentlig  Udbre¬ 
delse,  og  om  hvis  principielle  Rigtighed  jeg  for  mit  Vedkom¬ 
mende  er  bleven  endnu  fastere  overbevist  ved  Udarbejdelsen  af 
denne  Oversættelse  og  de  mange  fornyede  Overvejelser,  som  den 
har  givet  Anledning  til.  Man  kan,  om  det  skal  være,  have  for¬ 
skellige  Meninger  om  Værdien  af  de  bekendte  Tegn  J,  E,  D,  P 
osv.  og  de  supponerede  Skrifter,  som  de  betegner;  men  at  der 
findes  en  Mængde  Steder  i  de  historiske  Skrifter,  hvor  Udred¬ 
ningen  af  de  forskellige  Beretninger,  der  er  sammenslyngede  i 
Fortællingernes  nuværende  Form,  er  en  ren  Velgerning  mod  de 
gamle  Mestre  i  Fortællingskunsten,  er  aldeles  uimodsigeligt  og 
vil  sikkert  ogsaa  blive  indlysende  for  Læserne  netop  ved  en  let 
overskuelig  Oversættelse  som  den  planlagte.  Og  netop  derfor  maa 
vistnok  en  diskret  Antydning  af  disse  Kendsgerninger  siges  at 
høre  ind  under  en  Oversættelses  Opgave,  der  ved  alle  Midler 
vil  søge  at  gøre  det  gamle  Testamente  forstaaefigt  for  Læserne 
og,  omend  ad  delvis  andre  Veje  end  de  tilvante,  aabne  deres 
Blik  for  den  enestaaende  Arv,  som  Israeliterne  i  denne  Bog  har 
efterladt  Menneskeheden. 

Fr.  Buhl 

')  Eerdmans  mener,  at  Forskellen  i  Gudsnavnene  i  de  fem  Mosebøger,  der  som  be- 
kendt  gav  Stødet  til  Pentateuchkritikkens  Udvikling,  maa  forklares  ad  en  hel  anden  Vej, 
nemlig  som  Levninger  af  Fortællingernes  oprindelige  polytheistiske  Karakter.  Ved 
Siden  heraf  antager  han  paa  flere  Steder  en  Sammenarbejdelse  af  forskellige  Kilder, 
der  blot  ikke  falder  sammen  med  de  almindelig  vedtagne.  I  øvrigt  er  det  ikke  muligt  at 
fælde  en  Dom  over  dette  Forsøg,  før  det  nylig  udgivne  første  Hæfte  er  blevet  efterfulgt 
af  andre. 

Oprinnelig  hadde  jeg  ikke  tænkt  at  læsse  disse  betragtninger 
av  i  et  nordisk  tidsskrift.  De  er  skrevne  for  Mellemeuropas 
store  nye  tidsskrift  „Mårz“. 

Men  en  samtale,  jeg  nætop  har  hat  med  en  fremstaaende 
liberal  Ungarer,  har  omstæmt  mig.  Han  kom  direkte  fra  sit  fædre¬ 
lands  oprivende  kampe,  og  jeg  saa,  hvor  godt  det  gjorde  at  faa 
et  længere  utsyn.  Saa  tænkte  jeg:  kanske  kan  det  øve  samme 
virkning  i  Norden.  Kanske  kan  ogsaa  der  mange  kjænne  det 
godt  at  se  længer  ut  i  fremtiden. 

Den  nærmeste  aarsak  til  mit  opsæt  i  „Marz“  var,  at  fire  for- 
skjellige  Ungarer  hadde  sendt  in  breve  til  mig.  Det  var  paa 
dem,  jeg  svarte. 

„Disse  fire  brev,  inneholder  alt  det,  som  Magyarerne  skrev  om 
Ungarn,  dengang  de  hadde  Europas  øre  og  blev  trodd.  Paa  noget 
enkelt  nær,  som  jeg  maatte  inhænte  oplysning  om,  kjændte  jeg 
det  altsammen.  Mit  svar  er  færdigt.  Men  idet  jeg  skal  sænde  alt 
dette  frem,  maa  jeg  gjøre  den  tilstaaelse,  at  hverken  brevene 
eller  svaret  bringer  noget  nyt.  Av  den  grun,  og  av  hensyn  til 
„Marz“  foreslaar  jeg,  at  begge  dele  lægges  hen.  Saa  meget  mere 
som  min  dokumentation,  og  hvad  den  har  draget  efter  sig,  alene 
var  en  forpostfægtning,  som  har  slut,  naar  opmærksomheden  er 
vakt  for  det  nuværendes  umulighed.  Og  det  er  den. 

Mit  maal  var  og  er:  at  faa  Østerrikes  og  Ungarns  fredsvenner 
(og  dermed  mener  jeg  alle,  som  vil  gjøre  noget  for  at  opnaa 
fred)  til  at  tænke  over,  hvorledes  de  kan  skape  et  stort  freds- 

parti,  sammensat  av  mæn  og  kvinner  blant  de  to  landes  for- 
skjellige  folk. 

Et  fredsparti,  som  i  tidens  fylde  tok  makten  og  realiserte  sit 
program. 

Med  „tidens  fylde"  mener  jeg,  naar  den  middelalderske  tra¬ 
dition  om  stat  og  statsstyre  som  en  tvangsanstalt  begynner  at 
vige  plassen  for  moderne  begreper,  og  naar  nationale  fordomme 
begynner  at  vige  plassen  for  ønsker  om  velstand  og  lykke. 

Jeg  tror,  jeg  best  kan  tegne  forholdene  saaledes:  Under  sej¬ 
lads  i  oprørt  sjø  at  holde  taakebilleder  for  fast  land,  er  farligt; 
men  at  holde  faste  kystgrænser  for  taakebilleder,  er  endda  far¬ 
ligere. 

Anvender  vi  dette  paa  Stormagyarerne,  saa  vil  det  sige  føl¬ 
gende.  Ved  lovbrud  og  vold  har  de  gjort  sig  til  herrer  i  Sieben- 
biirgen  og  Kroatien;  ved  uretskaffen  valgordning  og  uredelig  ad¬ 
ministration  holder  de  herredømet  gaaende;  men  naar  de  tror 
derved  at  styre  frem  mot  et  Stormagyarien,  saa  er  det  et  taake- 
billede,  et  farligt  taakebillede.  Og  naar  de  motsat  holder  Pan- 
slavismen  for  et  taakebillede,  som  de  tror,  de  kan  sejle  tværs 
igjænnem  paa  denne  sin  Fart  frem  mot  et  Stormagyarien,  saa 
biir  dette  deres  visse  undergang.  Ti  Panslavismen  er  en  natur¬ 
magt  med  historisk  fæste  i  gammel  jord,  i  fælles  sprog  og  med 
vældige  forbundsfæller;  men  hvad  er  Stormagyarien? 

Stormagyarien  har  aldrig  været. 

Men  Magyarerne  har  været  de  ledende  i  Ungarn  —  og  ofte 
ut  over  det.  Dette  kan  de  fremdeles  være,  naar  de  slipper  taake- 
billedeme  og  respekterer  de  faste  grænser.  Selv  om  deres  frem¬ 
tid  biir  at  forene  sig  med  et  frit  Kroatien,  eller  endog  med  et 
sydslavvisk  rike,  de  vil  altid  —  i  kraft  av  deres  gamle  hersker- 
ævne  og  deres  sjeldne  begavelse  for  praktisk  politik  —  kunne 
beholde  ledningen. 

Men  herfor  er  sat  et  uomgjængeligt  vilkaar:  de  maa  opgi  sit 
kunstige  flertal  og  alle  knep  til  støtte  for  det;  de  maa  gaa  ind 
i  den  uforfalskede  parlamentarismes  skole.  Der  maa  de  taale 
nederlag,  til  de  lærer,  hvorledes  magten  vindes  i  likestillede  og 
retskafne  forhold. 

Jag  forutsætter  nemlig  —  motsat  „Stor-Østerrikeme"  —  en 
selvstændig  ungarisk  statsgruppe.  At  denne  og  den  østerrikske 
engang  gaar  sammen  til  én,  er  muligt,  ja,  sansynligt.  Vi  staar 

ved  ingangen  til  de  store  folkeforbund,  som  ene  kan  gjøre  ende 
paa  krigen.  Av  sig  selv  følger  de  mindre;  ti  det  var  krigsfrygten, 
som  opretholdt  de  skarpe  politiske  grænser;  med  krigsfrygten 
faller  mange  av  dem.  Alene  de  aandelige  bestaar. 

Men  den  tid  den  sorg! 

Nu  gjælder  det  ikke  at  forene  to  riker  til  ét;  men  at  faa 
slut  paa  den  farlige  nationale  strid  innen  dem  begge.  Her  er 
fredsvennernes  nærmeste  maal;  her  er  deres  frugtbareste  arbejds¬ 
mark. 

Lad  mig  gjøre  dette  klart  i  et  enkelt  tilfælle.  Da  jeg  for 
tiden  lever  i  Italien,  failt  det  naturligt  at  spørge  en  Irridentist: 
„Hvis  Østerrike  lot  det  italienske  element  faa  full  sprogfrihed, 
ja,  faa  mange  gymnasier  og  universiteter,  som  de  kunde  oprette, 
vilde  saa  ikke  Irridentismen  dø  væk  av  sig  selv?“  „Aldeles  sik¬ 
kert*,  svarte  mannen.  Jeg  spurte  videre:  „Vilde  der  ogsaa  da 
bestaa  et  parti,  som  ønsket  Triest  tilbage?*  Svaret  lød:  „Selv 
nu  tænker  neppe  alvorlige  folk  paa  at  berøve  Østerrike  deres 
naturlige  havn.  Men  da  vilde  ingen  forstandig  mere  tænke  paa 
det*  Endelig  spurgte  jeg:  „Vilde  nogen,  naar  der  var  full  sprog¬ 
frihed,  finne  det  underligt,  at  de  italienske  repræsentanter  fra 
disse  egne  lærte  sig  tysk  for  at  kunne  bruke  det  sprog  paa  den 
fælles  riksdag  og  i  de  fælles  saker?*  Svaret  lød:  „Nej,  vist  ikke. 
De,  som  driver  forretninger  med  Tyrkerne,  eller  med  Ungarerne, 
eller  med  hvem  som  helst  av  alle  de  forskjellige  folk  i  Øster¬ 
rike  og  Ungarn,  maa  jo  ogsaa  nu  lære  sig  Tysk.* 

I  dette  eksempel  fra  Italienerne  ligger  den  lære,  jeg  vil  ha 
inprentet.  Paa  frivillighedens  vej  faar  hvert  folk,  hvad  de  øn¬ 
sker  sig,  og  Tysk  biir  av  sig  selv  det  samlende  sprog. 

Saa  hvisker  Tyskere  til  mig:  „Sig  ikke  dette  højt!  Ti  saa 
tror  folk,  at  det  er  Pangermanen,  som  er  ute  og  fisker.* 

Men  uten  Tyskerne  kan  disse  ting  ikke  forhandles!  Og  Ty¬ 
skerne  trænger  ogsaa  til  at  lære,  at  paa  frivillighedens  vej  naar 
de  alt,  som  de  med  rimelighed  kan  ønske;  eller  rettere:  alene 
paa  den  naar  de  det. 

Faar  alle  folk  full  sprogfrihed  for  skole,  for  kirke  og  rets¬ 
forhandling,  saa  infinner  det  tyske  sprog  sig,  uten  gendarmer  og 
skoletvang,  av  sig  selv.  Folkene  kalier  paa  det  av  nødvendighed. 
Et  samlende  sprog  maa  de  ha. 

Den  erobrende  Pangermanisme  med  sit  arrogante  væsen  paa 

alle  omraader  er  os  germaner  utenfor  Tyskland  (og  utvilsomt 
ogsaa  det  store  flertal  innen  Tyskland)  en  modbydelighed. 

Men  den  tjenende  Pangermanisme,  den,  som  søker  ut  efter 
brodre  paa  begge  sider  Atlanterhavet  for  at  faa  ende  paa  krigen, 
og  inad  samler  de  forskjellige  folk,  som  har  faat  plass  paa  den 
fælles  jord,  i  frivilligt  samarbejde,  den  er  en  skytshelgen  for  alle 
kulturøjemed,  den  er  Mellemeuropas  velsignelse." 

Dette  var  mit  opsæt  i  „Marz“.  Jeg  vil  tilføje: 

1  Østerrike  avgjøres  Europas  fremtid  for  de  første  par  hun¬ 
dreaar.  Alle  de  øvrige  spørsmaal,  som  synes  at  true  Europas 
fred  (som  f.  e.  det  Elsass- Lothringske)  er  for  intet  at  regne  mot 
sammenstøtet  mellem  Germaner  og  Slaver.  Ordnes  forholdet 
mellem  disse  to  folkefærd  i  Østerrike,  saa  er  det  med  det  samme 
ordnet  paa  Balkan  og  i  Ungarn.  Biir  Østerrike  et  i  sanhed  frit 
og  samlet  rike,  saa  kan  heller  ikke  den  preussiske  reaktion 
holde  sig.  Det  østerrikske  folke-element,  godmodigt  og  lyrisk,  er 
i  høj  grad  skikket  for  en  ordning  paa  frihedens  og  frivillighedens 
grun.  Riksdagen  i  Wien,  fremgaat  av  almen  røstret,  er  et  be- 
kvæmt  møtested  for  alle  de  forskjellige  folkekrav.  Der  begynner 
alt  at  gaa  strømninger  henimot  det  maal,  som  her  er  sat  op. 
Hvad  mere  er:  man  siger,  at  tronfølgerens  ønsker  er  med  i 
disse  strømninger. 

Bjørnstjerne  Bjørnson 

Bagdad  er  i  vore  Dage  ifiøerd  med  at  vaagne  af  sin  Torne¬ 
rosesøvn.  Næsten  daglig  kan  man  møde  dets  Navn  i  den 
store  Verdenspresse,  thi  Bagdad  er  et  af  de  store  Maal  for 
Tyskernes  fredelige  Ekspansion  i  Forasien.  Bagdadbaneprojektet 
er  undfanget  af  Tyskere,  og  dets  Virkeliggørelse  er  paabegyndt 
ved  tysk  Foretagsomhed,  medens  Englænderne  har  fulgt  det  med 
Argusøjne,  altid  rede  til  at  intrigere  mod  det,  og  franske  Politi¬ 
kere  har  drømt  om  ved  Kapitalstøtte  til  dette  Tyskernes  Hjerte¬ 
barn  at  tilkøbe  sig  frie  Hænder  i  Marokko.  En  Gang,  før  eller 
senere,  vil  Bagdadbanen  være  en  Kendsgerning,  og  den  afsides¬ 
liggende  Stad  vil  komme  i  Kontakt  med  den  evropæiske  Verden 
til  ikke  mindre  Gavn  for  Bagdad  selv  og  for  hele  Forasiens 
økonomiske  Liv  end  for  Evropa. 

Foreløbig  er  Bagdad  en  forholdsvis  lidet  betydelig  By  paa 
ca.  150,000  Sjæle,  beliggende  i  et  slet  dyrket  og  forfaldent  Land. 
Men  dette  slet  dyrkede  og  forfaldne  Land  er  det  Mesopotamien, 
der  fordum,  frugbargjort  ved  et  sindrigt  Vandingssystem,  har 
været  dyrket  som  en  Have,  det  Mesopotamien,  der  har  set  Folk 
efter  Folk,  Kultur  efter  Kultur,  opstaa  og  gaa  til  Grunde,  Akka- 
dere,  Babylonere,  Persere,  Arabere,  det  Mesopotamien,  der  har 
fostret  Verdensbyer  som  Ninive,  Babylon  og  Ktesifon,  og  hvis 
sidste  Blomst  var  selve  dette  Bagdad,  der  én  Gang  var  Islams 
Kulturcentrum,  og  hvis  eneste  Rival  som  Verdensstad  var  Kon- 
stantinopel. 

De  ældste  Kalifer  havde  resideret  i  Medina;  Omajjaderne 
havde  flyttet  Residensen  til  Damaskus.  Da  Es-Saffah  og  hans 


Digitized  by  v^ooQle 


438 


Tusind  og  én  Nats  Bagdad 


Broder  Mansur  med  blodig  Grusomhed  havde  grundlagt  det  nye 
Abbasidedynastis  Magt,  maatte  de  have  en  ny  Hovedstad,  og  da 
det  hørte  med  til  Abbasidernes  Politik  i  Perserne  at  skabe  en 
Modvægt  mod  de  altfor  egenraadige  Arabere,  var  det  naturligt,  at 
Hovedstaden  kom  til  at  ligge  nær  ved  den  persiske  Grænse. 
Valget  faldt  paa  den  persiske  Flække  Bagdad  paa  Tigris  vestlige 
Bred.  Navnet  „Bagdad"  betyder  paa  Persisk  „den  af  Gud  grund¬ 
lagte",  men  Byen  er  ældre  end  Persernes  Tid;  man  har  dér 
udgravet  Lag  af  Mursten,  mærkede  med  Nebukadnezars  Navn. 
Nu  fik  den  det  prægtigt  klingende  arabiske  Tilnavn  Dar-es-salam, 
d.  e.  „Fredens  Hjem". 

Mansur  blev  den  nye  Kalifstads  Grundlægger.  I  Aarene 
762 — 66  opførte  han  den  saakaldte  „runde  By",  som  blev  den 
Kærne,  hvoraf  Millionbyen  efterhaanden  udviklede  sig.  Den  var 
cirkelformet  og  omsluttet  af  tre  koncentriske  Mure.  Gennem  fire 
mægtige,  med  Jærndøre  forsynede  Portaabninger  kom  man  ind 
i  Staden,  i  hvis  Midte  Mansurs  Moske  og  „den  gyldne  Ports 
Palads"  laa.  Denne  sidste  Bygning,  hvor  Kalifen  residerede,  var 
prydet  med  en  grøn  Kuppel,  paa  hvis  Top  en  Rytterfigur  tro¬ 
nede,  120  Fod  over  Jorden,  synlig  overalt  i  Byen.  Længe  stod 
den  runde  By  ikke.  Den  synes  at  være  bleven  ødelagt  et  halvt 
Aarhundrede  efter  Opførelsen  i  de  Kampe,  der  fulgte  efter 
Harun  ar-Raschids  Død.  Men  da  var  Bagdad  allerede  vokset 
langt  ud  over  den  runde  Bys  Mure,  og  de  oprindelige  Forstæder 
(som  Scharkijah  mod  Sydøst,  Karkh  mod  Syd,  Harbijah  mod 
Vest-Nordvest  og  Rusafah,  Schammasijah  og  Mukharrim  paa  Tig¬ 
ris’  Østside)  var  indlemmede  i  selve  Byen. 

Fra  Perserne  havde  Araberne  arvet  det  Kanalsystem,  hvor¬ 
ved  netop  den  bel  af  Mesopotamien,  hvori  Bagdad  laa,  var 
bleven  til  en  af  Orientens  frugtbareste  Egne.  Fire  store  Hoved¬ 
kanaler  førte  Eufrats  Vande  tværs  igennem  Mellemflodlandet  ud 
i  Tigris,  idet  de  forgrenede  sig  i  et  helt  Net  af  Vandløb,  som 
gennemskår  Byen  paa  Kryds  og  Tværs.  De  større  Kanaler  var 
dækkede  med  Broer,  dér  hvor  de  krydsedes  af  Hovedgaderne, 
de  mindre  førtes  af  Hensyn  til  Trafiken  delvis  gennem  under¬ 
jordiske  Rørledninger.  Paa  samme  Maade  lededes  Tigris’  Vande 
gennem  de  Dele  af  Byen,  der  laa  paa  den  østlige  Tigrisbred. 

Da  Kalifatet  havde  naaet  sin  højeste  Magtudfoldelse,  raadede 
de  Troendes  Behersker  over  300 — 400  Millioner  Dirhem  (ca. 

200 — 280  Miil.  Kr.)  i  aarlige  Indkomster,  hvoraf  den  overvejende 
Part  dels  blev  anvendt  til  Byggeforetagender  i  Hovedstaden,  dels 
blev  bortskænket  med  rund  Haand  til  Prinser  og  Stormænd,  der 
atter  satte  en  Ære  i  at  give  Pengene  ud  paa  den  flottest  mulige 
Maade.  Saaledes  kom  Bagdad  efterhaanden  til  at  rumme  en  stor 
Mængde  Pragtbygninger.  Uden  for  den  runde  Bys  nordøstlige 
Port,  den  saakaldte  Khorasan-Port,  laa  Harun-ar-Raschids  Ynd- 
lingsslot,  det  sagnombølgede  Kasr-el-Khuld  (o:  „Evighedens  Borg"), 
det  skønneste  af  alt  skønt  i  „Fredens  By".  Det  var  opført  af 
Mansur,  men  det  var  først  Harun,  der  gjorde  det  til  sit  stadige 
Opholdssted.  Det  er  til  dette  Palads  med  dets  i  feagtig  Pragt 
straalende  Haver,  omflydt  af  Tigris,  der  her  danner  et  Knæ,  at 
mange  af  Tusind  og  én  Nats  Fortællinger  fører  os.  I  kort  Af¬ 
stand,  lidt  mod  Syd,  havde  Haruns  Gemalinde,  Zobeide  sit  pri¬ 
vate  Lystslot.  Men  al  denne  Herlighed  fik  en  brat  Ende.  I  Bro- 
derkrigen  mellem  Haruns  Sønner  led  begge  Slottene  saa  megen 
Overlast,  at  de  ikke  mere  egnede  sig  til  Beboelse,  og  overladte 
til  deres  Skæbne  hjemfaldt  de  i  kort  Tid  til  den  fuldstændigste 
Ruin.  Halvandet  Aarhundrede  senere,  da  den  persiske  Bujide- 
Slægt  havde  bemægtiget  sig  det  verdslige  Herredømme  i  Bagdad, 
byggedes  der  her  et  stort  Hospital,  hvor  de  Syge  blev  gratis 
plejede. 

I  det  nordlige  Kvarter  paa  den  østlige  Tigrisbred  fandtes 
Rusafah-Moskeen  og  Kalifernes  luksuriøst  udstyrede  Mausoleer. 
Ellers  havde  den  mægtige  persiske  Barmakide-Familie  store 
Jordegodser  her.  Denne  berømte  Statsmandsslægt,  der  udmær¬ 
kede  sig  ved  sin  Pragtlyst  og  næsten  fabelagtige  Gavmildhed, 
havde  her  rejst  flere  Paladser,  som  rivaliserede  med  selve  Kali¬ 
fens.  Slægtens  Yngste,  Storveziren  Djafar,  byggede  sig  længere 
Syd  paa,  men  ogsaa  paa  den  østlige  Tigrisbred,  et  Slot,  der  var 
saa  pragtfuldt,  at  en  Ven  raadede  ham  til  —  for  ikke  at  vække 
Kalifen  Haruns  Skinsyge  —  at  sige,  at  han  havde  bygget  det 
som  en  Gave  til  Haruns  Søn  Mamun.  Djafar  beboede  dog  selv 
Slottet,  indtil  Kalifens  despotiske  Lune  styrtede  ham  og  hele 
Barmakide-Slægten  i  Undergang.  Siden  tog  Mamun  det  i  Besid¬ 
delse  og  udvidede  det  ved  Anlæg  af  en  Plads  til  Dyrkning  af 
Polospil  og  en  Park  med  vilde  Dyr.  Det  blev  Enkesæde  for 
hans  Gemalinde  Buran  og  dannede  Kærnen  i  det  Kompleks  af 
Slotte,  som  siden  blev  Kalifernes  Residens. 

Tilskueren  1908  30 

I  Nærheden  heraf  opførte  Kalifen  Mutadid  i  Slutningen  af 
det  niende  Aarhundrede  det  saakaldte  „Paradis-Palads",  og  ved 
Musa-Kanalen,  uden  for  Bymuren,  lod  han  bygge  „Plejademes 
Palads",  der  var  forbundet  med  „Paradis-Paladset"  ved  en  to 
engelske  Mile  lang  underjordisk  Gang  og  havde  kostet  400,000 
Dinarer  eller  ca.  37*  Mili.  Kroner.  Den  samme  Kalif  lagde 
Grunden  til  et  andet  Slot  „Kronens  Palads",  som  hans  Efter¬ 
følger  Muktafi  fuldførte.  Det  laa  ved  Siden  af  Barmakiden  Dja- 
fars  Slot  og  blev  delvis  opført  af  Sten  fra  de  gamle  Perserkon¬ 
gers  vældige  Kuppelborg  i  Ktesifon. 

Den  næste  Kalif,  Muktadir,  byggede  „Træets  Palads",  der 
havde  sit  Navn  af  et  Træ  af  Sølv,  som  stod  i  dets  Midte,  og 
som  vejede  500,000  Dirhem  (ca.  1500  Kilo)  og  havde  18  Grene, 
de  fleste  af  Sølv,  enkelte  af  Guld,  dækkede  af  forskelligt  farvet 
Løv  og  opfyldte  med  mekaniske  Fugle  af  Guld  og  Sølv  i  alle 
Størrelser.  Naar  Vinden  blæste,  bevægede  Løvet  sig,  og  Fuglene 
sang.  Senere  blev  „Træets  Palads"  benyttet  til  Statsfængsel  for 
Prinser  og  andre  fornemme  Fanger,  som  her  kunde  nyde  alle 
Livets  Goder  —  undtagen  netop  Friheden. 

Den  sydlige  Forstad  Karkh  (paa  den  vestlige  Side  af  Floden) 
var  det  egentlige  Handels-  og  Haandværker-Kvarter.  Her  var 
Verdensbyens  Nerve,  her  udfoldede  sig  et  livligt  og  broget  Folke¬ 
liv.  I  Karkh  var  Klædehandlernes  og  Oliehandlernes  Markeder, 
Frugttorvet,  Slavemarkedet  og  en  Mængde  Møller.  Her  var  Slag¬ 
ternes,  Kobbersmedenes  og  Sæbesydernes  Kvarter  og  Boghand¬ 
lernes  Boder.  Hver.  Erhvervsgren  havde  sin  særlige  Gade.  Til 
denne  folkerige  Bydel  har  Harun-ar-Raschid  vel  med  Forkær¬ 
lighed  søgt  hen,  naar  han  foretog  sine  berømte  Nattevandringer, 
forklædt  som  Købmand  eller  Dervish.  Thi  ogsaa  Dervisher  og 
andre  hellige  Mænd  færdedes  her  for  at  minde  de  travle  Sind 
om  de  Pligter,  som  Profeten  havde  paalagt  Menneskene.  Ogsaa 
et  stort  Hospital  fandtes  i  Karkh,  og  her  var  det,  at  Lægen 
Ar-Razi,  kendt  i  Evropa  under  Navnet  Rhazes,  holdt  sine  kli¬ 
niske  Forelæsninger. 

Ogsaa  i  andre  Dele  af  Byen  rørte  Handelslivet  sig,  saa- 
ledes  i  det  nordvestlige  Harbijah-Kvarter,  der  oprindelig  var 
befolket  med  Abbaside-Kalifernes  persiske  Tilhængere,  og  som 
længe  vedblev  at  være  den  egentlig  persiske  Bydel.  Her  laa  „den 
syriske  Ports  Torv"  nær  ved  Fængslet  og  Vajsenhuset,  og  „de 

fire  Markeder"  var  et  mægtigt  Oplagssted  for  Varer  fra  alle 
Orientens  Egne  og  omgivet  med  hele  Gader  af  Pakhuse.  Lidt 
sydligere,  hvor  den  store  og  den  lille  Sarat-Kanal  stødte  sam¬ 
men,  laa  den  saakaldte  „Patricierens  Mølle",  der  skal  have  haft 
100  Møllestene  og  —  efter  de  vel  nok  noget  overdrevne  Beret¬ 
ninger  —  have  produceret  Mel  for  100  Millioner  Dirhem  (ca. 
72  Miil.  Kroner)  om  Aaret. 

Trafikken  gik  for  sig  til  Lands  ad  de  ældgamle  Karavanveje 
og  til  Søs  ad  Tigris  og  de  bredere  Kanaler.  Langs  begge  Flo¬ 
dens  Bredder  strakte  sig  Havne  og  Kajer  i  en  lang  Række,  og 
det  var  en  imponerende  Flaade  af  alle  Slags  Fartøjer,  der  laa 
til  Ankers  her,  lige  fra  gammelassyriske  Flaader  af  luftfyldte 
Lædersække  og  kinesiske  Djunker  til  prægtige  Gondoler  og 
Lystyachter,  der  straalede  af  Guld  og  Farver.  Købmandsskibene 
bragte  Krydderier  fra  Arabien,  Sandel,  Teak  og  Ibenholt  fra 
Indien,  Silke  og  Porcelæn  fra  Kina,  Pelsværk  fra  Rusland  og 
Slaver  fra  Afrika.  Tre  Baadebroer  førte  over  Tigris.  Den  mid¬ 
terste  var  Hovedbroen;  den  førte  fra  Kliuld- Paladset  over  til 
Handelskvarteret  i  det  østlige  Bagdad.  Ved  dens  søndre  Ende 
(paa  Flodens  højre  Bred)  laa  Brovæsenets  og  Politimesterens 
Kontorer,  ved  den  nordre  Ende  fandtes  „Kuppelporten",  hvor 
Hofpoeterne  paa  Harun-ar-Raschids  Tid  havde  deres  Forsam¬ 
lingssted,  og  flere  mindre  Paladser.  Broen  fortsatte  sig  her  i 
Khorasanvejen,  Østbagdads  store  Færdselsaare,  langs  hvilken  det 
ene  Magasin  rejste  sig  ved  Siden  af  det  andet.  En  Ildebrand  i 
Aaret  905  ødelagde  mer  end  hundrede  Boder  nær  ved  Broen. 

Det  Billede  af  Verdensstadens  Udseende  og  vekslende  Skæbne, 
som  de  arabiske  Topografer  og  Historieskrivere  har  udkastet, 
gør  de  arabiske  Eventyrfortællere  levende  for  os.  Af  Tusind 
og  én  Nat  kan  man  udskille  en  hel  stor  Gruppe  af  Bagdader- 
Noveller,  som  paa  den  anskueligste  Maade  skildrer  Byens  intime 
Dagligliv.  I  Indledningen  til  Søfareren  Sindbads  Rejser  stifter  vi 
saaledes  Bekendtskab  med  en  Bagdader- Lastdragers  besværlige 
Lod.  Historien  om  de  fem  Kvinder  fører  en  anden  Lastdrager¬ 
type  paa  Scenen,  den  lystige,  veltalende  og  poetiske  Daglejer,  som 
takket  være  sine  gode  Talegaver  faar  Lov  til  med  Søstrene  og  de 
senere  tilkomne,  ubekendte  Gæster  at  dele  det  yppige  Maaltid,  hvis 
Ingredienser  han  møjsommeligt  har  maattet  samle  hos  de  forskel¬ 
lige  Handlende  og  slæbe  paa  sin  Ryg  til  de  gæstfrie  Damers  Hus. 

Flere  af  Tusind  og  én  Nats  Fortællinger  er  Købmandshisto¬ 
rier.  Der  er  en  pittoresk  Realisme  over  saadanne  Noveller  som 
den,  der  fortælles  af  Sultanen  af  Kaschgars  Leverandør  (i  Hi¬ 
storien  om  Pukkelryggen)  eller  Fortællingerne  om  Schems-en- 
nahar,  om  Elskovsslaven  Ghanim,  om  Ala-ed-din  Abusch-Scha- 
mat,  om  Ali  Khodja  o.s.v.  Vi  sér,  hvorledes  der  købes  og  sæl¬ 
ges  paa  Bazaren,  hvorledes  fornemme  Kvinder  møder  med  deres 
Følge  af  Slavinder  for  at  købe  Klæder  og  Pynt  og  betaler  flot 
med  Guldstykker,  der  vejes  paa  en  Guldvægt;  vi  hører  om, 
hvorledes  Formuer  vindes  og  tabes,  hvorledes  Karavaner  ud¬ 
rustes  til  Handelsrejser,  Varer  føres  fra  et  Land  til  et  andet  for 
at  ombyttes  med  andre,  og  hvorledes  undertiden  et  røverisk 
Overfald  gør  Ende  paa  hele  Herligheden  og  forvandler  den  rige 
Handelsmand  til  en  Tigger.  Her  skildres  Bryllupper  og  Begra¬ 
velser,  huslige  Scener  og  festlige  Sammenkomster,  hvor  de  Gamle 
drøfter  Historier  og  Litteratur,  medens  de  Unge  underholder  sig 
med  Eventyr  og  Rejseoplevelser.  Vil  man  vide,  hvorledes  det 
gik  til  paa  et  Slavemarked  i  Bagdad,  saa  skal  man  læse  Histo¬ 
rien  om  Nureddin  og  den  skønne  Perserinde,  hvor  man  har  det 
fortræffeligste  Situationsbillede  af  Menneskehandelen  paa  Torvet 
og  faar  Mæglernes  markskrigerske  Foredrag  gengivet  med  fono- 
grafisk  Troskab. 

Og  hvor  finder  man  et  fornøjeligere  Galleri  af  orientalske 
Plebejertyper  end  i  Historien  om  Barberen  og  hans  seks  Brødre 
med  dens  Milieu  af  Haandværkere,  Smaahandlere,  Tiggere,  Kob¬ 
lersker,  Tyve  og  Rovmordere  og  med  den  traditionelle  Kadi,  der 
altid  idømmer  netop  den  Mand,  som  ingenting  har  gjort,  Baston- 
nade  og  konfiskerer  hans  Penge  og  Ejendele  til  egen  Fordel! 
Selve  Fortælleren,  den  snakkesalige  Haarskærer  og  Kvaksalver, 
der  tillægger  sig  selv  Navnet  „den  tavse  Mand",  er  skildret 
med  en  Virkelighedstroskab  og  et  Lune,  der  gør  ham  til  en 
klassisk  Figur  i  al  orientalsk  Digtning. 

Fortællinger  som  „De  tre  Æbler"  og  „Den  falske  Kalif"  fører 
Læseren  til  den  idylliske  Tigrisflod,  hvor  Fiskere  og  Baadførere 
tjener  deres  ringe  Dagløn,  og  hvor  ved  Aftenstid  Rigmændenes 
prægtige,  med  Fakler  oplyste  Baade  glider  afsted  paa  Bølgerne, 
hvor  Atmosfæren  i  den  lette  Brise  fyldes  af  Blomsterduften  fra 
Haverne,  og  hvorfra  Breddernes  Kupler  og  Minareter  tegner 
deres  Silhuetter  mod  den  maaneklare  Himmel.  Endelig  indfører 

de  mange  Fortællinger,  i  hvilke  Kalifen  Harun  og  hans  Om¬ 
gangskreds  spiller  Hovedrollen,  os  i  Paladsernes  Pragtsale  og 
Parker  og  i  Haremernes  Allerhelligste. 

Hvad  der  navnlig  fængsler  i  hele  den  orientalske  Kulturver¬ 
den,  som  Tusind  og  én  Nats  Skildringer  aabner  for  os,  er  den 
Fylde  af  almenmenneskelige  Træk,  der  afsløres  for  Læseren 
under  den  specifikt  østerlandske  Kolorit.  Disse  Tusind  og  én 
Nats  Bagdader-Typer  forekommer  os  i  Grunden  mindre  frem¬ 
medartede  end  de  Mennesketyper,  som  evropæiske  Orientrejsende 
beskriver,  fordi  Tusind  og  én  Nat  er  et  Værk  af  Østerlændere, 
der  skildrer  deres  eget,  medens  Evropæeme  først  med  Besvær 
skal  indstille  deres  Jeg  efter  en  fremmed  Idéverden  og  aflægge 
deres  Race-Ideosynkrasier  for  overhovedet  at  kunne  komme  i 
Kontakt  med  Orienten.  Hvor  forskellige  er  ikke  f.  Eks.  Tusind 
og  én  Nats  Kvindeskikkelser  fra  de  gængse  Forestillinger  om 
orientalske  Kvinder!  De  er  virkelige  Mennesker,  der  inden  for 
de  Grænser,  som  Haremet  og  Sløret  trækker,  bevæger  sig  ret 
frit  og  ofte  viser,  at  de  har  en  Vilje;  de  er  ikke  disse  pyntede 
Legetøjsgenstande,  som  en  stereotyp  Opfattelse  har  gjort  de  isla- 
mitiske  Folk  til.  En  Kvinde,  der  overrasker  sin  Ægtefælle  i  en 
Slavindes  Arme,  sværger  paa,  at  hun  til  Gengæld  vil  hengive 
sig  til  en  Mand  af  den  laveste  Folkeklasse,  og  drager  tre  Dage 
i  Træk  med  sit  Følge  rundt  i  Byen  for  at  finde  en  rigtig  elendig 
og  smudsig  Lazzaron,  som  hun  kan  tage  med  sig  hjem.  En  anden, 
El-Hasan  ibn  Sahls  Datter,  lader  natlige  Vejfarende  trække  op 
til  sig  i  en  Kurv  for  at  tilbringe  Natten  med  dem  i  forfinet, 
litterær  og  musikalsk  Selskabelighed.  Den  stolte  Barmakidedatter 
Sejdatu-dunja  har  selv  Raadighed  over  sin  Haand  og  sine  Mid¬ 
ler  og  ægter  Juveleren  Muhammed  Ali  uden  at  spørge  nogen 
til  Raads.  Saadanne  Eksempler  kan  hentes  i  Mængde  fra  Tusind 
og  én  Nat. 

Nutidens  forarmede  Orient  kan  ikke  give  os  nogen  Fore¬ 
stilling  om  den  æventyrlige  Pragtudfoldelse  i  Kalifstadens  Pa¬ 
ladser.  Gennem  Porte,  der  var  saa  høje  og  brede,  at  en  Mand 
kunde  ride  igennem  dem  paa  sin  Kamel,  og  hvis  Fløje  ofte  var 
af  Ibenholt  eller  andet  kostbart  Træ  og  beslaaede  med  Guld¬ 
blik,  kom  man  ind  i  de  med  Marmor-  eller  Mosaikgulve  udsty¬ 
rede  Gaardsrum,  hvor  Vandspring,  der  vældede  frem  af  Guld¬ 
løvers  Gab,  plaskede  i  Marmorkummer,  og  derfra  ind  i  rumme- 

lige  Haller  med  hvide  Vægge  og  farvespillende  Lofter,  udskaame 
i  et  sindrigt  Fletværk  af  Stalaktit-Ornamenter.  Tæpper  fandtes 
overalt,  foran  Døre  og  Vinduer,  langs  Væggene  og  paa  Gulvene, 
kostbare  Silke-  og  Brokadestæpper  med  dekorative  Arabeske- 
Mønstre  og  stiliserede  kufiske  Inskriptioner,  indvævede  med 
Guldtraad.  Møblerne  var  kun  faa  og  bestod  mest  af  Divaner  af 
Marmor  eller  fint  guldindlagt  Træ,  bedækkede  med  bløde  Puder 
og  Brokadestæpper.  Ellers  var  Salene  prydede  med  kostbare  kine¬ 
siske  Vaser,  ciselerede  Sølv-Røgelsebækkener,  fra  hvilke  ulmende 
Aloe  og  Sandeltræ  udsendte  aromatiske  Røgskyer,  og  i  Hjør¬ 
nerne  stod  Guld-  eller  Sølvkandelabre  med  mægtige  Vokskerter. 

I  disse  Haller  færdedes  Fyrster  og  høje  Rigsembedsmænd  i 
halvt  arabiske,  halvt  persiske  Dragter  i  grelle  Farver,  med  Svær¬ 
det  hængende  i  det  guldsmykkede  Livbælte,  og  Kvinder,  klædte 
i  Silke  og  guldstukne  Stoffer  med  Slør  og  Slæb,  med  juvelpry¬ 
dede  Bælter,  Hovedtøj  og  Tøfler,  med  Diademer  og  Pandebaand, 
besatte  med  Rubiner  og  Smaragder,  med  Perlehalsbaand  og  gyldne, 
ædelstensmykkede  Finger-  og  Fodringe  og  Armbaand.  Hamn¬ 
ar-  Raschids  Gemalinde  Zobeide  fremstilles  i  Tusind  og  én  Nat, 
skridende  frem,  støttet  paa  to  Slavinder,  da  hun  næppe  kan  be¬ 
væge  sig  paa  Grund  af  sine  Smykkers  Vægt.  Abbasidekalifernes 
Embedsdragt  var  sort  og  tillod  —  i  hvert  Fald  i  den  ældre  Tid 
—  kun  enkle  Prydelser,  Sølvbeslag  paa  Bæltet,  Sværdgehænget 
og,  naar  Kalifen  færdedes  til  Hest,  tillige  paa  Seletøjet 

Paladshaverne  dyrkedes  med  megen  Kunst.  Kalifen  Kahir 
lod  en  Have  af  en  Djaribs  Størrelse  (V*  Acre)  beplante  med 
Orangetræer  af  forskellige  fra  Indien  stammende  Sorter,  der  blev 
bragt  did  fra  Basra  og  Oman;  og  idet  deres  Grene  blev  slyn¬ 
gede  ind  i  hinanden,  dannede  de  ligesom  et  helt  Tag,  hvor  gule 
og  røde  Frugter  sad  som  Stjerner.  Rundt  omkring  imellem  Træ¬ 
erne  var  der  plantet  Buske  med  duftende  Blomster,  og  imellem 
Træerne  flagrede  mange  Slags  Fugle  omkring,  Duer,  Solsorter 
og  Papegøjer,  som  var  hentede  fra  fjerne  Egne.  Her  plejede 
den  vinkære  Kalif  at  holde  sine  Drikkegilder. 

Den  største  Pragtudfoldelse  fandt  Sted,  naar  der  indtraf  frem¬ 
mede  Gesandter,  som  det  gjaldt  om  at  imponere.  I  Aaret  917 
kom  der  et  Gesandtskab  fra  Kejser  Konstantin  Porphyrogenetos. 
Det  førtes  fra  det  nordlige  Øst-Bagdad  ad  Hovedgaden  fra 
Schammasijah-Porten  gennem  Mukharrim  til  „Kronens  Palads *• 

imellem  en  dobbelt  Række  af  Soldater,  der  stod  opstillede  paa 
hele  denne  lange  Strækning.  Gesandterne  blev  vist  rundt  i  det 
store  Palads-Kompleks,  der  bestod  af  ikke  mindre  end  23  sær¬ 
skilte  Slotsbygninger.  Paa  højre  Side  af  Ridehusets  Marmor- 
Søjlehal  stod  500  Hopper  i  Rækker,  med  Sadler  af  Guld  eller 
Sølv,  og  paa  venstre  Side  stod  lige  saa  mange  Hopper  med 
Brokades-Saddeltæpper  og  lange  Hovedbedækninger,  og  hver 
Hoppe  holdtes  af  en  Rideknægt  i  en  prægtig  Uniform.  Gennem 
flere  Korridorer  og  Haller  førtes  de  Fremmede  ind  i  Vilddyr- 
Parken,  som  i  Righoldighed  synes  at  kunne  have  taalt  Sammen¬ 
ligning  med  en  moderne  zoologisk  Have.  Her  var  særskilte 
Huse  for  de  forskellige  Arter  af  vilde  Dyr,  bl.  a.  et  Elefanthus, 
der  rummede  fire  med  Silkebrokade  smykkede  Elefanter.  I  en 
anden  Slotsbygning  fandtes  100  Løver,  50  paa  højre  og  50  paa 
venstre  Side;  en  Vogter  holdt  hvert  af  Dyrene  i  en  Jæmlænke, 
som  var  spændt  om  dets  Hals.  Heller  ikke  savnedes  Giraffer 
og  Jagtleoparder. 

*  * 

♦ 

I  Mesopotamiens  Befolkning,  som  i  Middelalderen  krystalli¬ 
serede  sig  i  Bagdad,  ligesom  den  i  Oldtiden  havde  krystalliseret 
sig  i  Babylon  og  Ktesifon,  bestod  mange  forskellige  Racer  Side 
om  Side.  Og  som  Befolkningen  var  heterogen  i  Henseende  til 
Afstamning,  var  den  det  ogsaa  med  Hensyn  til  Religion.  De 
Kristne  —  syriske  Nestorianere  og  Jakobitere  —  var  talrigt  re¬ 
præsenterede  i  Bagdad  og  levede  her  under  ret  liberale  For¬ 
hold,  selv  om  Bestemmelserne  om,  at  de  i  Klædedragt  skulde 
adskille  sig  fra  de  Rettroende,  fra  Tid  til  anden  indskærpedes. 
Vinhandel,  Lægekunst  og  Vekselforretning  synes  at  have  været 
deres  vigtigste  Beskæftigelser.  Schammasijah- Kvarteret,  Byens 
nordøstlige  Hjørne,  var  oprindelig  et  kristent  Kvarter.  Her  havde 
Harun-ar-Raschid  i  Aaret  780  anbragt  hele  Befolkningen  fra  en 
erobret  By  ved  den  armeniske  Grænse,  og  dens  Kirker  og 
Klostre  indtog  betydelige  Arealer.  Den  nestorianske  Kirkes  Over¬ 
hoved,  den  saakaldte  Katholikos,  boede  i  denne  Bydel.  løvrigt 
havde  de  Kristne  ogsaa  Klostre  baade  i  Karkh  og  i  andre  Dele 
af  Bagdad.  Berømt  var  navnlig  Jomfruernes  Kloster"  ved  den 
nedre  Havn,  hvor  Bagdads  kristne  Indbyggere  plejede  at  samles 
til  Communion  efter  den  „lille  Faste",  som  ogsaa  kaldtes  Jom- 

fruernes  Faste“.  Jakobiteme,  der  var  mindre  talrige  end  Nesto- 
rianerne,  havde  deres  egen  Kirke  i  Nærheden  af  den  nestori- 
anske  Hovedkirke  i  Schammasijah. 

Ogsaa  Jøderne  spillede  en  stor  Rolle,  ogsaa  for  dem  var 
Bagdad  i  den  ældre  Middelalder  det  aandelige  Midtpunkt  Den 
særdeles  talrige  Jødemenighed ‘)  stammede  vel  for  største  Delen 
direkte  ned  fra  de  Jøder,  der  var  forblevne  i  den  „babyloniske 
Landflygtighed".  I  Slutningen  af  det  12.  Aarhundrede  havde  Jø¬ 
derne  i  Karkh  og  andre  Dele  af  Staden  28  Synagoger,  og  deres 
Hovedtempel  var  smykket  med  Marmor,  Guld  og  Sølv.  Deres 
Overhoved,  der  endnu  kaldtes  „Fangenskabets  Fyrste",  var  en 
meget  mægtig  Mand.  Han  mødte  til  Audiens  hos  Kalifen  med 
et  stort  Følge,  og  alle,  ogsaa  Muhammedanerne,  maatte  rejse  sig, 
naar  han  kom  forbi.  Han  havde  store  Godser  i  Mesopotamien 
og  hævede  Afgifter  af  jødiske  Herberger  og  Markeder. 

Under  mindre  gunstige  Kaar  levede  de  andre  fremmede  Re¬ 
ligioner.  Zarathustras  Tilhængere  var  taalte.  En  stor  Del  af  Bag- 
dads  Persere  har  sikkert  i  den  ældre  Periode  hørt  til  dem.  Den 
i  religiøs  Henseende  tolerante  Kalif  Mamun,  Harun-ar-Raschids 
yngre  Søn,  gav  ogsaa  fremragende  zarathustriske  Teologer  Ad¬ 
gang  til  sine  tvangfri  Tirsdagsdiskussioner,  og  ved  hans  Hof 
disputerede  den  zarathustriske  Overmobed  (Ypperstepræst)  med 
Kætteren  Abalisch.  Men  skønt  Zarathustrismen  havde  en  litterær 
Renæssance  i  det  niende  Aarhundrede  i  Sammenhæng  med  hele 
det  i  Bagdad  koncentrerede,  rige  aandelige  Liv,  var  dette  Tros¬ 
samfund  dog  numerisk  set  i  rivende  Tilbagegang. 

Sabierne  eller  Hårranierne,  hos  hvem  det  gammelbabyloniske 
Hedenskab  havde  forplantet  sig  gennem  Aarhundrederne,  og  hvis 
sidste  Rest  er  vore  Dages  Jezidier,  havde  forstaaet  ved  at  assi¬ 
milere  en  Del  af  deres  Trossætninger  og  Myter  med  muhamme¬ 
danske  Lærdomme  at  undgaa  det  Anatema,  som  efter  Koranen 
hvilede  paa  alle  ikke-„skriftbesiddende“  Religionsbekendere,  og 
havde  Menigheder  i  selve  Bagdad.  Derimod  blev  Manikæerne 
jævnlig  forfulgte,  og  under  Harun-ar-Raschid  blev  der  endog 
indsat  en  særlig  Inkvisitor  for  at  opspore  dem.  Alligevel  talte  de 
ikke  faa  hemmelige  Tilhængere  i  Bagdad,  og  selv  Barmakideme 
var  mistænkte  for  at  hælde  til  deres  Lære. 

r)  Endnu  i  vore  Dage  er  omtrent  en  Fjerdedel  af  Bagdads  Befolkning,  ca.  40,000, 
Jøder.  Af  Kristne  findes  der  nu  8 — 9000  i  Bagdad. 

Blandt  de  forskellige  Retninger  inden  for  Islam  stod  den 
asketiske  Sufisme  i  høj  Kurs,  og  de  store  sufiske  Vismænd  og 
Lærere  var  Genstand  for  den  største  Ærefrygt,  navnlig  i  de 
brede  Lag,  og  vandt  Helgenglorien  efter  deres  Død.  Af  Bagdads 
fire  Skytshelgener  havde  de  tre  deres  Gravsteder  samlede  i  den 
nordlige  Ende  af  Byen.  Det  var  de  berømte  Asketer  Ibn  Han¬ 
bal,  Bischr-al-Hafi,  kaldet  „Barfod",  og  den  Traditionslærde  Man¬ 
sur  ibn  Ammar,  der  alle  var  døde  i  Midten  af  det  niende  Aar- 
hundrede  e.  Kr.  Deres  Grave  var  Genstand  for  den  største  Ve¬ 
neration  og  besøgtes  hyppigt  af  de  fromme.  Den  fjerde  af  Byens 
Skytshelgener,  Maruf  fra  Karkh,  Harun-ar-Raschids  Samtidige,  var 
dog  den  mest  folkeyndede  af  dem  alle  og  har  til  alle  Tider 
været  nævnt  blandt  de  første  i  Sufismens  Annaler.  Hans  Moske 
fandtes  i  Karkh,  der  hvor  Landevejen  til  Basra  begyndte. 

Schiiterne  havde  deres  største  Helligdomme  i  Bagdads  Nord¬ 
kant,  de  saakaldte  Kazimain-Sanctuarier,  hvor  to  berømte  Ima¬ 
mer  var  begravede.  Desuden  havde  de  en  stor  Moske  i  den 
vestlige  Forstad  Baratha  paa  det  Sted,  hvor  den  af  Schiiterne 
forgudede  Kalif  Ali  en  Gang  havde  holdt  Bøn  under  et  Felttog. 
Schiiterne  blev  imidlertid  fra  Tid  til  anden  forfulgte  som  Kættere, 
og  under  Kalifen  Muktadir  blev  Moskeen  i  Baratha  ødelagt  af 
de  Ortodokse. 

De  dannede  Kredse  i  Hovedstaden  hældede  for  det  meste 
til  Mutazilismens  rationalistiske  Lære  med  dens  rent  aandelige 
Gudsbegreb  og  dens  Hævdelse  af  den  frie  Vilje.  I  visse  Perioder 
var  denne  Lære  ogsaa  Moderetning  ved  selve  KalifhofFet,  og 
navnlig  spillede  den  en  stor  Rolle  i  Bagdads  litterære  Saloner, 
hvor  teologiske  og  filosofiske  Problemer  debatteredes  under  ret 
frie  Former.  Dens  Forkæmpere  havde  laant  Dialektikkens  Vaaben 
af  den  græske  Filosofi,  som  netop  i  Bagdadkalifatets  ældre  Pe¬ 
riode  blev  bekendt  gennem  arabiske  Oversættelser  og  gav  Stødet 
til  Uddannelsen  af  den  islamitiske  Filosofi.  Store  Tænkere  som 
Al-Kindi  og  Al-Farabi  førte  Aanden  ind  paa  friere  Baner  sam¬ 
tidig  med,  at  Bagdads  Højskoler,  Biblioteker  og  Observatorier 
vidnede  om  den  stærke  videnskabelige  Interesse,  der  rørte  sig 
i  Islams  Centrum. 

Og  ved  Kalifhoffet  udfoldede  den  arabiske  Digtning  sine  præg¬ 
tigste  Blomster.  Var  end  den  gamle  Beduintids  umiddelbare  Frisk¬ 
hed  borte,  saa  savnede  Poesien  dog  ikke  en  vis  lidenskabelig 

Glød  trods  sin  persiske  Elegance.  Ofte  var  disse  Skønaander 
smittede  af  det  mondæne  Fritænkeri  eller  af  forskelligartet  Kæt¬ 
teri.  Den  blinde,  persiskfødte  Baschar  ibn  Burd,  der  havde 
været  Medlem  af  en  filosofisk  Salon  i  Basra,  og  som  siden  blev 
Hofdigter  hos  Haruns  Fader  Mahdi,  vovede  paa  Vers  at  for¬ 
herlige  Zarathustriemes  hellige  Ild. 

Dristigere  endnu  var  Haruns  Hofdigter,  den  ligeledes  fra  en 
persisk  Rod  udsprungne  Abn  Nuvas,  Livsnydelsens  frejdige  San¬ 
ger.  Naar  han  ikke  brugte  sin  Pen  til  panegyriske  Udgydelser 
eller  bidende  Spottedigte,  var  Vinen,  Kærligheden  og  den  for- 
aarsfriske  Natur  hans  stadige  Emner.  Der  er  hos  ham  en  svul¬ 
mende  Livslyst,  en  tøjlesløs,  endog  pervers  Vellyst,  en  over¬ 
modig  Trods  mod  Islam,  mod  Scheikheme,  mod  Profeten  og 
mod  Gud  selv,  en  Blanding  af  skælmsk  Naivitet  og  sarkastisk 
Verve,  som  bl.  a.  kommer  frem,  naar  han  taler  om  Naadebe- 
grebet. 

Ahmed1)!  Du,  til  hvem  man  slaar  sin  Lid, 

Hvis  Trøst  man  søger  i  Fortræd  og  Sorg, 

Rejs  Dig,  Herre,  bryd  dig  ikke  om 

Den  gamle  Voldsmand  i  sin  Himmelborg, 


Synd  og  synd  atter,  saa  længe  Du  kan, 

Din  Herre  er  naadig  og  mild. 

Naar  i  Dommedagsstunden  Du  ser, 

Hvor  Kongen  er  venlig  og  gild, 

Da  skal  Du  angre  de  Lyster,  Du  skyed 
Af  Frygt  for  Helvedes  Ild. 

Abu  Nuvas  passede  til  sin  Tid  og  sine  Omgivelser,  til  Harun 
og  Barmakiderne,  hele  dette  Hof,  der  trods  et  vist  Bigotteri  i 
Virkeligheden  nærmest  var  ateistisk,  ikke  af  filosofisk  Reflek¬ 
sion,  men  fordi  enhver  Religion  vilde  være  en  Hemsko  paa 
dets  sanselige  Drifter.  Harun  var  en  kunstnerisk  begavet  Natur, 
men  Vellyst,  Drik  og  Udsvævelser  var  saa  at  sige  det  eneste, 
der  fyldte  hans  Liv.  Til  Gengæld  søgte  han  ganske  vist  ligesom 
Ludvig  XV  ved  en  ydre  Devotion  at  gøre  Bod  for  sine  Synder. 

Musiken  stod  i  ikke  mindre  Yndest  i  Khuld- Paladset  end 
Digtningen,  og  Sangeren  Ibrahim  kappedes  med  Abu  Nuvas  i 
Berømmelse.  Naar  Ibrahim  sang,  og  hans  Svoger  Zulzul  slog 
Citerens  Strenge  dertil,  hensattes  alle  Tilhørerne  i  Henrykkelse. 

*)  Et  af  Profeten  Muhammeds  mange  Navne. 

Ibrahim  fortæller  selv,  hvorledes  han  en  Gang  var  i  Færd  med 
paa  Kalifens  Befaling  at  foredrage  en  Sang  til  Lutens  Toner,  da 
Politimesteren  Masrur  i  det  samme  traadte  ind  og  tilhviskede 
Kalifen  en  Meddelelse  om  nye  Uroligheder  af  Alideme,  det  legi- 
timistiske  Parti,  der  stræbte  efter  at  bringe  Kalifen  Alis  Efter¬ 
kommere  paa  Kaliftronen.  Harun  bliver  rasende  forbitret,  hans 
Halsaarer  svulmer  op,  og  hans  Øjne  bliver  blodunderløbne,  og 
han  sværger  paa,  at  han  vil  lade  Aliderne  dræbe.  Sangeren  svæ¬ 
ver  i  frygtelig  Dødsangst,  da  Kalifens  onde  Lune  let  kan  have 
slemme  Følger  for  dem,  der  tilfældigvis  er  i  hans  Nærhed.  Han 
griber  Luten  og  foredrager  med  det  Mesterskab,  som  han  alene 
raader  over,  en  Sang  til  Kvindens  og  Vinens  Pris.  Da  han  er 
færdig,  tømmer  Harun  tre  Bægre  efter  hverandre,  derpaa  atter 
tre.  Han  befaler  Ibrahim  at  gentage  Sangen,  medens  han  drikker 
endnu  fire  Bægre  ud  til  Bunden,  og  vakler  saa  halvt  beruset  til 
de  indre  Gemakker,  idet  han  giver  Befaling  til,  at  man  skal 
bringe  100,000  Dirhem  (ca.  70,000  Kroner)  til  Sangerens  Hjem. 

Som  Digter  havde  Abu  Nuvas  en  Medbejler  i  Abul-Atahija, 
som  efter  i  elegiske  Vers  at  have  besunget  sin  ulykkelige  Kær¬ 
lighed  til  Slavinden  Otba  blev  en  ærværdig  Asket  og  søgte  et 
nyt  Virkefelt  for  sin  Muse.  Melankolsk  Verdensforsagelse  og  en 
mild,  almenmenneskelig  Moral  præger  hans  senere  Digtning.  Men 
ogsaa  han  var  alt  andet  end  ortodoks.  Det  siges  i  hvert  Fald 
om  ham,  at  han  nægtede  Opstandelsen. 

Senere  fortsættes  Traditionen  fra  Abu  Nuvas  af  en  Prins  af 
Kalifhuset,  Mutazz,  der  tillige  var  Filolog  og  Forfatter  af  det 
første  større  arabiske  Værk  om  Poetik,  og  som  i  Aaret  908 
blev  Kalif  —  men  kun  for  én  Dag  —  under  Navnet  Murtadi. 
Derimod  fik  Abul-Atahija  en  langt  større  Efterfølger  i  den  filo- 
sofisk-pessimistiske  Fritænker-Digter  Abul-Ala  el-Maarri,  som 
hørte  hjemme  i  Syrien,  men  som  for  sine  Studiers  Skyld  opholdt 
sig  i  længere  Tid  i  Bagdad  og  var  Stamgæst  hos  Overbibliote¬ 
karen  ved  Bagdads  store  Bibliotek,  der  holdt  Salon  hver  Fredag. 

Efterhaanden  fik  Islam  rundt  omkring,  i  Persien,  Ægypten  og 
Spanien,  andre  Kulturcentrer,  som  tog  noget  af  den  gamle  Glans 
fra  Bagdad.  Samtidig  forrykkedes  Bagdads  Tyngdepunkt.  I  det 
10 — 11  Aarhundrede,  medens  de  persiske  Bujider  som  Kalifens 
Majordomus’er  var  i  Besiddelse  af  den  verdslige  Magt,  skød 
Byen  sig  længere  frem  mod  Syd  paa  den  østlige  Tigrisbred. 

Her  opstod  der  omkring  Mutadids  og  Muktafis  Paladskomplek¬ 
ser  et  helt  nyt  Kvarter  med  nye  Moskeer,  Mausoleer,  Hospita¬ 
ler,  Kollegier  og  Markeder.  Fra  Midten  af  det  11.  Aarhundrede 
var  Magten  i  Hænderne  paa  Seldjuks  Efterkommere,  og  paa  den 
Tid  var  det,  at  den  store  Minister  Nizam-el-mulk  lod  opføre 
Nizamijah-Universitetet,  som  fostrede  mange  store  Mænd  og 
blev  den  berømteste  Højskole  i  hele  den  muhamedanske  Orient. 
Blandt  dets  første  Lærere  var  den  islamitiske  Skolastiks  Fuld¬ 
ender  Ghazali.  Det  nye  Bagdad  havde  ialt  30  Højskoler,  og 
deraf  var  Nizamijah,  som  laa  længst  mod  Syd  ved  Flodbredden, 
den  største  og  prægtigste.  Dens  Indkomster,  der  beroede  paa 
Jordegodser,  strakte  rigeligt  til  til  at  lønne  Lærerne,  vedligeholde 
Bygningerne  og  understøtte  de  fattige  Studenter  med  Stipendier. 

Dette  Ny-Bagdad  tillige  med  et  lille  Stykke  af  den  lige  over¬ 
for  paa  den  vestlige  Bred  liggende  Bydel  er  blevet  til  det  mo¬ 
derne  Bagdad.  Det  øvrige  var  allerede  faldet  i  Ruiner,  inden 
Mongolerfyrsten  Hulagu  i  Aaret  1258  erobrede,  plyndrede  og 
ødelagde  Byen,  slagtede  de  fleste  af  Indbyggerne  og  gjorde  Ende 
paa  Bagdad- Kalifatet.  Efter  denne  Tid  var  det  forbi  med  det 
middelalderlige  Bagdads  Glans.  Kun  faa  Minder  er  nu  tilbage 
fra  Storhedstiden:  Nogle  Ruiner  af  Nizamijah-Universitetet  og 
en  af  Ny-Bagdads  større  Moskeer  samt  Marufs  og  de  andre 
store  Helgeners  Grave  og  et  Mausoleum,  der  efter  Beretningen 
er  rejst  over  Zobeide,  Harun-ar-Raschids  Gemalinde. 

Arthur  Christensen 

Nationalscenen  staar  nu  ved  Slutningen  af  den  femaarige  Peri¬ 
ode,  der  blev  overladt  Teatret  for  at  prøve  Betingelserne  for  Kunstens 
Udøvelse  og  Ønskeligheden  af  eventuelle  Forandringer.  I  den  Anled¬ 
ning  har  Direktionen  udsendt  en  Erklæring,  der  næsten  udelukkende 
drøfter  Skuespillets  Misére  og  stærkt  fremhæver,  at  det  umulig  kan 
naa  sin  fulde  Udvikling,  naar  det  skal  leve  under  Tag  med  saa  for¬ 
dringsfuld  en  Kunstart  som  Operaen.  Da  det  er  den  almindelige  Op¬ 
fattelse,  at  Teaterledelsen  med  skyldig  Hensyntagen  til  Skuespillets 
allerede  i  det  kvantitive  stærkt  dominerende  Stilling  er  forpligtet  til 
med  vaagen  Ansvarsfølelse  at  værne  om  Nationens  Opera,  har  det 
vakt  megen  Opsigt,  at  Direktør  Christiansen  ligesom  prøver  at  skyde 
Operaen  fra  sig  og  endogsaa  antyder,  at  denne  Kunstart  egentlig  ikke 
trænger  til  nogen  kunstnerisk  Formynder,  men  maaske  egnede  sig 
allerbedst  til  Udnyttelse  af  et  privat  Selskab  eventuelt  med  Tilskud 
fra  Staten.  Dette  originale  Standpunkt  er  blevet  stærkt  diskuteret  og 
skarpt  bedømt,  men  mest  af  Mænd,  hvis  Interesse  i  første  Række 
gælder  Skuespillet,  og  paa  udenforstaaende  har  det  virket  deprime¬ 
rende,  at  vor  Musikverden  ikke  for  en  Gangs  Skyld  kunde  samle  sig 
til  et  Skrig  af  Indignation  over,  at  den  Opera,  der  er  Teatret  betroet, 
fra  Direktionens  Side  væsentlig  synes  at  blive  betragtet  fra  merkan¬ 
tile  Synspunkter.  Al  den  rige  Kunst,  som  Opera  og  Syngespil  (for  slet 
ikke  at  tale  om  Kapellets  selvstændige  Betydning)  i  over  et  Aarhun- 
drede  har  tilført  dansk  Aandsliv,  balancerer  aabenbart  ikke  med  den 
tilfældige  Omstændighed,  at  et  Par  tyske  Sangere  har  kunnet  optræde 
paa  Nationalscenen.  Men  selv  om  Musikken  nok  saa  meget  er  et  inter¬ 
nationalt  Omraade,  er  den  en  alt  for  vigtig  Faktor  i  vor  Kultur,  til  at 

Staten  af  Hensyn  til  Skuespillet  kan  unddrage  sig  den  Forpligtelse  at 
opretholde  en  dramatisk  Musikscene,  der  saavidt  muligt  holdes  uden¬ 
for  Forretningslivets  Smarthed.  Dobbelt  besynderligt  virker  Direk¬ 
tionens  Stilling  overfor  Operaen,  naar  man  ser  tilbage  paa  de  Sejre, 
netop  denne  Kunstart  og  dens  fortrinlige  paa  Teatret  selv  uddannede 
Personale  har  vundet  i  den  nu  afsluttede  Periode  til  Trods  for  det 
indskrænkede  Antal  af  Spilleaftener,  der  har  været  den  indrømmet,  og 
til  Trods  for  de  Vanskeligheder,  Hensynet  til  lukrative  Gæstepil  be¬ 
reder  Repertoirets  sunde  Udvikling. 

Men  skønt  Teatret  næsten  betragter  Operaen  som  en  Gøgeunge, 
der  breder  sig  paa  de  legitime  Arvingers  Bekostning,  mener  det  sig 
foreløbig  af  økonomiske  Hensyn  forpligtet  til  at  kæle  for  den  „  inter¬ 
nationale"  Kunst,  fordi  det  formentlig  er  den  alene,  der  kan  tænde  de 
røde  Lygter,  hvis  flatterende  Skær  end  ikke  den  sublimeste  Scene¬ 
kunst  i  Længden  kan  undvære.  De  Beregninger,  der  i  Operaen  ser 
den  eneste  mulige  økonomiske  Basis  for  Kunstarternes  fortsatte  Sam¬ 
virken,  er  imidlertid  blevet  indgaaende  kritiseret  blandt  andet  af  Pro¬ 
fessor  William  Scharling,  og  fra  Teatrets  Side  er  der  i  denne  Sæson 
med  anerkendelsesværdig  Loyalitet  præsteret  Bevis  for,  at  ogsaa  Skue¬ 
spillet  sidder  inde  med  magnetiske  Kræfter.  For  faa  Aar  siden  spillede 
den  gyldne  Komik  i  Jeppe  paa  Bjerget  for  gabende  tomme  Bænke, 
medens  denne  Forestilling  nu  hører  til  Teatrets  mest  efterstræbte 
Festaftener.  Det  samme  gælder  andre  Holbergopførelser,  og  den  raffi¬ 
neret  delikate  Sammensætning  „  Kvinder — Skærmydsler — Harlekins 
Millioner44  virker  lige  saa  lokkende  som  smeltende  Tenortoner.  Ja, 
for  nylig  har  Sommematsdrømmen  i  en  skrækindjagende  Udførelse 
fyldt  Huset  Aften  paa  Aften,  og  selv  Forestillinger,  der  var  saa  langt 
fra  det  fuldkomne  som  Macbeth  og  Johann  Ulfstjerna,  er  blevet  mod¬ 
taget  med  megen  Paaskønnelse.  Det  er  jo  netop  det  mest  iøjnefaldende 
og  det  glædeligste  Resultat  af  Einar  Christiansens  Direktorat,  at  det 
er  lykkedes  ham  atter  at  skaffe  Skuespillet,  hvad  det  en  Tid  lang  helt 
syntes  at  have  mistet  —  et  Publikum.  Selv  om  man  altsaa  indrømmer, 
at  en  særlig  for  det  reciterende  Drama  beregnet  Scene  vilde  være 
meget  ønskelig  —  forudsat  naturligvis,  at  Skuespillet  kan  isoleres, 
uden  at  de  andre  Kunstarter  trues,  synes  der  ikke  at  være  Grund  til 
at  se  med  Pessimisme  paa  Fremtiden,  fordi  der  endnu  i  nogle  Aar 
skal  arbejdes  i  den  overfyldte  Teaterbygning.  At  der  selv  under  de 
bestaaende  Forhold  kan  præsteres  forsvarligt  kunstnerisk  Arbejde  i 
alle  Kunstarter ,  har  Direktionen  garanteret  ved,  trods  Regeringens 

foreløbige  Afvisning  af  Kravet  om  en  Talescene,  at  fortsætte  sin  Le¬ 
delse  af  Teatret. 

Skuespillet  paa  Kongens  Nytorv  har  virkelig  gode  Kort  paa  Haan¬ 
den.  Publikum  har  atter  tilsagt  det  sin  Søgning,  og  Direktionen  ind¬ 
rømmer  det  en  større  Plads  i  sit  Hjerte,  end  den  maaske  strengt  ta¬ 
get  har  Lov  til.  Ja  selv  Personalet,  hvis  Fornyelse,  som  Direktionen 
aabent  erkender,  er  Teatrets  Achilleshæl,  har  i  Fru  Nansen  faaet  en 
Forøgelse,  der  vejer  meget  tungt,  og  inden  for  Teatrets  egen  Ungdom 
har  i  denne  Sæson  navnlig  Hr.  Thorkild  Roose  i  et  omfattende  Re¬ 
pertoire  vist  udpræget  sceniske  Evner  og  en  intellektuel  Kultur,  der 
berettiger  os  til  i  ham  at  haabe  paa  en  bærende  Kraft.  Men  endnu 
maa  man  alt  for  ofte  —  især  hos  de  lyrisk-erotiske  Kunstnere  af  begge 
Køn  —  bittert  savne  enten  Ungdom  eller  Talent  eller,  hvad  værre  er, 
begge  Dele.  Nationalscenen  havde  haft  god  Brug  for  Adam  Poulsens 
temperamentsfulde  Kunst  og  klangfulde  Organ  og  ikke  mindre  for 
Holger  Reenberg,  der  midt  under  Publikums  Forkælelse  og  Udførelsen 
af  et  for  hans  Kunst  farligt  Repertoire  har  bevaret  sin  umiddelbart 
vindende  Teaterpersonlighed,  der  sidder  inde  med  alt  det,  der  ikke 
kan  læres,  og  som  i  Længden  er  det  værdifulde  i  Scenens  Kunst. 
Medens  altsaa  Tilgangen  af  Skuespillere  lader  meget  tilbage  at  ønske, 
og  man  ikke  rigtig  synes  at  kunne  finde  Anvendelse  for  de  nye  (Fru 
Nansen!)  har  Teatret  takket  være  sin  forholdsvis  uafhængige  økono¬ 
miske  Stilling  og  den  Hviletid,  de  andre  Kunstarters  Virksomhed  med¬ 
fører,  den  Fordel  at  kunne  forberede  sine  Forestillinger  med  en  mere 
kunstnerisk  gennemført  Instruktion  end  f.  Eks.  Dagmarteatret,  der  des¬ 
uden  af  Hensyn  til  Abonnementet  tvinges  til  at  forcere  sit  udmær¬ 
kede  Personale  gennem  en  med  aandeløs  Hurtighed  skiftende  Række 
af  anstrengende  Paraderoller.  I  Poul  Nielsen  har  det  kgl.  Teater  fun¬ 
det  en  ny,  energisk  og  interesseret  Instruktør,  og  selv  om  det  er  be¬ 
klageligt  foreløbig  ikke  at  skulle  se  den  dygtige  Skuespiller,  har  man 
allerede  kunnet  glæde  sig  over  hans  betydningsfulde  Virksomhed  i 
det  skjulte  og  maa  under  hans  Ægide  haabe  paa  mange  smukke 
Sejre  for  det  talte  Ord.  En  ganske  særlig  Tak  skylder  Publikum  Te¬ 
atrets  unge  Kostumier,  Maleren  Tetens,  hvis  levende  Sans  for  Farvens 
elementære  Pragt  og  musikalske  Sammenstemning  smykker  en  Teater¬ 
nyhed  paa  Statens  Scene  med  en  coloristisk  Channe,  der  straks  ska¬ 
ber  den  festligste  Stemning.  Selv  kræsne  Kendere  af  Farvens  Musik 
har  ikke  kunnet  tilbageholde  deres  Beundring  for  den  Zahrtmannske 
Harmoni,  der  forgylder  Silkepragten  i  Harlekins  Millioner  eller  de 

henrivende  brune  og  graa  Toner  i  Maskaradens  Hanedans,  og  selv 
over  Sommernatsdrømmens  Rædsler  kastede  Fru  Nansens  blaa  Robe 
et  forsonende  Skær. 

Den  foreliggende  og  snart  afsluttede  Sæsons  Skuespilkunst  har 
maattet  høre  haarde  Ord,  fordi  dens  Arbejde  ikke  var  stort  nok  og 
ikke  var  godt  nok.  Alle  er  enige  om,  at  det  kunstneriske  Tyngdepunkt 
har  ligget  i  det  faste  Repertoire,  men  alene,  at  der  eksisterer  et  fast 
Repertoire,  er  af  den  allerstørste  Betydning  for  Nationens  Skueplads, 
og  det  bliver  ikke  understreget  ofte  og  stærkt  nok,  at  dette  glædelige 
Forhold  næsten  udelukkende  skyldes  den  nuværende  Direktions  utrætte¬ 
lige  Bestræbelser.  Løvens  Part  af  disse  klassiske  Forestillinger  tilhører 
ganske  vist  Olaf  Poulsen,  og  der  er  Grund  til  at  mindes,  hvilken  i 
Sandhed  kongelig  Række  af  Kunstydelser  Teatret  har  tilbudt:  Jeppe 
paa  Bjerget,  Erasmus  Montanus,  Den  politiske  Kandestøber,  Gulddaasen, 
Elverhøj,  Eventyr  paa  Fodrejsen,  Der  var  en  Gang  — ,  Vildanden  og 
Sommernatsdrømmen.  Men  ogsaa  Skuespil,  hvor  Teatrets  første  Kunst¬ 
ner  ikke  medvirker,  har  med  Rette  hævdet  deres  Plads  i  Repertoiret 
f.  Eks.  Gengangere  (Fru  Hennings,  Jerndorff),  Skærmydsler  (Fru  Hen¬ 
nings,  Fru  Wallén)  og  Den  gamle  Præst  (Mantzius,  Knudsen,  Neiien- 
dam).  Under  saadanne  Forhold  fordrer  man  ganske  naturligt  af  den  nye 
Sæson,  at  den  skal  yde  sit  Bidrag  til  Teatrets  kunstneriske  Kapital, 
og  her  maa  det  desværre  indrømmes,  at  Resultatet  hidtil  har  været 
negativt.  Af  Sæsonens  Nyheder  husker  man  enkelte  (ikke  mange)  Rol¬ 
ler,  men  ingen  Forestilling,  man  kunde  ønske  bevaret,  maaske  med 
Undtagelse  af  Otto  Benzons  deminutive  Enakter  „  Forældre “,  ikke  blot 
paa  Grund  af  Mantzius*  skønne  Maske  og  betagende  alvorlige  Spil, 
men  fordi  selve  Stykket  var  komponeret  med  en  grandios  Symmetri  i 
de  faatallige  og  faamælte  Repliker,  der  højnede  det  smukke  Skuespil 
til  det  klassiske.  Medens  „Forældre44  bogstavelig  talt  ikke  fik  Tid  til 
at  erobre  Publikum,  havde  de  andre  Nyopførelser  en  Længde,  der  stod 
i  omvendt  Forhold  til  deres  kunstneriske  Værd.  Nye  Skuespil  af  Lange, 
Bergstrøm  og  Hedberg  faldt  Side  om  Side  med  Shakespeares  udøde¬ 
ligste  Frembringelser,  og  ikke  en  Gang  Goldschmidts  „En  Skavank*4, 
der  som  litterær  Kunst  er  grufuldt,  men  som  Teaterstykke  ganske  be¬ 
hændigt,  blev  nogen  hel  Succes,  trods  Rooses  Gennembrud  som  den 
unge  Aspirant  til  Højesteretsadvokaturen  og  Mantzius’  mesterlige  Ud¬ 
førelse  af  den  vittige  Hovedrolle. 

Men  selv  om  Teatret  kun  har  høstet  ringe  Udbytte  af  Sæsonen, 
har  adskillige  af  dets  Kunstnere  haft  store  og  udviklende  Opgaver,  og 

navnlig  har  Mantzius  udfoldet  en  Alsidighed,  der  yderligere  har  befæ¬ 
stet  hans  høje  Stilling  i  Publikums  Gunst.  Han  har  ikke  nøjedes  med 
at  dyrke  sin  velkendte  Specialitet  i  ældre  anstandsfuldt  komiske  Rol¬ 
ler  som  Sagføreren  i  „En  Skavank"  og  Konsulen  i  „Tunge  Veje",  der 
atter  viste  hans  aldrig  svigtende  Træfsikkerhed  i  Replikkens  Aplomb, 
men  i  den  gamle  Thorvaldsen  (Det  gyldne  Skind)  skabte  han  en  over- 
daadigt  original,  til  de  mindste  Enkeltheder  gennemført  Figur  som  den 
fordrukne  og  despotisk  egoistiske  Billedskærer,  der  vil  huskes,  naar  det 
uhyggelige  Produkt  længst  er  hjemfaldet  til  Glemsel.  Særlig  maatte  man 
beundre  hans  diskrete  Dialekt,  der  virkede  dobbelt  velgørende  i  dette 
Skuespils  barbariske  Kaudervælsk,  der  ikke  bluedes  for  at  føre  selve 
Jasonsceneme  ud  i  den  rene  Farce.  Det  er  imidlertid  næppe  som  Komiker, 
den  utrættelig  arbejdende  Kunstner  har  ydet  sit  bedste,  og  det  er  of¬ 
tere  blevet  fremhævet,  at  han  ligefrem  synes  at  opsøge  Opgaver,  der 
maatte  synes  at  ligge  hans  Naturel  fjæmere.  I  denne  Sæson  har  han 
ikke  mindre  end  tre  Gange  tolket  Æsthetikerens  lyriske  Stemnings¬ 
udbrud,  som  den  gamle  Musiker  i  „Forældre",  som  Herreborg  i  Lan¬ 
ges  „En  Digters  Kærlighed"  og  som  Johann  Ulfstjerna  i  Hedbergs 
Stykke.  Det  sidstnævnte  Skuespil  blev  ganske  vist  ikke  en  Gang  for 
Mantzius  nogen  Sejr,  men  det  var  hans  Gennemførelse  af  den  kom¬ 
plicerede  Figur,  der  bar  den  interessante  Forestilling,  og  den  har  sik¬ 
kert  haft  stor  Betydning  for  Kunstneren  selv.  I  de  to  andre  Stykker 
illuderede  han  fuldkomment,  og  der  er  mange,  for  hvem  Mantzius’ 
Spil  i  Hanrejscenen  i  fjerde  Akt  af  „En  Digters  Kærlighed"  staar  som 
det  mest  betagende  Stykke  Scenekunst  fra  den  sidste  Tid,  dobbelt  be¬ 
undringsværdig,  fordi  Digterens  fintslebne  Kunst  lader  den  smukke 
Scene  balancere  paa  den  farlige  Grænse  mellem  det  ridicule  og  det 
sublime. 

1  „En  Digters  Kærlighed"  havde  man  en  Nydelse,  der  længe  har 
været  savnet  paa  den  kgl.  Scene,  at  se  en  genial  Kunstnerinde  i  sin 
Ungdoms  og  Skønheds  fulde  Glans,  og  skønt  Fru  Nansen  har  spillet 
bedre  og  langt  bedre  Komedie  end  her,  beherskede  hun  Scenen  ved 
sin  fornemme  Fremtræden  og  sit  Sprogs  uopnaaede  Noblesse.  Fru 
Nansen  er  født  til  at  færdes  paa  Teatret.  Selv  hvor  hun  spiller  daarligt 
Komedie  som  i  Sommematsdrømmen,  samler  hun  al  Tilskuerens  Inter¬ 
esse,  og  skønt  hendes  Helena  var  saa  langt  fjærnet  fra  Spindelvæv  og 
Dugdraaber  som  vel  tænkeligt,  følte  man  dog,  at  hun  havde  drømt 
med  Digteren,  hvad  man  umuligt  kunde  mistænke  hendes  medspil¬ 
lende  for.  End  ikke  i  Macbeth  sejrede  hun  helt,  og  man  havde  en 

uhyggelig  Fornemmelse  af,  at  hun  især  blev  beundret  paa  Grund  af 
hendes  Omgivelsers  slette  Spil.  Men  der  var  Øjeblikke,  hvor  man  mær¬ 
kede  den  fødte  Tragøde,  og  de  første  Sceners  plastiske  Adel  frem¬ 
hævede  endnu  stærkere  den  hensynsløst  realistiske  Fremstilling  af 
Morderskens  bloddryppende  Drøm:  Fru  Eckardt  og  Saabye  har  vist 
os  Marmordronningen  i  Antikkens  Skrud,  Fru  Nansen  opgav  al  sin  be¬ 
undrede  plastiske  Majestæt  og  viste  os  en  stakkels  forgræmmet  og  for¬ 
pint  Kvinde  i  sin  Natdragt. 

Fru  Nansens  Genoptræden  paa  Nationalscenen  har  givet  store  Løf¬ 
ter,  og  den  er  indtraadt  paa  et  højst  forønsket  Tidspunkt  netop  nu,  da 
Fru  Hennings  ser  sig  nødsaget  til  at  forlade  sin  Scene.  Det  er  øjen¬ 
synlig  kun  Helbredshensyn,  der  har  ført  Kunstnerinden  til  hendes  be¬ 
klagelige  Beslutning.  Thi  hendes  Kunst  er  uangrebet,  og  i  Karl  Lar¬ 
sens  „Kvinder"  har  hun  føjet  et  nyt  Blad  til  sin  Laurbærkrans.  Fru 
Hennings’  Fremstilling  af  Fruen  paa  39,  der  opbyder  al  sin  flygtende 
Ungdoms  Erotik  forat  indfange  sin  flygtige  Gemal,  udfoldede  en  kvinde¬ 
lig  Charme  i  Stemmeklang  og  Bevægelse,  der  maatte  besejre  alle. 
Den  slanke,  næsten  altfor  ungpigeagtige  Skikkelse  mindede  vemodigt 
om,  at  det  var  Bournonvilles  kæreste  Elev,  der  nu  i  sin  Kunsts  ukue¬ 
lige  Ungdom  og  Ynde  med  et  straalende  Smil  danser  bort  fra  Teatret. 

Det  har  vakt  megen  Forundring,  at  Direktionen,  der  over  for  Natio¬ 
nen  bærer  Ansvaret  for  tre  Kunstarter,  i  sin  Erklæring  ikke  med  et 
Ord  nævner  Balletten,  og  man  er  unægtelig  nysgerrig  efter  at  vide, 
om  ogsaa  Bournonvilles  Kunst  paatænkes  bortforpagtet  til  et  Privat¬ 
selskab.  Denne  Tavshed,  der  betænkelig  nærmer  sig  Grænsen  for  det 
sømmelige,  giver  imidlertid  et  veltalende  Svar  paa  et  Spørgsmaal,  der 
længe  har  beskæftiget  dem,  der  mener,  at  Balletten  i  Øjeblikket  vel 
kvantitativt,  men  saa  vist  ikke  kvalitativt  staar  tilbage  for  Skuespillet 
hverken  i  Repertoire  eller  Personale.  Man  har  gættet  paa,  at  den 
kendelige  Nedgang  i  Ballettens  Arbejde  skyldtes  Hans  Beck,  og  at 
det  omsider  var  lykkedes  at  løbe  den  utrættelige  træt  i  hans  haard- 
nakkede  Arbejde  som  Ballettens  Regenerator.  Men  baade  Balletmeste¬ 
rens  personlige  Optræden  og  den  energiske  Gennemførelse  af  de  Op¬ 
gaver  (to  og  en  halv  i  Tallet),  der  i  syv  Maaneder  er  bievne  ham 
betroede,  har  egentlig  gjort  Direktionens  stumme  Tilstaaelse  overflødig. 
Man  har  haft  den  melankolske  Adspredelse  at  beundre  Balletten  Valde¬ 
mars  Kongehjælme  paa  en  Blikkenslagerudstilling  og  Fru  Price  de 
Plane  i  Parkettet  ved  Coppelias  Genopførelse.  Forstaar  Nationalscenen 
ikke  paa  en  værdigere  Maade  at  løfte  Bournonvilles  og  Dynastiet  Prices 

Arv?  Ballettens  tilbagetrukne  Stilling  har  virket  endnu  mere  skuffende, 
fordi  Sæsonens  første  Aften  bragte  saa  lykkeligt  et  Varsel  som  Gen¬ 
opførelsen  af  Bournonvilles  og  Taglionis  La  Ventana,  hvor  Fru  Price 
(i  Anledning  af  en  Sygemelding)  genskabte  den  sydlandske  Digters 
erotiske  Vision  til  en  Skønhedsaabenbaring,  som  Teatret  ikke  længe 
har  set  Magen  til.  1  de  flygtige  Momenter,  hvor  Kunstnerinden  var 
alene  paa  Scenen,  havde  man  den  sjældne  Lykke  at  stilles  Ansigt  til 
Ansigt  med  det  fuldkomne.  Fru  Price  dansede  med  den  andalusiske 
Glød,  som  Bournonville  savnede  hos  den  forgudede  Juliette.  Det  jub¬ 
lende  Koketteri  foran  Spejlet  og  den  ubetvingelige  Flyvelyst  i  de  for¬ 
tryllende  Pas  ved  Vinduet  fyldte  Danserinden  med  al  sin  skønheds- 
mættede  musikalske  Plastik,  og  ikke  mindre  beundringsværdig  var  den 
triumferende  Indolence  hos  den  knælende  Maia,  der  vuggende  hen¬ 
giver  sig  til  Musikkens  Takter,  og  til  Kastagnetternes  inciterende  Klang 
lader  de  slanke  Arme  kredse  langsomt  om  det  drømmende  Hoved  — 
og  hvem  bevæger  den  hævede  Haand  saa  rytmisk  som  Fru  Price? 
Med  lige  saa  fuldendt  Kunst  skildrede  hun  i  den  anden  Scenes  Segue- 
dilla  den  ulmende  Lidenskab  i  Promenadens  tilslørede  Erotik,  der  un¬ 
der  Tamburindansens  hidsende  Rytmer  slaar  ud  i  lyse  Luer,  og  den 
sejrssikre  Stolthed,  der  værner  Elskerens  Baret  mod  Venindernes  kaade 
Angreb  og  kroner  hendes  Dans  med  et  pragtfuldt  Orgoglioso.  I  La  Ven- 
tana  har  Bournonville  (som  tidligere  i  Toreadoren)  stillet  den  spanske 
Dans  i  pikant  Modsætning  til  en  Pas  de  Trois  i  raffineret  fransk  Ballet¬ 
stil,  og  her  fejrede  Frøken  Lauesgaard  og  navnlig  Ricard  Jensen  og 
Fru  Guldbrandsen  store  Triumfer  for  deres  temperamentfulde  og  vir¬ 
tuose  Dans.  Hans  Becks  Glansrolle  som  Maioen  danses  nu  af  Uhlen- 
dorff,  og  der  er  Grund  til  at  dvæle  ved  denne  Danser  og  hans  Betyd¬ 
ning  for  Teatret,  fordi  han  omtrent  er  den  eneste,  der  har  faaet  nye 
og  ansporende  Opgaver.  At  han  vilde  magte  La  Ventana,  maatte  man 
vente,  men  det  er  karakteristisk,  at  han  virkede  mindre  i  den  første 
Solo  (det  berømte  Spring  med  Sløjfen)  end  ved  det  romantiske  Svær¬ 
meri  i  Seguedillaen,  hvor  han  baade  plastisk  og  mimisk  dansede  med 
en  Hengivelse,  der  var  Fru  Prices  Kunst  værdig.  Den  nærliggende 
Sammenligning  med  hans  diskret  karikerede  Udførelse  af  en  lignende 
Scene  i  Harlekins  Millioner  viste  tillige,  hvor  individuelt  Kunstneren 
gennemarbejder  selv  beslægtede  Figurer.  Ogsaa  i  Coppelia  har  Uhlen- 
dorff  afløst  Beck  i  det  store  Hovedparti,  der  vel  har  været  ham  en  ren 
Leg,  men  atter  viste  den  Sans  for  Dansens  fine  Komik,  der  indbragte 
ham  saa  vel  fortjent  Jubel  for  den  kostelige  Polichinel  i  Harlekins 

Millioner.  En  baade  mimisk  og  koreografisk  betydelig  Opgave  har  han 
løst  som  den  unge  Spanier  i  Fjærnt  fra  Danmark.  Med  de  fornemste 
Midler  i  Maskering  og  Mimoplastik  gengav  han  den  uelskværdige  Ra¬ 
ces  kølige  Hovmod  med  den  dyriske  Lidenskab  under  Marmormasken, 
og  han  dansede  som  en  Engel.  Denne  Alsidighed  i  Dans  og  Karakte¬ 
riseringsevne  vækker  store  Forventninger,  og  alene  for  denne  Kunst¬ 
ners  Skyld  maa  Valdemar  snarest  mulig  genoptages,  for  at  han  kan 
faa  Lejlighed  til  at  uddybe  den  vanskelige  Rolle,  som  han  ikke  rigtig 
fik  givet  Form  ved  de  to  Opførelser,  Teatret  i  Fjor  undte  denne  Ballet. 

1  Aar  har  man  gjort  en  gammel  Forsyndelse  god  ved  at  fremføre 
et  Hovedværk  som  Fjærnt  fra  Danmark  i  en  sømmelig  Form.  Af  den 
tidligere  Rollebesætning  glimrede  Frøken  Breitenaus  Eskimodans  og 
Lenses  uimodstaaelig  morsomme  Visekælling,  og  blandt  den  opvoks¬ 
ende  Ungdom  beundrede  man  navnlig  Frøken  Britta  Petersens  ud¬ 
tryksfulde  Dans  i  Negerpigens  taknemlige  Parti  og  Richard  Jensens 
fulminante  Spring  i  Kineserens  Solo,  der  syntes  at  konstatere  visse 
Undtagelser  i  Tyngdeloven.  At  Teatret  har  genoptaget  Coppelia,  finder 
en  Undskyldning  i  Fru  Guldbrandsens  plastiske  Dans  og  smittende 
Munterhed,  skønt  det  er  en  Jammer,  at  en  Scene,  der  har  ejet  „I  Kar- 
patherne44  i  dyre  Domme  maa  indforskrive  Coppelia  for  at  komme  til 
at  danse  en  Czardas.  Men  andre  Opgaver  venter.  Valkyrien  og  Thryms- 
kviden,  der  foreligger  indstuderede,  maa  opføres  mindst  lige  saa  ofte 
som  Wagners  Ring,  og  man  spørger  med  Ængstelse,  om  Dødsdommen 
allerede  er  fældet  over  „Festen  i  Albano44  eller  „Bellman44  eller 
„Kermessen  i  Brugge44.  Saa  længe  saadanne  Ærespligter  forsømmes, 
er  Tiden  ikke  inde  fil  at  minde  Teatret  om,  at  dets  rundhaandede 
Løfter  om  nye  Balletter  ikke  i  Længden  egner  sig  til  Kapunfodring. 

Ove  Jørgensen 

Enhver,  der  i  de  seneste  Aar  har  beskæftiget  sig  med  Stu¬ 
diet  af  svenske  offentlige  Forhold,  vil  atter  og  atter  have  stødt 
paa  »det  norrlandske  Spørgsmaal".  I  Pressen  som  i  Rigsdagens 
Arbejde  sætter  det  sine  Spor  med  korte  Mellemrum,  det  giver 
Stødet  til  Lovgivningsforanstaltninger  af  til  Dels  rent  exceptionel 
Natur  og  fremkalder  efterhaanden  en  hel  Litteratur  af  større  og 
mindre  Arbejder,  Brochurer  og  Bladartikler,  hvori  de  mest  mod¬ 
stridende  Synsmaader  kommer  til  Udtryk  med  intensiv  Varme, 
ofte  i  Form  af  lidenskabelig  Polemik. 

Man  tør  ikke  forudsætte,  at  Kendskabet  til  dette  Emne  er 
stort  udenfor  Sverige,  heller  ikke  i  Danmark  og  blandt  saadanne 
danske,  som  ellers  med  Opmærksomhed  og  Samfølelse  bestræber 
sig  for  at  følge  med  Sveriges  Udvikling.  Dertil  ligger  Skueplad¬ 
sen  for  Dramaet  vel  langt  borte,  og  dertil  ere  dets  Personer  og 
dets  hele  Milieu  for  lidt  beslægtede  med  Hjemlandets.  Hvad  der 
fængsler  Udlandet,  er  fremfor  alt  de  svenske  Nordlandes  vidt¬ 
strakte,  uberørte  Fjældplateauers  Ensomhed  og  Storslaaethed,  de 
tavse,  rivende  Elveløbs  Bugtninger  mellem  tætte  Skove  og  hemme¬ 
lighedsfulde  Højder  —  kort  sagt  det,  der  tiltaler  Natursansen, 
Skønhedstrangen.  Og  det  er  ganske  sikkert  heller  ikke  lidt,  som 
bydes  den,  der  i  de  svenske  Nordlande  søger  Hvile  fra  det 
overbefolkede  Europas  Trængsel;  staar  de  end  tilbage  for  Syden 
i  Liv  og  Farvespil,  saa  paavirke  de  Sindet  nok  saa  mægtigt  og 
varigt  ved  Naturens  Alvor  og  Befolkningens  Selvsikkerhed.  Hel¬ 
digvis  er  det  endnu  ikke  lykkedes  at  forvandle  disse  Egne  til 
en  Række  Udstillingsgenstande  eller  Indbyggerne  til  Spekulan- 

ter  i  Sommergæsters  Offervillighed.  Men  den  æstetiske  Side  af 
Sagen  er  alligevel  ikke  nok  til  at  gøre  Norrland  til  noget  for 
sig  selv;  der  gives  specielle  Samfundsproblemer  for  denne  Lands¬ 
del,  skabte  af  indgribende  lokale  Interessemodsætninger. 

Hvad  er  da  „det  norrlandske  Spørgsmaal"?  Det  er  ikke  let 
at  svare  herpaa  i  kort  Begreb.  Thi  der  er  i  Virkeligheden  ikke 
blot  et,  men  adskillige  saadanne  Spørgsmaal,  der  hver  til  sin 
sin  Tid  trænger  sig  i  Forgrunden,  saa  at  det  ene  tit  skygger  for 
det  andet.  Der  er  en  Række  Kolonisationsspørgsmaal,  for  saa 
vidt  det  gælder  om  snart  at  aabne  Adgang  til  store,  hidtil  ube¬ 
nyttede  Landstrækninger  med  uprøvede  Evner  til  at  ernære  en 
talrig  Befolkning.  Der  er  endvidere  Spørgsmaalet  om  de  forskel¬ 
lige  Hovederhvervs  indbyrdes  Stilling  og  Udviklingsbetingelser, 
altsaa  et  nationaløkonomisk  Spørgsmaal  af  stor  Rækkevidde.  Det 
fører  atter  videre  til  et  socialt  Spørgsmaal  om  de  enkelte  Sam¬ 
fundslags  Vilkaar  i  Konkurrencen,  om  det  af  Naturen  karrigt 
tilstaaede  Erhvervsudbytte  ikke  forholdes  nogle  Klasser  paa  an¬ 
dres  Bekostning  —  og  i  snævrere  Forstand  er  det  som  oftest 
netop  den  Side,  der  hyppigst  haves  for  Øje,  naar  der  nu  tales 
om  det  norrlandske  Spørgsmaal.  Endeligt  kunde  man  udsondre 
et  nationalt  Spørgsmaal,  som  skyldes  Nordsveriges  Karakter  af 
Grænseland  mod  to  andre  Stater,  og  som  afføder  Problemer  af 
strategisk  og  samfærdselspolitisk  Natur;  det  har  ofte  spillet  ind, 
mere  eller  mindre  bevidst,  ved  Behandlingen  af  Norrlandssagen 
i  andre  Forgreninger. 

Det  vilde  være  for  meget  forlangt  af  en  kort  Tidsskrifts¬ 
artikel,  at  den  skulde  give  fuld  Besked  om  alle  Sider  af  et  saa 
sammensat  Emne.  Med  Opgivelse  af  al  Systematik  skal  der  her 
blot  gøres  et  beskedent  Forsøg  paa  at  vække  Sans  for  det  ved 
at  optrække  nogle  af  dets  Hovedlinier  og  da  navnlig  dem,  som 
afgrænse  dets  økonomiske  og  sociale  Indhold.  Ønskeligt  havde 
det  været,  hvis  Fremstillingen  i  højere  Grad  var  bygget  paa 
Selvsyn  og  egen  Prøvelse.  Men  endog  en  saa  kundskabsrig  og 
grundig  Forfatter  som  Professor  A.  G.  Hogbom,  der  i  30  Aar 
ved  Rejser  og  selvstændige  Undersøgelser  har  lært  Norrland  at 
kende,  klager  i  Fortalen  til  sit  store,  endnu  kun  paabegyndte 
Værk  om  denne  Landsdel,  særligt  om  dens  Naturforhold,  over 
sin  Mangel  paa  Specialkundskaber;  man  fristes  da  til  at  mistvivle 
om  den  enkelte  dødeliges  Evne  til  at  trænge  til  Bunds  i  Emnet 

Det  fyldige  litterære  Materiale,  som  i  de  senere  Aar  har  opho¬ 
bet  sig,  ganske  vist  ikke  altid  i  den  lettest  tilgængelige  Form, 
har  dog  sikkert  sin  store  Værdi  og  tillader  ogsaa  andre  end 
Specialisterne  at  danne  sig  et  livligt  Billede.  Baade  i  sin  til  Dels 
endnu  mytiske  Historie  og  i  sine  dæmrende  Fremtidsmuligheder 
frembyder  Norrland  Tillokkelser  for  Studium  og  Iagttagelse. 


I 

I  en  forholdsvis  sen  Tidsalder  er  „Norrland"  —  hvorved 
forstaas  Landet  nord  for  Dalelven  —  blevet  tilgængeligt  for 
Samfærdsel  og  Civilisation.  Endnu  i  første  Halvdel  af  det  18de 
Aarhundrede  betragtede  man  en  Rejse  til  de  indre  Dele  af  Lan¬ 
det  som  en  videnskabelig  Bedrift.  Mænd  som  Linné  og  Celsius 
foretog  Ekspeditioner  derop  for  at  studere  dets  Natur,  og  i  Lin-: 
nés  Dagbog  fra  Lapland  skildres  med  en  vis  Humor  Foretagen¬ 
dets  store  Vanskeligheder  og  de  hidtil  næsten  ukendte  Egnes 
afskrækkende  Utilgængelighed.  Linné  beskriver  Lapland  som  et 
sandt  Helvede:  „Aldrig  kunde  Poeterne  afmale  Styx  saa  grimt, 
at  dette  ikke  er  grimmere*.  Lapkonerne  var  i  hans  Øjne  saa 
frastødende,  at  man  blev  bange  ved  at  se  paa  dem;  Linné  vidste 
knapt,  om  de  var  Mand  eller  Kvinde,  men  han  var  tilbøjelig  til 
at  tro,  at  saaledes  maatte  en  Furie  se  ud,  naar  hun  kom  fra 
Styx.  Han  havde  den  Gang  maattet  gaa  en  hel  Mil  i  en  Mose, 
hvor  det  iskolde  Vand  naaede  ham  mindst  til  Knæene;  som 
Straf  for  et  „delictum  capitale*  vilde  det  have  været  „crudelt*. 
Han  ønskede  sig  da  ogsaa  vel  hjemme  igen.  Paa  Linnés  Tid  kendte 
man  dog  saa  temmelig  Norrlands  Topografi  i  Hovedtrækkene; 
men  gaar  man  henved  100  Aar  tilbage,  til  gamle  Kort  over 
Skandinavien  fra  det  16. — 17.  Aarhundrede,  er  det  ikke  usæd¬ 
vanligt  at  finde  Nordlandene  landfaste  med  Grønland.  Endnu 
nogle  Hundrede  Aar  tidligere  er  vi  midt  inde  i  Eventyret;  da 
Adam  af  Bremen  i  det  Ilte  Aarhundrede  gav  sin  Beskrivelse 
over  Nordeuropa,  befolkede  han  „Helsingaland*,  det  nuværende 
Norrland,  med  Cykloper,  Menneskeædere,  Bøfler,  Uroxer  og 
—  hvad  der  maaske  bør  tilskrives  Lydligheden  mellem  „Kvæ- 
ner*  og  „Kvinder*  —  med  Amazoner. 

Paalidelige  Oplysninger  om  Norrlands  Næringsliv  og  Udvik¬ 
lingstrin  har  man  egentlig  først  fra  de  seneste  150  Aar.  I  et 

særdeles  skarpsindigt  Essay  med  Titel  „Norrland  1571 — 1870“ 
har  Hans  Forssell  (Studier  og  Kritiker  1.  Del,  udg.  1875)  givet 
ypperlige  Bidrag  til  Kendskabet  særlig  om  Kystlandskabernes 
økonomiske  Historie  ogsaa  i  ældre  Tider.  Han  indrømmer  dog 
selv,  at  Materialet  for  den  ældre  Periodes  Vedkommende  ikke 
er  fuldt  paalideligt,  skønt  det  paa  visse  Omraader  som  f.  Eks. 
med  Hensyn  til  Landbrugets  Tilstand  giver  overraskende  fyldige 
Oplysninger.  Forssells  Afhandling  er  udgivet,  inden  Norrlands 
Opgangsperiode  for  Alvor  indtraf:  det  kraftige  Opsving  i  Træ¬ 
vareeksporten  skriver  sig  især  fra  Tiden  efter  1870,  og  den  nord¬ 
lige  Stambane  var  i  Begyndelsen  af  70’eme  ikke  aabnet  læn¬ 
gere  [end  til  Krylbo,  95  Km.  nordvest  for  Upsala.  Ikke  desto 
mindre  behøver  man  kun  paa  faa  Punkter  at  berigtige  hans  Re¬ 
sultater;  i  de  store  Træk  er  de  norrlandske  Kulturforhold  no¬ 
genlunde  uforandrede  i  den  sidste  Menneskealder. 

Saaledes  konstaterer  Forssell  allerede  den  relativt  stærke 
Befolkningstilvækst  i  de  norrlandske  Provinser,  en  Tilvækst 
som  siden  har  holdt  sig  regelmæssigt,  som  Følge  dels  af 
Indvandring  fra  andre  Landsdele,  dels  af  forholdsvis  ringe 
Udvandring  —  kun  Jemtland  danner  i  sidstnævnte  Retning 
en  Undtagelse.  Men  til  Trods  herfor  er  Norrland  endnu 
stadig  vderst  tyndt  befolket.  Denne  store  Landsdel,  der  i 
Areal  udgør  60  %  af  hele  Sverige  og  er  7  Gange  saa  stor 
som  det  egentlige  Danmark,  havde  efter  de  seneste  Bereg¬ 
ninger  kun  en  Befolkning  af  henved  900,000,  altsaa  ca.  17%  af 
Sveriges  hele  Folketal  og  henved  V*  af  Danmarks.  Medens 
der  i  det  egentlige  Danmark  lever  65  Mennesker  paa  1  Kva¬ 
dratkilometer  og  i  Sverige  som  Helhed  12  Mennesker,  har  Norr¬ 
land  kun  3.  Befolkningen  i  Norrland  kunde  med  andre  Ord 
vokse  endnu  med  3%  Million,  inden  den  blev  saa  tæt  som  Sve¬ 
riges  nuværende  Gennemsnitsbefolkning.  Saa  højt  spænder  dog 
vel  ingen  Forventningerne  om  Kolonisationens  Resultat.  Thi  det 
er  kun  en  forholdsvis  snæver  Plads,  der  med  nogen  Rimelighed 
staar  Bebyggelsen  aaben.  Kystlandet  og  særligt  de  store,  brede 
Elvdale  byde  de  bedste  Betingelser  for  at  give  en  forøget  Be¬ 
folkning  Plads;  ogsaa  Strækningen  mellem  Højdeplateauet  i  Vest 
og  Kysten  har  adskillige  Muligheder  for  yderligere  Benyttelse  og 
Beboelse.  Men  jo  mere  man  nærmer  sig  de  egentlige  Fjældegne, 
desto  haardere  bliver  Klimaet  og  desto  mere  svinder  derfor 

Terrainets  Tillokkelse  for  en  bofast  Befolkning.  Af  det  indre 
Lapland  vil  sagtens  i  en  uberegnelig  Fremtid  den  allerstørste 
Del  ligge  hen  som  en  Ødemark,  et  Hjem  kun  for  Lappernes 
Nomadestamme;  men  det  skal  dog  ikke  overraske,  hvis  Bjerg¬ 
værksdriften,  der  her  oppe  allerede  har  fremtryllet  nye  Befolk¬ 
ningscentrer  som  Malmberget  og  Kiruna,  med  Tiden  vækker  flere 
døde  Egne  til  Live. 

Langsomt  og  kun  lidt  efter  lidt  er  Erkendelsen  vaagnet  om 
Norrlands  store  Muligheder  for  et  rigt  forgrenet  Næringsliv. 
Hvis  Axel  Oxenstjerna,  da  han  opmuntrede  sine  Landsmænd  til 
med  Flid  at  „bruge  det  Indien,  som  Gud  har  givet  os  i  Sve¬ 
rige",  har  sigtet  til  Norrlands  ukendte  Rigdomme,  er  det  højst 
sandsynligt,  at  hans  Samtid  virkeligt  i  Tankerne  henlagde  disse 
Rigdomme  til  et  lige  saa  fjernt  og  utilgængeligt  Sted,  som  Indien 
paa  den  Tid  var.  Norrlands  Befolkning  drev  ganske  vist  allerede  i 
det  17de  Aarhundredes  Begyndelse  et  ikke  ubetydeligt  Landbrug, 
i  al  Fald  i  Kystlandskaberne.  Af  Forssells  Undersøgelser  lærer 
man  saaledes,  at  Kvægbesætningerne,  baade  Køer,  Faar  og  Ge¬ 
der,  vare  rigelige  og  Høstudbyttet  i  gode  Aar  ret  betydeligt. 
Under  saa  primitive  Samfærdselsforhold  som  Datidens  maatte 
vel  ogsaa  hver  Landsdel  bestræbe  sig  for  at  sørge  for  sig  selv. 
„Ingen  er  den  andens  Broder  i  Havet",  siger  et  norrlandsk 
Ordsprog,  som  af  Forfatteren  Olof  Hogberg  ofte  citeres  i  hans 
store,  paa  Kulturbilleder  fra  en  lidt  senere  Tid  saa  rige  Roman 
„Den  store  Vrede".  Foruden  Landbrug  til  Husbehov  drev  man 
især  Jagt  og  Fiskeri:  Bjørnen  og  Lossen,  der  nu  snart  som  Re¬ 
præsentanter  for  det  store  Vildt  er  uddøde  i  Sverig,  fandtes  den 
Gang  hyppigt  ogsaa  i  sydligere  Landskaber  som  Vermland  og 
Vestmanland.  Laksen  var  de  norrlandske  Elves  ædleste  Fisk  helt 
ned  til  vor  Tid;  man  nød  den,  endog  ofte  til  Lede,  overalt  i 
Kystbyerne  og  forsynede  Stockholm  og  andre  svenske  Egne  med 
den,  indtil  den  nu  i  de  senere  Aar  synes  at  aftage  yderst  ha¬ 
stigt,  rimeligvis  fordreven  af  de  flydende  Tømmerstokke  og  af 
det  giftige  Affald  fra  Træmassefabrikkerne. 

Men  til  disse  Næringsveje  var  den  norrlandske  Befolkning 
da  ogsaa  den  Gang  henvist  i  alt  væsentligt.  Tilløb  gjordes  vel  til 
extraktiv  Industri  —  Malmbrydning  foregik  saaledes  allerede  i 
det  17de  Aarhundrede  ved  Svappavara  og  Nasafjell  —  men 
maatte  snart  opgives;  der  savnedes  vel  sagtens  baade  tekniske 

Hjælpemidler  og  Kapital  til  Stordrift,  for  ikke  at  tale  om  Mange¬ 
len  paa  Befordringsmidler  fra  den  indre  Lapmark  til  befolkede 
Egne.  Af  større  Betydning  var  sikkert  Skovhugsten.  Sverige  har 
drevet  Handel  med  Tømmer  til  Eksport  meget  længe,  sandsyn¬ 
ligvis  allerede  i  Middelalderen,  først  med  Hansestædeme,  senere 
med  Holland  og  England.  I  Begyndelsen  af  forrige  Aarhundrede 
skal  Trævareeksporten  i  Værdi  have  udgjort  henved  XA  af  Lan¬ 
dets  hele  Udførsel;  den  led  dog  et  stærkt  Afbræk  under  Kon¬ 
tinentalsystemet  og  tyngedes  senere  af  haarde  Afgifter  ude  og 
hjemme,  indtil  der  i  1860’eme  oprandt  en  ny  Tid  for  den.  En 
liberalere  Handelspolitik  baade  i  Udlandet  og  i  Sverige  fjernede 
nemlig  de  vilkaarlige  Skranker  for  Ind-  og  Udførsel,  Samfærd¬ 
selsmidlernes  Forvandling  bød  hidtil  ukendte  Transportmulig¬ 
heder,  og  fremfor  alt  indførtes  ved  Hjælp  af  Dampkraften  en 
helt  ny  Teknik  i  Trævareindustrien.  Der  havde  nok  fra  gammel 
Tid  været  udført  svenske  Brædder,  oprindeligt  —  i  Hansaens 
Tid  —  udhuggede  med  Økse,  senere  savede  og  til  Dels  fabriks¬ 
mæssigt  fremstillede  i  Savværker,  som  man  drev  ved  Vandkraft. 
Men  først  Oprettelsen  af  Dampsavværker  gav  Stødet  til  den  store 
Trævareindustri. 

Fra  den  Periode  blev  Norrland  ikke  blot  Sveriges  vigtigste 
Trævareprovins;  det  blev  med  ét  Sæde  for  en  mægtig  Industri, 
der  tæller  med  paa  Verdensmarkedet.  Tidligere  har  Norrlands 
Andel  i  Udførselen  af  Trævarer  vistnok  været  forholdsvis  ube- 
betydelig.  Statistiske  Data  foreligger  kun  sparsomt  fra  ældre  Ti¬ 
der  om  de  enkelte  Landsdeles  Andel  i  Udførselen;  men  allerede 
den  Omstændighed,  at  Vandsavene  maatte  forlægges  til  Elvenes 
smallere  Løb,  ret  langt  fra  de  vide  Elvmundinger,  taler  imod, 
at  man  med  Datidens  Befordringsmidler  kunde  opnaa  en  fyldig 
Eksport  fra  de  fjernere  Provinser.  Dampsavene  derimod  kunde 
anlægges  umiddelbart  ved  Afskibningsstederne,  og  fra  Midten  af 
1850’erne  skriver  sig  de  to  ældste  og  bekendteste  norrlandske 
Savværker:  Vifsta  Varf  ved  Sundsvall  og  Kramfors  ved  Ånger- 
manelven.  De  efterfulgtes  snart  af  mange  flere.  Og  hermed  var 
Norrland  traadt  ind  i  en  ganske  ny  Udviklingsfase,  som  saa 
stærkt  kontrasterede  mod  dets  oprindelige  Uberørthed,  at  Livs¬ 
forholdene  maatte  forrykkes  i  en  følelig  Grad.  Trævaremarkedets 
stærkt  vekslende  Konjunkturer  afspejlede  sig  i  de  før  saa 
fredelige  Smaabyers  Hverdagsliv,  affødte  snart  en  sorgløs  Let- 

sindighed  med  overdaadige  Vaner,  der  fra  Brugspatrontrnes 
snævre  Kreds  banede  sig  Vej  til  hele  den  store  Arbejderbefolk¬ 
ning,  snart  atter  Pengevanskeligheder  og  økonomiske  Katastro¬ 
fer,  naar  Priserne  gik  ned  ad  Bakke  og  Spekulationen  msatte 
bøde  for  sin  sangvinske  Tro  paa  de  gode  Tiders  Varighed,  En 
saadan  Nedgangsperiode  var  der  især  i  Midten  af  70’eme,  den 
kraftigste  man  kender  siden  den  norrlandske  Træindustris  Op¬ 
blomstring.  Siden  da  er  det  gaaet  op  og  ned  mange  Gange,  og 
den  seneste  Tid  —  fra  Eftersommeren  1907  —  vil  ikke  høre 
til  de  norrlandske  Trævarekøbmænds  lyseste  Minder.  Men  i  sine 
vidtstrakte  Skove,  hvis  mægtige  Naaletræer  ere  hærdede  i  de 
nordiske  Vintres  barske  Skole,  besidder  Norrland  en  Rigdoms¬ 
kilde,  der  —  benyttet  med  Omsigt  —  sandsynligvis  altid  vil 
bevare  sin  Værdi,  eftersom  Befolkningstilvæksten  i  mildere  skov¬ 
løse  Zoner  stadig  øger  Forbruget  af  Træ  til  nye  Boliger. 

Endnu  senere  vaagnede  Norrland  til  Bevidsthed  om  sin  anden 
store  Rigdomskilde,  Bjergværksdriften.  De  laplandske  Mineralier 
havde  man  ganske  vist  stadig  haft  i  Erindring,  af  og  til  var  der 
ogsaa  af  dristige  Naturer  gjort  mislykkede  Forsøg  paa  at  bringe 
dem  under  Drift.  Omsider  erhvervede  et  engelsk  Selskab  1864 
Retten  til  at  udnytte  de  store  Gellivare-Gruber  og  skaffede  sig 
tillige  Koncession  paa  et  Jernbaneanlæg  fra  Gelli  vare  dels  mod 
Sydost  ned  til  Luleå  som  den  nærmeste  svenske  Havn,  dels 
mod  Nordvest  over  den  norske  Grænse  til  Narvik  som  Udhavn 
paa  norsk  Side.  Planen  var,  som  Erfaringen  senere  har  godt¬ 
gjort,  sund;  men  Vanskelighederne  vare  store,  og  Kapitalen  svig¬ 
tede.  Efter  at  ogsaa  dette  Forsøg  var  glippet,  lykkedes  det  efter- 
haanden  at  bringe  Foretagendet  over  paa  svenske  Hænder;  Sta¬ 
ten  overtog  den  allerede  anlagte  Banestrækning  fra  Gellivare  til 
Luleå  og  aabnede  den  for  Drift  1892,  hvorimod  den  anden  Del 
af  Banen,  til  Narvik,  først  aabnedes  ti  Aar  senere.  Om  selve 
Bjergværksdriften  —  ved  Gellivare,  ved  de  senere  bearbejdede 
store  Malmlejer  Kirunavara  og  Luossavara  samt  ved  flere  min¬ 
dre  —  har  der  som  bekendt  staaet  haarde  og  bitre  Kampe  mel¬ 
lem  Statsinteresser  og  private  Interesser,  mellem  Kapitalisthensyn 
og  Driftshensyn.  Adskillige  Gange  siden  har  hele  den  laplandske 
Bjergværksdrifts  Eksistens  hængt  i  en  Traad,  Gribbenes  hæse  Skrig 
har  genlydt  i  Luften,  og  mere  end  en  kampdygtig  Mand,  der  satte 
sin  Velfærd  som  Indsats  i  det  store  Spil,  er  bleven  paa  Val- 

pladsen.  Endelig  lykkedes  det  1907  det  store  Grångesberg-Sel- 
skab,  i  hvis  Plan  det  maatte  ligge  at  sikre  sig  Herredømmet 
over  de  righoldige  laplandske  Lejer  som  Supplement  til  dets 
langt  mindre,  men  bekvemmere  beliggende  Malmlejer  i  Mellem¬ 
sverige,  at  bringe  de  to  største  Selskaber  under  sin  Ledelse,  og 
siden  da  er  Driften  kommen  under  langt  tryggere  Vilkaar  — 
især  siden  der  i  Fjor  opnaaedes  en  Overenskomst  mellem  Sta¬ 
ten  og  Malmselskaberne,  hvorefter  der  indrømmes  Staten  Plads 
som  Interessent  i  Foretagendet  og  tillige  Adgang  til  med  Tiden 
(fra  Udgangen  af  1932)  at  overtage  saa  godt  som  hele  Aktie¬ 
massen  i  det  store  Luossavara-Selskab. 

Straks,  da  Banen  fra  Gellivare  til  Luleå  var  aabnet,  tog  baade 
Brydningen  og  Udførselen  af  Jernmalm  et  iøjnefaldende  Opsving. 
Der  hentes  nu  omtrent  5  Gange  saa  meget  Jernmalm  op  fra  de 
svenske  Bjergskakter  som  i  Aarene  omkring  1890,  og  deraf 
kommer  næsten  s/s  fra  de  laplandske  Gruber,  medens  Norrlands 
Andel  i  Produktionen  af  Malm  før  1894  havde  været  meget  be¬ 
skeden,  i  enkelte  Aar  rent  forsvindende.  Ikke  mindre  tydeligt 
satte  den  nye  Erhvervskilde  sit  Præg  paa  Malmeksporten.  Den 
naaede  første  Gang  1888  op  over  100,000  Tons;  i  1906  var  den 
36  Gange  saa  stor  og  skrev  sig  for  de  */<  fra  Norrland.  Det 
skyldes  for  en  overvejende  Del  denne  nye  Erhvervskilde,  at 
Luleå,  der  endnu  i  1870  ikke  var  naaet  op  til  2000  Indbyggere, 
nu  har  over  9000,  medens  paa  den  norske  Side  Nybyggerkolo¬ 
nien  Narvik  hastigt  har  svunget  sig  op  til  en  Udvikling,  der  gør 
dens  Drøm  om  inden  altfor  lang  Tid  at  blive  de  norske  Nord¬ 
landes  Stapelplads  forstaaelig.  At  Maalet  dog  maa  være  et  andet 
og  højere  end  blot  at  skaffe  den  størst  mulige  Mængde  Jern¬ 
malm  frem  for  Dagens  Lys  for  derpaa  straks  at  sende  den  over 
Havet  til  andre  Landes  Smelteovne,  det  indser  man  nok  i  Sve¬ 
rige.  De  store  tekniske  Forbedringer  indenfor  Jernindustrien  giver 
gode  Forhaabninger  om,  at  det  vil  lykkes  at  forædle  store  Mængder 
af  Raavaren  hjemme,  saa  at  Sverige  i  det  mindste  kan  spare  sig  at 
indføre  Jernartikler  af  fremmed  Tilvirkning.  Problemet  er  tildels 
et  Spørgsmaal  om  Forsyning  med  Brændsel;  men  der  er  alle¬ 
rede  gjort  anerkendelsesværdige  Skridt  mod  dets  Løsning  ogsaa 
i  Norrland  ved  Anlæg  af  store  moderne  Jernværker  (Karlsvik 
ved  Luleå  og  Herrang  ved  Gefle).  Det  kan  følgelig  ventes,  at 
Norrland,  der  i  Jerntilvirkningen  tidligere  ganske  stod  tilbage  og 

—  naar  undtages  en  Del  af  Gefleborgs  Len  —  overlod  denne 
gamle  svenske  Næringsgren  til  andre,  særlig  til  de  mellemsvenske 
Landskaber  Vermland,  Vestmanland  og  Dalarne,  for  Fremtiden 
vil  tage  Kappestriden  op  ogsaa  her. 

Der  er  endnu  en  af  Sveriges  Hovednæringer,  som  i  de 
senere  Aar  i  Norrland  har  fundet  et  nyt  Hjemsted,  nemlig  Træ¬ 
masseindustrien.  Talen  er  her  overhovedet  om  en  forholdsvis 
ny  Erhvervsgren;  Sliberierne  kan  i  Sverige  vel  forfølges  tilbage 
til  1857,  men  de  nu  langt  hyppigere  Cellulosefabrikker  fore¬ 
kommer  her  næppe  før  i  70’eme.  Oprindelig  anlagdes  de  næsten 
alene  i  Landets  sydlige  Halvdel,  særligt  i  Vermland  og  Smaa- 
land,  og  der  kom  tilmed  i  90’eme  en  Periode,  hvor  man  nær¬ 
mest  befrygtede  Overproduktion  af  Træmasse.  Men  siden  da  har 
Forholdet  forandret  sig  saa  grundigt,  at  Fabrikkernes  Antal  i  Lø¬ 
bet  af  de  sidste  20  Aar  omtrent  er  tredoblet  og  Tilvirknings¬ 
værdien  tidoblet,  uden  at  det  har  ført  til  noget  Prisfald;  der 
synes  siden  den  russisk-japanske  Krig  næsten  ikke  at  være  no¬ 
gen  Grænse  for  den  Mængde  Raastof,  Verden  efterhaanden  slu¬ 
ger  til  Avis-  og  Trykpapir.  Og  under  en  saa  gunstig  Konjunk¬ 
tur  har  man  ogsaa  i  Norrland,  i  langt  videre  Udstrækning  end 
før,  kastet  sig  over  Træmassefabrikation,  der  for  en  skovrig 
Landsdel  med  rigelig  Vandkraft  er  det  allematurligste  Erhverv. 
Allerede  i  de  sidste  to  Aar  er  Eksporten  af  Træmasse  fra  de 
norrlandske  Havnestæder  omtrent  halvanden  Gang  saa  stor  som 
den  fra  hele  Sverige  var  for  ti  Aar  tilbage.  Dette  er  dog  sand¬ 
synligvis  kun  en  Begyndelse.  Til  Grund  for  de  store  Skovhand¬ 
ler,  som  afsluttedes  i  1907  til  overraskende  høje  Priser,  ligger 
vistnok  den  Hensigt  at  benytte  Skovenes  Affald  og  Udskud  i 
størst  mulig  Udstrækning  til  Fremstilling  af  Træmasse.  Unatur¬ 
ligt  er  det  da  slet  ikke,  at  der  i  Norrland  kan  opvokse  en  Træ¬ 
masseindustri,  som  i  Værdi  vil  kappes  med  Malmbrydningens, 
og  som  tør  regne  paa  et  langt  større  Afsætningsomraade  end 
den.  Allerede  nu  gaar  den  svenske  Træmasse  til  Jordens  fjer¬ 
neste  Egne. 


II 

Man  kunde  vente,  at  den  mægtige  industrielle  Fremtid,  der 
dæm  rer  for  de  svenske  Nordlande,  maatte  vække  de  rigeste 

Forhaabninger  overalt  i  Sverige,  og  at  ikke  mindst  Landbruget 
maatte  hilse  den  med  Glæde.  Thi  jo  livligere  Opblomstringen 
bliver,  jo  kraftigere  Befolkningstilvæksten  og  Foretagelseslysten 
accentuerer  sig,  desto  større  Brug  maa  der  blive  for  Tilførsel  af 
Næringsmidler  til  de  mange,  der  skal  mættes  under  Arbejdet 
for  nye  Formaal.  Indtil  videre  er  Stemningen  dog  gaaet  i  en 
noget  anden  Retning.  Det  er  ikke  blot  den  allerede  berørte  Kon¬ 
trovers  mellem  Statens  Indflydelse  paa  Bjergværksdriften  og  de 
store  Aktieselskabers  Interesser,  der  kaster  sine  Skygger  over 
Endrægtigheden;  heller  ikke  er  det  i  første  Række  de  vanske¬ 
lige  Jembaneproblemer  med  deres  stadige  og  kostbare  Krav  til 
Statskassen,  det  gælder.  Hvad  der  har  skabt  „det  norrlandske 
Spørgsmaal“  i  snævrere  Forstand,  er  intet  mindre  end  en  alvor¬ 
lig,  dybtgaaende  Konflikt  mellem  Trævareindustri  paa  den  ene 
Side  og  Landbrug  paa  den  anden. 

Man  kunde  maaske  tænke,  at  Landbruget  i  de  nordlige 
Provinser  med  den  lange,  haarde  Vinter  og  den  stenede  Jord¬ 
bund  ikke  kan  være  af  saa  stor  Betydning,  at  dets  Interesser 
tør  hamle  op  med  Industriens,  hvis  Muligheder  vokser  fra 
Aar  til  Aar.  Nu  er  det  ganske  vist  et  aabent  Spørgsmaal 
—  et  Spørgsmaal,  der  ogsaa  for  Sveriges  Nabostater  er  af 
Vigtighed,  i  samme  Grad  som  de  selv  er  Producenter  af 
Landbrugsprodukter,  men  som  kræver  en  selvstændig  Redegø¬ 
relse  og  her  ikke  kan  optages  —  hvorvidt  Landbruget  i  Norr- 
land  er  saa  livskraftigt  og  hviler  paa  saa  gode  naturlige  Forud¬ 
sætninger,  at  det  som  Erhverv  betragtet  har  en  Fremtid  og  for¬ 
tjener  at  støttes  af  Staten,  tilmed  paa  andre  Erhvervs  Bekost¬ 
ning.  Meningerne  er  i  den  Henseende  meget  delte,  selv  om  det 
maa  anses  for  afgjort,  at  Jordbunden  i  enkelte  Egne,  fremfor  alt 
i  Elvdalenes  Aabning  mod  Havet,  er  forbavsende  frodig.  Men 
det  er  heller  ikke  den  rent  erhvervsmæssige  Betydning  hos  det 
norrlandske  Landbrug,  der  træder  i  Forgrunden,  naar  Interes¬ 
serne  her  kolliderer.  Der  kan  være  andre  gode  Grunde  til  at 
kræve  Støtte  for  Landbrugerne,  ikke  mindst  den,  at  de  udgør 
Kærnen  i  den  bofaste  Befolkning  og  med  størst  Hengivenhed 
hænger  ved  de  nationale  Idealer.  Som  Værn  mod  Paavirkning 
fra  den  uberegnelige,  stadigt  bevægelige  Arbejderklasse  og  mod 
fremmede  Befolkningselementers  Indtrængen  fra  Grænselandene 
fortjener  under  alle  Omstændigheder  den  kraftige  norrlandske 

Bondestamme  at  bevares.  Det  paafaldende  er  snarere,  at  dens 
Eksistens  overhovedet  kan  anses  for  truet.  Forklaringen  heraf 
maa  søges  i  en  historisk  Udvikling  af  ganske  ejendommelig, 
lærerig  Natur. 

Bebyggelsen  af  de  norrlandske  Provinser  skete  oprindelig 
uden  nogen  Plan  og  kunde  efter  Sagens  Natur  indtil  for  nogle 
Hundrede  Aar  siden  overhovedet  hverken  kontrolleres  eller 
reguleres.  I  Princippet  opretholdtes  vel  Statens  Ejendomsret  til 
alle  ubeboede  Landstrækninger;  men  der  blev  i  gamle  Dage  i 
Reglen  ikke  gjort  Vanskeligheder,  naar  nogen  satte  sig  i  Besid¬ 
delse  af  og  opdyrkede  et  mindre  Omraade  i  slige  fjerne  Egne. 
Staten  nøjedes  med  i  det  højeste  at  afkræve  Nybyggerne  Afgif¬ 
ter,  og  selv  da  senere  større  Komplekser  ad  Gangen  toges  i 
Brug  til  industrielle  Formaal,  afstod  den  villigt  Jord  af  sine  Do¬ 
mæner  mod  Afgifter,  der  efter  Nutidens  Begreber  maa  synes 
rent  forsvindende.  Efterhaanden  maatte  der  nødvendigvis  vaagne 
en  Trang  til  nøjagtig  Afgrænsning  af  det  Nybyggerne  tilkom¬ 
mende  Omraade;  der  blev  derfor  i  1683  givet  Forskrifter  om, 
at  Ejendomsgrænseme  skulde  fastsættes  ved  offentlig  Foranstalt¬ 
ning,  den  saakaldte  „afvittring".  Formaalet  for  den  var  ikke  blot 
at  fjerne  Tvivl  om  Ejendomsforholdene,  men  ogsaa  at  tildele 
Ejerne  et  passende  Omraade  „til  Fremme  for  Landets  Opdyrk¬ 
ning  og  Bebyggelse".  Men  denne  indviklede  Foranstaltning,  hvis 
Gennemførelse  har  krævet  saa  lang  Tid,  at  man  den  Dag  i  Dag 
ikke  er  kommen  helt  til  Ende  dermed,  blev  ingenlunde  alle 
Vegne  iværksat  efter  ensartede  Grundsætninger.  I  store  Dele  af 
Norrland  udvistes  der  af  de  Embedsmænd,  hvem  den  foreskrevne 
Udskiftning  tilkom,  en  paafaldende  Rundhaandethed  ved  Tilde¬ 
ling  af  Skovstrækninger  til  de  bestaaende  Ejendomme,  hvad  der 
vistnok  snarere  skyldtes  en  vis  patriarkalsk  Velvillie  for  Besid¬ 
derne  end  mindre  uegennyttige  Hensyn.  Den  Gang  havde  Sko¬ 
ven  jo  endnu  ingen  videre  Værdi  som  saadan.  Den  benyttedes 
mest  til  Brændsel,  og  skulde  der  dannes  ny  Agerjord,  sved  man 
Skoven  af.  Da  saa  henved  Midten  af  forrige  Aarhundrede  Erken¬ 
delsen  af  Trævarernes  Betydning  som  Verdensartikel  vaagnede, 
blev  Stillingen  paa  een  Gang  en  ganske  anden. 

For  de  industrielle  Selskaber,  der  nu  hastigt  dannede  sig, 
maatte  det  blive  en  Opgave  at  sikre  sig  fornødent  Skovareal  til 
Savværkerne,  og  de  store  Tilliggender  af  Skov,  som  Staten  af 

Omtanke  For  Landbruget  havde  tildelt  Bønderne,  blev  nu  for 
dem  en  Kilde  til  stadige,  ofte  uovervindelige  Fristelser.  Selv  for¬ 
stod  de  i  Reglen  slet  ikke,  hvorledes  den  hidtil  værdiløse  Skov 
med  eet  var  blevet  Guld  værd;  de  vilde  desuden  have  savnet 
baade  fornøden  Arbejdskraft,  Kapital  og  Uddannelse  til  at  ud¬ 
nytte  den  som  Handelsvare  i  større  Skala.  Bød  saa  en  Opkøber 
dem  ganske  uforberedt  en  rund  Sum  for  Skoven,  blændedes  de 
let  —  uvante  som  de  var  med  at  have  større  Beløb  mellem 
Hænder  —  af  al  denne  Rigdom,  der  faldt  ned  som  fra  Skyerne. 
Mange  af  dem  slog  til  hellere  end  gerne,  levede  højt  i  nogle  Aar 
for  Pengene  og  stod  saa  en  skøn  Dag  med  en  lille  Jordlod  uden 
den  Støtte, de  hidtil  havde  haft  i  Skoven,  men  medet  stort  „ Bolag “ 
til  overlegen  Nabo.  Til  en  Begyndelse  nøjedes  Selskaberne  med 
at  købe  Retten  til  Skovhugst;  den  kunde  efter  den  ældre  Lov¬ 
givning  overdrages  paa  indtil  50  Aar.  Senere  nedsatte  Lovgiv¬ 
ningsmagten  Gyldighedstiden  for  slige  Overdragelser  først  til  højst 
20  og  tilsidst  (1903)  til  højst  5  Aar;  men  imidlertid  havde  Sel¬ 
skaberne  fundet  det  mere  stemmende  med  deres  Formaal  at 
købe  selve  Skoven  eller,  hvor  dette  ikke  lod  sig  gøre,  Ejen¬ 
dommen  som  Helhed.  I  sidste  Tilfælde  havde  Bønderne  ingen 
anden  Udvej,  naar  de  ikke  kunde  mande  sig  op  til  at  afvise 
Tilbudet,  end  enten  at  blive  Forpagtere  under  Selskaberne  eller 
helt  at  opgive  Landbruget  og  gaa  over  til  Selskaberne  som  Ar¬ 
bejdere  ved  Savværkerne  eller  i  Skovene,  hvor  Skovhugst  og 
Tømmerdrift  gav  mange  Hænder  et  forholdsvis  vellønnet  Ar¬ 
bejde. 

Der  vaagnede  efterhaanden  i  større  og  større  Kredse  en  al¬ 
vorlig  Frygt  for,  at  den  saaledes  skildrede  Udvikling  kunde  føre 
til  den  norrlandske  Landbostands  totale  Udryddelse.  I  Rigsdags¬ 
samlingen  1894  førte  denne  Frygt  for  første  Gang  til  et  aktivt 
Skridt  fra  Rigsdagens  Side;  Kamrene  vedtog  nemlig  da  en  Hen¬ 
vendelse  til  Regeringen  med  Anmodning  om  at  gøre  Forholdet 
mellem  Trævareselskabeme  og  Landbrugsklassen  i  Skovdistrik¬ 
terne  til  Genstand  for  en  Undersøgelse  samt  eventuelt,  hvis  Un¬ 
dersøgelsen  gav  Støtte  derfor,  forelægge  Rigsdagen  Forslag  til 
Foranstaltninger,  hvorved  Landbruget  kunde  bevares  i  Konkur¬ 
rencen.  Positive  Forslag  fremkom  imidlertid  ikke;  men  ved  Rigs¬ 
dagene  i  Aarene  1898—1900  røbede  forskellige  private  Forslag 
Utaalmodigheden  over,  at  intet  blev  gjort  for  at  standse  de  store 

Industriassociationers  Overmagt  Saa  slog  man  omsider  1901  et 
stort  Slag  for  Sagen.  Det  var  den  stockholmske  Rigsdagsmand 
Carl  Lindhagen,  der  førte  an.  Han  fremlagde  et  Lovforslag,  rettet 
mod  Associationernes  Erhvervelse  af  Jordejendom  i  Norrland  og 
Dalarne  —  et  Forslag,  bestaaende  af  nogle  faa  Paragrafer,  men 
saa  meget  radikalere  i  sin  Tendens  og  belyst  ved  en  meget  ud¬ 
førlig  Motivering,  som  flammede  af  Indignation  og  Kamplyst. 
Forslaget  blev  indbragt  i  Andet  Kammer  og  var  paa  Forhaand  i 
det  væsentlige  tiltraadt  af  40  andre  Medlemmer.  Det  vakte  selv¬ 
følgeligt  baade  indenfor  og  udenfor  Rigsdagen  energisk  Modstand; 
men  Rigsdagens  Lovudvalg  —  som  bekendt  nedsættes  i  Sverige 
ved  hver  Samlings  Begyndelse  en  Række  Fællesudvalg  for  begge 
Kamre  —  stillede  sig  i  det  hele  meget  imødekommende  til  For¬ 
slagets  Tankegang  og  indrømmede,  at  Tilstanden,  selv  om  For¬ 
slagsstillerens  Skildring  af  den  ikke  fuldt  kunde  tiltrædes,  „fra  flere 
Synspunkter  gav  Anledning  til  Opmærksomhed  og  maaske  til 
Uro.“  Efter  lange  og  heftige  Debatter  i  Kamrene  strandede  For¬ 
slaget,  som  Andet  Kammer  i  Princip  havde  vedtaget,  paa  Første 
Kammers  Modstand;  men  Frugten  af  Forhandlingerne  blev  des¬ 
uagtet  en  ny  Opfordring  fra  Rigsdagen  til  Regeringen  om  at  lade 
Forholdene  undersøge  samt  „snarest  muligt"  at  forelægge  Lov¬ 
forslag  til  Betryggelse  for  Landbrugets  Bestaaen  i  de  nordlige 
Landsdele.  Og  denne  Gang  spildte  Regeringen  ingen  Tid.  Inden 
otte  Dage  efter  Rigsdagsskrivelsens  Datum  var  den  store  „Norr- 
landskomité"  nedsat. 

Kommissionens  mægtige  Betænkning,  som  efter  noget  mere 
end  tre  Aars  Forløb  (Oktober  1904)  saa  Lyset,  er  et  særdeles 
interessant  Arbejde,  der  indeholder  omfattende  og  lærerige  Bidrag 
til  Kundskab  om  Næringslivet  i  de  nordsvenske  Provinser.  Ved 
Rejser  og  personlig  Afhøring  af  sagkyndige  har  man  søgt  at 
trænge  til  Bunds  i  Sagen,  og  da  Betænkningen  senere  har  været 
forelagt  baade  Landshøvdingeme  og  andre  overordnede  Myndig¬ 
heder  til  Erklæring,  er  der  i  det  hele  gjort  ærlige  Forsøg  paa 
at  belyse  Forholdene  saa  alsidigt  som  muligt.  Men  skal  det  lyk¬ 
kes  at  vinde  et  Overblik  over  de  Emner,  den  voluminøse  Be¬ 
tænkning  optager  til  Behandling,  maa  den  studeres  nøje  og  ofte. 
Der  hersker  nemlig  mellem  de  forskellige  Medlemmers  Opfattelse 
paa  de  algørende  Punkter  saa  stor  Meningsforskel,  at  Helheds¬ 
indtrykket  let  udviskes.  Den  opløser  sig  til  Dels  i  en  lang  Række 

Minoritetsindstillinger,  hvoraf  nogle  af  imponerende  Omfang  og 
skarpt  kritiserende  de  modstaaende  Udtalelser.  For  Lovgivnings¬ 
magtens  Stilling  til  Problemerne  har  „Norrlandskomitéens“  Ar¬ 
bejder  —  netop  maaske  fordi  de  saa  alsidigt  diskuterer  Spørgs- 
maalet  og  lægger  Stoffet  til  Rette  fra  alle  Synspunkter  —  ikke 
desto  mindre  haft  indgribende  Betydning.  Og  skønt  ogsaa  Kom¬ 
missionens  Minoritet  rummede  stor  Sagkundskab  og  megen  Dyg¬ 
tighed,  baade  i  politisk  og  økonomisk  Retning,  er  det  dog  hidtil 
kun  i  ringe  Grad  lykkedes  dens  fortrinsvis  fra  Hensynet  til  In¬ 
dustriens  Tarv  hentede  Synspunkter  at  vinde  Indpas  hos  Rigsdag 
og  Regering.  Trods  al  Modstand  fra  mægtige  Samfundsklasser, 
trods  alle  Betænkeligheder  hos  Jurister  og  Økonomer,  er  Grunden 
allerede  lagt  til  en  ejendommelig  norrlandsk  Undtagelseslovgivning 
med  agrarisk  Tendens  og  med  Front  mod  Industriens  Jordbe¬ 
siddelse. 


III 

Faa  Maaneder  efter  Afgivelsen  af  den  norrlandske  Kommis¬ 
sionsbetænkning  opnaaede  den  allerede  at  sætte  Frugt  i  to  mindre 
indgribende  Lovgivningsforanstaltninger.  I  Rigsdagssamlingen  1905 
lykkedes  det  nemlig  Regeringen  at  gennemføre  dels  en  —  kun 
for  de  to  nordligste  Len  bestemt  —  Ændring  i  Reglerne  om 
„afvittring",  hvorefter  en  passende  Del  af  Skoven  ved  nye  Ejen¬ 
dommes  Oprettelse  skulde  afsættes  til  Almindinger,  dels  en  anden 
lille  Lov,  der  suspenderede  en  vis  Form  af  Jordudstykning  for 
de  fem  norrlandske  Lens  Vedkommende,  dog  kun  for  Tiden  til 
Udgangen  af  1909.  Der  var  her  Tale  om  et  forholdsvis  nyt  Rets¬ 
institut,  den  saakaldte  „egostyckning",  hvis  Formaal,  da  det  i 
1896  indførtes,  just  havde  været  at  berede  Lettelser  for  Smaa- 
brugere;  de  skulde  nemlig  sættes  i  Stand  til  at  erhverve  smaa 
Lodder,  hvis  Grænser  og  Beliggenhed  ikke  behøvede  at  fast¬ 
sættes  efter  de  ældre,  strænge  Udstykningsregler,  og  navnlig 
aabnedes  der  ved  Loven  af  1896  Mulighed  for  Udstykning  i  rene 
Jordbrugslodder  uden  Tilliggende  af  Skov,  saa  at  Erhververen  af 
en  saadan  Lod  ganske  kunde  ofre  sig  for  Jordbruget.  Erfaringen 
førte  imidlertid  snart  til  Indsigt  om,  at  hele  Foranstaltningen  for 
de  norrlandske  Provinsers  Vedkommende  var  forfejlet,  al  den  Stund 
Savværksselskaberne  benyttede  sig  af  den  nye  Udstykningsform 
til  at  skille  Skoven  fra  den  opdyrkede  Jord,  saa  snart  denne  ikke 

for  dem  var  til  Nytte;  de  berøvede  derved  i  stor  Udstrækning 
Bønderne  Muligheden  for  at  erhverve  endog  blot  et  til  Husbehov 
fornødent  Skovtilliggende.  Da  nu  en  Reform  af  hele  Udstyknings¬ 
lovgivningen  ikke  i  en  Hast  kunde  opnaas,  nøjedes  Rigsdagen  i 
1905  med  at  suspendere  de  her  berørte  Bestemmelser  for  Norr- 
lands  Vedkommende  i  Tillid  til,  at  der  i  Mellemtiden  kunde 
skabes  en  for  den  norrlandske  Landbostand  i  det  hele  betryggende 
Ordning. 

Langt  mere  afgørende  var  det  Skridt,  Lovgivningsmagten  tog 
over  for  de  store  Industriselskaber  det  følgende  Aar.  Den  Staaff  ske 
Regering  forelagde  nemlig  for  Rigsdagen  1906  et  Forslag  med 
samme  Tendens  som  det  af  Lindhagen  1901  stillede  og  af  Kom¬ 
missionsbetænkningen  videre  udarbejdede  —  et  Forslag  til  en 
Forbudslov  mod  Associationernes  Erhvervelse  af  fast  Ejendom  i 
den  allerstørste  Del  af  Norrland  og  Dalarne.  Det  var  selve 
Kærnepunktet  i  Norrlandssagen,  det  som  Almuen  havde  sat  sit 
største  Haab  til,  som  Kommissionens  Flertal  havde  ivret  stærkest 
for,  men  som  ogsaa  hos  Industriens  Mænd  maatte  møde  den 
heftigste  Modstand  og  hos  mange  andre  med  Sans  for  det  be- 
staaendes  Ret  de  alvorligste  Tvivl.  Meget  betegnende  var  i  den 
Henseende  de  Udtalelser,  til  hvilke  Forslaget  gav  Anledning  i 
Sveriges  Højesteret,  da  det  —  i  Overensstemmelse  med  alminde¬ 
lige  Regler  om  Lovarbejder  vedrørende  Civilretten  —  blev  fore¬ 
lagt  denne  Domstol  til  Betænkning.  Af  de  seks  Dommere,  der 
afgav  Erklæring,  fraraadede  de  tre  ubetinget  Lovforslaget  i  dets 
Helhed,  de  tre  andre  ytrede  de  største  Betænkeligheder  ved  at 
støtte  det,  men  ansaa  sig  efter  Omstændighederne  mere  eller 
mindre  nødsagede  til  at  lade  det  passere  uden  at  give  det  posi¬ 
tiv  Anbefaling.  Ogsaa  Rigsdagsudvalget  tog  forholdsvis  køligt  paa 
Forslaget.  Det  blev  ikke  desto  mindre  antaget  i  begge  Kamre 
efter  en  livlig  Debat,  hvori  meget  vægtige  Stemmer  hævede  sig 
imod  det  —  blandt  Modstanderne  var  saaledes  Sverigs  nuværende 
Statsminister  Lindman,  der  i  Norrlandskomitéen  havde  tilhørt 
Minoriteten  —  og  hvori  Lovens  eksperimentale  Karakter  næsten 
fra  alle  Sider  indrømmedes,  uden  at  det  dog  lykkedes,  som  i 
Første  Kammer  forsøgt,  at  begrænse  Lovens  Varighed  til  en 
kortere  Tidsperiode. 

Rent  principielt  indvendte  man  imod  Loven,  at  den  stod  i 
Strid  med  Ejendomsrettens  Begreb;  man  kunde  ikke  med  Føje 

forbyde  en  Ejer  at  sælge  sin  Jord  til  hvem  han  vilde.  Men  des¬ 
uden  var  det  ganske  inkonsekvent  at  forbyde  Salg  til  „Bolag“ 
og  „Foreninger",  naar  det  stod  aabent  at  sælge  til  de  enkelte 
Individer,  af  hvilke  Selskaberne  eller  Foreningerne  bestaar.  Det 
lod  sig  derfor  ogsaa  forudse  som  en  højst  sandsynlig  Følge  af 
Loven,  at  man  let  vilde  finde  Udveje  til  at  omgaa  den;  Salget 
behøvede  jo  blot  at  ske  til  Bestyreren  af  eller  en  Funktionær  i 
et  Selskab  i  Stedet  for  til  selve  Selskabet.  Men  desuden  maatte 
det  befrygtes,  at  Loven  slet  ikke  vilde  bringe  den  norrlandske 
Bondestand  de  tilsigtede  Fordele.  Der  vilde  nødvendigvis  ind¬ 
træffe  et  føleligt  Prisfald  i  Bøndernes  Jord,  naar  de  sikreste  og 
kapitalstærkeste  Købere,  nemlig  Savværkerne,  maatte  afvises,  og 
det  kunde  jo  dog  ikke  altid  undgaas,  at  Salg  maatte  foretages, 
saasom  i  Tilfælde  af  Dødsboskifte.  For  Skovenes  Bevarelse  og 
en  rationel  Skovdrift  vilde  Loven  ogsaa  medføre  store  Farer.  Thi 
erfaringsmæssigt  er  det  Sawærksselskabeme,  der  har  størst  In¬ 
teresse  af  at  bevare  Skovens  Værdi,  hvorimod  de  private  Skov¬ 
ejere  meget  hyppig  kun  gaar  ud  paa  snarest  muligt  at  hugge  den 
ned  for  at  gøre  den  i  Penge.  Og  saa  vidt  som  til  at  forbyde 
Bønderne  at  sælge  overhovedet  vilde  man  jo  dog  ikke  gaa. 

Man  finder  egentlig  ikke  disse  Indvendinger  foldt  afkræftede 
under  Lovens  Rigsdagsbehandling.  Argumentet  var  gennemgaaende 
det:  der  hersker  en  Nødstilstand  i  Norrland,  det  gælder  om  at 
redde  den  norrlandske  Bondestand,  og  det  er  Norrlændingene 
selv,  der  har  forlangt  et  Forbud  mod  Selskabernes  Køb  af  Jord; 
det  kan  derfor  ikke  forsvares  at  tilsidesætte  deres  Ønsker.  For 
den  principielle  Indvending,  hentet  fra  Ejendomsrettens  Væsen, 
var  der  aabenbart  meget  ringe  Sympati.  Statsminister  Staaff  an¬ 
tydede  i  Debatten  selv,  at  Ejendomsbegrebet  i  Tidens  Løb  er 
undergaaet  Forandring  og  at  den  private  Ejet  til  Dels  er  at  be¬ 
tragte  som  en  Bestyrer  for  kommende  Generationer.  En  af 
Højesteretsdommerne  havde  da  ogsaa  indrømmet,  at  „Statsinter¬ 
esserne  kan  være  stærke  nok  til  at  kræve  Suspension  af  al¬ 
mindelige  Retsgrundsætninger.  “ 

Det  er  endnu  for  tidligt  at  vove  et  Skøn  over,  om  man  i 
Forbudsloven  —  der  ikke  absolut  hindrer  Selskaberne  fra  Er¬ 
hvervelse  af  fast  Ejendom  i  Norrland  og  Dalarne,  men  und¬ 
tagelsesvis  bevarer  deres  Adgang  dertil,  saa  snart  der  blot  ikke 
er  Tale  om  egentlige  Jordbrugsejendomme  —  virkelig  har  fundet 

det  afgørende  Hjælpemiddel,  man  søgte.  De  oprindelige  Vaaben- 
dragere  for  Nordsveriges  Landbrugsinteresser  har  den  ikke  til¬ 
fredsstillet;  de  arbejder  fremdeles  for  dens  Skærpelse.  Men  den 
er  under  alle  Omstændigheder  kun  et  negativt  Middel.  Under 
Rigsdagsforhandlingeme  i  1906  bebrejdede  man  da  ogsaa  Rege¬ 
ringen,  at  den  ikke  havde  forelagt  Kommissionsforslagene  i  hele 
deres  Omfang.  Thi  de  omfattede  da  ogsaa  en  lang  Række  positive  For¬ 
anstaltninger  til  Fremme  af  Norrlands  Landbrug,  ogom  dem  var  Enig¬ 
heden  indenfor  Kommissionen  langt  større.  Som  Følge  deraf  forelagde 
Regeringen  i  Samlingen  1907  paa  Basis  af  Norrlandskomitéens  For¬ 
slag  to  nye  vigtige  Undtagelseslove  for  Norrland  og  Dalarne,  den 
ene  vedrørende  Forpagtningsforholdene  og  sigtende  til  Betryggelse 
for  Forpagterne  af  Jord  i  Selskabers  eller  Foreningers  Eje,  den 
anden  angaaende  „Vanhævd"  af  Jord,  i  det  Øjemed  at  hindre 
Trævareindustrien  fra  ganske  at  forsømme  Jordbruget  paa  deres 
Ejendomme,  hvor  sligt  kunde  befrygtes.  Det  skyldtes  Første 
Kammers  Modstand,  at  Forslagene  strandede;  men  de  vendte 
tilbage  i  Rigsdagssamlingen  1908,  det  første  i  Form  af  et  noget 
ændret  Regeringsforslag,  det  andet  som  privat  Forslag.  Deres 
Skæbne  er  endnu,  medens  disse  Linier  skrives,  uafgjort. 

Rækken  af  planlagte  Undtagelsesforanstaltninger  til  Fordel  for 
den  nordsvenske  Landbefolkning  er  imidlertid  endnu  saare  lang. 
Den  omfatter  efter  Kommissionsforslaget  meget  andet,  baade  direkte 
Understøttelser,  saasom  Støtte  af  Staten  til  Vejanlæg,  Tørlægning 
af  Moser,  Opdyrkning  af  nye  Jordlodder,  og  indirekte  Bistand 
f.  Eks.  retfærdigere  Fordeling  af  Flødningsomkostninger,  Lettelser 
ved  JUdskiftning,  ændrede  Regler  om  Beskatning  af  Skovejen¬ 
dom  o.  s.  v. 

Der  er  oven  i  Købet  nogen  Grund  til  at  formode,  at  Stats¬ 
forsorg  til  Landbrugsklassens  Beskyttelse  mod  Industriens  over¬ 
mægtige  Indflydelse  vil  blive  krævet  ogsaa  for  andre  Landsdele. 
Forslag  til  lignende  Forbudslove  mod  Selskabers  Erhvervelse  af 
Jord  i  Syd-  og  Mellemsverige  har  allerede  været  indbragt  i  Rigs¬ 
dagen  et  Par  Gange,  skønt  uden  Held.  Det  er  overhovedet  et 
stort  Spørgsmaal,  om  man  fra  første  Færd  har  været  sig  fuldt 
bevidst,  hvilket  Sisyfosarbejde  der  er  læsset  paa  Statsmagtens 
Skuldre  ved  hele  denne  Bevægelse.  Byder  Staten  sin  Mellem¬ 
komst  til  Opnaaelse  af  fuld  økonomisk  Ligestilling  mellem  de 
norrlandske  Hovederhverv,  maa  der  med  samme  Ret  kunne 

stilles  slige  Fordringer  for  alle  Landsdele  og  til  Bedste  for  alle 
Erhverv.  Allerede  det  nuværende  Stadium  i  Udviklingen  er  dog 
betegnende  for,  hvor  langt  man  —  saa  at  sige  umærkeligt  og 
med  eller  mod  sin  Vilje  —  er  gledet  i  Retning  af  Statssocialisme. 
Og  at  Statens  Indtræden  i  Interessentskabet  for  den  laplandske 
Bjergværksdrift  omvendt  gør  den  til  de  store  „Bolags“  Kamme¬ 
rat,  altsaa  etablerer  en  kraftig  Begyndelse  til  Statskapitalismen, 
hører  til  den  Slags  Inkonsekvenser,  som  Nutidens  Statskunst  let 
kan  henfalde  til,  naar  den  ærligt  søger  saa  vidt  muligt  at  tage 
alle  de  store  økonomiske  Opgaver  under  sin  virksomme  Beskyttelse. 


Fuldt  saa  eventyrligt,  som  Digtere  og  Journalister  ofte  skildrer 
det,  er  Norrland  maaske  ikke.  Hvis  nogen  endnu  tror,  at  der 
kun  fordres  nogle  Slag  med  Hakken  i  Fjældvæggen  for  at  vække 
Millionerne  af  deres  Slummer,  vil  han  blive  skuffet;  ligesaa  hvis 
han  stoler  paa  at  finde  Perler  i  de  norrlandske  Elve.  Hvad 
Norrland  kan  byde,  er  noget  andet  og  bedre:  udstrakte,  hidtil 
langtfra  benyttede  Omraader  for  stræbsomt  og  trofast  Arbejde. 
Det  har  været  den  nuværende  Generation  forundt  at  vække  Be¬ 
vidstheden  herom  og  at  lægge  Grund  for  Opgavens  Løsning; 
den  næste  Generation  vil  det  tilkomme  at  sætte  fuld  Kraft  ind 
paa  dens  Gennemførelse.  Og  Sansen  for  at  benytte  alle  Sveriges 
naturlige  Hjælpekilder  er  efter  de  sidste  Aars  Begivenheder  saa 
aarvaagen,  at  man  ikke  behøver  at  mistvivle  om  en  lykkelig  Løs¬ 
ning  af  „det  norrlandske  Spørgsmaal". 

Stockholm  i  April  1908. 

I.  Heckscher 

HVAL  OG  SPÆKHUGGER 

En  sommer  for  flere  aar  siden  bode  jeg  hos  en  fisker  og 
gaardbruger  oppe  i  Nordland.  Hans  gaard  laa  ved  et  ganske 
smalt  fjordgab  ud  mod  havet. 

Næsten  den  hele  tid  smilte  hav  og  himmel.  Der  var  en  blid¬ 
hed  over  alt,  en  sløret  mild  ro.  Ja  endog  hvert  menneske,  jeg 
mødte,  havde  øine,  der  saa  paa  mig  hjælpeløse  og  fuld  af  mild¬ 
hed. 

Solen  var  synlig  døgnet  rundt,  den  dypped  sig  bare  et  øieblik 
hver  nat  i  havet  Og  steg  saa  ...  .  uhyre  stor  og  rød. 

Havet  derude  var  rødt  som  kogende  blod.  Det  syded  af  hede 
efter  at  have  favnet  den  vældige  ildkugle.  Og  da  solen  steg, 
blev  det  ved  at  rødme,  som  mindedes  det  de  brændende  kjær- 
tegn  og  blussed. 

Siden,  da  solen  rulied  som  et  glødende  hjul  over  de  blaa 
fjelde  inde  i  landet,  laa  havet  helt  blaat  og  stille.  Dønningen 
mærkedes  bare  som  en  underlig  bølgende  skiften  af  mørke  og 
lys  over  den  endeløse  flade. 

Til  solen  saa  atter  ved  nat  sænked  sig,  træt  og  hed  efter 
dagen,  og  gjemte  sig  i  havet.  Et  øieblik  bare.  Saa  steg  den  og 
svæved  atter,  rød,  i  den  sølvskinnende  hvide  nat. 

Midt  i  det  smale  fjordgab  nær  gaarden  laa  en  liden  holme, 
træløs,  men  med  tæt,  stridt  græs  i  bergrevnerne  og  mellem 
stenene. 

Paa  begge  sider  af  holmen  strømmed  sjøen  som  et  stryg  ind 
mod  fjorden  ved  flodtid  og  strømmed  igjen  ud  ved  ebbe.  Og 
der  lød  da  en  underlig  tung  dønnen,  som  laa  en  uhyre  kjæmpe 

og  stønned.  Stundom  lød  det  som  skred,  som  var  det  vældige 
høie  af  jord,  der  sagte,  men  ustanselig  skred  sammen. 

Mellem  flod  og  ebbe  laa  sjøen  helt  rolig,  skumblærerne  brast 
og  døde  og  de  to  stryg  blev  til  to  blanke  baand  mellem  fjorden 
og  havet.  De  laa  aldeles  stille  og  skinned  med  en  underlig  olje- 
agtig  hud. 

En  dag  var  jeg  roet  over  paa  holmen.  Jeg  drog  baaden  op 
paa  land  og  fæsted  linen  om  nogle  store  stene.  For  om  en  stund 
vilde  fjorden  begynde  at  ebbe  ud  mod  havet  Og  da  vilde  stryget 
uvægerlig  ta  baaden,  laa  den  løs  paa  vandet,  maaske  hvirvle  den 
rundt,  og  dra  den  tilbunds,  for  saa  at  lade  den  flyde  op  med 
kjølen  iveiret  langt  ude. 

Jeg  blev  paa  holmen. 

Der  begyndte  at  stige  bobler  op  mod  den  oljede  flade  og 
briste.  Det  var  som  vabler,  der  pludselig  poser  op  og  gaar  itu. 
Her  og  der  viste  sig  hvide  skumdotter.  Saa  gik  der  som  en 
skjælven  over  hele  det  blanke  baand  af  vand,  som  vaagned  der 
nogen  dernede  og  strakte  sig  dirrende. 

Lidt  efter  lidt  begyndte  saa  den  underlige  masende  lyd.  Og 
der  aabned  sig  smaa  gruber  allevegne.  De  vokste  og  vokste.  Til  de 
var  som  store  trakte,  der  dreiedes  rundt  med  en  voldsommere 
og  voldsommere  fart.  Aabningerne  i  vandspeilet  blev  favnebrede. 

Jeg  stod  paa  en  klippe,  hvor  løbet  var  smalest.  Og  der  lagde 
fjorden,  som  vilde  ud,  sig  paa,  saa  vandet  steg  som  en  mur.  Ind¬ 
over  saa  langt,  jeg  saa,  var  sjøen  helt  stille,  lagde  bare  sin  for¬ 
færdelige  vægt  mod  denne  lille  klippe.  Og  selve  klippen,  selve 
holmen,  jeg  stod  paa,  dirred,  saa  jeg  havde  en  følelse  af  at  være 
paa  dækket  af  en  damper,  der  pludseligt  og  voldsomt  slaar  bak. 

Men  da  jeg  vendte  mig  og  saa  ud  mod  havet,  der  syntes 
at  synke  og  synke,  saa  jeg  i  randen  af  horisonten  nogle  mørke 
legemer,  som  for  iveiret  og  glinsede  et  kort  nu  næsten  sorte  i 
den  lyse  dag. 

Og  de  vokste,  de  blev  større  for  hver  gang,  de  for  op  af 
vandet.  De  vokste  med  en  uhyre  hurtighed  for  mine  øine.  Lidt 
efter  lidt  forstod  jeg,  at  de  med  en  forfærdelig  fart  kom  mig 
nærmere. 

Nu  kunde  jeg  se  to  kjæmpehvaler  omgit  af  en  flok  spæk¬ 
huggere. 

Jeg  saa  sprøiten  staa  mod  himlen.  Og  jeg  kunde  gjennem 
dønnet  fra  stryget  høre  de  hidsige  pust  Og  jeg  hørte  en  under¬ 
lig  klapren  fra  aandehullernes  læber.  Og  der  lød  som  høie 
dumpe  drøn,  hver  gang  de  vældige  kroppe  slog  mod  vandet  og 
gik  i  dybet 

De  stevned  lige  ind  fjorden. 

Jeg  stod  paa  den  dirrende  holme  og  saa  ud  mod  havet.  Bag 
mig  laa  fjorden  speilblank.  Ved  mine  fødder  reiste  vandet  sig 
som  en  mur  mellem  klipperne  og  styrted  som  en  sluse  ned  i 
det  kogende  stryg. 

Nærmere  og  nærmere  kom  den  vilde  jagt.  Jeg  saa  nu,  hver 
gang  hvalerne  sprang  fra  sjøen,  spækhuggerne  hænge  som  igler 
paa  dem.  Og  hvalerne,  ja  de  vælted  sig  ikke  roligt  pustende  i 
vandskorpen.  Nei,  de  sprang  fra  sjøen,  saa  dagen  lyste  mellem 
dem  og  vandet  Deres  prusten  lød  som  dødsjagede  dyrs  støn. 
Og  hver  gang  de  lukked  for  aandehullerne,  da  kom  den  klap¬ 
rende  lyd  som  fra  et  vældigt  væsen,  der  staar  skjælvende  af 
kulde  eller  gru  og  klaprer  med  læberne. 

Pludselig  var  den  ene  hval  saa  nær,  at  den  med  et  sæt  jog 
ind  i  stryget. 

Der  blev  den  staaende.  Til  den  begyndte  at  sige  bagover  med 
strømmen. 

Spækhuggerne,  som  havde  maattet  slippe  den  ved  det  vold¬ 
somme  sæt,  arbeided  som  besatte  for  at  bore  sig  gjennem  den 
stride  strøm  og  naa  den. 

Men  i  samme  nu,  den  igjen  havde  deres  tænder  i  sit  kjød, 
for  den  op  som  en  laks,  der  skal  opad  en  fos. 

Saa  stod  den  stille  og  begyndte  igjen  at  sige  bagover. 

Men  tog  sig  ligesom  i  det.  Og  sprang  nu  sprang  i  sprang. 

For  mine  øine  saa  det  ud,  som  om  den  hver  gang  satte  den 
brede  spor  mod  bunden  og  saa  kasted  sig  op  og  fremover  som 
en  mand,  der  springer  fra  en  klippe. 

Og  hver  gang  var  det,  som  aabned  og  lukked  der  sig  en  af¬ 
grund  efter  den. 

Og  hver  gang  dens  krop  slog  mod  vandet,  var  det  som  strøm¬ 
men  stansed.  Der  skylled  en  stormflod  ind  over  begge  bred¬ 
der.  Over  det  hele  stryg  laa  en  hed  damp.  Og  det  var  ikke 
hvidskummende  vand  mere,  der  kogte.  Det  var  blodig  fraade. 

Men  om  den  bored  spækhuggerne  sig  frem.  Jeg  saa  de  skin- 

nende  sorte  rygge,  og  nu  og  da  en  hvid  bug  glimte  i  den  rød- 
skummende  sjø. 

Saa  gjorde  hvalen  et  ganske  kort  sprang  —  det  sidste. 

Og  seg  saa,  hjælpeløst  bagover.  Den  kunde  ikke  mere. 

Udenfor  holmen,  hvor  sjøen  laa  rolig,  blev  den  revet  istykker 
og  ædt 

Lidt  efter  lidt  lagde  strømmen  sig,  vandmuren  sank  og  fjorden 
var  ebbed  ud,  saa  der  var  ligevægt  mellem  fjord  og  hav. 

De  to  stryg  laa  igjen  som  blanke  baand  med  sin  underlig 
oljeagtige  hud.  Og  alt  spor  af  kampen  var  slætted  ud. 

Men  langt  ude,  hvor  solen  sank,  og  hvor  hav  og  himmel 
smilte,  stredes  endnu  Nordhavets  fryktelige  røvere  om  den  døde 
hval. 


HULDREN 

Som  en  mørk  drive  vælted  skogen  sig  nedover  aaserne.  Gra¬ 
nerne  var  saa  høie  og  saa  tæt  var  baret,  at  jorden  mellem  stam¬ 
merne  laa  helt  sort  og  altid  vaad. 

Men  paa  sletten  under  aaserne  var  skogen  ryddet.  Og  der 
grode  græsset  frodigt  lige  ind  i  den  blaasorte  skygge  langs  skog¬ 
randen.  Sletten  laa  høit. 

Paa  de  tre  sider  af  den  var  der  bratte  skraaninger  ned  mod 
bygden.  Og  i  skraaningerne  grode  igjen  skogen  tæt,  lige  op  til 
randen,  saa  den  paa  alle  kanter  var  kranset  af  mørk  skog.  Der 
var  ingen  udsigt.  Den  var  lukket  inde.  Synet  fandt  ikke  andet 
end  mørkt  bar,  hvor  det  vendte  sig. 

En  sommerdag  gik  en  fjortenaarig  pige  der  og  gjæted.  Det 
var  søndag.  Det  led  mod  middag.  Solen  brandt  fra  skyløs  him¬ 
mel.  Den  hele  formiddag  havde  den  lille  slætte  kogt  som  en 
gryde  med  knitrende  tør  hede.  Nu  mod  middag  stilned  det  af. 
Hedt  var  det.  Men  lydløst  stille. 

Pigen  og  dyrene  søgte  ind  i  skyggen  under  træerne.  Og  der¬ 
inde  var  det,  som  stod  heden  fra  slætten  som  en  mur  og  tog 
mod  kjøligheden  fra  skogsdybet. 

Og  stilheden  var  saa  stor,  at  det  for  pigens  øre  var  som 
braged  kulde  og  hede  sammen.  Og  som  alle  lyde,  der  ellers 
høres,  mere  og  mere  døde  hen,  ja  endog  de  drøvtyggende  dyr 
holdt  op  at  tygge  og  laa  urørlige,  med  store  opspilte  øine,  da 

hørte  hun,  hvor  det  vandred  og  vandred  ned  fra  aaseme.  Det 
var  som  skogen  skred  og  skred,  eller  som  kom  en  umaadelig 
folkesværm  tassende  paa  myge  saaler  over  den  vaade  jord  under 
baret 

Pigen  sad  og  følte  en  gysen  gaa  gjennem  sin  ryg  og  stirred 
sig  halvblind  paa  det  hede  lys  derude  og  turde  ikke  se  ind,  hvor 
den  bløde  vandrende  lyd  blev  ved  at  komme  og  komme. 

Saa  reiste  sig  et  af  dyrene.  Det  knaged  i  leddene.  Og  det 
klaged  sagte. 

Da  for  pigen  sammen,  som  var  hun  slaat.  Hun  vendte  sig 
brat  om  og  hendes  ansigt  sitred  som  foran  hulken. 

Men  dyret  stod  nu  aldeles  stille  med  løftede  øren  og  spilte 
øine. 

Pigen  saa  nu  ind  i  skogen  og  krøb  sammen  i  rædsel.  For 
hendes  blændede  øine  var  det  mørk  nat  derinde. 

Og  nu  fomam  hun  igjen  den  ustanselige  vandring.  Og  nær¬ 
mere  og  nærmere  kom  den.  Tydeligere  og  tydeligere  hørte  hun 
de  myge  fjed  over  den  vaade  jord  under  baret. 

Med  graad  i  halsen  og  skjælvende  af  gru  vendte  hun  sig  mod 
dyrene  og  mødte  deres  spilte  øine.  Og  det  var  som  suged  dyrene 
ind  hendes  egen  uro,  og  de  øged  den  med  sine  store  øine.  Der 
vandred  fra  øine  til  øine  en  skjælven,  som  hørte  de  hverandre 
jamre  i  mørke  uden  at  kjende  sti  eller  sted. 

Og  atter  reiste  et  dyr  sig.  Og  hun  for  igjen  sammen  som 
for  slag.  Spændt,  som  hun  stod  der,  hørte  hun  leddene  knage: 
en  underlig  benranglende  lyd,  der  skar  gjennem  hver  fiber  i  hende. 

Hun  higsted  pludselig.  Hun  gav  sig  hjælpeløs  rædselen  ivold. 

Og  da  dyret  nu  stod  stille,  kom  igjen  den  vandrende  lyd  fra 
mørket  derinde. 

Da  for  hun  med  ét  op.  For  nu  var  det  hende  saa  nær,  at 
nu  turde  hun  ikke  sidde  længere. 

Men  i  det  samme  hun  havde  reist  sig,  sank  hun  næsten  iknæ 
og  hun  knytted  hænderne  krampagtig.  For  alle  dyrene  for  op. 

Hun  vendte  sig  næste  nu  til  flugt  ud  mod  slætten,  da  saa 
hun,  netop  der  i  det  ene  hjørne,  hvor  skyggen  og  lyset  brødes, 
en  stor  blaaklædt  kvinde.  Skyggen  laa  over  kjolen,  saa  det  blaa 
var  næsten  sort 

Pigen  stod  en  stund  som  fjætred  og  saa  den  store  kvinde 
vinke  hende  til  sig. 

Da  klaged  en  af  kjørene  langt  og  sagte.  Og  satte  saa  i  løb, 
med  høit  løfted  hale,  over  slætten  og  udfor  skraaningen  ned  mod 
dalen.  Og  hele  flokken  fulgte. 

Den  store  kvinde  stod  stille  derhenne,  hvor  lyset  og  skyggen 
brødes  og  vinked.  Hun  rysted  det  gyldne  haar,  saa  det  flammed 
i  solen,  og  smilte  skinnende. 

Da  lagde  pigen  paa  sprang.  Og  naadde,  helt  vild  af  rædsel, 
gaarden  nede  i  dalen. 

Andreas  Haukland 

Blandt  de  japanske  Øer  er  der  een,  der  altid  fylder  den 
fremmede  med  Undren,  den  hellige  0  Miyasima.  Den  er  helt 
viet  Guderne.  Paa  den  maa  ingen  fødes,  ingen  dø.  En  syg,  hvis 
Liv  man  flygter  for,  en  Kvinde,  der  skal  føde,  bringes  i  al  Hast 
over  paa  en  af  de  nærliggende  Øer.  Ellers  gaar  Livet  her  sin 
vante  Gang  —  Pierre  Loti  har  tegnet  det  i  sin  Bog:  Fru  Prunes 
tredie  Ungdom  — ,  Fiskerne  drager  deres  Vaad,  Kvinderne  ar¬ 
bejder  i  Huset,  og  mod  Kvæld  forsamles  alle  foran  Husdørene 
for  at  nyde  Hvilen  og  Aftenens  Kølighed.  Menneskelivet  selv  er 
Guderne  velbehageligt;  kun  Fødselens  og  Dødens  Smerte  kræn¬ 
ker  deres  rene  Lykke.  Derfor  har  Menneskene,  saa  godt  de  for- 
maaede,  stræbt  at  fjærne  disse  Onder  fra  Øen  for  at  skabe  et 
lille  Jordens  Paradis,  hvor  selv  Guderne  kunde  befinde  sig  vel. 

Det,  som  Miyasima  er  den  Dag  i  Dag  i  Japan,  det  var  Delos 
i  Oldtidens  Hellas.  Øen  var  helliget  Apolio  og  hans  Gudefølge. 
Oprindelig  var  det  vel  kun  saa,  at  selve  Pladsen  omkring  Temp¬ 
lerne  var  fredhellig,  saa  ingen  maatte  fødes  eller  dø  der.  Saa- 
ledes  var  Loven  ogsaa  i  andre  græske  Temenoi.  Efterhaanden 
har  da  den  religiøse  Begejstring  givet  Guden  stedse  større  Magt- 
omraade.  Øen  blev  hans  og  Tempelpladsens  Renhed  udstrakt  til 
den  hele  0.  Kvinden  i  Barnsnød  bragtes  ligesom  den  døende 
over  til  Naboøen  Rheneia.  I  femte  Aarhundrede  f.  Kr.  drog  saa 
Athenæerne,  der  havde  gjort  sig  til  Delos’  Herrer,  Konsekven¬ 
serne  heraf  og  rensede  i  Aaret  426  hele  Øen  for  Fortidens 
Grave,  hvis  Indhold  —  Ligrester  og  Gravgods  —  førtes  over  til 
Rheneia.  Fra  nu  af  var  Øen  ren  og  ubesmittet,  saa  længe  Oid- 

tidens  Tro  var  levende.  Livet  var  her  som  overalt  i  den  græske 
Verden,  men  Idealismen  havde  banlyst  herfra  de  Onder,  der 
skiller  Mennesker  fra  Guder,  Fødselen  og  Døden. 

At  vi  kender  noget  til  denne  sælsomme  Øs  Liv  og  Ud¬ 
seende  i  Oldtiden,  skylder  vi,  foruden  den  antikke  Litteratur, 
de  franske  Udgravninger  i  den  nyere  Tid,  der  begyndte  i  Halv¬ 
fjerdserne  og  fortsattes  med  Afbrydelser  i  Firserne  og  Halvfem¬ 
serne  i  forrige  Aarhundrede,  men  først  tog  Fart  fra  1902,  da 
Hertugen  af  Loubat  stiftede  en  aarlig  Sum  af  50,000  Frcs.,  saa 
man  kunde  tage  Opgaven  op  med  alle  den  moderne  Udgrav¬ 
ningstekniks  Midler. 

Vi  kender  nu  en  Boplads  paa  Delos  allerede  fra  andet  Aar- 
tusinde  f.  Kr.,  fra  den  mykeniske  Periode.  Vi  har  Rester  fra  De¬ 
los’  første  Blomstringsperiode,  fra  7.  og  6.  Aarh.  f.  Kr.,  hvor 
Apollofesterne  samlede  Pilgrimme  fra  hele  den  græske  Verden. 
Delos  var  den  Gang  religiøst  Midtpunkt  for  den  joniske  Stamme, 
der  beboede  de  fleste  af  Kykladerne  og  de  rigeste  af  Lilleasiens 
Byer.  Et  af  de  ejendommeligste  Monumenter  fra  hin  Tid  er 
Løveterrassen,  vest  for  den  hellige  Sø.  Den  var  smykket  med 
en  hel  Række  Marmorløver,  af  overnaturlig  Størrelse,  af  hvilke 
8  er  genfundne.  De  er  af  naksisk  Marmor,  stilistisk  meget  pri¬ 
mitive,  saaledes  at  de  sikkert  kan  henføres  til  Begyndelsen  af  6. 
Aarh.  Oprindelig  oplivedes  de  plumpe  Legemers  glatte  Overflade 
sikkert  af  Farver,  der  navnlig  gav  det  aabne  Gab  med  den  store 
Tunge  stærkere  Udtryk.  Den  egentlige  Mening  med  Løveterras- 

sen  er  ikke  klar;  vi  savner  for  Delos’  Vedkommende  Periegeten 
Pausanias’  Rejsebeskrivelse,  der  for  andre  Kultpladsers  Vedkom¬ 
mende  giver  os  fyldige  Billeder  af  de  Monumenter,  der  endnu 
saas  i  2.  Aarh.  e.  Kr.,  og  deres  Historie. 

Hovedinteressen  knytter  sig  dog  til  Ruinerne  af  Delos  i  dets 
anden  Blomstringsperiode,  det  3.  og  2.  Aarh.  f.  Kr.  Den  nye  Stor¬ 
tid  var  ligesom  den  gamle  knyttet  til  Religionen  og  til  Handelen, 
der  fulgte  i  Pilgrimmenes  Spor.  Politisk  set  var  Øen  afvekslende 
under  Ægyptens  og  Makedoniens  Protektion.  I  Aaret  166,  da 
Romerne  havde  undertvunget  Makedonien,  overlod  de  Øen  til 
dens  gamle  Herrer  Athenæerne,  men  havde  dog  selv  stor  Inter¬ 
esse  af  Byens  Trivsel.  Romerne  begunstigede  Delos,  romerske 
Købmænd  bosatte  sig  ret  talrigt  i  Byen,  og  da  dens  Rivaler 
Rhodos  og  Korinth  blev  knækkede,  gik  Delos  frem  i  første  Rang 
blandt  Ægæerhavets  Handelsbyer.  Især  dens  Frihavn  søgtes,  af 
Skibe  fra  Ægypten,  Syrien,  Lilleasien,  Italien;  den  blev  et  Knude¬ 
punkt  for  Middelhavets  Søfart.  Herligheden  fik  en  brat  Afslut¬ 
ning.  Under  Krigen  mellem  Rom  og  den  østerlandske  Despot 
Mithridat  landede  dennes  Feltherre  i  Aaret  86  f.  Kr.  paa  Øen, 
erobrede  Byen,  der  var  ganske  ubefæstet,  ødelagde  den  og  lod 
Indbyggerne  dræbe.  Der  blev  i  de  følgende  Aar  gjort  svage  For¬ 
søg  paa  at  genrejse  Staden.  Men  i  den  anden  Krig  mod  Mithri¬ 
dat  blev  Delos  i  Aaret  69  paany  erobret  og  ødelagt,  og  derefter 
rejste  den  sig  aldrig  i  sin  gamle  Glans.  Dog  laa  den  ikke,  som 
Strabo  siger,  helt  øde  paa  Kejser  Augusts  Tid.  Ruinerne  viser, 
at  Byen  var  beboet  til  Begyndelsen  af  Middelalderen.  Men  fra 
da  af,  altsaa  over  et  Aartusinde,  har  Øen  ligget  hen  øde  og  men¬ 
nesketom,  lige  til  Arkæologer  og  Arbejdere  i  vore  Dage  fyldte 
dens  Dale  med  nyt  Liv.  Til  Tempelpladsen  kom  nu  og  da  i  For¬ 
tiden  Skibe  for  at  føre  Marmorblokke  bort;  her  var  billigt  og 
solidt  Materiale  i  de  gamle  Templers  Ruindynger.  Men  hvor. 
Byen  selv  havde  ligget,  i  Krans  om  Temenos,  der  voksede  Jord¬ 
lagene  op,  meterhøje,  i  Aarhundredernes  Løb,  og  Husenes  Bygge¬ 
materiale  —  Granit  og  Skiferblokke  —  fristede  ingen  til  Opryd¬ 
ning.  Under  det  skærmende  Dække  har  vi  derfor  kunnet  finde 
Byens  Huse,  omtrent  som  Asiens  Horder  forlod  dem,  sørgeligt 
plyndrede  og  hærgede,  men  dog  langt  bedre  bevarede,  end  græ¬ 
ske  Oldtidsbyer  plejer  at  være.  Delos  med  sine  Gader  og  Huse  er 
som  et  helt  lille  Pompeji,  200  Aar  ældre  end  det  rigtige  Pompeji. 

Udsigt  fra  den  franske  Ekspeditions  Hus  til  den  hellige  Havn. 
I  Baggrunden  den  ene  Strømø  og  Rheneia. 


Øen  Delos’  Fladeindhold  er  kun  5  □  Km,  og  den  har  Form 
omtrent  som  en  udbredt  Kappe.  Fra  den  17  □  Km.  store  Naboø 
Rheneia  er  den  skilt  ved  et  to  Km.  bredt  Sund;  i  dette  ligger 
et  Par  smaa,  nøgne  Holme,  Rheumatarieme  (paa  Dansk:  Strøm- 
øerne).  Delos’  højeste  Punkt  er  det  nøgne  Kynthosbjærg,  en  118 
Meter  høj  Granitklippe.  Paa  dens  Sider  udsprang  Øens  eneste 
Flod,  Inopos,  der  nu  er  helt  udtørret.  Rig  har  Øen  sikkert  aldrig 
været,  men  vi  hører  dog  ikke  alene  om  Apollons  Palmetræ,  men 
ogsaa  om  Frugt-  og  Vinavl  i  Oldtiden.  Nu  er  Delos  en  stenet 
Klippeø,  hist  og  her  dækket  af  lavt,  tjørnet  Krat  Kun  i  den 
første  Foraarstid  faar  dens  Overflade  Liv,  klædes  af  Immorteller 
og  flammende  røde  Valmuer.  Ellers  Vinter  og  Sommer  ikke  en 
Blomst,  ikke  et  Græsstraa. 

Øen  har  tre  Havne,  vendte  mod  Vest,  Øst  og  Syd,  en  stor 
Fordel  under  Ægæerhavets  urolige  Vindforhold.  Vigtigst  i  Old¬ 
tiden  var  Havnen  i  Vest,  den  hellige  Havn  ved  Rheneiasundet. 
Den  dækkedes  mod  Nord  ved  en  Stenmolo,  af  hvilke  der  er 
Rester.  Den  lange  Molo  paa  Billedet  er  derimod  moderne,  byg¬ 
get  af  Jordfylden  fra  Udgravningerne.  Inderst  i  den  hellige  Havn 

stiger  man  i  Land  ved  selve  Temenos,  Tempelpladsen,  der  nu 
er  en  Kirkegaard  af  Stenbrokker.  Her  er  alt  lagt  øde,  kun  Temp¬ 
lernes  og  Søjlehallernes  Fundamenter  er  tilbage  og  viser  os  Byg¬ 
ningernes  Udstrækning  og  Orientering.  Vi  kan  møjsomt  danne 
os  et  Billede  af  Temenos’  Udseende  i  tredie  og  andet  Aarhun- 
drede,  men  af  Bygningerne  fra  den  ældre  Tid,  fra  Herodots  eller 
de  endnu  ældre  homeriske  Hymners  Periode  er  saa  godt  som 
intet  levnet.  Vi  har  ingen  Baggrund  for  Apollohymnens  Skildring 
af  en  Fest  paa  Delos,  hvor  de  joniske  Mænd  i  deres  lange,  slæ¬ 
bende  Kaaber  møder  op,  fulgt  af  Hustruer  og  Børn.  „Kom  én 
til  og  saa  Jonerne  samlede,  vilde  han  tro,  at  de  Mænd  var  udøde¬ 
lige  og  aldrig  kunde  ældes;  en  saadan  Ynde  ejer  Mændene  og 

Kvinderne  med  de  vidunderlige  Bælter.  - - Men  skønnest 

af  alle  er  Deliaderne,  den  fjærntrammende  Apollons  Tjenerinder, 
der  formaar  under  Dans  til  Kastagnetter  at  efterligne  alle  Menne¬ 
skers  Sprog,  saa  enhver  skulde  tro,  det  var  en  af  sine  egne,  han 
hørte." 

Det  er  en  anden  Tid,  en  helt  anden  Verden  end  denne  Fe¬ 
sternes  og  Strofernes,  hvorom  Ruinerne  fortæller.  I  Krans  om 
Temenos  ligger  den  hellenistiske  By  med  sine  Privatboliger  — 
—  rige  og  fattige  — ,  med  sine  Kunstnerateliers,  Klublokaler,  Bu¬ 
tikker  og  Lagerhuse.  Nord  for  Temenos  ligger  de  syriske  Køb¬ 
mænds  Kvarter.  Poseidoniasteme  kaldtes  disse,  fordi  de  dyrkede 
en  syrisk  Guddom  —  vi  kender  ikke  hans  Navn  — ,  hvem  Græ¬ 
kerne  jævnførte  med  deres  Havgud  Poseidon.  Dette  syriske 
Broderskabs  store,  anselige  Klublokale  er  udgravet.  I  Nær¬ 
heden,  mere  sydligt  og  østligt  havde  de  romerske  forretnings¬ 
drivende  deres  Kvarter  og  Torv. 

Men  vi  vil  hellere  besøge  Kvarteret  syd  for  Temenos,  det 
rigtige  græske  Kvarter,  som  grupperer  sig  omkring  den  lange, 
stærkt  krummede  Gade,  der  munder  ud  ved  Teatret.  Billedet 
viser  det  første  Parti  af  denne  Gade.  Nede  i  Dalen  skimtes 
Temenos’  hvide  Marmorflade,  og  fra  den  fører  nu  Gaden  i  stærk 
Stigning  opad.  Husmurene  fra  den  gamle  By  staar,  som  man 
ser,  i  en  ret  anselig  Højde,  hist  og.  her  endnu  bedækkede  med 
Kalkpuds.  Paa  mange  Gaardspfadser  har  man  kunnet  genrejse 
Marmorsøjlerne,  der  bar  Gaardens  Veranda.  Til  disse  Gaards- 
pladser  fører  lange  Korridorer  fra  Gaden  ind,  ved  Siden  af 
hvilke  Butikkerne  grupperer  sig  som  Enkeltrum,  uden  Forbin- 

„Teatergaden0  med  omliggende  Ruiner. 

delse  med  Husets  egentlige  Værelser.  Forholdet  er  her  som  i 
Pompeji,  at  Husejerne  har  indrettet  Boder  i  deres  Husfasader 
og  lejet  dem  ud  til  Smaahandlende.  Butikkernes  Bestemmelse 
er  i  Reglen  umulig;  kun  nu  og  da  ser  man  paa  Stendiskene 
med  Maal  for  flydende  Varer,  der  er  fundne  i  dem,  at  her  har 
boet  en  Vin-  eller  Oljehandler. 

Gaden  er,  som  man  ser,  meget  smal,  fra  1,45  til  2,60  Meter. 
Til  Sammenligning  kan  anføres,  at  Gaderne  i  den  samtidige  By 
Priene  i  Lilleasien,  som  Tyskerne  har  udgravet,  har  en  Bredde 
fra  3— 57a  Meter,  de  brede  Gader  i  Pompeji  8 — 9  Meter.  De 
gamle  Gader  i  Delos  er  ikke  som  de  to  andre  Byers  anlagte 
med  Vognfærdsel  for  Øje;  de  er  kun  beregnede  paa  Fodgængere 
og  Muldyr.  Endnu  den  Dag  i  Dag  findes  der  intet  andet  Befor¬ 
drings-  eller  Transportmiddel  paa  de  græske  Kyklader  end  Mul¬ 
dyret.  Heste  og  Vogne  er  upraktiske  og  følgelig  ukendte  paa 
disse  Klippeøer.  Derfor  er  Byerne  paa  Kykladerne  i  vore  Dage 
anlagte  ganske  som  det  gamle  Delos. 

Snævre  og  krumme  er 
Gaderne.  Man  mærker,  at 
Delos  er  en  By,  der  lang¬ 
somt  er  groet  op,  hvor  Hus 
har  radet  sig  til  Hus  uden 
bestemt  Plan.  Saadan  var 
efter  de  samtidige  Beretnin¬ 
ger  ogsaa  Gaderne  i  det 
gamle  Athen.  Man  maa  ikke 
tænke  sig  den  By  skøn  i  vor 
Forstand.  Paa  Akropolis  stod 
de  herlige  Statuer  og  andre 
Votivgaver  alt  for  tæt,  til  at 
det  enkelte  Stykke  kunde 
gøre  sig  gældende,  og  steg 
man  ned  derfra,  befandt  man 
sig  i  en  Stad  med  snævre  og  krumme  Gyder.  Havnebyen  Piræeus 
var  derimod  anlagt  efter  en  bestemt  Plan,  med  snorlige,  parallele 
Gader  og  andre  af  samme  Art,  der  skar  dem  vinkelret.  Af  sam¬ 
me  Type  er  det  genfundne  Priene  og  tildels  Pompeji.  Ogsaa  i 
vor  Tid  kender  vi  disse  to  Bytyper,  repræsenterede  henholdsvis 
ved  Numberg  og  Berlin,  Byen,  der  gror  op,  og  Byen,  der  er 
præget  af  Enkeltmands  Vilje  og  anlagt  med  Lineal. 

Delos’  Teatergade  er  brolagt  med  store,  uregelmæssigt  til- 
hugne  Blokke.  Fortov  findes  ikke.  Midt  i  Gaden  løber  under 
Brolægningen  en  Kloak,  der  har  Tilløb  fra  Husene  paa  begge 
Sider,  baade  fra  Køkkener  og  Latriner.  I  Delos  som  i  Priene 
har  man  haft  en  Slags  Vandklosetter  i  Husene. 

Vi  stiger  højere  op  og  standser  uden  for  Indgangen  til  et  af 
Byens  fineste  Huse,  kaldet  Dionysos’  Hus  efter  en  Mosaikfrem¬ 
stilling  i  Gaardspladsens  Midte.  Dørtærskel  og  Dørkarm  er  af 
Marmor,  men  ellers  er  Huset  bygget  af  raat  tilhugne  Sten,  Gra¬ 
nit-  og  Skiferblokke.  Stenmurene,  der  nu  staar  hæsligt  nøgne, 
var  oprindeligt  dækkede  med  Kalkpuds.  Smukke  har  Husfasa- 
deme  aldrig  været  med  deres  store  hvidkalkede  eller  gulligt  be¬ 
malede  Murflader,  der  kun  sjældent  gennembrydes  af  et  højt¬ 
siddende,  tilgitret  Vindue.  Som  i  de  pompejanske  Huse,  eller 
som  i  de  rige  Orientaleres  Privatboliger  i  vore  Dage,  var  alle 

Søjlcgaarden  i  Dionvsos’  Hus. 


Rummene,  alt  Livet,  al  Skønheden  koncentreret  om  de  store 
Søjlegaarde,  der  danner  Husenes  Midte. 

Træder  man  over  Marmordørtærskelen  i  Dionysos’  Hus,  staar 
man  først  i  en  lang  Korridor.  Til  højre  kommer  man  gennem  en 
mindre  Dør  til  en  Trappe,  der  i  fire  Løb,  med  brede  Afsatser 
efter  hvert,  fører  op  til  anden  Etage.  Stentrappen  er  til  Dels  styrtet 
sammen,  men  kan  med  fuld  Sikkerhed  restaureres  ved  Hjælp  af 
Sporene  i  Murværket  paa  Trappegangens  fire  Sider.  Udmaalin- 
gen  af  Stentrinene  giver  til  Resultat,  at  anden  Etages  Højde  er 
6,63  Meter  over  Korridorens  Gulvflade.  1  Delos  synes  to  Stok¬ 
værk  i  Husene  at  have  været  langt  almindeligere  end  i  Pompeji. 

Følger  man  Korridoren  lige  frem,  kommer  man  gennem  en 
ny  Dør  ud  i  Søjlegaarden,  Peristylet.  Denne  er  en  aflang  Plads 
med  ialt  10  doriske  Søjler  af  hvidt  Marmor,  der  rejser  sig  paa 
en  fælles,  omløbende  Sokkel.  Søjlerne,  der  kun  er  svagt  tilslebne 
med  Facetter,  er  meget  høje  og  slanke,  5,60  Meter,  hvilket  giver 
en  Højde,  der  er  9  Gange  Grundfladens  Diameter.  Sligt  vilde 
man  ikke  have  vovet  i  den  gode,  klassiske  Tid,  to  Aarhundreder 
tidligere,  da  Forholdet  mellem  Højde  og  Grundfladens  Diameter 
i  dorisk  Stil  allerhøjest  var  som  5  Vs  mod  1.  Søjlerne  her  har 

baaret  et  Bjælkelag  af  Træ,  der  er  forsvundet,  og  derover  sik¬ 
kert  en  omløbende  Balkon,  til  hvilken  der  var  Udgange  fra 
andet  Stokværks  Værelser.  Saaledes  var  baade  Husets  øvre  og 
nedre  Rum  vendte  ud  mod  Søjlegaarden  og  fik  Lys  og  Luft  der¬ 
fra.  Ofte  savner  vi  i  de  nedre  Rums  Dørtærskler  de  kendte 
Fordybninger  fra  Dørposter  og  Dørtap;  saadanne  Døre  har  sik¬ 
kert  været  dækkede  med  Tæpper.  Vil  man  tænke  sig  Søjlegaar¬ 
den  i  dens  oprindelige  Skikkelse,  maa  man  forestille  sig  bronze- 
beslagne  Døre,  afvekslende  med  brogede  Tæpper,  glimte  frem 
mellem  de  hvide  Marmorsøjler. 

Foruden  Søjlerne  ses  paa  Billedet  to  Marmormundinger;  den 
til  højre  nede  paa  Gaardspladsen  er  Cisternens,  den  til  venstre 
Brøndens.  Vandledning  og  Vandværk,  som  vi  kender  fra  de 
samtidige  hellenistiske  Stæder  Priene  og  Pergamon  eller  fra 
Pompeji,  var  paa  det  lille,  paa  Kilder  fattige  Delos  en  Umulig¬ 
hed.  Hvert  Hus  havde  sin  Brønd,  men  i  Sommertiden  slap 
Brøndvandet  op,  og  man  maatte  ty  til  Cisternen,  der  var  bygget 
under  Gaardspladsen  som  et  mægtigt  Hulrum  med  store  Tønde¬ 
hvælvinger.  Fra  Cisternens  Munding  førtes  et  Rør  op  over  Bal¬ 
konen  til  en  Beholder,  hvor  Regnvandet  opsamledes  og  hvorfra 
det  strømmede  ned.  Det  Regnvand,  der  faldt  paa  Gaardspladsen 
selv,  lededes  derimod  bort  til  Kloakeme,  da  det  jo  tilsmudsedes 
paa  Gaardens  Sten.  Baade  i  Brøndens  og  Cisternens  Mundinger 
ses  Hullerne  fra  Spillet,  der  hejsede  Vandet  op,  og  Rebene  har 
slidt  dybe  Furer  langs  Kanterne. 

Gaardspladsen  er  dækket  af  Mosaik  af  lyse  og  mørke  Sten. 
Af  Dionysosmosaikken  paa  Gaardspladsens  Midte  tør  jeg  desværre 
endnu  intet  Billede  offentliggøre. 

Træder  man  ind  i  Værelserne  selv,  hvis  nærmere  Bestem¬ 
melse  oftest  er  rent  umulig,  da  jo  Møblerne,  der  skulde  give 
Forklaringen,  med  Undtagelse  af  et  enkelt  Skiferbord  og  et  Par 
Marmorbænke  alle  er  forsvundne,  saa  er  det  først  og  fremmest 
Vægdekorationen,  der  interesserer.  Væggene  i  de  deliske  Huse 
er  som  i  de  pompejanske  dækkede  med  Kalkpuds,  der  i  Reglen 
er  lagt  paa  i  flere  Lag.  Det  yderste  Lag  Stuk  er  det  fineste, 
idet  Kalken  her  er  blandet  med  Marmorstøv.  Dekorationen  ind¬ 
skrænker  sig  undertiden  til  Freskomalerier  med  Jagt  eller  Kult¬ 
scener,  i  Reglen  frygteligt  slet  udførte,  men  i  de  fleste  Tilfælde 
er  Stukfladen  reliefagtigt  udarbejdet  som  en  Efterligning  af  en 

Væg,  dannet  af  Marmorkva¬ 
dre.  Den  tilføjede  Bemaling 
viser  nu,  at  det  er  Kvadre 
af  broget  Marmor,  man  paa 
den  Vis  vil  efterligne.  I  den 
gengivne,  delvis  stærkt  øde¬ 
lagte  Væg  har  vi  forneden  de 
høje  Sokler,  Ortostateme, 
holdte  i  sort  Farve.  Der¬ 
efter  følger  et  Skifte  af  rekt¬ 
angulære,  gule  Kvadre,  be¬ 
grænsede  foroven  og  for¬ 
neden  af  smalle  Lister,  de¬ 
korerede  med  lesbisk  Ky- 
mation  i  rødt  Næste  Skifte 
gengiver  Kvadre  af  aaret 
Marmor,  rosenrøde  Aarer 
paa  lys  Grund.  De  øvre 
Skifter  er  afvekslende  røde 
med  hvid  og  gule  med  sort 
Bort  og  hermed  hører  den 
direkte  Efterligning  af  Mar¬ 
morkvadre  op  og  giver  Plads 
for  en  rent  dekorativ  Ind¬ 
deling  i  Felter.  En  ganske  lignende  Vægdekoration  i  Stuk  ken¬ 
des  fra  Pompeji,  i  den  saakaldte  første  pompejanske  Stil.  Alle¬ 
rede  før  Udgravningerne  paa  Delos  og  i  Priene  havde  Arkæo¬ 
logen  Mau  set,  at  denne  Stil  tilhørte  det  andet  Aarh.  f.  Kr.  og 
maatte  være  den  ældste  af  de  fire  Stilarter,  han  opstillede.  Denne 
Antagelse  har  vist  sig  at  være  rigtig.  Spørgsmaalet  om  Stilens 
Hjemstavn  kan  derimod  ikke  siges  at  være  løst.  Man  havde  tænkt 
paa  Alexandria  i  Ægypten,  fordi  man  her  snarest  kunde  tænke 
sig  Pragtbygninger  af  virkelige  brogede  Marmorsorter  som  For¬ 
billeder  for  Stukimitationerne.  Nu  har  Tyskerne  imidlertid  i 
Scenebygningen  i  Milets  Teater,  som  de  i  disse  Aar  har  udgra¬ 
vet,  fundet  en  ægte  Marmorbygning  af  første  Stil.  Teatret  er 
desværre  ret  sent,  fra  første  Aarh.  f.  Kr.,  og  beviser  derfor  intet 
om  Lilleasiens  Prioritet,  der  ellers  kunde  synes  naturlig  nok, 
baade  fordi  her  laa  rige  Handelsstæder,  der  fuldt  saavel  som 

Alexandria  havde  oversøiske  Forbindelser,  hvorfra  det  forskellig¬ 
artede  Materiale  kunde  skaffes,  og  fordi  Landet  selv  er  rigt  paa 
brogede  Marmorarter. 

Denne  Dekorationsstil  er  uforenelig  med  virkelige  Billeder, 
malede  paa  Væggene.  Al  billedlig  Fremstilling  henvistes  til  Mo¬ 
saikkerne,  ligesom  i  Husene  af  første  Stil  i  Pompeji.  Med  den 
anden  pompejanske  Stil,  der  dukker  op  i  Italien  omtrent  Aar  80 
f.  Kr.,  kommer  Freskobilleder,  der  i  den  ældre  græske  Tid  havde 
spillet  saa  stor  en  Rolle,  igen  til  Ære.  Ogsaa  denne  anden  Stil 
er  en  Arkitekturstil,  men  det  er  ad  malerisk  Vej,  ikke  ved  pla¬ 
stisk  Behandling  af*Vægfladen,  at  Efterligningen  sker.  Til  For- 
staaelse  af  den  anden  Stils  Genesis  er  nogle  Stukfragmenter  fra 
Delos  af  stor  Interesse,  idet  vi  paa  dem  ser  malet  en  Portal, 
flankeret  af  Pilastre,  bag  hvilken  et  Kassetteloft,  gengivet  i  en 
lidt  overdreven  Forkortning,  kommer  til  Syne.  Delos’  Betydning 
ligger  i,  at  det  bekræfter  den  tidligere  Antagelse,  at  alt,  hvad  vi 
kender  og  beundrer  af  pompejansk  Dekoration,  oprindelig  er  græsk. 

Det  mest  fængslende  i  Byen  Delos  er  imidlertid  Forretnings¬ 
kvarteret  syd  for  den  hellige  Havn.  Her  ligger  langs  Kajerne 
Pakhuse,  hvor  Varerne  oplagredes,  med  Butikker,  hvorfra  de 
solgtes  igen.  Paa  den  brede  Dæmning  foran  disse  Boder  har 
Livet  pulseret,  Folk  fra  Byen  og  Søfolk  forsynede  sig  her  med 
friske  Varer.  I  disse  Pakhuse  findes,  som  i  Privathusene,  store 
Gaarde,  til  hvilke  Rummene  vender  ud,  men  Brønde  og  Cister¬ 
ner  mangler.  Det  var  ikke  Boliger,  kun  Vareoplag,  og  baade  den 
rige  Handelsherre  og  hans  Stab  af  Medhjælpere  havde  deres 
Bopæl  udenfor  „City",  i  et  andet  Kvarter  af  Byen. 

Gaar  man  endnu  længere  mod  Syd,  hører  Kajen  med  dens 
Promenadeplads  op,  og  der  følger  en  Del  Varehuse  af  en  hel 
anden  Karakter.  Det  største  af  dem  er  det,  hvis  Grundplan  her 
gives,  det  som  Franskmændene  har  kaldet  „Magasin  des  colon- 
nes“  efter  den  store  Søjlegaard  i  Midten.  Dennes  Granitsøjler 
er  ganske  særlig  plumpe,  uden  Stil,  uden  Rifler,  uden  egentligt 
Kapitæl.  Hernede  var  alt  blot  indrettet  paa  det  „praktiske  Liv“, 
Skønheden  gav  man  en  god  Dag.  Bygningen  har,  vendt  mod 
Havet,  en  Række  aflange  Rum,  hvis  Mure  forlænger  sig  som 
en  Slags  Dokker  ud  i  Vandet.  Her  kunde  Skibene  altsaa  lægge 
op  lige  under  Pakhusets  Mure,  og  ad  en  meget  bred  Korridor 
kunde  Varerne  føres  ind  i  den  store  Søjlegaard,  der  ved  andre 

brede  Korridorer  staar  i  Forbindelse  med  to  mindre  Gaarde 
uden  Søjler.  De  talrige,  ofte  uregelmæssigt  formede  Rum  aabner 
sig  ud  mod  disse  Gaarde.  Men  medens  Bygningen  saaledes  er 
aaben  mod  Havet,  ja  endog  som  med  Fangarme  griber  ud  deri, 
er  Forbindelsen  med  Byen  paafaldende  ringe.  En  stejl  og  snæver 
Trappe  fører  op  fra  Søjlegaarden,  og  mod  Nord  og  Syd  har  Byg¬ 
ningen  smalle  Døraabninger  ud  til  snævre  Gyder.  Det  er  ganske 
tydeligt,  at  dette  Pakhus  i  Modsætning  til  Pakhusene  mod  Nord 
ved  Kajen  vender  Ryggen  til  Byen.  Det  er  bygget  udelukkende 
med  Henblik  paa  Transithandelen.  Klarere  og  fyldigere  end  no¬ 
gen  Tekst  fortæller  denne  Bygning  os  om  Delos’  Frihavn,  mod 
hvilken  alle  Middelhavets  Skibe  stævnede,  om  „Hellenernes  fælles 
Havneplads,"  som  Pausanias  (VIII  33,2)  har  kaldet  Delos. 

Af  sjælden  Fuldstændighed  er  Indskrifterne  paa  Delos,  især 
de,  der  angaar  Templets  Drift.  Regnskaberne  fra  Apollotemplet 
giver  os  ogsaa  et  Indblik  i  Byens  økonomiske  Liv.  Templets 
Indtægter  bestaar  nemlig,  foruden  Ofringer  og  Gaver,  af  Afgifter 
fra  dets  Ejendomme,  Husleje  af  Huse  i  Byen  selv  og  Landgilde 

—  Pløjelandspenge  kaldes  den  —  af  Landejendommene.  1  et  Tids¬ 
rum  af  blot  7  Aar  ser  vi  store  Svingninger  i  Ejendommenes 
Værdi;  Pløjelandspengene  gaar  ned,  samtidig  med  at  Huslejen 
stiger  mægtigt;  et  enkelt  Hus  paa  et  godt  Strøg  viser  en  Diffe¬ 
rence  fra  41  til  109  Drakmer  i  aarlig  Leje.  Det  er  aabenbart 
Tilstrømningen  til  Byen  i  opadgaaende  Tider,  der  bevirker  disse 
Svingninger.  Præsteskabet,  der  især  havde  spekuleret  i  Land¬ 
ejendomme,  bemægtiger  sig  nu  Havnetolden  og  begynder  tillige 
at  udlaane  Penge  mod  10  Procent  Renter,  en  i  Oldtiden  ikke 
usædvanlig  høj  Diskonto.  Det  er  drøje  Aar,  thi  samtidig  stiger 
Priserne  paa  alt,  hvad  man  har  Brug  for  ved  Templets  Fester: 
Harpiks,  Olje,  Myrrha,  Salt,  Eddike,  Svampe  og  Svineflæsk. 
Templets  Regnskab  balancerer  i  Reglen  med  27,000  Drakmer 
Indtægt  mod  21,000  Drakmer  Udgift  om  Aaret. 

Vi  ser  af  Inventarlisterne,  at  Templet  selv  paa  en  Gang  var 
en  Bank,  et  Museum  og  en  Garderobe  for  Gudebilledets  Drag¬ 
ter.  Alt  faar  vi  at  vide  fra  Festernes  Udstyr  til  Møddingen  i  Bag- 
gaarden,  der  bortsælges  ved  Auktion.  Duemøget  —  Guanoen  — 
var  særlig  søgt  og  maatte  ikke  udføres  fra  Øen.  Tempelgaverne 
nummereredes,  de  fine  Ting  nedlagdes  i  smaa  Æsker,  andre  Ting 
udstilledes  paa  Etagerer  eller  ophængtes.  Blev  der  for  mange 
Metalsager,  smeltede  man  dem  ind  og  solgte  Metallet.  De  rede 
Penge  deponeredes  i  forseglede  Krukker. 

Der  er  ingen  Stordaad  knyttet  til  Delos,  hverken  politisk 
eller  kunstnerisk.  Naar  Jonerne  valgte  den  lille  0  til  religiøst 
Midtpunkt,  var  det  vel  ikke  mindst  for  dens  Svagheds  Skyld 

—  ligesom  naar  Nutidens  Stormagter  holder  Fredskonference 
i  Haag  i  det  lille  Holland.  Hverken  en  Aischylos  eller  en 
Platon  har  vandret  i  disse  Gader.  Men  Byen  giver  dog  Billedet 
af  et  Milieu,  der  stod  de  store  Aandens  Heroer  adskilligt  nær¬ 
mere  end  Pompeji-lnteriørerne.  Billedet  er  af  en  sjælden  Fuld¬ 
stændighed:  Temenos  med  omliggende  Stad,  i  denne  Vaanings- 
huse  og  Handelshuse,  Klublokaler,  Badeanstalter  og  Teater.  Og 
Indskrifterne  hjælper  Fantasien  til  at  befolke  den  døde  By  med 
henfarne  Slægters  travle  Hverdagsliv. 

Frederik  Poulsen 

I  Aaret  1905  stiftedes  der  her  i  København  en  ny  teologisk 
Forening,  som  paa  sin  Fane  satte  Indskriften:  „Fri  Forskning  og 
positiv  Kristendom0.  Meningen  var  aabenbart  ikke  den,  at  man 
blot  vilde  indskrænke  sig  til  at  afhandle,  i  hvilket  Forhold  disse 
Magter  staar  til  hinanden.  Nej,  man  vilde  selv  hengive  sig  til 
den  fri  Forskning,  som  vore  hjemlige  Ortodokse  hidindtil  har 
set  saa  skævt  til,  naar  det  gjaldt  religiøse  Emner,  og  man  var 
overbevist  om,  at  al  denne  Grublen,  Gransken  og  Undersøgen 
ikke  vilde  blive  til  Skade  for  den  positive  Kristendom,  men  at 
denne  tværtimod  derved  vilde  komme  til  at  opstaa  i  en  ny  Her¬ 
lighed  under  en  Form,  som  passer  for  os  Nutidsmennesker. 

Hvad  fri  Forskning  er,  véd  vi  alle.  Herved  menes,  at  man 
upartisk  og  forudsætningsløst,  klart  og  skarpt  med  alle  de  Midler, 
Erfaringen  og  Tanken  stiller  til  vor  Raadighed,  overvejer  enhver 
Paastand,  inden  man  afgør,  hvorvidt  man  vil  skænke  den  sin 
Samstemning  eller  ikke.  Naar  jeg  siger:  forudsætningsløst,  vil  jeg 
naturligvis  ikke  afvise  alle  Forudsætninger,  men  kun  fastslaa,  at 
man  ikke  maa  kræve  andre  end  saadanne,  som  er  den  nødven¬ 
dige  Betingelse  for,  at  en  Overvejelse  overhovedet  kan  finde 
Sted.  Er  Talen  om  Farverne,  maa  den  Blinde  tie  stille,  da  han 
slet  ikke  kan  forstaa,  hvad  Farve  er.  Det  Samme  gælder  natur¬ 
ligvis  paa  det  religiøse  Omraade.  Den,  som  er  helt  blottet  for 
religiøse  Følelser,  har  ingen  Stemmeret  i  den  religiøse  Debat 
Det  gaar  med  ham  som  med  den,  hvis  Hjerte  aldrig  har  været 

rørt  af  Eros,  og  som  derfor  er  ude  af  Stand  til  at  dømme  om 
erotiske  Anliggender. 

Men  hvad  forstaas  der  saa  ved  positiv  Kristendom?  Den  ny 
Forening  har  allerede  pillet  og  rørt  ved  saa  mange  Ting,  der 
tidligere  blev  ansete  for  hellige  og  uangribelige,  at  mange  Kristne 
rundt  om  i  Landet  er  bievne  urolige  og  ængstelig  spørger:  hvad 
betyder  dog  alt  dette?  hvilket  er  det  Positive,  som  bliver  tilbage 
efter  Rensningsprocessen?  Dr.  Edv.  Lehmann ,  som  har  stiftet 
den  ny  Forening,  har  i  det  Foredrag,  hvormed  han  aabnede  dens 
Tilværelse,  forklaret,  at  „positiv  Religion  bestaar  i  dette,  at  den 
er  et  frelsende  Livsforhold,  og  at  positiv  Kristendom  er  dette, 
at  man  finder  denne  Frelse  i  Kristus."  (S.  17).  Forklaringen  kan 
umulig  fyldestgøre  de  Ortodokse;  dertil  er  den  for  almindelig, 
ja  saa  almindelig,  at  den  kan  underskrives  ikke  blot  af  Luthe¬ 
ranere,  men  ogsaa  af  Katoliker,  Reformerte  og  mangehaande 
Slags  Kættere.  Med  stigende  Forbavselse  har  man  senere  set  Dr. 
Edv.  Lehmann  skrive  en  Bog  om  „Præstevalg  og  Præstedan- 
nelse",  hvori  han  i  en  Fart  ordner  Folkekirkens  Anliggender, 
uden  at  han  synes  at  have  betænkt,  at  vor  Folkekirke  er  evan¬ 
gelisk- luthersk,  og  at  den  derfor  slet  ikke  kan  opbygges  paa  det 
af  ham  angivne  frisindede  Grundlag,  med  mindre  dens  Dogmer 
og  Ritualer  først  er  bievne  ændrede  ved  en  grundig  Reformation, 
og  til  en  saadan  synes  der'  endnu  at  være  lange  Udsigter. 

Men  hans  Forklaring  tilfredsstiller  heller  ikke  den  fri  Forsk¬ 
ning;  dertil  er  den  ikke  frisindet  nok.  Ganske  vist  vogter  han 
sig  med  stor  Forsigtighed  for  at  indlade  sig  paa  nøjagtige  Be¬ 
stemmelser  af,  hvad  han  egentlig  mener;  men  skønt  han  ikke 
siger  det  med  rene  Ord,  kan  der,  navnlig  naar  man  paaagter,  at 
han  i  sin  lille  Bog  en  enkelt  Gang  ombytter  „Kristus"  med 
Jesus",  ikke  være  den  mindste  Tvivl  om,  at  han  betragter  det 
som  givet,  at  Jesus  fra  Nasaret  og  Kristus  er  den  selvsamme 
Person.  Men  dette  er  en  historisk  Paastand,  der,  inden  den  an¬ 
tages,  først  maa  bevises  ad  historisk  Vej,  og  dette  er  det  store 
Grundspørgsmaal,  hvorom  alle  de  andre  Spørgsmaal  samler  sig. 

Dr.  Edv.  Lehmann  efterligner  paa  dette  Punkt  nøjagtig  de  store 
Reformatorer  fra  det  16.  Aarhundrede.  Ogsaa  disse  indskærpede 
atter  og  atter  Nødvendigheden  af  den  fri  Forskning;  men  de 
forlangte  tillige,  at  Enhver  ubeset  skulde  anerkende  de  Dogmer 
og  historiske  Paastande,  hvorom  Kirken  havde  samlet  sig  i  de 

fire  første  Aarhundreder.  Hvis  Nogen  ikke  var  villig  hertil,  saa 
viste  de  ham  ud  af  deres  Samfund,  ja  de  tog  end  ikke  i  Betænk¬ 
ning  at  udsætte  ham  for  verdslige  Forfølgelser.  Michael  Servet 
blev  endog  brændt  i  Genf  af  Calvin ,  og  Melanchthon  undsaa  sig 
ikke  for  at  sige  Ja  og  Amen  til  denne  barbariske  Fremgangsmaade. 

Dr.  Edv.  Lehmann  er  en  venlig  og  elskværdig  Mand,  som 
hverken  vil  brænde  os  eller  paa  anden  Maade  fortrædige  os; 
men  de,  som  benægter,  at  Jesus  er  Kristus,  maa  være  belavede 
paa,  at  de  ikke  kan  faa  Plads  i  den  af  ham  reformerede  Folke¬ 
kirke,  men  maa  finde  sig  i,  at  de  betragtes  som  Ikke-Kristne. 
Hans  Reformation  har  derfor  al  Udsigt  til  at  blive  mere  livlig 
end  grundig.  Hvis  den  gennemføres,  vil  den  komme  til  at  betyde, 
at  man  lader  det  Gamle  bestaa  samtidig  med,  at  man  uafladelig 
underminerer  det,  eller,  for  at  bruge  et  Udtryk  af  Jesus:  den 
vil  betyde,  at  man  „hælder  ny  Vin  paa  gamle  Læderflasker". 
(Matth.  9,17).  Jesus  har  klart  forudsagt,  hvad  Følgen  deraf  maa 
blive,  den  nemlig,  at  „Læderflaskerne  brister  og  Vinen  spildes". 

Jeg  skal  nu  forsøge  paa  at  godtgøre,  at  den  af  Dr.  Edv.  Leh¬ 
mann  fastholdte  Grænse  er  uholdbar,  og  at  den  Reformation, 
hvortil  vi  saa  hjertelig  trænger,  maa  ind  i  et  andet,  langt  fastere 
og  sikrere  'Spor. 

Det  vil  maaske  undre  Dem,  at  jeg  stiller  vore  Dages  religiøse 
Problem  paa  den  nys  angivne  Maade.  Vi  er  jo  vante  til  som 
Noget,  der  følger  af  sig  selv,  at  sige:  Jesus  Kristus  og  til  efter 
Behag  at  ombytte  Navnene,  saa  at  vi  snart  siger  „Jesus"  og  snart 
„Kristus",  uden  at  denne  Skiften  vækker  den  fjerneste  Betænke¬ 
lighed  hos  os.  Men  De  maa  ikke  glemme,  at  Jesus  er  et  Egen¬ 
navn  og  Kristus  en  Titel,  Betegnelsen  for  en  Værdighed.  Der 
er  i  Tyskland  Mange,  som  hedder  Vilhelm,  men  kun  En,  der 
har  Ret  til  at  lade  sig  kalde  Kejser  Vilhelm.  Ligesaa  var  der  i 
Jødeland  Flere,  som  hed  Jesus;  var  det  nu  Jesus  af  Nasaret, 
hvem  Titlen  Kristus  med  Rette  tilkom,  eller  var  der  maaske  slet 
Ingen,  hvad  enten  han  nu  hed  Jesus  eller  bar  et  andet  Navn, 
som  havde  Krav  paa  at  betegnes  saaledes? 

Hvad  betyder  da  Ordet  Kristus?  Det  er  et  græsk  Ord,  der 
paa  Dansk  maa  oversættes  ved  „den  Salvede",  og  som  paa  He¬ 
braisk  hedder  Messias.  At  være  Kristus  var  Et  med  at  være 
Messias.  Og  hvad  forstodes  der  ved  Messias?  Dette  var  den 
frelsende  Fører,  som  det  jødiske  Folk  ventede.  De  messianske 

Forventninger  havde  ikke  hos  Alle  nøjagtig  det  samme  Præg; 
men  derom  var  Alle  enige,  at  Messias  skulde  være  en  verdslig 
Fyrste,  der  frelste  fra  jordiske  Ulykker  og  atter  skænkede  Folket 
Uafhængighed,  Fred  og  Styrke.  De  kristne  Teologer  paastaar, 
at  Jesus  vel  var  den  Messias,  som  var  bleven  Jøderne  forjættet 
gennem  Profeterne,  men  at  hans  Messiasforestillinger  fuldstændig 
afveg  fra  de  gængse,  idet  han  nemlig  kun  tænkte  paa  Sjælenes 
Frelse,  og  idet  hans  Syn  ingenlunde  var  indskrænket  til  det 
jødiske  Folk,  men  omfattede  den  hele  Menneskehed.  Men  denne 
Opfattelse  lader  sig  i  Længden  ikke  fastholde.  Da  Jesus  mødte 
en  kananæisk  Kvinde,  som  bad  ham  om  Hjælp,  afviste  han 
hende  først  med  den  Erklæring:  „jeg  er  kun  udsendt  til  de  for¬ 
tabte  Faar  af  Israels  Hus“.  (Matth.  15,24).  Og  hvor  umiskendeligt 
det  end  er,  at  han  har  lagt  den  allerstørste  Vægt  pate  Omven¬ 
delse  og  aandelige  Dyder  som  Betingelse  for  at  faa  Del  i  det 
Rige,  som  han  vilde  oprette,  synes  det  at  være  lige  saa  unægte- 
ligt,  at  han  ogsaa  har  tænkt  sig  dette  Rige  i  en  verdslig  Skikkelse. 
Det  er  en  Kendsgerning,  at  hans  Disciple  lige  til  hans  Død 
levede  og  aandede  i  Overbevisningen  derom.  Er  det  troligt,  at 
de  i  den  Grad  kunde  have  misforstaaet  ham,  hvis  han  selv  uaf¬ 
brudt  havde  været  af  en  anden  Mening?  Hvor  kunde  han,  som 
jo  dog  var  en  Mester  i  Ordets  Kunst,  i  saa  Fald  selv  med  For¬ 
sæt  bringe  dem  paa  Vildspor  ved  at  forjætte  dem,  at  de  skulde 
sidde  paa  tolv  Troner  og  dømme  Israels  tolv  Stammer.  (Matth. 
19,28)?  Det  er  jo  fremdeles  en  Kendsgerning,  at  han  højtidelig 
holdt  sit  Indtog  i  Jerusalem  og  modtog  Folkets  Hyldest.  Han 
kom  ganske  vist  ikke  med  Vaaben  i  Haand  og  omgivet  af  Kri¬ 
gere,  men  stilfærdig  ridende  paa  et  Æsel.  Han  har  altsaa  villet, 
at  den  Omvæltning,  som  han  tilsigtede,  fra  hans  Side  skulde 
foregaa  paa  fredelig  Vis;  han  maa  have  ment,  at  Alt  var  saa- 
ledes  forberedt,  at  han  blot  behøvede  at  vise  sig,  for  at  det 
Gamle,  om  end  efter  nogen  Modstand,  snart  skulde  falde.  Han 
sagde  endvidere:  „Giv  Kejseren,  hvad  Kejserens  er,  og  Gud, 
hvad  Guds  er!“  (Matth.  22,21);  han  har  altsaa  ikke  tilsigtet  Krig 
med  Romerne,  men  ventet,  at  Gudsriget  kunde  stiftes  uagtet 
deres  Herredømme.  Dog,  trods  disse  Ændringer  af  det  sæd¬ 
vanlige  Messiasbillede,  er  det  klart,  at  hans  Plan  paa  en  eller 
anden  Maade  maa  have  haft  en  politisk  Karakter;  thi  ellers  var 
der  øjensynlig  ingen  fornuftig  Mening  i  det  hele  Indtog. 

Hans  Plan  mislykkedes.  Han  var  for  stor  en  Sværmer  og 
havde  for  liden  Forstand  paa  praktiske  Anliggender  til,  at  han 
kunde  staa  sig  i  Kampen  mod  Magthaverne.  Disse  sejrede  let 
og  hurtigt.  Folket  forskød  ham  og  fandt  sig  villigt  i,  at  han  led 
en  Forbryders  Død  paa  Korset.  Det  er  saaledes  uimodsigeligt, 
at  det  jødiske  Messiashaab  ikke  blev  virkeliggjort  i  ham.  En 
Mand,  der  dræbes  af  et  Folk  i  det  Øjeblik,  han  vil  bestige  dets 
Kongetrone,  kan  ikke  siges  at  have  været  Konge  over  dette 
Folk;  ligesaa  maa  en  Messias,  der  bukker  under,  regnes  for  en 
Selvmodsigelse.  Og  det  staar  som  en  Mulighed,  at  Jesus  selv, 
inden  Døden  indtraf,  har  afgivet  den  smertelige  Bekendelse,  at 
han  havde  taget  fejl  i  sin  Fremgangsmaade.  Der  er  overleveret 
os  forskellige  Ord,  som  han  skal  have  talt  paa  Korset.  Des¬ 
værre  tør  vi  ikke  stole  paa,  at  de  Ord,  som  findes  hos  Lukas 
og  hos  Johannes,  hidrører  fra  Ørevidner.  Af  de  Bemærkninger, 
hvormed  Lukas  indleder  sit  Skrift,  synes  at  følge,  at  han  ikke 
personlig  har  været  til  Stede  ved  de  Begivenheder,  som  han 
beretter,  og  at  Apostelen  Johannes  skulde  have  skrevet  det  fjerde 
Evangelium,  hører,  for  at  bruge  et  spagfærdigt  Udtryk,  til  de 
overmaade  tvivlsomme  Ting.  Vi  véd  derfor  ikke  med  Bestemt¬ 
hed  Noget  om,  hvorledes  det  forholder  sig  med  Ytringerne  paa 
Korset;  men  saa  meget  er  i  alt  Fald  sikkert,  at  to  af  Evan¬ 
gelisterne  —  Matthæus  og  Markus  —  kun  melder  om  et  eneste 
Udraab,  saa  at  alle  de  Kristne,  der  fordum  ikke  havde  andre 
Evangelier  at  læse,  kun  kendte  dette,  og  det  lyder:  „min  Gud! 
min  Gud!  hvi  har  Du  dog  forladt  mig?“  Der  er  en  saa  uud¬ 
sigelig  Vaande  i  dette  Udraab,  at  alle  vi,  for  hvem  saa  mange 
af  de  Ord,  der  tilskrives  ham,  hører  til  vor  Sjæls  umistelige 
Eje,  gribes  af  Vemod.  Vi  fristes  ikke  et  eneste  Øjeblik  til  at 
tvivle  om,  at  han  til  sit  sidste  Aandedræt  holdt  fast  ved  sin  store 
Tanke,  ved  sin  skønne  Drøm  om  et  Rige,  hvori  Retfærd  og 
Kærlighed  staar  for  Styret;  men  som  historiske  Forskere  har  vi 
ingen  Ret  til  at  lade  Pieteten  alene  raade.  Det  er  vor  simple 
Pligt  at  spørge,  om  det  paa  Korset  var  begyndt  at  gaa  op  for 
ham,  at  han  havde  handlet  for  ilfærdigt,  at  Guds  Rige  ikke  kan 
fremmes  ved  udvortes  Foranstaltninger,  men  kun  ved  en  langsom, 
stille  Vækst. 

Medens  den  kristne  Kirke  i  det  Store  og  Hele  altid  har 
betragtet  Jesus  som  den  sande  jødiske  Messias,  der  var  bleven 

bebudet  af  Profeterne,  er  der  i  den  nyeste  Tid  opstaaet  Teologer, 
der  hævder,  at  Messiasforestillingen  var  fremmed  for  Jesu  egen 
Bevidsthed.  Denne  Opfattelse  er  herhjemme  bleven  begunstiget 
af  Professor  A.  B.  Drachmann  i  den  Afhandling,  som  han  i 
»Verdenskulturen"  har  skrevet  om  »Kristendommens  Oprindelse". 
Disse  Forskere  hævder,  at  Jesus  aldrig  har  villet  være  Andet  og 
Mere  end  en  Lærer  for  sit  Folk,  og  at  det  er  hans  Apostle,  der 
efter  hans  Død  har  proklameret  ham  som  Messias.  Nu  er  imid¬ 
lertid  Intet  vissere,  end  at  en  saadan  Antagelse  er  i  fuldstændig 
Strid  med  de  tre  første  Evangelier.  Det  afgørende  Vendepunkt  i 
dem  alle  tre  er  den  berømte  Scene  ved  Cæsarea  Philippi,  hvor 
Jesus  spurgte  sine  Disciple  om,  hvem  de  troede,  han  var,  og 
hvor  saa  Peter  svarede:  »Du  er  Kristus".  Hvis  denne  Begiven¬ 
hed  og  det,  som  hænger  sammen  dermed:  Indtoget  i  Jerusalem 
og  Processen,  der  netop  drejer  sig  om  Jesu  Messianitet,  er  os 
overleverét  i  en  fuldstændig  forvansket  Skikkelse,  saa  forekommer 
det  mig,  at  det  var  bedst,  at  man  rent  ud  erklærede,  at  man 
overhovedet  slet  ikke  historisk  kan  fastslaa  Noget  om  Jesus;  ti 
hvad  er  der  saa  i  Evangelierne,  som  med  Rette  kan  gøre  For¬ 
dring  paa  Troværdighed?  Men  at  det  er  Evangelisterne,  der  her 
i  dette  Stykke  væsenlig  har  Ret,  derfor  borger  de  psykologiske 
Love.  Hvis  Jesus  aldrig  havde  udgivet  sig  for  Messias  og  mod¬ 
taget  sine  Disciples  Hyldest  som  Messias,  hvordan  i  al  Verden 
skulde  det  saa  være  faldet  Apostlene  ind  efter  hans  Død  at  hædre 
ham  ved  at  tillægge  ham  en  saadan  Værdighed?  En  Messias, 
der  lider  og  dør,  var  jo,  som  jeg  før  bemærkede,  en  haandgribe- 
lig  Selvmodsigelse.  De  kunde  efter  hans  Død  fremdeles  elske 
og  beundre  ham  som  den  store  Lærer;  men  at  gøre  ham  til 
Messias  nu,  da  hans  Endeligt  klart  havde  vidnet  mod  hans  Ad¬ 
komst  til  denne  Værdighed,  var  jo  Et  med  at  stemple  baade 
ham  og  dem  selv  som  rene  Umuligheder.  Helt  anderledes,  hvis 
de  i  Aarevis  havde  levet  sammen  med  ham  i  den  faste  Over¬ 
bevisning,  at  han  var  den  forjættede  Forløser,  hvis  de  havde 
drømt  og  sværmet  og  vugget  sig  i  de  mest  lidenskabelige  og  fan¬ 
tastiske  Forventninger  om  den  Herlighed,  de  og  det  hele  Folk 
gik  i  Møde,  naar  han  stiftede  sit  Rige.  Saa  maatte  hans  Død 
nedsænke  deres  Sjæle  i  den  sorteste  Fortvivlelse  og  gøre  dem 
til  et  Bytte  for  en  hvileløs  Grublen.  Men  en  slig  sjælelig  Til¬ 
stand  er  just  den  Jordbund,  der  udfordres,  for  at  Syner  skal 

fødes.  Det  Haab,  som  havde  fyldt  dem,  var  for  vældigt  til,  at 
det  med  ét  Slag  kunde  knuses;  det  ulmede  stadig  under  Asken, 
rede  til  at  blusse  op  paa  ny.  Maaske  traadte  ydre  Omstændig¬ 
heder  til;  man  opdagede,  at  hans  Lig  ikke  mere  var  i  Graven. 
Uvilkaarlig  kom  da  det  Øjeblik,  hvor  hos  En  og  Anden  den  el¬ 
skede  Herre  og  Mester  traadte  frem  for  Sjælens  indre  Øjne. 
„Han  lever  endnu!"  udbrød  han,  og  Opstandelsens  Jubelraab 
tonede  fra  den  lille  Venneskare.  Han  var  altsaa  kun  gaaet  bort 
en  lille  Stund  for  atter  at  vende  tilbage  med  Sejren  og  Riget. 
Ved  denne  Tro  vandt  Apostlene  Kraft  til  at  gaa  ud  i  Verden  og 
vidne  om  Jesus  Kristus,  og  al  deres  Tænkning  gik  fra  nu  af  ud 
paa  at  godtgøre,  at  Jesu  Død  havde  været  en  Nødvendighed,  et 
Led  af  hans  frelsende  Gerning.  Saa  sandt  Apostlenes  Tro  paa 
Jesu  Opstandelse  er  en  historisk  Kendsgerning,  saa  sandt  er  det 
ogsaa  psykologisk  uimodsigeligt,  at  Jesus  maa  have  troet  om  sig 
selv,  at  han  var  Kristus. 

Og  naar  Alt  kommer  til  Alt,  er  Professor  Drachmann  slet 
ikke  saa  sikker  i  sin  Sag  som  hans  tyske  Forbilleder.  Han  er¬ 
klærer  blandt  andet,  at  det  „at  lægge  Messiasideen  ind  i  Jesu 
Opfattelse  fra  først  af  og  lade  den  være  Grundlag  for  hele  hans 
Optræden,  som  man  af  misforstaaet  Respekt  for  Overleveringen 
indtil  den  nyeste  Tid  har  gjort,  fører  til  en  Tilintetgørelse  af  al 
psykologisk  og  historisk  Sammenhæng".  (S.  447).  Unægteligt. 
Da  Napoleon  var  et  ungt  Menneske,  anede  han  ikke,  at  han 
vilde  blive  Kejser  i  Frankrig.  Lige  saa  med  Jesus;  naar  han 
var  et  virkeligt  Menneske,  kunde  Tanken  om  hans  messianske 
Kald  først  blive  til  under  hans  Udvikling.  Hvis  Professor  Drach¬ 
mann  havde  indskrænket  sig  hertil,  vilde  jeg  Intet  have  haft  at 
bemærke;  men  herfra  er  det  et  utilbørligt  Spring,  han  gør,  naar 
han  afgjort  sympatiserer  med  den  Forestilling,  at  Jesus  selv  Intet 
havde  med  Messiasideen  at  skaffe. 

Foruden  Professor  A.  B.  Drachmann  er  der  endnu  en  dansk 
Mand,  som  i  den  nyere  Tid  har  villet  godtgøre,  at  Jesus  ikke 
ansaa  sig  selv  for  Messias.  Denne  Mand  er  Teologen,  Dr.  Emil 
Rasmussen,  der  imidlertid  synes  i  høj  Grad  at  mangle  den  re¬ 
ligiøse  Sans,  som  er  den  ueftergivelige  Betingelse  for  at  forstaa 
og  værdsætte  religiøse  Personligheder.  Han  skriver  f.  Eks.  om 
et  af  de  religiøse  Fænomener:  „Det  er  en  sygTrang,  som,  naar  den 
vokser  sig  stærk,  maa  Undres  ved  Kristendom  eller  anden  Re- 

ligion,  medmindre  man  da  foretrækker  Bromsalt,  Plantekost  og 
kolde  Styrtebade,  som  jævnlig  har  samme  Virkning".  (Jesus,  S.  78). 
Intet  Under,  at  Dr.  Rasmussen  gennem  sit  Studium  af  Evan¬ 
gelierne  er  havnet  i  den  Overbevisning,  at  Jesus  var  sindssyg, 
og  at  „vor  Grundstemning  lige  over  for  ham  maa  være  ægte 
Medlidenhed  med  en  bundulykkelig  Natur".  (Jesus,  S.  105). 

Naar  han  antager,  at  Jesus  ikke  har  forestillet  sig  selv  som 
Messias,  saa  er  det,  fordi  han  tror,  at  denne  Stilling  maa  have 
været  altfor  underordnet  for  Jesu  Bevidsthed.  Og  heri  samstem¬ 
mer  han,  naar  Alt  kommer  til  Alt,  med  den  kirkelige  Ortodoksi, 
som  i  Virkeligheden  lader  Jesus  være  langt  mere  end  Messias, 
idet  den  bekender,  at  Jesus  var  Guds  enbaarne  Søn,  der  havde 
levet  hos  Gud,  før  han  var  bleven  Menneske,  og  som  efter  sin 
Død  var  vendt  tilbage  til  Gud  for  at  sidde  ved  hans  højre  Haand, 
hvorfra  han  ved  Tidernes  Ende  skal  komme  til  Jorden  som  den 
mægtige  Verdensdommer.  Men,  siger  Dr.  E.  Rasmussen ,  slige 
Forestillinger  er  det  netop,  som  er  forbunden  med  Ordet  „Men¬ 
neskesønnen",  hvormed  Jesus  i  Evangelierne  saa  hyppigt  beteg¬ 
ner  sig  selv.  I  dette  Ord  har  vi  altsaa  efter  hans  Mening  Nøglen, 
som  lukker  op  for  Jesu  inderste  Bevidsthed  og  lader  os  forstaa, 
hvad  han  troede  sig  selv  at  være. 

Om  det  sælsomme  Begreb  „Menneskesønnen"  holdt  jeg  her 
i  Studenterforeningen  et  Foredrag  i  Aaret  1902.  Jeg  skal  endnu 
en  Gang  forsøge  paa  at  slaa  til  Lyd  for  min  Opfattelse. 

Begrebet  „Menneskesønnen"  bruges  i  to  meget  forskellige 
Betydninger.  Hos  Profeten  Daniel  betegner  Ordet  (se  7,18.22.27) 
alle  de  Hellige  i  Israel,  hvem  Magten  over  Jorden  skal  betros. 
I  et  senere  pseudonymt  Skrift,  der  bærer  Titelen  Henoks  Bog, 
peger  det  derimod  hen  paa  en  enkelt  bestemt  Person,  paa  et 
overmenneskeligt  Væsen,  der  forud  for  alt  det  Skabte  har  været 
hos  Gud  og  samvirket  med  Gud,  og  som  ved  Dagenes  Ende 
aabenbarer  sig  som  Verdensdommeren,  der  sætter  Skel  mellem 
de  Gode  og  de  Onde. 

Min  Paastand  gik  nu  ud  paa,  at  Jesus  havde  taget  Ordet  i 
Daniels  Betydning,  at  han  altsaa,  hver  Gang  han  bruger  det, 
slet  ikke  tænker  paa  sig  selv,  men  paa  de  Hellige  og  Retfærdige 
i  Almindelighed.  Og  Grunden,  hvorfor  det  hele  Spørgsmaal  havde 
en  saa  overordentlig  stor  Interesse  for  mig,  var  den,  at  det  stod 
klart  for  mig,  at  hvis  den  ortodokse  Forstaaelse,  der  falder  sam- 

men  med  Dr.  Emil  Rasmussens,  holder  Stik,  saa  er  der  intet 
Andet  for  at  gøre  end  at  erklære,  at  Jesus  var  sindssyg,  ja  at 
han  led  af  uhelbredeligt  Højhedsvanvid. 

De  maa  nemlig  erindre,  at  da  Ypperstepræsten  ved  Forhøret 
spurgte  Jesus,  om  han  var  Kristus,  den  levende  Guds  Søn,  sva¬ 
rede  han:  „Du  har  talt;  men  jeg  siger  Eder,  at  ha  nu  af  skal  I 
se  Menneskesønnen  sidde  ved  Kraftens  højre  Haand  og  komme 
i  Himlens  Skyer."  (Matth.  26,64).  Efter  Ortodoksiens  og  Dr. 
Emil  Rasmussens  Forklaring  har  Jesus  altsaa  bebudet,  at  han 
snart  skulde  stige  ned  fra  Himlen  for  at  holde  Dom.  Man  kan 
ikke  paastaa,  at  en  Mand  er  vanvittig,  fordi  han  i  al  Almindelig¬ 
hed  forsikrer,  at  han  en  Gang  vil  komme  tilbage  som  Verdens¬ 
dommer.  Saa  længe  Verdenshistorien  ikke  er  afsluttet,  staar  jo 
bestandig  den  Mulighed  aaben,  at  hans  Profeti  bliver  opfyldt. 
Men  det  Mærkelige  er,  at  Jesus  siger  „fra  nu  af",  og  hvad  Me¬ 
ningen  heraf  er,  indlyser  af  et  andet  Sted,  hvor  det  hedder: 
„Sandelig  siger  jeg  Eder:  der  er  Nogle  af  dem,  der  staar  her, 
som  ingenlunde  skal  smage  Døden,  førend  de  ser  Menneskesøn¬ 
nen  komme  i  sit  Rige."  (Matth.  16,28).  Jesus  skal  altsaa  have 
forudsagt,  at  han  skulde  komme  igen,  medens  endnu  Nogle  af 
hans  Samtidige  levede.  Alle  de  Samtidige  er  døde,  ja  mange 
Slægter  efter  dem;  under  den  givne  Forudsætning  er  altsaa  Dr. 
Emil  Rasmussens  Slutning  uundgaaelig,  den  nemlig,  at  Jesus 
var  en  falsk  Profet  og  hildet  i  Vanvids  Mørke. 

Hvad  der  nu  først  slog  mig,  da  denne  Slutning  for  mange  Aar 
siden  paatrængte  sig  mig,  var  den  Omstændighed,  at  Jesus  jo 
ikke  siger  i  Forhøret:  „I  skal  se  mig"  eller  „I  skal  se  Messias 
komme".  Dernæst  lagde  jeg  Mærke  til,  at  Jesus  paa  én  Und¬ 
tagelse  nær,  som  jeg  om  lidt  skal  berøre,  aldrig  siger:  „Jeg,  Men¬ 
neskesønnen";  men  der  er  dog  vel  Ingen,  der  til  daglig  Brug 
uafladelig  gaar  om  og  omtaler  sig  selv  i  tredje  Person.  Altsaa, 
tænkte  jeg,  maa  han  ved  Menneskesønnen  have  ment  noget  fra 
sig  selv  Forskelligt;  han  maa  have  taget  Ordet  i  Daniels  Betyd¬ 
ning,  saa  at  det  ikke  skal  forstaas  om  ham  selv,  men  om  de 
Hellige  og  Retfærdige. 

Og  se,  det  slog  til.  Mit  Foredrag,  hvori  jeg  gennemgik  forskel¬ 
lige  Skriftsteder,  foreligger  i  Trykken  som  et  særskilt  Skrift.  Til 
dette  vil  jeg  henvise  dem,  der  har  saa  megen  Interesse  for  Em¬ 
net,  at  de  vil  forvisse  sig  om,  hvorvidt  jeg  har  Ret  eller  ikke. 

I  Aften  skal  jeg  kun  fremdrage  et  enkelt  Sted,  som  jeg  den 
Gang  ikke  fik  Lejlighed  til  at  berøre.  Disciplene  spurgte  en¬ 
gang  Jesus  om,  hvorledes  det  forholder  sig  med  det  Udsagn, 
at  Elias  bør  komme  først,  det  vil  sige,  før  Messias  selv  kommer. 
(Mark.  9,11).  I  sit  Svar  fremsætter  Jesus  først  et  Par  almindelige 
Sætninger.  „Elias,"  siger  han,  „kommer  først  og  bringer  al  Ting 
til  Rette,  og  hvorledes  staar  der  skrevet  om  Menneskesønnen?  at 
han  skal  lide  meget  og  ringeagtes."  (V.  12).  Derpaa  belyser  han 
disse  Sætningers  Rigtighed  ved  at  omtale,  hvad  der  er  foregaaet 
med  Døberen  Johannes,  til  hvem  Jesus  naturligvis  sigter,  naar 
han  taler  om  Elias.  Jeg  siger,"  hedder  det,  „at  baade  er  Elias 
kommen,  og  de  gjorde  ved  ham,  hvad  de  vilde,  efter  hvad  der 
er  skrevet  om  ham."  (V.  13).  Den  sidste  Sætning,  „efter  hvad 
der  er  skrevet  om  ham"  viser  øjensynligt  tilbage  til  den  fore- 
gaaende  Sætning  „efter  hvad  der  er  skrevet  om  Menneskesøn¬ 
nen".  Meningen  er  altsaa,  at  Johannes  maatte  lide  og  dø,  fordi 
det  i  Skriften,  nemlig  i  Jes.  53,  er  forudsagt,  at  de  Hellige  og 
Retfærdige  skal  behandles  saaledes.  Jesus  har  altsaa  regnet 
Døberen  Johannes  med  ind  under  Begrebet  „Menneskesønnen". 
Naturligvis  paastaar  de  Ortodokse,  at  Jesus  ogsaa  her  med  Men¬ 
neskesønnen  har  ment  sig  selv;  men  de  er  i  saa  Fald  ude  af 
Stand  til  at  give  en  fyldestgørende  Forklaring  af  Ordene;  der 
findes  ikke  et  eneste  Sted  i  det  gamle  Testamente,  som  særlig 
passer  paa  Johannes  alene. 

Hvis  De  nu  vil  anvende  Daniels  Sprogbrug  paa  Jesu  Ord  for 
Raadet,  vil  De  se,  at  Beskyldningen  for  Vanvid  falder  magtesløst 
til  Jorden.  „Fra  nu  af"  staar  der  jo  „skal  1  se  Menneskesønnen 
sidde  ved  Kraftens  højre  Haand  og  komme  i  Himlens  Skyer".  Jesus 
taler  i  Billeder.  Udtrykket  „sidde  ved  Kraftens  højre  Haand", 
der  er  hentet  fra  Salme  110,  betegner  Herredømme  paa  Jorden, 
og  Udtrykket  „komme  i  Himlens  Skyer"  har  sin  naturlige  For¬ 
klaring  deri,  at  Daniel  i  et  Syn  ser  Menneskesønnen  omgivet  af 
himmelske  Skyer  træde  frem  for  Guds  Trone.  Der  er  hos  Da¬ 
niel  slet  ikke  Tale  om  en  Nedstigning  fra  Skyerne  til  Jorden. 
Meningen  af  Jesu  Ord  er  derfor  denne:  „Dræb  kun  mig!  men 
I  kan  ikke  standse  den  Sag,  for  hvilken  jeg  kæmper;  tværtimod, 
det  varer  ej  længe,  inden  Daniels  Spaadom  gaar  i  Opfyldelse, 
inden  de  Hellige  og  Retfærdige  under  Guds  mægtige  Bistand 
opretter  det  ny  Guds  Rige  paa  Jorden".  Denne  Spaadom  gik 

ikke  i  Opfyldelse,  ja  efter  1900  Aars  Forløb  er  Guds  Rige  endnu 
ikke  kommen.  Men  heraf  følger  ikke,  at  Jesus  var  vanvittig,  men 
kun,  at  han  var  en  Sværmer,  der  blindt  troede  paa  sin  Sags 
Sejr.  Saaledes  taler  enhver  ædel  og  begejstret  Mand,  naar  han 
lider  Martyriet;  han  tror,  at  det,  hvorfor  han  sætter  Livet  ind, 
nødvendigvis  maa  komme,  og  at  det  vil  komme  meget  snart 
Hvis  han  ikke  havde  en  saadan  Tro.  vilde  han  ikke  i  den  Grad 
have  anspændt  alle  sine  Kræfter.  Den,  som  mener,  at  Maalet 
ligger  langt  ude  i  Tiden,  tager  Forholdene  med  større  Ro.  Maaske 
er  saadanne  Mennesker  klogere;  men  de  er  mere  Tænkere  end 
Helte,  og  Jesus  var  en  Helte-Natur. 

Som  jeg  for  lidt  siden  bemærkede,  er  der  kun  ét  Sted  i  det 
ny  Testamente,  hvor  Jesus  kalder  sig  selv  for  Menneskesønnen; 
men  denne  Undtagelse  bekræfter  netop  Regelen,  idet  det  ved 
nærmere  Eftersyn  viser  sig,  at  vi  her  har  at  gøre  med  en  grov 
Forvanskning  af  den  oprindelige  Beretning.  Stedet  findes  i  det 
16.  Kapitel  af  Matthæus-Evangeliet.  Men  lad  os  først  se,  hvor¬ 
ledes  Sagen  fortælles  af  Markus.  Jesus  spurgte  sine  Disciple: 
„hvem  siger  Menneskene,  at  jeg  er?“  Da  han  havde  faaet  Oplys¬ 
ning  herom,  spurgte  han  fremdeles:  „men  hvem  siger  I,  at  jeg 
er?“  Peter  svarede:  „Du  er  Kristus".  „Derpaa,"  fortsættes  der, 
„begyndte  Jesus  at  lære  dem,  at  Menneskesønnen  skulde  lide 
meget  og  forskydes  af  de  Ældste  og  Ypperstepræsterne  og  de 
Skriftkloge  og  ihjelslaas  og  opstaa  efter  tre  Dage.  Og  han  sagde 
dette  rent  ud.  Saa  tog  Peter  ham  afsides  og  begyndte  at  irette¬ 
sætte  ham.  Men  han  vendte  sig  om,  irettesatte  Peter  og  sagde 
til  ham:  Vig  fra  mig,  Satan!  Du  har  ikke  Sans  for,  hvad  Guds 
er,  men  for  hvad  Menneskers  er.“  (Mark.  8,29 — 33).  Hvis  man 
anerkender  min  Fortolkning  af  „Menneskesønnen",  bliver  Me¬ 
ningen  følgende:  Efter  at  Jesus  af  Peter  var  bleven  hyldet  som 
Messias,  stod  det  straks  klart  for  ham,  at  Apostlene,  om  hvem 
han  vidste,  at  de  var  hildede  i  sanselige,  kødelige  Messiasfore- 
stillinger,  vilde  indbilde  sig,  at  Messias,  naar  han  viste  sig,  skulde 
vinde  en  let  og  hurtig  Sejr,  der  uden  Lidelser  straks  aabnede 
dem  Adgang  til  Ære  og  Herlighed  i  det  nye  Rige.  I  den  Anled¬ 
ning  fandt  han  det  rigtigst  ufortøvet  at  minde  dem  om,  at  der 
forud  for  Sejren  skulde  gaa  en  Kamp,  i  hvilken  adskillige  af  de 
Hellige  og  Retfærdige  maatte  lide,  ja  endog  gaa  under.  Længe 
skulde  Kampen  dog  ikke  vare;  inden  føje  Tid  vilde  den  tilbage- 


Digitized  by 


Google 


Jesus  og  Kristus 


507 


bievne  Del  af  de  Hellige  og  Retfærdige  faa  Magten  og  op¬ 
rette  Riget.  Intet  Under,  at  Peter,  da  han  hørte  den  sørgelige 
Forudsigelse  af,  at  Forfølgelse  og  Død  foreløbig  stod  paa  Dags¬ 
ordenen  for  Messias’s  Tilhængere,  blev  i  høj  Grad  nedslagen  og 
betænkelig,  saa  at  han  maatte  irettesættes  af  Jesus,  fordi  han 
havde  saa  stor  en  Ulyst  til  at  gaa  Lidelser  i  Møde. 

En  og  Anden  vil  maaske  ryste  lidt  paa  Hovedet  og  udbryde: 
»Teologer  bliver  dog  sig  selv  lig,  hvad  enten  de  er  ortodokse 
eller  kætterske.  Har  man  hørt  Mage  til  haarrejsende  Fortolk¬ 
ning?"  „Opstaa  efter  tre  Dage"  skulde  altsaa  betyde:  komme 
paa  Fode  igen  efter  en  kort  Tids  Forløb  og  vinde  en  endelig 
Sejr.  Paa  den  Maade  kan  man  jo  faa  hvilke  som  helst  Ord  til 
at  sige,  hvad  det  skal  være."  Nej  ingenlunde;  jeg  har  en  uimod¬ 
sigelig  Grund  at  støtte  mig  til.  Jesus  var  en  bibelfast  Mand,  der 
gerne  betjente  sig  af  Udtryk  og  Vendinger,  der  var  satte  i  Om¬ 
løb  i  Profeterne,  og  hos  Profeten  Hoseas  hed  det  (6,  1 — 2): 

Kom,  lad  os  vende  tilbage  til  Jahve! 

Han,  der  sønderrev  os,  vil  jo  nok  læge  os, 
han,  der  slog,  lægge  om  os  et  Bind. 

Om  to  Dage  vil  han  gøre  os  levende; 
paa  den  tredje  Dag  vil  han  rejse  os  op, 
saa  vi  for  hans  Aasyn  kan  leve. 

Talen  er  om  det  jødiske  Folk,  som  Profeten  giver  den  For¬ 
jættelse,  at  det  snart  skal  genoprejses  fra  sine  Ulykker.  Tids¬ 
bestemmelsen  maa  slet  ikke  tages  bogstavelig.  „Om  to  Dage" 
vil  blot  sige:  om  en  meget  kort  Tid,  og  „paa  den  tredje  Dag" 
tilføjes,  som  oftere  paa  Hebraisk,  for  at  tilkendegive,  at  Tallet 
2  ikke  skal  synderlig  overskrides. 

Her  har  vi  Nøglen  til  Jesu  Udtryksmaade,  og  nu  forstaar  vi 
ogsaa,  hvorfor  det  senere  hen  siges,  at  Jesus  opstod  paa  den 
tredje  Dag.  Hvorledes  Troen  paa  hans  Opstandelse  fødtes  hos 
hans  Apostle,  har  jeg  allerede  omtalt  i  det  Foregaaende;  men 
Formen,  som  Forestillingen  derom  fik,  kom  til  at  afhænge  af 
hans  egen  Forudsigelse.  Sagen  var  nemlig  den,  at  Disciplene, 
idet  de  fastholdt  Overbevisningen  om  Jesu  guddommelige  Sen- 
delse,  betragtede  det  som  givet,  at  han  umulig  kunde  have  frem¬ 
ført  en  urigtig  Profeti.  Hvad  han  havde  sagt  om  Menneskesønnen, 
blev  derfor  ændret  til  et  Udsagn  om  ham  selv.  Ændringen  fore¬ 
ligger  i  Matth.  16.  Her  spørger  Jesus  ikke,  som  hos  Markus: 

„hvem  siger  I,  at  jeg  er?“,  men  „hvem  siger  I,  at  jeg,  Men¬ 
neskesønnen,  er?“  (V.  13).  1  Overensstemmelse  hermed  lader 
Matthæus  lidt  efter  i  V.  21  Jesus  erklære,  at  det  er  ham  selv, 
der  skal  lide,  ihjelslaas  og  opstaa  paa  den  tredje  Dag.  Ligesaa 
lader  han  Peter  sige  til  Jesus:  „Spar  Dig  selv,  Herre!  Dette  ske 
Dig  ingenlunde !“ 

Men  —  vil  man  sagtens  spørge  —  hvorfor  skal  just  Mat- 
thæus-Evangeliet  her  være  en  Forvanskninng?  Kan  Dr.  Emil 
Rasmussen  ikke  have  Ret,  naar  han  paastaar,  at  det  forholder 
sig  omvendt?  Kunde  det  ikke  være  muligt,  at  Matthæus  giver 
en  rigtig  Fortolkning  af,  hvad  der  staar  hos  Markus?  Nej, 
denne  Mulighed  er  aldeles  udelukket  Ti  for  ikke  at  tale  om,  at 
Udtryksmaaden  hos  Matthæus  „hvem  siger  I,  at  jeg,  Menneske¬ 
sønnen  er?“  øjensynlig  er  kunstig  og  skruet,  saa  kunde  Apost¬ 
lene,  hvis  Jesus  saa  tydelig  havde  forudsagt  sin  Død,  ikke  være 
bievne  grebne  af  en  saa  navnløs  Rædsel,  da  Døden  virkelig  ind¬ 
traf;  de  var  jo  til  Mode,  som  om  det  var  noget  aldeles  Uanet, 
der  havde  ramt  dem.  Og  Jesus  kunde  ikke  den  Gang  med  Sik¬ 
kerhed  have  forudsagt  Sligt  om  sig  selv;  thi  bagfter  fulgte 
Indtoget  i  Jerusalem  og  Angsten  i  Getsemane  Have,  hvilke  Til¬ 
dragelser  klarlig  viser,  at  Tanken  om  hans  egen  Død  oprindelig 
var  ham  fremmed.  Hertil  kommer,  at  Matthæus-Evangeliet  selv 
vidner  mod  sin  fra  Markus  afvigende  Beretning  derved,  at  det 
lige  som  Markus  umiddelbart  derefter  lader  Jesus  udbryde:  „Vil 
Nogen  komme  efter  mig,  da  fornægte  han  sig  selv  og  tage  sit 
Kors  og  følge  mig!  Thi,  hvo,  som  vil  frelse  sit  Liv,  skal  miste 
det,  og  hvo,  som  mister  Livet  for  min  Skyld,  skal  finde  det“ 
Han  nævner  altsaa  kun  de  Lidelser,  hvorpaa  hans  Tilhængere 
maatte  være  forberedte;  han  omtaler  slet  ikke,  hvad  der  jo  efter 
den  gængse  Opfattelse  maatte  være  Hovedsagen,  den  Død,  som 
han  selv  gik  i  Møde. 

Det  maa  derfor  fastholdes,  at  Jesus  troede  om  sig  selv,  at  han 
var  Messias:  at  han  var  den,  som  skulde  føre  Menneskesønnen: 
o:  de  Hellige  og  Retfærdige  til  Sejr  og  Hæder  i  det  ny  Guds  Rige. 

Dr.  Emil  Rasmussen  har  imidlertid  indenfor  det  ny  Testa¬ 
mente  en  mægtig  Allieret,  og  det  Pudsige  er,  at  han  ikke  blot 
selv  ikke  aner  det,  men  endog  kraftig  protesterer  derimod.  Denne 
Allierede  er  ingen  Ringere  end  Apostelen  Paulus.  Dr.  E.  Rasmus¬ 
sen  oplyser  (Jesus  S.  15),  at  „den  Lære,  Paulus  forkynder  i  sine 

fire  store  Breve,  hviler  paa  den  udtrykkelige  Forudsætning, 
at  Jesus  var  et  Menneske,  kun  Menneske/  Han  maa  aldeles 
have  glemt  de  Kundskaber,  han  havde,  da  han  tog  den  teologiske 
Eksamen.  Thi  er  der  Noget,  som  staar  fast,  saa  er  det  dette,  at 
Paulus  vel  betragter  Kristus  som  Gud  underordnet,  men  dog  som 
et  guddommeligt  Væsen,  der  her  paa  Jorden  aabenbarede  sig  i 
Jesu  Skikkelse.  Menneskesønnen  fører  i  Henoks  Bog  ogsaa 
Navnet  Kristus,  og  den  Kristus,  som  Paulus  forkynder,  felder 
netop  sammen  med  Henoks  overmenneskelige  Menneskesøn. 
Paulus  lærer,  at  Kristus  var  til,  før  Verden  blev  skabt,  at  han 
hjalp  Gud  med  Skabelsen  (1.  Kor.  8,6),  og  at  han  var  med  til 
at  staa  Jøderne  bi  under  Ørkenvandringen  (1.  Kor.  10,4).  Men 
deri  adskiller  han  sig  fra  Henoks  Bog,  at,  medens  denne  kun 
kender  Kristus  som  den,  der  ved  Dagenes  Ende  kommer  for  at 
dømme  Verden,  lærer  Paulus,  at  han  allerede  forinden  én  Gang 
har  vist  sig  paa  Jorden  i  Jesu  Skikkelse;  ja  saa  vidt  gik  han  i 
sin  Fornedrelse,  at  han  eliter  at  være  bleven  Menneske  lod  sig 
nagle  til  et  Kors,  og  dette  gjorde  han  for  at  frelse  Menneskene, 
som  paa  Grund  af  deres  Ulydighed  var  viede  til  evig  Under¬ 
gang.  Men  han  led  paa  Korset  den  Straf,  som  vi  havde  fortjent. 
Enhver,  der  tror  paa  ham,  vil  blive  frelst,  medens  Fortabelse 
venter  de  Vantro,  naar  han  anden  Gang  aabenbarer  sig  som 
Verdensdommeren.  At  dø  var  derfor  den  væsenligste  Opgave  for 
hans  Menneskeliv;  om  hvad  han  ellers  lærte  og  gjorde  paa 
Jorden,  bekymrer  Paulus  sig  slet  ikke;  det,  der  er  ham  magt. 
paaliggende,  er,  som  sagt,  kun  Korsdøden  og  saa  dette,  at  Kri¬ 
stus  bagefter  opstod,  hvilket  var  Beviset  for,  at  han  virkelig 
var  den  himmelske  Kristus. 

Af  hvad  jeg  i  det  Foregaaende  har  oplyst  om  „Menneske- 
sønnen“,  fremgaar,  at  Jesus  ikke  vedkendte  sig  at  være  Kristus 
i  den  Betydning,  hvori  Paulus  tager  dette  Ord.  Og  det  Afgørende 
for  vor  Opfattelse  af  Jesus  er  naturligvis  ikke  det,  som  Paulus 
mente  om  ham,  men  det,  som  Jesus  mente  om  sig  selv.  Paulus 
kan  aldeles  ikke  bruges  til  at  retlede  os  med  Hensyn  til  For- 
staaelsen  af  Jesu  egne  Ytringer.  Han  havde  ikke  fulgt  og  hørt 
Jesus,  medens  denne  levede,  ja  der  al  Sandsynlighed  for,  at  han 
aldrig  har  set  Jesus.  Han  havde  heller  ikke  plejet  fortrolig  Om¬ 
gang  med  Jesu  Apostle  og  af  dem  feaet  paalidelig  Oplysning  om 
Mesterens  Tankegang.  Tværtimod:  han  skyede  disse  Apostle  og 

vilde  Intet  have  med  dem  at  gøre,  ja  med  den  vigtigste  af  dem, 
med  Apostelen  Peter  kom  han  endog  i  aabenbar  Fejde.  Dette  ser 
dog  vel  højst  betænkeligt  ud.  Hvorledes  fik  han  da  Ret  til  at 
optræde  med  en  saadan  Myndighed,  at  han  ingen  Modsigelse 
taalte,  men  efterhaanden  tilrev  sig  Herredømmet  over  den  ene 
Menighed  efter  den  anden?  Jo,  lyder  Svaret,  gennem  Syner  og 
Aabenbaringer  modtog  han  Oplysninger  fra  selve  den  himmelske 
Kristus.  Men  hvilken  Garanti  har  vi  for  Rigtigheden  af  dette 
Svar?  ingen  anden  end  den,  at  han  selv  paastaar  det;  der  er 
ikke  en  eneste  af  hans  Venner  og  Meningsfæller,  der  har  været 
til  Stede  ved  disse  Aabenbaringer  og  kan  staa  inde  for  dem. 
Dette  er  unægtelig  en  meget  mager  Garanti.  Paa  den  Maade 
kan  jo  En  hvilken  som  helst  træde  frem  og  i  Kristi  Navn  for¬ 
kynde,  hvad  det  saa  skal  være.  Hvis  Nogen  nu  til  Dags  gjorde 
det,  vilde  vi  øjeblikkelig  fare  op  og  sige,  at  Vedkommende  enten 
maa  være  en  Bedrager  eller  lide  af  Hallucinationer,  og  vi  vilde, 
hvor  udmærket  end  en  saadan  Mand  ellers  maatte  være,  ikke 
blive  trætte  af  at  forlange  Beviser.  Ja,  indvender  man,  nu  til 
Dags;  men  husk  paa,  at  det  var  Paulus!  Jeg  skønner  ikke,  hvor¬ 
for  dette  skulde  forandre  Sagen.  Man  kunde  snarere  sige,  at  man 
med  Hensyn  til  Paulus  maa  forlange  endnu  stærkere  Beviser; 
thi  han  er  for  længst  død,  saa  at  vi  ikke,  om  jeg  saa  maa  sige, 
gennem  et  personligt  Forhør  kan  kontrollere  hans  Troværdighed, 
hvad  vi  derimod  kan  gøre  med  Nulevende,  hvilke  vi  kan  se  efter 
i  alle  Sømme  og  Kanter. 

Hos  Mennesker,  der  stiller  sig  under  den  fri  Forsknings  Fane, 
kan  der  derfor  ikke  være  den  mindste  Tvivl  om,  at  det  om¬ 
hyggeligt  maa  undersøges,  om  Pauli  Paastande  staar  i  Samklang 
eller  i  Modsigelse  med,  hvad  der  meldes  i  Evangelierne.  Og  det 
viser  sig  snart,  at  Uoverensstemmelsen  er  endog  meget  paafal- 
faldende.  Johannes-Evangeliet  har  ganske  vist  i  sit  Forord  en 
lignende  Lære  om  Kristi  (som  her  kaldes  Logos)  Væsen  og  Vir¬ 
ken,  før  Verden  blev  til;  men  dette  Evangeliums  Ægthed  er  jo 
meget  tvivlsom,  navnlig  fordi  det  i  Aand  og  Tone  afviger  saa 
overordentligt  fra  de  tre  første  Evangelier.  Og  disse  giver  os  ikke 
Anledning  til  at  antage,  at  Jesus  mente  Sligt  om  sig  selv,  eller 
at  hans  oprindelige  Apostle  var  fyldte  af  den  Slags  Forestillinger. 

Fremdeles  lægger  de  tre  første  Evangelier  en  ganske  over¬ 
ordentlig  Vægt  paa  det,  som  Paulus  slet  ikke  bekymrer  sig  om. 

nemlig  paa  alt  det,  Jesus  sagde  og  udførte  under  sin  jordiske 
Virksomhed.  De  er  fulde  af  Fortællinger  om  Undergerninger  og 
af  Beretninger  om  hans  Taler  og  Lignelser.  At  han  kun  eller 
dog  væsenlig  skulde  være  kommen  til  Verden  for  at  lide  den 
Straf,  som  vi  har  fortjent,  er  en  Forestilling,  som  er  dem  ganske 
fremmed.  I  og  for  sig  kan  den  ikke  undgaa  at  virke  anstødeligt 
paa  os,  da  den  vender  op  og  ned  paa  alle  vore  Begreber  om 
Retfærdighed.  Ellers  lever  og  aander  vi  jo  i  den  Overbevisning, 
at  man  ej  for  Smed  tør  rette  Bager.  Dog  paa  alle  derhen  hø¬ 
rende  Overvejelser  skal  jeg  ikke  indlade  mig.  Spørgsmaalet  er 
kun,  om  Pauli  Opfattelse  er  historisk,  om  den  stemmer  med 
Evangelierne.  Og  det  viser  sig  straks,  at  dette  aldeles  ikke  er 
Tilfældet.  Thi  Evangelierne  fortæller,  at  Jesus  i  Getsemane  Have 
bad:  „min  Fader,  er  det  muligt,  da  lad  denne  Kalk  gaa  fra  mig!“ 
og  at  han  paa  Korset  udbrød:  „min  Gud,  min  Gud!  hvorfor  har 
Du  forladt  mig?“  I  disse  Udraab  er  der  kun  Mening  under  den 
Forudsætning,  at  Døden  for  Jesus  ikke  stod  som  det  Væsenlige, 
men  som  Noget,  der,  hvis  Gud  ellers  havde  villet  det,  meget 
vel  kunde  være  undgaaet. 

Der  er  i  Virkeligheden  kun  to  Steder,  hvorpaa  man  kan 
støtte  den  Paastand,  at  Paulus  i  dette  Stykke  stemmer  med 
Evangelierne.  Det  ene  Sted  er  Matth.  26,28,  hvor  Jesus  siger: 
„dette  er  mit  Blod,  det  ny  Testamentes,  der  udgydes  for  Mange 
til  Syndernes  Forladelse";  men  her  træffer  det  sig  saa  mærke¬ 
ligt,  at  de  afgørende  Ord  „til  Syndernes  Forladelse"  er  udeladte 
baade  af  Markus  (14,22 — 25)  og  af  Lukas  (22,19 — 20).  Hvis  Yt¬ 
ringen  virkelig  var  falden,  hvorfor  er  den  da  forbigaaet  af  de  to 
Evangelister?  Er  det  ikke  langt  naturligere  at  formode,  at  vi  hos 
Matthæus  har  at  gøre  med  et  senere  Indskud,  der  svarer  til  den 
Opfattelse,  som  han  i  sit  Evangelium  gør  gældende  af  „Men¬ 
neskesønnen"?  Det  andet  Sted  findes  hos  Matth.  20,28  (jvfr. 
Mark.  10,45),  og  det  lyder  i  vor  danske  Bibeloversættelse  saa- 
ledes:  „Menneskesønnen  er  ikke  kommen  for  at  lade  sig  tjene, 
men  for  at  tjene  og  give  sit  Liv  til  en  Genløsning  for  Mange." 
Denne  Oversættelse,  som  ogsaa  Biskop  Skat  Rørdam  i  alt  Væsen¬ 
ligt  følger,  er  imidlertid  urigtig.  Paa  Græsk  findes  her  en  Ver¬ 
balform,  der  hyppigt  bruges  om  det,  som  er  sket  mangen  Gang 
og  altsaa  plejer  at  ske.  Den  rette  Forklaring  er  følgende:  Jesus 
havde  lige  i  Forvejen  formanet  sine  Disciple  til  at  sætte  et  Men- 

neskes  Storhed  i  Beredvillighed  til  at  tjene  Andre.  For  ret  at 
lægge  dem  dette  paa  Hjerte,  indskærper  han,  at  Menneskesønnen, 
det  vil  sige:  de  Hellige  og  Retfærdige,  til  hvem  ogsaa  Disciplene 
burde  høre,  ikke  har  for  Skik  at  komme  for  at  lade  sig  tjene, 
men  for  selv  at  tjene  og  give  Livet  til  Løsepenge  for  Mange.  I 
denne  Tanke  er  der  intet  Besynderligt;  det  er  jo  en  Kends¬ 
gerning,  at  en  ædel,  opofrende  Handling  kan  frelse  Andre,  ja 
maaske  Mange  for  Lidelser. 

I  1.  Kor.  15,45  ff  opstiller  Paulus  en  Modsætning  mellem 
den  første  og  den  sidste  Adam  og  betegner  derved  Jesus  Kristus 
som  en  ny  aandelig  og  himmelsk  Stamfader  for  Menneskeslægten, 
Vi  har  her  Spiren  til  en  ny  Opfattelse  af  Begrebet  „Kristus", 
som  navnlig  i  vore  Dage  spiller  en  ganske  overordentlig  Rolle. 
Der  er  Mange,  der  forkaster  baade  Treenighedslæren  og  Pauli 
Forsoningslære,  men  som  slaar  sig  til  Ro  med  den  Forestilling, 
at  Jesus  under  hele  sin  Vandel  var  Kristus,  det  vil  sige,  at  det 
himmelske  Idéal  af  Menneskelivet  i  ham  fik  Kød  og  Blod,  saa 
at  han  var  uden  Fejl  og  Lyde  og  derved  er  bleven  det  frelsende 
Forbillede  for  os  alle.  Dette  er  den  sidste  Skanse,  hvorfra  Jesu 
Guddommelighed  forsvares,  og  det  ikke  blot  af  Folk,  der  ellers 
vedkender  sig  at  være  Kættere,  som  f.  Hks.  hos  os  Medlem¬ 
merne  af  det  fri  Kirkesamfund,  men  ogsaa  af  Mænd,  der  mener, 
at,  naar  de  kun  forfægter  denne  Anskuelse,  saa  er  der  Intet  til 
Hinder  for,  at  de  kan  vedblive  at  være  Præster  i  den  evangelisk¬ 
lutherske  Folkekirke. 

Lader  nu  denne  sidste  Skanse  sig  virkelig  forsvare,  eller  maa 
ogsaa  den  falde  for  en  ædruelig  Overvejelse?  Naar  Talen  er 
om  udmærkede  Mennesker,  ønsker  jeg  helst  at  lade  være  med 
at  dømme  dem.  Det  er  mig  kærest  at  kunne  takke  dem,  og  i 
særlig  Grad  gælder  det  om  Jesus,  hvis  Ord  fra  min  tidlige  Barn¬ 
dom  har  lydt  for  mig  og  bundfældet  sig  i  mig,  saa  at  de  har 
har  faaet  en  umistelig  Betydning  for  mig;  men  for  at  kunne  be¬ 
undre  og  takke  maa  man  først  forstaa,  og  en  Forstaaelse  er 
umulig,  medmindre  man  øver  Kritik.  Ethvert  udmærket  Men¬ 
neske  er  jo  nemlig  et  bestemt  Individ,  der  har  levet  i  denne 
bestemte  Tid  under  disse  bestemte  særlige  Forhold.  Heraf  følger, 
at  Ingen,  hvor  højt  han  end  staar,  er  uden  Begrænsning,  og  Be¬ 
grænsning  betyder,  at  Fuldkommenhed  i  al  Fald  ikke  saaledes  er 
naaet,  at  Vedkommende  ubetinget  kan  være  Forbillede  for  Alle. 

Jesus  var  sig  fuldt  bevidst,  at  han  ikke  i  saa  Hensende  dannede 
en  Undtagelse.  Til  En,  der  hilste  ham  med  Titelen  „gode  Mester"!, 
gav  han  det  Svar:  „hvorfor  kalder  Du  mig  god?  Ingen  er  god 
uden  En,  nemlig  Gud.“  (Matth.  19,17).  Det  er  dog  alt  for  besyn¬ 
derligt  at  opstille  som  nødvendige  saadanne  Paastande  om  Jesus, 
hvilke  han  selv  paa  det  bestemteste  vægrer  sig  ved  at  underskrive. 

For  en  ortodoks  Mand,  der  tror  alt,  hvad  der  i  Evangelierne 
staar  skrevet  om  Jesus,  maa  det  være  svært  at  fastholde  Fore¬ 
stillingen  om  Jesu  Alfuldkommenhed.  Tænk  f.  Eks.  paa,  hvorledes 
han  bar  sig  ad  lige  overfor  Lazarus.  Da  han  hk  Budskab  om, 
at  Vennen  var  syg,  var  det  saa  langt  fra,  at  han  skyndte  sig 
med  at  bringe  Hjælp,  at  han  tværtimod  blev  to  Dage  paa  det 
Sted,  hvor  han  var.  (Joh.  11,6).  Og  naar  han  nølede  saa  længe, 
da  var  det  paa  ingen  Maade,  fordi  han  troede,  at  Sygdommen 
ikke  var  farlig;  han  vidste  meget  godt,  at  den  vilde  ende  med 
Døden.  Nej,  han  vilde  med  Forsæt  komme  for  sent;  det  var 
ham  om  at  gøre,  at  Underet  blev  saa  stort  som  muligt,  for  at 
Guds  Søn  kunde  blive  æret  (11,4).  Han  havde  altsaa  i  Virke¬ 
ligheden  ikke  Vennen  og  hans  Familie,  men  kun  sig  selv  for  Øje. 

Eller  tænk  paa  Judas!  Jesus  —  hedder  det  i  Joh.  6,64  — 
vidste  forud,  at  han  vilde  forraade  ham,  og  dog  tog  han  ham  til 
Apostel.  Han  ledte  ham  altsaa  med  velberaad  Hu  ud  i  en  Fri¬ 
stelse,  som  oversteg  hans  Evne.  Det  er  klart,  at  Jesus  vilde 
have  handlet  aldeles  uforsvarligt  mod  Judas  og  for  sit  eget  Ved¬ 
kommende  have  handlet  i  Retning  af  Selvmord,  hvis  han  havde 
optaget  Judas  blandt  sine  allernærmeste  Fortrolige. 

Vi,  der  giver  os  af  med  den  bibelske  Kritik,  kommer  let  ud 
over  saadanne  Angreb  paa  Jesu  Karakter.  Det  er  os  en  Glæde 
at  være  naaede  til  den  Overbevisning,  at  Johannes- Evangeliet 
har  omdigtet  Jesu  Liv,  og  i  sin  Stræben  efter  at  fremstille  ham 
som  overmenneskelig,  stundom  gjort  ham  umenneskelig.  Men 
hvor  kritiske  vi  end  er,  og  hvor  gerne  vi  end  gaar  ind  paa  at 
fortolke  Alt  til  Jesu  Ære,  saa  bliver  der  dog  Vanskeligheder 
tilbage,  som  vi  ikke  kan  magte. 

Det  er,  som  jeg  i  det  Foregaaende  har  omtalt,  f.  Eks.  en 
Kendsgerning,  hvis  ellers  Noget  er  det,  at  han  ansaa  sig  selv  for 
Messias.  Trods  alle  de  Afvigelser,  han  havde  fra  den  almindelige 
Folkeforestilling,  maatte  dog  derved  forstaas,  at  han  paa  en  eller 
anden  Maade  var  Folkets  Frelser.  Men  dette  blev  han  ikke; 

han  gik  tværtimod  selv  til  Grunde.  Har  man  Lov  til  at  tage 
Titler,  som  man  ikke  kan  haandhæve?  Bør  ikke  den,  som  til 
Folkets  Bedste  vil  gribe  Magten  i  et  Land,  i  Forvejen  klart  og 
tydeligt  have  overvejet,  om  de  dertil  fornødne  Midler  staar  til 
hans  Raadighed?  Er  det  tilstrækkeligt  at  have  den  gode  Vilje? 
Eller  hører  det  maaske  ikke  med  til  moralsk  Fuldkommenhed, 
at  man  overvejer  og  bruger  sin  Forstand?  Og  var  i  det  Hele 
taget  ikke  Jesu  Begrænsning  den,  at  han  ikke  indrømmede  For¬ 
standen,  hvad  der  tilkommer  den,  men  lod  Troen,  det  vil  sige: 
den  blinde  Tillid  til  Gud  være  alt  for  egenraadig?  Forstanden  er 
jo  dog  ogsaa  en  Guds  Gave,  hvorfor  dens  rette  Brug  hører 
med  til  den  rette  Gudsdyrkelse  og  en  ideal  Livsførelse. 

Og  da  nu  Jesus  ved  Indtoget  i  Jerusalem  havde  modtaget  Hyl¬ 
dingen  som  Messias,  hvad  gjorde  han  saa?  Akkurat  det  Mod¬ 
satte  af,  hvad  han  tidligere  havde  lagt  sine  Tilhørere  paa  Hjerte. 
1  Bjærgprædikenen  havde  han  sagt:  „Døm  ikke,  for  at  I  ikke 
skal  blive  dømte !“  (Matth.  7,1).  Nu  derimod  optraadte  han  selv 
som  den  strengeste  Dommer;  han  holdt  Tordentaler  mod  sine 
Modstandere,  hvem  han  ikke  tog  i  Betænkning  at  stemple  med 
stærke  Skældsord.  (Matth.  23).  I  et  tidligere  Afsnit  af  sit  Liv 
pegede  han  for  at  skildre  den  Virksomhed,  som  det  var  hans 
Kald  at  udføre,  hen  paa,  hvad  der  hos  Profeten  Jes.  42,2  (jvf. 
Matth.  12,19)  siges  om  Herrens  Tjener:  „han  skal  ikke  raabe, 
skal  ikke  skrige  og  ej  lade  høre  paa  Gaden  sin  Røst."  Efter 
Indtoget  derimod  raabte  og  skreg  han,  ja,  han  gjorde  det,  som 
var  endnu  betænkeligere:  han  slog,  han,  som  fordum  havde 
sagt:  „hvis  Nogen  giver  Dig  et  Slag  paa  Din  højre  Kind,  vend 
da  ogsaa  den  venstre  til!"  (Matth.  5,39).  Der  fortælles  jo  nem¬ 
lig:  Matth.  21,12,  at  Jesus  gik  ind  i  Guds  Tempel  og  uddrev 
alle  dem,  som  solgte  og  købte  i  Tempelet  og  omstødle  Veksel¬ 
lerernes  Borde  og  Duekræmmernes  Stole."  Ja  i  Johannes-Evan- 
geliet  fortælles  der  endog  ligefrem,  at  han  gjorde  en  Svøbe  af 
Snore,  hvormed  han  drev  dem  alle  ud  af  Templet.  (Joh.  2,15). 
Her  hjælper  det  slet  ikke,  at  man  af  kritiske  Grunde  anser  Jo- 
hannes-Evangeliet  for  uægte;  ti  de  tre  første  Evangeliers  Beret¬ 
ning  gaar  omtrent  ud  paa  det  selv  samme.  Jeg  forstaar  ikke 
Meningen  af  denne  Handling;  det  er  jo,  som  om  En  herhjemme 
bildte  sig  ind,  at  han  kunde  reformere  Folkekirken  ved  at  bruge 
Vold  mod  Klokkeren,  til  hvem  der  indbetales  Penge  for  Adgang 

til  Nadveren.  Og  hvor  kan  en  slig  Voldsomhed  forenes  med, 
at  han  drog  Mennesker  til  sig  ved  at  erklære  sig  selv  for  sagt¬ 
modig  og  ydmyg  af  Hjertet.  (Matth.  1 1 ,29)  ?  Mangler  der  i  Evan¬ 
gelierne  udfyldende  og  forklarende  Mellembestemmelser,  som 
vilde  kaste  et  andet  Lys  over  hans  Færd?  Maaske,  men  da  jeg 
ikke  kender  dem,  maa  jeg  holde  mig  til  de  Fortællinger,  vi  har, 
og  af  dem  lærer  jeg,  at  han  ingenlunde,  som  man  plejer  at  sige, 
altid  var  mild  og  blid  og  sagtmodig.  Der  var  en  anden  Side  i 
hans  Karakter,  en  Voldsomhed  og  heftig  Vrede,  som  man  ikke 
har  Lov  til  at  kaste  et  Slør  over.  Kirkens  Historie  fortæller  om 
Adskillige,  som  ogsaa  i  dette  Stykke  har  taget  ham  til  Forbillede. 
Eksempelvis  skal  jeg  nævne  Hieronymus  Savonarola  i  Florents 
og  Søren  Kierkegaard  i  København.  Disse  Mænd  har  i  den  An¬ 
ledning  maattet  høre  ilde  baade  af  Samtiden  og  Eftertiden,  og 
Kritikken  over  dem  er  navnlig  vældet  frem  fra  ortodokse  Lejre. 
Det  er  en  Selvfølge,  at  i  al  Fald  saadanne  Kritikere  umulig  kan 
forarges,  naar  de  paa  deres  Vej  træffer  Mennesker,  der  sætter 
saa  megen  Pris  paa  gennemført  Selvbeherskelse,  at  de  aabenlyst 
bekender,  at,  hvor  megen  Ærbødighed  de  end  nærer  for  Jesus, 
og  hvor  stor  en  Tak  de  end  ellers  er  ham  skyldige,  saa  er  der  dog 
de  Ting,  hvori  de  for  Samvittighedens  Skyld  ikke  tør  følge  ham  efter. 

Paa  Grundlag  af  hele  denne  Udvikling  maa  jeg  da  hævde, 
at  der  ikke  gives  nogen  Betydning  af  Begrebet  Kristus,  hvori 
dette  ubetinget  har  sin  Anvendelse  paa  Jesus  af  Nasaret.  Alle¬ 
rede  for  adskillige  Aar  siden  har  jeg  derfor  foreslaaet,  at  vi, 
saafremt  vi  bruger  Navnet  Kristus  om  den  højeste  Idealitet,  der 
foresvæver  os  i  vore  bedste  Øjeblikke,  sætter  et  grundigt  Skel 
mellem  Kristus  og  Jesus.  Et  er  Idealet  og  et  Andet  den  Mand, 
der,  hvad  enten  han  nu  personlig  har  været  saaledes,  som  Evan¬ 
gelierne  skildrer  ham,  eller  anderledes,  faktisk  er  bleven  den,  i 
hvis  Navn  Idealet  er  straalet  ind  i  Bevidstheden  hos  alle  dem, 
der  er  fødte  og  opdragne  i  Kristenheden.  Dette  Forslag  skal  jeg 
ikke  blive  træt  af  atter  og  atter  at  fremsætte. 

Forslaget  er  for  øvrigt  ældgammelt.  Det  blev  —  naturligvis 
under  den  Tids  fantastiske  Former  —  første  Gang  gjort  af  en 
Kætter  ved  Navn  Kerint,  der  var  samtidig  med  Apostelen  Jo¬ 
hannes.  Man  fortæller,  at,  da  Johannes  en  Gang  i  Efesus  gik 
ned  til  Stranden  for  at  tage  et  Bad,  saa’  han,  at  Kerint  opholdt 
sig  i  Badehuset,  og  at  han  saa  øjeblikkelig  skyndte  sig  bort 

igen  af  Frygt  for,  at  Vorherre  vilde  lade  Badehuset  styrte  sam¬ 
men  over  den  frygtelige  Kætter  og  derved  sætte  ogsaa  hans 
eget  Liv  i  Fare.  Hvad  enten  nu  denne  Historie  er  sand  eller 
ikke,  saa  meget  er  i  alt  Fald  vist,  at  denne  Afsky  har  fundet  sit 
Udtryk  i  det  ny  Testamente.  I  Breve,  som,  være  sig  nu  med 
Rette  eller  ikke,  tillægges  Johannes,  hedder  det:  „Hvo  er  Løg¬ 
neren  uden  den,’ som  nægter,  at  Jesus  er  Kristus?  (1.  Joh.  2,22); 
enhver  Aand,  der  ikke  bekender  Jesus  som  den  i  Kødet  komne 
Kristus,  er  ikke  af  Gud,  og  denne  Aand  er  Antikristens  Aand 
(1.  Joh.  4,3);  hvis  Nogen  kommer  til  Eder  og  ikke  fører  denne 
Lærdom  (den  Lærdom  nemlig,  at  Jesus  er  Kristus),  saa  modtag 
ham  ikke  i  Eders  Hus  og  byd  ham  ikke  velkommen;  thi  den, 
som  byder  ham  velkommen,  bliver  delagtig  i  hans  onde  Ger¬ 
ninger."  (2.  Joh.  2,10 — 11). 

Denne  Afsky,  som  har  givet  den  kristelige  Kærlighed  en  saa 
vældig  Begrænsning,  har  holdt  sig  indtil  den  Dag  i  Dag  som 
Grundvold  for  det  Skel,  Kirken  sætter  mellem  Kristne  og  Ikke- 
Kristne,  og  det  er  den,  som  maa  bort;  i  dens  Fjernelse  bestaar 
den  Reformation,  hvortil  der  trænges.  Man  misforstaa  mig  ikke, 
som  om  jeg  ønsker,  at  Rigsdagen  vilde  vedtage  og  Kongen  under¬ 
skrive  en  Lov,  der  gik  i  den  Retning.  Om  den  Slags  Ting  maa 
Lovgivningsmagten  ikke  mere  som  fordum  give  sig  af  med  at 
dømme;  i  vore  Dage  bør  det  være  en  hellig  Grundlov,  at  hver 
Enkelt  i  religiøs  Henseende  skal  være  saa  frit  stillet  som  muligt. 
En  Reformation  duer  ikke,  medmindre  den  fuldbyrdes  i  Hjer¬ 
terne.  Det,  hvorfor  vi  skal  arbejde,  er  altsaa  at  stemme  Sindene 
saaledes,  at  det  almindelig  indrømmes  —  ogsaa  af  dem,  der  ikke 
paa  nogen  Maade  vil  slippe  Troen  paa  Jesus  som  Kristus  — , 
at  Spørgsmaalet  om,  hvad  Jesus  personlig  var,  dog,  naar  Alt 
kommer  til  Alt,  er  et  historisk  Spørgsmaal,  hvis  rette  Løsning 
Intet  har  at  gøre  med  religiøse  og  moralske  Værdier,  eller  med 
andre  Ord,  at  Kristendommens  sande  Væsen  ikke  bestaar  i  hi¬ 
storiske  Antagelser,  men  i  en  særegen  Maade  at  føle,  tænke  og 
handle  paa,  naar  vi  stilles  Ansigt  til  Ansigt  med  den  ukendte 
Magt,  som  bærer  Tilværelsen. 

Alt  som  den  bibelske  Kritik  skrider  frem  paa  sin  Bane  og 
ogsaa  vinder  Indgang  hos  det  menige  Folk,  vil  Indrømmelsen 
vise  sig  at  være  aldeles  nødvendig.  Thi  hvor  megen  Lærdom  og 
Skarpsind  end  de  ortodokse  Teologer  maatte  være  i  Stand  til 

at  udfolde,  kan  det  ikke  undgaas,  at  det  efterhaanden  kommer 
til  at  blive  klart  for  Alle,  at  Grunde  staar  imod  Grunde,  og  at 
vi  i  saa  høj  Grad  mangler  paalidelige  Oplysninger  om  Jesus  og 
hans  Tid,  at  en  sikker  Afgørelse  er  umulig.  Men  paa  usikre 
Antagelser  kan  Ingen  bygge  sin  Livsførelse.  Der  er  ingen 
Sveitser,  som  ikke  elsker  Mindet  om  Wilhelm  TeU;  men  selv 
om  Videnskaben  beviser,  at  han  er  en  sagnagtig  Skikkelse,  vil 
det  ikke  i  mindste  Maade  omstyrte  Sveitsemes  Fædrelands¬ 
kærlighed;  den  gløder  uforandret,  uagtet  deres  Forestillinger  om 
Tell  undergaar  en  afgørende  Forandring.  Ligesaa  vil  Kærlig¬ 
heden  til  Gud  og  Mennesker,  som  dog  efter  Jesu  egne  Ud¬ 
talelser  var  det  Væsenlige  i  hans  Forkyndelse,  kunne  lue  lige  stærkt, 
hvad  enten  vi  om  ham  selv  tænker  paa  denne  eller  paa  hin  Maade. 

Men  man  vil  mod  mit  Forslag  kunne  indvende,  at  dets  Gennem¬ 
førelse  betyder  Statskirkernes  Undergang,  efterdi  disse  helt  og 
holdent  er  byggede  paa  den  overleverede  historiske  Opfattelse  af 
Jesus.  Ja,  hvis  de  ikke  kan  taale  Sandhedens  Lys,  saa  faar  de 
virkelig  at  falde.  Jeg  har  den  største  "Sympati  for  dem,  der  fri¬ 
villig  slutter  sig  sammen  i  religiøse  Samfund,  fordi  de  er  havnede 
i  fælles  Meninger.  Men  det,  man  kalder  Statskirker,  er  jo  dog, 
naar  Alt  kommer  til  Alt,  ikke  Andet  end  Religionsfabrikker,  og  det 
Religiøse  og  det  Fabriksmæssige  har  aabenbart  ikke  nogen  paa¬ 
faldende  Lighed  med  hinanden. 

Endvidere  vil  man  sagtens  triumferende  pege  paa  den  ver¬ 
denshistoriske  Udvikling  og  minde  om  Schillers  berømte  Ord: 
„Die  Weltgeschichte  ist  das  Weltgericht".  Se,  vil  man  sige:  Je¬ 
sus  blev  korsfæstet;  han  har  efter  sin  Død  mødt  Modstandere 
i  Tusindvis.  Hvad  har  Kampen  mod  ham  nyttet?  Trindt  om 
paa  Jorden  er  han  bleven  hyldet  som  Gud;  der  er  byg¬ 
get  Templer,  det  ene  pragtfuldere  end  det  andet,  hvori  der 
synges  Salmer  til  hans  Ære.  Skulde  alt  dette  være  en  Mis- 
forstaaelse?  Bilder  I  Dværge  jer  ind,  at  I  kan  omstyrte  en 
Bygning,  som  Aarhundreder  stadig  har  gjort  fastere  og  fastere? 
Paa  den  Maade  vil  man  ogsaa  kunne  godtgøre  Sandheden  af 
Buddhismen,  Muhamedanismen  og  Helgendyrkelsen,  hvis  Fald 
vi  Protestanter  dog  finder  saare  vel  begrundet.  Man  maa  ikke 
glemme,  at  Verdenshistorien  endnu  ikke  har  talt  sit  sidste  Ord, 
og  jeg  har  Intet  at  indvende  imod,  at  den  verdenshistoriske  Ud¬ 
vikling  har  været,  som  den  blev.  Jesus  kæmpede  for  den  største 

af  alle  Ideer,  Ideen  om  et  Samfund  af  gode,  retfærdige  Menne¬ 
sker.  Til  Dagenes  Ende  vil  denne  Idé  vedblive  at  lyse  for  Men¬ 
neskeheden,  og  det  er  en  Kendsgerning,  at  ingen  Idé  trænger 
frem,  med  mindre  den  har  en  Fører,  der  af  sine  Tilhængere 
løftes  paa  Skjolde  højt  op  over  alle  Andre,  og  just,  fordi  Jesu 
Idé  er  den  største,  er  han  ble  ven  løftet  højest  og  har  hans  Op¬ 
løftelse  varet  saa  længe.  Men  hvad  der  i  Begyndelsen  er  et 
Fortrin,  bliver  senere  en  Mangel.  En  Bevægelse  vil  til  sidst 
standse  og  forkvakles,  naar  den  for  bestandig  skal  være  knyttet 
til  en  bestemt  Person  og  de  Tilfældigheder,  der  fulgte  med  ham. 
Den  maa  forstaa  at  frigøre  sig  for  under  de  vekslende  Tider 
at  tage  ny  Former.  Her  ser  Johannes-Evangeliet  klarere  end 
Kirken.  Et  Sted  lader  Evangelisten  Jesus  sige:  „jeg  har  endnu 
meget  at  sige  Eder;  men  nu  kan  I  ikke  bære  det;  men  naar 
Sandhedens  Aand  kommer,  skal  den  vejlede  Eder  til  Sandhed." 
(16,12 — 13).  Kirken  gør  Jesu  Sag  Skade  ved  uafladelig  at  gøre 
ham  til  Et  med  Sagen  og  ved  at  anse  den  religiøse  Aands  Ydel¬ 
ser  afsluttede  med,  hvad  der  foreligger  i  det  ny  Testamente. 
Bliver  den  ved  hermed,  udsætter  den  sig  for  at  ende  som  en 
Forstening,  og  der  vil  da  komme  Tider,  hvor  de  virkelige  Kristne, 
de,  som  sætter  Jesu  Sag  over  Jesu  Person,  maa  søges  uden  for  Kirken. 

Saa  underligt  det  end  maaske  lyder:  jeg  er  overbevist  om, 
at  netop  det,  at  Jesus  træder  tilbage,  saa  at  der  ogsaa  i  min 
Bevidsthed  bliver  Plads  for  Andre,  som  paa  anden  Vis  end  han 
har  virket  for  Idealet,  at  netop  dette  vil  bevirke,  at  hans  Ære 
bevares.  Hvorfor  mon  Dr.  Emil  Rasmussen  har  kunnet  skrive 
en  Bog,  der  ender  med  et  Suk  efter  at  blive  fri  for  Jesus? 
Hvorfor  er  der  saa  Mange  i  vort  Land,  for  hvem  Bibelen  er  en 
lukket  Bog?  Grunden  er  ganske  simpelt  den,  at  man  fra  Barns¬ 
ben  af  har  indprentet  dem,  at  det,  som  de  læser,  skal  være  bog¬ 
stavelig  Sandhed  og  fuld  historisk  Virkelighed.  Men  hvert  Øjeblik 
møder  de  Ord  og  Træk,  som  de  med  deres  bedste  Vilje  ikke 
kan  se  under  denne  Belysning,  og  saa  lukker  de  Bogen. 

En  af  den  ny  teologiske  Forenings  Ordførere,  Hr.  Ryberg  Han¬ 
sen,  siger  -i  Slutningen  af  det  Foredrag,  som  han  holdt  i  denne  For¬ 
ening:  „Den  religiøse  Bevidsthed  vil  aldrig  nøjes  med  den  kritisk 
rensede  Jesus;  den  vil  bestandig  holde  fast  ved  Evangeliernes 
guddommelige  Kristus."  Meningen  af  disse  dunkle  Sætninger  synes 
at  være  den,  at  man  efter  som  historisk  Videnskabsmand  at 

have  gennemkritiseret  Jesus,  alligevel  som  religiøs  Person  maa 
og  bør  bøje  sig  for  de  evangeliske  Beretninger.  Dette  er  selv¬ 
følgelig  en  psykologisk  Umulighed;  man  kan  ikke  dele  sig  selv 
i  to  Personer,  der  hver  især  tænker  og  føler  paa  sin  Maade. 

Nej,  lad  os  gøre  Skridtet  helt  ud  og  erklære,  at  for  os  Nu¬ 
tidsmennesker  er  Bibelen,  foruden  hvad  den  ellers  er,  en  Eventyr¬ 
bog,  den  mærkeligste,  som  gives,  et  Digterværk,  som  rager  op 
over  alle  andre!  Der  er  dem,  som  med  Eventyr  kun  forbinder 
Forestillinger  om  det  Urimelige,  og  som  stiller  „Digt"  sammen 
med  „forbandet  Løgn".  Men  vi  véd  jo  alle,  at  dette  er  en  Mis- 
forstaaelse,  at  der  er  Eventyr  og  Digte,  som  paavirker  Sindet 
mer  end  mange  Prædikener.  Tag  f.  Eks.  H.  C.  Andersens  Even¬ 
tyr  „Skyggen"!  Det  indeholder  en  dyb  Sandhed,  der  lister  sig 
ind  i  mig,  naar  jeg  tager  det  som  et  Eventyr,  hvorimod  hele 
Virkningen  gaar  sporløst  tabt,  hvis  jeg  skal  fordybe  mig  i  viden¬ 
skabelige  Overvejelser  over,  hvorvidt  en  Skygge  kan  rive  sig 
løs  fra  Legemet  og  vandre  om  paa  egen  Haand,  og  med  saa- 
danne  Overvejelser  har  adskillige  teologiske  Undersøgelseren  umis¬ 
kendelig  Lighed.  For  den,  der  er  modnet  under  kritiske  Studier, 
kommer  omsider  det  Øjeblik,  da  han  læser  Evangelierne  med 
den  samme  Umiddelbarhed,  hvormed  han  læser  Shakespeares 
Dramaer  eller  beskuer  Rafaels  Madonna.  Kaifas,  Pilatus  og  Ju¬ 
das,  Lazarus,  Maria  og  Martha,  Peter,  Johannes  og  Nikodemus, 
og  midt  iblandt  dem  alle  Jesu  af  Nasarets  vældige  Skikkelse 
stiger  frem  for  hans  indre  Øje  som  evige  Typer,  der  anslaar 
beslægtede  Strenge  i  hans  Sjæl,  og  hvis  han  er  et  alvorligt,  re¬ 
ligiøst  og  sædeligt  Menneske,  bliver  Læsningen  til  Opbyggelse 
for  det  Bedste,  som  findes  i  ham. 

Tro  ikke  dem,  som  paastaar,  at  et  Forbillede  kun  har  Betyd¬ 
ning,  saafremt  det  forud  for  os  er  naaet  til  fuld  historisk  Virke¬ 
lighed!  Naturligvis  er  vore  Forestillinger  om  det  Forbilledlige 
betingede  af  historiske  Forudsætninger,  og  vi  bør  ikke  glemme 
at  takke  dem,  som  gik  forud  for  os;  men  at  takke  er  noget  helt 
Andet  end  at  tilbede.  Og  naturligvis  er  det  Virkeliggørelse,  hvor- 
paa  det  kommer  an;  men  den  Virkelighed,  hvorom  der  spørges, 
er  vor  egen.  Det  Afgørende  er  ikke,  at  vi  anser  Jesus  for  Kristus, 
men  at  vi  af  al  Magt  arbejder  paa,  at  Idealet  tager  Bolig  i  os, 
vokser  og  vinder  Kraft,  saa  at  det  mere  og  mere  bliver  Kød  af 
vort  Kød  og  Blod  af  vort  BJod.  A.  C.  Larsen 

Aftentoget  fra  Berlin  til  Calais  var  naaet  til  Jeumont 

De  Rejsende,  der  havde  sovet  om  Natten  i  de  bekvemme 
preussiske  Statsbane-Sovevagoner,  forlod  disse  og  gik  over  i  de 
franske  Vogne. 

Spisevagonen  var  med  i  Toget,  og  i  forskellige  Hold  indtog 
vi  nu  vor  Frokost.  Under  Maaltidet  lagde  jeg  Mærke  til  en  lille 
Herre  med  mørkt,  lidt  graasprængt  Spidsskæg  og  et  bestemt 
Blik.  Han  talte  tysk  med  en  anden  rejsende. 

Efter  Frokosten  tog  de  begge  Plads  i  den  Rygekupé,  hvori 
jeg  havde  slaaet  mig  ned;  og  efter  at  have  tændt  deres  Cigarer 
og  sat  sig  mageligt  til  rette  paa  de  bløde  Sæder  genoptog  de  en 
aabenbart  tidligere  paabegyndt  Samtale. 

Først  forsigtigt  og  sagte.  Den  lille  Herre  skottede  et  Par 
Gange  hen  til  mig,  som  om  han  vilde  se  paa  mig,  om  jeg  hørte 
efter  eller  forstod,  hvad  der  blev  talt  om. 

Jeg  tog  en  Bog  frem,  trak  min  Rejsehue  godt  ned  over  Pan¬ 
den,  lænede  mig  tilbage  og  blev  siddende  saadan  temmelig  ube¬ 
vægelig. 

Da  ingen  af  de  Herrer  havde  henvendt  sig  til  mig  og  spurgt 
mig,  om  jeg  forstod  tysk,  fandt  jeg  ingen  Grund  til  at  fortælle 
dem  noget  derom. 

De  talte  efterhaanden  saa  højt,  at  jeg  ikke  kunde  undgaa  at 
høre  følgende: 

—  Ser  De!  sagde  den  lille  Herre,  den  Historie  med  Kejse¬ 
rens  Brev  til  Lord  Tweedmouth,  som  de  engelske  Blade  har 
gjort  saadan  et  Væsen  af,  er,  som  jeg  siger  Dem,  en  ganske  lige- 

gyldig  Sag.  Enhver  ved,  at  Kejseren  gerne  griber  ind  personligt, 
særlig  i  alt,  hvad  der  vedrører  Marinespørgsmaal.  Det  ved  Eng¬ 
lænderne  ogsaa  godt;  og  hvis  de  ikke  var  saa  nervøse  for  Tiden, 
naar  nogen  rører  ved  deres  Supremati  paa  Søen,  saa  vilde  de 
saamænd  ikke  have  tillagt  en  saadan,  nærmest  privat,  Skrivelse 
nogen  videre  Betydning. 

Men  Sagen  er  den,  at  de  vogter  paa  Kontinentets  Stormagter 
og  da  særlig  paa  os  med  den  yderste  Grad  af  Opmærksomhed. 

Kunde  de  finde  noget  Middel  og  nogen  Anledning  til  at  stoppe 
vor  Flaadeudvikling,  saa  benyttede  de  den  straks.  Vi  ved  jo  lige 
saa  godt  som  de,  at  jo  før  Sammenstødet  kommer,  jo  farligere 
for  os  og  altsaa  gunstigere  for  dem.  Den  Snak,  at  Tyskland  vil 
prøve  paa  at  skabe  en  Flaade,  der  kan  tage  Kampen  op  med 
Englands  paa  omtrentlig  lige  Fod,  ved  De  selvfølgelig,  har 
ingen  Steder  hjemme.  Det,  vi  vil,  og  det,  vi  kan,  er  at  bringe  vor 
Flaade  til  en  saadan  Størrelse  og  Styrke,  at  Englands  nuværende 
„Two-power-standard“  ikke  kan  opretholdes. 

Og  dertil  behøver  vi  højst  10  Aar.  Kan  vi  holde  Fred  i  den 
Tid,  anser  vi  vor  Stilling  for  betydelig  forbedret  i  maritim  Hen¬ 
seende. 

Vi  vil  være  Nummer  to  i  Evropa  med  Hensyn  til  Flaade. 
Frankrig  maa  komme  efter  os. 

—  Men  hvis  de  nu  ikke  faar  Lov  til  at  være  i  Fred  i  de 
10  Aar,  hvad  saa?  sagde  den  anden  Herre. 

—  Der  kan  kun  være  Fare  for  et  Sammenstød  med  England. 
Der  er  stærke  Gnidninger  mellem  England  og  os,  ikke  faa 
Grunde,  der  kunde  tale  for  en  Konflikt.  Men  Kampen  vil  ikke 
blive  begrænset  til  England  og  os.  Vi  maa  være  forberedte  paa 
et  Nederlag  til  Søs.  Det  vil  sige,  vor  Flaade  vil  bukke  under  i 
Kampen;  men  jeg  skulde  tro,  at  vort  Materiel  og  vor  Skyde¬ 
færdighed  allerede  nu  er  saadant,  at  Englænderne  vil  tabe  lige 
saa  mange  Skibe  som  vi.  Det  bliver  en  ganske  alvorlig  Sag  for 
den  engelske  Marine  at  knuse  den  tyske,  en  Sag  som  Englæn¬ 
derne  allerede  nu  vil  betænke  sig  to  Gange  paa,  inden  de  for¬ 
søger  det.  Men  hertil  kommer  jo,  at  den,  der  kommer  til  at 
betale  Gildet,  i  sidste  Instans  ikke  bliver  os,  men  Frankrig. 

Samme  Dag  Tyskland  faar  en  Krigserklæring  fra  England, 
eller  Kampen  aabnes  fra  Englands  Side  før  end  en  Krigserklæ¬ 
ring  —  som  Japanerne  gjorde  —  vil  det  Spørgsmaal  øjeblikkelig 

blive  forelagt  i  Paris:  med  eller  imod  os.  Bliver  Svaret  ikke 
givet  omgaaende  eller  er  det  ikke  tilfredsstillende,  vil  3  Millioner 
Mand  hurtigst  mulig  paabegynde  Marchen  ind  i  Frankrig.  Og 
det  vil  absolut  ikke  gaa  Frankrig  bedre  denne  Gang  end  i  1870 
— 71.  Frankrig  maa  opgøre  Regnskabet  med  sin  Ven,  England, 
naar  Freden  skal  sluttes;  det,  vi  muligt  mister  til  Søs,  maa  vi 
have  afbalanceret  til  Lands. 

Det  ved  England  godt.  Derfor  betænker  det  sig  ogsaa  nok 
paa  at  angribe.  Paa  den  anden  Side  bliver  baade  det  og  Frank¬ 
rig  relativt  svagere  jo  længere  Tiden  gaar. 

—  De  regner  slet  ikke  med  Rusland  eller  med  de  smaa 
Nationer? 

—  Rusland  kan  i  lange  Tider  ikke  tale  med.  Paa  Søen  ab¬ 
solut  ikke,  og  til  Lands  vil  det  sikkert  gøre  alt  for  at  faa  Lov 
at  være  i  Fred.  Rusland  er  svagere,  end  man  tror,  de  indre  For¬ 
hold  har  vist  langt  igen,  før  de  bliver  blot  nogenlunde  tilfreds¬ 
stillende.  Kom  det  én  Gang  til  galt  fra  en  Krig,  vilde  det 
sprænges. 

De  smaa  Nationer,  ja,  den  af  dem,  der  ligger  uheldigst  under 
et  Sammenstød  mellem  England  og  os,  er  naturligvis  Deres  Land. 

Jylland  kan  de  jo  aldeles  ikke  forsvare,  saafremt  vi  ønsker  at 
besætte  det. 

—  Bogen,  som  jeg  holdt  løst  i  Haanden,  faldt  ned  paa  Skø¬ 
det  af  mig,  da  jeg  her  pludselig  hørte,  at  den  ene  af  mine  med¬ 
rejsende  var  min  Landsmand,  og  jeg  kom  uvilkaarlig  til  at  se 
hen  paa  ham. 

Den  lille  tyske  Herre  holdt  lige  saa  pludselig  op  og  saa 
skarpt  paa  mig.  Saa  vendte  jeg  mig  halvt  om,  tog  Bogen  i 
Haanden  igen,  og  lidt  efter  fortsatte  han: 

—  Men  vi  har  ingen  Brug  for  Jylland,  med  mindre  Englæn¬ 
derne  skulde  være  saa  gale  at  forsøge  at  sætte  Tropper  i  Land. 
Det  gør  de  ikke.  Vi  sender  maaske  nok  nogle  Vagtposter  op  i 
Jylland,  ellers  intet. 

Hvad  vi  derimod  selvfølgelig  øjeblikkelig  gør  er  at  afskære 
al  Passage  over  Belteme.  To  Timer  efter  at  Ordren  er  givet 
fra  Berlin,  er  vore  Torpedojagere,  som  de  jo  kaldes,  af  Sted  fra 
deres  Station  ved  Sønderborg  paa  Vej  til  de  danske  Dampfærge¬ 
lejer  i  Fredericia,  Strib,  Nyborg  og  Korsør.  Alle  Planer  er  i 
Orden,  vi  kender  det  hele  nøjagtigt,  og  Lejer  eller  Færger  vil 

blive  sprængt  i  Luften;  der  skal  ikke  komme  en  eneste  Person 
over  Belteme  nogle  Timer  efter  Krigens  Udbrud.  Det  er  ganske 
nødvendigt  for  os,  og  det  er  en  af  Grundene,  hvorfor  Stationen 
blev  forlagt  fra  Kiel  til  Sønderborg. 

Sundet  har  jo  ingen  stor  Betydning  mere  som  Passage  for 
moderne  Krigsskibe.  Drogden  er  for  grundet.  Gennem  Store 
Belt  kommer  de  engelske  Skibe.  Vi  vil  forsøge  at  spærre  det 
bedst  muligt  ved  Miner,  og  borttage  Sømærker;  ligedan  Lille 
Belt  Vil  Englænderne  søge  Landforbindelse  med  Jylland,  skal 
de  snart  møde  os.  Holder  de  sig  derimod  til  Sjælland,  kan  vi 
intet  gøre  dem. 

Det  vilde  være  ganske  taabeligt,  hvis  vi  vilde  forsøge  Land¬ 
gang  paa  Sjælland,  selv  om  vi  havde  et  Par  Dages  Forspring 
for  Englænderne,  hvad  vi  jo  sikkert  altid  kunde  faa. 

For  det  første  er  en  Landgang  paa  en  0  med  saa  grundet 
Farvand  om  sig  altid  en  meget  risikabel  Sag.  Selv  om  Skibenes 
Kanoner  med  Lethed  naar  Land  og  dækker  en  Landgang  i 
Baade,  vil  et  moderne  hurtigtskydende  Feltartilleri  fra  Land 
gøre  det  næsten  umuligt  at  gennemføre  en  saadan  Landgang  med 
Held.  Hurtige,  letbevægelige  Troppekorps  med  moderne  Skyts 
vil  altid  kunne  komme  til  Stede  tidsnok  til  at  forhindre  Land¬ 
sætning  af  en  større  Styrke. 

Men  for  det  andet  ved  jeg  ikke,  hvad  vi  skulde  paa  Sjælland 
under  en  Krig  med  England.  Vi  kan  absolut  ikke  gaa  ud  fra,  at 
vor  Flaade  kunde  vedligeholde  Forbindelse  med  et  landsat  Korps 
efter  den  engelske  Flaades  Ankomst  til  Store  Belt.  Det  blev  alt- 
saa  sikkert  afskaaret. 

Den  eneste  Grund  for  os  til  overhovedet  at  forsøge  at  gøre 
Landgang  paa  Sjælland  skulde  være  den,  hvad  jeg  anser  for 
utænkeligt,  at  Danskerne  vilde  befæste  København  til  Landsiden. 

Saa  kunde  det  jo  faa  en  ret  stor  Interesse  for  os  at  sørge 
for,  at  ikke  andre  —  altsaa  Englænderne  —  fik  Fodfæste  i  et 
saadant  Støttepunkt.  Men  de  befæster  ikke  København. 

—  Hvorfor  er  De  saa  sikker  derpaa?  — 

—  Det  skal  jeg  sige  Dem,  fordi  det  er  alt  for  indlysende,  hvor 
unyttigt,  ja  skadeligt  det  vilde  være  for  Danmark,  netop  under 
en  Kamp  mellem  Stormagterne  i  Østersøen. 

Skal  en  Befæstning  om  København  have  nogen  virkelig 
Værdi  som  Fæstning,  maa  den  nødvendigvis  blive  meget  stor. 

Tilskueren  1908  3ti 

Fæstningsværkerne  maa  fjernes  ret  betydeligt  fra  Byen  for 
at  kunne  forsvare  og  dække  denne.  Det  udkræver  en  meget  stor 
Besætning,  langt  større  end  de  kan  skaffe,  selv  om  de  havde 
Maaneder  til  at  samle  alle  vaabenføre  Mænd  fra  hele  Landet 

Men  de  faar,  som  jeg  sagde  Dem  før,  højst  et  Par  Timer. 
Derefter  kommer  ingen  mere  over  Store  Belt  Saa  har  de  kun 
Sjælland  tilbage.  Og  naar  de  har  samlet  de  Par  Tusinder,  de  kan 
faa  der,  saa  kommer  det  næste  Spørgsmaal.  Hvordan  vil  de  føde 
den  halve  Million  Indbyggere,  som  København  allerede  nu  har? 
Der  behøves  ingen  lang  Belejring  af  den  Fæstning. 

Nej,  hvis  København  bliver  en  Fæstning,  saa  maa  enten  vi 
eller  Englænderne  besætte  den.  Og  jeg  kan  ikke  se,  at  de  har 
Fornøjelse  af  nogen  af  Delene. 

Det  er  Københavns  Held,  at  Øresund  er  bleven  for  lavt  eller 
rettere  Skibene  for  dybe.  Kan  de  holde  de  moderne  Skibe  i 
behørig  Afstand  fra  Byen,  behøver  de  ikke  at  frygte  noget  fra 
Land. 

De  har  jo  Middelgrundsfortet,  og  naar  de  bygger  et  til  Syd 
paa,  f.  Eks.  paa  Sydspidsen  af  Amager,  vil  de  altid  kunne  armere 
saadanne  Forter  med  de  sværeste  langtrækkende  Pjecer.  Ethvert 
Fremskridt  paa  Krigsskibenes  Omraade  kan  let  mødes  med 
moderne  Skyts  fra  saadanne  landfaste  Forter,  der  jo  er  i  Stand 
til  at  bære  saa  at  sige  enhver  Vægt. 

—  De  lader  til  at  have  sat  Dem  grundigt  ind  i  vore  For¬ 
hold. 

—  Det  er  jo  min  Pligt.  Vi  maa  regne  med  Danmark,  og  er 
derfor  nødte  til  at  kende  deres  Forhold  saa  nøje  som  muligt. 
Ved  ethvert  Fremskridt  i  Angrebs-  eller  Forsvarsmidler  maa 
Forholdene  paa  ny  bedømmes  og  Planerne  ændres.  For  Resten 
kan  det  mulig  interessere  Dem  at  vide,  at  vi - 

Konduktøren  kom  og  meldte:  Calais.  Vi  pakkede  vort  Rejse¬ 
tøj,  forlod  Toget  og  gik  om  Bord  i  den  engelske  Damper.  Da 
jeg  saa,  at  den  lille  Herre  blev  behandlet  særlig  forekommende, 
spurgte  jeg  om  hans  Navn.  Man  opgav  mig  Navnet  paa  en 
Mand,  hvis  Stilling  og  Indflydelse  maa  give  hans  Udtalelser 
mere  end  almindelig  Vægt. 

— d  — N 

Den  for  Fremtidens  Kunstopfattelse  mest  afgørende,  men 
endnu  uskrevne  Bog  vil  komme  til  at  handle  om  de  menneske¬ 
lige  Kunstarters  biologiske  Oprindelse  og  Betydning.  Det  kan 
allerede  være  vanskeligt  nok  ud  fra  Udviklingslæren  at  forklare 
visse  Træk  i  Dyrenes  Kunstfærdighed  og  Skønhedsinstinkt,  men 
for  homo  sapiens’  Vedkommende  er  der,  saavidt  vides,  over¬ 
hovedet  ikke  gennemført  et  eneste  Forsøg  i  tilsvarende  Retning. 
Og  dog  er  det  klart,  at  hvis  Evolutionsteorierne  er  rigtige,  saa 
maa  de  være  almengyldige  for  baade  det  „materielle"  og  aande- 
lige  Liv,  hvilket  vil  sige,  at  ogsaa  de  moralske  og  æstetiske 
Instinkter  og  Begreber  maa  være  biologisk  begrundede.  Hvor 
skulde  vel  alle  disse  etiske  eller  æstetiske  Vurderinger,  der  sid¬ 
der  enhver  Filosof  eller  Kunstner  „i  Blodet"  (som  man  med 
Rette  siger),  vel  komme  fra,  naar  de  ikke  stammer  fra  Livet 
selv,  fra  Individets  og  Racens  Liv  gennem  Tusinder  og  atter 
Tusinder  af  Aar.  Men  udspringer  ogsaa  det  kunstneriske  Instinkt 
fra  Naturens  evige,  snart  dissonerende,  snart  harmoniske  Sam¬ 
menspil  mellem  Individet  og  Milieuet,  da  maa  Kunstfølelsens 
Opretholdelse  og  videre  Udvikling  ogsaa  have  været  af  afgørende 
Betydning  for  enten  Individets  eller  Racens  Bestaaen  og  Frem¬ 
skridt  inden  for  det  organiske  Liv. 

I  nogle  Tilfælde  er  dette  aldeles  indlysende.  Naar  saaledes 
næsten  alle  Mennesker  er  enige  om  at  finde  et  Individ,  hvis 
Proportioner  afviger  meget  fra  Racens  typiske,  hæsligt,  saa  til¬ 
kendegiver  denne  Dom  et  midtpunktsøgende  Instinkt,  der  aaben- 
bart  virker  som  et  Led  i  Naturens  Bestræbelser  for  stedse  at 

nærme  sig  til  den  sundeste  og  mest  levedygtige  Fofm.  At  Idealet 
kun  sjældent  naas  —  enhver  Maler  kan  tale  med  om,  hvor  van¬ 
skelig  det  er  at  finde  en  velskabt  Model  —  afkræfter  naturligvis 
ikke  Sandheden  i  denne  biologiske  Begrundelse  —  tværtimod. 
Thi  den  røde  Traad  i  hele  Kosmoevolutionens  Historie  er  jo 
netop  Naturens  utallige  mislykkede  (efterhaanden  uddøde)  Forsøg 
paa  at  skabe  det  fuldkomne.  Og  naar  Maleren  eller  Billedhug¬ 
geren  ved  sin  Kunst  bøder  paa  og  dækker  over,  hvad  Naturen 
trods  al  sin  evige  Umage  har  fejlet,  da  er  Kunstneren,  hvad 
enten  han  vil  eller  ej,  paa  en  Gang  Naturens  Tjener,  idet  han 
hjælper  den  at  fremme  et  biologisk  Formaal  og  dog  —  dens 
Mester,  idet  han,  saa  sandt  han  virkelig  er  Kunstner,  skaber  det 
fuldkomne  i  denne  ufuldkomne  Verden!  Her  ser  man  som  i  et 
Lyn  den  ubetvingelige  biologiske  Aarsag  til,  at  den  krasseste 
Realisme,  den  naturtro  Kopiering  af  selv  det  hæsligste  og  usun¬ 
deste,  aldrig  i  Længden  har  kunnet  hævde  sig:  denne  Kunst¬ 
retning  beror  i  Virkeligheden  paa  en  Svigten  af  Naturinstink- 
teme  og  vil  derfor  gaa  til  Grunde,  saa  ofte  den  end  stikker 
Hovedet  frem.  Det  er  med  Livets  og  Sundhedens  inappelable 
Ret,  Mennesket  og  Kunstkritikeren  fuld  af  Modvilje  vender  den 
Ryggen. 

I  andre  Kunstarter  derimod,  saaledes  netop  i  Musiken,  er 
Forholdet  mellem  Livets  og  Kunstens  Bestaaen  og  Fremskridt 
langt  vanskeligere  at  paavise.  Dette  beviser  naturligvis  ikke,  at 
der  ingen  Vekselvirkning  er  til  Stede,  thi  selv  den  rent  fysiske 
Natur  frembyder  et  Utal  af  Varianter  og  Kombinationer,  hvis 
Eksistens  og  Udvikling  ikke  alene  er  vanskelig  at  forklare,  men 
endog  ofte  synes  ligefrem  at  staa  i  Strid  med  Hensigtsmæssig- 
hedslovene. 

Et  Forsøg  paa  at  gennemskue  Musikens  biologiske  Grundlag 
og  Opgaver  maa  nu  aabenbart  tage  Hensyn  til  denne  Kunstarts 
Betydning  baade  for  det  skabende  Individ  og  den  lyttende 
Mængde.  Medens  Musiken  paa  et  primitivt  Trin,  som  repræsen¬ 
teres  af  f.  Eks.  Fuglesangen,  utvivlsomt  bedst  forklares  ud  fra 
dens  Betydning  for  den  individuelle  Udvælgelse,  er  det  musi¬ 
kalske  Temperaments  stadige  Genfødelse  og  Bestaaen  i  Slægten 
gennem  hele  den  nyere  Tid  næppe  forklarligt  alene  ud  fra 
Individet  og  dets  Krav.  Det  musikalske  Instinkt,  der  i  forskellig 
Styrkegrad  genfindes  hos  næsten  alle  Mennesker,  er  med  andre 

Ord  ikke,  som  det  egoistiske,  at  ligne  ved  en  midtpunktflyende 
Kraft,  men  snarere,  som  de  sympatiske  Instinkter  (f.  Eks.  Be¬ 
undring  og  Heroisme)  ved  en  midtpunktsøgende  Kraft;  i  Musiken 
genfinder  Tusinder  af  Individer  hverandre,  hvem  Kampen  for 
Tilværelsen  ellers  skiller  ad,  —  ja  denne  Kunstart  er  til  den 
Grad  begrundet  i  en  Fællesskabs-  og  Samhørighedsfølelse,  at 
dens  Resultater  umiddelbart  kan  udveksles  og  opfattes  inden  for 
i  det  mindste  alle  Nationer  af  europæisk  Oprindelse.  Musiken 
har  saaledes  ikke  alene  bidraget  til  at  holde  Racen  sammen  i 
Kampen  for  sin  Bestaaen  (ikke  for  intet  er  f.  Eks.  de  første 
danske  Musikinstrumenter,  Lurerne,  saa  at  sige  Krigsredskaber!), 
men  den  knytter  nu  til  Dags  endog  umiddelbare  Baand  mellem 
Nationerne,  hvilket  viser,  at  den  rækker  længere  og  bunder 
dybere  end  Sproget  og  Literaturen. 

Et  af  de  mest  slaaende  Nutidseksempler  herpaa  er  Kompo¬ 
nisten  Johan  Svendsen.  Baade  hans  Liv  og  hans  Værker  vidner 
herom,  saa  vel  som  om  den  Kendsgerning,  at  hele  hans  Kunst¬ 
nernaturel,  som  vi  skal  se,  maa  have  dybe  Rødder  i  utalte  Slæg¬ 
ter,  der  har  levet  i  Tusinder  af  Aar  før  vor  Tidsregning. 

Da  den  unge  Svendsen  havde  lært  af  sin  Fader  (Militær¬ 
musiker  i  Kristiania),  hvad  denne  kunde,  drog  han  23  Aar  gam¬ 
mel  til  den  musikalske  Tyskheds  daværende  Centrum,  Leipzig, 
hvor  han  gennemgik  Konservatoriet  1863 — 67.  Det  allerede  der 
kraftigt  spirende  Kompositionstalent  kom  til  Gennembrud  i  Paris 
de  følgende  Aar,  groede  frejdigt  under  Impulser  fra  Rejser  i 
Amerika  og  Tyskland,  og  udfoldede  hele  sin  Pragt  efter  hans 
Tilbagevenden  til  Norge  1873 — 84.  Og  dog  var  dette  dybt  mu¬ 
sikalske  Temperament,  trods  sin  universelle  og  nationale  Kraft, 
allerede  ved  sin  Fremtræden  saa  egenartet,  at  det  ikke  kan  have 
sin  Oprindelse  alene  i  den  nyere  Tids  Kultur.  Naar  man  siger 
„Griegsk"  om  Musik,  saa  betegner  man  derved  en  let  kendelig 
Maner,  der  —  selv  om  den  er  sat  i  System  af  Grieg  —  dog  i  det 
væsentlige  grunder  sig  paa  de  senere  nationale  Instrumenters 
obstinate  Bas  og  enstonige  Melodiføring.  Man  siger  derimod 
sjælden  „Svendsensk",  thi  dette  Begreb  omfatter  et  je  ne  sais 
quoi,  som  kun  en  skarp  Analyse  af  væsentlige  Træk  i  hans 
Værker  kan  bringe  for  Dagen.  Sagen  er,  at  medens  Griegs 
musikalske  „Norskhed"  som  oftest  fremtræder  paa  en  Gang 
søgt  og  ukultiveret,  er  den  hos  Svendsen  til  den  Grad  optaget 

i  en  omfattende  kompositorisk  Bevidsthed,  at  den  deri  kun  virker 
enten  som  et  vist  Element  af  passende  Dimensioner  eller  i  det 
højeste  som  en  —  endda  oftest  afdæmpet  —  Baggrund.  Grieg 
spejler  den  ny-nationale  Musikfølelse  i  een  direkte  Tilbagekast¬ 
ning,  Svendsen  derimod  først  efter  kalejdoskopisk  mangfoldige 
Brydninger  inden  for  sin  egen  rigere  Verden. 

Det  er  ingenlunde  hermed  vor  Mening  at  ville  tilsløre  hans 
norske  Afstamning:  vi  Danske  kan  ikke  tilegne  os  ham,  om  vi 
end  nu  i  25  Aar  har  nydt  godt  af  hans  eminente  Dirigentevner. 
Men  det  er  vel  dog  mere  end  et  Fingerpeg,  at  de  eneste  Musik¬ 
stykker,  hvor  han  i  det  væsentlige  støtter  sig  til  den  saakaldte 
national-norske  Tone,  nemlig  de  fire  Rapsodier,  trods  deres  for¬ 
holdsvis  høje  Opustal  staar  noget  tilbage  for  Svendsens  øvrige 
Værker.  Det  er,  ligesom  Svendsens  næsten  sydlandske  Tempe- 
ramentsfrodighed  er  kommen  under  Censur  ved  sin  Tilknytning 
til  de  ret  magre  norske  Folkemelodier.  Men  de  bæres  unægtelig 
oppe  af  det  Hekseri,  som  hedder  Svendsensk  Instrumentations¬ 
kunst  —  det  kan  enhver,  (selv  om  han  ikke  skulde  kunne  høre 
et  Partitur  under  Læsningen)  —  overbevise  sig  om  e  contrario 
ved  at  spille  Rapsodierne  i  Klaverarrangement  efter  at  have  hørt 
dem  for  Orkester.  Saa  er  de  næsten  ikke  til  at  kende  igen. 

Men  hvor  Svendsen  har  frit  Vingeslag,  er  han  uimodstaaelig 
—  det  ved  vi  fra  Symfonierne,  som  er  tilstrækkelig  velkendte, 
men  hans  Kunstnerpersonlighed  gør  sig  maaske  endnu  mere  gæl¬ 
dende  i  visse  andre  Værker,  hvor  han  har  været  endnu  mindre 
bundet  end  i  den  symfoniske  Form.  Selv  blandt  lutter  frem¬ 
ragende  Værker  maa  man  have  Lov  at  mene  om  et  enkelt,  at 
det  er  det  allerbedste  og  bruge  det  som  Eksempel.  Vi  vælger 
Festpolonaisen  op.  12,  ogsaa  fordi  den  er  mindre  spillet  og  kendt, 
end  den  fortjener  det. 

Den  musikarkitektoniske  Opbygning  er  —  ligesom  i  Reglen 
hos  Chopin  —  grundet  paa  en  Udvidelse  af  den  tredelte 
Form,  hvor  1ste  Afdelings  Hovedtema  og  Coda  med  Lethed  ud¬ 
vikles  af  de  især  rytmisk  prægnante 
Tonefigurer,  der  danner  Rammen  for 
Sidetemaet,  som  vi  straks  kommer  til¬ 
bage  til.  2det  Afsnit  dannes  af  en  Slags  „Trio"  med  et  Tema,  hvis 
morsomme  Vendinger  gerne  for  mig  kan  gælde  for  norske l),  — 

')  Derimod  er  Rytmerne  i  hele  Hovedtemaets  Behandling  ikke  mere  norske,  end  at 

hvorpaa  3die  Del,  som  den  skal,  indtræder  (vel  forberedt  af  et 
teknisk  og  musikalsk  lige  glimrende  „crescendo")  i  det  væsentlige 
som  en  Reprise  af  1ste.  Altsaa  egentlig  lige  ud  ad  Landevejen, 
vil  en  og  anden  sige.  Ja,  men  man  har  rigtignok  en  ganske 
anderledes  imponerende  Udsigt  ud  fra  denne  Svendsenske  „Lande¬ 
vej*  end  fra  alle  vore  „modeme’s*  krogede  og  besværlige  Stier. 

Især  lønner  det  sig  at  følge  Svendsen  op  til  Kulminations¬ 
punktet,  hvor  Sidetemaet  i  ff,  kombineret  med  en  selvstændig 
og  fuldtonende  Melodi  i  de  øverste  Stemmer,  fremføres,  som  føl¬ 
gende  Eksempel  viser  det  i  en  stærkt  koncentreret  Partitur¬ 
gengivelse: 


Hvorpaa  beror  mon  egentlig  den  eminente  Virkning  af  dette 
overstrømmende  festligt  klingende  Sted,  der  aander  mere  Liv  og 
sand  Storhed  end  den  virkelige  Verden  i  alt  Fald  nu  til  Dags 
synes  at  rumme?1)  For  det  første  lægger  man  Mærke  til  den 
klare  og  faste  Sammenhæng  mellem  Harmonierne  —  Svendsen 
har  ikke  engang  forsmaaet  at  overholde  den  gamle  Regel  om  at 
„forberede*  Septimen  (se  Overgangen  mellem  2den  og  3die  Takt). 
Dernæst  Sang  og  Klang  i  de  algørende  Stemmers  Melodiføring, 
ingen  haartrukken  Polyfoni,  ingen  lærd  eller  affekteret  Overlæs- 
selse  med  virkningsløse  Detailler,  hvilket  allerede  fremgaar  af, 
at  ovenstaaende  tre  Linier  i  Virkeligheden  indeholder  en  hel 
Partiturside  med  tolv  medvirkende  Instrumentgrupper. 

Ikke  desto  mindre  er  Orkestrationen  udført  med  den  største 
Omhu:  den  lidt  sentimentale  Klang  som  Sidetemaet  (øverste 
Stemme  i  tredje  Linie)  let  vilde  have  faaet  i  Celloens  høje  Re- 

Paralleller  —  Svendsens  Originalitet  ganske  ufortalt  —  kan  genfindes  hos  Rytmernes 
Mester,  Meyerbeer  (se  „Fakkeldans"),  der  levede  og  døde,  før  den  specifik  norske  Musik 
blev  opfundet  af  Grieg. 

*)  Det  er  derfor  sikkert  intet  Tilfælde,  at  Norge  under  den  kunstelskende  Kong  Oskar 
d.  11.  voterede  Svendsens  Komponistgage  fra  1873,  indtil  han  drog  til  Danmark,  medens 
Stortinget  nu  (Marts  og  Maj  1908!)  da  han  staar  i  Begreb  med  at  trække  sig  tilbage  til  sit 
Fædreland,  har  stemt  en  saadan  Bevilling  ud  af  Budgettet!! 

gister,  er  overkom  penseret  især  ved  at  fordoble  Stemmen  med 
II  Violin  i  dette  Instruments  dybeste  Leje  (de  fleste  vilde,  med 
mindre  heldigt  Resultat,  have  udført  denne  Doublering  en  eller 
to  Oktaver  højere);  den  øverste  Stemme  bevæger  sig  i  Fløjtens 
og  Violinens  mest  elektriserende  Toner,  og  Pedalvirkningen  af 
samtlige  Messingblæsere  staar  fortræffeligt  til  dette  Tuttisteds 
Helhedsvirkning,  især  da  de  er  holdt  i  mf.  trods  de  øvrige  In¬ 
strumentgruppers  ff.  Hvor  ofte  maa  ikke  Nutidens  Dirigenter 
dække  over  „de  modernes"  Mangel  paa  dynamisk  Sans  og  Be¬ 
greb  ved  at  lade  de  enkelte  Instrumentgrupper  fremtræde  med 
en  ganske  anden  Dynamik,  end  Komponisten  har  foreskrevet! 
Naa,  i  Grunden  er  der  dog  ikke  noget  mærkeligt  ved  det  hele 
—  noget  af  denne  Behændighed  kan  man  endog  læse  sig  til  i 
Mallings  Instrumentationslære,  indvender  visse  moderne.  Men  de 
beviser  hermed  kun,  at  de  aldrig  vil  faa  Øjnene  op  for,  at  det 
i  Kunsten  og  ikke  mindst  i  Musiken  er  det  enkle  og  storlinede, 
som  er  det  sværeste.  Eller  prøv  at  gøre  Svendsen  et  saadant 
Mesterstykke  efter  —  det  vilde,  —  dersom  det  lykkes  —  den 
Dag  i  Dag,  hvor  genuine  kompositoriske  Evner  er  endnu  sjæld¬ 
nere  end  før,  være  den  sikreste  Vej  til  Berømmelsen.  Og  naar 
man  skriver  saa  god  Musik,  kan  det  da  ikke  fornærme  nogen 
oven  i  Kjøbet  at  blive  —  spillet;  man  kan  i  alt  Fald  ikke  godt 
tænke  sig,  at  de  moderne  skriver,  som  de  gør,  for  at  man  skal 
lade  være  med  at  holde  deres  Værker  paa  Repertoiret! 

Jeg  tænker  herved  især  paa  den  nytyske  Musikretning,  med 
hvilken  Svendsen  ikke  har  et  eneste  Berøringspunkt,  skønt  han 
jo  tilbragte  de  fleste  af  sine  Læreaar  i  Leipzig.  Men  det  er  jo 
snart  længe  siden,  og  Datidens  Lærere  forstod  at  praktisere  den 
solide  Stil;  de  eneste  nulevende  af  dem,  gamle  Reinecke  og 
Draeseke,  har  trods  deres  radikale  og  altid  ungdomsfriske  Musik¬ 
temperament  bevaret  den  indtil  i  Dag,  og  derved  til  det  sidste 
skabt  Værker  af  en  i  Nutidens  Tyskland  sjælden  Lødighed.  Der¬ 
til  kom,  at  det  Svendsenske  Musiktemperament  altid  var  mer  i 
Slægt  med  det  romanske  end  med  det  germanske;  det  hører 
man  straks  paa  den  straalende  Skønhedsglæde,  der  lyser  ud  af 
hans  Orkester.  Men  da  Svendsens  Slægt  i  den  historiske  Tid 
dog  sikkert  har  tilhørt  det  sydlige  Norge,  maa  man  i  dette 
Kunstnertemperaments  Gravitation  mod  Syden  sikkert  se  et  af  de 
mærkværdigste  Tegn  paa,  at  Skandinavien  i  den  længste  og  ældste 

Tid  har  været  befolket  og  beboet  af  Stammer,  nær  beslægtet  med 
de  keltiske  og  alpine  Racer  (Hovedbestanddelen  af  Sydtysklands, 
Frankrigs  og  tildels  Italiens  Befolkning),  og  først  omkring  vor 
Tidsregnings  Begyndelse  har  modtaget  et  talmæssigt  forholdsvis 
ringe  Indslag  af  gotisk-germanske  Erobrere.  Ikke  for  intet  ud¬ 
brød  en  tysk  Musikkender  ved  en  Lejlighed,  da  Talen  i  min 
Nærværelse  faldt  paa  skandinavisk  Musiktemparament:  I  er  jo 
Nordens  Italienere!  Og  dog  anede  hverken  han  eller  jeg  den 
Gang,  i  hvilken  Grad  han  kunde  have  Ret 

I  denne  Sammenhæng  er  det  af  særlig  Interesse,  at  da  Svend¬ 
sen  skriver  „Norsk  Kunstnerkameval"  vælger  han  sit  Sidetema 
ikke  fra  en  norsk  Springdans,  men  fra  —  en  italiensk  Folkevise, 
som  herhjemme  vistnok  kun  er  kendt  i  den  tyske  Fordrejelse: 
Mein  Herz  ist  wie  ein  Bienenhaus. 

(tal.  MeUdi.  (Srmdar*,  Konk  KaraaraOi 

É i/t  r  ir  u  n  g-f v  f -t f  vr  1 


Jeg  ved  ikke,  om  det  er  en  Tanke  eller  et  Tilfælde,  at  denne 
baade  i  Form  og  Indhold  lidt  bohéme  (og  italienske)  Melodivending 
er  kommen  til  at  staa  netop  i  „Kunstnerkameval",  og  jeg  bryder 
mig  heller  ikke  om  at  vide  det.  Thi  i  det  første  Fald  er  det  en 
lykkelig  Ideassociation,  i  sidste  et  sikkert  kunstnerisk  Instinkt, 
der  har  bragt  Svendsen  til  at  anvende  Melodien,  som  det  sker  i 
op.  14,  og  begge  Dele  vilde  bevise  hans  musikalske  Geni,  der¬ 
som  det  endnu  var  nødvendigt.  Hvorledes  Svendsen  videre  gen¬ 
nemfører  den  og  benytter  instrumentale  og  rytmiske  Fif  til  at 
afsvække  en  for  banal  Virkning,  bør  enhver  musikinteresseret  en 
Gang  for  alle  se  efter  i  Partituret  til  „Norsk  Kunstnerkarneval" 
—  hørt  det  har  vi  jo  alle.  I  det  hele  taget  vrimler  hans  Orke¬ 
sterværker  af  karakteristiske  Eksempler  paa  „nutidsklassiske" 
Instrumentalvirkninger,  saa  at  hans  Partiturer  vil  være  en  rig 
Kilde  til  Belæring  for  ikke  mindst  de  „moderne",  der  vil  og  kan 
lære  noget 

At  denne  enestaaende  koloristiske  Evne  ogsaa  maatte  føle  sig 
draget  af  sublime  musikalske  Emner  fra  fjerne  Tider  og  frem¬ 
medartede  Lande,  siger  næsten  sig  selv.  Saaledes  fremstod  Mu- 
siken  til  „Sigurd  Slembe"  og  til  den  spansk-arabiske  Legende 

„Zorohayda".  Sidstnævnte  Værk  er  ingenlunde  et  Stykke  Pro- 
grammusik  i  almindelig  Forstand.  En  Gennemlæsning  af  den  til 
Musiken  hørende  Tekst  viser  nemlig  tydeligt,  at  denne  egentlig 
kun  er  Vehikel  for  tre  vekslende  Stemninger  inden  for  et  ideelt 
stiliseret  (her  maurisk)  Milieu:  nemlig  Forladtheden,  Henrykkel¬ 
sen  og  Livsmodet,  nøje  svarende  til  de  tre  Grundtræk  og  idelig 
tilbagevendende  Faser  i  ethvert  udpræget  kunstnerisk  Temperament: 
den  nedtrykte,  den  forklarede  og  den  energiske  Sindstilstand. 
Naar  de,  som  netop  i  „Zorohayda",  begrundes  og  udtrykkes 
musikpoetisk  i  den  her  nævnte  Rækkefølge,  bliver  Værkets  gen¬ 
nem  Modsætningsforholdet  til  de  to  første  Stadier  fæstnede  Ho¬ 
vedindtryk:  Vilje  og  Fortrøstning  til  Livet,  og  denne  Komposition 
er  derfor  et  særlig  tydeligt  Udslag  af  Svendsens  Idealisme  — 
for  øvrigt  en  Karakterejendommelighed,  der  (i  enhver  Afskygning 
lige  fra  det  fanatiske  til  det  naive  Anstrøg)  genfindes  hos  alle 
store  Musikere.  Musikens  biologiske  Betydning  træder  i  saadanne 
Tilfælde  klart  for  Dagen:  den  opretholder  for  det  første  det 
skabende  Individ  i  Nød  og  Trængselstider,  hvoraf  de  fleste  Kunst¬ 
nere  —  tildels  ifølge  deres  eget  Væsen  —  maa  gennemleve  en 
god  Del;  dernæst  styrker  den  gennem  Sympati  og  Beundring 
tillige  den  lyttende  Mængde,  Racen,  der  selv  sukker  efter  For¬ 
løsning.  Her  har  Kunsten  og  Religionen  fælles  Rødder  i  Racens 
biologiske  Urgrund,  uden  at  vi  dog  kan  gaa  nærmere  ind  paa 
den  videre  Betydning  heraf  ved  denne  Lejlighed. 

Men  er  da  Svendsen  bleven  hørt,  og  hvorledes  er  han  bleven 
modtaget?  For  den  ældre  Tids  Vedkommende,  da  de  fleste  af 
hans  Kompositioner  fremstod,  kan  man  let  læse  sig  til  Svaret  i 
de  forskellige  biografiske  Fragmenter,  der  hidtil  er  fremkomne 
over  Svendsen:  de  bekræfter  alle,  at  hans  kompositoriske  Sejre 
overalt,  hvor  han  viste  sig,  og  ikke  mindst  i  København,  var  lige¬ 
frem  opsigtsvækkende. 

Nu  er  det  naturligvis  langt  fra  mig  at  mene,  at  „der  Erfolg" 
er  en  Maalestok  for  Kunstens  sande  Værd,  og  endnu  mindre,  at 
Kunstneren  skal  indrette  sig  derefter  —  tværtimod:  han  skal 
kun  skrive,  som  han  maa,  og  det  behøver  man  aldrig  at  foreholde 
den  virkelige  Kunstner,  thi  han  kan  simpelt  hen  ikke  andet.  I 
denne  kun  ifølge  indre  Nødvendighed  spirende  Skaberkraft 
ligger  et  nyt  Fingerpeg  om  den  ægte  Kunsts  (her  altsaa  Musi¬ 
kens)  biologiske  Grundlag.  Men  naar  Kunstneren  har  faaet  ud- 

trykt,  hvad  han  havde  paa  Hjerte,  og  det  netop  i  den  Form, 
hvori  han  ønskede  at  udtrykke  det,  da  er  han  som  Kunstner 
sagesløs,  ligegyldig  hvad  Omverdenen  mener  om  Resultatet  Al¬ 
ligevel  er  det  naturligvis  hverken  kunstnerisk  eller  racebiologisk 
set  et  ligegyldigt  Moment,  hvorledes  hans  Værk  virker  paa  Mi¬ 
lieuet,  enten  det  nu  er  paa  de  mange  eller  paa  de  fad.  Vi  skal 
ikke  her  algøre,  hvad  der  er  det  største:  at  skrive  for  de  mange 
eller  for  de  faa;  for  at  undgaa  Misforstaaelse  gør  vi  blot  op¬ 
mærksom  paa,  at  det  nationalt  set  naturligvis  er  mindst  lige  saa 
betydningsfuldt  at  begejstre  faa,  men  ledende  Aander,  som  direkte 
at  paavirke  den  store,  mindre  kritiske  Hob.  Men  hvad  Svendsen 
angaar,  er  der  ingen  Tvivl  mulig  om  hans  Kunsts  almenmenne¬ 
skeligt  opbyggende  Betydning:  thi  han  vandt  alles  Hjærter,  og- 
saa  de  mest  kunstforstandiges. 

For  den  nyere  Tids  Vedkommende  har  jeg  da  søgt  at  mulig¬ 
gøre  et  Overblik  ved  at  sammenfatte  Tidsskriftet  „Die  Musik“s 
Koncertberetninger  fra  c.  55  større  Pladser1)  i  en  Talrække,  der 
angiver,  hvor  ofte  Svendsen  ifølge  nævnte  Kilder  er  bleven 
spillet  hele  Verden  over  i  Løbet  af  Femaaret  1902 — 07.  Til 
Sammenligning  er  medtaget  Grieg  og  de  tre  bekendteste  nulevende 
danske  Komponister.  Resultatet  er,  at  Svendsen  spilledes  24, 
Grieg*)  92,  Lange-Muller  7,  (naturligvis  foruden  Opera-Opførel¬ 
ser),  Malling  3  og  Carl  Nielsen  4  Gange. 

Som  man  ser,  er  Grieg  i  Nutiden  omtrent  fire  Gange  saa  hyppig 
spillet  som  Svendsen,  men  dennes  Værker  opføres,  i  alt  Fald  i 
Udlandet,  langt  hyppigere  end  hans  danske  Kollegers.  Vi  gør  dog 
atter  udtrykkelig  opmærksom  paa,  at  man  ikke  i  den  gensidige  Op¬ 
førelseshyppighed  maa  se  en  kunstnerisk  retfærdig  Dom :  det  er 
saaledes  aldeles  urimeligt,  saa  lidet  Mallings  velklingende  og  form¬ 
sikre,  ofte  betydelige  og  altid  underholdende  Kammermusikvær- 

*)  Kun  Kristiania  synes  at  mangle  i  de  regelmæssige  Koncert-Oversigter.  Disse  giver 
vel  i  øvrigt  ikke  absolut  Sikkerhed  for  at  være  fuldstændig  udtømmende,  men  de  bekendte¬ 
ste  Komponisters  Værker  maa  dog  antages  regelmæssigt  refererede,  og  i  hvert  Fald  an¬ 
giver  Tallene  if.  almindelige  statistiske  Regler  sikkert  det  rette  Forhold  mellem  Komponi¬ 
sternes  Opførelseshyppighed  i  Udlandet;  Sammenligningen  er  afsluttet  før  Sæsonen  1907 — 
08,  da  Griegs  Død  og  Svendsens  Jubilæum  i  Vinter  vil  forstyrre  Sammenligningsgrund¬ 
laget. 

*)  Foruden  med  ubestemt  Program  i  en  egen  Koncert  i  Stockholm  og  Paris  1 903,  to 
i  Tyskland  samt  een  Griegopførelse  i  Moskva  (under  Kajanus  1905 — 06),  to  Griegaftener 
i  Genf  og  to  i  Amsterdam.  Egen  Koncert  og  Aften  med  opgivet  Program  er  derimod  ind¬ 
befattet. 

ker  og  Sange  bliver  fremførte.  Mallings  Kompositioner  er  i  Virke¬ 
ligheden  netop  i  høj  Grad  „repertoire-fahige“,  og  naar  den  ny¬ 
tyske  Mode-  og  Reklamemusik  har  løbet  Linen  ud  og  Musiknøden 
melder  sig,  vil  dette  nok  gaa  op  for  rette  vedkommende.  — 
Men  for  øvrigt  angiver  Tabellen  nærmere  beset  ikke  nogen  virke¬ 
lig  Forskel  paa  Udbredelsen  af  Griegs  og  Svendsens  Musik.  Thi 
for  det  første  maa  man  erindre,  at  Griegs  Kompositioner  tæller 
omtrent  tre  Gange  saa  mange  Opus,  hvoriblandt  forholdsvis 
mange  af  de  altid  særlig  gangbare  Solistnumre,  saa  at  man  i  For¬ 
vejen  maatte  vente  Grieg  mere  end  tre  Gange  saa  hyppigt  re¬ 
præsenteret,  for  saa  vidt  hans  Værker  gennemgaaende  monne 
staa  paa  Højde  med  Svendsens.  Og  dog  skyldes  de  talrige  Op¬ 
førelser  for  Griegs  Vedkommende  sikkert  delvis  den  bekendte 
Omstændighed,  at  han  tilbragte  de  sidste  Aar  af  sit  Liv  paa 
Kunstrejser.  Hvor  stor  en  Rolle  enhver  Art  af  Propaganda  i 
Nutiden  spiller  for  Opførelse  af  Musik,  god  eller  daarlig,  har  jo 
Rudolph  Bergh  nylig  udviklet  for  „Tilskueren“s  Læsere  i  en  Ar¬ 
tikel,  som  saa  langt  fra  er  overdreven  i  noget  Punkt,  at  jeg  er  i 
Stand  til  personlig  at  bekræfte  den  i  eet  og  alt,  hvad  baade  Frank¬ 
rig  og  Tyskland  angaar.  Men  alt  sligt  ligger  jo  Svendsen  saa 
fjernt,  at  man  knap  nok  kan  faa  ham  til  at  dirigere  sine  egne 
Værker  endog  i  København,  naar  det  da  ikke  just* drejer  sig  om 
et  25  Aars  Jubilæum. 

Undersøger  man  nu  nærmere  de  paa  nedenstaaende  Skema 
anførte  Stykker,  viser  det  sig  da  ogsaa  hurtig,  at  det  er  de 
samme  Griegske  Værker,  der  idelig  gaar  igen,  ligesom  Torden¬ 
skjolds  Soldater,  hvilket  fremgaar  af  følgende  Sammenstilling: 

I  Femaaret  1902 — 07  spilledes  paa  55  Pladser  i  Europa, 
Amerika  og  Australien  følgende  Kompositioner: 

Af  Grieg.  Af  Svendsen. 

Klaverkoncerten  21  Gange  4  Gange  Karneval  i  Paris. 

De  tre  Violinsonater  ialt  17  —  3  —  Symfoni  i  D. 

Strygekvartetten  13  —  3  —  Norsk  Kunstnerkarneval. 

Sange  12  —  3  —  Oktetten. 

Per  Gynt-Suite  7  —  2  —  Symfoni  i  B. 

Cellosonate  5  —  2  —  Zorohayda. 

Sigurd  Jorsalfar  4  —  2  —  Cellosonate. 

Lyrisk  Suite  4  —  2  —  Strygekvintet. 

„I  Høst“  3  — 

Fem  andre  Komp.  ialt  6  —  3  —  Tre  andre  Kompositioner. 

92  —  24  — 

Det  viser  sig  altsaa  i  Virkeligheden,  at  der  indtil  det  sidste, 
trods  Griegs  Nidkærhed,  spilledes  forholdsvis  langt  flere  af 
Svendsens  (nemlig  11  af  26  opus)  end  af  Griegs  (15  af  c:  60) 
Instrumentalværker,  hvilket  er  i  temmelig  god  Overensstemmelse 
med  Kunstkritikens  Dom,  at  det  af  hele  Griegs  Produktion 
egentlig  kun  er  Klaverkoncerten,  Violinsonaterne,  Strygekvartetten 
og  enkelte  Sange  (hvortil  jeg  dog  vil  føje  Balladen  op.  24),  der 
har  blivende  Værd,  medens  „det  kun  er  værdifulde,  til  dels  be¬ 
tydelige  Værker,  Svendsen  har  sendt  ud  i  Verden"  (jvfr.  Schytte: 
Nordisk  Musikleksikon).  Sagen  er,  at  medens  Griegs  almenmusi¬ 
kalske  Vækst  utvivlsomt  hemmedes  derved,  at  han  alt  for  ensidigt 
blev  og  forblev  den  nationale  Tones  Specialist,  har  Svendsen  paa 
Grund  af  sit  overdaadige  kompositoriske  Sind  fuldstændig  und- 
gaaet  en  lignende  Fare.  Grieg  er  herved  paa  visse  Punkter  alle¬ 
rede  i  levende  Live  sejlet  langt  agter  ud  endog  af  sin  Landsmand 
Chr.  Sinding,  —  bare  denne  ikke  tillige  havde  gjort  lige  saa 
meget  i  rutinemæssig  Salonmusik  som  Grieg  i  folkelig  norsk¬ 
norsk  Musikmaner.  1  øvrigt  er  her  ikke  Rum  for  en  Afvejelse  af, 
hvem  Forrangen  som  skandinavisk  Komponist  tilkommer,  Svend¬ 
sen  eller  Grieg.  Kun  saa  meget  skal  fremhæves,  at  medens 
Svendsens  Musikerstorhed  giver  sig  til  Kende  lige  saa  vel  i  de 
store  (især  orkestrale),  som  i  de  mindre  Musikformer,  og  vokser 
med  disse,  saa  er  Griegs  Evner  begrænsede  til  et  snævrere 
Omraade  og  ytrer  sig  utvivlsomt  størst  i  den  lille  Form  — 
„grosse  Kleingaben",  som  en  tysk  Kritiker  (Breithaupt)  meget 
rigtig  har  bemærket  det  i  en  Afhandling  om  ham  i  „Die  Musik" 
(III  Jahrg.,  4,  S.  264). 

Vist  er  det  i  alt  Fald,  at  Europa  efter  Griegs  Død  ikke 
længer  blandt  nulevende  Komponister  tæller  noget  Navn,  der 
kan  sætte  Svendsen  i  Skygge.  Hvem  skulde  det  være?  Lad  os 
gennemgaa  de  forreste  i  Rækkerne:  Lange-Muller,  Malling  og 
Carl  Nielsen  i  Danmark,  Sinding  i  Norge,  Alfven  i  Sverige  — 
dygtige  og  begavede  Mænd,  men  ingen  vil  finde  paa  at  nævne 
disse  Komponister  før  Svendsen.  De  udskregne  Finner,  hvis 
bedste  Mand  skal  være  Sibelius  med  sin  dels  forskruet  moderne 
dels  hypemationale  Søgen,  der  sjældent  bringer  ham  et  lødigt 
Fund,  kan  der  ikke  være  Tale  om  —  det  skulde  da  være  R. 
Kajanus,  der  i  øvrigt  tilfældigvis  netop  er  en  Elev  af  Svendsen, 
hvem  han  for  mange  Aar  siden  traf  i  Paris.  —  Reger,  Pfitzner 


Digitized  by  v^ooQle 


536 


Johan  Svendsen  som  Komponist 


og  Strauss  i  Tyskland?  De  er  og  bliver  ikke  —  trods  ameri¬ 
kansk  Reklame  —  Profeter  uden  for  deres  Fædreland.  Saa  burde 
man  meget  hellere  nævne  Folk  som  Felix  Draeseke  og  Carl 
Reinecke,  som  vi  desværre  endnu  venter  paa  at  faa  at  høre  i 
Danmark.  De  er  begge  nær  Støvets  Aar.  Men  i  øvrigt  lider  saa 
vel  det  ældre  som  det  yngre  musikskabende  Tyskland  i  saa  høj 
Grad  under  den  herskende  ny  tyske  Musikmodes  Tryk,  at  den 
heraf  resulterende  Aandsfattigdom  og  Skønhedsforladthed  er  ble¬ 
ven  endog  tyske  Tilhørerkredse  paafaldende,  som  f.  Eks.  ved  den 
sidste  Tonkiinstlerfest  i  Dresden,  Juni  1907. 

Blandt  de  nulevende  franske  Komponister  rager  en  Musiker 
som  Saint  Saens  utvivlsomt  op  over  mer  end  sit  eget  Slægtleds 
ypperste,  særlig  paa  Grund  af  hans  Produktivitets  uhyre  Alsidig¬ 
hed  og  Omfang,  men  til  Gengæld  har  Svendsen  ikke  saadanne 
Musiksynder  som  f.  Eks.  „Danse  macabre“  paa  sin  Samvittighed. 
Han  har  jo  desværre  ikke  været  meget  produktiv,  men  der  fore¬ 
ligger  heller  ikke  et  daarligt  Opus  fra  hans  Haand1). 

Vincent  d’Indy,  som  netop  Svendsen  har  indført  i  København, 
og  Charpentier  („Louise “s  Komponist),  giver  Løfter  om  en  mo¬ 
derne  Fornyelse  af  den  franske  Instrumentalmusiks  glimrende 
Traditioner,  men  de  hører  ogsaa  sammen  med  Belgieren  Debussy 
til  den  galliske  Muses  yngste  og  mest  beaandede  Dyrkere.  Det 
samme  gælder  i  Virkeligheden  den  „ny  Mand"  Elgar,  der  skønt 
Englænder  af  Fødsel  ikke  har  angelsachsisk  Musikerblod  i  sine 
Aarer,  hvad  han  kan  være  glad  ved,  da  dette  siden  Middelalde¬ 
rens  Kirkemusik  ikke  har  været  meget  tykkere  end  Vand  (fraset 
Handel,  der  jo  almindelig  regnes  til  Tyskland).  Italiens  talrige  nu¬ 
levende  talentfulde  Musikere  (ogsaa  Puccini)  falder  uden  for  Sam¬ 
menligningen,  fordi  de  lige  saa  overvejende  er  Musikdramatikere, 
som  Svendsen  er  Symfoniker.  Tilbage  bliver  Russerne,  der  er  saa 
meget  des  farligere  Konkurrenter,  som  Svendsen  utvivlsomt  altid 
har  følt  sig  stærkt  tiltrukket  af  dem,  selv  om  et  tydeligt  Slægtskab 
kun  spores  i  den  ligesom  „eruptive"  Maade,  hvorpaa  en  følelses¬ 
fuld  Lidenskab  idelig  skaffer  sig  et  (oftest  mere  melodisk  end 
dynamisk)  pointeret  Udtryk  i  baade  Svendsens  og  f.  Eks.  Tschai- 
kowskys  og  Taneiws  store  Orkesterværker.  (Dette  Træk  genfindes 
i  en  noget  anden  Form  hos  Ny- Italienerne,  smign.  f.  Eks.  Puc- 

’)  I  Schyttes  Musikleksikon  findes  en  samlet  og  næsten  fuldstændig  Fortegnelse  over 
Svendsens  Kompositioner. 

cini’s  con  „expansione"  —  ikke  at  forveksle  med  expressione). 
Det  er  da  næppe  nogen  Tilfældighed,  at  han  altid  med  Forkær¬ 
lighed  har  gengivet  netop  de  moderne  Russere,  og  det  kunde 
se  ud  som  en  Tanke,  at  Joachim  Andersen  paa  Palækoncerten 
den  24.  Novbr.  (kort  efter  Svendsens  Jubilæum)  dannede  et  helt 
Program  ved  at  sammenstille  Værker  af  Russernes  Mester 
Tschaikowsky  med  Skandinaviens  Johan  Svendsen.  Men  selv  de 
moderne  Russere,  hvoriblandt  endnu  maa  fremhæves  (ikke  Paul 
Juon  men)  Glazounow,  Balakirew,  Borodino,  Liadow,  Liapounow, 
paa  hvis  frodige  Talent  Central-  og  Vesteuropa  kan  bygge  endnu 
et  Haab  om  en  gennemgribende  musikalsk  Regeneration,  kan 
alene  af  den  Grund  ikke  forringe  Svendsens  Betydning,  at  de 
næsten  alle  er  optraadt  senere  end  han,  der  saaledes  i  Virkelig¬ 
heden  ogsaa  som  Komponist  længe  har  marcheret  i  Spidsen  for 
det  ægte  musikalske  Fremskridt  Man  maa  huske  paa,  at  de 
Værker,  der  i  Vinter  blev  opførte  paa  Jubilæums-  og  Palækon¬ 
certen,  og  hvortil  bør  føjes  i  det  mindste  Strygekvintetten  op.  5, 
for  største  Delen  er  skrevet  for  snart  en  Menneskealder  siden, 
og  tænke  paa  f.  Eks.  den  frodige,  overstrømmende  Energi  i  Slut- 
satsen  af  B-dur  eller  den  uudtømmelige  Musikfylde  i  Andanten 
af  D-dur  Symfoni,  for  at  forstaa l),  at  Svendsen  er  et  enestaaende 
Fænomen  ikke  alene  i  nordisk,  men  i  hele  Verdensmusiklitte¬ 
raturen. 

Andre  Komponister  bruger  et  Liv  om  at  bringe  saa  store 
Evner  til  Udfoldelse,  men  Johan  Svendsen  og  hans  Muse  pløjede 
som  en  Musikens  Gefion  i  eet  Træk  et  vældigt  Stykke  ny  Jord 
ud  al  Euterpes  Rige  og  gjorde,  ved  at  vælge  os  Danske  til  sine 
nye  Landsmænd,  det  kunstneriske  Danmark  lige  saa  meget  større. 
I  sin  Tid  forsøgte  Gade  noget  tilsvarende,  men  der  bestaar  mel¬ 
lem  Gades  og  Svendsens  hele  Natur  og  Virksomhedsart  et  lig¬ 
nende  Forhold  som  mellem  H.  V.  Bissens  gamle  og  Bundgaards 
nye  Udkast  til  Skulpturforevigelsen  af  Gefionssagnet. 

Derfor  virker  Svendsen  og  hans  Værker  med  en  Naturfrisk- 
hed,  der  er  til  den  Grad  oprindelig,  at  han  herhjemme  lige  saa 
lidt  synes  at  skulle  finde  en  Arvtager  til  sin  Komponist-  som  til 
sin  Dirigentvirksomhed.  Der  var  for  den  yngre  danske  Musik 

*)  Som  bekendt  er  intet  saa  vanskeligt  at  komponere  som  en  god  „Andante",  og  de 
store  Mestre,  der  naaede  saa  vidt,  er  ofte  strandede  paa  Vanskeligheden  af,  netop  efter  en 
god  1ste  og  2den  Sats,  at  bringe  en  ny  og  helst  potenseret  Virkning  til  Veje  i  Finalen. 

aabenbart  for  meget  at  lære,  baade  af  hans,  især  i  Forhold  til 
Stoffet  mærkværdige,  rent  arkitektoniske  Formsikkerhed  i  selv 
de  største  Musikformer,  af  hans  instrumentale,  næsten  fantastiske 
Virtuositet  (der  dog  altid  staar  i  den  musikalske  Ides  Tjeneste) 
og  af  den  storartede  Renhed  i  hans  melodiske  Skønhedslinier, 
—  for  øvrigt  en  Egenskab,  der  længe  har  været  saa  bespottet 
gammeldags,  at  den  nok  en  skønne  Dag  atter  bliver  „moderne0. 

Men  om  end  vort  Slægtled  i  Danmark  har  beundret  ham 
mere,  end  det  har  formaaet  at  lære  af  ham  og  tilegne  sig  hans 
i  sjælden  Grad  forenede  kompositoriske  Fortrin,  kommer  der 
nok  et  nyt,  der  kan  tage  fat,  hvor  Svendsen  slap,  thi  netop  der 
gaar  Vejen  fremad  for  den  sunde  Symfoniker  og  Lyriker.  Og 
indtil  dette  vokser  op  og  endnu  længe  efter,  naar  alle  Reger, 
Strausser  og  andre  duftløse  Musikbuketter  er  visnede,  vil  Johan 
Svendsens  Musik  blomstre  i  ethvert  paa  en  Gang  modtageligt  og 
dog  kræsent  Musikersind. 

K.  A.  Wieth-Knudsen 

I.  FØR  KONVENTIONERNE 

I  svundne  Dage  var  det,  som  bekendt,  Toldspørgsmaalet,  der  skilte 
de  to  store  politiske  Partier  i  Amerika. 

Det  republikanske  Parti  hævdede  —  og  vistnok  med  nogen  Ret  — 
at  Arbejdslønnen  var  højere  i  Amerika  end  i  den  gamle  Verden;  følge¬ 
lig  kunde  Varer  fabrikeres  billigere  i  Europa,  og  Resultatet  vilde  være, 
at  Amerika  risikerede  at  blive  oversvømmet  med  europæiske  Produkter. 
Desuden  paastod  man,  at  det  var  nødvendigt  at  værne  om  den  unge 
Industri  i  den  nye  Verden,  hvor  man  i  mangt  og  meget  maatte  famle 
sig  frem  i  vage  Forsøg. 

Det  demokratiske  Partiprogram  var  Frihandel  og  direkte  Indkomst¬ 
skat  efter  stigende  Skala,  eller  i  det  højeste  kun  „ Skattetold M. 

Og  paa  dette  Program  blev  Grover  Cleveland  valgt  i  1892.  Men 
til  Trods  for  Clevelands  ubestridelige  Dygtighed  led  Demokraterne 
under  hans  Administration  et  frygteligt  Nederlag.  Østens  Mangemil¬ 
lionærer  nægtede  at  sætte  Penge  i  Cirkulation.  Umaadelige  Summer 
laa  gemt  i  Bankhvælvinger,  og  Resultatet  blev  en  voldsom  Panik  med 
Bankfallitter  og  kolossal  Arbejdsløshed.  En  Toldlov,  vedtaget  under 
Cleveland,  den  saakaldte  „WilsonM-Lov,  naaede  aldrig  at  faa  Be¬ 
tydning.  Og  de  forenede  Staters  Højesteret  —  der  beskyldtes  for 
at  være  underkøbt  —  erklærede  en  Lov  om  Indkomstskat  for  „grund¬ 
lovstridig". 

Man  begyndte  at  forstaa,  hvilken  frygtelig  Svøbe  „Trust’s"  og  Kor¬ 
porationer  havde  udviklet  sig  til. 

Det  var  alligevel  en  Selvfølge,  at  Republikanerne  maatte  sejre  ved 
næste  Præsidentvalg  i  1896.  Vælgernes  store  Masse  forstod  ikke  Stil- 

lingen,  forstod  ikke,  at  Grover  Cleveland  havde  begyndt  en  Kamp, 
som,  før  eller  senere,  maatte  gennemføres.  Et  Slagord  i  denne  Valg¬ 
kampagne  blev  „den  fulde  Madspand -,  et  Valgprogram  som  selv  den 
tarveligste  Polak,  Italiener  eller  Neger  forstod.  I  Clevelands  Regerings¬ 
tid  havde  Madspanden  været  tom;  men  hvis  Mc  Kinley  blev  valgt, 
skulde  den  nok  blive  fuld. 

Toldspørgsmaalet  blev  i  denne  Kampagne  trængt  i  Baggrunden. 
Den  demokratiske  Præsidentkandidat,  William  Jennings  Bryan,  gjorde 
Sølvmøntfoden  til  Dagens  brændende  Spørgsmaal.  Men  Bryan  blev 
ikke  Præsident,  og  da  de  nye  Guldlejer  i  Alaska  blev  udnyttede, 
faldt  Spørgsmaalet  om  en  Sølvmøntfod  bort  af  sig  selv. 

Mc  Kinley  blev  valgt,  og  de  „gode  Tider"  kom.  „Wilson“-Loven 
annuleredes,  og  en  ny  Toldlov  („  Di ngley“- Loven)  vedtoges.  Millionæ¬ 
rerne  saa  Vejen  aaben  til  endnu  flere  Millioner.  Pengene  blev  sat  i  Cir¬ 
kulation,  Fabriker  aabnedes,  Folk  fik  Arbejde,  „Madspanden-  blev  fuld. 

To  Aar  efter  Mc  Kinleys  Valg  kom  den  spansk-amerikanske  Krig. 
Demokraternes  Stilling  ved  denne  Lejlighed  var  nærmest  den,  at  Ame¬ 
rika  ingen  Grund  havde  til  at  blande  sig  ind  i  Spaniens  Forhold  over¬ 
for  Cuba,  og  navnlig  protesterede  man  imod  Annektionen  af  Filip¬ 
pinerne. 

Og  med  dette  som  Program  gik  vi  til  Valg  i  1900. 

Men  den  store  Sejr  over  Spanierne  havde  vakt  Begejstring  ud  over 
Landet,  og  Bryan  —  der  igen  var  Mc  Kinleys  Modkandidat  —  maatte 
atter  finde  sig  i  at  lide  et  Nederlag. 

Mc  Kinley  blev  myrdet  i  1901,  og  Vicepræsidenten,  Theodore 
Roosevelt,  blev  hans  Efterfølger. 

At  Mc  Kinley  havde  været  et  viljeløst  Redskab  i  Pengemændenes 
Hænder,  er  der  i  vore  Dage  ingen  Tvivl  om.  Den  snu,  ærgærrige, 
hensynsløse  Mangemillionær  Mark  Hanna  havde  „skabt-  Mc  Kinley. 
Han  var  Formand  for  den  republikanske  Nationalkomité,  han  ledede 
Kampagnen,  og  efter  Valget  blev  han  Mc  Kinleys  højre  Haand  og 
nærmeste  Raadgiver.  Han  var  „Magten  bag  Tronen-,  og  han  var  Mil¬ 
lionærernes  Ven. 

Roosevelt  var  bleven  valgt  til  Vice-Præsident,  fordi  man  mente,  at 
i  denne  Stilling  var  han  uskadelig.  Vice-Præsidenten  kan  aldrig  spille 
nogen  Rolle  i  amerikansk  Politik.  Men  Mark  Hanna  yndede  ham  ikke. 
Og  da  han  maatte  finde  sig  i  det  uundgaaelige,  skal  han  have  sagt: 
„Men,  min  Gud!  Ser  I  da  ikke,  at  der  kun  er  et  Menneskeliv  mellem 
ham  og  Præsidentstolen-. 

Og  i  1901  var  dette  Menneskeliv  ikke  mere. 

I  de  senere  Aar  har  et  nyt  Slagord  fundet  Vej  ud  over  Amerika, 
Ordet  „the  big  stick"  (den  store  Kæp),  og  man  ser  jævnlig  Karikaturer 
af  Præsidenten  med  en  vældig  Kølle  i  Haanden. 

Udtrykket  er  ikke  saa  ueffent.  Roosevelt  er  Atlet,  Jæger,  Rytter, 
Fodgænger,  Sportsmand.  Som  bekendt  var  han  i  flere  Aar  „cow-boy" 
ude  i  South  Dakota,  i  den  spanske  Krig  samlede  han  sine  „Rough- 
Riders",  og  hans  Færd  paa  San  Juan  Hili  er  endnu  i  frisk  Minde. 

At  denne  Mand  med  al  sin  ungdommelige  Ilterhed  og  rastløse 
Energi  havde  Lyst  og  Vilje  til  at  knuse  „Trust  “s  og  Korporationer,  er 
der  ingen  Tvivl  om. 

Det  er  en  Selvfølge,  at  en  saadan  Personlighed  bliver  en  Slags 
Folkehelt  i  et  umiddelbart  Land  som  Amerika,  og  jo  længere  Episo¬ 
den  fra  San  Juan  Hili  kommer  til  at  ligge  tilbage  i  Tiden,  jo  mere 
af  en  Niels  Juel  eller  Tordenskjold  bliver  han  for  den  opvoksende 
Ungdom. 

Det  var  derfor  ogsaa  hævet  over  al  Tvivl,  at  Roosevelt  vilde  sejre 
ved  Valget  i  1904.  Hans  Modkandidat,  Højesteretsdommer  Alton  B. 
Parker,  fra  New  York,  var  en  grundig,  lærd,  absolut  hæderlig  Mand, 
men  ukendt  uden  for  sin  egen  Stat,  og  alt  for  stiv  og  stilfærdig  til  at 
være  Leder  i  en  amerikansk  Valgkampagne.  Derfor  blev  dette  ogsaa 
det  mest  ensidige  og  interesseløse  Valg,  vi  har  haft  i  mange  Aar. 

Og  i  de  svundne  fire  Aar  har  Roosevelt  ikke  mistet  noget  af  sin 
Popularitet.  I  den  almindelige  Bevidsthed  er  han  vedblivende  Folke- 
helten. 

Med  beundringsværdig  Energi  har  han  forsøgt  at  faa  Fart  i  Lov¬ 
givningsarbejdet.  Og  adskillige  indviklede  Spørgsmaal  har  fundet  en 
heldig  Løsning.  Cuba  er  nu  en  selvstændig  Republik;  paa  Filippinerne 
er  den  første  lovgivende  Forsamling  sat  i  Arbejde;  Udgravningen  af 
Panamakanalen  bliver  ledet  fra  Washington  med  Ro  og  Præcision. 

Men  „Trust“s,  Korporationer,  Kapitalismens  Overgreb  —  overfor 
alt  dette  staar  Roosevelt  magtesløs.  Han  sværger  og  støjer,  han  svinger 
„den  store  Kæp",  men  Slagene  rammer  i  Luften. 

Republikanerne  har  for  lang  Tid  siden  forstaaet,  at  det  er  den 
meningsløs  høje  Beskyttelsestold,  der  har  skabt  Kapitalismen.  „Reguler 
Toldspørgsmaalet  og  „Trust“s  vil  regulere  sig  selv,"  er  en  yndet  Frase 
inden  for  begge  Partier.  —  Arbejdslønnen  er  ikke  i  vore  Dage  højere 
i  Amerika  end  i  Europa,  og  den  „unge  Industri"  er  ikke  ung  mere. 

At  en  stationær  Toldlov  egentlig  er  en  Absurditet  i  en  Verdensdel 

som  Amerika,  er  en  Selvfølge.  Interesserne  i  det  uhyre  Land  er  saa 
grundforskellige,  Fremskridtene  saa  kolossale,  at  en  Toldlov  er  for¬ 
ældet,  før  den  træder  i  Kraft. 

Derfor  er  Kravet  naturligt  fremkommen  om  en  staaende,  upolitisk 
Toldkommission,  sammensat  af  Mænd  af  forskellige  Samfundslag,  kendt 
med  de  kommercielle  og  industrielle  Forhold,  og  fra  forskellige  Egne 
af  Landet. 

Begge  Partier  er  enige  om  en  saadan  Kommissions  Nødvendighed. 
Roosevelt  har  i  kraftige  Ord  anbefalet  den  til  Legislaturen. 

Men  Legislaturen  ønsker  ingen  Toldkommission. 

Senatet  bestaar  af  to  Medlemmer  fra  hver  Stat  i  Unionen.  Disse 
Senatorer  er  for  største  Delen  gamle,  snu,  reaktionære  Politikere. 
Flertallet  er  hovedrige  Mænd,  hvis  Interesser  falder  sammen  med 
Pengematadorernes. 

Medlemmerne  af  Kongressen  (Underhuset)  er  folkevalgte,  og  For¬ 
samlingen  er  ret  broget.  Mange  af  Kongressens  Medlemmer  er  frem¬ 
ragende,  dygtige  Mænd  med  Vilje  og  Evne  til  Fremskridt  i  Lovgiv¬ 
ningsarbejdet.  Men  ulykkeligvis  er  Husets  parlamentariske  Regler 
upraktiske  og  forældede.  Formanden  (the  Speaker)  er  enevældig;  man 
ynder  at  kalde  ham  „  Zaren 44 .  Og  den  nuværende  Formand  i  Kon¬ 
gressen,  Cannon  fra  Illinois,  er  Højtoldmand  og  Kapitalist. 

Resultatet  er,  at  der  drives  Visnepolitik  baade  i  Senat  og  Kongres, 
Lovgivningsarbejdet  er  gaaet  i  Staa. 

Sidst  i  Marts  sendte  Præsidenten  et  „aabent  Brev  til  Legislaturen". 
Han  forlangte  i  skarpe  Udtryk,  at  Medlemmerne  skulde  arbejde.  Told¬ 
kommissionen  burde  sættes  ind  i  Verden  før  Samlingens  Slutning,  en 
„Ansvarlighedslov4*  (Arbéjdsgi vernes  Ansvar  overfor  Arbejderne)  burde 
vedtages,  og  sluttelig  forlangte  han  fire  nye  Krigsskibe. 

Ansvarlighedsloven  blev  løselig  behandlet,  Toldspørgsmaalet  blev 
lagt  til  Side  til  efter  Valget.  Og  io  Krigsskibe  blev  bevilget,  —  men 
Pengene  til  at  bygge  dem  for  blev  nægtet. 

Dette  var  et  Slag  i  Ansigtet  paa  Roosevelt.  En  Tak  for  sidst  fra 
dem,  der  fra  Tid  til  anden  havde  følt  „den  store  Kæp“.  De  fire 
Krigsskibe  var  i  og  for  sig  en  Ubetydelighed,  som  Rigsdagen  under 
andre  Forhold  vilde  have  bevilget  uden  Debat. 

I  Senatet  var  Stemmerne  23  for  og  50  mod  Krigsskibene. 

Men  endnu  før  Senatet  sluttede  det  Møde,  paa  hvilket  de  havde 
behandlet  Spørgsmaalet  om  Krigsskibene,  forelaa  der  et  andet  „aabent 
Brev  til  Legislaturen".  Roosevelt  forlangte  atter  i  utvetydige  Udtryk 

Fart  i  Lovgivningsarbejdet.  Og  nu  venter  man,  at  der  vil  falde  Slag 
efter  Slag  mellem  Legislaturen  og  Præsidenten,  til  Rigsdagen  slutter 
hen  paa  Sommeren. 

Men  det  ejendommelige  ved  den  politiske  Stilling  er  altsaa,  at 
begge  Partier  er  bievne  enige  om  det  oprindelige  Stridsspørgsmaal. 

Der  er  nemlig  ingen  Tvivl  om,  at  det  langt  overvejende  Flertal  af 
Republikanerne  er  enige  med  Demokraterne  om  Nødvendigheden  af 
en  upolitisk  Toldkommission  og  en  direkte  Indkomstskat. 

1  Aar  spørger  man  altsaa  ikke  om  Mandens  Program,  men  om 
Manden  selv. 

Hvor  er  Manden,  der  kan  fylde  Roosevelts  Plads?  Manden,  der 
kan  gennemføre  Kampen  mod  Pengevælden. 

Svaret  vilde  vel  nærmest  blive:  Det  kan  Roosevelt  selv! 

Men  Roosevelt  sagde,  efter  Valget  for  fire  Aar  siden,  at  han  ikke 
under  nogen  Omstændigheder  ønskede  Genvalg.  Og  dette  har  han 
siden,  under  Pres  fra  forskellige  Sider,  gentaget  i  utvetydige  Ord. 

Republikanerne  behøver  selvfølgelig  ikke  at  gaa  ud  med  en  Lygte 
og  lede  efter  et  Præsidentemne.  Allerede  sidste  Efteraar  begyndte 
Kandidaterne  at  melde  sig.  Cannon,  Underhusets  Formand,  blev  omtalt, 
men  hans  krasse  Modstand  mod  al  Toldrevision  er  bekendt,  og  han 
er  nu  ude  af  Betragtning.  Vice-Præsident  Fairbanks  blev  vejet  og 
fundet  for  let,  fordi  han  hele  sit  Liv  har  staaet  i  „Trust“s  og  Korpo¬ 
rationernes  Tjeneste.  Gouvemor  Hughes  var  fra  New  York,  Millionæ¬ 
rernes  Stat;  det  var  tilstrækkeligt  til  at  fælde  ham.  Senator  La  Follette 
fra  Wisconsin  var  ikke  Roosevelts  Ven  og  en  upaalidelig  Partigænger. 

Men  i  Vinterens  Løb  samlede  Interessen  sig  om  Krigsminister 
Taft,  Roosevelts  Ven.  Og  han  vil  efter  al  Sandsynlighed  blive  Repu¬ 
blikanernes  Præsidentkandidat. 

William  Taft  er  Jurist,  tidligere  Dommer  i  Ohios  Højesteret,  blev 
af  Mc  Kinley  udnævnt  til  Guvernør  paa  Filippinerne.  Han  har  i  Aare¬ 
nes  Løb  styret  vore  udenrigske  Forhold  paa  tilfredsstillende  Maade. 
Og  da  vort  Forhold  over  for  Japan  for  nogle  Maaneder  siden  var 
spændt,  og  Krigsrygter  svirrede  i  Luften,  blev  han  sendt  til  Japan  for 
at  gyde  Olie  paa  Bølgerne.  Men  Taft  er  ikke  populær,  Vælgerne 
kender  lidet  til  hans  Bedrifter,  og  hans  Modstandere  paastaar  —  kanske 
med  nogen  Ret  —  at  han  mangler  Originalitet  og  Selvstændighed. 

Demokraterne  vil  efter  al  Sandsynlighed  nominere  William  Jennings 
Bryan  —  for  tredje  Gang.  Bryan  mangler  ikke  Popularitet;  han  er  ab¬ 
solut  Amerikas  mest  veltalende  Mand;  og  da  han  nu  i  tolv  Aar  har 

berejst  Staterne  som  Foredragsholder,  har  mangfoldige  haft  Lejlighed 
til  at  høre  ham  og  modtage  et  Indtryk  af  hans  Personlighed.  Der  er 
over  denne  Mand  en  ejendommelig  Magnetisme.  Naar  han  viser  sig 
paa  en  Tribune,  brager  Huset  af  Bifald,  og  hans  Magt  over  Tilhørerne 
er  forbavsende.  Han  kan  tale  i  flere  Timer  til  en  Forsamling  paa  10 
— 12,000  Mennesker  under  den  dybeste  Stilhed.  Hans  Sprog  er  vel¬ 
formet  uden  at  være  slebet,  og  han  finder  uden  Famlen  det  mest 
slaaende  Udtryk  paa  rette  Sted. 

Men  to  Gange  har  Bryan  bejlet  til  Præsidentværdigheden  og  faaet 
Afslag.  Spørgsmaalet  er,  om  det  vil  gaa  ham  bedre  tredje  Gang.  At 
Millionærerne  vil  anvende  store  Summer  paa  at  forhindre  hans  Valg 
er  en  Selvfølge.  Pengematadorerne  kender  hans  Stilling;  de  ved,  at 
de  kan  vente  endnu  mindre  Naade  af  ham  end  af  Roosevelt,  og  af  to 
Onder  vil  de  vælge  det  mindste,  hvilket  altsaa  i  dette  Tilfælde  er 
Taft. 

I  den  aller  seneste  Tid  er  et  nyt  Navn  dukket  frem.  John  A.  John¬ 
son  fra  Minnesota,  af  svensk  Herkomst,  Søn  af  en  Vaskerkone.  Han 
er  for  Tiden  Minnesotas  Guvernør  og  er  kendt  som  en  absolut  hæder¬ 
lig  Mand,  et  lyst  Hoved  og  en  nobel  Karakter.  Han  har  et  Fortrin 
frem  for  Bryan,  Modstanderne  kan  ikke  betegne  ham  som  „Dumpe- 
kandidat,"  et  Skældsord,  der  ofte  anvendes  mod  Bryan. 

Som  Stillingen  er,  da  dette  skrives,  bliver  det  altsaa  paa  den  ene 
Side  Taft,  og  paa  den  anden  Bryan  eller  Johnson,  der  kommer  til  at 
kæmpe  om  Præsidentværdigheden. 

Og  det  er,  som  sagt  Manden ,  der  spørges  om,  ikke  Programmet. 

Det  amerikanske  Folk  har  arbejdet  sig  sammen  til  Enighed  i  det 
politiske  Hovedspørgsmaal. 

Interessant  er  det  at  lægge  Mærke  til  Forskellen  mellem  dansk  og 
amerikansk  Politik.  I  Danmark  har  Lovgivningen  i  de  senere  Aar  be¬ 
skæftiget  sig  med  at  beskytte  de  Smaa  i  Samfundet,  f.  Eks.  gennem 
Husmandsloven,  Alderdomsunderstøttelse,  Hjælpekasser  o.  s.  v.  Men 
her  i  Amerika  maa  vi  anvende  alle  vore  Kræfter  paa  Kampen  mod 
de  Store  —  „Trust“s,  Korporationer,  Jærnbaneselskaber  —  og  de 
smaa  maa  foreløbig  skøtte  sig  selv. 

Tyler.  Minn.  i  April  1908.  Carl  Hansen 

C.  FL.  E  VEJRS  dS  CO. 


Maltextrakføl  (dansk  Sundhedsøl) 

40  Ør©  pr.  V*  Fl. 

Export-Malt-Extrakt  (Skattefrit) 

Fineste  og  bedste  Fabrikata. 

Fa, brik:  0.  Fasanvej  15.  ^  Telefon  3282. 


Flygler 


Skandinaviens  største  Magasiner. 
Aarllgt  Sulf?  uf  over  600  Instrumenter. 
Alle  Stilarter  o 4  Træsorter.  -  Bedste 
exlstcrende  Fabrikats:  Stelnweg.  Gaveau. 
linmlltnn  Højeste  Udmærkelser  (Grand 
prix  og  G  uld  ni.)  og  fineste  Anbefalinger. 

C  hr.  Winther , 

Freder iksborgg.  36,  • Narrehus % 
Udsl:  Østergade  62  (ved  Ranchs  Un)  . 

Brugte  Pianoer  tages  I  Bytte.  Udlej-  I 
i  nlng  med  Købsret.  Ubegrænset  M 
\  Garanti  til  enhv.  Tid.  Kulante  Be-  M 
L  tnllngs-  og  Korretningsprincipper.  A 
m.  Skriv  etter  111,  Prisliste  og  Piecer.  M 

Magasin  du  Nords  Afdelinger  for 

Herre-Skræderi  og  Herre-Lingeri 

fører  de  nyeste  og  fineste  Artik¬ 
ler.  Priserne  ere,  ligesom  i  Etab¬ 
lissementets  øvrige  Afdelinger, 
altid  meget  moderate. 

Egen  Indgang  til  disse  Afdelin¬ 
ger  i  Porten  nærmest  Vingaards- 
stræde. 


C.  Riis  Bonne  &  Co. 

anbefaler  Linoleum  enten  som  afpassede 
Tæpper  eller  til  hele  Værelser  og  Trappegange. 

EUGÉNE  DELACROIX 


I.  DELACROIX  OG  SAMTIDEN 

I  1823  gjorde  Delacroix  en  reise  til  England.  Han  så  billeder 
af  Constable  og  Turner,  Lawrence  og  Bonington,  og  kom  i  per¬ 
sonlig  berøring  med  flere  af  de  mest  fremtrædende  engelske 
malere. 

Den  fyldige  engelske  koloristpensel,  som  stammer  fra  Rubens, 
og  som  dengang  overstrålte  alt,  hvad  der  frembragtes  af  maleri 
på  fastlandet,  gjorde  åbenbart  et  stærkt  indtryk  på  Delacroix. 

I  1824,  da  Constable  og  Bonington  og  en  række  andre  en¬ 
gelske  malere  for  første  gang  fremstillede  sig  for  et  fransk  publi¬ 
kum,  sendte  også  Delacroix  sin  Massacre  på  Chios  til  salonen. 

Emnet  er  grebet  lige  ud  af  samtiden,  fra  grækernes  friheds¬ 
kamp.  Tyrkiske  soldater  nedsabler  en  befolkning  af  udhungrede, 
kvinder  og  barn  og  pestsyge. 

Billedet  er  større  og  meget  figurrigere  end  Dantebåden.  1 
Delacroix’  udvikling  betegner  det  et  mægtigt  skridt  fremad  mod 
malerisk  selvstændighed.  Massacren  er  i  det  hele  taget  det  værk, 
hvori  Delacroix’  revolutionære  geni  første  gang  åbenbarer  sig  i 
hele  sin  fylde. 

De  to  billeder  hænger  nu  hinanden  nær  i  den  samme  sal  i 
Louvre,  og  man  har  anledning  til  at  gjøre  sine  iagttagelser  over 
den  opløsningsproces,  som  her  foregår,  og  den  mægtige  spire¬ 
evne,  som  gjærer  i  det  sidste  billede. 

Det  gamle  lineære  kompositionsprincip  opløser  sig.  Et  nyt 
princip  for  komposition  med  masser  og  farver  danner  sig. 

I  Dante  er  kompositionen  endnu  næsten  stræng  og  regel¬ 
bundet.  Farven  draperer  et  stilads  af  linjer. 

Tilskueren  1908  38 

Delacroix’  Selvportræt  (1829),  Louvre. 


I  „Massacren"  dan¬ 
ner  figurerne  hverken 
pyramide  eller  halvcir¬ 
kel  eller  nogen  anden 
regelmæssig  figur.  De 
er  kastet  om  hinanden 
som  mægtige  blokke  i 
et  stenbrud. 

Intet  under,  at  Gros 
og  alle,  som  med  ham 
var  opdraget  i  den  gam¬ 
le  skole,  fra  sit  æsthe- 
tiske  synspunkt  i  „Mas¬ 
sacren"  ikke  kunde  se 
andet  end  en  „mas¬ 
sacre  på  selve  kun¬ 
sten." 

Som  den  velopdrag¬ 
ne  gjæst,  når  han  træ¬ 
der  ind  i  selskabssalens 


•vrimmel,  straks  speider  efter  værtskabet  for  at  gjøre  det  sin  op¬ 
vartning,  så  var  den  veldresserede  tilskuer  vant  til  i  et  maleri 
at  søge  central  figuren,  gjerne  en  helteskikkelse  eller  en  gudinde, 
som  stod  færdig  til  at  ta  imod  publikums  første  anerkjendende 
,ord  og  —  vented  dem  øiensynlig. 

Men  her  var  fremstillet  en  frihedskamp  uden  helt,  her  var 
et  billede  uden  centralfigur.  Der  var  ingen  tilstede  af  det  græske 
folk,  som  man  kunde  henvende  sig  til.  For  disse  rester  af  en 
udsultet  og  pestbefængt  befolkning,  som  her  var  sunket  sammen 
i  en  dynge,  de  præsenterte  sig  ikke,  som  man  kunde  forlange 
det  i  et  kunstværk. 


Snarere  end  en  komposition  syntes  billedet  for  den  akade¬ 
miske  kunstbetragtning  et  planløst  rot  af  nøgne  lemmer  og  bro¬ 
gede  klude,  af  bøn  og  omfavnelse,  afmagt  og  forrådnelse. 

Lad  os  se  på  billedet! 

Det  er  fuldt  af  uhygge  og  jammer. 

Lærredets  venstre  side  er  opfyldt  af  en  menneskeklump,  syge 
og  døende,  samlet  om  en  rigtklædt  græsk  adelsmand,  som  med 
knækket  vilje  sidder  og  stirrer  fremfor  sig.  Feberhede  legemer, 

som  har  flænget  klær- 
ne  af  sig  (eller  er  blit 
plyndret  for  dem),  seg¬ 
ner  magtesløst  sammen 
eller  blusser  op  i  vil¬ 
delse  og  klamrer  sig 
til  hinanden.  Forrest 
ligger  en  stor  stærkt- 
bygget  proletar  af  blan¬ 
dingsrace.  Hans  brune 
legeme  er  nøgent,  og 
hans  semitiske  ansigts¬ 
træk  er  fuldkommen 
afslappet  af  sult  og  fe¬ 
ber.  Tørsten  brænder 
på  læberne.  Hans  unge 
kvinde  knæler  halvnø¬ 
gen  ved  siden  af.  Hun 
har  i  det  længste  søgt 
at  holde  ham  oppe.  Men  nu  har  pesten  også  overmandet  hende, 
kraften  er  ganske  udtomt,  og  de  to  legemer  siger  overende 
skulder  mod  skulder.  Det  er  et  hjerteskjærende  syn. 

Bag  dem  sees  ryggen  af  en  mand  og  armen  af  en  kvinde  i 
lidenskabeligt  favntag  før  døden. 

Men  den  uhyggeligste  gruppe  er  den  længst  fremme  tilhøire 
med  den  døde  mor.  Hendes  blottede  legeme  synes  allerede  at 
æse  indvendig.  Men  over  liget  kravler  et  nøgent  diebarn  og  leter 
efter  hendes  bryster. 

Ifald  man  for  alvor  søger  en  hovedperson  i  dette  under¬ 
gangens  drama,  har  man  den  i  den  sibylleagtige  gamle  kvinde, 
som  sidder  sammensunken  på  jorden  fremme  i  forgrunden  nær 
billedets  midte,  og  som  liget  af  moderen  er  lænet  op  til.  Utvil- 
somt  er  det  denne  skikkelse,  som  stærkest  udtaler  kunstværkets 
mening. 

Den  gamle  har  raset  ud  sin  harme.  Hendes  rige  klædning  er 
flænget  op  over  det  magre  bryst.  Nu  sidder  hun,  blind  og  døv 
for  alt  omkring  sig,  forstenet  i  en  eneste  tanke.  Hendes  blik  sø¬ 
ger  anklagende  ud  i  det  fjerne.  Er  det  opad  mod  den  ubønhørlige 
himmel  eller  ind  i  vanviddets  nat,  hun  stirrer?  Eller  er  det  ud 

Massacren  paa  Chios,  (1824)  Louvre. 

imod  Europa?  Ialfald  et  blik,  hvori  endnu  forbauselse  blander 
sig  med  fortvilelse,  som  om  hun  kunde  symbolisere  selve  det 
gamle  Hellas,  siddende  på  sin  egen  hellige  jord,  prisgit  til 
Asiens  barbarer,  forrådt  og  forglemt  af  det  Europa,  som  ikke 
blev  træt  af  at  synge  hendes  lov,  men  som  nu  ikke  rører  en 
hånd  til  hendes  forsvar! 

En  Byronsk  harme  og  menneskeforagt  taler  dirrende  gjennem 
billedet. 

Men  over  gruppen  med  „Hellas"  og  den  døde  mor  kneiser 
gruppen  med  erobreren  på  sin  stridshingst.  En  nøgen  græker- 
jomfru,  et  deiligt  legeme,  slæber  efter  som  bytte,  baglængs  bun¬ 
det  til  sadelknappen.  En  mor,  som  skriger  om  nåde,  søger  at 
klamre  sig  fast;  med  et  hug  af  krumsablen  skiller  tyrken  sig  fra 
hende.  Dyret  er  blit  sky  af  ligstanken  og  steiler.  Det  eneste,  som 
løfter  sig  over  horizonten  af  dette  sorte,  herjede  land,  er  hestens 
manke  og  den  turbanklædte  tyrks  lukkede  ansigt. 

I  en  hul  idealistisk  tid  som  den,  da  billedet  fremkom,  måtte 
også  det  vække  en  storm  af  forargelse,  at  billedet  ikke  bød  be¬ 
skueren  noget  „ethisk  holdepunkt".  1  dette  oprevne  skue  af  pest  og; 
krig  og  ødelæggelse  var  også  håb  og  tro  lagt  øde. 

Da  Gros  malte  sit  „ Pestlazaret  i  Jaffau,  det  billede,  som  på 
en  vis  måde  er  „Massacrensu  kunsthistoriske  forgjænger,  lige¬ 
som  „ Medusaflådenu  er  „Dantebilledets11  forgjænger  —  da  grup¬ 
perte  han  dog  elendigheden  omkring  en  heroisk  figur,  Napoleon, 
verdenserobreren,  som  et  øieblik  lar  sig  stanse  paa  sin  seirsbane 
af  en  tanke  på  dem,  som  lider  og  dør. 

Fra  Delacroix’  „Massacre"  stirrer  håbløsheden  ud  med  tomme, 
sløve  øine. 

Den  moderne  pessimisme  ligger  her  første  gang  åben  i  da¬ 
gen  i  hele  sin  pathologiske  gru.  Der  er  intet  forsyn  skjult  bag 
denne  røgsværtede  himmel.  Verdensretfærdigheden  er  kvalt  un¬ 
der  dynger  af  lig,  og  som  selve  fatalismens  symbol  blinker  krum¬ 
sabelen  over  hovederne  på  dem,  som  endnu  lever. 

„Massacren“s  tankeindhold  kan  være  beklemmende,  og  bille¬ 
dets  filosofi  er  desperation.  Men  lige  fuldt  er  det  en  næsten 
fysisk  oplivelse  at  se  dette  maleri,  der  det  hænger  i  Louvre. 

Thi  den  kunstskjønhed,  som  den  gamle  æsthetik  fraskrev  det,, 
den  føler  vi  nu  i  fuld  intensitet  strømme  os  imøde  fra  lærredet- 
Kun  i  andre  og  rigere  former,  end  klassicismen  forlangte  den. 

Der,  hvor  Gros  og  hans  slægt  kun  så  malerkunstens  ned¬ 
sabling  og  anarki,  der  så  en  følgende  slægt  en  ny  og  vældig 
kraft  reise  sig  af  forvirringen  og  påbyde  nye  love. 

Den  unge  slægt  blev  i  Delacroix’  kunst  vidne  til  farvens 
gjenopstandelse  i  malerkunsten,  og  de,  som  så  det,  følte  sin  sjæl 
gjennembrust  af  hans  kolorits  mægtige  akkorder. 

Det  koloristiske  gjennembrud  sker  netop  i  „Massacren". 

I  „Dante"  slumrer  endnu  farverne  tildels  i  et  mørkt  og  uigjen- 
nemsigtigt  brunt,  som  ingen  farve  er,  men  bare  et  konventionelt 
harmoniseringsmiddel.  Vistnok  har  de  nøgne  forgrundsfigurer 
en  lyskraft  og  fylde  i  farven,  som  langt  overtræfFer,  hvad  David- 
skolen  kunde  magte.  Men  de  sortagtige  skygger  dominerer  ind¬ 
trykket  Delvis  skyldes  det  selvfølgelig  motivet.  Af  skyggerigets 
mørke  dukker  figurerne  frem.  Men  alt  i  alt  er  dog  „Dantes" 
maler  endnu  stærkt  bundet  af  en  traditionel  farveskala,  som  er 
frugten  af  galleristudier  og  skolegang.  Koloristisk  er  Delacroix 
endnu  ikke  helt  sig  selv. 

Også  i  „ Massacren “  råder  jo  en  dyster  stemning,  og  de 
mørke  toner  mangler  ikke  i  billedets  kolorit,  de  er  tvertimod 
meget  bestemmende  for  totalvirkningen. 

Hunger  og  pest  har  flækket  offrenes  legemer,  og  krudtrøg  og 
brand  har  sværtet  landskabet  og  skygger  for  sydens  sol. 

Men  her  har  dog  penselen,  frigjort  fra  alle  galleritoner,  rørt  sig 
med  en  ganske  anden  kraft  og  fyrighed.  Farverne  er  renere  og 
virker  mere  stoflig  end  i  „Dante",  har  mere  „korpus".  De  klinger 
mod  hinanden  med  en  dyb  og  fuld  mollklang  som  fra  malmklokker. 

Derfor  virker  billedet  oplivende  trods  det  nedstemmende  mo¬ 
tiv.  Den  fra  indholdets  side  mest  uhyggelige  figur,  liget  af  den 
unge  mor,  som  er  sortblå  om  læberne  og  begynder  at  anløbe 
grønt  i  huden,  er  just  for  øiet  billedets  største  koloristiske  ny¬ 
delse.  Vidunderlig  flydende  og  dog  med  fuld  magt  har  penselen 
her  feiet  tonerne  sammen  til  en  helhed. 

Den  blottede  unge  piges  legeme,  som  er  bundet  til  hesten, 
er  et  koloristisk  mesterstykke  af  clairobscure-maleri. 

Storladent  og  detaljløst  fortoner  tilslut  landskabet  sig  i  nogle 
enkelte  mørke  akkorder. 

Hestekamp  I  en  arabisk  Stald  (1860). 


II.  DELACROIX  OG  ORIENTEN 


Delacroix  reiste  ikke  meget  i  sit  liv.  Men  de  reiser,  han 
gjorde,  fik  betydning  for  hans  kunst. 

1  1832  besøgte  han  Marocco,  og  denne  reise  inspirerte  ham 
mange  år  igjennem,  ja.  hele  resten  af  hans  liv,  til  billeder  med 
orientalske  motiver.  Halvdelen  af  alt,  han  har  malt,  handler  om 
Orienten,  dens  natur,  dens  folkeliv  og  dyreverden.  1  det  hele  tat 
afmærker  Orient-reisen  en  ny  udviklingsfase  i  Delacroix’  kunst. 

Bag  Delacroix’  kolorisme  ligger  det  venezianske  maleri,  som 
han  havde  studeret  i  Louvre.  Bag  venezianernes  farvepragt  lig¬ 
ger  igjen  orienten,  dens  solglød,  dens  øiebliksnydelse  og  vege¬ 
terende  skjønhed. 

.Delacroix  kom  aldrig  til  at  gjøre  den  venezianske  reise,  men 
han  så  i  Afrika  en  provins  af  orienten.  Og  indtrykkene  fra  dette 
land  stod  altid  friske  og  lysende  for  hans  erindring.  „  L’aspect 
de  cette  contrée  restera  toujours  dans  mes  yeux;  les  hommes  et 
les  femmes  de  cette  forte  race  s’agiteront,  tant  que  je  vivrai,  dans 
ma  mémoire." 

Lave  og  Kanin  (Louvre). 


„Dette  liv  på  feltfod  —  skriver  han  — disse  lange  ridt,  disse 
elver,  som  passeres  svømmende  mellem  geværskud  —  thi  i  dette 
land  findes  hverken  broer  eller  båder  —  alle  disse  et  eventyr¬ 
ligt  livs  sindsbevægelser  og  uro  greb  mig  dybt.“ 

Og  racens  skjønhed  begeistrede  ham;  han  mente  i  den  at 
ha  gjenfundet  den  antike  skjønhed  lys  levende. 

„Men  endnu  en  fornøjelse  havde  jeg  —  siger  han  —  stu¬ 
diet  af  de  arabiske  heste.  De  har  under  den  hjemlige  himmel 
et  særpræg  af  stolthed,  af  energi,  som  de  taber,  når  de  bytter 
klima.  Meget  ofte  hænder  det,  at  de  kaster  sin  rytter  af  for  at 
hengi  sig  til  blodige  kampe  sig  imellem,  som  varer  i  timevis. 

De  hugger  tænderne  i  hinanden,  så  det  er  en  lyst  (ils  se 
prennent  å  belles  dents),  lig  tigere,  og  intet  kan  skille  dem  ad. 
Pusten,  som  står  dem  hæs  og  brændende  ud  af  de  skarlagens¬ 
røde  næsebor,  som  åndedrættet  fra  et  lokomotiv,  deres  manker 
som  flagrer  om  dem,  eller  er  fastklistret  til  kroppen  af  blod,  de¬ 
res  vilde  skinsyge,  deres  dødelige  nag  —  alt  hos  dem,  legems¬ 
bevægelser  og  karakter  —  hæver  sig  til  poesi"1). 


')  Citeret  efter  Th.  Silvestre,  Histoire  des  artistes  vivants,  p.  tit). 

Algierske  Kvinder  i  Harem,  (1834)  Louvre. 


Hele  sit  malerliv  igjennem  vedblev  Delacroix  at  dyrke  hesten, 
dens  mod  og  dens  lidenskab,  dens  smidighed  og  dens  glatte 
skinnende  pels.  Han  malte  store  historiebilleder  af  Frankriges 
historie  væsentlig  for  at  forherlige  Karl  den  Dristiges  sorte  strids¬ 
hingst  i  slagel  ved  Nancy  eller  for  at  lade  den  hvide  skimmel, 
som  Ludvig  den  Hellige  rider  i  stormen  over  broen  ved  Taille- 
bourg,  udfolde  sin  overnaturlig  brede  bringe  og  søndertrampe 
Rendens  skarer.  Og  når  han  maler  Hunnernes  hærjende  tog  hen 
over  civilisationen,  så  er  det  først  og  fremst  Attilas  frygtelige 
stridshingst,  han  maler,  dette  dyr  som  med  slangebugtet  hals  og 
vaiende  manke  sprænger  frem  og  støder  død  og  forfærdelse  frem 
af  sine  næsebor1) 

Og  som  han  elskede  hestens  vildhed,  elskede  han  rovdyrets 
spænstighed  og  blodtørst.  Han  blev  ikke  træt  af  at  male  blodige 
dyrekampe,  hester  og  hester  imellem,  løver  og  ryttere,  løver  og 
slanger.  På  et  af  hans  ypperste  lithografier  ser  man  en  væltet 

')  Det  var  Thiers,  der  som  minister  skaffed  Delacroix  bestillingen  på  den  række 
dekorative  malerier  i  Deputerkammerets  bibliothek,  hvortil  Attila  hører.  Da  en  af  de 
deputerte  erklærte  overfor  billedet,  at  slig  en  hest  havde  han  aldrig  i  sine  levedage  set, 
som  den  Delacroix  der  havde  malt,  gav  Thiers  ham  det  rette  svar:  „Vous  voulez 
done  avoir  vu  le  cheval  d’Attila?44 

araberhingst  krumme  sig  sammen  i  dødskrampe,  mens  en  tiger¬ 
kat  vibrerer  som  en  stålfjær  på  dens  nakke  med  tænderne  plan¬ 
tet  i  struben  på  det  ædle  dyr. 

Det  var  dog  ikke  bare  dyrekampe  og  arabiske  kavaleri-chok, 
som  Afrikareisen  havde  beriget  hans  fantasi  med.  Ikke  bare  af 
Orientens  vildhed  og  grumhed  og  flammende  solbrand  havde 
han  båret  med  sig  indtryk.  Også  det  stille  vegeterende  liv  i  Ha¬ 
remets  skyggefulde  kjølighed  havde  han  fåt  et  indblik  i.  Det  er 
en  sådan  sød  erindring  han  for  evigt  har  fæstnet  i  sit  næste 
mesterværk  Algierske  kvinder  i  harem  (1834). 

Intet  billede  i  verden  er  mere  begivenhedsløst.  Tre  arabiske 
kvinder  i  tyrkiske  dragter  døser  henslængt  på  tæpper  og  puder 
i  et  fliseklædt  skyggefuldt  værelse.  En  tjenende  negerinde  for¬ 
lader  rummet  med  en  besked.  Det  er  det  hele. 

Billedet  er  et  pragtfuldt  stilleben. 

Runde  arme  og  ben,  gyldne  som  rav,  blander  sig  med  tyr¬ 
kiske  silkebukser,  florfine  burnuser,  bløde  tæpper,  glatte  fliser. 
Guldbroderieme  glitrer  på  de  udskårne  vester,  som  holder  bar¬ 
mens  fylde  sammen,  og  på  fede  hvide  hænder  glimter  ringene. 
Alt  ånder  ladhed  og  blasseret  vellyst.  Dvælende  sorte  blik  glider 
omkring  i  rummet. 

Og  dog  er  dette  haremsbillede  frit  for  al  lystenhed.  En  sart 
forfinelse  er  udbredt  over  disse  kvinder,  hvis  hoveder  bevæger 
sig  som  tunge  blomsterkalke,  langsomt  og  yndefuldt,  og  et  stænk 
af  vemod  blander  sig  i  stemningen  og  gir  billedet  en  egen  for¬ 
underlig  essens. 

Rent  håndværksmæssig  er  De  algierske  kvinder  et  mester¬ 
værk.  Ifald  Delacroix’  egen  sætning:  „alt  maleris  Rende  er  det 
grå“,  er  sand,  så  er  dette  et  maleri.  Af  de  klareste  og  stær¬ 
keste  farver  er  billedets  kolorit  sammenkittet,  som  pasterne  i  en 
mosaik.  Med  subtil  beregning  er  komplimentære  virkninger  til¬ 
stræbt  og  de  farver  stillet  nær  hinanden,  som  gjensidig  gir  hin¬ 
anden  klang.  Hele  impressionismens  dekomponeringsprincip  lig¬ 
ger  i  kime  i  dette  billede,  hvor  penselen  har  bevæget  sig  i  små 
korte  strøg,  fyldt  med  rene  farver.  *)  Og  dog  er  koloriten  af  en 
smeltende  harmoni,  clairobscuret,  refleksernes  spil,  lyset,  lukket 

Neo-impressionistcrnes  eller  pointelisternes  skoledannende  mester  Seurat  har  også 
med  fuld  bevidsthed  deduceret  sin  theori  fra  dette  billede.  Se  George  Seurat  „D’Eugéne 
Delacroix  au  Neo-Impressionismea.  Paris.  Edit.  de  Revue  Blanche.  1899. 

Korsfarernes  Indtog  i  Konstantinopel,  (1840)  Louvre. 


inde  mellem  fire  vægge  —  det  er  her  malt  med  en  fuldkommenhed 
som  i  intet  tidligere  moderne  maleri.  Billedet  har  sin  egen 
atmosfære,  ja  så  at  sige  sin  egen  parfume. 


III.  FARVEDRAMA 

De  algierske  kvinder  sikr  efter  Dante  og  Massacren  som  en 
ny  mærkepæl  i  Delacroix’  maleriske  udvikling  og  dermed  i  det 
moderne  maleri. 

Men  høidepunktet  i  denne  udvikling  kan  alene  et  dramatisk 
billede  måle.  Et  stilleben  kan  kun  gi  den  halve  Delacroix. 

1  den  samme  sal  i  Louvre,  hvor  Dante  hænger  og  Massac¬ 
ren,  hang  før  også  De  algierske  kvinder  og  Korsfarernes  Ind¬ 
tog  i  Konstantinopel,  som  Delacroix  malte  for  galleriet  i  Ver- 
sailles  1840. 

De  fire  billeder  danner  et  mægtigt  koloristisk  crescendo.  To¬ 
nen  i  de  to  første  synes  sortladen  og  tung  i  sammenligning  med 
de  to  sidste,  men  af  disse  virker  igjen  „ Korsfarerne “  som  en 
tindrende  morgen  i  det  fri,  sammenlignet  med  den  heldende  dag, 
der  kaster  sine  reflekser  ind  i  haremets  gemakker.  Som  var  de 

rensket  bort  af  en  hvirvelvind,  er  her  alle  mørke  og  tilhyllende  har¬ 
moniserings-toner  forsvundne,  og  urfarverne  brænder  og  flimrer 
for  vore  øine  i  en  næsten  impressionistisk  dekomponeret  teknik. 

Også  som  komposition  er  billedet  genialt  med  sine  ranke  pa- 
ladssøiler,  rytternes  mørke  skare  og  spydbannerne  ragende  mod 
Bosporus  og  den  solbeskinnede  stad.  Forvirringen,  sønderknu¬ 
selsen,  bønfaldelserne  og  forbandelserne,  som  skummer  omkring 
disse  erobrere,  der  ligesom  i  åndsfraværende  vemod  rykker 
ind  i  den  erobrede  stad,  gir  en  ægte  Delacroixsk  kontrast-stem¬ 
ning. 

For  mit  vedkommende  kjender  jeg  intet  mægtigere  og  skjøn- 
nere  værk  af  Delacroix,  og  jeg  bare  undres  på,  om  det  genialt 
stemningsvækkende  bevægelsesmotiv  med  hesten,  som  strækker 
hals  og  snuser  til  de  beseirede,  er  helt  uafhængigt  af  den  be¬ 
rømte  gammel-italienske  fresko  Dødens  triumf  i  Campo  Santo 
i  Pisa,  eller  om  Delacroix  kjendte  et  stik  efter  dette  billede. 

Otte  år  senere  sad  jo  ovre  i  London  tre  unge  mænd  for¬ 
samlede  på  et  tagkammer  med  dette  stik  mellem  sig,  og  inspi¬ 
reret  af  det  svor  de  at  gjenføde  det  engelske  maleri  og  stiftede 
The  Pre-Raffaelite  Brotherhood.  De  tre  mænd  var  Dante  Ga¬ 
briel  Rossetti,  Holman  Hunt  og  John  Everett  Millais. 

Altid  indelukket  i  sit  værksted  vedblev  Delacroix  år  efter 
år  at  eksperimentere  og  tumle  med  sin  kunsts  problemer.  Hele 
sit  Liv  igjennem  stred  han  med  stoffet  for  at  opnå  stadig  større 
intensitet  og  denne  enhed ,  som  han  i  kunstværket  priser  over 
alt,  og  som  han  stadig  kommer  tilbage  til  i  sin  „ Dagbog".  „Hvori 
består  kunstens  høieste  mål  om  ikke  i  indtrykket!"  udroper  han. 
Jmpression “  —  er  det  ikke  her  første  gang,  at  ordet  er  brugt 
med  fuld  bevidsthed  om  det,  som  malerkunsten  har  at  gi? 

Delacroix  var  fuldt  på  det  rene  med  det,  som  er  maleriets 
vilkår  i  modsætning  til  ordets  kunst  eller  musiken.  Mens  digte¬ 
kunst  og  musik  kan  udfolde  en  handling  i  en  på  hjnanden  føl¬ 
gende  række  af  momenter,  må  malerkunsten  nøie  sig  med  det 
ene  dramatiske  moment,  som  gir  alt  i  et  blik. 

„Malerkunsten  har  bare  det  ene  øieblik  —  ræsonnerer  han 
—  og  derfor  forstærker  den  indtrykket  af  dette  ene  øieblik." 

Koncentration  er  mere  og  mere  bevidst  hans  kunstneriske 
stræben.  * 

„Den  store  kunstner  koncentrerer  interessen,  idet  han  under- 


Digitized  by  v^ooQle 


556 


Eugéne  Delacroix 


Stormen  paa  Genesareths  Sø,  (1853). 


trykker  de  unødige,  frastødende  eller  tåbelige  enkeltheder.  Kun 
således  forføier  han  over  ting,  som  helt  er  hans  egne.  Han  be¬ 
væger  sig  i  sit  rige  og  gir  os  en  fest  efter  sin  smag.u 

Sådanne  små  mesterværker  af  koncentrisk  kunst  er  Stormen 
paa  Genesareths  sø  eller  Don  Juans  skibbrud. 

Disse  små,  faste  og  hele  billeder  er  som  organismer,  som 
hans  fantasi  længe  har  båret  på  og  skudt  fra  sig  i  et  øieblik 
—  da  de  var  fuldbårne. 

Thi  med  enhed  og  koncentration  mener  Delacroix  alt  andet 
end  forenkling.  Det  magre  bød  ham  imod.  Han  elsked  fylden, 
den  fuldmodne  kunst,  Rubens,  Tizian,  antiken. 

„Kunsten  er  ingen  algebra-opgave,  hvor  figurernes  abbrevia¬ 
tion  hjælper  en  til  problemets  løsning.  Løsningen  i  kunsten  nås 
ikke  gjennem  afkortning,  men  gjennem  udvidelse  og  udbredelse 
af  følelsen,  og  det  med  alle  forhåndenværende  midler." 

Delacroix’  midler  var  bevægelsen  og  farven. 

Han  var  dramatiker  og  af  et  ildfuldt,  eruptivt  temperament. 
Der  går  da  et  brus  af  bevægelse  gjennem  hans  kunst,  som  før 
ham  var  ganske  uhørt. 

Legemer  i  flugt,  i  kamp,  bølger  i  oprør,  kapper  som  flagrer 
i  stormen,  jagende  skyer  og  heftige  ilinger  af  lys. 

For  ham  var  konturen  et  ganske  underordnet  element  og 
detaljen  uvæsentlig,  bevægelsen  og  farven  alt. 

„De  malere,  som  ikke  er  kolorister,  maler  ikke,  men  bare 
farvelægger “,  henkaster  han. 

Thi  hos  ham  er  farven  ved  siden  af  bevægelsen  og  mere 
end  bevægelsen,  ikke  bare  stemningens,  men  handlingens  bærer. 

Delacroix’  farve  er  dramatisk ,  som  Beethovens  musik  er  dra¬ 
matisk. 

Når  malerne  før  ham  kolorerte  sine  billeder,  så  gjorde  de 
det  ud  fra  en  af  to  forudsætninger,  som  begge  var  fremmede  for 
Delacroix.  Enten  fulgte  de  bestemte  vedtagne  principer  om, 
hvad  som  er  en  smuk  kolorit,  og  denne  smukke  kolorit  anvendte 
de  så  ganske  konventionelt  på  alle  mulige  billeder.  Farven  be¬ 
tyder  ikke  noget  selv.  Eller  også  prøvede  de  ganske  ligefrem  at 
portrætere  farverne  i  naturen  og  kopierte  dem  slavisk. 

Delacroix,  som  aldrig  malte  sine  billeder  efter  naturen,  sjel- 
den  og  nødig  brugte  model,  uden  når  han  malte  portræt,  og  som 
i  det  hele  tat  foragted  realisme,  han  stod  i  et  ganske  andet  for¬ 
hold  til  farven.  Han  benytted  palettens  kulører  som  et  klaviatur, 
hvorpå  temperamentet  kan  spille. 

Hans  liv  var  en  uafbrudt  kamp  for  at  aftvinge  dette  instru¬ 
ment  nye  og  udtryksfuldere  klangvirkninger. 

„Streng  korrekthed  eller  overdrivelse,  rigdom  på  detaljer 
eller  knaphed  i  at  anvende  dem,  sammenhold  af  masserne  eller 
deres  opløsning  —  med  et  ord  samtlige  kunstens  hjælpemidler 
er  under-  kunstnerens  hånd  som  tangenterne  på  et  klaver,  det 
han  aflokker  visse  toner,  mens  han  lar  andre  slumre." 

Så  følte  og  lærte  dette  dybt  musikalske  koloristgeni,  som  har 
skabt  fundamentet  for  al  moderne  koloristik. 

Han  kjendte  overdrivelsens  styrke  og  anvendte  den,  som  Ru¬ 
bens  anvendte  den.  Men  han  kjendte  også  kunstens  ubønhørlige 
krav  paa  økonomi,  og  de  ord,  han  i  sin  „Dagbog"  skriver  om 
offerets  nødvendighed  i  kunsten  hører  til  de  skjønneste  og  san- 
deste  ting,  som  er  sagt  om  kunst. 

Skal  man  med  et  ord  søge  at  si  noget  betegnende  om  Dela¬ 
croix’  kolorit,  må  det  være  noget  i  retning  af,  at  den  er  så  ud¬ 
tryksfuld  og  derfor  sindsbevægende. 

'"Don  Juans  Baad  (1840).  Louvre. 


Når  Delacroix  sætter  farve  mod  farve  på  lærredet,  så 
sker  der  noget.  Farven  ligger  ikke  rolig  på  billedfladen  og  er 
deilig  rød  eller  grøn,  men  den  lever  på  lærredet  og  udspiller 
et  drama. 

Vincent  van  Gogh,  den  geniale  og  ulykkelige  hollandske 
maler,  som  snarere  end  nogen  anden  må  nævnes  som  det  mo¬ 
derne  syntethiske  maleris  foregangsmand,  han  forstod  Delacroix: 

„Å,  for  et  deiligt  billede,  Kristusbåden  på  Genesareth  sø!“ 
—  udroper  han  om  en  af  skisseme  til  dette  værk  —  „Han  med 
sin  glorie  af  bleg  citron  —  sovende,  lysende,  midt  i  den  dra¬ 
matiske  flæk  af  violet,  af  mørkeblåt,  af  blodrødt  —  denne  gruppe 
af  de  forvirrede  disciple,  på  det  frygtelige  smaragdhav,  som  sti¬ 
ger,  stiger  lige  til  rammens  øverste  kant!“ 

Og  ligedan  La  barque  de  Don  Juan  —  hvor  er  ikke  kolo¬ 
ristisk  og  kompositionelt  indtrykket  af  ødslighed  og  den  visse 
undergang  sammentrængt  i  det  lille  billede!  Den  styreløse  båd 
på  det  grønne  væltende  hav,  de  sammenklumpede  elendige,  som 
kaster  lod  om,  hvem  som  først  skal  offres,  og  i  bådens  bagstavn 
Don  Juans  dystre  skikkelse  indhyllet  i  sin  kappe! 

Her  spør  ingen  om,  hvorvidt  bølgerne  er  af  rigtigt  vand 
og  båden  af  rigtigt  træ  eller,  om  det  hænger  fuldkommen  rigtigt 
sammen  med  alle  disse  kropper  og  lemmer,  som  blander  sig  i 

Løve  og  Kanin.  Tegning  i  Karl  Madsens  Samling,  København. 


båden.  Det  er  os  nok  at  føle  undergangens  kolde  åndegufs  over 
det  mørknende  grønne  hav. 

IV.  TEKNIK  OG  ARBEJDSMAADE 

Et  sted  udvikler  Delacroix  sin  tekniske  theori:  Koloristen 
må  gå  tilværks  på  en  lignende  måde  med  sin  farve  som  billed¬ 
huggeren  med  sit  ler.  Ingen  billedhugger  begynder  sit  arbeide 
med  konturen.  Han  bygger  værket  op  af  sit  materiale.  Først 
vistnok  i  grove  træk,  men  dog  således,  at  hans  arbeide  lige  fra 
begyndelsen  af  får  det,  som  er  hovedsagen  ved  et  billedhugger¬ 
arbejde,  nemlig  runding  og  fasthed.  Således  må  også  maleren 
lige  fra  begyndelsen  af  lægge  masserne  an  i  farve  som  billed¬ 
huggeren  i  ler  eller  sten.  Og  dette  anlæg  må  lige  fuldt  som  bil¬ 
ledhuggerens  gi  det,  som  er  hovedsagen  i  værket  —  billedets 
proportioner,  perspektiv,  lysvirkning  og  farveharmoni.  Konturen 
er  i  maleriet  ligeså  ideal,  ligeså  tænkt  og  konventionel  som  i 
plastiken.  Den  kommer  ganske  naturlig  af  sig  selv  der,  hvor  den 
trænges,  når  alt  det  andet  er  på  sin  plads. 

Så  taler  en  maler,  en  virkelig  maler,  som  kjender  og  ærer 
farvens  substans! 

Men  man  tænke  sig  en  sådan  lære  kastet  ind  i  David-e pi- 
gonernes  kreds  og  stillet  op  mod  Ingres’  lidenskabelige  fordring 

til  omridsets  precision,  stregens  renhed  og  fasthed!  Det  måtte 
virke  som  sprængstof. 

Men  efter  denne  lære  er  virkelig  Delacroix’  billeder  malt. 
Om  ikke  på  andre  egenskaber  må  de  i  fremtiden  kunne  kjen- 
des  på  sin  markerede  pastose  undermaling.  Som  en  intim  kjen- 
der  af  Delacroix’  kunst,  Theophile  Silvestre,  udtrykker  det: 
Hans  billeder  har  „des  dessous  fortement  bdtisa. 

Slige  undermalte  billeder  havde  Delacroix  til  enhver  tid 
haugevis  stående  i  sit  atelier  —  til  modning. 

I  inspirationens  feber  la  han  sit  værk  an  med  voldsom  energi 
og  hastighed.  Gjennem  måneders  eller  års  reflektionsarbeide  og 
komplicerede  tekniske  processer  afklarnedes  og  udarbeidedes 
det  første  udkast  til  det  færdige  værk.  Alt  eftersom  den  ene 
efter  den  anden  stemning  beherskede  ham,  tog  han  det  ene  eller 
det  andet  halvfærdige  billede  frem  til  behandling,  Og  med  rø¬ 
rende  omhu  blev  disse  spirende  værker  pleiet  og  stelt,  oljet  og 
ferniseret  og  værnet  mod  temperaturforandringer  som  barn  i  den 
spede  alder.  Familiefiendsk  og  pepersvend  havde  han  ikke  an¬ 
dre  at  offre  sin  ømhed  på! 

En  umådelig  arbeider  var  han.  Som  hans  store  forbillede 
Rubens  hører  han  til  kunsthistoriens  mest  produktive  Kunst¬ 
nere.1)  Men  hans  frembringelser  flød  ikke  af  en  sløsende  sund¬ 
hed,  en  overdådig  gudeevne  som  Rubens’s.  De  var  resultater 
af  en  feberagtig  arbeidende  fantasi  og  en  opslidende  hjæmevirk- 
somhed.  Delacroix  var  helt  nervemenneske. 

„  Hos  ham  er  alt  kombination,  logik,  ubetvingeligt  parti  pris,  “  siger 
hans  ven  Silvestre.  „Uden  tvil  falder  det  ham  vanskeligt,  med  hans 
feberagtige  natur  og  pirrelige  nerver,  ikke  at  la  sin  lidenskabelige 
opbrusning  sætte  sit  præg  på  alle  hans  arbeider;  men  vær  tryg: 
hans  hode  forblir  koldt  og  klart.  Tilgi  ham  aldrig  noget,  han  ved 
så  vidunderlig  godt  alt,  hvad  han  gjør!“ 

Hans  ærgjerrighed  var  meget  stærk  som  hans  arbejdsglæde. 
Han  led  meget  under  al  den  spot  og  modgang,  som  hans  kunst 
måtte  døie.  Men  arbeidslysten  lod  sig  aldrig  svække.  Tanken 
på,  hvor  let  sporene  efter  et  menneskeliv,  selv  om  det  er  et 
genialt  menneskes,  kan  slettes  ud  af  verden,  hidsede  ham  til 
stadig  ny  frembringelse.  Han  varierte  og  malte  op  igjen  de  samme 
motiver  alene  for  at  vide,  at  der  fandtes  endnu  et  eller  to  exem- 
plarer  af  hans  værk,  om  et  af  dem  skulde  gå  til  grunde.  Han 
solgte  gjeme  for  spotpris  til  museer  for  at  vide  sit  arbeide  i 
større  sikkerhed  og  som  almenhedens  eie.  Drømmen  om  udøde¬ 
lighed  vågned  tidlig  hos  ham  og  styrte  hans  liv.  Han  vidste  vel, 
at  han  havde  et  svagt  legeme,  og  økonomiserede  med  sine  kræf¬ 
ter  for  at  spare  dem  til  arbeidet.  Han  vidste  vel,  at  livet  er 
kort,  og  nægtede  sig  mange  af  livets  nydelser,  renoncerte  også 
på  familieliv  og  afkom. 

Silvestre  fortæller,  hvorledes  han,  stængt  inde  på  sit  atelier, 
betragtede  enhver  besøgende  som  en  Rende,  en  ransmand  af 
hans  tid  og  arbeidsro.  Han  skalv,  når  der  hørtes  trin  af  besø¬ 
gende  i  trappen,  og  når  entréklokken  lød,  styrtede  to  gamle 
tyender  til  døren  færdig  til  at  spærre  adgangen  for  enhver,  som 
ikke  var  besluttet  på  at  tiltvinge  sig  den.  Men  blev  man  først 
indladt,  så  stansed  han  arbeidet,  gjerne  for  resten  af  dagen,  og 
var  da  den  elskværdige  vært,  den  fuldendte  og  slebne  verdens¬ 
mand,  som  forstod  at  beherske  sine  følelser.  „Men  vær  viss  på, 


')  Robaut  og  Chesneaus  store  katalog  over  hans  æuvre  tæller  1968  nummere  —  og 
det  er  alligevel  ikke  p&  langt  nær  alt  hans  værk. 

Tilskueren  1908  39 

Roger  befrir  Angelica  (1847),  Louvre. 


at  han  indvendig  forbander  Dem,  selv  når  han  siger  Dem  tusen 
charmante  ting!"  føier  hans  erfarene  omgangsven  til. 

„Hvoraf  kommer  det“,  sagde  han  en  dag,  „at  nu  kjeder  jeg 
mig  aldrig  et  øieblik,  når  jeg  har  penselen  i  hånden?  Jeg  sætter 
mine  kræfter  på  prøve,  hvormeget  de  kan  klare,  og  jeg  aflader 
ikke  med  at  male  uden  for  at  spise  eller  sove.  Før  i  tiden,  i 
den  alder,  som  regner  sig  for  at  være  spænstighedens  og  ind¬ 
bildningskraftens  alder,  stansed  jeg  for  hvert  skridt  og  ofte  med 
afsmag.  Nu  nøler  jeg  ikke  mere:  modenheden  er  fuldstændig, 
indbildningskraften  er  ligeså  frisk,  ligeså  aktiv  som  nogensinde, 
og  frigjort  fra  passioner  og  galskaber.  Men  de  legemlige  kræfter 
mangler,  de  slidte  sanser  kræver  hvile,  og  dog  —  for  en  trøst 
jeg  endnu  finder  i  arbeidet!" 

„Men  tro  ham  ikke,  når  han  taler  om  at  hvile  og  resignere*, 
føier  hans  ven  til,  „han  har  perioder  af  arbeidsraseri,  som  gjør 
ham  gul  og  tørker  ham  ud!  —  Jeg  var  hos  ham  en  eftermid¬ 
dag  omkring  klokken  4;  man  bad  ham  om  at  male  en  Kristus 
på  korset,  som  jeg  så  helt  færdig  skisseret  den  følgende  dag: 
Kristus,  røvere,  hellige  kvinder,  folk,  soldater  og  bødler,  alt  var 

git  med  en  energi,  som  om  billedet  havde  været  fuldfærdigt, 
bare  at  scenen  gik  lidt  uklart  for  sig,  set  gjennem  den  første 
inspirations  varme  dampe." 

Det  har  været  sagt  om  Delacroix’  talent,  at  det  var  af  cen¬ 
trifugal  karakter. 

Det  er  kanske  et  søgt,  men  ikke  derfor  mindre  træffende 
udtryk. 

Han  var  ikke  af  de  kunstnere,  som  kan  oprulle  billeder  i 
brede  rækker  på  en  væg  uden  derfor  at  gjøre  det  forbi  med 
væggen.  Han  var  med  al  sin  koloristiske  evne  ingen  dekoratør 
som  Veronese  eller  som  Rubens.  Dertil  savned  han  først  og 
fremst  sindets  ro,  den  forbindelse  af  flegma  og  kraft,  som  kan 
fortælle  episk  og  udførligt. 

Delacroix’  mesterværker  —  særlig  de  mindre  billeder  fra  hans 
senere  år  —  er  koloristiske  dragsug  —  alt  er  lidenskab,  alt  er 
flydende  og  sydende,  og  billedet  har  gjeme  sit  energisk  betonede 
centrum.  Om  dette  kredser  farveflækkeme,  mod  det  peger  de 
stormfulde  bevægelser,  i  det  knytter  linjerne  knude. 

Naturligvis  er  de  små  Delacroix’er  som  Sardanapal,  Gene- 
sareth  eller  Don  Juan  de  bedst  organiserte  farveharmonier.  „Det 
er  en  uhyrlig  flyden,  et  bad  af  prunk.  Massacren  og  Dantebarken 
kan  man  forstå  og  måske  kan  man  finde  ord  for  forståelsen. 
Men  disse  små  svømmende  undere  er  uforstålige,  de  flyder  ind 
i  os  gjennem  øiet  til  hjærtet,  og  den  gamle  forstand  står  værge¬ 
løs  og  ser  på  og  vrider  sine  hænder."1) 

* 

V.  MUSIK  OG  FARVE 

Det  er  ingen  ligegyldig  ting  til  forståelsen  af  Delacroix'  ma¬ 
lerbegavelse  at  vide,  at  han  også  var  begavet  med  en  usædvan¬ 
lig  musikalsk  sans,  og  at  han  havde  kultiveret  denne  sin  evne. 
Hans  dagbog  vrimler  af  åndfulde  bemærkninger  om  musik,  og 
ikke  sjelden  former  sig  hans  notater  over  den  musik,  han  hørte, 
til  grundig  og  saglige  kritiker,  og  disse  musikkritiker  har  et  lige 
så  selvstændigt  og  personligt  præg  som  det,  han  har  skrevet  om 
malerkunst. 

George  Sand,  som  nøie  kjendte  ham,  mener,  at  han  „meget 


*)  Meier  Graefe ,  Entwicklungsgeschichte  der  modernen  Kunst,  I,  p.  91. 

sandsynlig  vilde  blit  en  stor  musiker,  ifald  han  ikke  havde  valgt 
at  være  den  store  maler." 

I  sin  dagbog  fortæller  han  selv,  hvorledes  han  lod  Dante 
recitere  for  sig,  mens  han  malte  på  sit  billede. 

„Mens  Pierret  læste  for  mig  en  sang  af  Dante,  som  jeg  på 
forhånd  kjendte,  og  som  han  gjennem  sin  betoning  indblæste  en 
energi,  som  elektriserte  mig." 

Det  gir  et  glimt  ind  i  selve  de  digler,  hvori  hans  kunst  blev 
til.  Også  gjennem  øret  ildnedes  dette  musikalsk-koloristiske  geni. 
Nervestrengene  i  ham  måtte  stemmes  før  arbeidet  En  med¬ 
hjælper,  han  brugte  til  de  store  dekorative  arbeider,  han  udførte 
i  senere  år,  fortæller,  hvorledes  han,  når  han  var  udmattet  af 
febrilsk  arbeide,  hented  ny  kraft  og  beroligelse  ved  at  ta  nogle 
akkorder  på  sin  guittar.1) 

At  høre  god  musik  var  et  livsbehov  hos  ham,  næst  efter  at 
male  kanske  det  stærkeste.  Berømte  musikere  som  Berlioz, 
Meyerbeer,  Chopin  hørte  til  hans  omgangskreds,  og  gjerne  drøf¬ 
tede  de  sin  kunsts  problemer  med  ham. 

Det  er  hans  udpræget  musikalske  opfatning-  af  malerkunsten 
som  en  koloristisk  klangkunst,  der  mer  end  noget  andet  skiller 
Delacroix  fra  David-skolen  og  gjør  ham  til  en  moderne  maler. 

Selv  om  der  eksisterer  en  historisk  påviselig  sammenhæng 
mellem  Delacroix  og  Gros  —  og  det  gjør  der  —  er  der  dog  et 
svælg  befæstet  mellem  den  sidste  maler-plastiker  og  den  første 
maler-musiker. 

Han  valgte  at  male  Orpheus,  da  han  i  Palais  Bourbon  skulde 
fremstille  kulturens  og  kunstens  forhold  til  instinkterne. 

Der  er  noget  Orpheus-agtigt  ved  ham  selv,  noget  ordnende 
og  ildnende  på  en  gang.  En  Orpheus-bue  klang  over  malerkun¬ 
stens  stof  og 

....  slog  med  toner  rene 
ånd  i  vilddyr,  ild  i  stene. 

Ånd  og  ild  —  det  er  netop  elementerne,  som  er  hans  kunsts 
ophav. 

„Hovedkilden  til  det,  som  fængsler  i  et  billede,  har  sit  ud¬ 
spring  i  sjælen  og  går  uimodstålig  til  beskuerens  sjæl." 

Så  lyder  en  af  reflektionerne  over  hans  kunst  i  dagbogen. 

’)  G.  Geffroy:  Les  peintures  d’Eugéne  Delacroix  å  la  Bibliothéque  de  la  Chambre 
des  Députés,  Paris  1903. 

Og  en  anden:  „De  skjønneste  kunstværker  er  de,  hvori  kunst¬ 
nerens  fantasi  udtaler  sig  klarest." 

Han  foragted  mo'deltrælleme  i  kunsten:  „Realisme  skulde 
man  definere  så:  det  er  kunstens  antipode." 

Og  hør,  hvordan  han  former  sin  egen  kunsts  æsthetik: 

„Beskueren  ser  objekter  fremstillet,  som  om  han  havde  dem 
virkelig  for  øie,  og  samtidig  taler  meningen  med  de  fremstillede 
scener  til  hans  ånd  og  henrykker  ham.  Disse  figurer,  disse  gjen- 
stande,  som  synes  at  være  sagen  selv,  de  er  bare  den  faste  bro , 
som  fantasien  kan  styrte  sig  ind  pd  for  at  trænge  ind  i  de 
hemmelighedsfulde  og  dybe  følelser ,  som  formerne  på  en  vis 
måde  bare  er  hieroglyfer  for.  Men  —  føier  han  til  —  disse 
hieroglyfer  er  i  maleriet  en  kilde  til  levende  nydelse  —  glæder, 
som  beredes  os.  ved  synet  af  natur,  skjønhed,  proportion,  farve- 
modsætning  og  farveharmoni,  alt  det,  som  øiet  med  så  megen 
lyst  fornemmer  i  uden  verdenen,  og  som  er  vor  natur  et  behov." 

Er  det  ikke  også,  som  man  føler  en  bagtanke  —  den  som 
kredser  over  hans  egen  kunst  —  der  han  taler  om  Rossinis 
musik? 

„Rossini  har  i  store  træk  malet  nogle  landskaber,  hvori  man 
så  at  sige  føler  bjergluften  eller  meget  mere  den  melankoli,  som 
griber  sjælen  foran  store  naturskuespil,  og  på  denne  baggrund 
kastede  han  mennesker,  lidenskaber  —  overalt  ynde,  gratie!" 

Hvad  andet  gjorde  Delacroix  selv  end  at  male  sin  egen  sjæls 
melankoli,  dens  angst  og  oprør,  og  på  denne  baggrund  kastede 
han  kvinder  og  løver,  stridsmænd  og  heste,  guder  og  mennesker 
—  biblens  og  historiens  og  poesiens  mest  lidenskabsfyldte  scener 
og  skikkelser? 

Thi  Delacroix’  kunst  er  noget  ganske  andet,  noget  meget  mere 
end  en  dvælen  i  farvenydelser.  Delacroix’  billeder  er  eruptioner 
af  lidenskab.  De  er  orgier,  som  hans  fantasi  ikke  kunde  nægte  sig. 

Og  fordi  det  er  en  kunst,  som  taler  med  blodets  røst,  for¬ 
nemmes  den  også  næsten  legemlig.  Al  denne  bevægelse  og 
vitalitet  —  i  farver  og  i  handling  —  meddeler  en  næsten  fysisk 
følelse  af  kraft  og  frigjørelse.  Uvilkårlig  føler  vi  det  overfor 
hans  mest  energifyldte  billeder,  som  om  muskler  spændes  i  os. 

Og  dog  er  til  syvende  og  sidst  også  hos  ham  —  som  over¬ 
alt  i  god  kunst  —  alt  „ynde  og  gratie." 

Bare  det  er  kunst,  som  er  sagt  i  en  slig  form,  at  det  kan 
nydes. 

Og  for  øiet  er  eruptionerne  af  Eugéne  Delacroix’  lidenskab 
nydelser. 

Endda  han  næsten  bare  har  malt  rædsler  —  død,  mord,  pest, 
blodbad,  afsind  —  kan  det  med  sandhed  siges,  at  Delacroix  hele 
sit  liv  har  været  det  axiom  tro,  som  han  nedskrev  i  sit  sidste 
leveår  på  sin  dagbogs  sidste  blad: 

„Det  er  et  billedes  første  pligt  at  være  en  fest  for  øiet.“ 

Renoir  skal  engang  foran  et  af  hans  slagbilleder1),  hvori 
mennesker  og  dyr  vælter  sammen  i  den  vildeste  tummel,  ha 
udtalt  det  ord,  at  det  „ligned  en  buket  af  roser.  “ 

Just  så  var  det,  at  Delacroix  drømte  om,  at  hans  kunst 
skulde  virke,  men  som  hans  samtid  så  dårlig  fajted. 

Og  sådan  virker  hans  bedste  billeder:  som  buketter  af  roser, 
åbne  smykkeskrin,  dynger  af  metaller  og  ædle  stene. 

Vi  nyder  disse  farveharmonier,  som  vi  nyder  kostbare  øster¬ 
landske  tæpper  eller  Østasiens  keramiske  underværker. 

Og  til  synsforestillingeme  knytter  sig  forestillinger  om  klang 
og  berøring,  undertiden  om  duft. 

Et  billede  som  de  algierske  kvinder  har  med  sine  vidunder¬ 
lig  klare  og  fyldige  emaillefarver  en  rent  stoflig  skjønhed,  som 
virker  oplivende  på  sanserne  og  lar  sig  nyde  på  samme  måde 
som  en  deilig  Rhodosfajance. 

„Hvor  jeg  forguder  malerkunsten!"  udroper  han  i  sin  „Dagbog". 

At  Delacroix’  kunst,  har  denne  høie  kvalitet  —  at  den  for¬ 
uden  at  være  en  overlegen  ånds  fængslende  yttring  også  er  et  så 
ædelt  håndværk,  gir  den  uforgjængelig  værd. 


*)  Skissen  til  slaget  ved  Taillebourg  i  Gallimards  samling  i  Paris.  Smign.  Meier 
Graefe,  Enwickl.  I,  84. 

Jens  Thiis 

Under  Titelen  „en  Jembanesamtale"  fandtes  i  „Tilskueren“s 
Junihefte  en  Fortælling  om  en  fremragende  tysk  Herre,  som  i 
Jernbanetoget  mellem  Berlin  og  Calais  faldt  i  Snak  med  en 
Dansker.  Deres  Samtale  paahørtes  af  en  anden  Dansker,  fra 
hvem  „Tilskueren”  fik  Referatet  med  den  Tilføjelse,  at  den 
fremmede  Mands  „Stilling  og  Indflydelse  maa  give  hans  Ord 
mere  end  almindelig  Vægt“. 

Og  vist  er  det,  at  de  „Ord“  er  værd  at  kende.  Thi  de  vidner 
om  den  tyske  Stormands  forbløffende  Evne  til  at  afpasse  Frem¬ 
stillingen  efter  sin  Tilhørers  aandelige  Niveau  og  lade  Tanken 
paa  dens  militær-politiske  Flugt  lægge  Vejen  om  ad  Ebeltoft, 
inden  den  naaede  ind  i  den  danske  Hr.  Sørensens  Bevidsthed. 

Den  indflydelsesrige  fremmede  begynder  storpolitisk  rigtigt 
med  at  hævde,  at  England  straks  vilde  stoppe  den  tyske  Flaade- 
udvikling,  om  det  blot  kunde  finde  noget  Middel  og  nogen  An¬ 
ledning  dertil,  og  han  tilføjer  lige  saa  rigtigt,  at  jo  før  Sammen¬ 
stødet  mellem  England  og  Tyskland  kommer,  des  farligere  bliver 
det  for  Tyskland.  Men  saa  fortsætter  han: 

„Den  Snak,  at  Tyskland  vil  prøve  paa  at  skabe  en  Flaade, 
der  kan  tage  Kampen  op  med  England  paa  omtrentlig  lige  Fod, 
ved  De  selvfølgelig,  har  ingen  Steder  hjemme." 

Her  maa  den  tilstedeværende  Hr.  Sørensen  sikkert  have 
nikket  forbindtligt  som  den,  der  „selvfølgelig"  er  med  paa  en 
saa  fremragende  Mands  Selvfølgeligheder.  I  alt  Fald  forsømmer 
han  at  spørge,  hvorfor  Tyskerne  da  bygger  „Dreadnoughter"  og 
i  et  tilsyneladende  hurtigere  Tempo  end  Storbritannien,  naar 
Meningen  ikke  er,  at  de  skal  kunne  „tage  Kampen  op"  med 

Britternes  Flaade  „paa  omtrentlig  lige  Fod“.  Formodentlig  har 
den  fremmede  dog  i  Hr.  Sørensens  beundrende  Øje  læst  Trangen 
til  en  lidt  nærmere  Forklaring;  thi  han  nedlader  sig  til  at  give 
en  Skitse  af  sit  Fædrelands  Flaadepolitik: 

„Det,  vi  vil,  og  det,  vi  kan,  er  at  bringe  vor  Flaade  op  til 
en  saadan  Størrelse  og  Styrke,  at  Englands  nuværende  „Two- 
power- standard"  ikke  kan  opretholdes". 

Han  maa  alligevel  være  en  mærkelig  Politiker  denne  frem¬ 
ragende  Tysker;  thi  hans  Mening  med,  at  Tyskland  vil  bryde 
den  brittiske  „Two-power-standard"  maa  jo  være,  enten  at  Tysk¬ 
land  vil  skabe  en  Flaade,  der  er  større  og  stærkere  end  Halv¬ 
delen  af  den  brittiske,  eller  at  Tyskland  sammen  med  en  anden 
Magt  vil  sørge  for  at  blive  Storbritannien  overlegent  til  Søs,  og 
saa  kommer  han  ganske  i  Modstrid  med  sin  tidligere  Paastand, 
ifølge  hvilken  det  var  noget  „Snak",  at  Tyskland  pønsede  paa 
at  tage  Kampen  op  med  England  „paa  omtrentlig  lige  Fod." 

Man  kan  vel  nok  gaa  ud  fra,  at  Tyskland  alene  ikke  kan 
bryde  Englands  „Two-power-standard",  men  maa  handle  i  For- 
staaelse  med  en  anden  Sømagt  for  at  naa  dette  Maal.  Og  denne 
anden  Magt  kan  fornuftigvis  kun  være  Frankrig;  thi  som  Manden 
siger:  „Vi  vil  være  Nummer  to  i  Europa  med  Hensyn  til  Flaade. 
Frankrig  maa  komme  efter  os." 

Den  udmærkede  Mand  i  den  indflydelsesrige  Stilling  bliver 
fra  nu  af  mere  og  mere  dristig,  efterhaanden  som  han  mærker, 
at  den  danske  Tilhører  —  med  fuld  Føje  —  ikke  begriber  et 
Muk  af  det  hele.  Thi  nu  siger  han  paa  en  Gang  som  en  Fort¬ 
sættelse  af  den  foregaaende  Tankerække,  at  England  dog  nok 
betænker  sig  paa  at  angribe  Tyskland,  fordi  det  véd,  at  Frankrig 
da  vil  blive  draget  med  ind  i  Krigen  og  blive  slaaet  til  Jorden 
af  Tyskland  samt  komme  til  at  godtgøre  det  de  Tab,  det  har 
haft  i  sin  Holmgang  med  England. 

„Frankrig  maa  opgøre  Regnskabet  med  sin  Ven,  England, 
naar  Freden  skal  sluttes,  det,  vi  muligt  mister  til  Søs,  maa  vi 
have  afbalanceret  til  Lands",  ender  Politikeren  sin  Udvikling. 

Det  er  dog  en  vidunderlig  Tanke,  at  Frankrig  efter  at  være 
bleven  lamslaaet  af  Tyskland  —  hvad  det  vel  nok  bliver  — 
bagefter  skulde  kunne  rynke  Brynene  over  for  England  og  for¬ 
lange  sine  udlagte  Penge  tilbage,  og  at  England  overhovedet 
skulde  betænke  sig  et  Øjeblik  paa  at  angribe  Tyskland,  fordi 

Frankrig  bagefter  kom  til  at  betale  Gildet.  —  Danskeren,  der 
i  tavs  Beundring  har  lyttet  til  den  betydelige  Mands  Tale,  finder, 
at  Lejligheden  nu  er  kommen  til  paa  en  billig  Maade  at  erfare 
noget  for  sit  Fædreland  nyttigt  Den  fremmede  er  straks  umaa- 
delig  forekommende.  Han  indrømmer  velvilligt,  at  Danmark  er 
det  Land,  „der  ligger  uheldigst  under  et  Sammenstød  mellem 
England  og  Tyskland"  og  gaar  derefter  over  til  at  behandle  de 
enkelte  Landsdeles  Situation. 

Jylland",  siger  han,  „kan  de  (det  er  Danskerne)  jo  aldeles 
ikke  forsvare,  saafremt  vi  ønsker  at  besætte  det." 

Her  taber  den  anden  danske  Tilhører,  ham  fra  hvem  „Til¬ 
skueren"  har  Beretningen,  den  Bog,  han  sidder  med  i  Haanden, 
som  man  et  Øjeblik  tror,  af  patriotiske  Anfægtelser.  Ingenlunde. 
Han  forklarer  selv,  at  det  kun  var  af  Overraskelse  over  at  op¬ 
dage,  at  de  var  hele  to  fra  Ebeltoft  i  Kupéen.  Og  han  falder 
hurtig  til  Ro  ved  den  fremmedes  Forsikring  om,  at  Tyskerne  ingen 
Brug  har  for  Jylland,  „med  mindre  Englænderne  skulde  være 
saa  gale  at  forsøge  at  sætte  Tropper  i  Land.  Det  gør  de  ikke.  Vi 
sender  maaske  nok  nogle  Vagtposter  op  i  Jylland,  ellers  intet." 

Det  turde  nu  være  enhver  anden  end  de  to  danske  Kupé¬ 
rejsende  uklart,  hvorfor  Englænderne  skulde  være  „gale",  fordi 
de  landsatte  Tropper  i  Jylland,  og  hvad  de  saakaldte  tyske  „Vagt¬ 
poster"  egentlig  skal  foretage  sig. 

Man  kunde  dog  godt  tænke  sig,  at  der  f.  Eks.  kunde  være 
nogen  Mening  i  at  foretage  et  Fremstød  mod  Kejser  Wilhelm 
Kanalen.  Og  hvad  „Vagtposterne"  angaar,  kunde  der  have  været 
Anledning  til  at  anholde  den  indviede  Mand  og  gøre  ham  op¬ 
mærksom  paa,  at  det  imponerende  ved  denne  Foranstaltning 
svandt  noget  i  Betragtning  af,  at  vore  Begreber  om  Vagtposter 
ikke  tillader  os  at  komme  højere  op  end  til  to  Mand  maaske 
med  Tilgift  af  en  Underkorporal. 

Men  slipper  Jylland  saaledes  forholdsvis  billigt  fra  Krigens 
Rædsler,  saa  gaar  det  til  Gengæld  ud  over  alle  Dampfærge- 
lejeme  paa  Ruten  Fredericia — Korsør.  „Der  skal  ikke  komme 
en  eneste  Person  over  Bælterne  nogle  Timer  efter  Krigens  Ud¬ 
brud,"  erklærer  Manden  kategorisk.  Det  er  haarde  Konditioner, 
men  en  absolut  rimelig  Foranstaltning,  om  man  end  nok  kunde 
finde  det  i  høj  Grad  indiskret  af  en  betroet  Mand  at  røbe  en  saa- 
dan  Statshemmelighed  til  Fjenden. 

For  øvrigt  tvivler  vi  paa,  at  det  antydede  Middel  er  saa  over¬ 
drevent  sindrigt  valgt;  men  lad  gaa.  Dampfærgeme  ligger  altsaa 
med  Masterne  nedad  et  Par  Timer  efter  Krigens  Udbrud,  og 
Lejerne  er  røget  i  Luften.  Det  er  godt  gjort  og  navnlig  hurtigt 
Men  skulde  den  store  Strateg  fra  Jembanekupéen  saa  mulig¬ 
vis  ikke  have  overset,  at  der  da  bliver  liggende  ca.  ®A  Armé- 
korps  danske  Tropper  i  Jylland  og  paa  Fyn,  nemlig  3  Brigader 
Infanteri,  3  Kavalleriregimenter  og  1  Feltartilleriafdeling  med 
tip  top  moderne  hurtigskydende  Kanoner  foruden  6  Forstærk- 
ningsbatailloner.  Og  man  kan  dog  ikke  tro  andet,  end  at  denne 
Styrke  magelig  maatte  kunne  faa  Bugt  med  „nogle  Vagtposter" 
og  „ellers  intet".  26,000  Mand,  det  er  dog  en  Post. 

Det  vilde  nu  sikkert  være  udmærket  Strategi  at  spærre  Trop¬ 
perne  i  Jylland  og  paa  Fyn  inde,  hvis  Formaalet  var  at  blotte 
Sjælland  med  Hovedstaden  for  Stridskræfter.  Og  naar  Kupé- 
strategen  derfor  hævder,  at  „det  er  ganske  nødvendigt  for  os 
(det  er  Tyskerne),  at  der  ikke  kommer  en  Person  over  Bæl¬ 
terne,"  saa  venter  man  uvilkaarlig  at  høre  ham  fortsætte,  „for 
at  vi  hurtigst  og  med  mindst  mulig  Besvær  kan  faa  besat  Hoved¬ 
staden,  inden  Englænderne  kan  være  der."  I  Stedet  for  erfarer 
vi  til  vor  Skræk;  at  han  med  koldt  Blod  spærrer  vore  Tropper 
ude  fra  Sjælland  for  at  holde  Døren  aaben  for  —  Englænderne. 

„Holder  de  sig  til  Sjælland,"  siger  han,  „kan  vi  intet  gøre 
dem." 

„Det  vilde  være  ganske  taabeligt,"  hedder  det  videre,  „hvis 
vi  vilde  forsøge  en  Landgang  paa  Sjælland,  selv  om  vi  havde 
et  Par  Dages  Forspring  for  Englænderne,  hvad  vi  jo  sikkert  altid 
kunde  faa."  Og  Taabeligheden  begrundes  dermed,  at  „en  Land¬ 
gang  paa  en  0  med  saa  grundet  Farvand  om  sig  altid  er  en 
meget  risikabel  Sag.  Selv  om  Skibenes  Kanoner  med  Lethed  naar 
Land  og  dækker  en  Landgang  i  Baade,  vil  et  moderne  hurtig¬ 
skydende  Feltartilleri  fra  Land  gøre  det  næsten  umuligt  at  gen¬ 
nemføre  en  saadan  Landgang  med  Held.  Hurtige,  letbevægelige 
Troppekorps  med  moderne  Skyts  vil  altid  kunne  komme  til  Stede 
tidsnok  til  at  forhindre  Landsætning  af  en  større  Styrke."  — 
Men  Du  godeste  Gud!  Han  har  jo  lige  i  Forvejen  gjort 
Kaal  paa  alle  Dampfærgelejer  og  spærret  de  tre  Femtedele  af 
vore  Stridskræfter  inde  i  Jylland — Fyn,  og  det,  der  er  tilbage* 
skal  jo  først  skrabes  sammen  i  København.  Om  vi  saa  havde 

en  Napoleon  gaaende  iblandt  os,  vilde  han  ikke  kunne  sige,  hvor 
Fjenden  agtede  at  lande.  Og  medens  saa  alle  de  „hurtige,  let¬ 
bevægelige  Troppekorps"  med  det  „moderne  Skyts"  foer  af  Sted 
i  een  Retning  paa  Meldingen  om  en  fjendtlig  Transportflaades 
Opankring,  saa  vilde  der  bare  ske  det,  der  altid  er  sket,  at 
Fjenden  pludselig  dukkede  op  et  helt  andet  Sted  af  Kysten! 

Hr.  Sørensen  er  imidlertid  ganske  overbevist  om,  at  Sjælland 
siden  1807  er  bleven  en  utilgængelig  0  og  falder  derfor  heller 
ikke  paa  at  spørge  den  fremragende  Civilstrateg,  hvorfor  denne 

—  der  dog  næppe  kan  have  glemt  Alsovergangen  —  nu  er 
bleven  saadan  en  Kujon,  at  han  ikke  tiltror  sit  eget  Lands 
Tropper  det,  som  han  uden  at  blinke  mener  Englænderne  i 
Stand  til  at  gøre.  Danskeren  er  fuldkommen  beroliget  med 
Hensyn  til  sit  Fædrelands  Fremtid.  Det  var  jo  ogsaa  kun,  hvad 
han  altid  havde  tænkt  sig,  og  det  var  virkelig  højst  interessant 
at  finde  Bekræftelse  paa,  hvad  den  offentlige  Mening  i  Ebeltoft 
stadig  havde  hævdet. 

Men  saa  lader  Tyskeren  en  Visdomsbombe  eksplodere  lige 
midt  i  al  denne  Fredsommelighed. 

„Den  eneste  Grund  for  os,"  docerer  han,  „til  overhovedet 
at  forsøge  at  gøre  Landgang  paa  Sjælland  skulde  være  den, 
hvad  jeg  anser  for  utænkeligt,  at  Danskerne  vilde  befæste  Kø¬ 
benhavn  til  Landsiden." 

Og  vi  som  et  Øjeblik  troede,  at  han  var  en  stor  Kujon! 
Nej,  tværtimod.  Naar  København  er  solidt  befæstet  og  bestykket 
til  Lands,  saa  er  der  ingen  Vanskeligheder  længer  for  at  komme 
i  Land  paa  Sjælland,  saa  er  alle  Betænkeligheder  angaaende  det 
grundede  Farvand  og  de  „hurtige,  letbevægelige  Troppekorps 
med  moderne  Skyts"  vips  borte. 

„Saa  kunde  det  jo  faa  en  ret  stor  Interesse  for  os,"  fort¬ 
sætter  han,  „at  sørge  for,  at  ikke  andre  —  altsaa  Englænderne 

—  fik  Fodfæste  i  et  saadant  Støttepunkt." 

De  to  danske  Herrer  maa  ordentlig  have  gottet  sig  ved  at 
høre  dette,  for  det  var  jo  netop  det,  de  havde  læst  saa  tit  om 
hjemme.  Naar  bare  København  var  en  aaben  By,  vilde  den  ikke 
have  Betydning  for  nogen  i  Krigstid.  Men  naar  den  var  en  Fæst¬ 
ning,  saa  kunde  den  blive  et  „Støttepunkt"  for  en  af  de  krigs¬ 
førende  Magter.  Fandtes  der  derimod  hverken  Volde  eiler  Forter 
omkring  København,  saa  havde  Skibsværfter,  Kuloplag,  en  tek- 

nisk  uddannet  Befolkning,  Pengemidler  m.  m.  ingen  som  helst 
Betydning  for  en  Flaade,  der  skulde  ligge  og  kæmpe  i  de  nær¬ 
meste  Farvande.  For  hvis  en  af  de  to  Magter  vilde  benytte  Kø¬ 
benhavn  som  Hvile-,  Reparations-  og  Etapepunkt,  saa  kom  jo  bare 
den  anden  og  jagede  den  første  ud.  Det  var  jo  saa  udmærket,  som 
det  kunde  være,  at  de  to  Rivaler  holdt  Justits  heroppe.  .  .  . 

Vi  kan  vist  rolig  lade  det  interessante  Trekløver  rejse  videre. 

Et  intelligent  Menneske  vil  let  kunne  indse  det  urimelige  i 
Paastanden  om,  at  København  ingen  Betydning  kan  have  længer 
for  en  fremmed  Flaade,  fordi  de  største  Krigsskibe  ikke  kan  løbe 
gennem  Øresunds  sydlige  Halvdel.  Thi  enhver  som  kan  bruge  en 
Passer,  kan  let  maale  sig  til  paa  Kortet,  at  København  i  alt  Fald 
ligger  mange  Mil  nærmere  Østersøen  end  Portsmouth  eller  anden 
engelsk  Krigshavn,  og  at  følgelig  den  Smule  Omvej  gennem  store 
Belt  til  København  ingen  Rolle  spiller  i  Sammenligning  med 
Vejen  rundt  om  Skagen  og  over  Nordsøen. 

Ethvert  forstandigt  Menneske  skal  ogsaa  kunne  indse,  at  Sø¬ 
forterne  bliver  virkningsløse  i  det  Øjeblik,  en  fjendtlig  Troppe¬ 
styrke  har  sat  Foden  paa  Københavns  Brostene,  og  at  den 
korteste  Vej  til  at  gøre  Søforteme  uskadelige  derfor  gaar  over 
—  Slotsholmen,  som  der  staar  i  Bogen  „Dommens  Dag\  Mod 
denne  selvindlysende  Sandhed  lader  Forfatteren  til  Jernbane- 
samtalen  den  tyske  rejsende  sige:  „Kan  de  holde  de  moderne 
Skibe  i  behørig  Afstand  fra  Byen,  behøver  de  ikke  at  frygte 
noget  fra  Land.“  Det  er  dog  uanstændigt  at  byde  tænkende 
Mennesker  sligt. 

„En  Jembanesamtale“  er  et  Indlæg  til  Fordel  for  en  Søbe¬ 
fæstning  alene.  Med  denne  halve  Forholdsregel  tænker  Forfat¬ 
teren  sig  det  danske  Militærspørgsmaal  løst,  og  Resultatet  af  en 
saadan  Ordning  er  jo  ikke  vanskelig  at  forudsige.  Paa  Dommens 
Dag  vil  Fjenden  maaske  saa  ikke,  saaledes  som  i  Romanen, 
benytte  netop  Indlandskajen  ude  ved  Frihavnen,  men  et  andet 
lige  saa  bekvemt  Landingssted  (hvoraf  der  jo  lindes  det  rigeste 
Udvalg),  og  lade  Søforter  være  Søforter.  Og  det  Resultat  kan  vi 
hverken  være  bekendt  eller  tjent  med. 

Dalhoff-Nielsen 

Det  kraftige  Nyliv  i  den  irske  Nationalfølelse,  vort  Slægt¬ 
led  er  Vidne  til,  finder  sit  naturlige  Udtryk  i  en  Litteratur,  som 
Irlændere  væsentlig,  om  end  ikke  helt,  skriver  for  deres  Lands¬ 
mænd,  —  noget,  man  ikke  har  set  i  Aarhundreder.  De  irske 
Navne  i  engelsk  Litteratur  er  talrige,  og  somme  af  dem  staar 
blandt  de  ypperste,  men  først  nylig  er  den  dannede  Klasse  i  Ir¬ 
land  bleven  vår,  hvor  rig  en  Arv  de  ejer  ganske  for  sig  selv, 
og  har  for  den  Arvs  Skyld  fundet  sig  i  at  vende  Ryggen  til  den 
bredere  Ærgerrighed. 

Det  maa  blive  Litteraturhistorikerens  Sag  at  sætte  den  nye 
irske  Bevægelse  paa  dens  rette  Plads  i  den  keltiske  Genfødelse, 
der  jo  kun  er  et  Led  i  den  fælles-evropæiske  romantiske  Flod, 
hvis  Kilde  maa  søges  langt  tilbage  i  det  18.  Aarh.,  i  Macpherson’s 
„Ossian".  Og  Historikeren  maa  udrede  Samspillet  mellem  Politik 
og  Litteratur,  Indvirkningen  af  Økonomi,  Religion,  Sprogbevægel¬ 
sen,  Folklore,  antikvariske  Studier  osv.  Det  vil  heller  ikke  være 
muligt  helt  at  skille  den  nye  irske  Skole  fra  den  almene  engel¬ 
ske  Litteraturhistorie,  eftersom  dens  Forfattere  med  faa  Und¬ 
tagelser  bruger  det  engelske  Sprog  og  deres  aandelige  Ætmænd 
delvis  maa  søges  blandt  de  engelske  Digtere. 

I  1889  udkom  „The  Wandenngs  of  Oisinu  af  William  Butler 
Yeats,  det  første  Arbejde  af  den  nye  Skole,  der  vakte  alminde¬ 
lig  Opmærksomhed.  Dette  Værk,  hvis  Tone  og  Æmne  var  nyt 
for  Læsernes  Mængde,  er  en  ren  fantasifyldt  og  skønhedsbaaren 
Digtning,  en  Fortælling  om  Vidundere  i  et  Land  hinsides  Ver¬ 
dens  Grænse,  hvor  Naturens  Love  ikke  raader  og  Forestillinger 

om  godt  og  ondt  er  ukendte  og  ufattelige.  Det  er  bygget  paa 
Sagnet  om  Oisins  (Usheen,  Ossians)  Genkomst  til  Irland,  efter  at 
han  i  300  Aar  har  levet  i  U  ngdommens  Land  (Tir-na  n-Og)  og  andre 
Elverlands-Øer  med  en  Hustru  af  Sidhe1  rne  (de  udødelige,  Feeme). 
Den  gamle  Kriger,  som  nu  er  „veg  og  fattig  og  blind  og  ligger 
paa  Verdens  Ambolt*  finder  alle  sine  Fæller  borte,  og  Kristen¬ 
dommen  hersker  i  Landet  St.  Patrick  prøver  at  omvende  ham; 
men  Oisin  har  sine  Minder  om  de  gamle  Dage,  paa  Jorden  og 
ud  over  den,  og  han  vil  heller  „dvæle  i  Feniernes  Land,  om  de 
er  i  Flammer  eller  i  Fest,"  end  bede  og  faste,  „de  Ting,  jeg  hader 
mest  af  alle,"  og  som  den  hellige  Mand  paabyder. 

Kort  efter  kom  et  Bind  Lyrik  „Hometvard  Songs 8  af  „Æ  E.a 
(George  Russelt).  Disse  to  Forfattere,  der  navnlig  er  lyriske  Dig¬ 
tere,  begge  med  stærk  Hang  til  Mystik,  hyldes  som  Bevægelsens 
Førere.  Nogle  Vers  fra  et  af  „A.  E."s  Digte1)  vil  vise,  hvordan 
en  moderne  Mystiker  søger  til  den  gamle  Hedendom  for  at  ud¬ 
trykke  en  Stemning,  vi  plejer  at  regne  for  særlig  keltisk. 

Og  de  røde  Læber  hvisker:  „nu  er  Verden  mødig.  Gaa; 
det  er  Livets  Skumringsstunder,  Tid  at  lade  Ploven  staa. 

Selve  Solens  Lys  er  måttet,  før  det  ler  i  Duggens  Leg, 
og  dens  Guld  er  blegt  og  falmet,  naar  det  folder  paa  dig. 

Er  end  mildt  din  Piges  Bryst,  et  mildere  Bryst  er  nær! 
hvad  er  hendes  Øjnes  Stjæmer  mod  de  klare  Stjærners  Skær? 

Gløder  Blomstens  Aasyn  højt,  hvem  kysser  Skyggen  bleg  og  graa? 
Skønhed  over  Skønheds  Fylde  kalder  al  dit  Hjærtes  Traa. 

Eller  her  (det  er  Dana,  Gudernes  Moder  som  taler): 

Jeg  aander  dybere  Ynk 
end  alles  Kærlighed,  jeg,  som  er  Moder 
til  alt,  men  uden  Hænder  til  at  hele, 
for  vid  og  vag,  de  kender  ikke  til  mig: 
dog  jeg  er  Hjærtets  Veraab  for  de  faldne, 
den  bratte  Mildhed,  som  faar  Hugget  hindret  .  .  . 

Denne  Digter  har  med  hele  sin  Sjæl  fulgt  Sidhen tes  Kald, 
den  Røst,  som,  tydeligere  end  andetsteds,  stadig  høres  i  Irland, 
hvor  „den  gamle  Trolddom  dvæler  dybt  i  Jordens  Hjærtes 
Sødme." 


*)  „The  Divine  Vision*  1904. 

Yeats  har  skrevet  langt  mere  end  Russell  og  har  vundet  videre 
Ry  uden  for  Irland;  Russell  er  Maler  og  meget  andet,  foruden  at 
han  er  Digter,  og  har  stor  personlig  Indflydelse  paa  Skolens 
yngre  Forfattere.  Disse  to  fik  snart  et  stort  Følge,  blandt  hvilke 
Ethna  Carbery,  der  nu  er  død,  bør  nævnes  for  Musiken  i  hen¬ 
des  Vers,  hendes  fyrige  Fædrelandskærlighed  og  hendes  bløde 
Patos. 

Det  varede  ikke  længe,  før  Skridtet  blev  gjort  fra  Lyrik  til 
Drama,  og  Digterne  lod  sig  ikke  nøje  med  de  stumme  Stykker, 
som  blot  er  til  Læsning.  Det  er  ikke  saa  svært,  som  Folk  tror, 
at  skabe  Dramaet  et  Hjem,  naar  bare  der  er  et  Drama  at  huse. 
Mens  vi  bliver  ved  i  England  Aar  efter  Aar  at  tale  om  det 
ønskelige  i  at  faa  et  Nationalteater  oprettet,  har  en  Haandfuld 
begejstrede  Irer  sat  Sagen  i  Værk  uden  videre  Snak  og  sender 
nu  hvert  Aar  et  Selskab  om  i  England  og  Skotland  for  at  vise 
disse  uoplyste  Folk,  hvordan  en  national  dramatisk  Kunst  tager 
sig  ud  i  vore  Dage.  Det  irske  „Litterære  Teater"  blev  grundlagt 
meget  beskedent  i  1899;  fem  Aar  senere,  da  det  var  vokset  til 
det  „Nationale  Teater-Selskab"  gav  en  Ven  af  Bevægelsen,  Frk. 
Horniman,  det  fri  Brug  af  „Abbey-Teatret"  i  Dublin,  som  nu  er 
dets  faste  Hjem.  W.  B.  Yeats  har  helt  igennem  været  Lederen, 
hjulpet  af  Lady  Gregory  og  Hr.  I.  M.  Synge,  og  (for  at  citere 
et  Manifest  af  Yeats)  „de  er  de  eneste  Direktører  for  et  engelsk¬ 
talende  Teater,  der  kan  sige  —  som  Kunstneren  kan  i  enhver 
anden  Kunst  — :  „vi  vil  ikke  give  jer  noget,  som  vi  ikke  selv 
synes  om."  Alle  sande  Kunstydelser,  til  Adskillelse  fra  handels- 
og  haandværksmæssige  Efterligninger  af  dem,  er  en  Fest,  hvor 
det  er  Musikanten,  der  bestemmer  Melodien." 

Lige  saa  naturlig  som  en  gen  vakt  Fædrelandsfølelse  finder  Ud¬ 
tryk  i  Poesi,  vil  de  Digtere,  der  giver  denne  Følelse  Røst,  søge 
Emne  i  deres  Stammes  Fortidsminder.  Dette  maatte  især  nød¬ 
vendig  ske  i  Irland  med  dets  rige  Skatte  af  gamle  Skrifter,  som 
de  Lærde,  væsentlig  i  det  sidste  halve  Aarhundrede,  har  aabnet 
for  os.  Baade  „A.  E.“  og  Yeats  er  truffet  til  at  bygge  Skuespil 
over  Historien  om  Deirdre,  maaske  det  bedst  kendte  af  Helte¬ 
tidens  Sagn,  en  af  „Erins  tre  sorgfulde  Fortællinger."  „A.  E.“s 
Stykke  kom  i  1902  og  blev  genopført  sidste  December  og  sam¬ 
tidig  for  første  Gang  trykt.  Han  har  skrevet  det  i  Prosa,  men 
en  melodisk  og  rytmisk  Prosa.  Handlingens  Linjer  følger  nøje 

de  gamle  Beretninger.  I  1.  Akt  ses  Deirdre  i  en  dun  (Borg), 
hvor  hun  er  fangen  sammen  med  sin  Fostermoder  Lavarcam, 
en  Druidinde.  Deirdre  holdes  indespærret  paa  Ulster-Drotten 
Conchobars  Bud,  fordi  Druiderne  ved  hendes  Fødsel  varslede, 
at  hun  vilde  bringe  Ødelæggelse  over  den  „Røde  Gren“  (Ulster- 
Krigernes  Samfund,  et  Sidestykke  til  Arthurs  Runde  Bord);  men 
Kongen  har  selv  faaet  Elskov  til  hende,  og  det  fører  til,  at  Spaa- 
dommen  opfyldes.  Deirdre  har  i  en  Drøm  set  tre  Jægere  paa 
en  Bjærgtop,  og  den  højeste  af  de  tre:  „O,  han  stod  som  en 
Flamme  mod  den  flammeløse  Sky,  og  hele  Himlens  Ædelstens- 
blaaning  syntes  at  leve  i  hans  frygtløse  Øjne  ....  1  min  Drøm 
kom  jeg  ham  da  nær  og  hviskede  i  hans  Øre  og  viste  ham 
Vejen  gennem  Dalen  til  vor  dun.“  Hun  tror,  det  er  en  sidh, 
men  han  er  en  af  den  Røde  Grens  Kæmper,  Naisi,  Usnas  Søn; 
og  straks  efter  møder  han  selv  med  sine  to  Brødre  og  kræver 
hende.  Druidinden  hjælper  dem  at  flygte.  Conchobar  kommer 
for  sent  og  sværger,  han  vil  tage  „saadan  en  Hævn,  at  Tusind 
Aar  herefter  skal  ræddes  ved  at  høre  den“.  —  1  2.  Akt  er 
Deirdre  og  Klanen  Usna  hinsides  Havet  i  Alba  i  en  dun  ved 
Loch  Etive.  Deirdre  er  fuld  af  Uro  og  bange  Anelser:  der  ses 
et  Sejl  med  Ulsters  Banner;  det  er  Fergus,  den  første  Mand 
efter  Conchobar,  som  bringer  Fredsbud  og  byder  Usnas  Sønner 
vende  tilbage.  Deirdre  bruger  al  sin  Taleevne  for  at  raade  sin 
Husbond  derfra;  men  han  er  godtroende  og  kan  heller  ikke  sige 
Nej  til  Fergus’  Lejde.  3.  Akt  foregaar  i  den  Røde  Grens  Hus 
ved  Emain  Macha,  Conchobars  Hovedstad.  Fergus,  som  er  Naisis 
Ven  og  narres  af  Conchobar,  er  lokket  bort  ved  en  List,  og 
Deirdre  og  de  tre  Brødre  staar  ene  overfor  Undergangen,  men 
Kongens  Mænd  kan  dog  kun  dræbe  dem  ved  hans  Druiders 
Trolddom.  Mens  Deirdre  falder  død  over  Naisis  Lig,  træder 
Kongen  ind  og  retfærdiggør  sig  overfor  Lavarcam  som  Lovens 
Hævder.  Hun  svarer:  „Tror  du,  at  du  kan  knytte  Menneskene 
sammen,  naar  du  har  knust  deres  Hjærter.  Guderne  har  styrtet 
dit  Herredømme,  stolte  Drot,  med  det  sidste  Suk  fra  dette  døde 
Barn;  men  af  den  Ynk,  hun  vækker,  vil  de  bygge  et  evigt  Rige 
i  Menneskenes  Sjæle."  Scenen  slutter  med,  at  Fergus  kommer 
for  at  hævne  sin  Ære  og  ødelægge  Emain. 

Det  er  et  Særkende  og  Fortrin  ved  de  irske  Sagn,  at  selv  om 
mange  af  dem  er  naaet  til  os  i  forskellige  Affattelser  fra  vidt 

skilte  Aarhundreder  og  ofte  brudstykkevis,  staar  Hovedpersonerne 
lige  saa  tydeligt  for  os,  og  deres  Karakter  holdes  lige  saa  fast  som 
Iliadens  Heltes.  I  dette  Stykke  har  „A.  E.“  tillagt  Conchobar 
politiske  Drømme  om  et  forenet  Irland  under  den  Røde  Gren, 
om  en  „skinnende  Lov“,  som  skal  „trænge  ind  i  Menneskenes 
Sind  og  kue  de  lovløse  til  at  elske  Retfærd."  Sagnets  Conchobar 
handler  blot  af  hævngerrig  Skinsyge,  og  Skuespillet  taber  unægte¬ 
lig  i  dramatisk  Kraft  ved,  at  dette  nye  Element  skyder  sig  ind. 
(Se  derimod  Yeats’s  Conchobar:  „Een  Kvinde  og  to  Mænd,  det 
er  en  Kiv,  som  ikke  kan  bødes.")  Saa  er  „A.  E.“s  Deirdre  og- 
saa  en  mildere,  mere  frygtsom  og  veg  Skikkelse  end  den  stolte, 
lidenskabelige  og  sorgfulde  unge  Dronning  i  den  gamle  Fortæl¬ 
ling;  i  Stykket  er  hun  ligesom  Conchobar  gjort  mere  moderne. 
Her  er  f.  Eks.  hendes  Bejlerscene  i  den  ældste  Form  („Leinster- 
Bogen"):  da  hun  ser  Naisi  nøle  af  Frygt  for  Spaadommen,  farer 
hun  ind  mod  ham  og  griber  ham  i  Ørene:  „To  Øren  til  Skam 
og  Spot  skal  være  dine,"  siger  hun,  „hvis  ikke  du  tager  mig 
med  dig."  „Slip  mig,  o  min  Viv ,“  svarer  han,  og  deres  Skæbne 
er  afgjort.  Denne  kække  Gaaen  paa  for  sin  Elskov  er  særteg¬ 
nende  for  de  keltiske  Heltinder;  det  samme  findes  hos  Grania, 
der  maa  lægge  Trolddomsmagt  over  Dermot  for  at  faa  ham  til 
at  bortføre  hende  fra  den  aldrende  Finn,  med  hvem  hun  er  tro¬ 
lovet.  Mændene  har  Æresskrupler,  Angst  for  Tabu  og  Sandsagn; 
Kvinderne  er  altid  rede  til  at  ofre  alt  for  deres  Lidenskab.  „A. 
E.“s  Stykke  er  rigt  paa  skønne  Tanker  og  Ord;  men  mange  af 
dem  bringer  uundgaaelig  Steder  i  Minde  i  de  gamle  Tekster,  som 
ingen  Digter  kan  haabe  at  gøre  bedre  (f.  Eks.  Sangene  i  Glenn 
Masåin  Versionen1):  Deirdres  Farvel  til  Alba  og  hendes  Klage 
over  Naisis  Lig.) 

Yeats  har  skrevet  sit  Stykke  (1906)  i  Blankvers,  som  han 
plejer,  og  har  trængt  Handlingen  sammen  i  én  Akt  med  Ud¬ 
skydelse  af  mange  Enkeltheder  i  Sagnene.  Men  han  styrker  i 
Stedet  for  at  plumre  vort  Billede  af  Deirdre;  han  bringer  Dra¬ 
maets  Personer  hinanden  nærmere  i  Situationer,  hvis  tragiske 
Magt  kaster  Lys  ind  i  deres  Naturs  Dybder.  Paa  den  Vis  bygger 
man  nok  saa  godt  et  Drama  over  en  gammel  Fortælling,  —  det 
er,  som  de  athenske  Dramatikere  bar  sig  ad.  Scenen  er  i  Gæste- 

‘)  Udgivet  med  nøjagtig  engelsk  Oversættelse  af  Whitley  Stokes  i  „Irische  Texte“ 
Il  Serie,  2  Hæfte. 

Tilskueren  1908  40 

huset  i  Ulster  ;  Deirdre  og  Naisi  er  bievne  førte  tilbage  af  Fergus 
og  venter  paa  et  Budskab  fra  Kongen.  Fergus,  som  stoler  paa 
Conchobars  Ed,  beder  Deirdre  være  tryg;  men  hun  er  mistroisk 
fra  første  Færd:  —  „Jeg  har  fundet  Livet  mørkt  og  vildt,  og 
mener,  det  vil  altid  blive  saa,“  og  straks  eliter  hører  hun  af 
nogle  omvandrende  Spillefolk  om  Conchobars  forræderske  Hen¬ 
sigt.  Naisi  vil  ikke  tro  derpaa,  før  et  Bud  fra  Kongen  møder  og 
byder  Deirdre  og  Fergus  til  Nadver  hos  Kongen,  „men  ikke  den 
Forræder,  som  førte  Dronningen  bort.“  Fergus  gaar  for  at  samle 
sine  Mænd,  og  nu  følger  en  kort  Scene,  maaske  den  skønneste, 
det  irske  Teater  har  skabt.  Naisi  og  Deirdre,  som  véd,  Flugt  er 
umulig,  sætter  sig  ved  et  Skakbord,  hvor  en  Konge  og  Dronning 
Aar  forud  spillede,  den  Aften  de  skulde  dø:  dér  venter  de  Svær¬ 
dets  Hug,  mens  Musikanterne  synger:  „Elskov  kender  ej  til  Maal 
og  Maade.“  Deirdre  holder  først  op  med  Spillet;  hun  knæler 
ned  ved  sin  Elskedes  Fødder  og  minder  ham  om  deres  Van¬ 
drings  Dage. 

Bøj  dig,  giv  mig  et  Kys; 
maaske  det  biir  det  sidste  før  vor  Død. 

Er  Døden  ovre,  vil  vi  vel  forvandles 

til  Ting,  som  ej  forgaar,  en  Sky,  en  Flamme:  — 

Jeg  kender  kun  til  dette  Legem,  ene 
til  Kyssets  gamle,  vildende,  stærke  Lyst. 

Nu  viser  Conchobar  sig  i  Døren,  og  Naisi  styrter  ud  efter 
ham.  Resten  af  Stykket  gaar  i  Hast.  Under  Uvishedens  Spæn¬ 
ding  viser  Deirdre  intet  Tegn  paa  Veghed  eller  Klage.  Hun 
snapper  en  Kniv  fra  en  af  Sangerskerne  og  gemmer  den  i  sin 
Dragt. 

Deirdre 

Kvinder,  om  jeg  dør  i  Kvæld, 
om  Naisi  dør,  hvad  Lovsang  vil  I  synge?  .  .  . 

Sangersken 

.  .  .  Skønt  1  har  lidt,  for  Elskov  ene,  alt, 

1  vilde  leve  om  jert  Liv  igen. 

Deirdre 

Selv  denne  sidste  Time! 

Conchobar  kommer,  og  hans  Mænd  drager  Naisi  ind,  fanget 
i  et  Net.  Han  vil  give  Naisi  fri,  hvis  Deirdre  vil  følge  ham  selv 

og  blive  hans  Hustru.  Mens  Deirdre  knæler  for  Conchobar  og 
beder  om  Naisis  Liv,  —  skønt  hun  ikke  kan  føje  Kongen  — 
føres  hendes  Elskede,  uden  at  hun  ser  det,  om  bag  et  Tæppe. 
Hun  vedbliver  at  bede  og  misforstaar  Smilet  paa  Kongens  Aasyn, 
—  til  hun  savner  Naisi  og  Bødlen  kommer  med  det  blodige 
Sværd.  Et  Øjeblik  er  Deirdre  ved  at  synke  sammen,  men  hun 
retter  sig;  der  er  kun  én  Vej,  ser  hun.  Hun  faar  Conchobar  til 
at  tro,  at  hun  vil  give  efter  for  ham 

Hvor  bløde  end  vi  Kvinder  er,  vi  gemmer 
noget  brutalt  i  os,  der  gør,  vi  følger 
den,  der  kan  gyde  Blod  ud. 

og  beder  kun  om  Lov  til  at  vise  Naisi  den  sidste  Ære,  —  en 
vidunderlig  Scene,  hvor  hun  maa  lokke  denne  Tilladelse  fra  den 
mistænksomme  Konge.  Mens  hun  er  bag  Tæppet,  kommer  Fer¬ 
gus  med  sine  Mænd  og  kræver  Naisi.  Conchobar  lader  trium¬ 
ferende  Tæppet  drage  til  Side  —  og  ser,  hun  er  sluppen  fra  ham 
for  anden  Gang. 

Yeats  har  bygget  flere  Stykker  paa  gamle  irske  Sagn,  men 
vi  maa  gaa  over  til  andre  Forfattere. 

Lady  Gregory  slaar  ind  paa  en  mere  folkelig  Tone;  hendes 
Stykker  er  gærne  enakts  Komedier  fra  Nutiden  i  jævnt  dagligdags 
Sprog;  de  viser  megen  Dygtighed  og  Teaterfærdighed,  desuden 
en  skarp  Karaktersans,  og  hun  forstaar  altid  at  more  Tilskuerne. 
Der  er  ogsaa  godmodig  Satire  bag  disse  smaa  Komediers  Halløj. 
Men  hun  har  tillige  skrevet  to  længere  Stykker  over  irsk-histo- 
riske  Emner.  Det  første  „ Kincora “  (1905)  bygges  paa  de  Be¬ 
givenheder,  der  endte  med  Clontarf-Slaget.  Kong  Brian  Boru’s 
Liv  er  i  sig  selv  dramatisk,  men  saa  rigt  paa  Hændelser,  at  det 
kniber  at  faa  det  presset  sammen  i  en  brugelig  Teaterskikkelse. 
Lady  Gregory  har  kløgtig  gjort  Gormleith  til  Hovedfigur  og 
Handlingens  Drivfjeder,  —  Gormleith,  den  mærkelige  Konge¬ 
datter  fra  Leinster,  der  synes  en  Legemliggørelse  af  den  rød- 
mundede  Badb,  Kampens  Gudinde:  først  gift  med  en  Dansk, 
saa  med  Malachi,  Irlands  Overkonge,  hvem  hun  forlod  for  at 
slutte  sig  til  Daneme  mod  ham,  og  endelig  med  Brian,  Kongen 
af  Munster,  der  styrter  Malachi  fra  Overkongemagten.  Brian  er 
nu  gammel  og  fredkær;  Gormleith  bliver  utaalmodig:  Jeg  er 
syg  af  dette  Land  med  Klokker  og  Kirker  —  smaa  indmurede 

Kirker.  Mine  Kirker  er  Bjærgtoppene,  straalende  ved  Solens 
Komme,  Sletterne,  der  flammer  af  Ild  ved  Nattetid,"  og  hun  for¬ 
lader  ogsaa  ham,  og  faar  sin  Broder,  Kongen  af  Leinster,  med 
til  at  hjælpe  hendes  Søn,  Sitric  (Sigtrygg),  Kongen  af  Dublin,  i 
det  sidste  Forsøg  paa  at  hævde  dansk  Herredømme.  Saa  følger 
Slaget  ved  Clontarf,  hvoraf  vi  kun  ser  nogle  Glimt;  Brian  dræbes 
i  sit  Telt  i  Sejrens  Stund,  og  Gormleith  paa  Flugt  med  Daneme 
ser  hans  Lig  og  standser  for  at  give  ham  en  sidste  Hilsen:  „Tu¬ 
sind  Farvel  til  dig,  Sejrenes  Brian!"  og  drager  i  hjemløs  Land¬ 
flygtighed.  I  dette  korte  Stykke  iler  Begivenhederne  med  mere 
end  shakespearesk  Fart  (1.  Akt  foregaar  i  999,  3.  og  sidste  i  1014); 
der  undes  ikke  Tid  til  at  trække  Vejret,  der  er  ingen  Hvile¬ 
punkter,  alt  er  Handling,  og  vi  ligesom  føler,  at  Scenen  er  for 
lille  til  de  voldsomme  Hændelser,  som  ryster  den;  vi  savner  et 
Kor,  noget,  der  kan  skabe  Afstand  og  Forhold. 

I  sit  andet  historiske  Stykke  „The  White  Cockadeu  („Den 
hvide  Kokarde")  1905,  viser  Lady  Gregory  os  Jakob  II  som 
Flygtning  efter  Boyne-Slaget,  en  ynkelig  og  latterlig  Skikkelse, 
6kønt  vel  næppe  en  Karikatur.  I  Modsætning  til  ham  staar  den 
kække  Sarsfield,  som  forgæves  søger  at  give  sin  Herre  og  Mester 
et  Skin  af  Værdighed  og  Ære,  og  med  ulogisk  irsk  Stædighed 
bliver  ved  at  kæmpe  for  ham,  selv  efter  at  Jakob  har  forraadt 
ham  og  Irland  og  ladt  begge  i  Stikken.  Det  er  et  fortræffeligt 
Eksempel  paa  en  Folkekomedie. 

Den  tredje  af  Abbey-Teatrets  Digter-Trio  er  /.  Af.  Synge,  der 
skildrer  den  irske  Bonde  fra  de  mere  afsides  Egne.  Han  har 
skrevet  det  Stykke,  som  har  gjort  mest  Larm  i  Irland:  „The 
Playboy  of  the  Western  World “  (1907)1).  Det  foregaar  ved  en 
vild  Kyst  i  Mayo,  i  en  shebeen,  et  Værtshus  paa  Landet.  Egnen 
er  naturligvis  tyndt  befolket;  de  dygtigste  Mænd  er  rejst  til  Ame¬ 
rika.  Vi  ser  først  Pegeen,  Værtshusholderens  Datter,  en  flink 
Pige,  men  „en  Skræk  for  syv  Sognebyer  for  hendes  skarpe 
Tunge,"  og  Shawn  Keogh,  hendes  Fætter,  en  klodset  og  dvask 
ung  Mand.  De  skal  giftes  og  venter  blot  paa  „Fader  Reillys 
Forlov  fra  Bisperne  eller  fra  Paven  i  Rom."  Pegeen  begynder 
at  drille  ham:  „Det  er  da  sært,  Shaneen,  at  den  hellige  Fader 
gider  lægge  Mærke  til  saadan  én  som  dig;  for  var  jeg  ham, 
vilde  jeg  ikke  kære  mig  om  det  Sted  her,  hvor  én  ikke  træffer 

*)  Playboy:  Komediant,  Gavtyv,  Himmelhund. 

andre  end  røde  Linahan  med  hans  skelende  Øjne  og  Patcheen, 
som  er  lam  i  sin  Hæl*  eller  de  gale  Mulrannis,  som  blev  jaget 
fra  Kalifomien,  da  de  havde  mistet  deres  Forstand  .  .  .  Hvor  er 
der  nu  én  at  se  som  Daneen  Sullivan,  som  slog  Øjet  ud  paa 
en  Gendarmer,  eller  Marcus  Quin,  Gud  hjælpe  ham,  som  fik 
seks  Maaneder  for  at  lemlæste  Faar,  og  saadan  en  Karl  til  at 
fortælle  Historier  om  det  hellige  Irland,  saa  de  gamle  Koner 
græd  Taarer  lige  ned  til  deres  bare  Fødder.  Hvor  træffer  én  nu 
Folk  som  dem,  spør  jeg  bare."  —  Michael  James,  hendes  Fader, 
kommer  ind  med  to  Mænd;  de  gør  Løjer  med  Shawn,  som  af 
Angst  for  Fader  Reilly  ikke  tør  blive  og  holde  Pegeen  med  Sel¬ 
skab,  mens  de  andre  gaar  til  en  Ligvagt1).  Shawn  slipper  ud  fra 
dem,  men  kommer  igen  forskrækket  over  „en  sær  Fyr,  som 
var  ved  at  dø"  ude  i  en  Grøft.  Den  fremmede,  Christy  Mahon, 
følger  efter  ham  ind,  meget  træt  og  forskrækket  og  snavset,  — 
og  mens  han  suger  sin  Porter  i  sig,  faar  de  andre  i  en  morsom 
Række  Spørgsmaal  hans  Hemmelighed  ud  af  ham :  han  har  slaaet 
sin  Fader  ihjel  under  et  Skændsmaal. 


Pegeen  (yderlig  forbavset) :  Er  det .  .  at  Du  har  slaaet  din  Fader  ihjel? 

Christy  (sætter  sig):  Med  Guds  Hjælp  ja,  saa  gjorde  jeg  sikkert  det.  Og  gid 
den  hellige  ubesmittede  Moder  maa  bede  for  hans  Sjæl! 

Philly  (viger  tilbage  med  Jimmy):  Den  Fyr  er  ikke  væk! 

Jimmy:  O,  Ære  være  Gud! 

Michael  (særdeles  ærbedig):  Det  er  jo  lige  til  at  blive  hængt  for,  gode  Herre. 
1  maa  have  haft  gode  Grunde  for  at  gøre  saadan  noget. 

Christy  (meget  sindig  og  fornuftig):  Han  var  en  skidt  Karl,  Gud  tilgi  ham,  og 
han  blev  jo  gammel  og  gnaven,  saa  en  kunde  aldeles  ikke  holde  det  ud  med 
ham. 

Smigret  ved  den  Interesse,  han  vækker,  gaar  „Komedianten" 
videre  i  sine  Fabler  og  antages  til  sidst  som  Kældersvend,  og 
bliver  tilbage  i  Huset  med  Pegeen,  mens  de  andre  gaar  til  Lig¬ 
vagten.  Opmuntret  af  hendes  Beundring  for  hans  formodede 
Kækhed  begynder  han  at  gøre  Kur  til  hende,  først  meget  faaret, 
men  siden  med  stor  Veltalenhed.  —  I  2.  Akt  kommer  alle  Ste¬ 
dets  Piger  for  at  se  ham,  anført  af  Enken  Quin,  som  gør  kraf¬ 
tige  Forsøg  paa  at  kapre  ham  for  sin  egen  Mund.  Shawn  Keogh 

*)  Liget  lægges  paa  et  Bord  omgivet  af  Lys;  det  hører  sig  til,  at  Naboerne  kommer 
og  vaager  over  det  hele  Natten;  Mændene  faar  Tobak  og  Whisky,  og  næste  Dag  kan 
man  se  dem  ligge  drukne  paa  Vejene. 

prøver  at  købe  Christy  væk  med  et  Sæt  nye  Klæder  og  en 
Billet  til  Amerika;  Klæderne  tager  han  ogsaa,  men  til  Amerika 
vil  han  ikke.  Mens  Christy  beundrer  sig  selv  i  de  nye  Klæder, 
tror  han  at  se  sin  Faders  Genfærd  og  gemmer  sig  rædselsslagen. 
Gamle  Mahon  kommer  ind,  ikke  synderlig  medtaget  af  et  Saar 
i  Hovedet,  som  han  er  grumme  stolt  af.  Enken  Quin  hører  hans 
Historie  og  hans  haanlige  Beskrivelse  af  Sønnen  han  er  ude  at 
lede  efter,  og  hun  faar  ham  gennet  bort  paa  et  falsk  Spor.  Saa 
ler  hun  hjerteligt  ad  Christy,  der  er  rædsom  angst  for,  at  Pe- 
geen  skal  høre  det;  men  Enken  gaar  ind  paa  at  holde  Bøtte  i 
Haab  om  senere  Løn.  —  I  sidste  Akt  er  Christy  første  Mand 
ved  Idrætterne.  Inden  han  opdages,  faar  han  og  Pegeen  Michael 
James  (som  er  temmelig  ynkelig  efter  Drikkeriet  ved  Ligvagten) 
til  at  samtykke  i,  at  de  faar  hinanden: 

Michael  James  (lægger  deres  Hænder  sammen):  En  dristig  Fyr  er  Verdens  Juvel* 
og  en  Mand,  som  splittede  sin  Fader  midt  igennem  med  et  eneste  Slag,  maa 
være  tapper  som  ti;  saa  gid  Gud  og  den  hellige  Jomfru  og  St.  Patrick  velsigne 
jer  og  formere  jer  fra  denne  Livsens  Dag. 

I  dette  Øjeblik  styrter  gamle  Mahon  ind,  fulgt  af  hele  Flok¬ 
ken  og  Enken  Quin,  og  gaar  løs  paa  Christy.  Men  nu  har 
„Komedianten"  snakket  sig  saa  meget  Mod  til,  at  han  tør  holde 
Stand  mod  den  gamle;  han  snapper  en  Spade  og  jager  Faderen 
ud.  Christy  kommer  tilbage  og  tror,  han  har  dræbt  ham  igen, 
men  Pegeen  har  nu  helt  opgivet  ham  som  en  Svindler  og  Praler, 
og  Shawn  og  de  andre  prøver  at  hale  ham  ud  af  Huset  med  et 
Reb:  ingen  af  dem  vover  at  lægge  Haand  paa  ham.  Gamle  Ma¬ 
hon  kommer  atter  ind  og  faar  dem  til  at  slippe  ham;  han  og 
Sønnen  skal  saa  gaa  hjem  og  tage  sig  et  vældigt  Grin  af  disse 
Fæhoveder  i  Mayo.  Christy  er  villig,  men  nu  er  det  ham,  der 
vil  kommandere:  „Gaa  med  dig,  hvad?  Javel  saa  da,  ligesom  den 
tapre  Kaptajn  med  sin  hedenske  Slave  .  .  for  jeg  er  Mester  i 
alle  Slagsmaal  fra  nu  af."  Han  vender  sig  til  de  andre  og  takker 
dem,  fordi  de  har  gjort  ham  „til  en  rigtig  Kammerat  ved  Enden 
af  det  hele."  Shawn  anser  det  for  givet,  at  Pegeen  nu  tager  ham, 
men  han  faar  sin  Afsked  med  én  paa  Øret,  og  mens  Tæppet 
falder,  bryder  hun  ud  i  vilde  Klager:  „Aa,  jeg  arme!  Jeg  har 
mistet  ham  sikkerlig.  Jeg  har  mistet  den  største  Gavtyv  i  Vester- 
landene." 

Denne  underholdende  Satire  over  Lettroenhed  og  falsk  Helte- 

væsen  blev  ulykkeligvis  alt  andet  end  velvillig  modtaget;  der 
blev  larmende  Optøjer  i  Teatret,  og  offentlige  Forsamlinger  har 
angrebet  Stykket  som  et  Skandskrift  mod  det  irske  Folk,  — 
i  visse  Kredse  regnes  det  stadig  for  Landsforræderi  at  fremstille 
den  irske  Bonde  anderledes  end  som  en  Engel  i  Vadmel.  Hvad 
der  særlig  slog  de  engelske  Tilskuere,  da  Stykket  opførtes  i 
London,  var  det  maleriske  Sprog  og  Fantasiens  Glød:  hvis  Bøn¬ 
derne  vestpaa  virkelig  taler  saadan  (og  Forfatteren  paastaar,  at 
han  ikke  har  opdigtet  noget  af  det)  er  de  fødte  Poeter.  Her  er 
f.  Eks.  et  Par  Stumper  af  Christys  Bejlen:  „Du  vil  kun  lidt 
tænke  paa,  om  din  Kæreste  er  en  Krybskytte  eller  en  Greve 
ham  selv,  naar  du  mærker  mine  to  Hænder  rakt  omkring  dig, 
og  jeg  klemmer  Kys  paa  din  Trutmund,  til  jeg  maatte  føle  lige¬ 
som  Ynk  med  Vorherre,  som  i  al  Evighed  sidder  ensom  paa 
sin  Guldstol  .  .  .  Om  Biskopperne  i  deres  Bispehuer  havde  set 
dig  den  Gang,  de  vilde  have  været  som  de  hellige  Profeter, 
tænker  jeg,  som  spænder  i  Paradises  Gitterstænger  for  at  faa 
Kig  paa  Lady  Helene  af  Troia,  naar  hun  gaar  ude  og  spaserer 
frem  og  tilbage  med  en  Buket  i  sit  gyldne  Sjal.“ 

Synge  har  skrevet  andre  Lystspil  og  en  lille  Tragedie:  „ Riders 
to  the  Seau  („Ridtet  til  Havet"),  1904,  hvor  den  rene,  ærlige 
og  simple  Udførelse  giver  en  dyb  Virkning.  Scenen  er  en  gammel 
Kones  Hytte  paa  én  0  uden  for  Vestkysten;  Maurya,  den  gamle 
Kone,  har  en  Søn  tilbage  og  to  Døtre,  en  anden  Søn  er  nylig 
druknet,  og  hun  har  Plankerne  rede  til  hans  Kiste  i  Haab  om, 
at  Liget  maa  blive  skyllet  i  Land.  Men  Præsten  har  faaet  en 
Strømpe  og  et  Stykke  af  en  Skjorte,  taget  fra  en  Strandvasker 
langt  nordpaa  i  Donegal,  og  han  har  givet  det  til  Pigerne.  Aftenen 
er  stormfuld,  men  Bartley,  den  yngste  Søn,  lader  sig  ikke  skræm¬ 
me  fra  at  tage  med  Baaden  over  til  Fastlandet:  han  har  en  Hest 
og  en  Pony  at  sælge  paa  Markedet.  Han  bryder  hastig  op,  og 
hans  Moder  har  glemt  at  give  ham  sin  Velsignelse;  hun  gaar 
ud  ad  en  Genvej  for  at  faa  ham  i  Tale  ved  en  Vejdrejning. 
Imens  undersøger  Pigerne  Skjortestumpen  og  Strømpen  og  ser, 
at  det  er  deres  Broder,  som  blev  begravet  nordpaa.  Moderen 
kommer  tilbage,  maalløs  af  Rædsel,  og  begynder  saa  Dødsklagen '). 

l)  To  keen  (G  ae  lisk :  caoineadh)  at  fremsige  den  særegne  irske  musikalske  Klage  over 
de  døde,  mens  Klageren  svinger  sit  Legeme  frem  og  tilbage.  Ved  „Ligvagten*  er  eller 
var  der  professionelle  Klagere,  gerne  gamle  Kvinder,  som  lavede  Klagesange  paa  staa- 
ende  Fod. 

Hun  har  set  Bartley  ride  ned,  men  bag  ham  paa  den  graa 
Pony  red  den  druknede  Broder  og  drev  ham  frem.  Lidt  efter 
kommer  Folk  med  Bartleys  Lig;  den  graa  Pony  har  sparket 
ham  i  Søen.  Maurya  har  nu  naaet  Grænsen  for  sin  Sorg  og 
kan  ikke  føle  mere;  hun  har  mistet  sin  Mand  og  syv  Sønner, 
„og  somme  af  dem  blev  fundet  og  somme  blev  ikke  fundet, 
men  de  er  borte  nu,  hele  Flokken,  og  der  er  ikke  mere  noget. 
Søen  kan  gøre  mig  ...  Nu  vil  jeg  faa  megen  Hvile  og  dyb 
Søvn  i  de  lange  Nætter  efter  Allehelgens,  naar  blot  der  er  en 
Smule  fugtigt  Mel  til  os  at  æde  og  mulig  en  Fisk,  der  stinker.® 

En  Ting  slaar  os  i  den  nye  irske  Litteratur:  det  irske  Gentry, 
Chs.  Lever's  Folk,  er  helt  borte;  de  kan  endnu  forekomme  i 
Sportsromaner  og  Stykker,  skrevne  for  engelsk  Publikum,  men 
Forfatterne  af  den  unge  irske  Skole  kendes  ikke  ved  dem.  Del¬ 
vis  fordi  Herremandsklassen  efterhaanden  dør  ud,  dels  fordi 
Resten  af  den  længst  har  tabt  sine  Særtræk,  er  stivnet  i  det 
engelske  Livs  døde  Enshed;  mens  den  nye  Skole  maa  søge  Emne 
i  det  indfødte,  det  levende,  det  særegne.  Saa  længe  dens  For¬ 
fattere  kan  finde  sligt  Stof,  har  de  kun  nødig  at  afbilde  Virke¬ 
ligheden;  der  er  intet  „moderne*  ved  den  irske  Skole,  og  den 
kender  intet  til  en  dekadent  Middelklasses  Problemer.  Dens 
Kunstsyn  kan  gives  i  Synge’s  Ord:  „Vi  skal  ikke  gaa  til  Teatret 
som  til  et  Apotek  eller  en  Snapsebod,  men  som  vi  gaar  til  en 
Middag,  hvor  vi  nyder  den  Føde,  vi  har  behov,  med  Fornøjelse 
og  i  løftet  Stemning  .  .  .  Dramaet,  som  Symfonien,  docerer  intet 
og  beviser  intet.*  ‘) 

Synge  er  nu  det  irske  Teaters  bedste  Haab;  han  evner  at 
give  Tingene  Udtryk  mere  end  alle  andre,  der  viser  os  Nutids¬ 
livet;  men  han  er  ikke  ene  om  at  tolke  det  moderne  Irlands 
bitre  Humor.  Blandt  forskellige,  der  kunde  nævnes,  synes  Padraic 
Colum  at  komme  Folkets  Hverdagsliv  nærmest.  „The  Fiddler’s 
House “  („Spillemandens  Hus),  1907,  er  et  løjerligt  sært  Stykke, 
hvor  Personerne  (der  er  kun  fem)  gaar  ind  og  ud  af  Scenen 
uden  synlig  Grund;  de  gør  som  Regel  modsat  af,  hvad.de  siger 
de  vil  gøre,  og  siger  dagligdags  Ting,  mens  der  intet  sker.  Men 
som  Stykket  skrider  frem,  mærker  vi  uden  at  vide  hvordan,  at 
det  er  levende  Folk,  der  fængsler  os  blot  som  Mennesker,  bort¬ 
set  fra  deres  mulige  Skæbner,  —  der  heller  ikke  er  meget  tydelige 

’)  Fortale  til  „The  Tinker’s  Wedding Decbr.  1907. 

ved  Tæppets  Fald.  Og  ved  nøjere  Kendskab  til  Stykket  ser  vi, 
at  trods  det  tilsyneladende  modsigende  og  løse  i  Bygningen,  er 
det  hele  passet  meget  fint  sammen,  med  den  største  kunstneriske 
Varsomhed  og  Økonomi. 

Det  protestantiske  Nord-Irland  —  det  er  et  Tidernes  Tegn 
—  er  nu  med  i  Bevægelsen,  et  „Ulster  Literary  Theatre"  er 
bleven  stiftet  i  Belfast,  og  at  dømme  efter  nThe  Tum  of  the 
Roadu  („Hvor  Vejen  svinger"),  en  Komedie  fra  County  Down 
af  Rutherford.  Mayne  (1906),  vil  dets  Arbejde  kunne  staa  Maal 
med  Dublin-Foretagendets.  Her  er  vi  i  en  anden  Verden,  blandt 
de  gamle  skotske  Kolonisters  Efterkommere,  hos  hvem  det  ven¬ 
lige  Ord  ikke  er  en  Vane,  men  gives  uvillig  og  modtages  mis¬ 
troisk;  det  er  velstaaende  Bønder,  haarde,  sparsommelige,  „re¬ 
spektable";  her  er  ingen  Præst,  men  de  tyranniseres  af  den 
offentlige  Mening,  repræsenteret  ved  „Sessionen"  hver  Sabbaths- 
dag;  i  Stedet  for  Jomfru  Marie  og  Helgene  tilbeder  de  Mammon 
og  den  bigotte  Presbyterianismes  mørke  Gud.  Men  disse  Folk 
er  lige  saa  menneskelige  som  Bønderne  fra  Mayo,  og  de  har 
deres  egen  Humor.  Ægteskabshandelen  mellem  to  Bønder  i 
dette  Stykke  er  kvik  og  sikkert  livagtig  Komedie;  ligesaa  Bon¬ 
dens  Hjemkomst  fra  Markedet  og  hans  Prutten  med  sin  nærige 
og  skældende  Kone  om  den  Betaling,  han  har  faaet  for  et  Føl, 
og  hvor  meget  han  maa  faa  Lov  at  beholde  for  sig  selv.  En  af 
hans  Sønner  fratvinger  ham  Mestedelen  af  det  Pund,  det  lykkes 
ham  at  redde,  ved  at  true  med  at  sladre  om  hans  Besøg  i 
Værtshusene  undervejs.  Den  anden  Søn  er  forfalden  til  at  spille 
Violin  og  maa  vælge  mellem  at  brænde  sit  Instrument  eller  at 
blive  jaget  paa  Døren.  Han  skal  snart  giftes,  saa  han  maa  ofre 
sin  Kunst  for  sine  Omgivelsers  skaanselsløse  Nyttemoral;  men 
en  døende  Landstryger,  en  Musiker,  der  er  gaaet  i  Hundene, 
giver  ham  en  Cremonaviolin,  og  hans  Broder,  der  er  grisk  efter 
hele  Arven,  sørger  for,  at  han  bliver  fristet  og  falder.  Til  sidst 
er  Faderen  saa  vidt  mildnet,  at  han  lader  Døren  paa  Klem,  for 
hvis  Sønnen,  han  har  gjort  arveløs,  skulde  angre  og  søge  Til¬ 
givelse. 

Foruden  i  Abbey-Teatret  spilles  der  originale  Stykker  paa 
Engelsk  og  Irsk  andetsteds  i  Dublin  og  rundt  om  i  Irland. 
Mange  har  patriotisk  Sigte  og  er  aabent  agitatoriske  (mod  Ud¬ 
vandring);.  til  Tider  faar  de  allegorisk  Form,  mindende  om 

Middelalderens  Moraliteter.  Ikke  sjældent  findes  slige  Stykker 
baade  i  en  engelsk  og  en  irsk  Udgave;  der  er  ogsaa  mange 
blot  irske  Smaastykker,  skrevet  ene  for  at  more;  den  Gaeliske 
Ligas  vidtspredte  Organisation  foranlediger  dem  opførte.  Ligaens 
Formand,  Dr.  Douglas  Hyde,  har  forfattet  nogle  af  dem;  et 
meget  fornøjeligt  lille  Spil  „The  Poorhouse*  („Fattighuset"),  skre¬ 
vet  af  ham  og  Lady  Gregory,  hører  i  engelsk  Form  til  Abbey- 
Teatrets  Repertoire. 

Et  Par  Ord  endnu  om  Skuespillerne.  Der  ligger  Talent  nok 
gemt  i  Irland;  Irerne,  har  man  tit  sagt,  er  fødte  Skuespillere; 
de  har  sikkert  langt  bedre  Gaver  i  den  Retning  end  de  britiske 
Øers  andre  Beboere;  et  Blik  paa  Plakaten  i  et  hvilket  som  helst 
londonsk  Teater  vil  vise,  hvor  de  irske  Navne  er  fremtrædende. 
Blandt  Fortidens  store  Skuespillere  var  Garrick,  Kean,  Kem- 
ble’rne  (med  Fru  Siddons),  Macready  o.  m.  fl.  Irer  eller  delvis 
irske.  Men  de  almindelige  Spekulations-Teatre  i  Dublin  besørges 
nu  helt  af  rejsende  Selskaber  fra  London,  saa  det  nationale 
Teater  har  maattet  bygge  sin  Skole  paa  bar  Bund.  Det  afhænger 
for  Tiden  helt  af  frivillige  Kræfter;  det  har  ingen  Penge,  og  de 
fleste  Skuespillere  maa  tjene  Brødet  ved  andre  Hverv.  To  af 
Selskabets  Medlemmer  indøver  Skuespillerne,  den  ene  som  Scene¬ 
instruktør,  den  anden  som  Lærer  i  Sprogbehandling.  I  Stykker 
som  Synge’s  og  Lady  Gregory’s  er  Resultatet  udmærket;  rigtige 
professionelle  Skuespillere  kunde  ikke  gøre  det  bedre,  —  egent¬ 
lig  er  det  sandere  Kunst,  end  man  i  Almindelighed  ser  paa  en¬ 
gelske  Scener;  men  Skuespillenes  mere  ægte  Natur  kan  gøre 
en  hel  Del  dertil.  I  Yeats’s  poetiske  Drama  er  Resultatet  mindre 
tilfredsstillende;  man  mærker,  at  naar  Forbillederne  ikke  kan  tages 
lige  fra  det  virkelige  Liv,  kræves  der  en  strengere  Skole.  Yeats’s 
Deirdre  f.  Eks.  er  en  Rolle  for  en  stor  Skuespillerinde,  som 
endnu  ikke  er  kommen  for  Dagen.  Men  den  nuværende  Tinge¬ 
nes  Tilstand  er  sikkert  blot  en  Overgang.  Det  irske  Teater  er 
meget  ungt,  og  det  har  saadan  sund  Vækst,  at  man  tør  vente 
gode  Ting  af  det. 

A.  G.  Chater 

(Oversat  efter  Forfatterens  Manuskript 

ved  Niels  Møller) 

RIGSDAGSSAMLINGEN  1907-08 


I 

Rigsdagssamlingen  1906 — 07  var  endt  uden  Forlig  d:  uden 
en  saadan  Overenskomst  mellem  Regeringen  og  de  Frikonserva- 
tive,  at  Valgloven,  som  man  maatte  have  i  Orden,  og  Toldloven, 
som  man  helst  skulde  havt  i  Orden,  var  bievne  gennemførte. 
Samlingen  løb  mat  ud;  Regeringen  syntes  snarest  en  Smule 
svækket;  Konsejlpræsidenten  maatte  henvise  til  taalmodig .  Af¬ 
ventning  og  forsigtigt  lade  skimte  en  mulig  Kamp  med  Lands¬ 
tinget.  De  Frikonservative  var  nærmest  forbavsede  over  Regerin¬ 
gens  Ubeslutsomhed  i  Valglovsforhandlingerne:  efterat  Konsejl¬ 
præsidenten  var  gaaet  ind  paa  Bevarelsen  af  de  selvskrevne 
Valgmænd  til  Amtsraadene  —  hvad  de  Frikonservative  baade  reelt 
og  politisk  betragtede  som  Hovedindrømmelsen  —  forstod  de 
ikke,  hvorfor  hans  Evne  var  glippet  overfor  den  ulige  lettere 
Ordning  af  Byraadsvalgene,  til  hvilken  Grev  Frijs  paa  Forhaand 
havde  gjort  saa  store  Tilbud  som  Kvinde-  og  Tyende-Valgret. 

Mon  man  nu  bagefter  skal  forudsætte  en  større  Klogskab 
hos  Hr.  I.  C.  Christensen  i  Foraaret  1907,  end  man  dengang  var 
tilbøjelig  til?  Er  det  muligt,  at  han  lod  Forhandlingerne  strande 
med  velberaad  Hu,  fordi  han  vilde  anvende  Sommeren  til  at 
sikre  sig  Vælgernes  Tilslutning  overfor  den  principielle  Indrøm¬ 
melse:  Opretholdelse  af  de  selvskrevne  Vælgere?  Netop  naar 
Regeringen  havde  afbrudt  Forhandlingerne  ud  fra  tilsyneladende 
radikale  Synspunkter,  kunde  den  lettere  faa  Hovedindrømmelsen 
til  at  glide  ned:  Ministeriet  stod  jo  næsten  i  Kampstilling  overfor 
Landstinget;  hvorledes  saa  tvivle  om  dens  Venstresind,  hvor- 

ledes  saa  angribe  denne  ene,  endog  tilbagetagne  Storindrøm¬ 
melse,  naar  Principfastheden  ellers  var  saa  skudsikker? 

Naturligvis  skal  man  ikke  undervurdere  en  saa  forfaren 
Mands  Kløgt  som  Hr.  I.  C.  Christensens,  men  muligvis  man  i 
dette  Tilfælde  overvurderer  den.  Muligvis  var  det  kun  Hr.  Chri¬ 
stensens  sædvanlige  Nøler-Politik,  der  gjorde  sig  gældende;  hans 
trygge  Fornemmelse  af,  at  herhjemme  gør  man  bedst  i  at  ud¬ 
skyde  en  Sags  Afgørelse  det  muligt  længste:  naar  en  Sag  i  Aare- 
vis  er  bleven  saaledes  optrevlet,  at  de  fleste  har  tabt  al  Inter¬ 
esse  for  den,  vil  det  altid  være  forholdsvis  let  for  de  Mægtige 
at  træffe  Afgørelsen.  I  hvert  Fald  gives  der  en  vis  nyttig  Lang¬ 
somhed,  som  falder  sammen  med  Nationalkarakteren:  saaledes 
er  der  her  til  Lands  aldrig  nogen,  der  undres  eller  forarges  over, 
at  et  Foretagende  gøres  færdigt  i  den  dobbelte  eller  tredobbelte 
Tid  af  den  i  Virkeligheden  nødvendige.  Om  den  mindste  For¬ 
andring  kan  der  tales  i  mange  Aar  —  til  Gengæld  kan  den  største 
Forandring  saa  pludselig  gennemføres  paa  en  Dagstid  til  fælles 
Overraskelse. 

Hvorom  alting  er:  Hr.  I.  C.  Christensen  afbrød  Forligsfor- 
handlingeme  i  Foraaret  1907  med  en  Mine,  som  om  han  var 
ret  krænket  af  de  Frikonservative  og  ingenlunde  tilsinds  at  lade 
sig  alt  byde  af  disse  Herremænd  (paa  hvilke  hans  meste  Politik 
beroede)  —  hvad  der  naturligvis  virkede  heldigt  overfor  Væl¬ 
gerne.  Hans  Tale,  der  indledte  Sommer-Møderne  i  1907,  var 
klogt  beregnet  baade  til  Forsvar  og  til  Angreb;  han  gav  som 
sagt  Parolen:  halvt  Taalmod,  halvt  Fremtidskamp,  hvad  der  baade 
tilfredsstillede  de  mere  maadeholdne  og  de  mere  utaalmodige,  og 
denne  Parole  udvikledes  saa  i  alle  Landets  Egne  af  hans  Folk, 
der  anslog  Tonen  lidt  mere  moderat  eller  lidt  mere  radikal,  alt 
eftersom  deres  Naturel  eller  Tid  og  Sted  krævede  det  Sikkert 
var  det,  at  Vælgerne,  Reformpartiets  store  Vælgerhær  af  Gaard- 
mænd,  følte  sig  i  fuld  Overensstemmelse  med  den  førte  Politik 
og  med  Rigsdagssamlingens  Mangel  paa  Resultater,  saameget  mere 
som  de  allerfleste  var  imod  en  radikal  Valglov  —  altsaa  billigede 
en  konservativ  Ordning  af  Amtsraadsvalgene  —  og  ikke  var  for¬ 
hippede  paa  en  ny  Toldlov,  som  de  trods  Vilhelm  Lassens  Løfter 
hverken  ventede  saa  hastigt  eller  brød  sig  videre  om. 

Altsaa  Regeringen,  som  syntes  mat  ved  Rigsdagssamlingens 
Goldhed,  idet  de  enkelte  Ministre  som  Høgsbro  Lassen  Berg 

Alberti  havde  opnaaet  lidet  eller  intet  af,  hvad  de  vilde  —  Jæm- 
baner,  Telegraf  bygning,  Toldlov,  Valglov,  Retsreform  osv. —  følte 
sig  betrygget  ved  den  velvillige  Stemning,  der  slog  den  imøde  i 
Kresene.  Og  dertil  bidrog  to  Begivenheder,  der  i  høj  Grad  svæk¬ 
kede  det  radikale  Venstre  og  i  lige  saa  høj  Grad  styrkede  Re¬ 
formpartiet.  Den  ene  var  Valget  i  Holbæk,  hvor  det  efter  en 
hidsig  Valgkamp  lykkedes  Regeringspartiets  Kandidat  at  fravriste 
de  Radikale  denne  Kres,  der  var  bleven  ledig  ved  Fogtmanns 
længe  forudsete  Død.  Ikke  alene  taalte  det  lille  Rigdagsparti 
daarligt  et  Nederlag,  hvorved  Folketingsgruppen  i  snævrere  For¬ 
stand  (uden  Trier  og  Deuntzer)  gik  ned  fra  9  til  8  Mand,  men 
Valget  godtgjorde,  at  Regeringspartiet  i  vanskelige  Situationer  sta¬ 
digt  havde  det  gamle  Højres  Vælgere  som  et  Reservefond,  af 
hvilket  det  kunde  øse:  skønt  der  i  Holbækkresen  var  opstillet 
en  selvstændig  Højrekandidat,  der  gjorde  sine  Sager  godt  og  var 
velkendt  i  Kresen,  lykkedes  det  ham  ikke  at  samle  Højrestem- 
meme  om  sig;  tværtimod,  da  det  øjensynligt  kneb  for  Venstre- 
reformpartiets  Kandidat,  gav  det  stedlige  Højre  ham  resolut  de 
manglende  Stemmer,  foretrækkende  en  moderat  Regeringstilhæn¬ 
ger  fremfor  en  radikal  Regeringsmodstander  —  Fremtiden  viste, 
at  dette  skete  med  god  Grund.  Af  Valget  kunde  man  slutte  — 
saaledes  som  Grev  Frijs  ogsaa  gjorde  det  i  en  offentlig  Udtalelse 

—  at  Regeringspartiet  i  høj  Grad  trængte  til  Højres  Hjælp  for 
at  gennemføre  sin  Politik  og  sine  Rigsdagsmænd.  Men  man  kunde 
rigtignok  ogsaa  drage  den  Slutning,  at  Regeringspartiet  var  grum¬ 
me  stærkt,  siden  det  turde  regne  med  Støtte  ikke  blot  fra  hele 
det  gamle  Gaardmandsvenstre,  men  ogsaa  fra  det  gamle  By-  og 
og  Land-Højre,  fra  Mellemstand  og  Herremænd.  Og  Valget  viste, 
hvorledes  Højre  var  en  Opløsning  nær  —  hvad  den  kommende 
Rigsdagssamling  paa  saa  mange  Maader  skulde  bekræfte.  I  hvert 
Fald:  Regeringen  sejrede  ved  Valget  i  Maj  1907,  og  de  Radikale 
mistede  endnu  en  Valgkres  foruden  de  Krese,  Partiet  havde  tabt 
ved  det  almindelige  Valg  i  1906. 

En  anden  hurtigere  glemt  Begivenhed,  der  ogsaa  svækkede 
den  radikale  Opposition,  var  Sprængningen  af  det  kommunale 
Venstre  i  København  i  Anledning  af  Sporvejssagen.  En  tilsyne¬ 
ladende  ringe  Uenighed  —  det  drejede  sig  kun  om  et  lidt  før 
eller  lidt  senere  for  Kommunens  Overtagelse  af  Sporvejsdriften 

—  blev  ved  mange  tilstødende  Omstændigheder  saa  skærpet,  at 

den  skar  det  i  Forvejen  ikke  ret  store  Venstre  i  Borgerrepræsen¬ 
tationen  itu  ved  Afgørelsen.  Hr.  Herman  Trier  veg  sit  Formands¬ 
sæde  og  en  Socialdemokrat  indtog  dette.  Der  var  noget  Sym¬ 
bolsk  eller,  om  man  vil,  noget  Historisk  i  denne  Begivenhed. 
Tre  Gange  i  Løbet  af  to  Aar  havde  Hr.  Trier  anset  en  saadan 
Opgivelse  for  nødvendig.  Først  i  Januar  1905  da  han  forlod  sin 
med  saa  megen  Værdighed  beklædte  Formandspost  i  Folketinget: 
dette  betød,  at  det  I.  C.  Christensenske  Reformparti  brød  med 
radikal  Politik,  betød  ogsaa,  at  de  Radikale  i  den  følgende  Tid 
skulde  kæmpe  den  ugunstigste  Kamp  imod  det  overmægtige  Re¬ 
geringsparti.  Anden  Gang  var  henved  to  Aar  senere  i  November 
1906,  hvor  Hr.  Trier  opgav  Formandsstilling  og  Sæde  i  Forsvars¬ 
kommissionen,  fordi  en  Skrivelse  fra  Konsejlpræsidenten  til  Kom¬ 
missionen  forekom  ham  „Udtryk  for  en  Opfattelse,  ifølge  hvilken 
Ledelsen  af  Kommissionens  Arbejde  ikke  ligger  udelt  hos  Kom¬ 
missionen":  dette  betød,  at  Hr.  I.  C.  Christensen  trængte  Venstres 
gamle  antimilitaristiske  „Opfattelse"  bort  fra  Ledelsen  af  Forsvars- 
kommissionens  Arbejde;  hin  Skrivelse  var  beregnet  paa  at  frem¬ 
kalde  Bruddet,  og  det  havde  sikkert  været  naturligt,  om  de  Med¬ 
lemmer,  som  det  radikale  Venstre  dengang  indehavde  i  Kommis¬ 
sionen,  havde  fulgt  Hr.  Trier  ud  fra  en  Forsamling,  hvor  man 
ikke  længer  havde  Brug  for  deres  „Opfattelse".  Endelig  tredje 
Gang  halvandet  Aar  senere  veg  Hr.  Trier  hint  Formandssæde 
i  Borgerrepræsentationen,  hvis  Overtagelse  havde  bebudet,  at  Kø¬ 
benhavn  ikke  længer  skulde  styres  af  det  konservative  Højre 
men  af  de  frisindede  Partier.  Socialdemokraterne  tilegnede  sig 
med  Glæde  det  ledigblevne  Sæde.  Sprængningen  indenfor  Ven¬ 
stre  prægede  Borgerrepræsentantvalget  i  Marts  1908  forsaavidt 
som  ingen  af  de  afgaaende  Venstremænd,  der  havde  været  imod 
Overtagelsen  af  Sporvejene,  søgte  Genvalg;  ved  følgende  Valg  vil 
i  ethvert  Fald  Forholdstalsvalgmaadens  Indførelse  tildels  udviske 
videre  Følger  af  Bruddet. 


Il 

Det  saå  da  altsaa  ud,  som  Regeringen  vilde  komme  styrket 
af  Sommerens  Hændelser  og  Held  ind  til  Rigsdagen,  der  skulde 
samles  den  7.  Oktober.  Dog  pludselig  syntes  Heldet  at  svigte. 
Det  begyndte  med  den  kongevalgte  Landstingsmands  Sagfører 

Hansens  Mandatnedlæggelse.  Han  var  udnævnt  kort  efter  Mini¬ 
steriets  Tiltrædelse  i  April  1905,  og  straks  var  der  bleven  rettet 
stærke  Angreb  imod  hans  Virksomhed  som  Sagfører.  Han  havde 
afvist  alle  Beskyldninger  som  fuldkommen  ubegrundede,  og  Hr. 
1.  C.  Christensen  havde  i  Folketinget  højtideligt  sagt  god  for 
ham,  hvis  tidligere  Deltagelse  i  politisk  Liv  indskrænkede  sig  til 
nogle  Maaneders  Indehavelse  af  et  Folketingsmandat.  Beskyld¬ 
ningerne  imod  ham  havde  givet  Anledning  til  en  Række  Pro¬ 
cesser,  og  i  en  af  disse  gennem  Vidneforhør  og  Retskendelser 
fremkom  der  Ting,  som  saaledes  paavirkede  Opinionen,  at  Hr. 
Hansen  ansaå  det  for  nødvendigt  at  nedlægge  sit  Mandat  Dette 
skete  den  15.  September  kort  efter,  at  Hr.  I.  C.  Christensen,  der  i 
det  Hele  ved  mange  Lejligheder  havde  udmærket  den  konge¬ 
valgte  Landstingsmand,  havde  indsat  ham  i  den  islandske  Kom¬ 
mission  —  i  Islandsrejsen  havde  Hr.  Hansen  ogsaa  deltaget.  Nu 
maatte  „Rigets  gode  Mand“  udtræde  baade  af  Ting  og  Kommis¬ 
sion  formedelst  Mistanke  om  at  være  „skyldig  i  en  i  den  offent¬ 
lige  Mening  vanærende  Handling,"  og  naar  Hr.  Christensen  mod¬ 
tog  denne  selvmorderiske  Demisssion,  saa  blev  dette  ikke  meget 
forskelligt  fra,  at  han  havde  forlangt  den;  med  andre  Ord  han 
rørte  ikke  en  Finger  for  at  forsvare  eller  hjælpe  den,  som  han 
for  et  Par  Aar  siden  havde  lovprist  i  stærke  Ord.  „Mand  over 
Bord"  var  hans  Løsen,  og  han  saå  end  ikke  hen  til  den  Side, 
hvor  Plumpet  havde  fundet  Sted.  Han  bestræbte  sig  derimod  for, 
at  Erindringen  om  det  Forefaldne  hurtigst  muligt  udslettedes.  Der¬ 
for  præsenterede  han  fire  Dage  derefter  Hr.  Hansens  Efterfølger 
for  den  offentlige  Mening  i  den  tidligere  Folketingsmand  Pastor 
Bjerres  Person.  Og  Aarsagen  til  at  Hr.  Bjerre  udnævntes,  skønt 
han  ikke  havde  medtaget  fra  sin  kortvarige  Folketingsvirksom¬ 
hed  noget  Ry  som  overlegen  politisk  Personlighed,  angaves  at 
være  den,  at  hans  Tilstedeværelse  i  Landstinget  vilde  være  af 
Betydning,  naar  Kirkelovene  ad  Aare  skulde  drøftes. 

Man  kunde  saaledes  tro  den  hellige  Grav  vel  forvaret.  Men 
næppe  var  Jorden  kastet  til  over  Hr.  Hansen,  før  Stormen  brød 
løs  paany.  Ogsaa  mod  Hr.  Bjerre  rettedes  der  Beskyldninger, 
der,  hvis  de  befandtes  sande,  maatte  gøre  ham  uskikket  baade 
til  Præste-  og  Rigsdagsvirksomhed.  Hr.  Bjerre  forsvarede  sig  til 
en  Begyndelse  med  megen  Indignation;  men  saa  pludselig  opgav 
han  Ævred:  otte  Dage  efter  sin  Udnævnelse  nedlagde  han,  til- 

syneladende  ikke  mindre  fældet  end  Hr.  Hansen,  sit  lige  mod¬ 
tagne  Mandat.  Det  bør  maaske  tilføjes,  at  han  dernæst  suspen¬ 
deredes  fra  sit  Embede,  og  at  der  anlagdes  en  Provsterets-Sag 
imod  ham,  hvilken  ni  Maaneder  efter  den  yderst  pinlige  Be¬ 
givenhed  endnu  ikke  har  faaet  sin  Afgørelse  —  et  godt  Bevis 
paa  dansk  Retsplejes  Langsomhed  selv  i  et  Anliggende,  som 
baade  var  højst  uhyggeligt  og  afgørende  for  den  Paagældende 
og  som  med  Rette  havde  paakaldt  Offentlighedens  Opmærk¬ 
somhed. 

Altsaa  endnu  en  Mand  over  Bord!  Man  kunde  maaske  sige, 
at  politisk  betød  disse  Begivenheder  intet  eller  lidet.  Hvad  kunde 
Hr.  Christensen  gøre  ved,  at  Hr.  Hansen  og  Hr.  Bjerre  ikke  gan¬ 
ske  var  de  Rigets  gode  Mænd,  som  han  havde  antaget  dem  for? 
Men  der  kom  en  Betragtning  til,  som  intet  havde  at  skaffe  med 
hine  imod  de  to  Kongevalgte  rettede  Beskyldninger:  den  Betragt¬ 
ning  nemlig,  at  Hr.  Christensen  vel  vogtede  sig  for  at  udnævne 
fremragende  Personligheder  til  Landstingsmænd  —  hvad  atter 
hang  sammen  med  hans  aabenbare  Tilbøjelighed  til  at  fjærne 
selvstændige  og  betydelige  Mænd  fra  Regeringspartiet  Hans  Hen¬ 
sigt  havde  altid  paa  dette  Punkt  været  umiskendelig,  fordi  det 
syntes  ham  lettere  at  samle  mange  Hoveder  under  én  Haand, 
naar  Hovederne  ikke  rummede  mere  Vilje  og  Forstand  end  til 
Husbehov.  Hr.  Christensens  Hang  til  at  nivellere  fik  saaledes 
kendelig  Indflydelse  paa  Folketinget,  hvor  kun  ganske  enkelte  af 
det  store  Reformparti  kunde  gøre  sig  gældende,  og  hvor  Partiet 
ofte  maatte  nøjes  med  at  optræde  som  Masse.  Selv  i  betydnings¬ 
fulde  Sager,  der  netop  var  Partiet  og  Regeringens  Programsager 
som  for  Eksempel  Toldloven,  nødtes  man  til  at  søge  Ordfører 
udenfor  Partiet.  Hr.  Christensens  Tanke  var  at  gøre  Partiet  til 
et  Gaardmandsparti  i  den  Betydning,  at  det  kun  repræsenteredes 
af  Gaardmænd  paa  Tinge  —  hvad  der  hidtil  ikke  var  anset  for 
nødvendigt  af  Venstre.  Derfor  da  han  dannede  sit  Ministerium 
i  Januar  1905,  raserede  han  næsten  med  det  Samme  Partiet  for 
Officerer,  og  de  enkelte  Tilbageblevne  som  for  Eksempel  Hr. 
Anders  Nielsen  maatte  da  ogsaa  uafladelig  fungere  i  alle  Sager 

Det  er  sandsynligt,  at  Hr.  Christensen  ikke  var  glad  ved,  hvad 
der  tilstødte  hans  to  Kongevalgte.  Just  i  de  Dage  fandt  der  et 
Udfyldningsvalg  Sted  i  Ribekresen,  hvor  vel  Regeringskandidaten 
blev  valgt,  men  hvor  den  radikale  Modkandidat,  endskønt  Social- 

demokraterne  uden  Grund  havde  opstillet  en  Særkandidat,  fik 
et  paaagteligt  Stemmetal,  og  i  de  samme  Dage  begyndte  til  Dels 
foranlediget  ved  et  Censorforbud  mod  Skuespillet  Karen  Bome- 
mann  Aktionen  mod  Justitsminister  Alberti  at  antage  skarpere 
Former.  Dog  Hr.  Christensen  bar  i  ethvert  Fald  sin  Skæbne 
som  en  Mand.  Han  blev  ikke  nervøs.  Det  er  maaske  en  af  hans 
betydeligste  Egenskaber  som  Politiker,  at  han  aldrig  bestemmer 
en  Begivenheds  Værdi  efter,  hvad  den  betyder  i  Hændelsesøje¬ 
blikket  og  altsaa  heller  ikke  lader  sig  paavirke  af  den  øjeblikke¬ 
lige  Stemning  eller  Opinion,  men  roligt  afventer,  hvad  Fremtiden 
bringer  af  Omvurdering  —  og  Fremtiden  omvurderer  jo  det  aller- 
meste.  Denne  Egenskab,  der  rimeligvis  hænger  sammen  med  et 
sejgt  Sind  og  et  mistænksomt-taalmodigt  Naturel,  styrkes  natur¬ 
ligvis,  naar  Heldet  følger  i  de  store  Begivenheder:  hvorledes  da 
lægge  saamegen  Vægt  paa  de  smaa  Sager?  Efterat  Hr.  I.  C.  Chri¬ 
stensen  var  kommet  i  Spidsen  for  et  mægtigt  Folketingsparti  og 
havde  dannet  et  Ministerium,  som  almindeligvis  udraabtes  til  det 
eneste  mulige,  medens  han  saå  alle  andre  Partier  minske  i  Stør¬ 
relse  og  Kraft,  følte  han  sig  saa  tryg,  at  han  overhovedet  be¬ 
tragtede  det  som  ufornødent  at  regne  med  Smaauheld.  Der  gaves 
maaske  dem,  som  havde  ment,  at  saadanne  Begivenheder  som 
disse  to  Kongevalgtes  Ophøjelse  og  Fald  var  ikke  lette  at  kom¬ 
me  over,  var  Ulykker  der  ramte  ogsaa  Konsejlpræsidenten.  Men 
Hr.  I.  C.  Christensen  lod  som  ingenting,  som  om  det  Skete  ikke 
vedkom  ham:  var  hine  tvendes  Sti  ikke  ren  —  og  derom  kunde 
tvistes  —  sprøjtede  Skarnet  i  hvert  Fald  ikke  over  paa  ham. 
Han  tog  hurtigt  sit  Parti:  naar  det  ikke  var  lykkedes  for  ham 
med  en  Sagfører  og  en  Præst,  saa  vendte  han  sig  til  den  Brønd, 
hvorfra  han  var  vant  til  at  øse,  og  han  udnævnte  en  Uge  efter 
Hr.  Bjerres  Forfald  den  tidligere  ved  Valget  1906  faldne  Lands¬ 
tingsmand  Hr.  Sørensen  Egaa,  der  ganske  svarede  til  det  af  Hr. 
Christensen  eftertragtede  Niveau:  en  stille  Mand,  der  i  sin  hid¬ 
tidige  Rigsdagsvirksomhed  overmaade  sjældent  havde  grebet  ind 
i  Debatten. 

Da  disse  Begivenheder  senere  kom  paa  Tale  i  Folketinget, 
havde  Hr.  Christensen  kun  et  Skuldertræk  til  overs  for  Angri¬ 
berne.  Selv  betegnede  han  det  skete  som  „et  kedeligt  Uheld 
med  de  Kongevalgte.“  Man  skal  beundre  det  næsten  geniale  Valg 
af  Ordene.  Et  Uheld  o:  noget  Hændeligt,  der  kan  indtræffe  for 

enhver  endog  for  den  bedste  —  et  Uheld  som  naar  man  for¬ 
stuver  sin  Fod  eller  kommer  for  sent  til  Toget.  Dog  selvfølge¬ 
ligt  et  kedeligt  Uheld  —  for  saadant  er  jo  aldrig  behageligt.  Men 
ved  Ordet  kedeligt  tog  han  hele  Brodden  af  Angrebet,  idet  Sagen 
ganske  fjærnedes  fra  det  politiske  Omraade  og  gjordes  til  en  intet¬ 
sigende  Bagatel.  Det  var  det,  den  skulde  være,  og  det  var  det, 
den  blev.  Den  syntes  stor  i  September,  men  Konsejlpræsiden- 
ten  havde  Ret  i  sin  uforanderlige  Tillid  overfor  Fremtidens  Evne 
til  at  udviske:  det  politisk  Afgørende  var,  at  Hr.  J.  C.  Chri¬ 
stensen  havde  en  sikker  Mand  i  Landstinget,  og  trods  det  kede¬ 
lige  Uheld  eller  formedelst  dette  havde  han  indsat  en  fuldkom¬ 
men  paalidelig  Stemme  i  de  Forulykkedes  Sted. 


III 

Regeringen  forelagde  selvfølgelig  paany  for  Rigsdagen  de 
store  Love,  som  var  strandede  i  den  forrige  Samling:  Loven 
om  kommunale  Valg,  Toldloven,  Retsreformen  —  hvilke  alle  tre 
gik  straks  til  Landstinget  —  endvidere  Jærnbaneloven  for  Folke¬ 
tinget.  Dette  var  de  store  politiske  Sager,  om  hvilke  det  ikke 
var  lykkedes  Ministeriet  at  komme  til  Enighed  med  de  Frikon- 
servative,  fordi  den  kommunale  Valglov  havde  revet  de  andre 
med  sig,  da  den  løb  paa  Grund.  Ogsaa  andre  betydningsfulde 
Forslag  —  fra  Esbjerg  Havn  til  Kvinders,  Hustruers,  ægte  og 
uægte  Børns  Retsstilling  —  vendte  tilbage  til  Rigsdagen,  idet 
ogsaa  deres  Skæbne  til  Slutning  var  bleven  afhængig  af  det 
mulige  Forlig  mellem  Regeringen  og  de  Frikonservative. '  Men 
samtidigt  forelagdes  der  i  Folketinget  en  meget  omfattende  Løn¬ 
reform  for  de  fire  store  Etater  (Post-,  Telegraf-,  Toldvæsen  og 
Statsbaner),  for  Landpostbude,  Lærerpersonalet  ved  Folkeskolen, 
Hær  og  Søværn  —  og  dertil  knyttedes  der  endog  en  Mængde 
smaa  Lønningslove  for  enkelte  Institutioner.  Udgiften  hertil 
krævede  Millioner,  og  de  foreslaaede  Lønninger  særlig  for  de 
smaa  Bestillingsmænd  syntes  utvivlsomt  Landbrugsrepræsentan- 
teme  uforholdsmæssigt  rigelige  i  Forhold  til  Befolkningens  al¬ 
mindelige  økonomiske  Vilkaar.  Alligevel  var  det  klart  for  alle, 
at  disse  Lønningslove  vilde,  trods  alt  og  hvordan  det  end  gik 
politisk,  blive  gennemførte.  Der  stod  for  store  Kræfter  —  for 
mange  Vælgere  bagved.  Regeringen  havde  ikke  uden  en  vis 

Flothed  imødekommet  de  stillede  Fordringer:  Finansministeren 
hævdede  ved  Forelæggelsen,  at  alle  Partier  var  medskyldige  i 
denne  overordentlige  Imødekommenhed  ved  Løfter,  som  man 
ikke  kunde  komme  fra.  Regeringen  havde  som  medvirkende 
Grund  til  sin  aabenlyse  Elskværdighed  overfor  Statens  Tjenere 
en  hemmelig  Angst  for  en  Jærn bane-Obstruktion,  som  man  ikke 
var  istand  til  at  møde.  Da  Udgifterne  blev  saa  betydelige,  søgte 
Ministeriet  at  sikre  sig  ved  nye  Skattepaalæg  gennem  Takst-  og 
Portoforhøjelser  og  mente,  skønt  disse  i  og  for  sig  var  unødven¬ 
dige  paa  Grund  af  Finansernes  blomstrende  Tilstand,  at  kunne 
regne  paa  Regeringspartiets  Tilslutning,  idet  Ministerium  og  Parti 
var  lige  enige  om  Betydningen  af  at  raade  over  rigelige  Stats¬ 
indtægter.  Ved  Hjælp  af  saadanne  kan  jo  nemlig  en  Regering 
og  dens  Tilhængere  altid  være  sikre  paa  at  gennemføre,  hvad 
der  er  dem  magtpaaliggende.  De  store  Lønkrav  interesserede 
derimod  ikke  særlig  Gaardmandspartiet  —  tværtimod;  her  for¬ 
langte  man  derfor  af  alle  Partier  Medgørlighed  i  Form  af  nye 
Skatter. 

Hele  dette  Indbegreb  af  Lønningslove  var  altsaa  udenfor  den 
virkelige  Politik.  De  var  ligesom  assurerede.  De  laa  nok  længe 
hen  i  Folketingsudvalgene,  lige  til  Samlingens  sidste  Tid  — 
særdeles  Lyst  ejede  Gaardmændene  ikke  til  alene  at  medbringe 
Landpostbudets  eller  Portørens  forhøjede  Indtægt  til  de  andre 
Gaardmænd  —  men  alle  forstod  alligevel,  at  engang  fremsatte 
maatte  de,  gærne  eller  nødigt  som  Rigsdagsmændenes  Sind  nu 
var  til,  gennemføres  væsentligt  uforandrede. 

Dog  denne  Vaaben-Fred  gjaldt  kun  disse  Tusinder  af  Væl¬ 
gere,  af  hvilke  ethvert  Parti  haabede  sin  Del,  og  ingen  vilde 
prise  Regeringen,  hvis  blot  denne  lette  Opgave  lykkedes.  Der¬ 
imod  hele  den  øvrige  Lov-Hob:  hvilke  Udsigter  besad  Ministe¬ 
riet  her?  Stillingen  var  den  samme  som  i  den  forrige  Samling; 
Regeringen  var  henvist  til  de  Frikonservative  for  at  skaffe  sig 
det  fornødne  Flertal  i  Landstinget.  At  benytte  Højre  som  For¬ 
bundsfælle  maatte  indtil  videre  anses  for  umuligt,  ikke  just  fordi 
Højre  vilde  forlange  flere  Indrømmelser  —  hvad  der  dog  altid 
var  sandsynligt  —  men  fordi  Overenskomster  med  Højre  tog 
sig  anderledes  mistænkelige  og  anti-demokratiske  ud  end  saa¬ 
danne,  som  man  sluttede  med  de  Frikonservative,  hvis  Forhand¬ 
lingsvillighed  overfor  en  parlamentarisk  Regering  hørte  med  til 

Partiets  politiske  Program.  Naturligvis  kunde  Ministeriet  erklære 
Krigen  o:  opløse  Landstinget  og  ved  Hjælp  af  nye  kongevalgte 
Landstingsmænd  skaffe  sig  det  nødvendige  Flertal,  men  Kon- 
sejlpræsidenten  tænkte  selvfølgeligt  kun  i  yderste  Nød  paa  et 
saadant  Skridt  med  alle  dets  ubehagelige  Følger  —  ja  tænkte  i 
Virkeligheden  slet  ikke  derpaa.  Et  var  at  male  Fanden  paa 
Væggen;  et  andet  at  alliere  sig  med  de  onde  Magter,  Radikale 
og  Socialdemokrater,  for  at  tilintetgøre  de  Konservatives  sidste 
Skanse  og  gennemføre  Venstres  Programsager  i  ren  demokra¬ 
tisk  Aand.  Hr.  J.  C.  Christensen  vilde  saa  nødig  opløse  Lands¬ 
tinget,  som  han  vilde  dø  —  dø  politisk  selvfølgeligt. 

Det  viste  sig  ogsaa  straks,  at  de  Frikonservative  ingenlunde 
tænkte  paa  at  afbryde  Forhandlingen:  selv  om  der  var  kommet 
en  Kurre  paa  Traaden  i  den  forrige  Rigsdagssamlings  Slutning, 
var  Traaden  ikke  bristet.  Ved  første  Behandling  af  den  kom¬ 
munale  Valglov  i  Landstinget  udtalte  Grev  Frijs  maaske  lidt 
ondskabsfuldt  sin  Forbavselse  over,  at  man  ikke  var  kommen 
til  Enighed  i  Foraaret,  og  sin  Villighed  til  yderligere  Forhand¬ 
ling,  selv  om  han  ikke  indsaa  paa  hvilke  andre  Veje,  der  skulde 
slaas  ind,  end  de  af  ham  anviste.  Tonen  var  ikke  særdeles  elsk¬ 
værdig  —  endnu,  men  Tilbøjeligheden  til  Overenskomst  var 
umiskendelig.  Der  kan  næppe  være  Tvivl  om,  at  de  Frikonserva¬ 
tive  betragtede  Regeringens  Opløsningstrusler  som  alvorlige  — 
eller  i  hvert  Fald  at  de  ansaa  det  for  politisk  klogt  at  tage 
Truslerne  alvorligt,  da  de  intet  havde  at  vinde  ved  Opløsningen. 
Desuden  deres  Politik  var  vedblivende  den  at  være  et  Skridt 
til  venstre  for  Højre  —  ja  deres  Tilværelsesgrund  som  Parti 
beroede  paa  denne  større  Tilnærmelse  overfor  Folketinget.  Oven 
i  Købet  var  det  lille  Parti  blevet  yderligere  svækket  ved  Døds¬ 
fald,  idet  Proprietær  Rasmussen-Vandamgaard  straks  i  Begyn¬ 
delsen  af  Oktober  var  død  —  og  Gruppen  maatte  være  forbe¬ 
redt  paa,  at  Reformpartiet  erobrede  Pladsen,  hvad  ogsaa  skete  i 
November.  Nu  var  de  Frikonservative  kun  9,  og  skønt  de  med 
dette  Stemmeantal  —  til  Højres  forstaaelige  Ærgrelse  —  besatte 
baade  Formandspladsen  og  en  Viceformandsplads,  krævedes  der 
netop  af  dem  en  førende  Aktion  for  at  gøre  sig  gældende  over¬ 
for  Højre.  De  maatte  have  et  Forlig,  og  Regeringen  maatte  det 
ikke  mindre.  Vanskeligheden  laa  blot  i,  at  de  to  Parter  var 

bleven  uenige  i  Foraaret,  og  ingen  af  dem  ret  vel  kunde  slaa 
af  paa  det  engang  Hævdede. 

Ogsaa  ved  Toldlovens  første  Behandling  stillede  de  Frikon- 
servative  sig  venligt  til  Regeringen,  skønt  Finansministeren  begik 
den  Uklogskab  at  fastholde  og  paany  forelægge  den  Stempel¬ 
afgift  og  den  Vintold,  som  han  vidste  maatte  opgives  overfor 
Frankrig,  og  skønt  Vilhelm  Lassen  lod  sig  under  Diskussionen 
forlede  til  en  lidt  uheldig  Udtalelse  om,  at  Danmark  ikke  burde 
springe  for  et  økonomisk  Tryk  fra  dette  Land.  Men  Finansmi¬ 
nisteren  fortjener  nu  i  sin  Grav  den  lille  Indrømmelse,  at  Kon¬ 
flikten  og  Forhandlingen  med  Frankrig  ikke  foreligger  officielt 
oplyst  gennem  Aktstykker  og  Noter.  Klart  var  det  imidlertid,  at 
Frankrig  forholdt  sig  overmaade  køligt  til  Danmark  og  vedbli¬ 
vende  nægtede  at  indføre  mer  end  den  første  Serie  af  Hypo¬ 
tekbankobligationer  paa  Pariserbørsen. 

Begge  de  to  Sager  gik  imidlertid  til  Udvalg,  og  foreløbigt 
henlededes  Rigsdagens  og  Offentlighedens  Opmærksomhed  paa 
andre  Forhold.  Folketinget  begyndte  første  Behandling  af  Finans¬ 
loven  den  15.  Oktober  (Rigsdagen  var  traadt  sammen  den  7de) 
og  denne  Behandling  varede  i  lange  Møder,  tildels  baade  For¬ 
middag  og  Aften,  hele  Oktober  Maaned  ud.  Der  var  ikke  megen 
Politik  at  tale  om;  der  var  intet  af  Betydning  sket  i  Sommerens 
Løb,  og  Partiernes  Stilling  og  Styrke  var  uforandret.  Forhand¬ 
lingen  blev  egentlig  —  den  saglige  Diskussion  undtagen  —  kun 
et  fra  forskellige  Sider  ført  Angreb  paa  Justitsminister  Alberti; 
selv  Spørgsmaalet  om  de  Kongevalgte  rejstes  overfor  ham  paa 
Grund  af  hans  Stilling  til  de  mod  Sagfører  Hansen  for  Aar  og 
Dag  siden  fremførte  Klager.  Men  denne  Sag  var  naturligvis  af 
mindre  Interesse,  efterat  Hr.  Hansen  havde  fundet  sig  foran¬ 
lediget  til  at  udtræde  af  Landstinget.  Af  større  Vægt  men  uden 
direkte  politisk  Betydning  blev  Drøftelsen  af  Plejebørns-Hjem¬ 
mene,  et  Udslag  af  den  Agitation,  som  den  socialdemokratiske 
Folketingsmand  Hr.  Sabroe  havde  rejst  imod  Børnehjemmet 
Hebron  og  dettes  Forstanderinde.  De  senere  offentliggjorte  For¬ 
hør  afslørede  meget  uhyggelige  Forhold,  endskønt  Forhørsdom¬ 
meren  paa  enkelte  Punkter  ikke  syntes  at  have  vist  tilstrække¬ 
lig  Energi,  og  Aktstykkerne  undertiden  mere  bar  Præg  af  et 
Forsvar  for  Børnehjemmet  end  en  uhildet  Redegørelse  for  den 
hele  Drift.  Det  kunde  imidlertid  ikke  undgaas,  at  der  i  Hr.  Sa- 

broes  udførlige  Foredrag  indsneg  sig  baade  U bevisligheder  og 
Unøjagtigheder,  og  Resultatet  af  den  store  Agitation,  der  fortsat¬ 
tes  i  Vinterens  og  Rigsdagens  Løb,  blev  nærmest  dette,  at  Of¬ 
fentligheden  anerkendte  Hr.  Sabroes  Kritik  i  al  Almindelighed 
og  følte  sig  overbevist  om  mange  Indsigelsers  Berettigelse,  men 
ikke  dristede  sig  til  at  opretholde  hans  Dom  i  hvert  enkelt  Til¬ 
fælde.  Meget  Galt  var  til  Stede;  hvormeget  var  ikke  let  at  af¬ 
gøre,  men  i  hvert  Fald  fortjente  Hr.  Sabroe  Tak,  fordi  han 
havde  ringet  med  den  altid  beredte  socialdemokratiske  Storm¬ 
klokke. 

Ogsaa  Hr.  Borgbjerg  søgte  at  rejse  Storm.  Angrebet  gjaldt 
Hr.  Alberti  personlig,  hans  Administrations-Vilkaarligheder  og 
hans  Sammenblanding  af  justitsministeriet  Myndighed  med  den 
Forretningsvirksomhed,  hvori  hans  Overtagelse  af  Ministerporte¬ 
føljen  ikke  havde  gjort  noget  Skaar.  Andre  Talere,  Hr.  Klausen 
Hr.  Zahle  Hr.  Ellinger  —  Medlemmer  af  tre  forskellige  Par¬ 
tier  —  angreb  under  Finanslovforhandlingen  Justitsministeren. 
Det  opsigtvækkende  Censor-Forbud  mod  Skuespillet  Karen 
Bomemann  var  lige  indtruffet  i  September,  og  andre  Begiven¬ 
heder  —  en  Bevilling  til  et  Biografteater,  Landbrugslotteriet  osv. 
—  havde  vakt  en  ikke  ringe  Bevægelse.  Men  alt  dette  blegnede 
overfor  det  nye  Faktum,  som  Hr.  Borgbjerg  fremdrog  i  Mødet 
den  18.  Oktober.  Han  oplæste  da  i  Folketinget  følgende  Brev 
fra  Justitsministeren  til  Redaktøren  af  Middagsposten. 


Hr.  Redaktør  Johannes  Hansen! 


Privat.  Haster. 


Jeg  vilde  sætte  megen  Pris  paa,  at  der  intet  mere  skrives  i  Middags¬ 
posten  om  min  gamle  Ven  Oscar  Køhier  og  paa  at  den  til  imorgen  bebudede 
Artikel  ikke  fremkommer.  Lad  de  Døde  hvile  i  Fred  —  særligt  da  de  ikke 
kan  forsvare  sig. 

Ærbød  igst 

A.  Alberti. 


Det  omhandlede  Blad  havde  begyndt  en  Artikelrække  med 
Overskrift  Aarhundredets  største  danske  Svindelaffære  afsløret. 
Aktieselskabet  Oscar  Køhier,  hvori  den  afdøde  Etatsraad  Oscar 
Køhier  havde  besiddet  næsten  alle  Aktier,  var  gaaet  fallit  under 
ret  uhyggelige  Former,  og  Aktieselskabets  Formand,  Kammer¬ 
advokat  Carl  Winther,  blev  under  Finanslovbehandlingen  haardt 

angrebet  af  Folketingsmand  Birck  —  et  Angreb,  der  ikke  besad 
politisk  Interesse.  Justitsministeren  var  i  Forvejen  beskyldt  for 
ulovligt,  i  hvert  Fald  utilbørligt  at  have  favoriseret  den  afdøde 
Bygmester;  nu  optraadte  han  altsaa  som  dennes  Advokat  efter 
Døden.  Det  oplystes  senere  af  Hr.  Alberti,  at  dette  var  sket  paa 
Foranledning  af  den  afdødes  Svoger,  og  Hr.  Alberti  drejede  selv¬ 
følgeligt  Sagen  derhen,  at  han  havde  skrevet  sit  Brev  af  Hensyn 
til  de  Efterlevende,  hvad  der  gjorde  hans  gode  Hjærte  Ære,  og  at 
Afbenyttelsen  af  et  stjaalent  Brev  gjorde  Angriberen  inhabil. 
Han  vandt — for  straks  at  nævne  dette  —  en  ikke  ringe  Tilslutning 
hos  Publikum  paa  disse  Punkter  af  sit  Forsvar,  især  da  en  Del 
af  Højrepressen  ikke  nægtede  ham  dens  sædvanlige  Støtte  heri. 
Han  havde  taget  den  Døde,  den  døde  Ven  under  sin  Beskyt¬ 
telse  —  han  havde,  den  mægtige  Justitsminister,  ikke  været  for 
fornem  til  en  Søndagaften  i  al  Hast  at  kradse  nogle  Linier  op 
og  bede  et  lille  Blads  Redaktør  om  en  Tjeneste  —  et  Brev  var 
bleven  stjaalet,  maaske  købt  —  Stjæler  og  Hæler  var  ligegode 
—  Angrebsmidlet  var  uhæderligt  —  det  var  lumpent  at  ville  en 
Modstander  til  Livs  paa  en  saadan  Maade! 

Kærnen  i  Affæren  var  imidlertid  en  helt  anden,  mindre 
melodramatisk,  mindre  rørende. 

For  det  første  maatte  Bladets  Karakter  tages  i  Betragtning; 
denne  var  kendt  af  alle  Københavnere  —  maaske  mindre  af 
Landboerne,  skønt  selve  Justitsministerens  Organ  havde  stemplet 
det  som  Smudsblad  med  Sprogets  allerstærkeste  Ord.  Men  for 
det  andet  —  og  dette  var  det  afgørende  —  oplystes  det  efter- 
haanden,  at  Justitsministeren  stod  i  et  ganske  særligt  Forhold  til 
Redaktøren,  idet  Hr.  Alberti  havde  givet  ham  Henstand  i  over 
to  Aar  for  en  ham  idømt  Fængselsstraf  og  dette  paa  Grund  af 
fornyede  Lægeerklæringer  om,  at  Fængselsopholdet  vilde  være 
skadeligt  for  hans  Helbredstilstand  —  et  Hensyn  der  vilde  befri 
de  fleste  til  Fængsel  dømte  Personer  for  Afsoning  af  den  dem 
overgaaede  Dom.  At  Bladet  efter  denne  Indrømmelse  fra  Hr. 
Albertis  Side  havde  skiftet  om  fra  Fjendskab  til  en  ofte  udtalt 
Beundring  for  Justitsministerens  Person,  havde  endda  mindre 
at  sige  —  derved  kastedes  snarest  et  komisk  Skær  over  den 
almægtige  Minister.  Men  Brevet  kom  til  at  staa  i  et  helt  andet 
Lys  ved  disse  Foreteelser,  end  hvis  man  blot  læste  det  som  en 
Opfordring  fra  den  ene  Potentat  til  den  anden.  Hr.  Alberti  skrev 

ærbødigst  til  Middagspostens  Redaktør!  Justitsministeren,  der 
efter  eget  Sigende  udsatte  Mandens  Fængselsstraf,  for  at  den  ikke 
skulde  blive  en  Eksekution  paa  Livet,  skrev  til  denne  Redaktør 
for  dette  Blad,  at  han  vilde  sætte  megen  —  to  Gange  under¬ 
streget  —  Pris  paa,  om  han  standsede  paatænkte  Artikler  i  sit 
Blad!  Var  et  saadant  Brev  andet  end  en  Befaling?  Kunde  Lan¬ 
dets  Justitsminister  staa  i  intim  privat  Forbindelse  med  dette 
Blad?  Hvorfor  skaanedes  denne  Mand  paa  en  saa  særegen 
al  Sædvane  trodsende  Maade?  Hvorfor  straffedes  han  ikke  som 
andre?  Var  dog  ikke  til  syvende  sidst,  hvorledes  end  dette  Pri¬ 
vatbrev  var  kommet  i  fremmede  Hænder,  dets  offentlige  Frem¬ 
dragelse  snarere  en  Pligt  for  en  Rigsdagsmand,  naar  alle  For¬ 
hold  toges  i  Betragtning,  end  Brud  paa  Brevhemmeligheden  og 
en  Krænkelse  af  Privatlivets  Fred? 

Det  vil  næppe  kunne  bestrides,  at  et  saadant  Brev  med  dets 
Forhistorie  vilde  i  de  store  parlamentariske  Lande  været  fæl¬ 
dende  for  den  Minister,  der  havde  skrevet  det.  Hvis  et  saadant 
Brev  var  bleven  oplæst  i  det  franske  Deputerkammer,  vilde  en 
Justitsminister  næppe  have  overlevet  Ordet  ærbødigst,  og  inden 
endnu  Forsamlingen  havde  forlangt  hans  Fratrædelse,  vilde  Kon- 
sejlpræsidenten  fritaget  ham  for  Embedet.  Men  Danmark  er  nu 
engang  ikke  Frankrig,  og  Flertallet  i  de  to  Folketing  bærer  ikke 
samme  Præg.  Flertallet  i  det  franske  Kammer  ligner  et  sjæl¬ 
dent  stille  Hav,  hvilket  let  kan  oprøres  af  Kastevinde,  og  som 
hyppigt  kæntrer  den  Skude,  der  for  faa  Øjeblikke  siden  gik 
stolt  over  Bølgerne;  Flertallet  i  det  danske  Folketing  er  en 
kompakt  Masse,  selve  den  kompakte  Majoritet,  der  virker  med 
automatiske  Bevægelser  i  sin  prøvede  Førers  Haand  —  er  et 
Instrument,  „Mesteren  paa  det  spiller."  Folketingsflertallet  er  af¬ 
skygningsløst  og  uden  selvstændig  Foretagsomhed,  saaledes  som 
Hr.  J.  C.  Christensen  har  villet  det,  og  da  det  er  fuldkommen 
tilfreds  med  Ledelsen  og  med  den  forundte  Magt  og  dens  Vil- 
kaar,  er  det  ganske  blottet  for  oprørske  Tendenser.  Kun  hvis 
Konsejlpræsidenten  havde  givet  Tegnet,  kunde  der  være  rejst 
en  Bevægelse  i  Folketinget;  nu  laa  Flertallet  ganske  dødt  eller 
følte  sig  maaske  snarere  uvilligt  og  generet  ved  dette  Anfald 
paa  en  Minister,  som  ikke  gav  noget  Medlem  af  Partiet  Anled¬ 
ning  til  Klage.  Og  hvad  Hr.  Christensen  angik,  kunde  intet  ligge 
ham  fjærnere  end  at  gribe  ind  paavirket  af  Stemninger  i  den 

offentlige  Mening,  saalænge  denne  ikke  bares  af  andet  end  poli¬ 
tiske  Modstanderes  Angreb.  Han  er  overhovedet  ikke  den  Mand, 
der  rider  straks  han  sadler  —  men  allermindst  da  naar  andre 
vil  sadle  Hesten  til  ham.  Gør  aldrig  idag,  hvad  du  kan  opsætte 
til  imorgen  —  er  i  dansk  Politik  en  gylden  Leveregel,  som  Hr. 
Christensen  altid  med  Held  har  fulgt.  Han  vilde  selvfølgeligt 
først  se  an,  hvad  dette  Stormløb  betød,  forinden  han  lod  sig 
paavirke  af  en  Aktion,  der  aldeles  ikke  berørte  hans  Parti.  Fra 
dette  kom  der  ikke  et  Kny  mod  Hr.  Alberti.  Og  Hr.  Neergaard, 
der  som  Ordfører  for  de  Moderate  og  som  gammel  Fjende  af 
Hr.  Alberti  egentlig  ingen  Grund  havde  til  at  skaane  den,  der  i 
1894  saa  bittert  havde  svigtet  i  det  afgørende  Øjeblik  —  Hr. 
Neergaard  nøjedes  med  i  sit  Finanslovforedrag  at  hentyde  til  den 
meget  „store  Betydning",  det  vilde  have,  at  „Regeringens  Admi- 
stration  var  forsigtig  og  uangribelig  paa  alle  Omraader",  og  er¬ 
klærede  iøvrigt  sin  uforbeholdne  Tilslutning  til  Regeringen,  som 
han  —  med  Rette  —  fandt  politisk  urokket  til  Trods  for  dens 
Modstanderes  „Indianerpolitik"  og  „den  blodtørstige  Grumhed", 
der  var  „kommet  over  vort  politiske  Liv  herhjemme".  Da  altsaa 
Hr.  J.  C.  Christensen  hverken  hos  selve  Partiet  eller  hos  dettes 
nødvendige  Allierede  mærkede  nogen  Uro,  lod  han  sig  ikke  et 
Øjeblik  drive  bort  fra  sin  tilsyneladende  Lidenskabsløshed  og 
Ligegyldighed. 

Men  dertil  kom,  at  Hovedangrebet  paa  Hr.  Alberti  i  en  vis 
Forstand  mislykkedes,  ikke  alene  i  den  bristende  Virkning  paa 
Parti  og  Regering,  men  ogsaa  i  den  parlamentariske  Forhandling. 
Selv  om  Hr.  Borgbjerg  havde  Ret,  saa  fik  han  ikke  Ret.  Til 
en  vis  Grad  var  det  den  evige  Strid  mellem  Erasmus  Montanus 
og  Per  Degn  vakt  til  Live  paany  —  Hr.  Borgbjergs  Bevislig¬ 
heder  eller  rettere  Udgangspunktet  i  hans  Argumentation,  Op¬ 
fattelsen  af  ministeriel  Sømmelighed  faldt  ikke  sammen  med 
Meningerne  hos  Størsteparten  af  hans  Tilhørere.  Han  talte  over 
Hovedet  paa  dem,  medens  Hr.  Alberti  talte  baade  til  deres  For¬ 
stand  og  til  deres  Sind.  Selve  dette  at  Justitsministeren  var  For¬ 
retningsmand  og  var  vedblevet  trods  Minister  at  drive  de  mest 
forskelligartede  Forretninger,  der  bestandigt  kunde  støde  sam¬ 
men  med  hans  embedsmæssige  Magt  —  dette  var  alt  en  gam¬ 
mel  Historie,  skrivende  sig  fra  det  første  Venstreministeriums 
Tid.  Dengang  var  der  forstaaeligt  nok  ikke  straks  grebet  ind, 

fordi  sikkert  ingen  havde  tænkt  sig  Muligheden  af  en  saadan 
Sammenblanding.  Med  uforstyrret  Frejdighed  havde  Hr.  Alberti 
ikke  sluppet  en  eneste  Forretning,  allermindst  Formandsskabet 
i  Bondestandens  Sparekasse,  der  hævdede  hans  intime  Forbin¬ 
delse  med  sjællandske  Bønder  og  deres  Interesser  —  og  vel 
egentlig  lige  saa  lidt  de  private  Affærer  og  Spekulationer,  der 
fordrede  hans  egen  Nærværelse  og  betydelige  Arbejdskraft.  Nu 
var  denne  Trafik  gaaet  i  saamange  Aar  fra  1901  til  1907  nok 
under  nogen  Murren,  men  uden  at  den  stærke  Minister  havde 
taget  Notits  af  Kritiken  —  og  en  saadan  uforstyrret  Fremturen 
indgød  overmaade  mange  en  beundrende  Respekt  Kunde  man 
derfor  ikke  mene,  at  denne  usædvanlige  Trafik  var  stemplet 
som  tilladt,  og  at  Hr.  Alberti  havde  faaet  en  Art  Generalpardon 
af  sit  Parti  og  af  Offentligheden? 

Da  saaledes  Folketinget  som  Nævninge-Ret  var  ugunstigt  for 
Hr.  Borgbjerg  som  offentlig  Anklager,  havde  der  krævedes  en 
ganske  særlig  heldig  Veltalenhed  hos  denne  for  at  overbevise 
og  vinde  frem.  Men  underligt  nok  glippede  Fodfæstet  for  Hr. 
Borgbjerg  jo  længere  frem  Diskussionen  skred  i  den  halve  Snes 
Dage  Angreb  og  Forsvar  fulgte  Slag  i  Slag.  Hr.  Borgbjerg 
begik  den  taktiske  Fejl  at  sprede  sit  Angreb:  han  tog  for  meget 
med;  han  vilde  have  alting  med;  han  gennemgik  Hr.  Albertis 
Forretningsliv  fra  mange  Aar  tilbage  indtil  hans  sidste  Admini- 
strationsvilkaarligheder;  han  maatte  da  nødvendigvis  medtage 
meget  Ubevisligt,  nøjes  med  Formodninger  istedetfor  Aktstykker, 
og  da  han  mærkede,  hvorledes  Virkningen  slappedes,  vedblev 
han  ivrigere  og  hæftigere  med  Opgravninger  og  Mistænkelig¬ 
gørelser  istedetfor  at  begrænse  sig  efter  den  gamle  Bokserregel, 
at  det  er  bedre  at  slaa  en  Mand  ti  Gange  paa  samme  Sted  end 
én  Gang  paa  ti  Steder.  Havde  han  begrænset  sig  til  hint  oven¬ 
omtalte  Brev,  havt  hele  dette  Punkts  Materiale  i  Beredskab  og 
udnyttet  dette  til  sidste  Underbund,  var  hans  Angreb  muligvis 
blevet  langt  virkningsfuldere.  Nu  fægtede  han  ligesom  i  Blinde 
med  hundrede  Udfald  i  Stik  og  Stød  og  altfor  store  Armbevæ¬ 
gelser.  Og  overfor  ham  stod  saa  Hr.  Alberti  fuldkommen  kold¬ 
blodig  uden  Spor  af  Sindsbevægelse  eller  Nervøsititet,  endog 
med  uforstyrreligt  godt  Humør,  der  ytrede  sig  i  mange  ikke  just 
fine,  men  for  Tilhørerne  velberegnede  Smaavittigheder  —  og 
parerede,  parerede,  parerede!  Jo  mere  Hr.  Borgbjerg  trævlede 

op,  des  mere  uforknyt  værgede  Hr.  Alberti  sig;  han  løb  den 
offentlige  Anklager  træt;  han  hk  Latteren  paa  sin  Side.  Hans 
Held  vilde  været  endnu  større,  hvis  ikke  pludselig  en  Strids¬ 
mand  den  allersidste  Aften  var  dukket  op  og  havde  bistaaet  Hr. 
Borgbjerg,  hvis  Parti  havde  stillet  ham  ene  paa  den  udsatte 
Post  Det  var  Hr.  Herman  Trier,  der  rejste  sig  som  Repræsen¬ 
tant  for  den  sande  offentlige  Mening  og  opfordrede  Konsejl- 
præsidenten  til  at  lade  Justitsministeren  fratræde,  da  hans  For- 
bliven  vilde  »virke  demoraliserende  i  Befolkningen,  i  Ministeriet 
og  i  Rigsdagen",  idet  han  betegnede  Hr.  Albertis  Administration 
som  et  „i  sit  Væsen  paa  afgørende  Punkter  reaktionært  og  i 
sin  Fremgangsmaade  vilkaarligt  personligt  Regimente".  At  Kon- 
sejlpræsidenten  sad  denne  Opfordring  overhørig,  betød  ikke 
stort:  selv  om  Hr.  J.  C.  Christensen  vendte  det  døve  Øren  til 
og  lod,  som  intet  var  sagt  og  hørt  —  der  var  noget  af  en  Doms¬ 
basun  i  de  anførte  Ord. 

Men  Resultatet  af  denne  første  Turnering  var  dette,  at  Per 
Degn  fik  Overtaget  i  Ordskiftet  —  i  Folketinget  var  Jorden  saa 
flak  som  en  Pandekage.  Højrepressen  kunde  umuligt  unde  Hr. 
Borgbjerg  en  Sejr  —  altsaa  forkyndtes  det  viden  om,  at  Hr. 
Alberti  havde  staaet  sig. 

Og  saaledes  endte  første  Akt  af  den  Albertiske  Komedie  paa 
Tinge.  Stykkets  anden  Handling  kom  først  efter  Jul.  Folketinget 
gik  i  November  og  December  over  til  en  Række  saglige  første 
Behandlinger,  medens  alle  ventede  paa,  hvad  der  vilde  ske  med 
Valgloven,  thi  af  denne  afhang  jo  ikke  blot  alle  de  øvrige  Love, 
men  alle  politiske  Forhold  i  Landet. 


IV 

Heller  ikke  i  Landstinget  foregik  der  noget  af  Betydning  in¬ 
den  Jul.  Der  holdtes  næsten  ingen  Møder.  Landstinget  havde 
ialt  i  de  tre  Maaneder  været  samlet  til  21  mest  ganske  korte  Mø¬ 
der,  medens  Folketinget  kunde  pege  paa  mer  end  det  dobbelte 
Antal  af  Møder,  som  fyldte  hele  tre  Timer  om  Formiddagen  og 
undertiden  tog  Aftentimerne  med.  Ogsaa  i  Landstinget  ventede 
man  med  ikke  ringe  Spænding  paa  Valgloven. 

Det  er  muligt,  at  Regeringen  intet  vilde  havt  imod  at  trække 
Afgørelsen  ud  til  Marts-April,  til  den  Tid,  hvor  Overenskomsterne 

efter  gammel  Sædvane  sluttes.  Det  er  ganske  sikkert,  at  Grev 
Frijs  derimod  vilde  have  Afgørelsen  langt  tidligere:  han  havde 
ingen  Lyst  til  at  opleve  det  i  forrige  Samling  Hændte  én  Gang 
til;  hans  Politik,  der  var  en  Resultat- Politik,  delvis  rettet  imod 
Højre,  svækkedes,  naar  intet  skete,  og  han  kunde  ikke  lade 
sine  Partifæller  arbejde  paa  de  andre  store  Sager,  inden  han 
vidste,  om  det  blev  Krig  eller  Forlig,  medens  Ministeriet  saé  sin 
Fordel  ved  at  faa  alle  Sager  fremmede  saa  langt  som  muligt  for 
saa  i  Forligsmaaneden  at  skære  dem  alle  over  én  Kam.  Da  Grev 
Frijs  vel  egentlig  intet  Øjeblik  tvivlede  om,  at  han  kunde  faa 
den  Overenskomst,  som  han  vilde,  var  han  ogsaa  Herre  over 
Tidspunktet  for  Afgørelsen.  Han  havde  tænkt  sig  denne  inden  Jul. 

Dette  lykkedes  dog  ikke.  Selve  det  af  Landstinget  nedsatte 
Udvalg  om  Valgloven  holdt  ingen  Møder.  Forhandlingerne  førtes 
og  maatte,  saaledes  som  Forholdene  var,  føres  direkte  mellem 
Grev  Frijs  og  Ministeriet.  De  stadige  Forhandlere  var  Indenrigs¬ 
minister  Berg  for  Ministerium  og  Reformparti  og  Grev  Frijs  og 
Godsejer  Rottbøll  for  de  Frikonservative;  naturligvis  holdtes  begge 
Partiers  Tillidsmænd  å  jour  om  Hovedpunkterne,  ligesom  de 
Moderates  Førstemænd. 

Som  altid  syntes  det  til  Tider,  at  Forhandlingen  skulde  gaa 
istaa.  Men  jo  længere  det  trak  ud,  des  mere  syntes  de  Frikon¬ 
servative  grebne  af  en  Frygt  for  det  Kaos,  som  den  mulige 
Landstingsopløsning  efter  deres  Mening  skulde  medføre,  og  hvor¬ 
ved  megen  Velfærd  i  Landet  sattes  paa  Spil.  Og  selv  om  denne 
Frygt  var  mere  indbildt  end  begrundet  og  maaske  mere  politisk 
end  alvorlig,  saa  var  der  dog  i  Bevægelse  stærke  Kræfter,  der 
alle  skød  til  for  at  opnaa  et  Forlig,  hvis  Følger  formentlig  skulde 
blive  større  end  Ordningen  af  den  enkelte  omend  anselige  Sag. 

Fredag  Formiddag  den  10.  Januar  straks  efter  Rigsdagens  Jule¬ 
ferie  var  man  enig.  Det  forlød,  at  man  allerede  Onsdag  Aften 
mente  at  have  Slutsedlen  i  Orden,  men  at  de  Frikonservative,  ikke 
selve  Grev  Frijs,  Torsdag  Morgen  fik  Betænkeligheder,  og  at  saa 
Sagen  gik  endelig  i  Orden  ved  en  ny  Overvejelse.  Om  Fredagen 
udsendtes  gennem  Ritzaus  Bureau  en  officiel  i  Smaa-Enkeltheder 
temmelig  uklar  Redegørelse  for  Overenskomstens  Hovedpunkter, 
saaledes  som  disse  senere  formedes  til  Ændringsforslag  og  om¬ 
dannede  det  oprindelige  Regeringsforslag  til  den  Lov,  der  blev 
vedtaget  af  begge  Ting.  En  saadan  officiel  Redegørelse  af  under- 

haands  Forhandlinger  mellem  Ministerium  og  et  enkelt  Parti  var 
selvfølgelig  en  ganske  usædvanlig  Fremgangsmaade  rimeligvis  uden 
noget  Sidestykke  fra  tidligere  Tid,  men  man  kunde  jo  sige,  at  til 
overordentlige  Begivenheder  svarede  en  overordentlig  og  hidtil 
uanvendt  Form.  Og  selve  Overenskomsten,  der  bragte  Løsning 
paa  en  besværlig  Knude  og  maatte  blive  af  stor  Betydning  for 
dansk  Politik  baade  ved  sit  Indhold  og  ved  sine  Følger,  blev 
ogsaa  øjeblikkelig  af  de  kontraherende  Partiers  Presse  (hvortil 
adskillige  rene  Højreblade  villigt  sluttede  sig)  fremhævet  som 
værende  af  enestaaende  Vigtighed:  den  største  politiske  Be¬ 
givenhed  siden  1866  og  særlig  betydningsfuld,  fordi  dette  For¬ 
lig  om  Valgloven  maatte  medføre  en  Række  Overenskomster  om 
andre  Love,  store  og  smaa,  først  Toldloven,  men  dernæst  i  en 
lidt  fjærnere  Fremtid  de  store  Militærlove,  naar  Forsvarskom¬ 
misionens  Betænkning  forelaa. 

Selvfølgeligt  føltes  Overenskomsten  som  en  Lettelse  for  Rege¬ 
ringen  og  dens  Parti,  især  fordi  den  befriede  dem  for  storpolitiske 
Skridt,  for  den  saakaldte  Kamp  imod  Landstinget  med  Opløsning 
af  de  Kongevalgte  osv.  Regering  og  Parti  frygtede  ikke  efter 
Sommerens  Begivenheder,  at  Vælgerne  i  nævneværdigt  Tal  skulde 
bortstødes  af  Forliget  —  og  dette  var  jo  det  vigtigste.  Hvad  der 
saa  end  skete  med  andre  Sager,  saa  havde  nu  Ministeriet  Frihed 
for  alt  Bryderi:  dets  eget  Parti  var  tilfreds,  og  de  Moderate  skulde 
da  snarere  finde  den  valgte  Ordning  for  radikal  end  modsætte 
sig  den. 

At  de  Frikonservative  maatte  have  en  Ordning  —  trods 
alt  —  laa  nu  éngang  i  deres  Politik.  Hvad  Mening  blev  der  i 
Udskillelsen  fra  Højre  og  Fjendskabet  mod  Højre,  hvis  ikke  For¬ 
handlingen  viste  sig  givtig  netop  med  Hensyn  til  de  store  Sager. 
Hvad  selve  Indholdet  af  Forliget  angik,  saa  var  dette  i  Virkelig¬ 
heden  givet  gennem  den  forsøgte  Fredsslutning  Aaret  i  Forvejen. 
De  Frikonservative  behøvede  næppe  mere  som  Tillæg  til  den 
gjorte  Hovedindrømmelse  end  saadanne  Bestemmelser,  der  ud¬ 
gjorde  de  af  Grev  Frijs  forlangte  Sikrings-Indskrænkninger  for 
Borgerrepræsentationen  og  Byraadene.  Han  fik  Opholdsbestem- 
melsen  udstrakt  til  to  Aar,  i  hvilke  Vælgerne  skulde  have  betalt 
Skat;  der  indførtes  en  udvidet  Brug  af  Forholdsvalgmaaden, 
blandt  andet  for  de  københavnske  Raadmænd,  der  alle  skulde 
afgaa  samtidigt,  og  endvidere  en  Række  indviklede  Bestemmelser 

til  Begrænsning  af  Byraadenes  Skatteudskrivningsret.  Men 
dette  interesserede  mindre  de  Frikonservative,  som  ikke 
Byernes  Vogtere  og  kun  af  behørig  Agtelse  for  de  konservai 
Principper  ønskede  saadanne  Bestemmelser,  hvormed  for  Eks< 
pel  det  københavnske  Højre  var  vel  tjent:  for  dem  selv  var 
en  næsten  forbavsende  Sejr,  at  Venstre-Reformpartiet  havde  u( 
Afkortning  opretholdt  som  priviligerede  Vælgere  til  Amtsraa 
de  højstbeskattede  Ejendomsbesiddere.  Vælgerkorpset  blev:  s 
mange  Højstbeskattede  som  Sognekommuner  samt  2  Valgma 
valgte  efter  Forholdstal  indenfor  hvert  Sogneraad  i  Amtsra 
kresen.  Og  som  i  den  gamle  Valglov  skulde  disse  Højstbeskatt« 
være  Ejendomsbesiddere.  Dette  Krav,  at  den  selvskrevne  Væl 
skulde  besidde  fast  Ejendom  i  Amtskommunen,  var  dog  in 
da  noget  indskrænket  ved  følgende  Bestemmelse: 

Under  disse  Ejendomsbesiddere  [o:  de  selvskrevne  Vælgere]  er  indb< 
tede  de  Fæstere  saavel  som  de  Forpagtere  eller  Lejere,  som  efter  tingi 
Kontrakt  besidder  den  paagældende  Ejendom  for  den  Aarrække,  for  hvi 
Valget  gælder. 

Denne  Bestemmelse  fra  den  gamle  Valglov  gik  ikke  ove 
den  nye.  Og  Forholdet  er  stadigt  dette,  at  en  endog  meget 
Mand,  der  for  Eksempel  bor  til  Leje  i  en  Villa  i  Gentofte,  ikke  I 
betragtes  som  højstbeskattet  Ejendomsbesidder  efter  Lovens  ( 
og  følgelig  heller  ikke  medregnes  som  umiddelbar  Vælger  t 
et  Amtsraadsvalg.  Det  var  saaledes  det  gamle  Hartkoms-Ov 
herredømme,  som  her  i  1908  anerkendtes  i  den  klareste  Foi 

Man  tør  nok  paastaa,  at  Grev  Frijs  ikke  fra  første  Fa 
havde  ønsket  Pengeskellet  hverken  ved  Sogneraad  eller  An 
raad.  Men  da  det  tilbødes  ham,  og  dermed  Vanskelighederne  i 
en  Overenskomst  om  Amtsraadets  Sammensætning  faldt  b< 
hverken  vilde  eller  kunde  han  svare  Nej  til  et  saadant  Tilb 
Han  opnaaede  derved  først  den  sociale  Fordel,  at  Magtet 
Amtskommunerne  blev  dér,  hvor  den  altid  havde  været  —  f 
havde  ingen  Anledning  til  at  bryde  sig  om,  hvad  Fremtidskan 
der  forberedtes  mellem  den  frie  Valgrets  Sogneraad  og  den  j 
vilegerede  Valgrets  Amtsraad  —  og  han  opnaaede  for  det  an 
politisk  Folketingets  og  Flertalsregeringens  Anerkendelse  af 
bestaaende  Landsting  og  Forfatningen  af  1866  —  hvad  de  f 
konservatives  Organ  ogsaa  straks  fastslog  som  en  betydningsf 
Følge  af  det  sluttede  Valglovsforlig.  Naar  man  betænkte,  hv 

ledes  Folketinget  som  den  almindelige  Valgrets  Ting  i  henved 
30  Aar  fra  Halvfjerdsernes  Begyndelse  til  1901  havde  stridt  den 
haarde  Magtstrid  mod  Landstinget,  der  ene  støttede  sig  til  de 
privilegerede  Vælgeres  Institution  som  urokkeligt  Værn  for  Stats¬ 
kupet,  saa  maatte  man  indrømme,  at  Sejren  i  Øjeblikket  var  stor. 
Al  Tale  om  en  Forfatningsforandring,  der  gjaldt  Landstingets 
Sammensætning,  maatte  for  lange  Tider  ophøre,  naar  det  parla¬ 
mentariske  Ministerium  i  en  Valglov,  som  var  foreslaaet  uden 
privilegerede  Vælgere,  roligt  indsatte  dem  paany  i  Overensstem¬ 
melse  med  de  frikonservative  Højremænds  og  Herremænds  For¬ 
dring.  Men  om  end  Sejren  saaledes  syntes  i  Øjeblikket  meget 
betydelig  for  de  Frikonservative,  og  om  end  Politikere  og  Presse- 
mænd  i  Sejrsbulletiner  indflettede  Spaadomme  om  nye  og  held- 
bringende  Tilstande  med  mange  Løfter  om  velsignelsesrige  Love, 
saa  blev  det  dog  altid  et  Spørgsmaal,  om  de  Frikonservative  som 
Parti  stod  lige  saa  stærkt  efter  Forliget  som  før  dette.  Hvis  Grev 
Frijs  ikke  havde  sluttet  Forliget,  saa  havde  hans  Politik  svævet 
i  Luften,  thi  han  maatte  gennem  Forhandling  hidføre  Løsning  af 
betydelige  Opgaver.  Men  var  han  bagefter  lige  saa  stærk  o:  lige 
saa  nødvendig  for  Regeringen  efterat  have  hjulpet  den  til  Rette 
med  Valgloven  og — hvad  mere  var  —  befriet  Ministeriet  for  den 
frygtede  og  for  dette  umulige  Landstingsopløsning?  Vilde  det  og- 
saa  i  Fremtiden  forblive  saadan,  at  de  Frikonservative  var  Re¬ 
formpartiets  eneste  og  faste  Allierede,  medens  Radikale  og  Social¬ 
demokrater  som  selve  Højre  stod  udenfor,  fjærnede  baade  fra 
Forhandlinger  og  Afgørelser? 

Fremtiden  skulde  snart  vise  en  ikke  ringe  Forandring.  Men 
i  Dagene  omkring  d.  10.  Januar  genlød  Luften  af  Triumfskrig  og 
Fanfarer.  Ikke  mindst  fordi  delvis  det  gamle  Højres  Presse  baade 
i  Hovedstaden  og  udenfor  denne  med  fuld  Musik  gik  over  til 
den  frikonservative  Politik  og  Taktik,  i  det  man  gjorde  gældende, 
at  da  Forsvarssagen  var  Højres  Hovedsag  og  Militærspørgs- 
maalene  kun  kunde  løses  i  Forstaaelse  med  Hr.  J.  C.  Christensen, 
maatte  man  bortrydde  alle  Hindringer  —  og  til  saadanne  hørte 
Valgretslov  og  Toldlov  —  for  at  opnaa  Overenskomst  om  Livs- 
spørgsmaalet,  naar  dette  i  den  næste  Rigsdagssamling  og  ved  det 
næste  Valg  kom  til  at  ligge  endeligt  for;  ved  at  modsætte  sig  For¬ 
liget  vilde  man  gavne  de  radikale  Oppositionspartier  og  kaste  Re¬ 
geringen  ind  i  en  radikal  Politik  sammen  med  disse,  men  dette  var 

umuligt,  naar  det  just  gjaldt  om  at  forene  alle  gode  konserva 
Kræfter  og  borgerlige  Partier  i  en  Samlingspolitik  imod  Omst 
ningen  og  Forsvarsnihilismen  til  den  fælles  store  Opgave:  J 
svarssagens  Løsning. 

Slet  saa  klart  laa  Sagen  ikke  for  Partiets  ledende  Politik 
for  Landstingets  Højregruppe.  Der  kan  næppe  være  Tvivl 
at  Grev  Frijs  ganske  loyalt  holdt  Gruppen  igennem  dens  1 
mand  Kammerherre  Alfred  Hage  å  jour  med  de  Forhandlir 
som  han  i  Maanederne  Oktober— Januar  førte  med  Regerin 
Han  vilde  ikke  da,  saalidt  som  før  eller  senere,  føre  en  for  H 
dulgt  Politik:  hans  Maal  var  den  muligt  bedste  konservative  I 
ning  og  forsaavidt  altsaa  den  for  Højre  nyttigste;  vilde  H 
slaa  Følge  —  gæme  for  ham,  kun  at  han  var  Føreren;  \ 
Højremændene  derimod  slaa  sig  fra,  saa  værst  for  dem,  da  \ 
han  handle  alene  og  om  saa  skulde  være  stik  imod  Partie 
hvilket  intet  Venskabsbaand  mere  knyttede  de  Frikonserva 

Ulykken  for  Højregruppen  i  Landstinget  var  nu  den,  at  Pa 
hverken  vidste  ud  eller  ind  —  ikke  anede,  om  det  skulde  tiltr 
Forliget,  gaa  direkte  imod  det  eller  holde  sig  tilbage  o: 
stemme  for  Lovens  Vedtagelse  og  derved  stiltiende  hjælpe  For 
igennem  uden  at  tage  Ansvaret.  Men  det  var  vanskeligt  at  i 
drage  sig  Ansvaret  paa  Grund  af  Partiforholdene  i  Landsti 
og  Partiernes  formentlige  Stemmestyrke  ved  Afstemningen.  P 
Grupperingen  var,  da  Forliget  sluttedes,  denne: 


Højre .  27 

Venstre-Reformpartiet .  21 

Frikonservative .  9 

Moderate . .  4 

Socialdemokrater .  4 

Radikal .  1 


66 

De  Frikonservative  mistede  Formandens  Stemme;  for  1 
liget  stod  saaledes  8  +  21  (Reformp.)  +  4  Moderate  =  33; 
Højre  stemte  imod  sammen  med  de  5  oppositionelle  Mediemi 
blev  dette  kun  32  og  altsaa  ikke  nok.  Saaledes  syntes  det, 
om  Højre  kunde  stemme  imod  eller  afholde  sig  fra  at  ster 
—  uden  Ansvar. 

Men  denne  Gruppering  var  kun  tilsyneladende.  Samme  Dag, 
som  Forliget  forkyndtes,  erfaredes  det  ogsaa,  at  et  frikonservativt 
Medlem  Forpagter  Sonne  var  imod  dette,  og  at  han  havde  med¬ 
delt  dem,  der  spurgte  ham,  sit  bestemte  Forsæt:  at  stemme  imod 
Vedtagelsen.  Hans  Opposition  toges  meget  alvorligt  af  Grev 
Frijs,  der  ved  Lovens  anden  Behandling  i  vittige  men  yderst 
haanlige  Ord  viste  ham  ud  af  Gruppen.  Men  ved  hans  Stilling 
forandredes  pludselig  Udsigterne;  nu  blev  der  i  Landstinget  33 
imod  og  32  for:  saaledes  var  Højre  atter  Herre  over  Situationen. 
Og  skønt  det  dernæst  rygtedes,  at  et  af  Højres  Medlemmer  den 
færøiske  Landstingsmand  Provst  Petersen  vilde  stemme  for  Loven 
og  havde  meddelt  Gruppen  dette,  forandredes  derved  ikke  Magt¬ 
forholdet;  thi  den  sidste  Januar  døde  et  af  Reformpartiets  Med¬ 
lemmer  Gaardejer  Jens  Rasmussen  Snertinge,  og  nu  blev  Stil¬ 
lingen  ved  Afstemningen  den  —  forudsat  at  Højre  holdt  sammen 
—  at  der  blev  32  imod  og  32  for  o:  Loven  kunde  ikke  ved¬ 
tages,  da  der  til  Vedtagelsen  forlangtes  én  over  Halvdelen  af  de 
aigivne  Stemmer,  og  Forslaget  vilde  saaledes  falde  bort. 

Men  Højre  holdt  ikke  sammen.  Til  Ære  for  Grev  Frijs’ 
politiske  Indsigt  tjener  det,  at  han  ingensinde  tvivlede  om  Sagens 
endelige  Udfald.  Han  kendte  Højre  godt.  Afgørelsen  trak  meget 
længe  ud:  anden  Behandling  fandt  først  Sted  d.  14.,  15.  Februar, 
tredje  Behandling  26.  Februar,  skønt  Forliget  som  sagt  allerede 
var  bekendtgjort  den  10.  Januar.  Denne  lange  Mellemtid  skyldtes 
næsten  helt  Højres  endeløse  Forhandlinger  paa  talrige  Partimøder, 
hvor  man  forgæves  søgte  at  komme  til  Enighed,  og  efter  hvilke 
man  bestandigt  bad  om  Udsættelse.  Og  til  Ulykke  for  Højre  var 
Indtrykket  dette,  at  Partiets  egen  Formand  Kammerherre  Hage 
stod  raadvild,  hans  Hjærte  drev  ham  til  de  Frikonservative,  hans 
Formandspost  til  de  Intransigente.  Han  var  syg,  legemligt  og 
nervøst  angrebet,  mødte  endnu  ved  anden  Behandling,  men  ude¬ 
blev  paa  Grund  af  Sygdom  fra  den  endelige  Afstemning  og  gav 
iøvrigt  ikke  mere  Møde  i  Rigsdagen,  saalænge  Samlingen  varede. 

Lige  i  sidste  Øjeblik  syntes  det  dog,  som  om  Højre  havde 
samlet  sig  til  en  bestemt  Optræden,  til  en  Forkastelse.  Fordelene 
var  indlysende:  Ministeriet  vilde  mærkbart  slappes;  Samlingens 
Resultater  vilde  blive  de  muligt  mindste,  maaske  Lønningslove 
og  intet  mere,  og  Reformpartiets  Gaardejere  vilde  saare  nødigt 
komme  ud  til  Vælgerne  med  de  forøgede  Lønninger  som  eneste 

Udbytte  af  Arbejdet  paa  Tinge;  Regeringen  turde  ikke  opløse 
Landstinget,  thi  hvorledes  kunde  den  udsætte  sine  frikonservative 
Allierede  for  en  Opløsnings  indviklede  Ubehageligheder,  og  hvad 
skulde  der  opnaas  ved  Opløsningen,  hvor  Frikonservative  paa 
Spørgsmaalet  de  Kongevalgtes  Livstidighed  nødtes  til  at  gaa  sam¬ 
men  med  Højre  i  Valgkampen;  de  Frikonservatives  Politik  ende¬ 
lig  ramtes  af  et  maaske  ikke  dræbende,  men  dog  yderst  farligt 
Stød;  Højre  derimod  vilde  staa  som  et  Parti,  der  var  mægtigt  og 
sin  Magt  bevidst,  og  som  ikke  ustraffet  lod  sig  sætte  ud  af  Spillet 

Dog,  Betænkelighederne  var  mange  og  Raadgiveme  endnu 
flere,  og  Partiet  havde  længst  sat  sin  Manøvredygtighed  til.  Der¬ 
hos  besad  det  ingen  Fører,  eller  i  hvert  Fald  kun  én,  der  var 
syg.  Gammelt  var  ogsaa  Partiet.  Manges  Følelse  stred  imod  en 
Alliance  med  Socialdemokrater  og  Radikale  for  at  ødelægge  en 
Forhandling  med  Kongens  valgte  Ministre  —  derud  af  kunde 
intet  godt  komme.  Det  er  tilladt  at  tro,  at  Hoffets  formodede 
eller  kendte  Stemning  lagde  et  vist  Tryk  paa  Gemytterne.  Par¬ 
tiet  fik  efterhaanden  et  Præg  af  Opløsthed,  der  atter  senere  i 
Samlingens  Løb  aaben  barede  sig  —  og  den  raadvilde  Træk- 
ken-i-Langdrag,  som  Offenligheden  erfarede  gennem  Meddelelser 
om  atter  og  atter  udskudte  Partiafgørelser,  demoraliserede  mere 
end  en  hvilkensomhelst  hurtigt  truffen  Bestemmelse.  Man  smilte 
ad  Partiet,  og  de  Frikonservative  førte  deres  Politik  videre,  som 
om  Højres  Samstemning  var  givet. 

Ved  anden  Behandling  skete  intet.  Man  var  fra  Reformpartiets 
og  de  Frikonservatives  Side  ivrig  efter  at  fastslaa,  at  der  her 
ikke  var  Tale  om  et  Forlig,  men  kun  om  en  Overenskomst  for 
den  enkelte  Sag.  Grev  Frijs  ligesom  Minister  Berg  udviklede 
denne  Forskel  mellem  Overenskomst  og  Forlig,  men  da  begge 
og  andre  samtidigt  hævdede,  at  just  denne  Overenskomst  aabnede 
Udsigt  til  Løsning  af  de  store  og  vigtige  Sager,  som  i  nær  Frem¬ 
tid  laa  for  —  saa  blev  Forskellen  mere  dialektisk  end  væsentlig 
og  i  hvert  Fald  politisk  uden  al  Betydning.  Ellers  vilde  næppe 
Tilfredsheden  i  begge  Lejre  været  saa  stor. 

Saa  kom  det  endelig  den  26.  Februar,  efter  at  adskillige  andre 
vigtige  Sager  imidlertid  havde  optaget  Rigsdagens  Opmærksomhed, 
til  den  afgørende  tredje  og  sidste  Behandling.  Umiddelbart  for¬ 
inden  denne  erfarede  man,  at  Højre  som  Gruppe  havde  bestemt 
sig  til  at  stemme  imod  Vedtagelsen.  Skulde  altsaa  virkelig  Loven 
og  Forliget  i  ellevte  Time  standses  og  en  helt  ny  Situation  fore- 

ligge  med  uanede  Tilstande  og  Begivenheder?  Ak  nej,  det  var 
ikke  saa  slemt,  blev  ikke  saa  skæbnesvangert  Thi  for  det  første 
var  det  hændt,  at  Kammerherre  Hages  Tilstand  mellem  anden 
og  tredje  Behandling  havde  forværret  sig,  og  han  saaledes  vilde 
være  fraværende  ved  Afstemningen,  og  til  Overflod  havde  to 
Medlemmer  af  Højre,  to  militære  Medlemmer  Admiral  Carsten- 
sen  og  Oberstløjtnant  Rambusch,  meddelt  deres  Gruppe,  at  de 
var  tilsinds  at  sige  stemmer  ikke  —  hvad  der  var  ensbetydende 
med  at  stemme  for  Vedtagelsen.  Hr.  Rambusch  meldte  sig  lige¬ 
som  Provst  Petersen  med  det  Samme  ud  af  Partiet;  Admiral 
Carstensen  foretrak  at  blive  og  afvente,  om  hans  Partifæller  vilde 
tvinge  ham  ud  af  Gruppen  —  hvad  dog  ikke  skete. 

Og  saa  oprandt  altsaa  tredje  Behandling,  som  var  ganske  uin¬ 
teressant,  da  kun  Afstemningen  kunde  været  spændende,  og  dennes 
Forløb  kendtes  nogle  Timer  i  Forvejen.  Forhandlingen  var 
ogsaa  ganske  kort  Paa  Højres  Vegne  og  paa  den  fraværende 
Hr.  Hages  Vegne  oplæste  Højesteretssagfører  P.  G.  C.  Jensen  en 
bitter  Erklæring  om,  at  Lovforslaget  var  „saa  slet,  at  det  aldrig 
burde  ophøjes  til  Lov“,  men  „at  der  hos  nogle  Medlemmer  af 
Partiet  væsentligst  af  Hensyn  til  udenfor  Lovforslaget  liggende 
Forhold  var  fremkommet  Betænkelighed  ved  at  stemme  mod 
Lovforslagets  Vedtagelse,  saa  at  dets  Forkastelse  [hvorover  Højre 
slet  ikke  var  Eneherre!]  var  bleven  umulig".  De  to  Medlemmer, 
Hr.  Carstensen  og  Hr.  Rambusch,  meldte  sig  derpaa  som  de  skyl¬ 
dige,  og  idet  de  en  Smule  mindede  om  de  to  udødelige  Prinser 
Ajax  den  1ste  og  Ajax  den  2den,  erklærede  de  begge  yderst 
højtideligt,  at  de  for  Forsvarssagens  Skyld  ikke  dristede  sig  til 
at  hidføre  en  Situation,  hvis  uberegnelige  Følger  de  ikke  kunde 
overse.  Ved  Afstemningen  blev  der  saa  32  Stemmer  for  Ved¬ 
tagelsen  og  29  imod,  Hr.  Hage  var  fraværende,  og  de  to  oven¬ 
nævnte  Herrer  stemte  ikke.  Havde  de  3  Medlemmer  stemt  med 
deres  Parti,  var  altsaa  den  nye  Situation  indtraadt. 

Man  tør  maaske  formode,  at  Højre  med  en  vis  Lettelse  saé 
efter  dets  to  Desertører,  der  havde  befriet  Partiet  for  ethvert 
Ansvar.  Grev  Frijs’  Tillid  —  en  Tillid  af  samme  Art  som  Mode¬ 
rens  usvigelige  Tryghed  i  et  berømt  Digt  af  Henrik  Ibsen  — 
havde  givet  ham  Ret:  da  det  kom  til  Stykket,  afgav  Højre  alt, 
hvad  han  forlangte:  en  Feltpræst  med  militær  Eskorte,  og  om 
Partiet  ellers  stemte  for  eller  imod,  var  glad  eller  trist,  maatte 

forekomme  ham  komplet  ligegyldigt  Derimod  var  det  ham  ikke 
ligegyldigt,  at  Partiet  ved  sine  lange  og  haabløse  Forhandlinger 
havde  aabenbaret  en  indre  Sygelighed,  der  truende  lignede  en 
Sygdom  til  Døden.  Grev  Frijs  stod  som  Landstingets  og  i  Virke¬ 
ligheden  som  Højres  Fører,  thi  Folketingets  Højre,  der  repræsen¬ 
terede  Højres  Vælgere,  vovede  ikke  som  Gruppe  at  stemme  imod, 
da  tredje  Behandling  foregik  i  Folketinget  den  14.  April;  de  fleste 
af  den  lille  Gruppe  sagde  stemmer  ikke,  og  en  enkelt  stemte  end- 
ogsaa  for  Vedtagelsen.  Alt  dette  gav  Indtryk  af  Højre  ikke  havde 
nogen  selvstændig  Politik  —  eller  rettere  ingen  anden  end  den,  som 
angaves  af  de  Frikonservative. 

Og  Regeringen  følte  sig  stærkere  end  nogensinde,  raadende 
over  et  sikret  Flertal  i  Folketing  og  Landsting.  Ministeriet  var 
uerstatteligt;  Gaardmandspartiet  tilfreds  med  sig  selv  og  sit  Mini¬ 
sterium;  det  gamle  Højre  splittet  og  slaaet;  de  Frikonservative 
svorne  Venner  uden  uindfrielige  Fordringer;  og  Oppositions¬ 
partierne  —  Socialdemokraterne  og  de  Radikale  —  foreløbigt 
magtesløse. 

Saaledes  syntes  ved  Samlingens  Midte  Fremtiden  lys  for  Rege¬ 
ringen,  tilmed  da  ogsaa  andre  Begivenheder  indenfor  og  udenfor 
Rigsdagen  havde  styrket  Ministeriets  Stilling,  (sinttes) 

Edvard  Brandes 

Jo  længere  man  lever,  des  mere  kommer  man  til  den  Over¬ 
bevisning,  at  det  lykkeligste  Liv,  et  Menneske  kan  føre,  er  et 
Liv  i  og  med  Naturea 

Dette  Evangelium  bør  prækes  tidlig  og  sildig.  Forstaaelsen 
deraf  vil  betinge  mange  Menneskers  Lykke.  Det  vil  forsone 
Landarbejderen  med  hans  beskedne  Lod  og  mindre  glansfulde 
Omgivelser,  og  det  vil  lokke  Byarbejderen  tilbage  til  de  grønne 
Marker,  som  han  selv  eller  hans  Fader  forlod,  fristet  af  Stor¬ 
byens  Sirenesange. 

Det  er  denne  samme  Naturlængsel,  som  driver  Landliggerne 
til  at  døje  Besvær,  som  lokker  Skovgæsterne  og  Turistskarerne 


1  2  3 

Billeder  er  en  Rødhals. 

I.  100  Aar  gammelt.  2.  50  Aar  gammelt.  3.  Moderne  Fotografi. 


bort  fra  Hjemmene,  og  som  —  i  smaa  Forhold  —  har  skabt 
Kolonihavernes  Idyller  i  Storbyens  Udkanter,  og  fylder  Husenes 
Vinduer  og  Altaner  med  Blomster  og  Fuglebure. 

Men  den  almindelige  Kundskab  om  Naturen  har  ikke  holdt 
Skridt  med  Længslen  efter  den,  og  altfor  mange  Mennesker  er 

der,  som  ikke 
kender  en  Stil¬ 
lids  fra  en  Bog¬ 
finke  eller  en 
Lærke  fra  en 
Spurv. 

De  gaar  som 
blinde  og  døve 
derude  i  Mark 
og  Eng.  De  ser 
Naturens  Bog 
aaben,  men  har 
ikke  lært  at  læse 
dens  Hemmelig¬ 
heder.  Først  i  de  allersidste  Aar  har 
man  herhjemme  begyndt  at  udgive  po¬ 
pulære  Smaabøger  om  vor  egen  Fauna 
og  Flora.  Et  mægtigt  Hjælpemiddel  til 
at  sprede  Naturkundskab  er  Fotogra¬ 
fien,  og  ved  dens  Kunst  er  man  naaet 

vidt  i  at 


Fotografering 
af  flyvende  Fugle. 


Fotografering  af  en  Rede  i  et  højt  Træ. 


Fotografen 

hejses  ned  ad  Klippen. 

kunne  af- 

bilde  Dyrene,  saaledes  som  de 
kelig  ser  ud,  og  ikke  som  de 
ligere  blev  tegnede  efter  udstopp 
Musæums-Eksemplarer.  I  saa  H 
seende  er  de  tre  Smaabilleder 
en  Rødhals  meget  oplysende, 
første  er  100  Aar  gammelt  og  aab 
bart  tegnet  efter  en  udstoppet  Fi 
Det  andet  er  fra  en  Lærebog  fra 
Barndom,  det  tredie  skyldes  et  Ft 
grafi  fra  de  sidste  Aar. 

Den  uhyre  Lykke,  som  Karl 
Schillings  Lysbilleder  af  Dyr 
Afrikas  Skove  og  Stepper  fomj 
gjorde  i  Kjøbenhavn,  har  gjort  c 
Kunst  at  fotografere  Dyr  i  Natui 
i  høj  Grad  aktuel.  Det  kan  ik 

noksom  anbefales  vore  mange 
Amatørfotografer  at  dyrke 
denne  vanskelige  Sport.  Jæ- 
gerne  burde  af  den  Grund 
lægge  sig  efter  Fotografering. 
Med  Kameraet  i  Stedet  for 
Jagtbøssen  kan  de  nemlig  gaa 
paa  Jagt  hele  Aaret  rundt, 
og  uden  Blodsudgydelse  fejre 
Triumfer,  som  de  ivrigste 
Dyrevenner  vil  være  de  før¬ 
ste  til  at  applavdere. 

Det  er  særlig  Englænderne 
og  Amerikanerne,  som  har 
dyrket  denne  Sport,  hvilken 

Fotografen  med  Barkmasken  1  Haanden.  ,  ,  ,  ,  .  .  «. 

de  endog  har  drevet  saa  vidt, 
at  vore  Biografteatre  i  de  sidste  Par  Maaneder  har  kunnet  fore¬ 
vise  levende  Billeder  af  Fugle,  som  mader  deres  Unger,  og  af 
Gnuer,  Antiloper  og  Zebraer,  som  bevæger  sig  —  ikke  i  zoolo¬ 
giske  Havers  indskrænkede  Gaarde  —  men  ude  i  Afrikas  vilde 
Natur. 

Selvfølgelig  er  dette  en  særlig  svær  Opgave,  men  alene  det 
at  tage  et  Enkeltbillede  af  fritlevende  Dyr  frembyder  meget  store 

VonelrpIinhpHpr 
’ - — - 

Den  første  Betingelse  er 
selvfølgelig  et  fortrinligt  Ap¬ 
parat;  ikke  blot  et  alminde¬ 
ligt  Kamera,  men  i  adskillige 
Tilfælde,  særlig  til  at  tage 
Billeder  af  Fugle  i  Flugt,  et 
Telefotografi- Apparat,  hvis 
Objektiv  er  kombineret  med 
Kikkert-Linser,  som  „træk¬ 
ker  til“.  Englænderne  kalder 
dette  et  „Gun-Apparat“,  og 
det  bruges  ogsaa  ligesom  et 
Skydevaaben,  hvad  Billedet 
S.  614  viser. 

Dernæst  maa  Fotografen  Fotografen  dækket  af  Barkmasken. 

Rugende  Splitterner  paa  Klægbanken  1  Ringkøbing  Fjord. 


være  fortrolig  med  Naturen,  kende  Dyrenes  Vaner  og  Livsfo 
hold,  opspore  deres  Reder,  deres  Vandingssteder,  vide,  hvor  c 
søger  Føde,  og  hvad  de  lever  af. 

Endelig  maa  han  udvise  en  englelig  Taalmodighed,  have  Tide 
til  sin  Raadighed,  forstaa  at  skjule  sig,  kunne  ligge  paa  Lur 
Timevis,  døje  al  Slags  Vejrlig,  klattre  op  i  høje  Træer,  lade  s 
hejse  ud  over  lodrette  Brinker,  anbringe  sig  selv  og  sit  Appar 
paa  en  gyngende  Gren,  et  vaklende  Stigetrin  eller  en  Klippeflac 
paa  en  halv  Kvadratmeter  —  og  saa  endda  finde  sig  i,  at  ha 
slet  ikke  faar  Dyret  „paa  Skud",  eller  at  Pladen  viser  sig 
være  mislykket,  naar  han,  bævende  af  Spænding,  staar  bøjet  ov< 
Fremkalderskaalen  i  Mørkekamret. 

I  Egne,  som  Menneskets  Fod  aldrig  har  betraadt,  er  det  inge 
Sag  at  være  Dyre-Fotograf.  Der  kommer  de  ham  sorgløst  i  Møc 
eller  lader  ham  komme  ganske  nær.  Anderledes  her,  hvor  al 
Markens  og  Skovens  Dyr  af  sørgelig  Erfaring  eller  medføi 

Instinkt  kender  Kultu 
mennesket  og  dets  Ødi 
læggelsesmidler. 

Her  i  Danmark  er  Dy 
læge  Roar  Christensei 
hvem  Billedet  ovenft 
skyldes,  vistnok  den  b< 
tydeligste  Dyrefotogra 
han  har  ogsaa  vundet  o 
fentlig  Paaskønnelse  dei 
for,  og  vil  antagelig  kunr 
opnaa  udmærkede  Resu 

Attrap- Faaret,  som  skjuler  Kameraet.  tater.  Han  bTUger  Ofl 

den  Fremgangsmaade,  naar  han  vil 
fotografere  rugende  Fugle,  at  opstille 
en  Efterligning  af  et  Fotografi-Apparat 
i  Nærheden  af  Reden.  Naar  Fuglene 
saa  i  Løbet  af  nogle  Dage  er  bievne 
fortrolige  dermed,  ombytter  han  det 
lumskelig  med  det  rigtige  Kamera, 
indstiller  dette,  lægger  sig  i  Skjul  i 
passende  Afstand  og  frigør  Øjebliks- 
Lukkeren  ved  Hjælp  af  en  lang  Snor, 
paa  det  rette  Tidspunkt,  idet  han  iagt¬ 
tager  Fuglenes  Færd  gennem  Kikkert 

Englænderne,  Brødrene  Kearton,  som  vistnok  er  Verdens 
berømteste  Dyrefotografer,  benytter  hertil  en  over  100  Fod  lang 
Gummislange,  som  bestaar  af  mange  Led,  samlede  ved  Metal¬ 
bøsninger.  Disse  to  Herrer  har  ogsaa  med  stort  Resultat  benyttet 
en  Række  Forklædninger.  Saaledes  har  de  lavet  sig  en  Hjælm 
af  Barkstykker,  som  ganske  skjuler  Fotografens  Hoved,  saa  at 
det  ligner  en  gammel  Træstub,  der  rager  op  over  Buskene  eller 
det  høje  Græs  (Billederne  S.  6 15).  Eller  de  medfører  et  udstoppet 
hvilende  Faar,  som  anbringes  paa  Marken  eller  ved  Strandkanten, 
saaledes  at  Kameraet  er  skjult  inde  i  den  hule  Krop,  og  Objek¬ 
tivets  Ulve-Øje  alene  titter  ud  gennem  et  Hul  i  Faarepelsen. 

Eller  det  gaar  saa  vidt,  at  Homers  Skildring  af  Trojaner- 
Hesten  indgiver  dem  den  barokke  Idé  at  udspænde  en  vældig 
Oksehud  over  et  Træskelet,  med  en  Aabning  under  Bugen,  hvor¬ 
igennem  Fotografen  stikker  hele  Overkroppen  med  samt  sit  Ka¬ 
mera.  I  Oksens  Bringe 
er  der  et  Skydeskaar 
til  Objektivet  samt  et 
lille  Kighul  til  Foto¬ 
grafen.  Naar  saa  Oksen 
opstilles  i  højt  Græs, 
dækkes  Fotografens 
Ben  af  dette,  og  den 
ubevægelige  Drøvtyg¬ 
ger  ser  da  saa  livagtig 
ud,  at  Fuglene  trygt 
nærmer  sig.  Ved  paa 


Attrap-Oksen  (  Brug. 


Attrap-Oksen  bæres. 

Solsort,  som  fodrer  sine  Unger. 


Silkehale-Unge,  36  Timer  gammel. 


Kuld  Isfugle,  13  Dage  gamle. 


denne  Maade  at  gø¬ 
re  sig  til  et  Styk¬ 
ke  Kvæg  opnaaede 
Kearton  omsider 
paa  nært  H  old  at  tage 
en  Række  udmær¬ 
kede  Billeder  af  et 
Lærkepar,  som  fod¬ 
rer  sine  Unger. 

Men  frygtelig  træt¬ 
tende  er  selvfølge¬ 
lig  den  krumbøjede 
Stilling  i  det  trange 
Rums  indelukkede 
og  daariige  Luft 
Ved  Fotografiens 
Hjælp  kan  man  i  vore  Dage  konsta¬ 
tere  det  enkelte  Individs  Vækst,  hvilket 
er  af  stor  Betydning  for  Biologien. 
Af  en  spirende  Plante  eller  en  sig 
udfoldende  Blomst  tager  man  en 
Række  Fotografier,  som  viser  alle 
Stadier,  saa  at  man  kan  „se“  den 
vokse  og  udvikle  sig,  hvad  man  aldrig 
før  har  kunnet.  Ligeledes  er  det  højst 
interessant  gennem  en  Række  Foto¬ 
grafier  at  vise  Fugleungers  utrolig 
hurtige  Udvikling.  Hosstaaende  Bil¬ 
lede  viser  saaledes 
en  Silkehale-Unge, 
36  Timer  gammel, 
som  gaber  efter 
Føde.  Det  er  mær¬ 
keligt  at  se,  hvor¬ 
ledes  den  støtter 
paa  Forlemmeme, 
og  altsaa  paa  dette 
Standpunkt  paa  en 
Maade  er  „firbe- 

net“.  Endnu  er  den  ganske  nøgen,  medens  vi  paa  et  Kuld  Is¬ 
fugle-Unger,  13  Dage  gamle,  ser  Fjerene  stritte  frem  og  give 
Dyrene  Lighed  med  smaa  Pindsvin. 

Til  den  Art  Billeder  hører  ogsaa  Harekillingerne  i  Lejet  og 
de  pudsige  Muldvarpe-Unger,  som  kun  er  2  Dage  gamle.  Dette 
sidste  Billede  samt  Fotografiet  af  en  svømmende  Skalle  er  tagne 
fra  de  henrivende  smaa  billige  „Nature  Books",  som  Firmaet 
Gowans  &  Gray  i  Lon¬ 
don  og  Glasgow  har  ud¬ 
givet  en  Serie  af.  Det  er 
to  Brødre  Johnson,  hvem 
det  er  lykkedes  at  tage 
mange  udmærkede  Bil¬ 
leder  af  levende  Fisk  i 
disses  eget  Element. 

En  ejendommelig  Spe¬ 
cialitet,  som  særlig  Schil¬ 
lings  har  gjort  Lykke  med, 
er  Fotografering  om  Nat¬ 
ten  af  større  vilde  Dyr 

ved  Magniumslys.  Han  har  ogsaa  i  denne  Branche  haft  For¬ 
gængere  i  Amerika.  Omstaaende  Billede  viser  saaledes  et  pragt¬ 
fuldt  Magniumsbillede  af  en  græssende  Hind,  taget  af  en  amerikansk 
Amatør  allerede  i  1898. 


Svømmende  Skalle,  fotograferet  i  Vandet. 

Nedenstaaende  Billede  er  et  af  Schillings’  Zebrabilleder.  Ze¬ 
braerne  nærmer  sig  Vandet  for  at  drikke,  og  nede  ved  Van¬ 
dingen  støder  de  forreste  mod  en  udspændt  Snor,  som  udløser 
den  Mekanisme,  der  tænder  Magniums-Blusset  og  præger  Billedet 
paa  Kameraets  Plade.  Samtidig  lukkes  Objektivet,  saa  at  Foto- 


Zebraer  ved  Vandingsstedet,  fotograferet  ved  Magniumslys. 

grafen  den  næste  Morgen  kan  hente  det  i  dets  Skjulested.  Disse 
Billeder  har  adskillige  Betingelser  for  at  lykkes,  idet  Afstanden 
forud  kan  maales,  og  temmelig  nøjagtig  Indstilling  foretages. 

Paa  ikke  faa  af  Schillings’  Lysbilleder  saas  tydelig  —  dog  ikke 

paa  dette  —  en  tør 
Gren,  som  er  stuk¬ 
ken  ned  i  Jorden 
for  at  bære  den 
ene  Ende  af  den 
udspændte  Snor. 

Den  amerikan¬ 
ske  Fotograf  deri¬ 
mod  synes  at  have 
ligget  paa  Lur.  Hans 
Billede  er  beun¬ 
dringsværdig  tyde¬ 
ligt  og  faar  en 
særlig  Ynde  ved 
Spejlbilledet  i  den  rolige  Vandflade.  Det  synes  at  være  taget  fra 
Baad. 

Der  maa  selvfølgelig  til  saadanne  Nat-Billeder  afbrændes  en 
stor  Mængde  Magniumspulver,  og  Schillings  fortæller  ogsaa,  at 
han  i  saa  Henseende  først  maatte  gøre  en  omfattende  Række 
Forsøg.  Magniumsfotografering  ude  i  Naturen  kan  man  selv¬ 
følgelig  kun  anvende  i  faa  Tilfælde.  Dette  kan  kun  bruges  over¬ 
for  større  Dyr  og  paa  Steder,  hvor  man  af  Sporene  kan  se,  at 
de  hyppig  færdes  efter  Mørkets  Frembrud. 


Gressende  Hind,  fotograferet  ved  Magniumslys. 


Fjernfotografering  ved  Stranden. 


Om  Dagen  er  Opgaven  ulige  vanskeligere.  Ved  Fugle  gaar 
det  dog  an,  fordi  de  saa  hyppig  besøger  Reden  i  den  Tid, 
Ungerne  mades.  Reden  og  dens  nærmeste  Omkres  kan  man 
efterhaanden  afdække,  idet  man  med  største  Forsigtighed  fjerner 

et  for  et  af  de  dækkende  Blade,  som  vilde  genere  mest  ved  I 
Fotograferingen.  Naar  man  saa  anbringer  Kameraet  saa  skjult  \ 
som  muligt  og  vænner  Fuglene  til  det,  vil  det  ikke  være  van¬ 
skeligt  at  tage  en  Række  gode  Plader,  ligesom  det  ogsaa  er  i 
denne  Metode,  der  benyttes  ved  „levende"  Optagelser.  * 

Men  der  findes  Fugle,  hvis  Rede  er  saa  skjult,  at  den  ikke  i 
lader  sig  fotografere.  Saaledes  Isfuglen,  som  graver  sig  en  Hule  , 
dybt  ind  i  en  Brink.  Af  denne  sjældne  Fugl  lykkedes  det  en  af 
Brødrene  Kearton  at  tage  et  udmærket  Billede,  og  Beskrivelsen 
af  hans  Fremgangsmaade  er  højst  lærerig.  , 

Kearton  meddeler  herom  følgende:  „Sidste  Vinter,  da  alle  I 
Aaer  og  Bække  i  Surrey  var  opsvulmede  og  plumrede,  indfandt  ' 
der  sig  daglig  en  Isfugl  i  en  af  vore  Venners  Have,  hvori  der 
var  en  Dam  med  smaa  Guldfisk.  Den  dykkede  ned  og  hentede 
sig  en  Fisk,  fløj  op  paa  en  bestemt  Gren  og  fortærede  sit  Bytte. 

Min  Broder  hørte  dette  og  besluttede  at  fotografere  den.  Der 
anbragtes  en  stor  Trækasse  i  Nærheden  af  Grenen.  Et  Hul  bo-  , 
redes  i  den  Side  af  Kassen,  som  vendte  ud  mod  denne.  Derpaa 
opstilledes  der  en  gammel  Dør  et  Stykke  bag  Kassen,  saaledes 
at  man  uset  kunde  liste  sig  nær.  Fra  Husets  Gavlvindue  kunde 
man  se,  naar  Fuglen  kom,  og  Gangen  hen  til  Kassen  belagdes 
tykt  med  gamle  Sække,  saa  at  Fotografen  kunde  nærme  sig 
lydløst. 

Kameraet  blev  anbragt  i  Kassen,  Objektivet  indstillet  og  Gummi¬ 
slangen  ført  hen  bag  Døren.  Da  Fuglen  kun  kom  3 — 4  Gange 
daglig  og  nogle  faa  Minutter,  maatte  min  Broder  holde  Vagt  i 
hele  seks  Dage  ved  det  nævnte  Gavlvindue,  saa  at  han  endog 
lod  sine  Maaltider  bringe  til  sig.  I  den  Tid  tog  han  en  Række 
Billeder,  hvoraf  der  var  et  ganske  udmærket." 

Denne  Skildring  findes  i  Værket  „With  Nature  and  a  Ca- 
mera",  forlagt  af  Cassell  &  Company,  London.  En  anden  lærerig 
Bog  om  dette  Æmne  er  „Nature  and  the  Camera",  by  A.  Rad- 
cliffe  Dugmare,  forlagt  af  Doubleday,  Page  &  Company,  New  York. 

20.  Juni  1908. 

Julius  Schiøtt 

Skandinavien«  »torate  Magasiner. 
Aarligt  Salg  af  over  Min  Instrumenter. 
Alle  Stilurter  og  Træsorter.  -  Hedste 
nistcrende  Fobnkata:  Stelnweg.  Gaveau. 
Harollton  Hojeste  Udmærkelser  (Grand 
prl*  og  Guldm.)  og  fineste  Anbefalinger. 

C  hr.  Winther, 

l  Vdst:  Østergade  62  (ved  Ranchs  Cr.) 
Brugte  Pl.inoer  tages  I  Bytte.  Udlej¬ 

L  Garanti  til  enhv.  Tid.  Kulante  Be-  A 

Magasin  du  Nords  Afdelinger  for 

Herre-Skræderi  og  Herre- Lingeri 

fører  de  nyeste  og  fineste  Artik¬ 
ler.  Priserne  ere,  ligesom  i  Etab¬ 
lissementets  øvrige  Afdelinger, 
altid  meget  moderate. 

Egen  Indgang  til  disse  Afdelin¬ 
ger  i  Porten  nærmest  Vingaards- 
stræde. 


C.  Riis  Bonne  &  Co. 

anbefaler  Linoleum  enten  som  afpassede 
Tæpper  eller  til  hele  Værelser  og  Trappegange. 

6.  Kronprinsensgade  6  Kobmsøfføitdø) 


RIGSDAGSSAMLINGEN  1907-08  (II) 


v 

Naturligvis  fulgte  man  i  Folketinget  med  endnu  ivrigere  Op¬ 
mærksomhed  end  andensteds  Begivenhederne  i  Landstinget  og 
de  skiftende  Chancer  for  det  storpolitiske  Forlig.  Da  Folketinget 
den  24.  Februar  drøftede  en  dog  ganske  vigtig  Sag  Lovforslaget 
om  Kolonistyrelsen  i  Grønland,  konstaterede  en  Taler,  at  der 
ikke  var  ti  Medlemmer  i  Salen  paa  deres  Pladser,  aldenstund 
det  var  rygtedes  ned  fra  det  andet  Ting,  at  Højre  havde  opgivet 
sin  partimæssige  Modstand  imod  Valgretsforliget — hvad  der  iøvrigt 
var  forkert.  Naar  ikke  meget  store  Sager  optog  Folketingets 
Tanker,  grundede  man  i  Januar — Februar  mere  over  hvad  der 
skulde  og  kunde  hænde  end  over,  hvad  der  virkeligt  laa  for. 

Ikke  for  det,  der  var  baade  Brændstof  og  Arbejdsstof  nok. 
Januar  havde  bragt  en  fornyet  lidenskabelig  Diskussion  om  He- 
bron-Sagen,  idet  Regeringen  havde  stillet  Forslag  om  at  Stillingen 
som  Overinspektør  ved  Opdragelsesanstalterne  fremtidigt  skulde 
være  et  eget  Statsembede  i  Stedet  for  en  Honorarpost.  Fra  den  9. 
til  den  14.  Januar  optrævledes  Hebron-Forhørene  i  voldsomme 
Foredrag,  uden  at  noget  nyt  fremkom.  Og  derefter  tog  man  fat 
paa  anden  Behandling  af  Finansloven  fra  den  15.  til  den  23.; 
dog  da  Hr.  Alberti  var  syg  og  derfor  maatte  udeblive  fra  Be¬ 
handlingen  af  Justitsministeriets  Budget,  holdtes  der  en  Middel- 
Temperatur  i  Salen.  Kun  gav  de  militære  Budgetter  Anledning 
til  de  sædvanlige  Skærmydsler  mellem  den  stedse  militær-venli¬ 
gere  Forsvarsminister  og  Oppositionens  Førere,  der  var  desto 
mistænksommere  •  overfor  Konsejlpræsidenten,  fordi  han  uden 

Hensyn  til  den  i  sig  selv  hvilende  Forsvarskommission  atter 
bragte  nye  Militærforslag  frem  og  ubønhørligt  forlangte  deres 
Gennemførelse  af  sit  Parti.  Det  var  Lønningslove,  forskellige 
administrative  Forandringer,  Omordninger  af  Forplejningskorps, 
Dyrlægekorps  og  Lægekorps,  samt  Anskaffelse  af  en  Under- 
vandsbaad  til  en  halv  Million  —  hvorved  dette  moderne  Krigs¬ 
beredskab  indførtes  i  den  danske  Marine.  Saa  næsten  overmodigt 
sikker  følte  Hr.  J.  C.  Christensen  sig  i  sin  Magt,  at  han  helt 
omordnede  Hærens  Lægekorps  ved  et  nyt  Forslag,  skønt  han 
Aaret  i  Forvejen  havde  foretaget  en  mindre  Forandring  og  da 
erklæret,  at  han  vilde  nøjes  dermed,  indtil  Forsvarskommissio¬ 
nens  Betænkning  forelaa.  Men  hans  Vilje  gjaldt  for  begge  Rigs¬ 
dagens  Ting  mere  end  al  Begrundelse. 

Forliget  om  den  kommunale  Valglov  havde  imidlertid  sat  i 
Bevægelse  de  store  Love,  der  var  afhængige  af  den  politiske 
Overenskomst  mellem  Regeringen  og  de  Frikonservative.  Færd¬ 
selsvejen  var  fri;  nu  kunde  de  to  Ting  mødes  til  Fælles¬ 
afgørelser. 

Først  Toldloven.  Den  havde  hvilet  trygt  i  Landstingsudvalget 
siden  Oktober.  Udvalget  havde  holdt  mange  Møder  og  aabnet 
disse  for  den  Strøm  af  Næringsdrivende,  Fabrikanter,  Haand- 
værkere,  Handelsmænd,  der  havde  ønsket  at  forebringe  Fordrin¬ 
ger  eller  Klager.  Alle  var  velkomne,  og  Toldudvalget  kunde  af¬ 
sluttes  med  Offentliggørelsen  af  en  tyk  Bog  fuld  af  Andragender. 
Og  egentlig  var  denne  Bog  hele  Resultatet  af  dets  Arbejde.  Da 
Forliget  var  i  Orden,  standsedes  der.  Og  nu  syntes  det,  som  om 
alle  Ønsker  og  Klager  havde  lydt  forgæves,  thi  Regeringsparti 
og  Moderate  forblev  døve  for  disse  og  aislog  enhvilkensomhelst 
Ændring  i  det  af  Finansministeren  forelagte  Forslag  undtagen 
saadanne,  som  Ministeren  stillede  eller  tiltraadte.  Disse  Ændringer 
var  imidlertid  Bagateller  paa  én  Undtagelse  nær,  nemlig  Ned¬ 
sættelsen  af  den  saakaldte  Galanteritold  (den  gamle  Marks-Told 
for  en  Række  af  de  mest  forskelligartede  Varer)  fra  den  af 
Regeringen  foreslaaede  Afgift  af  80  Øre  Kiloen  til  70  Øre. 
Utvivlsomt  skete  denne  Nedsættelse  af  Hensyn  til  de  Forhand¬ 
linger,  der  var  indledede  med  Tyskland  om  en  Handelstraktat. 
Galanteritolden  var  i  den  gældende  Toldlov  66*/s  Øre;  Forsla¬ 
get  satte  den  op  til  80  Øre  for  ikke  faa  af  de  Varer,  hvormed 
Tyskland  i  store  Mængder  forsyner  den  danske  Stat.  Naar  Vil- 

helm  Lassen  nu  selv  foreslog  en  Nedsættelse,  saa  aabenbarede 
han  derved,  hvilken  Indrømmelse  han  agtede  at  gøre  det  mæg¬ 
tige  Naborige,  uden  at  meddele  Besked  om,  hvad  han  til  Gen¬ 
gæld  kunde  opnaa  —  om  noget  eller  slet  intet.  Og  denne  Ned¬ 
sættelse  (som  dog  i  og  for  sig  var  en  ganske  lille  Forhøjelse 
fra  den  gældende  Toldlov)  vedtoges  ogsaa  af  Rigsdagen — skønt 
ikke  uden  Knurren  dels  fra  Beskyttelsesmændenes  Side,  som 
ønskede  en  krigersk  Udelukkelses-Told  for  adskillige  Varer  alt- 
saa  Forhøjelse,  dels  fra  Frihandlernes  Side,  som  ikke  saé  nogen 
Grund  selv  til  den  mindste  Forhøjelse  paa  en  Række  billige 
Ting.  Men  til  en  Udredning  af  hvad  der  laa  bagved  naaede  man 
ikke:  Partierne  var  ligesom  nødtvungne  til  at  gaa  frivilligt  med, 
efterat  Finansministeren  engang  havde  indladt  sig  paa  dette  noget 
prekære  Forhold  til  Tyskland,  samtidigt  med  at  Regeringen  kom 
saa  slet  overens  med  Frankrig.  Overhovedet  var  der  over  Re¬ 
geringens  Politik  en  underlig  Vaklen  og  en  uforsigtig  Sympati- 
Tilkendegivelse  snart  mod  Syd  og  snart  mod  Vest.  I  hvert  Fald 
saå  det  saaledes  ud,  og  efterat  man  ved  en  hasarderet  Dynasti- 
Politik  i  1905  havde  paadraget  sig  et  spændt  Forhold  til  Sve- 
rig,  manede  alt  til  den  yderste  Forsigtighed:  Danmark  maatte 
ikke  engang  med  Urette  mistænkes  for  i  Øjeblikke  at  hælde 
lidt  svagere  eller  lidt  stærkere  til  den  ene  eller  den  anden  Side. 

I  Toldudvalget  blev  den  frikonservative  Konsul  Hey  valgt 
til  Ordfører.  Ved  dette  Valg  var  der  forsaavidt  intet  Mærkeligt 
som  Regeringsparti  og  Frikonservative  almindeligvis  delte  Ud¬ 
valgenes  Formands-  og  Ordførerposter  imellem  sig.  Desuden 
var  Konsul  Hey  udmærket  skikket  til  Hvervet:  selv  Fabrikant 
og  Købmand  havde  han  erhvervet  sig  meget  Kendskab  til  den 
vanskelige  og  omfattende  Toldsag  og  besad  baade  Sikkerhed  og 
Smidighed  som  Taler;  han  vogtede  iøvrigt  nøje  over,  at  den 
Beskyttelsestold,  hvori  han  selv  som  Forretningsmand  maatte 
forudsættes  interesseret,  ikke  forhøjedes  men  nedsattes  ved  den 
kommende  Toldlov.  Han  var  da  en  uangribelig  Ordfører — men 
rigtignok  ikke  for  et  frihandlersk  Parti,  som  Regeringens  Til¬ 
hængere  paastod  at  være.  Konsul  Hey  erklærede  ikke  at  kunne 
eller  ville  tiltræde  den  Lassenske  Toldlov;  de  Frikonservative 
selv  stillede  en  Række  Ændringer,  som  han  selvfølgelig  skulde 
anbefale,  men  som  Regeringspartiet  efter  Ministerens  Opfordring 
stemte  imod;  ja  hvad  mere  var:  efterat  det  yderste  protektioni- 

stiske  Højre  for  egen  Regning  havde  opstillet  en  Mængde  For¬ 
slag  til  voldsomme  Forhøjelser,  idet  man  uden  videre  antog  alle 
de  Paagældendes  opskruede  Fordringer,  anbefalede  Konsul  Hey 
ved  anden  Behandling  af  Toldloven  sine  Meningsfæller  at  stemme 
for  disse  Forhøjelser,  for  at  de  kunde  komme  til  Forhandling  i 
det  tilstundende  Fællesudvalg.  Saaledes  havde  da  det  frihand¬ 
lerske  Reformparti  kaaret  til  sin  Ordfører  en  erklæret  Beskyt¬ 
telsesmand,  der  saalangt  fra  at  anbefale  Ministerens  og  Rege¬ 
ringspartiets  Lovforslag  tværtimod  ansaå  det  for  uantageligt  og 
støttede  det  gamle  Højres  Modstand  imod  Nedsættelser  og  dets 
Krav  paa  Forhøjelser.  En  saadan  Situation  vilde  næppe  kunne 
tænkes  i  noget  andet  parlamentarisk  Land.  Men  Begreberne  var 
efterhaanden  og  med  fuld  Bevidsthed  hos  Magthaverne  bievne 
saaledes  forvirrede,  at  ingen  Kombination  af  de  konservative 
Partier  afskrækkede  paa  Mellemstadierne  —  blot  Enderesultatet 
blev  efter  Ønske. 

Og  med  Rette  henviste  Konsul  Hey  og  efter  ham  alle  Talere 
til  Fællesudvalget.  Alt  hvad  der  inden  dette  foretoges  var  egent¬ 
lig  ligegyldigt.  Om  man  vedtog  et  Toldforslag  med  Millioners 
Indtægts-Stigning  eller  -Nedgang,  var  ligemeget;  om  det  tog  sig 
beskyttelsesvenligt  eller  frihandlersk  ud,  ogsaa  ligemeget;  om 
og  hvilken  Dækning  der  skulde  blive,  var  saa  irrelevant,  at 
Toldloven  vedtoges  —  i  forskellig  Form  —  i  begge  Ting  og 
førtes  til  Fællesudvalg  uden  man  anede,  hvordan  det  gik  med 
den  berømte  Stempellov  paa  Spirituosa  eller  hvordan  Højre 
stillede  sig  til  Arveafgiftsforslaget.  Det  gjaldt  blot  at  naa  hen  til 
Fællesudvalget,  der  efterhaanden  bar  Præg  af  et  helligt  Sted, 
hvor  selve  den  himmelske  Graal  opbevaredes,  for  hvilken 
Folketingets  Ordfører  Hr.  Neergaard  var  Vogteren.  Til  ham 
hastede  Hr.  Hey:  dér  afgjorde  de  høje  Magter  om  det  skul¬ 
de  blive  Toldlovens  Undergang  eller  Frelse.  Men  inderst 
inde  tvivlede  vel  ingen  af  de  Ivrige  paa,  at  sad  først  Hr.  Neer¬ 
gaard  og  Hr.  Hey  i  det  allerhelligste,  og  var  Finansministeren 
den  tredje  i  Forbundet,  saa  maatte  Formidling  og  Enighed  til¬ 
vejebringes  —  hvad  da  ogsaa  skete  omend  ved  mærkelige  Om¬ 
stændigheder  lidt  senere  end  ventet. 

Altsaa  skyndte  man  sig  saameget  som  muligt  for  at  faa  has 
paa  disse  Behandlinger,  der  intet  betød.  Landstinget  besørgede 
ånden  Behandling  af  Toldloven  den  15.  Januar,  tredje  den 

22.,  hvorpaa  Folketinget  tog  sine  tre  Behandlinger  fra  31.  Januar 
til  7.  Februar.  Og  efterat  dernæst  fjerde  Behandling  havde  fun¬ 
det  Sted  i  begge  Ting  12.  og  13.  Febr.,  kunde  Toldloven  hen¬ 
lægges  i  et  Tredivemands-Fællesudvalg,  hvis  Under- Underudvalg 
blev  de  Herrer  Hey  og  Neergaard.  Samtidigt  med  dette  trak  nu 
ogsaa  Folketinget  sin  store  politiske  Sag  frem  af  Udvalget, 
næmlig  Jæmbaneloven,  saaledes  at  den  i  Slutningen  af  Februar 
kunde  komme  til  anden  Behandling  og  i  Marts  oversendes  til 
Landstinget,  hvor  et  Udvalg  i  Ro  kunde  bearbejde  de  ikke  min¬ 
dre  end  48  Privatbaner,  som  Folketinget  havde  vedtaget  istedet- 
for  Lovforslagets  oprindelige  30. 


VI 

Og  under  alt  dette  udbrød  saa  en  Bankkrise  og  gav  med  et 
Lyns  Pludselighed  Klarhed  over  de  usikre  Forhold,  som  sær- 
tegnede  Danmarks  økonomiske  Stilling.  Der  var  gaaet  forskellige 
Tegn  i  Forvejen;  i  adskillige  Aar  ymtedes  der  om  og  taltes 
undertiden  højt  om,  at  et  Krak  maatte  komme,  maaske  snarest 
i  København,  hvor  Byggesvindel  og  —  derom  hviskedes  — 
Banksvindel  trivedes.  Men  Spørgsmaalet  var,  om  Landet  i  Mod¬ 
sætning  til  Byerne  stod  økonomisk  fast.  Uheldsvarslende  syntes 
det,  at  Landbruget  arbejdede  med  en  saa  uhyre  Gæld,  og  at 
der  bestandigt  maatte  søges  nyt  Marked  for  Kreditforenings¬ 
obligationerne,  nu  senest  i  Frankrig,  efterat  Tyskland  i  hvert 
Fald  for  en  Tid  havde  vist  sig  mindre  tilgængeligt.  Fandtes  der 
Formue  hos  Folk  eller  ikke?  Danmark  var  jo  ikke  rigt  og  kun 
i  Modsætning  til  de  meget  magre  Egne  af  Jorden  kunde  det  sam¬ 
menlignelsesvis  eller  poetisk  kaldes  saadan;  der  gaves  faa  natur¬ 
lige  Kilder  til  Velstand;  og  der  rejste  sig  stedse  større  Fordrin¬ 
ger  til  et  nogenledes  behageligt  Liv  for  de  Besiddelsesløse,  hvad 
der  kulturelt  kunde  være  yderst  heldigt  men  ikke  øjeblikkeligt 
nær  saa  nyttigt  i  økonomisk  Henseende.  Dog  saalænge  England 
aftog  baade  Smørret  og  Flæsket  og  Æggene,  og  saalænge  det 
altid  fremskridende  Landbrug  ikke  kom  i  Trængsel,  syntes 
Grundvolden  solid,  og  selv  en  uhyggelig  Krise  maatte  kunne 
overvindes. 

Dog  da  Krisen  kom  og  skønt  den  kun  kom  i  hvert  Fald 
tilsyneladende  som  københavnsk  Bankkrise,  blev  der  en  saadan 

Panik  i  de  herskende  Krese  og  ude  blandt  Befolkningen,  at 
alle  som  i  Skibbrud  klyngede  sig  til  Statsmagten  som  Rednings¬ 
planke  og  selv  de  overordentligste  Forebyggelsesmidler  blev 
vedtagne  af  Lovgivningsmagten  under  den  offentlige  Menings 
jublende  Tilslutning.  Hvad  ingen  kunde  tænkt  sig  nogle  Maane- 
der  i  Forvejen  —  dette  nemlig  at  Staten  skulde  garantere  likvi¬ 
derende  eller  fallerende  Privatbankers  Kreditorer  —  dette  gen¬ 
nemførtes  nu  i  faa  Timer  ligesaa  hurtigt  som  det  foresloges.  Om 
Pesten  havde  forkyndt  sig  ved  uomtvistelige  Tilfælde  midt  i 
København,  kunde  Angsten  ikke  været  større,  og  Kravet  om 
hastige  Bodemidler  ikke  været  hæftigere. 

Varsler  før  Uvejret  havde  der  som  sagt  været.  Den  fore- 
gaaende  Sommer  havde  en  mindre  københavnsk  Bank,  Central¬ 
banken,  havt  saa  store  Vanskeligheder,  at  den  havde  maattet 
nedskrive  sin  Aktiekapital  med  Halvdelen  —  hvad  den  forsaa- 
vidt  let  kunde  gøre  som  dens  sidste  Emission  trods  Bestyrelsens 
gode  Navne  ikke  var  lykkedes.  Banken  ejede  selv  sine  Aktier, 
havde  vel  ogsaa  laant  paa  egne  Aktier  til  de  formentlige  Købere. 
Dog  Centralbanken  blev  hjulpen.  Den  fik  et  Knæk,  og  dens 
Aktier  faldt  til  en  Tredjedel  af  den  nominelle  Værdi;  men  under 
beskednere  Former  og  en  mere  nøgtern  Styrelse  opnaaede  den 
at  arbejde  videre. 

Der  kunde  ikke  være  Tvivl  om,  at  Hjælpen  havde  været 
saa  redebon,  fordi  man  frygtede,  at  en  Bankfallit  skulde  rive 
meget  med  sig  og  opskræmme  Gemytterne.  Her  var  Afstivnin¬ 
gen  forholdsvis  let,  men  hvis  man  ikke  raadede  Bod  paa  hvad 
der  truede  med  Fald,  kunde  selve  Jordbunden  skride  under  Fød¬ 
derne. 

Dog  da  man  i  Februar  atter  hørte  Krakkets  uhyggelige  Kna¬ 
gen  og  Bristen,  var  gode  Raad  dyre. 

Det  begyndte  med  Grundejerbanken,  der  var  stiftet  som  en 
Art  Filial  af  Handelsbanken  og  paa  én  Gang  virkede  som  Spare¬ 
kasse  —  uden  Tilsyn  ligesom  andre  Banksparekasser  —  og  drev 
omfattende  Bankier-Forretninger.  Aktiekapitalen  var  20  Millioner 
Kroner;  det  viste  sig  senere  for  den  ligesom  for  Centralbanken 
og  Detailhandlerbanken,  at  de  sidste  Emissioner  ikke  var  lyk¬ 
kedes  trods  Bankernes  ret  markskrigerske  Forsikring  om  at  de 
nye  Aktier  var  solgte  til  Overpris.  Den  30.  Januar  meddelte 
Grundejerbanken,  at  det  paa  et  Bankraadsmøde  var  vedtaget  af 

Aarets  Overskud  2  Millioner  186,844  Kr.  42  Øre  (disse  42  Øre 
ydede  et  smukt  Præg  af  bankmæssig  Soliditet)  at  udbetale  Ak¬ 
tionærerne  5  %  o:  1  Million  Kroner.  Ugen  efter  den  4.  Fe¬ 
bruar  standsede  Banken  sine  Betalinger,  og  ved  den  Forskræk¬ 
kelse  der  herigennem  rejste  sig  blandt  Sparere  og  Bankkunder 
og  Aktieejere  opstod  der  et  run  paa  Detailhandlerbanken,  der 
endnu  Lørdag  den  8.  Februar  udholdt  dette  men  som  samtidig 
—  under  højlydt  Indignation  fra  Direktionens  Side  over  mang¬ 
lende  Understøttelse  —  erklærede,  at  dens  Hjælpekilder  vilde 
være  udtømte,  hvis  Banken  om  Mandagen  skulde  alene  modstaa 
Publikums  Forskrækkelse.  Den  kom  heller  ikke  om  Mandagen 
til  at  staa  alene,  men  det  viste  sig  rigtignok  ogsaa,  at  Indigna¬ 
tionen  var  af  den  mest  forlorne  Art.  Banken  havde  i  den  sidste 
Tid  været  ledet  paa  den  mest  letsindige,  paa  næsten  afsindig 
Maade,  saaledes  at  den  nogle  Maaneder  efter  erklæredes  fallit. 

Det  nye,  der  var  kommet  til,  var  den  saakaldte  Bankkomité 
af  9.  Februar.  Under  den  truende  Krise  var  fem  store  køben¬ 
havnske  Bankers  Direktioner  traadte  sammen  med  fem  af  Fi¬ 
nansministeren  valgte  Tillidsmænd  og  dannede  en  Velfærds¬ 
komité,  der  skulde  forhindre  videre  Ulykker.  Og  Midlet  herimod 
var,  at  Staten  og  de  fem  Banker  overtog  en  Garanti  for  For¬ 
dringer  paa  Grundejerbanken  og  Detailhandlerbanken:  Fordringer 
baade  fra  Sparere  (Indskydere)  og  —  hvad  mærkeligere  var  — 
fra  Kreditorer.  Staten  skulde  i  dette  Øjemed  garantere  med 
højst  10  Millioner,  de  fem  Banker  med  mindst  ligesaameget  som 
Staten  og  højst  saameget  som  der  behøvedes  til  fuld  Dækning. 

At  de  fem  Banker  paatog  sig  at  dække  de  to  skadelidte 
Bankers  Gæld  (ikke  deres  Aktiekapital)  var  forstaaeligt,  ganske 
særligt  for  nogle  af  disse  Bankers  Vedkommende.  Alle  var  inter¬ 
esserede  i  at  standse  Paniken,  saa  at  den  ikke  bredte  sig  til 
dem  selv,  og  i  høj  Grad  de  Banker  —  hvortil  Nationalbanken 
ikke  hørte  —  der  fungerede  som  Sparekasser.  Men  desuden  var 
enkelte  Banker  meget  igaaede  med  de  nødlidende;  ganske  au« 
tentiske  Tal  foreligger  ikke,  men  det  kan  anføres,  at  Privatban¬ 
ken  synes  at  have  havt  ca.  12  Millioner,  Laane-  og  Diskonto¬ 
banken  ca.  4  Millioner  til  Gode  hos  Detailhandlerbanken.  Naar 
de  søgte  at  hindre  den  yderste  Ruin  og  fremkalde  en  rolig  Af¬ 
vikling,  handlede  de  da  —  hvori  ingen  kunde  fortænke  dem  — 
direkte  i  egen  Interesse.  Hine  Dages  Bank-Krønike  er  ikke 

skreven  og  bliver  maaske  aldrig  skreven,  hører  heller  ikke  ind 
under  Rigsdags-Historien,  men  sikkert  var  Rædslen  hos  Ban¬ 
kernes  ledende  Mænd  overordentlig  og  de  følte  sig  som  staaende 
ved  en  Afgrund:  man  kunde  udtrykke  det  saaledes,  at  visse 
Direktører,  der  garanterede  for  de  lukkede  Banker,  selv  frygtede 
at  maatte  lukke  Dagen  efter,  hvis  Garantien  ikke  fik  de  svin¬ 
delbeskyldte  Banker  aabnede  i  hvert  Fald  midlertidigt  paany. 
Og  naar  Forholdet  var  dette,  greb  Angsten  videre  om  sig  og 
rammede  mange  af  Børsens,  Industriens,  Handelens  store  og 
smaa  Personligheder,  for  hvem  en  Bank-Katastrofe  var  enstydig 
med  egne  skæbnesvangre  Vanskeligheder.  Altsaa  paa  den  ene 
Side  Smaafolk  som  Sparere  og  Indlaanere,  paa  den  anden  Virk¬ 
somhedernes  Mænd:  hvorvidt  kunde  dette  Jordskælv  strække 
sig,  hvorlangt  Virkningerne  forgrene  sig?  Maaske  ud  til  Køb- 
stædernes  Sparekasser  og  Banker  —  maaske  endda  helt  ud  til 
selve  det  arbejdende  Landbrug? 

Hvis  Sagen  laa  saa  truende  og  vidtomspændende  for,  kunde 
der  næppe  tvistes  om  Statens  Interesse  i,  maaske  endda  Pligt 
til  at  afværge  Faren.  Men  hvad  Sikkerhed  havdes  der  for,  at 
Sagen  netop  forelaa  saaledes  —  at  Faren  var  saa  stor  —  og 
at  Ondet,  Svindelen  med  Ødelæggelse  i  Følge  kunde  af  bødes? 
Hvad  Sikkerhed  for,  at  Staten  ikke  ved  sin  Hjælp  netop  dæk¬ 
kede  over  megen  Svindel  og  at  Fremtiden  ikke  vilde  hidføre 
nye  og  ligesaa  alvorlige  Katastrofer  selv  om  denne  afværgedes? 
Var  alle  Sparere  Smaafolk  der  burde  frelses?  Kunde  ikke  de 
godtroende,  ved  falske  Regnskaber  narrede  Aktionærer  have 
ligesaa  fuldt  Understøttelse  Behov  som  de  maaske  velhavende 
Indlaanere?  Og  var  disse  Bank-Kreditorer  af  en  særegen  privi¬ 
legeret  Race  fremfor  alle  andre  Forretningskreditorer,  der  ved 
en  Fallit  maatte  tage  Skade  for  Hjemgæld?  Ingen  havde  dog 
tvunget  Danske  og  Fremmede  til  at  yde  Kredit,  og  Staten  havde 
aldrig  paataget  sig  nogen  Forpligtelse  som  Garant  Alle  disse 
Spørgsmaal  kunde  rejses,  men  kunde  ikke  besvares,  da  intet¬ 
somhelst  Materiale  til  Besvarelsen  Ebrefandtes.  Ingensomhelst 
Redegørelse  for  de  to  Bankers  og  de  andre  Bankers  Stilling 
forelagdes  for  den  Rigsdag,  hvis  Samtykke  til  en  saa  uhørt 
ingensinde  tidligere  truffen  Foranstaltning  begæredes  —  end  mindre 
for  den  store  Offentlighed.  Man  maatte  nøjes  med  en  Viden  om, 
at  det  var  galt  paafærde  med  de  to  Banker  (hvad  iøvrigt  begges 

Direktioner  nægtede)  og  at  de  andre  Banker  var  bange  —  nej 
rettere:  at  de  andre  Banker  vilde  frelse  de  skadetruede  og  at 
Staten  da  ikke  da  kunde  staa  tilbage  i  Offervillighed.  Yderligere 
Forklaring  gaves  ikke.  Og  det  bør  maaske  tilføjes,  at  et  halvt 
Aar  efter,  hvor  den  ene  Bank  er  erklæret  fallit  af  Bankkomi- 
teen,  medens  den  anden  foreløbigt  fortsætter  under  Administra¬ 
tion  af  Bankkomiteen  dog  med  den  tidligere  (!)  paany  af 
Aktionærerne  valgte  Direktion,  foreligger  der  endnu  hverken 
Statusopgørelse  eller  Helheds-Redegørelse  endsige  Oplysninger 
om  Enkeltheder  for  disse  to  Bankers  Forretningsgang,  deres 
Stigning  og  Fald  —  endda  Staten  staar  inde  for  deres  Gæld  med 
10  Millioner  Kroner.  Imidlertid  maatte  en  saadan  Redegørelse 
utvivlsomt  fremskaffes,  hvis  der  fra  Rigsdagens  Side  ytredes 
Ønske  derom. 

Der  var  en  Betragtning,  som  utvivlsomt  kunde  vakt  Be¬ 
tænkelighed  baade  hos  Minister  og  Rigsdag.  Det  var  Hensynet 
til  Fremtiden:  Garantien  betragtet  som  Fortilfælde.  For  første 
Gang  ilede  Staten  hjælpende  til,  hvor  private  —  uden  hændt 
og  uafværgelig  Ulykke  —  kom  i  økonomisk  Nød,  blot  fordi  de 
havde  stolet  paa  uheldige  eller  udygtige  Forretningsledere.  Hvor¬ 
til  vilde  dog  ikke  i  Fremtiden  en  saadan  Statsforanstaltning 
kunde  udnyttes?  Hvorledes  vilde  det  blive  muligt  at  møde  saa- 
danne  Samfundskrav,  som  stilledes  fra  socialdemokratisk  Side 
overfor  en  ganske  anderledes  med  Kendsgerninger  paaviselig 
Ulykke?  Og  ganske  rigtigt,  det  varede  end  ikke  Samlingen  ud, 
førend  Arbejdsløsheden  meldte  sig  med  sit  stærke  og  uafviselige 
Krav,  sikrere  i  sin  Ret  end  nogensinde  før.  Ud  fra  hvilken 
Bevisførelse  skulde  man  vel  komme  til  det  Resultat,  at  den  der 
er  i  Nødsstand  paa  Grund  af  manglende  men  ønsket  Arbejde 
fortjener  mindre  Paaagtelse  og  Understøttelse  af  Staten  end  den, 
der  berøves  sine  Sparepenge  af  Forretningsmænd,  til  hvem  han 
selv  har  betroet  dem?  Da  der  ved  Samlingens  Slutning  frem¬ 
kom  fra  Socialdemokraterne  nogle  ikke  betydningsfulde  Forslag 
til  Afhjælpning  af  den  herskende  Arbejdsløshed,  søgte  Regerin¬ 
gen  skyndsomst  at  vise  sin  Beredvillighed  til  en  Hjælp,  som 
man  dog  forsigtigvis  gjorde  noget  ringere  end  foreslaaet.  Men 
denne  lille  Begivenhed  viste,  hvad  Bankgarantien  bar  i  sit 
Skød. 

Dog  derpaa  tænkte  man  ikke  i  Februar.  Da  gjaldt  det  at 

rykke  ud  med  Slukningsredskaberne,  at  Ilden  ikke  skulde  gribe 
om  sig.  Og  da  de  store  Banker  daarligt  enedes  og  ikke  for- 
maaede  at  handle  selvstændigt  og  alene,  var  det  at  Vilhelm  Las¬ 
sen  hin  berømmelige  Søndag  den  9.  Februar  tog  Sagen  i  sin 
Haand  og  med  et  Magtsprog  og  en  suveræn  Gestus  ordnede 
den  ud  fra  den  Myndighed,  han  besad  som  Statskassens  Vogter 
og  som  indflydelsesrigt  Medlem  af  en  mægtig  parlamentarisk 
Regering,  hvis  Vilje  var  Folketingets  Lov.  Københavns  Børs  og 
Handelsstand  og  Bankverden,  hvad  man  amerikansk  kalder  det 
tredje  Ting,  der  altid  har  tilhørt  det  reaktionære  Højre  og  som 
saadant  støttede  den  Estrupske  Regering  helt  ud  i  Provisorierne, 
kunde  i  disse  Dage  lære,  hvad  en  konstitutionel  Regering  dannet 
af  Folketingets  Flertal  betød.  Det  var  ikke  Estrup  som  Finans¬ 
minister  der  havde  faaet  10  Millioner  af  Folketinget  til  at  dække 
københavnsk  Bankgæld  —  men  Vilhelm  Lassen  fik  dem  paa  et 
Par  Timer  af  de  tvende  Tings  Finansudvalg,  og  i  tre  Dage  fra 
12.  til  14.  Februar  blev  Loven  om  Bankgarantien  vedtaget  ved  6 
Behandlinger  af  Rigsdagen.  Kongen  stadfæstede  den  Dagen  efter 
denne  muligt  hurtigste  Besørgelse. 

Og  Finansministeren  var  Frelseren.  Tusinder  af  Smaafolk  og 
Hundreder  af  Handelsfolk  maatte  erklære  ham  derfor.  Han,  der 
altid  havde  staaet  uden  Berøring  med  det  tredje  Ting  og  var 
bleven  haardt  angreben  for  sit  Ukendskab  til  de  særlige  Børs- 
og  Handelsforhold,  han  var  nu  den,  der  maatte  prises  som  den 
raske  og  uegennyttige  Hjælper,  da  Nøden  var  størst.  Han  havde 
fældet  Dragen,  det  store  Krak,  der  truende  beredte  sig  til  at 
opsluge  den  hele  By;  han  havde  magtet,  hvad  Hverdagens  Guder 
ikke  orkede,  at  binde  alle  Interesser  sammen  til  én,  til  en  Søn¬ 
dags-Offervillighed;  han  stod  med  en  Guldglorie  om  sit  Hoved 
af  de  mange  Millioner,  der  sprang  som  Guldæblerne  paa  hans  Bud: 
uden  ham  Ruin,  med  ham  Tryghed  og  Haab.  Man  havde  været 
ved  en  Afgrund  og  Vandene  havde  truet  med  at  stige,  men  han 
havde  udstrakt  sin  Haand  og  Vandene  havde  lagt  sig,  og  man 
kunde  gaa  forsigtigt  videre  langs  den  gabende  Kløft. 

Saa  stor  blev  Vilhelm  Lassen  i  den  Februaruge.  Nu  glemtes 
det,  at  man  havde  raset  imod  ham  paa  Grund  af  Stempelskatten 
og  Frankrigs  Vrede.  Man  havde  sagt,  at  han  ledede  Ødelæggelsen 
ind  i  Landet,  fordi  Frankrig  sagde  Krediten  op,  og  nu  blev  det 
ham,  der  frelste  Krediten  —  endog  ganske  særligt  overfor  Fran- 

krig.  Iblandt  Grundejerbankens  Kreditorer  syntes  at  være  en 
fransk  Bank  eller  et  Konsortium,  hvis  Tilgodehavende  beløb  sig 
til  et  Par  eller  tre  Millioner  og  som  desaarsag  skikkede  en  Af- 
sending  herop  for  at  undersøge  Forholdene.  Han  rejste  efter 
nogle  Dages  Forløb  beroliget  hjem,  da  han  havde  erfaret  at 
Staten  stod  inde  for  Bankens  Gæld,  altsaa  ogsaa  for  disse  franske 
Millioner  —  som  en  Afskedshilsen  bemærkede  denne  finansielle 
Gesandt  i  et  Interview,  at  han  fandt  Kreditforholdene  mærkelige 
i  Danmark,  i  det  man  dér  byggede  Huse  op  for  andre  Folks 
Penge  modsat  Frankrigs  Sædvane,  hvor  man  kun  anvendte  sine 
egne(!!)  Men  at  Finansministeren  ogsaa  dellede  denne  franske 
Fjende,  regnedes  ham  til  Gode  i  samme  Grad  som  man  ansaa 
det  for  farligt,  hvis  Franskmænd  havde  lidt  noget  Tab  —  hvad 
maaske  var  en  noget  overdreven  Frygt,  naar  man  betænker  med 
hvilke  Omskiftelser,  hvilke  Million-Tab  og  hvilke  Kæmpe-Svin- 
delforetagender  det  franske  Pengemarked  saa  at  sige  dagligt 
strider  og  at  det  derfor  næppe  kunde  berøres  stærkt,  hvis  en 
eller  anden  Bank  led  et  forholdsvis  ringe  Tab  paa  regulær  Vis  i 
et  lille  fremmed  og  ukendt  Land. 

Dog  Finansministeren  stod  nu  saa  højt  som  ingensinde  tid¬ 
ligere.  Kunde  han  nu  gennemføre  Toldloven  —  og  alt  tydede 
derpaa  —  saa  vilde  ingen  Fortidens  Finansminister  kunne  gøre 
ham  Rangen  stridig  i  Indflydelse  og  Magt.  Til  hans  meget  autori¬ 
tative  Væsen  behøvedes  der  ogsaa  saadanne  Triumfer. 


VII 

Medens  Forslag  og  Love  livligt  krydsede  mellem  Tingene  i 
Februar-Marts,  alle  satte  i  Bevægelse  af  Kommunalvalgloven  som 
elektrisk  Motor,  var  Tiden  ogsaa  inde  til  at  gøre  Finansloven  for 
1908 — 09  færdig.  Dette  gik  ikke  af,  uden  at  Ministeriets  svage 
Punkt:  den  Albertiske  Administration  atter  kom  paa  Bane.  Skue¬ 
spillet  stod  igen  paa  Dagsordenen. 

Anden  Akt  foregik  i  Folketinget  ved  Finanslovens  tredje  Be¬ 
handling  mellem  10.  og  17.  Marts.  Atter  var  Hr.  Borgbjerg  An¬ 
griberen  og  atter  denne  Gang  fremførte  han  en  ny  Kendsgerning 
af  yderst  graverende  Natur.  En  af  de  Anker,  der  havde  været 
rettet  imod  Justitsministeren,  angik  hans  Forhold  til  en  Byg¬ 
mester  ved  Navn  Adolphsen,  hvem  han  imod  alle  Autoriteter 

havde  givet  en  bestemt  Dispensation  til  et  Byggeforetagende 
København.  Der  var  bleven  paastaaet  af  Hr.  Borgbjerg,  at  den 
Ministerens  Beredvillighed  faldt  sammen  med  den  Omstænd 
hed,  at  han  som  Teglværksejer  havde  leveret  Mursten  til  d 
samme  Bygning:  altsaa  kunde  Forholdet  tænkes  saaledes,  at  t 
Adolphsen  kun  havde  aftaget  Justitsministerens  Sten  paa  Bet 
gelse  af,  at  denne  gav  ham  den  ønskede  Bygge-Dispensati< 
Overfor  en  saadan  Mulighed,  hvis  Bevislighed  maatte  være  fi 
dende  for  Ministeren,  havde  denne  i  Oktobermaaned  erklær 
at  han  ikke  havde  leveret  en  eneste  Sten  til  Hr.  Adolphs« 
Men  i  Martsmaaned  kunde  Hr.  Borgbjerg  oplyse,  at  der  forel 
en  Købekontrakt  mellem  Justitsministeren  og  den  Murmest 
der  opførte  den  paagældende  Bygning.  Der  skulde  fra  Minis 
rens  Teglværk  leveres  over  4  Millioner  Mursten  til  en  Pris 
c.  85,000  Kr.,  og  i  Kontrakten  var  angivet,  at  Leveringen  skul 
benyttes  til  Byggearbejdet  paa  Jagtvejen  o:  til  det  Adolphsens 
Byggeforetagende. 

Altsaa  Ministeren  havde  gjort  sig  skyldig  i  Usandhed  el! 
om  man  vil  i  Sandhed  med  Modification.  Han  havde  nægtet 
have  leveret  Sten  til  Hr.  Adolphsen  —  og  det  havde  han  hell 
ikke  gjort;  men  han  havde  leveret  Sten  til  Hr.  Adolphsens  Mi 
mester  —  dette  var  bevisligt,  og  Hr.  Alberti  nægtede  det  da  hell 
ikke,  undgik  omhyggeligt  at  sige  et  eneste  Ord  mere  om  d 
Ting.  Hans  Argumentation  mindede  om  den  gamle  Skolevittighe 
„hvormange  Sten  er  der  gaaet  til  Rundetaarn?  —  der  er  ing 
gaaet,  for  de  blev  kørte  allesammen."  Hvormange  Sten  har  Mii 
steren  leveret  til  den  Adolphsenske  Bygning?  —  ikke  en  enes 
for  han  leverede  dem  til  Murmesteren.  Det  hvorom  der  spurgi 
og  hvorpaa  det  kom  an  var,  om  Ministeren  som  Teglværksej 
kunde  have  nogen  Interesse  i  den  Bygning,  hvortil  han  hav 
givet  en  af  Sundhedskommissionen  nægtet  Dispensation.  ( 
dette  havde  nu  Hr.  Borgbjerg  med  Dokumenterne  i  Haand 
godtgjort. 

Hr.  Alberti  svarede  altsaa  ikke  et  Ord;  han  var  greben  p 
forsk  Gerning,  og  fra  den  Stund  af  blev  hans  Forsvar  mat 
hans  Holdning  slap.  Dog  hin  Oplysning  og  denne  Tavshed  pi 
virkede  i  høj  Grad  den  offentlige  Mening,  der  allerede  var  c 
skræmmet,  og  som  ikke  i  Efteraaret  mente  at  have  det  haar 
gribelige  Bevis  i  Hænde.  Alligevel  kunde  Hr.  Alberti  tage  c 

Hændte  med  sin  sædvanlige  uigennemtrængelige  Koldblodigheds- 
Maske,  forsaavidt  som  Folketingsflertallet  ikke  syntes  foruroliget. 
Flertallet  vilde  allerhelst  intet  mere  høre  om  de  Albertiske  Af¬ 
færer  og  i  hvert  Fald  ikke  lade  sig  politisk  bevæge  deraf.  Men 
denne  Stilhed  lod  sig  ikke  opretholde,  idet  nemlig  Højre  tog 
Parti  imod  Hr.  Alberti  eller  rettere  en  Del  af  det  opløste  Højre. 
Thi  heller  ikke  i  denne  forholdsvis  lille  Sag  lykkedes  det  Højre 
at  optræde  som  Parti.  Adskillige  af  Gruppen  ønskede,  at  man 
skulde  lade  Hr.  Alberti  gaa  for  den  han  var  og  ikke  unødven¬ 
digt  „oprøre  Underverdenen."  Andre  og  deriblandt  det  unge 
Højres  Repræsentanter  var  ivrige  efter  ikke  at  lade  de  demokra¬ 
tiske  Oppositionspartier  alene  om  denne  Kamp,  der  havde  saa 
stor  Genlyd  i  den  offentlige  Mening  og  vedrørte  Livsnerven  i  al 
offentlig  Moral. 

Det  var  Dr.  Birck,  der  med  store  velholdte  Foredrag  kastede 
sig  ind  i  Debatten.  Dr.  Birck  raadede  over  megen  Emfasis  og 
anvendte  gærne  en  Blanding  af  det  Højtidelige  og  det  Køben¬ 
havnske  og  han  havde  sikkert  Tingets  Øre.  Men  naturligvis  lyk¬ 
kedes  det  ham  ikke  at  flytte  Kolossen  blot  en  Tomme.  Han 
fordrede  i  de  stærkeste  Ord  Justitsministerens  Fratræden  og 
stemplede  ham  som  uværdig  til  sit  Embede.  Politisk  engagerede 
han  derved  sit  Parti,  som  ikke  heller  dristede  sig  til  at  give  ham 
noget  Dementi,  omend  senere  Begivenheder  viste  hvor  uenigt 
Partiet  stod  ogsaa  i  denne  Sag.  Han  gjorde  det  uholdbart  for 
Landstingets  Højre  at  lade  uvidende  om  hvad  der  satte  Sin¬ 
dene  saa  stærkt  i  Bevægelse.  Han  naaede  saa  langt  som  muligt 
var,  idet  Hr.  Alberti  tav  overfor  det  Aktorat,  hvori  Hr.  Birck 
genoptog  alle  de  af  Hr.  Borgbjerg  og  andre  fremførte  Bevislig¬ 
heder  og  Formodninger. 

Slutningen  af  den  lange  Forhandling  blev,  at  Hr.  J.  C.  Chri¬ 
stensen  bøjede  sig  om  end  uvilligt  for  den  almindelige  Stemning. 
Der  fordredes,  at  han  skulde  sige  nogle  Ord;  det  laa  i  Luften, 
selv  om  Flertallet  ikke  dristede  sig  til  at  stille  et  saadant  Krav. 
Hr.  Christensen  sagde  da  det  muligt  mindste.  Man  kan  ikke  paa- 
staa,  at  han  sagde  god  for  Hr.  Alberti.  Han  nøjedes  med  at  er¬ 
klære,  at  der  kun  var  fremsat  Paasiande  men  ikke  ført  Bevis, 
og  at  derfor  Forhandlingen  ikke  havde  ydet  ham  nogensomhelst 
Grund  til  Misbilligelse  overfor  Justitsministeren  eller  hans  Ad¬ 
ministration.  Svagere  Form  kunde  Konsejlpræsidenten  ikke  give 


Digitized  by 


Google 


636 


Rigsdagssamlingen  1907 — 08 


sin  Tillidserklæring,  hvis  han  overhovedet  vilde  beholde  I 
Alberti  i  Ministeriet.  I  Virkeligheden  forbeholdt  han  sig  alt  f 
nødent;  hvis  der  siden  skulde  hænde  noget,  hvorved  for  h 
en  af  hine  Paastande  blev  forvandlet  til  haandgribeligt  Bei 
kunde  han  i  samme  Nu  lade  Øksen  falde. 

Dette  var  anden  Akt.  Stillingen  var  forandret:  fra  halvv 
Sejrherre  i  Oktober  var  Hr.  Alberti  forvandlet  til  halvvejs  slaj 
i  Marts. 

Og  kort  efter  udspilledes  saa  tredje  Akt  i  Landstinget.  Og 
her  benyttedes  Finanslovbehandlingen,  der  foregik  den  24. — 
Marts,  til  Drøftelse  af  Justitsministerens  Stilling.  Det  var  Geheir 
Etatsraad  Bramsen,  der  optraadte  som  Ordfører  for  Højre,  ' 
myndiget  dertil  af  sit  Parti.  Hans  Udtalelser  var  ikke  helt  mi 
i  Formen  og  yderst  skarpe  i  Indholdet.  Han  gik  ud  fra  at  i 
grebene  paa  Justitsministeren  og  Drøftelsen  af  disses  Berettige 
„i  snart  sagt  ethvert  Hjem  i  Landet"  bragte  en  højst  beklage 
Demoralisation  op  i  Befolkningen.  Han  undskyldte  Konsejlpra 
denten,  fordi  han  ikke  havde  grebet  Initiativet  til  en  Und 
søgelse  af  Justitsministerens  Embedsførelse,  fordi  et  saad 
Skridt  i  manges  Øjne  vilde  været  ensbetydende  med  en  fæl 
Dom.  Men  —  fortsatte  han  —  alle  de,  der  var  utilbøjelige  til 
tro  noget  slet  om  Justitsministeren 

de  havde  haabet  og  de  havde  ønsket,  at  han  selv  vilde  fremsætte  Fordr 
om,  at  alle  derhen  hørende  Beskyldninger  maatte  blive  undersøgte  paa 
hvilkensomhelst  Maade,  man  maatte  beslutte,  medens  han  saa  midlertidig 
overdraget  Bestyrelsen  af  sit  høje  Embede  til  en  af  sine  Kolleger  for  e 
Undersøgelsens  Slutning,  forhaabentlig  renset  i  Indlandets  og  renset  i  Udi 
dets  Øjne  at  gaa  tilbage  til  sin  Gerning.  Dette  er  imidlertid  ikke  sket,  og  dei 
har  der  til  den  stærke  Følelse  af  Utryghed  og  Bekymring,  som  jeg  nylig  si 
drede,  nu  føjet  sig  en  Følelse  af  Beskæmmelse  hos  store  Dele  af  vort  F< 

Demoralisation  —  Utryghed  —  Beskæmmelse!  Med  disse  O 
havde  Landstingets  Højre  nu  knæsat  den  hele  Aktion  imod  Justi 
ministeren,  omtrent  saaledes  som  den  var  bleven  formet  af  < 
unge  Højre  i  Folketinget.  Man  erklærede  vel  ikke  Minister 
for  uværdig  til  sit  Embede  eller  opfordrede  Konsejlpræsident 
til  at  skille  sig  af  med  Hr.  Alberti  —  thi  denne  var  jo  en 
Kongen  frit  valgt  Minister  —  men  man  fastslog  at  han  ik 
kunde  sidde  Angrebene  overhørig.  Og  dette  var  jo  netop,  hv 
Hr.  Alberti  vilde.  For  ham  gjaldt  det  om  at  forblive  uanfægte 

t  Embede  trods  alt  —  selv  om  han  var  overbevist  om  Nepo- 
sme,  Sammenblanding  af  Forretning  og  Embedsvirksomhed, 
sandhed  eller  reservatio  mentalis  og  hvad  der  ellers  parlamen- 
risk  kunde  feide  en  Minister.  Blot  forblive  i  sin  Stilling  —  thi 
m  han  veg  et  Skridt,  hvor  langt  hen  eller  hvor  dybt  ned  vilde 
in  da  glide? 

Og  han  —  ligesom  Hr.J.  C.  Christensen  — kunde  endnu,  ikke 
>dt  men  til  Nød,  lade  et  nyt  Angreb  fra  Højre  uænset.  Thi 
!øjre  var  jo  dog  Fjender,  Modstandere  af  Ministeriet,  det  reak- 
jnære  Parti,  som  Folketingsflertallet,  paa  hvilket  Magten  be- 
>ede,  kunde  tiltro  al  mulig  Ondskab  imod  det  demokratiske 
inisterium.  Naar  Højre,  Socialdemokrater,  Radikale  angreb 
istitsministeren,  var  Hensigten  tydelig  og  igennem  Ordene  klang 
ampraabet:  ned  med  Ministeriet,  som  var  den  hele  Opposition 
illes. 

Og  skønt  denne  Betragtning  daarligt  nok  lod  sig  opretholde 
r  Højres  Vedkommende,  faldt  dog  ogsaa  denne  sidste  Skanse, 
hi  uventet  og  uden  ydre  Foranledning  sluttede  de  Frikonserva- 
re  sig  til  Højre  paa  dette  Punkt.  Grev  Frijs  var  langt  blidere 
id  Hr.  Bramsen,  saa  mild,  at  kun  den,  der  var  fortrolig  med 
indstingets  og  den  frikonservative  Lensgreves  sædvanlige  Tone 
inde  høre  den  skarpe  Kugles  Hvislen  gennem  det  tilsyne- 
dende  løse  Krudt.  Grev  Frijs  udtalte  blot,  at  Bramsen  havde 
:rørt  de  stærke  Angreb  paa  Justitsministeren  og  beklaget,  at 
:nne  ikke  havde  fundet  Anledning  til  at  tilbagevise  dem  ved 
i  grundig  Undersøgelse,  og  han  sluttede  saa: 

Ja,  vi  fra  vor  Side  ønsker  ogsaa,  at  disse  stadigt  tilbagevendende  Angreb 
1a  ophøre;  vi  ønsker  ogsaa,  at  der  maa  blive  fuldt  Lys  over  denne  Sag. 
n  det  kan  ske  lettest  gennem  den  anviste  Vej  eller  paa  anden  Maade  maa 
len  afgøre. 

Dette  syntes  jo  intet:  ikke  med  et  Ord  giver  Grev  Frijs  An- 
ibeme  Ret,  udtaler  endog  Ønske  om,  at  Angrebene  maa  op- 
ire.  Men  alligevel  naar  man  læser  rigtigt,  saa  staar  det  klart, 
selve  Ønsket  om  „fuldt  Lys  over  denne  Sag“  bliver  en  Ind- 
mmelse  til  Angriberne.  Og  naar  Grev  Frijs  ikke  modsatte  sig 
n  af  Højre  anviste  Vej,  saa  sluttede  han  sig  i  Virkeligheden 

Kravet  om  Justitsministerens  midlertidige  Fratræden,  for  at 
n  altsaa  ogsaa  af  de  Frikonservative  for  nødvendig  ansete  Un- 

dersøgelse  kunde  finde  Sted.  Men  ikke  nok  hermed.  Da  D 
efter  Hr.  Alberti  fik  Ordet,  afviste  han  som  det  var  at  \ 
ganske  Hr.  Bramsens  Forslag;  alt  hvad  han  tilbød  til  Sa 
Opklaring  var  en  Injurie-Proces,  som  han  vilde  anlægge  i 
Dr.  Birck,  hvis  denne  vilde  offentliggjøre  sit  Foredrag  „ude: 
Tøddels  Forandring";  hvis  Dommen  gik  Justitsministeren  i 
vilde  han  forpligte  sig  til  at  forlade  al  Politik  for  stedse, 
tør  siges  til  Hæder  for  Menigmands  sunde  Omdømme,  at  i 
senere  hen  faldt  paa  at  tage  dette  mærkelige  Forslag  alvo 
Dog  dette  vilde  Hr.  Alberti  ikke  have  brudt  sig  om,  hvis 
til  al  Ulykke  paa  given  Foranledning  Grev  Frijs  øjeblik! 
havde  erklæret  sig  imod  Justitsministeren.  Og  det  saalede 
han  dels  fastholdt  det  Bramsenske  Forslag  om  Ministerens 
bagetræden,  dels  udtalte  som  sit  Ønske  at  „den  Uhygge,  t 
den  sidste  Tid  har  bredt  sig  i  vort  offentlige  Liv  snarest  m 
forsvinde,"  medens  Justitsministerens  Forslag  kun  vilde  „føi 
en  lang,  muligvis  til  en  gennem  Aar  gaaende  Proces,  og  u 
denne  Proces  vil  Uhyggen  vedvare  og  ikke  blive  fjærnet." 

Saaledes  var  Justitsministerens  Forsøg  paa  at  bryde  iger 
og  ud,  øjeblikkeligt  standset  af  Grev  Frijs.  Beskæmmelse  løc 
fra  Højre,  Uhygge  genlød  det  fra  de  Frikonservative  lidt  svt 
og  dog  stærkere,  fordi  Angrebet  kom  fra  politiske  Venner,  h 
Dage  efter  forkyndte  Grev  Frijs  paa  Grund  af  den  Uro, 
hans  Ord  havde  vakt  i  Reformpartiet,  i  et  Interview,  at 
Politik  overfor  Ministeriet  var  uforandret  —  hvilken  Forsil 
næppe  tiltrængtes,  thi  det  var  jo  netop  Personen  Alberti 
Dadlen  gjaldt  og  ikke  det  parlamentariske  Ministerium. 

Dette  var  da  altsaa  tredje  Akt  af  Skuespillet.  Hr.  Albert 
vel  ikke  faldet,  siden  han  vedblivende  sad  paa  Justitsministc 
Taburet,  men  efter  Forhandlingen  i  Landstinget  syntes  hai 
slagen  Mand  og  forladt  af  Guder  og  Mennesker.  Konsejlpi 
denten  havde  ikke  havt  et  Ord  til  hans  Forsvar,  og  fra 
Parti  eller  fra  de  Moderate  i  Landstinget  var  der  ikke  du 
nogen  Hjælper  frem.  Han  stod  underligt  alene,  famlend< 
vaklende. 

VIII 

Toldloven  var  som  sagt  i  Februar  gaaet  i  Fællesudvalg  og 
fra  ekspederet  til  Underudvalg,  men  intet  af  Medlemmerne 
overlæsset  med  Arbejde  undtagen  to:  Hr.  Neergaard  og  Hr. 

n  sidste  med  Hr.  Holger  Petersen  aabenlyst  eller  hemmeligt 
j  sin  Side.  Hr.  Hey  havde  ikke  for  intet  stemt  for  Højres 
rslag;  det  var  hans  Agt  saavidt  muligt  at  tilfredsstille  Beskyt- 
sesmændene  og  Fabrikanterne.  Der  arbejdedes  anstrængt  sam- 
;n  med  Finansministeren,  og  Planen  havde  været  den  at  ende 
rhandlingen  omkring  den  1.  April  for  saa  at  faa  saamange 
ve  som  muligt  færdige  og  Rigsdagen  hjemsendt  i  Slutningen 
samme  Maaned.  Men  det  kom  anderledes. 

Den  6.  April  døde  pludselig  og  uventet  Finansminister  Vil- 
lm  Lassen. 

Endnu  den  26.  Marts  havde  han  givet  Møde  i  Landstinget 
iyneladende  fuldstændig  rask.  Han  havde  dernæst  foretaget  en 
rt  Rejse  til  Udlandet  og  da  han  efter  et  Par  Dages  Forløb 
ndte  tilbage,  maatte  han  gaa  til  Sengs.  Lørdag  d.  4.  April  ansaa 
egerne  ham  vistnok  for  opgiven,  og  Mandag  døde  han.  Saa 
entet  var  dette  for  hans  Parti,  at  Folketingets  Formand  ved 
terretningen  om  Dødsfaldet  pludseligt  afbrød  baade  det  lige  be- 
ndte  Møde  og  en  intetanende  Taler  i  hans  Foredrag  uden  at 
re  nogen  Forklaring  og  uden  at  kunne  samle  sig  til  en  Ud- 
else  fra  Formandsstolen. 

Dødsfaldet  føltes  i  Øjeblikket  som  et  stærkt  Slag,  som  et 
rstatteligt  Tab  for  Ministerium  og  Parti. 

Lige  indtil  Systemskiftet  havde  Vilhelm  Lassen  ført  sin  poli- 
ke  Tilværelse  udenfor  Rigsdagen.  Han  havde  barikaderet  sig  i 
ilborg  og  ved  sine  Artikler  og  sine  Taler  vundet  Herredøm- 
;t  over  Nordjylland.  Han  havde  ikke  benyttet  dette  til  at  skaffe 
!  selv  noget  Mandat.  Men  i  December  1901  lod  han  sig  vælge 
Sæby,  og  tre  Aar  efter  gik  han  som  Finansminister  ind  i  det 
iristensenske  Ministerium,  da  dette  udsprængte  de  radikale 
ententer,  Københavnere  og  Hørupere  af  Partiet. 

Han  var  Partiets  mest  veltalende  Mand,  dets  eneste  frem- 
gende  Taler.  Han  havde  paa  talløse  politiske  Møder  erhvervet 
»  en  rig  Øvelse  og  som  Journalist  opdraget  sig  til  at  beherske 
iroget  med  Fuldkommenhed.  Han  var  en  udmærket  Journalist, 
en  han  havde  lært  Kunsten  af  Hørup;  der  fandtes  ikke  megen 
ilvstændighed  i  hans  kraftige  og  klare  Stil:  det  Hørupske  Fynd- 
rog  og  dets  Folkelighed  i  Billederne  var  forgrovet.  Men  som 
tier  drog  Lassen  Fordel  af  sin  Stemmes  Magt  og  Vægt.  Den  lille 
inkle  Mand  raadede  over  en  pragtfuld  Røst:  han  syntes  under- 

tiden  ligesom  hin  Skikkelse  i  den  græske  Mytologi  blot  en  St 
me.  Han  talte  ligegodt  paa  Mødet  og  paa  Tinge.  Hans  yppei 
Forstand  og  hans  rige  politiske  Indsigt  tillod  ham  at  betjene 
af  en  vis  Barskhed,  næsten  Bryskhed,  hvormed  han  afFejede 
Indvendinger:  han  indrømmede  aldrig  noget,  og  Angreb  var  I 
bedste  Parade. 

Han  havde  medbragt  til  Ministeriet  ikke  blot  sin  egen 
ga velse  men  ogsaa  sin  voksende  politiske  Indflydelse  over  s 
Dele  af  Reformpartiet,  over  jyske  Bønder,  der  i  ham  saå  di 
naturlige,  paalidelige  og  fortrinlige  Fører  og  for  hvem  hans  I 
var  det  givne  Organ.  Han  havde  desuden  medbragt  én 
endnu:  det  Præg  af  Radikalisme,  der  hæftede  ved  ham  som 
dums  Høruper,  som  en  Mand  af  akademisk  Dannelse.  Han 
den,  der  —  ikke  mindst  paa  Militæromraadet  —  skulde  staa  i 
for,  at  Venstres  gamle  Standpunkter  endnu  var  repræsentei 
i  det  moderate  Ministerium. 

Han  viste  sig  som  Minister  i  hvert  Fald  paa  Højde  med  da 
Ministerduelighed  og  i  Veltalenhed  adskillige  Trin  højere.  I 
pyntede  paa  Ministeriet,  og  de  Frikonservative  som  Alliei 
satte  Pris  paa  ham,  ogsaa  da  han  angrebes  stærkest  for 
Stempelskat  og  for  sit  Forhold  til  Frankrig.  Han  var  yderst 
dende,  naar  han  vilde  vise  sig  elskværdig  —  og  omtrent  lig« 
bevidst  frastødende,  naar  han  vendte  Vrangen  ud.  Da  Minist« 
stadigt  skulde  balancere  mellem  forskellige  Standpunkter  i 
store  Sager,  snart  trække  til  og  snart  støde  fra  og  oftere  gaa 
snoede  Stier  end  ad  den  lige  Vej,  kom  hans  Holdning  og  Ms 
ogsaa  denne  Politik  til  Gode.  Han  var  den  Mand,  der  ku 
sættes  paa  eller  selv  indtage  en  vanskelig  Post,  for  han  v 
altid  holde  Stillingen  med  det  yderste  Kraftopbud. 

Intet  Under,  at  hans  Død  i  Øjeblikket  føltes  som  et  uersts 
ligt  Tab  for  Partiet. 

Imidlertid  maa  det  ikke  overses,  at  for  selve  Minister 
Chef  maatte  Sorgen  blandes  med  andre  Følelser.  Ved  Skæbn 
Gunst  var  i  Løbet  af  14  Dage  begge  de  Mænd,  der  kunde  ti 
kes  som  Konsejlpræsidentens  Efterfølgere,  gjort  uskadelige.  1 
var  en  Tid,  hvor  man  Mand  og  Mand  imellem  vilde  nævnt 
Alberti  som  fremtidig  Konsejlpræsident  under  nye  politiske  K 
stellationer,  hvis  nemlig  Regeringens  Skel  skulde  flyttes  til  hø 
Hr.  Alberti  var  hvad  man  i  den  tredje  Napoléons  Tid  kaldte 

préfet  d  poigne  o:  Næve- Præfekten,  Kampministeren.  Omvendt 
kunde  kun  Vilhelm  Lassen  tænkes  som  Konsejlpræsident,  hvis 
Hr.  J.  C.  Christensen  blev  tvungen  af  Begivenheder  eller  Parti 
til  at  opgive  den  moderate  Taktik,  og  Regeringsskellet  skulde 
flyttes  til  venstre.  Skandalen  havde  for  altid  gjort  Hr.  Alberti 
umulig  som  dansk  Konsejlpræsident,  og  Døden  havde  pludselig 
bortrevet  Vilhelm  Lassen.  Hvor  var  nu  Afløseren,  til  hvem  skulde 
nu  Partiet  i  en  stræng  Time  klynge  sig  og  hvem  kunde  de 
Allierede  foretrække?  Hr.  J.  C.  Christensens  Held  fulgte  ham 
ogsaa  her:  man  siger  for  et  gammelt  Ord,  at  ingen  Fyrste  kan 
dræbe  sin  Efterfølger;  men  her  havde  Skæbnen  befriet  Venstre- 
reformpartiets  Fyrste  for  alle  besværlige  Tanker  paa  den  mulige 
Efterfølger. 

Dog  dette  var  kun  en  Art  Trøst  for  Hr.  Christensen  personlig. 
I  Øjeblikket  saå  Ministeriet  ret  svækket  ud;  kun  Hr.  Berg  havde 
klaret  sig  med  Glans,  hvorimod  Hr.  Høgsbro  vaklede  rundt 
mellem  Uheld:  Telegraf  bygningen  havde  han  sat  til  under  megen 
Spe  og  med  Jæmbaneme,  Esbjerg  Havn,  Arkivbygningen  havde 
han  det  syndigste  Bryderi,  Hr.  Albertis  Aktier  stod  ikke  højt, 
de  øvrige  Ministre  vegeterede,  og  Vilhelm  Lassen,  den  bedste  af 
dem  alle,  var  død. 

Hr.  Christensen  tog  det  fornuftige  Parti  ikke  straks  at  vælge 
nogen  Finansminister,  men  udskyde  dette  Valg  til  Sommerens 
Midte.  Hans  Grund  var  klar.  Han  vilde  ikke  have  noget  nyt 
Ferment  ind  i  den  politiske  Situation:  hvem  han  saa  udnævnte, 
vilde  det  give  Anledning  til  mangehaande  Betragtninger,  til  ad¬ 
skillig  Misundelse,  maaske  til  Kiv.  Desuden  saa  han  ingen  An¬ 
ledning  til  at  fravige  sit  Princip  ikke  at  handle  før  i  yderste 
Øjeblik.  Man  kunde  aldrig  vide,  hvad  de  næste  Maaneder  vilde 
bringe;  man  kunde  endda  vide,  at  de  vilde  bringe  en  vigtig  Ting, 
nemlig  Forsvarskommissionens  Betænkning.  Inden  han  fornyede 
sit  Ministerium,  var  det  godt  at  have  den  Sag  paa  det  klare  og 
dernæst  faa  Ministeriet  enigt  samlet  til  den  afgørende  Kamp. 
Maaske  vilde  det  slet  ikke  være  formaalstjenligt  at  sætte  en  ny 
Vilhelm  Lassen  o:  en  radikalt  farvet  Mand  i  den  afdødes  Sted. 
Under  disse  Omstændigheder  overtog  Hr.  Christensen  samme 
Dag  som  Vilhelm  Lassen  døde  hans  Ministerium  og  beholdt  det 
uanfægtet  af  alle  Rygter  i  de  næste  fire  Maaneder,  under  hvilke 
Samlingen  sluttedes  og  de  politiske  Møder  afholdtes,  til  hvilke 

44* 


Digitized  by  v^ooQle 


642 


Rigsdagssamlingen  1907 — 08 


Konsejlpræsidenten  ikke  ønskede  andet  Stof  end  Samling 
Resultater. 

Forhandlingerne  om  Toldloven  fortsattes  da  mellem  de 
troede  Mænd.  Hr.  J.  C.  Christensen  tog  ingen  Del  i  disse, 
beholdt  sig  kun  sin  Stemme  ved  den  sidste  finansielle  Afgøn 
Der  udspredtes  naturligvis  i  April  Maaned  mange  Rygter  om 
Enighed  var  opnaaet  eller  Brud  indtraadt.  Intet  politisk  kyn 
Menneske  vilde  dog  tvivlet  om,  at  de  kontraherende  Parter  ma 
blive  enige.  Man  var  fra  begge  Sider  gaaet  for  langt,  man  ku 
ikke  nu  stoppe  paa  Halvvejen  og  ikke  udskyde  en  ny  Tol< 
til  en  uvis  Fremtid.  Desuden  vilde  man  have  Jæmbaneme, 
deres  Skæbne  afhang  af  Toldlovens  som  saameget  andet. 

Endelig  den  1.  Maj  kunde  Betænkningen  afgives,  tre  E 
efter  foregik  eneste  Behandling  i  begge  Ting,  og  den  5. 
stadfæstedes  den  nye  Toldlov,  45  Aar  efter  den  da  gælde 
Toldlov  var  traadt  i  Kraft. 

Hvad  nu  end  de  forskellige  Partier  mente  om  den  nye  I 
saa  tør  man  nok  fastslaa,  at  dens  Tilvejebringelse  hilstes  me< 
befriende  Suk.  Man  var  bleven  færdig  med  de  endeløse  1 
handlinger,  havde  ny  Grund  at  arbejde  paa,  havde  fjærnet 
værste  Forældelser  og  tekniske  Urimeligheder,  besad  nu  en  T 
lov  ført  op  til  Dato. 

Saasnart  Toldloven  var  bragt  i  Hus,  kom  ogsaa  Dæknii 
lovene  frem  fra  det  Udvalg,  der  saa  trofast  havde  ruget  c 
dem  i  den  hele  Samling.  Med  Arveafgiften  var  der  mindst  \ 
skelighed,  fordi  Landstinget  kun  betingede  sig  nogle  Læmpe 
med  Hensyn  til  Afgiften  for  Arv  i  første  Led.  Med  den  bei 
tede  Stempelafgift  gjorde  man  kort  Proces.  Den  faldt  helt  I 
—  Vilhelm  Lassen  fritoges  for  at  opleve  dette  Nederlag  — 
istedetfor  sattes  den  for  Aar  og  Dag  siden  udarbejdede  Spiri 
Afgift,  der  ramte  alle  Spirituosa  undtagen  dansk  Brændevin 
Vin.  Striden  med  Frankrig  var  endt  Vintolden  var  vel  ikke  ; 
ledes  forhøjet  som  paatænkt,  men  alligevel:  naar  det  saas 
til,  at  Foustagevin  forhøjedes  med  23  %  (fra  20, s  Øre  pr.  1 
til  25  Øre)  og  Flaskevin  med  67  %  (fra  50  Øre  pr.  Pot  til 
pr.  Liter)  —  altsaa  en  ret  kraftig  Forhøjelse  —  var  det  egei 
ubegribeligt,  at  Frankrigs  Modstand  til  en  Begyndelse  ha 
været  saa  kraftig  og  hidsig  for  til  Slutning  at  forandres  til  El 
givenhed.  Omtrent  en  Maaned  efter  Toldlovens  Ikrafttræ 

aabnede  den  franske  Regering  atter  Parisermarkedet  for  de  dan¬ 
ske  Hypotekbankobligationer. 

Den  nye  Toldlov  skulde  efter  de  anstillede  Beregninger,  naar 
Dækningslovene  medtoges,  give  en  Mindreindtægt  af  27t  Million 
Kroner.  Dette  var  hvad  Vilhelm  Lassen  havde  lovet  —  lovet  saa- 
meget  roligere  som  enhver  vidste,  at  denne  Mindre-lndtægt  efter 
faa  Aars  Forløb  ikke  vilde  være  mærkbar  længer.  Taget  alene 
vilde  Toldloven  efter  nogenledes  sikker  Beregning  give  7  Mil¬ 
lioner  Kroner  mindre  end  den  gamle  Tarif.  Men  saadanne  Be¬ 
regninger  er  til  at  benytte  politisk  i  Øjeblikket  og  har  efter 
nogle  Aars  Forløb  liden  Betydning.  Sikkert  var  det,  at  Toldloven 
af  5.  Maj  gav  nogle  store  Forbrugsartikler  fri  og  nedsatte  andre 
(Petroleum,  Kaffe,  Kul,  Salt,  Sago,  Ris  etc.)  og  foretog  meget 
varsomt  nogen  Nedsættelse  af  Beskyttelsestolden,  men  forhøjede 
den  paa  enkelte  Punkter.  Den  repræsenterede  utvivlsomt  et 
Fremskridt  fra  den  nuværende  Tilstand,  men  ingenlunde  en  prin¬ 
cipiel  Reform,  saaledes  som  det  fordums  Venstre  havde  tilstræbt. 
Dens  største  Betydning  vilde  sikkert  i  Fremtiden  bero  paa,  at 
den  bragte  en  vanskelig  Sag  over  det  døde  Punkt. 

Partierne  stillede  sig  paa  forskellig  Maade  til  Afgørelsen.  Selv¬ 
følgeligt  støttedes  den  nye  Lov  af  selve  Regeringspartiet  og  de 
Moderate,  hvis  Chef  jo  var  bleven  den  bestemmende  Hersker 
over  alle  Tarifens  Positioner.  Højre,  der  havde  opnaaet  saameget 
Partiet  kunde  ventet  om  ikke  ønsket,  enedes  om  i  begge  Ting  at 
svare  stemmer  ikke  til  den  endelige  Vedtagelse.  Socialdemokra¬ 
terne,  fra  hvis  Politik  en  Art  velvillig  Fordragelighed  overfor 
Regeringen  ikke  var  udelukket,  stemte  for  Loven,  fordi  den  dog 
bragte  noget  Fremskridt,  medens  de  Radikale  sagde  stemmer  ikke 
for  at  fralægge  sig  ethvert  Ansvar  for  en  Lov,  der  efter  deres 
Mening  ikke  bragte  Fremskridt  nok.  Og  denne  Partiernes  Af¬ 
stemning  var  kun  Regeringen  kærkommen  og  nyttig:  at  de  Radi¬ 
kale  stemte  sammen  med  Højre,  kunde  udlægges  som  usaglig 
Opposition,  naar  det  allerradikaleste  Parti  Socialdemokraterne 
skilte  sig  ud  fra  deres  sædvanlige  Allierede.  Regeringen  trium¬ 
ferede  dobbelt,  naar  det  lykkedes  baade  at  gennemføre  Loven, 
saaledes  som  den  politiske  Nødvendighed  bød,  og  samtidigt  at 
splitte  Modstanden. 

Selvfølgeligt  satte  Toldlovens  Vedtagelse  det  hele  Lovgivnings¬ 
maskineri  i  Bevægelse.  Nu  kunde  Jæmbaneme  vedtages;  Folke¬ 
tinget  fik  ikke  alle  de  Privatbaner,  som  det  havde  indsat  i  Loven 
men  dog  nok  for  mange  Aar;  endvidere  Lønningslovene,  de  nye 
Takst-  og  Portobestemmelser,  Butikslukning,  ny  Ulykkesforsik¬ 
ringslov,  Grønlands  Styrelse,  Polakloven,  Rigsarkiv,  Esbjerg  Havn, 
uægte  Børn,  Kvinders  Retsstilling  osv.  osv.  Der  blev  i  Rigsdags¬ 
samlingen  ialt  vedtaget  91  Love.  Deriblandt  til  allersidst  én,  som 
ingen  havde  ventet,  ja  som  de  fleste  netop  under  de  foreliggende 
Omstændigheder  vilde  forsvoret  Gennemførelsen  af. 

Det  var  den  store  Retsreform,  der  havde  været  paa  Tale  i 
de  sidste  tredive  Aar  og  egentlig  aldrig  trods  gentagne  Kommis¬ 
sionsnedsættelser  og  talløse  Rigsdagsforhandlinger  havde  syntes 
Afgørelsen  nær.  Hr.  Alberti  havde  i  den  forrige  Rigsdagssamling 
fremsat  Loven  i  en  saadan  indskrænket  Skikkelse,  der  kunde 
tænkes  antageligere  for  Landstinget,  men  den  var  alligevel  bleven 
liggende  i  et  Landstings-Udvalg  indtil  Samlingens  Ophør.  Skulde 
der  nu  efter  hvad  der  var  passeret  Justitsministeren  i  Marts- 
maaned  være  Chance  for  et  bedre  Udfald  end  i  de  mange  Aar, 
skulde  den  Grøde  der  var  i  Luften  ogsaa  naa  til  den  saalænge 
golde  næsten  stivfrosne  Retsreform? 

Man  skal  ingenting  forsværge  hverken  i  Kærlighed  eller  Po¬ 
litik.  Pludselig  begyndte  Uhyret  at  røre  sig.  I  Aprils  første  Dage 
kom  Retsreformen  til  anden  og  tredje  Behandling  i  Landstinget 
og  sendtes  ned  til  Folketinget  i  en  Skikkelse,  som  Hr.  Alberti 
ikke  selv  holdt  for  antagelig.  Men  man  erfarede,  at  han  trængte 
paa  for  at  faa  Sagen  videre.  Hans  Løsen  var  her  —  som  for 
Toldforhandlerne  —  det  ene  saliggørende  Fællesudvalg.  Folke¬ 
tinget  stejlede  ved  det  stærke  Pres,  der  lagdes  paa  Flertallet  af 
en  hensynsløs  Mand,  der  kæmpede  for  Livet.  Det  lykkedes  ikke 
Hr.  Alberti  at  faa  Rettens  Pleje  sat  paa  Dagsordenen  forinden 
Paaskeferien,  hvad  der  havde  været  hans  Hensigt.  Men  til  Gen¬ 
gæld  drev  han  Folketingets  tre  Behandlinger  igennem  i  de  to 
Uger  fra  22.  April  til  4.  Maj  o:  der  levnedes  ikke  Folketinget 
Tid  til  Udvalgsbehandling  af  et  Lovforslag,  som  Tinget  ingen¬ 
sinde  tidligere  havde  set,  endsige  behandlet,  og  som  ikke  ret 
mange  af  Tingmændene  kunde  faaet  Tid  til  at  gennemlæse.  Men 

Hr.  Alberti  havde  Hast:  de  Døde  rider  hurtigt;  og  han  satte 
sin  Vilje  igennem.  Den  5.  Maj  gik  Retsreformen  i  Fællesudvalg. 

Endnu  var  der  sikkert  dem,  der  tvivlede  om  Sagens  endelige 
Udfald.  Dels  paa  Grund  af  Lovforslagets  Indhold,  der  nødven¬ 
digvis  maatte  fjærne  sig  vidt  fra  demokratiske  Ideer,  naar  det 
skulde  tækkes  Landstinget  og  Gehejme-Etatsraad  Goos,  den 
Mand  med  hvem  Hr.  Alberti  —  hvad  nu  alle  vidste  —  havde 
truffet  sine  Aftaler.  Imedens  man  troede  Ministeren  svækket  og 
lammet,  havde  han  —  som  den  stærke  Bryder,  hvis  Skuldre 
har  rørt  ved  Jorden,  men  som  ikke  derfor  har  mistet  sin  Kraft  — 
rejst  sig  til  ny  Kamp,  søgt  og  fundet  nye  Allierede. 

Og  imens  Majmaaned  avlede  Love  som  August  Fluer,  fik  og- 
saa  Hr.  Alberti  sit  paa  det  tørre.  Da  han  og  Hr.  Goos  var  enedes 
og  Konsejlpræsidenten  —  muligvis  —  tagen  ved  en  Overraskelse 
med  en  Trumf  eller  Triumf,  blev  det  Justitsministeren  en  smal 
Sag  at  knægte  et  Parti,  som  oven  i  Købet  ikke  forstod  et  Ord 
af  det  Hele.  Som  i  en  Rus  lod  man  Hr.  Alberti  raade.  Den  20. 
Maj  laa  Fællesudvalgets  Betænkning  paa  begge  Tings  Bord,  og 
skønt  ingen  var  istand  til  paa  24  Timer  at  sætte  sig  ind  i  For¬ 
slag  og  Ændringsforslag  eller  i  Lovens  Fremskridt  og  Indrøm¬ 
melser  —  enkelte  Hovedpunkter  undtagne,  som  Nævningernes 
Sammensætning  og  Opgivelsen  af  Adskillelse  mellem  Politi  og 
Domsmagt  —  saa  trods  Hr.  Albertis  tilsyneladende  Nederlag  for 
to  Maaneder  siden,  trods  den  offentlige  Mening,  trods  alt  blev 
Loven  om  Rettens  Pleje  i  1015  af  ikke  ti  Rigsdagsmænd  gen¬ 
nemlæste  endsige  gennemstuderede  Paragrafer  vedtagen  af  den 
danske  Rigsdag  til  Ære  og  foreløbig  Oprejsning  for  Hr.  Alberti. 
Og  denne  Vedtagelse  skete  ved  Hjælp  af  det  Højreparti,  hvis 
Ordfører  Gehejme-Etatsraad  Bramsen  to  Maaneder  tidligere  havde 
anset  Hr.  Albertis  Forbliven  i  sit  Embede  som  en  Beskæmmelse 
for  det  danske  Folk. 

Og  til  denne  Sejr  for  Hr.  Alberti  knyttede  der  sig  endda  en 
ny  politisk  Konstellation.  Hr.  Alberti  havde  gjort  sit  Forlig  med 
det  gamle  Højre.  Allerede  ved  et  Par  mindre  Love  (betydnings¬ 
fulde  nok  i  øvrigt)  havde  man  mærket  en  Lyst  hos  Højre  til  at 
sætte  de  Frikonservative  ud  af  Spillet  eller  rettere  til  at  optage 
deres  Politik  med  Udelukkelse  af  dem  selv.  Saadant  er  ikke 
sjældent  i  den  danske  Rigsdag:  Reformpartiet  under  Hr.  Chri¬ 
stensen  handlede  ligedan  med  de  Moderate.  Men  Højre  havde 

hidtil  været  fuld  af  Dadel  overfor  de  Frikonservatives  altfor  store 
Forhandlingsvillighed.  Nu  havde  Højre  lært  dem  Kunsten  og 
Taktiken  af.  Jalousi  og  gammelt  Fjendskab  er  gode  Læremestre. 
Til  Ære  for  den  ny  Taktik  gav  Højre  en  lidet  tiltalende  Lov  om 
et  Rigsarkiv  til  Hr.  Høgsbro  og  vedtog  dernæst  Esbjerg  Havn 
foreløbigt  i  Strid  med  den  fra  kyndigst  Side  anbefalede  Ordning. 
Dog  at  Højre  skulde  gaa  til  den  Yderlighed  at  desavouere  sin 
egen  Ordfører  Hr.  Bramsen,  der  højtideligt  havde  oplæst  det  i 
Partiet  vedtagne  Anatema  mod  Hr.  Alberti  —  det  var  en  saadan 
desperat  Handling,  som  kun  et  Parti  i  Opløsning  foretager  sig. 
Partiet  stod  da  heller  ikke  enigt.  Fra  Afstemningen  udeblev  adskil¬ 
lige  og  andre  undlod  at  stemme.  I  alt  var  der  kun  37  af  Lands¬ 
tingets  66  Medlemmer  der  stemte  for  Loven.  Og  i  Folketinget 
stemte  hele  Højre  imod  den  Lov,  hvis  Gennemførelse  alene  be¬ 
roede  paa  Medvirkning  Ira  deres  Partifæller  i  Landstinget!  Hr. 
Goos  havde  desavoueret  Hr.  Bramsen,  og  nu  desavoueredes  Hr. 
Goos  af  alle  Højremændene  i  Folketinget. 

Og  de  Frikonservative?  De  nøjedes  med  en  højst  besynder¬ 
lig  Demonstration,  som  end  ikke  kunde  finde  sit  Udtryk  i  Rigs¬ 
dagstidenden.  De  gjorde  sig  ostentativt  usynlige.  Straks  da  For¬ 
handlingen  begyndte  ved  eneste  Behandling  af  Rettens  Pleje  den 
22.  Maj,  forlod  de  Landstingssalen  og  opholdt  sig  under  den 
korte  Diskussion  i  Korridorer  og  Udvalgsværelser  for  dernæst, 
saasnart  Afstemningen  havde  fundet  Sted,  at  indfinde  sig  paany 
i  Salen.  De  vilde  da  hermed  fastslaa,  at  med  denne  Sag  under 
denne  Minister  kunde  de  intet  have  at  skaffe. 

Og  saaledes  formedes  fjerde  Akt  af  den  Albertiske  Komedie 
som  en  ret  Komedie  skal,  idet  Helten,  der  syntes  slagen,  atter 
for  en  Stund  kom  til  Kræfter.  Der  mangler  imidlertid  den  femte 
Akt,  hvori  hans  Skæbne  besegies  —  og  den  kan  trække  længere 
eller  kortere  ud  alt  eftersom  Konsejlpræsidentens  Hu  staar  til 
og  den  ogsaa  i  Politik  iboende  Retfærdighed  lader  vente  paa  sig. 
Dog  selv  om  Hr.  Alberti  ved  Samlingens  Slutning  syntes  reddet, 
gik  han  dog  ud  af  denne  som  en  mærket  Mand,  undsagt  af  alle, 
selv  af  det  Parti,  der  tilsidst  frelste  ham. 

X 

Regeringen  kunde  ikke  uden  Tilfredsstillelse  se  tilbage  paa  den 
forløbne  Rigsdagssamling.  Ministeriet  havde  udrettet  uhørte  Ting, 

gamle  Spørgsmaal  var  løste,  de  vigtigste  Sager  gennemførte,  en 
ny  Tingenes  Orden  skabt  paa  betydningsfulde  Omraader,  det 
indirekte  Skattesystem  omordnet  som  for  nogle  Aar  tilbage  det 
direkte.  Eftervirkningen  af  denne  Samling  vilde  længe  spores  i 
Samfundet 

Og  Ministeriet  havde  løst  sin  Opgave  imod  Radikale  og  imod 
Socialdemokrater,  saaledes  som  det  ønskede.  Fjenderne  var  bi¬ 
beholdte  for  det  kommende  Valgs  Skyld.  Men  ogsaa  Vennerne. 
Først  de  Moderate,  hvem  det  nærmest  var  en  Latterlighed  ikke  at 
optage  i  Partiet  og  som  nu  trygt  kunde  faa  Plads  i  selve  Mini¬ 
steriet  Dernæst  de  Frikonservative,  som  i  denne  Samling  havde 
villet  Forlig  og  ødelagt  Højre  dermed.  Og  hvad  Højre  angik,  saa 
var  det  som  Rigsdagsparti  —  ikke  som  Vælgerkorps  —  nu  saa 
usammenhængende,  at  Ministeriet  endog  til  Slutning  havde  kun¬ 
net  spille  dets  Konkurrence  med  de  Frikonservative  ud  imod 
denne  Gruppe  —  hvad  der  kunde  minde  Vennerne  om  deres 
kun  tidsmæssige  Uundværlighed.  I  sin  Programtale  straks  efter 
Rigsdagssamlingens  Slutning  nægtede  Hr.  J.  C.  Christensen  sig 
heller  ikke  denne  Fornøjelse. 

Og  alligevel  var  nu  ogsaa  Ministeriet  saa  stærkt  som  man 
efter  denne  Rigsdagssamlings  Triumfer  skulde  formodet? 

Hr.  J.  C.  Christensen  stod  overfor  den  brydsomme,  ved  Agi¬ 
tation  til  Kogepunktet  ophedede  Sag,  som  benævnes  Forsvars¬ 
sagen  og  mindre  almindeligt  udtrykt  er  en  Omordning  af  Dan¬ 
marks  Militærvæsen.  Til  at  forhale  en  Løsning  var  Forsvars¬ 
kommissionen  bleven  nedsat;  men  Hr.  J.  C.  Christensen  havde 
ved  Overtagelse  af  Krigs-  og  Marineministerporteføljen  under 
Navnet  Forsvarsminister  betegnet  det  som  sin  særlige  politiske 
Opgave  at  afgøre  dette  omstridte  Spørgsmaal.  Han  havde  selv 
erkendt  dette  som  sit  Maal,  og  han  havde  ligeledes  erkendt,  at 
han  i  den  forløbne  Samling  havde  ryddet  Banen  for  Forsvars¬ 
sagen,  idet  han  havde  bragt  alle  saadanne  gamle  Stridsspørgs- 
maal  ud  af  Verden,  der  kunde  optage  Sindene  og  bemægtige 
sig  Rigsdagens  Arbejde  og  Politik.  Nu  var  alt  rede  for  Forsvars¬ 
sagens  Komme:  nu  kunde  den  holde  sit  Indtog  i  dansk  Politik, 
naar  Forsvarskommissionen  i  Sommerens  Midte  slog  sine  Porte 
op  og  lod  sin  Fange  løs. 

Men  nu  var  Ulykken  den,  at  alle  de  91  Love  store  og  smaa 
vilde  være  som  Billeder,  der  vendte  sig  omkring,  naar  Forsvars- 

sagen  meldte  sin  Ankomst.  Hele  Arbejdet  var  egentlig  gjort  I 
gæves.  Hvad  betød  disse  Love  for  Vælgerne,  for  Valget, 
Partierne,  naar  der  i  Maj  næste  Aar  skulde  gaas  til  Valg? 
paa  dette  Valg  beroede  jo  alt,  ikke  mindst  Ministeriets  M; 
Svækket  var  denne  ved  Vilhelm  Lassens  Død  og  ved  Hr. 
bertis  omtumlede  politiske  Livsførelse,  hvorledes  vilde  Hr.  Cl 
stensen  nu  vinde  frem  over  det  afgørende  Valg  som  lige  si« 
1901  havde  været  ventet? 

Hvis  han  ganske  optog  Højres  Militærpolitik,  førte  han 
de  gamle  Venstrevælgere  ind  med  i  denne?  Vilde  (lisse  Ma 
gaa  til  Valg  i  en  militær  Alliance  med  Hr.  Bahnsons  fordu 
Tropper?  Og  hvis  han  tog  en  Mellemvej,  der  ikke  sikrede  h 
Højres  Stemmer  uden  dog  at  tilfredsstille  de  oppositionelle  P 
tier,  hvorledes  skulde  han  da  klare  et  Valg,  hvor  Socialder 
krater  og  Radikale  fandt  hinanden  i  Opposition  imod  et  formeg 
medens  Højre  angreb  ud  fra  et  forlidt.  Kunde  det  lykkes  h 
at  være  den  politiske  Janus  med  et  Krigs-Ansigt  vendt  imod 
gamle  Højre  og  et  Freds-Ansigt  imod  det  gamle  Venstre? 
næppe  paa  anden  Maade  lod  den  vanskelige  Opgave  sig  ma] 

Da  derfor  Ministeriet  sluttede  Rigsdagssamlingen,  stod  d< 
Virkeligheden  —  saa  underligt  det  kan  lyde  —  paa  bar  Bu 
Hvad  hidtil  var  sket,  betød  intet;  hvad  der  nu  skulde  ske,  be 
alt.  Alle  Partier  havde  paa  forskellig  Vis  og  af  forskellige  Grui 
arbejdet  hen  til,  at  Forsvarssagen  blev  baade  Begyndelsen 
Enden  paa  det  kommende  Aars  eller  maaske  de  kommende  A 
Politik.  Det  Lyse  laa  bagved  —  det  Mørke  foran. 

Og  først  fra  Sommeren  1908  staar  da  for  Alvor  Striden 
det  Christensenske  Ministeriums  Højhed  eller  Fald. 

København,  13.  Juli  1908.  EDVARD  BrANI 

AF  JONAS  LIES  LIVSERINDRINGER1) 


Det  var  lyse  og  opgaaende  Tider  i  de  Soløerske  Trælast- 
istrikter  i  Begyndelsen  af  60eme.  Dels  var  Tømmerpriseme 
eget  i  Udlandet  og  dels  var  Drømmene  om  Skogens  Værd  steget 
olk  til  Hovedet  ved  Kongsvingerbanens  Anlæg.  Der  gik  som 
i  Svimmelhed  over  hele  Soløer,  og  Eiendommene  takseredes  til 
ærdier,  som  ikke  stod  i  nogetsomhelst  Forhold  til  Virkelig- 
sden. 

Det  var  da  ikke  at  undre  sig  over,  at  Lie  i  Længden  ikke 
Ide  nøie  sig  med  at  være  en  andens  Fuldmægtig.  Han  havde 
inske  andre  Tanker  og  Længsler  i  sit  Hoved.  Og  det  varede 
i  heller  ikke  lang  Tid,  inden  han  skaffede  sig  sit  eget  Hus  og 
artede  sin  egen  Sagførerforretning.  Ved  Hjælp  af  talrige  For- 
ndelser  var  han  hurtig  midt  oppe  i  det  voldsomste  Forretnings- 
ir.  Gjennem  Adolf  Bredo  Stabeli,  Svigerfarens  Ven,  som  var 
hef  for  den  norske  Kreditbank,  blev  han  Åkers  Sparebanks  Kom- 
lissionær,  hvilken  Stilling  førte  ham  ind  i  en  Utallighed  af  Sager, 
ijennem  Stabeil  var  det  ogsaa,  at  han  trods  flere  Medarbejderes 
'rotest  fik  Adgang  til  at  skrive  i  Morgenbladet,  noget,  som  viser, 
vilken  Tiltro  den  gamle  Veteran  havde  til  Lie.  Politisk  var  der 
emlig  et  Skille  mellem  dem:  Stabell  tilhørte  Oppositionen  fra 
830,  Lie  var  Sverdrupianer  fra  1848.  Men  de  to  Mænd  „for¬ 
od"  hinanden,  som  om  de  var  udgaaet  af  samme  Generation, 
•g  gjennem  Stabell  var  det  endvidere,  at  Lie  sattes  i  Forret- 
ingsforbindelse  med  de  oplandske  Ejendomsbesiddere  og  særlig 
a  med  Jon  Bredesen  paa  Odals  Værk. 

Denne  Mand,  hvis  Navn  nogle  Aar  senere  skulde  blive  saa 

J)  Brudstykker  af  „Jonas  Lie:  Erindringer,  genfortalte  af  Erik  Lie,“  der  udkommer 
Efteraaret. 

skæbnesvangert  for  de  store  Trælastdistrikter,  var  født  i  1808 
og  døde  1880.  Han  var  en  mægtig  Skogeier  og  drev  foruden 
Forretninger  af  spekulativ  Karakter  en  betydelig  industriel  Virk¬ 
somhed.  Sin  Formue  anslog  han  selv  til  900,000  Spd.  Stabeil, 
som  havde  en  fast  Tro  saavel  paa  Oplandenes  Udviklingsmulig¬ 
heder  —  den  nye  Jernbane  forventedes  i  høj  Grad  at  skulle  gjøre 
Underværker  —  som  paa  Bredesen,  trak  den  rige  Skogeier  til 
Banken  som  Kunde  og  forstrak  ham  med  Driftskapital  i  en  sta¬ 
dig  stigende  Udstrækning,  saa  store  Dele  af  Bankens  Kapital  laa 
bundet  alene  mod  personlig  Sikkerhed.1) 

Heri  laa  den  stadig  ulmende  Fare.  Thi  Bankchefen  kunde 
ikke  have  den  Oversigt  hverken  over  Personer  eller  Forret¬ 
ninger,  som  tiltrængtes.  „Det  nytter  lidet  at  holde  økonomisk 
Barometer  i  Kristiania  for  Veiret  paa  Oplandene,"  som  Jonas 
Lie  skrev.*) 

„Virkeligheden  og  jeg  var  hidtil  aldrig  kommet  overens," 
siger  Jonas  Lie,  naar  han  taler  om  hine  Tider.  „Men  jeg  for¬ 
søgte  dengang  at  indbilde  Virkeligheden,  at  jeg  havde  Hoved  og- 
saa  paa  dens  Felt."  Han  sad  isandhed  som  en  Edderkop  med 
lange  Fangarme  udover  de  svære  Distrikter,  og  Folk  kom  til 
ham  med  sine  Kjøb  og  Salg,  og  altid  fandt  den  underlige  Sag¬ 
fører  en  Udvei,  selv  hvor  tilsyneladende  ingen  saadan  fandtes. 
Naar  de  gik  fra  hans  Kontor,  var  det  med  lyse  Haab  og  Ud¬ 
sigter;  det  var,  som  havde  de  set  ind  i  et  lyst  Fatamorgana  af 
en  Fremtid.  (Sml.  „Tra-ra-ra!“  „Spejltroldet"  i  „Trold"  og  „Faste 
Forland"). 

Der  blev  da  ogsaa  gjort  store  Forretninger,  og  Lie  tør  vel 
mangen  Gang  have  fantaseret  om  en  pekuniært  set  grundmuret 
Stilling,  som  endelig  kunde  tillade  ham  helt  at  offre  sig  for  sin 
Pen.  Men  et  og  andet  større  Projekt  gik  jo  ogsaa  overstyr.  Bl. 
a.  pleiede  han  i  1864  gjennem  Johan  Sverdrup  Underhandlinger 
med  Bankchef  Tietgen  i  Kjøbenhavn  om  et  Laan  paa  ca.  800000 
å  1  Million  Spd.  paa  Obligationer  i  de  Jon  Bredesenske  Skog- 
eiendomme,  for  hvilke  Lie  var  Kommissionær.  Det  havde  gode 
Chancer,  men  gik  overstyr  paa  Grund  af  de  politiske  Konjunk¬ 
turer,  idet  Delelinien  i  Slesvig  mod  Formodning  forkastedes  (den 

')  Se  Ebbe  Hertzberg  og  N.  Rygg:  Den  norske  Creditbank.  1857 — 1907.  Et  Til- 
bageblik. 

2)  Illustreret  Nyhedsblad  ( 1 866). 

anradske  Politik)  og  Tietgen  fik  Brug  for  Pengene,  saa  han 
te  længer  kunde  disponere  dem  i  Norge. 

Foruden  hyppige  Forretningsture  til  Kristiania,  hvor  han  stif¬ 
te  et  nært  og  fortroligt  Bekjendtskab  med  Johan  Sverdrup  — 
n  blev  nogle  Aar  senere  dennes  Privatsekretær  —  foretog  han 
1862  en  Reise  til  Berlin.  Her  var  han  meget  sammen  med 
jrdraak  og  saa  bl.  a.  i  Charlottenburg  Rauchs  Gravmæle  over 
'onning  Luise,  hvilket  senere  inspirerede  ham  til  Synet  af 
isanne  i  „Den  Fremsynte.“ 

Det  var  gyldne  Tider  paa  Kongsvinger,  og  Livet  artede  sig 
m  en  svimmel  Rus.  Paa  de  store  Gaarde  omkring  Vinger¬ 
en  —  Skinnarbøl,  Roverud,  Skansgaarden  o.  s.  v.  —  gik  Sel- 
abeligheden  høit  Særlig  i  Juletiden.  Da  kom  der  Gjæster  saa- 
1  fra  Hovedstaden  som  fra  Sverige  —  der  var  jevnlig  en  hel 
il  svenske  Adelige  —  og  da  der  var  Turing  Dag  og  Nat  i  fire 
n  Uger  itræk.  Snesevis  af  Slæder  og  Skuffer  gik  da  rundt  i 
striktet  og  særlig  til  Odals  Værk,  hvor  den  rige  Jon  Bredesen 
ede.  Der  dansedes  og  spilledes  Kort  —  „forfærdelige  Kortlag", 
jer  Jonas  Lie,  „med  høit  Spil  baade  om  Gaard  og  Grund." 
I  paa  Klubballerne  blev  der  drukket  og  det  endte  sjelden  uden 
venskab  eller  Klammeri.  En  Aften  blev  saaledes  den  svenske 
iron  Fegensack  uenig  med  Ulrich  Stang  (senere  Toldkontrol- 
•),  hvilket  resulterede  i  en  Udfordring  efter  alle  Kunstens  Reg- 
\  Stang  gik  oppe  hele  Natten  og  pudsede  sine  Vaaben.  Duel- 
i  fandt  virkelig  Sted,  men  udartede  nærmest  til  Slagsmaal. 

Lies  daglige  Omgang  var  Karsten  Anker,  Daniel  Schiøtz  (-j- 
ien  dansk-tyske  Krig;  se  Lies  Mindedigt  over  ham)  og  Ulrich 
ang,  allesammen  glade,  letlivete  Herrer,  som  altid  fandt  Vei  til 
Kortbord.  Det  var  svære  Kalaser,  de  holdt.  Og  det  varede  og  det 
rede,  inden  Lie  kom  hjem.  De  fire  Herrer  kunde  udpaa  Natten 
a  frem  og  tilbage  og  drive  paa  Kongsvinger  Bro.  „Ulrich  Stang 
ddt  da  gjerne  de  andre  i  Knaphullet,  mens  han  oprømt  i  time- 
5  snakkede  og  ivrig  skreg  op  om  Politik  i  Nutid  og  Fremtid." 

Naar  de  kom  kjørende  for  at  hente  Lie  til  Turing  og  Gilder, 
inde  det  mere  end  én  Gang  hænde,  at  denne  vægrede  sig  ved 
blive  med.  Han  havde  jo  sine  Forretninger,  og  altid  var  der 
i  eller  anden  Avisartikel,  som  laa  og  spøgte  inde  i  hans  Hjerne. 
)u  tør  ikke  for  Thomasine,  Du  tør  ikke  for  din  Kone,"  sagde 
i  da  gjerne.  Naar  saa  Fru  Thomasine  bagefter  beklagede  sig 

over,  at  de  troede,  at  det  var  hendes  Skyld,  saa  svarede  I 
bare:  „Sa’  de  det,  Du.“  Han  havde  ikke  bemerket  det  enga 
Og  det  imponerede  hende  høilig. 

Midt  i  alt  dette  vekslende  Liv,  som  for  en  stor  Del  er  s 
dret  dels  i  „Et  Samliv*  og  dels  i  enkelte  Partier  af  „En  JV 
strøm*,  kunde  der  saa  komme  gamle  Venner  paa  Besøg.  I 
kunde  være  Vinje  eller  det  var  Bjørnson,  som  fyldte  Huset  n 
sin  Stemme  —  han  udbredte  sig  saaledes  en  Aften  om  Plai 
til  „Fiskerjenten*  —  eller  Ole  Buli,  som  paa  Virtuosmaner  mel 
sin  Ankomst  pr.  Telegram.  Det  blev  rene  Fester,  naar  han 
Violinen  frem,  —  og  svært  hyggelig  var  han.  Men  samtidig  hi 
original.  Næsten  hver  Morgen  bestemte  han  sig  til  at  re 
Hesten  blev  spændt  for,  og  der  blev  taget  en  bevæget  Afsk 
Men  en  Stund  efter  kom  han  regelmæssig  tilbage  fra  Station 
han  havde  ombestemt  sig  og  vilde  blive  endnu  i  nogle  Dage 


1864  var  Nederlagets  Aar,  og  med  det  fulgte  Tristhed  og  N 
slagenhed  over  hele  Linien.  Der  havde  de  tre  nordiske  Ri 
levet  i  denslags  forholdsvis  idylliske  Fred,  som  den  almindelig 
arter  sig  mellem  større  og  mindre  Søskende.  Man  havde  tr< 
saa  smukt  paa  Ret  og  Retfærdighed,  og  man  havde  sat  sin 
til  noget  som  et  høiere  Styre  i  den  politiske  Verden.  Saa  o\ 
raskedes  man  pludselig  ved  Budskabet  om,  at  Prøissen  bru 
havde  lagt  sin  tunge  Lab  over  den  ene  af  de  nordiske  Søsker 
Der  blev  almindelig  Forvirring,  —  her  gjaldt  det  bare  at  frelse 
eget  Skind,  glemme  alle  Uenigheder  og  slutte  sig  sammen,  in 
lysere  Tider  maatte  oprinde. 

Det  blev  en  lærerig  Resignationens  Tid,  hvori  det  for  de  il 
ganske  stærblinde  gik  op,  at  Tidens  Politik  ikke  bare  bero 
paa  Ret,  men  paa  den  stærkeres  Ret.  Den  gamle  Svada  ma; 
kastes  overbord.  Man  fik  se  Verden  i  Øinene,  slig  som  den  ’ 
og  udelukkende  regne  med  Realiteter.  Men  det  virkelig  re 
som  forelaa,  og  som  man  havde  at  holde  sig  til,  var  Unioi 
med  Sverige.  Dér  laa  Frelsen.  Alene  gjennem  Unionens  Na; 
øie  kunde  der  være  Haab  om  at  redde  sig  fra  at  drukne  i  S 
politikens  Malstrøm. 

Unionen  med  Sverige  blev  med  ét  Slag  det  store  Løsen. 
Litteraturens  og  Pressens  Mænd  kappedes  om  at  tillægge  det 
svenske  Broderfolk  ædle  og  ophøiede  Egenskaber,  ja  endog 
Unionsflagget  blev  (se  Digte,  1867)  besunget  af  Lie,  hvis  Blik 
dog  samtidig  gik  ud  mod  større  Horisonter.  »I  flere  Aar  har  jeg 
været  den  eneste  i  vor  Presse",  skriver  Lie  i  et  Privatbrev  til 
Kahrs,  „der  har  forfægtet  den  germanniske  Folkepolitik,  som 
med  engang  er  blevet  saadant  Stikord,  hvorefter  Norden  maa 
slutte  sig  til  Tyskland,  men  i  Norden  igjen  ethvert  af  Landene 
er  selvstændigt  indbyrdes. - Folket  vil  have  ganske  ander¬ 

ledes  store  Argumenter  end  dette  gamle,  kjedsommelige  Studenter¬ 
vrøvl,  som  blot  er  Præk  af  vor  „  Embedsadel “,  hvis  Adelspatent 
er  Sportelloven  og  hvis  hele  Sygdom  er  en  dum  Saarfeber  fra 
Adskillelsen  fra  Danmark". 

De  tunge  politiske  Tidender  virkede  paa  forskjelligt  Vis. 
Henrik  Ibsen,  hvis  Stilling  og  Anseelse  dengang  ikke  netop  var 
misundelsesværdig,  og  som  allerede  i  1863  havde  truffet  fore¬ 
løbige  Skridt  for  at  kunne  udvandre  til  Danmark,  greb  de  poli¬ 
tiske  Begivenheder  som  Anledning  til  med  høitidelig  Bitterhed 
at  hylle  sig  i  sin  Kappe  og  forlade  Landet  Bjørnson  tog  Situa¬ 
tionen,  som  den  var  —  i  Begyndelsen  famlende,  men  stadig  dri¬ 
vende  over  mod  den  af  Lie  forfægtede  germanniske  Folkepolitik 
—  indtil  han  i  „Signalfeiden"  aabent  gav  denne  sin  Tilslutning. 

Og  Jonas  Lie  —  han  fik  snart  andet  at  tænke  paa. 

Som  han  før  havde  „følt"  Udbruddet  af  den  dansk-tyske 
Krig,  „anede"  han  nu,  at  der  over  Soløerdistrikterne  snart  vilde 
sænke  sig  mørke  Tider.  Hans  lille  Digtsamling  af  18671)  bærer 
herom  de  mest  utvetydige  Vidnesbyrd.  Den  indeholdt  vel  et  Snes 
Digte,  hvoraf  dog  kun  de  færreste  ikke  er  hjemfaldt  Glemselen. 
De  allerfleste  er  da  ogsaa  af  Lie  udeladt  i  „Digte"  af  1889.  1  et 
Brev,  dat  10.  Dec.  1866,  skriver  han:  Jeg  har  lidt  efter  lidt, 
som  han  i  Pandekagebjerget,  ædt  mig  gjennem  de  Masser  af 
Billeder,  hvori  min  poetiske  Tanke  sad  indemuret,  og  er  endelig 

*)  Digtsamlingen  udkom  hos  Hr.  Boghandler  J.  Dybwad,  Kristiania.  Forlagskontrakten 
har  følgende  Lydelse: 

„ Erklæring ! 

1  Anledning  af,  at  Hr.  Boghandler  Dybwad  har  overtaget  Forlaget  af  min  Digtsamling, 
indestaar  jeg  ham  herved  for  det  mulige  Tab  derved,  som  vil  vise  sig  ved  Udgangen  af 
næste  Aar  1867. 

Kristiania  den  20.  Oktober  1867.  Jonas  Lie* 


Digitized  by  v^ooQle 


654 


Af  Jonas  Lies  Livserindringer 


kommet  ud  i  Virkeligheden.  Dette  er  da  mit  Forsøg  i  den  nye 
Stil,  Virkelighedens,  derfor  er  det  saa  lidet,  idet  det  er  skeet  med 
Cassation  af  det  meste  tidligere."  Hvad  han  nu  end  selv  troede, 
—  ud  af  Pandekagebjerget  er  han  i  disse  Digte  ikke  kommet; 
han  har  endnu  mange  Billeder  at  „æde  sig  igjennem",  før  han 
naar  sin  senere  personlige  Stil.  Men  der,  hvor  han  er  heldig, 
d.  v.  s.  hvor  han  selv  er  med,  finder  han  baade  Stil  og  Tone. 
Jeg  tænker  paa  det  tidligere  nævnte  Digt  „Solveige"  (skr.  i  1856), 
hvortil  Nordraak  satte  Musik,  den  friske  Bryllupssang  „Igjennem 
skovfagre  Soløer  Bygd"  (skr.  i  Anledning  af  Dr.  Berghs  (en 
Bror  af  Adv.  Johs.  Bergh)  Bryllup  med  Frk.  Valborg  Rynning, 
Datter  af  Provst  Rynning  paa  Kongsvinger),  Mindedigtet  over 
Daniel  Schjøtz  og  ikke  mindst  de  varme,  stoute  Vers  til  Adolf 
Bredo  Stabeli,  hvori  den  kommende  Krise  bebudes: 

Det  trækker  op  til  Uveir,  og  Tiden  den  er  nær, 
som  prøve  vil  den  Seilers  Mod  imellem  hvide  Skjær; 
thi  drages  mig  til  Minde  ikvæld  en  modig  Mand, 
som  foer  saa  mangen  stormfald  Sjø  og  altid  klared  Land. 

—  Jonas  Lie  havde  imidlertid  i  de  florissante  Tider  rodet 
sig  op  i  saa  mange  store  Forretninger  og  Foretagender,  at  de 
næsten  syntes  at  maatte  gaa  ham  over  Hovedet  Han  sad  med 
vældige  Kautionsansvar  for  Skoge  og  Eiendomme,  over  hvilke 
Fremtiden  indtil  ganske  fornylig  havde  speilet  sig  som  det  skjøn- 
neste  Fatamorgana.  Men  nu  var  der  pludselig  Omslag  i  Luften: 
der  herskede  en  trykkende  Lummerhed. 

Lie  søgte  itide  at  redde,  hvad  reddes  kunde.  Med  svedende 
Pande  aflagde  han  Besøg  i  de  store  Kristianiabanker:  Endnu 
kunde  der  mulig  være  Haab,  endnu  kunde  kanske  en  Udvei 
findes.  Under  en  Samtale  med  Thomas  Johannesen  Heftye,  hvor¬ 
under  Lie  i  den  ellefte  Time  prøvede  al  sin  Overbevisningens 
Evne,  reiste  Heftye  sig  pludselig  og  sagde:  „Men  kjære  Lie, 
dette  er  jo  den  skjære  Damp!" 

Lie  var  imidlertid  ikke  den,  som  opgav  sine  Forsøg,  før  alt 
var  strandet.  Lige  til  det  sidste  var  hans  Fantasi  i  spillende  Be¬ 
vægelse,  og  der  var  et  nyt  Indfald,  en  ny  Idé  for  hver  Dag.  Saa- 
ledes  vilde  han  faa  istand  et  kapitalstærkt  Selskab  til  Udnyttelse 
af  vor  Renmose  —  det  vilde  kunne  indbringe  uhørte  Penge!  — 
og  Høsten  1867  skriver  han  i  sine  Breve  til  Bjørnson  om  at 

indsamle  al  den  Mængde  Topved,  som  ligger  unyttet  i  Skogene 
og  lade  den  komme  Forbrugerne  til  Nytte.  Ved  Hjælp  af  en  ny 
Opfindelse  —  en  Vedmaskine,  som  sager  og  kløver  Veden  pr. 
Damp  —  vilde  en  Formue  kunne  tjenes  som  ingenting,  og  senere 
kunde  der  gjøres  enorme  Forretninger  baade  i  Sverige  og  Rus¬ 
land!  .  . 

Saa  kom  Krachet.  Jon  Bredesen  røg  overende  og  med  ham 
saa  at  sige  hele  Soløer.  Det  var  et  økonomisk  Jordskjælv,  hvis 
Rystelser  durede  under  Grunden  af  alle  Landets  Banker,  og  hvis 
Virkninger  bredte  sig  over  det  ganske  Land. 

Det  var  den  26.  Mai  1868,  at  Jonas  Lie  under  en  Reise  til 
Kristiania  fortalte  sin  Hustru,  hvad  der  var  skeet  —  hele  Række¬ 
vidden,  —  at  han  ikke  blot  var  økonomisk  ruineret,  men  ogsaa 
for  Livet  lænkebunden  af  en  uhyre  Forretningsgjæld,  som  han 
aldrig  kunde  gjøre  sig  Haab  om  at  betale. 

Det  blev  en  bevæget  Dag  midt  imellem  at  være  bøiet  og 
knækket.  (I  „Faste  Forland"  er  mangt  et  Træk  taget  fra  disse 
tunge  Timer,  ligesom  ogsaa  „Et  Samliv"  rummer  Scener,  der  speiler 
Lies  og  Fru  Lies  Forhold  dengang.)  Halvt  fra  sig  selv  —  opgivet 
og  nedtrykt  —  var  det  intet  mindre  end  Livet,  han  vilde  skilles 
fra.  Men  det  var  nu  saa  sin  Sag,  —  han  havde  Familie  —  Børn 
—  sin  Ære  .  .  .  Kanske  kunde  Livet  endnti  vise  sig  værd  at  leve, 
hvis  han  begyndte  fra  nyt  af  i  et  andet  Land?  ...  I  Amerika  f. 
Eks.?  ... 

Fru  Lie  formente  imidlertid,  at  Skammen  og  Skaden  var  lige 
stor,  enten  de  var  her  eller  der.  De  fik  prøve  at  staa  i  Situa¬ 
tionen,  saa  godt  det  lod  sig  gjøre.  De  fik  leve  forsigtigt  og  saa- 
vidt  muligt  betale  af  paa  Gjælden.  Og  ét  var  vundet:  Jonas 
kunde  helt  faa  offre  sig  for  Litteraturen,  han  kunde  helt  faa 
følge  sit  Ungdoms  og  Manddoms  Kald.  . 

Samme  Dags  Eftermiddag  drog  de  to  med  01  og  Smørbrød 
ud  til  Ladegaardsøen,  enige  i  den  nye,  store  Beslutning,  der  var 
som  et  Vendepunkt  i  deres  Liv. 

Tynget  af  en  Gjæld,  hvis  Afvikling  skulde  tage  en  Mands¬ 
alder,  og  som  i  væsentlig  Grad  skulde  medvirke  til  hans  senere 
30-aarige  Udlændighed,  og  samtidig  bundet  af  de  tusen  person¬ 
lige  Hensyn,  som  gjorde  sig  gjældende,  og  som  i  lang  Tid  skulde 
ligge  knugende  saavel  over  hans  Sind  som  hans  indre  Frihed, 

Tilskueren  1908  45 


Digitized  by  v^ooQle 


656 


Af  Jonas  Lies  Livserindringer 


var  det  med  alt  andet  end  lystelige  Følelser,  at  Lie  begyndte 
nye,  beskedne  Liv  inde  i  Kristiania. 

Indtægterne  var  ikke  store,  men  mange  Bække  smaa  gjør 
stor  Aa,  og  han  havde  mange  Jern  i  Ilden.  Foret  Honorar  af  3  S 
pr.  Uge  skrev  han  den  redaktionelle  Lørdagsartikel  i  Morgenposi 
samtidig  med  at  han  i  Norsk  Folkeblad  besørgede  den  skandi 
viske  Oversigtsartikel.  Derhos  var  han  Lærer  i  norsk  Stil  ved  H 
bergs  Fabrik  og  udfoldede  vedsidenaf  en  betydelig  Virksoml 
som  Leilighedsdigter.  Det  er  fra  denne  Tid,  at  bl.  a.  følgei 
Digte  stammer:  Velkomstsang  (ved  Studentermødet  i  Kra.  IS 
„Velkommen  Nordens  glade  Skarer  — “),  Sang  for  Norden 
samme  Anledning:  „Midt  i  en  Jerntid,  som  ikkun  tror  —  ( 
Magt,  som  Vaabnene  vinder"  — ),  Under  Jul  („Indunder  Jul,  h 
er  det  trist  — “),  Til  H.  Anker  og  Ole  Arnesen,  Ved  det  nordi 
Skolemøde  i  Gøteborg  (1870),  17-Maisang  (1869:  „Det  Koi 
Flagets  røde  Bund"),  Aasmund  Olafson  Vinje  (f  1870),  Nord 
Arbeidersang  (1870),  Orla  Lehmann  (f  1870),  Til  Fædre 
Minde  („Du  Slægt,  hvis  Hjerte  banker")  o.  fl. 

Samtidig  gjorde  han  fremdeles  Skoghandler.  I  et  (utr> 
Privatbrev  til  sin  Ven,  Lindseth,  dat  13.  Febr.  1869  skriver  h 
„For  at  Du  kan  se,  at  jeg  ikke  ligger  ganske  overende,  vil 
sige  Dig,  at  jeg  siden  nu  Nytaar  har  tjent  ved  Skovsalg  200  S 
Jeg  har  Landejendomme  og  Skove  i  Mængde  til  Salg,  saa 
ikke  ser  daarligt  ud,  naar  det  blot  vil  gaa.  Men  det  har  va 
„hard  times ",  kan  Du  skjønne.  Jeg  averterer  norsk  Stilunder 
ning,  menende  at  tage  Partier  å  5  Stykker.  Om  jeg  kan  faa 
sat  to  Aftentimer  pr.  Dag,  var  det  en  500  Spd.  om  Aaret.  H 
berg  raadede  mig  dertil,  og  jeg  er  Amerikaner  nok  til  at  pr 
alt.  Bjømson  kriger,  i  det  store  galant  og  stort,  i  det  smaa  r 
adskilligt  Uvet,  hvorved  han  faar  Tiden  bortkastet  paa  Sk 
Han  skriver  paa  Arnljot  Gelline,  som  biir  hans  bedste  Værk 

Lies  politiske  og  sociale  Interesser  lod  sig  ikke  kue  af  Ki 
pen  for  det  daglige  Brød.  Gjennem  Johan  Sverdrup,  hvis  Sek 
tær  han  i  denne  Tid  var  —  Gagen  var  25  Spd.  pr.  Maaned 
var  han  inde  i  alle  den  politiske  Verdens  Kulissehemmelighe« 
Han  fulgte  med  Varme  Eilert  Sundts  Virksomhed  i  Arbeic 
samfundet  (se  Mindedigtet  over  ham  (1875)  og  Sangen  ved  k 
Arbeidersamfunds  Femogtyveaarsfest  (1889))  og  han  optraa 
ved  enkelte  Leiligheder  ogsaa  i  Studentersamfundet. 

Han  havde  og  har  altid  havt  en  særlig  Evne  som  oratorisk 
Begavelse,  en  Evne  —  ikke  til  glimrende  at  overtale  i  det  Ydre, 
men  til  stille  at  overbevise  i  det  Indre.  Jonas  Lies  Mage  som 
Advokat,  naar  det  er  noget,  som  har  naaet  forbi  hans  Logik  ind 
til  hans  Lidenskab,  er  vist  vanskelig  at  finde",  har  Bjørnson 
skrevet.1)  Ordene  kommer  saa  underligt  fra  alle  Kanter  og  saa 
langt  indefra,  —  Billeder  og  Fantasier  og  merkelige,  i  Øjeblik¬ 
ket  undfangede,  Indfald  fletter  sig  ind,  —  han  rører  ved  ét,  an¬ 
tyder  ét  andet,  —  og  Tilhøreren  sidder  tilbage  med  Følelsen  af, 
at  han  selv  har  været  med  at  snakke  —  ligesom  paa  fortrolig 
Tomandshaand.  Amtmand  Viggo  Ullmann  meddeler  i  et  Privat¬ 
brev  til  Lie,  som  jeg  tillader  mig  at  benytte,  et  Minde  fra  hine 
Aar:  „Den  nye  Tid  havde  gjennem  Bjømson  slaaet  ned  i  mig, 
men  jeg  vovede  ikke  at  give  mig  hen,  jeg  stod  kritisk.  Da  var 
det  en  Kvæld  i  Studentersamfundet,  at  De  holdt  en  Tale  for 
aarlige  Storthing  som  Begyndelsen  til  en  ny  Tid  i  Norge. 
Deres  Ord,  faa  og  jævne  som  de  var,  men  med  en  egen  —  hvad 
skal  jeg  kalde  det?  —  Hjerteklang  i  sig,  greb  mig  dybt,  og  med 
en  eneste  Beslutning  kastede  jeg  mig  midt  ind  i  Jubelen  og  hørte 
fra  den  Tid  med  til  det  unge  Norges  Rækker." 

—  „En  Høstdag  i  1870",  fortæller  Lies  gamle  Ven,  Overlæge 
August  Koren,  „kom  jeg  paa  en  Reise  til  Kristiania  og  traf  til¬ 
fældig  Jonas  Lie  paa  Gaden.  Vi  gik  sammen  rundt  Slottet,  Kata¬ 
strofen  var  nylig  indtraadt,  og  jeg  ledte  efter  Trøstord.  Men  hans 
Tanker  syntes  at  være  andetsteds.  Endelig  sa  han:  „Nu  er  min 
Tid  kommen  til  at  høste."  Hvad  han  mente  hermed,  forstod  jeg 
først  rigtig,  da  der  til  Jul  kom  en  Bog  af  ham." 

Det  var  „Den  Fremsynte." 


Naar  i  80’erne  Avenuens  Kastaniekroner  stod  i  fuld,  rig 
Pragt,  naar  „Salonen"  var  over,  og  Malerne  hver  sin  Vei  drog 
afsted  med  sine  Staffelier  for  Sommeren,  brød  Lie  op  fra  Paris 
og  reiste  til  Berchtesgaden  i  Salzburgeralperne,  hvor  han  forblev, 
„til  Bogen  var  ferdig."  Han  kom  did  gjerne  i  Juli,  naar  Markerne 


1 )  I  cn  Artikel  „Skuffelse*  (i  Politiken  og  Verdens  Gang)  under  Ordensdebatten  mel¬ 
lem  de  to  Digtere  (April-Mai  1892). 

stod  saftige  og  grønne,  og  Turiststrømmen  til  den  berømte  Kønig 
var  som  livligst,  og  forlod  Landsbyen  —  ofte  i  fuldt  Slædel 

Den  lille,  dengang  saa  bondske,  nu  saa  mondæne  Lane 
Berchtesgaden  ligger  i  en  grøn,  frodig  Dal,  som  gjennemstrøm 
af  den  brusende,  jøkelgrønne  Elv  Salzach.  I  en  vild  Krans  r 
om  hæver  sig  vældige  Fjelde  paa  over  8000  Fods  Høide, 
man  paa  én  og  samme  Dag  kan  nyde  Sydens  Sommer  og  1 
dens  Sne.  Den  hele  Landsby  bestaar  af  nogle  faa,  krogede  G 
med  gammeldagse  Schweitzerhuse  og  Boder  og  Butikker,  1 
særlig  det  udmerkede  Træskjærerarbeide  fanger  Interessen. 

Sommeren  har  altid  været  Lies  bedste  Arbeidstid.  Da  ud 
han,  hvad  han  om  Vinteren  havde  planlagt;  da  skrev  han  Bt 
Hans  Liv  i  Berchtesgaden  var  det  regelmæssigste,  som  tæ 
kan.  Oppe  Klokken  7  om  Morgenen  gik  han  med  sin  Hustr 
Spadsertur,  og  det  hændte  jevnlig,  særlig  om  Høsten,  at  Ma; 
endnu  stod  høit  paa  Himmelen,  magisk  lysende  over  Snefjelc 
Det  var  paa  disse  Ture,  Morgen  og  Aften,  at  deres  Samart 
foregik,  idet  Samtalen  altid  og  udelukkende  dreiede  sigom  „Boj 
Hvad  han  herunder  kunde  optage  og  saa  at  sige  indsmelte 
Hjerne  som  sit  eget,  det  blev  til  Digtning;  Resten  var  Sla 
som  blev  liggende. 

Samarbejdet  mellem  Lie  og  Fru  Lie  var  et  høist  sjelder 
ejendommeligt.  Det  var  to  modsatte  Naturer,  som  paa  m 
Omraader  supplerede  hinanden.  Saaledes  naar  det  gjaldt  d< 
ciale  Romaner.  Her  var  han  den  digtende  Aand  og  hun 
hjælpende  Haand.  Hun  hjalp  ham  med  at  spinde  den  ydr< 
triges  Traade;  hun  prøvede  at  sætte  ham  paa  Spor,  naar 
ikke  længer  saa  Vei,  antydede  Idéer,  foreslog  saa  og  saa 
slig  og  slig.  Men  han  skabte  Personernes  Verden  og  blæste 
sens  Aande  i  den.  „Vi  glædede  os  i  Arbeidet,"  har  Lie  y 
„De  af  mine  novellistiske  Bøger,  som  for  en  stor  Del  beroi 
Smag,  Logik  og  Holden-fast  ved  Traaden,  var  neppe  blet  til 
hende,  ialfald  ikke  i  den  Form.  Jeg  var  jo  en  Fantasiens  h 
—  dér  hørte  jeg  hjemme.  Og  Begyndelsen  til  „Trold“  ligge 
langt  tilbage  som  Den  Fremsynte." 

Det  geraader  Fru  Lies  kritiske  Sans  til  Ære,  at  hun  he 
forstod  sin  Begrænsning.  Naar  Jonas  Lie  kom  ind  paa  sine 
den  fri  Fantasis  Enemærker,  holdt  hun  sig  tilbage.  Dér  var 
eneraadig  Hersker  og  Suveræn.  „Den  Fremsynte",  „Tremas 


Digitized  by  v^ooQle 


Af  Jonas  Lies  Livserindringer 


659 


Fremtiden",  .Fortællinger  og  Skildringer  fra  Norge",  .Slagter 
Tobias",  de  to  Samlinger  .Trold*  og  .Lindelin"  —  i  alle  disse 
Digtninge  og  i  alle  de  Eventyr  og  Fantasiskildringer,  som  ligger 
strøet  rundt  i  hans  Bøger,  var  det  ham  og  kun  ham. 

Fru  Lie  var  en  kritisk,  forstaaelsesfuld  Natur  med  Aandens 
Vuggegave  over  sig.  Men  hun  savnede  den  skabende  Evne.  Hun 
kunde  hjælpe,  men  ikke  digte:  der  findes  derfor  næppe  en  Scene 
i  Jonas  Lies  omfattende  Digtning,  som  ikke  bærer  hans  egen 
personlige  Digteraands  Stempel. 

Der  kunde  foregaa  de  forunderligste  Scener,  naar  de  to  Ægte¬ 
fæller  saadan  sad  sammen,  han  digtende,  hun  renskrivende  og 
af  og  til  hørende  paa,  naar  han  —  ofte  med  mange  smaa  util¬ 
fredse  Grynt  —  læste  op. 

—  Du  er  saa  sint  idag,  kunde  hun  bemærke. 

—  Ah!  Han  kaster  paa  Hovedet  til  hende  og  læser  videre. 

—  Men  Du  har  glemt  det  Sted,  hvor  der  tales  om  Skolen  — ? 

—  Nei!  Det  kommer  senere. 

—  Ne — ei,  Jonas! 

—  Jo!  siger  jeg.  Han  slaar  i  Bordet  Leder  gjennem  Pa¬ 
pirerne. 

—  Du  har  vist  Ret,  Thommen. 

—  Da  maa  det  ligge  i  Ovnen,  Jonas.  Du  kastede  en  hel  Del 
Manuskript  igaaraftes. 

En  Stund  efter  haler  Lie  Manuskriptet  frem  fra  Ildstedet. 

Saa  læser  han  videre,  stadig  afbrudt  af  Fru  Lie  med:  .Tag 
bort  det  Ord,  —  det  er  overflødigt!"  —  .Den  Sætning  maa  Du 
læse  op  igen!"  —  .Det  dér  maa  Du  file!"  o.  lign. 

Eller  der  kunde  forefalde  en  Scene  som  denne: 

Blækket  vil  ikke  bide  paa  og  der  biir  Klat  paa  Klat  udover 
Papiret .  .  . 

—  Byt  Pen!  siger  Fru  Lie. 

—  Hm.  Nei  .  . . 

—  Hvorfor  tar  Du  ikke  en  anden  Pen?  spør  Fru  Lie,  efter- 
at  hun  længe  har  siddet  og  set  paa  hans  Anstrengelser. 

—  Hm.  Nei  .  .  . 

—  At  Du  kan  være  saa  halstarrig,  Jonas! 

Lang  Pause.  Jonas  Lie  forsøger  videre  ... 

Endelig  slænger  han  Pennen  rasende  i  Væggen.  Dævelen 
ta  — !  .  .  . 

Gaar  saa  hen  og  henter  den  og  prøver  igjen  at  faa  den  til 
at  skrive. 

—  Du  er  halstarrig,  Jonas! 

—  Ja,  jeg  er  halstarrig!  svarer  han  hidsig.  Dævelen  hente 
den  Pennen!  For  anden  Gang  slænges  den  i  Væggen  —  og  først 
nu  bytter  han  den  med  en  anden. 

—  Du  er  en  Bukkenatur,  Jonas!  bemærker  Fru  Lie  med  et 
Smil. 

—  Tak  Gud,  at  jeg  overhodet  har  nogen  Natur,  Thommen, 
—  det  være  Gjeit  eller  Buk! - 


I  Berchtesgaden  var  der  Ro  og  Fred  —  et  ægte  Arbeidssted 
for  den,  som  kom  lige  ud  af  Paris’  Tummel  og  Larm.  16  Som- 
mere  har  Lie  tilbragt  i  den  herlige  Høifjeldslandsby  og  16  Bøger 
er  dér  blet  til:  Grabows  Kat,  Rutland,  Familien  paa  Gilje,  En 
Malstrøm,  Kommandørens  Døttre,  Et  Samliv,  Maisa  Jons,  Trold  I, 
Trold  II,  Lystige  Koner,  Naar  Sol  gaar  ned,  Dyre  Rein,  Linde¬ 
lin,  Faste  Forland,  Wulffie  &  Co.,  Naar  Jerntæppet  falder. 

Vistnok  kom  der  af  og  til  en  og  anden  litteraturbefængt 
Tysker  paa  Visit  og  en  sjelden  Gang  en  Reisende  fra  Norden, 
saaledes  Skuespiller  Gundersen  og  Frue,  Teaterdirektør  Joseph- 
son,  Maleren  Ross  o.  a.  Men  der  var  ingen,  som  plagede  til 
daglig. 

En  Sommer  opholdt  Henrik  Ibsen  og  John  Paulsen  sig  i 
Berchtesgaden.  Ibsen  havde  tidligere  tilbragt  en  Tid  der,  og  det 
var  paa  hans  Anbefaling,  at  Lie  fik  leiet  akkurat  det  samme  Hus, 
som  han  selv  havde  beboet. 

Nu  tog  han  ind  i  Hotel  „Salzburger  Hof",  og  det  varede  ikke 
længe,  inden  han  havde  indrettet  sit  Liv  der  som  andetsteds: 
ligesaa  regelmæssigt  og  sikkert  som  et  Slaguhr.  Han  skrev  den¬ 
gang  paa  „En  Folkefiende“  og  holdt  sig  strengt  for  sig  selv. 
Ensom  gik  han  sine  Spadserture,  forsigtigt  stansende,  naar  endog 
bare  Lyden  af  en  Vogn  paa  lang  Afstand  hørtes.  Han  trak  da 
gjeme  frem  et  Silkelommetørklæde,  som  han  bar  i  venstre  Bryst¬ 
lomme,  tørrede  Brillerne  og  foldede  det  saa  omhyggeligt  sammen 
igjen.  Naar  saa  Vognen  endelig  var  kjørt  forbi,  spadserede  han 
videre  med  sine  smaa,  trippende  Skridt,  elegant  og  pertentlig  — 
tiltrods  for  den  grønne  Tyrolerhat,  som  han  straks  efter  An- 

komsten  havde  anskaffet  sig,  og  hvori  han  havde  anbragt  en  stor 
Hanefjær,  som  nikkede  for  hvert  Skridt. 

Hver  Lørdags  Aften  var  han  fast  Gjæst  hos  Lies,  og  jeg 
husker  saa  godt  den  første  Aften,  han  kom.  I  Døren  mødte  han 
Babeth  Hasenknopf,  sin  gamle  og  Lies  nuværende  Værtinde. 
Han  stansede,  trykkede  hende  gjentagende  hjerteligt  i  Haanden 
og  spurgte  efter  hele  hendes  Familie,  én  efter  én  i  nøiagtig 
Rækkefølge.  Atter  og  atter  lød  det  samme  Spørgsmaal:  Og  Deres 
Fader  —  hvorledes  befinder  han  sig?  Og  Deres  Broder  Johan? 
Og  Deres  Søster  Therese?  o.  s.  v.  Det  var  aabenbart,  at  han  paa 
Forhaand  nøie  havde  betænkt  og  overtænkt  hele  Rækkevidden 
af  Gjensynet  med  Babeth. 

Disse  Aftener  var  Ibsen  rigtig  i  sit  Es.  Han  snakkede  ivei 
om  Løst  og  Fast,  fortalte  Historier  og  lod  sig  alting  smage  og 
brød  ikke  op  før  ved  3-Tiden  om  Morgenen.  Jeg  har  aldrig  set 
det  stramme  Ansigt,  som  man  siger,  at  Ibsen  skal  ha,"  fortæller 
Jonas  Lie.  „Da  vi  var  sammen  i  Berchtesgaden,  blev  det  altid 
for  mig,  som  jeg,  mens  vi  sad  sammen  om  Kvælden,  saå  to  For¬ 
tænder,  som  mere  og  mere  kom  frem,  alt  eftersom  Tiden  led: 
to  Fortænder  med  Mellemrum.  Og  jo  mere  Humøret  steg,  des 
mere  lysnede  han  og  lo  og  lyste  —  og  tilslut  sad  han  der  som 
en  god,  snil,  pratsom  Jordmor !“ 

Blandt  de  Emner,  Ibsen  atter  og  atter  i  Samtalens  Løb  vendte 
tilbage  til,  var  de  litterære  Kritikere,  hvilke  han  aabenbart  be¬ 
tragtede  med  en  Blanding  af  Foragt  og  Beundring.  Han  beundrede 
ligefrem  den  Spidsfindighed,  de  kunde  lægge  for  Dagen,  naar  det 
gjaldt  at  „forklare”  noget.  Jeg  erindrer  saaledes,  at  han  særlig 
morrede  sig  over,  hvad  de  Herrer  havde  hittet  ud  som  Aar- 
sagen  til,  at  han  i  sin  Tid  fraflyttede  Rom  og  bosatte  sig  i  Miin- 
chen.  Det  var  „den  tyske  Tænkning",  som  drog  ham,  —  „Læng¬ 
selen  mod  en  stammebeslægtet  Aand"  o.  lign.  Og  saa  var  hele 
Hemmeligheden  den  enkle,  at  det  Hus,  hvori  han  boede,  skulde 
rives  ned! 

Udenom  hver  Lørdag  saaes  Ibsen  og  Lie  saagodtsom  aldrig. 
Det  var  en  gjensidig  og  fælles  Overenskomst,  —  hver  af  dem 
var  jo  midt  i  sit  Arbeide.  Men  mere  end  én  Aften  spadserede 
Ibsen  forbi  det  Hus,  hvor  Lie  boede,  og  det  bemærkedes,  at  han 
ofte  stansede  foran  de  oplyste  Ruder  i  første  Etage  og  keg  nys- 
gjerrigt  ind  paa  Familien,  som  sad  ved  Aftensbordet. 

Han  var  da  optaget  med  Dr.  Stockmanns  Skikkelse.1) 

En  Formiddag  kom  han  pludselig  og  bad  om  at  faa  tale  med 
Fru  Lie.  Jonas  Lie  maatte  endelig  ikke  forstyrres,  —  det  gjaldt 
bare  en  Bagatel,  nemlig  en  Knap.  Han  havde  kjøbt  baade  Sy- 
naal  og  Traad  — 

—  Men  kan  ikke  jeg  faa  Lov  til  at  sy  i  den  Knap?  spurgte 
Fru  Lie. 

—  Nei,  han  vilde  selv  gjøre  det. 

—  Men  hvad  er  det  saa?  mente  Fru  Lie. 

—  Det  var,  om  De  vilde  hjælpe  mig  med  at  træde  Traaden 
i  Naalen.  Jeg  har  forsøgt  og  forsøgt,  men  jeg  maa  erkjende,  at 
det  er  en  større  Kunst,  end  jeg  troede. 

Fru  Lie  hjalp  ham  selvfølgelig  straks. 

En  Uge  senere  spurgte  hun  ham,  om  det  ikke  var  noget, 
hun  kunde  hjælpe  ham  med.  Træde  i  en  Naal  f.  Eks.? 

—  Nei,  tusen  Tak,  Frue!  svarede  Ibsen.  Nu,  da  jeg  først 
har  faaet  Naalen  indpaa,  har  jeg  sørget  for  at  tage  saa  lang 
Traad,  at  jeg  har  for  hele  Sommeren. 

Den  svenske  Theaterdirektør  Josephson  og  Maleren  Ross  var 
ogsaa  blandt  dem,  som  besøgte  Lie  i  Berchtesgaden.  Josephson 
fortalte  herunder  følgende  om  Ibsen:  Det  var  i  Munchen  i  den 
Tid,  da  den  store  Digter  gjorde  Karriére  i  Tyskland.  Jeg  traf 
ham  og  udtalte  min  Forundring  over  Tyskernes  slette  Spil. 

—  Hvor  kan  De  dog  sige  det!  Hvor  kan  De  dog  —  udraabte 
Ibsen. 

Men  jeg  holdt  paa  mit,  og  vi  kom  op  i  en  hidsig  Disput, 
hvorunder  jeg  stadig  mere  og  mere  gik  ham  paa  Klingen.  Til- 
sidst  spurgte  jeg: 

—  Men  i  Deres  egne  Stykker?  Kan  De  virkelig  synes,  at  de 
spilles  saa  enestaaende  godt? 

—  Josephson!  svarede  Ibsen,  idet  han  rykkede  nærmere,  — 
oprigtig  talt,  hviskede  han,  jeg  gaar  aldrig  og  ser  dem! 

Ved  den  samme  Leilighed  fortalte  Ross,  at  den  svenske  Maler 
Paulli  engang  ved  et  Middagsbord  komplimenterede  Ibsen  med, 
at  han  særlig  likte  dennes  senere  Arbeider.  „De  nærmede  sig  til 
de  moderne  Franskmænds  — “ 

Ibsen  var  rasende. 

')  „Bjørnson  har,  sammen  med  Jonas  Lie,  været  Model  for  Dr.  Stockmann,  efter 
hvad  Ibsen  har  meddelt  Bjørnson.*  (Chr.  Collin:  „Bj.  Bjømson",  Pag.  121.) 

—  Til  de  moderne  Franskmænds  Arbeider,  vedblev  Paulli. 
in  Maupassant,  en  Zola  — 

—  Kun  med  den  Forskjel,  bemærkede  Ibsen  hvast,  at  Zola 
tiger  ned  i  Kloaken  for  at  ta  sig  et  Bad,  jeg  for  at  rense  den. 

Bortset  fra  disse  spredte  og  sjeldne  Besøg  var  Jonas  Lie  i 
lerchtesgaden  til  Stadighed  en  Arbeidets  Mand.  Dog  med  en- 
elte  Afbrydelser  som  f.  Eks.  en  og  anden  Fjeldbestigning.  Han 
leddeler  sig  herom  i  et  Brev  til  Erik  Werenskiold. 

Berchtesgaden  d.  2.  Septbr.  1883. 

Kjære  Erik  Werenskiold! 

For  dit  prægtige  Brev  hjertelig  Tak!  Vi  arbeider  paa  at  sætte 
[rop  i  os,  ligesom  I  gjør  i  Thelemarken.  Jeg  har  ikke  været 
aarligere  Karen,  end  at  jeg  med  min  Hustru  har  besteget  det 
000  Fod  høie  Jenner“.  Det  var  Gutterne,  som  narrede  os  did 
p,  for  Turen  var  nu  mindst  dobbelt  saa  lang,  som  vi  tænkte 
-  fra  37a  om  Morgenen  til  67a  om  Aftenen  —  og  en  hel  Del 
liere  risikabel.  Paa  den  lange,  smale  Kam,  som  bar  op  til  Top¬ 
æn,  var  der  mange  Steder  saa  steilt,  at  jeg  med  udstrakte  Arme 
:unde  rulle  en  Sten  ned  til  hver  Side,  og  under  os  —  saadan 
:n  4000  Fod  eller  mere  —  havde  vi,  der  vi  sad  paa  den  Smule 
rop  og  spiste,  den  metalgrønne  Kønigssee,  hvorpaa  Baadene  krøb 
om  smaa  Fluer.  Men  storartet  var  det  omkring  os:  „Hoher  Goll“, 
Brett“,  „Ewiger  Schnee0  (9000  Fod),  „Watzmann"1)  (8250  Fod), 
Steinemes  Meer"  og  „Tod ter  Mann“  (en  lang,  jødisk  Rabbiner, 
;om  ligger  7000  Fod  oppe  i  Veiret  paa  sin  Dødsseng,  lang  og 
:olossal  mægtig)  o.  s.  v.  osv.  stod  med  skinnende  Sne  og  blaanende 
["oppe  rundt  om  os  og  bagom  hverandre  lige  til  „Dachsteins 
rop“  inde  i  Østerrige.  Mage  til  høit  Syn  har  jeg  ikke  set,  siden 
eg  var  paa  Skineggen  hjemme  og  såa  mig  vild  norsk  paa  Falke- 
ind  og  alle  vore  andre  Suverænere  eller  rettere  Republikanere 
tf  Storfjeld  lige  hen  til  Skagastølen  og  Horungerne,  og  hvad  de 
iu  alle  heder  med  deres  Fonner  og  Bræer  og  himlende  Vaag- 
lalse  af  Tinder  og  Toppe,  Kamme  og  Skavler! 

Jo,  de  præker,  de  Karer,  og  det  nationalt  norsk!  og,  tror  Du 
?aa  Maalstrævet,  saa  har  jeg  egentlig  altid  troet  paa,  at  den  Dag 
/il  oprinde,  da  det  norske  Sprog  skal  gaa  i  Digtning,  Litteratur 
)g  Folkemunde  for  fuldt  Orgel,  —  Ivar  Aasen  skriver  saa  deiligt 

l)  Hvilket  Fjeld  Lie  og  Frue  senere  besteg. 

om  det,  og  Dølen  døde  paa  det!  Vi  er  bare  Overgangstiden;  r 
nødvendig  for  den  naturlige  Væxt  ind  mod  Folkets  Hjerte 
Sprogtone;  der  vil  ikke  gaa  mange  Aar,  før  alle  de  Faner 
oppe  i  en  yngre  Slægts  Hænder.  De  Maalmænd,  som  har  va 
før,  har  bare  været  de  enkelte,  profetiske  Græsstraa  foran  < 
hele  Sommereng. 

Hvert  Lands  Natur  forlanger  nemlig  sin  Omsætning  (r 
Farver  etc.)  i  vedkommende  Folks  Aand.  At  putte  et  andet  La 
Klangfarve  ind  er  at  forfalske  den  og  gjør  egentlig  Existen 
som  egen  Nation  meningsløs. 

Men  den  Litteratur,  vi  nu  har,  med  dens  Tanker  og  forsk 
lige  Kunstformer  vil  dog  altid  hos  os  staa  som  Grundmu, 
Produktet  af  Nationens  fra  de  mange  Aarhundreders  Tryk  li 
udstormende  Kraft!  Den  senere  Udvikling  vil  blive  rolig 
inderligere  og  i  en  Mængde  Henseender  sandere  og  hjemlig 
men  neppe  af  den  national-geniale  Spændkraft,  som  tilhøre: 
Første-Udbrud  i  et  Folk.  Jeg  tror  m.  a.  O.  at  der  vil  korr 
mange  til  at  spille  mere  nationalt  enda  end  Ole  Buil  og  man 
til  at  digte  endnu  mere  indpaa  os  end  Henrik  Wergeland,  r 
Ole  Buller  og  H.  Wergeiander  vil  der  ikke  bli;  de  to  vil  ah 
glemmes,  de  biir  Farfar  i  Stuen  alligevel,  saalænge  Landet  s 
—  for  deres  Naturmægtigheds  Skyld. 

Jeg  har  skrevet  til  Gjertsen  i  Bergen  efter  Garborgs  »Bor 
studenter11,  som  jeg  er  spændt  paa.  Kan  Du  tage  hans  Afha 
ling  om  Sproget  med  Dig  til  Paris,  saa  gjør  det. - 

Og  netop  nu,  for  et  Par  Dage  siden,  har  jeg  da  igjen 
Alvor  tat  fat  paa  min  ny  Fortælling,  Interiøret,1)  der  interesse 
mig  dybt,  men  kræver,  at  jeg  hiver  Trøien  og  tar  i.  Jeg  hai 
kjendt  en  hel  Del  nationale  Kapteiner;  men  kan  Du  sige 
lidt  i  Korthed  om,  hvad  en  saadan  egentlig  bestiller  —  hel 
Fjeldbygden.  Hvad  Befatning  har  han  med  Mandskaberne;  al 
kan  han  vel  ikke  fritage  dem  for  Tjeneste  eller  sligt,  men 
fører  vel  Rullen  og  nogle  af  Løjtnanterne  maa  vel  bo  i  sart 
Bygd  eller  Distrikt,  saa  de  ialfald  kan  møde  frem,  naar  han 
graves;  for  min  skal  begraves.  Jeg  husker,  de  begrov  en  i  Kvi 
herred  engang  en  halv  Mil  fra  os.  M.  a.  O.  véd  Du  noget,  kj 
Ven,  saa  giv  mig  et  Par  Ord,  —  om  blot  Reglementet  for 
slig  Kaptein!  Men  nmag  Dig  ikke  for  meget ,  for  jeg  har 

*)  „Familien  paa  Gi!je“. 

V 

ioget  i  Lommen  alligevel  at  fare  med,  naar  jeg  graver  efter,  — 
let  er  bare,  fordi  Du  er  saadan  en  Kapteinssøn,  at  jeg  fristes 
il  at  spørge.  Jeg  skulde  git  meget  til,  at  jeg  havde  en  af  de  ægte 
andsens  tykke,  røde  med  Blodopstigninger  her  til  at  tage  Maal 
if;  jeg  havde  noget  af  den  Art  her  for  to  Aar  siden,  men  kneb 
iam  ikke. - 

Ja,  lever  saa  vel,  baade  Du  og  Din  Hustru  og  Gutten.  Vi 
tilser  Eder  alle. 

Din  hengivne 

Jonas  Lie. 

Erik  Lie. 

HANS  BILLEDE 

I 

Der  var  vel  ingen,  hvis  Billede  jeg  hellere  vilde  fæstne  i  Ord, 
der  kunde  forblive,  og  i  Linjer,  faste  som  Erts.  Ti  denne  Døde 
var  én  af  Romanens  største  Kunstnere  og  en  Banebryder.  Han 
var  en  Paavirker  af  Sindene,  maaske  endnu  mere  mægtig  end 
stille.  Og  han  var  et  Menneske,  hvis  Minde  vi  helt  kan  ære 
ligesaa  inderligt,  som  vi  beundrer  Digteren. 

Men  for  mig  var  han  tillige  Lærer  og  en  Vejviser.  Fra  min 
Ungdom  opmuntrede  han  mig  uden  at  aflade.  Til  sit  sidste  Aar 
var  han  en  Ven,  der  aldrig  sveg.  Dette  milde  Hjerte,  som  aldrig 
dømte,  var  stærkt  i  Trofasthed,  der  aldrig  opgav. 

Ti  Gange  gerne  vilde  jeg  fæstne  Jonas  Lies  Billede  og  kan 
det  næppe.  Ti  hans  Død,  der  er  altfor  nær,  vækker  altfor 
mange  Erindringer,  som  skygger  for  hverandre,  og  hos  mig  en 
altfor  ny  Smerte,  der  gør  Ordene  usikre. 

Det  var  vel  sandt,  at  den  næsten  Blindede  nu  var  svag,  og 
det  hørtes  der  om  ham.  Men  han  var  dog  til  og  hans  Hjerte 
slog.  Nu  er  alt  forbi.  I  Nordens  Skov,  hvor  det  tyndes,  er  der 
kun  en  Gravsten  til,  og  de,  som  elskede  ham,  har  intet  mer  at 
frede  end  en  Plet  Jord. 


II 

Dog  vil  jeg  forsøge  at  ridse  Jonas  Lies  Billede. 

Ti  saa  langt  jeg  har  læst  og  hørt,  er  det  aldrig  ret  fæstnet 
—  hvad  der  kunde  synes  uendelig  besynderligt. 

Sandheden  forbliver  det  dog,  at  han,  der  var  læst  af  Hun¬ 
dredtusinderne  og  elsket  af  hver,  som  læste  ham,  i  sin  kunst¬ 
neriske  Storhed  var  føje  begrebet:  Ligesaa  sikkert  er  det,  at 
endog  Forestillingen  om  hele  hans  digteriske  Personlighed,  der 
synes  saa  klar  og  fast,  i  Virkeligheden  er  utilstrækkelig  og  over¬ 
fladisk.  Og  lidet  forstaaet  er  det  endelig  forblevet,  at  han,  der 
fornyede  og  omskabte  Romanens  hele  Form  og  som  i  Norden 
trængte  frem  til  hver,  der  læser  —  at  han,  sit  Liv  igennem,  for¬ 
blev  en  Nordens  Digter,  hvem  Omverdenen  lidet  kendte. 

De  Mange,  og  jeg  tillader  mig  at  tro  det  selv  Kritiken,  for¬ 
stod  næppe  nogensinde  tilfulde  den  uhyre  Omvæltning  i  Roma¬ 
nens  Kunst,  som  Jonas  Lies  Virke  betød.  Hans  Personlighed 
begreb  de  Mange,  ret  besét,  ligesaa  lidt.  Hans  Billede  syntes 
Mængden  usammensat  og  enkelt.  Og  Jonas  Lie  var  alt  det  Mod¬ 
satte.  Hans  Væsen  var  fuldt  af  Modsigelser  og  svulmede  over 
med  Modsætninger.  Han  var  meget  mindre  fast  i  alle  Linjer, 
men  til  Gengæld  ogsaa  uendelig  meget  rigere,  end  han  spejlede 
sig  i  Bevidstheden  hos  de  Mangfoldige.  At  Jonas  Lie  endelig  for¬ 
blev  en  Nordens  Stormester,  vidste  Tusinderne  knap  endsige  da, 
at  de  skulde  fatte,  hvorfor  han  forblev  det,  eller  med  hvor  stolt 
en  Forsagelse  han  bar  det. 

Den,  der  vil  tegne  Jonas  Lies  Træk,  maa  derfor  forstaa  ham 
dybere  end  hidtil  de  Fleste.  Og  maaske  vil  Billedet,  han  tegner, 
forvirre. 

Kun  ét  vil  det  aldrig  kunne  gøre:  mindske  Kærligheden,  med 
hvilken  vi  omfatter  ham. 

Den  vil  altid  blot  øges. 


III 

Den,  der  ikke  havde  talt  med  Jonas  Lie,  kendte  ham  ikke. 
Kun  Samtalen  med  ham  udleverede  Nøglen  til  hans  Væsen. 

Eller  Samtale.  Ordet  leder  vild.  Det  var  ingen  Samtale.  Ti  Jo¬ 
nas  Lie  talte  alene  ud  og  stansede  ikke.  Aldrig  har  jeg  hørt  nogen 
tale  som  han.  Alle  Verdner  og  alle  Samfund  og  alle  Stjerner  og 
alle  Undere,  Gaademe  og  Fremskridtene  og  det  Naaede  og  det 
Uopnaaelige  og  Vejene,  der  var  at  gaa  —  han  fejede,  han  føg, 
han  hvirvlede  det  sammen  som  med  en  luende  Kost.  Som  en 
Ildregn  faldt  det  foran  undrende  Øjne  .... 

Eller  en  enkelt  Tanke  kunde  han  tage  op  —  en  Drøm,  et 

Udsyn.  Og  han  forfulgte  sin  Drøm  og  stablede  Bjerg  over  Bjerg 
og  Drøm  over  Drøm,  funklende  Sky  over  funklende  Sky,  til 
han  berusedes  og  troede  selv  paa  den  egne  Drøm  som  den  Fan¬ 
tast,  han  var. 

Ti  Fantast  var  han  til  Bunden  af  sin  Sjæl. 

Men  det  kunde  ogsaa  hænde,  at  han  pludselig  talte  roligere 
—  om  et  Samfundsspørgsmaal,  om  Menneskebørns  Opdragelse, 
om  en  Bane  mod  et  bedre.  Og  som  Funker  gnistrede  og  lyste 
Geniets  Fremsyn  og  fjerne  Fremtidstanker  rejste  sig  som  Mile¬ 
pæle  langt  ude,  hvor  Vej  en  Gang  vil  føre  til  større  Fylde  og 
til  større  Glæde. 

Og  da  kunde  Jonas  Lie,  ildnet  af  sit  eget  Geni,  under  hvil¬ 
ket  han  følte  Fremtidens  Jord,  der  —  i  sin  Stol,  hvor  han  sad, 
med  Fru  Thomasines  Tæppe  om  sine  Fødder,  tale  som  en  flam¬ 
mende  Forkynder,  som  Føreren  i  den  livsbrusende  Strid,  som 
Agitatoren  der  højt  tilfjelds  taler  til  de  Lyttende  Tusinder. 

Og  da  sagde  den,  der  lyttede,  til  sig  selv,  at  i  denne  Mand 
boede  en  agitatorisk  Styrke  som  hos  ingen,  man  havde  kendt.  Og 
her  brændte  en  Trang  til  Livets  Kamp,  en  Drift  til  handlende 
Liv  som  hos  faa,  man  havde  sét. 

Men  Jonas  Lie  blev  i  sin  Stol,  med  sine  Fødder  dækket  af 
Fru  Thomasines  Tæppe. 

Ti  han  var  en  Livets  Vingeskudt.  Under  venstre  Vinge  blev 
han  ramt  —  der  i  Kongsvinger  Skove. 

Han  var  en  Handlingens  Øm  i  Bur. 

Da  han  stod  derude  i  det  handlende  Liv,  da  han  drømte  om 
Veje  opefter  og  vel  ogsaa  om  politisk  Gerning  —  er  ikke  Po- 
litiken  den  ryddende  Økse  i  den  Handlingsbegærliges  Haand  — 
da  havde  Fantasten  i  ham  taget  Bund  fra  hans  Fod  og  han 
var  styrtet. 

Og  saa  gik  han  —  hjem. 

Og  Livet  igennem  blev  han  derhjemme. 

Han,  hvis  hemmeligste  Drøm  det  en  Gang  maa  have  været 
at  staa  midt  i  Verden,  midt  i  Kampen,  han  blev  en  stor  Digter 
om  den  Verden,  der  nu  var  blevet  hans:  Hjemmet. 

IV 

Vingeblødende  var  Jonas  Lie  vendt  hjem. 

Men  herinde,  mellem  de  fire  Vægge,  betvang  han  sig.  Her 

omformede  og  tvang  han  sin  Fantasi  til  at  blive  Gætteevne  af 
Hjemmets  Hjerter. 

Men  denne  —  om  man  vil  forstaa  det  ret  —  Bøjen  ind  efter 
af  Fantasien  tog  Tid.  Skønt  denne  Mand,  der,  efter  min  inderste 
Overbevisning,  ikke  var  født  til  at  skrive  —  men  er  mon  nogen 
det?  nogetsomhelst  Menneske  „født*1  til  denne  ørkesløse  og  over¬ 
flødige  Kunst  at  sætte  det  ene  Bogstav  ved  Siden  af  det  andet? 
—  og  som  dog  skulde  blive  Nordens  første  Romanskriver,  denne 
Mand  havde,  skønt  han  allerede  da  ikke  mer  var  ung,  lange  og 
mange  Læreaar  foran  sig.  Henvist  til  Pennens  bedske  Møje  be¬ 
greb  Jonas  Lie  instinktmæssigt,  at  det  særligt  Oplevede  for  enhver 
Skribent  er  den  Kapital,  som  er  lettest  at  løfte.  Nordland  var 
det,  som  Livet  havde  særligt  givet  ham  og  den  Gang  ham  alene: 
„Den  Fremsynte*  blev  til  og  Midnatssolslandet  var  fundet. 

Tilsyneladende  sejrede  Jonas  Lie  straks,  og  Norge  havde,  da 
„Maagen  fløj  ud  over  Norden",  fundet  en  Digter  til.  Mange 
Traade  var  med  at  tvinde  denne  Sejr. 

Først  var  det  Barndomsminder,  som  her  prægedes  til  Bog. 
Og  hvor  længe  vi  ogsaa  lever  og  hvormeget  En  maa  sé,  Barn¬ 
dommens  Minder  er  Digterens  frugtbareste  Ager.  Men  dernæst 
kunde  ogsaa  deroppe  i  det  sælsomme  Nord,  hvor  alt  er  ander¬ 
ledes,  Natten  en  anden  og  Menneskene  og  Dagen  og  alle  Ting  og 
Lyset  er  anderledes  — der  kunde  Fantasten  i  Jonas  Lie  endnu  røre 
sig.  Trolds  Digter  kunde  digte  alle  de  Eventyr,  som  —  Fru  Thoma- 
sine  klogt  skar  bort  for  at  gemme  dem  til  „næste  Gang",  gemme 
dem,  som  den  kloge  Husholderske  hun  var.  Og  Læserne  ende¬ 
lig,  dem  betog  Stoffets  Nye,  selve  hine  Egne,  hvor  deres  Fod, 
mens  deres  Øjne  undredes,  traadte  første  Gang. 

Jonas  havde  sejret  og  han  forblev  endnu  en  Tid  der  oppe, 
hvor  han  havde  tilrevet  sig  Kransen. 

„Tremasteren  Fremtiden"  fulgte.  Efter  den  „Lodsen  og  hans 
Hustru":  Ti  noget  andet  Særligt,  som  var  Jonas  Lie  skænket, 
var  hans  Drift  mod  Havet  —  ham,  der,  før  han  pugede  Juraen 
ind,  selv  havde  stundet  til  Søen.  Med  Havets  grumme  og  skarpe 
Skæbner,  med  dets  bratte  Spænding  tumler  i  disse  Bøger  hans 
Fantasi,  mens  alligevel,  for  hver  ny  Bog,  rundt  i  Skildringens  Kroge, 
Billederne  af  det  stille  Interiør  vokser  sig  stærkere  og  stærkere,  til 
pludseligt  „Faustina  Strozzi"  kommer,  en  sær  Bølge,  skyllet  op 
og  vældet  frem  som  en  Lavastrøm  fra  under  Jorden,  fra  dybe 

Lag  i  Digterens  frihedshungrende  og  utilfredsstillede  Sjæl.  Fri¬ 
hedssangen  saa  stormende  som  Livet,  Kampens  Tummel,  alle 
de  kaldende  Have  —  deres  Lyd  var  trængt  ind  mellem  Jonas 
Lies  de  fire  Vægge  (de,  som  vel  flyttedes  fra  Land  til  Land, 
men  dog  blev  de  samme  og  sig  saare  lige)  og  „Faustina  Strozzi" 
blev  til.  Selv  har  Jonas  Lie  sagt  en  Gang  om  hine  Aar,  da  Ita¬ 
lien  blev  ét:  En  ny  Tid  fuldbyrdedes.  Det  var  som  et  Aandens 
Vejr,  fuldt  af  susende  nye  Faner." . 

Hvor  har  han  ikke  flammet,  Jonas  Lie.  Og  talt  sig  hed  i 
hede,  vide  Syner  —  — 

Og  saa  skrevet  derom - skrevet  om  den  faldne  Brenta 

og  om  Faustina  Strozzi,  der,  da  Lykken  brast,  tog  sin  Gerning 
op  og  forbandt  de  Saaredes  Vunder . 


V 

Men  „Faustina  Strozzi"  —  et  Epos  —  staaer  ene  i  Jonas 
Lies  Yden. 

Nordlandsskildringen  havde  han  foreløbig  udtømt  eller  forladt 
og  den  nye  Vej,  sin  Vej,  havde  han  endnu  ikke  fundet.  Selve 
Hjemmets  ret  stadige  Flytten  rundt  i  Lande  og  Byer  giver,  saa 
synes  det  mig,  Viden  om  de  Tiders  Uro  i  Digterens  Sind . 

Uro  vel  ogsaa  fordi:  der  maatte  jo  digtes  .... 

Der  skulde,  der  maatte  være  „koseligt"  og  lunt  der,  hvor 
Fru  Thomasine  sad,  hun,  der  gennem  et  Liv  elskede. 

Derfor  —  Vejen  maatte  findes,  Vejen,  der  ogsaa  gav  Penge. 
Der  var  ikke  Tid  og  Raad  til  Vildskud. 

Men  just  i  de  Aar  var  Romanens,  den  moderne  Romans, 
Guldalder  ved  at  bryde  frem.  Romanen  var  Fordring  og  Løsen 
og  Dagens  Røst.  Romanen  var  Forlæggerens  Bedstebarn. 

Maaske  var  det  da  Fru  Thomasines  kloge  Hænder,  der  ledte 
Jonas  Lie  til  —  Thomas  Ross,  der  fulgtes  af  „Adam  Schrader". 
De  er,  saa  vidt  jeg  kan  skønne,  Jonas  Lies  to  ringeste  Bøger.  Ho- 
noré  de  Balzac  brændte  eller  skrev  anonymt  fem  og  tyve  Ro¬ 
maner,  der  havde  lært  ham  at  skrive  Roman.  Jonas  Lie  maatte 
sætte  Navn  paa  og  næsten  Navnet  til,  mens  han  lærte  Kunsten. 
Og  da  han  maaske  tvivler  om  nogentid  at  lære  den,  vender 
han  sig  efter  „Adam  Schrader"  pludseligt  mod  Scenen  og  skri¬ 
ver  „Grabows  Kat",  der  nogenlunde  falder. 

Et  saare  skønt  Dokument  ledsager  Skuespillets  halve  Fald. 

Jonas  Lie  skrev  det  fra  Dresden  som  et  »Forsvar"  mod  en 
norsk  Kritiker,  der  havde  kaldt  Stykket  uvirkeligt,  fordi  Judiths 
Kærlighed  skulde  have  fremkaldt  altfor  urimelige  Undere  i  en 
Mands  Udvikling. 

Jonas  Lie  fortæller  da,  hvordan  Hollænderen  Quintin  Messys, 
for  at  vinde  en  Kvindes  Kærlighed  paa  seks  Maaneder,  blev  fra 
Smed  til  en  Maler,  hvis  „Malerier  lever  endnu  efter  fire  hun¬ 
drede  Aars  Forløb". 

„De  bærer,"  skriver  J.  L.,  „Originalitetens  Stempel,  men  i 
Tekniken  Mærker  efter  Smedesvendens  tunge  Haand". 

Og  Jonas  Lie  fortsætter: 

„Det  nytter  ikke  at  nægte,  at  en  ung  Piges  Kærlighed  med 
al  den  duftende  Romantik,  den  har,  og  al  den  romantiske  Tro, 
den  giver,  —  at  den  er  en  Stormagt  i  Verden,  som  har  udrettet 
Undere.  Erfaringen,  Virkeligheden,  Historien  har  empirisk  bevist 
det  fra  Slægt  til  Slægt,  leveret  Eksempler  i  endeløs  Række. 

At  Knoppen  ved  Lysets  og  Elektricitetens  Magt  kan  bringes 
til  Udvikling  og  springe  ud  paa  én  Nat,  det  fortæller  nu  Natur¬ 
videnskaben  os.  Men  at  et  Geni,  som  i  Stilhed  har  knoppet  sig 
under  taust  Arbeide  og  en  ubevidst  Udvikling,  kan  i  kort  Tid 
og  for  den  ydre  Betragtning  pludselig  som  paa  én  Nat  springe 
ud  under  en  Kvindes  varme  Blik,  det  er  kun  det  samme  Fæno¬ 
men  —  ligesaa  naturmæssigt  som  psykologisk  forstaaeligt  og, 
som  sagt,  erfaringsmæssig  noksom  bevist.u 

Ordene  blev  en  Profeti. 

Ti  efter  at  Digteren  i  „Rutland"  og  „Gaa  paa"  atter  har  op¬ 
søgt.  Skildringen  af  Havet,  skriver  han  endelig  „Livsslaven" 
—  Gennembrud’et,  Stien,  der  fører  til  „Gilje". 

Jonas  Lie  var  ogsaa  kunstnerisk  kommet  hjem. 

Hjemmets  lille  Verden  var  endelig  —  „under  taust  Arbejde 
og  en  ubevidst  Udvikling"  —  blevet  hans  Genis  Eje,  rige,  ufra- 
vristelige,  uudtømmelige  Ejendom. 

Han  havde  lært,  at  denne  mindste,  mest  dagligdags,  helt 
virkelige  Verden,  Hjemmet,  rummede  tusind  Skæbner  og  tusind 
stille  Gaader,  som  der  hørte  al  Hjernens  og  Hjertets  Fantasi  til 
for  at  gætte  og  tolke. 

Og  han  gættede  dem. 

Tilskueren  1908  46 

VI 

Da  brød  de  frem,  Værk  efter  Værk,  alle  de  „Livs-Afsnit“, 
der  kom  stille  og  talte  stille  og  fangede  os  stille  og  aldrig 
slap  os. 

Der  er  i  Hjemmets  lille  og  smalle  og  snævre  Fjord,  som  vi 
kun  troede  at  have  kendt,  ingen  mindste  Revle,  ingen  stenet 
Grund,  slet  intet  Skær  —  det  var  jo  gættet  i  disse  Bøger.  Jonas 
Lie  kortlagde  Hjemmets  Verden.  Og  mens  han  kortlagde  den 
med  en  uendelig  Viden,  fæstnede  han  en  Lære,  der  forblev  hans 
Visdoms  Sum:  Far  varsomt  Vandet  er  snævert  og  Skærene  tu¬ 
sind  og  Forliset  og  Haveriet  er  din  egen  Lykkes  Forlis - 

Forliset  for  dig  og  for  dem,  der  er  dig  kærest .  . . 

Ikke  er  det  nødigt  at  kalde  de  Skikkelser  tilbage,  som  lever 
paa  Gilje  og  i  Kommandørens  Hus  eller  hos  Fru  Alett,  der 
strider  for  Lykken.  Ikke  en  Gang  er  det  nødigt  at  nævne  deres 
Navne.  Ji  Skikkelserne  glider  vore  Øjne  forbi,  blot  vi  kalder 
paa  dem  —  glider  os  forbi  som  Menneskers  Ansigter,  med  hvem 
vi  har  levet,  de  graa  Aar  og  Smertens  Helligstunder  og  Glædens 
tre  Sekunder  og  de  mange  Dage  og  set  deres  Hjerter  og  ikke 
Tænderne.  Disse  Skikkelser  levede  med  os  —  derfor  lever  de 
endnu  om  os. 

De  er  os  ganske  nær  og  dog  har  de  den  Tydelighed  eller 
den  Ro,  som  Fjernhed  skænker,  den  med  hvilken  klassiske 
Værker,  de  stille  Mesterværker,  der  længst  løftedes  ud  over 
Døgnet  og  op  over  Døgndomme,  paavirker  vor  Tanke  og  stiger 
frem  for  vort  Syn. 

Den  Lieske  Hjemmets  Verden  er  afsluttet  og  hel. 

Den  synes  for  vor  Tanke  at  hvile  i  sig  selv,  som  det  Fuld¬ 
komne  hviler  i  en  ubrudt  Harmoni.  Den  er  vort  Hjems  Hi¬ 
storie  og  den  store  Historieskrivnings  Klarhed  synes  allerede  at 
være  dens  gennemsigtige  Luft.  Dens  Mennesker  vandrer  paa 
samme  Tid  ved  Siden  af  os  og  over  os. 


VII 

Men  hvad  der  binder  os  inderligere  til  disse  Bøger  end  til 
nogen  Bøger,  jeg  kender,  det  er  den  Medfølelsens  Sum,  som  de 
rummer. 

Medfølelsen  er  disse  Mesterværkers  røde  Blod.  Medfølelsen 
rinder  igennem  hvert  deres  Ord  som  det  dunkle  Blod,  rindende, 
glider  gennem  vore  egne  Legemers  Aarer. 

Og  skulde  man  nøjere  fæstne  denne  underfulde  Medlidens 
Art,  da  blev  det  Medfølen  med  alt,  hvad  der  gaar  til  Spilde. 
Alt,  hvad  der  spildes,  hvad  der  ikke  naaer  sit  Maal,  hvad  der 
ikke  vinder  frem  til  Opfyldelsen;  alt  hvad  der  kæntrer  og  alt, 
hvad  der  lider  Brist,  lider  Brist  i  det  unænsomme  Liv,  det  tager 
Jonas  Lie  op  i  sit  Hjerte.  Hans  Medfølelse  klynker  ikke.  Ti 
han  er  en  Mand.  Men  den  trøster  os  som  en  Ven: 

Et  Hjerte  altsaa  var  aabent  for  os,  hvis  vi  forliste. 

Men  denne  Medfølelse,  der  aldrig  trættes  og  hvis  milde 
Styrke  bliver  sig  lig  til  den  sidste  Dag  —  den  er  udsprungen 
af  Jonas  Lies  egen  Forsagelse  og  den  viser  os  Dybet  af  hans 
Forsagelse. 

Denne  Mand,  født  til  Handling,  havde,  dømt  til  Kunst,  saa 
dybt  forsaget,  at  han  forstod  al  Forsagelsens  Smerte  og  tog  den 
op  i  sit  stærke  og  blide  Hjerte. 

Dette  er  Hemmeligheden. 

Han,  der  i  sin  første  Ungdom  havde  villet  ud,  over  de  store 
Vande  og  han,  som  siden  lod  hugge  for  Fode  væk  i  Kongs- 
vingers  Skove,  han  var  lukket  inde  i  Kunsten  og  han  maatte 
blive  der.  Men  selv  i  Kunstens  Uvirkelighed  dreves  han  mod 
Handling  og  mod  at  rydde  Skov. 

Deraf  fødtes  hans  kunstneriske  Daad,  den  Daad,  der  vil  for¬ 
blive  en  Stordaad  i  Romanens  Historie. 


VIII 

„Vi  fører  Læseren  ombord  i  det  norske  Dampskib,  som 
netop  letter  Anker  paa  Hamburgs  Havn. 

Det  er  en  solvarm  Dag  i  Begyndelsen  af  September.  Anker¬ 
spillet  klirrer  ørebedøvende  i  Travlheden,  Dampskorstenen  suser 
og  regner  hede  Draaber  ned,  og  Stabeler  af  mærkede  Kufferter 
og  Kollier,  som  man  holder  paa  at  fire  ned  igjennem  den  aabne 
Luge,  vanskeliggjør  for  Øjeblikket  Passagen  til  Salonen,  hvor 
endel  reiseklædte  Herrer  og  Damer  er  ifærd  med  itide  at  gjøre 
de  vidtløftigst  mulige  Erobringer  til  Fordel  for  sin  personlige 
Bekvemmelighed  under  Turen. 

46* 


Digitized  by  v^ooQle 


674 


Jonas  Lie 


De  handler  i  Taushed,  men  med  desto  større  Bestemthed. 

Enkelte  af  dem  anbringer  jo  sine  Pakkenelliker  paa  Sofa- 
pladse,  hvorfra  de  siden  vil  blive  tagne  bort  af  Opvarteren. 
Andre  lige  saa  praktiske  sætter  skyndsomt  sine  Vadsække  og 
Plaids  ind  i  Køier,  hvorfra  de  ogsaa  lige  saa  sikkert  vil  blive 
fjernede,  —  eftersom  de  alt  forud  er  optagne  gjennem  Køiebogen 
—  eller  inde  i  Kapteinens  eller  en  af  Officerernes  Lukaf,  som 
tilfældig  har  været  utillaaset,  og  dette  medfører  jo  sine  Skuf¬ 
felser. 

Men  Hovedsagen  er  dog,  at  man  kan  trøste  sig  med,  at  man 
har  gjort  sit  bedste  i  denne  lille  løsslupne  go-a-head- Scene  tvert- 
over  sin  ubekjendte  næste.® 

Saaledes  lyder  den  første  Side  af  „Thomas  Ross". 

Og  dette  er  de  to  første  Sider  af  „Faste  Forland": 

„Friske  Tider  —  friske  Tider,  —  javist,  min  kjære  Faste. 
Men  i  friske  Tider  gjælder  det  ogsaa  at  styre  Kjælken,  —  strike 
i  Bakken." 

„Strike  i,  strike  i,  —  én  hører,  Du  est  gammeldags  vorden. 
Onkel  Bankchef." 

„Saa,  jasaa,  —  Du  mener  falden  for  Aldersgrænsen.  Naar 
slige  Karle  som  Du  fik  slippe  løs,  saa!"  —  Onkel  Joel  fik  et  af 
sine  Hosteanfald. 

„Saa  skaffede  jeg  min  Søstersøn  saavidt  Kredit,  at  han  kunde 
ha  noget  at  begynde  med.  Jeg  behøver  saa  lidt.  Men  noget  maa 
jeg  ha,  skal  jeg  faa  erhvervet  den  Strandlinie  oppe  ved  Elven, 
som  jeg  har  snakket  med  Dig  om,  til  Tomt  for  et  elektrisk 
Værksted.  Noget  maa  jeg  ha,  man  begynder  ikke  med  nichts. 
Og  Pant  i  Tomten  .  .  .“ 

„Aa,  jeg  tænkte,  det  netop  var  din  Specialitet  det  om  just 
ikke  at  begynde  med  nichts,  saa  at  faa  det  til  at  ende  med 
nichts.  Du  er,  saa  at  sige,  født  med  Projekter  i  Livet;  var  det 
ikke  nylig  en  populær  Fjælebod  nede  paa  Forstadsstranden,  Du 
vilde  ha  i  Gang?" 

„Ideen  er  god  den,  Onkel,  og  tør  kanske  en  Dag  komme 
igjen  i  en  Skikkelse,  saa  din  Bank  vil  snappe  efter  den." 

Ja,  Gutten  min,  kort  og  godt,  —  jeg  slipper  ikke  en  Øre 

til  Dig.  Og  din  Mors  stakkars  Penge,  de  staar  under  min  For¬ 
valtning.® 

„Hør  nu,  Onkel  Joel.  Nu  er  Du  grundrig.  Men  forholder  det 
sig  ikke  saa,  at  Du  ogsaa  engang  har  set,  hvordan  det  er,  naar 
Gryden  er  skrabet,  og  har  maattet  slaa  Dig  op  igjen  fra  ingen¬ 
ting?® 

„Hva  —  hva  behager  — ® 

„I  dine  yngre  Dage  drog  Du  jo  fra  Landet  for  at  spekulere 
i  Kaliforniahveden,  som  dengang  havde  slige  ustyrtelige  Chancer 
paa  Verdensmarkedet.  Var  det  ikke  saa  da,  at  Du  tog  som  Pas¬ 
sager  paa  en  Stillehavsfarer  til  St.  Francisco  med  al  din  Formue 
henliggende  i  Femogtyvepundsnoter  forvaret  i  Kapteinens  Penge¬ 
skab?  Men  at  Du  saa  blev  ængstelig  for  Sikkerheden  eller  Tyve- 
haand  og  en  skjønne  Morgen  pludselig  krævede  den  betroede 
Pengevæske  tilbage  af  Kapteinen?  Og,  da  Du  havde  modtaget 
-den  og  var  paavei  med  den  ned  til  dit  Lukaf,  gik  det  da  ikke 
saa  til,  at  Du  stansede  ved  den  aabne  Port  i  Rælingen,  hvor 
Folkene  lempede  Kul  og  Aske  overbord  fra  Maskinen,  og  at 
saa,  for  et  uforvarende  Stød  eller  Skub,  Væsken  med  alt,  hvad 
Du  eiede  paa  denne  Jord,  røg  overbord?® 

Onkel  Joels  Ansigtsudtryk  skjultes  af  Snuslommetørklædet, 
hvormed  han  iltert  pudsede  sin  store  krogede  Næse. 

„Jeg  ser  Dig,  Onkel,  staa  der  ved  den  aabne  Række  og  stirre 
efter  Væsken,  som  den  efterhaanden  forsvandt  i  Sjøen,  og  de 
ulykkelige  Tutter  med  Guineer  ubønhørlig  drog  den  alt  dybere 
og  dybere  ned.  Der  maa  ha  gaat  adskilligt  i  Dig  i  de  Øieblikke, 
Onkel,  medens  alt  saadan  sank  og  sank  indtil  nichts,  som  Du 
siger!® 

„Hvor,  —  hvor  i  Himlens  Navn  har  Du  — .“ 

„Men  nu  kommer  det  geniale,  som  jeg  altid  har  beundret, 
Onkel.  Fanden  saa  genialt!  Ikke  et  Kvæk  over  dine  Læber,  ikke 
on  Mine  forandret.  Og  ud  paa  Formiddagen  schokker  Du  saa 
med  de  lange  slængete  Skanker  og  den  ene  Tand  saadan  skjævt 
ned  i  Læben,  —  ja,  undskyld,  Onkel,  men  jeg  ser  saa  levende 
for  mig  din  tynde  Skikkelse  dengang,  —  over  Dækket  til  Kap¬ 
tejnen,  —  som  jo  maa  tro,  Du  fremdeles  er  Manden,  der  gaar 
med  sine  Kapitaler  i  Lommen,  —  og  tilbyder  ham  at  kjøbe  hans 
hele  Hvedeladning  paa  tolv  Maaneders  Kredit,  —  to  seks  Maa- 
neders  Veksler.® 

»Jeg  siger,  Du  er  en  fræk  Knægt!" 

„Og  i  disse  tolv  Maaneder  spekulerer  og  tjener  Du  saa  op 
hele  Stasen  i  Stillehavstraden  paa  Hvedefragteme!" 

Mellem  disse  to  Brudstykker  ligger  „det  tavse  Arbejde  hos 
et  Geni." 

I  de  Aar,  der  forløb  mellem  „Thomas  Ross"  og  „Faste  For¬ 
land",  fuldbyrdede  Jonas  Lie  sin  kunstneriske  Livsdaad  og  skabte 
den  impressionistiske  Roman. 


IX 

Hver,  der  læser,  vil  forstaa,  at  de  to  Fragmenter  betyder  en 
Fremstillingens  Revolution. 

Fra  at  fortælle  —  eller,  tilgiv,  undertiden  snakke  om  Menne¬ 
sker  —  naaer  Romanen  frem  til  at  lade  os  sé,  lade  os  leve 
sammen  med  Medmennesker  —  hvad  der  er  den  impressioni¬ 
stiske  Romans  Maal. 

At  lade  Mennesker  for  vore  Øjne,  ja,  alle  vore  Sanser,  leve 
sammen  med  Mennesker  i  Omgivelser,  der  lever  —  det  er 
Maalet. 

Og  selv  har  Jonas  Lie  ganske  kort,  ved  et  Eksempel  kun, 
men  fuldkomment  og  aldeles  udtømmende  kendetegnet  os  Vejen, 
han  er  gaaet  og  som  alle  maa  gaa  for  at  naa  dette  Maal. 

I  et  Brev  til  Irgens  Hansen  —  hvilke  Skatte  af  Fremsyn, 
Domme,  dybsindige  Tanker,  hastige  Gætninger  rummede  ikke 
Jonas  Lies  Breve  —  skriver  han: 

„Hovedsagen  er  at  faa  givet  Tingen,  saa  Læseren  ser,  hører, 
føler,  begriber  den  intensivest  mulig.  Ved  hvilke  æsthetiske  Mid¬ 
ler  det  sker,  faar  være  Kunstnerens  Sag  for  hvert  Tilfælde;  men 
af  alle  Midler  viser  Erfaring,  at  de  direkte  ofte  er  de  mindst 
virkningsfulde.  Vil  man  skildre  en  osende  Lanterne,  der  er  ifærd 
med  at  gaa  ud,  kan  man  vistnok  gjøre  det  ved  at  male  det 
smudsige  Glas,  den  afskyelige  Lugt,  den  i  Skardets  Kul  hen- 
sygnende  Væge,  Soden,  der  udbreder  sig,  det  hede  Messing, 
kort  hele  Registret.  Men  sæt  blot  Manden  til,  som  han  staar 
over  den  inde  i  Ruffet,  halvstridende  med  Søvnen  efter  en  tung 
Vagt  med  den  svarte  Olieos  ind  i  Ansigt  og  harskt  langt  ned 

i  Halsen,  —  og  jeg  tror,  den  udgaaende  Lanterne  sætter  et 
anderledes  kraftigt  Indtryk!  Det  første  var  den  direkte  Vei,  der- 
udtømmer  sig  detailmæssigt  beskrivende;  men  som  et  Hele  ma¬ 
ler  det  dog  ikke  den  osende  Stygheds  Sum  op  med  nær  den 
Magt,  som  Kunsten  formaar  ad  den  indirekte  Methode.  Et  eneste 
heldigt  Reflekslys  indsparer  Snese  Sider  Detail." 

Denne  ene  Lanterne  giver  det  altsammen: 

Sæt  Lanternen  ind  til  Manden,  sæt  den  ind  til  Mennesket, 
der  har  med  den  at  gøre,  sæt  den  i  Forhold  til  Manden  —  lad 
den  ose  ham  ind  i  Ansigtet  og  du  har  vist  os  baade  Lanternen 
og  Manden. 

Vi  har  set  dem  begge  to. 

Og  dette  i  hvert  Nu  at  lade  os  sé,  det  er  Impressionismens 
trange  Bjergvandring.  Lade  os  sé  det  Levende  og  det  Døde, 
Menneskene  og  hvad  der  omgiver  dem.  Lade  Menneskene  leve 
og  de  døde  Ting  omkring  dem  leve,  saa  vi,  som  Jonas  Lie  siger, 
„sér,  hører,  føler0  hver  eneste  enkelt  Ting,  hvert  Ord,  Bevægel¬ 
sen,  Blikket,  en  ændret  Mine,  Tonefaldet,  en  Lyd  i  hvert  skil¬ 
dret  Nu  —  det  er  Alpestigningen,  som  Impressionismen  fordrer. 

Den  adlyder  dette  ene  Bud: 

Vi  ser  det 

Og  dette  Bud  kom  som  et  Skrig  fra  en  Læseverden,  som 
Zolaismen  —  der  ogsaa  i  Norden  sætter  sig  saa  skrækindjagende 
Spor  og  frembragte  saa  sørgelige  Vækster  — havde  kvalt  under 
sit  Bibliotek  af  Beskrivelser  og  kneblet  med  Opsummeringernes 
dødende  Klæde.  Denne  Roman,  der  vilde  være  virkelig  —  Him¬ 
len  bedre  det  —  blev  under  en  død  Opremsning  af  Realiteter 
til  Reolfyld,  og  de  døde  og  Menneskene  uvedkommende  Detail¬ 
ler  lagde  sig  over  deres  „Virkelighed0  som  et  dræbende  Støv. 

Den  udmattede  og  utaalmodige  Læserkreds,  der  ikke  mere 
modtog  noget  Indtryk  og  hvis  Øjne  blindedes  som  af  en  Sand¬ 
sky,  tilraabte  Digteren: 

Vi  sér  ikke.  Lad  os  sé.  Vis  os,  hvad  I  vil.  Gør  levende 
foran  vore  Øjne. 

Og  Impressionismen  brød  sig  Vej:  Romanen,  som  i  hvert 
Nu  lader  os  sé  og  høre. 

X 

Men  Impressionismens  Vej  maatte  blive  lang. 

Ti  kun  den,  der  har  forsøgt  se!v  at  følge  Jonas  Lie  og  maa- 
ske  endogsaa  teknisk  at  udvikle  den  impressionistiske  Form  og 
føre  den  endnu  videre  (navnlig  ved  at  studere  den  forraadende 
Bevægelse)  —  kan  vide,  hvilken  uhyre  Sekraft  der  hører  til  for 
saaledes  uopholdeligt,  i  hvert  Sekund,  uden  Stans  at  sé  sine 
Personer,  sine  Mennesker. 

Denne  Sékraft  maa  være  overmægtig  udviklet  —  dobbelt,, 
fordi  Digteren  jo  maa  stirre  og  stirre  paa  sine  Mennesker  lange 
Timer,  før  han  ser  dem  i  netop  det  Øjeblik,  som  for  ham  ene 
har  Betydning:  Øjeblikket,  hvor  de  forraader  sig,  Momentet, 
hvori  de  aabenbarer  noget  af  sig  selv  .  .  . 

Vel  kan  Digteren  under  denne  uhyre  Anspændelse  trættes. 

Og,  trættet,  giver  han  sig  nogle  Minutter  —  til  at  fortælle 
om  sine  Mennesker  i  Stedet  for  at  lade  os  sé  dem ,  hvad  der 
er  uendeligt,  uendeligt  mindre  byrdefuldt. 

I  sine  første  impressionistiske  Romaner,  før  hans  Øje  var 
opøvet  til  Anstrængelsen,  giver  Jonas  Lie,  hvis  Anspændelse 
maatte  være  dobbelt,  fordi  det  var  ham,  der  skabte  Formen  og 
den  fremstillede  Roman  (dette  Navn  burde  vistnok  i  nordisk 
Bogverden  rettelig  træde  i  Stedet  for  Fremmedordet  „Impres¬ 
sionisme",  med  hvilket  det  ringe  Mindretal  forbinder  nogen  ret 
Forestilling)  —  i  sine  første  Romaner,  siger  jeg,  giver  Jonas  Lie 
undertiden  efter  for  denne  Træthed  og  fortællende  Brudstykker 
afbryder  Fremstillingens  levende  Skuespil.  Paa  Højden  af  sin 
Kunst  giver  han  aldrig  efter  og  vi  har  f.  Eks.  i  „Faste  Forland" 
den  fremstillede  Roman  i  sin  Fuldkommenhed  .  .  . 

Fortælling  og  Beskrivelse  er  udryddet. 

Vi  forfølger  uophørligt,  med  vore  Øjne  og  Øren,  Mennesker, 
som  er  til  for  vore  Øren  og  Øjne. 

Medmennesker,  som  forraader  deres  Liv  for  os  gennem  vore 
Øjne  og  Øren. 

Beskrivelsernes  Tykning  er  ryddet. 

Manden  fra  Kongsvinger  har  brugt  sin  Økse,  svunget  den 
og  hugget  og  hugget  fra  Rode,  saa  der  bliver  Lysning  og  vi  sér 
- og  Romanen  lever. 

Men  hvad  Daaden  har  kostet  Jonas  Lie,  „under  Geniets 
tause  Arbejde"  —  det  maalte  kun  han  selv. 

Mig  vil  det  altid  forblive  symbolsk,  at  hans  ydre  Øjne,  de 
blindedes. 


XI 

Dog  —  dette  at  forvandle  hele  Romanens  Kunst,  det  mattede, 
selv  om  det  kun  var  Handling  i  Kunstens  uvirkelige  Verden, 
ham,  der  hungrede  efter  at  handle. 

Han  gjorde  hele  sin  ubændige,  luende  og  ustyrlige  Fantasi, 
til  et,  et  eneste  rundt  Øje,  rettet  mod  Hjemmets  Verden. 

Men  denne  den  virkeligste  af  alle  virkelige  Verdener  — 
Hjemmets  —  æggede,  da  Fuldkommenheden  var  naaet,  dog  hans 
Taalmod.  Fantasten  i  ham  tog  sin  Ret  og  han  brød  ud  —  ind 
i  Eventyrverdenen,  hvor  der  ene  var  Rum  for  hans  overstore 
Fantasier. 

Jonas  Lie  digtede  „Trold". 

Og  dybt  af  hans  Sind  randt  de  Eventyr  —  maaske  dybest, 
saa  dybt,  at  de  fuldlødigste  af  dem  virker,  som  var  de  rundne 
af  selve  Folkesindet. 

Der  er  i  „Trold"  Sider,  saa  stærke,  saa  enfoldige,  at  de  er 
hine  Sagn  og  Frasagn  lige,  der  vandrede  over  Jorden  fra  Stedet 
hvor  Menneskehedens  Vugge  stod  —  og  videre  frem  over  alle 
Folkeslags  Tunger,  genfødt  i  alle  Folkeslags  Sind. 

Saa  oprindelig,  saa  ganske  primitiv  i  sin  Vælde,  saa  alle  sene 
Lag  bortskyllende  i  sin  Kraft  var  Jonas  Lies  Fantasi,  at  han 
naaede  den  evige  Simpelhed,  mens  han  greb  om  et  evigt  Stof. 

Hvad  har  det  ikke  kostet  ham  at  omforme  denne  Fantasi  og 
i  de  lange  Aar  at  baste  den,  som  han  vilde. 

Hvad  har  det  ikke  kostet  ham,  der  ogsaa  som  Digter  af 
Naturen  stundede  mod  Langfart  over  det  blaaeste  Hav,  Aar  for 
Aar  at  sidde  hjemme  .  .  .  hjemme  der  i  Kommandørens  Stuer, 
med  Fru  Thomasines  Tæppe  rundt  om  sine  Fødder. 


XII 

Men  Jonas  Lie  kendte,  som  ingen  Mand,  Forsagelsens  stolte- 
ste  Kunst. 

Stillet  Side  om  Side  med  to  Digterkæmper,  hvis  Jævnbyrdige 


Digitized  by 


Google 


680 


Jonas  Lie 


han  var,  saå  han  begge  Værkfælleme  skride  frem  ad  Ryets 
luende  Veje  og  sad  selv  lunt  men  dog  i  Halvmørke. 

Bjømstjerne  Bjørnson  blev  maaske  det,  som  Jonas  Lie  hedest 
havde  drømt:  Gnyets  Mand  og  Sol-Føreren  over  Fædrelandet. 
Tusinderne  om  sig.  Oppe  i  Striden.  Kampord  paa  Læben.  Hand¬ 
lingens  Mand  og  Livets,  om  ogsaa  ti  Gange  Digter. 

Men  skal  man  digte  og  lænkes  til  Tomheds  Tomhed  —  da 
naaede  Henrik  Ibsen  det  andet:  det  virkelige,  det  haandgribelige 
Navn  over  Jorden. 

Det  tilfredsstiller  ingen,  det  Navn.  Men  det  frister  vel  til 
Tider  den,  som  ikke  har  naaet  det 

Jonas  Lie  naaede  det  ikke  og  han  vidste  det 

Ti  det  at  blive  oversat  til  saa  og  saa  mange  Sprog.  Det  at 
blive  omtalt  i  saa  og  saa  mange  Aviser.  Det  at  blive  trykt  i  en 
Feuilleton  i  Quebech  eller  Melboume  —  alt  det  er  kun  det 
ynkelige  og  ringe  Vrængbillede  af  det  sande  og  stærke  Ry. 

Henrik  Ibsen  blev  hørt  over  Jorden. 

Alle  de  andre  har  naaet  en  Berømmelse,  der  gulner  paa  Ver¬ 
dens  Forlæggerlofter. 

Men  hvorfor  Jonas  Lie  da  ikke  naaede  det  virkelige  Rygte 
over  Landene? 

Grundene  var  ydre  og  disse  ydre  Grunde  var  mange. 

Scenens  Tronstol  stod  tom  og  Henrik  Ibsen  løftedes  i  den. 
Romanens  Trone  var  ikke  ledig.  Da  Jonas  Lies  Stjerne  steg 
højest,  herskede  endnu  Emile  Zola.  Han  var  ikke  blot  en  Konge, 
han  var  en  Hærfører.  Mens  Emile  Zola  i  Vest  holdt  Verden  i 
Nakken  med  sin  Næve,  brød  de  store  Russere  frem  fra  Øst  og 
Dostojewsky  og  Tolstoi  plantede  deres  Mærker  foran  tusinde 
Øjne.  Der  var  lidet  Albuerum  for  en  Mand  fra  en  Krog  i  Verden. 

Desuden  —  de  gode  Oversættere  er  meget  villige  til  at  over¬ 
sætte  en  Skuespildigter.  Teaterkasserne  springer  for  de  Lykke¬ 
lige  med  Guldæbler.  En  Romanforfatter  frister  mindre.  Gevinsten 
er  saa  arm  og  fylder  knap  den  hule  Haand. 

Jonas  Lie,  der  var  de  Størstes  Lige  forblev  meget  oversat 
og  føje  kendt  i  Verden. 

Han  forstod  det  og  jeg  har  med  mine  Øjne  sét,  hvordan 
han  bar  det:  hvor  stille  og  hvor  stolt. 

Jeg  saå  det,  da  Ibsens  og  Bjørnsons  Ry  funklende  steg  over 
Paris.  Da  alt  var  de  to  og  Norge  var  de  to  og  Avisernes  Snak 


Digitized  by  v^ooQle 


Jonas  Lie 


681 


var  de  to  og  Moden  var  de  to  og  Guldregnen  —  da  sad  jeg 
Jonas  Lie,  med  sit  stille  Smil,  hjælpsom,  kær,  medfølende,  nid¬ 
løs,  lykkelig  ved  Fædrelandets  Sejr  —  i  sin  halv  ukendte  Krog, 
forsagende  ogsaa  her. 

Og  da  lærte  jeg  at  beundre  ham  helt 


XIII 

Min  Lærer,  min  Ven,  dit  Hjerte  er  blevet  koldt  og  ikke  en 
Gang  dit  Billede  har  jeg  kunnet  ridse,  med  mine  Hænder,  som 
er  altfor  svage. 

Men  om  dit  Minde  staar  i  Verden  Tusinderne  Vagt. 

Æresvagt  slutter  vi,  ikke  om  et  tomt  Navn  men  om  et  Livs¬ 
værk. 

Mer  end  om  et  Livsværk. 

For  Manden,  der  fuldbyrdede  Værket,  sænker  vi  alle  Kaar- 
der  og  hilser  med  bøjede  Hoveder  Mennesket,  hvis  mandige  og 
forsagende  Hjerte  var  Ophavet  til  hans  Geni. 

Herman  Bang 

Jeg  sidder  om  Bord  paa  Khediviallinjens  Damper  paa  Rejsen 
fra  Beirut  til  Konstantinopel  og  taler  med  en  gammel,  tyrkisk 
Dækspassager;  han  er  paa  Hjemvejen  efter  at  have  foretaget 
den  Pilgrimsrejse  til  Mekka  og  Medina,  som  er  foreskrevet  for 
alle  rettroende,  men  som  kun  et  ringe  Mindretal  af  dem  opnaar 
at  udføre.  Han  er  glad  over  snart  at  have  tilendebragt  den  lange 
og  besværlige  Fart;  han  føler  sig  lykkelig  og  stolt  ved  Tanken 
om,  at  han  herefter  hjemme  i  sin  Landsby  i  Nærheden  af  Adria- 
nopel  skal  hilses  med  Ærestitelen  „Hadji“  (Pilgrim),  og  denne 
Lykkefølelse  gør  ham  mindre  tilbageholdende,  end  gamle,  from¬ 
me  Tyrker  ellers  plejer  at  være  over  for  Europæere. 

Paa  min  Forespørgsel  om,  hvorledes  Rejsen  er  gaaet,  takker 
han  og  siger  med  et  tilfreds  Smil:  „Ja,  nu  er  det  jo  ingen  Sag 
at  foretage  Pilgrimsturen,  takket  være  vor  ophøjede  Sultans  vise 
Foranstaltninger;  nu  kan  man  jo  køre  med  Toget  omtrent  de  to 
Tredjedele  af  den  lange  og  besværlige  Vej  fra  Damaskus  til 
Medina,  og  —  om  Gud  vil  —  kommer  det  kun  til  at  vare  et 
Par  Aar,  førend  Jærnbanen  bringer  os  lige  til  Mekka,  uden 
Besvær  af  Støv  og  Hede,  og  uden  Fare  for  de  vilde  Beduiner; 
sandelig,  vor  Sultan  er  vis  og  naadig,  og  Allah  har  lagt  sin  Vel¬ 
signelse  i  hans  Gerning - * 

Sultan  Abdul- Hamid  den  Anden  har  aldrig  været  populær  i 
Ordets  almindelige  Betydning;  sikkert  er  det  dog,  at  hans  Om¬ 
sorg  for  Hedjazbanens  Tilblivelse  vil  blive  den  Ting,  som  vil 
bringe  ham  nærmere  til  hans  Undersaatters  Hjerter  end  noget 
andet,  af  hvad  der  er  sket  under  hans  lange  Regering,  ligesom 

dette  Værks  Fuldendelse  ogsaa  for  den  historiske  Bedømmelse 
vil  komme  til  at  staa  som  hans  største,  om  ikke  eneste  Bedrift. 

Hvilken  Forundring,  ja,  hvilken  Haan  vakte  det  ikke  i  Eu¬ 
ropa  i  Halvfemserne,  da  det  hed  sig,  at  Tyrkerne  vilde  tage  fat 
paa  den  saakaldte  Hedjazbane,  det  vil  sige,  den  Bane,  der  fra 
Damaskus  skulde  gaa  til  de  hellige  Byer  i  Arabien  og  sætte 
Islams  religiøse  Midtpunkter  i  moderne  og  bekvem  Forbindelse 
•med  Omverdenen!  Var  det  ikke  Vanvid  at  ville  føre  en  Jærn- 
bane  gennem  Arabiens  Sandørkener,  hvor  der  manglede  alt, 
endogsaa  Vand,  og  var  det  ikke  dobbelt  Vanvid,  at  Tyrkerne 
vilde  paatage  sig  dette  Arbejde  selv,  en  Nation,  der  manglede 
•  baade  Penge  og  Arbejdere  og  tekniske  Forudsætninger,  kort  sagt 
alt?  Saaledes  talte  den  Pessimisme,  som  fra  den  europæiske 
Betragters  Standpunkt  i  Regelen  gør  sig  gældende  over  for  Ori¬ 
enten;  dens  Spaadomme  har,  navnlig  i  de  senere  Aar,  ofte  nok 
slaaet  fejl,  men  aldrig  har  den  dog  lidt  et  saa  knusende  Neder¬ 
lag  som  med  denne  Bane,  hvis  nære  Fuldendelse  nu  kan  forud¬ 
siges  med  usvigelig  Sikkerhed. 

Banens  Ophavsmand  er  Izzet  Pascha,  utvivlsomt  den  mærke¬ 
ligste  Mand  i  hele  det  moderne  Tyrki,  som  det  derfor  vel  er 
værd  at  skænke  en  kort  Omtale.  Han  er  den  eneste  Araber  i 
Sultan  Abdul-Hamids  i  øvrigt  tyrkiske  Omgivelser,  hvilket  omtrent 
er  det  samme  som  at  sige,  at  han  er  det  eneste  gode  Hoved  i 
Yildizkiosk  foruden  Sultanen  selv.  Hans  Fader  var  oprindelig 
Beduin  og  indtog  blandt  Stammerne  i  Omegnen  af  Damaskus 
en  saa  fremragende  Stilling,  at  den  tyrkiske  Regering  ansaa  det 
for  raadeligst  at  tøjre  ham  med  en  Paschatitel  og  en  Statspension, 
og  som  Søn  af  denne  Mand  havde  den  unge  Izzet  ikke  vanske¬ 
ligt  ved  at  komme  an  i  Konstantinopel;  han  traadte  i  personlig 
Berøring  med  Sultanen  og  blev  dennes  anden  Kabinetssekretær, 
og  i  denne  forholdsvis  beskedne  Stilling  blev  han  efterhaanden 
den  mest  formaaende  Mand  i  hele  Riget. 

Der  gives  faa  Suveræner,  der  har  forsøgt  at  realisere  Selv¬ 
herskerbegrebet  i  dette  Ords  bogstavelige  Forstand  saaledes  som 
Sultan  Abdul-Hamid  II.  Umiddelbart  efter  sin  Tronbestigelse  ud¬ 
stedte  den  unge  Hersker,  hvem  Midhat  Pascha  havde  troet  at 
kunne  føre  i  Ledebaand,  en  Række  Ordrer,  sigtende  til  at  for¬ 
lægge  Regeringens  Tyngdepunkt  fra  Ministerierne  og  Storveziratet 
til  det  kejserlige  Palads,  og  i  Aarenes  Løb  er  denne  Tendens 

bleven  stadig  stærkere.  Al  Ting,  fra  det  største  til  det  mindste, 
gaar  nu  igennem  Sultanens  Kabinet,  og  Ministrene  er  kun  til  for 
at  parafere  de  kejserlige  Kabinetsordrer;  enten  det  drejer  sig 
om  Indførelsen  af  en  ny  Feltkanon,  eller  om  at  tilstaa  en  De¬ 
partementschef  tre  Maaneders  Rejseferie,  skal  Sagen  forelægges 
Sultanen  personlig. 

Det  siger  sig  selv,  at  ingen  enkelt  Mand  kan  overkomme  et 
saadant  Arbejde  som  ene  at  regere  et  Rige  af  Tyrkiets  Omfang, 
og  i  Sultanens  fortvivlede  Stædighed  med  at  ville  besørge  al  Ting 
selv  ligger  Forklaringen  til  meget  af  Tyrkiets  Ulykke:  i  Tusind¬ 
vis  ophobes  Akterne  i  det  kejserlige  Kabinet,  og  kun  et  for¬ 
svindende  Mindretal  naar  frem  til  Besørgelse;  det  øvrige  faar 
Lov  at  vente  —  for  bestandig. 

I  dette  selvpaatagne  Sisyfusarbejde  blev  Izzet  Sultanens  bedste 
Hjælper;  hans  utrolige  Arbejdsomhed  var  ham  i  Abdul-Hamids 
Øjne  Retfærdiggørelse  nok  for  alle  mulige  andre  Fejl.  Ofte  nok 
har  man  forsøgt  at  mistænkeliggøre  Izzet  og  ofte  nok  har  det 
heddet  sig,  at  han  nu  virkelig  var  falden  i  Unaade,  men  hver 
Gang  varede  det  kun  et  Par  Dage,  inden  man  atter  saa  den 
lille  Mand  løbe  med  Stabler  af  Dokumenter  fra  Paladset  til  sit 
Hjem  og  atter  tilbage.  Hvad  gjorde  det  vel  saa,  om  det  ogsaa 
kunde  bevises,  at  Izzet  ved  denne  og  hin  Lejlighed  havde  be¬ 
nyttet  sin  Stilling  til  ogsaa  at  skaffe  sig  selv  Fordele?  Sultan 
Abdul-Hamid  er  ikke  den  Mand,  som  binder  Munden  paa  den 
Okse,  der  tærsker,  og  navnlig  ikke,  naar  det  ikke  er  ham  selv, 
der  skal  betale  Foderet.  Trods  Intriger  og  Beskyldninger  staar 
Izzet,  der  for  faa  Aar  siden  avancerede  til  Titelen  Pascha,  i  Øje¬ 
blikket  stærkere  fast  i  Sultanens  Gunst  end  nogen  Sinde  før,  og 
denne  lader  det  i  sin  Rundhaandethed  ikke  mangle  paa  følelige 
Beviser.  For  nogle  Maaneder  siden  brændte  Izzet  Paschas  Hus 
i  Konstantinopel  som  Følge  af  en  Eksplosion  ved  en  Kinemato- 
grafforestilling,  han  havde  arrangeret  for  sit  Harem;  endnu 
medens  Flammerne  slog  ud  af  Taget,  og  Tjenestefolkene  rendte 
forvildede  omkring,  kom  en  Adjudant  fra  Sultanen  sprængende 
med  Melding  om,  at  „vor  Efendi"  (den  dagligdags  Betegnelse 
for  Suverænen)  forærede  ham  et  nyt  og  større  Hus,  beliggende 
paa  et  af  de  smukkeste  Punkter  i  Byens  Forstæder. 

- Hovedtanken  i  Sultan  Abdul-Hamids  Politik  har  været 

den  i  Udvidelsen  af  det  aandelige  Magtomraade,  han  behersker 

som  Kalif,  at  søge  en  Erstatning  for  de  Tab,  den  tyrkiske  Sultan 
har  lidt  Som  bekendt  har  de  osmanniske  Sultaner  tillige  været 
Kalifer,  det  vil  sige,  aandelige  Overhoveder  over  hele  Islam,  lige 
siden  1517,  da  Sultan  Selim  I  erobrede  Ægypten,  idet  denne 
lod  den  sidste  af  de  abbasidiske  Skyggekalifer,  der  havde  levet 
i  et  Slags  forgyldt  Fangenskab  hos  de  ægyptiske  Sultaner  for  at 
stive  disses  Autoritet  lidt  af,  formelt  overdrage  hele  sin  Myndig¬ 
hed  til  den  tyrkiske  Magthaver.  Saa  længe  som  Osmannernes 
Sultan  var  stor  og  mægtig,  var  hans  Titel  af  Kalif  imidlertid 
kun  et  prunkende  Tilnavn,  og  det  var  først  Abdul-Hamid  II, 
der  efter  at  have  overtaget  Regeringen  over  Tyrkiet  under  dets 
dybeste  Fornedrelse  i  1876  fattede  den  Tanke,  at  hvad  Sultanen 
havde  mistet,  kunde  Kalifen  atter  skaffe  tilbage,  eller  med  andre 
Ord,  at  der  i  en  klog  og  efter  Omstændighederne  afpasset  Be¬ 
nyttelse  af  Autoriteten  som  aandeligt  Overhoved  over  hele  den 
rettroende  Islam  kunde  findes  en  Erstatning  for  Tabet  af  de 
verdslige  Magtmidler,  som  nu  ikke  længer  stod  til  den  tyrkiske 
Sultans  Raadighed. 

I  sin  Egenskab  af  Kalif  har  Sultanen  tillige  at  vaage  over, 
at  Adgangen  til  de  hellige  Stæder,  Mekka  og  Medina,  staar  uhind¬ 
ret  aabent  for  de  aarlige  Pilgrimskaravaner.  I  Mekka  holder 
Tyrkiet  en  lille  Garnison  under  Kommando  af  en  Divisions¬ 
general,  og  en  endnu  mindre  i  Medina,  men  da  disse  Haandfulde 
Soldater  naturligvis  ikke  kunde  beherske  hele  Ørkenterrainet 
mellem  de  hellige  Byer  og  Syrien,  affandt  man  sig  med  Bedui¬ 
nerne  ved  at  betale  en  aarlig  Pengesum.  For  de  Pilgrimmes 
Vedkommende,  der  drager  ad  Søvejen  til  Djiddah  og  derfra 
direkte  til  Mekka,  er  Faren  for  Ørkenrøvere  ikke  synderlig  stor; 
af  de  øvrige  forsamles  den  største  Del  hvert  Aar  i  Damaskus 
og  drager  saa  af  Sted  i  samlet  Trop  under  Ledelse  af  en  af 
Sultanen  udnævnt  „Pilgrimspascha".  De  forskellige  Beduinschej- 
ker  kommer  dem  i  Møde  paa  Grænsen  af  deres  Distrikter  og 
modtager  den  fastsatte  Sum,  hvorefter  de  eskorterer  Karavanen 
gennem  deres  Distrikt;  det  samlede  Beløb,  som  Sultanen  til 
dette  Øjemed  har  maattet  punge  ud  med,  har  aarlig  udgjort  om¬ 
trent  7000  tyrkiske  Pund,  det  vil  sige,  lidt  over  112,000  Kroner. 
Og  Beduinerne  passer  nøje  paa  at  faa,  hvad  der  tilkommer  dem; 
der  har  været  enkelte  Tilfælde,  hvor  Pilgrimspaschaen  har  for¬ 
søgt  at  forholde  dem  Pengene  ved  at  slaa  ind  paa  en  anden 


Digitized  by  v^ooQle 


686 


Islams  Jærnbane 


Vej  end  den  sædvanlige,  hvor  de  laa  og  ventede,  eller  ved  lig¬ 
nende  Midler,  men  hver  Gang  er  det  endt  med  større  eller 
mindre  Katastrofer  for  vedkommende  Pilgrimskaravane. 

Saaledes  var  Forholdene  for  Pilgrimstrafikken  ordnede,  indtil 
Izzet  Pascha  for  mindre  end  en  halv  Snes  Aar  siden  fik  den 
Ide  at  komme  uden  om  alle  disse  Besværligheder  ved  ligefrem 
at  bygge  en  Jærnbane  fra  Damaskus  til  Medina  og  Mekka.  Af 
Tyskerne,  der  havde  agiteret  for  at  opnaa  Koncessionen  til  Bag- 
dadbanen,  var  Sultanen  allerede  gjort  modtagelig  for  den  Slags 
Ræsonnementer,  og  med  den  stilfærdige  Haardnakkethed,  som 
er  Abdul-Hamid  egen,  blev  han  efter  en  Gang  at  være  gaaet 
ind  paa  Izzets  Tanke  en  fanatisk  Tilhænger  af  denne;  Skinne¬ 
vejen  gennem  Ørkenen  skulde  blive  en  Jærnlænke,  som  bandt 
de  to  hellige  Byers  Ædelstene  uløseligt  fast  til  den  osmanniske 
Krone. 

Men  selv  om  i  det  despotisk  regerede  Rige  Tanken  ikke 
behøvede  at  passere  gennem  nogen  parlamentarisk  Skærsild  for 
at  komme  i  Virkeliggørelsens  Paradis,  var  der  alligevel  Hindrin¬ 
ger  nok  at  overveje  og  overvinde,  inden  saa  meget  som  et 
Spadestik  kunde  blive  gjort.  Aller  først  var  der  jo  de  religiøse. 
Kunde  det  gaa  an  at  give  en  frankisk  Opfindelse  som  Lokomo¬ 
tivet  Adgang  til  selve  de  hellige  Steder?  vilde  Maskinens  Fløjt 
kunne  harmonere  med  Muezzinens  Kalden  til  Bøn? 

Afgørelsen  af  de  religiøse  Spørgsmaal  tilfaldt  Schejk-el-Islam, 
Præsidenten  for  de  retskyndige  Ulemaers  Kollegium.  Efter  den 
muhamedanske  Kirkeret  har  en  Retskendelse  givet  af  denne,  en 
saakaldt  „Fetwa",  absolut  bindende  Kraft  for  enhver  rettroende; 
den,  der  afgiver  en  Fetwa  og  som  saadan  kaldes  „Mufti",  er 
absolut  uafhængig  af  enhver  som  helst  verdslig  Øvrighed.  Enhver 
Fetwa  gives  i  Form  af  Svar  paa  et  Spørgsmaal,  der  er  saaledes 
stillet,  at  der  blot  svares  ja  eller  nej;  altsaa  i  dette  Tilfælde 
omtrent  saaledes:  „Er  det  i  Overensstemmelse  med  den  kano¬ 
niske  Ret  og  er  det  til  Fremme  for  Islams  Sag,  at  der  bygges 
en  Jærnbane  til  Medina  og  Mekka?" 

Schejk-el-Islams  Svar  lød:  Ja!  Der  stilledes  dog  den  Betin¬ 
gelse,  at  Toget  ikke  maatte  føres  hen  i  umiddelbar  Nærhed  af 
Kaaba,  Centralhelligdommen  i  Mekka;  da  imidlertid  paa  Grund 
af  Terrainforholdene  i  Byens  Omegn  Stationen  vil  komme  til 

at  ligge  i  en  Afstand  af  omtrent  tre  Kilometer  fra  denne,  var 
altsaa  denne  Betænkelighed  hævet  med  det  samme. 

Eliter  at  saaledes  Schejk-el-Islam  havde  sanktioneret  den  nye 
Plan,  gik  Sultanens  og  Izzet  Paschas  Bestræbelser  ud  paa  at 
faa  Mekkabanens  Bygning  gjort  til  et  ligefremt  religiøst  Fore¬ 
tagende.  Den  blev  proklameret  som  et  Gud  velbehageligt  Værk, 
som  vilde  bringe  Velsignelse  til  alle,  der  med  Penge,  Arbejde 
eller  paa  hvilken  som  helst  anden  Maade  bidrog  til  dets  Fremme; 
man  prædikede  i  de  islamiske  Lande  om  denne  Bane  paa  samme 
Maade,  som  man  i  Europa  i  Middelalderen  kaldte  til  Korstog; 
dette  skulde  ikke  blot  være  Sultanens  Værk,  hele  den  muham¬ 
medanske  Menighed  skulde  have  Part  deri. 

Det  næste  Spørgsmaal  blev:  hvor  skulde  Banen  gaa?  Svaret 
var  allerede  omtrent  givet  ved  dens  Karakter  af  Pilgrimsbane;  det 
faldt  naturligt,  saavidt  Terrænforholdene  overhovedet  tillod  det, 
at  lade  den  følge  den  gamle  Pilgrimslandevej  fra  Damaskus  di¬ 
rekte  mod  Syd  gennem  Landskabet  øst  for  det  døde  Hav  over 
Maån  til  Medina  og  derfra  videre  til  Mekka;  endelig  skulde  der 
saa  gaa  en  Tværbane  fra  denne  sidste  By  til  Havnestaden  ved 
det  røde  Hav,  Djiddah,  og  samtidig  vilde  man  ogsaa  gerne  skaffe 
Forbindelse  fra  Damaskus  til  et  Punkt  paa  Syriens  Kyst,  saa  at 
den  hellige  Banelinie  kunde  komme  til  at  strække  sig  fra  Hav 
til  Hav.  Denne  sidste  Forbindelse  har  man  nu  tilvejebragt  ved 
Banen  fra  Damaskus  til  Hajfa,  umiddelbart  nord  for  Karmels 
Bjerg. 

For  det  første  Stykke  fra  Damaskus  syd  paa  forefandtes  der 
allerede  et  lille  Stykke  Bane  paa  omtrent  et  halvhundrede  Kilo¬ 
meter,  tilhørende  et  fransk  Selskab.  Det  faldt  da  naturligt  at  af¬ 
købe  dette  dets  Linie,  og  dette  blev  ogsaa  forsøgt,  men  Fransk- 
mændene  var  saa  ublu  i  deres  Fordringer,  at  Tyrkerne  foretrak 
at  bygge  deres  egen  Linje  umiddelbart  ved  Siden  af  den  anden, 
der  nu  som  en  Følge  deraf  ligger  hen  uden  Trafik;  først  for 
silde  opdagede  det  franske  Selskab  sin  griske  Taabelighed. 

Men  nu  Pengene?  Denne  Bane  skulde  jo  være  Islams  egen; 
man  vilde  derfor  ikke  give  Koncession  til  noget  europæisk  Sel¬ 
skab  —  og  paa  det  Tidspunkt  var  der  for  øvrigt  heller  næppe 
nogen  Europæer,  der  havde  villet  indlade  sig  paa  dette  Fore¬ 
tagende  —  man  vilde  have  det  hele  for  sig  selv;  Banen  skulde 
bygges  og  drives  af  Muhammedanere  for  muhammedanske  Penge ! 

Disses  Kilder  blev  hovedsagelig  tre:  En  ny  Stempelskat,  fri¬ 
villige  Bidrag  fra  de  rettroende  og  Sultanens  private  Tilskud. 
Dette  sidste  blev  ikke  det  mindste;  thi  medens  den  tyrkiske 
Stat  altid  er  i  den  dybeste  Pengenød,  har  Sultanen  personlig 
ved  den  energiske  Forøgelse  og  Drift  af  de  umaadelige  Kron¬ 
godser  meget  betydelige  Summer  til  sin  Raadighed.  Paa  denne 
Maade  opnaaede  man  at  gøre  Banen  helt  uafhængig  af  det  os- 
manniske  Finansvæsen  og  dermed  af  den  evropæiske  Finans¬ 
kontrol;  der  var  ingen  diplomatiske  Posekiggere  at  spørge  om 
Forlov,  og  Mekkabanen  sikredes  mod  at  blive  gjort  til  en  Brik 
i  det  storpolitiske  Skakspil,  som  Magternes  Repræsentanter  og 
Sultanen  nu  i  over  en  Menneskealder  med  vekslende  Held  har 
spillet  i  Konstantinopel. 

Hvis  det  er  sandt,  at  Besparelse  er  Indtægt,  opstod  der 
endnu  en  betydningsfuld  Indtægtskilde  for  det  nye  Banearbejde 
ved  den  overordentlig  sparsommelige  Maade,  hvorpaa  det  blev 
udført.  Selve  Jorden  kostede  naturligvis  ingen  Ting;  Maskinerne 
var  delvis  gamle  brugte  Sager,  som  købtes  billigt  i  Belgien  og 
andetsteds;  Banelegemet  anlagdes  smalsporet,  og  endelig  Ar¬ 
bejdskraften  fik  man  for  saa  godt  som  ingen  Ting,  idet  Sultanen 
stillede  de  tyrkiske  Ingeniørtropper  til  Disposition.  For  at  gøre 
disse  ivrige  for  Arbejdet,  bestemtes  det,  at  alle  de  her  beskæf¬ 
tigede  Soldater  skulde  have  deres  Lønning  regelmæssig  udbetalt 
—  noget,  en  tyrkisk  Soldat  ellers  sjælden  kan  gøre  Regning 
paa  —  og  der  indstiftedes  i  det  paa  Dekorationer  saa  rige  Tyrki 
en  ny  Medalje  for  Medvirkning  i  det  nye,  store  Arbejde  til  Islams 
Forherligelse.  Den  tyske  Officer,  Auler  Pascha,  der  har  haft 
Overinspektion  ved  Anlægget,  fortæller  i  begejstrede  Udtryk  om 
de  pligttro  og  fromme  tyrkiske  Soldater,  af  hvilke  endog  adskil¬ 
lige  ved  deres  Hjemsendelse  efter  fem  Aars  Arbejde  er  frem¬ 
komne  med  Anmodning,  om  de  ikke  maatte  faa  Lov  til  endnu 
i  andre  fem  Aar  at  være  med  ved  dette  Gud  velbehagelige 
Værk. 

Medens  Arbejdskraften  saaledes  er  udelukkende  tyrkisk,  har 
man  ved  Anlægget  og  Ledelsen  af  Arbejdet  naturligvis  ikke  kunnet 
undvære  Hjælp  af  uddannede  evropæiske  Teknikere.  Denne  er 
bleven  ydet  af  Ingeniørofficerer  i  tyrkisk  Tjeneste,  saaledes  at 
det  med  Sandhed  kan  siges,  at  kun  osmanniske  Funktionærer 
har  været  med.  Den  væsentligste  Del  af  Ledelsen  er  tilfaldet 

den  tyske  Ingeniøroberst  Meissner  Pascha,  medens  den  oven¬ 
nævnte  Auler  Pascha  kun  nu  og  da  har  tilset  Arbejdets  Frem¬ 
gang;  disse  har  da  arbejdet  sammen  med  tyrkiske  Ingeniøroffi¬ 
cerer,  som  har  modtaget  deres  Uddannelse  i  Tyskland.  Loko¬ 
motivførere  og  Togpersonale  bestaar  udelukkende  af  Orientalere. 

Terrainforholdene  paa  den  planlagte  Linje  har  kun  paa 
enkelte  Steder  frembudt  Vanskeligheder,  medens  man  paa  de 
fleste  Strækninger  har  kunnet  nedlægge  Svellerne  efter  en  ganske 
overfladisk  Planering.  De  faa  Kløfter,  der  har  været  at  overskride, 
har  man  overbygget  med  spinkle  Jærnbroer,  der  købtes  færdige 
i  Europa  —  mest  i  Belgien,  hvis  dygtige  konsulære  Repræsen¬ 
tation  altid  forstaar  at  skaffe  sit  Land  Fortjeneste  —  og  derefter 
førtes  i  nummererede  Stykker  til  Stedet,  hvor  de  opstilledes. 
Tunnelbygninger  og  Sprængninger  i  stor  Stil  har  ikke  været 
nødvendige. 

En  stor  Vanskelighed  under  Arbejdet  har  man  haft  at  be¬ 
kæmpe  i  Mangelen  paa  Vand.  Dette  saa  vel  som  alt  andet  For- 
raad  maatte  hentes  bagfra,  efterhaanden  som  Linien  rykkede 
frem;  nu  har  man  ved  at  grave  Brønde  ved  enkelte  af  de  ny¬ 
anlagte  Stationer  formindsket  denne  Besværlighed  en  Del. 

Skønt  Anlægget  naturligvis  bliver  dyrere  for  hver  Kilometer, 
man  naar  længere  frem,  idet  Afstanden  for  Transporten  af  alt, 
Forraad,  Sveller,  Skinner,  bliver  bestandig  større,  er  det  dog 
lykkedes  ikke  blot  at  overholde  den  fastsatte  Tidsfrist  for  Fuld¬ 
førelsen  af  hver  Sektion,  men  endog  at  overskride  denne.  Til 
næste  Aar  vil  —  hvis  der  da  ikke  indtræder  ganske  uforudsete 
Hindringer  —  Banen  have  naaet  selve  Medina,  og  efter  endnu 
to  Aars  Forløb  vil  man  kunne  køre  lige  til  Mekka;  paa  Tvær¬ 
linjen  Djiddah-Mekka  vil  der  da  samtidig  blive  taget  fat  fra  Kyst¬ 
siden. 

Da  man  begyndte  paa  det  store  Anlæg,  var  det  mindre  de 
naturlige  Hindringer,  man  ængstedes  for,  end  de  Vanskeligheder, 
som  kunde  lægges  i  Vejen  for  det  nye  Foretagende  fra  menne¬ 
skelig  Side.  Den  Afgift,  Beduinerne  som  anført  aarlig  opkrævede 
for  at  lade  Pilgrimskaravanen  passere  uhindret,  var  vedkom¬ 
mende  Stammers  væsentligste  Indtægtskilde;  man  kunde  derfor 
ikke  vente,  at  disse  uden  at  røre  paa  sig  skulde  finde  sig  i  at 
se  denne  tilstoppet,  idet  Toget,  fuldt  af  glade  Pilgrimme,  nok 
saa  lystigt  kørte  hen  over  de  Steder,  hvor  man  tidligere  pænt 

havde  maattet  holde  og  betale  de  fastsatte  Bompenge.  Det  er 
imidlertid  —  hidtil  i  alt  Fald  —  gaaet  langt  bedre  med  Bedui¬ 
nernes  Forhold  til  Banen,  end  man  fra  først  af  havde  kunnet 
vente.  Samtidig  med  selve  Banelinien  opførtes,  efterhaanden  som 
man  rykkede  frem,  en  Række  smaa  befæstede  Blokhuse,  af 
samme  Slags  som  de,  der  overalt  i  Syrien  og  Mesopotamien 
findes  paa  Ørkengrænsen,  og  fra  disse  afpatruljeres  Banelinjen. 
Beduinernes  fuldstændige  Mangel  baade  paa  teknisk  Begreb  og 
paa  de  nødvendige  Redskaber  gør  selve  Skinnelegemet  ret  sik¬ 
kert  mod  deres  Ødelæggelser;  det  eneste,  der  er  rigtig  udsat,  er 
Baneliniens  Telegraf:  den  dejlige  Kobbertraad,  som  hænger  der, 
ofte  i  saa  ringe  Højde,  at  man  kan  naa  den  fra  Hesteryg,  er 
altfor  fristende  ved  den  gode  Anvendelse,  man  ogsaa  i  Teltene 
kan  finde  herfor;  men  disse  Beskadigelser  er  lette  at  istandsætte. 
Der  har  i  det  sidste  Halvaar  været  forsøgt  et  Par  større  Ak¬ 
tioner  fra  Beduinernes  Side  mod  selve  Togene,  men  ogsaa  disse 
Forsøg  er,  saa  vidt  da  Efterretningerne  er  naaede  til  Europa, 
løbne  ud  i  Ørkensandet. 

Naar  det  ikke  er  lykkedes  Beduinerne  at  stille  nogen  nævne¬ 
værdig  Modstand  paa  Benene  mod  det  Foretagende,  som  man 
dog  skulde  synes,  at  de  maatte  sætte  alt  ind  paa  at  faa  forpurret, 
ligger  Aarsagen  hertil  først  og  fremmest  i  deres  fuldstændige 
Mangel  paa  Organisation.  Enhver  Stamme  handler  paa  egen 
Haand,  og  kniber  det  allerede  inden  for  dennes  Ramme  med  at 
faa  dens  Medlemmer  til  at  virke  under  et,  er  det  naturligvis 
endnu  vanskeligere  at  faa  flere  Stammer  til  at  optræde  i  Fælles¬ 
skab;  Høvdingene  er  indbyrdes  misundelige,  og  de  menige 
Stammefæller  vil  ikke  finde  sig  i  at  adlyde  en  fremmed  Schejk. 
Derfor  kan  der  aldrig  blive  nogen  fast  Plan,  nogen  ensartet 
Ledelse,  og  man  forstaar,  at  Tyrkerne  med  deres  faatallige, 
men  takket  være  Banen  letbevægelige  Skarer  har  kunnet  holde 
de  flygtige  Beduiner  i  Skak.  Det  har  ogsaa  altid  vist  sig,  at 
overalt  hvor  Jærnbanen  kommer  frem,  trækker  Ørkenens  No¬ 
made  sig  tilbage,  for  saa  vidt  han  da  ikke  slaar  sig  ned  langs 
Banelinien  og  bliver  en  fredelig  Agerdyrker,  hvilket  sidste  dog 
her  ved  Mekkabanen  er  udelukket.  Saa  længe  han  forbliver 
Nomade,  har  han  en  instinktmæssig  Uvilje  mod  Jærnbanen; 
Skinnelinien  danner  en  uoverstigelig  Hindring  paa  hans  Vej,  og 
kan  han  ikke  tilintetgøre  den,  søger  han  bort  af  sig  selv  og  op- 

leder  nye  Græsgange,  hvor  ikke  Lokomotivets  Pift  skurrer  ham 
i  Ørene.  Thi  er  Mekkabanen  end  nok  saa  muhammedansk,  saa 
er  den  dog  en  ny  Tids  Repræsentant  i  uforsonlig  Modsætning 
til  den  Oldtidsromantik,  som  Nomaden  bestandig  klamrer  sig  til. 
De  to  Retninger  kan  ikke  bestaa  jævnsides;  Kamelen  eller  Lo¬ 
komotivet  maa  fortrække,  og  ogsaa  her  er  det  —  til  Dels  imod 
Forventning  —  det  sidste,  som  har  vundet  Sejr. 

Den  glimrende  Energi,  som  i  dette  Foretagende  er  bleven 
udvist  fra  tyrkisk  Side,  har  dog  naturligvis  ikke  kunnet  omskabe 
hele  den  osman niske  Nation,  og  i  det  smukke  Billede,  som 
Mekkabanens  Anlæg  frembyder,  har  den  løbende  Drift  af  den 
færdiggjorte  Strækning  allerede  sat  adskillige  slemme  Pletter. 
Som  allerede  anført,  er  baade  Maskinernes  og  Togenes  Betje¬ 
ningsmandskab  Tyrker;  dette  betyder  saa  meget  som,  at  Maskin- 
delene  er  rustne,  Vognene  snavsede,  og  at  alle  Tog  regelmæssigt 
har  Forsinkelse.  En  Tyrk  vil,  som  det  rigtig  er  bleven  sagt,  nok 
smøre  sit  Gevær,  men  ikke  den  Maskine,  der  er  betroet  til  hans 
Omsorg.  Og  paa  samme  Maade  er  Præcision  en  af  de  europæi¬ 
ske  Egenskaber,  som  man  aldrig  faar  banket  ind  i  en  Orientaler. 
Dette  kommer  ikke,  som  man  undertiden  i  Europa  tror,  deraf, 
at  Østerlænderen  ikke,  naar  det  skal  være,  kan  skynde  sig,  men 
deraf,  at  han  ved  Opdragelse,  Temperament  og  økonomiske  For¬ 
udsætninger  aldrig  har  lært  at  vurdere  Begrebet  Tid.  Han  ser 
ikke  nogen  Fordel  ved  at  have  travlt,  og  det  er  ham  i  sig  selv 
imod.  Til  Begrebet  Jærnbanedrift  i  den  for  os  tilvante  Form 
passer  naturligvis  denne  orientalske  Betragtningsmaade  ikke  saa 
godt,  og  Europæere,  der  har  haft  Lejlighed  til  at  køre  med 
Mekkabanen  —  den  i  Drift  værende  Strækning  berører  jo  endnu 
ikke  det  hellige  Territorium,  hvor  Adgang  er  forment  de  Vantro 
—  har  da  ogsaa  beklaget  sig  over  den  højst  uregelmæssige 
Drift  paa  Linien;  det  gaar  med  Togplanen  som  med  de  tyrkiske 
Reformplaner,  de  bringes  kun  paa  Papiret  for  ikke  at  over¬ 
holdes. 

Men  selv  om  Banen  kører  langsomt  og  uregelmæssigt,  det 
vigtigste  af  alt  er  dog,  at  den  kører.  Da  det  med  forsvindende 
Undtagelser  kun  er  Orientalere,  der  bliver  Tale  om  at  befordre, 
spiller  det  jo  heller  ingen  Rolle,  om  et  Tog  indløber  fartplan¬ 
mæssig  om  Formiddagen  eller  ud  paa  Natten.  For  Orienten, 
hvor  man  med  Hensyn  til  alt,  hvad  der  hedder  Trafikvæsen, 

endnu  bevæger  sig  i  fuldstændig  middelalderlige  Forestillinger, 
er  Begrebet  Rejse  uopløselig  sammenknyttet  med  Fare  og  For¬ 
hindring;  naar  saa  det  hele  reducerer  sig  til  nogle  Timers  For¬ 
sinkelse,  maa  man  alligevel  takke  Gud  og  prise  Sultanen,  der 
bar  ladet  de  rullende  Hjul  afløse  den  sindige  Kamelmarsch. 

Banen  kører;  dette  er  den  store  Kendsgerning,  over  for  hvil¬ 
ken  al  Kritik  af  Detailler  skrumper  ind  til  Betydningsløshed. 
Det  er  altsaa  i  Virkeligheden  lykkedes  den  syge  Mand,  den  fat¬ 
tige  og  fortrykte  osmanniske  Nation,  at  stable  det  paa  Benene, 
som  ingen  europæisk  Ingeniør  vilde  tro  paa,  og  som  ingen  euro¬ 
pæisk  Bankier  ansaa  for  muligt!  Sjælden  har  Orienten  bragt  det 
skeptiske  Europa  en  saadan  Overraskelse,  en  Overraskelse,  der 
ingenlunde  kan  betragtes  som  behagelig;  thi  denne  Banes  Byg¬ 
ning  vidner  om  en  latent  Kraft,  der  i  en  anden  Sammenhæng 
let  kan  tænkes  at  ville  komme  paa  tværs  af  alle  diplomatiske 
Beregninger  og  gøre  det  Bytte,  man  allerede  troede  fældet,  til 
en  lyslevende  Modstander. 

Overfor  Mekka  banen,  der  i  sindigt,  men  ustandseligt  Tempo 
skyder  frem  mod  sit  endelige  Maal,  maa  Europa  indrømme  at 
have  set  fejl.  For  ikke  at  gøre  Følgerne  af  dette  Fejlsyn  værre, 
skynder  man  sig  nu  med  at  gøre  op,  hvilken  Betydning  der  da 
knytter  sig  til  denne  Bane,  og  hvilke  Følger  dens  Fuldendelse 
vil  faa  for  Tyrkiet  baade  i  dets  indre  Udvikling  og  i  dets  For¬ 
hold  til  Europa. 

I  tre  Retninger  vil  Banen  faa  Betydning,  religiøst,  militært 
og  politisk.  Derimod  er  det  paa  Forhaand  givet,  at  den  aldrig 
vil  kunne  blive  et  rent  økonomisk  rentabelt  Foretagende.  De 
Strækninger,  den  gennemløber,  er  med  Undtagelse  af  lige  den 
nordligste  Ende  ude  af  Stand  til  at  producere  noget  og  vil  i  en 
uoverskuelig  Fremtid  forblive  saaledes;  det  er  ikke  her  som 
med  den  østlige  Del  af  Bagdadbanen,  hvor  et  af  Verdens  rigeste 
Lande  ligger  og  kun  venter  paa  at  blive  kaldt  til  Live  igen  efter 
en  tusindaarig  Dvale.  Som  en  Følge  heraf  vil  paa  Mekkabanen 
Driften  hovedsagelig  være  baseret  paa  Passagertrafikken  og  Trans¬ 
porten  af  Pilgrimmenes  egne  Fornødenheder  i  Pilgrimstiden; 
men  dermed  er  det  givet,  at  den  vil  blive  en  Sæsondrift,  hvor¬ 
ved  Banen  de  tre  Fjerdedele  af  Aaret  vil  komme  til  at  ligge  saa 
temmelig  stille,  medens  den  i  den  resterende  korte  Tid  vil  have 
umaadelig  vanskeligt  —  navnlig  med  det  overordentlig  ind- 

skrænkede  Materiale,  den  indtil  nu  raader  over  —  ved  at  til¬ 
fredsstille  de  Fordringer,  der  vil  blive  stillede  til  den. 

Direkte  at  betale  sig  vil  Mekkabanen  derfor  næppe  nogen 
Sinde  komme  til.  Men  paa  Grund  af  den  Maade,  hvorpaa  den 
er  bleven  til  —  ved  frivillige  Bidrag  osv.  —  hviler  der  jo  ingen 
økonomiske  Forpligtelser  paa  den  ud  over  Udgifterne  til  den 
daglige  Drift,  idet  der  ikke  bliver  Tale  om  nogen  egentlig  For¬ 
rentning  af  den  anbragte  Kapital.  Og  i  de  allerede  nævnte  tre 
Retninger  vil  dens  Betydning  blive  saa  stor,  at  Spørgsmaalet 
om  Rentabiliteten  ved  Siden  heraf  næppe  kan  faa  Lov  at  komme 
i  Betragtning. 

Med  den  fuldendte  Mekkabane  vil  Sultanen  af  Tyrkiet  være 
sikker  Herre  over  Mekka  og  Medina  og  over  Adgangen  dertil. 
Dette  betyder,  at  han  vil  have  lettere  end  før  ved  at  opfylde  de 
ham  som  Kalif  paahvilende  Forpligtelser,  at  holde  Pilgrimsvejen 
aaben  og  farbar.  Taknemmeligheden  over  de  ved  Banen  frem¬ 
bragte  Lettelser  vil,  som  det  ogsaa  antydedes  i  den  gamle  Tyrks 
Ord  til  mig,  blive  et  nyt  Bindeled  mellem  hver  enkelt  af  de 
rettroende  og  Kalifen  i  Konstantinopel,  og  den  vil  bidrage  til  at 
gøre  hele  den  rettroende  Islam  til  den  ensartede  Masse  med 
Sammenhold  indadtil  og  Front  udad,  som  Sultan  Abdul-Hamid 
sikkert  ofte  har  set  for  sig  i  sine  afmægtige  Hævndrømme,  hver 
Gang  han  har  maattet  staa  Skoleret  for  en  af  Stormagternes 
Ambassadører. 

En  saadan  Katastrofe,  som  Islam  oplevede  i  1804,  da  de 
fanatiske  Wahhabiter  stormede  det  hellige  Mekka  og  endog 
slæbte  den  sorte  Sten,  Muhammedanismens  Fetisch,  bort  med 
sig  —  en  saadan  Katastrofe  vil  fra  det  Øjeblik,  da  Laskerne  er 
slaaede  fast  i  den  sidste  Skinne  ved  Stationen  Mekka,  være  en 
Umulighed.  Paa  et  Par  Dage  kan,  efter  de  af  Auler  Pascha 
anstillede  detaillerede  Beregninger,  den  største  Del  af  det  stærke 
femte  Armékorps,  der  garnisonerer  i  Syrien  med  Hovedkvarter 
i  Damaskus,  kunne  overføres  til  Mekka  for  der  at  udgøre  en 
Besætning,  mod  hvilken  enhver  Styrke,  der  kan  tænkes  opstillet 
fra  Ørkenarabernes  Side,  vil  være  afmægtig. 

Ogsaa  ud  over  selve  det  hellige  Territorium  vil  Mekkabanen 
kunne  dokumentere  sin  militære  Ydeevne.  Et  af  de  farligste, 
stadig  vædskende  Kræftsaar  paa  det  tyrkiske  Statslegeme  er  de 
evige  Opstande  i  Sydarabien.  Brigade  efter  Brigade  sendes  af 

Sted,  den  ene  Landsby  efter  den  anden  i  Anatolien  affolkes  for 
at  ofre  det  unge  Mandskab  paa  Stepperne  omkring  Sana  og 
Hodejda.  Aarsagen  til  den  Haardnakkethed,  hvormed  Sultanen 
sætter  saa  meget  ind  paa  at  holde  en  ved  sin  Goldhed  og  Fjern¬ 
hed  ret  betydningsløs  Provins,  er  den,  at  hvis  han  slipper  Taget 
her,  saa  vil  mere  følge  efter.  Den  største  indre  Fare  for  en 
Sprængning  af  Tyrkiet  ligger  i  den  skjulte,  men  aldrig  ophævede 
Modsætning  mellem  Tyrker  og  Araber.  Den  svage,  pjankede, 
hverken  organiserede  eller  for  Organisation  modtagelige  arabiske 
Race  har  trods  alt  Forfald  ondt  ved  at  glemme,  at  den  en 
Gang  har  været  den  herskende,  at  den  oprindelig  har  baaret 
hele  Østens  Kultur  frem,  og  at  dens  Sprog  er  Nøglen  til  Islams 
Helligdom.  I  Araberens  Øjne  er  Tyrken  en  brutal  Parvenu,  der 
kun  er  Hersker  af  Vaabnenes  Naade,  og  for  hvem  Regnskabets 
Dag  sikkert  ogsaa  en  Gang  vil  komme.  I  den  arabiske  Folke¬ 
bevidsthed  er  Haabet  om  denne  Befrielse  knyttet  til  Sagnet  om 
Banu  Hilal,  en  mythisk  Stamme,  der  en  Gang  skal  bryde  frem 
fra  Jemen  og  atter  føre  Arabernavnet  frem  til  Glans  og  Herlig¬ 
hed.  Det  er  denne  Folketro  og  denne  Racemodsætning,  der  gør 
det  saa  magtpaaliggende  for  Tyrkerne  ikke  at  slippe  Taget  i 
Sydarabien;  en  Opgivelse  af  denne  Landsdel  kunde  alt  for  let 
blive  Signalet  for  Araberne  ogsaa  andetsteds  til  at  rejse  sig, 
og  en  Bevægelse  kunde  opstaa,  der  kunde  bringe  baade  Syrien 
og  Eufratlandet,  de  to  dyreste  Kostbarheder  i  Tyrkiets  Eje,  i 
den  alvorligste  Fare. 

Ogsaa  her,  for  Bevarelsen  af  Sydarabien,  vil  Mekkabanen 
komme  til  at  gøre  sin  strategiske  Betydning  gældende;  thi  ogsaa 
Provinsen  Jemen  bringes  gennem  den  nærmere  til  Rigets  mili¬ 
tære  Tyngdepunkt  I  en  fjern  Fremtid  skimter  man  Projektet 
om  en  Fortsættelse  af  Banen  fra  Mekka  syd  paa  til  Sana  eller 
Hodejda,  men  selv  i  dens  nuværende  Omfang,  med  Endepunkter 
i  Mekka  og  Djidda  vil  Hedjazbanen  styrke  den  osmanniske 
Magtstilling  over  hele  den  arabiske  Halvø;  og  saa  længe  Tyr¬ 
kerne  er  Herrer  her,  vil  den  arabiske  Befolkningsdel  i  de  andre 
Provinser,  i  Mesopotamien  og  i  Syrien,  aldrig  vove  at  røre 
paa  sig. 

Endelig,  og  for  det  tredje,  har  Hedjazbanen  en  overordentlig 
stor  politisk  Værdi.  Indirekte  ved  at  have  bidraget  meget  til  at 
højne  Tyrkiets  politiske  Prestige;  selve  dette,  at  Tyrkerne,  mod 

alles  Forventning,  uden  Penge  og  saa  godt  som  uden  europæisk 
Hjælp  kunde  sætte  et  saadant  Foretagende  i  Gang  og  føre  det 
programmæssigt  frem  mod  Fuldendelse,  har  i  de  diplomatiske 
Kredse  i  Europa,  hvor  Tyrkiet  altid  staar  blandt  de  forreste 
Spørgsmaal  paa  Dagsordenen,  affødt  en  Følelse  af  Respekt,  som 
man  vel  ikke  skøtter  om  at  lade  sig  mærke  med,  men  som 
alligevel  er  til  Stede.  Ogsaa  indadtil  har,  som  allerede  berørt, 
Mekkabanen  bidraget  til  at  styrke  Sultanens  Stilling.  Den  nær¬ 
liggende  Sammenligning  med  Bagdadbanen,  hvor  politiske  og 
økonomiske  Vanskeligheder  har  foraarsaget  den  ene  Forsinkelse 
efter  den  anden,  har  kun  yderligere  forstærket  denne  Virkning. 
Den  menige  Tyrk  gør  sig  ikke  Rede  for  og  kan  ikke  være  klar 
over,  af  hvad  Natur  disse  Vanskeligheder  ved  Bagdadbanen  er; 
han  holder  sig  til  den  Kendsgerning,  at  medens  de  rige  og  mæg¬ 
tige  Europæere,  hvis  Hjælpekilder  i  hans  Øjne  er  utømmelige, 
endnu  ikke  har  formaaet  at  føre  den  længe  lovede  Bagdadbane 
frem  til  Endemaalet,  har  det  foragtede  og  forarmede  Tyrki  alle¬ 
rede  næsten  fuldendt  sin  Jæmbane;  de  to  Foretagenders  diame¬ 
tralt  forskellige  Karakter  opholder  han  sig  ikke  ved;  en  Jærn- 
bane  er  en  Jæmbane,  og  triumferende  spørger  han  Europa:  — 
Naa,  hvorledes  gaar  det  saa  med  jeres  Jærnbane?  nu  har  vi 
lige  straks  vores  færdig! 

I  den  store,  internationale  asiatiske  Jærnbanepolitik  kommer 
ogsaa  Mekkabanen  til  at  faa  et  Ord  at  sige.  Den  moderne  Kappe¬ 
strid  mellem  Nationerne  drejer  sig  hovedsagelig  om  to  Ting, 
om  Markeder  og  Veje;  de  Pladser,  hvor  den  europæiske  Over¬ 
produktion  skal  afsættes,  og  de  Veje,  ad  hvilke  den  skal  trans¬ 
porteres,  gælder  det  at  lægge  Beslag  paa.  Medens  Søvejen  fra 
Europa  til  Asien  allerede  ubestridt  er  overladt  England  ved  dets 
Beherskelse  af  Ægypten,  Aden  og  den  persiske  Golf,  er  for 
Landforbindelsernes  Vedkommende  Kapløbet  endnu  ikke  afgjort. 
Allerede  inden  det  lykkedes  Tyskerne  i  1899  at  faa  Koncession 
paa  Bagdadbanen,  havde  man  i  England  syslet  med  Tanker  om 
en  lignende  Forbindelseslinie  over  Land,  og  navnlig  har  Lord 
Curzon,  den  senere  Vicekonge  af  Indien  og  engelsk  Kolonial¬ 
politiker,  i  sin  berømte  Bog  om  Persien  gjort  sig  til  Talsmand 
for  denne  Idé.  Lord  Curzons  Plan  gik  ud  paa  at  forbinde 
Ægypten  og  Indien  ved  en  Skinnevej.  Banen  skulde  udgaa  fra 
Suez  og  føres  direkte  mod  Øst  gennem  Ørkenen  til  et  Punkt 

ved  den  persiske  Golfs  Nordspids;  ved  en  Sidelinie  kunde  den 
da  sættes  i  Forbindelse  med  Bagdad,  og  Hovedlinien  skulde  gaa 
videre  mod  Sydøst  over  Bushire  og  maaske  Ispahan,  indtil  den 
gennem  Belutschistan  fik  Tilslutning  til  det  indiske  Jæmbanenet 
ved  Quettah  eller  et  lignende  Punkt 

I  England,  hvor  man  jo  ikke  er  bange  for  at  sætte  sig  store 
Maal,  vakte  Lord  Curzons  Forslag  megen  Opmærksomhed.  Selv 
om  man  hverken  var  blind  for  de  politiske  Farer  eller  de  øko¬ 
nomiske  Betænkeligheder,  der  hæftede  ved  Planen,  var  dog  de 
Fordele,  som  maatte  følge  med  dens  Virkeliggørelse  alt  for 
iøjnefaldende  og  tillokkende:  En  saadan  Bane  vilde  simpelthen 
medføre,  at  ikke  blot  hele  Sydpersien,  som  man  allerede  havde 
saa  nogenlunde  paa  Haanden,  men  ogsaa  Mesopotamien  og  Ara¬ 
bien  kom  under  engelsk  Indflydelse.  England  er  jo  allerede  i 
Forvejen  den  største  muhammedanske  Magt;  kunde  man  ikke  i 
Mekka  lige  saa  vel  have  en  Garnison  af  Seapoy’er  som  af  tyr¬ 
kiske  Soldater?  hvilke  Udsigter  til  et  asiatisk  Fremtidsherre¬ 
dømme  aabnedes  der  ikke  herved! 

Nu  har  Sultan  Abdul-Hamids  Mekkabane  dræbt  Lord  Curzons 
Tanke!  Den  smalle  Skinnevej  fra  Damaskus  til  Medina  har  skabt 
en  uoverstigelig  Hindring  for  en  Fremtrængen  fra  Vest  til  Øst 
paa  den  sydlige  Breddegrad,  ad  hvilken  Englænderne  tænkte  at 
gaa  frem,  medens  den  vil  blive  en  Hjælp  for  og  tillige  selv  faa 
økonomisk  og  politisk  Rygstød  gennem  den  længere  mod  Nord 
liggende  tyske  Bagdadbane.  Allerede  er  der  Skinnevej  mellem 
Damaskus  og  Aleppo;  naar  Bagdadbanen  berører  denne  sidste 
By,  vil  man  komme  til  at  kunne  køre  direkte  fra  Konstantinopel 
til  Mekka;  Kalifens  By  og  Profetens  By  vil  være  fast  indbyrdes 
forbundne.  At  skabe  et  Middel  til  Hævdelse  af  Kaliftanken  og 
til  Forebyggelse  af  engelske  Udvidelsesplaner,  det  var  for  Sul¬ 
tanen  og  Izzet  Pascha  den  egentlige  Kærne  i  Planen,  og  disse 
Tanker  er  det  lykkedes  at  give  Virkelighed  ved  den  heldige 
Gennemførelse  af  Islams  Jærnbane! 

J.  ØSTRUP 

I. 

Jeg  vandrer,  jeg  vandrer,  jeg  ved  ej  hvorhen. 

Hvor  én  Gang  jeg  har  været,  kommer  aldrig  jeg  igen. 
Foran  mig  flyver  Længslen,  og  bag  mig  i  en  Busk 
dér  sidder  den  og  synger  og  siger  til  mig:  Husk! 

Da  tøver  mine  Fødder  og  vil  vende  sig  omkring, 
og  Hjærtet  gennembores  af  et  smerteligt  Sting. 

Hvad  er  det,  der  har  ramt  mig?  Hvorfor  skal  jeg  gaa? 
Det  Sted,  hvor  jeg  vil  standse,  kan  jeg  ingen  Hvile  faa. 
Min  Sjæl  er  som  en  Storm,  der  er  stænget  i  et  Skrin; 
jeg  sprænges  af  dens  Styrke,  jeg  jages  af  dens  Hvin. 

Da  stirrer  jeg  mod  Rummet,  hvor  Storme  farer  hen, 
og  vandrer,  til  jeg  vakler,  og  vandrer  saa  igen. 

Men  tag  mine  Hænder  og  bind  dem  med  dit  Blod, 
og  læg  en  Taarelænke  om  min  hvileløse  Fod; 
hvert  Baand,  hvormed  du  binder,  vil  briste  som  en  Traad, 
forgæves  er  din  Godhed,  forgæves  din  Graad. 

Jeg  rejser  mig  en  Morgen,  naar  Solen  vandrer  frem, 
og  vandrer  bort  og  véd  ej,  naar  Vejen  fører  hjem! 


II. 

Floden  buldrer, 

vildt,  vildt. 

Tiden  smuldrer, 

spildt,  spildt. 

Fra  mit  Hjærtes  sprængte  Sluser 
Blodet  bruser,  bruser,  bruser! 


Digitized  by  v^ooQle 


698 


Et  Par  Vers  fra  en  Vandring 


Foraarsregnen  falder  tæt, 
nu  er  Mulden  tung  og  mæt. 

Liv  opstaar  af  grønne  Grave, 
Jorden  blomstrer  som  en  Have. 

Faar  jeg  Foraar  i  mig  selv, 
svulmende  som  Eisach’s  Elv? 
Gaar  jeg,  tung  af  vaarlig  Grøde, 
Somrens  stærke  Tid  i  Møde? 

Floden  strømmer, 

bort,  bort. 

Tiden  dømmer, 

haardt,  haardt. 

Og  mit  Hjærte  bløder,  bløder 
af  et  Saar,  som  ingen  ser! 


III. 

Hver  Aften  fløjter  en  enlig  Stær 
i  Ferskentræets  Grene; 
den  sidder  dér,  og  jeg  sidder  her, 
og  begge  er  vi  alene. 

Men  hører  jeg  blot  dens  bløde  Fryd, 
gaar  svundne  Aar  mig  i  Møde; 
jeg  er  ikke  længer  her  langt  mod  Syd, 
men  hjemme  hos  to,  som  døde. 

Min  Barndoms  vældige  Fuglevaar 
med  Sang  mit  Sind  omslynger; 
paany  jeg  gennem  en  Verden  gaar, 
hvor  Dagene  synger,  synger. 

En  Fred  fra  før,  en  Fryd  fra  før, 
en  Lykke  fra  langt  tilbage!  — 

Hver  Aften  træder  de  ind  ad  min  Dør, 
de  høje,  glansfulde  Dage, 

og  skinner  paa  mig  med  deres  Skær, 
her  hvor  jeg  sidder  alene 
og  lytter  og  ser  paa  den  sangglade  Stær 
i  Ferskentræets  Grene. 


IV. 

Dalen  dunkles  saa  stille; 

Kirkeure  slaar  ti; 
i  Bozen  synes  det  silde, 
ingen  gaar  mig  forbi. 

Bjærgenes  runde  Rygge 
sorte  mod  Himlen  staar; 
skummel  er  deres  Skygge. 

Selv  jeg  i  Lyset  gaar. 

Ensom  er  jeg  og  ene, 
halvt  bedrøvet,  halvt  glad. 

Fjernt  staar  det  Træ,  fra  hvis  Grene 
jeg  er  et  bortblæst  Blad! 

Bozen,  April  1908. 

L.  C.  Nielsen 

GEORGE  BORROW 

En  engelsk  Rejsende,  Oberst  Elers  Napier  saå  en  Majdag  i 
1839  i  en  sevillansk  Gæstgivergaard  en  fremmed,  som  vakte 
hans  Nysgærrighed. 

Det  var  en  høj  Herre,  mørkøjet,  lys  af  Lød,  i  sin  fejreste  Manddom,  men 
med  næsten  snehvidt  Haar.  Napier  tiltalte  ham  paa  Fransk,  og  han  svarede  i 
det  reneste  Parisermaal.  Men  han  talte  Engelsk  ligesaa  flydende  som  Fransk, 
og  da  Obersten  prøvede  ham  paa  Italiensk,  var  han  ogsaa  hjemme  i  det  Sprog. 
Han  gav  sin  græske  Tjener  Ordrer  paa  Nygræsk,  snakkede  Kastiliansk  med 
Værten,  hilste  en  østrigsk  Baron  paa  Tysk,  og  da  Talen  faldt  paa  Zigøjneme, 
kunde  han  paavise  indiske  Ord  i  deres  Sprog.  Obersten,  der  selv  havde  været 
i  Indien,  undredes  over  den  fremmedes  Kendskab  til  Østerlandene:  men  han 
havde  besøgt  de  fleste  Lande  i  den  Verdensdel.  Napier  frittede  andre  ud  om 
den  mærkelige  Rejsende.  Ja,  hans  Pas  lød  paa  et  engelsk  Navn;  men  Politiet 
mente,  han  var  en  russisk  Spion  og  holdt  skarpt  Øje  med  ham. 

Næste  Dag,  da  de  var  ude  ved  nogle  Ruiner  i  Nærheden  af  Sevilla,  kom 
en  lille  Zigøjnerpige  og  tiggede  af  dem.  For  at  vise  Obersten  Slægtskabet  mel¬ 
lem  Zigøj nersproget  og  Indisk,  sagde  den  fremmede  nogle  Ord  til  hende  paa 
Hinduisk;  hun  svarede  paa  samme  Maal  i  fordærvet  Sprog,  men  bad  ham  saa 
paa  Spansk  følge  med  til  én,  som  kunde  svare  ham  bedre.  De  kom  ind  i  Rui¬ 
nerne,  hvor  en  Zigøjnerflok  havde  lejret  sig.  De  skulede  ondt  til  de  fremmede, 
og  Obersten  følte  sig  ikke  just  hyggelig  tilmode.  Men  Pigen  førte  den  ukendte 
hen  til  en  gammel  Zigøjnerhex  og  hviskede  noget  til  hende,  og  da  den  frem¬ 
mede  ytrede  et  enkelt  Ord,  virkede  det  som  Trolddom  paa  hende.  Hun  ka¬ 
stede  sig  for  hans  Fødder;  Zigøj  nernes  Mistro  slog  om  til  Hyldest,  og  da 
han  gik  (efterat  have  givet  dem  nogle  Skillinger),  fulgtes  han  af  deres  Velsig¬ 
nelser. 

Obersten  kunde  ikke  dy  sig,  men  spurgte,  hvor  i  al  Verden  han  havde  lært 
de  mærkelige  Folks  Sprog  og  hvordan  han  havde  den  Magt  over  dem.  Han 
havde  lært  deres  Sprog  for  nogle  Aar  siden  i  Multan  (Indien),  sagde  han  og  lod 
forstaa,  at  han  mere  end  en  Gang  havde  skyldt  Zigøjneme  sit  Liv,  men  syntes 
iøvrigt  uvillig  til  at  komme  nærmere  ind  paa  Sagen.  Det  hemmelighedsfulde 
ved  ham  tog  stadig  til:  han  syntes  kendt  med  alt  og  alle,  men  ingen  kendte 
ham  selv. 

Oberst  Napiers  Skildring  (der  udkom  1842)  giver  et  helt  liv¬ 
agtigt  Billede  af  George  Borrow,  saaledes  som  han  traadte  ind  i 
Litteraturen.  Hans  virkelige  Livsførelse  var  lidt  mere  dagligdags, 
end  Billedet  lod  formode. 

Hans  Fader,  Thomas  Borrow,  hørte  til  en  gammel  Bondeslægt 
fra  Trethinnick  i  Comwall.  Thomas  blev  som  ungt  Menneske  sat 
i  Maltgørerlære,  men  uddannede  sig  tillige  som  Nævekæmper: 
Boxning  var  bleven  Mode  i  det  18.  Aarh.  og  dyrkedes  ogsaa  i 
Landsbyerne.  Ved  et  Marked  i  1783  kom  hans  Bysbørn  i  Kamp 
med  nogle  andre,  og  da  det  var  ved  at  gaa  dem  ilde,  kaldte  de 
Thomas  til  Hjælp.  Med  ham  i  Spidsen  drev  de  Fjenderne  til¬ 
bage;  saa  vilde  Politibetjentene  tage  Thomas;  men  han  var  nu 
bleven  hed  i  Kampen  og  slog  dem  til  Jorden,  og  bedre  gik  det 
ikke  selve  Sognefogden.  Men  han  var  til  alt  Uheld  Thomas’  egen 
Principal,  og  den  unge  Kæmpe  fandt  det  derfor  raadeligst  at 
skynde  sig  ud  i  den  vide  Verden.  Han  lod  sig  hverve  til  Soldat. 
Efterat  han  var  bleven  Sergent,  forflyttedes  han  i  1792  til  Norfolk- 
Militsen  og  tjente  sig  op  til  Kaptejn  1798.  Han  var  en  høj  smuk 
Mand,  meget  pligtopfyldende  og  trods  sin  Soldatergærning  og  sine 
Boxerlyster  en  overmaade  fredsommelig  og  godmodig  Natur. 

I  East  Dereham,  Norfolk,  hvor  hans  Regiment  havde  Hoved¬ 
kvarter,  saå  han  paa  Teatret  en  ung  Statistinde,  Ann  Perfrement 
(eller  Parfrement)  og  forelskede  sig  i  hende.  Hendes  Slægt  var 
nok  Huguenotter  fra  Normandiet,  men  Faderen  var  Bonde  i  Nær¬ 
heden  af  Dereham.  De  blev  gift  1793,  han  var  da  34 — 35  Aar, 
hun  21;  de  fik  to  Børn,  John  1800  og  George  Henry,  som  fødtes 
i  Dereham  5.  Juli  1803. 

George  Borrows  Barndom  var  en  evig  Omflakken  med  Re¬ 
gimentet,  mest  i  Syd-  og  Midt-England;  1813 — 14  var  det  i  Edin- 
burgh,  1815  sendtes  det  til  Irland  for  at  dæmpe  Uroligheder  der; 
1816  kom  det  tilbage  til  Norwich,  hvor  det  afmønstredes.  Der 
blev  Familien  boende,  ogsaa  efter  at  Kaptejn  Borrow  1819  havde 
taget  sin  Afsked. 

Den  lille  George  var  ikke  noget  fremmeligt  Barn;  han  syntes 
nærmest  sløv  og  dum;  sygelig  var  han  ogsaa,  til  han  med  ét  — 
efter  at  have  spist  nogle  giftige  Bær,  siger  han  —  begyndte  at 
trives  og  voxede  stærkt.  Han  lærte  meget  trægt  at  læse  og  brød 
sig  ikke  om  Bøger.  Men  engang  fik  han  „Robinson  Crusoea  til 
givendes,  og  Billederne  deri  vakte  hans  Nysgærrighed  og  hans 

Vilje.  Han  stavede  løs  paa  Fortællingen  og  sled  sig  frem  Uge 
efter  Uge;  i  timevis  kunde  han  sidde  og  grunde  over  en  Side, 
til  han  havde  fattet  hver  Linje.  Efterhaanden  gik  Læsningen  let¬ 
tere,  og  tilsidst  sejlede  han  „for  god  Bør  over  et  fortryllende 
Hav".  Defoe  havde  brudt  hans  Sløvsind.  —  Under  Familiens 
Vandreliv  maatte  han  tit  skifte  Skole,  og  det  kunde  være  snur¬ 
rige  Lærere  han  fik.  En  Præstemand  i  Dereham  begyndte  at  lære 
ham  Latin  efter  Lily’s  Grammatik  (fra  1513),  men  nogle  Uger 
efter  kom  der  Marschordre  og  Drengen  maatte  afsted.  Ved  Af¬ 
skeden  sagde  den  værdige  Lærer  til  Kaptejn  Borrow:  „Hvis  det 
ligger  Dem  paa  Sinde,  at  Deres  Søn  skal  faa  Held  i  Livet,  en 
god  Opførsel  og  sunde  Principper,  saa  hold  ham  til  Lily’s  Gram¬ 
matik.  Jeg  har  aldrig  kendt  nogen  Dreng,  der  lærte  Lily’s  Gram¬ 
matik  udenad,  som  ikke  blev  til  en  Mand,  forudsat  at  han  levede 
længe  nok." 

Saa  blev  han  naturligvis  holdt  til  Lily’s  Grammatik,  og  tre 
Aar  efter  kunde  han  den  udenad.  Jeg  havde  ikke  troet,  der  var 
saa  megen  Flid  eller  Ævne  i  dig,“  sagde  Faderen.  „Nu  har  du 
da  lært  alt  hvad  der  er  nødvendigt,  om  min  Ven,  Dr.  Buck,  har 
Ret,  hvad  jeg  ikke  tvivler  om.“  Men  skønt  Sønnen  saaledes 
„havde  tømt  Loen,  kunde  han  mulig  endnu  samle  et  Par  Kom 
i  Logaarden":  han  kunde  jo  bl.  a.  lære  at  regne.  Han  lærte  og- 
saa  andre  Ting:  i  Skotland  lærte  han  at  læse  Latin,  i  Irland  lidt 
Græsk,  og  til  Faderens  store  Fortrydelse  noget  Irsk.  Det  sære 
Sprog  æggede  hans  Videlyst,  og  for  et  Spil  Kort  købte  han  en 
irsk  Skolekammerat  til  at  give  ham  Undervisning  deri. 

Da  Familien  slog  sig  ned  i  Norwich,  gik  George  en  3  Aar  i 
Byens  Latinskole,  hvor  han  ikke  viste  synderlig  Flid.  Han  havde 
fra  sin  Omflakken  faaet  Vandretrang  og  Eventyrlyst  i  sig;  det 
var  ikke  nær  saa  morsomt  at  sidde  paa  Skolebænk  som  paa 
Hesteryg:  han  var  i  Irland  bleven  en  dristig  Rytter  og  Blodet 
sang,  naar  han  sad  til  Hest.  Tilsidst  fandt  han  paa  at  løbe  fra 
Skolen  for  at  blive  Sørøver  eller  noget  andet  frygteligt,  og  fik 
tre  Kammerater  til  at  gaa  med.  Den  ene  vendte  hurtig  om,  de 
andre  var  kommen  nogle  Mil  fra  Norwich,  da  de  traf  en  Herre, 
som  kendte  dem.  Han  fik  ud  af  dem,  hvad  de  havde  for,  og 
søgte  at  tale  dem  tilrette;  da  det  ikke  hjalp,  bød  han  dem  til 
Middag.  Det  tog  de  gærne  imod,  da  de  var  sultne  efter  deres 
Vandring;  men  medens  de  gjorde  sig  tilgode  ved  Bordet,  sendte 

han  Bud  til  deres  Rektor,  som  i  en  Fart  lod  dem  køre  hjem 
trods  deres  Protester.  Næste  Dag  blev  Borrow  som  Hovedmanden 
hevet  op  paa  Ryggen  af  en  Skolekammerat  (den  senere  velkendte 
Præst  James  Martineau)  og  pisket  igennem,  saa  han  maatte  holde 
Sengen  14  Dage  derefter.  Han  kom  da  ikke  til  at  føre  et  Fri¬ 
bytter-  og  Smuglerliv  i  en  Hule  ved  Yarmouth,  men  han  slap 
ud  af  Skolen  og  hævnede  sig  ved  at  skrive  et  Niddigt  om  den 
velvillige  Herre. 

Derpaa  blev  han  Lærling  paa  et  Sagførerkontor.  Juraen  smagte 
ham  ikke,  men  han  havde  adskillige  andre  Interesser.  Han  havde 
lært  Latin  og  Græsk  mest  af  Pligt,  men  Irsk  lærte  han  for  sin 
Fornøjelse,  og  det  gav  ham  Mod  paa  andre  Sprog.  I  Norwich 
blev  en  gammel  Franskmand,  en  emigreret  Præst,  hans  Lærer  i 
romanske  Sprog;  Will.  Taylor  —  en  af  dem,  der  først  indførte 
tysk  Litteratur  i  England,  —  hjalp  ham  med  Tysk,  en  Jøde  Levi 
med  Hebraisk.  Men  mest  droges  han  mod  Sprog  udenfor  alfar 
Vej;  han  lærte  Arabisk  og  Armenisk  og  Angelsachsisk  og  blev 
dygtig  i  Welsk.  To  Sprog  fængslede  ham  især.  Det  ene  var  Dansk. 
Fra  han  som  Barn  havde  set  nogle  Hjærneskaller  af  gamle 
Danske  i  et  Benhus,  havde  Vikingernes  Folk  staaet  i  dragende 
Skær  for  ham.  Nu  faldt  han  over  en  gammel  Bog  med  Kæmpe¬ 
viser,  „samlede  af  en  Anders  Vedel,  som  levede  hos  en  viss 
Tycho  Brahe  og  hjalp  ham  at  iagttage  Himmellegemerne,  paa 
et  Sted,  som  hed  Uraniaborg  paa  den  lille  0  Hveen  i  Kattegat". 
Da  han  ved  Hjælp  af  en  dansk  Bibel  havde  lært  sig  Sproget, 
kunde  han  tyde  Kæmpeviserne  og  genfandt  i  dem  de  gamle  rød- 
haarede  Krigere,  han  havde  drømt  om.  Fra  Vedel  kom  han  til 
moderne  danske  Digtere  og  til  svensk  Litteratur  og  til  Oldnor¬ 
disk.  I  Raad husbiblioteket  fandt  han  Ole  Worms  Danica  Lite- 
ratura  antiquissima  og  kaldte  sig  til  Ære  for  den  gamle  Worm 
i  nogen  Tid  „George  Olaus  Borrow". 

Det  andet  Sprog  var  Zigøjnernes.  Paa  Mousehold  Hede  ved 
Norwich  havde  en  Zigøjnertrup  slaaet  Lejr,  og  dens  Fører,  Am- 
brose  Smith  ogsaa  kaldet  Petulengro  („Hestesko-Mester",  Smed) 
blev  Borrows  sær  gode  Ven.  Hos  ham  og  hans  Fæller  blev 
han  hurtig  fortrolig  med  det  engelske  Zigøjnermaal.  Flere  af  disse 
Sprog  kostede  ham  megen  Møje  med  de  ringe  Hjælpemidler,  han 
ofte  havde;  men  han  viste  den  sejgeste  Udholdenhed  overfor  de 
Arbejder,  han  brød  sig  om,  og  han  havde  et  vidunderligt  Sprog- 

nemme.  Blot  han  en  Gang  havde  set  et  Ord,  sagde  Taylor,  sad 
det  fast. 

Det  var  dog  ikke  blot  for  Sprogets  Skyld,  han  saa  gæme 
søgte  til  Zigøjneme.  Hos  Petulengro,  der  bl.  a.  var  Hestepranger, 
fik  han  mangen  god  Ridetur  over  Heden.  Men  det  morede  ham 
ogsaa  at  iagttage  Zigøjnerlivet.  Borrow  havde  fra  Barn  haft  Lyst 
til  at  omgaas  sære  Folk,  som  ikke  hørte  til  de  fine.  Engang  gik 
han  paa  Jagt  med  en  Hugormefanger.  I  Edinburgh  kravlede 
han  paa  Klipperne  med  en  vild  Trommerdreng  ved  Regimentet 
(der  siden  udmærkede  sig  som  Røver  og  Morder;  til  han  blev 
hængt).  Taylor,  hans  Lærer,  var  ikke  just  velset  i  det  pæne  Sel¬ 
skab  i  Norwich;  han  saa’  for  dybt  i  Flasken,  og  det  hed  sig,  han 
var  en  slem  Fritænker.  —  Borrow  var  heller  ikke  blot  Læse¬ 
hest;  han  yndede  Jagt  og  Fiskeri  og  blev  en  vældig  Fodgænger. 
Høj,  stærk  og  smidig  var  han  ogsaa  bleven;  livskraftig  nok,  — 
men  hans  Haar  graanede  underlig  tidlig,  og  han  kunde  stundum 
gribes  af  dyb  og  sygelig  Melankoli,  „Rædslerne",  „the  horrorsa, 
som  han  kaldte  det.  Han  blev  en  dygtig  Boxer;  til  Lærer  i  den 
ædle  Kunst  havde  han  John  Thurtell,  en  Købmand  som  passede 
Idrætten  mere  end  Handelen  og  snart  efter  fallerede  og  blev 
hængt  i  1824;  han  havde  myrdet  en  Slyngel,  der  snød  ham. 

Borrows  Nævefærdighed  kunde  kun  være  hans  gamle  Fader 
velbehagelig;  men  ellers  rystede  han  paa  Hovedet  ad  Sønnen. 
Juraen,  han  var  sat  til,  passede  han  kun  pligtmæssig,  men 
istedet  syslede  han  med  alskens  unyttige  Ting.  Kan  du  klare 
dig  i  Verden  med.  at  læse  Armenisk?  spurgte  den  gamle  bekymret. 
Og  der  var  noget  fordækt  ved  Sønnen,  klagede  han:  „Du  taler 
aldrig  om,  hvad  du  har  for,  om  dine  Forhaabninger  eller  dine 
Planer,  men  dækker  dig  med  Hemmelighed.0  Snart  derpaa  døde 
den  brave  Kaptejn  (Febr.  1824).  En  Maanedstid  efter  udløb  Bor¬ 
rows  Læretid  hos  Sagføreren,  og  han  tog  da  til  London  for  at 
prøve  sin  Lykke. 

Han  drømte  om  at  bryde  sig  en  Vej  som  Forfatter.  I  Sir 
Richard  Phillip’s  Tidsskrift  „Monthly  Magazine °  havde  han 
ved  Taylors  Anbefaling  allerede  faaet  optaget  nogle  Oversættelser 
og  en  Artikel  om  dansk  Poesi.  Nu  kom  han  med  Oversættelser 
bl.  a.  af  Ewalds  „Balders  Død"  og  Klingers  „Faust";  de  maatte 
jo  sikkert  gøre  hans  Lykke.  Men  Forlæggerne  viste  sig  slet  ikke 


Digitized  by  v^ooQle 


George  Borrow 


705 


slugne  efter  hans  Oversættelser.  Og  Phillips  havde  netop  solgt 
sit  Tidsskrift.  Han  begyndte  imidlertid  paa  et  andet,  „ Universal 
Reviewu,  om  „alle  Nationers  Litteratur",  og  der  kunde  Borrow 
blive  Medarbejder.  Phillips  gav  ham  ogsaa  andet  Arbejde;  han 
havde  udgivet  et  filosofisk  Værk:  „Proximate  Causes  of  the  Ma- 
terial  Phenomena  of  the  Universe *;  det  skulde  Borrow  over¬ 
sætte  paa  Tysk.  Og  han  blev  desuden  sat  til  at  lave  et  stort 
Samlerværk  af  berømte  Kriminalhistorier  „Celebrated  Trialsu 
(3600  Sider  ialt,  udkom  Marts  1825).  Med  dette  var  Phillips 
vel  tilfreds,  derimod  ikke  med  den  tyske  Oversættelse.  Borrow 
havde  ikke  filosofiske  eller  sproglige  Kundskaber  nok  til  at 
oversætte  Bogen  godt;  han  fandt  sin  Forlæggers  Filosofi  taabelig, 
og  Phillips  fandt  hans  Gengivelse  slet,  og  Phillips  havde  sikkert 
baade  Retten  og  Magten  paa  sin  Side.  Det  kom  til  et  Brud  mellem 
dem;  Borrow  fik  sin  Oversættelse  af  Klinger  ud  hos  en  anden 
Forlægger  (April  1825),  og  snart  efter  forlod  han  London.  Op¬ 
holdet  der  havde  været  ham  en  dyb  Skuffelse.  Hans  Tungsind 
greb  ham  engang  saa  hæftig,  at  et  Bysbarn,  han  boede  sammen 
med,  blev  angst  for,  at  han  vilde  øve  Selvmord,  og  skyndte  sig 
at  flytte  fra  ham.  Det  litterære  Arbejde  han  fik  var  haandværks- 
mæssigt,  og  han  maatte  slide  haardt  for  ringe  Løn.  Som  altid 
efter  strengt  Arbejde  med  Pen  og  Bog  trængte  han  til  at  komme 
ud  og  røre  sig,  og  da  han  nu  havde  lidt  Penge  paa  Lommen 
—  han  siger,  han  var  i  temmelig  dyb  Nød,  da  han  fik  solgt  en 
Fortælling  for  god  Betaling,  —  gik  han  ud  paa  Landevejene  og 
turede  rundt  i  England  Sommeren  igennem.  Om  Efteraaret 
vendte  han  hjem  til  Moderen  i  Norwich. 

De  følgende  Aar  (1826 — 33)  er  „den  tilhyllede  Tid“  1  Bor- 
rows  Liv.  Han  ymtede  senere  lidt  om,  at  han  da  havde  haft 
mange  Eventyr  vidt  om  i  Verden.  Noget  sandt  er  der  heri.  Han 
har  sikkert  i  1826  gjort  en  Rejse  til  Frankrig  og  Spanien  og 
maaske  til  Italien,  som  ikke  har  været  uden  Eventyr.  I  Spanien 
synes  han  engang  at  være  bleven  fængslet,  og  idethele  gik  Rej¬ 
sen  nok  mest  ad  Landevejen  for  Lud  og  koldt  Vand.  Men  Største¬ 
delen  af  den  tilhyllede  Tid  var  han  sagtens  i  Norwich,  stundum 
i  London.  Det  var  trange  og  beske  Aar,  som  han  derfor  siden 
ikke  yndede  at  mindes.  Han  duede  ikke  til  at  puffe  sig  frem 
og  skaffe  sig  Plads,  og  hans  Forsøg  paa  at  faa  Arbejde  bar  liden 
Frugt.  I  Norwich  fik  han  i  Maj  1826  en  Bog  ud  paa  Subskrip- 

tion:  „Romantic  Ballads “  med  Oversættelser  fra  Svensk,  Tysk 
og  Dansk  (nogle  Kæmpeviser  og  Øhlenschlægerske  og  Ewaldske 
Digte).  Hos  Taylor  havde  han  lært  Dr.  John  Bowring  at  kende, 
en  radikal  Politiker,  der  havde  udgivet  Oversættelser  af  frem¬ 
mede  Folkesange  og  ligesom  Borrow  holdt  af  nordisk  Poesi. 
Sammen  med  ham  lagde  Borrow  Planer  om  en  Oversættelse  af 
„Skandinaviens  Sange".  Bowring  var  modsat  Borrow  en  Mand, 
der  udmærket  forstod  at  bruge  Albuerne  og  at  udnytte  andre; 
og  Meningen  var  nok,  at  han  skulde  have  Fordelen  af  Arbejdet 
og  Borrow  Slidet.  Det  blev  imidlertid  kun  til  en  Artikel  i  „Foreign 
Quarterly  Review “  om  dansk  og  norsk  Litteratur,  skrevet  af  Bor¬ 
ring,  med  16  Oversættelser  af  Borrow.  Saa  søgte  han  forgæves 
Arbejde  med  at  oversætte  gaeliske  Digte  og  med  at  afskrive  et 
angelsachsisk  Haandskrift.  Bowring  havde  lovet  at  hjælpe  ham 
til  en  Plads  i  British  Museeum;  den  hk  han  heller  ikke.  En 
welsk  Boghandler  bestilte  en  Oversættelse  af  sin  Landsmand 
Ellis  Wynn’s  „Den  sovende  Bardes  Syner",  men  da  Borrow  havde 
gjort  Arbejdet  færdigt,  blev  Boghandleren  angst  for,  at  Digtet 
vilde  forarge  og  turde  ikke  udgive  det.  I  Norwich  havde  Bor¬ 
row  nok  lidt  Bladarbejde  —  under  Reformrøret  1832  skrev  han 
mod  de  radikale  —  men  ellers  sad  han  og  oversatte  og  lærte 
sig  nye  Sprog  (Persisk,  Hindustansk  og  andre  østerlandske). 
„Stakkels  George  arbejder  haardt,  og  han  bliver  ved  at  være 
fattig,"  skrev  Moderen  til  sin  ældste  Søn,  der  var  udvandret  til 
Mejico.  Hans  Liv  i  denne  Tid,  sagde  Borrow  senere,  var  som 
at  grave  Huller  i  Sandet  og  fylde  dem  igen. 

Under  Taylors  Paavirkning  havde  Borrow  oprindelig  været 
fritænkersk  sindet,  men  han  kom  i  denne  Tid  flere  stærkt  reli¬ 
giøse  Folk  nær.  Der  var  Kvækerføreren  Joseph  Gurney,  som 
boede  ved  Norwich,  og  hans  Svoger  Præsten  Fr.  Cunningham 
ved  Lowestoft  og  en  Kending  af  denne,  Enkefru  Mary  Clarke 
paa  Oulton  Hall  i  samme  Egn.  Baade  Gurney  og  Cunningham 
var  ivrige  Medlemmer  af  det  brittiske  Bibelselskab,  og  da  de 
lærte  Borrows  Sprogævner  at  kende,  tænkte  de  paa  at  gøre  dem 
frugtbringende  for  Selskabet.  I  Decbr.  1832  fik  Borrow  Indby¬ 
delse  fra  dets  Sekretær  om  at  komme  til  London.  Han  gik 
dertil  paa  sin  Fod  i  32  Timer;  det  var  en  billig  Rejse;  han 
brugte  undervejs  kun  57*  Pence  til  et  Krus  01  og  et  Krus 
Mælk,  et  Franskbrød  og  2  Æbler. 

Der  laa  i  St.  Petersborg  en  Oversættelse  af  det  Ny  Testa¬ 
mente  paa  Mantchusproget.  Den  ønskede  Bibelselskabet  at  trykke, 
og  det  foreslog  Borrow  at  tage  til  Rusland  og  forestaa  Tryk¬ 
ningen  og  tillige  transkribere  en  kinesisk  Mantchuoversættelse 
af  GI.  Test.,  som  nylig  var  kommen  for  Dagen  i  St.  Petersborg. 
Mantchusproget  kendte  Borrow  ganske  vist  ikke  til;  men  han 
fik  6  Maaneder  at  lære  det  i,  og  i  Juni  1833  klarede  han  en 
Prøve  deri.  Sidst  i  Juli  tog  han  over  Hamburg  og  Lybek  til  St. 
Petersborg,  tog  strax  fat  paa  at  afskrive  det  kinesiske  Haand- 
skrift,  gik  saa  i  Begyndelsen  af  1834  i  Lag  med  Trykningen  af 
Ny  Test.  Det  var  et  drøjt  Arbejde;  Typerne,  som  havde  lidt  ved 
en  Newaoversvømmelse,  maate  gøres  istand;  Borrow  maatte  sta¬ 
dig  være  over  Trykkerne,  som  ikke  kunde  hitte  ud  af  det  svære 
Alfabet;  og  tilmed  maatte  han  kævles  med  den  russiske  Rege¬ 
ring,  som  lagde  ham  alle  Slags  Hindringer  ivejen  og  en  Tid 
nægtede  ham  Lov  til  at  trykke  Værket.  Han  sled  sig  mager, 
kunde  næppe  faa  Tid  at  spise  og  drikke  (hans  Diæt  var  forøv¬ 
rigt  noget  underlig:  i  over  6  Uger  levede  han  af.  Geddesuppe); 
efter  et  Feberanfald  fik  han  „Rædsleme",  saa  han  troede,  han 
skulde  dø,  men  jog  dem  bort  med  Portvin,  til  Ængstelse  for  sin 
gode  Moder.  Hun  maatte  ogsaa  mælde  ham,  at  hans  Broder  var 
død  i  Amerika  („Sørg  ikke,  kære  George;  jeg  haaber,  vi  vil  alle 
mødes  i  Himmerig.  Læg  en  Tid  Flor  om  din  Hat“);  det  tog 
han  sig  meget  nær,  Broderen  var  Familiens  Øjesten.  Men  trods 
alt  arbejdede  han  ukuelig,  og  i  Sept.  1835  var  Udgaven  færdig; 
den  skal  være  meget  korrekt  gjort. 

Han  havde  endda  faaet  Stunder  til  lidt  Udenomsarbejde.  Han 
lærte  sig  naturligvis  Russisk,  oversatte  engelske  Homilier  paa 
dette  Sprog  og  paa  Mantchu  og  lod  trykke  en  lille  Bog  „Tar- 
gum°,  metriske  Oversættelser  fra  30  forskellige  Sprog.  Han  om¬ 
gikkes  ogsaa  flere  Sprogmænd,  især  Johan  Hasfeld  (1800 — 1894), 
Tolk  ved  det  danske  Gesandtskab  i  St.  Petersborg.  Med  ham 
vexlede  Borrow  Breve  i  en  Aarrække,  og  Hasfeld  besøgte  ham 
senere  i  England.1) 

Da  Mantchuoversættelsen  var  trykt,  luftede  Borrow  sig  ved 
en  Tur  til  Moskva,  hvor  han  traf  russiske  Zigøjnere,  og  efter  et 


x)  Borrows  Breve  til  Hasfeld  synes  desværre  —  efter  Meddelelse  fra  Enkefru  Has¬ 
feld  —  at  være  gaaet  tabt. 

Afskedsgilde  med  Hasfeld  tog  han  i  Sept.  1835  hjem  ad  samme 
Vej,  han  var  rejst  ud. 

Bibelselskabet  kunde  være  tilfreds  med  Borrow.  Han  havde 
strax  stødt  nogle  Medlemmer  ved  at  udtale  et  Haab  om,  at  hans 
Arbejde  maatte  være  til  Gavn  for  „Guddommen,  Menneskene 
og  ham  selv."  Han  talte  vel  om  „Udsigten  til  at  vise  Gud  Ære," 
svarede  Sekretæren  Jowett,  og  Borrow  lærte  saa  at  slaa  ind  paa 
den  rette  Tone.  En  anden  Gang,  da  Borrow  var  ved  at  over¬ 
sætte  Homilierne  paa  Mantchu,  blev  Jowett  misnøjet,  fordi  Bor¬ 
row  forklarede,  at  Jeg  er  ligesaa  høj  som  du"  maatte  gengives: 
„I  Henseende  til  min  Person  er  Højden  af  min  Person  lig  med 
Højden  af  Deres  berømmelige  Person."  Den  asiatiske  Lidenskab 
for  „honorificabilitudinity* ,  for  Komplimenter,  skulde  navnlig  en 
Bibeloversætter  vare  sig  for  at  imødekomme.  Men  Selskabet 
skønnede  paa  det  store  Arbejde,  Borrow  havde  gjort  „under 
Hindringer,  der  syntes  uovervindelige."  —  Borrow  havde,  med 
sin  Vandrelyst,  allerede  i  Marts  1834  foreslaaet,  at  naar  Tryk¬ 
ningen  var  endt,  skulde  Selskabet  sende  ham  til  Kina  for  at  ud¬ 
dele  Bibler.  Han  vilde  da  vandre  overlands  til  Peking  gennem 
Siberien  „med  Sideblik  til  Tatarhordeme".  Sommeren  efter  tog 
Selskabet  mod  Tilbudet,  men  den  russiske  Regering  nægtede 
Borrow  Pas  til  Rejsen  gennem  Siberien.  Da  han  kom  hjem  til 
England  i  Sept.  1835,  foreslog  Selskabet  ham  at  gaa  søværts  til 
Kina;  men  det  smagte  ham  ikke;  han  holdt  mest  af  at  færdes 
paa  fast  Jord;  paa  Overrejsen  til  Hamburg  havde  han  ogsaa  døjet 
svært  af  Søsyge  og  „Rædsler".  Istedet  sendtes  han  i  Novbr. 
1835  ud  at  virke  for  Bibelselskabet  i  Portugal  og  Spanien. 

Hernede  kom  Borrow  til  at  færdes  i  o.  4 1/»  Aar,  kun  var 
han  hjemme  en  Maaned  i  1836  og  et  Fjerdingaar  i  1838.  Han 
skulde  navnlig  se  at  faa  en  spansk  Oversættelse  af  Ny  Test. 
trykt  i  Madrid  (den  maatte  ikke  sælges  i  Landet,  naar  den  ikke 
var  trykt  i  Spanien).  Regeringen  var  noget  treven  til  at  give  det 
kætterske  Bibelselskab  Lov  til  Trykningen  og  holdt  Borrow  hen, 
saa  godt  den  kunde;  men  tilsidst  fik  han  Tilladelsen,  hjulpet  af 
det  engelske  Gesandtskab,  som  den  spanske  Regering  maatte 
vise  Hensyn,  da  England  hjalp  den  mod  Karlisterne.  Under 
Trykningen  og  senere  fik  Borrow  ogsaa  Hjælp  af  den  spanske 
Forfatter,  D.  Luis  de  Usoz  y  Rio  (1805 — 65),  der  var  begejstret 
for  Borrows  Bibelgærning.  Da  Bogen  var  trykt,  gav  Selskabet  Bor- 

row  Lov  til  at  virke  personlig  for  dens  Udbredelse,  som  han  havde 
tænkt  at  gøre  med  Mantchubiblen  i  Kina.  Først,  under  en  Rejse 
til  Nordspanien,  søgte  han  især  at  faa  Provinsboghandlerne  til 
at  sælge  den  og  samtidig  averterede  han  den  kraftig  i  Bladene. 
Saa  lavede  han  en  Butik  i  Madrid  og  reklamerede  dér  med 
Plakatmænd  med  brogede  Plakater.  Derefter  drog  han  ud  paa 
en  rigtig  Kolportørrejse  til  Landsbyerne  i  La  Sagra  ved  Toledo 
og  i  La  Mancha,  men  da  han  efter  sin  Rejse  til  England  1838 
genoptog  Kolporteringen,  blev  den  stoppet  og  hans  Bøger  be¬ 
slaglagdes. 

Disse  Aar  i  Spanien  har  sikkert  været  nogle  af  Borrows 
lykkeligste.  Det  morede  ham  at  føre  Bibelkrig  mod  Paven,  og 
han  var  i  sit  Es  paa  Landevejen,  tilhest  over  Bjærge  og  Sletter, 
og  hans  græske  Tjener  Antonio  Buchino  var  en  tro  og  fornøje¬ 
lig  Følgesvend.  Han  nød  den  spanske  Natur  og  lærte  Spanierne 
grundig  at  kende,  ikke  mindst  de  lavere  Lag  og  især  Zigøj- 
neme,  som  han  opsøgte  flere  Steder  og  blev  gode  Venner  med. 
Da  Knapp  i  1867  rejste  i  Spanien,  var  Mindet  om  Don  Jorge 
endnu  levende  hos  Zigøjneme.  Borrows  Ævne  til  at  vinde  dem 
og  jævne  Folk  idethele,  kom  ham  til  Nytte;  de  hjalp  ham  i 
mangen  snæver  Vending.  Det  var  jo  ikke  rene  Fornøjelsesture, 
han  gjorde.  En  mindre  nøjsom  og  haardfør  Mand  vilde  have  følt 
sig  meget  ilde  tilpas:  svinske  Kroer,  daarlig  Mad,  svære  Veje 
og  anstrængende  Farter.  Efter  Ridtet  i  La  Mancha  var  han  og- 
saa  nedbrudt;  han  fik  Feber,  blev  kraftløs,  det  gamle  Tungsind 
vendte  tilbage,  saa  han  maatte  rejse  hjem  for  at  styrkes.  Landet 
var  derhos  i  Ulave,  Kristinoer  og  Karlister  sloges  rundt  om, 
og  Folket  var  opskræmt;  da  Borrow  ved  Ferrol  var  oppe  paa 
et  Bjærg  for  at  nyde  Usigten,  blev  han  arresteret:  Folk  troede, 
han  var  selve  Don  Carlos,  som  var  ude  at  spejde  efter,  hvor 
han  kunde  gøre  Landgang.  Allevegne  gjorde  Røvere  Vejene 
usikre,  og  uhyggelige  Fortællinger  om  deres  Grusomhed  hørtes 
stadig.  Endelig  fik  Borrow  naturligvis  snart  Præsterne  paa  Nak¬ 
ken,  især  da  han  oversatte  noget  af  Lukasevangeliet  paa  Zi- 
gøjnersproget  og  lod  det  trykke.  Det  gjorde  Opsigt,  og  Kirken 
blev  bange:  denne  Englænder  havde  nok  skumle  Hensigter  med 
at  udbrede  Kætterier  blandt  Zigøjnerpakket.  Præsterne  fik  Poli¬ 
tiet  pudset  paa  Borrow.  Salg  fra  hans  Butik  i  Madrid  blev  for¬ 
budt,  og  en  Flok  Betjente  slog  ned  paa  de  Exemplarer  af  Zi- 

gøjner-Lukas,  som  fandtes  i  Butiken,  en  30  Stykker  (som  de 
saa  delte  indbyrdes  og  solgte  til  gode  Priser).  Og  da  Borrow 
satte  en  nærgaaende  Politiagent  paa  Døren,  lod  Politimesteren 
ham  fængsle  1.  Maj  1838.  Det  fik  Politiet  dog  ikke  nogen  Glæde 
af;  Fængslingen  havde  været  ulovlig,  det  engelske  Gesandt¬ 
skab  tog  sig  kraftig  af  hans  Sag,  og  d.  11.  Maj  forlod  han 
Fængslet  med  fuld  Oprejsning,  med  interessante  Erfaringer  om 
Forbryderliv  og  Forbrydertyper  og  lleno  de  miseria  (fuld  af 
Lus).  Han  havde  bl.  a.  nyttet  sit  Ophold  i  cdrcel  de  corte  til  at 
studere  spansk  Tyvesprog,  hvorover  Præsterne  fik  en  ikke 
ringe  Forskrækkelse:  han  vilde  naturligvis  bruge  det  Sprog  til  at 
omvende  alle  Spaniens  Gavtyve  til  Kætteriet;  og  han  havde  nok 
af  rent  Lumskeri  ladet  sig  putte  i  Kachotten  for  at  komme  til 
at  lære  Tyvesproget.  Det  var  herefter,  Borrow  for  Alvor  gav  sig 
til  at  kolportere  Biblen  i  Landsbyerne  —  hvor  hans  Hjælpere 
undertiden  blev  fængslede  og  han  havde  Bryderi  for  at  faa  dem 
løs.  Paa  disse  Rejser  og  ved  Huskolportage  i  Madrid  fik  han  en 
Mængde  Bibler  afsat,  men  o.  April  1839  lykkedes  det  Præsterne 
at  sætte  en  Stopper  for  hans  Virksomhed. 

Han  blev  endnu  et  Aars  Tid  i  Spanien,  mest  syslende  med 
et  Værk  om  Zigøjnerne.  Mellem  ham  og  Bibelselskabet  var  For¬ 
holdet  noget  spændt.  En  Løjtnant  Graydon  havde  i  disse  Aar  i 
Sydspanien  været  frivillig  Agent  for  Selskabet.  Han  nøjedes  ikke 
med  at  uddele  Bibler,  men  angreb  i  Smaaskrifter  og  Plakater 
den  spanske  Regering,  de  spanske  Præster  og  den  katolske 
Lære.  Sligt  havde  Borrow  altid  viselig  og  sømmelig  holdt  sig 
fra.  Men  Graydon  skrev,  at  han  og  Borrow  virkede  sammen,  — 
hvad  den  spanske  Regering  brugte  som  Vaaben  under  Fængs¬ 
lingen  i  Madrid.  Borrow  blev  rasende,  men  Bibelselskabet  lod 
ham  nærmest  i  Stikken  overfor  Graydon,  og  Tonen  mellem  ham 
og  Selskabet  blev  hvas  og  spydig. 

Men  han  kunde  nu  klare  sig  uden  Bibelselskabet  I  Juli  1839 
kom  hans  Kending,  Fru  Clarke  fra  Oulton  til  Spanien,  og  sidst 
paa  Aaret  blev  de  forlovede.  Det  var  et  Venskabsparti,  intet 
Elskovsparti.  Borrow  var  aabenbart  mærkelig  kold  for  Kvinder; 
han  havde  kort  før  skrevet  til  Us6z:  mas  vale  ahorcarse  que 
casarse,  „heller  hænge  sig  end  gifte  sig“;  men  „et  Ægteskab,* 
sagde  han  mere  praktisk,  „er  langt  den  bedste  Maade  at  skaffe 
sig  en  Ejendom  paa.“  Hun  var  ældre  end  han  (f.  1796),  en  brav 

og  dygtig  Kone,  og  deres  Samliv  blev  lykkeligt.  Efterat  han 
havde  gjort  endnu  nogle  Ture,  bl.  a.  til  Gibraltar  og  over  Stræ¬ 
det,  rejste  de  hjem,  blev  gift  i  London  23.  April  1840  og  bo¬ 
satte  sig  paa  hendes  Gaard. 

Ejendommen  var  forpagtet  ud,  saa  Borrow  kunde  i  Mag  fuld¬ 
ende  den  Bog,  han  var  begyndt  paa  i  Spanien.  The  Zincali 
(1841)  handler  om  Zigøjnerne,  mest  de  spanske.  Borrow  var  da 
noget  af  en  Vejbryder  i  dette  Æmne,  men  hans  Meninger  om 
Zigøjnersproget  er  nu  forældede:  med  alle  sine  Sprogkundska¬ 
ber  blev  han  heller  aldrig  nogen  skolet  Filolog.  De  Uddrag  af 
gamle  spanske  Bøger,  som  Us6z  o.  a.  havde  skaffet  ham,  er 
ganske  kuriøse:  men  „de  dummerhovede  gamle  Spaniere  kendte 
ingenting  til  Zigøjnerne,"  skrev  Ford.  Stilen  i  Bogen  er  ogsaa 
noget  stivbenet,  især  naar  han  vil  skrive  værdig  eller  poetisk. 
Hvad  der  giver  den  Værd,  er  hans  egne  Studier  i  Marken; 
hvor  han  skildrer  Zigøjnernes  Karakter,  deres  Færd  og  Skikke, 
dér  véd  han  god  Besked,  ikke  af  Bøger,  men  af  Selvsyn  og 
Samliv  med  Folket,  og  dér  faar  hans  Billeder  og  Samtaler  Liv 
og  Farve. 

„Zincali"  gjorde  Opsigt  og  skaffede  ham  en  Ven  i  Rich. 
Ford,  Forf.  til  Murrays  berømte  „Haandbog  for  Spanien",  1845. 
Borrow  gik  nu  i  Gang  med  at  skrive  om  sine  Bibeleventyr  i 
Spanien,  og  Ford  gav  ham  gode  Raad:  Intet  Finskriveri  eller  blotte 
Naturbeskrivelser.  Kom  med  ramme,  virkelige,  ægte  Hændelser, 
jo  mere  væk  fra  den  slagne  Vej  des  bedre.  Poesi  bør  aldeles 
undgaas.  Hold  Dem  til  Dem  selv,  hvad  De  har  set,  Folk  De 
har  omgaaedes.  Sky  Ord,  bliv  ved  Handlinger  —  hechos,  ikke 
palabras.  Giv  os  Eventyr,  vilde  Eventyr,  Dagbøger,  30-Sprogs- 
Bog,  Trolleri,  Jøder,  Hedninger,  Farter,  og  det  indre  af  spanske 
Fængsler,  hvordan  De  kom  ind  og  hvordan  De  kom  ud.  —  Alt 
det  gav  „  The  Bible  in  Spaina  (Decbr.  1842)  og  endda  mere.  Bor¬ 
row  skriver  her  mere  kækt  og  ligetil;  han  giver  en  Række  sære 
og  brogede  Billeder  af  sine  Rejser,  af  spansk  Folkeliv1)  pudsige 


*)  Et  Exempel:  Han  saa’  i  cn  Kro  i  Medina  del  Campo  nogle  Kataloniere.  „Nogle  af 
dem  syntes  at  være  Folk  af  den  værste  Slags:  der  var  især  én,  en  stor  grov  vild  Fyr, 
omtrent  40  Aar,  som  bar  sig  nederdrægtig  ad.  Han  sad  med  sin  Kone  eller  maaske 
Elskerinde  ved  Døren  til  et  Værelse  ud  til  Gaarden ;  han  gav  stadig  græsselige  og  svinske 
Eder  af  sig,  baade  paa  Spansk  og  Katalonsk.  Kvinden  var  særdeles  smuk,  men  storskaa- 

og  karakteristiske  Samtaler,  stærke  Optrin  som  Quesadas  Triumf 
og  Død,  og  en  Mængde  ypperlige  Personskildringer:  af  Zigøj- 
nere  og  Banditer  og  Politibetjente,  af  Ministre  og  Præster,  Em- 
bedsmænd  og  Kroværter  og  Førere;  der  er  Antonio,  hans  græske 
Tjener,  og  den  schweiziske  Skattegraver,  og  der  er  ham  selv 
med  hans  dulgte  Lune,  hans  Energi  og  Selvbeherskelse. 

„Bibelen  i  Spanien"  gjorde  strax  mægtig  Lykke;  der  kom  6 
Oplag  i  7  Maaneder,  ogsaa  i  Amerika  solgtes  den  i  titusindvis,  og 
den  blev  oversat  paa  Fransk  og  Tysk  og  Russisk. 

Borrow  havde  allerede  et  nyt  Værk  paa  Stabelen;  han  skrev 
det  omhyggelig,  i  god  Mag,  afbrudt  ved  en  Rejse  til  Frankrig, 
Østrig-Ungarn,  Tyrkiet  og  hjem  over  Italien  og  Frankrig  (April 
— Novbr.  1844).  Bogen  voxede  ud  af  Ford  og  andre  Venners 
Ønske  om,  at  han  vilde  skildre  sit  Liv  og  sine  Eventyr  før  Op¬ 
holdet  i  Spanien.  Den  skulde  først  hedde  „Mit  Liv,  et  Drama", 
ijanr.  1850  annonceredes  den  som  „Lavengro,  en  Selvbiografi", 
endelig  udkom  den  Febr.  1852  som  „ Lavengro “  (o:  „Sprogmester" 
paa  Zigøjnersproget).  Borrow  havde  gjort  sig  særlig  Umage  med 
den  og  satte  stort  Haab  til  den:  om  de  to  andre  Bøger  havde 
Publikum  sagt  „god"  —  „bedre";  nu  skulde  de  sige  „bedst". 

Men  Bogen  blev  skældt  svært  ud  af  Kritiken  og  gjorde  ikke 
Lykke.  Det  skyldtes  næppe,  som  man  har  ment,  Uvilje  over,  at 
han  angreb  de  da  yndede,  affekteret  fine  „Glacé-Hanske“-Ro- 
maner,  hvad  han  direkte  kun  gør  i  Forbigaaende.  Heller  ikke, 
som  han  selv  siger,  at  han  gik  stærkt  mod  Katolikeme,  der  den¬ 
gang  under  Oxford-Bevægelsen  vandt  frem.  Stødte  han  somme 
ved  dette,  tiltalte  han  nok  flere:  Hadet  til  Rom  var  endnu 
stærkt  hos  Englænderne.  Noget  gjorde  det  derimod,  at  man 


ren  og  syntes  ligesaa  vild  som, han,  og  hendes  Tale  var  ligesaa  frygtelig  som  Mandens. 
Begge  syntes  i  et  uforstaaeligt  Raseri.  Tilsidst  da  hun  sagde  noget,  for  han  op,  trak  en 
lang  Kniv  af  sit  Bælte  og  stak  efter  hendes  nøgne  Bryst;  men  hun  holdt  sin  Haand 
imellem  og  fik  en  stor  Flænge  i  den.  Han  stod  lidt  og  saa’  hvor  Blodet  dryppede  ned  paa 
Jorden,  saa  med  en  forbavsende  Ed  løb  han  ud  af  Gaarden.  Jeg  gik  hen  til  Kvinden  og 
spurgte:  „Hvad  var  der  ivejen?  Jeg  haaber  ikke,  den  Bandit  har  saaret  Dem  slemt.- 
Hun  vendte  sit  Ansigt  mod  mig  med  et  Blik  som  en  Djævels  og  raabte  endelig  med  et 
haanligt  Fnys:  „ Caråls ,  hvad  er  det?  Kan  en  katalonsk  Herre  ikke  tale  med  sin  Dame 
om  deres  egne  private  Sager,  uden  at  De  skal  blande  Dem  deri."  Saa  forbandt  hun  sin 
Haand  med  et  Lommetørklæde,  gik  ind  og  bragte  et  lille  Bord  ud  ved  Døren,  stillede 
Aftensmad  derpaa  og  satte  sig  ned  paa  en  Skammel.  Lidt  efter  kom  Katalonieren  tilbage 
og  tog  Plads  paa  Tærskelen  uden  et  Ord ;  saa,  som  der  intet  var  sket,  begyndte  det  mær¬ 
kelige  Par  at  spise  og  drikke  og  krydrede  deres  Mad  med  Eder  og  Spøg." 

fandt  hans  Æmner  for  „lave";  spanske  Banditer  var  maleriske; 
men  engelske  Boxere,  Markedsgøglere,  Kedelflikkere,  Sælgekoner 
og  Zigøjnere  var  „simple",  og  Zigøjnerne  havde  man  faaet  nok 
af.  Men  navnlig  forvildedes  man  af  Bogen  som  Helhed.  Hans 
Barndoms-  og  Ungdomsliv  og  Slidet  i  London  var  ikke  de 
brogede  Eventyr,  man  ventede  sig  af  Forf.  til  „Bible  in  Spain"; 
Landevejslivet  efter  London-Opholdet  var  derimod  eventyrligt 
nok:  han  bliver  vandrende  Kedelflikker,  er  ved  at  blive  forgivet 
af  Petulengros  Svigermoder,  slaas  drabelig  med  „den  flammende 
Tinmand"  og  lever  broderlig  sammen  med  en  dydig  og  skøn 
Amazone  fra  Fattiggaarden.  Men  saadanne  Eventyr  kunde  umulig 
hændes  paa  Englands  Landeveje:  det  maatte  være  Løgn  altsam¬ 
men.  Men  saa  var  Eventyrene  under  den  spanske  Bibelkamp 
sagtens  ogsaa  Løgn,  og  der  havde  han  snydt  sig  til  megen  from 
Medfølelse! 

Mistroen  til  Borrows  Sandfærdighed  fulgte  ham  siden.  Han 
havde  sikkert  ogsaa  et  vist  Mystifikationshang.  Allerede  Faderen 
klagede  over  noget  fordulgt  ved  ham.  Han  hyllede  sig  i  et  hem¬ 
melighedsfuldt  Skær  af,  at  han  kendte  Alverden;  han  var  noget 
som  den  evige  Jøde,  skrev  én.  Det  var  den  romantiske  Helt,  der 
paa  en  Maade  gik  igen  i  ham;  han  var  ikke  for  intet  samtidig 
med  Sue  og  „Monte  Cristo".  Men  det  er  egenlig  kun  i  to 
Ting,  han  ynder  at  spille  Komedie:  han  gør  sig  gærne  et  Par 
Aar  yngre  end  han  var,  og  lader,  som  han  havde  rejst  i  Lande, 
hvor  han  ikke  havde  været  (som  Indien  og  Persien),  hvad  der 
nok  blot  er  en  digterisk  Omskrivning  for,  at  han  kendte  til  disse 
Landes  Sprog  og  Litteratur.  Derimod  praler  han  ikke  af  sine 
Oplevelser.  Den  Rejse  i  Spanien,  som  vistnok  var  den  farligste, 
omtaler  han  ikke.  I  „Lavengro"  lader  han  sin  Broder  frelse  et 
Barn  fra  at  drukne;  det  var  vistnok  hans  egen  Bedrift.  „Hans 
Stolthed  var  Ydmyghed,  hans  Ydmyghed  Stolthed",  sagde  en 
Kending  af  ham.  Prof.  Knapp,  der  har  gennnemforsket  Borrows 
Liv  med  stor  Energi  *),  paaviser,  at  hans  Skildringer,  saavidt  de 
kan  kontrolleres,  i  det  hele  er  særdeles  nøjagtige.  „Bible  in  Spain" 
er  for  en  stor  Del  hans  Indberetninger  til  Bibelselskabet  kunst¬ 
nerisk  udarbejdede;  selv  Schweizeren,  der  gik  til  Santiago  for 


*)  Will.  J.  Knapp:  Life ,  Writings  &  Correspondence  of  George  Borrow.  2  Volls., 
London,  Murray,  1899. 

at  grave  Skatte,  er  ingen  Fiktion.  Barndoms-  og  Ungdomshæn¬ 
delserne  i  „Lavengro"  synes  ogsaa  væsenlig  fuldt  paalidelige, 
Personskildringeme  er  tit  rammende  nøjagtige.  Hvormeget  Digt¬ 
ning  der  er  i  Landevejseventyrene  lader  sig  ikke  maale,  men 
det  er  vist  mindre  end  man  tror.  Flere  af  Personerne  som  den 
„flammende  Tinmand"  og  den  welske  Prædikant,  der  redder  La- 
vengro,  var  virkelige  nok;  Historien  om  Petulengros  Sviger¬ 
moders  forgiftede  Kage  har  ogsaa  nogen  Sandsynlighed  for  sig. 
Mest  tvivlsom  er  vel  Fortællingen  om  Fattighuspigen  Isopel. 

Men  selv  om  „Lavengro"  var  ren  Digtning,  er  den  en  ypper¬ 
lig  Bog.  Ganske  vist  ikke  efter  Tidens  Mode.  Borrow  var  trods 
sit  romantiske  Hang  egenlig  en  fremmed  i  19.  Aarh.  Han  var 
Provinsbarn,  af  Yeomansslægt  og  hørte  til  i  forrige  Aarh.  „Det 
18.  Aarh.,"  siger  han,  „det  var  de  lykkeligste  Dage  for  Engelsk- 
mænd;“  han  har  den  Tids  religiøse  Syn:  god  Statskirkemand, 
„Enthusiasme  er  et  Barn  af  Uvidenhed  og  Vildfarelse,"  „no 
poperyu;  i  Politik  er  han  stiv  Tory  (med  en  revolutionær  Under¬ 
strøm  og  den  Beundring  for  Cromwell,  som  holdt  sig  i  de  lavere 
Lag,  ikke  mindst  i  hans  Hjemstavn);  litterært  var  hans  Hjærte 
i  det  18.  Aarh.,  han  stammede  ned  fra  Defoe,  hvis  „Robinson 
Crusoe"  jo  havde  vakt  ham  som  Barn;  i  sine  Vers  er  han  fra 
den  gamle  Tid;  han  kunde  ikke  med  Byron,  som  desuden  var 
en  „parfymeret  Smule  Lord",  og  Wordsworth  var  til  at  falde  i 
Søvn  over.  Han  er  som  Fortæller  i  Slægt  med  Romanforfatterne 
fra  18.  Aarh.,  maaske  ogsaa  med  deres  Stamfedre,  de  gamle 
Spaniere.  Hans  Stil  er  gammeldags  tit,  men  stærk  og  redelig; 
han  har  Defoes  Ævne  til  at  gøre  Skildringerne  overraskende  liv¬ 
agtige;  men  han  giver  mere  end  Defoe:  kraftig  Farve  og  Spænd¬ 
stighed,  en  tøjlet  Humor,  der  synes  sært  koldsindig,  men  rum¬ 
mer  Følelse  og  Indsigt,  og  han  kan  skabe  Mennesker  med  et 
eget  og  underligt  Liv.  Og  Bogen  har  sit  stærkt  personlige  Præg; 
den  hører  ikke  til  Familien  Drøpner.  Det  er  en  af  dem,  der 
tager  saa  dybt,  fordi  man  føler,  at  Forf.s  egenlige  Kald  ikke  er 
at  skrive. 

Borrow  var  skabt  til  at  handle,  men  Lejligheden  maatte  helst 
komme  til  ham.  I  Yarmouth  —  hvor  han  flyttede  hen  af  Ærg¬ 
relse  over,  at  en  Morton  Peto  o.  1847  lagde  en  Jærnbane  over 
hans  Jorder,  —  reddede  han  under  en  Storm  i  Sept.  1853  med 
stor  Kækhed  en  kæntret  Baadsbesætning  fra  Døden.  Han  prøvede 

gentagne  Gange  forgæves  at  komme  til  fremmede  Lande  i  Sta¬ 
tens  Hverv.  En  Gang  var  det  et  Ny  Test--Haandskrift,  han  vilde 
bjerge  i  et  Kloster  paa  Sina'i.  Saa  søgte  han  at  blive  Konsul  i 
Kanton:  hans  gamle  Ven  John  Bowring  lovede  ham  sin  bedste 
Hjælp  til,  at  han  kunde  faa  Pladsen,  men  snappede  den  selv 
(1848).  Aaret  før  vilde  Borrow  være  Fredsdommer  for  at  kunne 
slaa  ned  paa  noget  Pak,  der  gjorde  Egnen  om  Oulton  usikker 
og  flere  Gange  havde  angrebet  ham,  en  Gang  skudt  efter  ham. 
Men  Lord  Løjtnanten  vilde  ikke  give  ham  den  ønskede  Udnæv¬ 
nelse.  Slige  Skuffelser  pinte  ham,  og  han  var  efter  Hjemkom¬ 
sten  fra  Spanien  bleven  irritabel,  urolig,  ilde  tilmode;  Mismod 
aad  sig  ind  i  ham,  trods  han  søgte  at  jage  det  bort  ved  at  ride 
eller  gaa  eller  ro.  Saa  kom  ogsaa  de  grove  Anfald  paa  „Laven- 
gro".  Og  Borrow  havde  den  urimelig  stærke  Hukommelse,  der 
gjorde,  at  enhver  Krænkelse  blev  siddende  i  det  blodige  Kød. 
En  Skolekammerat  af  ham  ankede  i  en  Kritik  over,  at  Borrow 
i  „Lavengro"  slet  ikke  omtalte  sin  Skolegang  hos  Dr.  Valpy  i 
Norwich.  Nej  vist  ikke:  Valpy  havde  jo  ladet  ham  piske  for 
Flugten  til  Yarmouth,  og  Borrow  hadede  ham  levende  siden  da. 
Endnu  i  sin  ældre  Alder  vilde  han  ikke  bydes  sammen  med 
Martineau,  der  havde  baaret  ham  under  Afstraffelsen. 

Det  Raseri,  der  samlede  sig  i  ham,  fik  Luft  i  The  Romany 
Rye  („Zigøjner-Herren")  som  Murray  efter  lang  Nølen  udgav 
1857.  Den  fortsætter  Landevejseven tyrene  fra  „Lavengro",  var 
oprindelig  skrevet  i  Flugt  med  denne,  men  blev  senere  udvidet, 
og  Hændelserne  er  nok  her  friere  behandlet;  bl.  a.  har  han 
brugt  Stof  fra  sin  Rejse  til  Ungarn.  I  denne  Fortælling  og  især 
i  det  højst  mærkelige  vAppendixu  holder  han  „Lavengros"  Kri¬ 
tikere  op  „som  Hugorme  ved  Halen  og  viser  Dyrene  hvor  de 
vrider  sig,  mens  Blod  og  Fraade  strømmer  fra  deres  knuste 
Kæber."  Han  udøser  sin  Vrede  over  Papisteri  og  alskens  Snob¬ 
beri:  overfor  Pengefolk  eller  fine  og  fornemme  Folk;  han  slaar 
til  Walter  Scott  og  hans  Stuartdyrkelse,  og  han  siger  Tak  for 
sidst  til  sine  særlige  Fjender:  Lord-Løjtnanten,  der  ikke  vilde 
gøre  ham  til  Fredsdommer,  Peto  med  Jærnbanen  og  især  John 
Bowring,  som  han  allerede  gik  løs  paa  i  Slutningen  af  „Laven¬ 
gro",  men  nu  maser  uden  Ynk.  Endel  af  det  er  ganske  vildt, 
som  naar  han  haaner  Kritikerne  over,  at  de  ikke  har  opdaget 
nogle  gale  armeniske  Ord  i  „Lavengro".  Men  der  er  en  dygtig 

Manddom  hos  ham  og  et  ærligt  Had  til  Humbug  og  cant;  og 
hans  Hug  hagler  ned  med  sluttet  Kraft;  den  gamle  Boxer  har 
ikke  glemt  sin  Kunst. 

Derefter  gik  han  af  Kog  som  Skribent  Hans  legemlige  Rør¬ 
lighed  holdt  sig.  Baade  før  og  efter  „Romany  Rye“  kom,  gjorde  han 
lange  Fodture  i  England  og  Comwall,  Wales,  Skotland  og  Irland, 
ofte  for  at  studere  Keltisk  og  Folkeminder.  Til  Comwall  blev 
han  indbudt  af  sin  Slægt,  som  havde  faaet  Kig  paa  ham,  ikke 
ved  hans  Bøger,  men  da  hans  Navn  efter  Yarmouth-Stormen 
løb  gennem  Bladene.  Om  sine  Rejser  i  Wales  og  paa  Man  skrev 
han  „  Wild  Wales “  (1862).  Den  rostes  af  en  Welskmand  som  den 
bedste  Bog,  der  var  skrevet  om  Wales;  den  giver  nøjagtige  og 
træffende  Skildringer  af  Folket  og  Litteraturen,  men  den  er  for 
vidtløftig,  Borrows  gamle  Fyrighed  og  Lune  kommer  kun  glimt¬ 
vis  frem,  og  han  har  ikke  særlig  Gave  til  Naturskildringer:  og- 
saa  i  den  Henseende  er  han  af  18.  Aarh.  Den  blev  ilde  be¬ 
handlet  af  Kritiken,  et  Skrift  om  Zigøjnerne,  „ Lavo-lilu ,  fra  1874 
end  værre  og  med  større  Grund. 

Alt  som  Borrow  ældedes,  tog  hans  Særhed  og  Menneskesky 
og  Mismod  til;  han  gravede  sig  ned  i  Studier  for  at  drive  de 
onde  Tanker  bort.  Hans  Moder  døde  1858;  saalænge  hun  levede, 
blev  han  boende  i  hendes  Nærhed.  Nu  flyttede  han  til  Bromp- 
ton  ved  London;  her  mistede  han  sin  Kone  i  1869.  I  1874  tog 
han  atter  Bo  i  Oulton  hos  sin  Steddatter  og  hendes  Mand.  D. 
26.  Juli  1881  rejste  hun  og  Manden  til  Lowestoft  og  lod  ham 
blive  ene  tilbage,  i  Huset,  skønt  han  bad  dem  ikke  tage  bort, 
da  han  følte,  han  var  døende.  Men  det  havde  han  sagt  saa  tit, 
uden  at  det  slog  til,  sagde  de.  Denne  Gang  passede  det  dog.  Da 
de  kom  hjem,  var  han  død  i  sin  Ensomhed. 

Det  er  betegnende,  at  „Lavengro" — „Romany  Rye°  ikke  fandtes 
værdig  til  at  nævnes  paa  Borrows  Gravsten.  Og  da  var  Bogen 
dog  ved  at  vinde  frem  til  Anerkendelse  (2.  Udg.  1872).  Nu  er 
den  efterhaanden  kommen  til  sin  Ret,  ikke  mindst  i  de  senere 
Aar;  og  de,  der  holder  af  Borrow,  holder  kraftig  af  ham.  Den 
Mand  tog  ikke  fejl,  der  ved  „Lavengros“  Fremkomst  spaaede, 
at  Bogen  vilde  slaa  dybe  Rødder  i  den  engelske  Litteraturs  Jord1). 

Niels  Møller. 


*)  En  Mængde  billige  Udgaver  af  Borrows  vigtigste  Bøger  er  kommen  i  „Every 
Man’s  Library “  og  andre  Serier.  De  bedste  og  fuldstændigste  Udgaver  er  Murray's  (å  2 
sh.  6  d.) 

HARALD  HØFFDING  SOM  LÆRER 

1883—1908 


Den  Betydning,  Harald  Høffding  har  haft  for  hele  den 
videnskabelige  Verden,  er  saa  stor,  at  han  med  Rette  vil  kunne 
fordre  sin  Sag  skudt  ind  under  Efterverdenens  Domstol.  En 
Værdsættelse  af  hans  Livsværk  maa  blive  de  Slægters  Sag,  der 
ser  Kornene,  han  saaede,  sætte  ny  Frugt  og  finder  det,  der  Grøde 
efter  Grøde  viste  sig  livskraftigt  og  stærkt.  Historien  dømmer 
mildt,  fordi  den  ser  bort  fra  saa  mange  Enkeltheder,  en  nærsynet 
Samtid  kunde  opholde  sig  over,  Historien  dømmer  strengt,  fordi 
den  formaar  og  har  Ret  til  at  kaste  alt  det  bort,  der  ikke  var 
baade  rigtigt  og  nyt,  alt  det,  der  ikke  førte  Forskningen  videre 
frem. 

Historien  fælder  sin  Dom  engang;  men  de,  der  høstede  Første- 
grøden  af  Høffdings  Gerning,  de,  han  lærte  at  se  den  store 
Sammenhæng  og  Økonomi  i  Videnskabens  Historie,  maa  ogsaa 
mene,  at  Forstaaelsen  bliver  større  og  Bedømmelsen  retfærdigere, 
eftersom  Tiderne  skrider  frem,  og  de  vil  tro,  at  Høffding  selv 
engang  skal  maales  efter  det  omfattende,  dybt  forstaaende  og 
strengt  retfærdige  Maal,  han  som  ingen  anden  har  anvendt  paa 
sin  Videnskabs  Historie.  Og  de,  for  hvem  han  klarlagde  den 
store  Sammenhæng  i  den  menneskelige  Tænknings  Historie,  vil 
ogsaa  have  set,  hvorledes  der  gennem  de  stridende  Meninger 
og  de  skiftende  Systemer  arbejdede  sig  bestemte  Tanker  frem, 
hvorledes  de  først  sporadisk  dukkede  op,  hvorledes  de  derefter 
ligesom  fandt  hverandre  og  fortættedes,  og  hvorledes  de  efter- 
haanden  blev  det  faste  og  sikre  Grundlag  for  al  den  Viden  om 

Livet  og  Verden,  der  ene  bør  kaldes  Videnskab.  De,  han  lærte 
at  følge  disse  Tankers  Vorden  og  Vækst,  har  ogsaa  Ret  til  at  tro, 
at  en  Filosofi,  der  som  Høffdings  klart  og  bestemt  er  formet 
over  disse  Principper,  vil  føre  Forskningen  videre  frem,  just  fordi 
den  fortsætter  det,  der  ene  var  det  bærende  i  de  tidligere  Tiders 
Forskning.  At  bringe  det  nye,  det  eneste,  der  giver  Ret  til  en 
varig  Plads  i  Videnskabens  Historie,  er  ikke  at  bryde  Fortidens 
Broer  af  og  stille  nye  og  forbavsende  Meninger  op,  men  ligger 
først  i  med  sikker  Takt  at  finde  de  Steder  ud,  hvor  tidligere  Ar¬ 
bejdere  paa  Videnskabens  Bygning  lagde  Grundstenene  fast  og 
solidt,  og  dernæst  i  selv  trofast  at  bygge  videre  der.  De  frie 
Murere  i  Videnskaben,  der  arbejdede  for  Videnskabens  Skyld, 
fri  for  Tanken  om  Døgnets  Løn,  som  selv  valgte  sig  de  Steder 
ud,  hvor  Arbejdet  kunde  og  skulde  føres  frem,  fri  over  for  Slæg¬ 
tens  Dogmer  og  Fordomme,  bundne  i  Ansvaret  mod  sig  selv  og 
mod  de  Slægter,  der  ofte  er  skadet  mere  ved  usolidt  Murværk, 
end  om  slet  ingen  Sten  havde  været  lagt  —  dem  vil  Efterverdenen 
flette  Kransen  engang,  naar  den  evige  Stilhed  længst  har  favnet 
dem  selv. 

Men  før  Mørkningen  er  inde,  da  Minervas  Ugle  flyver  ud, 
da  Historien  fælder  sin  Dom  og  maler  alt  om  graat  i  graat, 
er  der  for  Samtiden  Grund  til  at  hilse  ham,  der  nu  fra 
Bjerget  ser  Livet  og  sin  egen  Livsgerning  i  Aftensolens  rolige 
Skær,  og  takke  ham  for  den  lange  Arbejdsdag.  Som  Universitets¬ 
lærer  gennem  25  Aar  var  Høffding  altid  den  frie  Murer,  der  ar¬ 
bejdede  strengt,  men  dømte  mildt,  og  som  trofast  lagde  Sten  paa 
Sten.  Efterverdenen,  der  ser  paa  de  lange  Afstande,  fjernt  i  Tid 
og  vidt  over  alle  Lande,  maa  maale  Taarnenes  Højde;  vi  ser 
med  Tak  de  mange  Huse,  Høffding  byggede  her  i  Danmark, 
sundere  og  lysere,  end  vi  har  kendt  dem  før. 

Ingen  anden  Universitetslærer  er  i  den  Betydning  som  Høff¬ 
ding  den  danske  Ungdoms  Lærer.  Vi  har  herhjemme  et  Kur¬ 
sus  med  den  store  Betydning:  at  samle  den  akademiske  Ungdom 
til  fælles  Arbejde  i  det  første  Studieaar.  Paa  bedre  og  sundere 
Maade,  end  nogen  Studenterkorporation  formaar  det,  bevirker 
dette  Arbejde,  at  de  unge  føler  sig  som  Børn  af  samme  alma 
mater.  Hvor  Foreningslivet  til  en  vis  Grad  maa  dele  sig  efter 
politiske  og  religiøse  Meninger,  samler  Universitetet  gennem  det 
filosofiske  Studium  sine  Sønner  og  Døtre  og  lærer  dem,  at 

fælles  for  alle  Videnskaber  er  visse  Grundprincipper,  ingen  Viden¬ 
skab  kan  undvære,  lærer  dem  gennem  Filosofiens  Historie,  hvor¬ 
ledes  de  forskellige  Videnskaber  ogsaa  har  haft  Indflydelse  paa 
hverandre,  og  lærer  dem  atter  derigennem  at  respektere  det  Ar¬ 
bejde,  der  gøres  i  de  andre  Videnskaber.  Først  og  fremmest  lærer 
det  filosofiske  Studium  dog  de  unge,  at  de  selv  skal  tænke, 
at  kun  de  Tanker,  de  klart  og  tydeligt  kan  begrunde,  virkelig 
er  tilegnede  og  kan  faa  Værdi  for  dem.  Hvor  Fagvidenskaberne 
skal  lære  dem  at  tumle  med  de  specielle  Problemer,  skal  det 
filosofiske  Studium  lære  dem  at  tage  fornuftigt,  retfærdigt  og 
fordomsfrit  paa  de  Spørgsmaal,  Livet  stiller  hvert  Menneske, 
hvad  Stilling  og  Studium  han  ellers  har.  Vel  er  Livet  selv  den 
største  Læremester,  og  vel  viser  alle  Fagvidenskaberne  ad  mange 
Veje  atter  ud  imod  Livet;  men  som  dette  nu  engang  er  formet, 
bliver  det  af  største  Betydning,  at  der  mellem  Skolen  og  det 
egentlige  Fagstudium  er  et  Trin,  hvor  de  Unge  lærer  at  tænke 
friere,  end  de  kunde  i  Skolen,  og  lærer  at  se  sig  lidt  videre  om, 
end  de  ofte  senere  inden  for  deres  specielle  Studier  faar  Tid  og 
Lejlighed  til.  I  en  Tid,  hvor  Videnskabernes  uhyre  Vækst  og 
den  haarde  Kamp  for  Livet  har  drevet  Specialerne  saa  stærkt 
frem,  er  det  vigtigt,  at  de  unge  lærer,  at  til  Trods  for  de  store 
Forskelle  inden  for  de  specielle  Videnskaber  kræves  der  dog  over¬ 
alt  det  samme:  alvorligt  og  nøjagtigt  Arbejde  og  en  ærlig  Vilje 
til  at  tænke  Tankerne  til  Bunds.  I  en  Tid,  der  vil  opleve  det 
klassiske  Skolestudiums  Undergang,  bliver  det  af  dobbelt  Vigtig¬ 
hed,  at  den  Bro,  der  brydes  af  til  hin  Fortidsverden,  af  hvilken 
al  europæisk  Videnskab  er  gaaet  frem,  atter  bygges  paa  anden 
Vis:  at  den  studerende  Ungdom  gennem  Filosofien  ser  Sammen¬ 
hængen  mellem  de  forskellige  Videnskaber,  det  fælles  Grundlag 
og  den  fælles  historiske  Oprindelse,  og  lærer,  at  ikke  blot  den 
videnskabelige  Tænkning  hviler  paa  sine  egne  sikre  og  bestemte 
Principper,  men  at  der  ogsaa  har  været  Livsanskuelser,  der  har 
villet  gennemføre  disse  Principper  med  Udelukkelse  af  alle  reli¬ 
giøse  eller  teologiske  Meninger.  Og  i  en  Tid,  hvor  Sporten  — 
eller  endnu  værre:  Sportsinteressen  —  synes  mere  og  mere  at 
ville  sluge  de  Timer,  Skolearbejdet  eller  Fagstudiet  levner,  er 
det  af  stor  Betydning,  at  Universitetet  af  de  unge  kræver  et 
Studium,  der,  naar  det  dyrkes  alvorligt,  vækker  Interessen  for 
meget,  som  Skolen  maatte  lade  ligge.  Den  virkelige  Historie:  de 

økonomiske  og  de  andre  sociale  Forholds  Historie,  mødes  i  Filo¬ 
sofien  med  de  eksakte  Videnskabers  og  med  Litteraturens  Historie ; 
paa  mange  Punkter  vil  der  aabnes  de  unge  Vej  til  Problemer 
og  Interesser,  som  hver  enkelt  efter  sin  Lyst  og  sine  Anlæg 
kan  gøre  frugtbringende.  Saa  haard  kan  Kampen  for  Livet  aldrig 
blive  i  den  akademiske  Verden,  at  Fagstudiet  skulde  sluge  alt 
Arbejde  og  al  Interesse.  Den  unge  bør  ikke  være  bange  for  at 
sprede  sig  og  for  at  tage  lidt  for  meget  med  de  første  Aar; 
disse  første  Læreaars  spredte  Arbejde  og  forskelligartede  Inter¬ 
esser  giver  sikkert  rigere  Udbytte  baade  for  Videnskaben  og  det 
praktiske  Liv,  end  maaske  den  enkelte  selv  straks  eller  senere 
kan  overse.  Fra  først  af  kun  at  samle  sig  om  sit  Brødstudium 
eller  sin  specielle  Interesse  vil  indsnævre  Blikket  og  derigennem 
til  sidst  virke  hemmende  paa  selve  Fagstudiet.  Kun  som  mate¬ 
matisk  Definition  er  den  lige  Linie  den  korteste  Vej  mellem  to 
Punkter.  Gennem  det  filosofiske  Studium  forener  Danmarks 
Universitet  dem,  Skolerne  holdt  adskilt,  og  som  Fakulteterne 
atter  til  en  vis  Grad  vil  adskille;  ved  at  stille  de  samme  For¬ 
dringer  til  hver  enkelt  Student  vil  Universitetet  i  Virkeligheden 
lede  hver  enkelt  ind  paa  at  kunne  gaa  sine  egne  Veje,  udvide 
sine  Interesser  og  selv  tænke  sine  Tanker  igennem. 

Den,  der  skal  hjælpe  de  unge  til  at  hjælpe  sig  selv,  maa 
være  ung  iblandt  dem,  maa  aldrig  stivne  i  bestemte  Formler  og 
fordre  det  Stof,  der  danner  det  nødvendige  Grundlag,  lært  dog¬ 
matisk  som  Skolernes  Katekismer.  Som  faa  andre  forstaar  Høff¬ 
ding  den  Kunst  at  drøfte  Spørgsmaalene  med  sine  Elever,  altid 
villig  til  at  gaa  ind  paa  deres  Tankegang,  aldrig  utaalmodig  over 
for  deres  Spørgsmaal  og  baade  paa  Universitetet  og  i  sit  Hjem 
rede  til  nøjere  at  begrunde  og  forsvare,  hvad  han  har  lært,  over 
for  alle  Angreb  —  selv  de  mindre  beføjede.  Ingen  kan  bedre 
end  Høffding  holde  Disciplinen  i  et  Auditorium  af  to  hundrede 
unge,  der  lige  er  slupne  ud  af  Skolen,  og  ingen  er  dog  saa  mildt 
dømmende  og  i  Stand  til  at  bevare  Interessen  saa  usvækket  over 
for  den  enkelte  som  han.  Gennem  et  umaadeligt  Arbejde  har 
Høffding  draget  flere  og  flere  Omraader  ind  under  sin  Viden, 
derfor  forstaar  han  at  fastholde  de  unges  Interesse,  enten  denne 
nu  gaar  i  mere  historisk  eller  naturvidenskabelig  Retning,  derfor 
har  han  hvert  Aar  lagt  sine  Kursus  om,  saaledes  at  det  Stof, 
han  lærte  sine  Elever,  kom  friskt,  som  var  det  første  Gang,  han 

foredrog  det,  og  derfor  har  han  stadig  søgt  at  udvide  og  korri¬ 
gere  sine  Lærebøger,  saaledes  at  nye  Undersøgelser  og  Resul¬ 
tater  paa  de  mere  specielle  Omraader  gjordes  frugtbringende. 

Men  gennem  denne  Skiften,  der  i  Virkeligheden  er  en  stadig 
Fordybelse  i  Problemerne,  en  aldrig  afsluttet  Prøvelse,  der  holder 
Høffding  selv  ung,  og  som  stadig  paa  ny  samler  gamle  Elever 
om  hans  Lærestol,  er  der  dog  gennem  de  25  Aar  gaaet  en  fast 
Plan,  og  alt,  hvad  han  lærte,  har  i  sin  inderste  Grund  hvilet 
paa  bestemte  Principper. 

Vil  man  forstaa  Hølfdings  Betydning  som  Lærer  for  den 
akademiske  Ungdom  herhjemme,  maa  man  sammenligne  hans 
Lærebøger  og  Undervisningsplan  med  det,  en  Universitetslærer 
som  Rasmus  Nielsen  gennem  en  Menneskealder  vovede  at  byde 
de  unge  Studenter,  et  haabløst  Sammensurium  af  uforstaaelig 
Metafysik,  misforstaaet  Naturvidenskab  og  de  banaleste  Fraser, 
serveret  i  Lærebøger,  der  kun  syntes  udarbejdede  —  eller  om¬ 
arbejdede  —  med  en  grov  privat  Polemik  eller  mindre  fine 
Pengespekulationer  for  Øje.  At  dette  forargelige  Humbug  kunde 
tages  alvorligt,  maa  nu  synes  os  saa  ganske  uforstaaeligt;  selv  om 
imidlertid  de  klogeste  blandt  Studenterne  i  hine  Aar  skød  det 
fra  sig  og  blot  lærte  det  udenad  for  at  faa  deres  Eksamen,  har 
det  dog  gjort  stor  Skade  her  i  Landet,  først  fordi  det  fjernede 
Filosofien  fra  de  andre  Videnskaber,  og  dernæst  fordi  det  hos 
mange  unge  maatte  nedbryde  Respekten  for  solid  og  ordentlig 
videnskabelig  Forskning. 

I  første  Række  har  Høffding  Æren  for  at  have  bygget  det 
op,  som  Rasmus  Nielsen  brød  ned.  1  Stedet  for  de  Spekulationer, 
der  i  Tyskland  holdtes  oppe  af  den  Schellingske  og  Hegelske 
Skole,  i  Sverrig  repræsenteret  af  Bostrom,  i  Norge  af  Monrad 
og  i  Danmark  af  Rasmus  Nielsen,  hævdede  Høffding  under  Paa- 
virkning  af  den  engelske  og  franske  Tænkning  et  strengt  empirisk 
Grundlag  for  de  filosofiske  Discipliner.  Den  Undervisningsplan, 
han  da  lagde,  har  gennem  25  Aar  staaet  sin  Prøve.  Grundlaget 
for  det  filosofiske  Studium  maa  være  et  solidt  Kendskab  til  den 
menneskelige  Bevidsthed,  en  klar  Forstaaelse  baade  for  det  al¬ 
mene:  de  psykologiske  Grundlove,  og  for  de  individuelle  For¬ 
skelle;  saavidt  muligt  maa  den  deskriptive  Psykologi  ogsaa  sup¬ 
pleres  med  fysiologiske  Forklaringer  af  de  organiske  Processer, 
der  ledsager  de  aandelige.  Jo  videre  den  eksakte  Psykologi  er 

naaet,  des  mere  har  det  vist  sig,  hvor  stor  praktisk  Betydning 
Kendskabet  til  Bevidsthedsprocesserne  har  for  Juristen,  naar  han 
skal  bedømme  eller  dømme  andres  Handlinger,  naar  han  er 
stillet  over  for  Vidner  med  bedre  eller  ringere  Hukommelse,  og 
naar  han  skal  forstaa  de  forskellige  Forbrydertyper,  —  for  Læ¬ 
gen,  der  mere  eller  mindre  maa  lægge  den  normale  Psykologi 
til  Grund  for  den  abnorme,  —  for  Historikeren,  der  skal  sætte 
sig  ind  i  saa  mange  forskellige,  kloge  og  dumme,  normale  og 
sindssyge  Menneskers  Tankegang,  der  skal  forstaa,  hvorledes  de 
forskellige  Motiver  har  virket,  og  vurdere  de  saakaldte  aandelige 
Faktorers  Betydning  for  hele  den  sociale  Udvikling,  —  for 
Skolemanden,  der  skal  vide,  hvorledes  Barnets  Bevidsthed  vokser, 
for  deraf  atter  at  kunne  slutte,  hvor  meget  den  kan  rumme,  og 
hvorledes  den  kan  modtage  Stoffet  paa  den  hensigtsmæssigste 
Maade.  I  sit  Arbejde  med  de  unge  har  Høffding  forstaaet,  paa 
den  ene  Side  at  holde  de  Detailspørgsmaal  ude,  der  kun  har 
Interesse  for  Fagpsykologen,  og  paa  den  anden  Side  at  holde 
sin  Undervisning  saa  nær  op  som  muligt  til  det  praktiske  Liv 
og  til  de  Spørgsmaal,  der  kunde  faa  Betydning  for  Fagviden¬ 
skaberne. 

Af  den  fundamentale  Stilling,  Høffding  med  Rette  i  sin  Un¬ 
dervisning  har  givet  Psykologien,  følger  naturligt,  at  han  i  Logik 
og  Erkendelsesteori  lægger  ringe  Vægt  paa  at  lade  de  unge 
lære  udenad  Domsformer,  Syllogisme-Figurer,  Kategori-Tavler 
og  alt  det  ufordøjelige  Stof,  de  tidligere  blev  fyldte  med,  og  som 
for  dem  fik  mindre  Betydning,  end  om  de  havde  lært  Aabnings- 
spillene  i  Skak.  Uden  at  udviske  den  vigtige  Forskel  mellem 
Psykologi  og  Erkendelsesteori  bringer  han  den  sidste  saa  nær 
op  til  Psykologien  som  muligt  og  indskrænker  den  formelle  Lo¬ 
gik  i  højeste  Grad;  denne  Disciplin  giver  jo  nemlig  kun  de 
mest  abstrakte  Tankelove  og  lærer  ikke  i  fjerneste  Maade  Folk 
at  tænke  rigtigere,  end  de  gjorde  før. 

Ogsaa  Filosofiens  Historie  indgaar  paa  ejendommelig  Maade 
som  Led  af  denne  Plan.  Det  kunde  gælde  om  at  se  de  store 
Tænkere  i  deres  historiske  Sammenhæng  og  se  dem  som  Typer 
paa  bestemte  Retninger,  der  atter  og  atter  vender  tilbage  i  Tænk¬ 
ningens  Historie.  En  saadan  Gennemgang  af  Filosofiens  Historie 
vilde  imidlertid  kræve  alt  for  lang  Tid  og  forudsætte  for  meget 
hos  Tilhørerne.  Af  Betydning  vilde  det  muligvis  være  inden  for 

det  filosofiske  Kursus  hvert  Aar  mere  udførligt  i  een  ugentlig  Time 
at  behandle  en  enkelt  af  de  største  Filosoffer  og  ellers  holde  Fi¬ 
losofiens  Historie  saa  nøje  op  til  de  psykologiske  og  de  er¬ 
kendelsesteoretiske  Grundproblemer  som  muligt,  saaledes  at  man 
egentlig  kun  fremstillede  det  nye  og  rigtige  i  de  rent  eksakte 
Problemers  Behandling,  som  de  forskellige  Forskere  havde  bragt, 
og  lod  deres  „Systemer"  og  Livsopfattelser  træde  helt  i  Bag¬ 
grunden.  Af  historisk  Respekt,  af  Frygt  for  at  adskille  det,  der 
engang  fremtraadte  samlet,  og  for  dogmatisk  at  komme  til  at 
skyde  Tanker  til  Side,  der  endnu  kunde  vise  sig  livskraftige,  har 
Høffding  maaske  af  Filosofiens  Historie  taget  noget  mere  med, 
end  de  unge  virkelig  kan  tilegne  sig,  men  har  paa  den  anden 
Side  gennem  Aarene  lagt  større  og  større  Vægt  paa  de  eksakte 
Problemers  Behandling  i  Filosofiens  Historie,  saaledes  at  den 
empiriske  Psykologi  og  navnlig  Erkendelsesteorien  blev  endnu 
klarere  belyst  ved  hans  Gennemgang  af  Historien.  Hertil  kom¬ 
mer,  at  Høffding  formaar,  selv  i  en  sammentrængt  Fremstilling, 
at  give  de  store  Tænkere  Liv  og  udvikle  deres  Anskuelser  saa¬ 
ledes,  at  disse  fremtræder  som  en  virkelig  Videnskabens  Historie 
og  ikke  som  en  Række  tilfældigt  sammenkædede  Meninger,  der 
opstaar,  gendrives  og  forsvinder  for  hos  Tilhøreren  at  efterlade 
den  Tomhed,  det  desværre  ofte  er  Docenten  saa  vanskeligt  at 
udfylde  med  sine  egne  Doktriner. 

Kendskabet  til  den  nyere  Filosofis  Historie  —  og  maaske  i 
den  kommende  Tid  ogsaa  mere  sammentrængt  til  den  græske  — 
er  af  den  største  Betydning  for  den  unge  Student.  Kun  ganske 
faa  faar  Lejlighed  til  at  sætte  sig  ind  i  deres  Fagvidenskabers 
Historie;  Filosofiens  Historie  er  egentlig  —  saa  fjernt  selve  Filo¬ 
sofien  nu  er  kommen  sin  gamle  Magtstilling  som  den  alle  Viden¬ 
skaber  omfattende  Videnskab  —  den  videnskabelige  Tænknings 
Historie,  der  ikke  blot  giver  bestemte  eksakte  Problemers  Be¬ 
handling  eller  Løsning,  men  som  spejler  vigtige  Sider  af  de  eu¬ 
ropæiske  Folks  Historie,  og  som,  taget  paa  rigtig  Maade,  i  store 
Træk  giver  den  menneskelige  Tankes  Udvikling.  Over  for  visse 
almenmenneskelige  Problemer,  paa  Omraader,  hvor  ogsaa  unge  kan 
følge  disse  Problemers  Behandling  og  forstaa  Brydningerne,  viser 
Filosofiens  Historie,  hvorledes  det  er  lykkedes  at  stille  Spørgs- 
maalene  nøjagtigere,  løse  nogle  af  dem  og  i  det  hele  blive  sig 
den  videnskabelige  Erkendelses  Grænser  bevidst,  koncentrere 

Kræfterne  om  de  Problemer,  der  er  Mulighed  for  at  løse,  og 
baade  i  Naturvidenskaberne  og  de  humane  Videnskaber  imod 
alle  Spekulationer  og  Fantasterier  at  hævde  bestemte  Principper 
som  det  eneste  sikre  Grundlag  for  menneskelig  Forsken. 

Disse  videnskabelige  Grundprincipper,  det  andet  faste  Punkt 
i  Høffdings  Undervisning,  eller  snarere  Aarsagen  til,  at  Under¬ 
visningsplanen  er  saa  fast  lagt  og  Undervisningens  opdragende 
Betydning  for  de  unge  Studenter  saa  stor,  er  de  Principper,  der 
danner  Grundlaget  for  den  strengt  mekaniske  Naturopfattelse. 
De  unge  skal  lære,  at  man  i  Naturvidenskaberne  kun  har  Lov 
til  at  anvende  Begrebet  Aarsag  der,  hvor  man  kan  maale  og  veje, 
hvor  man  kan  paavise  et  Ækvivalensforhold  mellem  to  Tilstands¬ 
former;  de  skal  paa  det  psykologiske  Omraade  lære  at  sky  alle 
tomme  Ord,  alle  de  „Forklaringer",  der  i  Virkeligheden  blot 
skriver  Spørgsmaalet  om,  og  de  skal  lære,  at  baade  i  den  mate¬ 
rielle  og  den  aandelige  Verden  gaar  Livet  sin  regelmæssige,  lov¬ 
bundne  Gang,  uden  Mirakler  eller  andre  Brud  paa  den  naturlige 
Sammenhæng.  De  skal  ende  med  at  forstaa,  at  uden  for  den  me¬ 
kaniske  Naturopfattelses  Grundlag  er  der  ikke  Videnskab,  at 
alle  Forsøg  paa  at  lave  disse  den  menneskelige  Erkendelses  første 
Forudsætninger  om  gennem  Værdibestemmelser  eller  „højere" 
Principper  er  af  det  onde,  og  at  disse  Forsøg  under  alle  Former 
før  eller  senere  maa  føre  til  Ødelæggelse  af  den  videnskabelige 
Tænkning.  Med  Rette  har  Høffding  derfor  altid  stillet  Spinoza 
frem  for  de  unge  som  den  mest  konsekvente  Repræsentant  for 
den  mekaniske  Verdensopfattelse  i  den  nyere  Filosofis  Historie, 
lært  dem  at  forstaa,  at  „Sjælens"  eller  „Aanders"  og  „Guders" 
Indgriben  i  den  materielle  Verden  er  absolut  uforenelig  med  de 
videnskabelige  Grundprincipper,  og  at  baade  „Hensigtsaarsager* 
og  den  saakaldte  „frie  Vilje"  staar  som  asyla  ignorantiæ,  tomme 
Ord,  der  videnskabeligt  kun  udtrykker  vort  Ukendskab  til  de 
virkelige  Aarsager.  Derfor  har  Høffding  ogsaa  lagt  saa  stærk  Vægt 
paa  hele  den  engelske  og  franske  Positivisme,  der  gennem  Hume 
lærte,  hvorledes  alle  Forestillinger  om  det  overnaturlige  ganske 
naturligt  er  voksede  frem  i  Menneskers  Sind,  og  gennem  Comte  viste, 
hvorledes  den  videnskabelige  Naturbetragtning  efterhaanden  skød 
alle  teologiske  og  metafysiske  Pseudo-Forklaringer  til  Side,  derfor 
har  Høffding  altid  fremhævet  den  strengt  kritiske  Side  af  Kants 
Filosofi  og  ladet  det  kunstige  metafysiske  System  træde  i  Baggrunden. 

I  det  Værk,  der  sikkert  vil  staa  som  Høffdings  Hovedværk: 
den  store  Fremstilling  af  den  nyere  Filosofis  Historie,  danner  de 
samme  Tanker  Grundlaget  Bogens  største  Fortjeneste  ligger  i 
dens  Paavisning  af  Sammenhængen  mellem  Filosofien  og  Natur¬ 
videnskaberne  i  den  nyere  Tid,  og  dens  bedste  Afsnit  danner 
sikkert  Fremstillingen  af  det  17.  Aarhundredes  Filosofi,  der  viser, 
hvorledes  de  mekaniske  Principper  blev  Grundlaget  for  den  nye 
Videnskab  —  som  de  havde  været  det  for  Oldtidens  — ,  hvorle¬ 
des  man  under  deres  Tegn  sejrede  over  den  gamle  kristelige 
Skolastik,  og  hvorledes  man  —  ofte  dogmatisk  —  søgte  at  anvende 
dem  overalt,  selv  der,  hvor  en  Anvendelse  nu  maa  staa  som  van¬ 
skelig  eller  umulig.  Høffding  taler  aldrig  friskere  eller  med  større 
Myndighed,  end  naar  han  fremstiller  den  strengt  mekaniske  Na¬ 
turopfattelse,  der  blev  grundlagt  af  den  græske  Oldtids  store  For¬ 
skere,  der  danner  den  vigtigste  Bro  mellem  hine  Tider  og  vor 
Tid,  og  som  siden  Kepler  og  Galilæi  er  og  til  alle  Tider  vil  være 
det  Grundlag,  vor  sikreste  Viden  om  Naturen  hviler  paa. 

Gaar  man  fra  de  eksakte  Undersøgelser  af  det,  der  virkelig 
finder  Sted,  over  til  de  menneskelige  Vurderinger  deraf,  vil  man 
se,  hvor  svært  det  er  at  finde  et  sikkert  Grundlag.  Medens  i 
Psykologien  ethvert  Standpunkt,  der  ikke  bygger  paa  Aarsags- 
princippet,  paa  Forhaand  er  Vrøvl,  og  medens  i  Naturvidenska¬ 
berne  ethvert  Forsøg  paa  •  at  slippe  ud  over  de  med  Aarsags- 
princippet  forbundne  mekaniske  Grundsætninger  før  eller  senere  vil 
føre  ud  i  Vrøvlet,  er  mange  Standpunkter  mulige  ved  Vurderingen 
af,  hvad  der  er  godt  eller  ondt,  skønt  eller  hæsligt.  Den  Hølfding- 
ske  Etiks  største  videnskabelige  Betydning  ligger  i  første  Dels 
kritiske  Undersøgelse  af  den  etiske  Vurderings  Forudsætninger 
og  Grænser,  særligt  i  Paavisningen  af  den  sidste  og  absolutte 
Grænse,  der  er  givet  med  den  enkeltes  Samvittighed:  ethvert 
Standpunkt,  valgt  mere  vilkaarligt  eller  uvilkaarligt  ud  fra  et 
Menneskes  Samvittighed,  er  etisk  uigendriveligt.  Selv  om  denne 
vigtige  Grænsebestemmelse  over  for  Retslære  og  Pædagogik  faar 
mindre  Betydning,  har  den  dog  praktisk  Værdi,  fordi  den  ind¬ 
skærper  os  Forsigtighed  i  vore  moralske  Domme.  Det  Grundrids 
af  Etikken,  Høffding  i  enkelte  Semestre  har  gennemgaaet  for  de 
unge  Studenter,  lærer  dem  at  stille  strenge  Fordringer  til  sig 
selv,  men  dømme  andres  Færd  mildt  —  ikke  udfra  den  fromme 
Medlidenhed  og  „Syndsbevidsthed",  der  saa  ofte  er  forbundet 

med  den  ækleste  Selvretfærdighed  og  Dømmesyge,  men  ud  fra 
Forstaaelsen  af,  hvor  vanskeligt  det  er  at  sætte  sig  ind  i  andres 
Motiver,  og  hvor  stor  den  enkelte  Personligheds  Ret  er  til  at 
handle,  som  han  vil,  naar  han  blot  handler  ud  fra  sin  bedste  Over¬ 
bevisning.  Den  anden  Del  af  Høffdings  Etik,  der  giver  Anven¬ 
delsen  af  hans  egen  Grundopfattelse  paa  Livets  vigtigste  For¬ 
hold,  har  spillet  en  overordentlig  stor  Rolle  for  de  videre  Kredse. 
Vel  giver  den  kun  en  enkelt  Mands  etiske  Meninger,  men  lærer 
dog  de  mange  at  tænke  selvstændigt  over  Livets  Spørgsmaal, 
lærer,  at  en  ren  human  Etik  uden  religiøs  Sanktion  er  mulig, 
og  at  man,  uden  at  gøre  sig  til  en  ydmyg  Selvopgiver  og  Alle¬ 
mandstjener,  konsekvent* kan  gennemføre  et  Standpunkt,  der  ta¬ 
ger  det  videst  mulige  Hensyn  til  de  Mennesker,  man  lever  sam¬ 
men  med.  For  mange  Mennesker  herhjemme,  der  ikke  var  bundet 
til  et  bestemt  dogmatisk  Standpunkt,  og  for  ikke  saa  faa  mere 
selvstændigt  tænkende  Kristne,  der  ikke  følte  sig  tiltalte  af  den 
bornerte  Martensenske  Etik,  har  Høffdings  Værk,  bygget  over 
de  store  engelske  Tænkeres  positive  og  sunde  Morallære  og  over 
hans  eget  lyse  og  humane  Livssyn,  været  en  Spore  til  retfærdigere 
Bedømmelse  af  mange  menneskelige  Forhold  og  til  alvorligere 
Arbejde  i  det  verdslige  Samfund. 

Inden  for  den  store  Kreds  af  vel  næsten  fem  Tusind  unge 
Studenter,  der  fra  1883  har  været  samlet  om  Høffdings  Kate¬ 
der,  staar  igen  en  lille  Kreds:  de  egentlige  fagstuderende,  han 
førte  op  til  Magisterkonferens  i  Filosofi,  eller  de,  der  under  friere 
Former  blev  ved  at  følge  hans  Undervisning  paa  Universitetet 
og  deltage  i  Sammenkomsterne  i  hans  Hjem.  Hvad  han  her  har 
betydet  for  hver  enkelt,  kan  en  enkelt  blandt  dem  aldrig  give 
Udtryk;  saa  vide  Omraader  Høffding  spænder  over,  saa  forskel¬ 
ligt  vil  han  sikkert  have  virket  paa  disse,  der  fik  den  Lykke  at 
kunne  følge  ham  gennem  det  store  Arbejde,  han  hvert  Semester 
gjorde  for  at  føre  denne  snævrere  Kreds  ind  i  de  forskellige  filo¬ 
sofiske  Discipliner.  Men  har  Høffding  virket  forskelligt,  har  han 
ogsaa  til  fulde  forstaaet  at  respektere  Forskelligheder;  han  har  altid 
set  det  som  sin  Opgave  at  uddanne  Elever  og  ikke  Tilhængere. 
Den,  der  med  ordentlige  Argumenter  overfor  Høffding  søgte  at 
hævde  et  andet  Standpunkt,  kunde  være  vis  paa,  at  den,  der  for¬ 
stod  ham  bedst,  var  Høffding  selv.  Ogsaa  i  en  anden  Retning  var 
man  altid  tryg  hos  Høffding:  enig  eller  uenig  med  ham,  fik  man 

altid  nøjagtige  Oplysninger  om  det  positive  i  Sagen  og  Anvisning 
paa,  i  hvilke  Værker  man  skulde  søge  Spørgsmaalet  nærmere 
belyst.  Værdien  af  dette  forstaar  kun  de,  der  gennem  mange 
Aar  med  Forbavselse  og  Beundring  har  set,  hvor  uhyre  stort 
det  Stof  er,  som  Høffding  behersker;  han  er  ikke  blot  „en  fri 
Aand“,  men  ogsaa  en  Mand,  der  kan  Græsk  og  som  kender  Hi¬ 
storien;  sikkert  ingen  udenlandsk  Videnskabsmand  har  et  saa 
omfattende  Kendskab  til  Filosofiens  Kildeskrifter  som  han. 

Ogsaa  det  filosofiske  Fagstudium  har  Høffding  organiseret 
fortræffeligt.  De  forskellige  og  forskelligartede  Omraader,  Filosofien 
spænder  over,  og  den  Frihed  til  at  bygge  Hypoteser,  den  ifølge 
dette  og  sin  hele  Fortid  har  haft  og  maaske  endnu  i  lange  Tider 
vil  have,  medfører  ogsaa  den  store  Ulempe,  at  den  i  højere 
Grad  end  andre  Fag  er  belemret  med  pseudovidenskabelige  Snyl¬ 
tere,  Humbugsmagere,  Markskrigere  og  Modefilosoffer,  der  hvert 
Aar  bringer  nye  filosofiske  Systemer  og  Livsanskuelser  til  Torvs 
i  „fornem  Udstyrelse"  og  tysk  Shirting  —  Arkana,  der  skal  hjælpe 
til  at  springe  det  over,  der  er  den  første  uomgængelige  Forud¬ 
sætning  i  Filosofien  som  i  enhver  anden  Videnskab:  alvorligt  og 
nøjagtigt  Studium  og  Forstaaelsen  for,  at  kun  det  klart  og  bestemt 
begrundede  kan  tages  for  gode  Varer.  Ser  man  bort  fra  Psyko- 
fysikken,  en  Specialdisciplin,  der  maa  kræve  et  fysiologisk  Studium 
som  Forudsætning  og  som  ikke  vil  kunne  danne  det  egentlige 
Grundlag  for  Studiet  af  Filosofi,  maa  det  første  Krav  blive  et 
indgaaende  Kendskab  til  de  filosofiske  Hovedværker.  Omhygge¬ 
lige  Kildestudier  inden  for  den  græske  Filosofi,  af  Descartes’,  Hob- 
bes’  og  Spinozas,  af  Lockes,  Berkeleys,  Humes  og  Kants  Vær¬ 
ker  er  det  nødvendige  Grundlag,  det  eneste,  absolut  det  eneste, 
der  kan  give  de  studerende  den  fornødne  videnskabelige  Ballast. 
Naturvidenskabelige  og  matematiske  Studier  formaar  det  ikke; 
i  Forhold  til  Filosofien  er  de  for  specielle,  og  de  giver  intet 
Bidrag  til  den  Forstaaelse  af  det  menneskelige,  der  dog  altid  bliver 
Filosofiens  Hovedopgave;  filologisk-historiske  Studier  formaar  det 
heller  ikke  alene,  omend  selve  Kildestudierne  af  Filosofiens  Hi¬ 
storie  maa  drives  efter  den  kritiske  Filologis  Metoder,  og  Viden¬ 
skabens  Historie  selvfølgelig  altid  maa  forudsætte  Kendskabet  til 
den  almindelige  Historie.  Grundlaget  for  det  egentlige  Fagstudium 
af  Filosofien  er  og  bliver  Kendskabet  til  dens  Historie.  Kun  som 
Hjælp  ved  Siden  af  Kildestudierne  har  Studiet  af  de  nyere  Haand- 

bøger  og  historiske  Fremstillinger  Værdi;  dette  gælder  ubetinget 
for  Erkendelsesteori,  Etik  og  Religionsfilosofi,  noget  mere  be¬ 
tinget  over  for  Psykologien,  der  som  helt  eksakt  og  selvstændig 
Videnskab  er  saa  forholdsvis  ny.  I  Overensstemmelse  med  denne 
Tankegang  har  Høffding  i  sin  Undervisning  af  de  fagstuderende 
lagt  Tyngdepunktet  i  den  eksaminatoriske  Gennemgang  af  de 
filosofiske  Hovedværker.  Bøger  som  Spinozas  Ethica  (i  Forbin¬ 
delse  med  Descartes’  og  Hobbes’  Skrifter),  Humes  Treatise  (i  For¬ 
bindelse  med  hans  Essays  og  med  Lockes  og  Berkeleys  Skrifter) 
og  Kants  Kritik  der  reinen  Vernunft  (i  Forbindelse  med  hans  øvrige 
Skrifter)  maa  enhver  fagstuderende  een  Gang  under  sin  Studietid  have 
faaet  gennemgaaet  paa  Universitetet.  For  den,  der  kun  har  stu¬ 
deret  nogle  Aar,  er  disse  Værker  for  svære  til  ret  at  trænge  ind 
i  gennem  Selvstudium;  i  alle  Tilfælde  kan  her  en  kyndig  Vej¬ 
ledning  spare  den  Student,  der  selv  arbejder  alvorligt  med,  en 
Del  unødvendig  Møje  senere.  Det  er  ikke  muligt  at  tænke  sig 
nogen  bedre  Undervisning  end  den,  Høffding  yder  de  unge  ved 
Gennemgangen  af  de  filosofiske  Hovedværker.  Maaske  stiller 
Høffding  ofte  lidt  for  milde  Fordringer  til  sine  Elevers  Hjemme¬ 
arbejde,  men  rørende  er  det  se,  hvorledes  han,  der  kender  disse 
Værker  ud  og  ind  som  ingen  anden,  for  hver  Gennemgang  selv 
tager  Sagen  op  helt  fra  ny,  gennemarbejder  det  store  Stof  hjemme 
og  paa  Laboratoriet  forstaar  at  lægge  det  saaledes  til  Rette,  at 
de  yngste  Studenter  begriber  det,  og  gamle  Magistre  for  hver 
Gennemgang  finder  nye,  betydningsfulde  Sider  dragne  frem. 

Høffding  staar  nu  som  den  store  Lærer  for  den  akademiske 
Ungdom  i  Danmark;  han  er  bleven  det  i  Kraft  af  sin  videnska¬ 
belige  Dygtighed  og  sin  sjældne  Evne  til  at  forstaa  de  unge.  Den 
dybeste  Aarsag  ligger  dog  i  hans  Personlighed,  den,  der  har  for- 
maaet  harmonisk  at  forene  Lære  og  Liv.  Og  Høffdings  Person¬ 
lighed  bæres  af  en  Egenskab,  der  har  præget  hvert  Træk  i  hans 
Forsken  og  Færd.  Høffding  er  en  trofast  Mand,  trofast  mod  den 
Videnskabens  Fortid,  det  blev  hans  høje  Kald  at  værne,  trofast 
mod  sin  egen  Fortid,  mod  de  Idealer  og  Tanker,  han  engang 
byggede  sit  Liv  paa,  og  trofast  mod  dem,  der  stod  om  ham  som 
Venner  og  Elever.  Denne  hans  Trofasthed  blev  Sikkerhed,  hvor 
han  skulde  lede  andre,  Redelighed,  hvor  han  selv  søgte  sine  Veje, 
en  aaben  og  mandig  Kærlighed  til  dem,  der  vandrede  ved  hans 
Side,  og  en  aldrig  svigtende  Hjælpsomhed  mod  dem,  der  havde 
svært  ved  at  vinde  frem. 

Derfor  har  saa  mange  fulgt  ham  op  ad  Bjerget;  og  naar  Af¬ 
tenrøden  nu  genspejler  den  lange,  rige  Dag,  vil  Høffding  høre 
en  Tak  fra  de  Skarer,  der  voksede  fra  Aar  til  Aar,  og  hvis  Ger¬ 
ning  i  vort  Land,  bedre  end  det  svigefulde  Verdensry,  bedre  end 
alle  Ord  og  Taler  vil-  fortælle  ham  det  sidste  og  det  lykkeligste, 
et  Menneske,  der  gav  dette  Liv  og  denne  Verden  alt,  kan  faa  at 
høre:  at  det  Arbejde,  han  trofast  gennem  hele  sit  Liv  har  ud¬ 
rettet  i  Livets  Tjeneste,  ej  heller  har  været  gjort  forgæves.  Til 
Takken  slutter  sig  Ønsket  om  mange  Arbejdsaar  endnu.  Høff- 
dings  Lærervirksomhed  har  holdt  ham  ung,  og  han  er  i  den 
Grad  gaaet  op  i  den,  at  han  ikke  kan  undvære  den;  men  saa 
stor  Betydning  har  den  ogsaa  faaet,  at  Danmark  ikke  kan  und¬ 
være  ham. 

Anton  Thomsen 

Det  nittende  Aarhundrede,  der  i  saa  høj  Grad  har  beskæf¬ 
tiget  sig  med  Fortiden  og  dens  Historie,  har  lært  sine  yngste 
Børn  Varsomhed  i  Domme  og  i  Krav.  De  Ord,  som  Novalis  i 
et  Vers  har  rettet  til  „de  svundne  Tiders  Børn",  har  Nutiden 
gjort  til  sine;  vor  Tid  kan  med  Rette  sige:  „Ich  spinne  Eure 
Faden  —  In  einen  Faden  ein;  —  Aus  ist  die  Zeit  der  Fehden.  — 
Ein  Leben  solit  Ihr  sein.“  Disse  Ord  er  Erfaringsarven  efter  det 
Aarhundrede,  der  har  set  saa  meget  forskelligartet  bestaa  ved 
Siden  af  hinanden  med  lige  Ret  til  Tilværelse  og  har  indrømmet 
hver  Retning  sin  Betydning.  Kritikken,  som  har  iagttaget  Kunsten 
paa  dens  Vej  mod  saa  mange  forskellige  Maal,  har  opgivet  en¬ 
sidigt  at  sætte  eet  som  det  rette  og  vende  sig  bort  fra  alt  andet, 
har  lært  os  ikke  at  foreskrive  Kunsten  dens  Bane,  men  at  mod¬ 
tage  og  tilegne  sig,  hver  efter  sin  Trang,  hvad  Kunsten  giver. 

For  hundrede  Aar  siden  havde  Kritikken  endnu  ikke  denne 
Erfaring;  den  skrev  siden  Winckelmanns  og  Lessings  Tid  aller¬ 
mest  for  Kunstnerne,  den  regnede  det  for  sin  første  Opgave  at 
sætte  Kunsten  absolutte  Maal,  føre  den  ind  paa  den  rette  Vej  til 
Smag  og  Skønhed.  Den  belærende  Tidsalder  maatte  ogsaa  belære 
Kunstnerne,  og  derfor  saa  den  sig  blind  paa  Teorier,  om  hvad 
Kunstneren  skal  og  ikke  skal.  Det  er  denne  Tid,  som  Høyen 
karakteriserer  som  „den  usalige  Skrivetid",  hvor  enhver  hellere 
vil  læse  om  Kunst  end  se  Kunst,  det  er  hele  denne  teoretise¬ 
rende  Tilbøjelighed,  Høyen  tager  Afstand  fra,  idet  han  erklærer 
Lessings  Laokoon  for  en  aandrig,  men  for  Kunsten  ganske  be¬ 
tydningsløs  Bog.  —  Men  Høyen  selv?  Hvilken  af  disse  to  saa 

vidt  forskellige  Grupper  af  Kritikere  staar  han  da  sammen  med? 
Hørte  ikke  ogsaa  han  endnu  til  dem,  der  ligesom  Lessing  i  høj 
Grad  havde  sine  Meninger  om,  hvad  Kunsten  alene  burde  gøre, 
var  han  ikke  selv  en  af  dem,  der  —  skønt  ikke  Kunstner  — 
dog  vilde  vise  Kunsten  Vej?  Henvender  man  sig  med  dette 
Spørgsmaal  til  Høyens  Biograf,  Ussing  (N.  L.  Høyens  Levned, 
1 — 2,  1872),  faar  man  baade  Ja  og  Nej  til  Svar;  Ussing  taler 
med  lige  Begejstring  om  Høyen  som  den,  der  blot  glæder  sig 
ved  og  nyder,  hvad  skøn  Kunst  der  møder  ham,  og  om  Høyen 
som  den,  der  stiller  sine  Fordringer  til  Kunstneren  med  Hensyn 
til  hvilke  Emner,  der  bør  beskæftige  ham,  stiller  sine  Krav  om 
hjemlig,  national  Kunst,  om  Genremalerier  o.  s.  v.  Der  falder  i 
Ussings  Skildring  et  ensformigt  Lys  over  Høyen,  som  vækker 
Tvivl  hos  en;  for  Lys  faar  nu  engang  først  sin  fulde  Virkning, 
naar  det  fremhæves  ved  Skyggen,  og  en  Biografi,  der  vil  male 
en  Udvikling,  kan  ikke  male  med  lutter  lyse  Farver.  Høyen  er 
i  Ussings  Skildring  ikke  en  Mand,  der  er  under  Udviklingens 
Lov  og  som  bevæger  sig  fremad,  idet  han  modtager  nyt  udefra, 
men  derfor  ogsaa  maa  opgive  tidligere  Anskuelser  og  Meninger. 
Ussings  Bog  viser  paa  ny  det  umulige  i  at  skildre  en  Person,  der  staar 
en  nær,  objektivt;  dens  Fejl  er  den  samme  som  den,  der  skæm- 
mer  den  omtrent  samtidige,  Victor  Freunds  Bog  om  H.  E.  Freund, 
og  begge  Steder  er  det  dobbelt  Skade,  fordi  der  vækkes  Tvivl 
hos  Læseren  overfor  Mænd,  der  i  saa  ringe  Grad  fortjener  det. 

Vil  man  have  Svar  paa  det  fremsatte  Spørgsmaal,  faar  man 
da  gaa  til  Høyens  egne  Arbejder  og  til  hans  egne  Breve,  hvoraf 
enkelte  er  trykt  i  2.  Del  af  Ussings  Biografi.  Og  Svaret  bliver 
det,  man  kunde  vente  —  baade  Ja  og  Nej.  Høyen  er  endnu  et 
Barn  af  det  attende  Aarhundrede,  han  er  født  1798,  og  hans 
Arbejde  som  Mand  strækker  sig  lige  fra  Tyverne  til  1870;  i  saa 
lang  Tid  maa  et  Menneske  med  Høyens  friske  og  aabne  Sind 
og  stærke  Begavelse  nødvendigvis  have  gennemløbet  en  Udvikling, 
saa  meget  mere,  som  netop  disse  Aar  bragte  saa  mange  nye 
Ideer  og  megen  ny  Kunst  frem;  derfor  —  det  Svar,  der  gælder 
Halvtredsernes  Høyen,  gælder  ikke  Tyvernes;  kun  ved  at  følge 
Høyens  gradvise  Udvikling  kan  man  faa  Svar  paa  Spørgsmaalet 
om  hans  Forhold  til  Kunsten,  om  han  væsentligt  var  den  givende 
eller  den  modtagende.  —  Men  allerede  det,  at  selve  Tidens  Ud¬ 
vikling  saa  tydeligt  spejler  sig  hos  Høyen,  giver  et  Vidnesbyrd 

om,  hvad  der  i  hele  hans  Forhold  til  Kunsten  skiller  ham  fra 
den  ældre  Tids  Mænd:  han  paavirkes  af  de  Kunststrømninger, 
der  omgiver  ham,  og  kommer  under  deres  Indflydelse,  fordi  han 
ikke  abstrakt  filosoferer  over  Kunst  og  Kunstens  Maal,  men 
konkret  ser  og  lærer  ved  at  se.  Dette  Grundtræk  stod  fast 
hos  Høyen  under  al  Forandring  og  er  Grundlaget  for  al 
Udvikling  hos  ham:  hans  aabne  Sind,  med  dets  Evne  til  at 
modtage,  gjorde,  at  han  kunde  følge  Udviklingen  i  dansk  Kunst 
lige  fra  den  Tid,  hvor  Gebauer  og  J.  L.  Lund  taltes  blandt  dens 
Storheder,  og  til  den  Tid,  da  Lundbye  og  Marstrand  stod  paa 
deres  Plads.  For  saa  vidt  er  Spørgsmaalet,  om  Høyens  Stilling 
til  dansk  Kunst  var  en  Herskers  eller  en  Tjeners,  afgjort  allerede 
med  det  Svar,  at  hans  Forhold  til  al  Kunst  var  saa  positivt,  at 
den  gav,  han  modtog;  og  selv  hvor  han  stiller  bestemte  og  ind¬ 
skrænkende  Krav  til  den,  formulerer  han  til  syvende  og  sidst 
dermed  kun  i  Ord  den  Tendens,  som  var  herskende  i  selve 
Kunsten  til  den  Tid.  Den  megen  Tale  baade  fra  Venners  og 
Fjenders  Side  om  Høyen  som  den,  der  „styrer"  Kunsten  i  Dan¬ 
mark,  bragte  derfor  let  noget  skævt,  ja  uretfærdigt  ind  i  Bedøm¬ 
melsen  af  hans  Forhold  til  Kunsten.  Det  skulde  være  Maalet 
med  denne  lille  Artikel  at  fremstille  Høyen  som  den,  der  staar 
i  Gæld,  i  Gæld  til  samtidige  Ideer  og  samtidig  Kunst. 

Da  Høyen  i  Aaret  1822  lagde  Planen  for  sin  store,  treaarige 
Udenlandsrejse,  blev  Italien  Maalet,  selvfølgelig,  og  Vejen  dertil 
Tyskland,  lige  saa  selvfølgelig;  og  han  fængsledes  saa  længe  her 
—  især  i  Dresden  og  i  Rom  — ,  at  han  maatte  opgive  sin  op¬ 
rindelige  Plan,  at  rejse  hjem  gennem  Frankrig  og  Holland,  og  i 
Stedet  for  paa  ny  vende  hjem  gennem  Tyskland. 

Til  Frankrig,  Paris,  kom  han  første  Gang  elleve  Aar  efter, 
i  1836,  og  var  der  da  i  et  Par  Maaneder;  senere  kom  han  kun 
dertil  nogle  ganske  korte  Besøg. 

Naturligvis  maatte  det  faa  stor  Betydning  for  Høyen,  hvor 
han  modtog  de  første  Indtryk  af  Kunst,  ikke  blot  i  hvilke  Mu¬ 
seer,  men  mellem  hvilke  Kunstnere,  hvilket  Syn  paa  Kunst  han 
overhovedet  mødte,  da  han  først  drog  hjemmefra,  beredt  til  at 
suge  det  nye  i  sig.  Nu  blev  det  tysk  Aandsliv,  han  først  og 
længe  blev  paavirket  af,  det,  der  satte  hans  Sind  i  Sving,  og  tysk 
Kunst,  gammel  og  ny,  der  i  lang  Tid  blev  Hovedgenstand  for 
hans  Studium ;  og  det  var  i  Følelsen  af,  hvad  han  skyldte  Tysk- 

land,  at  han  i  et  af  sine  tidligste  Breve  fra  Rom1)  skrev:  „jeg 
anseer  disse  18  Maaneder  for  lige  saa  meget  værd,  som  hele  mit 
øvrige  Liv,  saa  meget  har  jeg  seet  og  hørt  og  erfaret." 

Men  paa  den  Maade  blev  det  en  ensidig  Udvikling,  Høyen 
gennemgik  i  de  Aar,  hvor  hans  Sinds  Former  støbtes,  og  laa  der 
allerede  en  Fare  heri,  maatte  dog  den  Omstændighed  blive  end 
mere  skæbnesvanger,  at  Høyen  i  sin  Ungdom  netop  knyttedes 
nøje  til  det  Udland,  som  Tiden  senere  fjernede  saa  langt  fra 
ham  og  Danmark.  Det  var  en  Ungdomsforbindelse,  der  var  for¬ 
udbestemt  til  at  skulle  brydes,  men  tillige  en  Forbindelse,  der 
havde  røvet  Muligheden  for  frugtbart  Forhold  til  andre  Sider; 
saaledes  naaede  Høyen  aldrig  til  nogen  Forstaaelse  for  de  fø¬ 
rende  Kræfter  i  fransk  Kunst;  over  for  Udlandet  blev  hans  Liv 
en  Snævren  sig  ind,  han,  der  paa  sin  Ungdomsrejse  med  Iver 
kastede  sig  ud  i  de  Strømninger,  der  mødte  ham,  og  lod  sig 
rive  med,  kom  ingen  Sinde  senere  ud  for  noget,  der  kunde  virke 
paa  ham  som  Romantikken  i  Tyskland  paa  hans  første  Rejse.  Man 
kan  sammenholde  hans  Ungdomsbreve  fra  Tyskland*)  med  hans 
Forelæsninger  over  fransk  Kunst,  fra  1851,  som  Ussing  i  saa 
høj  Grad  med  Urette  regnede  blandt  hans  bedste,  og  se,  hvor 
rigt  hans  Forhold  til  Udlandet  var  i  det  ene,  hvor  fattigt  i  det 
andet  Tilfælde. 

I  et  Foredrag  om  „Frankrig  og  Italien  i  Forhold  til  vor  tid¬ 
ligere  Kunst"  siger  Julius  Lange  („Billedkunst"  S.  388),  at  me¬ 
dens  der  havde  været  en  Tid,  hvor  Kunstrejserne  her  hjemme 
fra  bestandig  gjaldt  Frankrig  og  Italien,  Abildgaards  og  Juels  Tid, 
afbrødes  senere  ethvert  levende  Forhold  mellem  fransk  og  dansk 
Kunst.  Til  Italien  vedblev  Kunstnerne  imidlertid  med  at  valfarte, 
og  Vejen  gik  nu  gennem  Tyskland.  Og  der  var  andre  end  Høyen, 
hvem  Tyskland  holdt  fast,  Bendz  og  Sonne  f.  Eks.  blev  længe 
i  Miinchen,  J.  C.  Dahl  hele  sit  Liv  i  Dresden.  Thorvaldsens 
nære  Forhold  til  Tyskland  har  naturligvis  bidraget  til  at  lede  de 
yngre  ind  i  samme  Spor.  Da  H.  E.  Freund  i  1828  forlod  sin 
Mester  i  Rom,  vandrede  han  paa  sine  Ben  Frankrig  igennem, 

l)  Som  Høyens  øvrige  Papirer  i  det  kgl.  Bibliotek. 

5)  Enkelte  —  vistnok  paalideligt  —  aftrykte  i  Ussing:  Høyens  Levned  II  (Breve  fra 
Høyen) ;  derimod  er  de  lange  Citater  af  Høyens  Breve,  hvormed  Rejsen  til  Dels  er  skildret 
i  første  Del  af  Bogen,  saa  vilkaarligt  omformede,  at  de  slet  ikke  kan  siges  at  være  af 
Høyen;  ikke  alene  er  Bogstaveringen  ganske  forandret,  men  Sætninger  strøgne,  Ord 
forandrede,  ja  nye  Sætninger  indføjede,  trods  det,  at  der  er  sat  Anførselstegn. 

Tilskueren  1908  50 

men  det  hedder,  at  saa  meget  den  franske  Skulptur  overraskede 
ham,  vilde  han  mindst  af  alt  lære  af  Franskmændene.  Var  Rol¬ 
len  saaledes  blevet  ombyttet  mellem  Frankrig  og  Tyskland,  fik. 
vel  dette  sidste  næppe  saa  ringe  Indflydelse  paa  dansk  Kunst, 
som  J.  Lange  mener.  Var  vor  Litteratur  nærmest  knyttet  til 
Sydnaboens  og  dennes  Litteratur  læst  i  Danmark,  saa  var  vel 
ogsaa  en  Udveksling  i  det  mindste  af  Kunstanskuelser,  en  Paa- 
virkning  af  tysk  Syn  paa  Kunst  uundgaaelig.  Og  det  bekræftes 
i  Virkeligheden  ogsaa.  Saaledes  finder  man  i  P.  Hjorts  Udstil¬ 
lingsanmeldelse  fra  1824  et  typisk  Opgør  mellem  tysk  og  fransk 
Kunst,  som  i  sin  Tankegang,  ja  i  Ord  og  Vendinger  synes  lige 
hentet  fra  Tyskland.  Her  staar  Blunck  som  Repræsentant  for 
den  tyske,  Eckersberg  som  Repræsentant  for  den  franske  Skole 
lige  over  for  hinanden,  og  mens  Hjort  dadler  hos  Eckersberg 
„dette  falske  og  altfor  splendide  Lys“,  som  han  havde  tilegnet 
sig  i  Frankrig,  hedder  det  om  Blunck,  at  han  har  „lært  at  be¬ 
gynde  indenfra,  saa  at  sige,  og  male  udad,  hvorimod  de  franske 
Historiemalere  (Gérard  maaske  undtagen)  begynder  udenfra  og 
maler  indad,  men  derved  aldrig  naar  til  at  fremstille  den  egent¬ 
lige  Sjæl  i  Kunstværket";  derfor  „bør  den  tyske  Metode  ube¬ 
tinget  anbefales  og  den  franske  ubetinget  forkastes" !  Selve  disse 
Ord,  begynde  indenfra  og  ikke  som  Franskmændene  udenfra, 
var  den  tyske  Romantiks  Slagord  paa  Kunstens  Omraade.  I  et 
Brev  fra  Dresden  1801,  fra  Hamburgermaleren  P.  O.  Runge, 
der  stod  den  romantiske  Skole  meget  nær,  hedder  det  til  Eksem¬ 
pel  med  næsten  samme  Ord  som  P.  Hjorths:  „Est  ist  nichts 
und  fiihrt  nur  gradesweges  zum  Verfall  der  Kunst,  von  aussen 
nach  innen  wurken  zu  wollen."  —  Og  naar  P.  Hjort  retter 
sine  Ord  mod  Frankrigs  Kunst,  var  ogsaa  det  kun  Ekko  af 
Stemningen  i  Tyskland. 

Vidnesbyrd  om,  at  de  tyske  Romantikere  overhovedet  ikke 
saa  med  venlige  Blikke  til  det,  de  opfattede  som  det  ejendom¬ 
meligt  franske,  støder  man  paa  rundtom  i  deres  Skrifter,  hos 
Tieck,  hos  Fr.  Schlegel,  hos  Kleist  og  andre;  og  hvad  særlig 
deres  Mening  om  fransk  Kunst  angaar,  saa  havde  Frankrig  alle¬ 
rede  længe  staaet  som  Bæreren  af  det,  der  skulde  bekæmpes. 
Det  var  Frankrig,  der  havde  baaret  Rokokoen  frem;  men  Reak¬ 
tionen  mod  denne,  Ny-Klassicismen,  fandt  sin  litterære  Hoved¬ 
mand  i  Tyskland,  i  Winckelmann;  allerede  hans  Stræben  vendte 

sig  altsaa  mod  Frankrig,  og  han  følte  en  inderlig  Foragt  for, 
hvad  fransk  var,  skønt  han  havde  modtaget  Impulser  fra  dette 
Land  i  sin  Ungdom;  et  halvt  Hundrede  Aar  efter  begyndte  den 
tyske  Romantik,  i  alt  Fald  paa  visse  Punkter,  at  bekæmpe  Ny- 
Klassicismen,  og  atter  stod  Frankrig  som  Bæreren  af  det  gamle, 
med  David  som  ypperste  og  i  sit  Land  højt  fejrede  Fører.  Det 
slette  kom  atter  fra  Frankrig.  Der  staar  en  Ytring  i  den  tyske 
Naturvidenskabsmand  og  Kunstner  Carus’s  Livserindringer  (Leip- 
zig  1865,  I,  179—80):  „I  Tyskland  var  ved  Frankrigs  Indfly¬ 
delse  den  sidste  og  dybest  sunkne  Periode  i  Kunsten  som  be¬ 
kendt  bleven  den  almindelig  herskende  ved  Begyndelsen  af  det 
nittende  Aarhundrede.*  Ved  Frankrigs  Indflydelse!  Det  var 
Klassicismen  som  noget  fransk,  man  først  og  fremmest  vilde  til 
Livs;  Winckelmann  derimod  vendte  Romantikken  sig  ikke  imod; 
han  havde  jo  til  syvende  og  sidst  kun  med  genial  —  ganske 
vist  ensidig  —  Begejstring  og  Varme  givet  den  Længsel  mod  det 
antikke  Grækenland  Udtryk,  som  mindst  af  alt  var  Romantikken 
fremmed.  Han  var  en  af  den  tyske  Litteraturs  Grundlæggere, 
han  var  allerede  klassisk. 

Da  Høyen  i  Tyverne  foretog  sin  lange  Rejse,  sprang  han 
ikke  over  denne  Kløft  mellem  germansk  og  romansk.  Han  blev 
paa  denne  Side  Kløften.  Selv  da  han  kom  til  Italien  og  glædede 
sig  ved  Folkelivet  der,  levede  han  jo  dog  ved  Thorvaldsens  Side 
midt  i  den  dansk-tyske  Koloni  og  kom  ikke  Folket  nærmere. 
Det  var  først,  da  han  i  1836  rejste  til  Paris,  at  det  skulde  vise 
sig,  om  han  kunde  gøre  Springet;  om  han  virkelig  var  i  Besid¬ 
delse  af  en  saadan  Evne  til  alsidig  Forstaaelse,  som  hans  Ven¬ 
ner  har  tillagt  ham.  Johannes  Fibiger,  der  stod  ham  nær,  skrev 
i  sine  Erindringer:  „Med  Sandhed  kunde  man  sige,  at  fra  Kun¬ 
stens  første  Daggry  til  den  Dag,  han  levede,  og  fra  China  til 
Island  kunde  intet  af  Værd  fremdrages,  som  han  ikke  havde  lige 
kær";  det  var  unægtelig  en  Vens  Ord;  det  ligger  nærmere  end 
Kina,  det  af  Værd,  som  Høyen  ikke  kunde  vurdere.  Houdons 
Diana  dømmes  i  hans  Parisernotebøger  til  at  være  „aldeles 
Unatur*  og  „et  i  enhver  Henseende  yderst  fattigt  Arbejde*,  og 
saadan  gik  det  selvfølgelig  Høyen  med  alt  omtrent,  der  havde 
sin  Rod  i  Rokokoen;  eller  Rudes  „Marseillaisen*  paa  Triumf¬ 
buen  i  Paris  er  et  mislykket  Arbejde.  Af  slige  enkelte  Eksemp¬ 
ler  paa  Fejlsyn  og  Begrænsning  kunde  der  selvfølgelig  nævnes 

50* 

mange.1)  Som  Helhed  viser  hans  Breve  fra  Paris  et  forbavsende 
frisk  Syn  paa  By  og  Liv,  en  forbavsende  Modtagelighed  over  for 
fremmed  Kultur,  men  de  viser  ogsaa,  at  hvad  han  paa  selve 
Kunstens  Omraade  søgte  og  fandt  i  Paris,  det  var  ikke  nye 
Kræfter,  men  kun  et  nødvendigt,  udfyldende  Supplement  til,  hvad 
han  tidligere  havde  set  og  tilegnet  sig.  Pariseropholdet  betød 
uden  Tvivl  meget  for  ham,  thi  han  sattes  i  Bevægelse  og  ægge¬ 
des  af  det  stærke  Liv,  og  han  følte  selv,  at  han  voksede,  han 
skriver  hjem  om  sin  Modtagelighed  overfor  Livet  dernede,  og  at 
han  aldrig  havde  følt  saa  stor  Trang  til  at  gøre  sig  selv  Regn¬ 
skab  for  sine  Indtryk;  ogsaa  den  store  Interesse  for  Haandværk 
og  mekanisk  Færdighed,  som  han  altid  havde  haft  og  altid  be¬ 
varede,  fandt  sin  Tilfredsstillelse;  og  en  Impuls  af  virkelig  stor 
Betydning  modtog  han  ved  at  se  den  Rolle,  Kunsten  spillede  i 
Folkets  Liv;  „man  kan  . . .  ei  nægte,  at  Maleriet  her  paa  mange 
Maader  træder  frem  i  Livet.  Skulpturen  ikke  mindre.  Uden  for 
Italien  findes  ingen  Bye,  der  er  saa  riig  paa  offentlige  Billedstøtter 
og  i  hele  Europa  ingen  Bye,  hvor  Nutidens  Skulptur  saa  levende 
beskiæftiges".  Høyen  havde  netop  i  samme  Aar  talt  for,  at  Kunst¬ 
foreningen  i  København  ikke  skulde  være  et  blot  Lotteri,  men 
virke  for  større  Opgaver;  her  i  Paris  fandt  han  Bekræftelse  paa, 
at  han  havde  Ret  i  sine  Krav,  og  sikkert  har  han  ofte  senere 
tænkt  paa  Paris,  naar  han  i  sine  Foredrag  hævdede,  at  Kunsten 
ikke  er  en  privat  Dagligstuesag,  men  en  offentlig  Sag,  en  Sam¬ 
fundssag,  —  denne  demokratiske,  idealistiske  Retning  i  hans 
Stræben,  der  vel  viser  ham  fra  den  allersmukkeste  og  betyd- 
ningsfuldeste  Side. 

Ussing  aftrykker  ingen  af  Brevene  fra  Paris  1836;  for  Efter¬ 
tiden,  der  kun  af  Brevene  kan  lære  Høyens  mærkelige  Person¬ 
lighed  at  kende,  har  de  fra  Paris  samme  Interesse  som  de 
øvrige;  Høyens  ustandselige  Liv  og  Utrættelighed  til  at  optage  og 
atter  udstraale  det  modtagne  viser  sig  især  i  hans  Breve,  der 
ofte  er  overordentlig  friske  og  slet  ikke  bærer  Præget  af,  at  de 
er  skrevet  af  en  Mand,  der  desværre  meget  ugerne  tog  Pennen 

*)  Et  Citat  fra  et  af  Høyens  Rejsebreve,  anført  uden  Sammenhæng  med  det  øvrige, 
viser,  hvor  meget  sandt  der  dog  er  i  Fibigers  Ord;  i  1823  skriver  Høyen  efter  at  have 
set  byzantinsk  Arkitektur  og  Dekoration  i  Padua  og  Venedig:  „Historien  vrimler  af  Vrang- 
heder  og  Uretfærdigheder,  og  den  Frækhed,  hvormed  man  har  overvældet  Byzantineme 
og  deres  Kunst  er  ei  den  mindste  af  disse.  “  Det  er  en  Udtalelse,  som  paa  et  saa  tidligt 
Tidspunkt  i  Aarhundredet  er  mærkelig. 

i  sin  Haand.  Et  Brudstykke  af  et  af  Pariserbrevene  til  Hustruen 
giver  en  smuk  Skildring  af  hans  Glæde  ved  at  være  i  Paris; 
den  14.  Oktober  1836  skriver  han:  Jeg  tog  altsaa  til  S.  Denis. 
Det  var  Solskin,  varmt,  det  fine  hvidlige  Dunstslør  indhyllede 
Fierneme.  Jeg  stod  ud  af  Vognen,  gik  op  ad  Gaden  og  fandt 
ved  en  Skomagers  Hielp  den  berømte  Kirke,  der  giemmer  Stø¬ 
vet  af  saa  mange  franske  Konger.  . . .  Dens  Mindesmærker  fra 
den  senere  Middelalder  kunne  ei  i  Rigdom  og  Betydning  sam¬ 
menlignes  med  dem  i  Westminster,  men  de  ere  interessante;  men 
Arbeiderne  fra  „Renaissance"  Perioden:  Ludvig  XII,  Franz  I, 
Henrik  II.s  Monumenter  er  noget,  som  Westminster  ei  kan 
fremvise  Magen  til.  Overhovedet  kan  jeg  ei  beskrive  dig,  hvor 
meget  den  ældre  franske  Billedhuggerkonst,  især  Portraitterne, 
fomøier  mig.  Der  er  en  Troskab,  en  Natur  i  disse  fortræffelige 
Hoveder,  en  Frihed  for  Affectation,  som  man  saa  ofte  søger 
forgieves  om  i  de  nyere  Skulptursager.  Fuld  af  hvad  jeg  havde 
seet,  glad  over  fleere  nye  Bidrag  til  Bestyrkelsen  af  nogle  Favorit- 
Ideer,  rullede  jeg  tilbage  med  en  ung  fransk  Husar-Officeer,  der 
venligen  indbød  mig  til  at  besøge  sig  i  Fontainebleau,  hvor  han 
ligger  i  Garnison  .  .  .  Aftenen  tilbragdes  da  med  en  heel  Deel 
Landsmænd  .  .  .  hos  Rocher  de  Cancale,  hvor  Ministeren  be¬ 
værtede  os  meget  elegant  i  et  lille  hyggeligt  Værelse.  Men  en 
bedre  Morskab  fandt  jeg  i  Vivienne  Folkenes  Selskab,  hvortil  Prof. 
Kruse  og  Rørby  ogsaa  havde  slaaet  sig,  da  vi  bag  efter  begav  os 
ned  i  palais  royal  og  under  den  lune,  stierneklare  Himmel 
drak  os  en  Kop  Kaffe  paa  ny,  under  overgiven  Discours  —  thi 
vi  havde  faaet  Stof  nok  —  og  under  Accompagnement  af  det 
pladskende  Vandspring  og  af  den  Summen  af  egne  Lyd  fra  den 
snakkende  og  bevægelige  Vrimmel  og  Stimen  giennem  de  oplyste 
Arcader.  I  Søndags  benyttede  jeg  det  deilige  Veir  til  at  tage  ud 
til  Versailles.  Jeg  var  ene,  thi  jeg  vilde  uforstyrret  gaae  omkring 
og  se.  Saa  smukt  som  Solen  skinnede,  var  der  dog  ikkun  faae 
Mennesker  derude,  thi  Vandspringene  spillede  ikke.  Dagen  svandt 
hurtig  hen,  og  Dæmringen  overraskede  mig  inden  jeg  ønskede 
det.  Som  lette,  luftige  Aandevæsner  stode  Marmorstatueme  under 
de  grønne  dunkle  Kroner,  og  Broncefigurerne  omkring  det  store 
Bassin  tegnede  sig  sorte  og  kraftige  som  Afgrundens  Dæmoner 
mod  den  klare  Aftenhimmel.  Den  store  Terrasse  foran  det  præg¬ 
tige  Slot  er  noget  af  det  grandioseste  jeg  kiender.  Man  glemmer 

reent  at  det  er  Menneskeværk,  man  er  oppe  paa  en  Flade  —  et 
Biergplateau  maaskee  —  indaander  den  friske  Æther,  og  de  rundt 
omkring  fremragende  Trætoppe,  Skovlinien  til  venstre,  lader  os 
ahne  en  heel  Verden  af  Fylde  og  Skiønhed." 

Men  da  Høyen  stod  over  for  fransk  Nutidskunst,  viste  det 
sig  bestemt,  at  hans  Syn  havde  faaet  sin  første  Opdragelse  i 
Tyskland.  Man  kan  sammenligne  Høyens  Indtryk  med  den  før¬ 
nævnte  Carus’s,  som  han  havde  truffet  i  Dresden  paa  sin  første 
Rejse,  og  som  dengang  udøvede  en  betydelig  Indflydelse  paa 
ham;  Aaret  før  Høyen  havde  Carus  boet  i  samme  Hotel  Vivi- 
enne  i  Paris,  og  sine  Rejsedagbøger  har  han  senere  udgivet 
(Paris  und  die  Rheingegenden,  Tagebuch  einer  Reise  im  Jahre 
1835  von  Dr.  C.  G.  Carus,  Leipzig  1836).  Deres  Indtryk  af  den 
nye  franske  Kunst  er  i  Hovedsagen  det  samme;  da  Carus  har 
været  i  Luxembourg,  skriver  han  i  sin  Dagbog:  „Was  mich  be- 
trifft,  lange  hatte  ich  es  in  diesen  Salen  nicht  ausgehalten",  alt 
gaar  ud  paa  Effekt,  og  denne  „Musik  von  Farben0  stemmer  ikke 
med  Carus’s  Grundsyn.  Dog  nævner  han  mellem  de  betydelige 
Vernet,  der  ogsaa  gjorde  et  meget  stærkt  Indtryk  paa  Høyen, 
mens  Navnet  Delacroix  slet  ikke  forekommer  hos  Carus,  skønt 
han  dog  sikkert  har  set  flere  af  dennes  store  Arbejder.  Stillede 
Høyen  sig  ikke  slet  saa  afvisende  over  for  fransk  Nutidskunst, 
saa  var  det  ikke,  fordi  Delacroix  greb  ham,  nej,  det  var  fordi 
han  i  P.  Delaroche  og  Vernet  mente  at  finde  sande  Storheder; 
den  Pakke,  hvori  Høyens  Papirer  vedrørende  fransk  Kunst  er 
samlede,  er  tung  af  Notitser  om  Vemet  og  Forarbejder  til  hans 
Foredrag  om  ham;  og  en  Maler  som  Ary  Scheffer,  der  nær¬ 
mede  sig  den  tyske  Skole,  beskæftigede  ham  meget  og  træder 
siden  i  hans  Forelæsninger  fra  1851  frem  som  et  Slags  Midt¬ 
punkt  i  fransk  Kunst.  Saaledes  var  hans  Syn  bestemt  ved  hans 
kunstneriske  Opdragelse  under  tysk  Indflydelse.  Men  dette,  der 
viser  sig  saa  skarpt  ved  denne  Lejlighed,  i  Paris,  kan  man  nær¬ 
mere  se  i  hans  Arbejder  fra  Tyverne. 

Karl  Madsen  siger  et  Sted,  at  Høyens  Opfattelse  af  Maler¬ 
kunst  som  Udgangspunkt  havde  Beundring  for  Eckersberg,  Bendz 
og  de  smaa  Hollændere.  Det  synes,  at  Forholdet  i  Virkeligheden 
ikke  engang  stillede  sig  saa  gunstigt  for  Høyen,  men  at  han  fra 
Begyndelsen  var  under  betydelig  Indflydelse  fra  ringere  Kunst 
og  Kunstnere.  Han  var  betydeligt  yngre  end  Eckersberg  og 

ældre  end  Eckersbergs  Elever.  Paa  hans  tidligere  Udvikling 
kunde  disse  derfor  ingen  Indflydelse  faa,  mens  Eckersbergs  Kunst 
selvfølgelig  maa  have  været  af  største  Betydning  for  ham.  At 
han  vurderede  Eckersbergs  Kunst  meget  højt,  er  sikkert;  han 
skriver  fra  Rom  paa  sin  første  Rejse:  „Eckersberg  vinder  over¬ 
hovedet  uhyre,  jo  mere  man  bliver  bekjendt  med  de  øvrige  be¬ 
rømte  Mestre.  Han  hører  ubetinget  til  de  største  nulevende  Ma¬ 
lere";  noget  taber  dog  denne  Bos  i  Værd,  naar  vi  læser  denne 
Ytring  i  et  Brev  fra  Miinchen  1823:  „jeg  gjentager  her,  hvad  jeg 
maaskee  ofte  alt  har  sagt:  man  maa  reise,  for  ret  at  faa  Øynene 
op  for  vore  egne  Kunstnere  og  for  at  see  hvilke  sjældne  Mænd 
vi  eje  i  Hansen,  Eckersberg,  Møller,  Gebauer  og  Fritsch."  Han 
tager  ikke  i  Betænkning  at  nævne  Gebauer  og  Eckersberg  i 
samme  Aandedræt  som  sjældne  Kunstnere,  skønt  Gebauer  dog 
vist  mindst  af  alt  betegnede  noget  enestaaende,  tværtimod  netop 
er  typisk  for  en  Kunst,  der  endnu  red  paa  Stumperne  af  ældre 
Overlevering.  —  I  Virkeligheden  begyndte  Høyen  sin  maleriske 
Udvikling  Ira  et  Punkt,  der  endnu  laa  et  Stykke  bagved  det,  paa 
hvilket  Eckersberg  stod;  den  urimelige  Ros,  han  længe  stadig 
var  beredt  til  at  øse  over  J.  L.  Lund,  viser,  at  han  umuligt  sam¬ 
tidig  har  kunnet  vurdere  Eckersberg  efter  Fortjeneste.  Det  var 
aabenbart  ogsaa  først  efterhaanden  som  han  kom  videre  frem 
paa  sin  Rejse,  at  det  gik  op  for  ham,  hvad  Eckersberg  var. 
Høyens  meget  vidtløftige,  rosende  Genfortælling  fra  1827  af 
J.  L.  Lunds  store  Ansgarbillede  og  hans  Udstillingsanmeldelse 
fra  1828  vidner  om,  at  han  langtfra  saa  med  det  Blik,  som  en 
Opdragelse  i  Eckersbergs  Skole  maatte  have  givet  ham.  Først 
da  kunde  Høyen  jo  virkelig  blive  klar  over,  hvad  Eckersberg 
betød  i  dansk  Kunst,  og  hvad  der  hævede  ham  saa  højt  over 
den  foregaaende  Periodes  Kunstnere,  naar  denne  foregaaende 
Tid  ikke  længere  stod  for  ham  som  en  Blomstringstid,  der  havde 
afløst  Rokokoens  dybe  Forfald.  Til  at  se  Rokokoen  som  andet 
end  Forfald  naaede  Høyen  nu  aldrig,  derimod  fik  han  senere 
Øje  for,  at  Ny- Klassicismen  ikke  betød  en  Blomstring  for  Maler¬ 
kunsten.  Men  denne  Indsigt  havde  han  endnu  ikke  vundet  paa 
den  Tid,  da  han  var  paa  sin  store  Rejse;  det  viser  Brevytringer 
fra  Rom. 

Udstillingsanmeldelsen  fra  1828  vidner  endnu  ikke  om  nogen 
synderlig  Videreudvikling  hos  Høyen,  den  adskiller  sig  over- 

hovedet  ikke  i  sin  smaalige  Maade  at  bedømme  Kunstnerne  og 
Billederne  paa  i  væsentlig  Grad  fra  den,  som  kendes  fra  P.  Hjort’s 
tidligere  Anmeldelser.  Det  er  som  om  disse  Udstillinger,  hvor 
der  fandtes  Kopier  efter  v.  d.  Werff  af  unævnte  Damer  eller 
lignende,  drog  Anmeldelsen  ned  mod  sit  Niveau;  naar  Kunstnere 
som  J.  C.  Dahl  og  Bendz  var  vrede  over  denne  Kritik  (se  Au- 
berts  Bog  om  Dahl  og  Røders  lille  om  Bendz),  er  det  et  Ud¬ 
tryk  for,  at  den  var  dem  underlegen.  Denne  Kritik,  der  ikke 
først  og  fremmest  saa  paa  et  Billede  som  Billede  og  bedømte 
det  efter  Kunstnerens  Vilje  med  det,  maatte  krænke  den  virke¬ 
lige  Kunstner.  Den  ikke  særlig  store  Smidighed,  som  behøvedes 
for  at  slaa  et  Billede  af  Koop  ned  og  derefter  give  en  forstan¬ 
dig  Kritik  af  C.  A.  Jensen,  besad  den  ikke.  Den  var  anlagt  paa 
Malere  af  Koops  Art;  paa  Malere,  hvis  Arbejdes  Redelighed  ikke 
paa  Forhaand  stod  til  Troende;  den  roser  „Anordningen"  og 
Belysningen,  hvor  disse  ikke  strider  mod  det  mulige,  og  den 
dadler  de  ligefremme  Urigtigheder  i  „Opfindelsen";  hvilken  Op¬ 
gave  for  en  Kritik  at  konstatere,  at  der  i  Billedet  er  anbragt 
Sne  paa  et  Kirkespir,  „hvis  høje,  stejle  Tag  næppe  saaledes 
kunde  holde  Sneen  fast";  intet  Ord  er  hyppigere  som  Ros  end 
det  Ord  „sand"  i  Betydning  af  illuderende,  og  Dadelen  rammer 
altsaa  for  det  modsatte. 

Ogsaa  ved  sit  hele  Anlæg  peger  Anmeldelsen  fra  1828  tilbage 
paa  forældede  Traditioner;  man  mærker  i  den  endnu  Teorien 
om  Rangklasser  i  Kunsten,  den  Kæphest,  som  Oplysningstiden 
yndede  at  ride,  og  som  sejgt  holdt  sig  i  Tyskland.  Høyen  om¬ 
taler  ikke  først  og  fremmest  det,  der  er  godt  paa  Udstillingen, 
enten  det  saa  er  Landskab  eller  Figurbillede,  men  begynder  med 
„Historiemaleriet",  hvor  Kunstneren  „har  den  skjønneste  og  mest 
udstrakte  Mark  til  at  vise  Talent",  begynder  med  ubetydelige  og 
slette  Ting,  fordi  de  er  Historimaleri,  skrider  saa  over  til  „Historie¬ 
maleriet,  anvendt  paa  Scener  af  det  daglige  Liv"  o:  Genremale¬ 
riet,  og  her  fremhæver  Høyen,  der  senere  kæmpede  for  det 
nationale  Genrebillede,  at  det  vilde  være  uheldigt,  om  Genre¬ 
maleriet  trængte  sig  frem  paa  Historiemaleriets  Bekostning;  over 
Portrætmaleriet  og  Landskabet  naar  han  derpaa  helt  ned  til 
Blomstermaleriet  og  Jomfru  Hellesens  Druer.  I  denne  Henseende 
viser  Høyens  Udvikling  sig  morsomt  gennem  de  tre  Anmeldel¬ 
ser  fra  1828,  1838  og  1847.  I  den  fra  1838  omtales  J.  L.  Lunds 

store  Historiebillede  »Soltilbedere*  vel  med  en  vis  Ros,  men 
ikke  længer  paa  første  Plads,  fordi  det  forestiller  det  ene  og  ikke 
det  andet,  der  findes  slet  ikke  nogen  Orden,  bestemt  af  slige 
Rangshensyn.  1  1847  anmelder  han  overhovedet  kun  Genre¬ 
malerierne  og  ironiserer  endog  ved  Kritikken  af  Simonsen  over 
»den  historiske  Pensel  .  .  .  som  nedlader  sig  til  det  daglige 
Liv*. 

Det  kan  undre,  at  dette  ikke  helt  var  Høyens  oprindelige 
Standpunkt.  Før  han  rejste  til  Udlandet,  havde  han  i  Studenter¬ 
foreningen  holdt  Foredrag  om  Landskabskunsten,  og  i  Dresden 
havde  han  levet  et  rigt  Samliv  med  Landskabsmaleren  Friedrich 
og  den  nævnte  Anatom  og  Læge  Carus,  der  paa  den  Tid 
arbejdede  paa  sine  »Breve  om  Landskabsmaleriet*,  som  Høyen 
læste  med  stor  Glæde.1)  Naar  man  dog  efter  Høyens  Hjem¬ 
komst  mærker  saa  lidet  til  denne  Paavirkning  fra  disse  fineste 
og  bedste  af  de  Tanker,  Romantikken  førte  frem  paa  Kun¬ 
stens  Omraade,  maa  det  ligge  i,  at  dels,  trods  det  Fællesskab  i 
idealistisk  og  inderligt  Syn  paa  Kunst,  som  forenede  ham  med 
Carus  og  Friedrich,  dog  det  noget  litterære  i  denne  Retning  har 
ligget  ham  for  fjernt,  da  han  først  var  paa  Afstand  deraf.  Thi 
om  end  Fortællingen  i  et  Billede  altid  spillede  en  stor  Rolle  for 
Høyen,  laa  dog  det  egentlig  litterært-symbolske,  som  den  tyske 
Romantik  saa  gerne  lagde  ind  i  Kunsten,  ham  meget  fjernt 
(smign.  Jul.  Langes  Modstilling  af  J.  L.  Heiberg  og  Høyen, 
»Nutidskunst*  S.  96);  og  dernæst  maa  dog  det  tyske  Historie¬ 
maleri,  som  Ytringer  i  hans  Breve  ogsaa  viser,  have  imponeret 
ham  end  mere  og  udøvet  en  Paavirkning,  der  blev  fortsat  af  en 
Retning  i  Kunsten  herhjemme,  som  vi  saa  det  bl.  a.  af  hans 
Beskrivelse  af  J.  L.  Lunds  Ansgarbillede. 

Det  forholdt  sig  jo  heller  ikke  saaledes,  at  den  tyske  Roman¬ 
tik  betød  et  Brud  med  den  daarlige  Tradition  om  Klasse¬ 
inddeling  i  Kunsten.  Der  var  Mænd  som  P.  O.  Runge,  Friedrich 
og  Carus,  der  brød  dermed,  men  det  er  paa  den  anden  Side 
typisk,  at  selve  den  lille  Bog,  der  egentlig  indledede  Romanti- 
kens  Kunstlitteratur,  Wackenroders  Herzensergiessungen  eines 
kunstliebenden  Klosterbruders,  som  Høyen  satte  Pris  paa,*) 
slet  ikke  beskæftiger  sig  med  Landskabskunst;  denne  Bog,  der 

*)  Hele  den  Kreds,  Høyen  kom  ind  i  i  Dresden,  er  skildret  i  Auberts  Bog  om  Dahl. 

*)  Aubert:  Dahl,  S.  186. 

giver  saa  meget  fint  og  nyt  paa  andre  Omraader,  giver  intet 
paa  dette.  Og  da  den  tyske  Romantiks  betydeligste  Kritiker, 
den  fintmærkende  A.  W.  Schlegel,  holder  sine  store  Berliner¬ 
forelæsninger1),  og  deri  ogsaa,  for  øvrigt  meget  varsomt,  giver  en 
Malerkunstens  Teori,  deler  han,  ganske  som  om  det  var  en  selv¬ 
følgelig  Ting,  Malerierne  i  Klasser,  begyndende  med  „den  la¬ 
veste",  Stilleben,  og  endende  med  den  højeste,  Historiebilledet  — 
Det  var  ikke  saa  mærkeligt,  at  Høyen  ikke  endnu  var  løst  fra 
disse  forældede  Teorier  —  men  mærkeligt,  at  han  i  vor  Tid  er 
bleven  kaldt  til  Live  for  endnu  en  Gang  at  kæmpe  fordet  forældede. 

Naar  Høyen  i  Anmeldelsen  fra  1828  hævder  Historiebilledets 
o:  Figurbilledets  Ret  over  for  Genrebilledet,  peger  ogsaa  dette 
sydpaa.  Den  Kunst,  i  hvis  Væsen  det  laa  at  knytte  til  Fortiden, 
blot  ikke  længer  til  Antikken,  men  til  Middelalderen,  kunde  ikke 
bruge  det  realistiske  Genrebillede.  I  „Indledning  til  Forelæsninger 
over  den  antikke  Malerkunst"  fra  1826  var  denne  Romantikkens 
selvopgivende,  til  Fortiden  søgende  Tendens  kommet  stærkt  til 
Orde,  og  dette,  der  strider  saa  stærkt  mod  Høyens  kraftfulde 
Væsen,  viser  bedst,  under  hvor  stærk  en  Indflydelse  sydfra  han 
den  Gang  var  og  havde  været.  Der  forblev  ganske  vist  altid  noget 
hermed  beslægtet  i  Høyens  Kunstsyn,  thi  hans  Krav  om,  at 
Nordens  Oldtid  skulde  være  Genstand  for  Kunstens  Behandling, 
var  jo  intet  andet  end  denne  romantiske  Tendens,  blot  med  et 
nyt  Fortidsmaal:  i  Stedet  for  tysk  og  italiensk  Middelalder  nor¬ 
disk  Oldtid,  men  den  væsentlige  Forskel  bragte  rigtignok  Tidens 
nye  Strømninger  ind  i  Høyens  Teorier:  at  Vejen  til  Forstaaelse 
for  nordisk  Oldtid  gik  gennem  Forstaaelse  for  Nutidens  Folkeliv 
og  Fædrelandets  Natur,  som  omgiver  os. 

Naar  Høyens  Arbejder  fra  Tyverne  saaledes  viser  os  — 
ikke  den  Høyen,  som  man  kender  som  det  nationales  Forkæm¬ 
per,  som  Realismens  Talsmand,  men  en  Kritiker,  der  væsentligt 
gaar  i  den  ældre  Traditions  Ledebaand,  trænger  det  Spørgsmaal 
sig  paa:  hvad  er  det,  som  har  foraarsaget  det  Omslag  i  Ansku¬ 
elser,  som  finder  Sted  hos  ham  i  Tredivernes  Begyndelse?  — 
Høyen  havde  i  sin  Anmeldelse  fra  1828  givet  Genremaleriet  en 
kølig  Modtagelse;  men  det  var  forgæves  paa  Historiemaleriets 
Vegne  at  ville  standse  Udviklingen;  og  denne  bevægede  sig  hen- 

')  A.  W.  Schlegels  Vorlesungen  uber  schone  Litteratur  und  Kunst,  trykte  efter  hans 
Manuskript  i  „Deutsche  Litteraturdenkmale*  herausgegeb.  von  B.  Seuffert,  1884. 

imod  Genrebilledet,  herhjemme  som  overalt;  den  Tid,  som 
Rich.  Muther  kalder  „det  interessante  Emnes  Tid“,  og  som  efter 
en  filosoferende  og  virkelighedsfjern  Kunst  danner  Overgangen 
til  og  indleder  Realismen,  den  fandt  Høyen  paa  det  gamles  Side ; 
men  de  følgende  Udstillinger  bragte  nye  Genrebilleder,  og  det 
varede  ikke  længe,  inden  Høyen  bøjede  sig.  Hans  Anmeldelse 
fra  1838  begynder  med  at  fastslaa  den  Eckersberg’ske  Skoles 
Betydning  og  siger  dernæst,  at  det  er  mellem  Genrebillederne, 
„at  vi  paa  de  foregaaende  Udstillinger  saa  ofte  maatte  søge  de 
Arbejder,  som  ret  blev  os  kære";  det  ligger  nær  her  særlig  at 
tænke  paa  Marstrands  Genrebilleder  fra  de  Aar,  efter  Ussings 
Sigende  er  der  næst  Bissen  ingen  Kunstner,  der  har  haft  en 
saadan  Indflydelse  paa  Høyen  som  Marstrand.  Dennes  „Fæng¬ 
selsscene  i  Rom"  faar  ogsaa  i  1838  udsøgt  Ros.  Men  i  alle  Til¬ 
fælde  viser  Forholdet  mellem  denne  Udstillingsanmeldelse  —  der 
ogsaa  er  præget  af  større  Sans  for  det  rent  maleriske  —  og 
Arbejderne  fra  Tyverne,  at  det  er  hidtil  ikke  Høyen,  der  i  For¬ 
holdet  til  dansk  :  Kunst  har  været  den  givende,  men  den  mod¬ 
tagende.  Bevægelsen  henimod  Realisme  i  Kunsten  har  tvunget 
Høyen  med  sig,  endnu  er  det  ikke  ham,  der  har  ledet  Kunsten 
frem  ad  nogen  Vej.  Han  har  i  disse  Aar  været  Genstand  for  en 
Paavirkning,  der  desuden  gik  Haand  i  Haand  med  en  naturlig 
Udvikling  bort  fra  det  ungdommeligt  romantiske,  han  før  var  saa 
stærkt  grebet  af.  Og  først  denne  Paavirkning  bragte  Høyen  tær 
hen  til  Eckersbergs  Skole,  til  dem,  der  førte  an  i  dansk  Kunst. 
—  Det  er  Eckersbergs  Elever,  der  i  Trediverne  har  drevet  Høyen 
henimod  Realismen,  Samtidsbilledet.  En  Tilskyndelse  i  den 
Retning  har  han  maaske  yderligere  modtaget  ved  sit  Ophold  i 
1835  i  England,  „Genrebilledets  Fædreland";  senere  i  alt  Fald 
var  —  paa  den  Tid,  da  Prærafaelitteme  havde  ført  Udviklingen 
videre  —  de  tidligere  Genremalere  ham  kære. 

Denne  Høyens  Udvikling,  der  nærmede  ham  til  Eckersbergs 
Skole,  var  Forudsætningen  for  hans  senere  Arbejde.  Men  fik 
dette  Omslag  saaledes  afgørende  Betydning,  trivedes  paa  den 
anden  Side  stadig  Spirer  af  de  Frø,  der  var  saaet  i  Tyverne. 
Det  mærkedes  altid,  at  Høyens  Udvikling  ikke  med  fast  Basis 
i  den  Eckersberg’ske  Kunst  var  løbet  parallelt  med  Udviklingen 
inden  for  dennes  Skole,  noget  litterært,  ukunstnerisk  i  hans  Syn 
skilte  det  altid  fra  selve  Malernes  Syn.  I  Høyens  senere  Ar- 

bejder  træffes  hyppigt  en  Skelnen  mellem  det  rent  maleriske, 
som  han  betragtede  som  underordnet,  og  saa  Kunstens  Indhold, 
hvori  han  mente,  at  det  nationale  og  folkelige  maatte  lægges. 
Dette  peger  endnu  tilbage  til  de  Idéer,  han  mødte  i  sin  Ungdom, 
at  Tankerne  i  et  Billede  var  det  afgørende,  Udførelsen  under¬ 
ordnet.  Paa  en  Tid,  hvor  Tyskland  var  i  Færd  med  at  forlade 
disse  Idéer,  hvor  de  tyske  Kunstnere  valfartede  til  Frankrig  for 
paa  ny  at  lære  at  male,  i  Erkendelsen  af,  at  Evnen  til  at  bruge  de 
maleriske  Udtryksmidler  er  det  først  nødvendige  for  en  Maler, 
frygtede  Høyen  ikke  for  at  arbejde  paa  at  isolere  dansk  Kunst. 
„Jeg  frygter  ikke  for,  at  vi  skulle  blive  ensidige0  er  det  kraftfulde 
Tema  i  den  dygtige  Forelæsning  fra  1851  „Om  Berettigelsen  af 
den  Fordring,  at  Kunsten  skal  slutte  sig  til  Folket0;  „Vi  skulle 
være  trodsige  og  vænne  os  til  at  se  det,  der  er  godt  hos  vore 
egne  Kunstnere,  vi  skulle  overse,  at  de  mangle  denne  eller  hin 
Færdighed,  og  vi  skulle  ikke  lade  os  skræmme  af  Fremmedes 
Lovtaler  eller  Dadel,  men  vi  skal  kækt  og  uskaansomt  sige:  Vel 
du  kan  male,  men  hvor  svag  er  din  Følelse."  Her  taler  endnu 
paa  en  vis  Maade  Tyvernes  Høyen,  et  saadant  Skel  mellem 
Indhold  og  Udtryksmaade  kunde  ingen  Kunstner  sætte.  Mar- 
strand  sukkede:  „Aa,  jeg  ved  det  godt  selv,  Ingen  behøver  at 
sige  mig  det.  Jeg  kan  ikke  male;  jeg  har  aldrig  lært  at  male. 
Jeg  er  her  kun  en  Snylteplante  paa  Kunstens  Træ.  Gud  give,  at 
jeg  var  bleven  født  i  Frankrig!"  Disse  stridende  Ytringer  min¬ 
der  endnu  engang  om  de  uheldige  Kaar,  hvorunder  Høyen  først 
udviklede  sig,  og  om,  at  han  —  trods  skiftende  Anskuelser  — 
dog  aldrig  naaede  helt  bort  fra,  hvad  han  den  Gang  modtog. 

Leo  Swane 

De  to  Mænd,  der  i  det  18.  Aarhundredes  Literatur  er  Frank¬ 
rigs  største  Navne,  har  aldrig  staaet  Ansigt  til  Ansigt.  Rimeligvis 
har  de  aldrig  set  hinanden,  i  alt  Fald  har  Voltaire  ikke  set 
Rousseau.  Ikke  desmindre  har  de  staaet  i  indbyrdes  Forhold, 
men  ikke  i  noget  hyggeligt.  De  afgiver  et  Eksempel  —  blandt 
mange  —  paa  samtidige  Genier,  der  belyser  hinanden,  mens  de 
længe  misforstaar,  tilsidst  afskyr  hinanden. 

Voltaire  er  over  halvhundrede  Aar  gammel  og  vidt  berømt, 
da  Rousseau  første  Gang  berører  hans  Eksistens. 

Hertugen  af  Richelieu  har  anmodet  Rousseau  om  at  tillempe 
Voltaires  Festspil  Prinsessen  af  Navarra  til  Opførelse  ved  Hoffet 
med  Rameau’s  Musik. 

Denne  sender  Voltaire  Bearbejdelsen:  „Min  Herre,  i  femten 
Aar  har  jeg  arbejdet  paa  at  gjøre  mig  værdig  til  Deres  Blikke 
og  til  den  Omsorg,  hvormed  de  begunstiger  de  Unge,  hos  hvem 
De  sporer  noget  Talent".  —  Han  beder  ham  angive  de  Steder 
„hvor  han  har  fjernet  sig  fra  det  Skønne  og  Sande,  det  vil  sige 
fra  Voltaires  Tanke." 

Voltaire  svarer  som  grand  seigneur,  yderst  artigt  —  og  lige¬ 
gyldigt:  „De  forener  to  Talenter,  som  hidtil  altid  har  været  ad¬ 
skilte  (Musikerens  og  Poetens).  Det  er  to  gode  Grunde  for  mig 
til  at  agte  Dem  og  prøve  at  elske  Dem.  Det  gjør  mig  ondt,  at 
De  anvender  disse  to  Talenter  paa  et  Værk,  der  ikke  er  Dem 
helt  værdigt.  Lykkeligvis  er  det  i  Deres  Hænder;  De  er  ube¬ 
tinget  Herre  derover." 

Voltaire  havde  i  Rousseaus  unge  Aar  øvet  en  stærk  Indfly- 

delse  paa  ham.  Læsning  af  Voltaire  gav  Rousseau  efter  eget 
Udsagn  Lyst  til  at  udtrykke  sig  med  Elegance  og  efterligne  hvad 
han  kalder  Stilens  „skønne  Kolorit".  Lettres  philosophiques  be¬ 
lærer  ham,  retter  hans  Tanker  paa  England,  hvorfra  han  som 
Voltaire  skulde  hente  saa  mange  Ideer,  der  gjorde  Epoke  i 
Frankrig.  Tragedien  Alzire  bevæger  ham  som  Tilskuer  saadan, 
at  han  ikke  kan  trække  Vejret,  faar  Hjertebanken,  er  syg  flere 
Dage  efter;  den  er  ham  „det  Store,  Sublime,  Patetiske".  (Brev 
til  Fru  de  Warens). 

Rousseau  hører  oprindelig  til  den  lille  Falanks  af  da  saakaldte 
Filosofer,  der  som  Diderot,  d’Alembert,  Helvetius  og  andre  vilde 
fremme  Tidsalderens  fritænkerske  Kultur  saaledes  at  de  i  Vol¬ 
taire  saa  deres  Høvding. 

Han  fjerner  sig  første  Gang  fra  Gruppen,  da  Akademiet  i 
Dijon  1749  udsætter  sin  Prisopgave:  Har  Videnskabernes  og 
Kunsternes  Fornyelse  renset  Sæderne  eller  fordærvet  dem? 

Diderot  spørger  ham:  Hvad  Parti  vil  De  tage?  —  Det  be¬ 
kræftende  naturligvis.  —  Det  er  Æselsbroen,  svarer  Diderot  med 
sin  Beundring  for  Tilstandene  paa  Taiti  og  sin  Sans  for  Effekt 
og  Paradokser.  Alle  Middelmaadigheder  vil  gaa  den  Vej.  Den 
modsatte  frembyder  Tænkning  og  Veltalenhed  nye  Felter. 

Denne  Ytring  gav  Rousseau  Stødet  til  at  blive  den,  han  ud¬ 
viklede  sig  til  at  være.  Ved  den  blev  den  revolutionære  og  re¬ 
ligiøse  Plebejer  sig  sit  Væsen  bevidst.  Han  delte  ikke  Filosofemes 
uskyldige  Overbevisning  om  stadigt  Fremskridt  paa  alle  Om- 
raader.  Han  var  en  Særling,  som  de  var  Samfundsmennesker. 
Han  var  en  Landskabselsker,  mens  de  kun  elskede  Naturaltet,  som 
de  udforskede.  Han  var  et  Instinktmenneske,  der  følte  sig  ulykke¬ 
ligt  i  Tvivlstilstande,  mens  de  som  Tænkere  allerførst  maatte 
vække  Tvivl.  Han  havde  et  Hang  til  Respekt  som  Voltaire  til 
Spot.  I  sit  Had  til  Tvivl  blev  han  en  revolutionær  Doktrinær  og 
Dogmatiker. 

I  sin  Bog  angreb  han  Datidens  Skribenter  som  Snyltegæster 
hos  høje  Herrer.  (Man  levede  jo  dengang  ikke  af  Honorarer  men 
af  Dedikationer.)  „Det  er  vore  Skjønaanders  Levevej,  ifald  man 
undtager  en."  (Han  mener  Diderot).  Voltaire  fik  denne  Snært: 
Sig  os,  berømte  Aronet,  hvor  megen  mandig  Skønhed  du  har 
ofret  til  vor  falske  Finhed,  og  hvor  mange  Storværker  Galante¬ 
riets  Aand,  der  er  saa  frugtbar  paa  Smaating,  har  kostet  Dig! 

Voltaire  tog  ingen  Notits  af  dette  Drilleri,  som  desuden  ikke 
ramte.  Han  havde  aldrig  paalagt  sit  Naturel  nogen  Tvang.  Han 
følte  ikke,  at  for  Rousseau  eksisterede  en  Modsætning  mellem 
den  glimrende  Skønaand  og  det  skabende  Geni,  som  med  Rette 
var  ham  fremmed.  Han  var  begge  Dele. 

Et  latterligt  lille  Sammenstød  mellem  Voltaire  og  en  Hr. 
Rousseau,  der  i  Theåtre  framjais  hyssede  et  af  hans  Stykker  ud, 
gav,  da  Voltaire  tog  denne  Rousseau  for  Jean  Jacques  og  ytrede 
sig  om  hans  Utaknemmelighed,  den  rette  Rousseau  Anledning  til 
et  ærbødigt  og  stateligt  Brev,  hvori  han  til  Slutning  siger:  Jeg 
finder  mig  i  at  leve  ukendt,  men  ikke  i  at  leve  vanæret,  og  jeg 
vilde  tro  mig  vanæret,  ifald  jeg  lod  det  skorte  paa  den  Respekt, 
som  enhver  Forfatter  skylder  Dem,  og  som  næres  for  Dem  af 
alle,  der  selv  fortjener  Respekt 

Imidlertid  begyndte  Rousseau  personligt  at  antage  en  Diogenes- 
Holdning  som  den,  han  havde  antaget  literært.  Han  reformerede 
sin  Klædedragt,  opgav  Guldbroderi  paa  Frakken  og  hvide  Strøm¬ 
per,  bortlagde  sin  Kaarde,  solgte  sit  Uhr,  anlagde  en  uanselig 
mørk  Paryk.  —  At  kaste  Parykken  var  utænkeligt. 

Det  laa  i  hans  Oprindelse  og  i  hans  tidligere  Lakaj-  og  Land¬ 
strygerliv,  at  han  følte  sig  vel  tilpas  udenfor  det  i  godt  Selskab 
Vedtagne.  Som  Mme  d’Epinay  sagde  om  ham:  han  kunde  være 
komplimenterende,  men  ikke  høflig.  Han  var  jo  heller  ikke 
Franskmand  men  Schweizer,  og  Schweizerne,  der  er  Bjergfolk, 
ser  som  Nordmændene  undertiden  ned  paa  Høfligheden  som 
underordnet  Sag. 

Nu,  da  han  paraderede  med  sin  Ringeagt  for  Moden,  kom 
han  paa  Mode.  Han  blev  overløbet  af  Folk,  der  vilde  lære  ham 
at  kende. 

Han  komponerede  Le  Devin  du  village.  Kongen,  Dronningen 
og  Hoffet  saa  Operaen  i  Fontainebleau,  Rousseau  var  tilstede 
ved  Opførelsen  i  daglig  Dragt  med  Skægstubber  og  uredt  Paryk. 
Han  undgik  Kongen  og  den  ham  tiltænkte  Aarpenge,  da  han  var 
for  svag  til  at  udsætte  sig  for,  under  Venten  paa  Audiens,  ikke 
at  kunne  gaa  udenfor  et  Øjeblik. 

Paa  dette  Tidspunkt  knyttede  den  stakkels  sygelige  Mand 
(som  led  under  Urinstansning,  Aareforkalkning  og  endnu  flere 
Skrøbeligheder)  sin  livsvarige  Forbindelse  med  den  tidligere  Op¬ 
vartningspige  Therese  Levasseur,  der  var  lige  blottet  for  Skønhed 

og  Evner,  ikke  kunde  læse  og  neppe  skrive,  ikke  kendte  Aars- 
tallet  eller  Dagene  i  Ugen.  Med  denne  stakkels  Skabning  fik  han 
efterhaanden  fem  Børn,  som  han  alle  bragte  paa  Hittebørns- 
hospitalet.  Dette  var  dog  en  dyb  Hemmelighed,  som  først  sent 
blev  røbet.  Rousseau  gav  da  forskellige  Grunde  for  denne  Hand¬ 
ling,  først  at  det  dengang  var  Skik  og  Brug  og  at  det  gjaldt  om 
at  redde  Thereses  Ære  —  Thereses  Ære!  Dernæst  at  han 
handlede  som  Borger  og  Fader  ved  at  lade  Børnene  blive  Ar¬ 
bejdere  og  Bønder  istedenfor  Eventyrere  og  Lykkejægere. 

II 

Jean  Jacques  havde  ved  Sekstenaarsalderen  ladet  sig  omvende 
fra  Kalvinisme  til  Katolicisme.  Da  han  nu,  42  Aar  gammel,  kom  til¬ 
bage  til  Genf  efter  26  Aars  Fraværelse  fra  sin  Fødeby,  skiftede  han 
Religion  paany  og  fik  derved  sine  tabte  Borgerrettigheder  igen. 

Han  blev  glimrende  modtaget  og  lovede  at  bosætte  sig  i  Genf 
næste  Foraar,  altsaa  1755. 

Men  det  var  netop  Øjeblikket,  hvor  Voltaire  —  efter  sit  mis¬ 
lykkede  Eventyr  med  Frederik  den  Store  —  tog  til  Schweiz 
under  Paaskud  af  at  søge  Raad  hos  den  berømte  Genferlæge 
Tronchin,  i  Virkelighed  „for  at  faa  sine  Klæder  tørrede  efter 
Uvejret"  som  han  i  Fortrolighed  tilstaar. 

Han  kjøbte  Ejendommen  Les  Délices  gennem  Tronchin  som 
Mellemmand;  thi  en  Katolik  —  saa  lidt  Katolik  han  var  — 
turde  ikke  være  Grundejer  i  Republiken  Genéve.  Dér  oprettede 
han  straks  efter  sin  Vane  et  Husteater. 

Kort  efter  sin  Hjemkomst  til  Paris  konkurrerede  Jean  Jacques 
om  en  ny  Pris  fra  Akademiet  i  Dijon:  Om  Oprindelsen  til  Ulig¬ 
heden  mellem  Menneskene  og  om  Grundlaget  for  den. 

Han  tilegner  sin  Bog  til  Republiken  Genéve  og|  forherliger 
i  en  lang  Fortale  Genfs  Institutioner.  Han  kan  ikke  forestille  sig 
nogen  bedre  Forfatning;  den  er  dikteret  af  den  mest  ophøjede 
Fornuft,  Øvrigheden  er  den  bedste  i  Verden,  Præsterne  er  ær¬ 
værdige  Sjælehyrder,  ildfulde  Bevarere  af  hellige  Dogmer  osv. 

Men  Bogen,  der  forkynder  alle  Menneskers  Lighed  i  en  paa- 
staaet  idyllisk  Naturtilstand  og  giver  Samfundet  og  Kulturen 
Skyld  for  Uligheden,  kunde  ikke  behage  den  aristokratiske  Rege¬ 
ring  i  Genf.  Conseil’et  svarede  høfligt  men  køligt,  medens  Rous¬ 
seau  havde  ventet  sig  Begejstring. 

I  Bogen  forfølger  Rousseau  sin  paradoksale  Tankegang  og  naaer 
til  den  afskrækkende  Sætning:  Det  Menneske,  som  tænker,  er  et 
vanslægtet  Dyr.  Hvad  han  med  denne  grimme  Sætning  i  Grunden 
vilde  sige  var:  Følelsen  er  en  selvstændig  Magt  i  det  aandelige 
Liv.  Da  den  rører  sig  forud  for  Fornuften,  er  den  naturligere 
end  Fornuften.  Den  giver  os  vort  egentlige  Værd.  —  Dette  var 
omtvisteligt,  men  ikke  forbløffende.  Han  vilde  forbløffe. 

Voltaire,  der  i  Bogen  om  Kulturen  som  fordærvelig  Magt 
havde  set  en  Caprice,  studsede  stærkere  ved  Fortsættelsen;  men 
Rousseau  var  Ven  af  alle  Encyclopædisterne,  og  som  Feltherre 
var  Manden  med  det  kloge  Blik  mod  enhver  Splittelse  af  Lej¬ 
rens  Tropper.  Han  forstod  ikke  Bogens  dybere  Mening,  men 
svarede  paa  Bogens  Tilsendelse  baade  artigt  og  med  Lune:  „Jeg 
har  modtaget  den  Bog,  De  har  skrevet  mod  Menneskeslægten, 
og  takker  Dem  for  den.  Det  er  umuligt,  med  stærkere  Farver 
at  male  Rædslerne  i  dette  Samfund,  hvoraf  vor  Svaghed  og 
Uvidenhed  lover  sig  saa  meget  Godt.  Man  har  aldrig  anvendt 
saa  meget  Vid  paa  at  fordumme  os.  Man  faar  ved  Læsningen 
Lyst  til  at  gaa  paa  fire.  Da  det  imidlertid  er  60  Aar  siden,  jeg 
opgav  denne  Vane,  føler  jeg  det  desværre  som  umuligt  for  mig 
at  genoptage  den,  og  jeg  overlader  denne  naturlige  Holdning  til 
Folk,  der  er  værdigere  til  den  end  De  og  jeg." 

Han  kalder  sig  en  fredelig  Vild  i  den  Ensomhed,  han  har 
valgt  sig  nær  Rousseaus  Fødeby,  hvor  denne  selv  burde  bo.  Vol¬ 
taire  har  med  Sorg  erfaret,  at  Rousseaus  Helbred  ikke  er  godt. 
Han  bør  genoprette  det  i  sin  Fødeegns  Klima.  Kom  og  drik  Mæl¬ 
ken  af  vore  Køer  sammen  med  mig,  og  skal  De  gaa  paa  Græs, 
saa  gør  det  her! 

Rousseau  takker  smigret:  „Da  jeg  sendte  Dem  mine  sørg¬ 
modige  Drømmerier,  troede  jeg  ikke  at  give  Dem  en  Gave,  som 
var  Dem  værdig,  men  vilde  blot  opfylde  en  Pligt  og  vise  Dem 
den  Hyldest,  vi  alle  skylder  Dem  som  Høvding".  Han  takker  for 
den  Ære,  Voltaire  ved  sin  Bosættelse  gør  hans  Fædreland,  og 
beder  ham  oplyse  et  Folk,  der  er  hans  Undervisning  værdigt, 
lære  det  at  elske  Dyderne  og  Friheden. 

Nu  var  Øjeblikket  der,  hvor  Rousseau,  der  altid  havde  for¬ 
kyndt,  at  han  afskyede  Paris,  skulde  flytte  til  Genf;  men  nu 
følte  han,  at  det  var  ham  umuligt.  Han  vilde  være  den  første  i 
Genf,  og  Voltaire  var  der.  Voltaires  Nærhed  lukkede  ham  Genéves 

Tilskueren  1908  51 


Digitized  by 


Google 


750 


Voltaire  og  Rousseau 


Porte.  Han  bad  Mme  d’Epinay  overlade  ham  det  lille  Hus  Ere¬ 
mitagen  ved  Montmorency.  Lighedens  Forkæmper  modtog  Gæst¬ 
frihed  af  en  Bankiers  Hustru.  Den  barske  Dyds  Forkæmper  be¬ 
fandt  sig  vel  i  det  mest  overkultiverede  og  friest  elskende  Sel¬ 
skab. 

III 

I  November  1755  indtraf  Jordskælvet  i  Lissabon.  To  Tredje¬ 
dele  af  Byen  og  30,000  Mennesker  gik  til  Grunde.  Denne  Be¬ 
givenhed  gjorde  det  dybeste  Indtryk  paa  Datiden,  fik  de  fremme¬ 
ligste  Mænd  til  at  tage  deres  Livsanskuelse  op  til  fornyet  Prøvelse. 
—  Man  sammenligne  det  ringe  Indtryk  af  Mont-Pelées  vulkanske 
Udbrud  i  vore  Dage.  —  Livsanskuelsen  da  beroede- paa  Leibnizs 
Optimisme:  Gud  har  vel  kunnet  tænke  alle  mulige  Verdener,  men 
kun  skabe  den  bedst  mulige;  naar  denne  Verden  har  U  fuldkorn  men¬ 
heder,  er  det  blot,  fordi  en  Verden  uden  dem  ikke  vilde  være 
mulig. 

I  al  Almindelighed  slog  man  sig  da  til  Ro  med  den  Tanke, 
at  denne  Verden  var  den  bedst  mulige  af  alle  mulige  Verdener. 

Nu  kom  dette  store  Sammenbrud  af  en  hel  By.  Hvad  var 
Meningen  dermed?  Man  kunde  dog  vanskeligt  tro,  at  de  30,000 
Omkomne  var  siettere  og  syndigere  end  andre  Byers  Indbyggere. 
Hvor  var  her  et  Forsyns  Finger  at  spore? 

Voltaire  havde  som  næsten  alle  andre  Ikke- Rettroende  i  Da¬ 
tiden  aldrig  tvivlet  om  en  Guds  Tilværelse.  Han  behøvede  ham 
fysisk  til  at  sætte  Kloderne  i  Gang,  behøvede  ham  moralsk  til 
Løn  og  Straf  efter  Døden;  hvis  han  ikke  eksisterede,  maatte 
man  opfinde  ham.  Indenfor  denne  Ring  bevægedes  hans  Aandsliv. 

Men  Lissabons  Ødelæggelse  rystede  hans  Gladsyn;  Nej  Alt 
var  ikke  godt.  Og  han  skrev  sit  Digt  Le  désastre  de  Lisbonne: 
Alt  vil  engang  blive  godt,  —  det  er  vort  Haab.  Alt  er  godt  alle¬ 
rede  nu  —  det  er  Sansebedrag.  De  vise  Mænd  har  taget  fejl.  Gud 
alene  har  Ret.  Jeg  vover  ikke  at  rejse  mig  mod  Forsynet: 

Un  jour  tout  sera  bien,  voilå  notre  espérance 
Tout  est  bien  aujourcThui,  voilå  Pillusion. 

Les  sages  se  trompaient  et  Dieu  seul  a  raison. 

Humble  dans  mes  soupirs,  soumis  dans  ma  souffrance 
Je  ne  m’éléve  point  contre  la  Providence. 

Præsterne  i  Genf  anraaber  Rousseau  om  at  svare.  Han  har 
forud  Galde  nok.  Han  finder  Voltaires  Holdning  latterlig.  „Den 

stakkels  Mand,  som  er  overlæsset  af  Medgang  og  Æresbevis¬ 
ninger,  deklamerer  bittert  mod  Livets  Elendighed."  Han  selv, 
som  er  fattig  og  ulykkelig,  vil  bevise  Voltaire,  at  Alt  er  godt,  at 
Voltaires  Gud  er  en  Djævel,  et  Væsen,  der  gør  ondt: 

Det  er  jo  tydeligt  nok  ikke  Guds,  men  Menneskenes  Skyld, 
at  Lissabon  gik  til  Grunde.  Gud  vilde,  de  skulde  forblevet  i 
Naturtilstanden,  levet  i  Jordhuler  eller  spredte  Hytter.  De  flyttede 
sammen  i  store  Byer,  deraf  den  hele  Elendighed. 

Og  han  tilskriver  Voltaire  et  stort  Privatbrev,  som  han  senere 
agter  at  offentliggøre.  Det  hedder  deri:  Himlen  forbyde,  at  jeg 
skulde  fornærme  den  af  alle  mine  Samtidige,  hvis  Talenter  jeg 
ærer  højest  og  hvis  Skrifter  taler  mest  til  mit  Hjerte;  men  det 
gælder  Forsynets  Sag,  Forsynet,  hvoraf  jeg  venter  Alt. 

Rousseau  haabede  paa  et  Svar  fra  Voltaire,  et  dramatisk  Sam¬ 
menstød  med  Tidsalderens  første  Mand,  en  Turnering,  hvor  han 
kunde  iaa  Lejlighed  til  at  optræde  som  Forsynets  Ridder. 

Men  Voltaire  gik  ikke  i  denne  Fælde,  vilde  desuden  ikke  give 
Filosofiens  Fjender  det  Skuespil  at  se  to  Fritænkere  løbe  Storm 
mod  hinanden.  Istedetfor  et  teologisk  Kampskrift  sendte  han 
Rousseau  en  artig  Billet:  hans  Niece  var  syg,  han  plejede  hende, 
han  selv  var  meget  utilpas.  Under  disse  Omstændigheder  lod 
han  Metafysiken  ligge.  Men  han  forsikrede  Rousseau,  at  Ingen, 
som  havde  læst  ham,  agtede  ham  højere,  og  at  Ingen  —  dersom 
Rousseau  kom  til  Genf  —  var  oplagt  til  at  elske  ham  mere  ømt. 

IV 

I  det  af  Calvins  Lærdomme  beherskede  Genf  var  Skuespil 
og  Teatre  ubetinget  forbudne.  Endog  Marionet-Forestillinger  var 
umulige  der.  Da  d’Alembert  besøgte  Voltaire  umiddelbart  før  han 
skulde  skrive  Artiklen  Genf  i  Encyclopædien,  bad  Voltaire  ham 
om  Lov  til  at  indflette  nogle  Linjer  om  Teatret: 

„Man  taaler  i  Genf  ikke  Skuespil,  frygter  den  Pyntelyst,  den 
Adspredthed,  den  Letfærdighed,  de  formentlig  medfører.  Imidler¬ 
tid  kunde  man  jo  give  strenge  Love  derimod,  og  Teaterforestil¬ 
linger  vilde  uddanne  Borgernes  Smag  og  give  dem  den  Fin¬ 
følelse,  som  ellers  vanskeligt  erhverves." 

Datidens  Indvendinger  mod  Skuespil  er  os  saa  fremmede,  at  vi 
smiler  af  dem:  De  fremmer  Pyntelyst.  Forsvaret  er  os  ikke  mindre 
fremmed :  De  uddanner  en  Finfølelse,  som  ellers  vanskeligt  opnaas. 

51* 

Hvor  de  europæiske  Fordomme  er  sejge:  Efter  Shakespeares 
Død  lukker  Puritanismen  alle  Teatre  i  England  for  ham.  Port- 
Royal’s  Fordømmelse  af  Scenens  Kunst  bevæger  Racine  til  !at 
opgive  Teatret.  Mer  end  hundrede  Aar  efter  Shakespeares  Tid 
lukker  Pietismen  i  Kjøbenhavn  Teatret  for  Holberg  og  Calvinis¬ 
men  i  Genf  Teatret  for  Voltaire. 

Præsterne  i  Genf  var  i  Oprør  over  Bemærkningen  i  Ency¬ 
clopædien,  stræbte  forgæves  at  faa  d’Alembert  til  at  kalde  den 
tilbage,  fik  ogsaa  oprindeligt  Afslag  af  Rousseau,  da  de  bad  ham 
imødegaa  den. 

Først  da  han  erfor,  at  den  skyldtes  Voltaire,  greb  han  Lej¬ 
ligheden  til  at  ærgre  sin  store  Rival  og  skrev  sit  Brev  om 
Skuespil. 

Han  holdtes  ikke  tilbage  af  den  Betragtning,  at  det  just  ikke 
passede  sig  for  en  dramatisk  Forfatter,  for  en  Opera-  og  Tekst- 
Komponist  at  advare  mod  Teatrets  Farer.  Han  lededes  alene  af 
sin  Attraa  efter  at  komme  Voltaire  tillivs.  Voltaire  er  blevet  Ind¬ 
begrebet  af,  hvad  han  hader:  Voltaire  er  fornem,  elskværdig, 
spotsk;  han  selv  ubehjælpsom,  uelskværdig,  højtidelig.  —  Voltaire 
er  aandrig  og  ondskabsfuldt  vittig;  han  selv  alvorlig  og  tungt 
genial.  —  Voltaire  er  ufrom,  men  ordenskær;  han  selv  natur¬ 
from  og  oprørsk.  —  Voltaire  i  Politik  virkelighedsbunden  og 
forsigtig;  han  selv  idealistisk  og  omvæltende.  Voltaire  er  især 
Alt,  hvad  han  misunder;  han  er  rig,  tilfreds,  beundret. 

Rousseau  angriber  den  dramatiske  Kunst,  som  Tolstoj,  hans 
store  moderne  Efterligner,  efter  ham:  Tragedien  er  fordærvelig. 
Tilskuerne  røres  over  opdigtede  Kvaler,  forhærdes  mod  de  virke¬ 
lige.  Komedien  er  fordærvelig.  Dens  Moral  er  ikke,  at  man  ikke 
bør  være  lastefuld,  men  at  man  ikke  bør  være  latterlig.  Moliéres 
Teater  er  Lastens  Skole.  Moliére  ler  af  Misantropen,  den 
hæderligste  Mand.  Oprettelsen  af  et  Teater  i  Genf,  en  lille  By 
paa  20,000  Mennesker,  vilde  ødelægge  Byen.  Den  skal  have  Fri- 
Iuftsfester,  Revuer,  Skyttefester,  Kapsejladser.  Skuespil  er  uskade¬ 
lige  i  en  fordærvet  By  som  Paris,  ikke  i  det  uskyldige  Genf. 

Visselig  var  hans  Devin  med  dens  Udstilling  af  dansende 
Piger  skadeligere  for  Dyden  end  Moliéres  Misanihrope.  Men  Alt 
var  jo  her  Udæskning  til  Voltaire,  om  end  i  Rousseaus  Brev 
Voltaires  Cæsars  Død  og  Brutus  forsigtigt  var  undtagne  fra  de 
skadelige  Skuespil.  Dog  Voltaire  tav. 

Borgerskabet  i  Genf  var  henrykt.  Voltaire  med  sit  Husteater 
blev  pludseligt  en  Rædsel,  han  blev  offentligt  insulteret.  Paa  hans 
Herresæde  opsloges  truende  og  smædende  Plakater.  Han  beslut¬ 
tede  da  at  forlade  Stedet  Afhændede  med  stort  Tab  Les  Délices, 
som  han  skriver  „for  at  ikke  Baals  Præster  skulde  brænde  ham.“ 

Han  købte  Herresæderne  Ferney  og  Tournay  paa  den  anden 
Side  Grænsen  og  byggede  der  straks  hele  to  Teatre.  Han  gav  uaf¬ 
brudt  Privat-Forestillinger  i  Tournay,  hvor  Aristokratiet  fra  Genf 
trængtes  sammen  i  Slotssalen,  ja  spillede  med. 

V 

Under  en  Pause  i  Forholdet  mellem  de  to  store  Skribenter 
indtræder  der  nu  afgørende  Begivenheder  i  Rousseaus  Liv.  Han 
forelsker  sig  og  faar  det  urimelige  Indfald,  at  Vicomtessen  af 
Houdetot  elsker  ham.  Han  overhænger  hende  forgæves.  Hendes 
Elsker  Saint-Lambert,  der  er  ved  Hæren,  modtager  et  anonymt 
Brev,  der  advarer  ham.  Rousseau  er  saa  taabelig  at  anklage  Mme 
d’Epinay  for  at  have  sendt  dette,  der  uden  Tvivl  skyldes  The¬ 
rese;  han  tilskriver  sin  Velgørerinde  krænkende  Breve,  faar  saa 
den  Idé,  at  hun  vil  paadutte  ham  Faderværdigheden  under  et 
formodet  Svangerskab,  hvor  hendes  Elskede,  Grimm,  skulde  være 
den  rette  Fader,  angiver  hende  for  denne  Siethed  hos  Diderot. 

Brud  med  hende,  med  Mme  d’ Houdetot,  med  Saint-Lambert, 
med  Grimm,  og  med  Diderot,  fordi  denne  i  Fortalen  til  Le  fils 
naturel  har  skrevet:  „Kun  det  slette  Menneske  er  ensomt",  og 
Rousseau  indbilder  sig,  at  derved  er  sigtet  til  ham. 

Saaledes  bryder  Rousseau  med  hele  det  filosofiske  Parti,  og 
■de  Saloner,  der  hadede  Filosoferne,  aabner  sig  for  ham. 

Han,  der  havde  sagt  saa  meget  ondt  om  Højadelen,  som 
havde  vist  sig  saa  streng  mod  de  literære  Snyltere,  blev  Gæst 
hos  Maréchalen  af  Luxembourg  og  dennes  Hustru,  Hertuginden,  i 
deres  Slot  i  Montmorency.  Hertuginden  havde  været  udskreget 
for  sin  Løsagtighed,  var  nu  forladt  af  sine  Tilbedere;  hendes 
Skønhed  var  borte,  men  hun  var  aandrig  og  velopdragen,  be¬ 
gejstret  for  Rousseau.  Hos  hende  samledes  Frankrigs  fornemste 
Selskab,  og  hos  hende  traf  han  daglig  Prinsen  af  Conti,  en 
Bourbon,  der  blev  hans  Beskytter,  og  dennes  nære  Veninde, 
Grevinden  af  Boufflers,  der  var  kundskabsrig  og  fint  dannet  og 
vurderede  Rousseau.  Efter  sin  Vane  indbildte  han  sig,  Grevinden 

var  forelsket  i  ham,  men  holdt  sig  dog  tilbage  af  Respekt  for 
Conti. 

Medens  Voltaire  bevægede  sig  i  fornemt  Selskab  med  fuld¬ 
kommen  Utvungenhed,  virkede  Rousseau  ved  Uhøflighed  og 
Stejlhed.  Han  afslog  et  Stykke  Vildt  fra  Prinsen  af  Conti.  Grev¬ 
inden  skrev  til  ham:  Prinsen  billiger  ikke  Deres  altfor  store 
Delikatesse,  og  skønt  selv  langt  fra  at  mistænke  den,  frygter 
han,  at  Andre  i  den  vil  se  nogen  Affektation. 

I  disse  Krese  talte  Rousseau  uafbrudt  mod  Voltaire,  fyldte 
ogsaa  sine  Breve  med  heftige  Udfald  imod  ham.  Men  Voltaire 
lod  vedblivende,  som  mærkede  han  Intet.  Fra  1759  tilbød  han 
ham  endog  gentagne  Gange  gennem  Genferen  Chappuis  et  Land¬ 
sted,  som  han  havde  købt  i  sin  Nærhed. 

Endnu  sysselsatte  Rousseau  nemlig  ikke  Voltaire.  Ganske 
vist  havde  den  anden  ramt  ham  føleligt  ved  i  Kraft  af  en  Appel 
til  den  middelalderlige  Opfattelse  af  Teatret  som  Syndens  Sted 
en  Tid  lang  at  hindre  de  rent  private  Opførelser  af  Datidens 
kunstige  og  uskyldige  Skuespil  i  Alexandriner,  der  spiltes  af  unge 
Dilettanter  i  en  Slotssal;  men  aldrig  havde  Voltaire  opfattet  Rous¬ 
seau  som  sin  Rival.  Jean-Jacques  havde  derimod  fra  sin  Op- 
vaagnen  som  aandeligt  Individ  haft  Voltaire  for  Øje,  beundret 
ham,  efterlignet  ham,  hadet  ham,  drillet  ham.  Han  følte  nu,  at 
han  overfor  ham  repræsenterede  et  nyt  Princip,  og  havde  ham 
stadigt  ridende  paa  sin  Næse. 

De  to  Kæmpeaander  var  ude  af  Stand  til  Samliv  og  Sam¬ 
virken.  Den  ene  den  katolske  Kirkes,  Inkvisitionens  og  den  po¬ 
litiske  Enevældes  jævnbyrdige  Modstander,  lærte  sin  Samtid  en 
helt  ny  Maade  at  opfatte  paa,  den  kritiske,  og  gav  for  Børste 
Gang  Spotten  en  Værdi  som  Vaaben,  der  ene  kan  sammenlignes 
med  den,  som  Krudtet  Aarhundreder  tidligere  fik.  Den  anden. 
Datidens  fanatiske  Bodsprædikant,  Demokratiets  Profet,  meddelte 
sin  Samtid  en  helt  ny  Følemaade,  særligt  en  ny  Maade  at  se,  føle, 
elske  og  beskrive  Naturen  paa,  videre  en  Tænkemaade,  der  under¬ 
kastede  Dømmekraften  under  Følsomheden  og  gjorde  Følelsen 
revolutionær,  saa  den  blev  en  Sprængkraft  i  det  gamle  Samfund. 

Den  ene,  først  en  aandelig  Vækker  og  en  Indvier  —  bl.  A.  i 
Englænderne  Newton,  Locke  og  Shakespeare  —  en  Skribent  med 
udsøgt  Sprog  og  snever  Smag;  saa  en  aandelig  Vogter  og  Be¬ 
varer  af  Nationens  Skatte. 

Den  anden  Enkeltpersonlighedens  første  Apostel,  fra  hvem 
først  Revolutionen,  saa  Romantiken  udgik. 

Begge  Aarhundreder  igennem  befrugtende  Aanderne,  som  siden 
Oldtiden  neppe  Stormænd  før  dem. 

Voltaire  var  Slægtleds  aandelige  Næring.  Fra  ham  nedstammer 
bl.  A.  Paul  Louis  Courrier,  Byron,  Heine,  Edmond  About,  i  vore 
Dage  Anatole  France.  Rousseau,  der  i  vore  Dage  har  Elever 
som  Tolstoj  og  Strindberg,  avlede  Chateaubriand  og  George  Sand, 
befrugtede  Goethe,  hvis  Werther  nedstammer  fra  den  Ny  Helo'ise 
og  Schiller,  hvis  Digt  forherliger  Rousseau  der  aus  Christen 
Menschen  wirbl. 

Gentagne  Gange  havde  Rousseau  henvendt  sig  til  Voltaire 
med  Bøn  om  at  maatte  udgive  Brevet  om  Lissabons  Undergang. 
Voltaire,  der  ikke  vilde  indlade  sig  paa  en  Strid  om  Forsyn — 
Ikke  Forsyn,  afslog  bestandig.  Men  da  Rousseau  havde  vist  Skrif¬ 
tet  til  mange,  udkom  det  1760  i  Berlin. 

Efter  i  et  Brev  til  Voltaire  koldt  og  tørt  at  have  undskyldt 
Udgivelsen,  tilføjede  han  disse  forrykte  Ord: 

Jeg  elsker  Dem  ikke,  De  har  tilføjet  mig,  Deres  Lærling  og 
Deres  Entusiast,  det  Onde,  der  var  mig  pinligst.  De  har  fordærvet 
Genf  til  Løn  for  den  Tilflugt,  det  gav  Dem.  De  har  fjernet  mine 
Landsmænd  fra  mig  til  Tak  for  de  Lovprisninger,  jeg  har  ødet 
paa  Dem.  Det  er  Dem,  som  gør  mig  Opholdet  i  mit  Hjemland 
utaaleligt  og  tvinger  mig  til  at  dø  i  fremmed  Land,  mens  al  den 
Hæder,  et  Menneske  kan  opnaa,  bliver  Dem  til  Del  i  mit  Fædre¬ 
land.  Jeg  hader  Dem,  siden  De  har  villet  det. 

Voltaire  svarte  ikke  et  Ord,  men  skrev  privat  til  d’AIembert: 

Jeg  vilde  ønske,  Rousseau  ikke  var  helt  gal;  men  han  er,  det. 
Han  har  skrevet  mig  et  Brev  til,  for  hvilket  man  burde  give 
ham  Douchebade  og  styrkende  Kødsuppe. 

VI 

Paa  dette  Tidspunkt  hændte  i  Genf  en  ubetydelig  Skandale. 
En  Frue,  der  trods  en  uregelret  Fortid  galdt  for  ligesaa  dydig 
som  aandrig  og  smuk,  og  hvem  Rousseau  havde  betegnet  som 
det  ene  af  Jordens  to  kvindelige  Genier  (Sapho  var  det  andet), 
blev  af  sin  Ægtemand  overrumplet  med  en  Elsker. 

Dette  satte  den  lille  hellige  By  paa  den  anden  Ende: 

Sligt  var  jo  uhørt.  Hvem  og  hvad  havde  Skylden  derfor? 

Hvem  vel  uden  Voltaire  og  hans  Teater!  Raadet  forbød  da  paa 
det  Strengeste  enhver  Deltagelse  i  Teaterforestillinger  i  Toumay. 
Ingen  vovede  mer  at  begive  sig  derhen. 

Voltaire  skriver  til  d’ Argens:  Vi  har  havt  en  uheldig  Ægte¬ 
mand  i  Genf.  Calvins  lille  Menighed,  hvis  Dyd  bestaar  i  Aager, 
indbilder  sig,  der  ikke  findes  uheldige  Ægtemænd  i  Verden  uden 
der,  hvor  der  spilles  Komedie. 

Men  denne  Gang  blev  han  vred  og  særligt  vred  paa  Rous¬ 
seau,  der  stadigt  sendte  Breve  til  Præsterne  i  Genf  og  hidsede 
dem  mod  Skuespillene. 

Han  indskrænkede  sig  dog  foreløbig  til  en  Smule  lystig  Skemt 
med  sin  Modpart.  Da  en  yndet  Værtshusholder,  hvem  man  havde 
engageret  for  Scenen  i  Paris  i  Haab  om,  at  han  der  skulde  trække 
Hus,  brød  sit  Engagement  og  negtede  at  optræde,  skrev  Voltaire 
Ramponneau's  Forsvarstale  for  Dommerne. 

For  at  en  Hentydning  deri  kan  forstaas  maa  det  forudskikkes, 
at  i  Palissots  satiriske  Stykke  Filosofferne,  der  gjorde  Lykke  i 
Paris,  havde  Forfatteren,  der  ikke  endnu  vidste  om  Rousseaus 
Frafald  fra  Gruppen,  fremstilt  ham  som  Filosof,  men  (i  Over¬ 
ensstemmelse  med  Voltaires  bekendte  Brev)  gaaende  paa  alle 
fire.  Ligeledes  maa  det  vides,  at  Rousseau  i  sit  Brev  mod  Skue¬ 
spillene  havde  sagt  om  sine  Genfere,  der  for  ingen  Pris  maatte 
gaa  i  Teatret:  Lad  dem  kun  tilbringe  Natten  med  at  drikke,  der 
ellers  vilde  bruge  den  til  værre  Ting! 

Ramponneau  siger  da:  Man  mener,  at  naar  Rousseau,  en 
Genferborger,  har  ladet  sig  beskue  gaaende  paa  alle  fire  paa  et 
Teater,  saa  bør  Ramponneau,  Borger  i  Courtille,  ikke  rødme 
over  at  vi$e  sig  paa  et  andet.  Men  Jean-Jacques  er  Kætter,  jeg 
er  Katolik;  Jean-Jacques  er  Komediemager,  jeg  en  hæderlig 
Værtshusholder.  Jean-Jacques  selv  foretrækker  højlydt  Værtshus¬ 
holdere  for  Komedianter.  Han  vil  ikke,  der  skal  være  Komedier 
i  hans  Fædreland,  men  Værtshuse.  Han  kan  ikke  glemme  den 
skønne  Dag,  da  han  saa  alle  Genferborgeme  fulde. 

VII 

I  1761  udkom  Den  ny  Héloise,  en  epokegørende  om  end 
smagløs  Roman.  Kærligheden  her  var  ikke  som  ellers  i  Datidens 
Romaner  letfærdig  —  det  tiltalte,  Kvinderne  især.  Der  taltes 
ustandseligt  om  Dyden,  efter  at  man  saa  længe  havde  skemtet 

med  Lasten  —  det  begejstrede,  Kvinderne  især.  Rousseau  paastaar, 
at  der  var  faa,  selv  blandt  de  højest  staaende  Damer,  hvis  Erob¬ 
ring  han  ikke  kunde  have  gjort,  ifald  han  havde  forsøgt  det.  — 
Han  troede  sig  altid  uimodstaaelig,  skønt  han  i  Virkeligheden 
aldrig  vandt  nogen  uden  sin  saakaldte  „Mama“,  Fru  de  Warens, 
og  sin  Therese,  to  Kvinder,  der  ikke  var  modstandskraftige,  nogen 
af  dem. 

Bogen  var  rettet  paa  én  Gang  mod  Filosoferne  og  mod  de 
Rettroende.  Imod  Voltaires  Retning,  der  var  irreligiøs  uden  at  være 
ateistisk,  stillede  han  sin,  der  var  religiøs  uden  at  være  kristelig. 

Voltaire  blev  vredere  og  viste  sig  i  sin  Indskrænkethed.  For 
ham  var  Rousseau  nu  kun  en  Usling,  der  havde  forladt  sine 
Venner.  —  Skade,  at  han  var  født  med  nogle  Halvtalenter! 

Voltaire  skrev  en  Række  satiriske  Breve  om  Den  ny  Héloise, 
som  han  fik  Markien  af  Ximenés,  der  engang  mod  hans  Vilje 
havde  udgivet  en  af  hans  Bøger  og  derfor  maatte  gøre,  hvad 
der  krævedes  af  ham,  til  at  undertegne  og  offentliggøre.  Skriftet 
er  slaaende,  som  Alt,  hvad  Voltaire  forfatter,  gør  opmærksom 
paa  talrige  sproglige  og  andre  Mangler  i  Romanen,  men  det 
efterlader  et  pinligt  Indtryk.  Denne  Kritik  er  gold  og  tom. 
Ikke  et  Glimt  af  Agtpaagivenhed  for  det  værdifuldeste  Nye  hos 
Rousseau,  den  Sans  for  landskabelig  Natur  og  for  simpel,  ukunst¬ 
let  Levevis,  der  her  bryder  gennem.  Voltaire  burde  have  frem¬ 
hævet,  at  ikke  i  tusind  Aar  havde  Sansen  for  vor  Jords  Fysiog¬ 
nomi,  for  Landskabets  Luft  og  Duft,  Farver  og  Linjer,  været 
levende  som  hos  Rousseau.  Han  burde  have  mindedes  sit  eget 
naturløse  Heltedigt  Henriaden,  hvor  der  ikke  findes  et  Græsstraa, 
ikke  Foder  til  Rytternes  Heste. 

Voltaire  skemter  dernæst  med,  hvad  man  kunde  kalde  det  Bjørn- 
sonske  hos  Rousseau,  hans  Plan  til  den  evige  Verdensfred.  Kejseren 
af  Kina  paalægger  alle  Suveræner  at  holde  Fred  under  Straf  af  for 
første  Overtrædelse  at  faa  en  Brochure  af  Jean-Jacques  over  sig. 

I  1762  udkom  Rousseaus  to  Hovedværker  Emile  og  Le 
contrat  social,  det  ene  en  Bog  om  Opdragelsen,  det  andet  Læren 
om  den  almene  Folkevilje  og  om  alle  Menneskers  Lighed. 

Der  gaves  dengang  ingen  Pressefrihed.  Forholdene  i  Europa 
var  noget  værre  end  i  vore  Dage  i  Rusland.  Alle  Forfattere  var 
derfor  anonyme;  selv  Montesquieu  gav  sig  ikke  til  Kende  som 
Ophavsmand  til  et  saa  videnskabeligt  Værk  som  L' Esprit  des  lois. 

Istedenfor  at  rette  sig  efter  Skik  og  Brug,  satte  Rousseau 
paa  Trods  sit  Navn  paa  Titelbladet  til  Emile,  hvad  da  ogsaa 
Statsprokurøren  senere  gjorde  gældende  imod  ham  som  en  uhørt 
Frækhed. 

Hans  Værk  indholdt  kristelig  Moral  uden  kristelige  Dogmer. 
Han  bebrejdede  Mødrene,  at  de  ikke  selv  gav  deres  Børn  Die. 
Plejemødrene  hængte  de  skrigende  Unger  op  paa  et  Søm.  Ingen, 
der  ikke  opfyldte  en  Faders  Pligter,  havde  Lov  til  at  blive 
Fader  —  dette  umiddelbart  efter  at  han  selv  havde  bragt  sit 
femte  Barn  til  Hittebørnshospitalet. 

Parlamentet  i  Paris,  der  forfulgte  Jesuiteme,  vilde  vise  sin 
Upartiskhed  ved  Forfølgelser  i  modsat  Retning,  og  erklærede: 
Skriftet  vover  et  Forsøg  paa  Fomegtelse  af  Sandhederne  og 
Profetierne  i  den  hellige  Skrift  og  vil  nedbryde  Forvissningen 
om  de  Mirakler,  der  fortælles  i  de  hellige  Bøger. 

Bogen  skal  da  sønderrives  og  brændes  af  Bøddelen,  For¬ 
fatteren  skal  fængsles. 

Samtidigt  blev  begge  Bøger  sønderrevne  og  brændte  i  Genf 
og  Rousseau  erklæredes  for  anholdt,  ifald  han  viste  sig. 

Borgerne  fandt  sig  til  Rousseaus  Skuffelse  i  Conseil’ets  Dom. 

D’Alembert  raadede  nu  Rousseau  at  flygte  til  Neufchatel, 
Kongen  af  Prøjsens  Provins,  hvor  Skotten  Lord  Keith,  „Mylord 
Maréchal",  selv  en  landsforvist  Mand,  var  Guvenør. 

Rousseau  havde  afskyet  Frederik,  havde  under  hans  Portræt 
paa  Væggen  i  Montmorency  skrevet:  „Han  tænker  som  Filosof, 
men  opfører  sig  som  Konge",  hvormed  han  ikke  mente  noget 
Smigrende. 

Frederik  nøjedes  ikke  med  at  give  ham  Ly,  sendte  sin  Guver¬ 
nør  en  betydelig  Sum  Penge  til  ham,  tilbød  en  Villa,  Korn,  Vin, 
Brænde.  Rousseau  gav  med  sin  Fattigmandsstolthed  et  afslaaentie 
Svar:  Det  var  ham  umuligt  at  sove  i  et  Hus,  der  var  bygget  af 
kongelig  Haand.  —  Saaledes  afslog  han  stadigt  de  Foræringer, 
som  den  praktiske  Therese  tog  imod  bag  hans  Ryg. 

VIII 

Voltaire  sad  ved  sin  Frokost,  da  Posten  fra  Paris  bragte 
Efterretning  om  Forfølgelsen  mod  Rousseau.  Han  brast  i  Graad, 
og  udbrød  med  sin  dumpe  Stemme:  „Lad  ham  dog  komme,  blot 
komme!  Jeg  skal  modtage  ham  med  aabne  Arme.  Han  skal  være 

mere  Herre  her  end  jeg.  Jeg  skal  behandle  ham  som  min  egen 
Søn.“ 

Han  udfærdigede  straks  en  Indbydelse  til  Rousseau  i  syv 
Eksemplarer,  da  han  ikke  kendte  hans  nøjagtige  Adresse,  for  at 
idetmindste  ét  skulde  komme  ham  i  Hænde. 

Rousseau  svarte  aldrig  og  holdt  senere  ikke  af  at  mindes  om 
Sagen. 

Nemesis  var  over  ham.  Han  havde  selv  i  sin  Tid  for  at  be¬ 
hage  Prædikanterne  i  Genf  skrevet  mod  d’Alembert  om  Skue¬ 
spillene.  Nu  fik  de  samme  Prædikanter  hans  Bog  brændt  og  ham 
selv  truet  med  Fængsling. 

Men  hans  Mani  betog  ham.  Han  indbildte  sig  og  meddelte 
alle,  at  Voltaire  var  Skyld  i  Genfs  Fremfærd  imod  ham. 

Da  Erkebispen  i  Paris  skrev  et  smædende  Brev  mod  Rous¬ 
seau,  svarte  denne  med  den  Paastand,  at  man  heller  burde 
rejse  ham  Statuer  end  brænde  hans  Bøger.  (Dengang  fandtes 
Ytringen  latterlig.  Nu  rejses  den  ene  Statue  for  ham  efter  den 
anden).  Han  hævdede,  at  han  var  Kristen,  skønt  han  gav  den 
kristelige  Troslære  til  Pris. 

Voltaire  skriver  overstadigt:  „Maaske  gaar  han  heri  noget  for 
vidt.  Kristendommen  har  jo  dog  i  omtrent  1400  Aar  ikke  slaaet 
mere  end  50  Millioner  Mennesker  ihjel  for  teologiske  Stridig¬ 
heders  Skyld.®  —  Voltaire  kalder  nu  Rousseau  en  Diogenes,  der 
undertiden  udtrykker  sig  som  en  Platon:  „Der  er  i  Emile  halv¬ 
hundred  Sider,  jeg  gad  lade  indbinde  i  Maroquin." 

I  ethvert  Besøg,  Rousseau  fik  i  Motiers,  troede  han  at  se  en 
Spion  fra  Voltaire;  i  anonyme  Breve  troede  han  at  genkende 
hans  Stil.  I  1763  indledede  Voltaire  ikke  desmindre  paany  en  For¬ 
soning  gennem  Rousseaus  nære  Ven  Moulton,  der  søgte  ham  i 
Anledning  af  Voltaires  Kamp  for  Genoptagelse  af  Sagen  mod 
Calas,  den  ærefuldeste  Handling  i  Voltaires  Liv. 

Rousseau  afslog,  kaldte  Voltaire  en  Komediant. 

Han  havde  ogsaa  afslaaet  at  tage  sig  af  de  ulykkelige  franske 
Protestanters  Sag  under  deres  Mishandling,  gav  som  Grund  den 
Utaalsomhed,  Protestanterne  i  Genf  havde  vist  mod  ham  selv. 

Men  hertil  kom,  at  han  vilde  og  kunde  ikke  være  Tolerancens 
Talsmand  som  Voltaire.  Han  var  Forfægter  af  en  Statsreligion, 
der  udelukkede  Tolerance. 

Paa  dette  Tidspunkt  anlagde  Rousseau  armenisk  Dragt  (han 

havde  truffet  en  armenisk  Skrædder  i  Montmorency).  Den  egnede 
sig  for  hans  Koketteri  med  Særegenhed  og  var  bekvem  for  hans 
Blæresygdom.  Den  bestod  af  Trøje,  Kaftan,  foret  Hue,  broget 
Skærf,  var  prægtig  for  ikke  at  forveksles  med  en  Slobrok. 

IX 

Da  Generalprokurøren  i  Genf  skrev  en  Bog  Lettres  de  la 
campagne  for  at  forsvare  Raadets  Holdning  mod  Rousseau,  svarte 
han  med  Lettres  de  la  montagne,  en  voldsom  Satire  mod  Rege¬ 
ring  og  Religion  i  Genf:  Protestanterne  var  fra  Forfulgte  bievne 
Forfølgere.  Da  de  Reformerte  i  sin  Tid  havde  beraabt  sig  paa 
den  fri  Forskning,  maatte  de  finde  sig  i  enhver  Fortolkning  af 
Skriften. 

Bogen  indeholdt  et  ganske  vittigt  Sted  om  Voltaire,  men  deri 
laa  et  Angiveri.  Rousseau  angav  her  Voltaire  som  Forfatter  til 
det  dristige  Skrift  Sermon  des  cinquante,  der  latterliggør  Bibel¬ 
troen,  et  Skrift,  Voltaire  haardnakket  havde  fomegtet. 

Dette  Angiveri,  der  udsatte  Voltaire  for  de  alvorligste  Farer, 
fik  hans  Forbitrelse  til  at  strømme  over.  Det  er  infamt,  skriver 
han  4.  Januar  1765,  at  være  Denunciant  og  bagvaske  sin  Fælle 
—  saa  uretfærdigt,  tilføjer  han  forsigtigt. 

Voltaire  havde  hidtil  sorgløst  været  Vidne  til  Autodafeeme 
af  hans  Skrifter.  Han  var  altid  anonym;  han  var  bosat  udenfor 
Genfs  Jurisdiktion,  havde  intet  havt  at  frygte. 

Nu  opirredes  man  i  Genf.  Det  hed  sig,  at  han  oversvømmede 
Republiken  med  skandaløse  Skrifter.  Hans  Forfatterskab  til  Brevel 
fra  en  Kætter  var  lige  blevet  angivet,  da  Rousseaus  farligere  An¬ 
giveri  fulgte.  Ogsaa  i  Diclionnaire  Portatif  genkendtes  nu  Vol¬ 
taire.  Forargelsen  i  Genf  blev  stor,  Byen  stod  i  den  retfærdige 
Harmes  Flammer. 

I  sin  Forlegenhed  skrev  Voltaire  som  den  gode  Borger  til 
Politimesteren  og  angav  Le  Portatif  som  et  af  de  fordærveligste 
Skrifter,  mens  han  selv  indsmuglede  svære  Pakker  af  Bogen. 

Dog  Situationen  for  ham  var  endnu  værre  i  Paris  end  i  Genf. 
Hertugen  af  Choiseul,  Premierministeren,  havde  erklæret  større 
Strenghed  fornøden.  Kongen  selv  havde  sagt:  Kan  man  da  ikke 
bringe  det  Menneske  til  Taushed!  Alle  Breve  fra  Paris  med¬ 
delte,  at  der  nu  kun  var  Tale  om  at  bortføre  ham  fra  Ferney 
og  indeslutte  ham  i  Bastillen  for  Resten  af  hans  Dage. 

Voltaire  er  i  dødelig  Angst  Men  midt  i  sin  Angst  gør  han 
Løjer,  skriver  f.  Eks.  til  Helvetius:  Man  bør  aldrig  udgive  noget 
under  sit  Navn.  Jeg  har  end  ikke  skrevet  Pucellen.  Jeg  skal  be¬ 
vise,  at  det  er  Statsadvokaten  selv,  som  har  skrevet  den.  Saa- 
snart  der  er  øjeblikkelig  Fare,  beder  jeg  mig  underrettet,  for  at 
jeg  med  min  sædvanlige  Trohjertighed  og  Uskyld  kan  fralægge 
mig  Sagen  i  alle  Aviser. 

Samtidigt  skriver  han  officielt  til  Paris:  Kongen  er  altfor  ret¬ 
færdig  og  god  til  at  dømme  mig  paa  Grundlag  af  letfærdige  Bag¬ 
vaskelser  og  til  at  overvælde  en  svagelig,  sygelig  Olding  paa  71 
Aar  efter  en  saa  ubestemt  og  falsk  Anklage. 

I  denne  Vaande  bragte  altsaa  Rousseaus  Angiveri  Voltaire. 
Som  om  de  to  store  Mænd  ikke  forud  var  vanskeligt  nok  stillede 
i  en  barbarisk  Tidsalder,  maatte  de  ved  hadefuld  gensidig  For¬ 
følgelse  styrte  hinanden  i  Ulykke. 

Med  et  Tigerspring  kaster  nu  den  saa  længe  udæskede  Vol¬ 
taire  sig  over  Rousseau. 

Han  udgiver  anonymt  Le  Sentiment  des  Citoyens ,  der  til¬ 
syneladende  skrevet  af  en  Genferborger  overbeviser  Jean-Jacques 
om  Vantro,  Ugudelighed  og  Gudsbespottelse: 

Er  det  tilladt  en  Mand,  født  i  vor  By,  i  den  Grad  at  for- 
haane  vore  Præster?  Er  dette  en  Lærd,  der  angriber  Lærde? 
Vi  tilstaar  det  med  Sorg:  det  er  en  Mand,  der  endnu  bærer  paa 
Mærkerne  af  sine  Udsvævelser,  og  der,  forklædt  som  Mark¬ 
skriger,  slæber  med  sig  fra  By  til  By  den  usalige  Kvinde 
hvis  Børn  han  har  udsat  ved  Porten  til  et  Hospital. 

Dette  var  en  U værdighed;  men  det  var  et  frygteligt  Slag. 
Næppe  fire  eller  fem  Mennesker  i  Europa  var  dengang  indviede 
i  Rousseaus  Hemmelighed.  Ingen  vidste  andet,  end  at  Therese  var 
hans  trofaste  Husbestyrerinde,  Ingen  anede,  at  han  havde  havt 
Børn  med  hende,  endnu  mindre  hvad  Skæbne  de  havde  faaet. 
Hvad  man  end  havde  at  indvende  mod  Rousseau,  hans  høje 
puritanske  Dyd  —  den  han  ved  enhver  Lejlighed  førte  i  Munden 
—  var  af  Ingen  betvivlet. 

Rousseau  kunde  ikke  tro,  Skriftet  var  af  Voltaire,  søgte  dets 
Ophav  i  Genfergejstligheden,  faldt  over  Uskyldige  med  sine  An¬ 
klager  og  gjorde  sig  dem  til  Fjender. 

Rousseaus  Lettres  de  la  montagne  blev  forbudte  i  Paris, 
brændte  i  Schweiz  og  i  Holland.  Han  kunde  ikke  mere  finde  nogen 

Tilflugt.  Han  vilde  udgive  sine  Samlede  Værker  i  Neufchatel. 
Raadet  modsatte  sig.  Præsterne  ekskommunicerede  ham.  Frederik 
den  Store  forsøgte  forgjæves  at  beskytte  ham.  Selv  Mylord  Maré- 
chal  mistvivlede  om  at  kunne  overvinde  det  teologiske  Had.  Da 
Rousseau  ikke  kunde  taale  Klimaet  i  Berlin,  skrev  Lord  Keith 
om  Tilflugt  for  den  Forfulgte  til  Venedig  til  Statsinkvisitoreme, 
som  svarte  Nej.  Samme  Svar  kom  fra  Turin  og  det  samme  fra 
Wien,  hvor  Rousseaus  Beskytter,  Prinsen  af  Wiirttemberg,  dog 
havde  Forbindelser.  Imidlertid  ophidsedes  Befolkningen  i  Moders, 
man  kastede  Sten  gjennem  Ruderne  i  Rousseaus  Hus.  Therese 
lod  desuden  Smaapiger  og  Smaadrenge  bære  store  Sten  ind  i 
Husets  aabne  Galleri  for  at  forskrække  Rousseau.  Hun  kedede 
sig  i  Byen.  Han  flygtede  da,  medens  Frederik  sendte  Breve  af 
yderste  Strenghed  til  „Dalai-Lamaeme“  i  Neufchatel. 

X 

Paa  dette  Tidspunkt  udbrød  en  ny  og  pudsig  Skandale  i  det 
dydige  Genf,  som  havde  til  Følge  at  lægge  Voltaire  aldeles  ud 
med  Konsistorium  i  Byen. 

En  Hr.  Robert  Covelle  blev  anklaget  af  en  Frøken  Cathérine 
Ferboz  for  at  have  staaet  i  Forhold  til  hende  og  være  Fader 
til  hendes  Barn.  Han  indrømmede  det  første,  drog  det  sidste  i 
Tvivl.  Blev  efter  gammel  Sæd  og  Skik  dømt  til  at  bede  Gud  om 
Forladelse  paa  sine  Knæ.  Negtede  at  knæle.  Dømtes  derfor  til 
Fængsel.  Negtede  paany  at  ville  knæle,  bad  Voltaire  om  Hjælp, 
og  denne  skrev  derom  det  ene  lystige  Flyveskrift  efter  det  andet. 

Da  Hr.  Covelle  altid  blev  vel  modtaget  i  Femey,  begyndte 
han  at  antage  sig  selv  for  en  stor  Mand.  Voltaire  morede  sig 
højlydt  over  ham  og  kaldte  ham  mellem  Venner  aldrig  ander¬ 
ledes  end  med  det  bibelske  Udtryk  for  hans  Forseelse:  Monsieur 
le  fornicateur.  Lakajerne,  der  stadig  hørte  ham  kalde  saadan  og 
ikke  kendte  det  bibelske  Udtryk,  troede  det  betydede  en  eller 
anden  Bestilling  under  Republiken  og  meldte  fra  nu  af  til  de 
Tilstedeværendes  Fryd  altid  fra  Fløjdørene  bukkende:  Monsieur 
le  fornicateur! 

Borgerne  var  paa  Covelles  Side  mod  Raadet  Under  den 
standende  Strid  mellem  Raadet  og  Borgerne  søgte  disse  nu  Værn 
hos  Voltaire,  thi  han  stod  sig  godt  med  den  franske  Resi¬ 
dent,  der  var  bleven  tilkaldt  som  Mægler.  Voltaire  var  tilfreds: 

I  Versailles  skulde  man  nu  faa  at  se,  hvilken  Indflydelse  han 
udøvede  i  Genf.  Han  vilde  forsone  de  Modstandere,  Rousseau 
havde  hidset  mod  hverandre.  Den  franske  Resident  ønskede 
Teater  genaabnet  i  Genf,  Raadet  vovede  ikke  at  modsætte  sig. 
Man  spillede  da  Tartuffe  under  Jubel. 

Fra  sin  Højde  tilbød  Voltaire  nu  for  sidste  Gang  Rousseau 
Fred  og  Forsoning.  Paany  forgæves,  endda  han  lovede  ham  at 
genindsætte  ham  i  hans  Rettigheder  i  Genf. 

XI 

Man  udvirkede  et  Pas  for  Rousseau  til  Gennemrejse  gennem 
Frankrig.  I  Paris  mødte  han  en  ubeskrivelig  Begejstring,  holdt 
formelig  Hof  og  gik  med  Arrestordren  svævende  over  sit  Hoved  at 
spadsere  i  Luxembourg  Haven  i  sit  armeniske  Kostyme. 

Man  mente  imidlertid,  han  vilde  være  sikrest  i  England.  Og 
den  store  Filosof  David  Hume,  som  da  var  Gesandtskabssekretær 
i  Paris  og  almindelig  beundret,  tog  sig  af  ham,  bragte  ham  over 
Kanalen,  indførte  ham  overalt  i  London.  Han  modtoges  med  Ære 
i  Parlamentet,  saa  paa  Skuespil  i  Garricks  Loge.  Kongen  og 
Dronningen  gik  i  Teatret  for  at  se  ham.  Hume  bad  med  Rous- 
seaus  Billigelse  Kongen  om  en  Aarpenge  for  ham  og  opnaaede 
den. 

Nysgerrigheden  lagde  sig  saa.  Rousseau  indhentedes  af  The¬ 
rese.  Han  krævede,  at  den  fornemme  Verden  skulde  indbyde 
hende.  Men  man  vilde  ikke  sætte  de  selskabelige  Vedtægter  ud 
af  Kraft  for  hans  Skyld. 

Hume  fandt  da  et  ypperligt  Tilflugtssted  for  ham  paa  Landet 
i  Wootton,  hvor  en  Mr.  Davenport  stillede  Hus  og  Tjenerskab 
til  hans  Raadighed. 

Men  den  Dyrkelse,  Rousseau  var  Genstand  for,  i  Forening 
med  hans  evindelige  Klager  over  Forfølgelse  havde  ærgret  Horace 
Walpole,  og  i  Overgivenhed  skrev  denne  vittige  Mand  et  Brev 
fra  Frederik  den  Store  til  Rousseau,  hvori  disse  spøgefulde  Linjer: 

Min  kære  Jean  Jacques!  Kom  til  mig!  Jeg  beundrer  Deres 
Talenter  ....  Vis  nu  Deres  Fjender,  at  De  undertiden  kan  have 
sund  Forstand.  Det  vil  ærgre  Fjenderne  uden  at  skade  Dem 
synderligt  hos  Deres  Venner.  Jeg  vil  Dem  vel  og  vil  bevise  Dem 
det,  ifald  De  ønsker  det.  Men  hvis  De  afslaar  min  Hjælp,  saa 
stol  ikke  paa,  at  jeg  fortæller  det  videre  til  Nogen.  Hvis  De  ved- 

bliver  at  lægge  Deres  Hoved  i  Blød  for  at  finde  nye  Ulykker 
at  beklage  Dem  over,  saa  vælg  dem,  som  De  vil.  Jeg  er  Konge 
og  kan  skaffe  Dem  Ulykker  efter  Ønske  osv. 

Deres  gode  Ven  Frederik. 

Dette  Brev  udbredtes  i  Paris  som  en  Løbeild;  men  kom  ikke 
Rousseau  for  Øje.  Nu  bragte  St.  James  Chronicle  Brevet,  og 
Bladene  talte  om  Rousseau  med  Ironi.  Han  indbildte  sig,  det  var 
Voltaire,  som  havde  skrevet,  og  Hume,  som  havde  offentliggjort 
det,  og  rasede  mod  dem  begge.  Indbildte  sig  desuden  at  Hume 
aabnede  hans  Privatbreve,  og  kaldte  ham  derfor  Forræder  og  For¬ 
følger. 

Hume  svarte  oprørt  og  paaviste  Rousseaus  Utaknemmelighed. 
Han  forstod  ikke,  at  Rousseau  havde  Forfølgelsesmani,  og  Voltaire 
forstod  det  lige  saa  lidt,  saa  tidt  han  end  kaldte  Rousseau  forrykt. 

Derfor  gik  Voltaire  nu  angrebsvis  tilværks  og  udgav  anonymt 
sit  Brev  til  Dr.  Pansophe,  der  gennemhaaner  Rousseau  og  især 
maatte  ødelægge  ham  i  England,  idet  han  fremdrog  alle  de  let¬ 
sindige  og  taabelige  Ord,  Rousseau  tilforn  havde  sagt  om  Eng¬ 
lænderne.  —  Værre  endnu  var  de  senere  Noter  til  dette  Brev, 
hvori  ubarmhjertigt  afsløredes  Rousseaus  mindre  hæderlige  Ung¬ 
domsfærd  som  Sekretær  hos  den  franske  Gesandt  i  Venedig. 

Men  da  Voltaire  henvendte  sig  til  Frederik  for  ogsaa  at  faa 
ham  til  at  udtale  sig  imod  Rousseau,  svarte  denne  højsindet  og 
barsk:  „Jeg  mener  om  ham,  at  han  er  ulykkelig  og  at  beklage. 
Jeg  holder  hverken  af  hans  Paradokser  eller  af  hans  cyniske 
Tone.  Men  man  maa  respektere  de  Ulykkelige.  Kun  fordærvede 
Sjæle  overvælder  dem.“ 

Forvirret  og  fortvivlet  flygtede  Rousseau  fra  Wootton  til 
Frankrig  og  levede  der  nogle  Aar  i  Ro. 

XII 

I  1770  fik  Mme  Necker  det  Indfald,  at  man  burde  rejse  en 
Statue  af  Voltaire  i  hans  levende  Live. 

Rousseau  sendte  to  Louisdorer  med  et  Brev  til  d’Alembert: 

Jeg  erfarer,  man  tillader  alle  dem,  der  har  gjort  sig  bekendt 
ved  et  eller  andet  Trykt,  at  bidrage  til  dette  Foretagende.  Ogsaa 
jeg  vover  da  at  gøre  Krav  paa  denne  Ære.“ 

Da  Voltaire  erfor  det,  forsøgte  han  af  al  Magt  at  faa  Bidraget 

tilbagesendt;  men  det  vilde  man  med  god  Grund  ikke  indlade 
sig  paa. 

Otte  Aar  efter  døde  først  Voltaire,  saa  Rousseau  med  én 
Maaneds  Mellemrum.  Fredeligt  forbundne  blev  de  aldrig. 

De  var  af  de  Modsætninger,  som  Historien  undertiden  morer 
sig  med  at  parre. 

Tidt  staar  slige  Modsætninger  stejlt  mod  hinanden,  men  lader 
sig  dog  til  Nød  forsone,  som  i  ældre  Tid  Shakespeare  og  Ben 
Jonson,  i  nyere  Hugo  og  Musset,  Bjørnson  og  Ibsen. 

Undertiden  er  de  uforsonlige  som  Erasmus  og  Luther,  Cor- 
neille  og  Racine,  Byron  og  Southey,  Oehlenschlåger  og  Bagge- 
sen,  Heine  og  Borne,  Wergeland  og  Welhaven.  En  sjælden  Gang 
føler  to  store  Samtidige  stadigt  broderligt  for  hinanden  som 
Petrarca  og  Boccaccio  —  eller  den  medfødte,  længe  nærede  Anti¬ 
pati  afløses  af  et  frugtbart  Venskab.  Goethe  og  Schiller  er  det 
store  Eksempel. 

1  dette  Tilfælde  var  Modsætningen  uforsonlig. 

Hos  Voltaire  var  den  sunde  Menneskeforstand  i  saa  frem¬ 
ragende  Grad  tilstede,  med  saa  uset  Klarhed  og  Skarphed,  at 
den  blev  til  Geni  —  som  den  hundred  Aar  derefter  paa  det 
praktiske  Omraade  blev  det  hos  Bismarck. 

Hos  Rousseau  var  det  omvendt  det  ganske  Irrationelle,  den 
hemmelighedsfulde  Følelse,  selve  Galskaben  i  dens  Slægtskab 
med  Genialitet,  der  som  helligt  Raseri  blev  til  Geni,  til  Skaber¬ 
kraft,  til  Glæde  over  Livet  og  Alnaturen. 

Grækerne  kaldte  Digteren  Poet:  en  Gører,  Former,  Danner. 
For  Romerne  var  han  Vates:  en  Seer,  Spaamand,  Sandsiger. 

Voltaire  var  som  Tænker  og  Skribent  Poietes,  Rousseau  som 
revolutionær  og  følsom  Religionsstifter  Vates. 

Voltaire  formgivende,  og  indtil  Overtro  troende  paa  Former. 
Rousseau  formsprængende,  og  indtil  Sentimentalitet  under  Patos 
Grundfølelsens  Talsmand. 

Begges  positive  Væsen  er  gaaet  over  i  Tusinder  af  Aander, 
mens  Værkerne  er  traadte  tilbage  i  Halvglemsel. 

Begge  sejrede  tydeligst  i  det  Negative.  Voltaire  sprængte  den 
gamle  Statsskiks  Religion,  Rousseau  dens  Samfund. 

Georg  Brandes 

I  sin  Artikel  „Jesus  og  Kristus"  i  Tilskuerens  Junihefte  er 
Hr.  A.  C.  Larsen,  som  naturligt  var,  kommet  ind  paa  Problemet 
om  Jesu  Opfattelse  af  sig  selv.  Han  har  her  ogsaa  taget  Hensyn 
til  den  kortfattede  Omtale  deraf,  som  jeg  har  givet  i  „Verdens¬ 
kulturens”  2det  Bind,  og  har  bebreidet  mig,  at  jeg  har  ind¬ 
rømmet  den  radikale  tyske  Forskning  for  meget,  naar  jeg  har 
henstillet  det  som  uvist,  om  Jesus  overhovedet  har  anset  sig 
for  Messias.  Han  har  derved  givet  mig  en  Anledning  til  at  tage 
Spørgsmaalet  op  i  lidt  større  Udførlighed.  Jeg  gjør  saa  meget 
hellere  dette  1  Tilknytning  til  hans  Indvendinger,  som  han  i  en 
lang  Aarrække  har  været  den  Eneste  herhjemme,  der  har  be¬ 
handlet  den  ældste  Christendoms  Litteratur  og  Historie  ud  fra 
videnskabelige  Forudsætninger;  allerede  dette  giver  hans  Udta¬ 
lelse  —  ogsaa  naar  den,  som  her,  er  afvisende  —  Krav  paa 
Hensyntagen. 

Lad  mig  lige  saa  godt  strax  sige,  at  Problemet  efter  min 
Mening  ikke  kan  løses  med  Sikkerhed.  Overleveringen  om 
Jesus  tilsteder  ikke  uomtvistelige  Afgjørelser  af  saa  specielle 
Spørgsmaal.  Paa  den  anden  Side  er  Problemet  af  saa  stor  Be¬ 
tydning  for  Forstaaelsen  og  Bedømmelsen  af  hele  Jesu  Person¬ 
lighed,  at  selv  en  blot  Paavisning  af  de  eiendommelige  Vanske¬ 
ligheder,  det  fører  ind  i,  og  en  Antydning  af  Løsningsforsøgene 
tør  paaregne  nogen  Interesse  hos  dem  der  tør  og  vil  tænke 
over  den  Slags  Ting. 

Hr.  A.  C.  Larsen  beraaber  sig  først  og  fremmest  paa  Over¬ 
leveringen;  den  skal  indeholde  saa  utvivlsomme  Vidnesbyrd  om 

at  Jesus  har  opfattet  sig  som  Messias,  at  man  ligesaa  gjerne  kan 
give  blank  op  strax  med  Hensyn  til  al  Kundskab  om  Jesus, 
dersom  man  forkaster  dem.  Overfor  dette  maa  jeg  først  minde 
Læserne  om  —  Hr.  A.  C.  Larsen  behøver  jeg  ikke  at  minde 
derom  —  at  vor  Overlevering  om  Jesus  er  en  dobbelt.  Vi  har  en 
Beretning  om  hans  Liv ,  i  sin  ældste  Form  bevaret  i  Markus- 
Evangeliet  og  i  det  Væsentlige  i  denne  Form  benyttet  i  de  to  andre 
synoptiske  Evangelier.  Ved  Siden  deraf  har  vi  en  Overlevering  om 
hans  Lære;  den  hviler  paa  en  Samling  af  hans  Udsagn,  som  i 
noget  forskjelligt  Udvalg  og  helt  forskjellig  Anordning  er  optaget 
hos  Matthæus  og  Lukas,  men  forresten  i  afvigende  og  under¬ 
tiden  oprindeligere  Form  er  benyttet  af  andre  oldchristelige  For¬ 
fattere.  Jeg  maa  bekjende  —  skjønt  det  lige  i  Øieblikket  er  nær¬ 
ved  at  være  et  Kjætteri  —  at  jeg  anser  og  længe  har  anset  Over¬ 
leveringen  om  Jesu  Lære  for  at  være  paalideligere  og  historisk 
frugtbarere  end  Overleveringen  om  hans  Liv.  Derfor  gjør  de 
Beretninger,  Hr.  A.  C.  Larsen  henviser  til,  allerede  paa  For- 
haand  ikke  saa  stærkt  et  Indtryk  paa  mig;  thi  de  tilhører  alle 
den  mindre  gode  Gren  af  Overleveringen,  Markusberetningen. 

Et  nærmere  Eftersyn  gjør  ikke  Sagen  bedre.  Det  ene  Ho¬ 
vedsted  er  Petrus-Bekjendelsen.  Den  siger  strengt  taget  ikke 
noget  om,  hvad  Jesus  ansaa  sig  selv  for,  men  hvad  en  anden  — 
Petrus  —  ansaa  ham  for.  Om  de  andre  to  gjælder  det  Samme. 
Ved  Indtoget  i  Jerusalem  blev  Jesus  hilst  som  Messias,  det 
mener  i  hvert  Fald  Markus.  Lad  det  være  historisk,  saa  er  der¬ 
med  ingenlunde  givet,  at  han  selv  har  tilsigtet  at  hilses  som  saa- 
dan.  At  Jesus  blev  korsfæstet  som  „Messias",  anser  ogsaa  jeg  for 
historisk  sikkert;  at  han  under  Processen  har  vedgaaet  at  være 
det,  tror  Hr.  A.  C.  Larsen  selv  ikke  paa,  og  naar  han  siger  at 
Processen  dreiede  sig  om  Jesu  Messianitet,  har  han  ikke  udtrykt 
sig  nøiagtigt;  Processen  for  Synedriet  dreiede  sig  i  hvert  Fald 
cgsåa  —  efter  betydelige  Forskeres  Mening  udelukkende  —  om 
Tempelbespottelse.  Er  dette  rigtigt,  saa  kan  Messiasværdigheden 
være  en  Titel,  som  Jøderne  har  heftet  paa  Jesus  for  at  faa 
Dødsdommen  stadfæstet  af  Romerne.  Det  maa  her  erindres,  at 
Forhandlingerne  for  Synedriet  var  hemmelige,  og  at  selve  Be¬ 
retningen  om  dem  tyder  paa  at  Evangelisterne  har  været  man¬ 
gelfuldt  underrettede  om  hvad  der  foregik.  Det  egentlig  faste 

Punkt  i  Overleveringen  om  Jesu  Domfældelse  er  Indskriften  paa 
Korset;  og  den  beviser  Intet  om  hvad  Jesus  ansaa  sig  selv  for. 

Et  andet  Punkt,  hvorpaa  Hr.  A.  C.  Larsen  har  lagt  megen 
Vægt,  er  den  Kjendsgjerning  —  thi  her,  og  først  her,  har  vi 
sikker  Grund  under  Fødderne  —  at  Jesu  Disciple  saa  kort  efter 
hans  Død  ansaa  ham  for  Messias.  Han  mener  at  dette  var 
umuligt,  dersom  de  ikke  „i  Aa  revis  “  havde  haft  Overbevisningen 
herom.  —  Jeg  skal  ikke  opholde  mig  ved  at  det  er  lidet  sand¬ 
synligt  at  Jesu  Disciple  overhovedet  har  levet  sammen  med  ham 
„i  Aarevis",  og  at  de  efter  selve  de  Beretninger  Hr.  A.  C.  Lar¬ 
sen  beraaber  sig  paa  i  alt  Fald  kun  har  besiddet  Erkjendelsen 
af  hans  Messianitet  i  faa  Dage  før  hans  Død;  Petrusbekjendel- 
sen  ligger  jo  paa  Reisen  til  Jerusalem.  Jeg  skal  nøies  med  det 
Spørgsmaal:  hvad  kom  efter  Jesu  Død  først  hos  Disciplene. 
Troen  paa  hans  Messianitet  eller  Visheden  om  hans  Opstan¬ 
delse?  Efter  vore  Beretninger  utvivlsomt  den  sidste.  Har  Di¬ 
sciplene  troet  at  han  var  Messias  før  hans  Død,  saa  tilintet- 
gjordes  i  hvert  Fald  denne  Tro  ved  hans  Død,  og  vaktes  først  til 
Live  igjen  ved  hans  Opstandelse.  Opstandelsesvisionerne  var  altsaa 
ikke  en  ligefrem  Følge  af  Disciplenes  Messiastro,  men  snarere  om¬ 
vendt.  Er  dette  saa,  da  er  der  heller  intet  Umuligt  i  den  Antagelse, 
at  Messiastroen  overhovedet  først  er  indtraadt  efter  Opstandel¬ 
sen  og  som  Følge  af  den.  —  Vilde  man  indvende,  at  Disciplene 
dog  ikke  havde  nogen  Grund  til  at  antage  den  opstandne  Jesus 
netop  for  Messias,  dersom  der  ikke  forud  havde  været  noget 
herom,  saa  svarer  jeg  hertil :  maaskee,  men  det  havde  der  ogsaa 
været;  Jesus  var  jo  blevet  henrettet  som  „Messias".  Derimod 
er  det  ikke  nødvendigt  at  han  skal  have  anset  sig  selv  derfor, 
for  at  Disciplene  efter  Opstandelsen  skulde  falde  paa  at  tillægge 
ham  dette  Prædikat.1) 

Saa  vidt  Hr.  A.  C.  Larsens  specielle  Indvendingen  Man  kom¬ 
mer  imidlertid,  saaledes  som  Overleveringen  nu  engang  er,  ikke 


*)  Læseren  bedes  ikke  at  lade  sig  forstyrre  af,  at  jeg  i  denne  Sammenhæng  omtaler 
Opstandelsen  som  om  den  var  en  Kjendsgjerning.  Det  er  nødvendigt  at  tale  saaledes, 
naar  der  tales  om  Jesu  Disciple;  thi  for  dem  var  Opstandelsen  en  Kjendsgjerning  —  i 
alt  Fald  for  dem  af  dem,  der  med  egne  Øine  (ikke  med  „indre  Øine“,  som  Hr.  A.  C. 
Larsen  urigtigt  siger)  havde  seet  Jesus  efter  hans  Død.  Dette  er  et  Forhold  som  altfor 
ofte  glemmes  i  disse  Diskussioner;  Hr.  A.  C.  Larsen  glemmer  det  ogsaa,  naar  han  taler 
om  Troen  paa  Jesu  Opstandelse.  At  Jesus  var  Messias,  var  og  blev  en  Tro ;  at  han  var 
opstaaet,  var  for  dem  der  havde  haft  Opstandelsesvisionerne  en  Vished. 

langt  med  den  Slags  Diskussion  af  enkelte  Steder  i  Evangelierne. 
Sagen  maa  tages  paa  et  bredere  Grundlag,  gjennem  en  Betragt¬ 
ning  af  Overleveringen  som  Helhed;  kun  ad  denne  Vei  kommer 
Problemet  klart  frem.  Denne  Vei  skal  jeg  nu  forsøge;  den  fører 
foreløbig  bort  fra  Hr.  A.  C.  Larsen,  men  den  vil  føre  tilbage  til 
ham  igjen. 

Ingen  Læser  af  de  tre  synoptiske  Evangelier  kan  være  i  Tvivl 
om  at  deres  Forfattere  helt  igjennem  gaar  ud  fra,  ikke  blot  at 
Jesus  var  Messias,  men  ogsaa  at  dette  stod  ham  selv  klart  fra 
først  af.  Det  fremgaar  først  og  fremmest  af  Helbredelsesunderne. 
De  Besatte,  eller  rigtigere  de  onde  Aander  hvoraf  de  er  besatte, 
hilser  Jesus  som  Messias;  han  fralægger  sig  ikke  Titlen,  men 
befaler  dem  at  tie  stille,  fordi  han  ikke  vil  have  Titlen  gjort  be- 
kjendt.  Det  fremgaar  dernæst  af  den  Maade  hvorpaa  Evange¬ 
lierne  lader  ham  bruge  Betegnelsen  „Menneskesønnen"  om  sig 
selv.  Hvad  man  end  vil  mene  om  Jesu  egen  Brug  og  Forstaaelse 
af  dette  Udtryk,  saa  er  det  utvivlsomt  at  Evangelisterne  —  og¬ 
saa  Markus  —  forstaaer  det  som  hans  egen  Betegnelse  af  sig 
selv  som  Messias.  For  saa  vidt  er  Overleveringen  klar  og  eens- 
tydig. 

Det  samme  gjælder  naar  der  spørges  hvad  Evangelisterne 
har  tænkt  sig  ved  Udtrykket  „Messias".  Allerede  den  staaende 
Betegnelse  „Menneskesønnen"  viser,  at  vi  her  er  udenfor  den 
gammeljødiske  Tankegang  med  dens  politiske  Befrier  og  Konge. 
Det  er  ikke  en  jordisk,  verdslig,  men  en  overjordisk,  himmelsk 
Messias  Evangelisterne  tænker  paa,  naar  de  tillægger  Jesus 
denne  Titel.  Den  afgjørende  Bekræftelse  herpaa,  hvis  den  be¬ 
høves,  har  man  i  de  Ord  de  lægger  Jesus  i  Munden  for  Syne- 
driet;  de  lader  ham  sige,  at  Menneskesønnen  (o:  efter  deres 
Mening  Jesus  selv)  skal  komme  i  „Himlens  Skyer"  og  sidde  „ved 
Kraftens  (o:  Guds)  høire  Haand."  Jfr.  ogsaa  Mc.  13,  26  med 
Paralleler.  —  Man  maa  imidlertid  gaa  videre  endnu.  Evangeli¬ 
sternes  Messiasidee  er  overhovedet  ikke  den  jødiske,  men  den 
christelige.  Deres  Messias  er  en  Messias  der  skal  lide,  dø,  op- 
staa  og  derpaa  komme  fra  Himlen.  En  saadan  Messiasforestil- 
ling  kan  ikke  paavises  i  den  jødiske  Litteratur  før  Christi  Tid, 
og  der  er  ingen  Grund  til  at  tro  at  Jøderne  har  haft  den.  Den 
kjendes  kun  fra  den  christelige  Litteratur. 

Netop  denne  Messiasidee  —  og  altsaa  denne  Forestilling  om 

sig  selv  —  tillægger  nu  vore  Evangelister  med  Bestemthed  Jesus 
selv.  De  lader  ham  gjentagne  Gange  forudsige  sin  Lidelse,  Død 
og  Opstandelse;  og  i  Forhøret  for  Synedriet  lader  de  ham  be¬ 
tegne  sit  Komme  fra  Himlen  som  umiddelbart  forestaaende.  Hel¬ 
ler  ikke  her  er  den  ringeste  Usikkerhed  eller  Vaklen  i  Over¬ 
leveringen. 

Ikke  desto  mindre  kan  det  betragtes  som  sikkert  —  dersom 
overhovedet  noget  er  sikkert  paa  dette  Omraade  —  at  denne 
Forestilling  om  sig  selv  kan  Jesus  ikke  have  haft.  Den  tillægger  ham 
for  det  første  en  Forudviden  om  hans  Endeligt  indtil  rene  Enkelt¬ 
heder,  som  intet  Menneske  kan  have.  Man  søger  at  komme  udenom 
dette  ved  paa  den  ene  Side  at  trække  fra  i  Beretningen  —  Enkelt¬ 
hederne  i  Jesu  Forudsigelser  skal  skyldes  senere  Omformning  — 
og  paa  den  anden  Side  at  hævde  at  det  kun  var  naturligt  at 
han  forudsaa  sin  Død  som  Følge  af  sin  Reise  ti)  Jerusalem. 
Selv  dette  sidste  er  utilladeligt.  Alt  tyder  paa  at  Jesus  ikke  har 
forudseet  sin  Død  —  fremfor  alt  Ordet  paa  Korset:  min  Gud, 
min  Gud,  hvorfor  har  du  forladt  mig.  Han  kunde  heller  ikke 
forudse  den,  thi  han  ventede  at  en  fuldstændig  Omvæltning  i 
den  hele  Verdensorden  kunde  indtræde  hvert  Øieblik,  og  en 
saadan  vilde  ifølge  Sagens  Natur  ophæve  de  Virkninger  af  hans 
Handlemaade  som  man  ellers,  efter  Tingenes  almindelige  For¬ 
løb,  maatte  være  forberedt  paa.  —  Dernæst  er  den  Omformning 
af  det  hidtil  kjendte  Messiasbegreb  som  man  tillægger  ham,  af 
den  Art  som  intet  Menneske,  hverken  et  normalt  eller  et  ab¬ 
normt,  vilde  falde  paa,  og  som  Jesus  —  efter  det  Ovenstaaende 
—  ikke  havde  fjerneste  Anledning  til  at  falde  paa.  Nei,  denne 
Omformning  af  Messiasideen  bærer  Mærket  af  sin  Oprindelse 
paa  sig  selv:  den  skyldes  ikke  Phantasi,  heller  ikke,  som 
man  har  villet  hævde,  en  Sindssygs  Phantasteri;  den  er  frem- 
gaaet  af  Erfaring  —  Jesu  Disciples  Erfaring  om  hans  Li¬ 
delse,  Død  og  Opstandelse.  Dette  er  ikke  blot  den  sandsynligste 
Forklaring  og  allerede  derfor  den  eneste  videnskabeligt  beret¬ 
tigede;  det  er  den  eneste  mulige  Forklaring,  naar  den  sammen¬ 
holdes  med  den  øvrige  Overlevering. 

Hvis  det  her  Udviklede  er  rigtigt,  saa  bliver  Resultatet,  at  man 
ikke  kan  antage  Evangeliernes  Messiasoverlevering  som  Helhed; 
den  er  uhistorisk,  legendarisk  og  tendentiøs.  Dermed  er  natur¬ 
ligvis  ikke  sagt  at  den  ikke  kan  indeholde  historiske  Momenter, 

eller  at  det  skulde  være  umuligt  ved  passende  Midler  at  skille 
disse  Momenter  ud  af  deres  Forbindelse  med  det  legendariske  Stof. 
Det  er  tvertimod  Forskerens  Ret  og  Pligt  at  forsøge  herpaa;  men 
det  maa  ikke  glemmes,  for  det  første  at  man  i  denne  Søgen 
bevæger  sig  paa  Mulighedernes,  Formodningernes,  høiest  Sand¬ 
synlighedernes  Omraade;  og  for  det  andet  at  een  af  disse  Mulig¬ 
heder  er  den,  at  der  slet  ingen  historisk  Kjerne  er,  o:  at  Jesus 
overhovedet  ikke  har  anseet  sig  selv  for  Messias,  men  at  den 
christelige  Messiasidee  helt  og  holdent  er  en  Frembringelse  af 
Jesu  Menighed  fra  Tiden  efter  hans  Død. 

Gaar  man  nu  ud  fra,  hvad  der  paa  Forhaand  maa  siges  at 
være  det  Sandsynligste,  at  Jesus  har  tillagt  sig  selv  en  Messias- 
værdighed,  men  ikke  den  Evangelierne  lader  ham  tillægge  sig, 
saa  bliver  det  Opgaven  at  konstruere  en  Messiasforestilling,  som 
han  med  Rimelighed  kan  antages  at  have  anvendt  paa  sig  selv, 
og  som  der  tillige  helst  skulde  være  tydelige  Spor  af  i  Over¬ 
leveringen.  Man  kan  her  gaa  een  af  to  Veie.  Enten  kan  man,  i 
Samklang  med  Overleveringens  almindelige  Charakter,  holde 
sig  til  den  overnaturlige,  himmelske  Messiasidee;  dette  er 
den  almindelige  Fremgangsmaade.  Eller  man  kan,  i  Henhold  til 
de  Fingerpeg  som  specielt  Lidelseshistorien  giver,  nærmest  tænke 
paa  den  nationale,  verdslige  Messias;  saaledes  gjør  Hr.  A.  C. 
Larsen.  1  begge  Tilfælde  kommer  man  i  alvorlige  Vanskelig¬ 
heder,  som  jeg  nu  skal  skizzere,  idet  jeg  tager  den  første  An¬ 
tagelse  først. 

Fjerner  man  de  haandgribeligt  christelige  Bestanddele  fra 
Evangeliernes  Messiasbillede,  saa  beholder  man  tilbage  den  jø¬ 
diske  „himmelske"  Messias,  det  „himmelske  Menneske"  eller 
hvad  man  nu  vil  kalde  det.  Har  Jesus  ligefrem  tillagt  sig  dette 
Prædikat,  saa  er  den  Slutning  uafviselig,  at  han  har  været  sinds¬ 
syg.  Naar  et  Menneske,  der  gaar  her  paa  Jorden  ligesom  vi 
Andre,  samtidig  anseer  sig  selv  for  at  være  et  guddommeligt 
Væsen,  hvis  Plads  kun  er  i  Himlen,  saa  er  han  forrykt,  derom 
tvivler  ingen.  Nu  er  der  imidlertid,  fraseet  selve  Messias-Beret- 
ningerne,  ellers  ikke  noget  i  Overleveringen  der  tyder  paa  at 
Jesus  har  været  sindssyg;  hvad  man  har  villet  anføre  herfor,  er 
uholdbart.  Det  er  under  disse  Forhold  naturligt,  at  man  hellere 
vender  sig  kritisk  mod  Messias-Beretningerne  end  strax  griber 
til  den  Udvei  alene  af  Hensyn  til  dem  at  erklære  Jesus  for  ab- 

norm  —  selv  om  man  ikke,  som  Theologeme,  af  andre  Grunde 
er  udelukket  fra  at  benytte  denne  Udvei. 

Et  nærmere  Eftersyn  viser  da  ogsaa,  at  ikke  blot  psycholo- 
gisk,  men  ogsaa  rent  technisk  (kildekritisk)  betragtet  indtager 
Messias-Beretningeme  en  Særstilling  i  Overleveringen  om  Jesus. 
Harmack  har  fornylig  i  en  interessant  Afhandling1)  gjort  det 
Experiment  at  isolere  den  ene  Gren  af  Overleveringen,  „Tale¬ 
sam  lingen  og  see  hvad  der  kom  ud  af  det.  Det  viser  sig  da  at 
i  Jesu  egne  Ord  spiller  Forestillingen  om  at  han  selv  er  Messias 
en  paafaldende  lille  Rolle.  Med  Bestemthed  fremtræder  den,  fra- 
seet  enkelte  og  endda  ikke  helt  sikre  Udsagn,  der  maa  tilhøre 
Jesu  allersidste  Dage,  egentlig  kun  i  hans  hyppige  Betegnelse  af 
sig  selv  som  „Menneskesønnen". 

Jeg  berører  her  det  Problem,  som  Hr.  A.  C.  Larsen  har  viet 
en  tidligere  Afhandling  og  en  ikke  ringe  Del  af  sin  Artikel. 
Naar  man  almindelig  mener  at  Jesus  maa  have  anseet  sig  selv 
for  den  himmelske  Messias,  saa  skyldes  det  sikkert  for  en  væ¬ 
sentlig  Del  netop  den  Omstændighed,  at  vore  Evangelister  hyp¬ 
pig  lader  ham  betegne  sig  selv  som  „Menneskesønnen",  og  at  de 
tillige  jevnlig  anvender  dette  Udtryk  om  den  himmelske  Mes¬ 
sias.  Hr.  A.  C.  Larsen  anerkjender  ikke  dette  Argument.  Han 
mener  ganske  vist  at  Jesus  har  brugt  Udtrykket  „Menneske- 
sønnen",  men  hverken  at  han  har  brugt  det  om  sig  selv  alene, 
eller  at  han  har  brugt  det  i  Betydningen  den  himmelske  Mes¬ 
sias  som  mythisk  Enkeltperson.  Efter  Hr.  Larsen  skal  Jesus 
med  „Menneskesønnen"  have  tænkt  paa  „Israels  Hellige",  i  Til¬ 
slutning  til  den  Fortolkning  som  Danielbogens  Forfatter  har  givet 
af  det  samme  Udtryk.  Hvor  bekvem  end  denne  Udvei  kunde 
være  for  den  der  tvivler  paa  at  Jesus  overhovedet  har  anseet 
sig  for  Messias  —  thi  med  den  anden,  den  verdslige  Messias- 
idee  bliver  man  langt  lettere  færdig  — ,  saa  tror  jeg  dog  ikke 
den  er  gangbar.  Den  Fortolkning  man  kommer  til  at  opstille  af 
en  Række  Steder  i  Evangelierne  er  yderst  tvungen  —  noget  jeg 
naturligvis  ikke  her  i  det  Enkelte  kan  paavise;  og  Danielbogens 
Fortolkning  af  Udtrykket  „Menneskesønnen"  er  en  skrøbelig 
Støtte  for  saa  vidtrækkende  Slutninger.  Det  er  rigtigt  at  Da¬ 
niel  forstaaer  „Menneskesønnen"  som  „Israels  Hellige",  men  det 


')  Spruche  und  Reden  Jesu.  Lpz.  1907. 

synes  paa  den  anden  Side  utvivlsomt,  at  han  ikke  selv  har  fun¬ 
det  paa  at  lade  de  Hellige  optræde  i  Skikkelse  af  „en  Men¬ 
neskesøn*,  men  at  han  her  arbeider  med  overleveret  mythisk  Stof, 
o:  at  han  har  forefundet  Forestillingen  om  et  „himmelsk  Men¬ 
neske*  som  mythisk  Enkeltperson  og  har  omtydet  den  efter 
sine  Formaal.  Naar  man  saa  baade  hos  Henoch  og  i  en  saa 
folkelig  Forestillingsverden  som  den  Jesus  og  hans  Omgivelser 
bevægede  sig  i  finder  „Menneskesønnen*  uden  nærmere  Beteg¬ 
nelse,  men  aabenbart  som  eschatologisk  Forestilling,  saa  ligger 
det  virkelig  nærmest  at  tænke  paa  selve  det  mythiske,  folkelige 
Begreb  og  ikke  paa  Danielbogens  kunstige  Omtydning  deraf. 

Der  er  en  anden  Løsning  af  Problemet,  der  forekommer  mig 
at  ligge  langt  nærmere,  men  som  jeg  her  kun  lige  kan  antyde; 
ogsaa  Hr.  A.  C.  Larsen  er  forøvrigt  inde  paa  den.  Den  gaar 
ud  fra  to  Ting:  at  det  —  selv  fraseet  alle  andre  Betænkelig¬ 
heder  —  er  yderst  paafaldende,  at  Jesus  skulde  have  haft 
for  Vane  at  omtale  sig  selv  i  3die  Person;  og  at  der  findes 
ikke  faa  Steder  hos  vore  Evangelister,  hvor  Jesus  bruger  Ud¬ 
trykket  „Menneskesønnen*,  og  bruger  det  om  „det  himmelske 
Menneske*,  uden  at  der  efter  Sammenhængen  er  nogen  Nød¬ 
vendighed  for  at  forstaa  det  om  ham  selv.  Fra  dette  dobbelte 
Udgangspunkt  kommer  man  til  følgende  Konstruktion:  Jesus  har 
anvendt  Udtrykket  „Menneskesønnen*,  endog  hyppigt,  og  har 
dermed  forstaaet  den  himmelske  Messias,  som  for  ham  var  en 
given  Bestanddel  af  hans  Forestillinger  om  Gudsrigets  Indtræden. 
Efterat  hans  Disciple  gjennem  hans  Opstandelse  havde  faaet  den 
Tro  at  han  selv  var  „Menneskesønnen*,  maatte  dette  Udtryk  i 
alle  de  Udsagn  af  ham,  hvori  det  rigtigt  var  overleveret,  forstaaes 
om  ham  selv,  som  Selvbetegnelse;  og  det  var  da  naturligt,  ja 
uundgaaeligt,  at  det  ogsaa  trængte  ind  i  Udsagn,  hvor  han  ikke 
havde  brugt  det,  og  at  Udsagn,  hvor  han  havde  brugt  det,  men 
ikke  om  sig  selv,  omformedes  saaledes,  at  „Menneskesønnen* 
kun  kunde  forstaaes  som  Selvbetegnelse.  —  Dette  er  kun  en  Hy- 
pothese,  der  endda  faaer  at  staa  for  min  egen  Regning;  men 
den  forekommer  mig  indtil  videre  den  rimeligste  Løsning  af  det 
forviklede  Problem. 

Jeg  vender  tilbage  til  den  Antagelse,  at  Jesus  ligefrem  har 
opfattet  sig  selv  som  den  himmelske  Messias.  Naturligvis  har 
den  liberale  Theologi  meget  godt  seet  de  ubehagelige  Konse- 

kvenser  som  denne  Antagelse  førte  med  sig,  dersom  den  skulde 
formuleres  i  nær  Tilslutning  til  Overleveringen,  og  har  søgt  at 
undgaa  dem  ved  at  trække  fra  og  forme  om,  der  er  jo  ingen 
anden  Maade.  Helst  taler  man  om  den  gevaltige  Omformning  og 
Aandeliggjørelse  (Vergeistigung)  af  det  jødiske  Messiasbegreb,  Je¬ 
sus  skal  have  foretaget  —  og  man  gjør  i  Virkeligheden  ikke 
andet  end  at  lægge  den  christelige  Messiasidee,  om  end  i  redu¬ 
ceret  Skikkelse,  ind  i  Jesu  Selvbevidsthed,  paa  Trods  baade  af 
Historie  og  Psychologi.  Bedre  og  forsigtigere  gaaer  de  Forskere 
frem,  der  mener,  at  Jesus  aldrig  har  anset  sig  for  at  være  Mes¬ 
sias,  men  mod  Slutningen  af  sit  Liv  har  ment,  at  han  skulde 
blive  Messias,  skulde  ligesom  udnævnes  dertil,  naar  Gudsriget 
kom.  Det  er  en  Hypothese  som  ikke  ligefrem  kan  gjendrives 
eller  betegnes  som  helt  usandsynlig.  Men  dens  Tilhængere  nødes 
til  at  forkaste  saa  meget  af  Overleveringen,  at  de  for  den  Sags 
Skyld  lige  saa  gjerne  kunde  give  Slip  paa  Resten  med;  og  der¬ 
til  kommer  at  netop  Beretningerne  om  Jesu  sidste  Dage,  paa  et 
enkelt  Punkt  nær1),  ikke  er  Hypothesen  gunstige.  Hans  Optræ¬ 
den  i  Jerusalem,  særlig  Tempelrensningen,  tyder  ikke  paa  en 
passiv  Forventning  om  kommende  Forherligelse.  At  man  heller 
ikke  godt  kan  tillægge  Jesus  en  saadan  Forestilling,  og  dog  fast¬ 
holde  at  han  har  været  sjælelig  sund,  nævner  jeg  blot;  det  er 
ikke  i  sig  selv  nogen  afgjørende  Indvending  mod  dette  Løsnings¬ 
forsøg. 

Den  anden  Vei,  at  tillægge  Jesus  Ideen  om,  at  han  var  Mes¬ 
sias  nærmest  i  den  gammeljødiske  Forstand  af  Ordet,  som  poli¬ 
tisk  Befrier,  er  der  ikke  mange  der  har  været  inde  paa.  Hr.  A. 
C.  Larsen  er,  som  det  sees  af  hans  Artikel,  een  af  dem;  jeg 
troer  det  vil  glæde  ham  at  erfare  at  en  Forsker  som  Wrede 
imod  Slutningen  af  sit  Liv  heldede  til  samme  Tanke.2)  Man  har 
i  Virkeligheden  ved  denne  Antagelse,  hvor  stærkt  den  end  til¬ 
syneladende  fjerner  sig  fra  Overleveringen,  fastere  Grund  under 
Fødderne  end  ved  nogen  anden,  fordi  det  kan  betragtes  som  en 
Kjendsgjerning,  at  Jesus  er  blevet  korsfæstet  som  Messias  — 
og  da  selvfølgelig  som  den  verdslige  Messias;  den  himmelske 

')  Mc.  10,  35  ff.  og  Paral. 

a)  Wrede  har  Intet  offentliggjort  herom;  hvad  her  er  meddelt, beroer  paa  en  mundtlig 
Ytring  af  ham.  Den  fremsattes  med  stærke  Forbehold,  men  gik  ud  paa,  at  Wrede  ikke 
mere  saa  ubetinget  som  tidligere  turde  forkaste  hele  Messias-Overleveringen,  og  at  hvis 
Jesus  havde  tillagt  sig  Messiasværdigheden,  maatte  det  nærmest  være  i  national  Forstand. 

havde  Romerne  ingen  Grund  til  at  tage  sig  af.  Den  fortjener 
derfor  ubetinget  en  nærmere  Omtale. 

Først  maa  bemærkes,  at  skal  den  overhovedet  føres  igjen- 
nem,  saa  kan  der  i  hvert  Fald  kun  være  Tale  om  en  Forestil¬ 
ling  der  er  dukket  op  hos  Jesus  i  hans  allersidste  Levetid.  Hans 
hele  tidligere  Virksomhed  som  Lærer  og  Helbreder  af  Syge 
tyder  bestemt  imod,  at  han  har  haft  Ideer  der  kunde  faa  ham 
til  at  identificere  sig  med  Jødefolkets  forventede  Befrier.  Det  er 
dette  jeg  har  ment,  naar  jeg  i  „Verdenskulturen"  har  protesteret 
mod  at  lægge  Messiasideen  til  Grund  for  Jesu  Optræden  fra 
først  af  som  den  moderne  Theologi  almindeligvis  gjør;  derimod 
har  jeg  ganske  vist  ikke  villet  sige  saadanne  Trivialiteter  som 
Hr.  A.  C.  Larsen  ved  sin  Sammenligning  med  Napoleon  faar 
Læseren  til  at  tænke  paa.  Endvidere  er  det  klart  at  man  maa 
foretage  en  stærk  Omdannelse  af  det  gamle  Messiasbegreb  for 
overhovedet  at  faa  det  anvendt  paa  Jesus.  At  han  ikke  følte  sig 
som  politisk  og  krigerisk  Befrier,  viser  Historien  om  Skattens 
Mønt;  at  han  ikke  har  været  nogen  „Davidssøn",  viser  Afsnittet 
om  Davidssønnen.  Hele  hans  Interesse  samlede  sig  om  Guds¬ 
rigets  Indtræden;  og  Gudsriget  var  for  ham  en  moralsk  og  re¬ 
ligiøs  Fornyelse  af  Folket  og  en  Omvæltning  af  hele  den  bestaaende 
Naturtilstand,  ikke  en  politisk  Revolution.  At  han  følte  sig  selv 
kaldet  til  at  hidføre  den  Regeneration  af  sit  Folk,  der  maatte 
gaa  forud  for  Gudsrigets  Indtræden,  og  at  han  i  sine  Helbre¬ 
delsesundere  saae  Beviser  for  dets  umiddelbare  Nærhed,  kan  be¬ 
tragtes  som  sikkert.  Man  maatte  da  antage,  at  han  ud  fra  disse 
Betragtninger  kom  til  at  tillægge  sig  selv  Stillingen  som  Messias 
i  Betydningen  af  Gudsrigets'  Forbereder  og  Hidfører,  der,  ud¬ 
rustet  med  den  høieste  Kraft  og  Myndighed,  ikke  blot  af  aande¬ 
lig,  men  ogsaa  af  verdslig  Art,  skulde  ligesom  tvinge  Jødefolkets 
Omvendelse  igjennem  og  fremfor  alt  frigjøre  det  fra  Pharisæer- 
herredømmets  Forbandelse  —  for  Jesus  den  afgjørende  Hindring 
for  at  komme  ind  i  Gudsriget.  Og  man  kunde  til  Støtte  herfor 
anføre  Tempelrensningen,  der  har  alt  muligt  Præg  af  at  være 
historisk. 

Ikke  desto  mindre  frembyder  ogsaa  denne  Hypothese  store 
Vanskeligheder  —  og  Vanskeligheder  der  for  største  Delen  er 
uafhængige  af  den  specielle  Formulering  jeg  her,  paa  eget  An- 
og  Tilsvar,  har  givet  til  Bedste.  Jeg  tør  ikke  afgjøre  om  en  saa- 

dan  Omformning  af  det  gamle  Messiasideal  var  mulig;  men  saa 
meget  er  vist,  at  den  er  lidet  sandsynlig  hos  en  Mand  der  var 
stærkt  optaget  af  den  nyere,  supranaturale  Messiasforestilling. 
Jesus  maatte  have  foretaget  en  underlig  Fordobling  af  Messias- 
skikkelsen  —  noget  som  stemmer  lidet  med  hans  almindelige 
Tænke-  og  Forestillemaade,  der  er  fast  og  enkelt.1)  Hvad  jeg 
imidlertid  tillægger  større  Vægt,  er  den  Omstændighed,  at  Over¬ 
leveringen  i  Virkeligheden  ikke  er  den  hele  Antagelse  gunstig. 
Hvor  den  verdslige  Messiasidee  dukker  frem  i  Forbindelse  med 
Jesus,  er  det,  som  ovenfor  paavist,  bestandig  Andre  der  tillæg¬ 
ger  ham  Messiasværdigheden,  ikke  ham  selv.  Særlig  klart  er 
dette  i  Petrusbekjendelsen.  Gaaer  man  ud  fra  at  den  er  histo¬ 
risk  (hvad  der  ingenlunde  er  saa  sikkert,  som  man  ynder  at 
gjøre  det  til),  saa  maa  man  ialtfald  antage,  at  Petrus  har  taget 
Messias  i  den  gammeldags  Forstand;  at  gjøre  Jesus  til  „det  him¬ 
melske  Menneske"  kunde  umulig  falde  ham  ind.  Hvorledes  Je¬ 
sus  har  stillet  sig  til  denne  Erklæring,  savner  vi  i  Virkeligheden 
Underretning  om;  thi  hvad  der  følger  paa  Petrus’s  Bekjendelse, 
er  ikke  historisk  Overlevering,  men  Dogmatik.  Det  er  muligt  at 
den  skarpe  Afvisning  af  Petrus  („gaa  fra  mig,  Satan;  du  tænker 
ikke  hvad  Guds  er,  men  hvad  Menneskers  er“)  indeholder  en 
virkelig  Erindring;  men  i  saa  Fald  er  den  rykket  ud  af  sin  Sam¬ 
menhæng,  og  det  er  ikke  fristende  at  forsøge  paa  at  rekon¬ 
struere  det  Oprindelige.  Skulde  man  imidlertid  gjøre  det,  vilde 
man  nærmest  komme  til  en  Protest  fra  Jesu  Side  mod  selve 
den  verdslige  Messiasidee. 

Saaledes  staaer  i  mine  Øine  Sagen.  Den  overjordiske  Mes¬ 
siasforestilling  er  overordentlig  usandsynlig,  ja  som  Sagen  sæd¬ 
vanlig  fremstilles  umulig,  som  Jesu  Forestilling  om  sig  selv.  Den 
verdslige  Messiasforestilling  er  mulig,  saa  vist  som  den  har  været 
anvendt  af  Andre  paa  Jesus  i  hans  levende  Live;  men  prøver 
man  at  føre  den  igjennem  som  anvendt  af  ham  selv,  saa  drives 
man  af  Overleveringen  over  i  den  anden,  den  overjordiske,  som 
man  netop  vilde  undgaa. 

Under  disse  Omstændigheder  er  det  ikke  blot  fristende,  men 
ogsaa  videnskabelig  fuldt  berettiget  at  prøve  paa  at  hugge  Knu- 

')  Mod  Hr.  A.  C.  Larsen  gjælder  dette  Ræsonnement  ikke,  da  han  ikke  troer,  at  Jesus 
har  haft  Forestillingen  om  „den  himmelske  Messias"  som  Enkeltvæsen.  Men  mod  enhver 
der  mener  at  han  har  haft  den,  er  det  en  Indvending  som  ikke  er  let  at  afkræfte. 

den  over  ved  at  erklære  den  hele  Overlevering  om  at  Jesus  har 
anseet  sig  selv  for  Messias  for  et  Produkt  af  den  ældste  Menig¬ 
heds  dogmatisk  bestemte  Mythedannelse.  Hvad  der  taler  for  at 
en  saadan  Omdannelse  af  det  virkelige  Forhold  har  fundet  Sted, 
er  heller  ikke  blot  det  Negative,  at  man  ikke  kan  komme  or¬ 
dentlig  til  Rette  med  nogen  anden  Antagelse.  Der  er  bestemte 
positive  Kriterier,  der  peger  i  samme  Retning.  Det  vigtigste  af 
disse  er  først  fremdraget  af  Wrede  i  hans  ypperlige  Afhandling 
„Das  Messiasgeheimnis  in  den  Evangelien".  Han  har  her  paa¬ 
vist,  at  der  i  den  ældste  Menighed  engang  maa  have  raadet  den 
Forestilling,  at  Jesu  Messiasværdighed  var  en  Hemmelighed  — 
ikke  blot  for  „Folket",  men  ogsaa  for  hans  egne  Disciple  —  i 
hans  levende  Live,  og  først  blev  aabenbaret  ved  hans  Opstan¬ 
delse.  Han  har  kombineret  denne  Iagttagelse  med  en  Fore¬ 
stilling  der  leilighedsvis  kommer  til  Orde  hos  Paulus 
(skjønt  Paulus  selv  strengt  taget  ikke  kan  have  haft  den):  at 
Jesus  først  blev  Messias  ved  sin  Opstandelse.  —  Til  disse 
Indicier  kommer  endelig  den  almindelige  Betragtning,  at  hvis 
Jesu  Disciple  først  efter  og  som  Følge  af  hans  Opstandelse  kom 
til  den  Erkjendelse  at  han  var  Messias,  saa  maatte  de  nødven¬ 
digvis  ikke  blot  søge  efter  Beviser  for  at  han  var  det,  i  hvad 
han  gjorde  og  sagde  i  sit  Liv,  men  de  maatte  ogsaa  tillægge 
ham  selv  Bevidstheden  om  at  være  et  overmenneskeligt  Væsen. 
At  Overleveringen  under  Paavirkning  af  Messiasdogmet  har  om¬ 
formet  Virkeligheden  ved  at  tillægge  Jesus  mirakuløs  Forudviden 
om  Fremtiden,  foruden  andre  overmenneskelige  Kræfter  og  Egen¬ 
skaber,  er  ubestrideligt;  at  der  ogsaa  er  blevet  tillagt  ham  en 
Forestilling  om  hans  eget  Væsen,  som  han  ikke  har  haft,  er  en 
Antagelse,  der  i  Virkeligheden  ligger  lige  i  Forlængelsen  af  vor 
sikre  Viden  om  den  evangeliske  Overleverings  Beskaffenhed. 

Hermed  skal  jeg  slutte.  Hvad  jeg  har  kunnet  give,  er  kun 
Antydninger,  endda  ganske  løse  Antydninger;  en  virkelig  Udfø¬ 
relse  af  Spørgsmaalet  vilde  kræve,  ikke  en  Afhandling  i  et  Fag¬ 
tidsskrift,  men  en  hel  Bog.  Jeg  har  derfor  paa  mange  Steder 
maattet  udtrykke  mig  dogmatisk,  nøies  med  at  fremsætte  egne 
Paastande  eller  afvise  Andres,  hvor  en  nærmere  Begrundelse 
havde  været  ønskelig.  Derfor  har  jeg  ogsaa  med  Villie  udtrykt 
mig  mere  subjektivt,  ladet  min  personlige  Mening  træde  mere 
frem  end  det  er  min  Tilbøjelighed  eller  Vane,  naar  jeg  skriver 


Digitized  by  v^ooQle 


778 


Messiasproblemet 


om  videnskabelige  Emner.  Forhaabentlig  er  det  ad  denne  Vei 
lykkedes  at  give  Læseren  det  Indtryk,  at  der  her  ikke  er  Tale 
om  fastslaaede  Resultater,  „Videnskabens  sidste  Ord",  eller 
hvilke  Talemaader  man  ellers  bruger,  naar  man  vil  indprente  en 
i  videnskabelige  Kredse  almindelig  anerkjendt  Sandhed;  men  om 
et  Problem,  som  man  ialtfald  kun  kan  tage  bestemt  Stilling  til 
paa  egne  Vegne  og  saaledes  at  man  selv  bærer  det  fulde  viden¬ 
skabelige  Ansvar  for  Begrundelsen.  Paa  den  anden  Side  skulde 
det  rigtignok  ogsaa  gjerne  være  blevet  klart,  at  her  virkelig  er 
et  Problem,  og  et  meget  vanskeligt  Problem,  som  man  ikke 
kan  skaffe  ud  af  Verden  ved  en  Henvisning  til  „Overleverin¬ 
gen".  At  faa  et  sikkert  Resultat  ud  af  Overleveringen  om  Jesu 
Selvbevidsthed  er  —  mildest  talt  —  ikke  af  den  Slags  Ting  man 
løber  til. 

A.  B.  Drachmann 

I 

I  Middelhavet,  i  de  dybe  Vande, 
en  Musling  boer,  hvoraf  en  Farve  vindes, 
det  kosteligste  Farvestof,  som  findes. 

Og  naar  den  løftes  op  til  Dagens  Lande, 
forbløder  den,  og  mens  den  gaar  til  Grunde, 
der  strømmer  Purpur  af  dens  Dødsensvunde. 

En  Digters  Sjæl  i  Tavsheds  Dybder  boer, 
og  skal  hans  Tanke  finde  Form  i  Ord, 
maa  haarde  Hænder  martre  ham  til  Døde, 
saa  Hjærtet  kan  i  Purpur  sig  forbløde. 


II 

Stille,  Granskoven  tier, 
kun  Fluernes  stadige  Summen  — 
det  er  i  den  dybe  Forstummen 
Mindernes  Melodier. 

Disse  Gange  af  Sand,  disse  Stammer, 
og  Duften  af  Harpix  og  Naale, 
og  Tykningens  mosklædte  Skaale, 
og  Solskinnets  Pletter  og  Flammer. 


Digitized  by  v^ooQle 


780 


Sommer 


Ak,  Minder  om  døde  Dage, 
Begyndelsens  henfarne  Tider! 
Granskov,  Granskov  —  jeg  lider 
som  den  Gang,  for  længe  tilbage! 

Granskov,  i  dit  Dyb  jeg  mig  gemmer; 
ind  under  de  hængende  Grene 
vil  jeg  skjule  mig  og  være  ene 
og  lytte  til  Tavshedens  Stemmer. 


III 

Ene  er  du  her  —  men  uden  Fred. 
Stilhed,  Stilhed  er  her  —  men  ej  Lykke. 
Vi  kan  dulme,  svale,  skærme,  skygge, 
men  vi  hører  til  paa  Tidens  Bred. 

Tiden  er  det  aldrig  tømte  Kar  — 
øs  kun  evigt,  evigt  skal  du  tørste! 

Lide  skal  du,  længes  som  hin  første 
Dag,  du  under  Skovens  Skygger  var. 

Som  en  Strøm  af  Lava  Livet  brænder. 
Stakkels  du,  som  øste  af  dens  Guld! 
Strcmmen  rinder,  lige  rød  og  fuld, 
Slakken  slukkes  mellem  dine  Hænder. 


IV 

Hvad  hjælper  de  lønligste  Minder, 
jeg  dybest  i  Granskoven  finder? 
Hvad  hjælper  min  henfarne  Kvide 
for  alt,  som  jeg  endnu  maa  lide? 
Den  Luft,  som  i  Granerne  suser, 
ej  løfter  den  Sten,  der  mig  knuser. 

Vé  over  hver  Sjæl  uden  Styrke, 
som  vandrer  sin  Livsvej  i  Mørke, 
vé  over  de  lysrædde  Sjæle, 
der  vil  sig  for  Solskinnet  fjæle 
og  knæler  paa  Skovmossets  Puder 
for  gamle,  afmægtige  Guder! 

Min  Gud,  om  jeg  havde  dig  funden, 
før  Ungdommens  Tid  var  udrunden, 
da  skulde  for  Klage  og  Kære 
der  stige  en  Sang  til  din  Ære. 

Men  vilde  du  mig  i  det  Dybe, 
og  lod  du  blandt  Krybet  mig  krybe, 
saa  giv  mig  omsider  at  stige 
med  vaklende  Fjed  mod  dit  Rige! 


V 

Børnene  leger  ved  Skovens  Bræm, 
bygger  sig  Huse  af  Sand. 

Inde  i  Skoven,  tilbage  og  frem, 
vandrer  en  ensom  Mand. 

Solen  synker,  der  bliver  kaldt: 

„Børn,  det  er  sent,  kom  ind!“ 

Hvor  Solens  de  sidste  Guldstrimer  faldt, 
suser  en  kølig  Vind. 

Børnene  løber,  Døren  biir  lukt. 

Jeg  stirrer  fra  Skovens  Rand. 

Det  lufter  mod  Aften,  Solen  er  slukt, 

—  og  jeg  byggede  Huse  af  Sand. 

Johannes  Jørgensen 

ORIENTENS  MORGENRØDE  ELLER-? 


Den  seneste  Tids  Begivenheder  i  Orienten  har  leveret  det 
kraftigste  Modbevis  mod  den  Antagelse,  at  Begrebet  Orient  er 
ensbetydende  med  død  Stilstand.  Revolutionen  og  den  derpaa 
følgende  Reaktion  i  Persien  og  nu  den  gemte  og  glemte  Forfat¬ 
nings  pludselige  Genopstandelse  i  Tyrkiet  viser  til  fulde,  at  der  i 
disse  Lande  rører  sig  politiske  Kræfter,  som  man  ellers  ikke  er 
vante  til  at  tænke  sig  eksisterende  inden  for  Islam. 

Den  europæiske  Miskendelse  af  disse  Forhold  beror  først 
og  fremmest  paa  en  fejlagtig  Opfattelse  af  selve  den  muhamme¬ 
danske  Religion.  Man  er  vant  til  at  tænke  sig  Begreberne  Islam 
og  Despoti  uadskillelig  forenede,  men  —  saa  underligt  det  end 
kan  lyde  første  Gang  i  europæiske  Øren  —  Sandheden  er  den, 
at  Islam  er  en  i  sit  Væsen  demokratisk  Religion,  idet  den  er 
udgaaet  fra  et  Folk,  hos  hvem  fra  de  ældste  Tider  Ligheds¬ 
begrebet  var  fremelsket  i  en  særlig  Grad.  Hos  de  gamle  Arabere 
var  inden  for  den  enkelte  Stamme  alle  jævnbyrdige;  Schejken 
var  kun  „den  første  blandt  Ligemænd“  og  havde  i  alle  vigtigere 
Anliggender  at  raadspørge  hele  Stammen.  I  den  ældste  muham¬ 
medanske  Menighed  fastholdtes  dette  Princip,  som  ogsaa  god¬ 
kendtes  af  Profeten  selv,  og  de  første  Kalifer  fremgik  af  et  sim¬ 
pelt  Flertalsvalg.  Rigets  voksende  Omfang  umuliggjorde  senere 
dette,  men  den  demokratiske  Understregen  af  Lighedsprincippet, 
som  var  givet  i  Religionens  Oprindelse,  holdt  sig  paa  mange 
Omraader;  den  første  Kalif  Abu  Bekrs  Ord  om,  at  i  Islam  er 
der  ikke  Fyrster  og  ikke  Tiggere,  men  kun  Muhammedanere, 
blev  i  en  vis  Forstand  ved  at  staa  ved  Magt. 

Det  tyrkiske  Rytterfolks  aristokratiske  Tendenser  udviskede 
delvis  den  gamle,  arabiske  Opfattelse.  Alligevel  trængte  Ligheds¬ 
tanken  ogsaa  frem  her,  og  ikke  mindst  i  gejstlige  Kredse,  hvor 
Kendskabet  til  Koranens  Tankegang  var  størst.  Det  er  vel  værd 
at  mindes,  at  da  den  tyrkiske  Forfatning  blev  proklameret  i  De¬ 
cember  1876,  sluttede  alle  Ulema’erne,  det  øverste  gejstlige  Raad 
i  Tyrkiet,  sig  med  Iver  til  den  nye  Tingenes  Tilstand,  og  fra  for¬ 
skellige  blandt  dem  fremkom  Protester,  da  den  efter  kun  faa 
Maaneders  Forløb  blev  sat  ud  af  Kraft 

Det,  at  Islam  som  saadan  ikke  er  fremmed  for  eller  fjendtlig 
mod  de  konstitutionelle  Ideer,  er  det  Hovedpunkt,  som  maa 
fastholdes  ved  Bedømmelsen  af  de  i  Tyrkiet  stedfundne  Be¬ 
givenheder.  Thi  i  Orienten  er  al  Udvikling  bunden  til  Religionen 
og  kun  mulig  ved  denne.  Det  Forhold,  som  i  Europas  Kultur¬ 
historie  saa  ofte  har  gentaget  sig,  at  den  politiske  og  sociale  Ud¬ 
vikling  gaar  uden  om  eller  undertiden  endog  lige  paa  tværs  af 
den  herskende  Religion,  det  er  i  Orienten  ganske  utænkeligt  paa 
Grund  af,  at  den  enkelte  i  hele  sit  daglige  Liv  er  saa  opfyldt  af 
og  bestemt  af  sin  Religions  Læresætninger.  Kun  hvad  der  er  i 
Harmoni  med  Islam,  vil  i  Længden  kunde  bestaa  og  trives. 

Fra  den  muhammedanske  Religions  Side  er  der  intet  prin¬ 
cipielt  til  Hinder  for  Tanken  om  et  konstitutionelt  Tyrki.  For 
nu  at  bestemme  Muligheden  og  Værdien  af  denne  Tankes  Gen¬ 
nemførelse,  maa  man  undersøge  dens  Forhold  til  de  tre  Fak¬ 
torer,  der  bliver  afgørende:  Befolkningen,  Sultanen  og  Europa. 

Det  er  det  ungtyrkiske  Parti,  der  har  fremkaldt  den  ny  Tin¬ 
genes  Tilstand,  og  det  naturlige  bliver  da,  at  Regeringens  Ansvar 
i  mere  eller  mindre  direkte  Form  i  den  nærmeste  Tid  kommer 
til  at  hvile  paa  dette.  Men  det  er  desværre  i  høj  Grad  tvivl¬ 
somt,  om  Ungtyrkerne  vil  være  i  Stand  til  at  regere.  Det  er 
karakteristisk  for  den  disciplinerede,  men  alt  andet  end  originale 
og  selvstændige  tyrkiske  Nation,  at  den  altid  skal  have  et  eller 
andet  Forbillede,  som  den  slavisk  efterfølger.  I  Litteraturen  var 
det  i  ældre  Tid  Persien  og  i  den  mest  moderne  Periode  Frank¬ 
rig,  som  leverede  Mønstre;  i  Politikken  er  det  paa  samme  Maade 
for  Gammeltyrkerne  de  oldorientalske  Statsformer  og  for  Ung¬ 
tyrkerne  den  europæiske  Parlamentarisme,  der  afgiver  Mønstret. 
Men  naar  man  ser,  hvorledes  ogsaa  i  Europa  adskillige  Lande 
har  deres  Vanskeligheder  med  Parlamentarismen,  er  det  mere 

end  tvivlsomt,  hvor  vidt  denne  Statsform  i  Tyrkiet  i  Betragtning 
af  det  ret  lave  Dannelsestrin,  hvorpaa  Befolkningens  store  Flertal 
endnu  staar,  vil  blive  mulig  og  nyttig.  Erfaringerne  fra  Rusland 
med  den  af  den  første  Duma  udviste  Optræden  synes  ikke  at 
indeholde  synderlig  gode  Varsler. 

Langt  vigtigere  og  tillige  langt  farligere  er  det  dog,  at  et  parla¬ 
mentarisk  Statsstyre  vil  aabenbare  den  dybeste  Brøst  i  det  os- 
manniske  Statslegeme,  nemlig  den  store  Uensartethed  i  Race  og 
Religion  mellem  de  forskellige  Befolkningsdele.  Hvis  det  var 
muligt  udelukkende  at  give  den  osmanniske  Del  af  Befolkningen 
Valgret,  er  der  al  Udsigt  til,  at  det  parlamentariske  Maskineri 
vilde  komme  til  at  funktionere  fortræffeligt.  Der  vilde  blive 
samme  Disciplin  og  Orden  paa  en  tyrkisk  Rigsdag  som  i  et 
tyrkisk  Regiment;  den  menige  vilde  hurtigt  finde  sin  Fører,  og 
med  Tyrkernes  ejendommelige  Loyalitet  vilde  Forhandlingerne 
mellem  disse  altid  kunne  gaa  let  og  glat.  Men  noget  ganske  andet 
bliver  Forholdet,  naar  Repræsentanter  for  alle  Rigets  forskellige 
Nationer,  Arabere,  Kurdere,  Armeniere,  Grækere  og  Jøder  skal 
mødes  i  samme  Sal  til  den  paa  Forhaand  umulige  Opgave  at 
bringe  de  forskelligste  Livsanskuelser  og  de  diametralt  modsatte 
økonomiske  og  nationale  Interesser  til  at  gaa  sammen  under  eet 

Den  største  Fare  ligger  her  i  Modsætningen  mellem  Tyrker 
og  Arabere.  Det  er  en  bekendt  Sag,  at  den  arabisk  talende  Be¬ 
folkning  i  Syrien  og  Mesopotanien  gennemsnitlig  er  Tyrkerne 
langt  overlegen  i  aandelig  Dygtighed;  det  viste  sig  jo  ogsaa  paa 
det  kortvarige  Parlament  i  1877,  at  de  arabiske  Deputerede  var 
de  eneste,  der  havde  en  Smule  Begreb  om,  hvad  der  skulde  gaa 
for  sig,  og  som  forsøgte  at  sætte  en  regelmæssig  Lovgivervirk¬ 
somhed  i  Stand.  Ogsaa  paa  den  Rigsdag,  hvis  Valg  om  faa  Maa- 
neder  skal  tage  deres  Begyndelse,  vil  de  Deputerede  fra  Syrien 
hurtigt  komme  til  at  spille  første  Rolle  i  Kraft  af  deres  større 
Intelligens  og  mere  udviklede  aandelige  Bevægelighed. 

Men  hos  disse  Arabere  fra  Syrien  har  der  i  Aarhundreder 
slumret  et  glødende  Had  til  alt,  hvad  der  er  tyrkisk.  Det  viste 
sig  da  ogsaa  i  det  nittende  Aarhundredes  første  Halvdel,  da 
Ibrahim  Pascha  erobrede  Syrien,  hvor  let  det  faldt  for  Landets 
Befolkning  at  ombytte  det  tyrkiske  Herredømme  med  det  ægyp¬ 
tiske.  Det  er  ikke  tænkeligt,  at  syriske  Deputerede  nu  skulde 
blive  loyale  Medarbejdere  for  det  tyrkiske  Riges  Velfærd;  Sær- 

standpunkter  vil  blive  gjort  gældende  og  Særinteresser  søgt  frem¬ 
mede,  men  for  Statens  Helhed  vil  den  mere  intellektuelt  end 
moralsk  udviklede  Araber  næppe  have  noget  tilovers;  han  vil 
tværtimod,  hvor  han  kan  komme  til  det,  søge  at  overliste  den 
dumme  og  troskyldige  Tyrk  til  Gavn  for  sig  selv  og  til  Fordærv 
for  alle  fælles  Interesser. 

Heller  næppe  vil  det  blive  let  at  faa  armeniske  og  kurdiske 
Repræsentanter  til  at  arbejde  sammen,  ja,  blot  til  at  sidde  frede¬ 
lig  paa  Bænk  sammen.  I  den  kroatiske  Landdag  i  Agram  bruger 
man  at  trække  de  sporebesatte  Støvler  af  og  kaste  dem  i  Ho¬ 
vedet  paa  hverandre;  naar  man  kommer  endnu  længere  mod 
Øst,  er  der  ikke  meget  Haab  om,  at  de  parlamentariske  Om¬ 
gangsformer  vil  blive  mildere.  Kun  en  med  en  ligefrem  over¬ 
jordisk  Blanding  af  Krafitfuldhed,  Takt  og  Snille  udrustet  Præsi¬ 
dent  vil  kunne  forhindre,  at  det  nye  tyrkiske  Parlament  bliver 
Skuepladsen  for  Skandaleoptrin,  alvorligere  og  blodigere  end  de, 
hvormed  det  østrigske  Rigsraad  plejer  at  forarge  Publikum;  her 
ynder  man  at  give  hverandre  Blækhusene  i  Hovedet;  i  det  nye 
tyrkiske  Parlament  bliver  maaske  den  Vædske,  der  kommer  til 
at  flyde,  ikke  sort,  men  rød. 

Det  andet  store  Spørgsmaal  for  den  tyrkiske  Parlamentarismes 
Fremtid  er  Sultanens  personlige  Stilling  til  den  nye  Tingenes  Til¬ 
stand.  Dette  Spørgsmaal  er  ingenlunde  let  at  besvare.  Det  er 
ganske  klart,  at  Genopvækkelsen  af  den  forglemte  Forfatning  af 
1876  blev  aftvunget  Sultanen  i  hans  Frygtsomhed.  Han  havde 
hidtil  altid  troet  sig  stærk  nok  til  at  kue  alle  liberale  Bestræ¬ 
belser,  men  da  disse  ogsaa  gjorde  sig  gældende  i  Hæren,  oven 
i  Købet  blandt  hans  trofaste  Albanesere,  saa  opgav  han  Ævred 
øjeblikkeligt.  Og  med  den  fremragende  politiske  Sans,  som 
Abdul-Hamid  II  er  i  Besiddelse  af,  gav  han  alle  Indrømmel¬ 
serne  med  eet  Slag,  i  Stedet  for  paa  vanlig  Fyrstevis  at  lade  sig 
dem  aftvinge  en  ad  Gangen  og  derved  selv  svække  Virkningen 
af  sin  Føjelighed.  Formelt  var  Sagen  jo  saare  simpel,  da  Forfat¬ 
ningen  af  1876  faktisk  aldrig  var  ophævet,  og  det  eneste,  der 
behøvedes,  var  en  kejserlig  Kundgørelse  om,  at  nye  Valg  vilde 
blive  udskrevne.  Men  hertil  føjedes  jo  en  Mængde  personlige 
Forandringer  af  den  mest  indgribende  Natur.  De  Mænd,  der 
hidtil  havde  staaet  Sultanen  nærmest  og  paa  hvem  Ansvaret  for 
Hofkamarillaens  Intrigeregering  almindelig  lagdes,  de  forsvandt 

som  ved  et  Teaterkup;  der  blev  givet  Amnesti  i  videste  Om¬ 
fang,  og  fra  fjerne  Forvisningssteder  strømmer  nu  Skarer,  hvor 
iblandt  enkelte  af  Tyrkiets  ædleste  og  dygtigste  Mænd,  tilbage  til 
Konstantinopel. 

Hele  denne  pludselige  og  vidtrækkende  Forandring  er  bleven 
Sultanen  aftvungen  ved  at  gøre  ham  bange.  Men  derfor  er  det 
alligevel  ikke  sikkert,  at  han  ligesom  Czar  Nikolaj  fra  nu  af  kun 
skulde  være  optaget  af  Tanken  om  lidt  efter  lidt  at  faa  Magt  til 
at  tage  alle  Indrømmelserne  tilbage  og  gøre  alt  det  skete  usket 
Den  Mulighed  er  ikke  helt  udelukket,  at  Sultanen  nu  har  op¬ 
daget,  at  det  Net  af  Skræmmebilleder  og  Attentathistorier,  hvori 
hans  Omgivelser  havde  indspundet  ham,  var  et  rent  Fantasi¬ 
produkt,  kun  beregnet  til  sikre  deres  Indflydelse  hos  den  ner¬ 
vøse  Eremit.  Maaske  den  gamle  Sultan  ligefrem  føler  det  som 
en  Lettelse  atter  at  kunne  bevæge  sig  frit  mellem  sit  Folk  i 
Stedet  for  at  være  en  Fange  i  sit  eget  Palads. 

Det  er  imidlertid  kun  Formodninger  og  ikke  Vished,  man 
kan  have  om,  hvilke  Tanker  af  denne  Art  der  huses  i  Sultanens 
Hoved.  Der  er  faa  Mennesker,  i  hvis  Tankegang  det  er  saa 
vanskeligt  at  trænge  ind  som  i  Abdul- Hamids;  den  berømte 
ungarske  Orientalist  og  Rejsende  Vambéry,  der  besøgte  Fade¬ 
ren,  Sultan  Abdul-Medjids  Hof,  fortæller,  at  Sønnen  allerede  fra 
lille  var  en  tavs  og  indesluttet  Dreng,  der  ikke  brød  sig  om  at 
lege  med  sine  Søskende,  men  mest  holdt  sig  for  sig  selv.  Dette 
Karaktertræk  har  Abdul-Hamid  bevaret  hele  Livet;  han  har  haft 
mange  Raadgivere,  men  aldrig  nogen  Fortrolig. 

Man  maa  da  for  at  vurdere  Sultanens  Stilling  til  de  ny  For¬ 
hold  nøjes  med  et  Skøn  over,  paa  hvilke  Punkter  Sultanen  maa 
mene  at  have  Fordel  eller  det  modsatte  af  den  stedfundne  Om¬ 
væltning.  Det  er  klart,  at  for  en  saa  magtsyg,  egenraadig  og 
virkelysten  Mand  som  Sultan  Abdul-Hamid  vil  enhver  Ind¬ 
skrænkning  af  Magtomraadet  altid  føles  smerteligt;  paa  den  anden 
Side  er  der  dog  ogsaa  Omstændigheder,  hvorved  Sultanen  kan 
haabe  at  høste  Fordele  netop  af  den  nu  genindførte  Forfatning. 

Ved  Siden  af  Kaliftanken,  hvis  Betydning  for  den  nuværende 
Sultans  Politik  jeg  tidligere  har  haft  Lejlighed  til  at  belyse  i  dette 
Tidsskrift,  er  der  to  Ideer,  som  han,  navnlig  i  de  senere  Aar, 
med  stigende  Haardnakkethed  har  forfulgt.  Den  ene  er  udtrykt 
i  Bestræbelsen  for  ikke  at  lade  Riget  lide  nogen  yderligere  terri- 

torial  Formindskelse,  men  opretholde  det,  selv  om  det  kun  er 
rent  formelt,  i  dets  nuværende  Omfang;  den  anden  er  af  mere 
personlig  Art,  nemlig  Tanken  om  at  faa  tilvejebragt  en  Forandring 
i  Tronfølgen,  for  at  Yndlingssønnen,  Burhan-eddin,  den  tredje  i 
Rækken,  kunde  blive  Sultan  i  Stedet  for  Broderen  Muhammed 
Reschad,  som  nu  er  præsumptiv  Tronfølger. 

I  Kampen  for  begge  disse  Tanker  vil  en  tyrkisk  Forfatning 
med  et  folkevalgt  Parlament  kunne  blive  Sultanen  et  fortræffeligt 
Hjælpemiddel.  I  Spørgsmaalet  om  Makedonien,  den  Landsdel, 
der  først  og  fremmest  truer  med  at  brække  løs  fra  det  osmanni- 
ske  Rige,  vil  den  frygtede  europæiske  Intervention  blive  langt 
vanskeligere,  naar  Stormagternes  Diplomater  staar  over  for  et  tyr¬ 
kisk  Parlament,  end  naar  de  har  med  den  enkelte  Mand,  Sul¬ 
tanen,  at  gøre.  Det  er  jo  stadigt  Folkets  Sag,  som  Magterne  har 
brugt  som  Paaskud  for  deres  Indblanding,  men  naar  nu  det 
folkevalgte  Parlament  selv  tager  Stilling,  vil  Grundlaget  for  denne 
Indblanding  dermed  være  borttaget.  Og  der  er  jo  ingen  Fare  for, 
at  de  asiatiske  Nationer,  Tyrker,  Arabere  og  Kurder,  skal  føle 
sig  opfordrede  til  at  begunstige  det  for  dem  fjerntliggende  Make¬ 
donien  paa  nogen  Maade,  der  kan  skade  Rigets  Integritet. 

En  eventuel  Forandring  i  Tronfølgeloven  vil  Sultanen  lettere 
og  med  mindre  Risiko  kunne  faa  gennemført,  naar  Parlamentet 
gaar  med  dertil,  end  naar  han  skulde  gennemføre  den  af  egen 
Magtfuldkommenhed.  Der  kan  saare  let  tænkes  Tilfælde  under 
Samarbejdet  mellem  Sultan  og  Parlament,  hvor  dettes  Samtykke 
til  en  saadan  Forandring  kan  blive  gjort  til  Genstand  for  en 
almindelig  politisk  Byttehandel. 

Det  ses  let,  at  i  samme  Omfang  som  et  tyrkisk  Parlament 
vil  kunne  blive  et  Dæks-  og  Hjælpemiddel  for  Sultanen  i  hans 
Kamp  for  at  holde  Europa  ude.  i  samme  Grad  vil  Forfatningen, 
hvis  den  virkelig  skulde  kunne  bidrage  til  Rigets  Reorganisation, 
blive  en  Torn  i  Øjet  paa  Europas  Diplomater.  De  ledende  Mag¬ 
ter  i  Østen,  England  og  Rusland,  ønsker  begge  af  letforstaaelige 
Grunde  et  svagt  Tyrki  med  en  Regering  uden  Autoritet  og  en 
Befolkning,  opfyldt  af  Særinteresser  og  Misfornøjelse.  Et  virke¬ 
ligt  moderne,  fuldt  ud  civiliseret  Tyrki  med  Selvtillid  og  Selv¬ 
styre  vilde  gøre  Ende  paa  mange  vidtrækkende  politiske  og 
økonomiske  Forhaabninger  rundt  om  i  Europa.  Navnlig  i  økono¬ 
misk  Henseende  er  Europa  opsat  paa  at  faa  Tyrkiet  helt  under 

Formynderskab,  men  med  et  virkeligt  velorganiseret  konstitutio¬ 
nelt  Styre  vil  dette  langt  vanskeligere  lade  sig  gøre  end  under 
de  hidtilværende  Forhold. 

Det  er  let  at  se  de  Farer,  der  truer  Tyrkiet,  hvis  det  parla¬ 
mentariske  Eksperiment  mislykkes,  hvad  der  jo  er  adskillig  Ud¬ 
sigt  til,  men  i  det  omtalte  Forhold  til  Europa  ligger  en  Fare, 
som  bliver  større,  netop  hvis  Forfatningsmaskineriet  viser  sig  i 
Stand  til  at  arbejde.  Det  vil  da  ligge  baade  i  Englands  og  Rus¬ 
lands  Interesser  at  stikke  Tværtræer  i  Hjulene  og  ved  at  ud¬ 
nytte  de  ovenfor  paaviste  nationale  Modsætningsforhold  spinde 
det  tyrkiske  Parlaments  Handlefrihed  ind  i  et  snærende  Net  af 
Intriger  for  at  foranledige  det,  som  stadig  er  Endemaalet  for 
europæisk  Stormagtspolitik  i  „det  nærmere  Østen®,  Interven¬ 
tionen  under  mere  eller  mindre  skjulte  Former. 

Omgivet  af  disse  mange,  fra  alle  Sider  lurende  Farer  træder 
Tyrkiet  ind  i  en  ny  Epoke.  Man  vil  følge  Udviklingen  med 
Spænding;  thi  intet  Menneske  ved,  om  det  ejendommelige  Skær, 
der  nu  ligger  udbredt  over  det  osmanniske  Rige,  betyder  en 
politisk  Morgenrøde  eller  er  Tegnet  til  Halvmaanens  og  Stjer¬ 
nens  endelige  Nedgang. 

J.  ØSTRUP 

Med  nogen  Uret  roser  vi  os  af,  at  Middelalderens  Fejderet  er  forsvundet 
fra  vort  Samfund;  det  er  ikke  usandsynligt,  at  en  fjernere  Fremtid  vil  betragte 
vore  industrielle  Kampe  med  en  lignende  Medynk  —  eller  Misundelse  som 
den,  hvormed  vi  tænker  paa  le  Sire  de  Coucys  eller  Thierry  le  Tricheurs  Be¬ 
drifter.  De  nationale  Statsdannelser  nedslog  Feudaltidens  Overgreb;  de  store 
sammenhængende  Felttog  gav  Luft  for  den  stadig  tilstedeværende  Kamplyst; 
Slagenes  uhyre  Mandefald  virker  stærkere  paa  Fantasien,  men  de  mange  Smaa- 
fejder  forvoldte  vel  nok  langt  større  Ulykker  paa  Mennesker  og  Gods.  Skal 
Udviklingen  gaa  i  samme  Spor  paa  Industriens  Felt?  skal  ogsaa  her  de  Utal¬ 
lige  smaa  lokale  Stridigheder  afløses  af  voldsomme,  men  kortvarige  alminde¬ 
lige  Krige,  hvor  et  helt  Lands  eller  en  Verdensdels  økonomiske  Livsførelse 
sættes  som  Indsats  hver  eneste  Gang?  Det  er  ikke  Arbejderne,  det  er  Arbejds¬ 
giverne,  der  synes  at  ville  det  saaledes;  er  det  Arbejdsgiversiden,  som  i  dette 
Stykke  er  Udtryk  for  det  sociale  Fremskridt? 

Er  dette  end  Hovedspørgsmaalet,  som  rejser  sig  med  stigende  Kraft  under 
enhver  større  Arbejdskonflikt  i  de  senere  Aar,  ledsages  en  saadan  imidler¬ 
tid  af  andre  sociologiske  Fremtoninger,  som  den  opmærksomme  Tilskuer  søger 
at  drage  Lære  af.  Saaledes  ogsaa  denne  Gang  i  den  nu  afsluttede  Strid.  Den 
opviser  gennem  Bladstrejken  et  Eksperiment,  der  endnu  ikke  havde  været 
prøvet.  Det  er  af  yderste  Vigtighed  at  konstatere,  om  en  Arbejdsstandsning 
paa  noget  som  helst  Felt  kan  virke  absolut  dødbringende,  ganske  standse 
Samfundets  Hjerteslag.  Dette  bør  ikke  kunne  ske,  saa  langt  maa  de  frie 
Samfundskræfter  ikke  kunne  virke,  herimod  vil  om  fornødent  Statens  almene 
Magt  gribe  ind;  men  det  er  nyttigere,  at  Bevægelserne  i  sig  selv  viser  sig  mag¬ 
tesløse  i  absolut  Forstand.  Skræmmebillederne  vil  da  tabe  deres  Kraft  som 
tvingende  Trusler.  Paa  dette  Punkt  er  der  i  de  sidste  Aar  prøvet  noget  igen¬ 
nem  herhjemme.  Hverken  Sporvejsstrejken  i  1907  eller  Bladstrejken  i  1908 
viste  sig  at  paavirke  vort  Liv  paa  en  afgørende  Maade.  Den  københavnske 
Befolknings  bedste  Egenskaber,  den  jævne  brede  Gemytlighed,  dens  Frihed 
for  nervøs  Uro  lagde  sig  ogsaa  denne  Gang  for  Dagen.  Man  gik  paa  sine  Ben 
i  1907,  man  læste  „Pressen^  i  1908.  —  Værre  gik  det  unægtelig  med  Nat¬ 
renovationsstrejken  i  1906;  men  W.  C. -systemets  Sejrsgang  vil  i  en  overskuelig 
Fremtid  tage  Brodden  ogsaa  af  dette  Vaaben.  Dette  er  kun  godt;  det  er  nyttigt 
først  og  fremmest  for  Arbejderne  selv,  at  de  ikke  fristes  til  at  bruge  Kamp¬ 
midler,  som  vender  Samfundets  Følelser  imod  Angriberne  og  fremkalder  Øn¬ 
sker  om  repressive  Foranstaltninger. 

Vigtigere  bliver  dog  det  ovenantydede  Spørgsmaal:  betegner  Arbejdsgiver¬ 
foreningens  Masseudelukkelsespolitik  et  virkeligt  socialt  Fremskridt? 

At  der  her  er  Tale  om  en  maalbevidst  Politik  kan  ikke  betvivles. 

Den,  dermed  nogenlunde  upartisk  Sind  overskuer  den  danske  Arbejdsgiver. 

Tilskueren  1908  54 

forenings  Virkemaade,  vil  ikke  kunne  nægte  den  en  vis  Anerkendelse.  Den  har 
først  og  fremmest  ikke  endnu  rettet  noget  som  helst  Angreb  paa  Arbejdernes 
Organisationsret;  hele  dens  Politik  hviler  tværtimod  paa  Rettens  fulde  God¬ 
kendelse.  De  danske  Industriarbejdsgivere  indtager  et  langt  mere  fremskredet 
Standpunkt  end  for  Eksempel  den  tyske  Storindustri,  ikke  at  tale  om  den 
franske  Arbejdsgiverstand  som  Helhed.  Og  hvor  meget  dette  betyder,  vil  ses 
ved  Sammenligning  med  andre  Næringsveje  end  de  industrielle.  I  Handels¬ 
virksomheden  er  saaledes  Medhjælpernes  faglige  Sammenslutning  endnu  i  sin 
Vorden  og  meget  langt  fra  Anerkendelse  fra  Arbejdsgivernes  Side.  —  Men 
det  er  endvidere  tænkeligt  at  anerkende  Arbejdernes  Foreninger  som  ligebe¬ 
rettigede,  men  som  ligeberettigede  Fjender.  Saaledes  turde  Stillingen  være 
endog  i  Englands  Maskin-  og  Mineindustri,  endnu  mere  i  de  store  ameri¬ 
kanske  Trusters  Arbejderpolitik.  Den  uvildige  Bedømmer  af  dansk  Arbejds¬ 
giverpolitik  tør  ikke  paastaa  noget  lignende.  I  ikke  faa  Fag  bærer  de  uund- 
gaaelige  Lønforhandlinger  Præg  af  en  vis  Godlidenhed,  en  Erkendelse  af,  at 
ogsaa  Arbejderne  har  Krav  paa  et  fremskridende  Velvære;  man  lader  uden 
stor  Ængstelse  det  udenforstaaende  Publikum  betale  Gildet  gennem  stigende 
Priser.  Mere  almindelig  set  bør  det  anerkendes,  at  Arbejdsgiverforeningen  un¬ 
der  Hr.  N.  Andersens  Ledelse  ingenlunde  har  benyttet  nedadgaaende  Kon¬ 
junkturer  til  at  fremtvinge  Lønnedsættelser,  højst  til  at  modsætte  sig  Krav 
om  større  Løn  eller  kortere  Arbejdstid. 

Men  paa  et  Hovedpunkt  har  Arbejdsgiverforeningen  grebet  fejl,  saafremt 
det  virkelig  er  dens  Formaal  at  tilvejebringe  Arbejdsfred:  den  forlanger  for 
meget  af  sin  Kontrapart,  mere  end  denne  er  i  Stand  til  at  yde.  Arbejdsgiverfor¬ 
eningen  har  lige  fra  sin  Stiftelse  af  søgt  at  tilvejebringe  en  juridisk  og  finan¬ 
sielt  omgærdet  Retsorden,  garanteret  saaledes,  at  for  det  mindste,  endog  rent 
lokale  Brud  skulde  Hovedorganisationerne  kunne  drages  til  Ansvar.  Dette 
søgtes  uden  Held  gennemført  under  den  store  Lockout  i  1899  ved  Krav  om 
store  Sikkerhedsbeløb,  stillede  af  Hovedorganisationerne,  hvori  Modparten 
skulde  kunne  gøre  sig  betalt  for  de  Tab,  Overenskomstbrud  maatte  kunne 
medføre.  Senere  har  man  søgt  at  naa  lignende  absolute  Sikkerheder  gennem 
den  permanente  Voldgiftsdomstol  og  øjensynlig  —  se  saaledes  Ingeniør  Foss’ 
Foredrag  i  Nationaløkonomisk  Forening  —  følt  sig  skuffet  over  ikke  i  denne 
Ret  at  have  fundet  et  lydigt  Redskab  for  sine  Bestræbelser.  Som  eneste  Middel 
siger  man  da  at  have  tilbage  den  almindelige  Lockout  som  Svar  paa  den  en¬ 
kelte  Strejke,  som  derfor  bør  anvendes  overalt,  uden  Forskel,  uden  Hensyn. 

Man  kan  nu  meget  vel  principielt  anerkende  Arbejdsgiverforeningens 
Krav  om  en  retlig  beskyttet  Tilstand,  om  Agtelse  for  indgaaede  Overens¬ 
komster,  og  dog  finde  dens  Politik  i  de  enkelte  Tilfælde  forkastelig  og  forfejlet. 

Det  maa  for  det  første  ikke  overses,  at  man  ved  Arbejdsaftaler  mellem  Or¬ 
ganisationer  er  ude  i  et  af  Retsordenens  allervanskeligste  Grænseomraader. 
Overenskomsten  kan  kun  danne  den  almindelige  Ramme,  inden  for  hvilken  de 
individuelle  Aftaler  sluttes;  den  kan  ikke  forhindre,  at  disse  modificerer  den 
almene  Regel,  derfor  ikke,  at  der  tilstræbes  saadanne  Afvigelser,  kun  at  disse 
ikke  maa  søges  opnaaede  gennem  en  egentlig  Arbejdsstandsning  fra  nogen  af 
Parterne.  Kommer  nu  hertil,  at  der  ved  Siden  af  de  de  aftalte  Punkter  idelig 
fremkommer  andre  Spørgsmaal,  som  slet  ikke  kan  inddrages  under  Overens- 

komsten,  for  Eksempel  at  Arbejdsgiveren  stedse  maa  kunne  nægte  at  beskæf¬ 
tige  den  efter  hans  Skøn  udygtige  Arbejder,  selv  om  han  vil  arbejde  efter  Ta- 
rifen,  og  at  omvendt  Arbejderen  vil  kunne  nægte  at  gaa  i  Arbejde  paa  et  Sted, 
hvor  de  personlige  eller  hygiejniske  Forhold  synes  ham  utilfredsstillende,  eller 
hvor  han  frygter  for  ikke  at  kunne  faa  sin  Løn  betalt,  vil  man  maaske  forstaa, 
hvor  haarfln  Grænsen  kan  være  mellem  det  tilladte  og  det  kontraktstridige, 
hvor  lidet  disse  Forhold  egner  sig  til  at  inddrages  under  altfor  stive  Retsregler. 

Men  dernæst  synes  Arbejdsgiverforeningens  Politik  at  slaa  i  det  blinde, 
naar  Uoverensstemmelsen  drejer  sig  om  Oprettelsen  af  nye  Overenskomster, 
ved  hvilke  den  ene  eller  den  anden  Part  tilstræber  Ændringer  i  det  bestaaende. 
Lad  gaa  at  man  hævder  Rettens  Majestæt  overfor  Brud  paa  løbende  Aftaler 
ved  de  kraftigste  Midler.  Lad  gaa,  at  man  kræver  Iagttagelse  af  visse  Former 
for  Aabningen  af  en  Lønstrid,  ligesom  den  sidste  Haagerkonference  har  søgt 
at  tilvejebringe  Aftaler  om  Udstedelsen  af  Krigserklæringer  mellem  suveræne 
Stater.  Lad  gaa,  for  at  indrømme  det  yderste,  at  hvor  en  Arbejdsstandsning  i 
et  Fag  uuudgaaelig  efterhaanden  vilde  trække  efter  sig  Arbejdets  Ophør  i 
en  Række  sammenhørende  Fag,  at  da  en  Hovedorganisation  skærer  igen¬ 
nem,  koncentrerer  Begivenhedernes  Gang  og  straks  erklærer  Standsning 
i  samtlige  disse  Fag.  Men  at  Arbejdsgiverforeningen,  som  nylig  sket,  erklærer 
en  almindelig  Lockout  som  Svar  paa  den  i  alle  Maader  legitimt  igangsatte 
Litografstrejke,  viser,  at  man  har  bidt  sig  fast  i  et  Princip  som  i  et  religiøst 
Dogme,  og  dette  kan  aldrig  være  godt.  De  danske  Arbejdsgivere  har  med 
Arbejdernes  ledende  Mænd  været  enige  om  at  afvise  Tanken  om  tvungen 
Voldgift,  blandt  andet  ud  fra  den  Betragtning,  at  naar  Voldgiften  skulde  gives 
Anvendelse  paa  fremtidige  Arbejdsforhold,  vilde  dette  være  ensbetydende  med 
at  lade  en  udenforstaaende  usagkyndig  Myndighed  blive  enebestemmende  om 
et  stort  Industrifags  fremtidige  Løn-  og  andre  Arbejdsvilkaar.  Men  naar  Ar¬ 
bejdsgiverforeningen  nu  har  anset  sig  moralsk  berettiget  til  at  anvende  sine 
yderste  Tvangsmidler  over  for  den  lidet  betydningsfulde  Litografstrejke,  er  dette 
ensbetydende  med,  at  Arbejdsgiverforeningen  gør  sig  til  Enehersker,  sætter 
sit  suveræne  Skøn  i  Stedet  for  hvad  det  enkelte  Fags  Interessenter  uden  eller 
gennem  individuel  Strid  maatte  kunne  naa  til  Enighed  om.  Dette  synes  en  Over¬ 
belastning  af  det  Materiale,  hvormed  man  arbejder,  som  maa  føre  til  Bristning. 

Endelig  det  rent  psykologiske  Moment.  Det  synes  den  udenforstaaende, 
som  om  den  varsomme  Haand,  der  selv  engang  havde  svunget  Skovlen,  og 
hvis  dertil  hørende  Hjerne  ikke  savnede  en  vis  sympatetisk  Forstaaelse  af 
Modpartens  Synsmaader,  er  bleven  afløst  af  Ingeniørens  retlinede  Opfattelse, 
der  er  vant  til  at  se  ogsaa  Menneskearbejdskraften  som  en  Maskine  af  saa  og 
saa  megen  Hestekraft,  der  med  Utaalmodighed  betragter  Modstand  man  møder 
som  upaaregnede  Perturbationer  i  det  mekaniske  Régnestykke.  Men  levende 
Mennesker  lader  sig  nu  engang  ikke  behandle  som  rene  Maskiner,  indføje 
som  Murdele  i  et  Bygværk.  Timurlenk  kunde  opføre  Pyramider  af  Menneske¬ 
hoveder,  men  de  var  først  skilt  fra  Kroppen.  Man  har  ud  fra  det  givne  Syns¬ 
punkt  tænkt  sig  Arbejderorganisationerne  som  et  velordnet  Planetsystem  af 
hinanden  opvejende  og  sammenholdende  Kræfter,  de  enkelte  Arbejdere  ind¬ 
føjede  i  de  lokale  Fagforeninger,  disse  i  Fagforbundene  og  disse  atter  i  de 
samvirkende  Fagforbund,  hvis  Overstyrelse  holdt  det  hele  stramt  i  sin  Haand. 

To  Snedkere  holder  Blaamandag  i  Allinge,  fluks  telefonerer  Ved  Stranden  Nr, 
6  (D.  A.  &  M.)  til  Nørre  Farimagsgade  49  (D.  S.  F.),  og  makker  man  ikke  øje* 
blikkelig  ret:  et  Træk  i  Dampfløjten,  Udrykningen  af  Transmissionerne  indtræ- 
der  automatisk,  og  Maskineriet  standser  med  et  Slag  over  det  ganske  LandL 
Men  naar  Arbejdernes  Hovedledelse  skal  degraderes  til  at  være  et  Tvang** 
redskab  for  Arbejdsgivernes  Organisationer,  saa  undergraves  uundgaaeligt  deø 
Tillid  og  Sympati,  hvormed  den  omfattedes  i  Arbejdernes  brede  Lag  og  hvor* 
paa  dens  Magt  ene  hviler.  Den  store  Bygning  giver  sig  i  Fugerne,  smuldrer 
hen  eller  falder  sammen  med  et  Brag.  Og  hermed  vilde  efter  Arbejdsgivernes 
ledende  Mænds  egne  Ord  ingen  være  mindre  tjent  end  Arbejdsgiverne  selv. 
Betragtninger  som  de  foranstaaende  er  anstillede  før  i  Dag.  Man  vil  find* 
dem  som  Spaadomme  om  Fremtiden  i  undertegnedes  Tilskuerartikler  fra  18891 
man  vil  finde  dem  fremsat  med  uovertræffelig  Klarhed  i  Overretssagfører  Oslo* 
Johansens  Artikler  i  „Politiken*  i  Fjor  efter  Bygningssnedkerstrejkens  Afslut* 
ning.  Men  disse  og  andre  lignende  Udtalelser  er  klinget  ud  som  Røster  i  Ørr 
kenen.  Arbejdsgiverforeningen  fortsætter  med  sin  Politik,  der  trods  dens  delvis 
berettigede  Formaal  og  sin  juridisk  uangribelige  Form  virker  lige  saa  uheld¬ 
svangert  som  en  bevidst  brutal  Ødelæggelseslyst.  Hermed  skal  ikke  benægtes, 
at  ogsaa  De  samvirkende  Fagforbund  har  haft  Uheld  med  sig.  Organisatio¬ 
nerne,  Ideerne  er  herlige  Skuebrød,  det  bliver  dog  til  sidst  Personlighederne, 
hvorpaa  det  kommer  an.  Fagforbundene  har  ikke  længer  til  Raadighed  den 
nuværende  Borgmester  Jensens  uovertræffelige  Forhandlingsevne  og  Snar* 
raadighed;  de  har  desværre  i  de  sidste  Aar  ikke  kunnet  drage  den  fulde 
Nytte  af  Hr.  Martin  Olsens  dygtige  og  ridderlige  Personlighed,  hemmet  som 
den  har  været  af  haard  Sygdom.  Magten  er  paa  den  demokratiske  Side  for 
Tiden,  hvad  man  efter  engelsk  Statsret  kalder  givet  „in  commission*,  lagt  i 
anonyme  Hænder,  som  endnu  ikke  har  erhvervet  sig  fornøden  Autoritet.  Dette 
er  saare  beklageligt,  dobbelt,  at  det  indtræffer  i  et  saa  skæbnesvangert  Øjeblik* 
Fremtiden  synes  da  ret  trist,  ikke  mindst  for  dem,  der  hidtil  har  ment  sig 
berettigede  til  med  Stolthed  at  kunne  henvise  til,  hvad  der  i  Danmark  var 
bygget  op  ganske  selvstændigt  og  paa  Frivillighedens  Grund.  Ulykken  er  ikke, 
at  vi  har  maattet  undvære  Aviser  i  otte  Dage,  heller  ikke  at  Tilskuerens  Sep¬ 
temberhæfte  er  blevet  forsinket.  Den  store  Ulykke  vilde  end  ikke  være  en 
Arbejdskonflikt,  hvor  megen  Nød  den  end  vilde  kunne  føre  med  sig.  Nej,  den 
store  Ulykke  er,  at  Tilliden  synes  at  svinde,  at  Grundvolden  for  de  økono* 
nomiske  Arbejdsaftaler  synes  at  slaa  Revner,  og  at  i  dette  Øjeblik  vel  ingen 
vilde  turde  staa  frem  og  sige:  jeg  ved  det  gode  Raad.  For  sent  vil  det  erken¬ 
des,  at  det  er  lettere  at  slaa  i  Stykker  end  at  bygge  op. 

Selvfølgelig  er  dette  ikke  alle  Dages  Ende,  gik  det  end  saa  galt,  som  det 
ser  ud  til.  Maaske  samles  det  adsplittede  upder  nye,  uanet  stærke  Kræfters 
Ledelse.  Maaske  skal  vi  gennem  et  industrielt  Ragnarok  for  atter  at  naa  til  ny 
Jord.  Men  saa  meget  er  vist,  at  hvis  man  ikke  ønsker  at  gaa  paa  Eventyr, 
hvis  man  alvorligt  ønsker  at  bevare,  hvad  der  er  opbygget  gennem  mange  Aars 
trofast  Arbejde,  maa  der  fra  begge  Sider  vises  større  Varsomhed,  end  i  alt 
Fald  den  udenforstaaende  kan  finde  i  de  sidste  Aars  industripolitiske  Ledelse. 

Gustav  Philipsen. 

ler.  Priserne  ere,  ligesom  i  Etab¬ 
lissementets  øvrige  Afdelinger, 
altid  meget  moderate. 

Egen  Indgang  til  disse  Afdelin¬ 
ger  i  Porten  nærmest  Vingaards- 
utræde. 


NYE  TRÆK  I  OPFATTELSEN  AF  PAULUS 


I  de  Undersøgelser  om  Kristendommens  Oprindelse,  der  for 
Tiden  staar  paa  Dagsordenen,  tilkommer  der  Paulus  fra  Tarsus 
en  fremragende  Plads.  Dels  er  han  i  en  vis  Forstand  Kristen¬ 
dommens  egentlige  Stifter.  Er  han  end  ikke  Skaberen  af  de 
Værdier,  der  har  betinget  Kristendommens  Sejr,  saa  er  han  dog 
den,  der  først  har  gjort  Kristendommen  til  en  ny  Religion,  be¬ 
vidst  stiller  den  op  som  Jødedommens  Afløser.  Og  dernæst  er 
han  den  eneste  Personlighed  fra  Kristendommens  Tilblivelses¬ 
tid,  for  hvis  Forstaaelse  vi  har  et  virkeligt  videnskabeligt  Grund¬ 
lag.  Af  Jesus  af  Nazaret  har  vi  kun  den  digterisk-my tiske  Gen¬ 
spejling  i  Menighedens  Bevidsthed.  Af  Paulus  har  vi  egenhæn¬ 
dige  Skrifter,  hvis  Ægthed  er  utvivlsom,  og  hvis  Liv  og  Egenhed 
i  høj  Grad  gør  den  til  „documents  humains“  —  Midler  til  Be¬ 
stemmelse  af  Mennesket,  af  Personligheden. 

Paa  den  anden  Side  skulde  man  rigtignok  ikke  synes,  at  der 
for  Paulus’  Vedkommende  var  saa  meget  at  berigtige  for  Nuti¬ 
dens  Videnskab.  Paulus  har  aldrig  været  betragtet  som  Guddom, 
Myten  har  ikke  i  nogen  nævneværdig  Grad  bemægtiget  sig  hans 
Person.  Alligevel  har  den  teologiske  Behandling  ogsaa  her  virket 
forstyrrende.  Paulus’  Skrifter  tilhører  Kirkens  hellige  Bøger. 
Forstaaelsen  af  dem  har  mer  eller  mindre  været  behersket  af  den 
Forudsætning,  at  hvad  han  skrev  og  sagde,  det  var  det  rigtige, 
det  som  vi  ogsaa  skulde  mene.  Der  har  derfor  været  en  tyde¬ 
lig  Bestræbelse  for  at  udglatte  det  paradoksale,  det  for  os  frem¬ 
medartede.  Ikke  blot  det,  som  beror  paa,  at  Paulus  er  et  Old¬ 
tidsmenneske.  Men  ogsaa  det,  som  stammer  fra  hans  ejendom¬ 
melige,  individuelle  Syn  paa  Tingene,  og  som  ikke  egnede  sig 

til  at  blive  kirkeligt  Almeneje.  Ikke  mindst  har  den  lutherske 
Kirke,  ved  at  tilegne  sig  Paulus  som  sin  Apostel  i  Modsæt¬ 
ning  til  Romerkirkens  Petrus,  i  en  væsentlig  Grad  tillempet  Paulus- 
billedet  efter  sit  Behov.  Han  er  bleven  opfattet  som  Forkæmper 
for  det  religiøse  Livs  Inderlighed  i  Modsætning  til  det  udvortes 
Ceremonialvæsen  —  hans  Sætning  om  Retfærdiggørelsen  af 
Troen  er  derfor  bleven  fortolket  efter  moderne  religiøs  Føle- 
maade  og  tilmed  i  en  utilbørlig  Grad  stillet  i  Centrum  af  hans  Lære. 

Over  for  alt  dette  er  der  i  Nutidens  Videnskab  indledet  en 
Reaktion,  hvis  Væsen  er  dette:  at  drage  den  historiske  Paulus 
frem  med  alle  hans  Kanter  og  Ejendommeligheder,  at  forsøge 
paa  at  se  ham,  som  han  er,  uden  Hensyn  til  dogmatiske  og  kir¬ 
kelige  Interesser.  Det  paa  en  Gang  mest  u forbeholdne  og  mest 
talentfulde  Udtryk  har  denne  Reaktion  fundet  i  et  lille  Skrift, 
der  udgør  et  Led  af  de  tyske  religionshistoriske  Folkeboger, 
William  Wrede’s  „Paulus®,  et  Skrift,  til  hvis  Grundsyn  Prof. 
Drachmann  slutter  sig  i  „Verdenskulturen®.  Den  følgende  Frem¬ 
stilling  vil  kun  dvæle  ved  de  Sider  af  Billedet,  der  i  særlig 
Grad  betegner  Bruddet  med  det  overleverede. 

Paulus  er  ikke  blot  et  Menneske,  der  lever  i  religiøse  Følel¬ 
ser.  Hans  Stemningsliv  er  paa  det  nøjeste  forbundet  med  en 
Tænkning  over  Tilværelsen,  et  Arbejde  paa  at  finde  Mening  og 
Sammenhæng  i  Begivenhederne.  Han  er  ikke  blot  en  from,  men 
en  Teolog,  og  hans  Væsen  lader  sig  ikke  forstaa  uden  et  vist 
Begreb  om  hans  Tankebygning.  Vanskeligheden  ved  at  trænge  ind 
i  denne  ligger  ikke  blot  i,  at  den  er  dristig  og  absurd,  trodsende 
al  videnskabelig  Logik,  ofte  spottende  den  sunde  Sans,  men  og- 
saa  deri,  at  den  ikke  danner  nogen  egentlig  Helhed.  De  enkelte 
Tankegange  peger  ofte  i  forskellig  Retning.  Dog  kan  der  tales 
om  en  vis  Hovedkærne  i  hans  Spekulationer.  Denne  Kærne  er 
en  Lære  om  Forløsningen  i  Kristus. 

Messias,  græsk  „Kristus®,  er  en  Skikkelse,  der  tilhører  den  se¬ 
nere  Jødedoms  Fremtidsfantasier.  I  den  jødiske  Apokalyptik 
har  Paulinismen  lige  saa  vel  som  Jesu  Præken  deres  Udspring. 
Vi  kender  fra  Evangelierne  Adskillelsen  mellem  den  nærværende 
Verdensorden,  Djævelens  og  Dæmonernes  Rige,  og  den  kommende. 
Messias’  eller  Guds  Rige.  Naar  Jesus  uddriver  Dæmoner,  er  det 
et  Tegn  paa,  at  Guds  Rige  er  kommet  Ogsaa  for  Paulus  er  det 
Messias’  Daad  at  befri  os  fra  den  nærværende  onde  Tidsalder. 

Ejendommelig  for  Paulus  er  imidlertid  en  langt  kraftigere  Udma¬ 
ling  af  den  nuværende  Tidsalders  Elendighed.  Han  nøjes  ikke 
med  at  tænke  sig  Menneskene  under  Djævelens  og  Dæmonernes 
Herredømme.  Menneskets  egen  Natur,  hans  „Kød",  er  besat  af 
det  onde,  af  Synden,  og  det  paa  en  saa  grundig  Maade,  at  Men¬ 
nesket  ikke  kan  befries  fra  Synden  uden  at  blive  af  med  Kødet  o: 
tage  fuldstændig  Afsked  med  dette  Liv,  dø.  Dernæst  knytter  Pau¬ 
lus,  bestemtere  end  vi  andetsteds  finder  det  udtrykt,  de  to  Tids¬ 
aldre  til'  hver  sin  Mennesketype.  „Det  første  Menneske  var  af 
Jord,  jordisk;  det  andet  Menneske  er  fra  Himlen.  Som  den  jor¬ 
diske,  saadan  er  ogsaa  de  jordiske,  og  som  den  himmelske,  saa- 
dan  er  ogsaa  de  himmelske.  Og  ligesom  vi  har  baaret  den  jor¬ 
diskes  Billede,  saaledes  skal  vi  ogsaa  bære  den  himmelskes  Bil¬ 
lede.  “Altsaa:  hver  af  de  to  Tidsaldre  har  sin  Menneskeart.  Den 
nærværende  Tidsalders  Art  er  „Adam“,  det  jordiske,  kødelige 
Menneske.  Den  kommende  Tidsalderser  „Kristus“,det  himmelske, 
aandelige  Menneske.  Man  skal  særlig  lægge  Mærke  til  Ordene: 
„som  den  jordiske,  saadan  er  ogsaa  de  jordiske,  og  som  den  him¬ 
melske,  saadan  er  ogsaa  de  himmelske"  o:  de  enkelte  Individer 
er  helt  igennem  bestemte  ved  Typemennesket.  Derfor  kan  Paulus 
tale  om  Adams  Synd  og  Ulydighed  som  noget,  der  uden  videre 
er  eet  med  alle  jordiske  Menneskers  Synd  og  Ulydighed.  Kirkelæren 
forstaar  det,  som  om  der  her  var  Tale  om  Arv  („Arvesynd"). 
Aldeles  ikke.  Det  himmelske  Typemenneskes  Færd  er  nøjagtig 
lige  saa  bestemmende  for  de  enkelte  Individer  af  den  himmelske 
Slægt;  og  han  er  dog  ikke  „Stamfader".  Paulus  forsøger  ingen 
rationel  Begrundelse.  Som  Astrologen  antager,  at  de  jordiske  Skæb¬ 
ner  er  foretegnet  i  Stjernernes  Bevægelser,  saaledes  er  for  ham 
Menneskeslægtens  Historie  skrevet  med  Adam  og  Kristus.  Med 
Adam  oprinder  Synd  og  Død,  med  Kristus  Liv  og  Frelse.  Man 
spørge  ikke  hvorfor.  Dette  er  ikke  Videnskab,  men  Teologi. 

Opfattelsen  af  den  nuværende  Verdensorden  som  grundfordær¬ 
vet,  Haabet  om  Gudsriget,  om  Frelsen  gennem  Messias,  det  him¬ 
melske  Menneske  —  alt  dette  kan  have  levet  i  Paulus  inden  det 
Vendepunkt,  vi  kalder  hans  Omvendelse.  Dette  Vendepunkt,  Til¬ 
slutningen  til  Nazaræerne  Sekt,  betyder  først  og  fremmest,  at  han 
nu  ved,  hvem  der  er  Messias.  Det  er  altsaa  Jesus  af  Nazaret. 
Denne  Tro  maatte  afføde  svære  Problemer.  Messias,  Gudesønnen 
har  altsaa  en  Stund  boet  hernede  i  et  jordisk  Legeme,  har  un- 

derkastet  sig  hele  den  Elendighed,  der  klæber  ved  Livet  i  Kø¬ 
det:  Slaveriet  under  Synden,  under  Djævelen  og  Dæmonerne. 
Hvad  kan  Meningen  vel  være  hermed?  Ja  hvorfor  begiver  Ero¬ 
breren  sig  vel  ind  paa  Fjendens  Omraade?  Naturligvis  for  at 
bibringe  ham  det  afjgørende  Nederlag.  »Gud  har,  ved  at  sende 
sin  egen  Søn  i  Syndekøds  Afbillede  og  for  Syndens  Skyld,  gjort 
det  af  med  Synden  paa  Kødets  Gebet".  Man  ser,  hvor  formali¬ 
stisk  alt  dette  maa  tages.  Syndig  var  den  til  Jorden  nedstegne 
Gudesøn  naturligvis  ikke,  men  han  var  „under  Synden".  Denne 
Adskillelse  forstaas  kun,  naar  man  betænker,  at  „Synden"  for 
Paulus  halvt  om  halvt  er  en  Person,  en  Dæmon  ligesom  Døden 
og  Djævelen.  Formalistisk  er  i  Grunden  ogsaa  Messias’  hele  „Men¬ 
neskelighed",  for  saa  vidt  som  den  er  ganske  blottet  for  individuel 
Bestemthed.  Den  er  Menneskelighed  i  al  Almindelighed.  Og  den 
trænger  ikke  dybere  ind  i  hans  Væsen  end  Tiggematuren  i  den 
Prins,  der  har  formummet  sig  i  Pjalter.  Det  lettede  jo  paa  en 
vis  Maade  Problemets  Løsning  for  Paulus,  at  han  i  Forestillin¬ 
gen  om  Messias’  jordiske  Liv  ikke  —  som  Jesu  oprindelige  Di¬ 
sciple  —  var  bundet  ved  noget  som  helst  Erindringsbillede  af  en  be- 
*  stemt  Person.  De  faste  Punkter  var  for  ham:  paa  den  ene  Side 
det  evigt  eksisterende  Himmelvæsen,  som  han  altid  havde  troet 
paa;  paa  den  anden  Side  den  himmelske  Skikkelse,  der  havde 
vist  sig  for  ham  paa  Vejen  til  Damask.  Det  jordiske  Liv,  som  laa 
mellem  begge,  eksisterede  mindre  for  hans  Øje  end  for  hans 
Tanke. 

Et  endnu  vanskeligere  Problem  end  Messias’  Menneskelighed 
synes  hans  Død  at  være.  Det  var  oprindelig  Hovedangrebet: 
„Eders  Jesus  kan  ikke  være  Messias,  for  han  er  jo  død."  Saa- 
ledes  tænkte  i  sin  Tid  ogsaa  Paulus.  Nazaræernes  Svar  lød  imid¬ 
lertid:  „Han  er  det  dog,  thi  han  er  opstanden".  Og  dette  blev 
ogsaa  for  Paulus  det  egentlige  Svar,  fra  det  Øjeblik  han  havde 
set  den  opstandne.  Vi  kan  hos  ham  træffe  forskellige  Fortolk¬ 
ninger  af  Jesu  Død:  den  er  et  Sonoffer  til  Gud,  en  Aabenbaring 
af  Guds  Kærlighed,  et  Forbillede  paa  Selvfornedrelse.  Men  Ho- 
vedfremgangsmaaden  er  dog  at  knytte  Opstandelsen  saa  nøje  til 
Døden,  at  de  kun  bliver  to  Sider  af  samme  Sag  —  som  det  at 
rejse  ud  af  det  ene  Land  og  rejse  ind  i  det  andet  Ved  Døden 
forlader  han  Kødets  og  Syndens  Verden.  Ved  Opstandelsen  gaar 
han  ind  til  den  himmelske  aandelige  Tilværelse. 

Dette  var  Problemerne  vedrørende  Messias’  Person:  hvorle¬ 
des  skal  hans  Jordeliv,  hvorledes  skal  hans  Død  forstaas?  Men 
nye  Vanskeligheder  rejser  sig  ved  Opfattelsen  af  vor  Frelse  gen¬ 
nem  ham.  Er  denne,  nu  da  Messias  har  vist  sig,  allerede  indtraadt 
eller  er  den  blot  et  Haab?  Ved  Messias’  Komme  skulde  Guds 
Herredømme  egentlig  være  belæstet;  men  det  ser  ikke  saaledes 
ud.  Djævelen,  Dæmonerne  og  Synden  rører  sig  kraftigt  endnu. 
Som  bekendt  løses  Problemet  af  de  Kristne  almindeligt  saaledes, 
at  Messias’  egentlige  Komme,  „Pa rusien  “,  hører  Fremtiden  til  — 
hans  Optræden  paa  Jorden  var  blot  et  Forspil  for  denne.  Ogsaa 
Paulus  venter  Parusien.  Men  naar  han  tillige  paa  en  ganske  ejen¬ 
dommelig  Maade  taler  om  Forløsningen  som  allerede  oprunden, 
hænger  det  sammen  med  den  før  berørte  Lære  om  Typemen¬ 
neskenes  altbestemmende  Indflydelse.  Da  Adam  syndede,  syndede 
vi  alle  med  ham.  Parallellen  kræver:  da  Kristus  døde  bort  fra 
Kødets  og  Syndens  Verden  og  opstod  til  aandeligt,  himmelsk 
Liv,  døde  og  opstod  vi  paa  samme  Maade.  Og  saaledes  taler  han 
ogsaa:  „een  er  død  for  alle,  altsaa  er  alle  døde.“  Er  vi  da  alle¬ 
rede  himmelske  og  aandelige  Mennesker?  At  Paulus  overhovedet 
kan  tænke  paa  at  besvare  dette  Spørgsmaal  med  ja,  beror  paa, 
at  vi  jo  virkelig  indvendig  er  aandelige,  Aanden  bor  i  os.  Som 
den  dæmonbesattes  Skrig  og  Trusler  var  Livstegn  fra  Djævelens 
Aand  i  hans  Indre,  saaledes  er  Profetens  Aabenba reiser.  Tunge¬ 
talerens  Bønsraab  og  Lovprisninger  Guds  Aands  Yttringer.  Ja 
hele  det  nye  Væsen,  der  præger  de  Kristne,  deres  Kærlighed,  Fred 
og  Glæde  er  „Aandens"  Frugter.  Men  saa  er  de  jo  i  Grunden 
Aandevæsner,  himmelske  Mennesker,  Gudesønner.  Selvfølgelig 
kan  Paulus  ikke  altid  holde  sig  paa  denne  Højde.  Virkeligheden 
taler  alt  for  tydeligt  om,  at  vi  endnu  maa  slaas  med  Djævelen  og 
Synden,  at  vi  endnu  er  „i  Kødet".  Forløsningen  vibrerer  derfor 
i  Paulus’  Udtryksmaade  bestandig  mellem  at  være  Haab  og  at 
være  Besiddelse.  Han  kan  næsten  i  samme  Aandedræt  sige,  at 
vi  er  Gudesønner  og  at  vi  sukker  efter  Sønnekaaret  Paa  dette 
Punkt  kan  man  ikke  forstaa  Paulus  blot  ad  Tankens  Vej.  Man 
maa  ligesom  føle  sig  ind  i  hans  Temperament,  i  den  glødende 
Utaalmodighed,  der  hvert  Øjeblik  foregriber  Besiddelsen  af  det, 
som  hele  hans  Væsen  smægter  efter. 

Saavidt  Spørgsmaalet:  er  Frelsen  kommen.  Nu  det  andet:  er 
den  kommen  for  alle.  Man  opdager  maaske  vanskeligere  Proble- 

met  her.  Vi  opfatter  uvilkaarlig  Forløsningen  som  en  sjælelig 
Proces  i  de  enkelte  Individer  og  finder  det  ganske  selvfølgeligt, 
at  de  uimodtagelige  forbliver  uforløste.  Men  Paulus  tænker  paa 
antik  Vis  mindre  paa  Individet  end  paa  Arten,  mindre  paa  psy¬ 
kologiske  Processer  end  paa  historiske  Vendepunkter.  Forløsnin¬ 
gen  er  ifølge  det  jødiske  apokalyptiske  Udgangspunkt  en  ny 
Tidsalders  Oprinden,  hvorved  Tilværelsesbetingelserne  egendig 
skulde  være  forandrede*  for  alle.  Ved  Adam  oprandt  der  Synd 
og  Død  for  alle  —  Parallellen  kræver  det  tilsvarende  for  Kristus, 
hvad  Paulus  ogsaa  siger:  „eens  Fald:  Fordømmelse  for  alle  — 
eens  Retfærdighed:  Livs  Retfærdiggørelse  for  alle".  Men  Syste¬ 
mets  Konsekvenser  krydses  atter  her  af  Virkeligheden.  Paulus 
forefinder  jo  en  bestemt  Kreds  af  forløste:  den  kristne  Menighed. 
Her  alene  findes  Samfundet  med  Kristus,  her  alene  Besiddelsen 
af  Aanden.  Tilslutningen  til  denne  Menighed  bliver  altsaa  for  den 
enkelte  Betingelse  for  Frelsen.  Denne  Tilslutning  kalder  man  „Tro" 
og  dens  synlige  Udtryk  er,  at  man  lader  sig  døbe.  Netop  Daa¬ 
ben  hjælper  ham  i  øvrigt  til  at  bygge  Bro  mellem  Tanken:  „alt 
er  sketi  Kristus"  og  Tanken:  „det  sker  ved  Tilslutning  til  Me¬ 
nigheden."  Thi  Daaben  er  foruden  at  være  Indlemmelse  i  Menig¬ 
heden  tillige  en  mystisk  Naturforening  med  Kristus.  „De,  som  er 
døbte  til  Kristus,  har  iført  sig  Kristus."  Den  døbte  har  egentlig 
ophørt  at  eksistere  som  jordisk  Menneske;  han  har  antaget  Him¬ 
melmenneskets  Natur.  Eller  —  som  Paulus  udtrykker  det:  han 
er  begravet  (ved  Neddykningen  under  Vandet)  og  opstanden  (ved 
Opdukningen  af  Vandet). 


Efter  den  foregaaende  Fremstilling  vil  man  nærmest  kunne 
betegne  Pauli  Teologi  som  en  Kristuslære,  der  har  sin  Rod  i  den 
jødiske  Apokalyptik,  og  som  paa  forskellig  Maade  er  blevet  til¬ 
lempet  efter  den  kristne  Menigheds  Forudsætninger.  I  flere  Hen¬ 
seender  betegner  denne  Opfattelse  et  Brud  med  Traditionen. 

Den  lutherske  Kirke  har  stillet  Sætningen  at  „vi  retfærdig¬ 
gøres  af  Tro  uden  Lovsgerninger"  i  Centrum  af  Pauli  Lære. 
Dette  er  allerede  af  den  Grund  mindre  heldigt,  at  hin  Formel 
kun  forekommer  i  en  ganske  bestemt  Sammenhæng,  nemlig  i  Po¬ 
lemikken  med  Modstanderne.  Retfærdiggørelseslæren  er  i  Virkelig¬ 
heden  kun  den  Form,  som  Kristuslæren  antager,  naar  Paulus  vil  stille 

den  op  som  Modsætning  til  Jødedommen.  Efter  jødisk  Tankegang 
er  Gud  en  Dommer,  der  undersøger  Menneskets  Forhold  til  Lo¬ 
ven  og  kender  ham  retfærdig,  naar  han  har  opfyldt  denne.  Vi 
møder  denne  Tanke  i  Evangelierne;  Jesus  besvarer  Spørgsmaalet 
om  Vejen  til  Frelsen  med  Ordene:  „hold  Budene!".  Pauli  Tan¬ 
ke  er  jo  derimod,  at  Frelsen  er  givet  med  Messias,  med  hans 
Død  og  Opstandelse.  For  at  understrege  dette  Standpunkts  Ny¬ 
hed  tager  han  den  gamle  Formel  og  veoder  den  om.  Formelen 
lød:  „Gud  retfærdiggør  Mennesket  paa  Grund  af  hans  Gernin¬ 
ger."  Hvad  skal  Paulus  nu  sætte  paa  Gerningernes  Plads?  Man 
venter:  Kristus.  Men  Formelen  kræver  en  Virksomhed  fra  vor 
Side.  Paulus  vælger  da  „Troen"  thi  denne  er  jo  Betingelsen  for, 
at  Kristus  faar  Betydning  for  os.  Saa  kommer  det  da  til  at  lyde: 
„Mennesket  retfærdiggøres  ikke  ved  Lovsgeminger,  men  ved  Tro." 
Udtrykket  er  uheldigt.  „Retfærdiggøre"  er  et  juridisk  Udtryk, 
der  hviler  paa  Opfattelsen  af  Gud  som  Dommer,  som  Undersø¬ 
ger  af  Menneskets  Forhold;  men  for  Paulus  er  han  jo  netop 
den  naadige  Giver.  Og  dernæst:  det  kommer  til  at  se  ud,  som 
om  det  dog  var  en  Virksomhed  hos  Mennesket,  der  gjorde  Ud¬ 
slaget;  og  for  Paulus  var  Frelsen  netop  ikke  noget  af  os  tilveje¬ 
bragt,  men  noget,  som  sker  med  os.  Mennesket  er  Objekt,  ikke 
Subjekt  Disse  Ubekvemheder  er  Følgen  af,  at  Udtrykket  ikke 
har  dannet  sig  naturligt  over  Pauli  Tanke,  men  er  blevet  formet 
over  en  fremmed  Læst:  Modstandernes  Lære. 

Med  den  stærke  Betoning  af  Retfærdiggørelsen  har  den  luther¬ 
ske  Kirke  villet  gøre  Paulus  til  en  Slags  Forløber  for  Reforma¬ 
tionen,  en  Forkæmper  for  den  enkeltes  personlige  Inderlighed  i 
Modsætning  til  al  udvortes  Kirkelighed.  Har  man  forstaaet  den 
rette  Sammenhæng:  at  Retfærdiggørelseslæren  kun  er  det  pole¬ 
misk  formede  Udtryk  for  Kristuslæren,  vil  man  indse,  at  dette  er 
en  utilladelig  Modernisering  af  Paulusskikkelsen.  For  nyere  Ti¬ 
ders  Følemaade  maa  den  enkeltes  personlige  Grebethed  blive 
Hovedsagen;  thi  Forløsningen  er  efterhaanden  bleven  en  blot 
sjælelig  Omvæltning,  et  med  Sindets  Fred,  den  rene  Samvittighed 
o.  s.  v.  Men  Kristuslæren  er  Udtryk  for  en  hel  anden  Tanke¬ 
gang:  som  allerede  omtalt  tænkes  der  ikke  paa  den  enkelte,  men 
paa  Slægten ;  og  Forløsningen  er  ikke  en  psykologisk  Proces,  men 
en  historisk  Begivenhed  i  den  ydre  Verden,  en  ny  Tidsalders 
Oprinden,  hvorved  Tilværelsesbetingelserne  totalt  forandres.  Gan- 


Digitized  by 


Google 


800 


Nye  Træk  i  Opfattelsen  af  Paulus 


ske  vist,  Troen  er  Betingelsen  for,  at  den  enkelte  kommer  til  at 
nyde  godt  deraf.  Paulus  maatte  forme  det  saaledes,  fordi  han 
forefinder  en  bestemt  afgrænset  Kreds  af  forløste,  nemlig  Menig¬ 
heden.  Men  hvor  lidet  han  ved  Troen  har  tænkt  paa  det,  der  i 
moderne  religiøst  Sprog  hedder  Inderligheden,  ses  deraf,  at  han 
stadig  ombytter  Troen  med  Daaben.  Tro  og  Daab  er  for  ham 
jævngode  Udtryk  for,  hvad  den  enkelte  har  at  foretage  sig,  for 
Tilslutningen  til  Menigheden.  Og  Daaben,  det  er  jo  Naturforvand¬ 
lingen,  „ Iførelsen “  af  Kristus.  I  det  hele  vil  man  netop  paa 
Pauli  Tale  om  Sakramenterne  allerbedst  kunne  maale  hans  Af¬ 
stand  fra  moderne,  rent  spiritualistisk  Religiøsitet.  Han  er  i  Vir¬ 
keligheden  stærkt  bundet  ved  Folketroens  Opfattelse  af  disse 
Handlingers  rent  trolddomsagtige  Virkninger.  Hvor  en  Kristen  er 
død  uden  at  være  bleven  døbt,  kan,  mener  han,  en  efterlevende 
lade  sig  døbe  paa  hans  Vegne  og  derved  sikre  ham  Opstandel¬ 
sen.  Særlig  betegnende  er  den  Maade,  hvorpaa  han  sammenstiller 
den  kristne  Nadver  med  de  hedenske  Offermaaltider.  Ved  de 
sidstnævnte  faar  vi  „Samfund"  med  Dæmoner  o:  med  Kødet  og 
Vinen  drager  paa  mystisk  Maade  Dæmonerne  ind  og  besætter 
de  spisende.  Analogt  hermed  faar  vi  gennem  Nadveren  „Sam¬ 
fund"  med  Kristus,  bliver  saa  at  sige  besatte  af  ham.  Paa  lignende 
haandgribelig  Maade  skal  det  forstaas,  at  vi  ved  Daaben  „ifører" 
os  Kristus.  Tanken  om,  at  Aander,  gode  eller  onde,  kan  drage 
ind  i  det  menneskelige  Legeme  og  tage  Bolig  der,  er  ganske 
naturlig  for  den  antike  Animisme,  der  tager  Begreberne  Sjæl  og 
Aand  langt  mere  massivt  end  selv  den  folkelige  Sprogbrug  nu¬ 
tildags.  Denne  Opfattelse  er  Baggrunden  endog  der,  hvor  Pauli 
Talebrug  mest  nærmer  sig  moderne  religiøs  Opfattelse  —  saale¬ 
des  ved  hans  Tale  om  den  hellige  Aands  Virkninger  i  Menne¬ 
sket.  Tænker  man  paa  moderne  Vis  blot  paa  en  sædelig  Kraft 
i  Mennesket,  udvisker  man  det  ejendommelige  i  Pauli  Tanke¬ 
gang.  Hvad  der  for  os  er  Psykologi,  spiller  for  ham  halvt  over 
i  Mytologi.  Aanden  er  altid  et  Slags  overnaturligt  Væsen,  der 
staar  halvt  fremmed  for  Mennesket  selv. 

„Uden  Gerninger"  —  dette  Løsen  betyder  altsaa  ikke  Inder¬ 
lighed;  Paulus  har  jo  selv  en  overmaade  objektiv  og  haandgribe¬ 
lig  Forestilling  om  Forløsningen.  Det  betyder  først  og  fremmest, 
at  Kristendommen  er  en  ny  Religion  forskellig  fra  Jødedommen. 
Men  det  indeslutter  ogsaa  noget  andet.  „  Ikke  ved  Gerninger"  vil  sige 

„af  lutter  Naade.“  Frelsen  er  Skænk  og  Gave,  Mennesket  kan 
ikke  rose  sig  af  noget,  Gud  beholder  hele  Æren.  „In  Majorem 
gloriam  dei“,  Guds  Forherligelse  som  øverste  Maal,  dette  er 
Motto’et  for  en  hel  Side  af  Pauli  Teologi.  Gud  sørger  endog 
selv  for  Syndens  Vækst,  for  at  Naaden  kan  fremtræde  saa  meget 
des  herligere.  Han  giver  Menneskene  Loven  for  at  anspore  dem 
til  at  synde.  Forbudene,  „du  maa  ikke"  virker  ligefrem  æggende. 
Paa  den  Maade  vokser  Synden  og  „hvor  Synden  er  vokset,  er 
Naaden  bleven  overvættes  stor.“  Saaledes  maa  Ordene  forstaas: 
at  „Gud  har  indesluttet  alle  under  Genstridighed  for  at  forbarme 
sig  over  alle.“,  Havde  Mennesket  ikke  først  været  dybt  inde  i 
Synden,  vilde  Frelsen  ikke  faa  Karakter  af  „Forbarmelse."  Her 
er  der  et  stærkt  Indslag  af  orientalsk,  antihellenisk  Følemaade 
hos  Paulus.  Denne  Gud,  der  forbarmer  sig  over,  hvem  han  vil, 
og  forhærder,  hvem  han  vil,  i  hvis  Haand  vi  er  som  Leret  i 
Pottemagerens  —  han  er  stærkt  i  Slægt  med  Farao  og  de  assy¬ 
riske  Storkonger.  Hans  Dom  er  inappellabel  og  hans  Mildhed 
er  „Naade".  Han  lider  ikke  de  ranke  Rygge. 

Med  Spørgsmaalet  om  Retfærdiggørelsen,  om  Inderligheden  i 
det  religiøse  Forhold  er  det  ene  Hovedpunkt  fremdraget,  hvori 
Paulusopfattelsen  trængte  til  Revision.  Det  andet  er  hans  Forhold 
til  Jesus.  Efter  almindelig  Betragtning  er  Paulus  Jesu  Discipel,  den 
videre  Udformer  af  hans  Tanker.  I  Modsætning  hertil  skal  det 
vises,  at  Forbindelsen  mellem  dem  er  forholdsvis  ringe.  De  to 
Hovedpersoner  i  Kristendommens  Tilblivelseshistorie  er  Udtryk 
for  ret  forskellige  Sider  af  jødisk  Aandsliv. 

Til  Belysning  af  dette  Spørgsmaal  maa  der  først  dvæles  ved 
det  store  Omslag  i  Pauli  Liv.  Skyldes  dette  Paavirkning  fra 
Jesus  af  Nazaret?  Da  Paulus  ikke  personlig  har  kendt  Jesus 
maatte  man  forestille  sig  det  saaledes,  at  han  havde  hørt  om  ham, 
om  hans  Sagtmodighed,  hans  Kærlighed  til  Syndere,  hans  Mar¬ 
tyrium.  Alt  dette  havde  mod  hans  Vilje  i  Forfølgerperioden 
behaget  hans  Sind  for  til  Slut  at  overvælde  ham  med  uimod- 
staaelig  Magt.  Men  hele  denne  Betragtning  har  intet  Tilhold  i 
Pauli  egne  Ord,  hverken  direkte  eller  indirekte.  En  Betagethed 
af  Jesu  menneskelige  Storhed  spores  intetsteds  hos  ham.  Naar 
han  taler  om  Kristi  Lydighed,  om  Kristi  Selvfornedrelse,  saa  er 
det  noget  ganske  andet.  Han  tænker  da  paa  hans  Opgiven  af 

Guddomsherligheden,  hans  Indgaaen  i  de  ringe  Menneskekaar. 
Dette  er  Træk  fra  Messiasmytologien,  ikke  fra  Overleveringen 
om  Jesus.  End  ikke  Korsdøden  tager  Paulus  fra  dens  egentlig  hi¬ 
storiske  Side  som  en  Heltedød  for  Sandhedens  og  Retfærdighedens 
Sag.  Dens  store  Betydning  ligger  for  ham  paa  et  helt  andet  Punkt: 
det  er  Guddommens  Forladen  af  Kødets  og  Syndens  Verden;  den 
hører  sammen  med  Opstandelsen  og  er  intet  uden  denne. 

Men  heller  ikke,  hvor  Paulus  direkte  taler  om  sin  Omven¬ 
delse,  faar  vi  Indtryk  af  nogen  Paavirkning  fra  Jesus.  Han  fører 
selv  Omslaget  tilbage  til  en  „Aabenbaring".  Kristus  har  „vist 
sig"  for  ham.  Og  denne  Kristusvision  nævner  han  i  Række  med 
de  andre  Aabenbarelser  af  den  opstandne.  „Han  viste  sig  for 
Kefas,  derefter  for  de  tolv,  derefter  for  over  500  Brødre  ...  Til 
aller  sidst  viste  han  sig  ogsaa  for  mig.“  Det  ligger  nær  at  tænke 
paa,  hvor  smittende  slige  Fænomener  ogsaa  i  vore  Dage  virker, 
selv  paa  Modstandere  og  vantro.  Paulus  har  tilmed  været  særlig 
modtagelig.  Han  skildrer  etsteds  sine  Syner  og  Aabenbarelser 
og  lader  os  ane,  at  de  staar  i  Forbindelse  med  Afmagt  og  Kram¬ 
per,  at  han  kort  sagt  led  af  epileptiske  Anfald. 

Det  patologiske  i  selve  Omslaget  udelukker  nu  ikke,  at  Jord¬ 
bunden  var  forberedt.  Men  det  var  ikke  derigennem,  at  han 
havde  hørt  om  Jesus  og  var  betaget  af  hans  menneskelige  Stor¬ 
hed.  Nej,  han  jagedes  af  en  Dæmon;  derfor  søgte  han  Tilflugt 
hos  en  Gud.  Gribende  har  han  skildret  det  i  et  Sted,  hvis  be¬ 
vægede  Tone  borger  for,  at  det  er  en  Selvbekendelse.  Forgæves 
stræber  og  kæmper  han;  han  vil  jo  det  gode;  men  altid  maa 
han  gøre  det  onde,  fordi  Synden  bor  i  hans  Kød.  Saa  er  han 
da  i  en  fremmed,  en  dæmonisk  Magts  Vold:  „jeg  ulyksalige 
Menneske!  hvem  skal  fri  mig  ud  af  dette  Dødsens  Legeme?* 
Paa  dette  Nødskrig  var  Kristusvisionen  Svaret. 

Pauli  Omvendelse  skyldes  altsaa  ikke  Paavirkning  fra  Jesus. 
Hans  Lære  ligner  heller  ikke  Jesu  Præken.  Paulinismens  positive 
Udtryk  er  Messiaslæren,  dens  negative:  Jødedommens,  Lovens 
Ophør  („uden  Gerninger").  Ingen  af  disse  Ideer  kan  føres  tilbage 
til  Jesus.  Messiaslæren  hænger  sammen  med  jødisk  Apokalyptik, 
med  Forestillingen  om  denne  Verdensalders  Ophør  og  „Guds 
Riges"  Komme.  Ogsaa  Jesus  forkynder  Guds  Rige.  Men  selve 
Messiasskikkelsen  syntes  ikke  at  være  traadt  stærkt  frem  i  hans 
Forkyndelse,  rent  bortset  fra  det  Spørgsmaal,  om  han  mod  Slut- 

ningen  af  sin  Virksomhed  har  anset  sig  for  Messias.  Overhovedet 
er  det  ved  Jesu  Forkyndelse  af  Guds  Rige  det  moralske  Krav, 
der  træder  i  Forgrunden:  „gør  Bod!  thi  Guds  Rige  er  kommet 
nær."  Hovedvægten  lægges  paa,  hvad  vi  skal  gøre.  Paulus  taler  der¬ 
imod  hovedsagelig  om,  hvad  der  er  sket  med  os.  Wrede  har 
træffende  belyst  denne  Forskel  ved  at  sammenstille  centrale  Ord 
af  dem  begge.  Jesus:  „I  skal  være  fuldkomne,  saadan  som  Jeres 
himmelske  Fader  er  fuldkommen."  Paulus:  „Gud  sparede  ikke 
sin  egen  Søn;'  skulde  han  ikke  i  Tilgift  til  ham  skænke  os  alt 
det  andet"  Jesus:  „hvis  dit  Øje  leder  dig  til  Fald,  saa  riv  det  ud 
og  kast  det  fra  dig."  Paulus:  „Kristus  er  blevet  os  Visdom  fra 
Gud,  Retfærdighed,  Hellighed  og  Forløsning."  Jesus:  „ingen,  som 
har  lagt  sin  Haand  paa  Plougen  og  saa  sér  sig  tilbage,  er  skik¬ 
ket  for  Guds  Rige."  Paulus:  „Gud  har  frelst  os  fra  Mørkets 
Magt  og  flyttet  os  over  i  sin  elskede  Søns  Rige."  Som  man  sér: 
Sætninger  der  ingenlunde  modsiger  hverandre,  men  dog  er  af 
helt  forskellig  Aand:  hist  den  enkeltes  Opgaver,  her  bestandig 
den  i  Kristus  skete  Verdensomvæltning. 

Men  nu  den  negative  Side  af  Pauli  Lære :  Lovens  Afskaffelse. 
Her  synes  der  da  ved  første  Øjekast  at  være  en  stærk  Berøring. 
Ogsaa  Jesus  opponerede  jo  mod  Sabbat,  mod  Skilsmisseret,  mod 
Spiselove  o.  s.  v.  Men  for  det  første  er  det  givet,  at  Pauli  Idé 
om  Lovens  Ophør  ikke  kan  stamme  fra  Jesus.  Intetsteds  anfører 
han  Ord  af  Jesus  til  Støtte  for  denne  Tanke.  Og  han  kunde  ikke 
gøre  det.  Thi  Messias  (og  dette  er  Jesus  jo  for  ham)  maa  i  det 
jordiske  Liv  være  under  Loven,  ligesom  han  er  gaaet  ind  under 
Synden,  de  onde  Engle  og  de  øvrige  Magter,  der  klæber  ved 
„Kødet".  Derfor  siger  Paulus,  at  Kristus  er  „født  under  Lov"; 
og  det  er  ham  vigtigt,  thi  ellers  havde  han  jo  ikke  befriet  os 
fra  Loven.  Og  dernæst:  Pauli  Tale  om  Lovens  Afskaffelse  er 
væsentlig  forskellig  fra  Jesu  Holdning.  Jesus  forkaster  den  ud¬ 
vortes  pedantiske  Fastholden  af  Budets  Ordlyd  uden  at  bryde 
med  Jødedommen  og  Loven  som  Helhed.  Paulus  tænker  deri¬ 
mod  ikke  paa  de  enkelte  Bud,  han  taler  netop  om  Loven  som 
Helhed,  som  Udtryk  forden  jødiske  Religion.  „Kristus  er  Lovens 
Ende"  o:  Kristendommen  er  en  ny  Religion,  der  har  gjort  Jøde¬ 
dommen  ugyldig. 

Pauli  teologiske  Hovedideer  stammer  da  ikke  fra  Jesus.  Heller 
ikke  Arten  af  deres  Religiøsitet  frembyder  synderlig  Lighed.  Er 

der  noget,  der  er  karakteristisk  for  Jesu  Følemaade  over  for 
Gud,  er  det  alt,  hvad  der  ligger  i  Navnet  „Fader*.  Ideen  rummer 
den  fortrolige  Tryghed,  som  naar  Bønnen  henvender  sig  til  den 
Fader,  der  ved,  at  vi  har  alle  disse  Ting  behov.  Eller  en  vis 
gemytfuld  Samfølelse  med  den  hele  Natur  —  den  himmelske 
Fader  føder  Himlens  Fugle  og  klæder  Markens  Lilier.  Det  er 
allerede  betegnende,  at  Pauli  Gud  ikke  tænker  paa  Dyrene.  „Mon 
Gud  bryder  sig  om  Okserne*  siger  Paulus  etsteds.  Men  ogsaa 
hans  Forhold  til  Menneskene  er  et  andet.  Han  er  først  og  frem¬ 
mest  Kristi  Fader  og  derigennem  vor.  At  vi  er  (eller  skal  blive) 
Gudesønner  peger  mere  i  Retning  af  den  mystiske  Naturforvand¬ 
ling  end  paa  noget  Fortrolighedsforhold.  Gud  er  jo  ogsaa  for 
Paulus  den  absolutte  Suveræn;  Prædestinationen  ligger  bagved 
selv  i  de  mildest  klingende  Ord.  Det  hedder  nok:  „alle  Ting 
tjene  dem  til  Gode,  der  elsker  Gud*  men  der  fortsættes:  „de 
som  efter  Forudbestemmelsen  er  kaldede.* 

Hvad  der  her  er  fremsat  om  Forskellen  mellem  Paulus  og 
Jesus  rokkes  naturligvis  ikke  derved,  at  Paulus  stundom  anfører 
Ord  af  Jesus.  De  overleverede  Jesusord  er  en  af  de  Autoriteter, 
som  Paulus  forefinder  i  Menigheden  og  lejlighedsvis  benytter 
sig  af  paa  samme  Maade,  som  han  jævnlig  støtter  sig  paa  den 
jødiske  Kanon.  Men  lige  saa  lidt  som  hans  gammeltestamentlige 
Citater  forudsætter  nogen  egentlig  Forstaaelse  af  de  Forfattere, 
fra  hvilke  de  er  tagne,  lige  saa  lidt  betyder  hans  Anvendelse  af 
Jesusordene  nogen  Indlevethed  i  den  evangeliske  Forkyndelse. 
Det  er  spredte  Sentenser,  der  anvendes  som  Støtte  for  visse 
praktiske  Forskrifter  vedrørende  Menighedsliv  og  Liturgi.  Det 
er  ikke  en  Gang  sikkert,  at  Kærlighedsbudet  staar  for  ham  som 
særlig  karakteristisk  for  Jesus,  fordi  han  kalder  det  „Kristi  (o: 
Messias’)  Lov*.  Hans  berømte  Hymne  til  Kærligheden  er  hel 
ny  i  sin  Tone  og  ikke  Genklang  af  Jesusord. 

Til  Pauli  Navn  knytter  der  sig  en  Række  af  betydningsfulde 
Problemer,  der  her  er  forblevne  uberørte  —  den  Virksomhed, 
han  øvede,  den  Forstaaelse,  han  fandt,  den  Rolle,  han  i  det  hele 
kom  til  at  spille  i  Kristendommens  Udviklingshistorie.  Den  fore- 
gaaende  Fremstilling  har  begrænset  sig  til  hans  Teologi,  navnlig 
til  de  Punkter,  hvor  den  traditionelle  Opfattelse  af  denne  trænger 
til  at  revideres.  Det  har  derfor  været  nødvendigt  stærkt  at  be¬ 
tone  alt  det  for  os  fremmedartede:  hans  objektive  Opfattelse  af 

Forløsningen,  hans  magiske  Sakramentlære,  hans  animistiske 
Psykologi.  Det  bør  da  til  Slutningen  siges,  at  til  Trods  for  alt  dette 
er  der  faa  Fortidsskikkelser,  der  i  den  Grad  lever  for  os  som 
Paulus.  Først  og  fremmest  beror  dette  paa  hans  sjældent  person¬ 
lige  Stil.  Han  er  ikke  Digter  som  Jesus.  Lignelserne  kunde  han 
ikke  have  skabt;  hvor  han  en  sjælden  Gang  bruger  Billeder,  er 
de  tørre  og  skematiske.  Men  han  er  et  Temperament;  og  Tem¬ 
peramentet  gennemgløder  hans  Tale.  Ejendommelig  bevæget, 
næsten  stakaandet  jager  den  af  Sted  over  Stok  og  Sten,  over¬ 
springende  Mellemled,  glemmende  det  paabegyndte,  trodsende  alle 
Love  for  at  faa  det  frem,  som  ligger  ham  paa  Sinde.  Selv  en 
Dyrker  af  Platon  og  Hellenismen  som  Wilamowitz  maa  i  Anled¬ 
ning  af  Paulus  udbryde  „endelig,  endelig  er  der  her  atter  en, 
der  taler  paa  græsk  ud  fra  en  frisk  indre  Livserfaring.  Denne  Brev¬ 
stil  er  Paulus,  ingen  anden  end  Paulus.  “ 

Temperamentet  tør  da  aldrig  lades  ude.  af  Betragtning  ved 
Forstaaelsen  af  hans  Teologi.  Man  vente  ikke  hos  ham  systema¬ 
tisk  Tænken  og  gennemført  Konsekvens.  Det  blev  kun  til  goldt 
Juristeri,  naar  ældre  Tider  søgte  at  bortforklare  alle  Modsigelser 
hos  ham.  Han  kan  paa  den  ene  Side  sige,  at  de,  der  har  syndet 
uden  Lov,  skal  fortabes,  paa  den  næste,  at  Synden  ikke  tilregnes, 
hvor  der  ikke  er  Lov.  Hankan  i  det  ene  Skrift  betragte  Hedenskabet 
som  det  legitime  Forstadium  til  den  sande  Religion,  U  myndig¬ 
hedsperioden  —  i  det  andet  se  det  samme  Hedenskab  som  et 
forbryderisk  og  strafværdigt  Frafald  fra  Guds  Aabenbaring.  Slige 
Modsigelser  skal  hverken  bortforklares  eller  beklages.  At  Syste¬ 
met  er  i  Orden,  at  alt  er  glat  og  modsigelsesfrit,  betyder  i  Reg¬ 
len,  at  Vulkanen  er  udbrændt,  at  Ildstrømmen  er  bleven  til  Slakker. 

Hos  Paulus  gløder  det  endnu.  Hans  Væsens  Symbol  er  Ilden, 
den,  der  altid  skifter  og  dog  evigt  er  sig  selv.  Altid  sig  selv: 
hver  Linie  fra  hans  Haand  bærer  hans  Væsens  Mærke.  Og  dog, 
hvilke  Modsætninger!  Ekstatikeren,  der  hæver  sig  til  Paradiset, 
Urtypen  for  alle  Munkedrømme,  al  Virkelighedsflugt  —  og  paa 
den  anden  Side  Verdenserobrer  og  Organisator,  Forløber  for  de 
store  Kirkefyrster.  Hver  Gang  man  mener  at  have  omskrevet 
hans  Væsen  med  faste  Linier,  flyer  han  én  atter.  Han  er  den 
uendelig  interessante,  den  med  hvem  man  aldrig  bliver  færdig. 

P.  O.  Ryberg  Hansen 

Harald  Lynge  rejste  sig  og  gik  hen  til  Vinduet.  Den  sløve 
Vintertaage  laa  endnu  over  Søerne  og  Byen  paa  den  anden 
Side,  og  han  fik,  idet  han  stirrede  derind,  et  knugende  Indtryk 
af  uhjælpeligt  Øde.  Dybt  bag  det  uldne  Graa  anede  han  Hus¬ 
rækken  som  en  Bræm  af  Taagen,  og  Lydene  inde  fra  Byen  to¬ 
nede  sammen  til  en  blød  Duren,  en  fjæm  formummet  Lyd  af 
en  ensom  Maskine,  der  surrede  og  surrede. 

Han  vendte  sig  ind  mod  Værelset  og  saa  det  ubeskrevne 
Papir  ligge  paa  Skrivebordet.  Dér  havde  han  nu  siddet  Time 
efter  Time  og  stirret  paa  de  hvide  Ark.  Det  skulde  forlængst 
have  været  færdigt,  men  han  kunde  ikke.  Ord  og  Tanker  blev 
borte  eller  sivede  væk  mellem  Fingrene  paa  ham,  og  han  hørte 
kun  en  rastløs  Lyd  af  snurrende  Hjul  i  sin  Hjæme.  —  Nu  og 
da  blinkede  det  derinde,  smaa  Blaf  af  Lys,  smaa  Blink  af  Sølv, 
der  sprang  ind  i  Mørket,  naar  han  søgte  at  gribe.  Og  han  følte 
sin  Hjærne  som  en  stor  døv  Konkylie,  hvori  den  tomme  Luft 
kogte  og  kogte. 

Ja,  han  vidste  det  —  inderst  inde  vidste  han  jo  alt  Det 
var  de  usle  400  Kr.,  han  skulde  skaffe  til  Vekslen  i  Dag.  Tan¬ 
ken  om  dem  laa  og  skyndede  paa  ham  langt  inde  i  hans  Øre, 
og  jo  længere  Tiden  gik,  jo  stærkere  hørte  han  Jaget  Han  kunde 
med  en  kraftig  Anspændelse  tvinge  sin  Hjærne  fri  —  i  næste 
Øjeblik  hørte  han  Suset  nærmere:  skynd  dig  —  de  maa  skaf¬ 
fes  —  skal  skaffes!  Ak  ja  —  dér  havde  de  siddet  den  Dag  i 

November  inde  paa  Bristol,  han,  Jens  Poulsen  og  Musse  Lund. 
De  havde  talt  om  Slud  og  Taage  og  Penge  og  Danmark,  og 
Musse  krøb  sammen  i  den  tynde  grønne  Dragt  og  vendte  sit 
unge  haabløse  Ansigt  mod  de  regnslørede  Ruder.  Da  var  det,  at 
han  halvt  i  Spøg  havde  foreslaaet  Jens,  at  de  skulde  lave  en  Veksel, 
for  at  Musse  kunde  komme  ned  til  Solen  og  de  blaa  Bjærge. 
Og  de  lavede  Vekslen,  fik  Penge,  og  han  og  Musse  rejste  ned 
til  det  evige  Foraar  og  glemte  Jens  og  Veksler  og  Slud  og  Dan¬ 
mark.  Han  havde  lovet  sig  selv  at  arbejde  for  at  faa  den  betalt, 
men  fik  intet  bestilt  Solen  skinnede  Dagen  lang,  Dage  gik, 
Nætter  gik,  og  Musse  svor  ham  evig  Troskab  hver  Dag  i  de 
fire  Uger - 

Saa  kom  de  hjem,  og  Krybben  var  tom.  Jens  var  kommen 
til  Penge,  indfriede  Musse  og  lod  Vekslen  løbe.  Og  atter  gik 
Dage  og  Uger,  og  nu  stod  den  lille  kolde  Seddel  derhenne  paa 
Skrivetøjet:  Behag  at  indbetale.  Den  26.  dennes.  Ærbødigst. 

Taagen  var  nu  begyndt  at  lette.  Husene  paa  den  anden  Side 
dukkede  op  af  Taagesøen  og  rystede  den  af  sig.  Han  kunde  se 
Røgen  kruse  sig  ud  af  de  høje  Skorstene  og  skimte  Hanen  paa 
Petri  Kirke.  Ude  over  Søen,  der  var  dækket  af  et  tyndt  smæl- 
tende  Islag,  begyndte  Maageme  at  krese.  De  kom  strygende 
for  god  Bør,  lod  sig  flyde  et  Stykke  i  bløde,  smægtende  Buer, 
stod  saa  til  Vejrs  med  et  Par  kaade  Bask  af  de  skønne  Vinger, 
der  var  lange  og  smalle  som  fine  Hænder,  og  gled  atter  ned  som 
Slæder  ad  usynlige  Banker,  indtil  de  sagtnede  Farten  og  skri¬ 
gende  skraaede  mod  Søen.  Dernede  stod  de  saa  paa  Rad  som 
smaa  nærige  Borgere  med  Kraverne  trukket  op  om  Ørene  — 
smaa  griske  Dyr,  der  hadede  hinanden,  misundte  hinanden  — 
frie  Fugle,  som  sloges  om  de  samme  usle  Bidder,  der  kastedes 
i  Grams  —  frie  Fugle,  ja  ha - ! 

Dér  fik  en  af  dem  en  Bid.  Den  slaar  et  Par  Slag  bak  i  un¬ 
derlig  dejsende  Bask,  stryger  krebselæns  gennem  Luften,  indtil 
den  føler  Vinden  som  Stødpude  under  Vingen.  Saa  staar  den 
til  Vejrs  som  en  Pil,  forfulgt  af  Rykkernes  Skare.  Snart  i  højt 
strygende  Sus,  saa  i  Fald  gennem  Luften,  saa  i  tumlende 
Volter,  indtil  den  i  et  skrapt  Stød  kaster  sig  ind  i  en  dristig  be¬ 
regnet  Kurve.  De  andre  følger,  utrættelig.  Da  begynder  den  saa 
smaat  at  sakke  af,  Flugten  er  usikker  og  baskende,  en  enlig 
Krage,  der  er  kommet  til,  skræpper  hoverende.  Nu  er  den 

midt  i  Flokken  .  .  lukket  inde  . .  hvorhen?  Og  truet  og  presset 
fra  alle  Kanter  lader  den  i  et  pludseligt,  selvopgivende  Bask 
Byttet  falde  og  flygter  forfærdet,  mens  de  andre  kaster  sig  skri¬ 
gende  og  kæmpende  over  Bidden  i  et  Virvar  af  fægtende 
Vinger  .  . . 

Lynge  gik  et  Par  Skridt  tilbage  i  Stuen.  Stod  et  Øjeblik,  ør 
og  forvirret.  Saa  gik  han  ud  i  Entreen  og  tog  sit  Tøj. 


II 

Han  fulgte  Søen  op  mod  Broen.  Taagen  var  lettet,  laa 
kun  højt  oppe  som  et  skimrende  Strøg  af  hvidt,  hvorunder 
Himlen  blaanede.  Drenge  løb  og  stak  i  Isen  langs  Bredden,  og 
en  dristig  Foregangsmand  vovede  sig  et  Stykke  ud  under  hid¬ 
sende  Opmuntring  fra  de  andre  og  med  korte  Gensvar,  fulde 
af  Heltemod  og  Skræk.  I  Nærheden  af  Broen  havde  et  Par 
entreprenante  Arbejdsløse  slaaet  Pjalterne  sammen  og  solgte 
Plukfisk  til  Maageme.  En  Flok  stod  lige  over  Hovederne  paa 
Mængden,  lydløst  spejdende,  andre  kresede  i  ustanselig  Ka¬ 
russe!,  skrigende  og  jamrende  —  —  nu  fløj  en  Fisk  over 
hans  Hoved,  en  Maage  greb  den  i  et  uendelig  sikkert  Stød  —  og 
han  huskede  i  samme  Nu  Karusselpladsen  i  sin  lille  Fødeby  og 
følte  det  stolte  Brus  af  Frihed,  der  greb  ham,  naar  han  i  Forbi¬ 
farten  snappede  Ringen  af  Slangegabet  paa  Stangen  .  .  . 

Frihed  .  .  hvad  var  det  altsammen  værd?  Her  gik  han  med 
sin  Frihed,  sin  Ungdom  og  sit  Talent  og  kunde  ikke  laane 
lumpne  400  Kr.  i  den  nærmeste  Bank  paa  hele  Herligheden! 
Hvis  han  nu  den  Gang  var  blevet  i  sin  Plads  i  Ministeriet,  saa 
havde  han  da  i  hvert  Fald  haft  Fred.  Behøvede  ikke  at  tigge 
en  Slægtning  eller  Ven,  som  selvfølgelig  netop  lige  for  Øjeblik¬ 
ket  maatte  beklage  .  .  .  havde  ingen  Brug  for  en  Forlægger,  der 
med  et  Skuldertræk  kunde  fremvise  hans  tungt  belastede  Konto 
og  til  Trøst  byde  ham  en  Cigar  til  3  for  20.  Hvad  var  saa  den 
Frihed,  han  ofte  pralede  af,  ubunden  og  sorgløs?  Sad  den  ikke 
i  Forlæggerens  Vestelomme?  Var  Kassen  tom,  hvor  var  saa 
Sorgløsheden?  Var  ikke  en  Embedsmand  mere  fri,  der  sad  oppe 
i  den  røde  Kasse  med  Løn  og  Tillæg  og  Ret  til  Pension  —  var 
ikke  en  Høker  det  ogsaa,  der  stod  med  Foden  under  egen  Disk 
- ja,  selv  Sjoveren  derhenne,  som  trippede,  bleg  og  forsul- 

ten,  mens  Mængden  smed  Dynger  af  Mad  til  Maagerne,  der 
spiddede  det  som  paa  Gafler - 

Han  hørte  pludselig  nogen  rømme  sig  bagved  . .  hm  . .  endnu 
en  Gang  . .  hm  .  .  hm ! 

Lynge  vendte  sig  og  saa  en  gammel  Skolekammerat,  nuvæ¬ 
rende  Fuldmægtig  under  Magistraten,  Schou,  komme  hen  ad 
Stien  langs  Søen.  Schou  var  lille  og  pillen  og  gik  med  smaa 
knirkende  Kontorskridt.  Hans  Ansigt  var  rødmosset  og  rent  i 
Teinten,  diskret  og  punktligt  i  Udtrykket.  Der  var  noget  yderst 
renbørstet  over  hele  den  lille  Figur,  som  veltilfreds  og  veloplagt 
kom  ham  i  Møde. 

„God  Dag,  kære  Lynge*,  udbrød  Schou,  idet  han  dannet  trak 
Hansken  af  sin  højre,  „undskyld,  at  jeg  stanser  dig  paa  denne 
lidt  rude  Maade,  men  jeg  tænkte,  at  vi  maaske  skulde  samme 
Vej.  —  Hvor  skal  du  hen?* 

„Det  har  jeg  ikke  tænkt  over  endnu*,  sagde  Lynge  og  tryk¬ 
kede  hans  lille  bløde  Haand. 

Ja,  I  Digtere*,  sagde  Schou  smilende,  „frie  Fugle  —  hvad¬ 
behager!* 

„Aa  ja“,  Lynge  følte  Schous  Morgenoplagthed  med  dæmrende 
Ubehag.  „Det  er  ellers  sjældent,  man  ser  dig*,  sagde  han  saa 
for  at  sige  noget. 

Fuldmægtig  Schou  kneb  anstrængt  de  runde  Øjne  sammen 
og  saa  skarpt  frem  for  sig,  som  skuede  han  ind  i  Fremtiden: 

„Meget  at  gøre,  kære  Ven,  meget*. 

„Med  hvad*,  spurgte  Lynge  hen  i  Vejret. 

„Med  hvad?*  Fuldmægtigen  stansede  et  Øjeblik,  overrasket. 
„Du  ved  maaske,  der  er  noget,  der  hedder  Skatter?* 

Jeg  ved,  de  skal  betales*,  sagde  Lynge  med  et  Suk. 

Jasaa,  jaasaa*,  Schou  smilede  forbindtligt  og  gik  videre. 
„Lykkelig  den,  der  ikke  behøver  at  vide  mere.* 

„Det  kan  være  slemt  nok,  Schou.* 

Ja,  saamænd  ja,  ha  ha*,  Schou  rettede  lidt  paa  Næseklem¬ 
men,  der  gav  sig  under  hans  knappe  Latter.  „Naa  —  men  du? 
Hvorledes  gaar  det  med  Digtningen*,  spurgte  han,  idet  han  knip¬ 
sede  et  næsvist  Fnug  af  Frakken.  „Ser  man  snart  noget  nyt  fra 
din  Haand?* 

„Naar  jeg  en  Gang  faar  Lyst* ,  svarede  Lynge  ligegyldigt  og 
vendte  sig  smilende  om  efter  en  ung  Pige,  der  gik  forbi. 

„Lyst?"  spurgte  Schou  med  et  Udtryk  af  dæmpet  Rædsel. 

Jeg  skriver  jo  ikke  om  Skatter",  sagde  Lynge.  „Og  jeg  har 
gudskelov  ikke  længer  nogen  Kontorstol,  der  venter  paa  min 
dertil  indrettede  Bag." 

Fuldmægtigens  Øjne  krympede  sig  i  et  lille  besk  Smil  bag 
Lorgnetten.  „Vi  har  jo  alle  en  Stol",  sagde  han  saa.  „Og  vi  har 
vel  ogsaa  alle  en  dertil  indrettet  Noksagt.  Men  Enhver  vælger 
selvfølgelig  den  Plads,  han  bedst  mener  at  kunne  udfylde." 

Der  blev  en  lille  Pavse.  Lynge  følte  en  trodsig  Bølge  af 
Foragt  mod  denne  lille  Ulastelighed,  der  knirkede  af  Sted  ved 
hans  Side.  Dér  gik  han,  tryg  og  tilfreds,  i  Bevidstheden  om,  at 
hans  Kravetøj  var  blændende  hvidt  og  Frakken  uden  Plet  og 
Slid  —  han  følte  sig  godt  garderet  i  sit  Hylster.  Og  denne  glatte 
Stemme,  der  sluttede  formfuld  og  velafvejet  om  Personen, 
indladende  og  dog  tre  Skridt  fra  Livet.  Aa,  gudskelov  han  ikke 
var  Schou,  saa  lille,  forsigtig  og  tilgroet.  Saa  blæse  med  Gæld 
og  Veksler  —  hvad  ragede  det  ham  —  hvor  intet  var,  havde 
selv  Banken  tabt  sin  Ret!  Han  havde  jo  sit  i  Behold,  som  ingen 
kunde  tage  fra  ham  .  .  Ungdom  .  .  Frihed  .  .  lykkelig,  lykkelig 
trods  alt  .  .! 

Jeg  for  min  Part",  hørte  han  saa  Schou  fortsætte,  „tilstaar 
gæme,  at  jeg  befinder  mig  overmaade  vel  paa  den  Plads, 
hvor  jeg  sidder.  Min  Stilling  er  en  saadan,  at  jeg  i  det  hele 
og  store  kan  siges  at  være  min  egen  Herre.  Min  Arbejdstid 
er  fra  11 — 4,  ikke  overanstrængende,  om  end  til  Tider  stærkt 
optaget.  Og  mine  Indtægter  er,  om  ikke  fyrstelige,  saa  dog  til¬ 
strækkelige  til  at  sikre  mig  og  mine  en  sorgfiri  Tilværelse,  rent 
bortset  fra  det  beroligende  i  at  vide  sin  Fremtid  konsolideret 
ved  Pension  og  Enkeforsørgelse.  Du  kan  indvende,  at  jeg  ikke 
er  uafhængig  i  den  Forstand  som  du  f.  Eks.  Men  Haanden  paa 
Hjærtet,  kære  Ven,  hvem  har  sin  Frihed,  sin  absolute  Frihed 
over  for  alt  og  alle?" 

„Aa  nej  — ",  Lynge  vidste  ikke,  hvad  han  skulde  sige,  hørte 
kun  Ordet  Frihed  glide  søndagspudset  over  Schous  Læber. 

Ja,  jeg  tør  næsten  driste  mig  til  at  sige",  vedblev  Schou 
med  et  lille  nervøst  Sideblik,  „ —  Friheden  forudsat,  synes  jeg,  at 
selv  denne  maatte  kunne  blive  en  Byrde.  Nu  du,  der  kun  skri¬ 
ver,  som  du  siger,  naar  du  har  Lyst  —  hvad  bestiller  du  saa, 
naar  du  ikke  har  Lyst?  Mig  forekommer  det,  at  dette  at  skulle 

være  afhængig  af  en  Lyst,  der  bliver  borte,  naar  den,  ja  und¬ 
skyld,  har  Lyst .  smilede  han  og  glattede  lidt  forlegent  Han¬ 
sken. 

„Der  er  andre  Glæder  i  Verden",  sagde  Lynge  .  .  han  vidste 
ikke,  hvorfor  han  sagde  det.  Glæder  .  .  sukkede  det  i  ham,  han 
kendte  i  Øjeblikket  ikke  noget  Ord,  der  var  ham  mere  fjernt  end 
Glæde.  Hvad  hjalp  det,  at  han  troede  at  kunne  puste  sit  Mis¬ 
mod  bort  med  taabelige  Ord.  Havde  man  laant,  maatte  man 
betale.  Hvor  intet  er  —  var  kun  Ord  for  Lumpe!  Og  han  følte 
i  et  Nu  en  usigelig  Smærte  —  hvad  var  hans  Ungdom,  hans 
Kunst  —  en  flygtig  Duft,  der  strøg  forbi  hans  Sanser.  Hvor  var 
hans  Glæde,  nu  da  han  ikke  kunde  arbejde  og  følte  sin  Haand 
kraftløs  og  uden  Evne?  Han  havde  jo  Ret,  evig  Ret,  den  lille 
Borger  ved  hans  Side.  Hvorfor  saa  ikke  tilstaa,  at  der  kun  var 
én  eneste  Glæde  til  i  Verden,  og  det  var  400  Kr.,  som  faldt 
ned  til  ham  fra  Himlen.  Og  dem  havde  Schou,  han  kunde  se 
det  paa  hans  Øjne,  hans  Farve,  hans  Saaler  —  alt  var  solvent, 
og  i  en  Bank  laa  en  Kapital  rolig  og  ynglede,  Tiere  blev  til 
Hundrede,  Hundreder  til  Tusinde  .  .  . 

„Maaske,  maaske",  hørte  han  saa  Schou  gentage  ligesom  er¬ 
indrende.  „Men  tror  du  ikke,  at  ogsaa  mit  Arbejde  har  Glæder, 
mit  Liv  har  Glæder,  som  jeg  ikke  vilde  bytte  med  dine.  Ja,  du 
smiler,  kære  Lynge  —  naa  ikke,  ja  undskyld  —  men  jeg  tør 
paastaa,  at  selv  Pligten  har  sine  Glæder,  jeg  er  glad,  naar  jeg 
har  gjort  min  Pligt  —  ja  først  saa  i  Grunden  rigtig  glad.  Og  saa 
giver  jo  da  endelig  Arbejdet  mig  det,  som  jeg  ikke  ved,  om  du 
kan  undvære  .  .  Uafhængighed  i  rent  materiel  Forstand,  Bevidst¬ 
heden  om  ikke  at  skylde  nogen  noget." 

Skylde  .  .  .  Lynge  tvang  et  Smil  frem  for  at  skjule  det  bitre 
Drag,  han  følte  stramme  sin  Hud.  Javist  ja  —  Schou  talte 
sandt,  mens  han  selv  gik  og  løj,  dumt  og  forsmædeligt.  Ønskede 
han  ikke,  at  det  var  ham,  der  nu  gik  som  Schou  den  lige  Vej 
til  et  Arbejde,  som  laa  og  ventede,  afmaalt  og  overkommeligt  — 
til  en  daglig  Pligt  i  saa  og  saa  mange  Timer  for  saa  og  saa 
mange  Kroner  —  sikrere  og  tryggere  paa  sig  selv  og  sin  Evne 
for  hver  Dag,  der  gik.  Et  Hjem,  der  hyggede  sig  om  ham,  lunt 
og  trofast,  og  ikke  et  tilfældigt  20  Kroners  Værelse  med  en 
Musse,  der  kom  og  gik  uden  Varsel.  En  god  Samvittighed  i  en 
mæt  Mave  og  ingen  taabelig  Sjæl,  der  drømte  gyldne  Syner  om 

Alverdens  Herlighed  . .  .  stærke  Herre,  sig,  hvad  vil  du,  se  jeg 
venter  paa  dit  Bud  .  . . 

Og  i  samme  Nu  skød  den  Tanke  op  i  ham:  Sæt,  du  bad 
Schou  laane  dig  de  400  Kr.?  Var  det  ikke  som  et  Fingerpeg 
af  Skæbnen?  Her  gik  han  ved  Schous  Side,  behøvede  kun 
at  sige  de  Par  Ord,  kort  og  roligt:  Kan  du  laane  mig  400 
Kr.,  Schou?  Nu,  nu,  sig  det,  sig  det  nu!  I  næste  Sekund  er  det 
jo  overstaaet,  maaske  inden  du  naar  Hjørnet  derhenne  alt  er  i 
Orden,  Vekslen  betalt  og  dit  Sind  atter  let  og  straalende.  Han 
gør  det  —  hvorfor  ikke?  En  gammel  Skolekammerat,  som 
du  ingen  Grund  har  til  at  mistro,  som  selvfølgelig,  naar  det 
gælder,  er  baade  brav  og  hjælpsom  og  fintfølende.  Gør  det 
nu  —  nu  — 

„Kære  Schou  .  .“ 

Ja?"  Han  saa  Schous  runde  Øjne  bag  Lorgnetten,  følte  sig 
som  en  Tigger,  der  skød  op  paa  Vejen. 

„Du  kunde  da  ikke  laane  mig  400  Kroner?"  Han  hørte  sit 
Hjærte  banke  i  en  dyb  taaget  Pavse  og  saa  Schous  Øjne  blinke 
som  for  et  Slag. 

„Kære  Lynge  —  ja,  undskyld  —  men  jeg  haaber  ikke, 
vi  som  gamle  Skolekammerater  behøver  at  skjule  os  for  hin¬ 
anden  .  .  .“ 

„Nej,  nej",  for  det  ud  af  Lynge,  han  følte  sit  Hoved  blive 
vendt  som  en  Tønde. 

„Men",  Schous  Ansigt  havde  atter  fattet  sig,  „ganske  bortset 
fra,  om  jeg  i  Øjeblikket  kan  undvære  dette  Beløb,  saa  har  jeg 
ét  Princip  — “ 

„Selvfølgelig",  det  brast  for  Lynge,  han  lo  kort  og  stødvis. 

Jeg  siger  dig  det  ganske  ligefrem,  som  det  er,  Lynge.  Prin¬ 
cippet  er  absolut  ikke  alene  for  min  egen  Skyld,  men  du  ved, 
man  laaner  sin  Ven  —  og  saa  videre." 

„Schou!"  Lynge  vendte  sig  i  en  pludselig  Indskydelse.  „Ken¬ 
der  du  mig  ikke?  Det  er  jo  Spøg,  Spøgl  Jeg  vil  sku  da  ikke 
laane  Penge  af  dig,  kan  du  forstaa." 

Lynge  hørte  sin  egen  Latter  forunderlig  let  og  befriet  op  mod 
den  blaa  Himmel.  Skelnede  saa  Fuldmægtigens  Stemme,  der 
søgte  at  finde  Ligevægt  efter  Overraskelsen.  Hørte  ham  hakke 
sig  besværlig  igennem  en  lang  Passage,  der  ikke  kunde  finde 
Fodfæste.  Ja,  ja",  Lynge  slog  gavmild  ud  med  Haanden,  „jeg 

ved  det,  du  behøver  ikke  at  forklare,  Schou,  jeg  forstaar  dig, 
forstaar  .  Og  han  takkede  sig  selv  af  Hjærtet  for  denne 
lykkelige  Latter  midt  i  Forsmædelsen.  Han  havde  reddet  sig 
—  den  anden  var  plumpet  i.  Dér  gik  nu  den  lille  forsigtige 
Ven  ved  hans  Side,  flov  og  krænket  —  og  Lynge  lo  atter, 
da  Schous  Øjne  fæstede  sig  paa  ham,  hede  af  undertrykt  Harme. 

„I  øvrigt  maa  jeg  sige,  at  jeg  ikke  kan  finde  din  Spøg  slet 
saa  morsom,  som  du  selv  synes  at  finde  den.  Og  jeg  tilstaar 
villig,  at  jeg  for  min  egen  Person  aldrig  vilde  kunne  stifte  Gæld, 
hvad  enten  det  saa  var  hos  en  Skrædder  eller  en  Ven.“ 

„Heller  ikke,  hvis  det  var  hos  en  Ven,  der  ikke  var  en 
Skrædder?" 

Jeg  forstaar  vist  ikke  — “ 

„Nej,  nej  —  du  forstaar  ikke",  sagde  Lynge  og  smilede  efter¬ 
tænksomt.  „Det  er  slemt  at  skylde  sin  Skrædder.  Men  tro  mig, 
Schou,  det  er  værre  at  skylde  sin  Ven." 

Ja,  jeg  kender  Gud  være  lovet  ingen  af  Delene",  sagde  Schou 
koldt  og  fast. 

„Herregud  — !“ 

„Forøvrigt  var  det  selvfølgelig  heller  ikke  min  Mening  at 
ville  hævde  dette  mit  Princip  som  absolut  og  uden  Undtagelse", 
kom  det  forsigtigt  fra  Schou.  „Man  har  jo  kun  Principper  for  at 
bryde  dem,  ved  du." 

„Vilde  du  da  bryde  det  for  min  Skyld",  spurgte  Lynge  med 
et  Smil.  „Laane  mig,  ja  lad  os  sige  400  Kr.,  hvis  det  kneb?" 

„Absolut."  Schou  gjorde  en  lille  Pavse.  „Saafremt  jeg  havde 
dem  disponible",  sagde  han  saa. 

„Tak,  Tak!"  Lynge  lo  og  følte  sig  syg  i  sit  Hjærte.  Hvor 
var  dog  alting  lumpent  og  usselt.  Han  selv,  der  tiggede  om 
Laan  og  løj  sig  fra  det  i  Latter.  Schou,  der  ikke  laante  af 
Princip  og  løj  sig  til  at  gøre  en  Undtagelse,  da  han  troede,  det 
var  ment  i  Spøg.  Derhenne  laa  Byens  Gader  med  deres  aabne 
klamme  Gab  og  slugte  .  .  .  slugte  .  .  .  Mennesker  .  .  .  Livet 
.  .  .  Dag  efter  Dag.  Hvor  blev  det  altsammen  af?  Sank  det 
ned  i  samme  umættelige  Bug  .  .  .  Penge  .  .  .  Drømme  .  .  . 
Ungdom?  Han  havde  maaske  dog  til  syvende  og  sidst  Ret, 
den  lille  Borger  ved  hans  Side.  Han  lukkede  sig  inde  og  slog 
Slaaen  i  for  enhver,  der  bad  om  en  Bid  af  hans  .  .  her  gives 
ikke  ved  Dørene! 

Han  hørte  Schou  tale  om  Penge  .  .  Penge  .  .  lod  ham 
tale.  Troede  mon  Schou,  at  han  virkelig  havde  villet  laane 
de  400  Kroner?  Hvor  underligt  —  det  syntes  ham  nu  saa 
fjernt  og  latterlig  umuligt,  at  han  havde  ment  det  som  andet 
end  en  kaad  Spøg.  Og  saa  havde  han  dog  bedt  i  fuldeste 
Alvor.  Saa  ussel  maatte  man  altsaa  lumpe  sig  for  stakkels 
400  Kr.  Saa  fattig  var  altsaa  Verden.  Og  saa  undrede  man  sig 
over,  saa  ussel  den  var! 

Jeg  forstaar  overhovedet  ikke  denne  Ligegyldighed  for 
Penge",  kom  det  saa  med  Eftertryk  fra  Schou,  der  var  naaet 
til  Slutningen  af  en  lang  Passage.  »Penge  er  jo  kun  Omsæt¬ 
ningsmidlet  .  .  det,  der  i  Virkeligheden  omsættes,  er  Løfter, 
Arbejde,  Fremgang,  ja.  Ja,  selv  om  Penge  i  sig  selv  ikke  er 
noget  absolut  Ækvivalent  —  f.  Eks.  for  et  Arbejde  som  dit", 
indskød  han  med  et  spydigt  Blink,  „saa  er  det  dog  det  eneste 
gyldige  Betalingsmiddel,  som  selv  du  fordrer  som  din  Ret, 
og  du  kalder  din  Kontrahent  en  Pjalt,  hvis  han  skylder  dig 
Penge  og  ikke  kan  betale." 

Ja  vist  har  du  Ret",  sagde  Lynge  med  et  Nik.  „Det  har 
altid  den,  der  kan  betale.  Men  hvis  du  nu  var  den  arme,  der 
skyldte  og  ikke  kunde  betale?" 

„Det  Tilfælde  kunde  aldrig  foreligge",  smilede  Schou. 

„Saa  skyldte  da  —  og  ikke  vilde  betale!" 

Fuldmægtig  Schou  rynkede  Brynene  og  tav.  Lynge  hørte 
endnu  sin  Stemmes  hæftige  Klang  og  følte  sig  fattig  og  forladt 
i  Sjælen.  Men  han  lod,  som  intet  var  sket,  og  saa  ligegyldig  ud 
i  Raadhuspladsens  aabne  Sollys.  Da  hørte  han  et  Fløjt  fra 
Jærnbanen  .  .  kom  til  at  tænke  paa  den  Dag  i  Bristol  .  .  paa 
Musse,  der  havde  elsket  ham  for  alle  400  Kr.  .  .  hun,  som 
selv  var  en  Veksel,  der  løb,  omsat  og  atter  omsat.  Og  han  følte 
et  Stik  af  Smærte  og  Had  mod  disse  kolde  Huse  og  Hjærter, 
det  Ansigt,  der  gik  ved  hans  Side,  Landets  Ansigt,  saa  nærigt, 
saa  borgerligt  og  hjerteraat.  Og  det  løste  sig  op  i  ham  og  i  en 
Rus  af  Skadefryd  og  vanvittig  Afmagt  udbrød  han: 

„Schou,  Schou  —  forstaar  du  da  ikke,  at  jeg  i  dette  salige 
Minut  er  fyldt  af  Livets  overstrømmende  Glæde!"  Han  saa  ind 
i  Schous  Øjne,  der  stod  stive  af  Forundring.  „Der  er  faldet 
nogle  Hundrede  Kroner  ned  til  mig  fra  Himlen,  et  Legat,  for¬ 
staar  du.  Jeg  er  en  lykkelig  Mand,  jeg  skal  rejse,  jeg  vilde  i 

Grunden  ikke  sige  det,  men  hvad  Fanden  ...  en  ung  tyveaarig 
følger  mig  —  bort,  blot  bort,  forstaar  du!  Hun  er  kun  tyve  Aar 
—  et  Brus  af  Ungdom,  hun  elsker  mig,  er  det  ikke  vanvittigt 
at  tænke  sig  —  og  vi  rejser  sammen  til  Verdens  Ende  for  nogle 
usle  Hundrede  Kroner.  Kære,  kære  .  .“,  Lynge  slog  ud  med 
Haanden  i  det  festlige  Solskin  —  han  maatte  vise  sin  Glæde: 
Jeg  sagde  dig  jo  før,  at  jeg  havde  mine  Glæder !“  udbrød  han 
saa  .  .  hvor  trist  det  lød  .  .  hvor  sank  det  uhjælpelig  sammen. 

„Og  jeg  mine“,  sagde  Schou  med  et  Nik,  idet  han  stansede 
ved  Raadhusets  Fod  og  pegede  mod  Indgangen. 

„Og  hvis  nu  en  ung  tyveaarig  kom  og  bankede  paa  din 
Dør?“ 

„Saa  bad  jeg  hende  blive  udenfor",  sagde  Schou  med  et  dir¬ 
rende  Smil. 

„Men  hvis  du  nu  stod  som  jeg  —  uden  Stilling,  uden  Hen¬ 
syn,  fri  som  Fuglen?" 

„Saa  vilde  jeg  søge  mig  en  Stilling  —  og  lade  Fuglen  flyve". 
Schou  blinkede  veltilfreds  og  trak  forsigtig  Hansken  af  sin 
højre:  Ja,  kære  Ven,  nu  kalder  Pligten." 

Lynge  rakte  ham  Haanden.  Han  følte  pludselig,  at  Schou 
var  bleven  sikrere,  myndigere  som  han  stod  der  paa  Trap¬ 
pen,  paa  egen  Grund.  Stod  Schou  maaske  der  og  smilte, 
fordi  han  havde  gennemskuet  ham?  Troede  han  maaske 
slet  ikke  paa  Latteren  fra  før,  da  han  havde  tigget  om 
de  400  Kroner  .  .  .  havde  han  opdaget,  at  det  var  Løgn  alt¬ 
sammen  —  Rejsen  —  Pengene  —  og  den  unge  tyveaarige, 
der  skulde  følge?  Hvor  lumpent  ogsaa  at  lyve  en  Las  til  en 
Silkevams  .  .  . 

„Farvel",  Schou  slog  ud  med  Haanden  oppe  paa  Raadhusets 
Trappe.  „Og  Lykke  paa  Rejsen!" 

En  Tjener  aabnede  den  tunge  Dør,  vidt  og  ærbødigt.  Saa 
gled  den  atter  til,  lindt  og  tæt  som  i  et  Pengeskabs  Fals. 

Lynge  stod  et  Øjeblik  og  saa  paa  den  lukkede  Dør.  Lykke 
paa  Rejsen  .  .  ja,  hvem  der  var  som  du.  Fri  for  alle  Sorger,  fri 
for  alle  Tanker,  fri,  fri  i  dit  lykkelige  Fængsel  .  .  . 

Men  han  stod  der  paa  Torvet,  hvor  de  unge  Piger  gik  forbi, 
løs  og  ledig,  Dagen  og  Natten  hans  egen,  fri  som  Fuglen  — 
ak,  fri  .  .  . 


Digitized  by 


Google 


816 


Den  lykkeligste 


Og  alle  hans  Tanker  kresede  om  den  lille  Klat  Penge  som 
de  forsultne  Maager  over  Søen. 


III 

Oppe  ved  Vinduet  i  sit  Kontor  stod  Fuldmægtig  Schou 
og  stirrede  ud  over  Torvet,  der  laa  let  og  frit  i  det  fulde 
Sollys.  Fra  de  andre  Værelser  lød  gennem  den  halvtaabne  Dør 
dæmpede  Lyd  af  Papir  og  bløde  Kontortrin.  —  Dér  kom 
Lynge  skraaende  tværs  over  Solskinnet  Ja,  han  forstod  det, 
ingen  at  forsørge,  fri  for  Pligter  og  Hensyn,  blot  rejse  fra  det 
hele,  naar  det  en  skønne  Dag  lystede  ham.  —  Kedeligt  for 
Resten  med  disse  400  Kr.,  som  Lynge  havde  faaet  ham  til  at 
gaa  i  Vandet  paa.  Naa,  det  var  dog  under  alle  Omstændigheder 
bedre,  end  om  han  havde  maattet  punge  ud  .  .  . 

Saa,  nu  stansede  Lynge  henne  ved  Hjørnet  af  Frederiks- 
berggade  og  hilste  paa  en  ung  grønklædt  Dame.  De  stod  et  Øje¬ 
blik  stille,  fulgtes  saa  ad  og  forsvandt  ind  i  Bristol.  Mon  det 
var  hende,  han  havde  talt  om  .  .  hvordan  var  det  .  .  et  Brus 
af  Ungdom  .  .  .? 

Hm  —  Schou  rynkede  Panden  .  .  man  maatte  ikke  klage. 
Man  havde  sin  gode  Stilling,  sit  gode  Hjem  og  sunde  Børn.  Og 
Petra  holdt  sig  dog  endnu  saa  nogenlunde,  selv  om  hun  just 
ikke  længer  var  tyve  Aar  — 

Tyve  Aar  —  hvad  var  det,  Lynge  havde  sagt  om  en  lille 
ty veaarig,  der  kom  og  bankede  paa  Døren  .  .  .  ?  Der  stod  man  selv 
som  en  Slave,  lænket  til  samme  Plet,  bundet  paa  Hænder  og 
Fødder  af  alt  mellem  Himmel  og  Jord,  Kone,  Børn,  Kontorchef, 
Borgmester  og  Fanden  og  hans  Pumpestok!  Ak  ja  — 

Der  lød  i  det  samme  en  svag  Banken  henne  fra  Døren. 
Schou  vendte  sig  fortumlet,  tvang  sin  Stemme  .  .  .  Kom  ind! 

Det  var  Budet,  der  meldte,  at  Borgmesteren  ventede  Fuld¬ 
mægtigen  til  Referat. 

Henri  Nathansen 

ET  ISLANDSK  SKRIFT  OM  ISLÆNDERNES 
„GAMLE  PAGT". 


Islændernes  berømte  saakaldte  „gamle  Pagt"  (gamlf  Séttméli) 
af  1262  med  den  norske  Kong  Haakon  Haakonsson  var  efter- 
haanden  i  de  sidste  to  Menneskealdre  bleven  tæt  indspunden  af 
mere  eller  mindre  fantasifulde  Fortolkninger.  Efter  at  Islænder¬ 
nes  store  politiske  Fører,  den  lærde  Arkivar  Jon  Sigurdsson 
omkring  Revolutionsaaret  1848  havde  hentet  dette  Islændernes 
gamle  Underkastelses-  og  Hyldingsbrev  frem  af  lange  Tiders  Hvile 
og  ophøjet  det  til  et  islandsk  Magna  Charta  Libertatis,  til  Islæn¬ 
dernes  store  Frihedsbrev,  der  formentlig  stillede  Island  som  et 
frit  Forbundsland  ved  Siden  af  Norge  og  i  blot  Personalunion 
med  dette  Rige,  har  det  været  vanskeligt  og  efterhaanden  næsten 
umuligt  at  faa  islandske  Forfattere  til  at  anlægge  en  ædruelig  og 
kritisk  Betragtning  af  dette  gamle  og  forlængst  antikverede 
Dokument. 

Det  er  derfor  velgørende  og  næsten  befriende,  at  endelig  nu 
et  Par  islandske  Forfattere  af  Navn  og  Betydning  har  haft  Mod 
til  at  tage  haandfast  om  det  gamle  Dokument  og  behandle  det 
kritisk  som  et  andet  gammelt  historisk  Aktstykke.  Navnlig  har 
den  kendte  Historiker  Bogi  Th.  Melsted  nylig  i  en  Artikel  af 
15.  Juli  i  Bladet  „Logretta"  talt  rent  ud  af  Posen  og  een  Gang 
for  alle  advaret  sine  Landsmænd  mod  at  bygge  for  meget  paa 
dette  gamle  Hyldingsbrev,  der  faktisk  gjorde  Island  til  den  norske 
Krones  Skatland,  og  som  paa  mange  Omraader  gav  Norges  Konge 
næsten  absolut  Magt  over  Landet,  saaledes  at  det  er  ganske 
urimeligt  at  ville  sammenligne  det  med  Islands  nuværende  For- 

fatning  af  1874,  endsige  med  det  i  den  sidste  Islandskommis- 
sions  Udkast  tilbudte.  Og  skønt  mere  forsigtigt  i  Tonen,  bærer 
ogsaa  det  nylig  udkomne  Skrift  af  den  grundlærde  Professor  Dr. 
Bjørn  M.  Olsen,  „Um  upphaf  konungsvalds  å  fslandi"  (Om 
Kongevældets  Indførelse  paa  Island),  der  her  skal  nærmere  om¬ 
tales,  Vidne  om  en  kritisk  ædruelig  Betragtningsmaade,  der  fra 
et  videnskabeligt  Synspunkt  maa  hilses  med  Glæde  og  Anerken¬ 
delse,  selv  om  man  naturligvis  paa  adskillige  Punkter  kan  have 
anden  Mening  end  Forfatteren. 


1  Fortalen  til  et  i  Aar  udkommet  islandsk  Skrift  om  „Islands 
Rigsrettigheder"  —  af  hvis  Forfattere,  Dr.  Jon  Thorkelsson  og 
Einar  Arnérsson,  den  sidste  nu  er  Lærer  ved  den  ny  Lovskole 
paa  Island  —  opstilles  den  mærkelige  Doktrin,  der  dog  nu 
synes  i  Færd  med  at  blive  kuldlyst  paa  Island,  at  alt,  hvad 
der  i  de  forløbne  Aarhundreder  er  sket  „uden  fuldstændig  fri 
Vilje  og  med  fuldstændigt  formelt  lovligt  Samtykke  fra  Islæn¬ 
dernes  Sidea  er  „ganske  uden  Betydning  for  Landets  Rigs¬ 
rettigheder  og  Retsstilling .“  Derved  bliver  naturligvis  ikke  blot 
de  nu  i  Kraft  værende  islandske  Forfatningslove  af  1871  og 
1874  retligt  uforbindende,  men  der  gøres  kort  Proces  med  det 
allermeste  af,  hvad  der  i  sidste  sex  Aarhundreder  er  foregaaet 
i  Islands  Historie,  og  som  det  eneste  retsgyldige  Grundlag  for 
Forbindelsen  mellem  Danmark  og  Island,  der  er  i  Stand  til  at 
overleve  denne  historiske  Lutringsproces,  bliver  da  efter  disse 
Forfatteres  og  Teoriens  Ophavs,  den  svenske  Redaktør  Lund¬ 
borgs  Mening,  alene  den  gamle  Pagt  af  1262  tilbage,  efter  hvil¬ 
ken  Island  formentlig  blev  et  frit  og  selvstændigt  Kongerige. 
Men  for  den  kritiske  Iagttager,  der  med  Interesse  har  set  dette 
Resultat  fuldbyrdes,  rejser  sig  da  uundgaaelig  det  næste  ret 
ubehagelige  Spørgsmaal:  blev  selve  den  „gamle  Pagt *  —  Gamli 
Såtimåli  —  virkelig  vedtaget  med  fuldstændig  fri  Vilje  og  med 
fuldstændigt  formelt  lovligt  Samtykke  fra  Islændernes  Side? 
Hvis  dette  Spørgsmaal  nemlig  maa  besvares  benægtende,  da 
maa  aabenbart  ogsaa  selve  det  højt  lovede  Gamli  Såttmåli  vrages 
og  kastes  over  Bord.  Men  dermed  maa  de  nævnte  islandske 

Skribenter  ogsaa  opgive  hele  deres  ny  Teori  om  Island  som 
retligt  set  et  frit  og  selvstændigt  Kongerige  gennem  de  sidste 
600  Aar,  saaledes  at  deres  egne  historiske  Præmisser  med  uund- 
gaaelig  logisk  Konsekvens  maa  føre  dem  til  den  Konklusion, 
der  vistnok  maa  synes  endog  dem  selv  for  haandgribelig  uhisto¬ 
risk,  at,  trods  Islands  mangehundredaarige  Forbindelse  med 
Norge  og  senere  Danmark,  er  Landets  retligt  bestaaende  For¬ 
fatning  endnu  den  gamle  uafhængige  Fristats! 

Men  det  her  rejste  Spørgsmaal  maa  utvivlsomt  besvares  be¬ 
nægtende  i  begge  Retninger.  Den  gamle  Pagt  blev  ikke  vedtaget 
med  fuldstændig  fri  Vilje  fra  Islændernes  Side,  og  den  blev  ikke 
vedtaget  paa  fuldstændig  formelt  lovlig  Maade.  Herfor  yder  Prof. 
Bjørn  Olsens  Skrift  —  uden  naturligvis  direkte  at  have  dette 
til  Hensigt  —  paa  fyldestgørende  Maade  Beviset. 

Den  Skildring,  Prof.  Olsen  giver  af  de  indviklede  historiske 
Tildragelser,  der  førte  til  Islands  Underkastelse  under  Norges 
Konge,  er  utvivlsomt  den  ypperste  hidtil  givne  og  kaster  ved 
mange  skarpsindige  Gisninger  nyt  Lys  over  flere  tidligere  uklare 
Punkter.  Han  viser,  hvorledes  Island  henimod  Midten  af  det 
trettende  Aarhundrede  i  den  Grad  var  hærget  af  Anarki  og 
Borgerkrig,  at  den  kloge  norske  Kong  Haakon  Haakonsson  klart 
skønnede,  at  Øen  uden  Sværdslag,  blot  ved  behændig  Udnyt¬ 
telse  af  Striden  mellem  de  indbyrdes  rivaliserende  Høvdinger  og 
ved  Anvendelse  snart  af  Løfter  snart  af  Trusler,  kunde  vindes 
for  Norges  Krone.  Ved  Løfter  om  rige  Forleninger  vandt  han 
efterhaanden  forskellige  islandske  Stormænd  til  at  arbejde  paa 
Landets  Underkastelse.  Og  efter  at  allerede  de  fleste  Høvdinger 
enkeltvis  havde  ladet  sig  bevæge  til  at  afstaa  deres  Høvdinge¬ 
skaber  (Godedømmer)  til  Kongen  mod  igen  at  faa  dem  i  Len 
af  hans  Haand,  sendte  han  den  i  Øjeblikket  mægtigste  islandske 
Høvding  Gissur  Thorvaldsen  til  Island  som  sin  —  altsaa  den 
norske  Konges  —  Jarl  over  hele  den  Del  af  Øen,  hvis  Gode- 
dømmer  Kongen  allerede  havde  faaet  i  sin  Magt,  med  det 
Hverv  endeligt  og  formelt  at  bringe  hele  Øen  til  Under¬ 
kastelse.  Gissur  nøjedes  imidlertid  med  at  optræde  herremæssigt 
som  Jarl  og  at  uddele  norske  Titler  og  Værdigheder,  men 
tænkte  iøvrigt  mere  paa  at  fæstne  og  udbrede  sin  egen  Magt 
end  Kongens.  Kongen  maatte  derfor  tilsidst  skikke  en  tro  norsk 
Hirdmand,  Hallvard  Guldsko,  til  Island  for  at  drive  paa  Sagen, 

og  først  denne  kloge  norske  Mand  lykkedes  det  at  føre  Under¬ 
kastelsen  igennem. 

Halvard  forstod  at  sætte  Fart  i  Gissur  ved  at  aabne  Under¬ 
handlinger  med  hans  mægtigste  Rival  paa  Øen  Ravn  Oddssøn 
og  tilbyde  denne  store  Forleninger,  hvis  han  vilde  støtte  Kon¬ 
gens  Sag.  Derved  lykkedes  det  ham  at  faa  dannet  med  Ravn 
som  Fører  et  helt  Forbund  af  Høvdinger  til  at  „veje  Salt“  op 
mod  Gissur.  Saaledes  understøttet  fik  Hallvard  derefter  i  Som¬ 
meren  1262  bevæget  saavel  Ravn  som  Gissur  til  med  stort 
Følge  af  Mænd  at  ride  til  Altinget.  Gissur  mødte  paa  Tinge 
med  ikke  færre  end  960  Mand.  Ravn  derimod  havde  kun  faaet 
samlet  720  Mand  og  har  derfor  sikkert  holdt  sig  forsigtigt  og  af¬ 
ventende  tilbage  ved  det  ikke  langt  borte  liggende  Tværaating.  Det 
tegnede  paa  Altinget  først  en  Tid  lang  til,  at  Sagen  endnu  en  Gang 
skulde  udskydes,  idet  Gissur  nu,  da  det  kom  til  Stykket,  nølede 
med  at  gaa  med  til  den  endelige  Underkastelse,  som  Hallvard 
krævede  —  aabenbart  vel  nærmest,  fordi  han  frygtede  for,  at 
Ravn,  hvem  Hallvard  i  Øjeblikket  mest  støttede  sig  til,  skulde 
faa  størst  Fordel  deraf.  Men  Hallvard  vidste  at  overvinde  hans 
Betænkeligheder,  Efter  Prof.  Olsens  Tydning  af  Sagaernes  noget 
dunkle  Beretning  har  han  truet  Gissur  med  den  Styrke,  han 
havde  i  Reserve  ved  Tværaating  og  andetsteds,  men  navnlig 
med,  at  Kongen  vilde  fratage  Gissur  Jarleværdigheden  og  give 
den  til  Ravn,  hvis  han  ikke  nu  gjorde  Alvor  af  sit  Løfte  til 
Kongen.  Dette  var  ikke  tomme  Trusler,  thi  Gissur,  der  selv  i 
sin  Tid  paa  Kongens  Bud  havde  overfaldet  og  dræbt  den  da 
mægtigste  islandske  Høvding  Snorre  Sturlason  paa  Grund  af 
hans  Ulydighed  over  for  Kongen,  kunde  kun  med  alt  for  god 
Grund  vente,  at  Ravn  ikke  vilde  være  uvillig  til  at  berede  ham 
selv  den  samme  Skæbne.  Paa  den  anden  Side  har  Hallvard 
sikkert  beroliget  Gissur  med,  at  han,  naar  han  nu  gjorde  Skrid¬ 
tet  helt  ud,  skulde  beholde  Jarleværdigheden,  „saa  længe  han 
holdt  Troskab  mod  Kongen0,  som  det  virkelig  kom  til  at  hedde 
i  Gamli  Såttmåli.  Saa  faldt  da  Gissur  til  Føje,  og  han  truede 
nu  til  Gengæld  sine  egne  Tilhængere  til  Underkastelsen  ved  at 
erklære,  at  han  vilde  betragte  hver  den,  der  ikke  fulgte  ham, 
som  Forræder.  Saaledes  kom  da  omsider  Underkastelsen  i 
Stand,  idet  en  Række  Bønder  fra  Nordlandet  og  en  Del  af  Syd¬ 
landet  hyldede  Norges  Konge  og  lovede  at  svare  ham  og  hans 

Arvinger  evindelig  Skal,  imod  at  Kongen  til  Gengæld  holdt  sit 
Løfte  om  at  lade  Islænderne  faa  Fred  og  islandske  Love  og  regel¬ 
mæssig  sende  6  Skibe  fra  Norge  til  Island  med  Levnedsmidler, 
samt  lod  Islænderne  beholde  samme  Ret  i  Norge,  som  de  hid¬ 
til  havde  haft  m.  v.  Det  Hyldingsbrev,  der  i  den  Anledning  blev 
underskrevet  af  de  edsaflæggende  Bønder  fra  Nord-  og  Syd¬ 
landet,  er  det  berømte  Gamli  Såttmåli  eller  gamle  Overens¬ 
komst. 

Med  Nordlandets  og  en  Del  af  Sydlandets  Underkastelse 
var  hele  Øens  Underkastelse  jo  ikke  tilendebragt.  Det  væsent¬ 
ligste  var  imidlertid  gjort,  Resten  af  Landet  maatte  før  eller 
senere  følge  efter.  Endnu  i  Sommeren  1262  underkastede  Vest¬ 
landet  sig  og  gik  under  Skatten.  Gissur  holdt  nemlig  sin  Skare 
samlet  en  Tid  efter  Altinget  og,  som  Prof.  Olsen  formoder,  har 
han  sikkert  gjort  det  efter  Hallvards  Ønske  for  at  være  ved 
Haanden,  hvis  Vestlandets  Høvdinger  skulde  gøre  Vanskelig¬ 
heder.  I  de  følgende  Aar  1263  og  1264  underkastede  endelig  Høv¬ 
dingerne  paa  Østlandet  sig  foruden  den  Del  af  Sydlandet,  der 
ikke  havde  villet  være  med  i  1262.  Hvorledes  det  er  gaaet  til 
her,  er  vel  ikke  i  Enkelthederne  klart.  Men  medens  f.  Eks. 
en  anselig  Høvding  som  Thorvard  Thorarinsson  synes  at  være 
vundet  ved  gode  Ord  og  Løfter,  lægger  Prof.  Olsen  ikke  Skjul 
paa,  at  den  mægtige  Æt  Oddaverjerne  vistnok  af  Gissur  med 
ligefrem  Vaabenmagt  er  bleven  kuet  til  Underkastelse. 

Hvem  kan  efter  alt  dette  nægte,  at  fuldstændig  frivilligt  blev 
Gamli  Såttmåli  ikke  vedtaget?  Ikke  med  Urette  udtaler  derfor 
Maurer  i  sit  klassiske  Værk  om  Island,  at  det  var  med  fuld¬ 
kommen  ulovmedholdelige  (volkommen  widerrechtlichen)  Midler, 
at  Kong  Haakon  gennemførte  Landets  Underkastelse. 

Og  vel  tør  det  nu  antages,  at  mange  af  de  smaa  Bønder 
med  lønlig  Tilfredshed  har  set  deres  hjemlige  Tyranners  Fald 
og  haabet  paa  større  Fred  og  Retssikkerhed  under  den  mægtige 
Norgeskonges  Scepter.  Utvivlsomt  har  Kongens  snilde  Udsen¬ 
ding  Hallvard  Guldsko  ogsaa  brugt  milde  Ord  for  at  vinde 
Bønderne:  det  vides  saaledes  af  Hakonarsaga,  at  han  paa  Kon¬ 
gens  Vegne  har  lovet  dem  Retsforbedringer  (Retterbøder)  til 
Gengæld  for  Skatten,  altsaa  rimeligvis  ogsaa  saadanne  Forbed¬ 
ringer  i  Landets  Styrelse,  at  ordnede  Retstilstande  kunde  gen¬ 
indføres  og  varigt  sikres.  Men  at  Frygten  for  den  mægtige 

Norgeskonges  Vrede  ogsaa  i  høj  Grad  har  været  bestemmende, 
er  der  næppe  heller  Tvivl  om.  Dette  fremgaar  af  Beretningen 
om,  hvorledes  Bønderne,  da  de  erfarede,  at  Gissur  havde  lovet 
Islands  Underkastelse  under  Kongen,  i  deres  Angst  tilbød  svære 
Løsesummer,  for  at  Kongen  skulde  befri  Gissur  fra  hans  Løfte, 
hvilket  Tilbud  dog  Hallvard  afslog  med  det  bestemte  Svar,  at 
Kongen  krævede  Lydighed  af  Bønderne,  men  ikke  vilde  paa¬ 
lægge  dem  trykkende  og  urimelige  Byrder.  Efter  Prof.  Olsen  er 
Forklaringen  den,  at  Kongen  vistnok  har  truet  med  at  afskære 
Island  fra  al  Tilførsel  af  Levnedsmidler  fra  Norge. 

Men  heller  ikke  paa  fuldt  formelt  lovlig  Maade  blev  Gamli 
Såttmåli  vedtaget.  Til  en  efter  Fristatens  gamle  Love  fuldt  for¬ 
melt  lovlig  Vedtagelse  havde  det  maattet  kræves,  som  ogsaa  af 
den  fremragende  islandske  Jurist,  Højesteretsassessor,  Dr.  juris 
Vilhjalmur  Finsen  hævdet,  at  Gamli  Såttmåli  var  blevet  ved¬ 
taget  af  den  Myndighed,  der  i  Fristatstiden  var  Islands  eneste 
lovgivende  og  udøvende  Centralmyndighed,  nemlig  Altingets  Lov¬ 
rette.  Men  ogsaa  Prof.  Olsen  ligesom  Finsen  og  selve  Forfat¬ 
terne  af  „Islands  Rigsrettigheder"  erkender,  at  Overenskomsten 
af  1262  ikke  blev  vedtaget  af  Lovretten,  men  alene  af  Bønderne 
fra  Nordlandet  og  den  største  Del  af  Sydlandet,  hvilket  ogsaa 
uimodsigelig  fremgaar  af  selve  Gamli  Såttmålis  egne  Indlednings¬ 
ord:  „Dette  var  de  nordlandske  og  sydlandske  Bønders  Overens¬ 
komst,  at  de  tilsvor  o.  s.  v.“  Prof.  Olsen  gaar  ganske  vist,  over¬ 
ensstemmende  med  Sagaernes  Beretninger,  ud  fra,  at  Lovretten 
var  samlet,  og  han  hævder,  hvad  der  sikkert  er  tvivlsomt,  at 
den  som  paa  formelt  lovlig  Maade  sat  lovligt  kunde  have  ved¬ 
taget  Overenskomsten,  uanset,  at  kun  Høvdingerne  fra  ikke  en 
Gang  fuldt  to  af  Islands  Fjerdinger  deltog  i  Altingets  Afgørelser. 
Men  han  erkender  alligevel,  at  Overenskomsten  kun  blev  ved¬ 
taget  af  Bønder  fra  Nord-  og  Sydlandet  og  derfor  kun  kunde 
være  bindende  for  de  edsaflæggende  Bønder  selv  og  deres  Her¬ 
reder.  Og  den  eneste  sandsynlige  Forklaring  deraf  er  sikkert 
den  allerede  af  Finsen  opstillede,  at  Islænderne  under  det  her¬ 
skende  fuldstændige  Anarki  paa  Øen  forlængst  havde  ophørt  at 
have  Respekt  for  og  følge  de  gamle  Lovsformer,  idet  Tvang  og 
den  stærkeres  Magt  var  det  eneste,  der  virkelig  respekteredes. 

Ud  fra  den  særlig  islandske  Teori,  hvorefter  kun  det  fuld¬ 
kommen  frivilligt  og  paa  fuldkommen  formelt  lovlig  Maade  ved- 

tagne  binder  det  islandske  Folk,  maa  altsaa  nu  utvivlsomt  ogsaa 
Gamli  Såttmåli  herefter  gaa  samme  Vej  som  i  de  forløbne  mange 
Aarhundreder  alt  det  øvrige,  som  denne  Teoris  Forkæmpere 
erklærer  for  betydningsløst  og  ikke  retligt  forbindende.  Et  bedre 
Bevis  for  denne  Teoris  fuldkomne  Urimelighed  kan  næppe 
forlanges! 


At  have  kastet  et  klart  Lys  over  disse  Spørgsmaal  er  dog 
ikke  det  anmeldte  Skrifts  eneste  Fortjeneste.  Blandt  dets  mange 
værdifulde  Enkeltundersøgelser  skal  saaledes  nævnes,  at  Forf. 
fremhæver,  —  hvad  jeg  ligeledes  har  gjort  opmærksom  paa1)  — 
at  Islænderne  i  den  gamle  Pagts  eller  Hyldingsbrevs  Efterskrift 
anerkender  den  norske  Kongeæts  Arveret,  idet  de  lover  Tro¬ 
skab  til  Kongen  „og  hans  Arvinger",  saaledes  at  de  tidligere  af 
Jon  Sigurdsson  gjorte  Forsøg  paa  at  udgive  de  norske  Kongers 
Hyldinger  paa  Island  for  en  Slags  islandske  Kongevalg  er  i 
Strid  allerede  med  Gamli  Såttmålis  eget  Indhold.  Noget  nær¬ 
mere  skal  der  til  Slutning  dvæles  ved  et  Par  Punkter,  hvor  Forf. 
til  Trods  for  hans  store  Ædruelighed  og  utvivlsomme  redelige 
Vilje  til  at  se  kritisk  paa  Sagen  dog  endnu  synes  noget  hildet  i 
gamle  islandske  Yndlingsmeninger. 

Dette  forekommer  mig  saaledes  allerede  at  være  Tilfældet, 
naar  Forf.  vil  forstaa  hin  Bestemmelse  i  den  „gamle  Pagt",  der 
lyder  saaledes:  „Kongen  skal  lade  os  faa  Fred  og  islandske 
Love"  paa  den  Maade,  at  Kongen  derved  skulde  have  forpligtet 
sig  til  ikke  at  ændre  de  gamle  islandske  Love.  Følgen  af  denne  Forf.s 
Opfattelse  er,  at  han  maa  finde  det  i  ligefrem  Strid  hermed,  at 
Kongen  dog  ikke  10  Aar  derefter  ved  Indførelsen  af  Lovbogen 
Jarnsida  fik  vedtaget  af  Altinget  en  fuldstændig  ny  Ordning  af 
hele  Islands  Forfatning  og  Forvaltning,  hvorved  de  øverste  Dom¬ 
mere,  Lovmændene  og  Sysselmændene,  udnævntes  af  Kongen 
og  disse  igen  opnævnte  Lovrettemændene,  og  Lovretten  i  det 
væsentlige  kun  fik  blot  dømmende  Myndighed. 

Det  har  imidlertid  Rimeligheden  imod  sig,  at  Kongen  skulde 

')  Se  S.  80  i  min  Afhandling  om  „Islændernes  gamle  Overenskomst  af  1262",  der 
findes  trykt  i  Bilagene  til  den  af  Islandskommissionen  af  1907  afgivne  Betænkning. 

have  lovet  ikke  at  ændre  i  Islands  gamle  republikanske  og  i 
højeste  Grad  oligarkiske  Forfatning,  eller  at  blot  et  saadant 
Løfte  skulde  have  været  ønsket  fra  islandsk  Side.  Efter  den 
gamle  Fristats  Forfatning  var  det  de  39  øverste  Høvdinger 
(Goderne),  der  sad  inde  med  hele  Regeringsmagten,  gav  Love  i 
Lovretten,  udnævnte  alle  Dommerne  for  hvert  enkelt  Domsting 
og  styrede  enevældigt  som  smaa  Konger  deres  særskilte  Gode¬ 
dømmer.  Det  var  disse  Høvdingers  indbyrdes  Splid  og  Kamp 
om  den  øverste  Magt,  der  havde  hidført  Anarkiet  paa  Island, 
og  hvem  kunde  da  være  blind  for,  at  en  varig  Fred  slet  ikke 
vilde  kunne  indføres  uden  gennemgribende  Forandring  af  dette 
Smaakongevælde?  Vi  ved  da  ogsaa,  at  saavel  Kongen  som 
fremragende  islandske  Mænd  som  Sturla  Sighvatsson  klart  ind- 
saa  dette.  Og  at  den  gamle  Tilstand  var  umulig  at  opret¬ 
holde,  erkender  da  ogsaa  Prof.  Olsen  selv,  idet  han  S.  5  ud¬ 
taler:  „Tilstanden  var  utaalelig  i  Længden,  og  alle  forstandige 
Mænd  maatte  se,  at  der  blev  ingen  anden  Redning  end  at  komme 
til  Enevælden.  At  vende  tilbage  til  den  gamle  Forfatning  med 
de  mange  og  smaa  Godord  var  ikke  længer  muligt". 

De  nævnte  Ord  i  den  gamle  Pagt,  at  Kongen  skal  lade  Is¬ 
lænderne  faa  Fred  og  islandske  Love,  behøver  imidlertid  utvivl¬ 
somt  heller  ikke  at  betyde  andet  end,  at  Kongen,  Norges  Konge, 
skulde  lade  Islænderne  faa  ikke  rent  norske  Love,  men  island¬ 
ske  Love,  d.  v.  s.  Love,  passende  til  Islands  særlige  Forhold  og 
mest  mulig  stemmende  med  Islands  gamle  Ret  samt  vel  ogsaa 
—  men  det  er  ikke  klart  sagt  —  vedtagne  af  Islænderne  selv. 
Derved  sikredes  der  Island  en  friere  Stilling  over  for  det 
egentlige  Kongerige  Norge  end  f.  Eks.  Færøerne,  der  behand¬ 
ledes,  hvad  Lovgivningen  angaar,  nærmest  som  et  rent  norsk 
Landskab,  idet  f.  Eks.  den  norske  Gulatingslag  1273  ligefrem 
blev  udvidet  til  Færøerne,  medens  derimod  baade  Jamsida  og 
Jonsbogen  blev  givne  som  særlige  Lovbøger  for  Island.  Thi  at 
Kongen  slet  ikke  —  eventuelt  med  Islændernes  eget  Samtykke  — 
skulde  kunne  ændre  Islands  gamle  Ret,  kunde  jo  dog  umulig 
være  Meningen,  saa  meget  mindre  som  Landet  i  saa  høj  Grad 
trængte  til  ny  Love.  Ja,  som  foran  nævnt,  havde  Kongen  endog 
allerede  inden  Underkastelsen  lovet  Islænderne  Retsforbedringer 
(Retterbøder)  til  Gengæld  for  Skatten  og  derved  allerede  an¬ 
tydet,  at  det  fremtidig  efter  Underkastelsen  vilde  blive  ham. 


Digitized  by  v^ooQle 


Et  islandsk  Skrift  om  Islændernes  „gamle  Pagt' 


825 


Norges  Konge,  og  ikke  den  gamle  Lovrette  af  islandske  Høv¬ 
dinger,  hvem  den  egentlige  Pligt  og  Ret  til  at  give  Love  for  Is¬ 
land  vilde  komme  til  at  paahvile,  en  Opfattelse  af  Kongens  Lov¬ 
giverstilling,  der  da  ogsaa  altid  senere  og  allerede  straks  ved 
Jonsbogens  Indførelse  1281  med  fornøden  Skarphed  blev  hævdet 
fra  Kongens  Side. 

Og  hvad  der  endelig  afgørende  taler  for  denne  Opfattelse 
er,  at  det  alene  efter  denne  bliver  nogenlunde  forklarligt,  at  Is¬ 
lænderne  selv  kun  9  Aar  efter  Gamli  Såttmåli  —  altsaa  den 
samme  Slægt,  som  vedtog  den  gamle  Pagt!  —  paa  Altinget  ved¬ 
tager  den  fuldstændige  Omændring  af  den  gamle  Forfatning,  der 
skete  ved  Indførelsen  af  den  ny,  paa  den  norske  Konges  For¬ 
anstaltning  udarbejdede,  Lovbog  for  Island,  Jarnsida.  Endda  var 
det  stærkt  nok,  hvad  der  af  Norges  Konge  blev  budt  Islænderne 
saa  kort  efter  Underkastelsen,  idet  nemlig  Jarnsida  ikke  blot 
totalt  omændrede  den  gamle  Forfatning,  men  ogsaa  paa  hele  den 
borgerlige  Rets  Omraade  erstattede  Fristatens  gamle  Ret  med 
væsentlig  norsk  Ret,  saaledes  at  de  omtrent  samtidige  islandske 
Annaler  endog  betegner  Aaret  1270  som  det,  i  hvilket  der  kom 
norske  Love  til  Island.  Jarnsida  mødte  derfor  ogsaa  Modstand 
og  blev  først  i  sin  Helhed  vedtaget  1273.  Men  det  er  betegnende, 
at  det  Afsnit  af  Lovbogen,  der  ændrede  den  gamle  Statsforfatning, 
Tingfarebalken,  vedtoges  allerede  i  første  Omgang  1271  og,  som 
det  synes,  uden  nogen  Protest. 

Endmere  maa  det  dog  beklages,  at  Forf.  mener  endnu  at 
maatte  holde  fast  ved  eller  ikke  helt  at  turde  tage  Aistand  fra 
Jon  Sigurdssons  Lære  om,  at  Islands  Forbindelse  med  Norge 
efter  den  gamle  Pagt  blev  en  blot  og  bar  Personalunion.  Men 
hans  Forsvar  herfor  er  rigtig  nok  overmaade  kort  og  svagt  Han 
anfører  nemlig  ingen  anden  Begrundelse  derfor  end  den,  at  „det 
ligger  klart  for  Dagen,  at  alle  Islændernes  Forpligtelser  i  denne 
Overenskomst  er  indgaaede  alene  med  Kongen  personligt,  og  at 
de  kun  underkaster  sig  ham,  men  ikke  Norges  Rige.  Ingen  Nor- 
mand  uden  Kongen  selv  har  efter  Overenskomsten  noget  over 
Islænderne  at  sige". 

Men  dette,  at  kun  Norges  Konge,  ikke  tillige  hans  Rige 
Norge  nævnes  i  Overenskomsten,  er  i  Virkeligheden  uden  al 
Betydning.  Thi  Underkastelsen  foregik  blot  ved  en  Hylding  og 
en  Edsaflæggelse,  og  Hylding  og  Troskabsed  kunde  kun  aflægges 

dl  Kongen  personlig.  Ogsaa  Normændene  selv,  naar  de  ved 
Tronskifte  aflagde  Hyldingsed,  hyldede  jo  kun  Norges  Konge  og 
ikke  Norges  Rige.  Og  paa  samme  Maade  som  Islænderne  lovede 
at  yde  Skat  til  Norges  Konge,  ikke  direkte  til  Norge,  saaledes 
ydede  ogsaa  Normændene  selv  kun  Skat  til  Norges  Konge,  ikke 
til  Norge,  idet  Kongen  havde  fri  Raadighed  over  Skatten.  Da 
Kongen  i  de  Tider  var  saa  godt  som  det  eneste  fælles  Rigsorgan 
og  Enhedsmærke  saavel  indadtil  som  endnu  mere  udadtil,  kunde 
derhos  en  Underkastelse  under  et  Rige  i  Middelalderen  kun  ske 
ved  Underkastelse  under  og  Hylding  af  dets  Konge.  Da  Grøn¬ 
lænderne  umiddelbart  før  Islænderne  i  1261  underkaster  sig 
Norge,  hedder  det  i  Hakonarsaga  ligeledes  kun,  at  de  lovede  at 
svare  Kongen  Skat,  men  ingen  har  dog  derfor  paastaaet,  at 
Grønland,  der  ogsaa  gav  sig  ind  under  Norge  paa  en  ganske 
lignende  Maade  som  Island,  derfor  kun  kom  i  Personalunion 
med  Norge. 

Derimod  er  det  i  modsat  Retning  afgørende  for,  at  Islæn¬ 
derne  underkastede  sig  den  norske  Konge  som  Norges  og  ikke 
som  Islands  Konge,  og  altsaa  i  Virkeligheden  underkastede  sig 
Norge,  at  Kongen  ikke  i  den  gamle  Pagt  betegnes  som  Islands 
Konge  og  at  der  heller  ikke  her  tales  om  Islands  Rige  endsige 
om  Kongeriget  Island,  men  at  tværtimod  de  samtidige  islandske 
Annaler  nævner  Aarene  1262,  1263  og  1264  som  de,  hvori 
Islænderne  svor  evindelig  Skat  til  „Norges  Konge".  Ligeledes 
er  det  afgørende,  at  de  norske  og  norsk-danske  Konger  aldrig 
nogen  Sinde  har  kaldt  sig  Konger  af  Island,  men  kun  betegnet 
Island  ligesom  Færøerne  og  Grønland  og  de  øvrige  norske  Be¬ 
siddelser  som  Skatland  eller  Norges  Krones  Land,  hvorved  det 
er  udelukket,  at  Island  kunde  staa  i  blot  Personalunion  til  Hoved¬ 
landet  Norge.  Og  endelig  har  Islænderne  selv  altid  kaldt  deres 
Konger  alene  for  Norges  eller  Danmarks  og  Norges  Konger,  men 
aldrig  for  Islands  Konge,  og  har  selv  oftere  betegnet  deres  Land 
som  Skatland,  men  aldrig  som  Rige,  endsige  som  Kongerige. 

Og  dernæst  er  det  vel  rigtigt,  at  den  gamle  Pagt  ikke  nævner 
nogen  anden  Normand  end  Kongen  som  berettiget  til  at  have 
noget  at  sige  ved  Styrelsen  af  Island.  Men  dette  er  ikke  afgørende, 
fordi  den,  som  i  sit  Væsen  ikke  er  andet  end  et  blot  Hyldingsbrev  til 
Norges  Konge,  i  det  hele  er  saa  grumme  kortfattet  og  ufuldstæn¬ 
dig.  Den  udtaler  saaledes  heller  ikke  engang  noget  om,  at  de 

islandske  Høvdinger  til  Gengæld  for,  at  de  havde  afstaaet  Kon¬ 
gen  deres  Godord,  skulde  være  eneberettigede  til  Styrelsen  af 
Landet  under  Kongens  Tilsyn,  skønt  dette  utvivlsomt  var  Høv¬ 
dingernes  Mening  og  sikkert  ogsaa  underhaanden  delvis  var 
lovet  dem.  Dette  var  utvivlsomt  en  Mangel  ved  Overenskomsten 
og  førte  senere  til  mangfoldige  Rivninger  mellem  Islænderne  og 
Kongen,  hvis  endelige  Resultat  blev,  at  Sysselmændene  og  Lov- 
mændene  overensstemmende  med  Islændernes  Krav  i  det  lange 
Løb  blev  saa  godt  som  udelukkende  islandske,  mens  Kongerne 
paa  den  anden  Side  ikke  følte  sig  bundne  til,  at  den  øverste 
Embedsmand  paa  Island  skulde  være  en  Islænder,  og  denne 
derfor  efterhaanden  altid  blev  en  Ikke-Islænder. 

Men  lige  saa  lidt  udtaler  Gamli  Såttmåli  noget  om,  hvem 
Kongen  i  Norge  vilde  have  at  raadføre  sig  med  i  islandske 
Sager  som  Udgivelse  af  islandske  Love  og  Paadømmelse  i  sidste 
Instans  af  islandske  Retssager.  Og  Følgen  af  denne  Tavshed 
kunde,  fordi  de  gamle  islandske  Love  jo  heller  ikke  kunde  inde¬ 
holde  noget  derom,  da  kun  være  denne  ene,  at  Kongen  her  Ak 
ganske  frie  Hænder  og  kunde  tilkalde  norske  og  islandske  Mænd, 
som  han  vilde.  Men  da  nu  Kongen  var  norsk,  og  da  tilmed 
Islændernes  tidligere  hyppige  Besøg  i  Norge  efterhaanden 
tog  af,  maatte  det  af  sig  selv  blive  Kongens  norske  Raad, 
der  ogsaa  i  disse  Sager  som  i  alle  andre  gik  Kongen  til 
Haande,  —  i  hvilket  norske  Raad  i  øvrigt  ogsaa  de  to  is¬ 
landske  Bisper  ligesom  ogsaa  Færøernes,  Grønlands  og  de 
øvrige  Skadandes  Bisper  havde  Sæde,  naar  de  opholdt  sig  i 
Norge.  Derfor  ser  vi  ogsaa  straks  i  1281  ved  Jonsbogens  Fore¬ 
læggelse  for  Altinget  Kongens  norske  Udsending  henvise  Islæn¬ 
derne  til,  hvis  de  ønskede  Ændringer  i  den  af  Kongen  til  An¬ 
tagelse  forelagte  Lovbog,  at  de  kunde,  naar  de  først  havde  ved¬ 
taget  Lovbogen,  henvende  sig  med  Bønskrift  til  Kongen  og  hans 
Raad,  d.  v.  s.  hans  norske  Raad  om  de  Ændringer,  de  ansaa  for 
nødvendige,  —  en  Udvej,  som  Islænderne  da  ogsaa  efter  nogen 
Protest  i  Begyndelsen  fulgte.  Og  helt  igennem  Tiderne  lige  til 
Ophævelsen  af  Norges  selvstændige  Rigsraad  i  1537  ser  vi  Nor¬ 
ges  Rigsraad  medvirke  ved  Kongens  Styrelse  af  Island  som  og¬ 
saa  senere  det  danske  Rigsraad.  Og  ligesom  vi  uden  nogen 
Indsigelse  fra  deres  Landsmænds  Side  ser  de  islandske  Bisper 
Gang  paa  Gang  under  deres  Ophold  i  Norge  tage  Sæde  i  Nor- 

ges  Rigsraad  lige  med  deres  norske  Kolleger,  saaledes  seer  vi 
vel  Islænderne  klage  over  Ansættelsen  af  ikke-islandske  Lov- 
mænd,  Sysselmænd  og  Hirdstyrere,  men  bortset  maaske  fra  et 
enkelt  staaende  Tilfælde  i  1306  (Olsen  S.  63),  hører  vi  dem 
aldrig  rejse  Kære  over,  at  det  norske,  senere  det  danske  Rigs-  i 
raad  staar  ved  Siden  af  Kongen  i  Styrelsen  af  Island.  Tvært-  I 
imod!  Gang  efter  Gang  ser  vi  Islænderne  selv  henvende  sig 
til  Kongen  og  Raadet  i  Norge  —  senere  Danmark  —  og  under 
kongeløse  Tidsrum  til  Raadet  alene,  ikke  blot  i  Doms-,  men 
ogsaa  i  Lovgivnings-  og  almindelige  Regeringsanliggender  og 
derved  i  Gerningen  anerkende  Raadets  Kompetence  i  islandske 
Sager. 

Derfor  kan  man  vel  beklage,  at  Islænderne  1537  —  lige¬ 
som  samtidig  ogsaa  Normændene  —  mistede  deres  særlige  selv¬ 
skrevne  Repræsentanter  i  Rigets  Raad,  og  man  kan  ligeledes 
heklage,  at  Islænderne  først  saa  sent  som  i  det  Herrens  Aar 
1903  igen  opnaaede  at  faa  en  egen  islandsk  talende  Minister  i 
Rigets  Raad.  Men  den  Lære,  at  den  islandske  Ministers  Sæde  i 
Rigets  fælles  Statsraad  skulde  være  i  Strid  med  Islands  gamle, 
historiske  Ret,  den  er  i  hvert  Fald  blottet  for  selv  den  mindste 
Gnist  af  Hjemmel! 


Bortset  imidlertid  fra  de  her  berørte  Punkter,  hvor  Forfat¬ 
terens  Blik  endnu  synes  noget  hildet  af  nationale  Teorier,  ser 
han  i  øvrigt  med  rosværdig  Nøgternhed  paa  den  „gamle  Pagt‘s 
Indhold  og  historiske  Betydning.  Han  erkender  saaledes,  at  hin 
Bestemmelse  i  Gamli  Såttméli,  som  de  gamle  Islændere  maaske 
har  lagt  mest  Vægt  paa,  Tilsagnet  om  de  6  Skibe  aarlig,  som 
Kongen  skal  lade  komme  fra  Norge  til  Island,  historisk  set  er 
den  første  Oprindelse  til  det  kgl.  Handelsmonopol,  som  senere 
skulde  sætte  saa  meget  ondt  Blod  mellem  Islændere  og  Danske. 
Og  skønt  han  som  anført  vil  hævde,  at  Landets  gamle  Lovgiv¬ 
ning  skulde  være  bleven  staaende  urokket,  erkender  han  dog 
aabent,  at  den  gamle  Pagt  kun  ydede  et  saa  svagt  Værn  for 
Landets  gamle  Friheder,  at  det  var  øjensynligt  at  Kongen  inden 
ret  længe  vilde  indføre  Enevælde  og  omstyrte  den  gamle  Forfat- 

ning,  og  at  dette  ogsaa  skete  kun  9  Aar  efter  ved  Indførelsen 
af  Lovbogen  Jamsida,  der  vedtoges  paa  Altinget  i  Aarene  1271 
— 73.  Efter  denne  Lovbog  fik  Kongen  ligesom  i  Norge  Ret  til 
at  kræve  Bøder  for  Manddrab  og  andre  Forseelser,  hvorved 
han  fik  en  langt  større  udøvende  Magt,  end  Høvdingerne  nogen 
Sinde  havde  haft.  Og  Norges  Konge  blev  efter  denne  Lovbog 
ligesom  efter  den  senere  1281  indførte  Jonsbog  ikke  blot  Islands 
højeste  Dommer,  saa  snart  Lovretten  ikke  var  enig,  men  hvad 
Prof.  Olsen  med  Rette  understreger,  han  fik  i  Virkeligheden 
allerede  straks  ogsaa  den  højeste  Magt  i  næsten  alle  Landets 
Forvaltnings-  og  Lovgivningsanliggender,  saaledes  at  Altingets 
Myndighed  her  normalt  blev  af  ret  formel  Natur.  Thi  efter  Lov¬ 
bogen  gik  alle  Sager,  hvorom  ikke  alle  Lovrettemænd  var  enige, 
til  Kongens  og  hans  Raads  Afgørelse.  Og  da  nu  samtlige  Lov¬ 
rettemænd  for  hvert  enkelt  Alting  opnævntes  af  de  atter  af 
Kongen  udnævnte  Lovmænd  og  Sysselmænd,  skulde  Bølgerne 
gaa  meget  højt  i  Landet,  om  Lovmanden  ikke,  naar  han  ikke 
fik  Lovrettemændene  til  uden  videre  at  følge  sine  Forslag,  dog  i 
hvert  Fald  fik  nogle  af  de  af  ham  selv  opnævnte  Lovrettemænd 
paa  sin  Side,  i  hvilket  Fald  altsaa  Kongen  alligevel  fik  sin  Vilje. 
Det  var  derfor  regelmæssigt  kun,  naar  selve  de  af  Kongen  ud¬ 
nævnte  Embedsmænd  —  som  han  atter  frit  kunde  afsætte!  — 
aabenlyst  eller  passivt  støttede  Modstanden  mod  Kongens  For¬ 
slag,  at  denne  kunde  faa  noget  at  betyde,  som  da  f.  Eks.  Hird- 
styreren  Ravn  Oddssen  1286  ved  sin  passive,  uvillige  Holdning 
fik  Kongens  Ledingsudbud  af  Island  til  at  løbe  ud  i  Sandet. 


Hermed  er  i  Korthed  gjort  Rede  for  dette  interessante  Skrift 
af  en  af  de  første  Kendere  af  hint  fjerne  Tidsafsnit,  som  Island 
for  Tiden  ejer.  Ligesom  det  varmt  maa  anerkendes,  at  en  af 
Islands  egne  mest  fremragende  lærde  har  haft  Mod  til  over  for 
sine  Landsmænd  at  sige  Sandheden,  den  videnskabelige  Sandhed 
om  Gamli  Såttmåli,  —  et  Mod,  der  ikke  bør  undervurderes  — , 
saaledes  maa  det  overhovedet  ønskes,  at  en  lignende  mere 
ædruelig  Opfattelse  af  Islands  Fortidshistorie  mere  og  mere 
maatte  vinde  Indgang  paa  Island.  Tiden  burde  vel  ogsaa  snart 

være  kommen  dertil.  Thi  det  er  jo  dog  ikke  væsentlig  paa  en 
fjern  Sagafortid,  endsige  en  paa  mange  Punkter  omdigtet  og  for¬ 
skønnet  Fortid,  at  et  Nutids-  og  Fremtidsfolk  skal  bygge  sin 
Ret  som  Folk.  Og  over  for  Danmark  vilde  Islænderne  intet  tabe 
derved.  Thi  det  er  utvivlsomt  udelukkende  det  islandske  Nutids¬ 
folks  naturlige  Krav  som  en  selvstændig  Nation,  man  fra  dansk 
Side  respekterer  og  fremdeles  er  villig  til  i  videst  mulig  Grad 
at  imødekomme.  En  Paaberaabelse  derimod  af  Islands  historiske 
eller  juridiske  Ret  ifølge  et  ganske  uhistorisk  opfattet  Aktstykke 
fra  Erik  Klippings  Tid,  det  kan  man  i  Danmark  —  og  sikkert 
ogsaa  de  fleste  Steder  uden  for  Danmark  —  lige  saa  lidt  tage 
for  Alvor  som  visse  norske  Maalmænds  Forsøg  paa  at  hævde, 
at  da  Island  ved  Kielertraktaten  af  1814  blev  adskilt  fra  Norge 
uden  dette  Riges  Minde,  er  Gamli  Såttméli  endnu  gældende  og 
Island  følgelig  efter  denne  endnu  retligt  et  norsk  Biland! 

Men  ogsaa  for  Islands  egen  indre  Udvikling  vil  det  sikkert 
have  den  største  Betydning,  om  dette  i  flere  Retninger  saa  højt 
begavede  Folk,  der  blot  alt  for  længe  har  levet  i  en  ensidig  For¬ 
herligelse  af  den  fjerne  Sagafortid,  formaaede  at  se  med  noget 
mere  Virkelighedssans  baade  paa  Nutiden  og  den  fjerne  Fortid. 
Og  i  denne  Henseende  vilde  det  sikkert  ikke  være  uden  Betyd¬ 
ning  om  man  nu,  da  Island  har  faaet  sin  egen  Lovskole,  turde 
haabe,  at  dennes  Lærere  i  deres  Fremstilling  af  Islands  Rets¬ 
historie  straks  fra  først  af  vil  tage  deres  Stade  paa  rent  viden¬ 
skabelig,  kritisk  Grund,  saaledes  at  danske  og  islandske  Viden- 
skabsmænd  vilde  kunne  mødes  i  fredeligt  og  gensidigt  befhig- 
tende  Samarbejde  ogsaa  paa  den  retshistoriske  Forsknings  Om- 
raade. 

Knud  Berlin 

Derinde  ligger  i  Glans  og  Røg 
Staden,  berust  af  sin  egen  Støj. 

Derinde  —  under  den  hvide  Sky  — 
venter  den  paa  mig,  den  store  By. 

Men  Bølgerne  kommer  og  risler  mod  Strand. 
Og  Børnene  bygger  sig  Volde  af  Sand. 

Her  rinder  saa  blaa  og  saa  bred  en  Strøm 
med  fjerne  Brinkers  og  Kysters  Drøm. 

Det  er  det  fine  og  favre  Sund, 
der  skælver  imod  mig  i  denne  Stund. 

Det  vugger  om  Byen  —  det  møder  mig  her, 
herude  er  ogsaa  min  Skæbne  mig  nær. 

Her  rejser  mit  Rige  sin  Bølges  Skum. 

Her  er  det,  jeg  stedes  for  Hav  og  Rum. 

Og  Skovene  strækker  sig  duftende  ind 
mod  Markernes  Kløver  og  Landsbyens  Lind. 

Det  gamle  Sjælland,  den  danske  Jord  — 
den  frodige  Egn  i  det  friske  Nord. 

Jeg  kommer  en  Dag  gennem  skovgrønt  Land 
og  finder  mit  Livs  og  min  Længsels  Strand. 

Jeg  kan  kun  finde  paa  fremmed  Kyst 
en  fremmed  og  flygtig  og  ensom  Lyst. 

Men  de,  der  her  røgter  Fædrenes  Garn, 
de  taler  det  Maal,  der  var  mit  fra  Barn. 

Øresund 


I  Midten  af  det,  som  jeg  vil  og  jeg  kan, 
staar  jeg  idag  ved  det  yderste  Vand. 

—  Thi  hvad  er  saa  fjernt  SOm  den  Kyst  og  det  Blaa, 
som  jeg  nu  betragter  og  stirrer  paa? 

Her  vilde  jeg  bygge  mit  Hus  paa  en  Skrænt 
og  leve  med  Hjertet  mod  Havet  vendt. 

Fuldbyrde  min  Gerning  —  mens  Rummets  Vind 
staar  kølig  og  salt  over  Haverne  ind. 


II 

Hvor  Øresund  mødes  med  Kattegat, 
løfter  et  Bjerg  sig  med  Skov  og  med  Krat, 
dér  ligger  med  Udsigt  til  Danmark  og  Mulden, 
med  Kløfter  og  Aase,  tungt  hvilende  Kulien. 

Der  udenfor  ruller  den  vældige  Sø  — 
en  Verdensvej  norden  om  Sjællands  0. 

Men  Farvandet  her,  mellem  Sjælland  og  Skaane, 
er  Hjemmet  —  det  skal  vi  bestandig  se  blaane. 

Jeg  strækker  mig  ud  paa  den  ildhede  Sten, 
jeg  vender  mod  Solen  og  Syd  mine  Ben, 
jeg  ligger  her  vaad  og  indsaltet  og  skuer 
langt  ud  imod  Sundets  smaa  dansende  Luer. 

O,  dette  er  Sommer  —  den  glødende  Strand, 
det  blaanende,  hvidnende  vidtstrakte  Vand. 

—  Berus  dig,  o  Ungdom  —  o,  grib  denne  Lykke, 
at  sejle  i  Solen,  at  svømme  og  dykke! 

De  Vande,  de  Vinde,  det  Rum  —  det  er  vort! 
Her  venter  den  Drøm  os,  som  kalder  os  bort. 

Her  finder  vort  Liv  i  de  ubundne  Timer 
en  straalende  Bane  for  Baadenes  Stimer.  — 

Langt  udefra  stiger  de  henrykte  Raab 
fra  dem,  der  genfødes  i  Bølgernes  Daab. 

Og  ovre  langs  Kysten,  som  Soldisen  dølger, 
der  jubler  de  nu  i  de  saltrige  Bølger. 

Det  grønt  gennemsigtige  Vand  —  hvor  der  gror 
de  skønneste  Vækster,  det  rødeste  Flor  .  .  . 

O,  dette  er  Livet  —  vi  tager  i  Eje 

det  strømmende  Hav  og  de  bølgende  Veje! 


SKIBET 


Udfor  den  oplyste  By  ved  Havet 
ligger  i  Strømmen  et  Skib  for  Anker 
med  sine  Master  højt  oppe  i  Rummet 
og  med  en  Rislen  om  Skibssidens  Planker. 

Det  har  en  fin  og  en  stolt  Takkelage  — 

Tove  og  Snore  som  Traade  mod  Himlen. 

Tyst  hænger  Raaen  og  svæver  deroppe 
i  Solnedgangsskærets  og  Skumringens  Svimlen. 

O,  ser  I  Skroget  —  det  slanke  og  skønne! 

—  Under  det  skraanende  Agterspejl  mødes 
ensomt  i  Aftnen  de  rindende  Strømme, 

Lyset,  der  svinder,  og  Mørket,  der  fødes. 

Lønningen,  Dækket  —  et  Gulv  under  Stjernen! 

Det  er  det  Skib,  som  jeg  elsker  og  savner  .  .  . 

O,  jeg  gad  svømme  omkring  det,  saa  nær  det  — 
ømt  som  en  Mand,  der  sin  Ejendom  favner. 

Havets  Klenodie,  Drømmenes  Vugge  .  .  . 

Lykkelig  den,  som  det  kommer  og  henter! 

—  Udenfor  Aftenens  blændende  Søstad 

ligger  det,  Skibet  —  o  Skibet!  —  og  venter  .  . . 

Kai  Hoffmann 

GHIBERTIS  FØRSTE  BRONZEPORTE 

Købmandslavet  i  Florens,  der  havde  Overopsyn  over  Jo¬ 
hannes  den  Døbers  Kirke,  opfordrede  i  Aaret  1401  alle  italien¬ 
ske  Billedhuggere  til  Konkurrence  om  den  ærefulde  Bestilling 
paa  et  Par  nye  Bronzeporte  til  Baptisteriel  I  Konkurrencen  del¬ 
tog  6  af  Datidens  mest  fremragende  Billedhuggere,  ikke  blot  fra 
Florens,  men  ogsaa  fra  Siena  og  Arezzo.  Ingen  af  disse  vandt 
imidlertid  Prisen.  Den  tildeltes,  efter  adskillig  Tvivl  og  Diskus¬ 
sion  i  Bedømmelsesudvalget,  en  ung  Mand,  der  hidtil  især  havde 
gjort  sig  bekendt  som  Maler  og  Guldsmed,  den  23-aarige  Lorenzo 
Ghiberti,  Stedsøn  af  Guldsmeden  Bartoluccio,  der  sikkert  har 
været  ham  en  værdifuld  Støtte  paa  Grund  af  sine  tekniske  Kund¬ 
skaber.  Hermed  var  Ghibertis  Lykke  som  Billedhugger  og  hans 
kunstneriske  Berømmelse  sikret 

Det  varede  nogen  Tid,  efter  at  Konkurrencen  var  endt,  før 
den  store  Bestilling  paa  Bronzeportene  endelig  blev  ordnet  Kon¬ 
trakten  mellem  Kunstneren  og  Købmandslavets  Kunst-Udvalg 
undertegnedes  d.  23.  Nov.  1403:  en  Uge  senere,  d.  1.  Dec.,  skulde 
Arbejdet  begynde.  Kontraktens  Hovedbestemmelser,  som  vi  ken¬ 
der  fra  en  Afhandling  af  Thomas  Patch  (1773),  der  har  haft  Ad¬ 
gang  til  nu  forsvundne  Kilder,  var:  at  Kunstneren  hvert  Aar 
skulde  udføre  3  Relieffer  (en  Bestemmelse,  han  ikke  kunde  op¬ 
fylde);  at  Kunstneren  frit  kunde  vælge  sine  Medarbejdere,  blandt 
hvilke  hans  Stedfader  Bartoluccio  især  fremhæves;  at  Kunstne¬ 
ren  kun  havde  at  sørge  for  sit  eget  Arbejde,  da  alle  Omkost¬ 
ninger  til  Materiale  og  desl.  skulde  bestrides  af  Lavet;  at  den 
aarlige  Betaling  skulde  udredes  efter  Vurdering  af  de  saakaldte 


Digitized  by  ^jOOQle 


Ghibertis  første  Bronzeporte 


835 


Lavskonsuler,  og  at  den  kunde  løbe  op  til  200  Fioriner  aar- 
ligt 

Vasari,  som  var  en  god  Ven  af  Ghibertis  Søn  Vittorio  og  saa- 
ledes  synes  vel  underrettet  om  Faderens  Arbejde,  omtaler,  at 
Lorenzo  begyndte  det  store  Værk  med  at  lave  en  Blindramme 
af  Træ  til  en  Del  af  Porten;  den  var  forsynet  med  de  Orna¬ 
menter,  Friser  og  fremspringende  Hoveder,  som  skulde  pryde 
Værket 

„Siden  udførte  han  med  største  Omhu  Formen  (paa  Blindram¬ 
men?)  og  lod  den  tørre  godt,  hvorpaa  han  efter  at  have  købt  sig  et 
Rum  lige  over  for  Sta.  Maria  Nuova,  hvor  Vævernes  Hospi¬ 
tal  nu  ligger,  byggede  en  vældig  Ovn,  som  jeg  husker  at  have 
set,  og  støbte  Blindrammen  i  Metal.  Men  Skæbnen  vilde,  at  det 
ikke  skulde  lykkes  godt;  da  han  saa  Manglerne,  tabte  han  imid¬ 
lertid  ikke  Modet  og  blev  ikke  skræmt,  men  gjorde  i  største 
Hast,  uden  at  nogen  vidste  det,  en  ny  Form  og  gentog  Støbnin¬ 
gen,  der  nu  lykkedes  udmærket.  Paa  den  Maade  fortsatte  han 
hele  Arbejdet,  støbte  hvert  Billede  for  sig  og  indsatte  dem  af¬ 
pudsede  hvert  paa  sin  Plads“. 

Imidlertid  lykkedes  det  ikke  Ghiberti  at  opfylde  Kontraktens 
Vilkaar  om  de  3  Relieffer  aarligt,  og  der  blev  derfor  oprettet 
en  ny  Kontrakt  i  noget  strengere  Udtryk,  der  undertegnedes  d. 
1.  Juni  1407.  Heri  bestemtes,  at  Kunstneren  skulde  fortsætte  Ar¬ 
bejderne  paa  Porten,  og  at  han  ikke  havde  Lov  til  uden  Lavets 
Tilladelse  at  modtage  nogen  anden  Bestilling,  før  denne  var  ud¬ 
ført.  Og  i  et  helt  Aar  efter  Arbejdets  Fuldendelse  skulde  han 
holde  sig  til  Lavets  Disposition,  hvis  dette  ønskede  at  tildele 
ham  andet  Hverv.  Han  maatte  fremdeles  forpligte  sig  til  alle 
Søgnedage  „at  arbejde  med  egen  Haand  hele  Dagen  som  den 
gør,  der  arbejder  paa  Akkord",  og  strejkede  han,  skulde  For¬ 
sømmelsen  opføres  paa  en  særlig  Konto  og  trækkes  fra  Hoved¬ 
beløbet.  Det  aarlige  Honorar  bestemtes  til  200  Fioriner. 

Lorenzo  skulde  med  egen  Haand  arbejde  i  Voks  og  i  Bronze 
og  fremfor  alt  udføre  saadanne  Ting,  som  kræver  den  største 
Dygtighed,  f.  Eks.  nøgne  Partier,  Haar  og  Skæg.  Han  havde  Ret 
til  selv  at  vælge  sine  Medarbejdere,  og  disses  Løn  skulde  be¬ 
stemmes  af  Lavskonsulerne.  Der  tilføjedes,  at  han  kun  havde  at 
anvende  al  sin  Dygtighed  og  sit  utrættelige  Arbejde,  —  Lavet 
skulde  sørge  for  alle  nødvendige  Materialier  og  Redskaber.  En 

Forestilling  om  Arbejdets  store  Omfang  og  Vanskelighed  giver 
Antallet  af  Medhjælpere  os:  de  var  ialt  19  og  blandt  dem  flere 
bekendte  Kunstnere  som  Donatello,  Ciuffagni,  Uccello  o.  fl.;  de 
fleste  af  dem  stod  i  Ghiberds  Værksted  lige  til  Aar  1452  eller 
m.  a.  O.  ogsaa  under  Arbejderne  paa  den  anden  Port. 

En  Nutidslæser  kan  næppe  undgaa  at  finde  Kontraktens  Be¬ 
stemmelser  saa  strenge,  at  de  formelig  synes  anlagte  paa  at 
kvæle  al  „kunstnerisk  Frihed"  og  gøre  Kunstneren  til  en  Ar- 
bejdstræl.  De  er  dog  næppe  strengere  end  i  flere  lignende  Kon¬ 
trakter  fra  samme  Tid;  som  et  andet  Eksempel  kan  anføres  Vek- 
sellerer-Lavets  Kontrakt  med  Ghiberti  om  Matthæus-Statuen  til 
Or  San  Michele.  Kunstnerne  stod  overhovedet  i  Datiden  i  et  helt 
andet  Forhold  til  deres  Arbejdsgivere  end  i  vore  Dage.  Alle 
Rettigheder  var  i  Reglen  paa  de  betalendes  Side  —  Kunstnerne 
havde  kun  Forpligtelser  og  kunde  ikke  gøre  nogen  retslig  Ind¬ 
sigelse  gældende  mod  deres  Herrer.  „Lavet  havde  suveræn  Be¬ 
stemmelsesret  over  Arbejdsmateriale,  Betaling,  Arbejdstid,  Arbejds- 
maade;  ja  det  opkaster  sig  til  ene  kompetent  Dommer  i  sin  egen 
Sag,  saa  at  ethvert  Holdepunkt  berøves  Kunstneren,  hvis  han  er 
kommet  til  at  indse,  at  der  i  en  eller  anden  Henseende  er  sket 
ham  Uret". l)  Man  levede  m.a.O.  endnu  under  Indtryk  af  Mid¬ 
delalderens  Forestillinger  om  Kunstnerens  Ligestillethed  med 
Haandværkeren,  og  man  var  tilbøjelig  til  at  udnytte  hans  Kraft 
og  Evne  omtrent,  som  man  senere  har  exploiteret  Fabriksarbej¬ 
dernes  Kræfter. 

Forholdet  vilde  vel  ogsaa  den  Gang  trods  Borger-  og  Haand- 
værkerklassens  større  Solidaritet  end  nu  til  Dags  være  blevet 
uudholdeligt  og  i  høj  Grad  hæmmende  for  en  sund  Kunstudvik¬ 
ling,  hvis  ikke  Følelsen  for  Kunstens  sociale  Betydning  havde 
været  saa  dybt  rodfæstet  hos  alle  disse  velbestaltede  Borgermænd, 
der  baade  privat  og  i  Egenskab  af  Lavsmediemmer  optraadte 
som  Købere.  Ved  Fastsættelsen  af  Kontraktbestemmelserne  gik 
man  i  Almindelighed  ud  fra  det  Synspunkt,  at  Kunstværket 
skulde  komme  den  fædrene  Stad  til  størst  mulig  Ære.  Klager 
fra  Kunstnernes  Side  over  disse  Kontrakter  er  heller  ikke 
kendte.  Det  synes  snarere,  som  om  de  strenge  Fordringer  har 
ansporet  Kunstnerne  til  at  opbyde  deres  bedste  Kræfter  til  sta- 

')  Dr.  Alfred  Doren:  Das  Aktenbuch  fur  Ghibertis  Matthåus-Statue.  Italienische  For- 
schungen.  Florenz. 

digt  skønnere,  mere  fuldendte  Løsninger  af  de  talrige  store  Mo¬ 
numentalopgaver. 

Ghiberti  synes  ikke  heller  at  have  fundet  Kontrakten  tryk¬ 
kende.  Arbejdet  skrider  frem  uden  Afbrydelser  i  det  store  Værk¬ 
sted  over  for  Sta.  Maria  Nuova,  hvor  20  Par  Hænder  arbejder 
med  at  modellere,  udføre  Former,  støbe,  hamre,  file,  pudse  osv., 
alt  under  Mesterens  Tilsyn.  Inden  for  Lavet  synes  man  ogsaa  at 
være  kommet  til  den  Indsigt,  at  det  var  daarlig  Husholdning 
med  en  fremragende  Kunstnerevne  ikke  at  give  ham  nogen  an¬ 
den  Opgave  samtidigt  med  Bronzeportene;  thi  det  var  dog 
Haand  værksarbejdet,  der  her  tog  saa  megen  Tid  i  Beslag,  og 
dette  kunde  jo  lige  saa  godt  udføres  af  Medhjælpere.  Man  bestilte 
da  hos  ham  en  stor  Bronzestatue  af  Johannes  den  Døber,  Køb¬ 
mandslavets  Væmehelgen,  til  en  af  Nicherne  paa  Or  San  Mi- 
chele.  Statuen  blev  opstillet  og  var  som  den  første  store  Bron¬ 
zestatue  siden  Antikkens  Dage  en  virkelig  Begivenhed  i  Florens’s 
Kunstliv.  De  andre  mægtige  Lav,  der  ogsaa  havde  Nicher  paa 
Or  San  Michele,  vilde  ikke  staa  tilbage,  men  henvendte  sig  til 
Ghiberti  med  lignende  Bestillinger.  Efter  Resultaterne  at  dømme 
lagde  Ghibertis  Kontraktherrer  ikke  Hindringer  i  Vejen  for  Ud¬ 
førelsen  af  disse  Bestillinger:  i  samme  store  Værksted,  hvor 
Bronzeportene  efterhaanden  fuldførtes,  støbtes  Matthæus-Statuen 
for  Veksellerer-Lavet  Aar  1419  og  Stefanus-Statuen  for  Uldvæver- 
Lavet  Aar  1424.  Portene  blev  ogsaa  færdige  i  sidstnævnte  Aar 
og  opstillede  paa  deres  Pladser  d.  19.  April;  fire  Dage  efter,  paa 
Paaskedagen,  kom  de  første  Gang  i  Brug.  Skinnende  i  Guld¬ 
glans  under  Foraarssolens  Straaler  henrykte  de  de  pragtelskende 
Florentinere  mere  end  noget  andet  Kunstværk,  der  hidtil  var 
opstillet  i  deres  By.  Med  Paaskønnelse  læste  man  Ghibertis 
stolte  Indskrift:  „Laurentii  Cionis  de  Ghibertis  mira  arte  fabri- 
catum." 


Ghibertis  første  Bronzeporte  danner  en  samlet  dekorativ 
Komposition  af  usædvanlig  Skønhed.  Det  let  overskuelige  Ind¬ 
delingsskema  er  væsentlig  det  samme  som  i  Andrea  Pisanos  88 
Aar  tidligere  opsatte  Bronzeporte  —  28  Felter  inden  for  gotiske 
Firkløvere,  adskilte  af  Rammeværk.  Skønt  Dekorationen  hos 
Ghiberti  er  betydeligt  mere  udviklet,  er  Andrea  dog  den,  der  har 

angivet  det  egentlige  Mønster  for  Renæssancens  Bronzeporte. 
Ganske  vist  havde  ogsaa  han  Forbilleder  at  støtte  sig  til,  men 
Afstanden  fra  dem  til  Andreas  Værk  er  meget  betydelig. 

Det  nærmeste  Eksempel  paa  disse  tidligere  Bronzeporte  er 
den,  som  Bonanus  fra  Pisa  udførte  kort  efter  1186  til  Byens 
Domkirke.  Skemaet  er  for  saa  vidt  allerede  her  fuldt  uddannet, 
som  Porten  deles  i  20  rektangulære  Felter  inden  for  kraftigt  frem¬ 
springende  Rammer  og  hvert  Felt  fremstiller  en  Scene  af  Kristi 
Liv.  Foroven  og  forneden  har  Kunstneren  afsluttet  Fladen  med 
Rektangler.  Bonanus  staar  fuldstændig  fremmed  for  den  gotiske 
Stilfølelse,  der  giver  Andreas  Port  en  saa  indtagende,  mild  og 
dekorativ  Karakter;  hans  Komposition  er  i  høj  Grad  stiv,  kantet 
og  livløs  baade  som  Helhed  og  i  Detaillerne,  men  det  synes  os 
dog  ikke  umuligt,  at  Grundskemaet  har  været  bestemmende  for 
Andrea,  da  han  komponerede  sit  Mesterværk. 

Bonanus’  Port  i  Pisa  anskueliggør  det  sidste  Stadium  i  den 
Udviklingsrække,  der  dannes  af  de  byzantinske  og  italienske 
Bronzeporte  fra  det  11.  og  12.  Aarhundrede.  De  tidligste  af  dem 
—  i  Amalfi  og  Monte  Cassino  —  blev  bestilte  i  sidste  Halvdel 
af  det  11.  Aarh.  i  Konstantinopel,  hvor  Bronzestøbningens  Tek¬ 
nik  var  bevaret  fra  Antikkens  Dage.  Det  var  imidlertid  i  Begyn¬ 
delsen  ikke  massive  Bronzeporte  med  Figurfremstillinger  i  Relief, 
men  de  var  sammensatte  af  graverede  Bronzeplader,  som  fastgjor¬ 
des  paa  et  kraftigt  Træunderlag;  en  og  anden  ornamental  Prydelse 
som  Kors  eller  Løvehoved  udførtes  i  Relief.  Da  Efterspørgselen 
efter  saadanne  Bronzearbejder  imidlertid  tiltog  mere  og  mere  i 
Italien,  kom  byzantinske  Bronzestøbere  derover  og  grundede  i  de 
apuliske  Stæder  Amalfi,  Benevent  og  Trani  Bronzeværksteder, 
hvorfra  berømte  Kirkeporte  leveredes  til  adskillige  syditalienske 
Byer,  f.  Eks.  Troja,  Trani,  Benevent,  Ravello,  Monreale  o.  fl.  Bo¬ 
nanus  er  den  eneste  toskanske  Mester,  der  har  opnaaet  Dygtig¬ 
hed  i  denne  vanskelige  Teknik;  ham  skyldes  bl.  a.  Por¬ 
tene  i  Monreale,  et  Vidnesbyrd  om,  at  han  har  opholdt  sig  i 
Syditalien,  hvor  han  sikkert  har  faaet  sin  Uddannelse  i  et  af  de 
byzantinske  Værksteder.  Teknikken  var  her  efterhaanden  bleven 
mere  og  mere  udviklet,  saa  at  Bonanus  kunde  smykke  sine 
Porte  med  talrige  Figurspener  i  Højtrelief. 

Senere  hører  vi  ikke  om  nogen  mere  fremragende  Bronze¬ 
støber  i  Mellemitalien  før  efter  halvandet  Aarhundrede,  da  An- 

drea  Pisano  fremtræder  som  en  fuldendt  Mester.  Teknikken  var 
dog  imens  bleven  i  høj  Grad  udviklet  og  forfinet  ved  de  dyg¬ 
tige  og  mangesidige  toskanske  Guldsmede.  Øjensynligt  stræbte 
man  ogsaa  ved  Udførelsen  af  Portene  til  Baptisteriet  i  Florens 
saa  vidt  muligt  at  give  dem  Karakter  af  detailfine,  skinnende  Ju¬ 
velerarbejder:  saavel  Andreas  som  Lorenzos  Porte  var  fuldstæn¬ 
dig  forgyldte,  og  Arbejdets  minutiøse  Sirlighed  gør  alle  tre  Porte 
til  virkelige  Smykker,  omend  i  stor  Stil.  Det  mærkeligste  er  dog 
maaske,  at  det  lykkedes  Andrea,  og  efter  ham  Ghiberti,  at  for¬ 
ene  denne  udsøgt  fine  Detailbehandling  med  en  harmonisk  Hel¬ 
hedsvirkning.  Alle  Enkeltheder  er  saa  godt  dæmpede  og  ligesom 
indsænkede  i  den  store  Ramme,  at  vi  til  Begyndelse  opfatter 
den  skinnende  Mangfoldighed  som  en  eneste  mægtig,  rytmisk 
inddelt  Komposition.  Begge  Kunstnere  har  haft  en  usædvanlig 
fin  Følelse  for  Linie  og  Dekoration,  de  har  forstaaet  at  holde 
deres  Figurscener  inden  for  Grænserne  for  en  ornamental  Virk¬ 
ning.  Ghibertis  senere  Porte,  der  viser  mindre  Hensyn  til  Hel¬ 
heden  og  Relieffets  Karakter,  afgiver  negative  Vidnesbyrd  om, 
hvor  vigtigt  det  er  i  Arbejder  som  disse  at  følge  Principperne 
for  Overfladedekoration.  Maaske  har  man  ogsaa  Ret  til  at  tvivle 
om,  at  Ghiberti  virkelig  havde  fulgt  disse  Principper  saa  nøje, 
hvis  han  havde  haft  fuldstændig  frie  Hænder  og  ikke  saa  nær 
havde  maattet  følge  Andreas  Portkomposition,  til  hvilken  hans 
skulde  danne  en  ligefrem  Pendant.  Hans  Malerøje,  der  har  for¬ 
ledt  ham  til  saa  frie  og  fængslende  plastiske  Vilkaarligheder 
paa  den  senere  Portal,  havde  maaske  ogsaa  ved  dette  første  Ar¬ 
bejde  inspireret  ham  til  en  selvstændigere,  men  i  dekorativ  Hen¬ 
seende  svagere  Komposition.  Ghibertis  store  Fortjeneste  m.  H.t. 
den  første  Bronzeport  ligger  vel  snarest  i,  at  han  har  forstaaet 
at  forøge  det  gamle  Skemas  dekorative  Skønhed  ved  at  gyde 
nyt  Liv  i  Figurscenerne  og  give  Indramningen  en  naturalistisk 
Friskhed  og  dekorativ  Elegance,  hvoraf  der  findes  ringe  Spor  i 
Andreas  Værk.  Ghiberti  fremtræder  som  en  usædvanlig  smidig 
og  sikker  Fornyer  paa  et  af  den  dekorative  Plastiks  vigtigste 
Omraader.  Hver  Porthalvdel  er  hos  Ghiberti  som  hos  Andrea 
delt  i  14  næsten  kvadratiske  Felter,  der  omsluttes  af  kraftigt 
fremspringende  Rammer.  Hvert  Felt  er  optaget  af  en  Figurscene 
(med  Motiv  fra  Kristi  Liv)  inden  for  en  gotisk  Firkløver,  med 
Undtagelse  af  de  8  nederste,  der  fyldes  af  Enkeltfigurer:  Evan- 

gelisterne  og  Kirkefadrene.  Rammens  Profilering  og  Udsmyk¬ 
ning  viser  væsentlige  Forskelle  mellem  de  to  Porte.  Hos  Andrea 
er  i  hver  Kvadrat  Rammens  Inderside  prydet  med  et  Tandsnit, 
hvorpaa  følger  en  Rundstav,  en  Hulstav  og  yderst  en  sværere 
Rundstav.  Da  jo  alle  Rammerne  er  dobbeltsidige,  dannes  der 
mellem  de  høje  Rundstave  Flader,  som  er  dekorerede  med  smaa 
pyramidale  og  rosenformede  Knopper,  medens  Skæringspunk¬ 
terne  udhæves  —  ligesom  for  stærkere  at  sammenknytte  det 
hele  —  ved  Løvehoveder.  Ghiberti  finder  Tandsnittet  for  stift  og 
haardt;  han  opgiver  det  og  profilerer  i  Stedet  Listværket  noget 
rigere.  Ogsaa  de  geometriske  Knopper-  er  ham  for  stive;  han 
fæster  løvrige  Ranker  af  Vin  og  Vedbend  mellem  de  svære 
Rundstave  og  erstatter  de  ornamentale  Løvehoveder  med  liv¬ 
fulde  Menneskehoveder,  dannede  dels  efter  antike  Mønstre,  dels 
efter  Naturen;  bl.a.  forekommer  her  hans  eget  Portræt.  Andreas 
temmelig  stive  og  tørre  Rammeværk  har  saaledes  faaet  nyt  Liv 
hos  Ghiberti  ved  de  smidige  Bladrankers  vibrerende  Linievirk¬ 
ning.  Denne  forandrede  Rammeeffekt  maa  ikke  undervurderes; 
det  er  den,  der  først  træffer  Øjet  og  i  væsentlig  Grad  bestem¬ 
mer  det  Kunstindtryk,  vi  modtager,  naar  vi  hurtigt  passerer  forbi. 
Man  maa  standse  et  Øjeblik  for  at  se,  hvordan  Liniespillet  lever 
og  rører  sig  i  selve  Scenerne  paa  en  helt  anden  Maade  end  i 
Andreas  Relieffer.  Træder  man  nærmere,  finder  man,  at  Kom¬ 
positionerne  dels  er  bievne  rigere  paa  Figurer,  dels  har  faaet 
flere  Bevægelsesretninger.  De  enkelte  Figurer  er  bievne  smidi¬ 
gere  og  har  en  selvstændigere  Eksistens  end  hos  Andrea. 

For  at  forstaa  Betydningen  af  denne  større  Bevægelighed  bør 
man  sammenligne  to  figurrige  Kompositioner  fra  de  to  Porte, 
f.  Eks.  Andreas  Fremstilling  af  Kristus,  der  taler  til  Johannes 
den  Døbers  Disciple,  og  Ghibertis  Skildring  af  Pilatus’  Haand- 
tvæt.  I  den  førstnævnte  Komposition  ser  vi  en  sluttet  Gruppe 
af  flere  Personer,  der  trænger  frem  til  den  talende;  Bevægelsen 
foregaar  udelukkende  i  Relieffets  Plan:  ogsaa  Kristusfiguren,  der 
vender  sig  helt  en  face  udad,  bevæger  Armen  i  Reliefplanet.  Fi¬ 
gurerne  staar  saaledes  snarest  som  Silhouetter  mod  Baggrunden; 
Bevægelsesudtrykket  ligger  udelukkende  i  Konturerne. 

Hos  Ghiberti  klæber  Menneskene  ikke  længere  ved  Fladen. 
De  bevæger  sig  frit  i  flere  forskellige  Retninger:  én  vender  sig 
mod  Baggrunden,  en  anden  træder  paa  en  næsten  foruroligende 

Andres  Pisano;  Johannes  den  Døbers  Disciple  foran  Fængslet.  Kristus  taler  til  Johannes’  Disciple. 


Maade  ud  af  Relieffet,  en  tredie  kommer  med  Vaskefadet  til  Pi- 
latus,  der  bøjer  sig  frem  og  drejer  sig  halvt  ind  mod  Baggrun¬ 
den  for  at  vaske  sine  Hænder.  Kristus  og  hans  Bevogtere  vender 
sig  skraat  udad.  Kunstneren  har  aabenbart  villet  lade  Bevægel¬ 
serne  krydses  baade  paa  Grund  af  sit  Blik  for  malerisk  Figur¬ 
gruppering  og  sin  Stræben  efter  at  udtrykke  Situationens  hæftige 
og  urolige  Følelser.  Det  sidste  er  ogsaa  lykkedes  ham  —  trods 
hans  Fastholden  ved  Gotikkens  lange,  harmonisk  svungne  Linjer. 

Udstrækker  man  ogsaa  Sammenligningen  mellem  Pisanos  og 
Ghibertis  kunstneriske  Udtryksmaader  til  de  to  Scener,  som  i 
begge  Tilfælde  er  anbragte  ved  Siden  af  de  nys  omtalte,  d.v.  s. 
til  Andreas  Skildring  af  Johannes’  Disciple  foran  Fængslet  og 
Ghibertis  Fremstilling  af  Kristi  Hudflettelse,  saa  bliver  de  to 
Kunstneres  forskellige  Forhold  til  Reliefskulpturens  vigtigste 
Problemer  endnu  klarere.  En  sammenlignende  Udredning 
er  i  dette  Tilfælde  meget  vigtig,  fordi  den  ved  at  belyse  de  to 
Mestres  væsentligste  Berøringspunkter  ogsaa  klargør  Afstanden  i 
deres  Udvikling. 

Andreas  Relief  er  unægteligt  en  af  de  mest  udtryksfulde  af 
Portens  Kompositioner.  Især  er  den  forreste  Ynglings  Bevægelse 
—  han  bøjer  sig  frem  og  fatter  om  Fængselsvinduets  Gitter  — 
interessant,  særlig  fordi  Stillingen  her  kun  kan  tolkes  som  et 
Udtryk  for  Medlidenhed  eller  Nysgerrighed.  Udløst  af  Sammen¬ 
hængen  vilde  Figuren  miste  det  meste  af  sin  psykologiske  In- 

teresse,  den  savner  organisk  Bestemthed  og  udtrykker  kun  den 
indre  Bevægelse  —  paa  en  meget  svævende  og  vag  Vis.  Det  hele 
er  egentlig  antydet  med  Rygkonturen,  som  paa  en  nydelig  Maade 
løber  over  i  Armliniemes  bløde  Bue;  i  øvrigt  bestaar  Figuren  af 
den  sækagtige  Kappes  runde  Flade,  som  ikke  lader  nogen  En¬ 
keltformer  komme  til  Syne.  To  af  de  andre  Personer  strækker 
den  ene  Arm  frem  i  Reliefplanet;  de  parallelle  Bevægelser  vir¬ 
ker  næsten  trættende,  fordi  individuelle  Karaktertræk  overhove¬ 
det  mangler.  Giottos  Elevers  enkle  Sammenfatningskunst,  som 
anvendt  paa  rette  Maade  kan  have  en  saa  storslaaet  monu¬ 
mental  Karakter,  har  her  mistet  sin  egentlige  Kraft  og  Betydning 
som  Følge  af  Brist  paa  den  dramatiske  Kontrastvirkning.  Men 
som  ornamental  Komposition  er  Relieffet  et  Mesterværk. 

I  Ghibertis  Fremstilling  af  Kristi  Hudflettelse  har  hver  af 
Figurerne  sit  personlige  Værd  baade  i  Form  og  Bevægelse,  sam¬ 
tidigt  med  at  de  til  sammen  danner  den  fortræffeligste,  klassisk 
opbyggede  Komposition  —  Modelleringen  af  den  nøgne  Kristus- 
skikkelse  er,  selv  om  dens  Stilling  røber  en  Efterklang  af  Go¬ 
tikkens  svajede  Linier,  udført  med  næsten  lige  saa  indtrængende 
et  Naturstudium,  som  vi  træffer  i  nogen  af  Donatellos  berømte 
samtidige  nøgne  Figurer.  De  to  Bødler  svinger  deres  Svøber 
med  en  overbevisende  Styrke,  der  gennemrisler  Skikkelserne  i 
hver  eneste  Muskel.  Og  derved,  at  de  kun  bevæger  sig  i  mod¬ 
satte  Diagonalretninger,  tilspidses  Virkningen  end  yderligere.  Al- 

lerede  i  disse  Figurer  viser  det 
sig,  at  Ghiberti  har  en  fuldstæn¬ 
dig  klar  Opfattelse  af  Menne¬ 
skeskikkelsens  organiske  Sam¬ 
menhæng  og  Bygning:  gennem 
stærkt  udprægede  Drejninger  i 
Krop  og  Hofte  lader  han  Fi¬ 
gurerne  indtage  saadanne  ud¬ 
prægede  Kontrapoststiliinger, 
som  med  Forkærlighed  anven¬ 
des  af  Højrenæssancens  Mestre. 

Kontrastmotivets  harmoniske 
Ligevægt  og  Klarhed  betones 
gennem  den  store  antikke  Log- 
gia,  hvis  dobbelte  Søjlerækker 
til  en  vis  Grad  aabner  Baggrunden  og  giver  Kompositionen  Rums¬ 
indhold.  Ogsaa  Kompositionen  som  Helhed  er  opbygget  efter 
Principper,  som  ikke  bliver  almindelige  førend  100  Aar  senere. 
Det  er,  takket  være  hans  allerede  omtalte  „klassiske  Aare“,  at  Ghi¬ 
berti  undertiden  finder  saadanne  mesterligt  klare  og  afvejede 
Kompositionsformer,  som  ellers  ikke  almindeligt  forekommer  i 
den  lunefulde  Ungrenæssances  Arbejder.  Imidlertid  bør  det  sam¬ 
tidig  fremhæves,  at  Ghiberti  i  flere  af  Reliefferne  paa  de  tidligere 
Porte  er  nærmest  i  Slægt  med  den  gotiske  Kunst,  maaske  dog 
mindre  i  Henseende  til  selve  Kompositionerne  end  til  Figurteg¬ 
ning  og  Drappering.  Intet  kan  jo  heller  være  naturligere,  naar 
vi  betæhker,  at  Ghibertis  egentlige  kunstneriske  Udvikling  gik 
for  sig  paa  en  Tid,  da  den  florentinske  Gotik  skabte  sin  mest 
raffinerede  Figurkunst. 

De  tydeligste  Eksempler  paa  Ghibertis  Tilknytning  til  Gotik¬ 
ken  finder  vi  naturligvis  i  Begyndelsen  af  Reliefserien  —  under 
Arbejdets  Gang  har  Kunstneren  efterhaanden  vundet  større 
plastisk  Kraft  og  Klarhed.  Vi  kan  f.  Eks.  tage  Fremstillingen 
af  Kristi  Fødsel.  Kompositionen  er,  set  fra  et  ikonografisk  Syns¬ 
punkt,  ældre  end  Lorenzo  Monacos  Nativitå-Billeder,  i  hvilke 
Maria  bøjer  Knæ  og  tilbeder  Barnet  paa  Marken.  Ghiberti  synes 
snarest  at  have  brugt  franske  gotiske  Elfenbensrelieffer  til  For¬ 
billeder  for  sin  Komposition:  det  er  nemlig  kun  i  saadanne  Ar¬ 
bejder,  at  man  finder  Barnet  og  Dyrene  anbragte  i  Forgrunden 

foran  den  hvilende  Moder,  der  da  som  oflest  bøjer  sig  ned  mod 
Barnet.  Denne  Kompositionsform  er  vistnok  i  øvrigt  ikke  bleven 
taget  op  af  den  italienske  Kunst,  ikke  engang  af  Giovanni  Pi- 
sano,  som  paa  saa  mange  andre  Punkter  slutter  sig  til  den  se¬ 
nere  franske  Gotik.  Ogsaa  Anbringelsen  af  Josef  ved  Marias 
Fødder  og  af  de  to  Hyrder,  som  er  smukt  sammenkomponerede 
med  Hovedfremstillingen,  kan  vel  være  sket  efter  de  franske 
ElfenbensreliefFers  Eksempel. 

De  gotiske  Reminiscenser  ses  ogsaa  i  selve  Figurtegningen. 
Den  liggende  Marias  øvre  Kontur  danner  en  smuk  Samlingsbue, 
hvis  Spids  ligger  i  det  opadvendte  Knæ.  Det  samme  Liniemotiv 
klinger  i  en  mere  sammentrængt  Form  igen  i  den  siddende  Jo- 
sefs  Skikkelse.  Ogsaa  her  danner  det  opadvendte  Knæ  Begyn¬ 
delsespunktet  for  de  Linier,  som  ledes  nedad  gennem  de  bløde 
Buer  og  opad  gennem  Armen.  —  Denne  Maade,  paa  hvilken  Ghi¬ 
berti  samler  Linierne  i  et  Højdepunkt  og  derfra  lader  dem  falde 
til  hver  Side  i  konkave  Buer,  er  overhovedet  et  karakteristisk 
Kendetegn  for  hans  Kunst  under  dens  første  Periode.  Dette 
Princip  er  jo  almindeligt  i  den  sengotiske  Figurkunst,  men  Ghi¬ 
berti  giver  Motivet  mere  Vellyd  og  Foranderlighed,  end  det  som 
oftest  ejer,  særligt  derved  at  han  betoner  de  lange  Buers  kon¬ 
kave  Sving. 

De  to  følgende  Relieffer,  Kongernes  Tilbedelse  og  Kristus 
som  12-aarig  i  Templet,  er  fortræffelige  Eksempler  herpaa. 

I  den  sidstnævnte  Komposition  er  de  skriftlærde  paa  øster¬ 
landsk  Vis  grupperede  paa  Gulvet.  De  to  nærmeste  Personer 
vender  Profilen  mod  hinanden  og  sidder  med  fremstrakt  Fod  og 
opadbøjet  Knæ  paa  samme  Maade  som  Maria  paa  Fremstillingen 
af  Kristi  Fødsel.  De  støtter  ogsaa  begge  den  ene  Haand  mod 
Knæet,  hvorved  Linierne  i  Figurernes  Overkrop,  Kappefolderne, 
som  ledes  ned  fra  Skuldrene,  føres  til  det  samme  Punkt,  der 
forener  de  lange  Buelinier  i  Kappens  nederste  Del.  Herved 
bliver  Konturernes  Rytme  meget  rig  og  afvekslende.  Dette  er  især 
tydeligt,  naar  man  ser  hen  til  Pisanos  Kompositioner,  hvis  slut¬ 
tede  Silhouetter  har  ubrudte,  som  oftest  kun  ubetydeligt  buede 
Konturer. 

Et  andet  Linjemotiv,  hvis  ornamentale  Konturvirkning  Ghi- 
berti  med  Forkærlighed  udvikler,  og  hvortil  vi  ogsaa  finder  di¬ 
rekte  tilsvarende  Eksempler  hos  Lorenzo  Monaco,  er  det  vand¬ 
rette  Bølgemotiv,  der  gaar  igennem  den  paa  Jorden  udbredte 
Kappe.  Man  finder  det  naturligvis  fremfor  alt  hos  lavt  siddende 
Figurer,  saasom  Rabbinerne  i  Templet  eller  Josef  i  Fremstillingen 
af  Kristi  Fødsel.  Den  sidstnævnte  Figur  sidder  næsten  som  paa 
en  udslaaet  Vifte. 

De  antydede  Liniemotiver  kan  ogsaa  med  temmelig  stor 
Tydelighed  spores  i  Ghibertis  Fremstilling  af  Kongernes  Tilbe¬ 
delse.  Her  forenes  Madonnagruppen  med  den  knælende  Konge 
i  en  lang  enkel  Kontur.  Liniens  Højdepunkt  ligger  i  Drengens 
Hoved,  herfra  gaar  der  Buer  til  begge  Sider.  Ved  en  Sammen¬ 
ligning  med  Lorenzo  Monaco’s  Epiphania-Billeder  ser  man  dog, 
hvor  meget  mere  sammenhængende  Motivet  i  en  saadan  Gruppe 
kan  udvikles;  man  finder  med  andre  Ord,  at  Ghiberti  ikke  er 
en  ensidig  Liniekunstner,  men  en  virkelig  Plastiker,  som  frem- 

for  alt  stræber  efter  at  give 
Figurerne  objektiv  Realitet  og 
først  derefter  søger  at  betone 
Kompositionens  Liniemotiver. 
Betragter  vi  saaledes  f.  Eks. 
Lorenzo  Monacos  lille  Billede 
i  Raczinski  Samlingen  i  Po¬ 
sen,  saa  møder  den  samme 
Hovedgruppe  os  her  som  hos 
Ghiberti:  den  gamle  knælen¬ 
de  Konge  strækker  sig  saa 
langt  frem  som  muligt  for  at 
kysse  Drengens  Fod,  som  han 
tager  om  med  den  ene  Haand. 
Konturen  løber  over  hans  Ryg 
og  Drengens  Ben  til  Sømmen  af  Moderens  Kappe  og  bøjes  der¬ 
næst  op  over  Marias  Hoved.  Samlingsbuens  Spids  betegnes  af 
Drengens  Knæ.  Motivet  optages  ved  Josefs  og  den  anden  Konges 
Armbevægelser,  idet  de  begge  tager  om  den  spidse  Daase,  og 
det  genoptages  end  yderligere  i  Konturerne  af  de  staaende 
Mænds  Kapper.  Hele  Kompositionen  beherskes  af  denne  ryt¬ 
miske  Buebevægelse,  som  stiger  mer  og  mer,  jo  nærmere  vi 
kommer  til  Hovedpersonerne.  Disse  tavse  Rytmer  har  Ghiberti 
forstaaet  og  elsket,  men  han  har  dog  aldrig  forsøgt  at  efterligne 
dem,  fordi  saa  mange  andre  vigtigere  kunstneriske  Problemer  op¬ 
tog  ham. 

Gennemgaar  man  saaledes  de  første  Bronzeporte  Relief  for  Re¬ 
lief,  kan  man  ikke  undgaa  at  lægge  Mærke  til  den  særegne  Blanding 
af  nyt  og  gammelt.  Vi  har  fortrinsvis  dvælet  ved  Kunstnerens  Af¬ 
hængighed  af  tidligere  gotiske  Forbilleder.  Nogle  andre  Eksemp¬ 
ler  skal  nu  klarlægge  hans  individuelle  Fremskridt,  der  især  er 
fremtrædende  i  de  figurrige  Kompositioner. 

Lazari  Opvækkelse  er  skildret  med  en  Livlighed  og  en  rig 
dramatisk  Variation,  som  gør  Fremstillingen  til  et  fuldstændig 
moderne  Kunstværk,  naar  man  sammenholder  det  med  Giottos 
Skoles  arkaiske  Komposition  over  det  samme  Motiv.  Kunstne¬ 
ren  har  betonet  de  enkelte  Figurers  individuelle  Bevægelser  paa 
en  saadan  Maade,  at  hver  Figur  trods  sin  Deltagelse  i  den  fælles 
Handling  formaar  at  fængsle  os.  Forskellige  Bevægelsesretninger 

krydser  hverandre.  Liniespillet 
ligesom  svulmer  stærkt.  Vi 
faar  en  Fornemmelse  af  den 
øjeblikkelige  Forundring  og 
Forvirring.  Gennem  Kontrast¬ 
virkningen  mellem  de  to  Sø¬ 
stre,  af  hvilke  den  ene  med 
bøjede  Knæ  og  foldede  Hæn¬ 
der  ser  op  mod  Kristus,  me¬ 
dens  den  anden  med  udstrakte 
Arme  kaster  sig  for  hans  Fød¬ 
der,  forhøjes  den  dramatiske 
Spænding  til  en  gribende  Slut¬ 
ningsvirkning.  Og  dog  bibe¬ 
holdes  der  i  Kompositionen 
en  fuldstændig  formel  Ligevægt,  ja  dette  endog  i  en  saadan  Grad, 
at  Kristus  ikke  særligt  fremhæves,  men  indordnes  i  det  fælles 
Skema.  Relieffet  er  behandlet  med  en  gennemført  Fordeling  af 
Rummet  i  gradvise  Lag,  uden  noget  forstyrrende  Fremspring  for¬ 
an  Synsfeltets  Afstandsplan.  Øjet  ledes  mod  Baggrunden  gennem 
Linier,  som  griber  ind  i  hverandre.  Ghiberti  viser  sig  her  at  være 
en  virkelig  Renæssancebilledhugger,  idet  han  klart  behersker 
Form-,  Bevægelses-  og  Rumproblemer. 

Mindre  vel  er  Fremstillingen  af  Kristi  Forklaring  lykkedes 
for  ham.  Apostlene,  som  i  deres  Forskrækkelse  drejer  sig  i  ind¬ 
viklede  Stillinger,  er  ikke  klart  forenede  i  et  lodret  Plan;  et 
Par  Højdepunkter  skyder  frem  mod  Beskueren  i  ubehagelige 
Spidser. 

Derimod  er  Seriens  sidste  Scene,  den  hellige  Aands  Udgy¬ 
delse  paa  Pinsedagen,  saavel  i  ikonografisk  som  i  dekorativ  Hen¬ 
seende  en  af  Ghibertis  selvstændigste  og  lykkeligste  Frembrin¬ 
gelser.  Hovedmotivet  er  skudt  længst  ind  mod  Baggrunden  og 
desuden  lagt  højt  oppe  ved  Overkanten  af  Relieffet,  der  hvor 
Skyggen  er  dyb;  Relieffet  sidder  nærmest  under  Dørrammen, 
der  rager  langt  frem,  og  det  er  saaledes  lidet  tydeligt.  Man  ser 
kun  et  Par  uklare  Grupper  af  Hoveder,  som  kommer  til  Syne 
over  den  dekorerede  Altan,  hvis  Beskaffenhed  iøvrigt  ikke  er  saa 
let  at  forestille  sig,  hvis  der  virkelig  skal  blive  Plads  til  alle 
disse  Figurer.  Heri  har  Ghiberti  fulgt  de  gamle  Trecentisters  Vil- 

kaarlighed.  Han  har  egentlig 
blot  interesseret  sig  for  For¬ 
grundsfigurerne:  de  lyttende 
Jøder  foran  Husets  Dør.  Trods 
Vanskeligheden  ved  at  skabe 
et  Rum  foran  Bygningen  er 
det  lykkedes  ham  at  gruppere 
Figurerne  i  to  Lag,  saa  at  de 
bageste  virkelig  har  Plads  til 
at  røre  sig  og  til  at  bøje  sig 
frem,  uden  at  de  bryder  igen¬ 
nem  det  klart  givne  Forgrunds- 
plan.  Hver  eneste  af  de  nye 
Figurer  bevæger  sig  i  forskel¬ 
lig  Retning,  og  de  er  dog  alle 
tydeligt  optagne  af  det  samme.  Forrest  staar  fire  statelige  Skikkel¬ 
ser:  yderst  paa  hver  Side  to  gamle  turbanbærende  Mænd,  der 
vender  sig  paa  skraa  indad.  Mellem  disse  Sidesøjler  to  yngre, 
barhovedede  Mænd,  som  lytter  ved  Døren.  Den  ene  af  disse  synes 
at  gøre  et  Forsøg  paa  at  komme  ind,  den  anden  staar  stum  og 
forventningsfuld;  han  bøjer  Haanden  og  Underarmen  som  forat 
mane  til  Stilhed,  samtidigt  med  at  han  med  den  anden  Haand 
trækker  Kappen  tæt  om  sig,  muligvis  for  hurtigt  at  kunne  glide 
ind,  saa  snart  Døren  gaar  op.  Modelleringen  staar  her  med  mere 
Kraft  og  Bredde  end  i  de  fleste  Relieffer  paa  disse  tidligere  Bron¬ 
zeporte. 

De  enkelte  Figurer,  der  fylder  de  otte  nederste  Felter,  er 
ordnede  parvis.  Sammenligner  man  disse  stort  anlagte  Drapperi- 
figurer,  hvis  Liniespil  har  en  blød  og  dog  storsiaaet  Rytme,  med 
Andrea  Pisanos  allegoriske  Kvindefigurer,  der  symboliserer  for¬ 
skellige  Dyder,  saa  kan  det  ikke  nægtes,  at  Afstanden  mellem 
de  to  Kunstneres  Figurstil  synes  betydeligt  mindre  her  end  ved 
en  Sammenligning  mellem  de  to  Mestres  fortællende  Komposi¬ 
tioner.  Andreas  gratiøse  smaa  Kvinder  i  vide  Kjortler,  som  føjer 
sig  efter  Kroppens  Bevægelser,  er  de  højeste  og  frieste  Udtryk 
for  hans  personlige  Begavelse.  De  er  Beviser  paa  hans  usæd¬ 
vanlige  Evne  til  med  Konturer  at  skabe  en  sammenhængende, 
fremherskende  Bevægelse.  Skønnest  er  dette  udtrykt  i  den  unge 
Pige  „Haabet“,  som  synes  at  være  i  Færd  med  at  løfte  sig  op, 


Andrea  Pisano:  Haabet. 

baaret  af  to  store  Vinger,  for 
at  naa  den  „Livets  Krone", 
mod  hvilken  hun  rækker 
Hænderne  frem.  —  En  saa- 
dan  Figur  aabenbarer  en  ly¬ 
risk  Inderlighed,  som  vi  ikke 
er  vante  til  at  finde  i  saa  ud¬ 
præget  Grad  i  Andreas  fortæl¬ 
lende  Relieffer.  Det  synes,  som 
om  Kunstneren  først  her  har 
vovet  at  give  sit  Temperament 
et  frit  Udtryk,  medens  han  i 
mange  af  de  større  Komposi¬ 
tioner  harstaaet  underen  lam- 
mende  Indflydelse  af  Giottos 
Freskokunst.  Uden  at  optage  ældre  Forfatteres  Paastand  om,  at 
Giotto  skulde  have  givet  Andrea  Pisano  Kompositionsudkast  til 
Reliefferne,  kan  man  med  Rette  sige,  at  disse  repræsenterer  den 
giottoske  Kompositionskunst  i  stærkt  indskrænket  Maalestok  og 
uden  egentlig  dramatisk  Kraft,  medens  paa  den  anden  Side  de 
allegoriske  Figurer  udtrykker  lysere,  bevægeligere  og  mere  per¬ 
sonlige  Følelser. 

Hos  Ghiberti  er  Forholdet  omvendt.  Hans  siddende  dekora¬ 
tive  Figurer  er  de,  som  nærmest  knytter  ham  til  den  ældre 
Kunst,  medens  de  dramatiske  Fremstillinger  peger  frem  mod  den 
gryende  Renæssance.  Dette  Forhold  er  naturligt.  Thi  havde  Go¬ 
tikken,  hvis  Hovedprincip  er  den  dekorative  Linie,  fundet  sine 
reneste  og  inderligste  Udtryk  i  Enkeltfiguren,  saa  gik  den  nye 
Tids  Stræben  fremfor  alt  ud  paa  at  give  dramatisk  sammen¬ 
trængte  Motiver  en  overbevisende  realistisk  Form.  Dette  har  Ghi¬ 
berti  klart  vist  os  i  flere  af  de  Kompositioner,  som  vi  her  har 
gennemgaaet. 

Kræfterne  voksede  under  Arbejdets  Gang.  Blikket  paa  Men¬ 
neskefigurens  organiske  Bygning  skærpedes,  Evnen  til  at  gengive 
levende  Form  og  Bevægelse  udvidedes.  Samtidigt  hermed  mistede 
de  ornamentale  Liniemotiver  mer  og  mer  af  deres  Betydning. 
I  de  sidste  Relieffer  indfører  Ghiberti  saa  godt  som  fritstaaende, 
fuldt  gennemarbejdede  smaa  Statuetter,  der  uden  Indskrænkning 
bevæger  sig  i  alle  Retninger.  Idet  han  stræber  efter  at  frigøre 

sig  for  den  gamle,  ornamentale  Kompositionsmaade  ved  silhouet- 
terede  Masser  mod  en  neutral  Baggrund,  ledes  han  saaledes  over 
mod  en  malerisk  Reliefbehandling,  hvis  store  Farer,  der  allerede 
ses  glimtvis  i  de  første  Bronzeporte,  først  ligger  klart  for  Dagen 
i  de  senere  „Paradisets  Porte". 

Under  alle  Forandringer  og  paa  alle  Udviklingsstadier  spores 
dog  Ghibertis  dybe,  harmoniske  Skønhedsfølelse,  hans  Stræben 
efter  Ligevægt  og  Klarhed  i  Kompositionerne  og  Linieskønhed 
hos  Figurerne  som  det  forenende  og  forædlende  Element.  Det 
er  ogsaa  denne  individuelle  Følelse,  som  i  lykkelige  Øjeblikke 
kan  lade  Ghibertis  Kunst  klinge  ud  i  en  Tone,  der  ikke  havde 
lydt  siden  den  klassiske  Kunsts  Dage. 


Stockholm  i  August  1908. 


Osvald  Sirén 

(Oversat  efter  Forfatterens  Manuskript) 

BREVE  FRA  MICHAEL  WIEHE  TIL 
HANS  HUSTRU 

SKREVNE  UNDER  EN  UDENLANDSREISE  1850 
MEDDELTE  AF  A.  C.  LARSEN 


Wien  d.  13de  Juni  1850.  Torsdag. 

Min  søde  Emilie! 

Nu  synes  jeg  ikke  længer,  jeg  kan  opsætte  at  skrive,  endskøndt  her 
ikke  er  Brev  fra  Dig  endnu.  Dette  skal  ikke  være  nogen  Bebreidelse; 
jeg  veed  jo,  Du  skriver  saa  hurtigt,  Du  kan,  og  mit  Brev  er  vel  kom¬ 
met  meget  langsomt  til  Dig.  Hvordan  har  Du  det,  min  egen  Unge? 
Er  Du  rask?  Det  bliver  mageløst  at  see  Din  Haandskrivt  uden  paa  et 
Brev  her,  ikke  at  tale  om,  hvordan  det  bliver  at  se  den  indeni.  Jeg 
er  rask! 

Jeg  troer,  vi  slap  i  Dresden?  Torsdag  Formiddag  gik  vi  ombord  paa 
et  Elbdampskib  og  seilede  til  Aussig,  en  lille  Bjergby,  som  ligger  et 
Stykke  Veis  inde  i  Bøhmen.  Denne  Indseiling  igjennem  det  nordlige 
Bøhmen  er  det  Deiligste,  jeg  endnu  har  seet.  Saalænge  man  endnu  er 
i  Sachsen,  er  Bjergene  med  samt  deres  Vegetation  ret  smilende,  men 
alt  som  man  kommer  ind  i  Bøhmen,  bliver  det  vildere  og  vildere,  Bjer¬ 
gene  høiere,  af  en  mørkere  Masse  og  med  en  mørkere  Vegetation.  Det 
er  notabene  saaledes  at  forstaae,  at  man  seiler  imellem  to  Vægge  uaf¬ 
brudt;  dog  er  det  ingenlunde  eensformigt,  der  er  megen  Variation. 
Floden  gjør  bestandig  deels  Krumninger,  deels  lige  Omdrejninger, 
hvoraf  følger,  at  det  seer  ud,  som  om  man  seilede  i  et  Basin,  omgivet 
baade  for  og  bag  og  paa  begge  Sider  af  vilde  Fjelde.  Stadig  sees  en¬ 
kelte  Hytter  paa  Skraaninger,  undertiden  paa  et  fremspringende  Klippe- 

stykke  i  en  rigtig  mørk  Omgivelse  en  gammel  Helgen  i  Legemstørrelse 
fritstaaende  —  af  en  forunderlig  gribende  Virkning,  naar  man  seer  det 
første  Gang  — ,  forresten  smaa  Capeller  og  Kors  i  Mængde.  Borge  haves 
ogsaapaa  Tinderne,  og  hvor  Bjergene  gjør  en  lille  Smule  Plads  til  Siden 
eller  aabner  sig  i  en  Dal,  der  kan  man  være  vis  paa  at  finde  en  yndig  lille 
By  med  Kirker.  Under  hele  denne  Fart  tænkte  jeg  paa  Dig,  min  El¬ 
skede,  og  ønskede  Du  sad  ved  Siden  af  mig.  Søde  Emilie!  bare  jeg 
ikke  fortæller  det  altfor  kjedeligt?  Vil  Du  høre  Mere?  (Her  underfor- 
staaer  jeg,  at  Du  siger:  ja!).  Til  Aussig  kom  vi  omtrent  Kl.  7l/s  Aften 
og  gik  halvveis  op  ad  Bjerget;  men  da  det  blev  mørkt,  gik  vi  hjem  og 
spiste  til  Aften,  og  derefter  nød  jeg  en  Cigar  paa  Balconen  med  Udsigt 
over  Floden  i  en  Schlucht,  befalende  L.  E.  at  sætte  sig  paa  den  mod¬ 
satte  Ende  af  Balconen  uden  at  mæle  et  Ord  —  for  at  jeg  kunde  nyde 
Nattens  Stilhed  og  tænke  paa  Dig. 

Den  følgende  Morgen  toge  vi  en  Stellwagen  og  kjørte  til  Lobositz, 
en  By  af  samme  Caliber  som  Aussig,  og  hvorfra  Jernbanen  gaaer  til 
Prag.  Under  denne  Kjørsel  kjøbte  vi  Maikirschen,  friskafplukkede,  af 
nogle  forbigaaende  Bønder.  Smagte  deilig;  Du  lille  Stakkel  maa  vente 
længe,  inden  Du  kan  faae.  Om  Eftermiddagen  var  vi  i  Prag,  i  Theatret 
og  hørte  Figaro;  der  var  en  Broder  til  Chorregisseur  Bruun,  som  spil¬ 
lede  Greven;  forresten  var  det  meiet  godt  —  saadan  paa  Tysk.  Død 
og  Pine,  det  er  sandt!  Mad.  Tuczeck  (berømt)  gasterede  som  Susanne. 
Hun  var  elskværdig,  og  man  mærkede  den  gamle  Mester;  iøvrigt  min¬ 
dede  hun  levende  om  Hermandine  Roil  i  Figur,  Holdning  og  Gang. 
Løverdag  Formiddag  asede  vi  op  og  ned  af  et  Bjerg  eller  saadan  no¬ 
get  med  Udsigt  over  Prag,  og  den  ældre  E.  udbrød  som  sædvanlig: 
Aah  va  de  æ  nøhjeli  —  sække  dailige  Bøggninger  —  va  Laurits  — 
Gui  næ  —  Bæ! 


Fredag. 

Jeg  skulde  paa  Comedie,  derfor  maatte  jeg  afbryde.  Nu  skal  jeg 
bare  hen  til  Heibzinger  og  drikke  Thee  qg  saa  hen  og  see,  om  der 
ikke  skulde  være  Brev  fra  Dig,  min  Engel,  saa  gaae  vi  videre.  Der 
var  endnu  Intet,  men  han  bad  mig  komme  igjen  efter  12.  —  Fra  Prag 
kjørte  vi  Løverdag  Eftermiddag  Kl.  6,  og  Søndag  Morgen  Kl.  10  var 
Ankomsten  her  til  Wien.  Det  er  moersomt  at  være  her.  Vi  boede  2  å 
3  Dage  paa  Hotel  „zum  weissen  Ross“  i  Leopoldstadt;  nu  har  vi  faaet 

private  Logiser  hver  for  sig,  og  jeg  er  fri  for  E . eme,  naar  jeg 

vil  være  det.  Jeg  har  naturligvis  været  i  Burgtheater  hver  Aften;  alle 

Medlemmerne  ere  tilstede,  deriblandt  den  Wagner,  som  Gade  har  om¬ 
talt  fra  Leipzig,  og  som  skulde  have  Noget  tilfælleds  med  mig,  og  som 
skulde  spille  Hamlet  meget  godt!  Nei!  Det  han  har  tilfælleds  med  mig, 
er  noget  Dumtosset  i  Udtalen;  forresten  er  hans  Spillemaade  complet 
Holstisk 1).  Han  er  den  Ubetydeligste  af  dem,  der  spille  vigtige  Roller; 
han  spiller  nemlig  alle  de  Roller,  der  tilhøre  en  første  Elsker  og  Helt. 
Saa  er  der  LØwe,  Anschiitz,  Carl  la  Roche,  Beckmann  (bekiendt  fra 
Kierkegaards2)  Omtale,  da  han  var  i  Berlin),  Wilhelmi  og  en  Dawison 
—  af  Damer:  Frau  Bettich,  Frau  Hebbel,  Louise  Neumann,  Fri.  Wil- 
dauer,  Frau  Koberwein  o.  s.  v.  Jeg  har  naturligvis  glemt  Fichtner,  hans 
Kone  har  jeg  ikke  seet.  Det  er  et  godt  Theater,  det  er  vist;  endskjøndt 
der  er  overmaade  meget,  som  ikke  behager  mig,  saa  behager  det  mig 
dog  meget  at  bivaane  deres  Forestillinger.  Vil  Du  fortælle  Høedt,  at 
LØwe  minder  mig  meget  om  Stage8);  ja,  det  er  latterligt,  Borgaard4) 
har  kaldt  ham  Nielsens5)  store  Rival  —  Sludder!  Han  har  naturligviis 
mere  Talent  end  Stage,  men  Stemmen  er  den  samme  og  Maneren  svul¬ 
stig  gespreitzt,  brølende  og  med  vigtigt  Ansigt  efter  alle  Effecter,  selv 
om  de  ingen  Efféct  gjøre.  Dette  var  især  Tilfældet  den  første  Aften 
som  Cassius;  senere  kan  jeg  ganske  godt  lide  ham.  Jeg  vil  ikke  her 
beskrive  hver  Enkelt,  men  kun  endnu  tilføie,  at  Beckmann  forekom¬ 
mer  mig  at  være  en  Perle  og  Wagner  et  Asen.  Repertoiret  kunde 
maaskee  more  Jer.  Søndag:  Julius  Cæsar,  Mandag:  Minna  v.  Bam- 
helm,  Tirsdag:  Struensee  und  die  Deutschen  in  D&nemark  (af  Laube), 
Onsdag:  Franz  v.  Sickingen,  Torsdag:  Werner  oder  Herz  und  Welt  af 
Carl  Gutzkow,  fuldkommen  Kotzebuisk,  og  i  Aften  Fredag  atter  Julius 
Cæsar,  hvorfor  jeg  gaaer  i  Kftmtnerthor  og  hører  Jægerbruden,  hvori 
Standigl  synger  Caspar. 

Jeg  var  i  Forgaars  paa  egen  Haand  ude  i  SchOnbrunn  og  spadserede 
Haven  rundt;  den  minder  i  visse  Maader  om  Fredensborg  Have;  men 
det  er  ikke  det.  Her  sætter  jeg  et  Kys,  vil  Du  tage  det  op?  —  Jeg 
har  ikke  besøgt  Kom6)  endnu,  fordi  jeg  seer  saa  voldsom  ud  i  Ansigtet, 
førend  Skjægget  er  færdigt;  jeg  synes,  det  vilde  være  respectstridigt 
at  vise  mig  saaledes  for  ham.  Nu  gaar  jeg  hen  og  hører  om  Brev; 


*)  Der  sigtes  til  Skuespiller  Wilhelm  Holst  (f  1898). 

*)  Se  Gjentagelsen  1 843  S.  57  ff. 

*)  Skuespiller  ved  det  kgl.  Teater  (f  1845). 

4)  Forfatter  og  Teaterdirektør  i  Christiania  (f  1868). 

s)  Professor,  Skuespiller  ved  det  kgl.  Teater  N.  P.  Nielsen  (f  1860). 

®)  Maximilian  Korn,  en  fremragende  Skuespiller  ved  Burgtheater  i  Wien  (f  1854). 

derpaa  spiser  jeg  til  Middag,  og  saa  sender  jeg  dette  afsted  i  Efter¬ 
middag. 

Se  saa  min  elskede  Emilie!  Nu  maa  jeg  slutte  uden  at  have  faaet 
Dit  første  Brev.  Men  jeg  faaer  det  nok  imorgen;  det  haaber  jeg  ganske 
vist.  Skriv  engang  til  Frederikke1)  og  hils  hende  kjærligt  fra  mig.  Skri¬ 
ver  Du  til  Madame  Nielsen2),  saa  følger  det  af  sig  selv,  at  Du  sender 
hende  en  fuld  og  varm  Hilsen.  Ligesaa  til  mine  Forældre  og  Søskende. 
Nu  skriver  jeg  snart  til  Gade  for  at  melde  ham,  at  jeg  har  frigjort  mig 
fra  E-Aaget.  Det  har  kostet,  kan  Du  troe.  Intet  bider  paa  ham.  Jeg  har 
ikke  svaret  ham  med  Andet  end  lutter  Grovheder  paa  alle  hans  Til¬ 
taler,  af  hvilkensomhelst  Art  de  end  vare;  men  han  har  taget  det  for 
Fortrolighed,  at  jeg  var  saa  grov  imod  ham.  Endelig  har  jeg,  da  jeg 
formelig  fik  Hovedpine  af  hans  Nærhed  og  Pjadder  og  Berørelser,  sagt 
ham,  at  jeg  ikke  kan  holde  ud  at  leve  med  ham  eller  at  sidde  ved 
Siden  af  ham  i  Theatret  eller  tale  med  ham  om  Theatret.  Saa  vil  han 
drikke  med  mig  paa,  at  det  kun  gjælder  for  Reisen,  ikke,  naar  vi 
komme  hjem ;  men  jeg  drak  ikke  paa  det.  Een  Dag  maatte  jeg  love  at 
leve  sammen  med  ham. 

Levvel  min  elskede  Hustru! 

Din  Michael. 

Hils  Frederik 8)  fra  mig.f  Siig  til  ham,  at  han  ikke  maa  tage  Brevet 
fra  Dig.  Du  kan  læse  for  ham,  hvad  Du  synes.  Jeg  har  hans  Portrait 
liggende  paa  Bordet;  det  er  mig  til  megen  Vederqvægelse. 

Eders  Michael. 


Wien,  den  23de  Juni  1850.  Søndag  Kl.  5 Vi. 

Min  elskede  Emilie!  Jeg  mærker  nok,  at  dette  kan  ikke  blive  til 
en  regelmæssig  Correspondence,  hvori  det  ene  Brev  svarer  paa  det 
andet;  thi  jeg  kan  ikke  vente  længer  med  at  skrive.  Tak,  fordi  Du 
skrev;  det  havde  ikke  været  til  at  udholde,  om  Du  havde  ventet,  til 
Du  fik  Brev.  Det  var  en  Salighed  at  see  Din  Haand!  Veed  Du,  hvor 
jeg  læste  Dit  Brev  første  Gang?  Paa  Bukken  af  en  Omnibus!  Det  gik 
saaledes  til,  at  vi  skulde  ud  til  Laxenburg,  3  Miil  herfra,  og  dertil  ud- 
fordres,  at  man  kjører  i  Omnibus  ud  til  Jernbanen;  men  da  der  accu- 

*)  Frøken  Frederikke  Lønborg. 

2)  Skuespillerinde  ved  det  kongelige  Teater,  Fru  Anna  Nielsen  (f  1856). 

8)  Frederik  Høedt. 

rat  var  Tid  nok,  løb  vi  forinden  hen  paa  Posthuset,  og  see,  den  Dag 
var  jeg  den  Lykkelige!  Da  jeg  den  Dag  havde  Leilighed  til  at  gjøre 
Touren  i  Compagnie  med  en  Deel  Danske,  og  jeg  neppe  vilde  gjøre 
den  alene,  saa  vilde  jeg  ikke  opgive  den,  men  satte  mig  afsides,  det 
vil  sige  paa  Bukken,  og  der  sad  jeg  og  læste  midt  igjennem  Wien  og 
langs  ud  af  Forstæder  og  Landeveie  midt  i  det  deiligste  Solskin,  ufor¬ 
styrret  af  Folkemængden  og  af  Kudsken,  der  Alle  hver  for  sig  passer 
sig  selv.  Gud  skee  Lov,  at  Du  er  rask!  Resten  seer  jo  desværre  tem¬ 
melig  mørk  ud  paa  Silkeborg.  Høedt  skulde  have  reist  i  Sommer,  blot 
for  at  glemme  sin  Sygdom.  Hils  ham!!  Siig  ham,  at  jeg  glæder  mig 
bestandig  til  at  spille  Horatio  —  vent  lidt  min  søde  lille  elskede  Unge; 
jeg  skal  bare  hen  og  see  Faust  i  Burg,  saa  kommer  jeg  igjen. 

Kl.  1 1 V2.  Her  er  jeg  igjen.  Skidt  Forestilling.  Wagner,  det  Asen, 
som  spiller  alle  betydningsfulde  Roller,  spillede  da  ogsaa  Faust,  saa 
betydningsløst  brølende  som  muligt.  Han  har  forresten  et  godt  Udvor¬ 
tes.  La  Roche  som  Mephistofeles  var  freilich  bedre,  langt  bedre,  men 
—  jeg  veed  ikke!  Frau  Wagner  (Fri.  Unzelmann)  spillede  Margrethe 
med  Talent,  men  med  den  mest  forbandede  tydske  Declamation.  Nogen 
Gavn  troer  jeg  dog  jeg  har  af  at  have  seet  Wagner  i  det  Hele  taget. 
Ligner  jeg  ham  end  ikke  i  Brøleriet,  saa  troer  jeg  dog,  jeg  ligner  ham 
i  at  lade  Effecter  forsvinde,  skjøndt  det  skeer  af  forskjellige  Grunde 
hos  os;  hos  ham  er  det  Dumhed;  thi  han  søger  Effekt,  det  høres  paa 
Brølet;  men  han  kan  sige  lange  Replikker,  fulde  af  Nuancer  og  Tanke- 
Afeætninger,  uden  at  det  spores  i  Declamationen,  og  det  er  jeg  bange 
for,  jeg  har  Noget  af. 

Mandag  den  24de.  Goddag  min  Engel.  Jeg  har  faaet  Brev  fra  Dig 
idag;  det  kan  være,  at  det  er  kommet  igaar,  men  jeg  var  ikke  paa 
Posthuset  igaar.  Tak,  fordi  Du  vil  have  det  godt,  og  tak,  fordi  Du  elsker 
mig,  og  Gudskeelov,  at  Høedt  har  det  bedre.  Naar  Du  har  modtaget 
dette  Brev,  skriv  saa  til  Strassburg  straks  eengang.  Seer  Du  min  Unge, 
Dine  Breve  har  været  9  Dage  underveis  hertil;  vil  Du  regne,  at  de 
bruge  lige  saa  lang  Tid  til  Strassburg  og  saa  huske  paa,  at  efter  den 
15de  Juli  maa  jeg  antages  at  være  i  Paris.  Altsaa:  skriver  Du  d.  4de, 
5te  eller  6te  Juli,  saa  kan  Du  addressere  til  Strassb.,  men  efter  den  Tid 
til  Paris. 

Jeg  troer  ikke,  jeg  har  fortalt  Dig,  at  Korn  er  paa  en  Badereise,  og 
at  jeg  maaskee  vil  træffe  ham  i  Ischl.  Jeg  har  igaar  været  hos  Lflwe 
og  idag  hos  Anschiitz  og  afleveret  et  Kort,  da  Ingen  af  dem  var  hjemme. 
De  sidste  5  Dage  har  jeg  tilbragt  sammen  med  Candidateme  Liebe  og 

Pienge  fra  Kjøbenhavn,  de  kom  fra  Italien  og  gik  hjem,  dernæst  med 
en  Cand.  Schrum,  ved  hvis  Hjælp  vi  har  gjort  Bekjendtskab  med  Ar- 
chitekt  Theophilus  Hansen,  berømt  Landsmand,  som  er  i  keiserlig  Tje¬ 
neste.  Keiseren  sees  ofte  i  Theatrene.  Jeg  gjemmer  Placeateme;  det  er 
den  eneste  Dagbog,  jeg  fører;  men  ved  at  see  paa  dem  vil  jeg  levende 
kunne  erindre  Forestillingerne.  Forleden  Aften  vare  vi  ude  i  „Funf- 
haus“,  en  Slags  Alleenberg  i  stor  Stiil,  det  vil  sige,  der  er  ingen  The- 
ater,  men  en  stor  Have,  ganske  opfyldt  med  Borde  og  Stole  under 
Træerne,  med  Lys  staaende  i  Glaskupler  og  Folk  siddende  ved  Bordene 
med  Varerne  for  sig,  flere  Transparenter  og  Orchestre  rundt  omkring 
og  endelig  en  stor  Balsal,  hvor  den  ringere  Borgerclasse  forlyster  sig 
og  os  med  Dands.  Hveranden  er  fran^aise  og  hveranden  Valts.  En  af 
Valtsene  gjorde  vi  med,  det  vil  sige,  vi  lavede  en  lille  Dandseplads  i  en 
Krog  af  Salen,  og  der  dandsede  vi  med  nogle  faa  andre  Par;  vi  Danske 
havde  kun  een  Dame,  og  vi  var  fem.  Det  var  en  rar  lille  Pige,  som 
holdt  ud  i  een  Kjøre  og  havde  dandset  hele  den  forrige  Nat,  og  da  En 
ytrede,  at  hun  saa  vel  vilde  sove  længe  den  næste  Dag,  svarede  hun : 
nei  jeg  skal  tidlig  op  og  arbeide,  so*  en  Wienermådel  maa  være  flittig 
hele  Dagen,  naar  hun  vil  more  sig  om  Aftenen,  hun  kunde  aldrig  faae 
dandset  nok.  Dersom  det  kan  smigre  Dig,  saa  vil  jeg  fortælle  Dig,  at 
hun,  efter  at  jeg  havde  valtset  med  hende,  sagde  saadan  hen  for  sig, 
idet  hun  satte  sig:  „dass  heiss  ich  tanzen"! 

Hvordan  det  gaaer  med  Sproget?  Jo,  forstaaelig  kan  jeg  da  gjøre 
mig.  Alle  de  Andre  snakker  en  frygtelig  Støvle  Tydsk.  Naar  den  ældre 
E.  fører  Ordet,  kan  man  være  vis  paa  at  faa  Svar  paa  noget  ganske 
Andet  end  det,  han  mener  at  have  spurgt  om,  hvorfor  han  er  udeluk¬ 
ket  fra  den  Post.  Hvordan  med  Pengene?  Brillant! - 

Men  desuagtet  bruger  jeg  neppe  meer  end  200  Rbdl  i  Juni  Maaned. 
Vi  har  faaet  Guldet  høit  betalt,  fbrmlich  vundet  paa  det 

Jeg  seer  nu  ved  at  kigge  i  Dit  Brev,  at  det  kun  har  brugt  7  Dage, 
vil  Du  saa  indrette  Beregningen  derefter.  Om  en  otte  Dages  Tid  vil 
mit  Skjæg  begynde  at  blive  menneskeligt,  hidtil  har  det  været  dyrisk. 

(Min  søde  Emilie).  Saasnart  jeg  har  spist,  vil  jeg  skrive  et  lille 
Brev  til  Moder  og  maaskee  et  til  Gade;  i  Aften  skal  jeg  se  L6we 
spille  Garrick  i  Bristol.  Jeg  vilde  gjeme  have  et  lille  Brev  fra  Dig 
igjen  imorgen.  Nei  et  stort  mener  jeg,  hører  Du  Emilie  —  store  Breve. 
Hils  Frederik!  Opmuntr  ham  til  at  skrive.  Farvel,  nu  gaaer  jeg  til¬ 
bords. 

Ak!  Gid  Du  var  hos  mig!  Siig  Godmorgen  og  God  Nat  til  mig 
hver  Dag;  det  gjør  jeg  ved  Dig. 

Farvel  Emilie,  min  Elskede! 

Din  Michael. 

Hils  Frederikke1)  og  Frederik2),  og  ønsk  Malle  god  Bedring.  Lad 
ikke  Hultmann8)  blive  næsvis  imod  Dig.  Det  skeer  let. 


Paris  d.  26de  Juli  1850.  Fredag. 

Goddag  min  elskede  Hustru!  I  Søndags  kom  jeg  hertil.  Jeg  vil  be¬ 
gynde  med  at  tilbagekalde  nogle  Ord,  jeg  lod  falde  i  mit  forrige  Brev, 
nemlig  at  jeg  ikke  vilde  bede  Heiberg  om  Penge.  Jeg  har  skrevet  til 
ham  igaar  og  udbedt  mig  200  Rbdl  tillaans  af  Theaterkassen,  men  til¬ 
lige  ladet  mig  forstaae  med,  at  det  vilde  falde  mig  overordentlig  van¬ 
skeligt  at  tilbagebetale  dem;  det  kunde  kun  skee,  naar  Kassen  vilde 
lade  sig  nøie  med  meget  smaa  maanedlige  Afdrag.  Grunden,  hvorfor 
jeg  har  forandret  Villie  i  denne  Henseende,  er  en  Hemmelighed,  men 
som  Du,  min  Elskede,  skal  faae  at  vide,  naar  jeg  kommer  hjem;  lad 
det  være  dig  nok  at  vide,  at  det  er  vigtigt  for  os  Begge,  at  det  maaskee 
kan  bidrage  til  at  gjøre  os  endnu  lykkeligere,  end  vi  allerede  ere.  Jeg 
er  glad,  Emilie,  vær  Du  det  ogsaa.  Men  jeg  er  nødt  til  at  blive  her 
omtrent  en  tre  Uger,  omtrent  til  midt  i  August.  Det  kan  være  det 
Samme,  havde  jeg  nær  sagt,  om  jeg  ikke  faaer  Rachel  at  see;  her  er 
Meget  at  see  uden  hende.  Jeg  morer  mig  uhyre  ved  at  gaae  i  Théatre 
francais,  jeg  morer  mig  ogsaa  ved  —  ja  ved  Alt,  ved  at  være  her;  nu 
synes  jeg,  det  er  her,  Du  skal  hen,  naar  vi  reiser  sammen,  Wien  er 
reverenter  talt  et  Hul  i  Sammenligning  med  Paris. 

Nei  det  var  Strasbourg,  vi  kom  fra.  Da  jeg  saa  gaaer  en  Fredag 
Eftermiddag  Kl.  omtrent  4  og  venter  paa,  at  Diligencen  skal  blive  fær¬ 
dig,  kommer  begge  E . me  saagu  hen  til  mig;  midt  paa  et  Torv 

var  det.  Nu  havde  de  været  i  Triest,  Venedig,  Verona,  Mailand,  over 
St.  Gothard,  Comosøen  og  andre  Søer,  Luzem  og  Basel  til  Strasbourg, 
hvor  de  accurat  vare  ankomne  og  skulde  afgaae  til  Paris  samme  Dag. 
Det  var  ganske  morsomt  for  det  Øieblik  at  træffe  Dem.  Jeg  sætter 
mig  da  i  Vognen  og  kommer  til  at  sidde  i  Coupéen  imellem  en  Fransk- 

')  Frøken  Frederikke  Lønborg. 

*)  Frederik  Høedt. 

*)  Skuespiller  ved  det  kongelige  Teater  (f  1894). 

mand  og  en  Engellænder,  det  vil  sige,  det  var  egentlig  en  Irlænder, 
en  Doctor  Rogan;  han  talte  meget  slet  fransk,  hvoraf  fulgte,  at  jeg 
undertiden  maatte  agere  Tolk  imellem  dem;  naar  Irlænderen  talte  alt¬ 
for  engelsk  fransk,  maatte  han  først  sige  mig  det  paa  engelsk,  for  at 
jeg  kunde  sige  Franskmanden  det  paa  fransk  og  omvendt.  Touren  var 
forresten  meget  anstrengende  fra  Fredag  Eftermiddag  4  til  Søndag  For¬ 
middag  Kl.  12  i  Diligence  med  eet  Ophold  i  Metz,  rigtignok  paa  3 
Timer,  hvilket  Engellænderen  og  jeg  benyttede  til  at  tage  et  varmt 
Bad  og  et  Middagsmaaltid ;  men  den  første  Aften  fik  vi  ingen  Aftens¬ 
mad.  Paa  denne  Tour  havde  der  dannet  sig  et  temmelig  fortroligt  For¬ 
hold  imellem  min  ofte  omtalte  Irlænder  og  mig;  vi  toge  ind  paa  samme 
Hotel,  gik  sammen  i  Théatre  fransais,  hvor  vi  iblandt  Andet  saae  Cris- 
pin  rival  de  son  maitre.  Den  næste  Dag,  Mandag,  toge  vi  en  Fiacre 
og  besaae  endeel  af  Byens  Mærkværdigheder,  og  efter  at  have  spiist 
ved  table  d’hdte,  gik  vi  paa  egen  Haand  ud  for  at  opsøge  la  chaumi- 
ére,  som  vi  fandt  Kl.  9  om  Aftenen.  Det  er  en  oplyst  Have  med  en 
Dandseplads  og  et  Orchester,  hvor  man  sidder  meget  behageligt  under 
Træer,  nyder  sine  Ting  og  lader  Sværmen  passere  revue  og  dandse 
for  sig.  Dandsen  er  meget  levende.  Jeg  vilde  dog  neppe  føre  Dig 
derud. 

Tirsdag  Morgen  reiste  Englænderen,  og  jeg  søgte  strax  hen  til  Café 
de  Danemarck,  hvor  jeg  fandt  danske  Aviser,  men  ingen  danske  Men¬ 
nesker.  Om  Aftenen  i  Théatre  francais,  hvor  jeg  morede  mig  pompeust, 
først  over  en  ung  Elsker,  der  mindede  om  Chevalieren  i  Ninon,  na- 
turligviis  var  det  Rollen,  der  mindede,  og  han  spillede  særdeles  godt; 
men  dernæst  gav  de  et  Stykke,  hvori  der  forekommer  en  Skuespiller- 
familie,  Bedstefader,  Fader  og  Søn,  som  alle  have  spillet  Crispin; 
disse  tre  bleve  udførte  af  Provost,  Samson  og  Regnier.  Det  var  egent¬ 
lig  Provost,  der  interesserede  mig,  Bedstefaderen;  det  er  det  i  alle 
details  fuldendtest  udførte  Portrait  af  en  gammel  udlevet  Skuespiller, 
der  er  begyndt  at  vende  sine  Tanker  mod  den  anden  Verden,  men 
som  dog  ved  hver  en  given  Leilighed  forraader,  at  han  endnu  bestan¬ 
dig  lever  i  sin  Fortid,  som  jeg  kan  tænke  mig.  Ved  Udgangen  attrap- 
perede  den  smaa  E.  mig,  og  fra  den  Tid  sees  vi  daglig  i  Caféen.  Aftenen 
efter  i  Théatre  de  l’Odéon,  hvor  vi  saae  Rose  Chéri  og  Fanny  Céritto 
— ,  der  har  det  skjønneste  Legeme,  jeg  endnu  har  seet,  men  som  for¬ 
resten  præsterede  en  Bagatel  tilligemed  sin  Mand,  St.  Léon.  I  Aften 
skal  vi  see  Camaraderie  i  Th.  fr.,  som  det  er  skrevet  for. 

Af  Danske  findes  her  en  skjønne  Samling  for  Øjeblikket,  Mozart 

Petersen  og  den  unge  Andersen  fra  Orchestret,  den  Sidstes  Moder  og 
Søster  (Bernhardine)  og  Broder,  som  er  ved  Dandsen,  Marinemaler 
Melby,  som  er  Magnetiseur  og  saa  den  gale  Sporon.  Af  skikkelige 
Danske  findes  en  jydsk  Candidat  Musman,  som  har  levet  3  Aar  i  Eng¬ 
land  og  Frankrig  for  at  studere  Sprogene  og  lever  af  at  informere 
Englændere  i  Fransk  og  omvendt.  Han  er  ganske  forvildet  af  Glæde 
over  os  og  længes  saa  skrækkelig  efter  Danmark.  Nu  nok  om  det! 

Her  var  Brev  til  mig,  da  jeg  kom.  Min  søde  Emilie,  Du  maa  ikke 
være  melancholsk,  jeg  længes  ogsaa,  saa  det  bider  i  Hjertet,  jeg  skal 
skrive  tidt,  jeg  glæder  mig  mageløst  til  at  komme  hjem  til  Dig,  men 
det  skeer  neppe  førend  d.  20. — 21.  August.  Det  er  gaaet  mig  ligesom 
Dig  med  Hensyn  til  Afskedsdagen,  det  vil  sige,  jeg  er  nær  ved  at 
qvæles,  hvergang  jeg  tænker  paa,  hvor  ubeskrivelig  sød  og  elskelig 
Du  var,  da  Du  sagde  Farvel  til  mig.  Det  skal  jeg  aldrig  glemme.  Nu 
tager  jeg  Dig  i  mine  Arme  og  kysser  Dig  paa  Smilehullerne  og  paa 
Munden  og  paa  Øinene.  Du  skal  ikke  oftere  komme  til  at  vente  Brev 
forgjæves.  Savnede  Du  mig,  medens  Du  havde  Hovedpine?  Var  Du 
ganske  alene  den  Nat?  Jeg  tænker  dog,  jeg  er  hjemme  hos  Dig,  naar 
Du  næste  Gang  har  den.  — Jeg  er  Dig  tro  min  Elskede!  Skriv  ende¬ 
lig  saa  tit  og  saa  ufrankeret  som  muligt  og  Saa  langt  som  muligt.  Ak! 
Nu  er  der  maaskee  et  Brev  til  mig  paa  Posthuset  fra  Dig,  men  jeg 
kan  ikke  komme  derhen,  førend  jeg  har  sendt  dette  afsted.  Veien  er 
lang;  men  det  kan  ogsaa  være  det  Samme,  jeg  skriver  jo  snart  igjen. 
Farvel  min  Emilie.  Den  længste  Tid  af  Skilsmissen  er  overstaaet. 

Din 

Din 

'  Michael. 

Hils  Frederik.  Hvis  Du  synes,  saa  send  Frederikke  disse  Par  Ord, 
men  hvis  Du  ikke  saa  synes,  saa  lad  det  være,  jeg  mener,  hvis  Du 
ikke  synes  om  dem.  Hils  ogsaa  de  Andre. 

Farvel  min  Engel! 


Paris  den  29de  Juli  1850.  Mandag. 

Ak  Emilie!  Det  er  tungt  at  være  langt  borte  og  læse  i  tydske 
Blade  om  blodige  Slag  og  ikke  vide,  om  Ens  Brødre1)  ere  faldne  eller 


’)  Wilhelm  og  Johan  Wiehe,  af  hvilke  Wilhelm  blev  haardt  saaret  i  Slaget  ved  Isted. 

lemlæstede  eller  maaskee  reddede.  Dette  lader  jo  til  at  have  været 
frygteligt,  jeg  venter  derfor  ikke  gode  Tidender  i  den  Retning;  men 
Du  maa  endelig  skrive  Sandheden  og  ikke  lade  mig  modtage  en  Ny¬ 
hed  af  den  Art  ved  min  Hjemkomst.  Lever  En  af  dem,  saa  var  det 
mageløst,  om  han  vilde  skrive. 

Min  elskede  søde  lille  taalmodige,  utaalmodige  Emilie!  Jeg  har,  som 
Du  seer,  faaet  Dit  sidste  Brev  af  17de,  jeg  modtog  det  den  27de. 
Det  kan  ikke  nytte  at  nægte  det,  men  der  gik  fjorten  Dage  omtrent, 
hvori  jeg  ikke  skrev;  de  sidste  Dage,  jeg  var  i  Wien,  gik  jeg  bestan¬ 
dig  og  vilde ,  men  det  forekom  mig,  som  om  jeg  Intet  havde  oplevet, 
og  jeg  opsatte  det  derfor,  til  Samvittighedsnaget  tvang  mig  dertil.  Nu 
er  der  gaaet  en  tre  Ugers  Tid,  hvori  jeg  har  skrevet  fra  Ischl,  fra  Stras- 
bourg  og  fra  Paris;  det  kom  mig  derfor  ganske  uventet  og  gjorde  mig 
rasende  ondt;  men  jeg  trøstede  mig  pied,  at  nu  maa  Du  have  faaet  et 
Par  af  dem?  Det  gik  mig  jo  forresten  ligesaadan,  men  det  var  rigtig¬ 
nok  ikke  Din  Skyld,  min  egen  Unge.  Hør  Emilie  —  ja  det  er  yndigt, 
at  Du  har  mangen  en  Forfriskning  i  den  deilige  Natur,  og  at  Dit  Hjerte 
kan  være  bevæget  og  rigt  og  fuldt  af  Glæde;  det  er  mig  en  inderlig 
Glæde,  men  —  roede  I  halvanden  Time  om  paa  Søen  fra  Klokken 
henimod  otte?  Du  og  Justitsraaden.  Saa  maa  det  jo  have  været  mørkt, 
førend  I  kom  hjem.  Dette  foraarsager  mig  ikke  nogen  stor  Glæde,  — 

jeg  er  jaloux.  Hvordan  er  Føret  hos  Jer?  Ak!  det  er  vel  støvet,  og 

naar  det  er  støvet,  tager  Du  nok  Din  Kjole  paa  Armen  ligesom  i  Søle- 
føre?  Naar  jeg  tænker  paa,  at  de  Alle  kjende  Dig  fra  Knæet  indtil 
Foden,  —  ja  saa  veed  Du  nok,  hvordan  jeg  er  tilmode.  Nu  vil  jeg 
læse  Tartuffe  igjennem,  som  jeg  skal  see  iaften.  Igaar  saae  jeg  Stats¬ 
mand  og  Borger.  Farvel! 

Onsdag  d.  31.  Jeg  ventede  med  at  sende  dette  Brev,  til  jeg  havde 
seet,  om  der  ikke  skulde  være  Brev  fra  Dig,  min  Engel,  og  saa  var 
der,  og  det  var  ovenikjøbet  kommet  igaar.  Tak  Du  Søde!  Det  er  mig 
ellers  ubegribeligt,  at  det  har  varet  saalænge,  inden  Du  fik  det  fra 

Ischl.  Du  spørger,  om  jeg  har  faaet  Dit  3die  i  Wien?  ja  —  der  var 

Stedmoersblomst  og  Reseda  og  et  Blad  i;  jeg  har  læst  det  igjennem 
paany  og  fandt  dette  Hjertestraa,  som  jeg  plukkede  til  Dig  paa  Veien 
fra  Mødling  til  Baden  (ved  Wien),  og  som  jeg  havde  gjemt  i  Dit  Brev, 
men  glemt  at  sende  Dig. 

Ja  men  hør  nu  Emilie,  mine  Inclinationer  (kun  to)  have  kun  varet 
i  en  Time,  men  det  er  rigtig  en  ganske  anden  Sag,  naar  man  gaaer 
Dag  ud  Dag  ind  og  taler  med  dem,  saadan  som  Du  gjør  Be  be,  vil 

Du  lade  være?  Du  maa  heller  ikke  forskrække  mig  saadan,  som  Du 
gjorde  ved  at  fortælle  den  Drøm  om  Høedt,  som  om  det  var  Virkelig¬ 
hed;  jeg  havde  allerede  næsten  opgivet  Aanden,  saadan  stak  det  mig 
i  Hjertet  Jeg  haaber  da  forresten  heller  ikke,  at  Du  ligger  for  aabne 
Vinduer,  baade  for  Din  Sundheds  Skyld  og  for  de  Muligheder,  det  kan 
aabne  Vinduet  for?!  Jo  undskyld,  Wien  er  forpestet,  og  det  har  jeg 
fundet,  medens  jeg  var  der;  hvert  tiende  Skridt,  man  gaaer,  er  der  et 
Hul  i  Jorden  med  Jerngitter  over,  og  der  opstiger  raadden  Stank,  som 
udbreder  sig  over  hele  Staden;  det  finder  ikke  Sted  i  Paris,  her  er 
desuden  store  Haver  inde  i  Byen,  som  forfriske  Luften,  Vandet  kan 
man  derimod  ikke  drikke.  Vi  spise  i  Palais  national  (royal)  i  en  billig 
Restauration ;  for  to  fr.  faae  vi  Suppe,  fire  Retter  Mad,  Desert  og  *Vi 
Flaske  Viin.  For  4  Mark  4  Skilling  dansk! 

Er  det  dog  ikke  morsomt,  at  jeg  har  seet  Kammeraterne,  Statsmand 
og  Borger,  Tartuffe?  i  Aften  give  de  le  misanthrope  af  Moliére,  imorgen 
spiller  Frédéric  Lemaitre  Don  César;  det  værste  er,  at  Veien  er  saa 
lang;  han  spiller  paa  Gaité,  og  det  ligger  helt  ude  paa  boulevard  du 
temple,  hvis  Du  veed,  hvor  det  er. 

Professor  Mariboe  er  her  ogsaa.  Han  har  to  Sønner  med  i  Krigen 
og  er  i  den  Anledning  nær  ved  at  blive  melankolsk,  hvilket  jeg  ogsaa 
er  nær  ved.  Høst  (Andr.  Fr.)  er  her  ogsaa.  Petersens  Broder,  Skræde- 
ren,  som  jeg  har  Brev  til,  kan  jeg  ikke  finde. 

Vil  Du  takke  Emilie  Høedt  og  Johanne  meget  for  deres  Hilsener 
og  bringe  dem  min  igjen  med  to  tykke  Streger  til  dem  hver.  Hils  dem, 
der  vil  have  Hilsen.  Hils  Dig  selv.  Kys  Dig.  Jeg  elsker  Dig. 

Du  undrer  Dig  maaskee  over  Brevets  Korthed,  men  jeg  vil  ikke 
skrive  Mere.  Igaar  var  jeg  paa  egen  Haand  ude  i  Sévres  og  St.  Cloud ; 
jeg  længtes  efter  Land  og  Skov.  Naar  Du  har  faaet  dette  Brev,  troer 
jeg  ikke  mere,  Du  kan  skrive  til  Paris,  men  derimod  til  Berlin  poste 
rest.,  jeg  skriver  derimod  to  Gange  endnu  fra  Paris.  Farvel  saa  længe 
min  lille  Emilie 

Din  Michael . 

Ja  men  det  vil  sige:  er  det  muligt,  saa  maa  Du  endelig  skrive.  For 
at  Du  kan  beregne  det,  vil  jeg  sige,  at  Dine  Breve  ere  9  å  10  Dage 
underveis,  og  jeg  reiser  herfra  d.  14de. 

Lev  vel  min  Elskede!  vær  mig  tro. 


Digitized  by  v^ooQle 


862 


Breve  fra  Michael  Wiehe  til  hans  Hustru 


Wismar  den  24de  August  1850.  Løverdag. 

Dersom  jeg  ikke  var  saadan,  som  jeg  er,  saa  var  jeg  nu  gal!  O 
Emilie!  Min  hjerteelskede,  højtelskede  Emilie,  jeg  længes  grændseløst 
efter  Dig.  Det  bryder  Du  Dig  maaske  ikke  om  nu,  maaskee  Du  end- 
ogsaa  siger:  det  kan  du  selv  være,  derfor  strax  til  Forklaringen.  Min 
søde  lille  Stakkel,  bare  Du  ikke  er  bleven  syg  af  Uro,  men  det  er  ikke 
min  Skyld,  det  har  jeg  tre  Vidner  paa.  Vi  reiste  fra  Paris  Løverdagen 
den  17de  om  Morgenen  Kl.  5 — 6  og  havde  indrettet  det  saaledes,  at 
vi  kunde  sove  hver  Nat  i  Seng  i  Bruxelles,  KOln,  Hannover  og  Magde- 
burg  og  endda  være  tidsnok  i  Wismar  om  Onsdagen  for  at  afgaae 
med  Obotrit.  Men  det  stod  anderledes  skrevet  i  Stjernerne.  Allerede 
paa  Veien  til  Briissel  maatte  vi  gjøre  en  stor  Omvei  paa  Grund  af 
Oversvømmelse  paa  den  directe  Bane;  vi  kom  seent  om  Aftenen  der¬ 
til  og  igjennem  oversvømmede  Gader  til  et  Hotel.  Næste  Morgen,  Søn¬ 
dag,  kjørte  vi  til  Jembanegaarden,  men  bleve  tilbageviste  paa  Grund 
af  Oversvømmelse,  maatte  altsaa  blive  i  Briissel  den  Dag.  Jeg  opgav 
endda  ikke  at  naae  Wismar  til  rette  Tid,  men  besluttede  at  slaae  en 
Streg  over  en  Nats  Søvn;  Mandag  Morgen  fra  Briissel,  imidlertid  va¬ 
rede  Oversvømmelsen  ved,  saaledes  at  vi  kjørte  en  meget  lang  Stræk¬ 
ning  i  Vand  op  over  Hjulene,  hvilket  forsinkede  Farten  saa  meget,  at 
jeg  accurat  kom  saa  seent  til  Cdln,  at  jeg  ikke  kunde  komme  videre 
den  Aften,  som  jeg  vilde.  Nu  var  det  umuligt  at  komme  tidsnok  til 
Wismar  om  Onsdagen;  jeg  tog  derfor  Billet  til  Berlin,  jeg  behøver 
ikke  at  sige  Dig  med  hvilke  Følelser.  Paa  Veien  fik  vi  at  vide,  at 
Wismar  vaf  erklæret  for  cholerasmittet,  altsaa  5  Dages  Qvarantaine 
(Her  har  aldrig  været  Cholera  og  er  heller  ikke  nu;  her  er  meget 
sundt  og  jeg  er  rask).  Ankommen  til  Berlin  Onsdag  Eftermiddag  fik 
vi  fat  i  en  Theaterplacat  og  seer,  at  Rachel  spiller  Adrienne  Lecouv- 
reur  samme  Aften,  det  gik  vi  hen  og  saae!! 

Tanken  var  nu  at  vente  her  til  Søndag,  da  Dampskibet  atter  skulde 
gaae;  om  Løverdagen  skulde  hun  spille  Phédre,  det  kunde  vi  ogsaa 
faae  at  see.  Men  hvad  skeer?  Da  vi  kom  hjem  fra  Theatret,  kommer 
den  ældre  E.  med  en  Nordmand,  der  fortæller,  at  den  næste  Dag  gaaer 
der  Dampskib  fra  Stettin  til  Ystad,  derfra  kunde  vi  kjøre  til  Malmø  og 
seile  over  til  Kjøbenhavn.  Naturligviis  reiser  jeg  den  næste  Dag,  Tirs¬ 
dag,  tilligemed  de  tre  Andre  og  til  den  yngste  E.’s  Fortvivlelse  til 
Stettin.  Midt  paa  Veien  faaervi  den  Efterretning  afen  anden  Nordmand, 
at  i  Ystad  holdt  man  9  Dages  Qvarantaine.  Herved  var  den  Tour  alt- 

saa  forgjæves;  men  jeg  og  Nordmanden  gad  ikke  tage  tilbage  til  Berlin, 

hvilket  derimod  E . eme  gjorde,  den  ældste  for  at  besee  Byen, 

den  yngste  for  at  see  Rachel.  I  Værtshuset  faae  vi  fat  paa  en  Avis, 
hvori  der  staaer,  at  Obotrit  gaar  om  Løverdagen  og  ikke  om  Søndagen. 
Lykkelige  Tilfælde,  tænker  jeg,  at  vi  netop  skulde  faae  Øje  paa  det; 
E.  havde  med  Bestemthed  paastaaet,  det  gik  Søndag.  Jeg  skriver  dem 
det  til  til  Berlin  og  reiser  med  Nordmanden  tilsøes  til  Stralsund  og 
derfra  inat  tillands  over  Rostock  hertil.  Og  nu  kommer  det,  der  slaaer 
Hovedet  paa  Sømmet.  Vor  Bagagebærer  fortæller  os,  at  Skibet  kun 
maa  medtage  30  Passagerer;  vi  styrte  hen  til  Bureauet  og  faae  det 
Svar,  at  til  idag  var  der  slet  ingen  Pladser,  og  til  paa  Onsdag  var  der 
allerede  tegnet  nogle  og  Tyve.  Da  var  jeg  nær  segnet  i  Knæ.  Der  var 
ikke  Andet  at  gøre  end  at  tegne  os  til  paa  Onsdag,  og  det  gjorde  vi 
da.  Saa  nu  kommer  jeg  vel  paa  Torsdag  til  Klampenborg.  Jeg  siger 
ikke  Mere,  Du  kan  selv  tænke  Dig,  hvad  jeg  vil  sige,  Du  har  jo  selv 
glædet  Dig  til  Dagen  og  er  bleven  skuffet,  Du  Stakkel!  Farvel  saa 
længe  min  Glut!  Jeg  begynder  at  glæde  mig  igjen,  naar  Du  blot  ikke 
tager  Skade  paa  Din  kostbare  Sundhed  over  alt  dette;  det  maa  Du 
ikke,  hører  Du  søde  Emilie;  jeg  skal  nok  faae  Dig  rask,  naar  jeg  kom¬ 
mer  hjem.  Hvad?  Vil  Du  ikke  nok  lade  være  at  blive  syg  for  mig? 

Hils  Frederik  og  Gade  og  Mad.  Nielsen  og  alle  Medlemmerne  af 
Familierne  og  Helstederne. 


Din  Michael. 

Vil  Du  meddele  Heiberg  det  Nødvendige,  og  vil  Du  sende  mig  et 
lille  Svar  med  Obotrit  med  3  preussiske  5  Thalersedler  i.  Svaret  er 
det  Vigtigste! 

VENSTRE  OG  ALBERT1 


Der  er  i  alle  menneskelige  Ting  et  Moment,  vi  kalder  nødvendigt, 
et  andet,  vi  benævner  Tilfældigheden ;  vi  forstaar  ved  det  nødvendige 
hvad  der  udvikler  sig  med  indre  organisk  Lovmæssighed ;  det  tilfældige 
er  de  ikke  mindre  lovbestemte,  men  udenfra  kommende  Forstyrrelser. 
I  vor  store  Katastrofe  er  Alberti  Tilfældighedsmomentet,  J.  C.  Christen¬ 
sen  er  Udtrykket  for  det,  der  maatte  komme,  ikke  kunde  blive  ander¬ 
ledes,  som  hænger  sammen  med  Grundforhold  i  Danmarks  konstitu¬ 
tionelle  Livsførelse. 

At  Alberti  overhovedet  kunde  blive  en  politisk  Magtfaktor,  skyldtes 
de  opløste  Forhold  inden  for  Venstre  først  i  Halvfemserne.  Den  politiske 
Idealisme  fik  et  afgørende  Knæk,  da  Provisoriet  indtraadte,  uden 
at  Befolkningen  rejste  sig  til  aktiv  Modstand  mod  Lovbruddet.  Det 
var  altsaa  ikke  paa  Grathe  Hede,  ikke  i  St.  Albani  Kirke,  at  Af¬ 
gørelsen  skulde  falde;  man  skulde  sejpine  sig  frem  i  Rigsdagskasernens 
Lønkamre  eller  i  Grevernes  Lænestole.  En  Foragt  for  Frasen  bredte 
sig  over  Landet,  men  ogsaa  en  Blaserthed  over  for  det  alvorlige,  dybt 
følte  Ord,  den  mandige  Karakterfasthed.  Smørret  blev  i  en  Omgang 
Centret  i  dansk  Politik,  vi  lærte  at  raabe  Hurra  for  mere  Mad  i 
Vommevad  og  andetsteds. 

I  manges  Øjne  udviskedes  da  Skellinien  mellem  en  forsigtig,  men 
stadig  lige  maalbevidst  demokratisk  Politik  og  en  kynisk  Indifferent¬ 
isme,  der  kun  brugte  Deltagelsen  i  det  offentlige  Liv  som  Redskab 
for  udenfor  liggende  Formaal.  Pladsen  blev  aaben  for  den  politiske 
Forretningsmand,  der  gjorde  i  Venstrepolitik  som  andre  Handelsmænd 
gør  i  Kaffe  eller  Flæskesider.  Under  saadanne  Forhold  kom  Alberti 
frem,  ved  Højres  Bistand,  til  Højres  inderlige  Glæde. 

Thi  ogsaa  Højre  havde  sat  sin  Mødom  til.  Folketingsvalget  1890 
viste  Højre,  at  Provisorierne,  politisk  set,  havde  været  ganske  unyttig 
Gerning.  Den  naive  Portion  havde  vel  med  Glæde  og  Stolthed 
set  Fæstningsvolden  gro  op  af  Jorden,  Middelgrundsfortet  hæve  sig 
over  Havfladen;  for  dem,  der  trak  i  Traadene,  var  alt  dette  idel 
Tant;  man  var  ikke  naaet  et  eneste  Skridt  mod  Maalet,  at  faa  Bugt 
med  Venstre,  erobre  dets  Kredse.  Der  var  kun  en  Vej  aaben.  Det  Ven¬ 
stre,  man  ikke  kunde  besejre  i  aaben  Kamp,  det  kunde  man  maaske 
demoralisere.  Man  saa  da  det  forargelige  Syn,  at  Højre  i  Køgekredsen 
fuldt  ud  knæsatte  en  Mand,  der  stillede  sig  som  Venstres  Kandidat, 
og  dette  har  gentaget  sig  ved  alle  følgende  Valg  i  Kredsen.  En  Gang 
endogsaa  efter  Sagnet  i  den  barokke  Form,  at  da  der  begyndte  at  falde 
mistænkelig  mange  Stemmer  paa  Højres  egen  Kandidat,  den  gamle 
Pastor  H.  C.  D.  Miiller,  sendte  Højres  Organisation  Ilbud  rundt  til  alle 
trofaste  om  at  komme  og  stemme  paa  Alberti,  da  der  var  Fare  for,  at 
Højremanden  vilde  sejre. 

Og  Alberti  blev  Køgehøjres  Mand  ud  over  Valgdagen.  Hans  Op¬ 
træden  paa  den  finere  Skueplads  i  det  kongelige  danske  Skydebroder¬ 
selskab  havde  sit  Forspil  i  den  køgeske  Pappegøjeskydnings  massivere 
Løjer.  Saadanne  Steder  fandt  Alberti  sin  oprigtigste  Tilslutning,  sine 
virkelige  Venner.  Men  paa  Venstre  har  Alberti  siddet  som  en  Mare. 
Uden  personlig  Sympati  i  Partiet,  uden  virkelig  politisk  Tilslutning  i 
Vælgerbefolkningen  blev  han  kun  ved  sin  hensynsløse  Udnyttelse  af 
sin  Stilling  i  landboøkonomiske  Foretagender  til  en  politisk  Magtfaktor, 
som  ikke  kunde  overspringes. 

Fænomenet  Alberti  blev  da  en  Kræftsvulst  paa  Venstres  Legeme, 
muliggjort  ved  en  særegen  Svækkelsestilstand,  svulmet  op  under  ene- 
staaende  Forhold;  dette  burde  ikke  tydes  som  Tegn  paa  en  indre 
Skade  i  vort  Folkeliv.  Men  at  Skaden  bredte  sig  saa  langt  og  aad  sig 
saa  dybt,  at  den  tegner  til  at  medføre  alvorlige  Følger  for  det  rege¬ 
rende  Venstre,  dette  vilde  ikke  have  været  muligt  uden  visse  Ejen¬ 
dommeligheder  ved  Partiet,  hvis  Rødder  til  Dels  ligger  langt  tilbage  i 
Tiden. 

Hvad  der  kalder  sig  Venstre  i  Rigsdagen  er  endnu*  stadig  Forgre¬ 
ningen  af  det  samme  Parti,  som  dannede  sig  paa  den  grundlovgivende 
Rigsdag  i  1848  under  Tschernings  og  Balthasar  Christensens  Ledelse. 
Det  tilstræbte  i  sin  saglige  Politik  Reformer  til  Bedste  for  Menigmand, 
hvad  der  dengang  var  ensbetydende  med  Landbostanden;  det  sær- 
tegnedes  imidlertid  nok  saa  meget  ved  sin  Valgpolitik.  Hvad  Tscher- 

ning  benævnte  det  umiddelbare  Demokrati  betød  til  den  dannede  Al- 
menheds  Forfærdelse,  at  Vælgerne  ikke  i  første  Række  skulde  stemme 
paa  de  ansete  Mænd,  der  bød  sig  frem,  ansete  ved  videnskabelig  Ud¬ 
mærkelse,  ved  Rigdom  eller  social  Position,  men  derimod  navnlig 
skulde  lægge  Vægt  paa  at  kaare  saadanne  Repræsentanter,  der  med 
størst  Trofasthed  vilde  følge  Partiets  Grundsætninger,  og  som  var  det 
paalideligst  mulige  Udtryk  for  Vælgernes  Opfattelse. 

Den  nøje  Gennemførelse  af  dette  Princip  gav  os  lige  fra  først  af 
en  Rigsdag,  vidt  forskellig  fra  næsten  alle  andre  konstitutionelle  Lan¬ 
des  Parlamenter.  Medens  i  de  fleste  fremmede  Lande  den  ærgerrige 
Politiker  selv  slaar  ned  paa  Valgkredsen  eller  paaoktrojeres  denne  af 
en  Centralkomité  i  Hovedstaden,  groede  hos  os,  saa  langt  Venstres 
Indflydelse  rakte,  Kandidaturen  ud  af  selve  Vælgerbefolkningen.  Dette 
virkede  nu  for  det  første  saaledes,  at  Rigsdag  og  Rigsdagsvalg  hurtig 
blev  noget,  som  føltes  at  vedkomme  det  hele  Folk;  den  ogsaa  hos  os 
hurtig  frembrydende  Reaktion  mod  1848  kunde  ikke  naa  til  helt  at 
feje  Junigrundloven  til  Side.  Langt  vigtigere  var  imidlertid  den  Ind¬ 
flydelse,  Princippet  fik  paa  Rigsdagens,  særlig  Folketingets  Sammensæt¬ 
ning.  Vel  var  det  aldrig  Meningen,  at  Partiet  udelukkende  skulde  be- 
staa  af  Bønder,  men  dels  frembød  det  i  hin  æstetiske  Kulturperiode 
kun  ringe  Tiltrækning  for  Akademikere,  dels  fik  Landbostanden  hurtig 
en  ikke  ringe  Mistillid  til  Mænd  af  denne  Art,  som  hyppig  svigtede 
Partiet,  efter  at  de  med  dets  Stemmer  havde  faaet  Sæde  i  Rigsdagen. 
Tscheming  drog  nu,  som  den  store  politiske  Tænker  han  var,  med 
ubøjelig  Logik  de  praktiske  Følgeslutninger  af  denne  Partiets  Sammen¬ 
sætning.  Dette  var  et  Parti,  som  med  inderlig  Overbevisning  kunde 
tilstræbe  demokratiske  Reformer  i  Lovgivning  og  Statsstyre,  dette  var 
et  Parti  paa  hvilket  en  Regering  kunde  stole  og  hvormed  der  kunde 
sluttes  Aftaler;  det  fulgte  med  Lydighed  sine  Førere,  fordi  der  inden 
for  det  kun  var  saare  faa  selvraadige  Intelligenser,  men  dette  var  ikke 
et  Parti,  der  kunde  eller  vilde  gøre  det  strengt  parlamentariske  Krav 
gældende,  selv  naar  det  naaede  Flertal  i  Repræsentationen.  Saadant 
maatte  være  forbeholdt  Fremtiden  og  den  fremskridende  politiske 
Vækst  i  Folket.  Og  Udviklingen  gik  nu  saa  nogenlunde  i  de  af  Tscher- 
ning  anviste  Spor. 

Men  Forfatningsændringen  af  1866  blev  en  brat  Afbrydelse  paa 
denne  Bane.  Det  endnu  ikke  fuldbyrdede  landbodemokratiske  Reform¬ 
program  mødte  en  stærkere  Modstand  i  den  nye  Grundlovs  Landsting 
end  i  Junigrundlovens;  paa  den  anden  Side  var  det  nye  Landsting 

blandt  andet  ved  det  kongevalgte  Element  markeret  som  et  Overhus, 
som  vel  skulde  kunne  hemme  en  alt  for  vidtgaaende  Radikalisme  i 
Lovgivningen,  men  ikke  kunde  gøre  Krav  paa  at  være  Udtryk  for  en 
Folkevilje.  Kun  faa  Aar  efter  1866  optog  da  Bergs  og  J.  A.  Hansens 
Venstre  Parlamentarismens  Krav  som  Hovedpunkt  paa  Partiprogram¬ 
met,  og  trods  Fejlgreb,  Modgang,  indre  Splittelser  lykkedes  det  at  føre 
Kravet  til  Sejr  i  1901. 

Men  til  denne  Vending  i  Venstres  Politik  svarede  kun  i  yderst 
indskrænket  Maal  en  Ændring  i  Partiets  Sammensætning.  Der  var  i 
Begyndelsen  af  Firserne,  særlig  hos  Berg  en  vis  Bestræbelse  efter  at 
gøre  Partiet  mere  aabent  og  alsidigt;  Valgsejrene  i  Hovedstaden  og 
enkelte  større  Købstæder  bragte  ny  forskelligartet  Tilgang;  men  Felt- 
raabet:  bort  med  Københavnere  fandt  stedse  stærk  Jordbund,  og  i  de 
seneste  Aar  er  særlig  Regeringspartiets  Sammensætning  bleven  mere 
ensidig  agrarisk  end  nogen  Sinde  tidligere.  Betyder  dette  en  Tilbage¬ 
gang  i  Dygtighed?  Ikke  ubetinget.  Den  danske  Bondestand  er  under- 
gaaet  en  mærkelig  kulturel  Udvikling  siden  1848;  dens  Tungebaand 
er  blevet  løsnet,  den  har  faaet  et  videre  frejdigere  Udsyn,  den  er  ble¬ 
vet  bedre  udrustet  til  sit  økonomiske  Livsværk;  gennem  Deltagelse  i 
det  kommunale  Liv  modnes  dens  fremmeligste  Mænd  til  Rigsdags¬ 
gerningen,  maaske  til  mere.  Jeg  har  hørt  gnavne  kloge  Gammelmænd 
paastaa,  at  de  gamle  Tschemingske  Bønder  nu  alligevel  var  bedre; 
tavse,  snæversynede,  karrige  indtil  det  urimelige  i  deres  personlige 
Forbrug,  skulde  de  alligevel  have  været  nok  saa  skarpseende,  nok  saa 
politisk  begribende  som  senere  mere  polerede  Slægtled.  Meget  muligt 
for  Enkeltindividers  Vedkommende;  ubestrideligt  turde  det  dog  være, 
at  Landborepræsentanternes  almindelige  Jævnmaal  er  langt  højere  end 
for  et  eller  to  Slægtled  siden.  Men  det  er  vel  lige  saa  ubestrideligt, 
at  Antallet  paa  dem,  der  hæver  sig  op  over  Jævnmaalet  er  svundet 
stærkt;  J.  A.  Hansen,  Berg,  Hørup,  Holstein-Ledreborg,  Hage,  Boisen 
er  forsvundne  og  forsvundne  uden  Erstatning.  Det  har  sikkert  været 
en  Tilfredsstillelse  for  de  nuværende  Magthavere  at  staa  uden  Kon¬ 
kurrenter,  det  viser  sig  dog  nu  som  en  stor  Ulykke,  at  Partiet  har  saa 
faa  tilbage  af  selvstændigt  dømmende  Mænd. 

Men  det  er  i  sig  selv  en  yderst  betænkelig  Sag,  at  et  Regerings¬ 
parti  med  større  og  større  Ensidighed  kun  repræsenterer  Landbefolk¬ 
ningen.  Vi  har  en  Hovedstadsbefolkning  paa  halvsjette  hundrede  tu¬ 
sinde  Mennesker,  mellem  en  Fjerdedel  og  en  Femtedel  af  Landets 
Befolkning.  Den  halve  Million,  der  udelukkende  repræsenteres  af 

Regeringsmodstandere,  er  egentlig  politisk  retlos,  uden  Andel  i  Lov¬ 
givning  og  Administration,  og  omvendt  hayde  Ministeriet  ikke  det  Sted 
herinde,  hvortil  det,  praktisk  set,  kunde  hælde  sit  Hoved.  Jeg  turde  vove 
den  Paastand,  at  den  Lørdag  Aften,  J.  C.  Christensen  nødtvungen  ind¬ 
gav  sin  Demission,  vilde  han  ikke  have  kunnet  samle  100  Stemmer 
i  den  store  By  paa  sin  Person  eller  paa  Partiet.  Skylden  er  ikke  helt 
paa  Venstrereformpartiets  Side;  men  her  er  ikke  Tale  om  Skyld  eller 
Uskyld,  det  er  en  Kendsgerning,  at  der  nu  ikke  er  nogen  som  helst 
Kontakt  mellem  Partiet  og  Danmarks  Bybefolkning;  Kuldefølelsen  er 
ganske  gensidig. 

Et  saadant  Klassestyre  vil  nu  uundgaaelig  virke  demoraliserende 
paa  dets  Udøvere;  det  har  ogsaa  gjort  det  hos  os.  Demoralisationen 
viser  sig  i  dobbelt  Retning.  Regeringspartiet  har  for  det  første  bevæget 
sig  med  stigende  Fart  over  i  Højrebaner.  Det  er  gaaet  Venstres  Mænd, 
som  det  er  gaaet  andre,  der  kom  inden  for  Stregen:  de  opdagede,  at 
den  Administration,  de  i  saa  mange  Aar  havde  angrebet,  var  baade 
dygtig,  hæderlig  og  loyal,  at  endogsaa  Generaler  og  Admiraler  var 
beskedne,  nette  Mennesker,  man  meget  vel  kunde  komme  ud  af  det 
med ;  man  fandt  et  Hof,  der  til  det  yderste  bestræbte  sig  for  at  bringe 
den  mangeaarige  Kamp  i  Forglemmelse.  Er  det  da  saa  underligt,  at 
man  glemte  sine  demokratiske  Forsætter,  at  man  befandt  sig  vel  i  de 
gamle  Flodlejer,  at  man  føjede  sig  efter  de  erfarne  Mænds  Syns- 
maader?  prøvede  man  som  Svend  Høgsbro  at  gaa  sine  egne  Veje, 
faldt  det  jo  ikke  heller  altid  saa  godt  ud.  Altsaa  man  beviste,  at  man  var 
blevet  fornuftige  Mennesker,  ved  at  bære  sig  ad,  som  Højre  før  havde 
gjort,  endogsaa  i  Militærspørgsmaalet  havde  man  opgivet  Fortidens 
stejle  Radikalisme.  Men  dernæst  gjorde  Standsinteresser  sig  hensynsløst 
gældende  ved  Fordeling  af  Ben  til  Meningsfæller;  den  gjorde  sig  gæl¬ 
dende  ved  en  stigende  Tunghørhed  og  Utaalsomhed  over  for  Kritik  fra 
anderledestænkende.  Paa  dette  Punkt  har  Regeringspartiet  ikke  vist 
Spor  af  Frisind.  Det  har  med  Bifald  set  Alberti  hævde  Teatercensuren 
i  en  Skarphed  som  aldrig  tilforn ;  J.  C.  Christensen  kunde  med  Støtte 
af  Partiet  nægte  at  ophæve  Almanakprivilegiet  og  den  derigennem 
udøvede  Censur  over  Folkelitteraturen.  Men  i  en  særlig  Grad  gjorde 
Utaalsomheden  sig  gældende,  naar  Kritikken  gjaldt  de  egentlige  Kle¬ 
nodier,  Højskolens  Mænd  og  Højskolens  Gerning.  Vi  mindes  vist  alle¬ 
sammen  med  Rædsel  den  uhyggelige  Lyd  af  tunge  Støvlers  Skraben 
mod  det  sandstrøede  Gulv,  naar  et  uærbødigt  Ord  faldt  mod  Højskole¬ 
dannelsen;  endogsaa  Folketingets  Mure  har  været  Vidne  hertil;  men 

enkelte  vil  maaske  ud  over  dette  erindre  den  forargelige  Scene  i  Folke¬ 
tinget,  da  en  af  Partiets  mere  fremtrædende  Mænd  for  fuldt  Alvor 
krævede,  at  Ministeren  skulde  nedlægge  Forbud  mod  den  rent  saglige 
Kritik,  Landbohøjskolens  Videnskabsmænd  udøvede  over  for  en  Række 
ganske  dilettantisk  ledede  Fodringsforsøg;  disse  havde  en  Teinte  af 
Folkelighed,  havde  deres  Udspring  i  den  folkelige  Mand  Fjords  Ini¬ 
tiativ;  derfor  burde  de  værges  med  Inkvisitionens  Vaaben  mod  Køben¬ 
havnervidenskabens  Overgreb. 

Dette  er  da  det  Klima,  i  hvilket  J.  C.  Christensens  Magtbrynde 
udfoldede  sig.  Et  Parti  uden  selvstændige  Personligheder,  en  Parti¬ 
presse,  der  ved  stadig  fortsat  Æltning  havde  faaet  en  ganske  ensartet 
Beskaffenhed,  en  Vælgerbefolkning,  der  var  bleven  fanatiseret  og  de¬ 
moraliseret  under  Feltraabet:  Vi  Bønder  til  Danmark,  —  uden  for  dette 
et  opløst  Højre,  en  afmægtig  radikal  Opposition,  endelig  et  visselig 
stadig  talrigere  socialdemokratisk  Parti,  men  som  selv  ikke  regnede 
paa  at  Arven  vil  falde  til  dem  for  det  første  og  derfor  drev  en  mere 
og  mere  opportunistisk  Realpolitik  —  den  ueftergivende  Opposition 
henvist  til  det  private  Livs  Samtaler  omtrent  som  Studerekamrenes 
Skumlerier  under  Tresernes  nationalliberale  Æra.  Og  nu  endelig  som 
forestaaende  Begivenhed:  Gennemførelsen  af  det  nationale  Forsvars 
Sag  ved  den  populæreste  af  alle  Ministre,  Kongens  og  Folkets  Yndling 
—  de,  der  fandt,  at  alt  dette  lugtede  ilde,  havde  ikke  andet  at  gøre 
end  at  vende  sig  bort  og  holde  sig  for  Næsen. 

Og  saa  viser  en  i  denne  Sammenhæng  tilfældig  Katastrofe,  at 
Kolossen  stod  paa  Lerfødder,  undergravet  ved  egen  Brøde.  De  gamle 
vilde  have  nævnt  det  som  Vidnesbyrd  om,  at  Hybris  altid  følges  af 
Nemesis;  vi  lidettroende  Sildefødninger  maa  dog  erkende,  at  det  kan 
ske  en  sjælden  Gang. 

Ti  dette  er  og  maa  være  J.  C.  Christensens  Fald.  Ikke  at  Kata¬ 
strofen  som  saadan  behøvede  at  drage  ham  med  sig,  men  fordi  han 
selvraadig  og  overmodig  har  siddet  alle  de  Røster  overhørig,  der  ad¬ 
varede  ham  i  Tide,  fordi  han  er  optraadt  uden  Redelighed,  uden 
Mandsvilje  til  at  søge  Sandheden  og  den  alene,  tværtimod  har  gjort 
alt  til  at  standse  dens  Sejrsgang.  Han  falder  for  egen  Brøde  og  som 
Sonoffer  for  sit  Parti. 

Ti  er  det  end  J.  C.  Christensens  Fald,  saa  er  det  ikke  Venstres. 
Intet  Parti  vil  kunne  tilegne  sig  alene  Æren  for  Wildebeestets  Ned¬ 
læggelse,  og  i  Fællesskab  maa  vi  som  Danske  tage  vor  Del  af  Skam¬ 
men  for,  hvad  det  fik  trukket  ned  i  Snavset,  før  det  faldt.  Intet  af 

Oppositionspartierne  er  stærkt  nok  til  at  bære  en  Regering;  intet  kan 
vel  for  sig  alene  vente  at  faa  Flertallet  ved  de  kommende  Valg. 
Venstrereformpartiet  maa  foreløbig  have  Styret,  vil  maaske  endog  be¬ 
vare  det  efter  Valgene,  men  forhaabentlig  i  renset  Skikkelse. 

En  Fantast  kunde  mene,  at  Situationen  krævede  omtrent  det 
samme,  som  da  i  Frankrig  1899  Waldeck  Rousseau  traadte  til  for  at 
raade  Bod  paa  de  Forbrydelser,  tidligere  Regeringer  havde  begaaet  i 
Dreyfussagen.  Kampen  om  Alberti  frembyder  virkelig  slaaende  Paral¬ 
leler  og  kunde  synes  at  kræve  lignende  Lægemidler  mod  Demoralisa¬ 
tionen  i  de  regerende  Lag,  man  kunde  altsaa  tænke  sig  Holstein  Ledre- 
borg,  P.  Knudsen  og  H.  N.  Hansen  sidde  i  Ministerium  sammen  med 
eneste  Opgave  at  gøre  rent  Bord.  Saadan  gør  man  i  Frankrig,  men 
det  ligger  uden  for  skikkelig  dansk  Politik. 

Men  man  skulde  ganske  vist  tro,  at  det  vilde  ligge  lige  saa  meget 
uden  for  praktisk  Politik,  at  Ministeriet  J.  C.  Christensen  fortsatte  sit 
Styre  uden  eller  dog  uden  nævneværdig  Forandring.  I  Frankrig  er 
endnu  ikke  een  af  de  i  Dreyfussagen  kompromitterede  Mænd  paa  ny 
kommen  frem  i  første  Række. 

Regeringspartiet  har  parlamentarisk  Adkomst  til  at  styre,  men  gen¬ 
nem  nye  Mænd. 

Forhaabentlig  vil  dog  ikke  blot  Mændene  blive  andre,  men  ogsaa 
Aanden.  Det  skulde  synes  troligt,  at  Vælgerbefolkningen  vil  kræve 
Tilbagevenden  til  gamle  solide  Venstretraditioner  fra  Kampaarene,  en 
jævnere,  folkeligere  Politik  med  større  Sparsommelighed,  med  mindre 
Krav  til  Skatteydernes  Pung.  Samtidig  med  mindre  Ensidighed,  med 
større  Hensyntagen  til  den  hele  Befolknings  Tarv,  navnlig  ogsaa  Byer¬ 
nes  Demokrati. 

Gustav  Philipsen 

21.  September  1908. 

DEN  BERNSTORFFSKE  GOBELINSAL 


I  Efteraaret  1904  meddeltes  det,  at  Kong  Georg  af  Græken¬ 
land  fra  sit  Palæ  i  Bredgade,  det  tidligere  Bernstorffske,  havde 
fjernet  fire  prægtige  Gobeliner,  der  siden  Midten  af  det  18. 
Aarhundrede  havde  prydet  den  store  Sal  i  Palæets  Beletage. 
Meddelelsen  modtoges  med  Mistro,  men  har  bekræftet  sig.  De 
fire  Bernstorffske  Gobeliner  er  —  vel  sagtens  for  stedse  — 
sendt  bort  fra  Landet  og  med  dem  tilsvarende  Dørstykker  og 
et  prægtigt  gobelinbetrukket  Møblement  i  samme  Stil. 

Under  disse  Omstændigheder  og  da  vistnok  forholdsvis  faa 
har  haft  Lejlighed  til  at  se  Gobelinsalen,  inden  dens  Pragt  for¬ 
svandt,  har  det  dog  Interesse  at  vide,  at  et  Par  af  vore  Malere 
har  bevaret  Mindet  om  den,  og  hosstaaende  gengives  et  af  de 
Malerier,  hvor  Gobelinsalen  fremstilles. 

Det  er  et  Interiør  af  C.  Chr.  Andersen,  malet  i  1882.  Den 
31.  Marts  1881  var  Palæets  Ejerinde,  Arveprinsesse  Caroline, 
død.  Indboet  kom  til  Auktion,  Palæet  selv  med;  Gobelinerne 
og  det  tilsvarende  Møblement  solgtes  til  Kong  Georg  af  Græ¬ 
kenland.  I  denne  Tid  gjorde  flere  Malere  Studier  i  Salen,  for¬ 
uden  C.  Chr.  Andersen  saaledes  Kr.  Zahrtmann,  i  hvis  Maleri 
.Interiør  fra  det  18.  Aarh.“  (Christian  VII.s  Hof),  malet  1881 
(gengivet  i  „Kunst“s  4.  Aargang),  et  Parti  vil  genfindes.  Samtidig 
kopierede  Zahrtmann  det  ene  af  Gobelinerne  i  en  smuk  Akvarel, 
der  nu  er  i  Kunstindustrimuseets  Besiddelse.  Et  Interiør  fra 
Gobelinsalen  er  malet  af  Ad.  Heinrich  Hansen  og  tilhører  Gros¬ 
serer  C.  A.  Owen  i  København;  endnu  et  Maleri  af  samme  Maler 
med  samme  Emne  er  solgt  til  Norge. 

Tilskueren  1908  60 

Endelig  blev  der  i  1887,  kort  efter  Arveprinsessens  Død, 
taget  de  her  gengivne  Fotografier  af  Gobelinerne. 

I  Tilknytning  til  det  Billedmateriale,  der  for  første  Gang 
offentliggøres,  skal  jeg  opfriske,  hvad  der  delvis  tidligere  er 
fremkommet  om  det  Bernstorffske  Palæs  og  Gobelinsalens  Til¬ 
blivelseshistorie. 

Palæet  i  Bredgade  byggedes  og  indrettedes  i  Aarene  1753 — 
1756  af  Johan  Hartvig  Ernst  Bernstorff,  der  i  1750  var  kommen 
hertil  fra  et  fleraarigt  Gesandtskab  i  Paris,  og  1751  blev  Gehej- 
mestatsminister.  At  han  byggede  sig  Hus  i  København  var  Ud¬ 
tryk  for,  at  han  nu  bandt  sig  fast  til  Landet;  al  Tvivl  hos  ham 
om,  at  han  vilde  blive  her  for  stedse,  var  forsvunden,  efter  at 
han  i  et  Aars  Tid  havde  lært  Forholdene  i  København  at  kende 
og  særlig  havde  faaet  et  levende  Indtryk  af,  hvor  trygt  der  var 
at  være  for  en  fremmed  som  han  under  Kong  Frederik  V. 
Med  den  Storslaaethed,  der  ofte  prægede  hans  Optræden,  ønskede 
Bernstorff,  da  han  skulde  bygge,  at  give  sin  nye  Bolig  et  per¬ 
sonligt  og  fremtrædende  Præg.  Grunden  fik  han  til  Gave  af 
Kongen;  det  var  et  Stykke  af  den  tidligere  Amalienborg  Have, 
der,  hvor  det  nuværende  Amalienborgs  fire  Palæer  rejste  sig 
som  Midtpunkt  for  en  ny  Bydel.  I  Valg  af  Bygningens  Stil  og 
Størrelse  var  Bernstorff  formentlig  paa  Forhaand  meget  begræn¬ 
set;  hans  Palæ  skulde  nemlig  være  et  Pendant  til  det  omtrent 
samtidig  byggede  Dehnske  Palæ  paa  det  andet  Hjørne  af  Nor- 
gesgade  og  Frederiksgade,  lige  over  for  Frederikskirkens  Grund. 
Arkitekten  var,  som  for  nogen  Tid  siden  af  Fr.  Schiøtt  paavist, 
J.  G.  Rosenberg;  et  Par  Udkast  og  Grundplaner  findes,  men 
selve  Bygningshistorien  kan  ikke  følges  i  Enkeltheder.  Saa 
meget  ses  dog  af  bevarede  Breve,  at  Bernstorff  var  overmaade 
interesseret  for  at  drage  Nytte  af,  hvad  han  i  Frankrig  havde 
lært  om  en  mere  moderne,  komfortabel  og  praktisk  Indretning 
af  Værelser  og  Rumfordeling.  Tegningerne  blev  i  Paris  under¬ 
kastede  en  skarp  Kritik  af  hans  derværende  kunstforstandige 
Venner  og  Arkitekten  Coustillier. 

En  om  muligt  endnu  større  Omhu  vistes  ved  Udsmykning, 
Møblering  og  andet  Udstyr.  Johan  H.  E.  Bernstorff  havde  i 
Frankrig  tilegnet  sig  en  fin  og  moderne  Smag  i  Selskab  med 
Kunstnere  og  Arkitekter,  adelige  Dilettanter  og  de  højadelige 
Kredse,  der  omgav  deres  Tilværelse  med  kunstneriske  Raffine- 

ments  af  enhver  Art.  Han  havde  hørt  til  Madame  de  Pompa- 
dours  Vennekreds,  han  sendte  hende  Kunstgenstande  til  Gave,  og 
da  han  satte  Bo  i  København,  sendte  hun  ham  et  af  hende 
selv  udført  Kunstværk  til  Erindring.  Men  Bernstorff  havde  ikke 
blot  udviklet  sin  egen  Smag,  han  følte  ikke  alene  Trang  til  at 
forædle  og  forfine  sine  egne  Omgivelser.  Hans  varme  Natur 
med  dens  dybe  Følelse  for  Samfundet,  dens  kristelige  Trang  til 
Næstekærlighed,  hans  handlekraftige  og  handlelystne  Anlæg  drev 
ham  i  alle  Forhold  til  at  øve  Paavirkning  udadtil.  Dette  gjaldt 
ogsaa  i  kunstnerisk  Henseende.  Han  fandt  Kulturtilstanden  i 
det  daværende  Danmark  for  uendelig  lav  i  Sammenligning  med 
Vesteuropas,  og  i  det  Øjeblik,  han  knyttede  sig  til  det  „kolde, 
barbariske  Land“  i  Norden,  som  hans  Pariservenner  kaldte  Dan¬ 
mark,  saa  han  det  som  sin  Opgave  at  højne  dets  Sæder  og  for¬ 
ædle  dets  Smag.  Denne  Bestræbelse  kan  paavises  paa  en  Mængde 
Omraader,  men  det  har  Interesse,  at  den  ogsaa  spillede  en  Rolle, 
da  han  udsmykkede  Palæet  i  Norgesgade.  Her  vilde  han,  der 
allerede  som  Gesandt  i  Paris  havde  givet  den  danske  Adel  gode 
Raad  om  moderne  Kunst,  give  et  fuldendt  Eksempel  paa,  hvor¬ 
ledes  man  skulde  indrette  et  fornemt  Hjem  efter  de  sidste  Mo¬ 
der  og  den  fineste  Smag. 

Det  vilde  her  føre  for  vidt  at  paavise,  hvorledes  dette  blev 
gennemført  overalt.  Særlig  var  det  imidlertid  Tilfældet  ved  Ud¬ 
styrelsen  af  den  store  Salon  i  Palæets  Beletage,  hvor  Gobeli¬ 
nerne  anbragtes.  Samtidig  med,  at  Palæets  Bygning  paabegyndtes, 
bestilte  Bernstorff  Møbler  i  Paris;  hans  Sekretær,  den  altid  flinke 
Joachim  Wasserschlebe,  der  var  bon  camarade  med  Paris’  Kunst¬ 
nere  og  Kunsthaandværkere,  satte  sine  Venner  i  Bevægelse, 
Bernstorffs  højadelige  Venner  hjalp  til,  og  i  flere  Aar  kan 
man  gennem  de  bevarede  Breve  følge  den  travle  Virksom¬ 
hed  for  at  gøre  det  nye  Palæs  Indre  til  noget  enestaaende  i 
Danmark.  Tegninger  til  Møbler,  til  Spejlrammer  og  Kaminer,  til 
Konsoller  og  Loftsdekorationer,  Prøver  af  Tapeter  og  Forgyld¬ 
ning  vandrede  frem  og  tilbage  mellem  Paris  og  København,  kri¬ 
tiseredes  og  ændredes;  franske  Haand værkere  kaldtes  til  Køben¬ 
havn  først  for  at  udføre  Værelsernes  Udsmykning,  senere  for  at 
opstille  og  afpudse  Møblerne,  da  Vægge  og  Loft  var  i  Orden. 
Endelig  i  1756  og  1757  sendtes  flere  Skibsladninger  af  Sted  fra 

Rouen,  og  Bernstorff  kunde  snart  efter  se  sine  Værelser,  og 
især  sin  store  Salon,  straale  i  al  dens  Pragt. 

Bernstorffs  Pariservenner  havde  utvivlsomt  Ret,  naar  de  lyk¬ 
ønskede  ham  til,  at  her  var  et  samlet  Udstyr,  der  stod  over  alt 
andet  i  Samtidens  Danmark.  Særlig  gjaldt  dette  om  den  store 
Sal,  som  dannede  Midtpunktet  i  Beletagen  med  tre  brede  Fag 
Vinduer  ud  imod  Norgesgade.  Det  var  en  prægtig  Sal,  udstyret  i 
gennemført  Rokoko.  Loftets,  Dørenes  og  Vinduesnichernes  De¬ 
koration  og  Tapetrammerne  var  nøje  i  Stilen.  Møblementet  be¬ 
stod  bl.  a.  af  en  Samling  prægtige  Stole  og  et  Par  tilsvarende 
Sofaer,  alle  beklædte  med  originalt  vævet  Gobelinstof  fra  Fabri¬ 
ken  i  Beauvais,  hvis  Bestyrer,  Oudry,  var  en  Bekendt  af  Was- 
serschlebe;  Betrækket  forestillede  Fugle,  Dyr  og  smaa  Jagtscener, 
omgivne  med  Ornamenter.  Paa  Væggene  modsat  Vinduerne  fand¬ 
tes  en  prægtig  Kamin  med  Lampetter  af  forgyldt  Bronze  paa 
Siderne;  Pillerne  paa  Langvæggen  mod  Norgesgade  smykkedes 
af  tre  herlige  Spejle,  og  over  de  to  mindste  i  ovale  Rammer  var 
der  anbragt  Portrætter  af  Kong  Frederik  V  og  Dronning  Juliane 
Marie;  over  Dørene  var  malede  eller  vævede  Tapeter  indsatte 
som  Dørstykker.  Konsoller  til  Kamin  og  Spejle  var  af  en  særlig 
kostbar  Marmorsort.  Borde  og  Gueridoner  var  holdte  i  Stil  med 
det  øvrige.  Men  Salonens  Pragtstykker  blev  dog  fire  Gobeliner, 
der  udfyldte  smagfulde  Rammer  paa  de  tre  Sider.  Over  dem 
var  øjensynlig  Møblementet  komponeret;  Betrækket  paa  Møb¬ 
lerne  var  vævet  i  Smag  dermed. 

Det  fortælles,  at  de  fire  Gobeliner  var  Gaver  fra  Ludvig  XV 
til  Bernstorff  ved  hans  Afrejse  fra  Paris.  Det  er  utvivlsomt  urig¬ 
tigt;  en  saadan  Gave  nævnes  ikke  i  Fabrikkens  Fortegnelse  og 
ej  heller  paa  andre  Steder,  hvor  det  utvivlsomt  vilde  være  om¬ 
talt.  At  de  skulde  stamme  fra  Madame  Pompadour  er  der  lige 
saa  liden  Hjemmel  for.  Bernstorff  har  sikkert  købt  Gobelinerne 
for  sine  egne  Penge,  og  han  har  i  ethvert  Tilfælde  ført  For¬ 
handlinger  om  et  saadant  Køb  med  den  Fabrik,  hvorfra  de  ud¬ 
gik,  nemlig  Beauvais.  Her  er  de  vævede,  efter  Kartoner  af  Fran¬ 
cis  Boucher,  rimeligvis  fra  1749.  De  fire  Stykker,  der  kom  til 
Danmark,  hørte  til  en  højst  moderne  Række,  kaldet  „Les  amours 
des  Dieux",  med  mytologiske  Emner.  Den  samme  Række  findes, 
dog  med  nogen  Variation,  et  Par  andre  Steder  i  Europa,  saa- 
ledes  i  Turin  og  i  Budapest.  Emnerne  for  Bernstorffs  fire  var 

Venus  i  Vulkans  Smedje,  Neptun  og  Amymone,  Europas  Bort¬ 
førelse  og  Bacchus  og  Ariadne.  Gengivelserne  giver  kun  et  svagt 
Indtryk  af  den  lyse,  friske  Tone,  Gobelinerne  fra  først  af  har  haft; 
at  de  maa  have  virket  saa  imponerende  dekorativt,  som  Samtiden 
vidner,  og  har  været  Kunstværker  af  høj  Rang,  ses  dog  endnu. 

Utvivlsomt  findes  der  i  Udlandet  Rokokosale  og  Gobeliner 
af  endnu  større  Pragt  og  prangende  Kostbarhed,  men  her  i  Dan¬ 
mark  under  vore  mindre  Forhold  har  der  sikkert  ingen  Sinde 
været  en  mere  smagfuld  eller  skønnere  Sal  i  hin  Rokokotids 
Stil,  end  Gobelinsalen  i  det  Bernstorffske  Palæ  i  Bredgade,  bort¬ 
set  fra,  hvad  Palæet  i  øvrigt  rummede. 

Bernstorff  havde  ikke  taget  pekuniære  Hensyn,  da  han  ud¬ 
smykkede  Salen;  Palæet  kostede  ham  svære  Summer;  hvor 
meget  vides  ikke,  og  heller  ikke  er  det  bekendt,  hvad  Gobeli¬ 
nerne  og  de  tilsvarende  Dørstykker  og  gobelinbetrukne  Stole 
har  kostet.  Efter  enkelte  Oplysninger  véd  man  dog,  at  et  Par 
af  Lænestolene,  to  Sofaer,  et  Par  Konsoller  og  Kaminen  har 
kostet  40,000  Livres.  Man  vil  efter  Pengenes  Værdi  i  vore  Dage 
se,  at  Totalsummen  for  den  hele  Gobelinsalon  maa  regnes  i 
Hundredetusinder  af  Kroner. 


Fra  Gobelinsalen  i  Kong  Georgs  Palæ.  Fotograferet  1887. 

Johan  Hartvig  Ernst  Bernstorffs  Formaal  at  skabe  et  præg¬ 
tigt  kunstnerisk  udstyret  Hjem  for  sig  og  sine  nærmeste  lykke¬ 
des  for  en  Del.  Efter  ham  kom  den,  der  stod  ham  nærmest  af 
alle,  Andreas  Peter  Bernstorff,  til  at  bebo  Palæet,  men  ikke 
længe  efter  hans  Død,  1797,  gik  det  ud  af  Slægtens  Eje. 

Det  Bernstorffske  Palæ  skiftede  Ejere  og  blev  forandret  ude 
og  inde,  men  Gobelinsalen  blev  dog  i  Hundrede  Aar  bevaret 
saa  godt  som  uforandret. 

Gobelinerne  og  Møblementet  steg  mægtigt  i  Værdi.  Uden¬ 
landske  Samlere  og  Rigmænd  gjorde  høje  Bud.  Det  blev  skæbne¬ 
svangert,  og  omsider  fandt  man  det  hensigtsmæssigt  at  skille 
vort  lille  Land  af  med  et  af  de  pragtfulde  Interiører,  af  hvilke 
det  kun  har  saa  faa. 

Om  man  i  Tide  havde  vidst  Besked,  vilde  det  rige  Frede- 
riksborgmuseum  sikkert  være  traadt  til.  Men  det  skete  maner 
os  til  at  drage  Omsorg  for,  at  de  kunstnerisk  og  historisk  værdi¬ 
fulde  blandt  vore  kulturelle  Mindesmærker,  men  selvfølgelig  ogsaa 
kun  disse,  standses  paa  deres  Vandring  fra  danske  Slotte  og 
Borgerhjem  til  rige  Privatmænds  Samlinger  i  London,  Paris  og 
Berlin. 

Aage  Friis 

KÆTTERSKE  BETRAGTNINGER 


Aaret  1909  bliver  i  Biologiens  Historie  et  dobbelt  Jubilæums- 
aar:  50-Aaret  efter  Udgivelsen  af  Dartvin’s  Origin  of  Species  og 
100- Aaret  efter  Fremkomsten  af  Lamarck’s  Philosophie  zoolo- 
gique.  Disse  Værker  danner  Udgangspunkter  for  Nutidens  Dis¬ 
kussioner  om  det  biologiske  Udviklingsproblem;  de  repræsenterer 
ligesom  to  tættere  Centrer,  om  og  imellem  hvilke  filosoferende 
Biologers  og  biologiserende  Filosoffers  varierende  Anskuelser  og 
Opfattelser  kan  grupperes. 

Darwins  Lære  gaar,  i  alt  Fald  i  sin  oprindelige  Skikkelse, 
ud  fra  Variationers  Forekomst  hos  alle  Organismer  som  det 
givne,  som  en  ganske  ubestridelig  Kendsgerning,  hvis  Aarsag  ikke 
nærmere  analyseres.  Naturens  Kvalitetsvalg  (natural  selection) 
skal  da  medføre,  at  kun  visse  Varianter  bevares,  nemlig  de  til 
de  paagældende  Livskaar  særligt  —  eller  dog  bedst  —  egnede; 
medens  derimod  de  til  Livet  under  de  givne  Forhold  mindre  vel 
—  eller  slet  ikke  —  passende  Varianter  gaar  til  Grunde  i  Til¬ 
værelseskampen. 

Paa  denne  Maade  tænkes  det,  at  Organismerne  lidt  efter  lidt 
i  Tidens  Løb  forandres  og  i  stedse  højere  Grad  kommer  til  at 
egne  sig  til  Livskaarene.  Det  anses  aabenbart  af  Danvin  som  en 
Selvfølge,  at  Varianterne  er  arvelige,  d.  v.  s.  at  et  Individs  Varia¬ 
tion  (Afvigelsen  fra  det  for  Arten  eller  Racen  „typiske")  helt 
eller  delvis  genfindes  hos  dets  Afkom.  Thi  ellerst  var  der  jo  intet 
vundet  ved  Udvalget. 

Efter  Danvin  kan  Variationerne  gaa  snart  sagt  i  alle  mulige 

„tilfældige"  Retninger;  men  Naturens  Udvalg  ligesom  leder  Ud¬ 
viklingen  i  Retning  af  det  hensigtsmæssige,  i  Retning  af  en  mere 
og  mere  fuldkommen  Tilpasning  til  Livskaarene,  just  idet  de 
mindre  vel  tilpassede  Varianter  maa  gaa  til  Grunde. 

Naturens  Kvalitetsvalg,  Selektionen,  som  man  plejer  at  sige, 
vilde  herefter  være  det  øverste  ledende  Princip  i  Organismernes 
Udvikling  gennem  Tiderne  til  i  det  hele  stedse  højere  og  højere 
Organisation,  til  højere  og  højere  Hensigtsmæssighed  og  Fuld¬ 
kommenhed.  Denne  rent  „mekaniske"  Forklaring  af  selve  Hen¬ 
sigtsmæssigheden  hos  Organismerne  som  Resultat  af  en  Udvik¬ 
ling  hos  den  levende  Natur  maa  siges  at  være  en  væsentlig 
Grundtanke  i  Darwinismen,  i  alt  Fald  er  den  en  af  de  Grund¬ 
tanker,  der  har  bidraget  stærkest  til  at  give  Darwins  Lære  baade 
sio  Udbredelse  og  sine  ivrigste  Fjender. 

Lamarcks  Ideer  var  ganske  andre.  Medens  Darwin  tog  Va¬ 
riationerne  som  det  givne  og  lod  Livskaarene,  der  jo  ogsaa  selv 
ændres  i  Tidens  Løb,  udvælge  det  bedst  egnede  til  fortsat  For¬ 
mering,  lagde  Lamarck  Hovedvægten  paa  selve  Variationernes 
Aarsag  og  saa  i  bestemt  rettede  Variationer  Grunden  til  en  Ud¬ 
vikling,  en  Evolution,  gennem  Tiderne.  Naar  Lamarck  siger: 
„Under  de  efter  hverandre  følgende  Slægtleds  Gang  har  Natu¬ 
ren,  ved  Hjælp  af  lang  Tid  og  ved  en  langsom,  men  stadig 
Ændring  af  Livskaarene,  kunnet  frembringe  de  mest  vidtgaaende 
Forandringer  hos  de  levende  Væsener  af  alle  Klasser;  og  Fra 
Plante-  og  Dyrelivets  allerførste  Begyndelse  har  den  lidt  efter 
lidt  hidført  den  Tilstand,  vi  nu  forefinder"  —  ja  saa  kunde  dette 
lige  saa  godt  have  staaet  hos  Darwin  50  Aar  senere;  de  jævne 
Overgange  og  de  lange  Tider  hører  jo  med  til  Darwinismens 
Udstyr. 

Og  det  er  ogsaa  ganske  i  den  senere  Darwinismes  Aand, 
naar  Lamarck  (allerede  i  1803)  siger:  „Kun  den,  som  har  syslet 
længe  og  stærkt  med  Artsbestemmelser  og  i  rige  Samlinger,  kan 
vide,  i  hvilken  Grad  de  levende  Væseners  Arter  flyder  sammen, 
og  overbevise  sig  om,  at  hvor  vi  ser  Arter,  der  staar  isolerede, 
er  dette  kun  fordi  vi  endnu  ikke  har  fundet  Arter,  som  staar 
dem  nær".  —  Dette  er  jo  ogsaa  blot  et  Udtryk  for  den  gamle 
græske  Opfattelse,  at  „alt  strømmer",  at  intet  er  fast 

Men  naar  Lamarck  antog,  at  Dyrene  bliver  paavirkede  saa- 
ledes  af  Forandringer  i  Livskaarene,  at  den  derved  betingede 

Ændring  af  Fornødenheder  (besoins)  og  Vaner  ( habitudes ) 
fremkalder  Ønsket  ( désir )  om  forandrede  eller  endog  helt  nye 
Organer,  og  endvidere  —  hvad  der  er  Hovedsagen  —  at  disse 
Ønsker  eller  indre  Stemninger  ( sentiments  interieurs)  skal  være 
en  væsentlig  direkte  Foranledning  til  Organernes  Ændring  eller 
Nydannelse,  da  staar  Lamarck  paa  et  Standpunkt,  der  tydeligt 
nok  er  diametralt  modsat  Danvins  oprindelige,  rene  Standpunkt. 
Danvin  har  da  ogsaa  energisk  og  ualmindelig  bistert  afvist  La- 
marcks  Synsmaade  og  bedet  Himlen  fri  ham  for  slige  Ideer. 

Den  Kendsgerning,  at  Organer  —  f.  Eks.  Muskler  — ,  der 
ikke  eller  kun  i  ringe  Grad  holdes  i  Funktion,  svinder  ind; 
medens  derimod  Organer,  der  tages  stærkt  i  Brug,  ofte  vokser 
og  styrkes,  er  for  Lamarck  specielle  Tilfælde,  der  illustrerer 
hans  Opfattelse.  Om  Planterne,  som  Lamarck  stiller  paa  et  langt 
lavere  Trin  end  Dyrene,  antager  han,  at  Kaarene  direkte  om¬ 
præger  dem.  Lamarcks  hele  Opfattelse  danner  altsaa  i  Grunden 
to  Hypoteser:  en  for  Dyreriget  og  en  anden  for  Planteriget. 
Ganske  vist  er  den  Grundtanke  fælles  for  begge  Hypoteser,  at 
de  Egenskaber  eller  Karakterer,  som  Organismerne  har  faaet 
ved  Kaarenes  indirekte  (Dyr)  eller  direkte  (Planter)  Indflydelse,, 
altsaa  de  Træk,  som  Organismen  i  sin  rent  personlige  Udvik¬ 
lings  Forløb  har  „erhvervet  sig“  ( aquis )  ved  Kaarenes  Paavirk- 
ning,  er  arvelige.  Lamarck  mener,  at  Afkommet  vil  blive  præget 
—  om  maaske  ogsaa  i  ringere  Grad  —  af  de  Kaars  Indflydelse* 
som  gav  Ophavsorganismerne  deres  personlige  Præg,  selv  om 
Afkommet  ikke  udsættes  for  disse  samme  Kaar. 

Lamarcks  Anskuelser  vandt  ikke  Tilslutning  i  hans  Samtid; 
han  oplevede  kun  at  se  sin  „Philosophie"  falde  til  Jorden  uden 
Virkning.  At  dette  kunde  ske,  vil  en  at  Nutidens  betydeligste 
Lamarck- Beundrere,  den  for  faa  Maaneder  siden  afdøde,  for¬ 
træffelige,  fintdannede  franske  Zoolog  Alfred  Giard,  forklare 
derved,  at  Lamarcks  Ideer  var  forud  for  deres  Tid,  idet  de  ikke 
kunde  fremtræde  som  Læresætninger  med  Støtte  i  Kendsgernin¬ 
ger,  som  anerkendtes  fra  alle  Sider.  Et  nærliggende  Spørgsmaal 
er  da  dette:  Har  det  forløbne  Aarhundrede  bragt  os  Kendsger¬ 
ninger,  som  viser  Rigtigheden  af  Lamarcks  i  sin  Tid  forhaanede 
eller  —  i  bedste  Fald  —  ganske  oversete  Ideer?  Vi  skal  om 
lidt  se  efter. 

Den  Omstændighed,  at  Danvin  i  sine  senere  Skrifter  nær- 

mede  sig  til  Lamarck,  for  saa  vidt  han  nemlig  blev  mere  og 
mere  tilbøjelig  til  at  indrømme  Livskaarene  en  omprægende  Ind¬ 
flydelse  ved  Siden  af  deres  udvælgende  Virksomhed,  kan  ikke 
udviske  den  fundamentale  Forskel  mellem  Lamarcks  og  Dar- 
tvin’s  Syn  paa  den  levende  Natur:  I  alt  Fald  for  Dyrenes  Ved¬ 
kommende  ser  Lamarck  i  psykiske  Tilstande  eller  Virksomheder, 
i  Følelsen  af  Fornødenhederne,  den  væsentligste  Aarsag  til  Or¬ 
ganisationsforandringer,  medens  Danvin  ser  rent  fysiologisk-me- 
kanisk  paa  Kaarenes  Indflydelse,  være  sig  nu  ved  Selektion  eller 
ved  Omprægning.  For  Lamarck,  den  undrende  Beskuer,  er  Hen¬ 
sigtsmæssigheden  hos  Organismerne  Udtryk  for  eller  dog  Re¬ 
sultat  af  psykiske  Indflydelser,  medens  Danvin,  Eksperimentator 
som  han  var,  ikke  falder  paa  at  regne  med  slige  Indflydelser 
som  primære  Faktorer. 

Fælles  for  Lamarck  og  Danvin  er  derimod  den  meget  væ¬ 
sentlige  Opfattelse,  som  ovenfor  blev  præciseret  med  Lamarcks 
Ord,  at  Udviklingen  er  gaaet  for  sig  gennem  fuldstændig  jævne 
Overgange,  kontinuerligt,  som  man  nu  plejer  at  sige.  Det  er  jo 
ogsaa  ganske  klart,  at,  hvad  enten  de  ydre  Kaars  Selektion  af 
allehaande  Variationers  større  eller  mindre  Udslag  skal  forskyde 
Arternes  Typer,  eller  en  direkte  eller  indirekte  fremkaldt  Om- 
prægning  ved  de  ydre  Kaars  Indflydelse  skal  være  den  ændrende 
Faktor,  saa  maa  der  til  de  ganske  jævne  Kaar-Forskelligheder  i 
Naturen  svare  ganske  jævne  Overgange  mellem  de  til  Livet  paa 
forskellige  Steder  svarende  Organisme-Typer. 

Vel  var  Danvin  ogsaa  efterhaanden  opmærksom  paa  Fore¬ 
komsten  af  større,  stødvise  Type-Ændringer,  hans  single  varia¬ 
tions,  det  vi  nu  oftest  kalde  Mutationer  —  Danvin  har  jo  i  det 
hele  saare  mange  Strenge  paa  sin  Bue,  og  der  kom  flere  og 
flere  som  Aarene  gik  —  men  det  er  dog  den  kontinuerlige  Ud¬ 
viklings  Ide,  der  særlig  slog  igennem  med  Danvin,  og  som  frem¬ 
deles  de  rigtig  ortodokse  Danvin-  Wallace- ske  Selektionister  holder 
paa,  i  Nutiden  støttet  bl.  a.  af  den  saakaldte  „biometriske"  Skole 
med  Matematikeren  Karl  Pearson  i  Spidsen. 

Just  Kontinuiteten  er  den  Bro,  som  forbinder  „Lamarckismen* 
og  „Darwinismen",  og  Forbindelsen  sker  lettest  over  Planteriget: 
Her  skal  jo,  efter  Lamarck,  de  ændrede  Kaar  direkte  kunne 
ompræge,  men  tillige  skal  slige  Kaar,  efter  hvad  Danvin  mener 
ogsaa  kunne  udvælge.  Hos  Dyre-  og  Plante-Opdrættere  har  da 

ogsaa  Dobbelt- Princippet:  Anvendelse  af  ændrede  Kaar  og  et 
samtidig  skærpet  Udvalg,  eller  som  det  sædvanlig  siges  „Pleje 
i  Forening  med  Udvalg*  været  ledende  i  mange  Bestræbelser 
for  at  forbedre  Avlen.  Saa  kan  jo  Lamarckister  og  Darwinister 
strides,  om  det  alene  er  Plejen,  inklusive  Øvelse,  Træning  o.  s.  v., 
der  betinger  Avlens  Fremskridt,  eller  om  det  er  Udvalget,  der 
spiller  Hovedrollen!  Her  er  da  Lejlighed  til  ganske  endeløse 
Diskussioner,  og  der  er  da  ogsaa  i  lange  Baner  vævet  op  ad 
Døre  og  ned  ad  Stolper  om  denne  Ting. 

Læren  om  Selektion  af  de  altid  og  overalt  forekommende 
Variationers  (den  „svingende  Afvigeligheds*)  Udslag  som  en 
typeforskydende  Faktor,  har  i  de  senere  Aar  været  Genstand  for 
forskelligartet  eksperimentel  Kritik.  Det  har  med  stedse  stigende 
Tydelighed  vist  sig,  at  Selektionen  ikke,  saaledes  som  man  tid¬ 
ligere  altid  mente,  kan  forskyde  Livstyperne  arveligt.  Selektion 
kan  sondre,  sortere,  hvad  der  findes  i  en  Bestand,  i  en  „Popu¬ 
lation*,  som  man  nu  plejer  at  sige.  Men  Selektion  kan  ikke  for¬ 
andre  selve  disse  Livstyper;  de  er  trods  al  Afvigelighed  faste  i 
deres  „Anlæg*.  Man  vil  sige,  at  dette  er  en  Selvfølge;  men  det 
er  det  ikke.  Thi  hvis  Selektion  af  Varianter  fra  samme  Livstype 
havde  arvelig  Virkning,  saa  maatte  dette,  ved  fortsat  Selektion 
gennem  nogle  Slægtled,  føre  til  Virkeliggørelse  af  Varianter,  der 
uden  Selektion  ikke  vilde  forekomme  —  med  mindre  Livstypen 
stødvis  forandrede  sig,  men  dette  vedrører  jo  ikke  Selektionen. 
Jeg  tør,  af  Hensyn  til  Pladsen  og  Læserens  Taalmodighed,  ikke 
her  paavise  dette  nærmere,  men  maa  nøjes  med  at  sige,  at  det 
er  en  Konsekvens  af  de  matematiske  Love  for  Variabiliteten, 
ligesom  jeg  i  øvrigt  ogsaa  maa  vise  hen  til  en  Artikel  om  „Dar¬ 
winismen,  set  fra  Arvelighedens  Standpunkt*,  som  findes  i  Til¬ 
skueren  1903.  De  Undersøgelser,  som  den  Gang  i  Korthed  refe¬ 
reredes,  er  senere  fuldt  ud  bekræftede  fra  forskellig  Side,  og  bl. 
a.  derved  er  den  Opfattelse,  at  Udviklingen  gennem  Tiderne  skal 
foregaa  ganske  jævnt  „kontinuerligt*  ved  Selektionens  Hjælp, 
bleven  rokket  i  sin  Grundvold.  Det  eksperimentelle  tilsyne¬ 
ladende  faste  Grundlag  for  denne  Lære,  som  man  tidligere  saa 
i  allehaande  Erfaringer  om  Udvalgs  Virkninger,  og  fremfor  alt 
Galton’s  og  Pearson’s  Angivelser  og  Beregninger,  har  nemlig 
tabt  al  Betydning  for  Problemets  Løsning  —  idet  hele  dette 
Grundlag  hviler  paa  Arbejder  med  „urent*  Materiale,  nemlig 

med  Bestande  (Populationer),  der  har  indeholdt  mange  forskel¬ 
lige  Livstyper,  som  man  har  forvekslet  med  Varianter  fra  en  og 
samme  Livstype ! 

Det  er  Renkultur- Princippet,  der  paa  Mikrobiologiens  Om- 
raade  har  klaret  vore  Begreber  om  Aarsagerne  til  Gæring,  For- 
raadnelse,  Infektion  o.  s.  v.,  som  nu  ogsaa  paa  Arvelighedslærens 
Omraade  er  kommen  til  sin  Ret  —  kun  alt  for  længe  efter  at 
Vilmorin  og  Mendel,  omkring  Tiden  for  Darwins  „Origin“,  viste 
Betydningen  eller  rettere  Nødvendigheden  af  dette  Princips  An¬ 
vendelse  ogsaa  ved  Arvelighedsforskningen. 

Selektion  som  medvirkende  Faktor  ved  en  kontinuerlig  Ud¬ 
vikling,  der  skulde  baseres  paa  den  overalt  og  altid  forekom¬ 
mende  saakaldte  svingende  Afvigeligheds  Udslag  har  ingen  Kends¬ 
gerning  at  støtte  sig  til.  (Men  man  kan  naturligvis  tro  paa  den 
og  spekulere  ud  fra  sin  Tro.)  Derimod  har  det  vist  sig,  og  Eks¬ 
emplernes  Tal  øges  stadig  —  netop  ogsaa  efter  at  man  opererer 
med  „rene"  Kulturer,  og  saa  vidt  gørligt  ogsaa  med  „ren“  Avl 
af  Dyr  —  at  Livstyper  kan  ændres  stødvis,  ganske  uafhængigt 
af  nogen  Selektion,  i  øvrigt  uden  at  vi  endnu  forstaar  hvorledes. 
Selvfølgelig  kan  de  med  en  saadan  diskontinuerlig  ændret  Type 
fremkommende  Individer  blive  Genstand  for  Selektion;  og  hvis 
de  bestaar  „Udvalgets  Prøve",  vil  deres  Type  træde  mere  og 
mere  frem  i  den  paagældende  Bestand,  som  saaledes  i  Tidens 
Løb  vil  forandre  Karakter. 

Men  dette  er  en  helt  anden  Ting  end  en  virkelig  kontinuer¬ 
lig  typeforskydende  Udvikling;  det  er  en  Udvikling  ved  Spring 
—  ved  „Mutation"  som  vi  nu  siger  med  et  moderne  Ord,  der 
naturligvis  i  og  for  sig  intet  forklarer.  Mutationers  Forekomst  er 
imidlertid  reel  nok  og  staar  for  Tiden  i  Forgrunden  af  Arvelig¬ 
hedsforskningen,  Side  om  Side  med  Forskningen  over  Bastarder 
(Krydsning),  der  netop  ogsaa  har  afsløret  os  utallige  Eksempler 
paa  Diskontinuitet  mellem  Livstyperne. 

Dog,  alt  dette  skal  vi  lade  ligge  her.  Det  er  nok  at  pointere, 
at  kontinuerlig  Udvikling  ved  Hjælp  af  Selektion  ikke  synes  at 
eksistere;  saare  usandsynlig  er  den,  og  aldrig  er  den  paavist 
Dette  hænger  nøje  sammen  med,  at  den  Grundanskuelse  om 
ganske  jævne  Overgange  mellem  Arterne,  som  ovenfor  blev  ud¬ 
trykt  med  Lamarck’s  Ord,  er  urigtig.  Denne  Anskuelse  beror 
paa  Sammenligningen  af  Individer,  saaledes  som  de  findes  i  Na- 

turen,  eller  som  de  er  sammenstillede  i  Museer  og  Herbarier. 
Men  Individerne  varierer,  d.  v.  s.  de  afviger  personligt  mere  eller 
mindre  fra  den  Livstype,  de  hører  til;  og  dette  vil  særdeles  ofte 
for  den  umiddelbare  Betragter  udviske  de  karakteristiske  For¬ 
skelligheder,  som  findes  mellem  de  Livstyper,  for  hvilke  Indivi¬ 
derne  er  de  variable  Udtryk. 

Kun  Eksperimentet,  d.  v.  s.  her  Bedømmelsen  af  de  enkelte 
Individers  Afkom  —  Renkulturen  altsaa  —  er  i  Stand  til  at  lade 
Type- Karakteren  træde  frem.  Og  ved  en  slig  Undersøgelse  findes 
altid  stødvise  Forskelligheder,  Diskontinuitet,  mellem  Livstyperne. 
Allerede  for  15  Aar  siden  hævdede  W.  Bateson  i  Cambridge,  der 
senere  har  taget  særlig  fremragende  Del  i  Bastard-Forskningen, 
at  Arterne  er  diskontinuerligt  forskellige,  og  hvert  Aars  Under¬ 
søgelser  bekræfter  denne  Erkendelses  Rigtighed  tydeligere  og 
tydeligere,  efterhaanden  som  Forskere  i  stedse  større  Antal  ar¬ 
bejder  virkelig  eksakt  paa  at  analysere  de  naturligt  forekom¬ 
mende  Bestande  af  Planter  og  Dyr.  Erkendelsen  af  skarpt  ad¬ 
skilte  Livstypers  Eksistens  spiller  nu  ogsaa  en  væsentlig  Rolle 
ved  den  praktiske  Forædlingsvirksomhed  paa  Forsøgsstationerne 
i  alle  Lande.  Særlig  har  den  svenske  Forsøgsstation  i  Svalof 
(Hj.  Nilsson,  Tédin,  Ehle  o.  a.)  Fortjenester  af  den  botaniske 
Analyse  af  Kulturplante- Racerne.  Hvad  Lamarck  sagde  om  at 
Formerne  flyder  sammen,  gælder  kun  Individerne,  men  ingen¬ 
lunde  de  Livstyper,  hvoraf  Individerne  er  Varianter. 

Men  denne  Erkendelse  afficerer  Lamarckismen  i  meget  høj 
Grad;  thi  denne  Lære  holder  paa  —  og  maa  holde  paa  —  en 
kontinuerlig  Udviklingsgang  i  alt  Fald  som  Regelen:  Individerne 
præges  (af  Kaarforskelligheder  under  den  personlige  Udvikling) 
kontinuerligt  forskellige;  alle  Gradsforskelligheder  mellem  Indi¬ 
vider  kan  altsaa  realiseres  i  Naturen.  Da  Lamarckismen  netop 
antager,  at  det  af  Kaarene  givne  personlige  Præg  er  arveligt,  saa 
maa  denne  Lære  nødvendigvis  holde  ogsaa  paa  kontinuerlig 
Typeforskydning  ved  gradvis  ændrede  Kaar  —  ellers  modsagde 
den  sig  selv.  Men  naar  nu  den  svingende  Afvigeligheds  Udslag 
viser  sig  ikke  at  være  arvelige,  saa  taber  den  Opfattelse  i  Sand¬ 
synlighed,  at  Kaarene  let  kan  fremkalde  en  arvelig  Paavirkning  — 
thi  hvad  er  den  svingende  Afvigeligheds  Udslag  andet  med  Føl¬ 
ger  af  alskens  tilfældige  større  eller  mindre  Kaarforskelligheder 
under  det  enkelte  Individs  Udvikling? 

Lamarckismen  og  Darwinismen  støtter  sig  væsentlig  paa  de 
samme  Kendsgerninger,  som  ganske  vist  tydes  forskelligt  Erfa¬ 
ringer,  der  gaar  imod  Darwinismen  (i  snævrere  Forstand)  vil 
selvfølgelig  ogsaa  afficere  Lamarckismens  tilsvarende  Bevismate¬ 
riale.  At  Kontinuiteten  m.  H.  t.  Livstyperne  bliver  helt  borte  ved 
nærmere  kritisk  Undersøgelse,  er  en  stor  Streg  i  Regningen  for 
begge  Retninger.  Darwinismen  kan  imidlertid  redde  store  Dele  af 
Selektionslæren  ved  at  gaa  over  paa  Mutationskendsgemingemes 
Grund,  hvor  vi  kan  lade  den  blive  staaende  uforstyrret  af  vore 
følgende  Betragtninger. 

Værre  er  det  for  Lamarckismen;  den  kan  ikke  slaa  sig  paa 
Mutationerne  og  frelse  sig  ad  den  Vej  ved  en  „Tydning"  af  de 
stødvise  Typeforandringer.  Thi  saa  at  sige  alt,  hvad  man  har 
set  i  Retning  af  Mutation  i  Naturen  eller  ved  Dyrkningsforsøg, 
er  sket  under  Kaar,  der  for  os  ikke  frembyder  andre  Uensartet- 
heder  end  dem,  der  kan  antages  at  fremkalde  sædvanlig  svin¬ 
gende  Afvigelighed ;  ja  Mutationer  fremstaar  undertiden  hos  Planter 
som  pludselige  „Knopvariationer":  et  enkelt  Skud  eller  blot  Dele 
af  et  saadant  afviger  iøjnefaldende  fra  de  andre,  tilsvarende  Skud 
eller  Dele;  og  hvis  disse  ændrede  Skud  sætter  Frø,  fremspirer 
heraf  Planter,  der  helt  og  fuldt  bærer  Præg  af  den  ny  frem- 
traadte  Type.  Sligt  kan  ikke  kaldes  en  særlig  omprægende  Ind¬ 
flydelse  af  Kaarene  —  der  jo  dog  var  saa  temmelig  ens  for  hele 
Planten  og  dens  Søskende  paa  det  paagældende  Voksested.  Og 
tilmed  er  det  for  Mutationernes  Vedkommende  ofte  galt  fat  med 
Hensigtsmæssigheden,  der  just  for  Lamarckismen  spiller  saa  stor 
en  Rolle:  Mutationernes  Resultater,  „Mutanterne0,  er  oftest,  dog 
ikke  altid,  mere  følsomme  for  de  givne  Kaars  Ugunst  end  Op¬ 
havsformerne! 

Lamarckisme  og  Mutationer  passer  da  forbistret  daarligt  sam¬ 
men,  selv  om  Mutationer  naturligvis  maa  have  deres  Aarsag  i 
Forhold  vedrørende  de  ydre  Kaar.  Lamarckismen  maa  søge 
andre  Kendsgerninger  at  støtte  sig  paa.  Dens  Tilhængere  vil  nu 
med  Rette  kunne  sige,  at  selv  om  den  svingende  Afvigeligheds 
Udslag  ikke  er  arvelige,  kunde  det  jo  være  muligt,  at  Virkningen 
af  en  gennem  flere  Slægtled  gennemført,  bestemt  rettet  Paavirk- 
ning  af  Kaarene  kunde  blive  arvelig  („at  Vanen  kunde  blive  en 
anden  Natur",  som  Professor  Warming  siger).  For  Planternes 
Vedkommende  kunde  f.  Eks.  Livet  under  vedvarende,  væsentligt 

ændrede  klimatiske  eller  Jordbunds-Forhold  tænkes  at  fremkalde 
en  arvelig  Omprægning  (dette  „i  Tilpasning  til  de  ændrede  For¬ 
hold"  vilde  Lamarckisterne  samtidig  stærkt  fremhæve),  og  for 
Dyrene  kunde  f.  Eks.  ændrede  Ernæringsforhold,  fortsat  gennem 
mange  Slægtled,  eller  f.  Eks.  Træning  og  anden  Øvelse  hos  Heste 
o.  a.  Sportsdyr,  tænkes  at  ændre  Livstyperne. 

Enten  man  nu  saaledes  vil  tænke  først  (det  er  jo  baade  mor¬ 
somst  og  lettest)  og  bagefter  se  efter  Kendsgerningerne,  eller  man 
vil  søge  at  gaa  den  modsatte  Vej  og  saa  vidt  muligt  straks  be¬ 
gynde  med  Kendsgerningerne  —  nogen  Tanke  er  der  jo  dog 
altid  først  —  saa  skal  dog  stedse  det,  lidt  eller  meget,  man  nu 
engang  først  har  tænkt  sig,  bekræftes  af  Kendsgerningerne,  inden 
man  lader  Tanken  føre  sig  længere  ud.  Ellers  svæver  man. 

Den  eksakte  Naturvidenskabs  Metode  afviger  just  heri  fra 
Middelalderens  af  Aristoteles  prægede  Arbejdsmaader,  at  Verifi¬ 
kationen  af  fremsatte  Ideers  Konsekvenser  er  dens  øverste  Ar¬ 
bejdsprincip.  Verifikationen  er,  i  alt  Fald  som  Regel,  kun  mulig 
ved  Maaling  —  dette  Ord  taget  i  sin  videste  Betydning  som 
modsat  „Skønnet"  —  og  derfor  lyser  Navne  som  Archimedes, 
Galilæi  og  Lavoisier  blandt  de  allerstørste  Navne  i  Naturerken¬ 
delsens  Historie. 

Hvorledes  staar  nu  Lamarckismen  og  dens  moderne  Repræ¬ 
sentanter  til  Nutidens  øverste  videnskabelige  Moral:  Verifikations- 
Kravet?  Det  vil  vise  sig  i  det  følgende. 

Lamarckismens  psykiske  Momenter  —  dens  Følelse  af  Trang 
og  dens  Ønske  om  Afhjælpning  af  Trangen  som  drivende  Kræfter 
ved  en  Omprægning  af  følende,  ønskende  og  vel  ogsaa  haabende 
Organismer  —  kan  man  naturligvis  ganske  se  bort  fra  under  en 
kritisk  Vurdering  af  det  Bevismateriale,  som  dens  Tilhængere 
fører  i  Marken.  Derfor  er  det  foreløbig  ganske  ligegyldigt,  om 
Hensigtsmæssigheden,  hvor  den  viser  sig  hos  Organismen  skal 
opfattes  som  psykisk  medbetinget  eller  ej. 

I  første  Linie  er  der  blot  Spørgsmaal  om  Livskaarene  i  det 
hele  taget  kan  præge  Organismer  saaledes  at  Præget  bliver,  selv 
om  de  Kaar,  der  gav  Præget,  ikke  mere  virker;  med  andre  Ord, 
om  det  Præg,  som  Kaarene  giver  Organismen  personlig,  kan  gaa 
over  til  at  blive  arvelig-typisk,  naar  Kaarene  virker  gennem 
nogle  Slægtled.  Bekræftes  dette  Spørgsmaal,  da  er  der  Kends¬ 
gerninger,  som  Lamarckismen  kan  støtte  sig  til;  benægtes  Spørgs- 

maalet,  maa  Lamarckismen  opgives,  og  kan  Spørgsmaalet  ikke 
besvares,  er  Lamarckismen  ganske  svævende,  uden  Verifikation. 

Vi  spørger  da  igen:  Har  de  Hundrede  Aar,  som  er  henrundne, 
siden  Lamarcks  „Philosophie"  saa  Lyset,  givet  os  de  Beviser, 
som  savnedes  i  1809? 

Lamarckismens  Repræsentanter  har,  ganske  som  Danvin , 
først  og  fremmest  søgt  Støtte  i  Erfaringer,  i  Forsøgsresultater, 
fra  Dyre-  og  Planteavlens  Praksis.  Saaledes  er  den  Kendsger¬ 
ning,  at  Rekorden  for  Væddeløbshestes  Hastighed  er  steget 
ganske  væsentligt  i  de  sidste  90  é  100  Aar,  bleven  taget  til  Ind¬ 
tægt  for  den  Anskuelse,  at  Træningen  gennem  mange  Slægded 
efterhaanden  i  stigende  Grad  kan  spores  arveligt,  paa  den 
Maade  at  Væddeløbsheste-Racerne  ved  Tilpasning  og  Øvelse 
efterhaanden  have  faaet  en  anden  arvelig  Type  m.  H.  t.  Hastig¬ 
hed  end  i  forrige  Aarhundredes  Begyndelse.  Ja,  dette  lyder  jo 
meget  smukt,  men  der  er  ikke  fjerneste  Antydning  af  Bevis  heri. 

Weismann  indvender  saaledes  her  med  Rette,  at  der  over¬ 
hovedet  kun  har  været  Tale  om  at  træne  saadanne  Heste,  som 
havde  Evner  til  at  løbe  hurtigt;  og  han  mener,  at  Fremskridtet 
just  beror  paa  Udvalget  af  de  bedste  Individer  til  Racernes  For¬ 
mering.  Da  der  i  Hesteraceme,  som  aldrig  er  absolut  „rene*, 
aabenbart  findes  Muligheder  for  en  bedre  og  bedre  Kombination 
af  de  Enkeltegenskaber,  det  ved  Væddeløbshastigheden  kommer 
an  paa,  har  en  Selektion  rimeligvis  her  efterhaanden  udsøgt 
bedre  og  bedre  Typers  Repræsentanter  —  men  hvor  stor  Ind¬ 
flydelse  dette  har  haft,  kan  ikke  opgøres. 

Et  andet  Moment  er  dette:  Jo  større  Materiale  der  staar  til 
Raadighed,  desto  større  Sandsynlighed  er  der  for,  at  de  sjældnere, 
store  Afvigelser  (baade  i  god  og  daarlig  Retning)  optræder,  desto 
højere  kan  altsaa  Rekorden  blive  i  den  ene  eller  anden  Hen¬ 
seende.  Og  da  der  nu  Verden  over  er  mange  flere  Væddeløbere 
end  for  Hundrede  Aar  siden,  saa  maa,  alt  andet  lige,  allerede 
dette  sætte  Rekorden  i  Vejret.  Hvor  meget  er  det  ikke  godt 
at  sige. 

Men  dertil  kommer  endelig  et  tredie  Moment,  som  vel  endog 
er  det  allervigtigste,  skønt  det,  besynderligt  nok,  synes  at  have 
unddraget  sig  den  almene  Opmærksomhed.  Det  er  selve  Plejens 
og  Træningens  Udvikling  gennem  Tiderne.  Man  behandler, 
fodrer,  opdrager  Hestene  anderledes  end  i  gamle  Dage!  Opdræt- 

terne  og  Trænerne  har  i  Tidens  Løb  samlet  Erfaringer,  der 
kommer  Nutidens  Opdræt  og  Træning  til  Gode. 

Om  arvelig  Indflydelse  af  en  Træning  eller  anden  særlig 
Pleje,  fortsat  gennem  flere  Slægtled,  er  der  da  i  hele  dette  Eks¬ 
empel  ikke  bevist  eller  blot  sandsynliggjort  det  allerfjerneste. 
Der  foreligger  ikke  andet,  end  at  Hesteracens  eller  Racernes 
Tilstand  nu  er  en  anden  end  i  ældre  Tid.  Dette  kan  være  vig¬ 
tigt  i  flere  Henseender,  men  det  er  aldeles  ikke  ensbetydende 
med  en  arvelig  Omprægning,  en  Forskydning  af  Livstyperne.  En 
saadan  Omprægning  maa  være  set,  før  den  kan  accepteres  som 
Kendsgerning. 

Som  her  med  Hestene,  saaledes  snart  sagt  overalt,  hvor  man 
drager  praktiske  Erfaringer  med  ind  i  Diskussionen.  De  er  sam¬ 
mensatte  Erfaringer,  „urene"  om  man  vil,  ikke  analyserbare  uden 
helt  nye  Undersøgelsesrækker. 

Og  her  møder  os  det  gamle  Spørgsmaal  om  Opdragelsens 
Betydning.  Ja,  Opdragelsen  i  videste  Forstand  præger  Individerne 
i  høj  Grad,  præger  saaledes  ogsaa  Racens  Tilstand.  Og  Frem¬ 
skridt  saa  vel  som  Tilbageskridt  i  Kultur-Tilstanden  hænger  nøje 
sammen  med  Livskaar  og  Opdragelse.  Den  Tradition,  man  vokser 
op  under,  paavirker  ens  hele  Tankesæt  og  Færd  —  men  dette 
har  i  og  for  sig  intet  med  arvelige  Karakterer  at  gøre.  At  der 
er  Familier,  som  gennem  Tiderne  helliger  sig  særlige  Virksom¬ 
heder  (f.  Eks.  „Embedsfamilier"),  at  Sønnen  ofte  gaar  Faderens 
Vej  —  Forhold,  som  Galton  har  belyst  statistisk  ved  en  hel 
Række  Eksempler  særlig  fra  England  —  alt  dette  er  paa  ingen 
Maade  Udtryk  for  biologisk  Arvelighed,  snarere  for  hvad  man 
har  kaldt  „falsk"  Arvelighed,  den  hjemlige  „Atmosfæres"  hele 
Indflydelse  paa  Børnenes  Udvikling,  paa  deres  Legeme  og  Sjæl 
—  en  Indflydelse,  der  jo  for  Resten  ogsaa  kan  slaa  ud  i  Mod¬ 
sætninger,  i  en  Slags  oppositionel  Reaktion  mod  Hjemmets  Ka¬ 
rakter,  hvad  der,  med  megen  Overdrivelse  for  Resten,  har  fundet 
Udtryk  i  den  ondskabsfulde  tyske  Talemaade: 

Pfarrer  Sohn’  und  Muller  Kuh’ 

Gerathen  selten  —  oder  nie. 

Opdragelsen  kan  selvfølgelig  have  den  allerstørste  Betydning 
for  Individernes  personlige  Beskaffenhed  og  dermed  for  Racens 
hele  Tilstand  i  en  given  Tid;  men  Ændring  af  Livstyper  kan 

Opdragelsen  ikke  saadan  uden  videre  fremkalde  —  der  fore¬ 
ligger  ikke  Skygge  af  Antydning  i  saa  Henseende!  Og  det  er 
vel  i  Grunden  godt  —  tænk  hvad  der  kunde  og  vilde  blive  spo¬ 
leret,  hvis  vi  virkelig  ved  vore  af  følgende  Slægtled  altid  for- 
kættrede  Opdragelsesmetoder  let  fik  selve  Racens  Grundlag  for¬ 
styrret! 

Saa  har  man  foretaget  mange  kunstige  Eksperimenter  med 
stærk  Paavirkning  udefra  for  derved  om  muligt  at  ompræge 
Livstypen.  Hvad  har  man  ikke  alt  forsøgt:  grufulde  Rygmarvs- 
operationer  paa  Marsvin,  hvis  Afkom  derefter  blev  arvelig  epi¬ 
leptiske  ( Brown-Sequard )  —  Forsøg,  hvis  Tydning  dog  er  om¬ 
tvistet  og  som  ikke  lykkes  for  alle;  Indsprøjtning  af  Gifte  i  unge 
Frugtknuder,  hvis  Frø  da  —  men  kun  i  et  forsvindende  lille 
Antal  af  Tilfælde  —  har  givet  Planter  med  arvelige  Abnormite¬ 
ter,  som  maaske  ogsaa  uden  denne  Behandling  vilde  være  frem¬ 
komne!  (Mac  Dougal);  Udsættelse  af  Sommerfuglepupper  for 
stærk  Hede  eller  stærk  Kulde  (Standfuss,  Fischer  o.  a.),  hvorved 
en  Del  af  de  overlevende  Pupper  giver  Sommerfugle  med  delvis 
arvelig  Farvetegnings-Ændringer;  Knusninger  og  andre  Saaninger 
af  f.  Eks.  Majsplanter,  hvorved  nye  Former  skulde  være  frem¬ 
komne  som  Afkom  af  de  saaledes  mishandlede  Planter  ( Blaring - 
hem)  —  hvad  der  dog  næppe  er  rigtigt  efter  nye  Undersøgelser 
(Shull),  som  viser,  at  Majsplanter  oftest  er  flerfoldige  Bastarder, 
der  da  aabenbart  særlig  efter  Saaring  kan  „spaltes”  —  ligesom 
visse  andre  Bastarder  efter  Beskæring  langt  lettere  lader  de  rene 
Ophavsformer  skyde  frem  end  uden  Beskæring.  Herhen  hører 
maaske  ogsaa  E.  Chr.  Hansens  interessante  Eksperimenter  med 
Gærsvampe,  der  taber  Evne  til  Sporedannelse,  naar  de  i  nogen 
Tid  udsættes  for  høj  Temperatur,  nær  ved  den  Grænse,  der 
overhovedet  kan  taales. 

I  alle  saadanne  Tilfælde  af  ekstreme  Kaars  Indflydelse  er  der 

—  hvor  der  overhovedet  vil  være  Tale  om  nogen  virkelig  arvelig 
Indflydelse,  hvilket  som  antydet  endnu  oftest  maa  prøves  nøjere 

—  nærmest  Grund  til  at  tro,  at  de  abnorme,  voldsomme  Paa- 
virkninger  har  ødelagt  eller  ændret  visse  kemiske  eller  fysiske 
„Dannelser”  eller  „Tilstande”  i  selve  de  Celler  og  Væv,  hvorfra 
den  generative  Virksomhed  (Afkomsdannelsen)  tager  Udspring. 
Et  Slagord,  som  man  hører  anvendt  en  Del,  er  dette,  at  de  eks¬ 
treme  Kaar  kan  „udløse  Mutation”. 

Dette  Slagsord  træffer  for  saa  vidt  godt,  som  det  er  Udtryk 
for  den  rigtige  Opfattelse,  at  alle  disse  Eksperimenter  overhove¬ 
det  ikke  paa  noget  Punkt  støtter  Lamarckismen,  der  jo  tænker 
sig  arvelig  Type-Ændring  gennem  jævnt  fremskridende  Tilpas¬ 
ning  til  Kaarene.  Her  er  jo  slet  ikke  Tale  om  særlig  Tilpasning 
i  disse  Eksperimenter  med  Marsvin  og  Sommerfugle,  med  Majs 
og  med  Gær,  men  om  temmelig  voldsomme  og  pludselige  Æn¬ 
dringer.  Mac  Dougal,  hvis  Indsprøjtningsforsøg  nys  nævntes, 
tager  just  ogsaa  selv  skarpt  Afstand  fra  Lamarckismens  Opfat¬ 
telser  som  „rene  Talemaader  uden  Bevis";  det  er  da  ganske 
urigtigt,  som  enkelte  gør,  at  ville  tage  denne  Forfatters  Forsøg 
til  Indtægt  for  Lamarckismen. 

Netop  Mac  Dougal  hævder,  at  den  megen  Tale  om  særlig 
Tilpasning  til  bestemte  Livskaar  —  saasom  til  Ørkenlivet  o.  1.  — 
ofte  er  særdeles  løs;  og  han  slaar  ind  paa  en  Vej,  der  vistnok 
kan  give  interessante  Oplysninger,  idet  han  opsøger  Eksempler 
paa  Lamarckisternes  Fejltydninger  i  Retning  af  at  opfatte  særlige 
Bygningsforhold  som  ganske  specielle  Tilpasningsfænomener. 
Man  har  jo  saa  længe  kigget  efter  Hensigtsmæssighedens  Udslag, 
at  man  vel  har  faaet  mere  ind  under  den  Ramme  end  rigtigt  og 
sundt  for  en  objektiv  Forskning.  Det  vilde  kræve  speciel  Rede¬ 
gørelse  for  en  hel  Række  Bygningsforhold  hos  Planter  og  Dyr, 
om  vi  her  skulde  gaa  nærmere  ind  paa  den  af  Mac  Dougal 
indledede  Diskussion;  Tiden  maa  vise,  hvad  den  vil  kunne  føre 
til.  Det  vil  dog  aldrig  kunne  nægtes,  at  Organismerne  i  det  store 
Hele  reagerer  hensigtsmæssigt,  d.  v.  s.  selvopholdende  over  for  de 
ydre  Kaar;  men  disse  Reaktioner,  Tilpasningen,  har  sine  Græn¬ 
ser.  Overskrides  disse,  vil  Organismen  dø. 

Tilpasninger  under  Livsløbet  kan  iagttages  hos  ethvert  Indi¬ 
vid.  Alle  Organismer  regulerer  deres  Forhold  efter  de  ydre  Kaar, 
indtil  visse  Grænser  naas,  der  er  højst  forskellige  for  de  for¬ 
skellige  Livstyper.  Ved  disse  Reguleringer  siges  Organismerne 
ofte  at  bringe  sig  „i  Harmoni"  med  Omgivelserne.  Ordet  er 
ikke  rigtig  adækvat;  Organismen  sætter  sig  oftest  just  i  Opposi¬ 
tion  til  Kaarene,  modvirkende  dem  —  som  alle  Systemer  i  dy¬ 
namisk  Ligevægt  modvirker  ydre  Faktorers  Indgreb.  De  forskel¬ 
ligartede  Organismers  hele  Livs-Spil  er  saa  mangeartet  varieret, 
at  man  ikke  kan  give  et  enkelt  Skema  til  Illustration  af  Regu¬ 
leringernes  Natur.  Men  naar  et  koldblodet  Dyr  (en  Frø)  ved 

aftagende  Temperatur  bliver  trægt  og  afkøles,  idet  Aandedrættet 
nedstemmes,  medens  et  varmblodet  Dyr  (en  Rotte,  en  Krage) 
aander  stærkere  i  Kulde  og  saaledes  producerer  mere  Varme, 
saa  at  Dyret  bl.  a.  derved  holder  Legemstemperaturen  uforandret 
—  hvilket  af  disse  Dyr  er  da  egentlig  mest  „i  Harmoni"  med 
Kaarene?  Eller  er  maaske  det  vintersovende  Murmeldyr,  der  ved 
strengere  Kulde  atter  vaagner,  saa  det  ikke  roligt  ligger  og  fry¬ 
ser  ihjel,  ikke  allermest  i  „Harmoni"? 

Her  kan  vi  kun  sige,  at  alle  Organismer,  hver  paa  deres 
Vis,  passer  til  Livet  under  Kaarene,  hvor  de  hører  hjemme;  alle 
kæmper  de  bevidst  eller  ubevidst  for  Livet  og  holder  ud  mod 
Kaarenes  periodiske  Ugunst,  indtil  deres  Liv  —  som  alle  Liv  — 
til  sidst  ender. 

Individerne  regulerer  deres  Færd  mere  eller  mindre  fuld¬ 
komment  kontra  Kaarenes  Ugunst  og  udnytter  de  Elementer  i 
Kaarene,  som  kræves  til  Livets  Opretholdelse.  For  saa  vidt  er 
Livet  „i  Harmoni"  med  Kaarene.  Men  alle  de  ofte  underfulde 
Regulationer  under  Livsvirksomheden,  som  Dyre-  og  Plante- 
fysiologien  studerer,  og  ligeledes  det  forskellige  Præg,  som  Or¬ 
ganismerne  kan  antage  under  forskellige  Kaar,  er  jo  blot  Udtryk 
for,  hvad  der  ligger  i  Racen.  Ligesom  f.  Eks.  Damp,  Vand  og 
Is  er  kaarbestemte  Former  af  selv  samme  kemiske  Ting  („Van¬ 
det",  HaO),  saaledes  vil  ogsaa  Individer  af  selv  samme  Livs¬ 
type,  med  selv  samme  „Anlæg",  være  forskelligt  prægede  under 
forskellige  Udviklings-  og  Livs-Kaar.  Individerne  er  bøjelige, 
siger  man. 

Denne  faktiske  Bøjelighed  under  Reguleringerne,  denne  In¬ 
dividernes  „selvregulerende  Tilpasning"  er  det,  man  atter  og 
atter  ser  forvekslet  med  en  tænkt  Bøjelighed  i  de  til  Grund 
for  Racekaraktererne  liggende  livstypiske  „Anlæg".  Denne  For¬ 
veksling  synes  ikke  at  kunne  udryddes  helt:  Det  at  Individerne 
tilpasser  sig,  tydes  atter  og  atter  som  et  Indicium  for,  at  Kaarene 
lidt  efter  lidt  kan  ompræge  Racens  „Anlæg".  Men  de  sædvan¬ 
lige,  lokalt  meget  forskellige,  dog  ikke-ekstreme  Livskaar,  som 
Lamarckismen  væsentlig  maa  holde  sig  til,  har  endnu  ingen  Sinde 
vist  sig  i  Stand  til  at  fremkalde  arvelig  Omprægning  i  Retning 
af  fast  Tilpassethed  („Efharmoni")  til  Kaarene.  Mange  Dyrk¬ 
ningsforsøg,  f.  Eks.  i  Højalperne,  er  anstillede  for  at  faa  Planter 
omprægede  arveligt  „efharmonisk",  men  alt  var  hidtil  forgæves. 

Alpeklimaet  præger  de  paagældende  Individer  mere  eller  mindre 
stærkt,  men  har  ved  disse  Forsøg  ikke  kunnet  ændre  Racens 
„ Anlæg"  —  Præget  var  blot  personligt,  ikke  arveligt.  Dette  ind¬ 
rømmes  nu  fra  alle  Sider;  derfor  behøver  vi  ikke  at  gaa  i  De¬ 
tailler  her. 

Ser  vi  da  tilbage  paa  Bevismaterialet,  ja  saa  staar  det  kun 
daarligt  til  med  eksperimentelle  Grundlag  for  Larmarckismen : 
der  er  endnu  intet;  i  det  højeste  Antydninger,  som  maa  prøves 
nærmere.  Ved  Hundredaaret  efter  Lamarcks  „Philosophie"  haves 
der  i  Grunden  ikke  andre  Kendsgerninger  at  støtte  Læren  paa, 
end  hvad  Lamarck  selv  opererede  med.  Og  tilmed  er  Fordrin¬ 
gerne  til  Bevisførelsen  stegne! 

Ikke  desto  mindre  er  Lamarckismen  i  Nutiden  en  Magt; 
den  staar  som  en  sejrende  Kirke,  kunde  man  sige.  At  en  Synd¬ 
flod  af  lamarckistisk  Godtkøbsfilosofi  vælder  ud  over  Landene, 
særlig  fra  Tyskland,  er  et  Tidens  Tegn,  som  ikke  just  er  op¬ 
muntrende;  men  ogsaa  videnskabelige  Associationers  Præsiden¬ 
ter,  Universiteters  Rektorer  og  andre  officielle  videnskabelige 
Spidser  bekender  sig  ved  festlige  Lejligheder  til  Lamarckismen; 
med  noget  vekslende  Motiveringer  for  Resten.  Saaledes  Giard  i 
Frankrig,  Francis  Darwin  i  England  —  ved  sin  meget  omtalte 
„Precidental  Adress"  i  Dublin  i  Aar,  i  hvilken  Tale  han  søger 
at  bringe  Faderens  rene  Selektionslære  i  nær  Forbindelse  med 
en  vidtgaaende  psykisk  Lamarckisme  —  Wettstein  i  Wien,  den 
berømte  Schwendener  i  Berlin  og  Prof.  Warming  herhjemme, 
sidst  i  sin  Rektor-Afhandling  i  Universitets-Festskriftet  ved  Kon¬ 
gens  Fødselsdag  i  Aar. 

Det  sidstnævnte  Skrift,  som  sikkert  har  faaet  mange  Læsere 
herhjemme,  er  overordentlig  interessant  bl.  a.  ved  den  Aabenhed, 
hvormed  det  viser  os  den  saakaldte  Ny-Lamarckismes  Ræsonne¬ 
menter,  og  ved  den  Ærlighed,  hvormed  det  —  i  Overenstem- 
melse  med  hvad  der  ogsaa  er  nærværende  Afhandlings  Stand¬ 
punkt  —  indrømmer,  at  eksakte  Beviser  for  Lamarckismens 
Rigtighed  savnes.  I  Realiteten  omstemmer  sligt  ganske  vist  ikke 
den,  der  en  Gang  har  faaet  sin  Overbevisning,  sin  videnskabe¬ 
lige  Tro;  det  nævnte  Skrift  indeholder  da  ogsaa  ret  indgaaende 
Diskussioner  paa  Basis  af  den  —  altsaa  slet  ikke  verificerede  — 
Opfattelse,  at  Lamarckismen  er  den  rette  Lære.  Naturligvis  er 
disse  Diskussioner  i  og  for  sig  lærerige  Udtryk  for  Anskuelser 

hos  en  Naturhistoriker,  som  har  haft  den  Lykke  ved  Selvsyn  at 
blive  i  sjælden  Grad  fortrolig  med  Planterigets  Livsformer  fra 
Polens  Is  til  Tropernes  Yppighed. 

Og  der  er  jo  ogsaa,  trods  det  bristende  Bevis,  meget,  der 
maa  siges  at  tale  for  Lamarckismen.  Først  og  fremmest  støttes 
den  af  selve  Iagttagelserne  i  Naturen,  Blikket  ud  over  al  Jordens 
myldrende  Rigdom  af  Livstyper  og  Former,  den  gode  gamle 
hævdvundne  „Naturhistorie",  Lamarcks  egen  Methode.  Ser  man 
geografisk  paa  Organismernes  Udbredelse,  paa  Plante-  og  Dyre¬ 
arternes  Forekomst,  da  slaar  det  en  ganske  umiddelbart,  at  Flora 
saa  vel  som  Fauna  i  Egne,  der  have  ens  Klima  og  Jordbunds¬ 
forhold,  i  det  store  Hele  bærer  visse  fælles  Præg.  Maaske  er 
dette  tydeligst  fremtrædende  hos  Planterne,  der  jo  er  personlig 
stavnsbundne. 

Saaledes  er  talrige  Alpeplanters  og  arktiske  Planters  lave 
„Pudeform"  et  fælles  Præg  for  de  paagældende  systematisk 
højst  forskellige  Arter;  ligesaa  er  den  lyngagtige  Voksemaade  et 
Fællespræg  hos  ret  forskellige  Hedeplanter;  fremdeles  kan  næv¬ 
nes  Kaktus-Form  hos  baade  virkelige  Kaktus  og  helt  andre 
Slægter  o.  s.  v.  Alt  dette  ser  ud  som  særlig  „Harmoni"  med 
Livskaarene,  og  den  Tanke  ligger  nær,  at  Kaarene  ikke  blot  direkte 
har  præget  alle  saadanne,  ofte  til  meget  forskellige  Familier  hørende. 
Planters  Vegetationsorganer  paa  omtrent  samme  Maade;  men  at 
dette  Præg  efterhaanden  er  bleven  nfastu,  arvelig-typisk.  Dette  er 
jo  Pointen;  men  her  mangler  just  endnu  ethvert  Bevis  —  og  det 
er  dog  kun  en  daarlig  Trøst  at  tage  „umaadelige"  Tider  med  i 
Betragtning  til  at  forklare  Sagen,  til  at  faa  „Vanen  til  at  blive 
en  anden  Natur". 

Man  kalder  Overensstemmelse  i  Præg  hos  helt  forskellige 
Familiers  Arter  for  Konvergens ;  og  man  taler  om  „efharmonisk* 
Konvergens,  hvor  man  mener,  at  disse  Præg  er  Udtryk  for  en 
særlig  Tilpassethed  til  de  fælles,  specielle  Kaar  —  hvad  man 
dog  efter  Mac  Dougals  Raad  skal  være  ret  varsom  med!  Kon¬ 
vergens,  altsaa  Lighed  uden  SUegtskab,  der  langtfra  altid  uden 
videre  kan  sættes  i  Forbindelse  med  Forestillinger  om  Tilpas¬ 
ning  til  fælles  Kaar,  frembyder  selv  højst  interessante  Problemer 
for  Forskningen;  dette  ogsaa  helt  uden  Hensyn  til  Tilpasning 
overhovedet.  Ventelig  vil  Bastard-Forskningen  efterhaanden  kunne 
kaste  noget  Lys  over  Sagen. 

Konvergens  er  i  alt  Fald,  som  den  ses  nu,  blot  en  Tilstand, 
som  selv  skal  forklares  og  som  ikke  kan  sige  noget  om  Livs¬ 
formernes  Oprindelse.  Naar  Prof.  Warming  siger:  „Efharmonisk 
Konvergens  kendes  fra  alle  Verdensdele  og  alle  Familier;  den 
har  frembragt  Pudeformen  hos  Arter  i  de  vindrige  raakolde 
Højbjerge  og  Polarlande"  o.  s.  v.,  da  er  dette  aabenbart  kun  en 
mindre  vel  valgt  Udtryksmaade;  thi  Konvergensen  er  ikke 
nogen  virkende  Faktor.  Den  har  selvfølgelig  intet  frembragt, 
men  er  kun  et  Navn  paa  Tilstanden  „Lighed  uden  Slægtskab". 
Modstykket  hertil,  „Slægtskab  uden  Lighed",  træder  os  (som 
„Divergens"  kunde  man  sige)  i  Møde  ved  talrige  Krydsnings- 
Eksperimenter  og  er  jo  ogsaa  selv  kun  et  Resultat,  ingen  virk¬ 
som  Faktor. 

Og  i  øvrigt  er  det  en  Kendsgerning,  som  Prof.  Warming  selv 
betoner  og  belyser  ved  slaaende  Eksempler,  at  langtfra  alle  Ar¬ 
ter,  der  lever  under  samme  Kaar,  har  samme  Livsform,  samme 
almene  Præg.  Selv  om  Kaarene  er  de  samme,  er  Materialet,  der 
præges  at  dem,  forskelligt;  hver  enkelt  Art  har  sine  „Anlæg",  der 
gør,  at  den  under  givne  Forhold  vil  udvikle  sig  i  bestemt  Ret¬ 
ning,  siges  der  udtrykkeligt.  Men  dette,  Rigtigheden  forudsat, 
taler  jo  netop  ikke  for  at  tildele  Kaarene  nogen  primær  Rolle 
ved  Fremkomsten  af  Typeforskelligheder.  Disse  selv  er  det 
givne;  derfor  vil  i  bedste  Fald  de  af  Lamarckismen  antagne 
Virkninger  af  Kaarene  kun  være  af  sekundær  Natur.  Hvorledes 
de  i  væsentlig  Grad  forskellige  Anlægs-Typer  er  fremkomne,  er 
just  her  det  egentlige  Problem! 

I  Prof.  Warmings  Skrift  vil  man  endvidere,  sideordnet  med 
Opfattelsen  af  Konvergensen  som  et  vigtigt  Indicium  for  La¬ 
marckismen,  finde  dennes  Opfattelse  af  Hensigtsmæssighedens 
Fremkomst  betonet,  hvilken  Opfattelse  skal  gaa  ud  paa,  at  idet 
Organismerne  formaar,  aktivt  eller  passivt,  at  lempe  sig  efter 
Kaarene,  kommer  Hensigtsmæssigheden  ind  i  Verden.  Man  ser 
imidlertid  straks,  at  dette  kun  siger,  at  Hensigtsmæssigheden 
allerede  er  der  hos  selve  Organismerne. 

Derved  rører  vi  ved  det  gamle  Problem  om  Hensigtsmæssig¬ 
heden.  Vi  skal  ikke  diskutere  dette  nærmere;  Tidens  Fylde  er 
ikke  kommen  dertil  endnu.  Kun  skal  vi  til  Slutning  se  paa 
Darwinismens  og  Lamarckismens  Stilling  til  dette  Problem. 

Darwinismen  i  sin  „rene"  Form,  som  Læren  om  kontinuer- 

lig  Udvikling  gennem  Selektion  af  de  til  Kaarene  bedst  passende 
Individer,  denne  Lære,  hvis  Ambition  det  var  at  have  forstaaet 
en  Hensigtsmæssigheds-Udvikling  i  den  levende  Natur  som  Re¬ 
sultat  af  „tilfældige"  Variationers  Udvalg,  har  vist  sig  at  være 
urigtig.  Hensigtsmæssigheden  kan  da  ikke  forklares  af  Darwin¬ 
ismen. 

Men  lige  saa  lidt  har  Lamarckismen  kunnet  sige  noget  som 
helst  om  en  Oprindelse  af  Hensigtsmæssigheden  hos  de  hen¬ 
sigtsmæssigt  reagerende  Væsener.  Den  har  lært  os  at  søge  efter 
specielle  Eksempler  paa  Udslag  af  Hensigtsmæssighed,  og  der¬ 
ved  er  mangt  og  meget  godt  blevet  fundet;  men  i  denne  Søg¬ 
ning  er  man  ofte  gaaet  ganske  ukritisk  frem.  Og  Lamarckismen 
siger  i  saa  Henseende  principielt  ikke  andet,  end  hvad  vi  vidste 
i  Forvejen:  Hensigtsmæssigheden  er  der! 

Sagen  er  aabenbart  den,  at  Hensigtsmæssighed  er  given  med 
Organisation  overhovedet.  Derfor  ser  vi  ogsaa  ved  Krydsnings¬ 
forsøg,  hvor  man  kombinerer  tidligere  ikke  samvirkende  Anlæg, 
at  den  ny  Kombination  straks  reagerer  som  en  Helhed,  straks 
reagerer  selvopholdende,  hensigtsmæssigt  med  de  Midler,  med 
de  Karakterer  og  de  Evner,  som  Kombinationen  af  de  tidligere 
ikke  forenede  „Anlæg"  betinger.  Krydsningslærens  Erfaringer 
med  en  saa  at  sige  paa  tværs  af  al  tænkt  „nedarvet"  Tilpasning 
foregaaende,  ganske  fri  Kombination  af  Egenskaber  og  Træk,  der 
i  den  ny  Sammenstilling  straks  danner  et  ogsaa  hensigtsmæs¬ 
sigt  Héle,  er  i  øvrigt  en  Sag,  som  Lamarckismens  Repræsentanter 
burde  overveje  nærmere,  end  det  hidtil  er  gjort,  naar  Hensigts- 
mæssighedsproblemet  debatteres.  Men  Lamarckisme  og  Bastard- 
Forskning  staar  ikke  i  godt  Forhold! 

Hensigtsmæssighed,  selvopholdende  Reaktioner,  er  en  nødven¬ 
dig  Følge  af  —  eller  rettere  blot  et  Udtryk  for  —  at  Organismerne 
er  Systemer  i  dynamisk  Ligevægt.  En  gennemført  „uhensigts¬ 
mæssig"  Organisme  er  en  Selvmodsigelse;  inden  for  de  Grænser, 
der  tillader  Livet,  vil  en  normal  Organisme  være  indstillet  til  at 
reagere  hensigtsmæssigt,  d.  e.  selvopholdende;  hvor  dette  ikke 
sker,  er  Organismen  ikke  i  Ligevægt  paa  de  paagældende  Punk¬ 
ter.  Man  tænke  sig  det  enkleste  i  dynamisk  Ligevægt  værende 
System,  vi  kender,  Is  i  Vand;  saa  vil  dette  System,  saa  længe 
det  eksisterer  som  saadant,  d.  v.  s.  saa  længe  der  er  baade  Is 
og  Vand  sammen,  reagere  „selvopholdende",  hensigtsmæssigt:  det 

danner  Varme,  naar  det  afkøles  og  det  „danner  Kulde",  naar 
det  opvarmes.  Det  „dør"  naar  enten  al  Is  smelter  eller  alt 
Vand  fryser,  og  saa  er  den  dynamiske  Ligevægt  med  det  samme 
borte.  Naturligvis  er  dette  intet  Billede  af,  kun  en  bleg  og  ufuld¬ 
kommen  Analogi  med  dynamiske  Ligevægts-Tilstande  i  en  Or¬ 
ganisme,  ganske  som  naar  man  har  paralleliseret  de  „hensigts¬ 
mæssige"  Krystal-Regenerationer  i  mættede  Opløsninger  med  de 
langt  mere  komplicerede  Regenerationer  hos  Dyr  og  Planter. 
Men  sligt  kan  dog  bruges  til  Illustration  af  den  Opfattelse,  at  en 
Hensigtsmæssighed,  en  selvopholdende  Reaktion  over  for  ydre 
Indgreb  ikke  i  og  for  sig  forudsætter  særlige  psykiske  Virksom¬ 
heder,  saaledes  som  visse  blot  spekulerende  Ultra-Lamarckianere 
(Pauly,  Francé  o.  a.)  saa  ivrigt  paastaar.  Eller  skulde  f.  Eks.  Is¬ 
vand  have  sjælelige  Rørelser?  Hvem  ved  for  Resten  hvor  i  Na¬ 
turen  psykisk  Virksomhed  begynder  eller  ender. 

Nye  Livstypers  Fremkomst  —  hvorledes  de  saa  for  Resten 
opstaar  —  betyder  oftest  ogsaa  nye  Kombinationer  af  Egen¬ 
skaber  og  Virksomheder  hos  Organismerne.  Højere  Organisation, 
mere  og  mere  komplicerede  Selvopholdelses-Reaktioner  træder 
frem.  For  saa  vidt  vil  ogsaa  Hensigtsmæssigheden  i  Tidernes 
Løb  øges,  give  sig  „højere"  Udslag  —  men  mon  nu  vi  selv. 
Skabningens  Krone,  i  Grunden  er  mere  hensigtsmæssigt  reage¬ 
rende  end  den  laveste  Plankton-Organisme,  der  svæver  i  Havet? 

Kaster  vi  sluttelig  Blikket  tilbage,  saa  finder  vi,  at  den  egent¬ 
lige  „kontinuerlige"  Darwinisme  ikke  har  kunnet  hævde  sig  som 
rigtig,  og  at  Lamarckismen  med  al  sin,  man  kunde  sige  religiøse. 
Skønhed  er  en  svævende  og  i  Grunden  ret  usandsynlig  Lære. 
Mutationslæren,  Læren  om  stødvis  Typeforandriug,  omfatter  vel 
nok  de  vigtigste  nu  foreliggende  Momenter  til  en  biologisk  Ud¬ 
viklingsteori,  i  hvilken  ogsaa  Selektionen  faar  sin  beskedne  Plads 
(nærmest  som  „Udsmider");  men  denne  Lære  mangler  endnu 
meget  baade  i  Indhold  og  Udformning. 

Selve  dette,  at  ingen  mere  kan  tvivle  om  en  naturlig  Ud¬ 
viklingsgang,  er  et  stort  Resultat,  og  hvad  Biologien  i  øvrigt  har 
ydet  i  de  sidste  50  Aar  —  og  det  er  uhyre  meget  —  er  for¬ 
trinsvis  ydet  under  Udviklingstankens  Fane.  Allerede  derfor  vil 
Danvins  Navn  altid  lyse  som  et  af  de  største  i  Biologiens  Hi¬ 
storie,  ganske  bortset  fra  den  Række  glimrende  Undersøgelser 
af  mere  speciel  Natur,  hvormed  han  bl.  a.  reformerede  hele 

Opfattelsen  af  Plantelivets  Væsen,  som  først  han  ret  forstod  at 
sidestille  med  Dyrelivets,  saaledes  at  Livets  Enhed  blev  klar. 

Hypotesernes  Værd  afhænger  som  bekendt  ikke  just  af  deres 
Rigtigheds-Grad,  men  af  deres  Frugtbarhed  for  den  fortsatte 
Forskning.  Derfor  vil  ogsaa  nok  Lamarck  faa  sin  Hædersplads 
i  Historien.  Vejen  fremad  kan  imidlertid  ikke  gaa  uden  om 
Verifikations-Arbejdet,  og  det  betyder  i  Biologien  nu  mere  end 
nogen  Sinde  før,  at  eksakt  maalende  Eksperimenter  til  Kontrol  af 
de  svævende  Ideers  Konsekvenser  bør  være  de  Forskeres  vig¬ 
tigste  Opgaver,  der  ikke  nøjes  med  Beskrivelser,  men  vil  søge  at 
klare  mere  almene  Livsproblemer.  Ved  at  blive  mere  og  mere 
gennemtrængt  af  eksakte  Metoder  vil  Biologien  ikke  blive  fatti¬ 
gere,  men  rigere  paa  Ideer  —  saaledes  som  bl.  a.  Fysikkens  Hi¬ 
storie  har  lært  os. 

W.  JOHANNSEN 

Det  store  bibel-kritiske  Arbejde,  der  allerede  i  mange  Aar 
er  drevet,  navnlig  i  Tyskland,  har  haft  det  bestemte  Formaal  at 
søge  de  bibelske  Skrifters  oprindelige  Mening  frem.  Opgaven  er 
forbunden  med  store  Vanskeligheder.  Der  kræves  ikke  blot  ind- 
gaaende  Kendskab  til  fjerne  Tiders  Sprog  og  Kulturer,  men  der 
kræves  en  fuldkommen  Forudsætningsløshed.  Den  Religions¬ 
historiker,  der  sidder  med  et  bibelsk  Skrift  foran  sig,  maa,  hvis 
hans  Arbejde  skal  have  videnskabelig  Værdi,  forsage  al  apologe¬ 
tisk  Virksomhed.  Han  maa  se  bort  fra  al  den  Om-  og  Tildigt¬ 
ning,  al  den  Indlægning,  der  har  fundet  Sted  med  vedkommende 
Skrift  siden  dets  Affattelse  og  lige  ned  til  vore  Dage.  At  dette 
sidste  er  saa  vanskeligt  forstaas  godt  nok,  naar  man  erindrer,  at 
vi  takket  være  vor  Tids  desperate  Religionsundervisning  fra 
6 — 7  Aars  Alderen  er  bievne  fyldte  med  Rækker  af  misforstaaede 
og  tendentiøst  meddelte  Ord  og  Fortællinger.  For  at  nævne  et 
Eksempel  husker  vist  alle  en  Fortælling  om  Jakob,  der  kæmper 
en  Kamp  med  Gud  for  at  opnaa  hans  Velsignelse.  Under  Kam¬ 
pen  rykkes  Jakobs  Hofte  af  Led.  Denne  Kamp  skal  —  læres 
det  —  forstaas  aandeligt:  Det  er  en  Kamp  i  Bønnen.  Denne 
Fortolkning,  hvis  Urimelighed  straks  fremgaar  af,  at  Mennesker 
dog  ikke  plejer  at  forvride  deres  Hofter  under  Bøn,  er  et  godt 
Eksempel  paa,  hvorledes  man  gør  bibelske  Fortællinger  ganske 
uforstaaelige  ved  at  se  dem  under  moderne  allegoriske  Syns¬ 
punkter,  der  er  dem  helt  fremmede.  I  Virkeligheden  er  Fortæl¬ 
lingen  et  ældgammelt  Sagn  om,  hvorledes  Jakob  i  den  mørke 
Nat  overfaldes  af  Guddommen,  der  er  tænkt  som  en  grusom 

*)  Følgende  Forkortelser  er  benyttede.  G.T.  —  Det  gamle  Testamente.  N.T.  —  Det 
nye  Testamente.  Mt.,  Mc.,  Lc.  =  Matthæus,  Marcus,  Lucas. 

Magt,  der  vil  dræbe  Mennesker,  en  Tanke,  der  ogsaa  kommer 
frem  andre  Steder  i  G.  T.  Jakob,  der  er  tænkt  som  en  Gigant 
stærkere  end  Guden,  sejrer;  da  Dagslyset  bryder  frem,  maa 
Nattens  Guddom  forsvinde.  Det,  der  er  det  ejendommelige  for 
dette  gamle  Sagn,  har  tidlig  vakt  Anstød.  Et  profetisk  Skrift  i 
G.  T.  fortæller  saaledes,  at  det  var  en  Engel,  Jakob  kæmpede 
med.  Omdigtningen  af  Sagnet  er  begyndt  samtidig  med,  at  de 
religiøse  Forestillinger  havde  udviklet  sig  saa  meget,  at  man  ikke 
kunde  tænke  sig  Gud  som  en  vild  Magt,  der  kæmper  i  Bryde¬ 
kamp  med  Mennesker.  Den  Tid  kom,  da  dette  ogsaa  ansaas  for 
uværdigt  for  en  Engel.  Resultatet  er  nu  blevet  Bibelhistoriernes 
„aandelige"  Fortælling,  som  er  fuldkommen  meningsløs.  Eksempler 
af  denne  Art  er  baade  for  G.  T.s  og  N.  T.s  Vedkommende  tal¬ 
løse.  Som  alle  andre  Forestillinger  er  ogsaa  de  religiøse  under¬ 
kastet  Udviklingens  Love.  Hvoraf  følger,  at  de  Forestillinger,  der 
tidlig  er  fæstnet  i  Skrift,  stadig  maa  omforklares  og  tilpasses. 

Men  alligevel  vedbliver  man  i  vore  Skoler  gennem  en  usand¬ 
færdig  Religionsundervisning  at  give  Børnene  det  Indtryk,  at 
Bibelen  er  en  Bog,  der  paa  een  Gang  er  falden  ned  Ira  Himme¬ 
len  med  de  højeste,  urokkelige  Sandheder.  Et  religions-historisk 
Oplysningsarbejde  støder  da  paa  store  Vanskeligheder.  Ikke 
mindst  i  et  Land,  hvor  grundtvigske  Syner  i  mange  Kredse  har 
svækket  den  historiske  Sans. 

Da  den  nyere  Forskning  gjorde  det  nye  Testamente  til  Gen¬ 
stand  for  sine  Undersøgelser,  blev  man  hurtig  klar  over,  hvor 
omfattende  og  indgribende  den  Omdigtning  har  været,  som  har 
fundet  Sted  med  det  Stof,  der  nu  foreligger  i  vore  fire  Evange¬ 
lier.  Man  er  nu  naaet  til  en  Vurdering  af  disse  Kildeskrifter. 
Det  gælder  først  om  at  forstaa,  at  deres  Hensigt  ikke  har  været 
at  give  paalidelige  Oplysninger  om  Jesus.  Det  er  mindst  af  alt 
Historieskrivning,  vi  har  for  os.  Forfatternes  Formaal  har  været 
at  give  tendentiøse  og  agitatoriske  Missionsskrifter,  der  kunde 
vække  Troen  paa  Jesus  som  Kristus  (Messias).  Selve  det  ældste 
Skrift,  Marcus,  „tilhører  Dogmehistorien"  (Wrede). 

Studiet  af  N.  T.  viser  tydeligt  nok,  at  Jesus  oprindelig  ikke 
blev  æret  som  Gud  og  ikke  selv  vilde  være  Gud.  Troen  paa 
hans  Guddommelighed  var  det  Nødanker,  hans  Disciple  greb  til, 
da  den  store  uventede  Katastrofe,  Korsfæstelsen,  syntes  at  skulle 
standse  hele  Bevægelsen.  Mangfoldige  Steder  i  N.  T.  sporer  vi 

endnu  det  oprindelige:  Betragtningen  af  Jesus  som  Josephs  og 
Marias  Søn.  Den  ældste  syriske  Oversættelse  har  f.  Eks.  i  ML 
1,  16:  Joseph,  med  hvem  Jomfru  Maria  var  trolovet,  avlede  Jesus. 
Denne  anstødelige  Tekst  ændredes  saaledes:  Jakob  avlede  Joseph, 
Marias  Mand,  og  af  hende  fødtes  Jesus.  Naar  man  sammenholder 
det  oprindelige:  Jesus,  Josephs  og  Marias  Søn,  med  det  Dogme, 
der  behersker  hver  Side  i  Evangelierne:  Jesus,  Guds  Søn,  for- 
staar  man,  at  det  ikke  er  ubetydelige  Enkeltheder,  men  selve 
Hovedsagen,  der  er  ændret.  En  total  Omredaktion  af  det  histo¬ 
riske  Stof  var  Livsbetingelsen  for  den  unge  Religion. 

Denne  Vurdering  af  Evangelierne  og  af  deres  Forfatteres  Me¬ 
tode,  som  den  nyere  Forskning  saaledes  er  naaet  til,  stemmer  i 
Virkeligheden  godt  overens  med  en  af  de  ældste  kirkelige  Domme, 
der  er  os  overleveret.  Den  første  kristne  Kirkehistoriker,  Eusebius 
(-f-  340)  omtaler  i  sin  Kirkehistorie1)  (III.  40)  et  nu  tabt  Skrift 
af  Papias,  Biskop  i  Hierapolis  (død  omkring  Midten  af  2.  Aarh.). 
Han  citerer  et  Par  overmaade  interessante  Stykker  heraf,  inter¬ 
essante  fordi  de  giver  en  Karakteristik  af  de  to  Grundskrifter, 
som  man  antager  har  ligget  til  Grund  for  vore  nuværende  tre 
synoptiske  Evangelier.  Man  antager  nemlig  i  Almindelighed,  at 
Marcus  i  et  Skrift,  der  i  hvert  Fald  har  været  noget  forskelligt 
fra  det  nu  foreliggende  Mc.,  har  nedskrevet  Begivenhederne  i 
Jesu  Liv,  medens  en  vis  Matthæus  (ikke  Apostelen)  har  ned¬ 
skrevet  Jesu  Taler.  Om  disse  to  tabte  Grundskrifter  udtaler 
Papias  sig,  idet  han  støtter  sig  til  en  Presby  ter,  Johannes.  Det 
hedder  om  Marcus,  at  han  „som  var  Peters  Tolk,  nøjagtig  ned- 
skrev  alt,  hvad  han  erindrede  af  Kristi  Ord  og  Gerninger,  dog 
ikke  i  den  rette  Orden.  Thi  hverken  havde  han  hørt  Herren 
eller  fulgt  ham,  men  senere,  som  sagt,  Peter,  der  indrettede  sine 
Læreforedrag  efter  det  praktiske  Behov,  men  ikke  med  en  ordnet 
Fremstilling  af  Herrens  Ord  for  Øje“.  Om  Matthæus  siger  Pa¬ 
pias,  at  han  ganske  vist  har  nedskrevet  Udtalelserne  (Logia)  paa 
Hebraisk,  men  „enhver  oversatte  dem,  som  han  kunde  bedst“. 
Og  til  Belysning  af,  hvorledes  man  eftersporede  historisk  Stof 
om  Jesus,  kan  hidsættes  følgende  Udtalelse  af  Papias:  „Det  var 


*)  Den  berømte  tyske  Filolog  Wilamowitz  udtaler  om  denne  Bog,  at  den  giver  Hi¬ 
storiens  Dom,  og  at  det  er  en  stor  Uret,  at  den  ikke  hører  til  de  almindelig  kendte  Bøger. 
En  videnskabelig  Undervisning  i  Theologi  burde  stille  Fortolkningen  af  den  tæt  ved  Siden 
af  Evangeliernes  (Die  Kultur  der  Gegenwart  I,  VIII.  S.  196). 

Tilskueren  1908  62 

min  Mening,  at  jeg  aldrig  kunde  have  saa  stor  Nytte  af  Bøgerne 
som  af  den  levende  Tale,  der  fra  Apostlene  endnu  var  tilbage.* 

Fra  et  kirkeligt  Standpunkt  kan  man  ikke  vente  mere  talende 
Vidnesbyrd.  Naar  det  ikke  er  den  nøjagtige  Fremstilling,  men 
Tilhørernes  Tarv,  der  er  Formaalet,  og  naar  det  er  mundtlige 
Beretninger  og  ikke  de  da  eksisterende  skrevne  Kilder,  der  med 
særlig  Iver  søges,  forstaar  man  let,  hvorledes  en  rig  Legende¬ 
digtning  har  faaet  Plads  i  N.  T.  Det  fremhæves  undertiden  fra 
konservativt  Hold,  at  „det  er  en  vanskelig  Tanke,  at  ForfF. 
skulde  have  tilladt  Legenden  at  tilgro  den  dem  overleverede 
Skat"1).  Ræsonnementet  er  meget  naivt.  En  Legendedigtning, 
som  ikke  forringer,  men  forherliger  sin  Genstand,  vil  sjælden 
synes  anstødelig!  Tværtimod.  Det  er  interessant  at  se,  hvorledes 
ForfF.  overbyder  hinanden  i  legendarisk  Omformning  af  Stoffet 
Beretningen  om  Undfangelsen  kan  være  Prøvekort  Den  ældste 
Kilde  Mc.  ved  intet  herom,  kalder  blot  Maria  for  Jesu  Moder 
(6,3)  og  viser,  at  der  var  et  skarpt  Forhold  mellem  hende  og 
Sønnen.  Hun  gør  forgæves  Forsøg  paa  at  drage  ham  tilbage  fra 
en  Gerning,  som  hun  ikke  forstod  og  misbilligede  (Mc.  3,21  ff.). 
Hos  Mt.  er  dette  skudt  til  Side.  Her  fortælles,  at  Maria  er  bleven 
frugtsommelig  ved  guddommelig  Indgriben,  og  Forf.  har  i  G.  T. 
fundet  et  Sted  (Jesaja  Cap.  7),  der  skal  forudsige  denne  Begi¬ 
venhed.  Hos  Lc.  bliver  Marias  Svangerskab  forberedt  og  forkyndt 
ved  en  himmelsk  Aabenbaring.  I  flere  apokryfe  Evangelier  og 
hos  adskillige  Kirkefædre  bliver  Marias  Fødsel  forkyndt  ved  en 
himmelsk  Bebudelse  for  hendes  Forældre,  Joachim  og  Anna, 
der  længe  har  været  barnløse  (cfr.  om  Johannes  Forældre  Lc. 
1,5  ff.).  Den  ældste  kristelige  Legendedigtning  er  af  samme  Rod, 
hvad  enten  den  findes  i  eller  uden  for  N.  T.  Den  var  de  kristne 
Forff.s  apologetiske  Vaaben. 

Det  Syn  paa  den  evangeliske  Litteratur,  som  der  ovenfor  i 
al  Korthed  er  gjort  Rede  for,  deles  i  højere  eller  ringere  Grad 
af  den  teologiske  Skole,  som  man  nu  en  Gang  har  fundet  paa 
at  kalde  den  liberale.  De  Interesser,  som  knytter  sig  til  de  her¬ 
ved  rejste  Spørgsmaal,  er  ikke  alle  af  specifik  teologisk  Art.  En 
Hovedsag  er  det  nemlig,  i  hvilken  Udstrækning  den  kristelige 
Religion  berøres  af  den  nye  Forsknings  Resultater.  Dette  Spørgs- 
maals  Skarphed  har  den  liberale  Teologi  ikke  i  tilstrækkelig 

')  Torm:  Evangelierne  som  Kilder  til  Jesu  Liv.  S.  24. 

Grad  haft  Øje  for.  Dens  videnskabelige  og  fblkeoplysende  Ar¬ 
bejde  er  af  overordentlig  Værdi.  Det  er  vist  ikke  alle,  der  ret 
har  gjort  sig  klart,  i  hvilken  Grad  man  har  ladet  dette  Arbejde 
ligge  herhjemme.  Hvis  Folk  i  Almindelighed  havde  noget  mere 
Kendskab  til  den  nyere  Religionshistories  Resultater,  vilde  f.  Eks. 
vor  nuværende  Religionsundervisning  være  dømt.  Naar  Talen 
bliver  om  det  Forsvar  for  en  destilleret  Kristendom,  som  den 
liberale  Skole  plejer  at  knytte  til  sine  videnskabelige  Under¬ 
søgelser,  er  Sagen  en  anden.  Hvis  Guyau  har  Ret,  naar  han 
smukt  siger:  Le  progrés,  en  effet,  n’est  pas  seulement  une  amé- 
lioration  sensible  de  la  vie;  il  en  est  aussi  une  meilleure  formule 
intellectuelle,  il  est  le  triomphe  de  la  logique,  saa  betegner  den 
liberale  Kristendom  et  Tilbageskridt  i  Forhold  til  Ortodoksien, 
der  er  gennemført  med  en  langt  større  Konsekvens.  En  Paa- 
visning  heraf  skal  i  det  følgende  forsøges. 

For  en  moderne  Tankegang  er  Begrebet  Aabenbaringsreligion 
ganske  fremmed  og  uforstaaeligt  Vi,  der  lever  i  en  Tid,  hvor 
Udviklingstanken  har  sejret,  kan  ikke  tro,  at  den  religiøse  Ud¬ 
vikling  skulde  have  naaet  sit  Højdepunkt  i  en  ukultiveret  ro¬ 
mersk  Provins  for  henved  2000  Aar  siden.  Det  er  os  en  absurd 
Tanke,  at  en  tilfældig  Samling  Skrifter  fra  Kristendommens  første 
Tid  skulde  have  udtrykt  een  Gang  for  alle  de  evige  Sandheder 
om  Livets  og  Dødens  Vilkaar1).  L’homme  en  grandissant  grandit 
son  Dieu  (Guyau).  Den  Religion,  der  ikke  kan  vokse  og  for¬ 
andre  sig,  er  en  død  Religion.  Det  vil  sige,  at  det,  der  er  Livs¬ 
betingelsen  for  Religionerne  som  Former  for  aandelig  Kultur, 
samtidig  er  deres  Død  som  Åbenbaringsreligioner.  Der  stilles 
undertiden  —  herhjemme  med  Lidenskab  af  Søren  Kierkegaard 
—  Krav  om  en  Tilbagevenden  til  N.  T.s  Kristendom.  Dette  Krav 
er  ganske  vist  et  konsekvent  Udtryk  for  Opfattelsen  af  Kristen¬ 
dommen  som  en  aabenbaret  Religion,  men  det  viser  samtidig 

*)  Det  er  med  fuld  Ret,  at  de  n.t.lige  Skrifter  karakteriseres  som  en  tilfældig  Samling. 
De  første  Kristnes  hellige  Skrift  var  G.  T.  Og  N.  T.s  Skrifter  var  oprindelig  Lejligheds¬ 
skrifter,  som  man  først  omkring  det  3dje  Aarh.  begyndte  at  tillægge  Betydning  ved  Siden 
af  G.  T.  Den  vesterlandske  Kirke  fik  først  393  og  397  fastslaaet,  hvilke  Skrifter  der  skulde 
regnes  med  til  N.  T.,  og  hvilke  der  skulde  udelukkes.  Herom  havde  man  nemlig  indtil 
dette  Tidspunkt  været  uenige.  Det  maa  ogsaa  erindres,  at  mange  Skrifter  er  gaaet  tabt, 
som  ellers  vilde  findes  i  N.  T.  Lucas  skriver,  at  naar  han  vil  forfatte  et  nyt  Evangelium, 
er  det  fordi  mange  før  ham  har  gjort  Forsøg,  som  han  altsaa  ikke  er  tilfreds  med.  Af  disse 
mange  Forsøg  kender  vi  kun  et  (Mc.).  Paulus  taler  paa  samme  Maade  om  Breve,  som  han 
har  skrevet,  og  som  er  gaaet  tabt. 

denne  Opfattelses  Uholdbarhed.  Thi  en  saadan  Fordring  er  ikke 
blot  reaktionær  og  uvidenskabelig,  den  er  urealisabel.  Saa  sandt 
der  er  Fremskridt  i  Menneskehedens  Historie,  har  der  aldrig 
eksisteret  og  kan  ikke  eksistere  aabenbaret  Religion.  Et  Studium 
af  Kristendommens  Historie  viser  da  ogsaa,  at  den  ret  beset  er 
Historien  om  visse  jødiske  Ideers  Tilpasningsevne. 

Den  liberale  Teologi,  der  betoner  sit  Stade  som  religions¬ 
historisk,  har  ogsaa  indset  det  umulige  i  at  ville  konstruere 
Religionshistorien  ovenfra  nedad.  Man  har  opgivet  Aabenbarings- 
begrebet  og  stillet  Kristendommen  ind  som  et  Led  i  Religioner¬ 
nes  Række  *).  Med  dette  sidste  og  med  den  før  omtalte  Vurdering 
af  Kristendommens  Kildeskrifter  in  mente  skulde  man  tro,  at  de 
liberale  Teologer  maatte  hævde,  at  Religionen  i  Nutidens  Sam¬ 
fund  ikke  kunde  knyttes  til  Jesu  Person,  og  at  Grundlaget  for 
vor  Tids  Livsanskuelser  ikke  findes  i  N.  T.*).  Det  vilde  være 
radikal  Teologi  —  ja,  men  det  vilde  kun  være  radikale  Kon¬ 
klusioner  af  radikale  Præmisser.  Det  er  nu  ingenlunde  den  Vej, 
man  er  gaaet.  Man  er  alle  enige  om,  at  Jesus  ikke  kan  betragtes 
som  Gud.  Det  indrømmes,  at  denne  Forestilling  staar  i  Modstrid 
med  Historiens  Begreb  overhovedet.  Skal  Kristendommens  Op¬ 
rindelse  og  Historie  undersøges  videnskabeligt,  er  det  klart,  at 
man  ikke  kan  begynde  med  at  antage  en  overnaturlig  Aarsags 
Indgriben  i  de  naturlige  Virkningers  Kompleks  —  det  vilde  gøre 
al  Historie  umulig.  Forstaaelsen  af  Jesu  Sjæleliv  maa  derfor 
ogsaa  gaa  ud  fra  almindelige  psykologiske  Love.  Men  herfra 
gaar  man  videre  til  at  opstille  Mennesket  Jesus  som  religiøst 
Princip  uden  at  ville  se,  at  Jesus,  naar  man  opgiver  hans  Gud¬ 
dommelighed,  flyttes  fra  Religionen  over  i  Religionshistorien. 
Luthers  Liv  og  Virksomhed  har  stor  Interesse  for  Kirkehistorien, 
men  ingen  vil  vel  falde  paa  herom  at  lave  Dogmer,  som  skal 
udgøre  en  Del  af  den  lutherske  Kristendom.  Havde  Luther  ud¬ 
givet  sig  for  et  guddommeligt  Væsen,  havde  Sagen  naturligvis 
været  en  anden.  Mennesket  Luther  og  Mennesket  Jesus  kan 
derimod  ikke  indtage  nogen  Plads  blandt  de  religiøse  Forestil¬ 
linger,  man  knytter  til  deres  Navne.  Og  bortset  fra  denne  Tanke 

*)  Se  f.  Eks.  hos  en  af  Skolens  Førere:  Bousset,  Das  Wesen  der  Religion.  S.  6  ff.» 
259  f. 

*)  Det  bør  nævnes,  at  Wellhausen  i  sit  glimrende  Værk  om  Evangelierne  indrømmer 
denne  Konsekvens  uden  dog  nærmere  at  gaa  ind  paa  Sagen  (Einleitung  in  die  drei  ersten 
Evangelien  S.  1 14  f.). 

er  det  ikke  til  at  indse,  hvorfor  man  vil  tillægge  Jesus  en  ganske 
særlig  Betydning  frem  for  alle  andre  Religionsstiftere  og  Tænkere. 
Paa  Forhaand  skulde  det  synes  givet,  at  den,  der  søger  Forstaa- 
else  af  Livet,  søger  hos  sin  Tids  store  Aander,  hos  dem  hvis 
Verdensbillede  ligger  i  samme  Plan  som  ens  eget. 

Det  er  ogsaa  en  fornuftstridig  Tanke,  at  en  enkelt  Persons 
Ord  og  Handling  skulde  frembyde  et  Ideal,  der  kan  være  norm¬ 
givende  for  alle  Tider  og  alle  Individualiteter.  Idealerne  veksler. 
Og  den  rette  Forstaaelse  af  Livet  er  ikke  een  Mands  Værk,  men 
Resultatet  af  et  vældigt  Samarbejde.  Heroverfor  hævder  de 
liberale  Teologer,  at  netop  Jesu  Ord  har  en  evig  Betydning,  at 
hans  Forkyndelse  ikke  hørte  en  enkelt  Tid  til,  men  var  „tidløs" 
og  danner  ikke  en  Religion,  men  Religionen1).  Det  kan  ikke 
noksom  betones,  hvor  letfærdig  denne  Begrundelse  for  Jesus- 
kulten  er.  Harnack,  der  har  fundet  paa  Frasen  om  Evangeliets 
Tidløshed,  hævder  selv  med  Styrke,  at  Jesus  som  ethvert  andet 
Menneske  har  staaet  i  sin  Tid,  begrænset  af  den  historiske 
Sammenhæng.  Han  har  „følt,  tænkt,  dømt  og  kæmpet  i  sit  Folks 
og  dets  daværende  Tilstandes  Rammer."  Ikke  desto  mindre 
bliver  hans  Ord  tidløse  og  han  selv  den  fuldkomne  Sandheds- 
aabenbaring.  Og  hvad  er  det  saa  for  Ord,  der  ejer  denne  evige 
Betydning  for  Menneskeheden?  Den,  der  spørger,  vil  faa  meget 
forskellige  og  meget  lidet  præcise  Svar.  Det  kildekritiske  Arbejde 
har  ført  til,  at  man  i  Virkeligheden  ikke  tør  pege  paa  et  eneste 
Ord  i  N.  T.,  om  hvilket  man  kan  sige,  at  det  har  Jesus  sagt. 
Det  er  ikke  blot  Jesu  Biografi,  der  ikke  kan  skrives  —  hans 
Lære  lader  sig  ikke  med  Sikkerhed  udvikle.  Det  er  med  Rette 
gjort  gældende  *),  at  Evangeliekritikkens  Opgave  udelukkende  kan 
være  af  negativ  Art.  Det  vil  sige,  man  kan  godtgøre,  at  det  og 
det  kan  Jesus  ikke  have  sagt;  at  fastslaa  noget  positivt  er  ikke 
gørligt.  Selve  dette  indrømmer  Jesustilbederne  aabent8). 

Den  Jesuskultus,  som  saaledes  blomstrer  i  Tyskland,  og  som 
synes  at  skulle  finde  Anklang  i  de  nordiske  Lande,  har  i  sit 
Hjemland  allerede  fundet  bestemte  Angribere.  Schnehens  Skrift 
er  nævnt.  Angrebene  har  bevæget  den  kendte  Prof.  Arnold 
Meyer  til  at  gøre  Rede  for  Skolens  religiøse  Opfattelse  i  et  lille 

‘)  Harnack:  Das  Wesen  des  Christentums  S.  94,41. 

*)  i  W.  v.  Schnehens  lille  friske  Kampskrift:  Der  moderne  Jesuskultus.  S.  29. 

*)  Bousset:  Was  wissen  wir  von  Jesus.  S.  48  f. 

Skrift:  Was  uns  Jesus  heute  ist  (1907).  A.  M.  gør  et  Sted  en 
interessant  Bemærkning.  Han  forsvarer  Opgivelsen  af  Jesu  Gud¬ 
dom  med,  at  denne  Tanke  ikke  længere  „svarer  til  vor  Tids 
religiøse  Trang”  (S.  24).  Altsaa:  Selve  det  kristelige  Grunddogme 
passer  ikke  længere  vor  Tid,  følgelig  opgiver  vi  det  og  er  lige 
gode  Kristne  for  det.  Dette  Ræsonnement  bunder  dybt  i  en 
særlig  Form  for  Nutidens  Teologi,  Vurderingsteologien,  som 
Ritschl  har  startet.  Luther  hævdede  som  bekendt,  at  Kristen¬ 
dommens  Væsen  alene  skulde  bestemmes  ud  fra  N.  T.  1  Tidens 
Løb  blev  denne  Teori  ubekvem.  Der  stod  i  N.  T.  for  meget, 
som  man  ikke  kunde  forsone  sig  med.  Ritschl  bragte  Teologerne 
ud  af  Kniben  ved  en  Tankegang,  som  en  af  hans  danske  Di¬ 
sciple  har  formuleret  saaledes:  I  Bestemmelsen  af  Kristendom¬ 
mens  Væsen  maa  vi  holde  os  til  saadanne  Forestillinger,  som  i 
deres  Anvendelse  paa  Livet  viser  sig  at  være  af  afgørende  re¬ 
ligiøs  Betydning1).  Rent  ud  sagt  betyder  dette:  Finder  jeg  i  N.  T. 
en  Tanke,  som  synes  mig  at  have  religiøs  Betydning,  giver  jeg 
den  Prædikatet  normerende  og  regner  den,  uden  Hensyn  til  om 
den  har  haft  større  eller  mindre  Betydning  for  de  urkristelige 
Forff.,  for  en  Del  af  Kristendommens  Væsen.  Det  har  selvfølgelig 
heller  intet  at  sige,  om  den  staar  i  Modstrid  med  andre  Tanker 
i  N.  T.  Støder  jeg  nu  omvendt  paa  Forestillinger,  som  ikke  til¬ 
fredsstiller  min  personlige  religiøse  Trang,  erklærer  jeg  dem  for 
betydningsløse  og  fremmede  for  Kristendommens  Væsen.  Saa¬ 
ledes  danner  jeg  mig  —  paa  Grundlag  af  Skriftprincippet  —  en 
Kristendom,  som  jeg  kalder  absolut  Religion,  fordi  den  bedre 
end  nogen  anden  Religion  tilfredsstiller  min  religiøse  Trang. 

Disse  Synsmaader  anvendes  ikke  blot,  naar  det  gælder  dog¬ 
matiske  o:  uvidenskabelige  Spørgsmaal.  Men  de  benyttes  ogsaa 
under  Afgørelsen  af  rent  historiske  Spørgsmaal.  Man  tænke  sig 
Metoden  anvendt  inden  for  almindelig  historisk  Forskning.  Saa 
vilde  der  blive  Brug  for  Højskoleforstandernes  Syner.  Saa  vilde 
Kriteriet  for  en  historisk  Begivenhed  ligge  deri,  om  den  frem¬ 
mede  Folkets  og  Ungdommens  nationale  Bevidsthed.  Og  alt  det 
i  Danmarks  Historie,  der  kunde  virke  noget  nedslaaende,  det 
lod  man  ligge  som  Begivenheder  uden  aandelig  og  følgelig  reel 
Betydning.  Ja,  saadan  er  det,  at  man  i  pseudoevangeliske  og 
pseudoprotestantiske  Kredse  bestemmer  Kristendommens  Væsen. 

*)  F.  C.  Krarup:  Religionsfilosofi  S.  189,  cfr.  samme  Forf.:  Skrift  og  Tro.  S.  17. 

En  af  de  faa  Forestillinger,  man  vel  med  Sikkerhed  tør  til¬ 
lægge  Jesus,  er  Tanken  om  denne  Verdens  nære  Undergang. 
Den  præger  alt,  hvad  N.  T.s  Forff.  skriver.  1  Lys  af  denne 
Tanke  maa  Jesu  Virksomhed  ses.  Den  er  det  egentlig  originale 
i  hans  Forkyndelse.  Og  denne  Ide  fører  ham  til  en  udpræget 
Foragt  for  alle  Former  for  Liv  uden  for  det  religiøse.  Giv  Kej¬ 
seren,  hvad  Kejserens  er,  og  giv  Gud,  hvad  Guds  er.  De  to  Ting 
har  intet  med  hinanden  at  gøre.  Her  ud  fra  vokser  den  radikale 
Pessimisme,  der  bliver  det  alt  overskyggende  hos  Paulus.  At 
disse  Tanker  ikke  passer  den  moderne  Jesuskultus’  Mænd  siger 
sig  selv.  De  skydes  derfor  bort  som  Tidsforestillinger,  der  ikke 
kan  tillægges  nogen  Betydning.  Under  samme  Rubrik  anbringes 
Jesu  og  hans  Disciples  Tro  paa  onde  Aander,  Undere  og  Mi¬ 
rakler  o.  s.  v.  Hvad  der  da  egentlig  bliver  tilbage?  Jesu  For¬ 
synstro.  Det  er  det,  som  atter  og  atter  siges:  Jesu  verdenshisto¬ 
riske  Betydning  ligger  i,  at  han  har  ført  os  til  Gud,  lært  os 
Troen  paa  ham  som  et  kærligt  Forsyn.  Det  er  atter  Paastande, 
der  er  saa  slet  gennemtænkte.  For  det  første  er  det  jo  da  givet, 
at  Jesu  Gudsbegreb  (det  alm.  jødiske)  aldrig  kan  blive  Nutidens. 
For  det  andet  er  der  næppe  nogen  Tanke,  der  passer  saa  daar- 
ligt  ind  i  moderne  Tankegang,  som  Troen  paa  et  guddommeligt 
Forsyn.  Troen  paa  et  Forsyn  er  en  Udvikling  af  primitive  Re¬ 
ligioners  Tro  paa  Aander,  som  Mennesker  er  afhængige  af. 
Netop  hos  Jesus  og  hans  Samtid  ses  det,  i  hvor  høj  Grad  Troen 
paa  en  providentiel  Guddom  er  et  Udslag  af  Overtro.  1  en  Tid, 
hvor  ingen  Love  for  Naturen  kendtes,  hvor  alt  i  Sjælelivet  be¬ 
roede  paa  Tilfældighed  og  Vilkaarlighed,  saas  Guds  Indgriben 
overalt.  Blinde  se  og  lamme  gaa,  spedalske  renses  og  døve  høre, 
og  døde  staa  op  og  til  fattige  bringes  godt  Budskab.  Og  det  er 
Guds  Kraft,  der  gør  det  alt.  Men  vor  Tids  Studier  over  Nerve¬ 
livet  forstaar  alle  disse  Undere  og  forklarer  dem.  Forklaringen 
o:  Videnskaben  er  vor  Tids  Forsyn.  Naturens  og  Aandens  Ver¬ 
den  er  lovbunden.  En  syg  helbredet  ved  et  direkte  guddomme¬ 
ligt  Forsyn  —  det  vilde  sige,  at  den  syge  var  taget  ud  af  Verdens¬ 
sammenhængen.  Paa  alle  Livets  Omraader  borteliminerer  den 
moderne  Tænkning  Forsynstroen.  Tænk  paa  det  økonomiske 
Liv.  Det  er  med  Rette  gjort  gældende,  at  Assuranceprincippet 
her  træder  i  Stedet  for  Forsynet  (Guyau :  L’irréligion  de  l’avenir. 
p.  126).  Det  er  en  ganske  god  Maalestok  for  et  Dogmes  Værdi, 

om  det  har  nogen  Betydning  for  Mennesker  i  det  praktiske  Liv. 
Et  Medikament,  som  ingen  tør  stole  paa,  har,  selv  om  alle  an¬ 
befaler  det,  ingen  Betydning1). 

Den  Idé,  som  Jesustilbederne  lægger  størst  Vægt  paa,  viser 
sig  altsaa  for  det  første  ganske  uskikket  til  umiddelbart  at  over¬ 
føres  i  moderne  Kulturforhold.  Men  for  det  andet  viser  den  sig 
uden  Rod  i  Nutidsliv.  Og  naar  Arnold  Meyer  forsvarer  Op¬ 
givelsen  af  Jesu  Guddommelighed  med,  at  den  „ikke  er  en 
Anmasselse,  men  det  sunde  Resultat  af  den  nyere  Aandsudvik¬ 
ling  og  Verdensanskuelse,"  hvortil  han  mener  Udviklingstanken 
hører,  saa  er  det  et  Spørgsmaal,  om  Anerkendelsen  heraf  som 
Konsekvens  maa  medføre  ikke  blot  Opgivelsen  af  Forsynstroen, 
men  af  alle  Kristendommens  Grunddogmer.  Vi  turde  maaske 
være  kommet  til  det  Punkt,  da  de  jødiske  Ideer  har  mistet 
deres  Tilpasningsevne,  da  Tidens  Kultur  er  dem  saa  kontrær, 
at  Tillempningen  er  umulig. 

Det  gøres  undertiden  fra  liberal  Side  gældende,  at  da  Jesus 
ikke  selv  vilde  anses  for  Gud,  kan  sand  Kristendom  ikke  bestaa 
i  at  hylde  ham  som  Gud.  Dette  kunde  synes  bestikkende,  men 
er  overfladisk.  Det  er  utvivlsomt  rigtigt,  at  Jesus  ikke  vilde  anses 
for  Gud.  Men  deraf  følger  intet  angaaende  den  kristelige  Be¬ 
tragtning.  Man  gaar  ud  fra  den  uhistoriske  Betragtning,  at  det 
var  Jesus,  der  stiftede  Kristendommen.  At  dette  er  urigtigt,  har 
den  nyere  Forskning  til  fulde  godtgjort.  Jesus  var  Jøde,  en  ret¬ 
troende  Jøde,  der  ikke  tænkte  paa  at  danne  en  ny  Religion.  Den 
ny  Religion  stiftedes  efter  hans  Død  —  selve  Jesu  Død  er  dens 
Udgangspunkt.  Troen  paa  Jesus  som  Guds  Søn  og  Dødens  Be¬ 
sejrer  —  det  er  den  Tro,  der  har  overvundet  Verden,  og  det 
er  den,  der  skal  kæmpes  om.  Den  før-evangeliske  „Kristendom11 

l)  Paa  et  kirkeligt  Vennemøde  diskuteredes  det  sociale  Spørgsmaal.  Kirken,  sagde 
en  Præst,  burde  træde  aktivt  op.  En  Arbejder  med  Kone  og  6  Børn  og  14  Kr.  om  Ugen 
—  det  var  umuligt.  Hertil  svarede  efter  Referaterne  Pastor  A. :  Vi  Kristne  tror  den  Dag 
i  Dag  paa  Undere,  og  vi  tror  derfor  ogsaa  paa,  at  Vorherre  kan  lægge  sin  Velsignelse  i 
de  14  Kr.  om  Ugen,  saa  at  de  kan  blive  til  Lykke.  Hvortil  det  blev  bemærket,  at  det  var 
uheldigt  at  henvise  til  Mirakler,  hvor  Talen  var  om  simpel  Menneskeret.  Pastor  A.  talte 
her  i  nøje  Konsekvens  med  religiøse  Udgangspunkter.  Naar  vi  studser  eller  forarges,  er 
det  netop  et  Bevis  paa,  hvor  sjældent  et  gennemført  religiøst  Synspunkt  anlægges.  —  For 
nogen  Tid  siden  fortalte  Aviserne  om  en  Dame,  der  havde  henvendt  sig  til  et  Assurance¬ 
selskabs  Direktør  for  at  lade  sine  Ejendele  assurere.  Hun  havde  hidtil  ikke  gjoij  det,  da 
hun  mente,  at  det  var  Udtryk  for  Mistillid  til  Gud.  Men  da  nu  Gud  lod  Brandstifteren 
gaa  frit  om,  mente  hun,  det  var  tilladeligt.  Her  var  altsaa  en  Pyroman  nok  til  at  bringe 
en  Forsynstro,  hvis  Styrke  dog  synes  sjælden  i  Israel,  til  at  vakle. 

ved  vi  intet  om.  Om  den  foreligger  intet  Dokument  Det  er  jo 
ogsaa  en  original  Tanke  —  en  Tanke,  som  rangerer  i  Linie 
med  Grundtvigs  berømte  Opdagelse  —  at  nogle  tyske  Profes¬ 
sorer  i  det  20.  Aarh.  endelig  skulde  have  fundet,  hvori  den 
uforfalskede  Kristendom  bestaar,  mens  Kristenheden  i  2000  Aar 
har  levet  i  en  sørgelig  Fejltagelse,  og  der  i  Verden  aldrig  har 
eksisteret  andet  end  forfalsket  Kristendom. 

Den  teologiske  Liberalisme  eksisterer.  Følgelig  har  den  Eksi¬ 
stensberettigelse.  Men  det  er  Frisindets  Sag  at  svække  denne 
Berettigelse.  Sin  Eksistensberettigelse  mister  Liberalismen,  naar 
man  godtgør  dens  Unødvendighed  og  tvinger  Folk  til  at  prøve 
og  vurdere.  Saa  megen  sej  og  skadelig  Overtro  paa  det  religiøse 
som  paa  det  sociale  Omraade  holdes  kun  i  Live  ved  den 
Ugidelighed  og  Tankedovenskab,  som  disse  Problemer  er  Gen¬ 
stand  for.  Religionspsykologien  kan  afgive  tilstrækkeligt  Vidnes¬ 
byrd  om,  hvilken  Betydning  ubestemte  og  hemmelige  Stemninger 
og  Associationer  har  for  Religionernes  Liv.  Ejendommeligt  er 
det,  at  de  liberale  Retninger  i  Almindelighed  af  Religionens 
Grundfaktorer  vil  udskyde  de  to,  Myten  og  Dogmet,  men  be¬ 
holde  den  tredie,  den  kirkelige  Kultus.  Dette  er  ikke  tilfældigt. 
Forudsætningen  for  de  store  Religioners  endnu  saa  stærke  Magt 
er  netop  deres  rent  udvortes  Manifestation  af,  at  de  er.  Ingen 
Religion  kan  taale,  at  man  giver  Afkald  paa  Templer  og  Præster 
og  dyrker  Gud  i  Hjerterne.  Derfor  er  det  forstaaeligt,  at  Nu¬ 
tidens  teologiske  Frisind  vil  bevare  det  Træk,  der  paa  een  Gang 
er  Religionernes  mest  antikulturelle  og  mægtigst  virkende.  For 
mægtig  er  den  Magt,  hvormed  den  kirkelige  Kultus  med  dens 
gennem  Aarhundreder  hævdvundne  Ceremonier  virker  paa  det 
brede,  kirkesøgende  Folk.  Det,  som  giver  kirkelige  Ceremonier 
og  Riter  deres  særlige  Virkning,  er  netop  deres  Hemmeligheds¬ 
fuldhed  og  Uforstaaelighed.  Navnlig  i  den  græsk-katolske  Kirke 
findes  en  Mængde  traditionelle  Ceremonier,  der  er  rene  Besvær¬ 
gelser  og  intet  andet.  Men  ogsaa  i  de  protestantiske  Samfund 
virker  alt  det  rituelle  i  Besværgelsens  og  Trolddomskunstens 
Former.  Tag  en  Nadverhandling,  hvor  Præsten  i  guldvirket 
Talar  under  dæmpet  Orgelspil  messer  nogle  gamle  Kultusord 
for  de  om  Alteret  knælende  —  de  allerfleste  behøver  ikke  at 
gennemtænke  Ord  eller  Handling,  for  alt  udløser  en  from,  ube¬ 
stemt  og  alvorsfuld  Stemning,  en  Række  dunkle  Associationer 

fremkaldes,  som  faa  kan  gøre  Rede  for,  men  som  magtstjæler 
alle.  Netop  alt  det  rent  magiske  ved  denne  Handling  forlener 
den  med  et  særligt  Præg  af  det  guddommelige  —  tag  det  væk, 
og  hvor  mange  troende  vil  ikke  føle,  at  det  er  selve  Sagen,  der 
tages  bort. 

Den  særlige  Glorie,  som  mange  ser  om  Præsten,  beror  ogsaa 
paa,  at  han  i  første  Række  er  den,  der  forstaar  og  forretter  den 
for  andre  uforstaaelige  Kultus.  Han  er  Aandernes  og  Gudens 
fortrolige.  De  første  Præster  var  Troldmænd.  De  sidste  vil  være 
af  deres  Slægt.  Den  protestantiske  Præst,  der  messer  over  Kal¬ 
ken  med  Jesu  sande  Blod,  han  er  en  ægtefødt  Ætling  af  Ara¬ 
bernes  Dervish  og  Mongolernes  Schaman. 

Det  er  som  sagt  forstaaeligt,  at  Liberalismen  vil  bevare  alle 
disse  Religionernes  magiske  Virkninger.  Men  om  noget  Sted, 
saa  har  de  her  den  moderne  Tænkning  til  Modstander.  Et  Ka¬ 
rakteristikon  for  vor  Tids  Tænkemaade  er  dens  Evne  til  Analyse, 
til  Opløsning.  Maalbevidst  bør  Kritikken  rettes  mod  al  den  usunde 
Overtro,  der  er  gamle  Vaners  og  Traditioners  Resultat. 

Was  gestern  noch  Religion  war,  ist  es  heute  nicht  mehr,  und 
was  heute  Rir  Atheismus  gilt  morgen  fur  Religion  (Feuerbach). 
Da  Strausz  skrev  Leben  Jesu  og  heri  fordrede  en  Betragtning 
gennemført,  der  byggede  paa  psykologiske  Love,  vendte  Kirken 
alle  sine  Vaaben  mod  denne  Vantro.  Men  Strausz’  Bog  levede, 
og  en  Dag  saa  man,  at  Kirken  selv  havde  taget  Forsvarsstilling 
paa  den  Skanse,  som  Strausz  byggede. 

Det  er  kun  eet  Træk  af  en  Bevægelse,  som  har  fortsat  sig 
inden  for  Kirken  siden  Reformationen.  De  reformatoriske  Kirke¬ 
samfunds  Historie  viser  en  stadig  Vigen  fra  Skanserne.  Det 
synes  nu,  som  om  det  er  den  sidste  Stilling,  der  skal  kæmpes 
om.  Fra  alle  Sider  klamrer  og  vil  man  klamre  sig  fast  til  den 
Tro,  at  Mennesket  Jesus  er  Guds  Aabenbaring  og  den,  som  har 
befriet  Mennesket  fra,  hvad  man  kalder  Synd.  Den  er  en  uri¬ 
melig  Tro,  der  i  Konsekvens  og  Logik  staar  langt  bag  den 
gamle  ortodokse.  Men  den  forsvares  med  den  Hensynsløshed, 
hvormed  der  altid  kæmpes  om  den  sidste  Skanse.  Naar  den  en 
Gang  bliver  taget,  da  synes  der  at  maatte  ske  et  stort  Fald. 

Nicolai  Blædel 

Et  moderne  Skuespil  er  en  Kunstners  reviderende  Gen¬ 
givelse  af  Livets  Optrin,  fremstillet  af  Kunstnere  for  et  kunst¬ 
interesseret  Publikum,  ved  profane  Lejligheder  og  paa  et  profant 
Forlystelsessted.  Den  attiske  Tragedie  er  en  gudstjenstlig  Hand¬ 
ling,  fremstillet  af  og  for  Dionysos’  Menighed  paa  Dionysos’ 
Festdag  og  i  Dionysos’  Helligdom. 

Dionysos  er  den  guddommelige  Repræsentant  for  den  mand¬ 
lige  Frugtbarhed  i  Plantens  og  Dyrets  Liv:  Hans  Symbol  er 
Handyrets  Kønsorgan,  hans  Pande  bærer  Tyrens  Horn,  og  hans 
Følge  af  Satyrer  og  Silener  træder  paa  Bukkens  Fod  eller 
Hingstens  Hov.  Ved  Foraarets  Frembrud,  naar  Livet  bereder 
sig  til  at  sætte  Frugt,  holder  Dionysos  sit  Indtog  i  Helligdom¬ 
men  paa  Akropolis’  Sydskrænt  og  byder  Folket  til  Gæst  i  sit 
Hus.  Menigheden  søger  sig  en  Skueplads  (Theatron)  paa  Borg¬ 
klippen,  der  skraaner  ned  mod  den  kredsrunde  Danseplads 
(Orchestra),  hvor  unge  Mænd,  maskerede  og  kostumerede  som 
„Bukke"  (Tragoi),  udfører  Kultushandlingen  (Drama).  Da  denne 
Form  for  Gudstjeneste  i  Athen  kaldtes  Bukkesang  (Tragoidia), 
maa  „Bukkene"  have  sunget,  medens  de  dansede,  men  at  mimisk 
Dans  har  været  det  herskende  Element  i  Tragedien,  viser  Ordene 
Orchestra  og  Drama. 

Da  Dionysosreligionen  var  anerkendt  af  den  attiske  Stat,  har 
Tragedien  været  en  offentlig  Institution,  og  Athens  Arkiver  har 
paa  Papyrus  eller  Sten  fæstnet  alle  dens  Data.  Vi  kan  derfor 

trygt  forlade  os  paa  den  antike  Kroniks  Meddelelse  om,  at 
Thespis  fra  Ikaria,  et  af  den  attiske  Dionysoslegendes  helligste 
Steder,  i  Aaret  534  f.  Kr.  opførte  den-  første  officielle  Tragedie 
i  Athen.  Dette  Aar  falder  under  Peisistratos’  Tyranni,  og  alt 
tyder  paa,  at  Dramaets  Optagelse  mellem  Statsinstitutionerne 
skyldes  Usurpatorens  Stræben  efter  Popularitet.  Om  Thespis 
ved  vi  intet,  og  om  Formen  for  den  ældste  Tragedie  kan  vi 
kun  danne  os  en  hypotetisk  Forestilling,  der  sikrest  lader  sig 
bygge  paa  Teatersprogets  Terminologi.  Tragedien  har  været 
sammensat  af  Fortælling  (Logos)  og  mimisk  Handling  (Drama). 
Fortællingen  er  blevet  fremsagt  af  Thespis  selv,  og  da  Beteg¬ 
nelsen  for  Tragediens  Recitator  er  Hypokrites  (Svareren),  maa 
vi  antage,  at  han  foruden  sine  Monologer  ogsaa  har  vekslet  Re¬ 
plikker  med  „Bukkene".  Dramaet  har  bestaaet  af  mimisk  Dans 
udført  af  de  syngende  „Bukke"  under  Ledsagelse  af  det  specielt 
Dionysiske  Instrument,  Dobbeltfløjten.  Det  græske  Ord  for  en 
saadan  Ensembledans  er  Choros,  der  anvendes  baade  om  Dan¬ 
sen  og  om  det  samlede  Antal  af  Dansere.  Musikens  Bygning 
har  været  symmetrisk,  saa  at  „Bukkene"  under  Melodiens  første 
Fremførelse  har  foretaget  en  Vending  (Strophe)  til  den  ene,  og 
under  Gentagelsen  en  Vending  til  den  modsatte  Side  (Anti- 
strophe).  Baade  Hypokriten  og  „Bukkene"  har  baaret  Masker, 
aabenbart  for  at  intet  Menneskeansigt  skulde  profanere  de  frem¬ 
stillede  Guder.  Masken  har  tilladt  Thespis  successive  at  frem¬ 
stille  forskellige  Personer,  og  de  lange  Kordanse  gav  ham  rige¬ 
lig  Tid  til  Omklædning.  Tragediens  Indhold  har  paa  Grund  af 
Ritualets  Krav  og  den  obligate  Satyrflok  maattet  hentes  fra  den 
kanoniske  Fremstilling  af  Dionysos’  Virken  paa  Jorden.  Om 
Formen  siger  Aristoteles,  der  i  alt  Fald  har  raadet  over  et 
ganske  anderledes  fuldstændigt  Materiale  end  vi,  at  den  i  den 
ældste  Tragedie  var  beregnet  paa  at  vække  Latter,  og  denne 
kostbare  Notits  stemmer  ganske  med  moderne  Videnskabs  Slut¬ 
ninger  om  Karakteren  af  Foraarsgudens  Festspil. 

Thespis’  Tragedie  har  forenet  Fortælling  og  Dans,  Logos  og 
Choros,  og  begge  Fremstillingsformer  forelaa  paa  hans  Tid  i 
fuld  kunstnerisk  Udvikling.  Den  deklamerede  Logos  er  den  op¬ 
rindelige  græske  Form  for  Tilegnelsen  af  Poesi.  Saaledes  har 
Homer  fremsagt  Iliaden  ved  loniens  Fyrstehoffer,  og  saaledes 
har  Archilochos  paa  Paros  udslynget  sine  bidende  Spottedigte 

for  det  lyttende  Folk,  med  Anvendelse  af  den  selvsamme  Rytme 
(lambos),  der  optoges  af  den  Dionysiske  Logos.  Paa  den  anden 
Side  har  den  strofiske  Korsang  i  Sparta  og  paa  Sicilien  udviklet 
sig  som  det  naturlige  Udslag  af  det  dansende  og  syngende  Folks 
Feststemning.  Det  sjette  Aarhundredes  Digterfyrster,  Alkman  og 
Stesichoros,  Pindaros  og  Simonides,  skrev  og  komponerede  deres 
mægtige  Korværker,  hver  Gang  det  gjaldt  at  smykke  Gudernes 
Fest  eller  at  fejre  den  kransede  Bryders  Hjemkomst  til  Fædre¬ 
landet.  Endnu  hos  Euripides  præges  det  attiske  Drama  af  de 
Strømninger  fra  Øst  og  Vest,  der  mødtes  i  dets  Fødselstime,  og 
en  meget  iørefaldende  Forskel  baade  i  Dialekt  og  Stil  adskiller 
i  Tragedien  det  talte  Ord  fra  det  sungne. 

Alt  hvad  der  ud  over  dette  er  sagt  om  Thespis’  Drama  er 
senere  Tiders  Fantasi,  men  disse  fastliggende  Hovedpunkter  er 
tilstrækkelige  til  at  konstatere  et  gabende  Svælg  mellem  denne 
Bukkesang  fra  534  og  den  ældste  bevarede  Tragedie  (Aischylos’’ 
Persai  fra  472).  Aischylos  Tragedie  staar  for  den  moderne  (falske) 
Betragtning  som  et  historisk  Sørgespil  om  Xerxes’  Nederlag  ved 
Salamis.  Dionysos  og  hans  „Bukke"  nævnes  ikke  med  et  Ord. 
Der  findes  end  ikke  den  svageste  Antydning  af  en  Clownscene, 
og  det  hele  Drama  virker  paa  den  moderne  Læser  (og  allerede 
paa  Aristophanes)  som  et  eneste  langtrukkent  Jammerskrig.  Denne 
patetiske  Form  for  Tragedien  kan  vi  forfølge  tilbage  til  Aaret 
494,  hvor  Aischylos’  Forgænger  Phrynichos  fik  sit  Drama  „Mi¬ 
letos’  Fald"  forbudt,  fordi  Folket  ikke  taalte  at  blive  mindet  om 
et  sørgeligt  Punkt  i  sin  ydre  Politik. 

Tidsrummet  mellem  534  og  494,  hvor  Tragedien  har  gen¬ 
nemløbet  saa  betydningsfuld  en  Udvikling,  ligger  for  os  i  ægyp¬ 
tisk  Mørke.  Vi  maa  nøjes  med  at  fastslaa,  at  i  Aaret  472  fore¬ 
ligger  en  radikal  Omændring,  baade  af  Dansen  og  af  Fortællin¬ 
gen,  fuldstændig  gennemført.  Satyrflokken  er  blevet  afløst  af  et 
vilkaarlig  kostumeret  Kor,  f.  Eks.  Raadsherrer  (Persai:  472)  eller 
fønikiske  Kvinder  (Phrynichos’  tabte  Drama  Phoinissai:  476),. 
der  naturligvis  maa  føre  et  højtideligere  Sprog  og  træde  en  ad¬ 
stadigere  Dans,  og  samtidig  er  Festspillets  Fortælling  blevet  ud¬ 
videt  til  at  spænde  over  hele  det  græske  Heltesagns  gennem 
Aarhundreder  berigede  Skatkammer.  Denne  vidtrækkende  Re¬ 
form  af  Tragediens  Væsen  bragtes  i  Overensstemmelse  med 
Dionysosritualets  Krav  ved,  at  hver  Gudstjeneste  kom  til  at 

omfatte  fire  Fortællinger  (Tetralogia),  hvoraf  de  tre  var  højtide 
lige  (den  tragiske  Trilogi),  medens  den  fjerde  bevarede  Bukke¬ 
sangens  oprindelige  Karakter,  et  Dionysisk  Drama  udført  af  et 
Satyrkor  i  Forbindelse  med  een  eller  flere  Hypokriter  (Drama 
satyrikon).  Saaledes  optræder  Aischylos  i  Aaret  472  med  føl¬ 
gende  Tetralogi:  Phineus  (Fortællingen  om  Faderen,  der  efter 
Stifmoderens  Raad  blinder  sine  Sønner  og  straffes  med,  at  Har- 
pyieme  besudler  hans  Maaltider),  Persai  (Fortællingen  om  Xerxes’ 
Overmod,  der  straffes  ved  det  Salaminiske  Nederlag),  Glaukos 
(Fortællingen  om  Kongen,  der  fodrer  sine  Blodsheste  med  Men¬ 
neskekød,  til  de  en  skønne  Dag  linder  Krybben  tom  og  æder 
ham  selv)  og  endelig  Satyrspillet  Prometheus.  Om  det  sidste 
ved  vi,  at  det  har  fortalt  om  Titanen,  der  bringer  den  af  Zeus 
fjærnede  Ild  tilbage  til  Jorden,  og  at  en  Scene  har  skildret  Sa¬ 
tyrernes  vilde  Henrykkelse  over  Elementets  Skønhed,  der  ani¬ 
merer  de  erotisk  anlagte  Væsener  til  Kys  og  Omfavnelser,  som 
sørgelig  gaar  ud  over  deres  lange  Bukkeskæg.  Et  saadant  Satyr¬ 
spils  Sammenhæng  med  Gudens  Kultus  er  umiddelbart  indly¬ 
sende,  men  mere  indviklet  er  Forholdet  med  de  tre  Tragedier. 
Undertiden  henter  ogsaa  disse  deres  Emne  fra  selve  Gudens 
’Kres,  og  vi  vilde  sikkert  dømme  klarere  om  Tragediens  Udvik¬ 
ling,  hvis  vi  endnu  havde  Aischylos’  Tetralogi  Lykurgeia,  der 
fra  først  til  sidst  har  fejret  Dionysosreligionens  triumferende 
Sejr  over  sine  Modstandere. 

Da  imidlertid  intet  Dionysosdrama  er  bevaret  fra  den  Tid, 
hvor  Digteren  endnu  respekterede  det  hellige  Sted,  hvor  hans 
Tragedie  skulde  opføres,  maa  man  søge  andre  Midler  til  at 
knytte  de  bristede  Traade  mellem  Thespis’  Bukkesang  og  Ai- 
schylos’  patetiske  Skuespil.  Man  kunde  tænke  sig,  at  Digterne 
har  søgt  Lejlighed  til  at  hædre  Dionysos  ved  at  lægge  nye  Om- 
raader  ind  under  hans  Scepter,  og  et  lykkeligt  Tilfælde  har  be¬ 
varet  et  grandiost  Eksempel  af  denne  Art  i  Sophokles’  Antigone. 
Tragediens  Opførelsesaar  er  desværre  ukendt,  men  den  er  i  alt 
Fald  endnu  ganske  upaavirket  af  Euripides’  profane  Digtning. 
Sophokles  har  med  Mesterhaand  fremstillet  en  tredobbelt  Skyld 
og  dens  Straf:  Den  thebanske  Kongedatter  Antigone  er  det  sidste 
Skud  af  en  brødefuld  Slægt  og  sprænger  Grænserne  for  Kvin¬ 
dens  Natur;  den  thebanske  Magthaver  Kreon  glemmer  Guder¬ 
nes  uskrevne  Love  og  prisgiver  den  levende  til  den  Grav,  han 

nægter  den  døde;  Kreons  Søn  Haimon  drives  af  Kærlighed  til 
en  Kvinde  (som  bekendt  i  Athen  en  ganske  usømmelig  Bevæg¬ 
grund)  til  Ulydighed  mod  sin  Fader.  Men  netop  i  Tragediens 
mest  uvejrssvangre  Moment,  da  Kreon  har  besvaret  den  blinde 
Præsts  Advarsler  med  de  vildeste  Blasfemier  og  grebet  af  sin 
for  sent  vaagnende  Samvittighed  styrter  bort  for  at  finde  sin 
sidste  Søn  og  sin  Hustru  som  Lig,  begynder  Koret  en  Hymne, 
der  er  uden  Sidestykke  i  det  attiske  Drama:  „Gud  med  de 
utalte  Navne,  den  thebanske  Bruds  kostbare  Gave,  den  dybt- 
drønende  Zeus’  Sæd,  du  der  dvæler  i  det  stolte  Italia  og  her¬ 
sker  i  Eleusis  ved  Demeters  gæstfri  Hav,  Bacchos,  du,  der  har 
hjemme  i  din  Moders  By,  Bacchantindernes  Theben!  Dig  be- 
straaler  Faklernes  Lynglimt  højt  paa  Parnassos’  Tvillingtinder, 
hvor  korykiske  Nymfer  træder  Bacchantindernes  Dans,  dig  hil¬ 
ser  Kastalias  Væld!  Dig  sender  Kystens  Haver,  tunge  af  Druer, 
og  Nysas  vedbendklædte  Højder  under  udødelige  Sanges  Jubel 
som  Gæst  til  Thebens  Gader.  Thi  du  og  din  Moder,  som  Lynet 
dræbte,  ærer  Theben  over  alle  Byer.  Og  ogsaa  nu,  da  alt  Fol¬ 
ket  knuges  af  dræbende  Sot,  skal  du  komme  med  befriende 
Frelse  i  dit  Fodspor  over  Parnassos’  Skrænter  eller  det  fraa- 
dende  Sund.  Hil  dig  Zeus’  Barn,  du  der  fører  de  flammende' 
Stjerners  Dans,  du  der  lytter  til  Raabet  i  Natten!  Vis  dig  min 
Konge,  omsværmet  af  dine  Mænaders  Flok,  der  jublende  danser 
den  lange  Nat  om  dig,  deres  Herre  lacchos!"  Saaledes  beder 
Sophokles’  Kor,  og  den  Renselse,  der  følger  i  Dionysos’  Fod¬ 
spor  paa  hans  Gang  til  Theben,  er  den  ubønhørlige  Dødsdom, 
der  dræber  Antigone  og  Haimon,  før  deres  Liv  faar  sat  Frugt, 
og  rammer  Kreon  med  den  Straf,  der  for  Grækeren  er  værre 
end  Døden,  den  haabløse  Barnløshed. 

Den  Gud,  for  hvem  Sophokles,  Athens  mest  højkirkelige 
Digter,  her  i  Fromhed  bøjer  sit  Hoved,  er  en  ganske  anden 
end  den,  for  hvem  Thespis  lod  sine  Bukke  springe  og  bræge 
paa  Dansepladsen.  I  de  henved  hundrede  Aar,  der  er  gaaet 
mellem  Thespis’  Bukkesang  og  Sophokles’  Storværk,  har  Athen 
paa  alle  Omraader  gennemgaaet  en  Udvikling,  som  Historien 
ikke  siden  har  set,  og  Guderne  er  vokset  med  deres  By.  Naar 
Dionysos  nu  kommer  til  sin  Helligdom  ved  Athens  Foraarsfest, 
stiller  han  større  Fordringer  til  sin  Digter.  Historiens  gammel¬ 
kendte  Beretninger  om  store  Menneskeskæbners  Kamp  og  Fald 

skal  han  drage  frem  til  ny  Fortolkning,  og  der  hvor  man  før 
saa  det  blinde  Tilfældes  haabløse  Vilkaarlighed,  skal  han  vise 
det  attiske  Folk  Guddommens  styrende  Haand.  Om  denne  Gud¬ 
dom  anraabes  som  Dionysos  eller  Apollon  eller  Zeus  eller  maa- 
ske  som  Guden  i  al  Almindelighed,  er  Festens  stort  tænkende 
Giver  ganske  ligegyldigt.  Han  kræver  kun,  at  det  Drama,  der 
udføres  paa  hellig  Grund,  selv  skal  være  helligt.  Det  er  derfor 
ganske  urigtigt,  naar  man  har  sagt,  at  en  større  Udvikling  har 
fundet  Sted  i  de  .tredive  Aar  mellem  Thespis’  Debut  og  den 
første  højtidelige  Tragedie  end  i  de  hundrede  mellem  denne  og 
Euripides  Iphigeneia  (407).  Aischylos’  Persai  er,  som  Thespis’ 
Digt  har  været  det,  religiøst  fra  det  første  Vers  til  det  sidste,  men 
Euripides’  Tragedie  har  ingen  anden  Forbindelse  med  Guden,  end 
at  den  er  blevet  opført  i  hans  Teater:  I  Virkeligheden  er  der 
ingen  Væsensforskel  mellem  Iphigeneia  i  Aulis  og  Hedda  Gabler. 

Det  afgørende  Brud  i  det  Dionysiske  Dramas  Udvikling 
skyldes  Euripides.  Det  er  ham,  der  ganske  har  løsrevet  Skue¬ 
spillet  fra  Religionen,  og  det  er  derfor  kun  retfærdigt,  at  det 
blev  ham  og  ingen  anden,  der  kom  til  at  lede  det  antike  Drama 
over  i  det  moderne  Skuespil.  Aischylos’  og  Sophokles’  Betyd¬ 
ning  for  Udviklingen  af  den  dramatiske  Digtning  bestaar  ude¬ 
lukkende  i  de  Impulser,  de  har  givet  Euripides.  Den  yngre 
Digters  Indflydelse  besejrede  al  Modstand  og  bevægede  endog 
den  fromme  Sophokles  til  paa  sine  gamle  Dage  at  prøve  den 
nye  Genre,  saa  at  vi  endnu  i  hans  Philoktetes  (409)  med  Un¬ 
dren  kan  iagttage  et  bastardagtigt  Forsøg  paa  at  forene  det  reli¬ 
giøse  Element  med  en  ganske  profan  Karaktertragedie.  At  Sam¬ 
tiden  har  følt  Euripides’  Optræden  i  Dionysos’  Helligdom  som 
en  Blasfemi,  kan  vi  dokumentere  gennem  Aristophanes’  Kome¬ 
dier,  selv  om  de  ifølge  Sagens  Natur  lader  den  i  de  Tider 
allerede  hensygnende  religiøse  Etik  træde  tilbage  for  den  al¬ 
menmenneskelige.  Men  heldigvis  har  Dionysos  været  mere  tole¬ 
rant  end  sin  Komiker.  Hos  Aristophanes  selv  finder  vi  den 
sidste  Fase  af  den  ualmindelig  udviklingsdygtige  Tyregud.  I 
Komedien  „Frøerne"  (405)  skildres  Dionysos  som  en  ung  bla¬ 
seret  og  teatergal  attisk  Levemand,  der  under  en  Lystsejlads 
faar  fat  i  Euripides’  romantisk-erotiske  Tragedie  Andromeda.  I 
sin  Begejstring  gaar  han  lige  til  Hades  for  at  hente  den  nylig 
afdøde  Digter  og  ophjælpe  sit  Teaters  truede  Repertoire.  I  Ko- 

medien  betænker  Guden  sig  rigtignok  og  kommer  tilbage  med 
Aischylos,  men  i  Livet  gik  det  anderledes.  Dionysos  slog  sig 
virkelig  paa  Æstetikken,  og  saa  længe  der  har  været  spillet  paa 
hans  Orchestra  i  Athen,  har  Euripides  været  hans  udkaarne  Favorit. 

Desværre  er  vi  ganske  ude  af  Stand  til  at  overse  Begyndel¬ 
sen  af  det  Euripideiske  Dramas  straalende  Meteorbane.  Forud 
for  hans  ældste  bevarede  og  daterede  Tragedie  (Medeia:  431) 
ligger  en  Forfattervirksomhed  paa  fireogtyve  Aar,  hvoraf  omtrent 
hvert  eneste  har  set  tre  nye  Tragedier  fra  hans  Haand.  Men 
netop  derfor  er  Forskellen  mellem  hans  Medeia  og  de  ældre 
Tragikeres  helt  eller  halvt  teologiske  Drama  saa  eklatant:  For 
Euripides  har  Sophokles’  Løsning  af  Antigoneproblemet  staaet 
som  umenneskelig  Teologi,  og  Sophokles  har  fundet,  at  Euripi¬ 
des’  Forherligelse  af  den  barbariske  Giftblanderske  og  Barne- 
morderske  var  ugudelig  Sophistik. 

Naar  Medeia  dræber  sine  Børn,  fordi  hun  saares  ulægeligt  i 
sit  Forhold  til  lason,  forstaar  vi  Konflikten,  ganske  som  vi  for- 
staar,  at  Nora  prisgiver  Børnene,  i  det  Øjeblik  hendes  Klippetro 
til  Helmer  dræbes:  Vanskeligheden  ved  fuldt  ud  at  vurdere 
Euripides’  Kunst  ligger  saa  vist  ikke  i  hans  Tragediers  Problem. 
Men  over  for  Aischylos  og  Sophokles  brister  alle  moderne  Ana¬ 
logier.  Ingen  uhildet  moderne  Læser  vil  kunne  begribe,  at  Anti- 
gone  skal  begraves  levende,  fordi  hun  viser  sin  dræbte  Broder 
den  Gravens  Ære,  som  et  grusomt  og  tilmed  ugudeligt  Magt¬ 
sprog  nægter  ham.  Da  Sophokles  imidlertid  ledsager  Antigones 
Henrettelse  med  ualmindelig  vedholdende  Lovprisninger  over 
Guddommens  Retfærdighed,  og  der  er  nogen  Grund  til  at  for¬ 
mode,  at  Digteren  har  haft  sin  Forstands  fulde  Brug,  da  han 
skrev  sit  ypperste  Drama,  kan  vi  umuligt  komme  til  noget  andet 
Resultat  end,  at  han  bifalder  Henrettelsen  trods  sin  Medlidenhed 
med  Offeret.  Den  kloge  Digters  Svar  paa  Menighedens  ængstelige 
Spørgen  er  dobbelt:  Antigone  straffes  for  sine  Forfædres  Skyld, 
og  fordi  hun  overskrider  det  ubønhørlig  fastsatte  Skel  mellem 
Mandens  og  Kvindens  Virken.  Det  er  sikkert  ikke  noget  Til¬ 
fælde,  naar  Tragedien  saa  ofte  og  saa  stærkt  fremhæver,  at  An¬ 
tigone  maa  dø,  inden  hun  naar  Kvindelivets  Fuldkommengørelse 
gennem  Ægteskab  og  Barnefødsel:  Straffen  svarer  til  Brøden. 
Om  Euripides’  Antigone  ved  vi  desværre  næsten  intet,  men  den 
ene  Efterretning,  vi  har,  kunde  ikke  være  mere  veltalende:  Hos 

den  yngre  Digter  er  Antigone  ikke  gaaet  levende  i  Graven,  men 
den  trofaste  Søster  er  havnet  i  sin  trofaste  Elskers  Arme. 

Vi,  der  er  opdraget  med  en  ældgammel  og  gennemciviliseret 
Religions  dogmatiske  Forestillinger  om  Guddommens  Algodhed, 
har  ondt  ved  at  sætte  os  ind  i  en  primitivere  Tankegangs  Opfat¬ 
telse  af  Guderne,  men  Forsøget  maa  gøres,  hvis  man  vil  forstaa 
den  religiøse  Etik  hos  Aischylos  og  Sophokles,  der  endnu  har 
stærke  Rødder  i  Naturmenneskets  uvilkaarlige  Anvendelse  af 
Aarsagsloven.  Naar  det  primitive  Menneske  ser  sin  Ven  styrte 
til  Jorden  med  Stenpilen  i  Hjertet  eller  sin  møjsommelig  op¬ 
førte  Hytte  i  et  Øjeblik  blive  alsvedet  af  en  grusom  Brand,  ved 
han,  at  en  Menneskefjende  har  fremkaldt  det  ene  som  det  an¬ 
det.  Derfor  ser  han  ganske  naturligt  et  menneskelignende  Væsen 
bag  det  dræbende  og  tændende  Lyn  eller  bag  Stormen  og  Hagl¬ 
bygen.  Men  den  samme  Himmel,  der  bringer  Lynet  og  Stormen, 
bærer  ogsaa  Solen,  der  modner  hans  Korn,  og  Stjernerne,  der 
styrer  hans  Vej,  naar  han  fuld  af  Angst  sætter  sin  skøre  Baad 
paa  Havet.  Denne  skabende  og  ødelæggende  Himmelgud  bar 
allerede,  inden  vor  Races  Stamfædre  spredte  sig  over  Europa 
og  Asien,  Himlens  Navn,  Zeus,  og  det  græske  Sprog  bevarer 
endnu  Ordets  Liv  i  Udtryk  som  „Zeus  regner*,  hvor  de  mo¬ 
derne  Sprog  anvender  den  døde  upersonlige  Form.  For  de  an¬ 
dre  Guder  kan  der  opstilles  lignende  Betragtninger,  og  det  er 
umiddelbart  indlysende,  at  det  primitive  Menneske  vil  stille  sig 
over  for  en  saadan  Gud  ganske  som  over  for  en  overmægtig 
menneskelig  Nabo:  Han  søger  ved  betingelsesløs  Underkastelse 
og  rige  Gaver  at  fremkalde  de  naadige  Virkninger  og  afbøde  de 
ødelæggende.  Det  blev  derfor  hurtigt  en  vigtig  Opgave  at  ud¬ 
finde,  hvilken  Optræden  fra  Menneskets  Side  der  var  de  him¬ 
melske  Magter  velbehagelig,  og  denne  primitive  Teologi  udvik¬ 
lede  sig  hos  de  forskellige  Folk  i  forskellige  Retninger. 

Hos  Grækerne  finder  vi  meget  tidlig  den  Forestilling,  at  der 
mellem  Mennesker  og  Guder  bestaar  urokkelig  fastsatte  Grænse¬ 
skel,  og  naar  Mennesket  overskrider  dem,  griber  Guddommen 
straffende  ind.  Dette  betyder,  at  den  religiøse  Etik  udvikler  sig 
fra  Troen  paa  Naturmagternes  grusomme  Vilkaarlighed  til  Læ¬ 
ren  om  den  himmelske  Retfærdighed  og  Menneskets  personlige 
Ansvar. 

Denne  Tankegang  fører  til  Forvisningen  om,  at  der  er  til- 

maalt  hvert  Menneske  en  bestemt  Del  af  Tilværelsens  Tilskik¬ 
kelser,  og  Grækernes  ubetvingelige  plastiske  Evne  til  overalt  at 
se  menneskelignende  Guder  naar  sit  Højdepunkt  ved  i  selve 
Begrebet  „Del",  „Brøkdel",  det  goldeste  af  Livets  Abstrakta,  at 
se  en  kvindelig  Guddom:  Moira  eller  Aisa.  Vi  plejer  i  vor 
Ligegyldighed  over  for  fremmede  Sprog  at  oversætte  disse  Ord 
ved  „Skæbne",  men  Ordene  betyder  „Del"  og  bruges  stadig  i 
denne  Betydning.  Grækerne  har  tidlig  tænkt  sig  tre  „tildelende 
Gudinder,"  der  tilspandt  Mennesket  den  ham  tilmaalte  Livstraad, 
og  de  to  bærer  endnu  i  deres  Navne  Mærker  af  deres  Her¬ 
komst:  Klotho  (den  spindende)  og  Lachesis  (den  tildelende). 
Den  Forbrydelse  at  gribe  efter  mere  end  den  tilmaalte  Moira 
kalder  Grækeren  Hybris,  et  Ord,  der  begynder  med  at  betyde 
Forglemmelse  af  Menneskets  Begrænsning  og  ender  med  at  an¬ 
vendes  om  det  Ørefigen,  Meidias  gav  Demosthenes.  Den  Gud¬ 
dom,  der  straffer  Hybris,  kaldes  Nemesis  (den  tildelende)  eller 
Adrasteia  (den,  man  ikke  kan  løbe  fra),  og  det  er  kun  ud  fra 
disse  Forestillinger,  man  begriber,  at  netop  de  frommeste  Græ¬ 
kere  stadig  taler  om  Gudernes  „Karrighed"  og  „Misundelse" 
(Ordet  Phthonos  betyder  nemlig  begge  Dele,  og  det  er  en  For- 
vanskelse  af  Tanken  i  Oversættelsen  at  udelade  det  ene  Begreb). 
Det  er  kun  et  andet  Udtryk  for  Nemesis:  Guderne  under  kun 
Mennesket  den  bestemte  Moira. 

De  græske  Guder  indskrænker  sig  imidlertid  ikke  til  at 
straffe.  Naar  Mennesket  eengang  har  indladt  sig  paa  Hybris, 
holder  Guderne  ham  ikke  tilbage,  men  driver  ham  ved  aktiv 
Indgriben  videre  paa  Syndens  Bane,  til  han  løber  Linen  helt  ud 
og  derigennem  bliver  et  advarende  Eksempel.  Ogsaa  denne 
uhyggelige  Indgriben  former  sig  plastisk  som  en  kvindelig  Gud¬ 
dom:  Ate.  Ordet  betyder  (for  Grækeren)  Forblindelse  o:  Men¬ 
nesket  mister  sin  Evne  til  at  skelne  meirem  Guddommen  og 
sig  selv. 

Disse  Forestillinger  er  sikkert  ældre  end  Homer,  men  paa 
Grund  af  den  aristokratiske  Digters  udpræget  fritænkeriske 
Standpunkt  er  de  baade  i  Uiade  og  Odysse  trængt  stærkt  til¬ 
bage.  Derimod  finder  vi  dém  i  fuldeste  Flor  i  Tiden  fra  600 
til  450,  altsaa  netop  i  det  Tidsrum,  hvor  den  religiøse  Følelse 
hos  Aischylos  og  Sophokles  har  sin  Rod.  Den  Livserfaring, 
hvorpaa  det  sjette  Aarhundredes  Grækenland  levede,  har  Le- 

genden  lagt  i  Munden  paa  de  syv  vise,  og  dens  reneste  Udslag 
finder  vi  hos  den  Gud,  der  i  de  Tider  mere  end  nogen  anden 
var  et  Brændpunkt  for  Landets  religiøse  Bevægelser:  Apollon  i 
Delfi.  Legenden  fortalte,  at  da  de  syv  vise  var  samlede  i 
Delfi,  ridsede  de  hver  en  Indskrift  paa  Tempel  væggen  som  et 
Offer  af  deres  Visdom.  De  fire  indskrænkede  sig  til  et  Epsilon 
(forklaret  som  en  Opmærksomhed  til  Apollon:  E  =  du  er), 
men  de  tre  fastslog  hver  i  sin  Form  Loven  for  Grænsen  mel¬ 
lem  Menneske  og  Gud.  De  tre  berømte  Indskrifter  lød:  „Kend 
dig  selv"  (o:  Kend  Menneskets  Begrænsning;  senere  misbrugt  ar 
„Sokrates"  som  en  Opfordring  til  indtrængende  Selvbetragtning), 
„Ingen  Overdrivelse"  og  „Sikkerhed  —  men  ved  Siden  af  staar 
Ate."  Det  sidste  Ord  udtaler,  at  selve  Tryghedsfølelsen  hos 
Mennesket  er  et  Indgreb  i  Gudernes  Magtsfære  og  nedkalder 
deres  Straf. 

Hos  den  berømteste  af  de  syv  vise,  Atheneren  Solon  (Ar- 
chont  594)  kan  vi  endnu  se  det  sjette  Aarhundredes  Etik  i 
dens  reneste  Form.  Et  Lykketræf  har  bevaret  et  langt  Digt  af 
Solon,  hvis  første  Strofer  lyder:  „Mnemosynes  og  Zeus’  smukke 
Døtre,  Muser  fra  Olympos,  hør  min  Bøn!  Giv  mig  fra  de  evige 
Guder  lykkelig  Rigdom  og  fra  alle  Mennesker  altid  at  have  et 
godt  Navn,  saa  at  jeg  er  mine  Venner  sød  og  mine  Fjender 
bitter,  værd  at  agtes  af  min  Ven  og  min  Fjende  en  Skræk. 
Penges  Besiddelse  er  min  Lyst,  men  eje  dem  med  Uret  vil  jeg 
ikke.  Det  har  altid  endt  med,  at  Retten  kom  til  sidst.  Den  Rig¬ 
dom,  Guder  giver,  bliver  hos  Mennesket  fra  Pengeskrinets  Bund 
til  dets  Rand,  men  den,  man  opnaar  ved  Hybris,  den  gaar  ikke 
den  lige  Vej,  men  bøjer  sig  for  Lysten  til  Uret,  og  den  følger 
uvillig  med.  Og  snart  blandes  Ate  med  Lykken:  Det  begynder 
som  en  lille  Gnist,  i  Førstningen  agtes  den  ikke,  men  til  sidst 
gør  den  Fortræd.  Thi  Hybris’  Værker  lever  ikke  længe  blandt 
Mennesker.  Men  Zeus  vaager  over,  at  al  Ting  gaar  sin  Gang, 
og  pludselig  spreder  han  Skyerne  som  Foraarsstormen,  der  op¬ 
rører  det  golde  Hav  fra  Grunden  og  hærger  de  rige  Hvede¬ 
marker,  til  den  naar  Himlens  stejle  Gudeborg  og  atter  viser  det 
rene  blaa:  Solens  Glans  lyser  over  den  bugnende  Jord  og  ingen 
Sky  er  mere  at  se.  Saaledes  kommer  Zeus’  Straf,  og  hans 
Galde  kommer  ikke  saa  hurtig  i  Kog  som  en  dødelig  Mands, 
men  slippe  fri  kan  den  formastelige  aldrig:  Sikkert  kommer 

Straffen  en  Gang.  Den  ene  maa  bøde  straks,  den  anden  siden, 
og  hvis  den  skyldige  slipper  fri  og  Gudernes  Moira  ikke  faar 
ham  indhentet,  saa  kommer  Straffen  dog  til  sidst:  Uskyldige 
maa  bøde  for  hans  Gerninger,  enten  hans  Børn  eller  Slægten  i 
sene  Tider." 

Ganske  den  samme  Tankegang  finder  vi  hos  Aischylos  og 
Sophokles,  og  ud  fra  denne  Etik  begriber  vi,  at  det  græske 
Sagns  uudtømmelige  Skatte  kan  indgaa  som  et  Led  i  Dionysos- 
festens  Gudstjeneste.  Det  græske  Epos’  Beretninger  er  en  uaf¬ 
brudt  Kæde  af  overmenneskelige  Kampe  mod  den  uskrevne 
Gudelovs  snævre  Grænser.  Blodskam  og  Brodermord,  Tempel- 
skænding  og  Ligran  gaar  som  et  hærgende  Uvejr  gennem  det 
lidenskabelige  Folks  Historie,  og  i  denne  Blodpøl  vælger  de 
fromme  Digtere  deres  Tekster  for  at  vise,  hvordan  Zeus'  Ind¬ 
griben  kommer  straffende  og  rensende  som  Foraarsstormen  hos 
Solon  og  Dionysos  i  Sophokles’  Antigone.  Og  ligesom  den 
fromme  Solon  finder  en  sikker  Trøst  i,  at  Børnene  bliver  straf¬ 
fede,  selv  om  Faderen  gaar  fri,  ser  vi  i  Athens  Tragedie  den 
dybe  Følelse  for  Slægtens  solidariske  Sammenhøren,  der  præger 
den  ældre  græske  Religion.  Derfor  kan  Labdakidernes  og  Pelo- 
pidernes  rystende  Slægtstragedier  Gang  paa  Gang  give  Aischylos 
og  Sophokles  deres  Emner.  Den  ejendommelige  Forestilling  om 
Børnenes  Straf  hænger  sammen  med,  at  Grækerens  Udødelig¬ 
hed  i  det  sjette  Aarhundrede  beroede  paa  de  Ofre  af  Levneds¬ 
midler,  Efterkommerne  bragte  paa  hans  Grav.  Først  naar  Slægten 
er  ude  af  Stand  til  længere  at  bringe  Offeret,  er  den  døde  død,  som 
det  hedder  i  et  uoversætteligt  Aischyleisk  Pragtvers.  Disse  Fore¬ 
stillinger  møder  os  med  deres  fulde  Styrke  i  Aischylos’  Choe- 
phoroi  (Kvinderne,  der  bringer  Gravofferet:  458),  hvor  Dramaet 
udspilles  paa  den  myrdede  Agamemnons  Grav,  og  hvor  den  døde 
Konge,  skønt  han  ikke  optræder,  leder  og  bestemmer  hele  Hand¬ 
lingen.  Orestes  og  Elektra,  der  trues  af  Undergang,  gaar  til 
Faderens  Grav,  og  Datteren  tilraaber  den  Døde:  „Fader,  hør  mit 
sidste  Raab  og  se  op  til  dine  Unger,  der  sidder  her  paa  din 
Grav.  Hav  Medynk  med  din  Søn  og  din  Datter  og  udslet  ikke 
Pelopidernes  Sæd.  Saa  længe  den  er  i  Vækst,  er  du  ikke  Lig 
selv  efter  din  Død:  Thi  Børnene  er  den  dødes  Redning;  de  er 
som  Floddet,  der  bærer  Dybets  Garn."  Endnu  tydeligere  taler 
Orestes,  der  ligefrem  retter  Trusler  mod  Faderen:  „Hvis  du 


Digitized  by 


Google 


924 


Overgangen  fra  Drama  til  Skuespil 


hjælper  os  til  Magten,  vil  der  blive  bragt  dig  et  Maaltid,  som 
Guders  Lov  byder,  men  hvis  ikke,  vil  du  komme  til  at  sidde 
hungrig  ved  Hades’  rige  Bord.”  Aischylos’  Tragedie  bringer 
Fortolkningen  til  Solons  Digt:  Det  er  ikke  Faderens  Synd,  der 
bliver  hjemsøgt  paa  Sønnen,  men  det  er  den  skyldige  Fader, 
der  bliver  straffet  i  Sønnen. 

Denne  Lære  om  den  himmelske  Retfærdighed,  der  har  lydt 
fra  Tempelvæggen  i  Delfi  og  fra  Solons  Mund,  har  i  den  Grad 
behersket  det  sjette  Aarhundrede,  at  den  ganske  uvilkaarlig  kom¬ 
mer  til  at  gennemtrænge  ogsaa  den  Dionysiske  Gudstjeneste  i 
Athen.  Men  det  er  karakteristisk  for  den  dybe  Aidos  (det  mærke¬ 
lige  Dobbeltord  for  Blufærdighed  og  Medlidenhed),  der  raader  i 
Dionysostemplet,  at  Digteren  aldrig  hoverer  over  den  skyldige, 
og  at  det  altid  er  ham,  der  bliver  Dramaets  „Helt”.  Deraf  kom¬ 
mer  det,  at  den  attiske  Tragedie  saa  ofte,  men  langt  fra  altid 
kommer  til  at  ligne  et  Sørgespil,  og  deraf  kommer  den  moderne 
Misforstaaelse,  at  Aischylos’  og  Sophokles’  Tragedier  er  Sørge¬ 
spil.  Denne  Misforstaaelse  er  egentlig  ikke  rigtig  tilgivelig  i  Be¬ 
tragtning  af,  at  de  to  vægtigste  Eksempler  paa  Aischylos’  Kunst, 
Trilogierne  om  Prometheus  og  Orestes,  opløses  i  den  .  fuldkom¬ 
neste  og  lyseste  Harmoni.  Af  Prometheustrilogien  er  kun  det 
uhyggelige  Drama  om  Straffen  bevaret,  og  derfor  bliver  netop 
denne  Tragedie  saa  ofte  miskendt:  Hvem  vilde  kunne  føle  Be¬ 
frielsens  Glæde  i  Orestestrilogien,  hvis  kun  den  haabløse  Tra¬ 
gedie  om  Modermordet  var  tilbage?  Men  selv  i  de  talrige  Tra¬ 
gedier,  der  munder  ud  i  Ulykke,  har  Menigheden  under  Digte¬ 
rens  ledende  Haand  følt  den  guddommelige  Retfærdigheds  Straf 
som  en  rensende  Befrielse  (Katharsis).  Det  er  Renselse,  som 
Koret  forlanger  af  sin  Gud  i  Antigone,  og  netop  dette  Ord  an¬ 
vender  for  Resten  Aristoteles  i  sin  berømte  Definition  paa  Tra¬ 
gedien,  naar  han  siger,  at  den  gennem  Frygt  og  Medlidenhed 
bringer  „Renselsen”  for  disse  Indtryk. 

Et  typisk  Eksempel  paa  en  saadan  Gudsdom  og  for  os  det 
mest  typiske  er  Sophokles’  Aias.  Dette  Dramas  Helt,  efter  Achil- 
leus  den  tapreste  Hærfører  ved  Troia,  er  en  Mand,  hvis  Liv  er 
gaaet  fra  Hybris  til  Hybris,  og  det  er  ikke  noget  Tilfælde,  at 
Digteren  lægger  Skildringen  af  hans  Livsløb  i  Munden  paa  en 
Præst:  „Ved  svære  Slag  fra  Guders  Haand  falder  enhver,  der, 
skønt  han  er  født  som  et  Menneske,  ikke  tænker  som  et  Men- 

neske.  Men  Aias  viste  sig  allerede,  da  han  drog  fra  sit  Hjem 
som  en  Daare,  den  Gang  hans  Fader  gav  ham  kloge  Formanin¬ 
ger.  Thi  han  sagde:  Mit  Barn,  du  skal  bede  om  Sejren  med 
Lansen,  men  altid  om  Sejren  med  Gud.  Aias  svarede  med  stolte 
og  ubetænksomme  Ord:  Med  Gud  kan  selv  den,  der  intet  er, 
vinde  Sejren,  men  jeg  er  vis  paa,  at  jeg  ogsaa  uden  ham  kan 
gribe  dette  Ry.  Saa  stolte  Ord  talte  han,  og  siden  da  Himlens 
Athene  opildnede  ham  til  at  vende  sin  Haand  mod  Fjenden,  til 
dens  Farve  blev  Blodets,  sagde  han  et  Ord  imod  hende,  skrække¬ 
ligt  og  ikke  til  at  gentage:  Gudinde  beskyt  de  andre  Argeier,  thi 
overfor  mig  vil  Fjenden  aldrig  bryde  igennem.  Ved  saadanne 
Ord  vandt  han  sig  Gudindens  ublide  Vrede.  Thi  han  tænkte 
ikke  som  et  Menneske."  Sophokles  Tragedie  fremstiller,  hvor¬ 
dan  Ate  leder  denne  Hybris  til  Straf.  Aias  er  blevet  forbigaaet 
som  Arvtager  til  Achilleus’  guddommelige  Vaaben,  og  i  sin  For¬ 
bitrelse  planlægger  han  at  dræbe  den  foretrukne  Odysseus  og 
Atreiderne,  der  har  støttet  ham.  Handlingen  begynder  om  Nat¬ 
ten:  Odysseus  holder  Vagt  uden  for  Aias’  Telt,  da  en  Mængde 
Kvæg  er  blevet  dræbt,  og  Rygtet  udpeger  Aias.  Da  træder 
Athena  frem  og  fortæller  ham,  at  det  er  hende,  der  har  slaaet 
Aias  med  Blindhed,  saa  at  han  har  ment  at  se  sine  Fjender  i 
en  Kvæghjord,  og  nu  staar  og  pisker  en  Vædder  i  den  Tro,  det 
er  Odysseus.  Til  sidst  siger  Gudinden:  „Og  jeg  vil  vise  ogsaa 
dig  dette  Vanvid,  for  at  du  kan  fortælle  det  til  alle.  Aias!  Det 
er  dig,  jeg  kalder  paa,  kom  frem  fra  dit  Telt."  Odysseus  svarer: 
„Hvad  gør  du  Athena!  Kald  ham  dog  ikke  ud."  Athena  byder 
ham  tie,  og  da  Odysseus  besværger  hende  at  nøjes  med  For¬ 
tællingen  om  Aias,  haaner  hun  hans  Fejghed  og  spørger:  „Hvad 
er  du  bange  for?  Var  han  mere  end  en  Mand?"  Odysseus 
svarer:  „Han  var  en  Mand,  der  var  min  Fjende,  og  han  er  det 
endnu,"  og  da  Athena  spørger:  „Er  det  da  ikke  den  sødeste 
Latter  at  le  ad  sine  Fjender?",  svarer  han:  Jeg  er  tilfreds, 
naar  han  bliver  derinde." 

Sophokles  var  den  frommeste  af  Athens  Dramatikere,  og 
denne  Athena  er  et  glimrende  karakteristisk  Eksempel  paa  hans 
Religion.  Den  Mand,  der  tidligere  var  hendes  Yndling,  driver 
hun  selv  ud  i  Vanviddet  og  prisgiver  ham  uden  Betænkning  til 
hans  bitreste  Uvens  Latter.  Gudinden  har  Ret  til  skaanselløst 
at  forlange  Straffen  gennemført,  men  Mennesket  gribes  af  Blu- 

færdighed  og  Medlidenhed,  skønt  den,  der  lider,  har  villet  mis¬ 
handle  ham  til  Døde:  Odysseus  kender  sig  selv. 

Saa  raaber  Athena  igen:  „ Aias!  Jeg  kalder  dig  atter.  Tænker 
du  ikke  paa  den  Gudinde,  der  altid  kæmper  ved  din  Side.*  Da 
først  træder  Aias  frem  fra  Teltet  og  kender  straks  sin  Skyts¬ 
gudinde:  „Hil  dig,  Athena!  Hil  dig,  Zeus’  Datter!  Hvor  naadigt 
er  du  ikke  kommen  til  mit  Telt!  Men  jeg  skal  ogsaa  kranse  dit 
Tempel  med  gyldne  Skatte  til  Tak  for  den  Jagt,  du  har  givet 
mig.“  Athena  taler  ham  efter  Munden,  og  i  en  kort  Dialog  tirrer 
hun  ham  med  dulgt  Haan  til  at  fortsætte  sin  Mishandling.  Aias 
gaar  ind  i  Teltet  og  nedbeder  i  sit  Afskedsord  Forbandelsen 
over  sig  selv:  Jeg  skrider  nu  til  Værket,  men  dig  Gudinde 
beder  jeg  altid  staa  ved  min  Side,  lige  saa  naadig  som  du  hjæl¬ 
per  mig  nu.“  Athena  vender  sig  atter  til  Odysseus:  „Ser  du 
Guddommens  Styrke?  Var  nogen  klogere  eller  mandigere  end 
han?“  Odysseus  svarer:  Jeg  kender  ingen,  men  skønt  han  er 
min  Fjende,  ynkes  jeg  over  ham,  fordi  han  maa  gaa  i  Spand 
med  den  skrækkelige  Ate.  Thi  jeg  tænker  paa  mig  selv  ikke 
mindre  end  paa  ham,  og  jeg  ser,  at  alle  vi,  der  lever,  kun  er 
som  en  Skygge  eller  en  flygtig  Drøm.“  De  sidste  Ord,  Gudinden 
udtaler  paa  sin  Broders  og  Nabos  Festdag,  rummer  hele  det  hellige 
Dramas  Ethos:  „Derfor  skal  du,  naar  du  ser  saadanne  Ulykker, 
aldrig  selv  sige  et  overmodigt  Ord  mod  en  Gud  eller  blive 
stolt,  hvis  du  faar  Overvægt  over  en  anden  enten  ved  Haan¬ 
dens  Kraft  eller  bundløs  Rigdom.  Thi  een  Dag  kan  bringe  hele 
Menneskelivets  Vægtskaal  til  at  synke  og  stige  igen,  og  den,  der 
holder  Maade,  elsker  Guderne  saa  højt,  som  de  hader  de  slette.* 

Naar  man  læser  Aischylos’  Prometheus  ud  fra  moderne  For¬ 
udsætninger,  kan  man  i  Titanen  kun  se  Menneskeslægtens  skyldfri 
Velgører,  der  af  Himlens  brutale  Tyran,  Usurpatoren  Zeus, 
bliver  korsfæstet  paa  Kaukasos’  Klippevæg.  Mange  har  grublet 
over,  hvordan  den  gudfrygtige  Aischylos  har  kunnet  fremstille  et 
saa  hæsligt  Billede  af  Gudernes  Konge,  og  det  paa  en  Guds 
Festdag.  Men  ligesom  Apollon,  der  i  Choephoreme  tilsyneladende 
staar  som  den  falske  Profet,  i  Eumeniderne  faar  sin  fulde  Op¬ 
rejsning,  har  de  Skygger,  der  i  „den  lænkede  Prometheus* 
synes  at  formørke  den  himmelske  Retfærdighed,  i  „den  løste 
Prometheus*  maattet  svinde  som  Duggen  for  Solen.  For  den 
attiske  Digter  er  Prometheus’  Menneskekærlighed  en  Hybris, 

der  forgriber  sig  paa  Guders  Ret  og  stjæler  Ilden  til  Menneskene. 
Straks  det  første  Ord,  der  fra  Hephaistos  Mund  lyder  til  Pro- 
metheus,  fastslaar  Dramaets  Thema  med  en  Sprogkunst,  der 
spotter  enhver  Oversættelse:  „Stivsindede  Søn  af  den  retsindige 
Themis!“  Prometheus  er  Søn  af  selve  Gudinden  for  den  af 
højere  Magter  fastsatte  Ret  (Themis),  men  medens  Moderen  er 
orthobulos  (hendes  Vilje  gaar  altid  Rettens  rette  Vej),  er  Sønnen 
—  ikke  en  Prometheus  (en  Mand,  der  overlægger  i  Tide),  men 
en  Aipymetes  (en  Mand,  hvis  Planer  kæmper  sig  frem,  selv  op¬ 
ad  den  stejle  Skrænt).  Hele  Dramaet  beherskes  af  det  religiøse 
Sprogs  Ethos.  Da  Zeus’  Bødler  (Kraft  og  Vold)  har  slæbt  Pro¬ 
metheus  til  Kaukasos  og  naglet  ham  til  Klippen,  tilraaber  de 
ham  de  haanende  Afskedsord:  „Dér  kan  du  for  Fremtiden  øve 
din  Hybris!"  Det  er  heller  ikke  noget  Tilfælde,  naar  den  graa- 
nede  Titan,  der  kommer  fra  det  yderste  Vesten  for  at  trøste  sin 
Frænde,  begynder  sine  Formaninger  med  det  delfiske  Tempel¬ 
sprog:  „Kend  dig  selv!" 

Det  er  en  Jammer,  at  Euripides’  Palamedes  ikke  er  bevaret. 
Tragedien  vakte  ved  sin  Fremkomst  (415)  og  for  lange  Tider 
den  mest  levende  Opsigt,  og  den  vilde  have  været  uvurderlig 
til  Sammenligning  med  Aischylos’  Prometheus,  da  de  antike  Ci¬ 
tater  viser,  at  Euripides  har  fremstillet  sin  Helt  som  den  store 
Opfinder  og  Kulturspreder  i  nøjeste  Tilslutning  til  Aischylos’ 
Drama.  Men  medens  Prometheus  er  Synderen,  der  rammes  af 
den  himmelske  Retfærdighed,  er  Palamedes  —  „Musernes  kloge, 
skyldfri  Nattergal"  —  den  geniale  Banebryder,  der  snigløbes  af 
smaatskaarne  Misunderes  Gemenhed.  Hos  Aischylos  er  Rædsels- 
skrigene  i  „den  lænkede  Prometheus’"  Bøddeldrama  blevet  be¬ 
roliget  i  „den  løste  Prometheus’"  harmoniske  og  fuldt  tonende 
Akkorder,  der  har  forkyndt  den  Dionysiske  Menighed,  at  Him¬ 
mel  og  Jord  atter  blev  forsonede.  Hos  Euripides  har  Dramaet 
ikke  længere  bragt  Religionens  Trøst.  Digteren  har  fuldstændig 
løsrevet  Tragedien  fra  dens  Forpligtelser  overfor  Helligdommen. 
1  den  mørkeste  Periode  af  sit  Folks  Liv  har  han  skaanselløst 
skildret  Tilværelsen  i  al  dens  usminkede  Nøgenhed.  For  Euripi¬ 
des  var  det  en  Digters  Opgave  at  holde  Dommedag  over  sig 
selv. 

Vi  har  endnu  af  Aischylos  og  Euripides  to  Tragedier,  der 
bærer  samme  Navn  og  behandler  samme  Problem:  Hiketides 

(Kvinderne,  der  kommer  for  at  bede).  Aischylos  fortæller  om 
Danaiderne,  der  flygter  fra  Ægypten  til  deres  Moderland  Argos 
for  at  bede  om  Beskyttelse  mod  deres  Fætres  Bejlen,  og  Euri- 
pides  fremstiller  en  Kvindeflok  fra  Argos,  der  beder  Theseus  om 
Hjælp  til  at  faa  deres  faldne  Sønner  begravet.  Atter  her  møder  vi 
det  forunderlige  Dobbeltbegreb,  der  rummer  baade  Blufærdighed  og 
Medlidenhed  (Aidos),  og  som  forlener  Bønnen  med  en  uimodstaaelig 
Magt.  Hos  Grækerne  kan  den  ulykkelige  ikke  blot  bede  om  Medynk, 
men  han  kan  forlange  den,  ja  fremtvinge  den,  selv  hos  Guder. 
Den  ydmygt  bedendes  Vaaben  er  Olivengrenen  og  den  knælende 
Stilling.  Medens  Grækeren  aldrig  knæler  for  sine  Guder,  bøjer 
han  sig  for  den  Mand,  til  hvem  han  retter  sin  Bøn,  og  berører 
hans  Knæ  med  den  ene  Haand,  medens  den  anden  søger  hans 
Hage  eller  Haand.  I  Euripides’  Hippolytos  prøver  Ammen  at 
bevæge  den  elskovsyge  Phaidra  til  at  tilstaa  sin  forbryderiske 
Lidenskab,  og  da  alt  er  forgæves,  bliver  hun  Hiketide.  Phaidra 
forfærdes:  „Hvad  gør  du?  Du  øver  Vold  mod  mig  ved  at  klynge 
dig  til  min  Haand,  “  men  til  sidst  bøjer  hun  sig  for  Bønnens 
Magt:  Jeg  vil  give  efter;  thi  jeg  ynker  og  blues  for  din  Haands 
hellige  Berøring."  Men  trods  disse  Vers’  uforlignelige  og  uover- 
sættelige  Ethos  er  de  for  Euripides  rene  Talemaader:  Denne 
Slavinde  og  denne  Pronning  har  længst  emanciperet  sig  fra 
deres  Fædres  Tro.  Men  det  samme  sjette  Aarhundrede,  der  satte 
Skel  mellem  Menneske  og  Gud,  har  skabt  sig  en  guddommelig 
Vogter  for  Bønnen  og  skabt  ham  i  det  ideale  Menneskes  Bil¬ 
lede:  Zeus  Hikesios,  og  Frygten  for  ham  har  den  højeste  Magt 
paa  Jorden,  som  det  hedder  i  Aischylos’  Hiketides.  Et  smukt 
Eksempel  paa  denne  Tro  er  Legenden  om  Athens  Henvendelse 
til  Oraklet  i  Delfi,  da  Perserkrigen  nærmede  sig.  Apollon 
havde  aabenbart  tænkt  sig  at  slutte  en  fordelagtig  Fred  med 
Asiens  Behersker,  og  Pythia  gav  derfor  Athenerne  et  meget 
unaadigt  Svar.  Men  de  vendte  tilbage  og  knælede  i  Templet  som 
Hiketai:  „Herre,  giv  os  et  bedre  Svar  om  vort  Land!  Du  maa 
ynke  og  blues  for  disse  Olivengrene  (Hiketeria),  eller  ogsaa 
bliver  vi  i  dit  Allerhelligste,  til  vi  dør."  Guden  bøjede  sig  og 
indgav  Pythia  de  berømte  Ord  om,  at  Athen  kunde  forsvares 
ved  Træmure.  Det  Drama,  som  Aischylos  har  viet  denne  Reli¬ 
gion,  betragtes  af  de  moderne  med  megen  Unaade  og  maa  høre 
mange  onde  Ord  for  sin  Mangel  paa  „Handling"  og  „Karakter- 


Digitized  by 


Google 


Overgangen  fra  Drama  til  Skuespil 


929 


tegning",  som  om  det  var  Vejen  til  Forstaaelsen  af  en  antik 
Digter  at  anbringe  ham  i  det  moderne  Skuespils  Prokrustesseng. 
Tragedien  begynder  med,  at  Kongedatrene  træder  ind  i  Kresen  af 
Argos’  Gudebilleder  og  under  pragtfulde  Korsange  bedækker 
dem  med  deres  Olivengrene.  Intet  Menneske  kan  tvivle  om,  at 
Musiken  og  den  mimiske  Dans  i  disse  Scener  har  været  den 
bedre  Del  af  Aischylos’  Kunst.  Da  Kongen  kommer,  tilraaber  de 
ham:  „Medynk  og  Blu  skylder  du  Statens  Stavn,  der  nu  maa 
bære  saadanne  Kranse."  Kongen  svarer:  „Jeg  gyser  ved  at  se 
disse  Troner  beskyggede  af  dette  Løv,"  og  Koret  advarer:  Ja 
tungt  rammer  Zeus  Hikesios’  Vrede."  Dette  Thema  varieres  nu 
gennem  Dramaet  med  al  den  Aischyleiske  Stils  billedprægtige 
Mangfoldighed,  indtil  Kongen  tvinges  ved  Danaidernes  Trusler 
om  Selvmord  i  Gudekredsen,  og  Dramaets  Slutningskor  nedbeder 
Gudernes  Velsignelse  over  den  Mand,  der  følger  deres  Lov. 
Hos  Euripides  er  det  store  mimiske  Sangparti,  der  hos  Aischy¬ 
los  aabner  Dramaet,  afløst  af  en  deklameret  Prolog,  hvor  The- 
seus’  Moder  Aithra  paa  Demetertemplets  Trin,  omgivet  af  de 
bedende  Kvinder,  giver  Tragediens  Eksposition.  Aithra  begynder 
med  en  smuk,  stærkt  patriotisk  farvet  Bøn  til  Gudinden,  og  an- 
slaar  naturligvis  ogsaa  den  hikesiske  Religions  Strenge:  „Bønnens 
Magt  binder  uden  Lænker."  Disse  Ord  er  imidlertid  kun  en 
meget  svag  og  allerede  i  konventionelle  Former  stivnet  Gen¬ 
klang  af  den  levende  Religions  Orgeltoner,  og  dette  træder  endnu 
stærkere  frem  i  den  smukke  Korsang,  der  følger  Aithras  Ord. 
Her  er  den  religiøse  Etik  som  blæst  bort,  men  Euripides  finder 
baade  i  Ordene  og  i  Musikens  Rytmer  betagende  Udtryk  for 
Menneskehjertets  elementæreste  Følelser.  Det  er  de  dræbte  Søn¬ 
ners  Mødre,  der  anraaber  den  levende  Søns  Moder:  Aischylos’ 
Hiketider  stoler  paa  Olivengrenens  Hellighed,  men  hos  Euripides 
minder  de  sørgende  Mødre  Aithra  om  Ægtesengens  og  Svanger¬ 
skabets  Glæder.  Hidkaldt  af  Moderen  kommer  Theseus,  men  af- 
slaar  i  et  udførligt  politisk  Foredrag  Hiketidernes  Bøn,  og  først 
hans  egen  Moders  Taarer  bringer  ham  til  at  vakle.  Da  griber 
Aithra  Lejligheden.  I  klangfulde  Ord  maner  hun  Sønnen  til  hans 
Pligt,  og  den  Rolle,  Religionen  spiller  i  hendes  Tale,  kunde  ikke 
være  mere  betegnende  for  Digteren:  „Saa  vil  jeg  da  ikke  tie  nu 
og  siden  beklage  min  utidige  Tavshed,  og  jeg  vil  ikke,  som  om 
det  var  unyttigt,  at  Kvinder  talte  klogt,  af  Ængstelse  tilbageholde 

mit  gode  Raad.  Ne)  jeg,  min  Søn,  raader  dig  først  til  at  se  paa 
Gudernes  Krav,  thi  dér  var  et  svagt  Punkt  i  din  Tale,  men  des¬ 
uden  — “,  og  saa  udvikler  hun  i  28  Vers  en  Række  personlige 
og  politiske  Bevæggrunde,  der  omstemmer  Theseus.  I  det  hele 
taget  er  Euripides’  Hiketides,  der  er  skrevet  under  den  pelopon¬ 
nesiske  Krigs  mest  spændende  diplomatiske  Forviklinger,  et  pa- 
triotisk-politisk  Tendensstykke  i  allerstørste  Stil,  og  det  fra  Helte¬ 
sagnet  hentede  religiøse  Motiv  er  for  den  geniale  Digter  kun  et 
Paaskud  for  en  ultramoderne  Behandling  af  rent  menneskelige 
Problemer. 

Grunden  til  Euripides’  ejendommelige  Stilling  over  for  den 
religiøse  Etik  er  sikkert  ikke,  at  han  har  manglet  Sans  for 
Storheden  i  det  sjette  Aarhundredes  Religion,  men  det  Stade, 
hvorfra  han  betragter  den,  ligger  ganske  udenfor  dens  Magt¬ 
sfære,  og,  naar  han  betragter  den,  er  det  kun  Digterens  Skøn- 
hedssans,  der  reagerer.  En  saadan  æstetisk  Betragtning  af  reli¬ 
giøse  Fænomener  fremkalder  som  bekendt  de  aller  lødigste  og 
dybest  følte  Kunstværker,  og  man  behøver  blot  at  minde  om 
Kallimachos  Hymne  til  Demeter  eller  Heines  Wallfahrt  nach 
Kevlaar  for  at  paapege,  hvilke  Værdier  den  kan  skabe.  Et 
mærkeligt  Tilfælde  har  føjet  det  saaledes,  at  Euripides’  sidste 
Drama  er  en  saadan  skønhedsmættet  Fremstilling  af  et  eminent 
religiøst  Tema.  Hans  Tragedie  Bacchantinderne,  skrevet  ved  et 
barbarisk  Hof,  i  nordlige  Egne,  hvor  Digteren  kunde  se  Orgierne 
i  al  deres  oprindelige  Vildhed,  fremstiller  Dionysos,  der  straffer 
den  vantro  Kong  Pentheus  ved  at  lade  Kongemoderen  gribes 
af  bacchantisk  Vanvid  og  under  Ekstasen  sønderrive  sin  egen 
Søn,  hvis  Hoved  hun  i  Triumftog  bærer  tilbage  til  Byen  højt 
hævet  paa  sin  Thyrsosstav.  Dette  Drama,  hvor  en  ufrom  Digter 
lader  de  frommeste  Ord  klinge  paa  Dionysos’  Orchestra,  er  i 
Virkeligheden  den  stærkeste  Blasfemi,  Euripides  har  rettet  mod 
Guden,  og  det  er  en  Skæbnens  Ironi,  at  Dionysos  selv  i  et 
henrivende  Epigram  af  Kallimachos  —  blandt  mange  Mester¬ 
værker  maaske  det  allermesterligste  —  erklærer  Euripides’ 
Bacchantinder  for  sin  Yndlingsret. 

Ove  Jørgensen 


Digitized  by 


Google 


PAA  BULGARSKE  VEJE 


De  unge  Folkesamfund  paa  Balkanhalvøen  har  faaet  et  uud¬ 
sletteligt  Præg  af  den  Stund  og  efter  den  Maade  Frigørelsen  fra 
Tyrkedømmet  kom. 

Det  kan  endnu  føles  i  et  Land  som  Serbien,  at  Landhandlere, 
forvovne  Svinesmuglere  og  Bondehøvdinge  blev  Rigets  Gen¬ 
oprettere.  Dumdristig  Voldsomhed,  barnlig  Overdrivelse  af  egen 
Styrke,  Ukendskab  til  den  fjærnere  Virkelighed,  Modløshed  og 
hastig  Falden  til  Føje  kendetegner  det  lille  Lands  Historie.  Ved 
egen  Kraft  naaede  disse  snævertsynede,  uvidende  Folkeførere 
under  lykkelige  Omstændigheder  deres  Maal,  Landets  Løsrivelse. 
Deraf  fulgte  et  Overmaal  af  Selvtillid,  tidt  uklædelig  og  uheld¬ 
svanger,  men  ogsaa  en  vaagen  Nationalfølelse,  som  gaar  dybt  ned 
i  Folkets  Rækker.  Tyrkisk-østerlandsk  Indflydelse  har  aldrig 
været  stærk  i  Serbien,  ingen  Indvandring  af  Betydning,  ingen 
alvorlige  Forsøg  paa  at  indføre  Islam.  Afskaaret  fra  Kulturberø¬ 
ringer  med  Vestevropa  maatte  det  uudviklede  Folk  søge  Frem¬ 
tiden  i  sig  selv  —  derfor  det  lidt  stillestaaende  ubefrugtede 
Aandsliv,  ikke  en  stor  Aand,  ikke  en  Digter  af  Rang  siden  Vuk 
Stefanovitj  Karadzitj,  han,  som  hentede  sin  Storhed  fra  Folkets 
eget  Skaberværk,  den  rige,  herlige  Folkesang.  Serberne  var  endnu 
saa  nær  deres  eget  Moderbryst,  at  Frihedskampene  blev  ubevidst 
Folkepoesi.  Den,  som  har  set  de  serbiske  Bondebyer  nær  ved 
Nisj  eller  i  de  dejlige  Floddale  om  Vranja  i  al  deres  Skovfrisk- 
hed  med  deres  ranke,  smukke  Bønder,  kan  føle  med  serbisk 
Glæde  over  det  frie  Liv,  der  blev  vundet  af  dem,  der  maatte 
tage  Skoven  til  Moder  —  Sjuma  ti  mati  —  maa  Skoven  være 

din  Moder  —  som  de  hilstes  med  af  deres  nære  i  Landsbyerne, 
naar  de  fredløst  maatte  skjule  sig  for  de  grusomme  Herrer. 
Hvidkalkede  og  stilløse,  tomme  for  Historie  eller  Kunst  er  Ser¬ 
biens  Byer.  Murmestre,  der  bygger  for  Storbønder,  har  opført 
dem.  Det  er  blot  Huse  at  bo  i,  lave  og  billige.  Den  yd¬ 
myge  Stilling,  som  Østens  kristne  Kirke  synker  ned  til,  naar 
Fyrstemagten  ikke  støtter  den,  gør,  at  de  kunstfulde  skønne  Tem¬ 
pel-  og  Klosterbygninger,  der  halvt  i  Ruiner  endnu  smykker 
Gammelserbien,  ingen  Efterligninger  har  fundet  i  nyere  Tider. 

Broderfolket  i  Bulgarien  er  i  al  sin  Lighed,  ja  sin  umærke¬ 
lige  Overgliden  i  det  serbiske  Folk,  et  saare  forskelligt  Samfund. 

To  Menneskealdere  skulde  hengaa  fra  det  serbiske  Folks 
Genopstaaen,  inden  den  bulgarske  Folkeaand  fik  sit  frie  Straale- 
punkt.  Bulgarerne  boede  nærmere  ved  Storherrens  Trone,  deres 
Omraade  var  af  levende  Betydning  for  tyrkisk  Magt,  hvis  hele 
Politik  bundede  i  Strategi,  derfor  maatte  og  skulde  dette  Land 
holdes.  Donaulinjen  var  Tyrkehærenes  faste  Sted  under  Tilbage¬ 
vigen,  Forsvarets  første  Linje,  thi  i  Rumænien  gav  man  sig  al¬ 
drig  af  med  at  befæste.  Det  var  Tyrkiets  Glacis.  I  Balkanpas- 
serne  laa  Hovedstadens  sidste  Dækning,  naar  Fjenden  havde 
sprængt  Donauhæren.  Derfor  byggedes  Fæstninger  i  Landet,  Sol¬ 
daterbyer  opstod  —  talrige  tyrkiske  og  tatariske  Kolonister  bo- 
fæstedes,  i  Bjergpasserne  og  langs  Hovedvejene  blev  Befolkningen 
med  Tvang  islamiseret  eller  jaget  op  i  Hyrdesæterne. 

De  rigeste  Egne  blev  givne  som  Len  til  muhammedanske 
Herrer,  Tjiftilikdarer. 

Den  hele  Overklasse  svigtede  sin  Nation,  den  blev  tyrkisk, 
og  det  blev  Kulturindflydelsen  langt  ned  i  de  bulgarske  Folkelag. 

Fra  Købmændene,  Bulgariens  højeste  nationale  Stand  i  Tyrke¬ 
tiden  og  ned  til  Landsbyens  Smaabønder,  var  tyrkisk  Skik  Fore¬ 
dømme  for  Stræberne.  Altfor  afmægtige  til  at  eje  noget  aandeligt 
Liv  selv  maatte  de  kuede  smaa  søge  til  byzantinsk  Kristendom 
for  at  vejledes.  Græske  Præster  og  græsk  Sprog  i  aandsforladt 
Ynk  blev  Kilden  til  Oplysning  og  sædelige  Begreber. 

Ude  fra,  af  en  Lillerussers  Mund,  Venelins,  maatte  bulgarske 
Mennesker  lære,  at  de  ejede  en  egen  Nation,  var  et  Folk.  Det 
var  ham,  der  med  sin  Ildhu  for  alt  slavisk  Væsen  fik  en  bul¬ 
garsk  Odessaer-Købmand,  Aprilof,  til  at  grunde  den  første  bul¬ 
garske  Skole  og  af  dens  Udsæd  voksede  det  nationale  Sind.  Det 

bulgarske  Folk  blev  ført  fremad  til  Kamp  for  Friheden  af  sine 
Skolelærere  og  sine  vakte  Præster,  først  til  Afkastelse  af  det 
byzantinske  Kirkeaag  og  siden  mod  Sultanen.  Men  Bulgarien  var 
for  fast  i  Tyrkernes  Haand,  Folket  for  knuget  og  ukrigersk  til 
at  hjælpe  sig  selv.  Det  blev  ikke  en  hjemlig  vældig  Svinehandler 
som  i  Serbien,  men  Ruslands  Kejser  og  evropæisk  Indblanding, 
der  udløste  det  bulgarske  Folk.  Det  var  ikke  i  romantisk  Livs¬ 
luft,  som  da  Serbien  genfødtes,  men  i  Realismens  Evropa,  at 
Bulgarien  dukkede  op  af  Historiens  Bølger  —  Folkets  Sind  og 
videre  Udvikling  blev  farvet  deraf. 

Hvis  Serberne  er  et  adeligt  Bondefolk,  saa  er  Bulgarerne 
slet  og  ret  et  Almuesfolk  med  de  mere  jordbundne,  men  sundere 
Idealer.  De  djærve,  men  sortuvidende  Friskarehøvdinge  i  Ser¬ 
bien,  erstattedes  i  Bulgarien  af  Landets  „Aandsadel",  Lærere, 
Læger  og  Præster. 

Nær  ved  Konstantinopel,  paa  det  skønneste  Sted  ved  Bosporus, 
i  Bebek,  ligger  den  Skole,  hvis  nu  afdøde  Forstander  Dr.  Wash- 
bum  med  berettiget  Glæde  sagde  til  mig:  Bulgarien  er  skabt  af 
„Our  boys“.  Det  er  det  berømte  „Robert  College",  en  amerikansk 
Rigmands  Stiftelse,  hvorhen  stræbsomme  Bulgarer  sendte  deres 
unge  Sønner.  Mange  Ministre,  Officerer,  ja  Stammen  af  Landets 
Embedsstand  blev  tildannet  i  den  Skole.  — 

I  dyb  Taknemmelighed  mod  det  russiske  Folk,  der  havde 
blødt  for  Bulgariens  Skyld,  bevarede  Bulgarerne  lidt  af  den  sunde 
Ydmyghed,  der  hindrer  national  Overvurdering.  Ved  sine  Føreres 
Væsen,  Lærere,  Læger  og  Jurister,  lærte  Smaafolket  fra  først  af 
Ærbødighed  for  Kundskaber  og  fik  en  Kærlighed  til  Folke¬ 
skolen,  der  har  holdt  ud.  I  den  Grad  berøvede  al  Overklasse  er 
Bulgarerne,  at  da  Spørgsmaalet  om  et  Tokammersystem  i  sin  Tid 
rejstes,  maatte  det  straks  opgives,  thi  der  savnedes  alt  Grundlag 
for  et  Førstekammer.  Da  Fanarioter  og  tyrkiske  Herrer  var  borte, 
stod  det  nye  Folk  paa  bar  Bund. 

De  faa  rige  Købmænd,  Tjorbadji’er  kaldtes  de,  var  ildelidte 
for  deres  fejge  Gaaen  under  Øjne  med  Undertrykkerne  og  derfor 
uden  sand  Indflydelse.  I  Bondefolket  var  alle  Smaabesiddere ; 
mellem  5  og  10  Hectarer  er  Jordlodderne,  mange  endnu  mindre 
—  100  Hectarer  regnes  for  en  mægtig  Besiddelse  i  Bulgarien. 
Uden  ødsle  Vaner,  uden  udadvendt  Ærgærrighed,  vante  til  et 
haardt  og  slidsomt  Liv  som  Bulgarerne  er,  det  eneste  af  Balkans 

Folk,  der  har  drevet  det  til  en  smuk  og  opfindsom  Husflid, 
trykkede  og  pinte  af  Tyrkerne  i  deres  Agerbrug  kunde  Lederne 
haabe  paa  et  sundt  Samfund.  Men  netop  denne  Lighed ,  der  stil¬ 
lede  alle  frit  i  Kampen  for  Magten,  har  virket  ilde  paa  Ungdom¬ 
mens  Stræben;  medens  det  serbiske  Ideal  blev  den  rige,  frie 
Bondes  Magt  og  en  vis  Kulde  vistes  det  politiske  Liv,  vildledtes 
den  bulgarske  Ungdom  af  Embedsjægeri  —  af  Trang  til  at  blive 
Folkefører,  af  en  Tro  paa,  at  al  Velfærd  kunde  frembringes  ad 
politisk  Vej.  Fristen  til  at  komme  op  var  stor;  naar  man  maalte 
sin  egen  Person  med  de  ledendes,  syntes  Mulighederne  stærke. 
Ingen  Klassefordomme,  ingen  „Adel"  af  nogen  Art  spærrede 
Vejen.  Der  gik  Uro  i  de  smaa  Landbrugeres  Sønner.  Forældres 
Forfængelighed  og  de  unges  Misundelse  mod  heldige  Kamme¬ 
rater  har  hidset  til  demagogisk  Kapløb  i  et  Bameland,  hvor  8 
Aar  saa  1 1  Ministerier  med  deres  skiftende  Yndlinge  flokkes  om 
Magten.  —  En  dygtig  ung  Bulgarer,  der  en  Tid  lang  studerede 
Landbrug  i  Danmark  og  nu  er  i  en  ledende  Stilling  i  sit  Hjem¬ 
land,  fortalte  om  en  morsom  Hævn,  han  tog  over  sine  Landsmænd. 

Indbudt  til  et  Landmandsmøde  som  Taler,  besluttede  han  at 
skildre  Kunstgødningens  Anvendelse.  Han  vandrede  en  tung  Vej 
over  Bjærgene,  saa  haard,  at  han  var  ved  at  opgive  Færden, 
men  han  naaede  Mødet,  og  Tiden  for  hans  Foredrag  kom,  men 
næppe  havde  han  begyndt  at  behandle  sit  Emne,  før  Flokken 
raabte:  „Fortæl  os,  hvordan  vi  skal  blive  af  med  vor  Regering, 
det  kan  hjælpe,  ikke  Kridt  paa  Marken!  Tal  om  Ministeriet  eller 
ti  stille!"  —  Han  tav  og  vandrede  med  forbitret  Sind  tilbage. 
Men  dér  satte  han  sig  hen  og  oversatte  Holbergs  „Jeppe  paa 
Bjærget"  og  Arbejdet  tilegnede  han  —  Landmandsmødet! 

Den  rige  Berøring  med  Omverdenen  under  de  stærke  Rystelser 
kaldte  Digtere  som  Botjef  og  Vazof  frem.  —  Frigørelsen  fødte 
Kunstdigtning,  ikke  Folkesang.  —  Selv  om  der  er  en  vis  Sandhed 
i,  at  Rusland  med  den  Frihed,  Bulgarien  fik,  haabede  paa  at  for¬ 
virre  den  umodne  Stats  Liv,  skete  dog  ikke  det,  der  blev  sagt 
af  en  af  Forfatningens  Fædre,  Golovin:  Den  frie  Forfatning  skal 
virke  paa  Bulgarien  som  en  Cocotte,  hun  er  skøn  og  dragende, 
men  hun  ødelægger  og  opløser.  —  Der  kom  Gift  ind  med  Fri¬ 
heden,  men  det  bulgarske  Folk  er  kærnesundt  nok  til  at  lade 
sig  hidse  uden  at  sprænges. 

Hvilken  Forskel  paa  det  Syn,  der  møder  den  rejsende,  som 

ad  „Kongevejen"  over  Donau  naar  Rustjuk  fra  Rumænien!  Med 
al  sin  Ujævnhed,  med  sit  Bojarvælde  og  sit  fortrykte  Bondefolk, 
maa  maa  indrømme,  at  dette  latinske  Kongerige  har  valgt  gode 
evropæiske  Mønstre.  Det  er  en  rig,  rundhaandet  Overklasse  med 
Smag  for  Form  og  Øjenlyst,  som  har  rejst  dette  unge  Land. 
Pragtfulde  Bygninger,  smukke  Broncestatuer  og  herlige  Kirker 
giver  Storstadsglans  over  Bucarest  og  Jassy,  man  maa  søge  efter 
Spor  af  Orienten  i  det  ydre  Liv.  Flotte  Hyrevogne  med  fyrige 
Heste,  Teatre,  Kaféer,  Koncertsale  og  fintholdte  Parker  —  bag¬ 
ved  maaske,  eller  sikkert,  usle  Rønner,  Pjalter  og  Halvsult  — 
men  Maalet  er  tydeligt  —  evropæisk  Stil  og  Velvære. 

Og  hinsides  Donau  —  Rustjuk  —  Østerland. 

Smaa  forfaldne  Minareter  viser  langvejs  fra  Kendingsmærket. 
I  Stedet  for  til  de  rumænske  Byers  vidtudstrakte  Gader  med  brede 
Haver  mellem  Husene  kommer  den  rejsende  til  en  By  med 
snævre  Gyder,  daarlig  vedligeholdte  Huse  med  smalle  Ruder 
og  trange  Opgange  —  denne  Indskrænkning  af  Plads,  som  for¬ 
tæller,  at  Byen  var  en  Fæstning.  Ingen  smukke  Huse  i  rig 
Stil,  ingen  monumentale  Bygninger,  ingen  offentlige  Mindes¬ 
mærker  —  Smaamandsliv,  belæssede  Æsler  og  hele  denne  bro¬ 
gede  Gadesjakren  og  Dørfhisen,  som  det  kristne  Østerland  frem- 
byder  —  til  sidst  gitrede  Vinduer,  Drenge  i  Fez  og  Pludder¬ 
bukser  og  langskæggede  Gamlinge  —  et  helt  Tyrkekvarter. 
Men  længe  er  man  ikke  om  at  opdage,  at  en  ny  og  rensende 
Magt  har  Fæste.  Der  er  noget  friskt  ved  at  rejse  sig.  Et  eller 
andet  Sted  slipper  man  ud  af  Gyderne,  ud  paa  en  stor  aaben 
Plads  —  i  lange  Rækker  er  der  plantet  Allétræer,  Akasier  eller 
Plataner,  og  grove,  men  friskpudsede  Huse  i  moderne  Stil  hæver 
sig.  —  Over  et  af  dem  staar:  Narodna  sjkola  —  Folkeskole  — 
og  Flokke  af  ensklædte,  net  uniformerede  Drenge  kommer  ud. 
Nye  Gader  med  kønne,  hvide  Huse  straaler  ud  fra  Pladsen. 
Det  er  Bulgariens  Indhug  i  det  gamle  Tyrkerland.  Erobringen 
fastslaas  ved  mægtige  Kaserner  for  den  unge  Hær.  Taktfaste 
smaa  Delinger  af  Fodfolk  med  de  runde  Huer,  Læderbæltet  om 
Blusen  og  de  høje  Støvler,  lige  til  at  stikke  ind  i  den  russiske 
Hærs  Rammer  —  viser  sig  uafbrudt. 

Med  et  Instinkt,  der  gør  denne  lille  Stat  Ære,  har  Bulgarien 
lagt  sin  varmeste  Interesse  for  Dagen,  hvor  det  gjaldt  Skolerne 
og  Hæren. 

Tilskueren  1908  64 

Ved  fremmed  Blod  byggedes  de  første  Bastioner  om  Bulgar- 
folkets  Frihed,  men  som  en  hellig  Pligt  overtog  Folket  selv  Vær¬ 
kets  Fuldførelse,  Udfrielsen  af  de  i  fremmed  Vold  tilbageblevne. 
Det  er  Thrakiens  og  Makedoniens  Bønder,  som  tvinger  det  frie 
bulgarske  Folk  til  en  tung  Vaabenbyrde. 

Kun  een  Slægt  er  vokset  op  i  det  frie  Bulgarien,  men  saa 
stor  er  Forskellen  i  Kundskab  mellem  den  og  den  foregaaende 
„tyrkiske”,  at  Fader  og  Søn  er  som  forskellige  Tidsaldere  at 
sammenligne. 

Det  er  vel  det  dybeste  Indtryk  af  Bulgarien,  det  er  et  Land 
i  fuldkommen  Omdannelse;  endnu  ligger  det  gamle  Puppehylster 
som  Minder  og  Rester,  medens  Solen  skinner  paa  de  spæde 
Vinger. 

Fransk  Paavirkning  føles  i  Rumænien,  vel  nærmest  Habs- 
burgsk  i  Serbien  —  Bulgarien  kom  først  i  russisk  Haand,  le¬ 
dedes  af  Russere  i  hele  sin  Forvaltning.  Men  i  sin  Angst  for 
at  blive  et  sølle  Vedhæng  til  Czarriget,  brød  det  lysegrønne  Land 
med  sin  Befrier  og  vidste  siden  ikke,  hvor  det  skulde  søge 
Støtte  i  sin  Udvikling.  Alt  skulde  erstattes  af  eget  Raastof.  Bul¬ 
garer  med  russisk  Uddannelse,  andre  med  protestantisk-ameri- 
kansk,  med  tysk  eller  fransk,  hver  med  sine  Idealer  og  Formaal 
tog  Opbygningen  i  sin  Haand.  Men  gennem  det  hele  skinner 
landlig  Ubehjælpsomhed  og  Hang  til  østerlandsk  Laden  staa  til 
Maaske  er  det  netop  det  indtagende  i  Bulgarien.  Der  er  noget 
saa  retfremt  og  tilforladeligt  ved  dets  Folk.  Der  er  endnu 
Umiddelbarhedens  Rosenhegn  om  Livet  Den  rumænske  Bonde 
kysser  Herrernes  Haand  og  staar  ydmygt  afventende.  —  Den 
bulgarske  trykker  selv  en  Konges  Haand  uden  Sky  og  ser  paa 
enhver  som  paa  sin  Ligemand  —  Jernbanens  Konduktører  siger 
du  til  os  rejsende. 

Byerne  glider  ud  af  Tyrkerhaand,  Muhammedaneme  udvan¬ 
drer  og  bulgarske  Bønder  flytter  ind  —  men  ingen  gammel 
Borgerstand  tvinger  Landboen  til  at  ændre  Væsen.  Smaabyemes 
Huse  er  som  Landets,  murhegnede  Gaarde  omgiver  dem  med 
Stalde  til  Heste  og  Køer  —  og  i  Flokke  under  Hyrdedrenges 
Sang  gaar  og  kommer  Kvæget  ved  Morgen  og  Aften.  Byen 
har  sin  store  Brønd  gravet  for  en  from  Tyrks  Regning  —  med 
Marmortavle  paa  arabisk:  I  Guds  den  naadiges,  den  barmhjær- 
tiges  Navn  —  og  Byen  har  sine  smaa  Haandværkslav  i  den 

tarvelige  Bazar  og  sit  Fællesbageri,  hvor  Koner  og  Piger  ved 
Aften  bringer  den  færdige  Dejg  hen  og  ved  Morgen  henter  de 
varme  Brød  med  Familiens  Bomærke  i  Skorpen.  Familierne 
holder  sammen;  selvom  „den  store  Familie"  med  de  halvt- 
hundrede  unge  og  gamle  under  Patriarkens  Haand  er  sprængte 
de  fleste  Steder,  kan  dog  Svigerforældrene  endnu  godt  lide  at 
have  de  unge  om  sig.  I  mangen  en  Hushegning  ligger  Smaahuse 
med  de  gifte  Sønners  Hjem  rundt  om  den  fædrene  Arne.  I  Ru¬ 
mænien  er  Folkedragter  ude  af  Brug  i  Borgerfolket,  men  i  Bul¬ 
garien  er  det  ikke  saa  endnu  —  Paris  er  endnu  langt  borte  — 
Kvinderne  er  klædt  i  Egnens  Snit  og  Farver. 

Kaféerne  er  mest  orientalske  Rum  med  Hynder  langs  Væg¬ 
gene,  en  skrøbelig  Balkon  med  Rørstole  og  et  Spejl,  Kamme  og 
Knive  til  Barberens  Brug.  Kafé  og  Barberstue  forenes  pud¬ 
sigt  nok. 

Men  Jæmbanen  gaar  nu  ind  til  Byerne  —  Telegraf  og  Tele¬ 
fon  spreder  sig  mellem  Husene  —  en  Bank  og  en  Officersklub 
er  bygget  —  paa  et  Hjørne  aabnes  en  elegant  Butik  med  al 
Nutids  Herlighed  —  og  den  gamle  Slægt  ryster  paa  Hovedet  — 
men  den  unge  bærer  Nutiden  lige  ind  i  Hjemmene. 

Jeg  husker  saadan  et  Hjem,  der  for  mig  gav  Billedet  af 
Bulgarien,  som  det  er  nu. 

Det  var  i  Gabrovo,  selve  Hjertestedet  for  det  nyskabte  Land. 
Husets  voksne  Søn  havde  jeg  lært  at  kende  paa  en  Fodvandring 
gennem  Landet  fra  Tmovo.  Han  havde  studeret  i  Paris,  var 
Evropæer,  Fritænker  og  Socialist.  Især  Socialismen  har  fundet 
Indgang  hos  Bulgariens  unge  —  i  et  Land,  hvor  hver  en  Bonde  er 
Selvejer  og  Industrien  ligger  i  Barnesvøb,  har  den  faaet  Tag  blandt 
de  højest  dannede.  Den  skal  være  til  Værn  mod  den  evropæiske 
Kapital,  der  vil  udnytte  Landet!  —  Angsten  for  den  om  sig  gri¬ 
bende  Jordløshed,  ved  Folkets  Formering  og  Jordens  Findeling 
mellem  Sønnerne  og  Byernes  Vækst,  gør  bulgarsk  Socialisme 
til  en  national  Bevægelse.  Han  bød  mig  som  Gæst  til  sit  Hjem. 
Det  var  et  gammeldags  Borgerhus  —  med  det  store,  hyggelige 
Køkken,  hvor  Smørkærne  og  Blommekedel  hørte  hjemme  blandt 
Rækker  af  Kobberkar  og  renskurede  Træspande.  Et  stort  Rum 
med  hjemmevævet  Tæppe  havde  Ruder  ud  til  den  indre  Gaard 
fyldt  med  blomstrende  Potteplanter  og  forvildede  Blommebuske. 
Tyrkiske  Hyndesofaer  med  brogede  Puder  stod  langs  Væggene 

—  fra  Loftet  hang  en  hvid  Papirsdue,  Kristenhedens  og  Fredens 
Tegn,  et  Helgenbillede  med  brændende  Lampe  foran  var  fæstet 
i  Hjørnet.  Men  midt  paa  Gulvet  var  Evropa  rykket  ind  —  et 
rundt  Bord  med  en  feel  Hængelampe  over  og  tre-fire  skrøbe¬ 
lige  Stole  omkring  det  I  Stuen  ved  Siden  af  var  Sønnens  Ar- 
Arbejdsplads  —  med  Skrivebord,  Mappe,  Blade  og  Zola  og  Jaurés 
i  Ramme.  Hans  unge,  kønne  Søster  i  Egnens  farverige  Dragt 
og  med  hvide  Blomster  i  det  mørke  Haar  tog  mod  os.  Den 
fine  Blanding  af  ung  Selvhævdelse  og  hævdvunden  kvindelig  Sky 
for  den  fremmede  brødes  i  hendes  Væsen.  Turski  sram  (tyrkisk 
Skamfølelse)  kalder  Bulgarerne  denne  Angst  hos  deres  Kvinder. 
Moderen  var  Enke,  hun  havde  gennemlevet  hele  den  store  Om¬ 
væltning.  Hun  huskede  Tyrkerædsleme,  vidste,  hvad  der  var 
lidt,  og  hun  levede  som  hele  hendes  Slægtled  i  Glæden  over 
det  store,  der  var  naaet,  i  Taknemmelighed  mod  Gud  og  det 
russiske  Folk.  De  gamle  havde  aldrig  tænkt  at  kæmpe  mod  an¬ 
dre  end  Tyrkerne;  naar  de  var  borte,  var  alt  jo  godt  Hun  sad 
uforstaaende  og  bedrøvet,  naar  hendes  Søn  talte  om  alt  det 
daarlige,  der  nu  var  i  Bulgarien,  modbeviste  hendes  Gudsfrygt 
og  mente,  at  det  var  ikke  ene  af  Kærlighed  til  Bulgariens  Folk, 
at  Rusland  havde  hjulpet  —  og  Søsteren  hørte  til  med  Moderens 
Haand  i  sin  og  halvaaben  Mund  foran  de  hvide  Tænder.  Hun 
vidste  sikkert  ikke,  hvor  hun  skulde  være  —  og  droges  til  begge 
Sider.  Som  de  svages  Ridder  tog  jeg  Moderens  Parti,  hvor  blev 
hun  glad  derved.  Ser  du,  Misja,  alle  i  Evropa  tænker  ikke 
som  du! 


Tre  bulgarske  Stednavne  tegner  for  mit  Minde  det  hele  Land. 
—  Trnovo  —  Sjipka  —  Tundja  —  Trnovo  var  fordum  Bulgariens 
Hovedstad,  et  ejendommeligere  Mindesmærke  om  gammel,  bul¬ 
garsk  Liv  end  denne  By  i  Fjældene  om  Jantra  kan  den  rejsende 
ikke  hige  efter  at  se.  Fra  Donau  kører  Toget  gennem  yppige 
Sædmarker  smykkede  af  tusinde  Frugttræer,  især  Valdnød  og 
Pære  —  de  er  plantede  for  Skyggefuldhed  siger  Bulgarerne  — 
Vejene  oplives  af  langsomt  hendragende  Teltvogne  forspændte 
med  muddergraa  Bøfler  eller  lette,  lyslødede  Okser.  Igennem  en 
Udsprængning  i  de  graa  Bjærgmasser  naar  Toget  ind  i  den  her- 

lige  Jantradal.  —  Der  er  Plads  for  den  viltre  Flod  og  en  ret 
smal  Lavning  paa  hver  Side  af  den,  saa  hæver  Randbjærgene 
sig  stejlt,  tæt  dækkede  af  Krat  og  Løvskov,  Bøg,  Eg,  Løn  og 
Ask.  Inde  i  Bjærgskoven  nær  den  øverste  Fjeldrand  lyser  hvide 
Klostre  med  forgyldte  Kors. 

Et  Glimt  af  Tmovo!  Det  er  som  en  Hoben  store  hvide  Fugle 
op  ad  et  Fjæld  —  de  forsvinder,  da  Toget  farer  ind  i  en  Tunnel 

—  atter  et  Glimt  af  den  underlige  By  —  atter  en  Tunnel  — 
over  en  svimlende  høj  Bro,  Vandet  vælter  mudret  af  Sted  der 
nede  —  og  hele  den  optaarnede  Husmasse  aabenbares,  hvid  og 
blaa,  glad  og  broget  —  blændende  i  Sommersolen.  I  mange 
hundrede  Fods  Højde,  det  ene  over  det  andet  ridende  som  for¬ 
vovne  Ryttere  opad  det  stejle  Bjærg  ligger  Husene.  —  En  eneste 
taalelig  Gade  ellers  bare  stejle  Gyder,  Trapper,  ydre  og  indre 
Terrasser,  hængende  Haver  nær  gamle,  graa  Kirker  og  dybt, 
dybt  nede  den  buldrende  Jantra.  Rigtig  en  Hovedstad  for  en 
kongelig  Kriger,  der  skulde  have  en  sikker  Rede. 

Sjipka,  ja,  hvem  kender  ikke  Sjipka,  dyrebar  og  dyrekøbt 
ligger  denne  Balkanport  og  aabner  mellem  Nord-  og  Sydbulga- 
rien.  I  Maj  Maaned  red  jeg  over.  —  De  bulgarske  Landeveje 
har  deres  egen  Poesi.  —  Sjældent  eller  aldrig  skærer  de  gennem 
en  Landsby  —  af  Skræk  for  hvad  Landevejen  bragte  af  ondt 
har  Bondebyerne  skjult  sig  for  de  vejfarende  —  kun  fattige 
Værtshuse  med  sur  Vin,  Majsbrød  og  Løg  indbyder  til  Hvile, 
Tarme  og  udspilede  Maver  paa  Rækværket  foran  fortæller  den 
rejsende,  at  han  kan  faa  friskt  Faarekød.  —  De  faa  Bondebyer 
som  mødes,  er  byggede  sammen  i  en  Stenmasse,  lave  Porte  fører 
ind  til  hver  enkelt  Gaard  med  smalle  Aabninger  nær  Karmene 

—  maskali  —  Skydehuller  i  Murene  for  at  forsvare  sig  indefra 
Bondegaardene;  paa  Portene  er  der  undertiden  sorte  Pletter, 
det  er  Hævn  fra  en  forsmaaet  Bejler.  —  De  gamle  Bulgarer 
føler  altid  Uro,  naar  de  gaar  over  en  Bro,  thi  under  dem  gemte  de 
tjerkessiske  Røvere  sig  i  „Tursjtina",  Tyrketiden.  Nu  raader  den 
fuldkomne  Landefred.  Ingen  gaar  med  Vaaben,  hverken  Nat 
eller  Dag.  Men  kun  faa  Mile  borte,  der  hvor  Diplomatiet  trak  sin 
Blyantslinie  og  skar  det  bulgarske  Folk  itu,  ovre  i  Makedonien, 
der  plyndres  og  myrdes!  Rædselsefterretninger  følger  saa  hastig 
at  man  i  Bulgarien  helst  lukker  Ørerne,  for  Landsmandsfølelsen 
skriger  efter  Hævn,  og  den  kan  ikke  tages  endnu.  —  Balkans 

hele  Nordskrænt  smykkes  af  tætte  Bøgeskove.  —  Langsomt 
skrider  Ponnyen  frem;  indtil  Hyrdelandet  naas  —  her,  hvor 
forvildede  Uskok’er,  Fribytterne,  havde  Tilhold  hos  Hyrderne, 
disse  Urbulgarer,  der  i  Aarhundreder  levede  med  Hjorderne  i 
Fjeldmarkerne,  medens  Historien  gik  sin  Gang.  En  Menneske¬ 
bjørn,  en  Pan,  ligner  disse  plumpe  Fyre  med  deres  brusende 
Haar  og  raa  Skinddragter. 

Heroppe  staar  enkeltvis  og  i  Flok  de  hundreder  af  Minde¬ 
stene  for  blodige  Kampe;  russiske  Soldater  og  bulgarske  Bønder 
kæmpede  her  sammen.  Sorte  Geder  tripper  om  paa  deres  Grave, 
som  dækkes  af  Alpeblomster. 

Højst  oppe  staar  et  mægtigt  Stenmonument  kronet  af  et  Kors. 
Det  kristne  Ruslands  Sejr  over  Tyrkiet  i  Sjipkapasset 

Og  deroppe  fra  ligger  det  unge  Kongerige  for  ens  Fod  — 
med  Kornsletter  og  Skove  mod  Nord,  bølgende  over  Fjældrygge 
og  Toppe  ud  til  en  blaalig  Uendelighed,  Løvskov  nede  og  Nåale- 
skov  højere  oppe. 

Men  mod  Syd  skinner  Solen  over  Tundjadalen  —  med  dens 
rige  Frugthaver,  dens  Rosenmarker  og  blomstrende  Landsbyer 
—  Sydbulgarien  —  Sydevropa  —  Trnovo  bag,  Sjipka  med  de 
blodige  Ofre  og  Sejrskorset,  og  foran  Sol,  Roser  og  Fremtid. 

Ja  Roser  og  Sol!  Det  er  uforlignelig  dejlig,  en  sen  Majdag 
midt  under  Rosenhøsten  at  køre  gennem  Tundjadalen.  Det  duf¬ 
ter  vidt  ud  over  Vejene  af  de  blomstrende  Marker,  hvide  og 
lyserøde  skinner  de  ædle  Blomster  i  det  mørke  Løv  paa  lave 
rigtbærende  Buske.  De  Heste,  man  møder,  er  smykkede  med 
Roser  i  Seletøjet  —  Vognenes  Fadinger  rødmer  —  Mænd  og 
Kvinder,  alle  har  Roser,  og  Børnene  leger  med  Roser. 

Rolig  og  skinnende  som  en  rig  og  selvbevidst  Frue  strømmer 
Floden  forbi  sine  blomstertunge  Bredder,  store  Ædelkastanier 
sender  de  yppige  Grene  ud  over  Vandfladen  og  hele  Lunde  af 
Aprikostræer  lokker  med  deres  lysegrønne  Kroner  ind  i  den 
friske  Skygge.  —  Det  er  Verdenscentret  for  Rosenolje,  fra  alle 
Egne  af  Jorden  købes  her  den  Duft,  der  er  Bunden  for  alle 
Dufte  i  Flasker,  Sæber  og  Salver.  Paa  een  Hektar  kan  Bonden 
høste  over  5000  Kilo  Roser;  af  10  Kilo  faar  han  1  Miscal  af 
Oljen  og  den  er  fra  3 — 6  Frcs.  værd.  Over  2000  Francs  i  Ud¬ 
bytte  kan  een  Hectar  give  sin  Ejer.  Men  i  et  ondt  Aar,  naar 
de  venlige  Bjergtaager  i  Maj  er  borte,  saa  Duften  damper  væk. 

eller  i  en  slem  Frostvinter,  kan  det  blive  bitre  Tab.  Flittig  og 
nøjsom,  maaske  lidt  nænsom  nærig  er  Bonden  her,  smaat  vinder 
han  frem,  men  han  vinder  frem. 

En  Flok  af  Bønder  og  Smaahandlende  uden  vaagen  Nations¬ 
følelse,  uden  fødte  Ledere,  ja  uden  Haab  om  Fremtid  for  to 
Menneskealdre  siden  og  nu  et  virksomt  Statsliv,  rig  Udvikling 
og  større  Fremtid  end  Nutid  —  Universitet  og  200,000  Børn  i 
Skole  —  og  endda  Pligtfølelse  og  Offervilje  til  at  holde  en  dyr 
og  stærk  Hær  under  Vaaben  for  de  lidende  Stammefællers  Skyld 
—  det  er  vel  alt,  hvad  Historien  kan  kræve  af  de  tre  og  en 
halv  Million  Mennesker,  som  bor  i  Bulgarien. 

Aage  Meyer  Benedictsen 

TNu  skriger  de  op  de  hæderlige  Mænd,  slaar  sig  for  Brystet  og 
mæler  store  Ord  om  Fædreland  og  Tillid.  Mange  følte  Ord  og  mange 
forløjede  Ord.  Ærlig  menende  Mænd  og  Mænd  med  saare  blandede 
Formaal.  Nogle  farende  ud  af  et  fyldt  Hjerte,  andre  for  at  fiske  i  rørt 
Vande. 

Fædrelandet  skal  genoprejses;  der  skal  renses  grundig  ud.  Ja  vist 
saa!  Men  tror  de  Herrer  i  Grunden  ikke,  at  de  gavnede  Fædrelandet 
langt  mere  og  gjorde  et  anderledes  solidt  og  frugtbringende,  ganske 
vist  mindre  iøjnefaldende,  Genoprejsningsarbejde,  om  de  —  i  Stedet 
for  at  raabe  paa  store  offentlige  Reformer  og  i  Stedet  for  at  lave 
„Danmarkssamfund",  „Smudspresseforeninger41  og  lignende  skønne  In¬ 
stitutioner  —  hver  for  sig  indenfor  deres  daglige,  større  eller  mindre 
Kreds  gjorde  et  fornuftigt  og  ærligt  Forsøg  paa  at  faa  gennemført  de 
Hæderlighedsregler,  de  fordrer  lagt  til  Grund  for  det  offentlige  Styre? 
Tror  de  Herrer  for  Alvor,  at  der  i  det  offentlige  Liv  kan  fordres  store, 
retsindige  Personligheder  og  ubrødelig  Hæderlighed,  saa  længe  vort 
borgerlige  Samfund  i  den  Grad  som  nu  er  prydet  med  Uhæderlighed, 
Fedtethed  og  Sjofelhed,  saalænge  Gennemsnitsniveauet  her  er  beher¬ 
sket  af  visse  —  om  end  ikke  teoretisk,  saa  dog  praktisk  anerkendte  — 
Leveregler,  der  i  almenmoralsk  Værdi  væsentlig  kun  derved  adskiller 
sig  fra  de  Albertiske  Transaktioner,  at  medens  disse  er  grandiose,  er 
hine  trøstesløs  smaatskaarne?  Har  man  Lov  til  at  harmes  offentlig, 
naar  ens  eget  private  Liv  ikke  staar  Maal  med  de  Hæderlighedskrav, 
man  i  paatrængende  Ord  beruser  sig  i?  Der  er  et  gammelt  Ord,  der 
taler  om  at  feje  for  sin  egen  Dør;  der  kunde  maaske  i  disse  Tider 
være  Grund  til  at  tænke  lidt  paa  det. 

Lad  os  kigge  lidt  paa  disse  hæderlige  Mænd,  som  de  er  flest,  og 
lad  os  straks  vise  dem  det  Hensyn  at  forbigaa  deres  Forretningsliv  i 
Tavshed;  det  vil  de  sikkert  ikke  tage  os  ilde  op.  Men  lad  os  i  øvrigt 
se  lidt  paa  de  Sider  af  deres  private  Liv,  der  har  Berøringspunkter 
med  det  offentlige  Liv. 

De  Herrer  taler  i  denne  Tid  saa  meget  om  fri  Forfatning  og  Par¬ 
lamentarisme,  og  intet  fornuftig,  moderne  tænkende  Menneske  kan  vel 
være  i  Tvivl  om  nævnte  Kravs  principielle  Berettigelse,  skønt  man 
—  Gud  forlade  ens  Synd  —  undertiden  kan  gribe  sig  selv  i  at  sukke 
efter  en  myndig  Personlighed,  der  uden  for  meget  at  spørge  om  For¬ 
lov  kunde  styre  Statsskibet  med  fast  og  dygtig  Haand.  Men  er  det 
hæderligt:  offentlig  at  kræve  den  fri  Forfatning  i  dens  yderste  Konse¬ 
kvenser  og  privat  i  sin  egen  Kreds  at  praktisere  Regeringsformer,  der 
ikke  engang  kan  karakteriseres  med  Betegnelsen  „oplyst  Enevælde", 
men  som  man  maa  gaa  helt  tilbage  til  det  mørke  Enevælde  for  at 
finde  offentlige  Tilknytningspunkter  til?  Og  tror  man  virkelig,  at  Par¬ 
lamentarisme  kan  gennemføres  efter  dens  sande  Aand  —  og  ikke  blot 
i  Karikatur  —  af  Mænd,  der  for  en  stor  Del  er  haardhudede  Hus¬ 
tyranner,  despotiske  Principaler,  enevældige  Foreningsledere,  der  ikke 
taaler  den  mindste  Kritik? 

Var  der  ikke  Grund  for  de  mange  brave  Borgermænd,  der  har  saa 
travlt  med  at  rense  offentlig  ud  —  hvad  der  dog  maaske  noget  over¬ 
stiger  deres  Kræfter  —  var  der  ikke  mere  Grund  for  dem  til  i  Stil¬ 
hed  at  arbejde  paa  at  faa  nævnte  Forløjethed  og  Uhæderlighed:  of¬ 
fentlig  fri  Forfatning  paa  Læberne,  privat  enevældigt  Tyranni,  ikke 
fejet  ud  —  det  er  for  meget  forlangt  —  men  blot  lidt,  ganske  lidt 
formindsket?  Her  kunde  de  alle  efter  ringe  Evne  tage  et  Tag  med, 
ingen  har  Ret  til  at  undskylde  sig  med  manglende  Kvalifikationer, 
Arbejdet  kan  gøres  i  de  allermindste  Kredse,  Arbejdet  paa  fra  neden 
af  opad  at  skabe  et  Folk,  der  havde  Forstaaelse  og  Ærbødighed  for  de 
virkelige  Værdier  i  en  fri  Forfatning,  fordi  man  i  det  daglige  Liv 
praktiserede  de  Leveregler,  der  bør  gælde  for  det  offentlige  Styre. 
Hvad  om  de  mange  hæderlige  Mænd  sparede  deres  Krudt  til  dette 
Arbejde  indenfor  deres  Familie,  deres  Omgangskreds,  deres  Fag,  deres 
Foreningsliv! 

Lad  os  —  for  ikke  at  være  for  intime  —  holde  os  til  Forenings¬ 
livet.  Vi  tager  en  Forening,  i  Spidsen  for  hvilken  der  staar.en  af  disse 
„fine“  Hædersmænd  —  Mand  og  Mand  imellem  fortæller  man  smaa, 
mindre  tiltalende  Historier  om,  hvorledes  han  har  arbejdet  sig  frem, 

men  det  er  naturligvis  kun  ondskabsfuld  Sladder  —  en  af  disse  fine 
Mænd,  som  man  faar  en  Icriblende  Lyst  til  at  slaa  paa  Skulderen  og 
venlig,  men  indtrængende  sige  til:  „Lad  os  nu  lade  være  at  skabe 
os.“  Han,  denne  Frihedens  Forkæmper,  styrer  Foreningen  med  ene¬ 
vældig  Haand  og  styrer  den  elendig,  hvad  der  blandt  Medlemmerne 
underhaanden  hersker  den  skønneste  Enighed  om.  Et  af  disse,  en 
ung  Mand,  der  tillader  sig  den  ungdommelige  Luksus  at  „have  Ide¬ 
aler",  betragter  det  som  en  ganske  naturlig  Konsekvens  af  denne 
Enighed,  at  saa  maa  man  have  en  ny  Bestyrelse  eller  dog  et  andet 
Styrelsessæt,  stiller  derfor  et  dertil  sigtende  Forslag  og  begrunder  dette 
i  fuldkommen  saglige,  urbane  Udtryk  overensstemmende  med  den 
Mand  og  Mand  imellem  gaaende  Kritik.  Den  fine  Mand  rejser  sig 
straks  og  erklærer  harmdirrende  Forslaget  for  ganske  uacceptabelt 
—  hvis  det  vedtages,  gaar  Bestyrelsen  straks  sin  Vej  —  idet  han  per¬ 
fidt  og  mod  egen  bedre  Overbevisning  underlægger  Forslagsstillerens 
Optræden  saare  lave  Motiver.  Den  unge  Mand  er  naturligvis  noget 
benovet  over  denne  Salve,  han  har  i  sit  Hjertes  Troskyldighed  ikke 
tænkt  sig,  at  man  kunde  tillade  sig  sligt,  men  venter  nu  Undsætning 
fra  de  mange  Medlemmer,  der  er  enige  med  ham.  Ja,  der  rejser  sig 
ogsaa  en  ældre,  og  hvad  siger  han?  Han  siger,  at  det  dog  vilde  være 
at  slaa  sig  selv  paa  Munden,  om  Forsamlingen,  der  for  kort  Tid  siden 
med  Akklamation  har  genvalgt  den  gamle  prøvede  Bestyrelse,  uagtet 
denne  helst  ønskede  at  trække  sig  tilbage,  nu  gik  hen  og  gav  den  et 
saadant  Mistillidsvotum.  „For  vor  egen  Værdigheds  Skyld  kan  vi  lige¬ 
frem  ikke  være  det  bekendt,  og  jeg  ønsker  i  hvert  Fald  ikke  at  for¬ 
blive  Medlem  af  denne  Forening,  hvis  sligt  skal  kunne  lade  sig  opføre*. 
Og  et  yngre  Medlem  rejser  sig  dernæst  og  bemærker  i  velvalgte,  log¬ 
rende  Vendinger,  at  om  man  end  ikke  tør  miskende  den  gode  Hensigt, 
der  ligger  bag  Forslaget,  saa  maa  han  dog  give  den  sidste  ærede  Taler 
fuldkommen  Ret  i,  at  saavel  Forslaget  selv  som  den  givne  Motivering 
maa  betragtes  som  ganske  malplacerede  osv.  Der  stemmes  derefter 
ved  Haandsoprækning;  Forslaget  falder  med  Glans  —  mod  een  Stemme. 
Den  ene  Stemmes  Indehaver  føler  Resten  af  Aftenen  saadant  et  un¬ 
derlig  tomt  Rum  om  sig.  Kommer  han  saa  den  næste  Dag  til  et  af 
Medlemmerne  og  siger:  „Jo,  det  var  rigtig  nok  en  nydelig  Komedie*, 
svares  der:  „Ja,  kære  Ven,  du  ved,  at  jeg  er  ganske  enig  med  dig, 
men  du  kan  dog  ikke  forlange,  at  jeg  ligefrem  skal  risikere  noget  i 
den  Anledning.  Man  har  jo  Kone  og  Børn  at  forsørge,  og  hvad  Fan- 

den,  Verden  bliver  jo  hverken  værre  eller  bedre,  fordi  det  Forslag 
ikke  blev  vedtaget." 

Paa  den  ene  Side  en  hensynsløs  Tyran,  der  uden  smaalig  Be¬ 
tænkelighed  vælger  sine  Midler,  som  de  passer  ham  bedst,  paa  den 
anden  Side  en  Række  holdningsløse  Slaver,  der  skumler  i  Krogene, 
men  ikke  tør  ærlig  vedkende  sig  deres  Mening,  saa  saare  der  er  den 
bitterste  Risiko  forbunden  dermed.  Det  er  Hæderlighed,  det  er  den 
danske  Ærlighed!  Eller  er  det  ikke  snarere  det,  der  har  muliggjort  Al- 
bertis  Transaktioner,  og  som  fremdeles  vil  muliggøre,  ja  ligefrem  frem¬ 
elske  Efterligninger,  indtil  vi  faar  indført  lidt  sundere  Forhold  her, 
saa  at  det  ikke  længer  betragtes  som  en  rent  ud  formastelig  Hand¬ 
ling  at  rejse  aabenlys  Kritik  mod  en  Bestyrelse,  og  saa  at  det  om¬ 
vendt  erkendes  at  være  uhæderligt,  om  Medlemmerne,  Aktionærerne, 
blot  af  Angst,  Tankeløshed  eller  Snobbethed  støtter  Bestyrelsen. 

Naar  den  unge  Mand  et  Par  Gange  har  været  ude  for  lignende 
Oplevelser,  erhverver  han  sig  enten,  hvis  han  har  en  rank  Ryg  og  en 
stejl  Vilje,  den  fornødne  sunde  Menneskeforagt  og  lærer  at  kunne  staa 
alene,  kun  stolende  paa  sig  selv,  allerhøjst  paa  en  enkelt  prøvet  Ven. 
Eller  ogsaa  opdager  han  hurtig,  at  det  er  meget  nemmere  og  behage¬ 
ligere  at  lade  Idealerne  fare,  lade  sig  glide  med  Strømmen,  slutte  sig 
til  den  rigtige  Side,  krybe  paa  de  passende  Steder,  lyve  lidt  og  fedte 
lidt  —  lidt  mere  eller  mindre,  alt  efter  Omstændighederne  —  lige¬ 
som  de  andre,  kort  sagt  indrullere  sig  under  Klumpen.  Og  Klumpen 
modtager  den  forlorne  Søn  med  aabne  Arme. 

Se,  der  vilde  ogsaa  være  en  smuk  og  samfundsnyttig  Opgave  for 
de  hæderlige  Mænd  —  i  Stedet  for  at  rekruttere  og  støtte  Klum¬ 
pen  —  af  al  deres  Sjæl  og  Evne  at  bekæmpe  Klumpen  og  alt,  hvad 
dens  er,  og  med  Raad  og  Daad  at  hjælpe  hver  den,  der  paatager  sig 
dette  Arbejde.  Klumpen  møder  man  alle  Vegne  og  i  mange  forskellige 
Former,  men  overalt  er  dens  Væsensegenskaber  de  samme:  en  stædig, 
for  ikke  at  sige  stupid,  Holden  fast  ved  det  vedtagne,  en  hadefuld  For¬ 
følgelse  af  de  selvstændige  Personligheder,  en  Svækkelse  af  den  per¬ 
sonlige  Ansvarsfølelse  —  man  har  jo  blot  at  rette  sig  efter  det  ved¬ 
tagne  —  og  en  laks  Moralbedømmelse  for  alt,  hvad  der  blot  udadtil 
holder  sig  indenfor  de  konventionelle  Former.  Disse  Væsensegenskaber 
repræsenterer  Uhæderligheden  i  allerdybeste  Forstand,  og  vandt 
Klumpen  Overhaand,  vilde  den  lægge  al  Kultur  og  alt  Fremskridt  øde. 
I  gode  danske  Mænd,  der  brænder  af  Begærlighed  efter  at  ofre  Jert 
Liv  i  Kampen  for  Hæderligheden,  saml  sammen  alt,  hvad  I  har  af  Skyts, 

og  brug  det  mod  Arvefjenden,  Klumpen,  men  vid  paa  Forhaand,  at  <My 
er  en  farlig  Kamp,  thi  den  mod  Klumpen  rettede  Pil  vender  som 
gel  tilbage  i  Jægerens  eget  Bryst! 

For  at  tage  en  af  de  mest  oplyste  Klumper,  det  middagsspis 
københavnske  Bourgeoisie,  saa  er  f.  Eks.  dets  Opfattelse  i 
Henseende  —  ikke  liberal,  men  —  særdeles  laks.  Man  henregner  aigu 
jo  nok  til  Folkekirken ;  den  er  man  nu  engang  født  i,  og  den  er 
fidelt  Mærke  —  men  Troen  er  det  saare  smaat  bevendt  med,  og  j 
ret  bespottelige  Talemaader  vækker  ikke  virkeligt  Anstød  ind 
Kredsen.  Man  kan  derfor  ogsaa  uantastet  faa  Lov  til  at  nære  en  af  < 
Overbevisning  udspringende  hedensk  Opfattelse.  Men  prøv  paa 
handle  udadtil  overensstemmende  med  denne  Overbevisning,  for 
saa  naturlige  Ting  som  at  holde  borgerligt  Bryllup  eller  at  undlade  ag' 
lade  sine  Børn  døbe;  Bourgeoisiet  glemmer  dig  det  ikke  og  ekse* 
kverer  tyst  og  stille  Straffedommen:  selskabeligt  Interdikt  over  dig* 
Selv  har  det  ingen  Overbevisning,  men  det  taaler  ikke,  at  det  ved* 
tagne,  de  faste  Holdepunkter  i  dets  Tilværelse  krænkes.  Naar  man  nu 
taler  med  de  mere  fornuftige  af  Klumpen,  siger  de:  „Ja  Herreg 
man  kan  jo  gerne  have  en  saadan  Overbevisning,  men  derfor  beha 
man  jo  ikke  at  skilte  med  den.  Man  skal  ikke  demonstrere,  man 
undgaa  Anstød."  Ja,  der  staar  ganske  vist  skrevet,  at  du  ikke  skal 
arge,  men  det  er  et  daarligt  Ord.  Var  det  blevet  fulgt,  vilde  Ver 
have  staaet  stille,  siden  det  i  et  ubetænksomt  Øjeblik  undslap  de 
gældende  Læber;  for  end  er  ikke  nogen  ny  Sandhed  bleven  frer 
uden  at  den  har  forarget  Klumpen,  des  mere,  jo  større  den  var. 
end  er  ikke  nogen  Handling,  udsprungen  af  en  Overbevisning, 
stred  mod  det  vedtagne,  bleven  foretaget,  uden  at  den  ogsaa  va 
Forargelse.  Men  man  har  vel  en  Overbevisning  for  at  handle  i 
ensstemmelse  med  den.  Den,  der  tør  paastaa  noget  andet,  ved  enfc 
slet  ikke,  hvad  en  Overbevisning  er,  eller  ogsaa  forsvarer  han  en 
de  største  Uhæderligheder,  der  tænkes  kan. 

Mon  der  ikke  paa  disse  og  lignende  Omraader  vilde  være  natur* 
ligere  Afløb  for  største  Delen  af  hin  brændende  Kampiver  i  Hæderlig¬ 
hedens  Tjeneste  end  paa  det  offentlige  Livs  Omraade? 

N.  H.  Bache 

RIK  GIYSKOV:  TYVE  AARS  TYSK  KULTURARBEJDE . 

NIELS  MØLLER:  VIDENS  FREM  GAN6 . 

KARL  MADSEN:  LORENZ  FRØLICH  •  •  •  . . 

LAURITZ  LARSEN:  JOSEFA.  EN  HISTORIE  FRA  POLAKHUSET  •  •  • 
T.  HINDENBURG:  PARLAMENTARISMENS  I N D FØRELSE  I  NORGE 

_  S  Flygler  ~ 

Skandinaviens  slørste  Magasiner. 
Anrligt  Snig  af  over  500  Instrumenter. 
Alle  Stilarter  og  Tr:e*orter.  -  Bedste 
ex  i  »toren  dc  Knbrlkatn:  Stelnweg.  Govean. 
Hnmllton  Højeste  Udnuerkelser  (Grund 
prU  og  Guldm.)  og  fineste  Anbefalinger. 

C  hr.  Winther, 

Frederiksborgg.  36,  • Xorrehus *. 
Udsi:  Østergade  62  (ved  Ranchs  Ur.)  , 
Brugte  Pianoer  tages  l  Bytte.  Udl^J- 
V  ning  med  Kabaret.  Ot>egrien»et 
\  Garanti  til  enhv.  Tid.  Kulante  Be- 
L  talings-  og  Forretningsprincipper.  M 
^  Skriv  eller  III.  Prisliste  og  Plecer  A 


Magasin  du  Nords  Afdelinger  for 

Herre -Skræderi  og  Herre -Lingeri 

fører  de  nyeste  og  fineste  Artik¬ 
ler.  Priserne  ere,  ligesom  i  Etab¬ 
lissementets  øvrige  Afdelinger, 
altid  meget  moderate. 

Egen  Indgang  til  disse  Afdelin¬ 
ger  i  Porten  nærmest  Vingaards- 
stræde. 


C.  Riis  Bonne  &  Co. 

anbefaler  Linoleum  enten  som  afpassede 
Tæpper  eller  til  hele  Værelser  og  Trappegange. 

6.  Kronprinsensgade  6 


ABONNENTERNE! 


TILSKUEREN 

MAANEDSSKRIFT 

FOR  LITTERATUR,  KUNST,  SAMFUNDS- 
SPØRGSMAAL  OG  ALMEN  FATTELIGE  VIDEN¬ 
SKABELIGE  SKILDRINGER, 

afslutter  med  det  foreliggende  Hefte  sin  25de  Aargang, 
den  første  under  Raadmand  Philipsens  og  Hr.  Mario 
Krohns  Redaktion.  Tidsskriftet  har  under  den  nye  Le¬ 
delse  stræbt  at  opretholde  alle  gode  Traditioner  fra  de 
foregaaende  Aar,  men  ved  Siden  heraf  ogsaa  at  lade  de 
nye  Tiders  Krav  gøre  sig  gældende  i  Indhold  og  Be- 
handlingsmaade. 

I  den  nye  Aargang,  der  med  næste  Hefte  paabegyn¬ 
des,  vil  Tidsskriftet  gøre  et  stort  Skridt  fremad  i  den 
her  angivne  Retning,  idet  det  i  langt  højere  Grad,  end 
tidligere,  vil  bringe  aktuelle,  kritiske  Kroniker  over  Litte¬ 
ratur,  Theater,  Kunst,  Arkæologi  og  Udgravninger,  ny 
fysiske  og  kemiske  Opdagelser  og  tekniske  Opfindelser, 
dansk  og  udenrigs  Politik  m.  v.  ved  forskellige  frem¬ 
ragende  Kræfter.  Saaledes  har  Dr.  phil.  V.  Vedel  over¬ 
taget  at  skrive  om  ny  dansk  Litteratur,  Professor  G. 
Brandes  om  ny  fransk  Litteratur,  Frøken  Regitze 

Winge  om  italiensk  Litteratur,  Professor  Dr.  Vilhelm 
Andersen  vil  skrive  om  Theater,  Fuldmægtig  Hother 
Ploug  om  Opera  og  Koncerter,  Overbibliothekar  H.  O. 
Lange  om  østerlandsk  Arkæologi,  medens  Rubrikerne 
Kunst  og  Politik  vil  blive  varetaget  under  Ledelse  af 
Udgiverne.  Paa  andre  Omraader  er  de  nødvendige  For¬ 
handlinger  navnlig  med  flere  kendte  Udlændinge  endnu 
ikke  tilendebragte. 

Stofmængden  vil  samtidig  blive  forøget,  idet  Aar- 
gangen  vil  blive  paa  72  Ark,  —  altsaa  gennemsnitlig  6 
Ark  pr.  Hefte  —  og  paa  Grund  af  denne  Forøgelse  ser 
Forlaget  sig  nødsaget  til  for  den  nye  Aargangs  Vedkom¬ 
mende  at  maatte  forhøje  Prisen  til  15  Kr.  pr.  Aargang. 

Af  øvrige  Artikler,  Redaktionen  har  Løfte  om,  og 
som  saaledes  forventes  at  kunne  komme  i  de  første 
Hefter,  nævne  vi: 

Sprogenes  Arter  af  Professor  Dr.  Otto  Jespersen.  — 
Engelsk  Politik  af  den  ogsaa  her  i  Landet  kendte  unge 
engelske  Rigsdagsmand  Percy  Alden.  —  Naturen  og 
Mennesket  af  Statsminister  Sigurd  Ibsen.  Denne  Artikel 
er  den  første  af  en  Række  højst  interessante  Betragtninger 
over  Menneskehedens  Kulturudvikling.  —  En  Artikel 
om  den  berømte  engelske  Dramatiker  Bernard  Shaw 
ved  Sven  Lange.  —  Det  økonomiske  Aar  1908  af  Kon¬ 
torchef  Emil  Meyer,  et  Sidestykke  til  den  i  forrige  Aar¬ 
gang  indeholdte  vægtige  Artikel,  der  kort  efter  sin  Frem¬ 
komst  fik  en  uanet  Aktualitetsinteresse.  —  En  Novelle  af 
Simon  Koch.  —  Jubilæumsartikel  om  Charles  Darwin  af 
Professor  Dr.  Harald  Høffding.  —  Burgtheatret  i  vore 
Dage  af  Dr.  phil.  Karl  Mantzius.  —  Et  Nytaarsdigt  af 
Jeppe  Aakjær.  —  Goethe  og  Christiane  Neumann  af  I.  C. 

Normann.  —  Manet  af  Vilh.  Wanscher.  —  Teknikens 
Aarhundrede.  En  Artikelserie  af  Johannes  V.  Jensen.  — 
Frede  Bojsen  af  Erik  Henrichsen.  —  En  fantastisk  No¬ 
velle  af  en  Forfatter,  der  under  Mærket  Osceola  i  1907 
offentliggjorte  et  opsigtvækkende  Bidrag  i  Tilskueren. 
—  Om  godt  og  daarligt  Sprog  af  C.  Lambek.  —  En  Skil¬ 
dring  af  den  franske  Digter  Jammés  af  Johannes  Jørgen¬ 
sen.  —  Programmusik  af  Kapelmester  Carl  Nielsen.  — 
En  Artikel  om  svenske  økonomiske  Forhold  af  General¬ 
konsul  Dr.  jur.  Isidor  Heckscher.  —  Modernismen  af 
Toldinspektør  Ivar  Berendsen.  —  Udgravningerne  i  Del¬ 
phi  af  Dr.  phil.  Fr.  Poulsen.  —  Desuden  har  forskellige 
inden-  og  udenlandske  Forfattere  stillet  Bidrag  i  Udsigt, 
saaledes  Henrik  Pontoppidan,  Jakob  Knudsen,  Karl 
Larsen,  Gunnar  Heiberg,  Nils  Kiær,  Nils  Collett 
Vogt,  den  bekendte  finske  Æstetiker  Yiyo  Hirn,  de  tyske 
Kunstforskere  Wilh.  Bode  og  H.  WOlfflin,  den  fin¬ 
ske  Kunstforfatter  Tikkanen,  den  franske  Kunstkender 
R.  Koechlin,  den  unge  russiske  Forfatter  Erastoff  m.  fl. 

BØGER 

Aakjær,  Jeppe,  Hvor  Bønder  bor.  Tolv  Smaahistorier . .  3.50 

Barfoed,  Aage,  Blodet.  Italienerfortællinger. .  2.50 

Bauditz,  Sophus,  Omkring  Ilden  og  andre  Fortællinger. 

2.  Oplag .  4.50 

—  —  Indb .  6.00 

Benzon,  Otto,  Frie  Hænder.  Komedie  i  tre  Akter .  2.75 

Berger,  Henning,  Galgen.  Noveller.  Indb .  3.25 

Berntsen,  Aage,  Digte .  2.00 

Bertsch,  Hugo,  Broder  og  Søster.  Indb .  325 

Bojer,  Johan,  Vort  Rige.  Roman.  3.  Oplag. .  4.80 

- -  Indb .  6.25 

Brandes,  Georg,  Levned  III.  Snevringer  og  Horizonter. .  6.50 

Breum,  Sophie,  De  Vandrende.  Nutidsroman .  4.00 

Christmas,  Walter,  Guldminen  Malibran.  Fortælling  for 

Ungdommen.  2.  Oplag.  Kart. .  2.75 

Dahlerup,  Hans  Birch,  Mit  Livs  Begivenheder.  1790 — 1814. 

Udgiven  af  Joost  Dahlerup .  5.75 

Dahlerup,  Joost,  For  Vind  og  Vove.  Fortælling .  3.50 

Egge,  Peter,  Lænken.  Fortælling.  2.  Oplag .  3.80 

- Indb .  5.25 

Eilersgaard,  Charlotte,  Stille  Liv.  Fortællinger .  2.00 

Fleuron,  Svend,  Jæger-Andagt  Blade  fra  et  Efteraar.  Med 
Vignetter  af  Juul- Møller .  2.80 

Haukland,  Andreas,  Gunnar  Råbens  Ægteskab.  For¬ 
tælling .  2.50 

Hilditch,  Jacob,  Fortællinger  fra  Folkelivet.  Folkeudgave 

1— II .  5.00 

- Indb .  8.00 

Hiorth-Schoyen,  Rolf,  Spillemænd.  Digte .  2.00 

Hoeck,  Johs.,  Landflygtige  Mennesker.  En  østerlandsk 

Fortælling .  3.75 

Holst,  Bertha,  Tvillingerne.  Drengen  Top  og  hans  Søster 

Prop.  Kart .  1.85 

Homo  Sum,  C.  M.  Amdt.  En  Nutidsroman .  4.50 

Houmark,  Chr.,  Det  Syndens  Barn.  En  Type.  Debut- For¬ 
tælling  .  2.75 

Janson,  Kristofer,  Bondefortællinger.  I — II .  5.00 

Jensen,  Johs.  V.,  Bræen.  Myter  om  Istiden  og  det  første 

Menneske.  2.  Oplag .  4.75 

- Indb .  6.50 

Jessen,  Franz  v.,  Mennesker  jeg  mødte .  3.50 

Johanne,  Karakterbogen.  En  Barndomshistorie .  3.50 

Jørgensen,  Johs.,  I  det  Høje .  4.50 

Kaalund,  H.  V.,  Fabler  for  Børn.  Et  halvhundrede  Bille¬ 
der  tegnede  af  J.  T.  Lundbye  til  Text  af  H.  V.  Kaalund. 

Med  et  Forord  af  Karl  Madsen.  7.  Oplag.  Kunstudgave  8.00 

Keller,  Judith,  Helga  Hvide.  Roman .  5.00 

Kidde,  Harald,  Loven.  Roman .  4.00 

Kjær,  Nils,  Smaa  Epistler .  3.20 

—  —  Indb .  4.40 

Knudsen,  Jakob,  Varulven.  Nutidsskildring  i  Scener  og 

Samtaler .  4.50 

Kohi,  A.  H.,  Mikrobernes  Palads.  Roman  i  tre  Dele.  . . .  13.50 
Krag,  Thomas,  Tubal  den  Fredløse.  Natskygger  fra  en  Ver¬ 
densby  .  4.00 

Lagerlof,  Selma,  Legender  og  Fortællinger.  Ny  Samling.  4.00 

- Indb .  5.50 

Lange,  Sven,  Barnets  Gave.  Fortælling .  2.75 

Larsen,  J.  Anker,  Landsbyens  Magdalene.  Fortællinger  . .  2.50 

Leblanc,  Maurice,  Årsene  Lupin.  Gentlemantyven .  3.00 

Leveizow,  Cornelia,  Bodil.  Fortælling .  1.75 

- Indb .  3.00 

Levin,  Poul,  Far’s  Penge.  Komedie  i  fire  Akter .  3.00 

Loti,  Pierre,  Tyrkiske  Kvinder.  Nutidsroman  fra  de  tyr¬ 
kiske  Haremmer . Indb.  3.25 

Malling,  Mathilda,  Ninas  Bryllupsrejse.  Fortælling  2.  Opl.  2.50 

- Indb . 4.00 

Malling,  Vilhelm,  Børnene.  Skuespil .  2.50 

Memoirer  og  Breve  IX,  Kommandør  Jens  Jacob  Paludans 

Ungdomserindringer .  5.00 

Molbech,  Chr.,  og  hans  Søn  C.  K.  F.  Molbech.  En  Brev¬ 
veksling  udgiven  af  O.  C.  Molbech .  5.50 

Morrison,  Arthur,  Guna’s  grønne  Øje.  Indb .  3.25 

Murri,  Linda,  Grevinde  Bonmartini,  Egne  Optegnelser  i 

Fængslet.  Med  Forord  af  Bjørnstjeme  Bjørnson .  3.00 

Møller,  Isted,  Revolten  i  Burgheim.  En  Samfundsroman.  5.75 
Nyrop,  Kr.,  Jødiske  Parabler.  (Fortids  Sagn  og  Sange  IV)  3.00 
Paludan-Miiller,  Johs.,  Marie  Fergusson.  Historisk  Roman  5.00 

Poulsen,  Fr.,  Under  hellenisk  Himmel.  Rejseroman .  4.50 

Rimestad,  Chr.,  Ilden  og  Asken.  Digte .  3.00 

Rosenkrantz,  Palle,  Den  røde  Hane.  En  gammeldags  Roman  4.00 
Rosenstand,  Knud  V.,  Luftipufti  fortæller.  Eventyr  for  Børn.  1.25 
Rørdam,  Valdemar,  Den  gamle  Kaptajn.  Forkortet  Folke¬ 
udgave  i  ét  Bind .  3.00 

- Indb .  4.00 

Skjoldborg,  Johan,  Søfuglen.  Skildring  fra  Havet .  3.50 

Skredsvig,  Chr.,  Dage  og  Nætter  blandt  Kunstnere .  6.50 

Søjberg,  Harry,  Folket  ved  Havet.  Fortælling. .  2.75 

Thaulow,  Frits,  I  Kamp  og  i  Fest.  Historier  om  ham  selv 

og  om  andre .  3.50 

- Indb .  5.00 

Viebig,  Clara,  Moder  og  Søn.  Indb .  5.00 

Wied,  Gustav,  Fædrene  æde  Druer  — .  Slægten.  Opus  2. 

Roman.  2.  Oplag .  6.50 

- Indb .  8.50 

Wildenvey,  Herman,  Digte .  3.50 

- Indb .  4.75 

Onkel  Vilhelms  Historier  om  Dyr  med  Tegninger  af  Ger¬ 
hard  Heilmann .  2.50 

Vinsnes,  Johan  Frederik,  Speilet.  Et  Livsbillede . ca.  5.50 

Zangwill,  Israel,  Nye  Ghetto-Fortællinger.  Indb .  3.00 

van  Zantens  lykkelige  Tid.  Kærlighedsroman  fra  Pelli- 
Øen.  Oversat  og  udgiven  af  Laurids  Bruun .  4.25 

PETER  NANSENS 

SAMLEDE  SKRIFTER 

30  HEFTER  å  30  ØRE.  GARANTI  MOD  OVERSKRIDELSE 


DET  er  i  dette  Efteraar  25  Aar  siden, 
at  Peter  Nansen  udgav  sin  Debut¬ 
bog  Unge  Mennesker,  og  det  er  to 
Aar  siden,  at  nogen  ny  Bog  af  ham  ud¬ 
kom.  I  hvert  Fald  danner  Peter  Nansens 
hidtil  foreliggende  Bøger  et  bestemt  af¬ 
grænset  Forfatterskab,  og  da  Bøgerne  sta¬ 
dig  spørges  og  udkommer  i  nye  Oplag 
og  da  netop  flere  af  dem  igen  er  saa 
godt  som* udsolgte,  udsender  vi  dem  nu  i 

en  samlet,  smukt  udstyret  og 
samtidig  meget  billig  Udgave. 

Medens  Prisen  for  Enkeltudgaverne  sam¬ 
menlagt  er  ca.  25  Kroner,  vil  Prisen  for 
den  samlede  Udgave  blive  9  Kroner. 

Udgaven  vil  omfatte  3  Bind 

med  følgende  Indhold: 

I.  BIND*  JULIES  DAGBOG,  MA- 
— : - :  RIA,  GUDS  FRED. 

II.  BIND:  ET  HJEM’  FRA  RUS- 

-  AARET,  JUD1THS  ÆG¬ 
TESKAB. 

III.  BIND:  fortællinger  og 

111 1  ■■■-  SKITSER  (UNGE  MENNE¬ 
SKER,  KORTE  VEJE,  TROSKABSPRØVEN) 
samt  DRAMATISKE  SMAATING 
(KAMMERATER  og  EN  BRYLLUPSAFTEN) 

Subskription  tegnes  i  enhver  Boghandel. 


GYLDENDALSKE  BOGHANDEL  •  NORDISK  FORLAG 


r«rl*g»tfykk.ritt.  Kt.rrtodem.  3,  Køtafttarfl  K. 

MENE  MENE 


I 

Døden  havde  paa  mange  Aar  ikke  selv  gæstet  Danmark.  Dér 
husede  og  huserede  kun  hans  tusinder  af  Tjenere. 

Det  var  de  vævre  Ildebefindender,  der  springer  listigt  paa  og 
altid  lader  en  hemmelig  Skade  blive  efter  at  de  selv  er  borte. 

Det  var  tunge,  sløvende  Sygdomme,  der  rider  Menneskene 
som  Marer  og  stirrer  dem  ind  i  Øjet,  til  de  kuldner. 

Det  var  Farsoter,  som  kaster  Folk  om  Kuld  og  jager  dem  Fe¬ 
beren  i  Kroppen. 

Det  var  alle  de  snigende  Syger.  De  suger  Menneskene  for 
Hjærtet,  indtil  Sindet  er  bleven  tomt  og  Kinderne  blege ;  de  lister 
stille  efter  os  ved  Dag  og  ved  Nat,  lader  samme  lille  Mislyd 
skurre  fra  Døren,  der  knirker,  Billedet,  der  hænger  skævt,  Men¬ 
neskene,  vi  skal  leve  sammen  med,  indtil  selv  den  stærkeste  buk¬ 
ker  under. 

Alle  tjener  de  Døden  uden  at  vide,  hvad  de  gøre. 

Han  véd  et  Stykke  videre  og  kom  nu  en  tidlig  Sommermorgen 
igen  til  København. 


Under  sidste  Krig  og  i  Aarene  derpaa  havde  Døden  været 
længe  i  Danmark ;  men  det  forstod  han  af  Folks  Tale  i  Toget, 
han  var  kommen  med,  at  den  Krig  og  den  Tid  for  den  yngre  Slægt 
laa  Aarhundreder  tilbage. 

Med  en  vis  Glæde  kendte  han  dog  Banegaarden  og  Toghallen 
igen ;  det  var  altsammen  uforandret. 

Tilskueren  1908  66 


Digitized  by  v^ooQle 


948 


Mene  mene  — 


Men  da  han  gik  videre  ad  Vesterbrogade  og  naaede  Raadhus- 
pladsen,  følte  han  sig  fuldkommen  fremmed. 

Der  var  intet  tilbage  af,  hvad  han  mindedes,  Bøndervognene 
paa  Halmtorvet,  Voldenes  grønne  Træer,  saa  vidt  Øjet  kunde 
række,  Vejrmøllerne  med  de  lange  Vinger,  Freden  i  de  smalle 
Gader  langs  Voldskrænterne.  Borte  var  det,  altsammen,  som  det 
jo  maatte  være  i  et  Land,  der  efter  Evne  var  fulgt  med  i  det,  man 
kaldte  Udviklingen. 

I  fint  Solskinsvejr  vandrede  Døden  med  stigende  Forundring 
over  Raadhuspladsen  gennem  Frederiksberggade,  over  Gammel¬ 
torv  og  gennem  Nørregade  ind  i  Ørsteds  Anlæg. 

Der  satte  han  sig  paa  en  Bænk  for  at  hvile  lidt. 

Det  var  jo  en  rigtig  moderne  Park  med  grusede  Gange  og 
Billedstøtter  og  spraglede  Blomsterbede. 

Et  forelsket  Par  passerede  forbi  og  saa  hinanden  ind  i  Øjnene ; 
overmodige  Børneskrig  lød  fra  Legepladserne  bag  Dødens  Ryg: 
hans  Øjne  svævede  lidt  usikkert  omkring. 

Da  faldt  hans  Blik  paa  Rækken  af  Bygninger  lige  over  for, 
og  der  sprang  ham  noget  bekendt  i  Øjnene.  Flere  af  de  Huse 
stod  aabenbart  endnu  fra  Krigens  Tid. 

ja,  dér  laa  det,  som  hans  Erindring  søgte,  —  uforandret,  med 
sin  Altan  paa  tredje  Sal. 

Ad  de  Trapper  var  Døden  vandret  i  de  gode  gamle  Dage,  da 
han  havde  vundet  Danmark  saa  oprigtig  kært. 

Hans  Tanker  smuttede  ind  i  det  lille  fire  Fags  Hus  paa  den 
anden  Side  Parkens  prangende  Jerngitter. 

Tiden!  Døden  kendte  denne  graa  Gudinde.  Hun  kaldte  sig 
hans  højre  Haand;  men  Døden  kunde  ikke  lide  hende.  Hun 
smuldrede  hen,  viskede  ud,  gjorde  alt  det  umærkeligt,  som  Dø¬ 
den  vilde  have  tydeligt  og  klart,  til  at  fatte  og  forstaa.  Snigende 
Sot  og  Syge  var  hendes  bedste  Selskab ;  men  Døden  holdt  af  den 
aabne,  klare  Vold. 

Det  Hus  derovre  gemte  Minder  om  Tilskikkelser,  der  kunde 
splintre  som  Lyn  og  slaa  til  Jorden  som  Uvejr,  men  ikke  under¬ 
gravede  baade  Jord  og  Sten  med  evindeligt  sivende  Væde. 

Siden  den  Gang  havde  Tiden  puslet  rundt  omkring  det  smalle 
Hus,  baade  over,  underog  paa  Jorden.  Og  stod  end  Murene,  og  var 
end  Rummene  bevarede,  ja,  selv  om  de  samme  Mennesker  havde 
boet  der  endnu  med  de  samme  Møbler  paa  de  samme  Steder,  saa 

vilde  Lyset  i  Stuerne  have  været  et  andet,  og  Luftens  Lyde  stemte 
i  en  anden  Tone  end  dengang,  efter  Krigen,  da  den  blege  Fru 
Christine  kunde  sidde  ved  Vinduet  med  sin  Arm  paa  Vindues¬ 
puden  og  se  over  mod  Trætoppene  paa  Volden. 

Hvad  var  det  vel  for  Mennesker,  som  Tiden  nu  havde  anbragt 
paa  den  tredje  Sal,  hvor  Værelserne  havde  rummet  en  Uendelig¬ 
hed  af  Stemning?  Og  i  de  andre  Lejligheder  i  det  lille  Hus,  hvor 
dengang  ingen  af  Beboerne  var  fremmede  for  de  andre? 

Døden  saa  i  et  af  Vinduerne  en  lille  Bordgrammofon  og  maat- 
te  smile  paa  sin  sammenbidte  Maade  —  det  var  sikkert  nok  sym¬ 
bolsk  med  denne  Budbringer  fra  alt  det  Liv,  som  ikke  kom  inde¬ 
fra  og  som  dræbte  Stilheden. 


Stille  havde  der  været  i  de  gamle  Huse  bag  Nørrevold  i  Kø¬ 
benhavn. 

Og  hvor  havde  Døden  ikke  holdt  af  dem ! 

De  var  opstaaede  efter  en  Ildsvaade,  og  det  en  Udsvaade  af 
den  Art,  som  Døden  kunde  lide.  Ikke  en  Smule  tilfældig  Ilde¬ 
brand,  fordi  en  drukken  Snedker  var  kommen  til  at  vælte  en 
Limpotte;  nej,  en  Brand  for  Fjendens  Skyts,  medens  Befolknin¬ 
gens  egne  Kanoner  fortvivlet  havde  dundret  fra  Voldene. 

Da  havde  Døden  staaet  paa  Rundetaarn  og  set  ud  over  Byen  i 
Flammer,  med  Kirkespiret,  der  stod  i  Luer,  vaklede  og  derpaa 
sagtelig  gled  ned  i  Ildhavet,  som  Masten  af  det  forliste  Skib  syn¬ 
ker  i  Bølgerne. 

Det  Gys,  som  dengang  gik  igennem  Menneskene,  var  efter 
Dødens  Hjerte ;  den  Rædsel,  der  stivnede  Sindene  i  en  Nat,  som 
Tilintetgørelse  belyste,  var  noget,  han  forstod;  den  Sønderknu¬ 
selse,  som  blev  til  Harmens  spirende  Vilje,  bevægede  hans  In¬ 
derste.  Og  af  de  sværtede  Brandtomters  Forvirring  havde  der 
langsomt  rejst  sig  Huse,  som  i  hver  fattig  Sten  fortalte  om  Men¬ 
nesker  og  deres  Kamp  med  Livet  eller  Døden,  hvad  man  nu  vilde 
sige,  for  det  betød  det  samme. 

De  smalle  Fag  og  snevre  Trapper,  lave  Lofter  og  trange  Gaar- 
de  var  skabte  af  det,  som  var  bleven  reddet  fra  Ulykke  og  blevet 
til  i  Ulykke. 

I  Vindueskarmene  stod  om  Vinteren  Zwiblerne  i  Glas;  paa 
de  smaa  Stuers  Vægge  hang  Billeder  fra  Krigens  Tid  eller  af 

kære  afdøde,  som  om  Foraaret  blev  smykket  med  grønne  Kran¬ 
se  ;  der  blev  arbejdet  tavst  og  uden  Forventning  om  Løn  den  Dag 
i  Morgen  eller  over  Morgen,  medens  Stadsestuen  stod  forladt 
og  kold  undtagen  paa  de  hellige  Dage. 

Krigen,  Dødens  gamle  Ven  og  Tjener,  havde  lukket  de  Men¬ 
neskers  Munde  for  overflødig  Tale;  den  havde  stirret  dem  Over¬ 
modet  ud  af  Øjnene  og  forstaaet  at  dugge  deres  Blik  i  Medfølelse 
og  Sorg;  den  havde  vist  dem,  at  der  kommer  Dage,  hvor  den 
enkeltes  Trods  og  Selvglæde  og  Egenkærlighed  intet  mere  ud¬ 
retter,  men  man  maa  søge  hinandens  Hænder  og  saa  dog  bede  til 
sin  Gud  et  Stykke  endnu  derudover ;  den  havde  lært  dem  at  ar¬ 
bejde  i  usynlig  Takt  med  andre  og,  om  fornødent,  i  bitte  smaa 
Skridt  og  under  pinende  Afsavn ;  den  havde  faaet  dem  til  at  bære 
Byrder  frem,  som  ikke  blot  kunde  pine  Sindet,  men  ogsaa  gnavede 
paa  selve  det  kære  Skind. 

Krigen  havde  været  dem  den  store  Tugtemester  og  Lærer, 
som  Døden  havde  kendt  ham  for  fra  Tidernes  Morgen. 


Døden  huskede  en  Nat  i  Krigens  Tid.  Han  havde  netop 
vandret  i  de  stille  Gader  langs  med  Nørrevold  og  var  tilsidst  gaaet 
op  paa  selve  Volden. 

Det  var  langt  hen  i  April,  og  Foraaret  brød  i  Luften. 

Døden  satte  sig  under  et  hundredeaarigt  Træ,  der  bugnede 
af  Knopper. 

Om  Foraaret  slaar  alting  med  Nakken  ad  Døden  og  vil  ikke 
kendes  ved  ham.  Naar  Safterne  stiger  i  Naturen,  i  Dyr  og  i  Men¬ 
nesker,  fødes  en  ubændig  Trang  til  at  bryde  ud  og  omfavne  og 
trodse.  Og  det  betyder  intet,  om  det  er  bleven  Nat  og  mørkt  og 
koldt.  Paa  den  Tid  er  der  et  Lys,  som  ikke  ses,  og  en  rugende 
Varme  i  alt  det,  som  lever. 

Døden  kendte  dette  korte  Overmod  og  snart  forødte  Over¬ 
skud  gennem  tusinder  af  Aars  Erfaring. 

Hin  Nat  sad  han  blot  ganske  stille  og  lyttede. 

Ingen  kan  høre  som  Døden. 

1  hans  hule  Øre  koger  alle  Sjælelyde.  lige  til  Menneskets 
allersvageste,  skælvende  Anelse. 

Krigen  holdt  nu  Menneskene  fangne  og  tvang  dem  til  at  tænke 
Tankerne  paa  Afsavn  og  Lidelse,  Ansvar  og  Offer.  Trofasthed 


Digitized  by 


Google 


Mene  mene  — 


951 


og  Mod,  Prøvelse  og  Død.  Den  sendte  Frygten  løs  paa  dem  til  en 
Kamp  paa  Liv  og  Død.  En  anden  Kamp  end  denne  Foraarskamp 
mod  Omarmelse  og  Besvangring,  som  skulde  være  Livets  Høj¬ 
sang! 

Livet !  sagde  Døden  til  sig  selv.  Den  raaeste  Egoist,  den  hen- 
synsløseste  Formerer! 

Foraarets  Lyde  puslede  listende,  pulsende,  svulmende  om¬ 
kring,  higede  efter  at  blive  til  et  stort  øredøvende  Brus,  som  tog 
Menneskene  sanseløst  fangne.  Men  pludselig  føg  de  hvislende  til 
Side  for  en  Sorgens  og  Omsorgens  Orgeltone,  der  med  stigende 
Overmagt  dirrede  igennem  saa  mange  Menneskers  Sind,  at  den 
gennemtrængte  alt  som  en  Susen  og  fik  de  nøgne  Trækroner  over 
Dødens  Hoved  til  at  neje  sig. 

Døden  stod  op  fra  sit  Sæde. 

Den  Nattevind  gjorde  ham  godt. 

Han  saa  den  kaste  Skæret  fra  de  sparsomme  Gaslygter  som 
en  Sørgefakkels  Skin  op  over  Husenes  Facader  overfor  Volden. 
De  laa  ellers  hen  som  lukkede,  sortegraa  Kister  over  Menne¬ 
sker,  der  sov. 

Men  hos  Fru  Christine  maatte  der  endnu  brænde  Lys;  der 
var  et  Skimt  at  ane  bag  de  nedrullede  Gardiner. 

Døden  gik  ned  ad  Voldbakken  og  ind  ad  den  lave  Gadedør. 
Han  steg  op  ad  en  stejl  Trappe.  Den  knagede  med  aogle  af  disse 
lange  Knag  i  gammelt  Tømmer,  som  han  saa  godt  kunde  lide. 

1  Fru  Christines  Soveværelse  brændte  en  Natlampe  midt 
imellem  hendes  Seng  og  Barnesengen  med  de  høje,  skærmende 
Tremmer  for  den  lille  Dreng,  som  laa  og  sov  den  fasteste  Søvn. 

Selv  hvilede  hun  ogsaa  trygt,  med  Hovedet  paa  den  højre  Arm, 
saaledes  som  hun  altid  havde  gjort  det  som  ung  Pige.  Dengang 
kyssede  hun  ofte  sin  højre  Haand  med  et  lille  hastigt  Kys,  inden 
hun  lod  sig  favne  af  Søvnen.  Nu  sov  hun  ind  hver  Nat  hos  den 
Mand,  hun  elskede,  og  som  havde  gjort  hende  til  Kvinde  og  Mo¬ 
der.  Han  var  de  mange  Mile  borte  og  i  Fare,  i  bestandig  Fare 
for  sit  Liv.  Hun  kunde  være  helt  stiv  af  Skræk,  naar  hun  rigtig 
kom  til  at  tænke  Tanken  ud;  den  fik  hendes  Hovedhud  til  at 
rynke  og  greb  hende  om  Hjertet,  saa  hun  syntes,  Blodet  var  ved 
at  standse.  Men  dobbelt  varmt  skød  det  op  i  hendes  Kinder  gen¬ 
nem  en  urokkelig  Tillid  til  Lykken  og  i  den  inderlige  Følelse  af. 
at  hun  altid  fulgte  ham,  og  hans  Tanke  bestandig  fandt  Hvile  hos 
hende  i  deres  Hjem. 

Hun  beroede  i  sin  Mands  Kærlighed  saa  selvfølgeligt  som 
et  Legeme  i  sit  Tyngdepunkt.  Hun  havde  givet  ham  alt  og  gav 
ham  det  hver  eneste  Dag,  der  gik,  ned  til  de  mindste  Ting, 
vilde  give  ham  sit  Liv  med  Glæde.  Kun  i  faa  Aar  havde  de  levet 
sammen  og  var  saa  unge,  begge  to;  deres  Liv  var  bestandig  nyt 
og  havde  Lov  til  at  være  deres  eget.  Hans  Stilling  var  beskeden 
og  uden  Forpligtelser  overfor  andre  end  for  dem  selv  og  deres 
Barn,  og  dog  kunde  han  med  Aarene  naa  det  højeste.  Fremtiden 
laa  for  dem  som  en  skøn  Vej,  der  stod  dem  aaben  langt  ud  i  det 
fjerne,  men  som  de  slet  ikke  endnu  brød  sig  om  at  vandre. 

Døden  betragtede  den  sovende  unge  Kvinde,  en  ung  Moder, 
der  var  en  ung  Mand  den  mest  hengivne  Hustru. 

Var  det  mon  ikke  det,  Livet  kaldte  sin  Fuldkommelse? 

Længe  blev  Døden  siddende  ved  Fru  Christines  Seng;  men 
da  det  lysnede  bag  Gardinet,  var  han  borte. 

Og  faa  Timer  efter  tog  han,  ved  sin  Tjener  Krigen,  Fru 
Christines  Mand,  medens  Solen  skinnede,  og  den  unge  Mands 
hele  Væsen  var  opfyldt  af  Viljen  til  at  trænge  frem  med  Magt  og 
føre  andre  Mænds  Viljer  med  sig. 


Med  inderlig  Glæde  mindedes  Døden  Aarene  i  Danmark  efter 
Krigen. 

Dejligt  var  Fru  Christines  Blik. 

Hvis  Døden  havde  været  Maler,  han  vilde  have  søgt  at  for¬ 
evige  det,  ti  det  havde  Evigheden  i  sig.  Det  var  langt  ud  over 
Forkrænkeligheden,  der  skifter  Form  og  Farve,  saa  at  et  levende 
Menneske,  som  det  hedder,  ikke  er  til  at  kende  igen  af  Ydre  eller 
Indre  efter  en  lille  Menneskealders  Forløb. 

Fru  Christine  havde  vundet  det,  som  bestaar,  fordi  det  har 
gennemtrængt  et  Menneskes  Sjæl  og  Legeme  med  en  Kraft,  der 
overvinder  al  Skrøbelighed  og  Omskiftelighed. 

Hun  var  naaet  dertil  igennem  Fortvivlelse,  efter  at  have  for¬ 
bandet  Døden.  Hendes  Barn,  hun  vilde  have  ofret  det  uden  Be¬ 
tænkning,  for  at  faa  sin  Mand  igen.  Hun  havde  raset  imod  Kri¬ 
gen.  Hun  havde  haanet  Fædrelandet,  for  hvis  Ære  han  var  fal¬ 
det  —  kun  for  dets  Ære,  uden  nogen  Nytte,  i  en  paa  Forhaand 
haabløs  Kamp.  Hvor  meningsløst!  Hvor  latterligt!  Og  i  det  hele 
taget  hvor  barbarisk  at  hidse  Mennesker  med  Vaaben  i  Haand 

imod  hinanden,  Mennesker,  som  havde  dem,  de  elskede,  og  som 
blev  elskede  igen  med  en  Kærlighed,  der  maatte  dræbe,  naar 
de  ikke  var  mere. 

Men  Døden  havde  set  det  gennem  Aarhundreder  og  hos  alle 
Folk,  at  en  Kvindes  Sorg  over  den,  hun  virkelig  elsker,  har  ikke 
Lidenskabens  Selvviskhed.  Den  har  Evnen  til  ikke  at  kunne  mi¬ 
ste,  til  at  ville  beholde  og  øge  sit  Kærlighedens  Pund  i  stigende 
Aagren. 

Døden  havde  taget  Fru  Christines  unge  Elskede ;  Døden  hav¬ 
de  hindret  Tidens  Rottetand  i  at  prøve  paa  at  gnave  deres  Kær¬ 
lighed;  Døden  havde  ladet  Krigens  Sørgeklokker  lyde  over  det 
hele  Land,  da  han  gik  bort. 

Men  den  Klang  havde  hidset  Fru  Christine  og  gjort  hende 
vild,  syntes  hende  at  øge  hendes  Sorg  ved  at  lægge  den  blot  for 
andre  Mennesker. 

Hun  vilde  have  ruget  ene  over  sit  Tab.  Ingen  anden  skulde 
have  haft  Lov  til  at  sørge  over  hendes  Mand  end  hun.  Han  kom 
ikke  de  andre,  ikke  Landet  og  Folket  ved,  hun  alene  havde  ejet 
ham,  og  hun  alene  med  sit  Barn  vilde  græde  over  ham.  Hun 
var  skinsyg  paa  de  andres  Medfølelse,  paa  den  hele  Luft  af  fælles 
Sorg  omkring  hende.  Hvor  turde  noget  andet  Menneske  ville 
have  et  Begreb  om,  hvad  hun  havde  tabt,  det  umaalelige,  for 
hende  selv  ufattelige ! 

Men  lidt  efter  lidt  maatte  Hadet  i  hendes  Sorg  svinde,  Hadet 
til  Krigen,  til  Døden,  til  den  Gud,  som  hun  ikke  mere  vilde  an- 
raabe,  fordi  han  saa  bittert  havde  skuffet  hendes  Tiltro. 

Medens  Fru  Christines  Mand  levede,  havde  hendes  Tilvæ¬ 
relse  svinget  om  hendes  Kærlighed  i  urokkeligt  trygge  Pendul¬ 
slag  ;  selv  Ulykkens  voldsomste  Stød  kunde  ikke  i  Længden  for¬ 
styrre  denne  Ligevægt,  fordi  den  ikke  kunde  ophæve  det  ufor¬ 
anderlige  Tyngdepunkt  i  hende  selv.  Omkring  sin  taknemmelige, 
uforgængelige  Kærlighed  maatte  hun  naturnødvendigt  tilsidst 
svinge  i  Ro. 

Og  en  skønne  Dag,  da  hendes  lille  Dreng  var  lagt  i  Seng, 
og  hun  sad  alene  i  Mørkningen,  i  sin  Stue  ud  mod  Volden,  blev 
hun  grebet  af  Skamf  uldhed.  Hun  følte  sig  som  den,  der  havde 
været  i  uværdige  Følelsers  Vold.  Hun  var  nær  ved  at  gaa  hen  og 
trække  Gardinerne  til  for  de  blege  Ruder,  der  syntes  hende  at  se 
som  Øjne  ind  i  Stuen. 


Digitized  by  v^ooQle 


954 


Mene  mene  — 


Kunde  de  ikke  hviske  til  Menneskene  om,  hvad  de  havde  set  i 
denne  onde  Tid? 

Hun  undsaa  sig  og  ønskede,  at  andre  ikke  skulde  tænke  daar- 
ligt  om  hende  for  hendes  afmægtige  Bitterheds  og  hidsende 
Længsels  Skyld. 

Stille  smeltede  denne  Kvindesjæls  store  Kærlighed  alt  Had 
og  al  haabløs  Pine,  al  brændende  Trang  mod  det  forgængelige  og 
al  snever  Hensynsløshed  mod  andre  Mennesker. 

Da  blev  det  Smertens  Brus,  der  laa  i  Luften  om  hende,  til  en 
Lise  for  Fru  Christine.  Da  ledte  netop  den  store  Fællessorg  hen¬ 
de  over  til  andre  Mennesker  i  Kærlighed  og  til  deres  Kærlighed. 


Det  Hus,  som  Fru  Christine  boede  i,  var  hendes  Mands  gam¬ 
le  Forældres. 

Dér  havde  han  villet  vide  hende  og  sit  Barn,  efter  at  de  havde 
maattet  flygte  for  Fjenden,  og  medens  han  var  i  Krig. 

Aldrig  vilde  hun  nu  forlade  denne  tredje  Sal,  hvor  de  gamle 
boede  nedenunder.  Der  knyttede  sig  altfor  mange  levende  Min¬ 
der  til  disse  Stuer  og  Trappegange  og  til  Udsigten  fra  disse  Vin¬ 
duer  med  smalle  Karme. 

Hvor  ofte  var  ikke  under  Krigen  den  gamle  Mand  kommen 
op  der  nede  fra  og  havde  gjort  sig  et  Ærinde,  blot  for  at  kunne 
trykke  hendes  Haand  og  klappe  hende  stille  paa  Skulderen,  naar 
han  gik  igen.  Da  stod  hun  i  Døren,  medens  han  steg  ned  ad 
Trappen,  og  nikkede  til  ham  og  følte,  hvor  uendelig  meget  mere 
Tavshed  kan  sige  end  Ord. 

„Tak,  Bedstefader  og  hils;  jeg  kommer  lidt  ned  siden!"  — 

Dér  havde  han  staaet,  paa  den  Plads  tæt  ved  Døren  i  hendes 
Dagligstue,  sammen  med  den  Mand,  der  bragte  Dødsbudskabet: 
hun  havde  rejst  sig  fra  sit  Sybord. 

Skulde  hun  nogen  Sinde  kunne  flytte  fra  den  Stue,  som  gemte 
dette  Minde?  Den  maatte  være  hende  hellig,  som  selve  hendes 
Mands  Grav. 

Kærligt  havde  de  to  gamle  Mennesker  baaret  Selviskheden 
i  hendes  Sorgs  første  Tid.  Taalsomt  havde  de  set  deres  velmente 
Forsøg  paa  at  lindre  blive  skubbede  til  Side,  ja  næsten  ringeagtede 
og  optagne  med  Krænkelse.  De  havde  taget  det  som  dem.  der  hav¬ 
de  levet  længe  nok  til  at  forstaa  Utaknemmelighed  og  har  Kær¬ 
lighed  nok  til  at  tilgive  den. 

Som  manende  Stemmer  talte  fra  alle  Væggene  i  det  gamle 
Hus  Minderne  herom  til  Fru  Christine,  og  hun  følte* Taknemme¬ 
ligheden  over,  at  der  blev  levnet  hende  Lejlighed  til  det  lykke¬ 
ligste  af  alt,  at  gøre  Uret  god  igen,  inden  det  er  for  silde. 

De  gamle  Folk  havde  levet  deres  Arbejdsdag  til  Ende.  Og 
over  deres  Aften  var  Solnedgangens  Stilhed  og  Ro.  De  minde¬ 
des  meget,  der  laa  fjernt,  og  glemte  mangen  Plage,  som  laa  nær. 
Krig  og  Død  havde  været  dem  som  Havets  Melodi,  der  altid 
lyder  i  deres  Øren,  der  bor  ved  Søen.  Deres  Liv  var  naaet  fra 
Brandskæret  i  Aarhundredets  Begyndelse  gennem  Julidagens 
Jubel  i  dets  Midte  til  Februarnattens  Isslag  mod  dets  Slutning. 
De  kendte  Tilskikkelsens  Højhed  og  den  Styrke,  som  vokser 
af  Prøvelse,  og  de  havde  fundet  Livets  Indhold  i  deres  eget 
Indre.  Deres  Hjem  var  den  Lade,  hvori  de  havde  bjerget  alt  det, 
de  havde  kunnet  fravriste  Livet;  det  fortalte  hver  Erindring  og 
hvert  et  Stykke  Møbel,  hver  en  Tanke  og  hver  Betoning,  hele 
deres  Tilværelses  dybe,  rolige  Aandedrag. 

Fru  Christine  gled  med  sit  Barn  ind  i  dets  Bedsteforældres 
Verden  som  dens  naturlige  Fortsættelse. 

I  det  Hjem,  hvorfra  hendes  Mand  var  udgaaet,  for  det  Land, 
som  han  havde  ofret  Livet,  gennem  det  Barn,  som  var  hans  og 
hendes,  vilde  hun  nu  bringe  sit  Liv  som  Indsats  —  saaledes 
Haand  i  Haand  med  den,  hun  havde  elsket,  indtil  Døden. 


Døden  maatte  altid  inddele  Menneskene  i  dem,  der  kunde 
se  det  usynlige,  og  de  andre.  De  andre  var  de  fleste:  men  til 
Tider  blev  deres  Horder  trængte  tilbage  af  de  seendes  Glavind. 

Saaledes  i  Danmark  efter  64. 

Dengang  tog  Landets  Døde  Del  i  Landets  Liv  og  bestemte 
dets  Handlinger,  Genrejsningens  Handlinger. 

De  var  med  i  de  troendes  Bønner  mod  Himlen  og  i  Kund¬ 
skabens  Slaaen  Portene  op  mod  den  store  Verden;  de  stod  bag¬ 
ved  Handelsmandens  Kalkyler  og  Bondens  Rydden  Hede;  ingen 
Sinde  forstod  man  bedre,  at  et  Folk  netop  ikke  var  alene  de  til¬ 
fældigt  nu  levende  Mennesker. 

Og  dengang  ærede  man  Døden. 

Man  betragtede  ham  ikke  som  en  Skraldemand,  der  kører 
Livets  Affald  bort,  og  som  man  smed  ned  ad  Trapperne,  hvis 

han  vilde  falde  paa  at  gaa  ind  i  Stuen,  for  at  tale  med.  Man  turde 
nævne  hans  Navn,  uden  at  Hoben  peb  fornærmet  i  Fingrene, 
eller  Digtere  søgte  at  faa  det  listet  bort  i  Ord  og  under  tusinder  af 
Blomster ;  man  bød  ham  netop  ind  i  sit  Lønkammer,  for  at  lytte 
til  ham,  naar  der  var  stille,  og  hans  Røst  ikke  kunde  overdøves  af 
al  Menneskenes  tusindtungede  Adspredelse. 

Ved  hans  Haand  vandt  Fru  Christine  det  Liv,  som  er  be¬ 
folket  af  saa  meget  ud  over  det,  der  ses,  og  som  gennemstrøm¬ 
mes  af  et  uforgængeligt  Lys. 


Omkring  Fru  Christines  egen  Verden  Iaa  det  usynliges  store 
Rige,  hvori  hun  færdedes  som  blandt  Mennesker.  Der  hentede 
hun  Kraft  til  sin  Gerning  for  sit  Barn. 

Titusinder  af  fine  Veje  førte  derud,  Erindringernes  og  Hand¬ 
lingernes  Veje,  ved  hans  Haand,  som  ikke  var  mere,  og  i  hans 
Aand.  Talløse  var  Stierne  ind  i  andre  Menneskers  Hjerter,  til 
Samfølelse,  Overbærenhed,  fælles  Haab;  og  der  var  dem,  som 
førte  ud  til  den  store  Betragtnings  uendelige  Oceaner,  fra  hvis 
Strande  hun  vendte  tilbage  styrket  af  den  fuldkomne  Underlegen¬ 
heds  Fortrøstnig  til  det  stærkeste. 

Den  Vinter,  Ængstelsen  sled  hende,  det  Foraar,  Fortviv¬ 
lelsen  sugede  hende,  havde  gjort  hendes  Legeme  svagt. 

Hun. værgede  sig,  det  bedste,  som  hun  kunde,  af  Hensyn  til 
sit  Barn  og  sin  Pligt. 

Men  naar  i  barske  Vintre  Hosten  overfaldt  hende,  naar  hun 
efter  en  overanstrengt  Tid  følte  Svaghed  komme  listende,  som 
kunde  gøre  hende  til  Bytte  for  lurende  Syge,  lukkede  hun  ofte 
Øjnene  og  smilede. 

Ti  hendes  Svagelighed  var  hende  kær,  som  alt,  hvad  der  hang 
sammen  med  ham,  hun  havde  elsket.  Den  var  hende  i  sin  Smerte 
et  sidste  legemligt  Baand  mellem  hende  og  ham.  Stundom,  naar 
hun  længe  havde  følt  sig  legemligt  helt  vel  tilpas,  kunde  hun  øn¬ 
ske  sin  Skrøbelighed  hid  og  var  lykkelig,  naar  den  kom  med  sin 
Pine. 

Saa  var  det  om  Vinteren,  en  ti-femten  Aar  efter  Krigen. 

Fru  Christine  følte  sig  mærkværdigt  lykkelig,  uden  et  Ønske, 
og  dog  som  opfyldt  af  en  stor  Forventning.  Hendes  Søn,  som  nu 
var  en  Yngling,  gik  fremad  paa  alle  Maader,  og  han  var  endnu 

fuldt  ud  hendes  og  det  gamle  Hjems.  Bedsteforældrenes  Øjne  var 
lukkede  i  en  Fred,  som  havde  været  hende  den  mildeste  Forjæt¬ 
telse.  Intet  syntes  hende  uoverstigeligt.  Det  var  hende,  som  om 
Himmel  og  Jord  gik  sammen  og  hun  kunde  overkomme  alt. 

Da  kom  i  stormfulde  Decemberdage  med  Rusk  og  Regn  Syg¬ 
dommen  som  en  klam  Gysen  ind  i  hendes  Stue.  Den  greb  hende 
og  omskiftedes  til  en  sveddryppende  Feber. 

Og  faa  Dage  efter  blev,  i  Natlampens  Skær,  Døren  sagte 
aabnet  ind  til  hendes  Sovekammer. 

Det  var  Døden,  der  traadte  ind,  som  hin  Foraarsnat  i  Kri¬ 
gens  Tid. 

Han  saa’  sig  om. 

Alt  var  som  da. 

Barnesengen  stod  der  endnu,  paa  samme  Plads,  med  de  høje, 
skærmende  Tremmer,  men  dækket  med  det  hæklede,  hvide 
Tæppe. 

Herinde  hvilede  en  trofast;  en,  som  forstod  at  tro. 

Døden  traadte  stilfærdigt  ind  i  Skyggen. 

Sønnen  sad  ved  sin  Moders  Seng  og  holdt  hendes  fugtige 
Haand.  Han  hviskede  til  hende  og  saa  ind  i  hendes  Øjne,  indtil 
hun  sov  ind  med  et  Smil. 

Men  da  hun  atter  vaagnede,  var  det  med  et  Blik,  som  først 
langsomt  vendte  tilbage  fra  det  fjerne,  og  da  var  det  Dødens 
Haand,  hun  greb. 

Døden,  den  kærlige,  bøjede  sig  over  hende  i  den  Mands  Skik¬ 
kelse,  hun  havde  elsket,  og  i  hans  Arme  blev  hun  borte  ... 


II 

Døden  var  falden  hen  i  de  gamle  Erindringer. 

Nu  rejste  han  sig  fra  sin  Bænk  i  Ørstedsparken  og  saa’  lidt 
adspredt  ud  i  Rummet,  slentrede  derpaa  langsomt  over  Broen,  ud 
ad  Porten  ved  Jermers  Taarn  og  hen  paa  Raadhuspladsen  igen. 

Længe  stod  han  stille  ved  det  store  Ventehus  for  Sporvog¬ 
nene. 

Der  var  en  stærk  Færdsel  af  Mennesker,  Arbejdsvogne,  Dro¬ 
sker  og  uafladeligt  kredsende,  elektriske  Sporvogne. 

Raadhustaarnets  Klokkespil  slyngede  drønende  Tiden  ud  over 
mange  Folk,  der  travlt  krydsede  hinanden  paa  Gaden  eller  fyldte 
op  i  Kaféerne  paa  alle  Torvets  Hjørner. 

Vejret  var  blændende.  Et  prangende  Solskin  hvilede  over  alle 
Ting,  lige  ned  til  den  støvede  Hestegødning  paa  Asfalten.  Him¬ 
len  var  helt  poleret  blaa.  Der  blæste  en  let  Vind,  som  fik  det 
blanke  til  yderligere  at  spille  og  glinse. 

Og  Døden  syntes,  at  alle  Mennesker  stirrede  ind  i  denne 
stikkende  Sol,  som  om  den  aldrig  skulde  blegne  —  fra  de  pyn¬ 
tede  Damer  i  Herskabsvognen  til  Sandwichmanden,  der  van¬ 
drede  af  Sted  med  sin  Plakat  paa  Ryggen  og  en  dampende  Cigar 
i  Munden. 

En  munter,  livsglad  By  vilde  vistnok  mange  sige. 

Men  for  Dødens  fine  Øre  skurrede  Luften  helt  af  allehaande 
urene  Lyde  i  en  svimlende  Bølgen,  der  næsten  fik  det  til  at  kval¬ 
me  for  ham. 

Var  det  Fru  Christines  Land? 

Paa  Døden  virkede  disse  livlige  Mennesker  sørgmodigt,  som 
optagne  Spillere,  der  stirrede  mod  det  belyste  grønne  Bord.  med 
en  Guldskilling  eller  en  Kobberslant  i  Haanden. 

Der  var  ingen  trofast  og  tilfreds  Arbejdssurren  og  Arbejds- 
snurren  i  Luften,  ingen  hyggende  og  samlende  Tone.  Men  som 
Lyden  fra  en  kæmpemæssig  Stemmegaffel  dirrede  der  igennem 
alt  en  forfængelig  og  misundelig  Klang  af  Egenraadighed  og 
Penge. 

Og  saa  ramt  der  lugtede  af  Liv! 

Netop  ramt! 

Døden  holdt  end  ikke  i  sin  Tanke  af  at  tale  ondt  om  Livet, 
som  hvis  Fjende  han  altid  blev  udskreget.  Men  i  og  for  sig  var 
Livet  dog  lidet  tiltalende  og  havde  en  stram  Lugt  af  Stofskifte  og 
Formering,  hvor  ofte  man  ogsaa  vilde  gentage  den  taabelige 
Snak,  at  det  først  var  Døden,  som  fik  det  til  at  stinke. 

I  nogle  tusinde  Aar  havde  Døden  været  tvungen  til  at  beskæf¬ 
tige  sig  med  Livet  og  kunde  ikke  forme  sin  Opfattelse  deraf  i  an¬ 
dre  Ord  end,  at  Livet  kun  betød  noget  ved  det,  som  overlevede 
Livet.  Af  det  store  Forgængelighedens  Hav  ragede  i  Ve;ret  de 
Videnskabens  og  Kunstens,  Moralens  og  Religionens  Koraløer. 
der  havde  rejst  sig  af  Millioner  døde.  —  Døden  var  jo  ingen 
Kristen,  dertil  havde  han  kendt  for  mange  Religioner.  De  bar 

dog  alle  Endelighedens  Præg,  var  Forsøg  paa  at  kortlægge  Uen¬ 
delighedens  Veje  og  tvinge  Mennesket  til  at  vandre  ad  bestemte 
Stier  imod  sin  Evighedstanke.  Men  en  Evighedstanke  maatte  der 
være  i  Menneskenes  Liv,  om  de  saa  ogsaa  mente,  det  var  fær¬ 
digt,  naar  de  døde;  ellers  vilde  de  have  mistet  det.  længe  før  de 
gik  herfra.  Og  et  Livsens  Brød  for  Menneskene  havde  Religio¬ 
nerne  været,  og  vilde  de  blive  ved  at  være ;  ti  evindelig  sand  var 
deres  bærende  Sandhed,  at  der  kun  gaves  et  virkeligt  Liv,  som 
var  mere  end  Funktioner,  Livet  efter  Døden.  —  Døden  havde 
ingen  Nationalitet.  Selve  Tanken  var  absurd.  Men  Nationalite¬ 
terne  var  ham  Støbeforme  for  de  Særegenheder,  der  var  med  til 
at  skabe  det  uforgængelige.  —  Sekel  efter  Sekel  havde  Døden 
set  Menneskene  forandre  den  Maade,  hvorpaa  Arbejde  var  ord¬ 
net,  og  Penge  og  Magt  blev  fordelte  indenfor  deres  Samfund ; 
altsammen  ligegyldigt,  naar  det  ikke  tjente  denne  Evighedsstræ- 
ben!  Hvad  var  ham  Menneskenes  Kadaver  og  dets  Oprethol¬ 
delse  og  Pirring?  Mennesket  gjorde  sig  Bekymring  med  tusinde 
Ting ;  kun  ét  var  fornødent ;  at  kunne  leve  som  den,  der  skal  dø 
og  som  den,  der  stammer  fra  døde. 

Men  disse  danske  Mennesker  omkring  ham  syntes  Døden  at 
leve,  som  om  de  aldrig  skulde  dø,  og  som  om  de  alene  havde 
levet. 


Halvt  uvillig  slentrede  Døden  indenfor  i  Hotel  Bristols  Kafé. 

Den  var  fuld  af  livligt  talende  Mennesker,  som  spiste  Frokost 
eller  sad  og  blev  ved  at  snakke  ved  Kaffe  og  Cigar,  længe  efter  at 
de  var  færdige  med  Frokosten. 

Overalt  flød  der  med  Aviser. 

Døden  fordybede  sig  baade  i  Bladene  for  Dagen  og  de  gamle, 
som  han  lod  Opvarteren  søge  sig  frem. 

Der  var  noget  i  dem,  som  interesserede  ham:  man  vilde 
prøve  paa  at  ordne  Krigsvæsenet  i  Danmark  til  Værn  for  sin 
Nationalitet.  Her  var  dog  et  Udsyn  ud  imod  det,  som  var  mere 
end  danske  Menneskers  Velvære.  Her  var  Forbindelsen  mellem 
Nutidens  Danmark  og  Fru  Christines  Land,  Broen  over  til  det 
Liv,  som  overlevede  Livet. 

Men  efterhaanden  som  Døden  læste  og  læste,  store  Blade  og 
smaa  Blade,  blev  hans  Miner  mere  og  mere  stramme :  man  vilde 

forberede  sig  paa  Krigen  eller  lægge  Hænderne  i  Skødet  overfor 
den,  altsammen  under  Skældsord  og  Forsøg  paa  at  undlive  den. 
Alle  Folk  i  Danmark  skældte  paa  Krigen,  om  det  saa  var  Office¬ 
rerne.  De  var  kun  Officerer  og  forlangte  Fæstninger,  Kanoner 
og  Soldater  for,  at  det  aldrig  nogen  Sinde  skulde  komme  til  Krig. 

Forsvarsvennerne  betragtede  Krigen  som  et  Uhyre,  der  skul¬ 
de  skræmmes  bort  ved  saa  drabelige  Positurer  som  muligt,  lige¬ 
som  man  krummer  Fingre  og  siger  Buh!  til  Børn.  Og  deres 
Modstandere  anraabte  en  evig  Fred  om  —  som  Konen  hos  Tol- 
stoi  —  at  sætte  sig  paa  Uhyret  med  sit  af  alle  Landes  Proleta¬ 
rer  dannede  Agterspejl  og  klemme  Luften  ud  af  det. 

I  Danmark  havde  man  den  ene  store  Afgud,  Freden. 

Foran  hendes  Billede,  der  var  af  Guld  —  netop  af  Guld  — 
laa  Befolkningen  i  Støvet  med  underdanige  Miner,  der  skinnede 
af  Interesserthed. 

Døden  skubbede  de  mange  Aviser  til  Side. 

Freden  havde  altid  været  ham  en  led  Kvind.  Dygtig  var  hun. 
kunde  stable  Spisekamre  og  Oplagspladser  og  Statskasser  fulde 
af  Værdier,  smykke  Byer  og  Hjem  med  Kunst,  stoppe  Befolk¬ 
ninger  fra  øverst  til  nederst  med  Kultur,  saa  at  de  skinnede  som 
Mortensgæs  af  Selvglæde. 

Men  hun  var  fuld  af  ægte  kvindelig  Skinsyge.  Ingen  anden 
end  hun  maatte  gøre  sig  fortjent  til  Kærlighed.  Alting  skulde  være 
hendes  Velsignelse.  Hun  skulde  være  uundværlig  for  Menneske¬ 
heden,  æres  og  elskes  og  regere,  navnlig  regere.  Og  for  at  til¬ 
fredsstille  sin  skinsyge  Kærlighedstrang  brugte  hun  —  som  man¬ 
ge  Kvinder  —  alle  Midler,  selv  de  laveste.  Hun  fordulgte  og  løj. 
kunde  netop  lyve  med  den  Oprigtighed,  som  er  Kvinder  egen, 
saaledes  at  hun  følte  sig  forurettet,  naar  man  ikke  troede  hendes 
Løgne. 

Den  stakkels  Krig,  hvis  Laster  var  saa  aabenbare,  havde  hun 
andet  end  den  skinhelligste  Afsky  tilovers  for  ham? 

Hun  vidste  alt  for  godt,  den  ...  —  Døden  havde  nær  tænkt  et 
Ukvemsord  —  hvorledes  Krigen  var  et  rigtigt  Mandfolk,  som 
baade  kunde  ødelægge  og  frembringe.  Og  alt  for  meget  af  hvad 
Freden  bragte  til  Verden,  var  blevet  til  i  hans  Favntag.  Men  hun 
fornægtede  sin  Elsker  offentligt  og  fandt  sig  i  at  fremstilles  som 
en  pletfri  Engel,  medens  han  blev  kaldt  for  Landevejsbølle  og 
Brandstifter. 

Døden  kom  til  at  tænke  paa  en  Bog,  som  han  havde  købt  og 
læst  i  Kupéen  paa  Vejen  til  København.  Den  var  et  Slags  Jubi¬ 
læumsskrift  over  Landets  Udvikling  i  det  nittende  Aarhundrede. 

Der  var  en  ren  Smørglorie  af  Fredens  Velsignelser  omkring 
den  Bog.  I  et  forpustet  Forbigaaende  stod  der  dog  et  Sted,  at 
Krigen  i  Aarhundredets  Begyndelse  havde  knust  usund  Vind- 
skibelighed  og  sat  trofast  Arbejde  i  Stedet;  nogle  andre  for¬ 
skræmte  Linjer  sagde,  at  dansk  Handels  Frigørelse  af  Tysker- 
aaget  skyldtes  Krigen  i  Aarhundredets  Midte;  ja,  i  Artiklen  om 
det  vidunderlige  Landbrug  hed  det  endogsaa,  at  dets  Sejrsgang 
var  baaret  af  den  nationale  Fornyelse,  som  Landets  sidste  Krig 
førte  med  sig.  Men  intet  særligt  Kapitel  havde  turdet  helliges  Kri¬ 
gens  økonomiske  og  moralske  Betydning  for  Danmark  i  det  nit¬ 
tende  Aarhundrede.  Nu  forstod  Døden  det  fuld  vel:  herom  kun¬ 
de  der  kun  tales  i  kortaandede  Selvfølgeligheder,  som  lod  sig 
overhøre.  Ellers  skulde  man  have  set  Freden,  den  huldsalige 
Fred  puste  sine  Præster  op  til  rene  Delirier  over  Landetab,  Stats¬ 
bankerot  og  andre  Udvendigheder.  —  Der  var  nu  engang  ingen 
Hjælp  for  dem,  der  kun  kunde  se  det  synlige.  Og  der  var  endnu 
mindre  Hjælp  for  dem,  der  ikke  vilde  se  det  aabenbare,  som 
Stenene  paa  Gaden  burde  raabe  ud.  Tusinder  og  atter  tusinder 
skræmmedes  tilbage  af  Krigens  Vaaben,  men  ikke  af  den  skjulte 
List,  det  forklædte  Bedrag,  det  ansvarsløse  Massernes  Tryk,  som 
brugtes  og  atter  brugtes  i  Kampen  om  Magt  eller  Velvære.  Deres 
forvænte  Nerver  skreg  op  over  Smerterne  fra  et  Granatsaar  og 
jamrede  over  opbrændte  Værdier ;  men  for  at  kunne  herske  eller 
nyde  ødede  de  af  Samfundets  bedste  Kraft  og  voldte  den  mang¬ 
foldigste  aandelige  Marter  og  legemlige  Pinsel.  Og  den  falske  Fred 
smilede  hen  over  det  altsammen. 


Døden  rejste  sig. 

Det  var  begyndt  at  tynde  noget  ud  inde  paa  Kaféen.  Nu  skul¬ 
de  Folk  spadsere  eller  ogsaa  se  lidt  til  deres  Forretninger. 

Han  betalte  og  gik  ned  igennem  Strøget  i  dybe  Tanker;  det 
var  kun  altfor  sikkert,  at  hver  en  Gnist  Forstaaelse  af  Dødens 
gamle  Tjener,  Krigen,  nu  var  udslukt  i  det  danske  Folk.  Dens 
Gru  havde  intet  helligt  over  sig,  var  kun  Ulykke  og  Pine.  Dens 
Offervillighed  syntes  golde  Plagerier,  dens  Udbytte  Elendighed. 

Og  hvad  sagde  man  om  ham  selv,  den  ærlige  Død! 

Mon  han  ikke  skulde  tage  bort  igen  og  overlade  Landet  til  de 
lumske  Ildebefindender,  de  dorske  Syger,  den  snigende  Sot  — 
indtil  Folk  atter  lærte  at  strække  Haanden  ud  og  bede  om  Livet 
gennem  Døden. 

Ti  Danmark  havde  glemt,  at  Livet  ikke  var  til  for  Menne¬ 
skenes  Skyld,  men  at  Menneskene  var  til  for  Livets  i  Betydnin¬ 
gen  af  det,  som  overlevede  Livet. 

Her  raabte  man  med  Kultur  som  med  Bananer  paa  Gaderne, 
til  Næring  og  Forfriskning  for  det  store  Folk  og  til  den  billigst 
mulige  Penge.  Her  vilde  man  bruge  Videnskaben  og  Kunsten, 
Moralen  og  Religionen,  de  evige  Livsværdier  i  deres  skiftende 
Former,  til  at  tjene  Menneskenes  Velbehagelighed  —  eller  Lykke 
var  det  jo,  man  kaldte  det.  Man  anerkendte  ikke  Menneskesjælens 
Rødder  i  det  uendelige  og  Stræben  mod  det  ufattelige.  Og  al  Tale 
om  en  Nationens  Sjæl,  som  ikke  maatte  tage  Skade,  om  man  saa 
vandt  den  hele  Verden,  var  for  Nutidens  Danske  Ord  ud  i  den 
tomme  Luft. 

Det  havde  summet  i  alle  de  mange  Aviser  med  saakaldet  poli¬ 
tisk  og  social  Interesse. 

Men  Staten  var  de  Mennesker  et  Ædetrug,  ikke  en  Nationens 
Borg  og  Kirke  med  en  Fane  smeldende  over.  Folket  var  dem  en 
Skare  forsultne  efter  Mad  og  Lyst  og  Magt.  Samfundslivet  blev  en 
brutal  Egoismes  Sparken  bort  fra  Fadet  eller  en  misundelig  Egois¬ 
mes  barnagtige  Passen  paa,  at  ingen  flk  saa  meget,  at  det  kunde 
ærgre  nogen  anden.  Tilværelsen  struttede  af  Rettigheder  og  saa’ 
med  Foragt  paa  Offer  og  Gave.  Smerte  ræddedes  man  for  fra 
Tandudtrækning  til  Barnefødsler.  Og  Døden  — !  Ham  vilde  man 
unde  en  Stilling  som  Renovationsmand  —  skarpt  kontroleret  af 
den  moderne  Hygiejne.  Nej,  det  var  vist  bedst  at  rejse. 


Døden  vilde  blot  endnu  gaa  ud  paa  de  gamle  Kirkegaarde.  som 
han  kendte. 

Ud  for  Bredgade  saa’  han  en  vis  Bevægelse  af  Folk,  og  fra 
nogle  større  Bygninger  paa  Kongens  Nytorv  vajede  Flag  paa  halv 
Stang. 

Det  var  dog  et  Træk  som  interesserede  Døden. 

Han  spurgte  en  Herre,  hvem  det  var,  der  var  død. 

Ja,  det  var  da  en  General  og  som  netop  nu  blev  begravet  fra 
Garnisons  Kirke. 

Døden  havde  Møje  med  at  holde  et  Smil  tilbage.  En  General 
og  Danmark!  —  det  lød  noget  inkommensurabelt  for  Tiden. 

Men  Herren  forklarede  velvilligt  videre,  at  det  skulde  have 
været  saadan  en  dygtig  Mand,  den  General;  han  vilde  nok  blive 
savnet  haardt  ved  Ordningen  af  Forsvarssagen. 

Døden  vurderede  det  høfligt  fjerne  i  den  pæne  Mands  Tale  om 
denne  General,  der  skulde  have  været  en  dygtig  Mand  og  nok 
vilde  blive  savnet  ved  Forsvarssagens  Ordning. 

Den  Ordning,  tænkte  han,  medens  han  gik  videre,  skulde  jo, 
efter  alt,  hvad  han  havde  læst,  gaa  for  sig  som  en  Hestehandel 
med  Lidkøb  mellem  Parterne,  naar  de  var  kommen  hinanden 
tilstrækkeligt  i  Møde.  I  den  Aand  skulde  et  Spørgsmaal  løses,  som 
krævede  hele  Krigens  Sætten  alting  ind  paa  det  afgørende  Punkt, 
med  fuld  Opofrelse. 

Ulykkelige  Land,  som  troede  paa,  at  Halvhed  fødte  Helhed, 
at  utilstrækkelige  Penge  var  andet  end  spildte  Penge,  og  at  man 
overhovedet  for  Penge  alene  kunde  købe  Liv,  Bevarelse  af  Liv, 
af  en  Nations  Liv. 

Men  Sagen  maatte  jo  være,  at  Danske  baade  umiddelbart  og 
intellektuelt  havde  mistet  al  Følelse  af,  at  de  tilhørte  en  Nation, 
inkarneret  i  en  Stat.  Deres  hele  Samfund  var  ved  at  opløses  i  en 
hensynsløs  Individualisme.  Den  praktiseredes  kynisk  Mand  og 
Mand  imellem,  bredte  sig  skamløst  som  Grupper  og  Partier,  og 
de  Retninger,  der  kaldte  sig  sociale  og  socialdemokratiske,  vilde 
i  Virkeligheden  kun  de  størst  mulige  Fordele  for  alle  enkelte  In¬ 
divider.  Deres  Fremtidsstat  var  blot  en  teknisk  Indretning  dertil. 
Alting  her  i  Landet  var  paa  Marsch  imod  det  rene  Nydelses- 
anarki. 

Det  var  en  General,  som  blev  begravet.  En  Magtens  Mand,  i 
Danmark  en  Afmagtens  Mand  par  excellence! 

I  Bredgade  vajede  over  Hofhotellets  Spisesal  Dannebrog  paa 
halvt. 

Døden  skottede  mod  det  og  de  andre  Flag  paa  Bygninger 
runtdt  omkring. 

Luften  om  dem  var  ganske  bar  for  Sorg.  Det  var  kun  røde 
og  hvide  Duge,  der  hang  for  langt  ned  paa  Flagstangen. 

Der  var  Artilleri  opmarscheret  paa  Set.  Annæplads,  og  der 

stod  en  hel  Bataillon  Fodfolk  henne  ved  Kirken.  En  Del  nys¬ 
gerrige  Mennesker,  som  ikke  havde  travlt,  fyldte  op  paa  For¬ 
tovene. 

Saa  blev  der  Bevægelse  blandt  Ekvipagerne  paa  Pladsen, 
kongelige  Vogne  kørte  bort,  Officerer  kom  i  smaa  Grupper 
langsomt  ud  af  Kirken,  Artilleriet  raslede  frem  paa  Brostenene. 

Sørgemusiken  begyndte  at  lyde.  I  vemodigt  festlig  Takt  gik 
de  mørke  Basuner  og  de  lyse  Trompeter  sammen  med  Heste¬ 
hoves  klaprende  Slag  og  den  dumpe  Rullen  af  Hjul. 

Langsomt  drog  Kanonerne  af  Sted  i  Spidsen  for  Sørgetoget. 

Paa  Ligvognen  stod  Kisten  hyllet  i  Dannebrog,  alene  smykket 
med  Generalens  Sabel.  Fra  de  mange  tillukkede  mørke  Kareter 
glimtede  Uniformer  frem.  Infanterikompagnierne  fulgte,  Fod  for 
Fod,  med  Geværerne  i  Armen. 

Døden  lod  det  hele  Tog  rigtig  passere  forbi  sig. 

Virkelig  Sorg?  Det  følte  maaske  et  Par  Kvinder  og  Mænd 
i  hele  dette  mægtige  Følge. 

De  andre  var  kun  prægede  af  Nedtrykthed,  Forsagthed,  Mod¬ 
løshed. 

Og  da  Døden  ude  paa  Kirkegaarden  stod  henne  ved  den 
aabne  Grav  midt  inde  mellem  alle  disse  mange  sørgende,  følte 
han,  at  det  var  Mennesker,  hvem  Tabet  havde  gjort  fattigere, 
mindre  duelige,  mere  rede  til  at  undskylde  sig  selv,  i  Stedet  for 
viljekraftigere,  mere  fyldte  af  Ansvarsfølelse  og  staalsikre  paa. 
at  Tabet  skulde  og  maatte  erstattes  i  den  afdødes  Aand. 

Der  lød  en  hæs  Ironi  i  Kanonskuddenes  smækkende  Bump 
og  Geværsalvernes  Skramlen  ude  fra  Alleen. ' 


Følget  spredtes  brat. 

En  civil,  halvhundredeaarig  Herre  tog  Afsked  med  en  Officer 
og  gik  derpaa  alene  over  mod  den  ældre  Del  af  Kirkegaarden. 

Døden  vilde  netop  samme  Vej  og  fulgte  paa  Afstand  efter; 
der  syntes  ham  noget  kendt  i  det  Menneskes  Træk. 

Da  saa’  han  den  lidt  graaanede  Herre  standse  ved  en  Grav 
og  vidste  i  samme  Nu,  at  det  var  Fru  Christines  Søn.  Ti  det  var 
her,  hun  laa  begravet  hos  sin  Mand. 

Den  høje,  graa  Bautasten,  som  Kammerater  havde  rejst  over 
den  faldne,  var  nu  helt  omslynget  af  en  Vedbend,  der  voksede 

op  fra  Tavlen  ved  Bautastenens  Fod,  hvorpaa  Fru  Christines 
Aarstal  stod. 

Hendes  Søn  lukkede  sig  gennem  Jerngelænderet  ind  paa 
Graven.  Længe  dvælede  han  der,  puslede  lidt  ved  en  Blomst,  lidt 
ved  et  Blad,  følte  sig  alene  og  lykkelig  over  at  være  alene. 

Der  var  intet  Menneske  mere  at  øjne,  og  Døden  saa’  han 
ikke. 

Og  da  han  gik  hjemefter,  vidste  han  ikke,  at  det  var  Døden, 
der  fulgte  ham,  og  som  hviskede  i  hans  Tanker. 


Fru  Christines  Søn  var  bleven  en  stor  Jurist  og  Forretnings¬ 
mand  tillige,  med  mange  offentlige  Hverv. 

Naar  man  talte  om  hans  Karriére,  blev  det  ofte  beklaget,  at 
han  havde  været  for  ung  til  at  opnaa  en  førende  Rolle  i  Politik, 
inden  Bønderne  blev  de  herskende  med  deres  Sagførere,  Skole¬ 
lærere  og  Provinsredaktører.  Hvorledes  den  politiske  Magt  saa 
ganske  var  gledet  hans  Lag  ud  af  Hænderne,  havde  Offlcers- 
sønnen  og  Bymanden  i  det  sidste  Decennium  tydelig  følt;  men 
det  var  ikke  af  Magtbegær,  han  sørgede  derover.  Derimod  hændte 
det,  at  han  kunde  ligge  vaagen  om  Nætterne  i  en  tungsindig  Fø¬ 
lelse  af,  at  Grunden  for  hele  hans  Liv  havde  forskudt  sig  for 
ham  selv.  Han  var  med  al  sin  ydre  Sikkerhed  og  grundfæstede 
Position  en  ganske  usikker  Mand. 

Og  som  Fru  Christines  Søn  den  Dag  gik  bort  fra  Kirkegaar- 
den,  kun  fulgt  af  Døden,  følte  han  sig  overvældet  af  en  træt  og 
ubestemt  Længsel. 

Han  skulde  have  været  paa  sit  Kontor,  men  gik  i  Stedet  der¬ 
for  hjem. 

Den  store  og  velstaaende  Jurist  var  flyttet  hen  i  Karréen,  hvor 
tidligere  Grønningen  havde  ligget. 

Langsomt  steg  han  op  ad  tæppebelagte  Trapper  mellem  hvid¬ 
lakerede  Vægge. 

Inde  i  hans  store,  højloftede  Lejlighed  var  der  ganske  stille. 

Det  var  flere  Timer  før  Middag.  Hans  Hustru  var  ude  paa 
Besøg;  hans  voksne  Børn  passede  deres  Forelæsninger  og  Kur¬ 
sus;  de  mindre  gik  Tur  med  en  af  Pigerne. 

Hjørnestuen  ud  imod  Promenaden  var  hans  Arbejdsværelse. 
Døden  fulgte  med  derind  og  satte  sig  paa  en  Stol,  nær  ved  Al¬ 
tanen,  usynlig  for  den  anden. 

Juristen  telefonerede  Afbud  til  sit  Kontor. 

Det  slog  ham,  at  Tonen,  hvori  hans  Besked  blev  modtaget, 
med  al  Ærbødighed,  havde  noget  i  sig  af  Ligegyldighed;  i  den 
store  Forretning,  som  han  havde  faaet  arbejdet  op,  var  der  nu 
dygtige  Folk  nok  til  at  varetage  hans  Arbejde. 

Og  midt  i  dette  store  Hjem,  som  han  ogsaa  havde  skabt, 
og  hvor  han  nu  sad  ganske  ene,  greb  der  ham  det  samme  under¬ 
lige  Indtryk  af  at  være  overflødig.  Med  Tiden  var  hans  Besøg 
paa  Forældrenes  Grave  bleven  hyppigere  og  længere,  og  han  gik 
der  alene.  Medens  hans  Børn  var  smaa,  tog  han  ofte  med  sin 
Hustru  og  dem  ud  paa  Kirkegaarden,  Børnene  havde  følt  sig 
grebne  af  hans  Fortællinger  om  dem,  som  laa  der,  og  hans 
Hustru  dyrkede  længe  Graven  paa  en  helt  sværmerisk  Maade. 
Men  Tiden  viste,  at  det  for  hende  og  Børnene  kun  var  Stem¬ 
ninger  knyttede  til  hans  Person  og  at  de  blegnede,  efterhaanden 
som  han  var  kommen  til  at  betyde  mindre  for  dem. 

For  ham  selv  kunde  Forældrenes  Grav  aldrig  blive  Stem¬ 
ning  alene;  men  den  hylledes  dog  Aar  for  Aar  mere  og  mere  i 
en  vis  romantisk  Fjernhed,  der  betog  ham  som  et  Drømmeland. 
Han  følte  det,  med  stadig  ringere  Selvbebrejdelse,  som  en  Svag¬ 
hed,  der  blev  ham  mere  og  mere  kær,  ikke  mindst,  fordi  han 
hverken  burde  eller  vilde  dele  den  med  andre. 

I  Dag  havde  han  netop  siddet  saa  længe  derude,  som  om 
han  var  ganske  død  og  borte  fra  den  hele  Verden  —  efter  denne 
uendelig  triste  Begravelse,  han  kom  fra. 

Præsten  havde  talt  om  det  store  Arbejde,  den  Afdøde  havde 
gjort  for  Ordningen  af  et  nationalt,  militært  Værn.  Og  det  var 
rigtigt,  Manden  havde  i  Virkeligheden  arbejdet  sig  til  Døde.  Men 
inderst  inde  i  hver  eneste,  som  fulgte,  saa  langt  inde  hos  mange 
af  dem.  at  de  slet  ikke  vilde  være  ved,  at  det  var  sandt,  havde 
en  nagende  Stemme  hvisket  det  Ord,  som  Fru  Christines  Søn  kun 
altfor  godt  begreb :  Overflødigt ! 

Kisten  havde  været  svøbt  i  Nationens  Flag,  der  laa  en  Sabel 
paa  den,  og  Krudtrøg  drev  ind  over  Graven  —  Anakronismer  i 
Landet  Danmark! 

Og  hvem  forstod  mere  Præstens  Tale  om  Fædrelandets  ædle 
Søn.  der  havde  ladet  Livet  for  sit  Folk.  De  Ord  havde  kun  en 
Klang  over  sig  af  længst  forsvundne  og  forglemte  Dage. 

Ti  saa  dum  var  Fru  Christines  Søn  ikke,  at  han  noget  Øje- 

blik  troede  paa  den  Nationalfølelse,  der  vilde  højne  og  bygge  og 
hygge  og  trygge  Landet  med  en  Kultur,  der  skulde  blive  lige  saa 
forfinet  speciel  som  det  første  Klasses  Smør,  der  smeltede  i  deli¬ 
kate  Smagsnuancer  paa  engelske  Ganer.  En  saadan  Sentimenta¬ 
litet  var  maaske  god  nok  for  nogle  tusinder,  der  tilmed  maatte 
mangle  Fornemmelsen  af  den  skrøbelige  materielle  Grundvold, 
der  bar  enhver  Kultur.  Men  de  to  Millioner  fem  hundrede  og  halv¬ 
femsindstyve  tusinde  maatte  leve  nationalt  paa  en  klar  og  simpel 
Fornemmelse  af  at  være  knyttet  med  sine  Følelser  og  sit  Ud¬ 
komme  til  en  Plet  Jord,  som  man  vilde  holde  fremmede  fra,  om 
det  saa  kostede  ens  Liv.  Anskuelig  maatte  Nationalfølelse  være, 
som  en  spærret  Dør  og  et  godt  Vaaben,  i  denne  Virkelighedens 
Verden.  Den  maatte  kunne  fattes  af  alle  og  forlange  det,  som  var 
muligt  af  alle  og  det  største  for  alle,  Indsatsen  af  Livet.  Den 
maatte  være  Demokrat  som  Døden  og  ikke  lærd  som  en  filosofisk 
Doktor.  Ellers  havde  den  ingen  Livsværdi  for  de  mange. 


Paa  Skrivebordet  foran  Juristen  og  den  gode  Borger  laa  Kom¬ 
missionsbetænkninger  og  Skrifter  angaaende  den  Sag,  som  kunde 
have  været  den  mest  samlende  i  Landet  og  var  blevet  en  af  de 
mest  splittende. 

Han  slog  op  og  læste  igen  det  Partis  Betænkning,  som  kaldte 
sig  Fremtidens  og  de  smaas  i  Samfundet. 

Den  var  klar  som  Dagen. 

Udad  til  skulde  alle  Vaaben  nedlægges;  indad  til  skulde  Ung¬ 
dommen  øves  i  Vaabenbrug. 

Han  havde  selv  ved  Betænkningen  lagt  et  Udklip  af  det  so¬ 
cialdemokratiske  Hovedblad,  hvor  det  i  en  Spidsartikel  hed :  Der 
gives  kun  to  Nationer,  de  fattige  og  de  rige,  som  gensidigt  be¬ 
kæmper  hinanden. 

Det  var  altsaa  Fremtidens  Nationalitetsbegreb. 

Og  den  i  Vaabenbrug  indøvede  Ungdom,  der  sikkert  ogsaa 
vilde  hævde  sig  en  nem  Adgang  til  de  Vaaben,  den  forstod  at 
bruge,  kunde  støtte  sine  Teorier,  ikke  blot  ved  det  skrevne  og 
levende  Ord,  ikke  blot  ved  Brugen  af  den  mest  udstrakte  Valg¬ 
ret,  men  ogsaa  ved  at  anvende  disse  ellers  saa  fordømte  Mord¬ 
redskaber.  Krig  indenfor  den  enkelte  Nation  var  ikke  den  gam¬ 
meldags  forkastelige  Krig  imellem  fredsommelige  Nationer.  Den 

var  kun  det  sociale  Demokratis  sidste  Argument.  Og  de  besid¬ 
dende  havde  selv  forskyldt  dets  Anvendelse,  fordi  de  burde  have 
sluppet  Besiddelsen  og  overladt  dens  Forvaltning  i  alles  Interesse 
til  det  med  den  bredeste  Visdom  udrustede  Demokrati.  Dets  Ar¬ 
gumenters  Blod  og  Brand  voldte  ingen  Ulykker  og  lagde  intet 
øde,  de  betød  kun  de  mange  kloges  Opdragelse  af  de  faa  ufor¬ 
standige,  der  allerede  sad  inde  med  Uretten,  fordi  de  var  de  faa. 

Og  overfor  denne  Kærlighed  til  de  smaa,  der  vilde  tage  Krudt 
og  Bly  til  Hjælp  ved  sine  Kærlighedsgerninger,  stod  de  saakaldte 
nationale  Partiers  Kærlighed  til  deres  Penge  og  Velvære,  hvor 
det  gjaldt 'Spørgsmaalet  om  Nationens  Liv  som  Nation. 

Underlige  Former  for  Kærlighed!  Fru  Christine  havde  lært 
sin  Søn  en  anden. 

Men  alle  Kulturkværnenes  og  Pengemøllernes  Larmen  havde 
døvet  dens  Røst  —  ogsaa  i  hans  egen  Sjæl. 

Døden  saa’  ham  rejse  sig  fra  Skrivebordet  og  gaa  hen  at  slaa 
Altandøren  til  Side. 

Nu  vidste  Døden,  hvorfor  den  Mand  boede  her. 

Han  fulgte  hans  Blik  ud  over  den  moderne  Ridesti  og  Lege¬ 
tøjsboulevarden  til  Resterne  af  en  Stadsgrav  og  en  Volds  brede 
Trækroner,  hvorimellem  man  kunde  skimte  Vingerne  af  den  aller¬ 
sidste  naive  gamle  Mølle  i  Kongens  København. 


Fru  Christines  Søn  stod  længe  og  saa  ud  i  dybe  Tanker. 

Naar  hans  Moder  i  sin  Tid  havde  set  over  imod  Træerne 
paa  en  gammel  Vold  og  holdt  sin  Drengs  Haand  i  sin,  var  det 
ikke  Minder,  der  bevægede  hendes  Sind. 

Hende  havde  Døden  skænket  en  uhyre  Realitet,  som  hun 
holdt  fast  til  sit  sidste  Aandedræt.  For  hende  var  Manden,  som 
faldt,  Fædrelandet,  der  havde  lidt  og  skulde  genoprejses,  Barnet, 
som  var  hendes  og  hans  og  Danmarks,  en  uopløselig  Treenighed, 
som  hun  ofrede  al  sin  Tilbedelse  og  sit  utrættelige  Arbejde.  Hun 
og  Barnet  sad  i  beskedne  Kaar;  men  deres  Tilværelse  var  fuld 
af  hellig  Sorg,  ukueligt  Arbejde  og  umistelige  Glæder,  som  de 
skabte  selv.  Og  den  Kvinde  kunde  have  staaet  i  en  Vaskebalje  fra 
Morgen  til  Aften  —  hun  vilde  kun  have  følt  den  jernhaarde  Vilje 
til  at  trodse  alt  Besvær  og  ikke  slippe  sit  Barn  og  Sorgen,  som 
var  omgivet  af  en  Glorie  for  hende;  paa  et  Dødsleje  af  Pjalter 

vilde  hun  være  gaaet  herfra  i  Herlighed  ved  dens  Haand,  hun 
havde  elsket.  Misfornøjelsen,  Misundelsen,  Selvbeklagelsen  vilde 
aldrig  have  faaaet  Bugt  med  hendes  Livsindhold.  Det  baade  bun¬ 
dede  i  den  danske  Jord,  hun  traadte  paa,  og  saa’  op  imod  en 
Himmel.  Hun  kendte  ingen  æstetisk  eller  videnskabelig  Betragt¬ 
ning  af  Livet.  Livet  var  i  hende  og  over  hende. 

Og  i  de  Aaringer  efter  Krigen  havde  der  i  Danmark  levet 
mange  Mennesker  som  Fru  Christine,  ja,  man  kunde  sige,  at  en¬ 
hver  i  Folket  ejede  en  Gnist  af  denne  hellige  Ild  og  en  Krog  i  den 
jordiske  Esse,  hvor  Redskaberne  blev  smedede,  som  brugtes  til 
den  store  Udvikling  bagefter. 

Den,  som  nu  var  endt  i  Pengejagt  og  social  Forsøgsvirksom¬ 
hed  ! 

Efter  64  smedede  man  under  en  dæmpet  Sang  om  Revanche. 
Men  fra  den  Dag  Pikkelhuerne  slog  Napoleon  til  jorden,  og  Dan¬ 
mark  havde  mistet  hvert  et  Haab  om  Revanche  i  genbetalt  Blod 
og  genvundne  Landsmænd,  begyndte  Haabløshed,  Fantasteri  og 
Jagt  efter  Velvære  og  sætte  Kræft  i  den  danske  Nation.  Tan¬ 
ken  om  Revanche  mistede  enhver  reel  Betragtning  og  døde  hen 
som  et  drukkent  Raab,  Folkets  Arbejde  vurderedes  ikke  længere 
nationalt  —  undtagen  i  Forfængelighed  —  men  socialt,  og  Ar¬ 
bejdets  Hellighed  blev  en  Frase;  det  var  nu  kun  Midlet  til 
aandelig  eller  —  navnlig  —  legemlig  Gevinst. 


Døden  saa  Fru  Christines  Søn  gaa  heftigt  bort  fra  Altanen  og 
give  sig  til  at  vandre  frem  og  tilbage  paa  de  bløde  Tæpper. 

Saa  kastede  han  sig  i  en  Stol  og  lod  Blikket  løbe  omkring  sig. 

Det  store  tarvelige  Træsnit  af  de  faldne  fra  Krigen,  som 
havde  hængt  paa  Moderens  Væg,  var  forlængst  vandret  ud  i 
Drengenes  Værelse  og  der  atter  bleven  afløst  af  de  nyeste  Sæson¬ 
stjerner.  Herinde  var  kun  bleven  tilbage  de  Daguerreotypier  af 
Officerer,  som  kunde  passe  til  moderne  Raderinger  og  Stik,  og 
saa  Faderens  Sabel,  der  havde  faaet  en  Antikvitets  delikate  Tone. 

Vis  mig,  hvordan  du  bor,  og  jeg  skal  sige  dig,  hvem  du  er! 
Saaledes  som  det  gamle  efterhaanden  var  fortrængt  af  hans  Stuer 
undtagen  det,  der  havde  faaet  en  æstetisk  Patina,  saaledes  var 
ogsaa  Aanden  fra  efter  64  under  hans  Udvikling  bleven  trængt 
tilbage  og  omformet  i  hans  Sind. 

Der  var  kommen  en  Tid,  hvor  han  med  Skælven  spurgte,  om 
ikke  det,  hans  Moder  havde  levet  og  var  død  paa,  kun  havde 
været  en  vildfarende  Overklassefølelse.  Var  hele  denne  stærke 
Hævden  af  det  nationale  naturlig  for  andre  end  de  faa  Besiddende 
og  deres  tjenende  Redskaber  af  højere  og  lavere  Art?  Havde 
de  mange  andre  nogen  udpræget  Interesse  i  at  kunne  forblive 
danske  og  Herrer  over  Landets  økonomiske  Muligheder,  som  bar 
de  herskendes  legemlige  og  aandelige  Trivsel.  Hidtil  havde  de 
hundrede  tusinder  fulgt  de  Besiddende,  dumt  henrevne  eller  sløvt 
modstræbende.  Men  laa  ikke  Fremtidens  Opgave  netop  i  at  sprede 
Lys  over  Landet,  som  Feltraabet  lød,  bringe  Kundskaber  ud  til 
de  uoplyste,  bane  Vej  for  en  dybere  Forstaaelse  af,  hvad  et 
Samfund  med  virkelig  Gennemførelse  af  Menneskerettighederne 
vilde  sige?  Alle  skulde  have  Mulighederne  for  „Lykke",  ingen 
paa  Forhaand  være  dømt  til  at  føre  et  Mennesker  uværdigt  Liv! 
Maatte  ikke  al  gammel  Tale  om  Gud  og  Konge  og  Fædreland  og 
Fane  blegne  som  visnede  Symboler  overfor  dette  ene  store  Ret¬ 
færdighedskrav? 

Ak,  han  havde  set  Kundskabens  alt  omfattende  Lys  forvandles 
til  Partiernes  Tyvelygter.  Han  havde  lært  at  kende  det  sjælsf ortse- 
rende  og  lykkedræbende  i  det  stejle  Raab  paa  Retfærdighed,  der 
blev  til  et  Raab  paa  Magt  for  Magtens  Skyld. 

Uforglemmeligt  var  det  ham,  hvorledes  han  en  Gang  havde 
været  med  en  naiv  Mand  fra  Landet  til  et  Møde,  hvor  en  Mængde 
Talere  optraadte  af  samme  store  Folkeparti. 

„Hvad  syntes  De  saa  om  det?"  spurgte  han  bagefter. 

„Jo",  sagde  den  naive  Mand,  „jeg  syntes,  det  var  ligesom  en 
Krebsekurv,  hvor  Krebsene  uafladelig  kravler  og  kravler  og  den 
ene  vil  til  Vejrs  paa  Ryggen  af  den  anden." 

Sjældent  havde  han  hørt  Nutidens  parlamentariske,  økono¬ 
miske,  liter  ære  Liv  bedre  karakteriseret. 

Og  indenfor  dette  Liv  havde  han  ladet  sig  spænde  for  Penge- 
kværnen  i  den  store  Stil,  den  med  Dannebrogsflaget  og  den 
nationale  Ære  som  Reklameflag  paa  Toppen,  den,  som  Tiden  for¬ 
langte  skulde  dreje  hurtigere  og  hurtigere  rundt  og  male  mere 
og  mere  af  det  forbandede  Guld.  Og  han  var  bleven  en  dygtig 
Mand  og  en  anset  Mand,  og  en  Mand,  der  ikke  mere  turde  tænke 
længere  end  fra  det  ene  Tilfælde  til  det  andet. 

I  den  aller  sidste  Tid  havde  det  været  ham,  som  om  man  stod 
overfor  en  Afgørelse  i  Danmark. 

Bønderne  herskede  over  Landet  og  plejede  deres  Interesser 
efter  Evne,  Arbejderne  pressede  paa  for  at  gøre  Samfundseks¬ 
perimenter  i  deres  Favør,  Bourgeosiet  var  splittet  og  blaseret, 
fordærvet  af  Pengeglæde,  nervøst  i  sin  Kulturtrang. 

Da  lød  en  Pikken  udefra  paa  Danmarks  Riges  Port,  sagte, 
men  tydelig  nok  til,  at  Opmærksomheden  vaktes,  og  en  ubestemt 
Frygt  sneg  sig  ind  over  Landet.  Det  var  —  desværre  —  ikke  Ar¬ 
bejderne,  som  blev  bange ;  for  hvert  Skridt,  de  havde  gjort  frem¬ 
ad,  troede  de  mere  og  mere  paavirkelighedsfjerneTeorier ;  det  var 
store  Lag  af  alle  andre  Samfundsklasser,  som  endnu  huskede,  at 
man  gik  paa  Jorden,  og  det  oven  i  Købet  den  lille  Smule  fattige 
danske  Jord.  Der  hørtes  igen  Tale,  som  ikke  blot  var  Skaaltale 
eller  Foredrag,  om  Fædreland  og  Nation.  Men  den  lød  i  Uro, 
Angst  og  Frygt,  uden  Vilje  og  Fortrøstning,  med  en  nervøs  Skelen- 
ud  efter,  ikke  en  mandig  Seen  ind  i  sig  selv. 

Den  havde  over  sig  netop  hin  Stemning  fra  Kirkegaarden,  i 
Dag,  da  Generalen  blev  begravet. 

Og  som  Fru  Christines  Søn  sad  her  i  sin  smukke  Stue,  hørte 
han  selv  til  dem,  der  frygtede.  Han  var  ble  ven  moden  Mand  i 
Analysens  og  Pengefremskridtets  udmarvende  Tid,  hvor  Natio¬ 
nalitetens  Grund  var  sunken  under  Danskes  Fødder.  Mon  det 
ikke  skulde  være  sandt,  naar  det  blev  sagt,  at  det  kunde  ikke 
nytte,  —  fordi  Nationen  havde  tabt  Evnen  til  at  kunne  ville,  lide 
og  dø. 

Dø  for  at  leve. 

Fru  Christines  Søn  saa’  tværs  igennem  Døden,  ud  i  det  straa- 
lende  Solskin  udenfor. 

Der  stod  at  læse  om  Mennesker,  der  paa  en  Graavejrsdag, 
tilsyneladende  uden  Grund,  blot  knugede  af  deres  Tilværelses 
Ensformighed,  havde  gjort  en  Ende  paa  Livet. 

Var  dette  underlige  golde  Solskin  over  Danmark  mindre  egnet 
til  at  føde  en  Spleen,  der  flk  Mennesker  til  at  lukke  sig  æreløst  ud 
af  Tilværelsen  ? 

Uden  at  vide,  hvad  han  gjorde,  rakte  Fru  Christines  Søn 
Haanden  frem  imod  Døden. 

Men  Døden  saa’  ham  ind  igennem  Marv  og  Ben  og  rørte  sig 
ikke. 

Han  tog  kun  dem,  som  forstod  at  dø,  dem,  som  havde  Sjæl. 

Og  denne  Mand  var  bieven  til  det  sjælløse,  en  Starter  og  en 
Betragter.  En  Starter  og  en  Betragter,  i  Stedet  for  en  Tjener. 
Saa  kunde  hans  Arbejde  have  været  nok  saa  virksomt,  hans  Be¬ 
tragtning  nok  saa  fyldt  af  Aand. 

Og  som  ham  var  det  gaaet  mange  i  hans  Lag.  Den  Egenkær¬ 
lighedens  og  Endelighedens  Bacille,  der  havde  voldt  hans  Under¬ 
gang  som  levende  og  handlende  dansk  Mand,  havde  ædt  sig  dybt 
ind  i  alle  Samfundets  Lag  over  det  hele  Land.  Det  København, 
hvoraf  han  var  en  lille,  typisk  Del,  var  ikke  blot  Danmarks 
største  By,  men  Danmarks  Hovedstad.  Det  var  ingen  Talemaade, 
at  i  denne  By  slog  Danmarks  Hjerte;  her  følte  Døden  selve 
Landets  Puls. 

Døden  rejste  sig  op. 

Hans  Tjenere  maatte  indtil  videre  herske  over  Danmark. 

Men  naar  han  paa  sin  Vej  bort  fra  dette  Land  kom  over  Nord¬ 
søen,  vilde  han  spørge  Krigen,  som  laa  der  og  ventede,  om  han 
mente,  der  engang  virkelig  kunde  komme  Lys  over  Landet  i 
Danmark. 

*  *  * 

I  et  mægtigt  Dalstrøg  i  Westphalen,  hvor  Ennepe  flyder  sam¬ 
men  med  Volme,  og  Volme  hed  Ruhr,  ligger  som  et  Knudepunkt 
i  det  tætte  bergiske  og  rhinske  Net  af  Jærnbanelinier  den  virk¬ 
somme  og  velhavende  Industristad  Hagen.  Byen  er  ualmindelig 
skønt  beliggende  mellem  Bjærge  med  bløde  Linier  og  frodig  Vege¬ 
tation  ;  men  selv  har  den  ikke  noget  fristende  ved  sit  Fysiognomi. 
Den  har  undergaaet  sin  sidste  Udvikling,  faaet  sin  nuværende 
Form  i  de  Aar,  hvor  den  tyske  Industri  brutalt  raserede  alle  Spor 
af  Kunst  og  Kultur  fra  Fortiden  og  lod  Kulstøvet  drysse  over  den 
Ørken  af  Sten,  den  satte  i  Stedet. 

Som  et  dristigt  Paradoks  staar  i  denne  banale  Fabriksby  et 
Museum,  hvori  mødes  de  mest  raffinerede  Ytringer  af  Kunst  fra 
alle  Tider  og  Lande.  „Folkwang“-Museum  hedder  det  efter  Frejas 
Sal  i  Valhal.  En  enkelt  Mand  har  skabt  det  og  —  har  betalt  det. 
Karl  Ernst  Osthaus  er  hans  Navn,  hans  misundelsesværdige  Stil¬ 
ling  i  Samfundet :  Samler  og  Beskytter  af  Kunst. 

H.  v.  d.  Veide :  Maleri-Salen  i  Folkwang-Museet. 

Den  endnu  kun  34-aarige  Mæcen  er  tilsyneladende  i  Besid¬ 
delse  af  alt,  hvad  et  Menneske  med  Rimelighed  kan  begære.  Han 
har  Hustru,  Hjem  og  Børn  efter  Ønske.  Selv  er  han  smuk,  sund, 
ufordærvet  og  elskværdig,  —  en  Gentleman  fra  Fod  til  Isse.  Han 
har  klar  Forstand  og  livfuld  Fantasi,  er  digterisk  anlagt  og  dog 
ikke  mere  af  en  Drømmer  end,  at  han  ogsaa  forstaar  sig  godt 
paa  Forretninger.  At  han  synes  ubegrænset  tilegnelsesdygtig  hæn¬ 
ger  sammen  med,  at  han  er  ubegrænset  fri  for  Fordomme,  men 
ogsaa  med  hans  omfattende  almene  Dannelse.  Han  studerede 
oprindelig  Filosofi  og  Historie,  senere  Naturvidenskab.  Hans  før¬ 
ste  Erhvervelse  som  Samler  var  45,000  Insekter,  hans  næste  en 
lige  saa  mægtig  Mineralie-Samling.  Da  han  paabegyndte  sit  Mu¬ 
seum  i  1899,  var  det  først  og  fremmest  tiltænkt  disse  Samlinger. 
Men  medens  Huset  byggedes,  modnedes  hans  Plan  om  ogsaa  at 
gøredet  til  et  Museum  for  Kunst.  Han  havde  som  ung  Student  gjort 
en  Rejse  til  København,  og  efter  de  første  Kunstindtryk,  han  mod¬ 
tog  her,  var  fulgt  en  Hunger  efter  Kunst,  han  ikke  tidligere  havde 
kendt.  Han  rejste  fra  Kiel  til  Berlin,  fra  Berlin  til  Strassburg,  fra 
Strassburg  til  Wien,  studerede  saa  atter  en  Tid  lang  Naturviden¬ 
skab  i  Bonn  og  gjorde  i  1898  i  Selskab  med  sin  Insektsamlings 

tidligere  Ejer,  en  Professor 
i  Bonn,  en  naturvidenskabe¬ 
lig  Rejse  til  Nordafrika.  End¬ 
nu  vaklede  han.  Men  da  han 
Aaret  efter  foretog  en  Orient¬ 
rejse,  var  det  ikke  længere 
for  at  samle  Sommerfugle, 
men  for  at  købe  Kunst. 

Hjemkommen  arbejdede  han 
en  lille  Tid  museumsmæssig 
hos  Brinckmann  og  smitte¬ 
des  snart  af  dennes  Begej¬ 
string  for  Japan.  Fra  Japan 
vendte  han  sit  Sværmeri  til 
Kina,  fra  Kina  til  Persien, 
fra  Persien  til  Spanien,  fra 
Spanien  til  Manet  og  de  nye¬ 
re  franske  Impressionister, 
fra  disse  til  den  nyeste 
Kunst  i  det  hele  og  særlig  til  den  nye  Stils  Skaber,  Henry  van 
de  Veide.  Allerede  stod  Museet  i  Hagen  færdigt  i  det  ydre :  et  ual¬ 
mindelig  uheldigt  Produkt  af  den  herskende  Smag  for  Paaklistring 
af  en  eller  anden  historisk  Stilart,  da  van  de  Veldes  eminente  Be¬ 
tydning  for  første  Gang  gik  op  for  Osthaus.  Han  afskedigede  sin 
Berliner-Baurat,  indforskrev  van  de  Veide  fra  Briissel  og  lod  nu 
hele  det  indre  af  Bygningen  indtil  de  mindste  Enkeltheder  forme 
af  den  store  Fornyer,  der  her  fik  sin  første  omfattende  Opgave  og 
løste  den  med  et  af  Skaberlængsler  løftet  Sind,  skønt  de  allerede 
givne  Rumforhold  naturligvis  paa  mange  Maader  var  en  Hindring 
for  Fuldbyrdelsen  af  en  Del  af  hans  Hensigter.  Smukt  at  tænke 
sig  den  unge  Mester  og  den  endnu  yngre  Mæcen  forenende  deres 
Kræfter  om  den  betydningsfulde  Opgave,  der  laa  for :  Indretnin¬ 
gen  af  de  første  Museumsrum  i  Overensstemmelse  med  de  mo¬ 
derne  Fornuftprincipper  for  Arkitektur. 

Med  Lidenskab  har  senere  Osthaus  fyldt  disse  Rum.  Allerede 
er  Museet  for  lille,  og  for  dets  Ejer  er  det  kun  et  Tidsspørgsmaal 
og  et  Pengespørgsmaal  at  rejse  et  helt  nyt  Museum  og  gøre  dette 
ogsaa  i  det  ydre  stemmende  med  sin  Smag  for  det  moderne  kon¬ 
struktive  Princip.  Imidlertid  samler  han  med  usvækket  Kraft  og 

med  bestandig  sikrere  Bevidsthed  om  sit  Maal.  Han  har  nemlig  et 
Maal  for  sine  Bestræbelser,  et  Maal,  til  hvilket  Museet  endda  kun 
er  et  enkelt  af  Midlerne.  Hans  Forfædre  har  skabt  hans  Formue, 
men  lagt  hans  By  øde  for  Kultur.  Det  er  hans  Maal  at  vise,  at  ny 
kunstnerisk  Kultur  kan  skabes  paa  tilsyneladende  kulturfjendsk 
Grund.  Han  vil  med  sit  Eksempel  lære,  at  hvad  der  vindes  ved 
Industrien,  bør  komme  Kunsten  til  Gode,  omsættes  i  Kunst,  ind¬ 
til  Industrien  følger  efter  og  selv  bliver  Kunst. 

Man  skal  maaske  helst  have  set  Karl  Ernst  Osthaus  i  hans 
Milieu.  Naar  han  fra  sit  Museum  fører  En  først  til  det  sindrigt 
gennemtænkte  og  bundsolidt  og  smagfuldt  gennemførte  Hjem. 
som  van  de  Veide  for  Øjeblikket  bygger  for  ham  paa  Højderne 
uden  for  Hagen,  og  naar  han  deroppefra  demonstrerer  sine  Pla¬ 
ner,  kan  selv  en  Skeptiker  blive  tilbøjelig  til  at  dele  hans  gode 
Tro  til  Fremtiden.  Pegende  med  sin  Finger  omskriver  han  et 
Stykke  Land,  som  han  har  købt,  og  som  er  saa  stort,  at  en  By 
kan  rejse  sig  paa  det.  Intet  mindre  end  en  By  vil  han  nemlig 
bygge,  en  ny  By,  opstegen  af  den  gamles  Kul-Aske.  opført  under 
hans  Kontrol  efter  Tegninger  af  Tysklands  første  Arkitekter.  Han 
tænker  sig  at  lade  hver  af  disse  faa  en  hel  Gade  eller  et  helt  Kvar¬ 
ter  at  bygge,  og  Begyndelsen  er  allerede  gjort.  Saa  paapeger  han, 
hvorledes  han  paa  andre  Punkter  —  endnu  spredte  —  har  haft 
Midler  og  Held  til  at  afvende  Vansmagen  og  tilvejebringe  noget  af 
kunstnerisk  Værd  og  Betydning.  Da  Byen  skulde  have  et  Krema¬ 
torium  (det  første  i  Tyskland),  lod  han  for  egen  Regning  Peter 
Behrens  gøre  Udkast  til  det,  forærede  Byen  Udkastet  og  10,000 
Mark  i  Tilgift.  Det  skyldes  ogsaa  ham,  at  Aktieselskabet  „Hage¬ 
ner  Textilindustrie“  for  Tiden  lader  opføre  en  Koloni  paa  hen¬ 
ved  90  Arbejder-Boliger  efter  Tegning  af  Richard  Riemerschneid. 
og  at  samme  Selskab  har  ladet  sig  bygge  en  Mødesa],  et  andet 
Firma  et  Maskinhus  af  van  der  Veide.  Ogsaa  for  private,  Venner 
og  Bekendte  af  Osthaus,  har  efter  dennes  Tilskyndelse  van  de 
Veide  og  Peter  Behrens  opført  Huse.  Saaledes  søger  han  at  blive 
sin  Bys  kunstneriske  Samvittighed.  Usynlig  og  dog  allesteds  nær¬ 
værende,  reformerende  endog  Kattunfabrikkerne.  fra  hvilke  nu 
udgaar  de  fleste  af  de  smukke  trykte  Stoffer,  der  har  afløst  Tapet¬ 
papiret  i  alle  moderne  Hjem  i  Tyskland. 

Som  han  staar  dér  og  demonstrerer  sine  Planer  og  beskedent 
nævner,  hvad  han  alt  har  udrettet,  fatter  man,  som  sagt,  Tillid  til 

den  Fremtid,  der  foresvæver  ham.  Der  er  i  hans  Blik  noget  paa 
een  Gang  fjerntseende  og  fast,  som  siger,  at  han  er  fremsynt,  og 
at  han  ikke  taler  i  det  blaa.  Om  hans  Midler  rækker  lige  saa  langt 
som  hans  gode  Vilje  og  hans  gode  Tro,  vil  Byen  Hagen  i  hvert 
Fald  komme  til  at  staa  som  et  mærkeligt  Dokument  om  en  mær¬ 
kelig  Mand  og  hans  Tid.  Dristig  er  hans  Drøm;  naar  han  skrifter 
den  helt,  gaar  den  langt  ud  over  hans  By  og  dens  Bezirk.  Saa- 
ledes  skriver  han  i  et  Brev :  „Det  har  ligget  mig  paa  Hjerte  at  gøre 
det  højt  udviklede  Vestpreussen  kulturelt  uafhængigt  af  Berlin. 
De  derfra  udgaaende  Centralisations-Bestræbelser  truer  vort  aan- 
delige  Liv.  De  er  saa  meget  fordærveligere,  som  vor  Finans- 
kraft  er  i  mægtig  Fremgang.  Faren  for,  at  disse  uhyre  Midler 
skal  komme  Godtkøbsproduktionen  til  Gode,  er  stor.  Kun  et  aan- 
deligt  og  kunstnerisk  velrustet  Centralsted  for  Kulturinteresser 
kan  stille  disse  Kræfter  værdige  Maal.  Af  Berlin  er  der  i  saa  Hen¬ 
seende  intet  at  vente,  Diisseldorf  er  haabløs.  Die  Aufgabe  also 
war  vogelfrei  —  ich  håbe  sie  aufzugreifen  versucht. 

Men  nok  om  hans  Drømme,  nu  til  hans  Museum,  der  er  en 
Realitet. 

Man  har  ikke  gaaet  mange  Skridt  derinde,  før  man  er  paa  det 
rene  med,  at  dette  Museum  er  forskelligt  fra  alle  andre.  En  is¬ 
nende  Atmosfære  slaar  i  de  fleste  andre  Museer  En  i  Møde  fra 
en  ubrugelig  og  ubenyttet  Vestibule  eller  Trappehal.  1  Museet  i 
Hagen,  som  i  sin  Grundplan  hører  den  gamle  Tid  til,  er  der  og- 
saa  en  Vestibule;  men  den  er  ikke  ubenyttet,  og  den  modtager 
gennem  gule  og  violette  Glas  i  en  af  van  de  Veide  udført  orna¬ 
mental  Komposition  i  Taget  et  malerisk  Ovenlys,  som  i  og  for  sig 
er  en  kunstnerisk  Nydelse,  og  i  Skæret  af  hvilket  Genstandene 
faar  en  solskinsagtig  Tone,  der  smigrer  dem  ind  i  Sindet.  Maa- 
ske  har  van  de  Veide  og  Osthaus  hist  og  her  lagt  lidt  for  meget  an 
paa  saadanne  indsmigrende  Virkninger,  men  disse  Bestræbelser 
for  at  afvinde  Tingene  deres  yderste  Skønhed  er  dog  prisværdige 
i  Sammenligning  med  den  hjerteløse  Systematik  og  systematiske 
Hjerteløshed,  hvormed  man  i  mange  andre  Museer  ser  skønne 
Ting  behandlede. 

Det  er  i  første  Række  den  manglende  Systematik  og  den  i  Ste¬ 
det  for  gennemførte  Æstetik,  der  gør  Museet  i  Hagen  forskelligt 
fra  de  ældre  Museer.  Ikke  Kunsthistorie,  men  Kærlighed  til  Kunst 
har  dette  Museums  Grundlægger  og  Ejer  villet  lære  sin  Bys  Bor- 

gere.  Havde  man  ikke  set  det,  vilde  man  næppe  tro  det  muligt, 
at  gammelt  og  modernt  (og  de  største  Modsætninger  inden  for  det 
ene  og  det  andet)  uden  Skade  for  Tingenes  Skønhed  lod  sig 
blande  saaledes  sammen,  som  det  her  er  sket.  Her  er  Side  om 
Side  antik  Kunst  og  Renaissance  og  vore  Dages  Impressionisme. 
Her  hænger  Ramme  ved  Ramme  Gauguin,  Bocklin  og  Syberg,  og 
under  deres  Billeder  staar  et  fransk  Bureau  fra  det  18de  Aar- 
hundredes  Slutning.  Paa  Ære:  det  ene  skader  ikke  det  andet, — blot 
Tingene  i  sig  selv  er  gode,  og  en  Mand  med  Smag  stiller  dem  sammen. 

Begge  Betingelser  har  her  været  til  Stede.  Samlingerne  er 
ikke  blot  ordnede  og  opstillede  med  Smag,  men  ogsaa  samlede  af 
en  Kender  og  Kræser,  og  eftersom  de  kun  er  Udtryk  for  Enkelt¬ 
mands  Smag  og  ikke  for  den  Smag,  som  i  andre  Museer  har  skif¬ 
tet  med  Tid  og  med  Ledelse,  er  Totalindtrykket  af  dem  en  Enhed 
•og  Harmoni,  hvori  der  er  en  Hvile  for  Sindet,  skønt  de  bestaar 
af  Kunst  og  Kunsthaandværk  fra  alle  Tider  og  Lande,  altsaa  af 
et  højst  uensartet  Stof. 

Her  er  ægyptiske  Oldsager,  Kar  af  Alabast  og  Granit,  Ska¬ 
rabæer  og  andre  Amuletter.  Her  er  græsk  Vasekunst  fra  dens 
forskellige  Trin  af  Udvikling  og  græsk  Smykkekunst  af  Guld. 
Her  er  en  herlig  Samling  af  de  uforlignelige  fønikiske  Glas  fra 
Tyrus  og  Sidon,  Terrakotta-Masker  fra  Girgenti,  nordiske  Old¬ 
sager  fra  Stenalderen,  oldkristelige  Lamper,  Arbejder  i  Ler.  Læ¬ 
der  og  Metal  fra  Orienten,  der  indvarsler  Renaissancen  i  Europa, 
spansk-  mauriske  Fajancer  og  Fliser,  i  hvis  Lustrer  to  Verdens¬ 
dele  og  to  Tidsaldre  brydes.  Her  er  gotiske  Træskulpturer  og 
Billeder  af  de  gamle  nederlandske  Skoler.  Her  er  Værker  af  den 
tidlige  italienske  Renaissance,  bl.  a.  et  smukt  Tabernakel  af  De- 
siderio.  Her  er  det  16de  Aarhundredes  Kunsthaandværk :  Majoli- 
kaer  fra  Faenza,  Kniplinger  fra  Venedig,  rhinsk  Stentøj,  emal¬ 
jerede  tyske  Glas,  Møbler  fra  Westphalen  og  et  pragtfuldt  syd¬ 
tysk  Skab.  Helt  op  til  den  ny  Tid,  ja  de  sidste  Aar  kan  man  følge 
Kunsthaandværkets  Udvikling  og  ende,  om  man  vil,  med  køben¬ 
havnsk  Porcelæn  og  Københavneren  Georg  Jensens  Smykker. 
Men  man  griber  sig  i  det :  en  systematisk  og  historisk  Opregning 
er  ikke  formaalstjenlig  her,  hvor  der  netop  skulde  gives  en  Fore¬ 
stilling  om  de  usystematiske  og  kun  æsthetiske  Synspunkter,  ud 
fra  hvilke  Samlingens  Stykker  er  bragte  sammen.  Her  er  for  en 
Kunsthistoriker  en  sjælden  Lejlighed  til  at  glemme  Historien  for 

Kunsten.  Skam,  om  man  ikke  greb  den  og  i  Flæng  gjorde  Rede 
for  nogle  Indtryk! 

Nogle  mindre  gunstige  mangler  naturligvis  ikke  ganske.  Den 
unge  franske  Maler,  der  bærer  det  herhjemme  ukendte  Navn 
Henri  Matisse,  er  vistnok  en  Fejltagelse  af  Osthaus ;  i  hvert  Fald 
er  det  Meddeleren  af  disse  Betragtninger  umuligt  at  se  andet  i 
denne  Kunstner  end  en  fræk  Forfladiger  af  Gauguin.  Ogsaa  om 
Georges  Minne,  denne  mærkelige  Bondesøn  og  Billedhugger 
fra  Briigges  Omegn,  der  ganske  isoleret  har  tilegnet  sig  en  arkai- 
serende,  halvt  gotisk  Stil,  som  kunde  synes  Resultatet  af  alle- 
haande  Paavirkninger,  fordi  den  ytrer  sig  paa  en  egen  tør  og 
ufrodig  Vis,  —  ogsaa  om  ham  lod  der  sig  strides.  Ligesaa  om  et 
og  andet  enkelt  Billed  af  berømte  Mestre  i  Samlingen,  saaledes 
om  Watts  „Døden  som  Forsoner “,  der  er  alt  for  rigt  paa  uforson¬ 
lige  Farver  og  dramatisk  lidt  paatrængende  fortalt,  eller  om  Bock- 
Hns  „Pan  im  Kinderreigen",  der  er  et  Alderdomsarbejde  og  bærer 
grundigt  Præg  deraf.  Men  Osthaus  har  samlet  saa  megen  udmær¬ 
ket  moderne  Kunst,  at  han  kan  bære  Indvendingerne  mod  en¬ 
kelte  mislykkede  Indkøb.  Han  ejer  Feuerbachs  i  Farven  lidt 
frosne,  men  i  Kompositionen  klassisk  strenge  og  skønne  „Or- 
pheus",  et  virkeligt  Hovedværk  af  denne  Kunstner,  som  nu  over¬ 
alt  i  Tyskland  faar  Oprejsning  for  den  forsmædelige  Ligegyldig¬ 
hed,  han  mødte  i  levende  Live.  Af  Thoma,  som  et  langt  Levned 
har  forskaanet  for  den  samme  Skæbne,  ejer  Museet  et  Billede  af 
en  Gedeflok,  der  ualmindelig  tydeligt  viser,  hvad  denne  som 
Landskabs-,  Dyre-  og  Stillebensmaler  saa  indtagende,  som  Figur- 
maler  ofte  saa  afskrækkende  tyske  Kunstner  koloristisk  skylder 
Courbet.  At  selve  Mesteren  fra  Ornans  er  repræsenteret  (med  et 
herligt  Billede  af  en  Hjort)  i  Samlingen,  er  kun  rimeligt  og  billigt 
efter  den  Rolle,  man  nu  ved,  han  har  spillet  inden  for  en  Gruppe 
af  Tysklands  Kunstnere,  deriblandt  nogle  af  de  bedste.  Uvilkaar- 
ligt  stadfæster  man  i  det  hele  i  Osthaus’  Samling  en  Række  af  de 
seneste  kunsthistoriske  Erfaringer  og  Kendsgerninger.  Saaledes 
den,  at  Triibner,  af  hvem  Museet  ejer  den  noget  nøgternt  opfat¬ 
tede,  men  ægte  malerisk  behandlede  „Dame  i  graat",  stammer  i 
lige  Linie  ned  fra  Manet,  og  ligeledes  at  Schuck,  Leibis  Ven,  i 
sine  udmærkede  Stillebensbilleder  —  ligesom  Leibl  selv  i  første 
Fase  —  var  et  Produkt  af  Manet  og  Courbet.  Ogsaa  et  stort  An¬ 
læg  til  en  „Ecce  homo“  af  Daumier  er  aabenbart  anskaffet  under 

Indtryk  af  de  sidste  Tiders  voksende  Erkendelse  af  eller  helt  nye 
Meninger  om  mange  Kunstnere  fra  det  nu  historisk  endte  19de 
Aarhundred.  Den  nye  Opfattelse  af  Daumier  skriver  sig,  som  be¬ 
kendt,  fra  de  store  retrospektive  Fremvisninger  paa  Verdensud¬ 
stillingerne  i  89  og  1900.  Hvad  der  ved  hine  Lejligheder  blev  fasi- 
slaaet  m.  H.  t.  Daumier,  nemlig  at  han  var  en  endnu  genialere 
Maler  end  Tegner,  at  han  som  Maler  har  været  Millets  Forud¬ 
sætning,  men  at  han  med  sin  mægtige,  næsten  michelangeloske 
Formgivning  navnlig  i  Grupper  og  Masser  af  Figurer  i  heftig  Be¬ 
vægelse  langt  overgaar  sin  store  Efterfølger :  det  lader  sig  maaske 
ikke  altsammen  bekræfte  i  Osthaus’  Billed,  men  dette  er  dog  en 
af  de  mange  tidssvarende  Erhvervelser,  med  hvilke  Museet  i  Ha¬ 
gen  ikke  udmærker  sig  mindst. 

Der  skal  ikke  længere  Mod  til  at  købe  Billeder  af  Feuerbach 
eller  Marées,  Leibl,  Triibner  eller  Thoma,  endmindre  til  at  er¬ 
hverve  en  Daumier, en  Courbet  eller  Manet  (i  Berlin  har  det  dog, 
som  man  ved,  nylig  kostet  en  udmærket  Museumsdirektør  hans 
Stilling) .  Men  der  skal  saare  mange  Penge  til :  et  ikke  en  Gang 
helt  godt  Billede  af  Manet,  en  flygtig  Portrætskitse  af  Baudelaires 
Elskerinde  udstrakt  paa  en  Sofa,  hænger  for  Tiden  „paa  Prøve“ 
hos  Osthaus  og  koster  en  Formue.  Af  Manet  ejer  Museet  i  For¬ 
vejen  en  anden  Skitse,  som  forestiller  en  Bombes  Eksplosion  i  en 
Flok  Soldater,  og  hvori  Virkningen  af  det  frygtelige  Sekund  er 
som  greben  og  fastholdt  i  Sekundet  selv.  Ogsaa  af  de  øvrige  ældre 
franske  Impressionister  er  flere  godt,  om  end  endnu  utilstrække¬ 
ligt  repræsenterede,  ingen  dog  saa  godt  som  Renoir,  af  hvem  her 
findes  det  berømte,  men  hidtil  kun  af  Gengivelser  kendte  Billed 
af  en  hvidklædt  Dame  med  opslaaet  sort  Parasol  under  grønne 
Træer,  gennem  hvilke  en  kølig  Sol  sender  sine  perlemorfarvede 
Pletter.  Det  er  den  Dame,  som  Renoir  i  Aaret  1868  udstillede  paa 
Salonen  under  Navnet  „Lise“.  Billedet  blev  malet  fuldt  færdigt  i 
fri  Luft,  men  det  blev  til  Held  malet  paa  en  Tid,  hvor  Frilufts- 
maleriet  endnu  ikke  forkastede  saadanne  Fortrin  som  Fasthed  i 
Formen,  dekorativ  Billedvirkning,  malerisk  Sammenhæng  og 
Holdning,  —  Fortrin,  som  man  hyppigst  forgæves  vil  søge  i  de 
ofte  vaporøse  og  jævnlig  lidt  blødagtige  Billeder  af  Renoir  fra 
dennes  senere  Aar. 

At  moderne  Billedhuggere  som  Meunier,  Rodin  og  Mailloe 
er  repræsenterede  i  dette  moderne  Museum  siger  næsten  sig 

selv.  Mærkeligere  er  det,  at  her 
intet  er  af  Vigeland.  Mærkeligt 
i  det  hele,  at  Osthaus  ikke  har 
skænket  Skandinaviens  Kunst 
større  Opmærksomhed,  end 
Tilfældet  er.  Et  ikke  videre  be¬ 
tydeligt  Strandbillede  af  Munch, 
det  før  omtalte  Genre-Billede 
af  Syberg:  det  er  alt.  Intet  af 
Willumsen,  intet  af  Hammers¬ 
høj,  som  man  dog  skulde  tro 
stemmede  med  denne  Samlers 
udprægede  Sans  for  de  stærke 
eller  sære  Kunstnernaturer. 

Af  den  paa  een  Gang  særeste 
og  stærkeste  af  alle,  van  Gogh, 
har  Samlingen  en  Tegning,  to 
Landskaber  med  Figurer,  der  i  meget  minder  om  Millet,  samt  et 
Studiehoved,  der  rigtig  skinner  af  sin  Mesters  Glæde  over  rene 
og  lysende  Farver.  Af  van  Goghs  Ven  og  Stridsfælle,  Gauguin,  er 
her  ikke  mindre  end  8  Malerier  fra  Tahiti.  Det  er  i  første  Række 
disse  Billeder  af  van  Gogh  og  Gauguin  (ogsaa  en  Cezanne  kunde 
nævnes  i  denne  Sammenhæng),  der  giver  Museer  i  Hagen  dets 
indtagende  uofficielle,  dets  sande  kunstneriske  Præg.  Mest  af  alle 
Gauguins.  Med  hele  sit  brændende  Farvebegær,  trods  en  Pensel, 
der  raser  som  i  Feber  og  river  og  flaar  Naturen  til  sig  i  vild  Liden¬ 
skab  for  den,  er  van  Gogh  i  sin  Kunst  dog  letfatteligere  end  Gau¬ 
guin,  og  hans  Eftermæle  nærmer  sig  da  ogsaa  i  Øjeblikket  den 
officielle  Anerkendelse,  som  Gauguin  vistnok  først  sent  —  om 
nogensinde?  —  vil  naa.  I  van  Goghs  Billeder  er  der  endnu  Tra¬ 
dition  ;  vi  ved  det  ogsaa  fra  hans  Breve,  at  Fortidens  Kunst  ingen¬ 
lunde  var  ham  fremmed.  Gauguins  Tahiti-Billeder :  det  er  deri¬ 
mod  Kunst  paa  noget  nær  bar  Bund.  Naturligvis  kunde  det  aldrig 
lykkes  Gauguin  at  ryste  Europæeren  fuldstændig  af  sig ;  for  selve 
hans  Flugt  fra  Europa  var  jo  Europæeren  i  ham  Forudsætningen ; 
man  kan  maaske  aflægge  en  Tro  og  tage  en  anden,  men  man  kan 
ikke  aflægge  sin  Viden  og  ombytte  den  med  ingen.  Men  kun  det 
farvede,  det  kreolske  Blod  i  Gauguins  Aarer  og  noget  medfødt 
barbarisk  i  hans  Instinkter  kan  forklare,  at  han  trods  al  sin  Viden 

og  Kunnen  i  Kunst  kunde  tilegne  sig  saa  meget  af  en  ægte  primi¬ 
tiv  og  ægte  naiv  Opfattelse,  som  der  gør  sig  gældende  i  Tahiti- 
Billederne.  Det  er  ikke  Publikumskunst,  disse  Billeder  fra  de 
Vildes  Verden,  hvori  en  syg  Kunstnersjæl  har  taget  sig  et  Bad, 
og  hvori  den  virkelig  har  vundet  sin  Sundhed  tilbage.  Man  maa 
for  at  føle  sig  styrket  af  denne  Sundhed  maaske  møde  træt  selv 
af  alt  det  i  moderne  Kunst,  som  fyldte  Gauguin  med  Lede.  Man 
maa  maaske  ogsaa  helst  kunne  genkalde  sig  Giotto  eller  tidlig 
græsk  Kunst.  Fælles  med  saadan  gammel  primitiv  Kunst  har  disse 
Billeder  det  forjættende.  En  Fremtid  rummes  i  dem  eller  synes 
at  rummes  i  dem.  Det  er  intet  Tilfælde,  man  netop  træffer  dem  i 
det  lille  Fremtids-Museum  i  Hagen.  Mere  end  noget  andet  bidra¬ 
ger  de  til  de  Indtryk,  man  modtager  her,  af  Ungdom,  Haabog  Higen. 

Om  Osthaus’  andre  Planer  skulde  strande,  vil  hans  Museum, 
om  det  ellers  vokser  sig  stort  i  samme  Aand,  hvori  det  er  anlagt, 
og  bevares  samlet  gennem  Tiderne,  paa  en  saare  interessant  Maa- 
de  og  i  en  Grad  som  intet  andet  moderne  Museum  blive  en  Af¬ 
spejling  af  Smagen  og  Kunstsansen  i  vore  Dage.  Allerede  dette, 
at  Museet  forener  Kunst  med  Kunsthaandværk,  vil  minde  om  vor 
Tid  med  dens  tapre  Forsøg  paa  at  raade  Bod  paa  Kunsthaand- 
værkets  Forsømmelse.  Udvalget  af  Malerier  og  Skulptur  vil  vise 
vor  ringe  Sans  for  Fællesstil  i  egentlig  Kunst,  vort  Forlangende 
efter  Kunstværker  med  skarpe  individuelle  Kendetegn,  vor  leven¬ 
de  Interesse  forFænomener,  der  syntes  os  at  indvarsle  Fornyelse. 
Af  de  overvejende  mange  franske  Billeder  vil  det  fremgaa,  at  selv 
i  Tyskland  erkendte  de  kunstnerisk  oplyste  i  vor  Tid  den  franske 
Kunsts  Supremati  over  al  anden  Kunst  i  Aarhundredets  sidste 
Halvdel.  At  Billederne  saa  at  sige  udelukkende  er  valgte  med 
deres  koloristiske  Kvaliteter  for  Øje,  at  der  i  hele  Samlingen  ikke 
Endes  et  Billede  med  anekdotisk  Fortælling,  vil  vise  vor  Bevidst¬ 
hed  om,  at  Malerier  først  og  fremmest  bør  være  Malerkunst.  Den 
udmærkede  Samling  af  japansk  Kunst,  Træsnit,  Keramik,  Lak 
osv.  vil  minde  om  Japans  Betydning  for  vor  Impressionisme  og 
samtidig  tale  om  vor  artistiske  Forstaaelse  endog  af  kunstneriske 
Fremstillinger,  hvis  Emner  for  en  stor  Del  ikke  rørte  vore  Hjer¬ 
ter.  Det  samme  gælder  et  vidunderdejligt  gammelt  persisk  Manu¬ 
skript  med  henved  70  Miniaturer,  der  med  Rette  er  Samlingens 
Stolthed,  og  som  fortjener  at  nævnes  særskilt.  Om  levende  Skøn¬ 
hedssans  og  navnlig  om  en  af  alle  ukunstneriske  Hensyn  fuld¬ 
kommen  frigjort  Skønhedssans  vil  Museet  i  Hagen  tale  —  forhaa- 

ben  tlig  til  sene  Tider,  og  i  denne  dets  Mission  i  Fremtiden  bør 
Osthaus  søge  sin  Trøst  for  den  triste  Tanke,  at  sin  Mission  i  Nu¬ 
tiden  tegner  det  ikke  til  at  skulle  opfylde. 

Det  ligger  nær  at  sammenligne  dette  Museum  med  et  andet 
Museum  i  en  Fabriksby  og  et,  til  hvilket  lignende  Forventninger 
har  været  knyttede:  Ruskins  St.  George  Museum  i  Sheffield. 
Ruskins  Navn  har  formodentlig  allerede  en  og  anden  maattet  min¬ 
des  ved  at  læse  her  om  Osthaus.  Mellem  den  store  engelske  Apo¬ 
stel  for  Menneskenes  Forædling  gennem  Kunsten  og  Naturen  og 
den  unge  tyske  Agitator  for  Skønheden  (for  Skønhedens  egen 
Skyld)  er  der  dog  ikke  mere  Lighed  end  mellem  den  ene  og  den 
andens  Museum.  I  Museet  i  Sheffield  er  alt  Pædagogik,  i  Mu¬ 
seet  i  Hagen  alt  Æstetik.  Ruskin  kunde  til  sit  Øjemed  nøjes  med 
Kopier,  Fotografier,  Stik ;  Osthaus  er  det  aldrig  faldet  ind  at  er¬ 
hverve  andet  end  Originaler.  Til  Indførelse  i  Museet  i  Sheffield 
tjener  en  Bog  med  Titelen  „Principles  of  art“,  hvori  man  f.  Eks. 
kan  læse  sig  til,  hvorfor  et  Mønster  i  et  vævet  Stof  er  smukt,  og 
hvorfor  et  sidestillet  Mønster  er  hæsligt.  I  Osthaus’  Museum  er 
der  ikke  saa  meget  som  en  Katalog.  Ruskin  vilde  tage  den  uind¬ 
viede  ved  Haanden  for  sluttelig  at  tage  ham  om  Hjertet.  Osthaus 
stiller  simpelthen  den  uindviede  Skønheden  for  Øje  i  Haab  om, 
at  han  kan  opdage  den  selv. 

Har  den  ene  Ret,  eller  har  den  anden?  Ak!  næppe  nogen  af 
dem.  Til  St.  George-Museet  i  Sheffield  gaar  efter  et  Øjenvidnes 
Udsagn  Arbejderne  kun  hen  for  at  sove  Søndag  Eftermiddag, 
naar  Solen  udenfor  stikker  for  slemt.  I  Folkwang-Museet  i  Hagen 
giver  Gulvene  Genlyd  af  den  ensomme  Besøgendes  Skridt.  Ingen 
af  Stederne  har  de  uindviede  svaret  til  Forventningerne.  Før 
Hungeren  efter  Kunst  kan  indfinde  sig,  maa  vel  ogsaa  Hungeren 
efter  Brød  være  stillet. 

Dermed  har  det  sagtens  lange  Udsigter. 

1  Mellemtiden  burde  de  indviede  tage,  hvad  de  uindviede 
nægter  sig  eller  er  ude  af  Stand  til  at  nyde.  Til  Ruskin-Museet  vil 
maaske  vanskeligt  andre  falde  paa  at  valfarte  end  de,  hvem  Ge¬ 
nius  loci  (som  der  staar  paa  en  Buste  i  Museet  af  dets  Stifter)  dra¬ 
ger.  Til  Osthaus-Museet  kan  derimod  alle  rejse,  som  blot  har 
Kærlighed  til  Kunst.  Thi  Genius  loci  er  her  selve  Kunstens  Aand 
—  i  alsidigste  Udfoldelse  af  dens  ældgamle  og  evig  unge  Væsen. 

Emil  Hannover 

Da  i  Slutningen  af  forrige  Aar  de  350  Miil.  Mark,  som  den 
prøjsiske  Regering  havde  faaet  bevilget  til  Germanisering  af  de 
to  polske  Provinser  Posen  og  Vest  Prøjsen,  var  forbrugt  til  Ind¬ 
køb  af  Jord  m.  v.  for  tyske  Kolonister,  blev  det  nødvendigt  at 
søge  ny  Bevillinger.  For  at  forberede  Jordbunden  lod  Regeringen 
offentliggøre  et  pragtfuldt  Værk  „Zwanzig  Jahre  deutscher  Kul- 
turarbeit,  1886 — 1906“,  i  hvilket  Resultatet  af  de  tyve  Aars  Ar¬ 
bejde  var  opgjort,  saaledes  som  det  tager  sig  ud,  set  gennem 
Regeringens  Briller.  En  Undersøgelse  bygget  paa  selvstændige 
Studier  og  støttet  af  Udtalelser  faldne  under  Landdagens  For¬ 
handlinger  vil  give  et  noget  mindre  rosenfarvet  Billede. 

Det  polske  Spørgsmaal  skabtes  af  Frederik  den  Store,  da  han 
deltog  i  Sønderlemmelsen  af  det  polske  Rige.  Mon  ikke  dette 
ene  Forhold  er  nok  til  at  berøve  Frederik  hans  Adkomst  til  at 
benævnes  „den  Store"?  Visselig  kunde  det  være  en  Fare  for 
Prøjsen,  at  Hovedstaden  kun  var  18  Mil  fjernet  fra  polsktalende 
Lande;  men  dette  lod  sig  ikke  ændre  ad  Erobringens  Vej.  Tvært¬ 
imod,  Prøjsens  nye  polske  Provinser  var  vedblivende  beboet  af 
Polakker,  og  i  Stedet  for  en  svag  Nabo  fik  Prøjsen  efter  1815 
Rusland  lige  ind  paa  Livet  med  de  polske  Provinser  som  eneste 
højst  usikre  Stødpude.  Thi  ved  Erobringen  skabtes  der  et  Had 
mod  Prøjsen  i  enhver  oplyst  Polaks  Hjerte,  og  fra  Frederik  den 
Store  har  Prøjsen  saaledes  arvet  det  polske  Spørgsmaal,  som 
hverken  Bismarcks  Jern-  og  Blodpolitik  eller  Bulows  smidigere 
Fremfærd  har  vist  sig  i  Stand  til  at  løse. 

Frederik  var  skarpsynet  nok  til  at  erkende,  at  han  ikke  ved 

Erobringen  havde  rammet  en  Pæl  gennem  Livet  paa  det  polske 
Spøgelse.  Men  han  troede  at  kunne  gøre  dette  gennem  en  tysk 
Kolonisation  i  stor  Stil.  Naar  Polakkerne  blev  berøvede  deres 
Rod  i  Jorden,  maatte  de  til  Slut  blive  saa  usle  og  arme,  at  de 
vilde  falde  for  Fortyskelsen.  Og  Forholdene  var  tilsyneladende 
gunstige  for  en  saadan  Plan.  Jorden  ejedes  af  store  Godsejere,  til 
Dels  Tyskere,  Bønderne  var  vornede,  nedsunkne  i  Uvidenhed  og 
Armod,  uden  al  Nationalfølelse,  og  Byerne  var  smaa  og  elendige 
uden  nogen  dannet  Middelstand,  som  kunde  være  et  Bolværk 
mod  den  fremtrængende  Tyskhed.  Tilsyneladende  vilde  det  være 
en  let  Sag  for  Frederik  at  faa  Bugt  med  det  „polske  Tøj“,  som 
han  smagfuldt  kaldte  sine  nys  erhvervede  Undersaatter. 

Han  indforskrev  da  fra  alle  Egne  af  Tyskland  Bønder,  som 
han  anbragte  dels  paa  Jord,  der  tilhørte  Staten,  dels  paa  Gaarde 
oprettede  af  tysksindede  Godsejere  efter  hans  Tilskyndelse. 

Men  Resultatet  svarede  ikke  til  Forventningerne.  Skønt  Re¬ 
geringen  stedse  var  rede  til  at  række  Kolonisterne  en  hjælpende 
Haand,  kunde  de  ikke  ret  trives.  Aarsagen  hertil  var  væsentlig 
den,  at  de  —  som  en  Forfatter  om  dette  Emne,  Onno  Klopp, 
skrev  —  „for  største  Delen  bestod  af  Udskud  (Gesindel)  af  en¬ 
hver  Slags,  uvant  til  fast  Bopæl  og  stadigt  Arbejde".  Som  en 
anden  Forfatter  v.  Dohm  fortæller  os,  blev  derfor  Enden  paa  det, 
at  „de  forlod  deres  elendigt  overforgældede  Hytter".  —  Og  selv, 
hvor  de  holdt  sig,  er  Resultatet  ikke  blevet  for  godt.  Saaledes 
erklærede  under  Ekspropriationslovens  Behandling  i  Landdagen 
et  Medlem,  at  han  for  nogen  Tid  siden  havde  en  Forretning  paa 
et  Gods,  som  for  100  Aar  siden  var  bleven  germaniseret  af 
Hertugen  af  Wiirtemberg.  Men  han  maatte  have  fat  paa  en  polsk 
Tolk;  for  Mænd  med  gode  tyske  Navne  som  Hoffmann,  Huber 
og  Scholtz  forstod  ikke  et  tysk  Ord.  De  var  alle  bievne  poloni- 
serede.  Kun  i  ganske  enkelte  Tilfælde,  i  det  saakaldte  Netzedi- 
strikt,  hvor  Nybyggernes  Antal  har  været  stort  nok  til  ganske 
at  overvælde  de  tilbageblivende  Polakker,  er  det  lykkedes  dem 
at  bevare  det  tyske  Sprog.  Og  det  er  alt,  hvad  der  er  tilbage  af 
den  store  Frederiks  Værk. 

Landet  var  stadig  polsk  trods  alle  Fortyskningsbestræbelser. 
Men  det  var  overmaade  fattigt.  Med  Landbrug  som  saa  at  sige 
eneste  Erhvervskilde  kunde  det  ikke  være  anderledes.  Det  var 
Kornproduktionens  Tid,  og  de  store  Godsejere  med  tilstrækkelig 

Kapital  og  Gødning  kunde  avle  en  taalelig  Afgrøde;  men  Bon¬ 
den,  der  hverken  ejede  Besætning  eller  Gødning,  høstede  næ¬ 
sten  intet.  De  polske  Bønder  kunde  derfor  ikke  bestaa  ved  deres 
Gaarde.  Disse  blev  gradvis  overdragne  til  Storgodsbesidderne, 
som  i  stigende  Grad  var  af  tysk  Herkomst,  fordi  de  polske 
Godsejere  i  mange  Tilfælde  havde  ruineret  sig  bl.  a.  ved  den 
Hjælp  de  ydede  deres  Stamfrænder  i  Rusland  under  Opstandene 
i  1830  og  1863.  Jorden  var  i  fuld  Gang  med  at  blive  fortysket, 
og  den  daværende  Landbrugsminister  erklærede  i  1886,  at  i  de 
sidst  forløbne  25  Aar  var  de  tyske  Besiddelser  i  Provinsen  Posen 
tiltaget  med  195,000  Hektarer.  Der  var  saaledes  foregaaet  en 
dobbelt  Forskydning,  dels  af  Bondejord  over  til  Godsbrug,  saa¬ 
ledes  at  i  1882  kun  40,9  %  afjorden  var  i  Hænderne  paa  Ejere 
af  Gaarde  paa  mindre  end  100  Hektarers  Størrelse,  dels  igen  af 
polske  Godser  over  paa  tyske  Hænder. 

Men  det  var  netop  paa  den  Tid,  at  Overgangen  fra  Kornavl 
til  Mejeridrift  skabte  gunstige  Betingelser  for  Smaadrift.  Og 
de  polske  Godsejere,  der  hidtil  havde  været  de  eneste,  som 
havde  holdt  Nationalitetsfanen  højt,  havde  omtrent  paa  samme 
Tid  indset,  at  efter  den  fransk-tyske  Krig  var  der  ikke  længere 
noget  Haab  om  Hjælp  for  Polakkerne  udefra.  De  satte  sig  der¬ 
for  i  Spidsen  for  en  økonomisk  og  intellektuel  Rejsningsbevæ¬ 
gelse  hos  de  polske  Bønder,  og  da  de  byggede  paa  de  økonomiske 
Betingelser,  de  forefandt,  lykkedes  deres  Værk  saare  vel.  Ikke 
alene  var  Tiden  inde  for  Smaadrift,  men  det  økonomiske  Op¬ 
sving  i  Tyskland  efter  Krigen  skabte  en  Storindustri,  som 
krævede  mange  Arbejdere  og  saaledes  hævede  Lønlinien  i  det 
vestlige  Tyskland.  De  tyske  Smaabønder  og  Arbejdere  i  de  pol¬ 
ske  Provinser  skyndte  sig  at  gaa  Vest  paa,  og  Polakkerne  ind¬ 
tog  deres  Plads  paa  de  forladte  Gaarde,  som  de  fik  til  at  betale 
sig  ved  Hjælp  af  Andelsvirksomhed  under  Støtte  af  fædrelands- 
sindede  Godsejere.  Samtidig  med  at  Trivselen  saaledes  begyndte 
at  fæste  Bo  i  de  polske  Hytter,  var  Landet  ved  at  blive  poloniseret, 
skønt  Massen  af  store  Godser  i  tysk  Besiddelse  var  tiltaget  saa  stærkt. 

Det  polske  Spøgelse  var  bestandig  til  Stede;  Afstanden  fra 
Berlin  til  de  polsktalende  Lande  var  bestandig  kun  18  Mil.  Men 
i  Spidsen  for  Tyskland  stod  en  Mand  der  i  enhver  Henseende 
var  den  store  Frederik  værdig.  Kunde  Pælen  ikke  holde  Spø¬ 
gelset  i  Sumpen,  da  laa  Fejlen  efter  Bismarks  Mening  ikke  i, 

at  hele  Systemet  med  Pæle  var  fejlagtigt,  men  kun  i,  at  man 
ikke  havde  gjort  Tingene  grundigt  nok.  Var  det  ikke  lykkedes 
ved  Foranstaltninger  paa  Trods  af  de  økonomiske  Love  at  tvinge 
Polakkerne  bort  fra  Jorden,  saa  var  det  kun,  fordi  man  ikke  var 
gaaet  tilstrækkelig  skarpt  frem  og  en  Gang  for  alle  havde  bevist,  at 
selv  Naturlovene  har  at  bøje  sig  for  den  kongelig  prøjsiske  Stats 
Forskrifter.  Koloniseringsarbejdet  skulde  optages  igen  og  gennem¬ 
føres  med  kraftig  Haand.  Det  omtalte  Værk  „Tyve  Aar  af  tysk 
Kulturarbejde"  giver  os  en  Idé  om,  hvorvidt  det  er  lykkedes 
Bismark  at  gennemføre  overfor  et  talrigt,  intellektuelt  og  økono¬ 
misk  vaagnende  Folk,  hvad  der  mislykkedes  for  Frederik  den 
Store  overfor  en  faatallig  Race  af  vornede  Slaver. 

Bismarks  Hensigt  var  ved  at  berøve  Polakkerne  deres  Fod¬ 
fæste  paa  Jorden  at  gøre  dem  økonomisk  afhængige  af  de  tyske 
Jordbesiddere.  Naar  Landet  blev  udparcelleret  til  tyske  Bønder, 
skulde  disse  snart  lære  de  jordløse  Polakker  tysk.  Som  et  for¬ 
beredende  Skridt  foretog  han  i  1886  en  Masseudvisning  af  ca.  50,000 
russiske  og  østerrigske  Polakker,  som  arbejdede  paa  de  store 
Gaarde  i  det  prøjsiske  Polen.  Godsejerne,  som  allerede  i  Forvejen 
havde  ondt  ved  at  klare  sig  paa  Grund  af  den  høje  Pantegæld  og  de 
lave  Kornpriser,  maatte  nu  ogsaa  slaas  med  en  kunstig  skabt  Arbej¬ 
dernød.  Da  derfor  i  1886  Kolonisationskommissionen  blev  ned¬ 
sat,  og  100  Mili.  Mark  blev  bevilget  til  Indkøb  af  polske  Godser, 
kunde  det  nok  se  ud  som  Begyndelsen  til  Enden.  Ikke  faa 
Godsejere  maatte  sælge  for  enhver  Pris  og  var  glade  over  at 
kunne  opnaa  nogenlunde  gode  Kaar  fra  Kommissionen;  de  100 
Mili.  var  derfor  snart  udgivne.  Der  blev  da  ogsaa  allerede  i  1889 
bevilget  100  Mili.  Mark  til;  men  da  var  der  ikke  flere  ruinerede 
polske  Godsejere,  saa  at  disse  Millioner  holdt  ud  til  1902,  da  150 
Mili.  blev  bevilgede.  Disse  var  —  men  af  andre  Grunde  —  alle¬ 
rede  opspist  i  1907,  og  det  var  da  nødvendigt  igen  at  gaa  til 
Landdagen,  som  samtidig  med  Ekspropriationen  bevilgede  275 
Mili.  Mark  til  fortsatte  Indkøb. 

Til  Begrundelse  af  den  sidste  Bevilling  var  det,  at  det  store 
Værk  om  de  tyve  Aars  Kulturarbejde  udkom.  Fra  dette  og  fra 
et  udførligt  Denkschrift  iiber  die  Ausfuhrung  des  Gesetzes  vom 
26.  April  1886  betreffend  die  Beforderung  deutscher  Ansiedlun- 
gen  in  den  Provinzen  West-Preussen  und  Posen  flir  das  Jahr 
1907“  er  de  følgende  Oplysninger  hentede. 


Digitized  by 


Google 


Tyve  Aars  tysk  Kulturarbejde 


991 


Kommissionen  har  ialt  købt  644  Godser  og  503  Bønder- 
gaarde  af  Areal  335,383  Hekt  og  udparcelleret  202,912  Hekt. 
imellem  13,617  Bønder  og  518  Arbejderfamilier.  En  tysk  Befolk¬ 
ning  af  ialt  109,000  Sjæle  er  derved  anbragt  paa  Jorden  i  de 
polske  Provinser;  38  Kirker,  26  Bedehuse,  40  Præstegaarde, 
312  Skoler,  319  Forsamlingshuse  foruden  Andelsmejerier,  Bræn¬ 
derier  osv.  samt  et  Utal  af  Kroer  og  private  Huse  er  bievne 
byggede  af  Kommissionen,  der  i  enhver  Henseende  søger  at  gøre 
de  anlagte  Kolonier  til  Mønsterlandsbyer,  saa  vidt  dette  er  for¬ 
eneligt  med  det  højere  Formaal:  at  germanisere  Landet.  Kom¬ 
missionen  og  dens  Hær  paa  578  Embedsmænd  er  bestandig  paa 
Færde,  og  intet,  som  kan  gøres  ad  bureaukratisk  Vej  til  For¬ 
bedring  af  Forholdene,  bliver  forsømt. 

Men  til  Trods  for  alt  er  det  Polakkerne,  der  har  høstet  alle 
Fordelene  af  Koloniseringsbestræbelserne,  ganske  simpelt  fordi 
det  hele  Fortyskningsværk  er  Arbejde  imod  den  naturlige  øko¬ 
nomiske  Udvikling,  medens  Polakkernes  Forsvarskamp  hviler 
paa  denne.  Lønnen  i  det  vestlige  Tyskland  er  stadig  betydelig 
højere  end  i  de  østlige  Provinser;  derfor  gaar  de  tyske  Bønder 
og  Arbejdere  ikke  til  disse,  uden  at  der  bydes  dem  store  Begun¬ 
stigelser,  og  derfor  er  Størstedelen  af  Kolonisterne,  om  end  ikke 
„Gesindel“  som  i  Frederiks  Tid,  saa  dog  langt  fra  af  de  bedste. 
—  Paa  den  anden  Side  staar  Polakkerne  med  deres  Arbejder- 
skarer,  som  er  hjemmevant  i  Provinserne  og  kun  ønsker  at  for¬ 
blive  der.  Den  høje  Løn  i  Vesten  lokker  dem  vel  did  for  Som¬ 
meren;  men  Polakken  vender  hjem  hvert  Efteraar  med  gennem¬ 
snitlig  ca.  300  Mark  i  Kontanter,  saa  at  man  regner,  at  de  ca. 
70,000  polske  Arbejdere,  der  hvert  Aar  gaar  paa  Sachsengangerei, 
hjemfører  en  Sum  af  mindst  15  Mili.  Mark.  Disse  Penge  har  de 
kun  et  Formaal  med:  at  anbringe  dem  i  Jord,  saa  at  Arbejderne 
kan  blive  Ejere  hver  af  sit  Smaabrug.  Selv  da  bliver  Manden 
ved  med  sit  Sommerarbejde,  medens  Konen  passer  Stedet.  Der 
er  saaledes  en  naturlig  og  stedse  voksende  Efterspørgsel  efter 
Jorden  fra  de  polske  Arbejderes  Side,  medens  Kolonisations¬ 
kommissionens  Opkøb  af  Jord  har  skabt  en  tilsvarende,  men 
uægte  Efterspørgsel  fra  tysk  Haand.  Som  Følge  heraf  har  Prisen 
paa  Jorden  været  i  en  uafbrudt  Stigning,  lige  siden  Kommissio¬ 
nen  begyndte  sin  Virksomhed. 

Dette  er  Aarsagen  til,  at  der  saa  hurtigt  blev  en  Ende  paa 

de  polske  Tilbud  af  Jord  til  Kommissionen.  Straks  efter  dennes 
Nedsættelse  dannedes  der  en  polsk  Landbank,  som  skulde  op¬ 
købe  Jord  og  udparcellere  den  til  polske  Smaabønder.  De  polske 
Godsejere,  som  solgte  til  Kommissionen,  satte  Købesummen  i 
Landbankerne  —  der  blev  snart  et  helt  Net  af  saadanne  Ban¬ 
ker  —  og  disse  købte  tysk  Jord  for  alle  Pengene.  Det  er 
maaske  Overdrivelse;  men  det  blev  sagt  under  Ekspropriations- 
lovens  Behandling  i  Landdagen,  at  ikke  mindre  end  150  Miil. 
Mark  af  de  indtil  da  bevilgede  350  Mili.  Mark  havde  fundet  Vej 
over  i  de  polske  Banker.  Hvorom  alting  er:  medens  man  i  1886 
kunde  købe  en  Hektar  Land  for  gennemsnitlig  568  Mark,  saa 
var  Prisen  i  1903  gaaet  op  til  1007  Mark  og  i  1907  til  1508  Mark. 

De  polske  Godsejere  kunde  derfor  nu  nægte  at  sælge  deres 
Jord  til  Kommissionen,  de  trængte  jo  ikke  mere  dertil,  og  der¬ 
som  Kommissionen  nu  en  Gang  imellem  faar  fat  paa  en  polsk 
Ejendom,  saa  er  det  kun  ved  at  købe  gennem  en  Mellemmand 
som  fordølger,  at  han  optræder  for  den.  Alt  i  alt  er  da  ogsaa 
kun  29  %  af  alle  de  af  Kommissionen  købte  Ejendomme  over- 
gaaede  fra  polsk  Haand,  de  69  %  er  derimod  købte  fra  tyske 
Ejere;  Resten  hidrører  fra  Domæner  etc.,  og  det  hele  Areal,  som 
Tyskerne  paa  denne  Maade  har  erhvervet  af  gammel  polsk  Jord, 
er  kun  106,000  Hektarer. 

Men  medens  Tyskhedens  Fremgang  saaledes  ikke  var  ret 
stor,  saa  har  de  polske  Landbanker  ikke  forsømt  at  arbejde  for 
Indkøb  af  tyske  Godser  og  det  med  saa  godt  et  Resultat,  at 
det  blev  uimodsagt  erklæret  i  Landdagen,  at  Tyskerne,  som 
i  de  sidste  25  Aar,  før  de  begyndte  deres  Kulturarbejde,  havde 
vundet  195,000  Hektarer,  i  de  tyve  Aar  derefter  har  tabt  75,000 
Hektarer  i  de  to  Provinser  og  yderligere  25,000  Hektarer  i  Øvre- 
schlesien.  Og  medens  Tyskerne  ialt  har  anbragt  kun  godt  100,000 
Nybyggere,  saa  har  Polakkerne  paa  lidet  nær  fundet  Hjemsteder 
til  det  dobbelte  Antal.  Trivselen  øgedes  fra  Dag  til  Dag,  takket 
være  de  mange  Millioner,  som  Regeringen  strøede  ud  over  Lan¬ 
det;  Pengene  faldt  paa  Jorden,  og  det  blev  de  polske  Godsejere 
og  Bønder,  som  samlede  dem  op. 

Dette  var  Ikke  efter  Beregningen.  Naturlovene  havde  vist  sig 
stærkere  end  selve  Bismarck.  Der  var  ikke  mere  et  polsk  Spøgelse, 
men  en  rigtig  kæmesund,  ungdomsstærk  polsk  Race,  fostret  til 
Manddomskraft  af  selve  de  Midler,  der  skulde  have  udryddet  den. 


Digitized  by  v^ooQle 


Tyve  Aars  tysk  Kulturarbejde 


993 


Men  kunde  man  ikke  faa  den  udryddet,  saa  kunde  man  i 
hvert  Fald  forhindre  den  i  at  bygge  og  bo  paa  Jorden.  En  Lov, 
der  forbyder  Polakkerne  at  købe  Jord  i  deres  eget  Fædreland, 
er  ganske  vist  ikke  let  at  faa  gennemført;  thi  dertil  udkræves 
den  tyske  Rigsdags  Samtykke,  og  dette  vil  næppe  blive  givet. 
Men  paa  den  anden  Side  var  de  polske  Smaabønder  i  1904  til¬ 
taget  saaledes  i  Antal,  at  Regeringen  omtrent  kunde  udregne, 
naar  den  sidste  tyske  Bondegaard  vilde  være  overgaaet  i  deres 
Besiddelse  som  Følge  af  det  tyske  Kulturarbejde.  Regeringen  gik 
da  igen  til  den  mere  medgørlige  Landdag  og  fik  vedtaget  en 
Lov,  hvorefter  det  kan  forbydes  at  bygge  Beboelseshuse  paa  Jor¬ 
den  „dersom  nationale  Hensyn  taler  imod  det“.  Det  er  saaledes 
blevet  næsten  umuligt  for  de  polske  Banker  at  udstykke  tyske 
Herregaarde  til  Smaabrug. 

Men  det  vil  ingenlunde  sige,  at  Bankerne  nødtes  til  at  ind¬ 
stille  deres  Virksomhed.  For  det  første  er  der  et  ret  klækkeligt 
Antal  polske  Bønder,  som  til  Trods  for  Loven  finder  ud  af  at 
bo  paa  deres  ny  erhvervede  Steder.  Nogle  anbringer  en  stor 
Zigøjnervogn  paa  Lodden  og  bor  i  denne,  andre  graver  sig  ned 
i  Grøfter  eller  laver  sig  en  Hule  i  Jorden  for  at  kunne  forblive 
i  Landet.  Atter  andre  har  været  saa  heldige  at  faa  Tag  over 
Hovedet,  før  tysk  Kultur  umuliggjorde  dette,  og  de  kan  jo  frit 
købe  Jord  og  lægge  den  til  deres  Sted.  Endelig  er  Resultatet 
selvfølgelig  blevet,  at  de  polske  Bønder  søger  at  tilfredsstille 
deres  Jordhunger  ved  at  købe  Gaarde  med  Huse  af  de  tyske 
Bønder,  som  boede  i  Landet,  før  Kolonisationen  begyndte. 
Disse  Bønder,  som  lider  i  næsten  lige  saa  høj  Grad  som  Polak¬ 
kerne  under  Kulturarbejdet,  ønsker  intet  hellere  end  at  komme 
bort  fra  Valpladsen.  Dels  maa  de  jo  bære  deres  Part  af  de 
overordentlig  høje  Skatter  og  Afgifter,  som  er  en  Følge  af  de 
mange  Anlæg  af  Smaabaner,  af  Skoler,  Kirker  etc.,  dels  er  Skole¬ 
væsenet  i  de  østlige  Provinser  trods  de  uhyre  Udgifter  endnu 
overordentlig  slet;  ja  der  findes  Skoler  med  3—  400  Børn  og 
ingen  Lærere;  dels  endelig  lider  de  saa  meget  ved  den  polske 
Befolknings  fjendtlige  Sindelag1),  at  de  søger  at  komme  bort  saa 
hurtig  som  muligt.  Naar  da  Prisen  for  Jorden  har  tredoblet  sig 
i  tyve  Aar,  er  det  ikke  mærkeligt,  at  de  griber  Lejligheden  med 

')  Mellem  Polakker  og  tyske  finder  intet  som  helst  Samkvem  Sted,  hverken  socialt 
eller  økonomisk. 

begge  Hænder  og  sælger  til  de  polske  Bønder,  som  paa  denne 
Maade  kan  faa  Tag  ovor  Hovedet.  1  1905  blev  saaledes  overdraget 
fra  tyske  til  polske  Bønder  ikke  mindre  end  5639  Hektarer. 

Det  kan  da  ikke  undre,  at  til  Trods  for  Kolonisation  og  For¬ 
bud  Polakkerne  vedblivende  var  i  Stand  til  at  holde  Stillingen. 
Naar  Kommissionen  med  stor  Bekostning  havde  faaet  en  Ny¬ 
bygger  anbragt,  var  der  bestandig  en  polsk  Bonde,  der  købte 
en  af  de  gamle  tyske  Gaarde.  For  at  hindre  dette  har  Regerin¬ 
gen  grebet  til  et  Middel,  der  vilde  have  været  i  høj  Grad  an- 
befalelsesværdigt,  hvis  ikke  det  politiske  Formaal  tilintetgjorde  de 
gode  Virkninger,  det  kunde  have  haft. 

Naar  Folket  i  en  hel  Landsdel  i  Løbet  af  nogle  faa  Aar  ser 
sine  Ejendomme  tredoble  i  Værdi,  er  det  menneskeligt  at  tro,  at 
Herligheden  vil  vare  evindelig.  Navnlig  er  det  for  meget  forlangt, 
at  en  almindelig  Landmand  skal  gøre  sig  Rede  for,  at  Nyttevær¬ 
dien  af  hans  Gaard  ikke  er  steget,  selv  om  Salgsværdien  er  tre¬ 
doblet.  Han  producerer  ikke  mere  end  forhen,  og  han  faar  ikke 
mere  for  sine  Varer;  men  han  kan  til  enhver  Tid  sælge  eller 
pantsætte  sin  Ejendom  til  det  tredobbelte  af,  hvad  han  kunde 
før  Prisstigningen.  Navnlig  pantsætte!  De  tyske  Bønder  ikke 
mindre  end  de  tyske  Godsejere  har  givet  efter  for  Fristelsen  og 
har  pantebehæftet  deres  Ejendomme  i  en  saadan  Grad,  at  Fyrst 
Biilow  under  Debatten  oplyste,  at  ca.  40  %  af  Godsejerne  havde 
en  Pantegæld  af  mer  end  75  %  af  deres  Ejendommes  nuværende 
Værdi.  En  saadan  Gæld  er  for  stor  i  Forhold  til  Brugsværdien; 
Bedriften  kan  ikke  forrente  den.  Derfor  sidder  ogsaa  en  betyde¬ 
lig  Del  af  de  tyske  Landmænd  og  hænger  ved  deres  Gaarde  og 
er  himmelglade  over  at  finde  en  Polak,  som  er  villig  til  at  købe 
den.  For  at  forhindre  dette  —  ikke  for  at  forhindre  en  utilbørlig 
høj  Pantsætning  —  har  nu  Regeringen  gennem  Oprettelse  af  et 
Par  Banker  tilbudt  at  overtage  de  sekundære  Prioriteter  paa 
saadanne  Gaarde  og  udbetale  dem  til  Kreditorerne,  imod  at  Eje¬ 
ren  forpligter  sig  til  at  svare  en  bestemt  lav  aarlig  Afgift  til  Ban¬ 
ken.  Men  der  er  naturligvis  hertil  knyttet  den  Betingelse,  at 
Ejeren  ikke  maa  sælge  til  en  Polak. 

Dette  vil  imidlertid  sige,  at  han  skal  frivillig  unddrage  sin 
Gaard  fra  Loven  om  Tilbud  og  Efterspørgsel.  Thi  der  findes 
ingen  tyske  lysthavende,  der  er  letsindige  nok  til  frivilligt  at  gaa 
til  de  polske  Provinser.  Naar  da  Polakkerne  er  udelukkede  ved 

Bondens  frivillige  Forpligtelse,  bliver  der  kon  Kolonisations- 
kommissionen  og  dens  Kolonister  tilbage.  Skulde  Bonden  ønske 
at  sælge  Gaarden,  maa  han  derfor  sælge  til  Kommissionen,  som 
selv  kan  bestemme  Prisen,  da  den  ingen  Konkurrenter  har  at 
frygte.  Skønt  flere  af  Ministrene  under  Lovforslagets  Behandling 
bittert  klagede  over  Bøndernes  Mangel  paa  Lyst  til  at  indgaa 
paa  denne  Forpligtelse;  saa  blev  dog  ved  Loven  50  af  de  bevil¬ 
gede  275  Miil.  bestemte  til  at  tjene  som  en  Fond  for  en  lignende 
Afløsning  af  de  store  Godsejeres  Pantegæld.  Men  over  for  dem 
er  en  saadan  Forholdsregel  ogsaa  endnu  mere  nødvendig. 

Thi,  som  alt  sagt,  da  Kommissionen  ikke  har  kunnet  faa  de 
polske  Godsejere  til  at  sælge,  har  den  ogsaa  maattet  tilfredsstille 
sit  Landbehov  ved  Køb  af  tyske  Godser.  Resultatet  er,  at  den 
tyske  Storgodsbesiddelse,  som,  før  Landkrigen  begyndte,  alene  i 
Provinsen  Posen  var  70,000  Hektarer  større  end  den  polske,  nu 
i  heldigste  Fald  ikke  er  mere  end  af  lige  Størrelse.  Skulde  nu 
Købet  fortsættes,  saa  vilde  snart  det  tyske  Areal  blive  saa  meget 
mindre,  at  den  tyske  Overvægt  i  Kreistag  og  Landtag  vilde  være 
udsat  for  Fare. 

Naar  da  Resultatet  af  de  første  „tyve  Aar  af  tysk  Kulturar¬ 
bejde"  skal  opgøres,  da  bestaar  det  i  Anbringelsen  af  109,000 
tysktalende  Personer  i  de  polske  Provinser.  Deraf  opholdt  rig¬ 
tignok  omtrent  de  25  %  sig  i  disse  Provinser,  før  Kolonisatio¬ 
nen  begyndte,  saa  det  virkelige  Nettoudbytte  for  Tyskheden  er 
ca.  75,000  Sjæle.  Men  er  dette  virkelig  Nettoudbytte?  Allerede, 
hvad  foran  er  sagt,  vil  vise,  at  dette  ikke  er  saa.  Ikke  alene  har 
Tyskheden  i  Løbet  af  de  tyve  Aar  tabt  100,000  Hektarer  Land; 
ikke  alene  har  den  tabt  100,000  tysktalende  Katolikker,  som,  paa 
Grund  af  Polakforfølgelsen,  i  Løbet  af  de  sidste  10  Aar  er  gaaet 
over  i  den  polske  Lejr;  ikke  alene  har  den  tabt  næsten  hele 
Øvre-Schlesien,  hvis  polske  Befolkning  af  Smaabønder  og  Mine¬ 
arbejdere  er  bleven  vakt  af  Kampgnyet  og  i  Dag  i  et  Antal 
af  en  Million  staar  som  en  Mand  paa  Vagt  om  deres  Nationali¬ 
tet  og  Sprog  —  ikke  alene  har  Tyskheden  tabt  alt  dette;  men 
den  har  ikke  tilført  Provinsernes  tysktalende  Befolkning  den 
mindste  Forstærkning,  fordi  de  uhyrlige  Forhold,  skabt  gennem 
den  langvarige  økonomiske  Krig,  har  drevet  flere  Tyskere  bort, 
end  Kommissionen  har  kunnet  anbringe.  I  Løbet  af  de  18  Maa- 
neder  1905  og  halvt  1906  udvandrede  mere  end  20,000  tyske 

Bønder  (se  Forhandlinger  i  das  Herrenhaus)  eller  langt  flere 
end  Kommissionen  kunde  anbringe  af  Nybyggere.  Regeringen 
har  paa  intet  Punkt  vundet  noget;  men  den  har  skabt  en  maal- 
bevidst,  fortrinligt  organiseret  polsk  Bevægelse. 

Regeringen  var  slaaet  paa  alle  Punkter,  og  den  erkendte  det 
selv.  Finansministeren  erklærede  under  Forhandlingerne  om  Eks¬ 
propriationsloven,  at  „Sagerne  havde  udviklet  sig  paa  en  saadan 
Maade,  at  det  modsatte  af,  hvad  der  var  tilsigtet  ved  Loven  af 
1886,  var  indtraadt  .  .  .“  Jordpriseme  var  bievne  saa  høje,  at 
„Tyskerne  vendte  Ryggen  til  Landet.  For  ikke  at  ødelægge  det 
tyske  Ejendomsmarked  maatte  man  opgive  Princippet  at  købe 
af  Tyske.  Da  intet  Land  kunde  faas  frivilligt  fra  Polakkerne,  var 
der  intet  andet  tilbage  end  Ekspropriation."  —  Og  mere  vel¬ 
menende  end  delikat  erklærede  et  af  Regeringens  største  Orga¬ 
ner  i  Posen,  at  „Ekspropriation  betød  det  tyske  Bureaukratis 
Redning  fra  et  moralsk  Nederlag  —  mere  vanærende  og  tilintet- 
gørende  end  noget,  man  kunde  forestille  sig.“  — 

Dette  Dagblad  havde  ramt  Sømmet  paa  Hovedet.  Det  vilde 
være  blevet  et  Nederlag  for  det  tyske  Bureaukrati,  som  uden 
Kendskab  til  Folk  og  Sprog  i  de  polske  Provinser  regerer  dem, 
som  om  de  var  et  nys  erobret  Land,  og  som  kommer  der  i 
Haab  om  ved  udvist  Iver  i  Fortyskningens  Tjeneste  snarest 
muligt  at  erholde  højere  Stillinger  i  andre  Egne.  Det  er  dette 
Bureaukrati,  som  sammen  med  de  tyske  Landejendomsbesiddere 
har  dannet  Hakatisternes  berømte  og  indflydelsesrige  „Ostmar- 
kenverein",  af  hvis  11,000  Medlemmer  de  to  Trediedele  er  Em¬ 
beds-  og  Bestillingsmænd.  Alle  disse  Mennesker,  Tjenestemæn- 
dene  ikke  mindre  end  Grundejerne,  er  interesserede  i  Vedlige¬ 
holdelsen  af  den  bestaaende  Tingenes  Tilstand,  fordi  det  er 
denne,  der  giver  dem  alle  Adgang  til  Magt,  Rigdom  og  Embeder. 
Skønt  Regeringen  selv  erkendte  sig  slagen,  saa  har  dog  Ostmark- 
foreningen  faaet  trumfet  Ekspropriationsloven  igennem,  og  et  nyt 
Led  er  føjet  til  den  Kæde  af  Tvangsforanstaltninger,  som  tilsam¬ 
men  udgør  det  Civilisationens  Mesterværk,  som  kaldes  „Tyve 
Aars  tysk  Kulturarbejde". 

Men  der  er  saa  vist  ingen  Grund  til  at  tro,  at  Ekspropria¬ 
tionsloven  skal  blive  det  Sværd,  der  skal  fælde  Polonismen. 
Først  fordi  den  er  saa  forbistret  tveægget.  Thi  skønt  den  kun 
hjemler  Ret  til  at  ekspropriere  70,000  Hekt.,  er  der  dog  in- 

gen,  der  tvivler  om,  at  Jordpriserne,  den  selv  samme  Dag  Loven 
bringes  i  Udførelse,  vil  falde  omtrent  25  %.  Men  nu  er  der 
et  overordentlig  stort  Antal  af  Ostmarkforeningens  Gods¬ 
ejere,  som  ikke  ejer  mere  end  netop  disse  25  %>  i  deres  God¬ 
ser,  saa  Lovens  Ikrafttræden  vilde  for  dem  betyde  total  Ruin. 
Og  det  er  dog  ikke  for  at  blive  ruinerede,  at  de  har  slaaet 
saa  stærkt  og  længe  paa  den  patriotiske  Stortromme.  De  275  Mili. 
Mark  bevilgede  ved  Loven  vil  de  naturligvis  lige  saa  gerne  have 
som  Ostmarkforeningens  Embedsmænd  vil;  men  Ekspropriatio¬ 
nen  selv,  nej  den  vil  de  helst  være  fri  for.  Som  Følge  heraf  er 
al  den  Indflydelse,  Foreningen  raader  over,  igen  bleven  sat  i 
Bevægelse,  og  Loven  er  endnu  ikke  traadt  i  Virksomhed,  om 
den  ellers  nogen  Sinde  bliver  det.  Kun  de  275  Mili.  Mark  har  alle¬ 
rede  begyndt  at  rulle  deres  gyldne  Strøm  ind  over  Landet,  me¬ 
dens  de  tyske  Godsejere  vedblivende  sælger  lystigt  løs  til  Po¬ 
lakker  som  til  Kommissionen. 

Selv  om  Loven  tilsidst  skulde  træde  i  Virksomhed,  vil  Re¬ 
sultatet  af  den  næppe  blive  overvældende.  Dersom  Kommissionen 
eksproprierer  en  polsk  Godsejer,  er  der  jo  intet,  der  kag  hindre 
ham  fra  at  gaa  hen  ved  Siden  af  og  købe  et  andet  Gods,  og  det 
fra  en  Tysker.  Det  blev  da  i  Virkeligheden  den  tyske  Godsbe¬ 
siddelse,  der  formindskedes  ved  Ekspropriationen,  selv  om  Vejen 
bliver  lagt  over  de  polske  Godser. 

Og  det  Resultat,  der  kan  opnaas  for  Fortyskningen,  vil  heller 
ikke  blive  stort.  Der  kan  eksproprieres  70,000  Hekt.,  hvilket  — 
regnet  efter  den  for  Tiden  raadende  Jordpris  —  vilde  bringe  en 
90 — 100  Mili.  Mark  mere  ind  i  de  polske  Landbanker,  som  der¬ 
med  vilde  forstærke  Polakkernes  Stilling.  Der  vilde  paa  disse 
70,000  Hekt.  i  Løbet  af  en  to,  tre  Aar  kunne  anbringes  et  Antal 
af  ca.  20,000  Nybyggere.  Men  da  der  i  Løbet  af  halvandet  Aar 
udvandrer  fra  Provinserne  ca.  20,000  tyske  Bønder,  vil  det 
endelige  Resultat  for  Tyskheden  jo  kun  kunne  blive  et  ret  be¬ 
tydeligt  Minus.  I  Sandhedens  Interesse  maa  det  dog  bemærkes, 
at  i  de  allerseneste  Aar  har  der,  takket  være  de  uheldige  øko¬ 
nomiske  Forhold  i  Rusland  og  delvis  i  Amerika,  ingen  Mangel 
været  paa  Ansøgere  om  Nybyggersteder.  Men  aldeles  afset  fra 
saadanne  smaa  Uheld  som  dette,  at  Kommissionen,  forledet  af 
de  tyskklingende  Navne,  har  indforskrevet  et  skikkeligt  Antal 
Kolonister  fra  russisk  Polen,  som  havde  opholdt  sig  der  saa 

længe,  at  de  nu  ikke  taler  andet  end  Polsk  —  er  det  hævet  over 
enhver  Tvivl,  at  de  fra  Rusland  indforskrevne  tyske  Kolonister 
ikke  staar  højt  hverken  som  Landmænd  eller  som  Karakterer. 
Allerede  nu  er  det  ingen  Sjældenhed,  at  Kolonister  trods  eller 
maaske  netop  paa  Grund  af  al  den  Hjælp,  som  Kommissionen 
yder  dem,  ender  med  at  flygte  fra  deres  Steder,  og  det  turde 
blive  mere  almindeligt,  efterhaanden  som  de  ugunstige  Egenska¬ 
ber  hos  de  sidste  Aars  Kolonister  faar  Tid  til  at  udfolde  sig. 

Imidlertid:  70,000  Hekt.  kan  blive  eksproprierede,  og  dermed 
er  Princippet  om  Ejendomsrettens  Ukrænkelighed  givet  et  uop¬ 
retteligt  Grundskud.  Hvis  Loven  træder  i  Kraft,  vil  om  godt  to 
Aar  dette  Areal  være  opslugt,  og  nyt  Land  vil  da  blive  forlangt 
og  bevilget  af  den  bestandig  medgørlige  Landtag.  I  saa  Fald  vil 
det  jo  ikke  kunne  undgaas,  at  Loven  vil  have  nogen  Virkning,  den 
nemlig  at  akcentuere  den  allerede  i  de  sidste  5 — 6  Aar  sted¬ 
findende  Indvandring  til  Byerne  af  polske  Landarbejdere,  som 
ikke  har  kunnet  købe  Jord,  samt  i  anden  Række  at  sprede  de 
jordhungrige  polske  Smaabønder  ud  over  de  tilgrænsende  Pro¬ 
vinser,  og  saaledes  bringe  den  polske  Sproggrænse  endnu  nær¬ 
mere  til  Berlin. 

Hvad  særlig  Bevægelsen  mod  Byerne  angaar,  da  har  cfen 
taget  Fart  siden  Forbudet  mod  Husbygning  i  1904,  og  et  nyt 
industrielt  og  kommercielt  Liv  er  ved  at  vaagne.  De  polske 
Byer  har  altid  og  særlig  siden  Freden  i  Wien  lagde  største  Delen 
af  Polen  under  Rusland,  ført  en  hensygnende  Tilværelse.  Imod 
Øst  har  de  den  russiske  Grænse  med  en  uoverstigelig  Toldmur, 
og  mod  Vest  har  de  kun  en  uendelig  lang  Jernbaneforbindelse. 
De  har  saaledes  været  henviste  til  deres  eget  Opland;  men  dette 
har,  indtil  Kommissionen  begyndte  sin  Virksomhed,  hovedsage¬ 
lig  bestaaet  af  store  Godsejere,  som  handlede  paa  Berlin  og  de 
andre  store  Byer,  samt  af  Landarbejdere,  som  næsten  ganske 
manglede  Købeevne.  Disse  Godser  er  nu  for  en  stor  Dels  Ved¬ 
kommende  solgte  dels  til  Kommissionen  og  udparcellerede  til 
tyske  Kolonister,  dels  til  Polakkerne  og  udstykkede  til  polske 
Bønder.  Kommissionen  har  altid  søgt  at  lægge  et  Bælte  af  Ko¬ 
lonier  rundt  om  de  polske  Byer  for  saaledes  at  kvæle  dem;  thi 
de  tyske  Nybyggere  skal  købe  alle  deres  Fornødenheder  af  de 
af  Regeringen  oprettede  Andelsselskaber,  hvis  Bestyrelse  saaledes 
kan  have  Opsigt  med  Nybyggerens  politiske  Principfasthed  og 

forhindre  ham  fra  at  udsætte  sig  for  den  polske  Smittefare.  Men 
det  er  kun  saare  sjældent,  at  dette  er  lykkedes  Kommissionen. 
Som  Regel  er  de  polske  Banker  den  altfor  hurtig  i  Vendingen. 
Thi  medens  Kommissionen  ikke  kan  købe  førend  hele  fire  prøj¬ 
siske  Statsministre  har  sanktioneret  Købet,  kan  Banken  jo  købe, 
saa  snart  den  tror  at  se  sin  Regning  derved.  Saa  Polakkerne 
faar  næsten  altid  Held  til  enten  at  indskyde  polske  Kolonier  i 
det  paatænkte  tyske  Bælte,  eller  de  lægger  en  Krands  af  polske 
Nybyggerkolonier  uden  om,  saa  at  det  bliver  de  tyske  Kolonister 
og  ikke  den  polske  By,  dér  staar  i  Fare  for  at  denationaliseres. 

Regelen,  som  bekræftes  af  selve  den  prøjsiske  Statistik,  er  da 
den,  at  den  polske  Tilvækst  i  Byerne  løber  langt  foran  Tysker¬ 
nes.  I  1900 — 1905  var  Polakkernes  Tilvækst  saaledes  ll^o%, 
Tyskernes  6,4«  %.  De  polske  Byer,  i  hvilke  Tyskerne  indtil 
Byggeforbudet  havde  Overvægten,  er  nu  i  Færd  med  at  blive 
poloniserede.  Vi  ser  saaledes  selv  ganske  smaa  Byer  som  Santo- 
michel  (1400  Indb.)  næsten  fuldstændig  skifte  Nationalitet.  I  1885 
var  der  endnu  55  tyske  Haandværkere  mod  22  polske.  I  1905 
har  de  tyve  Aars  tysk  Kulturarbejde  drevet  Tyskerne  bort,  saa 
der  kun  er  13  tilbage,  medens  Antallet  af  polske  Haandværkere 
er  steget  til  55.  Hvis  nu  det  tyske  Kulturarbejde  til  Trods  for 
Ostmarkforeningens  Godsejere  virkelig  skulde  drive  det  til  at 
tage  Jorden  fra  de  polske  Ejere,  da  vil  Resultatet  kun  blive  at 
de  polske  Bønder  tvinges  til  at  vende  sig  fra  den  økonomisk 
mest  passende  og  bedst  lønnende  Virksomhed,  Landbruget  og 
benytte  de  100  Mili.  Mark,  som  Ekspropriationen  vil  indbringe 
Polakkerne,  til  Startning  af  store  Industriforetagender,  for  hvilke 
Landet  ikke  frembyder  nær  saa  gunstige  naturlige  Betingelser. 
Men  det  vil  aldrig  blive  Polakkernes  Uddrivelse  af  Landet.  Og 
det  vil  aldrig  blive  deres  Fortyskning  heller. 

Kong  Knud  den  Store  gik  ned  til  Havet  og  bød  Floden  at 
standse.  Men  han  blev  vaad  om  Fødderne  alligevel.  Tyskerne 
vil  ogsaa  ved  Forbud  tvinge  Naturlovene  til  at  ændre  deres 
Gang,  tvinge  den  polske  Bølge  til  at  rulle  tilbage.  Bismarck 
skabte  en  kunstig  Arbejdernød  i  de  polske  Provinser  med  sine 
Udvisninger,  og  senere  hen  har  de  bedre  Lønforhold  i  den  vest¬ 
lige  Del  af  Riget  gjort  Forholdene  endnu  besværligere  ved  at 
tiltrække  baade  tyske  og  polske  Arbejdere.  Til  Gengæld  kommer 
der  hvert  Aar  ca.  250,000  russiske  Polakker  over  Grænsen  for 


Digitized  by  v^ooQle 


1000 


Tyve  Aars  tysk  Kulturarbejde 


at  arbejde  for  de  prøjsiske  Landmænd.  Men  atter  her  er  Rege¬ 
ringen  paa  Vagt  for  at  hindre,  at  de  faar  Hjemstedsret  i  Prøjsen 
Hvert  Aar  maa  de  henimod  Juletid  foretage  en  Rejse  til  deres 
Hjemland,  og  naar  de  vender  tilbage,  maa  de  opgive,  hos  hvil¬ 
ken  Godsejer  de  skal  arbejde.  Hvis  de  forlader  hans  Tjeneste, 
bliver  de  ubarmhjertigt  udviste.  Men  Bølgen  stiger  alligevel,  den 
flyder  hen  over  endogsaa  en  prøjsisk  Landraad.  Arbejderne  maa 
aflevere  deres  Papirer  paa  Grænsen,  saa  hvis  de  forlader  deres 
Tjeneste,  skulde  de  være  uden  Papirer,  og  det  kan  saaledes  straks 
ses,  at  de  er  løbne  af  Tjeneste.  Men  de  har  et  andet  Sæt  Papirer 
indsyet  i  Foret,  og  de  tyske  Godsejere  er  tvungne  til  at  lukke 
Øjnene  og  hjælpe  deres  Folk  med  denne  Omgaaelse  af  Loven; 
Arbejdsnøden  er  jo  saa  stor,  at  de  alle  trænger  til  flere  Folk,  end  de 
kan  faa,  saa  en  Arbejder,  der  er  gaaet  af  Tjenesten,  kan  straks 
faa  en  anden  Plads.  Af  den  Grund  har  ogsaa  de  prøjsiske  Gods¬ 
ejere  maattet  give  Afkald  paa  deres  nedarvede  lovhjemlede  Ret 
til  at  prygle  deres  Arbejdere,  thi  disse  vilde  da  straks  søge  en 
anden  Tjeneste.  Saa  de  tyve  Aars  tysk  Kulturarbejde  har  ikke 
været  ganske  uden  civilisatoriske  Resultater. 

Men  alle  de  mange  Tusinde,  som  fra  Dag  til  Dag  bliver  ud¬ 
viste  og  med  tre  Dages  Varsel  tvinges  til  at  sælge  alt,  hvad  de 
ejer  og  har,  alle  de  mange  Skolebørn,  som  blev  mishandlede, 
fordi  de  ikke  vilde  fremsige  deres  Bønner  paa  Tysk,  tilligemed 
alle  de  Latinskoledrenge,  der  blev  udviste  af  Skolerne  som  Straf 
for  deres  smaa  Søskendes  Vægring  ved  at  bede  paa  Tysk,  og 
alle  de  smaa  Bestillingsmænd,  der  har  mistet  deres  Stilling  som 
Straf  for  den  samme  Forbrydelse  begaaet  af  deres  smaa;  alle 
de  og  mange,  mange  flere  med  dem  synes,  at  de  føler  langt 
mere  Virkningerne  af  Arbejdet  end  af  Kulturen.  Og  Hadet  og 
Naget  mod  Tyskheden  bliver  bitrere  fra  Dag  til  Dag.  Polakker¬ 
nes  nationale  Undertrykkelse  er  da  et  Arbejde,  der  ligger  langt 
over  menneskelig  Magt.  Det  var  paa  Tide,  at  den  prøjsiske  Re¬ 
gering  vilde  erkende  det,  og  forsøge  som  en  anden  Kong  Knud 
at  regne  med  Ebbe  og  Flod,  med  Naturens  ufravigelige  Love. 

Erik  GrvsKov 

(Afdeling  I  og  II  af  et  første  Forslag  til  Universitetskantate). 


I 

a 

Nat  kun  og  vildende  Taage,  Horder,  som  avler  og  æder  og  dør; 
utrygge  Jorden  de  træder,  bøjed’  for  Sten  eller  Dyr; 

lurende  Dødninge  vaage,  lister  sig  over  dem,  giammer  og  gør, 
under  de  Vældiges  Lune  famlende  rædde  de  tyr. 

Da  løfter  nogen  sit  Øje, 
ser,  hvor  vigende  Disen  flyr, 
skuer  tindrende  Luer 
træde  Himlens  Høje, 

og  det  fylder  hans  Hu  med  et  friende  Gys, 
det  Tog  ad  Luftens  Buer; 
og  han  aner  en  Lov, 

og  taalmodig  han  følger  og  tæller  og  husker  de  kresende 

himmelske  Lys. 


a 

Op  rinder  Sol  over  Lande,  lyser  i  Luft  over  blaanende  Hav; 

vaarlig  det  klares;  da  tænder  Tanken  sit  frejdige  Mod; 
Kimingens  flyende  Rande  favner  en  Verden,  hvor  før  var  en  Grav, 
Voverne  bruser  ad  Livets  mangelund  skiftende  Flod. 

Om  Verdens  frodige  Stamme 
—  evig  ændret  fra  Top  til  Rod  — 

Døden  bringende,  farer 
Livets  unge  Flamme; 

og  det  synker,  der  steg,  og  det  spirer,  der  faldt; 

dog  ét  i  Hvirvlen  varer: 
der  kan  gribes  en  Lov;  — 

og  vor  Tanke  har  Magt;  den  vil  løse  din  Gaade;  den  finder 

det  ene  i  alt. 


b 

Men  Gaaden  flygter  til  Hjæmens  Hvælv, 
de  smidige  Tankers  kogiende  Esse, 

Lys  har  den  foran  og  Mørke  bag; 
dér  hamres  det  Sværd,  som  svinger  sig  selv 
og  maa  sin  egen  Klinge  hvæsse. 

Da,  naar  Eggen  bider  hvast 
Odden  rammer  dybt  og  fast, 
let  som  i  Leg,  sikker  i  Slag, 
skær  den  gennem  Fnug  og  Tant, 
skiller  mellem  Svig  og  sandt;  — 
da  har  vi  Sværd;  Sejren  er  nær;  Verden  vi  vinder  for  stedse. 

P 

Saa  svinger  Aanden  al  Jorderigs  Bold 
og  spiller  med  Sol  og  funklende  Stjæme, 
griber  de  vigende  Verdens-Frø 
og  løser  den  Styrke,  Tallene  holdt, 
og  djærves  Liv  mod  Sot  at  værne, 
fritter  Mande-Daad  paa  Jord, 
raader  By  og  tvinder  Ord, 
højner  sin  Hu,  vover  at  dø, 
øjner  over  Skin  og  Tro 
Billed-Syn  i  hellig  Ro, 

rene  som  Sne,  fagre  at  se,  højt  i  det  blaanende  Fjæme. 

c 

Var  det  kun  Bobler,  der  svulmed  og  steg, 
gøglende  Spejl  for  den  dulgte  Jord, 

Dunster,  der  dansed  røde  og  gule, 
men  brast,  hvor  Vinden  mægtig  fér,  — 

Mundsvejr  i  Børnenes  Leg? 

Nej,  et  Tog  af  vaagne  Fugle 
gennem  lange  dunkle  Aar 
tyst  og  dunblødt  vidt  sig  svinger;  — 
bag  dem  Sus  af  brede  Vinger, 
flagrende  Lin  i  storm-snar  Gang, 
Sejrens  Sang 

klart  i  Morgengryet  klinger. 


Og  der  følger  en  Jomfru,  rank  hun  gaar, 
storladen  høj,  med  gyldent  Haar 
bølgende  lagt  om  den  stærke  Pande, 
sænkede  Bryn  over  dybe  Blikke, 

Munden  kruser  sig  hvas  af  Vid, 

Fejghed  kender  hun  ikke; 

hun  ægger  til  Strid,  hun  tugter  og  trøster,  hun  driver  det 

krybende  Mørke  af  Lande. 


II 

a 

Mod  det  sælsomme  Land 
bag  den  farlige  Lund 
higed  en  Mand; 

med  knugede  Hænder  og  tryglende  Mund 
de  bad,  han  dog  ej  vilde  gaa; 
han  agted  dem  ikke: 

I  kan  æde  og  drikke, 
mig  driver  en  stærkere  Traa. 


Og  altid  forynges  den  ældgamle  Sang: 

gaa  frem  og  bred  Lys  ad  den  løndunkle  Gang; 

da  slappes  de  mange,  men  en  efter  anden 

tar  Kærten  i  Hænde,  dem  driver  den  dybeste  Trang. 

b 

Vi  lyder  vor  Stund  som  en  Kvinde, 
der  føder  sit  Barn  med  Ve; 
i  Hjæmen  Aarhundreders  Hinde 
vi  sprænger,  og  Himlene  sprænges, 
trods  Vaande  og  Gru  maa  det  ske. 

Og  gynger  da  under  os  Jorden  i  Flugt, 
hvor  aldrig  for  Synet  der  stænges, 
vi  frydes  som  Kvinden,  der  føder; 
hvor  iskoldt  end  Modvejr  os  møder, 
vi  værner  den  livsvangre  Frugt. 


Det  grønnes  i  Lund  og  gulner  i  Dal  for  Gitrets  Stænger  og  Ringe 
til  Øjet  skuer  ej  Lød  og  Lys  i  Mulmets  rugende  Ørk; 
der  tændes  et  Baal  og  slukkes  en  Sjæl,  hvor  Røgen  breder 

sin  Vinge, 

og  sorte  Kutter  bag  Lansers  Hegn  gør  Dagen  skummel  og  mørk. 
Men  Ordet  er  mælet  og  Sandheden  lever,  dens  Frem-Færd  ej 

lader  sig  tvinge. 


P 

Det  risler  i  Natten  som  Kilder 
og  kalder  os  vidt  om  Jord, 
hvor  Vildskovens  Snarer  os  hilder, 
hvor  Sol-Luen  Klipperne  brænder, 
hvor  Sne- Foget  jævner  hvert  Spor; 
og  tærer  end  Mosernes  drivende  Bryg 
og  daarer  os  Ven  eller  Fjende, 
vi  maa  til  de  vejløse  Lande, 
lad  flyve  end  Pile  mod  vor  Pande 
og  Kuglerne  true  vor  Ryg. 


Der  drysser  vel  Sand  om  blegede  Ben,  de  fjæles  dybt  under 

Bølger, 

og  mangen  stivned  i  øde  Mark,  hvis  Kviøe  ingen  fornam; 

dog  Døden  er  Dis,  naar  Sjælen  har  Tørst  at  se  hvad 

Skybuen  dølger 

hvor  Floden  svinder,  —  paa  Bjærget  Aas,  —  bag  Isens 

grønhvide  Kam. 

1  Kundskabens  Leding  den  ene  gaar  under,  en  anden 

frimodig  ham  følger. 


c 

Der  gaar  én  ad  egne  Veje, 
ser  sig  om  med  karske  Blik, 
Dyr  og  Dødmand  vil  han  skære, 
samler  Urt  og  Sten  til  Eje, 
agter  ikke  Bogens  Lære, 
følger  ikke  Lavets  Skik, 
smiler  tyst,  skønt  trange  Aar, 
ensomt  Arbejd,  liden  Ære, 
Hovmod  fra  de  høje  Stole, 
Haansord  fra  den  gamle  Skole 
er  den  Løn,  hans  Virken  faar. 


Under  gamle  Bøges  Ly  visner  ranke  Skud; 

Lærdom,  der  forlængst  gik  ud,  hæmmer  haardt  den  ny. 
Brudte  Haab  og  Sten  paa  Sti,  Lovsang  efter  Død,  — 
ingen  dog  sin  Gang  fortrød,  ikke  én  vil  fly. 


r 

Se,  den  Lærdes  stille  Lampe 
lyser  trolig  Nat  paa  Nat, 
hvor  han  over  Bogen  bøjet 
ene  strider  haarde  Kampe 
hed  i  Panden,  træt  i  Øjet, 
for  at  løfte  Oldtids  Skat. 
Dyre  Aar  gaar  hastig  frem, 

rastløs  virker  han,  fornøjet 
—  trods  saa  tit  mod  Spaden  klinger 
Sten  i  Aske  —  blot  han  bringer 
et  Par  gyldne  Smuler  hjem. 


Falder  Lokken  tynd  og  hvid,  ryster  han  paa  Haand 
rap  og  munter  er  hans  Aand,  frejdig  end  hans  Flid, — 
skuffet  Haab  og  Spor,  der  sveg;  om  og  om  igen,  — 
rolig  lægger  han  sin  Pen,  kommer  Dødens  Tid. 


d 

Lys  blev  der  gydt  over  Lande  fra  kække  taalmodige  Sjæle, 
Kræfter  de  løste  og  bandt; 

Oldtidens  smulrende  Tegn  de  vakte  til  Mæle, 

Nutiden  fyldes  af  Sang  om  Sejre,  de  vandt: 

Det  drøner  dybt  med  Jærnets  Gny, 
hvor  Blaalyn  spruder  gennem  By; 
det  nynner,  hvor  den  tynde  Snor 
om  Jord  sit  Budskab  bringer; 

og  det  mindste  smaa,  intet  Syn  kan  naa,  de  for  Dagens  Øje 

tvinger. 


Stort  har  de  set;  de  har  rejst  trefoldig  en  rensende  Vove; 

Verden  blev  endeløs  én 
lydig  til  fjæmeste  Sol  mod  tydede  Love;  — 
synligt  blev  Tusindaars  Løb  i  Bjærgenes  Sten;  — 
hvor  alt,  der  trives  Kuld  paa  Kuld 
i  Luft  og  Sø,  paa  Vang,  i  Muld, 
i  haard  tilfældig  Form  var  sprængt, 
blev  Livets  Kæde  knyttet 

Gennem  Strømmens  Kog  sig  en  Samklang  drog,  naar  den 

vaagne  Tanke  lytted. 

Stadig  i  fuldere  Kres  fløj  Aanden,  men  sejrende  vendte 
tyst  den  sit  Syn  mod  sig  selv, 
proved  hvad  Viden  var  viss,  og  ydmyg  den  kendte: 
Gaaden  var  flygtet  paany  til  Hjæmernes  Hvælv: 

Vi  øjner  grant  ej  nogen  Ting, 
vi  bindes  af  vort  Væsens  Ring, 
og  Skyggen  af  vort  Væv  og  Blod 
det  rene  Lys  maa  skjule; 

og  vi  gætter  kun,  som  paa  Havets  Bund  hvad  der  ses  af 

Luftens  Fugle. 

Niels  Møller 

I  a  Videns  Dæmring,  Kaldæeme.  a,  Videns  Dagning,  ioniske  Naturfllosofer,  Herak- 
leitos.  by  Græsk  Sjæleundersøgelse  og  Logik,  p,  Græsk  Aandsvirksomhed  og  Videnskab, 
c,  Athenes  Tog  gennem  Tiderne  med  Nike.  II  a,  Vidensattraa,  Odysseen  X,  271  ff. 
by  Kampen  for  det  nye  Verdensbillede  i  Renæssancetiden.  P,  Opdagelsesrejsende,  c,  Ny 
Videnskabs  Kamp  mod  gammel  Lærdom.  Y,  Videns  Taalmod.  d,  Videns  Vinding.  —  De 
3  store  videnskabelige  Syn,  der  ændrer  Verdensanskuelsen :  den  nye  Kosmologi,  Geologi 
og  Biologi.  —  Videns  Grundvold,  Kantianisme. 

Meget  fejret  var  Lorenz  Frølich  bleven  paa  sine  gamle  Dage. 
Og  da  han  ikke  var  forvænt  med  Hyldest,  tog  han  mod  den  med 
Tak.  Den  varme  Strøm  af  Sympati,  der  fra  mange  Sider  steg  imod 
ham  paa  hans  Livsaften,  gav  Bod  for  den  bittert  isnende  Kulde, 
han  gennem  sin  Udlændigheds  mange  Aar  havde  mødt  hos  de 
toneangivende  Kredse  i  Danmark. 

Han  følte,  at  den  Hyldest,  der  blev  ham  ydet,  var  ærlig  ment. 
Den  udtrykte  oprigtig  Ærbødighed  og  hjertelig  Hengivenhed  for 
en  Kunstner,  der  ikke  var  ældet,  som  Folk  plejer  at  ældes  her  til 
Lands.  Om  end  mærket  med  nogle  legemlige  Skrøbeligheder  af  den 
Magt,  der  tvang  den  stærke  Thor  i  Knæ,  havde  denne  fine  og  ægte 
Kunstnertype  endog  i  det  rent  ydre  bevaret  noget  paafaldende  ung¬ 
dommeligt.  Og  i  det  indre  var  Oldingen  endnu  Yngling.  Han  havde 
ikke  alle  sine  Tanker  og  Glæder  i  de  svundne  Dage.  Uden  Suk  og 
Graad  saa  han  Tiderne  skifte  og  nye  Slægter  søge  sig  nye  Veje. 
Han  værdsatte  Nutiden  og  troede  paa  Fremtiden.  Med  sit  unge 
Sinds  Naivitet,  sin  uforbederlige  Optimisme,  opgav  han  end  ikke 
Haabet  om  Udviklingsmuligheder  for  sin  egen  Kunst. 

Hvilken  Modsætning  til  Flertallet  af  Kunstnerne  i  den  ældre 
Slægt !  Det  er  trist  at  tænke  paa  den  Bonerthed,  som  det  selv 
hos  udmærkede  Kunstnere  og  elskværdige  Menesker  var  alminde¬ 
ligt  at  møde.  Men  Frølich  havde  jo  ogsaa  levet  uden  for  den 
Ring,  i  hvilken  den  danske  Kunsts  Begrænsning  og  Mangler  beun- 
dredes  som  Styrke  og  Fortrin.  Han  var  Europæer,  huskendt  i  den 


Digitized  by  v^ooQle 


Lorenz  Frølich 


1009 


store  Verden  hinsides  Præstens  Have.  Personlig  havde  han  kendt 
mange  af  de  store  franske  Kunstnere,  der  ligesom  Frølich  selv  hav¬ 
de  været  forkætrede,  Kunstnerkarakterer,  der  var  væsensforskel¬ 
lige  fra  hans  egen,  men  hvis  Arbejde  alligevel  vandt  hans  Forstaa- 
else  og  varme  Beundring.  Danske,  der  besøgte  ham  i  Paris,  stræb¬ 
te  han  at  udfri  fra  deres  medbragte  Fordomme;  —  han  har  saa- 
ledes  lært  Th.‘  Philipsen  at  agte  og  elske  Corot.  —  Det  var  ham 
yderst  magtpaaliggende  at  tilegne  sig  Forstaaelse  af  alle  Værdier. 
Selv  et  Offer  for  Uret  frygtede  han  for  at  gøre  Uret.  Til  dem,  som 
havde  øvet  den  mod  ham,  gav  han  ikke  Betaling  tilbage  i  samme 
Mønt.  Ved  Frølichs  Bisættelse  blev  med  Rette  hans  anerkendende 
Ord  om  sin  bitreste  Modstander  fremhævede  som  betegnende  for 
hans  ædle  Natur. 

Intet  Under,  om  han  for  mange  af  de  unge  stod  med  noget  af 
en  Helgenglorie  om  sit  smukke  Hoved;  han  er  jo  ogsaa  bleven 
fremstillet  som  selve  den  hellige  Lukas.  Efter  sin  Hjemkomst  havde 
han  gennem  den  sidste  Menneskealder  fulgt  al  ny  Stræben  i  vor 
Kunst  ikke  blot  med  Opmærksomhed,  men  ogsaa  med  Haab,  Kær¬ 
lighed  og  Tro.  Ofte  var  han  utvivlsomt  alt  for  mild  og  overbærende 
i  sin  Dom;  han  saa  ikke  alene  paa  Evnen,  han  skattede  ogsaa  Viljen. 

Som  Kunstner  havde  dette  udmærkede  Menneske  ved  Siden 
af  sine  glimrende  Evner  paafaldende  Mangler.  Hverken  i  For¬ 
trin  eller  i  Fejl  lignede  han  Resten  af  de  danske  Kunstnere.  Han 
blev  —  maaske  —  overvurderet  af  nogle,  han  blev  —  ganske  sik¬ 
kert  —  undervurderet  af  andre.  Og  det  er  forstaaeligt,  at  Menin¬ 
gerne  kunde  være  delte.  Over  for  Frølichs  Produktion  er  det  slet  ' 
ingen  let  Sag  for  Kritiken  at  møde  med  sin  Vægt  til  en  nøjagtig  Af¬ 
vejning  af  dens  Fortrin  og  dens  Fejl.  Ofte  er  der  meget  at  lægge  i 
begge  Vægtens  Skaale.  Vilkaarligt  afgør  da  Kritikerens  Stemning 
eller  Temperament,  til  hvilken  Side  han  lader  Loddet  synke. 

Gennem  sit  lange  Kunstnerliv  har  Frølich  været  let  og  frodigt 
skabende.  Han  har  behandlet  Emner  fra  Hverdagslivet,  fra  alle 
Fantasiens  Riger  i  Øst  og  Vest,  i  Syd  og  Nord.  Der  er  i  broget 
Blanding  ypperlige  Arbejder  og  Arbejder,  som  er  lykkedes  ham 
mindre  godt.  Men  en  lille  Række  af  hans  Værker  paa  et  bestemt 
Omraade  er  hans  sikre,  evige  Adkomst  til  uvisnelig  Hæder.  Thi 
over  for  disse  Værker  har  Kritiken  ikke  rimelig  Brug  for  sin 
Vægt.  Eller,  hvis  den  har  det,  er  det  kun  for  at  anvende  den  til  at 
maale  Tyngden  af  det  ægte  Guld. 

De  danske  Heltesagn  var  allerede  behandlede  af  ansete  hol¬ 
landske  Kunstnere  i  en  af  Christian  IV  til  Kronborg  bestilt  Billed- 
række.1)  Malerierne,  blandt  hvilke  der  var  en  Fremstilling  af 
Hagbard  og  Signes  Historie,  er  tabte,  og  de  endnu  bevarede  Teg¬ 
ninger  til  nogle  af  dem  giver  naturligvis  ingen  dyb  Forstaaelse  af 
Sagnenes  oldnordiske  Karakter.  Gerard  van  Honthorsts  Tegning 
af  Uffe  hin  Spages  Kamp  med  Sakserne*)  minder  om  Datidens 
Fremstillinger  af  David  i  Kamp  med  Goliath.  Alligevel  har  disse 
Billeder  utvivlsomt  været  af  større  Værdi  end  de  senere  i  det  17de 
Aarh.  her  i  Danmark  malte  Fremstillinger  af  nordiske  Kæmper 
(som  Karel  van  Manders  og  Lambert  van  Havens  1884  brændte 
Kontrafejer  af  Holger  Danske  og  Burmand  „med  Gemaler”)  og  end 
den  danske  Malerkunsts  første  svage  Forsøg  i  det  18de  Aarh.s  Slut¬ 
ning  paa  at  følge  Digternes  Spor  i  Genfremstillingen  af  vor  Oldtid. 

Oehlenschlagers  og  Grundtvigs  nordiske  Digte  fremkaldte  man¬ 
ge  Ønsker  om  at  se  deres  Emner  behandlede  af  Billedkunsten.  De 
ivrigste  afkrævede  den  dette  som  hellig  Pligt.  1812  udgav  Jens  Møl¬ 
ler  en  Afhandling  „Om  den  nordiske  Mythologies  Brugbarhed  for 
de  skiønne  tegnede  Kunster11.  1816  gav  Akademiet  Eckersberg 
Fremstillingen  af  Balders  Død  til  Opgave  for  hans  Medlemsarbejde. 
„Af  alle  de  urimelige  og  umulige  Opgaver,  der  i  Tidernes  Løb  blev 
ham  stillede,"  siger  Hannover,  „faldt  ingen  ham  besværligere." 
Hans  hæderlige,  tørt  akademiske  Billede  kaldte  ikke  Valhal  ned 
paa  Jorden.  Han  fandt  sig  endog  foranlediget  til  offentlig  under  en 
hidsig  og  snurrig  Strid  at  udtale  sig  mod  den  nordiske  Mytologis 
Brugbarhed  for  Kunsten :  den  Sten,  man  ikke  har  Kræfter  til  at  løfte, 
bør  man  lade  ligge.  De  andre  Malere  havde  heller  ikke  rokket  den. 

Henimod  1830  vendte  Interessen  sig  her  som  andetsteds  i  Eu¬ 
ropa  fra  den  graa  Oldtid  til  den  farverige  Middelalder.  1826  udkom 
den  første  af  Ingemanns  opsigtvækkende  historiske  Romaner. 
Trods  Eckersbergs  gode  Lære  fristedes  mange  unge  Malere  af  Rid¬ 
dertidens  poetiske  Glans.  Udstillingen  viste  1827  Bluncks  Niels 
Ebbesen,  1832  Adam  Mullers  Asger  Ryg  og  Marstrands  Biskop 
Vilhelm,  1836  Chr.  E.  Andersens  Billede  af  Kullemanden,  der 
spaar  Valdemar  Sejr  (og  Schleisners  af  Ridder  Oluf  ved  Elverhøj), 

*)  Se  den  i  „Kunstens  Historie  i  Danmark"  S.  80-81  givne  Redegørelse.  Hvis 
Akademisekretær,  Docent  P.  Johansen  havde  gjort  sig  bekendt  med  denne,  vilde  han  ikke 
have  givet  sin  af  „Foreningen  for  national  Kunst*  1907  udgivne  Bog  „Nordisk  Oldtid 
og  dansk  Kunst*  dens  besynderlige  og  meget  misvisende  Begyndelse. 

2)  Gengivet  i  „Kunstens  Historie  i  Danmark*,  S.  82. 

1837  Adam  Mullers  Skitse  af  Dronning  Dagmars  Død.  Men  alle 
disse  Malere  forlod  hurtigt  igen  de  middelalderlige  Emner  i  rigtig 
Erkendelse  af  deres  Uformuenhed  til  at  magte  dem.  Og  det  skulde 
ikke  hjælpe  stort,  at  Malere  som  Raadsig  og  Westphal  vedblev  at 
være  dem  tro. 

Paa  Udstillingen  i  1837  gjorde  Adam  Mullers  Billede  Dronning 
Dagmar  et  mægtigt  Indtryk  paa  den  da  16aarige  Lorenz  Frølich. 
Da  Raadhusudstillingen  i  1901  var  paatænkt,  nævnte  han  det  straks 
som  en  af  dens  Opgaver  at  fremføre  dette  Billede,  hvad  den  ogsaa 
gjorde;  Flertallet  af  dens  besøgende  har  næppe  bemærket  det  og 
det  kan  tilgives  dem.  Rimeligvis  har  Billedet  medvirket  til  at  give 
den  unge  Frølichs  Kunstnerdrømme  en  ny  Retning. 

Allerede  i  Sommeren  1836  havde  Frølich  i  Følge  med  sin  Fader 
foretaget  en  Studierejse  til  Holland.  En  venlig  og  klog  Herre,  som 
havde  haft  den  store  Glæde  at  vise  ham  Billederne  paa  Raadhuset 
i  Haarlem  og  hos  Six  i  Amsterdam,  omtaler  ham  som  en  aldeles 
fortryllende  ung  Mand,  „der  lover  at  blive  noget  som  Kunstner" . 
Det  var  Høyen!  (Levned,  II,  S.  98).  Han  havde  Ret.  Frølich  var 
allerede  den  Gang  lovende;  hans  Drengetegninger  af  springende 
Heste  og  af  andre  Dyr  er  beundringsværdige. 

183£  debuterede  han  paa  Udstillingen  med  Ure  Billeder  af  Dyr. 
Samme  Aar  fremstillede  han  i  9  smaa  Raderinger  en  Hunds  Histo¬ 
rie.  En  Krage,  som  flyver  fra  den  døde  Hund  med  en  Lækker¬ 
bidsken  til  sine  Unger  i  Reden,  vandt  ham  Johan  Thomas  Lund- 
byes  ømme  og  trofaste  Venskab.  De  passede  for  hinanden.  Begge 
var  ægte  Kunstnernaturer,  begge  Drømmere  og  Sværmere,  be¬ 
gejstrede  for  Sagaerne,  for  Grundtvig,  for  Poesien,  for  Oldtid  og 
Middelalder,  begge  havde  de  Ønsker  og  Haab  om,  at  den  hellige 
Ild.  der  fik  deres  unge  Hjerter  til  at  banke  og  deres  Kinder  til  at 
gløde,  skulde  lyse  ud  fra  deres  Kunst  i  høje  Flammer  til  Folkets 
Glæde.  Lundbye,  der  var  stille,  oftest  tungsindig  og  forsagt,  lang¬ 
somt  overvejende  og  grundig  studerende,  vilde  grave  Poesien  frem 
fra  det  kære  danske  Muld.  Frølich,  hvis  Sind  var  lyst  og  let,  og 
som  var  rig  paa  Haab  og  Mod,  livlig,  ilter  og  utaalmodig,  vilde  paa 
Fantasiens  Vingehest  hente  den  skønne  Fe  fra  Slottet  østen  for  Sol 
og  vesten  for  Maane. 

Lundbye  har  tilbragt  sine  lykkeligste  Timer  i  Frølichs  Selskab. 
Han  paavirkedes  meget  stærkere  af  Frølich  end  Frølich  paavirke- 
des  af  ham.  Kunstforskeren,  Baron  v.  Rumohr,  der  den  Gang  — 

forgæves  —  attraaede  en  Stilling  som  Over-Kunstintendant  i  Dan¬ 
mark,  havde  som  Frølichs  faderlige  Vejleder  anbefalet  ham  Pen¬ 
nen  som  det  ypperste  Tegnemateriale.  Rumohr  var  selv  en  virtuos- 
mæssig  Pennetegner  af  fantastiske  Landskaber.  Frølich  var  atter 
Tegnepennens  Apostel  overfor  Lundbye,  og  begge  hårde  mesterligt 
forstaaet  at  benytte  dette  Materiale,  som  synes  et  fortræffeligt  Ud¬ 
tryksmiddel  for  deres  særegne  Evner.  Det  er  vistnok  Frølichs  Pen, 
der  først  har  leget  med  de  dekorative  Linieslyngninger,  med  hvilke 
Lundbye,  som  ogsaa  havde  udmærket  Sans  for  det  rent  dekorative, 
saa  ofte  har  indrammet  sine  Tegninger.  Frølich  forstod  i  alle  Ret¬ 
ninger  at  give  Lundbye  Mod.  Ogsaa  til  —  dog  kun  undtagelsesvis 
og  halvt  i  Smug  —  at  tone  Flag  som  ren  Romantiker  i  Tegninger, 
f.  Eks.  Fremstillinger  af  Ingemanns  Saxo  og  af  Kong  Volmers 
vilde  Jagt. 

Frølich  selv  var  dristigere.  1839  udstillede  han  et  Billede  af 
Frithiof  og  Ingeborg  som  Børn,  1840  den  af  Kittendorff  litografe¬ 
rede  Fremstilling  af  „Kong  Svafurlami,  der  tvinger  Dværgene  til 
at  love  sig  Sværdet  Tyrfing“  og  et  stort  Billede  af  Palnatoke.  Det 
er  det  gribende  Optrin  i  Grundtvigs  Digt,  hvor  den  brødebetyngede 
Konge  raster  med  sine  Mænd  i  Skoven  ved  Nat,  ængstes  for  Baa- 
lets  flammende  Skær  og  byder,  at  det  skal  slukkes,  netop  som  Pal- 
natokes  Pil  rammer  ham  under  Hjertet.  Stemningsanslaget  i  Frø¬ 
lichs  Billede  er  godt,  men  Udførelsen  rigtignok  yderst  mangel¬ 
fuld.  Kongen  og  hans  Mænd  er  rene  Dværge  mod  den  kæmpe¬ 
store  Forgrundsfigur,  som  Kunstneren  aldeles  ikke  har  magtet. 

Trods  mange  —  urimeligt  mange  —  Lærere  havde  Frølich  ikke 
faaet  nogen  solid  Skoleuddannelse  som  Kunstner.  Han  mente  selv, 
at  hans  Kunstnerliv  var  blevet  et  andet  og  maaske  bedre,  om 
blot  Rørbye  ikke  var  rejst  til  Syden.  Rumohr,  som  ringeagtede 
Akademierne,  anbefalede  Frølich  at  uddanne  sig  paa  egen  Haand. 
Det  blev  et  skæbnesvangert  Raad  for  ham.  Skole  er  kun  Skole,  og 
enhver  Kunstner  maa  fuldføre  sin  egen  Uddannelse.  Men  Frølich 
havde  ikke  rigtig  Evne  til  paa  egen  Haand  at  gøre  nøgterne, 
grundigt  indtrængende  Model-,  Form,  Farve-  og  Naturstudier, 
fordi  han  ikke  havde  synderlig  Interesse  for  dem.  Uden  først  at 
krybe  havde  han  lært  sig  at  gaa,  men  var  næppe  fuldt  sikker  i 
Gangen,  før  han  følte  Trangen  til  at  flyve.  Arbejdets  Lyst  var  for 
ham  ikke  det  at  mure  omhyggeligt  i  Grunden,  men  at  se  Kransen 
hejst  over  en  let  og  fantasifuldt  tømret  Bygning.  Han  forsømte 

Studiekunsten  for  Erindrings-  og  Fantasikunst,  brugte  kun  sjæl¬ 
den  Modeller,  mest  sig  selv;  han  iførte  sig  Draperier  og  gengav 
dem  efter  Spejlet.  Han  fulgte  sin  Natur,  men  en  streng  Skoles 
Tvang  vilde  vistnok  have  været  ham  til  Gavn.  Hans  Udvikling  fik  i 
hvert  Fald  ikke  den  rolige,  langsomme  og  stadige  Vækst,  som  er 
den  sundeste,  selv  for  de  største  Talenter. 

Ulykkeligvis  rejste  han  1840  til  Tyskland,  hvor  han  paany  gik  i 
Lære,  først  i  Miinchen,  senere  i  Dresden.  Han  saa  uden  synderlig 
Kritik  paa  den  tyske  Kunst,  fandt  meget  af  den  mere  i  Slægt  med 
hans  egen  Stræben  end  den  Kunst,  der  regerede  i  Danmark.  En 
Ejendommelighed  —  og  en  Grundskade  —  ved  Frølichs  Kunst  sy¬ 
nes  at  have  fæstnet  sig  i  Tyskland :  Anvendelsen  af  de  over  samme 
Læst  skaarne,  abstrakte  Skønhedstyper  og  umenneskeligt  overmen¬ 
neskelige  Idealhoveder.  Det  er  ganske  vist  en  vanskelig  Sag  at  dan¬ 
ne  Idealer,  de  ophører  jo  at  være  det,  naar  de  faar  for  meget  af 
almindelig  menneskelig  Karakter.  Men  maaske  ogsaa,  naar  de  faar 
for  lidt  af  den. 

Tyskland  lod  dog  ikke  Frølich  glemme,  hvad  der  under  Sam¬ 
livet  med  Lundbye  havde  været  hans  Kunstnerdrømmes  Maal.  I 
Dresden  fremstillede  han  atter  „Wie  der  Konig  Svafur  Lami  die 
Zwerge  Durin  und  Dvalin  zwingt,  sich  das  Wunderschwert  Tir- 
fing  zu  versprechen“,  og  efter  gamle  Kompositionsudkast  rade¬ 
rede  han  de  af  Kunstforeningen  udgivne  Illustrationer  til  Oehlen- 
schlagers  „De  tvende  Kirketaarne",  der  var  ham  „kærere  end  no¬ 
gen  anden  gammel  eller  ny  Vise".1) 

Tre  af  disse  Raderinger  overgaar  de  andre :  Fru  Ingers  Farvel 
til  de  bortdragende  og  —  især  —  de  to  Billeder  af  Asger  Rygs  il¬ 
somme  Hjemridt.  Men  de  hører  ogsaa  til  de  største  og  mærkelig¬ 
ste  Bedrifter,  Frølich  —  og  hele  den  danske  Kunst  —  har  ud¬ 
ført.  En  Bedrift,  som  den  illustrerede  Digter  selv  burde  have  for¬ 
herliget  i  Strofer  som  „GuIdhornene“s.  Han  kunde  passende  have 
Udgangspunktet  til  sit  Takkedigt  ved  at  omforme  en  Linie  af  „Alad- 
din“  til  „Hvordan?  Det  kom  mig  for  som  Stregen  sang?“  Thi 
dette  Under  var  sket.  En  sorgløs  Yngling  havde  fanget  Poesien  og 
ved  dens  Hjælp  vundet  de  gyldne  Skatte,  den  flittige  og  stræb¬ 
somme  Prosas  mange  Besværgelser  forgæves  havde  villet  løfte. 
Digterdrømmenes  underskønne  Heltetid  levede  og  lyste  for  før- 


*)  Se  Frølichs  meget  værdifulde  selvbiografiske  Optegnelser  i  Gads  danske  Magasin 
Oktober — November  1906. 

ste  Gang  i  dansk  Kunst  ved  Billedet  af  Rytterne,  der  opgiver  at 
følge  deres  Fører,  da  han  springer  frem  over  Sletten  med  de 
skræmte  Harer  fra  Bøgeskoven,  hvis  brede  Kupler  lyser  i  Mor¬ 
gensolen,  medens  Skyerne,  der  sejler  af  Sted  i  den  friske  Blæst, 
skygger  over  Baggrundens  Bakker.  Der  er  selve  Versenes  Rytme 
i  Asger  Rygs  Galop  forbi  de  tøjrede  Faar  og  den  gule  Hvede¬ 
mark,  hvorfra  Lærken  stiger  kvidrende  i  Luften.  Rytteren  løfter 
sit  Hoved  og  skuer  mod  sit  Hjem,  men  kan  næppe  tro  sit  Syn,  to 
Taarne  knejser  over  Kirken.  Vilh.  Wanscher  har  efter  en  god 
Analyse  af  dette  herlige  Billede  med  Rette  udtalt,  at  det  har  mere 
af  Natur,  end  den  rent  naturalistiske  Malerkunst,  som  afkopierer 
Virkeligheden  Stykke  for  Stykke,  formaar  at  fange  ind.  Der  er 
noget  virkelig  genialt  i  den  Maade,  paa  hvilken  Frølich  forstod  at 
udnytte  de  beskedne  Virkemidler,  han  som  Tegner  havde  til  sin 
Raadighed ;  blot  ved  at  sætte  Tegningens  simple  Indramning  halvt 
i  Skygge  har  han  faaet  Luften  til  at  lyse  med  Morgenens  Glans. 

Vi  ved  jo,  at  Taarnene  paa  Fjenneslev  Kirke  ikke  er  byggede 
saaledes,  som  Sagnet  beretter,  og  at  Middelalderen  i  Virkelig¬ 
heden  ikke  lignede  Digternes  Beskrivelser  og  Frølichs  Billeder. 
Men  dette  berøver  dem  intet  af  deres  høje  Værd.  Hvem  tror,  at 
Jomfru  Maria  lignede  Rafaels  Billeder  af  hende !  Historiens  Asger 
Ryg  ligger  begravet  i  Sorø,  en  anden  og  maaske  skønnere  Asger 
Ryg  er  undfangen  af  Oehlenschlåger  og  født  af  Frølich.  Han  er 
lige  saa  virkelig  og  vil  leve  i  al  Evighed  til  Glæde  for  enhver,  som 
har  Øjne  og  Sind  til  at  glædes  over  Kunst. 

I  Eftersommeren  1844  vendte  Frølich  hjem  til  stor  Henrykkelse 
for  Lundbye.  Arm  i  Arm  fulgtes  de  sammen  paa  lange  Spadsere¬ 
ture  og  til  Grundtvigs  Forelæsninger,  ogsaa  til  Grundtvig  selv  og 
til  den  13.  Januar  1845  af  Studenterforeningen  afholdte  store 
„nordiske  Højtid“,  som  samtidig  tillige  fejredes  i  Kristiania,  Up- 
sala  og  Lund.  „Skovgaard,  Frølich  og  jeg,“  hedder  det  i  Lund- 
byes  to  Dage  senere  nedskrevne  Dagbogsnotits,  „havde  paataget 
os  at  dekorere  Salen  paa  Skydebanen  med  Billeder  af  de  nordi¬ 
ske  Guder,  som,  med  Undtagelse  af  Loke,  alle  componeredes  af 
Frølich.  Loke  udførte  Skovgaard  efter  sin  egen  Idé  om  ham.  Det 
var  et  lystigt  Arbeide;  vi  begyndte  i  Thorsdags  Kl.  11,  og  vare 
færdige  Søndag  Aften  Kl.  12  med  11  store  Kartoner.  Guderne 
vare  i  overnaturlig  Størrelse,  alle  siddende ;  Frølich  gjorde  gjeme 
Udkastet  og  udførte  Hovederne,  og  naar  han  da  havde  arbeidet 

sig  træt,  tog  en  anden  fat ;  under  Sange  og  Lystighed  gik  det  mun¬ 
tert  fra  Haanden. u 

Selve  Billederne  synes  tabte,  men  Kunstnerne  har  gengivet 
dem  i  de  som  „Mindeblade  om  den  nordiske  Høitid“  udkomne 
store  og  smukke  Autografler.  „I  disse  Dage,“  beretter  Lundbyes 
Dagbog  d.  16.  Febr.  1845,  „tegner  Lorenz  sine  Guder  her  hos 
mig,  og  jeg  tegner  Rammerne  dertil.  Ved  Overtryk  føres  de  over 
paa  Stenen1).  I  denne  Række  af  majestætiske  Gudebilleder,  den 
skønneste,  det  er  lykkedes  dansk  Kunst  at  frembringe,  viser  Frø- 
lichs  Talent  sig  fra  nye  Sider.  Maaske  kan  de  lade  noget  tilbage  at 
ønske  i  Retning  af  Dybde  i  Karakteristiken  og  af  Nordiskhed,  men 
samme  Anke  kan  med  Føje  rettes  mod  Constantin  Hansens  10 
Aar  senere  Billedrække  af  Nordens  Guder.  Constantin  Hansen 
havde  sin  Styrke  i  Sansen  for  det  plastiske  og  det  monumentale, 
men  netop  i  denne  Retning  viser  Frølich  sig  i  sine  Gudebilleder 
alligevel  som  hans  Overmand.  De  bedste  af  dem  —  ja,  omtrent 
alle  —  er  Statueskikkelser,  der  udfolder  sig  paa  Billedfladen  med 
meget  rigere  og  finere  Rytmik.  Min  store  Respekt  for  Constantin 
Hansen  hindrer  mig  fra  at  anvende  de  Udtryk,  der  forekommer 
mig  at  betegne  hans  Freir,  naar  den  sammenlignes  med  Frølichs. 
En  anden  ypperlig  Fremstilling  af  Freir  har  Frølich  givet  i  en 
stor  rund  Karton,  nu  i  Privateje  i  Aalborg.  Men  Freir-Skikkelsen 
fra  „Den  nordiske  Høitid"  er  en  af  de  mærkeligste  Figurer  i  dansk 
Kunst,  thi  dens  Stilling  og  Stemning  fører  Tanken  hen  til  Høj- 
renæssancen,  til  Mediciernes  Gravkapel,  hvor  den  næsten  synes 
at  høre  hjemme  ved  Siden  af  Giuliano  og  Lorenzo.  Det  michelan- 
geloske  skyldes  dog  ingen  direkte  Paavirkning  fra  den  store  Me¬ 
ster,  og  ved  Siden  af  det  er  der  jo  ogsaa  noget  andet  og  næsten 
modsat,  noget  Thorvaldsensk,  noget,  der  minder  om  den  blide 
Vemod  i  Statuen  af  Fyrst  Potocki.  Denne  Forening  af  Kraft  og 
Ynde  er  et  af  de  højst  talende  Vidnesbyrd  om  Frølichs  store  Ta¬ 
lent.  Gennem  Raderingerne  til  „De  to  Kirketaarne"  havde  Frø- 

*)  Dagbogsoptegnelserne  har  allerede  været  anførte  i  Kunstforeningens  Bog  om 
Lundbye  S.  270-71.  Alligevel  hedder  det  i  P.  Johansens  nævnte  Værk  S.  72:  „Lundbye 
har  her  tegnet  Odin,  Frigga,  Frejr,  Freja,  Brage,  Ydun,  Hejmdal,  Ørvarodd,  Holger  Danske 
ogStærkodd;  Frølich  har  tegnet  Thor,  Balder  og  Loke“(!!).  Efter  P.  Johansen  „vides  det, 
at  Lundbye  var  den,  som  fik  Frølich  til  at  tegne  med  Pen  (! !),  og  det  er  derfor  neppc 
helt  urimeligt  at  anse  Lundbye  for  den,  som  har  anslaaet  Tonen  i  disse  Kompositioner, 
baade  i  den  ene  og  den  anden  Henseende.  I  saa  Fald  faar  denne,  den  danskeste  af  alle 
Malere,  ogsaa  Æren  for  at  være  den  første  Maler,  som  har  stillet  Kunstens  Forhold  til 
de  nordiske  Emner  paa  ret  Kjøl  ved  at  betone  de  simple  og  det  folkelige  som  Grund¬ 
synspunktet".  Hvorfra  mon  P.  J.  har  denne  sin  sære  Viden  og  Tro. 

lich  vist,  at  han  paa  sit  særlige  Omraade  fremfor  nogen  anden 
dansk  Kunstner  havde  Evner  som  Illustrator.  I  disse  Billeder 
viste  han,  at  han  ogsaa  frem  for  nogen  anden  dansk  Kunstner 
havde  Evner  for  de  store  Linier  og  den  store  Stil,  det  festlige  og 
pompøse,  det  dekorativt  monumentale.  Hvor  glimrende  virknings¬ 
fuld  er  ikke  blot  Anvendelsen  af  de  mægtige  Stentroner  bag  Odin 
og  bag  den  skønne  Gruppe  af  Frigga  med  Gersimi  eller  Stjernen 
over  den  yndefulde  Frejas  Rok !  Men  det  synes  ikke  at  være  ble¬ 
vet  synderlig  bemærket.  Høyen  og  hans  Kreds  svor  til  Constantin 
Hansens  Guder. 

Den  egentlige  Malerkunst  var  Frølich  ikke  naaet  til  at  me¬ 
stre.  Tyskerne  havde  ikke  kunnet  lære  ham  det.  Der  er  megen 
Følelse,  Stemning  og  Poesi  i  hans  1845  udstillede  Billede  af  Ør- 
varodd  og  Hjalmar  efter  Kampen  paa  Samsø,  ikke  mindst  i 
Landskabet.  Men  der  er  ogsaa  store  Mangler,  Fejl  i  Tegningen,  et 
flovt  Hoved  paa  Hovedpersonen,  noget  ufrisk  og  usandt  i  Toner¬ 
ne.  Paa  Udstillingen  gav  Landskabsmaler  j.  P.  Møller  det  over 
for  Frølich  selv  en  detaljeret  og  aldeles  tilintetgørende  Kritik. 
Frølich  tog  sig  den  meget  nær;  han  opfattede  Møller  som  et 
Talerør  for  Høyen. 

Atter  rejste  Frølioh  til  Tyskland  og  fra  Tyskland  til  Italien. 
Han  syntes  —  til  Lundbyes  store  Sorg  —  at  være  stærkt  paa 
Veje  til  at  komme  helt  bort  fra  os,  og  ogsaa  fra  sig  selv.  Hans 
Illustrationstegninger  til  Deutscher  Jugendkalender1)  er  dygtige, 
forstandigt  afpassede  efter  Træsnittets  Teknik,  ofte  elskværdige, 
men  de  taler  et  fremmed  Maal;  mange  af  dem  har  Præget  af  at 
skyldes  en  ægte  tysk  Studiefælle  eller  Elev  af  Ludvig  Richter.  Og 
mange  af  hans  Malerier  synes  mest  at  have  udmærket  sig  ved 
det,  de  bragte  for  Tanken.  Frølich  følte  selv,  at  han  ikke  gjorde 
Fremgang  som  Maler,  hans  Slægt  og  Venner  følte  det  ogsaa,  og 
1851  rejste  han  til  Paris,  hvor  han  —  der  tidligere  havde  været 
Elev  af  Rørbye,  Købke,  Bissen,  Eckersberg.  Hetsch,  Cornelius 
og  Bendemann  —  fik  en  ny  Lærer  i  Couture. 

Under  god  Paavirkning  malte  Frølich  i  Paris  nydelige  Stu¬ 
dier.  Nogle  af  dem  har  værét  fremme  paa  en  Udstilling  i  Kunst¬ 
foreningen,  hvor  ogsaa  andet  af  Frølichs  Studiekunst  vidnede  om 


’)  I  „Bogvennen*  for  1898—99  har  Pietro  Krohn  (med  Bistand  af  F.  Hendriksen) 
givet  en  overordentlig  værdifuld  og  omhyggeligt  udarbejdet  Fortegnelse  over  Kunstnerens 
Illustrationer.  Raderinger  m.  m. 

betydelige  Anlæg  som  Maler:  udmærkede  Smaalandskaber,  det 
indtagende  Maleri  fra  1859  „Dagen  efter  den  Lilles  Fødsel**,  Por¬ 
trætstudier  med  en  hos  Frølich  overraskende  skarp  Karakteristik 
af  det  individuelle,  saaledes  det  lille  Portræt  af  Maleren  Læs- 
søe,  der  med  sin  blaa  Baggrund  havde  lidt  af  Holbeins  Stil.  — 
Men  disse  gode  Anlæg  spores  unægteligt  langt  svagere  i  de  større 
og  fra  Indholdssiden  betydeligere  Værker  af  Frølichs  Malerkunst. 
Saa  vidt  vi  da  kan  dømme  efter  de  af  Frølichs  Malerier,  vi  har  haft 
Lejlighed  til  at  se,  thi  Flertallet  af  dem  er  maaske  slet  ikke  kendte 
af  det  danske  Publikum,  —  ikke  de  Billeder,  der  har  gjort  Op¬ 
sigt  og  Lykke  i  Tyskland  og  Frankrig,  ikke  engang  de  store 
historiske  Billeder,  han  efter  3^  Aars  Arbejde  fuldførte  til  Appel¬ 
lationsretten  i  Flensborg.  —  Den  Udvikling,  Paris  synes  at  skulle 
give  Frølich  som  Maler,  afbrødes  for  tidligt,  maaske  delvis  ved 
rent  økonomiske  Forholds  Tvang.  Farve-  og  Formgivningen  i 
Frølichs  Billeder  yder  i  Reglen  kun  ringe  Støtte  for  deres  udmær¬ 
kede  Egenskaber  i  Opfindelse  og  Komposition,  Fortælling  og 
Stemningsanslag,  drager  vel  endog  undertiden  Blikket  noget  bort 
fra  disse  høje  Fortrin. 

Et  af  de  bedst  kendte  —  og  bedste  —  af  de  Malerier,  Frølich 
har  malt,  efter  at  han  i  1873  slog  sig  til  Ro  'i  Danmark,  er  det 
store  Loftsbillede  paa  Frederiksborg.  De  flyvende  Genier  er 
ubehageligt  brogede  og  Gefion  selv  en  i  væsentlige  Henseender 
temmelig  svag  Figur.  Men  Kompositionens  høje  Festivitas  giver 
alligevel  Billedet  den  rige  og  pragtfulde  Virkning,  mod  hvilken 
Resten  af  Slottets  moderne  Udstyr  har  stilet  forgæves.  Frølich 
har  opnaaet  et  glimrende  livfuldt  Liniespil  ved  at  lade  den  ene 
af  de  fire  Tyre  for  Ploven  løfte  sig  stejlende  op  over  sine  Kamme¬ 
rater.  Det  har  ogsaa  Bundgaard  set  og  haft  i  Erindring. 

Frølich  havde  bedst  Herredømme  over  Farverne,  naar  de  kun 
skulde  skabe  ren  dekorativ  Virkning  og  ikke  fremkalde  Illusion. 
Han  har  smagfuldt  anvendt  lette  Farvetoner  i  Frederiksborgsam- 
lingens  lange  Frise  af  Vikingetogtet  og  i  den  paa  Raadhusets 
Præsidenttrappe  i  Keramik  gengivne  Komposition.  Men  han  var 
alligevel  størst  Kolorist  i  sort  og  hvidt. 

Noget  mod  sin  Vilje  og  oprindelige  Livsplan  fandt  Frølich  sin 
Hovedvirksomhed  som  Tegner,  Raderer  og  Illustrator.  Og  det  er 
jo  utvivlsomt  som  saadan,  han  har  sin  egentlige  Betydning.  Ved 
Elskværdigheden  i  sine  Børnefremstillinger,  —  fornøjeligst  er  de 

friske  Smaaskitser,  der  fremkaldte  hans  første  Børnebog,  —  ved 
den  fine  Ynde  i  Fremstillingen  af  poetiske  Kvindeskikkelser.  — 
jævnligt  de  græske  Oldsagns  —  ved  Sansen  for  den  rent  dekora¬ 
tive  Skønhedsvirkning,  —  ofte  forhøjet  af  sirlige  Planteslyngninger 
og  nydelige  Arabesker,  —  ved  Fantasifylden  i  sin  Behandling  af 
den  nordiske  Gudeverden,  og  ved  mange  andre  Egenskaber.  Illu¬ 
strationer  kræver  Stil,  han  havde  Stil,  en  selvskabt  og  saa  ud¬ 
præget  ejendommelig,  at  selv  et  Barn  med  Lethed  vil  kunne  gen¬ 
kende  den. 

'  Men  han  havde  jo  rigtignok  ogsaa  som  Illustrator  sin  Begræns¬ 
ning.  Selv  har  han  udtalt  sig  derom  paa  følgende  Maade:  „Det 
jeg  søgte  i  Konsten  var  det  Ideale,  det  saae  jeg  i  hele  Naturen,  hvor 
kun  en  Skabers  Villie  er  synlig,  hos  Dyret  i  høi  Grad,  i  det  naive 
ved  Barnet  med;  men  hvor  Menneskevillien  træder  til,  egentlig 
kun  i  det  heroiske;  jeg  kunde  forstaae  og  glædes  ved  det  komi¬ 
ske,  det  vittige,  det  humoristiske,  men  overlod  det  meest  til  andre. 
—  Det  complicerede  i  Livet  forstod  jeg  mig  kun  lidt  paa." 

Det  er  vel  nogle  af  Grundene  for  den  højst  ulige  Værdi  af 
Frølichs  Gerninger  som  Illustrator.  Hans  Fremstillinger  af  Dyr 
vedblev  at  være  beundringsværdige.  Som  tilfældige  Eksempler 
kan  nævnes  de  kostelige  Mus  i  Illustrationerne  til  H.  C.  Ander¬ 
sens  „Suppe  paa  en  Pølsepind"  eller  Skyulven  og  Garm  i  Teg¬ 
ningerne  til  „Den  ældre  Eddas  Gudesange".  Men  Frølichs  Men¬ 
nesker  ligner  ikke  de  Mennesker  vi  kender.  Han  har  stirret  saa 
fast  mod  Idealets  hvide  Lys,  at  hans  blændede  Blik  ikke  formaar 
at  opfatte  Menneskenaturens  utallige  Afskygninger  og  Brydninger. 
Han  giver  os  Typer  for  Individer,  Ungersvende,  Skønjomfruer, 
ærværdige  Halvguder,  hvor  mere  almindelige  og  ufuldkomne,  i 
hvert  Fald  mere  særprægede  Væsener  retteligt  havde  Plads.  De 
har  ikke  Kød  af  vort  Kød,  Blod  af  vort  Blod.  Hans  Rige  var  ikke 
af  denne  Verden. 

Frølichs  Fantasi  stod  altid  rejsefærdig  for  Udflugter  i  Drøm¬ 
menes  skønne  Lande.  Den  hjembragte  ikke  altid  lige  store  Skatte 
derfra,  thi  den  blev  ikke  altid  lige  kraftigt  understøttet  af  Inspira¬ 
tionen.  Mange  af  de  Skikkelser,  den  har  set,  kan  synes  os  for 
karakterfattige,  for  skyggelignende,  for  vegt  og  vagt  formede  eller 
for  kalligrafisk  nedskrevne.  I  alt  Fald,  naar  vi  sammenligner  dem 
med  det  ypperste,  Frølich  selv  som  Illustrator  har  frembragt, 
hans  Asger  Ryg  og  Tegningerne  til  Fabricius’  Danmarkshistorie. 

De  paabegyndtes  i  Paris  1852,  i  en  lykkelig  Tid,  da  Frølich 
selv  havde  Følelsen  af  at  være  ved  at  rejse  sig  og  næsten  gen¬ 
fødes  som  Kunstner.  Baade  i  Tyskland  og  i  Italien  havde  hans 
Tanker  ofte  søgt  Heltesagnene  fra  Danmarks  Oldtid,  hans  Kærlig¬ 
hed  til  dem  var  ikke  bleven  kølnet.  Ingen  Opgave  kunde  være 
ham  mere  velkommen  end  den,  der  her  blev  ham  stillet. 

De  første  14  Illustrationer,  tegnede  i  Paris,  blev  gengivne  i 
Træsnit  (af  Aagaard,  Henneberg,  Sødergren  og  Rahl).  Trods 
Træskærernes  Dygtighed  og  Flid  blev  Originaltegningernes  Ka¬ 
rakter  naturligvis  ofte  væsentligt  forringet  og  forvansket.  Hvilken 
himmelvid  Forskel  mellem  Træsnittet  af  „Arngrims  Sønner11  og 
Gengivelsen  efter  Originalen  i  „Bogvennen  for  1898 — 99“ !  Der¬ 
for  blev  de  følgende  16  Illustrationer  af  Frølich  selv  1853  i  Kø¬ 
benhavn  gengivne  i  Kemitypi,  en  noget  vanskelig  —  af  Krohn  i 
det  nævnte  Hæfte  af  „Bogvennen11  S.  20  forklaret  —  Fremgangs- 
maade,  som  Frølich  var  særlig  dygtig  til  at  benytte.  Men  hvad  der 
i  én  Henseende  blev  vundet,  gik  rigtignok  tabt  i  en  anden.  Kemi- 
typiraderingerne  gengiver  Frølichs  egen  Streg,  men  maa  give  Af¬ 
kald  paa  væsentlige  Virkemidler.  I  Efterskriften  til  „Danske 
Heltesagn11,  som  giver  Optryk  af  hele  Illustrationsrækken,  be¬ 
retter  Axel  Olrik,  at  Bayeux-Tapetet,  som  da  var  kommen  til  Pa¬ 
ris,  havde  givet  Frølich  Idéen  til  de  ypperlige  Smaafriser  og  Ind¬ 
ramninger  med  Ledemotiver  eller  Bimotiver  for  de  fremstillede 
Emner.  Disse  Indramninger,  der  er  et  af  de  skønneste  Vidnes¬ 
byrd  om  Frølichs  Evner  for  det  rent  dekorative,  blev  kun  spar¬ 
somt  anvendte  i  Kemitypierne,  fordi  de  ikke  her  kunde  faa  den 
kraftige  sorte  Bund,  som  betinger  deres  Effekt.  (Man  tænke  sig 
den  borte  fra  Billedet  af  „Hagbart  og  Signe11 !)  Har  maaske  disse 
—  Nutidens  Illustratorer  ganske  ukendte  —  Vanskeligheder  bi¬ 
draget  til,  at  Værket  ikke  blev  endnu  rigere  illustreret  fra  Frø¬ 
lichs  Haand? 

Tegningerne  til  Fabricius  er  Frølichs  andet  store  Guldfund.  I 
alle  Maader  anseligere  og  betydningsfuldere  end  det  første.  Det 
store  Heltedrapa  fra  det  fjerne,  alvorstunge  Hedenold  toner  med 
mægtigere  Klang  end  den  lille  Vise  med  den  blide  Middelalder¬ 
romantik.  De  skønneste  Blade  fra  „De  tvende  Kirketaarne11  hav¬ 
de  samme  lyse  Grundstemning.  En  langt  større  Række  af  skønne 
Blade  behandlede  her  meget  uligeartede  Motiver,  skildrede  med 
lige  Stemningsfylde  Hagbart  og  Signes  Kærlighedstragedie. 

Skiolds,  Uffes,  Rolf  Krakes  sælsomme  Eventyr  og  glimrende 
Daad,  den  gamle  Stærkodder,  den  unge  Kong  Erik,  Stilheden  i 
Hakons  Offerlund,  den  vilde  Slagtummel  ved  Braavalla  og  Svol- 
der,  Livet  og  Døden,  Solen  over  Fyrisvold  og  Natten  ved  Lejre. 

Illustrationerne  til  „De  tvende  Kirketaarne"  var  vidunder¬ 
lige  i  deres  Art,  men  Kompositionerne  til  Fabricius,  som  var  af 
en  anden  Art,  havde  en  større  Stil.  Har  der  været  rejst  Tvivl 
om  Hensigtsmæssigheden  af  at  overføre  dem  i  Gobelinsvævnin¬ 
ger  med  legemsstore  Figurer,  gjaldt  disse  Tvivl  dog  aldrig  selve 
Kompositionernes  Evne  til  at  taale  Forstørrelsen.  I  Henseende  til 
Mesterskab  i  Komposition  kan  inden  for  dansk  Malerkunst  vel 
kun  Marstrand  sættes  Frølich  ved  Siden.  Marstrand  har  meget, 
som  Frølich  ikke  har,  men  Frølich  har  ogsaa  noget  frem  for  Mar¬ 
strand.  Selv  Marstrands  friskeste  og  mest  storladne  Kompositio¬ 
ner  er  overvejede  og  afvejede  med  en  Omtanke,  der  sikrer  dem 
Holdning,  Ligevægt,  Ro  og  Anstand,  men  udelukker  det  for¬ 
vovne.  Anderledes  med  Frølich.  Rolf  Krake  og  Harald  Hilde- 
tand  farer  lige  bus  paa  os,  for  Næsen  af  os  hopper  Bue  hin  Digre 
med  løftede  Armstumper  over  Bord.  Det  er  overraskende.  Men 
det  er  udmærket.  Og  trods  Frølichs  Impressionisme  er  hans 
Liniesans  saa  sikker,  iat  der  kan  uddrages  nye  og  ypperlige  Kom¬ 
positionsregler  fra  hans  Værker.  I  de  bedste  af  dem  er  der  mere 
Brus,  stærkere  Fart,  kraftigere  Vingeslag  end  i  alle  andre  Frem¬ 
bringelser  af  dansk  Kunst. 

Han  kendte  Inspirationens  Magt  og  havde  Mod  til  at  hengive 
sig  til  den.  Selv  har  han  sagt :  „Naar  jeg  blev  greben  af,  hvad  jeg 
læste  af  Poesi  (slet  ikke  al),  formede  det  sig  til  Billeder,  som  jeg 
gengav  hurtig  og  levende.  De  var  straks  helstøbte,  saa  der  i  Ho¬ 
vedsagen  intet  var  at  ændre  paa  dem.“  Han  havde  Evnen  til  at 
begejstre  helt  og  fuldt,  og  naar  han  nedskrev  sine  Billedsyner.  føl¬ 
te  han  sig  lige  saa  varmt  betagen  som  Oldtidens  Skjalde,  der  — 
efter  Grundtvig  —  ikke  fortælle  „et  gammelt  Eventyr  til  Skemt, 
men  stirrer  selv  med  Gru  og  Rørelse  hen  paa  det  store  Sørgespil, 
de  afbilde*'. 

Derfor  har  han  kunnet  give  en  Fremstilling  af  Hakon  Jarl, 
som  ved  Erindringen  om  Oehlenschlåger  ikke  staar  til  Skamme. 
Intet  kan  være  mere  udtryksrigt  —  og  udtømmende  —  fortæl¬ 
lende  end  denne  herlige  Gruppe  af  den  smukke  Dreng,  som  med 
Blikket  stift  hæftet  paa  det  hæslige  Afgudsbillede  tyr  ind  til  sin 

Fader,  den  gamle  Kæmpe,  der  i  vanvittig  Ekstase  hæver  Dolken 
for  at  bringe  som  Sonoffer  det,  der  er  ham  kærest  paa  denne  Jord. 
Med  simple  Midler  har  Frølich  karakteriseret  Aftenen  i  den  øde 
Offerlund,  hvor  Blæsten  tuder  om  de  frygtelige  Guddommes  mos- 
groede  Stenstøtter;  det  er,  som  om  hele  Naturen  anede  og  ven¬ 
tede  den  blodige  Udaad.  Frølich  er  i  det  hele  taget  en  Mester  i 
Fremstillingen  af  det  heroiske  Landskab.  Dette  er  ikke  mindre 
mærkeligt  —  og  her  saa  ejendommeligt  dansk  —  i  Baggrunden 
for  Kampen  paa  Samsø  og  i  det  stemningsrige  Billede,  hvor 
Skulds  Fakkel  lyser  over  Ligene,  medens  Fuldmaanens  store  Ski¬ 
ve  hæver  sig  af  Fjorden.  — 

Frølichs  ypperlige  Illustrationer  til  Fabricius,  der  foruden  de¬ 
res  andre  Fortrin  ogsaa  har  det  at  være  saa  dybt  originale,  ulig 
al  anden  Illustrationskunst  og  upaavirket  fra  den,  synes  ikke  ved 
deres  Fremkomst  at  have  vakt  den  Opsigt,  de  burde  have  frem¬ 
kaldt.  Hvis  litterært  og  kunstnerisk  dannede  Mænd  i  Danmark 
havde  fuldt  forstaaet  deres  Værd,  vilde  han  være  bleven  hjem¬ 
kaldt  til  store  Illustrationsopgaver,  som  kun  han  magtede  at  løse. 
Forgæves  viste  f.  Eks.  de  fortrinlige  Billeder  i  Danmarks  illustre¬ 
rede  Almanak  for  1856,  hvor  megen  Anskuelighed  og  hvor  rigt  et 
Liv  han  havde  kunnet  give  de  gamle  danske,  Folkesagn.  Han  maat- 
te  i  Paris  fægte  for  Brødet  ved  at  levere  et  Utal  af  Tegninger  til 
franske  Børnebøger;  „for  min  Udvikling,"  sagde  han,  „havde  det 
vel  været  tilstrækkeligt  at  gøre  et  Par  enkelte  af  dem."  Da  han 
omsider  kom  hjem,  blev  anvendt  og  hædret,  var  han  en  gammel 
Mand.  En  ualmindelig  kraftig  og  dygtig  gammel  Mand,  men  jo 
alligevel  ikke  helt  den  samme  som  i  sine  bedste  Manddomsaar. 

De  kun  litterært  dannede  Mænd  skal  intet  lægges  til  Last.  De 
har  ingen  Pligt  til  at  vurdere  Kunst  rigtigt,  formaar  det  ingen¬ 
lunde  altid,  kan  undertiden  endog  være  saa  elskværdigt  naive,  at 
de  regner  Chokolade  for  den  sande  Gudedrik.  Men  der  var  jo 
ogsaa  i  Danmark  Mænd  med  kunstnerisk  Dannelse  og  Indsigt  og 
som  i  andre  Tilfælde  har  vist  rigtigt  Blik  for,  hvad  der  var  værdi¬ 
fuldt.  Høyen  havde  jo  netop  sukket  efter,  at  „en  folkelig,  histo¬ 
risk  Konst"  skulde  skænke  Skandinaviens  Oldsagn  og  Bedrifter 
Form  og  Farve.  Der  forlyder  dog  intet  om,  at  Illustrationerne  til 
Fabricius  forsonede  ham  med  Frølich,  de  har  næppe  behaget  ham. 
Thi  han  havde  jo  sin  ganske  bestemte  Mening  om  de  Veje,  der 
førte  til  Maalet.  Frølich  havde  ikke  først  gennemstuderet  „den 


Digitized  by  v^ooQle 


Digitized  by  v^ooQle 


Lorenz  Frølich 


1023 


Simpelhed  og  Djærvhed,  det  patriarkalske  Liv,  som  vi  endnu 
træffe  i  Fiskerlejerne  og  i  Bønderbyerne  omkring  i  Danmark." 
Han  havde  udskrevet  Facit  uden  i  sit  Ansigts  Sved  at  regne  det 
vidtløftige  Regnestykke  igennem.  Den  strenge  Lærer  lod  ikke 
dette  gælde.  Han  satte  desuden  for  megen  Pris  paa  det  solide  til 
at  bryde  sig  om  nogle  lette  Illustrationstegninger. 

Paa  sine  gamle  Dage  læste  Frølich  med  megen  Interesse  nogle 
Betragtninger,  en  japansk  Kunstven  havde  medgivet  en  Samling 
af  Hokusais  Tegninger.  Deres  Rigtighed  forekom  ham  saa  slaa- 
ende,  at  han  har  anført  dem  i  sine  selvbiograflske  Optegnelser. 
„Det  gode  Kunstværk  fortæller  os,  hvordan  og  hvor  højt  Natu¬ 
ren  (eller  hvad  andet  Emne  Kunstneren  har  valgt)  har  været 
elsket."  „Hvad  du  kan  udtrykke  med  3  Linier,  maa  Du  ikke  an¬ 
vende  4  til."  Maaske  undervurderede  Frølich  den  fjerde  Streg, 
han  lærte  aldrig  at  magte  den.  Men  det  vil  ikke  formindske  vor 
Beundring  og  Taknemmelighed  for  det,  han  i  sine  lykkeligste 
Øjeblikke  gennem  de  faa  Streger  evnede  at  udtrykke  med  Fynd  og 
Kraft.  En  stor  Del  af  hans  Virken  vil  utvivlsomt  tilfalde  Glem¬ 
selen.  Men  han  var  alligevel  Søndagsbarnet  i  vor  Kunst.  Denne 
stærke  Seer,  der  havde  den  funklende  Patos,  denne  blide  Drøm¬ 
mer  med  det  barnlige  Sind,  var  af  Nornerne  udset  til  at  blive 
den  eneste  Kunstner,  der  kunde  fremtrylle  straalende  Glimt  fra 
„gamle,  gamle,  hensvundne  Dage".  I  ham  fik  vor  Kunst  den  længe 
ventede  —  min  ingenlunde  tilbørligt  skattede  —  rette  Fortolker 
af  Kæmpelivet  i  Norden,  saaledes  som  det  var  blevet  set,  for¬ 
klaret  og  forherliget  i  Mesterværker  af  dansk  Digtning. 

Karl  Madsen 

JOSEFA 

EN  HISTORIE  FRA  POLAKHUSET 


Inde  fra  Hyldehækken  kom  der  en  sælsom  Lyd.  Hver  Gang 
Vinden  tav,  saa  kom  den.  Ikke  som  nogen  Susen  og  heller  ikke 
som  nogen  Klynken.  Men  snarere  som  den  hulkende  Lyd  langt 
borte  fra  en  Pumpes  Slag. 

Udenfor  laa  Markerne,  saa  langt  man  kunde  se.  Solen  var 
gaaet  ned.  Stærk  og  klar  hvælvede  Himlen  sig,  —  nede  ved  Hori¬ 
sonten  blaanende  rød  som  anløbet  Blik. 

Og  saa  kom  den  igen,  den  samme  Lyd,  klukkende  —  lige¬ 
som  de  enlige  Kluk  i  Mosedammene,  naar  Skumringen  er  be¬ 
gyndt. 

Der  kom  en  Rytter  ridende  forbi,  hen  ad  Landevejen.  Han 
hørte  intet.  Han  red  bare  videre.  Et  Øjeblik  efter  var  han  for¬ 
svunden  bag  Hegnet.  Hestens  Hovslag  skrattede  langt  nede  mel¬ 
lem  Bakkerne. 

Lidt  efter  var  der  to  af  Herregaardskarlene,  der  kom,  med 
deres  Piber  i  Munden.  De  standsede  og  lyttede  ...  Det  er  ikke 
andet  end  Josefa,  sagde  de.  Og  saa  gik  de  videre  igen. 

Men  da  de  var  komne  et  Stykke  hen  paa  Vejen,  vendte  de  sig 
om  og  raabte  vrængende,  begge  to : 

—  Josefa !  Josefa ! 

En  lille  spæd  Kvinde  traadte  ud  fra  Hækken.  Hun  vendte 
sig  og  saa  sky  hen  paa  dem.  Saa  dukkede  hun  Hovedet  og  listede 
bort  langs  Hegnet  ... 

Josefa  var  ikke  mere  end  17  Aar. 

Hun  var  kommen  herop  sammen  med  de  andre  Polakpiger,  en 

lille,  tynd  Skikkelse,  bleg  og  gusten  i  Huden,  med  en  Farve  som 
vissent  Græs. 

Hun  græd  allerede  paa  Rejsen  herop.  Hun  græd,  da  hun  tog 
Afsked  hjemmefra.  Hun  græd  i  Toget.  Hun  græd,  da  hun  var 
kommen  paa  Gaarden,  allerede  den  første  Nat. 

—  Hun  vil  hjem  igen!  Det  er,  fordi  hun  ikke  kan  komme 
hjem!  sagde  den  tykke  Barbara  og  lo  haanligt,  saa  det  flirede  i 
Mundvigene. 

De  boede  alle  sammen  omme  i  Polakhuset.  I  en  stor  Koloni, 
i  et  lille  skummelt  Udhus  ved  Siden  af  Bryggerset.  Der  lugtede 
ramt  som  af  fugtige  Lagener,  det  slimede  Murstensgulv  var  leret 
af  Snavset  fra  Træskoklamperne,  og  rundt  i  Hjørnerne  laa  der 
Bylter  af  Klude,  af  vaade  Skørter  og  spraglede  Tørklæder.  1  det 
ene  Vindue  en  Stump  af  et  Spejl ;  henne  ved  Døren  en  Dynge  af 
halvraadne  Kartoffelskræller,  og  paa  den  anden  Side,  paa  et 
skiddent  Fyrretræsbord  nogle  bulede  Bliktallerkener,  der  næsten 
aldrig  var  vasket  af. 

De  laa  to  og  to  i  Sengene;  J osefa  alleryderst  ovre  i  Krogen. 

Om  Aftenen  kunde  hun  se  Fuldmaanen,  hvor  den  hævede  sig 
op  paa  den  dybblaa  Himmel,  hvor  der  ingen  Stjerner  var  at  se. 
Den  stod  der  saa  stille,  sejlende  højt  oppe,  og  Skæret  faldt  som 
et  Drys  over  Duggen  paa  Ruderne.  Natten  igennem  laa  hun  og 
tulgte  den  med  store,  vaagende  Øjne  —  og  græd,  medens  alle  de 
andre  sov..  Snart  højt,  som  hendes  Hjerte  skulde  briste  ... 

Og  snart  med  den  tavse  Graad,  der  rinder  dybere,  end  hvor 
Taarer  er  til. 

Ja,  lille  Josefa  græd. 

Hun  vidste  ikke  selv  hvorfor.  For  hun  havde  ingenting  at 
længes  imod.  Men  det  var,  som  der  sad  noget  og  sugede  ved 
hendes  Hjerte,  sugede  saa  forfærdelig  tærende  langt,  snørede 
hendes  Strube  sammen  og  pressede  i  hendes  Bryst,  —  og  hun 
bøjede  sit  Hoved  ned  i  Puderne  og  hulkede.  Hulkede. 

Omme  i  en  af  de  andre  Senge  var  der  en,  der  snorkende 
brummede.  Udenfor  sad  Vinden  og  læspede  oppe  i  Træerne.  Og 
den  strøg  med  sine  Vinger  hen  over  Ruderne  saa  dulmende  blødt. 
...  Det  puslede  i  Skræppebladene.  Borte  over  Staldlængen  var  der 
en  Vindfløj,  der  peb  ...  Og  alle  Lyde  tvandt  sig  sammen  til  et 
Ekko  af  halvglemte  Minder,  der  gav  Taarerne  Løb. 

—  Om  Morgenen  blev  de  alle  sammen  stillede  op  foran  Væg¬ 
gen  langs  Laden  og  inddelt  i  Arbejdshold. 

Saa  kom  Aufseheren  Lass  i  sine  lange  Støvler. 

—  Hvad  tviner  hun  for! 

Han  for  hen  og  greb  hende  i  Skulderen  og  ruskede  til.  Alle  de 
andre  stak  Hovederne  frem. 

Men  Josefa  borede  Ansigtet  ned  i  det  tærnede  Forklæde  og 
græd  som  i  Krampe. 

Hvad  Pokker  græder  du  for!  Han  ruskede  endnu  stærkere  til 
og  raabte,  saa  det  drønede.  —  Lad  hende  komme  til  Roerne!  ... 
Herut ! 

Solen  faldt  over  de  duggede  Roeblade,  saa  de  glitrede  som  St. 
Elmsild.  Høt  oppe  hang  Lærkerne  og  trallede  et  Sted,  hvor  man 
ikke  kunde  se. 

josefa  kravlede  paa  sine  nøgne  Knæ  hen  mellem  de  lerede 
Roerader.  Og  naar  hun  en  Gang  løftede  Ansigtet  op,  da  var  det 
sælsomt  stille  .  .  .  ikke  som  noget  levende  Ansigt  at  se,  men 
saa  skærende  hvidt  som  Lærred  paa  Bleg,  og  Øjnene  stirrede 
rundt,  fjerne  og  fremmede  —  som  om  de  ikke  saa  udad,  men 
bare  saa  ind. 

En  Gang  imellem  var  der  en  af  de  andre,  der  kaldte  paa 
hende.  Josefa!  Men  naar  hun  saa  derhen,  grinede  de  blot  fra 
alle  Roeraderne,  saa  det  klukkede  i  dem.  Af  og  til  kastede 
de  Jordknolde  paa  hende  og  Rester  af  Lugeaffaldet;  og  hver 
Gang  de  ramte  hende,  gik  der  en  Bølge  af  Fnisen  hen  over 
Marken. 

Lille  Josefa!  Hun  talte  til  ingen.  Hendes  Læber  lukkede  sig 
til.  Men  hendes  Øjne  talte  et  Sprog,  som  ingen  forstod. 

Tidlig  om  Søndag  Morgen  kunde  Karlene  Hnde  hende  i  Stal¬ 
den,  hvor  hun  sad  i  en  af  Baasene,  krøbet  sammen  paa  Hug  i  Hal¬ 
men,  og  vandt  sin  Rosenkrans  mellem  Fingrene  og  bad. 

Og  om  Regnvejrsdagene,  naar  de  sad  inde  i  Loen  og  syede 
Sække  sammen,  trak  Josefa  sig  ind  i  Hakkelsesrummet,  helt 
bort  i  Mørket,  hvor  Maskinen  stod,  for  sig  selv.  Naar  en  af  de 
andre  kiggede  derind,  saa  de  hende  sidde  med  ludende  Hoved, 
slappet,  drømmende.  Og  over  hendes  Læber  gik  der  en  Mimren. 
som  om  hun  talte  til  sig  selv. 

—  Hvad  sidder  hun  her  for?  ...  Ind  med  hende  til  de  andre! 

Inden  hun  havde  faaet  samlet  Sækkestumperne  sammen,  fik 
hun  et  Spark  af  Lass’  plørede  Støvler  og  maatte  derind. 

Bedst  havde  Josefa  det  om  Aftenen,  naar  Arbejdet  var  endt. 
Hun  havde  fundet  sig  en  Plads  derude  i  Hyldehækken.  Helt 
inde  under  Buskene,  hvor  hun  ikke  kunde  ses.  Der  tyede  hun 
hen.  Hun  sad  der  i  Timevis.  Hun  sad  der  med  Benene  trukket 
op  under  sig,  krøbet  sammen,  ubevægelig  —  som  en  Bylt,  der  er 
bundtet  sammen  og  slængt  bort  ... 

Hvad  hun  tænkte  paa?  Ja,  vidste  hun  selv,  hvad  hun  tænkte 
paa!  Hun  sad  blot  og  stirrede  ud  under  Grenene  og  bort  over 
Markerne  og  langt  bort  i  Skyerne,  hvor  Solen  var  gaaet  ned. 

Udenfor  sværmede  Oldenborrerne  over  de  lune  Popler. 
Lange  og  ludende  kom  Skyerne  krybende  frem  ...  Og  dybt 
inde  fra  Hyldehækken  kom  der  en  hulkende  Lyd  —  ikke  som 
nogen  Klynken,  men  som  de  dumpe  Klunk  langt  borte  fra  en 
Pumpes  Slag  ... 

Hun  sad  der  i  Regn,  og  hun  sad  der  i  Rusk.  Hun  sad  der. 
naar  Hundedagsblæsten  hvirvlede  i  Bladene.  Hun  sad  der,  naar 
Regnen  dryssede  fra  Skyerne.  Silrede  og  pylrede.  Ogsaa  naar 
den  lunkent  kom  drivende,  som  om  den  svævede  i  Luften.  Saa 
var  det  næsten  bedst!  Det  var,  som  den  dulmede  i  hendes  Sind. 
denne  evindelige  Dryppen,  denne  side  Sjappen  i  Jorden  som  af 
nøgne  Fødder.  Ja,  saa  var  det  næsten  bedst! 

En  Morgen,  da  de  stillede  op  ved  Ladelængen,  var  der  en,  der 
manglede.  Det  var  Josefa. 

—  Hun  er  syg!  sagde  Barbara.  Hun  kan  ikke  gaa  med! 

Men  da  Lass  kom  ind  i  Stuen,  sad  Josefa  paa  Sengekanten, 
halvt  paaklædt.  Hun  rystede  over  hele  Legemet,  og  hendes  Tæn¬ 
der  klaprede  af  Feber. 

Om  hun  var  syg? 

—  Nej!  Nej!  Nej,  hun  var  ikke  syg!  ...  Hun  saa  op  paa  hpm 
med  to  bedende  Øjne  og  dukkede  sig  ned,  som  ventede  hun  et 
Slag. 

—  Hr.  Aufseher!  ...  Nej,  hun  var  ikke  syg! 

Men  da  de  kom  ud  i  Marken  og  laa  ved  Siden  af  hinanden  i 
Roeraderne,  mærkede  de  med  et,  at  Josefa  ikke  var  med.  Hun 
laa  der  langt  tilbage  mellem  Rækkerne  og  rørte  sig  ikke.  Som  en 
stor,  sort  Skygge  midt  i  Solskinnet.  Hun  laa  med  tillukkede  Øjne 

og  halvaaben  Mund.  Hun  kunde  ikke  røre  et  Lem.  Hun  gispede 
tungt.  Saa  var  der  to  af  de  andre,  der  maatte  bære  hende  hjem. 

Og  fra  den  Dag  kom  josefa  ikke  mere  ud. 

Hele  Dagen  igennem  laa  hun  derinde  i  Sengen,  naar  de  andre 
var  gaaet  bort.  Alene.  Uden  en  hjælpende  Haand.  De  fugtige 
Madrasser  lugtede  ramt  som  nykalkede  Vægge.  Naar  et  af  Vin¬ 
duerne  stod  aabent,  kunde  der  pludselig  komme  en  sødlig  Duft 
ude  fra  Regnfangsduskene.  Af  og  til  kom  et  Løvetandsfnug  lang¬ 
somt  drivende  forbi  Ruden.  Efteraaret  stundede  til. 

Men  inde  fra  Sengen  var  der  to  Øjne,  der  stirrede  ud  —  lige¬ 
som  gribende  efter  noget,  der  ikke  kunde  naas.  Ubevægelige 
stirrede  de  ud.  Hele  Dagen  igennem.  Ubevægelige,  som  om  de 
slet  ikke  saa. 

Ude  over  Markerne  samlede  Skyerne  sig  sammen  i  taagede, 
graalige  Flokke.  Af  og  til  kom  en  Krage  flyvende  forbi  med  svip¬ 
pende  Vingeslag.  Portlaagerne  stod  og  klaprede  ovre  i  Stalden. 
Ude  fra  Engene  lød  Vibernes  Skrig  som  en  pibende  Jamren  — 
stigende,  faldende. 

Josefa  græd  nu  ikke  mere.  Hendes  Ansigt  var  ligesom  stivnet 
og  haardt  som  Sten.  Alle  Træk  var  visnede  bort  deri.  Tynde  Ryn¬ 
ker  trak  sig  ned  ligesom  Sprækker  i  hendes  Kind.  Intet  rørte  sig 
deri.  Alle  Haab  var  rundne  ud.  Hun  havde  ingen  Skæbne  mere. 
—  Josefa ! 

Naar  nogen  talte  til  hende,  rystede  hun  blot  paa  Hovedet  og 
saa  bort  i  Luften.  Det  sorte  Haar  laa  omkring  det  blege  Ansigt 
ligesom  et  spejet  Spind. 

En  Dag  begyndte  de  andre  at  gøre  Forberedelser  til  at  bryde 
op.  De  snørede  deres  Bylter  sammen  og  pakkede  ind.  De  stod  og 
vaskede  ude  i  Gaarden.  Og  de  laa  og  lo  og  pludrede  om  Aftenen, 
naar  de  var  komne  i  Seng. 

En  Lørdag  Aften  blev  alt  ryddet  bort  ude  i  Bryggerset.  En 
af  Karlene  havde  en  Okarina,  og  den  spillede  han  paa.  Og  saa 
dansede  de  derinde  paa  det  stenlagte  Gulv.  Sinkerne  hamrede  i 
Stenbroen  ...  Og  ind  imellem  lød  Barbaras  Stemme,  op  over  alle 
de  andres,  hver  Gang  hun  lo. 

En  af  dem  slog  et  Vindu  op.  Lydene  stod  som  en  Em  ud  i  Luf¬ 
ten.  Okarinaens  Toner  sukkede  i  den  stille  Aften,  som  om  de 
græd. 

Den  næste  Dag  tog  de  alle  af  Sted. 

—  Er  der  ingen,  vi  skal  hilse  til?  spurgte  Barbara. 

Josefa  rystede  blot  paa  Hovedet  til  Svar  og  trykkede  Ansigtet 
ned  i  Puderne. 

—  Er  der  slet  ingen,  vi  skal  hilse  til? 

Josefa  saa  ikke  op. 

Saa  blev  de  andre  saa  stille.  Det  var,  som  der  var  noget  frem¬ 
med.  der  strøg  dem  forbi. 

Og  en  efter  en  kom  de  hen  til  hende,  tog  hende  i  Haanden  til 
Afsked,  trykkede  et  Kys  paa  hendes  Pande,  ingen  talte  ...  alle 
sammen,  en  efter  en. 

Saa  laa  Josefa  alene  der  i  det  øde  Rum.  Fugten  drev  over 
Væggene.  Saa  snart  det  blev  mørkt,  var  der  hver  Nat  en  Mus,  der 
gnavede  i  en  af  Bindingsværksstolperne,  uden  Ophør,  monotont. 
Gnavede  med  sine  smaa  Tænder  i  den  samme  Stolpe,  —  Nat  efter 
Nat. 

Lauritz  Larsen 

har  fundet  sin  Historieskriver  i  afdøde  Statsraad  Ketil  Motzfeldt, 
hvis  Dagbøger  nu  er  udgivne  af  hans  Brodersøn,  Assessor  i 
Norges  Højesteret  Ernst  Motzfeldt. 

Den  Uforbeholdenhed,  hvormed  Ketil  Motzfeldt  har  udtalt  sig 
om  Personer  og  om  Begivenheder,  i  hvilke  han  har  taget  saa 
virksom  Del,  giver  dette  Kildeskrift  en  ganske  overordentlig 
Interesse,  især  da  den  kyndige  Udgiver  mellem  Dagbogsopteg¬ 
nelserne  har  indføjet  oplysende  Breve  til  og  fra  Forfatteren. 
For  os  Danske  hjælper  Brevvekslingen  med  Krieger  meget  til 
Forstaaelsen  af  de  politiske  Spørgsmaal,  som  Fremstillingen  an- 
gaar. 

Ketil  Motzfeldt  var  født  1814,  blev  Søofficer,  Generalpost- 
direktør,  Medlem  af  Statsraadet  fra  18.  August  1860  til  12.  De¬ 
cember  1861,  med  Afbrydelser  Stortingsmand  fra  1853 — 1860 
og  1870—1885  og  døde  1889. 

Hans  Særkende  var  Selvstændighed,  Sandhedskærlighed,  Mod 
og  en  ejendommelig  Veltalenhed,  nærmest  i  sarkastisk  Retning. 
Han  var  konservativ,  men  maadeholden,  og  kom  derved  i  en 
isoleret  Stilling,  idet  han  vel  blev  agtet  af  begge  Partier,  men  for¬ 
gæves  søgte  at  mægle  imellem  dem. 


Norges  Grundlov  af  1814  gav  ikke  Statsraademe  Adgang  til 
Stortinget,  hvilket  snart  føltes  som  en  Ulempe  af  Regeringen, 
der  lige  fra  1821  af  stadig  fremsatte  Forslag  til  Forandring  heri 
uden  at  opnaa  Stortingets  Tilslutning.  Mærkeligt  nok  hørte 

Johan  Sverdrup  endnu  i  1857  til  Modstanderne  af  denne  Re¬ 
form,  som  det  blev  hans  Livsværk  at  faa  gennemført  27  Aar 
efter.  Med  Statsminister  Stang  gik  det  ganske  modsat.  Endnu  i 
1859  støttede  han  det  af  Højesteretsassessor  U.  A.  Motzfeldt 
udarbejdede  Forslag  om  Statsraademes  Adgang  til  Tinget,  men 
da  Venstremændene  med  Sverdrup  i  Spidsen  fik  Øje  for,  at 
dette  kunde  blive  deres  Vej  til  Magten,  sadlede  Statsministeren 
og  det  konservative  Parti  om,  og  saa  —  vedtoges  Grudlovsfor- 
andringen  i  1872. 

Kongelig  Sanktion  nægtedes  af  Carl  den  Femtende,  og  3 
Gange  af  Oskar  den  Anden.  Det  brændende  Spørgsmaal  blev, 
om  Kongen  ved  Grundlovsforandringer  havde  ubetinget  Vetoret 
eller  som  ved  sædvanlige  Love  kun  suspensiv,  saa  at  Stortin¬ 
gets  3  Gange  vedtagne  Beslutning  blev  gældende  uden  kongelig 
Sanktion.  Sverdrup  fik  Knuden  hugget  over  ved  Stortingets 
9de  Juni-Beslutning,  at  den  vedtagne  Grundlovsforandring  var 
Grundlov;  men  Regeringen  nægtede  at  stadfæste  og  at  kundgøre 
denne  Vedtagelse. 

Grundlovens  Bestemmelser  om  Rigsrettens  Sammensætning 
havde  faktisk  gjort  Stortingsflertallet  til  Tyngdepunktet  i  Forfat¬ 
ningen,  og  i  1836  havde  man  ikke  generet  sig  for  at  stemple 
som  Forbrydelse,  vurderet  til  en  Bøde  af  1000  Specier,  en 
Statsministers  Undladelse  af  at  protestere  mod  en  ikke  med 
Majoritetens  Ønsker  stemmende  Afslutning  af  Tingets  Møder. 
Dermed  var  Haabløsheden  af  en  Kamp  mod  Flertalsherredømmet 
givet  over  for  en  Majoritet,  der  vilde  benytte  sin  formelle  Ret 
paa  hensynsløs  Maade,  men  der  maatte  en  ny,  langt  mere  an¬ 
stødelig  Rigsretsdom  af  27.  Februar  1884  til  for  at  faa  Parla¬ 
mentarismen  officielt  knæsat. 

Af  de  konservative  var  Ketil  Motzfeldt  en  af  de  første,  der 
indsaa,  at  Statsraademes  Adgang  til  Tinget  var  den  eneste  Vej 
til  mulig  at  redde  Situationen,  og  at  yderste  Højres  fortsatte 
Modstand  derimod  var  en  utilgivelig  Daarskab.  Vi  giver  ham  selv 
Ordet. 

15.  Marts  1880.  Blackstad  sagde  mig  idag,  at  han  er  afgjort  for 
Statsraads-Sagen  og  at  Professor  Aubert  har  fuldstændigt  taget  samme 
Mening,  tildels  som  Følge  af  at  Nellemann  har  skrevet  ham  til  ikke 
at  have  Tvivl  om  at  Forandringen  bør  finde  Sted,  og  at  Forholdene  i 
Danmark  utvivlsomt  skulde  stillet  sig  meget  værre,  ifald  Ministrene 
vare  udelukkede  fra  Rigsdagen. 

9.  Oktober  s.  A.  afgaar  Statsminister  Frederik  Stang ,  Sibbem  C 

kaldes  fra  Paris  og  faar  af  Kongen  Tilbud  om  at  blive  hans  ^od 

Eftermand,  men  afslaar  det,  fordi  Kongen  ikke  vil  gaa  ind  paa 
den  af  ham  stillede  Betingelse  om  Optagelse  i  Statsraadet  af  Ole 
Jacob  Broch,  der  i  sin  Tid  havde  tilraadet  Eftergivenhed  i  Stats-  Regje 
raadssagen.  2< 

ias.  } 

11.  Oktober.  Det  utrolige  er  virkelig  skeet.  Selmers  Udnævnelse  ^ 

har  fundet  Sted.  Javist  er  dét  trist  at  man  ikke  har  fundet  større  ^øie< 

Mand  —  han  er  jammerlig  liden.  Naar  galt  skulde  være,  saa  kunde  :in§ 

man  da  ligesaa  gjeme  holdt  sig  øverst  i  Rækken.  L 

7.  November.  —  /  Brev  til  Krieger.  Saa  utroligt  det  skulde  være,  ^Øies 

saa  er  det  nok  Meningen  (o:  Sverdrups)  at  gaa  ivei  med  at  reorgani-  ^att 

sere  Armeen  uden  Medvirkning  af  Regjeringen  eller  af  selve  Armeens  l4 

Notabler.  Ikke  som  De  antager  at  drive  Sagen  ved  Hjælp  af  det  t 

suspensive  Veto,  dertil  vilde  kræves  Organisationens  Fastslaaen  ved  ^nin 

Lov,  og  det  vil  Sverdrup  ikke  vide  af.  Han  vil  have  Tingen  ordnet  Grun 

paa  en  langt  simplere  Maade,  nemlig  ved  at  bevilge  Budgettet  efter  g  at 

hans  Plan.  Styret  tages  af  Storthinget  og  dets  Komiteer  —  indtil  det  sr  de 

bærer  overende  med  Forfatningen.  Jeg  øiner  snart  intet  andet  Udfald.  L 

16.  Februar  1881.  Efter  20  Aars  Forløb  var  jeg  idag  i  Selskab  i  K( 

Stiftsgaarden *),  til  Middag  for  Kongen  hos  Selmer  nemlig.  Opbygge-  -et  e 

ligt  at  se  Kongen  tilbords  med  Fru  Selmer  paa  den  ene  Side  og  hen-  ^aa  : 

des  Datter  paa  den  anden.  Sligt  kunde  vel  neppe  hænde  i  noget  andet  han  i 

Land,  at  Kongen  ved  Ankomsten  til  sin  Hovedstad  og  omringet  af  her  s 

Landets  høieste  Dignitærer  lader  sig  indeklemme  i  sligt  Naboskab.  >roed 

Baade  før  og  efter  Bordet  havde  jeg  jo  Glæden  af  at  Kongen  viste  nor 

den  store  Naade  at  tale  med  mig  —  og  Gudskelov  det  var  alene  om  hos  , 

hans  Reise,  om  hans  eget  og  mit  Befindende  og  mere  Sligt.  Jeg  haa-  min 

ber,  at  om  det  kommer  til  flere  Samtaler,  at  de  blive  af  samme  Sort. 

Med  Selmer  vexlede  jeg  ogsaa  nogle  ligegyldige  Ord.  Jeg  vilde  ikke  ikke 

have  min  Bortebliven  fra  Soireen  fortolket  som  Demonstration,  derfor  De  3 

gik  jeg  i  Middagen.  Men  derved  maa  jeg  have  opfyldt  mine  Pligter  i  har  j 

Stiftsgaard-Selskabeligheden  for  den  hele  Session.  Mn  > 

18.  Februar.  Der  er  efter  Løbergs  Forklaring  indtraadt  væsentlig 
Forandring,  idet  Kongen  kom  hertil  meget  overmodig,  talte  i  mægtige  skui( 

Toner  til  baade  den  Ene  og  den  Anden,  men  er  nu  svare  spag,  ind-  med 

lader  sig  ikke  paa  Politik  i  nogen  af  de  mange  Samtaler,  han  frem-  Folk 

deles  holder  med  Storthingsmænd  af  forskellig  Farve.  Ber^. 

Da  vi  talte  om  de  mange  Kongelige  Samtaler,  berettede  Sæhlie,  at  $kafl 
paa  Hamar  ihøst  sagde  Kongen  til  ham,  og  da  vel  ogsaa  til  Flere,  at  v$rf 
herefter  vilde  han  regjere  selv.  Var  det  en  Fremtoning  af  denne  A\inj 

Tanke,  at  Selmer  samme  Dag  blev  udnævnt  til  Statsminister?  ogSa 

en  , 

')  Statsministerens  Embedsbolig. 

Der  fremsættes  Forslag  om  Rigsretstiltale.  K.  Motzfeldt  taler 
imod  denne. 

17.  April.  Det  havde  sine  Vanskeligheder  at  føre  Ordet  til  Be¬ 
kæmpelse  af  Rigsretten,  imedens  jeg  jo  nu  som  tidligere  finder,  at 
Regjeringen  har  baaret  sig  mere  end  ilde  ad. 

29.  April.  Rigsretten  er  forestaaende.  Ordningen  af  den  er  skanda¬ 
løs.  At  9  Juni-Mænd  blive  Dommere  er  Grundlovens  Feil.  Men  dette 
kan  ikke  siges  om,  at  man  af  Hensyn  til  Rigsretten  har  sløifet  2 
Høiesterets-Assessor-Embeder,  og  for  at  faa  Lagthingets  Sammensæt¬ 
ning  efter  Ønske  har  udsat  Afgjørelsen  efter  nye  Valg. 

12.  Juni .  Idag  faldt  tredie  Gangs  Negtelse  af  Bevilgning  til  nye 
Høiesterets- Assessor-Gager.  Det  var  en  væmmelig  Debat.  Sverdrup 
maatte  ud  med,  at  Negteisen  havde  sin  Grund  i  politiske  Hensyn. 

14.  Juli.  Et  høit  Spil  er  det  som  spilles  af  det  Sverdrupske  Parti. 
Det  tør  vel  være  saa,  at  Dommen  bliver  afsagt  paa  Kommando.  Skal 
Grundloven  fortolkes  derhen,  at  Kongen  Intet  har  at  bestille  med 
Grundlovsforandringer,  at  Budgettet  skal  være  ham  uvedkommende 
og  at  til  Administrationen  kan  Storthinget  beskikke  valgte  Mænd,  saa 
er  det  umuligt  at  regjere  med  vor  bestaaende  Grundlov. 

10.  December.  Emil  Stang  mente,  at  man  faar  være  belavet  paa, 
at  Kongen  ikke  respekterer  Dommen.  Kongens  Publikum,  sagde  han, 
det  er  Europas  Fyrster,  og  naar  det  kommer  til  at  han  for  disse  skulde 
staa  som  ydmyget  ved  Storthing  og  Rigsret,  saa  kan  det  nok  være,  at 
han  mander  sig  stærkt  op.  Det  kommer  vel  ogsaa  meget  an  paa,  hvad 
der  siges  ham  af  Keiser  Wilhelm  og  Bismarck,  hed  det  videre.  Stang 
troede  sig  desuden  sikker  paa,  at  ligesiden  forrige  Vinter  har  der  været 
stor  Forbitrelse  mod  os  i  alle  loyale  Kredse  i  Sverige,  det  vil  sige, 
hos  den  overveiende  Majoritet  af  det  Svenske  Folk.  Dette  er  ogsaa 
min  Tro. 

20.  Januar  1884.  Til  Krieger.  Nede  hos  Eder  staar  det  da  heller 
ikke  godt  til,  om  end  ikke  saa  ilde  som  her  hos  os,  eller  saa  ilde  som 
De  antyder  ved  at  stille  i  Udsigt  Berg  som  Konseilspræsident.  Jeg 
har  jo  nok  den  Tro,  at  det  Estrupske  Ministerium  helst  burde  gaaet 
sin  Vei  allerede  for  længere  Tid  siden  og  at  det  ikke  kan  forsvare  nu 
længere  at  blive  siddende.  Men  ikke  kan  jeg  forlige  mig  med  at  det 
skulde  give  Plads  for  Berg  &  Komp.  Jeg  for  min  Part  vilde  være 
med  i  det  Længste  paa  at  hindre  at  Landets  Styrelse  skulde  gives 
Folk  uden  Dannelse  ivold.  Og  hvor  er  Nødvendigheden  af  at  kalde 
Berg  og  Konsorter?  Eders  Grundlov  er  heldigvis  ikke  saaledes  be¬ 
skaffen,  at  National-Forsamlingen  kan  byde  Kongen  hvad  det  skal 
være.  De  har  selv  tidligere  gjentagende  paastaaet,  at  hos  Eder  har 
Ministerskifterne  ikke  havt  med  Parlamentarisme  at  bestille.  Men  om 
ogsaa  deri  skal  ske  Forandring  herefterdags,  saa  faar  det  dog  vel  blive 
en  rimelig  Fordring,  at  der  paa  hver  af  Siderne  er  Folk  med  behørig 
Dannelse  til  paa  Partiets  Vegne  at  holde  Styret.  Hvis  ikke,  saa  hen- 

falder  de  dannede  Klasser  af  Nationen  til  Misfornøjelse,  og  al  Erfaring 
viser,  at  den  raa  Masse  ikke  da  kan  hindre  Tilbagefald  i  Absolutismen. 

27.  Februar.  Saa  kom  da  Dommen  (over  Statsminister  Selmer), 
endda  mere  skandaløs  end  forventet.  Der  var  vistnok  ikke  megen 
Tvivl  om,  at  den  jo  skulde  lyde  paa  Embedsfortabelse,  men  det  antoges 
dog,  at  Vetoet  skulde  ikke,  end  ikke  under  Tilsløring,  benegtes,  og  at 
Loven  af  1883  skulde  benyttes  til  at  føre  Omkostningerne  paa  Stats¬ 
kassen. 

3.  Marts.  Emil  Stang  sagde,  at  der  ikke  kan  være  Spørgsmaal  om 
ikke  at  udføre  Dommen.  Jeg  sagde  da,  at  efter  min  Mening  haves  der 
ikkuns  eet  Middel,  og  det  er  at  Kongen  giver  Valg  imellem  hans  Ab¬ 
dikation  og  Sammenkaldelsen  af  en  Kongres  til  Grundlovs-Revision. 
Om  saadan  Hensigt  er  tidligere  talt  til  Mange,  men  under  dette  hans 
Ophold  her  er  al  Tanke  forstummet,  lagde  jeg  til.  Stang:  Ja,  dertil  er 
god  Grund.  Kongen  har  følt  sig  for  i  Sverige  og  faaet  paa  det  Rene, 
at  Samtykke  til  Abdikation  vil  ikke  blive  ham  givet.  Alle  Raad  som 
derinde  gives  ham  lyde  paa  Forligelses  Nødvendighed. 

Svensk  Statsminister  Thyselius  opsøger  K.  Motzfeldt  og  viser 
Forstaaelse  af  Forholdene. 

5.  Marts.  Thyselius  sagde  i  Fortrolighed,  at  det  Svenske  Statsraad 
vil  afgive  til  Kongen  Erklæring  om  at  for  Unionens  Bestaaen  maa 
det  være  en  berettiget  Fordring,  at  ligesaalidt  i  Norge  som  i  Sverige 
maa  Grundloven  kunne  undergives  Forandring  uden  Kongens  Sam¬ 
tykke,  og  at  al  væbnet  Magt  af  hvilkensomhelst  Art  i  begge  Riger 
maa  være  under  Kongens  Styrelse  og  Befaling.  Til  Spørgsmaal  om, 
hvad  jeg  mener  derom,  svarede  jeg,  at  enhver  Ven  af  Unionen  maa 
erkjende  en  saadan  Fordrings  Berettigelse. 

14.  Marts.  Diskussion  mellem  Roli,  Birch-Reichenwald,  Emst 
Motzfeldt  og  mig  om  hvorledes  det  maatte  være  for  vore  Menings¬ 
fæller  at  forholde  sig  nu  efterat  Rigsretsdommen  er  fuldbyrdet.  Vi 
kom  Alle  til  det  Resultat,  at  der  maatte  søges  Overenskomst.  3  Herrer 
hørende  til  de  31  (Konservative)  kom  til,  og  Roli  blev.  Der  sag¬ 
des  at  være  alle  Tegn  til,  at  Kongens  Omgivelser  ere  stokkonservative 
og  at  han  vistnok  er  bragt  til  at  tro,  at  de  eneste  Representan  ter  som 
han  indlader  sig  med,  og  som  høre  til  paa  alleryderste  Høire,  give 
Udtryk  for  Tanken  hos  de  31.  Men  dette  kan  de  31  ikke  være  tjent 
med  og  Landet  ikke  være  tjent  med.  De  3  Herrer  havde  søgt  til  mig 
som  Gruppens  Veteran  for  om  muligt  at  faa  Ende  paa  en  Passivitet  der 
alene  kan  bringe  mislige  Følger.  Der  var  Enighed  inden  dette  Fem- 
Mands-Raad  om  den  Opfatning  af  den  nuværende  Situation,  at  Over¬ 
enskomst  mellem  Kongen  og  Venstre-Partiet  angaaende  de  3  Dommens 
Poster1)  er  fornøden  for  at  her  skal  kunne  komme  istand  en  ordnet 

’)  Statsraadssagen,  Stortingets  af  Regeringen  ikke  tiltraadte  Bevilling  til  det  for  op¬ 
rørske  Tendenser  mistænkte  Skytte-Samlag,  og  Stortingets  ikke  sanktionerede  Beslutning 
om  Oprettelsen  af  en  Centraladministration  for  Statsbanerne,  i  hvilken  Tinget  skulde  ind¬ 
vælge  to  Medlemmer. 

Regjering,  med  andre  Ord,  for  at  Forfatningen  ikke  skal  ramle  over¬ 
ende,  og  at  nødvendig  Betingelse  for  Forhandling  desangaaende  er,  at 
det  nuværende  Raad,  ved  at  indgive  sin  Demission,  gjør  sig  til  et  blot 
Forretnings-Ministerium,  hvor  Kongen  ikke  har  at  søge  Raad  i  po¬ 
litiske  Anliggender. 

Efter  Aftale  begav  jeg  mig  til  Joh.  Sverdrup.  Jeg  sagde  ham  at 
efter  min  Mening  er  der  en  uafviselig  Nødvendighed  for  at  der  for¬ 
inden  et  nyt  Ministerium  dannes  bliver  sluttet  Overenskomst  angaa- 
ende  de  3  Poster,  at  jeg  ønskede  at  høre  hans  Mening  derom;  og  at 
det  ogsaa  var  min  Hensigt  at  faa  tale  med  Kongen  om  Sagen.  Sver¬ 
drup  kom  frem  med,  at  det  Korrekte  vilde  under  den  nuværende  Si¬ 
tuation  være,  at  der  indtages  to  Venstremænd  i  Raadet,  men  ifald  man 
ikke  derpaa  vilde  gaa  ind,  saa  maatte  det  ialfald  kræves,  at  det  nye 
Raad  ved  sin  Tiltrædelse  afgiver  Erklæring  om  at  ville  lade  Rigsrets¬ 
dommen  faa  sin  fulde  Virkning.  Jeg  sagde,  at  intet  af  disse  Alter¬ 
nativer  vilde  der  kunne  blive  Spørgsmaal  om. 

Beretning  om  Samtalen  afgav  jeg  i  et  5-Mands-Møde,  hvorfra  jeg  be¬ 
gav  mig  til  Slottet,  hvor  jeg  meddelte  Kongen,  at  der  hos  mig  og  mine 
Meningsfæller  i  og  udenfor  Storthinget  var  Frygt  for,  at  Hs.  Majst. 
ikke  havde  havt  Anledning  til  at  blive  bekjendt  med  hvad  der  tænkes 
og  ønskes  hos  en  ikke  ringe  Del  af  Højremændene,  der  frygte  for 
uløselige  Konflikter  og  mene,  at  det  er  en  Nødvendighed  at  der  sø¬ 
ges  istandbragt  Overenkomst  angaaende  Dommens  3  Poster.  Men  for 
at  Forhandling  derom  skal  kunne  føres  maa  der  vistnok  gaa  forud, 
mener  man,  at  det  nuværende  Raad  giver  sin  Demission,  for  at  det 
kan  ligge  i  Dagen  at  det  ikke  længere  er  andet  end  et  blot  Forret¬ 
nings-Ministerium.  Kongen  var  allerede  fra  Først  af  meget  febrilsk, 
og  spurgte  med  Heftighed  om  det  var  Meningen  at  han  skulde  tage 
9-Juni-Mænd  i  Raadet.  Mit  Svar  gik  bl.  a.  ud  paa,  at  9  Juni-Mænd  i 
Raadet  finde  vi  naturligvis  at  være  en  Umulighed,  eftersom  Kongens 
ubetingede  Sanktionsret  ansees  af  os  som  et  Prærogativ,  der  er  en 
Betingelse  for  Kongedømmets  Bestaaen.  Kongen  yttrede,  at  ogsaa  han 
havde  ønsket,  at  Statsraaderne  skulde  demissionere,  men  at  de  havde 
ment  at  ville  vanære  sig  herved. 

I  en  senere  Samtale  med  Kongen  anmoder  denne  ham  om 
at  overtage  Præsidiet  i  Raadet  i  det  sandsynlige  Tilfælde  at 
Broch  gjør  sig  umulig.  Han  svarer,  at  han  paa  Grund  af  sin 
mangeaarige  Stilling  i  Storthinget  som  Modstander  af  Sverdrup 
og  hans  Parti,  er  uskikket  til  at  overtage  et  saadant  Hverv  un¬ 
der  nærværende  Omstændigheder. 

11.  Juni.  Efter  Kronprindsens  Anmodning  indfandt  jeg  mig  hos 
ham.  Her  fik  jeg  gjentagen  Anmodning  om  at  indtræde  som  Præses 
i  Raadet.  Jeg  gav  en  Fremstilling  af  de  Omstændigheder  som  gjøre 
mig  uskikket  for  bemeldte  Hverv.  Om  han  fattede  den  tør  vel  være 
tvivlsomt  —  han  er  ikke  meget  hjemme  i  vore  Forholde,  hverken 

hvad  Sager  eller  Personer  angaar.  Jeg  fik  iøvrigt  et  godt  Indtryk  af 
Kronprindsen.  Der  er  en  vis  Ro  og  Betænksomhed  hos  ham. 

Det  lykkes  ikke  Broch  at  danne  et  Koalitionsministerium, 
og  K.  Motzfeldt  giver  den  23.  Juni  1884  Kongen  det  Raad  at 
kalde  Johan  Sverdrup  og  affatter  efter  Kongens  Ønske  Koncept 
til  den  Skrivelse,  ved  hvilken  Sverdrup  kaldes.  Parlamentarismen 
har  sejret. 


Af  andre  politiske  Begivenheder  omhandles  bl.  a.  Neutralitets¬ 
erklæringen  1854,  Statholdersagen  i  1860  og  den  danske  Krig 
1864.  Den  meddelte  Prøve  vil  formentlig  være  tilstrækkelig  til 
at  vække  Opmærksomhed  for  Bogen. 

T.  Hindenburg 

M.  GOLDSCHMIDT 

■  ■  I  folkeudgave  ■  ■ 


50  HEFTER  å,  50  ØRE 

INGEN  OVERSKRIDELSE 


For  første  Gang  udsendes  Goldschmidts  Værker  i  en  virkelig  Folkeudgave. 
Mere  end  for  nogen  anden  af  vore  Klassikere  kan  netop  for  Goldschmidt 
regnes  paa  Modtagelighed  og  Forstaaelse  hos  et  Nutids- Publikum.  —  Gold¬ 
schmidt  danner  i  Stil  og  Tankesæt  Overgangen  fra  den  gamle  Guldalder-Litte¬ 
ratur  til  det  moderne  Gennembrud. 

Paa  hans  klassisk  rene  og  samtidig  moderne  levende  Prosa  bygger  for  en 
væsentlig  Del  hele  den  nyere  danske  Litteratur. 

Romaner  som  Ravnen  og  En  Jøde>  for  ikke  at  tale  om  alle  Goldschmidts 
vidunderlige  Smaafortællinger,  læses,  som  om  de  var  skrevne  den  Dag  idag. 

En  særlig  Plads  indtager  Rækken  af  Goldschmidts  jødiske  Fortællinger.  Det 
er  næppe  for  meget  sagt,  at  intet  andet  Lands  Litteratur  ejer  saa  mesterlige 
Skildringer  af  Jøder  paa  Overgangen  fra  Ghettoen  til  borgerlig  Frigørelse.  Figu¬ 
rer  som  Simon  Levi  og  Avrohmche  Nattergal  er  uovertræffelige  i  Ægthed  og 
kunstnerisk  Finhed. 

Den  Udgave,  som  nu  paabegyndes,  bringer  med  ganske  faa  og  uvæsentlige 
Undtagelser,  ikke  blot  alt,  hvad  den  tidligere  samlede  Goldschmidt-Udgave  bragte, 
men  tillige  en  Mængde  Ting,  som  den  tidligere  Udgave,  der  kun  omfattede 
Goldschmidts  Værker  indtil  1871,  savnede. 

Den  nye  Udgaves  Formaal  er  at  give  et  saa  fuldstændigt  og  omfattende  Bil¬ 
lede  som  muligt  uf  Goldschmidt  som  Digter  og  Personlighed. 

Foruden  de  rent  poetiske  Skrifter  bringer  den  derfor  ogsaa  hans  glimrende 
Selvbiografi  —  1ste  Del  af  Livserindringer  og  Resultater  —  samt  enkelte  sær¬ 
ligt  karakteristiske  Stykker  fra  Goldschmidts  berømte  Tidsskrift  Nord  og  Syd , 
der  kun  en  enkelt  Gang  for  mange  Aar  siden  har  været  optrykte. 

Til  Trods  for,  at  Stoffet  saaledes  er  blevet  i  ganske  overordentlig  Grad  for¬ 
øget,  bliver  Prisen  for  den  nye  Udgave  langt  billigere  end  for  den  forrige.  Me¬ 
dens  denne  kostede  40  Kr.,  vil  den  nye,  langt  større  Udgave  koste  kun  25  Kr., 
fordelt  i  50  Hefter  å  50  Øre ,  med  Garanti  mod  Overskridelse  af  Prisen. 

Det  er  lykkedes  Forlaget  at  knytte  som  Udgiver  til  denne  første  virkeligt 
fyldestgørende  Udgave  af  Goldschmidts  Skrifter ,  samtidig  den  første  egentlige 
Folkeudgave ,  den  kyndige  Goldschmidt- Kender,  Raadhusbibliothekar  J.  Salomon. 

Ham  skyldes  ikke  blot  Udvalget,  men  tillige  den  omhyggelige  Tekstrevision, 
hvori  den  nye  Udgave  fremtræder,  og  den  udmærkede  Goldschmidt- Biografi,  der 
indleder  Udgaven,  og  som,  med  faa  Ændringer,  optrykkes  efter  Salmonsens 
Konversations-Leksikon. 

M.  Goldschmidt  i  Folkeudgave  vil,  som  nævnt,  udkomme  i  50  Hefter  å  50 
Øre,  med  Garanti  mod  Overskridelse  af  Prisen.  Hefterne  vil  udkomme  regel¬ 
mæssigt  hver  14de  Dag. 

Subskription  tegnes  i  alle  Boglader. 

